
     ສາລະບານ
    

   
   
    
     	
      ວິທີການໄລ່ຕາມເສາະຫາຄວາມຈິງ (1)
      
       	
        ການປະຕິບັດຂໍ້ທຳອິດສຳລັບການໄລ່ຕາມຄວາມຈິງ: ການປ່ອຍວາງ
        
         	
          ການປ່ອຍວາງສິ່ງກີດຂວາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ
          
           	
            I. ການປ່ອຍວາງແນວຄິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງແນວຄິດ ແລະ ຈິນຕະນາການຂອງຕົນກ່ຽວກັບພາລະກິດຂອງພຣະເຈົ້າ
            
             	
              1. ການທີ່ຜູ້ຄົນຈິນຕະນາການວ່າ ພາລະກິດຂອງພຣະເຈົ້ານັ້ນເໜືອທຳມະຊາດ ແລະ ເລື່ອນລອຍເປັນພິເສດ
             

             	
              2. ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກ່ຽວກັບຜົນຮັບທີ່ພຣະເຈົ້າຕັ້ງໃຈຈະບັນລຸໃນວຽກງານຂອງພຣະອົງ
             

             	
              3. ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກ່ຽວກັບວິທີທີ່ພຣະເຈົ້າເຮັດໃຫ້ມະນຸດບໍລິສຸດ ແລະ ຊ່ວຍມະນຸດໃຫ້ລອດພົ້ນ
             

            

           

          

         

        

       

      

     

     	
      ວິທີການໄລ່ຕາມເສາະຫາຄວາມຈິງ (2)
      
       	
        ການປະຕິບັດຂໍ້ທຳອິດສຳລັບການໄລ່ຕາມເສາະຫາຄວາມຈິງ: ການປ່ອຍວາງ
        
         	
          ການປ່ອຍວາງຄວາມບາດໝາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ
          
           	
            I. ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບວຽກງານຂອງພຣະເຈົ້າ
            
             	
              ງ. ການທີ່ຜູ້ຄົນເຊື່ອວ່າ ວຽກງານຂອງພຣະເຈົ້າສາມາດປ່ຽນແປງຂີດຄວາມສາມາດ, ສັນຊາດຕະຍານ, ບຸກຄະລິກກະພາບ ແລະ ອື່ນໆຂອງພວກເຂົາໄດ້
             

             	
              E. ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກ່ຽວກັບອຳນາດສູງສຸດ ແລະ ການຈັດແຈງຂອງພຣະເຈົ້າ
              
               	
                ຫຼັກການ ແລະ ຈຸດປະສົງຂອງອຳນາດສູງສຸດຂອງພຣະເຈົ້າເໜືອທຸກສິ່ງ
               

               	
                ວິທີການຮັບຄວາມຈິງໃນສະພາບແວດລ້ອມທີ່ພຣະເຈົ້າຊົງຈັດໄວ້
               

              

             

            

           

          

         

        

       

      

     

     	
      ວິທີການໄລ່ຕາມເສາະຫາຄວາມຈິງ (3)
      
       	
        ການປະຕິບັດຂໍ້ທີໜຶ່ງສຳລັບການໄລ່ຕາມເສາະຫາຄວາມຈິງ: ການປ່ອຍວາງ
        
         	
          ການປ່ອຍວາງຄວາມບາດໝາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ
          
           	
            I. ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບວຽກງານຂອງພຣະເຈົ້າ
            
             	
              F. ວຽກງານຂອງພຣະເຈົ້າບໍ່ໄດ້ປ່ຽນແປງເງື່ອນໄຂຕິດຕົວຂອງຜູ້ຄົນ; ມັນແນໃສ່ເພື່ອປ່ຽນແປງອຸປະນິໄສທີ່ເສື່ອມຊາມຂອງພວກເຂົາ
              
               	
                1. ວຽກງານຂອງພຣະເຈົ້າບໍ່ໄດ້ປ່ຽນແປງເງື່ອນໄຂຕິດຕົວຂອງຜູ້ຄົນ
               

               	
                2. ວິທີການຈັດການເງື່ອນໄຂຕິດຕົວຂອງຕົນເອງຢ່າງຖືກຕ້ອງ
               

               	
                3. ເພື່ອໃຫ້ໄດ້ຮັບຄວາມຈິງ ແລະ ຊີວິດ ທີ່ຄົນໆໜຶ່ງຕ້ອງໄລ່ຕາມເສາະຫາຄວາມຈິງ ແລະ ແກ້ໄຂອຸປະນິໄສທີ່ເສື່ອມຊາມຂອງພວກເຂົາ
               

              

             

            

           

          

         

        

       

      

     

     	
      ວິທີການໄລ່ຕາມເສາະຫາຄວາມຈິງ (4)
      
       	
        ການປະຕິບັດຂໍ້ທີໜຶ່ງສຳລັບວິທີການໄລ່ຕາມເສາະຫາຄວາມຈິງ: ການປ່ອຍວາງ
        
         	
          ການປ່ອຍວາງຄວາມບາດໝາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ
          
           	
            I. ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບວຽກງານຂອງພຣະເຈົ້າ
            
             	
              F. ວຽກງານຂອງພຣະເຈົ້າບໍ່ໄດ້ປ່ຽນແປງເງື່ອນໄຂແຕ່ກຳເນີດຂອງຜູ້ຄົນ; ມັນມີຈຸດປະສົງເພື່ອປ່ຽນແປງອຸປະນິໄສທີ່ເສື່ອມຊາມຂອງພວກເຂົາ
              
               	
                4. ເງື່ອນໄຂແຕ່ກຳເນີດແມ່ນຫຍັງ
               

               	
                5. ຄວາມແຕກຕ່າງ ແລະ ຄວາມສຳພັນລະຫວ່າງເງື່ອນໄຂຕິດໂຕມາແຕ່ເກີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ
                
                 	
                  ຕົວຢ່າງທີ 1: ການເຕີບໃຫຍ່ໃນຄອບຄົວທີ່ຍາກຈົນ ແລະ ການເຕີບໃຫຍ່ໃນຄອບຄົວທີ່ຮັ່ງມີ
                 

                 	
                  ຕົວຢ່າງທີ 2: ຮູບຮ່າງໜ້າຕາທີ່ດີ ແລະ ຄຸນວຸດທິທາງການສຶກສາທີ່ສູງ
                 

                 	
                  ຕົວຢ່າງທີ 3: ເບິ່ງຄືວ່າເປັນຄົນມິດງຽບ
                 

                 	
                  ຕົວຢ່າງທີ 4: ການໃສ່ໃຈກ່ຽວກັບຮູບລັກສະນະພາຍນອກ
                 

                 	
                  ຕົວຢ່າງທີ 5: ການຕັ້ງໃຈດຶງດູດເພດກົງກັນຂ້າມ
                 

                 	
                  ຕົວຢ່າງທີ 6: ການຖືເອົາຈຸດແຂງເປັນຂໍ້ໄດ້ປຽບ
                 

                 	
                  ຕົວຢ່າງທີ 7: ການມັກກິນອາຫານລົດເຜັດ
                 

                 	
                  ຕົວຢ່າງທີ 8: ສັນຊາດຕະຍານຂອງມະນຸດ
                 

                 	
                  ຕົວຢ່າງທີ 9: ການບໍ່ໃສ່ໃຈເລື່ອງສຸຂະອະນາໄມ
                 

                 	
                  ຕົວຢ່າງທີ 10: ການເປັນຄົນມິດງຽບໂດຍທຳມະຊາດ
                 

                 	
                  ຕົວຢ່າງທີ 11: ການເບິ່ງຄືວ່າໃຈດີ ແຕ່ພັດຟຸມເຟືອຍເຄື່ອງຖວາຍ
                 

                

               

              

             

            

           

          

         

        

       

      

     

     	
      ວິທີການໄລ່ຕາມເສາະຫາຄວາມຈິງ (5)
      
       	
        ພາກເພີ່ມເຕີມ: ວິທີການຮັບມືກັບຂ່າວລືທີ່ບໍ່ມີມູນຄວາມຈິງ
       

       	
        ການປະຕິບັດຂໍ້ທຳອິດສຳລັບການໄລ່ຕາມເສາະຫາຄວາມຈິງ: ການປ່ອຍວາງ
        
         	
          ການປ່ອຍວາງສິ່ງກີດຂວາງລະຫວ່າງຕົນເອງ ແລະ ພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ
          
           	
            I. ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບວຽກງານຂອງພຣະເຈົ້າ
            
             	
              F. ວຽກງານຂອງພຣະເຈົ້າບໍ່ໄດ້ປ່ຽນແປງເງື່ອນໄຂແຕ່ກຳເນີດຂອງຜູ້ຄົນ; ມັນມີເປົ້າໝາຍເພື່ອປ່ຽນແປງອຸປະນິໄສທີ່ເສື່ອມຊາມຂອງພວກເຂົາ
              
               	
                6. ການສະແດງອອກຕ່າງໆຂອງເງື່ອນໄຂແຕ່ກຳເນີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ
               

              

             

            

           

          

         

        

       

      

     

     	
      ວິທີການໄລ່ຕາມເສາະຫາຄວາມຈິງ (6)
      
       	
        11 ມາດຕະຖານສຳລັບການປະເມີນຂີດຄວາມສາມາດຂອງຄົນໆໜຶ່ງ
        
         	
          ຂໍ້ທີ 1: ຄວາມສາມາດໃນການຮຽນຮູ້
         

         	
          ຂໍ້ທີ 2: ຄວາມສາມາດໃນການເຂົ້າໃຈສິ່ງຕ່າງໆ
         

         	
          ຂໍ້ທີ 3: ຄວາມສາມາດໃນການຢັ່ງຮູ້
         

         	
          ຂໍ້ທີ 4: ຄວາມສາມາດໃນການຍອມຮັບສິ່ງຕ່າງໆ
         

         	
          ຂໍ້ທີ 5: ຄວາມສາມາດໃນການຮັບຮູ້
         

         	
          ຂໍ້ 6: ຄວາມສາມາດໃນການຕັດສິນ
         

         	
          ຂໍ້ທີ 7: ຄວາມສາມາດໃນການແຍກແຍະສິ່ງຕ່າງໆ
         

         	
          ຂໍ້ທີ 8: ຄວາມສາມາດໃນການຕອບສະໜອງຕໍ່ສິ່ງຕ່າງໆ
         

         	
          ຂໍ້ທີ 9: ຄວາມສາມາດໃນການຕັດສິນໃຈ
         

         	
          ຂໍ້ທີ 10: ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ
         

        

       

      

     

     	
      ວິທີການໄລ່ຕາມເສາະຫາຄວາມຈິງ (7)
      
       	
        11 ມາດຕະຖານສຳລັບການປະເມີນຂີດຄວາມສາມາດຂອງຄົນໆໜຶ່ງ
        
         	
          ຂໍ້ທີ 10: ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ
         

         	
          ຂໍ້ທີ 11: ຄວາມສາມາດໃນການສ້າງສັນ
         

        

       

       	
        ວິທີການປະເມີນຂີດຄວາມສາມາດຂອງຜູ້ຄົນຢ່າງຄອບຄຸມ
       

       	
        ວິທີການປະຕິບັດຕໍ່ຂີດຄວາມສາມາດຂອງຕົນເອງຢ່າງຖືກຕ້ອງ
       

      

     

     	
      ວິທີການໄລ່ຕາມເສາະຫາຄວາມຈິງ (12)
      
       	
        ການປະຕິບັດທຳອິດສຳລັບການໄລ່ຕາມເສາະຫາຄວາມຈິງ: ການປ່ອຍວາງ
        
         	
          ການປ່ອຍວາງອຸປະສັກລະຫວ່າງຕົນເອງກັບພຣະເຈົ້າ ແລະ ຄວາມບໍ່ເປັນມິດຂອງຕົນທີ່ມີຕໍ່ພຣະເຈົ້າ
          
           	
            I. ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບວຽກງານຂອງພຣະເຈົ້າ
            
             	
              F. ວຽກງານຂອງພຣະເຈົ້າບໍ່ໄດ້ປ່ຽນແປງເງື່ອນໄຂທີ່ຕິດໂຕມາແຕ່ເກີດຂອງຜູ້ຄົນ; ມັນແນໃສ່ເພື່ອປ່ຽນແປງອຸປະນິໄສທີ່ເສື່ອມຊາມຂອງພວກເຂົາ
              
               	
                7. ຄວາມແຕກຕ່າງລະຫວ່າງຄວາມສົນໃຈ ແລະ ວຽກທີ່ເຮັດເວລາຫວ່າງ ກັບຈຸດແຂງ
               

              

             

            

           

          

         

        

       

       	
        ຜູ້ຄົນສາມປະເພດທີ່ແບ່ງຕາມແຫຼ່ງກຳເນີດຂອງພວກເຂົາ
        
         	
          ລັກສະນະຂອງຄົນທີ່ກັບຊາດມາເກີດຈາກສັດ
          
           	
            I. ລັກສະນະທຳອິດ: ການຢັ່ງຮູ້ທີ່ບິດເບືອນ
           

           	
            II. ລັກສະນະທີສອງ: ຄວາມມຶນຊາ
           

           	
            III. ລັກສະນະທີສາມ: ຄວາມເບົາປັນຍາ
           

           	
            IV. ລັກສະນະທີສີ່: ຄວາມໂງ່ຈ້າ
           

          

         

        

       

      

     

     	
      ວິທີການໄລ່ຕາມເສາະຫາຄວາມຈິງ (13)
      
       	
        ຜູ້ຄົນສາມປະເພດທີ່ແບ່ງຕາມແຫຼ່ງກຳເນີດຂອງພວກເຂົາ
        
         	
          ລັກສະນະຂອງຄົນທີ່ກັບຊາດມາເກີດຈາກສັດ
         

         	
          ລັກສະນະຂອງຄົນທີ່ກັບຊາດມາເກີດຈາກມານຮ້າຍ
          
           	
            I. ລັກສະນະທຳອິດ: ການເວົ້າຕົວະຈົນເປັນສັນດານ
           

           	
            II. ລັກສະນະທີສອງ: ຄວາມແປກປະຫຼາດ
            
             	
              ກ. ຄວາມຄົດໂກງ
             

            

           

          

         

        

       

      

     

     	
      ວິທີການໄລ່ຕາມເສາະຫາຄວາມຈິງ (16)
      
       	
        ຜູ້ຄົນສາມປະເພດທີ່ແບ່ງຕາມແຫຼ່ງກຳເນີດຂອງພວກເຂົາ
        
         	
          ຄຸນລັກສະນະຂອງຜູ້ທີ່ກັບຊາດມາເກີດຈາກມະນຸດ
          
           	
            I. ການມີສະຕິຮູ້ສຶກຜິດຊອບ ແລະ ຄວາມສຳນຶກ
           

           	
            II. ການແຍກແຍະສິ່ງທີ່ຖືກອອກຈາກສິ່ງທີ່ຜິດ ແລະ ການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ
            
             	
              1. ການແຍກແຍະສິ່ງທີ່ຖືກອອກຈາກສິ່ງທີ່ຜິດ
             

            

           

          

         

        

       

      

     

     	
      ວິທີການໄລ່ຕາມເສາະຫາຄວາມຈິງ (17)
      
       	
        ຜູ້ຄົນສາມປະເພດໂດຍອີງໃສ່ຕົ້ນກຳເນີດຂອງພວກເຂົາ
        
         	
          ຄຸນລັກສະນະຂອງຜູ້ຄົນທີ່ກັບຊາດມາເກີດຈາກມະນຸດ
          
           	
            II. ການແຍກແຍະສິ່ງທີ່ຖືກ ແລະ ສິ່ງທີ່ຜິດ ແລະ ການຮູ້ວ່າອັນໃດຖືກ ແລະ ອັນໃດຜິດ
            
             	
              A. ການແຍກແຍະສິ່ງທີ່ຖືກ ແລະ ສິ່ງທີ່ຜິດ
             

             	
              ຂ. ການຮູ້ວ່າອັນໃດຖືກ ແລະ ອັນໃດຜິດ
             

            

           

          

         

        

       

      

     

     	
      ວິທີການໄລ່ຕາມເສາະຫາຄວາມຈິງ (18)
      
       	
        ຄົນສາມປະເພດໂດຍອີງໃສ່ຕົ້ນກຳເນີດຂອງພວກເຂົາ
        
         	
          ຄຸນລັກສະນະຂອງຄົນທີ່ກັບຊາດມາເກີດຈາກມະນຸດ
          
           	
            II. ການແຍກແຍະຜິດຊອບຊົ່ວດີ ແລະ ການຮູ້ວ່າອັນໃດຖືກ ແລະ ອັນໃດຜິດ
            
             	
              ຄ. ວິທີແຍກແຍະສິ່ງທີ່ເປັນບວກຈາກສິ່ງທີ່ເປັນລົບ
              
               	
                ຄຳນິຍາມຂອງສິ່ງທີ່ເປັນບວກ
               

               	
                ທຸກສິ່ງທີ່ຖືກພຣະເຈົ້າສ້າງຂຶ້ນລ້ວນແຕ່ແມ່ນສິ່ງທີ່ເປັນບວກ
               

               	
                ທຸກສິ່ງທີ່ຖືກພຣະເຈົ້າກຳນົດໄວ້ລ້ວນແຕ່ແມ່ນສິ່ງທີ່ເປັນບວກ
               

               	
                ທຸກສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ
               

              

             

            

           

          

         

        

       

      

     

     	
      ວິທີການໄລ່ຕາມເສາະຫາຄວາມຈິງ (19)
      
       	
        ຜູ້ຄົນສາມປະເພດທີ່ແບ່ງຕາມແຫຼ່ງກຳເນີດຂອງພວກເຂົາ
        
         	
          ຄຸນລັກສະນະຂອງຜູ້ທີ່ກັບຊາດມາເກີດຈາກມະນຸດ
          
           	
            II. ການແຍກແຍະສິ່ງທີ່ຖືກອອກຈາກສິ່ງທີ່ຜິດ ແລະ ການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ
            
             	
              C. ວິທີການແຍກແຍະສິ່ງທີ່ເປັນບວກອອກຈາກສິ່ງທີ່ເປັນລົບ
              
               	
                ການໄຈ້ແຍກອະລິຍະທຳ ແລະ ວັດທະນະທຳຂອງມະນຸດ
               

               	
                ຄວາມສຳພັນລະຫວ່າງກົດເກນ ແລະ ກົດລະບຽບແຫ່ງການຢູ່ລອດທີ່ພຣະເຈົ້າສ້າງຂຶ້ນສຳລັບທຸກຊັບພະສິ່ງ ແລະ ການຢູ່ລອດຂອງມະນຸດຊາດ
               

               	
                ຫຼັກການສຳລັບການປະຕິບັດຕໍ່ທຸກຊັບພະສິ່ງທີ່ພຣະເຈົ້າໄດ້ສ້າງຂຶ້ນ
               

              

             

            

           

          

         

        

       

      

     

    

   
  
 
ວິທີການໄລ່ຕາມເສາະຫາຄວາມຈິງ (1)

ການປະຕິບັດຂໍ້ທຳອິດສຳລັບການໄລ່ຕາມຄວາມຈິງ: ການປ່ອຍວາງ

ພວກເຮົາໄດ້ໂອ້ລົມກ່ຽວກັບຫົວຂໍ້ວິທີການໄລ່ຕາມຄວາມຈິງນີ້ມາເປັນເວລາຂ້ອນຂ້າງດົນແລ້ວ ແລະ ທຸກສິ່ງທີ່ພວກເຮົາໄດ້ໂອ້ລົມກັນນັ້ນລ້ວນແຕ່ກ່ຽວຂ້ອງກັບການປະຕິບັດດ້ານໜຶ່ງກ່ຽວກັບວິທີການໄລ່ຕາມຄວາມຈິງ ນັ້ນກໍຄື: ການປ່ອຍວາງ. ນັ້ນກໍຄື ເນື້ອໃນການໂອ້ລົມຂອງພວກເຮົາລ້ວນແຕ່ເປັນເລື່ອງກ່ຽວກັບສິ່ງທີ່ຜູ້ຄົນຄວນປ່ອຍວາງໃນຂະບວນການຂອງການເຊື່ອໃນພຣະເຈົ້າ ແລະ ການໄລ່ຕາມຄວາມຈິງ ເຊິ່ງກໍເປັນສິ່ງທີ່ຜູ້ຄົນຄວນປ່ອຍວາງໃນຊີວິດຂອງພວກເຂົາ ແລະ ໃນເສັ້ນທາງຊີວິດທີ່ພວກເຂົາຍ່າງໄປເຊັ່ນກັນ. ສິ່ງເຫຼົ່ານີ້ຄືບາງສິ່ງທີ່ສົ່ງຜົນກະທົບຕໍ່ການໄລ່ຕາມຄວາມຈິງຂອງຜູ້ຄົນຢ່າງແທ້ຈິງ. ແລ້ວເນື້ອໃນຂໍ້ທຳອິດຂອງພວກເຮົາກ່ຽວກັບການປ່ອຍວາງແມ່ນຫຍັງ? (ການປ່ອຍວາງອາລົມທາງລົບຕ່າງໆຂອງຜູ້ຄົນ). ແລ້ວເນື້ອໃນຂໍ້ທີສອງເດ? (ການປ່ອຍວາງການໄລ່ຕາມ, ຄວາມປາຖະໜາ ແລະ ຄວາມມຸ້ງຫວັງຂອງຜູ້ຄົນ). ເນື້ອໃນຂໍ້ທຳອິດຂອງພວກເຮົາກ່ຽວກັບການປ່ອຍວາງແມ່ນການປ່ອຍວາງອາລົມທາງລົບຕ່າງໆ ແລະ ຂໍ້ທີສອງແມ່ນການປ່ອຍວາງການໄລ່ຕາມ, ຄວາມປາຖະໜາ ແລະ ຄວາມມຸ້ງຫວັງຂອງຜູ້ຄົນ. ແຕ່ລະຂໍ້ລວມມີຫົວຂໍ້ຍ່ອຍ ແລະ ລາຍລະອຽດຈຳນວນບໍ່ໜ້ອຍເລີຍ, ແມ່ນບໍ? (ແມ່ນແລ້ວ). ບໍ່ວ່າພວກເຮົາຈະໂອ້ລົມກັນກ່ຽວກັບຫຍັງກໍຕາມ ຫຼື ບໍ່ວ່າຈະມີໝວດໝູ່ ແລະ ຂໍ້ໃດພາຍໃນເນື້ອໃນນີ້ ແລະ ບໍ່ວ່າຈະມີການຍົກຕົວຢ່າງຫຼາຍສໍ່າໃດກໍຕາມ ຫຼື ບໍ່ວ່າຈະມີການເປີດໂປງສະພາວະຫຼາຍສໍ່າໃດ ແລະ ແກ່ນແທ້ຂອງບັນຫາຫຼາຍສໍ່າໃດກໍຕາມ, ສະຫຼຸບແລ້ວ ເນື້ອໃນທັງໝົດທີ່ພວກເຮົາໄດ້ໂອ້ລົມກັນນັ້ນລ້ວນແຕ່ກ່ຽວຂ້ອງກັບບັນຫາຕ່າງໆທີ່ຜູ້ຄົນພົບພໍ້ໃນຂະບວນການຂອງການເຊື່ອໃນພຣະເຈົ້າ ແລະ ການໄລ່ຕາມຄວາມຈິງ ຫຼື ໃນຊີວິດຈິງຂອງພວກເຂົາ ພ້ອມທັງເສັ້ນທາງແຫ່ງການປະຕິບັດທີ່ຜູ້ຄົນຄວນເລືອກ ແລະ ຫຼັກການຄວາມຈິງທີ່ພວກເຂົາຄວນຍຶດໝັ້ນ ເມື່ອໃດກໍຕາມທີ່ພວກເຂົາປະເຊີນກັບບັນຫາເຫຼົ່ານີ້. ດ້ານຕ່າງໆທີ່ກ່ຽວຂ້ອງກັບບັນຫາເຫຼົ່ານີ້ບໍ່ໄດ້ເປັນເລື່ອງວ່າງເປົ່າ ແລະ ບໍ່ໄດ້ມີຢູ່ພຽງແຕ່ໃນຄວາມຄິດ ຫຼື ໂລກຝ່າຍວິນຍານຂອງຜູ້ຄົນເທົ່ານັ້ນ. ແຕ່ພວກມັນມີຢູ່ໃນຊີວິດຈິງຂອງຜູ້ຄົນ. ສະນັ້ນ ຖ້າເຈົ້າເຕັມໃຈທີ່ຈະໄລ່ຕາມຄວາມຈິງ, ແລ້ວບໍ່ວ່າເຈົ້າຈະພົບພໍ້ກັບບັນຫາປະເພດໃດກໍຕາມ, ເຮົາຫວັງວ່າເຈົ້າຈະສາມາດສະແຫວງຫາຄວາມຈິງ ແລະ ຄົ້ນພົບຫຼັກການຄວາມຈິງທີ່ສອດຄ່ອງກັນເພື່ອເອົາມາເປັນພື້ນຖານຂອງເຈົ້າ, ຄົ້ນພົບເສັ້ນທາງແຫ່ງການປະຕິບັດ ແລະ ດ້ວຍເຫດນັ້ນຈຶ່ງມີເສັ້ນທາງໃຫ້ປະຕິບັດຕາມ ເມື່ອໃດກໍຕາມທີ່ເຈົ້າພົບພໍ້ກັບບັນຫາເຫຼົ່ານີ້. ນີ້ຄືຈຸດປະສົງພື້ນຖານຂອງການໂອ້ລົມກ່ຽວກັບເນື້ອໃນທັງໝົດນີ້. ເຖິງແມ່ນວ່າພວກເຮົາໄດ້ໂອ້ລົມກ່ຽວກັບຄວາມຈິງທັງໝົດນີ້ຈົບແລ້ວ, ມັນກໍຍັງຕ້ອງໃຊ້ເວລາໄລຍະໜຶ່ງເພື່ອໃຫ້ຜູ້ຄົນເຂົ້າສູ່ຄວາມເປັນຈິງຄວາມຈິງເຫຼົ່ານີ້. ຜູ້ຄົນຄວນເລີ່ມຕົ້ນດ້ວຍການໂອ້ລົມກ່ຽວກັບຄວາມຈິງເຫຼົ່ານີ້ ແລະ ພວກເຂົາຄວນເອົາຫຼັກການຄວາມຈິງຕ່າງໆມາເປັນພື້ນຖານຂອງພວກເຂົາ ແລະ ປ່ຽນແປງມຸມມອງຂອງພວກເຂົາທີ່ມີຕໍ່ສິ່ງຕ່າງໆທຸກປະເພດ ພ້ອມທັງທັດສະນະຄະຕິໃນການດຳລົງຊີວິດ ແລະ ວິທີການດຳລົງຢູ່ຂອງພວກເຂົາ. ດ້ວຍວິທີນັ້ນ, ໃນຂະບວນການຂອງການເຊື່ອໃນພຣະເຈົ້າ ຫຼື ໃນຂະບວນການຂອງການດຳລົງຊີວິດ ແລະ ການດຳລົງຢູ່, ໂດຍການຍອມຮັບຫຼັກການຄວາມຈິງເຫຼົ່ານີ້ ຜູ້ຄົນກໍຈະສາມາດປ່ຽນແປງຄວາມຄິດ, ມຸມມອງ ຫຼື ທັດສະນະຄະຕິ ແລະ ວິທີການດຳລົງຢູ່ທີ່ຄາດເຄື່ອນຕ່າງໆຂອງພວກເຂົາ ເຊິ່ງມີຢູ່ກ່ອນແລ້ວ, ເກົ່າແກ່ ແລະ ມາຈາກຊາຕານໄດ້ຢ່າງບໍ່ຮູ້ຕົວ ແລະ ພວກເຂົາກໍຈະສາມາດປະຖິ້ມອຸປະນິໄສທີ່ເສື່ອມຊາມຂອງພວກເຂົາໄດ້. ສະນັ້ນ, ພຣະທຳເຫຼົ່ານີ້ທີ່ພວກເຮົາໄດ້ໂອ້ລົມກັນກ່ອນໜ້ານີ້ ແລະ ພຣະທຳທີ່ພວກເຮົາຈະໂອ້ລົມກັນໃນອະນາຄົດນັ້ນບໍ່ແມ່ນຄວາມຮູ້ປະເພດໜຶ່ງ ຫຼື ວິຊາການປະເພດໜຶ່ງ ແລະ ແນ່ນອນວ່າພວກມັນບໍ່ແມ່ນທິດສະດີ. ແຕ່ພວກມັນຖືກໃຊ້ເພື່ອຊີ້ແນະ, ຊີ້ນໍາ ແລະ ຊ່ວຍເຫຼືອຜູ້ຄົນໃຫ້ແກ້ໄຂບັນຫາ ແລະ ຄວາມຫຍຸ້ງຍາກຕ່າງໆທີ່ພວກເຂົາພົບພໍ້ໃນການດຳລົງຊີວິດທຸກໆວັນຂອງພວກເຂົາ. ເມື່ອໃດກໍຕາມທີ່ເຈົ້າພົບພໍ້ກັບບັນຫາ ຫຼື ເມື່ອໃດກໍຕາມທີ່ເຈົ້າພົບພໍ້ກັບສະຖານະການ ຫຼື ບຸກຄົນ, ເຫດການ ແລະ ສິ່ງໃດໜຶ່ງ, ເຈົ້າສາມາດຊອກຫາເກນຄວາມຈິງທີ່ເຈົ້າຄວນຍຶດໝັ້ນ ແລະ ນໍາໃຊ້ປະຕິບັດໄດ້ຈາກພາຍໃນເນື້ອໃນການໂອ້ລົມຂອງພວກເຮົາ, ເພື່ອທີ່ເຈົ້າຈະສາມາດກະທຳໂດຍມີຄວາມຈິງເປັນພື້ນຖານ ແລະ ເກນຂອງເຈົ້າ, ແທນທີ່ຈະປະຕິບັດຕາມອຸປະນິໄສທີ່ເສື່ອມຊາມຂອງເຈົ້າ ແລະ ມຸມມອງທີ່ບໍ່ຖືກຕ້ອງ ແລະ ເກົ່າແກ່ຂອງເຈົ້າ. ຈຸດປະສົງຂອງການທີ່ຜູ້ຄົນເຊື່ອໃນພຣະເຈົ້າແມ່ນເພື່ອໄລ່ຕາມຄວາມຈິງ, ແຕ່ຈຸດປະສົງຂອງການໄລ່ຕາມຄວາມຈິງບໍ່ແມ່ນເພື່ອເຕີມເຕັມການດຳລົງຊີວິດທີ່ວ່າງເປົ່າຂອງຜູ້ຄົນ ຫຼື ເພື່ອປ່ຽນແປງການດຳລົງຊີວິດທີ່ວ່າງເປົ່າຂອງພວກເຂົາ ຫຼື ເພື່ອເຮັດໃຫ້ໂລກຝ່າຍວິນຍານຂອງພວກເຂົາອຸດົມສົມບູນຂຶ້ນ. ຈຸດປະສົງຂອງການໄລ່ຕາມຄວາມຈິງແມ່ນຫຍັງ? ສຳລັບຜູ້ຄົນແລ້ວ, ຈຸດປະສົງແມ່ນເພື່ອປະຖິ້ມອຸປະນິໄສທີ່ເສື່ອມຊາມຂອງພວກເຂົາເພື່ອຈະໄດ້ຮັບຄວາມລອດພົ້ນ; ແນ່ນອນວ່າ ການປະຖິ້ມອຸປະນິໄສທີ່ເສື່ອມຊາມຂອງຄົນໆໜຶ່ງກໍເພື່ອອ່ອນນ້ອມຕໍ່ພຣະເຈົ້າ ແລະ ຢໍາເກງພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍເຊັ່ນກັນ. ແຕ່ສຳລັບພຣະເຈົ້າແລ້ວ, ຈຸດປະສົງ ແລະ ຄວາມສຳຄັນຂອງການທີ່ຜູ້ຄົນໄລ່ຕາມຄວາມຈິງນັ້ນບໍ່ໄດ້ທຳມະດາເລີຍ; ມັນບໍ່ແມ່ນພຽງແຕ່ເລື່ອງທີ່ຄົນໃດໜຶ່ງໄດ້ຮັບຄວາມລອດພົ້ນເທົ່ານັ້ນ. ແຕ່ມັນເປັນເລື່ອງຂອງການທີ່ພຣະເຈົ້າໄດ້ຮັບຄົນທີ່ບໍ່ຖືກຫຼອກລວງໂດຍອຸປະນິໄສທີ່ເສື່ອມຊາມຂອງຊາຕານອີກຕໍ່ໄປ ແລະ ແນ່ນອນວ່າມັນຍັງເປັນເລື່ອງຂອງການໄດ້ຮັບຄົນປະເພດທີ່ສາມາດເຂົ້າກັບກັບພຣະເຈົ້າໄດ້; ສິ່ງທີ່ສຳຄັນກວ່ານັ້ນກໍຄື ມັນເປັນເລື່ອງຂອງການທີ່ພຣະເຈົ້າສາມາດໄດ້ຮັບຄົນປະເພດທີ່ພຣະອົງຕ້ອງການຈາກທ່າມກາງມະນຸດຊາດທີ່ຖືກສ້າງຂຶ້ນ, ເຊິ່ງເປັນຄົນທີ່ສາມາດຄຸ້ມຄອງທຸກສິ່ງ ແລະ ດຳລົງຢູ່ຕະຫຼອດໄປຮ່ວມກັບທຸກສິ່ງ. ຄວາມສຳຄັນນີ້ບໍ່ໄດ້ເລື່ອງງ່າຍດາຍຄືກັບພຽງແຕ່ການໄດ້ຮັບຄວາມລອດພົ້ນ ດັ່ງທີ່ມັນເປັນສຳລັບຜູ້ຄົນ. ສະນັ້ນ, ບໍ່ວ່າຈະເປັນສຳລັບຜູ້ຄົນ ຫຼື ສຳລັບພຣະເຈົ້າກໍຕາມ, ການໄລ່ຕາມຄວາມຈິງແມ່ນມີຄວາມສຳຄັນຫຼາຍ. ເນື່ອງຈາກມັນມີຄວາມສຳຄັນຫຼາຍ, ເນື້ອໃນຂອງການປະຕິບັດດ້ານໜຶ່ງກ່ຽວກັບການໄລ່ຕາມຄວາມຈິງ ນັ້ນກໍຄື “ການປ່ອຍວາງ” ຈຶ່ງສຳຄັນຢ່າງຍິ່ງສຳລັບທຸກຄົນທີ່ຕ້ອງການໄລ່ຕາມການບັນລຸຄວາມລອດພົ້ນ. ເນື່ອງຈາກການປະຕິບັດ “ການປ່ອຍວາງ” ມີຄວາມສຳຄັນຫຼາຍ, ຫຼັກການຄວາມຈິງຕ່າງໆທີ່ກ່ຽວຂ້ອງກັບ “ການປ່ອຍວາງ” ພ້ອມທັງສະພາວະຕ່າງໆ, ການເປີດເຜີຍອຸປະນິໄສທີ່ເສື່ອມຊາມ ແລະ ຄວາມຄິດ ແລະ ມຸມມອງທີ່ເສື່ອມຊາມທີ່ກ່ຽວຂ້ອງກັບການປະຕິບັດ “ການປ່ອຍວາງ” ເຊິ່ງຖືກເປີດໂປງອອກມານັ້ນ ລ້ວນແຕ່ເປັນສິ່ງທີ່ຜູ້ຄົນຕ້ອງເຂົ້າໃຈຢ່າງຖີ່ຖ້ວນ. ມີພຽງແຕ່ເມື່ອຜູ້ຄົນກວດສອບ ແລະ ເຂົ້າໃຈຄວາມຄິດ ແລະ ມຸມມອງທີ່ຄາດເຄື່ອນເຊິ່ງມັກຈະຖືກເປີດເຜີຍໃນຊີວິດປະຈຳວັນ ພ້ອມທັງອຸປະນິໄສທີ່ເສື່ອມຊາມ ແລະ ການເປີດເຜີຍຄວາມເສື່ອມຊາມຂອງພວກເຂົາ ແລະ ດ້ວຍເຫດນັ້ນຈຶ່ງມາຮູ້ຈັກຕົວພວກເຂົາເອງ ແລະ ເຂົ້າໃຈ ແລະ ຍອມຮັບຄວາມຈິງດ້ານໜຶ່ງ ແລະ ຈາກນັ້ນກໍປະຕິບັດຕາມຫຼັກການຄວາມຈິງທີ່ສອດຄ່ອງກັນ, ພວກເຂົາຈຶ່ງຈະບັນລຸຈຸດປະສົງຂອງການໄລ່ຕາມຄວາມຈິງໄດ້. ໂດຍພື້ນຖານແລ້ວ ພວກເຮົາໄດ້ມາຮອດຈຸດສິ້ນສຸດຂອງການໂອ້ລົມຂອງພວກເຮົາຈາກຊ່ວງເວລານີ້ກ່ຽວກັບສອງຂໍ້ໃຫຍ່ຂອງ “ການປ່ອຍວາງ” ພາຍໃນວິທີການໄລ່ຕາມຄວາມຈິງແລ້ວ. ຂໍ້ທຳອິດແມ່ນຫຍັງ? ການປ່ອຍວາງອາລົມທາງລົບຕ່າງໆຂອງຜູ້ຄົນ. ຂໍ້ທີສອງແມ່ນຫຍັງ? ການປ່ອຍວາງການສະແຫວງຫາ, ຄວາມປາຖະໜາ ແລະ ຄວາມມຸ້ງຫວັງຂອງຜູ້ຄົນ. ເຖິງແມ່ນວ່າພວກເຮົາໄດ້ກວມເອົາເນື້ອໃນຫຼາຍຢ່າງໃນການໂອ້ລົມຂອງພວກເຮົາກ່ຽວກັບສອງຂໍ້ນີ້, ສິ່ງທີ່ສຳຄັນກວ່ານັ້ນກໍຄື ເຈົ້າຈຳເປັນຕ້ອງເຂົ້າໃຈແຕ່ລະຫຼັກການຄວາມຈິງທີ່ສະເພາະທີ່ກ່ຽວຂ້ອງກັບຫົວຂໍ້ເຫຼົ່ານີ້. ມີພຽງແຕ່ເມື່ອຜູ້ຄົນເຂົ້າໃຈຫຼັກການຄວາມຈິງເທົ່ານັ້ນ ພວກເຂົາຈຶ່ງຈະສາມາດປະພຶດຕົວພວກເຂົາເອງ ແລະ ກະທຳຕາມຫຼັກການຄວາມຈິງເຫຼົ່ານີ້ໃນການດຳລົງຊີວິດທຸກໆວັນຂອງພວກເຂົາ ແລະ ໃນເສັ້ນທາງຊີວິດຂອງພວກເຂົາ, ຄ່ອຍໆເຂົ້າສູ່ຄວາມເປັນຈິງຄວາມຈິງ ແລະ ໃນຂະບວນການຂອງການໄລ່ຕາມຄວາມຈິງນັ້ນ ກໍຄ່ອຍໆບັນລຸຜົນຂອງການເຂົ້າໃຈ ແລະ ໄດ້ຮັບຄວາມຈິງ.

ການປ່ອຍວາງສິ່ງກີດຂວາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ

ສອງຂໍ້ຂອງການປະຕິບັດ “ການປ່ອຍວາງ” ພາຍໃນວິທີການໄລ່ຕາມຄວາມຈິງທີ່ພວກເຮົາໄດ້ໂອ້ລົມກັນກ່ອນໜ້ານີ້ ແມ່ນກ່ຽວຂ້ອງກັບອຸປະນິໄສທີ່ເສື່ອມຊາມຂອງຜູ້ຄົນ, ຄວາມຄິດ ແລະ ມຸມມອງຕ່າງໆຂອງພວກເຂົາ ແລະ ບັນຫາຕ່າງໆທີ່ພວກເຂົາພົບພໍ້ໃນການດຳລົງຊີວິດທຸກໆວັນຂອງພວກເຂົາ. ແຕ່ຍັງມີອີກຂໍ້ໜຶ່ງທີ່ມີຄວາມສຳຄັນກວ່າ ຫຼື ອາດເວົ້າໄດ້ວ່າເປັນຂໍ້ທີ່ຍິ່ງໃຫຍ່ກວ່າພາຍໃນ “ການປ່ອຍວາງ” ເຊິ່ງພວກເຮົາຕ້ອງໂອ້ລົມກັນຢ່າງແທ້ຈິງ. ຂໍ້ນັ້ນແມ່ນຫຍັງ? ມັນກ່ຽວຂ້ອງກັບທັດສະນະຄະຕິຂອງຜູ້ຄົນທີ່ມີຕໍ່ພຣະເຈົ້າ, ຄວາມຄິດ ແລະ ມຸມມອງຂອງພວກເຂົາກ່ຽວກັບພຣະເຈົ້າ ແລະ ຫຼັກການຂອງການປະຕິບັດທີ່ພວກເຂົາປະຕິບັດຕໍ່ພຣະເຈົ້າໃນການດຳລົງຊີວິດທຸກໆວັນຂອງພວກເຂົາ. ສາມາດເວົ້າໄດ້ວ່າ ຂໍ້ນີ້ມີຄວາມສຳຄັນກວ່າສອງຂໍ້ທຳອິດເລັກນ້ອຍ. ຍ້ອນວ່າຂໍ້ນີ້ກ່ຽວຂ້ອງໂດຍກົງກັບທັດສະນະຄະຕິຂອງຜູ້ຄົນທີ່ມີຕໍ່ພຣະເຈົ້າ, ຄວາມຄິດ ແລະ ມຸມມອງຂອງພວກເຂົາກ່ຽວກັບພຣະເຈົ້າ ແລະ ຄວາມສຳພັນລະຫວ່າງຜູ້ຄົນກັບພຣະເຈົ້າ, ມັນຈຶ່ງເປັນຂໍ້ສຸດທ້າຍທີ່ພວກເຮົາຈະເວົ້າເຖິງພາຍໃຕ້ຂໍ້ຂອງ “ການປ່ອຍວາງ” ນີ້ ແລະ ແນ່ນອນວ່າມັນກໍເປັນຂໍ້ທີ່ມີຄວາມສຳຄັນທີ່ສຸດເຊັ່ນກັນ. ບາງຫົວຂໍ້ພາຍໃນສອງຂໍ້ທີ່ພວກເຮົາໄດ້ສົນທະນາກັນກ່ອນໜ້ານີ້ແມ່ນກ່ຽວຂ້ອງກັບທັດສະນະຄະຕິ ແລະ ມຸມມອງບາງຢ່າງທີ່ຜູ້ຄົນມີຕໍ່ພຣະເຈົ້າ ຫຼື ກ່ຽວຂ້ອງກັບຄວາມສຳພັນລະຫວ່າງຜູ້ຄົນກັບພຣະເຈົ້າ, ແຕ່ໃນແງ່ຂອງຈຸດຢືນທີ່ພວກເຮົານໍາໃຊ້ໃນການໂອ້ລົມຂອງພວກເຮົາ, ໂດຍພື້ນຖານແລ້ວ ພວກເຮົາໄດ້ໄຈ້ແຍກບັນຫາຕ່າງໆຂອງຜູ້ຄົນຈາກຈຸດຢືນຂອງມະນຸດ ນັ້ນກໍຄື ພວກເຮົາໄດ້ໄຈ້ແຍກອຸປະນິໄສທີ່ເສື່ອມຊາມຕ່າງໆ ຫຼື ຄວາມຄິດ ແລະ ມຸມມອງທີ່ຄາດເຄື່ອນຂອງຜູ້ຄົນພາຍໃນບໍລິບົດຂອງບັນຫາປະເພດຕ່າງໆຂອງພວກເຂົາ. ສິ່ງທີ່ພວກເຮົາຈະໂອ້ລົມກັນໃນມື້ນີ້ແມ່ນກ່ຽວຂ້ອງກັບທັດສະນະຄະຕິຂອງຜູ້ຄົນທີ່ມີຕໍ່ພຣະເຈົ້າ ແລະ ຄວາມຄິດ ແລະ ມຸມມອງຂອງພວກເຂົາກ່ຽວກັບພຣະເຈົ້າ. ສິ່ງເຫຼົ່ານີ້ຄືສິ່ງທີ່ມີຄວາມສຳຄັນທີ່ສຸດທີ່ຜູ້ຄົນຕ້ອງປ່ອຍວາງໃນຂະບວນການຂອງການໄລ່ຕາມຄວາມຈິງ. ຂໍ້ນີ້ກໍບໍ່ໄດ້ງ່າຍດາຍປານໃດເຊັ່ນກັນ, ເພາະບໍ່ວ່າພວກເຂົາຈະເປັນໃຜ ຫຼື ເປັນຄົນປະເພດໃດກໍຕາມ, ບໍ່ມີໃຜມີທັດສະນະຄະຕິພຽງປະເພດດຽວຕໍ່ພຣະເຈົ້າ ຫຼື ມີຄວາມຄິດ ແລະ ມຸມມອງພຽງປະເພດດຽວກ່ຽວກັບພຣະເຈົ້າ ແລະ ແນ່ນອນວ່າ ຄວາມສຳພັນລະຫວ່າງຜູ້ຄົນກັບພຣະເຈົ້າກໍບໍ່ແມ່ນຄວາມສຳພັນພຽງປະເພດດຽວ ແລະ ມັນກໍບໍ່ໄດ້ກ່ຽວຂ້ອງກັບສະພາວະຂອງມະນຸດພຽງປະເພດດຽວເທົ່ານັ້ນ. ຍ້ອນທັດສະນະຄະຕິຕ່າງໆຂອງຜູ້ຄົນທີ່ມີຕໍ່ພຣະເຈົ້າ ແລະ ຍ້ອນຄວາມຄິດ ແລະ ມຸມມອງຕ່າງໆທີ່ຜູ້ຄົນມີຕໍ່ຕົວຕົນ, ສະຖານະ ແລະ ຮູບພາບຂອງພຣະເຈົ້າ ພ້ອມທັງເຫດຜົນອື່ນໆ, ຄວາມສຳພັນປະເພດຕ່າງໆຈຶ່ງເກີດຂຶ້ນລະຫວ່າງຜູ້ຄົນກັບພຣະເຈົ້າ. ສະນັ້ນ, ມື້ນີ້ພວກເຮົາຈະໂອ້ລົມກັນກ່ຽວກັບຂໍ້ນີ້ ແລະ ເບິ່ງວ່າບັນຫາທີ່ຮ້າຍແຮງ ຫຼື ຂໍ້ຂັດແຍ່ງທີ່ບໍ່ສາມາດປອງດອງກັນໄດ້ອັນໃດແດ່ທີ່ຍັງຄົງມີຢູ່ລະຫວ່າງຜູ້ຄົນກັບພຣະເຈົ້າ ແລະ ມີຫຍັງອີກແດ່ທີ່ຜູ້ຄົນຈຳເປັນຕ້ອງປ່ອຍວາງ. ຫຼັງຈາກທີ່ເຂົ້າໃຈສິ່ງນີ້ແລ້ວ, ຖ້າເຈົ້າເປັນຄົນທີ່ໄລ່ຕາມຄວາມຈິງ, ຄວາມສຳພັນຂອງເຈົ້າກັບພຣະເຈົ້າກໍຈະດີຂຶ້ນ ແລະ ມຸມມອງຂອງເຈົ້າກ່ຽວກັບພຣະເຈົ້າກໍຈະຄ່ອຍໆໃກ້ຄຽງກັບຄວາມຖືກຕ້ອງ, ເປັນບວກ ຫຼື ສອດຄ່ອງກັບຄວາມຈິງຫຼາຍຂຶ້ນ. ເນື້ອໃນຂໍ້ທີສາມກ່ຽວກັບການປ່ອຍວາງຄວນເປັນການປ່ອຍວາງສິ່ງກີດຂວາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ ນັ້ນກໍຄື ຂໍ້ທີສາມຂອງສິ່ງທີ່ຜູ້ຄົນຄວນປ່ອຍວາງ. ກ່ອນທີ່ພວກເຮົາຈະໂອ້ລົມກັນຢ່າງເປັນທາງການກ່ຽວກັບຫົວຂໍ້ນີ້, ກ່ອນອື່ນ ໃຫ້ພວກເຮົາສົນທະນາກັນແບບສັ້ນໆກ່ຽວກັບວ່າບັນຫາໃດແດ່ໃນຊີວິດປະຈຳວັນທີ່ກ່ຽວຂ້ອງກັບສິ່ງກີດຂວາງລະຫວ່າງຜູ້ຄົນກັບພຣະເຈົ້າ ແລະ ຄວາມເປັນປໍລະປັກຂອງຜູ້ຄົນທີ່ມີຕໍ່ພຣະເຈົ້າ. ນອກເໜືອຈາກບັນຫາທາງອັດຕະວິໄສບາງຢ່າງທີ່ກ່ຽວຂ້ອງກັບຕົວຜູ້ຄົນເອງແລ້ວ, ມັນບໍ່ມີບັນຫາທຸກປະເພດກ່ຽວກັບວິທີທີ່ຜູ້ຄົນປະຕິບັດຕໍ່ພຣະເຈົ້າໃນຂະບວນການທີ່ພວກເຂົາເຊື່ອໃນພຣະເຈົ້າ ແລະ ໄລ່ຕາມຄວາມຈິງບໍ? ຜູ້ຄົນມີຄວາມຄິດ ແລະ ມຸມມອງທີ່ຄາດເຄື່ອນທຸກປະເພດ ພ້ອມທັງຫຼັກການຂອງການປະຕິບັດທີ່ບໍ່ຖືກຕ້ອງໃນວິທີທີ່ພວກເຂົາປະຕິບັດຕໍ່ເຫດການ ແລະ ສິ່ງຕ່າງໆ ແລະ ໃນລັກສະນະດຽວກັນ, ພວກເຂົາກໍມີຄວາມຄິດ ແລະ ມຸມມອງທີ່ຄາດເຄື່ອນທຸກປະເພດ ພ້ອມທັງຫຼັກການຂອງການປະຕິບັດທີ່ບໍ່ຖືກຕ້ອງໃນວິທີທີ່ພວກເຂົາປະຕິບັດຕໍ່ພຣະເຈົ້າ. ຖ້າສຳລັບບຸກຄົນ, ເຫດການ ແລະ ສິ່ງຕ່າງໆທຸກປະເພດ, ເຈົ້າສາມາດປະຕິບັດຕໍ່ພວກເຂົາ ແລະ ປະຕິບັດໂດຍອີງໃສ່ຫຼັກການຄວາມຈິງ ນັ້ນກໍຄື ຖ້າເຈົ້າມາຮູ້ຈັກຄວາມຄິດ ແລະ ມຸມມອງທີ່ຄາດເຄື່ອນທີ່ເຈົ້າມີກ່ຽວກັບບຸກຄົນ, ເຫດການ ແລະ ສິ່ງຕ່າງໆທຸກປະເພດ ແລະ ໃນເວລາດຽວກັນກໍແກ້ໄຂ ແລະ ປ່ອຍວາງຄວາມຄິດ ແລະ ມຸມມອງທີ່ຄາດເຄື່ອນເຫຼົ່ານີ້ ແລະ ຈາກນັ້ນກໍປະເຊີນໜ້າ ແລະ ແກ້ໄຂບັນຫາຕ່າງໆຕາມຄວາມຄິດ ແລະ ມຸມມອງທີ່ຖືກຕ້ອງທີ່ພຣະເຈົ້າບອກຜູ້ຄົນ, ແລ້ວຫຼັກການຂອງການປະຕິບັດຂອງເຈົ້າສຳລັບວິທີທີ່ເຈົ້າປະຕິບັດຕໍ່ບຸກຄົນ, ເຫດການ ແລະ ສິ່ງຕ່າງໆທຸກປະເພດກໍຈະສອດຄ່ອງກັບຫຼັກການຄວາມຈິງພໍສົມຄວນ. ສິ່ງນີ້ສາມາດຖືວ່າເປັນສັນຍານທີ່ບົ່ງບອກວ່າຄົນໃດໜຶ່ງໄດ້ຮັບຄວາມລອດພົ້ນແລ້ວບໍ? ເມື່ອເບິ່ງໃນຕອນນີ້ແລ້ວ, ບໍ່, ມັນບໍ່ສາມາດຖືວ່າເປັນແບບນັ້ນໄດ້. ຖ້າເຮົາບໍ່ໄດ້ຍົກເອົາເນື້ອໃນການໂອ້ລົມຂອງມື້ນີ້ຂຶ້ນມາ, ຜູ້ຄົນກໍອາດຈະຄິດວ່າ “ເມື່ອເວົ້າເຖິງສິ່ງຕ່າງໆທຸກປະເພດ, ຂ້ອຍສາມາດເບິ່ງພວກມັນ ແລະ ປະຕິບັດໃຫ້ສອດຄ່ອງກັບຫຼັກການຄວາມຈິງໃນພຣະທຳຂອງພຣະເຈົ້າ, ສະນັ້ນ ຂ້ອຍຈຶ່ງຄິດວ່າຂ້ອຍເປັນຄົນທີ່ໄລ່ຕາມຄວາມຈິງ, ເປັນຄົນທີ່ບັນລຸຜົນໃນການໄລ່ຕາມຄວາມຈິງ ແລະ ເປັນຄົນທີ່ໄດ້ຮັບຄວາມລອດພົ້ນແລ້ວ”. ເມື່ອຕັດສິນໂດຍອີງໃສ່ຫົວຂໍ້ທີ່ເຮົາໄດ້ຍົກຂຶ້ນມາໃນມື້ນີ້ ນັ້ນກໍຄື ທັດສະນະຄະຕິຕ່າງໆທີ່ຜູ້ຄົນມີຕໍ່ພຣະເຈົ້າ, ແນວຄິດນີ້ຂອງພວກເຂົາສອດຄ່ອງກັບຄວາມເປັນຈິງບໍ? (ບໍ່, ມັນບໍ່ສອດຄ່ອງ). ມັນເຫັນໄດ້ຢ່າງຊັດເຈນວ່າບໍ່ສອດຄ່ອງກັບຄວາມເປັນຈິງ. ເຖິງແມ່ນວ່າເຈົ້າຈະມີພື້ນຖານ ແລະ ມີທັດສະນະຄະຕິທີ່ເປັນບວກບາງຢ່າງທີ່ແນ່ນອນໃນວິທີທີ່ເຈົ້າປະຕິບັດຕໍ່ບຸກຄົນ, ເຫດການ ແລະ ສິ່ງຕ່າງໆທຸກປະເພດກໍຕາມ, ແຕ່ກໍຍັງມີສິ່ງກີດຂວາງທຸກປະເພດລະຫວ່າງເຈົ້າກັບພຣະເຈົ້າ ແລະ ທັດສະນະຄະຕິຂອງເຈົ້າທີ່ມີຕໍ່ພຣະເຈົ້າກໍຍັງຄົງເປັນປໍລະປັກ ເມື່ອເວົ້າເຖິງບັນຫາຕ່າງໆ. ບັນຫານີ້ຮ້າຍແຮງ ແລະ ມັນເປັນບັນຫາທີ່ໃຫຍ່ທີ່ສຸດໃນບັນດາບັນຫາທັງໝົດ. ໃນຊ່ວງເວລາທີ່ເຈົ້າໄດ້ຕິດຕາມພຣະເຈົ້າ ແລະ ປະຕິບັດໜ້າທີ່ຂອງເຈົ້າ, ການປະຕິບັດການຂອງເຈົ້າໃນທຸກດ້ານເບິ່ງຄືວ່າຂ້ອນຂ້າງດີສຳລັບຄົນອື່ນ ແລະ ພາຍນອກກໍເບິ່ງຄືວ່າສອດຄ່ອງກັບຄວາມຈິງ ແລະ ຫຼັກການ. ເຖິງຢ່າງໃດກໍຕາມ, ຍັງມີແນວຄິດຕ່າງໆກ່ຽວກັບພຣະເຈົ້າ ແລະ ສິ່ງກີດຂວາງລະຫວ່າງເຈົ້າກັບພຣະເຈົ້າຢູ່ໃນຫົວໃຈຂອງເຈົ້າ ແລະ ເຈົ້າເຖິງກັບຍັງມີທັດສະນະຄະຕິທີ່ເປັນປໍລະປັກຕໍ່ພຣະເຈົ້າ ເມື່ອເຈົ້າປະເຊີນກັບບັນຫາຫຼາຍຢ່າງ. ບັນຫາເຫຼົ່ານີ້ຮ້າຍແຮງຫຼາຍ. ຖ້າບັນຫາເຫຼົ່ານີ້ມີຢູ່ໃນຫົວໃຈຂອງເຈົ້າແທ້, ສິ່ງນີ້ກໍບໍ່ໄດ້ພິສູດວ່າເຈົ້າເປັນຄົນທີ່ໄດ້ຮັບຄວາມລອດພົ້ນແລ້ວ. ຍ້ອນວ່າຍັງມີສິ່ງກີດຂວາງຫຼາຍຢ່າງລະຫວ່າງເຈົ້າກັບພຣະເຈົ້າ ແລະ ເຈົ້າຍັງຄົງມີທັດສະນະຄະຕິທີ່ເປັນປໍລະປັກຕໍ່ພຣະເຈົ້າ ເມື່ອເວົ້າເຖິງບັນຫາຫຼັກ ແລະ ສຳຄັນ, ບໍ່ພຽງແຕ່ເຈົ້າຈະບໍ່ແມ່ນຄົນທີ່ໄດ້ຮັບຄວາມລອດພົ້ນແລ້ວເທົ່ານັ້ນ, ແຕ່ເຈົ້າຍັງຕົກຢູ່ໃນອັນຕະລາຍອີກດ້ວຍ. ເຖິງແມ່ນວ່າເຈົ້າຈະເຊື່ອວ່າ ເຈົ້າສາມາດກະທຳຕາມຫຼັກການຄວາມຈິງ ເມື່ອເຈົ້າພົບພໍ້ກັບບັນຫາຫຼາຍຢ່າງໃນຊີວິດ ແລະ ການກະທຳຂອງເຈົ້າສອດຄ່ອງກັບຄວາມຈິງພໍສົມຄວນກໍຕາມ, ກໍສາມາດເວົ້າໄດ້ວ່າ ນີ້ເປັນພຽງສິ່ງທີ່ປາກົດພາຍນອກເທົ່ານັ້ນ ແລະ ມັນບໍ່ສາມາດພິສູດໄດ້ວ່າເຈົ້າໄດ້ຮັບຄວາມລອດພົ້ນແລ້ວ. ນີ້ກໍຍ້ອນວ່າ ຄວາມສຳພັນຂອງເຈົ້າກັບພຣະເຈົ້າຍັງບໍ່ທັນບັນລຸຄວາມສາມາດເຂົ້າກັນໄດ້ ແລະ ເຈົ້າຍັງບໍ່ທັນອ່ອນນ້ອມຕໍ່ພຣະເຈົ້າ ຫຼື ຢຳເກງພຣະອົງ. ສະນັ້ນ, ເມື່ອໃດກໍຕາມທີ່ມີສິ່ງຕ່າງໆເກີດຂຶ້ນກັບເຈົ້າ, ພຶດຕິກຳພາຍນອກຂອງເຈົ້າ ຫຼື ຄວາມຄິດ ແລະ ມຸມມອງຂອງເຈົ້າ ສາມາດສະແດງໃຫ້ເຫັນພຽງແຕ່ວ່າ ເຈົ້າໄດ້ຍຶດໝັ້ນກັບຫຼັກຄຳສອນ, ຄຳຂວັນ ແລະ ກົດລະບຽບທີ່ເຈົ້າເຊື່ອວ່າຖືກຕ້ອງໃນເລື່ອງເຫຼົ່ານີ້, ແທນທີ່ຈະຍຶດໝັ້ນກັບຫຼັກການຄວາມຈິງ. ສິ່ງນີ້ອາດຈະມີຄວາມສຳພັນແບບອະນຸມານບາງຢ່າງຢູ່ບ່ອນນີ້ ແລະ ມັນອາດຈະຟັງເບິ່ງຄືວ່າຊັບຊ້ອນ, ແຕ່ຫຼັງຈາກທີ່ພວກເຮົາໄດ້ໂອ້ລົມກ່ຽວກັບເນື້ອໃນທີ່ສະເພາະເຈາະຈົງຂອງການປ່ອຍວາງສິ່ງກີດຂວາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ ແລະ ຜູ້ຄົນໄດ້ກວດສອບຢ່າງລະມັດລະວັງ, ພວກເຂົາກໍຈະເຂົ້າໃຈຄວາມໝາຍໃນຄຳເວົ້າຂອງເຮົາ.

ກ່ອນທີ່ຈະໂອ້ລົມກັນຢ່າງເປັນທາງການກ່ຽວກັບຫົວຂໍ້ການປ່ອຍວາງສິ່ງກີດຂວາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ, ກ່ອນອື່ນ ໃຫ້ພວກເຮົາສົນທະນາກັນກ່ອນວ່າ ມີສິ່ງກີດຂວາງອັນໃດແດ່ທີ່ຄົງມີຢູ່ລະຫວ່າງຜູ້ຄົນກັບພຣະເຈົ້າ. ມີສິ່ງກີດຂວາງລະຫວ່າງຜູ້ຄົນກັບພຣະເຈົ້າ ແລະ ຄວາມເປັນປໍລະປັກຕໍ່ພຣະເຈົ້າອັນໃດແດ່ ທີ່ເຈົ້າສາມາດຮູ້ສຶກ ແລະ ຮັບຊາບໄດ້ໃນຊີວິດປະຈຳວັນຂອງເຈົ້າ ຫຼື ທີ່ເກີດຂຶ້ນກັບຄົນອື່ນ? ການສະແດງອອກເຫຼົ່ານີ້ມີຢູ່ຢ່າງແນ່ນອນ. ພວກມັນເກີດຂຶ້ນຢູ່ອ້ອມຕົວຜູ້ຄົນທຸກມື້ ແລະ ພວກມັນກໍເກີດຂຶ້ນກັບເຈົ້າທຸກມື້, ສະນັ້ນ ເຈົ້າຈຶ່ງບໍ່ຈຳເປັນຕ້ອງໃຊ້ພະລັງງານຫຼາຍເກີນໄປໃນການຄິດ, ພຽງແຕ່ເຈົ້າເປີດປາກ, ບັນຫາເຫຼົ່ານີ້ກໍຈະອອກມາທັນທີ. ມັນບໍ່ແມ່ນແບບນີ້ບໍ? (ແມ່ນແລ້ວ). ສິ່ງກີດຂວາງລະຫວ່າງຜູ້ຄົນກັບພຣະເຈົ້າແມ່ນຫຍັງແທ້? ກ່ອນອື່ນ ໃຫ້ພວກເຮົາເວົ້າກ່ຽວກັບສິ່ງທີ່ກວມເອົາຄຳວ່າ “ສິ່ງກີດຂວາງ”. ມັນລວມມີຂໍ້ຂັດແຍ່ງ, ການຕໍ່ຕ້ານ, ແນວຄິດ, ຄວາມເຂົ້າໃຈຜິດ ແລະ ສິ່ງອື່ນໆທີ່ຄືກັນ, ແມ່ນບໍ? ບອກເຮົາຕື່ມອີກ. (ເມື່ອຄົນໃດໜຶ່ງຖືກເປີດເຜີຍ ຫຼື ຖືກລິຮານໃນຂະນະທີ່ປະຕິບັດໜ້າທີ່ຂອງພວກເຂົາ, ພວກເຂົາອາດຈະມີຄວາມເຂົ້າໃຈຜິດບາງຢ່າງກ່ຽວກັບພຣະເຈົ້າ ແລະ ເກີດຄວາມລະແວງຕໍ່ພຣະອົງ, ໂດຍຄິດວ່າ ຍິ່ງພວກເຂົາປະຕິບັດໜ້າທີ່ທີ່ມີຄວາມສຳຄັນຫຼາຍເທົ່າໃດ, ພວກເຂົາກໍຈະຍິ່ງຖືກເປີດເຜີຍໄວຂຶ້ນເທົ່ານັ້ນ. ສະນັ້ນ, ໃນຫົວໃຈຂອງພວກເຂົາຈຶ່ງມີສິ່ງກີດຂວາງບາງຢ່າງລະຫວ່າງພວກເຂົາກັບພຣະເຈົ້າ ແລະ ພວກເຂົາຈະບໍ່ສາມາດຍອມຮັບໜ້າທີ່ ແລະ ພຣະບັນຊາບາງຢ່າງດ້ວຍໃຈທີ່ບໍລິສຸດ ແລະ ເປີດເຜີຍໄດ້). ສິ່ງກີດຂວາງຢູ່ບ່ອນນີ້ແມ່ນຫຍັງ? (ຄວາມລະແວງ ແລະ ຄວາມເຂົ້າໃຈຜິດ). ຄວາມລະແວງ ແລະ ຄວາມເຂົ້າໃຈຜິດ. ນີ້ຄືສິ່ງກີດຂວາງປະເພດໜຶ່ງ. ໃຜສາມາດເພີ່ມເຕີມໄດ້ອີກ? ບໍ່ມີສິ່ງກີດຂວາງລະຫວ່າງພວກເຈົ້າທີ່ເຫຼືອກັບພຣະເຈົ້າບໍ? ຫົວໃຈຂອງພວກເຈົ້າສະອາດ ແລະ ຖືກຊຳລະໃຫ້ບໍລິສຸດແລ້ວບໍ? ພວກເຈົ້າບໍ່ເຄີຍມີຄວາມຄິດທາງລົບໃດໜຶ່ງກ່ຽວກັບພຣະເຈົ້າເລີຍບໍ? (ພຣະເຈົ້າ, ຂ້ານ້ອຍສາມາດເພີ່ມເຕີມບາງຢ່າງໄດ້. ເມື່ອໃດກໍຕາມທີ່ສິ່ງຕ່າງໆດຳເນີນໄປຂ້ອນຂ້າງລ່ຽນໄຫຼໃນສະຖານະການທີ່ພຣະເຈົ້າຈັດວາງໃຫ້ຂ້ານ້ອຍ, ຄວາມສຳພັນລະຫວ່າງຂ້ານ້ອຍກັບພຣະເຈົ້າເບິ່ງຄືວ່າຂ້ອນຂ້າງປົກກະຕິ. ແຕ່ຖ້າຂ້ານ້ອຍປະເຊີນກັບຄວາມຍາກລຳບາກ ຫຼື ບາງສິ່ງທີ່ບໍ່ສອດຄ່ອງກັບແນວຄິດຂອງຂ້ານ້ອຍ, ຂ້ານ້ອຍກໍເລີ່ມຄາດເດົາກ່ຽວກັບສິ່ງທີ່ພຣະເຈົ້າຈະເຮັດ ແລະ ສິ່ງທີ່ຈະເກີດຂຶ້ນກັບຂ້ານ້ອຍຕໍ່ໄປ ແລະ ຈຸດຈົບຈະເປັນແນວໃດ. ຂ້ານ້ອຍຄິດຫຼາຍ ແລະ ຂ້ານ້ອຍເຖິງກັບຈົ່ມວ່າ ແລະ ຕັດສິນ ແລະ ເຂົ້າໃຈພຣະເຈົ້າຜິດໃນໃຈຂອງຂ້ານ້ອຍ ແລະ ນັ້ນຄືຕອນທີ່ຫົວໃຈຂອງຂ້ານ້ອຍປິດລົງ. ຂ້ານ້ອຍຍັງຢາກເວົ້າກ່ຽວກັບບາງສິ່ງທີ່ຂ້ານ້ອຍໄດ້ເຫັນ. ເມື່ອບາງຄົນພົບພໍ້ກັບສະຖານະການທີ່ບໍ່ປາຖະໜາ, ພວກເຂົາຮູ້ສຶກຕໍ່ຕ້ານໃນຫົວໃຈ ແລະ ເວົ້າວ່າ “ເປັນຫຍັງພຣະເຈົ້າຈຶ່ງເຮັດໃຫ້ຂ້ອຍພົບພໍ້ກັບສະຖານະການເຫຼົ່ານີ້? ເປັນຫຍັງພວກມັນຈຶ່ງບໍ່ເກີດຂຶ້ນກັບຄົນອື່ນ?” ພວກເຂົາບໍ່ສາມາດອ່ອນນ້ອມຕໍ່ສະຖານະການທີ່ພຣະເຈົ້າຈັດຕັ້ງໃຫ້ພວກເຂົາໄດ້ ແລະ ຂໍ້ຂັດແຍ່ງກໍເກີດຂຶ້ນລະຫວ່າງພວກເຂົາກັບພຣະເຈົ້າ). ບັນຫາທີ່ເຈົ້າໄດ້ກ່າວເຖິງກ່ອນແມ່ນ ມີສິ່ງກີດຂວາງລະຫວ່າງຜູ້ຄົນກັບພຣະເຈົ້າ, ນັ້ນກໍຄື ໃນຖານະທີ່ເປັນການຕອບສະໜອງແບບມີເງື່ອນໄຂຕໍ່ສະຖານະການບາງຢ່າງ, ຜູ້ຄົນໄດ້ພັດທະນາສິ່ງກີດຂວາງລະຫວ່າງພວກເຂົາເອງກັບພຣະເຈົ້າ, ຄວາມລະແວງຕໍ່ພຣະເຈົ້າ ແລະ ຄວາມເຂົ້າໃຈຜິດກ່ຽວກັບພຣະເຈົ້າ. ບັນຫາທີສອງທີ່ເຈົ້າໄດ້ກ່າວເຖິງແມ່ນ ຜູ້ຄົນກາຍເປັນປໍລະປັກຕໍ່ພຣະເຈົ້າ ຍ້ອນພວກເຂົາບໍ່ຍອມອ່ອນນ້ອມຢູ່ພາຍໃນໃຈ. ໃຜສາມາດເພີ່ມເຕີມຫຍັງໄດ້ອີກ? (ເມື່ອໃດກໍຕາມທີ່ຂ້ານ້ອຍຖືກລິຮານໂດຍເບື້ອງເທິງ ແລະ ຂີດຄວາມສາມາດທີ່ຕໍ່າຕ້ອຍຂອງຂ້ານ້ອຍຖືກເປີດເຜີຍ, ຂ້ານ້ອຍກໍຕັດສິນຕົນເອງ ແລະ ຄິດວ່າຂ້ານ້ອຍບໍ່ສາມາດໄດ້ຮັບຄວາມລອດພົ້ນແລ້ວ ແລະ ຂ້ານ້ອຍກໍບໍ່ມີແຮງຈູງໃຈທີ່ຈະໄລ່ຕາມຄວາມຈິງ ເຖິງແມ່ນວ່າຂ້ານ້ອຍຈະຕ້ອງການກໍຕາມ. ນີ້ຄືຄວາມເຂົ້າໃຈຜິດປະເພດໜຶ່ງກ່ຽວກັບພຣະເຈົ້າ. ນອກຈາກນີ້, ເມື່ອອ້າຍເອື້ອຍນ້ອງບາງຄົນລົ້ມປ່ວຍ ແລະ ປະເຊີນກັບຄວາມຕາຍ, ພວກເຂົາຄິດວ່າ “ພຣະເຈົ້າບໍ່ຈື່ຈຳການແລ່ນໄປມາ ແລະ ການເສຍສະລະທັງໝົດທີ່ຂ້ອຍໄດ້ເຮັດເພື່ອພຣະອົງບໍ?” ໃນຫົວໃຈຂອງພວກເຂົາ, ພວກເຂົາໂຕ້ຖຽງກັບພຣະເຈົ້າ, ຮ້ອງໂວຍວາຍຕໍ່ພຣະອົງ ແລະ ຕໍ່ສູ້ກັບພຣະອົງ. ສະພາວະປະເພດນີ້ແມ່ນພົບເຫັນໄດ້ທົ່ວໄປຫຼາຍ). ໃນແງ່ຂອງສິ່ງກີດຂວາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຕໍ່ພຣະເຈົ້າ, ບັນຫາທີ່ຄົນສ່ວນໃຫຍ່ສະແດງອອກມາແມ່ນຄວາມລະແວງ ແລະ ຄວາມເຂົ້າໃຈຜິດ ບໍ່ຫຼາຍກໍໜ້ອຍ, ພ້ອມທັງຄວາມຂັດຂືນ ແລະ ຄວາມບໍ່ພໍໃຈທີ່ຜູ້ຄົນເປີດເຜີຍອອກມາ ເມື່ອພວກເຂົາພົບພໍ້ກັບບາງສິ່ງ, ເຊິ່ງເວົ້າອີກຢ່າງໜຶ່ງກໍຄື ຄວາມເປັນປໍລະປັກຕໍ່ພຣະເຈົ້າ. ໂດຍພື້ນຖານແລ້ວກໍມີພຽງເທົ່ານີ້. ບັນຫາຕ່າງໆກ່ຽວກັບທັດສະນະຄະຕິພາຍໃນຂອງຜູ້ຄົນທີ່ມີຕໍ່ພຣະເຈົ້າ ທີ່ຈິງແລ້ວແມ່ນໄປໄກກວ່າຂອບເຂດຂອງບັນຫາທີ່ພວກເຈົ້າໄດ້ໂອ້ລົມກັນຫຼາຍ. ມີບາງບັນຫາທີ່ພວກເຈົ້າບໍ່ໄດ້ຮັບຮູ້. ໃນດ້ານໜຶ່ງ, ນີ້ກໍຍ້ອນວ່າ ຜູ້ຄົນບໍ່ໄດ້ກວດສອບວ່າ ມີບັນຫາອັນໃດແດ່ທີ່ມີຢູ່ໃນຕົວພວກເຂົາເອງ ເມື່ອໃດກໍຕາມທີ່ພວກເຂົາປະສົບກັບສະຖານະການຕ່າງໆ. ໃນອີກດ້ານໜຶ່ງ, ຜູ້ຄົນບໍ່ເຄີຍພິຈາລະນາຢ່າງລະມັດລະວັງວ່າ ຄວາມສຳພັນຂອງພວກເຂົາກັບພຣະເຈົ້າເປັນແນວໃດກັນແທ້ ຫຼື ທັດສະນະຄະຕິ ແລະ ມຸມມອງທີ່ຖືກຕ້ອງທີ່ຜູ້ຄົນຄວນມີຕໍ່ພຣະເຈົ້າແມ່ນຫຍັງ. ສະນັ້ນ, ໂດຍອີງໃສ່ການສະແດງອອກທີ່ແຕກຕ່າງກັນຂອງຜູ້ຄົນ ແລະ ສະພາວະເຫຼົ່ານີ້ທີ່ໃນປັດຈຸບັນມີຢູ່ແທ້ໃນຕົວຜູ້ຄົນ, ມື້ນີ້ພວກເຮົາຈະໂອ້ລົມກັນຢ່າງສະເພາະເຈາະຈົງກ່ຽວກັບການສະແດງອອກທີ່ແຕກຕ່າງກັນຂອງສິ່ງກີດຂວາງລະຫວ່າງຜູ້ຄົນກັບພຣະເຈົ້າ ແລະ ຄວາມເປັນປໍລະປັກຂອງຜູ້ຄົນທີ່ມີຕໍ່ພຣະເຈົ້າ. ເປົ້າໝາຍຂອງການໂອ້ລົມກ່ຽວກັບການສະແດງອອກທີ່ແຕກຕ່າງກັນເຫຼົ່ານີ້ແມ່ນເພື່ອເຮັດໃຫ້ຜູ້ຄົນສາມາດປ່ອຍວາງສິ່ງກີດຂວາງລະຫວ່າງພວກເຂົາເອງກັບພຣະເຈົ້າຢ່າງຫ້າວຫັນ ແລະ ຄວາມເປັນປໍລະປັກທີ່ພວກເຂົາມີຕໍ່ພຣະເຈົ້າ ເມື່ອໃດກໍຕາມທີ່ສິ່ງເຫຼົ່ານີ້ເກີດຂຶ້ນໃນຕົວພວກເຂົາໃນການດຳລົງຊີວິດທຸກໆວັນຂອງພວກເຂົາ, ບັນລຸຄວາມສຳພັນທີ່ກົມກຽວກັບພຣະອົງ ແລະ ໃນທີ່ສຸດກໍກາຍເປັນເຂົ້າກັນໄດ້ກັບພຣະອົງຢ່າງສົມບູນ. ດ້ວຍວິທີນີ້, ພວກເຂົາກໍຈະໄດ້ກຳຈັດສິ່ງກີດຂວາງລະຫວ່າງພວກເຂົາເອງກັບພຣະເຈົ້າ ແລະ ຄວາມເປັນປໍລະປັກຂອງພວກເຂົາທີ່ມີຕໍ່ພຣະເຈົ້າອອກໄປຢ່າງສົມບູນ ແລະ ໄດ້ມາຢຳເກງພຣະເຈົ້າ ແລະ ອ່ອນນ້ອມຕໍ່ພຣະອົງຢ່າງແທ້ຈິງ. ມີພຽງສິ່ງນີ້ເທົ່ານັ້ນທີ່ເປັນຄວາມສຳພັນທີ່ປົກກະຕິລະຫວ່າງຜູ້ຄົນກັບພຣະເຈົ້າ ແລະ ມີພຽງຄົນແບບນີ້ເທົ່ານັ້ນທີ່ເປັນສິ່ງທີ່ຖືກສ້າງຂຶ້ນຢ່າງແທ້ຈິງ.

I. ການປ່ອຍວາງແນວຄິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງແນວຄິດ ແລະ ຈິນຕະນາການຂອງຕົນກ່ຽວກັບພາລະກິດຂອງພຣະເຈົ້າ

1. ການທີ່ຜູ້ຄົນຈິນຕະນາການວ່າ ພາລະກິດຂອງພຣະເຈົ້ານັ້ນເໜືອທຳມະຊາດ ແລະ ເລື່ອນລອຍເປັນພິເສດ

ເມື່ອເວົ້າເຖິງການປ່ອຍວາງສິ່ງກີດຂວາງລະຫວ່າງພວກເຂົາເອງກັບພຣະເຈົ້າ ແລະ ຄວາມເປັນປໍລະປັກຂອງພວກເຂົາທີ່ມີຕໍ່ພຣະເຈົ້າ, ສິ່ງທຳອິດທີ່ຜູ້ຄົນຄວນປ່ອຍວາງກໍຄືແນວຄິດ ແລະ ຈິນຕະນາການຂອງພວກເຂົາ. ນີ້ເປັນເນື້ອໃນທີ່ສຳຄັນຫຼາຍ, ແມ່ນບໍ? (ແມ່ນແລ້ວ). ແນວຄິດ ແລະ ຈິນຕະນາການກ່ຽວກັບພຣະເຈົ້າບໍ່ໄດ້ມີຢູ່ໃນຕົວທຸກຄົນບໍ? (ແມ່ນແລ້ວ, ພວກມັນມີຢູ່). ບໍ່ມີໃຜດຳລົງຊີວິດຢູ່ໃນສູນຍາກາດ ແລະ ບໍ່ມີໃຜເປັນຫຸ່ນຍົນ. ທຸກຄົນມີເຈດຈຳນົງເສລີ ແລະ ມີຄວາມຄິດ ແລະ ມຸມມອງຕ່າງໆທີ່ພວກເຂົາໄດ້ຮັບມາຈາກໂລກພາຍນອກ; ແນ່ນອນວ່າ ທຸກຄົນຍັງມີແນວຄິດ ແລະ ຈິນຕະນາການຕ່າງໆກ່ຽວກັບພຣະເຈົ້າ ເຊິ່ງໄດ້ພັດທະນາຂຶ້ນພາຍໃນເຈດຈຳນົງທາງອັດຕະວິໄສຂອງພວກເຂົາ ໂດຍອີງໃສ່ຄວາມຕ້ອງການ, ຄວາມມັກ ແລະ ຄວາມປາຖະໜາຂອງພວກເຂົາເອງ. ຄວາມຈິງທີ່ວ່າພວກມັນຖືກເອີ້ນວ່າ “ແນວຄິດ” ແລະ “ຈິນຕະນາການ” ນັ້ນໝາຍຄວາມວ່າ ພວກມັນບໍ່ສອດຄ່ອງກັບຄວາມຈິງ ຫຼື ຄວາມເປັນຈິງຢ່າງແນ່ນອນ; ຢ່າງໜ້ອຍທີ່ສຸດ, ພວກມັນກໍບໍ່ສອດຄ່ອງກັບເຈດຕະນາຂອງພຣະເຈົ້າ, ຕົວຕົນຂອງພຣະເຈົ້າ ແລະ ແກ່ນແທ້ຂອງພຣະເຈົ້າ. ສະນັ້ນ, ແນວຄິດ ແລະ ຈິນຕະນາການເຫຼົ່ານີ້ຈຶ່ງເປັນສິ່ງສຳຄັນທຳອິດທີ່ຜູ້ຄົນຄວນປ່ອຍວາງ. ແລ້ວເນື້ອໃນທີ່ກ່ຽວຂ້ອງກັບແນວຄິດ ແລະ ຈິນຕະນາການກ່ຽວກັບພຣະເຈົ້າໂດຍຫຼັກໆແລ້ວລວມມີຫຍັງແດ່? ໃນດ້ານໜຶ່ງ, ພວກມັນລວມມີແນວຄິດທີ່ມີຢູ່ກ່ອນແລ້ວທີ່ຜູ້ຄົນມີກ່ຽວກັບພຣະເຈົ້າ ກ່ອນທີ່ພວກເຂົາຈະມາເຊື່ອໃນພຣະອົງ. ໃນອີກດ້ານໜຶ່ງ, ພວກມັນລວມມີແນວຄິດໃໝ່ທີ່ຜູ້ຄົນສ້າງຂຶ້ນກ່ຽວກັບພຣະເຈົ້າ ຫຼັງຈາກທີ່ພວກເຂົາເລີ່ມເຊື່ອໃນພຣະອົງ ແລະ ແນວຄິດໃໝ່ເຫຼົ່ານີ້ກໍເປັນແນວຄິດ ແລະ ຈິນຕະນາການທີ່ສະເພາະເຈາະຈົງ ແລະ ເປັນຈິງຫຼາຍຂຶ້ນ. ກ່ອນທີ່ຜູ້ຄົນຈະມາເຊື່ອໃນພຣະເຈົ້າ, ຫົວໃຈຂອງພວກເຂົາເຕັມໄປດ້ວຍຈິນຕະນາການກ່ຽວກັບພຣະເຈົ້າ ແລະ ຈິນຕະນາການເຫຼົ່ານີ້ກໍສາມາດເວົ້າໄດ້ວ່າເປັນແນວຄິດທີ່ພົບເຫັນໄດ້ທົ່ວໄປໃນມະນຸດທຸກຄົນ. ມັນຄືກັບວິທີທີ່ຄົນຈີນເອີ້ນພຣະເຈົ້າວ່າ “ເທບເທວາເທິງທ້ອງຟ້າ”, ເຖິງແມ່ນວ່າຈະບໍ່ເຊື່ອໃນພຣະອົງກໍຕາມ ແລະ ວິທີທີ່ຊາວຕາເວັນຕົກ, ເຊິ່ງມີອັດຕາສ່ວນທີ່ເຊື່ອໃນພຣະເຈົ້າສູງກວ່າ, ໂດຍເອີ້ນພຣະອົງວ່າ “ພຣະຜູ້ເປັນເຈົ້າ”. ເຖິງແມ່ນວ່າຫຼາຍຄົນຈະບໍ່ເຊື່ອໃນພຣະເຈົ້າ, ແຕ່ຄົນສ່ວນໃຫຍ່ກໍເຊື່ອວ່າມີພຣະເຈົ້າ ແລະ ເຕັມໄປດ້ວຍຈິນຕະນາການກ່ຽວກັບພຣະອົງ, ໂດຍຄິດວ່າພຣະເຈົ້າມີຢູ່ທ່າມກາງທຸກສິ່ງ ແລະ ຢູ່ເໜືອທຸກສິ່ງ ແລະ ພຣະອົງຊົງສະຖິດຢູ່ທຸກຫົນທຸກແຫ່ງ, ຊົງລິດທານຸພາບສູງສຸດ ແລະ ມີລິດທານຸພາບອັນຍິ່ງໃຫຍ່ ແລະ ໜ້າອັດສະຈັນ. ແລ້ວພຣະເຈົ້າອົງນີ້ແມ່ນໃຜກັນແທ້? ບໍ່ມີໃຜຮູ້, ແຕ່ບໍ່ວ່າແນວໃດກໍຕາມ, ພວກເຂົາຮູ້ວ່າພຣະເຈົ້າຍິ່ງໃຫຍ່ທີ່ສຸດ ແລະ ພຣະອົງຊົງປົກຄອງເໜືອທຸກສິ່ງ. ແລ້ວຮູບພາບທີ່ສະເພາະເຈາະຈົງຂອງພຣະເຈົ້າແມ່ນຫຍັງ? ໃນຄວາມຄິດຂອງພວກເຂົາທຸກຄົນ, ລ້ວນແຕ່ມີແນວຄວາມຄິດກ່ຽວກັບຮູບລັກສະນະ ແລະ ຮູບພາບຂອງພຣະເຈົ້າທີ່ພວກເຂົາໄດ້ຈິນຕະນາການ ແລະ ກຳນົດໄວ້. ພວກເຮົາໄດ້ສົນທະນາກັນກ່ຽວກັບແນວຄິດ ແລະ ຈິນຕະນາການທີ່ເປັນສາກົນຂອງມະນຸດເຫຼົ່ານີ້ມາກ່ອນແລ້ວ ແລະ ພວກມັນບໍ່ແມ່ນເນື້ອໃນຫຼັກຂອງການໂອ້ລົມໃນມື້ນີ້. ສິ່ງທີ່ພວກເຮົາຈະໂອ້ລົມກັນໃນມື້ນີ້ແມ່ນ ແນວຄິດ ແລະ ຈິນຕະນາການປະເພດຕ່າງໆທີ່ຕໍ່ຕ້ານພຣະເຈົ້າ ແລະ ບໍ່ສອດຄ່ອງກັບແກ່ນແທ້ຂອງພຣະອົງ, ເຊິ່ງຜູ້ຄົນຄວນປ່ອຍວາງ, ພາຍໃນແນວຄິດ ແລະ ຈິນຕະນາການຮູບແບບຕ່າງໆທັງໝົດທີ່ກ່ຽວຂ້ອງກັບສິ່ງກີດຂວາງລະຫວ່າງຜູ້ຄົນກັບພຣະເຈົ້າ ແລະ ຄວາມເປັນປໍລະປັກຂອງພວກເຂົາທີ່ມີຕໍ່ພຣະເຈົ້າ. ພວກເຮົາຈະບໍ່ເວົ້າເຖິງແນວຄິດ ແລະ ຈິນຕະນາການທີ່ວ່າງເປົ່າ, ບໍ່ເປັນຈິງ ແລະ ບໍ່ສາມາດຢັ່ງເຖິງເຫຼົ່ານັ້ນ. ສາມາດເວົ້າໄດ້ວ່າ, ເມື່ອພິຈາລະນາຈາກວຸດທິພາວະໃນປັດຈຸບັນຂອງພວກເຈົ້າແລ້ວ, ສິ່ງເຫຼົ່ານັ້ນໂດຍພື້ນຖານແລ້ວບໍ່ແມ່ນບັນຫາ ແລະ ຈະບໍ່ສົ່ງຜົນກະທົບຕໍ່ການໄລ່ຕາມຄວາມຈິງຂອງພວກເຈົ້າ, ແຮງໄກທີ່ຈະສົ່ງຜົນກະທົບຕໍ່ການຕິດຕາມພຣະເຈົ້າຂອງພວກເຈົ້າ ແລະ ເຖິງແມ່ນວ່າບາງບຸກຄົນຍັງຄົງມີຈິນຕະນາການທີ່ເລື່ອນລອຍບາງຢ່າງຢູ່ໃນຄວາມຄິດຂອງພວກເຂົາ, ສິ່ງເຫຼົ່ານີ້ກໍຈະບໍ່ສົ່ງຜົນກະທົບຕໍ່ການຕິດຕາມພຣະເຈົ້າຂອງພວກເຂົາ, ສະນັ້ນ ມັນຈຶ່ງບໍ່ແມ່ນບັນຫາໃຫຍ່ປານໃດ. ແນວຄິດ ແລະ ຈິນຕະນາການຂອງມະນຸດທີ່ພວກເຮົາຈະໂອ້ລົມກັນນັ້ນແມ່ນກ່ຽວຂ້ອງກັບທັດສະນະຄະຕິຂອງຜູ້ຄົນທີ່ມີຕໍ່ພຣະເຈົ້າໃນການດຳລົງຊີວິດທຸກໆວັນຂອງພວກເຂົາ ພ້ອມທັງການປະຕິບັດໜ້າທີ່ຂອງຜູ້ຄົນ, ເສັ້ນທາງທີ່ຜູ້ຄົນຍ່າງໄປ ແລະ ແນ່ນອນວ່າ ພວກມັນຍິ່ງກ່ຽວຂ້ອງກັບການໄລ່ຕາມຂອງຜູ້ຄົນຫຼາຍກວ່ານັ້ນອີກ. ໃນບັນດາແນວຄິດ ແລະ ຈິນຕະນາການຕ່າງໆທີ່ຜູ້ຄົນມີກ່ຽວກັບພຣະເຈົ້າ, ກ່ອນອື່ນໝົດ, ຜູ້ຄົນມີແນວຄິດ ແລະ ຈິນຕະນາການຫຼາຍຢ່າງກ່ຽວກັບພາລະກິດຂອງພຣະອົງ, ເຊິ່ງເປັນຈິງຫຼາຍກວ່າຈິນຕະນາການຕ່າງໆທີ່ຜູ້ບໍ່ມີຄວາມເຊື່ອມີກ່ຽວກັບພຣະເຈົ້າ ແລະ ບໍ່ໄດ້ວ່າງເປົ່າ ຫຼື ບໍ່ສາມາດຢັ່ງເຖິງໄດ້. ພວກມັນເປັນສິ່ງທີ່ມີຢູ່ໃນຄວາມຄິດຂອງທຸກຄົນ ໃນຂະນະທີ່ພວກເຂົາຕິດຕາມພຣະເຈົ້າ. ນັ້ນກໍຄື ຜູ້ຄົນເຕັມໄປດ້ວຍແນວຄິດ ແລະ ຈິນຕະນາການທີ່ເລື່ອນລອຍ ແລະ ບໍ່ເປັນຈິງຫຼາຍຢ່າງກ່ຽວກັບພາລະກິດຂອງພຣະເຈົ້າ. ຕົວຢ່າງ: ຜູ້ຄົນຈິນຕະນາການວ່າພາລະກິດຂອງພຣະອົງນັ້ນເຕັມໄປດ້ວຍປາຕິຫານ ແລະ ເຕັມໄປດ້ວຍສິ່ງໜ້າອັດສະຈັນທີ່ມະນຸດບໍ່ສາມາດຄາດເດົາ ຫຼື ເຮັດໃຫ້ສຳເລັດໄດ້. ແນ່ນອນວ່າ ແນວຄິດ ແລະ ຈິນຕະນາການທີ່ໃຫຍ່ທີ່ສຸດຂອງຜູ້ຄົນໃນເລື່ອງນີ້ກໍຄື ພາລະກິດຂອງພຣະເຈົ້າອາດຈະສາມາດເຮັດໃຫ້ຄົນໆໜຶ່ງບໍລິບູນໄດ້ໃນທັນທີ ຫຼື ພຽງແຕ່ການກ່າວພຣະທຳສອງສາມຄຳ ຫຼື ການສະແດງປາຕິຫານ ຫຼື ສິ່ງໜ້າອັດສະຈັນ, ພຣະເຈົ້າກໍສາມາດປ່ຽນແປງຄົນໆໜຶ່ງໄດ້ໃນທັນທີ ແລະ ເຮັດໃຫ້ພວກເຂົາກາຍເປັນຄົນທີ່ໄດ້ຫຼຸດພົ້ນຈາກຊີວິດແຫ່ງເນື້ອໜັງ ແລະ ຄວາມຫຍຸ້ງຍາກທີ່ສຳພັນກັບຊີວິດຈິງຕ່າງໆຂອງເນື້ອໜັງ. ພວກເຂົາຈິນຕະນາການວ່າຄົນຜູ້ນີ້ບໍ່ກິນ ຫຼື ບໍ່ດື່ມ ແລະ ບໍ່ມີຄວາມຕ້ອງການທາງຮ່າງກາຍຄືກັບຫຸ່ນຍົນ; ຍິ່ງໄປກວ່ານັ້ນ, ພວກເຂົາເຊື່ອວ່າຄົນຜູ້ນີ້ມີຄວາມຄິດທີ່ບໍລິສຸດ, ໂດຍບໍ່ມີການຄຳນຶງເຖິງຄວາມເຫັນແກ່ຕົວ ແລະ ພວກເຂົາມີຄວາມບໍລິສຸດຢ່າງຍິ່ງຢູ່ພາຍໃນ. ພວກເຂົາຈິນຕະນາການວ່າ ເພື່ອໃຫ້ສິ່ງນີ້ບັນລຸຜົນ, ມັນບໍ່ຈຳເປັນຕ້ອງໄລ່ຕາມຄວາມຈິງ ຫຼື ໂອ້ລົມກ່ຽວກັບຄວາມຈິງ ຫຼື ຍອມຮັບການຖືກລິຮານເປັນເວລາຫຼາຍປີຕິດຕໍ່ກັນ; ແຕ່ພຣະເຈົ້າສາມາດເຮັດໃຫ້ສິ່ງທັງໝົດນີ້ບັນລຸໄດ້ດ້ວຍພຣະທຳພຽງສອງສາມຄຳ, ເພາະບໍ່ວ່າພຣະເຈົ້າຈະເວົ້າຫຍັງ ມັນກໍຈະສຳເລັດ ແລະ ບໍ່ວ່າພຣະອົງຈະສັ່ງຫຍັງ ມັນກໍຈະຕັ້ງໝັ້ນໂດຍໄວ. ໂດຍສະເພາະໃນຕອນເລີ່ມຕົ້ນ, ເມື່ອຜູ້ຄົນຫາກໍຍອມຮັບພາລະກິດຂັ້ນຕອນທີສາມຂອງພຣະເຈົ້າ, ພວກເຂົາຍິ່ງເຕັມໄປດ້ວຍແນວຄິດ ແລະ ຈິນຕະນາການທຸກປະເພດກ່ຽວກັບພາລະກິດຂອງພຣະອົງ. ເມື່ອບາງຄົນໄດ້ຍິນວ່າ “ພາລະກິດຂອງພຣະເຈົ້າໃກ້ຈະສິ້ນສຸດລົງແລ້ວ”, ພວກເຂົາບໍ່ຮູ້ວ່າມັນຈະສິ້ນສຸດລົງໃນປີໃດ, ເດືອນໃດ ຫຼື ມື້ໃດ, ແຕ່ພວກເຂົາກໍຮູ້ສຶກຮ້ອນຮົນ ແລະ ເຖິງກັບປະຖິ້ມວຽກງານ ແລະ ຄອບຄົວຂອງພວກເຂົາ. ຊາວກະສິກອນບາງຄົນຢຸດປູກພືດຜົນ ແລະ ຄົນອື່ນໆກໍຢຸດລ້ຽງງົວ ແລະ ແກະ. ບາງຄົນເຖິງກັບຂາຍຊັບສິນ ແລະ ລົດຂອງພວກເຂົາ, ຖອນເງິນທັງໝົດທີ່ພວກເຂົາມີຢູ່ໃນທະນາຄານ, ຮວບຮວມຊັບສິນຂອງພວກເຂົາ ແລະ ເລີ່ມເອົາຄຳ, ເງິນ ແລະ ຂອງມີຄ່າຕິດຕົວໄປນຳ, ໂດຍກຽມພ້ອມທີ່ຈະຕິດຕາມພຣະເຈົ້າ. ນີ້ກໍຍ້ອນວ່າຜູ້ຄົນຄິດວ່າພາລະກິດຂອງພຣະເຈົ້າກຳລັງຈະສິ້ນສຸດລົງ ແລະ ພວກເຂົາບໍ່ຈຳເປັນຕ້ອງດຳລົງຊີວິດຂອງພວກເຂົາອີກຕໍ່ໄປ ແລະ ພວກເຂົາເຊື່ອວ່າພຣະເຈົ້າໄດ້ທຳລາຍຄອບຄົວ ແລະ ການແຕ່ງງານແລ້ວ ແລະ ພວກເຂົາຄວນປະຖິ້ມການແຕ່ງງານ, ວຽກງານ ແລະ ອະນາຄົດຂອງພວກເຂົາ ແລະ ປະຖິ້ມຄວາມສຸກທາງໂລກທັງໝົດເພື່ອຕິດຕາມພຣະເຈົ້າ. ຖ້າມີຄົນຖາມພວກເຂົາວ່າ “ເຈົ້າກຳລັງຈະໄປໃສພ້ອມກັບກະເປົາເດີນທາງໜ່ວຍນັ້ນ ແລະ ຄອບຄົວທັງໝົດຂອງເຈົ້າ?” ພວກເຂົາກໍຈະເວົ້າວ່າ “ຂ້ອຍກຳລັງຈະໄປອານາຈັກສະຫວັນ”. ຖ້າພວກເຂົາຖືກຖາມຕໍ່ໄປວ່າ “ອານາຈັກສະຫວັນຢູ່ໃສ?” ພວກເຂົາກໍຈະຕອບວ່າ “ຂ້ອຍຍັງບໍ່ຮູ້, ຂ້ອຍຈະໄປທຸກບ່ອນທີ່ພຣະເຈົ້າພາຂ້ອຍໄປ”. ບໍ່ວ່າພວກເຂົາຈະກະທຳໄປຕາມອາລົມຊົ່ວຂະນະ ຫຼື ໄດ້ຄິດຢ່າງຮອບຄອບແລ້ວກໍຕາມ, ບໍ່ວ່າແນວໃດກໍຕາມ, ການສະແດງອອກເຫຼົ່ານີ້ໄດ້ເປີດເຜີຍໃຫ້ເຫັນຄວາມຈິງໜຶ່ງຢ່າງ ນັ້ນກໍຄື ຜູ້ຄົນມີຈິນຕະນາການຫຼາຍຢ່າງກ່ຽວກັບພາລະກິດຂອງພຣະເຈົ້າ. ພວກເຂົາບໍ່ຮູ້ວ່າພຣະເຈົ້າຈະເຮັດພາລະກິດແນວໃດເພື່ອຊ່ວຍພວກເຂົາໃຫ້ລອດພົ້ນ ຫຼື ພວກເຂົາຈະຮູ້ສຶກແນວໃດ ຫຼື ພວກເຂົາຈະດຳລົງຊີວິດຢູ່ໃນສະພາວະ ແລະ ສະພາບແວດລ້ອມປະເພດໃດ ຫຼັງຈາກທີ່ພຣະອົງຊ່ວຍພວກເຂົາໃຫ້ລອດພົ້ນແລ້ວ. ແລ້ວສຳລັບເຈດຕະນາຂອງພຣະເຈົ້າແມ່ນຫຍັງກັນແທ້ ຫຼື ຜົນໄດ້ຮັບອັນໃດທີ່ພຣະເຈົ້າຕ້ອງການບັນລຸຜ່ານພາລະກິດຂອງພຣະອົງໃນຜູ້ຄົນ, ພວກເຂົາກໍບໍ່ຮູ້ສິ່ງເຫຼົ່ານີ້ເລີຍເຊັ່ນກັນ. ແລ້ວພວກເຂົາຮູ້ຫຍັງແດ່? ພວກເຂົາພຽງແຕ່ຈື່ຈຳປະໂຫຍກດຽວ: ວັນຂອງພຣະເຈົ້າໃກ້ເຂົ້າມາແລ້ວ, ໄພພິບັດໄດ້ເກີດຂຶ້ນແລ້ວ, ພາລະກິດຂອງພຣະເຈົ້າໃກ້ຈະສິ້ນສຸດລົງແລ້ວ ແລະ ພວກເຮົາຄວນປະຖິ້ມທຸກສິ່ງ ແລະ ຕິດຕາມພຣະເຈົ້າ. ນີ້ຄືແຫຼ່ງທີ່ມາ ແລະ ພື້ນຖານສຳລັບການກໍ່ຕົວຂອງແນວຄິດ ແລະ ຈິນຕະນາການທັງໝົດຂອງພວກເຂົາ ແລະ ມັນກໍແມ່ນຜ່ານແນວຄິດ ແລະ ຈິນຕະນາການເຫຼົ່ານີ້ເອງທີ່ພວກເຂົາໄດ້ເຮັດການເລືອກ ແລະ ການຕັດສິນໃຈທຸກປະເພດ. ພວກເຂົາໄດ້ເຮັດການເລືອກ ແລະ ການຕັດສິນໃຈອັນໃດແດ່? ພວກເຂົາໄດ້ເລືອກທີ່ຈະປະຖິ້ມໂລກ, ປະຖິ້ມການສຶກສາຂອງພວກເຂົາ, ປະຖິ້ມອາຊີບຂອງພວກເຂົາ, ປະຖິ້ມການແຕ່ງງານຂອງພວກເຂົາ, ປະຖິ້ມຄອບຄົວຂອງພວກເຂົາ ແລະ ເຖິງກັບປະຖິ້ມຄວາມຮັກທາງເນື້ອໜັງ, ຄວາມຮັກໃນຄອບຄົວ ແລະ ອື່ນໆ ແລະ ຫຼັງຈາກທີ່ປ່ອຍວາງສິ່ງທັງໝົດເຫຼົ່ານີ້ແລ້ວ, ພວກເຂົາກໍກຳລັງລໍຖ້າໃຫ້ພາລະກິດຂອງພຣະເຈົ້າສິ້ນສຸດລົງ. ຈຸດປະສົງຂອງພວກເຂົາໃນການລໍຖ້າໃຫ້ພາລະກິດຂອງພຣະເຈົ້າສິ້ນສຸດລົງແມ່ນຫຍັງ? ມັນກໍເພື່ອຖືກຮັບຂຶ້ນໄປ ແລະ ຕິດຕາມພຣະເຈົ້າ. ຖືກຮັບຂຶ້ນໄປໃສກັນແທ້? ພວກເຂົາຄິດວ່າ ບໍ່ວ່າພວກເຂົາຈະຖືກຮັບຂຶ້ນໄປໃສ ຫຼື ຈະຖືກຮັບຂຶ້ນໄປໃນມື້ໃດແທ້ກໍຕາມ, ບໍ່ວ່າແນວໃດກໍຕາມ, ພວກເຂົາຈະບໍ່ໄປນະຮົກ. ພວກເຂົາເຊື່ອວ່າ ເຖິງແມ່ນວ່າມັນຈະບໍ່ແມ່ນສະຫວັນ, ພວກເຂົາກໍກຳລັງຈະໄປໃນສະຖານທີ່ທີ່ສູງກວ່າ ແລະ ເຖິງແມ່ນວ່າມັນຈະບໍ່ແມ່ນສະຫວັນ ຫຼື ອານາຈັກທີ່ເປັນຮູບປະທຳ, ພວກເຂົາກໍບໍ່ມີທາງຜິດພາດໂດຍການຕິດຕາມພຣະເຈົ້າ ແລະ ພວກເຂົາອາດຈະຖືກຮັບຂຶ້ນໄປທຸກບ່ອນທີ່ພຣະເຈົ້າຢູ່. ເຖິງແມ່ນວ່າແນວຄິດ ແລະ ຈິນຕະນາການເຫຼົ່ານີ້ທີ່ຜູ້ຄົນມີຈະສົມບູນແບບ, ແຕ່ພວກມັນສາມາດກາຍເປັນຈິງໄດ້ບໍ? ຊ່ວງເວລາທີ່ພວກເຂົາລໍຖ້າ ນັ້ນກໍຄື ການສິ້ນສຸດພາລະກິດຂອງພຣະເຈົ້າ ມາຮອດແລ້ວບໍ? (ບໍ່). ແລ້ວເນື່ອງຈາກພາລະກິດຂອງພຣະເຈົ້າຍັງບໍ່ທັນສິ້ນສຸດລົງ, ຜູ້ຄົນຮູ້ສຶກຜິດຫວັງ ຫຼື ຮ້ອນຮົນບໍ? ພວກເຂົາຮູ້ສຶກເສຍໃຈບໍ? ບາງຄົນກໍຜິດຫວັງ, ແມ່ນບໍ? ບາງຄົນກາຍເປັນຄົນຄິດລົບ ເມື່ອພວກເຂົາພົບພໍ້ກັບຄວາມຫຍຸ້ງຍາກ ໃນຂະນະທີ່ປະຕິບັດໜ້າທີ່ຂອງພວກເຂົາ ຫຼື ພວກເຂົາຮູ້ສຶກເສຍໃຈ ເມື່ອພວກເຂົາປະສົບກັບຄວາມລຳບາກຍາກແຄ້ນໃນຊີວິດຄອບຄົວຂອງພວກເຂົາ ຫຼື ເມື່ອພວກເຂົາທົນທຸກກັບການຖືກຂົ່ມເຫັງ ແລະ ບໍ່ມີທາງອອກ. ແນ່ນອນວ່າ ມັນບໍ່ແມ່ນເລື່ອງງ່າຍສຳລັບບາງຄົນທີ່ຈະອົດທົນມາຈົນເຖິງປັດຈຸບັນ, ແຕ່ໃນຫົວໃຈຂອງພວກເຂົາ ພວກເຂົາຮ້ອນຮົນຫຼາຍແທ້ໆ. ພວກເຂົາຮ້ອນຮົນເລື່ອງຫຍັງ? ພວກເຂົາຄິດວ່າ “ເປັນຫຍັງພາລະກິດຂອງພຣະເຈົ້າຈຶ່ງຍັງບໍ່ສິ້ນສຸດລົງ? ພາລະກິດຂອງພຣະເຈົ້າຈະໃຊ້ເວລາອີກດົນປານໃດ? ຂ້ອຍຄວນກັບບ້ານ ແລະ ດຳເນີນຊີວິດຂອງຂ້ອຍຕໍ່ໄປບໍ? ຂ້ອຍຄວນກັບໄປເຮັດວຽກ ແລະ ສະແຫວງຫາອະນາຄົດສຳລັບຕົວຂ້ອຍເອງໃນໂລກບໍ? ຂ້ອຍຄວນຊື້ເຮືອນຂອງຂ້ອຍຄືນບໍ? ພຣະເຈົ້າບໍ່ຕອບພວກເຮົາ ຫຼື ໃຫ້ຄຳຕອບທີ່ຊັດເຈນແກ່ພວກເຮົາກ່ຽວກັບເລື່ອງນີ້! ພວກເຮົາບໍ່ຄວນຖືກບອກບໍວ່າພາລະກິດຂອງພຣະເຈົ້າຈະສິ້ນສຸດລົງເມື່ອໃດ ແລະ ພຣະອົງຈະເຮັດພາລະກິດອື່ນໃດອີກ ເພື່ອໃຫ້ພວກເຮົາສາມາດກຽມພ້ອມໄດ້? ພຣະເຈົ້າບໍ່ໄດ້ບອກສິ່ງເຫຼົ່ານີ້ແກ່ພວກເຮົາ, ພຣະອົງພຽງແຕ່ສືບຕໍ່ສະແດງຄວາມຈິງ, ໂອ້ລົມຄວາມຈິງ ແລະ ເວົ້າກ່ຽວກັບຄວາມລອດພົ້ນ. ພຣະອົງບໍ່ເຄີຍເວົ້າກ່ຽວກັບສິ່ງທີ່ຈະມາເຖິງໃນພາຍຫຼັງ ຫຼື ກ່ຽວກັບອະນາຄົດ ຫຼື ເມື່ອໃດມະນຸດຊາດຈະເຂົ້າສູ່ຈຸດໝາຍປາຍທາງທີ່ສວຍງາມ ຫຼື ເມື່ອໃດຊີວິດແຫ່ງເນື້ອໜັງຈະສິ້ນສຸດລົງ; ພຣະອົງພຽງແຕ່ເຮັດໃຫ້ພວກເຮົາລໍຖ້າຢ່າງບໍ່ມີກຳນົດ”. ຜູ້ຄົນບໍ່ມີຄວາມຮູ້ກ່ຽວກັບພາລະກິດຂອງພຣະເຈົ້າ. ໃຫ້ເວົ້າຢ່າງສະເພາະເຈາະຈົງກວ່ານັ້ນກໍຄື ພວກເຂົາບໍ່ເຂົ້າໃຈວ່າພຣະເຈົ້າຊ່ວຍຜູ້ຄົນໃຫ້ລອດພົ້ນແນວໃດ, ພຣະອົງໃຊ້ວິທີການໃດເພື່ອຊ່ວຍຜູ້ຄົນໃຫ້ລອດພົ້ນ, ພຣະເຈົ້າເຮັດພາລະກິດທີ່ສະເພາະເຈາະຈົງໃດແດ່ພາຍໃນພາລະກິດທັງໝົດຂອງພຣະອົງ ເພື່ອເຮັດໃຫ້ຜູ້ຄົນສາມາດໄດ້ຮັບຄວາມລອດພົ້ນ ແລະ ອື່ນໆ. ແຕ່ພວກເຂົາພັດດຳລົງຊີວິດຢູ່ພາຍໃນແນວຄິດ ແລະ ຈິນຕະນາການຂອງພວກເຂົາເອງຢູ່ສະເໝີ ແລະ ຖືວ່າພາລະກິດຂອງພຣະເຈົ້າເປັນພຽງພິທີການ ຫຼື ເປັນເວດມົນທີ່ໜ້າອັດສະຈັນປະເພດໜຶ່ງ. ມັນຄືກັບວ່າພາລະກິດຂອງພຣະອົງເປັນພຽງວາທະກຳ ແລະ ບໍ່ມີເນື້ອໃນທີ່ສະເພາະເຈາະຈົງໃດໜຶ່ງເລີຍ, ພຣະເຈົ້າພຽງແຕ່ຕ້ອງກ່າວພຣະທຳສອງສາມຄຳ ແລະ ບໍ່ວ່າພຣະອົງຈະເວົ້າຫຍັງ ມັນກໍຈະສຳເລັດ ແລະ ບໍ່ວ່າພຣະອົງຈະສັ່ງຫຍັງ ມັນກໍຈະຕັ້ງໝັ້ນໂດຍໄວ ແລະ ຫຼັງຈາກນັ້ນ ຜູ້ຄົນກໍຈະປ່ຽນແປງ ແລະ ກາຍເປັນຄືກັບທີ່ໄດ້ທຳນາຍໄວ້ໃນໜັງສືນິມິດ, ໂດຍກາຍເປັນຜູ້ບໍລິສຸດ ແລະ ຖືກຊຳລະໃຫ້ບໍລິສຸດ. ບໍ່ວ່າຜູ້ຄົນຈະມີຄວາມຄິດທີ່ເລື່ອນລອຍ ແລະ ວ່າງເປົ່າອັນໃດກ່ຽວກັບພາລະກິດຂອງພຣະເຈົ້າ, ບໍ່ວ່າພວກມັນຈະສະເພາະເຈາະຈົງ ຫຼື ບໍ່ສະເພາະເຈາະຈົງກໍຕາມ, ສະຫຼຸບແລ້ວ ຜູ້ຄົນເຕັມໄປດ້ວຍແນວຄິດ ແລະ ຈິນຕະນາການກ່ຽວກັບພາລະກິດຂອງພຣະອົງ ແລະ ພວກເຂົາດຳລົງຊີວິດຢູ່ພາຍໃນແນວຄິດ ແລະ ຈິນຕະນາການທີ່ວ່າງເປົ່າຢູ່ສະເໝີ ໃນວິທີທີ່ພວກເຂົາປະຕິບັດຕໍ່ພາລະກິດຂອງພຣະເຈົ້າ ແລະ ໃນວິທີທີ່ພວກເຂົາປະຕິບັດຕໍ່ທຸກພາລະກິດທີ່ສະເພາະເຈາະຈົງທີ່ພຣະເຈົ້າເຮັດ ແລະ ທຸກສິ່ງທີ່ສະເພາະເຈາະຈົງທີ່ພຣະອົງກ່າວ ເພື່ອຊ່ວຍມະນຸດຊາດໃຫ້ລອດພົ້ນ. ແນ່ນອນວ່າ ຄົນສ່ວນໃຫຍ່ມີແນວຄິດ ແລະ ຈິນຕະນາການພຽງຢ່າງດຽວກ່ຽວກັບພາລະກິດຂອງພຣະເຈົ້າ ນັ້ນກໍຄື ເມື່ອພາລະກິດຂອງພຣະເຈົ້າສຳເລັດລົງ, ໃນທີ່ສຸດຜູ້ຄົນກໍຈະຜ່ານພົ້ນໄປໄດ້ ແລະ ຕາບໃດທີ່ພວກເຂົາສາມາດລໍຖ້າຈົນກວ່າພາລະກິດຂອງພຣະອົງຈະສຳເລັດ ແລະ ມີຊີວິດລອດໃນເວລານັ້ນ, ພວກເຂົາກໍຈະຊະນະ ແລະ ທຸກສິ່ງທີ່ພວກເຂົາໄດ້ປະຖິ້ມ ແລະ ຖວາຍ ແລະ ຄວາມຍາກລຳບາກທີ່ພວກເຂົາໄດ້ທົນທຸກ ແລະ ລາຄາທີ່ພວກເຂົາໄດ້ຈ່າຍໄປນັ້ນ ກໍຈະຄຸ້ມຄ່າທັງໝົດ. ເມື່ອຕັດສິນໂດຍອີງໃສ່ສິ່ງນີ້, ໃນດ້ານໜຶ່ງ, ຜູ້ຄົນເຕັມໄປດ້ວຍຈິນຕະນາການທຸກປະເພດກ່ຽວກັບພາລະກິດຂອງພຣະເຈົ້າ. ໃນອີກດ້ານໜຶ່ງ, ຜູ້ຄົນບໍ່ໄດ້ກຳລັງໄລ່ຕາມຄວາມຈິງໃນຄວາມເຊື່ອຂອງພວກເຂົາທີ່ມີຕໍ່ພຣະເຈົ້າ; ແຕ່ມີລັກສະນະຄືກັບການພະນັນໃນຄວາມສັດທາຂອງພວກເຂົາ, ພວກເຂົາກຳລັງເດີມພັນຊີວິດ ແລະ ສິ່ງທີ່ພວກເຂົາຄອບຄອງທັງໝົດ, ອະນາຄົດຂອງພວກເຂົາ, ການແຕ່ງງານຂອງພວກເຂົາ ແລະ ທຸກສິ່ງທີ່ພວກເຂົາມີ ແລະ ພວກເຂົາຄິດວ່າພວກເຂົາພຽງແຕ່ຕ້ອງອົດທົນຈົນກວ່າພາລະກິດຂອງພຣະເຈົ້າຈະສຳເລັດ ແລະ ຕາບໃດທີ່ພວກເຂົາຍັງມີຊີວິດຢູ່ ເມື່ອພຣະເຈົ້າປະກາດວ່າພາລະກິດຂອງພຣະອົງສຳເລັດແລ້ວ, ພວກເຂົາກໍຈະໄດ້ກຳໄລ ແລະ ໄດ້ຮັບທຸກສິ່ງທີ່ພວກເຂົາໄດ້ຈ່າຍໄປນັ້ນກັບຄືນມາ. ນັ້ນບໍ່ແມ່ນວິທີທີ່ຜູ້ຄົນຄິດບໍ? (ແມ່ນແລ້ວ). ຕອນນີ້ພວກເຮົາໄດ້ເວົ້າກ່ຽວກັບເລື່ອງນີ້ມາຫຼາຍແລ້ວ, ແນວຄິດ ແລະ ຈິນຕະນາການຫຼັກຂອງຜູ້ຄົນກ່ຽວກັບພາລະກິດຂອງພຣະເຈົ້າແມ່ນຫຍັງ? (ຜູ້ຄົນເຊື່ອວ່າພາລະກິດຂອງພຣະເຈົ້າເຕັມໄປດ້ວຍປາຕິຫານ ແລະ ພຣະເຈົ້າສາມາດເຮັດໃຫ້ຜູ້ຄົນບໍລິສຸດໄດ້ດ້ວຍພຣະທຳພຽງສອງສາມຄຳ ແລະ ພວກເຂົາສາມາດເຂົ້າສູ່ອານາຈັກສະຫວັນໄດ້ໂດຍບໍ່ຈຳເປັນຕ້ອງຈ່າຍລາຄາໃດໜຶ່ງ ຫຼື ໄລ່ຕາມຄວາມຈິງ). ສິ່ງເຫຼົ່ານີ້ຄືແນວຄິດ ແລະ ຈິນຕະນາການທີ່ຜູ້ຄົນມີກ່ຽວກັບພາລະກິດຂອງພຣະເຈົ້າ. ມີແນວຄິດ ແລະ ຈິນຕະນາການອັນໃດອີກແດ່? (ຜູ້ຄົນບໍ່ຮູ້ຢ່າງແນ່ນອນວ່າພຣະເຈົ້າຕ້ອງການບັນລຸຜົນຮັບອັນໃດຜ່ານພາລະກິດຂອງພຣະອົງໃນຜູ້ຄົນ ແລະ ພວກເຂົາຄິດວ່າ ຕາບໃດທີ່ພວກເຂົາສາມາດອົດທົນຈົນກວ່າພາລະກິດຂອງພຣະເຈົ້າຈະສຳເລັດ, ພວກເຂົາກໍຈະມີຄວາມຫວັງທີ່ຈະເຂົ້າສູ່ອານາຈັກສະຫວັນ). ນີ້ກໍເປັນແນວຄິດ ແລະ ຈິນຕະນາການເຊັ່ນກັນ, ຜູ້ຄົນຄິດວ່າພາລະກິດຂອງພຣະເຈົ້າເປັນພຽງພິທີການ ແລະ ຂັ້ນຕອນໜຶ່ງ. ມີຫຍັງອີກແດ່? (ໃນຄວາມເຊື່ອຂອງພວກເຂົາທີ່ມີຕໍ່ພຣະເຈົ້າ, ຜູ້ຄົນບໍ່ໄດ້ກຳລັງໄລ່ຕາມຄວາມຈິງ, ແຕ່ມີລັກສະນະຄືກັບການພະນັນໃນຄວາມສັດທາຂອງພວກເຂົາ). ນີ້ແມ່ນແນວຄິດ ແລະ ຈິນຕະນາການບໍ? ນີ້ຄືແກ່ນແທ້ຂອງຄວາມເຊື່ອຂອງຜູ້ຄົນທີ່ມີຕໍ່ພຣະເຈົ້າ ແລະ ແກ່ນແທ້ຂອງການໄລ່ຕາມຂອງພວກເຂົາ. ມີແນວຄິດ ແລະ ຈິນຕະນາການອັນໃດແດ່ພາຍໃນສິ່ງນີ້? ມັນບໍ່ແມ່ນການທີ່ຜູ້ຄົນຄິດວ່າ ຕາບໃດທີ່ພວກເຂົາປະຖິ້ມທຸກສິ່ງ ແລະ ປະຕິບັດໜ້າທີ່ໃນຂະນະທີ່ຕິດຕາມພຣະເຈົ້າ, ພວກເຂົາກໍຈະປ່ຽນແປງ, ຄືກັບມີເວດມົນບໍ? (ແມ່ນແລ້ວ). ຄວາມຄິດຂອງຜູ້ຄົນນັ້ນວ່າງເປົ່າຢ່າງຍິ່ງ, ກ່ຽວຂ້ອງກັບສິ່ງທີ່ເໜືອທຳມະຊາດ ແລະ ເລື່ອນລອຍ. ຜູ້ຄົນຄິດວ່າພວກເຂົາບໍ່ຈຳເປັນຕ້ອງຍອມຮັບການລົງທັນ, ການພິພາກສາ ຫຼື ການລິຮານ ຫຼື ການສະໜອງພຣະທຳຂອງພຣະເຈົ້າ, ພວກເຂົາພຽງແຕ່ຕ້ອງຕິດຕາມພຣະເຈົ້າໃນວິທີນີ້, ປະຕິບັດໜ້າທີ່ໃດກໍຕາມທີ່ພວກເຂົາຖືກຂໍໃຫ້ເຮັດ ແລະ ຕາບໃດທີ່ພວກເຂົາຕິດຕາມຈົນເຖິງທີ່ສຸດ, ພວກເຂົາກໍຈະໄດ້ຮັບການປ່ຽນແປງ ແລະ ໃນທີ່ສຸດກໍຈະເຂົ້າສູ່ອານາຈັກສະຫວັນ ເມື່ອພາລະກິດຂອງພຣະເຈົ້າສຳເລັດລົງ. ສິ່ງເຫຼົ່ານີ້ບໍ່ແມ່ນແນວຄິດ ແລະ ຈິນຕະນາການຂອງຜູ້ຄົນບໍ? (ແມ່ນແລ້ວ).

ຜູ້ຄົນເຕັມໄປດ້ວຍຄວາມຄິດຫຼົງຜິດ ແລະ ຈິນຕະນາການທຸກປະເພດກ່ຽວກັບວຽກງານຂອງພຣະເຈົ້າ. ສິ່ງທີ່ພວກເຮົາໄດ້ຫາກໍໂອ້ລົມກັນໄປແມ່ນກ່ຽວຂ້ອງກັບຄວາມຄິດຫຼົງຜິດຂອງຜູ້ຄົນກ່ຽວກັບວັນເວລາແຫ່ງວຽກງານຂອງພຣະເຈົ້າ. ນອກເໜືອຈາກຄວາມຄິດຫຼົງຜິດເຫຼົ່ານີ້ແລ້ວ, ຍັງມີຄວາມຄິດຫຼົງຜິດ ແລະ ຈິນຕະນາການອີກປະເພດໜຶ່ງ. ນັ້ນກໍຄື ເມື່ອໃດກໍຕາມທີ່ຜູ້ຄົນພົບພໍ້ກັບຄວາມຫຍຸ້ງຍາກທີ່ແທ້ຈິງບາງຢ່າງ, ພວກເຂົາມັກຈະຫວັງໃນຄວາມປະສົງທາງອັດຕະວິໄສຂອງພວກເຂົາຢູ່ເລື້ອຍໆວ່າ ພວກເຂົາຈະໄດ້ຮັບແຮງບັນດານໃຈຈາກພຣະເຈົ້າ ແລະ ຈາກນັ້ນກໍເກີດຄວາມຄິດທີ່ດີໆຜຸດຂຶ້ນມາກະທັນຫັນ, ໂດຍທີ່ພວກເຂົາບໍ່ຈຳເປັນຕ້ອງກິນ ແລະ ດື່ມພຣະທຳຂອງພຣະເຈົ້າ, ປະກອບຕົນເອງດ້ວຍຄວາມຈິງ ຫຼື ຈັບໃຈຄວາມຫຼັກການຄວາມຈິງໃນເວລາປົກກະຕິ ແລະ ຫວັງວ່າພຣະເຈົ້າຈະສາມາດຊ່ວຍພວກເຂົາແກ້ໄຂບັນຫາໃດກໍຕາມທີ່ພວກເຂົາພົບພໍ້ໃນຊີວິດປະຈຳວັນຂອງພວກເຂົາ, ບໍ່ວ່າຈະເປັນເລື່ອງໃຫຍ່ ຫຼື ເລື່ອງນ້ອຍກໍຕາມ. ການຈັບໃຈຄວາມ ແລະ ຄວາມເຂົ້າໃຈຂອງຜູ້ຄົນກ່ຽວກັບວຽກງານຂອງພຣະເຈົ້ານັ້ນເລື່ອນລອຍ ແລະ ວ່າງເປົ່າຢ່າງຍິ່ງ ແລະ ຜູ້ຄົນຍັງເຕັມໄປດ້ວຍຄວາມຄິດຫຼົງຜິດ ແລະ ຈິນຕະນາການກ່ຽວກັບວິທີການຂອງພຣະເຈົ້າໃນການຊ່ວຍມະນຸດໃຫ້ລອດພົ້ນ. ຜູ້ຄົນບໍ່ຕ້ອງການສະແຫວງຫາຄວາມຈິງຕ່າງໆໃນວຽກງານຂອງພຣະເຈົ້າ ແລະ ຈັດການກັບທຸກເລື່ອງໃນວິທີທີ່ສຳພັນກັບຊີວິດຈິງຕາມຫຼັກການຄວາມຈິງ. ແຕ່ພວກເຂົາພັດຫວັງວ່າ ເມື່ອໃດກໍຕາມທີ່ພວກເຂົາພົບພໍ້ກັບບັນຫາໃດໜຶ່ງ, ພຣະເຈົ້າຈະປະທານແສງສະຫວ່າງ ແລະ ການເປີດເຜີຍແກ່ພວກເຂົາ, ຄືກັນກັບທີ່ພຣະອົງໄດ້ປະທານການເປີດເຜີຍແກ່ຜູ້ປະກາດພຣະທຳ, ເພື່ອທີ່ວ່າຈະບໍ່ວ່າມີຫຍັງເກີດຂຶ້ນກັບພວກເຂົາໃນຊີວິດຈິງ, ພວກເຂົາກໍຈະມີສະຕິປັນຍາ ແລະ ຄວາມສາມາດ ແລະ ມີວິທີການຈັດການກັບບັນຫາທຸກປະເພດ, ໂດຍທີ່ພວກເຂົາບໍ່ຈຳເປັນຕ້ອງອະທິຖານຕໍ່ພຣະເຈົ້າ ແລະ ສະແຫວງຫາຄວາມຈິງ ຫຼື ກິນ ແລະ ດື່ມພຣະທຳຂອງພຣະເຈົ້າ, ຄືກັບວ່າພວກເຂົາກຳລັງດຳລົງຊີວິດຢູ່ໃນໂລກແຫ່ງເວດມົນ. ອີງຕາມຈິນຕະນາການຂອງຜູ້ຄົນ, ພວກເຂົາຄິດວ່າເມື່ອເລີ່ມເຊື່ອໃນພຣະເຈົ້າ ພວກເຂົາກໍຈະກາຍເປັນຄົນສະຫຼາດ ແລະ ຫຼັກແຫຼມ. ບາງຄົນເຖິງກັບຄິດວ່າເມື່ອພວກເຂົາເລີ່ມເຊື່ອໃນພຣະເຈົ້າ ພວກເຂົາກໍຈະກາຍເປັນຄົນທີ່ງົດງາມ ແລະ ບໍ່ມີຄວາມຫຍຸ້ງຍາກ ແລະ ບັນຫາທາງເນື້ອໜັງອີກຕໍ່ໄປ ຫຼື ບໍ່ມີອຸປະສັກຈາກອຸປະນິໄສທີ່ເສື່ອມຊາມ ຫຼື ບໍ່ມີຄວາມຫຍຸ້ງຍາກທີ່ແທ້ຈິງໃນຊີວິດປະຈຳວັນຂອງພວກເຂົາເລີຍ. ພວກເຂົາເຊື່ອວ່າ ຕາບໃດທີ່ພວກເຂົາມີຄວາມຕັ້ງໃຈທີ່ຈະເຮັດໃຫ້ພຣະເຈົ້າພໍໃຈ, ພຣະອົງກໍຈະປະທານຄວາມເຂັ້ມແຂງໃຫ້ແກ່ພວກເຂົາ ແລະ ສ້າງສະພາບແວດລ້ອມທີ່ດີ ແລະ ເໜືອກວ່າໃຫ້ແກ່ພວກເຂົາ, ເຮັດໃຫ້ສິ່ງທັງໝົດນີ້ກາຍເປັນຈິງ ແລະ ເຮັດໃຫ້ຄວາມປາຖະໜາ ແລະ ຄວາມມຸ້ງຫວັງທັງໝົດຂອງພວກເຂົາກາຍເປັນຈິງ ແລະ ໂດຍສະເພາະເມື່ອພວກເຂົາພົບພໍ້ກັບສິ່ງທີ່ເກີນກວ່າຂີດຄວາມສາມາດ ແລະ ສັນຊາດຕະຍານຂອງພວກເຂົາຈະເຮັດໃຫ້ສຳເລັດໄດ້, ພຣະເຈົ້າກໍຈະຍິ່ງຍື່ນມືເຂົ້າມາຊ່ວຍເຫຼືອຫຼາຍຂຶ້ນ ເພື່ອໃຫ້ພວກເຂົາສາມາດເຮັດສິ່ງທີ່ພວກເຂົາຕ້ອງການຈະເຮັດໄດ້ຢ່າງສະຫຼາດ ຫຼື ຢ່າງງ່າຍດາຍ. ນອກຈາກນີ້ຍັງມີບາງຄົນທີ່ມີຂີດຄວາມສາມາດຕໍ່າ ແລະ ຂາດທັກສະໃນວິຊາຊີບທຸກປະເພດ ເຊິ່ງຄິດວ່າພຣະເຈົ້າພຽງແຕ່ຕ້ອງສະແດງປາຕິຫານ ຫຼື ສິ່ງໜ້າອັດສະຈັນ ແລ້ວຂີດຄວາມສາມາດຂອງພວກເຂົາກໍຈະດີຂຶ້ນຢ່າງກະທັນຫັນໃນທັນທີ ແລະ ພວກເຂົາກໍຈະກາຍເປັນຄົນສະຫຼາດໃນທັນທີ. ພວກເຂົາຍັງເຊື່ອອີກວ່າ ບໍ່ມີສິ່ງໃດທີ່ຍາກເກີນໄປສຳລັບພຣະເຈົ້າທີ່ຈະເຮັດໃຫ້ສຳເລັດ ແລະ ເຊື່ອວ່າພຣະເຈົ້າສາມາດຊ່ວຍພວກເຂົາບັນລຸສິ່ງທີ່ພວກເຂົາບໍ່ສາມາດເຮັດໃຫ້ສຳເລັດດ້ວຍຕົນເອງໄດ້ ແລະ ຊ່ວຍພວກເຂົາແກ້ໄຂບັນຫາທີ່ຫຍຸ້ງຍາກທີ່ພວກເຂົາບໍ່ສາມາດເອົາຊະນະດ້ວຍຕົນເອງໄດ້ ແລະ ເກີນກວ່າຄວາມສາມາດຂອງພວກເຂົາ. ສະຫຼຸບແລ້ວ, ໃນວຽກງານຂອງພຣະເຈົ້າ, ຜູ້ຄົນມີຄວາມຄິດຫຼົງຜິດ ແລະ ຈິນຕະນາການຫຼາຍຢ່າງ. ໃນດ້ານໜຶ່ງ, ພວກເຂົາເຕັມໄປດ້ວຍຈິນຕະນາການຕ່າງໆກ່ຽວກັບໄລຍະເວລາຂອງວຽກງານຂອງພຣະເຈົ້າ ແລະ ຍັງໄດ້ເຮັດສິ່ງຕ່າງໆ ແລະ ຈ່າຍລາຄາຕ່າງໆໃນເລື່ອງນີ້. ໃນເວລາດຽວກັນ, ຜູ້ຄົນຍັງເຕັມໄປດ້ວຍຄວາມຄິດຫຼົງຜິດ ແລະ ຈິນຕະນາການທຸກປະເພດກ່ຽວກັບຄວາມຫຍຸ້ງຍາກ ແລະ ບັນຫາຕ່າງໆທີ່ພວກເຂົາພົບພໍ້ ແລະ ແມ່ນແຕ່ກ່ຽວກັບອຸປະນິໄສທີ່ເສື່ອມຊາມຂອງພວກເຂົາເອງ. ຄວາມຄິດຫຼົງຜິດ ແລະ ຈິນຕະນາການສ່ວນໃຫຍ່ເຫຼົ່ານີ້ແມ່ນວ່າງເປົ່າ, ເລື່ອນລອຍ ແລະ ບໍ່ມີຢູ່ຈິງ ແລະ ຍິ່ງໄປກວ່ານັ້ນ, ພວກມັນຍັງເກີນກວ່າຂີດຄວາມສາມາດ ແລະ ຄວາມຄິດຂອງຜູ້ຄົນ ແລະ ເກີນກວ່າຂອບເຂດສັນຊາດຕະຍານຂອງພວກເຂົາ. ຜູ້ຄົນມັກຈະຫວັງວ່າພຣະເຈົ້າຈະບໍ່ເຮັດໂດຍອີງໃສ່ຄວາມຫຍຸ້ງຍາກທີ່ແທ້ຈິງຂອງພວກເຂົາ ຫຼື ໂດຍອີງໃສ່ຂີດຄວາມສາມາດ, ຄວາມຄິດ ແລະ ສັນຊາດຕະຍານຂອງພວກເຂົາ ແລະ ຫວັງວ່າພຣະອົງຈະເຮັດໃຫ້ພວກເຂົາສາມາດກ້າວຂ້າມສິ່ງທັງໝົດນີ້ ແລະ ກ້າວຂ້າມຄວາມເປັນມະນຸດທີ່ປົກກະຕິຂອງພວກເຂົາ ແລະ ຂີດຄວາມສາມາດ ແລະ ສັນຊາດຕະຍານຂອງພວກເຂົາເພື່ອເຮັດບາງສິ່ງບາງຢ່າງ. ຜູ້ຄົນເຕັມໄປດ້ວຍຄວາມຄິດຫຼົງຜິດ ແລະ ຈິນຕະນາການກ່ຽວກັບວຽກງານຂອງພຣະເຈົ້າ ແລະ ເນື້ອໃນຂອງຈິນຕະນາການກໍເໜືອທຳມະຊາດຢ່າງຍິ່ງ. ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ຂັດແຍ້ງ ແລະ ເປັນປໍລະປັກຕໍ່ຄວາມຈິງທີ່ພຣະເຈົ້າໄດ້ສະແດງອອກມາຢ່າງສິ້ນເຊີງ. ຜູ້ຄົນບໍ່ຄິດກັບຕົນເອງວ່າ: ຖ້າພຣະເຈົ້າເຮັດສິ່ງທີ່ເໜືອທຳມະຊາດເຫຼົ່ານີ້, ເປັນຫຍັງພຣະອົງຈຶ່ງຍັງກ່າວພຣະທຳຫຼາຍຄຳ ແລະ ສະໜອງຄວາມຈິງຫຼາຍຢ່າງໃຫ້ແກ່ຜູ້ຄົນ? ມັນຄົງຈະບໍ່ມີຄວາມຈຳເປັນສຳລັບພຣະອົງທີ່ຈະເຮັດແບບນັ້ນ. ເຫດຜົນທີ່ວຽກງານຂອງພຣະເຈົ້າສຳພັນກັບຊີວິດຈິງຫຼາຍກໍຄື ພຣະເຈົ້າຫວັງທີ່ຈະສະໜອງພຣະທຳ ແລະ ຄວາມຈິງທັງໝົດຂອງພຣະອົງໃຫ້ແກ່ຜູ້ຄົນ ແລະ ເຮັດໃຫ້ພຣະທຳ ແລະ ຄວາມຈິງເຫຼົ່ານັ້ນເຂົ້າໄປໃນຕົວຜູ້ຄົນ, ເພື່ອທີ່ພວກເຂົາຈະສາມາດດຳລົງຊີວິດໂດຍພຣະທຳເຫຼົ່ານີ້ ແລະ ຄວາມຈິງເຫຼົ່ານີ້. ເຈດຕະນາຂອງພຣະອົງບໍ່ແມ່ນເພື່ອເຮັດໃຫ້ຜູ້ຄົນສາມາດກ້າວຂ້າມຄວາມເປັນມະນຸດທີ່ປົກກະຕິ ຫຼື ສັນຊາດຕະຍານຂອງພວກເຂົາ, ແຕ່ເພື່ອເຮັດໃຫ້ພວກເຂົາສາມາດຍຶດໝັ້ນກັບຫຼັກການຄວາມຈິງ ແລະ ຍຶດໝັ້ນກັບໜ້າທີ່ ແລະ ພຣະບັນຊາທີ່ພຣະອົງໄດ້ມອບໃຫ້ແກ່ພວກເຂົາ ບົນພື້ນຖານຂອງຄວາມເປັນມະນຸດທີ່ປົກກະຕິ. ເຖິງຢ່າງໃດກໍຕາມ, ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນແມ່ນກົງກັນຂ້າມກັບວຽກງານຂອງພຣະເຈົ້າຢ່າງສິ້ນເຊີງ ແລະ ພວກມັນບໍ່ສອດຄ່ອງກັບວິທີການເຮັດວຽກຂອງພຣະເຈົ້າເລີຍ. ພຣະເຈົ້າຕ້ອງການເຮັດວຽກໃນວິທີທີ່ສຳພັນກັບຊີວິດຈິງ, ໃນຂະນະທີ່ຈິນຕະນາການຂອງຜູ້ຄົນກ່ຽວກັບວຽກງານຂອງພຣະເຈົ້າແມ່ນກ່ຽວຂ້ອງກັບສິ່ງທີ່ເໜືອທຳມະຊາດ, ວ່າງເປົ່າ ແລະ ບໍ່ມີຢູ່ຈິງ. ແນ່ນອນວ່າ ບາງຄົນຫວັງວ່າພຣະເຈົ້າຈະນໍາໃຊ້ວິທີການທີ່ພິເສດຍິ່ງຂຶ້ນ ເພື່ອປະທານການເປີດເຜີຍແກ່ພວກເຂົາ, ສະໜອງໃຫ້ແກ່ພວກເຂົາ, ສະໜັບສະໜູນ ແລະ ຊ່ວຍເຫຼືອພວກເຂົາ ແລະ ເຖິງກັບປ່ຽນແປງພວກເຂົາ ແລະ ເຮັດໃຫ້ພວກເຂົາສາມາດໄດ້ຮັບຄວາມລອດພົ້ນ. ຕົວຢ່າງ: ເມື່ອໃດກໍຕາມທີ່ບາງຄົນພົບພໍ້ກັບບັນຫາ, ຫຼາຍຄັ້ງທີ່ພວກເຂົາບໍ່ຊອກຫາຄຳຕອບ ຫຼື ເສັ້ນທາງແຫ່ງການປະຕິບັດພາຍໃນພຣະທຳຂອງພຣະເຈົ້າ, ແຕ່ພັດຄຸເຂົ່າລົງ, ຫຼັບຕາ ແລະ ອະທິຖານ. ພວກເຂົາບໍ່ສະແຫວງຫາຄວາມຈິງກ່ຽວກັບບັນຫານັ້ນເມື່ອພວກເຂົາອະທິຖານ ແລະ ກໍບໍ່ໄດ້ຊອກຫາພຣະທຳທີ່ສອດຄ່ອງກັນຂອງພຣະເຈົ້າເພື່ອແກ້ໄຂມັນ. ກົງກັນຂ້າມ, ພວກເຂົາພັດຫວັງວ່າພຣະເຈົ້າຈະສາມາດບອກພວກເຂົາວ່າຄວນເຮັດຫຍັງໃນຫົວໃຈຂອງພວກເຂົາ ຫຼື ໃຫ້ຄວາມຮູ້ແຈ້ງແກ່ພວກເຂົາດ້ວຍປະໂຫຍກໃດໜຶ່ງ, ຄວາມຄິດໜຶ່ງ ຫຼື ຮູບພາບໜຶ່ງ ຫຼື ເຮັດໃຫ້ພວກເຂົາໄດ້ຮັບແສງສະຫວ່າງບາງຢ່າງ ແລະ ໃຫ້ແຮງຈູງໃຈບາງຢ່າງແກ່ພວກເຂົາ, ພວກເຂົາຕ້ອງການເຂົ້າໃຈຄວາມຈິງໃນລັກສະນະນີ້. ແນ່ນອນວ່າ ມີບາງຄົນທີ່ໃຊ້ວິທີການທີ່ສຸດໂຕ່ງກວ່ານັ້ນ ນັ້ນກໍຄື ເມື່ອໃດກໍຕາມທີ່ພວກເຂົາພົບພໍ້ກັບບັນຫາ, ພວກເຂົາຫວັງວ່າພຣະເຈົ້າຈະສາມາດເປີດເຜີຍພຣະທຳຂອງພຣະອົງຂໍ້ໜຶ່ງໃຫ້ແກ່ພວກເຂົາໃນຄວາມຝັນ, ໂດຍບອກພວກເຂົາວ່າພວກເຂົາຄວນເຮັດສິ່ງນັ້ນສິ່ງນີ້ ຫຼື ບໍ່ ແລະ ຄວນເຮັດແນວໃດ ຫຼື ພວກເຂົາຄວນໄປສະຖານທີ່ນັ້ນສະຖານທີ່ນີ້ ຫຼື ບໍ່ ຫຼື ພວກເຂົາຄວນເທດສະໜາຂ່າວປະເສີດໃຫ້ຄົນນັ້ນຄົນນີ້ ຫຼື ບໍ່. ບາງຄົນເມື່ອປະເຊີນກັບຄວາມຫຍຸ້ງຍາກອັນໃຫຍ່ຫຼວງ, ກໍຫວັງທີ່ຈະໄດ້ຮັບຄວາມຝັນ ຫຼື ໄດ້ຮັບຄຳຕອບໃນຄວາມຝັນ ແລະ ເຖິງກັບຫວັງທີ່ຈະວິເຄາະ ແລະ ຕີຄວາມໝາຍຄວາມຝັນຂອງພວກເຂົາຮ່ວມກັບອ້າຍເອື້ອຍນ້ອງຂອງພວກເຂົາ ຫຼື ຜູ້ນໍາຄຣິສຕະຈັກ, ໂດຍຄິດວ່າ: “ຄວາມໝາຍຂອງຄວາມຝັນນີ້ທີ່ພຣະເຈົ້າປະທານໃຫ້ຂ້ານ້ອຍແມ່ນຫຍັງ? ພຣະອົງຕ້ອງການໃຫ້ຂ້ານ້ອຍເຮັດຫຍັງ? ພຣະອົງກຳລັງບອກໃຫ້ຂ້ານ້ອຍໄປ ຫຼື ບໍ່ໄປ?” ພວກເຂົາເຊື່ອວ່າວຽກງານຂອງພຣະເຈົ້າແມ່ນການປະທານການເປີດເຜີຍແກ່ຜູ້ຄົນ, ນໍາພາຜູ້ຄົນ ແລະ ສະໜອງໃຫ້ແກ່ຜູ້ຄົນໂດຍໃຊ້ວິທີການພິເສດເຫຼົ່ານີ້ ແລະ ດ້ວຍເຫດນັ້ນຈຶ່ງເຮັດໃຫ້ພວກເຂົາສາມາດໄດ້ຮັບຄວາມລອດພົ້ນ. ນີ້ບໍ່ແມ່ນຄວາມຄິດຫຼົງຜິດ ແລະ ຈິນຕະນາການບໍ? (ແມ່ນແລ້ວ). ມີຄົນອື່ນທີ່ເມື່ອພວກເຂົາພົບພໍ້ກັບບັນຫາ ແລະ ພວກເຂົາບໍ່ຮູ້ວ່າຈະເຮັດແນວໃດ ແລະ ບໍ່ໄດ້ຮັບຄຳຕອບຈາກພຣະເຈົ້າເມື່ອພວກເຂົາອະທິຖານ, ກໍຫັນໄປໃຊ້ວິທີການໂຍນຫຼຽນເພື່ອຕັດສິນໃຈ. ຕົວຢ່າງ: ເມື່ອເວົ້າເຖິງການໄປສະຖານທີ່ໃດໜຶ່ງເພື່ອເທດສະໜາຂ່າວປະເສີດ, ພວກເຂົາອະທິຖານຕໍ່ພຣະເຈົ້າກ່ຽວກັບວ່າພວກເຂົາຄວນໄປ ຫຼື ບໍ່ ແລະ ບໍ່ໄດ້ຮັບຄຳຕອບ, ແລ້ວພວກເຂົາເຮັດແນວໃດຕໍ່? ພວກເຂົາພຽງແຕ່ໂຍນຫຼຽນເພື່ອຕັດສິນໃຈວ່າຈະໄປ ຫຼື ບໍ່. ພວກເຂົາຄິດວ່າຖ້າມັນອອກຫົວ, ມັນກໍພິສູດວ່າພຣະເຈົ້າຕ້ອງການໃຫ້ພວກເຂົາໄປ, ໃນຂະນະທີ່ຖ້າມັນອອກກ້ອຍ, ມັນກໍພິສູດວ່າພຣະເຈົ້າບໍ່ຕ້ອງການໃຫ້ພວກເຂົາໄປ. ພວກເຂົາໂຍນຫຼຽນສາມຄັ້ງ ແລະ ມັນອອກຫົວໜຶ່ງຄັ້ງ ແລະ ອອກກ້ອຍສອງຄັ້ງ, ສະນັ້ນ ພວກເຂົາຈຶ່ງສະຫຼຸບວ່າ: “ມັນເປັນສອງຕໍ່ໜຶ່ງ, ເຊິ່ງໝາຍຄວາມວ່າພຣະເຈົ້າບໍ່ຕ້ອງການໃຫ້ຂ້ອຍໄປ”, ແລ້ວພວກເຂົາກໍບໍ່ໄປ. ພວກເຂົາເຖິງກັບຮູ້ສຶກຂ້ອນຂ້າງສະບາຍໃຈທີ່ບໍ່ໄດ້ໄປ, ໂດຍຄິດວ່າມັນເປັນຄວາມປະສົງຂອງພຣະເຈົ້າ ແລະ ບອກຕົນເອງວ່າ: “ຂ້ອຍຕ້ອງປະຕິບັດຕາມການນໍາພາຂອງພຣະເຈົ້າ. ນີ້ຄືການຕັດສິນໃຈຂອງພຣະເຈົ້າ, ບໍ່ແມ່ນຂອງຂ້ອຍ. ຂ້ອຍຄວນອ່ອນນ້ອມຕໍ່ການນໍາພາຂອງພຣະເຈົ້າ ແລະ ບໍ່ໄປ”. ແລ້ວພວກເຂົາຄວນໄປແທ້ໆ ຫຼື ບໍ່? ການສະແຫວງຫາເຈດຕະນາຂອງພຣະເຈົ້າໃນວິທີນີ້ສາມາດໄດ້ຮັບຄຳຕອບທີ່ຖືກຕ້ອງບໍ? ຄຳຕອບແມ່ນບໍ່ຖືກຕ້ອງໄດ້ຢ່າງແນ່ນອນ. ເມື່ອປະເຊີນກັບສະຖານະການດັ່ງກ່າວ, ເຈົ້າຄວນຕັດສິນໃຈໂດຍອີງໃສ່ຫຼັກການ ແລະ ສະພາບແວດລ້ອມເອື້ອອຳນວຍ ຫຼື ບໍ່, ມີພຽງວິທີການນີ້ເທົ່ານັ້ນທີ່ຖືກຕ້ອງ. ການເທດສະໜາຂ່າວປະເສີດແມ່ນໜ້າທີ່ຂອງເຈົ້າ, ໜ້າວຽກຂອງເຈົ້າ ແລະ ເປັນວຽກງານທີ່ເຈົ້າຄວນເຮັດໃນມື້ນີ້, ສະນັ້ນ ເຈົ້າຄວນໄປ, ມັນເປັນສິ່ງທີ່ຖືກຕ້ອງແລ້ວທີ່ເຈົ້າໄປ. ເຖິງຢ່າງໃດກໍຕາມ, ຜູ້ຄົນມັກຈະຈັບໃຈຄວາມ ຫຼື ຈັດການກັບເລື່ອງດັ່ງກ່າວບໍ່ໄດ້ໂດຍອີງໃສ່ຄວາມເປັນຈິງເຫຼົ່ານີ້. ແຕ່ພວກເຂົາມັກຈະເຂົ້າຫາພວກມັນໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການບາງຢ່າງ ແລະ ຕັດສິນພວກມັນໂດຍໃຊ້ວິທີການ ແລະ ຮູບແບບທີ່ຜິດປົກກະຕິບາງຢ່າງ ແລະ ໃນທີ່ສຸດກໍຕັດສິນໃຈແບບໄຮ້ສາລະ ແລະ ບິດເບືອນ. ສິ່ງນີ້ບໍ່ໄດ້ເກີດຈາກຄວາມຄິດຫຼົງຜິດ ແລະ ຈິນຕະນາການຂອງພວກເຂົາບໍ? (ແມ່ນແລ້ວ). ພາຍໃນວຽກງານຂອງພຣະເຈົ້າ, ເມື່ອພຣະເຈົ້າບໍ່ໄດ້ປະທານພຣະທຳທີ່ຊັດເຈນທີ່ບອກຜູ້ຄົນວ່າແຕ່ລະສິ່ງຄວນເຮັດແນວໃດ ຫຼື ຄວນຍຶດໝັ້ນກັບຫຼັກການໃດໃນການຈັດການກັບບັນຫາແຕ່ລະປະເພດ, ຜູ້ຄົນຈຳເປັນຕ້ອງປະຕິບັດຕາມການຊີ້ນໍາຂອງພຣະວິນຍານບໍລິສຸດ ແລະ ປະຕິບັດຕາມການນໍາພາທີ່ພຣະເຈົ້າປະທານໃຫ້ແກ່ພວກເຂົາພາຍໃນສະພາບແວດລ້ອມທີ່ແທ້ຈິງ. ແນ່ນອນວ່າ ພວກເຂົາຍັງຈຳເປັນຕ້ອງປຶກສາຫາລື ຫຼື ອະທິຖານ ແລະ ສະແຫວງຫາຮ່ວມກັບອ້າຍເອື້ອຍນ້ອງຂອງພວກເຂົາ ແລະ ໃນທີ່ສຸດກໍຕັດສິນໃຈວ່າຈະຈັດການກັບບັນຫາທີ່ຢູ່ຕໍ່ໜ້າແນວໃດໂດຍອີງໃສ່ສະຖານະການຕົວຈິງ. ເຖິງຢ່າງໃດກໍຕາມ, ໃນວຽກງານຂອງພຣະເຈົ້າ, ເມື່ອພຣະເຈົ້າມີພຣະທຳທີ່ຊັດເຈນ ແລະ ການແນະນໍາທີ່ຊັດເຈນທີ່ບອກຜູ້ຄົນເຖິງຫຼັກການຂອງການປະຕິບັດສຳລັບເລື່ອງຕ່າງໆ, ພິທີການທີ່ເຄີຍນໍາໃຊ້ກ່ອນໜ້າເຫຼົ່ານີ້ກໍສາມາດຍົກເລີກໄດ້ ແລະ ຜູ້ຄົນກໍບໍ່ຈຳເປັນຕ້ອງຍຶດໝັ້ນກັບພິທີການເຫຼົ່ານັ້ນອີກຕໍ່ໄປ. ຖ້າພວກເຂົາຍັງຄົງຍຶດໝັ້ນກັບພິທີການເຫຼົ່ານັ້ນ, ມັນກໍຈະພຽງແຕ່ເຮັດໃຫ້ສິ່ງຕ່າງໆຊັກຊ້າລົງ. ຕົວຢ່າງ: ສົມມຸດວ່າ, ເມື່ອໃດກໍຕາມທີ່ມີບາງສິ່ງບາງຢ່າງເກີດຂຶ້ນ ແລະ ຈຳເປັນຕ້ອງໄປ ແລະ ລົງມືເຮັດ, ຜູ້ຄົນຍັງຄົງຄຸເຂົ່າລົງ ແລະ ອະທິຖານ, ໂດຍຖາມວ່າ: “ພຣະເຈົ້າ, ຂ້ານ້ອຍຄວນໄປ ຫຼື ບໍ່? ຖ້າພຣະອົງບໍ່ຕ້ອງການໃຫ້ຂ້ານ້ອຍໄປ, ພຽງແຕ່ສ້າງສະພາບແວດລ້ອມບາງຢ່າງເພື່ອຂັດຂວາງຂ້ານ້ອຍ ຫຼື ຖ້າພຣະອົງຕ້ອງການໃຫ້ຂ້ານ້ອຍໄປ, ພຽງແຕ່ເຮັດໃຫ້ທຸກຢ່າງດຳເນີນໄປຢ່າງລ່ຽນໄຫຼສຳລັບຂ້ານ້ອຍ”. ນີ້ຄືການຍຶດຕິດກັບພິທີການຢ່າງເຄັ່ງຄັດ ແລະ ມັນບໍ່ແມ່ນສິ່ງທີ່ພຣະເຈົ້າຮຽກຮ້ອງຈາກຜູ້ຄົນ. ເມື່ອພຣະເຈົ້າມີພຣະທຳທີ່ຊັດເຈນກ່ຽວກັບຂໍ້ຮຽກຮ້ອງ ແລະ ເກນຂອງພຣະອົງ, ຜູ້ຄົນກໍບໍ່ຈຳເປັນຕ້ອງຜ່ານພິທີການໃດໜຶ່ງໃນການສະແຫວງຫາ, ການອະທິຖານ, ການຊອກຄົ້ນຢ່າງລະອຽດ ແລະ ອື່ນໆ ອີກຕໍ່ໄປ. ແຕ່ໃນດ້ານໜຶ່ງ, ພວກເຂົາຄວນເຮັດຕາມສະຖານະການຕົວຈິງ ແລະ ສະພາບການທີ່ແທ້ຈິງ ແລະ ໃນອີກດ້ານໜຶ່ງ, ເໜືອສິ່ງອື່ນໃດ ພວກເຂົາຄວນເຮັດຕາມຫຼັກການຄວາມຈິງ, ນີ້ຄືສິ່ງທີ່ຖືກຕ້ອງ. ໃນແຕ່ລະມື້, ຈົ່ງຈັດການສິ່ງຕ່າງໆຕາມລຳດັບທີ່ເໝາະສົມ, ເຮັດໃນສິ່ງທີ່ເຈົ້າຄວນເຮັດ ແລະ ຢ່າເຮັດໃນສິ່ງທີ່ເຈົ້າບໍ່ຄວນເຮັດ; ຈັດການກັບສິ່ງໃດກໍຕາມທີ່ຮີບດ່ວນ ແລະ ຕ້ອງການການຈັດການ, ໂຈະສິ່ງໃດກໍຕາມທີ່ສາມາດປະຖິ້ມໄວ້ກ່ອນໄດ້ໃນເວລານີ້ ແລະ ຈັດການກັບເລື່ອງທີ່ຮີບດ່ວນກ່ອນ. ສິ່ງເຫຼົ່ານີ້ບໍ່ແມ່ນຫຼັກການບໍ? (ແມ່ນແລ້ວ). ພວກມັນເປັນຫຼັກການຢ່າງແທ້ຈິງ. ເຈົ້າຕ້ອງຈື່ສິ່ງນີ້ໄວ້: ເມື່ອເຈົ້າອະທິຖານຕໍ່ພຣະເຈົ້າ ແລະ ສະແຫວງຫາເພື່ອຈັບໃຈຄວາມເຈດຕະນາຂອງພຣະອົງ, ເຈົ້າຕ້ອງເຮັດເຊັ່ນນັ້ນໂດຍອີງໃສ່ພຣະທຳຂອງພຣະອົງ; ໃນສະຖານະການພິເສດ, ນັ້ນກໍຄື ເມື່ອບໍ່ມີພຣະທຳທີ່ຊັດເຈນຈາກພຣະເຈົ້າທີ່ໃຫ້ການແນະນໍາ, ເຖິງຢ່າງໃດກໍຕາມ ເຈົ້າກໍຄວນຮູ້ວ່າພຣະອົງມີພຣະທຳທີ່ຊັດເຈນ ແລະ ຫຼັກການຂອງການປະຕິບັດສຳລັບເລື່ອງທຸກປະເພດ ແລະ ໃນກໍລະນີເຊັ່ນນີ້, ເຈົ້າຄວນກະທຳໃຫ້ສອດຄ່ອງກັບຫຼັກການຄວາມຈິງຕ່າງໆທີ່ພຣະເຈົ້າໄດ້ຕັກເຕືອນຜູ້ຄົນໃນອະດີດ. ເຖິງຢ່າງໃດກໍຕາມ, ໃນຄວາມຄິດຂອງພວກເຂົາ ຜູ້ຄົນໄດ້ພັດທະນາຄວາມຄິດຫຼົງຜິດ ແລະ ຈິນຕະນາການຫຼາຍຢ່າງກ່ຽວກັບວຽກງານຂອງພຣະເຈົ້າທີ່ເປັນຕາຢາກຫົວ, ແປກປະຫຼາດ ແລະ ກ່ຽວຂ້ອງກັບສິ່ງທີ່ເໜືອທຳມະຊາດ, ເຊິ່ງປ່ຽນພຣະທຳຂອງພຣະເຈົ້າ ແລະ ຫຼັກການຄວາມຈິງຕ່າງໆໃຫ້ກາຍເປັນເຄື່ອງປະດັບ ແລະ ຫຼັກຄຳສອນທີ່ວ່າງເປົ່າ ແລະ ເຮັດໃຫ້ພວກມັນບໍ່ສາມາດເປັນເກນຂອງຜູ້ຄົນໃນການຈັດການກັບສິ່ງຕ່າງໆ ຫຼື ເປັນເສັ້ນທາງແຫ່ງການປະຕິບັດ ເມື່ອພວກເຂົາພົບພໍ້ກັບບັນຫາ. ນີ້ເປັນສິ່ງທີ່ໜ້າເສຍດາຍ ແລະ ມັນເກີດຂຶ້ນທັງໝົດຍ້ອນຄວາມຈິງທີ່ວ່າຜູ້ຄົນໄດ້ພັດທະນາຄວາມຄິດຫຼົງຜິດ ແລະ ຈິນຕະນາການຫຼາຍຢ່າງກ່ຽວກັບວຽກງານຂອງພຣະເຈົ້າ.

ຜູ້ຄົນມີຄວາມຄິດຫຼົງຜິດ ແລະ ຈິນຕະນາການທີ່ເປັນຕາຢາກຫົວ, ແປກປະຫຼາດ ແລະ ພິລຶກອື່ນໆ ກ່ຽວກັບວຽກງານຂອງພຣະເຈົ້າ ເຊິ່ງແຊກຊຶມຢູ່ໃນຊີວິດປະຈຳວັນຂອງພວກເຂົາ. ຕົວຢ່າງ: ພໍດີໃນຕອນທີ່ຄົນໃດໜຶ່ງກຳລັງຈະເຮັດໜ້າວຽກທີ່ພວກເຂົາຄວນເຮັດທີ່ສຸດ, ກໍມີບາງສິ່ງບາງຢ່າງເກີດຂຶ້ນເຊິ່ງພວກເຂົາຄິດວ່າບໍ່ຄວນຈະເກີດຂຶ້ນ ເຊັ່ນ: ໂທລະສັບມືຖືຂອງພວກເຂົາຖືກລັກເອົາໄປໃນຂະນະທີ່ພວກເຂົາກຳລັງເດີນທາງໄປເຮັດໜ້າວຽກນັ້ນ ຫຼື ລົດຂອງພວກເຂົາເປ່ເພ ຫຼື ພວກເຂົາລົ້ມໃນລະຫວ່າງທາງໄປທີ່ນັ້ນ ຫຼື ມີສິ່ງອື່ນທີ່ຜິດພາດເກີດຂຶ້ນ. ສິ່ງນີ້ໝາຍຄວາມວ່າແນວໃດ? ມັນໝາຍຄວາມວ່າພຣະເຈົ້າກຳລັງຂັດຂວາງພວກເຂົາຈາກການເຮັດໜ້າວຽກນີ້ບໍ? ມັນໝາຍຄວາມວ່າການເຮັດໜ້າວຽກນີ້ບໍ່ສອດຄ່ອງກັບເຈດຕະນາຂອງພຣະເຈົ້າບໍ? ມັນໝາຍຄວາມວ່າໜ້າວຽກນີ້ບໍ່ຄວນເຮັດບໍ? ມັນຄວນຖືກເຂົ້າໃຈ ແລະ ຈັບໃຈຄວາມໄດ້ແບບນີ້ບໍ? (ບໍ່, ມັນບໍ່ຄວນ). ຖ້ານີ້ຄືສິ່ງທີ່ສຳຄັນທີ່ສຸດທີ່ເຈົ້າຄວນເຮັດໃນຕອນນີ້ໃນການປະຕິບັດໜ້າທີ່ຂອງເຈົ້າ ແລະ ເຈົ້າກໍໄປ ແລະ ເຮັດໜ້າທີ່ນັ້ນ, ແລ້ວເຖິງແມ່ນວ່າເຈົ້າຈະພົບພໍ້ກັບອຸປະສັກ ແລະ ຄວາມຫຍຸ້ງຍາກບາງຢ່າງໃນລະຫວ່າງທາງ ຫຼື ເຖິງແມ່ນສິ່ງທີ່ຜູ້ຄົນຄິດວ່າບໍ່ຄວນຈະເກີດຂຶ້ນກໍຕາມ, ມັນກໍບໍ່ສາມາດເວົ້າໄດ້ວ່າໜ້າທີ່ນີ້ທີ່ເຈົ້າກຳລັງປະຕິບັດ ແລະ ວຽກນີ້ທີ່ເຈົ້າກຳລັງເຮັດນັ້ນບໍ່ເຮັດໃຫ້ພຣະເຈົ້າພໍໃຈ ຫຼື ພຣະເຈົ້າກຳລັງຂັດຂວາງເຈົ້າຈາກການເຮັດສິ່ງເຫຼົ່ານີ້, ນັ້ນຄືຄວາມຄິດຫຼົງຜິດ ແລະ ຈິນຕະນາການຂອງມະນຸດ. ຖ້າພຣະເຈົ້າຕ້ອງການຂັດຂວາງເຈົ້າ, ພຣະອົງຈະບໍ່ໃຊ້ວິທີການເຫຼົ່ານັ້ນ. ກົງກັນຂ້າມ, ພຣະອົງຈະຈັດວາງສະພາບການໂດຍກົງ ເພື່ອໃຫ້ເຈົ້າບໍ່ຈຳເປັນຕ້ອງໄປ ແລະ ເຮັດໜ້າວຽກນັ້ນຕາມທຳມະຊາດ. ນັ້ນກໍຄື ພຣະເຈົ້າຈະເຮັດໃຫ້ມັນຊັດເຈນຫຼາຍໃນຄວາມຄິດຂອງເຈົ້າວ່າ ມີບາງສິ່ງທີ່ສຳຄັນກວ່າທີ່ເຈົ້າຄວນເຮັດໃນມື້ນີ້ ແລະ ດ້ວຍເຫດນັ້ນ ໜ້າວຽກນັ້ນຈຶ່ງຕ້ອງຖືກເລື່ອນລົງໄປເປັນອັນດັບທີສອງ ຫຼື ທີສາມໃນລາຍການຂອງເຈົ້າ ແລະ ປະໄວ້ເຮັດໃນພາຍຫຼັງ. ບໍ່ວ່າເຈົ້າຈະຄິດຄຳນວນແນວໃດກໍຕາມ, ໂດຍອີງໃສ່ສະຖານະການຕົວຈິງ ເຈົ້າກໍຈະພົບວ່າມັນຈະເປັນໄປບໍ່ໄດ້ທີ່ຈະເຮັດໜ້າວຽກນັ້ນໃຫ້ສຳເລັດໄດ້ໃນມື້ນີ້. ນີ້ຄືການທີ່ພຣະເຈົ້າຂັດຂວາງເຈົ້າ. ແຕ່ບໍ່ວ່າເຈົ້າຈະຄິດແນວໃດກໍຕາມ ແລະ ບໍ່ວ່າຈະມີອຸປະສັກ ຫຼື ຄວາມຫຍຸ້ງຍາກໃດໜຶ່ງເກີດຂຶ້ນໃນຂະບວນການປະຕິບັດໜ້າວຽກນັ້ນກໍຕາມ, ບໍ່ວ່າແນວໃດກໍຕາມ, ຖ້າໜ້າວຽກນັ້ນຄວນເຮັດໃຫ້ແລ້ວໃນມື້ນີ້, ແລ້ວເຈົ້າກໍຄວນໄປເຮັດມັນສາ. ຖ້າພຣະເຈົ້າຂັດຂວາງເຈົ້າ, ພຣະອົງຈະໃຊ້ວິທີການທີ່ເໝາະສົມ ແລະ ສົມຄວນທີ່ສຸດເພື່ອເຮັດໃຫ້ເຈົ້າປະຖິ້ມໜ້າວຽກນັ້ນຢ່າງເປັນທຳມະຊາດ, ນີ້ຄືວິທີທີ່ພຣະເຈົ້າເຮັດວຽກ. ວິທີທີ່ພຣະເຈົ້າເຮັດວຽກແມ່ນການປ່ອຍໃຫ້ຜູ້ຄົນເຮັດໃນສິ່ງທີ່ພວກເຂົາຄວນເຮັດພາຍໃນຂອບເຂດສັນຊາດຕະຍານຂອງຄວາມເປັນມະນຸດ. ໃນດ້ານໜຶ່ງ, ນີ້ຄືທັດສະນະຄະຕິທີ່ຜູ້ຄົນຄວນມີ. ໃນອີກດ້ານໜຶ່ງ, ຍັງມີປັດໄຈຂອງສະພາບການທີ່ເປັນພາວະວິໄສອີກດ້ວຍ, ນັ້ນກໍຄື ຖ້າສະພາບການອຳນວຍໃຫ້ເຮັດໜ້າວຽກນັ້ນໄດ້, ກໍຄວນເຮັດມັນສາ; ຖ້າສະພາບການບໍ່ອຳນວຍ, ຜູ້ຄົນກໍຄວນລໍຖ້າຈັກໜ້ອຍຈຶ່ງເຮັດມັນ. ຈຸດປະສົງຂອງການລໍຖ້າແມ່ນຫຍັງ? ມັນກໍເພື່ອລໍຖ້າເວລາ ແລະ ສະພາບການທີ່ເໝາະສົມທີ່ພຣະເຈົ້າຈັດແຈງໃຫ້. ຖ້າສະພາບການບໍ່ເໝາະສົມຢູ່ຕະຫຼອດເວລາ ແລະ ສິ່ງຕ່າງໆກໍຜິດພາດຢູ່ເລື້ອຍໆໃນຂະນະທີ່ເຈົ້າພະຍາຍາມປະຕິບັດໜ້າວຽກນີ້, ແລ້ວເຈົ້າກໍບໍ່ຄວນເຮັດມັນ. ເຈົ້າເຂົ້າໃຈແລ້ວບໍ? (ເຂົ້າໃຈແລ້ວ). ໃນການດຳລົງຊີວິດທຸກໆວັນຂອງຜູ້ຄົນ, ບໍ່ມີຄວາມຈຳເປັນສຳລັບພວກເຂົາທີ່ຈະພະຍາຍາມ ແລະ ຈັບໃຈຄວາມຄວາມຮູ້ສຶກໃນວິນຍານຂອງພວກເຂົາ ເມື່ອພວກເຂົາປະຕິບັດໜ້າວຽກ, ບໍ່ວ່າຈະເປັນໜ້າວຽກປະເພດໃດກໍຕາມ, ບໍ່ວ່າພວກມັນຈະເປັນເລື່ອງໃຫຍ່ ຫຼື ເລື່ອງນ້ອຍ ຫຼື ບໍ່ວ່າພວກມັນຈະເປັນເລື່ອງສ່ວນຕົວ ຫຼື ເລື່ອງຂອງຄຣິສຕະຈັກກໍຕາມ. ຖ້າມື້ນີ້ເຈົ້າ ຮູ້ສຶກທໍ້ແທ້ໃນວິນຍານ ແລະ ໃນຫົວໃຈຂອງເຈົ້າ ເຈົ້າບໍ່ຕ້ອງການເຮັດໜ້າວຽກໃດໜຶ່ງ, ແລ້ວຈົ່ງຖາມຄົນອື່ນໆທີ່ຈະໄປປະຕິບັດໜ້າວຽກນັ້ນຮ່ວມກັບເຈົ້າວ່າ ພວກເຂົາຮູ້ສຶກທໍ້ແທ້ໃນວິນຍານ ຫຼື ບໍ່. ຖ້າຄົນອື່ນບໍ່ຮູ້ສຶກທໍ້ແທ້ໃນວິນຍານ ແລະ ພວກເຂົາເຕັມໃຈໃນຫົວໃຈຂອງພວກເຂົາທີ່ຈະເຮັດໜ້າວຽກນັ້ນ, ແຕ່ເຈົ້າພັດສະຫຼຸບວ່າບໍ່ຄວນເຮັດໜ້າວຽກດັ່ງກ່າວໂດຍອີງໃສ່ຄວາມຮູ້ສຶກຂອງເຈົ້າເອງ, ເຈົ້າບໍ່ໄດ້ເປັນອັດຕະວິໄສເກີນໄປໜ້ອຍໜຶ່ງກ່ຽວກັບເລື່ອງນີ້ບໍ? (ແມ່ນແລ້ວ). ສະນັ້ນ, ເມື່ອໃດກໍຕາມທີ່ຜູ້ຄົນປະຕິບັດໜ້າວຽກໃດໜຶ່ງ, ຢ່າງໜ້ອຍພວກເຂົາຕ້ອງເຂົ້າໃຈວ່າ ພວກເຂົາບໍ່ຄວນພະຍາຍາມ ແລະ ຈັບໃຈຄວາມຄວາມຮູ້ສຶກຂອງພວກເຂົາ ຫຼື ກະທຳໂດຍອີງໃສ່ຄວາມຮູ້ສຶກຂອງພວກເຂົາ. ຕົວຢ່າງ: ສົມມຸດວ່າເຈົ້າຕ້ອງປະຕິບັດໜ້າວຽກບາງຢ່າງ ແລະ ເຈົ້າຮູ້ສຶກປະໝ່າເລັກນ້ອຍ, ຕາຂອງເຈົ້າກະຕຸກຢູ່ເລື້ອຍໆ ແລະ ຫູຂອງເຈົ້າກໍອື້ ແລະ ເຈົ້າເວົ້າວ່າ “ຕາເບື້ອງຂວາຂອງຂ້ານ້ອຍກະຕຸກ, ນັ້ນໝາຍເຖິງຂ່າວຮ້າຍບໍ? ຂ້ານ້ອຍຄວນປະຕິບັດໜ້າວຽກນີ້ບໍ?” ຈາກນັ້ນກໍມີຄົນເວົ້າວ່າ “ຕາກະຕຸກເບື້ອງຊ້າຍຈະເກີດໂຊກດີ ແຕ່ຕາກະຕຸກເບື້ອງຂວາຈະເກີດໂຊກຮ້າຍ”, ແລ້ວຫຼັງຈາກທີ່ໄດ້ຍິນສິ່ງນີ້, ເຈົ້າກໍບໍ່ກ້າໄປເຮັດໜ້າວຽກນັ້ນ. ບໍ່ວ່າຕາເບື້ອງໃດຂອງເຈົ້າຈະກະຕຸກກໍຕາມ, ຖ້ານີ້ແມ່ນໜ້າວຽກທີ່ໄດ້ຕົກລົງກັນໄວ້ກ່ອນໜ້ານີ້ແລ້ວ ແລະ ປັດໄຈທັງໝົດທີ່ຈຳເປັນໃນການເຮັດໜ້າວຽກນີ້ກໍພ້ອມແລ້ວ ແລະ ເວລາ ແລະ ສະຖານທີ່ກໍເໝາະສົມແລ້ວ, ແລ້ວເຈົ້າກໍຕ້ອງໄປເຮັດໜ້າວຽກນັ້ນ. ຖ້າເຈົ້າຕັດສິນໃຈທີ່ຈະບໍ່ໄປພຽງເພາະມີຄົນໜຶ່ງເວົ້າວ່າ ຕາກະຕຸກເບື້ອງຂວາຈະເກີດໂຊກຮ້າຍ, ສິ່ງນັ້ນເໝາະສົມແລ້ວບໍ? (ບໍ່, ມັນບໍ່ເໝາະສົມ). ເປັນຫຍັງມັນຈຶ່ງບໍ່ເໝາະສົມ? ຖ້າມັນເປັນຄວາມຮັບຜິດຊອບຂອງເຈົ້າ ແລະ ເປັນໜ້າທີ່ຂອງເຈົ້າ ແລະ ໃນມື້ນີ້ ສະພາບການທີ່ເປັນພາວະວິໄສ ແລະ ເງື່ອນໄຂທັງໝົດເອື້ອອຳນວຍໃຫ້ເຮັດມັນໄດ້ ແລະ ຍິ່ງໄປກວ່ານັ້ນ, ໜ້າວຽກນັ້ນຈຳເປັນຕ້ອງເຮັດຢ່າງຮີບດ່ວນ, ຄັນຊັ້ນ ເຈົ້າກໍຄວນໄປເຮັດມັນ. ແລ້ວຖ້າຕາເບື້ອງຂວາຂອງເຈົ້າກະຕຸກເດ ມັນເປັນຫຍັງລະ? ມັນອາດຈະມີບັນຫາເລັກນ້ອຍບາງຢ່າງເກີດຂຶ້ນ ແລະ ສິ່ງຕ່າງໆອາດຈະບໍ່ດຳເນີນໄປຢ່າງລ່ຽນໄຫຼປານໃດ, ແຕ່ເຖິງຢ່າງໃດກໍຕາມ ໜ້າວຽກນັ້ນກໍສຳເລັດ. ມີພຽງແຕ່ເມື່ອພຣະເຈົ້າຂັດຂວາງມັນ ແລະ ສະພາບການບໍ່ເອື້ອອຳນວຍເທົ່ານັ້ນ, ເຈົ້າຈຶ່ງອາດຈະບໍ່ໄປ ແລະ ບໍ່ເຮັດໜ້າວຽກນັ້ນ. ມີຄົນເວົ້າວ່າ “ຕ້ອງມີບາງສິ່ງຜິດປົກກະຕິແນ່ນອນ ຕາເບື້ອງຂວາຂອງເຈົ້າຈຶ່ງກະຕຸກ”, ແຕ່ມີອີກຄົນໜຶ່ງເວົ້າວ່າ “ນີ້ຄືໜ້າວຽກທີ່ໄດ້ຕົກລົງກັນໄວ້ກ່ອນໜ້ານີ້ແລ້ວ, ສະນັ້ນ ພວກເຮົາຄວນໄປ ແລະ ເຮັດມັນ”. ໃນທີ່ສຸດ, ພວກເຈົ້າທຸກຄົນກໍອອກເດີນທາງໄປເຮັດມັນຢູ່ດີ, ແຕ່ລົດພັດເປ່ເພຢູ່ເຄິ່ງທາງຢ່າງບໍ່ຄາດຄິດ. ບອກເຮົາເບິ່ງ, ຖ້າຕາເບື້ອງຂວາຂອງຄົນໃດໜຶ່ງກະຕຸກໃນຂະນະທີ່ກຸ່ມກຳລັງອອກເດີນທາງ, ໃນກໍລະນີດັ່ງກ່າວ ພວກເຂົາຄວນໄປບໍ? ເຮົາຢາກເບິ່ງວ່າພວກເຈົ້າເຂົ້າໃຈຄວາມຈິງແທ້ໆ ຫຼື ບໍ່. ພວກເຈົ້າຄິດວ່າແນວໃດ, ມັນຈະຖືກຕ້ອງບໍທີ່ຈະໄປ ແລະ ເຮັດໜ້າວຽກນີ້? (ແມ່ນແລ້ວ). ນັ້ນມັນແນ່ນອນຢູ່ແລ້ວ. ເຈົ້າບໍ່ສາມາດຕັດສິນວ່າເຈົ້າຄວນໄປ ຫຼື ບໍ່ ໂດຍອີງໃສ່ວ່າຕາເບື້ອງຂວາ ຫຼື ເບື້ອງຊ້າຍຂອງເຈົ້າກະຕຸກ. ກ່ອນອື່ນໝົດ, ການໄປເຮັດໜ້າວຽກນີ້ເປັນສິ່ງທີ່ຖືກຕ້ອງແລ້ວ. ແລ້ວເປັນຫຍັງລົດຈຶ່ງເປ່ເພໃນລະຫວ່າງທາງໄປທີ່ນັ້ນ? ສິ່ງນັ້ນໄດ້ຮັບການອະນຸຍາດຈາກພຣະເຈົ້າບໍ? ມັນອະທິບາຍໄດ້ຍາກແມ່ນບໍ? (ການທີ່ລົດເປ່ເພໃນລະຫວ່າງທາງໄປທີ່ນັ້ນອາດຈະເກີດຈາກຄວາມປະໝາດຂອງມະນຸດ ເຊັ່ນ: ຖ້າລົດບໍ່ໄດ້ຮັບການກວດກາກ່ອນລ່ວງໜ້າເພື່ອເບິ່ງວ່າມີບັນຫາໃດໜຶ່ງກັບລົດ ຫຼື ບໍ່). ນັ້ນຄືເຫດຜົນໜຶ່ງທີ່ເປັນໄປໄດ້. ຖ້າພວກເຮົາຕັດເຫດຜົນນັ້ນອອກໄປ, ມັນເປັນເລື່ອງປົກກະຕິບໍທີ່ລົດຈະເປ່ເພຢູ່ເຄິ່ງທາງ? (ແມ່ນແລ້ວ). ຖ້າເຈົ້າຊື້ລົດຈີນມືສອງທີ່ຄຸນນະພາບບໍ່ຄ່ອຍດີປານໃດຕັ້ງແຕ່ທຳອິດ ແລະ ເຈົ້າບໍ່ໄດ້ບຳລຸງຮັກສາ ຫຼື ສ້ອມແປງມັນຢ່າງເໝາະສົມ ແລະ ພຽງແຕ່ຂັບມັນຕໍ່ໄປ, ລົດກໍຈະເປ່ເພຢູ່ລະຫວ່າງທາງ. ຖ້າລົດເກີດເປ່ເພຢູ່ລະຫວ່າງທາງ, ນັ້ນໝາຍຄວາມວ່າວຽກນັ້ນບໍ່ສາມາດເຮັດໃຫ້ສຳເລັດໄດ້ຢ່າງແນ່ນອນບໍ? (ບໍ່ຈຳເປັນສະເໝີໄປ). ລົດເປ່ເພ ແລະ ຕ້ອງໃຊ້ເວລາໜຶ່ງ ຫຼື ສອງຊົ່ວໂມງເພື່ອສ້ອມແປງມັນ. ເມື່ອພວກເຈົ້າໄປຮອດຈຸດໝາຍປາຍທາງ, ອ້າຍເອື້ອຍນ້ອງຢູ່ທີ່ນັ້ນເວົ້າວ່າ “ໂຊກດີທີ່ພວກເຈົ້າມາໃນເວລານີ້. ພວກສອດແນມຫາກໍຈາກໄປ. ຖ້າພວກເຈົ້າມາກ່ອນໜ້ານີ້ສອງຊົ່ວໂມງ, ພວກເຈົ້າຄົງຈະຖືກພະຍານາກໃຫຍ່ສີແດງຈັບຕົວໄປຢ່າງແນ່ນອນ. ຫວິດໄປແລ້ວ!” ເຈົ້າເຫັນບໍ, ເລື່ອງຮ້າຍກາຍເປັນດີ. ມັນຖືກຕ້ອງບໍທີ່ໄປ ແລະ ເຮັດໜ້າວຽກນັ້ນ? (ແມ່ນແລ້ວ). ມີເຈດຕະນາດີຂອງພຣະເຈົ້າຢູ່ໃນການທີ່ລົດເພນັ້ນບໍ? (ແມ່ນແລ້ວ). ແລ້ວການທີ່ຕາເບື້ອງຂວາຂອງເຈົ້າກະຕຸກນັ້ນເປັນສັນຍານຂອງໂຊກຮ້າຍ ຫຼື ໂຊກດີ? (ບໍ່ແມ່ນທັງສອງຢ່າງ). ບໍ່ມີຫຍັງເກີດຂຶ້ນທີ່ເປັນຜົນມາຈາກມັນເລີຍ. ຖ້າພວກເຮົາຕັດເລື່ອງລາວໃຫ້ຈົບລົງພຽງແຕ່ໃນຕອນທີ່ລົດເປ່ເພ, ແລ້ວຄຳກ່າວອ້າງທີ່ວ່າ “ຕາກະຕຸກເບື້ອງຂວາຈະເກີດໂຊກຮ້າຍ” ກໍເບິ່ງຄືວ່າຈະຖືກຕ້ອງພໍສົມຄວນ. ການທີ່ລົດເປ່ເພນັ້ນເປັນອຸປະຕິເຫດ, ບໍ່ແມ່ນບໍ? ແຕ່ເມື່ອເບິ່ງຈຸດຈົບສຸດທ້າຍ, ການທີ່ລົດເປ່ເພພັດກາຍເປັນສິ່ງທີ່ດີ. ຖ້າລົດບໍ່ເປ່ເພ, ພວກເຈົ້າທຸກຄົນກໍຄົງຈະພົບກັບບັນຫາເມື່ອພວກເຈົ້າໄປຮອດຈຸດໝາຍປາຍທາງ, ບໍ່ພຽງແຕ່ພວກເຈົ້າຈະລົ້ມເຫຼວໃນການເຮັດໜ້າວຽກນັ້ນໃຫ້ສຳເລັດເທົ່ານັ້ນ, ແຕ່ພວກເຈົ້າຍັງຈະຖືກຈັບກຸມອີກດ້ວຍ. ແຕ່ດັ່ງທີ່ຜົນປາກົດວ່າ, ລົດໄດ້ເປ່ເພໃນລະຫວ່າງທາງ ແລະ ຕ້ອງໃຊ້ເວລາສອງຊົ່ວໂມງເພື່ອສ້ອມແປງ, ສະນັ້ນ ເມື່ອພວກເຈົ້າໄປຮອດທີ່ນັ້ນ, ອັນຕະລາຍກໍຫາກໍຜ່ານພົ້ນໄປ ແລະ ພວກເຈົ້າກໍປອດໄພ. ນີ້ຄືການທີ່ພຣະເຈົ້າປົກປ້ອງພວກເຈົ້າ! ລອງຄິດເບິ່ງ, ຖ້າເບິ່ງຈາກມຸມມອງຂອງການທີ່ລົດເປ່ເພ, ມັນເບິ່ງຄືວ່າພຣະເຈົ້າກຳລັງຂັດຂວາງພວກເຈົ້າບໍ່ໃຫ້ໄປ, ແຕ່ທີ່ຈິງແລ້ວ ພວກເຈົ້າໄດ້ຮູ້ວ່າເກີດຫຍັງຂຶ້ນ ຫຼັງຈາກທີ່ລົດສ້ອມແປງແລ້ວເທົ່ານັ້ນ ແລະ ພວກເຈົ້າໄປຮອດໂດຍບໍ່ມີເຫດການໃດໜຶ່ງເກີດຂຶ້ນອີກ. ພວກເຈົ້າເບິ່ງຫຼັກການ ແລະ ວິທີການໃນການກະທຳຂອງພຣະເຈົ້າໃນລະຫວ່າງຂະບວນການທັງໝົດນີ້ແນວໃດ? ຜູ້ຄົນຄວນມີຄວາມເຂົ້າໃຈປະເພດໃດກ່ຽວກັບວຽກງານຂອງພຣະເຈົ້າ? ຈົ່ງທົບທວນເບິ່ງສິ່ງເຫຼົ່ານີ້; ມີຄວາມຈິງທີ່ສາມາດສະແຫວງຫາໄດ້ຢູ່ບ່ອນນີ້ ແລະ ເຮົາຈະເບິ່ງວ່າພວກເຈົ້າສາມາດສະແຫວງຫາພວກມັນໄດ້ ຫຼື ບໍ່. (ພຣະເຈົ້າ, ຄວາມເຂົ້າໃຈຂອງຂ້ານ້ອຍຄື ບໍ່ວ່າສິ່ງທີ່ດີ ຫຼື ສິ່ງທີ່ບໍ່ດີຈະເກີດຂຶ້ນກັບຜູ້ຄົນກໍຕາມ, ກໍລ້ວນແຕ່ມີເຈດຕະນາດີຂອງພຣະເຈົ້າຢູ່ໃນສິ່ງນີ້). ນີ້ຄືດ້ານໜຶ່ງ. (ຍັງມີອີກດ້ານໜຶ່ງ ເຊິ່ງກໍຄື ວຽກງານຂອງພຣະເຈົ້າບໍ່ໄດ້ເໜືອທຳມະຊາດ ຫຼື ເປັນເລື່ອງເພີ້ຝັນ, ແຕ່ສຳພັນກັບຊີວິດຈິງຫຼາຍ). ແມ່ນແລ້ວ, ນັ້ນເປັນຄວາມເຂົ້າໃຈທີ່ດີ. ວຽກງານຂອງພຣະເຈົ້າສຳພັນກັບຊີວິດຈິງ ແລະ ມັນບໍ່ແມ່ນເລື່ອງເພີ້ຝັນ ຫຼື ເໜືອທຳມະຊາດ; ໃຜກໍຕາມທີ່ມີຄວາມເປັນມະນຸດທີ່ປົກກະຕິກໍສາມາດຮູ້ສຶກເຖິງມັນ ແລະ ມາຮູ້ຈັກມັນຜ່ານປະສົບການໄດ້ ແລະ ມັນຍັງເປັນສິ່ງທີ່ຜູ້ຄົນສາມາດຢັ່ງຮູ້ໄດ້ອີກດ້ວຍ. ນີ້ບໍ່ແມ່ນຄວາມເຂົ້າໃຈທີ່ຜູ້ຄົນຄວນມີກ່ຽວກັບວຽກງານຂອງພຣະເຈົ້າບໍ? (ແມ່ນແລ້ວ). ນອກເໜືອຈາກຄວາມເຂົ້າໃຈນີ້ແລ້ວ, ຜູ້ຄົນຄວນເຂົ້າໃຈຫຍັງອີກແດ່? ພວກເຂົາຄວນເຂົ້າໃຈວ່າພຣະເຈົ້າມີອຳນາດສູງສຸດເໜືອທຸກສິ່ງ. ໃນວຽກງານຂອງພຣະເຈົ້າ, ທຸກສິ່ງທີ່ສະເພາະເຈາະຈົງທີ່ພຣະອົງເຮັດໄດ້ເຮັດໃຫ້ຜູ້ຄົນສາມາດເຫັນວ່າການກະທຳຂອງພຣະອົງນັ້ນສຳພັນກັບຊີວິດຈິງຢ່າງຍິ່ງ. ໃນຕອນເລີ່ມຕົ້ນ, ເມື່ອກຸ່ມຂອງພວກເຈົ້າກຳລັງຈະອອກເດີນທາງ, ພວກເຈົ້າບາງຄົນໄດ້ປຶກສາຫາລືກັນວ່າຈະໄປ ຫຼື ບໍ່. ພຣະເຈົ້າບໍ່ໄດ້ຂັດຂວາງເຈົ້າ; ພຣະອົງບໍ່ໄດ້ເຮັດໃຫ້ເຈົ້າຮູ້ສຶກປຸ້ນທ້ອງ ຫຼື ຮາກ ຫຼື ຖອກທ້ອງ. ພຣະອົງບໍ່ໄດ້ຂັດຂວາງເຈົ້າ ແລະ ບໍ່ໄດ້ເລ່ງໃຫ້ເຈົ້າໄປ. ນີ້ບໍ່ສຳພັນກັບຊີວິດຈິງຫຼາຍບໍ? ພຣະອົງປ່ອຍໃຫ້ກຸ່ມປຶກສາຫາລືກັນ. ບາງຄົນເວົ້າວ່າຕາເບື້ອງຂວາຂອງພວກເຂົາກະຕຸກ, ໃນຂະນະທີ່ຄົນອື່ນເວົ້າວ່າພວກເຂົາຮູ້ສຶກບໍ່ສະບາຍໃຈຢູ່ພາຍໃນ, ແຕ່ບໍ່ວ່າເຈົ້າຈະເພິ່ງພາຄວາມຮູ້ສຶກ ແລະ ອາລົມຂອງເຈົ້າ ຫຼື ຈິນຕະນາການທີ່ກ່ຽວຂ້ອງກັບສິ່ງທີ່ເໜືອທຳມະຊາດກໍຕາມ, ໃນທີ່ສຸດ ເຈົ້າກໍຄວນໄປໃນບ່ອນທີ່ເຈົ້າຄວນໄປ ແລະ ພຣະເຈົ້າກໍບໍ່ໄດ້ຂັດຂວາງເຈົ້າໃນທາງໃດໜຶ່ງເລີຍ. ມັນບໍ່ສຳພັນກັບຊີວິດຈິງຫຼາຍບໍທີ່ພຣະເຈົ້າເຮັດວຽກໃນວິທີນີ້? (ແມ່ນແລ້ວ). ການກະທຳຂອງພຣະເຈົ້າບໍ່ໄດ້ວ່າງເປົ່າແມ່ນແຕ່ໜ້ອຍດຽວ; ການສະແດງອອກທຸກປະເພດຂອງມະນຸດລ້ວນແຕ່ໄດ້ຮັບອະນຸຍາດ, ເຊິ່ງລວມເຖິງການທີ່ຕາຂອງບາງຄົນກະຕຸກນຳອີກ. ບອກເຮົາເບິ່ງ, ພຣະເຈົ້າສາມາດຢຸດ ຫຼື ຄວບຄຸມການທີ່ຕາຂອງຜູ້ຄົນກະຕຸກໄດ້ບໍ? ມັນຈະບໍ່ເປັນເລື່ອງງ່າຍຫຼາຍບໍສຳລັບພຣະເຈົ້າໃນການຄວບຄຸມສິ່ງນີ້? ແຕ່ພຣະອົງໄດ້ເຮັດແບບນັ້ນບໍ? (ບໍ່). ພຣະເຈົ້າບໍ່ໄດ້ເຮັດແບບນັ້ນ. ພຣະອົງບໍ່ໄດ້ແຊກແຊງ, ພຣະອົງໃຫ້ອິດສະລະພາບແກ່ເຈົ້າ. ຕາຂອງເຈົ້າກະຕຸກຕາມທີ່ມັນເປັນ, ແຕ່ໃນທີ່ສຸດ, ກຸ່ມກໍອອກເດີນທາງຢູ່ດີ, ທັງໝົດນີ້ສຳພັນກັບຊີວິດຈິງຫຼາຍ. ແຕ່ມີບັນຫາຢູ່ທີ່ຈຸດໝາຍປາຍທາງ ແລະ ພຣະເຈົ້າບໍ່ໄດ້ກຳຈັດອັນຕະລາຍນີ້ພຽງເພາະວ່າພວກເຈົ້າກຳລັງມຸ່ງໜ້າໄປທີ່ນັ້ນ. ພຣະເຈົ້າບໍ່ໄດ້ເຮັດແບບນັ້ນ ແລະ ບັນຫາກໍຍັງຄົງເກີດຂຶ້ນຕາມທີ່ມັນຄວນຈະເປັນ. ແຕ່ພຣະເຈົ້າໄດ້ເຮັດສິ່ງທີ່ສະຫຼາດຢ່າງໜຶ່ງ: ພຣະອົງເຮັດໃຫ້ລົດຂອງພວກເຈົ້າເພຢູ່ລະຫວ່າງທາງ, ເພື່ອທີ່ວ່າເມື່ອລົດສ້ອມແປງແລ້ວ ແລະ ພວກເຈົ້າທຸກຄົນໄປຮອດຈຸດໝາຍປາຍທາງ, ອັນຕະລາຍກໍໄດ້ຜ່ານພົ້ນໄປແລ້ວ. ນີ້ຄືການທີ່ພຣະເຈົ້າປົກປ້ອງພວກເຈົ້າ. ເຈົ້າເຫັນບໍ, ຍ້ອນຄວາມຄາດເຄື່ອນຂອງເວລານີ້, ພຣະອົງຈຶ່ງເຮັດໃຫ້ເຈົ້າສາມາດຫຼີກລ່ຽງອັນຕະລາຍໄດ້ຢ່າງສະຫຼາດ. ທຸກສິ່ງທີ່ພຣະເຈົ້າເຮັດນັ້ນສຳພັນກັບຊີວິດຈິງຫຼາຍ, ບໍ່ແມ່ນບໍ? (ແມ່ນແລ້ວ). ສະນັ້ນ ສິ່ງນີ້ຈຶ່ງສະແດງໃຫ້ເຈົ້າເຫັນໃນວິທີທີ່ສຳພັນກັບຊີວິດຈິງຫຼາຍວ່າ ສິ່ງທີ່ພຣະເຈົ້າເຮັດນັ້ນບໍ່ໄດ້ວ່າງເປົ່າ ຫຼື ເໜືອທຳມະຊາດເລີຍ ແລະ ການເກີດຂຶ້ນຂອງແຕ່ລະສິ່ງນັ້ນເປັນທຳມະຊາດ ແລະ ຫຼີກລ່ຽງບໍ່ໄດ້, ແຕ່ໃນນັ້ນກໍມີຄວາມຊົງລິດອໍານາດຍິ່ງໃຫຍ່ຂອງພຣະເຈົ້າ. ຕະຫຼອດເຫດການທັງໝົດ, ບໍ່ວ່າຈິນຕະນາການຂອງຜູ້ຄົນຈະເປັນແນວໃດກໍຕາມ, ບໍ່ວ່າຄວາມຫຍຸ້ງຍາກ, ຄວາມອ່ອນແອ ແລະ ບັນຫາຂອງພວກເຂົາຈະເປັນແນວໃດກໍຕາມ, ບໍ່ວ່າມຸມມອງທີ່ພວກເຂົາປຶກສາຫາລືຮ່ວມກັນຈະຖືກ ຫຼື ຜິດກໍຕາມ, ບໍ່ມີສິ່ງໃດໃນນີ້ທີ່ສົ່ງຜົນກະທົບຕໍ່ສິ່ງທີ່ເກີດຂຶ້ນໃນທີ່ສຸດ ແລະ ມັນກໍບໍ່ໄດ້ສົ່ງຜົນກະທົບຕໍ່ຈຸດຈົບທີ່ຫຼີກລ່ຽງບໍ່ໄດ້ຂອງເຫດການນັ້ນ. ທຸກສິ່ງທີ່ຄວນຈະເກີດຂຶ້ນກໍໄດ້ເກີດຂຶ້ນ, ບັນຫາທີ່ຄວນຈະເກີດຂຶ້ນກໍໄດ້ເກີດຂຶ້ນ, ລົດທີ່ຄວນຈະເພກໍໄດ້ເພ ແລະ ມຸມມອງຂອງຜູ້ຄົນກໍຖືກເປີດໂປງອອກມາເຊັ່ນກັນ, ແຕ່ຈຸດຈົບສຸດທ້າຍຂອງເຫດການກໍຍັງຄົງເກີດຂຶ້ນຕາມວິທີທີ່ພຣະເຈົ້າໄດ້ກຳນົດໄວ້ ແລະ ຕາມສິ່ງທີ່ພຣະເຈົ້າໄດ້ກຳນົດໄວ້ລ່ວງໜ້າ ແລະ ວິທີທີ່ພຣະເຈົ້າມີອຳນາດສູງສຸດເໜືອເຫດການນັ້ນ. ນີ້ຄືຄວາມຊົງລິດອໍານາດຍິ່ງໃຫຍ່ຂອງພຣະເຈົ້າ, ບໍ່ແມ່ນບໍ? (ແມ່ນແລ້ວ). ທັງໝົດນີ້ເກີດຂຶ້ນຢ່າງສຳພັນກັບຊີວິດຈິງ ແລະ ເປັນປົກກະຕິ, ຄືກັນກັບທຸກສິ່ງທີ່ເກີດຂຶ້ນກັບຜູ້ຄົນໃນແຕ່ລະມື້ໃນການດຳລົງຊີວິດທຸກໆວັນຂອງພວກເຂົາ; ມັນເກີດຂຶ້ນຢ່າງເປັນທຳມະຊາດ ແລະ ມັນບໍ່ໄດ້ເໜືອທຳມະຊາດ, ເລື່ອນລອຍ ຫຼື ວ່າງເປົ່າ. ສະນັ້ນ, ໃນເລື່ອງນີ້ ຜູ້ຄົນຄວນເຂົ້າໃຈວ່າວຽກງານຂອງພຣະເຈົ້ານັ້ນສຳພັນກັບຊີວິດຈິງ ແລະ ເຂົ້າໃຈວ່າພຣະອົງມີອຳນາດສູງສຸດເໜືອທຸກສິ່ງ. ຜູ້ຄົນຄວນປະຕິບັດແນວໃດ? ກ່ອນອື່ນໝົດ, ພວກເຂົາຕ້ອງເຂົ້າໃຈວ່າພວກເຂົາຄວນຍຶດໝັ້ນກັບຫຼັກການໃດ ບໍ່ວ່າມີຫຍັງເກີດຂຶ້ນກັບພວກເຂົາກໍຕາມ. ຖ້າພວກເຂົາພຽງແຕ່ເຮັດຕາມຄວາມຮູ້ສຶກຂອງມະນຸດ, ສິ່ງນັ້ນກໍເຊື່ອຖືບໍ່ໄດ້. ພວກເຂົາບໍ່ຄວນເຮັດຕາມຄວາມຮູ້ສຶກທີ່ເໜືອທຳມະຊາດ ຫຼື ຄາດເດົາໄປໄກໂດຍອີງໃສ່ຈິນຕະນາການທີ່ວ່າງເປົ່າ. ແຕ່ພວກເຂົາຄວນໄປ ແລະ ເຮັດໃນສິ່ງທີ່ພວກເຂົາຄວນເຮັດ ໂດຍອີງໃສ່ສະພາບການຕົວຈິງ ແລະ ໜ້າທີ່ທີ່ພວກເຂົາຄວນເຮັດ. ນອກຈາກນີ້, ສິ່ງສຳຄັນກໍຄື ພວກເຂົາໄປ ແລະ ເຮັດໃນສິ່ງທີ່ພວກເຂົາຄວນເຮັດ ໂດຍອີງໃສ່ຫຼັກການຄວາມຈິງ. ແລ້ວສິ່ງນີ້ບໍ່ໄດ້ງ່າຍກວ່າຫຼາຍບໍ? (ແມ່ນແລ້ວ). ສະນັ້ນ, ບໍ່ວ່າເຈົ້າຈະພົບພໍ້ກັບບັນຫາໃດກໍຕາມ ແລະ ບໍ່ວ່າວຽກງານຂອງພຣະເຈົ້າຈະມາຮອດຂັ້ນຕອນໃດກໍຕາມ, ເຈົ້າບໍ່ຈຳເປັນຕ້ອງເຮັດຕາມຄວາມຮູ້ສຶກຂອງເຈົ້າ, ເຈົ້າບໍ່ຈຳເປັນຕ້ອງກວດເບິ່ງວ່າມື້ນັ້ນເປັນມຸງຄຸນ ຫຼື ບໍ່ ແລະ ແນ່ນອນວ່າ ເຈົ້າຍິ່ງບໍ່ຈຳເປັນຕ້ອງເບິ່ງປະກົດການທາງດາລາສາດໃດໜຶ່ງ ຫຼື ຟັງຄຳທຳນາຍໃດໜຶ່ງ, ພຽງແຕ່ເຮັດໃນສິ່ງທີ່ເຈົ້າຄວນເຮັດ. ບາງຄົນມັກເບິ່ງປະກົດການທາງດາລາສາດ ຫຼື ກວດເບິ່ງວ່າມື້ນັ້ນເປັນມຸງຄຸນ ຫຼື ບໍ່, ໂດຍເວົ້າວ່າ “ມື້ອື່ນບໍ່ແມ່ນມື້ທີ່ດີ, ທຸກຢ່າງຈະຜິດພາດບໍ ຖ້າຂ້ອຍອອກໄປຂ້າງນອກ? ພະຍານາກໃຫຍ່ສີແດງຈະດຳເນີນການຈັບກຸມບໍ? ເປັນຫຍັງຈຶ່ງມີກາມາຮ້ອງຢູ່ໜ້າປະຕູ ເມື່ອຂ້ອຍຕື່ນມາຕອນເຊົ້າ ແລະ ອອກໄປຂ້າງນອກໃນຕອນເຊົ້າມື້ນີ້? ຂ້ອຍໄດ້ຍິນວ່າມີບາງຄົນເຫັນແມວດຳ ເມື່ອພວກເຂົາອອກໄປຂ້າງນອກໃນຄືນທີ່ຜ່ານມາ. ສິ່ງເຫຼົ່ານີ້ລ້ວນແຕ່ເປັນລາງຮ້າຍ! ຂ້ອຍຄວນເຮັດແນວໃດ? ມີອັນຕະລາຍບາງຢ່າງກຳລັງຈະເກີດຂຶ້ນບໍ?” ຖ້າເຈົ້າມີຄວາມເປັນມະນຸດທີ່ປົກກະຕິ ແລະ ຄວາມຄິດຂອງມະນຸດທີ່ປົກກະຕິ, ເຈົ້າກໍຄວນຈະສາມາດຕັດສິນໄດ້ວ່າສະພາບການປະເພດໃດທີ່ເປັນອັນຕະລາຍ ແລະ ສະພາບການປະເພດໃດທີ່ຂ້ອນຂ້າງປອດໄພ ແລະ ຮູ້ວິທີເຂົ້າຫາ ແລະ ຈັດການກັບພວກມັນຕາມສະຖານະການຕົວຈິງ, ເຈົ້າບໍ່ຈຳເປັນຕ້ອງເບິ່ງສິ່ງອື່ນເຫຼົ່ານັ້ນ. ສຳລັບສິ່ງທີ່ເຈົ້າຄວນເຮັດ ແລະ ບໍ່ຄວນເຮັດໃນທຸກໆມື້, ໃນດ້ານໜຶ່ງ, ມີພຣະທຳທີ່ຊັດເຈນຂອງພຣະເຈົ້າທີ່ເຮັດໜ້າທີ່ເປັນຫຼັກການຄວາມຈິງ ແລະ ໃນອີກດ້ານໜຶ່ງ, ເຈົ້າມີຄວາມເປັນມະນຸດທີ່ປົກກະຕິ, ສະຕິຮູ້ສຶກຜິດຊອບ ແລະ ຄວາມສຳນຶກ ແລະ ຕາບໃດທີ່ເຈົ້າເຮັດໃນສິ່ງທີ່ເຈົ້າຄວນເຮັດໃນທຸກໆມື້ ໂດຍອີງໃສ່ການຈັດແຈງຂອງສະພາບການຕົວຈິງ ແລະ ທິດທາງທີ່ພວກມັນໃຫ້ມາ ແລະ ຕາມຄວາມຕ້ອງການຕົວຈິງຂອງຄວາມເປັນມະນຸດທີ່ປົກກະຕິ ພ້ອມທັງຄວາມຮັບຜິດຊອບ ແລະ ພັນທະຂອງເຈົ້າເອງ, ແລ້ວສິ່ງນັ້ນກໍດີແລ້ວ. ຖ້າຜູ້ຄົນປະຕິບັດຕໍ່ການດຳລົງຊີວິດທຸກໆວັນຂອງພວກເຂົາໃນລັກສະນະນີ້, ສິ່ງຕ່າງໆຈະບໍ່ງ່າຍຂຶ້ນຫຼາຍບໍ? (ແມ່ນແລ້ວ).

2. ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກ່ຽວກັບຜົນຮັບທີ່ພຣະເຈົ້າຕັ້ງໃຈຈະບັນລຸໃນວຽກງານຂອງພຣະອົງ

ເຖິງແມ່ນວ່າວຽກງານຂອງພຣະເຈົ້າຈະຊົງລິດທານຸພາບສູງສຸດ ແລະ ໜ້າອັດສະຈັນ ແລະ ເຖິງແມ່ນວ່າພຣະທຳຂອງພຣະເຈົ້າຈະເປັນຄວາມຈິງ ແລະ ຊີວິດກໍຕາມ, ມັນກໍເປັນໄປບໍ່ໄດ້ທີ່ຈະເຮັດໃຫ້ຜູ້ຄົນບໍລິບູນ ຫຼື ປ່ຽນແປງຜູ້ຄົນໄດ້ໃນຊົ່ວຂ້າມຄືນ. ບາງຄົນ, ໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການຂອງພວກເຂົາ, ມັກຈະເວົ້າວ່າ “ຂ້ອຍເຊື່ອໃນພຣະເຈົ້າມາຫຼາຍປີແລ້ວ, ແລ້ວເປັນຫຍັງຂ້ອຍຈຶ່ງຍັງບໍ່ປ່ຽນແປງ? ເປັນຫຍັງຂ້ອຍຈຶ່ງຍັງບໍ່ບັນລຸການຊຳລະໃຫ້ບໍລິສຸດ? ເປັນຫຍັງໃນຫົວໃຈຂອງຂ້ອຍ ຂ້ອຍຈຶ່ງຍັງຮັກໂລກຢູ່? ເປັນຫຍັງຂ້ອຍຈຶ່ງຍັງທະນົງໂຕຫຼາຍແທ້? ເປັນຫຍັງຂ້ອຍຈຶ່ງຍັງມີຕັນຫາທີ່ຊົ່ວຊ້າ? ຂ້ອຍເຄີຍມັກເບິ່ງວິດີໂອ ຫຼື ລາຍການບັນເທີງບາງຢ່າງຂອງໂລກທີ່ບໍ່ມີຄວາມເຊື່ອ. ເປັນຫຍັງຂ້ອຍຈຶ່ງຍັງຢາກເບິ່ງລາຍການບັນເທີງເຫຼົ່ານັ້ນເປັນບາງຄັ້ງບາງຄາວ, ເຖິງແມ່ນວ່າຂ້ອຍຈະເຊື່ອໃນພຣະເຈົ້າມາຈົນເຖິງປັດຈຸບັນ, ໄດ້ກິນ ແລະ ດື່ມພຣະທຳຂອງພຣະເຈົ້າມາຫຼາຍປີ, ໄດ້ປະຕິບັດໜ້າທີ່ຂອງຂ້ອຍ, ໄດ້ປະຖິ້ມສິ່ງຕ່າງໆ ແລະ ໄດ້ເສຍສະລະຕົນເອງມາຫຼາຍປີແລ້ວ ແລະ ຮູ້ສຶກຄືກັບວ່າຂ້ອຍໄດ້ປ່ອຍວາງສິ່ງເຫຼົ່ານັ້ນໃນຫົວໃຈຂອງຂ້ອຍແລ້ວ?” ສິ່ງເຫຼົ່ານີ້ຄືຄວາມຄິດຫຼົງຜິດບາງຢ່າງທີ່ຜູ້ຄົນມີ, ແມ່ນບໍ? ໂດຍສະເພາະຢ່າງຍິ່ງ ໃນຄວາມເຊື່ອຂອງພວກເຂົາໃນພຣະເຈົ້າ, ບາງຄົນມັກຈະໄລ່ຕາມສິ່ງຕ່າງໆ ເຊັ່ນ: ການເອົາຊະນະຮ່າງກາຍຕົນເອງ, ການບໍ່ໂລບຄວາມສຸກທາງເນື້ອໜັງ, ການອົດທົນຕໍ່ຄວາມທຸກລຳບາກ ແລະ ການເຮັດວຽກໜັກ ແລະ ການທີ່ສາມາດເອົາຊະນະຄວາມຍາກລຳບາກທາງຮ່າງກາຍຫຼາຍຢ່າງ. ແຕ່ເຖິງແມ່ນວ່າພວກເຂົາຈະສືບຕໍ່ໄລ່ຕາມໃນວິທີນີ້, ພວກເຂົາກໍຍັງຮູ້ສຶກວ່າພວກເຂົາມັກຈະຖືກຄວບຄຸມໂດຍຄວາມປາຖະໜາທີ່ຫຼາຍເກີນຄວາມຈຳເປັນຂອງເນື້ອໜັງ, ຄວາມໂລບໃນຄວາມສະດວກສະບາຍຂອງພວກເຂົາ ແລະ ຄວາມຂີ້ຄ້ານ ແລະ ດ້ວຍເຫດນັ້ນ ພວກເຂົາຈຶ່ງມັກຈະເປັນລົບ ແລະ ສູນເສຍຄວາມສັດທາໃນພຣະເຈົ້າ, ໂດຍຄິດວ່າ “ວຽກງານຂອງພຣະເຈົ້າໄດ້ມາຮອດຈຸດນີ້ແລ້ວ, ແລ້ວເປັນຫຍັງຂ້ອຍຈຶ່ງບໍ່ໄດ້ເລື່ອງເລີຍ ແລະ ຍັງມັກຈະເປັນລົບຢູ່?” ບາງຄັ້ງ, ເມື່ອພວກເຂົາບັນລຸຜົນຮັບບາງຢ່າງໃນໜ້າວຽກໜຶ່ງ ແລະ ໄດ້ຮັບການຮັບຮອງຈາກທຸກຄົນ, ພວກເຂົາກໍຮູ້ສຶກສະບາຍໃຈ ແລະ ຄິດວ່າ “ຂ້ອຍຍັງມີຄວາມຫວັງທີ່ຈະໄດ້ຮັບຄວາມລອດພົ້ນ. ວຽກງານຂອງພຣະເຈົ້າ ແລະ ພຣະທຳຂອງພຣະອົງນັ້ນດີຫຼາຍ. ວຽກງານຂອງພຣະອົງສາມາດປ່ຽນແປງຜູ້ຄົນໄດ້ແທ້ໆ”. ແຕ່ຫຼັງຈາກນັ້ນໄລຍະໜຶ່ງ, ພວກເຂົາກໍຮູ້ສຶກວ່າພວກເຂົາຍັງຄິດຮອດຄົນທີ່ພວກເຂົາຮັກ. ໂດຍສະເພາະຢ່າງຍິ່ງ, ບາງຄັ້ງພວກເຂົາເຖິງກັບຫວນຄິດເຖິງຄົນທີ່ພວກເຂົາເຄີຍຮັກຫອມ ແລະ ລະນຶກເຖິງຊີວິດທາງໂລກທີ່ພວກເຂົາເຄີຍດຳລົງຊີວິດມາດ້ວຍຄວາມອາໄລອາວອນ ແລະ ຄິດຮອດວັນເວລາທີ່ຮຸ່ງເຮືອງຂອງພວກເຂົາຢ່າງແທ້ຈິງ ເມື່ອພວກເຂົາໃຊ້ຊີວິດຢູ່ໃນໂລກ ແລະ ດ້ວຍເຫດນັ້ນ ພວກເຂົາຈຶ່ງສົງໄສວ່າ “ເປັນຫຍັງຂ້ອຍຈຶ່ງຍັງຄິດຮອດສິ່ງເຫຼົ່ານັ້ນ? ເປັນຫຍັງຂ້ອຍຈຶ່ງຍັງບໍ່ປ່ອຍວາງຄວາມສຸກທາງເນື້ອໜັງ ແລະ ແຍກຕົວເອງອອກຈາກໂລກເພື່ອໃຫ້ບໍລິສຸດ? ເປັນຫຍັງຂ້ອຍຈຶ່ງຍັງບໍ່ປ່ຽນແປງ?” ແລະ ພວກເຂົາກໍຮູ້ສຶກເສຍໃຈອີກຄັ້ງ. ພວກເຂົາມັກຈະວົນວຽນຢູ່ທ່າມກາງຄວາມຄິດ ແລະ ມຸມມອງເຫຼົ່ານີ້. ສະພາວະຂອງພວກເຂົາບາງຄັ້ງກໍດີ ແລະ ບາງຄັ້ງກໍບໍ່ດີ, ພວກເຂົາອ່ອນແອໃນໄລຍະໜຶ່ງ ແລ້ວກໍເຂັ້ມແຂງໃນໄລຍະໜຶ່ງ, ພວກເຂົາເປັນລົບໃນບາງຄັ້ງ ແລ້ວກໍເປັນບວກໃນບາງຄັ້ງ. ພວກເຂົາມັກຈະຕັດສິນຕົນເອງໂດຍອີງໃສ່ການສະແດງອອກຂອງພວກເຂົາໃນຊີວິດທຸກໆວັນ. ຖ້າພວກເຂົາຢູ່ໃນສະພາວະທີ່ດີ, ພວກເຂົາກໍຄິດວ່າພວກເຂົາເປັນເປົ້າໝາຍສຳລັບຄວາມລອດພົ້ນ; ຖ້າພວກເຂົາຢູ່ໃນສະພາວະທີ່ບໍ່ດີ, ພວກເຂົາກໍຮູ້ສຶກວ່າບໍ່ມີຄວາມຫວັງທີ່ພວກເຂົາຈະໄດ້ຮັບຄວາມລອດພົ້ນ ແລະ ຮູ້ສຶກວ່າພວກເຂົາໝົດຫົນທາງໃນການໄຖ່ບາບແລ້ວ. ພວກເຂົາມັກຈະຕົກຢູ່ໃນສະພາວະສຸດໂຕ່ງດ້ານໃດດ້ານໜຶ່ງ. ເມື່ອພວກເຂົາຢູ່ໃນສະພາວະທີ່ດີ, ພວກເຂົາຮູ້ສຶກວ່າພວກເຂົາເປັນຄືກັບໄພ່ພົນ ແລະ ໃກ້ຊິດກັບພຣະເຈົ້າຫຼາຍ, ບໍ່ມີສິ່ງກີດຂວາງໃດໜຶ່ງລະຫວ່າງພວກເຂົາກັບພຣະເຈົ້າ ແລະ ພວກເຂົາຮູ້ສຶກວ່າພຣະເຈົ້າຊົງສະຖິດຢູ່ຄຽງຂ້າງພວກເຂົາ. ເມື່ອພວກເຂົາຢູ່ໃນສະພາວະທີ່ບໍ່ດີ, ພວກເຂົາຮູ້ສຶກຄືກັບວ່າພວກເຂົາໄດ້ຕົກລົງໄປໃນນະຮົກຂຸມທີ 18 ແລະ ບໍ່ສາມາດເບິ່ງເຫັນ ຫຼື ສຳຜັດພຣະເຈົ້າໄດ້ ແລະ ພວກເຂົາຮູ້ສຶກວ່າພຣະເຈົ້າຊົງຢູ່ຫ່າງໄກຈາກພວກເຂົາຫຼາຍ. ເປັນຫຍັງຈຶ່ງເປັນແບບນີ້? ເປັນຫຍັງພວກເຂົາຈຶ່ງມີສະພາວະເຫຼົ່ານີ້? ສະພາວະເຫຼົ່ານີ້ປົກກະຕິ ຫຼື ຜິດປົກກະຕິ? (ຜິດປົກກະຕິ). ເມື່ອພວກເຂົາຢູ່ໃນສະພາວະທີ່ດີ, ພວກເຂົາເຮັດທຸກຢ່າງທີ່ຄຣິສຕະຈັກຈັດແຈງໃຫ້ພວກເຂົາເຮັດ ແລະ ພວກເຂົາສາມາດເອົາຊະນະຄວາມຫຍຸ້ງຍາກໃດໜຶ່ງ, ອົດທົນຕໍ່ຄວາມລຳບາກໃດໜຶ່ງ ແລະ ຈ່າຍລາຄາໃດໜຶ່ງກໍໄດ້. ພວກເຂົາຮູ້ສຶກວ່າພວກເຂົາເປັນຄົນທີ່ສາມາດອ່ອນນ້ອມຕໍ່ພຣະເຈົ້າໄດ້ຫຼາຍທີ່ສຸດ, ຮູ້ສຶກວ່າພວກເຂົາເປັນຄົນໃນເຮືອນຂອງພຣະເຈົ້າທີ່ໄລ່ຕາມຄວາມຈິງ ແລະ ຮູ້ສຶກວ່າບໍ່ມີຄວາມຫຍຸ້ງຍາກໃດສາມາດເຮັດໃຫ້ພວກເຂົາຈົນມຸມໄດ້. ພວກເຂົາເຮັດວຽກໜັກຫຼາຍເພື່ອປະຕິບັດໜ້າທີ່ຂອງພວກເຂົາ ແລະ ພວກເຂົາເຕັມໃຈທີ່ຈະທຸ່ມເທຄວາມພະຍາຍາມ. ພວກເຂົາບໍ່ຮູ້ສຶກອິດເມື່ອຍ, ບໍ່ວ່າພວກເຂົາຈະເວົ້າຫຼາຍປານໃດ ເມື່ອພວກເຂົາໂອ້ລົມກັບຄົນອື່ນ ແລະ ພວກເຂົາບໍ່ສົນໃຈທີ່ຈະອົດອາຫານຈັກຄາບ ຫຼື ອົດນອນຈັກສອງ ຫຼື ສາມຊົ່ວໂມງ. ພວກເຂົາເຕັມໃຈທີ່ຈະເສຍສະລະຕົນເອງເພື່ອພຣະເຈົ້າ ແລະ ອຸທິດທັງຊີວິດຂອງພວກເຂົາແດ່ພຣະເຈົ້າ. ດ້ວຍເຫດນັ້ນ, ພວກເຂົາຈຶ່ງຮູ້ສຶກວ່າພວກເຂົາໄດ້ປ່ຽນແປງແລ້ວ. ພວກເຂົາບໍ່ຄິດເຖິງຄອບຄົວຂອງພວກເຂົາອີກຕໍ່ໄປ, ພວກເຂົາບໍ່ຄິດຮອດຄົນທີ່ພວກເຂົາເຄີຍຮັກອີກຕໍ່ໄປ ແລະ ພວກເຂົາບໍ່ລະນຶກເຖິງຄວາມຮຸ່ງເຮືອງ ແລະ ກຽດຕິຍົດທີ່ພວກເຂົາເຄີຍມີໃນໂລກດ້ວຍຄວາມອາໄລອາວອນອີກຕໍ່ໄປ. ພວກເຂົາປະຖິ້ມສິ່ງທັງໝົດນັ້ນໄປ ແລະ ເສຍສະລະຕົນເອງເພື່ອພຣະເຈົ້າຢ່າງສຸດຫົວໃຈ, ຍຶດໝັ້ນໃນຫຼັກການ, ລິຮານທຸກຄົນທີ່ກໍ່ໃຫ້ເກີດການລົບກວນ ຫຼື ການຂັດຂວາງ, ປົກປ້ອງຄວາມຍຸຕິທຳສຳລັບເຮືອນຂອງພຣະເຈົ້າ, ຢືນຢູ່ຝ່າຍຄວາມຍຸຕິທຳຢ່າງໜັກແໜ້ນ, ປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ສ້າງພາບລັກຂອງຕົນເອງໃຫ້ເປັນ “ຜູ້ພິພາກສາ” ທີ່ເຂັ້ມງວດ ແລະ ບໍ່ລຳອຽງ. ພວກເຂົາປະຕິບັດໄດ້ດີຫຼາຍໃນໄລຍະໜຶ່ງ. ແຕ່ອາດຈະມີເວລາທີ່ພວກເຂົາເປີດເຜີຍອຸປະນິໄສທີ່ເສື່ອມຊາມຂອງພວກເຂົາ ຫຼື ເຮັດບາງສິ່ງທີ່ຜິດ ແລ້ວພວກເຂົາກໍຈະກາຍເປັນລົບ ແລະ ອ່ອນແອ, ໂດຍຄິດວ່າ “ພຣະເຈົ້າໄດ້ເປີດເຜີຍຂ້ອຍແລ້ວ, ພຣະອົງບໍ່ຮັກຂ້ອຍອີກຕໍ່ໄປ”. ຕັ້ງແຕ່ນັ້ນມາ, ພວກເຂົາກໍຈະບໍ່ສາມາດລຸກຂຶ້ນຢືນໄດ້ອີກ. ພວກເຂົາຈະຮູ້ສຶກວ່າພວກເຂົາບໍ່ມີຄ່າຫຍັງເລີຍ ແລະ ຮູ້ສຶກວ່າພວກເຂົາບໍ່ສາມາດເຮັດຫຍັງໄດ້, ຮູ້ສຶກວ່າພວກເຂົາຍັງມີຄວາມຄິດທີ່ເຫັນແກ່ຕົວ ແລະ ຕັນຫາທີ່ຊົ່ວຊ້າ, ຮູ້ສຶກວ່າພວກເຂົາມັກຈະຄິດຮອດຄົນທີ່ພວກເຂົາເຄີຍຮັກ ແລະ ເຄີຍມັກ, ຮູ້ສຶກວ່າພວກເຂົາມັກຈະເປັນລົບ ແລະ ອ່ອນແອ, ຮູ້ສຶກວ່າພວກເຂົາຍັງຄົງຕໍ່ຕ້ານພຣະເຈົ້າ, ຮູ້ສຶກວ່າພວກເຂົາບໍ່ສາມາດປະຕິບັດຄວາມຈິງໄດ້ ແລະ ຮູ້ສຶກວ່າພວກເຂົາຍັງບໍ່ປ່ຽນແປງ ເຖິງແມ່ນວ່າຈະເຊື່ອໃນພຣະເຈົ້າມາຫຼາຍປີແລ້ວກໍຕາມ ແລະ ພວກເຂົາຈະຄິດວ່າ “ນີ້ບໍ່ໄດ້ໝາຍຄວາມວ່າຂ້ອຍຈົບສິ້ນແລ້ວບໍ?” ພວກເຂົາຈະຄິດວ່າພວກເຂົາບໍ່ມີໂອກາດທີ່ຈະໄດ້ຮັບຄວາມລອດພົ້ນ ແລະ ຄິດວ່າບໍ່ມີຄວາມຫວັງອັນໃດສຳລັບພວກເຂົາເລີຍ. ເມື່ອພວກເຂົາມີຄວາມສຸກ, ພວກເຂົາກໍດີໃຈຈົນລືມຕົວ ແລະ ເມື່ອພວກເຂົາເຈັບປວດ, ພວກເຂົາກໍທຸກທໍລະມານຢ່າງໜັກ. ພວກເຂົາມັກຈະໄປສູ່ສອງສະພາວະສຸດໂຕ່ງນີ້ຢູ່ສະເໝີ, ໂດຍປ່ຽນຈາກຈຸດໜຶ່ງໄປຫາອີກຈຸດໜຶ່ງ. ເປັນຫຍັງຈຶ່ງເປັນແບບນີ້? ບໍ່ວ່າສະພາວະ ແລະ ການສະແດງອອກເຫຼົ່ານີ້ຈະເປັນບວກ ຫຼື ເປັນຄວາມສິ້ນຫວັງກໍຕາມ, ສະຫຼຸບແລ້ວ, ສິ່ງທັງໝົດນີ້ລ້ວນແຕ່ເປັນບັນຫາປະເພດດຽວກັນ ນັ້ນກໍຄື ການເຕັມໄປດ້ວຍຄວາມຄິດຫຼົງຜິດ ແລະ ຈິນຕະນາການກ່ຽວກັບວຽກງານຂອງພຣະເຈົ້າ ແລະ ມັກຈະຕັດສິນຕົນເອງ ແລະ ກຳນົດລັກສະນະຂອງຕົນເອງໂດຍອີງໃສ່ອາລົມຂອງຕົນ ແລະ ໂດຍອີງໃສ່ການເປີດເຜີຍ ແລະ ການສະແດງອອກຂອງຕົນໃນຊ່ວງເວລາໃດໜຶ່ງ, ໃນຂະນະດຽວກັນກໍຕັດສິນວຽກງານຂອງພຣະເຈົ້າ, ຕັດສິນຜົນຮັບທີ່ບັນລຸໄດ້ໂດຍວຽກງານຂອງພຣະອົງໃນຜູ້ຄົນ ແລະ ຈຸດປະສົງ ແລະ ເປົ້າໝາຍທີ່ວຽກງານຂອງພຣະອົງໃນຜູ້ຄົນບັນລຸໄດ້. ນີ້ຄືຕົ້ນຕໍຂອງບັນຫາບໍ? (ແມ່ນແລ້ວ). ເມື່ອຜູ້ຄົນເປັນບວກ, ພວກເຂົາອະທິຖານຕໍ່ໜ້າພຣະເຈົ້າ, ສະແດງຄວາມຕັ້ງໃຈຂອງພວກເຂົາໃນຂະນະທີ່ຮ້ອງໄຫ້ຢ່າງໜັກ, ເຕັມໃຈທີ່ຈະອຸທິດທັງຊີວິດຂອງພວກເຂົາແດ່ພຣະເຈົ້າ ໂດຍບໍ່ຮຽກຮ້ອງສິ່ງໃດ, ເຕັມໃຈທີ່ຈະຕິດຕາມພຣະເຈົ້າ ແລະ ເສຍສະລະຕົນເອງເພື່ອພຣະອົງ. ເມື່ອພວກເຂົາອະທິຖານ ແລະ ຕັ້ງປະນິທານແບບນີ້, ພວກເຂົາຮູ້ສຶກວ່າຄວາມຫຍຸ້ງຍາກທັງໝົດບໍ່ແມ່ນຄວາມຫຍຸ້ງຍາກອີກຕໍ່ໄປ. ພວກເຂົາຊາບຊຶ້ງຈົນນໍ້າຕາໄຫຼ ແລະ ເຖິງກັບເຊື່ອວ່າເປັນພຣະວິນຍານບໍລິສຸດທີ່ດົນໃຈພວກເຂົາ. ພວກເຂົາຄິດວ່າ “ພຣະວິນຍານບໍລິສຸດໄດ້ດົນໃຈຂ້ອຍ. ພຣະເຈົ້າຕ້ອງຮັກຂ້ອຍຫຼາຍແນ່ນອນ! ພຣະເຈົ້າບໍ່ໄດ້ປະຖິ້ມຂ້ອຍ!” ພວກເຂົາອະທິຖານທັງນໍ້າຕາ ແລະ ເວົ້າວ່າພວກເຂົາຖືກດົນໃຈໂດຍພຣະວິນຍານບໍລິສຸດ, ນັ້ນບໍ່ແມ່ນຄວາມຫຼົງຜິດບໍ? (ແມ່ນແລ້ວ). ໃນຄວາມເປັນຈິງແລ້ວ, ເຈົ້າຊາບຊຶ້ງກັບຄວາມຮູ້ສຶກທີ່ດີທີ່ເຈົ້າມີຕໍ່ຕົວເຈົ້າເອງ; ເຈົ້າຊາບຊຶ້ງກັບຄວາມຕັ້ງໃຈ, ຄວາມປາຖະໜາ, ຄວາມມຸ້ງຫວັງ ແລະ ການກະທຳຂອງເຈົ້າເອງ, ແທນທີ່ຈະເປັນຍ້ອນພຣະວິນຍານບໍລິສຸດ. ເປັນຫຍັງເຮົາຈຶ່ງເວົ້າວ່າເຈົ້າຊາບຊຶ້ງໂດຍຕົວເຈົ້າເອງ? ເຈົ້າມີຄວາມຄິດຫຼົງຜິດ ແລະ ຈິນຕະນາການຫຼາຍຢ່າງກ່ຽວກັບວຽກງານຂອງພຣະເຈົ້າ ແລະ ສິ່ງເຫຼົ່ານັ້ນກໍບິດເບືອນຫຼາຍ, ແລ້ວເຈົ້າຄິດວ່າພຣະເຈົ້າຈະດົນໃຈເຈົ້າບໍ? ດ້ວຍການທີ່ເຈົ້າຢູ່ໃນສະພາວະທີ່ສຸດໂຕ່ງແບບນີ້, ພຣະເຈົ້າຈະດົນໃຈເຈົ້າເພື່ອໃຫ້ເຈົ້າສຸດໂຕ່ງຍິ່ງຂຶ້ນໄປອີກບໍ? ຖ້າພຣະເຈົ້າດົນໃຈເຈົ້າ, ມັນກໍມີແຕ່ຈະເຮັດໃຫ້ເຈົ້າສຸດໂຕ່ງຍິ່ງຂຶ້ນ ແລະ ເຮັດໃຫ້ເຈົ້າຊື່ນຊົມຕົນເອງ ແລະ ຊາບຊຶ້ງກັບຕົນເອງຫຼາຍຂຶ້ນ ແລະ ເຮັດໃຫ້ເຈົ້າຍິ່ງຢາກຕັ້ງປະນິທານແບບນີ້ຫຼາຍຂຶ້ນ: “ຂ້ອຍຈະນອນໃຫ້ໜ້ອຍລົງ ແລະ ທົນທຸກຕໍ່ຄວາມທຸກຍາກລຳບາກໃຫ້ຫຼາຍຂຶ້ນ, ຂ້ອຍຈະກິນອາຫານບໍ່ວ່າມັນຈະດີ ຫຼື ບໍ່ດີ, ຂ້ອຍຈະກິນຫຍັງກໍໄດ້ ແລະ ບໍ່ສົນໃຈວ່າມັນຈະເປັນຜົນດີຕໍ່ຮ່າງກາຍຂອງຂ້ອຍ ຫຼື ບໍ່. ຂ້ອຍຕ້ອງເອົາຊະນະຄວາມມັກຂອງເນື້ອໜັງເກົ່າຂອງຂ້ອຍ, ຂ້ອຍຕ້ອງແກ້ໄຂຂໍ້ບົກຜ່ອງຂອງເນື້ອໜັງເກົ່າຂອງຂ້ອຍໂດຍສະເພາະ ແລະ ຂ້ອຍຕ້ອງເຮັດໃຫ້ເນື້ອໜັງຂອງຂ້ອຍທົນທຸກຫຼາຍຂຶ້ນ ແລະ ບໍ່ປ່ອຍໃຫ້ມັນສະບາຍ. ຖ້າມັນຮູ້ສຶກສະບາຍ, ແລ້ວຂ້ອຍກໍຈະບໍ່ຮັກພຣະເຈົ້າ; ຖ້າມັນຮູ້ສຶກສະບາຍ, ແລ້ວຂ້ອຍກໍຈະເພີດເພີນກັບຄວາມສະບາຍຂອງເນື້ອໜັງ ແລະ ບໍ່ເຮັດວຽກໜັກເພື່ອປະຕິບັດໜ້າທີ່ຂອງຂ້ອຍ”. ຖ້ານີ້ເປັນພຣະວິນຍານບໍລິສຸດທີ່ດົນໃຈເຈົ້າ, ເຈົ້າກໍພຽງແຕ່ຈະຮັກສາຄວາມສຸດໂຕ່ງນີ້ໄວ້ຕໍ່ໄປ ແລະ ຍິ່ງຈະເຊື່ອຢ່າງຜິດໆວ່າເຈົ້າໄດ້ເອົາຊະນະເນື້ອໜັງ ແລະ ເອົາຊະນະຊາຕານແລ້ວ ແລະ ເຈົ້າໄດ້ຮັບຄວາມລອດພົ້ນແລ້ວ. ນັ້ນຄືເຫດຜົນທີ່ເຮົາເວົ້າວ່າ ເຈົ້າບໍ່ໄດ້ຖືກດົນໃຈໂດຍພຣະວິນຍານບໍລິສຸດ, ແຕ່ໂດຍຕົວເຈົ້າເອງ. ພວກເຈົ້າມັກຈະຊາບຊຶ້ງໂດຍຕົວພວກເຈົ້າເອງບໍ? (ແມ່ນແລ້ວ). ພວກເຈົ້າຊາບຊຶ້ງກັບຄວາມຕັ້ງໃຈຂອງພວກເຈົ້າເອງທີ່ຈະເສຍສະລະຕົນເອງ ແລະ ທົນທຸກຕໍ່ຄວາມທຸກຍາກລຳບາກເພື່ອພຣະເຈົ້າ ແລະ ພວກເຈົ້າກໍເຕັມໃຈໃນຫົວໃຈຂອງພວກເຈົ້າຫຼາຍທີ່ຈະທົນທຸກຕໍ່ຄວາມທຸກຍາກລຳບາກເພື່ອພຣະເຈົ້າ, ທີ່ຈະທົນທຸກຕໍ່ຄວາມທຸກຍາກລຳບາກຫຼາຍສໍ່າໃດກໍໄດ້ ຫຼື ເຖິງກັບຍອມຕາຍ ແລະ ຈາກນັ້ນນໍ້າຕາກໍໄຫຼອາບໜ້າຂອງພວກເຈົ້າ. ໃນຄວາມເປັນຈິງແລ້ວ, ພຣະເຈົ້າບໍ່ໄດ້ຊາບຊຶ້ງກັບການທີ່ເຈົ້າຊາບຊຶ້ງ ແລະ ພຣະອົງກໍບໍ່ໄດ້ຊາບຊຶ້ງກັບຄວາມຕັ້ງໃຈຂອງເຈົ້າ. ການທຸ່ມເທນີ້ຂອງເຈົ້າເປັນພຽງອາລົມຊົ່ວຂະນະ, ເປັນຄວາມຫຼົງໄຫຼອັນແຮງກ້າທີ່ພຸ່ງຂຶ້ນມາຊົ່ວຄາວ. ໃນສະຖານະການນີ້, ເຈົ້າອາດຈະເຖິງກັບອະທິຖານຕໍ່ພຣະອົງ ແລະ ເວົ້າວ່າ “ພຣະເຈົ້າ, ຂ້ານ້ອຍເຕັມໃຈທີ່ຈະຕາຍເພື່ອພຣະອົງ! ພຣະເຈົ້າ, ມື້ນີ້ຂ້ານ້ອຍຫຍຸ້ງກັບການປະຕິບັດໜ້າທີ່ຂອງຂ້ານ້ອຍຫຼາຍຈົນຂ້ານ້ອຍອົດອາຫານໄປໜຶ່ງຄາບ. ເຖິງແມ່ນວ່າຂ້ານ້ອຍຈະຕ້ອງອົດອາຫານ 10 ຄາບ, ຂ້ານ້ອຍກໍເຕັມໃຈທີ່ຈະເຮັດ! ຜູ້ຄົນບໍ່ໄດ້ດຳລົງຊີວິດດ້ວຍເຂົ້າຈີ່ພຽງຢ່າງດຽວ, ແຕ່ພວກເຂົາດຳລົງຊີວິດດ້ວຍພຣະທຳທີ່ອອກມາຈາກປາກຂອງພຣະເຈົ້າ. ພຣະເຈົ້າ, ຂ້ານ້ອຍເຕັມໃຈທີ່ຈະຮັກພຣະອົງຕະຫຼອດຊີວິດຂອງຂ້ານ້ອຍ, ຕະຫຼອດໄປ ແລະ ຕະຫຼອດການ ແລະ ຄວາມຮັກທີ່ຂ້ານ້ອຍມີຕໍ່ພຣະອົງຈະບໍ່ມີວັນປ່ຽນແປງ!” ຄຳເວົ້າທີ່ໂອ້ອວດເຫຼົ່ານີ້ຂອງເຈົ້າເຮັດໃຫ້ເຈົ້າຊາບຊຶ້ງຈົນຮ້ອງໄຫ້ຢ່າງໜັກ, ແຕ່ທັດສະນະຄະຕິຂອງພຣະເຈົ້າທີ່ມີຕໍ່ເຈົ້າບໍ່ໄດ້ປ່ຽນແປງ. ເປັນຫຍັງ? ມັນກໍຍ້ອນວ່າເຈົ້າຊາບຊຶ້ງດ້ວຍອາລົມຊົ່ວຂະນະ ແລະ ນໍ້າຕາຂອງເຈົ້າບໍ່ແມ່ນນໍ້າຕາແຫ່ງຄວາມສຳນຶກຜິດ, ນໍ້າຕາແຫ່ງຄວາມຮູ້ສຶກວ່າຕົນເອງຕິດໜີ້ ຫຼື ນໍ້າຕາຈາກການທີ່ໄດ້ມາຮູ້ຈັກຕົນເອງຢ່າງແທ້ຈິງ ແລະ ແຮງໄກທີ່ພວກມັນຈະເປັນນໍ້າຕາແຫ່ງຄວາມໂສກເສົ້າສຳລັບຄວາມບໍ່ສາມາດຂອງເຈົ້າໃນການປະຕິບັດຄວາມຈິງ ແລະ ຍຶດໝັ້ນໃນຫຼັກການຄວາມຈິງ. ສະນັ້ນ, ອາລົມນີ້ຂອງເຈົ້າຈຶ່ງສາມາດເຮັດໃຫ້ຕົວເຈົ້າເອງຊາບຊຶ້ງໄດ້ເທົ່ານັ້ນ ແລະ ບາງທີອາດຈະເຮັດໃຫ້ຄົນອື່ນ ຫຼື ຄົນທີ່ຢູ່ອ້ອມຂ້າງເຈົ້າຊາບຊຶ້ງໄດ້ນຳ, ແຕ່ພຣະເຈົ້າບໍ່ໄດ້ຊາບຊຶ້ງກັບມັນ. ສະນັ້ນ, ມັນຈຶ່ງບໍ່ແມ່ນພຣະວິນຍານບໍລິສຸດທີ່ດົນໃຈເຈົ້າ, ແຕ່ເປັນເຈົ້າທີ່ເຮັດໃຫ້ຕົວເຈົ້າເອງຊາບຊຶ້ງ. ນໍ້າຕາຂອງເຈົ້າໄຫຼອອກມາກໍຍ້ອນວ່າເຈົ້າໄດ້ເຮັດໃຫ້ຕົວເຈົ້າເອງຊາບຊຶ້ງ. ນໍ້າຕາຂອງເຈົ້າ, ຄຳເວົ້າທີ່ເຕັມໄປດ້ວຍອາລົມຂອງເຈົ້າ ແລະ ຄວາມຫຼົງໄຫຼອັນແຮງກ້າຂອງເຈົ້າເປັນພຽງສິ່ງທີ່ປາກົດພາຍນອກເທົ່ານັ້ນ, ພວກມັນເປັນພຽງພຶດຕິກຳປະເພດໜຶ່ງ. ສິ່ງເຫຼົ່ານີ້ບໍ່ໄດ້ປ່ຽນແປງແກ່ນແທ້ ແລະ ຊີວິດຂອງເຈົ້າ, ທັງບໍ່ແມ່ນການເປີດເຜີຍຄວາມຈິງທີ່ວ່ານັ້ນເປັນຊີວິດຂອງເຈົ້າ. ເມື່ອເຈົ້າມີຄວາມຫຼົງໄຫຼອັນແຮງກ້າ ແລະ ອາລົມຊົ່ວຂະນະທີ່ຈະເສຍສະລະຕົນເອງ ແລະ ທົນທຸກເພື່ອພຣະເຈົ້າ ແລະ ມີຄວາມຫ້າວຫັນເປັນພິເສດ, ເຈົ້າຮູ້ສຶກວ່າເປັນພຣະວິນຍານບໍລິສຸດທີ່ດົນໃຈເຈົ້າ, ຮູ້ສຶກວ່າເຈົ້າໄດ້ປ່ຽນແປງແລ້ວ ແລະ ຮູ້ສຶກເຈົ້າເປັນຜູ້ທີ່ຈະໄດ້ຮັບຄວາມລອດພົ້ນ, ນີ້ຄືຄວາມຄິດຫຼົງຜິດ ແລະ ຈິນຕະນາການປະເພດໜຶ່ງທີ່ເຈົ້າມີກ່ຽວກັບວຽກງານຂອງພຣະເຈົ້າ. ເມື່ອເຈົ້າກາຍເປັນລົບຍ້ອນຄວາມລົ້ມເຫຼວ ແລະ ການລົ້ມລົງຊົ່ວຄາວ ຫຼື ຍ້ອນຄວາມເສື່ອມຊາມ ແລະ ຂໍ້ບົກຜ່ອງຂອງເຈົ້າຖືກເປີດໂປງ ຫຼື ຍ້ອນເຈົ້າຖືກລິຮານ ແລະ ຖືກເປີດເຜີຍ, ເຈົ້າຮູ້ສຶກໂສກເສົ້າ ແລະ ເຈັບປວດ ແລະ ຄິດວ່າເຈົ້າຍັງບໍ່ປ່ຽນແປງ ແລະ ຄິດວ່າເຈົ້າບໍ່ມີຄວາມຫວັງທີ່ຈະໄດ້ຮັບຄວາມລອດພົ້ນ, ນີ້ກໍເປັນຄວາມຄິດຫຼົງຜິດ ແລະ ຈິນຕະນາການອີກປະເພດໜຶ່ງທີ່ເຈົ້າມີກ່ຽວກັບວຽກງານຂອງພຣະເຈົ້າ. ໃນຄວາມເປັນຈິງແລ້ວ, ບໍ່ວ່າພຣະເຈົ້າຈະເຫັນຫຍັງກໍຕາມ, ບໍ່ວ່າເຈົ້າຈະຢູ່ໃນສະພາວະທີ່ເປັນລົບ ຫຼື ເປັນບວກ ຫຼື ສະພາວະຂອງເຈົ້າຈະຊຸດໂຊມ ແລະ ຕົກຕໍ່າລົງເຖິງລະດັບໃດກໍຕາມ, ພຣະເຈົ້າໄດ້ເບິ່ງເຈົ້າແນວໃດມາໂດຍຕະຫຼອດ? ວຸດທິພາວະຂອງເຈົ້າກໍເປັນຢ່າງທີ່ເປັນຢູ່. ພຣະເຈົ້າຈະກຳນົດວ່າເຈົ້າໄດ້ປ່ຽນແປງຫຼາຍສໍ່າໃດ ແລະ ເຈົ້າໄດ້ເຂົ້າສູ່ຄວາມເປັນຈິງຄວາມຈິງຫຼາຍສໍ່າໃດ ໂດຍອີງໃສ່ສະຖານະການຕົວຈິງຂອງເຈົ້າ, ການສະແດງອອກຕົວຈິງຂອງເຈົ້າ ແລະ ວຸດທິພາວະຕົວຈິງຂອງເຈົ້າ. ຄວາມບໍ່ສາມາດຂອງເຈົ້າໃນປັດຈຸບັນທີ່ຈະລຸກຂຶ້ນຢືນໄດ້ອີກຄັ້ງ ແລະ ການຕົກລົງສູ່ຄວາມສິ້ນຫວັງຢ່າງສິ້ນເຊີງຂອງເຈົ້າໃນປັດຈຸບັນ ບໍ່ແມ່ນມາດຕະຖານທີ່ພຣະເຈົ້າໃຊ້ເພື່ອເບິ່ງເຈົ້າ ຫຼື ກຳນົດວຸດທິພາວະຕົວຈິງຂອງເຈົ້າ. ສະນັ້ນ, ບໍ່ວ່າເຈົ້າຈະຢູ່ໃນສະພາວະທີ່ເປັນບວກ ຫຼື ເປັນລົບ ຫຼື ບໍ່ວ່າເຈົ້າຈະເຕັມໄປດ້ວຍຄວາມຫຼົງໄຫຼອັນແຮງກ້າ ຫຼື ຮູ້ສຶກສິ້ນຫວັງກໍຕາມ, ມັນກໍຈະບໍ່ສົ່ງຜົນກະທົບຕໍ່ການປະເມີນ ແລະ ການກຳນົດລັກສະນະຂອງພຣະເຈົ້າທີ່ມີຕໍ່ເຈົ້າ. ເຈົ້າເປັນພຽງຄົນດຽວທີ່ກຳນົດລັກສະນະຂອງຕົນເອງຜິດ ໂດຍອີງໃສ່ການເປີດເຜີຍ ແລະ ການສະແດງອອກຊົ່ວຄາວຂອງເຈົ້າ, ບໍ່ວ່າຈະເປັນຄົນທີ່ເປັນຄືກັບເປໂຕແລ້ວ ຫຼື ເປັນຄົນທີ່ໝົດຫົນທາງໃນການໄຖ່ບາບ, ເພາະເຈົ້າມີຄວາມຄິດຫຼົງຜິດ ແລະ ຈິນຕະນາການຫຼາຍຢ່າງກ່ຽວກັບວຽກງານຂອງພຣະເຈົ້າ. ແຕ່ບໍ່ວ່າເຈົ້າຈະຕັດສິນແນວໃດກໍຕາມ, ບໍ່ວ່າເຈົ້າຈະປະສົບກັບຄວາມຮູ້ສຶກທີ່ດີ ຫຼື ບໍ່ດີແນວໃດກໍຕາມ, ມັນລ້ວນແຕ່ເກີດຈາກຄວາມຄິດຫຼົງຜິດ ແລະ ຈິນຕະນາການທີ່ເຈົ້າໄດ້ສ້າງຂຶ້ນກ່ຽວກັບວຽກງານຂອງພຣະເຈົ້າ ແລະ ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ກໍບໍ່ສອດຄ່ອງກັບການນິຍາມຂອງບຸກຄົນທີ່ຖືກຕ້ອງ ແລະ ສຳພັນກັບຊີວິດຈິງຂອງພຣະເຈົ້າ ແລະ ການຕັດສິນທີ່ຖືກຕ້ອງ ແລະ ສຳພັນກັບຊີວິດຈິງທີ່ພຣະອົງມີຕໍ່ພວກເຂົາ. ມັນບໍ່ແມ່ນແບບນີ້ບໍ? (ແມ່ນແລ້ວ). ສະນັ້ນ, ບໍ່ວ່າຈະເປັນການສະແດງອອກຂອງພວກເຂົາເອງ, ແກ່ນແທ້ຂອງພວກເຂົາເອງ ຫຼື ການກຳນົດລັກສະນະຂອງພວກເຂົາເອງໃນທີ່ສຸດກໍຕາມ, ຜູ້ຄົນບໍ່ສາມາດຕັດສິນສິ່ງເຫຼົ່ານີ້ໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການຂອງພວກເຂົາເອງໄດ້. ແຕ່ພວກເຂົາຄວນວັດແທກສິ່ງເຫຼົ່ານີ້ໂດຍອີງໃສ່ກົດເກນທີ່ປົກກະຕິຂອງວຽກງານຂອງພຣະເຈົ້າ ແລະ ຜົນຮັບຕົວຈິງທີ່ພຣະເຈົ້າຕ້ອງການບັນລຸໃນວຽກງານຂອງພຣະອົງ ຫຼື ໂດຍອີງໃສ່ວິທີການທີ່ພຣະເຈົ້າເຮັດວຽກງານ ແລະ ການນິຍາມຂອງຜູ້ຄົນທີ່ຖືກຕ້ອງຂອງພຣະອົງ. ຄວາມຄິດຫຼົງຜິດ ແລະ ຈິນຕະນາການຫຼັກຂອງຜູ້ຄົນກ່ຽວກັບວຽກງານຂອງພຣະເຈົ້າໃນເລື່ອງນີ້ແມ່ນຫຍັງ? ຜູ້ຄົນເຊື່ອວ່າວຸດທິພາວະຕົວຈິງຂອງພວກເຂົາຖືກຕັດສິນໂດຍອີງໃສ່ການສະແດງອອກຊົ່ວຄາວຂອງພວກເຂົາ ຫຼື ການສະແດງອອກຂອງພວກເຂົາໃນຊ່ວງເວລາໃດໜຶ່ງ: ຖ້າພວກເຂົາຢູ່ໃນສະພາວະທີ່ດີໃນຊ່ວງເວລານີ້, ແລ້ວພຣະວິນຍານບໍລິສຸດກໍຈະເຮັດວຽກງານໃນຕົວພວກເຂົາ ແລະ ພວກເຂົາກໍຈະປ່ຽນແປງ, ມີຊີວິດ, ມີວຸດທິພາວະສູງຂຶ້ນ ແລະ ສາມາດບັນລຸຄວາມລອດພົ້ນໄດ້; ຖ້າພວກເຂົາຢູ່ໃນສະພາວະທີ່ບໍ່ດີ ແລະ ບໍ່ມີຄວາມສັດທາທີ່ແທ້ຈິງໃນພຣະເຈົ້າໃນຊ່ວງເວລານີ້, ສິ່ງນີ້ກໍໝາຍຄວາມວ່າພວກເຂົາບໍ່ມີວຸດທິພາວະໃດໜຶ່ງ. ສິ່ງເຫຼົ່ານີ້ບໍ່ແມ່ນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນບໍ? (ແມ່ນແລ້ວ). ຄວາມຄິດຫຼົງຜິດ ແລະ ຈິນຕະນາການທີ່ຜູ້ຄົນມີກ່ຽວກັບວຽກງານຂອງພຣະເຈົ້າກໍຄື ມັນບໍ່ໄດ້ຖືກປະຕິບັດໃນຜູ້ຄົນໃນລັກສະນະທີ່ເປັນໄລຍະຍາວ ແລະ ຕໍ່ເນື່ອງ, ແຕ່ມັນໃຫ້ຄວາມຮູ້ແຈ້ງແກ່ພວກເຂົາພຽງເລັກນ້ອຍໃນຊົ່ວຂະນະໜຶ່ງ, ເຮັດໃຫ້ພວກເຂົາສະແດງຄວາມຫ້າວຫັນທີ່ພຸ່ງຂຶ້ນມາ ແລະ ອາລົມຊົ່ວຂະນະ. ອີກປະເພດໜຶ່ງກໍຄື ຜູ້ຄົນເຊື່ອວ່າວຽກງານຂອງພຣະເຈົ້ານັ້ນເໜືອທຳມະຊາດ, ເຊື້ອວ່າພຣະອົງດົນໃຈຜູ້ຄົນໃຫ້ມີທັດສະນະຄະຕິທີ່ເປັນບວກ ແລະ ມີຄວາມຕັ້ງໃຈທີ່ຈະທົນທຸກຕໍ່ຄວາມທຸກຍາກລຳບາກ ແລະ ເສຍສະລະຕົນເອງເພື່ອພຣະອົງ ແລະ ຈາກນັ້ນພວກເຂົາກໍໄດ້ຮັບວຸດທິພາວະ ແລະ ກາຍເປັນຄົນທີ່ມີຄວາມຈິງຂອງພຣະເຈົ້າເປັນຊີວິດຂອງພວກເຂົາ. ພວກເຂົາເຊື່ອວ່າຖ້າພວກເຂົາອ່ອນແອຍ້ອນບັນຫາໃດໜຶ່ງ, ພຣະເຈົ້າກໍຈະກຳນົດວ່າພວກເຂົາລົ້ມເຫຼວ ແລະ ຖືກເປີດເຜີຍແລ້ວ ແລະ ຈາກນັ້ນພວກເຂົາກໍຈະຖືກປະນາມໂດຍພຣະເຈົ້າ ແລະ ຖືກກຳຈັດ ແລະ ຖືກປະຖິ້ມໂດຍພຣະອົງ. ສິ່ງເຫຼົ່ານີ້ບໍ່ແມ່ນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນບໍ? (ແມ່ນແລ້ວ).

ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນທີ່ພວກເຮົາຫາກໍໂອ້ລົມກັນນັ້ນແມ່ນຫຍັງ? (ຜູ້ຄົນມີຄວາມຄິດຫຼົງຜິດ ແລະ ຈິນຕະນາການຫຼາກຫຼາຍປະເພດກ່ຽວກັບວຽກງານຂອງພຣະເຈົ້າ. ພວກເຂົາເຊື່ອວ່າວຸດທິພາວະໂຕຕົວຈິງຂອງຄົນໆໜຶ່ງຖືກຕັດສິນໂດຍການສະແດງອອກຂອງພວກເຂົາໃນຊ່ວງເວລາໃດໜຶ່ງ ຫຼື ໂດຍການສະແດງອອກຊົ່ວຄາວຂອງພວກເຂົາ ແລະ ພວກເຂົາຄິດວ່າວຽກງານຂອງພຣະເຈົ້າໃນຜູ້ຄົນເກີດຂຶ້ນໃນຊົ່ວຂະນະໜຶ່ງ, ແທນທີ່ຈະເປັນໄລຍະຍາວ ແລະ ຕໍ່ເນື່ອງ. ຜູ້ຄົນຍັງເຊື່ອວ່າວຽກງານຂອງພຣະເຈົ້ານັ້ນເໜືອທຳມະຊາດຫຼາຍ ແລະ ເຊື່ອວ່າພຣະເຈົ້າມັກຈະດົນໃຈຜູ້ຄົນ. ເມື່ອຜູ້ຄົນຖືກດົນໃຈຊົ່ວຄາວໂດຍພຣະວິນຍານບໍລິສຸດ, ພວກເຂົາກໍຮູ້ສຶກວ່າພວກເຂົາກຳລັງຈະຖືກເຮັດໃຫ້ສົມບູນ ຫຼື ຮູ້ສຶກວ່າພວກເຂົາໃກ້ຈະບັນລຸມາດຕະຖານຂອງເປໂຕແລ້ວ ແລະ ເມື່ອຜູ້ຄົນລົ້ມເຫຼວ ແລະ ອ່ອນແອ, ພວກເຂົາກໍຕັດສິນວ່າພວກເຂົາຖືກກຳຈັດແລ້ວ). ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກ່ຽວກັບວຽກງານຂອງພຣະເຈົ້າໃນເລື່ອງນີ້ແມ່ນຫຍັງ? ຜູ້ຄົນເຊື່ອວ່າການສະແດງອອກຊົ່ວຄາວຂອງພວກເຂົາເປັນຕົວແທນໃຫ້ແກ່ວຸດທິພາວະຕົວຈິງຂອງພວກເຂົາ ແລະ ພຣະເຈົ້າຕັດສິນຜູ້ຄົນໂດຍອີງໃສ່ການສະແດງອອກຊົ່ວຄາວຂອງພວກເຂົາ. ຜູ້ຄົນຄິດວ່າພຣະເຈົ້າມັກເຫັນຜູ້ຄົນທົນທຸກຕໍ່ຄວາມທຸກຍາກລຳບາກ ແລະ ຈ່າຍລາຄາ, ຄິດວ່າພຣະອົງມັກເຫັນຜູ້ຄົນອະທິຖານ ແລະ ຕັ້ງປະນິທານຢູ່ເລື້ອຍໆ ແລະ ຊາບຊຶ້ງຈົນຮ້ອງໄຫ້ຢ່າງໜັກ ແລະ ຄິດວ່າພຣະອົງມັກໃຫ້ຜູ້ຄົນສາມາດທີ່ຈະປະຖິ້ມສິ່ງຕ່າງໆ ແລະ ເສຍສະລະຕົນເອງ ແລະ ເຮັດວຽກຢ່າງດຸໝັ່ນ ແລະ ສາມາດເອົາຊະນະຄວາມຫຍຸ້ງຍາກຕ່າງໆທາງເນື້ອໜັງໄດ້. ພວກເຂົາຄິດວ່າ ບໍ່ວ່າພວກເຂົາຈະກະທຳຕາມຫຼັກການ ຫຼື ສອດຄ່ອງກັບຄວາມຈິງ ຫຼື ບໍ່ກໍຕາມ, ຕາບໃດທີ່ພວກເຂົາສາມາດຈ່າຍລາຄາໄດ້ເລື້ອຍໆ ແລະ ໃນການປະຕິບັດໜ້າທີ່ຂອງພວກເຂົາ, ມັກຈະອົດອາຫານ ແລະ ອົດນອນ, ຕື່ນແຕ່ເຊົ້າ ແລະ ນອນເດິກ ແລະ ເຮັດວຽກທັງເວັນທັງຄືນ, ແລ້ວພຣະເຈົ້າກໍຈະມັກສິ່ງນີ້. ສິ່ງນີ້ບົ່ງບອກວ່າ ບໍ່ວ່າພຣະເຈົ້າຈະເຮັດວຽກງານອັນໃດ ຫຼື ພຣະອົງຈະກ່າວພຣະທຳຫຼາຍສໍ່າໃດກໍຕາມ, ພຣະອົງພຽງແຕ່ຫວັງວ່າຜູ້ຄົນທຸກຄົນຈະສາມາດທົນທຸກຕໍ່ຄວາມທຸກຍາກລຳບາກ ແລະ ຈ່າຍລາຄາເພື່ອພຣະອົງ, ບໍ່ກິນອາຫານດີໆ ຫຼື ບໍ່ນຸ່ງເຄື່ອງງາມໆ ແລະ ບໍ່ມີເວລາຫວ່າງເລີຍ ແລະ ພວກເຂົາຕ້ອງໃຊ້ເວລາແຕ່ລະມື້ໄປກັບການປະຕິບັດໜ້າທີ່ຂອງພວກເຂົາ ຫຼື ການອະທິຖານ ແລະ ມັກຈະຕັ້ງປະນິທານ, ສະແດງຄວາມຕັ້ງໃຈຂອງພວກເຂົາ, ຕັດສິນໃຈຢ່າງແນ່ວແນ່ ແລະ ສາບານ. ບາງຄົນຄິດວ່າພຣະເຈົ້າມັກຢັບຢັ້ງຫົວໃຈ ແລະ ແຂນຂາຂອງຜູ້ຄົນ, ພຣະອົງບໍ່ໃຫ້ອິດສະລະ ແລະ ການປົດປ່ອຍແກ່ຜູ້ຄົນ ແລະ ພຣະອົງພັດເຮັດໃຫ້ພວກເຂົາຮູ້ສຶກຖືກກົດຂີ່ ເພື່ອບໍ່ໃຫ້ພວກເຂົາສາມາດຖືກປົດປ່ອຍໄດ້ ແລະ ພາກເອົາອິດສະລະພາບຂອງຊີວິດແຫ່ງຄວາມເປັນມະນຸດທີ່ປົກກະຕິໄປຈາກພວກເຂົາ. ຜູ້ຄົນຄິດແບບນີ້, ບໍ່ແມ່ນບໍ? (ແມ່ນແລ້ວ). ຜູ້ຄົນຄິດຫຍັງອີກ? ຄິດວ່າພຣະເຈົ້າບໍ່ອະນຸຍາດໃຫ້ຜູ້ຄົນລົ້ມເຫຼວ, ເປີດເຜີຍຄວາມອ່ອນແອ ຫຼື ຄວາມເສື່ອມຊາມ ຫຼື ສະແດງຂໍ້ບົກຜ່ອງຂອງພວກເຂົາ. ຜູ້ຄົນຍັງເຊື່ອວ່າ ຖ້າພວກເຂົາຕ້ອງການບັນລຸຄວາມລອດພົ້ນ ແລະ ຖືກເຮັດໃຫ້ສົມບູນ, ແລ້ວໃນຂະບວນການປະຕິບັດໜ້າທີ່ຂອງພວກເຂົາ ພວກເຂົາຈະອ່ອນແອບໍ່ໄດ້ເລີຍ ຫຼື ມີຄວາມຕ້ອງການ, ຂໍ້ບົກຜ່ອງ ຫຼື ຂໍ້ຕຳນິໃດໜຶ່ງຂອງຄວາມເປັນມະນຸດທີ່ປົກກະຕິ ແລະ ຕ້ອງບໍ່ເປີດເຜີຍອຸປະນິໄສທີ່ເສື່ອມຊາມໃດໜຶ່ງ. ສິ່ງເຫຼົ່ານີ້ບໍ່ແມ່ນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນບໍ? (ແມ່ນແລ້ວ). ໃນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ພວກເຂົາຄິດວ່າພາຍໃຕ້ວຽກງານ ແລະ ການນໍາພາຂອງພຣະເຈົ້າ, ພວກເຂົາຕ້ອງມີຄວາມໜຸ່ມແໜ້ນຢູ່ໃນຫົວໃຈ, ມີຄວາມຫ້າວຫັນຢູ່ສະເໝີ ແລະ ເຕັມໄປດ້ວຍຄວາມຫຼົງໄຫຼໃນວຽກງານຂອງພວກເຂົາ ແລະ ມີທັດສະນະຄະຕິທີ່ຈິງຈັງຕໍ່ມັນ, ພ້ອມທັງເຄັ່ງຕຶງຢູ່ຕະຫຼອດເວລາ ແລະ ບໍ່ເຄີຍຜ່ອນຄາຍ. ນີ້ບໍ່ແມ່ນສິ່ງທີ່ຜູ້ຄົນຄິດບໍ? ນີ້ຄືຄວາມຄິດຫຼົງຜິດ ແລະ ຈິນຕະນາການທີ່ຜູ້ຄົນມີ ຫຼື ມັນຄືຂໍ້ກຳນົດທີ່ແທ້ຈິງຂອງພຣະເຈົ້າສຳລັບຜູ້ຄົນ? (ມັນຄືຄວາມຄິດຫຼົງຜິດ ແລະ ຈິນຕະນາການທີ່ຜູ້ຄົນມີ). ຜູ້ຄົນຄິດວ່າ ຖ້າພວກເຂົາເປັນລົບ ແລະ ອ່ອນແອພຽງເລັກນ້ອຍ ຫຼື ມີຄວາມຫຍຸ້ງຍາກທາງເນື້ອໜັງພຽງເລັກນ້ອຍ ຫຼື ມີຂໍ້ບົກຜ່ອງ ຫຼື ຂໍ້ຕຳນິບາງຢ່າງໃນຄວາມເປັນມະນຸດຂອງພວກເຂົາ ຫຼື ເປີດເຜີຍອຸປະນິໄສທີ່ເສື່ອມຊາມ ແລະ ບາງຄັ້ງກໍໂລບຄວາມສະບາຍທາງເນື້ອໜັງ, ແລ້ວພຣະເຈົ້າກໍຈະບໍ່ຕ້ອງການພວກເຂົາ, ພຣະອົງຈະບໍ່ກ່າວກັບພວກເຂົາ ຫຼື ເຮັດວຽກງານໃນພວກເຂົາ ແລະ ພວກເຂົາກໍຈະຖືກກຳຈັດ ແລະ ບໍ່ມີຄວາມຫວັງທີ່ຈະໄດ້ຮັບຄວາມລອດພົ້ນ. ນີ້ເປັນຄວາມຈິງບໍ? (ບໍ່). ສິ່ງເຫຼົ່ານີ້ບໍ່ແມ່ນຄວາມຄິດຫຼົງຜິດ ແລະ ຈິນຕະນາການທີ່ຜູ້ຄົນມີບໍ? (ແມ່ນແລ້ວ). ໃນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ພວກເຂົາເຊື່ອວ່າ ໃນດ້ານໜຶ່ງ ພຣະເຈົ້າມັກຄົນທີ່ເຕັມໄປດ້ວຍຄວາມກະຕືລືລົ້ນ ແລະ ຄວາມຫຼົງໄຫຼອັນແຮງກ້າໃນວຽກງານຂອງພວກເຂົາຢູ່ສະເໝີ ແລະ ໃນອີກດ້ານໜຶ່ງ ພຣະເຈົ້າບໍ່ມັກຄວາມເປັນລົບຂອງຜູ້ຄົນ ແລະ ບໍ່ອະນຸຍາດໃຫ້ພວກເຂົາສະແດງຄວາມອ່ອນແອຂອງພວກເຂົາອອກມາ. ເວົ້າອີກຢ່າງໜຶ່ງກໍຄື ຜູ້ຄົນຄິດວ່າພຣະເຈົ້າມັກນັກບວດ, ແມ່ນບໍ? ພວກເຂົາຄິດວ່າມັນຈຳເປັນທີ່ຈະຕ້ອງດຳລົງຊີວິດດ້ວຍຄວາມຍາກຈົນໄປຕະຫຼອດຊີວິດ, ບໍ່ສົນໃຈເລື່ອງພາຍນອກເລີຍ ແລະ ອ່ານພຣະທຳຂອງພຣະເຈົ້າມື້ແລ້ວມື້ເລົ່າພາຍໃຕ້ແສງໄຟສະຫຼົວອັນງຽບເຫງົາຂອງຕະກຽງນໍ້າມັນ; ພວກເຂົາເຊື່ອວ່າການອະທິຖານທັງຕອນເຊົ້າ ແລະ ຕອນແລງເປັນສິ່ງທີ່ບັງຄັບ, ເຊື່ອວ່າພວກເຂົາຕ້ອງຂອບພຣະຄຸນພຣະເຈົ້າກ່ອນອາຫານທຸກຄາບ ແລະ ເຊື່ອວ່າພວກເຂົາບໍ່ສາມາດມີຄວາມຕ້ອງການຕ່າງໆຂອງຄວາມເປັນມະນຸດທີ່ປົກກະຕິໄດ້. ພວກເຂົາເຊື່ອວ່າມີພຽງແຕ່ຕອນນັ້ນເທົ່ານັ້ນທີ່ພວກເຂົາສາມາດຖືກພິຈາລະນາວ່າຈົງຮັກພັກດີຕໍ່ພຣະເຈົ້າຢ່າງແທ້ຈິງ ແລະ ຊື່ສັດຕໍ່ວຽກງານຂອງພວກເຂົາຢ່າງແທ້ຈິງ ແລະ ເຊື່ອວ່າມີພຽງແຕ່ການຮັກສາຄວາມຫ້າວຫັນປະເພດນີ້ໄວ້ເທົ່ານັ້ນ ພວກເຂົາຈຶ່ງຈະເປັນທີ່ໂປດປານຂອງພຣະເຈົ້າ ແລະ ເປັນຄົນທີ່ພຣະເຈົ້າຕ້ອງການຊ່ວຍໃຫ້ລອດພົ້ນ ແລະ ເຮັດໃຫ້ສົມບູນ. ຍ້ອນຜູ້ຄົນມີຄວາມຄິດຫຼົງຜິດ ແລະ ຈິນຕະນາການເຫຼົ່ານີ້, ບາງຄົນຈຶ່ງຮູ້ສຶກຖືກຕຳໜິໃນໃຈເປັນພິເສດ ເມື່ອບາງຄັ້ງພວກເຂົາຄິດຮອດຄອບຄົວຂອງພວກເຂົາ ແລະ ຍັງຮູ້ສຶກບໍ່ສະບາຍໃຈ ເມື່ອໃດກໍຕາມທີ່ພວກເຂົາລົມຫຼິ້ນກັນເປັນບາງຄັ້ງບາງຄາວ, ໂດຍຄິດວ່າພຣະເຈົ້າຈະຕຳໜິພວກເຂົາ. ເມື່ອຍິງສາວບາງຄົນແຕ່ງຕົວ ແລະ ນຸ່ງເຄື່ອງທີ່ມີສີສັນສົດໃສເລັກນ້ອຍ ແລະ ຂ້ອນຂ້າງທັນສະໄໝເປັນບາງຄັ້ງບາງຄາວ, ພວກເຂົາກໍຮູ້ສຶກບໍ່ສະບາຍໃຈໄປໝົດທັງຕົວ ແລະ ຄິດວ່າ “ຂ້ອຍນຸ່ງເຄື່ອງແບບນີ້ມັນຈະເບິ່ງບໍ່ສຸພາບເກີນໄປບໍນໍ? ມັນຈະເບິ່ງປ່ອຍຕົວໄປໜ້ອຍໜຶ່ງບໍນໍ?” ໃນຄວາມເປັນຈິງແລ້ວ, ພວກເຂົາບໍ່ໄດ້ນຸ່ງເຄື່ອງທີ່ແປກປະຫຼາດ ຫຼື ເປີດເຜີຍຮ່າງກາຍ, ແຕ່ພວກເຂົາພຽງແຕ່ຮູ້ສຶກປ່ອຍຕົວ ແລະ ຄິດວ່າ “ພຣະເຈົ້າກຳລັງຕຳໜິຂ້ອຍຢູ່ພາຍໃນໃຈ. ພຣະອົງບໍ່ມັກໃຫ້ຂ້ອຍເຮັດແບບນີ້”. ຖ້າເຈົ້າຄິດວ່າພຣະເຈົ້າບໍ່ມັກ, ແລ້ວເປັນຫຍັງເຈົ້າຈຶ່ງບໍ່ນຸ່ງຊຸດຂອງພະສົງ ຫຼື ຊຸດຂອງນັກບວດລັດທິເຕົ໋າລະ? ນັ້ນຈະ “ສະຫງ່າງາມ” ແລະ “ສຸພາບ” ສໍ່າໃດ! ແບບນັ້ນກໍຈະບໍ່ປ່ອຍຕົວແລ້ວ, ແມ່ນບໍ? ບາງຄົນບາງຄັ້ງກໍເພີດເພີນໄປກັບຄວາມຮັກທີ່ສວຍຮັກງາມເລັກນ້ອຍ ຫຼື ໂອ້ອວດ ແລະ ຈາກນັ້ນກໍຮູ້ສຶກຖືກຕຳໜິ ແລະ ບໍ່ສະບາຍໃຈຢູ່ພາຍໃນ ແລະ ຄິດວ່າ “ພຣະເຈົ້າບໍ່ມັກຂ້ອຍອີກຕໍ່ໄປແລ້ວ. ພຣະອົງບໍ່ຕ້ອງການຂ້ອຍອີກແລ້ວ”. ບາງຄົນເຖິງກັບຕັ້ງກົດວ່າພວກເຂົາບໍ່ໄດ້ຮັບອະນຸຍາດໃຫ້ຫວີຜົມ, ແຕ່ງໜ້າ ຫຼື ສ່ອງແວ່ນ ແລະ ພວກເຂົາສາມາດອາບນໍ້າໄດ້ພຽງເດືອນລະຄັ້ງ ຫຼື ທຸກໆຫົກເດືອນເທົ່ານັ້ນ ແລະ ຄິດວ່າຖ້າພວກເຂົາອາບນໍ້າຢູ່ເລື້ອຍໆຫຼາຍກວ່າໜຶ່ງຄັ້ງຕໍ່ເດືອນ ຫຼື ທຸກໆຫົກເດືອນ, ສິ່ງນີ້ກໍຈະເປັນທີ່ລັງກຽດຂອງພຣະເຈົ້າ ແລະ ພວກເຂົາຈະບໍ່ໄດ້ຮັບຄວາມລອດພົ້ນຢ່າງແນ່ນອນ. ພວກເຂົາຕັ້ງກົດວ່າພວກເຂົາຕ້ອງຕື່ນກ່ອນຫ້າໂມງເຊົ້າ ແລະ ຄິດວ່າຖ້າພວກເຂົາຕື່ນຊ້າເຄິ່ງຊົ່ວໂມງ, ພວກເຂົາກໍກຳລັງເພີດເພີນກັບຄວາມສະດວກສະບາຍ ແລະ ບໍ່ແມ່ນຄົນທີ່ຮັກພຣະເຈົ້າ; ພວກເຂົາຕັ້ງກົດວ່າພວກເຂົາຕ້ອງເຂົ້ານອນຫຼັງທ່ຽງຄືນ ແລະ ຄິດວ່າຖ້າພວກເຂົາເຂົ້ານອນກ່ອນທ່ຽງຄືນ, ພວກເຂົາກໍບໍ່ແມ່ນຄົນທີ່ປະຕິບັດໜ້າທີ່ຂອງພວກເຂົາຢ່າງຈົງຮັກພັກດີ. ຄົນເຫຼົ່ານີ້ສ້າງກົດທີ່ຕາຍຕົວຫຼາຍຢ່າງສຳລັບພຶດຕິກຳ, ຊີວິດປະຈຳວັນ ແລະ ຄວາມຕ້ອງການໃນຊີວິດຂອງພວກເຂົາເອງ. ພວກເຂົາບໍ່ສະແຫວງຫາວ່າຂໍ້ກຳນົດຂອງພຣະເຈົ້າແມ່ນຫຍັງ, ທັງບໍ່ພະຍາຍາມເຂົ້າໃຈວ່າມຸມມອງ ແລະ ທັດສະນະຄະຕິຂອງພຣະເຈົ້າທີ່ມີຕໍ່ເລື່ອງເຫຼົ່ານີ້ແມ່ນຫຍັງ. ແຕ່ພວກເຂົາພັດເຊື່ອໃນລັກສະນະທີ່ເປັນອັດຕະວິໄສຢ່າງສິ້ນເຊີງວ່າ ໃນວຽກງານຂອງພຣະເຈົ້າ, ພຣະເຈົ້າບໍ່ອະນຸຍາດໃຫ້ຜູ້ຄົນມີການສະແດງອອກເຫຼົ່ານີ້ ແລະ ຖ້າພວກເຂົາເຄີຍມີການສະແດງອອກເຫຼົ່ານີ້, ພວກເຂົາກໍກຳລັງກະບົດຢ່າງສິ້ນເຊີງ ແລະ ພວກເຂົາກໍເປັນທີ່ລັງກຽດຂອງພຣະເຈົ້າ ແລະ ດ້ວຍເຫດນັ້ນຈຶ່ງບໍ່ສາມາດໄດ້ຮັບຄວາມລອດພົ້ນ. ຫຼາຍຄັ້ງພຽງແຕ່ຍ້ອນເລື່ອງເລັກນ້ອຍບາງຢ່າງທີ່ບໍ່ຄຸ້ມຄ່າທີ່ຈະກ່າວເຖິງ ເຊັ່ນ: ການເວົ້າຜິດ, ການໃຊ້ຄຳສັບຜິດ, ການກິນເຂົ້າໜົມຫຼາຍເກີນໄປໜ້ອຍໜຶ່ງ ຫຼື ການເບິ່ງວິດີໂອບັນເທີງບາງຢ່າງເປັນບາງຄັ້ງບາງຄາວ, ຜູ້ຄົນກໍຄິດວ່າ “ຂ້ອຍຈົບສິ້ນແລ້ວ, ນີ້ຄືການກະບົດຢ່າງສິ້ນເຊີງຂອງຂ້ອຍ! ຂ້ອຍບໍ່ຮູ້ເລີຍວ່າຂ້ອຍຈະມີພຶດຕິກຳ ແລະ ຄວາມມັກເຊັ່ນນີ້, ຂ້ອຍບໍ່ຮູ້ວ່າຂ້ອຍຍັງມີບັນຫາເຫຼົ່ານີ້ຢູ່. ນີ້ມັນຮ້າຍແຮງຫຼາຍ. ຂ້ອຍຕ້ອງໄຕ່ຕອງກ່ຽວກັບຕົວຂ້ອຍເອງຢ່າງເລິກເຊິ່ງ, ໄຈ້ແຍກຕົວຂ້ອຍເອງໃນສ່ວນເລິກຂອງຈິດວິນຍານຂອງຂ້ອຍ ແລະ ປະຕິວັດຕົນເອງ. ຂ້ອຍຈະປ່ອຍເລື່ອງນີ້ໄປບໍ່ໄດ້!” ຜູ້ຄົນໃຫ້ຄວາມສຳຄັນຢ່າງຍິ່ງຕໍ່ເລື່ອງເຫຼົ່ານີ້ທີ່ບໍ່ມີຄວາມກ່ຽວຂ້ອງກັບຫຼັກການຄວາມຈິງ. ສິ່ງເຫຼົ່ານີ້ລ້ວນແຕ່ເປັນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ ແລະ ພຣະເຈົ້າຊົງລັງກຽດສິ່ງເຫຼົ່ານັ້ນ. ພຣະເຈົ້າບໍ່ຕ້ອງການເຫັນຜູ້ຄົນເປີດເຜີຍການສະແດງອອກເຫຼົ່ານີ້. ສະນັ້ນ ຄວາມຈິງທີ່ຜູ້ຄົນຄວນເຂົ້າໃຈໃນເລື່ອງນີ້ແມ່ນຫຍັງ? ຫຼັກການທີ່ຄວນຍຶດໝັ້ນແມ່ນຫຍັງ? ເນື່ອງຈາກສິ່ງເຫຼົ່ານີ້ເປັນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ສິ່ງເຫຼົ່ານັ້ນຈຶ່ງບໍ່ແມ່ນຫຼັກການທີ່ພຣະເຈົ້າຮຽກຮ້ອງສຳລັບຜູ້ຄົນຢ່າງແນ່ນອນ ແລະ ສິ່ງເຫຼົ່ານັ້ນກໍບໍ່ມີຫຍັງກ່ຽວຂ້ອງກັບຂໍ້ກຳນົດຂອງພຣະເຈົ້າສຳລັບຜູ້ຄົນຢ່າງແນ່ນອນ. ແລະ ເນື່ອງຈາກພວກມັນເປັນຄວາມຄິດຫຼົງຜິດ ແລະ ຈິນຕະນາການ, ສິ່ງນີ້ຈຶ່ງໝາຍຄວາມວ່າພວກມັນຖືກຄິດຄົ້ນ ແລະ ປະກອບເຂົ້າກັນໃນຄວາມຄິດຂອງມະນຸດ, ສະຫຼຸບແລ້ວ ສິ່ງເຫຼົ່ານັ້ນມາຈາກຄວາມຄິດຂອງຜູ້ຄົນ ແລະ ບໍ່ມີຫຍັງກ່ຽວຂ້ອງກັບຄວາມເປັນຈິງຄວາມຈິງທີ່ພຣະເຈົ້າຮຽກຮ້ອງໃຫ້ຜູ້ຄົນມີເລີຍ. ບໍ່ວ່າຜູ້ຄົນຈະຍຶດໝັ້ນກັບຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ແນວໃດກໍຕາມ, ຕາບໃດທີ່ສິ່ງເຫຼົ່ານັ້ນບໍ່ມີຫຍັງກ່ຽວຂ້ອງກັບຄວາມຈິງ, ການທີ່ຜູ້ຄົນຍຶດໝັ້ນກັບສິ່ງເຫຼົ່ານັ້ນກໍຈະສູນເປົ່າ. ເຖິງແມ່ນວ່າເຈົ້າຈະຍຶດໝັ້ນກັບສິ່ງເຫຼົ່ານັ້ນກໍຕາມ, ເຈົ້າກໍບໍ່ໄດ້ກຳລັງຍຶດໝັ້ນກັບຫຼັກການຄວາມຈິງ ແລະ ພຣະເຈົ້າຈະບໍ່ຈື່ຈຳມັນ. ໂດຍສະເພາະຢ່າງຍິ່ງ, ບາງຄົນຮູ້ສຶກບໍ່ສະບາຍໃຈຢ່າງເລິກເຊິ່ງ ແລະ ຖືກຕຳໜິຢ່າງຮຸນແຮງຢູ່ພາຍໃນ ເມື່ອບາງຄັ້ງພວກເຂົາເປີດເຜີຍຄວາມມັກ ຫຼື ນິໄສທາງເນື້ອໜັງຂອງພວກເຂົາເອງ. ຄວາມບໍ່ສະບາຍໃຈ ແລະ ການຕຳໜິຕົນເອງນີ້ເກີດຂຶ້ນໄດ້ແນວໃດ? ມັນເປັນຜົນມາຈາກການທີ່ພວກເຂົາຖືກດົນໃຈໂດຍພຣະວິນຍານບໍລິສຸດບໍ? (ບໍ່, ຜູ້ຄົນມີຄວາມຄິດຫຼົງຜິດ ແລະ ຈິນຕະນາການກ່ຽວກັບພຣະເຈົ້າ, ນັ້ນຄືເຫດຜົນທີ່ພວກເຂົາຮູ້ສຶກບໍ່ສະບາຍໃຈ). ພື້ນຖານຂອງຄວາມຮູ້ສຶກເຫຼົ່ານີ້ຄືຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ບໍ່ແມ່ນຄວາມຈິງ. ບາງຄົນຮູ້ສຶກຖືກຕຳໜິ ແລະ ບໍ່ສະບາຍໃຈຢູ່ພາຍໃນຢ່າງງ່າຍດາຍ ແລະ ພວກເຂົາກໍຟ້າວອະທິຖານ ແລະ ສາລະພາບບາບຂອງພວກເຂົາ ແລະ ຮີບຮ້ອນກັບໃຈ. ເຈົ້າມີຫຍັງໃຫ້ກັບໃຈ? ສິ່ງເຫຼົ່ານີ້ທີ່ເຈົ້າໄດ້ເຮັດລ້ວນແຕ່ເປັນພຶດຕິກຳທົ່ວໄປໃນຊີວິດປະຈຳວັນ. ພວກມັນບໍ່ແມ່ນບາບ ແລະ ແນ່ນອນວ່າພວກມັນບໍ່ແມ່ນການກະທຳຜິດທີ່ຮ້າຍແຮງ. ຢ່າເຮັດໃຫ້ເປັນເລື່ອງໃຫຍ່ໂຕກັບສິ່ງເລັກນ້ອຍເຊັ່ນນີ້! ຖ້າເຈົ້າຄິດວ່າສິ່ງເຫຼົ່ານັ້ນຜິດ, ເຈົ້າກໍສາມາດເລືອກທີ່ຈະບໍ່ເຮັດພວກມັນໄດ້. ແຕ່ການບໍ່ເຮັດພວກມັນບໍ່ໄດ້ໝາຍຄວາມວ່າເຈົ້າກຳລັງຍຶດໝັ້ນກັບຫຼັກການຄວາມຈິງ ແລະ ການບໍ່ສະບາຍໃຈກໍບໍ່ໄດ້ໝາຍຄວາມວ່າເຈົ້າໄດ້ລະເມີດຫຼັກການຄວາມຈິງ. ເປັນຫຍັງເຈົ້າຈຶ່ງກັບໃຈ? ເປັນຫຍັງເຈົ້າຈຶ່ງຫັນປ່ຽນເສັ້ນທາງຂອງເຈົ້າ? ມັນເປັນຍ້ອນຄວາມຄິດຫຼົງຜິດ ແລະ ຈິນຕະນາການຂອງເຈົ້າເຮັດໃຫ້ເຈົ້າເຊື່ອຢ່າງຜິດໆວ່າສິ່ງເຫຼົ່ານັ້ນເປັນພຶດຕິກຳທີ່ເຈົ້າບໍ່ຄວນເຮັດ ຫຼື ມັນເປັນຍ້ອນເຈົ້າຄິດວ່າພຶດຕິກຳຂອງເຈົ້າຂັດກັບພຣະທຳຂອງພຣະເຈົ້າ ແລະ ຫຼັກການຄວາມຈິງ? ຖ້າພວກມັນຂັດກັບຫຼັກການຄວາມຈິງ ແລະ ເຈົ້າຮູ້ສຶກບໍ່ສະບາຍໃຈແທ້ໆ, ແລ້ວເຈົ້າກໍຄວນຟ້າວຫັນປ່ຽນເສັ້ນທາງຂອງເຈົ້າ ແລະ ກັບໃຈຕໍ່ພຣະເຈົ້າ. ຢ່າງໜ້ອຍທີ່ສຸດ ຄວາມບໍ່ສະບາຍໃຈນີ້ກໍຄືການຕຳໜິຈາກສະຕິຮູ້ສຶກຜິດຊອບຂອງຄວາມເປັນມະນຸດ. ຖ້າເຈົ້າຮູ້ສຶກບໍ່ສະບາຍໃຈພຽງຍ້ອນວ່າເຈົ້າໄດ້ຂັດກັບຄວາມຄິດຫຼົງຜິດ ແລະ ຈິນຕະນາການຂອງເຈົ້າເອງ, ເຈົ້າບໍ່ໄດ້ກຳລັງປ່ອຍຕົວໄປກັບຄວາມຮູ້ສຶກທີ່ບໍ່ຈຳເປັນບໍ? (ແມ່ນແລ້ວ). ນີ້ຄືການປ່ອຍຕົວໄປກັບຄວາມຮູ້ສຶກທີ່ບໍ່ຈຳເປັນຢ່າງແທ້ຈິງ ແລະ ມັນເປັນສິ່ງທີ່ເກີນຈຳເປັນ. ເປັນຫຍັງເຈົ້າຈຶ່ງບໍ່ຮູ້ສຶກບໍ່ສະບາຍໃຈ ເມື່ອເຈົ້າຕິດຕາມຜູ້ຕໍ່ຕ້ານພຣະຄຣິສ? ເປັນຫຍັງເຈົ້າຈຶ່ງບໍ່ຮູ້ສຶກຖືກຕຳໜິສຳລັບເລື່ອງນັ້ນ? ເມື່ອເຈົ້າເຫັນຄົນຊົ່ວຮ້າຍຂັດຂວາງ ແລະ ລົບກວນວຽກງານຂອງຄຣິສຕະຈັກ ແລະ ທຳລາຍຜົນປະໂຫຍດຂອງເຮືອນຂອງພຣະເຈົ້າ ແລະ ເຈົ້າບໍ່ລຸກຂຶ້ນມາເພື່ອຢຸດຢັ້ງພວກເຂົາ, ເຈົ້າຮູ້ສຶກບໍ່ສະບາຍໃຈບໍ? ເມື່ອເຈົ້າເວົ້າ ແລະ ກະທຳໂດຍລະເມີດຫຼັກການຄວາມຈິງ ແລະ ອີງໃສ່ການຕາມໃຈຕົນເອງ, ເຈົ້າຮູ້ສຶກບໍ່ສະບາຍໃຈບໍ? ຖ້າເຈົ້າໄດ້ລະເມີດຫຼັກການຄວາມຈິງໃນເລື່ອງເຫຼົ່ານີ້ ແຕ່ເຈົ້າພັດບໍ່ເຄີຍຮູ້ສຶກບໍ່ສະບາຍໃຈກ່ຽວກັບມັນເລີຍ, ແລ້ວເຈົ້າກໍບໍ່ມີແມ່ນແຕ່ຄວາມເປັນມະນຸດ, ທັງບໍ່ມີສະຕິຮູ້ສຶກຜິດຊອບ. ແລ້ວຖ້າເຈົ້າບໍ່ມີສະຕິຮູ້ສຶກຜິດຊອບ, ສິ່ງໃດແດ່ທີ່ຈະເຮັດໃຫ້ເຈົ້າຮູ້ສຶກບໍ່ສະບາຍໃຈ? ຄວາມບໍ່ສະບາຍໃຈຂອງເຈົ້າເປັນພຽງການທີ່ເຈົ້າປ່ອຍຕົວໄປກັບຄວາມຮູ້ສຶກທີ່ບໍ່ຈຳເປັນຢ່າງແທ້ຈິງ. ມັນຄືຄວາມຄິດຫຼົງຜິດ ແລະ ຈິນຕະນາການຂອງເຈົ້າເອງທີ່ກຳລັງທໍລະມານເຈົ້າ ແລະ ເຮັດໃຫ້ເຈົ້າຮູ້ສຶກບໍ່ສະບາຍໃຈ, ມັນບໍ່ມີປະໂຫຍດຫຍັງເລີຍໃນເລື່ອງນັ້ນ. ຜົນສຸດທ້າຍຂອງການທີ່ເຈົ້າເຊື່ອໃນພຣະເຈົ້າພາຍໃນຄວາມຄິດຫຼົງຜິດ ແລະ ຈິນຕະນາການຂອງເຈົ້າເອງຈະເປັນແນວໃດ? ເຈົ້າພຽງແຕ່ຈະກາຍເປັນຄົນໜ້າຊື່ໃຈຄົດຫຼາຍຂຶ້ນເລື້ອຍໆ ແລະ ເປັນຄືກັບພວກຟາຣີຊາຍຫຼາຍຂຶ້ນເລື້ອຍໆ. ເຈົ້າພຽງແຕ່ຈະຫຼົງທາງອອກຫ່າງຈາກພຣະທຳຂອງພຣະເຈົ້າ ແລະ ຫຼັກການຄວາມຈິງໄປໄກຂຶ້ນເລື້ອຍໆ ແລະ ມັນຈະເປັນໄປບໍ່ໄດ້ເລີຍທີ່ເຈົ້າຈະເຂົ້າສູ່ຄວາມເປັນຈິງຄວາມຈິງ. ເຈົ້າມັກຈະຮູ້ສຶກດີກັບຕົວເຈົ້າເອງຢູ່ສະເໝີ, ແຕ່ເຈົ້າມີຫຍັງດີແທ້ໆ? ເຈົ້າເຕັມໄປດ້ວຍຄວາມຄິດຫຼົງຜິດ ແລະ ຈິນຕະນາການຫຼາຍ ແລະ ທຸກສິ່ງທີ່ເຈົ້າຮູ້ສຶກກໍບໍ່ມີຫຍັງກ່ຽວຂ້ອງກັບຄວາມຈິງເລີຍ. ຄວາມຮູ້ສຶກຊາບຊຶ້ງ ແລະ ຖືກຕຳໜິຂອງເຈົ້າ, ຄວາມຮູ້ສຶກວ່າຕົນເອງຕິດໜີ້ ແລະ ຄວາມສຳນຶກຜິດທີ່ເຈົ້າຮູ້ສຶກ, ການກັບໃຈທີ່ເຈົ້າຄິດວ່າເຈົ້າຄວນມີ ແລະ ຄຳສາບານ ແລະ ປະນິທານທີ່ເຈົ້າເຮັດ ລ້ວນແຕ່ກ່ຽວຂ້ອງກັບຄວາມຄິດຫຼົງຜິດ ແລະ ຈິນຕະນາການຂອງເຈົ້າ. ສິ່ງເຫຼົ່ານີ້ພຽງແຕ່ອີງໃສ່ຄວາມຄິດຫຼົງຜິດ ແລະ ຈິນຕະນາການຂອງເຈົ້າ ແລະ ບໍ່ມີຫຍັງກ່ຽວຂ້ອງກັບຄວາມຈິງ. ສະນັ້ນ, ທຸກສິ່ງທີ່ເຈົ້າເຮັດ, ບໍ່ວ່າຈະເປັນການທົນທຸກຕໍ່ຄວາມທຸກຍາກລຳບາກ ແລະ ການຈ່າຍລາຄາ ຫຼື ການຖວາຍສິ່ງຕ່າງໆ ແລະ ການເສຍສະລະຕົນເອງ ແລະ ບໍ່ວ່າເຈົ້າຈະເສຍສະລະຫຍັງກໍຕາມ, ມັນກໍຈະສູນເປົ່າ ຖ້າມັນບໍ່ມີຫຍັງກ່ຽວຂ້ອງກັບຄວາມຈິງ. ພວກເຈົ້າເຂົ້າໃຈແລ້ວບໍ? (ເຂົ້າໃຈແລ້ວ).

ຕອນນີ້ພວກເຮົາໄດ້ໂອ້ລົມ ແລະ ໄຈ້ແຍກຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ທີ່ຜູ້ຄົນມີກ່ຽວກັບວຽກງານຂອງພຣະເຈົ້າແລ້ວ, ພວກເຈົ້າເຂົ້າໃຈຢ່າງຈະແຈ້ງຂຶ້ນໜ້ອຍໜຶ່ງແລ້ວບໍ ກ່ຽວກັບວິທີການເບິ່ງພຶດຕິກຳຕ່າງໆ ເຊັ່ນ: ຜູ້ຄົນທົນທຸກກັບຄວາມຍາກລຳບາກ, ຈ່າຍລາຄາ ແລະ ຢັບຢັ້ງຕົນເອງໃນການປະຕິບັດໜ້າທີ່ຂອງພວກເຂົາ ຫຼື ບໍ່ ແລະ ພວກເຂົາມັກກິນອາຫານແຊບໆ ແລະ ແຕ່ງຕົວດີໆ ຫຼື ບໍ່ ແລະ ອື່ນໆອີກ ພ້ອມທັງຫຼັກການທີ່ພຣະເຈົ້າຮຽກຮ້ອງຈາກຜູ້ຄົນແມ່ນຫຍັງ ແລະ ແມ່ນຫຍັງຄືຜົນຮັບແທ້ຈິງທີ່ພຣະເຈົ້າຕ້ອງການບັນລຸໃນຜູ້ຄົນ ດ້ວຍວຽກງານຂອງພຣະອົງ? ຜົນຮັບທີ່ພຣະເຈົ້າຕ້ອງການບັນລຸໃນຜູ້ຄົນບໍ່ແມ່ນການເຫັນຄວາມຫຼົງໄຫຼຂອງເຈົ້າສຳລັບວຽກງານຂອງເຈົ້າຢູ່ຕະຫຼອດເວລາ. ນັ້ນກໍຄື ສິ່ງທີ່ພຣະເຈົ້າຕ້ອງການເຫັນບໍ່ແມ່ນຄວາມກະຕືລືລົ້ນຂອງເຈົ້າ ຫຼື ຄວາມຕັ້ງໃຈຂອງເຈົ້າທີ່ຈະທົນທຸກກັບຄວາມຍາກລຳບາກ ແລະ ຈ່າຍລາຄາ. ໃນສາຍພຣະເນດຂອງພຣະເຈົ້າ, ຖ້າເຈົ້າບໍ່ເຂົ້າໃຈຄວາມຈິງ, ແລ້ວການສະແດງອອກເຫຼົ່ານີ້ກໍເປັນພຽງອາລົມຊົ່ວຄາວເທົ່ານັ້ນ. ເວົ້າອີກຢ່າງໜຶ່ງກໍຄື ພວກມັນເປັນພຽງຄວາມກະຕືລືລົ້ນຂອງເຈົ້າເທົ່ານັ້ນ. ໂດຍແກ່ນແທ້ແລ້ວ ຄວາມກະຕືລືລົ້ນແມ່ນຫຍັງ? ມັນຄືຄວາມມຸທະລຸຂອງເຈົ້າ ຫຼື ໃຫ້ເວົ້າຢ່າງສະເພາະເຈາະຈົງກວ່ານັ້ນກໍຄື ມັນເປັນການຈັດການສິ່ງຕ່າງໆດ້ວຍອາລົມ. ສິ່ງທີ່ພຣະເຈົ້າຕ້ອງການບໍ່ແມ່ນຄວາມກະຕືລືລົ້ນຂອງຜູ້ຄົນ, ການຈັດການສິ່ງຕ່າງໆດ້ວຍອາລົມຂອງພວກເຂົາ, ອາລົມຊົ່ວຄາວຂອງພວກເຂົາ ຫຼື ສະພາບທີ່ເຕັມໄປດ້ວຍຄວາມຫຼົງໄຫຼແບບນີ້. ພຣະເຈົ້າຕ້ອງການຫຍັງ? (ພຣະອົງຕ້ອງການໃຫ້ຜູ້ຄົນສາມາດເຂົ້າໃຈຄວາມຈິງໄດ້). ຢ່າງໜ້ອຍທີ່ສຸດ, ພຣະອົງຕ້ອງການໃຫ້ເຈົ້າສາມາດຮັກຄວາມຈິງ ແລະ ເຂົ້າໃຈຄວາມຈິງ ແລະ ເມື່ອປະເຊີນກັບເລື່ອງຕ່າງໆ ກໍບໍ່ຍຶດໝັ້ນກັບກົດລະບຽບ, ພິທີການ ຫຼື ພຶດຕິກຳ ແຕ່ໃຫ້ປະຕິບັດຕາມຫຼັກການຄວາມຈິງແທນ; ພຣະອົງຍັງຕ້ອງການໃຫ້ເຈົ້າສາມາດສະແຫວງຫາຫຼັກການຄວາມຈິງ ໃນໜ້າທີ່ທີ່ເຈົ້າປະຕິບັດ ແລະ ໃນທຸກສິ່ງ ແລະ ປະຕິບັດຕາມຫຼັກການຄວາມຈິງ ແລະ ເຮັດໃຫ້ພຣະທຳຂອງພຣະເຈົ້າ ແລະ ຄວາມຈິງກາຍເປັນຄວາມເປັນຈິງຂອງເຈົ້າ, ນັ້ນກໍຄື ຜົນຮັບທີ່ວຽກງານຂອງພຣະເຈົ້າຕັ້ງໃຈຈະບັນລຸ. ສຳລັບເລື່ອງທີ່ວ່າ ໃນຊີວິດສ່ວນຕົວຂອງເຈົ້າ ເຈົ້າຕ້ອງການນອນໄວ ແລະ ຕື່ນເຊົ້າ ຫຼື ນອນເດິກ ແລະ ຕື່ນສວາຍ ຫຼື ເຈົ້າມີພອນສະຫວັນປະເພດໃດ ຫຼື ເຈົ້າເວົ້າເກັ່ງສໍ່າໃດນັ້ນ, ບໍ່ມີສິ່ງໃດໃນນີ້ທີ່ສຳຄັນຕໍ່ພຣະເຈົ້າເລີຍ. ບໍ່ວ່າເຈົ້າຈະມີຄວາມຕັ້ງໃຈທີ່ຈະທົນທຸກກັບຄວາມຍາກລຳບາກ ຫຼື ບໍ່ ຫຼື ເຈົ້າຈ່າຍລາຄາຫຼາຍສໍ່າໃດກໍຕາມ, ພຣະເຈົ້າກໍບໍ່ໄດ້ໃຫ້ຄຸນຄ່າກັບສິ່ງເຫຼົ່ານີ້. ບາງຄົນເວົ້າວ່າ “ເພື່ອເຫັນແກ່ຄວາມເຊື່ອຂອງຂ້ອຍທີ່ມີຕໍ່ພຣະເຈົ້າ, ຂ້ອຍບໍ່ໄດ້ຊື້ເຄື່ອງນຸ່ງດີໆມາຫຼາຍປີແລ້ວ ແລະ ຂ້ອຍກໍບໍ່ໄດ້ໄປຮ້ານຕັດຜົມມາຫຼາຍກວ່າສິບປີແລ້ວ”. ເຖິງແມ່ນວ່າເຈົ້າຈະບໍ່ໄດ້ກິນດີ, ບໍ່ໄດ້ນຸ່ງເຄື່ອງດີໆ ແລະ ທົນທຸກກັບຄວາມຍາກລຳບາກຢ່າງຫຼວງຫຼາຍຕະຫຼອດຊີວິດຂອງເຈົ້າກໍຕາມ, ແລ້ວມັນເປັນຫຍັງລະ? ນັ້ນແມ່ນສິ່ງທີ່ພຣະເຈົ້າຕ້ອງການບໍ? ຈຸດປະສົງສູງສຸດຂອງການເທດສະໜາ ແລະ ການໂອ້ລົມຂອງພຣະເຈົ້າເພື່ອສະໜອງຄວາມຈິງຢ່າງຫຼວງຫຼາຍໃຫ້ແກ່ຜູ້ຄົນນັ້ນ ແມ່ນພຽງແຕ່ເພື່ອປ່ຽນເຈົ້າໃຫ້ກາຍເປັນຜູ້ບຳເພັນຕົນຢ່າງເຄັ່ງຄັດບໍ? ມັນເປັນພຽງເພື່ອປ່ຽນເຈົ້າໃຫ້ກາຍເປັນຄົນທີ່ໜ້າສົມເພັດ, ຂໍທານ ຫຼື ຄົນໜຸ່ມທີ່ໃຈຮ້າຍບໍ? ບໍ່. ສິ່ງທີ່ພຣະເຈົ້າຕ້ອງການເຮັດກໍຄືການປູກຝັງພຣະທຳຂອງພຣະອົງ ແລະ ຫຼັກການຄວາມຈິງເຂົ້າໃນຕົວຜູ້ຄົນ. ສະນັ້ນ, ເມື່ອຫຼາຍຄົນເຊື່ອວ່າພຣະເຈົ້າມັກເຫັນຜູ້ຄົນທົນທຸກກັບຄວາມຍາກລຳບາກຫຼາຍຂຶ້ນ ແລະ ຈ່າຍລາຄາຫຼາຍຂຶ້ນ ແລະ ພຣະອົງມັກເຫັນພວກເຂົາດຳລົງຊີວິດຢ່າງປະຢັດ, ຍາກລຳບາກ ແລະ ຮຽບງ່າຍທີ່ສຸດ, ມີຄວາມຕັ້ງໃຈ ແລະ ຄວາມປາຖະໜາຢ່າງຍິ່ງ ແລະ ມີຄວາມຫຼົງໄຫຼຢ່າງຍິ່ງ ຫຼື ຢັບຢັ້ງຕົນເອງຢ່າງຍິ່ງ ແລະ ຮັກສາຖານະຂອງພວກເຂົາ ແລະ ປະພຶດຕົນດີແທ້ໆ, ສິ່ງເຫຼົ່ານີ້ກໍເປັນພຽງຄວາມຄິດຫຼົງຜິດ ແລະ ຈິນຕະນາການຂອງພວກເຂົາກ່ຽວກັບວຽກງານຂອງພຣະເຈົ້າເທົ່ານັ້ນ. ສົມມຸດວ່າ ເປັນເວລາຫຼາຍປີໃນຊີວິດຂອງເຈົ້າ, ເຈົ້າກິນເຂົ້າພຽງຄາບດຽວຕໍ່ມື້ ແລະ ນອນສາມຊົ່ວໂມງຕໍ່ຄືນ ແລະ ບໍ່ສາມາດກິນອາຫານແຊບໆ ຫຼື ນຸ່ງເຄື່ອງດີໆໄດ້ ແລະ ເຈົ້າເຮັດໃນສິ່ງທີ່ເຈົ້າຄິດວ່າເຈົ້າຄວນເຮັດມາເປັນເວລາຫຼາຍປີ ແລະ ໄດ້ທົນທຸກກັບຄວາມຍາກລຳບາກນັບບໍ່ຖ້ວນ ແລະ ໄດ້ຕັ້ງປະນິທານນັບບໍ່ຖ້ວນ. ໃນຄຳເວົ້າຂອງພວກເຈົ້າເອງ, ພວກເຈົ້າ “ຍຶດໝັ້ນກັບຄວາມປາຖະໜາເດີມຂອງພວກເຈົ້າ” ແລະ ພວກເຈົ້າທົນທຸກກັບຄວາມຍາກລຳບາກ ແລະ ເສຍສະລະເພື່ອພຣະເຈົ້າ ແລະ ອຸທິດທັງຊີວິດຂອງພວກເຈົ້າແດ່ພຣະເຈົ້າ. ເຖິງຢ່າງໃດກໍຕາມ, ເຖິງແມ່ນວ່າຈະມີສິ່ງທັງໝົດນີ້ກໍຕາມ, ຖ້າເຈົ້າບໍ່ເຄີຍພະຍາຍາມໃນພຣະທຳຂອງພຣະເຈົ້າ ຫຼື ຄວາມຈິງ ແລະ ບໍ່ສະແຫວງຫາຫຼັກການຄວາມຈິງໃນທຸກສິ່ງທີ່ເຈົ້າເຮັດ, ແລ້ວເຈົ້າກໍຈະຖືກປະຖິ້ມຢ່າງແນ່ນອນ. ເຈົ້າຕ້ອງການບັນລຸຄວາມລອດພົ້ນຜ່ານການທົນທຸກກັບຄວາມຍາກລຳບາກ ແລະ ການຈ່າຍລາຄາ ແລະ ຜ່ານການບໍ່ເຄີຍປ່ຽນແປງຄວາມປາຖະໜາເດີມຂອງເຈົ້າ ແລະ ການເສຍສະລະຕົນເອງເພື່ອພຣະເຈົ້າຕະຫຼອດຊີວິດຂອງເຈົ້າ ແລະ ການຖວາຍທຸກສິ່ງທີ່ເຈົ້າມີແດ່ພຣະອົງ. ນີ້ເປັນພຽງຄວາມຝັນ, ມັນເປັນຄວາມເພີ້ຝັນ. ເຖິງແມ່ນວ່າເຈົ້າຈະກິນແປ້ງສາລີ ແລະ ເຂົ້າຈີ່ສາລີໜຶ້ງຕະຫຼອດຊີວິດຂອງເຈົ້າ ແລະ ບໍ່ເຄີຍກິນອາຫານແຊບໆ ຫຼື ເພີດເພີນກັບສິ່ງດີໆກໍຕາມ, ມັນກໍຈະບໍ່ມີປະໂຫຍດຫຍັງເລີຍ. ພຣະເຈົ້າບໍ່ເຄີຍເບິ່ງພຶດຕິກຳຂອງຄົນໆໜຶ່ງ ແລະ ພຣະອົງກໍບໍ່ເບິ່ງວ່າຄົນໆໜຶ່ງປະຕິບັດຕາມກົດລະບຽບອັນໃດຢູ່ພາຍນອກ ຫຼື ພວກເຂົາດຳລົງຊີວິດທີ່ຮຽບງ່າຍ ແລະ ທຳມະດາຢູ່ພາຍນອກ ຫຼື ບໍ່. ສິ່ງທີ່ພຣະເຈົ້າຕ້ອງການເຫັນກໍຄື ເຈົ້າກຳລັງຢູ່ໃນເສັ້ນທາງໃດ, ເຈົ້າຍຶດໝັ້ນກັບຫຼັກການໃດໃນທຸກເລື່ອງທີ່ເຈົ້າພົບພໍ້ ແລະ ເຈົ້າຍຶດໝັ້ນກັບຫຼັກການຄວາມຈິງໃນການຈັດການກັບບັນຫາຕ່າງໆ ຫຼື ບໍ່. ຖ້າເຈົ້າບໍ່ຍຶດໝັ້ນກັບຫຼັກການຄວາມຈິງ, ແລ້ວບໍ່ວ່າເຈົ້າຈະປະຕິບັດຕາມຂໍ້ກຳນົດ ແລະ ກົດລະບຽບທີ່ຕາຍຕົວເຫຼົ່ານັ້ນໄດ້ດີສໍ່າໃດກໍຕາມ, ມັນກໍຈະບໍ່ມີປະໂຫຍດຫຍັງເລີຍ. ມັນຈະພຽງແຕ່ບົ່ງບອກວ່າ ເຈົ້າເປັນຄົນທີ່ດຳລົງຊີວິດຢູ່ພາຍໃນຄວາມຄິດຫຼົງຜິດ ແລະ ຈິນຕະນາການ, ເປັນຄົນທີ່ດຳລົງຊີວິດຢູ່ພາຍໃນຄວາມປາຖະໜາທີ່ດີ ແລະ ເປັນອັດຕະວິໄສຢ່າງສິ້ນເຊີງ, ເຊິ່ງບໍ່ມີຫຍັງກ່ຽວຂ້ອງກັບວຽກງານຂອງພຣະເຈົ້າເລີຍ ແລະ ບໍ່ມີຫຍັງກ່ຽວຂ້ອງກັບວິທີການໃດໆທີ່ພຣະເຈົ້າປະຕິບັດພາລະກິດແຫ່ງການລອດພົ້ນຂອງພຣະອົງໃນຜູ້ຄົນ, ນັ້ນກໍຄື ຄົນທີ່ຢູ່ຫ່າງໄກຈາກວຽກງານຂອງພຣະເຈົ້າ. ສະນັ້ນ, ຖ້າເຈົ້າຕ້ອງການໄດ້ຮັບບາງສິ່ງບາງຢ່າງຈາກວຽກງານຂອງພຣະເຈົ້າ, ກ່ອນອື່ນ ເຈົ້າຕ້ອງພະຍາຍາມຢ່າງໜັກໃນຄວາມຈິງ; ເຈົ້າຕ້ອງບໍ່ລົງແຮງ ຫຼື ໃຊ້ຄວາມພະຍາຍາມໃດໆກັບຄວາມຄິດຫຼົງຜິດ ແລະ ຈິນຕະນາການຂອງເຈົ້າເອງ, ການເຮັດເຊັ່ນນັ້ນແມ່ນໄຮ້ປະໂຫຍດ. ບາງຄົນຖາມເຮົາວ່າ: “ພຣະອົງຄິດວ່າຂ້ານ້ອຍເບິ່ງສຸພາບ ແລະ ເໝາະສົມກວ່າ ຖ້າໄວ້ຜົມຍາວ ຫຼື ຜົມສັ້ນ?” ເຮົາຖາມພວກເຂົາກັບໄປວ່າ: “ເຈົ້າມັກໄວ້ຜົມຍາວ ຫຼື ຜົມສັ້ນ?” ພວກເຂົາເວົ້າວ່າ: “ຂ້ານ້ອຍມັກໄວ້ຜົມຍາວ. ແຕ່ຂ້ານ້ອຍຄິດວ່າຜົມຍາວບໍ່ສຸພາບ ແລະ ເໝາະສົມ ແລະ ພຣະເຈົ້າບໍ່ມັກມັນ”. ແລະ ເຮົາກໍຕອບວ່າ: “ພຣະເຈົ້າເວົ້າແບບນັ້ນຕອນໃດ? ສິ່ງນີ້ມີຫຍັງກ່ຽວຂ້ອງກັບຄວາມຈິງບໍ?” ມີຄົນອື່ນທີ່ຖາມເຮົາວ່າ: “ຂ້ານ້ອຍກິນເຂົ້າໜົມໄດ້ບໍ?” ແລະ ເຮົາກໍຕອບວ່າ: “ການກິນເຂົ້າໜົມເປັນຄວາມຕ້ອງການຂອງຄວາມເປັນມະນຸດທີ່ປົກກະຕິບໍ? ພຣະເຈົ້າໄດ້ກຳນົດໄວ້ບໍວ່າຜູ້ຄົນບໍ່ສາມາດກິນພວກມັນໄດ້? ພຣະເຈົ້າກ່າວໂທດສິ່ງນີ້ບໍ?” ແລະ ພວກເຂົາກໍເວົ້າວ່າ “ຂ້ານ້ອຍຄິດວ່າພຣະເຈົ້າກ່າວໂທດສິ່ງນີ້, ເພາະການກິນເຂົ້າໜົມເປັນຄວາມເກເລ”. “ຄວາມເກເລ” ໝາຍຄວາມວ່າແນວໃດ? ຖ້າເຈົ້າຄິດວ່າການກິນເຂົ້າໜົມເປັນຄວາມເກເລ, ແລ້ວການບໍ່ກິນເຂົ້າໜົມໝາຍຄວາມວ່າເຈົ້າບໍ່ໄດ້ເກເລບໍ? ການບໍ່ກິນເຂົ້າໜົມໝາຍຄວາມວ່າເຈົ້າເຂົ້າໃຈຄວາມຈິງ ແລະ ປະຕິບັດຄວາມຈິງບໍ? ພວກເຈົ້າສາມາດເຂົ້າໃຈໄດ້ ເມື່ອເຮົາເວົ້າແບບນີ້, ແມ່ນບໍ່? (ແມ່ນແລ້ວ). ຄວາມຄິດຫຼົງຜິດ ແລະ ຈິນຕະນາການບໍ່ແມ່ນຄວາມຈິງ ແລະ ພວກມັນບໍ່ມີຫຍັງກ່ຽວຂ້ອງກັບຄວາມຈິງເລີຍ. ຖ້າເຈົ້າສະຫຼາດ, ເຈົ້າກໍຄວນຟ້າວກວດສອບເບິ່ງວ່າເຈົ້າຍັງມີຄວາມຄິດຫຼົງຜິດ ແລະ ຈິນຕະນາການອັນໃດແດ່ ແລະ ເຈົ້າຍັງມີການປະຕິບັດ, ຄວາມຄິດ ແລະ ມຸມມອງອັນໃດແດ່ຂອງພວກຟາຣີຊາຍ ແລະ ປ່ອຍວາງພວກມັນໂດຍບໍ່ຊັກຊ້າ. ຈຸດປະສົງຂອງການປ່ອຍວາງສິ່ງເຫຼົ່ານີ້ບໍ່ແມ່ນເພື່ອເຮັດໃຫ້ເຈົ້າກາຍເປັນຄົນເກເລ ແລະ ເອົາແຕ່ໃຈຕົນເອງ, ແຕ່ເພື່ອເຮັດໃຫ້ເຈົ້າມາຢູ່ຕໍ່ໜ້າພຣະເຈົ້າເພື່ອສະແຫວງຫາຫຼັກການຄວາມຈິງ ແລະ ມາເພື່ອໄດ້ຮັບຄວາມຈິງມາເປັນຊີວິດຂອງເຈົ້າ. ພຣະເຈົ້າບໍ່ຕ້ອງການເຫັນເຈົ້າເປັນຂໍທານ ແລະ ດຳເນີນຊີວິດແບບຜູ້ບຳເພັນຕົນຢ່າງເຄັ່ງຄັດ. ບາງຄົນເວົ້າວ່າ “ພຣະເຈົ້າບໍ່ມັກໃຫ້ຜູ້ຄົນເປັນຂໍທານ, ແລ້ວນັ້ນໝາຍຄວາມວ່າພຣະອົງມັກໃຫ້ພວກເຂົາຮັ່ງມີບໍ?” ພຣະເຈົ້າກໍບໍ່ມັກໃຫ້ຜູ້ຄົນຮັ່ງມີເຊັ່ນກັນ. ບາງຄົນເວົ້າວ່າ: “ການທີ່ພຣະເຈົ້າມັກໃຫ້ຜູ້ຄົນທົນທຸກກັບຄວາມຍາກລຳບາກທາງຮ່າງກາຍນັ້ນເປັນຄວາມຄິດຫຼົງຜິດ ແລະ ຈິນຕະນາການຂອງມະນຸດ. ສະນັ້ນ ຖ້າພຣະເຈົ້າບໍ່ມັກໃຫ້ຜູ້ຄົນທົນທຸກກັບຄວາມຍາກລຳບາກ, ນັ້ນໝາຍຄວາມວ່າພຣະອົງມັກໃຫ້ພວກເຂົາດຳລົງຊີວິດຢ່າງສະດວກສະບາຍບໍ?” ຜິດແລ້ວ, ນີ້ກໍເປັນຄວາມຄິດຫຼົງຜິດ ແລະ ຈິນຕະນາການຂອງເຈົ້າເຊັ່ນກັນ. ແລ້ວວິທີການກະທຳທີ່ຖືກຕ້ອງແມ່ນຫຍັງ? (ພຣະເຈົ້າມັກໃຫ້ຜູ້ຄົນສາມາດມາຢູ່ຕໍ່ໜ້າພຣະອົງ ແລະ ສະແຫວງຫາຫຼັກການຄວາມຈິງ, ບໍ່ວ່າຈະມີຫຍັງເກີດຂຶ້ນກັບພວກເຂົາກໍຕາມ). ບໍ່ວ່າເວລາໃດກໍຕາມ, ຫຼັກການຄວາມຈິງກໍບໍ່ສາມາດຖືກລືມໄດ້. ບາງຄົນເວົ້າວ່າ: “ພຣະເຈົ້າມັກໃຫ້ຜູ້ຄົນຕັ້ງປະນິທານຕໍ່ໜ້າພຣະອົງ ແລະ ມີຄວາມຕັ້ງໃຈທີ່ຈະທົນທຸກກັບຄວາມຍາກລຳບາກ”. ຄົນອື່ນເວົ້າວ່າ “ພຣະເຈົ້າບໍ່ມັກຄົນທີ່ບໍ່ເຕັມໃຈທີ່ຈະທົນທຸກກັບຄວາມຍາກລຳບາກ”. ການເວົ້າສິ່ງເຫຼົ່ານີ້ຖືກ ຫຼື ຜິດ? ຄຳເວົ້າໃດຖືກ ແລະ ຄຳເວົ້າໃດຜິດ? (ພວກມັນຜິດທັງສອງ). ບາງຄົນທົນທຸກກັບຄວາມຍາກລຳບາກເພື່ອເຫັນແກ່ສະຖານະ, ຊື່ສຽງ ແລະ ຜົນປະໂຫຍດຂອງພວກເຂົາເອງຢູ່ສະເໝີ, ພວກເຂົາມີຄວາມຕັ້ງໃຈຢ່າງແຮງກ້າທີ່ຈະທົນທຸກກັບຄວາມຍາກລຳບາກ. ການສະແດງອອກເຫຼົ່ານີ້ເຮັດໃຫ້ພຣະເຈົ້າພໍພຣະໄທບໍ? (ບໍ່). ບາງຄົນບໍ່ເຕັມໃຈທີ່ຈະທົນທຸກກັບຄວາມຍາກລຳບາກເມື່ອເວົ້າເຖິງເລື່ອງສ່ວນຕົວ, ແຕ່ເຕັມໃຈທີ່ຈະທົນທຸກກັບຄວາມຍາກລຳບາກເພື່ອເຫັນແກ່ການປະຕິບັດໜ້າທີ່ຂອງພວກເຂົາ ແລະ ເພື່ອຄວາມຈິງ ແລະ ເຕັມໃຈທີ່ຈະທົນທຸກກັບຄວາມຍາກລຳບາກເລັກໜ້ອຍເພື່ອທີ່ຈະກະທຳຕາມຫຼັກການຄວາມຈິງ. ການສະແດງອອກໃດໃນສິ່ງເຫຼົ່ານີ້ທີ່ດີກວ່າ? (ການທົນທຸກກັບຄວາມຍາກລຳບາກເພື່ອເຫັນແກ່ຫຼັກການຄວາມຈິງ). ສາມາດເຫັນຫຍັງໄດ້ຈາກສິ່ງເຫຼົ່ານີ້? ມັນເຫັນໄດ້ວ່າ ການກະທຳຕາມຫຼັກການຄວາມຈິງ ແລະ ການປະຕິບັດຄວາມຈິງນັ້ນເປັນສິ່ງທີ່ຖືກຕ້ອງ. ບໍ່ວ່າຈະກ່ຽວຂ້ອງກັບເລື່ອງການປະຕິບັດໜ້າທີ່ຂອງຕົນ ຫຼື ເລື່ອງໃນຊີວິດສ່ວນຕົວຂອງຕົນກໍຕາມ, ການທີ່ຄົນໃດໜຶ່ງທົນທຸກກັບຄວາມຍາກລຳບາກ ຫຼື ບໍ່ນັ້ນ ບໍ່ແມ່ນມາດຕະຖານ ຫຼື ຫຼັກການ. ແລ້ວຫຼັກການແມ່ນຫຍັງ? ຫຼັກການກໍຄືຂໍ້ກຳນົດຂອງພຣະເຈົ້າ, ພຣະທຳຂອງພຣະເຈົ້າ ແລະ ຄວາມຈິງ. ຖ້າເຈົ້າປະຕິບັດຕາມຫຼັກການຄວາມຈິງ, ແລ້ວເຖິງແມ່ນວ່າເຈົ້າຈະບໍ່ໄດ້ທົນທຸກກັບຄວາມຍາກລຳບາກໃນການເຮັດເຊັ່ນນັ້ນກໍຕາມ, ສິ່ງທີ່ເຈົ້າກຳລັງເຮັດກໍຖືກຕ້ອງ ແລະ ພຣະເຈົ້າກໍຮັບຮອງມັນ; ຖ້າເຈົ້າບໍ່ກະທຳຕາມຫຼັກການຄວາມຈິງ, ແລ້ວເຖິງແມ່ນວ່າເຈົ້າຈະທົນທຸກກັບຄວາມຍາກລຳບາກຢ່າງຫຼວງຫຼາຍ ຫຼື ປະສົບກັບຄວາມອັບອາຍຢ່າງໃຫຍ່ຫຼວງໃນຂະບວນການນັ້ນກໍຕາມ, ມັນກໍສູນເປົ່າ ແລະ ພຣະເຈົ້າກໍບໍ່ຮັບຮອງການກະທຳຂອງເຈົ້າ. ມັນກໍຄືກັບການທີ່ບາງຄົນໄດ້ຍິນຄຳສັ່ງຈາກຜູ້ຕໍ່ຕ້ານພຣະຄຣິສ ແລ້ວກໍເຮັດຕາມທີ່ພວກເຂົາໄດ້ຮັບສັ່ງ, ໂດຍຈັດຕັ້ງປະຕິບັດວຽກງານຕາມຄວາມມັກຂອງຜູ້ຕໍ່ຕ້ານພຣະຄຣິສ, ໃຊ້ຄຳເວົ້າຢ່າງຫຼວງຫຼາຍ ແລະ ທົນທຸກຫຼາຍ ແລະ ເຮັດໃຫ້ຕົນເອງຫຍຸ້ງຢູ່ຕະຫຼອດເວລາ, ຈົນເຖິງຂັ້ນທີ່ຮ່າງກາຍຂອງພວກເຂົາຄົດງໍ ແລະ ຊຸດໂຊມລົງຈາກຄວາມອິດເມື່ອຍທາງຮ່າງກາຍ. ພຣະເຈົ້າຮັບຮອງສິ່ງນີ້ບໍ? ພຣະເຈົ້າຈະຈື່ຈຳມັນບໍ? (ພຣະອົງບໍ່ຮັບຮອງມັນ ແລະ ພຣະອົງຈະບໍ່ຈື່ຈຳມັນ). ແລ້ວທັດສະນະຄະຕິຂອງພຣະເຈົ້າແມ່ນຫຍັງ? (ພຣະເຈົ້າລັງກຽດຄົນແບບນັ້ນ). ພຣະເຈົ້າກ່າວວ່າແນວໃດ? “ເຮົາບໍ່ເຄີຍຮູ້ຈັກພວກເຈົ້າ: ຈົ່ງໄປຈາກເຮົາເສຍ, ພວກເຈົ້າທີ່ກະທຳການຊົ່ວຊ້າເອີຍ”. ນີ້ຄືທັດສະນະຄະຕິຂອງພຣະເຈົ້າ, ແມ່ນບໍ? (ແມ່ນແລ້ວ). ບໍ່ວ່າເຈົ້າຈະທົນທຸກກັບຄວາມຍາກລຳບາກຫຼາຍສໍ່າໃດ ຫຼື ເຈົ້າໄດ້ຈ່າຍລາຄາໄປຫຼາຍສໍ່າໃດກໍຕາມ, ເຖິງແມ່ນວ່າເຈົ້າຈະໃຊ້ສິ່ງເຫຼົ່ານີ້ເພື່ອໂອ້ອວດກ່ຽວກັບການປະກອບສ່ວນຂອງເຈົ້າກໍຕາມ, ແຕ່ພຣະເຈົ້າກໍບໍ່ໄດ້ເບິ່ງສິ່ງເຫຼົ່ານີ້. ພຣະເຈົ້າພຽງແຕ່ເບິ່ງວ່າເຈົ້າໄດ້ເຮັດສິ່ງເຫຼົ່ານີ້ຕາມຫຼັກການຄວາມຈິງ ຫຼື ບໍ່ ແລະ ເຈົ້າໄດ້ປະຕິບັດຕາມພຣະທຳຂອງພຣະເຈົ້າ ຫຼື ບໍ່, ພຣະອົງໃຊ້ຫຼັກການນີ້ເພື່ອວັດແທກເຈົ້າ. ຖ້າເຈົ້າບໍ່ປະຕິບັດຕາມພຣະທຳຂອງພຣະເຈົ້າ, ແຕ່ກະທຳຕາມຄວາມຄິດຂອງເຈົ້າເອງແທນ, ແລ້ວບໍ່ວ່າເຈົ້າຈະທົນທຸກກັບຄວາມຍາກລຳບາກຫຼາຍສໍ່າໃດ ຫຼື ເຈົ້າຈ່າຍລາຄາຫຼາຍສໍ່າໃດກໍຕາມ, ມັນກໍຈະສູນເປົ່າທັງໝົດ. ບໍ່ພຽງແຕ່ພຣະເຈົ້າຈະບໍ່ຈື່ຈຳມັນເທົ່ານັ້ນ, ແຕ່ພຣະອົງຍັງຈະກ່າວໂທດມັນອີກດ້ວຍ. ນັ້ນຈະເປັນການນຳຄວາມພິນາດມາສູ່ຕົນເອງ, ແມ່ນບໍ? (ແມ່ນແລ້ວ). ຄົນແບບນັ້ນຈະຖືກກຳຈັດໃນທີ່ສຸດ, ພວກເຂົາສົມຄວນໄດ້ຮັບສິ່ງນີ້, ແມ່ນບໍ? (ແມ່ນແລ້ວ). ພຣະເຈົ້າໄດ້ກ່າວພຣະທຳຫຼາຍພັນຫຼາຍໝື່ນຂໍ້ ແລະ ໄດ້ກ່າວຫຼັກການຄວາມຈິງແກ່ເຈົ້າ, ແຕ່ເຈົ້າພັດບໍ່ຍອມຟັງ. ເຈົ້າມີຄວາມຄິດຂອງເຈົ້າເອງຢູ່ສະເໝີ ແລະ ເຈົ້າຫວັງຢ່າງເພີ້ຝັນທີ່ຈະໃຊ້ຄວາມຄິດຫຼົງຜິດ ແລະ ຈິນຕະນາການຂອງເຈົ້າເອງມາແທນທີ່ຄວາມຈິງ ແລະ ດ້ວຍເຫດນັ້ນຈຶ່ງໄດ້ຮັບການຮັບຮອງຈາກພຣະເຈົ້າ, ເຂົ້າສູ່ອານາຈັກ ແລະ ໄດ້ຮັບພອນ ແລະ ລາງວັນ. ນີ້ບໍ່ແມ່ນການຮົນຫາບ່ອນຕາຍບໍ? ຄົນແບບນັ້ນບໍ່ແມ່ນຄົນປະເພດດຽວກັນກັບໂປໂລບໍ? (ແມ່ນແລ້ວ). ສະນັ້ນ, ຖ້າຜູ້ຄົນຕ້ອງການປ່ອຍວາງສິ່ງກີດກັນລະຫວ່າງພວກເຂົາກັບພຣະເຈົ້າ ແລະ ຄວາມເປັນປໍລະປັກຂອງພວກເຂົາທີ່ມີຕໍ່ພຣະເຈົ້າ, ພວກເຂົາກໍຄວນມີຄວາມເຂົ້າໃຈທີ່ຖືກຕ້ອງກ່ຽວກັບພາລະກິດຂອງພຣະເຈົ້າ. ພວກເຂົາບໍ່ຄວນຄາດເດົາກ່ຽວກັບພຣະເຈົ້າ, ວັດແທກພາລະກິດຂອງພຣະອົງ ຫຼື ວັດແທກພຶດຕິກຳ ແລະ ການປະຕິບັດຂອງພວກເຂົາເອງໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການຂອງພວກເຂົາ ແລະ ຈາກນັ້ນກໍຈັດການທຸກສິ່ງໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້. ຜົນສຸດທ້າຍຂອງວິທີການນີ້ກໍຄືມັນຈະບໍ່ເກີດຜົນຫຍັງເລີຍ ແລະ ໃນກໍລະນີທີ່ຮ້າຍແຮງ, ພວກເຂົາຈະຂັດຂວາງ ແລະ ລົບກວນວຽກງານຂອງຄຣິສຕະຈັກ, ລ່ວງເກີນອຸປະນິໄສຂອງພຣະເຈົ້າ ແລະ ຖືກລົງໂທດ. ສະນັ້ນ, ໃນການເຂົ້າຫາພາລະກິດຂອງພຣະເຈົ້າ, ຜູ້ຄົນຄວນປ່ອຍວາງຄວາມຄິດຫຼົງຜິດ ແລະ ຈິນຕະນາການຕ່າງໆຂອງພວກເຂົາກ່ຽວກັບພຣະເຈົ້າ. ນັ້ນກໍຄື ພວກເຂົາຄວນກວດສອບ ແລະ ໄຈ້ແຍກຄວາມຄິດຫຼົງຜິດ ແລະ ຈິນຕະນາການຂອງພວກເຂົາເອງ ແລ້ວກໍປ່ອຍວາງພວກມັນ, ມາເພື່ອສະແຫວງຫາເຈດຕະນາຂອງພຣະເຈົ້າ ແລະ ຄວາມຈິງ ແລະ ໃຊ້ຫຼັກການຄວາມຈິງເພື່ອມາແທນທີ່ຄວາມຄິດຫຼົງຜິດ, ຈິນຕະນາການ, ຫຼັກການ ແລະ ການປະຕິບັດທີ່ຜິດພາດຂອງພວກເຂົາ. ມີພຽງວິທີນີ້ເທົ່ານັ້ນທີ່ເຈົ້າຈຶ່ງຈະສາມາດກ້າວເຂົ້າສູ່ເສັ້ນທາງແຫ່ງຄວາມລອດພົ້ນໄດ້. ຖ້າບໍ່ດັ່ງນັ້ນ, ມັນກໍເປັນໄປບໍ່ໄດ້ທີ່ເຈົ້າຈະໄດ້ຮັບຄວາມລອດພົ້ນ, ມັນເປັນໄປບໍ່ໄດ້ເລີຍ! ນີ້ຄືຄວາມຄິດຫຼົງຜິດ ແລະ ຈິນຕະນາການປະເພດໜຶ່ງທີ່ຜູ້ຄົນມີກ່ຽວກັບພາລະກິດຂອງພຣະເຈົ້າ. ໃຫ້ພວກເຮົາຈົບການໂອ້ລົມຂອງພວກເຮົາໄວ້ພຽງເທົ່ານີ້.

3. ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກ່ຽວກັບວິທີທີ່ພຣະເຈົ້າເຮັດໃຫ້ມະນຸດບໍລິສຸດ ແລະ ຊ່ວຍມະນຸດໃຫ້ລອດພົ້ນ

ຜູ້ຄົນມີຄວາມຄິດຫຼົງຜິດ ແລະ ຈິນຕະນາການອີກປະເພດໜຶ່ງກ່ຽວກັບວຽກງານຂອງພຣະເຈົ້າ ນັ້ນກໍຄື ໃນຊີວິດປະຈຳວັນຂອງພວກເຂົາ ເມື່ອພວກເຂົາອ່ອນແອ, ເມື່ອຄວາມກະບົດປະເພດຕ່າງໆຕໍ່ພຣະເຈົ້າເກີດຂຶ້ນໃນພວກເຂົາ ຫຼື ເມື່ອພວກເຂົາໄດ້ເຮັດສິ່ງທີ່ກະບົດຕໍ່ພຣະເຈົ້າ ແລະ ຕໍ່ຕ້ານພຣະເຈົ້າ, ພວກເຂົາເຊື່ອໃນຄວາມຄິດຫຼົງຜິດ ແລະ ຈິນຕະນາການຂອງພວກເຂົາວ່າ ພວກເຂົາຄວນຖືກລົງວິໄນ, ຖືກຕີສອນ ຫຼື ເຖິງກັບຖືກລົງໂທດ, ຖືກສາບແຊ່ງ ແລະ ອື່ນໆ. ຕົວຢ່າງ: ບາງຄັ້ງ ຜູ້ຄົນເວົ້າຜິດ ຫຼື ເປີດເຜີຍຄວາມຄິດຫຼົງຜິດບາງຢ່າງ ຫຼື ພວກເຂົາແອບມີຄວາມຄິດເຫັນບາງຢ່າງ ແລະ ຄວາມຂັດຂືນໃນລະດັບໃດໜຶ່ງຕໍ່ບາງສິ່ງ ແລະ ຫຼັງຈາກນັ້ນໄລຍະໜຶ່ງ ພວກເຂົາກໍຄິດວ່າ “ຂ້ອຍໄດ້ເປີດເຜີຍຄວາມກະບົດ ແລະ ການທໍລະຍົດນີ້ ແຕ່ເປັນຫຍັງຂ້ອຍຈຶ່ງບໍ່ຖືກລົງວິໄນຍ້ອນເລື່ອງນີ້? ລີ້ນຂອງຂ້ອຍບໍ່ເປັນຕຸ່ມ, ຂ້ອຍບໍ່ຝັນຮ້າຍໃນຕອນກາງຄືນ ແລະ ຂ້ອຍບໍ່ຮູ້ສຶກບໍ່ສະບາຍໃຈ. ເປັນຫຍັງຈຶ່ງເປັນແນວນັ້ນ? ເປັນຫຍັງຂ້ອຍຈຶ່ງບໍ່ຮູ້ສຶກເຖິງວຽກງານຂອງພຣະວິນຍານບໍລິສຸດ?” ໃນຄວາມຄິດຫຼົງຜິດ ແລະ ຈິນຕະນາການຂອງພວກເຂົາ, ພວກເຂົາເຊື່ອວ່າ ເນື່ອງຈາກພຣະເຈົ້າໄດ້ມາເພື່ອຊ່ວຍພວກເຂົາໃຫ້ລອດພົ້ນ ແລະ ເນື່ອງຈາກວຽກງານຂອງພຣະເຈົ້າບໍ່ພຽງແຕ່ຕ້ອງເອົາຊະນະພວກເຂົາເທົ່ານັ້ນ ແຕ່ຍັງຕ້ອງປ່ຽນແປງ ແລະ ເຮັດໃຫ້ພວກເຂົາບໍລິສຸດ ພ້ອມທັງປ່ຽນແປງຄວາມຄິດ ແລະ ມຸມມອງທຸກປະເພດທີ່ພວກເຂົາແອບມີ ເຊິ່ງບໍ່ສອດຄ່ອງກັບຄວາມຈິງ, ສະນັ້ນ ຖ້າມີບາງສິ່ງໃນຄວາມຄິດຂອງພວກເຂົາທີ່ບໍ່ສອດຄ່ອງກັບຄວາມຈິງ ຫຼື ສິ່ງທີ່ສົກກະປົກ, ເປິເປື້ອນ ຫຼື ຊົ່ວຊ້າ, ແລ້ວພວກເຂົາກໍຄວນຖືກລົງວິໄນ, ຖືກຕຳນິ ຫຼື ເຖິງກັບຖືກລົງໂທດຍ້ອນສິ່ງເຫຼົ່ານັ້ນ ແລະ ພວກເຂົາຄິດວ່າ “ຜູ້ຄົນຈະປ່ຽນແປງໄດ້ແນວໃດ ແລະ ພວກເຂົາຈະຖືກເຮັດໃຫ້ບໍລິສຸດໄດ້ແນວໃດ ຖ້າພວກເຂົາບໍ່ຖືກລົງວິໄນເລື້ອຍໆ?” ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນຢູ່ບ່ອນນີ້ແມ່ນຫຍັງ? ນັ້ນກໍຄື ພວກເຂົາຄວນຖືກລົງວິໄນ, ຖືກຕຳນິ, ຖືກຕີສອນ, ຖືກລົງໂທດ ແລະ ເຖິງກັບຖືກລົງທັນ ແລະ ພິພາກສາເລື້ອຍໆ ແລະ ມີພຽງແຕ່ຕອນນັ້ນເອງ ພວກເຂົາຈຶ່ງຈະສາມາດບັນລຸການປ່ຽນແປງທາງອຸປະນິໄສໄດ້. ເຖິງຢ່າງໃດກໍຕາມ, ໃນຊີວິດປະຈຳວັນ ເມື່ອຜູ້ຄົນເປີດເຜີຍຄວາມສົກກະປົກ, ຄວາມຊົ່ວຊ້າ ແລະ ຄວາມເສື່ອມຊາມ, ພວກເຂົາເຮັດເຊັ່ນນັ້ນຢ່າງເປັນທຳມະຊາດຫຼາຍ, ພວກເຂົາສາມາດຮູ້ສຶກເຖິງມັນໄດ້ ແລະ ພວກເຂົາເຖິງກັບຮູ້ສຶກສະບາຍໃຈທີ່ດຳລົງຊີວິດແບບນີ້ ແລະ ບໍ່ຮູ້ສຶກວ່າພວກເຂົາກຳລັງຖືກລົງວິໄນ ຫຼື ຖືກລົງໂທດ ແລະ ພວກເຂົາພົບວ່າສິ່ງນີ້ຜິດປົກກະຕິ. ຜູ້ຄົນຄິດວ່າ ຖ້າພວກເຂົາເປີດເຜີຍຄວາມເສື່ອມຊາມ, ຢ່າງໜ້ອຍພວກເຂົາກໍຄວນຮູ້ສຶກຖືກຕຳນິ ຫຼື ລົ້ມປ່ວຍ ຫຼື ປາກເປັນຕຸ່ມ ຫຼື ສຳລັກ ຫຼື ກັດລີ້ນຕົນເອງເວລາກິນເຂົ້າ ແລະ ຖ້າພວກເຂົາເບິ່ງສິ່ງທີ່ພວກເຂົາບໍ່ຄວນເບິ່ງ ຕາຂອງພວກເຂົາກໍຄວນຈະແດງ ແລະ ບວມ. ບອກເຮົາເບິ່ງວ່າ ພຣະເຈົ້າເຮັດສິ່ງເຫຼົ່ານີ້ບໍ? (ບໍ່). ພຣະອົງບໍ່ເຮັດພວກມັນຢ່າງເດັດຂາດເລີຍບໍ? (ເມື່ອຜູ້ຄົນບໍ່ເຂົ້າໃຈຄວາມຈິງ, ພຣະເຈົ້າອາດຈະລົງວິໄນ ແລະ ຕຳນິພວກເຂົາເລັກໜ້ອຍຕາມວຸດທິພາວະຂອງພວກເຂົາ ເພື່ອໃຫ້ພວກເຂົາສາມາດໄຕ່ຕອງກ່ຽວກັບຕົນເອງ ແລະ ເຂົ້າສູ່ຄວາມຈິງໄດ້. ເຖິງຢ່າງໃດກໍຕາມ, ເມື່ອຜູ້ຄົນເຂົ້າໃຈຄວາມຈິງ ແລະ ຮູ້ຢ່າງແຈ່ມແຈ້ງໃນໃຈຂອງພວກເຂົາວ່າສິ່ງທີ່ພວກເຂົາໄດ້ເຮັດນັ້ນຜິດ, ໃນກໍລະນີດັ່ງກ່າວ ພຣະເຈົ້າຈະບໍ່ລົງວິໄນພວກເຂົາຢ່າງແນ່ນອນ ເພາະພຣະອົງຫວັງວ່າພວກເຂົາຈະສາມາດສະແຫວງຫາຄວາມຈິງ ແລະ ໃຊ້ພຣະທຳຂອງພຣະອົງ ແລະ ຄວາມຈິງເພື່ອວັດແທກການກະທຳ ແລະ ພຶດຕິກຳຂອງພວກເຂົາເອງ). ນັ້ນເປັນການໂອ້ລົມທີ່ດີຫຼາຍແທ້ໆ. ໃນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ພວກເຂົາເຊື່ອວ່າ ເມື່ອໃດກໍຕາມທີ່ພວກເຂົາເປີດເຜີຍຄວາມເສື່ອມຊາມ ແລະ ຄວາມກະບົດ, ພຣະເຈົ້າຄວນລົງວິໄນພວກເຂົາ ແລະ ໂດຍສະເພາະຢ່າງຍິ່ງ ເມື່ອຄົນຊົ່ວຮ້າຍເຮັດຄວາມຊົ່ວ, ການລົງໂທດຂອງພຣະເຈົ້າຄວນມາເຖິງພວກເຂົາໃນທັນທີ ເພື່ອວ່າຄົນຊົ່ວຮ້າຍຖືກລົງໂທດຢ່າງແນ່ນອນ. ແຕ່ໃນຊີວິດຈິງ, ພວກເຂົາບໍ່ຄ່ອຍເຫັນການລົງໂທດເຫຼົ່ານີ້ເກີດຂຶ້ນ. ໃນດ້ານໜຶ່ງ, ເມື່ອຜູ້ຄົນເປີດເຜີຍຄວາມເສື່ອມຊາມ ແລະ ຄວາມກະບົດປະເພດຕ່າງໆ, ພວກເຂົາບໍ່ຖືກລົງວິໄນ ຫຼື ຖືກຕີສອນ ແລະ ໃນອີກດ້ານໜຶ່ງ, ເມື່ອຄົນຊົ່ວຮ້າຍເຮັດຄວາມຊົ່ວ, ພວກເຂົາກໍບໍ່ຖືກລົງໂທດ. ສິ່ງນີ້ກໍ່ໃຫ້ເກີດຄວາມຄິດຫຼົງຜິດບາງຢ່າງກ່ຽວກັບພາລະກິດຂອງພຣະເຈົ້າຢູ່ເລິກໆໃນໃຈຂອງຜູ້ຄົນ ແລະ ບາງຄົນເຖິງກັບຈະສູນເສຍສັດທາຂອງພວກເຂົາ ແລະ ວັດແທກວຽກງານຂອງພຣະເຈົ້າໂດຍອີງໃສ່ສິ່ງພາຍນອກເຫຼົ່ານີ້ ແລະ ຕັດສິນວຽກງານຂອງພຣະອົງ. ສິ່ງເຫຼົ່ານີ້ຄືຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ແມ່ນບໍ? ເມື່ອຜູ້ຄົນເປີດເຜີຍຄວາມເສື່ອມຊາມ ແລະ ຄວາມກະບົດ, ພຣະເຈົ້າຕ້ອງລົງວິໄນພວກເຂົາ ຫຼື ລົງທັນ ແລະ ພິພາກສາພວກເຂົາບໍ? (ບໍ່). ບາງຄົນເວົ້າວ່າ “ເມື່ອພຣະເຈົ້າຊ່ວຍຜູ້ຄົນໃຫ້ລອດພົ້ນ, ພຣະອົງຕ້ອງຊ່ວຍພວກເຂົາໃຫ້ລອດພົ້ນໂດຍສິ້ນເຊີງ. ຈຸດປະສົງຂອງພາລະກິດຂອງພຣະເຈົ້າແມ່ນຫຍັງ? ມັນບໍ່ແມ່ນເພື່ອເຮັດໃຫ້ຜູ້ຄົນບໍລິສຸດບໍ? ສະນັ້ນ ເມື່ອຜູ້ຄົນເປີດເຜີຍຄວາມເສື່ອມຊາມ ແລະ ຄວາມກະບົດ, ພຣະເຈົ້າຄວນລົງວິໄນ ແລະ ຕຳນິພວກເຂົາ, ນີ້ຄືການມີຄວາມຮັບຜິດຊອບຕໍ່ພວກເຂົາ. ຖ້າບໍ່ດັ່ງນັ້ນ, ພຣະອົງກໍບໍ່ສົນໃຈຜູ້ຄົນ ແລະ ບໍ່ໄດ້ຮັກພວກເຂົາ ແລະ ເມດຕາພວກເຂົາຢ່າງແທ້ຈິງ”. ຜູ້ຄົນບໍ່ໄດ້ຄິດໃນລັກສະນະນີ້ບໍ? (ແມ່ນແລ້ວ). ຄວາມຈິງທີ່ຄວນເຂົ້າໃຈຢູ່ບ່ອນນີ້ແມ່ນຫຍັງ? ການຖືກລົງວິໄນ, ຖືກຕີສອນ ແລະ ຖືກລົງໂທດເປັນຂະບວນການທີ່ເປັນແກ່ນແທ້ສຳລັບຜູ້ຄົນເພື່ອເຂົ້າໃຈຄວາມຈິງ ແລະ ເຂົ້າສູ່ຄວາມເປັນຈິງຄວາມຈິງບໍ? ພວກມັນເປັນວິທີການ ແລະ ຫົນທາງທີ່ຈຳເປັນສຳລັບພຣະເຈົ້າ ເພື່ອຊ່ວຍຜູ້ຄົນໃຫ້ລອດພົ້ນ ແລະ ປ່ຽນແປງພວກເຂົາບໍ? ບາງຄົນບໍ່ສາມາດເຂົ້າໃຈໄດ້ ແລະ ຄິດວ່າ “ຖ້າພຣະເຈົ້າມີຢູ່ຈິງ ແລະ ພຣະອົງເຮັດພາລະກິດຂອງພຣະອົງເພື່ອຊ່ວຍຜູ້ຄົນໃຫ້ລອດພົ້ນ, ແລ້ວເປັນຫຍັງພຣະອົງຈຶ່ງບໍ່ລົງວິໄນຜູ້ຄົນ ເມື່ອພວກເຂົາເປີດເຜີຍຄວາມເສື່ອມຊາມ ຫຼື ກະບົດຕໍ່ພຣະອົງ? ເປັນຫຍັງພຣະເຈົ້າຈຶ່ງບໍ່ລົງໂທດຄົນຊົ່ວຮ້າຍສຳລັບການເຮັດຄວາມຊົ່ວ?” ເມື່ອພຣະເຈົ້າບໍ່ລົງວິໄນຜູ້ຄົນ ຫຼື ເມື່ອຄົນຊົ່ວຮ້າຍບໍ່ຖືກລົງໂທດສຳລັບການເຮັດຄວາມຊົ່ວ, ມັນຈະບໍ່ເຮັດໃຫ້ບາງຄົນຕັ້ງຄຳຖາມເຖິງການມີຢູ່ຂອງພຣະເຈົ້າ ແລະ ຜົນຮັບຂອງວຽກງານຂອງພຣະອົງບໍ? ຖ້າການລົງວິໄນ ແລະ ການລົງໂທດເລື້ອຍໆສາມາດແທນທີ່ການທີ່ຜູ້ຄົນສະແຫວງຫາຄວາມຈິງ ຫຼື ເຮັດໃຫ້ພວກເຂົາສາມາດເຂົ້າສູ່ຄວາມເປັນຈິງຄວາມຈິງໄດ້, ແລ້ວການລົງວິໄນ ແລະ ການລົງໂທດກໍຈະເປັນວິທີທາງຫຼັກທີ່ພຣະເຈົ້າເຮັດວຽກງານເພື່ອຊ່ວຍຜູ້ຄົນໃຫ້ລອດພົ້ນ ແລະ ເປັນວິທີການທີ່ຈຳເປັນໃນການເຮັດເຊັ່ນນັ້ນ. ແຕ່ເມື່ອພິຈາລະນາເຖິງລະດັບຄວາມເສື່ອມຊາມໃນປັດຈຸບັນຂອງຜູ້ຄົນ, ທຳມະຊາດແບບຊາຕານຂອງພວກເຂົາຈະສາມາດຖືກປ່ຽນແປງໃນທັນທີຜ່ານການລົງວິໄນ ແລະ ການລົງໂທດຂອງພຣະເຈົ້າໄດ້ບໍ? ຜູ້ຄົນຈະສາມາດມີການກັບໃຈຢ່າງແທ້ຈິງໃນທັນທີໄດ້ບໍ? ພວກເຂົາຈະສາມາດເຂົ້າສູ່ຄວາມເປັນຈິງຄວາມຈິງໃນທັນທີໄດ້ບໍ? (ບໍ່, ພວກເຂົາບໍ່ສາມາດເຮັດໄດ້). ນັ້ນຈະເປັນສິ່ງທີ່ເກີນຄວາມສາມາດຂອງພວກເຂົາ. ສະນັ້ນ, ໃນຂັ້ນຕອນນີ້ຂອງວຽກງານຂອງພຣະເຈົ້າ, ໃນຂະນະດຽວກັນກັບທີ່ພຣະເຈົ້າສະແດງຄວາມຈິງເພື່ອສະໜອງຊີວິດໃຫ້ແກ່ຜູ້ຄົນ, ພຣະອົງບໍ່ໄດ້ເຮັດສິ່ງໃດທີ່ເໜືອທຳມະຊາດ, ຍົກເວັ້ນພາລະກິດຂອງພຣະວິນຍານບໍລິສຸດໃນການໃຫ້ຄວາມຮູ້ແຈ້ງ ແລະ ການນໍາພາຜູ້ຄົນ ແລະ ພຣະອົງກໍບໍ່ຄ່ອຍເຮັດສິ່ງຕ່າງໆ ເຊັ່ນ: ການຕີສອນ, ການລົງວິໄນ ຫຼື ການລົງໂທດຜູ້ຄົນ. ການຕີສອນ, ການລົງວິໄນ ແລະ ການລົງໂທດຜູ້ຄົນບໍ່ແມ່ນສ່ວນສຳຄັນໃນວຽກງານຂອງພຣະເຈົ້າ, ແຕ່ພຣະອົງກໍຍັງເຮັດສິ່ງເຫຼົ່ານີ້ຢູ່. ນັ້ນກໍຄື ໃນກໍລະນີຂອງຄົນພິເສດບາງຄົນ ຫຼື ເລື່ອງພິເສດບາງຢ່າງ ຫຼື ໃນສະພາບແວດລ້ອມພິເສດບາງຢ່າງ, ເພື່ອເຫັນແກ່ການບັນລຸຜົນຮັບພິເສດບາງຢ່າງ ຫຼື ຍ້ອນເຫດຜົນພິເສດບາງຢ່າງ, ພຣະເຈົ້າຈະເຮັດພາລະກິດແຫ່ງການລົງວິໄນ, ການຕີສອນ ຫຼື ການລົງໂທດຜູ້ຄົນ. ແຕ່ໂດຍລວມແລ້ວ, ໃນຂັ້ນຕອນນີ້ຂອງວຽກງານຂອງພຣະອົງ, ວິທີທາງຫຼັກທີ່ພຣະອົງເຮັດພາລະກິດກໍຄືການກ່າວ ແລະ ສະແດງຄວາມຈິງເພື່ອສະໜອງສິ່ງທີ່ຜູ້ຄົນຕ້ອງການໃນເສັ້ນທາງແຫ່ງການໄລ່ຕາມຄວາມຈິງຂອງພວກເຂົາ ແລະ ຈຸດປະສົງຂອງສິ່ງນີ້ກໍຄືເພື່ອເຮັດໃຫ້ພວກເຂົາສາມາດເຂົ້າໃຈຫຼັກການຄວາມຈິງ ແລະ ເຂົ້າສູ່ຄວາມເປັນຈິງຄວາມຈິງໄດ້. ຕອນນີ້ພຣະເຈົ້າໄດ້ສະແດງຄວາມຈິງຢ່າງຫຼວງຫຼາຍແລ້ວ, ພຣະອົງຈຶ່ງບໍ່ຄ່ອຍເຮັດພາລະກິດແຫ່ງການລົງວິໄນ, ການຕີສອນ ແລະ ເຖິງກັບການລົງໂທດທີ່ພຣະອົງເຄີຍເຮັດໃນອະດີດ. ສະນັ້ນ ສິ່ງທີ່ຜູ້ຄົນຄວນໃສ່ໃຈຫຼາຍກວ່ານັ້ນກໍຄື ຫຼັກການຄວາມຈິງຕ່າງໆທີ່ພວກເຂົາຄວນນໍາໄປປະຕິບັດ ເມື່ອພວກເຂົາພົບພໍ້ກັບເລື່ອງຕ່າງໆໃນຊີວິດປະຈຳວັນ, ແທນທີ່ຈະໃສ່ໃຈວ່າພຣະເຈົ້າກຳລັງລົງວິໄນພວກເຂົາ, ຂັດຂວາງພວກເຂົາ ຫຼື ເຮັດໃຫ້ສິ່ງຕ່າງໆດຳເນີນໄປຢ່າງລ່ຽນໄຫຼສຳລັບພວກເຂົາໃນເລື່ອງໃດໜຶ່ງ ຫຼື ບໍ່ ພ້ອມທັງວິທີການ ແລະ ການປະຕິບັດອື່ນໆ. ເນື່ອງຈາກພຣະເຈົ້າບໍ່ຄ່ອຍໃຊ້ວິທີການຕ່າງໆ ເຊັ່ນ: ການລົງວິໄນ, ການຕີສອນ ແລະ ການລົງໂທດ, ມັນຈຶ່ງບໍ່ແມ່ນວ່າພຣະອົງບໍ່ເຄີຍໃຊ້ພວກມັນເລີຍ, ພຣະອົງພຽງແຕ່ບໍ່ຄ່ອຍໃຊ້ພວກມັນເທົ່ານັ້ນ. ເຮົາໝາຍຄວາມວ່າແນວໃດໂດຍຄຳວ່າ “ບໍ່ຄ່ອຍໃຊ້ພວກມັນ”? ບາງຄັ້ງຄາວ, ໃນສະຖານະການພິເສດບາງຢ່າງ, ພຣະອົງຈະໃຊ້ວິທີການລົງວິໄນ, ການຕີສອນ ຫຼື ການລົງໂທດ ເພື່ອເຮັດວຽກງານບາງຢ່າງໃນລັກສະນະທີ່ເບົາບາງ ຫຼື ເປັນຕົວແທນ ແລະ ເປັນສັນຍາລັກ ເຊິ່ງຊ່ວຍໃຫ້ຜູ້ຄົນເຂົ້າໃຈຄວາມຈິງ ແລະ ປະຕິບັດຕາມຫຼັກການຄວາມຈິງ. ນັ້ນກໍຄື ພຣະອົງໃຊ້ວິທີການເຫຼົ່ານີ້ເພື່ອຊ່ວຍໃຫ້ຜູ້ຄົນເຂົ້າສູ່ຄວາມເປັນຈິງຄວາມຈິງ, ແຕ່ກໍມີພຽງເທົ່ານັ້ນ. ແລ້ວເປັນຫຍັງພຣະເຈົ້າຈຶ່ງບໍ່ໃຊ້ວິທີການເຫຼົ່ານີ້ໃນວຽກງານຂອງພຣະອົງຫຼາຍ? ເປັນຫຍັງພຣະອົງຈຶ່ງບໍ່ເຮັດວຽກງານດ້ວຍວິທີການເຫຼົ່ານີ້ເປັນຫຼັກ? ໃນດ້ານໜຶ່ງ, ມັນກໍຍ້ອນວ່າໃນຂັ້ນຕອນນີ້ຂອງວຽກງານຂອງພຣະອົງ, ພຣະອົງໄດ້ກ່າວ ແລະ ສະໜອງຄວາມຈິງຕ່າງໆທີ່ຜູ້ຄົນຄວນເຂົ້າໃຈໃຫ້ແກ່ພວກເຂົາແລ້ວ ແລະ ພວກເຂົາກໍໄດ້ຍິນຄວາມຈິງເຫຼົ່ານີ້ແລ້ວ ແລະ ໄດ້ຈັບໃຈຄວາມ ແລະ ມີຄວາມຮູ້ກ່ຽວກັບພວກມັນພາຍໃນຂອບເຂດຄວາມສາມາດໃນການຈັບໃຈຄວາມຂອງພວກເຂົາແລ້ວ. ນີ້ຄືເຫດຜົນໜຶ່ງ. ອີກເຫດຜົນໜຶ່ງແມ່ນກ່ຽວຂ້ອງກັບປັດໄຈທາງອັດຕະວິໄສຂອງຜູ້ຄົນ. ຜູ້ຄົນມີສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິ ແລະ ພາຍໃຕ້ການຊີ້ນໍາຂອງສະຕິຮູ້ສຶກຜິດຊອບນີ້, ພວກເຂົາຈະປະເມີນວ່າອຸປະນິໄສທີ່ເສື່ອມຊາມທີ່ພວກເຂົາເປີດເຜີຍ ຫຼື ການກະທຳ, ຄວາມຄິດ ແລະ ມຸມມອງຂອງພວກເຂົາເອງນັ້ນເປັນບວກ ຫຼື ເປັນລົບ. ພາຍໃນຜູ້ຄົນ, ຢ່າງໜ້ອຍທີ່ສຸດກໍມີມາດຕະຖານຂອງສະຕິຮູ້ສຶກຜິດຊອບເພື່ອໃຊ້ປະເມີນສິ່ງທັງໝົດນີ້. ຖ້າເຈົ້າໃຊ້ສະຕິຮູ້ສຶກຜິດຊອບຂອງເຈົ້າເພື່ອປະເມີນສິ່ງໃດໜຶ່ງ ແລະ ເຈົ້າຕັດສິນວ່າມັນເປັນບວກ, ແລ້ວເຈົ້າກໍຄວນລົງມືເຮັດມັນ ແລະ ເຈົ້າບໍ່ຈຳເປັນຕ້ອງຕຳນິຕົນເອງ ຖ້າເຈົ້າເຮັດມັນຊ້າ ຫຼື ລ່າຊ້າເລັກໜ້ອຍ. ຖ້າເຈົ້າໃຊ້ສະຕິຮູ້ສຶກຜິດຊອບຂອງເຈົ້າເພື່ອປະເມີນສິ່ງນັ້ນ ແລະ ເຈົ້າຕັດສິນວ່າມັນເປັນລົບ ແລະ ເປັນສິ່ງທີ່ບໍ່ຄວນເຮັດ, ແລ້ວເຈົ້າກໍຄວນຢັບຢັ້ງຕົນເອງ ແລະ ບໍ່ເວົ້າ ຫຼື ບໍ່ເຮັດມັນ. ເຖິງຢ່າງໃດກໍຕາມ, ຖ້າເຈົ້າບໍ່ມີຄວາມຮູ້ສຶກທີ່ຖືກຂັບເຄື່ອນໂດຍສະຕິຮູ້ສຶກຜິດຊອບ ແລະ ເຫດຜົນຂອງເຈົ້າ, ແລ້ວເຈົ້າກໍບໍ່ແມ່ນມະນຸດ. ຖ້າເຈົ້າບໍ່ມີແມ່ນແຕ່ສະຕິຮູ້ສຶກຜິດຊອບ ແລະ ເຫດຜົນ, ແລ້ວເຈົ້າກໍບໍ່ມີທາງທີ່ຈະປະເມີນໄດ້ວ່າສິ່ງໃດໜຶ່ງຖືກ ຫຼື ຜິດ, ເປັນບວກ ຫຼື ເປັນລົບ ແລະ ດັ່ງນັ້ນ ມັນຈຶ່ງບໍ່ມີຄວາມໝາຍຫຍັງເລີຍທີ່ພຣະເຈົ້າຈະລົງວິໄນ ແລະ ລົງໂທດເຈົ້າ. ເວົ້າອີກຢ່າງໜຶ່ງກໍຄື ພຣະເຈົ້າບໍ່ໄດ້ເຮັດວຽກງານໃນຜູ້ທີ່ບໍ່ຢູ່ພາຍໃຕ້ການຊີ້ນໍາຂອງສະຕິຮູ້ສຶກຜິດຊອບ ແລະ ພຣະອົງບໍ່ໄດ້ຊ່ວຍຄົນແບບນັ້ນໃຫ້ລອດພົ້ນ. ຄຳວ່າ “ບໍ່ຊ່ວຍພວກເຂົາໃຫ້ລອດພົ້ນ” ລວມມີຫຍັງແດ່? ພຣະອົງບໍ່ຕ້ອງການແມ່ນແຕ່ຈະລົງວິໄນພວກເຂົາ; ພຣະອົງບໍ່ລົງວິໄນພວກເຂົາ ຫຼື ຕີສອນພວກເຂົາ. ມີຄົນທີ່ຖາມວ່າ “ຖ້າຄົນໃດໜຶ່ງເຮັດຄວາມຊົ່ວ, ພຣະເຈົ້າຈະລົງໂທດພວກເຂົາບໍ?” ພຣະເຈົ້າຈະບໍ່ລົງໂທດພວກເຂົາໂດຍກົງ, ເພາະຄຣິສຕະຈັກມີກົດການປົກຄອງ. ຖ້າພວກເຂົາເປັນຄົນຊົ່ວຮ້າຍທີ່ກຳລັງກໍ່ໃຫ້ເກີດການລົບກວນ ຫຼື ການຂັດຂວາງ, ແລ້ວການກຳຈັດພວກເຂົາອອກ ຫຼື ຂັບໄລ່ພວກເຂົາກໍຈະເປັນຈຸດຈົບຂອງເລື່ອງນັ້ນ. ເຖິງແມ່ນວ່າພວກເຂົາຈະບໍ່ເຂົ້າເງື່ອນໄຂສຳລັບການຖືກຄັດອອກ ຫຼື ຖືກຂັບໄລ່ກໍຕາມ, ພວກເຂົາກໍຈະຖືກສົ່ງໄປຢູ່ກຸ່ມ ຂ. ຖ້າຄົນໃດໜຶ່ງຜານເຄື່ອງຖວາຍຂອງພຣະເຈົ້າ, ນັ້ນກໍຮ້າຍແຮງຍິ່ງຂຶ້ນ ແລະ ພວກເຂົາຕ້ອງຊົດໃຊ້ຄືນໃນສິ່ງທີ່ພວກເຂົາຄວນຊົດໃຊ້ ແລະ ຫຼັງຈາກນັ້ນ ພວກເຂົາກໍຕ້ອງຖືກຈັດການຢ່າງເໝາະສົມ. ນີ້ຄືຫຼັກການແຫ່ງວຽກງານຂອງພຣະເຈົ້າ ແລະ ຫຼັກການທີ່ພຣະອົງປະຕິບັດຕໍ່ຜູ້ຄົນ. ມັນງ່າຍໆ, ແມ່ນບໍ? (ແມ່ນແລ້ວ). ເຈົ້າຄິດວ່າການທີ່ພຣະເຈົ້າເລືອກເຈົ້າໝາຍຄວາມວ່າພຣະອົງຕ້ອງເຮັດໃຫ້ເຈົ້າຄົບຖ້ວນສົມບູນ ແລະ ຈະບໍ່ຢຸດຈົນກວ່າພຣະອົງຈະເຮັດສຳເລັດບໍ? ນັ້ນໃຊ້ໄດ້ກັບສະເພາະຜູ້ທີ່ມີສະຕິຮູ້ສຶກຜິດຊອບ ແລະ ເຫດຜົນ ແລະ ຜູ້ທີ່ໄລ່ຕາມຄວາມຈິງເທົ່ານັ້ນ, ມັນໃຊ້ໄດ້ກັບສະເພາະຜູ້ທີ່ສາມາດໄດ້ຮັບຄວາມລອດພົ້ນເທົ່ານັ້ນ. ສຳລັບຜູ້ທີ່ບໍ່ມີແມ່ນແຕ່ການຮັບຮູ້ເຖິງສະຕິຮູ້ສຶກຜິດຊອບ, ພວກເຂົາພຽງແຕ່ຕ້ອງຖືກປະຕິບັດ ແລະ ຖືກຈັດການຕາມກົດການປົກຄອງຂອງຄຣິສຕະຈັກເທົ່ານັ້ນ, ພຣະເຈົ້າຈະບໍ່ລົງວິໄນພວກເຂົາ. ການລົງວິໄນພວກເຂົາຈະມີປະໂຫຍດຫຍັງ? ການລົງວິໄນຜູ້ທີ່ຂາດຄວາມເປັນມະນຸດທີ່ປົກກະຕິ ແລະ ສະຕິຮູ້ສຶກຜິດຊອບກໍເທົ່າກັບການພະຍາຍາມບັງຄັບໃຫ້ປາອາໄສຢູ່ເທິງບົກ ຫຼື ບັງຄັບໃຫ້ໝູບິນໄດ້, ມັນຄືກັນກັບການໂຍນໄຂ່ມຸກໃຫ້ໝູ ແລະ ການໂຍນສິ່ງສັກສິດໃຫ້ຄົນທີ່ບໍ່ສະອາດກິນ, ພຣະເຈົ້າບໍ່ເຮັດສິ່ງນັ້ນຢ່າງແນ່ນອນ. ສະນັ້ນ, ໃນເລື່ອງນີ້, ຜູ້ຄົນບໍ່ຄວນຄິດວ່າ “ຂ້ອຍຖືກເລືອກໂດຍພຣະເຈົ້າ, ຂ້ອຍເປັນໜຶ່ງໃນແກະຂອງພຣະເຈົ້າ ແລະ ເຖິງແມ່ນວ່າຂ້ອຍຈະເຮັດຜິດພາດ ແລະ ເຮັດຄວາມຊົ່ວ, ພຣະເຈົ້າກໍຈະບໍ່ປະຖິ້ມຂ້ອຍ”. ຄຳເວົ້ານີ້ບໍ່ມີນໍ້າໜັກ, ມັນຍາກທີ່ຈະບອກວ່າເຈົ້າເປັນແກະ ຫຼື ເປັນໝາປ່າ. ເຈົ້າປະເມີນແນວໃດວ່າເຈົ້າເປັນໜຶ່ງໃນແກະຂອງພຣະເຈົ້າ ຫຼື ບໍ່? ມັນຂຶ້ນຢູ່ກັບວ່າເຈົ້າມີການຮັບຮູ້ກ່ຽວກັບສິ່ງນັ້ນ ຫຼື ບໍ່ ແລະ ສະຕິຮູ້ສຶກຜິດຊອບຂອງເຈົ້າຮູ້ສຶກຖືກຕຳນິ ແລະ ຖືກຕໍ່ວ່າ ຫຼື ບໍ່ ເມື່ອເຈົ້າໄດ້ເຮັດບາງສິ່ງທີ່ຂັດກັບຄວາມເປັນມະນຸດ ແລະ ສະຕິຮູ້ສຶກຜິດຊອບ. ຖ້າມັນຮູ້ສຶກຖືກຕໍ່ວ່າ, ເຈົ້າກໍຈະຫັນປ່ຽນຕົນເອງ ແລະ ເຖິງແມ່ນວ່າເຈົ້າຈະບໍ່ເຂົ້າໃຈຄວາມຈິງ, ເຈົ້າກໍຈະສາມາດກະທຳຕາມມາດຕະຖານຂອງສະຕິຮູ້ສຶກຜິດຊອບໄດ້. ຢ່າງໜ້ອຍທີ່ສຸດ, ເຈົ້າກໍຈະສາມາດກະທຳໃຫ້ສອດຄ່ອງກັບຄວາມເປັນມະນຸດທີ່ປົກກະຕິໄດ້. ຖ້າເຈົ້າມີການສະແດງອອກເຫຼົ່ານີ້, ແລ້ວເຈົ້າກໍເປັນໜຶ່ງໃນແກະຂອງພຣະເຈົ້າ. ຖ້າເມື່ອເຈົ້າພົບພໍ້ກັບບາງສິ່ງທີ່ຂັດກັບສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິ ແລະ ລະເມີດຄວາມຍຸຕິທຳທາງສິນທຳ, ເຈົ້າບໍ່ມີຄວາມຮູ້ສຶກຍຸຕິທຳແມ່ນແຕ່ໜ້ອຍດຽວ ແລະ ເຈົ້າບໍ່ຮູ້ສຶກລັງກຽດ ຫຼື ກຽດຊັງຕໍ່ຄວາມຊົ່ວທີ່ເຈົ້າໄດ້ເຮັດ ຫຼື ຕໍ່ການລົບກວນທີ່ເກີດຈາກຄົນຊົ່ວຮ້າຍ ແລະ ສະຕິຮູ້ສຶກຜິດຊອບຂອງເຈົ້າກໍບໍ່ຮູ້ສຶກຖືກຕໍ່ວ່າເລີຍ, ແລ້ວເຈົ້າກໍບໍ່ແມ່ນໜຶ່ງໃນແກະຂອງພຣະເຈົ້າ, ເຈົ້າເປັນໝາປ່າ, ເຈົ້າເປັນສັດເດຍລະສານ ແລະ ເຈົ້າເປັນມານຮ້າຍ. ນີ້ຄືມາດຕະຖານທີ່ຈະໃຊ້ປະເມີນວ່າເຈົ້າເປັນໜຶ່ງໃນແກະຂອງພຣະເຈົ້າ ຫຼື ເປັນໝາປ່າ. ຖ້າເຈົ້າບໍ່ແມ່ນໜຶ່ງໃນແກະຂອງພຣະເຈົ້າ, ແຕ່ເຈົ້າຍັງຄົງວັດແທກພາລະກິດຂອງພຣະເຈົ້າຢູ່ຕະຫຼອດເວລາໂດຍໃຊ້ຄວາມຄິດ, ຄວາມຄິດຫຼົງຜິດ ແລະ ຈິນຕະນາການ ເຊັ່ນ: “ຂ້ອຍໄດ້ເປີດເຜີຍຄວາມເສື່ອມຊາມ ແລະ ຄວາມກະບົດ, ແຕ່ພຣະເຈົ້າກໍບໍ່ໄດ້ລົງວິໄນຂ້ອຍ; ພຣະເຈົ້າຄວນລົງວິໄນຂ້ອຍ”, ແລ້ວເຈົ້າກໍໂງ່ຈ້າ. ເຈົ້າບໍ່ແມ່ນໜຶ່ງໃນແກະຂອງພຣະເຈົ້າເລີຍ ແລະ ພຣະເຈົ້າກໍບໍ່ມີເຈດຕະນາທີ່ຈະຊ່ວຍເຈົ້າໃຫ້ລອດພົ້ນ, ແລ້ວເຈົ້າມີຄຸນສົມບັດທີ່ຈະວັດແທກ ແລະ ຕັດສິນວຽກງານຂອງພຣະເຈົ້າບໍ? ຖ້ານີ້ບໍ່ແມ່ນຄວາມໂງ່ຈ້າ, ແລ້ວມັນແມ່ນຫຍັງ? ເຈົ້າສາມາດປະເມີນເລື່ອງນີ້ໄດ້, ແມ່ນບໍ່? (ຕອນນີ້ຂ້ານ້ອຍສາມາດເຮັດໄດ້ແລ້ວ).

ມາດຕະຖານສຳລັບການມີສະຕິຮູ້ສຶກຜິດຊອບແມ່ນຫຍັງ? ພວກເຈົ້າຄວນວັດແທກແນວໃດວ່າ ຄົນໆໜຶ່ງມີສະຕິຮູ້ສຶກຜິດຊອບ ຫຼື ບໍ່? (ມັນຂຶ້ນຢູ່ກັບວ່າ ພວກເຂົາມີຄວາມຮູ້ສຶກຍຸຕິທຳໃນໃຈຂອງພວກເຂົາ ຫຼື ບໍ່ ເມື່ອພວກເຂົາເຫັນຄົນຊົ່ວຮ້າຍກຳລັງເຮັດຄວາມຊົ່ວຮ້າຍ ຫຼື ເຫັນສິ່ງທີ່ທຳລາຍຜົນປະໂຫຍດຂອງເຮືອນຂອງພຣະເຈົ້າ ແລະ ພວກເຂົາສາມາດກຽດຊັງສິ່ງເຫຼົ່ານີ້ໄດ້ ຫຼື ບໍ່. ຖ້າພວກເຂົາບໍ່ມີຄວາມຮັບຮູ້ໃນໃຈຂອງພວກເຂົາເລີຍ, ແລ້ວພວກເຂົາກໍບໍ່ມີສະຕິຮູ້ສຶກຜິດຊອບ. ນອກຈາກນີ້, ຖ້າຄົນໃດຄົນໜຶ່ງບໍ່ມີຄວາມຮັບຮູ້ໃນໃຈຂອງພວກເຂົາກ່ຽວກັບຄວາມຊົ່ວທີ່ພວກເຂົາໄດ້ເຮັດ ຫຼື ກ່ຽວກັບສິ່ງທີ່ພວກເຂົາໄດ້ເຮັດ ເຊິ່ງລະເມີດຫຼັກການຢ່າງຊັດເຈນ, ຄົນແບບນັ້ນກໍບໍ່ມີສະຕິຮູ້ສຶກຜິດຊອບເຊັ່ນກັນ). ຖ້າເຈົ້າບໍ່ມີຈິດສຳນຶກ, ເຈົ້າກໍບໍ່ແມ່ນຄົນ. ໃນກໍລະນີດັ່ງກ່າວ, ພຣະເຈົ້າຍັງຈະຊ່ວຍເຈົ້າໃຫ້ລອດພົ້ນຢູ່ບໍ? ຖ້າພຣະເຈົ້າຈະບໍ່ຊ່ວຍເຈົ້າໃຫ້ລອດພົ້ນ, ພຣະອົງຍັງຈະລົງວິໄນເຈົ້າຢູ່ບໍ? ການລົງວິໄນ ແລະ ການຕີສອນເປັນສ່ວນໜ້ອຍທີ່ສຸດໃນວຽກງານຂອງພຣະເຈົ້າ. ເມື່ອເຮົາເວົ້າວ່າ “ສ່ວນໜ້ອຍທີ່ສຸດ”, ເຮົາໝາຍຄວາມວ່າ ພຣະເຈົ້າພຽງແຕ່ໃຊ້ວິທີການເຫຼົ່ານີ້ໜ້ອຍຫຼາຍ, ແຕ່ພວກມັນກໍຍັງເປັນສ່ວນໜຶ່ງໃນວຽກງານຂອງພຣະເຈົ້າ. ຖ້າເຈົ້າບໍ່ມີແມ່ນແຕ່ສະຕິຮູ້ສຶກຜິດຊອບ ຫຼື ເຫດຜົນ, ມັນຈະມີປະໂຫຍດຫຍັງທີ່ພຣະເຈົ້າຈະລົງວິໄນເຈົ້າ? ຖ້າເຈົ້າບໍ່ມີຄວາມຮູ້ສຶກຍຸຕິທຳ ແລະ ບໍ່ຮູ້ສຶກຫຍັງເລີຍຕໍ່ທຸກສິ່ງທີ່ຊົ່ວຊ້າ, ທຸກສິ່ງທີ່ຂັດກັບຄວາມຈິງ, ທຸກສິ່ງທີ່ຂັດກັບຄວາມຍຸຕິທຳທາງສິນລະທຳ ແລະ ແມ່ນແຕ່ສິ່ງທີ່ຂັດກັບຈິດສຳນຶກຂອງເຈົ້າ ແລະ ເຈົ້າບໍ່ກຽດຊັງສິ່ງເຫຼົ່ານັ້ນ ແລະ ຖ້າເຈົ້າບໍ່ສາມາດຢືນຢູ່ຂ້າງພຣະເຈົ້າ ເພື່ອປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ບໍ່ສາມາດລຸກຂຶ້ນເວົ້າສິ່ງໃດໜຶ່ງເພື່ອປົກປ້ອງວຽກງານຂອງຄຣິສຕະຈັກ, ແມ່ນແຕ່ຄຳເວົ້າທີ່ຍຸຕິທຳພຽງຄຳດຽວກໍບໍ່ມີ, ເຈົ້າກໍບໍ່ແມ່ນມະນຸດ. ເຈົ້າບໍ່ແມ່ນມະນຸດ, ແຕ່ເຈົ້າຍັງຫວັງຫຼາຍເກີນຄວາມຈຳເປັນ ໃຫ້ພຣະເຈົ້າລົງວິໄນເຈົ້າ. ເຈົ້າກຳລັງຍົກຕົວເອງສູງຂຶ້ນແທ້ໆ ແລະ ບໍ່ໄດ້ຖືວ່າຕົນເອງວ່າເປັນບຸກຄົນພາຍນອກເລີຍ! ມີບາງຄົນເວົ້າວ່າ, “ຖ້າຄົນໃດຄົນໜຶ່ງບໍ່ແມ່ນແກະຂອງພຣະເຈົ້າ ແຕ່ເປັນໝາປ່າ, ພຣະເຈົ້າກໍຈະບໍ່ລົງວິໄນພວກເຂົາ. ແລ້ວຖ້າພວກເຂົາເປັນໜຶ່ງໃນແກະຂອງພຣະເຈົ້າເດ, ພຣະເຈົ້າຈະລົງວິໄນພວກເຂົາບໍ?” ພາຍໃຕ້ສະຖານະການພິເສດ, ພຣະເຈົ້າຈະລົງວິໄນເຈົ້າເປັນບາງຄັ້ງຄາວ ແລະ ຮັບຜິດຊອບຕໍ່ເຈົ້າ. ເຖິງແມ່ນວ່າເຈົ້າຈະມຶນຊາ ແລະ ບໍ່ຮັບຮູ້ກໍຕາມ, ພຣະເຈົ້າກໍຈະກະຕຸ້ນເຈົ້າ, ລົງວິໄນເຈົ້າ ແລະ ຕຳໜິເຈົ້າ. ວຽກງານຂອງພຣະເຈົ້າໄດ້ເຮັດສຳເລັດໃນຂອບເຂດທີ່ເໝາະສົມ ແລ້ວກໍຢຸດພຽງເທົ່ານັ້ນ. ເປັນຫຍັງພຣະອົງຈຶ່ງເຮັດວຽກງານດ້ວຍວິທີນີ້? ເພາະຖ້າເຈົ້າມີສະຕິຮູ້ສຶກຜິດຊອບ, ເມື່ອພຣະເຈົ້າຕຳໜິເຈົ້າດ້ວຍວິທີນີ້, ສະຕິຮູ້ສຶກຜິດຊອບຂອງເຈົ້າກໍຈະມີຄວາມຮັບຮູ້ຢ່າງໄວວາ ແລະ ເຈົ້າຈະໂທດຕົວເອງ ແລະ ຮູ້ສຶກເປັນໜີ້ຕໍ່ພຣະອົງ; ເຈົ້າຈະຮູ້ສຶກສຳນຶກຜິດ, ໂສກເສົ້າ ແລະ ທຸກທໍລະມານໃຈ ແລະ ເຈົ້າຈະສາມາດຫັນປ່ຽນຕົວເອງ ແລະ ໃນທີ່ສຸດກໍຈະສາມາດສະແຫວງຫາຫຼັກການຄວາມຈິງ ແລະ ປະຕິບັດຕາມຄວາມຈິງ, ນີ້ຄືຜົນຮັບທີ່ພຣະເຈົ້າຕ້ອງການ. ຖ້າເຈົ້າມີສະຕິຮູ້ສຶກຜິດຊອບທີ່ອ່ອນໄຫວ ແລະ ເຂົ້າໃຈຄວາມຈິງຫຼາຍໆຢ່າງ ແລະ ເຖິງແມ່ນວ່າພຣະເຈົ້າບໍ່ລົງວິໄນເຈົ້າ, ຕີສອນເຈົ້າ ຫຼື ກະຕຸ້ນເຈົ້າກໍຕາມ, ເຈົ້າກໍຍັງສາມາດຮັບຮູ້ເຖິງບັນຫາໄດ້ ແລະ ສະຕິຮູ້ສຶກຜິດຊອບ ຂອງເຈົ້າກໍຍັງມີຄວາມຮັບຮູ້ ແລະ ມັນຮູ້ສຶກຖືກຕຳໜິ ແລະ ຖືກກ່າວສັ່ງສອນ, ນັ້ນກໍຍິ່ງດີກວ່າ ແລະ ບໍ່ຈຳເປັນຕ້ອງມີການລົງວິໄນຂອງພຣະເຈົ້າ. ເຖິງແມ່ນວ່າພຣະເຈົ້າຈະບໍ່ລົງວິໄນເຈົ້າກໍຕາມ, ສະຕິຮູ້ສຶກຜິດຊອບຂອງເຈົ້າກໍອ່ອນໄຫວຫຼາຍ ແລະ ຮູ້ສຶກຖືກກ່າວສັ່ງສອນ ແລະ ເຈົ້າຮູ້ສຶກສຳນຶກຜິດ, ໂສກເສົ້າ, ຮູ້ສຶກເປັນໜີ້ຕໍ່ພຣະເຈົ້າ ແລະ ຮູ້ສຶກວ່າໄດ້ເຮັດຜິດຕໍ່ພຣະອົງ, ເຮັດໃຫ້ພຣະອົງຜິດຫວັງ, ເຮັດໃຫ້ພຣະອົງບໍ່ພໍໃຈ ແລະ ເຈົ້າສາມາດສະແຫວງຫາຫຼັກການຄວາມຈິງຢ່າງຕັ້ງໜ້າ ແລະ ກະທຳຕາມຄວາມຕ້ອງການຂອງພຣະອົງ. ນີ້ຄືຜົນທີ່ສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິມີຕໍ່ຜູ້ຄົນ ແລະ ມັນກໍເປັນຜົນທີ່ມັນຄວນມີຕໍ່ຜູ້ຄົນເຊັ່ນກັນ. ສະນັ້ນ, ບໍ່ວ່າຄົນຜູ້ໜຶ່ງຈະເປັນໜຶ່ງໃນແກະຂອງພຣະເຈົ້າ ຫຼື ບໍ່ ແລະ ບໍ່ວ່າພວກເຂົາຈະສາມາດໄດ້ຮັບຄວາມລອດພົ້ນ ຫຼື ບໍ່ນັ້ນ, ມັນຂຶ້ນຢູ່ກັບວ່າພວກເຂົາມີຄວາມເປັນມະນຸດທີ່ປົກກະຕິ ແລະ ສະຕິຮູ້ສຶກຜິດຊອບ ຫຼື ບໍ່. ສິ່ງນີ້ສຳຄັນ ແລະ ຈຳເປັນຢ່າງຍິ່ງ. ຖ້າເຈົ້າເວົ້າວ່າເຈົ້າເຂົ້າໃຈຄວາມຈິງຫຼາຍໆຢ່າງ, ເມື່ອຕົວເຈົ້າເອງກະບົດ ຫຼື ເຈົ້າພົບພໍ້ກັບຄົນຊົ່ວຮ້າຍທີ່ເຮັດຄວາມຊົ່ວຮ້າຍ, ຄວາມຈິງທີ່ເຈົ້າເຂົ້າໃຈນັ້ນເກີດຜົນ ຫຼື ບໍ່? ພວກມັນບັນລຸຜົນໃນການຊີ້ນຳເຈົ້າ, ໃຫ້ຄວາມຮູ້ແຈ້ງແກ່ເຈົ້າ ແລະ ເຮັດໃຫ້ສະຕິຮູ້ສຶກຜິດຊອບຂອງເຈົ້າຮູ້ສຶກຖືກຕຳໜິ ແລະ ເຂົ້າມາມີບົດບາດ ຫຼື ບໍ່? ຖ້າເຈົ້າບໍ່ມີຄວາມຮັບຮູ້ທາງສະຕິຮູ້ສຶກຜິດຊອບ, ເຈົ້າກໍຂາດສະຕິຮູ້ສຶກຜິດຊອບ ແລະ ຄວາມເປັນມະນຸດທີ່ປົກກະຕິ ແລະ ສິ່ງທີ່ເຈົ້າເຂົ້າໃຈນັ້ນກໍຄືຫຼັກຄຳສອນ ແທນທີ່ຈະເປັນຄວາມຈິງ. ຖ້າເຈົ້າເຂົ້າໃຈພຽງແຕ່ຫຼັກຄຳສອນ, ເຈົ້າກໍບໍ່ສາມາດນຳຄວາມຈິງເຂົ້າໃນປະຕິບັດໄດ້ ແລະ ເຈົ້າກໍບໍ່ແມ່ນໜຶ່ງໃນຜູ້ທີ່ຈະໄດ້ຮັບຄວາມລອດພົ້ນ. ພວກເຈົ້າເຂົ້າໃຈສິ່ງນີ້, ແມ່ນບໍ່? (ເຂົ້າໃຈແລ້ວ). ສະນັ້ນ, ໃນວຽກງານຂອງພຣະເຈົ້າ, ເມື່ອເວົ້າເຖິງວິທີການພື້ນຖານທີ່ສຸດບາງຢ່າງທີ່ພຣະເຈົ້າເຮັດວຽກງານ, ຜູ້ຄົນບໍ່ຄວນກຳນົດຂອບເຂດພວກມັນໂດຍອີງໃສ່ແນວຄິດ ແລະ ຈິນຕະນາການຂອງພວກເຂົາເອງ. ບໍ່ວ່າເຈົ້າຈະຖືກລົງວິໄນ, ຖືກຕີສອນ ແລະ ຖືກລົງໂທດໂດຍພຣະເຈົ້າ ຫຼື ບໍ່ເຄີຍຖືກລົງວິໄນ, ຖືກຕີສອນ ຫຼື ຖືກລົງໂທດກໍຕາມ, ສິ່ງນີ້ບໍ່ແມ່ນຕົວຊີ້ບອກວ່າເຈົ້າເຂົ້າໃຈຫຼັກການຄວາມຈິງຫຼາຍສໍ່າໃດ ແລະ ມັນກໍບໍ່ໄດ້ຊີ້ບອກວ່າເຈົ້າເປັນຄົນທີ່ພຣະເຈົ້າໄດ້ເລືອກ. ມັນອາດຈະເປັນໄປໄດ້ວ່າເຈົ້າໄດ້ເຊື່ອໃນພຣະເຈົ້າມາຫຼາຍປີ ແລະ ຖືກລົງວິໄນ ແລະ ຖືກຕີສອນນັບຄັ້ງບໍ່ຖ້ວນ, ແຕ່ເຈົ້າບໍ່ເຄີຍກະທຳຕາມຫຼັກການຄວາມຈິງເລີຍ, ໃນກໍລະນີດັ່ງກ່າວ, ເມື່ອເຈົ້າບໍ່ໄດ້ຮັບຄວາມລອດພົ້ນໃນທ້າຍທີ່ສຸດ, ມັນກໍຈະເປັນຄວາມຜິດຂອງຕົວເຈົ້າເອງທັງໝົດ ແລະ ເປັນສິ່ງທີ່ເຈົ້າສົມຄວນໄດ້ຮັບຢ່າງແທ້ຈິງ. ມັນອາດຈະເປັນໄປໄດ້ເຊັ່ນກັນວ່າເຈົ້າບໍ່ຄ່ອຍຖືກລົງວິໄນ ແລະ ຖືກລົງໂທດໃນຄວາມເຊື່ອຂອງເຈົ້າທີ່ມີຕໍ່ພຣະເຈົ້າ, ແຕ່ຍ້ອນສະຕິຮູ້ສຶກຜິດຊອບຂອງເຈົ້າ, ເຈົ້າມັກຈະຮູ້ສຶກຖືກກ່າວສັ່ງສອນ ແລະ ຖືກຕຳໜິ ແລະ ເມື່ອເຈົ້າຝ່າຝືນ ເຈົ້າກໍຮູ້ສຶກສຳນຶກຜິດ ແລະ ຫັນປ່ຽນຕົວເອງ ແລະ ເຈົ້າສາມາດສະແຫວງຫາຫຼັກການຄວາມຈິງ, ປະຕິບັດຄວາມຈິງ ແລະ ກະທຳຕາມຫຼັກການຄວາມຈິງ, ໃນກໍລະນີນີ້, ເຈົ້າກໍເປັນໜຶ່ງໃນຜູ້ທີ່ຈະໄດ້ຮັບຄວາມລອດພົ້ນ. ພວກເຈົ້າເຂົ້າໃຈແລ້ວບໍ? (ເຂົ້າໃຈແລ້ວ). ເຮົາໄດ້ກ່າວເຖິງສອງສະຖານະການ. ພວກມັນມີຫຍັງແດ່ຢ່າງສະເພາະເຈາະຈົງ? (ສະຖານະການໜຶ່ງກໍຄື ເມື່ອຜູ້ຄົນຖືກລົງວິໄນ ແລະ ຖືກລົງໂທດຫຼາຍ, ແຕ່ໃນທ້າຍທີ່ສຸດພວກເຂົາກໍຍັງບໍ່ສາມາດກະທຳຕາມຫຼັກການຄວາມຈິງໄດ້ ແລະ ບໍ່ໄດ້ຮັບຄວາມຈິງ ແລະ ດັ່ງນັ້ນ ພວກເຂົາຈຶ່ງບໍ່ໄດ້ຮັບຄວາມລອດພົ້ນ ແລະ ນີ້ກໍເປັນຄວາມຜິດຂອງພວກເຂົາເອງທັງໝົດ. ອີກສະຖານະການໜຶ່ງກໍຄື ເມື່ອບາງຄົນສາມາດໃຊ້ສະຕິຮູ້ສຶກຜິດຊອບຂອງພວກເຂົາ ເພື່ອຢັບຢັ້ງຕົນເອງ ໂດຍບໍ່ຈຳເປັນຕ້ອງຖືກລົງວິໄນ ຫຼື ຖືກຕີສອນຫຼາຍຈາກພຣະເຈົ້າ ແລະ ເມື່ອໃດກໍຕາມທີ່ພວກເຂົາລະເມີດຫຼັກການ ຫຼື ເປີດເຜີຍຄວາມກະບົດ ພວກເຂົາກໍຮູ້ສຶກຖືກກ່າວສັ່ງສອນໂດຍສະຕິຮູ້ສຶກຜິດຊອບຂອງພວກເຂົາເອງ ແລະ ສາມາດສະແຫວງຫາຄວາມຈິງຢ່າງຕັ້ງໜ້າ ແລະ ກະທຳຕາມຫຼັກການຄວາມຈິງ ແລະ ຢ່າງໜ້ອຍທີ່ສຸດ ພວກເຂົາກໍສາມາດເຮັດສິ່ງທີ່ເປັນທາງບວກບາງຢ່າງໄດ້ ແລະ ດັ່ງນັ້ນ ພວກເຂົາຈຶ່ງເປັນໜຶ່ງໃນຜູ້ທີ່ຈະໄດ້ຮັບຄວາມລອດພົ້ນ. ພຣະເຈົ້າຫາກໍເວົ້າກ່ຽວກັບສອງສະຖານະການນີ້). ບໍ່ວ່າພວກເຂົາຈະສາມາດກະທຳຕາມຫຼັກການຄວາມຈິງໄດ້ ຫຼື ບໍ່ ນັ້ນແມ່ນມາດຕະຖານສຳລັບການປະເມີນຄົນສອງປະເພດນີ້. ບາງຄົນບໍ່ສາມາດກະທຳຕາມຫຼັກການຄວາມຈິງໄດ້ ແລະ ບໍ່ວ່າພວກເຂົາຈະເຂົ້າໃຈຫຼັກຄຳສອນຫຼາຍສໍ່າໃດ ຫຼື ຖືກລົງວິໄນ ແລະ ຖືກລົງໂທດຫຼາຍສໍ່າໃດກໍຕາມ, ພວກເຂົາກໍບໍ່ແມ່ນກຸ່ມເປົ້າໝາຍທີ່ຈະໄດ້ຮັບຄວາມລອດພົ້ນ. ໃນທາງກົງກັນຂ້າມ, ຄົນອື່ນໆບາງຄົນບໍ່ຄ່ອຍຖືກລົງວິໄນ ແລະ ຖືກລົງໂທດໂດຍພຣະເຈົ້າ ຫຼື ຖືກຕີສອນ ແລະ ຖືກຕຳນິໂດຍພຣະອົງ, ແຕ່ພວກເຂົາມັກຈະສາມາດໄຕ່ຕອງກ່ຽວກັບຕົນເອງໄດ້ ແລະ ເມື່ອໃດກໍຕາມທີ່ພວກເຂົາກະທຳການລະເມີດຫຼັກການ ຫຼື ເປີດເຜີຍຄວາມກະບົດ, ພວກເຂົາກໍສາມາດຮູ້ສຶກໄດ້ເຖິງການກ່າວໂທດ ແລະ ການຕຳໜິຂອງຄວາມຮູ້ສຶກຜິດຊອບຂອງພວກເຂົາ ແລະ ຫຼັງຈາກນັ້ນ ພວກເຂົາກໍຮູ້ສຶກສຳນຶກຜິດ ແລະ ສາມາດປະຕິບັດຕາມຫຼັກການຄວາມຈິງໄດ້ຢ່າງຕັ້ງໜ້າ. ເຖິງແມ່ນວ່າພວກເຂົາຈະບໍ່ຄ່ອຍຖືກລົງວິໄນ ຫຼື ຖືກຕີສອນໂດຍພຣະເຈົ້າກໍຕາມ, ຄົນປະເພດນີ້ກໍຍັງເປັນເປົ້າໝາຍທີ່ຈະໄດ້ຮັບຄວາມລອດພົ້ນ. ການລົງວິໄນ ແລະ ການລົງໂທດທີ່ເຮົາກ່າວເຖິງຢູ່ນີ້ ບໍ່ມີຫຍັງກ່ຽວຂ້ອງກັບການພິພາກສາ ແລະ ການລົງທັນແຫ່ງພຣະທຳຂອງພຣະເຈົ້າ, ພວກມັນເປັນພຽງສິ່ງທີ່ຜູ້ຄົນຄິດວ່າເປັນການລົງວິໄນ ແລະ ການລົງໂທດໃນແນວຄິດ ແລະ ຈິນຕະນາການຂອງພວກເຂົາເອງເທົ່ານັ້ນ. ໃນແນວຄິດ ແລະ ຈິນຕະນາການຂອງຜູ້ຄົນ, ພວກເຂົາເຊື່ອວ່າ ຖ້າພວກເຂົາຖືກລົງວິໄນ ແລະ ຖືກລົງໂທດເລື້ອຍໆ, ນັ້ນກໍໝາຍຄວາມວ່າພວກເຂົາມີຄຳພະຍານຈາກປະສົບການ ແລະ ພວກເຂົາເປັນຜູ້ຄົນຝ່າຍວິນຍານ. ຜູ້ຄົນຍັງມັກຈະເຊື່ອມໂຍງການຖືກລົງວິໄນ ແລະ ການຖືກລົງໂທດກັບວຽກງານຂອງພຣະວິນຍານບໍລິສຸດ ແລະ ເຊື່ອວ່າພວກເຂົາເຊື່ອມຕໍ່ກັບກະແສຂອງພຣະວິນຍານບໍລິສຸດ. ມີບາງຄົນມັກຈະເວົ້າວ່າ, “ຂ້ອຍປະຕິບັດໜ້າທີ່ຂອງຂ້ອຍບໍ່ໄດ້ດີ ແລະ ຂ້ອຍກໍຖືກລິຮານອີກຄັ້ງ. ຕອນນີ້ຂ້ອຍມີຕຸ່ມພອງຢູ່ປາກ ແລະ ຂ້ອຍກໍລົ້ມປ່ວຍ, ນີ້ຄືການທີ່ພຣະເຈົ້າລົງວິໄນຂ້ອຍ”. ຫຼາຍຄົນມັກຈະໂອ້ລົມກ່ຽວກັບປະສົບການເຫຼົ່ານີ້, ແຕ່ເຈົ້າຄວນເບິ່ງວ່າການສະແດງອອກຂອງພວກເຂົາເປັນແນວໃດ ໃນເມື່ອໃດກໍຕາມທີ່ພວກເຂົາພົບພໍ້ກັບບັນຫາ, ໃຫ້ເບິ່ງວ່າພວກເຂົາຮູ້ສຶກຖືກກ່າວສັ່ງສອນໂດຍສະຕິຮູ້ສຶກຜິດຊອບຂອງພວກເຂົາ ຫຼື ບໍ່ ເມື່ອພວກເຂົາເຮັດບາງສິ່ງບາງຢ່າງຜິດພາດ ແລະ ພວກເຂົາສາມາດລຸກຂຶ້ນ ແລະ ຍຶດໝັ້ນໃນຫຼັກການຄວາມຈິງ ແລະ ປົກປ້ອງຜົນປະໂຫຍດຂອງເຮືອນຂອງພຣະເຈົ້າໄດ້ ຫຼື ບໍ່ ເມື່ອພວກເຂົາພົບພໍ້ກັບຄົນຊົ່ວຮ້າຍທີ່ເຮັດຄວາມຊົ່ວຮ້າຍ ຫຼື ເມື່ອພວກເຂົາພົບພໍ້ກັບສິ່ງທີ່ຊົ່ວຊ້າ. ຖ້າບໍ່, ຄົນເຫຼົ່ານີ້ກໍບໍ່ມີສະຕິຮູ້ສຶກຜິດຊອບ ແລະ ພວກເຂົາກໍບໍ່ແມ່ນມະນຸດ! ພວກເຂົາເວົ້າຄຳເວົ້າທີ່ຟັງເບິ່ງຄືດີ ແລະ ເວົ້າໄດ້ຢ່າງສົມບູນກ່ຽວກັບຄຳພະຍານຈາກປະສົບການຫຼາຍໆຢ່າງທີ່ພວກເຂົາມີ, ມັນຄືກັບວ່າພຣະເຈົ້າໄດ້ສະແດງພຣະຄຸນຢ່າງຫຼວງຫຼາຍຕໍ່ພວກເຂົາ ແລະ ໄດ້ເຮັດວຽກງານຢ່າງຫຼວງຫຼາຍໃນພວກເຂົາ ແລະ ໄດ້ກ່າວພຣະທຳຢ່າງຫຼວງຫຼາຍຕໍ່ພວກເຂົາ ແລະ ສິ່ງນີ້ເບິ່ງຄືຈະຊີ້ບອກວ່າພວກເຂົາໄດ້ຮັບຄວາມລອດພົ້ນແລ້ວ. ເຖິງຢ່າງໃດກໍຕາມ, ໃນຊີວິດປະຈຳວັນຂອງພວກເຂົາ, ເມື່ອໃດກໍຕາມທີ່ພວກເຂົາພົບພໍ້ກັບບັນຫາທີ່ກ່ຽວຂ້ອງກັບຫຼັກການ, ພວກເຂົາບໍ່ເຄີຍຍຶດໝັ້ນໃນຫຼັກການຄວາມຈິງເລີຍ ແລະ ພວກເຂົາມັກຈະຫົດຫົວຄືກັບເຕົ່າທີ່ລີ້ຢູ່ໃນກະດອງຂອງມັນ ແລະ ຫຼີກລ່ຽງບັນຫາຢູ່ສະເໝີ. ແລະ ທຸກຄັ້ງທີ່ພວກເຂົາຖືກຂໍໃຫ້ເວົ້າ ແລະ ສະແດງຄວາມເຫັນ ແລະ ຈຸດຢືນຂອງພວກເຂົາ, ພວກເຂົາກໍບໍ່ຍອມສະແດງຄວາມຄິດເຫັນ, ແກ້ງໂງ່ ແລະ ມິດງຽບ. ພວກເຂົາບໍ່ຍຶດໝັ້ນໃນຫຼັກການຄວາມຈິງເລີຍ, ທັງບໍ່ປະຕິບັດຄວາມຈິງ. ຄົນເຫຼົ່ານີ້ແມ່ນຄົນປະເພດໃດ? ພວກເຂົາແມ່ນຄົນໜ້າຊື່ໃຈຄົດ. ເມື່ອພວກເຂົາກຳລັງຫົດນໍ້າ ແລະ ຊ່ວຍເຫຼືອຄົນອື່ນ, ພວກເຂົາເວົ້າກ່ຽວກັບທິດສະດີທາງວິນຍານໃນລັກສະນະທີ່ເປັນລະບົບ ແລະ ມີເຫດຜົນຫຼາຍ ແລະ ພວກເຂົາກໍເວົ້າຕໍ່ເນື່ອງເປັນເວລາຫຼາຍຊົ່ວໂມງ, ເຮັດໃຫ້ບາງຄົນເຖິງກັບນໍ້າຕາໄຫຼ, ແຕ່ພວກເຂົາພັດບໍ່ເຄີຍປະຕິບັດຄວາມຈິງໃນການກະທຳຂອງພວກເຂົາເອງເລີຍ, ຄົນເຫຼົ່ານີ້ຄືພວກຟາຣີຊາຍ. ບໍ່ວ່າພວກເຂົາຈະເວົ້າເຖິງປະສົບການທາງວິນຍານຈອມປອມ ແລະ ຫຼັກຄຳສອນທາງວິນຍານຈອມປອມຫຼາຍສໍ່າໃດກໍຕາມ ຫຼື ບໍ່ວ່າພວກເຂົາຈະເວົ້າຄຳເວົ້າທີ່ວ່າງເປົ່າ ແລະ ຄຳເວົ້າທີ່ເກີນຈິງຫຼາຍສໍ່າໃດກໍຕາມ, ສະຕິຮູ້ສຶກຜິດຊອບຂອງພວກເຂົາກໍບໍ່ຕຳໜິພວກເຂົາເລີຍ; ແລະ ເມື່ອເວົ້າເຖິງບັນຫາສຳຄັນໃດໆກ່ຽວກັບຄວາມຖືກຕ້ອງ ແລະ ຄວາມຜິດ ຫຼື ເລື່ອງຂອງຫຼັກການ, ພວກເຂົາກໍບໍ່ຢືນຢູ່ຂ້າງຄວາມຈິງ ຫຼື ຍຶດໝັ້ນໃນຫຼັກການຄວາມຈິງ ແລະ ສະຕິຮູ້ສຶກຜິດຊອບຂອງພວກເຂົາກໍບໍ່ຕຳໜິພວກເຂົາເລີຍ, ແຕ່ຫຼັງຈາກນັ້ນ ພວກເຂົາຍັງສາມາດໂອ້ອວດຢ່າງໜ້າດ້ານໆກ່ຽວກັບວິທີທີ່ພວກເຂົາປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ພວກເຂົາຍັງສາມາດພົ່ນຫຼັກຄຳສອນທີ່ຟັງເບິ່ງຄືດີອອກມາໄດ້ຢ່າງຫຼວງຫຼາຍ. ນີ້ຄືການເປັນຄົນໜ້າຊື່ໃຈຄົດ ແລະ ຂາດຄວາມຮັບຮູ້ທາງສະຕິຮູ້ສຶກຜິດຊອບ. ພວກເຂົາລົ້ມເຫຼວໃນການປະຕິບັດຄວາມຈິງຫຼາຍຄັ້ງ, ພວກເຂົາລະເມີດຄວາມຈິງຫຼາຍຄັ້ງ, ພວກເຂົາຫຼອກລວງ ແລະ ເຮັດໃຫ້ຜູ້ຄົນຫຼົງຜິດຫຼາຍຄັ້ງ, ແຕ່ສະຕິຮູ້ສຶກຜິດຊອບຂອງພວກເຂົາພັດບໍ່ຕຳໜິພວກເຂົາເລີຍ ແລະ ພວກເຂົາຍັງສາມາດໂອ້ອວດຕົວເອງໄດ້ຢ່າງໜ້າດ້ານໆ. ນີ້ຄືການຂາດຄວາມເປັນມະນຸດ! ພວກເຂົາຍ່າງອວດເກັ່ງ ແລະ ຫຼອກລວງດ້ວຍວິທີການນີ້ໄປທົ່ວທຸກແຫ່ງ ແລະ ພວກເຂົາບໍ່ຮູ້ສຶກອັບອາຍເລີຍ. ພວກເຂົາບໍ່ປະຕິບັດຄວາມຈິງ, ແຕ່ພວກເຂົາຍັງໂອ້ອວດວ່າພວກເຂົາເປັນຄົນຝ່າຍວິນຍານ, ວ່າພວກເຂົາເປັນຄົນທີ່ໄດ້ຮັບຄວາມລອດພົ້ນ ແລະ ຖືກເຮັດໃຫ້ສົມບູນໂດຍພຣະເຈົ້າ ແລະ ເປັນຜູ້ທີ່ຮັກພຣະເຈົ້າຫຼາຍກວ່າໃຜໆ. ນີ້ຄືການຂາດຄວາມຮັບຮູ້ທາງສະຕິຮູ້ສຶກຜິດຊອບ ແລະ ຄົນເຫຼົ່ານີ້ບໍ່ແມ່ນຄົນທີ່ໄດ້ຮັບຄວາມລອດພົ້ນແລ້ວ. ຜູ້ທີ່ໄດ້ຮັບຄວາມລອດພົ້ນແລ້ວສາມາດຂາດຄວາມເປັນມະນຸດທີ່ປົກກະຕິ ແລະ ຄວາມຮັບຮູ້ທາງສະຕິຮູ້ສຶກຜິດຊອບໄດ້ບໍ? ບາງຄົນຮູ້ສຶກວ່າພວກເຂົາບໍ່ໄດ້ມັກຄວາມຈິງຫຼາຍປານໃດ ແລະ ເມື່ອໃດກໍຕາມທີ່ພວກເຂົາພົບພໍ້ກັບບັນຫາທີ່ກ່ຽວຂ້ອງກັບຫຼັກການຄວາມຈິງ ຫຼື ບັນຫາສຳຄັນກ່ຽວກັບຄວາມຖືກຕ້ອງ ແລະ ຄວາມຜິດ, ພວກເຂົາກໍກາຍເປັນຄົນປະຈົບປະແຈງ, ພະຍາຍາມເຮັດແບບພໍຜ່ານໆໄປ ແລະ ບໍ່ເຄີຍສາມາດຍຶດໝັ້ນໃນຫຼັກການຄວາມຈິງໄດ້. ດັ່ງນັ້ນ ພວກເຂົາຈຶ່ງຮູ້ສຶກຖືກຕຳໜິໃນໃຈຂອງພວກເຂົາ ແລະ ມັກຈະອະທິຖານຕໍ່ໜ້າພຣະເຈົ້າ ພ້ອມທັງຮູ້ສຶກເປັນໜີ້ຕໍ່ພຣະອົງ. ເຖິງແມ່ນວ່າພວກເຂົາມັກຈະອ່ອນແອ ແລະ ບໍ່ສາມາດທະລຸຜ່ານອຸປະສັກນີ້ໄປໄດ້ກໍຕາມ, ພວກເຂົາກໍຮູ້ຢູ່ໃນໃຈວ່າພວກເຂົາບໍ່ໄດ້ຍຶດໝັ້ນໃນຄວາມຈິງ ຫຼື ຄວາມຍຸຕິທຳ ແລະ ພວກເຂົາບໍ່ໄດ້ຍຶດໝັ້ນໃນການເປັນພະຍານຂອງພວກເຂົາສຳລັບພຣະເຈົ້າ ແລະ ພວກເຂົາເປັນພຽງຄົນປະຈົບປະແຈງ. ສະນັ້ນ, ພວກເຂົາຈຶ່ງຮູ້ສຶກອັບອາຍເກີນກວ່າທີ່ຈະເວົ້າວ່າພວກເຂົາມີຄຳພະຍານໃດໆ. ນີ້ກໍຍ້ອນວ່າພວກເຂົາບໍ່ໄດ້ຍຶດໝັ້ນໃນຫຼັກການຄວາມຈິງ ແລະ ບໍ່ມີຄຳພະຍານຈາກປະສົບການທີ່ແທ້ຈິງ ແລະ ພວກເຂົາກໍທຸກຍາກ ແລະ ຕາບອດ ແລະ ບໍ່ໄດ້ຕອບສະໜອງຕໍ່ຄວາມຕ້ອງການຂອງພຣະເຈົ້າ; ພວກເຂົາຮູ້ສິ່ງນີ້ຢູ່ໃນໃຈຂອງພວກເຂົາ ແລະ ສະຕິຮູ້ສຶກຜິດຊອບຂອງພວກເຂົາກໍມັກຈະຮູ້ສຶກຖືກກ່າວສັ່ງສອນສຳລັບເລື່ອງນີ້ ແລະ ພວກເຂົາຮູ້ສຶກວ່າພວກເຂົາຕິດໜີ້ພຣະເຈົ້າ ແລະ ຮູ້ສຶກໂສກເສົ້າ. ຍັງມີຄວາມຫວັງ ແລະ ຊ່ອງທາງສຳລັບຄົນເຫຼົ່ານີ້ທີ່ຈະໄດ້ຮັບຄວາມລອດພົ້ນ. ໃນທາງກົງກັນຂ້າມ, ມີຜູ້ທີ່ພາຍນອກເບິ່ງຄືວ່າເຂົ້າໃຈຄວາມຈິງເປັນຢ່າງດີ ແລະ ສາມາດຫົດນໍ້າ, ສະໜອງ ແລະ ຊ່ວຍເຫຼືອຜູ້ຄົນໄດ້, ແຕ່ເມື່ອພວກເຂົາພົບພໍ້ກັບບັນຫາທີ່ກ່ຽວຂ້ອງກັບຫຼັກການຄວາມຈິງ ຫຼື ບັນຫາສຳຄັນກ່ຽວກັບຄວາມຖືກຕ້ອງ ແລະ ຄວາມຜິດ, ພວກເຂົາພັດບໍ່ເຄີຍຢືນຢູ່ຂ້າງພຣະເຈົ້າ ແລະ ພວກເຂົາບໍ່ເຄີຍຍຶດໝັ້ນໃນຫຼັກການຄວາມຈິງເລີຍ, ແຕ່ພວກເຂົາກໍຍັງໂອ້ອວດວ່າເປັນຄົນຝ່າຍວິນຍານ, ເປັນຄົນທີ່ຮັກພຣະເຈົ້າ ແລະ ເປັນຄົນທີ່ຈົງຮັກພັກດີຕໍ່ພຣະເຈົ້າ. ຄົນປະເພດນີ້ກຳລັງຕົກຢູ່ໃນບັນຫາໃຫຍ່. ພວກເຂົາບໍ່ກ້າປະເຊີນກັບຄວາມເປັນຈິງ, ບໍ່ກ້າແກ້ໄຂບັນຫາທີ່ແທ້ຈິງ, ບໍ່ກ້າປະກາດຈຸດຢືນຂອງພວກເຂົາໃນບັນຫາໃຫຍ່ ແລະ ບໍ່ກ້າຍຶດໝັ້ນໃນຫຼັກການຄວາມຈິງຢ່າງເປີດເຜີຍ ແລະ ກົງໄປກົງມາ. ແຕ່ຫຼັງຈາກເຫດການນັ້ນ, ພວກເຂົາຍັງໂອ້ອວດຢ່າງໜ້າດ້ານໆວ່າພວກເຂົາເປັນຄົນຝ່າຍວິນຍານ ແລະ ບອກວ່າພວກເຂົາຮັກພຣະເຈົ້າທີ່ສຸດ ແລະ ສາມາດເຂົ້າໃຈເຈດຕະນາຂອງພຣະເຈົ້າໄດ້ດີທີ່ສຸດ. ຄົນປະເພດນີ້ບໍ່ມີຄວາມຮັບຮູ້ທາງສະຕິຮູ້ສຶກຜິດຊອບເລີຍ. ຄົນທີ່ຂາດຄວາມຮັບຮູ້ທາງສະຕິຮູ້ສຶກຜິດຊອບຈະສາມາດຍຶດໝັ້ນໃນຫຼັກການຄວາມຈິງໄດ້ບໍ? ພວກເຂົາກ້າປະກາດຈຸດຢືນຂອງພວກເຂົາຢ່າງເປີດເຜີຍ ແລະ ຢືນຢູ່ຂ້າງພຣະເຈົ້າ ເພື່ອຈັດການກັບຄົນຊົ່ວຮ້າຍບໍ? ບໍ່ມີໂອກາດເປັນໄປໄດ້ເລີຍ; ມັນຍາກຫຼາຍສຳລັບຄົນແບບນັ້ນທີ່ຈະປະຕິບັດຄວາມຈິງ.

ຖ້າຄົນໃດໜຶ່ງມີຈິສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິ, ພວກເຂົາກໍຈະຄວບຄຸມຄວາມຄິດ, ຄຳເວົ້າ ແລະ ການກະທຳຂອງພວກເຂົາ. “ຄວບຄຸມ” ໝາຍຄວາມວ່າແນວໃດ? ມັນໝາຍຄວາມວ່າ ເມື່ອຄວາມຄິດ ແລະ ພຶດຕິກຳຂອງເຈົ້າອອກນອກມາດຕະຖານຂອງຄວາມເປັນມະນຸດທີ່ປົກກະຕິ, ສະຕິຮູ້ສຶກຜິດຊອບຂອງເຈົ້າກໍຈະຕັດສິນວ່າມັນຜິດທີ່ຈະຄິດແບບນັ້ນ ແລະ ບໍ່ດີທີ່ຈະເຮັດສິ່ງນັ້ນ. ດັ່ງນັ້ນ, ເຈົ້າກໍຈະໜ້າແດງ ແລະ ຮູ້ສຶກບໍ່ສະບາຍໃຈ ແລະ ຮູ້ສຶກຖືກຕຳໜິ. ຫຼັງຈາກທີ່ມີຄວາມຮູ້ສຶກເຫຼົ່ານີ້, ຄວາມຄິດ ແລະ ພຶດຕິກຳຂອງເຈົ້າກໍຈະຖືກຢັບຢັ້ງໃນລະດັບໃດໜຶ່ງ ແລະ ການຢັບຢັ້ງນີ້ກໍຈະຄວບຄຸມພຶດຕິກຳຂອງເຈົ້າ ແລະ ເຮັດໃຫ້ເຈົ້າສາມາດຫຼີກລ່ຽງການເຮັດສິ່ງທີ່ລະເມີດຫຼັກການຄວາມຈິງໄດ້ຢ່າງຊັດເຈນ ແລະ ສິ່ງທີ່ຂັດກັບສະຕິຮູ້ສຶກຜິດຊອບ ແລະ ຄວາມຍຸຕິທຳທາງສິນລະທຳຂອງເຈົ້າ. ແຕ່ຖ້າເຈົ້າບໍ່ມີມາດຕະຖານຂອງສະຕິຮູ້ສຶກຜິດຊອບ, ເມື່ອເຈົ້າເຮັດສິ່ງຕ່າງໆ, ເຈົ້າກໍຈະບໍ່ມີເກນໃດໆທີ່ຈະຄວບຄຸມ ແລະ ຢັບຢັ້ງຄວາມຄິດ ແລະ ພຶດຕິກຳຂອງເຈົ້າ. ດັ່ງນັ້ນ, ເຈົ້າກໍຈະເຮັດຕາມອຳເພີໃຈ, ເຈົ້າຈະເຮັດຕາມທຸກຢ່າງທີ່ຄິດເຂົ້າມາໃນຫົວ, ເຮັດທຸກຢ່າງທີ່ເຈົ້າຕ້ອງການ ແລະ ທຸກຢ່າງທີ່ເປັນປະໂຫຍດ ແລະ ເປັນຜົນດີຕໍ່ຕົວເຈົ້າເອງ. ພາຍໃຕ້ສະຖານະການເຫຼົ່ານີ້ທີ່ເຈົ້າບໍ່ມີການຢັບຢັ້ງໃດໆເລີຍ, ຄວາມຄິດ ແລະ ພຶດຕິກຳຂອງເຈົ້າກໍຈະຖືກຂະຫຍາຍຮຸນແຮງຂຶ້ນ. “ຂະຫຍາຍຮຸນແຮງຂຶ້ນ” ໝາຍຄວາມວ່າແນວໃດ? ໝາຍຄວາມວ່າຈະບໍ່ມີການຄວບຄຸມພວກຄວາມຄິດ ຫຼື ພຶດຕິກຳເລີຍ. ມັນຈະຄືກັບຕອນທີ່ຜູ້ບໍ່ມີຄວາມເຊື່ອຫຼອກລວງຜູ້ຄົນ, ພວກເຂົາຂາດຄວາມຮັບຮູ້ທາງສະຕິຮູ້ສຶກຜິດຊອບ ແລະ ຖ້າພວກເຂົາຫຼອກເອົາເງິນຈາກເຈົ້າພັນໜຶ່ງ, ພວກເຂົາກໍຈະບໍ່ຮູ້ສຶກຜິດ ແລະ ຖ້າພວກເຂົາຫຼອກລວງເຈົ້າຈົນຄອບຄົວຂອງເຈົ້າພັງທະລາຍ, ພວກເຂົາກໍຈະບໍ່ຮູ້ສຶກຜິດເຊັ່ນກັນ ແລະ ເຖິງແມ່ນວ່າເຈົ້າຈະຄຸເຂົ່າລົງອ້ອນວອນພວກເຂົາ, ພວກເຂົາກໍຈະບໍ່ສົນໃຈເຈົ້າເລີຍ. ພວກເຂົາເປັນຄົນທີ່ຊົ່ວຮ້າຍຢ່າງມະຫາສານແທ້ໆ. ເປັນຫຍັງພວກເຂົາຈຶ່ງສາມາດເຮັດຄວາມຊົ່ວຮ້າຍແບບນັ້ນໄດ້? ມັນກໍຍ້ອນວ່າພວກເຂົາບໍ່ມີຄວາມຮັບຮູ້ທາງສະຕິຮູ້ສຶກຜິດຊອບ ຫຼື ການຢັບຢັ້ງທີ່ສະຕິຮູ້ສຶກຜິດຊອບມີໃຫ້, ດັ່ງນັ້ນ ພວກເຂົາຈຶ່ງສາມາດຊົ່ວຮ້າຍໄດ້ຫຼາຍ ແລະ ກາຍເປັນຄົນບາບທີ່ໂຫດຮ້າຍ. ສະນັ້ນ, ມັນຈຶ່ງສຳຄັນທີ່ຈະມີສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິ. ຜູ້ຄົນສາມາດຍຶດໝັ້ນໃນຫຼັກການຄວາມຈິງໄດ້ ກ່ອນອື່ນໝົດແມ່ນພາຍໃຕ້ເງື່ອນໄຂທີ່ພວກເຂົາມີຄວາມຮັບຮູ້ທາງສະຕິຮູ້ສຶກຜິດຊອບ. ການມີຄວາມຮັບຮູ້ທາງສະຕິຮູ້ສຶກຜິດຊອບ ແລະ ຄວາມຮູ້ສຶກອັບອາຍແມ່ນສິ່ງທີ່ຄວບຄຸມພຶດຕິກຳຂອງເຈົ້າ ແລະ ເຮັດໃຫ້ເຈົ້າມີໂອກາດທີ່ຈະກ້າວເຂົ້າສູ່ເສັ້ນທາງແຫ່ງການສະແຫວງຫາ ແລະ ການປະຕິບັດຄວາມຈິງ. ຖ້າເຈົ້າບໍ່ມີຄວາມຮັບຮູ້ທາງສະຕິຮູ້ສຶກຜິດຊອບເພື່ອຄວບຄຸມຕົວເຈົ້າເອງ, ເຈົ້າກໍຈະບໍ່ມີໂອກາດທີ່ຈະກ້າວເຂົ້າສູ່ເສັ້ນທາງແຫ່ງການສະແຫວງຫາຄວາມຈິງ. ສະນັ້ນ, ມັນເປັນພຽງແຕ່ບົນພື້ນຖານຂອງການມີຄວາມຮັບຮູ້ທາງສະຕິຮູ້ສຶກຜິດຊອບເທົ່ານັ້ນທີ່ຜູ້ຄົນສາມາດມີໂອກາດກ້າວເຂົ້າສູ່ເສັ້ນທາງແຫ່ງການປະຕິບັດຄວາມຈິງ ແລະ ການຍຶດໝັ້ນໃນຫຼັກການຄວາມຈິງ, ແຕ່ເຖິງຢ່າງນັ້ນກໍຕາມ, ພວກເຂົາກໍພຽງແຕ່ມີໂອກາດນີ້ເທົ່ານັ້ນ. ເຮົາເວົ້າວ່າພວກເຂົາພຽງແຕ່ມີໂອກາດນີ້, ເພາະເຖິງແມ່ນວ່າຄວາມຮັບຮູ້ທາງສະຕິຮູ້ສຶກຜິດຊອບຈະຄວບຄຸມຄວາມຄິດ ແລະ ພຶດຕິກຳຂອງຄົນໃດໜຶ່ງກໍຕາມ, ພວກເຂົາກໍອາດຈະຍັງລະເມີດຫຼັກການຄວາມຈິງ ຫຼື ບໍ່ກະທຳໃຫ້ສອດຄ່ອງກັບພວກມັນ, ໂດຍເລືອກທາງສາຍກາງ, ບໍ່ຍຶດໝັ້ນໃນຫຼັກການຄວາມຈິງ ແຕ່ກໍບໍ່ຮ່ວມມືກັບຄົນຊົ່ວຮ້າຍ. ນັ້ນກໍຄື ພາຍໃຕ້ຜົນຂອງສະຕິຮູ້ສຶກຜິດຊອບ, ຄົນທີ່ຂ້ອນຂ້າງດີສາມາດປະຕິບັດຄວາມຈິງ ແລະ ຍຶດໝັ້ນໃນຫຼັກການຄວາມຈິງໄດ້, ໃນຂະນະທີ່ຄົນທີ່ມີຄວາມສາມາດຕໍ່າກວ່າເລັກໜ້ອຍ ຢ່າງໜ້ອຍກໍສາມາດຫຼີກລ່ຽງການຖືກຄວບຄຸມ ຫຼື ຖືກບັງຄັບໂດຍຄົນຊົ່ວຮ້າຍ ແລະ ຫຼີກລ່ຽງການຕິດຕາມພວກເຂົາໄປເຮັດຄວາມຊົ່ວຮ້າຍໄດ້, ນີ້ເປັນພຽງການບັນລຸເສັ້ນພື້ນຖານຂັ້ນຕໍ່າທີ່ມາຈາກມາດຕະຖານຂອງສະຕິຮູ້ສຶກຜິດຊອບເທົ່ານັ້ນ. ເຖິງແມ່ນວ່າເຈົ້າຈະບໍ່ໄດ້ປະຕິບັດຄວາມຈິງກໍຕາມ, ເຈົ້າກໍຍັງບໍ່ໄດ້ເຮັດຄວາມຊົ່ວ. ຄົນແບບນີ້ຢ່າງໜ້ອຍກໍຍັງສາມາດເອີ້ນໄດ້ວ່າເປັນຄົນທີ່ມີສະຕິຮູ້ສຶກຜິດຊອບ ແລະ ເຖິງແມ່ນວ່າພວກເຂົາຈະບໍ່ໄດ້ປະຕິບັດຄວາມຈິງກໍຕາມ, ພວກເຂົາກໍຈະບໍ່ເຮັດຄວາມຊົ່ວຮ້າຍຢ່າງແນ່ນອນ. ນີ້ຄືຜົນທີ່ສະຕິຮູ້ສຶກຜິດຊອບມີຕໍ່ຜູ້ຄົນ. ສຳລັບຜູ້ທີ່ຮັກຄວາມຈິງ, ໜຶ່ງໃນຜົນທີ່ເປັນປະໂຫຍດທີ່ສຸດຂອງສະຕິຮູ້ສຶກຜິດຊອບກໍຄື ມັນມີໂອກາດທີ່ຈະຄວບຄຸມຄຳເວົ້າ ແລະ ພຶດຕິກຳຂອງພວກເຂົາໄດ້ ແລະ ສາມາດນໍາພາພວກເຂົາໄປສູ່ເສັ້ນທາງແຫ່ງການປະຕິບັດຄວາມຈິງ ແລະ ການຍຶດໝັ້ນໃນຫຼັກການຄວາມຈິງໄດ້. ສະນັ້ນ, ສຳລັບຜູ້ຄົນແລ້ວ, ສະຕິຮູ້ສຶກຜິດຊອບເປັນສ່ວນສຳຄັນຫຼາຍໃນຄວາມເປັນມະນຸດຂອງພວກເຂົາ ແລະ ມັນເປັນສິ່ງທີ່ພວກເຂົາຂາດບໍ່ໄດ້. ແລ້ວ “ສະຕິຮູ້ສຶກຜິດຊອບ” ໝາຍຄວາມວ່າແນວໃດ? ພວກເຮົາຈະເວົ້າກ່ຽວກັບເລື່ອງນັ້ນຢ່າງລະອຽດໃນພາຍຫຼັງ ເມື່ອພວກເຮົາມີໂອກາດ, ແຕ່ມື້ນີ້ໃຫ້ພວກເຮົາເວົ້າກ່ຽວກັບມັນສັ້ນໆກ່ອນ. ສະຕິຮູ້ສຶກຜິດຊອບໝາຍເຖິງຄວາມມີຈິດໃຈດີ ແລະ ຄວາມຮູ້ສຶກຍຸຕິທຳຂອງຄົນໆໜຶ່ງ, ເຊິ່ງເປັນຄຸນສົມບັດພື້ນຖານທີ່ສຸດສອງຢ່າງ. ຖ້າເຈົ້າມີຄຸນສົມບັດສອງຢ່າງນີ້, ເຈົ້າກໍເປັນຄົນທີ່ມີສະຕິຮູ້ສຶກຜິດຊອບ; ຖ້າເຈົ້າບໍ່ມີຄຸນສົມບັດສອງຢ່າງນີ້ເລີຍ, ເຈົ້າກໍຂາດສະຕິຮູ້ສຶກຜິດຊອບ. ຄົນທີ່ຂາດສະຕິຮູ້ສຶກຜິດຊອບບໍ່ມີຄວາມເປັນມະນຸດທີ່ປົກກະຕິ ແລະ ການບໍ່ມີຄວາມເປັນມະນຸດທີ່ປົກກະຕິໝາຍຄວາມວ່າພວກເຂົາບໍ່ມີຄວາມຮູ້ສຶກຍຸຕິທຳ ແລະ ບໍ່ມີຈິດໃຈດີ. “ບໍ່ມີຄວາມຮູ້ສຶກຍຸຕິທຳ” ໝາຍຄວາມວ່າແນວໃດ? ມັນໝາຍເຖິງການເປັນຄົນຄົດໂກງ ແລະ ຊົ່ວຊ້າ. “ບໍ່ມີຈິດໃຈດີ” ໝາຍຄວາມວ່າແນວໃດ? ມັນໝາຍເຖິງການເປັນຄົນປະສົງຮ້າຍ, ໂຫດຮ້າຍ ແລະ ຊົ່ວຊ້າ. ຄົນທີ່ມີອຸປະນິໄສເຫຼົ່ານີ້ແມ່ນຄົນທີ່ບໍ່ມີຄວາມເປັນມະນຸດ ແລະ ດັ່ງນັ້ນ, ພວກເຂົາຈຶ່ງສາມາດເຮັດສິ່ງທີ່ຊົ່ວຮ້າຍທຸກປະເພດໄດ້, ເພາະພວກເຂົາບໍ່ມີສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິ, ທັງບໍ່ມີແກ່ນແທ້ສອງຢ່າງຄື ຄວາມຮູ້ສຶກຍຸຕິທຳ ແລະ ຄວາມມີຈິດໃຈດີ ເຊິ່ງສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິມີຢູ່. ພວກເຂົາໜ້າດ້ານ, ຄົດໂກງຢ່າງຍິ່ງ, ໂຫດຮ້າຍ ແລະ ປະສົງຮ້າຍເປັນພິເສດ, ສະນັ້ນ ພວກເຂົາຈຶ່ງສາມາດເຮັດສິ່ງທີ່ຊົ່ວຮ້າຍທຸກປະເພດໄດ້. ນັ້ນກໍຄື ບໍ່ວ່າສິ່ງທີ່ພວກເຂົາເຮັດຈະຊົ່ວຊ້າ ແລະ ປະສົງຮ້າຍສໍ່າໃດກໍຕາມ, ພວກເຂົາກໍບໍ່ຮູ້ສຶກຫຍັງເລີຍ, ພວກເຂົາບໍ່ຮູ້ສຶກຜິດ ແລະ ບໍ່ຮູ້ສຶກຖືກຕຳໜິ. ເປັນຫຍັງພວກເຂົາຈຶ່ງສາມາດເຮັດຄວາມຊົ່ວຮ້າຍທຸກປະເພດໄດ້? ມັນກໍຍ້ອນວ່າພວກເຂົາບໍ່ມີຈິດໃຈດີ ແລະ ຂາດແກ່ນແທ້ຂອງຄວາມເປັນມະນຸດ; ບໍ່ວ່າພວກເຂົາຈະເຮັດຄວາມຊົ່ວຮ້າຍອັນໃດກໍຕາມ, ພວກເຂົາກໍຄິດວ່າມັນສົມເຫດສົມຜົນ ແລະ ບໍ່ຮູ້ສຶກວ່າມັນເປັນຄວາມຊົ່ວຮ້າຍ. ຕົວຢ່າງ: ຖ້າເຈົ້າເປັນຄົນທີ່ມີຄວາມຮັບຮູ້ທາງສະຕິຮູ້ສຶກຜິດຊອບ, ເມື່ອເຈົ້າເວົ້າບາງສິ່ງທີ່ດ່າປ້ອຍ ຫຼື ໂຈມຕີຄົນອື່ນ, ເຈົ້າກໍຈະທົນບໍ່ໄດ້. ເຈົ້າຈະຄິດວ່າ, “ຂ້ອຍໄດ້ເວົ້າບາງສິ່ງບາງຢ່າງ ເພື່ອດ່າປ້ອຍພວກເຂົາແລ້ວ ແລະ ນັ້ນກໍພຽງພໍແລ້ວ. ການດ່າປ້ອຍຜູ້ຄົນເຮັດໃຫ້ພວກເຂົາຮູ້ສຶກເສຍໃຈຫຼາຍ! ຂ້ອຍເອງກໍຈະເສຍໃຈຄືກັນ ຖ້າມີຄົນມາດ່າປ້ອຍຂ້ອຍແບບນັ້ນ, ສະນັ້ນ ຕອນນີ້ຂ້ອຍໄດ້ເວົ້າບາງສິ່ງບາງຢ່າງ ເພື່ອດ່າປ້ອຍພວກເຂົາ ເພື່ອລະບາຍຄວາມກຽດຊັງຂອງຂ້ອຍ ແລະ ລະບາຍຄວາມຄຽດແຄ້ນແລ້ວ, ຂ້ອຍກໍຈະຢຸດພຽງເທົ່ານີ້”. ແລະ ດັ່ງນັ້ນ ເຈົ້າກໍຈະຢຸດ. ແຕ່ຄົນຊົ່ວຮ້າຍບໍ່ໄດ້ຄິດແບບນັ້ນ. ພວກເຂົາຄິດວ່າ, “ການດ່າປ້ອຍເຈົ້າຖືວ່າເປັນການປ່ອຍເຈົ້າໄປງ່າຍໆ. ຂ້ອຍຍັງຈະທຸບຕີເຈົ້າ, ເຮັດໃຫ້ຄອບຄົວຂອງເຈົ້າພັງທະລາຍ ແລະ ເຮັດໃຫ້ລູກຫຼານຂອງເຈົ້າທົນທຸກທໍລະມານ! ບໍ່ວ່າຂ້ອຍຈະເຮັດສິ່ງທີ່ຊົ່ວຮ້າຍ ຫຼື ສິ່ງທີ່ບໍ່ດີອັນໃດຕໍ່ເຈົ້າກໍລ້ວນແຕ່ສົມເຫດສົມຜົນ. ຕາບໃດກໍຕາມທີ່ເຈົ້າໄດ້ຮັບການລົງໂທດທີ່ສົມຄວນໄດ້ຮັບ ແລະ ຂ້ອຍໄດ້ລະບາຍຄວາມກຽດຊັງຂອງຂ້ອຍ, ຂ້ອຍກໍເຕັມໃຈທີ່ຈະເຮັດທຸກຢ່າງ!” ພວກເຂົາອາດຈະບໍ່ດ່າປ້ອຍເຈົ້າດ້ວຍຊໍ້າ, ແຕ່ລົງມືເຮັດສິ່ງທີ່ຊົ່ວຮ້າຍຕໍ່ເຈົ້າ ແລະ ແກ້ແຄ້ນເຈົ້າໂດຍກົງ, ນີ້ຄືສິ່ງທີ່ເອີ້ນວ່າການເປັນຄົນຊົ່ວຮ້າຍ. ນີ້ຄືລັກສະນະຂອງຄົນທີ່ບໍ່ມີຄວາມຮັບຮູ້ທາງສະຕິຮູ້ສຶກຜິດຊອບ, ພວກເຂົາສາມາດເຮັດຄວາມຊົ່ວຮ້າຍໄດ້ທຸກປະເພດ.

ພາຍໃນແນວຄິດ ແລະ ຈິນຕະນາການຕ່າງໆທີ່ຜູ້ຄົນມີກ່ຽວກັບວຽກງານຂອງພຣະເຈົ້າ, ສິ່ງທີ່ຜູ້ຄົນຮັບຮູ້ໂດຍຫຼັກໆແລ້ວແມ່ນແນວຄິດທີ່ພວກເຂົາມັກຈະເວົ້າເຖິງ ເຊິ່ງກ່ຽວຂ້ອງກັບການລົງວິໄນ, ການຕີສອນ ແລະ ການລົງໂທດ. ໃນດ້ານໜຶ່ງ, ພວກເຮົາໄດ້ໂອ້ລົມກ່ຽວກັບແນວຄິດ ແລະ ຈິນຕະນາການທີ່ເກີດຂຶ້ນໃນຜູ້ຄົນພາຍໃນວຽກງານຂອງພຣະເຈົ້າ; ໃນອີກດ້ານໜຶ່ງ, ຜູ້ຄົນກໍຄວນຮູ້ເຊັ່ນກັນວ່າ ພຣະເຈົ້າເຮັດພາລະກິດໃນຜູ້ຄົນ ດ້ວຍວິທີການທີ່ຫຼາກຫຼາຍ ແລະ ແຕກຕ່າງກັນ. ຂຶ້ນຢູ່ກັບຍຸກສະໄໝທີ່ແຕກຕ່າງກັນທີ່ພຣະອົງເຮັດວຽກງານ, ຂຶ້ນຢູ່ກັບມາດຕະຖານທີ່ແຕກຕ່າງກັນທີ່ພຣະອົງຮຽກຮ້ອງຈາກຜູ້ຄົນ ແລະ ແນ່ນອນວ່າ ຂຶ້ນຢູ່ກັບຜົນຮັບທີ່ແຕກຕ່າງກັນທີ່ພຣະອົງຕ້ອງການບັນລຸໃນຜູ້ຄົນຜ່ານວຽກງານຂອງພຣະອົງ ພ້ອມທັງຂຶ້ນຢູ່ກັບຜູ້ທີ່ເປັນເປົ້າໝາຍທີ່ແຕກຕ່າງກັນໃນວຽກງານຂອງພຣະອົງ ແລະ ແກ່ນແທ້ທຳມະຊາດທີ່ແຕກຕ່າງກັນຂອງຜູ້ຄົນ, ພຣະເຈົ້າໄດ້ນໍາໃຊ້ວິທີການທີ່ແຕກຕ່າງກັນ ແລະ ເຮັດວຽກງານໃນຜູ້ຄົນ ດ້ວຍວິທີການທີ່ຫຼາກຫຼາຍ ແລະ ແຕກຕ່າງກັນໄປ. ການລົງວິໄນ, ການຕີສອນ ແລະ ການລົງໂທດເປັນພຽງສ່ວນໜ້ອຍໃນວຽກງານຂອງພຣະອົງ ແລະ ພວກມັນບໍ່ແມ່ນວິທີຫຼັກທີ່ພຣະອົງໃຊ້ໃນວຽກງານຂອງພຣະອົງ. ເນື່ອງຈາກໃນຂັ້ນຕອນທີສາມແຫ່ງວຽກງານຂອງພຣະອົງ ພຣະເຈົ້າໄດ້ສະແດງຄວາມຈິງຢ່າງຫຼວງຫຼາຍ ເພື່ອສະໜອງໃຫ້ແກ່ຜູ້ຄົນ ແລະ ເພື່ອບັນລຸຜົນໄດ້ຮັບໃນການຊ່ວຍເຫຼືອພວກເຂົາໃຫ້ລອດພົ້ນ, ຈຳນວນຂອງວຽກງານແຫ່ງການລົງວິໄນ, ການຕີສອນ ແລະ ແມ່ນແຕ່ການລົງໂທດທີ່ພຣະອົງເຮັດໃນຜູ້ຄົນຈຶ່ງມີໜ້ອຍຫຼາຍ. ຍິ່ງໄປກວ່ານັ້ນ, ຂຶ້ນຢູ່ກັບຜູ້ທີ່ເປັນເປົ້າໝາຍທີ່ແຕກຕ່າງກັນໃນວຽກງານຂອງພຣະອົງ, ພຣະເຈົ້າຍັງເຮັດສິ່ງເຫຼົ່ານີ້ໃຫ້ສອດຄ່ອງກັບຫຼັກການທີ່ກ່ຽວຂ້ອງ ແລະ ການກະທຳຂອງພຣະອົງກໍແຕກຕ່າງກັນໄປຂຶ້ນຢູ່ກັບເປົ້າໝາຍ ແລະ ສະຖານະການທີ່ແຕກຕ່າງກັນ. ດັ່ງນັ້ນ, ເມື່ອທຽບກັນແລ້ວ, ພຣະອົງຈຶ່ງບໍ່ຄ່ອຍລົງວິໄນ, ຕີສອນ ຫຼື ລົງໂທດຜູ້ຄົນ. ສະນັ້ນ, ຜູ້ຄົນຄວນຢຸດຍຶດຕິດກັບແນວຄິດ ແລະ ຈິນຕະນາການກ່ອນໜ້ານີ້ຂອງພວກເຂົາກ່ຽວກັບວຽກງານຂອງພຣະເຈົ້າ ເນື່ອງຈາກພຣະເຈົ້າໄດ້ສະແດງພຣະທຳຢ່າງຫຼວງຫຼາຍ ແລະ ຄວາມຈິງຢ່າງຫຼວງຫຼາຍ, ພວກເຂົາບໍ່ຄວນສືບຕໍ່ອາໄສແຕ່ການທີ່ພຣະເຈົ້າລົງວິໄນ, ຕີສອນ ຫຼື ລົງໂທດພວກເຂົາ, ໂດຍປ່ອຍໃຫ້ພຣະອົງກະຕຸ້ນພວກເຂົາຢ່າງຕັ້ງຮັບ ເພື່ອໃຫ້ປະຕິບັດຄວາມຈິງ ແລະ ເຂົ້າສູ່ຄວາມເປັນຈິງຂອງຄວາມຈິງ, ນີ້ຄືແນວຄິດທີ່ຜູ້ຄົນບໍ່ຄວນມີ. ແນວຄິດທີ່ຖືກຕ້ອງທີ່ຜູ້ຄົນຄວນມີກໍຄື ພວກເຂົາຕ້ອງບໍ່ອາໄສການລົງວິໄນ, ການຕີສອນ ຫຼື ການລົງໂທດຂອງພຣະເຈົ້າຢ່າງຕັ້ງຮັບ ເພື່ອເຮັດໃຫ້ພວກເຂົາເຂົ້າໃຈເຈດຕະນາຂອງພຣະອົງ ຫຼື ມາຢູ່ຕໍ່ໜ້າພຣະອົງ, ແຕ່ພວກເຂົາຕ້ອງມີຄວາມເປັນບວກ ແລະ ຕັ້ງໜ້າຫຼາຍຂຶ້ນໃນການມາຢູ່ຕໍ່ໜ້າພຣະເຈົ້າ ເພື່ອສະແຫວງຫາເຈດຕະນາຂອງພຣະອົງ ແລະ ຫຼັກການຄວາມຈິງ. ບໍ່ວ່າເວລາໃດກໍຕາມ, ພຣະທຳຂອງພຣະເຈົ້າ ແລະ ຫຼັກການຄວາມຈິງຄືທິດທາງສຳລັບເຈົ້າໃນການກ້າວໄປຂ້າງໜ້າ ແລະ ພວກມັນຄືຫຼັກການ ແລະ ເສັ້ນທາງທີ່ເຈົ້າຄວນຍຶດໝັ້ນ ແລະ ປະຕິບັດຫຼາຍທີ່ສຸດໃນຊີວິດປະຈຳວັນຂອງເຈົ້າ ຫຼື ໃນເສັ້ນທາງແຫ່ງການດຳລົງຢູ່ຂອງເຈົ້າ. ໃນຂະນະທີ່ການລົງວິໄນ, ການຕີສອນ ຫຼື ການລົງໂທດຂອງພຣະເຈົ້າເປັນພຽງວິທີການເຮັດວຽກງານທີ່ພຣະອົງສະແດງອອກໃນບາງສະຖານະການທີ່ພິເສດ ແລະ ໃນສະຖານະການທີ່ພຣະອົງເຫັນວ່າຈຳເປັນເທົ່ານັ້ນ. ສຳລັບຜູ້ຄົນແລ້ວ, ພວກເຂົາບໍ່ຄວນລໍຖ້າຢ່າງຕັ້ງຮັບ ຫຼື ຮ້ອງຂໍຢ່າງຕັ້ງຮັບໃຫ້ສິ່ງນີ້ເກີດຂຶ້ນ, ໂດຍຄິດວ່າ, “ຂໍໃຫ້ພຣະເຈົ້າລົງວິໄນ, ຕີສອນ ແລະ ລົງໂທດຂ້ອຍ ເພື່ອໃຫ້ຂ້ອຍສາມາດມາຮັກ ແລະ ປະຕິບັດຄວາມຈິງໄດ້”. ວິທີການນີ້ບໍ່ຖືກຕ້ອງ, ພຣະເຈົ້າເຮັດວຽກງານໂດຍອີງໃສ່ການສະແດງອອກຕົວຈິງຂອງຜູ້ຄົນ ແລະ ຄວາມຕ້ອງການໃນຊີວິດຂອງພວກເຂົາ. ບາງຄົນໄດ້ຍິນວ່າຜູ້ທີ່ຂາດສະຕິຮູ້ສຶກຜິດຊອບເປັນສັດເດຍລະສານ ແລະ ບໍ່ສາມາດໄດ້ຮັບຄວາມລອດພົ້ນ, ດັ່ງນັ້ນ ພວກເຂົາຈຶ່ງຮ້ອນຮົນ ແລະ ຄິດວ່າ, “ຖ້າຂ້ອຍບໍ່ສາມາດໄດ້ຮັບຄວາມລອດພົ້ນ ມັນກໍຈະເປັນບັນຫາໃຫຍ່ແທ້ໆ ເນື່ອງຈາກຂ້ອຍບໍ່ມີຄວາມຮັບຮູ້ທາງສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິ, ຂ້ອຍຈຶ່ງຢາກໃຫ້ພຣະເຈົ້າລົງວິໄນ ແລະ ລົງໂທດຂ້ອຍ ເພື່ອເປັນການທົດແທນສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິ”. ນີ້ເປັນຄວາມຄິດທີ່ດີບໍ? ໃນຖານະທີ່ເປັນສິ່ງທີ່ຖືກສ້າງຂຶ້ນ ແລະ ໃນຖານະທີ່ເປັນສ່ວນໜຶ່ງທີ່ທຳມະດາຂອງມະນຸດຊາດທີ່ເສື່ອມຊາມ, ຖ້າເຈົ້າຄິດແທ້ໆວ່າເຈົ້າປາສະຈາກຄວາມເປັນມະນຸດທີ່ປົກກະຕິ ແລະ ຂາດສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິ, ເຈົ້າຮູ້ສຶກເຖິງຄວາມເຈັບປວດຂອງສິ່ງນີ້ຢ່າງເລິກເຊິ່ງ ແລະ ເຈົ້າຫວັງວ່າການລົງວິໄນ, ການຕີສອນ ແລະ ການລົງໂທດຂອງພຣະເຈົ້າຈະບໍ່ປະຖິ້ມເຈົ້າ ແລະ ຫວັງວ່າພວກມັນຈະສາມາດເຮັດໃຫ້ເຈົ້າປ່ຽນແປງ ແລະ ມີຊີວິດລອດໃນທ້າຍທີ່ສຸດ. ຖ້າເຈົ້າມີຄວາມຕັ້ງໃຈແບບນີ້ແທ້ໆ, ນັ້ນກໍອາດຈະເປັນສິ່ງທີ່ດີ ແລະ ມັນກໍເປັນແສງສະຫວ່າງແຫ່ງຄວາມຫວັງສຳລັບການມີຊີວິດລອດຂອງເຈົ້າ. ແຕ່ຖ້າເຈົ້າບໍ່ມີຄວາມຕັ້ງໃຈແບບນັ້ນ, ເຮົາກໍຂໍບອກເຈົ້າວ່າ: ເຈົ້າກຳລັງຕົກຢູ່ໃນອັນຕະລາຍຢ່າງໃຫຍ່ຫຼວງ ຖ້າເຈົ້າບໍ່ມີຄວາມຮັບຮູ້ທາງສະຕິຮູ້ສຶກຜິດຊອບຂອງຄວາມເປັນມະນຸດທີ່ປົກກະຕິ. ເຖິງແມ່ນວ່າເຈົ້າຈະເຄີຍໄດ້ຮັບການລົງວິໄນ, ການຕີສອນ ແລະ ການລົງໂທດຂອງພຣະເຈົ້າເປັນບາງຄັ້ງຄາວກໍຕາມ, ນັ້ນກໍເປັນສິ່ງທີ່ພຣະອົງໄດ້ປະທານໃຫ້ແກ່ເຈົ້າ. ພຣະເຈົ້າເຮັດສິ່ງເຫຼົ່ານີ້ ແລະ ໃຊ້ວິທີການເຫຼົ່ານີ້ເພື່ອກະຕຸ້ນເຈົ້າ ແລະ ເຕືອນສະຕິເຈົ້າ, ເພື່ອໃຫ້ເຈົ້າເຮັດຄວາມຊົ່ວໜ້ອຍລົງ ແລະ ໄດ້ຮັບການລົງໂທດໜ້ອຍລົງ. ພຣະເຈົ້າໄດ້ໄວ້ໜ້າເຈົ້າຫຼາຍພໍແລ້ວ; ເຈົ້າຄວນຮູ້ບຸນຄຸນພຣະເຈົ້າທີ່ພຣະອົງຊົງຍົກເວັ້ນໂດຍການສະແດງພຣະຄຸນນີ້ແກ່ເຈົ້າ, ແທນທີ່ຈະບໍ່ຮູ້ຈັກດີຊົ່ວຕໍ່ຕົນເອງ. ໃນສະຖານະການປົກກະຕິ, ພຣະເຈົ້າຈະບໍ່ເຮັດວຽກງານໃດໆ ຫຼື ໃຊ້ວິທີການເຮັດວຽກງານໃດໆກັບຄົນທີ່ຂາດສະຕິຮູ້ສຶກຜິດຊອບ ແລະ ຂາດເຫດຜົນຂອງຄວາມເປັນມະນຸດ. ຖ້າເຈົ້າໄດ້ຮັບການລົງວິໄນ, ການຕີສອນ ຫຼື ການລົງໂທດຈາກພຣະເຈົ້າ, ບໍ່ວ່າມັນຈະເປັນອັນໃດກໍຕາມ, ບໍ່ວ່າມັນຈະເບົາບາງ ຫຼື ຮຸນແຮງກວ່າເລັກໜ້ອຍ, ເຈົ້າກໍຄວນຮູ້ບຸນຄຸນພຣະເຈົ້າສຳລັບສິ່ງທັງໝົດນັ້ນ. ຖ້າຈະເວົ້າໃນພາສາປາກເວົ້າຂອງມະນຸດ, ນີ້ຄືການທີ່ພຣະເຈົ້າໃຫ້ຄວາມສຳຄັນແກ່ເຈົ້າ ແລະ ຍົກຊູເຈົ້າຂຶ້ນ. ພຣະເຈົ້າບໍ່ໄດ້ເບິ່ງເຈົ້າດ້ວຍຄວາມເປັນປໍລະປັກ ຫຼື ກ່າວໂທດເຈົ້າຢ່າງແນ່ນອນ, ສະນັ້ນ ເຈົ້າຄວນຍອມຮັບມັນຈາກພຣະເຈົ້າ. ຖ້າເຈົ້າມີໂອກາດໄດ້ຮັບການລົງວິໄນ, ການຕີສອນ ຫຼື ການລົງໂທດຂອງພຣະເຈົ້າແທ້ໆ ນອກເໜືອຈາກການສະໜອງຄວາມຈິງ, ນັ້ນກໍພິສູດວ່າພຣະເຈົ້າຍັງຄົງປະຕິບັດຕໍ່ເຈົ້າໃນຖານະສິ່ງທີ່ຖືກສ້າງຂຶ້ນ ແລະ ເປັນສ່ວນໜຶ່ງຂອງມະນຸດຊາດທີ່ເສື່ອມຊາມ. ເຈົ້າຄວນຂອບໃຈພຣະເຈົ້າ, ເຂົ້າໃຈສິ່ງນີ້ຢ່າງຖືກຕ້ອງ ແລະ ອ່ອນນ້ອມຕໍ່ການລົງວິໄນ, ການຕີສອນ ຫຼື ການລົງໂທດຂອງພຣະເຈົ້າ. ເຈົ້າບໍ່ຄວນມີທັດສະນະຄະຕິທີ່ເປັນປໍລະປັກຕໍ່ພຣະເຈົ້າຍ້ອນສິ່ງນັ້ນ, ທັງບໍ່ຄວນກະບົດຕໍ່ພຣະເຈົ້າຫຼາຍຂຶ້ນຍ້ອນສິ່ງນັ້ນ. ບໍ່ວ່າເຈົ້າຈະໄດ້ຮັບການລົງວິໄນປະເພດໃດ ຫຼື ການລົງໂທດທີ່ເຈົ້າໄດ້ຮັບຈະຮຸນແຮງສໍ່າໃດກໍຕາມ, ເຈົ້າຄວນອ່ອນນ້ອມຕໍ່ພຣະເຈົ້າ ແລະ ຂອບໃຈພຣະອົງໂດຍບໍ່ຊັກຊ້າ, ຂອບໃຈພຣະອົງທີ່ກະຕຸ້ນ ແລະ ເຕືອນສະຕິເຈົ້າ ແລະ ທີ່ໃຫ້ໂອກາດນີ້ແກ່ເຈົ້າ ແລະ ທີ່ໃຫ້ເຈົ້າມີໂອກາດໄດ້ຮັບສິ່ງທັງໝົດນີ້ຈາກພຣະເຈົ້າ. ສິ່ງນີ້ຍັງພິສູດວ່າເຈົ້າຍັງມີຄວາມສຳພັນກັບພຣະເຈົ້າ ແລະ ສາຍສຳພັນນີ້ຍັງບໍ່ຖືກຕັດຂາດຢ່າງສິ້ນເຊີງ. ໃນວຽກງານແຫ່ງການຄຸ້ມຄອງມະນຸດຊາດຂອງພຣະເຈົ້າ ແລະ ໃນຂະບວນການທີ່ພຣະອົງຊ່ວຍຜູ້ຄົນໃຫ້ລອດພົ້ນ, ພຣະເຈົ້າຍັງມີເຈົ້າຢູ່ໃນໃຈຂອງພຣະອົງ; ຢ່າງໜ້ອຍທີ່ສຸດ, ພຣະເຈົ້າຍັງເຫັນເຈົ້າ, ເມື່ອພຣະອົງເຫັນຄວາມກະບົດຂອງເຈົ້າ ແລະ ຄວາມເສື່ອມຊາມຂອງເຈົ້າ, ພຣະອົງກໍຍັງເຕັມໃຈທີ່ຈະລົງວິໄນເຈົ້າ, ຕີສອນເຈົ້າ ແລະ ລົງໂທດເຈົ້າ. ສິ່ງນີ້ພິສູດວ່າພຣະອົງຍັງບໍ່ໄດ້ປະຖິ້ມເຈົ້າຢ່າງສິ້ນເຊີງ; ສຳລັບເຈົ້າແລ້ວ, ນີ້ຄືຄວາມໂຊກດີ ແລະ ມັນກໍເປັນຂ່າວດີເຊັ່ນກັນ. ສະນັ້ນ, ເຖິງແມ່ນວ່າເຈົ້າຈະຕ້ອງທົນທຸກກັບການລົງວິໄນ ຫຼື ການຕີສອນທີ່ເຈັບປວດເລັກໜ້ອຍກໍຕາມ, ເຈົ້າກໍຄວນມາຢູ່ຕໍ່ໜ້າພຣະເຈົ້າໂດຍບໍ່ຊັກຊ້າ. ຈຸດປະສົງຂອງການມາຢູ່ຕໍ່ໜ້າພຣະເຈົ້າບໍ່ແມ່ນ ເພື່ອໃຫ້ເຈົ້າກົ້ມຫົວລົງຕໍ່ໜ້າພຣະອົງ, ທັງບໍ່ແມ່ນ ເພື່ອເຮັດໃຫ້ເຈົ້າຮູ້ສຶກວ່າພຣະເຈົ້າເປັນຕາຢ້ານ ຫຼື ໜ້າຢ້ານກົວ. ແຕ່ເຈົ້າຄວນເຂົ້າໃຈວ່າເຈົ້າຄວນເຮັດຫຍັງ ເພື່ອເຮັດໃຫ້ພຣະເຈົ້າພໍໃຈ, ເຈົ້າຄວນເຮັດຫຍັງ ເພື່ອພຣະເຈົ້າຈະບໍ່ຄຽດຮ້າຍໃຫ້ເຈົ້າອີກຕໍ່ໄປ ແລະ ເຈົ້າຄວນເຮັດຫຍັງ ເພື່ອໃຫ້ຄວາມຄຽດຮ້າຍຂອງພຣະອົງຫາຍໄປ. ຢ່າງໜ້ອຍທີ່ສຸດ, ເຈົ້າຄວນເຮັດໃຫ້ດີທີ່ສຸດ, ພາຍໃນຂອບເຂດທີ່ຄວາມສາມາດຂອງເຈົ້າສາມາດບັນລຸໄດ້, ເພື່ອປະຕິບັດຫຼັກການຄວາມຈິງທີ່ພຣະເຈົ້າໄດ້ບອກເຈົ້າ ແລະ ເຈົ້າບໍ່ຄວນເຮັດໃຫ້ພຣະເຈົ້າຄຽດຮ້າຍໃຫ້ເຈົ້າອີກ. ຖ້າພຣະເຈົ້າຄຽດຮ້າຍໃຫ້ເຈົ້າຄັ້ງແລ້ວຄັ້ງເລົ່າ ແລະ ເຈົ້າຍັງສືບຕໍ່ມຶນຊາຢ່າງຍິ່ງ ແລະ ເຈົ້າຍັງຄົງແຂງກະດ້າງ ແລະ ເບິ່ງພຣະເຈົ້າດ້ວຍຄວາມເປັນປໍລະປັກຢ່າງດື້ດ້ານ ພ້ອມທັງຕໍ່ສູ້ກັບພຣະອົງຈົນເຖິງທີ່ສຸດ, ແລ້ວໃນທີ່ສຸດສິ່ງທີ່ເຈົ້າຈະຕ້ອງປະເຊີນຢ່າງຫຼີກລ່ຽງບໍ່ໄດ້ກໍຄື ການທີ່ພຣະເຈົ້າປະຖິ້ມເຈົ້າ. ເວລາທີ່ພຣະເຈົ້າບໍ່ລົງວິໄນ, ຕີສອນ ຫຼື ລົງໂທດເຈົ້າອີກຕໍ່ໄປ, ຄືເວລາທີ່ພຣະເຈົ້າໄດ້ປະຖິ້ມເຈົ້າແລ້ວ. ແລະ ເມື່ອພຣະເຈົ້າປະຖິ້ມເຈົ້າ, ພຣະອົງກໍຈະຢຸດກະຕຸ້ນເຈົ້າ ແລະ ພຣະອົງຈະເອົາເຈົ້າອອກໄປຈາກສາຍຕາຂອງພຣະອົງ, ໂດຍຍ້າຍເຈົ້າໄປຢູ່ບ່ອນທີ່ຢູ່ນອກຄຣິສຕະຈັກ, ໄປຢູ່ບ່ອນທີ່ຫ່າງໄກຈາກສູນກາງວຽກງານຂອງພຣະອົງ; ຢ່າງໜ້ອຍທີ່ສຸດ, ພຣະອົງຈະບໍ່ໃຫ້ເຈົ້າປາກົດໃນສາຍຕາຂອງພຣະອົງໃນລະຫວ່າງໄລຍະເວລາແຫ່ງວຽກງານຂອງພຣະອົງ, ພຣະເຈົ້າຈະບໍ່ຕ້ອງການເຫັນເຈົ້າອີກຕໍ່ໄປ. ຖ້າເຈົ້າເຮັດຄວາມຊົ່ວຮ້າຍຈົນເຖິງຂັ້ນນີ້ ແລະ ມາຮອດຈຸດນີ້, ກໍບໍ່ມີຄວາມຫວັງທີ່ເຈົ້າຈະໄດ້ຮັບຄວາມລອດພົ້ນແລ້ວ. ພວກເຈົ້າເຂົ້າໃຈແລ້ວບໍ? (ເຂົ້າໃຈແລ້ວ).

ການໂອ້ລົມໃນມື້ນີ້ກ່ຽວຂ້ອງກັບຫົວຂໍ້ການປ່ອຍວາງສິ່ງກີດຂວາງທີ່ກັ້ນລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ. ບໍ່ວ່າຈະເປັນການເປີດເຜີຍແນວຄິດ ແລະ ຈິນຕະນາການຂອງຜູ້ຄົນກ່ຽວກັບພຣະເຈົ້າ ຫຼື ການເປີດເຜີຍທັດສະນະຄະຕິຂອງພວກເຂົາທີ່ມີຕໍ່ພຣະເຈົ້າ ຫຼື ການໂອ້ລົມກ່ຽວກັບວິທີການ ແລະ ຮູບແບບການທີ່ພຣະເຈົ້າປະຕິບັດວຽກງານຂອງພຣະອົງໃນຜູ້ຄົນຢ່າງແນ່ນອນ, ບໍ່ວ່າໃນກໍລະນີໃດກໍຕາມ, ສິ່ງທີ່ທັງໝົດນີ້ບອກຜູ້ຄົນໃນທ້າຍທີ່ສຸດກໍຄື: ທັດສະນະ ທີ່ຖືກຕ້ອງທີ່ພວກເຂົາຄວນຍຶດໝັ້ນຫຼາຍທີ່ສຸດຕໍ່ວຽກງານຂອງພຣະເຈົ້າກໍຄື ການຍອມຮັບ ແລະ ອ່ອນນ້ອມຕໍ່ການພິພາກສາ ແລະ ການລົງທັນຂອງພຣະເຈົ້າ ແລະ ການຍອມຮັບພຣະທຳຂອງພຣະເຈົ້າ ແລະ ແຕ່ລະຫຼັກການຄວາມຈິງທີ່ພຣະອົງສະໜອງໃຫ້ແກ່ພວກເຂົາ ແທນທີ່ຈະອອກຫ່າງຈາກພຣະເຈົ້າ. ເມື່ອໃດກໍຕາມທີ່ພວກເຂົາເຮັດສິ່ງໃດໜຶ່ງ, ພວກເຂົາຄວນສະແຫວງຫາຫຼັກການຄວາມຈິງ ແລະ ປະຕິບັດຕາມພວກມັນ ແລະ ໄລ່ຕາມຫາການເຂົ້າສູ່ຄວາມເປັນຈິງຂອງຄວາມຈິງ, ແທນທີ່ຈະທຸ່ມເທຄວາມພະຍາຍາມເຂົ້າໃນພຶດຕິກຳພາຍນອກຂອງພວກເຂົາ ຫຼື ເຂົ້າໃນການທົນທຸກກັບຄວາມຍາກລຳບາກ ແລະ ການຈ່າຍລາຄາພາຍນອກ ແລະ ແນ່ນອນວ່າ ແທນທີ່ຈະໄປຕິດຢູ່ກັບແນວຄິດ ແລະ ຈິນຕະນາການຂອງພວກເຂົາ ແລະ ເຮັດໃຫ້ພວກມັນກາຍເປັນເລື່ອງໃຫຍ່ໂຕ. ທ້າຍທີ່ສຸດແລ້ວ, ບໍ່ວ່າແນວຄິດ ແລະ ຈິນຕະນາການຂອງເຈົ້າກ່ຽວກັບພຣະເຈົ້າຈະເປັນແນວໃດກໍຕາມ, ຜົນຮັບທີ່ວຽກງານຂອງພຣະເຈົ້າຕັ້ງໃຈຈະບັນລຸກໍຄື ການເຮັດໃຫ້ພຣະທຳຂອງພຣະອົງ ແລະ ຄວາມຈິງເຂົ້າໄປຢູ່ໃນຜູ້ຄົນ ແລະ ເພື່ອເຮັດໃຫ້ພວກເຂົາມີຫຼັກການຄວາມຈິງໃຫ້ປະຕິບັດຕາມ ແລະ ໃຫ້ຍຶດໝັ້ນໃນຫຼັກການຄວາມຈິງເຫຼົ່ານີ້ໃນທຸກສິ່ງທີ່ພວກເຂົາພົບພໍ້ໃນລະຫວ່າງຊີວິດປະຈຳວັນຂອງພວກເຂົາ ແລະ ໃນເສັ້ນທາງແຫ່ງການດຳລົງຢູ່ຂອງພວກເຂົາ, ນີ້ຄືຜົນຮັບທີ່ຕັ້ງໃຈໄວ້ຂອງວຽກງານຂອງພຣະເຈົ້າ. ຜົນຮັບສຸດທ້າຍທີ່ວຽກງານຂອງພຣະເຈົ້າບັນລຸກໍຄື ຄວາມຈິງກາຍເປັນຄວາມເປັນຈິງຂອງຜູ້ຄົນ ແລະ ເປັນຊີວິດຂອງຜູ້ຄົນ ແທນທີ່ຈະເປັນການທີ່ພຣະອົງເຮັດໃຫ້ສິ່ງທັງໝົດນີ້ສຳເລັດຕາມແນວຄິດ ແລະ ຈິນຕະນາການຂອງພວກເຂົາ. ພວກເຈົ້າເຂົ້າໃຈສິ່ງນີ້, ແມ່ນບໍ່? ພວກເຮົາໄດ້ໂອ້ລົມກັນກ່ຽວກັບຫົວຂໍ້ເຫຼົ່ານີ້ພຽງພໍແລ້ວ, ແມ່ນບໍ່? (ແມ່ນແລ້ວ). ຖ້າເປັນແນວນັ້ນ ການໂອ້ລົມຂອງພວກເຮົາສຳລັບມື້ນີ້ກໍສິ້ນສຸດລົງພຽງເທົ່ານີ້. ລາກ່ອນ!

ວິທີການໄລ່ຕາມເສາະຫາຄວາມຈິງ (2)

ການປະຕິບັດຂໍ້ທຳອິດສຳລັບການໄລ່ຕາມເສາະຫາຄວາມຈິງ: ການປ່ອຍວາງ

ການປ່ອຍວາງຄວາມບາດໝາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ

I. ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບວຽກງານຂອງພຣະເຈົ້າ

ໃນໄລຍະໜຶ່ງມານີ້ ພວກເຮົາໄດ້ໂອ້ລົມກັນກ່ຽວກັບຂໍ້ໃຫຍ່ຂໍ້ທຳອິດໃນການປະຕິບັດວິທີການໄລ່ຕາມເສາະຫາຄວາມຈິງ ນັ້ນກໍຄື “ການປ່ອຍວາງ”. ຄັ້ງກ່ອນ ພວກເຮົາໄດ້ໂອ້ລົມກ່ຽວກັບຂໍ້ທີສາມຂອງ “ການປ່ອຍວາງ” ນັ້ນກໍຄື ການປ່ອຍວາງສິ່ງກີດຂວາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ ເຊິ່ງເປັນເນື້ອຫາໃໝ່ຫຼ້າສຸດ. ເນື້ອຫານີ້ບໍ່ໄດ້ມີພຽງແຕ່ດ້ານດຽວ; ມັນລວມມີຫຼາຍຂໍ້ ແລະ ເນື້ອຫາຫຼາຍຢ່າງ. ເນື້ອຫາເຫຼົ່ານີ້ແມ່ນສິ່ງທີ່ຜູ້ຄົນມີປະສົບການໃນຂະບວນການວຽກງານຂອງພຣະເຈົ້າ ແລະ ພວກມັນກ່ຽວຂ້ອງໂດຍກົງກັບຊີວິດ ແລະ ການໄລ່ຕາມເສາະຫາຂອງຜູ້ຄົນ, ສະນັ້ນ ດ້ານທຳອິດທີ່ພວກເຮົາຕ້ອງໂອ້ລົມກັນແທ້ໆກໍຄື ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກ່ຽວກັບພຣະເຈົ້າ. ນີ້ແມ່ນຫົວຂໍ້ທີ່ຜູ້ຄົນບໍ່ສາມາດຫຼີກລ່ຽງໄດ້ໃນຂະບວນການຍ່າງໃນເສັ້ນທາງແຫ່ງການເຊື່ອໃນພຣະເຈົ້າ. ເຮົາໄດ້ໂອ້ລົມກ່ຽວກັບບາງສ່ວນຂອງເນື້ອຫານີ້ໃນຄັ້ງທີ່ແລ້ວ. ໃຜກໍໄດ້ລອງບອກພວກເຮົາເບິ່ງວ່າ ເຮົາໄດ້ໂອ້ລົມກ່ຽວກັບຫຍັງແດ່ຢ່າງສະເພາະເຈາະຈົງ. (ຄັ້ງທີ່ແລ້ວ, ພຣະເຈົ້າໄດ້ໂອ້ລົມກ່ຽວກັບການປ່ອຍວາງສິ່ງກີດຂວາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ. ກ່ອນອື່ນ ພຣະເຈົ້າໄດ້ເປີດໂປງຄວາມຄິດຫຼົງຜິດ ແລະ ຈິນຕະນາການຂອງພວກເຮົາກ່ຽວກັບວຽກງານຂອງພຣະເຈົ້າ. ຕົວຢ່າງ: ພວກເຮົາມີຄວາມຄິດຫຼົງຜິດ ແລະ ຈິນຕະນາການກ່ຽວກັບວັນຂອງພຣະເຈົ້າ ແລະ ພວກເຮົາຍັງເຊື່ອວ່າວຽກງານຂອງພຣະເຈົ້ານັ້ນເໜືອທຳມະຊາດຫຼາຍ ແລະ ຕາບໃດທີ່ພຣະວິນຍານບໍລິສຸດປະຕິບັດວຽກງານ ແລະ ດົນບັນດານໃຈຜູ້ຄົນ, ຜູ້ຄົນກໍຈະສາມາດແກ້ໄຂບັນຫາໃດກໍໄດ້ ແລະ ອຸປະນິໄສທີ່ເສື່ອມຊາມຂອງພວກເຂົາກໍຈະປ່ຽນແປງ. ໃນຂະນະທີ່ເປີດໂປງຄວາມຄິດຫຼົງຜິດ ແລະ ຈິນຕະນາການເຫຼົ່ານີ້, ພຣະເຈົ້າໄດ້ບອກພວກເຮົາວ່າ ຜົນຮັບທີ່ພຣະອົງຕັ້ງໃຈຈະບັນລຸໃນວຽກງານຂອງພຣະອົງກໍຄື ການເຮັດໃຫ້ພຣະທຳຂອງພຣະອົງເຂົ້າສູ່ພວກເຮົາ, ເພື່ອວ່າເມື່ອມີສິ່ງຕ່າງໆເກີດຂຶ້ນກັບພວກເຮົາໃນຊີວິດປະຈຳວັນຂອງພວກເຮົາ, ພວກເຮົາກໍຈະສາມາດປະຕິບັດຕາມພຣະທຳຂອງພຣະເຈົ້າ ແລະ ຫຼັກການຄວາມຈິງ, ນີ້ຄືຂໍ້ກຳນົດຂອງພຣະເຈົ້າສຳລັບພວກເຮົາແຕ່ລະຄົນ). ມີໃຜອີກແດ່ທີ່ສາມາດເພີ່ມເຕີມໃນເລື່ອງນັ້ນ? (ຄັ້ງທີ່ແລ້ວ ພຣະເຈົ້າຍັງໄດ້ໂອ້ລົມກ່ຽວກັບຂໍ້ເທັດຈິງທີ່ວ່າ ຜູ້ຄົນເຊື່ອວ່າພຣະເຈົ້າຕັດສິນພວກເຂົາໂດຍອີງໃສ່ການສະແດງອອກຊົ່ວຄາວຂອງພວກເຂົາ ແລະ ພວກເຂົາຍັງຄິດວ່າ ໂດຍການຍຶດໝັ້ນກັບກົດລະບຽບພາຍນອກ ແລະ ພຶດຕິກຳທີ່ດີພາຍນອກ ພວກເຂົາກໍກຳລັງເຮັດໃຫ້ພຣະເຈົ້າພໍໃຈ ແລະ ສາມາດໄດ້ຮັບຄວາມລອດພົ້ນ ນັ້ນກໍຄື ສິ່ງເຫຼົ່ານີ້ລ້ວນແລ້ວແຕ່ເປັນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ. ນອກຈາກນີ້, ເມື່ອຜູ້ຄົນອ່ອນແອ ຫຼື ເປີດເຜີຍຄວາມກະບົດ ແລະ ຄວາມເສື່ອມຊາມ, ພວກເຂົາເຊື່ອວ່າພຣະເຈົ້າຈະລົງວິໄນ ແລະ ລົງໂທດພວກເຂົາ, ສິ່ງນີ້ກໍເປັນຄວາມຄິດຫຼົງຜິດ ແລະ ຈິນຕະນາການເຊັ່ນກັນ. ຈາກການທີ່ພຣະເຈົ້າເປີດໂປງຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ຂອງຜູ້ຄົນ, ພວກເຮົາໄດ້ເຂົ້າໃຈວ່າ ສິ່ງທີ່ພຣະເຈົ້າຕ້ອງການບໍ່ແມ່ນພຶດຕິກຳທີ່ດີພາຍນອກຂອງພວກເຮົາ ແລະ ພຣະອົງກໍບໍ່ໄດ້ຕ້ອງການໃຫ້ພວກເຮົາຍຶດໝັ້ນກັບການປະຕິບັດ ແລະ ກົດລະບຽບພາຍນອກບາງຢ່າງ. ໃນທາງກົງກັນຂ້າມ ພຣະອົງຫວັງວ່າ ເມື່ອມີສິ່ງຕ່າງໆເກີດຂຶ້ນກັບພວກເຮົາ, ພວກເຮົາຈະສາມາດສະແຫວງຫາຫຼັກການຄວາມຈິງ ແລະ ເຂົ້າສູ່ຄວາມເປັນຈິງຄວາມຈິງ). ທຸກຄົນລ້ວນແຕ່ມີຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ໃນລະດັບທີ່ແຕກຕ່າງກັນ, ບໍ່ແມ່ນບໍ? (ແມ່ນແລ້ວ). ກ່ອນທີ່ຜູ້ຄົນຈະເລີ່ມໄລ່ຕາມເສາະຫາຄວາມຈິງ ຫຼື ເມື່ອພວກເຂົາບໍ່ເຂົ້າໃຈຄວາມຈິງ ແລະ ຍັງບໍ່ທັນໄດ້ຮັບຄວາມຈິງ, ພວກເຂົາມັກຈະໃຊ້ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ເພື່ອຄາດເດົາກ່ຽວກັບວິທີທີ່ພຣະເຈົ້າປະຕິບັດວຽກງານ ຫຼື ເພື່ອດ່ວນສະຫຼຸບກ່ຽວກັບວິທີທີ່ພຣະເຈົ້າຈະປະຕິບັດວຽກງານ. ໃນເວລາດຽວກັນ, ພວກເຂົາຍັງມັກຈະໃຊ້ການຄາດເດົາເຫຼົ່ານີ້ ເພື່ອຕັດສິນຕົນເອງ, ຈຸດຈົບຂອງພວກເຂົາເອງ ແລະ ພວກເຂົາຈະໄດ້ຮັບພອນ ຫຼື ທົນທຸກຕໍ່ຄວາມໂຊກຮ້າຍໃນອະນາຄົດ ຫຼື ບໍ່. ສະນັ້ນ, ໃນຂະບວນການໄລ່ຕາມເສາະຫາຄວາມຈິງຂອງຜູ້ຄົນ, ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ໄດ້ກາຍເປັນອຸປະສັກອັນໃຫຍ່ຫຼວງຕໍ່ການທີ່ຜູ້ຄົນຍອມຮັບວຽກງານຂອງພຣະເຈົ້າ, ຕໍ່ການທີ່ພວກເຂົາໄລ່ຕາມເສາະຫາຄວາມຈິງ ແລະ ຕໍ່ການທີ່ພວກເຂົາຮັບຄວາມຈິງ. ນັ້ນກໍຄື ຖ້າຜູ້ຄົນບໍ່ສາມາດປ່ອຍວາງຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ໄດ້ ແລະ ພວກເຂົາຖືວ່າພວກມັນເປັນແຮງຈູງໃຈ ແລະ ເປັນສາເຫດຕົ້ນຕໍຂອງພວກເຂົາສຳລັບການເຊື່ອ ແລະ ການຕິດຕາມພຣະເຈົ້າຢູ່ສະເໝີ, ແລ້ວຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ກໍຈະຂັດຂວາງພວກເຂົາຢ່າງໃຫຍ່ຫຼວງຈາກການໄລ່ຕາມເສາະຫາ ແລະ ການຮັບຄວາມຈິງ. ແລ້ວໃນທີ່ສຸດ ພວກເຂົາກໍສາມາດໃຊ້ພຽງແຕ່ຄວາມຄິດຫຼົງຜິດ ແລະ ຈິນຕະນາການຂອງພວກເຂົາເທົ່ານັ້ນ ເພື່ອຕັດສິນຄຸນຄ່າ, ຕົວຕົນ ແລະ ສະຖານະຂອງພວກເຂົາເອງຕໍ່ໜ້າພຣະເຈົ້າ ແລະ ເພື່ອຕັດສິນວ່າພວກເຂົາຈະສາມາດໄດ້ຮັບການປະຕິບັດແບບໃດໃນເຮືອນຂອງພຣະເຈົ້າ, ຈຸດໝາຍປາຍທາງຂອງພວກເຂົາຈະເປັນແນວໃດ ແລະ ພວກເຂົາຈະໄດ້ຮັບພອນຫຍັງແດ່ໃນອະນາຄົດ, ພວກເຂົາຈະມີສິດອຳນາດຫຼາຍສໍ່າໃດ ແລະ ພວກເຂົາຈະປົກຄອງຈັກເມືອງ ແລະ ພວກເຂົາຈະເປັນເສົາຄໍ້າ ຫຼື ເປັນຫຼັກໝັ້ນໃນສະຫວັນ ຫຼື ບໍ່ ຫຼື ພວກເຂົາສາມາດໄດ້ຮັບຫຼາຍສໍ່າໃດໃນຊີວິດນີ້ ແລະ ພວກເຂົາສາມາດໄດ້ຮັບຫຼາຍສໍ່າໃດໃນໂລກທີ່ຈະມາເຖິງ. ເພາະວ່າຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ກ່ຽວຂ້ອງກັບຊີວິດ ແລະ ການໄລ່ຕາມເສາະຫາຂອງຜູ້ຄົນ, ພວກມັນຈຶ່ງສົ່ງຜົນກະທົບຕໍ່ເສັ້ນທາງທີ່ຜູ້ຄົນຍ່າງ ແລະ ແນ່ນອນວ່າ ພວກມັນຍັງສົ່ງຜົນກະທົບຕໍ່ຈຸດຈົບ ແລະ ຈຸດໝາຍປາຍທາງຂອງຜູ້ຄົນອີກດ້ວຍ. ຜູ້ຄົນດຳລົງຊີວິດ ແລະ ໄລ່ຕາມເສາະຫາທ່າມກາງຄວາມຄິດຫຼົງຜິດ ແລະ ຈິນຕະນາການຂອງພວກເຂົາ; ດັ່ງນັ້ນ, ພວກເຂົາຈຶ່ງຫຼີກລ່ຽງບໍ່ໄດ້ທີ່ຈະເບິ່ງທຸກສິ່ງ ແລະ ຕັດສິນ ແລະ ກຳນົດກ່ຽວກັບທຸກສິ່ງ ໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້. ສະນັ້ນ, ບໍ່ວ່າພຣະເຈົ້າຈະສະໜອງຄວາມຈິງ ແລະ ບອກຜູ້ຄົນວ່າພວກເຂົາຄວນຍຶດໝັ້ນມຸມມອງໃດ ແລະ ພວກເຂົາຄວນຍ່າງໃນເສັ້ນທາງໃດກໍຕາມ, ຕາບໃດທີ່ຜູ້ຄົນບໍ່ປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງພວກເຂົາ, ພວກເຂົາກໍຈະສືບຕໍ່ດຳລົງຊີວິດດ້ວຍສິ່ງເຫຼົ່ານີ້ ແລະ ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ກໍຈະກາຍເປັນຊີວິດຂອງຜູ້ຄົນ ແລະ ເປັນກົດເກນທີ່ພວກເຂົາໃຊ້ເພື່ອຄວາມຢູ່ລອດຢ່າງເປັນທຳມະຊາດ ແລະ ພວກມັນກໍຈະກາຍເປັນແນວທາງ ແລະ ວິທີການປະຕິບັດທີ່ຜູ້ຄົນໃຊ້ເພື່ອຈັດການກັບເຫດການ ແລະ ສິ່ງຕ່າງໆທຸກປະເພດຢ່າງຫຼີກລ່ຽງບໍ່ໄດ້. ຫຼັງຈາກຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກາຍເປັນຫຼັກການ ແລະ ເກນທີ່ພວກເຂົາໃຊ້ເພື່ອເບິ່ງຜູ້ຄົນ ແລະ ສິ່ງຕ່າງໆ ພ້ອມທັງປະພຶດຕົນ ແລະ ກະທຳການ, ແລ້ວບໍ່ວ່າພວກເຂົາຈະເຊື່ອໃນພຣະເຈົ້າແນວໃດກໍຕາມ ຫຼື ພວກເຂົາຈະໄລ່ຕາມເສາະຫາແນວໃດກໍຕາມ ແລະ ບໍ່ວ່າພວກເຂົາຈະທົນທຸກກັບຄວາມຍາກລຳບາກຫຼາຍສໍ່າໃດ ຫຼື ພວກເຂົາຈະຈ່າຍລາຄາຫຼາຍສໍ່າໃດກໍຕາມ, ມັນກໍຈະສູນເປົ່າທັງໝົດ. ຕາບໃດທີ່ຄົນໃດຄົນໜຶ່ງດຳລົງຊີວິດດ້ວຍຄວາມຄິດຫຼົງຜິດ ແລະ ຈິນຕະນາການຂອງພວກເຂົາ, ແລ້ວຄົນຜູ້ນັ້ນກໍກຳລັງຕໍ່ຕ້ານພຣະເຈົ້າ ແລະ ເປັນປໍລະປັກຕໍ່ພຣະອົງ; ພວກເຂົາບໍ່ມີການອ່ອນນ້ອມຢ່າງແທ້ຈິງຕໍ່ສະພາບແວດລ້ອມທີ່ພຣະເຈົ້າຈັດວາງໄວ້ ຫຼື ຕໍ່ຂໍ້ກຳນົດຂອງພຣະອົງ. ແລ້ວໃນທີ່ສຸດ, ຈຸດຈົບຂອງພວກເຂົາກໍຈະເປັນສິ່ງທີ່ໜ້າເສົ້າສະຫຼົດໃຈຫຼາຍ. ຖ້າເຈົ້າເຊື່ອໃນພຣະເຈົ້າມາຫຼາຍປີ ແລະ ໄດ້ເສຍສະລະຕົນເອງເພື່ອພຣະອົງ, ເດີນທາງໄປມາ ແລະ ຈ່າຍລາຄາຢ່າງຫຼວງຫຼາຍ, ແຕ່ຈຸດເລີ່ມຕົ້ນ ແລະ ຕົ້ນເຫດຂອງທຸກສິ່ງທີ່ເຈົ້າເຮັດແມ່ນຄວາມຄິດຫຼົງຜິດ ແລະ ຈິນຕະນາການຂອງເຈົ້າເອງ, ແລ້ວເຈົ້າກໍບໍ່ໄດ້ຍອມຮັບ ແລະ ອ່ອນນ້ອມຕໍ່ພຣະເຈົ້າຢ່າງແທ້ຈິງ. ບໍ່ວ່າຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ຈະມາຈາກປຶ້ມ, ມາຈາກສັງຄົມ ຫຼື ມາຈາກຄວາມປາຖະໜາ ແລະ ຄວາມສົນໃຈສ່ວນຕົວຂອງເຈົ້າກໍຕາມ, ສະຫຼຸບແລ້ວ ຕາບໃດທີ່ພວກມັນເປັນຄວາມຄິດຫຼົງຜິດ ແລະ ຈິນຕະນາການ, ພວກມັນກໍບໍ່ແມ່ນຄວາມຈິງ; ແລະ ຕາບໃດທີ່ພວກມັນບໍ່ແມ່ນຄວາມຈິງ, ພວກມັນກໍເປັນປໍລະປັກຕໍ່ຄວາມຈິງ, ເປັນອຸປະສັກສຳລັບການທີ່ຜູ້ຄົນຍອມຮັບຄວາມຈິງ ແລະ ເປັນສັດຕູຂອງພຣະເຈົ້າ ແລະ ຄວາມຈິງ. ສະນັ້ນ, ຕາບໃດທີ່ເຈົ້າດຳລົງຊີວິດໂດຍຄວາມຄິດຫຼົງຜິດ ແລະ ຈິນຕະນາການຂອງເຈົ້າ, ເຈົ້າກໍຈະວັດແທກ ແລະ ເບິ່ງທຸກສິ່ງໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ ແລະ ຍ້ອນສິ່ງເຫຼົ່ານີ້ ໃນທີ່ສຸດແລ້ວ ເຈົ້າກໍຈະກະບົດຕໍ່ສະພາບແວດລ້ອມທີ່ພຣະເຈົ້າຈັດວາງໄວ້ສຳລັບເຈົ້າຢ່າງແນ່ນອນ ພ້ອມທັງກະບົດຕໍ່ການນຳພາ ຫຼື ອຳນາດສູງສຸດຂອງພຣະເຈົ້າທີ່ມີຕໍ່ເຈົ້າ. ສະຫຼຸບແລ້ວ, ບໍ່ມີການຍອມຮັບ ແລະ ການອ່ອນນ້ອມຢ່າງແທ້ຈິງຢູ່ບ່ອນນີ້. ຍ້ອນຫຍັງຈຶ່ງເປັນແນວນັ້ນ? ເພາະວ່າບໍ່ວ່າເຈົ້າຈະທົນທຸກກັບຄວາມຍາກລຳບາກຫຼາຍສໍ່າໃດ ຫຼື ເຈົ້າຈະຈ່າຍລາຄາຫຼາຍສໍ່າໃດກໍຕາມ, ຕາບໃດທີ່ເຈົ້າດຳລົງຊີວິດດ້ວຍຄວາມຄິດຫຼົງຜິດ ແລະ ຈິນຕະນາການຂອງເຈົ້າ, ຄວາມຍາກລຳບາກທີ່ເຈົ້າທົນທຸກ ແລະ ລາຄາທີ່ເຈົ້າຈ່າຍກໍບໍ່ສອດຄ່ອງກັບຫຼັກການຄວາມຈິງ ແລະ ບໍ່ມີຫຍັງກ່ຽວຂ້ອງກັບຄວາມຈິງ; ມັນສາມາດເວົ້າໄດ້ວ່າ ຄວາມຍາກລຳບາກທີ່ເຈົ້າທົນທຸກ ແລະ ລາຄາທີ່ເຈົ້າຈ່າຍແມ່ນອີງໃສ່ຄວາມຄິດຫຼົງຜິດ ແລະ ຈິນຕະນາການຂອງມະນຸດ ພ້ອມທັງຄວາມມັກຂອງເຈົ້າ ແລະ ເປັນໄປເພື່ອຈຸດປະສົງໃນການຕອບສະໜອງຄວາມປາຖະໜາທາງເນື້ອໜັງຂອງເຈົ້າ ແລະ ເຮັດໃຫ້ເປົ້າໝາຍບາງຢ່າງຂອງເຈົ້າສຳເລັດ. ມັນກໍຄືກັບສິ່ງທີ່ໂປໂລໄດ້ສະແດງອອກແທ້ໆ: ລາວໄດ້ເຮັດວຽກຫຼາຍຢ່າງ ແລະ ເດີນທາງໄປມາຫຼາຍຮອບ, ເທດສະໜາຂ່າວປະເສີດໄປທົ່ວພື້ນທີ່ສ່ວນໃຫຍ່ຂອງເອີຣົບ, ແຕ່ບໍ່ວ່າລາວຈະທົນທຸກກັບຄວາມຍາກລຳບາກຫຼາຍສໍ່າໃດ ແລະ ຈ່າຍລາຄາຫຼາຍສໍ່າໃດກໍຕາມ ຫຼື ລາວຈະເດີນທາງໄປມາຫຼາຍສໍ່າໃດກໍຕາມ, ລາວກໍບໍ່ເຄີຍມີຄວາມຄິດ ແລະ ມຸມມອງທີ່ສອດຄ່ອງກັບຄວາມຈິງ, ລາວບໍ່ເຄີຍຍອມຮັບຄວາມຈິງ ແລະ ລາວບໍ່ເຄີຍມີທັດສະນະຄະຕິ ແລະ ປະສົບການທີ່ແທ້ຈິງແຫ່ງການອ່ອນນ້ອມຕໍ່ພຣະເຈົ້າ, ລາວດຳລົງຊີວິດຢູ່ພາຍໃນຄວາມຄິດຫຼົງຜິດ ແລະ ຈິນຕະນາການຂອງລາວເອງຢູ່ສະເໝີ. ຄວາມຄິດຫຼົງຜິດ ແລະ ຈິນຕະນາການທີ່ສະເພາະເຈາະຈົງຂອງລາວແມ່ນຫຍັງ? ມັນກໍຄື ເມື່ອລາວແລ່ນຈົນສຸດເສັ້ນທາງ ແລະ ຕໍ່ສູ້ໄດ້ດີແລ້ວ, ກໍຈະມີມົງກຸດແຫ່ງຄວາມຊອບທຳເກັບໄວ້ໃຫ້ລາວ, ນີ້ຄືຄວາມຄິດຫຼົງຜິດ ແລະ ຈິນຕະນາການຂອງໂປໂລ. ພື້ນຖານທາງທິດສະດີທີ່ສະເພາະເຈາະຈົງຂອງຄວາມຄິດຫຼົງຜິດ ແລະ ຈິນຕະນາການຂອງລາວແມ່ນຫຍັງ? ນັ້ນກໍຄື ພຣະເຈົ້າຈະກຳນົດຈຸດຈົບຂອງຄົນໆໜຶ່ງ ໂດຍອີງໃສ່ຈຳນວນການເດີນທາງໄປມາທີ່ພວກເຂົາໄດ້ເຮັດ, ລາຄາທີ່ພວກເຂົາໄດ້ຈ່າຍ ແລະ ຄວາມຍາກລຳບາກທີ່ພວກເຂົາໄດ້ທົນທຸກ. ມັນອີງໃສ່ພື້ນຖານທາງທິດສະດີຂອງຄວາມຄິດຫຼົງຜິດ ແລະ ຈິນຕະນາການຂອງລາວແບບນີ້ເອງ ທີ່ໂປໂລໄດ້ກ້າວເຂົ້າສູ່ເສັ້ນທາງຂອງຜູ້ຕໍ່ຕ້ານພຣະຄຣິສໂດຍບໍ່ຮູ້ຕົວ. ຜົນກໍຄື ເມື່ອລາວໄປເຖິງຈຸດສິ້ນສຸດຂອງເສັ້ນທາງ, ລາວບໍ່ມີຄວາມເຂົ້າໃຈຫຍັງເລີຍກ່ຽວກັບພຶດຕິກຳ ແລະ ການສະແດງອອກໃນການຕໍ່ຕ້ານພຣະເຈົ້າຂອງລາວ ຫຼື ແກ່ນແທ້ຂອງລາວໃນການຕໍ່ຕ້ານພຣະເຈົ້າ, ແຮງໄກທີ່ລາວຈະມີການກັບໃຈອີກ. ລາວຍຶດໝັ້ນກັບຄວາມຄິດຫຼົງຜິດ ແລະ ຈິນຕະນາການດັ້ງເດີມຂອງລາວໃນຂະນະທີ່ເຊື່ອໃນພຣະເຈົ້າ ແລະ ລາວບໍ່ພຽງແຕ່ບໍ່ມີການອ່ອນນ້ອມຢ່າງແທ້ຈິງຕໍ່ພຣະເຈົ້າແມ່ນແຕ່ໜ້ອຍດຽວເທົ່ານັ້ນ, ແຕ່ໃນທາງກົງກັນຂ້າມ ລາວກັບເຊື່ອວ່າລາວຍິ່ງມີສິດຫຼາຍກວ່າທີ່ຈະໄດ້ຮັບຈຸດຈົບ ແລະ ຈຸດໝາຍປາຍທາງທີ່ດີຈາກພຣະເຈົ້າ ເພື່ອເປັນການແລກປ່ຽນ. “ເພື່ອເປັນການແລກປ່ຽນ” ແມ່ນວິທີການເວົ້າທີ່ຟັງມ່ວນຫູ ແລະ ມີອາລະຍະທຳ, ແຕ່ໃນຄວາມເປັນຈິງແລ້ວ ມັນບໍ່ແມ່ນການແລກປ່ຽນ ຫຼື ແມ່ນແຕ່ການຊື້ຂາຍ, ລາວກຳລັງຂໍສິ່ງເຫຼົ່ານີ້ຈາກພຣະເຈົ້າໂດຍກົງ, ເປັນການຮຽກຮ້ອງເອົາສິ່ງເຫຼົ່ານີ້ຈາກພຣະເຈົ້າຢ່າງເປີດເຜີຍ. ລາວຮຽກຮ້ອງເອົາສິ່ງເຫຼົ່ານີ້ຈາກພຣະເຈົ້າແນວໃດ? ກໍຄືກັບທີ່ລາວເວົ້າວ່າ “ຂ້ອຍໄດ້ແລ່ນຈົນສຸດເສັ້ນທາງຂອງຂ້ອຍແລ້ວ, ຂ້ອຍໄດ້ຕໍ່ສູ້ໄດ້ດີແລ້ວ, ຕອນນີ້ມົງກຸດແຫ່ງສະຫງ່າລາສີເປັນຂອງຂ້ອຍແລ້ວ. ນີ້ຄືສິ່ງທີ່ຂ້ອຍສົມຄວນໄດ້ຮັບ ແລະ ເປັນສິ່ງທີ່ພຣະເຈົ້າຄວນມອບໃຫ້ຂ້ອຍຢ່າງຖືກຕ້ອງ”. ເສັ້ນທາງທີ່ໂປໂລເລືອກຍ່າງແມ່ນເສັ້ນທາງແຫ່ງການຕໍ່ຕ້ານພຣະເຈົ້າ ເຊິ່ງນຳພາລາວໄປສູ່ຄວາມພິນາດ ແລະ ຈຸດຈົບໃນທີ່ສຸດທີ່ເກີດຂຶ້ນກັບລາວກໍຄືການຖືກລົງໂທດ. ສິ່ງນີ້ບໍ່ສາມາດແຍກອອກຈາກຄວາມຄິດຫຼົງຜິດ ແລະ ຈິນຕະນາການຂອງລາວກ່ຽວກັບພຣະເຈົ້າໄດ້. ລາວຍຶດໝັ້ນກັບຄວາມຄິດຫຼົງຜິດ ແລະ ຈິນຕະນາການຂອງລາວເອງຢ່າງດື້ດ້ານຢູ່ສະເໝີ; ລາວປັດຖິ້ມ ແລະ ເມີນເສີຍຕໍ່ສິ່ງທີ່ພຣະເຈົ້າກ່າວ, ຕໍ່ຄວາມຈິງ ນັ້ນກໍຄື ເສັ້ນທາງແຫ່ງຊີວິດ ທີ່ພຣະເຈົ້າສະໜອງໃຫ້ແກ່ຜູ້ຄົນ, ເຖິງຂັ້ນສະແດງທັດສະນະຄະຕິທີ່ດູຖູກ ແລະ ໝິ່ນປະໝາດ ແລະ ລາວກໍບໍ່ຍອມຮັບ ຫຼື ຮັບຮູ້ແມ່ນແຕ່ຄວາມຈິງທີ່ວ່າ ພຣະເຢຊູຄຣິສຄືການບັງເກີດເປັນເນື້ອໜັງຂອງພຣະເຈົ້າ. ເມື່ອລາວໄປເຖິງຈຸດສິ້ນສຸດຂອງເສັ້ນທາງ, ລາວກໍຍັງຄົງຍຶດໝັ້ນກັບຄວາມຄິດຫຼົງຜິດ ແລະ ຈິນຕະນາການຂອງລາວຢ່າງດື້ດ້ານຄືເກົ່າ ແລະ ສືບຕໍ່ຕໍ່ຕ້ານພຣະເຈົ້າ, ໃນທີ່ສຸດກໍມຸ່ງໜ້າໄປສູ່ຈຸດຈົບແຫ່ງຄວາມພິນາດຢ່າງຫຼີກລ່ຽງບໍ່ໄດ້. ສະນັ້ນ, ໃນຂະບວນການເຊື່ອໃນພຣະເຈົ້າ, ຖ້າຜູ້ຄົນສາມາດປ່ອຍວາງອາລົມດ້ານລົບຂອງພວກເຂົາໄດ້ທັງໝົດ ແລະ ສາມາດປ່ອຍວາງບາງສິ່ງໃນຊີວິດຈິງທີ່ຂັດຂວາງພວກເຂົາຈາກການໄລ່ຕາມເສາະຫາຄວາມຈິງໄດ້, ແຕ່ບໍ່ສາມາດປ່ອຍວາງສິ່ງກີດຂວາງລະຫວ່າງພວກເຂົາກັບພຣະເຈົ້າ ຫຼື ຄວາມເປັນປໍລະປັກຂອງພວກເຂົາທີ່ມີຕໍ່ພຣະເຈົ້າໄດ້, ແລ້ວສິ່ງນີ້ກໍຈະເປັນເລື່ອງທີ່ໜ້າເສຍດາຍ ແລະ ໜ້າເສົ້າສະຫຼົດໃຈຫຼາຍ ແລະ ໃນທີ່ສຸດ ຜູ້ຄົນກໍຈະໄດ້ຮັບຈຸດຈົບແຫ່ງການຖືກລົງໂທດຄືກັນກັບທີ່ໂປໂລໄດ້ຮັບ. ນັ້ນເປັນສິ່ງທີ່ແນ່ນອນໂດຍປາສະຈາກຂໍ້ສົງໄສເລີຍ. ສະນັ້ນ, ໃນການປະຕິບັດ “ການປ່ອຍວາງ”, ຂໍ້ “ການປ່ອຍວາງສິ່ງກີດຂວາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ” ແມ່ນສຳຄັນ ແລະ ຈຳເປັນທີ່ສຸດ ແລະ ບໍ່ສາມາດເບິ່ງຂ້າມໄດ້. ນີ້ຄືສິ່ງທີ່ເຈົ້າຕ້ອງກວດສອບຢູ່ເລື້ອຍໆ: ໃນຄວາມສຳພັນຂອງເຈົ້າກັບພຣະເຈົ້າ ແລະ ໃນຂະບວນການຫາປະສົບການກັບວຽກງານຂອງພຣະເຈົ້າ, ເຈົ້າຍັງມີຄວາມຄິດຫຼົງຜິດ ແລະ ຈິນຕະນາການໃດແດ່ທີ່ບໍ່ສອດຄ່ອງກັບຄວາມຈິງ, ຄວາມປາຖະໜາຂອງພຣະເຈົ້າ ຫຼື ຂໍ້ກຳນົດຂອງພຣະເຈົ້າ ແລະ ທີ່ຂວາງກັ້ນລະຫວ່າງຕົວເຈົ້າເອງກັບພຣະເຈົ້າ. ເຈົ້າຄວນກວດສອບສິ່ງເຫຼົ່ານີ້, ປຽບທຽບສິ່ງເຫຼົ່ານີ້ກັບພຣະທຳຂອງພຣະເຈົ້າ ແລ້ວຈາກນັ້ນກໍປ່ອຍວາງພວກມັນ. ຈຸດປະສົງຂອງການປ່ອຍວາງບໍ່ແມ່ນເພື່ອເຮັດໃຫ້ຜ່ານຂະບວນການ, ແຕ່ເພື່ອຍອມຮັບຄວາມຈິງ, ເພື່ອຍອມຮັບຫຼັກການຄວາມຈິງໃນດ້ານນີ້ທີ່ພຣະເຈົ້າໄດ້ສະເໜີຕໍ່ຜູ້ຄົນ ພ້ອມທັງໃຊ້ຫຼັກການຄວາມຈິງເຫຼົ່ານີ້ເພື່ອມາແທນທີ່ຄວາມຄິດຫຼົງຜິດ ແລະ ຈິນຕະນາການຂອງເຈົ້າ ແລະ ເພື່ອປ່ຽນແປງມຸມມອງທີ່ຢູ່ເບື້ອງຫຼັງການໄລ່ຕາມເສາະຫາຂອງເຈົ້າ ແລະ ທິດທາງໃນການໄລ່ຕາມເສາະຫາຂອງເຈົ້າ, ເພື່ອວ່າເຈົ້າຈະສາມາດສອດຄ່ອງກັບພຣະເຈົ້າໃນຊີວິດຂອງເຈົ້າ ແລະ ໃນຂະບວນການຕິດຕາມພຣະເຈົ້າ, ແທນທີ່ຈະເຂົ້າກັນໄດ້ກັບຄວາມຄິດຫຼົງຜິດ ແລະ ຈິນຕະນາການຂອງເຈົ້າ. ວຽກງານຂອງພຣະເຈົ້າແມ່ນເພື່ອແກ້ໄຂຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ ແລະ ພຣະອົງສະໜອງຄວາມຈິງໃຫ້ແກ່ຜູ້ຄົນກໍເພື່ອແກ້ໄຂຄວາມຄິດຫຼົງຜິດ ແລະ ຈິນຕະນາການຂອງພວກເຂົາເຊັ່ນກັນ. ໂດຍການແກ້ໄຂຄວາມຄິດຫຼົງຜິດ ແລະ ຈິນຕະນາການຂອງພວກເຂົາ, ພຣະເຈົ້າເຮັດໃຫ້ຜູ້ຄົນມີຄວາມຄິດ, ມຸມມອງ, ຈຸດຢືນ ແລະ ທັດສະນະທີ່ຖືກຕ້ອງ ສຳລັບການຮັບມືກັບທຸກສະພາບແວດລ້ອມທີ່ພຣະອົງຈັດວາງໄວ້ ແລະ ສຳລັບການຮັບມືກັບທຸກເລື່ອງທີ່ພວກເຂົາພົບພໍ້ໃນຊີວິດ. ພຣະເຈົ້າປະຕິບັດວຽກງານຂອງພຣະອົງ ແລະ ສະໜອງຄວາມຈິງໃຫ້ແກ່ຜູ້ຄົນຜ່ານພຣະທຳຂອງພຣະອົງ ບໍ່ແມ່ນເພື່ອເຮັດໃຫ້ຄວາມຄິດຫຼົງຜິດ ແລະ ຈິນຕະນາການຂອງພວກເຂົາເປັນຈິງ, ແຕ່ເພື່ອຕອບໂຕ້ຄວາມຄິດຫຼົງຜິດ ແລະ ຈິນຕະນາການຂອງພວກເຂົາ ແລະ ໃນທີ່ສຸດກໍເພື່ອເຮັດໃຫ້ພວກເຂົາສາມາດປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງພວກເຂົາ ແລະ ບັນລຸຄວາມຮູ້ກ່ຽວກັບພຣະເຈົ້າ.

ງ. ການທີ່ຜູ້ຄົນເຊື່ອວ່າ ວຽກງານຂອງພຣະເຈົ້າສາມາດປ່ຽນແປງຂີດຄວາມສາມາດ, ສັນຊາດຕະຍານ, ບຸກຄະລິກກະພາບ ແລະ ອື່ນໆຂອງພວກເຂົາໄດ້

ກ່ອນໜ້ານີ້ ພວກເຮົາໄດ້ໂອ້ລົມກ່ຽວກັບຄວາມຄິດຫຼົງຜິດ ແລະ ຈິນຕະນາການບາງຢ່າງຂອງຜູ້ຄົນກ່ຽວກັບວຽກງານຂອງພຣະເຈົ້າ. ນອກເໜືອຈາກຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ແລ້ວ, ຜູ້ຄົນຍັງມີຄວາມຄິດຫຼົງຜິດ ແລະ ຈິນຕະນາການອື່ນໆກ່ຽວກັບວຽກງານຂອງພຣະເຈົ້າ ທີ່ພວກເຂົາຄວນປ່ອຍວາງໃນຂະບວນການໄລ່ຕາມເສາະຫາຄວາມຈິງ. ຕົວຢ່າງ: ຜູ້ຄົນເຊື່ອວ່າ ຫຼັງຈາກທີ່ຍອມຮັບວຽກງານຂອງພຣະເຈົ້າແລ້ວ, ຖ້າພວກເຂົາສາມາດໄລ່ຕາມເສາະຫາຄວາມຈິງໄດ້, ພວກເຂົາກໍຈະໄດ້ຮັບການປ່ຽນໃໝ່ຢ່າງສົມບູນ ແລະ ເມື່ອພວກເຂົາມີພຣະທຳຂອງພຣະເຈົ້າເປັນຊີວິດຂອງພວກເຂົາແລ້ວ, ພວກເຂົາກໍຈະມີຊີວິດໃໝ່ຢ່າງສົມບູນ ແລະ ຈະໄດ້ເກີດໃໝ່ກາຍເປັນຄົນໃໝ່. ພວກເຂົາເຊື່ອວ່າຂີດຄວາມສາມາດຂອງພວກເຂົາຈະດີຂຶ້ນ ແລະ ສັນຊາດຕະຍານຂອງພວກເຂົາກໍຈະປ່ຽນແປງໄປໃນລະດັບໃດໜຶ່ງເຊັ່ນກັນ, ດັ່ງນັ້ນ ສິ່ງຕ່າງໆທີ່ພວກເຂົາບໍ່ເຄີຍຄາດຄິດມາກ່ອນກໍມັກຈະເກີດຂຶ້ນກັບພວກເຂົາ. ນັ້ນກໍຄື ພວກເຂົາບໍ່ພຽງແຕ່ຈະສາມາດເຮັດສິ່ງທີ່ເໜືອຂີດຄວາມສາມາດ ແລະ ສັນຊາດຕະຍານຂອງພວກເຂົາເອງໄດ້ເທົ່ານັ້ນ, ແຕ່ພວກເຂົາຍັງຈະສາມາດເຮັດສິ່ງເຫຼົ່ານັ້ນໄດ້ຢ່າງງ່າຍດາຍທີ່ສຸດ ແລະ ລ່ຽນໄຫຼທີ່ສຸດອີກດ້ວຍ. ຍິ່ງໄປກວ່ານັ້ນ, ໃນຂະບວນການເຊື່ອໃນພຣະເຈົ້າ, ບາງຄົນເຖິງກັບມັກຈະຮູ້ສຶກວ່າ ຕັ້ງແຕ່ພວກເຂົາເລີ່ມໄລ່ຕາມເສາະຫາຄວາມຈິງ, ບຸກຄະລິກກະພາບ ແລະ ອາລົມຂອງພວກເຂົາກໍດີຂຶ້ນ, ຕາຂອງພວກເຂົາກໍສົດໃສກວ່າແຕ່ກ່ອນ ແລະ ການໄດ້ຍິນຂອງພວກເຂົາກໍດີກວ່າແຕ່ກ່ອນ. ເປັນບາງຄັ້ງບາງຄາວ, ພວກເຂົາແຍງແວ່ນ ແລະ ຮູ້ສຶກວ່າພວກເຂົາກຳລັງກາຍເປັນຄືກັບທູດສະຫວັນຫຼາຍຂຶ້ນເລື້ອຍໆ; ພວກເຂົາຮູ້ສຶກວ່າພວກເຂົາເບິ່ງງາມຂຶ້ນເລື້ອຍໆ ແລະ ມີຊີວິດຊີວາຫຼາຍກວ່າທີ່ເຄີຍເປັນມາ. ບາງຄົນເຖິງກັບຮູ້ສຶກວ່ານິໄສການດຳລົງຊີວິດບາງຢ່າງຂອງພວກເຂົາໄດ້ປ່ຽນແປງໄປ ແລະ ຮູບແບບການດຳລົງຊີວິດຂອງພວກເຂົາກໍແຕກຕ່າງໄປ, ໃນອະດີດ ຖ້າພວກເຂົາເຂົ້ານອນເດິກເກີນໄປ, ພວກເຂົາກໍຈະຫາວນອນບໍ່ຢຸດ, ແຕ່ຕັ້ງແຕ່ພວກເຂົາເລີ່ມໄລ່ຕາມເສາະຫາຄວາມຈິງ, ອາການເຫຼົ່ານີ້ກໍຫາຍໄປ ແລະ ພວກເຂົາກໍພົບວ່າສິ່ງນີ້ເປັນເລື່ອງມະຫັດສະຈັນເປັນພິເສດ. ໃນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ພວກເຂົາເຊື່ອວ່າ ເມື່ອພວກເຂົາເລີ່ມໄລ່ຕາມເສາະຫາຄວາມຈິງ, ພຣະເຈົ້າຈະປະຕິບັດວຽກງານບາງຢ່າງໃນຕົວພວກເຂົາ ເພື່ອໃຫ້ພວກເຂົາໄດ້ຮັບການປ່ຽນແປງທີ່ບໍ່ຄາດຄິດ. ສິ່ງນີ້ລວມເຖິງການປັບປຸງຂີດຄວາມສາມາດຂອງພວກເຂົາໃນຊົ່ວຂ້າມຄືນ ນັ້ນກໍຄື ພວກເຂົາຈະປ່ຽນຈາກການມີຂີດຄວາມສາມາດລະດັບປານກາງ ຫຼື ຕໍ່າຫຼາຍ ໄປສູ່ການເປັນຄົນທີ່ສະຫຼາດຫຼັກແຫຼມ, ມີຄວາມສາມາດ ແລະ ມີປະສົບການທີ່ສຸດ, ກາຍເປັນຄົນທີ່ມີຂີດຄວາມສາມາດ ແລະ ມີສະຕິປັນຍາ ແລະ ຂອບເຂດຄວາມຄິດຂອງພວກເຂົາກໍຈະຖືກຍົກລະດັບຂຶ້ນເຊັ່ນກັນ. ເມື່ອຜູ້ຄົນເລີ່ມເຊື່ອໃນພຣະເຈົ້າທຳອິດ ແລະ ຕັດສິນໃຈທີ່ຈະໄລ່ຕາມເສາະຫາຄວາມຈິງ, ພວກເຂົາມີຈິນຕະນາການທີ່ເກີນຈິງ ແລະ ບໍ່ເປັນຈິງຫຼາຍເກີນຄວາມຈຳເປັນກ່ຽວກັບການໄລ່ຕາມເສາະຫາຄວາມຈິງ, ສະຫຼຸບແລ້ວ ບໍ່ມີຈິນຕະນາການໃດເລີຍທີ່ສອດຄ່ອງກັບຄວາມເປັນຈິງຢ່າງແທ້ຈິງ. ຜູ້ຄົນເຊື່ອວ່າ ຕາບໃດທີ່ພວກເຂົາໄລ່ຕາມເສາະຫາຄວາມຈິງ, ຫຼາຍດ້ານກ່ຽວກັບພວກເຂົາກໍຈະຖືກຍົກລະດັບ ແລະ ກ້າວໄປຂ້າງໜ້າ ແລະ ໃນບາງດ້ານ ພວກເຂົາກໍເຖິງກັບຈະເໜືອກວ່າຄົນທຳມະດາ. ສະນັ້ນ, ບາງຄົນຈຶ່ງຕັ້ງຊື່ໃຫ້ຕົນເອງວ່າ ລີເຊົາ, ບາງຄົນກໍຕັ້ງຊື່ວ່າ ມາເຊົາ ແລະ ບາງຄົນກໍຕັ້ງຊື່ວ່າ ນິວເຊົາ. ຊື່ເຫຼົ່ານີ້ມີຄວາມໝາຍວ່າ ເໜືອກວ່າລາ, ເໜືອກວ່າມ້າ ແລະ ເໜືອກວ່າງົວຕາມລຳດັບ, ນັ້ນກໍຄື ສາມາດແລ່ນໄດ້ໄວກວ່າມ້າ ແລະ ມີກຳລັງຫຼາຍກວ່າລາ ຫຼື ງົວ. ໂດຍທົ່ວໄປແລ້ວ ລາຈະແຂງແຮງຫຼາຍໃນການລາກແກ່ສິ່ງຂອງ, ມ້າມີຂາທີ່ແຂງແຮງຫຼາຍ ແລະ ງົວກໍມີຄວາມອົດທົນສູງ, ສະນັ້ນ ຄົນເຫຼົ່ານີ້ຈຶ່ງເອີ້ນຕົນເອງວ່າ ລີເຊົາ, ມາເຊົາ ແລະ ນິວເຊົາ. ເຈົ້າເຫັນບໍ ພວກເຂົາໃຫ້ຄວາມສຳຄັນເປັນພິເສດກັບຊື່ທີ່ພວກເຂົາເລືອກ. ຈາກຊື່ທີ່ຜູ້ຄົນເລືອກໃຫ້ຕົນເອງ ສາມາດເຫັນໄດ້ວ່າ ຜູ້ຄົນມີຄວາມເຂົ້າໃຈຂອງພວກເຂົາເອງກ່ຽວກັບວຽກງານຂອງພຣະເຈົ້າ; ໜ້າເສຍດາຍທີ່ຄວາມເຂົ້າໃຈນີ້ບໍ່ສອດຄ່ອງກັບຄວາມຈິງ ແລະ ບໍ່ເປັນບວກ, ມັນຄືຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ. ບໍ່ວ່າຄວາມຄິດຫຼົງຜິດ ແລະ ຈິນຕະນາການນີ້ຈະບິດເບືອນ ຫຼື ສຸດໂຕ່ງກໍຕາມ, ສະຫຼຸບແລ້ວ ມັນກໍບໍ່ສອດຄ່ອງກັບຂໍ້ເທັດຈິງ ແລະ ຄວາມຈິງ; ມັນເປັນສິ່ງທີ່ວ່າງເປົ່າຫຼາຍ ແລະ ກ່ຽວຂ້ອງກັບສິ່ງທີ່ເໜືອທຳມະຊາດ. ຫຼັກການທີ່ພຣະເຈົ້າປະຕິບັດວຽກງານໃນຕົວຜູ້ຄົນກໍຄື: ບໍ່ວ່າຜູ້ຄົນຈະມີຂີດຄວາມສາມາດປະເພດໃດ ຫຼື ມີຄວາມສາມາດໃນການເຮັດວຽກ ຫຼື ຄວາມເກັ່ງກາດໃນການຈັດການກັບສິ່ງຕ່າງໆແບບໃດກໍຕາມ, ບໍ່ວ່າສັນຊາດຕະຍານແຕ່ກຳເນີດຂອງພວກເຂົາຈະເປັນແນວໃດ ແລະ ບໍ່ວ່າບຸກຄະລິກກະພາບ, ນິໄສ, ຮູບແບບການດຳລົງຊີວິດ, ຄວາມສົນໃຈ ແລະ ງານອະດິເຣກຂອງພວກເຂົາຈະເປັນແນວໃດ ຫຼື ແມ່ນແຕ່ເພດຂອງພວກເຂົາຈະເປັນແນວໃດກໍຕາມ, ສະຫຼຸບແລ້ວ ວຽກງານຂອງພຣະເຈົ້າແມ່ນເພື່ອບັນລຸຜົນໃນການເຮັດໃຫ້ຜູ້ຄົນເຂົ້າໃຈຄວາມຈິງ, ຍອມຮັບຄວາມຈິງ, ອ່ອນນ້ອມຕໍ່ຄວາມຈິງ ແລະ ຈາກນັ້ນກໍເຂົ້າສູ່ຄວາມເປັນຈິງຄວາມຈິງ, ໂດຍອີງໃສ່ຂີດຄວາມສາມາດ, ສັນຊາດຕະຍານ, ບຸກຄະລິກກະພາບ, ນິໄສດັ້ງເດີມຂອງພວກເຂົາ, ຮູບແບບການດຳລົງຊີວິດທີ່ຖືກຕ້ອງຂອງພວກເຂົາ ພ້ອມທັງຄວາມສົນໃຈ ແລະ ງານອະດິເຣກທີ່ຖືກຕ້ອງຂອງພວກເຂົາ ແລະ ອື່ນໆ. ແລ້ວຜົນຮັບນີ້ບັນລຸໂດຍອີງໃສ່ພື້ນຖານໃດ? ມັນບັນລຸໂດຍອີງໃສ່ພື້ນຖານທີ່ຜູ້ຄົນມີຄວາມສາມາດໃນການເຂົ້າໃຈ ແລະ ຢັ່ງຮູ້ຄວາມຈິງ ແລະ ບົນພື້ນຖານທີ່ພວກເຂົາມີຄວາມເປັນມະນຸດທີ່ປົກກະຕິ. ມັນບໍ່ໄດ້ບັນລຸບົນພື້ນຖານຂອງສິ່ງທີ່ເອີ້ນວ່າຄວາມເປັນມະນຸດທີ່ຖືກຍົກລະດັບ ແລະ ມັນບໍ່ໄດ້ບັນລຸບົນພື້ນຖານຂອງຄວາມເປັນມະນຸດທີ່ເໜືອທຳມະຊາດ. ສະນັ້ນ, ບໍ່ວ່າພວກເຮົາຈະໂອ້ລົມກ່ຽວກັບຄວາມຈິງດ້ານໃດກໍຕາມ, ມັນກໍລ້ວນແຕ່ເພື່ອເຮັດໃຫ້ເຈົ້າສາມາດເຂົ້າສູ່ຄວາມຈິງເຫຼົ່ານັ້ນໄດ້ ໂດຍອີງໃສ່ພື້ນຖານທີ່ເຈົ້າມີຄວາມເປັນມະນຸດທີ່ປົກກະຕິ ແລະ ມີຄວາມສາມາດໃນການຢັ່ງຮູ້ຄວາມຈິງ. ເຖິງຢ່າງໃດກໍຕາມ, ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນແມ່ນກົງກັນຂ້າມກັບສິ່ງນີ້ຢ່າງສິ້ນເຊີງ. ຜູ້ຄົນເຊື່ອວ່າ ຜົນຮັບທີ່ບັນລຸໄດ້ໃນຕົວຜູ້ຄົນໂດຍວຽກງານຂອງພຣະເຈົ້າ ແລະ ການສະແດງຄວາມຈິງຂອງພຣະອົງນັ້ນ ຂັດກັບຂີດຄວາມສາມາດ ແລະ ສັນຊາດຕະຍານດັ້ງເດີມຂອງພວກເຂົາ ພ້ອມທັງຂັດກັບບຸກຄະລິກກະພາບ, ນິໄສ, ຄວາມສົນໃຈ ແລະ ງານອະດິເຣກຂອງພວກເຂົາ. ຜູ້ຄົນມັກຫວັງວ່າຈະມີປາຕິຫານບາງຢ່າງຈະເກີດຂຶ້ນກັບພວກເຂົາ, ຫວັງວ່າຈະມີສິ່ງທີ່ເໜືອທຳມະຊາດ ຫຼື ສິ່ງທີ່ບໍ່ຄາດຄິດ ແລະ ເໜືອຂີດຄວາມສາມາດ ແລະ ສັນຊາດຕະຍານຂອງພວກເຂົາເອງເກີດຂຶ້ນກັບພວກເຂົາ, ແທນທີ່ຈະທຸ່ມເທຄວາມພະຍາຍາມເພື່ອສະແຫວງຫາຄວາມຈິງຢ່າງຕິດດິນ. ຂໍ້ເທັດຈິງນີ້ພິສູດໃຫ້ເຫັນຫຍັງ? ມັນບໍ່ແມ່ນວ່າຜູ້ຄົນເບິ່ງການໄລ່ຕາມເສາະຫາຄວາມຈິງວ່າເປັນສິ່ງທີ່ເໜືອທຳມະຊາດ ແລະ ວ່າງເປົ່າເປັນພິເສດບໍ? ມັນບໍ່ແມ່ນວ່າພວກເຂົາເບິ່ງວິທີທີ່ພຣະເຈົ້າປະຕິບັດວຽກງານໃນຕົວຜູ້ຄົນວ່າເປັນສິ່ງທີ່ເໜືອທຳມະຊາດ ແລະ ວ່າງເປົ່າເປັນພິເສດບໍ? (ແມ່ນແລ້ວ). ຜູ້ຄົນມັກຈະຫວັງວ່າ ຍິ່ງພວກເຂົາໄລ່ຕາມເສາະຫາຄວາມຈິງຫຼາຍເທົ່າໃດ, ຂີດຄວາມສາມາດຂອງພວກເຂົາກໍຈະຍິ່ງສູງຂຶ້ນເທົ່ານັ້ນ ຫຼື ຫຼັງຈາກທີ່ໄດ້ຟັງຄຳເທດສະໜາຫຼາຍຢ່າງ ແລະ ຍອມຮັບ ແລະ ເຂົ້າໃຈຄວາມຈິງຫຼາຍຢ່າງແລ້ວ, ຂີດຄວາມສາມາດຂອງພວກເຂົາກໍຈະສູງກວ່າແຕ່ກ່ອນ. ນີ້ຄືຄວາມຄິດຫຼົງຜິດ ແລະ ຈິນຕະນາການ, ບໍ່ແມ່ນບໍ? (ແມ່ນແລ້ວ). ຍົກຕົວຢ່າງການຮຽນຮູ້ທັກສະວິຊາຊີບ: ເມື່ອເຈົ້າກຳລັງຮຽນຢູ່ໂຮງຮຽນ, ຖ້າເຈົ້າຕ້ອງການຊຳນານໃນທັກສະວິຊາຊີບບາງຢ່າງ, ເຈົ້າກໍຕ້ອງຈື່ຈຳຄວາມຮູ້ຂອງທັກສະວິຊາຊີບນີ້ດ້ວຍການທ່ອງຈຳ ແລະ ຮຽນຕັ້ງແຕ່ເຊົ້າຈົນຄໍ່າ, ໂດຍໃຊ້ເວລາຫວ່າງຂອງເຈົ້າເພື່ອທຸ່ມເທຄວາມພະຍາຍາມໃນການຮຽນຮູ້ມັນ. ຕັ້ງແຕ່ເຈົ້າເລີ່ມເຊື່ອໃນພຣະເຈົ້າ, ເຈົ້າຄິດວ່າ ຕາບໃດທີ່ພຣະວິນຍານບໍລິສຸດປະຕິບັດວຽກງານ, ຂີດຄວາມສາມາດຂອງຜູ້ຄົນກໍຈະດີຂຶ້ນ, ພວກເຂົາຈະປ່ຽນແປງ ແລະ ພວກເຂົາຈະແຕກຕ່າງຈາກແຕ່ກ່ອນ. ສະນັ້ນ, ເຈົ້າຈຶ່ງກຳນົດວ່າ ບໍ່ວ່າພຣະເຈົ້າຈະປະຕິບັດວຽກງານແນວໃດກໍຕາມ, ຄົນເຮົາພຽງແຕ່ຕ້ອງຮ່ວມມື ແລະ ບໍ່ຈຳເປັນຕ້ອງທຸ່ມເທຄວາມພະຍາຍາມໃນໄລ່ຕາມເສາະຫາຄວາມຈິງ ແລະ ການຮຽນເອົາຄວາມຮູ້ທາງວິຊາຊີບ; ມັນພຽງພໍແລ້ວທີ່ຄົນເຮົາຈະປະຕິບັດໜ້າທີ່ຂອງຕົນ, ຄົນໆໜຶ່ງກໍຍັງຈະມີຄວາມກ້າວໜ້າໃນການເຊື່ອໃນພຣະເຈົ້າດ້ວຍວິທີນີ້. ນີ້ບໍ່ແມ່ນວິທີທີ່ຜູ້ຄົນຈິນຕະນາການບໍ? (ແມ່ນແລ້ວ). ບອກເຮົາເບິ່ງວ່າ ນີ້ແມ່ນວິທີທີ່ຖືກຕ້ອງໃນການໄລ່ຕາມເສາະຫາບໍ? ການໄລ່ຕາມເສາະຫາດ້ວຍວິທີນີ້ສາມາດນຳໄປສູ່ການປ່ຽນແປງທີ່ແທ້ຈິງໄດ້ບໍ? (ບໍ່, ບໍ່ໄດ້). ມັນເປັນໄປບໍ່ໄດ້ເລີຍທີ່ຈະມີການປ່ຽນແປງ. ຕົວຢ່າງ: ບາງຄົນຄິດວ່າ ເພື່ອທີ່ຈະຮ້ອງເພງໃຫ້ມ່ວນ ພວກເຂົາຕ້ອງຝຶກຊ້ອມຕັ້ງແຕ່ເຊົ້າຈົນຄໍ່າ, ລັກຮຽນເອົາເຕັກນິກຂອງຄົນອື່ນ ພ້ອມທັງຟັງເພງທຸກປະເພດເພື່ອຮຽນຮູ້ຈາກຂໍ້ດີຂອງຜູ້ຄົນ ແລະ ມີພຽງແຕ່ວິທີນີ້ເທົ່ານັ້ນທີ່ພວກເຂົາຈະສາມາດປະສົບຄວາມສຳເລັດໄດ້. ໃນທາງກົງກັນຂ້າມ, ບາງຄົນເຊື່ອວ່າການຮ້ອງເພງແມ່ນຂຶ້ນຢູ່ກັບຄວາມສາມາດພິເສດ; ພວກເຂົາຄິດວ່າ ຖ້າຄົນໃດໜຶ່ງມີພອນສະຫວັນໃນການຮ້ອງເພງ ແລະ ມັກຮ້ອງເພງ, ພວກເຂົາກໍຈະສາມາດຮ້ອງເພງໄດ້ມ່ວນ ແລະ ຖ້າຄົນໃດໜຶ່ງບໍ່ມີພອນສະຫວັນໃນການຮ້ອງເພງ ຫຼື ບໍ່ມັກຮ້ອງເພງ, ພວກເຂົາກໍຕ້ອງເພິ່ງພາການດົນໃຈຈາກພຣະວິນຍານບໍລິສຸດເພື່ອໃຫ້ຮ້ອງເພງໄດ້ມ່ວນ, ເພື່ອໃຫ້ຮ້ອງເພງໄດ້ຢ່າງມີອາລົມ, ຈົນເຮັດໃຫ້ຄົນອື່ນໄດ້ຮັບຄວາມເພີດເພີນເມື່ອໄດ້ຍິນພວກເຂົາຮ້ອງເພງ. ດ້ວຍເຫດນີ້, ຄົນສ່ວນໃຫຍ່ຈຶ່ງມັກຈະຍຶດຕິດກັບຄວາມເພີ້ຝັນແບບນີ້ຢູ່ສະເໝີ; ພວກເຂົາເພິ່ງພາພຣະວິນຍານບໍລິສຸດໃຫ້ດົນໃຈພວກເຂົາ, ຖ້າບໍ່ດັ່ງນັ້ນ ພວກເຂົາກໍຈະບໍ່ອ້າປາກຂອງພວກເຂົາເພື່ອຮ້ອງເພງ. ນີ້ຄືຄວາມຄິດຫຼົງຜິດ ແລະ ຈິນຕະນາການ, ແມ່ນບໍ? ບາງຄົນຄິດວ່າ ບໍ່ຈຳເປັນຕ້ອງທຸ່ມເທຄວາມພະຍາຍາມຫຼາຍຂະໜາດນັ້ນໃນການຮຽນຮູ້ຄວາມຮູ້ທາງວິຊາຊີບ ແລະ ຕາບໃດທີ່ຜູ້ຄົນໄລ່ຕາມເສາະຫາຄວາມຈິງ, ພຣະເຈົ້າກໍຈະປະຕິບັດວຽກງານ ແລະ ມັນກໍໄຮ້ປະໂຫຍດ ແລະ ສູນເປົ່າທີ່ຜູ້ຄົນຈະເສຍສະລະຢ່າງບໍ່ມີຄວາມໝາຍເຫຼົ່ານັ້ນ. ພວກເຂົາຄິດວ່າ ທັນທີທີ່ພຣະເຈົ້າປະຕິບັດວຽກງານ, ມັນກໍມີປະໂຫຍດຫຼາຍກວ່າຄວາມພະຍາຍາມໃດໜຶ່ງທີ່ຜູ້ຄົນທຸ່ມເທລົງໄປ, ສະນັ້ນ ຕາບໃດທີ່ຜູ້ຄົນປະຕິບັດໜ້າທີ່ຂອງພວກເຂົາຢ່າງຈິງໃຈ ແລະ ເຕັມໃຈທີ່ຈະອຸທິດຫົວໃຈຂອງພວກເຂົາແດ່ພຣະເຈົ້າ, ພຣະວິນຍານບໍລິສຸດກໍຈະປະຕິບັດວຽກງານໃນຕົວພວກເຂົາ ແລະ ຂີດຄວາມສາມາດ ພ້ອມທັງຄວາມເກັ່ງກາດຂອງພວກເຂົາກໍຈະຖືກຍົກລະດັບຂຶ້ນໃນທັນທີ, ເຊິ່ງເໜືອກວ່າຂອບເຂດຂອງຄວາມເປັນມະນຸດທີ່ປົກກະຕິ, ນັ້ນກໍຄື ພວກເຂົາຈະສາມາດເຂົ້າໃຈສິ່ງທີ່ພວກເຂົາເຄີຍຄິດບໍ່ອອກມາກ່ອນ ແລະ ເຖິງແມ່ນວ່າກ່ອນໜ້ານີ້ພວກເຂົາບໍ່ສາມາດອ່ານໜັງສືໄດ້ເຖິງສອງແຖວໃນຄັ້ງດຽວດ້ວຍຊໍ້າ, ແຕ່ພວກເຂົາກໍຈະສາມາດອ່ານໄດ້ສິບແຖວໃນຄັ້ງດຽວ ແລະ ຈື່ຈຳພວກມັນໄດ້ທັງໝົດ ຫຼັງຈາກທີ່ພວກເຂົາເລີ່ມເຊື່ອໃນພຣະເຈົ້າ. ແຕ່ບໍ່ວ່າພວກເຂົາຈະຝຶກຝົນຫຼາຍສໍ່າໃດກໍຕາມ, ພວກເຂົາກໍຍັງບໍ່ສາມາດບັນລຸສິ່ງນີ້ໄດ້, ສະນັ້ນ ພວກເຂົາຈຶ່ງໄຕ່ຕອງວ່າ “ພຣະເຈົ້າບໍ່ໄດ້ປະທານພຣະຄຸນໃຫ້ຂ້ອຍບໍ? ຂ້ອຍເຮັດວຽກໜັກບໍ່ພໍ ແລະ ຈິງໃຈບໍ່ພໍໃນການປະຕິບັດໜ້າທີ່ຂອງຂ້ອຍບໍ?” ມັນເປັນແບບນັ້ນບໍ? (ບໍ່). ເຈົ້າຄິດວ່າ ຍິ່ງເຈົ້າສາມາດບັນລຸສິ່ງທີ່ເໜືອທຳມະຊາດໄດ້ຫຼາຍເທົ່າໃດ, ເຊິ່ງເກີນກວ່າຂອບເຂດຂີດຄວາມສາມາດ ແລະ ຄວາມເກັ່ງກາດຂອງເຈົ້າເອງ, ມັນກໍຍິ່ງພິສູດວ່າ ນີ້ຄືວຽກງານຂອງພຣະເຈົ້າ; ຖ້າຄວາມຈິງໃຈຂອງເຈົ້າ ແລະ ຄວາມຕັ້ງໃຈທີ່ຈະຮ່ວມມືຂອງເຈົ້ານັບມື້ນັບຫຼາຍຂຶ້ນ, ແລ້ວພຣະເຈົ້າກໍຈະປະຕິບັດວຽກງານໃນຕົວເຈົ້າຫຼາຍຂຶ້ນເລື້ອຍໆ ແລະ ຂີດຄວາມສາມາດ ພ້ອມທັງຄວາມເກັ່ງກາດຂອງເຈົ້າກໍຈະນັບມື້ນັບສູງຂຶ້ນ. ນີ້ບໍ່ແມ່ນຄວາມຄິດຫຼົງຜິດ ແລະ ຈິນຕະນາການທີ່ຜູ້ຄົນມີບໍ? (ແມ່ນແລ້ວ). ພວກເຈົ້າມັກຈະຄິດແບບນີ້ເປັນພິເສດບໍ? (ແມ່ນແລ້ວ). ຜົນຂອງການຄິດແບບນີ້ແມ່ນຫຍັງ? ມັນບໍ່ແມ່ນຄວາມລົ້ມເຫຼວ ແລະ ການຂາດຄວາມສາມາດເຮັດໃຫ້ເປັນຈິງໄດ້ຢູ່ສະເໝີບໍ? ບາງຄົນເຖິງກັບກາຍເປັນຄົນຄິດລົບ ໂດຍກ່າວວ່າ “ຂ້ອຍໄດ້ມອບຄວາມຈິງໃຈຢ່າງທີ່ສຸດຂອງຂ້ອຍແກ່ພຣະເຈົ້າແລ້ວ, ເປັນຫຍັງພຣະເຈົ້າຈຶ່ງບໍ່ປະທານຂີດຄວາມສາມາດທີ່ດີໃຫ້ຂ້ອຍ? ເປັນຫຍັງພຣະເຈົ້າຈຶ່ງບໍ່ມອບຄວາມເກັ່ງກາດທີ່ເໜືອທຳມະຊາດໃຫ້ຂ້ອຍ? ເປັນຫຍັງຂ້ອຍຈຶ່ງຍັງອ່ອນແອຢູ່ສະເໝີ? ຂີດຄວາມສາມາດຂອງຂ້ອຍບໍ່ໄດ້ດີຂຶ້ນ, ຂ້ອຍບໍ່ສາມາດເບິ່ງເຫັນສິ່ງໃດໄດ້ຢ່າງຊັດເຈນ ແລະ ຂ້ອຍກໍສັບສົນເມື່ອປະເຊີນກັບເລື່ອງທີ່ຊັບຊ້ອນ. ກ່ອນໜ້ານີ້ມັນກໍເປັນແບບນີ້, ເປັນຫຍັງຕອນນີ້ມັນຈຶ່ງຍັງຄືເກົ່າ? ນອກຈາກນີ້, ໃນການປະຕິບັດໜ້າທີ່ຂອງຂ້ອຍ ແລະ ການຈັດການກັບບັນຫາຂອງຂ້ອຍ, ເປັນຫຍັງຂ້ອຍຈຶ່ງບໍ່ເຄີຍສາມາດກ້າວຂ້າມເນື້ອໜັງຂອງຂ້ອຍໄດ້ເລີຍ? ຂ້ອຍເຂົ້າໃຈຫຼັກຄຳສອນບາງຢ່າງ, ແຕ່ຂ້ອຍກໍຍັງບໍ່ສາມາດເບິ່ງເຫັນສິ່ງຕ່າງໆໄດ້ຢ່າງຊັດເຈນ ແລະ ເມື່ອເວົ້າເຖິງການຈັດການກັບເລື່ອງຕ່າງໆ, ຂ້ອຍກໍຍັງລັງເລໃຈ ແລະ ຂ້ອຍກໍຍັງດ້ອຍກວ່າຄົນທີ່ມີຂີດຄວາມສາມາດທີ່ດີ. ຄວາມສາມາດໃນການເຮັດວຽກຂອງຂ້ອຍກໍບໍ່ດີ ແລະ ການປະຕິບັດໜ້າທີ່ຂອງຂ້ອຍກໍບໍ່ມີປະສິດທິພາບ. ຂີດຄວາມສາມາດຂອງຂ້ອຍບໍ່ດີຂຶ້ນເລີຍ! ເກີດຫຍັງຂຶ້ນ? ເປັນໄປໄດ້ບໍວ່າຄວາມຈິງໃຈຂອງຂ້ອຍທີ່ມີຕໍ່ພຣະເຈົ້ານັ້ນບໍ່ພຽງພໍ? ຫຼື ພຣະເຈົ້າບໍ່ມັກຂ້ອຍ? ຂ້ອຍຂາດຕົກບົກພ່ອງຢູ່ບ່ອນໃດ?” ບາງຄົນຊອກຫາເຫດຜົນຕ່າງໆ ແລະ ໄດ້ພະຍາຍາມຫຼາຍວິທີທາງເພື່ອປ່ຽນແປງຂໍ້ເທັດຈິງນີ້ ເຊັ່ນ: ການຟັງຄຳເທດສະໜາໃຫ້ຫຼາຍຂຶ້ນ, ທ່ອງຈຳພຣະທຳຂອງພຣະເຈົ້າໃຫ້ຫຼາຍຂຶ້ນ, ຂຽນບັນທຶກການອຸທິດຕົນຝ່າຍວິນຍານໃຫ້ຫຼາຍຂຶ້ນ ພ້ອມທັງຟັງຜູ້ຄົນໂອ້ລົມກ່ຽວກັບຄວາມຈິງໃຫ້ຫຼາຍຂຶ້ນ ແລະ ສະແຫວງຫາໃຫ້ຫຼາຍຂຶ້ນ, ແຕ່ຜົນຮັບສຸດທ້າຍກໍຍັງໜ້າຜິດຫວັງ. ຂີດຄວາມສາມາດ ແລະ ຄວາມສາມາດໃນການເຮັດວຽກຂອງພວກເຂົາຍັງຄົງຄືເກົ່າ, ໂດຍບໍ່ມີການປັບປຸງໃດໜຶ່ງເລີຍ ເຖິງແມ່ນວ່າຫຼັງຈາກເຊື່ອໃນພຣະເຈົ້າມາໄດ້ສາມຫາຫ້າປີແລ້ວກໍຕາມ. ຈາກນັ້ນ ພວກເຂົາກໍເບິ່ງບຸກຄະລິກກະພາບຂອງພວກເຂົາເອງ ແລະ ພົບວ່າພວກເຂົາຍັງຄົງຂີ້ຢ້ານຄືເກົ່າ, ຊັກຊ້າຄືກັບງົວເຖົ້າ ຫຼື ພວກເຂົາຍັງມີບຸກຄະລິກກະພາບທີ່ໃຈຮ້ອນ, ຈັດການທຸກຢ່າງດ້ວຍຄວາມຮີບຮ້ອນ, ບໍ່ມີການປ່ຽນແປງເລີຍ! ຄົນອື່ນສັງເກດເຫັນວ່າ ຊ່ວງນີ້ ຄວາມສົນໃຈ ແລະ ງານອະດິເຣກຂອງພວກເຂົາເບິ່ງຄືວ່າບໍ່ໄດ້ປ່ຽນແປງ ແລະ ຂໍ້ບົກຜ່ອງ, ນິໄສ ແລະ ຈຸດອ່ອນບາງຢ່າງຂອງພວກເຂົາກໍບໍ່ໄດ້ປ່ຽນແປງເຊັ່ນກັນ. ສ່ວນຄົນອື່ນໆທີ່ມັກເຂົ້ານອນເດິກ ແລະ ຕື່ນສວາຍກໍສັງເກດເຫັນວ່າ ນິໄສການດຳລົງຊີວິດເຫຼົ່ານີ້ກໍຍັງຄົງບໍ່ປ່ຽນແປງ. ສະນັ້ນ ພວກເຂົາທຸກຄົນຈຶ່ງສົງໄສວ່າ “ເກີດຫຍັງຂຶ້ນ? ເປັນໄປໄດ້ບໍວ່າພຣະວິນຍານບໍລິສຸດບໍ່ໄດ້ປະຕິບັດວຽກງານໃນຕົວຂ້ອຍ? ພຣະເຈົ້າໄດ້ປະຖິ້ມຂ້ອຍແລ້ວບໍ? ພຣະເຈົ້າບໍ່ພໍໃຈກັບຂ້ອຍບໍ? ຂ້ອຍກຳລັງຍ່າງໃນເສັ້ນທາງທີ່ຜິດບໍ? ຂ້ອຍກຳລັງໄລ່ຕາມເສາະຫາດ້ວຍວິທີທີ່ຜິດບໍ? ຂ້ອຍໃສ່ໃຈໃນການປະຕິບັດໜ້າທີ່ຂອງຂ້ອຍບໍ່ພຽງພໍບໍ? ຂ້ອຍຈ່າຍລາຄາບໍ່ພຽງພໍບໍ?” ພວກເຂົາຊອກຫາເຫດຜົນທຸກຮູບແບບ, ແຕ່ໃນທີ່ສຸດກໍຍັງບໍ່ມີຜົນຮັບໃດເລີຍ. ເຫດຜົນທີ່ພວກເຂົາບໍ່ມີຜົນຮັບແມ່ນຫຍັງ? (ນັ້ນກໍເພາະວ່າພວກເຂົາດຳລົງຊີວິດຢູ່ພາຍໃນຄວາມຄິດຫຼົງຜິດ ແລະ ຈິນຕະນາການຂອງພວກເຂົາເອງຢູ່ສະເໝີ. ພວກເຂົາຄິດວ່າ ຫຼັງຈາກທີ່ເຊື່ອໃນພຣະເຈົ້າແລ້ວ, ຕາບໃດທີ່ພວກເຂົາຈິງໃຈຕໍ່ພຣະອົງ, ແລ້ວທັນທີທີ່ພຣະເຈົ້າປະຕິບັດວຽກງານ, ຂີດຄວາມສາມາດ ແລະ ຄວາມສາມາດໃນການເຮັດວຽກຂອງພວກເຂົາກໍຈະດີຂຶ້ນ, ແນວຄວາມຄິດເຊັ່ນນີ້ຂອງພວກເຂົາແມ່ນມາຈາກຄວາມຄິດຫຼົງຜິດ ແລະ ຈິນຕະນາການຂອງພວກເຂົາ). ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນເປັນຕົວຕັດສິນເປົ້າໝາຍ ແລະ ວິທີການໃນການໄລ່ຕາມເສາະຫາຂອງພວກເຂົາ, ເສັ້ນທາງທີ່ພວກເຂົາເລືອກຍ່າງ ແລະ ໃນທີ່ສຸດກໍເປັນຕົວຕັດສິນສິ່ງທີ່ພວກເຂົາໄດ້ຮັບ ແລະ ຈຸດຈົບຂອງພວກເຂົາ. ຜູ້ຄົນຈະໄດ້ຮັບຫຍັງ ຖ້າພວກເຂົາມີຄວາມຄິດຫຼົງຜິດ ແລະ ຈິນຕະນາການແບບນັ້ນ? ພວກເຂົາຈະໄດ້ຮັບຄວາມຈິງບໍ? ພວກເຂົາຈະໄດ້ຮັບຄວາມເຊື່ອທີ່ແທ້ຈິງໃນພຣະເຈົ້າ ແລະ ຄວາມຮັກທີ່ແທ້ຈິງຕໍ່ພຣະເຈົ້າບໍ? ພວກເຂົາຈະໄດ້ຮັບການອ່ອນນ້ອມທີ່ແທ້ຈິງຕໍ່ພຣະເຈົ້າບໍ? (ບໍ່). ພວກເຂົາຈະບໍ່ໄດ້ຮັບສິ່ງເຫຼົ່ານີ້ເລີຍ.

ໃນການເຊື່ອໃນພຣະເຈົ້າ, ຄົນໆໜຶ່ງຄວນເຂົ້າໃຈວ່າ ວຽກງານຂອງພຣະເຈົ້າຕັ້ງໃຈຈະປ່ຽນແປງຫຍັງກັນແທ້ພາຍໃນຜູ້ຄົນ, ພຣະເຈົ້າແກ້ໄຂບັນຫາຄວາມເສື່ອມຊາມຂອງຜູ້ຄົນແນວໃດ ແລະ ພຣະອົງຕັ້ງໃຈຈະເຮັດໃຫ້ສິ່ງໃດສຳເລັດໃນຕົວຜູ້ຄົນ, ສິ່ງເຫຼົ່ານີ້ແມ່ນບັນຫາທີ່ຄວນໄດ້ຮັບການໂອ້ລົມຢ່າງຊັດເຈນ, ບໍ່ແມ່ນບໍ? ສະຫຼຸບແລ້ວ, ຄົນໆໜຶ່ງຄວນເຂົ້າໃຈຢ່າງຊັດເຈນວ່າ ມີຜົນຫຍັງແດ່ທີ່ພຣະເຈົ້າຕັ້ງໃຈຈະບັນລຸໃນຕົວຜູ້ຄົນດ້ວຍວຽກງານຂອງພຣະອົງ. ຢ່າງທຳອິດ ໃນຂັ້ນຕອນນີ້ຂອງວຽກງານຂອງພຣະເຈົ້າ, ພຣະອົງກຳລັງສະແດງຄວາມຈິງ ແລະ ສະໜອງຊີວິດ. ວຽກງານໃນການສະໜອງຄວາມຈິງໃຫ້ແກ່ຜູ້ຄົນແມ່ນການໂອ້ລົມຢ່າງຊັດເຈນກ່ຽວກັບຫຼັກການຄວາມຈິງທີ່ຜູ້ຄົນຕ້ອງປະຕິບັດຕາມ ເມື່ອພວກເຂົາພົບພໍ້ກັບຜູ້ຄົນ, ເຫດການ ແລະ ສິ່ງຕ່າງໆທຸກປະເພດໃນຊີວິດຈິງ, ເພື່ອວ່າຫຼັງຈາກທີ່ພວກເຂົາເຂົ້າໃຈສິ່ງເຫຼົ່ານັ້ນແລ້ວ, ພວກເຂົາກໍຈະສາມາດເບິ່ງຜູ້ຄົນ ແລະ ສິ່ງຕ່າງໆ ແລະ ປະພຶດຕົນ ແລະ ກະທຳການໂດຍອີງໃສ່ຫຼັກການຄວາມຈິງເຫຼົ່ານີ້ ແລະ ບົນພື້ນຖານນີ້ ອຸປະນິໄສທີ່ເສື່ອມຊາມຂອງພວກເຂົາກໍຈະໄດ້ຮັບການແກ້ໄຂ ແລະ ພວກເຂົາກໍຈະສາມາດປະຖິ້ມອຸປະນິໄສທີ່ເສື່ອມຊາມເຫຼົ່ານີ້ ແລະ ອ່ອນນ້ອມຕໍ່ພຣະເຈົ້າຢ່າງແທ້ຈິງ ແລະ ຢ່າງເດັດຂາດ. ແນ່ນອນວ່າ ສິ່ງນີ້ຍັງເປັນສັນຍານຂອງການໄດ້ຮັບຄວາມລອດພົ້ນ ແລະ ມັນເປັນການສະແດງອອກທີ່ແທ້ຈິງຂອງການໄດ້ຮັບຄວາມລອດພົ້ນ ເຊິ່ງໃນທີ່ສຸດກໍສາມາດເຫັນໄດ້ໃນຕົວຜູ້ຄົນ. ໃນຂະບວນການທັງໝົດທີ່ພຣະເຈົ້າສະໜອງຄວາມຈິງໃຫ້ແກ່ຜູ້ຄົນ, ບັນຫາຫຼັກທີ່ຕ້ອງໄດ້ຮັບການແກ້ໄຂແມ່ນຫຍັງ? ໂດຍຫຼັກໆແລ້ວມີບັນຫາສອງປະເພດທີ່ຕ້ອງແກ້ໄຂ. ບັນຫາປະເພດທຳອິດທີ່ຕ້ອງແກ້ໄຂແມ່ນຄວາມຄິດຫຼົງຜິດຂອງຜູ້ຄົນ. ຄວາມຄິດ ແລະ ມຸມມອງທີ່ຄາດເຄື່ອນ, ບິດເບືອນ ແລະ ຍຶດໝັ້ນຢ່າງດື້ດ້ານທຸກປະເພດຂອງຜູ້ຄົນທີ່ມາຈາກຊາຕານ ລ້ວນແລ້ວແຕ່ຖືກເອີ້ນລວມກັນວ່າຄວາມຄິດຫຼົງຜິດຂອງຜູ້ຄົນ. ຄວາມຄິດ ແລະ ມຸມມອງທີ່ຜິດພາດເຫຼົ່ານີ້ ຄວບຄຸມຄວາມຄິດ ແລະ ພຶດຕິກຳຂອງຜູ້ຄົນ ແລະ ໄດ້ກາຍເປັນທິດສະດີພື້ນຖານທາງຄວາມຄິດທີ່ພວກເຂົາໃຊ້ເພື່ອເບິ່ງຜູ້ຄົນ ແລະ ສິ່ງຕ່າງໆ ແລະ ປະພຶດຕົນ ແລະ ກະທຳການແລ້ວ, ສະນັ້ນ ພວກມັນຈຶ່ງຕ້ອງໄດ້ຮັບການແກ້ໄຂຢ່າງຖີ່ຖ້ວນ. ນີ້ຄືບັນຫາທີ່ກ່ຽວຂ້ອງກັບຄວາມຄິດຂອງຜູ້ຄົນທີ່ຈຳເປັນຕ້ອງໄດ້ຮັບການແກ້ໄຂ. ບັນຫາອີກປະເພດໜຶ່ງທີ່ຕ້ອງແກ້ໄຂແມ່ນອຸປະນິໄສທີ່ເສື່ອມຊາມຂອງຜູ້ຄົນ. ອຸປະນິໄສທີ່ເສື່ອມຊາມແມ່ນຫົວຂໍ້ທີ່ມັກຈະຖືກໂອ້ລົມ, ສົນທະນາ ແລະ ໄຈ້ແຍກໃນຊີວິດຄຣິສຕະຈັກ. ອຸປະນິໄສທີ່ເສື່ອມຊາມບາງຢ່າງແມ່ນເກີດຈາກຄວາມຄິດ ແລະ ມຸມມອງທີ່ຄາດເຄື່ອນຂອງຜູ້ຄົນ, ໃນຂະນະທີ່ອຸປະນິໄສທີ່ເສື່ອມຊາມອື່ນໆແມ່ນອຸປະນິໄສແບບຊາຕານລ້ວນໆ. ສອງສິ່ງທີ່ພຣະເຈົ້າຕັ້ງໃຈຈະແກ້ໄຂໃນຕົວຜູ້ຄົນຜ່ານວຽກງານ ແລະ ພຣະທຳຂອງພຣະອົງກໍຄືຄວາມຄິດຫຼົງຜິດ ແລະ ອຸປະນິໄສທີ່ເສື່ອມຊາມຂອງພວກເຂົາ. ສິ່ງທຳອິດກ່ຽວຂ້ອງກັບວິທີທີ່ຄົນໆໜຶ່ງເບິ່ງຜູ້ຄົນ ແລະ ສິ່ງຕ່າງໆ, ໃນຂະນະທີ່ສິ່ງຕໍ່ມາກ່ຽວຂ້ອງກັບວິທີທີ່ຄົນເຮົາປະພຶດຕົນ ແລະ ກະທຳການ. ເມື່ອສອງສິ່ງນີ້ໄດ້ຮັບການແກ້ໄຂ ແລະ ຜູ້ຄົນໄດ້ຮັບຄວາມຈິງ ແລະ ສາມາດອ່ອນນ້ອມຕໍ່ພຣະເຈົ້າ ແລະ ກາຍເປັນຄົນທີ່ເຂົ້າກັນໄດ້ກັບພຣະອົງ, ບາດນັ້ນວຽກງານຂອງພຣະເຈົ້າກໍຈະບັນລຸຜົນຂອງມັນ ແລະ ວຽກງານຂອງພຣະເຈົ້າກໍຈະຄ່ອຍໆສິ້ນສຸດລົງ. ເຖິງຢ່າງໃດກໍຕາມ, ຕະຫຼອດຂະບວນການທັງໝົດໃນວຽກງານຂອງພຣະເຈົ້າ, ບໍ່ວ່າຈະເປັນວິທີທີ່ພຣະເຈົ້າປະຕິບັດວຽກງານ, ຂັ້ນຕອນທີ່ສະເພາະເຈາະຈົງໃນວຽກງານຂອງພຣະອົງ ຫຼື ຄວາມຈິງແຕ່ລະຂໍ້ທີ່ພຣະອົງສະແດງອອກ, ບໍ່ມີສິ່ງໃດເລີຍທີ່ເລັງໃສ່ດ້ານຕ່າງໆ ເຊັ່ນ: ບຸກຄະລິກກະພາບ, ຂີດຄວາມສາມາດ, ຄວາມເກັ່ງກາດ, ສັນຊາດຕະຍານ, ນິໄສການດຳລົງຊີວິດ ແລະ ຮູບແບບການດຳລົງຊີວິດ ຫຼື ຄວາມສົນໃຈ ແລະ ສິ່ງທີ່ເຮັດຍາມຫວ່າງຂອງພວກເຂົາ. ເວົ້າອີກຢ່າງໜຶ່ງກໍຄື ເປົ້າໝາຍ, ຈຸດປະສົງ ແລະ ຄວາມໝາຍສຳຄັນຂອງວຽກງານຂອງພຣະເຈົ້າບໍ່ແມ່ນ ເພື່ອປ່ຽນແປງຂີດຄວາມສາມາດ ແລະ ຄວາມເກັ່ງກາດແຕ່ກຳເນີດ, ສັນຊາດຕະຍານ, ບຸກຄະລິກກະພາບເດີມ ແລະ ອື່ນໆຂອງຜູ້ຄົນ. ບໍ່ວ່າເຈົ້າຈະມີຂີດຄວາມສາມາດ ແລະ ຄວາມສາມາດໃນການເຮັດວຽກແບບໃດກໍຕາມ ຫຼື ບຸກຄະລິກກະພາບຕິດຕົວ, ນິໄສການດຳລົງຊີວິດ, ສັນຊາດຕະຍານ ແລະ ດ້ານອື່ນໆອີກຫຼາຍຢ່າງຂອງເຈົ້າຈະເປັນແນວໃດກໍຕາມ, ພຣະເຈົ້າບໍ່ໄດ້ເບິ່ງສິ່ງເຫຼົ່ານີ້ເລີຍ. ພຣະອົງພຽງແຕ່ເບິ່ງ ວ່າເຈົ້າເປັນຄົນທີ່ມີຄວາມເປັນມະນຸດທີ່ປົກກະຕິ ຫຼື ບໍ່ ແລະ ຈາກນັ້ນ ບົນພື້ນຖານນີ້ ພຣະອົງກໍສະໜອງຄວາມຈິງໃຫ້ແກ່ເຈົ້າ ແລະ ປະຕິບັດວຽກງານໃນຕົວເຈົ້າ. ບໍ່ວ່າພຣະເຈົ້າຈະສະໜອງຄວາມຈິງດ້ານໃດໃຫ້ແກ່ເຈົ້າ ຫຼື ພຣະອົງຈະປະຕິບັດວຽກງານປະເພດໃດໃນຕົວເຈົ້າກໍຕາມ, ໃນທ້າຍທີ່ສຸດແລ້ວ ມັນກໍບໍ່ແມ່ນເພື່ອປ່ຽນແປງຂີດຄວາມສາມາດ ແລະ ສັນຊາດຕະຍານແຕ່ກຳເນີດຂອງເຈົ້າ, ມັນບໍ່ແມ່ນເພື່ອຍົກລະດັບຂີດຄວາມສາມາດ ຫຼື ສັນຊາດຕະຍານຂອງເຈົ້າ ແລະ ເຮັດໃຫ້ພວກມັນດີຂຶ້ນ ຫຼື ເພື່ອເຮັດໃຫ້ພວກມັນເໜືອທຳມະຊາດເປັນພິເສດ, ບໍ່ມີດ້ານໃດເລີຍໃນສິ່ງເຫຼົ່ານີ້ທີ່ເປັນເປົ້າໝາຍທີ່ພຣະເຈົ້າຕ້ອງການປ່ຽນແປງດ້ວຍວຽກງານຂອງພຣະອົງ. ສະນັ້ນ, ບໍ່ວ່າເຈົ້າຈະເຊື່ອໃນພຣະເຈົ້າມາເທົ່າໃດປີກໍຕາມ ຫຼື ເຈົ້າຈະໄດ້ຟັງຄຳເທດສະໜາມາຫຼາຍສໍ່າໃດກໍຕາມ ຫຼື ເຈົ້າຈະທຸ່ມເທຄວາມພະຍາຍາມຫຼາຍສໍ່າໃດໃນພຣະທຳຂອງພຣະເຈົ້າກໍຕາມ, ຂີດຄວາມສາມາດແຕ່ກຳເນີດຂອງເຈົ້າກໍຈະຍັງຄົງຄືເກົ່າ ແລະ ຈະບໍ່ປ່ຽນແປງ. ມັນຈະບໍ່ປ່ຽນແປງຍ້ອນວ່າເຈົ້າເຊື່ອໃນພຣະເຈົ້າມາຫຼາຍປີ, ຟັງຄຳເທດສະໜາມາຫຼາຍປີ ແລະ ເດີນທາງໄປມາ ແລະ ເສຍສະລະຕົນເອງມາຫຼາຍປີ. ແນ່ນອນວ່າ ສິ່ງດຽວກັນນີ້ກໍນຳໃຊ້ກັບບຸກຄະລິກກະພາບ, ສັນຊາດຕະຍານ, ນິໄສການດຳລົງຊີວິດ, ຄວາມສົນໃຈ, ສິ່ງທີ່ເຮັດຍາມຫວ່າງ ແລະ ອື່ນໆຂອງເຈົ້າເຊັ່ນກັນ; ພວກມັນຈະບໍ່ປ່ຽນແປງຍ້ອນວ່າເຈົ້າເຊື່ອໃນພຣະເຈົ້າມາຫຼາຍປີ ແລະ ໄດ້ປະຕິບັດໜ້າທີ່ຂອງເຈົ້າມາຫຼາຍປີ. ໃນຄວາມຄິດຫຼົງຜິດຂອງຜູ້ຄົນ, ການປ່ຽນແປງນີ້ບໍ່ໄດ້ໝາຍເຖິງການຫຼຸດລົງຢ່າງແນ່ນອນ, ແຕ່ໝາຍເຖິງການຍົກລະດັບ, ເຮັດໃຫ້ສິ່ງເຫຼົ່ານີ້ສູງຂຶ້ນ ແລະ ດີກວ່າແຕ່ກ່ອນ. ນັ້ນກໍຄື ບໍ່ວ່າວຽກງານຂອງພຣະເຈົ້າຈະຢູ່ໃນຂັ້ນຕອນໃດ ຫຼື ພຣະອົງຈະໃຊ້ວິທີການໃດໃນການປະຕິບັດວຽກງານກໍຕາມ, ສິ່ງທີ່ວຽກງານຂອງພຣະອົງປ່ຽນແປງບໍ່ແມ່ນຂີດຄວາມສາມາດແຕ່ກຳເນີດ, ຄວາມສາມາດໃນການເຮັດວຽກ, ສັນຊາດຕະຍານ, ບຸກຄະລິກກະພາບຂອງຜູ້ຄົນ ແລະ ອື່ນໆ. ສະນັ້ນ, ຖ້າຂີດຄວາມສາມາດຂອງເຈົ້າຕ່ຳ ແລະ ປັດຈຸບັນເຈົ້າບໍ່ມີຂີດຄວາມສາມາດທີ່ຈະເປັນຜູ້ນໍາ ຫຼື ຜູ້ເຮັດວຽກ ຫຼື ເປັນຜູ້ກຳກັບດູແລລາຍການວຽກງານໃດໜຶ່ງ, ແລ້ວເຈົ້າກໍຈະບໍ່ມີຂີດຄວາມສາມາດນັ້ນໃນອີກ 20 ຫຼື 30 ປີຂ້າງໜ້າເຊັ່ນກັນ; ແລະ ເຖິງແມ່ນວ່າໃນທີ່ສຸດເຈົ້າຈະໄດ້ຮັບຄວາມລອດພົ້ນຍ້ອນການໄລ່ຕາມເສາະຫາຄວາມຈິງຂອງເຈົ້າ, ເຈົ້າກໍຈະຍັງບໍ່ມີຂີດຄວາມສາມາດນັ້ນຢູ່ດີ. ຂີດຄວາມສາມາດຂອງເຈົ້າຈະບໍ່ປ່ຽນແປງ. ແລ້ວສັນຊາດຕະຍານຂອງເຈົ້າຈະປ່ຽນແປງບໍ? ທຸກຄົນລ້ວນແຕ່ປະສົບກັບການເກີດ, ການແກ່, ການເຈັບປ່ວຍ ແລະ ການຕາຍ ແລະ ເມື່ອປະເຊີນກັບເຫດການສຳຄັນ, ພວກເຂົາກໍຈະຮູ້ສຶກວິຕົກກັງວົນ, ຢ້ານກົວ, ຫວາດກົວ ແລະ ອື່ນໆອີກ, ສັນຊາດຕະຍານເຫຼົ່ານີ້ກໍຈະບໍ່ປ່ຽນແປງເຊັ່ນກັນ. ຕົວຢ່າງ: ເມື່ອຜູ້ຄົນໄດ້ຍິນສຽງດັງເປັນພິເສດ, ພວກເຂົາທຸກຄົນກໍຈະເອົາມືກຸມຫົວຂອງພວກເຂົາ ແລະ ລີ້ຢູ່ໃນສະຖານທີ່ທີ່ປອດໄພ, ນີ້ຄືສັນຊາດຕະຍານ. ເມື່ອມືຂອງເຈົ້າສຳຜັດກັບແປວໄຟ ຫຼື ສິ່ງອື່ນທີ່ຮ້ອນ, ເຈົ້າກໍຈະດຶງມືກັບຄືນຕາມສັນຊາດຕະຍານ ຫຼື ເມື່ອເຈົ້າໄດ້ຍິນຂ່າວຮ້າຍບາງຢ່າງ, ເຈົ້າກໍຈະຮູ້ສຶກສັ່ນກົວຢູ່ພາຍໃນ ແລະ ຮູ້ສຶກຫວາດກົວຕາມສັນຊາດຕະຍານ. ເມື່ອເຈົ້າປະເຊີນກັບອັນຕະລາຍ, ຄວາມຄິດທຳອິດຂອງເຈົ້າຕາມສັນຊາດຕະຍານກໍຄື “ຂ້ອຍປອດໄພບໍ? ອັນຕະລາຍນີ້ກຳລັງມຸ່ງໜ້າມາຫາຂ້ອຍບໍ?” ນີ້ຄືສັນຊາດຕະຍານ. ນອກຈາກນີ້, ເມື່ອມີຄົນຢືດມືອອກຕີເຈົ້າ, ເຈົ້າກໍຈະຫຼົບຫຼີກເພື່ອປົກປ້ອງຕົວເອງຕາມສັນຊາດຕະຍານ; ເມື່ອຂີ້ຝຸ່ນ ຫຼື ນໍ້າເຂົ້າຕາຂອງເຈົ້າ, ເຈົ້າກໍຈະຫຼັບຕາຕາມສັນຊາດຕະຍານ; ແລະ ເມື່ອເຈົ້າເຈັບແຂ້ວ, ເຈົ້າກໍຈະເອົາມືຂອງເຈົ້າຈັບແຂ້ວຂອງເຈົ້າເລື້ອຍໆ. ເຈົ້າຈະມີການຕອບໂຕ້ທີ່ເປັນທຳມະຊາດຕາມສັນຊາດຕະຍານ, ມີການສະແດງອອກບາງຢ່າງ ຫຼື ກະທຳການຕາມສັນຊາດຕະຍານ. ຜູ້ຄົນເກີດມາພ້ອມກັບການຕອບໂຕ້ຕາມສັນຊາດຕະຍານເຫຼົ່ານີ້. ບໍ່ມີໃຜສາມາດເອົາພວກມັນໄປໄດ້ ແລະ ພຣະເຈົ້າກໍຈະບໍ່ປ່ຽນແປງພວກມັນເຊັ່ນກັນ. ການຕອບໂຕ້ຕາມສັນຊາດຕະຍານເຫຼົ່ານີ້ຖືກພຣະເຈົ້າຈັດໄວ້ສຳລັບຜູ້ຄົນ ເມື່ອເວລາພຣະອົງສ້າງພວກເຂົາ ແລະ ພວກມັນມີໄວ້ເພື່ອປົກປ້ອງຜູ້ຄົນ. ພວກມັນເປັນສິ່ງທີ່ມະນຸດທີ່ຖືກສ້າງຂຶ້ນຕ້ອງມີ. ພຣະເຈົ້າຈະບໍ່ເອົາສັນຊາດຕະຍານເຫຼົ່ານີ້ໄປ ແລະ ເຈົ້າກໍຈະບໍ່ສູນເສຍພວກມັນຍ້ອນການໄລ່ຕາມເສາະຫາຄວາມຈິງຂອງເຈົ້າເຊັ່ນກັນ. ເຮົາໝາຍຄວາມວ່າແນວໃດ? ເຮົາໝາຍຄວາມວ່າມັນບໍ່ແມ່ນຄວາມຈິງທີ່ເຈົ້າຈະບໍ່ຢ້ານເມື່ອມີໄຟໄໝ້ ຫຼື ເຈົ້າຈະບໍ່ຮູ້ສຶກວ່າມືຂອງເຈົ້າຖືກລວກ ເມື່ອເຈົ້າເອົາມືຈຸ່ມລົງໃນໝໍ້ນໍ້າມັນທີ່ຮ້ອນ ຍ້ອນວ່າເຈົ້າໄລ່ຕາມເສາະຫາຄວາມຈິງ, ເຂົ້າໃຈຄວາມຈິງຫຼາຍຢ່າງ ແລະ ມີການອ່ອນນ້ອມທີ່ແທ້ຈິງຕໍ່ພຣະເຈົ້າ, ນີ້ຄືສິ່ງທີ່ເປັນໄປບໍ່ໄດ້. ເຈົ້າຈະຄິດແນວໃດ ຖ້າມີຄົນໃຫ້ຄຳພະຍານແບບນັ້ນ? ເຈົ້າຈະອິດສາ ແລະ ຊື່ນຊົມພວກເຂົາບໍ? ເຈົ້າຈະປະເມີນ ແລະ ກຳນົດລັກສະນະມັນແນວໃດ? ຢ່າງໜ້ອຍທີ່ສຸດ, ນີ້ກໍເປັນປະກົດການທີ່ເໜືອທຳມະຊາດ ແລະ ພຣະເຈົ້າຈະບໍ່ເຮັດສິ່ງນັ້ນ. ສຳລັບສັນຊາດຕະຍານທີ່ພຣະເຈົ້າໄດ້ສ້າງຂຶ້ນສຳລັບມະນຸດຊາດ, ພຣະເຈົ້າຈະບໍ່ເອົາສັນຊາດຕະຍານເຫຼົ່ານີ້ຂອງເຈົ້າໄປ ຍ້ອນວ່າເຈົ້າໄລ່ຕາມເສາະຫາຄວາມຈິງ ແລະ ພຣະອົງກໍຈະບໍ່ປ່ຽນສັນຊາດຕະຍານເຫຼົ່ານີ້ໃຫ້ກາຍເປັນພະລັງທີ່ເໜືອທຳມະຊາດ. ຕົວຢ່າງ: ສົມມຸດວ່າເຈົ້າຢູ່ໃນພື້ນທີ່ທີ່ມືດມິດ ແລະ ເຈົ້າບໍ່ສາມາດເບິ່ງເຫັນຫຍັງໄດ້ເລີຍ; ເຈົ້າກໍຈະເດ່ມືອອກໄປເພື່ອຄຳເບິ່ງອ້ອມຕົວເຈົ້າຕາມສັນຊາດຕະຍານ ແລະ ຟັງຢ່າງຕັ້ງໃຈດ້ວຍຫູຂອງເຈົ້າເພື່ອແຍກແຍະສຽງອ້ອມຕົວເຈົ້າ, ຄຳທາງໄປຂ້າງໜ້າຂອງເຈົ້າຕາມສັນຊາດຕະຍານ. ເຈົ້າຈະບໍ່ກ້າວຂ້າມເນື້ອໜັງຍ້ອນວ່າເຈົ້າໄລ່ຕາມເສາະຫາຄວາມຈິງ, ມັນຈະບໍ່ເປັນຄວາມຈິງທີ່ຍິ່ງມືດຫຼາຍເທົ່າໃດ, ຕາຂອງເຈົ້າກໍຍິ່ງຮູ້ສຶກສະຫວ່າງຫຼາຍຂຶ້ນເທົ່ານັ້ນ ແລະ ເຈົ້າກໍຍິ່ງສາມາດເບິ່ງເຫັນສິ່ງຕ່າງໆໄດ້ຢ່າງຊັດເຈນຫຼາຍຂຶ້ນ ແລະ ຍິ່ງງ່າຍຂຶ້ນໃນການຊອກຫາທິດທາງຂອງເຈົ້າ, ນີ້ຄືສິ່ງທີ່ເໜືອທຳມະຊາດ ແລະ ມັນເປັນສິ່ງທີ່ພຣະເຈົ້າບໍ່ໄດ້ເຮັດ. ເຖິງແມ່ນວ່າເຈົ້າຈະເຂົ້າໃຈຄວາມຈິງຫຼາຍຢ່າງ ແລະ ສາມາດອ່ອນນ້ອມຕໍ່ຄວາມຈິງ ແລະ ນຳເອົາຄວາມຈິງໄປປະຕິບັດໄດ້ກໍຕາມ, ຖ້າສັນຊາດຕະຍານຂອງເຈົ້າໃນດ້ານນີ້ສາມາດຄົງຢູ່ຄືເກົ່າ ແລະ ບໍ່ຫຼຸດໜ້ອຍລົງ, ນັ້ນກໍຖືວ່າດີຫຼາຍແລ້ວ, ແຕ່ເຈົ້າຍັງຕ້ອງການໃຫ້ພວກມັນກາຍເປັນສິ່ງທີ່ເໜືອທຳມະຊາດ, ນັ້ນເປັນສິ່ງທີ່ເປັນໄປບໍ່ໄດ້! ນອກຈາກນີ້, ຄວາມສາມາດຂອງຄົນໆໜຶ່ງໃນການເບິ່ງສິ່ງຕ່າງໆ ແລະ ຮັບມືກັບສິ່ງຕ່າງໆ ແລະ ຄວາມສາມາດຂອງພວກເຂົາໃນການແກ້ໄຂບັນຫາກໍບໍ່ແມ່ນສິ່ງທີ່ພຣະເຈົ້າຕັ້ງໃຈຈະປ່ຽນແປງດ້ວຍວຽກງານຂອງພຣະອົງເຊັ່ນກັນ. ຄວາມສາມາດຂອງຄົນໆໜຶ່ງໃນການຮັບມືກັບສິ່ງຕ່າງໆແມ່ນຂຶ້ນຢູ່ກັບຂີດຄວາມສາມາດຂອງພວກເຂົາໃນດ້ານໜຶ່ງ ແລະ ຂຶ້ນຢູ່ກັບໄອຄິວ (IQ) ແຕ່ກຳເນີດຂອງພວກເຂົາໃນອີກດ້ານໜຶ່ງ ແລະ ໄອຄິວຂອງພວກເຂົາກໍລວມເຖິງພອນສະຫວັນຂອງພວກເຂົາ. ບາງຄົນເກີດມາພ້ອມກັບຄວາມສາມາດ ແລະ ພອນສະຫວັນບາງຢ່າງເປັນພິເສດສຳລັບການຮັບມືກັບເລື່ອງພາຍນອກ, ນັ້ນກໍຄື ພວກເຂົາເກັ່ງໃນການຄິດ ແລະ ການເຂົ້າສັງຄົມ, ພວກເຂົາເກີດມາພ້ອມກັບຄວາມສາມາດທາງສັງຄົມທີ່ພິເສດ ແລະ ພວກເຂົາຮູ້ວິທີການພົວພັນກັບຜູ້ຄົນ, ເບິ່ງສິ່ງຕ່າງໆ ແລະ ຮັບມືກັບເລື່ອງບາງຢ່າງ. ໃນຄວາມຄິດຂອງພວກເຂົາ, ພວກເຂົາມີລຳດັບຄວາມຄິດທີ່ຊັດເຈນເປັນພິເສດເມື່ອເວົ້າເຖິງສິ່ງຕ່າງໆທຸກປະເພດ ເຊິ່ງມີເຫດຜົນຫຼາຍເຊັ່ນກັນ. ເມື່ອພວກເຂົາເບິ່ງບາງສິ່ງບາງຢ່າງ, ພວກເຂົາສາມາດຈັບໃຈຄວາມຈຸດສຳຄັນຂອງເລື່ອງນັ້ນໄດ້ ໂດຍບໍ່ມີການບ່ຽງເບນ ຫຼື ຄວາມບໍ່ສົມເຫດສົມຜົນຫຍັງເລີຍ ແລະ ຮັບມືກັບບັນຫາໃນລັກສະນະທີ່ຂ້ອນຂ້າງຖືກຕ້ອງ. ຄົນປະເພດນີ້ມີຄວາມສາມາດໃນການຮັບມືກັບເລື່ອງຕ່າງໆ. ບາງຄົນບໍ່ໄດ້ເກີດມາພ້ອມກັບຄວາມສາມາດນີ້ ແລະ ພວກເຂົາພຽງແຕ່ມັກອ່ານປຶ້ມ, ປູກດອກໄມ້, ປູກຫຍ້າ, ລ້ຽງນົກ ແລະ ສິ່ງອື່ນໆທີ່ຄ້າຍຄືກັນ. ສິ່ງນີ້ເອີ້ນວ່າຫຍັງ? ມັນເອີ້ນວ່າການມີວິຖີຊີວິດທີ່ປານີດ ແລະ ສະບາຍໆ. ຄົນເຫຼົ່ານີ້ແມ່ນຜູ້ທີ່ໄລ່ຕາມເສາະຫາຄວາມສະຫງ່າງາມ ແລະ ຄວາມປານີດ. ພວກເຂົາບໍ່ເກັ່ງໃນການເຂົ້າສັງຄົມ ຫຼື ການຮັບມືກັບເລື່ອງພາຍນອກ, ພວກເຂົາບໍ່ມີຄວາມສາມາດນີ້. ເມື່ອພວກເຂົາຈຳເປັນຕ້ອງອອກໄປຂ້າງນອກ ແລະ ຈັດການວຽກງານ, ປຶກສາທະນາຍຄວາມ ຫຼື ພົວພັນກັບບຸກຄົນສຳຄັນບາງຄົນ, ພວກເຂົາກໍຈະຂີ້ຢ້ານ ແລະ ຢ້ານກົວ ແລະ ບໍ່ກ້າສົບຕາກັບຄົນຜູ້ນັ້ນ ແລະ ເມື່ອພວກເຂົາຖືກຕັ້ງຄຳຖາມ, ພວກເຂົາກໍຈະອຶກອັກ ແລະ ບໍ່ຮູ້ວ່າຈະເວົ້າຫຍັງ. ນີ້ແມ່ນຄົນບໍ່ໄດ້ເລື່ອງ, ແມ່ນບໍ? ເມື່ອຄົນປະເພດນີ້ບໍ່ໄດ້ປະເຊີນກັບບັນຫາບາງຢ່າງ, ພວກເຂົາກໍເກັ່ງຫຼາຍໃນການໂອ້ອວດ ໂດຍກ່າວວ່າ “ຂ້ອຍເຄີຍເຮັດສິ່ງນັ້ນສິ່ງນີ້, ຂ້ອຍເຄີຍມີອະດີດທີ່ຮຸ່ງເຮືອງແບບນັ້ນແບບນີ້, ຂ້ອຍເຄີຍພົວພັນກັບຄົນນັ້ນຄົນນີ້ ແລະ ຂ້ອຍກໍຮູ້ຈັກຄົນດັງຄົນນັ້ນຄົນນີ້....” ເຖິງຢ່າງໃດກໍຕາມ, ເມື່ອພວກເຂົາຖືກສົ່ງໄປຮັບມືກັບບາງສິ່ງບາງຢ່າງແທ້ໆ, ພວກເຂົາກໍຫາຍຕົວໄປຢ່າງບໍ່ມີຮ່ອງຮອຍ. ມັນກັບກາຍເປັນວ່າ ສິ່ງດຽວທີ່ພວກເຂົາສາມາດເຮັດໄດ້ກໍຄືການໂອ້ອວດ ແລະ ພວກເຂົາບໍ່ມີຄວາມສາມາດພິເສດ ຫຼື ຄວາມຮູ້ທີ່ແທ້ຈິງ ແລະ ບໍ່ມີຄວາມສາມາດໃນການຈັດການວຽກງານ. ຂໍ້ເທັດຈິງທີ່ວ່າຄົນໃດໜຶ່ງບໍ່ເກັ່ງໃນການຮັບມືກັບເລື່ອງຕ່າງໆ ສາມາດປ່ຽນແປງໄດ້ ໂດຍການທີ່ພວກເຂົາໄລ່ຕາມເສາະຫາຄວາມຈິງບໍ? ໜ້າເສຍດາຍທີ່ຄຳຕອບແມ່ນ ບໍ່, ມັນບໍ່ສາມາດປ່ຽນແປງໄດ້. ລອງເບິ່ງບຸກຄົນເຫຼົ່ານັ້ນທີ່ມີບຸກຄະລິກກະພາບທີ່ເກັບຕົວ ແລະ ຢ້ານທີ່ຈະປະເຊີນໜ້າກັບຄົນອື່ນຕັ້ງແຕ່ຍັງນ້ອຍ. ເມື່ອພວກເຂົາອາຍຸຊາວ ຫຼື ສາມສິບປີ, ພວກເຂົາກໍຍັງຄົງວິຕົກກັງວົນຫຼາຍເມື່ອເວົ້າກັບຜູ້ຄົນ ຫຼື ຮັບມືກັບເລື່ອງທີ່ກ່ຽວຂ້ອງກັບການພົວພັນກັບຜູ້ຄົນ. ເມື່ອພວກເຂົາກ້າວເຂົ້າສູ່ໄວກາງຄົນ, ພວກເຂົາກໍຍັງຮູ້ສຶກອາຍ ແລະ ໜ້າແດງເມື່ອເວົ້າຕໍ່ໜ້າຝູງຊົນ. ຄົນແບບນັ້ນຈະບໍ່ມີວັນສາມາດປະເຊີນໜ້າກັບໂລກທີ່ກວ້າງໃຫຍ່ຂຶ້ນ ຕາບໃດທີ່ພວກເຂົາຍັງມີຊີວິດຢູ່. ຄົນອື່ນນັ້ນແຕກຕ່າງອອກໄປ ໃນເລື່ອງທີ່ວ່າພວກເຂົາມັກການເວົ້າລົມ ແລະ ການພົວພັນກັບຜູ້ຄົນຕັ້ງແຕ່ພວກເຂົາຍັງເປັນເຍົາວະຊົນ. ບໍ່ວ່າພວກເຂົາຈະພົວພັນກັບບຸກຄົນສຳຄັນຄົນໃດກໍຕາມ, ພວກເຂົາກໍຈະບໍ່ຮູ້ສຶກຢ້ານ ແລະ ບໍ່ວ່າພວກເຂົາຈະເຮັດຫຍັງກໍຕາມ, ພວກເຂົາກໍຈະບໍ່ກັງວົນ ຫຼື ຕື່ນຕົກໃຈ. ພວກເຂົາມີໄຫວພິບ ແລະ ດັ່ງນັ້ນ ພວກເຂົາຈຶ່ງບໍ່ມີອາການວິຕົກກັງວົນເທິງເວທີ. ຍິ່ງມີຄົນຫຼາຍເທົ່າໃດ, ພວກເຂົາກໍຍິ່ງມີຄວາມສຸກ ແລະ ມີພະລັງຫຼາຍຂຶ້ນເທົ່ານັ້ນ ແລະ ພວກເຂົາກໍຍິ່ງຢາກສະແດງຫຼາຍຂຶ້ນເທົ່ານັ້ນ. ບຸກຄະລິກກະພາບ ແລະ ຄວາມສາມາດໃນການຮັບມືກັບເລື່ອງຕ່າງໆຂອງຄົນໆໜຶ່ງສາມາດປ່ຽນແປງໄດ້ຜ່ານການທີ່ພວກເຂົາປະສົບກັບວຽກງານຂອງພຣະເຈົ້າບໍ? (ບໍ່). ພຣະເຈົ້າບໍ່ໄດ້ປ່ຽນແປງສິ່ງເຫຼົ່ານີ້ກ່ຽວກັບຜູ້ຄົນ. ບາງຄົນຮູ້ວ່າຄວາມສາມາດທີ່ຕ່ຳຂອງພວກເຂົາໃນການຮັບມືກັບເລື່ອງຕ່າງໆແມ່ນຂໍ້ບົກຜ່ອງໃນຄວາມເປັນມະນຸດຂອງພວກເຂົາ, ສະນັ້ນ ພວກເຂົາຈຶ່ງເຮັດວຽກໜັກເພື່ອເອົາຊະນະມັນ. ມັນອາດຈະເປັນໄປໄດ້ວ່າ ເມື່ອພວກເຂົາກ້າວເຂົ້າສູ່ໄວກາງຄົນ ຫຼື ໄວຊະຣາ, ຫຼັງຈາກທີ່ໄດ້ປະສົບກັບການຫຼໍ່ຫຼອມມາຫຼາຍທົດສະວັດ ແລະ ໄດ້ສະສົມປະສົບການມາຢ່າງຫຼວງຫຼາຍ, ພວກເຂົາກໍພໍຈະສາມາດຮັບມືກັບເລື່ອງສະເພາະໜ້າບາງຢ່າງໄດ້; ແຕ່ພວກເຂົາກໍຍັງຈະບໍ່ມີຄວາມສາມາດໃນການຮັບມືກັບເລື່ອງຄັບຂັນ ແລະ ເລື່ອງຂອງຄວາມເປັນຄວາມຕາຍ. ໂດຍສະເພາະຢ່າງຍິ່ງ ມີບາງຄົນທີ່ບໍ່ສາມາດຈັດການກັບສິ່ງໃດດ້ວຍຕົນເອງໄດ້ເລີຍເມື່ອພວກເຂົາກ້າວເຂົ້າສູ່ໄວຊະຣາ; ບໍ່ວ່າພວກເຂົາຈະພະຍາຍາມຮັບມືກັບສິ່ງໃດກໍຕາມ, ພວກເຂົາກໍເຮັດໃຫ້ມັນວຸ້ນວາຍໄປໝົດ, ພວກເຂົາບໍ່ສາມາດແບກຮັບມັນໄດ້ເລີຍ ແລະ ພວກເຂົາກໍບໍ່ສາມາດແມ່ນແຕ່ຈະຮັບພາລະໃນການເບິ່ງແຍງວຽກງານໃນຄອບຄົວຂອງພວກເຂົາເອງ. ແລ້ວພວກເຂົາເຮັດແນວໃດ? ໃນບາງກໍລະນີ, ລູກໆຂອງພວກເຂົາມີຄວາມສາມາດໃນການຮັບມືກັບເລື່ອງຕ່າງໆ, ສະນັ້ນ ຄົນເຫຼົ່ານີ້ຈຶ່ງໃຫ້ລູກໆຊ່ວຍເຫຼືອພວກເຂົາ ໃນຂະນະທີ່ພວກເຂົາເພີດເພີນກັບສິ່ງທີ່ລູກໆໄດ້ເຮັດໃຫ້ພວກເຂົາແລ້ວ. ພວກເຂົາຄິດວ່າ “ຂ້ອຍໄດ້ມີການປະກອບສ່ວນ, ຂ້ອຍມີຄວາມສາມາດໃນການຮັບມືກັບເລື່ອງຕ່າງໆ”, ແຕ່ໃນຄວາມເປັນຈິງແລ້ວ ພວກເຂົາບໍ່ມີຄວາມສາມາດນີ້. ມັນແມ່ນລູກໆຂອງພວກເຂົາ ເຊິ່ງຕອນນີ້ເຕີບໃຫຍ່ ແລະ ສາມາດຮັບຜິດຊອບວຽກງານເຫຼົ່ານີ້ໄດ້ແລ້ວ, ທີ່ເປັນຜູ້ຮັບຜິດຊອບວຽກງານເຫຼົ່ານີ້. ຄົນເຫຼົ່ານີ້ອາດຈະບໍ່ວິຕົກກັງວົນ ແລະ ຢ້ານກົວໃນການຮັບມືກັບສິ່ງຕ່າງໆໃນຕອນນີ້ຄືກັບຕອນທີ່ພວກເຂົາຍັງໜຸ່ມ, ແຕ່ນັ້ນບໍ່ໄດ້ໝາຍຄວາມວ່າຄວາມສາມາດໃນການຮັບມືກັບເລື່ອງຕ່າງໆຂອງພວກເຂົາໄດ້ປ່ຽນແປງ ຫຼື ໄດ້ຮັບການປັບປຸງ. ມັນໝາຍຄວາມວ່າແນວໃດ? ມັນໝາຍຄວາມວ່າພວກເຂົາອາຍຸຫຼາຍຂຶ້ນ, ໄດ້ຮັບປະສົບການ ແລະ ບໍ່ຢ້ານກົວສິ່ງຕ່າງໆອີກຕໍ່ໄປ. ຄຳວ່າ “ບໍ່ຢ້ານກົວສິ່ງຕ່າງໆອີກຕໍ່ໄປ” ໝາຍເຖິງຫຍັງ? ມັນໝາຍຄວາມວ່າພວກເຂົາສາມາດເບິ່ງເລື່ອງຕ່າງໆດ້ວຍລັກສະນະທີ່ເປີດກວ້າງຫຼາຍຂຶ້ນ ເພາະວ່າພວກເຂົາໄດ້ປະສົບກັບຫຼາຍໆສິ່ງ ແລະ ຄົ້ນພົບຮູບແບບຂອງສິ່ງຕ່າງໆ ແລະ ດັ່ງນັ້ນ ຖ້າພວກເຂົາພົບກັບອັນຕະລາຍເລັກໜ້ອຍແທ້ໆ, ພວກເຂົາກໍຈະບໍ່ຢ້ານ ແລະ ພວກເຂົາກໍຈະຄິດວ່າ: “ເອົາລະ, ຂ້ອຍຢູ່ນີ້ແລ້ວ. ຖ້າເຈົ້າຕ້ອງການເງິນ, ຂ້ອຍກໍບໍ່ມີ; ຖ້າເຈົ້າຕ້ອງການຊີວິດຂອງຂ້ອຍ, ແລ້ວກໍເອົາໄປເລີຍ, ຢາກເຮັດຫຍັງກໍເຮັດ!” ຄົນແບບນັ້ນມີຄວາມຄືບໜ້າໃດໆບໍ? ພວກເຂົາບໍ່ມີຄວາມຄືບໜ້າໃດໆເລີຍ, ພວກເຂົາຍັງຄົງບໍ່ລະມັດລະວັງ ແລະ ເບົາປັນຍາເມື່ອເວົ້າເຖິງການຮັບມືກັບສິ່ງຕ່າງໆ. ພວກເຂົາຍັງຄົງຮີບຮ້ອນ ແລະ ໃຈຮ້ອນຄືກັບແຕ່ກ່ອນ. ພວກເຂົາລົ້ມເຫຼວໃນການເຮັດສິ່ງຕ່າງໆໃຫ້ສຳເລັດໃນອະດີດ ແລະ ຕອນນີ້ພວກເຂົາກໍບໍ່ໄດ້ປ່ຽນແປງແມ່ນແຕ່ໜ້ອຍດຽວ. ພວກເຂົາກໍເປັນແບບນັ້ນແຫຼະ. ບອກເຮົາເບິ່ງວ່າ ນີ້ບໍ່ແມ່ນວິທີທີ່ສິ່ງຕ່າງໆເປັນຢູ່ແທ້ໆບໍ? (ແມ່ນແລ້ວ).

ມີຄົນທຸກໄວໃນທ່າມກາງພວກເຈົ້າ. ມາຮອດປັດຈຸບັນ, ເຈົ້າເຄີຍປະສົບກັບສິ່ງທີ່ພິເສດບໍ, ໃນຂະບວນການໄລ່ຕາມເສາະຫາຄວາມຈິງ, ຂີດຄວາມສາມາດຂອງເຈົ້າໄດ້ປ່ຽນແປງຢ່າງສິ້ນເຊີງ ແລະ ດີກວ່າແຕ່ກ່ອນຫຼາຍ ຫຼື ສັນຊາດຕະຍານຂອງເຈົ້າໄດ້ປ່ຽນແປງບໍ? ເຈົ້າເຄີຍມີປະສົບການແບບນັ້ນບໍ? (ບໍ່). ຖ້າເປັນແນວນັ້ນ, ເຄີຍມີໃຜເວົ້າບໍວ່າ “ຂ້ອຍເຄີຍເປັນຄົນບໍ່ໄດ້ເລື່ອງ. ຂ້ອຍເວົ້າບໍ່ເກັ່ງ, ຂ້ອຍບໍ່ມີຄວາມສາມາດ ຫຼື ທັກສະໃດໆເລີຍ ແລະ ຂ້ອຍກໍບໍ່ມີຄວາມສາມາດທາງສັງຄົມເລີຍ. ຕອນນີ້ ຂ້ອຍໄດ້ຍອມຮັບວຽກງານຂອງພຣະເຈົ້າແລ້ວ, ຂ້ອຍສາມາດເວົ້າໄດ້ຢ່າງຄ່ອງແຄ້ວ, ຂ້ອຍມີຄວາມສາມາດທາງສັງຄົມ ແລະ ເມື່ອເວົ້າເຖິງການຮັບມືກັບສິ່ງຕ່າງໆ, ຂ້ອຍກໍສະຫຼາດ ແລະ ມີຝີມື ແລະ ຮູ້ວິທີຮັບມືກັບສິ່ງຕ່າງໆ”? ມີໃຜເຄີຍມີປະສົບການແບບນີ້ບໍ? (ບໍ່). ບາງຄົນເວົ້າວ່າ “ເຖິງແມ່ນວ່າສິ່ງເຫຼົ່ານັ້ນຈະຍັງບໍ່ໄດ້ເກີດຂຶ້ນກັບຂ້ອຍ, ແຕ່ໃນຂະບວນການປະສົບກັບວຽກງານຂອງພຣະເຈົ້າ ຫຼັງຈາກທີ່ມາເຊື່ອໃນພຣະເຈົ້າ, ຂ້ອຍຮູ້ສຶກວ່າບຸກຄະລິກກະພາບຂອງຂ້ອຍໄດ້ປ່ຽນແປງໄປ. ຂ້ອຍເຄີຍເວົ້າຊ້າ ແລະ ທຸກຄົນກໍເອີ້ນຂ້ອຍວ່າ ‘ຄົນຊັກຊ້າ’. ຂ້ອຍຍັງມີອີກຊື່ຫຼິ້ນໜຶ່ງ ເຊິ່ງກໍຄື ‘ຄົນອືດອາດ’. ຕັ້ງແຕ່ຂ້ອຍເລີ່ມເຊື່ອໃນພຣະເຈົ້າ, ການໂຕ້ຕອບຂອງຂ້ອຍກໍໄວຂຶ້ນກວ່າແຕ່ກ່ອນ ແລະ ຂ້ອຍກໍເວົ້າ ແລະ ກະທຳໄວຂຶ້ນ. ຂ້ອຍຍັງຮັບມືກັບສິ່ງຕ່າງໆໄດ້ໄວຂຶ້ນ ແລະ ມີປະສິດທິພາບຫຼາຍຂຶ້ນອີກດ້ວຍ.” ມີສິ່ງແບບນີ້ເກີດຂຶ້ນບໍ? (ບໍ່). ມີກໍລະນີໜຶ່ງທີ່ມັນອາດຈະເປັນໄປໄດ້. ຕົວຢ່າງ: ເມື່ອບາງຄົນຮຽນພາສາຕ່າງປະເທດ ແລະ ຝຶກເວົ້າມັນໃນຕອນທຳອິດ, ພວກເຂົາຈະເວົ້າຊ້າຫຼາຍ, ເວົ້າເທື່ອລະຄຳ. ຄົນອື່ນຄິດວ່າຄົນເຫຼົ່ານີ້ອາດຈະເວົ້າຊ້າຫຼາຍ ເພາະວ່າພວກເຂົາເກີດມາພ້ອມກັບນິໄສທີ່ຊັກຊ້າ. ຫຼັງຈາກສາມ ຫຼື ຫ້າປີ, ຍ້ອນວ່າຄົນເຫຼົ່ານີ້ໄດ້ຕິດຕໍ່ພົວພັນກັບຜູ້ທີ່ເວົ້າພາສາຕ່າງປະເທດນັ້ນເລື້ອຍໆ, ໃນທີ່ສຸດພວກເຂົາກໍເວົ້າມັນໄດ້ຢ່າງຄ່ອງແຄ້ວຫຼາຍ, ໄວເທົ່າກັບທີ່ພວກເຂົາເວົ້າພາສາແມ່ຂອງພວກເຂົາເລີຍ ແລະ ຄົນອື່ນໆທີ່ບໍ່ຮູ້ເລື່ອງກໍຄິດວ່າ “ບຸກຄະລິກກະພາບຂອງຄົນຜູ້ນັ້ນປ່ຽນແປງໄປແລ້ວ. ພວກເຂົາເຄີຍເວົ້າຊ້າ ແລະ ຜູ້ຄົນກໍຮູ້ສຶກໃຈຮ້ອນໃນຂະນະທີ່ຟັງພວກເຂົາເວົ້າ, ແຕ່ຕອນນີ້ພວກເຂົາເວົ້າໄດ້ຢ່າງຄ່ອງແຄ້ວຫຼາຍ, ພວກເຂົາໄດ້ກາຍເປັນຄົນທີ່ວ່ອງໄວແລ້ວ. ຈາກວິທີການເວົ້າທີ່ກົງໄປກົງມາ ແລະ ຊັດເຈນຂອງພວກເຂົາ, ເຈົ້າສາມາດບອກໄດ້ເລີຍວ່າພວກເຂົາຮັບມືກັບເລື່ອງຕ່າງໆດ້ວຍຄວາມວ່ອງໄວ ແລະ ມີບຸກຄະລິກກະພາບທີ່ດີ.” ໃນກໍລະນີນີ້, ມີການປ່ຽນແປງໃນບຸກຄະລິກກະພາບຂອງພວກເຂົາບໍ? (ບໍ່). ໃນຄວາມເປັນຈິງແລ້ວ, ນີ້ຄືຮູບແບບທີ່ປົກກະຕິ. ມັນເປັນຂະບວນການຂອງຄວາມກ້າວໜ້າທີ່ປົກກະຕິໃນການຮຽນຮູ້ທັກສະວິຊາປະເພດໜຶ່ງ, ມັນບໍ່ແມ່ນຂະບວນການປ່ຽນແປງບຸກຄະລິກກະພາບ. ບໍ່ວ່າຈະເປັນຂີດຄວາມສາມາດ, ຄວາມເກັ່ງກາດ ແລະ ສັນຊາດຕະຍານ ຫຼື ບຸກຄະລິກກະພາບ, ນິໄສ, ຄວາມສົນໃຈ ແລະ ສິ່ງທີ່ເຮັດຍາມຫວ່າງ, ບໍ່ມີດ້ານໃດເລີຍໃນສິ່ງເຫຼົ່ານີ້ທີ່ເປັນສິ່ງທີ່ພຣະເຈົ້າຕ້ອງການປ່ຽນແປງຜ່ານວຽກງານຂອງພຣະອົງ. ຖ້າເຈົ້າເຊື່ອຢູ່ສະເໝີວ່າ ຈຸດປະສົງຂອງການທີ່ພຣະເຈົ້າປະຕິບັດວຽກງານ ແລະ ກ່າວເພື່ອສະໜອງຄວາມຈິງໃຫ້ແກ່ຜູ້ຄົນ ແມ່ນເພື່ອປ່ຽນແປງຄຸນສົມບັດແຕ່ກຳເນີດທັງໝົດເຫຼົ່ານີ້ຂອງມະນຸດ ແລະ ຄິດວ່າມີພຽງແຕ່ວິທີນັ້ນເອງ ຄົນໆນຶ່ງຈຶ່ງຈະສາມາດຖືກພິຈາລະນາວ່າເກີດໃໝ່ຢ່າງສົມບູນ, ເປັນຄົນໃໝ່ຢ່າງແທ້ຈິງດັ່ງທີ່ພຣະເຈົ້າໄດ້ກ່າວ, ແລ້ວເຈົ້າກໍເຂົ້າໃຈຜິດຢ່າງຮ້າຍແຮງ. ນີ້ຄືຄວາມຄິດຫຼົງຜິດ ແລະ ຈິນຕະນາການຂອງມະນຸດ. ຫຼັງຈາກທີ່ເຂົ້າໃຈສິ່ງນີ້ແລ້ວ, ເຈົ້າຄວນປ່ອຍວາງຄວາມຄິດຫຼົງຜິດ, ຈິນຕະນາການ, ການຄາດເດົາ ຫຼື ຄວາມຮູ້ສຶກດັ່ງກ່າວ. ນັ້ນກໍຄື ໃນຂະບວນການໄລ່ຕາມເສາະຫາຄວາມຈິງ, ເຈົ້າບໍ່ຄວນເພິ່ງພາຄວາມຮູ້ສຶກ ຫຼື ການຄາດເດົາຢູ່ສະເໝີເພື່ອສະຫຼຸບສິ່ງເຫຼົ່ານີ້: “ຂີດຄວາມສາມາດຂອງຂ້ອຍໄດ້ຮັບການປັບປຸງບໍ? ສັນຊາດຕະຍານຂອງຂ້ອຍໄດ້ປ່ຽນແປງບໍ? ບຸກຄະລິກກະພາບຂອງຂ້ອຍຍັງບໍ່ດີຄືແຕ່ກ່ອນບໍ? ຮູບແບບການດຳລົງຊີວິດຂອງຂ້ອຍໄດ້ປ່ຽນແປງບໍ?” ຢ່າໄຕ່ຕອງກ່ຽວກັບສິ່ງເຫຼົ່ານີ້; ການໄຕ່ຕອງດັ່ງກ່າວແມ່ນໄຮ້ປະໂຫຍດ ເພາະວ່າສິ່ງເຫຼົ່ານີ້ບໍ່ແມ່ນດ້ານທີ່ພຣະເຈົ້າຕັ້ງໃຈຈະປ່ຽນແປງ ແລະ ພຣະທຳ ແລະ ວຽກງານຂອງພຣະເຈົ້າກໍບໍ່ເຄີຍເລັງໃສ່ສິ່ງເຫຼົ່ານີ້ເລີຍ. ວຽກງານຂອງພຣະເຈົ້າບໍ່ເຄີຍມີເປົ້າໝາຍເພື່ອປ່ຽນແປງຂີດຄວາມສາມາດ, ສັນຊາດຕະຍານ, ບຸກຄະລິກກະພາບ ແລະ ອື່ນໆຂອງຜູ້ຄົນ ແລະ ພຣະເຈົ້າກໍບໍ່ເຄີຍກ່າວເພື່ອຈຸດປະສົງໃນການປ່ຽນແປງດ້ານເຫຼົ່ານີ້ຂອງຜູ້ຄົນ. ຄວາມໝາຍແຝງກໍຄື ວຽກງານຂອງພຣະເຈົ້າສະໜອງຄວາມຈິງໃຫ້ແກ່ຜູ້ຄົນບົນພື້ນຖານເງື່ອນໄຂແຕ່ກຳເນີດຂອງພວກເຂົາ ແນໃສ່ເພື່ອເຮັດໃຫ້ຜູ້ຄົນເຂົ້າໃຈຄວາມຈິງ ແລະ ຈາກນັ້ນກໍຍອມຮັບ ແລະ ອ່ອນນ້ອມຕໍ່ຄວາມຈິງ. ເວົ້າອີກຢ່າງໜຶ່ງກໍຄື ບໍ່ວ່າເຈົ້າຈະມີຂີດຄວາມສາມາດປະເພດໃດ ແລະ ບໍ່ວ່າບຸກຄະລິກກະພາບ ແລະ ສັນຊາດຕະຍານຂອງເຈົ້າຈະເປັນແນວໃດກໍຕາມ, ສິ່ງທີ່ພຣະເຈົ້າຕ້ອງການເຮັດກໍຄືການເຮັດໃຫ້ຄວາມຈິງເຂົ້າສູ່ພາຍໃນເຈົ້າ, ເພື່ອປ່ຽນແປງຄວາມຄິດຫຼົງຜິດເດີມໆ ແລະ ອຸປະນິໄສທີ່ເສື່ອມຊາມຂອງເຈົ້າ, ແທນທີ່ຈະປ່ຽນແປງຂີດຄວາມສາມາດ, ສັນຊາດຕະຍານ ແລະ ບຸກຄະລິກກະພາບແຕ່ກຳເນີດຂອງເຈົ້າ. ຕອນນີ້ເຈົ້າເຂົ້າໃຈແລ້ວ, ແມ່ນບໍ? ວຽກງານຂອງພຣະເຈົ້າແນໃສ່ເພື່ອປ່ຽນແປງຫຍັງ? (ວຽກງານຂອງພຣະເຈົ້າແນໃສ່ເພື່ອປ່ຽນແປງຄວາມຄິດຫຼົງຜິດເດີມໆ ແລະ ອຸປະນິໄສທີ່ເສື່ອມຊາມພາຍໃນຜູ້ຄົນ). ຕອນນີ້ເມື່ອເຈົ້າເຂົ້າໃຈຄວາມຈິງນີ້ແລ້ວ, ເຈົ້າກໍຄວນປ່ອຍວາງຈິນຕະນາການ ແລະ ຄວາມຄິດຫຼົງຜິດເຫຼົ່ານັ້ນທີ່ບໍ່ເປັນຈິງ ແລະ ກ່ຽວຂ້ອງກັບສິ່ງທີ່ເໜືອທຳມະຊາດ ແລະ ບໍ່ຄວນໃຊ້ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ເພື່ອມາວັດແທກຕົນເອງ ຫຼື ຮຽກຮ້ອງຈາກຕົນເອງ. ໃນທາງກົງກັນຂ້າມ ເຈົ້າຄວນສະແຫວງຫາ ແລະ ຍອມຮັບຄວາມຈິງໂດຍອີງໃສ່ເງື່ອນໄຂດັ້ງເດີມຕ່າງໆທີ່ພຣະເຈົ້າມອບໃຫ້ເຈົ້າ. ເປົ້າໝາຍສູງສຸດໃນເລື່ອງນີ້ແມ່ນຫຍັງ? ມັນກໍຄື ບົນພື້ນຖານເງື່ອນໄຂແຕ່ກຳເນີດຂອງເຈົ້າ, ເຈົ້າເຂົ້າໃຈຫຼັກການຄວາມຈິງ, ເຂົ້າໃຈຫຼັກການຄວາມຈິງແຕ່ລະຂໍ້ທີ່ຄວນນຳໄປປະຕິບັດ ເມື່ອປະເຊີນກັບສະຖານະການຕ່າງໆທີ່ເຈົ້າພົບພໍ້ ແລະ ເຈົ້າສາມາດເບິ່ງຜູ້ຄົນ ແລະ ສິ່ງຕ່າງໆ ແລະ ປະພຶດຕົນ ແລະ ກະທຳການຕາມຫຼັກການຄວາມຈິງເຫຼົ່ານີ້ໄດ້. ການເຮັດແບບນີ້ແມ່ນບັນລຸຄວາມຕ້ອງການຂອງພຣະເຈົ້າ. ນີ້ກໍເພາະວ່າຈຸດປະສົງຂອງພຣະທຳ ແລະ ວຽກງານຂອງພຣະເຈົ້າແມ່ນເພື່ອເຮັດໃຫ້ຄວາມຈິງເຂົ້າສູ່ພາຍໃນຜູ້ຄົນ ເພື່ອໃຫ້ພວກມັນກາຍເປັນຫຼັກການ ແລະ ເກນແຫ່ງການປະຕິບັດຂອງພວກເຂົາ ແລະ ເພື່ອໃຫ້ພວກມັນກາຍເປັນພື້ນຖານທີ່ພວກເຂົາໃຊ້ ເພື່ອເບິ່ງຜູ້ຄົນ ແລະ ສິ່ງຕ່າງໆ ແລະ ປະພຶດຕົນ ແລະ ກະທຳການ ແລະ ເພື່ອໃຫ້ພວກມັນກາຍເປັນຊີວິດຂອງພວກເຂົາ ແທນທີ່ຈະແມ່ນການປ່ຽນຜູ້ຄົນໃຫ້ກາຍເປັນສຸດຍອດມະນຸດ ຫຼື ຄົນທີ່ມີພະລັງເໜືອທຳມະຊາດ. ເຮົາໝາຍຄວາມວ່າແນວໃດກັບຄຳວ່າ “ສຸດຍອດມະນຸດ” ແລະ “ຄົນທີ່ມີພະລັງເໜືອທຳມະຊາດ”? ການທີ່ສາມາດກ້າວຂ້າມສັນຊາດຕະຍານຂອງຕົນ, ກ້າວຂ້າມຂອບເຂດຄວາມສາມາດຂອງຕົນ, ກ້າວຂ້າມຂີດຄວາມສາມາດຂອງຕົນ ແລະ ແມ່ນແຕ່ກ້າວຂ້າມເພດຂອງຕົນ ແລະ ສາມາດດຳລົງຊີວິດຢູ່ເໜືອເພດຂອງຕົນ, ສິ່ງເຫຼົ່ານີ້ບໍ່ແມ່ນພະລັງເໜືອທຳມະຊາດບໍ? (ແມ່ນແລ້ວ). ຕົວຢ່າງ: ບາງຄົນສາມາດເວົ້າໄດ້ຫຼາຍພາສາ ຫຼື ແມ່ນແຕ່ຫຼາຍກວ່າສິບພາສາ ໂດຍທີ່ບໍ່ໄດ້ຜ່ານການຮຽນພາສາສະເພາະດ້ານ. ນີ້ຄືສິ່ງເໜືອທຳມະຊາດບໍ? (ແມ່ນແລ້ວ). ຄວາມເໜືອທຳມະຊາດນີ້ຢູ່ເໜືອຂີດຄວາມສາມາດ, ຄວາມເກັ່ງກາດ ແລະ ສັນຊາດຕະຍານຂອງມະນຸດ, ບໍ່ແມ່ນບໍ? (ແມ່ນແລ້ວ). ຍິ່ງໄປກວ່ານັ້ນ, ເມື່ອເວົ້າພາສາຕ່າງໆ, ພວກເຂົາເຖິງກັບສາມາດປ່ຽນສຽງຜູ້ຊາຍ ແລະ ຜູ້ຍິງທີ່ແຕກຕ່າງກັນໄດ້ຢ່າງຄ່ອງແຄ້ວ. ນີ້ບໍ່ຍິ່ງເໜືອທຳມະຊາດກວ່າບໍ? (ແມ່ນແລ້ວ). ບໍ່ວ່າພວກເຂົາຈະເວົ້າຈັກພາສາກໍຕາມ, ພວກເຂົາກໍບໍ່ໄດ້ເຮັດໃຫ້ພວກມັນປົນເປກັນ ແລະ ພວກເຂົາກໍບໍ່ຮູ້ສຶກເມື່ອຍ ບໍ່ວ່າຈະເວົ້າດົນປານໃດກໍຕາມ ແລະ ເຖິງແມ່ນວ່າພວກເຂົາຈະບໍ່ໄດ້ດື່ມນໍ້າໜ້ອຍໜຶ່ງ ພວກເຂົາກໍບໍ່ຮູ້ສຶກຫິວນໍ້າ. ຍິ່ງໄປກວ່ານັ້ນ, ຍິ່ງພວກເຂົາເວົ້າຫຼາຍເທົ່າໃດ, ຕາຂອງພວກເຂົາກໍຍິ່ງສົດໃສຂຶ້ນ, ໃບໜ້າຂອງພວກເຂົາກໍຍິ່ງເປັ່ງປະກາຍຂຶ້ນ ແລະ ພວກເຂົາກໍເປັ່ງປະກາຍໄປທົ່ວຕົວ. ນີ້ບໍ່ແມ່ນສິ່ງເໜືອທຳມະຊາດບໍ? (ແມ່ນແລ້ວ). ເຖິງແມ່ນວ່າພວກເຂົາຈະຖືກຍິງໃນຂະນະທີ່ກຳລັງເວົ້າ, ພວກເຂົາກໍບໍ່ເປັນຫຍັງ ແລະ ພຽງແຕ່ເວົ້າຕໍ່ໄປ. ນັ້ນຍິ່ງເໜືອທຳມະຊາດກວ່າ, ແມ່ນບໍ? (ແມ່ນແລ້ວ). ເມື່ອພວກເຂົາເຫັນລູກປືນ, ພວກເຂົາກໍບໍ່ໄດ້ແມ່ນແຕ່ຈະພະຍາຍາມຫຼົບຫຼີກມັນ, ແຕ່ພວກເຂົາກັບປະເຊີນໜ້າກັບມັນໂດຍກົງແທນ. ລູກປືນຊອດຜ່ານໜ້າເອິກຂອງພວກເຂົາ, ແຕ່ພວກເຂົາກໍຍັງຍຶດໝັ້ນ ແລະ ບໍ່ຫວັ່ນໄຫວ. ພວກເຂົາບໍ່ໄດ້ຮັບຜົນກະທົບໃນລັກສະນະໃດເລີຍ ແລະ ແມ່ນແຕ່ເສັ້ນຜົມເສັ້ນດຽວກໍບໍ່ໄດ້ຮັບບາດເຈັບ. ນີ້ຄືການກ້າວຂ້າມສັນຊາດຕະຍານ, ບໍ່ແມ່ນບໍ? (ແມ່ນແລ້ວ). ປາກົດການທັງໝົດເຫຼົ່ານີ້ລ້ວນແຕ່ກ້າວຂ້າມສັນຊາດຕະຍານຂອງມະນຸດ. ສິ່ງທີ່ຮ້າຍແຮງທີ່ສຸດກໍຄື ພວກເຂົາໄດ້ກາຍເປັນຄົນທີ່ຜິດປົກກະຕິ, ນັ້ນກໍຄື ຄົນທີ່ແຕກຕ່າງຈາກຄົນທຳມະດາ, ຜູ້ທີ່ກ້າວຂ້າມຂີດຄວາມສາມາດ ແລະ ຄວາມເກັ່ງກາດຂອງຄົນປົກກະຕິ ແລະ ຜູ້ທີ່ກ້າວຂ້າມສັນຊາດຕະຍານຂອງຄົນປົກກະຕິອີກດ້ວຍ. ການສະແດງອອກຂອງພວກເຂົາໃນທຸກດ້ານແມ່ນແຕກຕ່າງຈາກຄົນທຳມະດາ ແລະ ເໜືອທຳມະຊາດເປັນຢ່າງຍິ່ງ. ແບບນີ້ບົ່ງບອກເຖິງບັນຫາ. ພວກເຂົາຍັງເປັນຄົນປົກກະຕິຢູ່ບໍ? (ບໍ່). ແລ້ວພວກເຂົາແມ່ນຫຍັງ? (ວິນຍານຊົ່ວ). ພວກເຂົາແມ່ນວິນຍານຊົ່ວ. ພວກເຈົ້າຢາກໄລ່ຕາມເສາະຫາສິ່ງນີ້ບໍ? (ບໍ່). ໃນພວກເຈົ້າບໍ່ມີໃຜທີ່ຢາກເຮັດແບບນັ້ນ, ສະນັ້ນ ເຈົ້າຄິດວ່າວຽກງານຂອງພຣະເຈົ້າຈະປ່ຽນແປງຜູ້ຄົນເຖິງຂັ້ນນັ້ນບໍ? ຈຸດປະສົງຂອງວຽກງານຂອງພຣະເຈົ້າແມ່ນເພື່ອປ່ຽນບຸກຄົນໃຫ້ກາຍເປັນຄົນທີ່ຜິດປົກກະຕິບໍ? (ບໍ່). ມັນແມ່ນເພື່ອໃຫ້ເຈົ້າຍອມຮັບຄວາມຈິງ ແລະ ປະສົບກັບສະພາບແວດລ້ອມທີ່ພຣະອົງໄດ້ຈັດໄວ້ສຳລັບເຈົ້າ ພາຍໃນຂອບເຂດຂອງຄວາມເປັນມະນຸດທີ່ປົກກະຕິ ເພື່ອວ່າຈາກສິ່ງນີ້ ເຈົ້າຈະສາມາດເຂົ້າໃຈເຈດຕະນາທີ່ພຽນພະຍາຍາມທີ່ພຣະເຈົ້າປະຕິບັດວຽກງານຂອງພຣະອົງ ຫຼື ເຂົ້າໃຈຄວາມບໍ່ພຽງພໍ ແລະ ຂໍ້ບົກຜ່ອງຂອງເຈົ້າເອງ ຫຼື ອຸປະນິໄສທີ່ເສື່ອມຊາມຂອງເຈົ້າເອງ ແລະ ຈາກນັ້ນ ບົນພື້ນຖານຂອງຄວາມເຂົ້າໃຈນີ້ ກໍໃຫ້ສະແຫວງຫາຄວາມຈິງ ແລະ ນຳເອົາມັນໄປປະຕິບັດ ແລະ ຄ່ອຍໆເຂົ້າສູ່ຄວາມຈິງ, ຂະບວນການນີ້ແມ່ນຊັກຊ້າ ແລະ ບໍ່ໄດ້ເໜືອທຳມະຊາດເລີຍ. ເມື່ອບາງຄົນກຳລັງຄິດລົບ, ພວກເຂົາມັກຈະເວົ້າສິ່ງນີ້: “ຂ້ອຍໄດ້ຮັບຫຍັງຈາກການເຊື່ອໃນພຣະເຈົ້າມາຫຼາຍປີ?” ເຈົ້າເວົ້າວ່າເຈົ້າບໍ່ໄດ້ຮັບຫຍັງເລີຍ, ແຕ່ເຈົ້າຄວນຄິດຢ່າງຮອບຄອບກ່ຽວກັບສິ່ງຕໍ່ໄປນີ້. ຫຼັງຈາກທີ່ໄດ້ເຊື່ອໃນພຣະເຈົ້າມາຫຼາຍປີ, ຕອນນີ້ເຈົ້າມີມຸມມອງທີ່ຊັດເຈນກ່ຽວກັບຫຼາຍສິ່ງຫຼາຍຢ່າງແລ້ວບໍ? ມັນເປັນຄວາມຈິງທີ່ຍິ່ງເຈົ້າເຊື່ອດົນເທົ່າໃດ, ເຈົ້າກໍຍິ່ງຮູ້ສຶກສະຫງົບ ແລະ ໝັ້ນຄົງຫຼາຍເທົ່ານັ້ນ ແລະ ເຈົ້າກໍຍິ່ງຮູ້ສຶກວ່າ ນີ້ຄືເສັ້ນທາງທີ່ຖືກຕ້ອງໃນຊີວິດບໍ? ຖ້າເຈົ້າຮູ້ສຶກແບບນີ້ແທ້ໆ, ມັນກໍໝາຍຄວາມວ່າເຈົ້າໄດ້ຮັບບາງສິ່ງແທ້ໆ. ເຖິງແມ່ນວ່າເຈົ້າຈະບໍ່ໄດ້ຮັບສິ່ງຂອງທາງວັດຖຸໃດເລີຍ, ເຖິງແມ່ນວ່າເຈົ້າຈະບໍ່ໄດ້ຮັບເງິນ, ສະຖານະ, ຊື່ສຽງ, ຜົນໄດ້, ສິ່ງທີ່ເຈົ້າສາມາດຈັບບາຍໄດ້ດ້ວຍມື ຫຼື ເບິ່ງເຫັນໄດ້ດ້ວຍຕາ, ແຕ່ເຈົ້າກໍຍັງເຂົ້າໃຈຄວາມຈິງບາງຢ່າງໃນຫົວໃຈຂອງເຈົ້າ. ເຈົ້າໄດ້ຮັບຄວາມເຂົ້າໃຈບາງຢ່າງກ່ຽວກັບການມີຕົວຕົນທີ່ແທ້ຈິງຂອງພຣະເຈົ້າ ແລະ ອຳນາດສູງສຸດຂອງພຣະອົງເໜືອທຸກສິ່ງ. ນອກຈາກນີ້, ເຈົ້າຍັງເຂົ້າໃຈເຈດຕະນາຂອງພຣະເຈົ້າ ແລະ ຂໍ້ກຳນົດຂອງພຣະອົງສຳລັບຜູ້ຄົນ ແລະ ເຈົ້າກໍຮູ້ວ່າສິ່ງທີ່ຖືກສ້າງແມ່ນຫຍັງ ແລະ ເຈົ້າຄວນປະຕິບັດໜ້າທີ່ຫຍັງ. ນອກຈາກນັ້ນ ຖ້າໃນຕອນນີ້ ເຈົ້າບໍ່ໄດ້ຮັບອະນຸຍາດໃຫ້ປະຕິບັດໜ້າທີ່, ເຈົ້າກໍຈະຮູ້ສຶກທຸກທໍລະມານ ແລະ ຮູ້ສຶກວ່າຊີວິດຂອງເຈົ້າວ່າງເປົ່າ. ສິ່ງທັງໝົດນີ້ບໍ່ໄດ້ສະແດງໃຫ້ເຫັນບໍວ່າ ເຈົ້າໄດ້ຮັບບາງສິ່ງຈາກການເຊື່ອໃນພຣະເຈົ້າແລ້ວ? ສິ່ງທີ່ເຈົ້າໄດ້ຮັບນັ້ນມີຄຸນຄ່າຫຼາຍກວ່າສິ່ງຂອງທາງວັດຖຸໃດໆ. ສິ່ງເຫຼົ່ານີ້ຄືຜົນທີ່ວຽກງານຂອງພຣະເຈົ້າບັນລຸໃນຕົວຜູ້ຄົນ. ພຣະອົງບໍ່ໄດ້ຕັ້ງໃຈທີ່ຈະເຮັດໃຫ້ຜູ້ຄົນສາມາດໄດ້ຮັບການປ່ຽນແປງທີ່ເໜືອທຳມະຊາດ, ບໍ່ເປັນຈິງ ທີ່ກ້າວຂ້າມຄວາມເປັນມະນຸດ, ສັນຊາດຕະຍານຂອງມະນຸດ ຫຼື ຄວາມຕ້ອງການທີ່ປົກກະຕິ ແລະ ການສະແດງອອກທີ່ປົກກະຕິຂອງເນື້ອໜັງ. ໃນທາງກົງກັນຂ້າມ, ພຣະອົງຕັ້ງໃຈທີ່ຈະເຮັດໃຫ້ຜູ້ຄົນປະສົບກັບສະພາບແວດລ້ອມທຸກຮູບແບບພາຍໃນຂອບເຂດຂອງຄວາມເປັນມະນຸດທີ່ປົກກະຕິແທນ ແລະ ກໍຄ່ອຍໆໄດ້ຮັບຄວາມເຂົ້າໃຈ ແລະ ປະສົບການທຸກຮູບແບບຢ່າງຊ້າໆໃນຂະບວນການນີ້. ສະຫຼຸບແລ້ວ, ຕະຫຼອດຂະບວນການທີ່ຄ່ອຍເປັນຄ່ອຍໄປ ແລະ ຊັກຊ້ານີ້, ຄວາມຄິດ ແລະ ຄວາມຄິດຫຼົງຜິດຂອງຜູ້ຄົນກໍປ່ຽນແປງໄປເທື່ອລະໜ້ອຍ, ມຸມມອງທີ່ພວກເຂົາໃຊ້ເພື່ອເບິ່ງຜູ້ຄົນ ແລະ ສິ່ງຕ່າງໆກໍປ່ຽນແປງໄປ, ມຸມມອງ ແລະ ວິທີການຂອງພວກເຂົາໃນການຮັບມືກັບຜູ້ຄົນ, ເຫດການ ແລະ ສິ່ງຕ່າງໆທຸກປະເພດກໍປ່ຽນແປງໄປ, ອຸປະນິໄສທີ່ເສື່ອມຊາມບາງຢ່າງຂອງພວກເຂົາກໍບໍ່ຊັດເຈນຄືກັບແຕ່ກ່ອນອີກຕໍ່ໄປ ແລະ ສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາກໍໄດ້ຮັບການຟື້ນຟູໃນລະດັບໜຶ່ງ. ພວກເຂົາໄດ້ຮັບຜົນໄດ້ທີ່ແທ້ຈິງເຫຼົ່ານີ້, ແທນທີ່ຈະເປັນສິ່ງທີ່ບໍ່ເປັນຈິງ, ລວງຕາ, ຫວ່າງເປົ່າ, ເສແສ້ງ ຫຼື ແມ່ນແຕ່ສິ່ງທີ່ເໜືອທຳມະຊາດເຫຼົ່ານັ້ນ.

ພຣະເຈົ້າປະຕິບັດວຽກງານແຫ່ງການຊ່ວຍມະນຸດຊາດໃຫ້ລອດພົ້ນໃນລັກສະນະທີ່ຄ່ອຍເປັນຄ່ອຍໄປ ແລະ ແນ່ນອນວ່າ ມີອີກໜຶ່ງຫຼັກການທີ່ສຳຄັນກວ່າ, ນັ້ນກໍຄື ໃນການປະຕິບັດວຽກງານຂອງພຣະອົງ, ພຣະເຈົ້າປ່ອຍໃຫ້ສິ່ງຕ່າງໆເປັນໄປຕາມທິດທາງຂອງມັນ. ຫຼັກການ “ການປ່ອຍໃຫ້ສິ່ງຕ່າງໆເປັນໄປຕາມທິດທາງຂອງມັນ” ນີ້ອາດຈະຍາກສຳລັບຜູ້ຄົນທີ່ຈະເຂົ້າໃຈຢູ່ແດ່. ການປ່ອຍໃຫ້ສິ່ງຕ່າງໆເປັນໄປຕາມທິດທາງຂອງມັນໝາຍຄວາມວ່າແນວໃດ? ມັນໝາຍຄວາມວ່າ ບໍ່ວ່າພຣະເຈົ້າຈະປະຕິບັດວຽກງານໃນຕົວຜູ້ຄົນ ຫຼື ກ່າວກັບຜູ້ຄົນ, ພຣະອົງບໍ່ເຄີຍບັງຄັບໃຜໃຫ້ເຮັດສິ່ງຕ່າງໆ. ພຣະເຈົ້າຈັດສະພາບແວດລ້ອມໃຫ້ແກ່ເຈົ້າ ແລະ ສະໜອງຄວາມຈິງໃຫ້ແກ່ເຈົ້າຄືກັນກັບທີ່ພຣະອົງເຮັດໃຫ້ແກ່ຄົນອື່ນ. ກ່ຽວກັບວິທີທີ່ເຈົ້າຄວນເບິ່ງ ແລະ ເຂົ້າໃຈສະພາບແວດລ້ອມທີ່ພຣະອົງຈັດໄວ້ ແລະ ມຸມມອງ ແລະ ທັດສະນະຄະຕິຫຍັງທີ່ເຈົ້າຄວນໃຊ້ເພື່ອຮັບມືກັບສະພາບແວດລ້ອມເຫຼົ່ານັ້ນ, ພຣະເຈົ້າມີພຣະທຳທີ່ຊັດເຈນ ແລະ ໄດ້ບອກຫຼັກການຄວາມຈິງທີ່ຊັດເຈນແກ່ເຈົ້າແລ້ວ. ສຳລັບວິທີການທີ່ເຈົ້າຮັບມືກັບສະພາບແວດລ້ອມເຫຼົ່ານັ້ນ, ນັ້ນແມ່ນທາງເລືອກທີ່ເປັນອິດສະລະຂອງເຈົ້າເອງ. ເຈົ້າສາມາດເລືອກທີ່ຈະຍອມຮັບຄວາມຈິງ ແລະ ຮູ້ຈັກຕົນເອງ ຫຼື ເຈົ້າສາມາດເລືອກທີ່ຈະປະຕິເສດຄວາມຈິງ; ເຈົ້າສາມາດເລືອກທີ່ຈະຍອມຮັບການເປີດເຜີຍຕົວເຈົ້າ ໂດຍສະພາບແວດລ້ອມທີ່ພຣະເຈົ້າຈັດວາງໄວ້ ຫຼື ເຈົ້າສາມາດເລືອກທີ່ຈະເມີນເສີຍຕໍ່ວຽກງານຂອງພຣະເຈົ້າ, ເຈົ້າມີເສລີພາບໃນການເລືອກ, ເຈົ້າມີອິດສະລະທີ່ຈະເລືອກ. ຕົວຢ່າງ: ເມື່ອເວົ້າເຖິງໜ້າທີ່ທີ່ເຈົ້າຄວນປະຕິບັດ, ເຈົ້າສາມາດເລືອກທີ່ຈະເຮັດມັນສຸດຫົວໃຈ ແລະ ສຸດກຳລັງຂອງເຈົ້າ ຫຼື ເຈົ້າສາມາດເລືອກທີ່ຈະເຮັດມັນດ້ວຍທັດສະນະຄະຕິທີ່ເຮັດພໍແລ້ວມືແລ້ວຕີນ. ສິ່ງນີ້ແມ່ນຂຶ້ນຢູ່ກັບທາງເລືອກສ່ວນຕົວຂອງເຈົ້າຢ່າງສິ້ນເຊີງ ແລະ ແນ່ນອນວ່າ ມັນຍັງຂຶ້ນຢູ່ກັບຂີດຄວາມສາມາດ, ຄວາມເກັ່ງກາດ, ສັນຊາດຕະຍານ ແລະ ອື່ນໆຂອງເຈົ້າເອງອີກດ້ວຍ. ພຣະເຈົ້າບໍ່ໄດ້ເຮັດວຽກງານເພີ່ມເຕີມ, ນັ້ນກໍຄື ພາຍໃຕ້ສະຖານະການປົກກະຕິ, ພຣະເຈົ້າບໍ່ໄດ້ເຮັດວຽກງານເພີ່ມເຕີມໃນການກະຕຸ້ນ ຫຼື ການຂົ່ມເຫັງ. ສິ່ງນີ້ໝາຍຄວາມວ່າແນວໃດ? ມັນໝາຍຄວາມວ່າ ພຣະເຈົ້າຈັດສະພາບແວດລ້ອມໃຫ້ແກ່ເຈົ້າ, ມັນກໍຄືກັບວ່າ ພຣະອົງໄດ້ຈັດກຽມງານລ້ຽງໄວ້ໃຫ້ແກ່ເຈົ້າ, ພ້ອມກັບອາຫານຮ້ອນ ແລະ ອາຫານເຢັນ, ເຂົ້າ ແລະ ແກງ, ໝາກໄມ້, ເຄື່ອງດື່ມ ແລະ ອື່ນໆ ອີກຫຼາຍຢ່າງ ແລະ ເມື່ອເວົ້າເຖິງສິ່ງທີ່ເຈົ້າເລືອກ, ພຣະເຈົ້າກໍໃຫ້ອິດສະລະແກ່ເຈົ້າ, ບໍ່ວ່າເຈົ້າຈະເລືອກຫຍັງກໍຕາມ, ເຈົ້າມີອິດສະລະທີ່ຈະເຮັດເຊັ່ນນັ້ນ ແລະ ພຣະເຈົ້າກໍບໍ່ໄດ້ແຊກແຊງ, ພຣະອົງພຽງແຕ່ຈົດຈໍ່ໃນການສະແດງຄວາມຈິງ ເພື່ອສະໜອງໃຫ້ແກ່ຜູ້ຄົນ. ບາງຄົນພຽງແຕ່ເບິ່ງງານລ້ຽງແບບພໍຜ່ານໆ, ໂດຍບໍ່ໄດ້ຊີມລົດຊາດດ້ວຍຕົນເອງວ່າອາຫານທີ່ແຊບຊ້ອຍໃນງານລ້ຽງນັ້ນເປັນແນວໃດກັນແທ້. ພວກເຂົາພຽງແຕ່ສະແດງຄວາມຄິດເຫັນກ່ຽວກັບງານລ້ຽງ, ເວົ້າຫຼັກຄຳສອນບາງຢ່າງ ແລະ ກໍຈາກໄປ. ຄົນອື່ນພຽງແຕ່ເລືອກທີ່ຈະແນມເບິ່ງງານລ້ຽງ, ເມີນເສີຍຕໍ່ອາຫານທີ່ແຊບຊ້ອຍໃນງານລ້ຽງນັ້ນ ແລະ ຈາກໄປໂດຍບໍ່ໄດ້ມີທັດສະນະຄະຕິ ຫຼື ຄວາມຄິດເຫັນໃດເລີຍ. ມີຄົນອື່ນທີ່ໄດ້ຊີມລົດຊາດດ້ວຍຕົນເອງ ແລະ ຜູ້ທີ່ໄດ້ມີປະສົບການກັບອາຫານທີ່ແຊບຊ້ອຍໃນງານລ້ຽງນັ້ນ ພ້ອມທັງໄດ້ຮຽນຮູ້ວິທີເຮັດໜຶ່ງໃນອາຫານທີ່ແຊບຊ້ອຍນຳອີກ. ໃນສະພາບແວດລ້ອມທີ່ພຣະເຈົ້າຈັດໄວ້, ບໍ່ວ່າທັດສະນະຄະຕິຂອງເຈົ້າຈະເປັນແນວໃດກໍຕາມ, ບໍ່ວ່າຈະເປັນການຍິນດີຮັບເອົາມັນ ຫຼື ການປະຕິເສດມັນ ແລະ ບໍ່ຍອມຮັບມັນ ຫຼື ການດູຖູກມັນ ແລະ ເປັນປໍລະປັກຕໍ່ສະພາບແວດລ້ອມນັ້ນ ແລະ ອື່ນໆ, ສິ່ງເຫຼົ່ານີ້ລ້ວນແຕ່ເປັນທັດສະນະຄະຕິກ່ຽວກັບພຣະເຈົ້າ. ພຣະເຈົ້າຮັບມື ແລະ ຈັດການກັບທັດສະນະຄະຕິຕ່າງໆຂອງຜູ້ຄົນແນວໃດ? ຫຼັງຈາກທີ່ໄດ້ສະໜອງຄວາມຈິງເປັນຈຳນວນຫຼວງຫຼາຍໃຫ້ແກ່ຜູ້ຄົນແລ້ວ, ທັດສະນະຄະຕິຂອງພຣະເຈົ້າທີ່ມີຕໍ່ພວກເຂົາກໍເປັນພຽງການເຝົ້າເບິ່ງ ແລະ ເກັບບັນທຶກ. ສຳລັບສິ່ງທີ່ຜູ້ຄົນເລືອກ ຫຼື ທັດສະນະຄະຕິຂອງພວກເຂົາເປັນແນວໃດນັ້ນ, ພຣະເຈົ້າບໍ່ໄດ້ແຊກແຊງ, ເລື່ອງນີ້ບໍ່ມີຫຍັງກ່ຽວຂ້ອງກັບພຣະເຈົ້າ. ແລ້ວເລື່ອງນີ້ກ່ຽວຂ້ອງກັບຫຍັງ? ມັນກ່ຽວຂ້ອງກັບເສັ້ນທາງທີ່ເຈົ້າເລືອກ, ສິ່ງທີ່ເຈົ້າໄດ້ຮັບເອົາໃນທີ່ສຸດ ແລະ ຈຸດຈົບສຸດທ້າຍຂອງເຈົ້າເອງ. ໃນເລື່ອງນີ້ ພຣະເຈົ້າບໍ່ໄດ້ເຮັດວຽກງານທີ່ເປັນການອຳນວຍຄວາມສະດວກເພີ່ມເຕີມເລີຍ, ພຣະອົງພຽງແຕ່ເຮັດຄວາມຮັບຜິດຊອບ ແລະ ພັນທະທີ່ພຣະອົງຄວນເຮັດໃຫ້ສຳເລັດ. ຫຼັງຈາກທີ່ພຣະອົງໄດ້ສະໜອງຄວາມຈິງໃຫ້ແກ່ເຈົ້າ ແລະ ບອກຫຼັກການໃນການຮັບມືກັບຜູ້ຄົນ, ເຫດການ ແລະ ສິ່ງຕ່າງໆທຸກປະເພດແກ່ເຈົ້າແລ້ວ, ພຣະອົງກໍອາດຈະຈັດສະພາບແວດລ້ອມໃຫ້ແກ່ເຈົ້າເຊັ່ນກັນ. ເຖິງຢ່າງໃດກໍຕາມ, ພຣະເຈົ້າບໍ່ໄດ້ແຊກແຊງວ່າເຈົ້າຈະເລືອກຫຍັງກັນແທ້ໃນທີ່ສຸດ ຫຼື ເສັ້ນທາງປະເພດໃດທີ່ເຈົ້າເລືອກ, ພຣະອົງປ່ອຍໃຫ້ເຈົ້າເລືອກດ້ວຍຕົວເຈົ້າເອງ. ຕົວຢ່າງ: ຖ້າເຈົ້າຖືກເລືອກຕັ້ງໃຫ້ເປັນຜູ້ນໍາ ຫຼື ຜູ້ເຮັດວຽກ, ເຈົ້າສາມາດເລືອກທີ່ຈະກະທຳຕາມຫຼັກການຄວາມຈິງ ແລະ ການຈັດແຈງວຽກງານຂອງເຮືອນຂອງພຣະເຈົ້າ ຫຼື ກະທຳຕາມອຳເພີໃຈ ແລະ ເຮັດຢ່າງປະໝາດຕາມຄວາມມັກຂອງເຈົ້າເອງ. ຖ້າເຈົ້າເລືອກທີ່ຈະຮັບມືກັບທຸກສິ່ງຕາມຫຼັກການຄວາມຈິງ ແລະ ປະຕິບັດໜ້າທີ່ຂອງເຈົ້າຕາມການຈັດແຈງວຽກງານ, ພຣະເຈົ້າກໍຈະສັງເກດເບິ່ງ ແລະ ເກັບບັນທຶກສິ່ງນີ້ໄວ້ ແລະ ໃນທີ່ສຸດແລ້ວ ເຈົ້າກໍຈະໄດ້ຮັບເອົາຄວາມຈິງ ແລະ ອ່ອນນ້ອມຕໍ່ພຣະເຈົ້າ, ນີ້ຄືຈຸດຈົບຢ່າງໜຶ່ງ. ຖ້າເຈົ້າເຮັດສິ່ງຕ່າງໆຕາມຄວາມປະສົງຂອງເຈົ້າເອງ ພ້ອມທັງກະທຳຕາມອຳເພີໃຈ ແລະ ເຮັດຢ່າງປະໝາດ, ລະເມີດການຈັດແຈງວຽກງານຂອງເຮືອນຂອງພຣະເຈົ້າ ແລະ ຫຼັກການຄວາມຈິງ, ນີ້ກໍເປັນທາງເລືອກໜຶ່ງເຊັ່ນກັນ ແລະ ມັນເປັນຕົວແທນຂອງເສັ້ນທາງທີ່ເຈົ້າກຳລັງຍ່າງ ແລະ ພຣະເຈົ້າກໍຈະສັງເກດເບິ່ງ ແລະ ເກັບບັນທຶກມັນໄວ້ເຊັ່ນກັນ ແລະ ແນ່ນອນ ມັນບໍ່ຈຳເປັນຕ້ອງເວົ້າເລີຍວ່າຈຸດຈົບຂອງເຈົ້າຈະເປັນແນວໃດ. ຖ້າເຈົ້າໄດ້ຮັບເອົາຄວາມຈິງ ແລະ ຊີວິດ, ສິ່ງນີ້ກໍຈະເຮັດໃຫ້ເຈົ້າສາມາດໄດ້ຮັບການຮັບຮອງຈາກພຣະເຈົ້າ ແລະ ຮັບປະກັນຈຸດໝາຍປາຍທາງທີ່ດີໃຫ້ແກ່ເຈົ້າເຊັ່ນກັນ.

E. ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກ່ຽວກັບອຳນາດສູງສຸດ ແລະ ການຈັດແຈງຂອງພຣະເຈົ້າ

ຜູ້ຄົນເຊື່ອວ່າ ວຽກງານຂອງພຣະເຈົ້າລວມມີການຈັດວາງ ແລະ ການຈັດແຈງຂອງພຣະອົງ. ແລ້ວການຈັດວາງ ແລະ ການຈັດແຈງຂອງພຣະເຈົ້າໃນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນແມ່ນຫຍັງ? ພວກມັນຄືການບົງການປະເພດໜຶ່ງ, ນັ້ນກໍຄື ພຣະເຈົ້າກຳລັງຄອບຄຸມຜູ້ຄົນໄວ້ໃນຕາໜ່າງຜືນໃຫຍ່ຢ່າງລັບໆ, ບົງການພຶດຕິກຳທັງໝົດຂອງພວກເຂົາ ແລະ ສະພາບແວດລ້ອມທີ່ພວກເຂົາຢູ່ ພ້ອມທັງຕິດຕາມເບິ່ງທຸກສິ່ງທີ່ພວກເຂົາເຮັດ. ສິ່ງເຫຼົ່ານີ້ແມ່ນຄວາມຄິດຫຼົງຜິດ ແລະ ຈິນຕະນາການທີ່ຜູ້ຄົນມີ, ບໍ່ແມ່ນບໍ? (ແມ່ນແລ້ວ). ດ້ວຍເຫດນີ້ ຜູ້ຄົນຈຶ່ງເລີ່ມລະແວດລະວັງ ແລະ ຮູ້ສຶກຢ້ານກົວພຣະເຈົ້າໃນຫົວໃຈຂອງພວກເຂົາ ແລະ ສິ່ງນີ້ແມ່ນເກີດຈາກຄວາມຄິດຫຼົງຜິດ ແລະ ຈິນຕະນາການຂອງພວກເຂົາກ່ຽວກັບການຈັດວາງ ແລະ ການຈັດແຈງຂອງພຣະເຈົ້າ. ການທີ່ພວກເຂົາຢ້ານກົວ ແລະ ລະແວດລະວັງໃນລັກສະນະນີ້ບໍ່ແມ່ນການອ່ອນນ້ອມ ແລະ ການຢຳເກງພຣະເຈົ້າຢ່າງແທ້ຈິງ, ແຕ່ເປັນຮູບແບບໜຶ່ງຂອງການກະບົດ ແລະ ການຕໍ່ຕ້ານ. ຜູ້ຄົນຄິດວ່າພຣະເຈົ້າມີລິດທານຸພາບສູງສຸດ ແລະ ສະຖິດຢູ່ທຸກຫົນທຸກແຫ່ງ ແລະ ບໍ່ວ່າພວກເຂົາຈະເຮັດຫຍັງກໍຕາມ ມັນກໍເປັນຄວາມຈິງທີ່ວ່າ “ເມື່ອມະນຸດກະທຳ, ສະຫວັນກໍກຳລັງເຝົ້າເບິ່ງຢູ່”. ພວກເຂົາຄິດວ່າພຣະເຈົ້າກຳລັງເຝົ້າເບິ່ງພວກເຂົາ ແລະ ຈັບຕາເບິ່ງພວກເຂົາຢູ່ຕະຫຼອດເວລາ, ໂດຍມີຈຸດປະສົງເພື່ອຢັບຢັ້ງຫົວໃຈຂອງພວກເຂົາ, ມືຂອງພວກເຂົາ ແລະ ຕີນຂອງພວກເຂົາ, ບໍ່ໃຫ້ອິດສະລະແກ່ພວກເຂົາໃນການເລືອກ ແລະ ບັງຄັບໃຫ້ພວກເຂົາປະຕິບັດຄວາມຈິງ, ບັງຄັບໃຫ້ພວກເຂົາປ່ຽນແປງຄວາມຄິດ ແລະ ມຸມມອງຂອງພວກເຂົາ ພ້ອມທັງບັງຄັບໃຫ້ພວກເຂົາເຮັດສິ່ງຕ່າງໆຕາມຄວາມປາຖະໜາຂອງພຣະເຈົ້າ. ສິ່ງເຫຼົ່ານີ້ລ້ວນແລ້ວແຕ່ເປັນຄວາມຄິດຫຼົງຜິດຂອງມະນຸດ. ເວົ້າໃຫ້ຖືກຕ້ອງກໍຄື ນີ້ຄືການໝິ່ນປະໝາດພຣະເຈົ້າປະເພດໜຶ່ງ. ໃນຄວາມເປັນຈິງແລ້ວ, ພຣະເຈົ້າບໍ່ເຄີຍຕັ້ງໃຈທີ່ຈະບັງຄັບ, ຜູກມັດ ຫຼື ບົງການຜູ້ຄົນ. ພຣະເຈົ້າບໍ່ເຄີຍບີບຄັ້ນ ຫຼື ຂົ່ມເຫັງຜູ້ຄົນ ແລະ ພຣະອົງຍິ່ງບໍ່ເຄີຍບັງຄັບຜູ້ຄົນ. ສິ່ງທີ່ພຣະເຈົ້າມອບໃຫ້ຜູ້ຄົນຄືອິດສະລະທີ່ຫຼາຍພໍ, ພຣະອົງອະນຸຍາດໃຫ້ຜູ້ຄົນເລືອກເສັ້ນທາງທີ່ພວກເຂົາຄວນຍ່າງ. ເຖິງແມ່ນວ່າເຈົ້າຈະຢູ່ໃນເຮືອນຂອງພຣະເຈົ້າ ແລະ ເຖິງແມ່ນວ່າເຈົ້າຈະຖືກກຳນົດໄວ້ລ່ວງໜ້າ ແລະ ຖືກເລືອກໂດຍພຣະເຈົ້າ, ເຈົ້າກໍຍັງມີອິດສະລະຢູ່ດີ. ເຈົ້າສາມາດເລືອກທີ່ຈະປະຕິເສດຂໍ້ກຳນົດ ແລະ ການຈັດແຈງຕ່າງໆຂອງພຣະເຈົ້າ ຫຼື ເຈົ້າສາມາດເລືອກທີ່ຈະຍອມຮັບສິ່ງເຫຼົ່ານັ້ນ; ພຣະເຈົ້າໃຫ້ໂອກາດເຈົ້າໃນການເລືອກຢ່າງອິດສະລະ. ແຕ່ບໍ່ວ່າເຈົ້າຈະເລືອກຫຍັງ ຫຼື ເຈົ້າຈະກະທຳແນວໃດ ຫຼື ມຸມມອງຂອງເຈົ້າໃນການຮັບມືກັບເລື່ອງທີ່ເຈົ້າກຳລັງປະເຊີນໜ້າຢູ່ຈະເປັນແນວໃດ ຫຼື ໃນທີ່ສຸດ ວິທີການ ແລະ ແນວທາງທີ່ເຈົ້າໃຊ້ເພື່ອແກ້ໄຂມັນຈະເປັນແນວໃດກໍຕາມ, ເຈົ້າຕ້ອງຮັບຜິດຊອບຕໍ່ການກະທຳຂອງເຈົ້າ. ຈຸດຈົບສຸດທ້າຍຂອງເຈົ້າບໍ່ໄດ້ອີງໃສ່ດຸນພິນິດ ແລະ ການໃຫ້ນິຍາມສ່ວນຕົວຂອງເຈົ້າ, ແຕ່ພຣະເຈົ້າພັດກຳລັງເກັບບັນທຶກກ່ຽວກັບເຈົ້າ. ຫຼັງຈາກທີ່ພຣະເຈົ້າໄດ້ສະແດງຄວາມຈິງເປັນຈຳນວນຫຼວງຫຼາຍ ແລະ ຫຼັງຈາກທີ່ຜູ້ຄົນໄດ້ຍິນຄວາມຈິງເປັນຈຳນວນຫຼວງຫຼາຍນີ້ແລ້ວ, ພຣະເຈົ້າຈະວັດແທກຄວາມຖືກຕ້ອງ ແລະ ຄວາມຜິດຂອງແຕ່ລະຄົນຢ່າງເຂັ້ມງວດ ພ້ອມທັງກຳນົດຈຸດຈົບສຸດທ້າຍຂອງແຕ່ລະຄົນ ໂດຍອີງໃສ່ສິ່ງທີ່ພຣະອົງໄດ້ກ່າວ, ສິ່ງທີ່ພຣະອົງຮຽກຮ້ອງ ແລະ ຫຼັກການທີ່ພຣະອົງໄດ້ກຳນົດໄວ້ສຳລັບຜູ້ຄົນ. ໃນເລື່ອງນີ້ ການກວດສອບຢ່າງລະອຽດຂອງພຣະເຈົ້າ ພ້ອມທັງການຈັດວາງ ແລະ ການຈັດແຈງຂອງພຣະເຈົ້າບໍ່ແມ່ນການທີ່ພຣະເຈົ້າບົງການຜູ້ຄົນ ຫຼື ການທີ່ພຣະອົງຜູກມັດຜູ້ຄົນ, ເຈົ້າມີອິດສະລະ. ເຈົ້າບໍ່ຈຳເປັນຕ້ອງລະແວດລະວັງພຣະເຈົ້າ ແລະ ບໍ່ຈຳເປັນຕ້ອງຮູ້ສຶກຢ້ານກົວ ຫຼື ບໍ່ສະບາຍໃຈ. ເຈົ້າເປັນຄົນທີ່ມີອິດສະລະຕັ້ງແຕ່ຕົ້ນຈົນຈົບ. ພຣະເຈົ້າມອບສະພາບແວດລ້ອມທີ່ເປັນອິດສະລະ, ເຈດຈຳນົງທີ່ຈະເລືອກຢ່າງອິດສະລະ ແລະ ພື້ນທີ່ໃນການເລືອກຢ່າງອິດສະລະ ໃຫ້ແກ່ເຈົ້າ, ໂດຍອະນຸຍາດໃຫ້ເຈົ້າເລືອກດ້ວຍຕົວເຈົ້າເອງ ແລະ ບໍ່ວ່າເຈົ້າຈະຈົບລົງດ້ວຍຈຸດຈົບຫຍັງກໍຕາມ ແມ່ນຖືກກຳນົດໂດຍເສັ້ນທາງທີ່ເຈົ້າເລືອກຍ່າງຢ່າງສິ້ນເຊີງ. ສິ່ງນີ້ເປັນທຳແລ້ວ, ບໍ່ແມ່ນບໍ? (ແມ່ນແລ້ວ). ຖ້າໃນທີ່ສຸດ ເຈົ້າໄດ້ຮັບຄວາມລອດພົ້ນ ແລະ ເຈົ້າເປັນຄົນທີ່ອ່ອນນ້ອມຕໍ່ພຣະເຈົ້າ ແລະ ເຂົ້າກັນໄດ້ກັບພຣະເຈົ້າ ພ້ອມທັງເຈົ້າກໍເປັນຄົນທີ່ພຣະເຈົ້າຍອມຮັບ, ນັ້ນຄືສິ່ງທີ່ເຈົ້າໄດ້ຮັບ ຍ້ອນການເລືອກທີ່ຖືກຕ້ອງຂອງເຈົ້າ; ຖ້າໃນທີ່ສຸດ ເຈົ້າບໍ່ໄດ້ຮັບຄວາມລອດພົ້ນ ແລະ ເຈົ້າບໍ່ສາມາດເຂົ້າກັນໄດ້ກັບພຣະເຈົ້າ ແລະ ເຈົ້າບໍ່ໄດ້ຖືກຮັບເອົາໂດຍພຣະເຈົ້າ ພ້ອມທັງເຈົ້າກໍບໍ່ແມ່ນຄົນທີ່ພຣະເຈົ້າຍອມຮັບ, ແລ້ວນັ້ນກໍເປັນຍ້ອນການເລືອກຂອງເຈົ້າເອງເຊັ່ນກັນ. ສະນັ້ນ, ໃນວຽກງານຂອງພຣະອົງ ພຣະເຈົ້າໃຫ້ພື້ນທີ່ຫຼາຍແກ່ຜູ້ຄົນໃນການເລືອກ ແລະ ພຣະອົງຍັງໃຫ້ອິດສະລະຢ່າງສົມບູນແກ່ຜູ້ຄົນອີກດ້ວຍ. ນີ້ກໍເພາະວ່າພຣະເຈົ້າໃຊ້ຄວາມຈິງເພື່ອວັດແທກຜູ້ຄົນ, ເຫດການ ແລະ ສິ່ງຕ່າງໆທັງໝົດ, ລວມທັງຈຸດຈົບ ແລະ ຈຸດໝາຍປາຍທາງຂອງຜູ້ຄົນ. ຈຸດຈົບ ແລະ ຈຸດໝາຍປາຍທາງຂອງຜູ້ຄົນກໍຖືກກຳນົດໂດຍໃຊ້ຄວາມຈິງເຊັ່ນກັນ, ນີ້ຄືຫຼັກການໃນວຽກງານຂອງພຣະເຈົ້າ ເຊິ່ງບໍ່ມີວັນປ່ຽນແປງຢ່າງເດັດຂາດ. ພຣະເຈົ້າຈະບໍ່ຍອມຮັບເຈົ້າ, ສະແດງພຣະຄຸນຕໍ່ເຈົ້າ ແລະ ປ່ອຍໃຫ້ເຈົ້າໄດ້ຮັບຄວາມລອດພົ້ນ ຍ້ອນວ່າເຈົ້າຢ້ານກົວພຣະອົງ, ລະແວດລະວັງພຣະອົງ ແລະ ຍ່າງໄປຈົນສຸດເສັ້ນທາງຢ່າງຂີ້ຢ້ານ ແລະ ຄືກັບຂ້າຮັບໃຊ້; ແລະ ພຣະເຈົ້າຈະບໍ່ປ່ອຍໃຫ້ເຈົ້າໄດ້ຮັບຄວາມລອດພົ້ນໃນທີ່ສຸດ ຍ້ອນການປະກອບສ່ວນໃດໜຶ່ງທີ່ເຈົ້າໄດ້ເຮັດ. ເວົ້າອີກຢ່າງໜຶ່ງກໍຄື ຈະບໍ່ມີຂໍ້ຍົກເວັ້ນໃດທີ່ຄົນໃດໜຶ່ງຈະຈົບລົງດ້ວຍຈຸດຈົບ ຫຼື ຈຸດໝາຍປາຍທາງທີ່ດີທີ່ພວກເຂົາບໍ່ສົມຄວນໄດ້ຮັບ, ບໍ່ວ່າແຕ່ລະຄົນຈະຈົບລົງດ້ວຍຈຸດຈົບແບບໃດກໍຕາມ ມັນກໍຖືກກຳນົດໂດຍເສັ້ນທາງທີ່ພວກເຂົາເລືອກຍ່າງ. ເຮົາຈະຍົກຕົວຢ່າງໃຫ້ເຈົ້າຟັງ. ສົມມຸດວ່າພຣະເຈົ້າຈັດສະພາບແວດລ້ອມໃຫ້ແກ່ເຈົ້າ ແລະ ໃນສະພາບແວດລ້ອມນີ້ ສິ່ງທີ່ເຈົ້າຄວນເຮັດກໍຄືການໄຕ່ຕອງ ແລະ ຮູ້ການກະທຳຜິດຂອງເຈົ້າເອງ ແລະ ຄ່ອຍໆຮູ້ຈັກອຸປະນິໄສທີ່ເສື່ອມຊາມ, ຄວາມຄິດ ແລະ ມຸມມອງທີ່ຄາດເຄື່ອນ, ຄວາມບົກຜ່ອງ ແລະ ຄວາມບໍ່ພຽງພໍຂອງເຈົ້າ ຫຼື ຄວາມເຂົ້າໃຈຜິດ ແລະ ການຈົ່ມວ່າບາງຢ່າງຂອງເຈົ້າກ່ຽວກັບພຣະເຈົ້າ. ເຈົ້າຄວນຢຸດຫາຂໍ້ອ້າງ ແລະ ຍົກຂໍ້ໂຕ້ຖຽງທີ່ບິດເບືອນເພື່ອປົກປ້ອງຕົວເຈົ້າເອງ ແລະ ໃນທາງກົງກັນຂ້າມເຈົ້າຄວນສາມາດອ່ອນນ້ອມ, ສະແຫວງຫາຄວາມຈິງທີ່ສອດຄ່ອງກັນ ເພື່ອປ່ຽນແປງສະຖານະການໃນປັດຈຸບັນຂອງເຈົ້າ ແລະ ຍອມຮັບຄວາມຈິງເຂົ້າສູ່ຕົວເຈົ້າ ແລ້ວຈາກນັ້ນກໍກະທຳຕາມຫຼັກການຄວາມຈິງ. ໃນການເຮັດເຊັ່ນນັ້ນ ເຈົ້າກໍຈະບັນລຸຜົນທີ່ຕ້ອງການ. ເມື່ອມີສິ່ງທີ່ຄ້າຍຄືກັນເກີດຂຶ້ນກັບເຈົ້າອີກຄັ້ງ, ເຈົ້າກໍຈະປະຕິບັດຕາມຫຼັກການຄວາມຈິງຢ່າງເປັນທຳມະຊາດ ແລະ ພຣະເຈົ້າກໍຈະບໍ່ຈຳເປັນຕ້ອງຈັດສະພາບແວດລ້ອມແບບພິເສດເພື່ອຊ່ວຍເຫຼືອເຈົ້າ. ນີ້ຄືສິ່ງທີ່ຜູ້ຄົນສາມາດບັນລຸໄດ້ ແລະ ຖ້າພວກເຂົາສາມາດບັນລຸມັນໄດ້, ພຣະເຈົ້າກໍຈະບໍ່ເຮັດວຽກງານໃດກໍຕາມທີ່ບໍ່ຈຳເປັນ. ແຕ່ເມື່ອເວົ້າເຖິງຜູ້ທີ່ບໍ່ໄລ່ຕາມເສາະຫາຄວາມຈິງ, ທັດສະນະຄະຕິຂອງພຣະເຈົ້າກໍແຕກຕ່າງອອກໄປ. ບາງຄົນບໍ່ສະແຫວງຫາຄວາມຈິງ ຫຼື ໄຕ່ຕອງກ່ຽວກັບຕົນເອງ ເມື່ອມີສິ່ງຕ່າງໆເກີດຂຶ້ນກັບພວກເຂົາ, ແຕ່ໃນທາງກົງກັນຂ້າມ ພວກເຂົາພຽງແຕ່ສືບຕໍ່ຄິດລົບ ແລະ ຕໍ່ວ່າ, ຈົ່ມໃຫ້ພຣະເຈົ້າ ແລະ ຄົນອື່ນ. ພວກເຂົາບໍ່ພຽງແຕ່ຄ່ອຍໆມີຄວາມຄິດຫຼົງຜິດກ່ຽວກັບພຣະເຈົ້າເທົ່ານັ້ນ, ແຕ່ພວກເຂົາຍັງຕັດສິນພຣະອົງອີກດ້ວຍ. ຖ້າມີຄົນລິຮານພວກເຂົາ ແລະ ເປີດໂປງພວກເຂົາ, ພວກເຂົາກໍຈະຫາຂໍ້ອ້າງເພື່ອແກ້ຕົວໃຫ້ກັບຕົນເອງ ແລະ ພວກເຂົາຍັງອາດຈະກາຍເປັນຄົນເສີຍເມີຍ ແລະ ຂີ້ຄ້ານໃນວຽກງານຂອງພວກເຂົາ ຫຼື ເຖິງຂັ້ນທຳລາຍສິ່ງຕ່າງໆອີກດ້ວຍ. ຄົນດັ່ງກ່າວເກີນກວ່າທີ່ຈະໄດ້ຮັບການໄຖ່ບາບໄດ້ແລ້ວ ແລະ ພວກເຂົາຄືຜູ້ທີ່ພຣະເຈົ້າລັງກຽດ. ຖ້າເຈົ້າມີຄວາມສົນໃຈໃນຄວາມຈິງພໍສົມຄວນໃນຂະນະທີ່ເຊື່ອໃນພຣະເຈົ້າ ແລະ ເຈົ້າເຕັມໃຈທີ່ຈະຟັງຄຳເທດສະໜາ ແລະ ພະຍາຍາມກ້າວໄປສູ່ຄວາມຈິງ ແລະ ເຈົ້າມີທັດສະນະຄະຕິທີ່ເປັນບວກເລັກນ້ອຍ, ແລ້ວພຣະເຈົ້າກໍຈະກວດສອບຫົວໃຈຂອງເຈົ້າຢ່າງລະອຽດ ແລະ ດົນບັນດານໃຈເຈົ້າເລັກນ້ອຍເມື່ອເຈົ້າສະແຫວງຫາຄວາມຈິງ ແລ້ວຈາກນັ້ນ ພຣະອົງກໍຈະກວດສອບຢ່າງລະອຽດວ່າເຈົ້າສາມາດປະຕິບັດຄວາມຈິງໄດ້ ຫຼື ບໍ່. ແຕ່ຖ້າເຈົ້າເລືອກທີ່ຈະຄິດລົບ ແລະ ຂີ້ຄ້ານໃນວຽກງານຂອງເຈົ້າ, ຫາຂໍ້ອ້າງ ແລະ ແກ້ຕົວໃຫ້ກັບຕົນເອງ ພ້ອມທັງກໍ່ຄວາມວຸ້ນວາຍໄປທົ່ວທຸກບ່ອນ ແລະ ບໍ່ໄດ້ເລືອກທີ່ຈະຮູ້ຈັກຕົນເອງ ຫຼື ກັບໃຈ, ພຣະເຈົ້າຈະເຮັດຫຍັງ ແລະ ພຣະອົງຈະຈັດການກັບເຈົ້າແນວໃດ? ພຣະເຈົ້າພຽງແຕ່ຈະສັງເກດເບິ່ງຢ່າງງຽບໆວ່າ ຈະມີການປ່ຽນແປງຫຍັງເກີດຂຶ້ນ. ພຣະເຈົ້າຈະບໍ່ດົນບັນດານໃຈເຈົ້າ ແລະ ພຣະອົງຈະບໍ່ກະຕຸ້ນໃຫ້ເຈົ້າອ່ານພຣະທຳຂອງພຣະອົງ ແລະ ສະແຫວງຫາຄວາມຈິງ. ພຣະເຈົ້າຈະບໍ່ເຂົ້າໄປກ່ຽວຂ້ອງ ຫຼື ແຊກແຊງ, ພຣະອົງຈະປ່ອຍໃຫ້ເຈົ້າສະແດງລະຄອນຈົນກວ່າເຈົ້າຈະພໍໃຈ. ເມື່ອສະຕິຮູ້ສຶກຜິດຊອບຂອງເຈົ້າຕື່ນຂຶ້ນ ແລະ ເຈົ້າຄິດວ່າ “ຂ້ອຍບໍ່ຄວນເຮັດແບບນີ້ເລີຍ” ຫຼື ເຈົ້າໄດ້ຍິນຄຳພະຍານຈາກປະສົບການທີ່ຄ້າຍຄືກັບສະຖານະການໃນປັດຈຸບັນຂອງເຈົ້າເປັນບາງຄັ້ງບາງຄາວ ແລະ ພົບວ່າຄົນຜູ້ນັ້ນກະທຳແນວໃດ ແລ້ວທັນໃດນັ້ນ ເຈົ້າກໍຮູ້ສຶກວ່າສິ່ງທີ່ເຈົ້າເຮັດນັ້ນບໍ່ເໝາະສົມ, ບໍ່ສົມເຫດສົມຜົນ ແລະ ບໍ່ສຸພາບ ພ້ອມທັງມີຄວາມເຈັບປວດເລັກນ້ອຍໃນຫົວໃຈຂອງເຈົ້າ, ຕັ້ງແຕ່ນັ້ນເປັນຕົ້ນໄປ ເຈົ້າກໍຈະບໍ່ຄິດລົບ ຫຼື ອ່ອນແອອີກຕໍ່ໄປ ແລະ ເຈົ້າກໍອັບອາຍທີ່ຈະອ້າປາກຂອງເຈົ້າເພື່ອແກ້ຕົວ ແລະ ແນວຄວາມຄິດ ຫຼື ການກະທຳຂອງເຈົ້າທີ່ລົບກວນ ແລະ ທຳລາຍສິ່ງຕ່າງໆກໍຈະມີຈຳນວນໜ້ອຍລົງເລື້ອຍໆ ແລະ ຮ້າຍແຮງໜ້ອຍລົງເລື້ອຍໆ. ບໍ່ວ່າໃນທີ່ສຸດສິ່ງນີ້ຈະດຳເນີນໄປໄກສໍ່າໃດກໍຕາມ, ບໍ່ວ່າໃນກໍລະນີໃດກໍຕາມ ມັນກໍລ້ວນແຕ່ເປັນພຶດຕິກຳຂອງເຈົ້າເອງທັງໝົດ. ພຣະເຈົ້າພຽງແຕ່ເຝົ້າເບິ່ງຢ່າງລັບໆ ແລະ ຢ່າງງຽບໆ, ໂດຍມີເປົ້າໝາຍເພື່ອຊອກຫາຫຼັກຖານທີ່ຈະໃຊ້ປະເມີນເຈົ້າໃນທ້າຍທີ່ສຸດ. ຄືກັນກັບຕອນທີ່ເມືອງນີເນເວໃກ້ຈະຖືກທຳລາຍ, ພຣະເຈົ້າພຽງແຕ່ສົ່ງໂຢນາໄປເພື່ອຖ່າຍທອດຂໍ້ຄວາມໃຫ້ແກ່ຊາວນີເນເວ. ພຣະເຈົ້າບໍ່ໄດ້ດົນບັນດານໃຈໃຫ້ພວກເຂົາສາລະພາບຄວາມບາບຂອງພວກເຂົາ, ກັບໃຈ ຫຼື ເຂົ້າໃຈບັນຫາຂອງພວກເຂົາເອງ, ພຣະອົງບໍ່ໄດ້ເຮັດສິ່ງເຫຼົ່ານີ້. ພຣະເຈົ້າພຽງແຕ່ສົ່ງໂຢນາໄປເພື່ອຖ່າຍທອດຂໍ້ຄວາມ ແລະ ໃນເວລາດຽວກັນກໍສັງເກດເບິ່ງຢ່າງລັບໆ ເພື່ອເບິ່ງວ່າພວກເຂົາຈະມີການຕອບສະໜອງ ແລະ ການກະທຳແບບໃດ ຫຼັງຈາກທີ່ໄດ້ຍິນປະກາດນີ້ ແລະ ເພື່ອເບິ່ງວ່າແຜນການຂອງຜູ້ຄົນທຸກປະເພດຕັ້ງແຕ່ລະດັບສູງຈົນເຖິງລະດັບຕໍ່າແມ່ນຫຍັງ ແລະ ທັດສະນະຄະຕິຂອງພວກເຂົາທີ່ມີຕໍ່ປະກາດຈາກພຣະເຈົ້ານີ້ແມ່ນຫຍັງ. ສິ່ງທີ່ພຣະອົງເຮັດທັງໝົດກໍຄືສັງເກດເບິ່ງຢ່າງລັບໆ. “ສັງເກດເບິ່ງ” ໝາຍຄວາມວ່າແນວໃດ? ມັນໝາຍຄວາມວ່າພຣະເຈົ້າກຳລັງເຝົ້າເບິ່ງຂະບວນການທີ່ສິ່ງຕ່າງໆດຳເນີນໄປ ແລະ ທິດທາງທີ່ສິ່ງຕ່າງໆປ່ຽນແປງໄປ ຄືກັບຜູ້ສັງເກດການ ແລະ ພຣະອົງກໍບໍ່ໄດ້ແຊກແຊງໃນທາງໃດເລີຍ. ນອກເໜືອຈາກການໃຫ້ໂຢນາຖ່າຍທອດສອງສາມປະໂຫຍກນັ້ນແລ້ວ, ພຣະເຈົ້າກໍບໍ່ໄດ້ເຮັດວຽກງານຫຍັງເພີ່ມເຕີມ ແລະ ພຣະອົງກໍບໍ່ໄດ້ເຮັດວຽກງານໃນການເຕືອນສະຕິຜູ້ຄົນ ແລະ ຍິ່ງໄປກວ່ານັ້ນ ກໍບໍ່ມີພຣະທຳເພີ່ມເຕີມໃດໜຶ່ງທີ່ຈະຕ້ອງຖ່າຍທອດ, ມີພຽງແຕ່ສອງສາມປະໂຫຍກນັ້ນທີ່ອອກມາຈາກປາກຂອງໂຢນາ. ແນ່ນອນວ່າ ຫຼັກການແຫ່ງວຽກງານຂອງພຣະເຈົ້າໃນຕົວຜູ້ຄົນໃນປັດຈຸບັນຍັງຄົງບໍ່ປ່ຽນແປງ, ນັ້ນກໍຄື ພຣະອົງຍັງຄົງປະຕິບັດວຽກງານດ້ວຍວິທີນີ້ ແລະ ນີ້ຄືທັດສະນະຄະຕິຂອງພຣະເຈົ້າທີ່ມີຕໍ່ມະນຸດຊາດຕັ້ງແຕ່ຕົ້ນຈົນຈົບ. ບໍ່ວ່າພຣະອົງຕ້ອງການປ່ຽນແປງຄົນໃດຄົນໜຶ່ງ ຫຼື ເຮັດໃຫ້ບາງສິ່ງໃນຕົວຄົນໆໜຶ່ງໃຫ້ສຳເລັດກໍຕາມ, ທັດສະນະຄະຕິ, ຫຼັກການ ແລະ ວິທີການໃນວຽກງານຂອງພຣະເຈົ້າກໍບໍ່ປ່ຽນແປງ. ຍ້ອນຫຍັງຈຶ່ງເປັນແນວນັ້ນ? ສິ່ງທີ່ພຣະເຈົ້າສ້າງຂຶ້ນແມ່ນຄົນທີ່ມີຊີວິດ, ມະນຸດທີ່ຖືກສ້າງຂຶ້ນເຊິ່ງມີເຈດຈຳນົງເສລີ ແລະ ບໍ່ແມ່ນເຄື່ອງຈັກ ຫຼື ຫຸ່ນເຊີດ. ເມື່ອພຣະເຈົ້າສະແດງຄວາມຈິງ ຫຼື ຕ້ອງການເຮັດໃຫ້ບາງສິ່ງສຳເລັດ, ພຣະອົງມັກຈະຈັດສະພາບແວດລ້ອມໄວ້ກ່ອນ ເພື່ອເຮັດໃຫ້ພວກເຂົາສາມາດສະແຫວງຫາທີ່ຈະຈັບໃຈຄວາມເຈດຕະນາຂອງພຣະອົງ ແລະ ບາງຄັ້ງ ພຣະອົງກໍຈະບອກຜູ້ຄົນໂດຍກົງວ່າເຈດຕະນາ ແລະ ຂໍ້ກຳນົດຂອງພຣະອົງແມ່ນຫຍັງ; ສ່ວນທີ່ເຫຼືອແມ່ນຂຶ້ນຢູ່ກັບຜູ້ຄົນໃນການຕັດສິນໃຈໂດຍອີງໃສ່ເຈດຈຳນົງເສລີຂອງພວກເຂົາ ແລະ ເງື່ອນໄຂຕ່າງໆທີ່ພວກເຂົາມີ. ນີ້ຄືທັດສະນະຄະຕິຂອງພຣະເຈົ້າທີ່ມີຕໍ່ຊາວນີເນເວ ແລະ ທັດສະນະຄະຕິຂອງພຣະອົງທີ່ມີຕໍ່ຜູ້ຄົນທີ່ພຣະອົງຕ້ອງການຊ່ວຍໃຫ້ລອດພົ້ນໃນປັດຈຸບັນກໍຍັງຄົງບໍ່ປ່ຽນແປງ. ຫຼັກການໃນວຽກງານຂອງພຣະເຈົ້າບໍ່ໄດ້ປ່ຽນແປງ; ພຣະເຈົ້າປະຕິບັດວຽກງານດ້ວຍວິທີນີ້ຢູ່ສະເໝີ ແລະ ຫຼັກການໃນວຽກງານຂອງພຣະອົງໃນຕົວມະນຸດທີ່ພຣະອົງສ້າງຂຶ້ນກໍເປັນແບບນີ້ຢູ່ສະເໝີ. ຫຼັງຈາກທີ່ໂຢນາໄດ້ປະກາດໃຫ້ຊາວເມືອງນີເນເວແລ້ວ, ລາວກໍໄປຊອກຫາບ່ອນພັກຜ່ອນໃຫ້ເຢັນສະບາຍ ແລະ ລາວກໍເຝົ້າເບິ່ງຊາວເມືອງຈາກວົງນອກ ເພື່ອເບິ່ງວ່າຈະມີຄວາມຕື່ນຕົກໃຈ ແລະ ການເຄື່ອນໄຫວແບບໃດເກີດຂຶ້ນໃນບັນດາຊາວນີເນເວ ຫຼັງຈາກຂໍ້ຄວາມຂອງພຣະເຈົ້າຖືກຖ່າຍທອດໃຫ້ຕັ້ງແຕ່ຄົນລະດັບສູງຈົນເຖິງລະດັບຕໍ່າຂອງເມືອງ ແລະ ທຸກຄົນໄດ້ຮູ້ຂ່າວວ່າພຣະເຈົ້າກຳລັງຈະທຳລາຍເມືອງນີເນເວ, ສິ່ງທີ່ລາວເຮັດທັງໝົດກໍຄືການສັງເກດເບິ່ງ. ແນ່ນອນວ່າ ການສັງເກດເບິ່ງນີ້ຕ້ອງໃຊ້ເວລາ ແລະ ໃນລະຫວ່າງຂະບວນການນີ້, ພຣະເຈົ້າກໍກຳລັງເຝົ້າເບິ່ງການປ່ຽນແປງໃນສິ່ງທັງໝົດເຫຼົ່ານີ້. ຖ້າສິ່ງຕ່າງໆດຳເນີນໄປໃນທິດທາງທີ່ດີ, ແນ່ນອນວ່າພຣະເຈົ້າກໍຈະປິຕິຍິນດີ; ຖ້າສິ່ງຕ່າງໆດຳເນີນໄປໃນທິດທາງທີ່ບໍ່ດີ, ພຣະອົງກໍອາດຈະໂສກເສົ້າ, ແຕ່ນັ້ນກໍຂຶ້ນຢູ່ກັບສະຖານະການ. ພຣະເຈົ້າຈະໂສກເສົ້າເພາະວ່າມະນຸດຖືກສ້າງຂຶ້ນໂດຍພຣະເຈົ້າ ແລະ ພຣະເຈົ້າກໍໂສກເສົ້າເມື່ອມະນຸດກຳລັງປະເຊີນກັບຄວາມພິນາດ ຫຼື ເມື່ອຊີວິດໜຶ່ງກຳລັງຈະສູນເສຍໄປ. ເຖິງຢ່າງໃດກໍຕາມ, ເມື່ອປະເຊີນກັບຄົນເສື່ອມຊາມທີ່ເສີຍຊາ ແລະ ຫົວຊ້າ ພ້ອມທັງກະບົດຂະໜາດນີ້, ພຣະເຈົ້າກໍບໍ່ໄດ້ໂສກເສົ້າ. ພຣະເຈົ້າຈະເຮັດໃນສິ່ງທີ່ພຣະອົງຄວນເຮັດຕາມແຜນການເດີມຂອງພຣະອົງ, ຕາມວິທີທີ່ພຣະອົງປະຕິບັດວຽກງານ ແລະ ຕາມວິທີ ພ້ອມທັງຫຼັກການທີ່ພຣະອົງຈັດການກັບສິ່ງທີ່ຖືກສ້າງ. ບໍ່ມີຄວາມຮູ້ສຶກ ຫຼື ອາລົມຂອງມະນຸດຢູ່ໃນທີ່ນີ້, ມີພຽງແຕ່ຫຼັກການ ແລະ ເກນຂອງພຣະຜູ້ສ້າງໃນການເຮັດສິ່ງຕ່າງໆເທົ່ານັ້ນ. ສະນັ້ນ ໃນເລື່ອງນີ້, ຜູ້ຄົນຄວນປ່ອຍວາງຄວາມຄິດຫຼົງຜິດຂອງພວກເຂົາເອງ ແລະ ຈັບໃຈຄວາມທັດສະນະຄະຕິ ແລະ ວິທີການຂອງພຣະເຈົ້າໃນການປະຕິບັດຕໍ່ຜູ້ຄົນຢ່າງຖືກຕ້ອງ, ແທນທີ່ຈະໃຊ້ຄວາມໃຈແຄບຂອງມະນຸດທີ່ຖືກສ້າງຂຶ້ນເພື່ອຄາດເດົາ ແລະ ຄາດຄະເນກ່ຽວກັບຄວາມຄິດ ແລະ ແນວຄວາມຄິດຂອງພຣະເຈົ້າ. ພຣະເຈົ້າປະຕິບັດວຽກງານໃນຕົວເຈົ້າ, ຈັດສະພາບແວດລ້ອມໃຫ້ແກ່ເຈົ້າ ແລະ ຈັດແຈງຜູ້ຄົນ, ເຫດການ ແລະ ສິ່ງຕ່າງໆເພື່ອຝຶກຝົນເຈົ້າ ແລະ ເຮັດໃຫ້ເຈົ້າສາມາດປະຕິບັດ ແລະ ພຣະອົງຕ້ອງການເຮັດໃຫ້ຄວາມຈິງເຂົ້າສູ່ເຈົ້າ, ເຈດຕະນາເດີມຂອງພຣະເຈົ້າສຳລັບການເຮັດສິ່ງຕ່າງໆດ້ວຍວິທີນີ້ແມ່ນອີງໃສ່ຫຍັງ? ມັນອີງໃສ່ຫຼັກການແຫ່ງການເຄົາລົບ ແລະ ການທະນຸຖະໜອມຊີວິດ. ນີ້ບໍ່ແມ່ນຄວາມຮູ້ສຶກທີ່ພຣະຜູ້ສ້າງມີຕໍ່ມະນຸດທີ່ຖືກສ້າງຂຶ້ນ, ພຣະເຈົ້າບໍ່ມີຄວາມຮູ້ສຶກ. ຫຼັກການຂອງເຈດຕະນາເດີມນີ້ກ້າວຂ້າມຄວາມຮູ້ສຶກຂອງຄວາມຜູກພັນທາງເນື້ອໜັງມະນຸດ ແລະ ແນ່ນອນວ່າ ມັນກໍບໍ່ແມ່ນຄວາມຮັກໄຄ່ປະເພດໜຶ່ງເຊັ່ນກັນ, ມັນເກີດຂຶ້ນຍ້ອນຫຼັກການແຫ່ງການທະນຸຖະໜອມ ແລະ ການເຄົາລົບຊີວິດ. ບາງຄົນເວົ້າວ່າ: “ນີ້ຄືຄວາມໃຈກວ້າງຂອງພຣະເຈົ້າບໍ? ນີ້ຄືລະດັບການເປັນຢູ່ທີ່ສູງສົ່ງຂອງພຣະອົງບໍ?” ພວກເຈົ້າຄິດວ່າເປັນແບບນັ້ນບໍ? (ບໍ່). ເຈົ້າສາມາດໃຊ້ຄຳວ່າ “ລະດັບການເປັນຢູ່” ແລະ “ຄວາມໃຈກວ້າງ” ເພື່ອອະທິບາຍເຖິງຜູ້ຄົນໄດ້, ແຕ່ຢ່ານຳພວກມັນມາໃຊ້ກັບພຣະເຈົ້າ. ນີ້ບໍ່ແມ່ນທັງຄວາມໃຈກວ້າງ ຫຼື ລະດັບການເປັນຢູ່. ໃນດ້ານໜຶ່ງ, ສິ່ງນີ້ສາມາດເວົ້າໄດ້ວ່າເປັນຄວາມໜ້າຮັກຂອງພຣະຜູ້ສ້າງ ແລະ ໃນອີກດ້ານໜຶ່ງ, ມັນກໍສາມາດເວົ້າໄດ້ເຊັ່ນກັນວ່າ ນີ້ຄືການເປີດເຜີຍເຖິງອັດຕະລັກ ແລະ ແກ່ນແທ້ຂອງພຣະເຈົ້າ. ພຣະເຈົ້າທະນຸຖະໜອມ ແລະ ເຄົາລົບຊີວິດຂອງສິ່ງທີ່ຖືກສ້າງໃດກໍຕາມ, ແຕ່ອີງໃສ່ພື້ນຖານຂອງການທະນຸຖະໜອມ ແລະ ການເຄົາລົບນີ້, ພຣະເຈົ້າບໍ່ໄດ້ປະນີປະນອມຕໍ່ຫຼັກການຂອງພຣະອົງ ແລະ ຫຼັກການເຫຼົ່ານີ້ບໍ່ແມ່ນຫຼັກການຂອງຄວາມຮູ້ສຶກ ຫຼື ເນື້ອໜັງ. ພວກມັນແມ່ນຫຍັງ? ພວກມັນຄືຫຼັກການແຫ່ງຄວາມຈິງ ເຊິ່ງເປັນຂອງພຣະເຈົ້າແຕ່ພຽງຜູ້ດຽວ. ລອງຄິດເບິ່ງ, ຖ້າຜູ້ຄົນມີລູກ, ພວກເຂົາກໍຈະຮັກແພງລູກຫຼາຍເກີນໄປ ແລະ ມີຄວາມຮູ້ສຶກທີ່ເລິກເຊິ່ງຫຼາຍຕໍ່ລູກຂອງພວກເຂົາ. ພວກເຂົາເຖິງກັບປາຖະໜາວ່າພວກເຂົາຈະສາມາດອູ້ມລູກໄວ້ໃນອ້ອມແຂນຂອງພວກເຂົາ ແລະ ຢູ່ກັບລູກຂອງພວກເຂົາໝົດມື້. ພຣະເຈົ້າບໍ່ມີຄວາມຮູ້ສຶກ ຫຼື ຄວາມຮັກໄຄ່ແບບນັ້ນຕໍ່ມະນຸດ. ຍ້ອນຄວາມຜູກພັນທາງສາຍເລືອດຂອງພວກເຂົາ, ຜູ້ຄົນຈຶ່ງເກີດມີຄວາມຮູ້ສຶກປະເພດນັ້ນຕໍ່ລູກຂອງພວກເຂົາ ແລະ ຄວາມຮູ້ສຶກປະເພດນັ້ນກໍຈະເຮັດໃຫ້ຜູ້ຄົນສູນເສຍເຫດຜົນ ແລະ ຫຼັກການຂອງພວກເຂົາ. ພວກມັນບໍ່ແມ່ນການເປີດເຜີຍຕາມທຳມະຊາດ ຫຼື ປົກກະຕິຂອງຄວາມເປັນມະນຸດທີ່ປົກກະຕິ ແລະ ບໍ່ແມ່ນການສະແດງອອກເຖິງຄວາມຮັກ. ພວກມັນເປັນພຽງຄວາມຮູ້ສຶກ ແລະ ຄວາມຫົວຮ້ອນຢ່າງດຽວເທົ່ານັ້ນ, ພວກມັນຄືຄວາມຮູ້ສຶກທີ່ເກີດຈາກຄວາມຜູກພັນທາງສາຍເລືອດ. ຄວາມຮູ້ສຶກບໍ່ແມ່ນຄວາມຈິງ ແລະ ພວກມັນບໍ່ແມ່ນສິ່ງທີ່ຄວາມເປັນມະນຸດທີ່ປົກກະຕິຄວນມີ; ພວກມັນເປັນສິ່ງທີ່ເປັນລົບ. ພຣະເຈົ້າບໍ່ໄດ້ຮັກແພງ ຫຼື ຕາມໃຈມະນຸດຊາດ. ທັດສະນະຄະຕິຂອງພຣະເຈົ້າທີ່ມີຕໍ່ມະນຸດຊາດແມ່ນຫຍັງ? ພຣະເຈົ້າໄດ້ເລືອກເຈົ້າ ແລະ ຮັບຜິດຊອບຕໍ່ເຈົ້າ ພ້ອມທັງປະຕິບັດວຽກງານ ແລະ ຈ່າຍລາຄາໃນຕົວເຈົ້າ ແລະ ກ່າວພຣະທຳເພື່ອສະໜອງຄວາມຈິງ ແລະ ຊີວິດໃຫ້ແກ່ເຈົ້າ, ໂດຍອີງໃສ່ຫຼັກການແຫ່ງການທະນຸຖະໜອມຊີວິດຂອງມະນຸດທີ່ຖືກສ້າງຂຶ້ນ ແລະ ການເຄົາລົບຊີວິດ. ແຕ່ວິທີທີ່ພຣະເຈົ້າປະຕິບັດວຽງານບໍ່ໄດ້ເປັນດັ່ງທີ່ຜູ້ຄົນຈິນຕະນາການ, ນັ້ນກໍຄື ໂດຍການຍຶດຕິດກັບເຈົ້າຢ່າງໝັ້ນຄົງ ຫຼື ຖ້າຈະໃຊ້ຄຳສັບທີ່ເປັນພາສາເວົ້າທົ່ວໄປຫຼາຍກວ່ານັ້ນກໍຄື ໂດຍການຂູດຮີດເຈົ້າ. ມັນບໍ່ເປັນແບບນັ້ນ. ພຣະເຈົ້າບໍ່ໄດ້ຂູດຮີດຜູ້ຄົນ; ພຣະອົງບໍ່ເຄີຍຂົ່ມເຫັງໃຫ້ຜູ້ຄົນເຮັດສິ່ງໃດເລີຍ. ເພື່ອທີ່ຈະໄດ້ຮັບເອົາພອນ, ໃນຄວາມເຊື່ອຂອງພວກເຂົາທີ່ມີໃນພຣະເຈົ້າ ຜູ້ຄົນຕ້ອງການຂູດຮີດພຣະເຈົ້າຢູ່ສະເໝີ ແລະ ຕ້ອງການບັງຄັບໃຫ້ພຣະເຈົ້າປະທານພອນໃຫ້ແກ່ພວກເຂົາຢູ່ສະເໝີ ພ້ອມທັງຍັງຢາກຍຶດຕິດກັບພຣະເຈົ້າ ແລະ ຂູດຮີດພຣະອົງ ເພື່ອທີ່ພຣະອົງຈະປ່ອຍໃຫ້ພວກເຂົາເຂົ້າສູ່ອານາຈັກສະຫວັນ. ມັນບໍ່ເປັນແບບນີ້ບໍ? (ແມ່ນແລ້ວ). ພຣະເຈົ້າບໍ່ໄດ້ຂູດຮີດເຈົ້າ. ມັນບໍ່ດີທີ່ຈະໃຊ້ຄຳສັບທີ່ເປັນພາສາເວົ້າທົ່ວໄປຄຳວ່າ “ຂູດຮີດເຈົ້າ”, ແຕ່ວ່າມັນເຫັນພາບໄດ້ຊັດເຈນໃນລະດັບໜຶ່ງ ແລະ ມັນກໍງ່າຍສຳລັບຜູ້ຄົນທີ່ຈະເຂົ້າໃຈ. ພຣະເຈົ້າບໍ່ໄດ້ຍຶດຕິດກັບເຈົ້າຢ່າງໝົ້ນຄົງ, ເຈົ້າມີອິດສະລະ. ຖ້າເຈົ້າທະນຸຖະໜອມວຽກງານທັງໝົດນີ້ທີ່ພຣະເຈົ້າປະຕິບັດໃນຕົວເຈົ້າ ຍ້ອນວ່າພຣະອົງເຄົາລົບ, ທະນຸຖະໜອມ ແລະ ເຫັນຄຸນຄ່າຊີວິດຂອງເຈົ້າ, ເຈົ້າກໍບໍ່ຄວນເລືອກທີ່ຈະລະວັງຕົວ, ມີຄວາມເຂົ້າໃຈຜິດ, ຮູ້ສຶກຕໍ່ຕ້ານ ຫຼື ປະຕິເສດພຣະເຈົ້າ ເມື່ອພຣະອົງຈັດວາງ ແລະ ຈັດແຈງສະພາບແວດລ້ອມໃດໜຶ່ງໃຫ້ແກ່ເຈົ້າ. ໃນທາງກົງກັນຂ້າມ ເຈົ້າຄວນເຮັດໃນສິ່ງທີ່ສິ່ງທີ່ຖືກສ້າງຄວນເຮັດ ແລະ ສະແດງທັດສະນະຄະຕິທີ່ສິ່ງທີ່ຖືກສ້າງຄວນມີຕໍ່ພຣະຜູ້ສ້າງ, ນັ້ນກໍຄື ການອ່ອນນ້ອມ ແລະ ການຍອມຮັບ. ມັນບໍ່ເປັນແບບນີ້ບໍ? (ແມ່ນແລ້ວ). ດ້ານນີ້ໄດ້ຖືກໂອ້ລົມຢ່າງຊັດເຈນແລ້ວ.

ວິທີທີ່ຜູ້ຄົນປະເຊີນກັບວຽກງານຂອງພຣະເຈົ້າໄດ້ເປີດໂປງໜຶ່ງໃນຄວາມຄິດຫຼົງຜິດ ແລະ ຈິນຕະນາການຂອງພວກເຂົາແລ້ວ. ຄວາມຄິດຫຼົງຜິດ ແລະ ຈິນຕະນາການນີ້ແມ່ນຫຍັງ? ຜູ້ຄົນຕີຄວາມໝາຍການຈັດວາງ ແລະ ການຈັດແຈງຂອງພຣະເຈົ້າວ່າເປັນການທີ່ພຣະອົງບົງການ ແລະ ຄວບຄຸມພວກເຂົາ. ນີ້ຄືວິທີທີ່ພຣະເຈົ້າປະຕິບັດວຽກງານບໍ? (ບໍ່). ເລິກລົງໄປໃນຫົວໃຈຂອງຜູ້ຄົນ, ພວກເຂົາມີຄວາມຢ້ານກົວພຣະເຈົ້າແຝງຢູ່. ເມື່ອເວົ້າເຖິງພຣະເຈົ້າ, ພວກເຂົາກໍຮູ້ສຶກວ່າພຣະອົງໜ້າຢ້ານກົວ ແລະ ບໍ່ໜ້າຮັກ. ພວກເຂົາເຊື່ອວ່າ ຖ້າເຈົ້າບໍ່ຟັງພຣະທຳຂອງພຣະເຈົ້າ ແລະ ອ່ອນນ້ອມຕໍ່ການຈັດວາງ ແລະ ການຈັດແຈງຂອງພຣະອົງ, ພຣະອົງກໍຈະໃຈຮ້າຍໃຫ້ເຈົ້າ ຈົນກວ່າເຈົ້າຈະຟັງພຣະທຳຂອງພຣະອົງ ແລະ ອ່ອນນ້ອມຕໍ່ການຈັດວາງ ແລະ ການຈັດແຈງຂອງພຣະອົງ ແລະ ພຣະອົງຈະບໍ່ຍອມແພ້ຈົນກວ່າພຣະອົງຈະເຮັດໃຫ້ເຈົ້າບໍລິບູນ. ນີ້ບໍ່ແມ່ນຄວາມຄິດຫຼົງຜິດທີ່ຜູ້ຄົນມີບໍ? ຜູ້ຄົນຈິນຕະນາການວ່າພຣະເຈົ້າເປັນແນວໃດ? ພວກເຂົາບໍ່ໄດ້ຈິນຕະນາການວ່າພຣະອົງເປັນຜະເດັດການບໍ? ພວກເຂົາຄິດວ່າເຈົ້າຕ້ອງຍອມຮັບການປົກຄອງຂອງພຣະອົງ, ຍອມຮັບນະໂຍບາຍຂອງພຣະອົງ ແລະ ເຄົາລົບນອບນ້ອມຕໍ່ພຣະອົງ ພ້ອມທັງເຮັດທຸກຢ່າງທີ່ພຣະອົງບອກໃຫ້ເຈົ້າເຮັດ ແລະ ເຈົ້າບໍ່ສາມາດເວົ້າກ່ຽວກັບພຣະອົງລັບຫຼັງພຣະອົງໄດ້ ແລະ ເຈົ້າຕ້ອງຍອມຮັບສະພາບແວດລ້ອມທີ່ພຣະອົງຈັດໄວ້ໃຫ້ແກ່ເຈົ້າ ແລະ ຖ້າເຈົ້າບໍ່ຍອມຮັບ ເຈົ້າກໍຈະຖືກລົງໂທດ ແລະ ທົນທຸກກັບຜົນກຳ. ພຣະເຈົ້າເຮັດສິ່ງຕ່າງໆດ້ວຍວິທີນີ້ແທ້ໆບໍ? (ບໍ່). ພຣະເຈົ້າເຄົາລົບເຈົ້າ ແລະ ຮັບຜິດຊອບຕໍ່ເຈົ້າ. ພຣະເຈົ້າທະນຸຖະໜອມຊີວິດຂອງມະນຸດທີ່ຖືກສ້າງຂຶ້ນ. ຜູ້ຄົນບໍ່ຄວນບໍ່ຮູ້ຈັກດີຊົ່ວ ຫຼື ບໍ່ຮູ້ບຸນຄຸນຕໍ່ຄວາມເມດຕາຂອງພຣະອົງ. ຖ້າເຈົ້າຮູ້ບຸນຄຸນຕໍ່ຄວາມເມດຕາຂອງພຣະເຈົ້າ, ເຈົ້າກໍຄວນຍອມຮັບສະພາບແວດລ້ອມທີ່ພຣະອົງຈັດໄວ້ ແລະ ຍອມຮັບສະພາບແວດລ້ອມເຫຼົ່ານັ້ນຈາກພຣະອົງ. ເຖິງແມ່ນວ່າເຈົ້າຈະບໍ່ຍອມຮັບຄວາມຈິງທີ່ຢູ່ໃນນັ້ນ, ບໍ່ເຂົ້າໃຈຫຼັກການຄວາມຈິງທີ່ຢູ່ໃນນັ້ນ ແລະ ບໍ່ເຂົ້າໃຈວ່າເຈົ້າຄວນປະຕິບັດ ຫຼື ປ່ຽນແປງຫຍັງກໍຕາມ, ຢ່າງໜ້ອຍທີ່ສຸດ ເຈົ້າກໍບໍ່ຄວນລະແວດລະວັງພຣະເຈົ້າ ຫຼື ເຂົ້າໃຈພຣະອົງຜິດ, ນີ້ຄືສິ່ງທີ່ເຈົ້າຄວນບັນລຸ. ເຖິງແມ່ນວ່າເຈົ້າຈະບໍ່ໄດ້ຮັບຫຍັງຈາກສະພາບແວດລ້ອມເຫຼົ່ານີ້ກໍຕາມ, ກໍຢ່າຕີຄວາມໝາຍຄວາມປາຖະໜາຂອງພຣະເຈົ້າຜິດ. ພຣະເຈົ້າບໍ່ໄດ້ສະແຫວງຫາທີ່ຈະໄດ້ຮັບສິ່ງໃດຈາກເຈົ້າ. ເຈົ້າເປັນພຽງສິ່ງທີ່ຖືກສ້າງຂຶ້ນໂຕນ້ອຍໆ, ພຣະເຈົ້າຈະສະແຫວງຫາເພື່ອຮັບສິ່ງໃດຈາກເຈົ້າໄດ້? ຊີວິດຂອງເຈົ້າ ແລະ ທຸກສິ່ງທີ່ເຈົ້າເພີດເພີນໃນມື້ນີ້ລ້ວນແຕ່ຖືກມອບໃຫ້ເຈົ້າໂດຍພຣະເຈົ້າ ແລະ ຫຼັກຄຳສອນເລັກນ້ອຍທີ່ເຈົ້າເຂົ້າໃຈກໍເຊັ່ນກັນ. ເຈດຈຳນົງເສລີຂອງເຈົ້າ, ຂີດຄວາມສາມາດຂອງເຈົ້າ, ພອນສະຫວັນຂອງເຈົ້າ ແລະ ຄວາມເກັ່ງກາດ ພ້ອມທັງທັກສະຂອງເຈົ້າ, ທັງໃຫຍ່ ແລະ ນ້ອຍ, ລ້ວນແລ້ວແຕ່ຖືກມອບໃຫ້ເຈົ້າໂດຍພຣະເຈົ້າ. ມີຫຍັງແດ່ທີ່ພຣະເຈົ້າຈະສະແຫວງຫາເພື່ອຮັບຈາກເຈົ້າ? ຖ້າພຣະເຈົ້າໄດ້ຮັບສະຫງ່າລາສີ ຫຼັງຈາກທີ່ພຣະອົງເຮັດໃຫ້ຄວາມຈິງເຂົ້າສູ່ຕົວເຈົ້າ, ເຮັດໃຫ້ເຈົ້າອ່ອນນ້ອມຕໍ່ພຣະອົງ ແລະ ຢຳເກງພຣະອົງ ແລະ ເຈົ້າຄິດວ່ານີ້ຄືສິ່ງທີ່ພຣະເຈົ້າສະແຫວງຫາທີ່ຈະໄດ້ຮັບຈາກເຈົ້າ, ແລ້ວເຈົ້າບໍ່ໄດ້ກຳລັງຕັດສິນພຣະອົງໂດຍມາດຕະຖານທີ່ຕ່ຳຊ້າຂອງເຈົ້າເອງບໍ? ນີ້ຄືການໝິ່ນປະໝາດພຣະເຈົ້າ, ບໍ່ແມ່ນບໍ? (ແມ່ນແລ້ວ). ພຣະເຈົ້າຈະໄດ້ຮັບສະຫງ່າລາສີຫຍັງຈາກຜູ້ຄົນ? ໃນທີ່ສຸດແລ້ວ, ມັນກໍຄືຜູ້ຄົນເອງທີ່ໄດ້ຮັບຜົນປະໂຫຍດທີ່ຈັບຕ້ອງໄດ້. ກ່ອນທີ່ວຽກງານຂອງພຣະອົງຈະສຳເລັດ, ພຣະເຈົ້າກໍໄດ້ຮັບສະຫງ່າລາສີແລ້ວ, ເພາະວ່າພຣະເຈົ້າເອງມີສະຫງ່າລາສີ, ນັ້ນກໍຄືຄວາມຈິງ ແລະ ສິດອຳນາດຂອງພຣະອົງກໍຄືຫຼັກຖານແຫ່ງຄວາມພ່າຍແພ້ຂອງຊາຕານ ແລະ ສິ່ງເຫຼົ່ານັ້ນຄືຄວາມເປັນຈິງຂອງສິ່ງທີ່ເປັນບວກທັງໝົດ. ພຣະເຈົ້າເອງມີສະຫງ່າລາສີ, ສະນັ້ນ ພຣະອົງຍັງຈຳເປັນຕ້ອງໄດ້ຮັບສະຫງ່າລາສີເລັກນ້ອຍຈາກສິ່ງທີ່ຖືກສ້າງຂຶ້ນໂຕນ້ອຍໆຄືກັບເຈົ້າຢູ່ບໍ? ພຣະເຈົ້າບໍ່ໄດ້ສະແຫວງຫາເພື່ອຮັບສິ່ງໃດຈາກຜູ້ຄົນ. ຖ້າພຣະອົງສະແຫວງຫາເພື່ອຮັບສິ່ງໃດ, ມັນກໍຄືການເຮັດໃຫ້ຜູ້ຄົນສາມາດຕອບສະໜອງຕໍ່ຂໍ້ກຳນົດຂອງພຣະອົງໃນທ້າຍທີ່ສຸດ ຕາມແຜນການຄຸ້ມຄອງຂອງພຣະອົງ ແລະ ຫຼັງຈາກທີ່ຜູ້ຄົນໄດ້ຮັບຄວາມລອດພົ້ນ ແລະ ສາມາດເຂົ້າກັນໄດ້ກັບພຣະເຈົ້າ, ພຣະອົງກໍຈະໄດ້ພັກຜ່ອນ, ຍ້ອນຄວາມລອດພົ້ນຂອງມະນຸດຊາດ, ພຣະເຈົ້າກໍຈະໄດ້ພັກຜ່ອນເປັນການຕອບແທນ, ນີ້ຄືສິ່ງທີ່ພຣະເຈົ້າສະແຫວງຫາທີ່ຈະໄດ້ຮັບ. ສະນັ້ນ, ໃນທີ່ສຸດແລ້ວ ມັນບໍ່ແມ່ນຜູ້ຄົນເອງບໍທີ່ໄດ້ຮັບຜົນປະໂຫຍດທີ່ຈັບຕ້ອງໄດ້? ຜູ້ຄົນຈະໄດ້ຮັບຄວາມຈິງ, ພວກເຂົາຈະບໍ່ຮູ້ສຶກຫຼົງທາງໃນຊີວິດອີກຕໍ່ໄປ, ພວກເຂົາຈະມີທິດທາງ ແລະ ເສັ້ນທາງ ພ້ອມທັງພວກເຂົາຈະເຂົ້າກັນໄດ້ກັບພຣະເຈົ້າ ແລະ ບໍ່ກະບົດຕໍ່ພຣະອົງອີກຕໍ່ໄປ, ພວກເຂົາຈະບໍ່ຖືກຈັບເປັນຊະເລີຍໂດຍອຳນາດທີ່ຊົ່ວຮ້າຍໃດໜຶ່ງອີກຕໍ່ໄປ, ພວກເຂົາຈະເປັນສິ່ງທີ່ຖືກສ້າງຂຶ້ນຢ່າງແທ້ຈິງ ແລະ ພວກເຂົາຈະບໍ່ປະເຊີນກັບຄວາມຕາຍອີກຕໍ່ໄປ, ນີ້ຊ່າງເປັນກຽດອັນຍິ່ງໃຫຍ່ແທ້ໆ! ຜູ້ທີ່ໄດ້ຮັບຜົນປະໂຫຍດທີ່ຈັບຕ້ອງໄດ້ຫຼາຍທີ່ສຸດຄືມະນຸດ, ນັ້ນກໍຄືຜູ້ທີ່ຍອມຮັບວຽກງານຂອງພຣະເຈົ້າ ແລະ ຄວາມລອດພົ້ນຂອງພຣະເຈົ້າ. ດ້ານນີ້ໄດ້ຖືກໂອ້ລົມຢ່າງຊັດເຈນແລ້ວບໍ? ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນໃນເລື່ອງນີ້ແມ່ນຫຍັງ? (ພວກເຂົາຕີຄວາມໝາຍການຈັດວາງ ແລະ ການຈັດແຈງຂອງພຣະເຈົ້າວ່າເປັນການທີ່ພຣະອົງບົງການ ແລະ ຄວບຄຸມຜູ້ຄົນ). ຖ້າພວກເຮົາບໍ່ໄດ້ໂອ້ລົມກ່ຽວກັບເລື່ອງນີ້, ຜູ້ຄົນກໍຈະມີຄວາມຄິດ ແລະ ມຸມມອງບາງຢ່າງໃນຫົວໃຈຂອງພວກເຂົາຢູ່ສະເໝີ ເຊິ່ງພວກເຂົາບໍ່ສາມາດສະແດງອອກມາໄດ້ ຫຼື ຍັງບໍ່ທັນໄດ້ກໍ່ຕົວເປັນທິດສະດີທີ່ເປັນລະບົບ. ເຖິງແມ່ນວ່າສິ່ງເຫຼົ່ານີ້ຈະບໍ່ໄດ້ບີບຄັ້ນພວກເຂົາໃນການປະຕິບັດໜ້າທີ່ຂອງພວກເຂົາ ຫຼື ສົ່ງຜົນກະທົບຕໍ່ຊີວິດປະຈຳວັນຂອງພວກເຂົາຢ່າງຊັດເຈນກໍຕາມ, ສິ່ງເຫຼົ່ານັ້ນກໍສົ່ງຜົນກະທົບຢ່າງຮ້າຍແຮງຕໍ່ການໄລ່ຕາມເສາະຫາຄວາມຈິງຂອງພວກເຂົາ, ທັດສະນະຄະຕິຂອງພວກເຂົາທີ່ມີຕໍ່ພຣະເຈົ້າ ແລະ ຄວາມສຳພັນຂອງພວກເຂົາກັບພຣະເຈົ້າ. ສະນັ້ນ, ສິ່ງເຫຼົ່ານີ້ຈຶ່ງເປັນສິ່ງທີ່ຜູ້ຄົນຕ້ອງປ່ອຍວາງ. ຫຼັງຈາກທີ່ບັນຫານີ້ໄດ້ຮັບການແກ້ໄຂ, ເຈົ້າກໍຈະໄດ້ປ່ອຍວາງສິ່ງກີດຂວາງລະຫວ່າງເຈົ້າກັບພຣະເຈົ້າ ແລະ ອຸປະສັກປະເພດໜຶ່ງໃນເສັ້ນທາງແຫ່ງການໄລ່ຕາມເສາະຫາຄວາມຈິງຂອງເຈົ້າກໍຈະຖືກກຳຈັດອອກໄປ, ເຮັດໃຫ້ມັນງ່າຍຂຶ້ນສຳລັບເຈົ້າໃນການໄລ່ຕາມເສາະຫາຄວາມຈິງ. ເມື່ອຄວາມຫຍຸ້ງຍາກຕົວຈິງໄດ້ຮັບການແກ້ໄຂ, ຄວາມບາດໝາງ ແລະ ອຸປະສັກລະຫວ່າງເຈົ້າກັບພຣະເຈົ້າກໍຈະຫຼຸດລົງ, ສະນັ້ນ ເຈົ້າກໍຈະສາມາດປະຕິບັດໜ້າທີ່ຂອງເຈົ້າ ແລະ ປະຕິບັດຄວາມຈິງໄດ້ຢ່າງສະບາຍໃຈຫຼາຍຂຶ້ນ. ມັນກໍຄືກັບການໄປສະໜາມຮົບ, ພວກເຈົ້າຄິດວ່າມັນດີກວ່າບໍທີ່ຈະແບກຫາບພາລະທີ່ເບົາບາງ ຫຼື ແບກຫາບພາລະທີ່ໜັກໜ່ວງ ເມື່ອພວກເຈົ້າເຂົ້າສູ່ສະໜາມຮົບ? ແບບໃດທີ່ສະບາຍກວ່າກັນ? (ການເຂົ້າສູ່ສະໜາມຮົບດ້ວຍພາລະທີ່ເບົາບາງ). ການເຂົ້າສູ່ສະໜາມຮົບດ້ວຍພາລະທີ່ເບົາບາງ, ພຽງແຕ່ແບກອາວຸດໄວ້ເທິງຫຼັງຂອງເຈົ້າກໍພຽງພໍແລ້ວ, ມັນຮຽບງ່າຍ ແລະ ສະບາຍແບບນັ້ນແຫຼະ. ຖ້ານອກເໜືອຈາກນັ້ນແລ້ວ ເຈົ້າຍັງແບກໝໍ້ ແລະ ກະເປົາເດີນທາງ ຫຼື ເຄື່ອງສຳອາງ ແລະ ອຸປະກອນອອກກຳລັງກາຍ, ພາລະກໍຈະໜັກເກີນໄປ; ມັນຈະເປັນສິ່ງທີ່ເຈັບປວດທີ່ຈະແບກສິ່ງຂອງຫຼາຍຢ່າງເຂົ້າສູ່ສະໜາມຮົບ ແລະ ບໍ່ສະດວກໃນການຕໍ່ສູ້. ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ປຽບເໝືອນພາລະປະເພດຕ່າງໆທີ່ຜູ້ຄົນແບກຫາບໄປມາ ແລະ ເປັນບັນຫາ ພ້ອມທັງເປັນພາລະທີ່ໜັກໜ່ວງສຳລັບພວກເຂົາ ບໍ່ວ່າພວກເຂົາຈະໄປໃສກໍຕາມ. ສະຫຼຸບແລ້ວ, ສິ່ງເຫຼົ່ານີ້ກໍຈະສົ່ງຜົນກະທົບຕໍ່ເຈົ້າ ແລະ ຂັດຂວາງເຈົ້າຈາກການໄລ່ຕາມເສາະຫາ ແລະ ການປະຕິບັດຄວາມຈິງເປັນບາງຄັ້ງບາງຄາວ. ເມື່ອບໍ່ມີບັນຫາທີ່ສຳຄັນ, ມັນກໍຈະເບິ່ງຄືວ່າເຈົ້າບໍ່ມີບັນຫາໃຫຍ່ໃດເລີຍ. ແຕ່ຫຼັງຈາກທີ່ບັນຫາທີ່ສຳຄັນທາງຫຼັກການເກີດຂຶ້ນ, ເຈົ້າກໍຈະມີສິ່ງກີດຂວາງເຫຼົ່ານີ້ທີ່ແຍກເຈົ້າອອກຈາກພຣະເຈົ້າ. ເມື່ອສິ່ງເຫຼົ່ານີ້ປາກົດອອກມາ, ເຈົ້າກໍຈະຮູ້ສຶກວ່າມີບັນຫາໃນຄວາມສຳພັນຂອງເຈົ້າກັບພຣະເຈົ້າ, ມີຄວາມຂັດແຍ້ງລະຫວ່າງເຈົ້າກັບພຣະເຈົ້າ; ຫົວໃຈແຫ່ງຄວາມເຊື່ອໃນພຣະເຈົ້າຂອງເຈົ້າຈະບໍ່ບໍລິສຸດອີກຕໍ່ໄປ ແລະ ເຈົ້າກໍຈະມີຄວາມຫຍຸ້ງຍາກຫຼາຍຢ່າງ. ແຕ່ເມື່ອເຈົ້າປ່ອຍວາງສິ່ງເຫຼົ່ານີ້, ເຈົ້າກໍຈະຮູ້ສຶກດີຫຼາຍ, ຫົວໃຈຂອງເຈົ້າຈະຜ່ອນຄາຍ ແລະ ຖືກປົດປ່ອຍ ພ້ອມທັງບໍ່ຖືກບີບຄັ້ນ ຫຼື ຖືກຜູກມັດອີກຕໍ່ໄປ. ເຖິງແມ່ນວ່າສິ່ງເຫຼົ່ານີ້ຈະປາກົດຂຶ້ນມາເປັນບາງຄັ້ງບາງຄາວໃນຈິດໃຕ້ສຳນຶກຂອງເຈົ້າ ຫຼື ຄວາມຄິດຂອງເຈົ້າກໍຕາມ, ໂດຍພື້ນຖານແລ້ວ ເຈົ້າກໍໄດ້ແກ້ໄຂສິ່ງເຫຼົ່ານັ້ນແລ້ວ ແລະ ເມື່ອເຈົ້າເຮັດສິ່ງຕ່າງໆອີກຄັ້ງ, ເຈົ້າກໍຈະຮູ້ສຶກສະບາຍໃຈຫຼາຍຂຶ້ນໃນການເຮັດສິ່ງເຫຼົ່ານັ້ນ ແລະ ເຮັດໄດ້ຢ່າງຮຽບງ່າຍຫຼາຍຂຶ້ນ. ເຖິງແມ່ນວ່າຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ອາດຈະຍັງສົ່ງຜົນກະທົບຢ່າງລະອຽດອ່ອນໃນສ່ວນເລິກຂອງຈິດໃຈຂອງເຈົ້າກໍຕາມ, ແຕ່ຢ່າງໜ້ອຍທີ່ສຸດ ເຈົ້າກໍໄດ້ແຍກແຍະຢ່າງຊັດເຈນໃນເຈດຈຳນົງທາງອັດຕະວິໄສຂອງເຈົ້າແລ້ວວ່າ ສິ່ງເຫຼົ່ານັ້ນບໍ່ແມ່ນສິ່ງທີ່ເປັນບວກ, ສະນັ້ນ ໃນທາງອັດຕະວິໄສແລ້ວ ເຈົ້າກໍຈະປ່ອຍວາງສິ່ງເຫຼົ່ານັ້ນ ແລະ ບໍ່ໄດ້ຮັບຜົນກະທົບຈາກພວກມັນ. ດ້ວຍວິທີນີ້, ໂດຍພື້ນຖານແລ້ວ ເຈົ້າກໍໄດ້ປ່ອຍວາງ ແລະ ແກ້ໄຂສິ່ງກີດຂວາງລະຫວ່າງເຈົ້າກັບພຣະເຈົ້ານີ້ແລ້ວ.

ພວກເຮົາມັກຈະໂອ້ລົມກັນດ້ວຍວິທີນີ້ກ່ຽວກັບຫົວຂໍ້ການໄລ່ຕາມເສາະຫາຄວາມຈິງ. ພວກເຈົ້າສາມາດຮູ້ສຶກເຖິງຄວາມສຳຄັນຂອງການໄລ່ຕາມເສາະຫາຄວາມຈິງໄດ້ບໍ? ເມື່ອເຈົ້າເຫັນຜູ້ຄົນອ້ອມຕົວເຈົ້າທີ່ເຈົ້າຄຸ້ນເຄີຍຖືກຈັດການໂດຍຄຣິສຕະຈັກ, ໂດຍມີບາງຄົນເຖິງກັບຖືກຄັດອອກ ຫຼື ຖືກຂັບໄລ່, ພວກເຈົ້າມີຄວາມຄິດໃດໜຶ່ງກ່ຽວກັບເລື່ອງນີ້ບໍ? ເຈົ້າໄດ້ຖອດຖອນປະສົບການ ຫຼື ບົດຮຽນໃດໜຶ່ງຈາກເລື່ອງນີ້ບໍ? ບັນຫາຫຼັກຂອງຜູ້ທີ່ຖືກຍ້າຍໄປກຸ່ມ B ແລະ ຜູ້ທີ່ຖືກຄັດອອກແມ່ນຫຍັງ? (ເມື່ອຂ້ານ້ອຍເຫັນບາງຄົນອ້ອມຕົວຂ້ານ້ອຍທີ່ຂ້ານ້ອຍຄຸ້ນເຄີຍຖືກຍ້າຍໄປກຸ່ມ B ຫຼື ຖືກຄັດອອກ, ມັນກໍກະຕຸ້ນຫົວໃຈ ແລະ ຄວາມຄິດຂອງຂ້ານ້ອຍ. ເຖິງແມ່ນວ່າພວກເຂົາຈະເຊື່ອໃນພຣະເຈົ້າມາຫຼາຍປີແລ້ວກໍຕາມ, ພວກເຂົາກໍບໍ່ໄດ້ໄລ່ຕາມເສາະຫາຄວາມຈິງແທ້ໆ ແລະ ຖ້າຂ້ານ້ອຍເອງກໍບໍ່ໄລ່ຕາມເສາະຫາຄວາມຈິງ ແລະ ບໍ່ສະແຫວງຫາຄວາມຈິງເມື່ອໃດກໍຕາມທີ່ສິ່ງຕ່າງໆເກີດຂຶ້ນກັບຂ້ານ້ອຍ, ໃນທີ່ສຸດ ຂ້ານ້ອຍກໍຈະຖືກກຳຈັດຄືກັບພວກເຂົາ). ເຈົ້າຮູ້ບໍວ່າຫຼັກການໃນເຮືອນຂອງພຣະເຈົ້າສຳລັບການຈັດການກັບຄົນເຫຼົ່ານີ້ແມ່ນຫຍັງ? ເຮືອນຂອງພຣະເຈົ້າຄັດພວກເຂົາອອກພຽງເພາະວ່າພວກເຂົາມີຄວາມເປັນມະນຸດທີ່ບໍ່ດີ ແລະ ບໍ່ໄລ່ຕາມເສາະຫາຄວາມຈິງ ແລະ ເພາະວ່າເຮືອນຂອງພຣະເຈົ້າພົບວ່າພວກເຂົາເບິ່ງແລ້ວຂັດຫູຂັດຕາບໍ? (ບໍ່). ຖ້າເປັນແນວນັ້ນ, ມັນກໍເປັນຈິງທີ່ຜູ້ທີ່ບໍ່ໄດ້ຖືກຈັດການທຸກຄົນບໍ່ມີບັນຫາກັບຄວາມເປັນມະນຸດຂອງພວກເຂົາ, ພວກເຂົາທຸກຄົນຮັກຄວາມຈິງ, ໄລ່ຕາມເສາະຫາຄວາມຈິງ ແລະ ສາມາດອ່ອນນ້ອມຕໍ່ຄວາມຈິງ ພ້ອມທັງຮັກ ແລະ ຢຳເກງພຣະເຈົ້າບໍ? ມັນເປັນແບບນັ້ນບໍ? (ບໍ່). ຄົນເຫຼົ່ານັ້ນຖືກຄັດອອກ ຫຼື ຖືກຍ້າຍໄປກຸ່ມ B ໂດຍເຮືອນຂອງພຣະເຈົ້າພຽງເພາະວ່າພວກເຂົາບໍ່ຮັກຄວາມຈິງ ແລະ ເບື່ອໜ່າຍມັນບໍ? ພວກເຂົາຖືກຈັດການຍ້ອນວ່າພວກເຂົາມີຄວາມເປັນມະນຸດທີ່ບໍ່ດີ ແລະ ປະຕິເສດທີ່ຈະຍອມຮັບຄວາມຈິງຢ່າງສິ້ນເຊີງ ຫຼື ຍ້ອນຮູບລັກສະນະທີ່ບໍ່ດີຂອງພວກເຂົາ ຫຼື ການກະທຳຜິດຊົ່ວຄາວບາງຢ່າງບໍ? ນີ້ຄືຫຼັກການທີ່ເຮືອນຂອງພຣະເຈົ້າໃຊ້ຈັດການກັບຜູ້ຄົນບໍ? (ບໍ່). ມັນເປັນຍ້ອນວ່າຄົນໃດໜຶ່ງບໍ່ໄລ່ຕາມເສາະຫາຄວາມຈິງບໍ ເຮືອນຂອງພຣະເຈົ້າຈຶ່ງຈັດການກັບພວກເຂົາ, ຕັດສິດພວກເຂົາຈາກການປະຕິບັດໜ້າທີ່ ແລະ ສົ່ງພວກເຂົາອອກໄປ? (ບໍ່). ແລ້ວເປັນຫຍັງເຮືອນຂອງພຣະເຈົ້າຈຶ່ງຈັດການ ແລະ ສົ່ງຄົນເຫຼົ່ານີ້ອອກໄປ? (ເພາະວ່າພວກເຂົາບໍ່ໄດ້ກະທຳການຕາມຫຼັກການຄວາມຈິງ ແລະ ພວກເຂົາຂັດຂວາງ ແລະ ລົບກວນວຽກງານຂອງຄຣິສຕະຈັກ, ເຊິ່ງກໍ່ໃຫ້ເກີດຄວາມເສຍຫາຍຢ່າງຮ້າຍແຮງຕໍ່ວຽກງານຂອງເຮືອນຂອງພຣະເຈົ້າ). ນີ້ຄືເຫດຜົນຫຼັກບໍ? (ແມ່ນແລ້ວ). ມີເຫດຜົນໃດອີກ? ເຄີຍມີໃຜຖືກສົ່ງອອກໄປຍ້ອນການເວົ້າຕົວະຢູ່ສະເໝີບໍ? (ບໍ່). ເຄີຍມີໃຜຖືກສົ່ງອອກໄປຍ້ອນວ່າພວກເຂົາບໍ່ຮັກຄວາມຈິງ ແລະ ເບື່ອໜ່າຍຄວາມຈິງບໍ? ເຄີຍມີໃຜຖືກສົ່ງອອກໄປຍ້ອນວ່າພວກເຂົາບໍ່ຈົງຮັກພັກດີໃນການປະຕິບັດໜ້າທີ່ຂອງພວກເຂົາບໍ? (ບໍ່). ເຈົ້າຄິດວ່າມັນເປັນຕາໜ້າເສຍດາຍບໍທີ່ຄົນເຫຼົ່ານີ້ຖືກສົ່ງອອກໄປ? ມີໃຜໃນພວກເຂົາທີ່ໄດ້ຮັບຄວາມບໍ່ເປັນທຳບໍ? (ບໍ່). ບໍ່ມີໃຜໃນພວກເຂົາທີ່ໄດ້ຮັບຄວາມບໍ່ເປັນທຳຢ່າງແນ່ນອນ. ອີງຕາມການກະທຳທີ່ຊົ່ວຮ້າຍທີ່ຄົນເຫຼົ່ານີ້ໄດ້ກະທຳ, ພວກເຂົາສົມຄວນຕາຍສິບແປດຄັ້ງ ເມື່ອພວກເຂົາໄປເຖິງໂລກຝ່າຍວິນຍານ ແລະ ພວກເຂົາທຸກຄົນຕ້ອງຖືກລົງໂທດ, ຕາຍແລ້ວກໍຟື້ນຄືນຊີວິດ ແລະ ຖືກລົງໂທດອີກຄັ້ງ ແລະ ຕາຍອີກຄັ້ງ ແລະ ຟື້ນຄືນຊີວິດອີກຄັ້ງ ແລະ ຖືກລົງໂທດອີກຄັ້ງ ແລະ ຕາຍອີກຄັ້ງ, ພວກເຂົາສົມຄວນຕາຍທັງໝົດສິບແປດຄັ້ງ. ພວກເຂົາໄດ້ກະທຳການທີ່ຊົ່ວຮ້າຍຫຼາຍຢ່າງ ແລະ ບາບຂອງພວກເຂົາກໍຊົ່ວຊ້າຫຼາຍ! ແລ້ວເປັນຫຍັງຄົນເຫຼົ່ານີ້ຈຶ່ງຖືກຈັດການ ແລະ ຖືກຂັບໄລ່? ມັນເປັນເພາະວ່າການບໍ່ຈັດການກັບພວກເຂົາບໍ່ແມ່ນທາງເລືອກ, ພວກເຂົາບໍ່ໄດ້ກຳລັງປະຕິບັດໜ້າທີ່ຂອງພວກເຂົາ, ພວກເຂົາກຳລັງກໍ່ໃຫ້ເກີດການຂັດຂວາງ ແລະ ການລົບກວນ ພ້ອມທັງພວກເຂົາກຳລັງທຳລາຍສິ່ງຕ່າງໆ! ບາງຄົນເຖິງກັບຄິດວ່າຄົນເຫຼົ່ານີ້ຖືກຈັດການຍ້ອນວ່າພວກເຂົາມັກເວົ້າຕົວະ ແລະ ມີຄວາມເປັນມະນຸດທີ່ບໍ່ດີ ຫຼື ຍ້ອນວ່າພວກເຂົາແຍ່ງຊິງສະຖານະ ແລະ ອຳນາດ ພ້ອມທັງບໍ່ຈົງຮັກພັກດີໃນການປະຕິບັດໜ້າທີ່ຂອງພວກເຂົາ; ຄົນເບົາປັນຍາຄົນອື່ນເວົ້າວ່າ ມັນເປັນເພາະວ່າພວກເຂົາບໍ່ຮັກຄວາມຈິງ ແລະ ບໍ່ໄລ່ຕາມເສາະຫາຄວາມຈິງ. ສະນັ້ນ, ພວກເຈົ້າຮັກຄວາມຈິງບໍ? ທຸກຄົນທີ່ບໍ່ໄດ້ຖືກສົ່ງອອກໄປຮັກຄວາມຈິງ ແລະ ໄລ່ຕາມເສາະຫາຄວາມຈິງບໍ? (ບໍ່). ບໍ່ມີສິ່ງໃດເລີຍໃນສິ່ງເຫຼົ່ານີ້ທີ່ເປັນຂໍ້ເທັດຈິງ. ໃນຄວາມເປັນຈິງແລ້ວ, ຄົນເຫຼົ່ານີ້ຖືກຈັດການ ແລະ ຖືກຂັບໄລ່ກໍເພາະວ່າໃນຂະບວນການປະຕິບັດໜ້າທີ່ຂອງພວກເຂົາ, ພວກເຂົາໄດ້ສະແດງບົດບາດໃນການກໍ່ໃຫ້ເກີດການຂັດຂວາງ ແລະ ການລົບກວນ ພ້ອມທັງທຳລາຍສິ່ງຕ່າງໆ, ພວກເຂົາໄດ້ເຮັດໃນສິ່ງທີ່ຊາຕານ ແລະ ມານຮ້າຍ ພ້ອມທັງພະຍານາກໃຫຍ່ສີແດງຕ້ອງການເຮັດແຕ່ບໍ່ສາມາດເຮັດໄດ້, ເຊິ່ງເປັນການລະເມີດກົດການປົກຄອງໃນເຮືອນຂອງພຣະເຈົ້າຢ່າງຮ້າຍແຮງ ແລະ ເຮັດໃຫ້ພຣະເຈົ້າໂມໂຫຢ່າງໜັກ. ພວກເຂົາຖືກສົ່ງອອກໄປກໍພຽງເພາະວ່າການບໍ່ສົ່ງພວກເຂົາອອກໄປນັ້ນບໍ່ແມ່ນທາງເລືອກ. ມັນບໍ່ແມ່ນວ່າເຮືອນຂອງພຣະເຈົ້າບໍ່ມີຄວາມຮັກ ແລະ ໂຫດຮ້າຍຕໍ່ຜູ້ຄົນ ແລະ ມັນກໍບໍ່ແມ່ນວ່າພຣະເຈົ້າບໍ່ໃຫ້ໂອກາດຜູ້ຄົນ. ໃນທາງກົງກັນຂ້າມ ມັນເປັນເພາະວ່າຄົນເຫຼົ່ານັ້ນໄດ້ກະທຳການເກີນໄປ, ກໍ່ໃຫ້ເກີດການຂັດຂວາງ ແລະ ການລົບກວນ ແລະ ຄວາມເສຍຫາຍທີ່ພວກເຂົາກໍ່ຂຶ້ນຕໍ່ວຽກງານຂອງຄຣິສຕະຈັກນັ້ນກໍໃຫຍ່ຫຼວງເກີນໄປ. ພວກເຂົາບໍ່ໄດ້ກຳລັງປະຕິບັດໜ້າທີ່ຂອງພວກເຂົາ ແລະ ພວກເຂົາກໍບໍ່ໄດ້ແມ່ນແຕ່ກຳລັງອອກແຮງງານ; ພວກເຂົາກຳລັງກໍ່ໃຫ້ເກີດການຂັດຂວາງ ແລະ ການລົບກວນ ພ້ອມທັງພວກເຂົາກຳລັງເຮັດຄວາມຊົ່ວຮ້າຍ. ບໍ່ມີຜູ້ໃດໃນຜູ້ຄົນທີ່ພຣະເຈົ້າເລືອກທີ່ມັກໃຫ້ມີຄົນແບບນີ້ຢູ່ໃນຄຣິສຕະຈັກ. ຖ້າເຈົ້າເວົ້າບາງສິ່ງທີ່ເປັນການເຍາະເຍີ້ຍ ຫຼື ເວົ້າຕົວະໃນຄຣິສຕະຈັກ, ມັນກໍເປັນພຽງພຶດຕິກຳສ່ວນຕົວຂອງເຈົ້າ, ມັນເປັນພຽງການທີ່ເຈົ້າບໍ່ຮັກຄວາມຈິງ ແລະ ບໍ່ໄລ່ຕາມເສາະຫາຄວາມຈິງ ແລະ ຕາບໃດທີ່ມັນບໍ່ກໍ່ໃຫ້ເກີດການຂັດຂວາງ ຫຼື ການລົບກວນ, ກໍຈະບໍ່ມີໃຜຈັດການເຈົ້າ; ຖ້າບາງຄັ້ງເຈົ້າເຮັດພໍແລ້ວມືແລ້ວຕີນໃນການປະຕິບັດໜ້າທີ່ຂອງເຈົ້າ, ແຕ່ສ່ວນໃຫຍ່ແລ້ວເຈົ້າເຮັດໄດ້ຢ່າງມີປະສິດທິຜົນ, ແລ້ວຕາບໃດທີ່ເຈົ້າບໍ່ກໍ່ໃຫ້ເກີດການຂັດຂວາງ ຫຼື ການລົບກວນ, ເຮືອນຂອງພຣະເຈົ້າກໍຈະໃຫ້ໂອກາດເຈົ້າໃນການຢູ່ຕໍ່ ແລະ ປະຕິບັດໜ້າທີ່, ໂດຍປະຕິບັດຕໍ່ເຈົ້າຕາມຫຼັກການ. ເຖິງຢ່າງໃດກໍຕາມ, ຄົນເຫຼົ່ານີ້ໄດ້ກໍ່ໃຫ້ເກີດການຂັດຂວາງ ແລະ ການລົບກວນ. ພວກເຂົາກະທຳຜິດຢ່າງປະໝາດ ແລະ ພວກເຂົາລະເມີດຫຼັກການໃນທຸກດ້ານ, ກໍ່ໃຫ້ເກີດຄວາມວຸ້ນວາຍຢ່າງໃຫຍ່ຫຼວງ; ທຸກດ້ານຂອງວຽກງານຂອງຄຣິສຕະຈັກຖືກທຳລາຍ ແລະ ໝາກຜົນຂອງໜ້າທີ່ທີ່ອ້າຍເອື້ອຍນ້ອງຫຼາຍຄົນໄດ້ປະຕິບັດກໍສູນເປົ່າຢ່າງສິ້ນເຊີງ. ຜົນສະທ້ອນຂອງການຂັດຂວາງ ແລະ ການລົບກວນຂອງພວກເຂົາແມ່ນຮ້າຍແຮງຫຼາຍ ແລະ ມັນຈະຕ້ອງໃຊ້ຄົນນັບບໍ່ຖ້ວນ ພ້ອມທັງໃຊ້ເວລານັບບໍ່ຖ້ວນເພື່ອແກ້ໄຂສິ່ງເຫຼົ່ານັ້ນ, ສະນັ້ນ ຄົນເຫຼົ່ານີ້ຈຶ່ງຕ້ອງຖືກສົ່ງອອກໄປ! ມີພຽງແຕ່ວິທີນີ້ເທົ່ານັ້ນທີ່ເປັນໄປໄດ້ທີ່ຈະປົກປ້ອງອ້າຍເອື້ອຍນ້ອງ ເພື່ອໃຫ້ພວກເຂົາສາມາດປະຕິບັດໜ້າທີ່ຂອງພວກເຂົາໄດ້ຕາມປົກກະຕິ ແລະ ບັນລຸຜົນຮັບທີ່ດີໄດ້. ມີພຽງແຕ່ການຄັດຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສເຫຼົ່ານີ້ອອກໄປເທົ່ານັ້ນ ມັນຈຶ່ງຈະເປັນໄປໄດ້ທີ່ຈະສ້າງສະພາບແວດລ້ອມໃນການເຮັດວຽກ ແລະ ການດຳລົງຊີວິດທີ່ເໝາະສົມສຳລັບອ້າຍເອື້ອຍນ້ອງ. ຖ້າຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສເຫຼົ່ານີ້ຍັງຄົງຢູ່ໃນຄຣິສຕະຈັກ, ພວກເຂົາກໍຈະເປັນພຽງໄພພິບັດ ແລະ ຈະມີບັນຍາກາດທີ່ສົກກະປົກ ແລະ ຂຸ່ນມົວ ພ້ອມທັງຄວາມວຸ້ນວາຍໃນທຸກບ່ອນທີ່ພວກເຂົາໄປ. ບໍ່ມີສິ່ງໃດທີ່ພວກເຂົາເຮັດທີ່ບັນລຸມາດຕະຖານຂອງການອອກແຮງງານເລີຍ. ສິ່ງດຽວທີ່ພວກເຂົາເຮັດກໍຄືການລົບກວນ, ການທຳລາຍ ແລະ ການຮື້ຖອນ. ທຸກສິ່ງທີ່ພວກເຂົາເຮັດແມ່ນເພື່ອຂັດຂວາງ ແລະ ລົບກວນວຽກງານຂອງຄຣິສຕະຈັກ ແລະ ຊີວິດໃນຄຣິສຕະຈັກ. ພວກເຂົາບໍ່ແມ່ນຄົນຮັບໃຊ້ຂອງຊາຕານບໍ? ຄົນເຊັ່ນນີ້ສາມາດຄົງຢູ່ໃນຄຣິສຕະຈັກໄດ້ບໍ? ພວກເຂົາບໍ່ແມ່ນມະນຸດທີ່ເສື່ອມຊາມທຳມະດາ, ແຕ່ເປັນຄົນຮັບໃຊ້ຂອງຊາຕານ! ຄົນເຫຼົ່ານີ້ໄດ້ເຮັດຫຍັງແດ່? ພວກເຂົາໄດ້ຜານເຄື່ອງຖວາຍຂອງພຣະເຈົ້າ ແລະ ມອບພວກມັນໃຫ້ກັບຜູ້ບໍ່ມີຄວາມເຊື່ອຢ່າງບໍ່ມີເງື່ອນໄຂ, ພວກເຂົາໃຈກວ້າງຢ່າງຍິ່ງໃນການໃຫ້ເງິນແກ່ຜູ້ບໍ່ມີຄວາມເຊື່ອ, ບັງຄັບໃຫ້ພວກເຂົາຮັບເອົາ ເຖິງແມ່ນວ່າພວກເຂົາຈະບໍ່ໄດ້ຂໍກໍຕາມ. ເມື່ອພວກເຂົາຂໍໃຫ້ຜູ້ບໍ່ມີຄວາມເຊື່ອເຮັດວຽກງານບາງຢ່າງ ແລະ ຜູ້ບໍ່ມີຄວາມເຊື່ອເວົ້າວ່າໜຶ່ງຮ້ອຍໂດລາຈະພຽງພໍແລ້ວ, ພວກເຂົາກໍຢືນຢັນທີ່ຈະຈ່າຍສາມຮ້ອຍໂດລາ ແລະ ເມື່ອຜູ້ບໍ່ມີຄວາມເຊື່ອຂໍສາມຮ້ອຍໂດລາ, ພວກເຂົາກໍຢືນຢັນທີ່ຈະຈ່າຍຫ້າຮ້ອຍ, ເຖິງຂັ້ນໃຫ້ເງິນໂບນັດເພີ່ມເຕີມແກ່ຜູ້ບໍ່ມີຄວາມເຊື່ອ ຫຼັງຈາກທີ່ພວກເຂົາຈ່າຍຄ່າຈ້າງຂອງພວກເຂົາສຳເລັດແລ້ວ. ບໍ່ວ່າຈະຕ້ອງໃຊ້ເຄື່ອງຖວາຍຫຼາຍສໍ່າໃດກໍຕາມ, ພວກເຂົາກໍຈະບໍ່ຖາມເບື້ອງເທິງກ່ຽວກັບເລື່ອງນີ້ ແລະ ກົງກັນຂ້າມ ພວກເຂົາພຽງແຕ່ຕັດສິນໃຈດ້ວຍຕົນເອງ. ບໍ່ວ່າພວກເຂົາຈະເຮັດວຽກງານຫຍັງກໍຕາມ, ພວກເຂົາກໍບໍ່ໄດ້ປະຕິບັດມັນຕາມການຈັດແຈງວຽກງານໃນເຮືອນຂອງພຣະເຈົ້າ ຫຼື ຕາມຫຼັກການທີ່ເຮືອນຂອງພຣະເຈົ້າມອບໃຫ້ ແລະ ແນ່ນອນວ່າ ພວກເຂົາບໍ່ໄດ້ປະຕິບັດມັນຕາມຫຼັກການຄວາມຈິງຢ່າງແນ່ນອນ. ພວກເຂົາພຽງແຕ່ເຮັດຕາມຄວາມປາຖະໜາຂອງພວກເຂົາເອງ ແລະ ເຮັດຕາມທີ່ພວກເຂົາພໍໃຈ, ໂດຍບໍ່ໄດ້ປົກປ້ອງຜົນປະໂຫຍດຂອງເຮືອນຂອງພຣະເຈົ້າເລີຍ. ພວກເຂົາຍອມປົກປ້ອງຜູ້ບໍ່ມີຄວາມເຊື່ອຫຼາຍກວ່າຜົນປະໂຫຍດໃນເຮືອນຂອງພຣະເຈົ້າ ແລະ ພວກເຂົາກໍຜານເຄື່ອງຖວາຍຂອງພຣະເຈົ້າໄປທົ່ວທຸກຫົນແຫ່ງ. ນັ້ນແມ່ນເງິນທີ່ພວກເຂົາຫາມາໄດ້ບໍ? ພວກເຂົາບໍ່ໄດ້ຫັກຫ້າມເລີຍເມື່ອເວົ້າເຖິງການໃຫ້ເງິນໂບນັດ ແລະ ຂອງຂວັນແກ່ຜູ້ບໍ່ມີຄວາມເຊື່ອ ແລະ ບໍ່ມີໃຜໄດ້ຮັບອະນຸຍາດໃຫ້ບໍ່ເຫັນດີກັບພວກເຂົາ ແລະ ພວກເຂົາກໍໄດ້ຕຳນິຜູ້ໃດກໍຕາມທີ່ບໍ່ເຫັນດີກັບພວກເຂົາ. ເຈົ້າຄິດວ່າຄົນແບບນີ້ແມ່ນຄົນທີ່ເຊື່ອໃນພຣະເຈົ້າ ແລະ ຕິດຕາມພຣະເຈົ້າບໍ? ພວກເຂົາເປັນເສດຕະກອນ, ແມ່ນບໍ? ຄົນແບບນີ້ຄວນຖືກຄັດອອກບໍ? (ແມ່ນແລ້ວ). ຄົນເຫຼົ່ານີ້ໄດ້ເຮັດຄວາມຊົ່ວຮ້າຍຫຍັງອີກແດ່? ໃນການເທດສະໜາຂ່າວປະເສີດ ພວກເຂົາໄດ້ລາຍງານຕົວເລກປອມເພື່ອຫຼອກລວງເຮືອນຂອງພຣະເຈົ້າ ແລະ ທໍລະມານ ພ້ອມທັງກົດຂີ່ຜູ້ໃດກໍຕາມທີ່ບໍ່ລາຍງານຕົວເລກປອມຢ່າງໂຫດຮ້າຍ. ພວກເຂົາບັງຄັບໃຫ້ຄົນອື່ນລາຍງານຕົວເລກປອມ, ໂດຍບໍ່ໃຫ້ທາງເລືອກອື່ນແກ່ພວກເຂົານອກຈາກຕ້ອງເຮັດແບບນັ້ນ. ຄົນເຫຼົ່ານີ້ແມ່ນຄົນປະເພດໃດ? ພວກເຂົາຍັງເປັນຄົນຢູ່ບໍ? ຖ້າເຈົ້າເວົ້າວ່າພວກເຂົາພຽງແຕ່ມີຄວາມເປັນມະນຸດທີ່ບໍ່ດີ, ບໍ່ຮັກຄວາມຈິງ ແລະ ບໍ່ໄລ່ຕາມເສາະຫາຄວາມຈິງ, ຄຳເວົ້ານີ້ຟັງຂຶ້ນບໍ? ມັນບໍ່ແມ່ນເລື່ອງໄຮ້ສາລະບໍ? (ແມ່ນແລ້ວ). ພວກເຂົາບໍ່ພຽງແຕ່ບໍ່ຮັກຄວາມຈິງ ແລະ ບໍ່ໄລ່ຕາມເສາະຫາຄວາມຈິງເທົ່ານັ້ນ, ແຕ່ພວກເຂົາຍັງບໍ່ມີແມ່ນແຕ່ຄວາມເປັນມະນຸດທີ່ປົກກະຕິ, ແຮງໄກທີ່ພວກເຂົາຈະຮັກ ແລະ ໄລ່ຕາມເສາະຫາຄວາມຈິງ, ມານຮ້າຍຄືສິ່ງທີ່ພວກເຂົາເປັນ! ຕອນນີ້ເຈົ້າເຫັນສິ່ງນີ້ໄດ້ຢ່າງຊັດເຈນແລ້ວ, ແມ່ນບໍ? (ແມ່ນແລ້ວ). ທຳມະຊາດຂອງຄົນເຫຼົ່ານີ້ແມ່ນຫຍັງ? (ທຳມະຊາດຂອງມານຮ້າຍ). ພວກເຂົາມີທຳມະຊາດຂອງມານຮ້າຍ. ຫຼັງຈາກທີ່ຖືກຄັດອອກ, ຄົນເຫຼົ່ານີ້ກໍທ້າທາຍ ແລະ ເຖິງກັບຮ້ອງທຸກ ໂດຍກ່າວວ່າ “ຂ້ອຍໄຮ້ດຽງສາ, ຂ້ອຍບໍ່ໄດ້ເຮັດແບບນັ້ນ!” ຂໍ້ເທັດຈິງຢູ່ຕໍ່ໜ້າຕໍ່ຕາພວກເຂົາ, ແຕ່ພວກເຂົາກໍປະຕິເສດທີ່ຈະຍອມຮັບມັນ ແລະ ເຖິງກັບຍຶດຕິດກັບຂໍ້ອ້າງຂອງພວກເຂົາຢ່າງຫົວແຂງ ແລະ ຍັງຄົງທ້າທາຍຈົນເຖິງທີ່ສຸດ; ສິ່ງນີ້ບໍ່ໄດ້ພິສູດບໍວ່າ ມັນຖືກຕ້ອງແລ້ວທີ່ຄັດພວກເຂົາອອກ? ຜົນສະທ້ອນຈະເປັນແນວໃດ ຖ້າຄົນປະເພດນີ້ບໍ່ຖືກຄັດອອກ? ພວກເຂົາຈະກັບໃຈບໍ? ເຖິງແມ່ນວ່າເຈົ້າຈະໃຫ້ໂອກາດພວກເຂົາໃນການສືບຕໍ່ປະຕິບັດໜ້າທີ່ ແລະ ພຽງແຕ່ລິຮານພວກເຂົາ, ພວກເຂົາຈະສາມາດກັບໃຈ ແລະ ປ່ຽນແປງໄປໃນທາງທີ່ດີຂຶ້ນໄດ້ບໍ? (ບໍ່, ພວກເຂົາບໍ່ສາມາດເຮັດໄດ້). ບໍ່ມີທາງເລີຍທີ່ພວກເຂົາຈະສາມາດກັບໃຈໄດ້. ນີ້ຄືແກ່ນແທ້ທຳມະຊາດປະເພດໃດ? ຄົນປະເພດໃດທີ່ບໍ່ສາມາດກັບໃຈໄດ້ ແລະ ບໍ່ກັບໃຈ ເຖິງແມ່ນວ່າຈະປະເຊີນກັບຂໍ້ເທັດຈິງກໍຕາມ? (ມານຮ້າຍ). ມານຮ້າຍ, ຄົນທີ່ມີແກ່ນແທ້ຂອງຊາຕານ, ວິນຍານຊົ່ວຮ້າຍ ແລະ ວິນຍານທີ່ສົກກະປົກຈະບໍ່ກັບໃຈ; ບໍ່ວ່າເຈົ້າຈະໂອ້ລົມກ່ຽວກັບຄວາມຈິງແນວໃດກໍຕາມ, ພວກເຂົາກໍຈະບໍ່ກັບໃຈ. ພວກເຂົາບໍ່ຮັບຮູ້ແມ່ນແຕ່ຂໍ້ເທັດຈິງກ່ຽວກັບການກະທຳທີ່ຊົ່ວຮ້າຍຂອງພວກເຂົາ, ແລ້ວພວກເຂົາຈະສາມາດຍອມຮັບຄວາມຈິງ ແລະ ຄ່ອຍໆຮູ້ຈັກຕົນເອງໄດ້ບໍ? ພວກເຂົາຈະບໍ່ເຮັດແບບນັ້ນຢ່າງເດັດຂາດ! ຖ້າພວກເຂົາສາມາດຮັບຮູ້ຂໍ້ເທັດຈິງກ່ຽວກັບການກະທຳທີ່ຊົ່ວຮ້າຍຂອງພວກເຂົາໄດ້, ພວກເຂົາກໍຈະມີໂອກາດຍອມຮັບຄວາມຈິງ, ແຕ່ພວກເຂົາບໍ່ຍອມຮັບແມ່ນແຕ່ຂໍ້ເທັດຈິງ ແລະ ບໍ່ຮັບຮູ້ ຫຼື ຍອມຮັບທຳມະຊາດໃນການກະທຳຂອງພວກເຂົາ, ຄົນເຊັ່ນນີ້ບໍ່ມີທາງທີ່ຈະກັບໃຈໄດ້ເລີຍ. ພວກເຂົາກໍຄືກັບຊາວເມືອງໂຊໂດມ, ຖ້າເຈົ້າບອກຊາວເມືອງໂຊໂດມວ່າ “ຖ້າພວກເຈົ້າບໍ່ກັບໃຈ, ພຣະເຈົ້າຈະທຳລາຍເມືອງນີ້”, ພວກເຂົາຈະຍອມຮັບມັນບໍ? ທັດສະນະຄະຕິຂອງພວກເຂົາຈະເປັນແນວໃດ ຫຼັງຈາກທີ່ໄດ້ຍິນຄຳເວົ້າເຫຼົ່ານີ້? ພວກເຂົາຈະເຮັດຄືກັບວ່າພວກເຂົາບໍ່ໄດ້ຍິນພວກມັນ ແລະ ສືບຕໍ່ເຮັດສິ່ງຕ່າງໆຕາມຄວາມມັກຂອງພວກເຂົາເອງ, ເຮັດສິ່ງໃດກໍຕາມທີ່ພວກເຂົາມັກ, ໂດຍບໍ່ກັບໃຈເລີຍ. ສະນັ້ນ, ຈຸດຈົບສຸດທ້າຍຂອງພວກເຂົາກໍຄືການຖືກທຳລາຍ. ສຳລັບຄົນເຫຼົ່ານີ້ທີ່ກໍ່ໃຫ້ເກີດການຂັດຂວາງ ແລະ ການລົບກວນໃນຄຣິສຕະຈັກ, ພຣະເຈົ້າໄດ້ໃຫ້ໂອກາດພວກເຂົາ ແຕ່ພວກເຂົາກໍບໍ່ໄດ້ທະນຸຖະໜອມໂອກາດນັ້ນ ຫຼື ກັບໃຈ ແລະ ພວກເຂົາກໍຢືນຢັນທີ່ຈະຕໍ່ຕ້ານພຣະເຈົ້າຈົນເຖິງທີ່ສຸດ. ຄົນເຫຼົ່ານີ້ບໍ່ມີສະຕິຮູ້ສຶກຜິດຊອບ ຫຼື ເຫດຜົນ, ພວກເຂົາສົມຄວນໄດ້ຮັບຄວາມສົງສານບໍ? (ບໍ່, ພວກເຂົາບໍ່ສົມຄວນ). ມີໃຜແດ່ທີ່ປົກປ້ອງຄົນເຫຼົ່ານີ້ທີ່ບໍ່ສົມຄວນໄດ້ຮັບຄວາມສົງສານ? ມີໃຜແດ່ທີ່ຊື່ນຊົມພວກເຂົາ, ໂດຍຮູ້ສຶກວ່າພວກເຂົາໄດ້ທົນທຸກ ແລະ ຈ່າຍລາຄາມາຫຼາຍປີ ແລະ ພວກເຂົາໄດ້ເຮັດວຽກໜັກທີ່ສຸດ ແລະ ດຸໝັ່ນທີ່ສຸດ ພ້ອມທັງບາງຄົນກໍມີຂີດຄວາມສາມາດທີ່ດີພໍສົມຄວນ ແລະ ມີຄວາມສາມາດໃນການເຮັດວຽກ ພ້ອມທັງທັກສະຄວາມເປັນຜູ້ນໍາທີ່ຍິ່ງໃຫຍ່ ແລະ ມັນເປັນຕາໜ້າເສຍດາຍທີ່ພວກເຂົາຖືກສົ່ງອອກໄປ? ມັນເປັນຕາໜ້າເສຍດາຍບໍ? (ບໍ່, ມັນບໍ່ເປັນຕາໜ້າເສຍດາຍ). ມັນບໍ່ເປັນຕາໜ້າເສຍດາຍ, ເຊິ່ງໝາຍຄວາມວ່າມັນຖືກຕ້ອງແລ້ວທີ່ສົ່ງພວກເຂົາອອກໄປ. ພຽງແຕ່ສັງເກດ ແລະ ເບິ່ງວ່າຄົນເຫຼົ່ານີ້ສາມາດຍອມຮັບຄວາມຈິງໄດ້ ຫຼື ບໍ່ ແລະ ພວກເຂົາກຳລັງຍ່າງໃນເສັ້ນທາງໃດ. ຖ້າຜູ້ຄົນເຖິງກັບກໍ່ໃຫ້ເກີດການຂັດຂວາງ ຫຼື ການລົບກວນໃນຂະນະທີ່ປະຕິບັດໜ້າທີ່ຂອງພວກເຂົາ, ພວກເຂົາກໍຄືເສດຕະກອນຂອງມະນຸດຊາດ! ມັນເປັນສິ່ງທີ່ຖືກຕ້ອງແລ້ວທີ່ສິ່ງທີ່ຖືກສ້າງຂຶ້ນຈະປະຕິບັດໜ້າທີ່ຂອງພວກເຂົາ ແລະ ບໍ່ວ່າໜ້າທີ່ນັ້ນຈະເປັນຫຍັງກໍຕາມ, ພວກເຂົາກໍຕ້ອງປະຕິບັດຄວາມຮັບຜິດຊອບຂອງພວກເຂົາໃຫ້ສຳເລັດ. ເຖິງແມ່ນວ່າການປະຕິບັດໜ້າທີ່ຂອງພວກເຂົາຈະບໍ່ໄດ້ມາດຕະຖານກໍຕາມ, ແຕ່ຢ່າງໜ້ອຍທີ່ສຸດ ພວກເຂົາກໍບໍ່ຄວນກໍ່ໃຫ້ເກີດການຂັດຂວາງ ແລະ ການລົບກວນ! ການກໍ່ໃຫ້ເກີດການຂັດຂວາງ ແລະ ການລົບກວນແມ່ນສິ່ງທີ່ຊາຕານເຮັດ; ມັນບໍ່ຄວນເປັນສິ່ງທີ່ມະນຸດທີ່ເສື່ອມຊາມເຮັດ. ມະນຸດທີ່ເສື່ອມຊາມໄດ້ຖືກເຮັດໃຫ້ເສື່ອມຊາມໂດຍຊາຕານ ແລະ ພວກເຂົາກໍອົດບໍ່ໄດ້ທີ່ຈະຕໍ່ຕ້ານພຣະເຈົ້າ; ເຖິງຢ່າງໃດກໍຕາມ, ຄົນທີ່ມີຄວາມເປັນມະນຸດທີ່ປົກກະຕິ, ສະຕິຮູ້ສຶກຜິດຊອບ ແລະ ເຫດຜົນຈະບໍ່ຕັ້ງໃຈກໍ່ໃຫ້ເກີດການຂັດຂວາງ ແລະ ການລົບກວນໃນຂະນະທີ່ປະຕິບັດໜ້າທີ່ຂອງພວກເຂົາ. ນີ້ກໍເພາະວ່າສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາຢັບຢັ້ງພວກເຂົາໄວ້ ແລະ ດັ່ງນັ້ນ ພວກເຂົາຈຶ່ງຈະບໍ່ຂັດຂວາງ, ລົບກວນ ຫຼື ທຳລາຍວຽກງານໃນເຮືອນຂອງພຣະເຈົ້າ ໃນຂະບວນການແຫ່ງການປະຕິບັດໜ້າທີ່ຂອງພວກເຂົາ. ເຖິງແມ່ນວ່າຄົນໃດໜຶ່ງຈະບໍ່ສາມາດປະຕິບັດໜ້າທີ່ຂອງພວກເຂົາໃນວິທີທີ່ໄດ້ມາດຕະຖານກໍຕາມ, ມັນກໍຍັງພໍຮັບໄດ້ໃນມາດຕະຖານທົ່ວໄປ ແລະ ສິ່ງນີ້ຢ່າງໜ້ອຍກໍຕອບສະໜອງມາດຕະຖານຂອງສະຕິຮູ້ສຶກຜິດຊອບ ແລະ ເຫດຜົນ. ເຖິງຢ່າງໃດກໍຕາມ, ຄົນເຫຼົ່ານີ້ບໍ່ສາມາດແມ່ນແຕ່ຈະຕອບສະໜອງມາດຕະຖານນີ້ໄດ້, ສະນັ້ນ ໃນທີ່ສຸດ ພວກເຂົາກໍຕ້ອງຈົບລົງຢູ່ຈຸດນີ້ເທົ່ານັ້ນ, ນັ້ນກໍຄື ການຖືກຄັດອອກ ຫຼື ຖືກຂັບໄລ່ອອກຈາກເຮືອນຂອງພຣະເຈົ້າ ຍ້ອນການກະທຳທີ່ຊົ່ວຮ້າຍຫຼາຍຢ່າງຂອງພວກເຂົາ. ເຫຼົ່ານີ້ຄືເສດຕະກອນຂອງມະນຸດຊາດ!

ຕໍ່ໄປ, ໃຫ້ພວກເຮົາໂອ້ລົມກັນກ່ຽວກັບບັນຫາຂອງຄວາມຄິດຫຼົງຜິດ ແລະ ຈິນຕະນາການໃນ “ການປ່ອຍວາງຄວາມບາດໝາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ”, ເຊິ່ງເປັນຂໍ້ທີສາມໃນ “ການປ່ອຍວາງ” ພາຍໃນການປະຕິບັດວິທີການໄລ່ຕາມເສາະຫາຄວາມຈິງ. ພວກເຮົາຫາກໍໂອ້ລົມກ່ຽວກັບຄວາມຄິດຫຼົງຜິດ ແລະ ຈິນຕະນາການບາງຢ່າງຂອງຜູ້ຄົນກ່ຽວກັບວຽກງານຂອງພຣະເຈົ້າ. ເມື່ອເບິ່ງໃນຕອນນີ້, ຜູ້ຄົນບໍ່ມີຄວາມຄິດຫຼົງຜິດ ແລະ ຈິນຕະນາການອື່ນໆກ່ຽວກັບວຽກງານຂອງພຣະເຈົ້າບໍ? ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ຈະສົ່ງຜົນກະທົບຕໍ່ວິທີທີ່ຜູ້ຄົນປະຕິບັດຕໍ່ວຽກງານຂອງພຣະເຈົ້າ, ວິທີທີ່ພວກເຂົາມີປະສົບການກັບວຽກງານຂອງພຣະເຈົ້າ ແລະ ວິທີທີ່ພວກເຂົາເຂົ້າໃຈ ແລະ ຮູ້ຈັກວຽກງານຂອງພຣະເຈົ້າບໍ? ໃນບັນດາຄົນປະເພດຕ່າງໆທີ່ປາກົດຕົວໃນຄຣິສຕະຈັກ, ຄົນປະເພດໜຶ່ງກໍຄືຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສ. ບໍ່ວ່າພວກເຂົາຈະເຮັດຄວາມຊົ່ວຮ້າຍຫຍັງທີ່ເຮັດໃຫ້ພວກເຂົາຖືກຈັດການ ແລະ ບໍ່ວ່າເລື່ອງໃດທີ່ເຮັດໃຫ້ຄຣິສຕະຈັກຄັດພວກເຂົາອອກ ຫຼື ຂັບໄລ່ພວກເຂົາກໍຕາມ, ມັນກໍມັກຈະມີບາງຄົນທີ່ມີຄວາມຄິດຫຼົງຜິດບາງຢ່າງກ່ຽວກັບການທີ່ເຮືອນຂອງພຣະເຈົ້າຊຳລະລ້າງຜູ້ບໍ່ເຊື່ອ, ຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສອອກໄປ ແລະ ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ແມ່ນຍ້ອນຄວາມຈິງທີ່ວ່າ ພວກເຂົາບໍ່ມີຄວາມເຂົ້າໃຈໃດເລີຍກ່ຽວກັບວຽກງານຂອງພຣະເຈົ້າ ຫຼື ອຳນາດສູງສຸດຂອງພຣະເຈົ້າ. ໃນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ຄຣິສຕະຈັກແມ່ນສະຖານທີ່ທີ່ພຣະເຈົ້າປະຕິບັດວຽກງານເທິງແຜ່ນດິນໂລກ, ສະນັ້ນ ຄຣິສຕະຈັກຈຶ່ງເປັນສະຖານທີ່ທີ່ກົງໄປກົງມາທີ່ສຸດສຳລັບຜູ້ຄົນທີ່ຈະເຫັນອຳນາດສູງສຸດຂອງພຣະເຈົ້າ ແລະ ຍັງສາມາດເວົ້າໄດ້ອີກວ່າ ມັນເປັນສະຖານທີ່ທີ່ກົງໄປກົງມາ ແລະ ຊັດເຈນທີ່ສຸດ ບ່ອນທີ່ອຳນາດສູງສຸດຂອງພຣະເຈົ້າຖືກສະແດງອອກ. ເຖິງຢ່າງໃດກໍຕາມ, ໃນສະຖານທີ່ແຫ່ງນີ້ ຜູ້ຄົນມັກຈະເຫັນຜູ້ຄົນ, ເຫດການ ແລະ ສິ່ງຕ່າງໆບາງຢ່າງປາກົດຂຶ້ນ ເຊິ່ງບໍ່ສອດຄ່ອງກັບຄວາມຄິດຫຼົງຜິດຂອງພວກເຂົາ. ໃນຄວາມຄິດຫຼົງຜິດຂອງຜູ້ຄົນ ພວກເຂົາຄິດວ່າ, ເນື່ອງຈາກຄຣິສຕະຈັກເປັນສະຖານທີ່ທີ່ກ່ຽວຂ້ອງກັບວຽກງານຂອງພຣະເຈົ້າ, ມັນກໍຄວນຈະເປັນສະຖານທີ່ທີ່ສະຫງົບ ແລະ ງຽບສະຫງັດ ເຊິ່ງເຕັມໄປດ້ວຍຄວາມເປັນມິດ ແລະ ສັນຕິສຸກ, ຄວາມຮັກ ແລະ ຄວາມອົດທົນ ພ້ອມທັງຄວາມປິຕິຍິນດີ ແລະ ຄວາມສະບາຍໃຈ. ພວກເຂົາເຊື່ອວ່າບຸກຄົນ ເຊັ່ນ: ຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສ ບໍ່ຄວນປາກົດຕົວໃນຄຣິສຕະຈັກເລີຍ ແລະ ເຊື່ອວ່າບໍ່ຄວນມີເຫດການທີ່ຄົນຊົ່ວຮ້າຍເຮັດສິ່ງຊົ່ວຮ້າຍ. ແລ້ວພວກເຂົາຄິດວ່າ ພາຍໃຕ້ອຳນາດສູງສຸດຂອງພຣະເຈົ້າ, ແນ່ນອນວ່າມັນບໍ່ຄວນມີເຫດການທີ່ລະເມີດຫຼັກການຄວາມຈິງໃນຄຣິສຕະຈັກ, ແຮງໄກທີ່ມັນຈະມີຄົນທີ່ບໍ່ເຄົາລົບກົດເກນ ຫຼື ສິ່ງທີ່ບໍ່ເຄົາລົບກົດເກນທຸກປະເພດ ຫຼື ສິ່ງທີ່ບໍ່ສອດຄ່ອງກັບຄວາມປະສົງຂອງມະນຸດ, ຄວາມຮູ້ສຶກຂອງມະນຸດ ແລະ ຄວາມເປັນມະນຸດ. ພວກເຂົາເຊື່ອວ່າທຸກສິ່ງຄວນຈະສະຫງົບສຸກ, ງຽບສະຫງັດ, ເປັນຕາໜ້າພໍໃຈ, ເປັນບວກ, ມອງໂລກໃນແງ່ດີ ແລະ ຍົກລະດັບຈິດໃຈໃນຄຣິສຕະຈັກ ແລະ ມັນບໍ່ຄວນມີແມ່ນແຕ່ການຕໍ່ສູ້ໃດໜຶ່ງ ຫຼື ຄວາມໜ້າກຽດຊັງ ຫຼື ສິ່ງທີ່ຂີ້ຮ້າຍໃດໜຶ່ງເກີດຂຶ້ນ ເຊິ່ງບໍ່ສອດຄ່ອງກັບຄວາມຕ້ອງການຂອງຄວາມເປັນມະນຸດ. ສິ່ງເຫຼົ່ານີ້ລ້ວນແລ້ວແຕ່ເປັນຄວາມຄິດຫຼົງຜິດຂອງຜູ້ຄົນ. ເຖິງຢ່າງໃດກໍຕາມ, ຂໍ້ເທັດຈິງບໍ່ສອດຄ່ອງກັບຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ. ບໍ່ວ່າຈະເປັນຊ່ວງເວລາ ຫຼື ຂັ້ນຕອນຂອງວຽກງານໃດກໍຕາມ, ໃນຄຣິສຕະຈັກ ມັນມັກຈະມີເຫດການທີ່ຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສບາງຄົນລົບກວນ ແລະ ຂັດຂວາງວຽກງານຂອງຄຣິສຕະຈັກຢູ່ສະເໝີ, ເຮັດໃຫ້ບາງດ້ານຂອງວຽກງານຂອງເຮືອນຂອງພຣະເຈົ້າຖືກທຳລາຍ, ລຳດັບຂັ້ນຕອນຂອງວຽກງານຂອງຄຣິສຕະຈັກຖືກກໍ່ກວນ ແລະ ຖືກລົບກວນ ພ້ອມທັງສິ່ງອື່ນໆທີ່ຄ້າຍຄືກັນ. ເມື່ອສິ່ງເຫຼົ່ານີ້ເກີດຂຶ້ນ, ຜູ້ຄົນກໍຮູ້ສຶກວ່າມັນເປັນສິ່ງທີ່ບໍ່ອອກເລີຍວ່າຈະເກີດຂຶ້ນ ແລະ ຫົວໃຈຂອງພວກເຂົາກໍເຕັມໄປດ້ວຍຄວາມສິ້ນຫວັງ, ຄວາມບໍ່ຢັ່ງຮູ້ ແລະ ຄວາມສັບສົນ ແລະ ພວກເຂົາກໍສົງໄສວ່າ “ພຣະເຈົ້າມີຢູ່ແທ້ໆບໍ? ພຣະເຈົ້າມີອຳນາດສູງສຸດເໜືອມະນຸດຊາດ ແລະ ປົກຄອງຄຣິສຕະຈັກຂອງພຣະອົງ, ປົກຄອງເຮືອນຂອງພຣະອົງແນວໃດກັນແທ້? ພຣະເຈົ້າໃສ່ໃຈກັບເລື່ອງນີ້ແທ້ໆບໍ? ພຣະເຈົ້າຢູ່ໃສ? ເປັນຫຍັງຈຶ່ງເປັນແບບນັ້ນ, ເມື່ອສິ່ງທີ່ບໍ່ເຄົາລົບກົດເກນເຫຼົ່ານີ້ເກີດຂຶ້ນ ແລະ ເມື່ອຄົນຊົ່ວຮ້າຍປາກົດຕົວ ແລະ ກໍ່ໃຫ້ເກີດການລົບກວນ, ບໍ່ມີໃຜກ້າວອອກມາເພື່ອຢຸດຢັ້ງພວກເຂົາ ແລະ ພຣະເຈົ້າກໍບໍ່ໄດ້ກ້າວອອກມາ ແລະ ຢຸດຢັ້ງພວກເຂົາເຊັ່ນກັນ? ມັນເກີດຫຍັງຂຶ້ນຢູ່ບ່ອນນີ້ກັນແທ້? ຄຣິສຕະຈັກບໍ່ແມ່ນເຮືອນຂອງພຣະເຈົ້າບໍ? ຜູ້ທີ່ຕິດຕາມພຣະເຈົ້າບໍ່ແມ່ນປະຊາກອນທີ່ພຣະອົງເລືອກບໍ? ເປັນຫຍັງພຣະເຈົ້າຈຶ່ງບໍ່ເຝົ້າເບິ່ງ ຫຼື ປົກປ້ອງເຮືອນຂອງພຣະອົງ? ເປັນຫຍັງພຣະເຈົ້າຈຶ່ງບໍ່ປົກປ້ອງປະຊາກອນທີ່ພຣະອົງເລືອກ ເພື່ອໃຫ້ພວກເຂົາສາມາດດຳລົງຊີວິດຢ່າງສະຫງົບສຸກໃນສະຖານທີ່ທີ່ສະດວກສະບາຍ, ໃນບ່ອນຫຼົບໄພ?” ຄວາມສົງໄສ ແລະ ຄວາມບໍ່ຢັ່ງຮູ້ເຫຼົ່ານີ້ທີ່ຜູ້ຄົນມີແມ່ນເກີດຈາກຄວາມຄິດຫຼົງຜິດປະເພດຕ່າງໆຂອງຜູ້ຄົນ, ແມ່ນບໍ? (ແມ່ນແລ້ວ). ສະນັ້ນ, ຄວາມຄິດຫຼົງຜິດເຫຼົ່ານີ້ໂດຍຫຼັກໆແລ້ວແມ່ນກ່ຽວກັບຫຍັງ? ຄວາມຄິດຫຼົງຜິດເຫຼົ່ານັ້ນບໍ່ໄດ້ກ່ຽວກັບວຽກງານຂອງພຣະເຈົ້າ ແລະ ອຳນາດສູງສຸດຂອງພຣະເຈົ້າບໍ? ເພາະວ່າເລື່ອງຕ່າງໆ ເຊັ່ນ: ຄົນຊົ່ວຮ້າຍເຮັດສິ່ງຊົ່ວຮ້າຍ ແລະ ກໍ່ໃຫ້ເກີດການຂັດຂວາງ ແລະ ການລົບກວນເກີດຂຶ້ນໃນຄຣິສຕະຈັກ ແລະ ເພາະວ່າຜູ້ຄົນບໍ່ເຂົ້າໃຈເລື່ອງເຫຼົ່ານີ້, ມັນຈຶ່ງຍາກສຳລັບພວກເຂົາທີ່ຈະເບິ່ງທະລຸເຖິງຕົ້ນກຳເນີດຂອງເລື່ອງເຫຼົ່ານີ້ ແລະ ຜົນຮັບສຸດທ້າຍທີ່ຈະເກີດຂຶ້ນ. ເພາະວ່າຜູ້ຄົນບໍ່ສາມາດເບິ່ງທະລຸສິ່ງເຫຼົ່ານີ້ໄດ້, ພວກເຂົາຈຶ່ງຄ່ອຍໆມີແນວຄວາມຄິດທຸກປະເພດ ແລະ ຄວາມຄິດຫຼົງຜິດກ່ຽວກັບພຣະເຈົ້າ. ບາງຄົນຄິດວ່າ “ເຮືອນຂອງພຣະເຈົ້າຄວນສະແດງຄວາມຮັກຕໍ່ຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສ. ຖ້າເຮືອນຂອງພຣະເຈົ້າບໍ່ສະແດງຄວາມຮັກຕໍ່ພວກເຂົາ, ມັນຈະບໍ່ເປັນຄືກັບສັງຄົມບໍ? ໃນສັງຄົມ, ມັກຈະມີຄົນກຸ່ມໜຶ່ງທໍລະມານຄົນອີກກຸ່ມໜຶ່ງຢູ່ສະເໝີ, ທັງໝົດກໍເພື່ອຍາດແຍ່ງອຳນາດ ແລະ ອິດທິພົນ. ໂດຍການຄັດອອກ ແລະ ຂັບໄລ່ຄົນຊົ່ວຮ້າຍອອກໄປ ເຮືອນຂອງພຣະເຈົ້າກໍກຳລັງທໍລະມານຜູ້ຄົນເຊັ່ນກັນບໍ? ມັນບໍ່ປອດໄພປານໃດທີ່ຈະຢູ່ໃນເຮືອນຂອງພຣະເຈົ້າ! ຖ້າເຈົ້າໄດ້ພົບພໍ້ກັບສະຖານະການທີ່ວຸ້ນວາຍແທ້ໆ, ເຈົ້າອາດຈະໄດ້ຮັບຄວາມບໍ່ເປັນທຳ ແລະ ຖືກຄັດອອກ ແລະ ຈະບໍ່ມີໃຜຄືນຄວາມເປັນທຳໃຫ້ເຈົ້າ! ພຣະເຈົ້າຢູ່ໃສກັນແທ້? ເປັນຫຍັງພຣະເຈົ້າຈຶ່ງບໍ່ອອກມາ ແລະ ເວົ້າບາງສິ່ງ ຫຼື ເຮັດບາງສິ່ງ? ໃຫ້ພວກເຮົາເຫັນການມີຢູ່ຂອງພຣະອົງ, ໃຫ້ພວກເຮົາເຫັນຄວາມຊົງລິດອຳນາດຍິ່ງໃຫຍ່ຂອງພຣະອົງ, ໃຫ້ພວກເຮົາເຫັນອຳນາດສູງສຸດຂອງພຣະອົງດ້ວຍຕາຂອງພວກເຮົາເອງ, ໂດຍການເຮັດເຊັ່ນນັ້ນ ພວກເຮົາກໍຈະຮູ້ສຶກສະບາຍໃຈ, ບໍ່ແມ່ນບໍ?” ໃນຄຣິສຕະຈັກ, ທຸກຄັ້ງທີ່ຜູ້ຄົນປະສົບກັບເຫດການບາງຢ່າງທີ່ພວກເຂົາພົບວ່າບໍ່ສາມາດຢັ່ງຮູ້ໄດ້, ຄວາມຮູ້ສຶກຕ່າງໆ ເຊັ່ນ: ຄວາມບໍ່ສະບາຍໃຈ ແລະ ຄວາມສົງໄສກໍຈະເກີດຂຶ້ນໃນບາງຄົນ, ໂດຍບາງຄົນເຖິງກັບຢາກຫຼີກລ່ຽງເຫດການເຫຼົ່ານີ້ ແລະ ຄົນອື່ນໆກໍຕົກຢູ່ໃນຄວາມຄິດລົບ; ໂດຍສະເພາະບາງຄົນ, ຫຼັງຈາກທີ່ຖືກເຮັດໃຫ້ຫຼົງຜິດ ແລະ ຖືກເອົາປຽບໂດຍຜູ້ຕໍ່ຕ້ານພຣະຄຣິສ, ກໍຍອມແພ້ຕໍ່ກັບຕົນເອງ ແລະ ຫຼັງຈາກທີ່ຖືກເຮັດໃຫ້ຫຼົງຜິດ ແລະ ຖືກເອົາປຽບໂດຍຜູ້ຕໍ່ຕ້ານພຣະຄຣິສ ພ້ອມທັງກາຍເປັນຜູ້ສົມຮູ້ຮ່ວມຄິດຂອງພວກເຂົາ, ບາງຄົນກໍເຖິງກັບຖືກແຍກຕົວອອກເພື່ອການໄຕ່ຕອງຕົນເອງ ຫຼື ຖືກຄັດອອກໂດຍຄຣິສຕະຈັກ. ໃນເວລາດຽວກັນກັບທີ່ພົບວ່າສິ່ງທັງໝົດເຫຼົ່ານີ້ບໍ່ສາມາດຢັ່ງຮູ້ໄດ້, ຜູ້ຄົນກໍເລີ່ມສົງໄສເຖິງການມີຢູ່ຂອງພຣະເຈົ້າເຊັ່ນກັນ. ນີ້ກໍເພາະວ່າແຫຼ່ງທີ່ມາຫຼັກຂອງຄວາມເຊື່ອໃນພຣະເຈົ້າຂອງຫຼາຍຄົນແມ່ນຄວາມເຊື່ອຂອງພວກເຂົາທີ່ວ່າ ພຣະເຈົ້າມີອຳນາດສູງສຸດເໜືອທຸກສິ່ງ, ເໜືອທຸກຢ່າງ. ນັ້ນກໍຄື ຫຼາຍຄົນເຊື່ອວ່າພຣະເຈົ້າສາມາດມີອຳນາດສູງສຸດເໜືອທຸກຢ່າງ, ເໜືອທຸກສິ່ງ ແລະ ເໜືອຊະຕາກຳຂອງມະນຸດຊາດ, ດັ່ງນັ້ນ ພວກເຂົາຈຶ່ງເຊື່ອໃນການມີຢູ່ຂອງພຣະເຈົ້າ ແລະ ໃນອັດຕະລັກ ແລະ ແກ່ນແທ້ຂອງພຣະເຈົ້າ. ເຖິງຢ່າງໃດກໍຕາມ, ສິ່ງເຫຼົ່ານີ້ທີ່ເກີດຂຶ້ນອ້ອມຕົວພວກເຂົາເຮັດໃຫ້ພວກເຂົາສົງໄສ ແລະ ຫວັ່ນໄຫວໃນຄວາມເຊື່ອຂອງພວກເຂົາທີ່ມີຕໍ່ອຳນາດສູງສຸດຂອງພຣະເຈົ້າ ແລະ ຈາກນັ້ນ ພວກເຂົາກໍເລີ່ມສົງໄສຂໍ້ເທັດຈິງທີ່ວ່າ ພຣະເຈົ້າມີອຳນາດສູງສຸດເໜືອທຸກຢ່າງ ແລະ ຄວາມເຊື່ອຂອງພວກເຂົາທີ່ມີຕໍ່ພຣະເຈົ້າກໍເລີ່ມຫວັ່ນໄຫວຕາມມາເຊັ່ນກັນ ແລະ ດັ່ງນັ້ນ ບັນຫາທັງໝົດນີ້ຈຶ່ງເກີດຂຶ້ນ. ຜູ້ຄົນມີຄວາມຄິດຫຼົງຜິດ ແລະ ຈິນຕະນາການທຸກຮູບແບບກ່ຽວກັບອຳນາດສູງສຸດຂອງພຣະເຈົ້າ ແລະ ຄວາມຄິດຫຼົງຜິດ ພ້ອມທັງຈິນຕະນາການເຫຼົ່ານີ້ກໍບໍ່ສອດຄ່ອງກັບຄວາມຈິງ ຫຼື ຂໍ້ເທັດຈິງຢ່າງແນ່ນອນ ແລະ ໃນທາງກົງກັນຂ້າມ ພວກມັນແມ່ນການຕີຄວາມໝາຍທີ່ຄາດເຄື່ອນ ຫຼື ຄວາມເຂົ້າໃຈຜິດຂອງຜູ້ຄົນ. ສະນັ້ນ, ຕໍ່ໄປ ພວກເຮົາຈະໂອ້ລົມກ່ຽວກັບວິທີທີ່ພຣະເຈົ້າມີອຳນາດສູງສຸດເໜືອຜູ້ຄົນ, ເຫດການ ແລະ ສິ່ງຕ່າງໆທັງໝົດທີ່ຢູ່ອ້ອມຕົວເຈົ້າ ເຊິ່ງເຈົ້າສາມາດເບິ່ງເຫັນ ແລະ ຮູ້ສຶກໄດ້, ຫຼັກການສຳລັບອຳນາດສູງສຸດຂອງພຣະເຈົ້າເໜືອສິ່ງທັງໝົດນີ້ແມ່ນຫຍັງ ແລະ ຈຸດປະສົງທີ່ພຣະອົງຕັ້ງໃຈຈະບັນລຸແມ່ນຫຍັງ.

ຫຼັກການ ແລະ ຈຸດປະສົງຂອງອຳນາດສູງສຸດຂອງພຣະເຈົ້າເໜືອທຸກສິ່ງ

ຄຳວ່າ “ອຳນາດສູງສຸດຂອງພຣະເຈົ້າ” ກວມເອົາເນື້ອຫາທີ່ກວ້າງຫຼາຍ. ຖ້າບໍ່ເວົ້າເຖິງສະພາບແວດລ້ອມທີ່ກວ້າງໃຫຍ່ຂຶ້ນ, ພຽງແຕ່ເວົ້າເຖິງຄຣິສຕະຈັກ, ຂໍ້ເທັດຈິງທີ່ວ່າພຣະເຈົ້າມີອຳນາດສູງສຸດເໜືອທຸກສິ່ງນັ້ນເປັນຄວາມຈິງ. ອຳນາດສູງສຸດຂອງພຣະເຈົ້າບໍ່ແມ່ນວະລີທີ່ຫວ່າງເປົ່າ, ທັງບໍ່ແມ່ນພຽງແຕ່ປະກົດການໜຶ່ງເທົ່ານັ້ນ, ແຕ່ມີຕົວຢ່າງທີ່ແທ້ຈິງ ແລະ ມີຜົນຮັບທີ່ແທ້ຈິງ. ແລ້ວຫຼັກການແຫ່ງອຳນາດສູງສຸດຂອງພຣະເຈົ້າໃນຄຣິສຕະຈັກແມ່ນຫຍັງ? ກ່ອນອື່ນ ໃຫ້ພວກເຮົາມາເບິ່ງກ່ຽວກັບສິ່ງນີ້: ຜູ້ຄົນທີ່ຖືກຮັບເຂົ້າໃນຄຣິສຕະຈັກນັ້ນຢູ່ພາຍໃຕ້ອຳນາດສູງສຸດ ແລະ ການຈັດແຈງຂອງພຣະເຈົ້າແມ່ນບໍ? (ແມ່ນແລ້ວ). ສິ່ງນີ້ບໍ່ໄດ້ຫວ່າງເປົ່າ. ບໍ່ວ່າຂ່າວປະເສີດຂອງພຣະເຈົ້າ ແລະ ພຣະທຳຂອງພຣະເຈົ້າຈະມາເຖິງໃຜກໍຕາມ ແລະ ຜູ້ທີ່ສາມາດຍອມຮັບວຽກງານຂອງພຣະເຈົ້າ ແລະ ຜູ້ທີ່ສາມາດເຂົ້າສູ່ຄຣິສຕະຈັກໄດ້ນັ້ນ ລ້ວນແລ້ວແຕ່ຖືກກຳນົດໄວ້ລ່ວງໜ້າໂດຍພຣະເຈົ້າ. ປ່ອຍເລື່ອງທີ່ວ່າຄວາມເປັນມະນຸດຂອງຄົນຜູ້ນັ້ນເປັນແນວໃດ ຫຼື ພວກເຂົາເປັນຄົນຊົ່ວຮ້າຍ ຫຼື ບໍ່ໄວ້ກ່ອນ; ຂໍ້ເທັດຈິງທີ່ວ່າພວກເຂົາສາມາດເຂົ້າສູ່ຄຣິສຕະຈັກໄດ້ນັ້ນຖືກກຳນົດໄວ້ລ່ວງໜ້າໂດຍພຣະເຈົ້າ. ການກຳນົດໄວ້ລ່ວງໜ້າຂອງພຣະເຈົ້າເປັນດ້ານໜຶ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າບໍ? (ແມ່ນແລ້ວ). ກ່ອນອື່ນໝົດ, ສິ່ງທີ່ສາມາດໝັ້ນໃຈໄດ້ກໍຄື ທຸກຄົນທີ່ເຂົ້າສູ່ຄຣິສຕະຈັກລ້ວນແຕ່ຖືກກຳນົດໄວ້ລ່ວງໜ້າໂດຍພຣະເຈົ້າ. ຄຳວ່າ “ການກຳນົດໄວ້ລ່ວງໜ້າຂອງພຣະເຈົ້າ” ຟັງເບິ່ງຄືນາມມະທຳເລັກນ້ອຍ, ສະນັ້ນ ໃຫ້ພວກເຮົາເວົ້າວ່າ “ພຣະເຈົ້າເປັນຜູ້ຕັດສິນໃຈຂັ້ນສຸດທ້າຍ, ພຣະເຈົ້າຊົງຄວບຄຸມການເຂົ້າອອກ”. ພຣະເຈົ້າຄືປະຕູສູ່ອານາຈັກ ແລະ ພຣະອົງຍັງເປັນປະຕູສູ່ຄຣິສຕະຈັກອີກດ້ວຍ. ພຣະເຈົ້າຊົງຄວບຄຸມການເຂົ້າອອກວ່າ ຄົນປະເພດໃດສາມາດກາຍມາເປັນສະມາຊິກຢ່າງເປັນທາງການຂອງຄຣິສຕະຈັກ, ເປັນສະມາຊິກໃນເຮືອນຂອງພຣະເຈົ້າ. ບໍ່ວ່າພວກເຂົາຈະເປັນຜູ້ບໍ່ເຊື່ອ ຫຼື ຄົນຊົ່ວຮ້າຍທີ່ແຊກຊຶມເຂົ້າມາ ຫຼື ເປັນຄົນດີທີ່ສົນໃຈໃນການເຊື່ອໃນພຣະເຈົ້າ ຫຼື ຜູ້ທີ່ສາມາດຍອມຮັບຄວາມຈິງ ແລະ ຕິດຕາມພຣະເຈົ້າກໍຕາມ, ຖ້າພວກເຂົາສາມາດເຂົ້າຮ່ວມຄຣິສຕະຈັກ ແລະ ກາຍມາເປັນສະມາຊິກຂອງຄຣິສຕະຈັກໄດ້, ແລ້ວນີ້ກໍບໍ່ແມ່ນສິ່ງທີ່ຄົນໃດຄົນໜຶ່ງສາມາດຕັດສິນໃຈໄດ້, ມັນລ້ວນແຕ່ມາຈາກອຳນາດສູງສຸດ, ການຈັດແຈງ ແລະ ການກຳນົດໄວ້ລ່ວງໜ້າຂອງພຣະເຈົ້າ. ບໍ່ວ່າພວກເຂົາຈະມີເຈດຕະນາ ຫຼື ຈຸດປະສົງແອບແຝງບາງຢ່າງໃນການເຊື່ອໃນພຣະເຈົ້າ ຫຼື ບໍ່ ຫຼື ຄວາມເປັນມະນຸດຂອງພວກເຂົາຈະເປັນແນວໃດ ຫຼື ລະດັບການສຶກສາ ແລະ ພູມຫຼັງທາງສັງຄົມຂອງພວກເຂົາຈະເປັນແນວໃດ, ພຣະເຈົ້າຈະເປັນຜູ້ຕັດສິນໃຈວ່າ ພວກເຂົາສາມາດເຂົ້າຮ່ວມຄຣິສຕະຈັກ ແລະ ມາຢູ່ຕໍ່ໜ້າພຣະອົງ ຫຼື ບໍ່ ນັ້ນກໍຄື ພຣະເຈົ້າຊົງຄວບຄຸມການເຂົ້າອອກ. ຜູ້ຄົນສາມາດຄວບຄຸມການເຂົ້າອອກໄດ້ຢ່າງເໝາະສົມບໍ? (ບໍ່, ພວກເຂົາເຮັດບໍ່ໄດ້). ຜູ້ຄົນບໍ່ສາມາດຕັດສິນໃຈເລື່ອງນີ້ໄດ້, ມັນບໍ່ໄດ້ຂຶ້ນຢູ່ກັບຄວາມປະສົງຂອງຜູ້ຄົນ. ຕົວຢ່າງ: ເມື່ອເຈົ້າເຫັນວ່າບາງຄົນສະຫຼາດຫຼັກແຫຼມ ແລະ ມີສະຖານະໃນສັງຄົມ, ເຈົ້າກໍຄິດວ່າ “ມັນຄົງຈະດີຫຼາຍຖ້າຄົນຜູ້ນີ້ສາມາດມາທີ່ເຮືອນຂອງພຣະເຈົ້າເພື່ອມາເປັນຜູ້ນໍາຄຣິສຕະຈັກ, ຄຣິສຕະຈັກຂອງພວກເຮົາກຳລັງຂາດແຄນຄົນເຊັ່ນນີ້” ແຕ່ພຣະເຈົ້າບໍ່ຕ້ອງການພວກເຂົາ; ພຣະອົງບໍ່ໄດ້ດົນໃຈພວກເຂົາ. ເມື່ອຄົນອື່ນເທດສະໜຂ່າວປະເສີດ ແລະ ໂອ້ລົມພຣະທຳຂອງພຣະເຈົ້າໃຫ້ພວກເຂົາຟັງ, ພວກເຂົາກໍບໍ່ເຂົ້າໃຈສິ່ງທີ່ພວກເຂົາໄດ້ຟັງ. ເມື່ອພວກເຂົາຟັງສິ່ງອື່ນ, ພວກເຂົາສາມາດຈັບໃຈຄວາມສິ່ງນັ້ນໄດ້, ມີພຽງແຕ່ຕອນທີ່ພວກເຂົາຟັງພຣະທຳຂອງພຣະເຈົ້າເທົ່ານັ້ນ ພວກເຂົາຈຶ່ງບໍ່ເຂົ້າໃຈ ແລະ ເປັນຄືກັບຄົນໂງ່. ຄົນເຊັ່ນນີ້ຍັງສາມາດເຂົ້າສູ່ຄຣິສຕະຈັກໄດ້ບໍ? ເຖິງແມ່ນວ່າພວກເຂົາຈະສົນໃຈໃນການໄດ້ຮັບພອນກໍຕາມ, ພວກເຂົາກໍບໍ່ສາມາດເຮັດໃຫ້ຫົວໃຈຂອງພວກເຂົາສະຫງົບລົງໄດ້ ແລະ ບໍ່ສາມາດນັ່ງຢູ່ຊື່ໆໄດ້ ເມື່ອຟັງພຣະທຳຂອງພຣະເຈົ້າ ແລະ ການໂອ້ລົມກ່ຽວກັບຄວາມຈິງ ແລະ ຫຼັງຈາກທີ່ໄດ້ຟັງຄຳເທດສະໜາສອງສາມຄັ້ງແລ້ວ ພວກເຂົາກໍຢຸດມາ. ຄົນເຊັ່ນນີ້ບໍ່ມີຄວາມເຊື່ອທີ່ແທ້ຈິງ. ແລ້ວເຈດຕະນາດີທີ່ມີຕໍ່ພວກເຂົາຈະເກີດຜົນໄດ້ບໍ? ເຈົ້າສາມາດນຳພວກເຂົາເຂົ້າສູ່ຄຣິສຕະຈັກໄດ້ບໍ? ບໍ່ໄດ້. ພຣະເຈົ້າຕ້ອງເປັນຜູ້ຕັດສິນໃຈຂັ້ນສຸດທ້າຍ. ພຣະເຈົ້າກ່າວວ່າພຣະອົງບໍ່ຕ້ອງການຄົນເຊັ່ນນີ້ ແລະ ບໍ່ວ່າພວກເຂົາຈະຮັບໃຊ້ ຫຼື ສະແດງບົດບາດໃດກໍຕາມ, ພຣະອົງກໍບໍ່ຕ້ອງການພວກເຂົາ. ແລ້ວເຖິງແມ່ນວ່າເຈົ້າຈະລາກພວກເຂົາເຂົ້າມາກໍຕາມ ຍ້ອນເຈດຕະນາດີ, ມັນກໍບໍ່ມີປະໂຫຍດ ແລະ ໃນທີ່ສຸດ ພວກເຂົາກໍຍັງຕ້ອງອອກໄປຢູ່ດີ, ພວກເຂົາບໍ່ສາມາດກາຍເປັນສະມາຊິກຂອງຄຣິສຕະຈັກໄດ້; ບໍ່ວ່າໃຜຈະລາກພວກເຂົາເຂົ້າມາກໍຕາມ, ມັນກໍບໍ່ມີປະໂຫຍດ. ນີ້ເປັນເລື່ອງທີ່ຜູ້ຄົນບໍ່ສາມາດຕັດສິນໃຈໄດ້, ມັນຖືກກຳນົດໄວ້ລ່ວງໜ້າໂດຍພຣະເຈົ້າ ແລະ ພຣະເຈົ້າຊົງຄວບຄຸມການເຂົ້າອອກ. ບາງຄົນບໍ່ມີສະຖານະທາງສັງຄົມ, ພວກເຂົາບໍ່ແມ່ນບຸກຄົນສຳຄັນ ແລະ ຂີດຄວາມສາມາດຂອງພວກເຂົາກໍທຳມະດາ ແລະ ເບິ່ງບໍ່ໄດ້ໂດດເດັ່ນ, ແຕ່ພວກເຂົາເປັນຄົນທີ່ຮຽບງ່າຍ ແລະ ກົງໄປກົງມາຫຼາຍ ພ້ອມທັງສົນໃຈໃນການເຊື່ອໃນພຣະເຈົ້າ. ບໍ່ວ່າພວກເຂົາຈະມີຄວາມຫຍຸ້ງຍາກຫຍັງກໍຕາມ, ພວກເຂົາກໍບໍ່ສາມາດແຍກອອກຈາກພຣະເຈົ້າໄດ້ ແລະ ຄວາມກະຕືລືລົ້ນຂອງພວກເຂົາກໍມີຫຼາຍທີ່ສຸດ. ພຽງແຕ່ເຫັນຄວາມກະຕືລືລົ້ນນີ້ ອ້າຍເອື້ອຍນ້ອງກໍດີໃຈທີ່ໄດ້ເຫັນແລ້ວ ແລະ ພຣະເຈົ້າກໍພໍໃຈທີ່ໄດ້ເຫັນມັນເຊັ່ນກັນ ແລະ ໃນຄວາມເປັນຈິງແລ້ວ, ມັນເປັນເພາະວ່າພວກເຂົາຖືກດົນໃຈໂດຍພຣະວິນຍານຂອງພຣະເຈົ້າ ພວກເຂົາຈຶ່ງມີຄວາມກະຕືລືລົ້ນຫຼາຍ. ຫຼັງຈາກທີ່ເຂົ້າສູ່ຄຣິສຕະຈັກ ແລະ ເຫັນວ່າທຸກຄົນໃນຄຣິສຕະຈັກລ້ວນແຕ່ເປັນຄົນດີຫຼາຍ, ກິນ ແລະ ດື່ມພຣະທຳຂອງພຣະເຈົ້າ ພ້ອມທັງໂອ້ລົມກ່ຽວກັບຄວາມຈິງທຸກມື້, ພວກເຂົາໄດ້ຮັບກຳລັງໃຈເປັນທີ່ສຸດໂດຍສິ່ງນີ້ ແລະ ຮູ້ສຶກວ່ານີ້ຄືເສັ້ນທາງທີ່ຖືກຕ້ອງຂອງຊີວິດ, ດັ່ງນັ້ນ ພວກເຂົາຈຶ່ງເລີ່ມເທດສະໜາພຣະກິດຕິຄຸນ ແລະ ປະຕິບັດໜ້າທີ່ຂອງພວກເຂົາ ແລະ ກາຍເປັນຜູ້ທີ່ຕິດຕາມຂອງພຣະເຈົ້າ. ໃຜເປັນຜູ້ຕັດສິນໃຈວ່າພວກເຂົາສາມາດເຊື່ອໃນພຣະເຈົ້າໄດ້? (ພຣະເຈົ້າເປັນຜູ້ຕັດສິນໃຈ). ແມ່ນພຣະເຈົ້າເອງທີ່ຕັດສິນໃຈ. ພວກເຂົາຈະສາມາດເຊື່ອໃນພຣະເຈົ້າໄດ້ກໍຕໍ່ເມື່ອພຣະເຈົ້າອະນຸຍາດໃຫ້ພວກເຂົາເຂົ້າມາໃນຄຣິສຕະຈັກ. ຖ້າພຣະເຈົ້າບໍ່ໄດ້ປະຕິບັດພາລະກິດ ແລະ ດົນໃຈຜູ້ຄົນ, ພວກເຂົາກໍຈະບໍ່ສາມາດເຊື່ອໃນພຣະເຈົ້າໄດ້ ແລະ ຖ້າພວກເຂົາຖືກບັງຄັບລາກເຂົ້າມາໃນຄຣິສຕະຈັກ, ບໍ່ຊ້າກໍໄວ ພວກເຂົາກໍຈະຕ້ອງອອກໄປຢູ່ດີ. ຜູ້ຄົນບໍ່ມີຄວາມສາມາດສຳລັບການຍອມຮັບຄວາມຈິງໃນທຳມະຊາດຂອງພວກເຂົາ; ຄວາມຈິງທີ່ວ່າພວກເຂົາສາມາດຮັກຄວາມຈິງ ແລະ ຍອມຮັບຄວາມຈິງໄດ້ນັ້ນ ພິສູດວ່າພຣະເຈົ້າໄດ້ປະຕິບັດວຽກງານໃນຕົວພວກເຂົາແລ້ວ. ຖ້າພຣະເຈົ້າປະຕິບັດວຽກງານໃນຕົວພວກເຂົາ, ພວກເຂົາກໍສາມາດກາຍເປັນສະມາຊິກຂອງຄຣິສຕະຈັກໄດ້ ນີ້ຄືເງື່ອນໄຂເບື້ອງຕົ້ນສຳລັບຄົນທຸກປະເພດທີ່ຈະເຂົ້າສູ່ຄຣິສຕະຈັກ, ເງື່ອນໄຂເບື້ອງຕົ້ນກໍຄືພຣະເຈົ້າຕ້ອງການພວກເຂົາ. ບໍ່ວ່າພວກເຂົາຈະສະແດງບົດບາດໃດໃນຄຣິສຕະຈັກກໍຕາມ, ໃນກໍລະນີໃດກໍຕາມ ພຣະເຈົ້າຊົງຄວບຄຸມການເຂົ້າອອກເຮືອນຂອງພຣະອົງ. ຖ້າພຣະອົງບໍ່ອະນຸຍາດໃຫ້ພວກເຂົາເຂົ້າມາ, ພວກເຂົາກໍຈະຢູ່ຂ້າງນອກປະຕູ; ຖ້າພຣະອົງອະນຸຍາດໃຫ້ພວກເຂົາເຂົ້າມາ, ພວກເຂົາກໍຈະຢູ່ຂ້າງໃນປະຕູ. ສະນັ້ນ, ການກາຍເປັນສະມາຊິກຂອງຄຣິສຕະຈັກຈຶ່ງບໍ່ແມ່ນເລື່ອງງ່າຍປານໃດ. ເມື່ອເວົ້າເຖິງຫຼັກການສະເພາະທີ່ພຣະເຈົ້າໃຊ້ເປັນພື້ນຖານເພື່ອຮັບເອົາຜູ້ຄົນ, ແນ່ນອນວ່າພຣະເຈົ້າມີຫຼັກການຂອງພຣະອົງເອງ. ພວກເຮົາຈະບໍ່ໂອ້ລົມກ່ຽວກັບວ່າພຣະເຈົ້າຕ້ອງການຄົນປະເພດໃດ ແລະ ພຣະອົງບໍ່ຕ້ອງການຄົນປະເພດໃດ, ເພາະວ່າມັນຊັບຊ້ອນຫຼາຍ. ເປັນຫຍັງເຮົາຈຶ່ງເວົ້າວ່າມັນຊັບຊ້ອນ? ພຣະເຈົ້າມີແຜນການສຳລັບຜູ້ທີ່ເຂົ້າສູ່ຄຣິສຕະຈັກ, ພວກເຂົາຈະສະແດງບົດບາດໃດໃນຊ່ວງເວລາໃດ ແລະ ພວກເຂົາຈະປະຕິບັດໜ້າທີ່ໃດ ຫຼື ພວກເຂົາຮັບຜິດຊອບວຽກງານສຳຄັນໃດໃນຊ່ວງເວລາໃດ ແລະ ພວກເຂົາຈະຕອບສະໜອງຄວາມຕ້ອງການຂອງວຽກງານຂອງເຮືອນຂອງພຣະເຈົ້າ ແລະ ຄວາມຕ້ອງການດ້ານກຳລັງຄົນໃນຊ່ວງເວລາໃດ. ພຣະເຈົ້າກຳນົດ ແລະ ຄວບຄຸມໃນລະດັບມະຫາພາກ ແລະ ໂດຍລວມ, ແທນທີ່ຈະເປັນພຽງແຕ່ການກະທຳໃນປັດຈຸບັນ, ນີ້ເປັນເລື່ອງນີ້ຊັບຊ້ອນຫຼາຍ ແລະ ບໍ່ສາມາດອະທິບາຍໄດ້ຢ່າງຊັດເຈນໃນສອງສາມຄຳ, ສະນັ້ນ ພວກເຮົາຈະບໍ່ລົງລາຍລະອຽດ. ສະຫຼຸບແລ້ວ, ບໍ່ວ່າຄົນໃດໜຶ່ງສາມາດເຂົ້າສູ່ປະຕູເຮືອນຂອງພຣະເຈົ້າໄດ້ ຫຼື ບໍ່ນັ້ນ ບໍ່ແມ່ນສິ່ງທີ່ຄົນໃດຄົນໜຶ່ງສາມາດຕັດສິນໃຈໄດ້, ພຣະເຈົ້າມີອຳນາດສູງສຸດເໜືອເລື່ອງນີ້ ແລະ ຈັດແຈງເລື່ອງນີ້. ຫຼັງຈາກທີ່ເຂົ້າສູ່ເຮືອນຂອງພຣະເຈົ້າແລ້ວ, ຄົນທຸກປະເພດກໍປະຕິບັດໜ້າທີ່ທຸກປະເພດ, ສະແດງບົດບາດທຸກປະເພດ ແລະ ຍ່າງໃນເສັ້ນທາງທຸກປະເພດ. ຄົນຫຼາກຫຼາຍຮູບແບບເຫຼົ່ານີ້ມີການສະແດງອອກທີ່ແຕກຕ່າງກັນທຸກຮູບແບບ, ບໍ່ວ່າຈະດີ ຫຼື ບໍ່ດີ, ບໍ່ວ່າຈະເປັນບວກ ຫຼື ເປັນລົບ, ບໍ່ວ່າຈະຫ້າວຫັນ ຫຼື ເສີຍເມີຍ, ສິ່ງທັງໝົດນີ້ລ້ວນແຕ່ຢູ່ພາຍໃຕ້ອຳນາດສູງສຸດ ແລະ ການປົກຄອງຂອງພຣະເຈົ້າ.

ອຳນາດສູງສຸດຂອງພຣະເຈົ້າໝາຍຄວາມວ່າ ທຸກສິ່ງປາກົດຂຶ້ນ ແລະ ເກີດຂຶ້ນຕາມທຳມະຊາດພາຍໃຕ້ການປົກຄອງຂອງພຣະອົງ; ບໍ່ມີເຫດການໃດເກີດຂຶ້ນໂດຍບັງເອີນ ແລະ ການພັດທະນາ ແລະ ການປ່ຽນແປງຂອງເຫດການໃດໜຶ່ງກໍບໍ່ໄດ້ຖືກລິເລີ່ມ ຫຼື ຕັດສິນໃຈໂດຍຄົນໃດຄົນໜຶ່ງ, ພຣະເຈົ້າມີອຳນາດສູງສຸດເໜືອທຸກສິ່ງເຫຼົ່ານີ້. ແນ່ນອນວ່າ ຜົນໄດ້ຮັບສຸດທ້າຍ ແລະ ການກຳນົດລັກສະນະຂອງເຫດການໃດໜຶ່ງກໍລ້ວນແຕ່ອີງໃສ່ແກ່ນແທ້ຂອງເຫດການປະເພດນັ້ນ ແລະ ແກ່ນແທ້ຂອງຄົນປະເພດທີ່ກ່ຽວຂ້ອງກັບເຫດການນັ້ນ ແລະ ພື້ນຖານສຳລັບການກຳນົດລັກສະນະຂອງເຫດການແມ່ນອີງໃສ່ພຣະທຳຂອງພຣະເຈົ້າ ແລະ ຫຼັກການທີ່ພຣະເຈົ້າຮຽກຮ້ອງໂດຍສິ້ນເຊີງ. ບໍ່ມີເຫດການປະເພດໃດທີ່ເກີດຂຶ້ນໂດຍບັງເອີນ ແລະ ຜົນໄດ້ຮັບສຸດທ້າຍຂອງເຫດການປະເພດໃດໜຶ່ງກໍບໍ່ໄດ້ຖືກຕັດສິນໂດຍມະນຸດ. ຄວາມຈິງແລ້ວ, ຈຸດເລີ່ມຕົ້ນຂອງເຫດການປະເພດໃດກໍຕາມທີ່ເກີດຂຶ້ນ ແມ່ນພຣະເຈົ້າເປັນຜູ້ຈັດແຈງ ແລະ ຊົງຍົກຂຶ້ນມາ. ເມື່ອພຣະເຈົ້າຊົງຍົກເຫດການປະເພດໜຶ່ງຂຶ້ນມາ, ພຣະອົງກໍຈັດແຈງໃຫ້ຄົນປະເພດໜຶ່ງລົງມືເຮັດໃນເຫດການນັ້ນ ແລະ ຄົນປະເພດນັ້ນອາດຈະຮັບບົດບາດເປັນຜູ້ຮັບໃຊ້ ຫຼື ຕົວປະກອບເສີມຄວາມເດັ່ນ, ພວກເຂົາອາດຈະຮັບບົດບາດເປັນຕົວລະຄອນບໍ່ດີ ຫຼື ພວກເຂົາອາດຈະຮັບບົດບາດເປັນຕົວລະຄອນດີ. ແຕ່ບໍ່ວ່າພວກເຂົາຈະຮັບບົດບາດໃດກໍຕາມ, ຈຸດເລີ່ມຕົ້ນຂອງສິ່ງທັງໝົດເຫຼົ່ານີ້ແມ່ນພຣະເຈົ້າເປັນຜູ້ຈັດແຈງ. ມີສອງຄຳອະທິບາຍກ່ຽວກັບການທີ່ພຣະເຈົ້າຈັດແຈງໃນເລື່ອງນີ້. ຄຳອະທິບາຍໜຶ່ງກໍຄື ພຣະເຈົ້າຊົງຈັດແຈງບາງຢ່າງທີ່ເປັນດ້ານບວກດ້ວຍພຣະອົງເອງ ແລະ ໃຫ້ການຊີ້ນຳ ແລະ ການກຳກັບດູແລທີ່ເປັນບວກ ແລະ ໃຫ້ຕົວລະຄອນດ້ານບວກບາງຄົນ ລິເລີ່ມເຫດການໜຶ່ງ, ນີ້ຄືຄຳອະທິບາຍໜຶ່ງຂອງ “ການຈັດແຈງຂອງພຣະເຈົ້າ”. ອີກຄຳອະທິບາຍໜຶ່ງກໍຄື ພຣະເຈົ້າຊົງມອບໝາຍ ແລະ ສົ່ງວິນຍານປະເພດໜຶ່ງໄປເຮັດບາງສິ່ງ. ສິ່ງເຫຼົ່ານີ້ເປັນດ້ານລົບ ແລະ ຊົ່ວຊ້າໃນສາຍຕາຂອງຜູ້ຄົນ, ສະນັ້ນ ຕົວລະຄອນທີ່ເປັນດ້ານລົບ ແລະ ຊົ່ວຊ້າເຫຼົ່ານີ້ຈຶ່ງເປັນຕົວລະຄອນດ້ານລົບຢ່າງແນ່ນອນ, ນັ້ນກໍຄື ຄົນປະເພດທີ່ພຣະເຈົ້າແຕ່ງຕັ້ງໄວ້ຕັ້ງແຕ່ຕົ້ນໃຫ້ເຂົ້າມາໃນເຮືອນຂອງພຣະອົງເພື່ອເປັນຕົວປະກອບເສີມຄວາມເດັ່ນ ແລະ ເປັນບົດຮຽນດ້ານລົບ. ພຣະເຈົ້າເຮັດໃຫ້ພວກເຂົາຮັບບົດບາດເຫຼົ່ານີ້ ເພາະດ້ວຍທຳມະຊາດແກ່ນແທ້ຂອງພວກເຂົາ, ບົດບາດເຫຼົ່ານີ້ເປັນພຽງບົດບາດດຽວທີ່ພວກເຂົາສາມາດເປັນໄດ້ ແລະ ພຣະອົງປ່ອຍໃຫ້ພວກເຂົາສະແດງຢ່າງເຕັມທີ່ ແລະ ເຮັດໃນສິ່ງທີ່ພວກເຂົາຄວນເຮັດໃນຖານະຕົວປະກອບເສີມຄວາມເດັ່ນຢ່າງເຕັມທີ່. ຕະຫຼອດຂະບວນການທັງໝົດ, ບໍ່ວ່າຈະເປັນການສະແດງອອກຂອງຕົວລະຄອນດ້ານບວກ ຫຼື ຕົວລະຄອນດ້ານລົບກໍຕາມ, ຫຼັກການຂອງພຣະເຈົ້າໃນການປະຕິບັດຕໍ່ກັບເລື່ອງທັງໝົດເຫຼົ່ານີ້ ແລະ ຈັດການກັບເລື່ອງທັງໝົດເຫຼົ່ານີ້ ກໍຄືການປ່ອຍໃຫ້ພວກມັນເປັນໄປຕາມທຳມະຊາດ. ໃນການເບິ່ງ ແລະ ຈັດການກັບເລື່ອງເຫຼົ່ານີ້, ຕົວລະຄອນດ້ານບວກມີມຸມມອງທີ່ເປັນດ້ານບວກບາງຢ່າງ ແລະ ມີມຸມມອງບາງຢ່າງທີ່ສອດຄ່ອງກັບຄວາມເປັນມະນຸດ ແລະ ມາດຕະຖານຂອງມະໂນທຳ. ເຖິງແມ່ນວ່າບາງຄົນໃນພວກເຂົາຈະເປີດເຜີຍອຸປະນິໄສທີ່ເສື່ອມຊາມບາງຢ່າງ, ມີການສະແດງອອກບາງຢ່າງຂອງການເປັນຄົນປະຈົບປະແຈງ ຫຼື ເປີດເຜີຍອຸປະນິໄສທີ່ເສື່ອມຊາມອື່ນໆບາງຢ່າງກໍຕາມ, ຢ່າງໜ້ອຍທີ່ສຸດ ພວກເຂົາກໍຍຶດໝັ້ນໃນມະໂນທຳ ແລະ ເຫດຜົນຂອງຄວາມເປັນມະນຸດ, ນັ້ນກໍຄື ພວກເຂົາຍຶດໝັ້ນໃນມາດຕະຖານຂັ້ນພື້ນຖານສຳລັບການປະພຶດຕົນ. ແລະ ເມື່ອເວົ້າເຖິງຕົວລະຄອນດ້ານລົບ, ພຣະເຈົ້າບໍ່ໄດ້ແຊກແຊງ ຫຼື ຊີ້ນຳສິ່ງໃດກໍຕາມທີ່ພວກເຂົາເຮັດ, ແຕ່ປ່ອຍໃຫ້ພວກເຂົາເຮັດໄປຕາມທຳມະຊາດ; ພວກເຂົາຍັງສະແດງຢ່າງເຕັມທີ່ ແລະ ເປີດໂປງຄວາມໜ້າກຽດຊັງຂອງພວກເຂົາ ແລະ ເຮັດບາງສິ່ງບາງຢ່າງຢ່າງເຕັມທີ່. ພວກເຂົາປະສົບຄວາມສຳເລັດໃນການຮັບບົດບາດຂອງຕົວລະຄອນດ້ານລົບທີ່ພຣະເຈົ້າເປີດໂປງ ເຊັ່ນ: ຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສ, ເຊິ່ງເຮັດໃຫ້ຄົນອື່ນສາມາດເຫັນຢ່າງຊັດເຈນໃນຊີວິດຈິງວ່າ ຄົນປະເພດໃດຄືຄົນມານຮ້າຍ, ຄົນປະເພດໃດຄືຄົນຊົ່ວຮ້າຍ ແລະ ຄົນປະເພດໃດຄືຜູ້ຕໍ່ຕ້ານພຣະຄຣິສ ແລະ ໃບໜ້າທີ່ໜ້າກຽດຊັງຂອງຜູ້ຕໍ່ຕ້ານພຣະຄຣິສເປັນແບບໃດກັນແທ້, ຄົນຊົ່ວຮ້າຍ, ຊາຕານ ແລະ ມານຮ້າຍທີ່ພຣະເຈົ້າເປີດໂປງນັ້ນເປັນແນວໃດແທ້. ຖ້າຕົວລະຄອນດ້ານລົບເຫຼົ່ານີ້ບໍ່ໄດ້ຖືກໃຊ້ເປັນບົດຮຽນຕົວຈິງໃນຊີວິດຈິງ, ບາດນັ້ນ ໃນຈິດໃຈຂອງເຈົ້າ, ມານຮ້າຍ ແລະ ຊາຕານກໍຈະເປັນສິ່ງທີ່ຈັບຕ້ອງບໍ່ໄດ້ຕະຫຼອດໄປ ແລະ ຈະເປັນພຽງການຄາດເດົາ ຫຼື ຮູບພາບຕະຫຼອດໄປ. ແຕ່ຕອນນີ້ ຕົວຢ່າງທີ່ມີຊີວິດເຫຼົ່ານີ້ຖືກວາງໄວ້ຕໍ່ໜ້າຕໍ່ຕາຂອງເຈົ້າ ແລະ ມານຮ້າຍທີ່ສວມໜັງມະນຸດເຫຼົ່ານີ້ກຳລັງດຳລົງຊີວິດຢ່າງຊັດເຈນຢູ່ຕໍ່ໜ້າຕໍ່ຕາຂອງເຈົ້າ ແລະ ຄຳເວົ້າ ແລະ ການປະພຶດຂອງພວກເຂົາ, ທຸກຄຳເວົ້າ ແລະ ທຸກການກະທຳຂອງພວກເຂົາ, ສີໜ້າຂອງພວກເຂົາ ແລະ ແມ່ນແຕ່ນໍ້າສຽງຂອງພວກເຂົາ, ທັງໝົດລ້ວນແຕ່ປາກົດຂຶ້ນຢ່າງຊັດເຈນໃນຊີວິດຂອງເຈົ້າ, ຢູ່ຕໍ່ໜ້າເຈົ້າ ແລະ ຖືກປະທັບໄວ້ໃນຈິດໃຈຂອງເຈົ້າ. ນີ້ບໍ່ແມ່ນສິ່ງທີ່ບໍ່ດີສຳລັບເຈົ້າ. ເລື່ອງແບບນີ້ເກີດຂຶ້ນຊໍ້າແລ້ວຊໍ້າອີກໃນຄຣິສຕະຈັກ. ຄັ້ງທຳອິດທີ່ມັນເກີດຂຶ້ນ, ເຈົ້າຮູ້ສຶກບໍ່ສະບາຍໃຈ ແລະ ຄິດວ່າເຈົ້າຈຳເປັນຕ້ອງອະທິຖານຕໍ່ພຣະເຈົ້າ. ເມື່ອມັນເກີດຂຶ້ນຄັ້ງທີສອງ, ເຈົ້າຄິດວ່າ “ຂ້ອຍຕ້ອງຮຽນຮູ້ທີ່ຈະໃຊ້ຄວາມຈິງເພື່ອປົກປ້ອງຕົນເອງ ແລະ ຄັ້ງຕໍ່ໄປທີ່ຂ້ອຍພົບພໍ້ກັບຄົນປະເພດນີ້, ຂ້ອຍຕ້ອງຫຼີກລ່ຽງພວກເຂົາ”, ແລ້ວເຈົ້າກໍເລີ່ມຄິດກ່ຽວກັບວິທີປົກປ້ອງຕົນເອງ ແລະ ຢູ່ໃຫ້ຫ່າງຈາກຄົນຊົ່ວຮ້າຍ. ເມື່ອຄົນປະເພດນີ້ປາກົດຕົວຂຶ້ນເປັນຄັ້ງທີສາມ, ເຈົ້າໄຕ່ຕອງວ່າ “ເປັນຫຍັງຄົນເຫຼົ່ານີ້ຈຶ່ງເວົ້າຄືກັນກັບມັງກອນແດງທີ່ຍິ່ງໃຫຍ່, ຄືກັບຊາຕານແທ້ໆ? ສິ່ງທີ່ພວກເຂົາເວົ້າບໍ່ແມ່ນການເຮັດໃຫ້ຫຼົງຜິດບໍ? ພວກເຂົາບໍ່ແມ່ນຄົນຊົ່ວຮ້າຍບໍ? ເບິ່ງຄືວ່າພຣະທຳຂອງພຣະເຈົ້າໄດ້ກ່າວໄວ້ວ່າ ຄົນທີ່ສະແດງການສະແດງອອກເຫຼົ່ານີ້ອອກມາແມ່ນຜູ້ຕໍ່ຕ້ານພຣະຄຣິສ. ຂ້ອຍຕ້ອງແຍກແຍະ ແລະ ເປີດໂປງພວກເຂົາ, ຂ້ອຍຈະຖືກພວກເຂົາເຮັດໃຫ້ຫຼົງຜິດບໍ່ໄດ້ ແລະ ຂ້ອຍຕ້ອງຢູ່ໃຫ້ຫ່າງຈາກພວກເຂົາ”. ໂດຍການມີປະສົບການກັບເລື່ອງແບບນີ້ເທື່ອແລ້ວເທື່ອເລົ່າ, ເຈົ້າກໍໄດ້ຮັບຄວາມເຂົ້າໃຈທີ່ຊັດເຈນຍິ່ງຂຶ້ນ ແລະ ທະລຸປຸໂປ່ງຫຼາຍຂຶ້ນກ່ຽວກັບການແຍກແຍະຜູ້ຕໍ່ຕ້ານພຣະຄຣິສ, ຄົນຊົ່ວຮ້າຍ, ຊາຕານ ແລະ ມານຮ້າຍ ແລະ ເຂົ້າໃຈວ່າການຂັດຂວາງ ແລະ ການລົບກວນແມ່ນຫຍັງ. ຄວາມເຂົ້າໃຈຂອງເຈົ້າບໍ່ໄດ້ຢຸດຢູ່ພຽງແຕ່ຄຳເວົ້າ ແລະ ຫຼັກຄຳສອນອີກຕໍ່ໄປ ແລະ ຍິ່ງບໍ່ໄດ້ຢຸດຢູ່ພຽງແຕ່ຮູບພາບ. ແຕ່ເຈົ້າສາມາດລະບຸສິ່ງເຫຼົ່ານີ້ໃນຊີວິດຈິງໄດ້ຫຼາຍຂຶ້ນເລື້ອຍໆ ແລະ ໃນເວລາດຽວກັນ, ເຈົ້າກໍສາມາດເບິ່ງຄົນເຫຼົ່ານີ້ໂດຍໃຊ້ຄວາມຈິງ ແລະ ແກ້ໄຂສິ່ງເຫຼົ່ານີ້ທີ່ເກີດຂຶ້ນໂດຍໃຊ້ຄວາມຈິງແທນ. ແນ່ນອນວ່າ ເມື່ອສິ່ງເຫຼົ່ານີ້ເກີດຂຶ້ນ, ເຈົ້າກໍກຳລັງແກ້ໄຂມຸມມອງ ແລະ ຈຸດຢືນຂອງເຈົ້າໃຫ້ຖືກຕ້ອງຢ່າງຕໍ່ເນື່ອງເຊັ່ນກັນ, ໂດຍຄິດວ່າເຈົ້າຄວນໃຊ້ຈຸດຢືນໃດແທ້ຕໍ່ຄົນເຫຼົ່ານີ້, ເຈົ້າຄວນເບິ່ງພວກເຂົາຈາກມຸມມອງໃດ ແລະ ເຈົ້າຄວນຮັກສາຄວາມສຳພັນແບບໃດກັບພວກເຂົາ. ເມື່ອເຈົ້າປະເຊີນກັບສິ່ງເຫຼົ່ານີ້, ເຈົ້າຈະໄຕ່ຕອງກ່ຽວກັບບັນຫາເຫຼົ່ານີ້ໂດຍບໍ່ຮູ້ຕົວ, ສະແຫວງຫາຄວາມຈິງຢ່າງຕໍ່ເນື່ອງເພື່ອຊອກຫາຄຳຕອບ ແລະ ຫາຂໍ້ສະຫຼຸບ ແລະ ໃນທ້າຍທີ່ສຸດກໍໄດ້ຮັບບາງສິ່ງບາງຢ່າງ. ໃນລະຫວ່າງຂະບວນການນີ້, ສິ່ງດຽວທີ່ພຣະເຈົ້າຊົງເຮັດກໍຄືການສະໜອງຄວາມຈິງໃຫ້ແກ່ຜູ້ຄົນ ແລະ ເຮັດໃຫ້ພວກເຂົາເຂົ້າໃຈຄວາມຈິງ, ບໍ່ວ່າຈະເປັນການໂອ້ລົມກ່ຽວກັບຄວາມຈິງ ຫຼື ການເຮັດໃຫ້ຜູ້ຄົນສາມາດເຂົ້າໃຈຄວາມຈິງໃນສິ່ງທີ່ເກີດຂຶ້ນກັບພວກເຂົາກໍຕາມ, ສະຫຼຸບແລ້ວ ພຣະເຈົ້າບໍ່ໄດ້ຢຸດຢັ້ງສະຖານະການນີ້ຕັ້ງແຕ່ຍັງເປັນໜໍ່ແໜງ. ຖ້າສິ່ງນີ້ຕ້ອງເກີດຂຶ້ນ ແລະ ມັນເປັນປະໂຫຍດຕໍ່ການເຂົ້າສູ່ຊີວິດຂອງຜູ້ທີ່ຖືກເລືອກຂອງພຣະເຈົ້າ ແລະ ເປັນປະໂຫຍດຕໍ່ວຽກງານຂອງຄຣິສຕະຈັກ, ບາດນັ້ນ ພຣະເຈົ້າກໍຈະອະນຸຍາດໃຫ້ມັນເກີດຂຶ້ນກັບຜູ້ຄົນ ແລະ ພຣະອົງຈະບໍ່ຢຸດຢັ້ງມັນ, ແຕ່ຈະປ່ອຍໃຫ້ມັນພັດທະນາໄປຕາມທຳມະຊາດຂອງມັນ. ຈຸດປະສົງຂອງພຣະເຈົ້າໃນການເຮັດວຽກງານແບບນີ້ ໃນດ້ານໜຶ່ງແມ່ນເພື່ອກຳຈັດຜູ້ຄົນ ແລະ ໃນອີກດ້ານໜຶ່ງແມ່ນເພື່ອເຮັດໃຫ້ຜູ້ຄົນສົມບູນແບບ. ແນ່ນອນວ່າ ໃນການກຳຈັດຜູ້ຄົນນັ້ນ ພຣະອົງແນເປົ້າໝາຍໃສ່ຜູ້ທີ່ເປັນຕົວປະກອບເສີມຄວາມເດັ່ນ ແລະ ຜູ້ທີ່ບໍ່ສົມຄວນແມ່ນແຕ່ຈະຮັບໃຊ້ເຫຼົ່ານັ້ນຢ່າງແນ່ນອນ, ໃນຂະນະທີ່ການເຮັດໃຫ້ຜູ້ຄົນສົມບູນນັ້ນ ພຣະອົງແນເປົ້າໝາຍໃສ່ຜູ້ທີ່ຖືກເລືອກຂອງພຣະອົງ, ນັ້ນກໍຄື ຜູ້ທີ່ເຕັມໃຈສະແຫວງຫາຄວາມຈິງ. ສິ່ງນີ້ມີຄວາມໝາຍສອງປະການ. ຄວາມໝາຍປະການໜຶ່ງກໍຄື ຜ່ານການສະແດງທີ່ພວກເຂົາສະແດງອອກມາ, ຄົນຊົ່ວຮ້າຍກໍຖືກເປີດເຜີຍ, ຖືກກຳຈັດ ແລະ ຖືກຄັດອອກຈາກຄຣິສຕະຈັກ. ອີກປະການໜຶ່ງກໍຄື ໃນຂະບວນການທີ່ຄົນຊົ່ວຮ້າຍເຫຼົ່ານີ້ຄ່ອຍໆສະແດງອອກມາ ແລະ ເປັນຕົວປະກອບເສີມຄວາມເດັ່ນ, ຜູ້ທີ່ຖືກເລືອກຂອງພຣະເຈົ້າກໍສາມາດຮຽນຮູ້ທີ່ຈະແຍກແຍະ ແລະ ເຂົ້າໃຈຄວາມຈິງໃນພຣະທຳຂອງພຣະເຈົ້າ; ດ້ວຍວິທີນີ້, ພຣະເຈົ້າຈຶ່ງເຮັດໃຫ້ຄວາມຈິງເຂົ້າສູ່ພາຍໃນຕົວຜູ້ຄົນໃນລັກສະນະທີ່ສຳພັນກັບຊີວິດຈິງ, ນັ້ນກໍຄື ພຣະເຈົ້າອະນຸຍາດໃຫ້ການສະແດງອອກຕ່າງໆຂອງແກ່ນແທ້ທີ່ຊົ່ວຊ້າຂອງຄົນຊົ່ວຮ້າຍ, ຜູ້ຕໍ່ຕ້ານພຣະຄຣິສ, ຊາຕານ ແລະ ມານຮ້າຍທຸກປະເພດທີ່ພຣະອົງຊົງເປີດໂປງ ເພື່ອໃຫ້ຖືກສະແດງໃຫ້ເຫັນໃນຊີວິດຈິງຂອງຜູ້ຄົນ ແລະ ສິ່ງນີ້ກໍເຮັດໃຫ້ຜູ້ຄົນມີຄວາມເຂົ້າໃຈ ແລະ ຄວາມຮູ້ທີ່ຊັດເຈນກ່ຽວກັບຕົວລະຄອນ, ເຫດການ ແລະ ສິ່ງຕ່າງໆທີ່ຊົ່ວຊ້າ, ໜ້າກຽດຊັງ ແລະ ເປັນດ້ານລົບທຸກປະເພດ. ຍົກຕົວຢ່າງເຊັ່ນ: ພຣະເຈົ້າບອກເຈົ້າວ່າ “ເຈົ້າບໍ່ສາມາດໃຊ້ມືສຳຜັດຖ່ານໄຟທີ່ກຳລັງລຸກໄໝ້ໄດ້; ນິ້ວມືຂອງເຈົ້າຈະຖືກລວກ ແລະ ພວກມັນຈະເຈັບປວດ”. ເຈົ້າບໍ່ຮູ້ວ່າຖ່ານໄຟທີ່ກຳລັງລຸກໄໝ້ມີໜ້າຕາເປັນແນວໃດ, ເຈົ້າບໍ່ຮູ້ວ່າການສຳຜັດພວກມັນໃຫ້ຄວາມຮູ້ສຶກແນວໃດ ແລະ ຫຼັງຈາກທີ່ພຣະອົງບອກເຈົ້າກ່ຽວກັບສິ່ງນີ້, ສິ່ງທີ່ເຈົ້າເຂົ້າໃຈກໍແມ່ນຫຼັກຄຳສອນ. ຈາກນັ້ນ ບາງຄົນກໍຈິນຕະນາການວ່າຖ່ານໄຟທີ່ກຳລັງລຸກໄໝ້ເປັນໜ່ວຍມົນໆ ຫຼື ເປັນແທ່ງຍາວໆ. ແລ້ວສີຂອງຖ່ານໄຟທີ່ກຳລັງລຸກໄໝ້ເປັນແນວໃດ? ການສຳຜັດພວກມັນໃຫ້ຄວາມຮູ້ສຶກແນວໃດ? ຄວາມເຈັບປວດຈາກການສຳຜັດພວກມັນຈະເປັນແນວໃດ? ເຈົ້າບໍ່ຮູ້. ຄວາມປະທັບໃຈຂອງເຈົ້າກ່ຽວກັບຖ່ານໄຟທີ່ກຳລັງລຸກໄໝ້ເປັນພຽງຮູບພາບທີ່ຈິດໃຈຂອງເຈົ້າສາມາດຈິນຕະນາການໄດ້ ແລະ ມັນຈະບໍ່ມີຫຍັງກ່ຽວຂ້ອງກັບສິ່ງທີ່ແທ້ຈິງເລີຍ. ສະນັ້ນ, ມື້ໜຶ່ງ, ເມື່ອພຣະເຈົ້າເອົາຖາດຖ່ານໄຟທີ່ກຳລັງລຸກໄໝ້ອອກມາ ແລະ ວາງມັນໄວ້ຕໍ່ໜ້າເຈົ້າ, ເຈົ້າກໍບໍ່ຮູ້ຈັກພວກມັນ ແລະ ເຈົ້າພຽງແຕ່ຮູ້ສຶກວ່າພວກມັນເບິ່ງຄືວ່າຮ້ອນຫຼາຍ. ເຈົ້າຍື່ນມືໄປຫາພວກມັນຢ່າງລະມັດລະວັງ, ເພື່ອເບິ່ງວ່ານິ້ວມືຂອງເຈົ້າຈະຮູ້ສຶກຮ້ອນຂຶ້ນ ຫຼື ບໍ່ ເມື່ອເຈົ້າສຳຜັດພວກມັນ. ພຣະເຈົ້າກ່າວວ່າ “ເຈົ້າສາມາດລອງໄດ້, ແຕ່ຢ່າສຳຜັດພວກມັນດົນເກີນໄປ, ຖ້າບໍ່ດັ່ງນັ້ນ ພວກມັນຈະລວກຜິວໜັງຂອງເຈົ້າ”. ບາງຄົນກໍໂງ່ຈ້າ, ພວກເຂົາຍື່ນນິ້ວມືທັງຫ້າອອກໄປ ແລະ ກຳເອົາຖ່ານໄຟ ແລ້ວມືທັງໝົດຂອງພວກເຂົາກໍຖືກລວກ ແລະ ພຸພອງ. ຄົນອື່ນໆແມ່ນສະຫຼາດ ແລະ ລະມັດລະວັງ, ພວກເຂົາພຽງແຕ່ຍື່ນນິ້ວມືດຽວອອກໄປ ແລະ ສຳຜັດຖ່ານໄຟເບົາໆ ແລ້ວກໍຊັກມືກັບຄືນໃນເວລາບໍ່ຮອດໜຶ່ງວິນາທີ ພ້ອມທັງເວົ້າວ່າ “ໂອ້ຍ, ມັນຮ້ອນເກີນໄປ! ມັນກຳລັງລຸກໄໝ້ແທ້ໆ!” ບໍ່ວ່າເຈົ້າຈະໃຊ້ນິ້ວມືທັງຫ້າ ຫຼື ນິ້ວມືດຽວເພື່ອສຳຜັດມັນກໍຕາມ, ໃນກໍລະນີໃດກໍຕາມ, ສິ່ງທີ່ເຈົ້າສຳຜັດກໍຄືສິ່ງທີ່ແທ້ຈິງ ບໍ່ແມ່ນຮູບພາບ ຫຼື ຄຳເວົ້າ ແລະ ຕະຫຼອດຊີວິດທີ່ເຫຼືອຂອງເຈົ້າ, ເຈົ້າຈະບໍ່ມີວັນລືມຄວາມຮູ້ສຶກ ແລະ ປະສົບການໃນການສຳຜັດຖ່ານໄຟທີ່ກຳລັງລຸກໄໝ້ ແລະ ສິ່ງທີ່ຖ່ານໄຟທີ່ກຳລັງລຸກໄໝ້ມີຄວາມໝາຍຕໍ່ເຈົ້າ. ເມື່ອເຈົ້າເຫັນຖ່ານໄຟທີ່ກຳລັງລຸກໄໝ້ອີກຄັ້ງ, ເຈົ້າຈະບອກຄົນອື່ນວ່າ: “ເຈົ້າສາມາດໃຊ້ພວກມັນເພື່ອໃຫ້ຄວາມອົບອຸ່ນ ແລະ ຕາກເຄື່ອງນຸ່ງ ແລະ ປີ້ງເຂົ້າຈີ່ໄດ້, ແຕ່ເຈົ້າຕ້ອງບໍ່ໃຊ້ມືສຳຜັດພວກມັນເດັດຂາດ. ມືຂອງເຈົ້າຈະຖືກລວກ ແລະ ພຸພອງ ຖ້າເຈົ້າສຳຜັດພວກມັນ”. ຜູ້ຄົນອາດຈະເວົ້າວ່າ: “ແລ້ວຈະເກີດຫຍັງຂຶ້ນ ຖ້າມືຂອງຂ້ອຍຖືກລວກ ແລະ ພຸພອງ?” ແລະ ເຈົ້າກໍຈະຕອບວ່າ: “ຢ່າງໜ້ອຍທີ່ສຸດ, ເຈົ້າກໍຈະບໍ່ສາມາດໃຊ້ມືຈັບສິ່ງຂອງໄດ້ ແລະ ມັນກໍຈະບໍ່ສະດວກສຳລັບເຈົ້າໃນການກິນອາຫານ ແລະ ຍິ່ງບໍ່ສະດວກສຳລັບເຈົ້າໃນການເຮັດວຽກທີ່ໃຊ້ແຮງງານ”. ນີ້ຄືບົດຮຽນຈາກປະສົບການ, ແມ່ນບໍ່? ຫຼັງຈາກປະສົບການທີ່ເລິກເຊິ່ງນັ້ນ, ຄວາມຮູ້ສຶກຮ້ອນລວກຂອງຖ່ານໄຟທີ່ຮ້ອນກໍຈະຖືກສະຫຼັກໄວ້ຢ່າງເລິກເຊິ່ງໃນຄວາມຊົງຈຳຂອງເຈົ້າ, ສະນັ້ນ ເຈົ້າຈຶ່ງຈະບໍ່ສຳຜັດຖ່ານໄຟທີ່ກຳລັງລຸກໄໝ້ຢ່າງງ່າຍດາຍອີກຕໍ່ໄປ. ພຣະເຈົ້າຊົງມີອຳນາດສູງສຸດເໜືອທຸກສິ່ງ ແລະ ຈັດແຈງສິ່ງຕ່າງໆທຸກປະເພດໃຫ້ເກີດຂຶ້ນກັບຜູ້ຄົນ ເພື່ອໃຫ້ພວກເຂົາສາມາດຮຽນຮູ້ບົດຮຽນ ແລະ ໄດ້ຮັບຜົນປະໂຫຍດຈາກສິ່ງເຫຼົ່ານັ້ນ ແລະ ເພື່ອໃຫ້ຄວາມຈິງ ແລະ ພຣະທຳທີ່ພຣະອົງສະໜອງໃຫ້ແກ່ຜູ້ຄົນສາມາດຖືກເຮັດໃຫ້ເຂົ້າສູ່ພາຍໃນພວກເຂົາຢ່າງແທ້ຈິງ ແລະ ດ້ວຍເຫດນີ້ ພຣະທຳ ແລະ ຄວາມຈິງຂອງພຣະເຈົ້າຈຶ່ງບໍ່ແມ່ນຫຼັກຄຳສອນ, ຄຳຂວັນ ຫຼື ກົດລະບຽບໃນຈິດໃຈຂອງຜູ້ຄົນອີກຕໍ່ໄປ, ແຕ່ກາຍເປັນຊີວິດຂອງພວກເຂົາ ແລະ ເປັນຫຼັກການ ແລະ ເກນທີ່ພວກເຂົາເພິ່ງພາອາໄສເພື່ອຄວາມຢູ່ລອດ ແລະ ເປັນສ່ວນໜຶ່ງໃນຊີວິດຂອງພວກເຂົາ, ດ້ວຍວິທີນີ້, ວຽກງານຂອງພຣະເຈົ້າກໍຈະບັນລຸຜົນຂອງມັນ.

ເມື່ອເວົ້າເລື່ອງອຳນາດສູງສຸດຂອງພຣະເຈົ້າ, ສິ່ງທີ່ຜູ້ຄົນຄວນເຫັນກໍຄື ພຣະເຈົ້າຊົງຈັດແຈງການເລີ່ມຕົ້ນຂອງເຫດການ, ຈາກນັ້ນກໍຊົງນຳພາ ແລະ ຊີ້ນຳຂະບວນການພັດທະນາຂອງເຫດການນີ້; ສ່ວນຜົນຮັບຈາກເຫດການດັ່ງກ່າວແມ່ນຫຍັງໃນທີ່ສຸດ, ຜູ້ທີ່ໄລ່ຕາມເສາະຫາຄວາມຈິງໄດ້ຮັບຫຍັງຈາກເຫດການນັ້ນ ແລະ ພວກເຂົາໄດ້ຮັບຫຼາຍສໍ່າໃດ, ເຫດການ ແລະ ຜູ້ຄົນ ແລະ ສິ່ງຕ່າງໆທີ່ກ່ຽວຂ້ອງກັບເຫດການນີ້ຈົບລົງຢູ່ໃສ ແລະ ພວກມັນຈະຖືກຈັດແຈງແນວໃດໃນທີ່ສຸດ, ແນ່ນອນວ່າ ສິ່ງເຫຼົ່ານີ້ຍັງຖືກພຣະເຈົ້າກຳນົດໄວ້ແລ້ວ, ນີ້ຄືຫຼັກການໃນອຳນາດສູງສຸດຂອງພຣະເຈົ້າເໜືອສິ່ງທັງປວງ. ພຣະເຈົ້າພຽງແຕ່ກຳນົດການເລີ່ມຕົ້ນ, ຂະບວນການ ແລະ ຜົນຮັບຂອງແຕ່ລະເຫດການໄວ້ລ່ວງໜ້າ ແລະ ພຣະອົງອະນຸຍາດໃຫ້ເຫດການທັງໝົດຄ່ອຍໆດຳເນີນໄປຢ່າງອິດສະລະຕາມທິດທາງທີ່ພຣະອົງໄດ້ກຳນົດໄວ້, ຈຸດປະສົງກໍຄືເພື່ອເຮັດໃຫ້ທຸກສິ່ງສອດຄ່ອງກັບແບບແຜນໂດຍທຳມະຊາດ ຫຼື ເພື່ອປ່ອຍໃຫ້ທຸກສິ່ງເຮັດໜ້າທີ່ຂອງມັນໂດຍບໍ່ມີການບິດເບືອນໃດໆ ຫຼື ການປຸງແຕ່ງໃດໆ ເພື່ອໃຫ້ບັນລຸຜົນທີ່ພຣະເຈົ້າຕັ້ງໃຈຈະບັນລຸ. ມັນບໍ່ແມ່ນແນວນີ້ບໍ? (ແມ່ນແລ້ວ). ຕົວຢ່າງ: ເມື່ອພຣະເຈົ້າຊົງຈັດແຈງໃຫ້ເຫດການໃດໜຶ່ງເລີ່ມຕົ້ນ ແລະ ເກີດຂຶ້ນ, ຈາກນັ້ນພຣະອົງກໍເລີ່ມສັງເກດເບິ່ງທັດສະນະຄະຕິຂອງຜູ້ຄົນທີ່ພົບພໍ້ກັບເຫດການນີ້ ແລະ ມຸມມອງຂອງພວກເຂົາຕໍ່ເຫດການດັ່ງກ່າວ, ບໍ່ວ່າພວກເຂົາຈະເບິ່ງມັນຢ່າງໃຈຈົດໃຈຈໍ່ ຫຼື ບໍ່ສົນໃຈທີ່ຈະໃສ່ໃຈກັບເຫດການນີ້ ແລະ ບໍ່ວ່າພວກເຂົາເອົາໃຈໃສ່ກັບເຫດການດັ່ງກ່າວ ຫຼື ປະຕິເສດ, ຕໍ່ຕ້ານ ແລະ ຫຼີກລ່ຽງມັນ, ພຣະເຈົ້າກຳລັງສັງເກດເບິ່ງການສະແດງອອກຂອງຄົນປະເພດຕ່າງໆ. ແລ້ວພຣະເຈົ້າແຊກແຊງການສະແດງອອກຂອງຄົນປະເພດຕ່າງໆບໍ? ພຣະເຈົ້າບໍ່ໄດ້ແຊກແຊງ. ພຣະເຈົ້າໃຫ້ສິດເຈົ້າໃນການເລືອກຢ່າງອິດສະລະ. ເຈົ້າສາມາດໃຫ້ຄວາມສຳຄັນກັບເຫດການນີ້ຫຼາຍ ແລະ ເອົາຈິງເອົາຈັງກັບມັນຫຼາຍ ຫຼື ເຈົ້າສາມາດມີທັດສະນະຄະຕິທີ່ບໍ່ສົນໃຈ ແລະ ເມີນເສີຍຕໍ່ເຫດການນັ້ນ ແລະ ແນ່ນອນວ່າ ເຈົ້າຍັງສາມາດມີທັດສະນະຄະຕິທີ່ຈະສະລະສິດ, ຫຼີກລ່ຽງ ແລະ ບໍ່ມີສ່ວນຮ່ວມກັບເຫດການນັ້ນ, ພຣະເຈົ້າພຽງແຕ່ສັງເກດເບິ່ງຢ່າງງຽບໆ. ແຕ່ການປາກົດຂຶ້ນ ແລະ ການເກີດຂຶ້ນຂອງເຫດການທັງໝົດແມ່ນຖືກລິເລີ່ມໂດຍພຣະເຈົ້າ. ນີ້ຄືຂັ້ນຕອນທຳອິດຂອງການທີ່ພຣະເຈົ້າມີອຳນາດສູງສຸດເໜືອເຫດການໜຶ່ງ. ເມື່ອເຫດການນີ້ເລີ່ມດຳເນີນໄປ, ມີຄົນໃດແດ່ທີ່ເຂົ້າຮ່ວມໃນເຫດການນີ້, ເຊິ່ງຄົນທີ່ເຂົ້າໄປກ່ຽວຂ້ອງກັບເຫດການນັ້ນ ແລະ ຫຼັງຈາກທີ່ພວກເຂົາເຂົ້າໄປກ່ຽວຂ້ອງແລ້ວ ເຫດການນີ້ຈະດຳເນີນໄປໃນທິດທາງໃດ, ແນ່ນອນວ່າແມ່ນພຣະເຈົ້າທີ່ເປັນຜູ້ກຳນົດ ແລະ ຈັດແຈງຄົນທັງໝົດເຫຼົ່ານີ້ ເພື່ອໃຫ້ເຫດການດຳເນີນໄປໃນທິດທາງ ແລະ ດ້ວຍຜົນທີ່ພຣະເຈົ້າຕ້ອງການ. ເຊັ່ນດຽວກັນ, ເມື່ອເຫດການນີ້ຖືກເປີດເຜີຍອອກມາ ແລະ ເລື່ອງທັງໝົດດຳເນີນມາຮອດຈຸດຮ້ອນແຮງທີ່ສຸດ, ພຣະເຈົ້າຍັງຄົງເຝົ້າເບິ່ງວ່າທັດສະນະຄະຕິ, ການສະແດງອອກ, ຄວາມຄິດເຫັນ ແລະ ມຸມມອງຂອງຄົນປະເພດຕ່າງໆເ. ພຣະອົງກຳລັງເຝົ້າເບິ່ງວ່າເຈົ້າໃສ່ໃຈກັບເຫດການນີ້ ຫຼື ບໍ່, ເຈົ້າຈິງຈັງ, ເຂັ້ມງວດ ແລະ ເອົາຈິງເອົາຈັງຕໍ່ເຫດການນີ້ ຫຼື ບໍ່ ຫຼື ເຈົ້າເມີນເສີຍ, ບໍ່ສົນໃຈ ແລະ ມຶນຊາຕໍ່ເຫດການນີ້ຢ່າງໜ້າເຫຼືອເຊື່ອ ຫຼື ມີທັດສະນະຄະຕິທີ່ຫຼີກລ່ຽງ ແລະ ລັງກຽດຕໍ່ເຫດການນີ້. ພຣະອົງກຳລັງເຝົ້າເບິ່ງວ່າເຈົ້າເປັນຄົນທີ່ຮັກຄວາມຈິງ ຫຼື ບໍ່ ແລະ ເຈົ້າເປັນຄົນທີ່ເອົາຈິງເອົາຈັງຕໍ່ພຣະທຳຂອງພຣະເຈົ້າ, ຕໍ່ຂໍ້ກຳນົດຂອງພຣະເຈົ້າ ແລະ ຕໍ່ຄວາມຈິງ ຫຼື ບໍ່. ໃນຂະບວນການທີ່ດຳເນີນໄປຂອງເຫດການທັງໝົດ, ທັດສະນະຄະຕິຂອງເຈົ້າກໍຈະຍິ່ງຊັດເຈນຂຶ້ນ ແລະ ພຣະເຈົ້າກໍຈະເຫັນທັດສະນະຄະຕິຂອງເຈົ້າທີ່ມີຕໍ່ຄວາມຈິງ, ທັດສະນະຄະຕິຂອງເຈົ້າທີ່ມີຕໍ່ສະພາບແວດລ້ອມທີ່ພຣະອົງຊົງຈັດວາງໄວ້ໄດ້ຊັດເຈນຍິ່ງຂຶ້ນ ແລະ ພຣະອົງຍັງຈະເຫັນທັດສະນະຄະຕິຂອງເຈົ້າທີ່ມີຕໍ່ການໄລ່ຕາມເສາະຫາຄວາມຈິງໄດ້ຢ່າງຊັດເຈນ. ເມື່ອເຫດການທັງໝົດດຳເນີນໄປຈົນເຖິງຈຸດສິ້ນສຸດ ແລະ ມີຜົນໄດ້ຮັບທີ່ຫຼີກລ່ຽງບໍ່ໄດ້, ພຣະເຈົ້າຍັງຄົງເຝົ້າເບິ່ງວ່າເຈົ້າໄດ້ຮັບຫຍັງແດ່ຈາກເຫດການທັງໝົດ, ເຈົ້າກຳລັງຄິດຫຍັງຢູ່ໃນໃຈຂອງເຈົ້າ ແລະ ເຈົ້າກຳລັງຄິດໄລ່ຫຍັງຢູ່. ພຣະອົງກຳລັງເບິ່ງວ່າໃນເຫດການນີ້ ເຈົ້າພຽງແຕ່ສຸມໃສ່ກັບການໄດ້ຮັບປະສົບການ ແລະ ຖອດຖອນບົດຮຽນຈາກເຫດການນີ້ ເພື່ອປົກປ້ອງຕົນເອງ, ເປັນຄົນປະຈົບປະແຈງ ຫຼື ເຈົ້າເຮັດສິ່ງຕ່າງໆຕາມຫຼັກການຄວາມຈິງ ແລະ ບໍ່ສັບສົນຄືກັບທີ່ເຈົ້າເຄີຍເປັນຜ່ານມາ. ພຣະເຈົ້າຍັງຈະເບິ່ງວ່າທັດສະນະຄະຕິຂອງເຈົ້າທີ່ມີຕໍ່ເຫດການນີ້ເປັນແນວໃດ, ເຈົ້າປິດປາກງຽບ ແລະ ບໍ່ສະແດງມຸມມອງໃດໜຶ່ງ, ວາງຕົວຫ່າງເຫີນຈາກທຸກສິ່ງທີ່ບໍ່ສົ່ງຜົນກະທົບຕໍ່ເຈົ້າໂດຍກົງ ຫຼື ເມື່ອປະເຊີນກັບເຫດການນີ້ ເຈົ້າບໍ່ພຽງແຕ່ຂາດຄວາມເຂົ້າໃຈທີ່ບໍລິສຸດເທົ່ານັ້ນ, ແຕ່ຄວາມເຂົ້າໃຈຜິດ ແລະ ການຈົ່ມວ່າຂອງເຈົ້າກ່ຽວກັບພຣະເຈົ້າພັດຮ້າຍແຮງຂຶ້ນ ແລະ ເຈົ້າໄດ້ເກີດມີຄວາມຄິດຫຼົງຜິດ ແລະ ຈິນຕະນາການກ່ຽວກັບພຣະອົງຫຼາຍຂຶ້ນ ຈົນເຖິງຂັ້ນທີ່ຢາກຫຼີກລ່ຽງຈາກເຫດການນັ້ນ. ຄົນປະເພດຕ່າງໆມີຄວາມຄິດ ແລະ ມຸມມອງທີ່ແຕກຕ່າງກັນ ເມື່ອເຫດການທຸກປະເພດເກີດຂຶ້ນ ແລະ ພຣະເຈົ້າກໍກຳລັງສັງເກດ ແລະ ບັນທຶກເຫດການເຫຼົ່ານັ້ນທັງໝົດໄວ້. ບໍ່ວ່າຈະເປັນປີໃດ, ມື້ໃດ ແລະ ຊົ່ວໂມງ, ນາທີ ຫຼື ວິນາທີໃດກໍຕາມ, ເຈົ້າກຳລັງຄິດຫຍັງຢູ່, ເຈົ້າກຳລັງເວົ້າຫຍັງ, ເຈົ້າກຳລັງຄິດໄລ່ຫຍັງຢູ່, ເຈົ້າກຳລັງວາງແຜນຫຍັງຢູ່, ເຈົ້າເຂົ້າໃຈຄວາມຈິງໃນດ້ານໃດ, ທັດສະນະຄະຕິຂອງເຈົ້າເປັນແນວໃດ ເມື່ອມີຄົນໂອ້ລົມກ່ຽວກັບຄວາມຈິງບາງດ້ານ, ເຈົ້າຕໍ່ຕ້ານ ແລະ ເບື່ອໜ່າຍຕໍ່ຄວາມຈິງນັ້ນ ແລະ ບໍ່ຢາກຟັງມັນ ຫຼື ວາງແຜນທີ່ຈະຫຼົບໜີ, ພຣະເຈົ້າຊົງກວດສອບສິ່ງທັງໝົດເຫຼົ່ານີ້. ຍັງມີບາງຄົນທີ່ບໍ່ເຄີຍມີທັດສະນະຄະຕິໃດໜຶ່ງຕໍ່ຜູ້ຄົນ, ເຫດການ ແລະ ສິ່ງຕ່າງໆທີ່ປາກົດຂຶ້ນໃນຄຣິສຕະຈັກ, ເຮືອນຂອງພຣະເຈົ້າ ຫຼື ສິ່ງທີ່ຢູ່ອ້ອມຂ້າງພວກເຂົາ, ເຊິ່ງເປັນຄົນທີ່ມຶນຊາ ແລະ ບໍ່ຕື່ນຕົວຄືກັບຄົນໂງ່. ພວກເຂົາພຽງແຕ່ຍຶດຕິດໃນມຸມມອງຂອງພວກເຂົາເອງຢ່າງແໜ້ນໜາ, ໂດຍຄິດວ່າ: “ຕາບໃດທີ່ຂ້ອຍບໍ່ເຮັດຄວາມຊົ່ວຮ້າຍ ແລະ ບໍ່ກໍ່ໃຫ້ເກີດການຂັດຂວາງ ຫຼື ການລົບກວນ ຫຼື ຕັດສິນຄົນອື່ນ ແລະ ຂ້ອຍບໍ່ສະແດງຄວາມຄິດເຫັນ ຫຼື ມີທັດສະນະຄະຕິ ຫຼື ມຸມມອງໃດໜຶ່ງ ເມື່ອຂ້ອຍພົບພໍ້ກັບຜູ້ຄົນ, ເຫດການ ຫຼື ສິ່ງຕ່າງໆ ແລະ ຂ້ອຍພຽງແຕ່ເຮັດຕົວຄືກັບຫຸ່ນຍົນ ແລະ ປະຕິບັດໜ້າທີ່ຂອງຂ້ອຍໃຫ້ດີ ພ້ອມທັງອອກເຫື່ອແຮງໃຫ້ດີຢ່າງເປັນລະບຽບຮຽບຮ້ອຍ, ນັ້ນກໍພຽງພໍແລ້ວ”. ນີ້ກໍເປັນຄວາມຄິດ ແລະ ມຸມມອງປະເພດໜຶ່ງເຊັ່ນກັນ. ແນ່ນອນວ່າ ພຣະເຈົ້າຍັງຈະສັງເກດ ແລະ ບັນທຶກຄວາມຄິດ ແລະ ມຸມມອງປະເພດນີ້ໄວ້. ຈຸດປະສົງທີ່ຢູ່ເບື້ອງຫຼັງການທີ່ພຣະເຈົ້າມີອຳນາດສູງສຸດເໜືອທຸກສິ່ງ ແລະ ເຫດການທັງໝົດ ພ້ອມທັງເໜືອທຸກສິ່ງທີ່ສະເພາະເຈາະຈົງທີ່ເກີດຂຶ້ນອ້ອມຕົວຜູ້ຄົນກໍຄື ເພື່ອຈັດວາງສະພາບແວດລ້ອມໃຫ້ແກ່ຜູ້ຄົນ ແລະ ເພື່ອສະໜອງບົດຮຽນການໃຊ້ຊີວິດໃຫ້ແກ່ພວກເຂົາ, ເພື່ອວ່າເມື່ອປະເຊີນກັບສິ່ງຕ່າງໆທຸກປະເພດ, ຄົນປະເພດຕ່າງໆຈະສະແດງດ້ານທີ່ແທ້ຈິງທີ່ສຸດຂອງພວກເຂົາອອກມາ ແລະ ສະແດງຄວາມຄິດ ແລະ ມຸມມອງທີ່ແທ້ຈິງທີ່ສຸດຂອງພວກເຂົາ ພ້ອມທັງທັດສະນະຄະຕິທີ່ແທ້ຈິງທີ່ສຸດຂອງພວກເຂົາທີ່ມີຕໍ່ພຣະເຈົ້າ ແລະ ຄວາມຈິງ. ທັດສະນະຄະຕິເຫຼົ່ານີ້ທີ່ຜູ້ຄົນມີນັ້ນສະແດງອອກມາຢ່າງສິ້ນເຊີງໃນສະພາວະແຫ່ງຄວາມອິດສະລະ ແລະ ເສລີພາບ. ພຣະເຈົ້າບໍ່ເຄີຍແຊກແຊງ, ກ້າວກ່າຍ ຫຼື ບົງການ, ພຣະອົງພຽງແຕ່ອະນຸຍາດໃຫ້ຄົນປະເພດຕ່າງໆສະແດງຄວາມຄິດ, ມຸມມອງ ແລະ ທັດສະນະຄະຕິຂອງພວກເຂົາຢ່າງເຕັມທີ່ ແລະ ຕາມທຳມະຊາດຂອງພວກເຂົາ ແລະ ໃນທີ່ສຸດກໍເປີດເຜີຍ ແລະ ປະຕິບັດຕໍ່ຄົນປະເພດຕ່າງໆຕາມການສະແດງອອກຂອງພວກເຂົາ. ໃຜແດ່ທີ່ລວມຢູ່ໃນ “ຄົນປະເພດຕ່າງໆ”? ພຣະເຈົ້າຊົງຈັດແຈງຫຍັງແດ່ສຳລັບຄົນປະເພດຕ່າງໆ? ພຣະເຈົ້າເຮັດໃຫ້ຜູ້ທີ່ຮັກຄວາມຈິງໄດ້ຮັບຄວາມຈິງ; ພຣະອົງເຮັດໃຫ້ຜູ້ທີ່ບໍ່ສົນໃຈຄວາມຈິງ ແຕ່ເຕັມໃຈທີ່ຈະອອກເຫື່ອແຮງໄດ້ສະຫງົບໃຈລົງເພື່ອເຮັດເຊັ່ນນັ້ນ; ສ່ວນຜູ້ທີ່ລັງກຽດ ແລະ ເບື່ອໜ່າຍຕໍ່ຄວາມຈິງ, ພຣະອົງກໍເປີດເຜີຍທັດສະນະຄະຕິຂອງພວກເຂົາທີ່ເບື່ອໜ່າຍຕໍ່ຄວາມຈິງ, ແຕ່ຖ້າພວກເຂົາສາມາດສະຫງົບໃຈລົງເພື່ອຮັບໃຊ້ ຫຼື ເໝາະສົມຕໍ່ການຮັບໃຊ້, ພຣະເຈົ້າກໍຈະເລືອກຄົນທີ່ດີກວ່າເຫຼົ່ານີ້ ແລະ ໃຫ້ສິດພວກເຂົາໃນການຮັບໃຊ້, ໃນຂະນະທີ່ຖ້າພວກເຂົາບໍ່ເໝາະສົມຕໍ່ການຮັບໃຊ້ ຫຼື ພວກເຂົາເບື່ອໜ່າຍຕໍ່ຄວາມຈິງຈົນເຖິງຂັ້ນທີ່ພວກເຂົາອາດຈະກໍ່ໃຫ້ເກີດການຂັດຂວາງ ແລະ ການລົບກວນ, ພຣະເຈົ້າກໍຈະກຳຈັດພວກເຂົາອອກເມື່ອເຖິງເວລາ ແລະ ໂອກາດທີ່ເໝາະສົມ. ວຽກງານທັງໝົດນີ້ທີ່ພຣະເຈົ້າຊົງເຮັດແມ່ນບໍ່ສອດຄ່ອງກັບຄວາມຄິດຫຼົງຜິດຂອງຜູ້ຄົນ, ບໍ່ແມ່ນບໍ? (ແມ່ນແລ້ວ). ຜູ້ຄົນສາມາດເຫັນຄວາມອົດກັ້ນ ແລະ ຄວາມໜ້າຮັກຂອງພຣະເຈົ້າໃນສິ່ງທັງໝົດນີ້ໄດ້ບໍ? (ຈາກສິ່ງເຫຼົ່ານີ້, ພວກເຮົາສາມາດເຫັນໄດ້ວ່າ ຜ່ານວຽກງານທີ່ສຳພັນກັບຊີວິດຈິງນີ້, ພຣະເຈົ້າຊົງນຳພາຜູ້ຄົນໃຫ້ມີປະສົບການ ແລະ ເບື້ອງຫຼັງວຽກງານທັງໝົດນີ້ກໍຄືຄວາມຮັກທີ່ພຣະເຈົ້າມີຕໍ່ມະນຸດ). ພາຍໃນວຽກງານນີ້ມີເຈດຕະນາທີ່ພຽນພະຍາຍາມຂອງພຣະເຈົ້າ, ສະຕິປັນຍາໃນວຽກງານຂອງພຣະອົງ ແລະ ທັດສະນະຄະຕິທີ່ຮັບຜິດຊອບຂອງພຣະອົງຕໍ່ມະນຸດທີ່ພຣະອົງຕັ້ງໃຈຈະຊ່ວຍໃຫ້ລອດພົ້ນ. ຍັງມີອີກດ້ານໜຶ່ງ, ນັ້ນກໍຄື ສິ່ງທີ່ພຣະເຈົ້າມີ ແລະ ເປັນບໍ່ແມ່ນສິ່ງທີ່ມະນຸດມີ. ພຣະເຈົ້າຊົງເຂັ້ມງວດ ແລະ ເອົາຈິງເອົາຈັງຢ່າງຍິ່ງໃນທຸກສິ່ງທີ່ພຣະອົງຊົງເຮັດ ແລະ ບໍ່ເຄີຍເຮັດແບບປະໝາດ. ໂດຍສະເພາະເມື່ອເວົ້າເຖິງເລື່ອງທີ່ຜູ້ຄົນໄດ້ຮັບຄວາມຈິງ, ພຣະອົງຊົງເຂັ້ມງວດ ແລະ ເອົາຈິງເອົາຈັງຢ່າງຍິ່ງ; ເພື່ອຮັບຜິດຊອບຕໍ່ຊີວິດຂອງຜູ້ຄົນ ແລະ ຈຸດຈົບຂອງຜູ້ຄົນ, ພຣະເຈົ້າຕ້ອງກະທຳການແບບນີ້. ແນ່ນອນວ່າ ສຳລັບພຣະເຈົ້າແລ້ວ, ນີ້ຄືສິ່ງທີ່ແກ່ນແທ້ຂອງພຣະອົງ ແລະ ສິ່ງທີ່ພຣະອົງມີ ແລະ ເປັນຢ່າງແທ້ຈິງ. ບໍ່ວ່າເຈົ້າຈະມີທັດສະນະຄະຕິແນວໃດຕໍ່ຊີວິດຂອງເຈົ້າ ແລະ ຕໍ່ຈຸດຈົບ ແລະ ຈຸດໝາຍປາຍທາງຂອງເຈົ້າ, ບໍ່ວ່າຈະເປັນທັດສະນະຄະຕິທີ່ຈິງຈັງ ແລະ ເຂັ້ມງວດ ຫຼື ທັດສະນະຄະຕິທີ່ເຮັດພໍແລ້ວມືແລ້ວຕີນກໍຕາມ, ໃນກໍລະນີໃດກໍຕາມ, ສຳລັບພຣະເຈົ້າແລ້ວ, ເນື່ອງຈາກພຣະອົງໄດ້ເລືອກເຈົ້າ ແລະ ເນື່ອງຈາກພຣະອົງສະໜອງຄວາມຈິງໃຫ້ແກ່ເຈົ້າ ແລະ ຕ້ອງການຊ່ວຍເຈົ້າໃຫ້ລອດພົ້ນ, ພຣະອົງກໍຈະຈັບໃຈຄວາມທຸກຄຳເວົ້າ ແລະ ການກະທຳຂອງເຈົ້າ ພ້ອມທັງທັດສະນະຄະຕິຂອງເຈົ້າໃນທຸກສິ່ງຢ່າງຄົບຖ້ວນ ແລະ ໃນທີ່ສຸດພຣະອົງກໍຈະກຳນົດຈຸດຈົບຂອງເຈົ້າໂດຍອີງໃສ່ທັດສະນະຄະຕິທັງໝົດຂອງເຈົ້າ. ແລ້ວບົນພື້ນຖານຂອງທັດສະນະຄະຕິທັງໝົດຂອງເຈົ້າ, ພຣະອົງຈະເບິ່ງວ່າໃນທີ່ສຸດແລ້ວເຈົ້າຈະເປັນຄົນທີ່ໄດ້ຮັບຄວາມຈິງ ແລະ ເປັນຄົນທີ່ຈະສາມາດອ່ອນນ້ອມຕໍ່ພຣະເຈົ້າ ແລະ ເຂົ້າກັນໄດ້ກັບພຣະອົງໄດ້ ຫຼື ບໍ່. ມັນອາດຈະເປັນໄປໄດ້ວ່າເຈົ້າບໍ່ເຄີຍເອົາຈິງເອົາຈັງກ່ຽວກັບເລື່ອງທີ່ພຣະເຈົ້າຊ່ວຍຜູ້ຄົນໃຫ້ລອດພົ້ນ, ບໍ່ເຄີຍໄຕ່ຕອງມັນຢ່າງລະມັດລະວັງ ແລະ ບໍ່ຮູ້ວ່າພຣະເຈົ້າຊ່ວຍຜູ້ຄົນໃຫ້ລອດພົ້ນແນວໃດ. ເຖິງຢ່າງໃດກໍຕາມ, ໃນຖານະພຣະຜູ້ສ້າງທີ່ມີອຳນາດສູງສຸດເໜືອມະນຸດທີ່ຖືກສ້າງຂຶ້ນ, ພຣະອົງບໍ່ໄດ້ເຮັດພໍເປັນພິທີຄືກັບມະນຸດ; ພຣະອົງຊົງເຮັດວຽກງານແຫ່ງການຊ່ວຍມະນຸດຊາດໃຫ້ລອດພົ້ນໃນລັກສະນະທີ່ຈິງຈັງ. ພຣະອົງຊົງສ້າງເຈົ້າ ແລະ ເລືອກເຈົ້າ. ພຣະອົງຊົງສັນຍາກັບຜູ້ຄົນວ່າພຣະອົງຈະຊ່ວຍພວກເຂົາໃຫ້ລອດພົ້ນຢ່າງສິ້ນເຊີງ, ສະນັ້ນ ພຣະອົງຈຶ່ງຈະເຮັດວຽກງານນີ້ໃຫ້ສຳເລັດ ແລະ ຈະຮັບຜິດຊອບຈົນເຖິງທີ່ສຸດ. ສະນັ້ນ, ຈຶ່ງມີການສະແດງອອກທີ່ແທ້ຈິງ ແລະ ເນື້ອໃນວຽກງານທີ່ແທ້ຈິງໃນການທີ່ພຣະເຈົ້າເຮັດວຽກງານຂອງພຣະອົງໃຫ້ສຳເລັດ ແລະ ຮັບຜິດຊອບຈົນເຖິງທີ່ສຸດ. ນີ້ຄືວິທີທີ່ພຣະເຈົ້າຊົງເຮັດວຽກງານ ແລະ ນີ້ຄືທັດສະນະຄະຕິທີ່ຈິງໃຈ ແລະ ເອົາຈິງເອົາຈັງຂອງພຣະອົງ. ພຣະເຈົ້າຈະບໍ່ເຮັດພໍແລ້ວມືແລ້ວຕີນກັບເຈົ້າ ຫຼື ປັດຄວາມຮັບຜິດຊອບຕໍ່ເຈົ້າດ້ວຍຄຳຂວັນບາງຢ່າງ ແລະ ໂດຍສະເພາະວຽກງານຂອງພຣະເຈົ້າກໍຍິ່ງສະທ້ອນໃຫ້ເຫັນເຖິງລາຄາທີ່ແທ້ຈິງທີ່ພຣະເຈົ້າຊົງຈ່າຍເພື່ອຊ່ວຍຜູ້ຄົນໃຫ້ລອດພົ້ນ ພ້ອມທັງທັດສະນະຄະຕິທີ່ຮັບຜິດຊອບຂອງພຣະອົງຕໍ່ຜູ້ຄົນໄດ້ດີກວ່າ.

ວິທີການຮັບຄວາມຈິງໃນສະພາບແວດລ້ອມທີ່ພຣະເຈົ້າຊົງຈັດໄວ້

ຫຼັງຈາກທີ່ຜູ້ຄົນເຂົ້າໃຈຫຼັກການ ແລະ ຈຸດປະສົງໃນການທີ່ພຣະເຈົ້າຊ່ວຍຜູ້ຄົນໃຫ້ລອດພົ້ນ ແລະ ອຳນາດສູງສຸດຂອງພຣະເຈົ້າເໜືອທຸກສິ່ງແລ້ວ, ຄວາມຄິດຫຼົງຜິດ ແລະ ຈິນຕະນາການຂອງພວກເຂົາກ່ຽວກັບພຣະເຈົ້າໃນເລື່ອງນີ້ຈະບໍ່ໄດ້ຮັບການແກ້ໄຂໃນລະດັບໃດໜຶ່ງບໍ? (ແມ່ນແລ້ວ). ຜູ້ຄົນຄວນເຂົ້າໃຈຫຍັງແດ່ກ່ຽວກັບເລື່ອງນີ້? ນັ້ນກໍຄື ບໍ່ວ່າຈະເປັນເລື່ອງທຸກປະເພດ ຫຼື ເລື່ອງທີ່ສະເພາະເຈາະຈົງໃດໜຶ່ງທີ່ພຣະເຈົ້າມີອຳນາດສູງສຸດເໜືອກໍຕາມ, ການຮ່ວມມືຂອງຜູ້ຄົນກວມເອົາ 80 ຫຼື ເຖິງຂັ້ນ 90 ເປີເຊັນ ແລະ ຄວາມຄິດ ແລະ ມຸມມອງຂອງພວກເຂົາ ພ້ອມທັງທັດສະນະຄະຕິຂອງພວກເຂົາທີ່ມີຕໍ່ເລື່ອງດັ່ງກ່າວແມ່ນສຳຄັນຫຼາຍໃນສາຍຕາຂອງພຣະເຈົ້າ. ຢ່າຄິດວ່າ ຖ້າເຈົ້າບໍ່ເວົ້າຫຍັງ ແລະ ບໍ່ສະແດງຈຸດຢືນຂອງເຈົ້າ ເມື່ອມີສິ່ງຕ່າງໆເກີດຂຶ້ນກັບເຈົ້າ, ແລ້ວພຣະເຈົ້າຈະບໍ່ສົນໃຈເຈົ້າ ແລະ ຈະເມີນເສີຍຕໍ່ເຈົ້າ. ຖ້າເຈົ້າຢາກໃຫ້ພຣະເຈົ້າເມີນເສີຍຕໍ່ເຈົ້າ, ແລ້ວເຈົ້າກໍບໍ່ຄວນເຊື່ອໃນພຣະເຈົ້າເລີຍຈະດີກວ່າ. ຍ້ອນເຈົ້າຢູ່ໃນເຮືອນຂອງພຣະເຈົ້າ ແລະ ຍ້ອນພຣະເຈົ້າໄດ້ເລືອກເຈົ້າ, ພຣະເຈົ້າຈະບໍ່ເມີນເສີຍຕໍ່ເຈົ້າຢ່າງເດັດຂາດ. ທຸກສິ່ງລ້ວນແຕ່ຖືກກວດສອບຢ່າງລະອຽດໃນສາຍຕາຂອງພຣະເຈົ້າ, ແລ້ວນັບປະສາຫຍັງກັບເຈົ້າ ທີ່ເປັນພຽງຄົນນ້ອຍໆຄົນໜຶ່ງ. ເຖິງແມ່ນວ່າເຈົ້າຈະເປັນພຽງມົດໂຕໜຶ່ງ, ຖ້າເຈົ້າຖືກເລືອກໂດຍພຣະເຈົ້າ, ພຣະເຈົ້າກໍຍັງຈະກວດສອບເຈົ້າຢ່າງລະອຽດ ແລະ ນຳພາເຈົ້າຢູ່ສະເໝີ. ຍ້ອນພຣະເຈົ້າຊົງກວດສອບເຈົ້າຢ່າງລະອຽດ, ເຈົ້າກໍພຽງແຕ່ຕ້ອງຍອມຮັບສິ່ງທີ່ເກີດຂຶ້ນກັບເຈົ້າ. ຢ່າຫຼີກລ່ຽງພວກມັນ, ການຫຼີກລ່ຽງບໍ່ແມ່ນທາງເລືອກທີ່ສະຫຼາດ. ເຈົ້າຕ້ອງປະເຊີນໜ້າກັບພວກມັນ. ມີພຽງແຕ່ເມື່ອເຈົ້າປະເຊີນໜ້າກັບພວກມັນ ແລະ ມີທັດສະນະຄະຕິທີ່ຊັດເຈນເທົ່ານັ້ນ ເຈົ້າຈຶ່ງຈະມີໂອກາດໄດ້ຮັບຄວາມຈິງທີ່ພຣະເຈົ້າໃຫ້ເຈົ້າເຂົ້າໃຈ ໃນສະພາບແວດລ້ອມທີ່ພຣະອົງຊົງຈັດໄວ້ໃຫ້ເຈົ້າ, ໃນຂະນະທີ່ການຫຼີກລ່ຽງພວກມັນຈະບໍ່ເຮັດໃຫ້ເຈົ້າເຂົ້າໃຈຄວາມຈິງໂດຍທີ່ເຈົ້າຍັງມິດງຽບຢູ່. ນອກເໜືອຈາກຄວາມຈິງກ່ຽວກັບວິໄສທັດແລ້ວ, ຄວາມຈິງດ້ານອື່ນໆ ນັ້ນກໍຄື ຄວາມຈິງທຸກປະເພດທີ່ກ່ຽວຂ້ອງກັບຊີວິດ ແລະ ການດຳລົງຢູ່ຂອງມະນຸດ ລ້ວນແຕ່ຖືກສະແດງອອກມາຜ່ານສະພາບແວດລ້ອມໜຶ່ງ ຫຼື ຜ່ານບໍລິບົດຂອງພຶດຕິກຳຂອງຄົນປະເພດໜຶ່ງທີ່ສະແດງອອກມາ. ຜູ້ຄົນສາມາດຢັ່ງຮູ້ຄວາມເປັນຈິງຂອງຄວາມຈິງເຫຼົ່ານີ້ຢ່າງແທ້ຈິງໄດ້ ຫຼັງຈາກທີ່ພວກເຂົາໄດ້ຮັບປະສົບການ ແລະ ຄວາມເຂົ້າໃຈທີ່ແທ້ຈິງແລ້ວເທົ່ານັ້ນ. ຄົນສ່ວນໃຫຍ່ບໍ່ສາມາດເບິ່ງເຫັນປະເດັນນີ້ໄດ້ຢ່າງຊັດເຈນ ແລະ ທັດສະນະຄະຕິຂອງພວກເຂົາທີ່ມີຕໍ່ຄວາມຈິງປະເພດຕ່າງໆກໍບໍ່ໜາວບໍ່ຮ້ອນ ພ້ອມທັງພວກເຂົາຍັງຕ້ອງການຫຼີກລ່ຽງສະພາບແວດລ້ອມເຫຼົ່ານີ້ຢູ່ສະເໝີ ແລະ ພວກເຂົາບໍ່ປາຖະໜາທີ່ຈະສະແຫວງຫາຄວາມຈິງກ່ຽວກັບບັນຫາທີ່ແທ້ຈິງ. ພວກເຂົາບໍ່ໄດ້ຮຽນຮູ້ທີ່ຈະແຍກແຍະຄົນ ແລະ ເຫດການປະເພດຕ່າງໆໂດຍອີງໃສ່ຄວາມຈິງ ແລະ ພວກເຂົາກໍບໍ່ໄດ້ຝຶກຝົນໃນການນຳໃຊ້ຄວາມຈິງເພື່ອແກ້ໄຂບັນຫາຕ່າງໆ. ບໍ່ວ່າມີຫຍັງເກີດຂຶ້ນກັບພວກເຂົາກໍຕາມ, ພວກເຂົາກໍບໍ່ມີທັດສະນະຄະຕິ ຫຼື ມຸມມອງໃດໜຶ່ງ ແລະ ພວກເຂົາກໍບໍ່ເຂົ້າຮ່ວມໃນການໂອ້ລົມ ແລະ ການສົນທະນາ. ພວກເຂົາພໍໃຈກັບພຽງແຕ່ການອະທິຖານຕໍ່ພຣະເຈົ້າ, ການອ່ານພຣະທຳຂອງພຣະເຈົ້າ, ການຮຽນຮູ້ເພງສັນລະເສີນ ແລະ ການປະຕິບັດໜ້າທີ່ຂອງພວກເຂົາໃຫ້ສຳເລັດໃນທຸກໆມື້ ແລະ ນັ້ນກໍພຽງພໍແລ້ວ. ເຮົາຈະບອກສິ່ງໜຶ່ງໃຫ້ແກ່ເຈົ້າ ນັ້ນກໍຄື ລັກສະນະຂອງຜູ້ອອກເຫື່ອແຮງແມ່ນ ພວກເຂົາພຽງແຕ່ເຕັມໃຈທີ່ຈະອອກແຮງ ແລະ ພວກເຂົາບໍ່ສົນໃຈຄວາມຈິງໃນດ້ານໃດໜຶ່ງ ຫຼື ບໍ່ເຕັມໃຈທີ່ຈະເອົາຈິງເອົາຈັງກ່ຽວກັບຄວາມຈິງໃນດ້ານໃດໜຶ່ງ ແລະ ພົບວ່າການເຮັດເຊັ່ນນັ້ນເປັນເລື່ອງຫຍຸ້ງຍາກ, ນີ້ຄືຜູ້ອອກເຫື່ອແຮງ. ຖ້າເຈົ້າບໍ່ແມ່ນຄົນຮັບໃຊ້ຂອງຊາຕານ ຫຼື ຄົນຊົ່ວຮ້າຍ ຫຼື ຜູ້ຕໍ່ຕ້ານພຣະຄຣິສບາງຄົນ, ແລ້ວຢ່າງດີທີ່ສຸດ ເຈົ້າກໍສາມາດເປັນໄດ້ພຽງຜູ້ອອກເຫື່ອແຮງເທົ່ານັ້ນ. ແຕ່ມັນແຕກຕ່າງກັນສຳລັບປະຊາກອນຂອງພຣະເຈົ້າທີ່ສາມາດບັນລຸຄວາມລອດພົ້ນໄດ້. ພວກເຂົາບໍ່ພໍໃຈກັບພຽງແຕ່ການອອກເຫື່ອແຮງ ແລະ ການອອກແຮງພຽງເລັກນ້ອຍເທົ່ານັ້ນ, ແຕ່ຮຽນຮູ້ ແລະ ເຂົ້າໃຈຄວາມຈິງຕ່າງໆໃນຜູ້ຄົນ, ເຫດການ ແລະ ສິ່ງຕ່າງໆທຸກປະເພດ ແລະ ຈາກນັ້ນກໍເບິ່ງ ແລະ ຈັດການກັບຄົນ ແລະ ເຫດການປະເພດຕ່າງໆໂດຍອີງໃສ່ຄວາມຈິງເຫຼົ່ານີ້. ໂດຍການເຮັດແບບນີ້, ຄວາມຈິງຕ່າງໆກໍຈະຄ່ອຍໆຊຶມຊັບເຂົ້າສູ່ພວກເຂົາ ແລະ ຄ່ອຍໆກາຍເປັນຊີວິດຂອງພວກເຂົາ ພ້ອມທັງເປັນຫຼັກການສຳລັບການກະທຳ ແລະ ການປະພຶດຕົນຂອງພວກເຂົາ. ມີພຽງແຕ່ເມື່ອຄວາມຈິງກາຍເປັນຊີວິດຂອງເຈົ້າເທົ່ານັ້ນ ເຈົ້າຈຶ່ງຈະສາມາດອ່ອນນ້ອມຕໍ່ພຣະເຈົ້າ ພ້ອມທັງຢຳເກງພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍໄດ້; ຖ້າບໍ່ດັ່ງນັ້ນ, ຜົນນີ້ກໍບໍ່ສາມາດບັນລຸໄດ້. ຢ່າຢ້ານທີ່ຈະມີປະສົບການກັບສິ່ງຕ່າງໆ ແລະ ຢ່າຢ້ານທີ່ຈະແຍກແຍະຜູ້ຄົນ. ມັນບໍ່ແມ່ນສິ່ງທີ່ບໍ່ດີທີ່ເຫດການທຸກປະເພດເກີດຂຶ້ນ ແລະ ພຣະເຈົ້າຊົງມີອຳນາດສູງສຸດເໜືອສິ່ງນີ້. ດ້ວຍການທີ່ພຣະເຈົ້າຊົງມີອຳນາດສູງສຸດ ແລະ ຊົງເຮັດການຈັດແຈງ, ເຈົ້າຍັງມີຫຍັງຕ້ອງຢ້ານອີກ? ດ້ວຍການທີ່ພຣະເຈົ້າຊົງມີອຳນາດສູງສຸດ ແລະ ຊົງເຮັດການຈັດແຈງ, ສຳລັບເຈົ້າແລ້ວ ຢ່າງໜ້ອຍທີ່ສຸດ ການເກີດຂຶ້ນຂອງເຫດການໜຶ່ງກໍບໍ່ໄດ້ມີເຈດຕະນາຮ້າຍ ຫຼື ເປັນການລອງໃຈ. ໃນທາງກົງກັນຂ້າມ ມັນເປັນໄປເພື່ອໃຫ້ເຈົ້າໄດ້ຮຽນຮູ້ບົດຮຽນ, ໄດ້ຮັບການສັ່ງສອນ ແລະ ໄດ້ຮັບຜົນປະໂຫຍດ ພ້ອມທັງເພື່ອເຮັດໃຫ້ເຈົ້າສົມບູນ. ຖ້າເຈົ້າສາມາດອ່ອນນ້ອມຕໍ່ການຈັດວາງ ແລະ ການຈັດແຈງຂອງພຣະເຈົ້າ, ປະຕິບັດຕໍ່ສິ່ງທີ່ເກີດຂຶ້ນກັບເຈົ້າຄືກັບເນື້ອຫາການສິດສອນທີ່ເປັນບວກ ພ້ອມທັງສະແຫວງຫາຄວາມຈິງ ແລະ ຮຽນຮູ້ບົດຮຽນທີ່ເຈົ້າຄວນຮຽນຮູ້, ແລ້ວຄວາມຈິງກໍຈະເຂົ້າສູ່ພາຍໃນເຈົ້າຢ່າງເປັນທຳມະຊາດ ແລະ ໂດຍບໍ່ຮູ້ຕົວ ພ້ອມທັງຄ່ອຍໆຊຶມຊັບເຂົ້າສູ່ຕົວເຈົ້າ ແລະ ກາຍເປັນຊີວິດຂອງເຈົ້າ. ສະນັ້ນ, ມັນຈຶ່ງເປັນເລື່ອງຜິດສຳລັບຄົນສ່ວນໃຫຍ່ທີ່ມີທັດສະນະຄະຕິທີ່ເມີນເສີຍ, ຫຼີກລ່ຽງ, ບໍ່ມີສ່ວນຮ່ວມ ແລະ ບໍ່ເອົາໃຈໃສ່ ພ້ອມທັງບໍ່ສະແດງມຸມມອງ ຫຼື ໂອ້ລົມ ເມື່ອພວກເຂົາປະເຊີນກັບເຫດການຕ່າງໆ, ສິ່ງນີ້ເປັນສິ່ງທີ່ບໍ່ສົມຄວນເຮັດ. ເປັນຫຍັງເຮົາຈຶ່ງເວົ້າວ່າມັນຜິດ ແລະ ບໍ່ສົນຄວນເຮັດ? ທັດສະນະຄະຕິນີ້ສະແດງໃຫ້ພຣະເຈົ້າເຫັນວ່າ ເຈົ້າບໍ່ສົນໃຈຄວາມລອດພົ້ນຂອງພຣະອົງ ຫຼື ເຈດຕະນາດີຂອງພຣະອົງ ແລະ ເຈົ້າບໍ່ສົນໃຈທີ່ຈະໃຫ້ພຣະເຈົ້າເຮັດໃຫ້ສົມບູນ ພ້ອມທັງບໍ່ໃສ່ໃຈໃນເລື່ອງນັ້ນ ແລະ ປະຕິເສດມັນ. ເມື່ອພຣະເຈົ້າເຫັນວ່ານີ້ຄືທັດສະນະຄະຕິຂອງເຈົ້າ, ພຣະອົງຍັງຈະຕ້ອງການຊ່ວຍເຈົ້າໃຫ້ລອດພົ້ນຢູ່ບໍ? ແລ້ວເຖິງແມ່ນວ່າພຣະເຈົ້າຕ້ອງການຊ່ວຍເຈົ້າໃຫ້ລອດພົ້ນກໍຕາມ, ພຣະອົງຈະຊ່ວຍເຈົ້າໃຫ້ລອດພົ້ນໄດ້ແນວໃດ ຖ້າເຈົ້າບໍ່ຮ່ວມມື? ດັ່ງຄຳເວົ້າທີ່ວ່າ “ໄມ້ແກ່ດັດຍາກ” ແລະ ຄຳເວົ້ານີ້ໝາຍເຖິງຄົນປະເພດນີ້ຢ່າງແນ່ນອນ.

ໃນແຜນການຄຸ້ມຄອງທັງໝົດຂອງພຣະເຈົ້າ ໂດຍສະເພາະໃນຂັ້ນຕອນສຸດທ້າຍນີ້ຂອງວຽກງານຂອງພຣະອົງ, ພຣະອົງໄດ້ສະແດງຄວາມຈິງອອກມາຢ່າງຫຼວງຫຼາຍ ແລະ ເຈົ້າກໍໄດ້ຍິນຄວາມຈິງເຫຼົ່ານັ້ນທັງໝົດແລ້ວ. ບໍ່ວ່າເຈົ້າຈະມີປະສົບການ ຫຼື ເຂົ້າໃຈຄວາມຈິງເຫຼົ່ານັ້ນຫຼາຍສໍ່າໃດກໍຕາມ, ຢ່າງໜ້ອຍທີ່ສຸດ ເຈົ້າກໍຮູ້ຈັກຄວາມຈິງເຫຼົ່ານັ້ນ ເພື່ອທີ່ພຣະເຈົ້າຈະບໍ່ເຮັດວຽກງານໃນການແຊກແຊງ ແລະ ການອຳນວຍຄວາມສະດວກໃດໜຶ່ງເພີ່ມອີກ. ພຣະເຈົ້າພຽງແຕ່ລໍຖ້າທັດສະນະຄະຕິຂອງເຈົ້າ ພ້ອມທັງການຮ່ວມມືຂອງເຈົ້າໃນທຸກສິ່ງທີ່ເກີດຂຶ້ນກັບເຈົ້າ. ພຣະອົງຕ້ອງການເຫັນທັດສະນະຄະຕິຂອງເຈົ້າ, ມຸມມອງຂອງເຈົ້າ, ການໄລ່ຕາມເສາະຫາຂອງເຈົ້າ ແລະ ເສັ້ນທາງທີ່ເຈົ້າເລືອກຍ່າງ. ຖ້າທຸກຄັ້ງທີ່ເຈົ້າຜະເຊີນກັບຜູ້ຄົນ, ເຫດການ ຫຼື ສິ່ງຕ່າງໆ, ພຣະເຈົ້າບັນທຶກວ່າເຈົ້າບໍ່ມີທັດສະນະຄະຕິ ແລະ ບໍ່ມີມຸມມອງ ແລະ ເຈົ້າບໍ່ມີຫຍັງຈະເວົ້າຢູ່ສະເໝີ, ຄັນຊັ້ນໃຫ້ບອກເຮົາມາເບິ່ງວ່າ ເຈົ້າບໍ່ແມ່ນຄົນໂງ່ບໍ? ຄົນແບບໃດທີ່ບໍ່ມີຫຍັງຈະເວົ້າຢູ່ສະເໝີ? ບໍ່ແມ່ນຄົນຫູໜວກ, ຄົນປາກກືກ, ຄົນປັນຍາອ່ອນ ຫຼື ຄົນໂງ່ຈ້າບໍ? ສິ່ງທີ່ພຣະເຈົ້າບັນທຶກກໍຄືເຈົ້າບໍ່ມີທັດສະນະຄະຕິ, ສະນັ້ນ ເມື່ອພຣະອົງໃຫ້ຄະແນນເຈົ້າໃນທີ່ສຸດ, ສູນຄະແນນກໍຄືຄະແນນທີ່ເຈົ້າຈະໄດ້ຮັບ. ເມື່ອມີບາງສິ່ງບາງຢ່າງເກີດຂຶ້ນກັບເຈົ້າ, ພຣະເຈົ້າຖາມວ່າ “ເຈົ້າເຕັມໃຈທີ່ຈະຈ່າຍລາຄາບໍ?” ແລະ ເຈົ້າກໍເວົ້າວ່າ “ຂ້ານ້ອຍເຕັມໃຈ!” ແລະ ພຣະອົງກໍຖາມວ່າ “ເຈົ້າມີຄວາມມຸ່ງໝັ້ນບໍ? ເຈົ້າໄດ້ສາບານໄວ້ແມ່ນບໍ?” ແລະ ເຈົ້າກໍຕອບວ່າ “ແມ່ນແລ້ວ!” ຖ້າເຈົ້າມີພຽງຄວາມມຸ່ງໝັ້ນນີ້ ແຕ່ເມື່ອຖືກຖາມວ່າເຈົ້າໄດ້ຮັບຫຍັງແດ່ຈາກການມີປະສົບການກັບສະພາບແວດລ້ອມນີ້, ເຈົ້າກໍບໍ່ມີຫຍັງຈະເວົ້າ ແລະ ເຈົ້າບໍ່ໄດ້ຮັບຫຍັງເລີຍຈາກທຸກສະພາບແວດລ້ອມທີ່ເຈົ້າໄດ້ມີປະສົບການ, ແລ້ວໃນທີ່ສຸດ, ເມື່ອພຣະເຈົ້າໃຫ້ຄະແນນເຈົ້າ, ມັນກໍຈະເປັນພຽງສອງຄະແນນເທົ່ານັ້ນ. ເປັນຫຍັງຈຶ່ງເປັນສອງຄະແນນ? ມັນເປັນຍ້ອນຄວາມມຸ່ງໝັ້ນພຽງໜ້ອຍດຽວຂອງເຈົ້ານັ້ນເອງທີ່ເຮັດໃຫ້ເຈົ້າໄດ້ຮັບສອງຄະແນນ. ຈົ່ງບອກເຮົາມາເບິ່ງ, ເຊັ່ນນັ້ນແລ້ວເຈົ້າຈະບໍ່ໝົດຫວັງແລ້ວບໍ? ເຈົ້າຍັງຈະມີຄວາມຫວັງໃນຄວາມລອດພົ້ນຢູ່ບໍ? ຄວາມຫວັງໃນຄວາມລອດພົ້ນແມ່ນໄດ້ຮັບຜ່ານການທີ່ເຈົ້າພະຍາຍາມເພື່ອມັນດ້ວຍຕົວເຈົ້າເອງ. ມັນເປັນໝາກຜົນທີ່ເຈົ້າໄດ້ຮັບເພື່ອແລກກັບການເລືອກຍ່າງໃນເສັ້ນທາງຂອງການໄລ່ຕາມເສາະຫາຄວາມຈິງ. ສະນັ້ນ, ບໍ່ວ່າຈະມີຫຍັງເກີດຂຶ້ນກັບເຈົ້າກໍຕາມ, ຢ່າຢ້ານກົວມັນ ຫຼື ຫຼີກລ່ຽງມັນ ແລະ ຢ່າເອົາມືກຸມຫົວຂອງເຈົ້າ ແລະ ຫົດຫົວເຂົ້າໄປໃນກະດອງຄືກັບເຕົ່າ. ໃນທາງກົງກັນຂ້າມ, ຈົ່ງປະເຊີນໜ້າກັບມັນຢ່າງເປັນບວກ ແລະ ຢ່າງຫ້າວຫັນ. ຖ້າເຈົ້າຢໍາເກງ ແລະ ຢ້ານກົວສິ່ງຕ່າງໆ ແລະ ບໍ່ກ້າທີ່ຈະໃຫ້ການປະເມີນກ່ຽວກັບສິ່ງໃດກໍຕາມ, ບໍ່ວ່າມັນຈະກ່ຽວຂ້ອງກັບໃຜກໍຕາມ, ຍ້ອນຢ້ານວ່າຈະຖືກເປີດໂປງ ແລະ ຖືກຄົນອື່ນເບິ່ງທະລຸ ຖ້າເຈົ້າເວົ້າບາງສິ່ງບາງຢ່າງຜິດ ແລະ ເຈົ້າກໍຢ້ານຢູ່ສະເໝີ ແລະ ບໍ່ເຄີຍມີສ່ວນຮ່ວມ, ນີ້ໝາຍຄວາມວ່າເຈົ້າກຳລັງສະລະໂອກາດຂອງເຈົ້າ! ເຈົ້າອາດຈະທຸ່ມເທພະລັງງານຢ່າງຫຼວງຫຼາຍໃນການປະຕິບັດໜ້າທີ່ຂອງເຈົ້າ ແຕ່ຄວາມຈິງກໍຄືເຈົ້າໄດ້ກຳນົດຈຸດຈົບຂອງເຈົ້າເອງມາດົນແລ້ວ. ໃນທີ່ສຸດ, ເຈົ້າຈະໄດ້ຮັບພຽງສອງຄະແນນເທົ່ານັ້ນ, ສະນັ້ນ ເຈົ້າບໍ່ແມ່ນຄົນໂງ່ຈ້າທີ່ໄດ້ພຽງສອງຄະແນນບໍ? ການໄດ້ຮັບສອງຄະແນນບໍ່ຄືກັນກັບການເປັນຄົນໂງ່ຈ້າທີ່ໄດ້ພຽງສອງຄະແນນບໍ? ເນື່ອງຈາກເຈົ້າຈະໄດ້ຮັບພຽງສອງຄະແນນເທົ່ານັ້ນ, ຄວາມເຊື່ອໃນພຣະເຈົ້າຂອງເຈົ້າໃນຊ່ວງຊີວິດນີ້ຈະບໍ່ເສຍຖິ້ມໄປລ້າໆບໍ? ນີ້ຄືຂັ້ນຕອນສຸດທ້າຍຂອງວຽກງານຂອງພຣະເຈົ້າ, ຖ້າຄວາມເຊື່ອຂອງເຈົ້າໄດ້ເສຍຖິ້ມໄປລ້າໆໃນຄັ້ງນີ້, ແລ້ວຈຸດຈົບຂອງເຈົ້າກໍຈະຖືກກຳນົດໄວ້. ພຣະເຈົ້າຈະບໍ່ເຮັດວຽກງານໃນການຊ່ວຍມະນຸດໃຫ້ລອດພົ້ນອີກຕໍ່ໄປ. ນີ້ຄືໂອກາດສຸດທ້າຍ. ຖ້າເຈົ້າຍັງບໍ່ພະຍາຍາມເພື່ອໂອກາດນັ້ນ ແລະ ເຈົ້າປ່ອຍໃຫ້ມັນຫຼຸດລອຍໄປ ແລະ ເຈົ້າບໍ່ສາມາດບັນລຸຄວາມລອດພົ້ນໄດ້, ນັ້ນກໍຈະເປັນເລື່ອງທີ່ໜ້າເສຍດາຍຫຼາຍ! ບໍ່ວ່າເຈົ້າຈະມີປະສົບການກັບວຽກງານຂອງພຣະເຈົ້າມາຈັກປີກໍຕາມ, ຢ່າງໜ້ອຍທີ່ສຸດ ເຈົ້າກໍຕ້ອງໄດ້ຄະແນນທີ່ຜ່ານເກນ, ແລ້ວຈຶ່ງຈະຍັງມີຄວາມຫວັງທີ່ເຈົ້າຈະຢູ່ລອດໄດ້. ຖ້າການອອກເຫື່ອແຮງຂອງເຈົ້າຍັງບໍ່ໄດ້ມາດຕະຖານ ແລະ ເຈົ້າຍັງກໍ່ໃຫ້ເກີດການຂັດຂວາງ ແລະ ການລົບກວນຫຼາຍຢ່າງ, ເຈົ້າກໍຈະບໍ່ໄດ້ຮັບໝາກຜົນໃດໆເລີຍ ແລະ ຄວາມຫວັງໃນການບັນລຸຄວາມລອດພົ້ນຂອງເຈົ້າກໍຈະກາຍເປັນສູນ. ໃນທຸກສະພາບແວດລ້ອມທີ່ພຣະເຈົ້າຊົງຈັດໄວ້, ຈົ່ງຢ່າເປັນຜູ້ສັງເກດການ; ຈົ່ງເປັນຜູ້ທີ່ມີສ່ວນຮ່ວມ, ຈົ່ງເປັນສ່ວນໜຶ່ງຂອງສະພາບແວດລ້ອມນັ້ນ. ແຕ່ມີຫຼັກການໜຶ່ງທີ່ເຈົ້າຕ້ອງຍຶດໝັ້ນເປັນຢ່າງໜ້ອຍທີ່ສຸດ: ຢ່າກໍ່ໃຫ້ເກີດການລົບກວນ. ເຈົ້າສາມາດມີສ່ວນຮ່ວມ ແລະ ສະແດງຄວາມຄິດເຫັນ ພ້ອມທັງການປະເມີນຂອງເຈົ້າເອງ ແລະ ເຖິງແມ່ນວ່າເຈົ້າຈະເວົ້າຄືກັບຄົນທີ່ບໍ່ມີຄວາມຮູ້ທີ່ເລິກເຊີ່ງ ແລະ ພຽງແຕ່ເວົ້າຄຳເວົ້າ ແລະ ຫຼັກຄຳສອນກໍຕາມ, ມັນກໍບໍ່ສຳຄັນ. ເຖິງຢ່າງໃດກໍຕາມ, ເຈົ້າຕ້ອງມີສ່ວນຮ່ວມໃນທຸກເລື່ອງດ້ວຍຫຼັກການ ແລະ ເຈດຕະນາໃນການສະແຫວງຫາຄວາມຈິງ, ການປະຕິບັດຄວາມຈິງ ແລະ ການອ່ອນນ້ອມຕໍ່ຄວາມຈິງ. ມີພຽງວິທີນີ້ເທົ່ານັ້ນຈຶ່ງຈະມີຄວາມຫວັງໃນຄວາມລອດພົ້ນຂອງເຈົ້າ. ຄວາມຫວັງໃນຄວາມລອດພົ້ນຖືກສ້າງຂຶ້ນໂດຍອີງໃສ່ພື້ນຖານຫຍັງ? ມັນຖືກສ້າງຂຶ້ນໂດຍອີງໃສ່ພື້ນຖານຂອງການທີ່ເຈົ້າມີຄວາມສາມາດໃນການ ພະຍາຍາມກ້າວໄປສູ່ຄວາມຈິງ, ໄຕ່ຕອງກ່ຽວກັບຄວາມຈິງ ແລະ ທຸ່ມເທຄວາມພະຍາຍາມໃນຄວາມຈິງ ເມື່ອແຕ່ລະເລື່ອງເກີດຂຶ້ນ. ມີພຽງແຕ່ບົນພື້ນຖານນີ້ເທົ່ານັ້ນ ເຈົ້າຈຶ່ງຈະສາມາດເຂົ້າໃຈຄວາມຈິງ, ປະຕິບັດຄວາມຈິງ ແລະ ບັນລຸຄວາມລອດພົ້ນໄດ້. ເຖິງຢ່າງໃດກໍຕາມ, ຖ້າເຈົ້າເປັນພຽງຜູ້ສັງເກດການຢູ່ສະເໝີເມື່ອມີເລື່ອງຕ່າງໆເກີດຂຶ້ນ, ໂດຍບໍ່ໄດ້ໃຫ້ການປະເມີນ ຫຼື ການກຳນົດລັກສະນະໃດໆ ແລະ ບໍ່ສະແດງຄວາມຄິດເຫັນສ່ວນຕົວໃດໆ ແລະ ເຈົ້າບໍ່ມີມຸມມອງຕໍ່ສິ່ງໃດເລີຍ ຫຼື ເຖິງແມ່ນວ່າເຈົ້າຈະມີມຸມມອງ, ເຈົ້າກໍບໍ່ໄດ້ສະແດງມຸມມອງເຫຼົ່ານັ້ນອອກມາ ແລະ ເຈົ້າບໍ່ຮູ້ວ່າມຸມມອງເຫຼົ່ານັ້ນຖືກ ຫຼື ຜິດ ແຕ່ພຽງເກັບໄວ້ໃນໃຈຂອງເຈົ້າຢ່າງແໜ້ນໜາ ແລະ ຄິດກ່ຽວກັບມຸມມອງເຫຼົ້ານັ້ນ, ແລ້ວໃນທີ່ສຸດ ເຈົ້າກໍຈະບໍ່ໄດ້ຮັບຄວາມຈິງ. ລອງຄິດເບິ່ງວ່າ ສິ່ງນີ້ກໍຄືກັບການອຶດຫິວໃນຂະນະທີ່ກຳລັງນັ່ງຢູ່ໃນງານລ້ຽງທີ່ຍິ່ງໃຫຍ່. ເຈົ້າບໍ່ໜ້າສົງສານບໍ? ໃນວຽກງານຂອງພຣະເຈົ້າ, ຖ້າເຈົ້າເຊື່ອມາເປັນເວລາສິບປີ ແລະ ເປັນພຽງຜູ້ສັງເກດການມາຕະຫຼອດເວລານັ້ນ ຫຼື ເຈົ້າເຊື່ອມາເປັນເວລາ 20 ຫຼື 30 ປີ ແລະ ເປັນພຽງຜູ້ສັງເກດການມາຕະຫຼອດເວລານັ້ນ, ແລ້ວໃນທີ່ສຸດ, ເມື່ອເຖິງເວລາທີ່ຈະກຳນົດຈຸດຈົບຂອງເຈົ້າ, ຄະແນນທີ່ພຣະເຈົ້າກຳນົດໃຫ້ກັບບັນທຶກຂອງເຈົ້າກໍຈະເປັນສອງຄະແນນ, ດັ່ງນັ້ນ ເຈົ້າກໍຈະເປັນຄົນໂງ່ຈ້າທີ່ໄດ້ພຽງສອງຄະແນນ ແລະ ໂອກາດຂອງເຈົ້າທີ່ຈະໄດ້ຮັບຄວາມຈິງ ພ້ອມທັງຄວາມຫວັງຂອງເຈົ້າທີ່ຈະໄດ້ຮັບຄວາມລອດພົ້ນກໍຈະຖືກທຳລາຍຢ່າງສິ້ນເຊີງໂດຍຕົວເຈົ້າເອງ. ໃນທ້າຍທີ່ສຸດ, ເຈົ້າຈະຖືກຈັດຢູ່ໃນປະເພດຄົນໂງ່ຈ້າທີ່ໄດ້ພຽງສອງຄະແນນ ແລະ ມັນກໍສົມຄວນແລ້ວສຳລັບເຈົ້າ, ບໍ່ແມ່ນບໍ? (ແມ່ນແລ້ວ). ເຄັດລັບທີ່ຈະບໍ່ເຮັດໃຫ້ເປັນຄົນໂງ່ຈ້າທີ່ໄດ້ພຽງສອງຄະແນນແມ່ນຫຍັງ? (ເຄັດລັບກໍຄືການບໍ່ເປັນຜູ້ສັງເກດການ). ຢ່າເປັນຜູ້ສັງເກດການ. ເຈົ້າເຊື່ອໃນພຣະເຈົ້າ, ສະນັ້ນ ເຈົ້າຕ້ອງມີປະສົບການກັບວຽກງານຂອງພຣະເຈົ້າ ເພື່ອທີ່ຈະໄດ້ຮັບຄວາມຈິງ. ບາງຄົນອາດຈະຖາມວ່າ “ແລ້ວພຣະອົງກຳລັງຂໍໃຫ້ຂ້ານ້ອຍມີສ່ວນຮ່ວມໃນທຸກສິ່ງບໍ? ແຕ່ຜູ້ຄົນກໍເວົ້າວ່າ ‘ຢ່າສະແດງຄວາມຄິດເຫັນໃນສິ່ງທີ່ບໍ່ໄດ້ກ່ຽວຂ້ອງກັບເຈົ້າ’”. ການຂໍໃຫ້ເຈົ້າມີສ່ວນຮ່ວມໝາຍເຖິງການຂໍໃຫ້ເຈົ້າສະແຫວງຫາຄວາມຈິງ ແລະ ຮຽນຮູ້ບົດຮຽນຈາກສິ່ງທີ່ເຈົ້າພົບພໍ້. ຍົກຕົວຢ່າງເຊັ່ນ: ເມື່ອເຈົ້າພົບພໍ້ກັບຄົນປະເພດໃດໜຶ່ງ, ເຈົ້າຕ້ອງໄດ້ຮັບການແຍກແຍະຜ່ານການສະແດງອອກຂອງພວກເຂົາ ແລະ ສິ່ງທີ່ພວກເຂົາເຮັດ. ຖ້າພວກເຂົາລະເມີດຄວາມຈິງ, ເຈົ້າຕ້ອງແຍກແຍະວ່າສິ່ງໃດແດ່ທີ່ພວກເຂົາໄດ້ເຮັດແລ້ວມັນລະເມີດຄວາມຈິງ. ຖ້າຄົນອື່ນເວົ້າວ່າຄົນຜູ້ນີ້ເປັນຄົນຊົ່ວຮ້າຍ, ເຈົ້າຕ້ອງແຍກແຍະວ່າສິ່ງທີ່ພວກເຂົາເວົ້າ ແລະ ເຮັດແມ່ນຫຍັງ ແລະ ພວກເຂົາມີການສະແດງອອກເຖິງການເຮັດຄວາມຊົ່ວຮ້າຍຫຍັງແດ່ ຈຶ່ງຖືກກຳນົດລັກສະນະວ່າເປັນຄົນຊົ່ວຮ້າຍ. ຖ້າຄົນອື່ນເວົ້າວ່າຄົນຜູ້ນີ້ບໍ່ປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ຊ່ວຍຄົນນອກໂດຍທີ່ເຮືອນຂອງພຣະເຈົ້າໄດ້ຮັບຄວາມເສຍຫາຍ, ເຈົ້າກໍຄວນສອບຖາມວ່າຄົນຜູ້ນີ້ກຳລັງເຮັດຫຍັງຢູ່. ແລ້ວຫຼັງຈາກທີ່ສອບຖາມແລ້ວ, ການຮູ້ສິ່ງເຫຼົ່ານີ້ຢ່າງດຽວກໍຍັງບໍ່ພຽງພໍ. ເຈົ້າຍັງຕ້ອງໄຕ່ຕອງວ່າ: “ຂ້ອຍສາມາດເຮັດສິ່ງດັ່ງກ່າວໄດ້ບໍ? ຖ້າບໍ່ມີໃຜເຕືອນຂ້ອຍ, ຂ້ອຍກໍອາດຈະເຮັດສິ່ງດຽວກັນນີ້ຄືກັນ ແລະ ຂ້ອຍຈະບໍ່ມີຈຸດຈົບດຽວກັນກັບຄົນຜູ້ນັ້ນບໍ? ສິ່ງນີ້ຈະບໍ່ເປັນອັນຕະລາຍບໍ? ໂຊກດີທີ່ພຣະເຈົ້າຊົງຈັດສະພາບແວດລ້ອມນີ້ໄວ້ເພື່ອເປັນການເຕືອນຂ້ອຍລ່ວງໜ້າ ເຊິ່ງເປັນການປົກປ້ອງທີ່ຍິ່ງໃຫຍ່ທີ່ສຸດສຳລັບຂ້ອຍ!” ຫຼັງຈາກທີ່ໄຕ່ຕອງກ່ຽວກັບມັນແລ້ວ, ເຈົ້າກໍຮັບຮູ້ສິ່ງໜຶ່ງໄດ້: ເຈົ້າບໍ່ສາມາດຍ່າງຕາມເສັ້ນທາງທີ່ຄົນປະເພດນັ້ນກຳລັງຍ່າງຢູ່ໄດ້, ເຈົ້າບໍ່ສາມາດເປັນຄົນປະເພດນັ້ນໄດ້ ແລະ ເຈົ້າຕ້ອງຕັກເຕືອນຕົນເອງ. ບໍ່ວ່າເຈົ້າຈະພົບພໍ້ກັບສິ່ງໃດກໍຕາມ, ເຈົ້າຕ້ອງຮຽນຮູ້ບົດຮຽນຈາກສິ່ງເຫຼົ່ານັ້ນ. ຖ້າມີບາງສິ່ງທີ່ເຈົ້າບໍ່ເຂົ້າໃຈຢ່າງຄົບຖ້ວນ ແລະ ເຈົ້າຮູ້ສຶກໃນຫົວໃຈຂອງເຈົ້າວ່າສິ່ງເຫຼົ່ານັ້ນແປກປະຫຼາດ, ເຈົ້າກໍຄວນຖາມຄຳຖາມກ່ຽວກັບສິ່ງເຫຼົ່ານັ້ນ ແລະ ຄົ້ນຫາຄວາມຈິງກ່ຽວກັບພວກມັນ ພ້ອມທັງກວດສອບສະພາວະທີ່ແທ້ຈິງຂອງເລື່ອງລາວໂດຍການສະແຫວງຫາຄວາມຈິງ. ນີ້ບໍ່ແມ່ນຄວາມຢາກຮູ້ຢາກເຫັນ; ມັນຄືການເອົາຈິງເອົາຈັງ. ການເອົາຈິງເອົາຈັງບໍ່ໄດ້ໝາຍເຖິງການເຮັດພໍເປັນພິທີ ຫຼື ການເຮັດຕາມກະແສ. ມັນຄືທັດສະນະຄະຕິຂອງການມີຄວາມຮັບຜິດຊອບ. ເມື່ອໄດ້ຮັບຄວາມຊັດເຈນກ່ຽວກັບບັນຫາຕ່າງໆ ແລະ ຈາກນັ້ນກໍສະແຫວງຫາຄວາມຈິງເພື່ອແກ້ໄຂບັນຫາເຫຼົ່ານັ້ນ, ມີພຽງແຕ່ວິທີນີ້ເທົ່ານັ້ນ, ເມື່ອຜະເຊີນກັບສະຖານະການປະເພດດຽວກັນໃນອະນາຄົດ, ເຈົ້າຈຶ່ງຈະມີເສັ້ນທາງຂອງການປະຕິບັດ, ສາມາດປະຕິບັດໄດ້ຢ່າງຖືກຕ້ອງ ແລະ ມີຄວາມຮູ້ສຶກສະຫງົບສຸກ ແລະ ສະບາຍໃຈ. ເຈົ້າກຳລັງເອົາຈິງເອົາຈັງ ໂດຍອີງໃສ່ຫຼັກການຂອງການພະຍາຍາມເຂົ້າໃຈສະພາວະທີ່ແທ້ຈິງຂອງຂໍ້ເທັດຈິງ ແລະ ໄດ້ຮັບຄວາມຈິງຈາກສິ່ງເຫຼົ່ານັ້ນ ພ້ອມທັງຮຽນຮູ້ວິທີການເບິ່ງຜູ້ຄົນ ແລະ ສິ່ງຕ່າງໆ ແທນທີ່ຈະເຮັດຕາມຄົນອື່ນ ແລະ ປ່ອຍໃຫ້ເປັນໄປຕາມກະແສໃນທຸກເລື່ອງ. ມີພຽງແຕ່ການເອົາຈິງເອົາຈັງໃນການກະທຳຂອງເຈົ້າເທົ່ານັ້ນ ເຈົ້າຈຶ່ງຈະສາມາດປະຕິບັດຄວາມຈິງ ແລະ ກະທຳໂດຍອີງໃສ່ຫຼັກການໄດ້. ຜູ້ທີ່ບໍ່ເອົາຈິງເອົາຈັງມັກຈະເຮັດຕາມຄົນອື່ນ ແລະ ປ່ອຍໃຫ້ເປັນໄປຕາມກະແສ ແລະ ດ້ວຍວິທີນີ້, ພວກເຂົາກໍມີແນວໂນ້ມທີ່ຈະລະເມີດຫຼັກການຄວາມຈິງ. ຍົກຕົວຢ່າງເຊັ່ນ: ມີຄົນໜຶ່ງທີ່ປະຕິບັດໜ້າທີ່ຂອງພວກເຂົາແບບເຮັດພໍແລ້ວມືແລ້ວຕີນຢູ່ສະເໝີ, ດັ່ງນັ້ນ ຈຶ່ງຖືກຕັດສິດຈາກການປະຕິບັດໜ້າທີ່ຂອງພວກເຂົາ. ເຈົ້າເວົ້າວ່າ “ຈາກພາຍນອກແລ້ວ ພວກເຂົາກໍເບິ່ງຄືວ່າປົກກະຕິ. ເປັນຫຍັງຂ້ອຍຈຶ່ງບໍ່ສັງເກດເຫັນວ່າພວກເຂົາກຳລັງເຮັດພໍແລ້ວມືແລ້ວຕີນ? ຂ້ອຍຖືກພວກເຂົາເຮັດໃຫ້ຫຼົງຜິດບໍ? ພວກເຂົາປະຕິບັດໜ້າທີ່ຂອງພວກເຂົາພໍເປັນພິທີໃນດ້ານໃດແດ່? ສິ່ງໃດແດ່ທີ່ພວກເຂົາເຮັດພໍແລ້ວມືແລ້ວຕີນ?” ເມື່ອມີຄົນອື່ນບອກເຈົ້າກ່ຽວກັບວິທີບາງຢ່າງທີ່ຄົນຜູ້ນັ້ນໄດ້ປະພຶດແບບເຮັດພໍແລ້ວມືແລ້ວຕີນ, ເຈົ້າກໍເວົ້າວ່າ “ຄົນຜູ້ນັ້ນທຳທ່າໄດ້ເກັ່ງແທ້ໆ! ຈາກພາຍນອກແລ້ວ ພວກເຂົາກໍເບິ່ງຄືວ່າປົກກະຕິ ແລະ ພວກເຂົາກໍເວົ້າໃນສິ່ງທີ່ມ່ວນຫູຫຼາຍ. ພວກເຂົາເວົ້າວ່າ ‘ພຣະເຈົ້າໄດ້ປະທານພຣະຄຸນໃຫ້ພວກເຮົາຢ່າງຫຼວງຫຼາຍ. ພວກເຮົາຈະເປັນຄົນທີ່ບໍ່ມີຄວາມສໍານຶກບໍ່ໄດ້, ພວກເຮົາຕ້ອງປະຕິບັດໜ້າທີ່ຂອງພວກເຮົາຢ່າງເໝາະສົມ!’ ເມື່ອຂ້ອຍໄດ້ຍິນພວກເຂົາເວົ້າແບບນັ້ນ, ຂ້ອຍກໍຄິດວ່າພວກເຂົາກຳລັງປະຕິບັດໜ້າທີ່ຂອງພວກເຂົາດ້ວຍຄວາມຈົງຮັກພັກດີ; ຂ້ອຍບໍ່ເຄີຍຈິນຕະນາການເລີຍວ່າພວກເຂົາຈະເຮັດພໍແລ້ວມືແລ້ວຕີນຂະໜາດນີ້! ຂ້ອຍບໍ່ໄດ້ຖືກເຮັດໃຫ້ຫຼົງຜິດບໍ? ຂ້ອຍຂາດການແຍກແຍະຜູ້ຄົນ, ຂ້ອຍບໍ່ໄດ້ເບິ່ງຜູ້ຄົນ ແລະ ສິ່ງຕ່າງໆ ຫຼື ປະຕິບັດຕໍ່ຜູ້ຄົນໂດຍອີງໃສ່ຫຼັກການຄວາມຈິງ. ຂ້ອຍພຽງແຕ່ຕັດສິນຈາກການທີ່ຄົນຜູ້ນັ້ນເວົ້າໄດ້ດີສໍ່າໃດ ໂດຍບໍ່ໄດ້ເບິ່ງຜົນຮັບທີ່ພວກເຂົາໄດ້ຮັບໃນໜ້າທີ່ຂອງພວກເຂົາ ຫຼື ພຶດຕິກຳ ແລະ ການສະແດງອອກທີ່ສະເພາະເຈາະຈົງຂອງພວກເຂົາ ຫຼື ແກ່ນແທ້ຂອງພວກເຂົາ ເຊິ່ງໃນເລື່ອງນີ້ ຂ້ອຍໄດ້ເຮັດຜິດພາດໄປແລ້ວ. ປາກົດວ່າ ຄົນທີ່ເບິ່ງພາຍນອກຄືວ່າດີອາດຈະບໍ່ແມ່ນຄົນທີ່ດີແທ້ໆສະເໝີໄປ ແລະ ເຖິງແມ່ນວ່າພວກເຂົາຈະເວົ້າສິ່ງທີ່ຟັງມ່ວນຫູ, ພວກເຂົາກໍອາດຈະບໍ່ເຮັດໃນສິ່ງທີ່ພວກເຂົາເວົ້າແທ້ໆ ແລະ ພວກເຂົາກໍອາດຈະບໍ່ແມ່ນຄົນທີ່ມີຄວາມສໍານຶກ ແລະ ຄວາມເປັນມະນຸດສະເໝີໄປ. ນັບແຕ່ນີ້ໄປ, ຂ້ອຍຕ້ອງເບິ່ງຜູ້ຄົນໂດຍອີງໃສ່ພຣະທຳຂອງພຣະເຈົ້າ ແລະ ຮຽນຮູ້ທີ່ຈະແຍກແຍະຜູ້ຄົນ. ຂ້ອຍຈະຖືກຫຼອກລວງອີກບໍ່ໄດ້!” ເຈົ້າເຫັນບໍ, ບໍ່ວ່າມີຫຍັງເກີດຂຶ້ນກໍຕາມ, ຕາບໃດທີ່ເຈົ້າເອົາຈິງເອົາຈັງໃນລະດັບໜຶ່ງ ແລະ ເຈົ້າສະແຫວງຫາຄວາມຈິງ ແລະ ຈາກນັ້ນກໍຫາຂໍ້ສະຫຼຸບ, ເຈົ້າກໍຈະໄດ້ຮັບບາງສິ່ງ. ຖ້າເຈົ້າໄດ້ຮັບຜົນຕອບແທນເຫຼົ່ານີ້, ມັນບໍ່ແມ່ນສິ່ງທີ່ດີບໍ? (ແມ່ນແລ້ວ). ເຈົ້າຈະໄດ້ຮຽນຮູ້ບາງສິ່ງ ແລະ ໄດ້ຮັບຜົນປະໂຫຍດບາງຢ່າງໃນເລື່ອງການແຍກແຍະຜູ້ຄົນ. ນີ້ຄືສິ່ງທີ່ເຈົ້າໄດ້ຮັບຈາກການເອົາຈິງເອົາຈັງ ແລະ ທຸ່ມເທຄວາມພະຍາຍາມກ່ຽວກັບຄວາມຈິງ. ສົມມຸດວ່າເຈົ້າບໍ່ໄດ້ເອົາຈິງເອົາຈັງໃນລັກສະນະນີ້. ເມື່ອເຈົ້າໄດ້ຍິນວ່າມີຄົນຖືກໄລ່ອອກຍ້ອນວ່າພວກເຂົາເຮັດພໍແລ້ວມືແລ້ວຕີນໃນການປະຕິບັດໜ້າທີ່ຂອງພວກເຂົາຢູ່ສະເໝີ, ເຈົ້າບໍ່ໄດ້ຖາມວ່າ “ເປັນຫຍັງພວກເຂົາຈຶ່ງເຮັດພໍແລ້ວມືແລ້ວຕີນ? ເປັນຫຍັງພວກເຂົາຈຶ່ງຖືກໄລ່ອອກ?” ແຕ່ເຈົ້າພັດຄິດໃນໃຈວ່າ “ການເຮັດພໍແລ້ວມືແລ້ວຕີນມັນເປັນເລື່ອງໃຫຍ່ແນວໃດ? ໃນກໍລະນີໃດກໍຕາມ, ຂ້ອຍກໍບໍ່ໄດ້ຖືກໄລ່ອອກ, ສະນັ້ນ ທຸກຢ່າງກໍຍັງປົກກະຕິດີ”. ໃນກໍລະນີນັ້ນ, ເຈົ້າຈະໄດ້ຮັບຄຳເຕືອນເລັກນ້ອຍ, ໄດ້ຮຽນຮູ້ບົດຮຽນເລັກນ້ອຍ ຫຼື ໄດ້ພັດທະນາການແຍກແຍະເລັກນ້ອຍຈາກເລື່ອງນີ້ບໍ? ບໍ່. ເປັນຫຍັງເຈົ້າຈຶ່ງຈະບໍ່ໄດ້ຮັບ? ເພາະວ່າເຈົ້າບໍ່ສົນໃຈ ຫຼື ບໍ່ຈິງຈັງກັບສິ່ງດັ່ງກ່າວ ແລະ ເຈົ້າບໍ່ມີພາລະໃດເລີຍສຳລັບການເຂົ້າສູ່ຊີວິດຂອງເຈົ້າເອງ ຫຼື ການໄລ່ຕາມເສາະຫາຄວາມຈິງ ແລະ ເຈົ້າບໍ່ສົນໃຈ ແລະ ບໍ່ມີສ່ວນຮ່ວມໃນການໂອ້ລົມຂອງຄົນອື່ນກ່ຽວກັບເລື່ອງການໄລ່ຕາມເສາະຫາຄວາມຈິງ ແລະ ການເຂົ້າສູ່ຊີວິດ ແລະ ຢ່າງຫຼາຍທີ່ສຸດ, ເຈົ້າກໍພຽງແຕ່ກ່າວຄຳເວົ້າທີ່ເຫັນດີນຳແບບເຮັດພໍແລ້ວມືແລ້ວຕີນ ແລະ ກໍຈົບພຽງເທົ່ານັ້ນ. ມີຄົນປະເພດນີ້ຫຼາຍບໍ? ເມື່ອມີສິ່ງຕ່າງໆເກີດຂຶ້ນກັບພວກເຂົາ, ພວກເຂົາມັກຈະເຮັດພໍແລ້ວມືແລ້ວຕີນ ແລະ ເຮັດພໍເປັນພິທີ ແລະ ບໍ່ໄດ້ແບກຮັບພາລະໃດເລີຍສຳລັບການເຂົ້າສູ່ຊີວິດຂອງພວກເຂົາເອງ ຫຼື ການໄລ່ຕາມເສາະຫາຄວາມຈິງ. ນອກເໜືອຈາກການມັກນິນທາເລັກນ້ອຍເມື່ອມີປະຕິສຳພັນກັບຄົນອື່ນແລ້ວ, ພວກເຂົາກໍບໍ່ມີຄວາມສົນໃຈໃດເລີຍໃນສິ່ງຕ່າງໆ ເຊັ່ນ: ສິ່ງທີ່ກ່ຽວຂ້ອງກັບການເຂົ້າສູ່ຊີວິດ ຫຼື ບົດຮຽນທີ່ຜູ້ຄົນຄວນຮຽນຮູ້ໃນສະພາບແວດລ້ອມທີ່ພຣະເຈົ້າຊົງຈັດໄວ້. ຫຼັງຈາກທີ່ພວກເຂົາເຮັດວຽກງານເລັກນ້ອຍທີ່ຢູ່ໃນມືສຳເລັດແລ້ວ, ພວກເຂົາກໍນັ່ງເໝີ່ຢູ່ບ່ອນນັ້ນ, ພຽງແຕ່ຢາກນອນ ຫຼື ຢາກພັກຜ່ອນຈັກໜ່ອຍ ແລະ ພວກເຂົາກໍບໍ່ໄດ້ມີພາລະໃດເລີຍສຳລັບການເຂົ້າສູ່ຊີວິດຂອງພວກເຂົາເອງ. ນອກເໜືອຈາກຄວາມມຸ່ງໝັ້ນພຽງເລັກນ້ອຍ ແລະ ຄວາມປາຖະໜາສອງສາມຢ່າງທີ່ພວກເຂົາມີແລ້ວ, ໃນທີ່ສຸດ ຄົນເຫຼົ່ານີ້ກໍຈະບໍ່ໄດ້ຮັບຄວາມຈິງໃດເລີຍ ແລະ ໃນທີ່ສຸດ, ຄະແນນລວມຂອງພວກເຂົາກໍສາມາດເປັນໄດ້ພຽງສອງຄະແນນເທົ່ານັ້ນ, ພວກເຂົາຈະບໍ່ສາມາດກຳຈັດຄວາມໂງ່ຈ້າທີ່ໄດ້ພຽງສອງຄະແນນຂອງພວກເຂົາ, ດັ່ງນັ້ນ ໃນຊ່ວງຊີວິດນີ້ ພວກເຂົາກໍຈະໝົດອະນາຄົດ. ຖ້າເຈົ້າໝົດອະນາຄົດໃນຄັ້ງນີ້, ແລ້ວເຈົ້າກໍຈະໝົດອະນາຄົດຢ່າງແທ້ຈິງ ແລະ ຈະບໍ່ມີຄວາມຫວັງທີ່ເຈົ້າຈະໄດ້ຮັບຄວາມລອດພົ້ນ, ເພາະວ່າຈຸດຈົບຂອງເຈົ້າຈະຖືກກຳນົດໄວ້ແລ້ວ. ຄະແນນທີ່ສິ່ງທີ່ຖືກສ້າງໄດ້ຮັບໃນທີ່ສຸດແມ່ນກ່ຽວຂ້ອງໂດຍກົງກັບຈຸດຈົບຂອງພວກເຂົາ. ຖ້າເຈົ້າໄດ້ຮັບຄະແນນທີ່ຜ່ານເກນ, ແລ້ວຈຸດຈົບຂອງເຈົ້າກໍຄືເຈົ້າຈະໄດ້ຮັບຄວາມລອດພົ້ນ. ຖ້າເຈົ້າບໍ່ໄດ້ຮັບຄະແນນທີ່ຜ່ານເກນ, ແລ້ວເຈົ້າກໍຈະບໍ່ມີຈຸດຈົບທີ່ດີ. ນີ້ຄືຊ່ວງເວລາທີ່ຈຸດຈົບຂອງຜູ້ຄົນໄດ້ຖືກກຳນົດໃນທີ່ສຸດ ແລະ ຫຼັງຈາກຈຸດຈົບຖືກກຳນົດແລ້ວ, ມັນກໍຈະເປັນແບບຖາວອນ ແລະ ຈະບໍ່ປ່ຽນແປງ. ຈະບໍ່ມີໂອກາດອີກຄັ້ງໃຫ້ພະຍາຍາມເພື່ອທີ່ຈະໄດ້ຈຸດຈົບທີ່ດີ ແລະ ບໍ່ມີໂອກາດທີ່ຈະປ່ຽນແປງມັນ, ຊະຕາກຳຂອງເຈົ້າຈະຖືກກຳນົດໄວ້ຢ່າງເດັດຂາດໃນຄັ້ງດຽວ. ເຈົ້າເຂົ້າໃຈແລ້ວບໍ? ສິ່ງນີ້ມີຈຸດປະສົງເພື່ອເຮັດໃຫ້ເຈົ້າຢ້ານກົວບໍ? (ບໍ່). ລອງຄິດເບິ່ງ, ພຣະເຈົ້າກຳລັງເຮັດວຽກງານແຫ່ງການຄຸ້ມຄອງ ແລະ ການຊ່ວຍມະນຸດຊາດໃຫ້ລອດພົ້ນ ແລະ ພຣະອົງກຳລັງສະໜອງຄວາມຈິງຕ່າງໆທີ່ຜູ້ຄົນຄວນມີໃຫ້ແກ່ພວກເຂົາ, ພຣະເຈົ້າສາມາດເຮັດວຽກງານປະເພດນີ້ໄດ້ຈັກຄັ້ງ? (ພຽງແຕ່ຄັ້ງນີ້ຄັ້ງດຽວເທົ່ານັ້ນ). ມັນບໍ່ເຄີຍຖືກເຮັດມາກ່ອນ ແລະ ຈະບໍ່ຖືກເຮັດອີກຄັ້ງ. ນີ້ຄືຄັ້ງດຽວເທົ່ານັ້ນ ແລະ ຫຼັງຈາກທີ່ມັນສຳເລັດແລ້ວ, ວຽກງານອັນຍິ່ງໃຫຍ່ຂອງພຣະເຈົ້າກໍຈະສຳເລັດຢ່າງສົມບູນ. “ສຳເລັດຢ່າງສົມບູນ” ໝາຍຄວາມວ່າແນວໃດ? ມັນໝາຍຄວາມວ່າພຣະອົງຈະບໍ່ເຮັດມັນອີກ ແລະ ບໍ່ມີແຜນທີ່ຈະເຮັດມັນອີກ. ສະນັ້ນ, ບໍ່ວ່າຈຸດຈົບສຸດທ້າຍຂອງຜູ້ຄົນໃນຄັ້ງນີ້ຈະເປັນແນວໃດກໍຕາມ, ຈຸດຈົບເຫຼົ່ານັ້ນກໍຈະຖືກກຳນົດໄວ້ ແລະ ຈະບໍ່ປ່ຽນແປງ. ພຣະເຈົ້າຈະບໍ່ໃຫ້ໂອກາດຜູ້ຄົນໃນການປະຕິບັດອີກຄັ້ງ ຫຼື ໃນການດຳລົງຊີວິດຂອງພວກເຂົາອີກຄັ້ງ. ເວລາທີ່ຜ່ານໄປແລ້ວຈະບໍ່ມີວັນຫວນກັບຄືນມາ ແລະ ຈະບໍ່ມີການປ່ຽນແປງ. ສະນັ້ນ ຖ້າເຈົ້າບໍ່ຄວ້າເອົາໂອກາດນີ້ໄວ້, ເຈົ້າກໍຈະສູນເສຍໂອກາດທີ່ຈະໄດ້ຮັບຄວາມລອດພົ້ນ. ຖ້າເຈົ້າເມີນເສີຍຕໍ່ສະພາບແວດລ້ອມຕ່າງໆ ແລະ ຜູ້ຄົນ, ເຫດການ ແລະ ສິ່ງຕ່າງໆທີ່ພຣະເຈົ້າຊົງຈັດໄວ້, ເສີຍຊາ ແລະ ບໍ່ຕື່ນຕົວເມື່ອເວົ້າເຖິງສິ່ງເຫຼົ່ານັ້ນ ແລະ ປ່ອຍປະລະເລີຍພວກມັນ, ແລ້ວເຈົ້າກໍເປັນຄົນໂງ່ຈ້າທີ່ໄດ້ພຽງສອງຄະແນນ. ແມ່ນແຕ່ເຈົ້າເອງກໍຍັງບໍ່ຈິງຈັງກັບຈຸດຈົບ ແລະ ຈຸດໝາຍປາຍທາງຂອງເຈົ້າເອງ, ແລ້ວໃຜຈະມາໃສ່ໃຈເຈົ້າ? ເຈົ້າຖືກບອກເລື່ອງນີ້ມາຫຼາຍຄັ້ງແລ້ວ ແຕ່ເຈົ້າກໍບໍ່ຈິງຈັງກັບມັນ, ແລ້ວເຈົ້າຈະເປັນຫຍັງ ຖ້າບໍ່ແມ່ນຄົນໂງ່ຈ້າທີ່ໄດ້ພຽງສອງຄະແນນ? ບໍ່ມີສິ່ງໃດສຳຄັນເທົ່າກັບເລື່ອງການໄດ້ຮັບຄວາມລອດພົ້ນ. ມັນບໍ່ແມ່ນແນວນັ້ນບໍ? (ແມ່ນແລ້ວ). ແນ່ນອນວ່າ ດັ່ງທີ່ເຮົາຫາກໍເວົ້າໄປ, ຈຸດຈົບສຸດທ້າຍຂອງຄົນຜູ້ໜຶ່ງແມ່ນຖືກກຳນົດໂດຍການສະແດງອອກໂດຍລວມຂອງພວກເຂົາໃນສະພາບແວດລ້ອມຕ່າງໆທີ່ພຣະເຈົ້າຊົງມີອຳນາດສູງສຸດເໜືອ, ສະນັ້ນ ຜູ້ຄົນຄວນເອົາໃຈໃສ່ກັບການສະແດງອອກໂດຍລວມຂອງພວກເຂົາໃນຊີວິດປະຈຳວັນ. ເຈດຕະນາໃນທີ່ນີ້ບໍ່ແມ່ນເພື່ອຂໍໃຫ້ເຈົ້າເວົ້ານິນທາ ແລະ ເຂົ້າໄປຫຍຸ້ງກ່ຽວກັບຂໍ້ຂັດແຍ່ງ, ແຕ່ເພື່ອໃຫ້ເຈົ້າໄດ້ອີງໃສ່ພື້ນຖານຂອງສະພາບແວດລ້ອມ ແລະ ເງື່ອນໄຂທີ່ມີຢູ່ຂອງເຈົ້າ ແລະ ໃນລະດັບທີ່ຫຼາຍທີ່ສຸດເທົ່າທີ່ຈະຫຼາຍໄດ້, ເພື່ອໃຫ້ຄ່ອຍໆເຂົ້າໃຈຄວາມຈິງ ແລະ ເຂົ້າສູ່ຄວາມຈິງ, ເພື່ອເລີ່ມຕົ້ນສູ່ເສັ້ນທາງຂອງການໄລ່ຕາມເສາະຫາຄວາມຈິງ ແລະ ເພື່ອພະຍາຍາມເຂົ້າສູ່ສາມຂໍ້ຂອງ “ການປ່ອຍວາງ” ທີ່ພວກເຮົາໄດ້ໂອ້ລົມກັນບໍ່ຫຼາຍກໍໜ້ອຍ, ກ່ອນທີ່ວຽກງານຂອງພຣະເຈົ້າຈະສຳເລັດລົງ, ແລ້ວເຈົ້າກໍຈະຜ່ານດ້ວຍຄະແນນ 60 ຫຼື ຫຼາຍກວ່ານັ້ນ ແລະ ເຈົ້າກໍຈະເປັນຄົນທີ່ໄດ້ຮັບຄວາມລອດພົ້ນ. ເຖິງຢ່າງໃດກໍຕາມ, ຖ້າເຈົ້າບໍ່ໄດ້ໃກ້ຄຽງກັບເກນທີ່ກຳນົດເລີຍເມື່ອເວົ້າເຖິງສາມຂໍ້ນີ້ ຫຼື ຖ້າເຈົ້າບໍ່ຜ່ານເກນໃນຂໍ້ໃດເລີຍ ແລະ ຖ້າເຈົ້າບໍ່ມີການເຂົ້າສູ່ຂໍ້ໃດຂໍ້ໜຶ່ງຢ່າງແທ້ຈິງເລີຍ, ແລ້ວເຈົ້າກໍຈະບໍ່ໄດ້ຮັບຄະແນນທີ່ຜ່ານເກນ ແລະ ເຈົ້າກໍຈະບໍ່ແມ່ນເປົ້າໝາຍແຫ່ງຄວາມລອດພົ້ນ. ເຈົ້າເຂົ້າໃຈແລ້ວບໍ? (ເຂົ້າໃຈແລ້ວ).

ຕອນນີ້ພວກເຈົ້າທຸກຄົນຄວນຈົດຈໍ່ກັບການນຳສິ່ງໃດໄປປະຕິບັດ? ການສະແຫວງຫາຄວາມຈິງ ແລະ ການຮຽນຮູ້ບົດຮຽນໃນສະພາບແວດລ້ອມທີ່ພຣະເຈົ້າຊົງຈັດໄວ້. ຖ້າທຸກໆມື້ເຈົ້າພໍໃຈກັບພຽງແຕ່ການເຮັດວຽກໜັກ ແລະ ການເຮັດວຽກງານໂດຍບໍ່ໄດ້ໄລ່ຕາມເສາະຫາຄວາມຈິງເລີຍ, ແລ້ວເຈົ້າກໍເປັນພຽງຜູ້ອອກເຫື່ອແຮງ. ຖ້າເຈົ້າໄດ້ເຮັດວຽກໜັກ, ໄດ້ມີປະສົບການກັບສະພາບແວດລ້ອມຕ່າງໆທີ່ພຣະເຈົ້າຊົງຈັດໄວ້ ແລະ ໄດ້ເຂົ້າໃຈຄວາມຈິງບາງຢ່າງ ແລະ ບໍ່ວ່າເຈົ້າຈະໄດ້ຮັບຄວາມຈິງຫຼາຍສໍ່າໃດກໍຕາມ, ໃນທີ່ສຸດ ເຈົ້າກໍໄດ້ຮັບບາງສິ່ງ, ບໍ່ວ່າສິ່ງເຫຼົ່ານັ້ນຈະໃຫຍ່ ຫຼື ນ້ອຍ, ຫຼາຍ ຫຼື ໜ້ອຍກໍຕາມ ແລະ ເຖິງແມ່ນວ່າມັນຈະໃຊ້ເວລາດົນຫຼາຍສຳລັບເຈົ້າໃນການໄດ້ຮັບສິ່ງເຫຼົ່ານີ້ ແລະ ຄວາມຄືບໜ້າຂອງເຈົ້າຈະຊ້າກໍຕາມ, ຢ່າງໜ້ອຍທີ່ສຸດ ເຈົ້າກໍຢູ່ໃນກະແສຂອງວຽກງານຂອງພຣະເຈົ້າ ແລະ ເຈົ້າກໍເປັນຄົນທີ່ໄດ້ຮັບບາງສິ່ງ; ແລ້ວເຈົ້າກໍຈະມີໂອກາດໄດ້ຮັບຄວາມລອດພົ້ນ. ສິ່ງພື້ນຖານທີ່ສຸດທີ່ພວກເຈົ້າຄວນເຮັດໃນຕອນນີ້ແມ່ນຫຍັງ? ພວກເຈົ້າຄວນກ້າວອອກມາຈາກວຽກງານທີ່ຊັບຊ້ອນ ແລະ ບໍ່ມີຄວາມໝາຍທຸກປະເພດ ແລະ ຕັ້ງໃຈໄລ່ຕາມເສາະຫາຄວາມຈິງ; ພວກເຈົ້າຄວນພະຍາຍາມທີ່ຈະຮັບມືກັບສະພາວະຕ່າງໆຂອງພວກເຈົ້າພາຍໃນໄລຍະເວລາອັນສັ້ນ, ເພື່ອໃຫ້ຮູ້ຈັກຈຸດຕາຍ, ຈຸດອ່ອນ ແລະ ບັນຫາຂອງພວກເຈົ້າ ແລະ ຈາກນັ້ນກໍສະແຫວງຫາຄວາມຈິງເພື່ອແກ້ໄຂສິ່ງເຫຼົ່ານັ້ນ, ເພື່ອໃຫ້ພວກເຈົ້າມີເສັ້ນທາງໃຫ້ຍ່າງຕາມ ແລະ ມີເປົ້າໝາຍໃຫ້ໄລ່ຕາມເສາະຫາ ພ້ອມທັງມີຫຼັກການຄວາມຈິງທີ່ຊັດເຈນໃຫ້ປະຕິບັດຕາມໃນໜ້າທີ່ທີ່ພວກເຈົ້າເຮັດ. ເຈົ້າຄວນມີເປົ້າໝາຍ ແລະ ທິດທາງທີ່ຊັດເຈນໃນການໄລ່ຕາມເສາະຫາກ່ຽວກັບຄວາມບົກຜ່ອງຂອງເຈົ້າເອງ, ໜ້າທີ່ຂອງເຈົ້າເອງ ແລະ ສະພາບແວດລ້ອມຂອງເຈົ້າເອງ, ແທນທີ່ຈະແລ່ນໄປມາຄືກັບແມງວັນທີ່ບໍ່ມີຫົວ, ໄປຈົບລົງຢູ່ບ່ອນໃດກໍຕາມທີ່ຂາຂອງເຈົ້າພາໄປຢ່າງຫຼັບຫູຫຼັບຕາ, ເຊິ່ງເປັນສິ່ງທີ່ອັນຕະລາຍ. ເຈົ້າຕ້ອງກຳຈັດສະພາວະ ແລະ ສະຖານະການໃນປັດຈຸບັນຂອງຊີວິດຂອງເຈົ້າ ທີ່ເຈົ້າພຽງແຕ່ເຮັດວຽກໜັກ ແຕ່ບໍ່ໄດ້ຮັບຄວາມຈິງ. ຢ່າເປັນຜູ້ສັງເກດການ ແລະ ຢ່າເຂົ້າໄປຫຍຸ້ງກ່ຽວກັບຂໍ້ຂັດແຍ່ງທຸກປະເພດ. ຖ້າເຈົ້າບໍ່ຢາກເຂົ້າໄປຫຍຸ້ງກ່ຽວກັບສິ່ງເຫຼົ່ານັ້ນ, ເຈົ້າຕ້ອງຮຽນຮູ້ທີ່ຈະທຸ່ມເທຄວາມພະຍາຍາມໃນຫຼັກການຄວາມຈິງ. ຖ້າເຈົ້າເຂົ້າໃຈຫຼັກການຄວາມຈິງແຕ່ລະຢ່າງ, ເຈົ້າກໍຈະສາມາດຫຼົບໜີຈາກຂໍ້ຂັດແຍ່ງປະເພດເຫຼົ່ານີ້ໄດ້. ເປັນຫຍັງເຮົາຈຶ່ງເວົ້າແບບນັ້ນ? ມີພຽງແຕ່ເມື່ອເຈົ້າເຂົ້າໃຈຄວາມຈິງຕ່າງໆເທົ່ານັ້ນ ເຈົ້າຈຶ່ງຈະສາມາດເຂົ້າສູ່ຄວາມຈິງເຫຼົ່ານັ້ນໄດ້ ແລະ ມີຄວາມຫວັງທີ່ຈະເຂົ້າສູ່ຄວາມເປັນຈິງຄວາມຈິງໄດ້. ແລ້ວເມື່ອເຈົ້າມີສ່ວນຮ່ວມໃນສິ່ງຕ່າງໆ, ເຈົ້າກໍຈະມີຫຼັກການ ແລະ ຮູ້ວິທີປະເຊີນໜ້າກັບສິ່ງເຫຼົ່ານີ້. ຖ້າເຈົ້າພຽງແຕ່ຢຸດເປັນຜູ້ສັງເກດການ, ແຕ່ຍັງສັບສົນ ຢ່າງສິ້ນເຊີງກ່ຽວກັບຄວາມຈິງທຸກປະການ ແລະ ບໍ່ເຂົ້າໃຈຄວາມຈິງໃດເລີຍ ແລະ ສິ່ງດຽວທີ່ເຈົ້າເຂົ້າໃຈກໍຄືຫຼັກຄຳສອນ ແລະ ຄຳເວົ້າສອງສາມຄຳ ແລະ ເຈົ້າບໍ່ຮູ້ວິທີແຍກແຍະຄົນປະເພດຕ່າງໆ ແລະ ເມື່ອເຈົ້າພົບພໍ້ບັນຫາ ເຈົ້າກໍພຽງແຕ່ເວົ້າກ່ຽວກັບລຳດັບເຫດການທີ່ເກີດຂຶ້ນ ແລະ ຕັດສິນວ່າໃຜຖືກ ແລະ ໃຜຜິດ ແລ້ວກໍຈົບພຽງເທົ່ານັ້ນ ແລະ ໃນທີ່ສຸດ ເຈົ້າກໍບໍ່ໄດ້ຮັບຄວາມຈິງ, ແລ້ວການມີສ່ວນຮ່ວມຂອງເຈົ້າໃນເລື່ອງໃດກໍຕາມກໍຈະບໍ່ມີຄຸນຄ່າ. ການມີສ່ວນຮ່ວມປະເພດນີ້ຈະກາຍເປັນຫຍັງ? ມັນຈະກາຍເປັນການກະຕຸ້ນໃຫ້ເກີດຂໍ້ຂັດແຍ່ງ. ສະນັ້ນ, ເຈົ້າຕ້ອງຮຽນຮູ້ທີ່ຈະທຸ່ມເທຄວາມພະຍາຍາມໃນຫຼັກການຄວາມຈິງ ແລະ ຫຼັງຈາກທີ່ເຈົ້າເລີ່ມເຂົ້າໃຈຫຼາຍຂຶ້ນເລື້ອຍໆໃນການນຳໃຊ້ຫຼັກການຄວາມຈິງເຫຼົ່ານັ້ນ ແລະ ເຈົ້າກໍເຮັດເຊັ່ນນັ້ນດ້ວຍຄວາມຖືກຕ້ອງຫຼາຍຂຶ້ນເລື້ອຍໆ, ເຈົ້າກໍຈະມີຄວາມຫວັງທີ່ຈະເຂົ້າສູ່ຄວາມຈິງ ແລະ ຈາກນັ້ນ ເຈົ້າກໍຈະມີຄວາມຫວັງທີ່ຈະໄດ້ຮັບຄວາມລອດພົ້ນເຊັ່ນກັນ.

ກ່ຽວກັບວິທີທີ່ຜູ້ຄົນສາມາດໄດ້ຮັບຄວາມຈິງໃນສະພາບແວດລ້ອມທີ່ພຣະເຈົ້າຊົງຈັດໄວ້ໃຫ້ແກ່ພວກເຂົາ, ພວກເຮົາໄດ້ຫາກໍໂອ້ລົມກ່ຽວກັບຫຼັກການຂອງການປະຕິບັດທັງໝົດຈັກຂໍ້? ຢ່າເປັນຜູ້ສັງເກດການ ແລະ ມີຫຍັງອີກ? (ຢ່າພຽງແຕ່ເຮັດວຽກໜັກ). ກຳຈັດສະພາວະປະເພດທີ່ເຈົ້າພໍໃຈກັບພຽງແຕ່ການເຮັດວຽກໜັກ ແຕ່ບໍ່ເຕັມໃຈທີ່ຈະໄລ່ຕາມເສາະຫາຄວາມຈິງ. ມີຫຍັງອີກແດ່? (ຢ່າເຂົ້າໄປຫຍຸ້ງກ່ຽວກັບຂໍ້ຂັດແຍ່ງທຸກປະເພດ). ຢ່າເຂົ້າໄປຫຍຸ້ງກ່ຽວກັບຂໍ້ຂັດແຍ່ງທຸກປະເພດ, ຢ່າເຂົ້າໄປພົວພັນກັບວຽກງານທີ່ຊັບຊ້ອນທຸກປະເພດ, ຢ່າເອົາສິ່ງເຫຼົ່ານີ້ມາແທນທີ່ການປະຕິບັດຕາມຫຼັກການຄວາມຈິງ. ພວກເຈົ້າຄວນປະຕິບັດຕາມຫຼັກການທັງໝົດເຫຼົ່ານີ້. ຖ້າເຈົ້າຍຶດໝັ້ນໃນຫຼັກການເຫຼົ່ານັ້ນ, ເຈົ້າກໍຈະຢູ່ບໍ່ໄກຈາກການໄລ່ຕາມເສາະຫາຄວາມຈິງ ແລະ ໃນບໍ່ຊ້າກໍຈະສາມາດເຂົ້າສູ່ຄວາມເປັນຈິງຂອງການໄລ່ຕາມເສາະຫາຄວາມຈິງໄດ້. ສິ່ງນີ້ງ່າຍທີ່ຈະນຳໃຊ້ປະຕິບັດບໍ? ເຮົາໄດ້ມີປະຕິສຳພັນກັບຜູ້ຄົນໃນຄຣິສຕະຈັກມາຫຼາຍປີແລ້ວ, ແຕ່ມີໜ້ອຍຄົນຫຼາຍທີ່ຈະຖາມຄຳຖາມເຮົາກ່ຽວກັບການເຂົ້າສູ່ຊີວິດ ຫຼື ຄຳຖາມທີ່ກ່ຽວຂ້ອງກັບຫຼັກການຄວາມຈິງ ແລະ ມີໜ້ອຍຄົນຫຼາຍທີ່ຈະເວົ້າກ່ຽວກັບສະພາວະສ່ວນຕົວຂອງພວກເຂົາ ແລະ ຈາກນັ້ນກໍສະແຫວງຫາເສັ້ນທາງຂອງການປະຕິບັດ. ໃນທາງກົງກັນຂ້າມ, ບາງຄົນພັດຖາມຄຳຖາມທີ່ບໍ່ມີຫຍັງກ່ຽວຂ້ອງກັບຄວາມຈິງເລີຍ ແລະ ພວກເຂົາເຖິງຂັ້ນໃຊ້ຄຳສັບ ເຊັ່ນ: “ສະແຫວງຫາ”. ເມື່ອເຮົາໄດ້ຍິນຄຳວ່າ “ສະແຫວງຫາ”, ເຮົາກໍຕັ້ງໃຈຟັງຢ່າງຈົດຈໍ່ ແລະ ຈິງຈັງຫຼາຍ, ໃຫ້ຄວາມສົນໃຈພວກເຂົາຢ່າງເຕັມທີ່, ແຕ່ເມື່ອປາກົດວ່າພວກເຂົາກຳລັງຖາມກ່ຽວກັບເລື່ອງພາຍນອກທີ່ເລັກນ້ອຍ, ເຮົາກໍຮູ້ສຶກລັງກຽດ. ເຮົາເວົ້າວ່າ “ເລື່ອງທີ່ເຈົ້າກຳລັງຖາມບໍ່ມີຫຍັງກ່ຽວຂ້ອງກັບວຽກງານຂອງຄຣິສຕະຈັກ ຫຼື ການເຂົ້າສູ່ຊີວິດເລີຍ. ຢ່າໃຊ້ຄຳວ່າ ‘ສະແຫວງຫາ’. ເຈົ້າກຳລັງດູຖູກຄຳວ່າ ‘ສະແຫວງຫາ’”. ຄຳວ່າ “ສະແຫວງຫາ” ສາມາດຖືກໃຊ້ຢ່າງບໍ່ເໝາະສົມໄດ້ບໍ? (ບໍ່, ບໍ່ໄດ້). ມີຄົນເຖິງຂັ້ນຖາມເຮົາວ່າ “ລູກຂອງຂ້ານ້ອຍມີໄຝຢູ່ຫຼັງຂອງລາວ. ບາງຄົນເວົ້າວ່າໄຝນີ້ໝາຍຄວາມວ່າລາວມີຊະຕາກຳທີ່ບໍ່ດີ ແລະ ຄົນອື່ນກໍເວົ້າວ່າອາດຈະມີຄວາມສ່ຽງທີ່ຈະເກີດພະຍາດໃນບໍລິເວນທີ່ໄຝກຳລັງໃຫຍ່ຂຶ້ນ. ແນວໃດກໍຕາມ, ຂ້ານ້ອຍບໍ່ສົນໃຈດອກວ່າລາວຈະມີຊະຕາກຳທີ່ບໍ່ດີ ຫຼື ບໍ່, ແຕ່ຖ້າມັນເປັນອັນຕະລາຍຕໍ່ສຸຂະພາບຂອງລາວແທ້ໆ, ພຣະອົງຄິດວ່າຄວນເອົາໄຝນີ້ອອກບໍ?” ຖ້າພວກເຈົ້າຖືກຖາມແບບນີ້, ພວກເຈົ້າຈະຕອບແນວໃດ? ພວກເຈົ້າຄິດວ່າສິ່ງນີ້ກ່ຽວຂ້ອງກັບຄວາມຈິງບໍ? ມັນກ່ຽວຂ້ອງກັບວຽກງານຂອງຄຣິສຕະຈັກບໍ? (ບໍ່, ມັນບໍ່ກ່ຽວຂ້ອງ). ມັນບໍ່ກ່ຽວຂ້ອງກັບສິ່ງເຫຼົ່ານີ້ເລີຍ, ສະນັ້ນ ເຮົາມີພັນທະທີ່ຈະຕ້ອງສົນໃຈກັບເລື່ອງນີ້ບໍ? (ບໍ່). ເຮົາບໍ່ໄດ້ມີພັນທະດັ່ງກ່າວ. ສະນັ້ນ ເຮົາຈຶ່ງເວົ້າວ່າ “ຂໍ້ເທັດຈິງທີ່ວ່າລູກຊາຍຂອງເຈົ້າມີໄຝຢູ່ຮ່າງກາຍຂອງລາວບໍ່ມີຫຍັງກ່ຽວຂ້ອງກັບຄວາມຈິງເລີຍ. ຢ່າມາຖາມເຮົາກ່ຽວກັບເລື່ອງນີ້, ໄປຖາມໝໍພຸ້ນ. ເຮົາບໍ່ແມ່ນໝໍປະຈຳຄອບຄົວຂອງເຈົ້າ”. ພວກເຈົ້າຄິດວ່າເຮົາຄວນສົນໃຈກັບເລື່ອງນີ້ບໍ? (ບໍ່, ພຣະອົງບໍ່ຄວນ). ບໍ່ວ່າເຈົ້າຈະຖາມໃຜກໍຕາມ, ກໍຈະບໍ່ມີໃຜເຕັມໃຈທີ່ຈະສົນໃຈກັບເລື່ອງນີ້. ມັນບໍ່ແມ່ນວ່າພວກເຂົາຢ້ານທີ່ຈະຮັບຜິດຊອບ. ໃນທາງກົງກັນຂ້າມ ມັນເປັນເພາະວ່າພວກເຂົາບໍ່ມີພັນທະທີ່ຈະຕ້ອງສົນໃຈກັບເລື່ອງດັ່ງກ່າວ. ການເອົາໄຝຂອງລູກຊາຍເຈົ້າອອກ ຫຼື ບໍ່ເອົາອອກ ຈະສົ່ງຜົນກະທົບຕໍ່ວຽກງານຂອງຄຣິສຕະຈັກບໍ? ມັນຈະສົ່ງຜົນກະທົບຕໍ່ການປະຕິບັດໜ້າທີ່ຂອງເຈົ້າເອງບໍ? ເລື່ອງນີ້ບໍ່ມີຫຍັງກ່ຽວຂ້ອງກັບເຮົາເລີຍ. ຢ່າມາຖາມເຮົາກ່ຽວກັບເລື່ອງນີ້, ນີ້ເປັນເລື່ອງໄຮ້ສາລະ. ມັນບໍ່ມີຫຍັງກ່ຽວຂ້ອງກັບຄວາມຈິງເລີຍ, ແຕ່ເຈົ້າກໍຍັງໃຊ້ຄຳວ່າ “ສະແຫວງຫາ”. ເຈົ້າດູຖູກຄຳວ່າ “ສະແຫວງຫາ”, ມັນໜ້າລັງກຽດແທ້ໆ! ຍັງມີຄົນຖາມອີກວ່າ: “ມີເຕົ່າໂຕໜຶ່ງເຂົ້າມາໃນເດີ່ນບ້ານຂອງຂ້ານ້ອຍ, ຂ້ານ້ອຍຄວນຈັບມັນ ຫຼື ບໍ່? ຂ້ານ້ອຍຢາກສະແຫວງຫາຈາກພຣະອົງ”. ລາວຕັ້ງຄຳຖາມນີ້ຂຶ້ນມາເພື່ອສະແຫວງຫາຄຳຕອບຈາກເຮົາ, ເຈົ້າຄິດວ່າເຮົາຄວນຕອບລາວບໍ? (ບໍ່). ລາວເວົ້າວ່າ “ຖ້າຂ້ານ້ອຍລະເມີດກົດໝາຍໂດຍການຈັບມັນເດ? ຖ້າຂ້ານ້ອຍລະເມີດກົດໝາຍ ແລະ ພຣະອົງບໍ່ຫ້າມຂ້ານ້ອຍ, ພຣະອົງຈະຕ້ອງຮັບຜິດຊອບ!” ເຈົ້າຈະເວົ້າແນວໃດ? (ເຈົ້າຕັດສິນໃຈຈັບມັນດ້ວຍເຈດຈຳນົງເສລີຂອງເຈົ້າເອງ, ການທີ່ເຈົ້າລະເມີດກົດໝາຍບໍ່ໄດ້ມີຫຍັງກ່ຽວຂ້ອງກັບຂ້ອຍ). ບໍ່ວ່າເຈົ້າຈະລະເມີດກົດໝາຍ ຫຼື ບໍ່ກໍເປັນເລື່ອງຂອງເຈົ້າ ແລະ ບໍ່ມີຫຍັງກ່ຽວຂ້ອງກັບເຮົາ. ເຈົ້າສາມາດຖາມຄຳຖາມເຮົາກ່ຽວກັບສິ່ງຕ່າງໆ ເຊັ່ນ: ຫຼັກການຂອງວຽກງານຂອງຄຣິສຕະຈັກ ແລະ ຫຼັກການຄວາມຈິງໄດ້, ແຕ່ເມື່ອເວົ້າເຖິງເລື່ອງກົດໝາຍ, ຈົ່ງໄປຊອກຫາທະນາຍຄວາມ, ໄປປຶກສາທະນາຍຄວາມໃນປະເທດໃດກໍຕາມທີ່ເຈົ້າອາໄສຢູ່. ເຮົາບໍ່ແມ່ນທະນາຍຄວາມ, ສະນັ້ນ ຢ່າມາຖາມເຮົາກ່ຽວກັບເລື່ອງດັ່ງກ່າວ. ເຮົາມາທີ່ນີ້ເພື່ອສະແດງຄວາມຈິງ ແລະ ເຮັດວຽກງານແຫ່ງການຊ່ວຍມະນຸດຊາດໃຫ້ລອດພົ້ນ. ເຮົາພຽງແຕ່ສະໜອງຄວາມຈິງ ແລະ ໂອ້ລົມກ່ຽວກັບຫຼັກການເທົ່ານັ້ນ. ສຳລັບເລື່ອງທີ່ວ່າເຈົ້າຈະສາມາດໄດ້ຮັບຄວາມລອດພົ້ນ ຫຼື ບໍ່ນັ້ນ, ມັນບໍ່ມີຫຍັງກ່ຽວຂ້ອງກັບເຮົາ; ນັ້ນເປັນເລື່ອງຂອງເຈົ້າເອງ. ນອກຈາກນັ້ນ ຍັງບໍ່ຕ້ອງເວົ້າເຖິງເລື່ອງສ່ວນຕົວໃນຊີວິດຂອງເຈົ້າເອງ, ເຈົ້າຍິ່ງບໍ່ຄວນຖາມເຮົາກ່ຽວກັບເລື່ອງເຫຼົ່ານັ້ນດ້ວຍຊ້ຳ ແລະ ເຮົາກໍບໍ່ມີພັນທະທີ່ຈະຕ້ອງຕອບເຈົ້າ. ມັນເປັນແບບນັ້ນ, ແມ່ນບໍ? (ແມ່ນແລ້ວ).

ຫົວຂໍ້ທີ່ກ່ຽວຂ້ອງກັບວຽກງານຂອງພຣະເຈົ້ານີ້ແມ່ນກ່ຽວພັນຢ່າງແຍກບໍ່ອອກກັບຈຸດຈົບສຸດທ້າຍຂອງຜູ້ຄົນ, ສະນັ້ນ ຜູ້ຄົນຈຶ່ງບໍ່ສາມາດນຳເອົາຄວາມຄິດຫຼົງຜິດ ແລະ ຈິນຕະນາການໄປນຳພວກເຂົາໄດ້ ເມື່ອພວກເຂົາຍອມຮັບ ແລະ ມີປະສົບການກັບວຽກງານຂອງພຣະເຈົ້າ; ພວກເຂົາຄວນປ່ອຍວາງຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ຕັ້ງແຕ່ຕົ້ນຕໍ ແລະ ພວກເຂົາບໍ່ຄວນປ່ອຍໃຫ້ສິ່ງເຫຼົ່ານີ້ມີຢູ່ລະຫວ່າງພວກເຂົາ ແລະ ພຣະເຈົ້າ. ມີພຽງແຕ່ການຮັບມືກັບວຽກງານຂອງພຣະເຈົ້າດ້ວຍຄວາມຄິດ, ມຸມມອງ ແລະ ທັດສະນະຄະຕິທີ່ຖືກຕ້ອງເທົ່ານັ້ນ ຜູ້ຄົນຈຶ່ງຈະມີໂອກາດເຂົ້າໃຈ ແລະ ໄດ້ຮັບຄວາມຈິງ; ມີພຽງແຕ່ການຮັບມືກັບວຽກງານຂອງພຣະເຈົ້າດ້ວຍທັດສະນະຄະຕິທີ່ຖືກຕ້ອງ ພ້ອມທັງຄວາມຄິດ ແລະ ມຸມມອງທີ່ຖືກຕ້ອງເທົ່ານັ້ນ ຜູ້ຄົນຈຶ່ງຈະສາມາດເຂົ້າໃຈ ແລະ ມີປະສົບການກັບວຽກງານຂອງພຣະເຈົ້າຢ່າງແທ້ຈິງ ແລະ ໃນທີ່ສຸດ, ຈາກພາຍໃນວຽກງານຂອງພຣະເຈົ້າ, ພວກເຂົາກໍຈະໄດ້ຮັບຄວາມຈິງທີ່ພວກເຂົາຄວນໄດ້ຮັບ. ສະນັ້ນ, ບໍ່ວ່າເຈົ້າຈະປ່ອຍວາງສິ່ງໃດກໍຕາມ, ສະຫຼຸບແລ້ວ ທັງໝົດນີ້ກໍເພື່ອເຮັດໃຫ້ເຈົ້າກ້າວເຂົ້າສູ່ເສັ້ນທາງທີ່ຖືກຕ້ອງ ແລະ ເລີ່ມຕົ້ນໃນເສັ້ນທາງຂອງການໄລ່ຕາມເສາະຫາຄວາມຈິງ, ຜົນຮັບ ແລະ ຈຸດປະສົງສຸດທ້າຍບໍ່ແມ່ນເພື່ອສິ່ງອື່ນໃດ, ແຕ່ເພື່ອເຮັດໃຫ້ເຈົ້າເຂົ້າໃຈຫຼັກການຄວາມຈິງ ແລະ ໄດ້ຮັບຄວາມຈິງ. ນີ້ຄືຈຸດປະສົງສຸດທ້າຍຂອງການໂອ້ລົມຂອງພວກເຮົາກ່ຽວກັບເນື້ອໃນເຫຼົ່ານີ້. ບໍ່ວ່າພວກເຮົາຈະໂອ້ລົມກ່ຽວກັບຫຍັງກໍຕາມ, ຈຸດປະສົງສຸດທ້າຍກໍຄືເພື່ອເຮັດໃຫ້ຜູ້ຄົນເຂົ້າສູ່ຄວາມເປັນຈິງຄວາມຈິງ. ຖ້າເຈົ້າເຂົ້າໃຈຄວາມຈິງ ແລະ ເຈົ້າມີຫຼັກການຄວາມຈິງເປັນພື້ນຖານຂອງເຈົ້າໃນຫຼາຍໆເລື່ອງ ແລະ ເຈົ້າບໍ່ໄດ້ຂາດທິດທາງ, ບໍ່ໄດ້ຂາດເປົ້າໝາຍ ຫຼື ຫຼົງທາງໃນການເຮັດສິ່ງຕ່າງໆອີກຕໍ່ໄປ, ສິ່ງນີ້ບໍ່ໄດ້ໝາຍຄວາມວ່າຂີດຄວາມສາມາດຂອງເຈົ້າຈະດີຂຶ້ນ, ແຕ່ໝາຍຄວາມວ່າເຈົ້າມີຄວາມຈິງຂອງພຣະເຈົ້າ, ພຣະທຳຂອງພຣະເຈົ້າເປັນເກນສຳລັບການກະທຳ ແລະ ການປະພຶດຕົນຂອງເຈົ້າ. ນັ້ນກໍຄື ອີງໃສ່ພື້ນຖານຂອງຂີດຄວາມສາມາດ, ຄວາມເກັ່ງກາດ ແລະ ຄວາມສາມາດພິເສດທີ່ມີຢູ່ແລ້ວຂອງເຈົ້າ, ເຈົ້າໄດ້ເຂົ້າໃຈຄວາມຈິງ ແລະ ເຈົ້າມີເກນສຳລັບການປະພຶດຕົນຂອງເຈົ້າ, ດັ່ງນັ້ນ ເຈົ້າຈຶ່ງເປັນມະນຸດທີ່ຖືກສ້າງຂຶ້ນ ເຊິ່ງສາມາດດຳລົງຊີວິດຢູ່ໄດ້ດ້ວຍຕົນເອງໃນໂລກນີ້ ແລະ ທ່າມກາງທຸກຊັບພະສິ່ງ. ມີພຽງແຕ່ມະນຸດແບບນີ້ເທົ່ານັ້ນທີ່ໄດ້ມາດຕະຖານຢ່າງແທ້ຈິງໃນຖານະມະນຸດທີ່ຖືກສ້າງຂຶ້ນ, ນີ້ຄືມະນຸດທີ່ຖືກສ້າງຂຶ້ນທີ່ໄດ້ມາດຕະຖານ. ພວກເຈົ້າເຂົ້າໃຈແລ້ວບໍ? (ເຂົ້າໃຈແລ້ວ). ຊັ້ນມື້ນີ້ພວກເຮົາກໍໂອ້ລົມກັນພຽງເທົ່ານີ້. ລາກ່ອນ!

ວັນທີ 15 ກໍລະກົດ 2023


ວິທີການໄລ່ຕາມເສາະຫາຄວາມຈິງ (3)

ການປະຕິບັດຂໍ້ທີໜຶ່ງສຳລັບການໄລ່ຕາມເສາະຫາຄວາມຈິງ: ການປ່ອຍວາງ

ການປ່ອຍວາງຄວາມບາດໝາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ

I. ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບວຽກງານຂອງພຣະເຈົ້າ

ຕະຫຼອດຊ່ວງໄລຍະທີ່ຜ່ານມາຈົນຮອດຕອນນີ້, ພວກເຮົາໄດ້ໂອ້ລົມກັນໃນຫົວຂໍ້ການໄລ່ຕາມເສາະຫາຄວາມຈິງ. ເນື້ອຫາທີ່ກ່ຽວຂ້ອງກັບຫົວຂໍ້ນີ້ແມ່ນຂ້ອນຂ້າງກວ້າງ, ແຕ່ບໍ່ວ່າເນື້ອຫາຈະກວ້າງສໍ່າໃດກໍຕາມ ມັນກໍບໍ່ສາມາດແຍກອອກຈາກບັນຫາບາງຢ່າງທີ່ຜູ້ຄົນພົບພໍ້ໃນຊີວິດປະຈຳວັນຂອງພວກເຂົາ ເຊິ່ງກ່ຽວຂ້ອງກັບວິທີທີ່ພວກເຂົາເບິ່ງຜູ້ຄົນ ແລະ ສິ່ງຕ່າງໆ ແລະ ວິທີທີ່ພວກເຂົາປະພຶດຕົນ ແລະ ກະທຳການ, ບໍ່ແມ່ນບໍ? (ແມ່ນແລ້ວ). ສິ່ງເຫຼົ່ານີ້ແມ່ນບັນຫາຕົວຈິງໃນຊີວິດຂອງຜູ້ຄົນ. ພວກມັນບໍ່ໄດ້ຖືກຕັດຂາດອອກຈາກຊີວິດປະຈຳວັນຂອງຜູ້ຄົນ ແລະ ພວກມັນກໍບໍ່ໄດຖືກຕັດຂາດອອກຈາກຄວາມເປັນມະນຸດທີ່ປົກກະຕິຂອງຜູ້ຄົນ. ບັນຫາເຫຼົ່ານີ້ລວມມີທັດສະນະຄະຕິ ແລະ ມຸມມອງຂອງຜູ້ຄົນຕໍ່ສິ່ງຕ່າງໆ ພ້ອມທັງເລື່ອງສຳຄັນທຸກປະເພດທີ່ຜູ້ຄົນພົບພໍ້ໃນການດຳລົງຢູ່ຂອງພວກເຂົາ ແລະ ໃນການເດີນທາງຊີວິດຂອງພວກເຂົາ. ເນື້ອຫາຂອງການໂອ້ລົມຄັ້ງກ່ອນຂອງພວກເຮົາແມ່ນກ່ຽວຂ້ອງກັບດ້ານໜຶ່ງຂອງການປະຕິບັດ “ການປ່ອຍວາງ” ໃນ “ວິທີການໄລ່ຕາມເສາະຫາຄວາມຈິງ” ນັ້ນກໍຄື ການປ່ອຍວາງຄວາມບາດໝາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ. ການປະຕິບັດນີ້ກ່ຽວຂ້ອງກັບຫຍັງ? ມັນກ່ຽວຂ້ອງກັບຄວາມສຳພັນລະຫວ່າງຜູ້ຄົນ ແລະ ພຣະເຈົ້າ, ບໍ່ແມ່ນບໍ? (ແມ່ນແລ້ວ). ເນື້ອຫາຂອງການໂອ້ລົມສອງສາມຄັ້ງທີ່ຜ່ານມາແມ່ນກ່ຽວຂ້ອງກັບວິທີທີ່ຄົນໆໜຶ່ງຄວນເບິ່ງຄົນທຸກປະເພດ ແລະ ສິ່ງຕ່າງໆທຸກປະເພດ ຕາມຫຼັກການ ແລະ ມາດຕະຖານທີ່ພຣະເຈົ້າຮຽກຮ້ອງ ແລະ ວິທີການຮັບມືກັບຄົນທຸກປະເພດ ແລະ ສິ່ງຕ່າງໆທຸກປະເພດ. ເນື້ອຫາຂອງການໂອ້ລົມຄັ້ງກ່ອນຂອງພວກເຮົາແມ່ນກ່ຽວຂ້ອງກັບຄວາມສຳພັນລະຫວ່າງຜູ້ຄົນ ແລະ ພຣະເຈົ້າ ແລະ ແຈ້ງໃຫ້ຜູ້ຄົນຮູ້ເຖິງວິທີທີ່ພວກເຂົາຄວນປ່ອຍວາງຄວາມຄິດຫຼົງຜິດ ແລະ ຈິນຕະນາການຕ່າງໆທີ່ບໍ່ສອດຄ່ອງກັບເຈດຕະນາຂອງພຣະເຈົ້າ, ບໍ່ສອດຄ່ອງກັບຂໍ້ກຳນົດຂອງພຣະເຈົ້າ ແລະ ບໍ່ສອດຄ່ອງກັບຫຼັກການຄວາມຈິງ. ສິ່ງເຫຼົ່ານີ້ແມ່ນບັນຫາຕົວຈິງທີ່ມີຢູ່ລະຫວ່າງຜູ້ຄົນ ແລະ ພຣະເຈົ້າໃນເສັ້ນທາງຂອງການເຊື່ອໃນພຣະເຈົ້າ ແລະ ໃນຂະບວນການຂອງການດຳລົງຢູ່. ພວກເຮົາໄດ້ແບ່ງຫົວຂໍ້ໃຫຍ່ນີ້ “ການປ່ອຍວາງຄວາມບາດໝາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ” ອອກເປັນສີ່ດ້ານ: ດ້ານທີໜຶ່ງແມ່ນຄວາມຄິດຫຼົງຜິດ ແລະ ຈິນຕະນາການ, ດ້ານທີສອງແມ່ນຂໍ້ຮຽກຮ້ອງທີ່ບໍ່ສົມເຫດສົມຜົນ, ດ້ານທີສາມແມ່ນຄວາມລະແວດລະວັງ ແລະ ຄວາມສົງໄສ ແລະ ດ້ານທີສີ່ແມ່ນການກວດສອບຢ່າງລະອຽດ ແລະ ການສອດຮູ້ສອດເຫັນ. ພວກເຮົາໄດ້ເລີ່ມຕົ້ນການໂອ້ລົມຂອງພວກເຮົາດ້ວຍຄວາມຄິດຫຼົງຜິດ ແລະ ຈິນຕະນາການ. ປະເດັນທຳອິດໃນຄວາມຄິດຫຼົງຜິດ ແລະ ຈິນຕະນາການແມ່ນກ່ຽວຂ້ອງກັບວຽກງານຂອງພຣະເຈົ້າ ນັ້ນກໍຄື ຜູ້ຄົນມີຄວາມຄິດຫຼົງຜິດ ແລະ ຈິນຕະນາການຫຍັງ ກ່ຽວກັບວຽກງານຂອງພຣະເຈົ້າ. ພວກເຮົາໄດ້ໂອ້ລົມກັນບາງຢ່າງກ່ຽວກັບເລື່ອງນີ້. ການໂອ້ລົມຂອງພວກເຮົາກ່ຽວກັບປະເດັນນີ້ແມ່ນກ່ຽວຂ້ອງກັບວິທີທີ່ຜູ້ຄົນເບິ່ງວຽກງານຂອງພຣະເຈົ້າ ແລະ ການບ່ຽງເບນ, ຄວາມຄິດຫຼົງຜິດ ແລະ ຈິນຕະນາການທີ່ຜູ້ຄົນມີໃນຄວາມຮູ້ ແລະ ແນວຄິດຂອງພວກເຂົາກ່ຽວກັບວຽກງານຂອງພຣະເຈົ້າ; ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ແມ່ນສິ່ງທີ່ຜູ້ຄົນຄວນປ່ອຍວາງ. ຖ້າຜູ້ຄົນປ່ອຍວາງຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ ແລະ ສະແຫວງຫາຄວາມຈິງ, ພວກເຂົາກໍຈະສາມາດຮູ້ຈັກວຽກງານຂອງພຣະເຈົ້າ ແລະ ມີຄວາມຢັ່ງຮູ້ທີ່ຖືກຕ້ອງກ່ຽວກັບພຣະທຳຂອງພຣະເຈົ້າ. ເມື່ອວຽກງານຂອງພຣະເຈົ້າບໍ່ສອດຄ່ອງກັບຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ພວກເຂົາຄວນໄຕ່ຕອງ ແລະ ພະຍາຍາມຮູ້ຈັກຕົນເອງ ແລະ ພວກເຂົາຍັງຄວນປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງພວກເຂົາເອງ, ແທນທີ່ຈະເພິ່ງພາສິ່ງເຫຼົ່ານັ້ນເພື່ອວັດແທກວ່າວຽກງານຂອງພຣະເຈົ້າຄວນມີລັກສະນະແນວໃດ ຫຼື ແມ່ນຫຍັງຄືຜົນທີ່ພຣະເຈົ້າຕັ້ງໃຈຈະບັນລຸໃນຜູ້ຄົນດ້ວຍວຽກງານຂອງພຣະອົງ. ຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກ່ຽວກັບວຽກງານຂອງພຣະເຈົ້າມີຜົນກະທົບໂດຍກົງຕໍ່ການເຂົ້າສູ່ຊີວິດຂອງຜູ້ຄົນ ແລະ ທັດສະນະຄະຕິຂອງພວກເຂົາທີ່ມີຕໍ່ພຣະເຈົ້າ, ສະນັ້ນ ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ກໍຍັງເປັນສິ່ງທີ່ຜູ້ຄົນຕ້ອງປ່ອຍວາງເຊັ່ນກັນ. ຕົວຢ່າງ: ພວກເຮົາໄດ້ໂອ້ລົມກັນວ່າ ພຣະເຈົ້າບໍ່ໄດ້ປ່ຽນແປງຂີດຄວາມສາມາດແຕ່ກຳເນີດ, ບຸກຄະລິກກະພາບ, ສັນຊາດຕະຍານຂອງຜູ້ຄົນ ແລະ ອື່ນໆ, ຄຸນລັກສະນະຕິດຕົວທີ່ຜູ້ຄົນມີຕອນເກີດ ແລະ ສັນຊາດຕະຍານຂອງເນື້ອໜັງພວກເຂົາບໍ່ແມ່ນເປົ້າໝາຍໃນວຽກງານຂອງພຣະເຈົ້າ ແລະ ວຽກງານຂອງພຣະອົງເລັງເປົ້າໃສ່ອຸປະນິໄສທີ່ເສື່ອມຊາມຂອງຜູ້ຄົນ ແລະ ສິ່ງຕ່າງໆທີ່ຢູ່ພາຍໃນຜູ້ຄົນທີ່ກະບົດຕໍ່ພຣະເຈົ້າ ແລະ ບໍ່ເຂົ້າກັບກັບພຣະເຈົ້າ. ຖ້າຜູ້ຄົນຈິນຕະນາການວ່າວຽກງານຂອງພຣະເຈົ້າແນໃສ່ເພື່ອປ່ຽນແປງຂີດຄວາມສາມາດຂອງພວກເຂົາ, ສັນຊາດຕະຍານຂອງພວກເຂົາ ແລະ ແມ່ນແຕ່ບຸກຄະລິກກະພາບຂອງພວກເຂົາ, ນິໄສ, ຮູບແບບການດຳລົງຊີວິດຂອງພວກເຂົາ ແລະ ອື່ນໆອີກ, ແລ້ວທຸກໆດ້ານໃນການປະຕິບັດຂອງພວກເຂົາໃນຊີວິດປະຈຳວັນກໍຈະໄດ້ຮັບອິດທິພົນ ແລະ ຖືກຄອບງໍາໂດຍຄວາມຄິດຫຼົງຜິດ ແລະ ຈິນຕະນາການຂອງພວກເຂົາເອງ ແລະ ຈະມີຫຼາຍສ່ວນທີ່ບິດເບືອນ ຫຼື ສິ່ງທີ່ສຸດໂຕ່ງໂດຍຫຼີກລ່ຽງບໍ່ໄດ້. ສ່ວນທີ່ບິດເບືອນ ແລະ ສິ່ງທີ່ສຸດໂຕ່ງເຫຼົ່ານີ້ບໍ່ສອດຄ່ອງກັບຫຼັກການຄວາມຈິງ ແລະ ຈະເຮັດໃຫ້ຜູ້ຄົນບ່ຽງເບນອອກຈາກສະຕິຮູ້ສຶກຜິດຊອບ ແລະ ເຫດຜົນຂອງຄວາມເປັນມະນຸດທີ່ປົກກະຕິ ແລະ ຫຼຸດອອກຈາກເສັ້ນທາງຂອງຄວາມເປັນມະນຸດທີ່ປົກກະຕິ. ຕົວຢ່າງ: ໃນຄວາມຄິດຫຼົງຜິດ ແລະ ຈິນຕະນາການຂອງເຈົ້າ, ເຈົ້າເຊື່ອວ່າພຣະເຈົ້າຕ້ອງການປ່ຽນແປງຂີດຄວາມສາມາດຂອງຜູ້ຄົນ, ຄວາມເກັ່ງກາດ ແລະ ແມ່ນແຕ່ສັນຊາດຕະຍານຂອງພວກເຂົາ; ຖ້າເຈົ້າຄິດວ່າສິ່ງເຫຼົ່ານີ້ແມ່ນສິ່ງທີ່ພຣະເຈົ້າຕ້ອງການປ່ຽນແປງ, ເຈົ້າຈະມີການໄລ່ຕາມເສາະຫາປະເພດໃດ? ເຈົ້າຈະມີການໄລ່ຕາມເສາະຫາທີ່ບິດເບືອນ ແລະ ຍຶດຕິດຢ່າງດື້ດ້ານ, ເຈົ້າຈະຕ້ອງການໄລ່ຕາມເສາະຫາຂີດຄວາມສາມາດທີ່ເໜືອກວ່າ ແລະ ເຈົ້າຈະຈົດຈໍ່ກັບການຮຽນຮູ້ທັກສະປະເພດຕ່າງໆ ແລະ ການຊຳນານໃນຄວາມຮູ້ປະເພດຕ່າງໆ ເພື່ອໃຫ້ເຈົ້າຄ່ອຍໆມີຂີດຄວາມສາມາດທີ່ສູງສົ່ງ ແລະ ຄວາມສາມາດທີ່ເໜືອກວ່າ ພ້ອມທັງຄວາມເຂົ້າໃຈເຊີງເລິກ ແລະ ການບົ່ມເພາະຕົນເອງທີ່ເໜືອກວ່າ ແລະ ແມ່ນແຕ່ຄວາມສາມາດບາງຢ່າງທີ່ເໜືອກວ່າຄວາມສາມາດຂອງຄົນທຳມະດາ; ດ້ວຍການເຮັດເຊັ່ນນີ້, ເຈົ້າຈະໃຫ້ຄວາມສົນໃຈກັບຄວາມສາມາດ ແລະ ຄວາມສາມາດພິເສດພາຍນອກ. ແລ້ວແມ່ນຫຍັງຄືຜົນສະທ້ອນຂອງການໄລ່ຕາມເສາະຫາດັ່ງກ່າວຕໍ່ຜູ້ຄົນ? ພວກເຂົາບໍ່ພຽງແຕ່ຈະລົ້ມເຫຼວໃນການເລີ່ມຍ່າງໃນເສັ້ນທາງແຫ່ງການໄລ່ຕາມເສາະຫາຄວາມຈິງເທົ່ານັ້ນ, ແຕ່ພວກເຂົາຈະຫັນໄປເດີນໃນເສັ້ນທາງຂອງພວກຟາຣີຊາຍແທນ. ພວກເຂົາຈະແຂ່ງຂັນກັນເອງເພື່ອເບິ່ງວ່າໃຜມີຂີດຄວາມສາມາດທີ່ເໜືອກວ່າ, ໃຜມີພອນສະຫວັນທີ່ເໜືອກວ່າ, ໃຜມີຄວາມຮູ້ທີ່ເໜືອກວ່າ, ໃຜມີຄວາມສາມາດທີ່ເໜືອກວ່າ, ໃຜມີຈຸດແຂງຫຼາຍກວ່າ, ໃຜມີກຽດຕິຍົດສູງກວ່າໃນທ່າມກາງຜູ້ຄົນ ແລະ ໄດ້ຮັບການຍົກຍ້ອງ ແລະ ເຄົາລົບນັບຖືຈາກຄົນອື່ນ. ດ້ວຍການເຮັດເຊັ່ນນີ້, ພວກເຂົາບໍ່ພຽງແຕ່ຈະບໍ່ສາມາດປະຕິບັດຄວາມຈິງ ແລະ ກະທຳຕາມຫຼັກການຄວາມຈິງເທົ່ານັ້ນ, ແຕ່ພວກເຂົາຈະມຸ່ງໜ້າໄປສູ່ເສັ້ນທາງທີ່ນຳພາໃຫ້ອອກຫ່າງຈາກຄວາມຈິງແທນ.

F. ວຽກງານຂອງພຣະເຈົ້າບໍ່ໄດ້ປ່ຽນແປງເງື່ອນໄຂຕິດຕົວຂອງຜູ້ຄົນ; ມັນແນໃສ່ເພື່ອປ່ຽນແປງອຸປະນິໄສທີ່ເສື່ອມຊາມຂອງພວກເຂົາ

1. ວຽກງານຂອງພຣະເຈົ້າບໍ່ໄດ້ປ່ຽນແປງເງື່ອນໄຂຕິດຕົວຂອງຜູ້ຄົນ

ວຽກງານຂອງພຣະເຈົ້າແມ່ນເພື່ອປ່ຽນແປງອຸປະນິໄສທີ່ເສື່ອມຊາມຂອງຜູ້ຄົນ ແລະ ຄວາມຄິດ ແລະ ມຸມມອງທີ່ຄາດເຄື່ອນຕ່າງໆຂອງພວກເຂົາທີ່ລະເມີດຄວາມຈິງ, ພາຍໃນຂອບເຂດຄວາມເປັນມະນຸດທີ່ປົກກະຕິຂອງພວກເຂົາ, ເພື່ອໃຫ້ສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາສາມາດໄດ້ຮັບການຟື້ນຟູ ແລະ ຖືກເຮັດໃຫ້ເໝາະສົມ. ເວົ້າອີກຢ່າງໜຶ່ງກໍຄື ຍິ່ງເຈົ້າເຂົ້າໃຈຄວາມຈິງຫຼາຍສໍ່າໃດ, ສະຕິຮູ້ສຶກຜິດຊອບ ແລະ ເຫດຜົນຂອງເຈົ້າກໍຈະຍິ່ງຄ່ອຍໆປົກກະຕິຫຼາຍຂຶ້ນສໍ່ານັ້ນ ແລະ ສິ່ງເຫຼົ່ານັ້ນຍັງຈະຄ່ອຍໆດຳເນີນໄປໃນທິດທາງທີ່ເປັນປະໂຫຍດຢ່າງຕໍ່ເນື່ອງ; ນີ້ບໍ່ແມ່ນສິ່ງທີ່ເໜືອທຳມະຊາດເລີຍ. ເຮົາໝາຍຄວາມວ່າແນວໃດກັບຄຳວ່າ “ປົກກະຕິ” ນີ້? ຖ້າຜູ້ຄົນມີຄວາມສຳນຶກກ່ຽວກັບສະຕິຮູ້ສຶກຜິດຊອບ ແລະ ຄວາມຮູ້ສຶກຍຸຕິທຳ, ພວກເຂົາກໍຈະກາຍເປັນຄົນໃຈດີ, ຖ້າຈະກ່າວໂດຍໃຊ້ຄຳເວົ້າຂອງມະນຸດກໍຄື ພວກເຂົາຈະເຂົ້າອົກເຂົ້າໃຈ, ຊື່ກົງ, ມີເຫດຜົນ ແລະ ບໍ່ດື້ດ້ານ ແລະ ບໍ່ມັກບິດເບືອນ. ນີ້ຄືຜົນທີ່ພຣະເຈົ້າຕັ້ງໃຈຈະບັນລຸໃນຄວາມເປັນມະນຸດຂອງຜູ້ຄົນ. ເມື່ອຜູ້ຄົນເຂົ້າໃຈຄວາມຈິງຫຼາຍຂຶ້ນເລື້ອຍໆ, ຜົນທີ່ໄດ້ຮັບໂດຍບັງເອີນຢ່າງໜຶ່ງກໍຄື ຄວາມເປັນມະນຸດຂອງພວກເຂົາກໍຈະເປັນປົກກະຕິຫຼາຍຂຶ້ນເລື້ອຍໆ. ເຖິງຢ່າງໃດກໍຕາມ, ຖ້າຜູ້ຄົນໄລ່ຕາມເສາະຫາຕາມຄວາມຄິດຫຼົງຜິດ ແລະ ຈິນຕະນາການຂອງພວກເຂົາເອງ, ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ກໍຈະສົ່ງອິດທິພົນທາງລົບ ແລະ ການນຳພາທາງລົບຢ່າງຫຼວງຫຼາຍ ຕໍ່ການໄລ່ຕາມເສາະຫາຂອງພວກເຂົາ ແລະ ຈະນຳພາພວກເຂົາໄປສູ່ເສັ້ນທາງທີ່ບິດເບືອນ ແລະ ຖືກຕິດຕາມຢ່າງດື້ດ້ານ, ສຸດໂຕ່ງ ແລະ ຄາດເຄື່ອນທຸກປະເພດ. ຕົວຢ່າງ: ໃນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ພວກເຂົາເຊື່ອວ່າວຽກງານຂອງພຣະເຈົ້າຕັ້ງໃຈທີ່ຈະຍົກລະດັບຄວາມເປັນມະນຸດຂອງຜູ້ຄົນ ແລະ ເພື່ອເຮັດໃຫ້ຜູ້ຄົນສາມາດກ້າວຂ້າມສັນຊາດຕະຍານຂອງມະນຸດ, ຂີດຄວາມສາມາດຂອງມະນຸດ ແລະ ແມ່ນແຕ່ອາຍຸ ແລະ ເພດຂອງມະນຸດ. ເມື່ອຜູ້ຄົນມີຄວາມຄິດຫຼົງຜິດແບບນີ້, ພວກເຂົາກໍຈະໄລ່ຕາມເສາະຫາ, ບາກບັ່ນ ແລະ ຄຳຫາໄປໃນທິດທາງນີ້. ແລ້ວພວກເຂົາຈະຈົດຈໍ່ກັບສິ່ງໃດ? ໃນດ້ານໜຶ່ງ, ພວກເຂົາຈະຈົດຈໍ່ກັບຄວາມຮູ້, ຄວາມສາມາດ, ທັກສະ, ພອນສະຫວັນ ແລະ ຄວາມສາມາດພິເສດ; ໃນອີກດ້ານໜຶ່ງ, ພວກເຂົາຈະຈົດຈໍ່ກັບຄວາມເໜືອທຳມະຊາດ. ພວກເຈົ້າຮູ້ບໍວ່າການສະແດງອອກຂອງຄວາມເໜືອທຳມະຊາດແມ່ນຫຍັງ? (ມັນໝາຍຄວາມວ່າ ໃນບາງສິ່ງ ຜູ້ຄົນຈະຜ່ານການປ່ຽນແປງທາງດ້ານຄຸນນະພາບ ໂດຍກົງໂດຍບໍ່ຕ້ອງຈ່າຍລາຄາບໍ)? ມັນຄືກັບເວລາທີ່ຄົນໃດໜຶ່ງບໍ່ອ່ານພຣະທຳຂອງພຣະເຈົ້າເປັນປົກກະຕິ, ແຕ່ມີບາງສິ່ງບາງຢ່າງເກີດຂຶ້ນກັບພວກເຂົາ ແລະ ພຣະທຳຂອງພຣະເຈົ້າກໍປາກົດຂຶ້ນໃນຄວາມຄິດຂອງພວກເຂົາໃນທັນທີທັນໃດ ຫຼື ເມື່ອຄົນໃດໜຶ່ງບໍ່ສາມາດຮ້ອງເພງ ຫຼື ເຕັ້ນລຳໄດ້ຈັກເທື່ອ, ແຕ່ຫຼັງຈາກໄດ້ຮັບແຮງບັນດານໃຈ ພວກເຂົາກໍສາມາດຮ້ອງເພງ ແລະ ເຕັ້ນລຳໄດ້ໃນທັນທີທັນໃດ ແລະ ເຖິງກັບເຕັ້ນລຳໄດ້ດີພໍສົມຄວນ ຫຼື ເມື່ອຄົນໃດໜຶ່ງບໍ່ເຄີຍຮຽນພາສາຕ່າງປະເທດມາກ່ອນ, ແຕ່ທັນໃດນັ້ນ ພວກເຂົາກໍສາມາດປາກເວົ້າພາສາຕ່າງປະເທດໄດ້. ສິ່ງເຫຼົ່ານີ້ເໜືອທຳມະຊາດບໍ? (ແມ່ນແລ້ວ). ຕົວຢ່າງ: ສົມມຸດວ່າເຈົ້າຕ້ອງອອກໄປນອກເພື່ອເຮັດທຸລະດ່ວນ, ແຕ່ເຈົ້າບໍ່ຮູ້ວິທີຂັບລົດ ແລະ ດ້ວຍຄວາມສິ້ນຫວັງ ເຈົ້າກໍອະທິຖານ ແລະ ທັນທີທັນໃດ ເຈົ້າກໍຮູ້ສຶກຮ້ອນຮົນຂຶ້ນມາ ແລະ ທັນໃດນັ້ນເຈົ້າກໍຮູ້ວິທີຂັບລົດ ແລະ ເຈົ້າເຖິງກັບຂັບໄດ້ຢ່າງແນວແນ່ຄືກັບຄົນຂັບລົດທີ່ມີປະສົບການ. ມີຄົນຖາມເຈົ້າວ່າ “ເຈົ້າຂັບລົດເກັ່ງແບບນີ້ໄດ້ແນວໃດ?” ເຈົ້າເວົ້າວ່າ “ຂ້ອຍກໍບໍ່ຮູ້ຄືກັນ. ທັງໝົດນີ້ພຣະເຈົ້າເປັນຜູ້ເຮັດ; ຂ້ອຍໄດ້ຮັບການດົນບັນດານໃຈໂດຍພຣະວິນຍານບໍລິສຸດ. ເບິ່ງແມ, ມືເຫຼົ່ານີ້ຂອງຂ້ອຍກໍບໍ່ແມ່ນມືຂອງຂ້ອຍເອງອີກຕໍ່ໄປແລ້ວ; ພວກມັນກຳລັງຖືກຈັບໂດຍພຣະວິນຍານບໍລິສຸດ!” ໃນຂໍ້ເທັດຈິງທີ່ເປັນຈິງແລ້ວ, ພຣະວິນຍານບໍລິສຸດບໍ່ໄດ້ເຮັດສິ່ງນີ້; ກົງກັນຂ້າມ ມີວິນຍານອີກປະເພດໜຶ່ງໄດ້ເຂົ້າໄປໃນຕົວເຈົ້າ ແລະ ກຳລັງບົງການເຈົ້າ, ຈົນເຮັດໃຫ້ເຈົ້າກາຍເປັນອີກຄົນໜຶ່ງ ແລະ ບໍ່ສາມາດຄວບຄຸມຕົນເອງໄດ້. ນີ້ບໍ່ແມ່ນການກ້າວຂ້າມຄວາມສາມາດທີ່ເປັນເນື້ອແທ້ຂອງຄົນໆໜຶ່ງບໍ? ນີ້ຄືສິ່ງເໜືອທຳມະຊາດ, ບໍ່ແມ່ນບໍ? (ແມ່ນແລ້ວ). ຄວາມເໜືອທຳມະຊາດໝາຍຄວາມວ່າແນວໃດ? ນີ້ຄືປາກົດການທີ່ດີບໍ? (ບໍ່, ສິ່ງນີ້ເຮັດໃຫ້ຄົນໆໜຶ່ງຜິດປົກກະຕິ). ຖ້າເຈົ້າສາມາດຮູ້ພາສາ, ມີທັກສະ ຫຼື ເຂົ້າໃຈຄວາມຮູ້ບາງຢ່າງໃນທັນທີທັນໃດ ໂດຍບໍ່ຕ້ອງສຶກສາເປັນໄລຍະເວລາໜຶ່ງ ຫຼື ໄດ້ຮັບການນຳພາຈາກຜູ້ຊ່ຽວຊານຄົນໃດໜຶ່ງ, ນັ້ນກໍຄືຄວາມເໜືອທຳມະຊາດ. ຖ້າອຸປະນິໄສຊີວິດຂອງຄົນໃດໜຶ່ງປ່ຽນແປງໄປ ໂດຍທີ່ພວກເຂົາບໍ່ຈຳເປັນຕ້ອງໄລ່ຕາມເສາະຫາຄວາມຈິງ, ສະແຫວງຫາ, ລໍຖ້າ ຫຼື ມີປະສົບການກັບສິ່ງຕ່າງໆ, ນີ້ບໍ່ແມ່ນເລື່ອງທີ່ເປັນຕາຢ້ານບໍ? (ແມ່ນແລ້ວ). ຖ້າຍັງມີຄວາມຄິດຫຼົງຜິດ ແລະ ຈິນຕະນາການຫຼາຍຢ່າງຢູ່ໃນຄວາມຄິດຂອງເຈົ້າ ແລະ ໃນຈິດໃຕ້ສຳນຶກຂອງເຈົ້າ, ແລ້ວເຈົ້າກໍຄວນປ່ອຍວາງສິ່ງເຫຼົ່ານັ້ນ ແລະ ບໍ່ໄລ່ຕາມເສາະຫາພວກມັນ, ເພາະສິ່ງເຫຼົ່ານັ້ນບໍ່ແມ່ນຄວາມຮູ້ທີ່ແທ້ຈິງກ່ຽວກັບວຽກງານຂອງພຣະເຈົ້າ ແລະ ພວກມັນບໍ່ສອດຄ່ອງກັບວິທີການ ແລະ ຫຼັກການໃນວຽກງານຂອງພຣະເຈົ້າ. ວຽກງານຂອງພຣະເຈົ້າຈະບໍ່ກ້າວຂ້າມຄວາມເປັນມະນຸດທີ່ປົກກະຕິຂອງເຈົ້າຢ່າງເດັດຂາດ ແລະ ຜົນທີ່ບັນລຸໄດ້ໂດຍວຽກງານຂອງພຣະເຈົ້າໃນຕົວເຈົ້າກໍບໍ່ແມ່ນຜົນຂອງການປ່ຽນແປງຄວາມເປັນມະນຸດທີ່ປົກກະຕິຂອງເຈົ້າ ໃຫ້ກາຍເປັນຄວາມເປັນມະນຸດທີ່ຖືກຍົກລະດັບ ແລະ ເໜືອທຳມະຊາດຢ່າງເດັດຂາດ. ຍິ່ງໄປກວ່ານັ້ນ, ພຣະເຈົ້າຈະບໍ່ປ່ຽນແປງເຈົ້າຈາກຄົນປົກກະຕິໃຫ້ກາຍເປັນຄົນທີ່ຜິດປົກກະຕິ. ສົມມຸດວ່າ ໃນຂະບວນການທີ່ມີປະສົບການກັບວຽກງານຂອງພຣະເຈົ້າ, ສະຕິຮູ້ສຶກຜິດຊອບຂອງເຈົ້າກາຍເປັນສິ່ງທີ່ອ່ອນໄຫວຫຼາຍຂຶ້ນເລື້ອຍໆ ແລະ ເຈົ້າຄ່ອຍໆມີຄວາມຮູ້ສຶກລະອາຍໃຈຫຼາຍຂຶ້ນ. ເຈົ້າກາຍເປັນຄົນໃຈດີ, ສາມາດຄຳນຶງເຖິງເຈດຕະນາຂອງພຣະເຈົ້າ ແລະ ສາມາດປົກປ້ອງວຽກງານຂອງຄຣິສຕະຈັກ ແລະ ຜົນປະໂຫຍດຂອງເຮືອນຂອງພຣະເຈົ້າ. ຍິ່ງໄປກວ່ານັ້ນ, ຄຳເວົ້າ ແລະ ການກະທຳຂອງເຈົ້າກໍບໍ່ຂັດກັບສະຕິຮູ້ສຶກຜິດຊອບ ແລະ ເຫດຜົນຂອງເຈົ້າ, ເຈົ້າຄ່ອຍໆສາມາດກະທຳການຕາມຫຼັກການຄວາມຈິງ ແລະ ເຈົ້າສາມາດລະບຸຜູ້ຄົນ, ເຫດການ ແລະ ສິ່ງຕ່າງໆທຸກປະເພດໂດຍອີງໃສ່ພຣະທຳຂອງພຣະເຈົ້າ. ສິ່ງນີ້ພິສູດວ່າເສັ້ນທາງທີ່ເຈົ້າກຳລັງຍ່າງໃນຄວາມເຊື່ອຂອງເຈົ້າໃນພຣະເຈົ້ານັ້ນຖືກຕ້ອງ. ແຕ່ສົມມຸດວ່າເຈົ້າຍັງຈົດຈໍ່ກັບການຫາຟັງສຽງບາງຢ່າງເມື່ອເຈົ້າອະທິຖານ ແລະ ລໍຖ້າແຮງບັນດານໃຈ, ແສງສະຫວ່າງທີ່ວາບຂຶ້ນມາ ຫຼື ການເປີດເຜີຍທີ່ເໜືອທຳມະຊາດບາງຢ່າງ ເມື່ອເຈົ້າສະແຫວງຫາຈາກພຣະເຈົ້າ ແລະ ອ້ອນວອນພຣະເຈົ້າ. ຍິ່ງໄປກວ່ານັ້ນ, ສະຕິຮູ້ສຶກຜິດຊອບ ແລະ ເຫດຜົນຂອງເຈົ້າກໍບໍ່ໄດ້ຮັບການຟື້ນຟູ ຫຼື ການແກ້ໄຂໃນລັກສະນະໃດເລີຍ ແລະ ເຈົ້າກໍບໍ່ໄດ້ມີຄວາມຮູ້ສຶກຍຸຕິທຳ ຫຼື ອ່ອນນ້ອມຕໍ່ພຣະເຈົ້າ. ສິ່ງນີ້ພິສູດວ່າມີບັນຫາກັບການໄລ່ຕາມເສາະຫາຂອງເຈົ້າ ແລະ ເສັ້ນທາງທີ່ເຈົ້າກຳລັງຍ່າງຢູ່ ແລະ ມັນຍັງສາມາດເວົ້າໄດ້ວ່າເຈົ້າບໍ່ໄດ້ເລີ່ມຍ່າງໃນເສັ້ນທາງຂອງການໄລ່ຕາມເສາະຫາຄວາມຈິງເລີຍ. ເຈົ້າມັກຈະສະແຫວງຫາເພື່ອກາຍເປັນຄົນທີ່ເໜືອທຳມະຊາດໃນຈິດໃຕ້ສຳນຶກ ແລະ ມັກຈະຮູ້ສຶກວ່າເຈົ້າຄວນກ້າວຂ້າມເນື້ອໜັງ ນັ້ນກໍຄື ບໍ່ຮູ້ສຶກຫິວຖ້າເຈົ້າບໍ່ໄດ້ກິນ ແລະ ບໍ່ຮູ້ສຶກອິດເມື່ອຍ ຫຼື ຢາກນອນຖ້າເຈົ້າບໍ່ໄດ້ນອນ ຫຼື ພັກຜ່ອນເປັນເວລາຫຼາຍມື້ ແລະ ເຈົ້າເຖິງກັບສະແຫວງຫາເພື່ອເຂົ້າໃຈ ແລະ ຊຳນານໃນສິ່ງທີ່ເຈົ້າບໍ່ເຂົ້າໃຈ ຫຼື ບໍ່ໄດ້ຮຽນຮູ້ໃນທັນທີທັນໃດ ໃນຂະບວນການປະຕິບັດໜ້າທີ່ຂອງເຈົ້າ ເມື່ອເຈົ້າຕ້ອງການພວກມັນຢ່າງຮີບດ່ວນ. ຈິນຕະນາການກ່ຽວກັບສິ່ງທີ່ເໜືອທຳມະຊາດເຫຼົ່ານີ້ລ້ວນແຕ່ມາຈາກຄວາມຄິດຫຼົງຜິດ ແລະ ຈິນຕະນາການຂອງມະນຸດ. ເພາະວ່າຜູ້ຄົນບໍ່ເຄີຍມີປະສົບການກັບວຽກງານຂອງພຣະເຈົ້າ, ພວກເຂົາຈຶ່ງເຕັມໄປດ້ວຍຈິນຕະນາການກ່ຽວກັບວຽກງານຂອງພຣະອົງໂດຍທຳມະຊາດ. ໃນຄວາມເປັນຈິງແລ້ວ, ວຽກງານຂອງພຣະເຈົ້າແມ່ນສິ່ງທີ່ແທ້ຈິງ ແລະ ສຳພັນກັບຊີວິດຈິງທີ່ສຸດ. ພຣະເຈົ້າບໍ່ເຄີຍກະທຳການຕາມຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ; ພຣະອົງບໍ່ເຄີຍປະຕິບັດວຽກງານປະເພດນີ້ໃນຕົວຜູ້ຄົນ. ພຣະອົງພຽງແຕ່ເຮັດວຽກງານທີ່ເໜືອທຳມະຊາດເລັກນ້ອຍພາຍໃຕ້ສະພາບການທີ່ພິເສດຫຼາຍ ແລະ ໃນຄົນຈຳນວນໜ້ອຍຫຼາຍເທົ່ານັ້ນ, ແຕ່ວຽກງານນີ້ພຽງແຕ່ເກີດຂຶ້ນຊົ່ວຄາວ ແລະ ເປັນສິ່ງທີ່ຈຳເປັນໃນສະຖານະການພິເສດ, ມັນບໍ່ແມ່ນວິທີການເຮັດວຽກທີ່ມັກຈະສະແດງອອກໃນຜູ້ຄົນພາຍໃນຄວາມລອດພົ້ນຂອງພຣະເຈົ້າ. ໃນວຽກງານຄຸ້ມຄອງຂອງພຣະອົງ, ພຣະເຈົ້າຕັ້ງໃຈທີ່ຈະຊ່ວຍຜູ້ຄົນໃຫ້ລອດພົ້ນ, ເພື່ອເຮັດໃຫ້ພວກເຂົາສາມາດປະຖິ້ມອຸປະນິໄສທີ່ເສື່ອມຊາມຂອງພວກເຂົາ ແລະ ບັນລຸຄວາມລອດພົ້ນ ແລະ ວິທີການພື້ນຖານທີ່ພຣະເຈົ້າເຮັດວຽກກໍຄືການໃຫ້ຄວາມຈິງໃຫ້ແກ່ຜູ້ຄົນ, ເພື່ອໃຫ້ພວກເຂົາສາມາດປະຕິບັດຕາມຫຼັກການຄວາມຈິງຫຼັງຈາກທີ່ພວກເຂົາເຂົ້າໃຈຄວາມຈິງ. ສະນັ້ນ, ບໍ່ວ່າເຈົ້າຈະມີຄວາມຄິດຫຼົງຜິດ ແລະ ຈິນຕະນາການຫຍັງຢູ່ໃນຄວາມຄິດຂອງເຈົ້າ ແລະ ໃນຈິດໃຕ້ສຳນຶກຂອງເຈົ້າ, ບໍ່ວ່າຄວາມຄິດຫຼົງຜິດ ແລະ ຈິນຕະນາການຂອງເຈົ້າຈະມີຕັກກະຫຼາຍສໍ່າໃດ ຫຼື ພວກມັນຕອບສະໜອງຄວາມຕ້ອງການດ້ານວິນຍານຂອງເຈົ້າຫຼາຍສໍ່າໃດກໍຕາມ, ບໍ່ວ່າເຫດຜົນຈະແມ່ນຫຍັງ, ພວກມັນກໍຈະເປັນພຽງຄວາມຄິດຫຼົງຜິດ ແລະ ຈິນຕະນາການຢູ່ສະເໝີ ແລະ ເຈົ້າຄວນປ່ອຍວາງພວກມັນ ແລະ ບໍ່ຍຶດຕິດກັບສິ່ງເຫຼົ່ານັ້ນ. ບໍ່ວ່າວຽກງານຂອງພຣະເຈົ້າຈະສຳເລັດໃນລະດັບໃດ ແລະ ບໍ່ວ່າມັນຈະດຳເນີນໄປດົນສໍ່າໃດ, ຜູ້ຄົນກໍຈະຍັງເປັນຜູ້ຄົນສະເໝີ ແລະ ພວກເຂົາຈະບໍ່ມີທາງກາຍເປັນທູດສະຫວັນໄດ້. ເຖິງແມ່ນວ່າລັກສະນະພາຍນອກຂອງເຈົ້າຈະກາຍເປັນສີຂາວຕັ້ງແຕ່ຫົວຮອດຕີນ, ມີຜົມສີຂາວ, ທາໜ້າສີຂາວ ແລະ ນຸ່ງເສື້ອສີຂາວ ແລະ ໂສ້ງສີຂາວ ແລະ ເຈົ້າຍັງໃສ່ປີກສອງຂ້າງ, ເຈົ້າກໍບໍ່ສາມາດກາຍເປັນທູດສະຫວັນໄດ້, ຜູ້ຄົນກໍຈະຍັງເປັນຜູ້ຄົນຢູ່ສະເໝີ. ຍິ່ງໄປກວ່ານັ້ນ, “ຜູ້ຄົນ” ໃນທີ່ນີ້ໝາຍເຖິງຜູ້ຄົນທີ່ມີສະຕິຮູ້ສຶກຜິດຊອບ ແລະ ເຫດຜົນຂອງຄວາມເປັນມະນຸດທີ່ປົກກະຕິ, ບໍ່ແມ່ນຄົນທີ່ພິເສດ ແລະ ຍິ່ງບໍ່ແມ່ນຄົນທີ່ຜິດປົກກະຕິ. ຄົນເຫຼົ່ານີ້ບໍ່ໄດ້ເໜືອທຳມະຊາດເລີຍ, ແຕ່ພວກເຂົາແຕກຕ່າງຢ່າງຊັດເຈນຈາກຜູ້ບໍ່ມີຄວາມເຊື່ອທີ່ບໍ່ເຊື່ອໃນພຣະເຈົ້າ, ຍ້ອນພວກເຂົາບໍ່ໄດ້ເຮັດຄວາມຊົ່ວຮ້າຍ, ພວກເຂົາສາມາດນຳເອົາຄວາມຈິງໄປປະຕິບັດໄດ້ ຫຼັງຈາກທີ່ພວກເຂົາເຂົ້າໃຈມັນ ແລະ ພວກເຂົາເຂົ້າໃຈວິທີການເບິ່ງຜູ້ຄົນ ແລະ ສິ່ງຕ່າງໆ ແລະ ປະພຶດຕົນເອງ ແລະ ກະທຳໂດຍອີງໃສ່ພຣະທຳຂອງພຣະເຈົ້າ ແລະ ຕາມຂໍ້ກຳນົດຂອງພຣະເຈົ້າ ແລະ ຫຼັກການຄວາມຈິງ, ແທນທີ່ຈະດຳລົງຊີວິດໂດຍອຸປະນິໄສທີ່ເສື່ອມຊາມຂອງພວກເຂົາ ແລະ ໂດຍຄວາມຄິດ ແລະ ມຸມມອງຕ່າງໆທີ່ຊາຕານປູກຝັງເຂົ້າໃນຜູ້ຄົນ. ບໍ່ວ່າຜູ້ຄົນຈະໄລ່ຕາມເສາະຫາຕາມຄວາມຄິດຫຼົງຜິດ ແລະ ຈິນຕະນາການຂອງພວກເຂົາເອງມາດົນສໍ່າໃດ ໃນຂະບວນການທີ່ເຊື່ອໃນພຣະເຈົ້າ ແລະ ບໍ່ວ່າພວກເຂົາຈະຮູ້ສຶກວ່າພວກເຂົາໄດ້ຮັບຫຼາຍສໍ່າໃດກໍຕາມ, ມັນກໍບໍ່ຖືກນັບໃນສາຍພຣະເນດຂອງພຣະເຈົ້າ ແລະ ພຣະເຈົ້າກໍບໍ່ຈື່ຈຳສິ່ງໃດເລີຍ. ເຮົາໝາຍເຖິງຫຍັງເມື່ອເຮົາເວົ້າແບບນີ້? ນັ້ນກໍຄື ຖ້າເຈົ້າຢັບຢັ້ງຄວາມຕ້ອງການທີ່ປົກກະຕິທຸກປະເພດໃນເນື້ອໜັງຂອງເຈົ້າ ໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການຂອງເຈົ້າ ຫຼື ພະຍາຍາມຢ່າງໜັກເພື່ອປ່ຽນແປງສັນຊາດຕະຍານ, ຂີດຄວາມສາມາດ, ຄວາມເກັ່ງກາດ, ບຸກຄະລິກກະພາບ, ຮູບແບບການດຳລົງຊີວິດ ແລະ ນິໄສການດຳລົງຊີວິດຂອງເຈົ້າ, ແລ້ວບໍ່ວ່າເຈົ້າຈະພະຍາຍາມໜັກສໍ່າໃດເພື່ອຢັບຢັ້ງ ແລະ ປ່ຽນແປງສິ່ງເຫຼົ່ານີ້, ເຖິງແມ່ນວ່າເຈົ້າຈະສາມາດໄດ້ຮັບຜົນບາງຢ່າງ, ມັນກໍບໍ່ໄດ້ໝາຍຄວາມວ່າເຈົ້າໄດ້ຮັບບາງສິ່ງບາງຢ່າງໃນເສັ້ນທາງຂອງການປະຕິບັດຄວາມຈິງແລ້ວ ແລະ ຍິ່ງໄປກວ່ານັ້ນ, ມັນກໍບໍ່ໄດ້ໝາຍຄວາມວ່າເຈົ້າເປັນຄົນທີ່ໄລ່ຕາມເສາະຫາຄວາມຈິງແລ້ວ, ພຣະເຈົ້າບໍ່ຈື່ຈຳສິ່ງເຫຼົ່ານີ້. ເຈົ້າເຂົ້າໃຈແລ້ວບໍ? (ເຂົ້າໃຈແລ້ວ).

ເຖິງແມ່ນວ່າຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນຈະເບິ່ງບໍ່ເຫັນ ແລະ ພາຍນອກເບິ່ງຄືວ່າບໍ່ໄດ້ບັງຄັບໃຫ້ຜູ້ຄົນເວົ້າ ຫຼື ເຮັດສິ່ງໃດກໍຕາມ ຫຼື ຍ່າງໃນເສັ້ນທາງປະເພດໃດກໍຕາມ, ພວກມັນກໍຄວບຄຸມຄວາມຄິດ ແລະ ຕົວຕົນພາຍໃນຂອງຜູ້ຄົນຢ່າງດື້ດ້ານ, ເລິກລົງໄປໃນຫົວໃຈຂອງພວກເຂົາ ແລະ ໃນຈິດໃຕ້ສຳນຶກຂອງພວກເຂົາ. ເປັນຫຍັງຈຶ່ງເປັນແນວນີ້? ມັນເປັນເພາະວ່າສິ່ງທີ່ຜູ້ຄົນຮັກ ແລະ ໄລ່ຕາມເສາະຫານັ້ນສອດຄ່ອງກັບຄວາມຄິດຫຼົງຜິດ ແລະ ຈິນຕະນາການຂອງພວກເຂົາຫຼາຍເກີນໄປ ແລະ ສິ່ງເຫຼົ່ານີ້ຍັງຕອບສະໜອງຄວາມຕ້ອງການໃນເນື້ອໜັງຂອງມະນຸດ ແລະ ຕອບສະໜອງຄວາມປາຖະໜາ ແລະ ຄວາມຢາກຮູ້ຢາກເຫັນທຸກຮູບແບບຂອງມະນຸດ. ຕົວຢ່າງ: ໃນຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ, ພວກເຂົາເຊື່ອວ່າ ວຽກງານຂອງພຣະເຈົ້າມີຈຸດປະສົງ ເພື່ອປ່ຽນແປງພວກເຂົາໃຫ້ກາຍເປັນສິ່ງມີຊີວິດທີ່ພິເສດ ເຊິ່ງແຕກຕ່າງຈາກຄົນທຳມະດາ ແລະ ເມື່ອພວກເຂົາຖືກດົນໃຈໂດຍພຣະວິນຍານບໍລິສຸດ, ພວກເຂົາກໍຈະສາມາດເວົ້າໄດ້ຫຼາຍພາສາ. ເຫັນໄດ້ຊັດເຈນວ່າວ່າສິ່ງນີ້ກ້າວຂ້າມຄວາມສາມາດຕິດຕົວຂອງຜູ້ຄົນ ແລະ ຂອບເຂດຄວາມເປັນມະນຸດທີ່ປົກກະຕິ, ແຕ່ໃນລະດັບທີ່ຍິ່ງໃຫຍ່ຫຼາຍ ມັນໄດ້ຕອບສະໜອງຄວາມທະນົງຕົວ, ຄວາມຢາກຮູ້ຢາກເຫັນ ແລະ ຄວາມມັກແຂ່ງຂັນຂອງພວກເຂົາ. ເວົ້າອີກຢ່າງໜຶ່ງກໍຄື ກ່ອນທີ່ຜູ້ຄົນຈະໄດ້ຮັບຄວາມຈິງ, ພວກເຂົາມັກສິ່ງທີ່ເໜືອທຳມະຊາດບາງຢ່າງ ແລະ ສິ່ງເຫຼົ່ານີ້ເຮັດໃຫ້ພວກເຂົາຮູ້ສຶກສຳຄັນ ແລະ ເໜືອກວ່າ ແລະ ແຕກຕ່າງຈາກຄົນທຳມະດາ, ນີ້ຄືສິ່ງທີ່ມະນຸດຊາດທີ່ເສື່ອມຊາມຮັກ ແລະ ປາຖະໜາຢ່າງແທ້ຈິງ. ທຸກຄົນຫວັງທີ່ຈະເປັນຄົນທີ່ໂດດເດັ່ນໃນທ່າມກາງມະນຸດຊາດ, ເພື່ອໃຫ້ແຕກຕ່າງຈາກຄົນອື່ນໆ, ເພື່ອໃຫ້ເປັນເອກະລັກ ແລະ ບໍ່ຄືໃຜ ແລະ ເພື່ອໃຫ້ຄົນອື່ນຍົກຍ້ອງ ແລະ ຊື່ນຊົມ. ຕົວຢ່າງ: ມີໜຶ່ງປາກົດການໃນທ່າມກາງມະນຸດຊາດທີ່ເສື່ອມຊາມ ນັ້ນກໍຄື ຖ້າມີການຜະລິດສິ່ງໃດໜຶ່ງພຽງແຕ່ຊິ້ນດຽວ, ຄົນທີ່ຮັ່ງມີ ແລະ ມີຊື່ສຽງເຫຼົ່ານັ້ນກໍຈະແຂ່ງຂັນກັນຊື້ມັນຢ່າງບ້າປ່ວງ. ພວກເຂົາຈະແຂ່ງຂັນກັນຈົນຮອດລະດັບໃດ? ໃນລະດັບທີ່ຜະລິດຕະພັນນີ້ຈົບລົງດ້ວຍການຖືກຂາຍໃນລາຄາທີ່ສູງກວ່າລາຄາເດີມຫຼາຍເທົ່າ ຫຼື ເຖິງຂັ້ນຫຼາຍກວ່າສິບເທົ່າ. ຄົນທີ່ສາມາດຊື້ມັນໄດ້ຄິດວ່າ “ເບິ່ງແມ, ຂ້ອຍຍາດໄດ້ສິ່ງນີ້ເຊິ່ງເປັນສິ່ງທີ່ມີອັນດຽວໃນໂລກ. ຂ້ອຍມີອຳນາດຫຼາຍແທ້ໆ, ບໍ່ແມ່ນບໍ? ຂ້ອຍດີກວ່າຄົນອື່ນ, ບໍ່ແມ່ນບໍ? ບໍ່ມີໃຜມີຄວາມສາມາດເທົ່າກັບຂ້ອຍເລີຍ!” ໃນຄວາມຄິດຂອງພວກເຂົາເອງ ພວກເຂົາຮູ້ສຶກພໍໃຈກັບຕົນເອງ ແລະ ຮູ້ສຶກວ່າພວກເຂົາພິເສດ, ດີເລີດ ແລະ ມີຂີດຄວາມສາມາດສູງ. ນີ້ຄືອຸປະນິໄສປະເພດໃດ? (ຄວາມອວດດີ). ສິ່ງນີ້ເກີດຈາກອຸປະນິໄສທີ່ອວດດີ. ບາງຄົນຮູ້ສຶກບໍ່ສະບາຍໃຈເມື່ອພວກເຂົານຸ່ງເຄື່ອງແບບດຽວກັນກັບຄົນອື່ນ. ຖ້າພວກເຂົານຸ່ງເຄື່ອງທີ່ຄົນອື່ນບໍ່ສາມາດຊື້ໄດ້ ແລະ ບໍ່ເຄີຍເຫັນມາກ່ອນ ແລະ ທຸກຄົນທີ່ເຫັນກໍອິດສາ, ພວກເຂົາຮູ້ສຶກແນວໃດ? (ພໍໃຈກັບຕົນເອງ). ພວກເຂົາຮູ້ສຶກພໍໃຈກັບຕົນເອງເປັນຢ່າງຍິ່ງ ແລະ ພວກເຂົາຄິດວ່າພວກເຂົາບໍ່ຄືໃຜ ແລະ ເໜືອກວ່າຄົນທີ່ເຫຼືອ. ອຸປະນິໄສປະເພດໃດເຮັດໃຫ້ເກີດສິ່ງນີ້? (ຄວາມອວດດີ). ສິ່ງນີ້ກໍເກີດຈາກອຸປະນິໄສທີ່ອວດດີເຊັ່ນກັນ. ເຈົ້າເຫັນບໍ, ເກືອບ 100% ຂອງຜູ້ຄົນມີທັດສະນະຄວາມຄິດແບບນີ້: ຖ້າພວກເຂົາຊຳນານທັກສະທາງດ້ານວິຊາການ ຫຼື ວິຊາຊີບ, ພວກເຂົາກໍຄິດວ່າພວກເຂົາດີກວ່າຄົນອື່ນ ແລະ ບໍ່ມີໃຜເກັ່ງເທົ່າພວກເຂົາ. ຖ້າມີຄົນອື່ນຊຳນານທັກສະທາງດ້ານວິຊາການ ຫຼື ວິຊາຊີບແບບດຽວກັນ, ພວກເຂົາກໍຈະອິດສາຄົນນັ້ນ ແລະ ປາຖະໜາຢ່າງຍິ່ງທີ່ຈະບໍ່ໃຫ້ມີໃຜສາມາດທຽບເທົ່າພວກເຂົາໄດ້. ເປັນຫຍັງພວກເຂົາຈຶ່ງມີທັດສະນະຄວາມຄິດແບບນັ້ນ? (ພວກເຂົາຢາກກາຍເປັນຄົນທີ່ບໍ່ຄືໃຜ). ຖ້າພວກເຂົາເປັນພຽງຄົນດຽວທີ່ຊຳນານທັກສະທາງວິຊາຊີບນີ້, ພວກເຂົາກໍຈະເໜືອກວ່າຄົນທົ່ວໄປໃນກຸ່ມຂອງພວກເຂົາ. ເມື່ອມີຄວາມຮູ້ກ່ຽວກັບທັກສະທາງດ້ານວິຊາການ ຫຼື ວິຊາຊີບນີ້, ພວກເຂົາກໍຢ້ານວ່າຄົນອື່ນຈະຮຽນຮູ້ມັນຈາກພວກເຂົາ. ຖ້າຄົນອື່ນສະແຫວງຫາຄວາມຊ່ວຍເຫຼືອຈາກພວກເຂົາ, ພວກເຂົາຈະສອນຄົນເຫຼົ່ານັ້ນບໍ? (ບໍ່, ພວກເຂົາຈະບໍ່ສອນ). ພວກເຂົາຈະສອນພຽງແຕ່ບາງຢ່າງທີ່ທຳມະດາໃຫ້ກັບເຈົ້າ; ສຳລັບສິ່ງທີ່ສຳຄັນ ແລະ ຈຳເປັນທີ່ສຸດ, ພວກເຂົາຈະບໍ່ສອນສິ່ງເຫຼົ່ານັ້ນໃຫ້ກັບໃຜເລີຍ ແລະ ພວກເຂົາຈະປ່ອຍໃຫ້ເຈົ້າຄິດຫາຄຳຕອບດ້ວຍຕົວເຈົ້າເອງ. ຄວາມຈິງແລ້ວພວກເຂົາກຳລັງຄິດຫຍັງຢູ່? “ຖ້າຂ້ອຍສອນເຈົ້າ, ແລ້ວຂ້ອຍຈະໂດດເດັ່ນໄດ້ແນວໃດ? ຖ້າທຸກຄົນສາມາດເຮັດໄດ້, ແລ້ວຂ້ອຍຈະບໍ່ກາຍເປັນພຽງຄົນທຳມະດາບໍ? ຖ້າພວກເຈົ້າບໍ່ມີໃຜຮູ້ວິທີເຮັດສິ່ງນີ້, ແລ້ວຂ້ອຍກໍເປັນຄົນທີ່ເໜືອກວ່າໝູ່ທີ່ສຸດຢູ່ບ່ອນນີ້ ແລະ ພວກເຈົ້າທຸກຄົນກໍຕ້ອງມາປະຈົບປະແຈງຂ້ອຍ, ດ້ວຍການເຮັດເຊັ່ນນັ້ນ ຂ້ອຍກໍຈະຮູ້ສຶກສຳຄັນ, ບໍ່ແມ່ນບໍ? ຂ້ອຍບໍ່ແມ່ນຄົນທີ່ມີສະຖານະສູງທີ່ສຸດ ແລະ ມີຄວາມສາມາດທີ່ສຸດໃນທ່າມກາງພວກເຈົ້າບໍ? ຂ້ອຍເປັນຜູ້ທີ່ຍິ່ງໃຫຍ່ທີ່ສຸດໃນທ່າມກາງພວກເຈົ້າ, ບໍ່ແມ່ນບໍ?” ການມີຄວາມຮູ້ບາງຢ່າງກ່ຽວກັບທັກສະທາງດ້ານວິຊາຊີບ ຫຼື ວິຊາການ, ພວກເຂົາກໍຢ້ານຢູ່ໃນສ່ວນເລິກວ່າຄົນອື່ນຈະຮຽນຮູ້ມັນຈາກພວກເຂົາ ແລະ ບໍ່ຕ້ອງການໃຫ້ຄົນອື່ນເປັນຄືກັບພວກເຂົາ. ພວກເຂົາຈະຮູ້ສຶກບໍ່ສະບາຍໃຈ ຖ້າມີໃຜມີທັກສະທາງດ້ານວິຊາຊີບ ຫຼື ວິຊາການ ຫຼື ຄວາມຊ່ຽວຊານແບບດຽວກັນກັບພວກເຂົາ, ສະນັ້ນ ພວກເຂົາຈຶ່ງຄິດຫາວິທີຮຽນຮູ້ບາງສິ່ງບາງຢ່າງເພື່ອທີ່ຈະກ້າວຂ້າມຄົນອື່ນຢູ່ສະເໝີ. ພວກເຂົາຕ້ອງການທີ່ຈະເກັ່ງກວ່າຄົນອື່ນ ແລະ ຕ້ອງການທີ່ຈະໂດດເດັ່ນກວ່າຄົນອື່ນຢູ່ສະເໝີ ເພື່ອໃຫ້ຮູ້ສຶກສຳຄັນ. ນີ້ຄືການໄລ່ຕາມເສາະຫາທີ່ຖືກຕ້ອງບໍ? (ບໍ່ແມ່ນ). ເປັນເພາະວ່າມະນຸດຊາດທີ່ເສື່ອມຊາມມີຄວາມປາຖະໜາ ແລະ ການໄລ່ຕາມເສາະຫາແບບນີ້ຢ່າງແນ່ນອນ, ພວກເຂົາຈຶ່ງຄ່ອຍໆມີຄວາມຄິດຫຼົງຜິດ ແລະ ຈິນຕະນາການທຸກປະເພດກ່ຽວກັບວຽກງານຂອງພຣະເຈົ້າຢ່າງເປັນທຳມະຊາດ ແລະ ສະແຫວງຫາທີ່ຈະເໜືອກວ່າຄົນອື່ນ, ເພື່ອໃຫ້ມີສະຖານະ ແລະ ກຽດຕິຍົດ, ເພື່ອໃຫ້ຮູ້ສຶກສຳຄັນ, ເພື່ອໃຫ້ກາຍເປັນຄົນທີ່ບໍ່ຄືໃຜ ແລະ ເຖິງກັບກາຍເປັນສຸດຍອດມະນຸດ ຫຼື ຄົນທີ່ພິເສດໃນສາຍຕາຂອງຄົນອື່ນ. ສະນັ້ນ, ຜູ້ຄົນຄວນປ່ອຍວາງຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ກ່ຽວກັບວຽກງານຂອງພຣະເຈົ້າ. ໃນເລື່ອງລາຍລະອຽດທີ່ສະເພາະ, ຄວນປະຕິບັດສິ່ງນີ້ແນວໃດ? ຢ່າໄລ່ຕາມເສາະຫາພອນສະຫວັນ ຫຼື ຄວາມສາມາດພິເສດທີ່ເໜືອກວ່າ ແລະ ຢ່າໄລ່ຕາມເສາະຫາທີ່ຈະປ່ຽນແປງຂີດຄວາມສາມາດ ຫຼື ສັນຊາດຕະຍານຂອງເຈົ້າເອງ, ແຕ່ພາຍໃຕ້ເງື່ອນໄຂແຕ່ກຳເນີດຂອງເຈົ້າ ເຊັ່ນ: ຂີດຄວາມສາມາດ, ຄວາມເກັ່ງກາດ ແລະ ສັນຊາດຕະຍານ, ຈົ່ງປະຕິບັດໜ້າທີ່ຂອງເຈົ້າຕາມຂໍ້ກຳນົດຂອງພຣະເຈົ້າ ແລະ ເຮັດແຕ່ລະສິ່ງຕາມສິ່ງທີ່ພຣະເຈົ້າຮຽກຮ້ອງ. ພຣະເຈົ້າບໍ່ໄດ້ຮຽກຮ້ອງສິ່ງທີ່ເກີນຄວາມເກັ່ງກາດ ຫຼື ຂີດຄວາມສາມາດຂອງເຈົ້າ, ເຈົ້າກໍບໍ່ຄວນເຮັດໃຫ້ສິ່ງຕ່າງໆຍາກສຳລັບຕົວເຈົ້າເອງເຊັ່ນກັນ. ມັນກໍດີແລ້ວ ຖ້າເຈົ້າພຽງແຕ່ເຮັດຈົນສຸດຄວາມສາມາດຂອງເຈົ້າ ໂດຍອີງໃສ່ສິ່ງທີ່ເຈົ້າເຂົ້າໃຈ ແລະ ສິ່ງທີ່ເຈົ້າສາມາດບັນລຸໄດ້ ແລະ ປະຕິບັດຕາມສິ່ງທີ່ເງື່ອນໄຂຂອງເຈົ້າເອງເອື້ອອຳນວຍ. ຕົວຢ່າງ: ຖ້າຂີດຄວາມສາມາດ ແລະ ຄວາມສາມາດພິເສດຂອງເຈົ້າພຽງແຕ່ເຮັດໃຫ້ເຈົ້າເໝາະສົມກັບບົດບາດຂອງຜູ້ນໍາທີມ, ແລ້ວກໍຈົ່ງເຮັດໜ້າທີ່ໃນຖານະຜູ້ນໍາທີມໃຫ້ດີ, ຈັດແຈງວຽກງານ ແລະ ທັກສະທາງດ້ານວິຊາຊີບໃດກໍຕາມທີ່ຢູ່ໃນຂອບເຂດຂອງບົດບາດນີ້, ຮັບມືກັບພວກມັນເທື່ອລະຢ່າງ ແລະ ຈັດຕັ້ງປະຕິບັດພວກມັນຕາມວິທີການ ແລະ ຫຼັກການທີ່ພຣະເຈົ້າໄດ້ສອນເຈົ້າ, ດ້ວຍການເຮັດເຊັ່ນນີ້ ເຈົ້າກໍຈະຄ່ອຍໆເຮັດໃຫ້ພຣະເຈົ້າພໍໃຈ. ສົມມຸດວ່າເຈົ້າເຮັດຕາມຄວາມຄິດຫຼົງຜິດ ແລະ ຈິນຕະນາການຂອງເຈົ້າ ແລະ ຄິດວ່າ “ໃນເມື່ອຂ້ອຍສາມາດເປັນຜູ້ນໍາທີມໄດ້, ຖ້າຂ້ອຍພະຍາຍາມຫຼາຍຂຶ້ນເພື່ອເຮັດໃຫ້ດີຂຶ້ນ, ອົດທົນຕໍ່ຄວາມຍາກລຳບາກເລັກນ້ອຍ ແລະ ຈ່າຍລາຄາເລັກນ້ອຍ ແລະ ພຣະວິນຍານບໍລິສຸດກໍເຮັດວຽກງານທີ່ຍິ່ງໃຫຍ່ໃນຕົວຂ້ອຍ, ແລ້ວຂ້ອຍຈະບໍ່ສາມາດກາຍເປັນຜູ້ນໍາຄຣິສຕະຈັກ ຫຼື ຜູ້ນໍາຕັດສິນໃຈໄດ້ບໍ? ຜູ້ຄົນອາດຈະຄິດວ່າຂ້ອຍບໍ່ມີຄວາມສາມາດນັ້ນໃນຕົວຂ້ອຍ, ແຕ່ຂ້ອຍຈະອ້ອນວອນພຣະເຈົ້າ, ບໍ່ມີຫຍັງຍາກເກີນກວ່າທີ່ພຣະເຈົ້າຈະບັນລຸໄດ້! ຂ້ອຍບໍ່ຢາກເປັນຜູ້ນໍາທີມ. ຂ້ອຍຈະອະທິຖານຫາພຣະເຈົ້າ, ຂໍໃຫ້ພຣະອົງຍອມໃຫ້ຂ້ອຍແບກຮັບວຽກງານທີ່ຍິ່ງໃຫຍ່ກວ່າ, ໃຫ້ຂ້ອຍກາຍເປັນຜູ້ນໍາ ຫຼື ຜູ້ເຮັດວຽກ”. ການໄລ່ຕາມເສາະຫາປະເພດນີ້ຖືກຕ້ອງບໍ? (ບໍ່, ມັນບໍ່ຖືກຕ້ອງ). ເປັນຫຍັງພວກເຈົ້າຈຶ່ງເວົ້າວ່າມັນບໍ່ຖືກຕ້ອງ? (ຄົນແບບນັ້ນຕ້ອງການເຮັດສິ່ງທີ່ເກີນຂີດຄວາມສາມາດ ແລະ ຄວາມເກັ່ງກາດຂອງພວກເຂົາເອງຢູ່ສະເໝີ ແລະ ບໍ່ສາມາດຍຶດໝັ້ນໃນການເຮັດວຽກງານຂອງພວກເຂົາເອງໂດຍອີງໃສ່ຂີດຄວາມສາມາດ ແລະ ຄວາມສາມາດພິເສດຂອງພວກເຂົາເອງ, ຮັກສາຕຳແໜ່ງທີ່ເໝາະສົມຂອງພວກເຂົາ). ມັນບໍ່ເໝາະສົມທີ່ຈະຢາກເປັນສຸດຍອດມະນຸດຢູ່ສະເໝີ; ນີ້ບໍ່ແມ່ນສິ່ງທີ່ຄົນປົກກະຕິຄວນໄລ່ຕາມເສາະຫາ.

ບາງຄົນມັກເວົ້າວ່າ “ບໍ່ມີສິ່ງໃດທີ່ຍາກ ສຳລັບພຣະເຈົ້າ”; ຄຳເວົ້ານີ້ຄືຂໍ້ເທັດຈິງ ແລະ ທຸກຄົນກໍສາມາດເຂົ້າໃຈສິ່ງນັ້ນໄດ້. ແຕ່ບາງຄົນມີຄວາມຢັ່ງຮູ້ທີ່ບິດເບືອນ, ພວກເຂົາເຊື່ອວ່າສິ່ງໃດກໍຕາມທີ່ຜູ້ຄົນບໍ່ສາມາດເຮັດໄດ້ ແມ່ນພຣະເຈົ້າສາມາດເຮັດໃຫ້ສຳເລັດແທນພວກເຂົາໄດ້ ຖ້າພວກເຂົາພຽງແຕ່ອະທິຖານຫາພຣະອົງ ແລະ ໂດຍການເພິ່ງພາພຣະເຈົ້າດ້ວຍວິທີນີ້, ຜູ້ຄົນກໍສາມາດກ້າວຂ້າມສັນຊາດຕະຍານຂອງພວກເຂົາເອງ ແລະ ກາຍເປັນສຸດຍອດມະນຸດໄດ້. ມັນເປັນແບບນີ້ແທ້ໆບໍ? (ບໍ່ແມ່ນ). ຄຳເວົ້າທີ່ວ່າ “ບໍ່ມີສິ່ງໃດທີ່ຍາກສຳລັບພຣະເຈົ້າ” ໝາຍເຖິງລິດທານຸພາບ ແລະ ແກ່ນແທ້ຂອງພຣະເຈົ້າ, ຄວາມຊົງລິດອໍານາດຍິ່ງໃຫຍ່ຂອງພຣະເຈົ້າຢ່າງຊັດເຈນ ແລະ ຍັງໝາຍເຖິງອຳນາດສູງສຸດຂອງພຣະເຈົ້າເໜືອທຸກສິ່ງ, ບໍ່ມີສິ່ງໃດທີ່ພຣະເຈົ້າບໍ່ສາມາດເຮັດໃຫ້ສຳເລັດໄດ້. ເຖິງຢ່າງໃດກໍຕາມ, ມັນບໍ່ໄດ້ໝາຍຄວາມວ່າຜູ້ຄົນຕ້ອງກ້າວຂ້າມຄວາມເປັນມະນຸດທີ່ປົກກະຕິ ແລະ ກາຍເປັນຄົນທີ່ເໜືອທຳມະຊາດ; ບໍ່ວ່າພຣະເຈົ້າຈະຊົງລິດອໍານາດຍິ່ງໃຫຍ່ສໍ່າໃດກໍຕາມ, ວຽກງານທີ່ພຣະອົງເຮັດໃນຜູ້ຄົນກໍອີງໃສ່ຄວາມເປັນມະນຸດທີ່ປົກກະຕິຂອງພວກເຂົາ ແລະ ເຮັດພາຍໃນຂອບເຂດຄວາມເປັນມະນຸດທີ່ປົກກະຕິ. ພຣະເຈົ້າຈັດວາງ ແລະ ຄວບຄຸມທຸກສິ່ງ, ພຣະອົງຄວບຄຸມຜູ້ຄົນ, ເຫດການ ແລະ ສິ່ງຕ່າງໆ, ເພື່ອໃຫ້ພວກເຂົາຮັບໃຊ້ພຣະອົງ ເພື່ອໃຫ້ພຣະອົງສຳເລັດສິ່ງຕ່າງໆທຸກປະເພດ, ເຮັດໃຫ້ສິ່ງທີ່ພຣະອົງກຳລັງຈະເຮັດໃຫ້ສຳເລັດນັ້ນກາຍເປັນຈິງ. ໃນຊ່ວງເວລາທີ່ພຣະເຈົ້າເຮັດສິ່ງຕ່າງໆທຸກປະເພດໃຫ້ສຳເລັດ, ຜູ້ຄົນກໍຍັງຄົງຢູ່ໃນຄວາມເປັນມະນຸດທີ່ປົກກະຕິ, ບໍ່ມີຫຍັງປ່ຽນແປງໃນຕົວພວກເຂົາ ແລະ ພວກເຂົາກໍຍັງເປັນຜູ້ຄົນ. ບໍ່ວ່າພຣະເຈົ້າຈະຊົງລິດອໍານາດຍິ່ງໃຫຍ່ສໍ່າໃດກໍຕາມ ແລະ ບໍ່ວ່າພຣະເຈົ້າຈະໃຊ້ວິທີການໃດເພື່ອໃຊ້ອຳນາດສູງສຸດເໜືອບາງສິ່ງ ຫຼື ເພື່ອເຮັດໃຫ້ບາງສິ່ງສຳເລັດກໍຕາມ, ມະນຸດທີ່ຖືກສ້າງກໍຍັງເປັນມະນຸດທີ່ຖືກສ້າງຢູ່ສະເໝີ; ພວກເຂົາຍັງຄົງດຳລົງຊີວິດຢູ່ໃນຄວາມເປັນມະນຸດທີ່ປົກກະຕິ ແລະ ບໍ່ໄດ້ເໜືອທຳມະຊາດໃນທາງໃດເລີຍ. ພວກເຈົ້າທຸກຄົນຈະເວົ້າບໍວ່າສິ່ງເຫຼົ່ານີ້ຄືຂໍ້ເທັດຈິງ? (ແມ່ນແລ້ວ). “ບໍ່ເໜືອທຳມະຊາດ” ໝາຍຄວາມວ່າແນວໃດ? ມັນໝາຍຄວາມວ່າ ເມື່ອພຣະເຈົ້າຈັດວາງຜູ້ຄົນ, ເຫດການ ແລະ ສິ່ງຕ່າງໆ, ຜູ້ຄົນກໍອົດບໍ່ໄດ້ທີ່ຈະດຳລົງຊີວິດ, ເອົາຕົວລອດ, ເຮັດແຕ່ລະສິ່ງ ແລະ ດຳລົງຊີວິດຢູ່ໃນຊ່ວງເວລາປັດຈຸບັນພາຍໃຕ້ການຈັດວາງຂອງພຣະເຈົ້າ. ແຕ່ເມື່ອເຈົ້າດຳລົງຊີວິດຢູ່ໃນຊ່ວງເວລາປັດຈຸບັນ, ສະຕິຮູ້ສຶກຜິດຊອບຂອງເຈົ້າຈະມົວບໍ? (ບໍ່). ເຈົ້າຍັງຄົງມີສະຕິແຈ່ມແຈ້ງຢູ່. ແລ້ວຂີດຄວາມສາມາດຂອງເຈົ້າຈະດີຂຶ້ນ ຫຼື ປ່ຽນແປງໃນທັນທີບໍ? (ບໍ່). ມັນຍັງຄົງຄືເກົ່າກັບທີ່ມັນເຄີຍເປັນມາແຕ່ເດີມ. ແລ້ວສັນຊາດຕະຍານຂອງເຈົ້າໄດ້ປ່ຽນແປງໃນທັນທີບໍ? ບໍ່, ພວກມັນກໍບໍ່ໄດ້ປ່ຽນແປງເຊັ່ນກັນ. ພາຍໃຕ້ອຳນາດສູງສຸດ, ການຈັດວາງ ແລະ ການຈັດແຈງຂອງພຣະເຈົ້າ, ບໍ່ວ່າເຈົ້າຈະມີປະສົບການກັບຫຼາຍສິ່ງຫຼາຍຢ່າງສໍ່າໃດກໍຕາມ, ມັນກໍບໍ່ມີການປ່ຽນແປງໃດເລີຍໃນບຸກຄະລິກກະພາບ, ນິໄສ, ຮູບແບບການດຳລົງຊີວິດ ແລະ ໃນຂີດຄວາມສາມາດ, ຄວາມສາມາດ ແລະ ໜ້າທີ່ຕ່າງໆໃນຄວາມເປັນມະນຸດທີ່ປົກກະຕິຂອງເຈົ້າ. ມັນເປັນພຽງແຕ່ວ່າ ເມື່ອຜູ້ຄົນມີປະສົບການກັບວຽກງານຂອງພຣະເຈົ້າ, ພວກເຂົາກໍມີປະສົບການກັບສິ່ງຕ່າງໆ ແລະ ຜູ້ຄົນທຸກປະເພດໃນສະພາບແວດລ້ອມຂອງພວກເຂົາເອງ, ໂດຍຜົນສຸດທ້າຍກໍຄື ໃນລະຫວ່າງຂະບວນການທີ່ມີປະສົບການກັບວຽກງານຂອງພຣະເຈົ້າ, ພວກເຂົາກໍໄດ້ຮັບຄວາມເຂົ້າໃຈເຊີງເລິກ ແລະ ຮຽນຮູ້ບົດຮຽນບາງຢ່າງ. ຖ້າພວກເຂົາເປັນຄົນທີ່ໄລ່ຕາມເສາະຫາຄວາມຈິງ, ແລ້ວພວກເຂົາກໍສາມາດໄດ້ຮັບຜົນເກັບກ່ຽວໃນເລື່ອງຄວາມຈິງ ແລະ ການຮູ້ຈັກພຣະເຈົ້າ. ໃນຂະບວນການທີ່ມີປະສົບການກັບວຽກງານຂອງພຣະເຈົ້າ, ການຄິດຂອງຜູ້ຄົນເປັນປົກກະຕິ, ສະຕິຮູ້ສຶກຜິດຊອບຂອງພວກເຂົາບໍ່ໄດ້ມົວ ແລະ ຂີດຄວາມສາມາດ, ຄວາມເກັ່ງກາດ ແລະ ສັນຊາດຕະຍານຂອງພວກເຂົາກໍຍັງຄົງຄືເກົ່າກັບທີ່ພວກມັນເຄີຍເປັນມາແຕ່ເດີມ, ໂດຍບໍ່ມີການປ່ຽນແປງໃດໆ. ສະນັ້ນ, “ບໍ່ມີສິ່ງໃດທີ່ຍາກສຳລັບພຣະເຈົ້າ” ຈຶ່ງໝາຍເຖິງຄວາມຊົງລິດອໍານາດຍິ່ງໃຫຍ່ຂອງພຣະເຈົ້າ ແລະ ການຈັດວາງທຸກສິ່ງຂອງພຣະເຈົ້າ. ມັນບໍ່ໄດ້ໝາຍເຖິງການເຮັດໃຫ້ຜູ້ຄົນເໜືອທຳມະຊາດ ຫຼື ການປ່ຽນແປງແກ່ນແທ້ຂອງມະນຸດທີ່ຖືກສ້າງ. ພຣະເຈົ້າບໍ່ໄດ້ປ່ຽນແປງແກ່ນແທ້ຂອງຜູ້ຄົນ; ມະນຸດກໍຍັງເປັນມະນຸດ ແລະ ບໍ່ວ່າເຈົ້າຈະເປັນຜູ້ຊາຍ ຫຼື ແມ່ຍິງ, ມັນກໍບໍ່ມີການປ່ຽນແປງໃດເລີຍໃນເລື່ອງນີ້. ພຣະເຈົ້າຈັດວາງທຸກສິ່ງ ແລະ ພຣະເຈົ້າຊົງມີລິດອໍານາດຍິ່ງໃຫຍ່; ນີ້ຄືສິ່ງທີ່ພຣະເຈົ້າມີ ແລະ ເປັນ ແລະ ນີ້ຄືສິ່ງທີ່ພຣະເຈົ້າຄອບຄອງ. “ບໍ່ມີສິ່ງໃດທີ່ຍາກສຳລັບພຣະເຈົ້າ” ບໍ່ໄດ້ໝາຍຄວາມວ່າຜູ້ຄົນໄດ້ກາຍເປັນສິ່ງທີ່ເໜືອທຳມະຊາດ ແລະ ມັນກໍບໍ່ໄດ້ໝາຍຄວາມວ່າຜູ້ຄົນມີລິດອຳນາດຍິ່ງໃຫຍ່. ເຖິງແມ່ນວ່າບາງຄົນອາດຈະສາມາດບັນລຸບາງສິ່ງທີ່ເກີນຂີດຄວາມສາມາດຂອງພວກເຂົາເອງ ຫຼື ເກີນສັນຊາດຕະຍານທາງຮ່າງກາຍຂອງພວກເຂົາໃນບາງຄັ້ງ, ມັນກໍເປັນວຽກງານຂອງພຣະວິນຍານບໍລິສຸດ. ພຣະເຈົ້າເປັນຜູ້ທີ່ປະທານພອນສະຫວັນນີ້ໃຫ້ກັບພວກເຂົາ; ມັນບໍ່ແມ່ນວ່າພວກເຂົາເກີດມາພ້ອມກັບຄວາມສາມາດນີ້. ນີ້ກໍຍ້ອນວ່າມະນຸດທີ່ຖືກສ້າງບໍ່ມີຄວາມສາມາດທີ່ຈະປ່ຽນແປງທຸກສິ່ງນີ້ທີ່ພຣະເຈົ້າໄດ້ກຳນົດໄວ້. ເຮົາຈະຍົກຕົວຢ່າງງ່າຍໆກ່ຽວກັບເລື່ອງສັນຊາດຕະຍານຂອງມະນຸດ. ຕົວຢ່າງ: ເມື່ອຜູ້ຄົນໄດ້ຍິນສຽງທີ່ໜ້າຢ້ານກົວ, ພວກເຂົາກໍຈະຮູ້ສຶກຢ້ານ ແລະ ຄົດຕົວຕາມສັນຊາດຕະຍານ. ບໍ່ວ່າເຈົ້າຈະອາຍຸເທົ່າໃດກໍຕາມ, ເຈົ້າກໍເປັນແບບນີ້ມາຕັ້ງແຕ່ຍັງນ້ອຍ ແລະ ເຈົ້າກໍຈະຍັງເປັນແບບນີ້ຈົນກວ່າເຈົ້າຈະພົບກັບຄວາມຕາຍຂອງເຈົ້າ, ນີ້ຄືສັນຊາດຕະຍານ. “ສັນຊາດຕະຍານ” ໝາຍຄວາມວ່າແນວໃດ? ມັນເປັນໜ້າທີ່ແຕ່ກຳເນີດຂອງຮ່າງກາຍ ແລະ ມັນຈະບໍ່ມີວັນປ່ຽນແປງຢ່າງເດັດຂາດ. ພຽງແຕ່ການມີສັນຊາດຕະຍານແຕ່ກຳເນີດເທົ່ານັ້ນ ຄົນປົກກະຕິຈຶ່ງຈະສາມາດຮັກສາຊີວິດ ແລະ ການເອົາຕົວລອດຂອງຄວາມເປັນມະນຸດທີ່ປົກກະຕິໄດ້, ສະນັ້ນ ສັນຊາດຕະຍານຂອງມະນຸດຈຶ່ງບໍ່ແມ່ນສິ່ງທີ່ພຣະເຈົ້າຕັ້ງໃຈຈະປ່ຽນແປງ. ພວກເຈົ້າເຂົ້າໃຈສິ່ງນີ້ແລ້ວບໍ? (ແມ່ນແລ້ວ). “ພຣະເຈົ້າຊົງມີລິດອໍານາດຍິ່ງໃຫຍ່” ໝາຍເຖິງຫຍັງ? (ມັນໝາຍເຖິງສິດອໍານາດຂອງພຣະເຈົ້າເອງ ແລະ ຄວາມຊົງລິດອໍານາດຍິ່ງໃຫຍ່ຂອງພຣະເຈົ້າ). ມັນມີຫຍັງກ່ຽວຂ້ອງກັບຜູ້ຄົນບໍ? (ມັນບໍ່ມີຫຍັງກ່ຽວຂ້ອງກັບຜູ້ຄົນ ແລະ ມັນບໍ່ໄດ້ໝາຍຄວາມວ່າ ຜູ້ຄົນສາມາດເຮັດສິ່ງທີ່ເໜືອທຳມະຊາດໄດ້). ມັນບໍ່ໄດ້ໝາຍຄວາມວ່າ ພາຍໃຕ້ການຄວບຄຸມຂອງພຣະເຈົ້າ, ຜູ້ຄົນມີລິດອຳນາດຍິ່ງໃຫຍ່; ເຖິງແມ່ນວ່າຜູ້ຄົນຈະຢູ່ພາຍໃຕ້ການຄວບຄຸມຂອງພຣະເຈົ້າ, ພວກເຂົາກໍບໍ່ສາມາດບັນລຸຄວາມມີລິດອຳນາດຍິ່ງໃຫຍ່ໄດ້. ເປັນຫຍັງຈຶ່ງເປັນແນວນັ້ນ? (ເພາະວ່າຜູ້ຄົນບໍ່ແມ່ນພຣະເຈົ້າ; ຜູ້ຄົນເປັນພຽງສິ່ງທີ່ຖືກສ້າງ, ໃນຂະນະທີ່ພຣະເຈົ້າບໍ່ຄືໃຜ). ຖືກຕ້ອງແລ້ວ, ມັນເປັນແບບນັ້ນແຫຼະ. ຜູ້ຄົນກໍຈະຍັງເປັນຜູ້ຄົນສະເໝີ. ພວກເຂົາຈະບໍ່ກາຍເປັນສິ່ງມີຊີວິດອີກຊະນິດໜຶ່ງ ແລະ ແນ່ນອນວ່າ ພວກເຂົາຍິ່ງຈະບໍ່ກາຍເປັນພຣະເຈົ້າ; ຄຸນລັກສະນະຂອງຜູ້ຄົນຈະບໍ່ປ່ຽນແປງ. ຄຸນລັກສະນະຂອງຜູ້ຄົນຈະບໍ່ປ່ຽນແປງ, ແລ້ວສັນຊາດຕະຍານຂອງພວກເຂົາຈະປ່ຽນແປງບໍ? (ບໍ່, ພວກມັນຈະບໍ່ປ່ຽນແປງ). ສັນຊາດຕະຍານຂອງຜູ້ຄົນຈະບໍ່ປ່ຽນແປງ ແລະ ນິໄສການດຳລົງຊີວິດ ແລະ ຮູບແບບການດຳລົງຊີວິດຂອງພວກເຂົາ ຫຼື ບຸກຄະລິກກະພາບແຕ່ກຳເນີດ ທີ່ພຣະເຈົ້າປະທານໃຫ້ກໍຈະບໍ່ປ່ຽນແປງເຊັ່ນກັນ. ຍົກຕົວຢ່າງເລື່ອງຮູບແບບການດຳລົງຊີວິດ. ເຊັ່ນດຽວກັບສິ່ງມີຊີວິດສ່ວນໃຫຍ່, ມະນຸດເຮັດວຽກຫຼັງຈາກຕາເວັນຂຶ້ນ ແລະ ພັກຜ່ອນຫຼັງຈາກຕາເວັນຕົກ. ເມື່ອພວກເຂົາຕື່ນນອນໃນຕອນເຊົ້າ ແລະ ສະໝອງຂອງພວກເຂົາໄດ້ພັກຜ່ອນຢ່າງເຕັມທີ່ ແລະ ຮ່າງກາຍຂອງພວກເຂົາຮູ້ສຶກສະບາຍ, ພວກເຂົາກໍເລີ່ມເຮັດວຽກ; ໃນຕອນກາງຄືນ, ເມື່ອຮ່າງກາຍຂອງພວກເຂົາເລີ່ມອິດເມື່ອຍ ແລະ ພວກເຂົາກໍຫາວນອນ ແລະ ສະໝອງຂອງພວກເຂົາອ່ອນເພຍ, ພວກເຂົາກໍເລີ່ມເຂົ້າສູ່ສະພາວະພັກຜ່ອນ, ນີ້ຄືຮູບແບບການດຳລົງຊີວິດທີ່ປົກກະຕິຫຼາຍ. ນີ້ຄືລັກສະນະທົ່ວໄປຂອງມະນຸດ ແລະ ມັນກໍເປັນສັນຊາດຕະຍານຂອງມະນຸດເຊັ່ນກັນ ແລະ ແນ່ນອນວ່າມັນກໍເປັນຮູບແບບການດຳລົງຊີວິດທີ່ພຣະເຈົ້າໄດ້ກຳນົດໄວ້ສຳລັບມະນຸດຊາດເຊັ່ນກັນ. ຮູບແບບນີ້ຖືກກຳນົດຂຶ້ນຕາມການໝູນວຽນຂອງດວງອາທິດ, ດວງຈັນ ແລະ ດວງດາວ ແລະ ການຂຶ້ນ ແລະ ການຕົກຂອງດວງອາທິດ. ຖ້າເຈົ້າທຳລາຍຮູບແບບການດຳລົງຊີວິດນີ້, ໃນໄລຍະສັ້ນອາດຈະບໍ່ມີບັນຫາໃຫຍ່ເລີຍ, ເມື່ອເຈົ້າຮູ້ສຶກອິດເມື່ອຍເປັນບາງຄັ້ງຄາວ ແລະ ຢາກນອນ, ເຈົ້າກໍສາມາດຢັບຢັ້ງຕົນເອງ ແລະ ດື່ມຊາ ຫຼື ກາເຟໜ້ອຍໜຶ່ງ ແລະ ຄວາມອິດເມື່ອຍທາງຮ່າງກາຍຂອງເຈົ້າກໍຈະບັນເທົາລົງພໍສົມຄວນ, ແຕ່ໃນໄລຍະຍາວ ຮ່າງກາຍຂອງເຈົ້າຈະຄ່ອຍໆມີບັນຫາ. ເປັນຫຍັງມັນຈຶ່ງຈະຄ່ອຍໆມີບັນຫາ? ເພາະວ່າເຈົ້າໄດ້ຝ່າຝືນຮູບແບບການດຳລົງຊີວິດທີ່ພຣະເຈົ້າໄດ້ກຳນົດໄວ້ສຳລັບຜູ້ຄົນ. ເມື່ອຮ່າງກາຍຂອງເຈົ້າຄ່ອຍໆມີບັນຫາ ແລະ ເຈົ້າໄປພົບໝໍ, ພວກເຂົາຈະເວົ້າວ່າ “ເຈົ້າຕ້ອງເຂົ້ານອນໄວໃນຕອນກາງຄືນ, ພັກຜ່ອນພາຍໃນເວລາ 10 ໂມງ ແລະ ຕື່ນນອນໃນເວລາ 4 ຫຼື 5 ໂມງເຊົ້າ; ໃນອີກສອງສາມເດືອນ, ເຈົ້າກໍຈະຫາຍເປັນປົກກະຕິອີກຄັ້ງ”. ຫຼັງຈາກປະຕິບັດຕາມຄຳແນະນຳຂອງແພດເປັນເວລາສາມເດືອນ, ອາການບໍ່ສະບາຍທາງຮ່າງກາຍທັງໝົດຂອງເຈົ້າກໍຈະຫາຍໄປໂດຍສ່ວນໃຫຍ່, ສະນັ້ນ ເຈົ້າຈຶ່ງຈະຄິດກັບຕົວເອງວ່າ “ທີ່ແທ້ບັນຫາກ່ຽວກັບຮ່າງກາຍຂອງຂ້ອຍບໍ່ແມ່ນພະຍາດຮ້າຍແຮງຫຍັງເລີຍ, ແຕ່ເກີດຈາກການທີ່ຂ້ອຍບໍ່ໄດ້ປະຕິບັດຕາມຮູບແບບທີ່ປົກກະຕິນີ້ໃນຊີວິດຂອງຂ້ອຍ”. ເຫັນບໍ, ພວກເຈົ້າຈະບໍ່ເວົ້າບໍວ່າ ຮູບແບບການດຳລົງຊີວິດຂອງຜູ້ຄົນບໍ່ສາມາດຖືກທຳລາຍໄດ້? (ແມ່ນແລ້ວ). ຮູບແບບການດຳລົງຊີວິດຂອງມະນຸດນີ້ເປັນຄືກັນກັບຂອງສິ່ງມີຊີວິດອື່ນໆ; ພວກມັນລ້ວນແຕ່ເຮັດວຽກຫຼັງຈາກຕາເວັນຂຶ້ນ ແລະ ພັກຜ່ອນຫຼັງຈາກຕາເວັນຕົກ. ແນ່ນອນວ່າ ມີສິ່ງມີຊີວິດບາງຊະນິດ ເຊັ່ນ: ນົກເຄົ້າ, ທີ່ພັກຜ່ອນໃນຕອນກາງເວັນ ແລະ ອອກມາເຄື່ອນໄຫວໃນຕອນກາງຄືນ; ຮູບແບບການດຳລົງຊີວິດຂອງພວກມັນແຕກຕ່າງຈາກມະນຸດ ແລະ ສິ່ງມີຊີວິດອື່ນໆ, ແຕ່ຖ້າເຈົ້າຕ້ອງການທຳລາຍຮູບແບບນີ້ຂອງພວກມັນ, ນັ້ນກໍຈະເປັນໄປບໍ່ໄດ້. ນອກຈາກນີ້, ສິ່ງມີຊີວິດບາງຊະນິດກໍຈຳສິນໃນລະດູໜາວ. ມະນຸດມີຮູບແບບນີ້ບໍ? (ບໍ່ມີ). ບໍ່, ມະນຸດບໍ່ຈຳເປັນຕ້ອງຈຳສິນ. ຊີວິດຂອງມະນຸດມີຮູບແບບໜຶ່ງ, ພວກເຂົາພັກຜ່ອນໜຶ່ງ ຫຼື ສອງມື້ຕໍ່ອາທິດ, ພວກເຂົາເຮັດວຽກຫຼັງຈາກຕາເວັນຂຶ້ນ ແລະ ພັກຜ່ອນຫຼັງຈາກຕາເວັນຕົກ ແລະ ຮັກສາຮູບແບບການເຮັດວຽກ ແລະ ການພັກຜ່ອນທີ່ປົກກະຕິນີ້ໄວ້ຢູ່ສະເໝີ ແລະ ໂດຍການເຮັດແບບນີ້ ຊີວິດຂອງພວກເຂົາກໍສາມາດໄດ້ຮັບການປົກປ້ອງ ແລະ ການເອົາຕົວລອດຂອງພວກເຂົາກໍສາມາດຖືກຮັກສາໄວ້ໄດ້. ມະນຸດມີຮູບແບບການດຳລົງຊີວິດຂອງພວກເຂົາເອງ ແລະ ຮູບແບບການດຳລົງຊີວິດເຫຼົ່ານີ້ຖືກສ້າງຂຶ້ນໂດຍພຣະເຈົ້າ. ພວກມັນລ້ວນແລ້ວແຕ່ມີຄວາມໝາຍ ແລະ ພວກມັນລ້ວນແລ້ວແຕ່ມີຈຸດປະສົງເພື່ອຮັກສາຊີວິດທີ່ປົກກະຕິ ແລະ ການເອົາຕົວລອດຂອງມະນຸດຊາດ. ສະນັ້ນ, ວຽກງານຂອງພຣະເຈົ້າຈະບໍ່ທຳລາຍຮູບແບບຊີວິດ ແລະ ການເອົາຕົວລອດຂອງມະນຸດຢ່າງເດັດຂາດ ດັ່ງທີ່ຜູ້ຄົນຈິນຕະນາການວ່າມັນຈະເປັນ ແລະ ເຈົ້າກໍຄວນປ່ອຍວາງຄວາມຄິດຫຼົງຜິດ ແລະ ຈິນຕະນາການນີ້ເຊັ່ນກັນ. ຖ້າມະນຸດຝືນທຳລາຍຮູບແບບເຫຼົ່ານີ້ທີ່ພຣະເຈົ້າໄດ້ກຳນົດໄວ້ສຳລັບພວກເຂົາ ຫຼື ຖ້າມະນຸດຕ້ອງການປ່ຽນແປງພວກມັນຢູ່ສະເໝີເນື່ອງຈາກຖືກປົກຄອງໂດຍແນວຄິດບາງຢ່າງກ່ຽວກັບສິ່ງທີ່ເໜືອທຳມະຊາດ, ນັ້ນກໍຈະເປັນເລື່ອງທີ່ໂງ່ຈ້າ. ຖ້າເຈົ້າຄິດວ່າການປ່ຽນແປງພວກມັນຈະຍົກລະດັບຊີວິດຂອງເຈົ້າ ແລະ ເຮັດໃຫ້ຄວາມເປັນມະນຸດຂອງເຈົ້າດີຂຶ້ນ, ແລ້ວກໍລອງປ່ຽນແປງພວກມັນເບິ່ງ ແລະ ເບິ່ງວ່າເຈົ້າຈະສາມາດມີຊີວິດຢູ່ໄດ້ດົນປານໃດ, ເບິ່ງວ່າສິ່ງຕ່າງໆຈະປ່ຽນແປງແນວໃດໃນມື້ຕໍ່ໆໄປ ແລະ ຄວາມເປັນມະນຸດທີ່ປົກກະຕິຂອງເຈົ້າຖືກຍົກລະດັບຂຶ້ນ ຫຼື ບໍ່ ແລະ ເຈົ້າກາຍເປັນສຸດຍອດມະນຸດ ຫຼື ທູດສະຫວັນ ຫຼື ບໍ່. ຖ້າເຈົ້າເຊື່ອວ່າວຽກງານຂອງພຣະເຈົ້າຄວນມີອົງປະກອບທີ່ເໜືອທຳມະຊາດຢູ່ໃນນັ້ນ ແລະ ມັນຄວນປ່ຽນແປງຮູບແບບການດຳລົງຊີວິດຂອງເຈົ້າ ແລະ ເຈົ້າຍັງຕ້ອງການຝືນປ່ຽນແປງພວກມັນເພື່ອເຮັດໃຫ້ຕົວເຈົ້າເອງກາຍເປັນຄົນທີ່ເໜືອທຳມະຊາດ, ແລ້ວເຈົ້າກໍສາມາດລອງເບິ່ງໄດ້. ມັນອາດຈະເປັນໄປໄດ້ວ່າຫຼັງຈາກພະຍາຍາມເປັນເວລາຫຼາຍປີ, ເຈົ້າກໍປ່ຽນແປງຮູບແບບຊີວິດ ແລະ ການເອົາຕົວລອດຂອງເຈົ້າແທ້ໆ. ມີພຽງສະຖານະການດຽວເທົ່ານັ້ນທີ່ສິ່ງນີ້ສາມາດເກີດຂຶ້ນໄດ້, ນັ້ນກໍຄື ຮ່າງກາຍຂອງເຈົ້າຈະບໍ່ມີຢູ່ອີກຕໍ່ໄປ, ເຊິ່ງໃນຈຸດນັ້ນ ເຈົ້າກໍຈະເໜືອທຳມະຊາດຢ່າງແທ້ຈິງ ແລະ ກາຍເປັນກຸ່ມຄວັນ ແລະ ເຈົ້າກໍຈະກາຍເປັນ “ຜູ້ວິເສດເທິງສະຫວັນ” ແລະ ກາຍເປັນອະມະຕະ. ຖ້າເຈົ້າຕ້ອງການຮັກສາຮ່າງກາຍຂອງເຈົ້າໃຫ້ເປັນປົກກະຕິ ແລະ ມີສຸຂະພາບດີ ແລະ ສາມາດຍອມຮັບວຽກງານຂອງພຣະເຈົ້າ ແລະ ພຣະທຳຂອງພຣະອົງໃນຂະນະທີ່ຢູ່ໃນສະຖານະທີ່ປົກກະຕິ, ແລ້ວເຈົ້າກໍບໍ່ຄວນສະແຫວງຫາທີ່ຈະກາຍເປັນສິ່ງທີ່ເອີ້ນວ່າຄົນທີ່ເໜືອມະນຸດ ຫຼື ໄລ່ຕາມເສາະຫາສິ່ງທີ່ເອີ້ນວ່າຄວາມເປັນມະນຸດທີ່ຖືກຍົກລະດັບ ໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການຂອງເຈົ້າເອງ; ແຕ່ເຈົ້າຄວນດຳລົງຊີວິດຢູ່ໃນຄວາມເປັນມະນຸດທີ່ປົກກະຕິ, ຮັກສາຮູບແບບຊີວິດ ແລະ ການເອົາຕົວລອດຂອງຄວາມເປັນມະນຸດທີ່ປົກກະຕິຂອງເຈົ້າໄວ້ ແລະ ຍັງຮັກສາສັນຊາດຕະຍານແຫ່ງຄວາມເປັນມະນຸດທີ່ປົກກະຕິຂອງເຈົ້າໄວ້ອີກດ້ວຍ. ຢ່າຮຽກຮ້ອງສິ່ງທີ່ບໍ່ສົມເຫດສົມຜົນຈາກພຣະເຈົ້າ; ຂໍ້ຮຽກຮ້ອງທີ່ບໍ່ສົມເຫດສົມຜົນເຫຼົ່ານີ້ລ້ວນແຕ່ມາຈາກຈິນຕະນາການ ແລະ ຄວາມຄິດຫຼົງຜິດຂອງເຈົ້າ. ສັນຊາດຕະຍານ, ຮູບແບບການດຳລົງຊີວິດຂອງເຈົ້າ ແລະ ອື່ນໆ ບໍ່ແມ່ນສິ່ງທີ່ພຣະເຈົ້າຕັ້ງໃຈຈະປ່ຽນແປງ ແລະ ພວກມັນກໍບໍ່ແມ່ນສິ່ງທີ່ພຣະອົງຕັ້ງໃຈຈະປ່ຽນແປງດ້ວຍວຽກງານຂອງພຣະອົງເຊັ່ນກັນ. ຄົນທີ່ໄດ້ຮັບຄວາມລອດພົ້ນແນ່ນອນວ່າບໍ່ແມ່ນຄົນທີ່ເຕັມໄປດ້ວຍຄວາມຄິດຫຼົງຜິດ ແລະ ຈິນຕະນາການ ແລະ ຍິ່ງໄປກວ່ານັ້ນ ພວກເຂົາກໍບໍ່ແມ່ນສຸດຍອດມະນຸດ ຫຼື ຄົນທີ່ຜິດປົກກະຕິ. ໃນທາງກົງກັນຂ້າມ ພວກເຂົາເປັນຄົນທີ່ມີຄວາມເປັນມະນຸດທີ່ປົກກະຕິ ແລະ ມີສະຕິຮູ້ສຶກຜິດຊອບ ແລະ ເຫດຜົນ, ເປັນຄົນທີ່ສາມາດເຊື່ອຟັງພຣະທຳຂອງພຣະເຈົ້າ ແລະ ເບິ່ງຜູ້ຄົນ ແລະ ສິ່ງຕ່າງໆ ແລະ ປະພຶດຕົນ ແລະ ກະທຳຕາມຫຼັກການຄວາມຈິງ; ພວກເຂົາເປັນຄົນທີ່ສາມາດອ່ອນນ້ອມຕໍ່ພຣະເຈົ້າໃນທຸກສິ່ງ, ເຊິ່ງບໍ່ໄດ້ເໜືອທຳມະຊາດເລີຍ ແລະ ຄວາມເປັນມະນຸດຂອງພວກເຂົາກໍເປັນປົກກະຕິ ແລະ ສຳພັນກັບຊີວິດຈິງເປັນພິເສດ.

ຜູ້ຄົນທີ່ດຳລົງຊີວິດຢູ່ໃນຄວາມເປັນມະນຸດທີ່ປົກກະຕິກໍຖືກຈຳກັດໂດຍສັນຊາດຕະຍານທາງຮ່າງກາຍ ແລະ ຄວາມຕ້ອງການທາງຮ່າງກາຍຫຼາຍຢ່າງເຊັ່ນກັນ. ຕົວຢ່າງ: ບາງຄັ້ງຜູ້ຄົນອາດຈະຊັກຊ້າໃນການປະຕິບັດໜ້າທີ່ຂອງພວກເຂົາເປັນເວລາສອງສາມມື້ ເພາະວ່າພວກເຂົາອິດເມື່ອຍ ຫຼື ເຈັບປ່ວຍເກີນໄປ ແລະ ຈຳເປັນຕ້ອງພັກຜ່ອນ; ບາງຄັ້ງ, ເນື່ອງຈາກສະພາບແວດລ້ອມທີ່ຕຶງຄຽດ, ພວກເຂົາອາດຈະຮູ້ສຶກຢ້ານ ແລະ ບໍ່ສາມາດສະຫງົບຈິດສະຫງົບໃຈເພື່ອປະຕິບັດໜ້າທີ່ຂອງພວກເຂົາໄດ້ ຫຼື ພວກເຂົາມັກຈະຮູ້ສຶກເປັນໜີ້ບຸນຄຸນ ແລະ ໂສກເສົ້າໃນຫົວໃຈຂອງພວກເຂົາ ເພາະວ່າເນື່ອງຈາກຂີດຄວາມສາມາດ ແລະ ຄວາມເກັ່ງກາດທີ່ຈຳກັດຂອງພວກເຂົາ, ພວກເຂົາຈຶ່ງບໍ່ສາມາດເກັ່ງໃນວຽກງານ ຫຼື ໜ້າທີ່ບາງປະເພດໄດ້, ສິ່ງເຫຼົ່ານີ້ລ້ວນແຕ່ເປັນການສະແດງອອກທີ່ປົກກະຕິ ເຊິ່ງຕົກຢູ່ໃນຂອບເຂດຄວາມເປັນມະນຸດທີ່ປົກກະຕິ. ບາງຄັ້ງຜູ້ຄົນອາດຈະຖືກບີບຄັ້ນໂດຍຄວາມຮູ້ສຶກ ແລະ ຄວາມຕ້ອງການທາງຮ່າງກາຍ ແລະ ບາງຄັ້ງພວກເຂົາອາດຈະຢູ່ພາຍໃຕ້ຂໍ້ຈຳກັດຂອງສັນຊາດຕະຍານທາງຮ່າງກາຍ ຫຼື ຂໍ້ຈຳກັດຂອງເວລາ ແລະ ບຸກຄະລິກກະພາບ, ສິ່ງນີ້ເປັນເລື່ອງປົກກະຕິ ແລະ ເປັນທຳມະຊາດ. ຕົວຢ່າງ: ບາງຄົນເປັນຄົນຂ້ອນຂ້າງເກັບຕົວຕັ້ງແຕ່ຍັງນ້ອຍ; ພວກເຂົາບໍ່ມັກເວົ້າ ແລະ ດີ້ນຮົນໃນການຄົບຫາກັບຄົນອື່ນ. ແມ່ນແຕ່ຕອນເປັນຜູ້ໃຫຍ່ໃນໄວສາມສິບ ຫຼື ສີ່ສິບປີ, ພວກເຂົາກໍຍັງບໍ່ສາມາດເອົາຊະນະບຸກຄະລິກກະພາບນີ້ໄດ້: ພວກເຂົາຍັງຄົງບໍ່ຊຳນານໃນການເວົ້າ ຫຼື ບໍ່ເກັ່ງໃນການໃຊ້ຄຳເວົ້າ ແລະ ພວກເຂົາກໍບໍ່ເກັ່ງໃນການຄົບຫາກັບຄົນອື່ນເຊັ່ນກັນ. ຫຼັງຈາກທີ່ພວກເຂົາກາຍເປັນຜູ້ນຳ, ລັກສະນະບຸກຄະລິກກະພາບນີ້ກໍຈຳກັດ ແລະ ຂັດຂວາງວຽກງານຂອງພວກເຂົາໃນລະດັບໃດໜຶ່ງ ແລະ ສິ່ງນີ້ມັກຈະເຮັດໃຫ້ພວກເຂົາທຸກໃຈ ແລະ ອຸກອັ່ງ, ເຮັດໃຫ້ພວກເຂົາຮູ້ສຶກຖືກບີບຄັ້ນຫຼາຍ. ການເກັບຕົວ ແລະ ການບໍ່ມັກເວົ້າແມ່ນການສະແດງອອກຂອງຄວາມເປັນມະນຸດທີ່ປົກກະຕິ. ຍ້ອນພວກມັນເປັນການສະແດງອອກຂອງຄວາມເປັນມະນຸດທີ່ປົກກະຕິ, ພວກມັນຖືວ່າເປັນການກະທຳຜິດຕໍ່ພຣະເຈົ້າບໍ? ບໍ່, ພວກມັນບໍ່ແມ່ນການກະທຳຜິດ ແລະ ພຣະເຈົ້າຈະປະຕິບັດຕໍ່ສິ່ງເຫຼົ່ານັ້ນຢ່າງຖືກຕ້ອງ. ບໍ່ວ່າເຈົ້າຈະມີບັນຫາ, ຂໍ້ບົກຜ່ອງ ຫຼື ຂໍ້ຜິດພາດໃດກໍຕາມ, ບໍ່ມີສິ່ງໃດເລີຍໃນສິ່ງເຫຼົ່ານີ້ທີ່ເປັນບັນຫາໃນສາຍຕາຂອງພຣະເຈົ້າ. ພຣະເຈົ້າພຽງແຕ່ເບິ່ງວ່າເຈົ້າສະແຫວງຫາຄວາມຈິງ, ປະຕິບັດຄວາມຈິງ, ກະທຳຕາມຫຼັກການຄວາມຈິງ ແລະ ຕິດຕາມຫົນທາງຂອງພຣະເຈົ້າພາຍໃຕ້ເງື່ອນໄຂແຕ່ກຳເນີດໃນຄວາມເປັນມະນຸດທີ່ປົກກະຕິແນວໃດ, ສິ່ງເຫຼົ່ານີ້ຄືສິ່ງທີ່ພຣະເຈົ້າເບິ່ງ. ສະນັ້ນ, ໃນເລື່ອງທີ່ກ່ຽວຂ້ອງກັບຫຼັກການຄວາມຈິງ, ຢ່າປ່ອຍໃຫ້ເງື່ອນໄຂພື້ນຖານ ເຊັ່ນ: ຂີດຄວາມສາມາດ, ສັນຊາດຕະຍານ, ບຸກຄະລິກກະພາບ, ນິໄສ ແລະ ຮູບແບບການດຳລົງຊີວິດຂອງຄວາມເປັນມະນຸດທີ່ປົກກະຕິ ມາຈຳກັດເຈົ້າ. ແນ່ນອນວ່າ ຢ່າທຸ່ມເທເຫື່ອແຮງ ແລະ ເວລາຂອງເຈົ້າໃນການພະຍາຍາມເອົາຊະນະເງື່ອນໄຂພື້ນຖານເຫຼົ່ານີ້ເຊັ່ນກັນ ແລະ ຢ່າພະຍາຍາມປ່ຽນແປງພວກມັນ. ຕົວຢ່າງ: ຖ້າເຈົ້າມີບຸກຄະລິກກະພາບທີ່ເກັບຕົວ ແລະ ເຈົ້າບໍ່ມັກເວົ້າ ແລະ ເຈົ້າບໍ່ເກັ່ງໃນການໃຊ້ຄຳເວົ້າ ແລະ ເຈົ້າບໍ່ຊຳນານໃນການຄົບຫາ ແລະ ພົວພັນກັບຜູ້ຄົນ, ບໍ່ມີສິ່ງໃດເລີຍໃນສິ່ງເຫຼົ່ານີ້ທີ່ເປັນບັນຫາ. ເຖິງແມ່ນວ່າຄົນທີ່ເປີດເຜີຍຈະມັກເວົ້າ, ແຕ່ກໍບໍ່ແມ່ນທຸກສິ່ງທີ່ພວກເຂົາເວົ້າຈະເປັນປະໂຫຍດ ຫຼື ສອດຄ່ອງກັບຄວາມຈິງ, ສະນັ້ນ ການເປັນຄົນເກັບຕົວຈຶ່ງບໍ່ແມ່ນບັນຫາ ແລະ ເຈົ້າກໍບໍ່ຈຳເປັນຕ້ອງພະຍາຍາມ ແລະ ປ່ຽນແປງມັນ. ເຈົ້າອາດຈະເວົ້າວ່າ “ຖ້າຂ້ອຍເປັນຜູ້ຕິດຕາມທຳມະດາ, ມັນກໍຄົງຈະບໍ່ເປັນບັນຫາສຳລັບຂ້ອຍທີ່ຈະມີບຸກຄະລິກກະພາບທີ່ເກັບຕົວ; ແຕ່ຕອນນີ້ຂ້ອຍເປັນຜູ້ນຳ, ສະນັ້ນ ຂ້ອຍບໍ່ຈຳເປັນຕ້ອງປ່ຽນແປງບຸກຄະລິກກະພາບທີ່ເກັບຕົວຂອງຂ້ອຍບໍ?” ຖ້າເຈົ້າຕ້ອງການປ່ຽນແປງມັນແທ້ໆ, ເຈົ້າກໍສາມາດລອງຮຽນຮູ້ວິທີຄົບຫາກັບຄົນອື່ນ ຫຼື ສ້າງກົດວ່າ ເຈົ້າເວົ້າຫຼາຍສໍ່າໃດ, ເຈົ້າຈັດການເທົ່າໃດເລື່ອງ ແລະ ເຈົ້າຈັດການກັບຄົນຈັກປະເພດໃນໜຶ່ງມື້. ຖ້າເຈົ້າມີຄວາມສາມາດທີ່ຈະປ່ຽນແປງບຸກຄະລິກກະພາບຕິດຕົວຂອງເຈົ້າແທ້ໆ, ແລ້ວແນ່ນອນວ່າ ສິ່ງນີ້ກໍອາດຈະບໍ່ແມ່ນສິ່ງທີ່ບໍ່ດີໃນເລື່ອງການທີ່ເຈົ້າເຮັດວຽກງານຂອງຄຣິສຕະຈັກ. ເຖິງຢ່າງໃດກໍຕາມ, ຖ້າເຈົ້າເກີດມາພ້ອມກັບບຸກຄະລິກກະພາບທີ່ເກັບຕົວ ແລະ ເຈົ້າບໍ່ເກັ່ງໃນການໃຊ້ຄຳເວົ້າ ແລະ ບໍ່ຊຳນານໃນການເຂົ້າສັງຄົມ ແລະ ບໍ່ຮູ້ວິທີສົນທະນາ ຫຼື ພົວພັນກັບຄົນອື່ນ, ແລ້ວກໍບໍ່ມີໃຜສາມາດປ່ຽນແປງສິ່ງນີ້ໄດ້. ບາງຄົນມີບຸກຄະລິກກະພາບທີ່ເກັບຕົວ, ພວກເຂົາບໍ່ເຕັມໃຈທີ່ຈະພົວພັນ ຫຼື ສົນທະນາກັບຄົນອື່ນ ແລະ ຍິ່ງໄປກວ່ານັ້ນ ພວກເຂົາກໍບໍ່ມີເລື່ອງທີ່ຈະເວົ້າຫຼາຍປານນັ້ນ. ພວກເຂົາມັກຈະຮູ້ສຶກວ່າມັນຖືກຕ້ອງແລ້ວທີ່ຈະເວົ້າບາງສິ່ງທີ່ເປັນປະໂຫຍດ ແລະ ບໍ່ຈຳເປັນຕ້ອງເວົ້າສິ່ງທີ່ບໍ່ຈຳເປັນ, ສະນັ້ນ ພວກເຂົາຈຶ່ງບໍ່ເຕັມໃຈທີ່ຈະເວົ້າຫຼາຍ. ສຳລັບບາງຄົນ, ມັນອາດຈະເປັນເພາະວ່າພວກເຂົາຍັງນ້ອຍເກີນໄປ ແລະ ບໍ່ມີປະສົບການຊີວິດ ແລະ ຂາດຄຳເວົ້າ; ສຳລັບຄົນອື່ນ, ມັນອາດຈະເປັນເພາະວ່າພວກເຂົາບໍ່ໄດ້ນ້ອຍອີກຕໍ່ໄປແລ້ວ ແລະ ມີປະສົບການຊີວິດແລ້ວ, ແຕ່ກໍຍັງມີບຸກຄະລິກກະພາບທີ່ເກັບຕົວແບບນີ້ຢູ່. ຖ້າເຈົ້າພະຍາຍາມປ່ຽນແປງບຸກຄະລິກກະພາບປະເພດນີ້ ແລະ ນຳໃຊ້ວິທີການທຸກຮູບແບບເພື່ອປ່ຽນແປງມັນ, ແລ້ວໃຫ້ເຮົາບອກເຈົ້າວ່າ ເຈົ້າຈະບໍ່ມີວັນສາມາດປ່ຽນແປງມັນໄດ້ຕະຫຼອດຊີວິດຂອງເຈົ້າ, ເພາະວ່າພຣະເຈົ້າບໍ່ໄດ້ເຮັດວຽກງານປະເພດນີ້. ບໍ່ວ່າໃບໜ້າ ຫຼື ຮູບຮ່າງໜ້າຕາຂອງເຈົ້າຈະຄ້າຍຄືກັບພໍ່ຂອງເຈົ້າ, ແມ່ຂອງເຈົ້າ ຫຼື ຍາດພີ່ນ້ອງຄົນອື່ນໆກໍຕາມ, ຮູບຮ່າງໜ້າຕານີ້ຈະບໍ່ປ່ຽນແປງ ແລະ ຍິ່ງໄປກວ່ານັ້ນ ໂດຍສະເພາະແລ້ວ ບຸກຄະລິກກະພາບຂອງເຈົ້າກໍຈະບໍ່ປ່ຽນແປງເຊັ່ນກັນ. ບາງຄົນເວົ້າວ່າ “ມັນຍາກທີ່ຈະປ່ຽນແປງບຸກຄະລິກກະພາບທີ່ເກັບຕົວ, ແລ້ວມັນງ່າຍບໍທີ່ຈະປ່ຽນແປງບຸກຄະລິກກະພາບທີ່ເປີດເຜີຍ?” ມັນກໍຍາກຄືກັນທີ່ຈະປ່ຽນແປງບຸກຄະລິກກະພາບທີ່ເປີດເຜີຍ. ຄົນທີ່ເປີດເຜີຍມັກເວົ້າ ແລະ ມີຫຼາຍສິ່ງທີ່ພວກເຂົາຕ້ອງການເວົ້າ; ຖ້າເຈົ້າຂໍບໍ່ໃຫ້ພວກເຂົາເວົ້າ ຫຼື ເວົ້າໃຫ້ໜ້ອຍລົງ, ພວກເຂົາກໍບໍ່ສາມາດຄວບຄຸມຕົນເອງໄດ້ ແລະ ຖ້າມີໃຜມາຈຳກັດບໍ່ໃຫ້ພວກເຂົາເວົ້າ, ມັນກໍຄືກັບການພາກເອົາຊີວິດຂອງພວກເຂົາໄປ. ຖ້າໃຫ້ຄົນເກັບຕົວມາຄົບຫາກັບຄົນເປີດເຜີຍ, ພວກເຂົາຈະມີອິດທິພົນຕໍ່ກັນເອງບໍ? ພວກເຂົາອາດຈະມີອິດທິພົນຕໍ່ກັນເອງບາງສ່ວນໃນຕອນເລີ່ມຕົ້ນ; ເພື່ອເຫັນແກ່ໜ້າຕາ, ຄົນທັງສອງຈະຍອມຮັບ ແລະ ອົດທົນກັນ ຫຼື ອົດກັ້ນ ແລະ ເຂົ້າໃຈກັນ. ແຕ່ເມື່ອເວລາຜ່ານໄປ, ພວກເຂົາກໍຈະຮູ້ຈັກກັນ ແລະ ໄດ້ຮັບຄວາມຄິດທີ່ຊັດເຈນກ່ຽວກັບບຸກຄະລິກກະພາບຂອງກັນ ແລະ ມັນກໍຈະບໍ່ຈຳເປັນຕ້ອງເຮັດຕົວອົດກັ້ນ ແລະ ເຂົ້າໃຈກັນອີກຕໍ່ໄປ, ສະນັ້ນ ພວກເຂົາຈຶ່ງຈະກັບຄືນສູ່ສະພາວະເດີມຂອງພວກເຂົາຢ່າງໄວວາ. ຖ້າເຈົ້າມີບຸກຄະລິກກະພາບທີ່ເກັບຕົວແຕ່ເດີມ, ຕອນນີ້ເຈົ້າກໍຍັງຄົງເກັບຕົວຢູ່; ເມື່ອເຈົ້າເວົ້າ ແລະ ສົນທະນາ, ເຈົ້າພຽງແຕ່ເວົ້າອອກມາສອງສາມຄຳ ຫຼື ສອງສາມປະໂຫຍກ ແລະ ບໍ່ມີຫຍັງອື່ນທີ່ຈະເວົ້າອີກ. ຖ້າມີຄົນຖາມວ່າ “ເຈົ້າໄດ້ອອກໄປຂ້າງນອກບໍ?” ເຈົ້າຕອບວ່າ “ຂ້ອຍໄດ້ອອກໄປແລ້ວ”. ແລ້ວຖ້າພວກເຂົາຖາມວ່າ “ເຈົ້າກັບມາຕອນໃດ?” ເຈົ້າຕອບວ່າ “ຫາກໍກັບມາ”. ເຈົ້າບໍ່ໄດ້ເວົ້າວ່າເກີດຫຍັງຂຶ້ນ ແລະ ເຈົ້າກໍບໍ່ໄດ້ເວົ້າໃນສິ່ງທີ່ຄົນນັ້ນຢາກໄດ້ຍິນ. ໃນທາງກົງກັນຂ້າມ, ຄົນທີ່ເປີດເຜີຍຈະຍິງຄຳເວົ້າອອກມາບໍ່ຢຸດ, ຄືກັບປືນກົນ ແລະ ເຖິງແມ່ນວ່າເຈົ້າຈະຂັດຈັງຫວະພວກເຂົາ, ຫຼັງຈາກນັ້ນບໍ່ດົນ ພວກເຂົາກໍຈະສືບຕໍ່ເວົ້າອີກ. ມັນງ່າຍບໍທີ່ບຸກຄະລິກກະພາບຂອງຄົນເຮົາຈະປ່ຽນແປງ? (ບໍ່, ມັນບໍ່ງ່າຍ). ນີ້ຄືສິ່ງທີ່ມະນຸດທີ່ຖືກສ້າງທຸກຄົນເກີດມາພ້ອມກັບມັນ. ມັນບໍ່ມີຫຍັງກ່ຽວຂ້ອງກັບອຸປະນິໄສທີ່ເສື່ອມຊາມ ຫຼື ແກ່ນແທ້ຄວາມເປັນມະນຸດຂອງຄົນໃດໜຶ່ງ; ມັນເປັນພຽງສະພາວະຂອງການເປັນຢູ່ທີ່ຜູ້ຄົນສາມາດເຫັນໄດ້ຈາກພາຍນອກ ແລະ ເປັນວິທີການທີ່ຄົນໃດໜຶ່ງເຂົ້າຫາຜູ້ຄົນ, ເຫດການ ແລະ ສິ່ງຕ່າງໆ. ບາງຄົນເກັ່ງໃນການສະແດງອອກ, ໃນຂະນະທີ່ຄົນອື່ນບໍ່ເກັ່ງ; ບາງຄົນມັກອະທິບາຍສິ່ງຕ່າງໆ, ໃນຂະນະທີ່ຄົນອື່ນບໍ່ມັກ; ບາງຄົນມັກເກັບຄວາມຄິດຂອງພວກເຂົາໄວ້ກັບຕົວເອງ, ໃນຂະນະທີ່ຄົນອື່ນບໍ່ມັກເກັບຄວາມຄິດຂອງພວກເຂົາໄວ້ຂ້າງໃນ, ແຕ່ຕ້ອງການສະແດງພວກມັນອອກມາດັງໆ ເພື່ອໃຫ້ທຸກຄົນໄດ້ຍິນ ແລະ ເມື່ອນັ້ນເອງ ພວກເຂົາຈຶ່ງຈະຮູ້ສຶກມີຄວາມສຸກ. ສິ່ງເຫຼົ່ານີ້ຄືວິທີການຕ່າງໆທີ່ຜູ້ຄົນຈັດການກັບຊີວິດ ແລະ ຜູ້ຄົນ, ເຫດການ ແລະ ສິ່ງຕ່າງໆ; ສິ່ງເຫຼົ່ານີ້ຄືບຸກຄະລິກກະພາບຂອງຜູ້ຄົນ. ບຸກຄະລິກກະພາບຂອງເຈົ້າແມ່ນສິ່ງທີ່ເຈົ້າເກີດມາພ້ອມກັບມັນ. ຖ້າເຈົ້າລົ້ມເຫຼວໃນການປ່ຽນແປງມັນເຖິງແມ່ນວ່າຈະພະຍາຍາມຫຼາຍຄັ້ງແລ້ວກໍຕາມ, ແລ້ວໃຫ້ເຮົາບອກເຈົ້າວ່າ ຕອນນີ້ເຈົ້າສາມາດພັກຜ່ອນໄດ້ແລ້ວ; ບໍ່ຈຳເປັນຕ້ອງເຮັດໃຫ້ຕົວເຈົ້າເອງອິດເມື່ອຍຫຼາຍຂະໜາດນັ້ນ. ມັນບໍ່ສາມາດປ່ຽນແປງໄດ້, ສະນັ້ນ ຢ່າພະຍາຍາມປ່ຽນແປງມັນ. ບໍ່ວ່າບຸກຄະລິກກະພາບເດີມຂອງເຈົ້າຈະເປັນແນວໃດກໍຕາມ, ນັ້ນກໍຍັງຄົງເປັນບຸກຄະລິກກະພາບຂອງເຈົ້າ. ຢ່າພະຍາຍາມປ່ຽນແປງບຸກຄະລິກກະພາບຂອງເຈົ້າເພື່ອເຫັນແກ່ການໄດ້ຮັບຄວາມລອດພົ້ນ; ນີ້ຄືແນວຄິດທີ່ຄາດເຄື່ອນ, ບໍ່ວ່າເຈົ້າຈະມີບຸກຄະລິກກະພາບແບບໃດກໍຕາມ, ນັ້ນຄືຂໍ້ເທັດຈິງທີ່ເປັນພາວະວິໄສ ແລະ ເຈົ້າບໍ່ສາມາດປ່ຽນແປງມັນໄດ້. ໃນເລື່ອງເຫດຜົນທີ່ເປັນພາວະວິໄສສຳລັບສິ່ງນີ້, ຜົນທີ່ພຣະເຈົ້າຕ້ອງການບັນລຸໃນວຽກງານຂອງພຣະອົງນັ້ນບໍ່ມີຫຍັງກ່ຽວຂ້ອງກັບບຸກຄະລິກກະພາບຂອງເຈົ້າ. ການທີ່ເຈົ້າສາມາດໄດ້ຮັບຄວາມລອດພົ້ນ ຫຼື ບໍ່ນັ້ນກໍບໍ່ກ່ຽວຂ້ອງກັບບຸກຄະລິກກະພາບຂອງເຈົ້າເຊັ່ນກັນ. ນອກຈາກນີ້, ການທີ່ເຈົ້າເປັນຄົນທີ່ປະຕິບັດຄວາມຈິງ ແລະ ມີຄວາມເປັນຈິງຄວາມຈິງ ຫຼື ບໍ່ນັ້ນກໍບໍ່ມີຫຍັງກ່ຽວຂ້ອງກັບບຸກຄະລິກກະພາບຂອງເຈົ້າ. ສະນັ້ນ, ຢ່າພະຍາຍາມປ່ຽນແປງບຸກຄະລິກກະພາບຂອງເຈົ້າພຽງເພາະວ່າເຈົ້າກຳລັງປະຕິບັດໜ້າທີ່ບາງຢ່າງ ຫຼື ຮັບໃຊ້ໃນຖານະຜູ້ກຳກັບດູແລຂອງລາຍການວຽກງານໃດໜຶ່ງ, ນີ້ຄືແນວຄິດທີ່ຜິດພາດ. ແລ້ວເຈົ້າຄວນເຮັດແນວໃດ? ບໍ່ວ່າບຸກຄະລິກກະພາບ ຫຼື ເງື່ອນໄຂຕິດຕົວຂອງເຈົ້າຈະເປັນແນວໃດກໍຕາມ, ເຈົ້າຄວນຍຶດໝັ້ນ ແລະ ປະຕິບັດຫຼັກການຄວາມຈິງ. ໃນທີ່ສຸດແລ້ວ, ພຣະເຈົ້າບໍ່ໄດ້ວັດແທກວ່າເຈົ້າຕິດຕາມຫົນທາງຂອງພຣະອົງ ຫຼື ສາມາດໄດ້ຮັບຄວາມລອດພົ້ນ ຫຼື ບໍ່ ໂດຍອີງໃສ່ບຸກຄະລິກກະພາບຂອງເຈົ້າ ຫຼື ອີງໃສ່ຂີດຄວາມສາມາດ, ທັກສະ, ຄວາມເກັ່ງກາດ, ພອນສະຫວັນ ຫຼື ຄວາມສາມາດພິເສດທີ່ເຈົ້າມີ ແລະ ແນ່ນອນວ່າ ພຣະອົງກໍບໍ່ໄດ້ເບິ່ງວ່າເຈົ້າໄດ້ຢັບຢັ້ງສັນຊາດຕະຍານ ແລະ ຄວາມຕ້ອງການທາງຮ່າງກາຍຂອງເຈົ້າຫຼາຍສໍ່າໃດເຊັ່ນກັນ. ໃນທາງກົງກັນຂ້າມ ພຣະເຈົ້າເບິ່ງວ່າ ໃນຂະນະທີ່ຕິດຕາມພຣະເຈົ້າ ແລະ ປະຕິບັດໜ້າທີ່ຂອງເຈົ້າ, ເຈົ້າກຳລັງປະຕິບັດ ແລະ ມີປະສົບການກັບພຣະທຳຂອງພຣະອົງ ຫຼື ບໍ່, ເຈົ້າມີຄວາມເຕັມໃຈ ແລະ ຄວາມຕັ້ງໃຈທີ່ຈະໄລ່ຕາມເສາະຫາຄວາມຈິງ ຫຼື ບໍ່ ແລະ ໃນທີ່ສຸດແລ້ວ ເຈົ້າໄດ້ບັນລຸການປະຕິບັດຄວາມຈິງ ແລະ ຕິດຕາມຫົນທາງຂອງພຣະເຈົ້າແລ້ວ ຫຼື ບໍ່. ນີ້ຄືສິ່ງທີ່ພຣະເຈົ້າເບິ່ງ. ພວກເຈົ້າເຂົ້າໃຈສິ່ງນີ້ແລ້ວບໍ? (ແມ່ນແລ້ວ, ພວກຂ້ານ້ອຍເຂົ້າໃຈ).

ເມື່ອແມ່ຍິງບາງຄົນກະທຳການ, ພວກເຂົາຈະຟ້າວເຮັດສິ່ງຕ່າງໆ, ພວກເຂົາວ່ອງໄວ ແລະ ຫ້າວຫັນຄືກັບສາຍຟ້າແມບ ແລະ ພວກເຂົາຕັດສິນໃຈຢ່າງໄວວາ ແລະ ໜັກແໜ້ນ; ບຸກຄະລິກກະພາບຂອງພວກເຂົາກໍຄືກັບຜູ້ຊາຍ. ຄຳສັບຍອດນິຍົມທີ່ໃຊ້ເພື່ອອະທິບາຍພວກເຂົາໃນປັດຈຸບັນແມ່ນຫຍັງ? ແມ່ຍິງທີ່ຄືຜູ້ຊາຍ. “ແມ່ຍິງທີ່ຄືຜູ້ຊາຍ” ບໍ່ແມ່ນຄົນທີ່ໂງ່ຈ້າ, ໂຕໃຫຍ່ ແລະ ງຸ່ມງ່າມທີ່ຜູ້ຄົນເຄີຍໃຊ້ຄຳນີ້ເພື່ອອ້າງເຖິງອີກຕໍ່ໄປ. ມັນບໍ່ແມ່ນຄຳສັບທີ່ດູຖູກ; ແຕ່ມັນເປັນຄຳສັບທີ່ຍົກຍ້ອງ. ແຕ່ພຣະເຈົ້າຖືວ່າຄຳສັບທີ່ຍົກຍ້ອງນີ້ເປັນແນວໃດ? ເຈົ້າວ່ອງໄວ ແລະ ຫ້າວຫັນຄືກັບສາຍຟ້າແມບ ແລະ ຕັດສິນໃຈຢ່າງກ້າຫານ ແລະ ເດັດດ່ຽວໃນການກະທຳຂອງເຈົ້າ, ແຕ່ຫຼັກການໃນການປະຕິບັດຂອງເຈົ້າ ແລະ ພື້ນຖານສຳລັບການກະທຳຂອງເຈົ້າແມ່ນຫຍັງ? ມັນແມ່ນຄວາມຈິງບໍ? ມັນແມ່ນພຣະທຳຂອງພຣະເຈົ້າບໍ? ນີ້ຄືສິ່ງສຳຄັນ. ຖ້າຜູ້ຊາຍຄົນໜຶ່ງຊັກຊ້າ ແລະ ລະມັດລະວັງໃນການກະທຳຂອງລາວ, ແລ້ວໃນຄຳເວົ້າຂອງຜູ້ບໍ່ມີຄວາມເຊື່ອ, ລາວກໍຄືກັບແມ່ຍິງທີ່ຖືກມັດຕີນ, ບາງຄົນເຖິງກັບໃຊ້ຄຳສັບທີ່ດູຖູກ ໂດຍເວົ້າວ່າລາວ “ຄືກັບເດັກຍິງໜ້ອຍໜຶ່ງ”, ແຕ່ພຣະເຈົ້າເບິ່ງລາວແນວໃດ? ບໍ່ວ່າຄົນໃດໜຶ່ງຈະວ່ອງໄວ ແລະ ຫ້າວຫັນຄືກັບສາຍຟ້າແມບ ແລະ ຕັດສິນໃຈຢ່າງກ້າຫານ ແລະ ເດັດດ່ຽວໃນການເຮັດສິ່ງຕ່າງໆ ຫຼື ກະທຳຄືກັບແມ່ຍິງທີ່ຖືກມັດຕີນ ແລະ ຄືກັບເດັກຍິງໜ້ອຍໜຶ່ງໃນການກະທຳຂອງພວກເຂົາກໍຕາມ, ສິ່ງເຫຼົ່ານີ້ເປັນບັນຫາບໍ? (ບໍ່). ການທີ່ມີຄວາມວ່ອງໄວ ແລະ ຫ້າວຫັນຄືກັບສາຍຟ້າແມບ ແລະ ຕັດສິນໃຈຢ່າງກ້າຫານ ແລະ ເດັດດ່ຽວເປັນຈຸດແຂງບໍ? (ບໍ່, ບໍ່ຈຳເປັນສະເໝີໄປ). ແລ້ວການກະທຳຄືກັບແມ່ຍິງທີ່ຖືກມັດຕີນເປັນຈຸດອ່ອນບໍ? (ເຊັ່ນດຽວກັນກໍຄືບໍ່, ບໍ່ຈຳເປັນສະເໝີໄປ). ເຖິງແມ່ນວ່າໜຶ່ງໃນສອງຄຳສັບ “ແມ່ຍິງທີ່ຄືຜູ້ຊາຍ” ແລະ “ຄືກັບເດັກຍິງໜ້ອຍໜຶ່ງ” ຈະເປັນການຍົກຍ້ອງ ແລະ ອີກຄຳໜຶ່ງເປັນການດູຖູກກໍຕາມ, ແຕ່ແກ່ນແທ້ຂອງພຶດຕິກຳ ຫຼື ວິທີການເຮັດສິ່ງຕ່າງໆທັງສອງປະເພດນີ້ກໍບໍ່ຄວນຖືກຕັດສິນ ໂດຍອີງໃສ່ຄວາມໝາຍຕາມຕົວອັກສອນຂອງພວກມັນ. ຄວນໃຊ້ສິ່ງໃດເພື່ອຕັດສິນສິ່ງນີ້? (ສິ່ງທີ່ຄົນໃດໜຶ່ງປະຕິບັດນັ້ນແມ່ນພຣະທຳຂອງພຣະເຈົ້າ ຫຼື ບໍ່). ພື້ນຖານໃນການກະທຳຂອງພວກເຂົາ ແລະ ຜົນທີ່ພວກເຂົາຕັ້ງໃຈຈະບັນລຸ ກໍຄວນຖືກນຳໃຊ້ເພື່ອຕັດສິນສິ່ງນີ້ເຊັ່ນກັນ. ຖ້າພື້ນຖານຂອງການກະທຳຂອງພວກເຂົາແມ່ນພຣະທຳຂອງພຣະເຈົ້າ ແລະ ຫຼັກການຄວາມຈິງ, ແລ້ວໂດຍພື້ນຖານກໍໝັ້ນໃຈໄດ້ 90 ເປີເຊັນວ່າພວກເຂົາບໍ່ໄດ້ເຮັດຫຍັງຜິດ. ຖ້າພວກເຂົາບໍ່ພຽງແຕ່ເຮັດສິ່ງຕ່າງໆຕາມຫຼັກການຄວາມຈິງເທົ່ານັ້ນ, ແຕ່ຍິ່ງໄປກວ່ານັ້ນ ຜົນທີ່ພວກເຂົາຕັ້ງໃຈຈະບັນລຸຍັງເປັນການປົກປ້ອງຄຳພະຍານຂອງພຣະເຈົ້າ ແລະ ຜົນປະໂຫຍດຂອງເຮືອນຂອງພຣະເຈົ້າ ແລະ ເປັນການເສີມສ້າງໃຫ້ແກ່ອ້າຍເອື້ອຍນ້ອງຫຼາຍຂຶ້ນ, ແລ້ວພວກເຮົາກໍສາມາດໝັ້ນໃຈໄດ້ 100 ເປີເຊັນວ່າພວກເຂົາບໍ່ໄດ້ເຮັດຫຍັງຜິດ. ບໍ່ຕ້ອງສົນໃຈວ່າພວກເຂົາຈະຕັດສິນໃຈຢ່າງກ້າຫານ ແລະ ເດັດດ່ຽວ ຫຼື ຄືກັບແມ່ຍິງທີ່ຖືກມັດຕີນ, ບໍ່ຕ້ອງສົນໃຈວິທີທີ່ພວກເຂົາກະທຳພາຍນອກ, ນັ້ນເປັນສິ່ງທີ່ບໍ່ສຳຄັນ. ສິ່ງທີ່ສຳຄັນກໍຄື ຫຼັກການຄວາມຈິງເປັນພື້ນຖານຂອງການກະທຳຂອງພວກເຂົາ ຫຼື ບໍ່ ແລະ ເປົ້າໝາຍຂອງການກະທຳຂອງພວກເຂົາ ແລະ ຜົນທີ່ພວກເຂົາຕັ້ງໃຈຈະບັນລຸຜ່ານການກະທຳຂອງພວກເຂົານັ້ນແມ່ນການປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ວຽກງານຂອງຄຣິສຕະຈັກ ແລະ ເປັນການເສີມສ້າງໃຫ້ແກ່ຜູ້ຄົນຫຼາຍຂຶ້ນ ຫຼື ບໍ່. ແລ້ວຮູບແບບທີ່ການກະທຳຂອງພວກເຂົາສະແດງອອກມານັ້ນສຳຄັນບໍ? (ບໍ່, ມັນບໍ່ສຳຄັນ). ບໍ່ວ່າເຈົ້າຈະເປັນແມ່ຍິງທີ່ຄືຜູ້ຊາຍ ຫຼື ຄືກັບແມ່ຍິງທີ່ຖືກມັດຕີນກໍຕາມ, ນີ້ບໍ່ແມ່ນສິ່ງທີ່ພຣະເຈົ້າເບິ່ງ; ນີ້ບໍ່ແມ່ນມາດຕະຖານທີ່ພຣະເຈົ້າໃຊ້ເພື່ອປະເມີນຜູ້ຄົນ. ສະນັ້ນ, ຖ້າແມ່ຍິງເບິ່ງຄືກັບແມ່ຍິງທີ່ຄືຜູ້ຊາຍ ແລະ ໃນການກະທຳຂອງນາງ, ນາງວ່ອງໄວ ແລະ ຫ້າວຫັນຄືກັບສາຍຟ້າແມບ ແລະ ຕັດສິນໃຈຢ່າງກ້າຫານ ແລະ ເດັດດ່ຽວ, ສິ່ງນີ້ສົມຄວນໄດ້ຮັບການຍົກຍ້ອງ ແລະ ເຄົາລົບນັບຖືບໍ? (ບໍ່, ມັນບໍ່ສົມຄວນ). ການທີ່ມີຄວາມວ່ອງໄວ ແລະ ຫ້າວຫັນຄືກັບສາຍຟ້າແມບ ແລະ ຕັດສິນໃຈຢ່າງກ້າຫານ ແລະ ເດັດດ່ຽວເປັນຫຼັກການໃນການເຮັດສິ່ງຕ່າງໆບໍ? (ບໍ່). ບໍ່ວ່າເຈົ້າຈະເປັນຜູ້ຊາຍ ຫຼື ຜູ້ຍິງກໍຕາມ, ການຕັດສິນໃຈຢ່າງກ້າຫານ ແລະ ເດັດດ່ຽວ ແລະ ວ່ອງໄວ ແລະ ຫ້າວຫັນຄືກັບສາຍຟ້າແມບບໍ່ແມ່ນຫຼັກການໃນການເຮັດສິ່ງຕ່າງໆ. ແລ້ວຫຼັກການໃນການເຮັດສິ່ງຕ່າງໆແມ່ນຫຍັງ? (ຄົນເຮົາຕ້ອງເຮັດສິ່ງຕ່າງໆຕາມຫຼັກການຄວາມຈິງ ແລະ ຜົນທີ່ຄົນເຮົາຕັ້ງໃຈຈະບັນລຸຕ້ອງເປັນການປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ເສີມສ້າງຜູ້ຄົນຫຼາຍຂຶ້ນ, ນີ້ຄືຫຼັກການ). ນີ້ຄືຫຼັກການທີ່ເປັນຮູບປະທຳ. ຖ້າເຈົ້າກະທຳຕາມຫຼັກການນີ້, ແລ້ວເຈົ້າກໍກຳລັງປະຕິບັດຄວາມຈິງ; ຖ້າເຈົ້າບໍ່ກະທຳຕາມຫຼັກການນີ້, ແລ້ວໃນສາຍຕາຂອງເຮົາ, ຄຳເວົ້າທີ່ນິຍາມການທີ່ເຈົ້າຕັດສິນໃຈຢ່າງກ້າຫານ ແລະ ເດັດດ່ຽວ, ວ່ອງໄວ ແລະ ຫ້າວຫັນຄືກັບສາຍຟ້າແມບໄດ້ດີທີ່ສຸດກໍຄື “ອອກໄປອາລະວາດເຮັດສິ່ງທີ່ບໍ່ດີ”. ເຫັນໄດ້ຊັດເຈນວ່າການອອກໄປອາລະວາດເຮັດສິ່ງທີ່ບໍ່ດີ ບໍ່ແມ່ນການກະທຳໂດຍອີງໃສ່ຫຼັກການຄວາມຈິງ; ເຖິງແມ່ນວ່າເຈົ້າຈະເບິ່ງຄືວ່າຕັດສິນໃຈຢ່າງເດັດຂາດ ແລະ ບໍ່ລັງເລໃນການກະທຳຂອງເຈົ້າ ແລະ ມີທ່າທາງຂອງຜູ້ນຳ ຫຼື ກະສັດກໍຕາມ, ແຕ່ໃນຄວາມເປັນຈິງແລ້ວ ເຈົ້າກຳລັງອອກໄປອາລະວາດເຮັດສິ່ງທີ່ບໍ່ດີ. ຜົນສະທ້ອນຂອງການອອກໄປອາລະວາດເຮັດສິ່ງທີ່ບໍ່ດີແມ່ນຫຍັງ? ມັນກໍ່ໃຫ້ເກີດການຂັດຂວາງ ແລະ ການລົບກວນ ແລະ ທຳລາຍວຽກງານຂອງຄຣິສຕະຈັກ. ສະນັ້ນ, ພຣະເຈົ້າຈະຈື່ຈຳສິ່ງນີ້ບໍ? (ບໍ່). ພຣະເຈົ້າບໍ່ພຽງແຕ່ຈະບໍ່ຈື່ຈຳສິ່ງນີ້ເທົ່ານັ້ນ, ແຕ່ພຣະອົງຍັງຈະປະນາມມັນອີກດ້ວຍ. ສະນັ້ນ, ເຈົ້າເວົ້າວ່າເຈົ້າເປັນແມ່ຍິງທີ່ຄືຜູ້ຊາຍ ແລະ ໃນການກະທຳຂອງເຈົ້າ ເຈົ້າວ່ອງໄວ ແລະ ຫ້າວຫັນຄືກັບສາຍຟ້າແມບ ແລະ ຕັດສິນໃຈຢ່າງກ້າຫານ ແລະ ເດັດດ່ຽວ, ແຕ່ສິ່ງນັ້ນມີປະໂຫຍດບໍ? (ບໍ່, ມັນບໍ່ມີປະໂຫຍດ). ມີພຽງແຕ່ການສະແຫວງຫາຄວາມຈິງ ແລະ ການກະທຳຕາມຫຼັກການຄວາມຈິງເທົ່ານັ້ນທີ່ສາມາດເອີ້ນໄດ້ວ່າເປັນຄວາມສາມາດທີ່ແທ້ຈິງ; ມີພຽງແຕ່ສິ່ງນີ້ເທົ່ານັ້ນທີ່ເປັນການປະຕິບັດຄວາມຈິງ ແລະ ການໄລ່ຕາມເສາະຫາຄວາມຈິງ ແລະ ມີພຽງແຕ່ສິ່ງນີ້ເທົ່ານັ້ນທີ່ເປັນສິ່ງທີ່ຜູ້ຄົນທີ່ມີຄວາມເປັນມະນຸດທີ່ປົກກະຕິຄວນເຮັດ. ສົມມຸດເຈົ້າເວົ້າວ່າ “ນີ້ເປັນພຽງບຸກຄະລິກກະພາບຂອງຂ້ອຍ ແລະ ມັນບໍ່ສາມາດປ່ຽນແປງໄດ້, ແລ້ວຂ້ອຍຄວນຈະເຮັດແນວໃດ?” ມີວິທີແກ້ໄຂທີ່ງ່າຍໆ. ບໍ່ວ່າເຈົ້າຈະເປັນຄົນທີ່ວ່ອງໄວ ຫຼື ມີອາລົມຊັກຊ້າກໍຕາມ ມັນກໍບໍ່ແມ່ນບັນຫາ; ຢ່າຖືກບີບຄັ້ນໂດຍສິ່ງນີ້. ຍັງບໍ່ຈຳເປັນທີ່ເຈົ້າຈະຕ້ອງພະຍາຍາມຢ່າງໜັກ ເພື່ອປ່ຽນແປງວິທີການເຮັດສິ່ງຕ່າງໆຂອງເຈົ້າ ພຽງເພາະວ່າເຈົ້າຕ້ອງການກະທຳຕາມຫຼັກການ. ບໍ່ວ່າວິທີການຂອງເຈົ້າຈະເປັນແນວໃດກໍຕາມ, ຖ້າພື້ນຖານຂອງການກະທຳຂອງເຈົ້າແມ່ນຫຼັກການຄວາມຈິງ ແລະ ຜົນທີ່ເຈົ້າບັນລຸແມ່ນການປົກປ້ອງຄຳພະຍານຂອງພຣະເຈົ້າ, ຜົນປະໂຫຍດຂອງພຣະເຈົ້າ ແລະ ວຽກງານຂອງເຮືອນຂອງພຣະເຈົ້າ, ແລ້ວສິ່ງເຫຼົ່ານີ້ກໍຄືການກະທຳທີ່ດີ ແລະ ພວກມັນຈະຖືກຈື່ຈຳໂດຍພຣະເຈົ້າ. ໃນທາງກົງກັນຂ້າມ, ບໍ່ວ່າພາຍນອກເຈົ້າຈະເປັນຄົນຂີ້ຢ້ານ ແລະ ລັງເລຄືກັບແມ່ຍິງທີ່ຖືກມັດຕີນ ຫຼື ວ່ອງໄວ ແລະ ຫ້າວຫັນຄືກັບສາຍຟ້າແມບຄືກັບຜູ້ນຳ ຫຼື ກະສັດກໍຕາມ, ບໍ່ວ່າຮູບແບບພາຍນອກຂອງການກະທຳຂອງເຈົ້າຈະເປັນແນວໃດກໍຕາມ, ຖ້າເຈົ້າບໍ່ກະທຳຕາມຫຼັກການຄວາມຈິງ, ແລ້ວເຈົ້າກໍກຳລັງກໍ່ໃຫ້ເກີດການຂັດຂວາງ ແລະ ການລົບກວນ ແລະ ສິ່ງເຫຼົ່ານີ້ກໍຄືການກະທຳທີ່ຊົ່ວຮ້າຍ ແລະ ພວກມັນຈະຖືກປະນາມໂດຍພຣະເຈົ້າ ແລະ ບໍ່ຖືກຈື່ຈຳໂດຍພຣະເຈົ້າ. ນີ້ຄືຫຼັກການສຳລັບການຕັດສິນວ່າຄົນໃດໜຶ່ງດີ ຫຼື ຊົ່ວ. ພວກເຈົ້າເຂົ້າໃຈແລ້ວບໍ? (ແມ່ນແລ້ວ). ສະນັ້ນ, ຕອນນີ້ພວກເຮົາໄດ້ໂອ້ລົມກັນກ່ຽວກັບສິ່ງເຫຼົ່ານີ້ຈົບແລ້ວ, ພວກເຈົ້າມີຄວາມເຂົ້າໃຈບາງຢ່າງກ່ຽວກັບຄວາມຄິດຫຼົງຜິດ ແລະ ຈິນຕະນາການທີ່ຜູ້ຄົນມີກ່ຽວກັບວຽກງານຂອງພຣະເຈົ້າແລ້ວບໍ? (ແມ່ນແລ້ວ). ຕອນນີ້ພວກເຈົ້າເຂົ້າໃຈສິ່ງເຫຼົ່ານີ້ແລ້ວ, ພວກເຈົ້າຮູ້ເຖິງການບ່ຽງເບນບາງຢ່າງທີ່ຜູ້ຄົນມີໃນຂະບວນການເຊື່ອໃນພຣະເຈົ້າ ແລະ ການໄລ່ຕາມເສາະຫາຄວາມຈິງຂອງພວກເຂົາແລ້ວບໍ? ພວກເຈົ້າຍັງເຂົ້າໃຈກ່ຽວກັບວິທີທີ່ພວກເຈົ້າຄວນປະຕິບັດແລ້ວບໍ? (ແມ່ນແລ້ວ, ພວກຂ້ານ້ອຍເຂົ້າໃຈແລ້ວ).

ຈຸດປະສົງຂອງການເຂົ້າໃຈຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ ໃນດ້ານໜຶ່ງກໍຄື ເພື່ອບໍ່ໃຫ້ຜູ້ຄົນດຳລົງຊີວິດໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ ແລະ ຍ່າງໃນເສັ້ນທາງຊີວິດທີ່ບໍ່ຖືກຕ້ອງ. ໃນອີກດ້ານໜຶ່ງ ມັນກໍເພື່ອເຮັດໃຫ້ຜູ້ຄົນສາມາດດຳລົງຊີວິດຢູ່ໃນຄວາມເປັນມະນຸດທີ່ປົກກະຕິ ແລະ ປະຕິບັດຄວາມຮັບຜິດຊອບ ແລະ ໜ້າທີ່ຂອງພວກເຂົາໃຫ້ສຳເລັດດ້ວຍຄວາມສະບາຍໃຈ ແລະ ຄວາມປິຕິຍິນດີ ໃນຂະນະທີ່ພວກເຂົາປ່ອຍວາງຄວາມຄິດຫຼົງຜິດ ແລະ ຈິນຕະນາການເຫຼົ່ານີ້ ແລະ ບໍ່ບັງຄັບໃຫ້ຕົນເອງເຮັດສິ່ງຕ່າງໆທີ່ພວກເຂົາບໍ່ສາມາດເຮັດໄດ້. ຖ້າມີບາງສິ່ງທີ່ເຈົ້າສາມາດບັນລຸໄດ້ ແລະ ຄວນເຮັດ, ແລ້ວກໍຈົ່ງທຸ່ມເທສຸດຄວາມພະຍາຍາມຂອງເຈົ້າເພື່ອເຮັດມັນ; ຖ້າມີບາງຢ່າງເກີນຂີດຄວາມສາມາດ ແລະ ກຳລັງຂອງເຈົ້າ, ແລ້ວກໍຈົ່ງຊອກຫາຄົນມາຮ່ວມມືກັບເຈົ້າ ຫຼື ຂໍຄວາມຊ່ວຍເຫຼືອຈາກອ້າຍເອື້ອຍນ້ອງຄົນອື່ນໆ ແລະ ເຮັດມັນຈົນສຸດຄວາມສາມາດຂອງເຈົ້າ, ສິ່ງເຫຼົ່ານີ້ຄືຫຼັກການ. ສະຫຼຸບແລ້ວ ສິ່ງທີ່ຜູ້ຄົນຄວນເຂົ້າໃຈກ່ຽວກັບເລື່ອງນີ້ກໍຄື ໃນຊ່ວງເວລາທີ່ພຣະເຈົ້າປະຕິບັດວຽກງານ, ຄວາມເປັນມະນຸດຂອງທຸກຄົນຄ່ອຍໆພັດທະນາໄປໃນທິດທາງທີ່ດີ ໃນຂະບວນການຍອມຮັບພຣະທຳຂອງພຣະເຈົ້າ ແລະ ພາຍໃນຂອບເຂດເງື່ອນໄຂພື້ນຖານແຕ່ກຳເນີດຂອງຄວາມເປັນມະນຸດຂອງພວກເຂົາ, ແທນທີ່ຈະກາຍເປັນສິ່ງທີ່ບິດເບືອນ, ເໜືອທຳມະຊາດ ຫຼື ຜິດປົກກະຕິ. ສະນັ້ນ, ຖ້າໜ້າທີ່ທີ່ເຈົ້າເຮັດກ່ຽວຂ້ອງກັບທັກສະດ້ານວິຊາການ ຫຼື ວິຊາຊີບ, ແລ້ວເພື່ອທີ່ຈະເຮັດໜ້າທີ່ນັ້ນໃຫ້ດີ, ເຈົ້າຄວນທຸ່ມເທຄວາມພະຍາຍາມເພື່ອຮຽນຮູ້ ແລະ ເຈາະເລິກເຂົ້າໄປໃນທັກສະດ້ານວິຊາການ ຫຼື ວິຊາຊີບນັ້ນຢ່າງດຸໝັ່ນ. ເຈົ້າບໍ່ຄວນລໍຖ້າໃຫ້ພຣະເຈົ້າກະທຳການຢ່າງຫຼັບຫູຫຼັບຕາ ໂດຍອີງໃສ່ຄວາມຄິດ ແລະ ມຸມມອງທີ່ວ່າ “ພຣະເຈົ້າຊົງລິດອໍານາດຍິ່ງໃຫຍ່ ແລະ ສິ່ງໃດກໍຕາມທີ່ຜູ້ຄົນບໍ່ສາມາດເຮັດ ແມ່ນພຣະເຈົ້າສາມາດເຮັດໃຫ້ສຳເລັດໄດ້ ຖ້າພວກເຮົາພຽງແຕ່ອະທິຖານຫາພຣະອົງ” ແລະ ຈິນຕະນາການກ່ຽວກັບສິ່ງທີ່ເໜືອທຳມະຊາດ, ໂດຍບໍ່ສະລະຄວາມພະຍາຍາມ ເພື່ອຮຽນຮູ້ທັກສະນັ້ນດ້ວຍຕົວເຈົ້າເອງ. ເຈົ້າຄວນທຸ່ມເທສຸດຫົວໃຈ, ສຸດກຳລັງ ແລະ ສຸດຄວາມຄິດຂອງເຈົ້າເຂົ້າໃນການເຮັດສິ່ງທີ່ຢູ່ໃນຂອບເຂດທີ່ຂີດຄວາມສາມາດຂອງເຈົ້າສາມາດບັນລຸໄດ້ ແລະ ເມື່ອເວົ້າເຖິງສິ່ງທີ່ເກີນຂີດຄວາມສາມາດ ແລະ ກຳລັງຂອງເຈົ້າ, ຢ່າເຮັດໃຫ້ສິ່ງຕ່າງໆຍາກສຳລັບຕົວເຈົ້າເອງ, ຢ່າສ້າງຄວາມຫຍຸ້ງຍາກ, ສ້າງພາລະ ຫຼື ກົດດັນຕົວເຈົ້າເອງໃນທາງໃດກໍຕາມ, ແຕ່ຈົ່ງປ່ອຍໃຫ້ຕົນເອງສະບາຍໆ. ຍົກຕົວຢ່າງການຮຽນຮູ້ທັກສະການໃຊ້ຄອມພິວເຕີ. ສົມມຸດວ່າເຈົ້າອາຍຸຫຼາຍແລ້ວ ແລະ ອີງໃສ່ອາຍຸຂອງເຈົ້າ, ຂີດຄວາມສາມາດຂອງເຈົ້າ ແລະ ເງື່ອນໄຂໃນປັດຈຸບັນຂອງເຈົ້າ, ພຽງແຕ່ການຮຽນຮູ້ການພິມກໍຖືວ່າເປັນຄວາມສຳເລັດທີ່ຍິ່ງໃຫຍ່ສຳລັບເຈົ້າແລ້ວ. ຖ້າເຈົ້າຍັງສາມາດຮຽນຮູ້ທີ່ຈະຕິດຕໍ່ກັບອ້າຍເອື້ອຍນ້ອງ ແລະ ເຮັດວຽກທາງອອນລາຍໄດ້, ນັ້ນກໍຖືວ່າດີພໍສົມຄວນແລ້ວ. ເຖິງຢ່າງໃດກໍຕາມ, ເຈົ້າບໍ່ເຄີຍພໍໃຈ ແລະ ຍັງມີຄວາມປາຖະໜາທີ່ຢາກໄດ້ຫຼາຍກວ່ານັ້ນ, ເຈົ້າຕ້ອງການຮຽນຮູ້ວິທີຂຽນໂປຣແກຣມ ແລະ ຮັກສາໃຫ້ເຄືອຂ່າຍປອດໄພ, ເຊິ່ງເປັນການເຮັດວຽກງານບາງຢ່າງທີ່ມີພຽງແຕ່ວິສະວະກອນເຄືອຂ່າຍ ແລະ ບຸກຄະລາກອນທາງດ້ານເຕັກໂນໂລຊີຂັ້ນສູງເທົ່ານັ້ນທີ່ສາມາດເຮັດໄດ້. ນັ້ນບໍ່ແມ່ນເລື່ອງທີ່ໂງ່ຈ້າບໍ? (ແມ່ນແລ້ວ). ເຈົ້າບໍ່ສາມາດຮຽນຮູ້ສິ່ງເຫຼົ່ານີ້ໄດ້, ສະນັ້ນ ເຈົ້າຈຶ່ງກາຍເປັນຄົນຄິດລົບ ແລະ ຈົ່ມວ່າພຣະເຈົ້າ: “ໂອ້ ພຣະເຈົ້າ, ເປັນຫຍັງຂ້ານ້ອຍຈຶ່ງບໍ່ສາມາດຮຽນຮູ້ສິ່ງເຫຼົ່ານີ້ໄດ້? ເປັນຫຍັງພຣະອົງຈຶ່ງປະທານຂີດຄວາມສາມາດປະເພດນີ້ໃຫ້ກັບຂ້ານ້ອຍ? ຂ້ານ້ອຍເຖົ້າຫຼາຍແລ້ວ, ເປັນຫຍັງພຣະອົງຈຶ່ງບໍ່ສາມາດເຮັດໃຫ້ຂ້ານ້ອຍກັບມາເປັນຄົນໜຸ່ມອີກຄັ້ງ? ພຣະເຈົ້າຊົງລິດອໍານາດຍິ່ງໃຫຍ່ ບໍ່ແມ່ນບໍ?” ມັນຜິດທີ່ເຈົ້າຈະມີຄວາມຄິດແບບນີ້ ແລະ ສ້າງຂໍ້ຮຽກຮ້ອງດັ່ງກ່າວ. ສິ່ງທີ່ເອີ້ນວ່າ “ການເຮັດສິ່ງໃດກໍຕາມທີ່ຢູ່ພາຍໃນອຳນາດຂອງຕົນ ແລະ ບໍ່ເກີນຂີດຄວາມສາມາດ, ກຳລັງ ແລະ ສັນຊາດຕະຍານຂອງຕົນ” ໝາຍຄວາມວ່າແນວໃດ? ສິ່ງໃດກໍຕາມທີ່ຂີດຄວາມສາມາດ ແລະ ກຳລັງຂອງເຈົ້າເອື້ອອຳນວຍໃຫ້ເຈົ້າບັນລຸໄດ້, ນັ້ນຄືສິ່ງທີ່ພຣະເຈົ້າຮຽກຮ້ອງຈາກເຈົ້າ. ສິ່ງໃດກໍຕາມທີ່ເກີນຄວາມສາມາດຂອງເຈົ້າ, ພຣະເຈົ້າກໍບໍ່ໄດ້ຮຽກຮ້ອງສິ່ງນັ້ນຈາກເຈົ້າ ແລະ ເຈົ້າກໍບໍ່ຈຳເປັນຕ້ອງຮຽກຮ້ອງສິ່ງນັ້ນຈາກຕົວເຈົ້າເອງເຊັ່ນກັນ. ຖ້າເຈົ້າບໍ່ສາມາດເຮັດບາງສິ່ງໄດ້, ກໍມີຄົນອື່ນທີ່ສາມາດເຮັດໄດ້; ພຣະເຈົ້າບໍ່ໄດ້ຮຽກຮ້ອງໃຫ້ເຈົ້າເປັນຄົນທີ່ຕ້ອງເຮັດສິ່ງນັ້ນ. ເຈົ້າເວົ້າວ່າ “ຂ້ານ້ອຍເຖົ້າແລ້ວ, ຂ້ານ້ອຍບໍ່ຮູ້ວິທີອັບໂຫຼດວິດີໂອ, ຂ້ານ້ອຍກໍບໍ່ຮູ້ວິທີຮັກສາໃຫ້ເຄືອຂ່າຍປອດໄພເຊັ່ນກັນ ແລະ ຍິ່ງໄປກວ່ານັ້ນ ຂ້ານ້ອຍກໍບໍ່ຮູ້ວິທີຂຽນໂປຣແກຣມເລີຍ”, ແຕ່ເຈົ້າຍັງຄົງຢືນຢັດທີ່ຈະຮຽນຮູ້ສິ່ງເຫຼົ່ານີ້, ເຈົ້າເຄີຍຖາມບໍວ່າ ເຮືອນຂອງພຣະເຈົ້າຕ້ອງການໃຫ້ເຈົ້າເຮັດວຽກນີ້ ຫຼື ບໍ່? ເຈົ້າໄດ້ເຮັດວຽກງານຂອງເຈົ້າເອງຢ່າງເໝາະສົມແລ້ວບໍ? ເຈົ້າໄດ້ເຮັດວຽກງານທີ່ຂີດຄວາມສາມາດຂອງເຈົ້າເອື້ອອຳນວຍໃຫ້ເຈົ້າບັນລຸໄດ້ຢ່າງເໝາະສົມແລ້ວບໍ? ຖ້າເຈົ້າຍັງບໍ່ໄດ້ເຮັດມັນຢ່າງເໝາະສົມ ແລະ ເຈົ້າຍັງຄົງຢືນຢັດທີ່ຈະພະຍາຍາມເຮັດໃນສິ່ງທີ່ເກີນຄວາມສາມາດຂອງເຈົ້າ ແລະ ເກີນຄວາມເຂົ້າໃຈຂອງເຈົ້າ ແລະ ເປັນສິ່ງທີ່ເຈົ້າຈະບໍ່ມີທາງຮຽນຮູ້ໄດ້ເລີຍຕະຫຼອດຊີວິດຂອງເຈົ້າ, ເຈົ້າຄິດວ່າເຈົ້າກຳລັງດີ້ນຮົນຕໍ່ສູ້ກັບຕົວເຈົ້າເອງ ຫຼື ຕໍ່ສູ້ກັບພຣະເຈົ້າ? ສິ່ງນີ້ບໍ່ຫຍຸ້ງຍາກຫຼາຍບໍ? (ແມ່ນແລ້ວ). ເຈົ້າຕ້ອງການທີ່ຈະເຮັດໃຫ້ເໜືອກວ່າຕົວເຈົ້າເອງ ແລະ ກາຍເປັນສຸດຍອດມະນຸດຢູ່ສະເໝີ, ແຕ່ພຣະເຈົ້າບໍ່ໄດ້ຮຽກຮ້ອງໃຫ້ເຈົ້າເຮັດແບບນັ້ນ. ມັນມີພຽງເຫດຜົນດຽວເທົ່ານັ້ນທີ່ເຮັດໃຫ້ເຈົ້າຕ້ອງການເປັນສຸດຍອດມະນຸດ, ນັ້ນກໍຄື ເຈົ້າຕ້ອງການໂອ້ອວດ ແລະ ເຈົ້າຈະບໍ່ຍອມຮັບຄວາມພ່າຍແພ້ ຫຼື ຍອມຈຳນົນຕໍ່ຄວາມເຖົ້າແກ່. ມັນບໍ່ແມ່ນເພື່ອເຫັນແກ່ການປະຕິບັດໜ້າທີ່ຂອງເຈົ້າໃຫ້ດີທີ່ເຈົ້າອົດທົນຕໍ່ຄວາມຍາກລຳບາກ ແລະ ຈ່າຍລາຄາ; ເຈົ້າບໍ່ໄດ້ກຳລັງປະຕິບັດໜ້າທີ່ຂອງເຈົ້າຕາມຫຼັກການຂອງການປະພຶດຕົນຢ່າງຖືກຕ້ອງເໝາະສົມ ແລະ ຍຶດໝັ້ນໃນຕຳແໜ່ງທີ່ເໝາະສົມຂອງເຈົ້າຢ່າງໜັກແໜ້ນ. ເຈົ້າຕ້ອງການພິສູດວ່າເຈົ້າບໍ່ໄດ້ເຖົ້າ ໂດຍການທ້າທາຍຂີດຄວາມສາມາດ ແລະ ກຳລັງຂອງເຈົ້າເອງ. ເຈົ້າຄິດວ່າ “ຂ້ອຍຍັງເຮັດໄດ້ຢູ່, ຂ້ອຍກໍເກັ່ງຄືກັບຄົນອື່ນໆ, ຂ້ອຍສາມາດເຮັດທຸກຢ່າງທີ່ຄົນອື່ນສາມາດເຮັດໄດ້!” ສິ່ງນີ້ມີຄວາມໝາຍບໍ? (ບໍ່). ມັນບໍ່ມີຄວາມໝາຍ. ຄວາມພະຍາຍາມທັງໝົດນີ້ທີ່ເຈົ້າກຳລັງທຸ່ມເທລົງໄປນັ້ນລ້ວນແຕ່ສູນເປົ່າ ແລະ ບໍ່ມີຄຸນຄ່າ. ຖ້າເຈົ້າທຸ່ມເທສຸດຫົວໃຈຂງເຈົ້າ, ສຸດຄວາມຄິດຂອງເຈົ້າ ແລະ ສຸດກຳລັງຂອງເຈົ້າເຂົ້າໃນການເຮັດສິ່ງທີ່ເງື່ອນໄຂຂອງເຈົ້າເອງເອື້ອອຳນວຍໃຫ້ເຈົ້າບັນລຸໄດ້ຢ່າງເໝາະສົມ, ແລ້ວພຣະເຈົ້າກໍຈະພໍໃຈ. ຢ່າທ້າທາຍຕົວເຈົ້າເອງ ແລະ ຢ່າພະຍາຍາມທີ່ຈະຜັກດັນໃຫ້ກາຍຂີດຈຳກັດຂອງເຈົ້າ. ພຣະເຈົ້າຮູ້ວ່າຂີດຄວາມສາມາດ ແລະ ກຳລັງຂອງເຈົ້າເປັນແນວໃດ. ຂີດຄວາມສາມາດ ແລະ ກຳລັງທີ່ພຣະເຈົ້າໄດ້ປະທານໃຫ້ເຈົ້ານັ້ນໄດ້ຖືກກຳນົດໄວ້ລ່ວງໜ້າໂດຍພຣະອົງດົນນານມາແລ້ວ. ການທີ່ຕ້ອງການກ້າວຂ້າມສິ່ງເຫຼົ່ານີ້ຢູ່ສະເໝີຄືການອວດດີ ແລະ ການປະເມີນຕົນເອງສູງເກີນໄປ; ມັນຄືການຫາເລື່ອງໃສ່ຕົວ ແລະ ຈະຈົບລົງດ້ວຍຄວາມລົ້ມເຫຼວຢ່າງຫຼີກລ່ຽງບໍ່ໄດ້. ຄົນແບບນັ້ນບໍ່ແມ່ນວ່າກຳລັງລະເລີຍໜ້າທີ່ຫຼັກຂອງພວກເຂົາບໍ? (ແມ່ນແລ້ວ). ພວກເຂົາບໍ່ໄດ້ກຳລັງປະພຶດຕົນໃນລັກສະນະທີ່ປະຕິບັດຕາມກົດລະບຽບ ແລະ ບໍ່ໄດ້ຍຶດໝັ້ນໃນຕຳແໜ່ງທີ່ເໝາະສົມຂອງພວກເຂົາ ເພື່ອປະຕິບັດໜ້າທີ່ຂອງສິ່ງທີ່ຖືກສ້າງໃຫ້ສຳເລັດ, ພວກເຂົາບໍ່ໄດ້ປະຕິບັດຕາມຫຼັກການເຫຼົ່ານີ້ໃນການກະທຳຂອງພວກເຂົາ, ແຕ່ມັກຈະພະຍາຍາມໂອ້ອວດຢູ່ສະເໝີ. ມີຄຳປຽບເປີຍທີ່ວ່າ: “ຍິງເຖົ້າທາລິບສະຕິກ, ເພື່ອເຮັດໃຫ້ເຈົ້າໄດ້ເບິ່ງບາງຢ່າງ”. “ຍິງເຖົ້າ” ຈະເຮັດສິ່ງນີ້ເພື່ອຈຸດປະສົງຫຍັງ? (ເພື່ອໂອ້ອວດ). ຍິງເຖົ້າຕ້ອງການສະແດງໃຫ້ເຈົ້າເຫັນວ່າ: “ຂ້ອຍ ທີ່ເປັນຍິງເຖົ້າ ບໍ່ແມ່ນຄົນທຳມະດາ, ຂ້ອຍຈະສະແດງບາງສິ່ງທີ່ພິເສດໃຫ້ເຈົ້າເບິ່ງ”. ນາງບໍ່ຕ້ອງການຖືກດູຖູກ, ແຕ່ຕ້ອງການໄດ້ຮັບການຍົກຍ້ອງ ແລະ ເຄົາລົບນັບຖືແທນ; ນາງຕ້ອງການທ້າທາຍຂີດຈຳກັດຂອງນາງ ແລະ ເຮັດໃຫ້ເໜືອກວ່າຕົນເອງ. ນີ້ບໍ່ແມ່ນການມີທຳມະຊາດທີ່ອວດດີບໍ? (ແມ່ນແລ້ວ). ຖ້າເຈົ້າມີທຳມະຊາດທີ່ອວດດີ, ແລ້ວເຈົ້າກໍຈະບໍ່ຢູ່ໃນຂອບເຂດຂອງເຈົ້າ, ເຈົ້າບໍ່ຕ້ອງການປະພຶດຕົນໃນລັກສະນະທີ່ເໝາະສົມກັບສະຖານະຂອງເຈົ້າ. ເຈົ້າຕ້ອງການທ້າທາຍຕົວເຈົ້າເອງຢູ່ສະເໝີ. ສິ່ງໃດກໍຕາມທີ່ຄົນອື່ນສາມາດເຮັດໄດ້, ເຈົ້າກໍຕ້ອງການທີ່ຈະສາມາດເຮັດໄດ້ເຊັ່ນກັນ. ເມື່ອຄົນອື່ນເຮັດສິ່ງຕ່າງໆທີ່ເຮັດໃຫ້ພວກເຂົາໂດດເດັ່ນ, ບັນລຸຜົນສຳເລັດ ຫຼື ມີການປະກອບສ່ວນ ແລະ ໄດ້ຮັບຄຳຍ້ອງຍໍຈາກທຸກຄົນ, ເຈົ້າກໍຈະຮູ້ສຶກບໍ່ສະບາຍໃຈ, ອິດສາ ແລະ ບໍ່ພໍໃຈ. ແລ້ວເຈົ້າກໍຕ້ອງການປະຖິ້ມໜ້າທີ່ໃນປັດຈຸບັນຂອງເຈົ້າເພື່ອໄປຮັບຜິດຊອບວຽກງານທີ່ຊ່ວຍໃຫ້ເຈົ້າໂດດເດັ່ນ, ໂດຍປາຖະໜາທີ່ຈະໄດ້ຮັບການຍົກຍ້ອງເຊັ່ນກັນ. ແຕ່ເຈົ້າບໍ່ມີຄວາມສາມາດທີ່ຈະເຮັດວຽກງານທີ່ຊ່ວຍໃຫ້ເຈົ້າໂດດເດັ່ນໄດ້, ສະນັ້ນ ນີ້ບໍ່ແມ່ນການເສຍເວລາບໍ? ນີ້ບໍ່ແມ່ນການລະເລີຍໜ້າທີ່ທີ່ເໝາະສົມຂອງເຈົ້າບໍ? (ແມ່ນແລ້ວ). ຢ່າລະເລີຍໜ້າທີ່ທີ່ເໝາະສົມ, ເພາະການລະເລີຍພວກມັນຈະບໍ່ຈົບລົງດ້ວຍດີ. ມັນບໍ່ພຽງແຕ່ເຮັດໃຫ້ສິ່ງຕ່າງໆຊັກຊ້າ ແລະ ເສຍເວລາ, ເຮັດໃຫ້ຄົນອື່ນດູຖູກເຈົ້າເທົ່ານັ້ນ, ແຕ່ມັນຍັງເຮັດໃຫ້ພຣະເຈົ້າລັງກຽດເຈົ້າອີກດ້ວຍ ແລະ ໃນທີ່ສຸດ ເຈົ້າກໍທໍລະມານຕົວເຈົ້າເອງຈົນກາຍເປັນຄົນທີ່ຄິດລົບຫຼາຍ. ບໍ່ວ່າຄົນໃດໜຶ່ງຈະມີອາຍຸເທົ່າໃດກໍຕາມ, ບໍ່ວ່າພວກເຂົາຈະເປັນຄົນໜຸ່ມ, ຢູ່ໃນໄວກາງຄົນ ຫຼື ຜູ້ສູງອາຍຸ, ພວກເຂົາລ້ວນແຕ່ມີຂີດຈຳກັດໃນແງ່ຂອງຂີດຄວາມສາມາດ ແລະ ຄວາມສາມາດພິເສດຂອງພວກເຂົາ; ບໍ່ມີໃຜສົມບູນແບບ. ລືມເລື່ອງການເປັນຄົນທີ່ສົມບູນແບບໄປໄດ້ເລີຍ, ລືມເລື່ອງການຮູ້ວິທີເຮັດທຸກສິ່ງ, ການສາມາດເຮັດທຸກສິ່ງ ແລະ ການເຂົ້າໃຈທຸກສິ່ງໄປໄດ້ເລີຍ, ມັນຈະເປັນເລື່ອງທີ່ຫຍຸ້ງຍາກ ຖ້າເຈົ້າມີອຸປະນິໄສປະເພດນີ້.

ພາຍໃນວຽກງານຂອງພຣະເຈົ້າ, ເປັນຫຍັງເມື່ອພຣະອົງກ່າວກັບຄົນທຸກປະເພດກ່ຽວກັບຫົວຂໍ້ໃດໜຶ່ງ ຫຼື ບັນຫາໃດໜຶ່ງ, ພຣະອົງຈຶ່ງກ່າວຊໍ້າແລ້ວຊໍ້າອີກກ່ຽວກັບສິ່ງດຽວກັນ ເພື່ອແກ້ໄຂສະພາວະ ແລະ ສະຖານະການທີ່ແຕກຕ່າງກັນ? ຄົນທີ່ຂາດຄວາມເຂົ້າໃຈຝ່າຍວິນຍານຄິດວ່າ “ການກ່າວໃນລັກສະນະນີ້ລະອຽດ ແລະ ຍືດຍາວເກີນໄປ; ພວກຂ້ານ້ອຍເຂົ້າໃຈແລ້ວ”. ເຈົ້າອາດຈະເຂົ້າໃຈແລ້ວ, ແຕ່ຄົນອື່ນອາດຈະບໍ່ເຂົ້າໃຈ ແລະ ເຖິງແມ່ນວ່າເຈົ້າຈະເຂົ້າໃຈ, ເຈົ້າສາມາດແກ້ໄຂບັນຫາຂອງສະພາວະຕ່າງໆໄດ້ບໍ? ຖ້າເຈົ້າບໍ່ສາມາດແກ້ໄຂໄດ້, ມັນກໍໝາຍຄວາມວ່າເຈົ້າຍັງບໍ່ເຂົ້າໃຈຢ່າງຄົບຖ້ວນ, ສະນັ້ນ ຢ່າທຳທ່າວ່າເຈົ້າເຂົ້າໃຈ. ສະພາວະຂອງຜູ້ຄົນລ້ວນແຕ່ແຕກຕ່າງກັນ. ຫຼັງຈາກທີ່ກ່າວເຖິງສະພາວະທັງໝົດຂອງຄົນແຕ່ລະປະເພດແລ້ວ ແລະ ເວົ້າຄອບຄຸມເຖິງສະພາວະຕ່າງໆທັງໝົດແລ້ວເທົ່ານັ້ນ ນັ້ນກໍຄື ຫຼັງຈາກທີ່ມີການປຶກສາຫາລືກັນກ່ຽວກັບສະພາວະຂອງຄົນທຸກປະເພດພາຍໃນບັນຫາສຳຄັນໃດໜຶ່ງ ແລະ ທຸກຄົນເຂົ້າໃຈຄວາມຈິງດ້ານນີ້ແລ້ວ, ເມື່ອນັ້ນເອງ ບັນຫານີ້ຈຶ່ງຈະຖືກອະທິບາຍຢ່າງຊັດເຈນ. ເຮົາໝາຍຄວາມວ່າແນວໃດກັບສິ່ງນີ້? ມັນໝາຍຄວາມວ່າ ທຸກຄົນເກີດມີບັນຫາທີ່ແຕກຕ່າງກັນ ໃນຂະນະທີ່ດຳລົງຊີວິດພາຍໃຕ້ເງື່ອນໄຂຂອງພວກເຂົາເອງ; ບັນຫາຂອງທຸກຄົນແຕກຕ່າງກັນ ແລະ ບຸກຄະລິກກະພາບ, ຈຸດແຂງ ແລະ ສິ່ງທີ່ພວກເຂົາເກັ່ງກໍແຕກຕ່າງກັນອີກດ້ວຍ. ເພາະສະນັ້ນ, ທຸກຄົນຈຶ່ງມີເງື່ອນໄຂສ່ວນຕົວຂອງພວກເຂົາເອງ, ຄວາມຫຍຸ້ງຍາກຂອງພວກເຂົາເອງ ແລະ ຄວາມຄິດ ແລະ ມຸມມອງທີ່ແຕກຕ່າງກັນຂອງພວກເຂົາເອງ. ເຖິງຢ່າງໃດກໍຕາມ, ບໍ່ວ່າເງື່ອນໄຂຂອງຜູ້ຄົນຈະແຕກຕ່າງກັນສໍ່າໃດກໍຕາມ ແລະ ບໍ່ວ່າຄວາມສາມາດ, ຂີດຄວາມສາມາດ, ລະດັບວິໄສທັດ, ບຸກຄະລິກກະພາບ ແລະ ນິໄສຂອງພວກເຂົາຈະແຕກຕ່າງກັນສໍ່າໃດກໍຕາມ, ອຸປະນິໄສທີ່ເສື່ອມຊາມ ແລະ ແກ່ນແທ້ທຳມະຊາດຂອງມະນຸດກໍຄືກັນ. ນັ້ນກໍຄື ບໍ່ວ່າເງື່ອນໄຂຕ່າງໆໃນຄວາມເປັນມະນຸດຂອງຜູ້ຄົນຈະແຕກຕ່າງກັນສໍ່າໃດກໍຕາມ, ຜູ້ຄົນກໍມີລັກສະນະທົ່ວໄປຄືກັນ. ເປັນຫຍັງມະນຸດຈຶ່ງມີລັກສະນະທົ່ວໄປຄືກັນ? ເພາະວ່າແກ່ນແທ້ອຸປະນິໄສທີ່ມະນຸດເພິ່ງພາເພື່ອການເອົາຕົວລອດນັ້ນຄືກັນ. ເພາະສະນັ້ນ, ຫຼັງຈາກທີ່ສະພາວະ ແລະ ບັນຫາຂອງຄົນທຸກປະເພດໄດ້ຖືກເປີດໂປງແລ້ວ, ສິ່ງທີ່ມະນຸດຕ້ອງເຮັດກໍຄືການປະຕິບັດຕາມຄວາມຈິງ ແລະ ຫຼັກການທີ່ພຣະເຈົ້າຮຽກຮ້ອງ ແລະ ຈາກນັ້ນ ບັນຫາທົ່ວໄປຂອງມະນຸດຊາດກໍຈະໄດ້ຮັບການແກ້ໄຂ. ບໍ່ວ່າບຸກຄະລິກກະພາບ ຫຼື ຂີດຄວາມສາມາດຂອງເຈົ້າຈະເປັນແນວໃດກໍຕາມ, ບໍ່ວ່າເຈົ້າຈະມີຄວາມສາມາດຫຼາຍສໍ່າໃດກໍຕາມ ແລະ ບໍ່ວ່າເຈົ້າຈະເປັນຜູ້ຊາຍ ຫຼື ແມ່ຍິງ ຫຼື ບໍ່ວ່າເຈົ້າຈະເກີດໃນພາກຕາເວັນຕົກ ຫຼື ພາກຕາເວັນອອກ ຫຼື ບໍ່ວ່າເຈົ້າຈະມາຈາກພາກໃຕ້ ຫຼື ພາກເໜືອ, ຕາບໃດທີ່ອຸປະນິໄສທີ່ເສື່ອມຊາມຂອງເຈົ້າໄດ້ຮັບການແກ້ໄຂຜ່ານການຍອມຮັບຄວາມຈິງ, ການຍອມຮັບການພິພາກສາ ແລະ ການລົງທັນແຫ່ງພຣະທຳຂອງພຣະເຈົ້າ ແລະ ຜ່ານການປະຕິບັດຄວາມຈິງ, ຄວາມຫຍຸ້ງຍາກຂອງເຈົ້າກໍຈະໄດ້ຮັບການແກ້ໄຂ. ສິ່ງນີ້ໝາຍຄວາມວ່າ ສະພາວະຕ່າງໆທັງໝົດທີ່ເກີດຂຶ້ນໃນຜູ້ຄົນໃນບໍລິບົດຂອງບັນຫາທົ່ວໄປຂອງມະນຸດກໍສາມາດໄດ້ຮັບການແກ້ໄຂເຊັ່ນກັນ. ເປັນຫຍັງສະພາວະຕ່າງໆຈຶ່ງເກີດຂຶ້ນໃນຜູ້ຄົນ? ກໍຍ້ອນວ່າເງື່ອນໄຂແຕ່ກຳເນີດໃນຄວາມເປັນມະນຸດທີ່ແຕ່ລະຄົນມີນັ້ນແຕກຕ່າງກັນ. ຕົວຢ່າງ: ຖ້າເຈົ້າອາໄສຢູ່ໃນພາກໃຕ້ ແລະ ເຈົ້າມີນິໄສການດຳລົງຊີວິດ ແລະ ຮູບແບບການດຳລົງຊີວິດບາງຢ່າງຂອງຄົນພາກໃຕ້ ແລະ ເຈົ້າຍັງເກີດມີບຸກຄະລິກກະພາບ ແລະ ລັກສະນະວິຖີຊີວິດບາງຢ່າງທີ່ສະເພາະເຈາະຈົງສຳລັບຄົນພາກໃຕ້, ແລ້ວດ້ວຍພູມຫຼັງປະເພດນີ້, ເຈົ້າກໍຈະເກີດມີຄວາມຄິດຫຼົງຜິດ ແລະ ຈິນຕະນາການບາງຢ່າງທີ່ສະເພາະເຈາະຈົງ, ຄວາມຄິດ ແລະ ມຸມມອງທີ່ສະເພາະເຈາະຈົງ ແລະ ສະພາວະທີ່ສະເພາະເຈາະຈົງ. ຖ້າເຈົ້າເກີດໃນພາກເໜືອ, ເຈົ້າກໍຈະມີບຸກຄະລິກກະພາບ ແລະ ນິໄສການດຳລົງຊີວິດຂອງຄົນພາກເໜືອ ຫຼື ສະພາວະບາງຢ່າງທີ່ເກີດຈາກຮີດຄອງປະເພນີ, ພູມຫຼັງທາງວັດທະນະທຳ, ວິທີການສຶກສາ ແລະ ສິ່ງອື່ນໆທີ່ເປັນສິ່ງຕິດຕົວມາສຳລັບຄົນພາກເໜືອ. ດ້ວຍວິທີນີ້, ສະພາວະທີ່ເກີດຂຶ້ນໃນຜູ້ຄົນທີ່ອາໄສຢູ່ໃນພາກໃຕ້ ແລະ ພາກເໜືອຈຶ່ງແຕກຕ່າງກັນ. ເຖິງຢ່າງໃດກໍຕາມ, ສາເຫດຕົ້ນຕໍ ແລະ ແກ່ນແທ້ຂອງສະພາວະທີ່ເກີດຈາກບັນຫາດຽວກັນນັ້ນຈຶ່ງຄືກັນ, ສະນັ້ນ ພວກມັນທັງໝົດຈຶ່ງສາມາດໄດ້ຮັບການແກ້ໄຂດ້ວຍຄວາມຈິງດຽວກັນ. ເມື່ອເປັນແນວນີ້, ມັນຈຶ່ງບໍ່ສຳຄັນວ່າເຈົ້າຈະມາຈາກພາກເໜືອ ຫຼື ພາກໃຕ້ ຫຼື ມາຈາກພາກຕາເວັນອອກ ຫຼື ພາກຕາເວັນຕົກ; ຕາບໃດທີ່ເຈົ້າເປັນມະນຸດທີ່ຖືກສ້າງ, ບັນຫາຂອງເຈົ້າກໍລ້ວນແຕ່ສາມາດແກ້ໄຂໄດ້ດ້ວຍຄວາມຈິງ. ພວກເຈົ້າເຂົ້າໃຈແລ້ວບໍ? ບັນຫານີ້ສັບສົນບໍ? (ຕອນນີ້ຂ້ານ້ອຍໄດ້ຍິນຄຳອະທິບາຍແລ້ວ, ຂ້ານ້ອຍຮູ້ສຶກວ່າມັນບໍ່ສັບສົນອີກຕໍ່ໄປ). ເປັນຫຍັງພວກເຈົ້າຈຶ່ງເວົ້າວ່າບັນຫານີ້ບໍ່ສັບສົນ? (ເຖິງແມ່ນວ່າເງື່ອນໄຂ, ພູມຫຼັງ ແລະ ບຸກຄະລິກກະພາບຂອງຜູ້ຄົນຈະແຕກຕ່າງກັນ ແລະ ສິ່ງນີ້ເຮັດໃຫ້ເກີດສະພາວະທີ່ແຕກຕ່າງກັນໂດຍທຳມະຊາດກໍຕາມ, ແຕ່ສາເຫດຕົ້ນຕໍຂອງສະພາວະທີ່ແຕກຕ່າງກັນເຫຼົ່ານີ້ແມ່ນຄືກັນ ແລະ ແກ່ນແທ້ທີ່ເສື່ອມຊາມຂອງຜູ້ຄົນກໍຄືກັນ. ບໍ່ວ່າຜູ້ຄົນຈະເປີດເຜີຍອຸປະນິໄສທີ່ເສື່ອມຊາມຫຼາຍສໍ່າໃດກໍຕາມ, ມັນກໍສາມາດແກ້ໄຂໄດ້ດ້ວຍຄວາມຈິງດຽວກັນ; ເພາະສະນັ້ນ, ຄວາມຈິງຈຶ່ງສາມາດແກ້ໄຂບັນຫາຂອງທຸກຄົນໄດ້). ບໍ່ວ່າຜູ້ຄົນຈະມາຈາກພາກໃຕ້, ພາກເໜືອ, ພາກຕາເວັນອອກ ຫຼື ພາກຕາເວັນຕົກກໍຕາມ, ບໍ່ວ່າພວກເຂົາຈະເປັນຜູ້ຊາຍ ຫຼື ແມ່ຍິງ, ໜຸ່ມ ຫຼື ເຖົ້າກໍຕາມ ແລະ ບໍ່ວ່າເງື່ອນໄຂຂອງພວກເຂົາເອງຈະເປັນແນວໃດກໍຕາມ, ອຸປະນິໄສທີ່ເສື່ອມຊາມຂອງພວກເຂົາກໍຄືກັນ ແລະ ສະພາວະ, ຄວາມຄິດ ແລະ ມຸມມອງຕ່າງໆ ແລະ ທັດສະນະຄະຕິທີ່ມີຕໍ່ຄວາມຈິງທີ່ອຸປະນິໄສທີ່ເສື່ອມຊາມເຫຼົ່ານີ້ກໍ່ໃຫ້ເກີດນັ້ນລ້ວນແຕ່ມີລັກສະນະທົ່ວໄປຄືກັນ. ລັກສະນະທົ່ວໄປນີ້ແມ່ນຫຍັງ? ທຸກສິ່ງທີ່ເກີດຈາກອຸປະນິໄສທີ່ເສື່ອມຊາມເຫຼົ່ານີ້ເປັນຂອງຊາຕານ ແລະ ບໍ່ສອດຄ່ອງກັບຄວາມຈິງ; ແນ່ນອນວ່າ ເພື່ອໃຫ້ສະເພາະເຈາະຈົງກວ່ານັ້ນ, ສາມາດເວົ້າໄດ້ວ່າມັນກົງກັນຂ້າມກັບຄວາມຈິງ. ເພາະສະນັ້ນ, ບໍ່ວ່າມະນຸດຊາດທີ່ເສື່ອມຊາມຈະມີຄວາມແຕກຕ່າງກັນແນວໃດໃນເລື່ອງເຊື້ອຊາດ, ສາສະໜາ ຫຼື ວັດທະນະທຳ ແລະ ບໍ່ວ່າຜູ້ຄົນຈະມີຜິວສີເຫຼືອງ, ສີຂາວ, ສີນ້ຳຕານ ຫຼື ສີດຳ, ພວກເຂົາລ້ວນແຕ່ເປັນມະນຸດທີ່ເສື່ອມຊາມ ແລະ ມະນຸດທຸກຄົນລ້ວນແຕ່ມີແກ່ນແທ້ຂອງການຕໍ່ຕ້ານພຣະເຈົ້າຄືກັນ. ນີ້ຄືສິ່ງທີ່ພວກເຂົາມີຄືກັນ. ເພາະສະນັ້ນ, ບໍ່ວ່າຜູ້ຄົນຈະມາຈາກປະເທດໃດ ຫຼື ພວກເຂົາເປັນຄົນເຊື້ອຊາດໃດກໍຕາມ, ພວກເຂົາຈະລ້ວນແຕ່ຖືກເອີ້ນລວມກັນວ່າມະນຸດທີ່ເສື່ອມຊາມ. ນັ້ນກໍຄື ບໍ່ວ່າຄົນເຊື້ອຊາດເຫຼົ່ານີ້ຈະສູງສົ່ງ ຫຼື ຕ່ຳຕ້ອຍ, ຍາກຈົນ ຫຼື ຮັ່ງມີໃນເລື່ອງສີຜິວ, ຮູບຮ່າງໜ້າຕາ, ນິໄສການດຳລົງຊີວິດ ຫຼື ວັດທະນະທຳທາງເຊື້ອຊາດຂອງພວກເຂົາກໍຕາມ ແລະ ບໍ່ວ່າພວກເຂົາຈະໄດ້ຮັບການສຶກສາແບບໃດກໍຕາມ, ກົດເກນທີ່ພວກເຂົາເພິ່ງພາເພື່ອການເອົາຕົວລອດຂອງພວກເຂົານັ້ນມາຈາກຊາຕານ, ບໍ່ສອດຄ່ອງກັບຄວາມຈິງ ແລະ ຕໍ່ຕ້ານພຣະເຈົ້າ ບໍ່ວ່າຈະເປັນກໍລະນີໃດກໍຕາມ. ເຖິງແມ່ນວ່າຜູ້ຄົນຈະເປັນຄົນເຊື້ອຊາດທີ່ຮັ່ງມີ ແລະ ສູງສົ່ງ ພ້ອມກັບມີພູມຫຼັງທາງສາສະໜາທີ່ສູງສົ່ງກໍຕາມ, ແກ່ນແທ້ຂອງພວກເຂົາກໍຍັງຄົງເປັນຂອງມະນຸດທີ່ເສື່ອມຊາມ, ພວກເຂົາຍັງຄົງເປັນເຊື້ອສາຍຂອງຊາຕານທີ່ຕໍ່ຕ້ານພຣະເຈົ້າ, ພວກເຂົາຍັງຄົງເປັນມະນຸດທີ່ເສື່ອມຊາມ, ພວກເຂົາທຸກຄົນລ້ວນແຕ່ຕໍ່ຕ້ານພຣະເຈົ້າ, ພວກເຂົາທຸກຄົນລ້ວນແຕ່ເປັນຜູ້ທີ່ຖືກພິພາກສາ ແລະ ຖືກລົງທັນພາຍໃນວຽກງານຂອງພຣະເຈົ້າ ແລະ ຄົນໃດກໍຕາມໃນທ່າມກາງພວກເຂົາທີ່ສາມາດຍອມຮັບຄວາມຈິງໄດ້ກໍຄືຜູ້ທີ່ພຣະເຈົ້າຕັ້ງໃຈຈະຊ່ວຍໃຫ້ລອດພົ້ນ. ຄວາມໝາຍແຝງຂອງສິ່ງນີ້ແມ່ນຫຍັງ? ມັນກໍຄື ກ່ອນທີ່ເຈົ້າຈະໄດ້ຮັບຄວາມລອດພົ້ນ, ບໍ່ວ່າພູມຫຼັງທາງວັດທະນະທຳ, ພູມຫຼັງທາງການສຶກສາ ແລະ ພູມຫຼັງທາງສາສະໜາຂອງເຈົ້າຈະສູງສົ່ງສໍ່າໃດກໍຕາມ, ແກ່ນແທ້ຂອງເຈົ້າກໍຍັງຄົງຕໍ່ຕ້ານພຣະເຈົ້າ ແລະ ເປັນປໍລະປັກຕໍ່ພຣະເຈົ້າ. ດັ່ງນັ້ນ, ແກ່ນແທ້ຂອງມະນຸດຈະບໍ່ປ່ຽນແປງຍ້ອນສີຜິວ, ສາສະໜາ, ປະເທດທີ່ເກີດ ຫຼື ພູມຫຼັງທາງການສຶກສາ ຫຼື ພູມຫຼັງທາງວັດທະນະທຳຂອງພວກເຂົາ. ໃນທຳນອງດຽວກັນ, ບໍ່ວ່າຄົນໃດໜຶ່ງຈະເປັນຄົນເຊື້ອຊາດໃດກໍຕາມ, ພວກເຂົາຈະບໍ່ກາຍເປັນຄົນທີ່ສູງສົ່ງ ຫຼື ຕ່ຳຕ້ອຍໃນສາຍຕາຂອງພຣະເຈົ້າຍ້ອນເງື່ອນໄຂຂອງພວກເຂົາເອງ. ສະນັ້ນ ໃນສາຍຕາຂອງພຣະເຈົ້າ, ມາດຕະຖານສຳລັບການປະເມີນວ່າຜູ້ຄົນສູງສົ່ງ ຫຼື ຕ່ຳຕ້ອຍນັ້ນແມ່ນຫຍັງ? ມີພຽງມາດຕະຖານດຽວເທົ່ານັ້ນ ແລະ ນັ້ນກໍຄື ເຈົ້າຍອມຮັບຄວາມຈິງ ຫຼື ບໍ່. ຖ້າເຈົ້າຍອມຮັບຄວາມຈິງ, ແລ້ວບໍ່ວ່າເຊື້ອຊາດ ຫຼື ສີຜິວຂອງເຈົ້າຈະເປັນແນວໃດກໍຕາມ, ເຈົ້າກໍເປັນຄົນທີ່ສູງສົ່ງ. ຖ້າເຈົ້າບໍ່ຍອມຮັບຄວາມຈິງ, ແລ້ວເຖິງແມ່ນເຈົ້າຈະເວົ້າວ່າ “ຂ້ອຍມີຜິວສີຂາວ, ຜົມສີທອງ ແລະ ຕາສີຟ້າ ແລະ ຄອບຄົວຂອງຂ້ອຍກໍເປັນເຊື້ອພະວົງມາຫຼາຍຮຸ່ນຄົນແລ້ວ”, ມັນກໍບໍ່ມີປະໂຫຍດຫຍັງເລີຍ! ເຖິງແມ່ນວ່າເຈົ້າຈະເປັນຄົນທີ່ສູງສົ່ງໃນທ່າມກາງມະນຸດຊາດ, ຖ້າເຈົ້າບໍ່ຍອມຮັບຄວາມຈິງ, ແລ້ວໃນສາຍຕາຂອງພຣະເຈົ້າ ເຈົ້າກໍຍັງຄົງເປັນມະນຸດທີ່ເສື່ອມຊາມ, ເຈົ້າກໍຄືກັນກັບມະນຸດທີ່ເສື່ອມຊາມຄົນອື່ນໆ, ບໍ່ມີຄວາມແຕກຕ່າງກັນເລີຍ. ບໍ່ວ່າຈະມີສະມາຊິກຂອງມະນຸດຊາດຈຳນວນຫຼາຍສໍ່າໃດທີ່ຍົກຍ້ອງເຈົ້າ, ເຄົາລົບນັບຖືເຈົ້າ ແລະ ຖວາຍເຄື່ອງບູຊາໃຫ້ແກ່ເຈົ້າ, ມັນກໍບໍ່ມີປະໂຫຍດຫຍັງເລີຍ ແລະ ຈະບໍ່ປ່ຽນແປງສະຖານະ, ຕົວຕົນ ແລະ ແກ່ນແທ້ຂອງເຈົ້າໃນສາຍຕາຂອງພຣະເຈົ້າ. ມາດຕະຖານຂອງພຣະເຈົ້າສຳລັບການປະເມີນມະນຸດຊາດ ເຊິ່ງແນ່ນອນວ່າມັນຍັງເປັນມາດຕະຖານທີ່ຕາຍຕົວ ແລະ ເປັນເກນມາດຕະຖານທີ່ສູງຂອງພຣະເຈົ້າສຳລັບການປະເມີນມະນຸດຊາດອີກດ້ວຍ ເຊິ່ງແມ່ນການປະເມີນພວກເຂົາດ້ວຍຄວາມຈິງ. ຖ້າເຈົ້າຮັກຄວາມຈິງ ແລະ ປະຕິບັດຄວາມຈິງ, ແລ້ວເຈົ້າກໍເປັນຄົນທີ່ສູງສົ່ງ; ຖ້າເຈົ້າບໍ່ປະຕິບັດຄວາມຈິງ, ແລ້ວເນື້ອໜັງເກົ່າໆຂອງເຈົ້ານີ້ກໍເປັນມະນຸດທີ່ເສື່ອມຊາມ; ມັນບໍ່ມີຄ່າແມ່ນແຕ່ກີບດຽວ ແລະ ຍັງບໍ່ມີຄ່າເທົ່າກັບມົດທີ່ຢູ່ເທິງພື້ນດິນຊໍ້າ. ຍົກເວັ້ນຈຸລິນຊີທີ່ຜູ້ຄົນບໍ່ສາມາດເບິ່ງເຫັນໄດ້, ມົດຂ້ອນຂ້າງນ້ອຍໃນທ່າມກາງສິ່ງມີຊີວິດທັງປວງ. ຮູບແບບການດຳລົງຊີວິດ, ກົດເກນການເອົາຕົວລອດ ແລະ ສັນຊາດຕະຍານຂອງພວກມັນປະຕິບັດຕາມກົດເກນທີ່ພຣະເຈົ້າໄດ້ກຳນົດໄວ້ຢ່າງຄົບຖ້ວນ. ຕາຕະລາງການເຮັດວຽກ ແລະ ການພັກຜ່ອນຂອງພວກມັນປ່ຽນແປງໄປຕາມສະພາບອາກາດ ແລະ ອຸນຫະພູມທີ່ປ່ຽນແປງຂອງທັງສີ່ລະດູການ ແລະ ພວກມັນຈະບໍ່ມີວັນປ່ຽນແປງຮູບແບບ ແລະ ກົດເກນເຫຼົ່ານີ້ດ້ວຍຕົນເອງໄດ້ຢ່າງເດັດຂາດ. ແຕ່ມະນຸດນັ້ນແຕກຕ່າງ. ມະນຸດຕ້ອງການປ່ຽນແປງສະຖານະພາບໃນປັດຈຸບັນ ແລະ ໂລກໃບນີ້ຢູ່ສະເໝີ, ພວກເຂົາມີຄວາມທະເຍີທະຍານຢູ່ສະເໝີ ແລະ ພວກເຂົາກໍມີສ່ວນຮ່ວມໃນການທໍລະຍົດ ແລະ ການກະບົດຢູ່ສະເໝີ. ເຖິງແມ່ນວ່າມົດຈະບໍ່ມີຄວາມສາມາດທີ່ຈະຍອມຮັບຄວາມຈິງ, ທັງບໍ່ມີຄວາມສາມາດໃນການຢັ່ງຮູ້ຄວາມຈິງກໍຕາມ, ແຕ່ຢ່າງໜ້ອຍທີ່ສຸດ ພວກມັນກໍບໍ່ໄດ້ຕໍ່ຕ້ານພຣະເຈົ້າ. ມະນຸດນັ້ນແຕກຕ່າງອອກໄປ; ພວກເຂົາຈະກ້າວອອກມາຢ່າງຫ້າວຫັນເພື່ອໂຈມຕີ ແລະ ຕໍ່ຕ້ານພຣະເຈົ້າ. ສະນັ້ນ, ໃນສາຍຕາຂອງພຣະເຈົ້າ ມະນຸດທີ່ບໍ່ໄດ້ຮັບຄວາມຈິງ ແລະ ບໍ່ໄດ້ຮັບຄວາມລອດພົ້ນນັ້ນຈຶ່ງບໍ່ມີຄ່າຫຍັງເລີຍ. ນີ້ບໍ່ແມ່ນຂໍ້ເທັດຈິງບໍ? (ແມ່ນແລ້ວ). ການປະເມີນ ແລະ ການກຳນົດລັກສະນະຂອງຜູ້ຄົນໂດຍອີງໃສ່ຂໍ້ເທັດຈິງນີ້ແມ່ນສອດຄ່ອງກັບຫຼັກການຄວາມຈິງຢ່າງຄົບຖ້ວນ. ຜ່ານການໂອ້ລົມກ່ຽວກັບບັນຫາເຫຼົ່ານີ້, ຜູ້ຄົນຄວນມີມຸມມອງ ແລະ ຄວາມເຂົ້າໃຈທີ່ຖືກຕ້ອງກ່ຽວກັບແກ່ນແທ້ຂອງມະນຸດຊາດ ແລະ ຜົນຮັບທີ່ວຽກງານຂອງພຣະເຈົ້າຕັ້ງໃຈຈະບັນລຸ. ຫຼັງຈາກທີ່ເຈົ້າເຂົ້າໃຈຄວາມຈິງດ້ານນີ້ແລ້ວ, ເຈົ້າກໍຈະບໍ່ຖືກບີບຄັ້ນຫຼຸດໜ້ອຍລົງບໍ ເມື່ອເຈົ້າເທດສະໜາຂ່າວປະເສີດໃຫ້ກັບຜູ້ຄົນ ຫຼື ເມື່ອເຈົ້າຄົບຫາ ແລະ ໂອ້ລົມກັບພວກເຂົາ, ບໍ່ວ່າພວກເຂົາຈະເປັນຄົນປະເພດໃດກໍຕາມ, ບໍ່ວ່າພວກເຂົາຈະມີພູມຫຼັງທາງສາສະໜາ ຫຼື ບໍ່, ບໍ່ວ່າພວກເຂົາຈະມີຖານະ ແລະ ສະຖານະໃນສັງຄົມ ຫຼື ມີສະຖານະທາງສັງຄົມທີ່ຕ່ຳຕ້ອຍ ແລະ ບໍ່ວ່າພວກເຂົາຈະເປັນຄົນຜິວຂາວ ຫຼື ຄົນຜິວສີກໍຕາມ? (ແມ່ນແລ້ວ). ຖ້າເຈົ້າບໍ່ເຂົ້າໃຈຄວາມຈິງເຫຼົ່ານີ້, ເຈົ້າກໍມີທ່າອ່ຽງທີ່ຈະຍົກຍ້ອງຄົນເຊື້ອຊາດອື່ນຢູ່ສະເໝີ ຫຼື ຮູ້ສຶກວ່າເຈົ້າບໍ່ສາມາດຢັ່ງເຖິງພວກເຂົາໄດ້ ແລະ ບໍ່ຮູ້ວິທີໂອ້ລົມ ຫຼື ພົວພັນກັບພວກເຂົາ. ການເຂົ້າໃຈຄວາມຈິງເຫຼົ່ານີ້ບໍ່ໄດ້ຊ່ວຍພວກເຈົ້າໃນການຄົບຫາກັບຄົນເຫຼົ່ານັ້ນບໍ? ມັນຈະຊ່ວຍໃຫ້ພວກເຈົ້າເບິ່ງມະນຸດຊາດທັງປວງຈາກຈຸດຢືນທີ່ຖືກຕ້ອງ ແລະ ຈາກມຸມມອງທີ່ຖືກຕ້ອງ. ນີ້ຄືຜົນປະໂຫຍດຂອງການເຂົ້າໃຈຄວາມຈິງ. ເມື່ອເຈົ້າເຂົ້າໃຈຄວາມຈິງ, ມຸມມອງຂອງເຈົ້າທີ່ມີຕໍ່ສິ່ງຕ່າງໆກໍຈະຖືກຕ້ອງ ແລະ ມັນກໍຈະເປີດກວ້າງພໍສົມຄວນ ແລະ ບໍ່ຄັບແຄບປານນັ້ນ. ຖ້າບໍ່ດັ່ງນັ້ນ, ເຈົ້າກໍຈະຂາດຄວາມໝັ້ນໃຈໃນຖານະຜູ້ນຳ ຫຼື ຜູ້ເຮັດວຽກຢູ່ສະເໝີ. ກ່ອນອື່ນໝົດ, ເຈົ້າຈະຮູ້ສຶກວ່າເຈົ້າຂາດປະສົບການຊີວິດ. ຢ່າງທີສອງຄື ເຈົ້າຈະຮູ້ສຶກວ່າເຈົ້າບໍ່ມີປະສົບການທີ່ພຽງພໍ. ຢ່າງທີສາມ, ເຈົ້າຈະຮູ້ສຶກວ່າເຈົ້າບໍ່ເກັ່ງໃນການເວົ້າ ແລະ ບໍ່ສາມາດເບິ່ງທະລຸສະພາວະຂອງຄົນສ່ວນໃຫຍ່ໄດ້; ໂດຍສະເພາະ, ເມື່ອເຈົ້າເຫັນຄົນທີ່ມີອາຍຸຫຼາຍກວ່າ, ເຈົ້າກໍຈະຢ້ານ ແລະ ວິຕົກກັງວົນ ແລະ ເຈົ້າກໍຈະບໍ່ກ້າເວົ້າ. ບາງຄົນເວົ້າວ່າ “ໂດຍສະເພາະເມື່ອຂ້ອຍເຫັນວ່າ ຜູ້ທີ່ເຊື່ອໃນສາສະໜາມາເປັນເວລາດົນນານມີຄວາມຮູ້ບາງຢ່າງກ່ຽວກັບພຣະຄຳພີ, ຂ້ອຍກໍບໍ່ຮູ້ວິທີເທດສະໜາຂ່າວປະເສີດໃຫ້ກັບພວກເຂົາ ແລະ ຂ້ອຍກໍຢ້ານ ແລະ ຮູ້ສຶກຕໍ່າຕ້ອຍກວ່າພວກເຂົາ”. ເຈົ້າເຂົ້າໃຈຄວາມຈິງຫຼາຍຢ່າງ, ແລ້ວສິ່ງທີ່ເຈົ້າຢ້ານນັ້ນແມ່ນຫຍັງ? ນີ້ບໍ່ແມ່ນການບໍ່ສາມາດເບິ່ງທະລຸສິ່ງຕ່າງໆບໍ? ຫຼັງຈາກທີ່ຜູ້ຄົນເຂົ້າໃຈຄວາມຈິງແລ້ວ, ພວກເຂົາກໍຄວນຈະສາມາດແກ້ໄຂເລື່ອງ ແລະ ບັນຫາເຫຼົ່ານີ້ໄດ້ ແລະ ພວກເຂົາກໍຈະບໍ່ຖືກບີບຄັ້ນໂດຍສິ່ງເຫຼົ່ານີ້ອີກຕໍ່ໄປ.

ຜ່ານຫົວຂໍ້ທີ່ພວກເຮົາໄດ້ໂອ້ລົມກັນໃນມື້ນີ້ ພວກເຈົ້າເຂົ້າໃຈຄວາມຈິງດ້ານໃດແດ່? ພວກເຈົ້າຊັດເຈນແລ້ວບໍກ່ຽວກັບວຽກງານຂອງພຣະເຈົ້າ ແລະ ວິທີທີ່ພຣະເຈົ້າຊ່ວຍຜູ້ຄົນໃຫ້ລອດພົ້ນ, ວິທີການຂອງພຣະເຈົ້າໃນການຊ່ວຍຜູ້ຄົນໃຫ້ລອດພົ້ນ ແລະ ດ້ານຕ່າງໆຂອງຜູ້ຄົນທີ່ພຣະເຈົ້າປ່ຽນແປງ? (ແມ່ນແລ້ວ). ຕອນນີ້ພວກເຈົ້າຊັດເຈນກ່ຽວກັບສິ່ງເຫຼົ່ານີ້ແລ້ວ, ພວກເຈົ້າບໍ່ຮູ້ສຶກເຖິງຄວາມສຳຄັນຂອງການປະຕິບັດຄວາມຈິງ ແລະ ການປະເມີນທຸກສິ່ງດ້ວຍຄວາມຈິງຫຼາຍຂຶ້ນກວ່າເກົ່າບໍ? (ແມ່ນແລ້ວ). ພວກເຈົ້າບໍ່ຄິດຫຼາຍຂຶ້ນກວ່າເກົ່າບໍວ່າ ມັນສຳຄັນທີ່ສຸດທີ່ຈະໄລ່ຕາມເສາະຫາ ແລະ ເຂົ້າໃຈຄວາມຈິງ? ຖ້າຄົນໃດຄົນໜຶ່ງບໍ່ເຂົ້າໃຈຄວາມຈິງ, ແລ້ວພວກເຂົາກໍບໍ່ສາມາດເບິ່ງທະລຸເລື່ອງໃດໆໄດ້, ພວກເຂົາບໍ່ສາມາດເບິ່ງທະລຸຄົນທຸກປະເພດໄດ້ ແລະ ພວກເຂົາບໍ່ສາມາດເບິ່ງທະລຸຜູ້ຄົນຈາກທຸກປະເທດ ແລະ ທຸກຊົນເຜົ່າໄດ້ ແລະ ດ້ວຍເຫດນັ້ນ ພວກເຂົາຈຶ່ງເປັນຄົນໂງ່, ເປັນຄົນປັນຍາອ່ອນ. ເມື່ອບາງຄົນເຫັນຄົນທີ່ໃສ່ແວ່ນຕາ, ພວກເຂົາກໍສົມມຸດວ່າຄົນເຫຼົ່ານັ້ນເປັນສາດສະດາຈານ ຫຼື ປັນຍາຊົນ ແລະ ດ້ວຍເຫດນັ້ນ ພວກເຂົາຈຶ່ງຮູ້ສຶກຖືກບີບຄັ້ນ ແລະ ບໍ່ກ້າເວົ້າ ແລະ ເມື່ອໃດກໍຕາມທີ່ພວກເຂົາເຫັນຄົນທີ່ສູງ ແລະ ໜ້າຕາດີ, ພວກເຂົາກໍຈະຮູ້ສຶກຕໍ່າຕ້ອຍກວ່າຄົນເຫຼົ່ານັ້ນ. ຫຼັງຈາກທີ່ເຂົ້າໃຈຄວາມຈິງ ໂດຍພື້ນຖານແລ້ວ ຜູ້ຄົນຈະບໍ່ໄດ້ຮັບຜົນກະທົບຈາກສິ່ງເຫຼົ່ານີ້ບໍ? ໃນດ້ານໜຶ່ງ, ພວກເຂົາຈະບໍ່ບີບຄັ້ນຕົນເອງ; ໃນອີກດ້ານໜຶ່ງ, ພວກເຂົາຈະປັບປຸງທັດສະນະຄະຕິ ແລະ ມຸມມອງຂອງພວກເຂົາໃນລະດັບໃດໜຶ່ງກ່ຽວກັບການຈັດການກັບຜູ້ຄົນ ແລະ ສິ່ງຕ່າງໆ ແລະ ພວກເຂົາກໍຈະມີຄວາມເຂົ້າໃຈຢ່າງເລິກເຊິ່ງກ່ຽວກັບມັນເຊັ່ນກັນ. ສິ່ງນີ້ຈະເປັນປະໂຫຍດສຳລັບການປະຕິບັດໜ້າທີ່ຂອງພວກເຂົາ, ໂດຍສະເພາະເມື່ອເວົ້າເຖິງການປະຕິບັດວຽກງານຂອງຜູ້ນຳ ຫຼື ຜູ້ເຮັດວຽກໃນທຸກລະດັບ.

2. ວິທີການຈັດການເງື່ອນໄຂຕິດຕົວຂອງຕົນເອງຢ່າງຖືກຕ້ອງ

ຫຼັງຈາກທີ່ຜູ້ຄົນເຂົ້າໃຈເປົ້າໝາຍ ແລະ ຄວາມໝາຍສຳຄັນທີ່ແທ້ຈິງຂອງວຽກງານຂອງພຣະເຈົ້າແລ້ວ, ພວກເຂົາຄວນກະທຳແນວໃດ ເພື່ອທີ່ຈະຈັດການເງື່ອນໄຂແຕ່ກຳເນີດຂອງພວກເຂົາເອງຢ່າງຖືກຕ້ອງ? ມີຈັກຫຼັກການ? (ສິ່ງທີ່ຂ້ານ້ອຍສາມາດຄິດອອກກໍຄື ຜູ້ຄົນຄວນເບິ່ງບຸກຄະລິກກະພາບ, ຂີດຄວາມສາມາດ ແລະ ເງື່ອນໄຂອື່ນໆຂອງພວກເຂົາເອງຢ່າງຖືກຕ້ອງ, ຢຸດໄລ່ຕາມເສາະຫາສິ່ງທີ່ເໜືອທຳມະຊາດ ແລະ ຢຸດສະແຫວງຫາທີ່ຈະເປັນສຸດຍອດມະນຸດ, ເຮັດສິ່ງໃດກໍຕາມທີ່ພວກເຂົາສາມາດເຮັດໄດ້ຈົນສຸດຄວາມສາມາດຂອງພວກເຂົາ ແລະ ບໍ່ບັງຄັບຕົນເອງໃຫ້ບັນລຸໃນສິ່ງທີ່ເກີນຄວາມສາມາດຂອງພວກເຂົາ. ໂດຍການເຮັດແບບນັ້ນ ຊີວິດຂອງພວກເຂົາກໍຈະເປັນອິດສະລະຫຼາຍຂຶ້ນ ແລະ ຄວາມເປັນມະນຸດຂອງພວກເຂົາກໍຈະເປັນປົກກະຕິຫຼາຍຂຶ້ນເລື້ອຍໆ). ກ່ອນອື່ນໝົດ, ຖ້າເຈົ້າຕ້ອງການຫຼີກລ່ຽງການເຮັດສິ່ງທີ່ໂງ່ ຫຼື ຈ້າ, ເຈົ້າຕ້ອງເຂົ້າໃຈເງື່ອນໄຂຂອງເຈົ້າເອງກ່ອນ: ຂີດຄວາມສາມາດຂອງເຈົ້າເປັນແນວໃດ, ຈຸດແຂງຂອງເຈົ້າແມ່ນຫຍັງ, ເຈົ້າເກັ່ງຫຍັງ ແລະ ເຈົ້າບໍ່ເກັ່ງຫຍັງ, ພ້ອມທັງສິ່ງທີ່ເຈົ້າສາມາດ ແລະ ບໍ່ສາມາດເຮັດໄດ້ໂດຍອີງໃສ່ອາຍຸ, ເພດ, ຄວາມຮູ້ທີ່ເຈົ້າມີ ແລະ ຄວາມເຂົ້າໃຈເຊີງເລິກ ແລະ ປະສົບການຊີວິດຂອງເຈົ້າ. ນັ້ນກໍຄື ເຈົ້າຄວນຊັດເຈນວ່າຈຸດແຂງ ແລະ ຈຸດອ່ອນຂອງເຈົ້າໃນໜ້າທີ່ທີ່ເຈົ້າປະຕິບັດ ແລະ ວຽກງານທີ່ເຈົ້າເຮັດນັ້ນແມ່ນຫຍັງ ແລະ ຂໍ້ບົກຜ່ອງ ແລະ ຂໍ້ດີໃນບຸກຄະລິກກະພາບຂອງເຈົ້າເອງແມ່ນຫຍັງ. ຫຼັງຈາກທີ່ເຈົ້າຊັດເຈນກ່ຽວກັບເງື່ອນໄຂ, ຂໍ້ດີ ແລະ ຂໍ້ບົກຜ່ອງຂອງເຈົ້າເອງແລ້ວ, ຈາກນັ້ນ ເຈົ້າກໍຄວນເບິ່ງວ່າຂໍ້ດີ ແລະ ຈຸດແຂງໃດທີ່ຄວນຮັກສາໄວ້, ຂໍ້ບົກຜ່ອງ ແລະ ຈຸດອ່ອນໃດທີ່ສາມາດເອົາຊະນະໄດ້ ແລະ ຂໍ້ໃດທີ່ບໍ່ສາມາດເອົາຊະນະໄດ້ເລີຍ, ເຈົ້າຕ້ອງຊັດເຈນກ່ຽວກັບສິ່ງເຫຼົ່ານີ້. ເພື່ອທີ່ຈະບັນລຸຄວາມຊັດເຈນນີ້, ໃນດ້ານໜຶ່ງ ເຈົ້າຄວນສະແຫວງຫາຄວາມຈິງ, ໄຕ່ຕອງ ແລະ ຮັບຄວາມຮູ້ກ່ຽວກັບສິ່ງເຫຼົ່ານີ້ຜ່ານການປຽບທຽບພຣະທຳຂອງພຣະເຈົ້າກັບສະຖານະການຕົວຈິງຂອງເຈົ້າ ແລະ ໃນເວລາດຽວກັນ ກໍອະທິຖານຂໍໃຫ້ພຣະເຈົ້າເປີດເຜີຍສິ່ງເຫຼົ່ານີ້. ໃນອີກດ້ານໜຶ່ງ, ເຈົ້າຍັງສາມາດຖາມອ້າຍເອື້ອຍນ້ອງທີ່ຢູ່ອ້ອມຂ້າງເຈົ້າ ແລະ ໃຫ້ພວກເຂົາໃຫ້ຄຳແນະນຳ ແລະ ຄຳຊີ້ແນະແກ່ເຈົ້າ. ດ້ວຍວິທີນັ້ນ, ເຈົ້າກໍຈະມີຄວາມເຂົ້າໃຈທີ່ເລິກເຊິ່ງຍິ່ງຂຶ້ນກ່ຽວກັບຕົວເຈົ້າເອງ ແລະ ເຈົ້າກໍຈະມີແນວຄວາມຄິດ ແລະ ເບາະແສຫຼາຍຂຶ້ນເມື່ອເວົ້າເຖິງເລື່ອງການຮູ້ຈັກຕົວເຈົ້າເອງ. ມີບາງບັນຫາທີ່ຜູ້ຄົນບໍ່ສາມາດແກ້ໄຂໄດ້. ຕົວຢ່າງ: ເຈົ້າອາດມີທ່າອ່ຽງທີ່ຈະຮູ້ສຶກວິຕົກກັງວົນເມື່ອເວົ້າກັບຄົນອື່ນ; ເມື່ອເຈົ້າປະເຊີນກັບສະຖານະການຕ່າງໆ, ເຈົ້າອາດຈະມີຄວາມຄິດ ແລະ ມຸມມອງຂອງເຈົ້າເອງ ແຕ່ບໍ່ສາມາດອະທິບາຍພວກມັນອອກມາໄດ້ຢ່າງຊັດເຈນ. ເຈົ້າຮູ້ສຶກວິຕົກກັງວົນເປັນພິເສດເມື່ອມີຄົນຢູ່ຫຼາຍຄົນ; ເຈົ້າເວົ້າຈາບໍ່ຮູ້ເລື່ອງ ແລະ ປາກຂອງເຈົ້າກໍສັ່ນ. ບາງຄົນເຖິງກັບເວົ້າຕິດອ່າງ; ສຳລັບຄົນອື່ນ, ຖ້າມີສະມາຊິກຂອງເພດກົງກັນຂ້າມຢູ່ນຳ, ພວກເຂົາກໍຍິ່ງເຂົ້າໃຈໄດ້ໜ້ອຍລົງ, ພຽງແຕ່ບໍ່ຮູ້ວ່າຈະເວົ້າຫຍັງ ຫຼື ຈະເຮັດແນວໃດ. ສິ່ງນີ້ເອົາຊະນະໄດ້ງ່າຍບໍ? (ບໍ່). ຢ່າງໜ້ອຍໃນໄລຍະສັ້ນ, ມັນກໍບໍ່ແມ່ນເລື່ອງງ່າຍສຳລັບເຈົ້າທີ່ຈະເອົາຊະນະຈຸດອ່ອນນີ້ ເພາະວ່າມັນເປັນສ່ວນໜຶ່ງຂອງເງື່ອນໄຂຕິດຕົວຂອງເຈົ້າ. ຖ້າຫຼັງຈາກຝຶກຝົນມາຫຼາຍເດືອນແລ້ວ ເຈົ້າຍັງຄົງວິຕົກກັງວົນຢູ່, ຄວາມວິຕົກກັງວົນນັ້ນກໍຈະກາຍເປັນຄວາມກົດດັນ ເຊິ່ງຈະສົ່ງຜົນກະທົບທາງລົບຕໍ່ເຈົ້າ ໂດຍການເຮັດໃຫ້ເຈົ້າຢ້ານທີ່ຈະເວົ້າ, ພົບປະຜູ້ຄົນ, ເຂົ້າຮ່ວມການເຕົ້າໂຮມ ຫຼື ໃຫ້ຄຳເທດສະໜາ ແລະ ຄວາມຢ້ານກົວເຫຼົ່ານີ້ກໍຈະບີບຄັ້ນເຈົ້າ. ແລ້ວເຈົ້າຄວນເຮັດແນວໃດ? ເຈົ້າສາມາດໄຕ່ຕອງບັນຫານີ້ ແລະ ລົມກັບຄົນອື່ນກ່ຽວກັບມັນ; ເບິ່ງວ່າຄົນອື່ນມີຊຸດແນວຄິດແບບໃດເມື່ອພວກເຂົາພົບກັບບັນຫານີ້ ແລະ ພວກເຂົາແກ້ໄຂມັນແນວໃດ ແລະ ຈາກນັ້ນ ເຈົ້າກໍຄວນປະຕິບັດດ້ວຍວິທີນີ້ດ້ວຍຕົວເຈົ້າເອງເຊັ່ນກັນ. ສົມມຸດວ່າໃນລະຫວ່າງການເຕົ້າໂຮມໃນມື້ນີ້ ເຈົ້າຢູ່ໃນສະພາບທີ່ດີພໍສົມຄວນ; ເຈົ້າມີອາລົມທີ່ເບີກບານມ່ວນຊື່ນ ແລະ ຍິ່ງໄປກວ່ານັ້ນ ເຈົ້າຍັງໄດ້ຮັບການດົນບັນດານຈາກການອ່ານພຣະທຳຂອງພຣະເຈົ້າ ແລະ ຮູ້ສຶກເຖິງຄວາມປາຖະໜາເປັນພິເສດທີ່ຈະສະແດງຄວາມຄິດເຫັນຂອງເຈົ້າ. ບັງເອີນວ່າມັນເປັນການເຕົ້າໂຮມກຸ່ມຂະໜາດນ້ອຍທີ່ມີຄົນພຽງສອງສາມຄົນ, ສະນັ້ນ ເຈົ້າຈຶ່ງລອງໂອ້ລົມສອງສາມຄຳ ແລະ ຮູ້ສຶກດີພໍສົມຄວນກ່ຽວກັບມັນ ແລະ ບໍ່ວິຕົກກັງວົນ. ໃນສະຖານະການນີ້, ເມື່ອເຈົ້າບໍ່ຢູ່ພາຍໃຕ້ຄວາມກົດດັນໃດໆ ແລະ ບໍ່ໄດ້ກຽມຕົວມາເລີຍ, ເຈົ້າກໍສະແດງຄວາມຄິດເຫັນຂອງເຈົ້າອອກມາໄດ້ຢ່າງເປັນອິດສະລະ ແລະ ດີຫຼາຍ ແລະ ທຸກຄົນກໍໄດ້ຮັບການດົນບັນດານ ແລະ ໄດ້ຮັບການເສີມສ້າງຈາກມັນແທ້ໆ. ນີ້ບໍ່ແມ່ນຄວາມຄືບໜ້າບໍ? ພຽງແຕ່ເລີ່ມຝຶກຝົນການເວົ້າ ແລະ ການໂອ້ລົມໃນການເຕົ້າໂຮມກຸ່ມຂະໜາດນ້ອຍ ເຊິ່ງເປັນບ່ອນທີ່ມີຄົນໜ້ອຍ ແລະ ເຈົ້າກໍຈະຄ່ອຍໆສາມາດເວົ້າໄດ້ຢ່າງເປັນປົກກະຕິ ແລະ ຄວາມວິຕົກກັງວົນຂອງເຈົ້າກໍຈະຄ່ອຍໆຫາຍໄປ. ການຝຶກຝົນດ້ວຍວິທີນີ້ຈະບັນລຸຜົນທີ່ດີທີ່ສຸດ. ຢ່າງທຳອິດ, ໃຫ້ເລືອກການເຕົ້າໂຮມກຸ່ມຂະໜາດນ້ອຍທີ່ມີຄົນໜ້ອຍ ຫຼື ສະຖານທີ່ທີ່ບໍ່ເປັນທາງການເພື່ອຝຶກຝົນສິ່ງນີ້, ໂດຍການເວົ້າ ແລະ ໂອ້ລົມແບບບໍ່ໄດ້ກຽມຕົວມາກ່ອນ, ຄືກັບວ່າເຈົ້າກຳລັງລົມກັນຫຼິ້ນ, ເພື່ອທີ່ຈະເອົາຊະນະຈຸດອ່ອນນີ້ຂອງເຈົ້າ. ບາງຄັ້ງ, ຫຼັງຈາກເວົ້າໄປໄດ້ໜຶ່ງນາທີ ເຈົ້າອາດຈະຮູ້ສຶກວິຕົກກັງວົນເລັກໜ້ອຍ, ເຈົ້າອາດຈະຮູ້ສຶກໝັ້ນໃຈໜ້ອຍລົງເມື່ອເຈົ້າເວົ້າຫຼາຍຂຶ້ນ ແລະ ເຈົ້າອາດຈະມີເລື່ອງທີ່ຈະເວົ້າໜ້ອຍລົງເມື່ອເຈົ້າເວົ້າຕໍ່ໄປ; ໃນກໍລະນີດັ່ງກ່າວ, ຢ່າເວົ້າອີກຕໍ່ໄປ, ໃຫ້ຟ້າວສະຫຼຸບ ແລະ ຢຸດ. ບາງຄັ້ງ, ຫຼັງຈາກທີ່ເຈົ້າເວົ້າໄປໄດ້ໄລຍະໜຶ່ງ, ທຸກຄົນອາດຈະເຕັມໃຈທີ່ຈະຟັງ ແລະ ຮູ້ສຶກເປັນອິດສະລະຫຼາຍ; ໃນບັນຍາກາດດັ່ງກ່າວ, ຄວາມວິຕົກກັງວົນ ແລະ ຄວາມຄຽດຂອງເຈົ້າກໍຈະຫາຍໄປໂດຍທີ່ເຈົ້າບໍ່ຮູ້ຕົວ. ພາຍໃຕ້ສະຖານະການດັ່ງກ່າວເທົ່ານັ້ນ ຈຸດອ່ອນນີ້ຂອງເຈົ້າຈຶ່ງຈະສາມາດຄ່ອຍໆໄດ້ຮັບການປັບປຸງ, ແຕ່ມັນຈະບໍ່ຖືກເອົາຊະນະ. ຖ້າເຈົ້າຮູ້ສຶກວ່າຫຼັງຈາກຝຶກຝົນມາໄດ້ໜຶ່ງເດືອນ, ສະພາວະຂອງເຈົ້າຍັງບໍ່ໄດ້ຮັບການປັບປຸງຫຼາຍປານໃດ ແລະ ເຖິງກັບມີຄວາມກົດດັນບາງຢ່າງເກີດຂຶ້ນໃນໃຈຂອງເຈົ້າ, ເຊິ່ງເຮັດໃຫ້ເຈົ້າວິຕົກກັງວົນຫຼາຍຂຶ້ນເລື້ອຍໆ ເຊິ່ງສົ່ງຜົນກະທົບຕໍ່ວຽກງານ, ຊີວິດ ແລະ ການປະຕິບັດໜ້າທີ່ທີ່ເປັນປົກກະຕິຂອງເຈົ້າ, ແລ້ວເຈົ້າກໍບໍ່ຈຳເປັນຕ້ອງຝຶກຝົນຕໍ່ໄປ. ມັນພຽງພໍແລ້ວທີ່ເຈົ້າສາມາດປະຕິບັດໜ້າທີ່ຂອງເຈົ້າໄດ້ຕາມປົກກະຕິ. ພຽງແຕ່ເອົາໃຈໃສ່ກັບການປະຕິບັດໜ້າທີ່ຂອງເຈົ້າໃຫ້ດີ, ສິ່ງນີ້ແມ່ນຖືກຕ້ອງແລ້ວ. ເກັບຂໍ້ບົກຜ່ອງນັ້ນ, ຈຸດອ່ອນນັ້ນໄວ້ໃນໃຈຂອງເຈົ້າ, ອະທິຖານຕໍ່ພຣະເຈົ້າຢ່າງງຽບໆ ແລະ ຈາກນັ້ນກໍຊອກຫາໂອກາດທີ່ເໝາະສົມເພື່ອຝຶກຝົນການເວົ້າ ແລະ ການຄົບຫາກັບຜູ້ຄົນ, ໂດຍການສະແດງສິ່ງທີ່ເຈົ້າຕ້ອງການຈະເວົ້າອອກມາດ້ວຍການອອກສຽງແຕ່ລະຄຳຢ່າງຊັດເຈນ, ເວົ້າຢ່າງມີໂຄງສ້າງ ແລະ ຊັດເຈນ. ດ້ວຍວິທີນີ້, ຂໍ້ບົກຜ່ອງ, ຈຸດອ່ອນນີ້ຂອງເຈົ້າກໍຈະຄ່ອຍໆໄດ້ຮັບການປັບປຸງ. ມັນເປັນໄປໄດ້ວ່າຫຼັງຈາກໜຶ່ງ ຫຼື ສອງປີ, ເຈົ້າອາດຈະເປັນຜູ້ໃຫຍ່ຫຼາຍຂຶ້ນຕາມອາຍຸ ແລະ ຄຸ້ນເຄີຍກັບຄົນທີ່ຢູ່ອ້ອມຂ້າງເຈົ້າຫຼາຍຂຶ້ນ ແລະ ສາຍຕາຂອງພວກເຂົາ, ຄວາມຄິດເຫັນ ແລະ ບັນຍາກາດທີ່ສ້າງຂຶ້ນເມື່ອທຸກຄົນຢູ່ຮ່ວມກັນອາດຈະບໍ່ສ້າງຄວາມກົດດັນ, ຄວາມຜູກມັດ ຫຼື ການບີບຄັ້ນໃຫ້ກັບເຈົ້າອີກຕໍ່ໄປ, ແລ້ວຈຸດອ່ອນຂອງເຈົ້າກໍອາດຈະຖືກເອົາຊະນະ ແລະ ໄດ້ຮັບການແກ້ໄຂໃນທ່າມກາງຄົນເຫຼົ່ານີ້. ນີ້ຄືຄົນປະເພດທີ່ມີຈຸດອ່ອນນີ້ໃນຮູບແບບທີ່ຮ້າຍແຮງທີ່ສຸດ; ພວກເຂົາສາມາດເອົາຊະນະມັນໄດ້ຜ່ານການຫຼໍ່ຫຼອມ ແລະ ການຝຶກຝົນໃນໄລຍະຍາວໃນສະພາບແວດລ້ອມດັ່ງກ່າວເທົ່ານັ້ນ. ແນ່ນອນວ່າ ຍັງມີຄົນທີ່ຄ່ອຍໆແກ້ໄຂຈຸດອ່ອນນີ້ໄດ້ໃນໄລຍະເວລາສັ້ນໆພຽງແຕ່ສາມຫາຫ້າເດືອນ. ພວກເຂົາບໍ່ວິຕົກກັງວົນເມື່ອໂຕ້ຕອບ ແລະ ເວົ້າກັບຄົນອື່ນໃນສະຖານະການທົ່ວໄປ, ຍົກເວັ້ນເມື່ອປະເຊີນກັບໂອກາດໃຫຍ່ໆ. ສະນັ້ນ, ຖ້າເຈົ້າສາມາດເອົາຊະນະຂໍ້ບົກຜ່ອງນີ້, ຈຸດອ່ອນນີ້ໄດ້ໃນໄລຍະສັ້ນ, ແລ້ວກໍຈົ່ງເຮັດ. ຖ້າມັນຍາກທີ່ຈະເອົາຊະນະ, ແລ້ວກໍຢ່າໄປສົນໃຈມັນ, ຢ່າຕໍ່ສູ້ກັບມັນ ແລະ ຢ່າທ້າທາຍຕົວເຈົ້າເອງ. ແນ່ນອນວ່າ ຖ້າເຈົ້າບໍ່ສາມາດເອົາຊະນະມັນໄດ້, ເຈົ້າກໍບໍ່ຄວນຮູ້ສຶກຄິດລົບ. ເຖິງແມ່ນວ່າເຈົ້າຈະບໍ່ມີວັນສາມາດເອົາຊະນະມັນໄດ້ຕະຫຼອດຊີວິດຂອງເຈົ້າກໍຕາມ, ພຣະເຈົ້າກໍຈະບໍ່ກ່າວໂທດເຈົ້າ, ເພາະວ່ານີ້ບໍ່ແມ່ນອຸປະນິໄສທີ່ເສື່ອມຊາມຂອງເຈົ້າ. ຄວາມຢ້ານກົວຂອງເຈົ້າເມື່ອຢູ່ເທິງເວທີ, ຄວາມວິຕົກກັງວົນ ແລະ ຄວາມຢ້ານກົວຂອງເຈົ້າ, ການສະແດງອອກເຫຼົ່ານີ້ບໍ່ໄດ້ສະທ້ອນເຖິງອຸປະນິໄສທີ່ເສື່ອມຊາມຂອງເຈົ້າ; ບໍ່ວ່າພວກມັນຈະເປັນສິ່ງຕິດຕົວ ຫຼື ເກີດຈາກສະພາບແວດລ້ອມພາຍຫຼັງໃນຊີວິດ, ຢ່າງຫຼາຍທີ່ສຸດ ພວກມັນກໍເປັນພຽງຂໍ້ບົກຜ່ອງ, ເປັນຈຸດອ່ອນແຫ່ງຄວາມເປັນມະນຸດຂອງເຈົ້າ. ຖ້າເຈົ້າບໍ່ສາມາດປ່ຽນແປງມັນໄດ້ໃນໄລຍະຍາວ ຫຼື ແມ່ນແຕ່ຕະຫຼອດຊີວິດຂອງເຈົ້າ, ກໍຢ່າໄປຄິດຫຼາຍກ່ຽວກັບມັນ, ຢ່າປ່ອຍໃຫ້ມັນມາບີບຄັ້ນເຈົ້າ ແລະ ເຈົ້າກໍບໍ່ຄວນກາຍເປັນຄົນຄິດລົບຍ້ອນມັນ, ເພາະວ່ານີ້ບໍ່ແມ່ນອຸປະນິໄສທີ່ເສື່ອມຊາມຂອງເຈົ້າ; ມັນບໍ່ມີປະໂຫຍດຫຍັງທີ່ຈະພະຍາຍາມປ່ຽນແປງມັນ ຫຼື ຕໍ່ສູ້ກັບມັນ. ຖ້າເຈົ້າບໍ່ສາມາດປ່ຽນແປງມັນໄດ້, ແລ້ວກໍຈົ່ງຍອມຮັບມັນ, ປ່ອຍໃຫ້ມັນມີຢູ່ ແລະ ປະຕິບັດຕໍ່ມັນຢ່າງຖືກຕ້ອງ, ເພາະວ່າເຈົ້າສາມາດຢູ່ຮ່ວມກັບຂໍ້ບົກຜ່ອງນີ້, ຈຸດອ່ອນນີ້ໄດ້, ການທີ່ເຈົ້າມີມັນນັ້ນບໍ່ໄດ້ສົ່ງຜົນກະທົບຕໍ່ການທີ່ເຈົ້າຕິດຕາມພຣະເຈົ້າ ແລະ ການປະຕິບັດໜ້າທີ່ຂອງເຈົ້າ. ຕາບໃດທີ່ເຈົ້າສາມາດຍອມຮັບຄວາມຈິງ ແລະ ປະຕິບັດໜ້າທີ່ຂອງເຈົ້າຈົນສຸດຄວາມສາມາດຂອງເຈົ້າ, ເຈົ້າກໍຍັງສາມາດໄດ້ຮັບຄວາມລອດພົ້ນ; ມັນບໍ່ໄດ້ສົ່ງຜົນກະທົບຕໍ່ການຍອມຮັບຄວາມຈິງຂອງເຈົ້າ ແລະ ບໍ່ໄດ້ສົ່ງຜົນກະທົບຕໍ່ການໄດ້ຮັບຄວາມລອດພົ້ນຂອງເຈົ້າ. ສະນັ້ນ, ເຈົ້າບໍ່ຄວນຖືກບີບຄັ້ນໂດຍຂໍ້ບົກຜ່ອງ ຫຼື ຈຸດອ່ອນບາງຢ່າງໃນຄວາມເປັນມະນຸດຂອງເຈົ້າເລື້ອຍໆ ແລະ ເຈົ້າກໍບໍ່ຄວນກາຍເປັນຄົນຄິດລົບ ແລະ ທໍ້ແທ້ເລື້ອຍໆ ຫຼື ເຖິງກັບຍອມຖິ້ມໜ້າທີ່ຂອງເຈົ້າ ແລະ ຍອມຖິ້ມການສະແຫວງຫາຄວາມຈິງ, ຈົນພາດໂອກາດທີ່ຈະໄດ້ຮັບຄວາມລອດພົ້ນ ຍ້ອນເຫດຜົນດຽວກັນນີ້. ມັນບໍ່ຄຸ້ມຄ່າເລີຍ; ນັ້ນຄືສິ່ງທີ່ຄົນໂງ່ ແລະ ຈ້າຈະເຮັດ.

ບາງຄົນສາມາດຮ້ອງໄດ້ຮອດແຕ່ສຽງກາງເທົ່ານັ້ນ ເມື່ອພວກເຂົາຮ້ອງເພງ ແລະ ບໍ່ສາມາດຮ້ອງສຽງສູງໄດ້ ບໍ່ວ່າພວກເຂົາຈະຝຶກຝົນຫຼາຍສໍ່າໃດກໍຕາມ. ແລ້ວຄວນເຮັດແນວໃດກ່ຽວກັບເລື່ອງນີ້? ພຽງແຕ່ຮ້ອງສຽງທີ່ຢູ່ໃນລະດັບສຽງກາງ ແລະ ສຽງຕ່ຳກໍພໍ; ມັນດີແລ້ວທີ່ຮ້ອງສຽງເຫຼົ່ານັ້ນໄດ້ດີ. ຖ້າເຈົ້າຢາກທ້າທາຍຕົວເຈົ້າເອງຢູ່ສະເໝີ ໂດຍເວົ້າວ່າ “ຂ້ອຍເກັ່ງໃນການຮ້ອງສຽງກາງ. ຂ້ອຍຕ້ອງການທ້າທາຍຕົວເອງເພື່ອທີ່ຈະຮ້ອງສຽງສູງໃຫ້ໄດ້”, ແລ້ວເຖິງແມ່ນວ່າເຈົ້າຈະປະສົບຄວາມສຳເລັດໃນການທ້າທາຍນີ້ກໍຕາມ, ມັນກໍຈະບໍ່ມີຄວາມໝາຍຫຍັງ ແລະ ມັນກໍຈະບໍ່ໄດ້ໝາຍຄວາມວ່າເຈົ້າໄດ້ຮັບຄວາມຈິງແລ້ວ. ຢ່າງດີທີ່ສຸດ, ມັນກໍພຽງແຕ່ໝາຍຄວາມວ່າເຈົ້າໄດ້ຮັບທັກສະເພີ່ມເຕີມ, ເຈົ້າສາມາດປະຕິບັດໜ້າທີ່ເພີ່ມເຕີມໄດ້, ເຈົ້າສາມາດຮ້ອງເພງໄດ້ຫຼາຍຂຶ້ນ ແລະ ເຈົ້າສາມາດໂດດເດັ່ນຂຶ້ນເລັກນ້ອຍ. ແລ້ວມັນເປັນຫຍັງ? ການທີ່ໂດດເດັ່ນຂຶ້ນໝາຍຄວາມວ່າເຈົ້າກຳລັງປະຕິບັດຄວາມຈິງຫຼາຍຂຶ້ນບໍ? ມັນມີຄວາມເຊື່ອມໂຍງກັນລະຫວ່າງສອງສິ່ງນີ້ບໍ? (ບໍ່). ຖ້າເຈົ້າສາມາດຮ້ອງສຽງກາງໄດ້, ແລ້ວກໍຈົ່ງຮ້ອງມັນໃຫ້ດີ. ຖ້າເຈົ້າບໍ່ສາມາດຮ້ອງສຽງສູງໄດ້ດີ, ແຕ່ຍັງຢືນຢັນທີ່ຈະຝືນຮ້ອງ ແລະ ໃນທີ່ສຸດເຈົ້າກໍບໍ່ສາມາດຮ້ອງໄດ້ຢ່າງຖືກຕ້ອງ ແລະ ຍັງເຮັດໃຫ້ຕົວເຈົ້າເອງເຈັບປ່ວຍຈາກຄວາມອິດເມື່ອຍອີກ, ພຣະເຈົ້າກໍຈະບໍ່ຈື່ຈຳສິ່ງນີ້. ມັນບໍ່ສຳຄັນວ່າເຈົ້າຈະສາມາດຮ້ອງສຽງສູງ ຫຼື ສຽງກາງໄດ້ ຫຼື ບໍ່, ຕາບໃດທີ່ເຈົ້າສາມາດຮ້ອງໄດ້ດີ ແລະ ອຸທິດຕົນ ແລະ ທຸ່ມເທສຸດກຳລັງຂອງເຈົ້າໃນໜ້າທີ່ຂອງເຈົ້າ, ໂດຍບໍ່ເຮັດພໍແລ້ວມືແລ້ວຕີນ ຫຼື ຫຼົບຫຼີກ ແລະ ຂີ້ຄ້ານ ຫຼື ເຮັດສິ່ງທີ່ບໍ່ດີໂດຍບໍ່ມີຄວາມຮັບຜິດຊອບ ຫຼື ເວົ້າແຕ່ຄວາມຄິດທີ່ຟັງດູດີ ແລະ ເຈົ້າກໍພະຍາຍາມ, ບໍ່ວ່າຈະເປັນໃນດ້ານວິຊາການ, ອາລົມ, ຄຸນນະພາບນໍ້າສຽງ ແລະ ຕົວໂນດ, ເພື່ອຮ້ອງໃນແບບທີ່ໄດ້ມາດຕະຖານ, ມ່ວນອອນຊອນ ເຊິ່ງສຳຜັດເຖິງຫົວໃຈ ແລະ ຮ້ອງໃນແບບທີ່ສາມາດສຳຜັດໃຈຜູ້ຄົນ, ເຮັດໃຫ້ຫົວໃຈຂອງຜູ້ຄົນສະຫງົບລົງຕໍ່ໜ້າພຣະເຈົ້າ ແລະ ເສີມສ້າງຜູ້ຄົນເມື່ອພວກເຂົາຟັງເຈົ້າ, ແລ້ວສິ່ງນີ້ກໍຄືການປະຕິບັດໜ້າທີ່ຂອງເຈົ້າໃນແບບທີ່ໄດ້ມາດຕະຖານ. ຖ້າເຈົ້າຢາກທ້າທາຍຂີດຈຳກັດຂອງເຈົ້າຢູ່ສະເໝີ ແລະ ຕ້ອງການສ້າງຄວາມກ້າວໜ້າສ່ວນຕົວ ແລະ ກ້າວຂ້າມຕົວເຈົ້າເອງຢູ່ສະເໝີ, ສິ່ງນີ້ຄືການເປີດເຜີຍອຸປະນິໄສທີ່ເສື່ອມຊາມແບບຊາຕານຂອງເຈົ້າ ແລະ ມັນບໍ່ແມ່ນການປະຕິບັດໜ້າທີ່ຂອງເຈົ້າ. ຫຼັງຈາກທີ່ເຈົ້າໄດ້ເຮັດວຽກງານຂອງເຈົ້າເອງຢ່າງເໝາະສົມແລ້ວ ແລະ ໄດ້ເຮັດໃນສິ່ງທີ່ເຈົ້າສາມາດບັນລຸໄດ້ຢ່າງເໝາະສົມແລ້ວ, ມັນກໍບໍ່ເປັນຫຍັງທີ່ເຈົ້າຈະຮຽນຮູ້ບາງສິ່ງທີ່ເປັນປະໂຫຍດສຳລັບໜ້າທີ່ຂອງເຈົ້າໃນເວລາຫວ່າງຂອງເຈົ້າ, ແຕ່ນີ້ບໍ່ແມ່ນສິ່ງທີ່ພຣະເຈົ້າຮຽກຮ້ອງ. ສົມມຸດວ່າເຈົ້າຮ້ອງສຽງກາງໄດ້ດີ ແລະ ໃນເວລາຫວ່າງຂອງເຈົ້າ ເຈົ້າກໍຝຶກຮ້ອງສຽງສູງ. ຫຼັງຈາກໄລຍະເວລາໜຶ່ງ, ເຈົ້າກໍສ້າງຄວາມກ້າວໜ້າໄດ້ ແລະ ຫຼັງຈາກເຮັດວຽກໜັກມາສອງຫາສາມປີ ເຈົ້າກໍສາມາດຮ້ອງສຽງສູງໄດ້ດີເຊັ່ນກັນ. ເຈົ້າສາມາດຮ້ອງໄດ້ທັງສຽງກາງ ແລະ ສຽງສູງ ແລະ ບັນລຸໜ້າທີ່ທັງສອງຢ່າງນີ້; ເຈົ້າສາມາດປະຕິບັດໜ້າທີ່ທັງສອງຢ່າງນີ້ຕາມຫຼັກການຄວາມຈິງ ແລະ ຮ້ອງດ້ວຍຫົວໃຈທັງໝົດຂອງເຈົ້າ, ໂດຍບໍ່ເຮັດພໍແລ້ວມືແລ້ວຕີນ, ຫຼົບຫຼີກ ຫຼື ຂີ້ຄ້ານ ຫຼື ເວົ້າແຕ່ຄວາມຄິດທີ່ທີ່ຟັງເບິ່ງຄືດີ. ສິ່ງນີ້ຍິ່ງດີກວ່າ, ມັນເປັນການກະທຳທີ່ດີ ແລະ ພຣະເຈົ້າກໍຈະຈື່ຈຳມັນ. ແຕ່ສົມມຸດວ່າເຈົ້າບໍ່ສາມາດບັນລຸສິ່ງນີ້ໄດ້ ແລະ ຍັງຄົງຄິດຢູ່ສະເໝີວ່າ “ພຣະເຈົ້າມີຄວາມຄາດຫວັງສູງກັບຂ້ອຍ, ຂ້ອຍບໍ່ໄດ້ກຳລັງຫຼົບຫຼີກ ແລະ ຂີ້ຄ້ານບໍ ຖ້າຂ້ອຍຮ້ອງພຽງແຕ່ສຽງກາງ? ພຣະເຈົ້າບໍ່ພໍໃຈດອກ!” ນັ້ນຄືຈິນຕະນາການຂອງເຈົ້າເອງ. ເຈົ້າກຳລັງຄາດເດົາກ່ຽວກັບພຣະເຈົ້າ ແລະ ມີສ່ວນຮ່ວມໃນການປະຕິບັດແບບ “ປະເມີນສິ່ງທີ່ສູງສົ່ງດ້ວຍມາດຕະຖານຂອງສິ່ງທີ່ຕ່ຳຕ້ອຍ”. ພຣະເຈົ້າບໍ່ໄດ້ວາງຂໍ້ຮຽກຮ້ອງດັ່ງກ່າວໄວ້ກັບເຈົ້າ. ສິ່ງທີ່ພຣະເຈົ້າຮຽກຮ້ອງຈາກເຈົ້າກໍຄື ໃຫ້ເຈົ້າເຮັດໃນສິ່ງທີ່ເຈົ້າຄວນເຮັດໃຫ້ດີພາຍໃນຂອບເຂດຂີດຄວາມສາມາດ ແລະ ຄວາມເກັ່ງກາດແຕ່ກຳເນີດຂອງເຈົ້າ ແລະ ຖ້າເຈົ້າເຮັດມັນໄດ້ດີຕາມຫຼັກການທີ່ພຣະເຈົ້າຮຽກຮ້ອງ, ແລ້ວພຣະເຈົ້າກໍຈະໃຫ້ຄະແນນເຕັມແກ່ເຈົ້າແລ້ວ. ແຕ່ຖ້າເຈົ້າບໍ່ພະຍາຍາມເຮັດໃນສິ່ງທີ່ເຈົ້າສາມາດບັນລຸໄດ້ໃຫ້ດີ ແລະ ເຈົ້າບໍ່ເຮັດມັນຕາມຫຼັກການ ແລະ ເຈົ້າເອົາແຕ່ຫຼົບຫຼີກ ແລະ ຂີ້ຄ້ານ, ເອົາແຕ່ຢາກເວົ້າຄວາມຄິດທີ່ຟັງເບິ່ງຄືດີ, ທັງບໍ່ຝຶກຝົນເຕັກນິກການຮ້ອງເພງຕ່າງໆ, ແຕ່ຍັງຢາກທ້າທາຍຂີດຈຳກັດຂອງເຈົ້າ, ແລ້ວການທີ່ເຈົ້າກະທຳແບບນີ້ກໍຄືການຂາດເຫດຜົນ, ມັນເປັນການສະແດງອອກເຖິງຄວາມອວດດີ ແລະ ຄວາມບໍ່ຮູ້ ແລະ ພຣະເຈົ້າຈະບໍ່ພໍໃຈ. ພຣະອົງຈະບໍ່ມີທາງເວົ້າຢ່າງເດັດຂາດວ່າ “ຄົນຜູ້ນີ້ສາມາດຮ້ອງສຽງກາງໄດ້ ແລະ ລາວກໍພະຍາຍາມຮ້ອງສຽງສູງເຊັ່ນກັນ. ເຖິງແມ່ນວ່າລາວຈະບໍ່ສາມາດຮ້ອງສຽງສູງໄດ້ດີກໍຕາມ, ແຕ່ນີ້ກໍຖືວ່າລາວຂ້ອນຂ້າງມີສະຕິຮູ້ສຶກຜິດຊອບແລ້ວ ແລະ ນັ້ນກໍພຽງພໍແລ້ວ”. ພຣະເຈົ້າຈະບໍ່ເບິ່ງເຈົ້າໃນແບບນັ້ນ, ສະນັ້ນ ຢ່າຮູ້ສຶກດີກັບຕົວເຈົ້າເອງ. ພຣະເຈົ້າພຽງແຕ່ສັງເກດເບິ່ງວ່າເຈົ້າປະພຶດຕົນໃນລັກສະນະທີ່ເໝາະສົມກັບສະຖານະຂອງເຈົ້າ ຫຼື ບໍ່ ແລະ ເຈົ້າເປັນຄົນທີ່ປະຕິບັດໜ້າທີ່ຂອງສິ່ງທີ່ຖືກສ້າງໄດ້ດີ ຫຼື ບໍ່. ພຣະອົງສັງເກດເບິ່ງວ່າ ໃນການປະຕິບັດໜ້າທີ່ຂອງເຈົ້າ, ເຈົ້າໄດ້ທຸ່ມເທສຸດຫົວໃຈ ແລະ ສຸດກຳລັງຂອງເຈົ້າເຂົ້າໃນການປະຕິບັດໜ້າທີ່ພາຍໃຕ້ເງື່ອນໄຂແຕ່ກຳເນີດທີ່ພຣະເຈົ້າໄດ້ປະທານໃຫ້ເຈົ້າ ຫຼື ບໍ່ ແລະ ເຈົ້າກະທຳຕາມຫຼັກການ ແລະ ບັນລຸຜົນທີ່ພຣະເຈົ້າປາຖະໜາ ຫຼື ບໍ່. ຖ້າເຈົ້າສາມາດເຮັດສິ່ງເຫຼົ່ານີ້ໄດ້ທັງໝົດ, ພຣະເຈົ້າກໍຈະໃຫ້ຄະແນນເຕັມແກ່ເຈົ້າ. ສົມມຸດວ່າເຈົ້າບໍ່ເຮັດສິ່ງຕ່າງໆຕາມຂໍ້ກຳນົດຂອງພຣະເຈົ້າ ແລະ ເຖິງແມ່ນວ່າເຈົ້າຈະພະຍາຍາມຢ່າງໜັກ ແລະ ທຸ່ມເທຄວາມພະຍາຍາມ, ແຕ່ທຸກສິ່ງທີ່ເຈົ້າເຮັດນັ້ນເປັນພຽງການອວດອ້າງ ແລະ ໂອ້ອວດຕົນເອງເທົ່ານັ້ນ ແລະ ເຈົ້າບໍ່ໄດ້ກະທຳຕາມຫຼັກການຄວາມຈິງ ຫຼື ທຸ່ມເທສຸດຫົວໃຈ ແລະ ສຸດກຳລັງຂອງເຈົ້າເພື່ອເຮັດໃຫ້ພຣະເຈົ້າພໍໃຈໃນການປະຕິບັດໜ້າທີ່ຂອງເຈົ້າ. ໃນກໍລະນີດັ່ງກ່າວ, ການສະແດງອອກ ແລະ ພຶດຕິກຳຂອງເຈົ້າກໍເປັນທີ່ໜ້າລັງກຽດສຳລັບພຣະເຈົ້າ. ເປັນຫຍັງພຣະເຈົ້າຈຶ່ງລັງກຽດພວກມັນ? ພຣະເຈົ້າກ່າວວ່າເຈົ້າບໍ່ໄດ້ຈົດຈໍ່ກັບໜ້າວຽກທີ່ເໝາະສົມ, ເຈົ້າບໍ່ໄດ້ທຸ່ມເທສຸດຫົວໃຈ, ສຸດກຳລັງ ຫຼື ສຸດຄວາມຄິດຂອງເຈົ້າເຂົ້າໃນການປະຕິບັດໜ້າທີ່ຂອງເຈົ້າ ແລະ ເຈົ້າບໍ່ໄດ້ຍ່າງໃນເສັ້ນທາງທີ່ຖືກຕ້ອງ. ຂີດຄວາມສາມາດ, ພອນສະຫວັນ ແລະ ຄວາມສາມາດພິເສດທີ່ພຣະເຈົ້າໄດ້ປະທານໃຫ້ເຈົ້ານັ້ນພຽງພໍແລ້ວ, ມັນເປັນພຽງແຕ່ວ່າເຈົ້າບໍ່ພໍໃຈ, ບໍ່ອຸທິດຕົນຕໍ່ໜ້າທີ່ຂອງເຈົ້າ, ບໍ່ເຄີຍຮູ້ຈັກສະຖານະຂອງເຈົ້າ, ຕ້ອງການເວົ້າແຕ່ຄວາມຄິດທີ່ຟັງເບິ່ງຄືດີ ແລະ ໂອ້ອວດຢູ່ສະເໝີ, ຈົນໃນທີ່ສຸດກໍເຮັດໃຫ້ໜ້າທີ່ຂອງເຈົ້າວຸ້ນວາຍ. ເຈົ້າບໍ່ໄດ້ນຳເອົາຂີດຄວາມສາມາດ, ພອນສະຫວັນ ແລະ ຄວາມສາມາດພິເສດທີ່ພຣະເຈົ້າປະທານໃຫ້ເຈົ້າອອກມາໃຊ້, ເຈົ້າບໍ່ໄດ້ທຸ່ມເທຄວາມພະຍາຍາມຢ່າງເຕັມທີ່ ແລະ ເຈົ້າກໍບໍ່ໄດ້ບັນລຸຜົນໃດໜຶ່ງເລີຍ. ເຖິງແມ່ນວ່າເຈົ້າອາດຈະຫຍຸ້ງຫຼາຍກໍຕາມ, ແຕ່ພຣະເຈົ້າກ່າວວ່າເຈົ້າເປັນຄືກັບຕົວຕະຫຼົກ, ບໍ່ແມ່ນຄົນທີ່ຮູ້ຈັກສະຖານະຂອງຕົນເອງ ແລະ ຈົດຈໍ່ກັບໜ້າວຽກທີ່ເໝາະສົມຂອງຕົນເອງ. ພຣະເຈົ້າບໍ່ມັກຄົນແບບນັ້ນ. ສະນັ້ນ, ບໍ່ວ່າແຜນການ ແລະ ເປົ້າໝາຍຂອງເຈົ້າຈະເປັນແນວໃດກໍຕາມ, ຖ້າໃນທີ່ສຸດແລ້ວ ເຈົ້າບໍ່ໄດ້ມາປະຕິບັດໜ້າທີ່ຂອງເຈົ້າຕາມຫຼັກການທີ່ພຣະເຈົ້າຮຽກຮ້ອງຢ່າງສຸດຫົວໃຈ, ສຸດຄວາມຄິດ ແລະ ສຸດກຳລັງຂອງເຈົ້າ, ບົນພື້ນຖານຂອງຂີດຄວາມສາມາດ, ພອນສະຫວັນ, ຄວາມສາມາດພິເສດ, ຄວາມເກັ່ງກາດ ແລະ ເງື່ອນໄຂຕິດຕົວອື່ນໆທີ່ພຣະເຈົ້າໄດ້ປະທານໃຫ້ເຈົ້າ, ແລ້ວພຣະເຈົ້າກໍຈະບໍ່ຈື່ຈຳໃນສິ່ງທີ່ເຈົ້າໄດ້ເຮັດ ແລະ ເຈົ້າກໍບໍ່ໄດ້ປະຕິບັດໜ້າທີ່ຂອງເຈົ້າ, ແຕ່ເຈົ້າກຳລັງເຮັດຄວາມຊົ່ວຮ້າຍ.

ພວກເຈົ້າເຂົ້າໃຈຫຼັກການຂອງການປະຕິບັດສຳລັບວິທີການປະຕິບັດຕໍ່ເງື່ອນໄຂຕິດຕົວຂອງພວກເຈົ້າຢ່າງຖືກຕ້ອງແລ້ວບໍ, ນັ້ນກໍຄື ເງື່ອນໄຂ, ຄຸນງາມຄວາມດີ ແລະ ຂໍ້ບົກຜ່ອງຂອງພວກເຈົ້າເອງ? (ແມ່ນແລ້ວ). ຂັ້ນຕອນທຳອິດແມ່ນຫຍັງ? ກ່ອນອື່ນໝົດ, ຈົ່ງນຳໃຊ້ພອນສະຫວັນ, ຄວາມສາມາດ ແລະ ຈຸດແຂງທີ່ຕິດຕົວ ແລະ ມີຢູ່ແລ້ວທີ່ພຣະເຈົ້າໄດ້ປະທານໃຫ້ເຈົ້າໃຫ້ເກີດປະໂຫຍດສູງສຸດ, ພ້ອມທັງທັກສະທາງດ້ານວິຊາການ ຫຼື ວິຊາຊີບທີ່ເຈົ້າສາມາດບັນລຸ ແລະ ເຮັດໃຫ້ສຳເລັດໄດ້ ແລະ ຢ່າກັກເກັບໄວ້. ຖ້າເຈົ້າໄດ້ເຮັດໃຫ້ພຣະເຈົ້າພໍໃຈໃນເລື່ອງສິ່ງເຫຼົ່ານີ້ທັງໝົດແລ້ວ ແລະ ເຈົ້າຮູ້ສຶກວ່າເຈົ້າຍັງສາມາດກ້າວໄປສູ່ລະດັບທີ່ສູງຂຶ້ນໄດ້ອີກ, ແລ້ວກໍຈົ່ງເບິ່ງວ່າທັກສະທາງດ້ານວິຊາການ ຫຼື ວິຊາຊີບໃດທີ່ເຈົ້າສາມາດເຮັດໃຫ້ດີຂຶ້ນ ຫຼື ສ້າງຄວາມກ້າວໜ້າໄດ້, ພາຍໃນຂອບເຂດທີ່ຂີດຄວາມສາມາດຂອງເຈົ້າສາມາດບັນລຸໄດ້. ເຈົ້າສາມາດສືບຕໍ່ຮຽນຮູ້ ແລະ ເຮັດໃຫ້ດີຂຶ້ນໂດຍອີງໃສ່ສິ່ງທີ່ເຈົ້າສາມາດບັນລຸໄດ້ດ້ວຍຂີດຄວາມສາມາດຂອງເຈົ້າເອງ. ສະນັ້ນ, ຄົນເຮົາຄວນປະຕິບັດການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງພວກເຂົາກ່ຽວກັບວຽກງານຂອງພຣະເຈົ້າແນວໃດ? ກ່ອນອື່ນໝົດ, ເຈົ້າຕ້ອງເຂົ້າໃຈວ່າເງື່ອນໄຂຕິດຕົວຂອງເຈົ້າແມ່ນຫຍັງ, ພຣະເຈົ້າໄດ້ປະທານຫຍັງໃຫ້ເຈົ້າ, ເຈົ້າຄວນໃຊ້ສິ່ງເຫຼົ່ານີ້ແນວໃດ ແລະ ວິທີການປົດປ່ອຍສັກກາຍະພາບອັນເຕັມທີ່ຂອງສິ່ງເຫຼົ່ານັ້ນ ແລະ ນໍາໃຊ້ພວກມັນໃຫ້ເກີດປະໂຫຍດສູງສຸດ ແລະ ປ່ຽນພວກມັນໃຫ້ກາຍເປັນເງື່ອນໄຂພື້ນຖານ, ແທນທີ່ຈະເປັນອຸປະສັກ, ສຳລັບການທີ່ເຈົ້າຈະມາປະຕິບັດໜ້າທີ່ຂອງເຈົ້າຢ່າງອຸທິດຕົນ. ຈົ່ງເຂົ້າໃຈຈຸດແຂງຂອງເຈົ້າເອງ ແລະ ປ່ອຍໃຫ້ພວກມັນໄດ້ສະແດງອອກມາ. ຈົ່ງເຂົ້າໃຈຈຸດອ່ອນ ແລະ ຂໍ້ບົກຜ່ອງຂອງເຈົ້າເອງ ແລະ ຖ້າເຈົ້າສາມາດປ່ຽນແປງພວກມັນໄດ້ພາຍໃນໄລຍະເວລາສັ້ນໆ, ກໍຈົ່ງເຮັດ; ຖ້າພວກມັນຍາກທີ່ຈະປ່ຽນແປງ, ກໍຢ່າປ່ອຍໃຫ້ພວກມັນກາຍເປັນສິ່ງກີດຂວາງ ຫຼື ອຸປະສັກໃນຂະບວນການປະຕິບັດໜ້າທີ່ຂອງເຈົ້າ, ຢ່າຖືກບີບຄັ້ນ ຫຼື ໄດ້ຮັບອິດທິພົນຈາກພວກມັນ ແລະ ຢ່າຖືກຜູກມັດ ຫຼື ຖືກມັດມືມັດຕີນໂດຍພວກມັນ. ຕົວຢ່າງ: ສົມມຸດວ່າເຈົ້າເກີດມາພ້ອມກັບສຸຂະພາບທີ່ບໍ່ດີ ແລະ ຮ່າງກາຍທີ່ອ່ອນແອ ແລະ ເຈົ້າຢາກເອົາຊະນະສິ່ງນີ້ຢູ່ສະເໝີ ແລະ ຕ້ອງການທີ່ຈະສາມາດກິນ, ດື່ມ ແລະ ນອນເດິກໄດ້ຄືກັບຄົນປົກກະຕິ, ແຕ່ພຣະເຈົ້າບໍ່ໄດ້ປະທານຕົ້ນທຶນນັ້ນໃຫ້ກັບເຈົ້າ. ແລ້ວເຈົ້າກໍຄວນຈັດການກັບແຕ່ລະມື້ໂດຍອີງໃສ່ເງື່ອນໄຂຂອງເຈົ້າເອງ ແລະ ເຮັດສິ່ງຕ່າງໆຕາມຫຼັກການທີ່ພຣະເຈົ້າໄດ້ຮຽກຮ້ອງ. ຢ່າທ້າທາຍຕົນເອງ ແລະ ຢ່າປ່ອຍໃຫ້ຈຸດອ່ອນ ແລະ ຂໍ້ບົກຜ່ອງຂອງເຈົ້າເອງກາຍເປັນສິ່ງກີດຂວາງ ແລະ ອຸປະສັກໃນເສັ້ນທາງທີ່ເຈົ້າຕິດຕາມພຣະເຈົ້າ, ການປະຕິບັດໜ້າທີ່ຂອງເຈົ້າ ແລະ ການໄລ່ຕາມເສາະຫາຄວາມຈິງ; ຢ່າປ່ອຍໃຫ້ພວກມັນກາຍເປັນສິ່ງກະຕຸ້ນໃຫ້ເຈົ້າກາຍເປັນຄົນຄິດລົບ ແລະ ຍິ່ງໄປກວ່ານັ້ນ ຢ່າຍອມແພ້ຕໍ່ການໄລ່ຕາມເສາະຫາຄວາມຈິງ ຫຼື ການປະຕິບັດໜ້າທີ່ຂອງເຈົ້າ ຫຼື ຮູ້ສຶກອິດສາ ແລະ ກຽດຊັງຄົນອື່ນພຽງເພາະວ່າເຈົ້າມີຂໍ້ບົກຜ່ອງ, ຈຸດອ່ອນ ແລະ ຄວາມບໍ່ພຽງພໍບາງຢ່າງ, ມັນບໍ່ຄວນມີສິ່ງເຫຼົ່ານີ້ເລີຍ. ເຈົ້າຕ້ອງປະຕິບັດຕໍ່ຈຸດອ່ອນ ແລະ ຂໍ້ບົກຜ່ອງຂອງເຈົ້າເອງຢ່າງຖືກຕ້ອງ; ຖ້າເຈົ້າບໍ່ສາມາດປ່ຽນແປງພວກມັນໄດ້, ເຈົ້າກໍຄວນອະນຸຍາດໃຫ້ພວກມັນມີຢູ່ ແລະ ຈາກນັ້ນກໍສະແຫວງຫາຄວາມຈິງເພື່ອເຂົ້າໃຈເຈດຕະນາຂອງພຣະເຈົ້າ ແລະ ສາມາດປະຕິບັດຕໍ່ພວກມັນຢ່າງຖືກຕ້ອງ ແລະ ບໍ່ຖືກບີບຄັ້ນໂດຍພວກມັນ. ເປັນຫຍັງເຈົ້າຈຶ່ງຕ້ອງເຮັດແບບນັ້ນ? ນີ້ຄືເຫດຜົນທີ່ຄວາມເປັນມະນຸດທີ່ປົກກະຕິຄວນມີ. ຖ້າເຫດຜົນແຫ່ງຄວາມເປັນມະນຸດຂອງເຈົ້າເປັນປົກກະຕິ, ເຈົ້າກໍຄວນປະເຊີນໜ້າກັບຈຸດອ່ອນ ແລະ ຂໍ້ບົກຜ່ອງຂອງເຈົ້າໃນລັກສະນະທີ່ຖືກຕ້ອງ; ເຈົ້າຄວນຮັບຮູ້ ແລະ ຍອມຮັບພວກມັນ. ສິ່ງນີ້ເປັນປະໂຫຍດສຳລັບເຈົ້າ. ການຍອມຮັບສິ່ງເຫຼົ່ານັ້ນບໍ່ໄດ້ໝາຍຄວາມວ່າຖືກບີບຄັ້ນໂດຍພວກມັນ ແລະ ມັນບໍ່ໄດ້ໝາຍຄວາມວ່າມັກຈະກາຍເປັນຄົນຄິດລົບຍ້ອນພວກມັນ, ແຕ່ມັນໝາຍເຖິງການບໍ່ຖືກບີບຄັ້ນໂດຍພວກມັນ, ໂດຍຮັບຮູ້ວ່າເຈົ້າເປັນພຽງສະມາຊິກທຳມະດາຄົນໜຶ່ງຂອງມະນຸດຊາດທີ່ເສື່ອມຊາມ, ພ້ອມກັບຈຸດອ່ອນ ແລະ ຂໍ້ບົກຜ່ອງຂອງເຈົ້າເອງ, ໂດຍບໍ່ມີຫຍັງທີ່ຈະໂອ້ອວດ, ນັ້ນຄືການທີ່ພຣະເຈົ້າເປັນຜູ້ຍົກຍ້ອງຜູ້ຄົນໃຫ້ມາປະຕິບັດໜ້າທີ່ຂອງພວກເຂົາ ແລະ ການທີ່ພຣະເຈົ້າຕັ້ງໃຈຈະຊຶມຊັບພຣະທຳ ແລະ ຊີວິດຂອງພຣະອົງເຂົ້າໃນພວກເຂົາ, ເພື່ອເຮັດໃຫ້ພວກເຂົາສາມາດບັນລຸຄວາມລອດພົ້ນ ແລະ ຫຼຸດພົ້ນຈາກອິດທິພົນຂອງຊາຕານ, ສິ່ງນີ້ຄືການທີ່ພຣະເຈົ້າຍົກຍ້ອງຜູ້ຄົນຢ່າງແທ້ຈິງ. ທຸກຄົນມີຈຸດອ່ອນ ແລະ ຂໍ້ບົກຜ່ອງ. ເຈົ້າຄວນປ່ອຍໃຫ້ຈຸດອ່ອນ ແລະ ຂໍ້ບົກຜ່ອງຂອງເຈົ້າຢູ່ຮ່ວມກັບຕົວເຈົ້າເອງ; ຢ່າຫຼີກລ່ຽງພວກມັນ ຫຼື ປົກປິດພວກມັນໄວ້ ແລະ ຢ່າມັກທີ່ຈະຮູ້ສຶກຖືກກົດດັນຢູ່ພາຍໃນ ຫຼື ເຖິງກັບຮູ້ສຶກຕໍ່າຕ້ອຍຢູ່ສະເໝີຍ້ອນພວກມັນ. ເຈົ້າບໍ່ໄດ້ຕໍ່າຕ້ອຍ; ຖ້າເຈົ້າສາມາດປະຕິບັດໜ້າທີ່ຂອງເຈົ້າຢ່າງສຸດຫົວໃຈ, ສຸດກຳລັງ ແລະ ສຸດຄວາມຄິດຂອງເຈົ້າ, ຈົນສຸດຄວາມສາມາດຂອງເຈົ້າ ແລະ ເຈົ້າມີຫົວໃຈທີ່ຈິງໃຈ, ແລ້ວເຈົ້າກໍມີຄ່າດັ່ງຄຳຕໍ່ໜ້າພຣະເຈົ້າ. ຖ້າເຈົ້າບໍ່ສາມາດຈ່າຍລາຄາ ແລະ ຂາດຄວາມຈົງຮັກພັກດີໃນການປະຕິບັດໜ້າທີ່ຂອງເຈົ້າ, ແລ້ວເຖິງແມ່ນວ່າເງື່ອນໄຂຕິດຕົວຂອງເຈົ້າຈະດີກວ່າຄົນທົ່ວໄປກໍຕາມ, ເຈົ້າກໍບໍ່ມີຄ່າຕໍ່ໜ້າພຣະເຈົ້າ, ເຈົ້າບໍ່ຄູ່ຄວນແມ່ນແຕ່ເທົ່າກັບເມັດຊາຍຊໍ້າ. ພວກເຈົ້າເຂົ້າໃຈແລ້ວແມ່ນບໍ? (ແມ່ນແລ້ວ). ບໍ່ວ່າຈະເປັນຮູບຮ່າງໜ້າຕາຕາມທຳມະຊາດຂອງເຈົ້າ, ຂີດຄວາມສາມາດ ແລະ ຄວາມສາມາດພິເສດຕາມທຳມະຊາດຂອງເຈົ້າ ຫຼື ຂໍ້ບົກຜ່ອງ ແລະ ຄວາມບໍ່ພຽງພໍໃນບາງດ້ານຂອງຄວາມເປັນມະນຸດຂອງເຈົ້າກໍຕາມ, ຢ່າປ່ອຍໃຫ້ມັນມາບີບຄັ້ນເຈົ້າ ແລະ ສົ່ງຜົນກະທົບຕໍ່ຄວາມຈົງຮັກພັກດີ ແລະ ການອ່ອນນ້ອມຂອງເຈົ້າຕໍ່ພຣະເຈົ້າ, ຢ່າປ່ອຍໃຫ້ມັນສົ່ງຜົນກະທົບຕໍ່ການໄລ່ຕາມເສາະຫາຄວາມຈິງຂອງເຈົ້າ ແລະ ແນ່ນອນວ່າ ຍິ່ງໄປກວ່ານັ້ນ ຢ່າປ່ອຍໃຫ້ມັນສົ່ງຜົນກະທົບຕໍ່ເລື່ອງທີ່ຍິ່ງໃຫຍ່ແຫ່ງຄວາມລອດພົ້ນຂອງເຈົ້າ. ເຈົ້າຄວນປະຕິບັດຕໍ່ຂໍ້ບົກຜ່ອງ ແລະ ຄວາມບໍ່ພຽງພໍຂອງເຈົ້າຢ່າງຖືກຕ້ອງ ແລະ ປ່ອຍໃຫ້ພວກມັນຢູ່ຮ່ວມກັບເຈົ້າ, ເຊິ່ງໝາຍຄວາມວ່າ ເຈົ້າບໍ່ຄວນພະຍາຍາມປ່ຽນແປງພວກມັນອີກຕໍ່ໄປ, ເພາະວ່າພວກມັນຈະບໍ່ສົ່ງຜົນກະທົບແມ່ນແຕ່ໜ້ອຍດຽວຕໍ່ການປະຕິບັດໜ້າທີ່ຂອງເຈົ້າຢ່າງສຸດຫົວໃຈ, ສຸດຄວາມຄິດ ແລະ ສຸດກຳລັງ ແລະ ແນ່ນອນວ່າ ພວກມັນກໍຈະບໍ່ສົ່ງຜົນກະທົບຕໍ່ການປະຕິບັດໜ້າທີ່ຂອງເຈົ້າຕາມຫຼັກການເຊັ່ນກັນ ແລະ ຍິ່ງໄປກວ່ານັ້ນ ພວກມັນກໍຈະບໍ່ສົ່ງຜົນກະທົບຕໍ່ການໄລ່ຕາມເສາະຫາຄວາມຈິງຕະຫຼອດຊີວິດຂອງເຈົ້າໃນຄວາມເຊື່ອໃນພຣະເຈົ້າຂອງເຈົ້າ ຫຼື ສົ່ງຜົນກະທົບຕໍ່ວິທີທີ່ເຈົ້າເບິ່ງຜູ້ຄົນ ຫຼື ສິ່ງຕ່າງໆ ແລະ ວິທີທີ່ເຈົ້າປະພຶດຕົນ ແລະ ກະທຳໃນຂະບວນການໄລ່ຕາມເສາະຫາຄວາມຈິງ. ແນ່ນອນວ່າ ເຈົ້າບໍ່ຄວນສ້າງຂໍ້ຮຽກຮ້ອງກັບຕົວເຈົ້າເອງຢູ່ສະເໝີ ໂດຍຄິດວ່າ “ຢ່າສະແດງຈຸດອ່ອນນີ້ອອກມາ, ຢ່າໃຫ້ຄົນອື່ນເຫັນຂໍ້ບົກຜ່ອງຂອງຂ້ານ້ອຍ ແລະ ຢ່າໃຫ້ຄົນອື່ນດູຖູກຂ້ານ້ອຍ!” ຖ້າເຈົ້າເຮັດແບບນັ້ນ, ແລ້ວເຈົ້າກໍຈະດຳລົງຊີວິດຢູ່ຢ່າງອິດເມື່ອຍຫຼາຍ. ຖ້າເຈົ້າປ່ອຍໃຫ້ຂໍ້ບົກຜ່ອງ ແລະ ຈຸດອ່ອນຂອງເຈົ້າຢູ່ຮ່ວມກັບເຈົ້າ, ແລ້ວກໍຈົ່ງປ່ອຍໃຫ້ພວກມັນມີຢູ່ ແລະ ເຖິງແມ່ນວ່າຄົນອື່ນຈະເຫັນຂໍ້ບົກຜ່ອງຂອງເຈົ້າກໍຕາມ, ສິ່ງນີ້ກໍອາດຈະເປັນປະໂຫຍດຕໍ່ເຈົ້າ ແລະ ຍັງເປັນການປົກປ້ອງ, ເຊິ່ງຈະປ້ອງກັນບໍ່ໃຫ້ເຈົ້າກາຍເປັນຄົນອວດດີ ແລະ ທະນົງຕົວ. ແນ່ນອນວ່າ ສຳລັບຫຼາຍໆຄົນແລ້ວ ມັນຕ້ອງໃຊ້ຄວາມກ້າຫານສຳລັບພວກເຂົາທີ່ຈະເປີດເຜີຍຂໍ້ບົກຜ່ອງ ແລະ ຈຸດອ່ອນຂອງພວກເຂົາເອງ. ບາງຄົນເວົ້າວ່າ “ທຸກຄົນລ້ວນແຕ່ເປີດເຜີຍຈຸດແຂງ ແລະ ຂໍ້ດີຂອງຕົນເອງ. ໃຜຈະຕັ້ງໃຈເປີດເຜີຍຈຸດອ່ອນ ແລະ ຂໍ້ບົກຜ່ອງຂອງຕົນເອງ?” ມັນບໍ່ແມ່ນວ່າເຈົ້າຕັ້ງໃຈເປີດເຜີຍພວກມັນ, ແຕ່ເຈົ້າປ່ອຍໃຫ້ພວກມັນຖືກເປີດເຜີຍ. ຕົວຢ່າງ: ຖ້າເຈົ້າເປັນຄົນຂີ້ຢ້ານ ແລະ ມັກຈະຮູ້ສຶກວິຕົກກັງວົນເມື່ອເວົ້າໃນເວລາທີ່ມີຄົນຢູ່ອ້ອມຂ້າງຫຼາຍ, ເຈົ້າກໍສາມາດເປັນຝ່າຍເລີ່ມຕົ້ນບອກຄົນອື່ນວ່າ “ຂ້ອຍວິຕົກກັງວົນໄດ້ງ່າຍໃນເວລາທີ່ເວົ້າ; ຂ້ອຍພຽງແຕ່ຂໍໃຫ້ທຸກຄົນເຂົ້າໃຈ ແລະ ຢ່າຈັບຜິດຂ້ອຍ”. ເຈົ້າເປັນຝ່າຍເລີ່ມຕົ້ນເປີດເຜີຍຂໍ້ບົກຜ່ອງ ແລະ ຈຸດອ່ອນຂອງເຈົ້າໃຫ້ທຸກຄົນຮູ້, ເພື່ອໃຫ້ພວກເຂົາສາມາດເຂົ້າໃຈ ແລະ ອົດທົນຕໍ່ເຈົ້າ ແລະ ເພື່ອໃຫ້ທຸກຄົນໄດ້ຮູ້ຈັກເຈົ້າ. ຍິ່ງທຸກຄົນຮູ້ຈັກເຈົ້າຫຼາຍເທົ່າໃດ, ເຈົ້າກໍຈະຍິ່ງສະບາຍໃຈຫຼາຍຂຶ້ນເທົ່ານັ້ນ ແລະ ເຈົ້າກໍຈະຖືກບີບຄັ້ນໂດຍຂໍ້ບົກຜ່ອງ ແລະ ຈຸດອ່ອນຂອງເຈົ້າໜ້ອຍລົງ. ສິ່ງນີ້ຈະເປັນປະໂຫຍດ ແລະ ຊ່ວຍເຫຼືອເຈົ້າໄດ້ຢ່າງແທ້ຈິງ. ການປົກປິດຂໍ້ບົກຜ່ອງ ແລະ ຈຸດອ່ອນຂອງເຈົ້າຢູ່ສະເໝີເປັນການພິສູດວ່າເຈົ້າບໍ່ຕ້ອງການຢູ່ຮ່ວມກັບພວກມັນ. ຖ້າເຈົ້າອະນຸຍາດໃຫ້ພວກມັນຢູ່ຮ່ວມກັບເຈົ້າ, ເຈົ້າກໍຕ້ອງເປີດເຜີຍພວກມັນ; ຢ່າຮູ້ສຶກລະອາຍ ຫຼື ທໍ້ແທ້ ແລະ ຢ່າຮູ້ສຶກຕໍ່າຕ້ອຍກວ່າຄົນອື່ນ ຫຼື ຄິດວ່າເຈົ້າບໍ່ເກັ່ງ ແລະ ບໍ່ມີຄວາມຫວັງທີ່ຈະໄດ້ຮັບຄວາມລອດພົ້ນ. ຕາບໃດທີ່ເຈົ້າສາມາດໄລ່ຕາມເສາະຫາຄວາມຈິງ ແລະ ເຈົ້າສາມາດປະຕິບັດໜ້າທີ່ຂອງເຈົ້າຢ່າງສຸດຫົວໃຈ, ສຸດກຳລັງ ແລະ ສຸດຄວາມຄິດຂອງເຈົ້າຕາມຫຼັກການ ແລະ ຫົວໃຈຂອງເຈົ້າກໍມີຄວາມຈິງໃຈ ແລະ ເຈົ້າບໍ່ໄດ້ເຮັດພໍແລ້ວມືແລ້ວຕີນຕໍ່ພຣະເຈົ້າ, ແລ້ວເຈົ້າກໍມີຄວາມຫວັງທີ່ຈະໄດ້ຮັບຄວາມລອດພົ້ນ. ຖ້າມີຄົນເວົ້າວ່າ “ເບິ່ງແມວ່າເຈົ້າໄຮ້ປະໂຫຍດ ແລະ ຂີ້ຢ້ານສໍ່າໃດ. ເຈົ້າວິຕົກກັງວົນຫຼາຍພຽງແຕ່ເວົ້າສອງສາມຄຳ ແລະ ໜ້າຂອງເຈົ້າກໍແດງໄປໝົດ”, ແລ້ວເຈົ້າກໍຄວນເວົ້າວ່າ “ຂ້ອຍມີຂີດຄວາມສາມາດຕໍ່າ ແລະ ຂ້ອຍເວົ້າບໍ່ເກັ່ງ. ຖ້າພວກເຈົ້າໃຫ້ກຳລັງໃຈຂ້ອຍ, ແລ້ວຂ້ອຍກໍຈະມີຄວາມກ້າຫານທີ່ຈະຝຶກເວົ້າ”. ຢ່າຄິດວ່າເຈົ້າບໍ່ເກັ່ງ ຫຼື ຄິດວ່າເຈົ້າເປັນສິ່ງທີ່ໜ້າອັບອາຍ. ໃນເມື່ອເຈົ້າຮູ້ວ່າສິ່ງເຫຼົ່ານີ້ຄືຂໍ້ບົກຜ່ອງ ແລະ ບັນຫາກ່ຽວກັບຄວາມເປັນມະນຸດຂອງເຈົ້າ, ເຈົ້າກໍຄວນປະເຊີນໜ້າກັບພວກມັນ ແລະ ຍອມຮັບພວກມັນ. ຢ່າໄດ້ຮັບຜົນກະທົບໃນທາງໃດກໍຕາມຍ້ອນພວກມັນ. ສຳລັບເລື່ອງທີ່ວ່າຂໍ້ບົກຜ່ອງ ແລະ ຈຸດອ່ອນເຫຼົ່ານີ້ຈະປ່ຽນແປງເມື່ອໃດນັ້ນ, ຢ່າໄປກັງວົນກັບມັນ. ພຽງແຕ່ເນັ້ນໃສ່ການດຳລົງຊີວິດ ແລະ ການປະຕິບັດໜ້າທີ່ຂອງເຈົ້າໂດຍປົກກະຕິດ້ວຍວິທີນີ້. ເຈົ້າພຽງແຕ່ຕ້ອງຈື່ໄວ້ວ່າ: ຂໍ້ບົກຜ່ອງ ແລະ ຈຸດອ່ອນໃນຄວາມເປັນມະນຸດເຫຼົ່ານີ້ບໍ່ແມ່ນສິ່ງລົບໆ ຫຼື ອຸປະນິໄສທີ່ເສື່ອມຊາມ ແລະ ຕາບໃດທີ່ພວກມັນບໍ່ແມ່ນອຸປະນິໄສທີ່ເສື່ອມຊາມ, ພວກມັນກໍຈະບໍ່ສົ່ງຜົນກະທົບຕໍ່ການປະຕິບັດໜ້າທີ່ຂອງເຈົ້າ ຫຼື ການໄລ່ຕາມເສາະຫາຄວາມຈິງຂອງເຈົ້າ ແລະ ຍິ່ງໄປກວ່ານັ້ນ ພວກມັນກໍຈະບໍ່ສົ່ງຜົນກະທົບຕໍ່ການໄດ້ຮັບຄວາມລອດພົ້ນຂອງເຈົ້າ; ແນ່ນອນວ່າ ສິ່ງທີ່ສຳຄັນກວ່ານັ້ນກໍຄື ພວກມັນຈະບໍ່ສົ່ງຜົນກະທົບຕໍ່ວິທີທີ່ພຣະເຈົ້າເບິ່ງເຈົ້າ. ສິ່ງນັ້ນບໍ່ໄດ້ເຮັດໃຫ້ເຈົ້າສະບາຍໃຈຂຶ້ນບໍ? (ແມ່ນແລ້ວ). ຖ້າເຈົ້າຍັງຄົງກັງວົນກ່ຽວກັບການຖືກຄົນອື່ນດູຖູກ, ນັ້ນກໍເປັນບັນຫາກ່ຽວກັບອຸປະນິໄສທີ່ອວດດີຂອງເຈົ້າ ແລະ ເຈົ້າຕ້ອງແກ້ໄຂອຸປະນິໄສທີ່ອວດດີນີ້. ນີ້ຄືເສັ້ນທາງແຫ່ງການປະຕິບັດສຳລັບການປະຕິບັດຕໍ່ຂໍ້ບົກຜ່ອງ ແລະ ຈຸດອ່ອນຂອງເຈົ້າເອງຢ່າງຖືກຕ້ອງ. ການປະຕິບັດດ້ວຍວິທີນີ້ບໍ່ໄດ້ເຮັດໃຫ້ເຈົ້າປ່ອຍວາງສິ່ງເຫຼົ່ານີ້ໄດ້ງ່າຍຂຶ້ນ ແລະ ບໍ່ຖືກບີບຄັ້ນໂດຍພວກມັນອີກຕໍ່ໄປບໍ? (ແມ່ນແລ້ວ).

ການປະຕິບັດໜ້າທີ່ຕາມປົກກະຕິຂອງຄົນໃດໜຶ່ງ ແລະ ຂໍ້ບົກຜ່ອງ ແລະ ຈຸດອ່ອນໃນຄວາມເປັນມະນຸດຂອງພວກເຂົາຈະມີຜົນກະທົບຕໍ່ກັນບໍ? (ຜ່ານການໂອ້ລົມຂອງພຣະເຈົ້າ, ຕອນນີ້ຂ້ານ້ອຍເຂົ້າໃຈແລ້ວວ່າ ຂໍ້ບົກຜ່ອງ ແລະ ຈຸດອ່ອນໃນຄວາມເປັນມະນຸດບໍ່ແມ່ນອຸປະນິໄສທີ່ເສື່ອມຊາມ ແລະ ພວກມັນຈະບໍ່ສົ່ງຜົນກະທົບຕໍ່ການປະຕິບັດໜ້າທີ່ຕາມປົກກະຕິຂອງຜູ້ຄົນ. ຕາບໃດທີ່ຜູ້ຄົນປະຕິບັດໜ້າທີ່ຂອງພວກເຂົາຕາມຫຼັກການຄວາມຈິງ, ພວກເຂົາກໍຈະໄດ້ຮັບຜົນທີ່ດີ. ສຳລັບຂໍ້ບົກຜ່ອງ ແລະ ຄວາມບໍ່ພຽງພໍໃນຄວາມເປັນມະນຸດ, ຖ້າພວກເຮົາສາມາດເອົາຊະນະພວກມັນໄດ້, ແລ້ວພວກເຮົາກໍສາມາດເຮັດໄດ້. ຖ້າພວກເຮົາບໍ່ສາມາດເອົາຊະນະພວກມັນໄດ້ໃນໄລຍະເວລາສັ້ນໆ, ແລ້ວພວກເຮົາກໍຄວນອະນຸຍາດໃຫ້ພວກມັນມີຢູ່ ແລະ ສາມາດປະຕິບັດຕໍ່ພວກມັນຢ່າງຖືກຕ້ອງ). ຖ້າເຈົ້າມີລະດັບການສຶກສາຕໍ່າ, ແຕ່ເຈົ້າຈຳເປັນຕ້ອງໃຊ້ຄວາມຮູ້ທາງວິຊາການໃນໜ້າທີ່ຂອງເຈົ້າ, ນີ້ບໍ່ແມ່ນຄວາມບົກຜ່ອງປະເພດໜຶ່ງບໍ? (ແມ່ນແລ້ວ). ແລ້ວຄວາມຫຍຸ້ງຍາກນີ້ສາມາດແກ້ໄຂໄດ້ແນວໃດ? (ຂ້ານ້ອຍສາມາດປະຕິບັດໜ້າທີ່ທີ່ເໝາະສົມກັບຂ້ານ້ອຍແທນ ໂດຍອີງໃສ່ລະດັບການສຶກສາຂອງຂ້ານ້ອຍ ຫຼື ຖ້າໜ້າທີ່ນີ້ເໝາະສົມກັບຂ້ານ້ອຍ, ແຕ່ມັນຮຽກຮ້ອງໃຫ້ມີຄວາມຮູ້ທາງວິຊາການໃນລະດັບໜຶ່ງ, ຂ້ານ້ອຍກໍສາມາດຊອກຫາອ້າຍເອື້ອຍນ້ອງທີ່ມີການສຶກສາບາງຄົນມາຮ່ວມມືກັບຂ້ານ້ອຍ, ພວກເຮົາສາມາດໃຊ້ຈຸດແຂງຂອງກັນເອງເພື່ອຊົດເຊີຍຈຸດອ່ອນຂອງພວກເຮົາ ແລະ ເຮັດໜ້າທີ່ນີ້ໃຫ້ສຳເລັດໄປນຳກັນ). ຄວາມຈິງສາມາດຊົດເຊີຍລະດັບການສຶກສາທີ່ຕໍ່າໄດ້ບໍ? (ໄດ້, ເພາະວ່າເມື່ອຄົນໃດໜຶ່ງມີຄວາມຈິງ, ລາວກໍສາມາດເບິ່ງທະລຸສິ່ງຕ່າງໆໄດ້). ການສຶກສາແມ່ນບາງສິ່ງທີ່ຢູ່ໃນລະດັບຂອງຄວາມຮູ້. ບໍ່ວ່າເຈົ້າຈະມີຄວາມຮູ້ຫຼາຍປານໃດກໍຕາມ, ຖ້າເຈົ້າບໍ່ເຂົ້າໃຈຄວາມຈິງ, ແລ້ວເມື່ອເຈົ້າເວົ້າ ຫຼື ຂຽນບົດຄວາມ, ເຈົ້າກໍຈະສາມາດໃຊ້ໄວຍາກອນທີ່ຖືກຕ້ອງໄດ້ເທົ່ານັ້ນ, ເຈົ້າຈະບໍ່ສາມາດອະທິບາຍໄດ້ຢ່າງຊັດເຈນ ຫຼື ແກ້ໄຂບັນຫາທີ່ກ່ຽວຂ້ອງກັບຄວາມຈິງໄດ້. ສະນັ້ນ, ການສຶກສາຈຶ່ງບໍ່ສຳຄັນ; ຄວາມຈິງສຳຄັນກວ່າການສຶກສາ. ແນ່ນອນວ່າ ຖ້າເຈົ້າບໍ່ມີພື້ນຖານທາງການສຶກສາ ແລະ ຖ້າໜ້າທີ່ທີ່ເຈົ້າເຮັດກ່ຽວຂ້ອງກັບຄວາມຮູ້ທາງວິຊາການ, ເຈົ້າກໍຈະບໍ່ເກັ່ງໃນການເຮັດໜ້າທີ່ນັ້ນ. ເຖິງຢ່າງໃດກໍຕາມ, ຖ້າເຈົ້າເຂົ້າໃຈຄວາມຈິງ, ເຈົ້າກໍສາມາດນຳພາຄົນອື່ນໄດ້, ເຈົ້າສາມາດດຳເນີນການກວດສອບໃນແງ່ຂອງຫຼັກການຄວາມຈິງໄດ້. ຖ້າເຈົ້າມີລະດັບການສຶກສາຕໍ່າ ແລະ ຂາດຄວາມສາມາດໃນການສະແດງອອກ ແລະ ເຈົ້າຕ້ອງການເທດສະໜາ ຫຼື ໂອ້ລົມກ່ຽວກັບຄວາມຈິງ, ເຈົ້າກໍສາມາດຊອກຫາຄົນທີ່ມີການສຶກສາມາຊ່ວຍເຈົ້າຮຽນຮຽງບົດຮ່າງຂອງເຈົ້າໄດ້. ແລ້ວມັນກໍຈະງ່າຍສຳລັບເຈົ້າທີ່ຈະບັນລຸຜົນເມື່ອເຈົ້າໂອ້ລົມ ຫຼື ເທດສະໜາ. ເຖິງຢ່າງໃດກໍຕາມ, ຢ່າງໜ້ອຍທີ່ສຸດ ເຈົ້າຕ້ອງເຂົ້າໃຈຄວາມຈິງ. ຖ້າເຈົ້າບໍ່ເຂົ້າໃຈຄວາມຈິງ ແລະ ເຈົ້າຍັງບໍ່ມີການສຶກສາອີກ, ເຈົ້າກໍຈະບໍ່ສາມາດປະຕິບັດໜ້າທີ່ທີ່ກ່ຽວຂ້ອງກັບຄວາມຮູ້ທາງວິຊາການໄດ້, ສະນັ້ນ ເຈົ້າຈຶ່ງຄວນປະຕິບັດໜ້າທີ່ທີ່ເໝາະສົມກັບລະດັບການສຶກສາຂອງເຈົ້າ. ສິ່ງນີ້ບໍ່ໄດ້ແກ້ໄຂບັນຫາບໍ? (ແມ່ນແລ້ວ). ສະນັ້ນ, ການໄລ່ຕາມເສາະຫາຄວາມຈິງຈຶ່ງເປັນສິ່ງທີ່ສຳຄັນທີ່ສຸດ, ບໍ່ວ່າເຈົ້າຈະເບິ່ງຈາກມຸມມອງໃດກໍຕາມ. ເຈົ້າສາມາດຫຼີກລ່ຽງຈຸດອ່ອນ ແລະ ຂໍ້ບົກຜ່ອງແຫ່ງຄວາມເປັນມະນຸດໄດ້, ແຕ່ເຈົ້າບໍ່ມີທາງຫຼີກລ່ຽງເສັ້ນທາງແຫ່ງການໄລ່ຕາມເສາະຫາຄວາມຈິງໄດ້ຢ່າງເດັດຂາດ. ບໍ່ວ່າຄວາມເປັນມະນຸດຂອງເຈົ້າຈະສົມບູນ ຫຼື ສູງສົ່ງສໍ່າໃດກໍຕາມ ຫຼື ບໍ່ວ່າເຈົ້າອາດຈະມີຂໍ້ບົກຜ່ອງ ແລະ ຈຸດອ່ອນໜ້ອຍກວ່າ ແລະ ມີຈຸດແຂງຫຼາຍກວ່າຄົນອື່ນກໍຕາມ, ສິ່ງນີ້ກໍບໍ່ໄດ້ສະແດງວ່າເຈົ້າເຂົ້າໃຈຄວາມຈິງ ແລະ ມັນບໍ່ສາມາດທົດແທນການໄລ່ຕາມເສາະຫາຄວາມຈິງຂອງເຈົ້າໄດ້. ໃນທາງກົງກັນຂ້າມ, ຖ້າເຈົ້າໄລ່ຕາມເສາະຫາຄວາມຈິງ, ເຂົ້າໃຈຄວາມຈິງຫຼາຍຢ່າງ ແລະ ມີຄວາມເຂົ້າໃຈຢ່າງເລິກເຊິ່ງ ແລະ ສຳພັນກັບຊີວິດຈິງພຽງພໍກ່ຽວກັບມັນ, ສິ່ງນີ້ກໍຈະຊົດເຊີຍຈຸດອ່ອນ ແລະ ບັນຫາຫຼາຍຢ່າງໃນຄວາມເປັນມະນຸດຂອງເຈົ້າ. ຕົວຢ່າງ: ສົມມຸດວ່າເຈົ້າເປັນຄົນຂີ້ຢ້ານ ແລະ ເກັບຕົວ, ເຈົ້າເວົ້າກະຕຸກກະຕັກ ແລະ ເຈົ້າມີການສຶກສາບໍ່ສູງປານໃດ, ນັ້ນກໍຄື ເຈົ້າມີຈຸດອ່ອນ ແລະ ຄວາມບໍ່ພຽງພໍຫຼາຍຢ່າງ, ແຕ່ເຈົ້າມີປະສົບການທີ່ສຳພັນກັບຊີວິດຈິງ ແລະ ເຖິງແມ່ນວ່າເຈົ້າຈະເວົ້າກະຕຸກກະຕັກເມື່ອເຈົ້າເວົ້າກໍຕາມ, ເຈົ້າກໍສາມາດໂອ້ລົມຄວາມຈິງໄດ້ຢ່າງຊັດເຈນ ແລະ ການໂອ້ລົມນີ້ກໍເສີມສ້າງທຸກຄົນເມື່ອພວກເຂົາໄດ້ຍິນມັນ, ແກ້ໄຂບັນຫາຕ່າງໆ, ເຮັດໃຫ້ຜູ້ຄົນສາມາດຫຼຸດພົ້ນຈາກຄວາມຄິດລົບ ແລະ ກຳຈັດການຈົ່ມວ່າ ແລະ ຄວາມເຂົ້າໃຈຜິດຂອງພວກເຂົາກ່ຽວກັບພຣະເຈົ້າ. ເຫັນບໍ, ເຖິງແມ່ນວ່າເຈົ້າຈະເວົ້າຕິດຂັດກໍຕາມ, ຄຳເວົ້າເຫຼົ່ານັ້ນກໍສາມາດແກ້ໄຂບັນຫາໄດ້, ຄຳເວົ້າເຫຼົ່ານີ້ສຳຄັນຫຼາຍສໍ່າໃດ! ເມື່ອຄົນນອກໄດ້ຍິນຄຳເວົ້າເຫຼົ່ານັ້ນ, ພວກເຂົາກໍເວົ້າວ່າເຈົ້າເປັນຄົນທີ່ບໍ່ມີການສຶກສາ ແລະ ເຈົ້າບໍ່ໄດ້ປະຕິບັດຕາມຫຼັກໄວຍາກອນເມື່ອເຈົ້າເວົ້າ ແລະ ບາງຄັ້ງຄຳສັບທີ່ເຈົ້າໃຊ້ກໍບໍ່ເໝາະສົມປານໃດເຊັ່ນກັນ. ມັນອາດຈະເປັນໄປໄດ້ວ່າເຈົ້າໃຊ້ພາສາທ້ອງຖິ່ນ ຫຼື ພາສາປະຈຳວັນ ແລະ ຄຳເວົ້າຂອງເຈົ້າຂາດລະດັບ ແລະ ຮູບແບບຂອງຄົນທີ່ມີການສຶກສາສູງເຊິ່ງເວົ້າໄດ້ຢ່າງຄ່ອງແຄ້ວຫຼາຍ. ເຖິງຢ່າງໃດກໍຕາມ, ການໂອ້ລົມຂອງເຈົ້າມີຄວາມເປັນຈິງຄວາມຈິງ, ມັນສາມາດແກ້ໄຂຄວາມຫຍຸ້ງຍາກຂອງຜູ້ຄົນໄດ້ ແລະ ຫຼັງຈາກທີ່ຜູ້ຄົນໄດ້ຍິນມັນ, ເມກດຳທັງໝົດທີ່ຢູ່ອ້ອມຕົວພວກເຂົາກໍຫາຍໄປ ແລະ ບັນຫາທັງໝົດຂອງພວກເຂົາກໍຖືກແກ້ໄຂ. ເຈົ້າເຫັນບໍ, ການເຂົ້າໃຈຄວາມຈິງບໍ່ສຳຄັນບໍ? (ແມ່ນແລ້ວ). ສົມມຸດວ່າເຈົ້າບໍ່ເຂົ້າໃຈຄວາມຈິງ ແລະ ເຖິງແມ່ນວ່າເຈົ້າຈະມີຄວາມຮູ້ທາງວິຊາການບາງຢ່າງ ແລະ ເຈົ້າເວົ້າໄດ້ຢ່າງຄ່ອງແຄ້ວກໍຕາມ, ເມື່ອທຸກຄົນໄດ້ຍິນເຈົ້າເວົ້າ, ພວກເຂົາກໍຄິດວ່າ “ຄຳເວົ້າຂອງເຈົ້າເປັນພຽງຫຼັກຄຳສອນ, ມັນບໍ່ມີຄວາມເປັນຈິງຄວາມຈິງຢູ່ໃນນັ້ນແມ່ນແຕ່ໜ້ອຍດຽວ ແລະ ພວກມັນບໍ່ສາມາດແກ້ໄຂບັນຫາທີ່ແທ້ຈິງໄດ້ເລີຍ, ສະນັ້ນ ຄຳເວົ້າເຫຼົ່ານີ້ຂອງເຈົ້າບໍ່ໄດ້ຫວ່າງເປົ່າທັງໝົດບໍ? ເຈົ້າບໍ່ເຂົ້າໃຈຄວາມຈິງ. ເຈົ້າເປັນພຽງຟາຣີຊາຍບໍ່ແມ່ນບໍ?” ເຖິງແມ່ນວ່າເຈົ້າຈະເວົ້າຫຼັກຄຳສອນຫຼາຍຢ່າງກໍຕາມ, ບັນຫາກໍຍັງບໍ່ໄດ້ຮັບການແກ້ໄຂ ແລະ ເຈົ້າກໍຄິດກັບຕົວເອງວ່າ “ຂ້ອຍເວົ້າດ້ວຍຄວາມຈິງໃຈ ແລະ ຕັ້ງໃຈຫຼາຍ. ເປັນຫຍັງພວກເຈົ້າຈຶ່ງບໍ່ເຂົ້າໃຈໃນສິ່ງທີ່ຂ້ອຍເວົ້າ?” ເຈົ້າເວົ້າຫຼັກຄຳສອນຫຼາຍຢ່າງ, ແຕ່ຄົນທີ່ຄິດລົບກໍຍັງຄົງຄິດລົບຢູ່ ແລະ ຄົນທີ່ມີຄວາມເຂົ້າໃຈຜິດກ່ຽວກັບພຣະເຈົ້າກໍຍັງຄົງມີຄວາມເຂົ້າໃຈຜິດເຫຼົ່ານັ້ນຢູ່ ແລະ ບໍ່ມີຄວາມຫຍຸ້ງຍາກໃດເລີຍທີ່ມີຢູ່ໃນການປະຕິບັດໜ້າທີ່ຂອງພວກເຂົາໄດ້ຮັບການແກ້ໄຂ, ສິ່ງນີ້ໝາຍຄວາມວ່າຄຳເວົ້າທີ່ເຈົ້າເວົ້າອອກມານັ້ນເປັນພຽງຄຳເວົ້າທີ່ໄຮ້ສາລະ. ບໍ່ວ່າຈະມີຈຸດອ່ອນ ແລະ ຂໍ້ບົກຜ່ອງຫຼາຍປານໃດໃນຄວາມເປັນມະນຸດຂອງເຈົ້າກໍຕາມ, ຖ້າຄຳເວົ້າທີ່ເຈົ້າເວົ້າອອກມາມີຄວາມເປັນຈິງຄວາມຈິງ, ແລ້ວການໂອ້ລົມຂອງເຈົ້າກໍສາມາດແກ້ໄຂບັນຫາໄດ້; ຖ້າຄຳເວົ້າທີ່ເຈົ້າເວົ້າອອກມາເປັນຫຼັກຄຳສອນ ແລະ ພວກມັນປາສະຈາກຄວາມຮູ້ຈາກປະສົບການແມ່ນແຕ່ໜ້ອຍດຽວ, ແລ້ວບໍ່ວ່າເຈົ້າຈະເວົ້າຫຼາຍປານໃດກໍຕາມ, ເຈົ້າກໍຈະບໍ່ສາມາດແກ້ໄຂບັນຫາທີ່ແທ້ຈິງຂອງຜູ້ຄົນໄດ້. ບໍ່ວ່າຜູ້ຄົນຈະເບິ່ງເຈົ້າແນວໃດກໍຕາມ, ຕາບໃດທີ່ສິ່ງທີ່ເຈົ້າເວົ້າບໍ່ສອດຄ່ອງກັບຄວາມຈິງ ແລະ ພວກມັນບໍ່ສາມາດແກ້ໄຂສະພາວະຂອງຜູ້ຄົນ ຫຼື ແກ້ໄຂຄວາມຫຍຸ້ງຍາກຂອງຜູ້ຄົນໄດ້, ແລ້ວຜູ້ຄົນກໍຈະບໍ່ຕ້ອງການຟັງຄຳເວົ້າເຫຼົ່ານັ້ນ. ສະນັ້ນ, ສິ່ງໃດສຳຄັນກວ່າກັນ: ຄວາມຈິງ ຫຼື ເງື່ອນໄຂຂອງຜູ້ຄົນເອງ? (ຄວາມຈິງສຳຄັນກວ່າ). ການໄລ່ຕາມເສາະຫາຄວາມຈິງ ແລະ ການເຂົ້າໃຈຄວາມຈິງແມ່ນສິ່ງທີ່ສຳຄັນທີ່ສຸດ. ສະນັ້ນ, ບໍ່ວ່າເຈົ້າຈະມີຂໍ້ບົກຜ່ອງຫຍັງແດ່ໃນແງ່ຂອງຄວາມເປັນມະນຸດຂອງເຈົ້າ ຫຼື ເງື່ອນໄຂແຕ່ກຳເນີດຂອງເຈົ້າກໍຕາມ, ເຈົ້າຕ້ອງບໍ່ຖືກບີບຄັ້ນໂດຍພວກມັນ. ໃນທາງກົງກັນຂ້າມ ເຈົ້າຄວນໄລ່ຕາມເສາະຫາຄວາມຈິງ ແລະ ຊົດເຊີຍຂໍ້ບົກຜ່ອງຕ່າງໆຂອງເຈົ້າໂດຍການເຂົ້າໃຈຄວາມຈິງ ແລະ ຖ້າເຈົ້າຄົ້ນພົບຈຸດອ່ອນບາງຢ່າງໃນຕົວເຈົ້າເອງ, ເຈົ້າກໍຄວນຟ້າວແກ້ໄຂພວກມັນ. ບາງຄົນບໍ່ເນັ້ນໃສ່ການໄລ່ຕາມເສາະຫາຄວາມຈິງ ແລະ ມັກຈະເນັ້ນໃສ່ການແກ້ໄຂຄວາມຫຍຸ້ງຍາກ, ຂໍ້ບົກຜ່ອງ ແລະ ຈຸດອ່ອນໃນຄວາມເປັນມະນຸດຂອງພວກເຂົາຢູ່ສະເໝີ ແລະ ດັດແກ້ບັນຫາກ່ຽວກັບຄວາມເປັນມະນຸດຂອງພວກເຂົາ ແລະ ຜົນປາກົດວ່າພວກເຂົາທຸ່ມເທຄວາມພະຍາຍາມຫຼາຍປີໂດຍບໍ່ໄດ້ຮັບຜົນທີ່ຊັດເຈນ ແລະ ດ້ວຍເຫດນັ້ນ ພວກເຂົາຈຶ່ງຮູ້ສຶກຜິດຫວັງກັບຕົນເອງ ແລະ ຄິດວ່າຄວາມເປັນມະນຸດຂອງພວກເຂົາຕໍ່າຕ້ອຍເກີນໄປ ແລະ ພວກເຂົາບໍ່ສາມາດຖືກໄຖ່ບາບໄດ້ແລ້ວ. ນີ້ບໍ່ແມ່ນເລື່ອງທີ່ໂງ່ຈ້າຫຼາຍບໍ?

3. ເພື່ອໃຫ້ໄດ້ຮັບຄວາມຈິງ ແລະ ຊີວິດ ທີ່ຄົນໆໜຶ່ງຕ້ອງໄລ່ຕາມເສາະຫາຄວາມຈິງ ແລະ ແກ້ໄຂອຸປະນິໄສທີ່ເສື່ອມຊາມຂອງພວກເຂົາ

ບາງຄົນເບິ່ງຄືວ່າອ່ອນໂຍນ, ອົດກັ້ນ ແລະ ອົດທົນ; ພວກເຂົາເວົ້າຈາຢ່າງດ້ວຍຄວາມປານີດ ແລະ ປະຕິບັດວຽກງານຢ່າງວ່ອງໄວ ແລະ ຫ້າວຫັນຄືກັບສາຍຟ້າແມບ ແລະ ມີບຸກຄະລິກທີ່ໜ້າເກງຂາມ. ຄວາມເປັນມະນຸດຂອງພວກເຂົາເບິ່ງຄືວ່າສົມບູນແບບພໍສົມຄວນ ແລະ ພວກເຂົາມີລັກສະນະທ່າທາງໂດຍມາດຕະຖານຂອງບຸກຄົນທີ່ເປັນຜູ້ນຳ. ເຖິງຢ່າງໃດກໍຕາມ, ພວກເຂົາບໍ່ເຂົ້າໃຈຄວາມຈິງຫຍັງເລີຍ, ພວກເຂົາພະຍາຍາມໃຊ້ຫຼັກຄຳສອນເພື່ອແກ້ໄຂບັນຫາທຸກປະເພດ ແລະ ພວກເຂົາບໍ່ສາມາດເຮັດວຽກງານທີ່ເປັນທາດແທ້ໃດໆ ຫຼື ຈັດຕັ້ງປະຕິບັດການຈັດແຈງວຽກງານໄດ້. ພວກເຂົາບໍ່ໄດ້ໄຮ້ປະໂຫຍດບໍ? ຄົນເຫຼົ່ານີ້ຄືຟາຣີຊາຍໂດຍມາດຕະຖານ. ພາຍນອກແລ້ວ, ພວກຟາຣີຊາຍນຸ່ງເຄື່ອງຢ່າງໄຮ້ບ່ອນຕິ, ສະຫງ່າງາມ ແລະ ສຸຂຸມ; ພວກເຂົາໄດ້ຮັບການບົ່ມເພາະ, ຮູ້ຈັກມາລະຍາດເປັນຢ່າງດີ, ສຸພາບ, ມີຄວາມຮັກ, ອົດກັ້ນ ແລະ ອົດທົນ. ການວາງຕົວຂອງພວກເຂົາເໝາະສົມເປັນຢ່າງຍິ່ງ ແລະ ພວກເຂົາເວົ້າກັບຄົນອື່ນດ້ວຍຄວາມອ່ອນໂຍນ, ຄວາມອ່ອນນ້ອມ ແລະ ຄວາມຖ່ອມຕົວເປັນຢ່າງຍິ່ງ. ເຈົ້າບໍ່ສາມາດເຫັນຄວາມບໍ່ສົມບູນແບບ, ຮອຍແຕກ ຫຼື ຂໍ້ບົກຜ່ອງໃດໆໃນຕົວພວກເຂົາໄດ້ເລີຍ. ຖ້າຕັດສິນຈາກຄວາມເປັນມະນຸດຂອງພວກເຂົາ, ພວກເຂົາເບິ່ງຄືວ່າເປັນຕາໜ້າເຊື່ອຖື, ມີຄວາມເຂົ້າໃຈເລິກເຊິ່ງ, ປານີດ ແລະ ສະຫງ່າງາມເປັນພິເສດ ຄືກັນກັບສຸພາບບຸລຸດທີ່ມີການສຶກສາ ແລະ ສະຫງ່າງາມ ທີ່ຄົນຈີນມັກເວົ້າເຖິງ. ຄວາມເປັນມະນຸດຂອງພວກເຂົາເບິ່ງຄືວ່າສົມບູນແບບ ແລະ ເບິ່ງພາຍນອກແລ້ວ ບໍ່ສາມາດຫາຂໍ້ຜິດພາດໃດໆໃນຕົວພວກເຂົາໄດ້ເລີຍ, ແຕ່ພວກເຂົາເຂົ້າໃຈເຈດຕະນາຂອງພຣະເຈົ້າບໍ? ພວກເຂົາເຂົ້າໃຈຫຼັກການສຳລັບການເຮັດສິ່ງຕ່າງໆທຸກປະເພດບໍ? ຄົນເຫຼົ່ານີ້ສາມາດເວົ້າໄດ້ເປັນເວລາຫຼາຍຊົ່ວໂມງໃນທຸກໆການເຕົ້າໂຮມ ແລະ ຜູ້ທີ່ບໍ່ເຂົ້າໃຈຄວາມຈິງກໍກົ້ມລົງຂາບດ້ວຍຄວາມຊື່ນຊົມ, ໂດຍຄິດວ່າພວກເຂົາເວົ້າໃນລັກສະນະທີ່ຄ່ອງແຄ້ວຫຼາຍ ແລະ ສະແດງຕົນເອງອອກໃນລັກສະນະທີ່ຊັດເຈນ ແລະ ເປັນເຫດເປັນຜົນຫຼາຍ. ແຕ່ຜູ້ທີ່ເຂົ້າໃຈຄວາມຈິງຈະຮູ້ຫຼັງຈາກທີ່ໄດ້ຟັງບຸກຄົນເຫຼົ່ານີ້ວ່າ ສິ່ງທີ່ພວກເຂົາເວົ້ານັ້ນລ້ວນແຕ່ເປັນຫຼັກຄຳສອນ ແລະ ມັນບໍ່ໄດ້ແກ້ໄຂຄວາມຫຍຸ້ງຍາກຕົວຈິງຂອງຜູ້ຄົນ ໂດຍການເລັງໃສ່ບັນຫາຂອງພວກເຂົາ. ບຸກຄົນເຫຼົ່ານີ້ບໍ່ສົນໃຈວ່າຄວາມຫຍຸ້ງຍາກທີ່ແທ້ຈິງຂອງຜູ້ຄົນແມ່ນຫຍັງກັນແທ້ ແລະ ຮູ້ພຽງແຕ່ວິທີເທດສະໜາຫຼັກຄຳສອນທີ່ຫວ່າງເປົ່າ ແລະ ເວົ້າບໍ່ຢຸດກ່ຽວກັບທິດສະດີທີ່ສູງສົ່ງ ແລະ ຫວ່າງເປົ່າ. ຫຼັງຈາກທີ່ເວົ້າແລ້ວ, ພວກເຂົາເຖິງຂັ້ນຮູ້ສຶກພໍໃຈກັບຕົນເອງຫຼາຍ, ໂດຍຄິດວ່າພວກເຂົາເຂົ້າໃຈຄວາມຈິງ ແລະ ມີຄວາມເປັນຈິງຂອງຄວາມຈິງ. ໃນຄວາມເປັນຈິງແລ້ວ, ສິ່ງທີ່ພວກເຂົາສະແຫວງຫາແມ່ນພຽງແຕ່ເພື່ອປົກປິດພາບລັກພາຍນອກຂອງຄວາມເປັນມະນຸດຂອງພວກເຂົາ ເພື່ອເຮັດໃຫ້ມັນເບິ່ງຄືວ່າສົມບູນແບບ ແລະ ສະຫງ່າງາມ, ເຮັດໃຫ້ມັນເບິ່ງຄືວ່າສູງສົ່ງ ແລະ ຍິ່ງໃຫຍ່. ເຖິງຢ່າງໃດກໍຕາມ, ແກ່ນແທ້ ແລະ ອຸປະນິໄສທີ່ເສື່ອມຊາມຂອງພວກເຂົາທີ່ຕໍ່ຕ້ານພຣະເຈົ້ານັ້ນບໍ່ໄດ້ປ່ຽນແປງແມ່ນແຕ່ໜ້ອຍດຽວ. ຄວາມຄິດຫຼົງຜິດຂອງພວກເຂົາກ່ຽວກັບພຣະເຈົ້າ, ຄວາມກະບົດຂອງພວກເຂົາທີ່ມີຕໍ່ພຣະອົງ, ຄວາມເຂົ້າໃຈຜິດ, ຄວາມລະແວດລະວັງ ແລະ ຄວາມສົງໄສຂອງພວກເຂົາກ່ຽວກັບພຣະເຈົ້າ ແລະ ໂດຍສະເພາະຢ່າງຍິ່ງ ຂໍ້ຮຽກຮ້ອງທີ່ບໍ່ສົມເຫດສົມຜົນ ແລະ ຄວາມປາຖະໜາເກີນຄວນຂອງພວກເຂົາທີ່ມີຕໍ່ພຣະເຈົ້ານັ້ນເຕັມຢູ່ໃນຄວາມຄິດທັງໝົດຂອງພວກເຂົາ. ພວກເຂົາບໍ່ໄດ້ໄລ່ຕາມເສາະຫາຄວາມຈິງເລີຍ ແລະ ພວກເຂົາກໍບໍ່ຍອມຮັບຄວາມຈິງເລີຍເຊັ່ນກັນ. ສະນັ້ນ, ການອະທິບາຍວ່າຄວາມເປັນມະນຸດຂອງພວກເຂົາ “ສົມບູນແບບ” ແມ່ນການໃຊ້ຄຳວ່າ “ສົມບູນແບບ” ໃນຄວາມໝາຍທີ່ດູຖູກ, ເພາະວ່າບໍ່ມີຄວາມເປັນມະນຸດໃດທີ່ສົມບູນແບບ; “ຄວາມສົມບູນແບບ” ຂອງພວກເຂົາເປັນພຽງສາກບັງໜ້າ ແລະ ການປົກປິດເທົ່ານັ້ນ. ຄວາມເປັນມະນຸດທີ່ປາສະຈາກຂໍ້ບົກຜ່ອງນັ້ນບໍ່ມີຢູ່ຈິງ; ມັນເປັນສາກບັງໜ້າ, ຢ່າໄປເຊື່ອພວກເຂົາ. ຍິ່ງຄົນໃດໜຶ່ງເບິ່ງຄືວ່າສົມບູນແບບຢູ່ພາຍນອກຫຼາຍສໍ່າໃດ, ເຈົ້າກໍຍິ່ງຕ້ອງລະວັງພວກເຂົາ, ສັງເກດພວກເຂົາ ແລະ ແຍກແຍະພວກເຂົາຫຼາຍຂຶ້ນສໍ່ານັ້ນ. ເຈົ້າແຍກແຍະພວກເຂົາແນວໃດ? ໃຫ້ພົວພັນກັບພວກເຂົາຫຼາຍຂຶ້ນ, ລົມກັບພວກເຂົາໃຫ້ຫຼາຍຂຶ້ນ ແລະ ເບິ່ງວ່າພວກເຂົາເຂົ້າໃຈຕົນເອງ ຫຼື ບໍ່. ສົມມຸດພວກເຂົາເວົ້າວ່າ “ຂ້ອຍເປັນມານຮ້າຍ, ຂ້ອຍເປັນຊາຕານ, ຂ້ອຍຕໍ່ຕ້ານພຣະເຈົ້າ, ຂ້ອຍເສື່ອມຊາມ! ຂ້ອຍເປັນຄົນບາບ, ເປັນຫົວໜ້າຄົນບາບ, ພຣະເຈົ້າບໍ່ພໍພຣະໄທໃນຕົວຂ້ອຍ, ພຣະເຈົ້າລັງກຽດຂ້ອຍ!” ຫຼື “ຂ້ອຍຕາບອດ ແລະ ໂງ່ຈ້າ, ຍາກຈົນ ແລະ ເປັນຕາສັງເວດ! ຂ້ອຍເປິເປື້ອນ, ຂ້ອຍສົກກະປົກ!” ມີຂໍ້ເທັດຈິງໃດໆໃນຄຳເວົ້າເຫຼົ່ານີ້ບໍ? ມີຄວາມເຂົ້າໃຈທີ່ເປັນທາດແທ້ບໍ? (ບໍ່). ພວກເຂົາບໍ່ມີຄວາມເຂົ້າໃຈໃດໆເລີຍກ່ຽວກັບອຸປະນິໄສທີ່ເສື່ອມຊາມຂອງພວກເຂົາເອງ; ພວກເຂົາບໍ່ຍອມຮັບແມ່ນແຕ່ຂໍ້ເທັດຈິງທີ່ວ່າ ພວກເຂົາມີອຸປະນິໄສທີ່ເສື່ອມຊາມ. ພວກເຂົາພຽງແຕ່ຮຽນຮູ້ທີ່ຈະກ່າວຄຳເວົ້າທີ່ຫວ່າງເປົ່າ ແລະ ທິດສະດີບາງຢ່າງ. ຄຳເວົ້າທີ່ຫວ່າງເປົ່າ ແລະ ທິດສະດີເຫຼົ່ານີ້ບໍ່ແມ່ນຄວາມເຂົ້າໃຈທີ່ມາຈາກສິ່ງທີ່ພວກເຂົາຮູ້ສຶກ ຫຼື ມີປະສົບການໃນສ່ວນເລິກຫົວໃຈຂອງພວກເຂົາ; ພວກມັນເປັນພຽງຄຳເວົ້າທີ່ຟັງມ່ວນຫູ, ພວກມັນລ້ວນແຕ່ເປັນສາກບັງໜ້າທີ່ພວກເຂົາກຳລັງນຳສະເໜີ. ຖ້າເຈົ້າຂໍໃຫ້ພວກເຂົາເວົ້າກ່ຽວກັບປະສົບການຂອງພວກເຂົາເອງ, ວິທີທີ່ພວກເຂົາຄ່ອຍໆເຂົ້າໃຈອຸປະນິໄສທີ່ເສື່ອມຊາມຂອງພວກເຂົາເອງ ແລະ ແມ່ນຫຍັງຄືການລິຮານທີ່ພວກເຂົາໄດ້ຜ່ານມາ ແລະ ພຣະທຳຂໍ້ໃດຂອງພຣະເຈົ້າທີ່ພວກເຂົາໄດ້ອ່ານເພື່ອແກ້ໄຂອຸປະນິໄສທີ່ເສື່ອມຊາມຂອງພວກເຂົາ, ພວກເຂົາກໍຈະເຮັດຄືກັບວ່າພວກເຂົາບໍ່ໄດ້ຍິນເຈົ້າ ແລະ ກ່າວຄຳເວົ້າທີ່ໄຮ້ປະໂຫຍດອອກມາອີກຫຼວງຫຼາຍ: “ຂີດຄວາມສາມາດຂອງຂ້ອຍຕໍ່າ, ຂ້ອຍເກີດມາເປັນຄົນບາບ, ຂ້ອຍເປັນຄົນຕໍ່າຕ້ອຍໃນກອງມູນສັດ, ຂ້ອຍບໍ່ຄູ່ຄວນກັບຄວາມລອດພົ້ນຂອງພຣະເຈົ້າ! ຂ້ອຍມີອຸປະນິໄສທີ່ເສື່ອມຊາມ ແລະ ຂ້ອຍບໍ່ສາມາດເປັນພະຍານໃຫ້ກັບພຣະເຈົ້າໄດ້ ບໍ່ວ່າຂ້ອຍຈະຢູ່ໃສກໍຕາມ; ຂ້ອຍພຽງແຕ່ມັກການມີສະຖານະ”. ຖ້າເຈົ້າຖາມວ່າພວກເຂົາພະຍາຍາມແກ້ໄຂສິ່ງນີ້ແນວໃດ, ພວກເຂົາກໍຍັງຈະໃຫ້ຄຳຕອບທີ່ບໍ່ກ່ຽວຂ້ອງແກ່ເຈົ້າ: “ຜູ້ຄົນບໍ່ຄວນມີສະຖານະ; ຫຼັງຈາກທີ່ຜູ້ຄົນມີສະຖານະ, ພວກເຂົາກໍຈົບສິ້ນແລ້ວ. ການໄລ່ຕາມເສາະຫາສະຖານະແມ່ນຄວາມປາຖະໜາເກີນຄວນ. ພຽງແຕ່ພະຍາຍາມເປັນຄົນທີ່ສຳຄັນໜ້ອຍທີ່ສຸດ ແລະ ບໍ່ວ່າເຈົ້າຈະໄປໃສ ໃຫ້ນັ່ງໃນຕັ່ງທີ່ຕໍ່າທີ່ສຸດ, ນັ່ງໃນບ່ອນທີ່ບໍ່ເປັນຕາສັງເກດທີ່ສຸດ. ຜູ້ຄົນຕ້ອງຖ່ອມຕົວ; ສິ່ງນີ້ເອີ້ນວ່າຄວາມຖ່ອມຕົວ”. ພວກເຂົາໄດ້ຜ່ານການປ່ຽນແປງທີ່ເປັນທາດແທ້ໃດໆບໍ? ພວກເຂົາເຄີຍມີປະສົບການຕົວຈິງໃດໆບໍ? (ບໍ່). ບໍ່ມີສິ່ງໃດໃນສອງສິ່ງນີ້ເກີດຂຶ້ນເລີຍ. ພວກເຂົາມີຄວາມເຂົ້າໃຈໃດໆກ່ຽວກັບອຸປະນິໄສທີ່ເສື່ອມຊາມຂອງພວກເຂົາເອງບໍ? (ບໍ່). ພວກເຂົາບໍ່ມີຄວາມເຂົ້າໃຈກ່ຽວກັບພວກມັນເລີຍ. ສະນັ້ນ, ພວກເຂົາຍອມຮັບຄວາມຈິງ ຫຼື ພຣະທຳຂອງພຣະເຈົ້າບໍ? (ບໍ່). ຄົນທີ່ບໍ່ຍອມຮັບວ່າພວກເຂົາມີອຸປະນິໄສທີ່ເສື່ອມຊາມຈະບໍ່ມີວັນຍອມຮັບຄວາມຈິງ. ຖ້າພວກເຂົາຍອມຮັບຄວາມຈິງ, ພວກເຂົາກໍຈະປຽບທຽບທຸກຄຳເວົ້າ ແລະ ການກະທຳຂອງພວກເຂົາ ແລະ ການເປີດເຜີຍຄວາມເສື່ອມຊາມຂອງພວກເຂົາໃສ່ພຣະທຳຂອງພຣະເຈົ້າ. ເມື່ອພວກເຂົາເປີດເຜີຍຄວາມເສື່ອມຊາມ, ພວກເຂົາກໍຈະໄຕ່ຕອງກ່ຽວກັບຕົນເອງ, ໂດຍຖາມຕົນເອງວ່າ ພາຍໃນບໍລິບົດນັ້ນໆ ເປັນຫຍັງພວກເຂົາຈຶ່ງເປີດເຜີຍຄວາມເສື່ອມຊາມ ແລະ ພວກເຂົາກຳລັງຄິດຫຍັງຢູ່ ແລະ ພວກເຂົາຖືກຄວບຄຸມໂດຍຫຍັງໃນເວລານັ້ນ. ຜ່ານການເປີດໂປງຈາກພຣະທຳຂອງພຣະເຈົ້າ ແລະ ການປຽບທຽບ, ພວກເຂົາກໍຈະຄົ້ນພົບວ່ານີ້ຄືອຸປະນິໄສທີ່ເສື່ອມຊາມ ແລະ ພວກເຂົາບໍ່ໄດ້ບໍລິສຸດ ຫຼື ຜຸດຜ່ອງດັ່ງທີ່ພວກເຂົາຈິນຕະນາການ, ທີ່ແທ້ພວກເຂົາມີຄວາມມີເລ່ລ່ຽມ, ເຈດຕະນາທີ່ເຫັນແກ່ຕົວ, ຄວາມທະເຍີທະຍານ ແລະ ຄວາມປາຖະໜາເຊັ່ນກັນ ແລະ ພວກເຂົາພຽງແຕ່ບໍ່ແມ່ນຄົນທີ່ມີຄວາມເປັນຈິງຂອງຄວາມຈິງ. ພວກເຂົາເຄີຍມີປະສົບການດັ່ງກ່າວບໍ? ບໍ່. ພວກເຂົາກ່າວຫຼາຍຄຳເວົ້າ, ແຕ່ບໍ່ມີຂໍ້ເທັດຈິງແມ່ນແຕ່ຢ່າງດຽວທີ່ພິສູດວ່າພວກເຂົາຮັບຮູ້ວ່າພວກເຂົາມີອຸປະນິໄສທີ່ເສື່ອມຊາມ. ພວກເຂົາໄດ້ເຊື່ອໃນພຣະເຈົ້າມາຫຼາຍປີແລ້ວ, ແຕ່ພວກເຂົາກໍບໍ່ມີປະສົບການໃດໆເລີຍກ່ຽວກັບຄວາມຈິງ. ພວກເຂົາພຽງແຕ່ເວົ້າຫຼັກຄຳສອນ, ພຽງແຕ່ຄິດຫາວິທີສ້າງສາກບັງໜ້າ ແລະ ຕົກແຕ່ງຕົນເອງເພື່ອປົກປິດຈຸດຕຳໜິ ແລະ ຂໍ້ບົກຜ່ອງໃນຄວາມເປັນມະນຸດຂອງພວກເຂົາ. ພວກເຂົາຕົກແຕ່ງຕົນເອງດ້ວຍພຶດຕິກຳພາຍນອກ, ການກະທຳ, ສີໜ້າ, ບຸກຄະລິກທ່າທາງ ແລະ ການວາງຕົວແຫ່ງຈິດວິນຍານຈອມປອມ, ໃນຂະນະທີ່ເກັບອຸປະນິໄສທີ່ເສື່ອມຊາມຂອງພວກເຂົາໄວ້ພາຍໃນພວກເຂົາຢ່າງແໜ້ນໜາ, ໝັ້ນຄົງ ແລະ ຢ່າງປອດໄພ. ພວກເຂົາບໍ່ຍອມຮັບຫຼາກຫຼາຍບັນຫາໃນອຸປະນິໄສທີ່ເສື່ອມຊາມຂອງມະນຸດທີ່ພຣະເຈົ້າເປີດໂປງແມ່ນແຕ່ໜ້ອຍດຽວ ຫຼື ຄຳເວົ້າຕ່າງໆທີ່ພຣະເຈົ້າໃຊ້ ເພື່ອເປີດໂປງອຸປະນິໄສເຫຼົ່ານີ້ ແລະ ພວກເຂົາກໍບໍ່ໄດ້ສັງເກດພວກມັນ ຫຼື ເກັບພວກມັນມາໃສ່ໃຈເລີຍ; ພວກເຂົາພຽງແຕ່ທຸ່ມເທຄວາມພະຍາຍາມເຂົ້າໃນພາບລັກພາຍນອກຂອງຄວາມເປັນມະນຸດຂອງພວກເຂົາ. ຖ້າເຈົ້າຂໍໃຫ້ພວກເຂົາເວົ້າກ່ຽວກັບຄວາມເຂົ້າໃຈຂອງພວກເຂົາກ່ຽວກັບພຣະທຳຂອງພຣະເຈົ້າ, ພວກເຂົາມີຄວາມເຂົ້າໃຈ ຫຼື ຄວາມຊາບຊຶ້ງທີ່ແທ້ຈິງຕໍ່ພຣະທຳແຫ່ງການລົງທັນ ແລະ ການພິພາກສາຂອງພຣະອົງ, ພຣະທຳຂອງພຣະອົງທີ່ເປີດໂປງອຸປະນິໄສທີ່ເສື່ອມຊາມຂອງມະນຸດຊາດ ຫຼື ພຣະທຳຂອງພຣະອົງກ່ຽວກັບອຸປະນິໄສຂອງພຣະເຈົ້າ ຫຼື ບໍ່, ພວກເຂົາກໍຈະຫຼີກລ່ຽງຫົວຂໍ້ທີ່ສຳພັນກັບຊີວິດຈິງເຫຼົ່ານີ້ ແລະ ເປັງທິດສະດີຝ່າຍວິນຍານອອກມາປານກະແສນໍ້າອີກຄັ້ງ: “ພຣະເຈົ້າຄືພຣະຜູ້ສ້າງ, ພຣະເຈົ້າຊົງມີອຳນາດສູງສຸດເໜືອທຸກສິ່ງ, ການກະທຳຂອງພຣະເຈົ້ານັ້ນໜ້າອັດສະຈັນ! ພຣະເຈົ້າສົມຄວນໄດ້ຮັບການສັນລະເສີນ ແລະ ການຍົກຍ້ອງ, ພຣະເຈົ້າບໍ່ຄືໃຜ, ສິດອໍານາດ ແລະ ລິດທານຸພາບຂອງພຣະເຈົ້ານັ້ນສູງສຸດ!” ຜູ້ຄົນເວົ້າວ່າ “ແລ້ວຈົ່ງເວົ້າກ່ຽວກັບປະສົບການຂອງເຈົ້າເອງ. ໃນເລື່ອງໃດທີ່ເຈົ້າໄດ້ເຫັນອຸປະນິໄສຂອງພຣະເຈົ້າ ແລະ ຄວາມບໍລິສຸດຂອງພຣະເຈົ້າ?” ພວກເຂົາຕອບວ່າ “ພຣະເຈົ້າຍິ່ງໃຫຍ່ເກີນໄປ, ມະນຸດຕໍ່າຕ້ອຍເກີນໄປ, ມະນຸດບໍ່ຄູ່ຄວນ! ໃນສາຍພຣະເນດຂອງພຣະເຈົ້າ, ມະນຸດຍັງຕໍ່າຕ້ອຍກວ່າມົດທີ່ຢູ່ເທິງພື້ນດິນດ້ວຍຊໍ້າ. ພຣະເຈົ້າຍົກຍ້ອງມະນຸດ!” ພວກເຂົາມີຄວາມເຂົ້າໃຈປະເພດນີ້ບໍ? (ບໍ່). ພວກເຂົາບໍ່ມີຄວາມເຂົ້າໃຈປະເພດນີ້ເລີຍ. ນີ້ຄືຄົນປະເພດໃດ? (ຟາຣີຊາຍທີ່ໜ້າຊື່ໃຈຄົດ). ນີ້ຄືຟາຣີຊາຍທີ່ໜ້າຊື່ໃຈຄົດ. ພວກເຂົາບໍ່ຍອມຮັບຄວາມຈິງແມ່ນແຕ່ໜ້ອຍດຽວ; ພຣະທຳຂອງພຣະເຈົ້າ ແລະ ຄວາມຈິງເປັນພຽງຄຳຂວັນ ແລະ ຫຼັກຄຳສອນໃນສາຍຕາຂອງພວກເຂົາ. ໂດຍປົກກະຕິແລ້ວ ພວກເຂົາຈະອ່ານພຣະທຳຂອງພຣະເຈົ້າ, ຂຽນບັນທຶກການອຸທິດຕົນຝ່າຍວິນຍານ ແລະ ເຂົ້າຮ່ວມການເຕົ້າໂຮມ ແລະ ອ່ານອະທິຖານພຣະທຳຂອງພຣະເຈົ້າ, ພວກເຂົາປະຕິບັດຂັ້ນຕອນທັງໝົດເຫຼົ່ານີ້ ໂດຍບໍ່ພາດແມ່ນແຕ່ຢ່າງດຽວ ຫຼື ປ່ອຍປະລະເລີຍສິ່ງໃດເລີຍ. ສະນັ້ນ, ພວກເຂົາໄດ້ຊຶມຊັບຫຍັງແດ່ຈາກການອ່ານພຣະທຳເຫຼົ່ານີ້ຂອງພຣະເຈົ້າ? ພວກເຂົາໄດ້ຮັບຫຍັງແດ່? ພວກເຂົາບໍ່ໄດ້ອ່ານພຣະທຳຂອງພຣະເຈົ້າເພື່ອເຂົ້າໃຈຄວາມຈິງ, ແຮງໄກທີ່ຈະທຽບພຣະທຳຂອງພຣະອົງໃສ່ກັບອຸປະນິໄສທີ່ເສື່ອມຊາມຂອງພວກເຂົາເອງ, ຄວາມຄິດຫຼົງຜິດ ແລະ ຈິນຕະນາການຂອງພວກເຂົາ ຫຼື ຄວາມຄິດ ແລະ ມຸມມອງທີ່ບິດເບືອນຂອງພວກເຂົາ ເພື່ອທີ່ພວກເຂົາຈະສາມາດແກ້ໄຂບັນຫາຂອງພວກເຂົາ ແລະ ຄ່ອຍໆມີເສັ້ນທາງໃຫ້ຕິດຕາມໃນການປະຕິບັດຂອງພວກເຂົາ. ພວກເຂົາອ່ານພຣະທຳຂອງພຣະເຈົ້າເພື່ອປະກອບຕົນເອງດ້ວຍຫຼັກຄຳສອນ ເພື່ອທີ່ພວກເຂົາຈະສາມາດບັນຍາຍ ແລະ ສອນບົດຮຽນໃຫ້ກັບຄົນອື່ນໃນການເຕົ້າໂຮມໄດ້. ສິ່ງທີ່ພວກເຂົາເວົ້າແຕກຕ່າງກັນໄປໃນແຕ່ລະຄັ້ງ ແລະ ພວກເຂົາສາມາດເວົ້າຢ່າງຕໍ່ເນື່ອງໄດ້ເປັນເວລາດົນນານ, ໂດຍເລືອກພຣະທຳທີ່ແຕກຕ່າງກັນຂອງພຣະເຈົ້າເພື່ອໂອ້ລົມກັບຜູ້ຄົນທີ່ແຕກຕ່າງກັນ, ແນໃສ່ເພື່ອເຮັດໃຫ້ຄົນອື່ນເຄົາລົບ ແລະ ນະມັດສະການພວກເຂົາ. ບາງຄົນເກັ່ງເປັນພິເສດໃນການປົກປິດພວກເຂົາເອງ, ພວກເຂົາສາມາດໜ້າລັງກຽດໄດ້ເຖິງຂະໜາດໃດ? ເມື່ອພວກເຂົາຟັງຄຳເວົ້າທີ່ເຮົາໄດ້ກ່າວ ແລະ ພົບວ່າມັນເປັນປະໂຫຍດ, ພວກເຂົາກໍຈະຈື່ຈຳຄຳເວົ້າເຫຼົ່ານັ້ນ ແລະ ຈາກນັ້ນກໍຊອກຫາໂອກາດທີ່ຈະໂອ້ອວດໃນລະຫວ່າງການເຕົ້າໂຮມ. ໂດຍສະເພາະຢ່າງຍິ່ງ ເມື່ອພວກເຂົາຢູ່ທ່າມກາງກຸ່ມຜູ້ເຊື່ອໃໝ່, ຜູ້ຄົນທີ່ບໍ່ເຄີຍໄດ້ຍິນຄຳເທດສະໜາຫຼາຍ ແລະ ບໍ່ສາມາດຈື່ຈຳພຣະທຳຂອງພຣະເຈົ້າໄດ້ເຖິງແມ່ນວ່າພວກເຂົາຈະເຄີຍອ່ານມາບາງສ່ວນກໍຕາມ, ພວກເຂົາກໍຈະສວຍໂອກາດນີ້ ແລະ ເລີ່ມໂອ້ອວດ ແລະ ສະແດງຕົນເອງໃນທ່າມກາງຜູ້ເຊື່ອໃໝ່ເຫຼົ່ານັ້ນ. ຫຼັງຈາກທີ່ໄດ້ຟັງພວກເຂົາແລ້ວ, ທຸກຄົນກໍຄິດວ່າ “ຄົນຜູ້ນີ້ໄດ້ຮັບຄວາມຮູ້ແຈ້ງຈາກພຣະວິນຍານບໍລິສຸດ, ພວກເຂົາເປັນຄົນຝ່າຍວິນຍານ”. ການໃຊ້ວິທີການດັ່ງກ່າວ ເພື່ອສະແດງຕົນເອງ ໃຫ້ຮັບເອົາການເຄົາລົບ ແລະ ການນະມັດສະການຈາກຄົນອື່ນ, ນີ້ບໍ່ແມ່ນສິ່ງທີ່ໜ້າລັງກຽດບໍ? ສິ່ງນີ້ບໍ່ແມ່ນການເຮັດໃຫ້ຜູ້ຄົນຫຼົງຜິດບໍ? (ແມ່ນແລ້ວ). ນີ້ຄືການເຮັດໃຫ້ຜູ້ຄົນຫຼົງຜິດ.

ຖ້າຕະຫຼອດຊີວິດຂອງເຈົ້າ, ເຈົ້າສະແຫວງຫາຫຼັກການຄວາມຈິງ ແລະ ສະແຫວງຫາພຣະທຳຂອງພຣະເຈົ້າເພື່ອເປັນພື້ນຖານໃນການແກ້ໄຂອຸປະນິໄສທີ່ເສື່ອມຊາມຂອງເຈົ້າ ແລະ ສິ່ງຕ່າງໆໃນຕົວເຈົ້າທີ່ບໍ່ເຂົ້າກັບຄວາມຈິງ, ແລ້ວໃນທີ່ສຸດ ເຈົ້າກໍຈະເປັນຄົນທີ່ໄດ້ຮັບຄວາມລອດພົ້ນຢ່າງແນ່ນອນ. ແຕ່ສົມມຸດວ່າ ຕະຫຼອດຊີວິດຂອງເຈົ້າ ເຈົ້າຈົດຈໍ່ກັບຄວາມພະຍາຍາມຂອງເຈົ້າ ແລະ ສະແຫວງຫາເສັ້ນທາງເພື່ອແກ້ໄຂຈຸດຕຳໜິ ແລະ ຂໍ້ບົກຜ່ອງໃນຄວາມເປັນມະນຸດຂອງເຈົ້າ, ໂດຍຄິດຫາວິທີການທຸກຮູບແບບ ເພື່ອກຳຈັດຈຸດຕຳໜິ ແລະ ຂໍ້ບົກຜ່ອງໃດກໍຕາມອອກຈາກຕົວເຈົ້າເອງ, ເພື່ອທີ່ເຈົ້າຈະໄດ້ກາຍເປັນຄົນທີ່ແຕກຕ່າງຈາກຄົນທີ່ເຫຼືອ, ສົມບູນແບບ ແລະ ບໍ່ມີຂໍ້ຜິດພາດ. ບາງຄົນເຖິງກັບເວົ້າວ່າ “ຂ້ອຍຕ້ອງການກາຍເປັນຄົນທີ່ບໍລິສຸດ, ເປັນຄົນທີ່ສູງສົ່ງ ແລະ ຍິ່ງໃຫຍ່, ເປັນຄົນທີ່ກ້າວຂ້າມຄວາມເປັນມະນຸດທີ່ປົກກະຕິທັງໝົດ.” ໃຫ້ເຮົາບອກເຈົ້າວ່າ: ໂດຍການເຮັດແບບນີ້, ເຈົ້າໄດ້ລົ້ມເຫຼວແລ້ວ! ບໍ່ວ່າເຈົ້າຈະພະຍາຍາມແກ້ໄຂຈຸດຕຳໜິໃດ ຫຼື ຂໍ້ບົກຜ່ອງໃດໃນຄວາມເປັນມະນຸດຂອງເຈົ້າກໍຕາມ, ມັນກໍບໍ່ມີຫຍັງກ່ຽວຂ້ອງກັບຄວາມລອດພົ້ນຂອງເຈົ້າເລີຍ, ເພາະວ່າເຈົ້າບໍ່ໄດ້ກຳລັງໄລ່ຕາມເສາະຫາຄວາມຈິງ ເພື່ອແກ້ໄຂອຸປະນິໄສທີ່ເສື່ອມຊາມຂອງເຈົ້າ. ຖ້າເຈົ້າແກ້ໄຂຂໍ້ບົກຜ່ອງ ແລະ ຈຸດຕຳໜິໃນຄວາມເປັນມະນຸດຂອງເຈົ້າໄດ້ແທ້, ບາດນັ້ນ ຢ່າງຫຼາຍທີ່ສຸດ ສິ່ງນີ້ກໍພຽງແຕ່ໝາຍຄວາມວ່າ ບໍ່ສາມາດເຫັນຂໍ້ບົກຜ່ອງໃນຄວາມເປັນມະນຸດໃນຕົວເຈົ້າຈາກພາຍນອກໄດ້ ແລະ ເຈົ້າເບິ່ງຄືວ່າສົມບູນແບບ ແລະ ປານີດຢູ່ພາຍນອກ. ລືມໄປໂລດວ່າ ເລື່ອງຂໍ້ເທັດຈິງທີ່ວ່າຈຸດຕຳໜິ ແລະ ຂໍ້ບົກຜ່ອງໃນຄວາມເປັນມະນຸດຂອງເຈົ້າແມ່ນບໍ່ສາມາດປ່ຽນແປງໄດ້ໂດຍພື້ນຖານ; ເຖິງແມ່ນວ່າພວກມັນຈະຖືກປ່ຽນແປງ, ຈຸດຕຳໜິ ແລະ ຂໍ້ບົກຜ່ອງທີ່ໃຫຍ່ກວ່າຂອງເຈົ້າ, ນັ້ນກໍຄືອຸປະນິໄສທີ່ເສື່ອມຊາມຂອງເຈົ້າ, ກໍຍັງຄົງເຊື່ອງຊ້ອນຢູ່ພາຍໃນຕົວເຈົ້າ! ຍິ່ງເຈົ້າສ້າງສາກບັງໜ້າ ແລະ ໄລ່ຕາມເສາະຫາຄວາມເປັນມະນຸດທີ່ສົມບູນແບບທີ່ປາສະຈາກຂໍ້ບົກຜ່ອງຫຼາຍສໍ່າໃດ, ອຸປະນິໄສທີ່ເສື່ອມຊາມຂອງເຈົ້າກໍຈະຍິ່ງພົວພັນ ແລະ ຜູກມັດເຈົ້າຢ່າງເລິກເຊິ່ງ ແລະ ແໜ້ນໜາຫຼາຍຂຶ້ນສໍ່ານັ້ນ, ເຊິ່ງຈະເຮັດໃຫ້ເຈົ້າກາຍເປັນຄົນທີ່ອວດດີ, ມີເລ່ລ່ຽມ, ຊົ່ວຊ້າ ແລະ ຫົວແຂງຫຼາຍຂຶ້ນ. ແລ້ວຜົນສະທ້ອນຂອງສິ່ງນີ້ແມ່ນຫຍັງ? ມັນເຮັດໃຫ້ເຈົ້າລອຍອອກຫ່າງຈາກຄວາມຈິງ ແລະ ຈາກເສັ້ນທາງໃນການໄລ່ຕາມເສາະຫາຄວາມຈິງຫຼາຍຂຶ້ນ. ໃນທ້າຍທີ່ສຸດແລ້ວ, ການຖືກກຳຈັດກໍຈະເປັນຈຸດຈົບຂອງເຈົ້າ ແລະ ເຈົ້າກໍຈະຈົບສິ້ນ. ບໍ່ມີທາງທີ່ພຣະເຈົ້າຈະຍົກເວັ້ນ ແລະ ຊ່ວຍເຈົ້າໃຫ້ລອດພົ້ນພຽງເພາະວ່າເຈົ້າສົມບູນແບບຢູ່ພາຍນອກ ຫຼື ເບິ່ງຄືວ່າເປັນຄົນທີ່ບໍລິສຸດ. ໃນທາງກົງກັນຂ້າມ, ຍິ່ງເຈົ້າໄລ່ຕາມເສາະຫາຄວາມເປັນມະນຸດທີ່ສົມບູນແບບໂດຍປາສະຈາກຂໍ້ບົກຜ່ອງໃດໆຫຼາຍສໍ່າໃດ, ພຣະເຈົ້າກໍຈະຍິ່ງລັງກຽດເຈົ້າ ແລະ ບໍ່ເຮັດວຽກໃນຕົວເຈົ້າຫຼາຍຂຶ້ນສໍ່ານັ້ນ. ເຖິງຢ່າງໃດກໍຕາມ, ບາງຄົນມັກຈະຮູ້ສຶກສຳນຶກຜິດ ແລະ ໂສກເສົ້າ ເພາະວ່າພວກເຂົາເປີດເຜີຍອຸປະນິໄສທີ່ເສື່ອມຊາມ. ໃນຂະນະທີ່ຮູ້ສຶກສຳນຶກຜິດ, ພວກເຂົາກໍຄ່ອຍໆມີຄວາມຕັ້ງໃຈທີ່ຈະໄລ່ຕາມເສາະຫາຄວາມຈິງ, ພວກເຂົາສາມາດທົນທຸກຕໍ່ຄວາມຍາກລຳບາກ ແລະ ຈ່າຍລາຄາ ເພື່ອໃຫ້ໄດ້ຮັບຄວາມຈິງ, ພວກເຂົາຢືນຢັດໃນການອ່ານພຣະທຳຂອງພຣະເຈົ້າທຸກມື້ ແລະ ອະທິຖານຕໍ່ພຣະເຈົ້າ ແລະ ໄລ່ຕາມເສາະຫາຄວາມຈິງໃນທຸກສິ່ງ. ໂດຍການເຮັດເຊັ່ນນີ້, ພວກເຂົາຈຶ່ງມີຄວາມຊັດເຈນກ່ຽວກັບຄວາມຈິງຫຼາຍຂຶ້ນເລື້ອຍໆ, ຄ່ອຍໆບັນລຸການເຂົ້າສູ່, ຜົນໄດ້ ແລະ ການດຳເນີນຊີວິດທີ່ເປັນຈິງບາງຢ່າງທີ່ກ່ຽວຂ້ອງກັບທຸກດ້ານຂອງຄວາມຈິງ. ໃນທ້າຍທີ່ສຸດແລ້ວ, ເມື່ອປະເຊີນໜ້າກັບຜູ້ຄົນ ເຫດການ ແລະ ສິ່ງຕ່າງໆທຸກປະເພດ, ພວກເຂົາກໍມີຫຼັກການຄວາມຈິງທີ່ສອດຄ່ອງກັນ ເພື່ອປະຕິບັດ ແລະ ເພື່ອດຳເນີນການກວດສອບ. ຫຼັງຈາກມີປະສົບການມາຫຼາຍປີ, ຜ່ານການລົງທັນ ແລະ ການພິພາກສາ, ການລິຮານຂອງພຣະເຈົ້າ ແລະ ຜ່ານລາຄາທີ່ພວກເຂົາໄດ້ຈ່າຍໃນການໄລ່ຕາມເສາະຫາຄວາມຈິງ, ພວກເຂົາກໍຄ່ອຍໆມີຄວາມຈິງເປັນຊີວິດຂອງພວກເຂົາຢູ່ພາຍໃນພວກເຂົາ. ຄວາມຫວັງທີ່ຈະໄດ້ຮັບຄວາມລອດພົ້ນຂອງພວກເຂົາເຕີບໂຕຂຶ້ນໃຫຍ່ຂຶ້ນ ແລະ ຄວາມເປັນໄປໄດ້ທີ່ພວກເຂົາຈະກະບົດ ແລະ ທໍລະຍົດຕໍ່ພຣະເຈົ້າກໍໜ້ອຍລົງເລື້ອຍໆ. ເຖິງແມ່ນວ່າຂໍ້ບົກຜ່ອງ ແລະ ຈຸດຕຳໜິໃນຄວາມເປັນມະນຸດຂອງພວກເຂົາ ແລະ ເງື່ອນໄຂແຕ່ກຳເນີດຂອງພວກເຂົາໂດຍພື້ນຖານແລ້ວຈະຍັງຄົງບໍ່ປ່ຽນແປງກໍຕາມ, ແຕ່ອຸປະນິໄສທີ່ເສື່ອມຊາມຂອງພວກເຂົາກໍຫຼຸດລົງຢ່າງຕໍ່ເນື່ອງ, ພວກເຂົາຕໍ່ຕ້ານ ແລະ ກະບົດຕໍ່ພຣະເຈົ້າໜ້ອຍລົງ, ພວກເຂົາເປັນທີ່ພໍພຣະໄທຂອງພຣະເຈົ້າຫຼາຍຂຶ້ນເລື້ອຍໆ, ສັ່ງສອນຄົນອື່ນຫຼາຍຂຶ້ນເລື້ອຍໆ ແລະ ເໝາະສົມສຳລັບການນຳໃຊ້ຫຼາຍຂຶ້ນເລື້ອຍໆ. ຖ້າຄົນແບບນີ້ສືບຕໍ່ເດີນໄປຕາມເສັ້ນທາງນີ້, ແລ້ວພວກເຂົາກໍຈະເປັນຜູ້ທີ່ໄດ້ຮັບຄວາມລອດພົ້ນຢ່າງແນ່ນອນ; ຄົນເຫຼົ່ານີ້ຄືຜູ້ທີ່ວຽກງານຂອງພຣະເຈົ້າຕັ້ງໃຈຈະຊ່ວຍໃຫ້ລອດພົ້ນ. ຈົ່ງສັງເກດເບິ່ງຜູ້ຄົນທີ່ຢູ່ອ້ອມຂ້າງພວກເຈົ້າ. ຈົ່ງເບິ່ງວ່າໃຜມັກຈະທຸ່ມເທຄວາມພະຍາຍາມຢ່າງຕໍ່ເນື່ອງເຂົ້າໃນຮູບລັກສະນະພາຍນອກ, ເຂົ້າໃນຂໍ້ບົກຜ່ອງ, ຈຸດຕຳໜິ ແລະ ຄວາມອ່ອນແອໃນຄວາມເປັນມະນຸດຂອງພວກເຂົາ, ໂດຍເຮັດຈົນສຸດຄວາມສາມາດເພື່ອປິດບັງ ແລະ ປົກປິດພວກເຂົາເອງ ເພື່ອໃຫ້ໄດ້ຮັບຄວາມເຄົາລົບ, ຄວາມຊື່ນຊົມ ແລະ ການນະມັດສະການຈາກຄົນອື່ນ ແລະ ເພື່ອໃຫ້ມີສະຖານະໃນຫົວໃຈຂອງຜູ້ຄົນ, ຄົນປະເພດນີ້ຄືຟາຣີຊາຍ. ພວກຟາຣີຊາຍມີຜົນສຸດທ້າຍພຽງຢ່າງດຽວເທົ່ານັ້ນ: ການພິນາດໄປພ້ອມກັບໜູ. ສະນັ້ນ, ເຮົາຈຶ່ງເວົ້າວ່າ ຄົນປະເພດນີ້ຈົບສິ້ນແລ້ວ ແລະ ຖືກກຳຈັດແລ້ວ.

ຕັ້ງແຕ່ຕົ້ນຈົນຈົບ, ວຽກງານທີ່ພຣະເຈົ້າເຮັດນັ້ນບໍ່ແມ່ນ ເພື່ອປ່ຽນແປງຂໍ້ບົກຜ່ອງ ແລະ ຈຸດຕຳໜິໃນຄວາມເປັນມະນຸດຂອງຜູ້ຄົນ, ມັນພຽງແຕ່ເພື່ອຟື້ນຟູສະຕິຮູ້ສຶກຜິດຊອບ ແລະ ເຫດຜົນຂອງຄວາມເປັນມະນຸດທີ່ປົກກະຕິເທົ່ານັ້ນ. ສິ່ງທີ່ພຣະເຈົ້າຕ້ອງການປ່ຽນແປງຄືອຸປະນິໄສທີ່ເສື່ອມຊາມຂອງຜູ້ຄົນ. ແນ່ນອນວ່າ ພຣະເຈົ້າຍັງມັກຈະກ່າວເຖິງການກຳຈັດອຸປະນິໄສທີ່ເສື່ອມຊາມຂອງຜູ້ຄົນ ແລະ ດ້ວຍເຫດນັ້ນ ຈຶ່ງເຮັດໃຫ້ພວກເຂົາສາມາດໄດ້ຮັບຄວາມລອດພົ້ນ. ສະນັ້ນ, ການຟື້ນຟູຄວາມເປັນມະນຸດທີ່ປົກກະຕິຖືກສ້າງຂຶ້ນບົນພື້ນຖານຫຍັງ? ມັນຖືກສ້າງຂຶ້ນບົນພື້ນຖານຂອງການທີ່ຜູ້ຄົນໄດ້ປະຖິ້ມອຸປະນິໄສທີ່ເສື່ອມຊາມຂອງພວກເຂົາ. ຄວາມເປັນມະນຸດທີ່ປົກກະຕິຂອງຜູ້ຄົນທີ່ຄ່ອຍໆໄດ້ຮັບການຟື້ນຟູໝາຍຄວາມວ່າ ສະຕິຮູ້ສຶກຜິດຊອບຂອງພວກເຂົາເລີ່ມມີຄວາມຮູ້ສຶກອີກຄັ້ງ, ເຫດຜົນຂອງພວກເຂົາຄ່ອຍໆປົກກະຕິຫຼາຍຂຶ້ນເລື້ອຍໆ ແລະ ພວກເຂົາສາມາດເຮັດສິ່ງທີ່ຖືກຕ້ອງ ແລະ ກ່າວຄຳເວົ້າທີ່ຖືກຕ້ອງຈາກມຸມມອງຂອງຄວາມເປັນມະນຸດທີ່ປົກກະຕິໄດ້; ພວກເຂົາບໍ່ກໍ່ໃຫ້ເກີດການຂັດຂວາງ ຫຼື ການລົບກວນ, ຄຳເວົ້າ ແລະ ການກະທຳຂອງພວກເຂົາບໍ່ຫຸນຫັນ, ຕາບອດ ຫຼື ມຸທະລຸ, ແຕ່ອີງໃສ່ຫຼັກການໃນພຣະທຳຂອງພຣະເຈົ້າທັງສິ້ນ, ເຫດຜົນຂອງພວກເຂົາເປັນປົກກະຕິຢ່າງຍິ່ງ ແລະ ຄວາມເປັນມະນຸດຂອງພວກເຂົາກໍຊື່ກົງ ແລະ ໃຈດີຢ່າງຍິ່ງ. ສະນັ້ນ, ອີງໃສ່ພື້ນຖານຫຍັງທີ່ສິ່ງເຫຼົ່ານີ້ສາມາດບັນລຸໄດ້ ແລະ ລະດັບຂອງການຟື້ນຟູນີ້ສາມາດບັນລຸໄດ້? ມັນບັນລຸໄດ້ບົນພື້ນຖານຂອງການທີ່ອຸປະນິໄສທີ່ເສື່ອມຊາມຂອງຜູ້ຄົນຖືກປ່ຽນແປງ, ການທີ່ຜູ້ຄົນປະຖິ້ມອຸປະນິໄສທີ່ເສື່ອມຊາມຂອງພວກເຂົາຜ່ານການປະຕິບັດຄວາມຈິງ ແລະ ການຍອມຮັບການພິພາກສາ ແລະ ການລົງທັນຂອງພຣະເຈົ້າ. ເຖິງຢ່າງໃດກໍຕາມ, ຖ້າອຸປະນິໄສທີ່ເສື່ອມຊາມຂອງເຈົ້າບໍ່ຖືກປ່ຽນແປງ ຫຼື ຖືກປະຖິ້ມ, ແລ້ວເຖິງແມ່ນວ່າຄວາມເປັນມະນຸດຂອງເຈົ້າຈະຂ້ອນຂ້າງດີ ແລະ ເຈົ້າມີສະຕິຮູ້ສຶກຜິດຊອບ ແລະ ເຫດຜົນບາງຢ່າງກໍຕາມ, ໂດຍປາສະຈາກຄວາມຈິງເປັນຊີວິດຂອງເຈົ້າ, ສະຕິຮູ້ສຶກຜິດຊອບ ແລະ ເຫດຜົນຂອງເຈົ້າກໍບໍ່ສາມາດເປັນຕົວຄວບຄຸມໄດ້ ແລະ ເຈົ້າກໍຍັງມັກຈະໄດ້ຮັບອິດທິພົນ, ຖືກຍຸຍົງ ແລະ ຖືກປຸກປັ່ນໂດຍອຸປະນິໄສທີ່ເສື່ອມຊາມຂອງເຈົ້າ ໃຫ້ເຮັດໃນສິ່ງທີ່ຂັດກັບສະຕິຮູ້ສຶກຜິດຊອບ ແລະ ເຫດຜົນຂອງເຈົ້າ. ສະນັ້ນ, ເຖິງແມ່ນວ່າເຈົ້າຈະມີຄວາມຮູ້ສຶກຍຸຕິທຳເລັກໜ້ອຍ, ມັນກໍເປັນພຽງຄວາມປາຖະໜາ ແລະ ຄວາມຕັ້ງໃຈປະເພດໜຶ່ງເທົ່ານັ້ນ. ເຈົ້າພຽງແຕ່ມີຄວາມເປັນມະນຸດທີ່ໃຈດີເລັກໜ້ອຍ, ແຕ່ເພາະວ່າອຸປະນິໄສທີ່ເສື່ອມຊາມຂອງເຈົ້າເປັນຊີວິດຂອງເຈົ້າ ແລະ ຄວບຄຸມເຈົ້າຈາກພາຍໃນ, ສິ່ງທີ່ເຈົ້າສາມາດບັນລຸໄດ້ກໍມີພຽງແຕ່ການບໍ່ເຮັດຄວາມຊົ່ວ ແລະ ບໍ່ເປັນຝ່າຍເລີ່ມຕົ້ນທີ່ຈະຫຼອກລວງ ແລະ ທຳຮ້າຍຄົນອື່ນ ເຊິ່ງຖືວ່າເຮັດໄດ້ດີຫຼາຍແລ້ວ. ເວົ້າອີກຢ່າງໜຶ່ງກໍຄື ເຈົ້າສາມາດຮັບປະກັນໄດ້ພຽງແຕ່ວ່າ ເຈົ້າຈະບໍ່ເຮັດຄວາມຊົ່ວເມື່ອຜົນປະໂຫຍດສ່ວນຕົວຂອງເຈົ້າເອງບໍ່ໄດ້ຮັບຜົນກະທົບ ແລະ ຫຼັງຈາກທີ່ຜົນປະໂຫຍດສ່ວນຕົວຂອງເຈົ້າໄດ້ຮັບຜົນກະທົບ, ອຸປະນິໄສທີ່ເສື່ອມຊາມຂອງເຈົ້າກໍຈະປາກົດຂຶ້ນມາປາບປາມສະຕິຮູ້ສຶກຜິດຊອບ ແລະ ເຫດຜົນຂອງເຈົ້າ, ເຮັດໃຫ້ເຈົ້າປົກປ້ອງຜົນປະໂຫຍດ ແລະ ສິດຂອງເຈົ້າເອງ ແລະ ດັ່ງນັ້ນ ມັນຈຶ່ງເປັນເລື່ອງຍາກຫຼາຍສຳລັບເຈົ້າທີ່ຈະປ່ອຍໃຫ້ສະຕິຮູ້ສຶກຜິດຊອບ ແລະ ເຫດຜົນເປັນຕົວຄວບຄຸມ. ເປັນຫຍັງຈຶ່ງເປັນແນວນັ້ນ? ມັນເປັນເພາະວ່າຄວາມຈິງບໍ່ແມ່ນຊີວິດຂອງເຈົ້າ; ໃນທາງກົງກັນຂ້າມ ອຸປະນິໄສທີ່ເສື່ອມຊາມຂອງຊາຕານຕ່າງຫາກທີ່ເປັນຊີວິດຂອງເຈົ້າ. ສະນັ້ນ, ເຈົ້າຈຶ່ງສາມາດເປີດເຜີຍສະຕິຮູ້ສຶກຜິດຊອບ ຫຼື ເຫດຜົນໃນຄວາມເປັນມະນຸດຂອງເຈົ້າໄດ້ພຽງເລັກໜ້ອຍເທົ່ານັ້ນ ເມື່ອຜົນປະໂຫຍດຂອງເຈົ້າບໍ່ໄດ້ຮັບຄວາມເສຍຫາຍ. ທັນທີທີ່ຜົນປະໂຫຍດຂອງເຈົ້າໄດ້ຮັບຄວາມເສຍຫາຍ ຫຼື ຖືກຄຸກຄາມ, ອຸປະນິໄສທີ່ເສື່ອມຊາມຂອງເຈົ້າກໍຈະປາກົດຂຶ້ນມາໃນທັນທີເພື່ອປາບປາມສະຕິຮູ້ສຶກຜິດຊອບ ແລະ ເຫດຜົນຂອງເຈົ້າ, ເຮັດໃຫ້ເຈົ້າເຮັດໃນສິ່ງທີ່ຂັດກັບສະຕິຮູ້ສຶກຜິດຊອບ ແລະ ເຫດຜົນ, ນັ້ນກໍຄື ສິ່ງທີ່ຂັດກັບສິນທຳ ແລະ ຄວາມຍຸຕິທຳທາງສິນທຳ ແລະ ເຈົ້າອາດຈະສາມາດເຮັດໄດ້ທຸກສິ່ງ. ແນ່ນອນ ມັນສາມາດເວົ້າໄດ້ວ່າການກະທຳທັງໝົດເຫຼົ່ານີ້ຂັດກັບຄວາມຈິງ; ສິ່ງນີ້ເປັນສິ່ງທີ່ຫຼີກລ່ຽງບໍ່ໄດ້. ສະນັ້ນ, ສິ່ງທີ່ຄົນໃດໜຶ່ງໃຊ້ຊີວິດຕາມນັ້ນບໍ່ໄດ້ຂຶ້ນຢູ່ກັບເງື່ອນໄຂໃນຄວາມເປັນມະນຸດຂອງພວກເຂົາ, ແຕ່ຂຶ້ນຢູ່ກັບວ່າແກ່ນແທ້ຂອງຊີວິດພາຍໃນຂອງພວກເຂົາແມ່ນຫຍັງ. ຖ້າພວກເຂົາມີຄວາມຈິງເປັນຊີວິດຂອງພວກເຂົາຢ່າງແທ້ຈິງ, ແລ້ວຊີວິດຂອງພວກເຂົາກໍຈະປະກອບດ້ວຍຄວາມຈິງ, ພຣະທຳຂອງພຣະເຈົ້າ ແລະ ຫົນທາງແຫ່ງການຢໍາເກງພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍ. ແລ້ວສະຕິຮູ້ສຶກຜິດຊອບ ແລະ ເຫດຜົນແຫ່ງຄວາມເປັນມະນຸດທີ່ປົກກະຕິຂອງພວກເຂົາກໍຈະຍັງຄົງຢູ່ໃນສະພາບທີ່ດີທີ່ສຸດ ແລະ ສາມາດເຮັດວຽກໄດ້, ເຮັດໃຫ້ພວກເຂົາສາມາດປະຕິບັດຄວາມຈິງ ແລະ ກະທຳຕາມຫຼັກການ. ເຖິງຢ່າງໃດກໍຕາມ, ຖ້າແກ່ນແທ້ຂອງຊີວິດຂອງຄົນໃດໜຶ່ງແມ່ນອຸປະນິໄສທີ່ເສື່ອມຊາມຂອງພວກເຂົາ, ແລ້ວສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາກໍຈະຫຼຸດລົງສູ່ມາດຕະຖານທີ່ຕໍ່າທີ່ສຸດ, ນັ້ນກໍຄື ພວກເຂົາພຽງແຕ່ບໍ່ຫຼຸດລົງຕໍ່າກວ່າຂອບເຂດທີ່ຕໍ່າທີ່ສຸດຂອງຄວາມເປັນມະນຸດເທົ່ານັ້ນ. ຂອບເຂດທີ່ຕໍ່າທີ່ສຸດນີ້ແມ່ນຫຍັງ? “ຂ້າພະເຈົ້າຈະບໍ່ໂຈມຕີຈົນກວ່າຂ້າພະເຈົ້າຖືກໂຈມຕີ; ຖ້າຂ້າພະເຈົ້າຖືກໂຈມຕີ, ຂ້າພະເຈົ້າຈະໂຈມຕີກັບຢ່າງແນ່ນອນ”; “ຕາຕໍ່ຕາ, ແຂ້ວຕໍ່ແຂ້ວ”; “ໜາມຍອກຕ້ອງເອົາໜາມບົ່ງ”. ມີຫຍັງອີກ? “ຍອມເປັນຄົນຊົ່ວທີ່ແທ້ຈິງ ດີກວ່າເປັນສຸພາບບຸລຸດຈອມປອມ”. ນີ້ຄືຂອບເຂດທີ່ຕໍ່າທີ່ສຸດສຳລັບວິທີທີ່ຜູ້ບໍ່ມີຄວາມເຊື່ອຫຼາຍຄົນປະພຶດຕົນ. ສຳລັບຜູ້ບໍ່ມີຄວາມເຊື່ອ, ການທີ່ສາມາດປະຕິບັດດ້ວຍວິທີນີ້ໄດ້ກໍຖືວ່າດີພໍສົມຄວນ. ພວກເຈົ້າເຂົ້າໃຈຫຍັງແດ່ຈາກສິ່ງນີ້? ຖ້າເຈົ້າບໍ່ໄລ່ຕາມເສາະຫາຄວາມຈິງ, ອຸປະນິໄສທີ່ເສື່ອມຊາມຂອງເຈົ້າກໍຈະບໍ່ຖືກປະຖິ້ມ, ແກ່ນແທ້ຂອງຊີວິດຂອງເຈົ້າກໍຈະບໍ່ປ່ຽນແປງ ແລະ ຖ້າແກ່ນແທ້ຂອງຊີວິດຂອງເຈົ້າບໍ່ປ່ຽນແປງ, ແລ້ວສະຕິຮູ້ສຶກຜິດຊອບ ແລະ ເຫດຜົນແຫ່ງຄວາມເປັນມະນຸດທີ່ປົກກະຕິຂອງເຈົ້າກໍຈະບໍ່ໄດ້ຮັບການຟື້ນຟູໃນແກ່ນແທ້ ແລະ ຈະມີຮູບແບບທີ່ບໍ່ຫຼຸດລົງຕໍ່າກວ່າຂອບເຂດທີ່ຕໍ່າທີ່ສຸດຂອງຄວາມເປັນມະນຸດເທົ່ານັ້ນ. ເຖິງຢ່າງໃດກໍຕາມ, ຖ້າອຸປະນິໄສທີ່ເສື່ອມຊາມຂອງເຈົ້າຖືກປະຖິ້ມແລ້ວ ແລະ ແກ່ນແທ້ຂອງຊີວິດຂອງເຈົ້າປ່ຽນແປງແລ້ວ, ແລ້ວສະຕິຮູ້ສຶກຜິດຊອບ ແລະ ເຫດຜົນແຫ່ງຄວາມເປັນມະນຸດທີ່ປົກກະຕິຂອງເຈົ້າກໍຈະຖືກເຮັດໃຫ້ເໝາະສົມ ແລະ ຍົກລະດັບໃນລະດັບໃດໜຶ່ງ. ຄຳວ່າ “ເຮັດໃຫ້ເໝາະສົມ” ແລະ “ຍົກລະດັບ” ໃນທີ່ນີ້ໝາຍເຖິງຫຍັງ? ມັນໝາຍຄວາມວ່າ ສະຕິຮູ້ສຶກຜິດຊອບ ແລະ ເຫດຜົນຂອງເຈົ້າເລີ່ມເຮັດວຽກຕາມປົກກະຕິ, ມັນບໍ່ເປັນຈິງທີ່ພວກມັນພຽງແຕ່ບໍ່ຂ້າມຂອບເຂດທີ່ຕໍ່າທີ່ສຸດເທົ່ານັ້ນ, ແຕ່ພວກມັນບັນລຸມາດຕະຖານຂອງການປະຕິບັດຄວາມຈິງ. ສິ່ງທີ່ເອີ້ນວ່າຄົນດີໃນທ່າມກາງຜູ້ບໍ່ມີຄວາມເຊື່ອພຽງແຕ່ສະແດງສະຕິຮູ້ສຶກຜິດຊອບ ແລະ ເຫດຜົນບາງຢ່າງ, ບໍ່ເຮັດການກະທຳທີ່ຊົ່ວຮ້າຍຢ່າງຊັດເຈນ ແລະ ບໍ່ຂ້າມຂອບເຂດທີ່ຕໍ່າທີ່ສຸດຂອງຄວາມຍຸຕິທຳທາງສິນທຳ. ສິ່ງນີ້ກໍຖືວ່າເຮັດໄດ້ຂ້ອນຂ້າງດີຫຼາຍແລ້ວ; ພວກເຂົາສາມາດຖືກພິຈາລະນາວ່າເປັນຄົນທີ່ດີຫຼາຍ. ເຖິງຢ່າງໃດກໍຕາມ, ຄົນທີ່ມີຄວາມຈິງເປັນຊີວິດຂອງພວກເຂົານັ້ນກ້າວຂ້າມສິ່ງນີ້; ພວກເຂົາມີຄວາມສາມາດທີ່ຈະແຍກແຍະສິ່ງທີ່ຖືກຈາກສິ່ງທີ່ຜິດ ແລະ ສາມາດລະບຸຄວາມຖືກຕ້ອງ ແລະ ຄວາມຜິດປະເພດຕ່າງໆ ແລະ ລະບຸຄົນປະເພດຕ່າງໆໄດ້. ແລ້ວ ພື້ນຖານຂອງພວກເຂົາແມ່ນຫຍັງ? ມັນຄືຫຼັກການຄວາມຈິງ. ພວກເຂົາມີຫຼັກການຄວາມຈິງ, ສິ່ງນີ້ບໍ່ສູງກວ່າມາດຕະຖານຂອງສະຕິຮູ້ສຶກຜິດຊອບ ແລະ ເຫດຜົນຫຼາຍບໍ? (ແມ່ນແລ້ວ). ເພາະວ່າພວກເຂົາເຂົ້າໃຈຄວາມຈິງ ແລະ ມີຄວາມຈິງເປັນຊີວິດຂອງພວກເຂົາ ແລະ ພື້ນຖານທີ່ພວກເຂົາໃຊ້ເພື່ອລະບຸເລື່ອງຕ່າງໆນັ້ນສູງກວ່າມາດຕະຖານຂອງຄົນທີ່ເສື່ອມຊາມໂດຍປົກກະຕິຫຼາຍ, ພວກເຂົາຈຶ່ງຈະຢືນຢັດໃນການກະທຳຕາມຫຼັກການຄວາມຈິງ ເມື່ອພົບພໍ້ເລື່ອງທີ່ຊັບຊ້ອນ. ຫຼັງຈາກທີ່ຈັບໃຈຄວາມຫຼັກການຄວາມຈິງແລ້ວ, ຄວາມຄິດຂອງພວກເຂົາກໍຈະບໍ່ມຶນງົງ ແລະ ຄວາມຄິດຂອງພວກເຂົາກໍຈະຊັດເຈນ. ຄຳວ່າຊັດເຈນໝາຍຄວາມວ່າແນວໃດ? ມັນໝາຍເຖິງການມີເຫດຜົນ. ບໍ່ວ່າເລື່ອງທີ່ພວກເຂົາພົບພໍ້ຈະຊັບຊ້ອນສໍ່າໃດກໍຕາມ, ຫຼັກການຄວາມຈິງສຳລັບການປະຕິບັດກໍຖືກສະຫຼັກໄວ້ໃນຫົວໃຈຂອງພວກເຂົາ; ພວກເຂົາໄດ້ຈັບໃຈຄວາມຄວາມຈິງຢ່າງຖືກຕ້ອງ ແລະ ຢ່າງຖີ່ຖ້ວນ ແລະ ມັນກໍໄດ້ກາຍເປັນຊີວິດຂອງພວກເຂົາແລ້ວ. ເມື່ອປະເຊີນໜ້າກັບຜູ້ຄົນ, ເຫດການ ແລະ ສິ່ງຕ່າງໆທີ່ຊັບຊ້ອນທຸກປະເພດ, ພວກເຂົາມີເກນພື້ນຖານ, ນັ້ນກໍຄືການຍຶດໝັ້ນໃນຫຼັກການຄວາມຈິງ. ຫຼັກການຄວາມຈິງເຫຼົ່ານີ້ເຮັດໃຫ້ພວກເຂົາສາມາດເບິ່ງທະລຸເຖິງແກ່ນແທ້ຂອງສິ່ງທີ່ຊັບຊ້ອນຕ່າງໆ ແລະ ເບິ່ງທະລຸວ່າຄວາມເປັນຈິງຂອງບັນຫານັ້ນແມ່ນຫຍັງ; ພວກເຂົາສາມາດລະບຸສິ່ງເຫຼົ່ານີ້ໄດ້. ນີ້ຄືຄວາມມີເຫດຜົນຂອງພວກເຂົາ. ຄວາມມີເຫດຜົນນີ້ບໍ່ສູງກວ່າຄວາມມີເຫດຜົນຂອງຄົນທຳມະດາບໍ? (ແມ່ນແລ້ວ). ແລ້ວເມື່ອໄປບຮອດລະດັບນີ້ແລ້ວ, ຄວາມມີເຫດຜົນຂອງພວກເຂົາບໍ່ໄດ້ຮັບການຍົກລະດັບ ແລະ ເຮັດໃຫ້ເໝາະສົມບໍ? (ແມ່ນແລ້ວ). ຄວາມເປັນມະນຸດທີ່ປົກກະຕິປະເພດນີ້ຄືສິ່ງທີ່ພຣະເຈົ້າຕ້ອງການ; ພຣະເຈົ້າບໍ່ຕ້ອງການຄົນເບົາປັນຍາ. ບາງຄົນເວົ້າວ່າ “ຂ້ອຍເປັນຄົນບໍ່ມີເລ່ລ່ຽມ ແລະ ຂີ້ຢ້ານ ແລະ ຂ້ອຍກໍມັກຈະຖືກລັງແກສະເໝີ”, ໃນຂະນະທີ່ຄົນອື່ນເວົ້າວ່າ “ຂີດຄວາມສາມາດຂອງຂ້ອຍຕໍ່າແທ້ໆ ແລະ ຂ້ອຍກໍບໍ່ມີຄວາມສາມາດໃນການເຮັດວຽກ ຫຼື ຄວາມສາມາດພິເສດໃດໆເລີຍ”. ພຣະເຈົ້າກ່າວວ່າສິ່ງເຫຼົ່ານີ້ບໍ່ສຳຄັນ ແລະ ສິ່ງທີ່ສຳຄັນກໍຄືເຈົ້າເຂົ້າໃຈຫຼັກການຄວາມຈິງ ຫຼື ບໍ່. ຖ້າເຈົ້າເຂົ້າໃຈຫຼັກການຄວາມຈິງ ແລະ ເຈົ້າເວົ້າ ແລະ ກະທຳຕາມມາດຕະຖານ ແລະ ຫຼັກການຂອງການເປັນຄົນຊື່ສັດ, ແລ້ວເຖິງແມ່ນວ່າຜູ້ບໍ່ມີຄວາມເຊື່ອຈະເຍາະເຍີ້ຍເຈົ້າວ່າເປັນຄົນໂງ່ຈ້າກໍຕາມ, ມັນກໍບໍ່ແມ່ນຄວາມໂງ່ຈ້າທີ່ແທ້ຈິງ. ເປັນຫຍັງ? ມັນເປັນເພາະວ່າ ຫຼັງຈາກທີ່ເຈົ້າເຂົ້າໃຈຫຼັກການຄວາມຈິງແລ້ວ, ເຫດຜົນຂອງເຈົ້າກໍຈະໜັກແໜ້ນ ແລະ ຖືກເຮັດໃຫ້ເໝາະສົມ, ສູງກວ່າເຫດຜົນຂອງຄົນທຳມະດາ. ເມື່ອເຈົ້າພົບພໍ້ເລື່ອງໃດກໍຕາມ, ເຈົ້າຈະບໍ່ມຶນງົງ; ເຈົ້າມີຫຼັກການ, ຈຸດຢືນ ແລະ ເປົ້າໝາຍທີ່ຖືກຕ້ອງເປັນພື້ນຖານເພື່ອຮັບມືກັບມັນ. ຈິດໃຈຂອງເຈົ້າແຈ່ມແຈ້ງ ແລະ ຄວາມຄິດຂອງເຈົ້າກໍຊັດເຈນ. ເຈົ້າກະທຳການ ໂດຍພະຍາຍາມຕອບສະໜອງມາດຕະຖານ ແລະ ຫຼັກການເຫຼົ່ານັ້ນ ແລະ ແນ່ນອນວ່າ ເຈົ້າບໍ່ໄດ້ເຮັດໃນສິ່ງທີ່ຂັດກັບເຈດຕະນາຂອງພຣະເຈົ້າ; ເຈົ້າກະທຳການສອດຄ່ອງກັບເຈດຕະນາຂອງພຣະອົງຢ່າງແນ່ນອນ. ຫຼັງຈາກທີ່ເຈົ້າໄດ້ຈັດການກັບເລື່ອງນັ້ນແລ້ວ, ບໍ່ວ່າຜູ້ຄົນຈະເບິ່ງທະລຸມັນໃນເວລານັ້ນ ຫຼື ບໍ່ກໍຕາມ, ຫຼັງຈາກທີ່ເວລາຜ່ານພໍແລ້ວ ແລະ ຜູ້ຄົນເຂົ້າໃຈ, ພວກເຂົາທຸກຄົນກໍຈະເຊື່ອໝັ້ນຢ່າງເຕັມທີ່ ແລະ ຮູ້ວ່າວິທີທີ່ເຈົ້າຈັດການກັບມັນນັ້ນເປັນປະໂຫຍດຢ່າງຍິ່ງ. ສະນັ້ນ, ສາເຫດຕົ້ນຕໍຂອງການບັນລຸຜົນດັ່ງກ່າວແມ່ນຫຍັງ? ມັນກໍຄືການທີ່ເຈົ້າມີຄວາມຈິງເປັນຊີວິດຂອງເຈົ້າ. ເມື່ອນັ້ນເອງ ຄວາມມີເຫດຜົນຂອງເຈົ້າຈຶ່ງຈະສາມາດເຮັດໃຫ້ເຈົ້າມີດຸພິນິດທີ່ຖືກຕ້ອງ, ການກຳນົດລັກສະນະທີ່ຖືກຕ້ອງ ແລະ ຂໍ້ສະຫຼຸບທີ່ຖືກຕ້ອງກ່ຽວກັບຄົນ ແລະ ສິ່ງໃດໆກໍຕາມ, ພ້ອມທັງມີຫຼັກການທີ່ຖືກຕ້ອງໃນການປະຕິບັດ ແລະ ແນ່ນອນວ່າ ຍັງມີຫຼັກການທີ່ຖືກຕ້ອງສຳລັບການຊ່ວຍເຫຼືອ ແລະ ການຊີ້ນຳຜູ້ຄົນອີກດ້ວຍ. ແລ້ວຄວາມມີເຫດຜົນຂອງເຈົ້າບໍ່ໄດ້ຮັບການຍົກລະດັບ ແລະ ຖືກເຮັດໃຫ້ເໝາະສົມບໍ? ຄວາມເປັນມະນຸດທີ່ປົກກະຕິໄດ້ຮັບຄວາມມີເຫດຜົນດັ່ງກ່າວມາຈາກໃສ? (ຄວາມຈິງ). ຄົນທີ່ມີຄວາມຈິງເປັນຊີວິດຂອງພວກເຂົາຄືມະນຸດຊາດທີ່ພຣະເຈົ້າຕ້ອງການ. ບາງທີເຈົ້າອາດຈະເປັນຄົນໂງ່ຈ້າ, ບໍ່ມີເລ່ລ່ຽມ, ຂີ້ຢ້ານ ແລະ ບໍ່ມີຄວາມສາມາດ, ບາງທີເຈົ້າອາດຈະບໍ່ເປັນທີ່ນິຍົມ ແລະ ຖືກຜູ້ຄົນໃນໂລກລັງແກ, ແຕ່ສິ່ງເຫຼົ່ານີ້ບໍ່ສຳຄັນເລີຍ; ນີ້ບໍ່ແມ່ນສິ່ງທີ່ພຣະເຈົ້າເບິ່ງ. ບາງທີເຈົ້າອາດຈະມີຄວາມສາມາດຫຼາຍໃນໂລກ, ເກັ່ງເປັນພິເສດໃນການສັງເກດສີໜ້າທ່າທາງຂອງຜູ້ຄົນ, ແຍກແຍະກະແສ ແລະ ປ່ຽນທິດທາງໄປຕາມລົມ, ແຕ່ສິ່ງນີ້ກໍໄຮ້ປະໂຫຍດເຊັ່ນກັນ; ມັນບໍ່ໄດ້ເທົ່າກັບວ່າຄວາມມີເຫດຜົນຂອງເຈົ້າໜັກແໜ້ນ. ເມື່ອເຈົ້າຍອມຮັບຄວາມຈິງ, ເຂົ້າໃຈຄວາມຈິງ ແລະ ໄດ້ຈັບໃຈຄວາມ, ປະຕິບັດ ແລະ ໄດ້ຮັບປະສົບການກ່ຽວກັບຄວາມຈິງທັງໝົດ ແລະ ຄວາມຈິງໄດ້ກາຍເປັນຊີວິດຂອງເຈົ້າແລ້ວເທົ່ານັ້ນ, ການລະບຸ, ດຸນພິນິດ ແລະ ການຕັດສິນໃຈຂອງເຈົ້າກ່ຽວກັບເລື່ອງຕ່າງໆຈຶ່ງຈະສາມາດຖືກຕ້ອງໄດ້.

ກ່ຽວກັບສະຕິຮູ້ສຶກຜິດຊອບ, ກ່ອນໜ້ານີ້ພວກເຮົາເຄີຍເວົ້າວ່າມັນໝາຍເຖິງຫຍັງ? ມັນຄືຄວາມຮູ້ສຶກຍຸຕິທຳ ແລະ ຄວາມເມດຕາຂອງຄວາມເປັນມະນຸດທີ່ປົກກະຕິ. ຄົນໃດໜຶ່ງຕ້ອງທ່ຽງທຳ ແລະ ມີເມດຕາຈຶ່ງຈະສາມາດເວົ້າໄດ້ວ່າມີສະຕິຮູ້ສຶກຜິດຊອບ. ສະນັ້ນ, ຄວາມທ່ຽງທຳ ແລະ ຄວາມເມດຕາຂອງຄວາມເປັນມະນຸດທີ່ປົກກະຕິຈະສາມາດໄດ້ຮັບການປັບໃຫ້ເໝາະສົມ ແລະ ຍົກລະດັບໄດ້ແນວໃດ ຫຼັງຈາກທີ່ຄົນໃດໜຶ່ງມາເຊື່ອໃນພຣະເຈົ້າ? ສິ່ງນີ້ຕ້ອງຖືກສ້າງຂຶ້ນໂດຍອີງໃສ່ພື້ນຖານຂອງການເຂົ້າໃຈຄວາມຈິງ. ນັ້ນກໍຄື ຫຼັງຈາກທີ່ຄົນໃດໜຶ່ງເຂົ້າໃຈຄວາມຈິງແລ້ວ, ເກນທີ່ພວກເຂົາໃຊ້ເພື່ອປະພຶດຕົນ ແລະ ກະທຳກໍຈະເປັນເປົ້າໝາຍທີ່ເປັນບວກ, ເຊິ່ງຈະມີຜົນໃນທາງທີ່ດີ, ຄຸນຄ່າ ແລະ ຄວາມສຳຄັນທີ່ເປັນບວກສຳລັບຕົວພວກເຂົາເອງ ແລະ ສຳລັບທຸກຄົນ. ເມື່ອພວກເຂົາເຂົ້າໃຈຄວາມຈິງແລ້ວ, ພວກເຂົາກໍຈະເບິ່ງ ແລະ ຈັດການທຸກສິ່ງໂດຍອີງໃສ່ຫຼັກການຄວາມຈິງທີ່ພຣະເຈົ້າສັ່ງສອນ. ໃນສາຍຕາຂອງຄົນອື່ນ, ຄົນເຊັ່ນນີ້ແມ່ນຂ້ອນຂ້າງທ່ຽງທຳ. ຄວາມທ່ຽງທຳໝາຍຄວາມວ່າແນວໃດ? ຄວາມທ່ຽງທຳໝາຍເຖິງການບໍ່ເອນອຽງໄປທາງຊ້າຍ ຫຼື ທາງຂວາ, ບໍ່ເອນອຽງໄປສູ່ຄວາມຫົວຮ້ອນ, ຄວາມຮູ້ສຶກ, ຜົນປະໂຫຍດ ຫຼື ຄວາມສຳພັນສ່ວນຕົວ ຫຼື ເຈດຕະນາສ່ວນຕົວ, ແຕ່ເປັນການປະຕິບັດໄປສູ່ເປົ້າໝາຍທີ່ຖືກຕ້ອງທີ່ສຸດ, ເໝາະສົມທີ່ສຸດ, ເປັນເປົ້າໝາຍທີ່ຄູ່ຄວນໄດ້ຮັບຄວາມເຄົາລົບ, ຄວາມຊື່ນຊົມ ແລະ ການຍົກຍ້ອງຈາກຜູ້ຄົນຫຼາຍທີ່ສຸດ ຫຼື ສາມາດເວົ້າໄດ້ວ່າ ເປັນການປະຕິບັດໄປສູ່ເປົ້າໝາຍທີ່ພຣະເຈົ້າເຫັນວ່າດີ ແລະ ຮອງຮັບ. ສິ່ງນີ້ບໍ່ເໜືອກວ່າ “ຄວາມທ່ຽງທຳ” ດັ່ງທີ່ມະນຸດຊາດທີ່ເສື່ອມຊາມທົ່ວໄປເບິ່ງບໍ? (ແມ່ນແລ້ວ). ຄວາມທ່ຽງທຳນີ້ໝາຍຄວາມວ່າແນວໃດ? ມັນສອດຄ່ອງກັບຫຼັກການຄວາມຈິງຢ່າງຄົບຖ້ວນ, ອີງໃສ່ພຣະທຳຂອງພຣະເຈົ້າຢ່າງສິ້ນເຊີງ ແລະ ຖືກສ້າງຂຶ້ນບົນພື້ນຖານຂອງສະຕິຮູ້ສຶກຜິດຊອບ. ເມື່ອຄົນໃດໜຶ່ງເຂົ້າໃຈຄວາມຈິງ, ພວກເຂົາກໍຄອບຄອງແນວທາງ ແລະ ຫຼັກການເພື່ອແກ້ໄຂບັນຫາ ແລະ ຈັດການກັບເລື່ອງຕ່າງໆ, ສະນັ້ນ ສະຕິຮູ້ສຶກຜິດຊອບຂອງຄົນຜູ້ນີ້ຂ້ອນຂ້າງບໍ່ສົມບູນແມ່ນບໍ? ມັນບໍ່ໄດ້ຮັບການປັບໃຫ້ເໝາະສົມແລ້ວບໍ? (ແມ່ນແລ້ວ). ແລ້ວຄົນທີ່ແທ້ຈິງ, ສິ່ງທີ່ຖືກສ້າງທີ່ແທ້ຈິງ, ບໍ່ຄວນຄອບຄອງສະຕິຮູ້ສຶກຜິດຊອບເຊັ່ນນີ້ບໍ? ພວກເຂົາບໍ່ຄວນຄອບຄອງຄວາມທ່ຽງທຳໃນຄວາມໝາຍນີ້ບໍ? (ແມ່ນແລ້ວ). ຄົນທີ່ແທ້ຈິງຄວນຄອບຄອງຄວາມທ່ຽງທຳໃນຄວາມໝາຍນີ້ທີ່ສອດຄ່ອງກັບຄວາມຈິງ, ແທນທີ່ຈະເປັນສິ່ງທີ່ຜູ້ຄົນເວົ້າເຖິງ, ເຊັ່ນການເປັນຄົນທ່ຽງທຳ ແລະ ຍຸຕິທຳຢ່າງເດັດຂາດ, ເປີດເຜີຍ ແລະ ກົງໄປກົງມາ ຫຼື “ລູກຜູ້ຊາຍຕົວຈິງກ້າເຮັດກ້າຮັບ”. ນັ້ນຄືຄວາມຫົວຮ້ອນ, ມັນບໍ່ມີເນື້ອຫາທີ່ແທ້ຈິງ ແລະ ມັນເປັນສິ່ງທີ່ຜູ້ຄົນປອມແປງຂຶ້ນມາຢ່າງສິ້ນເຊີງ. ຄວາມທ່ຽງທຳມີຄວາມຈິງເປັນພື້ນຖານຂອງມັນ; ມັນມີການປະຕິບັດການດຳເນີນຊີວິດທີ່ເປັນຈິງ. ມັນໝາຍຄວາມວ່າ ຄົນທີ່ມີຄວາມເປັນມະນຸດທີ່ປົກກະຕິມີຄວາມຈິງເປັນແຫຼ່ງກຳເນີດ ແລະ ຈຸດເລີ່ມຕົ້ນຂອງພວກເຂົາ ແລະ ສາມາດປະຕິບັດຕໍ່ ແລະ ຈັດການກັບເລື່ອງຕ່າງໆຕາມພຣະທຳຂອງພຣະເຈົ້າ, ສິ່ງນີ້ເອີ້ນວ່າຄວາມທ່ຽງທຳ. ຄວາມເມດຕາຍິ່ງບໍ່ຕ້ອງເວົ້າເຖິງເລີຍ; ຢ່າງໜ້ອຍທີ່ສຸດ, ມັນກໍກ້າວຂ້າມມາດຕະຖານຂອງສະຕິຮູ້ສຶກຜິດຊອບ ແລະ ເຫດຜົນ. ພາຍໃນຄວາມເມດຕາ, ບໍ່ມີຄວາມໜ້າຊື່ໃຈຄົດ, ຍິ່ງບໍ່ຕ້ອງເວົ້າເຖິງຄວາມໂຫດຮ້າຍເລີຍ. ມັນຄືການກະທຳໂດຍອີງໃສ່ວິທີການທີ່ເປັນປະໂຫຍດ ແລະ ເສີມສ້າງຜູ້ຄົນຢ່າງສິ້ນເຊີງ ແລະ ໃນເວລາດຽວກັນກໍສອດຄ່ອງກັບຂໍ້ກຳນົດຂອງພຣະເຈົ້າ; ມັນຄືການກະທຳໂດຍອີງໃສ່ເປົ້າໝາຍ ແລະ ເກນຂອງການຢໍາເກງພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍ, ການເຮັດໃຫ້ພຣະເຈົ້າພໍໃຈ ແລະ ການປະຕິບັດຕາມຫົນທາງຂອງພຣະເຈົ້າຢ່າງສິ້ນເຊີງ. ນີ້ຄືສິ່ງທີ່ມີເມດຕາທີ່ສຸດ, ມະຫັດສະຈັນທີ່ສຸດພາຍໃຕ້ສະຫວັນ, ໃນທົ່ວທັງຈັກກະວານ. ຄົນທີ່ມີພຣະທຳຂອງພຣະເຈົ້າ ຫຼື ຄວາມຈິງເປັນຊີວິດຂອງພວກເຂົາ ແນ່ນອນວ່າມີຫົວໃຈທີ່ມີເມດຕາທີ່ສຸດ, ເພາະວ່າພວກເຂົາສາມາດຍອມຮັບຄວາມຈິງໄດ້ ແລະ ສິ່ງນີ້ກໍຕອບສະໜອງມາດຕະຖານທີ່ພຣະເຈົ້າຮຽກຮ້ອງຈາກຜູ້ຄົນຢ່າງຄົບຖ້ວນ. ໃນເມື່ອພວກເຂົາຄອບຄອງຄວາມເປັນມະນຸດປະເພດນີ້, ມັນຈຶ່ງເໝາະສົມທີ່ຈະເວົ້າວ່າພວກເຂົາທ່ຽງທຳ ແລະ ມັນກໍເໝາະສົມທີ່ຈະເວົ້າວ່າພວກເຂົາມີເມດຕາເຊັ່ນກັນ. ນີ້ເປັນເພາະວ່າພວກເຂົາສາມາດຍອມຮັບ ແລະ ປະຕິບັດຄວາມຈິງ ແລະ ພວກເຂົາບໍ່ໄດ້ເຮັດຕາມຄວາມຮູ້ສຶກຂອງພວກເຂົາ ຫຼື ມີຄວາມທະເຍີທະຍານ ຫຼື ຄວາມປາຖະໜາໃນການປະຕິບັດໜ້າທີ່ຂອງພວກເຂົາ ແລະ ພວກເຂົາບໍ່ໄດ້ແອບມີພິດໄພຂອງວັດທະນະທຳດັ້ງເດີມຢູ່ພາຍໃນຕົວພວກເຂົາ ແລະ ມາດຕະຖານຂອງພວກເຂົາສຳລັບການວັດແທກສິນລະທຳ ແລະ ຄວາມເປັນມະນຸດກໍບໍ່ໄດ້ຖືກເຈືອປົນໂດຍປັດຊະຍາ, ຄວາມຄິດ ຫຼື ມຸມມອງໃດໜຶ່ງຂອງຊາຕານ, ມັນສອດຄ່ອງກັບຄວາມຈິງຢ່າງຄົບຖ້ວນ. ສະນັ້ນ ບອກເຮົາມາເບິ່ງ, ຄວາມເປັນມະນຸດທີ່ປະກອບດ້ວຍສະຕິຮູ້ສຶກຜິດຊອບ ແລະ ເຫດຜົນດັ່ງກ່າວບໍ່ໄດ້ຮັບການປັບໃຫ້ເໝາະສົມຫຼາຍແລ້ວບໍ? (ແມ່ນແລ້ວ). ເພາະວ່າຄົນປະເພດນີ້ຄອບຄອງຄວາມຈິງ ແລະ ເພາະວ່າແກ່ນແທ້ຂອງຊີວິດທີ່ພວກເຂົາດຳເນີນຊີວິດຢູ່ນັ້ນຄືຄວາມຈິງ, ຄວາມເປັນມະນຸດຂອງພວກເຂົາທີ່ຄອບຄອງແກ່ນແທ້ຂອງຊີວິດດັ່ງກ່າວຈຶ່ງສົມບູນ. ຖ້າພວກເຈົ້າບໍ່ມັກໄດ້ຍິນຄຳວ່າ “ສົມບູນ”, ແລ້ວເຮົາກໍສາມາດເອີ້ນມັນວ່າ “ໄດ້ຮັບການປັບໃຫ້ເໝາະສົມ” ໄດ້ເຊັ່ນກັນ. ຢ່າງໜ້ອຍທີ່ສຸດ, ໃນສາຍຕາຂອງພຣະເຈົ້າ, ພວກເຂົາກໍໄດ້ຮັບການປັບໃຫ້ເໝາະສົມ ແລະ ເປັນທີ່ຮັກຂອງພຣະເຈົ້າ. ພຣະເຈົ້າໃຊ້ຄວາມຮູ້ສຶກທາງສະຕິຮູ້ສຶກຜິດຊອບ, ເຫດຜົນ ແລະ ຄວາມຮູ້ສຶກລະອາຍໃຈພຽງເລັກນ້ອຍທີ່ຜູ້ຄົນມີ ເພື່ອປູກຝັງພຣະທຳຂອງພຣະອົງ ແລະ ຄວາມຈິງເຂົ້າໄປໃນພວກເຂົາ. ເມື່ອຄວາມຈິງແຫ່ງພຣະທຳຂອງພຣະເຈົ້າຖືກປູກຝັງເຂົ້າໄປໃນຕົວເຈົ້າ, ບໍ່ພຽງແຕ່ສະຕິຮູ້ສຶກຜິດຊອບ ແລະ ເຫດຜົນຂອງເຈົ້າຈະບໍ່ອ່ອນແອລົງ ຫຼື ຖືກປົກປິດໄວ້ເທົ່ານັ້ນ, ແຕ່ພວກມັນຍັງຈະກາຍເປັນປົກກະຕິ ແລະ ໄດ້ຮັບການປັບໃຫ້ເໝາະສົມຫຼາຍຂຶ້ນອີກດ້ວຍ. ນີ້ຄືມະນຸດຊາດທີ່ພຣະເຈົ້າຕ້ອງການ. ຢ່າເວົ້າວ່າສົມບູນ, ໃຫ້ເວົ້າວ່າໄດ້ຮັບການປັບໃຫ້ເໝາະສົມ. ເປັນຫຍັງຈຶ່ງບໍ່ເວົ້າວ່າສົມບູນ? ຖ້າເຮົາເວົ້າວ່າສົມບູນ, ບາງຄົນທີ່ຂາດຄວາມເຂົ້າໃຈຝ່າຍວິນຍານກໍຈະເວົ້າວ່າ “ພຣະອົງບໍ່ໄດ້ບອກວ່າບໍ່ໃຫ້ເປັນຄົນທີ່ສົມບູນບໍ?” ສະນັ້ນ ເຮົາຈຶ່ງຕ້ອງຫຼີກລ່ຽງຄຳນີ້, ໃນກໍລະນີທີ່ບາງຄົນເຂົ້າໃຈຜິດ. ຄວາມຈິງແລ້ວ, ຖ້າບາງສິ່ງໄດ້ຮັບການປັບໃຫ້ເໝາະສົມໃນສາຍຕາຂອງພຣະເຈົ້າ, ແລ້ວໃນທ່າມກາງມະນຸດຊາດທີ່ຖືກສ້າງກໍສາມາດເວົ້າໄດ້ວ່າມັນສົມບູນ. ຄວາມສົມບູນນີ້ບໍ່ແມ່ນຄວາມສົມບູນໃນຈິນຕະນາການຂອງຜູ້ຄົນ, ແຕ່ເປັນສິ່ງທີ່ສວຍງາມ ແລະ ດີງາມ, ເປັນພະລັງແຫ່ງຄວາມຍຸຕິທຳ ແລະ ຍັງເປັນສິ່ງທີ່ເປັນບວກ, ຄູ່ຄວນໄດ້ຮັບການຍົກຍ້ອງ, ຄວາມປາຖະໜາ, ການທະນຸຖະໜອມ, ຄວາມເຄົາລົບ ແລະ ການເຫັນຄຸນຄ່າຈາກຜູ້ຄົນ. ສະນັ້ນ, ຖ້າເຈົ້າຕ້ອງການໃຫ້ສະຕິຮູ້ສຶກຜິດຊອບຂອງເຈົ້າບໍ່ພຽງແຕ່ຢຸດຢູ່ທີ່ການບໍ່ຂ້າມຂອບເຂດທີ່ຕໍ່າທີ່ສຸດຂອງຄວາມເປັນມະນຸດໃນການປະພຶດຕົນຂອງເຈົ້າເທົ່ານັ້ນ, ແຕ່ຕ້ອງການເຮັດໃຫ້ສະຕິຮູ້ສຶກຜິດຊອບຂອງເຈົ້າອ່ອນໄຫວຫຼາຍຂຶ້ນ, ມີຄວາມຮັບຮູ້ຫຼາຍຂຶ້ນ ແລະ ເຮັດໃຫ້ເຫດຜົນຂອງເຈົ້າຕອບສະໜອງຂໍ້ກຳນົດຂອງພຣະເຈົ້າ, ແລ້ວເຈົ້າກໍມີພຽງເສັ້ນທາງດຽວເທົ່ານັ້ນ. ເສັ້ນທາງນີ້ບໍ່ແມ່ນການເອົາຊະນະຈຸດອ່ອນ ແລະ ຂໍ້ບົກຜ່ອງຕ່າງໆຂອງຄວາມເປັນມະນຸດ, ແຕ່ເປັນການໄລ່ຕາມເສາະຫາຄວາມຈິງ, ການທຸ່ມເທຄວາມພະຍາຍາມເຂົ້າໃນຄວາມຈິງຕ່າງໆທີ່ພຣະເຈົ້າສັ່ງສອນຜູ້ຄົນ ແລະ ການເຂົ້າໃຈວ່າມາດຕະຖານທີ່ພຣະເຈົ້າຮຽກຮ້ອງສຳລັບເຈົ້າແມ່ນຫຍັງ ເມື່ອເວົ້າເຖິງຜູ້ຄົນ, ເຫດການ ແລະ ສິ່ງຕ່າງໆ ແລະ ວິທີທີ່ເຈົ້າຄວນເບິ່ງ, ປະຕິບັດຕໍ່ ແລະ ຈັດການກັບຜູ້ຄົນ, ເຫດການ ແລະ ສິ່ງຕ່າງໆເຫຼົ່ານີ້. ພຣະເຈົ້າໄດ້ຮຽກຮ້ອງຫຼັກການ ແລະ ມາດຕະຖານສຳລັບທຸກດ້ານເຫຼົ່ານີ້. ໜ້າວຽກຂອງເຈົ້າແມ່ນຫຍັງ? ມັນກໍຄືການປະຕິບັດໄປສູ່ທິດທາງນີ້, ເປົ້າໝາຍນີ້, ຕາມມາດຕະຖານເຫຼົ່ານີ້. ກ່ອນອື່ນໝົດ, ຈົ່ງສະແຫວງຫາ ແລະ ເຂົ້າໃຈວ່າມາດຕະຖານສຳລັບການປະຕິບັດຄວາມຈິງແມ່ນຫຍັງ. ຕໍ່ໄປ, ຈົ່ງສ້າງຂໍ້ຮຽກຮ້ອງກັບຕົວເຈົ້າເອງຕາມມາດຕະຖານທີ່ພຣະເຈົ້າຮຽກຮ້ອງ, ໃນຂະນະດຽວກັນກໍປ່ອຍວາງຄວາມຄິດ, ມຸມມອງ, ກົດລະບຽບ, ຂໍ້ບັງຄັບຕ່າງໆ ແລະ ອື່ນໆ ໃນຄວາມຄິດຫຼົງຜິດ ແລະ ຈິນຕະນາການຂອງເຈົ້າທີ່ບໍ່ສອດຄ່ອງກັບພຣະທຳຂອງພຣະເຈົ້າ ຫຼື ຄວາມຈິງ. ຈາກນັ້ນ, ຈົ່ງປ່ອຍໃຫ້ພຣະທຳຂອງພຣະເຈົ້າກາຍເປັນຫຼັກການຂອງການປະຕິບັດຂອງເຈົ້າເທື່ອລະໜ້ອຍ. ໃນຂະນະທີ່ຮຽນຮູ້ທີ່ຈະປ່ອຍວາງ, ຢ່າລືມວ່າ: ຈຸດປະສົງຂອງການປ່ອຍວາງບໍ່ແມ່ນເພື່ອເຮັດໃຫ້ເຈົ້າກາຍເປັນຄົນທີ່ພາຍໃນຫວ່າງເປົ່າ; ພຣະເຈົ້າຕ້ອງການໃຫ້ຊີວິດຂອງເຈົ້າມີເນື້ອຫາ. ເນື້ອຫານີ້ໝາຍເຖິງຫຍັງ? ມັນໝາຍເຖິງຫຼັກການທີ່ພຣະເຈົ້າຮຽກຮ້ອງສຳລັບເລື່ອງຕ່າງໆ. ແນ່ນອນວ່າ ພຣະເຈົ້າບໍ່ຕ້ອງການໃຫ້ຜູ້ຄົນປ່ຽນຫຼັກການຂອງການປະຕິບັດຕ່າງໆໃຫ້ກາຍເປັນທິດສະດີທີ່ຫວ່າງເປົ່າ, ພຽງແຕ່ເວົ້າເຖິງພວກມັນ ແຕ່ບໍ່ໄດ້ນຳພວກມັນໄປປະຕິບັດ. ແຕ່ພຣະອົງຫວັງວ່າຜູ້ຄົນຈະສາມາດປ່ຽນຫຼັກການຄວາມຈິງເຫຼົ່ານີ້ໃຫ້ກາຍເປັນສ່ວນໜຶ່ງຂອງຊີວິດຂອງພວກເຂົາຢ່າງໜັກແໜ້ນ ແລະ ນຳເອົາພຣະທຳຂອງພຣະເຈົ້າເຂົ້າມາສູ່ຊີວິດຈິງຂອງພວກເຂົາ. ຍົກຕົວຢ່າງການປະຕິບັດໜ້າທີ່, ພຣະເຈົ້າຮຽກຮ້ອງມາດຕະຖານໃດຈາກຜູ້ຄົນໃນເລື່ອງນີ້? ມັນກໍຄືໃຫ້ພວກເຂົາປະພຶດຕົນໃນລັກສະນະທີ່ຕິດດິນ ແລະ ຕາມສະຖານະທີ່ເໝາະສົມຂອງພວກເຂົາ. ນັ້ນກໍຄື ໃນການປະຕິບັດໜ້າທີ່ຂອງເຈົ້າ, ເຈົ້າຕ້ອງຕິດດິນ, ເຈົ້າຕ້ອງບໍ່ເຮັດພໍແລ້ວມືແລ້ວຕີນ ຫຼື ເຮັດແບບຜິວເຜີນ, ເຈົ້າຕ້ອງບໍ່ເຮັດພໍເປັນພິທີ ຫຼື ປະຕິບັດໜ້າທີ່ນັ້ນເພື່ອໃຫ້ຄົນອື່ນເຫັນ ແລະ ເຈົ້າກໍຕ້ອງບໍ່ໂອ້ອວດເຊັ່ນກັນ; ແນ່ນອນວ່າ ສິ່ງທີ່ສຳຄັນກວ່ານັ້ນກໍຄື ເຈົ້າຕ້ອງກະທຳຕາມຫຼັກການຄວາມຈິງ. ເຈົ້າຄວນກະທຳໃນວິທີທີ່ພຣະເຈົ້າບອກໃຫ້ເຈົ້າເຮັດ ແລະ ເຈົ້າຄວນງົດເວັ້ນການເຮັດໃນສິ່ງທີ່ພຣະເຈົ້າບອກບໍ່ໃຫ້ເຈົ້າເຮັດ. ຖ້າເຈົ້າບໍ່ສາມາດງົດເວັ້ນການເຮັດສິ່ງເຫຼົ່ານັ້ນໄດ້ຢ່າງສິ້ນເຊີງ, ແລ້ວກໍຈົ່ງເລີ່ມຕົ້ນດ້ວຍການເຮັດພວກມັນໃຫ້ໜ້ອຍລົງ, ກະບົດຕໍ່ຄວາມປາຖະໜາຂອງເຈົ້າເອງ ແລະ ຄວາມມັກຂອງເຈົ້າເອງ ແລະ ຄ່ອຍໆງົດເວັ້ນການເຮັດພວກມັນຢ່າງສິ້ນເຊີງ, ບໍ່ແມ່ນສິ່ງນີ້ບັນລຸໄດ້ງ່າຍບໍ? (ແມ່ນແລ້ວ). ໃນຂະບວນການໄລ່ຕາມເສາະຫາຄວາມລອດພົ້ນ, ເຈົ້າຄວນແກ້ໄຂ ແລະ ປ່ອຍວາງອຸປະນິໄສທີ່ເສື່ອມຊາມຕ່າງໆທີ່ຖືກເປີດໂປງໂດຍພຣະທຳຂອງພຣະເຈົ້າ. ແນ່ນອນວ່າ ການປ່ອຍວາງອຸປະນິໄສທີ່ເສື່ອມຊາມເຫຼົ່ານີ້ບໍ່ແມ່ນເປົ້າໝາຍສູງສຸດ. ເປົ້າໝາຍສູງສຸດກໍຄື ອີງໃສ່ເງື່ອນໄຂເບື້ອງຕົ້ນຂອງການປ່ອຍວາງອຸປະນິໄສທີ່ເສື່ອມຊາມເຫຼົ່ານີ້, ເພື່ອຍອມຮັບພຣະທຳຂອງພຣະເຈົ້າ ແລະ ຂໍ້ກຳນົດຂອງພຣະເຈົ້າ. ການຍອມຮັບພວກມັນບໍ່ແມ່ນເພື່ອປ່ຽນແປງອາລົມຂອງເຈົ້າ, ທັງບໍ່ແມ່ນເພື່ອເຮັດໃຫ້ເຈົ້າສາມາດດຳລົງຊີວິດຢ່າງມີກຽດສັກສີ; ມັນແມ່ນເພື່ອປະຖິ້ມອຸປະນິໄສທີ່ເສື່ອມຊາມຂອງເຈົ້າ. ນີ້ຄືເປົ້າໝາຍສູງສຸດ, ເພາະວ່າເຈົ້າຈະສາມາດໄດ້ຮັບຄວາມລອດພົ້ນໄດ້ກໍຕໍ່ເມື່ອເຈົ້າໄດ້ປະຖິ້ມອຸປະນິໄສທີ່ເສື່ອມຊາມຂອງເຈົ້າແລ້ວເທົ່ານັ້ນ.

ອຸປະສັກທີ່ໃຫຍ່ທີ່ສຸດເພື່ອໃຫ້ຜູ້ຄົນຮັບເອົາຄວາມລອດພົ້ນຄືອຸປະນິໄສທີ່ເສື່ອມຊາມຂອງພວກເຂົາ. ການສຶກສາທີ່ຕໍ່າ, ອາຍຸທີ່ຫຼາຍ ຫຼື ວິທີການເວົ້າທີ່ງຸ່ມງ່າມ ແລະ ການຂາດຄວາມສາມາດໃນການສະແດງອອກຂອງເຈົ້າ, ບໍ່ມີສິ່ງໃດເລີຍໃນສິ່ງເຫຼົ່ານີ້ທີ່ເປັນອຸປະສັກທີ່ໃຫຍ່ທີ່ສຸດຕໍ່ຄວາມລອດພົ້ນ. ທັກສະທາງວິຊາຊີບທີ່ຕ່ຳໃນໜ້າທີ່ຂອງເຈົ້າ ແລະ ການທີ່ເຈົ້າບໍ່ສາມາດເຂົ້າໃຈມັນໄດ້, ສິ່ງນີ້ກໍບໍ່ແມ່ນອຸປະສັກທີ່ໃຫຍ່ທີ່ສຸດຕໍ່ຄວາມລອດພົ້ນຂອງເຈົ້າເຊັ່ນກັນ. ແລ້ວອຸປະສັກທີ່ໃຫຍ່ທີ່ສຸດຕໍ່ຄວາມລອດພົ້ນແມ່ນຫຍັງ? ມັນຄືອຸປະນິໄສທີ່ເສື່ອມຊາມຂອງເຈົ້າ. ແນ່ນອນວ່າ ອຸປະນິໄສທີ່ເສື່ອມຊາມຕ່າງໆຂອງມະນຸດທີ່ຖືກເປີດໂປງໃນພຣະທຳຂອງພຣະເຈົ້ານັ້ນບໍ່ແມ່ນເລື່ອງງ່າຍສຳລັບຜູ້ຄົນທີ່ຈະແກ້ໄຂ. ສິ່ງນີ້ບໍ່ແມ່ນຍ້ອນວ່າຜູ້ຄົນບໍ່ເຕັມໃຈທີ່ຈະປ່ອຍວາງອຸປະນິໄສທີ່ເສື່ອມຊາມຂອງພວກເຂົາ, ທັງບໍ່ແມ່ນຍ້ອນວ່າຄວາມຄິດ ແລະ ມຸມມອງຂອງພວກເຂົາຫຼ້າສະໄໝ ແລະ ແນ່ນອນວ່າ ຍິ່ງໄປກວ່ານັ້ນ ມັນກໍບໍ່ແມ່ນຍ້ອນຈຸດອ່ອນ ຫຼື ຂໍ້ບົກຜ່ອງໃນຄວາມເປັນມະນຸດຂອງພວກເຂົາ, ທັງບໍ່ແມ່ນຍ້ອນວ່າຜູ້ຄົນມຶນຊາ, ຕອບສະໜອງຊ້າ ແລະ ອື່ນໆ, ບໍ່ມີສິ່ງໃດເລີຍໃນສິ່ງເຫຼົ່ານີ້ທີ່ເປັນຕົ້ນຕໍຂອງບັນຫາ. ແລ້ວເປັນຫຍັງຈຶ່ງເປັນແນວນັ້ນ? ມັນເປັນພຽງຍ້ອນວ່າອຸປະນິໄສທີ່ເສື່ອມຊາມຂອງຜູ້ຄົນໄດ້ຢັ່ງຮາກເລິກຢູ່ໃນຫົວໃຈຂອງພວກເຂົາ, ຜູ້ຄົນບໍ່ສາມາດປະຖິ້ມອຸປະນິໄສໄດ້ພຽງເພາະວ່າພວກເຂົາຕ້ອງການ, ດັ່ງນັ້ນ ອຸປະນິໄສທີ່ເສື່ອມຊາມຂອງພວກເຂົາຈຶ່ງມັກຈະອອກມາຂັດຂວາງ ແລະ ລົບກວນໃນຂະນະທີ່ພວກເຂົາກຳລັງປະຕິບັດໜ້າທີ່ຂອງພວກເຂົາ. ຕົວຢ່າງ: ສົມມຸດວ່າເຈົ້າເປັນຜູ້ນຳຄຣິສຕະຈັກ ແລະ ເຈົ້າເຮັດບາງສິ່ງຜິດ ແລະ ຖືກລິຮານ. ໃນກໍລະນີດັ່ງກ່າວ, ເຈົ້າຄວນຍອມຮັບມັນ, ຍອມຮັບວ່າເຈົ້າເຮັດບາງສິ່ງຜິດ, ເຕັມໃຈທີ່ຈະກັບໃຈ ແລະ ປ່ຽນແປງວິທີການທີ່ຜິດນັ້ນ ແລະ ກະທຳຕາມຫຼັກການຄວາມຈິງ. ນີ້ເປັນເລື່ອງທີ່ງ່າຍດາຍຫຼາຍ, ແຕ່ເຈົ້າບໍ່ສາມາດເຮັດໄດ້. ເຈົ້າຄິດໄຕ່ຕອງວ່າ “ຂ້ອຍຖືກລິຮານແບບນີ້ເປັນເພາະວ່າພວກເຂົາເຫັນວ່າຂ້ອຍບໍ່ເປັນຕາພໍໃຈ ແລະ ຕ້ອງການປົດຂ້ອຍອອກບໍ?” ການຈົ່ມວ່າ ແລະ ຄວາມເຂົ້າໃຈຜິດເກີດຂຶ້ນໃນຫົວໃຈຂອງເຈົ້າ ແລະ ເຈົ້າເຖິງກັບພະຍາຍາມໂຕ້ຖຽງກັບພຣະເຈົ້າວ່າ “ໃນເມື່ອພຣະອົງເຫັນວ່າຂ້ອຍບໍ່ເປັນຕາພໍໃຈ ແລະ ຕ້ອງການປົດ ແລະ ກຳຈັດຂ້ອຍອອກ, ເຊັ່ນນັ້ນກໍໄດ້, ມາເວົ້າກັນໃຫ້ຊັດເຈນ. ຂ້ອຍເລີ່ມເຊື່ອໃນພຣະເຈົ້າຕອນອາຍຸສິບແປດປີ, ຂ້ອຍເປັນຜູ້ນຳມາຕະຫຼອດຫຼາຍປີນີ້, ປະຖິ້ມຄອບຄົວ ແລະ ອາຊີບ, ຍອມແພ້ເລື່ອງການແຕ່ງງານ ແລະ ຄອບຄົວ, ສິ່ງເຫຼົ່ານີ້ຈະຖືກຄິດໄລ່ແນວໃດ?” ຍິ່ງເຈົ້າຄິດໄລ່ຫຼາຍສໍ່າໃດ, ເຈົ້າກໍຍິ່ງມີອາລົມຫຼາຍຂຶ້ນສໍ່ານັ້ນ. ນີ້ເປັນພຽງການບໍ່ສາມາດປ່ອຍວາງໄດ້ບໍ? ບໍ່. ເປັນຫຍັງເຈົ້າຈຶ່ງບໍ່ສາມາດປ່ອຍວາງສິ່ງເຫຼົ່ານີ້ໄດ້? ມັນມີບັນຫາຕົ້ນຕໍຢູ່ບ່ອນນີ້. ເມື່ອເຈົ້າຖືກລິຮານ, ເຈົ້າຮູ້ສຶກວ່າບໍ່ໄດ້ຮັບຄວາມເປັນທຳ, ຈົ່ມວ່າ ແລະ ຮູ້ສຶກຕໍ່ຕ້ານໃນຫົວໃຈຂອງເຈົ້າ ແລະ ເຈົ້າຍັງພະຍາຍາມໂຕ້ຖຽງ ແລະ ແກ້ຕົວໃຫ້ກັບຕົວເຈົ້າເອງ ແລະ ເຖິງກັບຂໍໃຫ້ຄົນອື່ນອອກໜ້າແທນເຈົ້າ. ເປັນຫຍັງເຈົ້າຈຶ່ງກະທຳແບບນີ້? (ເພາະວ່າພວກຂ້ານ້ອຍມີອຸປະນິໄສທີ່ເສື່ອມຊາມ). ມັນມີພຽງເຫດຜົນດຽວ, ສາເຫດຕົ້ນຕໍດຽວ: ເຈົ້າມີອຸປະນິໄສທີ່ເສື່ອມຊາມທີ່ຍັງບໍ່ໄດ້ຮັບການແກ້ໄຂ. ບາງຄົນໃນທ່າມກາງພວກເຈົ້າຈະເວົ້າວ່າ “ມັນເປັນເພາະວ່າຂີດຄວາມສາມາດ ແລະ ສັກກະຍະພາບທີ່ມີມາແຕ່ເກີດຂອງຂ້ານ້ອຍບໍ່ພຽງພໍ ແລະ ຂ້ານ້ອຍບໍ່ສາມາດເຮັດວຽກງານໄດ້ແມ່ນບໍ?” ມັນເປັນໄປໄດ້ວ່າ ສຳລັບບາງຄົນໃນທ່າມກາງພວກເຈົ້າ, ນີ້ຄືໜຶ່ງໃນເຫດຜົນ; ເພາະວ່າຂີດຄວາມສາມາດຕໍ່າ ເຈົ້າຈຶ່ງບໍ່ມີຄວາມສາມາດໃນການເຮັດວຽກງານ ແລະ ເຈົ້າຍັງບໍ່ເຂົ້າໃຈຄວາມຈິງອີກດ້ວຍ, ສະນັ້ນ ເຈົ້າຈຶ່ງເຮັດສິ່ງທີ່ກໍ່ໃຫ້ເກີດການຂັດຂວາງ ແລະ ການລົບກວນ. ສິ່ງນີ້ເປັນພຽງຍ້ອນວ່າຂີດຄວາມສາມາດຂອງເຈົ້າຕໍ່າແທ້ໆບໍ? ນັ້ນເປັນພຽງດ້ານດຽວ. ບັນຫາຕົ້ນຕໍກໍຄືມີບັນຫາກ່ຽວກັບສະຕິຮູ້ສຶກຜິດຊອບຂອງເຈົ້າ. ບັນຫາກ່ຽວກັບສະຕິຮູ້ສຶກຜິດຊອບຂອງເຈົ້ານີ້ກ່ຽວຂ້ອງໂດຍກົງກັບອຸປະນິໄສທີ່ເສື່ອມຊາມຂອງເຈົ້າ. ເຈົ້າໄດ້ເຮັດສິ່ງທີ່ກໍ່ໃຫ້ເກີດການຂັດຂວາງ ແລະ ການລົບກວນ ແລະ ຖືກລິຮານ, ເຈົ້າຄວນປະຕິບັດຕໍ່ສິ່ງນີ້ແນວໃດ? ເຈົ້າປະຕິບັດຕໍ່ເລື່ອງທີ່ເຈົ້າບໍ່ມີຄວາມສາມາດສຳລັບວຽກງານແນວໃດ? ຖ້າເຈົ້າສາມາດປະຕິບັດຄວາມຈິງໄດ້, ສິ່ງເຫຼົ່ານີ້ກໍບໍ່ແມ່ນບັນຫາ ແລະ ເຈົ້າກໍສາມາດປະຕິບັດຕໍ່ພວກມັນຢ່າງຖືກຕ້ອງໄດ້. ແຕ່ຄົນສ່ວນໃຫຍ່ປະພຶດຕົນແນວໃດເມື່ອພວກເຂົາພົບພໍ້ກັບສິ່ງເຫຼົ່ານີ້? ພວກເຂົາພະຍາຍາມໂຕ້ຖຽງ, ພວກເຂົາຈົ່ມວ່າ, ກາຍເປັນຄົນຄິດລົບ ແລະ ພວກເຂົາເຖິງກັບເວົ້າດ້ວຍຄວາມຫົວຮ້ອນວ່າ “ມັນບໍ່ແມ່ນພຽງເພາະວ່າພວກເຈົ້າຄິດວ່າຂີດຄວາມສາມາດຂອງຂ້ອຍຕໍ່າ ແລະ ຂ້ອຍບໍ່ມີຄວາມສາມາດບໍ? ພຣະເຈົ້າບໍ່ໄດ້ປະທານຂີດຄວາມສາມາດນີ້ໃຫ້ກັບຂ້ອຍບໍ? ແຕ່ພວກເຈົ້າພັດຈົ່ມວ່າຂ້ອຍບໍ່ສາມາດເຮັດວຽກງານໄດ້! ຖ້າພວກເຈົ້າເຫັນວ່າຂ້ອຍບໍ່ເປັນຕາພໍໃຈ, ພວກເຈົ້າກໍຄວນຈະເວົ້າຕັ້ງແຕ່ດົນແລ້ວ!” ຖ້າມີການໃຊ້ຄຳເວົ້າທີ່ຮຸນແຮງກວ່າເລັກນ້ອຍໃນຂະນະທີ່ພວກເຂົາຖືກລິຮານ, ພວກເຂົາກໍຈະຄິດວ່າ “ຄວາມຫວັງໃນການໄດ້ຮັບພອນຂອງຂ້ອຍໝົດໄປແລ້ວບໍ? ສະຖານະຂອງຂ້ອຍໃນຊີວິດນີ້ກຳລັງຕົກຢູ່ໃນຄວາມສ່ຽງ ແລະ ບາງທີຂ້ອຍອາດຈະບໍ່ມີຄວາມຫວັງໃນໂລກທີ່ຈະມາເຖິງເຊັ່ນກັນ”. ພວກເຂົາມີຄວາມຕັ້ງໃຈທີ່ຈະສະແຫວງຫາຄວາມຈິງບໍ? ພວກເຂົາສາມາດອ່ອນນ້ອມໃນຫົວໃຈຂອງພວກເຂົາໄດ້ບໍ? ມັນບໍ່ແມ່ນເລື່ອງງ່າຍສຳລັບພວກເຂົາທີ່ຈະອ່ອນນ້ອມ. ການສະແດງອອກທັງໝົດເຫຼົ່ານີ້, ໃນການວິເຄາະຂັ້ນສຸດທ້າຍ, ແມ່ນຍ້ອນວ່າຜູ້ຄົນມີອຸປະນິໄສທີ່ເສື່ອມຊາມ. ຂີດຄວາມສາມາດຂອງເຈົ້າຕໍ່າ ແລະ ເຈົ້າບໍ່ມີຄວາມສາມາດສຳລັບວຽກງານ, ນັ້ນເປັນພຽງໜຶ່ງໃນຈຸດອ່ອນ ຫຼື ຂໍ້ບົກຜ່ອງຕາມທຳມະຊາດຂອງຄວາມເປັນມະນຸດ; ນັ້ນບໍ່ແມ່ນບັນຫາ. ເຖິງແມ່ນວ່າຈຸດອ່ອນ ແລະ ຂໍ້ບົກຜ່ອງຕາມທຳມະຊາດຂອງເຈົ້າຈະມີຫຼາຍ ແລະ ເຈົ້າບໍ່ມີຄວາມສາມາດສຳລັບວຽກງານກໍຕາມ, ພຣະເຈົ້າກໍບໍ່ຮູ້ສຶກລັງກຽດ ຫຼື ກຽດຊັງເຈົ້າເລີຍ. ແຕ່, ນອກເໜືອຈາກການບໍ່ມີຄວາມສາມາດສຳລັບວຽກງານແລ້ວ, ເຈົ້າຍັງບໍ່ຮັບຮູ້ບັນຫາຂອງເຈົ້າເອງ ແລະ ເຈົ້າຍັງຈົ່ມວ່າ, ຮູ້ສຶກຕໍ່ຕ້ານ ແລະ ໃນທີ່ສຸດກໍກາຍເປັນຄົນຄິດລົບ ແລະ ປະຖິ້ມວຽກງານຂອງເຈົ້າ, ສິ່ງນີ້ແມ່ນຫຍັງ? ນີ້ຄືອຸປະນິໄສທີ່ເສື່ອມຊາມ. ນີ້ຄືສິ່ງທີ່ເຈົ້າຕ້ອງແກ້ໄຂ. ແມ່ນບໍ່? (ແມ່ນແລ້ວ). ຫຼັງຈາກທີ່ອຸປະນິໄສທີ່ເສື່ອມຊາມຂອງເຈົ້າຖືກແກ້ໄຂແລ້ວ, ເຈົ້າກໍຈະເໝາະສົມສຳລັບການນຳໃຊ້ໃນວຽກງານທີ່ຂີດຄວາມສາມາດຂອງເຈົ້າ ແລະ ເງື່ອນໄຂຂອງຄວາມເປັນມະນຸດຂອງເຈົ້າມີຄວາມສາມາດພຽງພໍ. ແຕ່ຖ້າເຈົ້າບໍ່ແກ້ໄຂອຸປະນິໄສທີ່ເສື່ອມຊາມຂອງເຈົ້າ ແລະ ເຈົ້າບໍ່ສາມາດປະຕິບັດຕາມຄວາມຈິງ, ບໍ່ສາມາດອ່ອນນ້ອມຕໍ່ການລິຮານ ຫຼື ອ່ອນນ້ອມຕໍ່ການຖືກເປີດໂປງ, ແລ້ວບໍ່ວ່າຂີດຄວາມສາມາດຂອງເຈົ້າຈະດີສໍ່າໃດ, ເງື່ອນໄຂຂອງຄວາມເປັນມະນຸດຂອງເຈົ້າຈະສູງສົ່ງສໍ່າໃດກໍຕາມ, ເຈົ້າກໍຈະບໍ່ເໝາະສົມສຳລັບການໃຊ້ງານ. ເຂົ້າໃຈແລ້ວບໍ? (ເຂົ້າໃຈແລ້ວ). ບອກເຮົາມາເບິ່ງ, ຈຸດປະສົງຂອງສິ່ງທີ່ພວກເຮົາຫາກໍໄດ້ໂອ້ລົມກັນໄປນີ້ແມ່ນຫຍັງ? (ໃນການເຊື່ອໃນພຣະເຈົ້າ, ສິ່ງທີ່ສຳຄັນທີ່ສຸດກໍຄືການຮູ້ຈັກອຸປະນິໄສທີ່ເສື່ອມຊາມຂອງຕົນເອງ. ຄວນເນັ້ນໃສ່ການແກ້ໄຂອຸປະນິໄສທີ່ເສື່ອມຊາມຂອງຕົນເອງ, ບໍ່ແມ່ນຈຸດອ່ອນ ຫຼື ຄວາມບົກພ່ອງພາຍນອກຂອງຄວາມເປັນມະນຸດຂອງຕົນເອງ. ເມື່ອພວກເຮົາພົບພໍ້ກັບສະຖານະການຕ່າງໆ, ພວກເຮົາມັກຈະຕິດຢູ່ກັບເລື່ອງພາຍນອກຢູ່ສະເໝີ, ໂດຍພື້ນຖານແລ້ວ ພວກເຮົາບໍ່ສາມາດແກ້ໄຂບັນຫາທີ່ເປັນແກ່ນແທ້ໄດ້ ແລະ ພວກເຮົາຍັງບໍ່ສາມາດບັນລຸການອ່ອນນ້ອມຕໍ່ການລິຮານ ຫຼື ການອ່ອນນ້ອມຕໍ່ສະພາບແວດລ້ອມທີ່ພຣະເຈົ້າຈັດວາງໄວ້ໃຫ້ໄດ້). ຖ້າອຸປະນິໄສທີ່ເສື່ອມຊາມຂອງເຈົ້າຖືກແກ້ໄຂແລ້ວ ແລະ ໃນເລື່ອງທີ່ເຈົ້າພົບພໍ້, ເຈົ້າສາມາດຈັບໃຈຄວາມຫຼັກການຄວາມຈິງ ແລະ ເຈົ້າຮູ້ວິທີຈັດການກັບພວກມັນຕາມຫຼັກການ, ແລ້ວເຈົ້າກໍຈະເໝາະສົມສຳລັບການນຳໃຊ້ໃນການປະຕິບັດໜ້າທີ່ຂອງເຈົ້າ. ບໍ່ວ່າຂີດຄວາມສາມາດຂອງເຈົ້າຈະສູງ ຫຼື ຕໍ່າ ແລະ ບໍ່ວ່າເຈົ້າຈະມີຄວາມສາມາດພິເສດຫຼາຍປານໃດກໍຕາມ, ຖ້າອຸປະນິໄສທີ່ເສື່ອມຊາມຂອງເຈົ້າບໍ່ຖືກແກ້ໄຂ, ແລ້ວບໍ່ວ່າເຈົ້າຈະຖືກຈັດວາງໄວ້ໃນຕຳແໜ່ງໃດກໍຕາມ, ເຈົ້າກໍຈະບໍ່ເໝາະສົມສຳລັບການໃຊ້ງານ. ໃນທາງກົງກັນຂ້າມ, ຖ້າຂີດຄວາມສາມາດ ແລະ ສັກກະຍະພາບຂອງເຈົ້າມີຈຳກັດ, ແຕ່ເຈົ້າເຂົ້າໃຈຫຼັກການຄວາມຈິງຕ່າງໆ, ລວມທັງຫຼັກການຄວາມຈິງທີ່ເຈົ້າຄວນເຂົ້າໃຈ ແລະ ຈັບໃຈຄວາມພາຍໃນຂອບເຂດວຽກງານຂອງເຈົ້າ ແລະ ອຸປະນິໄສທີ່ເສື່ອມຊາມຂອງເຈົ້າໄດ້ຮັບການແກ້ໄຂແລ້ວ, ແລ້ວເຈົ້າກໍຈະເປັນຄົນທີ່ເໝາະສົມສຳລັບການໃຊ້ງານ. ເຂົ້າໃຈແລ້ວບໍ? ພວກເຈົ້າອາດຈະຕ້ອງຍ່ອຍຄຳເວົ້າເຫຼົ່ານີ້ເປັນໄລຍະເວລາໜຶ່ງ ເພື່ອທີ່ຈະເຂົ້າໃຈພວກມັນຢ່າງຄົບຖ້ວນ.

ໃນຕອນນີ້ ຄົນສ່ວນໃຫຍ່ຍັງຄົງເພິ່ງພາພອນສະຫວັນ ແລະ ປະຕິບັດຕາມກົດລະບຽບໃນການປະຕິບັດໜ້າທີ່ຂອງພວກເຂົາ. ຕາບໃດທີ່ພວກເຂົາບໍ່ເຮັດບາບ ຫຼື ເຮັດຄວາມຊົ່ວຮ້າຍ, ພວກເຂົາກໍເຊື່ອວ່າພວກເຂົາໄດ້ປະຕິບັດໜ້າທີ່ຂອງພວກເຂົາສຳເລັດແລ້ວ. ພວກເຂົາບໍ່ຈົດຈໍ່ກັບການໄລ່ຕາມເສາະຫາຄວາມຈິງ ແລະ ການໄຕ່ຕອງກ່ຽວກັບຕົນເອງເພື່ອແກ້ໄຂອຸປະນິໄສທີ່ເສື່ອມຊາມຂອງພວກເຂົາ. ຄົນສ່ວນໃຫຍ່ພຽງແຕ່ໝົກມຸ້ນ ແລະ ຈົມຢູ່ກັບວິທີການ ແລະ ພຶດຕິກຳ, ແຕ່ບໍ່ຈົດຈໍ່ກັບການສະແຫວງຫາຄວາມຈິງ ແລະ ການກະທຳຕາມຫຼັກການ. ພວກເຂົາພໍໃຈກັບການເຮັດພຽງແຕ່ສິ່ງທີ່ພວກເຂົາສາມາດເຮັດໄດ້, ໂດຍພະຍາຍາມບໍ່ກໍ່ໃຫ້ເກີດການຂັດຂວາງ ຫຼື ການລົບກວນ ຫຼື ທຳລາຍສິ່ງຕ່າງໆ ແລະ ສໍ່ານັ້ນເລີຍ. ຄົນສ່ວນໃຫຍ່ຍັງບໍ່ທັນພົບພໍ້ກັບການລິຮານ ຫຼື ການຖືກເປີດໂປງ, ທັງບໍ່ເຄີຍມີປະສົບການກັບການລົງທັນ ແລະ ການພິພາກສາ, ຍິ່ງບໍ່ຕ້ອງເວົ້າເຖິງຂັ້ນຕອນຂອງການທົດສອບທີ່ຮຸນແຮງເລີຍ, ສະນັ້ນ ອຸປະນິໄສທີ່ເສື່ອມຊາມຂອງຄົນສ່ວນໃຫຍ່ຈຶ່ງຍັງບໍ່ທັນເລີ່ມປ່ຽນແປງ. ນີ້ບໍ່ແມ່ນຂ່າວດີ, ແຕ່ມັນເປັນຂໍ້ເທັດຈິງ. ເຮົາຈະຍົກຕົວຢ່າງ ແລະ ຈາກນັ້ນ ພວກເຈົ້າກໍຈະຮູ້ວ່າເກີດຫຍັງຂຶ້ນ. ເຈົ້າເຫັນບໍ, ຄົນສ່ວນໃຫຍ່ທີ່ປະຕິບັດໜ້າທີ່ໃນຕອນນີ້ແມ່ນຜູ້ຕິດຕາມທຳມະດາ; ພວກເຂົາບໍ່ມີສະຖານະ ແລະ ພວກເຂົາຍັງບໍ່ທັນເຖິງຈຸດທີ່ພວກເຂົາກຳລັງປະຕິບັດລາຍການຂອງວຽກງານໃດໜຶ່ງໃນຂະນະທີ່ມີສະຖານະ ແລະ ອຳນາດ. ຫຼັກການພື້ນຖານທີ່ຄົນສ່ວນໃຫຍ່ປະຕິບັດກໍຄືການເຊື່ອຟັງ ແລະ ອ່ອນນ້ອມ. ພວກເຂົາຄິດວ່າ ບໍ່ວ່າໃນກໍລະນີໃດກໍຕາມ, ຜູ້ນຳກຳລັງໂອ້ລົມຕາມການຈັດແຈງວຽກງານຂອງເບື້ອງເທິງ, ສະນັ້ນ ພວກເຂົາຈຶ່ງພຽງແຕ່ເຮັດໃນສິ່ງທີ່ຜູ້ນຳຂໍໃຫ້ເຮັດ, ໃນວິທີທີ່ຜູ້ນຳຂໍໃຫ້ພວກເຂົາເຮັດ ແລະ ຄິດວ່າບໍ່ຈຳເປັນຕ້ອງແຍກແຍະສິ່ງທີ່ຖືກ ຫຼື ຜິດ ຫຼື ສືບສວນວ່າມັນສອດຄ່ອງກັບຄວາມຈິງ ຫຼື ບໍ່ ແລະ ຕາບໃດທີ່ພວກເຂົາບໍ່ເຮັດຜິດພາດ, ມັນກໍບໍ່ເປັນຫຍັງ. ສິ່ງນີ້ຄືການມີຫຼັກການຄວາມຈິງເປັນຊີວິດຂອງຄົນໃດໜຶ່ງບໍ? (ບໍ່). ແລ້ວພາຍໃຕ້ສະພາບການໃດຈຶ່ງຈະສາມາດຢືນຢັນໄດ້ວ່າເຈົ້າມີຄວາມຈິງເປັນຊີວິດຂອງເຈົ້າ? ມັນກໍຄືເວລາທີ່ເຈົ້າຖືກເລືອກໃຫ້ເປັນຜູ້ນຳເພື່ອເຮັດວຽກງານຂອງຄຣິສຕະຈັກ; ສິ່ງນີ້ເປີດເຜີຍຜູ້ຄົນໄດ້ຫຼາຍທີ່ສຸດ. ການທີ່ເຈົ້າມີຫຼັກການໃນການຈັດການກັບເລື່ອງຕ່າງໆ ຫຼື ບໍ່ ແລະ ເຈົ້າເປີດເຜີຍອຸປະນິໄສທີ່ເສື່ອມຊາມຂອງເຈົ້າຫຼາຍສໍ່າໃດນັ້ນ ສາມາດພິສູດໄດ້ວ່າເຈົ້າມີຄວາມເປັນຈິງຄວາມຈິງ ຫຼື ບໍ່ ແລະ ເຈົ້າເໝາະສົມທີ່ຈະເປັນຜູ້ນຳ ຫຼື ຜູ້ເຮັດວຽກ ຫຼື ບໍ່. ຖ້າເຈົ້າເປີດເຜີຍອຸປະນິໄສທີ່ເສື່ອມຊາມ, ເຈົ້າຄວນປະຕິບັດຕໍ່ສິ່ງນີ້ແນວໃດ? ເຈົ້າຄວນເປີດໃຈຕົວເອງ ແລະ ໂອ້ລົມຄວາມຈິງ ຫຼື ປົກປິດ ແລະ ປອມຕົວບໍ? ນີ້ກໍເປັນເວລາທີ່ຜູ້ຄົນຖືກເປີດເຜີຍຫຼາຍທີ່ສຸດເຊັ່ນກັນ. ຄົນສ່ວນໃຫຍ່ໃນຄຣິສຕະຈັກບໍ່ສາມາດເບິ່ງສິ່ງຕ່າງໆຕາມຫຼັກການຄວາມຈິງໄດ້; ກົງກັນຂ້າມ ພວກເຂົາເບິ່ງ ແລະ ໃຫ້ຄຳເຫັນກ່ຽວກັບສິ່ງຕ່າງໆຕາມຄວາມຄິດຫຼົງຜິດ ແລະ ຈິນຕະນາການຂອງພວກເຂົາເອງ ແລະ ອີງໃສ່ຄວາມມັກຂອງພວກເຂົາ. ຄົນສ່ວນໃຫຍ່ຄິດວ່າ “ຕາບໃດທີ່ຂ້ອຍບໍ່ເຮັດຜິດພາດຄັ້ງໃຫຍ່ໃນໜ້າທີ່ຂອງຂ້ອຍ ແລະ ຂ້ອຍຮັກສາວຽກງານໃຫ້ດຳເນີນຕໍ່ໄປແບບນີ້, ນັ້ນກໍພຽງພໍແລ້ວ. ຖ້າຂ້ອຍເຮັດຜິດພາດຄັ້ງໃຫຍ່ ແລະ ຂ້ອຍຖືກແຍກອອກໄປເພື່ອໄຕ່ຕອງກ່ຽວກັບຕົນເອງ ຫຼື ຖືກຍ້າຍໄປຢູ່ກຸ່ມ B, ນັ້ນກໍເປັນພຽງຄວາມໂຊກຮ້າຍຂອງຂ້ອຍ”. ສະຖານະການນີ້ສະແດງໃຫ້ເຫັນຫຍັງ? ເຖິງແມ່ນວ່າເຈົ້າຈະສາມາດເຊື່ອຟັງ ແລະ ອ່ອນນ້ອມໃນຂະບວນການປະຕິບັດໜ້າທີ່ຂອງເຈົ້າ, ໂດຍເຮັດທຸກຢ່າງທີ່ຖືກຂໍໃຫ້ເຮັດກໍຕາມ, ສິ່ງນີ້ກໍບໍ່ໄດ້ໝາຍຄວາມວ່າເຈົ້າມີຄວາມຈິງເປັນຊີວິດຂອງເຈົ້າ ແລະ ມັນກໍບໍ່ໄດ້ໝາຍຄວາມວ່າເຈົ້າເປັນຄົນທີ່ອ່ອນນ້ອມຕໍ່ພຣະເຈົ້າ. ເມື່ອເຈົ້າຖືກເລືອກໃຫ້ເປັນຜູ້ນຳ ແລະ ໄດ້ຮັບສະຖານະນັ້ນ, ເຈົ້າກໍຈະຖືກເປີດເຜີຍ. ເປັນຫຍັງ? ຫຼັງຈາກທີ່ເຈົ້າມີສະຖານະ, ເຈົ້າກໍຈະເຮັດທຸກຢ່າງຕາມທີ່ເຈົ້າພໍໃຈ, ຄວບຄຸມທຸກສິ່ງ, ສະແດງອຳນາດຢ່າງເຕັມທີ່ ແລະ ສ້າງອານາຈັກທີ່ເປັນເອກະລາດ; ເຈົ້າຈະກະທຳໂດຍອີງໃສ່ຄວາມຫົວຮ້ອນ, ອີງໃສ່ອຸປະນິໄສທີ່ເສື່ອມຊາມຂອງເຈົ້າ ແລະ ອີງໃສ່ຄວາມປາຖະໜາ ແລະ ຄວາມທະເຍີທະຍານຂອງເຈົ້າເອງ. ສະນັ້ນ, ເຈົ້າຈຶ່ງຍັງບໍ່ເໝາະສົມສຳລັບການໃຊ້ງານ. ມາຮອດປັດຈຸບັນ, ສາມາດເວົ້າໄດ້ວ່າເກົ້າສິບເກົ້າເປີເຊັນຂອງຜູ້ຄົນແມ່ນຢູ່ໃນສະພາວະ ແລະ ເງື່ອນໄຂປະເພດນີ້. ເຖິງແມ່ນວ່າຄົນສ່ວນໃຫຍ່ຈະປະຕິບັດໜ້າທີ່ຂອງພວກເຂົາມາຫຼາຍປີແລ້ວ ແລະ ພາຍນອກກໍກາຍເປັນຄົນທີ່ເຊື່ອຟັງ ແລະ ປະພຶດຕົວດີພໍສົມຄວນກໍຕາມ, ສິ່ງນີ້ໝາຍຄວາມວ່າພວກເຂົາບໍ່ມີອຸປະນິໄສທີ່ເສື່ອມຊາມອີກຕໍ່ໄປແລ້ວບໍ? (ບໍ່). ພຶດຕິກຳຂອງພວກເຂົາບໍ່ໄດ້ເສເພອີກຕໍ່ໄປແລ້ວ, ພາຍນອກພວກເຂົາປະພຶດຕົວດີ ແລະ ພວກເຂົາເບິ່ງຄືວ່າມີມາລະຍາດຂອງຄວາມເປັນນັກບຸນເລັກນ້ອຍ, ແຕ່ອຸປະນິໄສທີ່ເສື່ອມຊາມຂອງພວກເຂົາບໍ່ໄດ້ປ່ຽນແປງແມ່ນແຕ່ໜ້ອຍດຽວ ເພາະວ່າພວກເຂົາບໍ່ໄດ້ສະແຫວງຫາຄວາມຈິງຢ່າງຫ້າວຫັນ ເພື່ອແກ້ໄຂອຸປະນິໄສທີ່ເສື່ອມຊາມຂອງພວກເຂົາເອງ. ເມື່ອມີບັນຫາເກີດຂຶ້ນໃນວຽກງານຂອງພວກເຂົາ, ບໍ່ວ່າພວກເຂົາຈະຖືກລິຮານໂດຍຜູ້ນຳ ຫຼື ເບື້ອງເທິງກໍຕາມ, ຢ່າງຫຼາຍທີ່ສຸດ ພວກເຂົາກໍຄິດວ່າ “ກໍໄດ້, ຖ້າພວກເຂົາບອກໃຫ້ຂ້ອຍແກ້ໄຂມັນ, ຂ້ອຍກໍຈະແກ້ໄຂມັນ. ຂ້ອຍພຽງແຕ່ຈະອົດທົນຕໍ່ຄວາມຍາກລຳບາກຕື່ມອີກເລັກນ້ອຍ, ໃຊ້ເວລາຕື່ມອີກເລັກນ້ອຍ ແລະ ຟ້າວເຮັດມັນໃໝ່”. ພວກເຂົາພຽງແຕ່ມີທັດສະນະຄະຕິ ແລະ ທັກສະນະຄວາມຄິດປະເພດນີ້ເທົ່ານັ້ນ. ສິ່ງນີ້ບໍ່ໄດ້ສະແດງເຖິງການອ່ອນນ້ອມຕໍ່ຄວາມຈິງ ແລະ ມັນກໍບໍ່ໄດ້ສະແດງເຖິງການອ່ອນນ້ອມທີ່ແທ້ຈິງ. ທັດສະນະຄວາມຄິດນີ້ມາຈາກໃສ? ມັນມາຈາກຂໍ້ເທັດຈິງທີ່ວ່າ ໃນຄວາມເຊື່ອໃນພຣະເຈົ້າຂອງພວກເຂົາ, ຜູ້ຄົນມີຄວາມປາຖະໜາທີ່ເປັນບວກ, ປາຖະໜາທີ່ຈະເປັນຄົນດີ, ປາຖະໜາທີ່ຈະເປັນສິ່ງທີ່ຖືກສ້າງທີ່ໄດ້ມາດຕະຖານ. ຄວາມປາຖະໜານີ້ນຳມາເຊິ່ງທັດສະນະຄວາມຄິດປະເພດນີ້ໃນຊີວິດປະຈຳວັນຂອງຜູ້ຄົນ ແລະ ໃນການປະຕິບັດໜ້າທີ່ຂອງພວກເຂົາ; ໃນຄຳເວົ້າຂອງມະນຸດກໍຄື: “ຢ່າສ້າງບັນຫາ, ໃຫ້ພວກເຮົາທຸກຄົນປະພຶດຕົວດີ”. ຄຳວ່າ “ປະພຶດຕົວດີ” ໝາຍເຖິງຫຍັງ? ນີ້ຄືຫຼັກການຄວາມຈິງບໍ? ສິ່ງນີ້ພຽງແຕ່ເຮັດໃຫ້ເຈົ້າເຊື່ອຟັງ, ປະຕິບັດຕາມກົດເກນ ແລະ ບໍ່ສ້າງບັນຫາ. ນີ້ຄືຂໍ້ກຳນົດຂັ້ນຕໍ່າສຸດສຳລັບຜູ້ຄົນ ແລະ ມັນຍັງບໍ່ເຖິງຂັ້ນເປັນຫຼັກການຄວາມຈິງ. ແລ້ວຫຼັກການຄວາມຈິງແມ່ນຫຍັງ? ມັນກໍຄືເຈົ້າຕ້ອງໄລ່ຕາມເສາະຫາເຈດຕະນາຂອງພຣະເຈົ້າຢ່າງຫ້າວຫັນ. ເມື່ອເຈົ້າເປີດເຜີຍອຸປະນິໄສທີ່ເສື່ອມຊາມ, ເມື່ອເຈົ້າມີຄວາມປາຖະໜາທີ່ເຫັນແກ່ຕົວ ຫຼື ເປີດເຜີຍຄວາມຫົວຮ້ອນ, ເມື່ອອຸປະນິໄສທີ່ເສື່ອມຊາມເຮັດໃຫ້ເກີດສະພາວະໃດໜຶ່ງໃນຕົວເຈົ້າ, ເຈົ້າຕ້ອງປຽບທຽບການສະແດງອອກເຫຼົ່ານີ້ກັບພຣະທຳຂອງພຣະເຈົ້າຢ່າງຫ້າວຫັນ. ດ້ວຍຄວາມຮູ້ແຈ້ງ, ການນຳພາ, ການຊ່ວຍເຫຼືອ, ການສະໜັບສະໜູນຂອງພຣະເຈົ້າ ແລະ ແມ່ນແຕ່ການພິພາກສາ ແລະ ການລົງທັນທີ່ຮຸນແຮງແຫ່ງພຣະທຳຂອງພຣະເຈົ້າ, ເຈົ້າກໍປ່ຽນແປງທັດສະນະຄະຕິຂອງເຈົ້າທີ່ມີຕໍ່ພຣະທຳຂອງພຣະເຈົ້າ ເທື່ອລະໜ້ອຍ, ລະດັບການຍອມຮັບພຣະທຳຂອງພຣະເຈົ້າຂອງເຈົ້າກໍສູງຂຶ້ນເລື້ອຍໆ ແລະ ເຈົ້າກໍຍອມຮັບ ແລະ ກ່າວອາແມນຕໍ່ພຣະທຳຂອງພຣະເຈົ້າຫຼາຍຂຶ້ນເລື້ອຍໆ. ຈາກນັ້ນ ເຈົ້າກໍຮັບເອົາພຣະທຳຂອງພຣະເຈົ້າເຂົ້າໄປໃນຕົວເຈົ້າ, ປ່ອຍວາງຄວາມຄິດ ແລະ ມຸມມອງທີ່ຄາດເຄື່ອນ ແລະ ບໍ່ຍຶດຕິດກັບສິ່ງທີ່ສືບທອດກັນມາຂອງມະນຸດອີກຕໍ່ໄປ; ເຈົ້າສາມາດຍອມຮັບຄວາມຈິງ ແລະ ເຈົ້າສາມາດຈັດການກັບຜູ້ຄົນ, ເຫດການ ແລະ ສິ່ງຕ່າງໆທີ່ຢູ່ອ້ອມຂ້າງເຈົ້າ ແລະ ປ່ຽນແປງມຸມມອງ, ຈຸດຢືນ ແລະ ທັດສະນະຂອງເຈົ້າທີ່ມີຕໍ່ຜູ້ຄົນ, ເຫດການ ແລະ ສິ່ງຕ່າງໆ, ຕາມພຣະທຳຂອງພຣະເຈົ້າ ແລະ ຫຼັກການຄວາມຈິງ. ນີ້ຄືເສັ້ນທາງໄປສູ່ການແກ້ໄຂອຸປະນິໄສທີ່ເສື່ອມຊາມຂອງເຈົ້າ. ແລ້ວຕອນນີ້ ພວກເຈົ້າມີການປະຕິບັດທີ່ຫ້າວຫັນແບບນີ້ແລ້ວບໍ? ເຮົາຄິດວ່າເກົ້າສິບເກົ້າເປີເຊັນຂອງຜູ້ຄົນບໍ່ມີ. ບົດຄວາມຄຳພະຍານຈາກປະສົບການຂອງຄົນສ່ວນໃຫຍ່ແມ່ນກ່ຽວກັບການມີປະສົບການກັບສະພາບແວດລ້ອມທີ່ບັງຄັບໃຫ້ພວກເຂົາກະທຳໃນວິທີການໃດໜຶ່ງ ແລະ ບັນລຸ “ການອ່ອນນ້ອມຕໍ່ພຣະເຈົ້າ” ໃນການກະທຳຂອງພວກເຂົາ. ພວກເຂົາຮູ້ສຶກພໍໃຈກັບຕົນເອງຫຼາຍ, ໂດຍຄິດວ່າພວກເຂົາມີຄວາມເປັນຈິງຄວາມຈິງ. ເຖິງແມ່ນວ່າເຈົ້າຈະຂຽນບົດຄວາມຄຳພະຍານກໍຕາມ, ແຕ່ຄວາມຈິງແລ້ວມັນກ່ຽວກັບການໂອ້ອວດ, ການເປັນພະຍານໃຫ້ກັບຕົວເຈົ້າເອງ ແລະ ການສ້າງຕັ້ງຕົວເຈົ້າເອງ: “ເບິ່ງແມ, ຂ້ອຍມີຄຳພະຍານ. ຂ້ອຍບໍ່ໄດ້ເຮັດໃຫ້ພຣະເຈົ້າຜິດຫວັງ. ຂ້ອຍຍຶດໝັ້ນໃນໜ້າທີ່ຂອງຂ້ອຍໃນສະພາບແວດລ້ອມນີ້!” ບົດຄວາມຄຳພະຍານຈາກປະສົບການຂອງຄົນອື່ນໆແມ່ນກ່ຽວກັບວິທີທີ່ພວກເຂົາໄຕ່ຕອງ ແລະ ເກີດຄວາມຮັບຮູ້ ຫຼັງຈາກຖືກລິຮານແລ້ວ, ໂດຍຮັບຮູ້ວ່າພວກເຂົາເຮັດພໍແລ້ວມືແລ້ວຕີນ ແລະ ບໍ່ໄດ້ເຮັດໃຫ້ພຣະເຈົ້າພໍໃຈ ແລະ ຕອນນີ້ກໍເຕັມໃຈທີ່ຈະກັບໃຈ. ເຖິງແມ່ນວ່າຈະມີໄລຍະເວລາຂອງການສະແດງການກັບໃຈ, ເຊິ່ງເບິ່ງຄືວ່າພວກເຂົາບໍ່ໄດ້ເຮັດພໍແລ້ວມືແລ້ວຕີນອີກຕໍ່ໄປກໍຕາມ, ອຸປະນິໄສທີ່ເສື່ອມຊາມຂອງພວກເຂົາປ່ຽນແປງແລ້ວບໍ? ບໍ່. ຢູ່ເບື້ອງຫຼັງ, ພວກເຂົາຍັງຄົງອວດດີ ແລະ ຈອງຫອງຫຼາຍ. ຈຸດຢືນ, ມຸມມອງ ແລະ ທັດສະນະທີ່ພວກເຂົາໃຊ້ເພື່ອເບິ່ງ ແລະ ຈັດການກັບຜູ້ຄົນ ແລະ ສິ່ງຕ່າງໆນັ້ນບໍ່ໄດ້ອີງໃສ່ພຣະທຳຂອງພຣະເຈົ້າເລີຍ. ສະນັ້ນ ອຸປະນິໄສທີ່ເສື່ອມຊາມຂອງພວກເຂົາຈຶ່ງຍັງບໍ່ທັນເລີ່ມປ່ຽນແປງເລີຍ! ສະນັ້ນ, ການປ່ຽນແປງທີ່ເຈົ້າເວົ້າເຖິງນັ້ນແມ່ນຫຍັງ? ມັນເປັນພຽງການປ່ຽນແປງໃນພຶດຕິກຳ, ວິຖີຊີວິດ ແລະ ບາງທີອາດຈະເປັນນໍ້າສຽງ, ລັກສະນະການສະແດງອອກ ແລະ ຮູບແບບທີ່ເຈົ້າພົວພັນກັບຄົນອື່ນ ແລະ ຈັດການກັບເລື່ອງຕ່າງໆ. ຄວາມເຊື່ອຂອງເຈົ້າກໍເຂັ້ມແຂງຂຶ້ນເຊັ່ນກັນ; ເຈົ້າສາມາດສະແຫວງຫາຄວາມຈິງໄດ້ຫຼັງຈາກທີ່ຜ່ານການຖືກລິຮານຫຼາຍຄັ້ງໃນສະພາບແວດລ້ອມຕ່າງໆ ແລະ ຕອນນີ້ກໍເຂົ້າໃຈຄວາມຈິງຫຼາຍຢ່າງ ແລະ ຄວາມຕັ້ງໃຈຂອງເຈົ້າທີ່ຈະຕິດຕາມພຣະເຈົ້າກໍໝັ້ນຄົງກວ່າແຕ່ກ່ອນ, ທຸກດ້ານເຫຼົ່ານີ້ໄດ້ປ່ຽນແປງໄປໝົດແລ້ວ. ການປ່ຽນແປງເຫຼົ່ານີ້ເຮັດໃຫ້ຜູ້ຄົນມີຄວາມໝັ້ນໃຈຫຼາຍຂຶ້ນໃນການໄດ້ຮັບຄວາມລອດພົ້ນ, ເຕັມໃຈທີ່ຈະໄລ່ຕາມເສາະຫາຄວາມຈິງຫຼາຍຂຶ້ນ ແລະ ມີຄວາມຫວັງ ແລະ ເບິ່ງໂລກໃນແງ່ດີຫຼາຍຂຶ້ນກ່ຽວກັບການຕິດຕາມພຣະເຈົ້າ. ບໍ່ວ່າການທົດສອບ ຫຼື ຄວາມລຳບາກຍາກແຄ້ນໃດຈະເຂົ້າມາໃນທາງຂອງພວກເຂົາກໍຕາມ, ພວກເຂົາກໍຈະບໍ່ກາຍເປັນຄົນຄິດລົບຈົນເຖິງຂັ້ນປະຖິ້ມຄວາມເຊື່ອຂອງພວກເຂົາ. ເຖິງຢ່າງໃດກໍຕາມ, ສິ່ງເຫຼົ່ານີ້ເປັນພຽງການປ່ຽນແປງໃນສິ່ງທີ່ຖືກດຳເນີນຊີວິດທີ່ເປັນອອກມາພາຍນອກໃນຄວາມເປັນມະນຸດທີ່ປົກກະຕິເທົ່ານັ້ນ. ຄວາມຄິດ ແລະ ມຸມມອງທີ່ຂ້ອນຂ້າງເປັນບວກ ແລະ ຫ້າວຫັນເຫຼົ່ານີ້ຄ່ອຍໆຄອບຄອງຫົວໃຈຂອງຜູ້ຄົນ. ການປ່ຽນແປງເຫຼົ່ານີ້ເປັນສັນຍານວ່າຫົວໃຈຂອງພວກເຂົາກຳລັງຖືກປຸກໃຫ້ຕື່ນ ແລະ ໄດ້ຮັບການຟື້ນຟູ. ນັ້ນກໍຄື ຜູ້ຄົນກາຍເປັນຄົນທີ່ຫ້າວຫັນ ແລະ ມີຄວາມປາຖະໜາຫຼາຍຂຶ້ນ ແລະ ປາຖະໜາສິ່ງທີ່ເປັນບວກຫຼາຍຂຶ້ນ, ກາຍເປັນຄົນທີ່ມີຄວາມໝັ້ນໃຈຫຼາຍຂຶ້ນໃນການໄລ່ຕາມເສາະຫາພຣະທຳຂອງພຣະເຈົ້າ, ວຽກງານຂອງພຣະອົງ ແລະ ຂໍ້ກຳນົດຂອງພຣະອົງ. ໂດຍທຳມະຊາດແລ້ວ, ພວກເຂົາຍັງມີແນວຄວາມຄິດທີ່ຊັດເຈນຂຶ້ນກ່ຽວກັບວຽກງານທີ່ມີຄວາມສຳຄັນທີ່ສຸດທີ່ພຣະເຈົ້າກຳລັງເຮັດ, ນັ້ນກໍຄືວຽກງານແຫ່ງການຊ່ວຍຜູ້ຄົນໃຫ້ລອດພົ້ນ. ໂດຍອີງໃສ່ເງື່ອນໄຂເຫຼົ່ານີ້, ຫຼາຍຄົນຈຶ່ງປະຕິບັດໜ້າທີ່ຂອງພວກເຂົາໃນລັກສະນະທີ່ຕິດດິນຫຼາຍຂຶ້ນ, ໃນລັກສະນະທີ່ປະຕິບັດຕາມກົດເກນຫຼາຍຂຶ້ນ ແລະ ເຊື່ອຟັງຫຼາຍກວ່າແຕ່ກ່ອນ. ປະສິດທິພາບໃນໜ້າທີ່ຂອງພວກເຂົາກໍດີຂຶ້ນ, ໂດຍສະເພາະໃນວຽກງານທາງດ້ານເຕັກນິກ, ເຊິ່ງມີຄວາມຄືບໜ້າໄດ້ໄວຂຶ້ນໃນຕອນນີ້. ພວກເຂົາບໍ່ຊັກຊ້າຄືກັບແຕ່ກ່ອນ, ເມື່ອໜ້າວຽກທີ່ຄວນຈະໃຊ້ເວລາສອງສາມມື້ພັດແກ່ຍາວໄປເປັນອາທິດ ຫຼື ຫຼາຍກວ່ານັ້ນ, ຕອນນີ້ມີຜົນງານອອກມາໃນເວລາພຽງສອງສາມມື້. ແນ່ນອນວ່າ ນີ້ຄືຂ່າວດີ. ແຕ່ຂ່າວຮ້າຍແມ່ນຫຍັງ? ມັນກໍຄື ສິ່ງທີ່ພວກເຈົ້າເປີດເຜີຍ ແລະ ສະແດງອອກມານັ້ນເປັນພຽງການປ່ຽນແປງໃນພຶດຕິກຳ, ຄວາມຄິດ ແລະ ວິທີຄິດ ແລະ ສັນຍານບາງຢ່າງຂອງອົງປະກອບທີ່ຂ້ອນຂ້າງເປັນບວກ, ຫ້າວຫັນ ແລະ ເບິ່ງໂລກໃນແງ່ດີໃນຈິດໃຕ້ສຳນຶກຂອງພວກເຈົ້າທີ່ຖືກປຸກໃຫ້ຕື່ນຂຶ້ນ. ເຖິງຢ່າງໃດກໍຕາມ, ສັນຍານເຫຼົ່ານີ້ບໍ່ໄດ້ໝາຍຄວາມວ່າອຸປະນິໄສທີ່ເສື່ອມຊາມຂອງພວກເຈົ້າໄດ້ເລີ່ມປ່ຽນແປງແລ້ວ. ຂ່າວນີ້ບໍ່ຄ່ອຍດີປານໃດ, ແມ່ນບໍ່? (ບໍ່, ມັນບໍ່ດີ). ເຖິງແມ່ນວ່າມັນຈະບໍ່ຄ່ອຍດີປານໃດກໍຕາມ, ແຕ່ນີ້ກໍເປັນຂະບວນການທີ່ຫຼີກລ່ຽງບໍ່ໄດ້ສຳລັບມະນຸດຊາດທີ່ເສື່ອມຊາມເພື່ອທີ່ຈະໄດ້ຮັບຄວາມລອດພົ້ນ. ຜູ້ຄົນໜ້າສົງສານ ແລະ ຍາກຈົນແບບນີ້ແຫຼະ, ຍັງບໍ່ເປັນຜູ້ໃຫຍ່ແບບນີ້ແຫຼະ ແລະ ຄວາມໄວໃນການເຂົ້າສູ່ຊີວິດຂອງພວກເຂົາ ແລະ ການປະຖິ້ມອຸປະນິໄສທີ່ເສື່ອມຊາມກໍຊ້າແບບນີ້ແຫຼະ. ເຫດຜົນພື້ນຖານສຳລັບຄວາມໄວທີ່ຊັກຊ້ານີ້ກໍຄື ມະນຸດຊາດດັ່ງກ່າວຂາດຄວາມສາມາດທີ່ຈະຍອມຮັບຄວາມຈິງ ແລະ ພວກເຂົາມຶນຊາຕໍ່ຄວາມຈິງ, ສິ່ງທີ່ເປັນບວກ ແລະ ທຸກສິ່ງທີ່ມາຈາກພຣະເຈົ້າແບບນີ້ແຫຼະ.

ບາງຄົນໄດ້ເຊື່ອໃນພຣະເຈົ້າເປັນເວລາຫຼາຍກວ່າສິບ, ຊາວ ຫຼື ສາມສິບປີແລ້ວ, ແຕ່ຫາກໍມາຮັບຮູ້ໃນຕອນນີ້ວ່າ ຫຼັງຈາກທີ່ຜ່ານໄປຫຼາຍປີນັ້ນ, ພວກເຂົາພຽງແຕ່ປ່ຽນແປງເລັກນ້ອຍໃນພຶດຕິກຳພາຍນອກຂອງພວກເຂົາ ແລະ ມີປະສົບການກັບການຕື່ນຮູ້ໜ້ອຍໜຶ່ງໃນຫົວໃຈຂອງພວກເຂົາ, ແຕ່ຍັງບໍ່ມີການປ່ຽນແປງທີ່ເປັນພື້ນຖານໃນອຸປະນິໄສທີ່ເສື່ອມຊາມຂອງພວກເຂົາ. ເມື່ອເຫັນການປ່ຽນແປງທາງພຶດຕິກຳບາງຢ່າງໃນຕົວພວກເຂົາເອງ, ບາງຄົນກໍຄິດວ່ານີ້ຄືການປ່ຽນແປງໃນອຸປະນິໄສຊີວິດ ແລະ ເຖິງກັບໂອ້ອວດກັບຄົນອື່ນວ່າ “ເບິ່ງແມ, ອຸປະນິໄສຊີວິດຂອງຂ້ອຍບໍ່ໄດ້ປ່ຽນແປງແລ້ວບໍ?” ໃນຄວາມເປັນຈິງແລ້ວ, ເຈົ້າພຽງແຕ່ປ່ຽນແປງໃນພຶດຕິກຳເທົ່ານັ້ນ; ເຈົ້າບໍ່ມີການສະແດງອອກທີ່ແທ້ຈິງເຖິງການປ່ຽນແປງທາງດ້ານອຸປະນິໄສ ແລະ ບໍ່ໄດ້ໃຊ້ຊີວິດຕາມຄວາມເປັນມະນຸດທີ່ປົກກະຕິ. ແລ້ວຄົນໆໜຶ່ງຈະສາມາດຮູ້ໄດ້ແນວໃດວ່າມີການປ່ຽນແປງໃນອຸປະນິໄສຂອງເຈົ້າ ຫຼື ບໍ່? ນີ້ບໍ່ແມ່ນການອ່ານເບິ່ງໃບໜ້າ; ຄົນໆໜຶ່ງບໍ່ສາມາດບອກໄດ້ໂດຍການເບິ່ງຮູບລັກສະນະພາຍນອກຂອງເຈົ້າ, ທັງບໍ່ສາມາດບອກໄດ້ໂດຍການຟັງສິ່ງທີ່ເຈົ້າເວົ້າ, ແຮງໄກທີ່ຈະສາມາດບອກໄດ້ໂດຍການຟັງເຈົ້າສະແດງຄວາມຕັ້ງໃຈ ແລະ ຄວາມປາຖະໜາຂອງເຈົ້າ ນັ້ນກໍຄື ຄວາມຕັ້ງໃຈ ແລະ ຄວາມປາຖະໜາແມ່ນສິ່ງທີ່ຫວ່າງເປົ່າທີ່ສຸດ. ແລ້ວຄົນໆໜຶ່ງຈະສາມາດຮູ້ໄດ້ແນວໃດ? ຄົນໆໜຶ່ງເຮົາສາມາດຮູ້ໄດ້ໂດຍການເບິ່ງວ່າ ໂດຍທີ່ບໍ່ມີໃຜມາກະຕຸ້ນ, ກຳກັບດູແລ ຫຼື ແມ່ນແຕ່ສະໜັບສະໜູນ ແລະ ຊ່ວຍເຫຼືອເຈົ້າ, ເຈົ້າມີເສັ້ນທາງ ແລະ ຄວາມສາມາດທີ່ຈະເບິ່ງ ແລະ ຈັດການກັບທຸກເລື່ອງຕາມພຣະທຳຂອງພຣະເຈົ້າ ຫຼື ບໍ່ ແລະ ເຈົ້າມີພຣະທຳຂອງພຣະເຈົ້າເປັນຊີວິດຂອງເຈົ້າຢູ່ພາຍໃນຫົວໃຈຂອງເຈົ້າ ເພື່ອຢັບຢັ້ງເຈົ້າໃນທຸກສິ່ງທີ່ເຈົ້າເຮັດ ຫຼື ບໍ່. ຖ້າເຈົ້າຍັງໄປບໍ່ຮອດລະດັບນີ້, ແລ້ວເຮົາມາເວົ້າເຖິງລະດັບທີ່ຕໍ່າກວ່ານີ້ກັນເທາະ: ເຈົ້າມີຄວາມຮັບຮູ້ທີ່ຈະໃຊ້ພຣະທຳຂອງພຣະເຈົ້າເປັນຫຼັກການສຳລັບທຸກສິ່ງທີ່ເຈົ້າເຮັດ ແລະ ເວົ້າ ຫຼື ບໍ່. ຖ້າເຈົ້າບໍ່ສາມາດບັນລຸສິ່ງນີ້ໄດ້, ແລ້ວກໍເປັນຕາໜ້າເສຍດາຍ ເຈົ້າບໍ່ມີຄວາມຈິງເປັນຊີວິດຂອງເຈົ້າ. ອຸປະນິໄສທີ່ເສື່ອມຊາມຂອງເຈົ້າຍັງຄົງເປັນຊີວິດຂອງເຈົ້າ; ພວກມັນຍັງສາມາດຄວບຄຸມເຈົ້າໄດ້ຕະຫຼອດເວລາ, ທຸກສະຖານທີ່, ຄອບງຳຈິດສຳນຶກຂອງເຈົ້າ ແລະ ຄວາມຄິດ ແລະ ມຸມມອງຂອງເຈົ້າ. ເຈົ້າຈະປະຕິບັດ ແລະ ຮັບມືກັບບຸກຄົນ, ເຫດການ ຫຼື ສິ່ງໃດກໍຕາມ ໂດຍອີງໃສ່ຄວາມຮູ້ສຶກ, ອາລົມ, ຄວາມຕ້ອງການ, ດຸນພິນິດ, ທັດສະນະ ແລະ ຄວາມມັກຂອງເຈົ້າເອງຢູ່ຕະຫຼອດເວລາ, ທຸກສະຖານທີ່. ເຈົ້າຍັງຄົງຕົກຢູ່ໃນອັນຕະລາຍອັນໃຫຍ່ຫຼວງ; ເຈົ້າຍັງບໍ່ສາມາດປະຕິບັດໜ້າທີ່ຂອງເຈົ້າໃຫ້ສຳເລັດໄດ້ຢ່າງເປັນອິດສະລະ ແລະ ເຈົ້າບໍ່ສາມາດດຳລົງຊີວິດຢ່າງເປັນອິດສະລະໄດ້, ເຈົ້າຕ້ອງເພິ່ງພາຄົນອື່ນຢູ່ສະເໝີ ແລະ ຖ້າປາສະຈາກການສະໜັບສະໜູນຈາກຄົນອື່ນ ເຈົ້າກໍຈະລົ້ມ. ສິ່ງນີ້ໝາຍຄວາມວ່າວຸດທິພາວະຂອງເຈົ້າຕໍ່າເກີນໄປ; ມັນພິສູດວ່າເຈົ້າບໍ່ໄດ້ຮັບຄວາມຈິງເປັນຊີວິດຂອງເຈົ້າ. ການທີ່ບໍ່ໄດ້ຮັບຄວາມຈິງເປັນຊີວິດໝາຍຄວາມວ່າແນວໃດ? ມັນໝາຍຄວາມວ່າເຈົ້າພຽງແຕ່ມີໜຶ່ງ ຫຼື ສອງຫຼັກການທີ່ຢັບຢັ້ງເຈົ້າຈາກການເຮັດສິ່ງທີ່ບໍ່ດີ ຫຼື ການເຮັດຜິດພາດຄັ້ງໃຫຍ່. ນັ້ນກໍຄື ເມື່ອຄວາມມີເຫດຜົນຂອງເຈົ້າເປັນປົກກະຕິ ແລະ ບໍ່ມີໃຜມາຍຸຍົງເຈົ້າ ຫຼື ປຸກປັ່ນເຈົ້າ, ເຈົ້າຈະບໍ່ຕັ້ງໃຈໝິ່ນປະໝາດພຣະເຈົ້າ, ສາບແຊ່ງພຣະເຈົ້າ ຫຼື ຂັດຂວາງ ແລະ ລົບກວນວຽກງານຂອງຄຣິສຕະຈັກຢ່າງເດັດຂາດ. ເຖິງຢ່າງໃດກໍຕາມ, ຂໍ້ເທັດຈິງທີ່ວ່າເຈົ້າຈະບໍ່ເຮັດເຊັ່ນນັ້ນຢ່າງຕັ້ງໃຈນັ້ນ ບໍ່ໄດ້ໝາຍຄວາມວ່າເຈົ້າບໍ່ສາມາດເຮັດເຊັ່ນນັ້ນໄດ້; ເຈົ້າອາດບໍ່ໄດ້ເຮັດມັນດ້ວຍຄວາມຕັ້ງໃຈ, ແຕ່ເຈົ້າກໍຍັງສາມາດເຮັດມັນໄດ້ເມື່ອສະຖານະການບັງຄັບ. ຄຳວ່າເມື່ອສະຖານະການບັງຄັບໃນທີ່ນີ້ໝາຍເຖິງຫຍັງ? ມັນໝາຍຄວາມວ່າອຸປະນິໄສທີ່ເສື່ອມຊາມຂອງເຈົ້າສາມາດປາກົດຂຶ້ນມາໄດ້ທຸກເວລາເພື່ອຄວບຄຸມເຈົ້າ ແລະ ເຮັດໃຫ້ເຈົ້າເວົ້າ ແລະ ເຮັດທຸກສິ່ງ ແລະ ເຮັດໃຫ້ເຈົ້າເບິ່ງບຸກຄົນ ຫຼື ເລື່ອງໃດໜຶ່ງດ້ວຍມຸມມອງທີ່ຄາດເຄື່ອນໄດ້ທຸກເວລາ ແລະ ຈາກນັ້ນກໍໃຊ້ອຸປະນິໄສທີ່ເສື່ອມຊາມຂອງເຈົ້າເພື່ອຈັດການກັບເລື່ອງໃດໜຶ່ງ ຫຼື ຈັດການກັບຄົນປະເພດໃດໜຶ່ງ. ຕົວຢ່າງ: ສົມມຸດວ່າເຈົ້າໄດ້ເຮັດບາງສິ່ງທີ່ຜິດ ແລະ ຄິດວ່າເຈົ້າບໍ່ສາມາດປ່ອຍໃຫ້ເບື້ອງເທິງ, ຜູ້ນຳ ຫຼື ຄົນອື່ນຮູ້ເລື່ອງນີ້ໄດ້. ບໍ່ວ່າເຫດຜົນທີ່ຢູ່ເບື້ອງຫຼັງສິ່ງນີ້ຈະເປັນແນວໃດກໍຕາມ, ໃນກໍລະນີໃດກໍຕາມ ເຈົ້າມີແນວຄິດມານຮ້າຍຂອງເຈົ້າເອງ, ສະນັ້ນ ເຈົ້າຈຶ່ງປົກປິດມັນໄວ້ ແລະ ບໍ່ເວົ້າຫຍັງເລີຍ. ອຸປະນິໄສທີ່ເສື່ອມຊາມຂອງເຈົ້າເປັນຕົວຄວບຄຸມຢູ່ບ່ອນນີ້ ຫຼື ຄວາມຈິງເປັນຕົວຄວບຄຸມ? ເຫັນໄດ້ຊັດເຈນວ່າ ອຸປະນິໄສທີ່ເສື່ອມຊາມຂອງເຈົ້າເປັນຕົວຄວບຄຸມ. ອຸປະນິໄສທີ່ເສື່ອມຊາມຂອງເຈົ້າຄອບງຳເຈົ້າ, ເຮັດໃຫ້ເຈົ້າປິດບັງມັນໄວ້ ແລະ ບໍ່ເວົ້າຫຍັງເລີຍ ແລະ ເຈົ້າບໍ່ສາມາດຫຼຸດພົ້ນອອກມາໄດ້. ການທີ່ບໍ່ສາມາດຫຼຸດພົ້ນອອກມາໄດ້ໝາຍຄວາມວ່າແນວໃດ? ມັນໝາຍຄວາມວ່າ ເຖິງແມ່ນວ່າເຈົ້າເຕັມໃຈທີ່ຈະປະຕິບັດຄວາມຈິງທີ່ເຈົ້າເຂົ້າໃຈກໍຕາມ, ເຈົ້າຂາດກຳລັງທີ່ຈະເຮັດເຊັ່ນນັ້ນ; ເຈົ້າພຽງແຕ່ບໍ່ສາມາດເອົາຊະນະອຸປະນິໄສທີ່ເສື່ອມຊາມຂອງເຈົ້າໄດ້. ສິ່ງນີ້ໝາຍຄວາມວ່າ ເຈົ້າກຳລັງມີບັນຫາ; ເຈົ້າບໍ່ສາມາດປະຕິບັດຄວາມຈິງໄດ້. ຖ້າເຈົ້າຕ້ອງການປິດບັງສິ່ງຕ່າງໆ ແລະ ຫຼອກລວງຄົນອື່ນ, ເຈົ້າກໍສາມາດທີ່ຈະກະທຳການປິດບັງ ແລະ ຫຼອກລວງຢ່າງແນ່ນອນ ໂດຍສະເພາະຕໍ່ເບື້ອງເທິງ, ໂດຍລາຍງານແຕ່ຂ່າວດີ ແຕ່ບໍ່ລາຍງານຂ່າວຮ້າຍ, ເຖິງກັບຫຼອກລວງຜູ້ທີ່ຢູ່ເບື້ອງເທິງ ແລະ ປິດບັງສິ່ງຕ່າງໆຈາກຜູ້ທີ່ຢູ່ເບື້ອງລຸ່ມ. ເຈົ້າເວົ້າວ່າ “ຂ້ອຍຮັກຄວາມຈິງແທ້ໆ ແລະ ຂ້ອຍເປັນຄົນທີ່ປະຕິບັດຄວາມຈິງ. ຂ້ອຍຈົດບັນທຶກ, ໄຕ່ຕອງ ແລະ ສະຫຼຸບຄວາມຈິງທຸກຂໍ້ທີ່ພຣະເຈົ້າກ່າວຢ່າງລະມັດລະວັງ ແລະ ຈາກນັ້ນກໍນຳໄປປະຕິບັດໃນຊີວິດຈິງ”. ເຈົ້າຄິດແບບນີ້, ເຈົ້າມີຄວາມປາຖະໜານີ້, ແຕ່ມັນບໍ່ໄດ້ໝາຍຄວາມວ່າເຈົ້າໄດ້ປະຕິບັດຄວາມຈິງແລ້ວ. ເປັນຫຍັງ? ເພາະວ່າເຈົ້າມີຄວາມຄິດ ແລະ ມຸມມອງທີ່ຄາດເຄື່ອນຫຼາຍຢ່າງພາຍໃນຕົວເຈົ້າ ເຊິ່ງໄດ້ຄອບຄອງຫົວໃຈຂອງເຈົ້າແລ້ວ. ດ້ວຍເຫດນີ້, ອຸປະນິໄສທີ່ເສື່ອມຊາມຈຶ່ງກາຍເປັນຊີວິດຂອງເຈົ້າ. ອຸປະນິໄສທີ່ເສື່ອມຊາມຂອງເຈົ້າເປັນຕົວຄວບຄຸມ, ຄອບງຳຄວາມຄິດ ແລະ ການກະທຳຂອງເຈົ້າ. ເຖິງແມ່ນວ່າເຈົ້າຕ້ອງການປະຕິບັດຄວາມຈິງກໍຕາມ, ມັນກໍໄຮ້ປະໂຫຍດ; ເຈົ້າບໍ່ສາມາດບັງຄັບຕົວເຈົ້າເອງໃຫ້ເຮັດມັນໄດ້. ສະນັ້ນ, ຖ້າອຸປະນິໄສທີ່ເສື່ອມຊາມຂອງເຈົ້າບໍ່ໄດ້ຮັບການແກ້ໄຂ, ເຖິງແມ່ນວ່າເຈົ້າກຳລັງປະຕິບັດໜ້າທີ່ຂອງເຈົ້າຢູ່ກໍຕາມ, ມັນກໍເປັນໄປບໍ່ໄດ້ທີ່ເຈົ້າຈະກະທຳຕາມຫຼັກການ, ມັນຂ້ອນຂ້າງດີແລ້ວ ຖ້າເຈົ້າສາມາດຫຼີກລ່ຽງການເປັນຝ່າຍເລີ່ມຕົ້ນ ແລະ ຕັດສິນ, ຕໍ່ຕ້ານ ຫຼື ໝິ່ນປະໝາດພຣະເຈົ້າຢ່າງເປີດເຜີຍ. ເຖິງຢ່າງໃດກໍຕາມ, ດ້ວຍອຸປະນິໄສທີ່ເສື່ອມຊາມທີ່ປົກຄອງຢູ່ໃນຫົວໃຈຂອງເຈົ້າ, ເຈົ້າກໍອົດບໍ່ໄດ້ທີ່ຈະກະບົດ ແລະ ຕໍ່ຕ້ານພຣະເຈົ້າ. ບາງທີເຈົ້າອາດຈະຄິດວ່າເຈົ້າພຽງແຕ່ພະຍາຍາມຫຼອກລວງ ແລະ ປົກປິດສິ່ງຕ່າງໆຈາກເບື້ອງເທິງ ແລະ ຫຼອກລວງພຣະເຈົ້າໃນສະຖານະການທີ່ເຈົ້າຖືກສະຖານະການບັງຄັບ ຫຼື ຢູ່ໃນຊ່ວງເວລາທີ່ສິ້ນຫວັງ ແລະ ເຈົ້າພຽງແຕ່ປາບປາມຜູ້ຄົນ ຫຼື ເປີດເຜີຍຄວາມຫົວຮ້ອນໃນຊ່ວງເວລາທີ່ສິ້ນຫວັງເທົ່ານັ້ນ. ມັນເປັນເພາະຊ່ວງເວລາທີ່ສິ້ນຫວັງຊົ່ວຄາວແທ້ໆບໍ? ບໍ່, ມັນເປັນຜົນມາຈາກອຸປະນິໄສເສື່ອມຊາມທີ່ຝັງຮາກເລິກຂອງເຈົ້າທີ່ເປັນຕົວຄວບຄຸມ. ມັນເປັນສິ່ງທີ່ຫຼີກລ່ຽງບໍ່ໄດ້. ເປັນຫຍັງມັນຈຶ່ງຫຼີກລ່ຽງບໍ່ໄດ້? ເພາະວ່າຄວາມຈິງທີ່ເຈົ້າເຂົ້າໃຈນັ້ນເປັນພຽງຄວາມເຕັມໃຈປະເພດໜຶ່ງ, ເປັນຄວາມເຊື່ອປະເພດໜຶ່ງສຳລັບເຈົ້າ; ພວກມັນຍັງບໍ່ທັນກາຍເປັນຊີວິດຂອງເຈົ້າເທື່ອ. ບໍ່ວ່າເຈົ້າຈະມີຄວາມຮູ້ ຫຼື ບໍ່ວ່າຂີດຄວາມສາມາດຂອງເຈົ້າຈະສູງ ຫຼື ຕໍ່າກໍຕາມ, ຢ່າງໜ້ອຍທີ່ສຸດ ຄວາມຈິງກໍບໍ່ໄດ້ກາຍມາເປັນຊີວິດຂອງເຈົ້າເທື່ອ. ນັ້ນກໍຄື ຄວາມຈິງບໍ່ໄດ້ເປັນຕົວຄວບຄຸມພາຍໃນຕົວເຈົ້າ; ສິ່ງທີ່ເປັນຕົວຄວບຄຸມພາຍໃນຕົວເຈົ້າຄືອຸປະນິໄສແບບຊາຕານ ແລະ ປັດຊະຍາຂອງຊາຕານ. ເມື່ອເຈົ້າຖືກຄອບງຳໂດຍອຸປະນິໄສແບບຊາຕານ, ເຈົ້າກໍກຳລັງດຳລົງຊີວິດໂດຍອຸປະນິໄສແບບຊາຕານ ແລະ ເຈົ້າຍັງຄົງດຳລົງຊີວິດຢູ່ພາຍໃຕ້ອິດທິພົນຂອງຊາຕານ. ເມື່ອຜົນປະໂຫຍດ ແລະ ຄວາມພາກພູມໃຈຂອງເຈົ້າບໍ່ໄດ້ຮັບຄວາມເສຍຫາຍ, ເມື່ອບໍ່ໄດ້ກ່ຽວຂ້ອງກັບສະຖານະ, ຊື່ສຽງ ແລະ ຜົນໄດ້ຂອງເຈົ້າ, ເຈົ້າກໍເຕັມໃຈທີ່ຈະປະຕິບັດຄວາມຈິງໜ້ອຍໜຶ່ງ. ແຕ່ທັນທີທີ່ກ່ຽວຂ້ອງກັບຊື່ສຽງ, ຜົນໄດ້, ສະຖານະ ຫຼື ຈຸດໝາຍປາຍທາງຂອງເຈົ້າ, ອຸປະນິໄສທີ່ເສື່ອມຊາມຂອງເຈົ້າກໍຈະຍຶດເກາະ ແລະ ຄວບຄຸມເຈົ້າຢ່າງກຳແໜ້ນ ແລະ ແໜ້ນໜາ. ເຈົ້າຍັງຄົງບໍ່ມີການອ່ອນນ້ອມທີ່ແທ້ຈິງຕໍ່ພຣະເຈົ້າ; ເຈົ້າຍັງຄົງມີແນວໂນ້ມໜຶ່ງຮ້ອຍເປີເຊັນທີ່ຈະທໍລະຍົດພຣະເຈົ້າ ແລະ ຄວາມຈິງ. ເມື່ອຕັດສິນຈາກປາກົດການເຫຼົ່ານີ້, ອຸປະນິໄສທີ່ເສື່ອມຊາມຂອງເຈົ້າໄດ້ຮັບການແກ້ໄຂແລ້ວບໍ? ພວກມັນຖືກປະຖິ້ມແລ້ວບໍ? ຄວາມຈິງໄດ້ກາຍເປັນຊີວິດຂອງເຈົ້າແລ້ວບໍ? ເມື່ອມີບາງສິ່ງເກີດຂຶ້ນ, ຖ້າຄວາມຈິງທີ່ເຈົ້າເຂົ້າໃຈບໍ່ສາມາດເອົາຊະນະອຸປະນິໄສທີ່ເສື່ອມຊາມຂອງເຈົ້າໄດ້, ບໍ່ສາມາດເອົາຊະນະທາງເລືອກ ແລະ ຄວາມຕ້ອງການຂອງເຈົ້າໄດ້, ບໍ່ສາມາດເອົາຊະນະຄວາມປາຖະໜາ, ຄວາມທະເຍີທະຍານ, ສະຖານະ ແລະ ຊື່ສຽງຂອງເຈົ້າໄດ້, ແລ້ວຄວາມຈິງທີ່ເຈົ້າເຂົ້າໃຈກໍບໍ່ແມ່ນຊີວິດຂອງເຈົ້າ. ເມື່ອຄວາມຈິງກາຍເປັນຊີວິດຂອງເຈົ້າ, ເຈົ້າກໍຈະສາມາດເອົາຊະນະອຸປະນິໄສທີ່ເສື່ອມຊາມເຫຼົ່ານີ້ໄດ້ຢ່າງເປັນທຳມະຊາດ. ຖ້າເຈົ້າບໍ່ສາມາດເອົາຊະນະອຸປະນິໄສທີ່ເສື່ອມຊາມຂອງເຈົ້າໄດ້, ມັນກໍສະແດງໃຫ້ເຫັນວ່າຄວາມຈິງຍັງບໍ່ທັນເປັນຕົວຄວບຄຸມພາຍໃນຕົວເຈົ້າ ແລະ ມັນຍັງບໍ່ທັນກາຍເປັນຊີວິດຂອງເຈົ້າເທື່ອ. ເຈົ້າເວົ້າວ່າເຈົ້າຮັກຄວາມຈິງ, ແຕ່ນີ້ເປັນພຽງຄວາມປາຖະໜາຂອງເຈົ້າ ແລະ ຄວາມປະສົງຂອງເຈົ້າເທົ່ານັ້ນ; ມັນບໍ່ໄດ້ເປັນຕົວແທນໃຫ້ຊີວິດຂອງເຈົ້າ. ຄົນທີ່ມີຄວາມເປັນມະນຸດທີ່ປົກກະຕິລ້ວນແຕ່ມີຄວາມປາຖະໜາທີ່ເປັນບວກ. ການປາຖະໜາທີ່ຈະເປັນຄົນດີໝາຍຄວາມວ່າເຈົ້າເປັນຄົນດີບໍ? (ບໍ່). ການຮັກຄວາມຈິງ, ຄວາມເປັນທຳ ແລະ ຄວາມຊອບທຳໝາຍຄວາມວ່າເຈົ້າມີຄວາມຈິງ, ຄວາມເປັນທຳ ແລະ ຄວາມຊອບທຳບໍ? ບໍ່, ເຈົ້າບໍ່ໄດ້ມີສິ່ງເຫຼົ່ານີ້, ເຈົ້າພຽງແຕ່ປາຖະໜາພວກມັນເທົ່ານັ້ນ. ຄວາມປາຖະໜາໝາຍເຖິງຫຍັງ? (ຄວາມປາຖະໜາທີ່ໜ້າອັດສະຈັນຂອງຄົນໃດໜຶ່ງ). ຖືກຕ້ອງ, ມັນເປັນພຽງຄວາມປາຖະໜາເທົ່ານັ້ນ. ມັນບໍ່ມີຫຍັງກ່ຽວຂ້ອງກັບວິທີທີ່ເຈົ້າປະພຶດຕົນຢ່າງແທ້ຈິງ, ແມ່ນບໍ? (ບໍ່).

ຕອນນີ້ ພວກເຈົ້າມີຄວາມຈິງເປັນຊີວິດຂອງພວກເຈົ້າແລ້ວບໍ? (ບໍ່). ຄົນໆໜຶ່ງຈະສາມາດຮູ້ໄດ້ແນວໃດວ່າ ເຈົ້າມີຄວາມຈິງເປັນຊີວິດຂອງເຈົ້າ ຫຼື ບໍ່? ຄົນໆໜຶ່ງສາມາດຮູ້ໄດ້ໂດຍການເບິ່ງວ່າ ຄວາມຈິງທີ່ເຈົ້າເຂົ້າໃຈນັ້ນສາມາດເອົາຊະນະອຸປະນິໄສທີ່ເສື່ອມຊາມຂອງເຈົ້າໄດ້ ຫຼື ບໍ່ ເມື່ອຜົນປະໂຫຍດຂອງເຈົ້າຂັດແຍ່ງກັບຄວາມຈິງ, ເມື່ອຜົນປະໂຫຍດຂອງເຈົ້າກຳລັງຈະໄດ້ຮັບຄວາມເສຍຫາຍ ຫຼື ຖືກຄຸກຄາມ. ຖ້າພວກມັນສາມາດເອົາຊະນະໄດ້, ແລ້ວເຈົ້າກໍເປັນຄົນທີ່ມີຄວາມຈິງເປັນຊີວິດຂອງເຈົ້າ. ຖ້າພວກມັນບໍ່ສາມາດເອົາຊະນະໄດ້, ມັນກໍພິສູດວ່າວຸດທິພາວະຂອງເຈົ້າຕໍ່າຫຼາຍ. ຕໍ່າສໍ່າໃດ? ເຈົ້າບໍ່ມີຄວາມຈິງເປັນຊີວິດຂອງເຈົ້າ. ນີ້ຄືຄວາມເປັນຈິງ. ບາງຄົນເວົ້າວ່າ “ຖ້າພວກເຮົາບໍ່ມີຄວາມຈິງເປັນຊີວິດຂອງພວກເຮົາ, ແລ້ວເປັນຫຍັງພວກເຮົາຈຶ່ງຍັງສາມາດປະຖິ້ມທຸກສິ່ງ ເພື່ອປະຕິບັດໜ້າທີ່ຂອງພວກເຮົາໃນເຮືອນຂອງພຣະເຈົ້າໄດ້? ເປັນຫຍັງພວກເຮົາຈຶ່ງຍັງສາມາດທົນທຸກ ແລະ ຈ່າຍລາຄາເພື່ອພຣະເຈົ້າໄດ້?” ບາງຄົນເຖິງກັບເວົ້າວ່າ “ຂ້ອຍມີຄວາມອຸທິດຕົນບາງຢ່າງແລ້ວ; ຂ້ອຍໄດ້ຖືກເຮັດໃຫ້ເປັນຜູ້ຊະນະແລ້ວ”. ຄວາມຈິງແລ້ວ ປະໂຫຍກດັ່ງກ່າວຖືກເຈືອປົນໄປດ້ວຍຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນ. ມັນບໍ່ຜິດທີ່ຜູ້ຄົນຈະມີຄວາມຕັ້ງໃຈ ແລະ ຄວາມທະເຍີທະຍານ. ຄວາມປາຖະໜາຂອງຜູ້ຄົນທີ່ຢາກໄດ້ແສງສະຫວ່າງ, ຢາກໄດ້ຄວາມຍຸຕິທຳ ແລະ ຄວາມປາຖະໜາຂອງພວກເຂົາໃນການໄລ່ຕາມເສາະຫາຄວາມຈິງ, ຮັບຄວາມລອດພົ້ນ ແລະ ອື່ນໆອີກ, ຄວາມປາຖະໜາທີ່ໜ້າອັດສະຈັນເຫຼົ່ານີ້ສາມາດປ່ຽນແປງຄວາມຮັບຮູ້ບາງຢ່າງຂອງພວກເຂົາ, ທິດທາງໃນເສັ້ນທາງທີ່ພວກເຂົາຍ່າງ ແລະ ແນ່ນອນວ່າ ພຶດຕິກຳບາງຢ່າງຂອງພວກເຂົາ ແລະ ພາຍນອກກໍຄື ລັກສະນະບາງຢ່າງຂອງການວາງຕົວຂອງພວກເຂົາ ແລະ ວິທີການດຳລົງຊີວິດຂອງພວກເຂົາ. ການປ່ຽນແປງໃນທີ່ນີ້ໝາຍເຖິງຫຍັງ? ຕົວຢ່າງ: ສົມມຸດວ່າປັດຈຸບັນເຈົ້າມີຄວາມເຊື່ອ, ສະພາວະຂອງເຈົ້າດີຫຼາຍ, ເຈົ້າບໍ່ໄດ້ເປັນຄົນຄິດລົບ ແລະ ໜ້າທີ່ຂອງເຈົ້າກໍດຳເນີນໄປຢ່າງລ່ຽນໄຫຼເປັນພິເສດ. ດ້ວຍເຫດນີ້ ເຈົ້າຈຶ່ງຮູ້ສຶກວ່າເຈົ້າຈົງຮັກພັກດີເປັນພິເສດ ແລະ ເຈົ້າມີຄວາມຫວັງທີ່ຈະເຮັດໃຫ້ຄວາມປາຖະໜາຂອງເຈົ້າເປັນຈິງ ເພື່ອຮັບຄວາມລອດພົ້ນ ແລະ ເຈົ້າກໍບໍ່ມີບັນຫາຫຍັງກັບການອົດທົນຕໍ່ຄວາມຍາກລຳບາກໃດໜຶ່ງ. ແຕ່ຊ່ວງເວລາທີ່ດີນັ້ນຢູ່ໄດ້ບໍ່ດົນ. ໃນຂະບວນການປະຕິບັດໜ້າທີ່ຂອງເຈົ້າ, ເຈົ້າພົບພໍ້ກັບຄວາມພ່າຍແພ້ ແລະ ຄວາມລົ້ມເຫຼວບາງຢ່າງ, ຖືກລິຮານ, ເດີນທາງຜິດຖືກຫຼາຍຄັ້ງ ແລະ ເຖິງກັບຖືກເຮັດໃຫ້ຫຼົງຜິດ ແລະ ຖືກປາບປາມໂດຍຜູ້ຕໍ່ຕ້ານພຣະຄຣິສ, ທົນທຸກກັບຄວາມຂ້ອງໃຈຫຼາຍຢ່າງ. ແລ້ວເຈົ້າກໍຮູ້ສຶກບໍ່ສະບາຍໃຈ. ເຈົ້າບໍ່ເຂົ້າໃຈຄວາມຈິງ, ເຈົ້າບໍ່ຮູ້ວ່າເປັນຫຍັງສິ່ງເຫຼົ່ານີ້ຈຶ່ງເກີດຂຶ້ນ ແລະ ເຈົ້າກໍບໍ່ໄດ້ຮັບຄຳຕອບໃດໜຶ່ງຈາກການອະທິຖານຫາພຣະເຈົ້າ, ສະນັ້ນ ເຈົ້າຈຶ່ງຮູ້ສຶກທຸກໃຈ. ໂດຍສ່ວນໃຫຍ່ແລ້ວ ການເກີດຂຶ້ນຂອງສິ່ງເຫຼົ່ານີ້ໄດ້ສ້າງຄວາມເສຍຫາຍ ແລະ ການຈິບຫາຍບາງຢ່າງຕໍ່ຄວາມຕັ້ງໃຈຂອງເຈົ້າໃນການປາຖະໜາຢາກໄດ້ຄວາມຈິງ ແລະ ແສງສະຫວ່າງ. ຫຼັງຈາກທີ່ທົນທຸກຕໍ່ຄວາມຈິບຫາຍນີ້, ເຈົ້າກໍບໍ່ຕ້ອງການປະຕິບັດໜ້າທີ່ຂອງເຈົ້າອີກຕໍ່ໄປ, ໂດຍຮູ້ສຶກວ່າມັນໄຮ້ປະໂຫຍດ. ເກີດຫຍັງຂຶ້ນຢູ່ບ່ອນນີ້? ເຈົ້າປ່ຽນແປງໄວຂະໜາດນີ້ໄດ້ແນວໃດ? ເປັນຫຍັງເຈົ້າຈຶ່ງເປັນຄືກັບຄົນລະຄົນຈາກແຕ່ກ່ອນຢ່າງສິ້ນເຊີງ? ຖ້າເຈົ້າມີວຸດທິພາວະ ແລະ ມີຄວາມຈິງເປັນຊີວິດຂອງເຈົ້າ, ການອຸທິດຕົນຂອງເຈົ້າກໍຈະບໍ່ປ່ຽນແປງ. ແຕ່ຍ້ອນວ່າເຈົ້າບໍ່ມີຄວາມຈິງເປັນຊີວິດຂອງເຈົ້າ, ສະພາວະພາຍໃນຂອງເຈົ້າ, ທັດສະນະຄວາມຄິດ ແລະ ແຮງຂັບເຄື່ອນຂອງເຈົ້າໃນການເຊື່ອໃນພຣະເຈົ້າ ແລະ ການເສຍສະລະຕົວເຈົ້າເອງຈຶ່ງບໍ່ໝັ້ນຄົງສະເໝີ ແລະ ຜັນຜວນຮ້ອນໆໜາວໆ. ໃນລະຫວ່າງຊ່ວງເວລາທີ່ທຸກຢ່າງດຳເນີນໄປຢ່າງລ່ຽນໄຫຼ ແລະ ເຈົ້າອາລົມດີ, ເຈົ້າກໍມີແຮງຂັບເຄື່ອນ, ເຈົ້າມີຫຼາຍສິ່ງທີ່ຈະເວົ້າໃນລະຫວ່າງການອະທິຖານ, ເຕັມໃຈທີ່ຈະອ່ານພຣະທຳຂອງພຣະເຈົ້າ, ເຈົ້າເຮັດວຽກໜັກຫຼາຍໃນໜ້າທີ່ຂອງເຈົ້າ ແລະ ບໍ່ມີບັນຫາກັບການຄາວຽກ ຫຼື ອິດເມື່ອຍ ແລະ ກັບການອົດທົນຕໍ່ຄວາມຍາກລຳບາກໃດໜຶ່ງ. ແຕ່ທັນທີທີ່ສິ່ງຕ່າງໆເລີ່ມບໍ່ເອື້ອອຳນວຍເລັກນ້ອຍ, ເຈົ້າກໍຄິດລົບ ແລະ ອ່ອນແອ, ສູນເສຍແຮງຂັບເຄື່ອນທີ່ຈະປະຕິບັດໜ້າທີ່ຂອງເຈົ້າ. ເມື່ອເຈົ້າພາດອາຫານຄາບໜຶ່ງ ຫຼື ນອນໜ້ອຍລົງເລັກນ້ອຍ, ເຈົ້າກໍຮູ້ສຶກວ່າມັນເປັນຄວາມຍາກລຳບາກອັນໃຫຍ່ຫຼວງ ແລະ ການຈົ່ມຕໍ່ວ່າກໍເກີດຂຶ້ນໃນຫົວໃຈຂອງເຈົ້າ: “ເປັນຫຍັງຂ້ອຍຈຶ່ງຕ້ອງທົນທຸກ? ຂ້ອຍບໍ່ໄດ້ເງິນຈາກການປະຕິບັດໜ້າທີ່ຂອງຂ້ອຍດ້ວຍຊໍ້າ, ມັນບໍ່ຄຸ້ມຄ່າເລີຍ!” ເຫັນບໍ, ທັດສະນະຄວາມຄິດຂອງເຈົ້າແຕກຕ່າງກັນຢ່າງສິ້ນເຊີງ. ເປັນຫຍັງການປ່ຽນແປງອັນໃຫຍ່ຫຼວງດັ່ງກ່າວຈຶ່ງເກີດຂຶ້ນ? ມັນເປັນເພາະວ່າເຈົ້າບໍ່ມີຄວາມຈິງເປັນຊີວິດຂອງເຈົ້າ ແລະ ອຸປະນິໄສທີ່ເສື່ອມຊາມຂອງເຈົ້າຍັງຄົງມີຢູ່ພາຍໃນຕົວເຈົ້າ. ເມື່ອຜູ້ຄົນມີຄວາມກະຕືລືລົ້ນ, ພວກເຂົາກໍຮູ້ສຶກວ່າພວກເຂົາບໍ່ມີຄວາມທະເຍີທະຍານ ຫຼື ຄວາມປາຖະໜາ ຫຼື ຂໍ້ຮຽກຮ້ອງຕໍ່ພຣະເຈົ້າ. ໃນຄວາມເປັນຈິງແລ້ວ, ອຸປະນິໄສທີ່ເສື່ອມຊາມຂອງພວກເຂົາຍັງຄົງເປັນຕົວຄວບຄຸມຢູ່ພາຍໃນຕົວພວກເຂົາ; ສິ່ງເຫຼົ່ານີ້ຍັງຄົງບໍ່ປ່ຽນແປງ. ເມື່ອຜູ້ຄົນຄິດບວກ, ພວກເຂົາກໍກະຕືລືລົ້ນຫຼາຍ ແລະ ມີແຮງຂັບເຄື່ອນເປັນພິເສດ ແລະ ບໍ່ມີໃຜສາມາດຢຸດຢັ້ງພວກເຂົາໄດ້. ເມື່ອພວກເຂົາຄິດລົບ, ພວກເຂົາກໍເປັນຄືກັບຂີ້ຕົມໜອງໜຶ່ງ, ບໍ່ມີໃຜສາມາດດຶງພວກເຂົາຂຶ້ນມາໄດ້. ພວກເຂົາມັກຈະສຸດໂຕ່ງຢູ່ສະເໝີ ແລະ ພວກເຂົາກໍບໍ່ໝັ້ນຄົງໂດຍສິ້ນເຊີງ. ສິ່ງນີ້ສະແດງໃຫ້ເຫັນວ່າພວກເຂົາຂາດບາງສິ່ງບາງຢ່າງໃນຄວາມເປັນມະນຸດທີ່ປົກກະຕິຂອງພວກເຂົາ. ພວກເຂົາຂາດຫຍັງ? ພວກເຂົາຂາດຄວາມຈິງເປັນຊີວິດຂອງພວກເຂົາ, ນັ້ນຄືສິ່ງທີ່ມັນເປັນ. ສະພາວະຂອງເຈົ້າຜັນຜວນຮ້ອນໆໜາວໆ, ເປັນລົບໃນຊ່ວງເວລາໜຶ່ງ ແລະ ເປັນບວກໃນຊ່ວງເວລາຕໍ່ມາ. ສິ່ງໃດທີ່ເຮັດໃຫ້ເກີດສິ່ງນີ້? ມັນຄືອຸປະນິໄສທີ່ເສື່ອມຊາມຂອງເຈົ້າທີ່ສ້າງບັນຫາ. ມື້ນີ້ອຸປະນິໄສເຫຼົ່ານັ້ນເຮັດໃຫ້ເຈົ້າຄິດຢ່າງໜຶ່ງ, ມື້ອື່ນກໍຄິດອີກຢ່າງໜຶ່ງ; ບໍ່ວ່າໃນກໍລະນີໃດກໍຕາມ, ຄວາມຄິດເຫຼົ່ານີ້ມັກຈະສອດຄ່ອງກັບຄວາມຕ້ອງການຂອງເຈົ້າ, ຄວາມຫົວຮ້ອນຂອງເຈົ້າ ແລະ ສະພາວະ, ອາລົມ ແລະ ຄວາມຮູ້ສຶກໃນປັດຈຸບັນຂອງເຈົ້າຢູ່ສະເໝີ. ແຕ່ມັນຈະແຕກຕ່າງກັນເມື່ອຜູ້ຄົນມີຄວາມຈິງຢູ່ພາຍໃນຕົວພວກເຂົາ. ຖ້າຄວາມຈິງກາຍເປັນຊີວິດຂອງເຈົ້າ, ມັນກໍຈະເຮັດໃຫ້ເຈົ້າມີຄຳນິຍາມທີ່ຖືກຕ້ອງ ແລະ ແທ້ຈິງກ່ຽວກັບສິ່ງທີ່ເຈົ້າເຮັດຢູ່ສະເໝີ ແລະ ສິ່ງນີ້ຈະບໍ່ມີວັນປ່ຽນແປງ. ເຈົ້າຈະບໍ່ຮ້ອນໆໜາວໆ ແລະ ເຈົ້າຈະບໍ່ເລີ່ມຄິດລົບ ແລະ ຕິດຢູ່ໃນຄວາມຕົກຕໍ່າເນື່ອງຈາກຄວາມລົ້ມເຫຼວ ແລະ ການລົ້ມຄັ້ງໜຶ່ງ ຫຼື ເນື່ອງຈາກການລິຮານເລັກນ້ອຍ ຫຼື ຄວາມພ່າຍແພ້ເລັກນ້ອຍ. ນອກຈາກນັ້ນ ເຈົ້າກໍຈະບໍ່ຄິດບວກຈົນເຖິງຂັ້ນທີ່ເຈົ້າກະທຳຕົວຄືກັບຄົນໜຸ່ມທີ່ກະຕືລືລົ້ນ, ໂດຍບໍ່ນອນເປັນເວລາສາມມື້ສາມຄືນ. ກົງກັນຂ້າມ ເຈົ້າຈະມີຄວາມມີເຫດຜົນທີ່ປົກກະຕິແທນ. ແມ່ນບໍ? (ແມ່ນແລ້ວ). ຫຼັງຈາກທີ່ຜູ້ຄົນເຂົ້າໃຈຄວາມຈິງ ແລະ ຄວາມຈິງກາຍເປັນຊີວິດຂອງພວກເຂົາແລ້ວ, ພວກເຂົາກໍຈະເລີ່ມຊັດເຈນກ່ຽວກັບວິໄສທັດ. ພວກເຂົາຮູ້ວ່າເປັນຫຍັງພວກເຂົາຈຶ່ງຕ້ອງຕິດຕາມພຣະເຈົ້າ, ເປັນຫຍັງພວກເຂົາຈຶ່ງຕ້ອງປະຕິບັດໜ້າທີ່ຂອງພວກເຂົາ, ຜົນຮັບທີ່ພວກເຂົາຄວນບັນລຸໃນການປະຕິບັດໜ້າທີ່ຂອງພວກເຂົາແມ່ນຫຍັງ ແລະ ຈຸດປະສົງ, ຄວາມໝາຍສຳຄັນ ແລະ ຄຸນຄ່າຂອງການອົດທົນຕໍ່ຄວາມຍາກລຳບາກເຫຼົ່ານີ້ແມ່ນຫຍັງ. ພວກເຂົາເຂົ້າໃຈຫຼັກການຄວາມຈິງທັງໝົດເຫຼົ່ານີ້ຢ່າງຖີ່ຖ້ວນໃນຫົວໃຈຂອງພວກເຂົາ, ໂດຍປາສະຈາກຄວາມສັບສົນ ຫຼື ຄວາມຂຸ່ນມົວ. ດັ່ງນັ້ນ, ພວກເຂົາຈຶ່ງທົນທຸກດ້ວຍຄວາມເຕັມໃຈ ແລະ ບໍ່ໄດ້ຈົ່ມຕໍ່ວ່າ, ພວກເຂົາມີກົດເກນ ແລະ ຫຼັກການໃນທຸກສິ່ງທີ່ພວກເຂົາເຮັດ ແລະ ພວກເຂົາບໍ່ເຄີຍສູນເສຍຄວາມເຊື່ອໃນພຣະເຈົ້າ; ເມື່ອພວກເຂົາຮູ້ສຶກຄິດລົບ, ພວກເຂົາກໍບໍ່ຈົ່ມຕໍ່ວ່າພຣະເຈົ້າ ຫຼື ປະຖິ້ມພຣະອົງ ແລະ ເມື່ອພວກເຂົາຮູ້ສຶກຄິດບວກ, ພວກເຂົາກໍບໍ່ມີຂໍ້ຮຽກຮ້ອງເພີ່ມເຕີມຕໍ່ພຣະເຈົ້າ ແລະ ສະພາວະຂອງພວກເຂົາກໍເປັນປົກກະຕິຫຼາຍ. ຕອນນີ້ ພວກເຈົ້າເປັນແບບນີ້ແລ້ວບໍ? (ບໍ່). ແລ້ວຄວນເຮັດແນວໃດ? (ນັບແຕ່ນີ້ເປັນຕົ້ນໄປ, ພວກຂ້ານ້ອຍຄວນຈົດຈໍ່ກັບການໄລ່ຕາມເສາະຫາຄວາມຈິງເພື່ອແກ້ໄຂອຸປະນິໄສທີ່ເສື່ອມຊາມຂອງພວກຂ້ານ້ອຍ; ມັນບໍ່ມີເສັ້ນທາງອື່ນອີກແລ້ວ). ມັນບໍ່ມີເສັ້ນທາງອື່ນນອກຈາກການໄລ່ຕາມເສາະຫາຄວາມຈິງ. ເຮົາຈະບອກເຈົ້າເລີຍວ່າ: ຖ້າເຈົ້າບໍ່ໄລ່ຕາມເສາະຫາຄວາມຈິງ ແລະ ອຸປະນິໄສທີ່ເສື່ອມຊາມຍັງຄົງເປັນຕົວຄວບຄຸມໃນຖານະຊີວິດຂອງເຈົ້າຢູ່ສະເໝີ, ແລ້ວເຈົ້າກໍຈະບໍ່ມີຈຸດໝາຍປາຍທາງທີ່ດີ; ຢ່າງດີທີ່ສຸດ ເຈົ້າກໍຈະຈົບລົງດ້ວຍການເປັນຜູ້ອອກແຮງງານ. ແຕ່ຖ້າເຈົ້າໄລ່ຕາມເສາະຫາຄວາມຈິງ, ຄວາມຫວັງໃນການໄດ້ຮັບຄວາມລອດພົ້ນຂອງເຈົ້າກໍຈະຍິ່ງໃຫຍ່ ແລະ ພອນທີ່ເຈົ້າຈະໄດ້ຮັບໃນທີ່ສຸດກໍຈະຍິ່ງໃຫຍ່ເຊັ່ນກັນ. ຖ້າເຈົ້າໄລ່ຕາມເສາະຫາຄວາມຈິງ, ເຈົ້າກໍຈະເປັນອິດສະລະຈາກພັນທະນາການຂອງອຸປະນິໄສທີ່ເສື່ອມຊາມ, ອຸປະນິໄສທີ່ເສື່ອມຊາມຈະບໍ່ເປັນຊີວິດຂອງເຈົ້າອີກຕໍ່ໄປ ແລະ ດ້ວຍເຫດນັ້ນ ເຈົ້າຈຶ່ງຈະເຫັນຄວາມຫວັງໃນການໄດ້ຮັບຄວາມລອດພົ້ນຢ່າງແທ້ຈິງ. ຖ້າເຈົ້າບໍ່ໄລ່ຕາມເສາະຫາຄວາມຈິງ ແລະ ອຸປະນິໄສທີ່ເສື່ອມຊາມຂອງເຈົ້າຍັງຄົງບໍ່ໄດ້ຮັບການແກ້ໄຂ ແລະ ເຈົ້າຕ້ອງການເພິ່ງພາພຽງແຕ່ການຢັບຢັ້ງຕົນເອງ ແລະ ຄວາມຕັ້ງໃຈເພື່ອເຮັດສິ່ງທີ່ດີ ແລະ ບໍ່ເຮັດຄວາມຊົ່ວຮ້າຍ, ແລ້ວມັນກໍຍາກທີ່ຈະບອກໄດ້ວ່າເຈົ້າຈະສາມາດໄປເຖິງຈຸດສິ້ນສຸດຂອງເສັ້ນທາງໄດ້ ຫຼື ບໍ່. ເຂົ້າໃຈແລ້ວບໍ? (ເຂົ້າໃຈແລ້ວ). ບັນຫາທີ່ໃຫຍ່ທີ່ສຸດທີ່ຜູ້ຄົນຕ້ອງແກ້ໄຂໃນການເຊື່ອໃນພຣະເຈົ້າແມ່ນຫຍັງ? (ອຸປະນິໄສທີ່ເສື່ອມຊາມ). ການແກ້ໄຂອຸປະນິໄສທີ່ເສື່ອມຊາມແມ່ນສິ່ງທີ່ສຳຄັນທີ່ສຸດ. ຢ່າຄິດວ່າ “ຕອນນີ້ຂ້ອຍກຳລັງປະຕິບັດໜ້າທີ່ເຕັມເວລາໃນເຮືອນຂອງພຣະເຈົ້າ, ເສຍສະລະຕົວເອງເຕັມເວລາ, ສະນັ້ນ ຂ້ອຍຈຶ່ງເປັນຜູ້ຊະນະ!” ພຣະເຈົ້າກ່າວເຖິງການສ້າງກຸ່ມຜູ້ຊະນະ, ຄຳວ່າຜູ້ຊະນະໝາຍຄວາມວ່າແນວໃດ? “ຄົນເຫຼົ່ານີ້ແມ່ນຄົນທີ່ຕິດຕາມພຣະເມສານ້ອຍໄປທຸກບ່ອນທີ່ພຣະອົງສະເດັດໄປ” (ພຣະນິມິດ 14:4). ຄົນເຫຼົ່ານີ້ຄືຜູ້ຊະນະໃນຄວາມໝາຍທີ່ຮຽບງ່າຍຂອງຄຳນີ້. ຄົນໆໜຶ່ງບໍ່ສາມາດພໍໃຈກັບການເປັນພຽງຜູ້ຊະນະເທົ່ານັ້ນ. ການເປັນຜູ້ຊະນະໃນຄວາມໝາຍທີ່ຮຽບງ່າຍນີ້ບໍ່ໄດ້ໝາຍຄວາມວ່າອຸປະນິໄສທີ່ເສື່ອມຊາມຂອງຄົນໃດໜຶ່ງຖືກປະຖິ້ມແລ້ວ ແລະ ມັນກໍບໍ່ໄດ້ໝາຍຄວາມວ່າຄົນໃດໜຶ່ງມີຄວາມຈິງເປັນຊີວິດຂອງພວກເຂົາ. ຜູ້ທີ່ໄດ້ຮັບຄວາມລອດພົ້ນໃນທີ່ສຸດບໍ່ແມ່ນພຽງແຕ່ຜູ້ຊະນະເທົ່ານັ້ນ, ມັນບໍ່ໄດ້ງ່າຍດາຍແບບນັ້ນ. ຜູ້ຊະນະເປັນພຽງຜູ້ທີ່ເອົາຊະນະໂລກວັດຖຸ, ຊາຕານ, ກະແສທີ່ຊົ່ວຮ້າຍ ແລະ ລະບອບການປົກຄອງທີ່ຊົ່ວຮ້າຍເທົ່ານັ້ນ, ນີ້ຄືຜູ້ຊະນະແມ່ນຫຍັງ. ຖ້າເຈົ້າພຽງແຕ່ເຂົ້າໃຈຫຼັກການຄວາມຈິງບາງຢ່າງ ແລະ ເຈົ້າສາມາດເອົາຊະນະເນື້ອໜັງ ແລະ ຄວາມຮູ້ສຶກໄດ້ຊົ່ວຄາວ ຫຼື ບໍ່ຖືກບີບຄັ້ນໂດຍຂ່າວລືຕ່າງໆທີ່ບໍ່ມີມູນຄວາມຈິງ ຫຼື ບໍ່ຖືກລົບກວນໂດຍຄົນຊົ່ວຮ້າຍ ຫຼື ຜູ້ບໍ່ເຊື່ອ, ສິ່ງນີ້ກໍຍັງບໍ່ເຂົ້າເກນມາດຕະຖານຂອງຜູ້ຊະນະຢ່າງຄົບຖ້ວນ. ການມີປະສົບການເລັກນ້ອຍພຽງສອງສາມຢ່າງນີ້ບໍ່ໄດ້ມີຄຸນຄ່າອັນຍິ່ງໃຫຍ່. ສິ່ງໃດທີ່ມີຄຸນຄ່າ? ການມີຄວາມຈິງເປັນຊີວິດຂອງຄົນໃດໜຶ່ງຄືສິ່ງທີ່ມີຄຸນຄ່າທີ່ສຸດ. ຄົນໆໜຶ່ງຈະສາມາດເຮັດໃຫ້ຄວາມຈິງເປັນຊີວິດຂອງພວກເຂົາໄດ້ແນວໃດ? ມັນມີພຽງເສັ້ນທາງດຽວເທົ່ານັ້ນ: ເຈົ້າຕ້ອງອ່ານພຣະທຳຂອງພຣະເຈົ້າໃຫ້ຫຼາຍຂຶ້ນ ແລະ ປະຕິບັດ ແລະ ມີປະສົບການກັບພຣະທຳຂອງພຣະເຈົ້າໃຫ້ຫຼາຍຂຶ້ນ. ມີພຽງວິທີນີ້ເທົ່ານັ້ນທີ່ເຈົ້າຈະສາມາດໄດ້ຮັບຄວາມຈິງຈາກພຣະທຳຂອງພຣະເຈົ້າ ແລະ ເລີ່ມມີຄວາມຈິງເປັນຊີວິດຂອງເຈົ້າ. ຖ້າເຈົ້າໃຊ້ຄວາມຈິງເພື່ອນຳພາຕະຫຼອດຊີວິດຂອງເຈົ້າ, ຊີວິດປະຈຳວັນຂອງເຈົ້າ ແລະ ຫຼັກການທີ່ເຈົ້າໃຊ້ເພື່ອກະທຳ ແລະ ປະພຶດຕົນ, ຖ້າເຈົ້າປະຕິບັດດ້ວຍວິທີນີ້, ເຈົ້າກໍຈະມີຄວາມເປັນຈິງຄວາມຈິງ. ເມື່ອເຈົ້າມີຄວາມເປັນຈິງຄວາມຈິງ, ອຸປະນິໄສແບບຊາຕານໃນອະດີດຂອງເຈົ້າກໍຈະຖືກປັດອອກໄປ. ກ່ອນທີ່ເຈົ້າຈະຕັດສິນໃຈວ່າຈະກະທຳແນວໃດ, ກ່ອນອື່ນໝົດໃຫ້ໄຕ່ຕອງວ່າ “ສິ່ງທີ່ຂ້ອຍຄິດນັ້ນບໍ່ໄດ້ເປັນຕົວແທນໃຫ້ແກ່ຫຼັກການຄວາມຈິງ. ຂ້ອຍຕ້ອງເບິ່ງວ່າພຣະທຳຂອງພຣະເຈົ້າກ່າວແນວໃດ”. ຖ້າເຈົ້າໄຕ່ຕອງດ້ວຍວິທີນີ້ທຸກຄັ້ງ ແລະ ຖ້າເຈົ້າເວົ້າ ແລະ ປະຕິບັດຕາມພຣະທຳຂອງພຣະເຈົ້າທຸກຄັ້ງ, ຄວາມຈິງຈະບໍ່ເຂົ້າມາສູ່ຊີວິດຂອງເຈົ້າເທື່ອລະໜ້ອຍບໍ? ຢົດນ້ຳນ້ອຍໆຫຼາຍຢົດລວມກັນເປັນມະຫາສະໝຸດ. ໃຫ້ປ່ອຍຄວາມຈິງເຂົ້າມາສູ່ຫົວໃຈຂອງເຈົ້າເທື່ອລະໜ້ອຍ ເພື່ອປ່ຽນແປງຊີວິດປະຈຳວັນຂອງເຈົ້າ, ມຸມມອງຂອງເຈົ້າ, ສະຖານະການເປັນຢູ່ໃນປັດຈຸບັນຂອງເຈົ້າ ແລະ ສະພາວະຂອງເຈົ້າ. ໃນຂະນະທີ່ສະພາວະຂອງເຈົ້າຄ່ອຍໆປ່ຽນແປງ ແລະ ຄ່ອຍໆດຳເນີນໄປໃນທິດທາງທີ່ດີ, ຄວາມເປັນໄປໄດ້ທີ່ເຈົ້າຈະເຮັດຄວາມຊົ່ວຮ້າຍ ແລະ ກໍ່ໃຫ້ເກີດການຂັດຂວາງ ແລະ ການລົບກວນກໍຈະຫຼຸດລົງເລື້ອຍໆ, ຄວາມເປັນໄປໄດ້ທີ່ເຈົ້າຈະໂອ້ອວດກໍຈະຫຼຸດລົງເລື້ອຍໆ, ໃນຂະນະທີ່ຄຳພະຍານຂອງເຈົ້າໃນການປະຕິບັດຕາມຫຼັກການຄວາມຈິງກໍຈະເພີ່ມຂຶ້ນເລື້ອຍໆ. ເມື່ອເລື່ອງສຳຄັນທີ່ກ່ຽວກັບຄວາມຖືກ ແລະ ຄວາມຜິດເກີດຂຶ້ນ, ຫຼັກການຄວາມຈິງກໍຈະເອົາຊະນະອຸປະນິໄສທີ່ເສື່ອມຊາມແບບຊາຕານຂອງເຈົ້າ ແລະ ຄວາມຕ້ອງການ, ຄວາມມັກ ແລະ ແຜນການສ່ວນຕົວຂອງເຈົ້າ. ເມື່ອນັ້ນເອງ ເຈົ້າຈຶ່ງຈະເປັນຜູ້ຊະນະທີ່ແທ້ຈິງ, ເປັນຄົນທີ່ມີຄວາມຈິງເປັນຊີວິດຂອງພວກເຂົາ ແລະ ເປັນຄົນທີ່ສາມາດໄດ້ຮັບຄວາມລອດພົ້ນ. ຖ້າບໍ່ດັ່ງນັ້ນ, ຖ້າເຈົ້າພຽງແຕ່ກະທຳໂດຍອີງໃສ່ຄວາມມັກຂອງເຈົ້າ ໂດຍຄິດວ່າ “ການກະທຳແບບນີ້ເປັນສິ່ງທີ່ດີ, ຂ້ອຍເຮັດສິ່ງເຫຼົ່ານີ້ດ້ວຍຄວາມຍິນດີ ແລະ ເຕັມໃຈ ແລະ ຂ້ອຍກໍບໍ່ມີການຈົ່ມຕໍ່ວ່າໃດໆເລີຍ”, ສິ່ງນັ້ນຈະມີປະໂຫຍດຫຍັງ? ເຈົ້າບໍ່ມີການຈົ່ມຕໍ່ວ່າ, ແຕ່ຫຼັກການໃນການປະຕິບັດຂອງເຈົ້າແມ່ນຫຍັງ? ການປະຕິບັດຂອງເຈົ້າມາຈາກຄວາມມັກໃນອຸປະນິໄສທີ່ເສື່ອມຊາມຂອງເຈົ້າທັງສິ້ນ, ມາຈາກຄວາມຄິດ ແລະ ມຸມມອງທີ່ຜິດພາດ, ມາຈາກເຈດຕະນາທີ່ເຫັນແກ່ຕົວ, ມາຈາກຄວາມທະເຍີທະຍານ ແລະ ຄວາມປາຖະໜາ, ມາຈາກຄວາມຮູ້ສຶກ ແລະ ມາຈາກຄວາມຫົວຮ້ອນ, ມັນຖືກນຳພາໂດຍອຸປະນິໄສທີ່ເສື່ອມຊາມຂອງເຈົ້າທັງສິ້ນ. ນີ້ຄືຊີວິດທີ່ເປີດເຜີຍອຸປະນິໄສທີ່ເສື່ອມຊາມ, ບໍ່ແມ່ນຊີວິດທີ່ເປີດເຜີຍຄວາມຈິງ. ພຣະເຈົ້າບໍ່ພຽງແຕ່ຈະບໍ່ຈື່ຈຳມັນເທົ່ານັ້ນ, ແຕ່ພຣະອົງຍັງຈະປະນາມມັນອີກດ້ວຍ. ເຈົ້າຕ້ອງພະຍາຍາມທຸກວິທີທາງທີ່ເຈົ້າສາມາດເຮັດໄດ້ເພື່ອເຮັດໃຫ້ສິ່ງທີ່ເຈົ້າດຳລົງຊີວິດຕາມ, ຄຳເວົ້າທີ່ເຈົ້າກ່າວ ແລະ ສິ່ງທີ່ເຈົ້າເຮັດ ແລະ ຄວາມຄິດ ແລະ ມຸມມອງທີ່ເຈົ້າເປີດເຜີຍນັ້ນສອດຄ່ອງກັບຄວາມຈິງທັງໝົດ; ເພື່ອເຮັດໃຫ້ຄວາມຄິດ ແລະ ມຸມມອງທີ່ຄາດເຄື່ອນເຫຼົ່ານັ້ນທີ່ເກີດຈາກອຸປະນິໄສທີ່ເສື່ອມຊາມນັ້ນໜ້ອຍລົງເລື້ອຍໆໃນຫົວໃຈຂອງເຈົ້າ ແລະ ເພື່ອເຮັດໃຫ້ສິ່ງທີ່ເຈົ້າຄິດໃນຫົວໃຈຂອງເຈົ້າ ແລະ ມຸມມອງຂອງເຈົ້າກ່ຽວກັບເລື່ອງຕ່າງໆນັ້ນກ່ຽວຂ້ອງກັບຄວາມຈິງທັງໝົດ ແລະ ສອດຄ່ອງກັບຄວາມຈິງທັງໝົດ. ເຈົ້າຕ້ອງໄລ່ຕາມເສາະຫາ ແລະ ຈົດຈໍ່ກັບດ້ານນີ້ ແລະ ຈາກນັ້ນ ມັນກໍຈະມີການປ່ຽນແປງພາຍໃນຕົວເຈົ້າຫຼາຍຂຶ້ນເລື້ອຍໆ ແລະ ສະພາວະຂອງເຈົ້າກໍຈະດີຂຶ້ນເລື້ອຍໆ. ທຸກມື້ນີ້ ຫຼາຍຄົນສາມາດກ່າວຄຳເວົ້າ ແລະ ຫຼັກຄຳສອນໄດ້, ໂດຍອະທິບາຍພວກມັນໄດ້ຢ່າງຊັດເຈນ ແລະ ມີເຫດຜົນ, ແຕ່ເມື່ອເວົ້າເຖິງການເວົ້າກ່ຽວກັບຄວາມເປັນຈິງຄວາມຈິງ, ພວກເຂົາພັດບໍ່ມີຫຍັງຈະເວົ້າ ແລະ ພວກເຂົາກໍບໍ່ສາມາດສະແດງອອກເຖິງຄວາມເຂົ້າໃຈທີ່ສຳພັນກັບຊີວິດຈິງໄດ້ແມ່ນແຕ່ໜ້ອຍດຽວ. ເກີດຫຍັງຂຶ້ນຢູ່ໃນທີ່ນີ້? (ພວກຂ້ານ້ອຍບໍ່ມີຄວາມຈິງ). ຊີວິດຂອງເຈົ້າຍັງຄົງເປັນຊີວິດຂອງອຸປະນິໄສທີ່ເສື່ອມຊາມ, ເປັນຊີວິດຂອງຊາຕານ ແລະ ມັນບໍ່ແມ່ນຊີວິດແຫ່ງຄວາມຈິງ.

ພວກເຈົ້າເຂົ້າໃຈໃນສິ່ງທີ່ພວກເຮົາຫາກໍໂອ້ລົມກັນໄປແລ້ວບໍ? ຖ້າພວກເຈົ້າຮັບຮູ້ຢ່າງແທ້ຈິງວ່າອຸປະນິໄສທີ່ເສື່ອມຊາມຂອງພວກເຈົ້າຍັງບໍ່ທັນຖືກປະຖິ້ມເທື່ອ ແລະ ພວກເຈົ້າຍັງຄົງດຳລົງຊີວິດໂດຍອຸປະນິໄສທີ່ເສື່ອມຊາມ, ພວກເຈົ້າຈະເລີ່ມຄິດລົບບໍ? (ເມື່ອກີ້ນີ້, ເມື່ອຂ້ານ້ອຍໄດ້ຍິນພຣະເຈົ້າກ່າວວ່າອຸປະນິໄສທີ່ເສື່ອມຊາມຂອງພວກຂ້ານ້ອຍຍັງບໍ່ປ່ຽນແປງ, ຂ້ານ້ອຍຮູ້ສຶກເຖິງຄວາມແຕກຕ່າງຢ່າງຫຼວງຫຼາຍໃນຫົວໃຈຂອງຂ້ານ້ອຍ, ໂດຍຄິດວ່າຂ້ານ້ອຍໄດ້ກິນ ແລະ ດື່ມພະທໍາຂອງພຣະເຈົ້າຢ່າງຕໍ່ເນື່ອງຕະຫຼອດຫຼາຍປີມານີ້ ແລະ ໄດ້ຈົດຈໍ່ກັບການປະຕິບັດຄວາມຈິງໃນສະຖານະການສະເພາະຕ່າງໆ, ແລ້ວເປັນຫຍັງອຸປະນິໄສທີ່ເສື່ອມຊາມຂອງຂ້ານ້ອຍຈຶ່ງຍັງບໍ່ປ່ຽນແປງ? ຂ້ານ້ອຍຮູ້ສຶກຜິດຫວັງ ແລະ ຄິດລົບໜ້ອຍໜຶ່ງ. ແຕ່ຜ່ານການທີ່ພຣະເຈົ້າໃຫ້ການນຳພາ ແລະ ການໂອ້ລົມເທື່ອລະໜ້ອຍ, ຂ້ານ້ອຍກໍເຂົ້າໃຈວ່າຂ້ານ້ອຍພຽງແຕ່ສະແດງພຶດຕິກຳທີ່ດີພາຍນອກບາງຢ່າງເທົ່ານັ້ນ, ແຕ່ອຸປະນິໄສທີ່ເສື່ອມຊາມຂອງຂ້ານ້ອຍຍັງຄົງເປັນຕົວຄວບຄຸມພາຍໃນຕົວຂ້ານ້ອຍ; ມັນຍັງບໍ່ມີການປ່ຽນແປງຫຍັງແທ້ໆ. ພຣະເຈົ້າກ່າວວ່າເມື່ອເຮັດສິ່ງຕ່າງໆ, ຜູ້ຄົນຕ້ອງໄຕ່ຕອງກ່ອນ ແລະ ບໍ່ວ່າຄວາມຄິດຂອງພວກເຂົາຈະດີສໍ່າໃດກໍຕາມ, ພວກມັນກໍບໍ່ໄດ້ເປັນຕົວແທນໃຫ້ແກ່ຫຼັກການຄວາມຈິງ ແລະ ພວກເຂົາຕ້ອງເບິ່ງວ່າຄວາມຈິງໃນພຣະທຳຂອງພຣະເຈົ້າກ່າວແນວໃດ ແລະ ຝຶກຝົນໃນການສະແຫວງຫາຄວາມຈິງ ແລະ ປະຕິບັດຕາມພຣະທຳຂອງພຣະເຈົ້າທຸກຄັ້ງທີ່ພວກເຂົາເຮັດບາງສິ່ງ ແລະ ຈາກນັ້ນ ສະພາວະຂອງພວກເຂົາກໍຈະປ່ຽນແປງໄປຢ່າງຊ້າໆ. ຫຼັງຈາກທີ່ຂ້ານ້ອຍໄດ້ຍິນການໂອ້ລົມຂອງພຣະເຈົ້າ, ຂ້ານ້ອຍກໍເບິ່ງຄືວ່າຈະເຫັນຄວາມຫວັງອີກຄັ້ງ ແລະ ຂ້ານ້ອຍກໍຮູ້ສຶກວ່າມີເສັ້ນທາງ ແລະ ບໍ່ຄິດລົບອີກຕໍ່ໄປ). ການຄິດລົບແມ່ນສິ່ງທີ່ຜິດ; ພວກເຈົ້າບໍ່ຄວນຄິດລົບພາຍໃຕ້ສະພາບການໃດກໍຕາມ. ການປະຖິ້ມອຸປະນິໄສທີ່ເສື່ອມຊາມແມ່ນເລື່ອງທີ່ຍິ່ງໃຫຍ່ໃນການໄດ້ຮັບຄວາມລອດພົ້ນ. ຍິ່ງບາງສິ່ງເປັນອຸປະນິໄສທີ່ເສື່ອມຊາມຫຼາຍສໍ່າໃດ, ພວກເຈົ້າກໍຍິ່ງຕ້ອງຈົດຈໍ່ກັບການແກ້ໄຂມັນຫຼາຍຂຶ້ນສໍ່ານັ້ນ. ພວກເຈົ້າຕ້ອງທຸ່ມເທຢ່າງເຕັມທີ່ ແລະ ອຸທິດຄວາມເອົາໃຈໃສ່ທັງໝົດຂອງພວກເຈົ້າໃຫ້ກັບມັນ. ພວກເຈົ້າບໍ່ສາມາດຄິດລົບໄດ້ ແລະ ພວກເຈົ້າບໍ່ສາມາດຍອມແພ້ໄດ້. ເຖິງແມ່ນວ່າຕອນນີ້ພວກເຈົ້າກຳລັງເລີ່ມຈົດຈໍ່ກັບການໄລ່ຕາມເສາະຫາຄວາມຈິງ, ບາງຄັ້ງພວກເຈົ້າກໍຍັງບໍ່ຮູ້ວິທີປະຕິບັດ. ການເວົ້າກັບພວກເຈົ້າໃນຕອນນີ້ກ່ຽວກັບເສັ້ນທາງຂອງການປະຕິບັດແມ່ນເປັນປະໂຫຍດຫຼາຍກວ່າສຳລັບການເຂົ້າສູ່ຊີວິດຂອງພວກເຈົ້າ ແລະ ໃນເວລາດຽວກັນ ມັນກໍສາມາດເຮັດໃຫ້ເກີດຄວາມຮູ້ສຶກເຖິງວິກິດການຂຶ້ນໃນຕົວພວກເຈົ້າ ແລະ ເຮັດໃຫ້ພວກເຈົ້າສາມາດຈົດຈໍ່ກັບຄວາມຈິງ ແລະ ເຂົ້າໃຈຄວາມຈິງ ແລະ ເຂົ້າສູ່ຄວາມເປັນຈິງຄວາມຈິງໂດຍໄວເທົ່າທີ່ຈະໄວໄດ້. ຢ່າເພິ່ງພໍໃຈໃນຕົນເອງ ແລະ ຢ່າພໍໃຈກັບສະຖານະການໃນປັດຈຸບັນຂອງພວກເຈົ້າ. ພວກເຈົ້າພຽງແຕ່ກາຍເປັນຄົນທີ່ເຊື່ອຟັງ ແລະ ປະພຶດຕົວດີ ແລະ ມີເຫດຜົນຫຼາຍກວ່າແຕ່ກ່ອນເລັກນ້ອຍເທົ່ານັ້ນ, ແຕ່ພວກເຈົ້າຍັງຢູ່ຫ່າງໄກຈາກການປະຖິ້ມອຸປະນິໄສທີ່ເສື່ອມຊາມຂອງພວກເຈົ້າຫຼາຍ! ຂໍ້ເທັດຈິງນັ້ນເຫັນໄດ້ຢ່າງຊັດເຈນ, ແລ້ວການຄິດລົບຈະມີປະໂຫຍດຫຍັງ? ການຄິດລົບບໍ່ສາມາດແກ້ໄຂບັນຫາທີ່ແທ້ຈິງໄດ້. ພວກເຈົ້າຄວນຊອກຫາວ່າບັນຫາມາຈາກໃສ ແລະ ເລີ່ມພະຍາຍາມແກ້ໄຂມັນຈາກຈຸດນັ້ນ. ມັນຍັງບໍ່ຊ້າເກີນໄປທີ່ຈະເລີ່ມຕົ້ນໃນຕອນນີ້. ເມື່ອໃດຈຶ່ງຈະຖືວ່າຊ້າເກີນໄປ? ມັນຈະຊ້າເກີນໄປເມື່ອວຽກງານຂອງພຣະເຈົ້າສິ້ນສຸດລົງ. ພວກເຈົ້າມີຄວາມຕັ້ງໃຈທີ່ຈະເຂົ້າສູ່ຄວາມເປັນຈິງຄວາມຈິງ ແລະ ມາເພື່ອໄດ້ຮັບຄວາມຈິງເປັນຊີວິດຂອງພວກເຈົ້າບໍ? (ຕອນນີ້ພວກຂ້ານ້ອຍມີຄວາມຕັ້ງໃຈນີ້ແລ້ວ). ຄວາມຈິງແລ້ວ, ການເຂົ້າສູ່ຄວາມເປັນຈິງຄວາມຈິງນັ້ນບໍ່ຍາກ. ລອງຄິດເບິ່ງ, ມີຄຳເວົ້າໃນການໂອ້ລົມຫຼາຍຄຳກ່ຽວກັບຄວາມຈິງທີ່ຖືກກ່າວອອກມາ ແລະ ພວກມັນກໍມີລາຍລະອຽດ ແລະ ສະເພາະເຈາະຈົງຫຼາຍ. ມັນເບິ່ງຄືວ່າມີເນື້ອຫາຫຼາຍ, ແຕ່ຫຼັກການບໍ່ໄດ້ປ່ຽນແປງ ແລະ ເສັ້ນທາງຂອງການປະຕິບັດກໍບໍ່ປ່ຽນແປງ. ເມື່ອເຈົ້າເປີດເຜີຍອຸປະນິໄສທີ່ເສື່ອມຊາມ, ຈົ່ງຈັບເອົາແນວຄິດ ຫຼື ຄວາມຄິດນັ້ນຢ່າງມີສະຕິ ແລະ ໄຕ່ຕອງໃນຫົວໃຈຂອງເຈົ້າວ່າ “ນີ້ຄືອຸປະນິໄສທີ່ເສື່ອມຊາມ, ແລ້ວຂ້ອຍຄວນແກ້ໄຂມັນແນວໃດ? ຂ້ອຍບໍ່ເຄີຍແກ້ໄຂມັນມາກ່ອນ. ຂ້ອຍເຊື່ອໃນພຣະເຈົ້າມາຫຼາຍປີແລ້ວ, ແຕ່ຂ້ອຍພຽງແຕ່ເນັ້ນໃສ່ການກະທຳພາຍນອກ ແລະ ການໂອ້ອວດ ແລະ ຂ້ອຍບໍ່ເຄີຍໄຕ່ຕອງເຖິງຂໍ້ເທັດຈິງທີ່ວ່າຂ້ອຍຍັງມີອຸປະນິໄສທີ່ເສື່ອມຊາມຢູ່. ມື້ນີ້ຂ້ອຍໄດ້ຄົ້ນພົບໃນທັນທີວ່າຂ້ອຍມີຄວາມຄິດແບບນີ້ຢູ່ພາຍໃນຕົວຂ້ອຍ. ຄວາມຄິດນີ້ມາຈາກໃສ? ມາຈາກອຸປະນິໄສທີ່ເສື່ອມຊາມ. ແລ້ວອຸປະນິໄສທີ່ເສື່ອມຊາມນີ້ຄວນໄດ້ຮັບການແກ້ໄຂແນວໃດ?” ຈົ່ງອະທິຖານຫາພຣະເຈົ້າ ແລະ ສະແຫວງຫາຄວາມຈິງ ແລະ ຍັງຖາມຄົນທີ່ຢູ່ອ້ອມຂ້າງເຈົ້າທີ່ມີປະສົບການ; ພວກເຂົາຈະນຳພາເຈົ້າໃຫ້ສະແຫວງຫາຄວາມຈິງ ແລະ ແກ້ໄຂບັນຫາ. ເມື່ອທຸກຄົນຢູ່ຮ່ວມກັນ, ພວກເຈົ້າຕ້ອງສະໜັບສະໜູນ ແລະ ຊ່ວຍເຫຼືອກັນກັນເອງ ແລະ ເຂົ້າໃຈກັນເອງ. ວຸດທິພາວະຂອງທຸກຄົນແມ່ນຄືກັນ ແລະ ບໍ່ມີໃຜຄວນຍົກຍ້ອງ ຫຼື ດູຖູກໃຜ. ຖ້າທຸກຄົນຊ່ວຍເຫຼືອ ແລະ ສະໜັບສະໜູນກັນແບບນີ້ ແລະ ວຸດທິພາວະຂອງທຸກຄົນກໍຄ່ອຍໆເຕີບໃຫຍ່ຂຶ້ນ ແລະ ໃນທີ່ສຸດ ພວກເຈົ້າທຸກຄົນກໍໄດ້ຮັບຄວາມລອດພົ້ນ ແລະ ເຂົ້າສູ່ອານາຈັກໄປພ້ອມກັນ, ສິ່ງນັ້ນຈະບໍ່ດີບໍ? (ແມ່ນແລ້ວ). ເອົາລະ, ໃຫ້ພວກເຮົາຈົບການໂອ້ລົມຂອງພວກເຮົາໄວ້ພຽງເທົ່ານີ້ສຳລັບມື້ນີ້. ລາກ່ອນ!

ວັນທີ 9 ກັນຍາ 2023


ວິທີການໄລ່ຕາມເສາະຫາຄວາມຈິງ (4)

ການປະຕິບັດຂໍ້ທີໜຶ່ງສຳລັບວິທີການໄລ່ຕາມເສາະຫາຄວາມຈິງ: ການປ່ອຍວາງ

ການປ່ອຍວາງຄວາມບາດໝາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ

I. ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບວຽກງານຂອງພຣະເຈົ້າ

F. ວຽກງານຂອງພຣະເຈົ້າບໍ່ໄດ້ປ່ຽນແປງເງື່ອນໄຂແຕ່ກຳເນີດຂອງຜູ້ຄົນ; ມັນມີຈຸດປະສົງເພື່ອປ່ຽນແປງອຸປະນິໄສທີ່ເສື່ອມຊາມຂອງພວກເຂົາ

ໃນການເຕົ້າໂຮມຄັ້ງກ່ອນ, ພວກເຮົາໄດ້ສືບຕໍ່ໂອ້ລົມກ່ຽວກັບຫົວຂໍ້ “ວິທີໄລ່ຕາມເສາະຫາຄວາມຈິງ”. ເນື້ອໃນຫຼັກຂອງການໂອ້ລົມແມ່ນຫຍັງ? ພວກເຮົາໄດ້ໂອ້ລົມກ່ຽວກັບຄວາມແຕກຕ່າງລະຫວ່າງເງື່ອນໄຂແຕ່ກຳເນີດຂອງຜູ້ຄົນ ແລະ ອຸປະນິໄສທີ່ເສື່ອມຊາມຂອງພວກເຂົາ ແລະ ພວກເຮົາກໍໄດ້ໂອ້ລົມຢ່າງສະເພາະເຈາະຈົງກ່ຽວກັບສອງດ້ານນີ້ເຊັ່ນກັນ. ຜ່ານການໂອ້ລົມ, ພວກເຈົ້າມີຄວາມເຂົ້າໃຈໃນລະດັບໜຶ່ງແລ້ວບໍ ກ່ຽວກັບວຽກງານທີ່ພຣະເຈົ້າຕັ້ງໃຈຈະເຮັດ ແລະ ພຣະເຈົ້າຕ້ອງການປ່ຽນແປງດ້ານໃດຂອງຜູ້ຄົນໃນການຊ່ວຍຜູ້ຄົນໃຫ້ລອດພົ້ນ? (ແມ່ນແລ້ວ. ຜ່ານການໂອ້ລົມຄັ້ງກ່ອນຂອງພຣະເຈົ້າ, ຂ້ານ້ອຍເຂົ້າໃຈວ່າ ສິ່ງທີ່ພຣະເຈົ້າຕັ້ງໃຈປ່ຽນແປງດ້ວຍວຽກງານຂອງພຣະອົງກໍຄືອຸປະນິໄສທີ່ເສື່ອມຊາມຂອງຜູ້ຄົນ). ໃນການຊ່ວຍຜູ້ຄົນໃຫ້ລອດພົ້ນ, ພຣະເຈົ້າຕັ້ງໃຈກຳຈັດອຸປະນິໄສທີ່ເສື່ອມຊາມຂອງພວກເຂົາ; ພຣະອົງບໍ່ໄດ້ຕັ້ງໃຈປ່ຽນແປງເງື່ອນໄຂແຕ່ກຳເນີດຂອງພວກເຂົາ, ແມ່ນບໍ? (ແມ່ນແລ້ວ). ພຣະເຈົ້າສະແດງຄວາມຈິງ ແລະ ສະໜອງຄວາມຈິງໃຫ້ແກ່ຜູ້ຄົນ ແລະ ໃຊ້ວິທີການເຮັດວຽກທີ່ຫຼາກຫຼາຍ, ທັງໝົດນີ້ແມ່ນແນໃສ່ອຸປະນິໄສທີ່ເສື່ອມຊາມຂອງຜູ້ຄົນ. ຜ່ານວຽກງານຂອງພຣະອົງ, ພຣະເຈົ້າເຮັດໃຫ້ຜູ້ຄົນສາມາດປະຖິ້ມອຸປະນິໄສທີ່ພວກເຂົາເພິ່ງພາເພື່ອການຢູ່ລອດ ເຊິ່ງຖືກເຮັດໃຫ້ເສື່ອມຊາມໂດຍຊາຕານ. ໂດຍການເຮັດເຊັ່ນນີ້, ພຣະທຳຂອງພຣະເຈົ້າ ແລະ ຄວາມຈິງຈຶ່ງຄ່ອຍໆກາຍເປັນສ່ວນໜຶ່ງຂອງຜູ້ຄົນ, ກາຍເປັນຊີວິດຂອງພວກເຂົາ. ນີ້ຄືຜົນສຸດທ້າຍທີ່ວຽກງານຂອງພຣະເຈົ້າແນໃສ່ເພື່ອໃຫ້ບັນລຸ. ພວກເຈົ້າຢັ່ງຮູ້ຫຍັງແດ່ຈາກການໂອ້ລົມໃນດ້ານນີ້? ເນື້ອໃນໃດສ້າງຄວາມປະທັບໃຈໃຫ້ພວກເຈົ້າຢ່າງເລິກເຊິ່ງທີ່ສຸດ? ໃຫ້ຄິດທົບທວນເບິ່ງບຶດໜຶ່ງ. (ການໂອ້ລົມຄັ້ງກ່ອນຂອງພຣະເຈົ້າໄດ້ຊ່ວຍໃຫ້ຂ້ານ້ອຍແກ້ໄຂມຸມມອງທີ່ຄາດເຄື່ອນທີ່ຂ້ານ້ອຍມີ. ໃນອະດີດ, ຂ້ານ້ອຍຄິດວ່າພຣະເຈົ້າຈະປ່ຽນແປງຂີດຄວາມສາມາດ, ຄວາມສາມາດ ແລະ ລັກສະນະນິໄສທີ່ເປັນເນື້ອແທ້ຂອງຜູ້ຄົນ ແຕ່ຜ່ານການໂອ້ລົມຂອງພຣະເຈົ້າ, ຂ້ານ້ອຍເຂົ້າໃຈວ່າພຣະເຈົ້າບໍ່ໄດ້ເຮັດວຽກງານທີ່ເໜືອທຳມະຊາດ. ວຽກງານຂອງພຣະເຈົ້າແມ່ນເພື່ອປ່ຽນແປງອຸປະນິໄສທີ່ເສື່ອມຊາມຂອງຜູ້ຄົນ ແລະ ຄວາມຄິດ ແລະ ມຸມມອງທີ່ຄາດເຄື່ອນຕ່າງໆຂອງພວກເຂົາ ເຊິ່ງເປັນສິ່ງຂອງຊາຕານ. ໂດຍການປະຕິບັດພຣະທຳຂອງພຣະເຈົ້າ, ຄວາມເປັນມະນຸດທີ່ປົກກະຕິຂອງຜູ້ຄົນກໍໄດ້ຮັບການຟື້ນຟູ ແລະ ສະຕິຮູ້ສຶກຜິດຊອບ ແລະ ຄວາມສຳນຶກຂອງພວກເຂົາກໍເລີ່ມປົກກະຕິຫຼາຍຂຶ້ນ. ໃນເວລາດຽວກັນ, ຂ້ານ້ອຍກໍຍັງເຂົ້າໃຈເຖິງຄວາມສຳຄັນຂອງການໄລ່ຕາມເສາະຫາຄວາມຈິງ. ມີພຽງແຕ່ການໄລ່ຕາມເສາະຫາຄວາມຈິງ ແລະ ການປະຕິບັດຄວາມຈິງເທົ່ານັ້ນ ອຸປະນິໄສທີ່ເສື່ອມຊາມຂອງພວກເຮົາຈຶ່ງຈະສາມາດຖືກແກ້ໄຂໄດ້; ເມື່ອພຣະທຳຂອງພຣະເຈົ້າກາຍເປັນຊີວິດຂອງພວກເຮົາ, ພວກເຮົາກໍບັນລຸການຖືກຊ່ວຍໃຫ້ລອດພົ້ນໂດຍພຣະເຈົ້າ. ສອງດ້ານນີ້ໃນການໂອ້ລົມຂອງພຣະເຈົ້າໄດ້ສ້າງຄວາມປະທັບໃຈທີ່ຂ້ອນຂ້າງເລິກເຊິ່ງໃຫ້ກັບຂ້ານ້ອຍ). ເນື້ອໃນຂອງການໂອ້ລົມຄັ້ງກ່ອນກ່ຽວຂ້ອງກັບຄວາມຈິງທີ່ກ່ຽວກັບນິມິດ; ມັນກ່ຽວຂ້ອງກັບບາງດ້ານທີ່ສະເພາະເຈາະຈົງໃນວຽກງານຂອງພຣະເຈົ້າ, ເປົ້າໝາຍໃນວຽກງານຂອງພຣະເຈົ້າ ແລະ ຜົນທີ່ມັນແນໃສ່ເພື່ອໃຫ້ບັນລຸ. ໂດຍອີງໃສ່ເນື້ອໃນທີ່ໄດ້ໂອ້ລົມກັນ, ເກີດມີຄຳຖາມສະເພາະບາງຢ່າງ. ຄຳຖາມເຫຼົ່ານີ້ລວມມີ ການສະແດງອອກໃດແດ່ໃນຊີວິດປະຈຳວັນທີ່ຖືວ່າເປັນເງື່ອນໄຂແຕ່ກຳເນີດຂອງຄົນໆໜຶ່ງ, ການສະແດງອອກໃດແດ່ທີ່ສະທ້ອນເຖິງລັກສະນະ ຫຼື ແກ່ນແທ້ຄວາມເປັນມະນຸດຂອງພວກເຂົາ, ນັ້ນກໍຄື ສິ່ງທີ່ພວກເຮົາເອີ້ນກັນທົ່ວໄປວ່າເປັນການສະແດງອອກບາງຢ່າງທີ່ບົ່ງບອກວ່າຄວາມເປັນມະນຸດຂອງຄົນໆໜຶ່ງດີ ຫຼື ບໍ່ດີ ແລະ ການສະແດງອອກໃດແດ່ທີ່ເປັນການເປີດເຜີຍອຸປະນິໄສທີ່ເສື່ອມຊາມ. ສິ່ງເຫຼົ່ານີ້ແມ່ນຄຳຖາມທີ່ສະເພາະເຈາະຈົງ, ແມ່ນບໍ? ເຖິງແມ່ນວ່າໃນເມື່ອກ່ອນຕອນທີ່ພວກເຮົາໂອ້ລົມກ່ຽວກັບຫົວຂໍ້ນີ້ ພວກເຮົາໄດ້ຍົກບາງຕົວຢ່າງ ແຕ່ພວກມັນກໍບໍ່ໄດ້ມີເປົ້າໝາຍ ຫຼື ສະເພາະເຈາະຈົງຫຼາຍ. ມື້ນີ້, ພວກເຮົາຈະໂອ້ລົມກັນຢ່າງສະເພາະເຈາະຈົງກ່ຽວກັບບັນຫານີ້ ເພື່ອແຍກແຍະລະຫວ່າງການສະແດງອອກທີ່ຜູ້ຄົນເປີດເຜີຍເຊິ່ງເປັນເງື່ອນໄຂແຕ່ກຳເນີດ, ສິ່ງທີ່ກ່ຽວຂ້ອງກັບລັກສະນະຂອງພວກເຂົາ ແລະ ສິ່ງທີ່ຕົກຢູ່ໃນໝວດໝູ່ຂອງອຸປະນິໄສທີ່ເສື່ອມຊາມ, ໂດຍແຍກແຍະການສະແດງອອກທີ່ສະເພາະເຈາະຈົງຂອງສາມດ້ານນີ້. ໂດຍການເຮັດເຊັ່ນນີ້, ມັນກໍຈະແຈ່ມແຈ້ງຂຶ້ນວ່າຜູ້ຄົນຄວນເຊື່ອມໂຍງບັນຫາຫຼາກຫຼາຍທີ່ພວກເຂົາພົບພໍ້ໃນຊີວິດປະຈຳວັນຂອງພວກເຂົາ ເຂົ້າກັບສາມດ້ານນີ້ແນວໃດ ໂດຍອີງໃສ່ພຣະທຳຂອງພຣະເຈົ້າ ແລະ ຄວາມຈິງ. ສິ່ງນີ້ລວມເຖິງການເປີດເຜີຍໃດແດ່ຂອງຜູ້ຄົນທີ່ເປັນດ້ານທີ່ມີມາແຕ່ກຳເນີດຂອງຄວາມເປັນມະນຸດທີ່ປົກກະຕິ ເຊິ່ງບໍ່ຈຳເປັນຕ້ອງແກ້ໄຂ ຫຼື ຢັບຢັ້ງ; ດ້ານໃດແດ່ທີ່ເປັນການເປີດເຜີຍເຖິງບັນຫາກ່ຽວກັບຄວາມເປັນມະນຸດຂອງຜູ້ຄົນ ແລະ ພວກເຂົາຄວນປ່ຽນແປງ ແລະ ແກ້ໄຂສິ່ງເຫຼົ່ານີ້ແນວໃດ ຫຼື ແກ້ໄຂພວກມັນຜ່ານການສະແຫວງຫາຄວາມຈິງ; ແລະ ການສະແດງອອກໃດແດ່ທີ່ຕົກຢູ່ໃນໝວດໝູ່ຂອງອຸປະນິໄສທີ່ເສື່ອມຊາມ ແລະ ຜູ້ຄົນຄວນມາເຂົ້າໃຈແກ່ນແທ້ຂອງອຸປະນິໄສເຫຼົ່ານີ້ ແລະ ແກ້ໄຂ ແລະ ປະຖິ້ມພວກມັນຜ່ານການຍອມຮັບ ແລະ ການປະຕິບັດຄວາມຈິງແນວໃດ. ທັງໝົດນີ້ລ້ວນແຕ່ມີການສະແດງອອກທີ່ສະເພາະເຈາະຈົງ ແລະ ແນ່ນອນວ່າມີເສັ້ນທາງແຫ່ງການປະຕິບັດທີ່ສະເພາະເຈາະຈົງກ່ຽວຂ້ອງນຳ. ອີງຕາມການສະແດງອອກທີ່ແຕກຕ່າງກັນຂອງຜູ້ຄົນ, ພວກເຮົາຈະໂອ້ລົມກ່ຽວກັບຫຼັກການ ແລະ ເສັ້ນທາງແຫ່ງການປະຕິບັດ ເພື່ອໃຫ້ຜູ້ຄົນສາມາດເຂົ້າໃຈວິທີການປະເຊີນໜ້າ ແລະ ແກ້ໄຂບັນຫາເຫຼົ່ານີ້ ແລະ ເພື່ອໃຫ້ຜູ້ຄົນສາມາດມີທັດສະນະຄະຕິ ແລະ ເສັ້ນທາງແຫ່ງການປະຕິບັດທີ່ເປັນຮູບປະທຳຫຼາຍຂຶ້ນສຳລັບບັນຫາຕ່າງໆ. ການໂອ້ລົມແບບນີ້ດີບໍ? (ດີ).

4. ເງື່ອນໄຂແຕ່ກຳເນີດແມ່ນຫຍັງ

ພວກເຮົາໄດ້ໂອ້ລົມກັນສອງຄັ້ງມາກ່ອນແລ້ວກ່ຽວກັບສາມບັນຫາ ຄື ເງື່ອນໄຂແຕ່ກຳເນີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ. ເຖິງແມ່ນວ່າພວກເຮົາບໍ່ໄດ້ອະທິບາຍຢ່າງສະເພາະເຈາະຈົງວ່າການສະແດງອອກ ແລະ ການເປີດເຜີຍຂອງຜູ້ຄົນເປັນຂອງບັນຫາໃດໃນສາມບັນຫານີ້ ໃນລັກສະນະທີ່ມີເປົ້າໝາຍ, ພວກເຮົາກໍໄດ້ຍົກບາງຕົວຢ່າງເມື່ອໂອ້ລົມກ່ຽວກັບແຕ່ລະບັນຫາ. ໃນການໂອ້ລົມຄັ້ງກ່ອນໆ, ເມື່ອກ່າວເຖິງສາມບັນຫານີ້ ພວກເຮົາຍັງໄດ້ໂອ້ລົມກ່ຽວກັບແກ່ນແທ້ຂອງບັນຫາເຫຼົ່ານີ້ ຫຼື ເສັ້ນທາງ ແລະ ຫຼັກການຂອງການປະຕິບັດທີ່ກ່ຽວຂ້ອງນຳ. ຕອນນີ້, ກ່ຽວກັບສາມບັນຫາທີ່ເຮົາຫາກໍກ່າວເຖິງ, ເຮົາຢາກໃຫ້ທຸກຄົນສົນທະນາກັນກ່ອນວ່າເງື່ອນໄຂແຕ່ກຳເນີດໝາຍເຖິງຫຍັງ. ພວກເຈົ້າທຸກຄົນສາມາດໂອ້ລົມຫຍໍ້ໆກ່ຽວກັບເລື່ອງນີ້ ເພື່ອໃຫ້ມີແນວຄວາມຄິດພື້ນຖານກ່ອນ. (ພຣະເຈົ້າ, ເງື່ອນໄຂຕິດໂຕມາແຕ່ເກີດໝາຍເຖິງຂີດຄວາມສາມາດ, ຄວາມສາມາດ, ລັກສະນະນິໄສຕິດໂຕມາແຕ່ເກີດ ແລະ ສັນຊາດຕະຍານຂອງຄົນໆໜຶ່ງບໍ?) ພວກເຮົາໄດ້ໂອ້ລົມກ່ຽວກັບເນື້ອໃນນີ້ມາກ່ອນແລ້ວ, ສະນັ້ນ ພວກເຈົ້າທຸກຄົນຄວນຈະຄຸ້ນເຄີຍກັບມັນ. ມີອີກບໍ? ຈຸດແຂງ ແລະ ຮູບຮ່າງໜ້າຕາຖືວ່າເປັນເງື່ອນໄຂຕິດໂຕມາແຕ່ເກີດບໍ? (ແມ່ນແລ້ວ). ແລ້ວພູມຫຼັງຄອບຄົວຂອງຄົນໆໜຶ່ງເດ? (ແມ່ນແລ້ວ, ສິ່ງນີ້ກໍແມ່ນຄືກັນ). ແລ້ວວິຖີຊີວິດ ແລະ ນິໄສ, ແມ່ນບໍ? ມີຫຍັງອີກບໍ? (ຍັງມີຄວາມສົນໃຈ ແລະ ກິດຈະກຳຍາມຫວ່າງ). ມີຄວາມແຕກຕ່າງກັນເລັກນ້ອຍລະຫວ່າງຄວາມສົນໃຈ ແລະ ກິດຈະກຳຍາມຫວ່າງ ກັບ ຈຸດແຂງ. ການເພີ່ມຄວາມສົນໃຈ ແລະ ກິດຈະກຳຍາມຫວ່າງເຂົ້າມາເຮັດໃຫ້ມີຄວາມສະເພາະເຈາະຈົງຫຼາຍຂຶ້ນ. ໃຫ້ເຮົາມາຈັດລາຍການພວກມັນຕາມລຳດັບ: ໜຶ່ງຄືພູມຫຼັງຄອບຄົວ. ສອງຄືຮູບຮ່າງໜ້າຕາ. ສາມຄືລັກສະນະນິໄສ. ສີ່ຄືສັນຊາດຕະຍານ. ຫ້າຄືຂີດຄວາມສາມາດ. ຫົກຄືຈຸດແຂງ. ເຈັດຄືຄວາມສົນໃຈ ແລະ ກິດຈະກຳຍາມຫວ່າງ. ແປດຄືຄວາມສາມາດ. ຈາກນັ້ນກໍຄືນິໄສການໃຊ້ຊີວິດ ແລະ ວິຖີຊີວິດ. ສອງຢ່າງສຸດທ້າຍນີ້ຄ້າຍຄືກັນ ແຕ່ມີຄວາມແຕກຕ່າງທີ່ສະເພາະເຈາະຈົງບາງຢ່າງ. ສິ່ງເຫຼົ່ານີ້ລວມກັນເປັນທັງໝົດສິບຢ່າງ. ເອົາເລີຍ, ອ່ານພວກມັນອອກມາເລີຍ. (ໜຶ່ງ: ພູມຫຼັງຄອບຄົວ. ສອງ: ຮູບຮ່າງໜ້າຕາ. ສາມ: ລັກສະນະນິໄສ. ສີ່: ສັນຊາດຕະຍານ. ຫ້າ: ຂີດຄວາມສາມາດ. ຫົກ: ຈຸດແຂງ. ເຈັດ: ຄວາມສົນໃຈ ແລະ ກິດຈະກຳຍາມຫວ່າງ. ແປດ: ຄວາມສາມາດ. ເກົ້າ: ນິໄສການໃຊ້ຊີວິດ. ສິບ: ວິຖີຊີວິດ). ສິ່ງເຫຼົ່ານີ້ລ້ວນແຕ່ເປັນເງື່ອນໄຂຕິດໂຕມາແຕ່ເກີດຂອງຜູ້ຄົນ. ພວກເຮົາບໍ່ຄວນໂອ້ລົມຢ່າງສະເພາະເຈາະຈົງກ່ຽວກັບເງື່ອນໄຂຕິດໂຕມາແຕ່ເກີດນຳບໍ? ຖ້າບໍ່ມີການໂອ້ລົມ, ພວກເຈົ້າສາມາດແຍກແຍະຢ່າງຖືກຕ້ອງດ້ວຍຕົວພວກເຈົ້າເອງໄດ້ບໍ? (ບໍ່ໄດ້). ໃນສະຖານະການໃດແດ່ທີ່ພວກເຈົ້າບໍ່ສາມາດແຍກແຍະໄດ້? (ບາງຄັ້ງ ເມື່ອພວກເຮົາເຫັນການສະແດງອອກບາງຢ່າງໃນຕົວຄົນໃດໜຶ່ງ, ພວກເຮົາບໍ່ສາມາດບອກໄດ້ວ່າພວກມັນກຳລັງສະທ້ອນເຖິງລັກສະນະນິໄສ ຫຼື ສັນຊາດຕະຍານຂອງຄົນໆນັ້ນ ຫຼື ວ່າພວກມັນເປັນການເປີດເຜີຍອຸປະນິໄສທີ່ເສື່ອມຊາມ). (ອີກຢ່າງ ນິໄສການໃຊ້ຊີວິດ ແລະ ວິຖີຊີວິດ, ຂ້ານ້ອຍເຄີຍຄິດວ່າສິ່ງເຫຼົ່ານີ້ຖືກສ້າງຂຶ້ນໂດຍອີງໃສ່ເງື່ອນໄຂການດຳລົງຊີວິດ ແລະ ພູມຫຼັງທີ່ຮຽນຮູ້; ຂ້ານ້ອຍບໍ່ຮູ້ເລີຍວ່າພວກມັນສາມາດເປັນເງື່ອນໄຂຕິດໂຕມາແຕ່ເກີດໄດ້). ເຈົ້າເຫັນບໍ, ເມື່ອພວກເຮົາແຍກຍ່ອຍເນື້ອໃນທີ່ລະອຽດ ແລະ ສະເພາະເຈາະຈົງບາງຢ່າງພາຍໃນໜຶ່ງຫົວຂໍ້ໃຫຍ່, ໃນທາງຜິວເຜີນແລ້ວ ມັນເບິ່ງຄືວ່າເຈົ້າຮູ້ລາຍລະອຽດເຫຼົ່ານີ້, ແຕ່ໃນຊີວິດຈິງ ເຈົ້າພັດສັບສົນກັບພວກມັນເລັກໜ້ອຍ; ເຈົ້າຍັງບໍ່ແຈ່ມແຈ້ງຫຼາຍກ່ຽວກັບວິທີແຍກແຍະພວກມັນ, ແມ່ນບໍ? (ແມ່ນແລ້ວ). ພວກເຮົາຍັງຈຳເປັນຕ້ອງມີການໂອ້ລົມທີ່ສະເພາະເຈາະຈົງບາງຢ່າງກ່ຽວກັບບັນຫານີ້.

5. ຄວາມແຕກຕ່າງ ແລະ ຄວາມສຳພັນລະຫວ່າງເງື່ອນໄຂຕິດໂຕມາແຕ່ເກີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ

ກ່ຽວກັບສາມດ້ານທີ່ພວກເຮົາຫາກໍກ່າວເຖິງ ນັ້ນກໍຄື ເງື່ອນໄຂຕິດໂຕມາແຕ່ເກີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ, ໃຫ້ພວກເຮົາມາຈັດລາຍການເນື້ອໃນທີ່ສະເພາະເຈາະຈົງບາງຢ່າງສຳລັບເງື່ອນໄຂຕິດໂຕມາແຕ່ເກີດ ແລະ ໂອ້ລົມກ່ຽວກັບພວກມັນຢ່າງລະອຽດເທື່ອລະຢ່າງ. ສຳລັບຄວາມເປັນມະນຸດ ແລະ ອຸປະນິໄສທີ່ເສື່ອມຊາມນັ້ນ ພວກເຮົາຈະບໍ່ຈັດລາຍການພວກມັນອອກມາ. ໃນຂະນະທີ່ໂອ້ລົມກ່ຽວກັບເນື້ອໃນ ແລະ ການສະແດງອອກທີ່ສະເພາະເຈາະຈົງຂອງເງື່ອນໄຂຕິດໂຕມາແຕ່ເກີດ, ພວກເຮົາຍັງຈະກ່າວເຖິງການສະແດງອອກບາງຢ່າງຂອງຄວາມເປັນມະນຸດ ແລະ ການເປີດເຜີຍຂອງອຸປະນິໄສທີ່ເສື່ອມຊາມ. ເມື່ອພວກເຮົາໂອ້ລົມກ່ຽວກັບສິ່ງເຫຼົ່ານີ້, ພວກເຈົ້າສາມາດແຍກແຍະ ແລະ ຈຳແນກໄດ້ວ່າພວກມັນເປັນຂອງເງື່ອນໄຂຕິດໂຕມາແຕ່ເກີດ ເຊິ່ງບໍ່ຈຳເປັນຕ້ອງປ່ຽນແປງ ຫຼື ວ່າພວກມັນເປັນຂອງບັນຫາກ່ຽວກັບລັກສະນະຂອງຜູ້ຄົນ ຫຼື ອຸປະນິໄສທີ່ເສື່ອມຊາມຂອງພວກເຂົາ ເຊິ່ງຈຳເປັນຕ້ອງໄດ້ຮັບການແກ້ໄຂຜ່ານການສະແຫວງຫາຄວາມຈິງ. ໂດຍການມີສ່ວນຮ່ວມໃນການໂອ້ລົມທີ່ສະເພາະເຈາະຈົງ ໂດຍໃຊ້ຕົວຢ່າງ ແລະ ບັນຫາທີ່ສະເພາະເຈາະຈົງ, ການແຍກແຍະກໍຈະແຈ່ມແຈ້ງຂຶ້ນ, ແມ່ນບໍ? (ແມ່ນແລ້ວ).

ຕົວຢ່າງທີ 1: ການເຕີບໃຫຍ່ໃນຄອບຄົວທີ່ຍາກຈົນ ແລະ ການເຕີບໃຫຍ່ໃນຄອບຄົວທີ່ຮັ່ງມີ

ບາງຄົນມາຈາກຄອບຄົວທີ່ຍາກຈົນ ແລະ ມີເງື່ອນໄຂທາງເສດຖະກິດທີ່ບໍ່ດີ. ພວກເຂົາດຳລົງຊີວິດໃນສະພາບທີ່ຂັດສົນ; ພວກເຂົາຝືດເຄືອງຢູ່ສະເໝີ ແລະ ຕ້ອງຄຳນວນ ແລະ ວາງແຜນທຸກລາຍຈ່າຍ. ເມື່ອເວົ້າເຖິງການໃຊ້ຈ່າຍເງິນ ແນວທາງຂອງພວກເຂົາກໍຄືການໃຊ້ເງິນທຸກກີບໃຫ້ຄຸ້ມຄ່າທີ່ສຸດເທົ່າທີ່ຈະເປັນໄປໄດ້. ພວກເຂົາເກີດມາໃນຄອບຄົວແບບນັ້ນ ແລະ ພາຍໃຕ້ເງື່ອນໄຂແບບນັ້ນ. ສິ່ງນີ້ຕົກຢູ່ໃນດ້ານໃດໃນສາມດ້ານທີ່ພວກເຮົາໄດ້ໂອ້ລົມກັນ? ມັນເປັນເງື່ອນໄຂຕິດໂຕມາແຕ່ເກີດ, ຄວາມເປັນມະນຸດ ຫຼື ອຸປະນິໄສທີ່ເສື່ອມຊາມ? ນີ້ແມ່ນດ້ານໜຶ່ງຂອງພູມຫຼັງຄອບຄົວຂອງພວກເຂົາ ເຊິ່ງເປັນເງື່ອນໄຂຕິດໂຕມາແຕ່ເກີດ, ແມ່ນບໍ? (ແມ່ນແລ້ວ). ພູມຫຼັງຄອບຄົວນີ້ດີ ຫຼື ບໍ່ດີ? (ຈາກມຸມມອງຂອງມະນຸດແລ້ວ, ມັນບໍ່ດີ). ພວກເຂົາດິ້ນລົນເພື່ອໃຫ້ຜ່ານໄປໄດ້, ຄອບຄົວຂອງພວກເຂົາທຸກຍາກ, ເງື່ອນໄຂທາງເສດຖະກິດຂອງພວກເຂົາບໍ່ຮັ່ງມີ ຫຼື ລໍ້າລວຍ, ສິ່ງເຫຼົ່ານີ້ແມ່ນບັນຫາທີ່ກ່ຽວຂ້ອງກັບພູມຫຼັງຄອບຄົວຂອງພວກເຂົາ. ເຖິງແມ່ນວ່າຄົນປະເພດນີ້ເກີດໃນຄອບຄົວທີ່ຍາກຈົນ, ບໍ່ເຄີຍກິນໄຂ່ປາຄາເວຍ, ບໍ່ເຄີຍນຸ່ງເຄື່ອງຍີ່ຫໍ້ດັງ, ບໍ່ເຄີຍໄດ້ສຳຜັດກັບສິ່ງຫຼູຫຼາຕ່າງໆ ແລະ ບໍ່ເຄີຍຕິດຕໍ່ພົວພັນກັບສັງຄົມຊັ້ນສູງ ຫຼື ບຸກຄົນທີ່ຮັ່ງມີ ຫຼື ຄົນທີ່ມີຊື່ສຽງໃດໆ, ພວກເຂົາກໍມີສະຕິຮູ້ສຶກຜິດຊອບ ແລະ ຄວາມສຳນຶກ. ເມື່ອມີປະຕິສຳພັນກັບຄົນອື່ນ, ພວກເຂົາບໍ່ເຄີຍເອົາປຽບ. ເມື່ອພວກເຂົາເຫັນຄົນໃດໜຶ່ງກຳລັງເພີດເພີນກັບສິ່ງທີ່ດີ ຫຼື ພວກເຂົາເຫັນຄົນທີ່ຮັ່ງມີ, ເຖິງແມ່ນວ່າພວກເຂົາຈະຮູ້ສຶກອິດສາ ພວກເຂົາກໍບໍ່ເຄີຍຄິດທີ່ຈະລັກ ຫຼື ຍຶດເອົາຊັບສິນຂອງຄົນອື່ນ. ການເປີດເຜີຍຂອງຄົນປະເພດນີ້ກ່ຽວຂ້ອງກັບດ້ານໃດ? (ລັກສະນະຂອງພວກເຂົາ, ຄວາມເປັນມະນຸດຂອງພວກເຂົາ). ມັນກ່ຽວຂ້ອງກັບຄວາມເປັນມະນຸດຂອງພວກເຂົາ. ການສະແດງອອກເຖິງຄວາມເປັນມະນຸດຂອງພວກເຂົາໃນດ້ານນີ້ດີ ຫຼື ບໍ່ດີ? (ຄວາມເປັນມະນຸດຂອງພວກເຂົາດີ ແລະ ຊື່ກົງ). ສິ່ງນີ້ຍັງບໍ່ສາມາດຖືວ່າຊື່ກົງໄດ້; ມັນພຽງແຕ່ໝາຍຄວາມວ່າພວກເຂົາບໍ່ເອົາປຽບຜົນປະໂຫຍດເລັກໆນ້ອຍໆ ແລະ ບໍ່ປະຈົບປະແຈງຄົນຮັ່ງມີ. ພວກເຂົາສາມາດປະຕິບັດຕໍ່ເລື່ອງດັ່ງກ່າວໄດ້ຢ່າງຖືກຕ້ອງ. ຄວາມເປັນມະນຸດຂອງຄົນປະເພດນີ້ເປັນແນວໃດ? (ຄວາມເປັນມະນຸດຂອງພວກເຂົາຂ້ອນຂ້າງດີ). ນີ້ແມ່ນຄຳກ່າວທີ່ບໍ່ມີອະຄະຕິ; ຄວາມເປັນມະນຸດຂອງພວກເຂົາຂ້ອນຂ້າງດີ ເຊິ່ງໝາຍຄວາມວ່າໃນແງ່ລັກສະນະຂອງພວກເຂົາແລ້ວ ພວກເຂົາຂ້ອນຂ້າງມີຄວາມສຸດຈະລິດ ແລະ ກຽດສັກສີ. ເຖິງແມ່ນວ່າພູມຫຼັງຄອບຄົວຂອງພວກເຂົາຈະຍາກຈົນ ແລະ ບໍ່ສູງສົ່ງ ພວກເຂົາກໍບໍ່ລັງກຽດຄົນທຸກຍາກ ແລະ ເຂົ້າຂ້າງຄົນຮັ່ງມີ ແລະ ພວກເຂົາທັງບໍ່ເອົາປຽບຄົນອື່ນ. ມີຄົນອີກປະເພດໜຶ່ງ: ພວກເຂົາເກີດໃນຄອບຄົວທີ່ຮັ່ງມີ ຫຼື ດັ່ງທີ່ຜູ້ບໍ່ມີຄວາມເຊື່ອຈະເວົ້າວ່າ “ເກີດມາເທິງກອງເງິນກອງຄຳ”. ພວກເຂົາບໍ່ເຄີຍຕ້ອງກັງວົນເລື່ອງອາຫານ ຫຼື ເຄື່ອງນຸ່ງຫົ່ມ ແລະ ທຸກຢ່າງກໍມີພ້ອມສຳລັບພວກເຂົາແລ້ວ; ບໍ່ວ່າພວກເຂົາຢາກກິນອາຫານຫຍັງກໍມີໃຫ້. ເງື່ອນໄຂຄອບຄົວຂອງພວກເຂົາແມ່ນດີເປັນພິເສດ ແລະ ພໍ່ແມ່ຂອງພວກເຂົາກໍປະຕິບັດຕໍ່ພວກເຂົາດີຫຼາຍ. ສິ່ງນີ້ກ່ຽວຂ້ອງກັບດ້ານໃດ? (ສິ່ງນີ້ກໍກ່ຽວຂ້ອງກັບພູມຫຼັງຄອບຄົວຂອງພວກເຂົາເຊັ່ນກັນ). ພູມຫຼັງຄອບຄົວຂອງຄົນໆໜຶ່ງແມ່ນເງື່ອນໄຂຕິດໂຕມາແຕ່ເກີດ. ເຖິງແມ່ນວ່າຄົນປະເພດນີ້ມີພູມຫຼັງຄອບຄົວທີ່ດີເປັນພິເສດ, ມີເງື່ອນໄຂທາງເສດຖະກິດທີ່ດີ ແລະ ບໍ່ມີຄວາມກັງວົນເລື່ອງອາຫານ ຫຼື ເຄື່ອງນຸ່ງຫົ່ມ ແລະ ໄດ້ເຫັນສິ່ງທີ່ດີ ແລະ ມີປະສົບການກັບສິ່ງທີ່ໂລກມີໃຫ້, ເມື່ອມີປະຕິສຳພັນກັບຄົນອື່ນ ຖ້າພວກເຂົາເຫັນຄົນທີ່ດີກວ່າ ແລະ ມີຄວາມສາມາດຫຼາຍກວ່າຕົນເອງ ຫຼື ຜູ້ທີ່ໂດດເດັ່ນໃນບາງດ້ານຢ່າງຊັດເຈນ ຫຼື ຜູ້ທີ່ມີກຽດຕິຍົດທ່າມກາງຜູ້ຄົນ, ພວກເຂົາກໍຈະຮູ້ສຶກອິດສາ ແລະ ລະດົມຄິດທຸກວິທີທາງເພື່ອດູຖູກຄົນເຫຼົ່ານັ້ນ. ການສະແດງອອກເຫຼົ່ານີ້ກ່ຽວຂ້ອງກັບດ້ານໃດ? (ຂ້ານ້ອຍຄິດວ່າພວກມັນກ່ຽວຂ້ອງກັບທັງອຸປະນິໄສທີ່ເສື່ອມຊາມ ແລະ ຄວາມເປັນມະນຸດ). ຖືກຕ້ອງແລ້ວ. ການສະແດງອອກເຫຼົ່ານີ້ກ່ຽວຂ້ອງກັບທັງຄວາມເປັນມະນຸດ ແລະ ອຸປະນິໄສທີ່ເສື່ອມຊາມຂອງພວກເຂົາ. ເມື່ອຄົນປະເພດນີ້ເຫັນຄົນທີ່ດີກວ່າຕົນເອງ, ພວກເຂົາກໍຮູ້ສຶກອິດສາ, ກຽດຊັງ ແລະ ຕ້ອງການກົດຂີ່, ທໍລະມານ ແລະ ກີດກັນຄົນເຫຼົ່ານັ້ນ; ພວກເຂົາຕ້ອງການເໜືອກວ່າຄົນເຫຼົ່ານັ້ນ. ຖ້າພວກເຂົາພຽງແຕ່ມີຄວາມຄິດເຫຼົ່ານີ້ ແຕ່ບໍ່ລົງມືເຮັດຕາມພວກມັນ, ພວກເຂົາກໍເປັນຄົນທີ່ມີຄວາມເປັນມະນຸດທີ່ບໍ່ດີ, ຄວາມເປັນມະນຸດຂອງພວກເຂົາຊົ່ວຮ້າຍບໍ? (ແມ່ນແລ້ວ). ໂດຍອີງໃສ່ຄວາມເປັນມະນຸດທີ່ຊົ່ວຮ້າຍນີ້, ຖ້າພວກເຂົາຮູ້ສຶກບໍ່ຍອມເມື່ອພວກເຂົາເຫັນຄົນທີ່ດີກວ່າຕົນເອງ, ຕັດສິນຄົນເຫຼົ່ານັ້ນລັບຫຼັງ ແລະ ເຖິງຂັ້ນຫຼິ້ນວິທີທີ່ບໍ່ຊື່ສັດເພື່ອກົດຂີ່ຄົນເຫຼົ່ານັ້ນ, ສິ່ງເຫຼົ່ານີ້ກໍຄືການສະແດງອອກທີ່ສະເພາະເຈາະຈົງຂອງອຸປະນິໄສທີ່ເສື່ອມຊາມ. ແກ່ນແທ້ຂອງອຸປະນິໄສທີ່ເສື່ອມຊາມນີ້ແມ່ນຫຍັງ? ມັນຄືຄວາມໂຫດຮ້າຍ. ການສະແດງອອກເຫຼົ່ານີ້ກ່ຽວຂ້ອງກັບທັງຄວາມເປັນມະນຸດ ແລະ ອຸປະນິໄສທີ່ເສື່ອມຊາມ. ເຖິງແມ່ນວ່າເງື່ອນໄຂຄອບຄົວຂອງຄົນປະເພດນີ້ຈະດີ ແລະ ພວກເຂົາກິນ ແລະ ນຸ່ງເຄື່ອງເປັນຢ່າງດີ ແລະ ເຈົ້າອາດຈະຄາດຫວັງໃຫ້ພວກເຂົາມີຄວາມເຂົ້າໃຈເຈາະເລິກ ແລະ ອົດທົນຕໍ່ຄົນອື່ນ, ເມື່ອມີປະຕິສຳພັນກັບຜູ້ຄົນ ພວກເຂົາມັກຈະຕ້ອງການເອົາປຽບຄົນອື່ນຢູ່ສະເໝີ ແລະ ມັກຈະຄຳນຶງເຖິງຜົນປະໂຫຍດຫຼາຍເກີນໄປຢູ່ສະເໝີ. ເມື່ອພວກເຂົາອອກໄປບ່ອນໃດບ່ອນໜຶ່ງກັບຄົນອື່ນ, ພວກເຂົາກໍຈະຈຸກຈິກວ່າໃຜໃຊ້ເງິນຫຼາຍກວ່າ ແລະ ໃຜເປັນຄົນຈ່າຍຄ່າເດີນທາງ, ໂດຍບໍ່ເຕັມໃຈທີ່ຈະໃຊ້ເງິນເພີ່ມແມ່ນແຕ່ກີບດຽວ. ເມື່ອເຮັດວຽກຮ່ວມກັບຄົນອື່ນ, ພວກເຂົາມັກຈະຄິດໄລ່ຢູ່ສະເໝີວ່າໃຜເຮັດຫຼາຍກວ່າ ແລະ ໃຜເຮັດໜ້ອຍກວ່າ ແລະ ພວກເຂົາມັກຈະຄິດຫາວິທີທາງເພື່ອຫຼົບຫຼີກວຽກຢູ່ສະເໝີ. ສິ່ງນີ້ກ່ຽວຂ້ອງກັບດ້ານໃດ? (ມັນກ່ຽວຂ້ອງກັບຄວາມເປັນມະນຸດຂອງພວກເຂົາ). ດ້ານໃດຂອງຄວາມເປັນມະນຸດ? (ຄວາມເຫັນແກ່ຕົວ ແລະ ຄວາມໜ້າລັງກຽດ). ຄວາມເຫັນແກ່ຕົວ ແລະ ຄວາມໜ້າລັງກຽດ, ມັກເອົາປຽບຄົນອື່ນ, ຂາດຄວາມສຸດຈະລິດ ແລະ ກຽດສັກສີ, ສິ່ງນີ້ກ່ຽວຂ້ອງກັບລັກສະນະຂອງພວກເຂົາ. ເມື່ອມີປະຕິສຳພັນກັບຜູ້ຄົນ, ພວກເຂົາເປັນຄົນມັກຄິດໄລ່ ແລະ ມັກເອົາປຽບຄົນອື່ນ, ເຖິງແມ່ນວ່າຂໍ້ໄດ້ປຽບທີ່ຈະໄດ້ຮັບນັ້ນເປັນພຽງເງິນກີບດຽວກໍຕາມ ແລະ ພວກເຂົາກໍຊອກຫາທຸກໂອກາດເພື່ອໃຫ້ໄດ້ມີຂໍ້ໄດ້ປຽບ. ບໍ່ວ່າມັນຈະເປັນຂອງສ່ວນລວມ ຫຼື ຂອງສ່ວນຕົວ ຫຼື ບໍ່ວ່າຈະເປັນຄົນໜຸ່ມ ຫຼື ຄົນເຖົ້າ, ພວກເຂົາກໍເອົາປຽບທຸກຄົນ. ບໍ່ວ່າຈະເປັນໃຜກໍຕາມ, ພວກເຂົາກໍບໍ່ຢັ້ງມື ແລະ ພວກເຂົາກໍເອົາປຽບເມື່ອໃດກໍຕາມທີ່ມີໂອກາດ. ພວກເຂົາພິຖີພິຖັນ ແລະ ມັກຄິດໄລ່ເປັນພິເສດໃນການມີປະຕິສຳພັນກັບຄົນອື່ນ. ຕົວຢ່າງ: ຄັ້ງກ່ອນ ເຈົ້າໄດ້ຂໍໃຫ້ພວກເຂົາຊ່ວຍເຫຼືອ ແລະ ຕອນນີ້ພວກເຂົາກໍຮູ້ສຶກວ່າເຈົ້າຕິດໜີ້ບຸນຄຸນພວກເຂົາ. ພວກເຂົາຈະພະຍາຍາມທຸກວິທີທາງເພື່ອໃຫ້ເຈົ້າຕອບແທນບຸນຄຸນ ແລະ ມັນຕ້ອງເປັນການຊ່ວຍເຫຼືອທີ່ໃຫຍ່ກວ່າສິ່ງທີ່ພວກເຂົາໄດ້ເຮັດໃຫ້ເຈົ້າ; ມີພຽງແຕ່ຕອນນັ້ນເອງ ພວກເຂົາຈຶ່ງຈະຮູ້ສຶກວ່າມັນເປັນທຳ. ນີ້ບໍ່ແມ່ນການຄຳນຶງເຖິງຜົນປະໂຫຍດຫຼາຍເກີນໄປບໍ? (ແມ່ນແລ້ວ). ນີ້ຄືການຄຳນຶງເຖິງຜົນປະໂຫຍດຫຼາຍເກີນໄປ, ເຂັ້ມງວດກັບຄົນອື່ນເປັນພິເສດ ແລະ ມີເລ່ລ່ຽມຫຼາຍ. ເຖິງແມ່ນວ່າພວກເຂົາຈະບໍ່ຂາດແຄນຫຍັງໃນເລື່ອງອາຫານ ແລະ ເຄື່ອງນຸ່ງຫົ່ມ ແລະ ເພີດເພີນກັບຊີວິດທີ່ດີກວ່າໃນທຸກດ້ານ ເມື່ອທຽບກັບຄົນອື່ນ, ເມື່ອໃດກໍຕາມທີ່ພວກເຂົາເຫັນຄົນທີ່ມີບາງສິ່ງທີ່ພວກເຂົາບໍ່ເຄີຍເຫັນມາກ່ອນ, ພວກເຂົາກໍຕ້ອງການເອົາມາໃຊ້ມັນຈັກໜ່ອຍ ແລະ ລອງໃຊ້ມັນເບິ່ງ. ພວກເຮົາຮູ້ສຶກຕ້ອງການມີແມ່ນຫຍັງກໍຕາມທີ່ຄົນອື່ນມີ. ຖ້າພວກເຂົາບໍ່ມີມັນ, ພວກເຂົາກໍຈະຮູ້ສຶກບໍ່ສະບາຍໃຈ ແລະ ອຸກອັ່ງໃຈ, ຈົນເຖິງຂັ້ນກິນບໍ່ໄດ້ນອນບໍ່ຫຼັບ; ມີພຽງແຕ່ເມື່ອພວກເຂົາໄດ້ຄອບຄອງມັນດ້ວຍຕົນເອງເທົ່ານັ້ນ ພວກເຂົາຈຶ່ງຈະຮູ້ສຶກພໍໃຈ. ນີ້ແມ່ນບັນຫາປະເພດໃດ? (ນີ້ຍັງຄົງເປັນບັນຫາຂອງຄວາມເປັນມະນຸດ). ການສະແດງອອກທີ່ສະເພາະເຈາະຈົງເຫຼົ່ານີ້ແມ່ນບັນຫາຂອງຄວາມເປັນມະນຸດຂອງພວກເຂົາ, ບໍ່ແມ່ນເງື່ອນໄຂຕິດໂຕມາແຕ່ເກີດຂອງພວກເຂົາ. ເງື່ອນໄຂຕິດໂຕມາແຕ່ເກີດໝາຍເຖິງພຽງແຕ່ພູມຫຼັງຄອບຄົວຂອງພວກເຂົາ ແລະ ສະພາບແວດລ້ອມຄອບຄົວທີ່ພວກເຂົາສາມາດເພີດເພີນໄດ້ເທົ່ານັ້ນ, ໃນຂະນະທີ່ວິທີການປະພຶດຕົນ ແລະ ການຈັດການກັບສິ່ງຕ່າງໆຂອງພວກເຂົາແມ່ນກ່ຽວຂ້ອງກັບຄວາມເປັນມະນຸດຂອງພວກເຂົາ. ການເປີດເຜີຍ ແລະ ການສະແດງອອກຂອງພວກເຂົາ ເຊັ່ນ: ທັດສະນະຄະຕິ, ວິທີການ ແລະ ແຮງຈູງໃຈສຳລັບວິທີທີ່ພວກເຂົາປະພຶດຕົນ ແລະ ຈັດການກັບສິ່ງຕ່າງໆ, ແມ່ນກ່ຽວຂ້ອງກັບບັນຫາລັກສະນະຂອງພວກເຂົາ; ມັນຍັງບໍ່ທັນຍົກລະດັບໄປເຖິງຂັ້ນຂອງອຸປະນິໄສທີ່ເສື່ອມຊາມເທື່ອ. ພວກເຂົາເຫັນແກ່ຕົວ, ເຂັ້ມງວດ, ຄຳນຶງເຖິງຜົນປະໂຫຍດຫຼາຍເກີນໄປ, ມີເລ່ລ່ຽມ ແລະ ມັກເອົາປຽບຄົນອື່ນ, ສິ່ງເຫຼົ່ານີ້ແມ່ນການສະແດງອອກຂອງຄວາມເປັນມະນຸດທີ່ດີ ຫຼື ບໍ່ດີ? (ສິ່ງເຫຼົ່ານີ້ແມ່ນການສະແດງອອກຂອງຄວາມເປັນມະນຸດທີ່ບໍ່ດີ). ທັງໝົດນີ້ແມ່ນການສະແດງອອກຂອງລັກສະນະທີ່ຕ່ຳຊ້າ ແລະ ຄວາມເປັນມະນຸດທີ່ບໍ່ດີ. ການສະແດງອອກຂອງຄວາມເປັນມະນຸດທີ່ບໍ່ດີເຫຼົ່ານີ້ສາມາດເບິ່ງເຫັນ ແລະ ຮັບຮູ້ໄດ້ໂດຍຄົນອື່ນບໍ? (ແມ່ນແລ້ວ).

ຕົວຢ່າງທີ 2: ຮູບຮ່າງໜ້າຕາທີ່ດີ ແລະ ຄຸນວຸດທິທາງການສຶກສາທີ່ສູງ

ບາງຄົນມີໃບໜ້າທີ່ສົມສ່ວນ ແລະ ເກີດມາພ້ອມກັບດວງຕາທີ່ໃຫຍ່ໂຕ, ສົດໃສ ແລະ ສະຫຼາດຫຼັກແຫຼມ ເຊິ່ງເບິ່ງຄືວ່າມີຊີວິດຊີວາ ແລະ ສາມາດສື່ຄວາມໝາຍໄດ້. ຕັ້ງແຕ່ຍັງນ້ອຍ ພວກເຂົາກໍເປັນທີ່ຮັກແພງຂອງຄົນອື່ນຫຼາຍ. ສິ່ງນີ້ຕົກຢູ່ໃນດ້ານໃດ? (ສິ່ງນີ້ກ່ຽວຂ້ອງກັບຮູບຮ່າງໜ້າຕາຂອງພວກເຂົາ). ຮູບຮ່າງໜ້າຕາເປັນຂອງເງື່ອນໄຂຕິດໂຕມາແຕ່ເກີດ, ແມ່ນບໍ? (ແມ່ນແລ້ວ). ການມີດວງຕາທີ່ໃຫຍ່ໂຕ ແລະ ໃບໜ້າທີ່ສົມສ່ວນ, ການມີຂໍ້ໄດ້ປຽບຂອງຮູບຮ່າງໜ້າຕາທີ່ດີຕິດໂຕມາແຕ່ເກີດ, ສິ່ງນີ້ເປັນດ້ານໜຶ່ງຂອງອຸປະນິໄສທີ່ເສື່ອມຊາມບໍ? (ບໍ່ແມ່ນ). ມັນກ່ຽວຂ້ອງກັບບັນຫາຂອງຄວາມເປັນມະນຸດບໍ? (ບໍ່, ມັນບໍ່ກ່ຽວຂ້ອງ). ມັນບໍ່ກ່ຽວຂ້ອງກັບຄວາມເປັນມະນຸດ ຫຼື ອຸປະນິໄສທີ່ເສື່ອມຊາມ, ສະນັ້ນ ຈຶ່ງບໍ່ມີຫຍັງຈຳເປັນຕ້ອງປ່ຽນແປງ. ເງື່ອນໄຂຕິດໂຕມາແຕ່ເກີດແມ່ນສິ່ງທີ່ມີມາແຕ່ກຳເນີດ; ພວກເຂົາເກີດມາພ້ອມກັບຮູບຮ່າງໜ້າຕາແບບນີ້ ແລະ ບໍ່ໄດ້ຜ່ານການຕົກແຕ່ງ ຫຼື ການປ່ຽນແປງໃດໆໂດຍມະນຸດ. ພວກເຂົາພຽງແຕ່ເປັນແບບນີ້. ເຖິງແມ່ນວ່າພວກເຂົາຈະມີຮູບຮ່າງໜ້າຕາທີ່ດີໂດຍທຳມະຊາດ, ພວກເຂົາມັກຈະສັບສົນຢູ່ສະເໝີເມື່ອຈັດການກັບບັນຫາທີ່ຊັບຊ້ອນໃນຊີວິດປະຈຳວັນ ແລະ ບໍ່ຮູ້ວິທີຈັດການກັບພວກມັນ. ພວກເຂົາຍັງຂາດການແຍກແຍະກ່ຽວກັບຜູ້ຄົນ, ເຫດການ ແລະ ສິ່ງຕ່າງໆ. ພວກເຂົາບໍ່ແຈ່ມແຈ້ງວ່າໃຜທີ່ພວກເຂົາສາມາດຄົບຫາສະມາຄົມນຳໄດ້ ແລະ ໃຜທີ່ພວກເຂົາຄວນຫຼີກລ່ຽງ. ພວກເຂົາບໍ່ຮູ້ວ່າໃຜເປັນຄົນຊົ່ວຮ້າຍ ແລະ ການຄົບຫາສະມາຄົມໃດທີ່ອາດຈະນຳບັນຫາມາໃຫ້. ໃນອາຍຸຊາວປາຍປີ ພວກເຂົາບໍ່ຮູ້ສິ່ງເຫຼົ່ານີ້ ແລະ ແມ່ນແຕ່ຕອນອາຍຸສາມສິບ ຫຼື ສີ່ສິບປີ ເຖິງແມ່ນວ່າຈະມີປະສົບການຊີວິດບາງຢ່າງແລ້ວກໍຕາມ ພວກເຂົາກໍຍັງບໍ່ຮູ້. ເຖິງແມ່ນວ່າພວກເຂົາຈະມີດວງຕາທີ່ໃຫຍ່ໂຕ ແລະ ສາມາດສື່ຄວາມໝາຍໄດ້, ຈິດໃຈຂອງພວກເຂົາພັດຂ້ອນຂ້າງສັບສົນ. ນີ້ແມ່ນບັນຫາປະເພດໃດ? (ນີ້ແມ່ນບັນຫາກ່ຽວກັບຂີດຄວາມສາມາດຕິດໂຕມາແຕ່ເກີດຂອງພວກເຂົາບໍ?) ຂີດຄວາມສາມາດຕິດໂຕມາແຕ່ເກີດຂອງພວກເຂົາແມ່ນບໍ່ດີປານໃດ. ພວກເຂົາບໍ່ສາມາດຊອກຫາຫຼັກການໄດ້ຈັກເທື່ອເມື່ອມີປະຕິສຳພັນກັບຄົນອື່ນ ແລະ ຈັດການກັບສິ່ງຕ່າງໆ ແລະ ພວກເຂົາບໍ່ສາມາດເບິ່ງອອກຄົນປະເພດຕ່າງໆໄດ້. ພວກເຂົາມັກຈະຖືກຫຼອກລວງ, ຖືກຕົ້ມຕຸ໋ນ ແລະ ຖືກຄົນອື່ນປັ່ນຫົວຢູ່ເລື້ອຍໆ. ຂີດຄວາມສາມາດຂອງຄົນປະເພດນີ້ເປັນແນວໃດ? (ຂີດຄວາມສາມາດຂອງພວກເຂົາຂ້ອນຂ້າງຕໍ່າ). ຂີດຄວາມສາມາດຂອງພວກເຂົາບໍ່ດີ. ການມີດວງຕາທີ່ສາມາດສື່ຄວາມໝາຍໄດ້ບໍ່ໄດ້ໝາຍຄວາມວ່າຈະມີຈິດໃຈທີ່ສະຫຼາດສະເໝີໄປ. ເຖິງແມ່ນວ່າໃນແງ່ເງື່ອນໄຂຕິດໂຕມາແຕ່ເກີດຂອງພວກເຂົາ ພວກເຂົາຈະມີຮູບຮ່າງໜ້າຕາທີ່ດີ ຂີດຄວາມສາມາດຂອງພວກເຂົາກໍບໍ່ໄດ້ດີເລີດ. ເຖິງຢ່າງໃດກໍຕາມ ມີສິ່ງໜຶ່ງຄື: ໃນຊ່ວງປີທີ່ພວກເຂົາຮຽນໜັງສື ພວກເຂົາເກັ່ງໃນການຮັບເອົາຄວາມຮູ້ຈາກປຶ້ມແບບຮຽນ; ພວກເຂົາສາມາດທ່ອງຈຳວັນນະຄະດີໄດ້ຢ່າງວ່ອງໄວ ແລະ ເມື່ອຮຽນຄະນິດສາດ, ຟີຊິກ ແລະ ເຄມີສາດ ຫຼື ພາສາໃໝ່ ພວກເຂົາກໍຈັບໃຈຄວາມວິຊານັ້ນໄດ້ຢ່າງວ່ອງໄວ. ພວກເຂົາເຂົ້າຮຽນໃນມະຫາວິທະຍາໄລໄດ້ໂດຍບໍ່ມີອຸປະສັກຫຍັງເລີຍ, ສຶກສາຕໍ່ໃນລະດັບປະລິນຍາໂທ ແລະ ໄດ້ຮັບປະລິນຍາເອກ. ສິ່ງນີ້ຄວນຕົກຢູ່ໃນດ້ານໃດ? ມັນສາມາດຕົກຢູ່ໃນຂີດຄວາມສາມາດທີ່ດີຂອງພວກເຂົາໄດ້ບໍ? (ບໍ່ໄດ້). ແລ້ວມັນຕົກຢູ່ໃນດ້ານໃດ? (ມັນຕົກຢູ່ໃນຈຸດແຂງຂອງພວກເຂົາ ເຊິ່ງເປັນເງື່ອນໄຂຕິດໂຕມາແຕ່ເກີດຂອງພວກເຂົາ). ນັ້ນຖືກຕ້ອງແລ້ວ. ຄົນປະເພດນີ້ເກັ່ງໃນການຮຽນ, ການຮັບເອົາຄວາມຮູ້ ແລະ ວິຊາການຕ່າງໆ. ພວກເຂົາເຂົ້າໃຈຄວາມຮູ້ໃນປຶ້ມແບບຮຽນ ແລະ ສິ່ງທີ່ເປັນທິດສະດີ ແລະ ອີງໃສ່ກົດລະບຽບໄດ້ຢ່າງວ່ອງໄວ ເຊັ່ນ: ດ້ານທີ່ກ່ຽວຂ້ອງກັບທັກສະວິຊາຊີບ ແລະ ເຕັກໂນໂລຊີ ຫຼື ສູດ ແລະ ກົດລະບຽບສຳລັບຄະນິດສາດ, ຟີຊິກ ແລະ ເຄມີສາດ ແລະ ຈື່ຈຳພວກມັນໄດ້ດີຫຼາຍ. ຄົນປະເພດນີ້ເກັ່ງໃນການຮຽນຮູ້ສິ່ງເຫຼົ່ານີ້ ແລະ ມີພອນສະຫວັນເປັນພິເສດສຳລັບສິ່ງເຫຼົ່ານັ້ນ. ພວກເຂົາສາມາດເຂົ້າໃຈພວກມັນໄດ້ພຽງແຕ່ເບິ່ງຜ່ານໆ ແລະ ພວກເຂົາເກັ່ງເປັນພິເສດໃນການສອບເສັງ ແລະ ການຕອບຄຳຖາມ; ເມື່ອເວົ້າເຖິງການຕອບຄຳຖາມ ພວກເຂົາກໍເຮັດໄດ້ຢ່າງງ່າຍດາຍ, ນີ້ຄືຈຸດທີ່ພວກເຂົາສາມາດນຳເອົາຈຸດແຂງຂອງພວກເຂົາມາໃຊ້ໄດ້ດີທີ່ສຸດ. ເຈົ້າສາມາດເວົ້າໄດ້ວ່າຄົນປະເພດນີ້ສາມາດລອຍລ່ອງຢູ່ໃນທະເລແຫ່ງຄວາມຮູ້ໄດ້ຢ່າງສະບາຍ. ການສະແດງອອກເຫຼົ່ານີ້ເປັນຕົວແທນໃຫ້ແກ່ຂີດຄວາມສາມາດຂອງພວກເຂົາບໍ? (ບໍ່). ພວກມັນພຽງແຕ່ເປັນຕົວແທນໃຫ້ເຫັນວ່າພວກເຂົາມີຈຸດແຂງສະເພາະບາງຢ່າງເທົ່ານັ້ນ. ຄົນປະເພດນີ້ສະແດງໃຫ້ເຫັນເຖິງຜົນງານທີ່ດີເລີດເປັນພິເສດໃນຂົງເຂດຄວາມຮູ້, ເຮັດໃຫ້ຜູ້ຄົນເຫັນວ່າຈຸດແຂງຂອງພວກເຂົາໃນດ້ານນີ້ມີຄວາມໂດດເດັ່ນ. ຍ້ອນວ່າພວກເຂົາມີຈຸດແຂງນີ້ ແລະ ຍ້ອນວ່າພວກເຂົາບັນລຸຜົນສຳເລັດບາງຢ່າງ ນັ້ນກໍຄື ການໄດ້ຮັບປະລິນຍາໂທ ແລະ ປະລິນຍາເອກ ແລະ ໄດ້ຮັບການສຶກສາລະດັບສູງ ໃນທ່າມກາງຄົນອື່ນໆ, ພວກເຂົາຈຶ່ງເບິ່ງຕົນເອງວ່າເປັນບຸກຄົນທີ່ມີຄວາມຮູ້, ເປັນນັກວິຊາການ ແລະ ເປັນປັນຍາຊົນລະດັບສູງ. ຍິ່ງພວກເຂົາອ່ານໜັງສືຫຼາຍເທົ່າໃດ ພວກເຂົາກໍຍິ່ງຮູ້ສຶກວ່າພວກເຂົາເປັນບຸກຄົນທີ່ມີຊື່ສຽງ, ເປັນຄົນທີ່ສູງສົ່ງ ແລະ ຄົນອື່ນໆລ້ວນແຕ່ເປັນຄົນສາມັນ, ບໍ່ມີຄວາມຮູ້, ບໍ່ສາມາດເຂົ້າໃຈຈິດໃຈຂອງພວກເຂົາ ຫຼື ເບິ່ງມັນອອກໄດ້ ແລະ ບໍ່ໄດ້ຢູ່ໃນລະດັບດຽວກັນກັບພວກເຂົາ. ດ້ວຍເຫດນັ້ນ ພວກເຂົາຈຶ່ງມັກຈະຮູ້ສຶກວ່າຕົນເອງເໜືອກວ່າຄົນອື່ນ ແລະ ຖືວ່າຕົນເອງພິເສດ ແລະ ໂດດເດັ່ນ. ນີ້ແມ່ນການສະແດງອອກຫຍັງ? (ອຸປະນິໄສທີ່ເສື່ອມຊາມ). ດ້ານໃດຂອງອຸປະນິໄສທີ່ເສື່ອມຊາມ? (ຄວາມອວດດີ). ອຸປະນິໄສທີ່ເສື່ອມຊາມແຫ່ງຄວາມອວດດີຂອງພວກເຂົາເຮັດໃຫ້ພວກເຂົາດູຖູກມວນຊົນ ແລະ ຜູ້ຄົນຈາກທຸກສາຂາອາຊີບຫຼາຍຂຶ້ນ ຫຼັງຈາກທີ່ໄດ້ຮັບການສຶກສາລະດັບສູງ. ຍ້ອນລະດັບການສຶກສາ ແລະ ໃບປະກາດສະນີຍະບັດທີ່ສູງຂອງພວກເຂົາ, ຫຼັງຈາກທີ່ເຊື່ອໃນພຣະເຈົ້າ ພວກເຂົາມັກຈະຕ້ອງການເປັນຜູ້ຕັດສິນຊີ້ຂາດໃນຄຣິສຕະຈັກຢູ່ສະເໝີ ແລະ ປາຖະໜາທີ່ຈະເປັນຜູ້ນຳ. ທຸກຄັ້ງທີ່ມີການເລືອກຕັ້ງ ພວກເຂົາກໍຫວັງວ່າຈະຖືກເລືອກ. ຖ້າພວກເຂົາບໍ່ຖືກເລືອກ ພວກເຂົາກໍຈະກາຍເປັນຄົນຄິດລົບ ແລະ ປ່ອຍປະລະເລີຍຕົນເອງຢ່າງໝົດຫວັງ. ບໍ່ວ່າຜູ້ນຳ ແລະ ຜູ້ເຮັດວຽກຈະເວົ້າຫຍັງກໍຕາມ ພວກເຂົາກໍບໍ່ຕ້ອງການຟັງ ແລະ ຕ້ອງການຕໍ່ຕ້ານມັນ. ບໍ່ວ່າຈະຖືກມອບໝາຍໜ້າທີ່ຫຍັງໃຫ້ພວກເຂົາກໍຕາມ ພວກເຂົາກໍຮູ້ສຶກລັງກຽດການມອບໝາຍນີ້ ແລະ ຕັດສິນຢູ່ລັບຫຼັງ. ໃນໃຈຂອງພວກເຂົາ ພວກເຂົາຄິດວ່າ “ເຈົ້າບໍ່ມີຄວາມຮູ້ຫຼາຍ. ຄຳເວົ້າຂອງເຈົ້າຂາດເຫດຜົນ. ໃນສ່ວນເລິກຂອງຫົວໃຈຂ້ອຍ ຂ້ອຍດູຖູກເຈົ້າໃນຖານະຜູ້ນຳຄຣິສຕະຈັກ. ຂ້ອຍປະຕິເສດທີ່ຈະຍອມອ່ອນນ້ອມຕໍ່ເຈົ້າ! ຢ່າຄິດວ່າເຈົ້າດີກວ່າຂ້ອຍ. ໃຫ້ເຮົາມາທຽບກັນເບິ່ງ, ມາເບິ່ງກັນວ່າໃຜຈະມີຄວາມສາມາດແທ້. ມາເບິ່ງກັນວ່າໃຜສາມາດທ່ອງຈຳພຣະທຳຂອງພຣະເຈົ້າໄດ້ຫຼາຍກວ່າ ແລະ ໃຜສາມາດແບ່ງປັນຄວາມເຂົ້າໃຈທີ່ເລິກເຊິ່ງກວ່າ. ຖ້າການໂອ້ລົມຂອງເຈົ້າບໍ່ດີເທົ່າຂອງຂ້ອຍ ຂ້ອຍກໍປະຕິເສດທີ່ຈະຍອມອ່ອນນ້ອມຕໍ່ເຈົ້າ! ເຖິງແມ່ນວ່າເຈົ້າຈະຖືກເລືອກເປັນຜູ້ນຳກໍຕາມ ຂ້ອຍກໍບໍ່ຈຳເປັນຕ້ອງຟັງ, ຈັດຕັ້ງປະຕິບັດ ຫຼື ເຊື່ອຟັງທຸກຢ່າງທີ່ເຈົ້າຂໍໃຫ້ຂ້ອຍເຮັດ!” ນີ້ແມ່ນການສະແດງອອກຫຍັງ? (ອຸປະນິໄສທີ່ເສື່ອມຊາມ). ນີ້ຄືການເປີດເຜີຍທີ່ສະເພາະເຈາະຈົງຂອງອຸປະນິໄສທີ່ເສື່ອມຊາມ. ສິ່ງນີ້ກ່ຽວຂ້ອງກັບຄວາມເປັນມະນຸດບໍ? ຍ້ອນວ່າຄົນປະເພດນີ້ມີຈຸດແຂງໂດຍທຳມະຊາດ ແລະ ໂດຍອີງໃສ່ພື້ນຖານນີ້ ພວກເຂົາຈຶ່ງສຶກສາຢ່າງກວ້າງຂວາງ, ໄດ້ຮັບຄວາມຮູ້ຫຼາຍຢ່າງ ແລະ ໄດ້ຮັບສະຖານະທາງສັງຄົມ, ພວກເຂົາຈຶ່ງຮູ້ສຶກວ່າຕົນເອງເໜືອກວ່າຄົນອື່ນ, ພິເສດ ແລະ ຕ້ອງການເວົ້າຈາກຕຳແໜ່ງທີ່ຢູ່ເໜືອທຸກຄົນ ແລະ ປະພຶດຕົວແບບວາງອຳນາດ; ໃນທ່າມກາງຜູ້ຄົນ ພວກເຂົາມັກຈະຕ້ອງການເປັນຜູ້ນຳຢູ່ສະເໝີ ເພື່ອໃຫ້ຄົນອື່ນຟັງພວກເຂົາ. ຄົນປະເພດນີ້ມີບັນຫາກ່ຽວກັບສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາບໍ? (ແມ່ນແລ້ວ, ພວກເຂົາມີ). ນີ້ແມ່ນບັນຫາປະເພດໃດ? ຈຸດແຂງຂອງພວກເຂົາເຮັດໃຫ້ພວກເຂົາໄດ້ຮັບການສຶກສາລະດັບສູງຜ່ານການຮຽນໄດ້ຢ່າງງ່າຍດາຍ. ຈຸດແຂງນີ້ໃນຕົວມັນເອງເປັນບັນຫາບໍ? ຈຸດແຂງໃນຕົວມັນເອງເປັນດ້ານໜຶ່ງຂອງອຸປະນິໄສທີ່ເສື່ອມຊາມບໍ? ມັນເປັນການສະແດງອອກຂອງຄວາມເປັນມະນຸດທີ່ບໍ່ດີບໍ? (ບໍ່ແມ່ນ). ເຖິງຢ່າງໃດກໍຕາມ ຍ້ອນວ່າພວກເຂົາມີຈຸດແຂງນີ້ ພວກເຂົາຈຶ່ງໄດ້ຮັບຄວາມຮູ້ຫຼາຍຢ່າງ ແລະ ໄດ້ຮັບການສຶກສາລະດັບສູງ ເຊິ່ງສອດຄ່ອງກັບການປະເມີນ ແລະ ການກຳນົດນິຍາມສຳລັບສະຖານະຂອງສັງຄົມ. ສິ່ງນີ້ເຮັດໃຫ້ພວກເຂົາເຊື່ອວ່າພວກເຂົາຄວນເປັນຜູ້ຕັດສິນຊີ້ຂາດໃນຄຣິສຕະຈັກ, ເປັນບຸກຄົນຊັ້ນຍອດໃນທ່າມກາງຄົນກຸ່ມໃດກໍຕາມ ແລະ ຢູ່ເໜືອທຸກຄົນ. ຄວາມເປັນມະນຸດແບບນັ້ນມີເຫດຜົນໃດໆບໍ? ຄວາມເປັນມະນຸດແບບນັ້ນດີບໍ? (ຄວາມເປັນມະນຸດຂອງພວກເຂົາບໍ່ດີ). ຄວາມເປັນມະນຸດຂອງພວກເຂົາບໍ່ດີໃນດ້ານໃດແດ່? (ພວກເຂົາຂາດເຫດຜົນ ແລະ ສະຕິຮູ້ສຶກຜິດຊອບ; ພວກເຂົາມັກຈະຕ້ອງການຢູ່ເໜືອຄົນອື່ນຢູ່ສະເໝີ). ການທີ່ຕ້ອງການຢູ່ເໜືອຄົນອື່ນຢູ່ສະເໝີແມ່ນສ່ວນໜຶ່ງມາຈາກອຸປະນິໄສທີ່ເສື່ອມຊາມ. ໃນອີກແງ່ໜຶ່ງ ຈາກມຸມມອງຂອງຄວາມເປັນມະນຸດແລ້ວ ສິ່ງນີ້ບໍ່ແມ່ນຄວາມໜ້າດ້ານໜ້ອຍໜຶ່ງບໍ? (ແມ່ນແລ້ວ). ເຮືອນຂອງພຣະເຈົ້າບໍ່ແມ່ນສັງຄົມ. ເຮືອນຂອງພຣະເຈົ້າປຽບທຽບຄຸນວຸດທິທາງການສຶກສາບໍ ເມື່ອເລືອກຕັ້ງຜູ້ນຳ? (ບໍ່). ເຮືອນຂອງພຣະເຈົ້າອີງໃສ່ຫຍັງໃນການເລືອກຕັ້ງຜູ້ນຳ? ມັນອີງໃສ່ຫຼັກການຄວາມຈິງ, ແມ່ນບໍ? (ແມ່ນແລ້ວ). ໃນເຮືອນຂອງພຣະເຈົ້າ ການເລືອກຕັ້ງຜູ້ນຳແມ່ນອີງໃສ່ຫຼັກການຄວາມຈິງ, ບໍ່ແມ່ນອີງໃສ່ວ່າໃຜມີຄຸນວຸດທິທາງການສຶກສາທີ່ສູງກວ່າ. ພວກເຂົາຮູ້ຫຼັກການສຳລັບການເລືອກຕັ້ງຜູ້ນຳບໍ? ພວກເຂົາຮູ້ ແຕ່ພວກເຂົາປະຕິບັດຕໍ່ຫຼັກການເຫຼົ່ານີ້ຄືກັບວ່າເປັນພຽງຄຳເວົ້າລອຍໆ ແລະ ເປັນພຽງທິດສະດີ ແລະ ບໍ່ຮູ້ວິທີປະຕິບັດ ຫຼື ນຳໃຊ້ພວກມັນໃນຊີວິດປະຈຳວັນ. ພວກເຂົາມັກຈະເຜີຍແຜ່ແນວຄິດທີ່ວ່າ ມີພຽງແຕ່ຜູ້ທີ່ມີຄຸນວຸດທິທາງການສຶກສາສູງເທົ່ານັ້ນຈຶ່ງມີຂີດຄວາມສາມາດທີ່ດີ, ສາມາດເຂົ້າໃຈຄວາມຈິງ ແລະ ສາມາດນຳພາຄົນອື່ນໄດ້. ຍ້ອນວ່າພວກເຂົາມີຄຸນວຸດທິທາງການສຶກສາສູງ, ມີຄວາມຮູ້ບາງຢ່າງ ແລະ ມີສະຖານະທາງສັງຄົມ ໂດຍຄິດວ່າເຮືອນຂອງພຣະເຈົ້າດຳເນີນງານໃນວິທີດຽວກັນກັບສັງຄົມ ພວກເຂົາຈຶ່ງໃຊ້ຄວາມຮູ້ ແລະ ຄຸນວຸດທິທາງການສຶກສາທີ່ສູງຂອງພວກເຂົາເປັນຂໍ້ໄດ້ປຽບເພື່ອພະຍາຍາມເປັນຜູ້ຕັດສິນຊີ້ຂາດໃນເຮືອນຂອງພຣະເຈົ້າ. ພວກເຂົາຕ້ອງການປ່ຽນແທນຫຼັກການສຳລັບການເລືອກຕັ້ງຜູ້ນຳໃນເຮືອນຂອງພຣະເຈົ້າ ດ້ວຍວິທີການເບິ່ງຜູ້ຄົນ ແລະ ຈັດການກັບສິ່ງຕ່າງໆຂອງພວກເຂົາເອງ ພ້ອມທັງແນວທາງ, ທັດສະນະ ແລະ ມຸມມອງຂອງພວກເຂົາເອງກ່ຽວກັບຕຳແໜ່ງ ແລະ ສະຖານະທາງສັງຄົມ. ນີ້ບໍ່ແມ່ນການຂາດເຫດຜົນບໍ? (ແມ່ນແລ້ວ). ມີວິທີໃດອີກແດ່ທີ່ຈະອະທິບາຍເຖິງການຂາດເຫດຜົນ? (ການເປັນຄົນໜ້າດ້ານ). ເວົ້າງ່າຍໆກໍຄື ມັນແມ່ນຄວາມໜ້າດ້ານ; ອີກວິທີໜຶ່ງທີ່ຈະເວົ້າກໍຄື ຄົນປະເພດນີ້ມີຄວາມມີເຫດຜົນທີ່ຕໍ່າຫຼາຍ. ເຈົ້າເຫັນບໍ ເຖິງແມ່ນວ່າພວກເຂົາຈະໄດ້ຮັບສິ່ງທີ່ເອີ້ນວ່າການສຶກສາລະດັບສູງ ແລະ ໄດ້ອ່ານໜັງສືມາຫຼາຍ, ບໍ່ມີໜັງສືໃດໆ ຫຼື ຄູອາຈານ ຫຼື ນັກການສຶກສາຄົນໃດເຄີຍສອນພວກເຂົາກ່ຽວກັບວິທີປະພຶດຕົນເພື່ອໃຫ້ມີເຫດຜົນ. ຫຼັງຈາກທີ່ໄດ້ຮຽນຮູ້ຫຼາຍສິ່ງຫຼາຍຢ່າງຈາກໜັງສື ພວກເຂົາພັດຮູ້ສຶກວ່າພວກເຂົາໄດ້ຮັບຂໍ້ໄດ້ປຽບ ແລະ ເໜືອກວ່າຄົນທຳມະດາ. ເຖິງແມ່ນວ່າຈຸດແຂງຂອງພວກເຂົາຈະບໍ່ແມ່ນສິ່ງທີ່ເປັນລົບ ແລະ ເປັນເງື່ອນໄຂຕິດໂຕມາແຕ່ເກີດ ແຕ່ຈຸດແຂງນີ້ກໍສາມາດນຳໄປສູ່ຜົນສະທ້ອນບາງຢ່າງໄດ້ຢ່າງງ່າຍດາຍ ນັ້ນກໍຄື ມັນເຮັດໃຫ້ພວກເຂົາກາຍເປັນຄົນອວດດີ ແລະ ທະນົງໂຕ, ສູນເສຍເຫດຜົນຂອງພວກເຂົາ ແລະ ກາຍເປັນຄົນໜ້າດ້ານ ແລະ ບໍ່ຮູ້ຈັກອາຍຢ່າງເປີດເຜີຍ. ເຖິງແມ່ນວ່າຈະໄດ້ອ່ານໜັງສືມາຫຼາຍ ແລະ ໄດ້ຮັບຄວາມຮູ້ມາຫຼາຍ ແຕ່ພວກເຂົາກໍບໍ່ເຂົ້າໃຈຄວາມໝາຍຂອງຄຳວ່າ “ຄວາມອາຍ”. ສະນັ້ນ ຫຼັງຈາກທີ່ໄດ້ຮັບຄຸນວຸດທິທາງການສຶກສາບາງຢ່າງ ພວກເຂົາກໍໃຊ້ສິ່ງນີ້ເປັນຂໍ້ໄດ້ປຽບເພື່ອອວດອ້າງໄປທົ່ວ ແລະ ພວກເຂົາຕ້ອງການໃຊ້ມັນເພື່ອໃຫ້ໄດ້ຮັບສະຖານະໃນເຮືອນຂອງພຣະເຈົ້າ ແລະ ເປັນຜູ້ຕັດສິນຊີ້ຂາດ. ພວກເຂົາຄິດວ່າ “ຂ້ອຍມີຄຸນວຸດທິທາງການສຶກສາສູງ ແລະ ຂ້ອຍຮຽນຮູ້ສິ່ງຕ່າງໆໄດ້ໄວ ເຊິ່ງໝາຍຄວາມວ່າຂ້ອຍມີຂີດຄວາມສາມາດທີ່ດີ. ຍິ່ງໄປກວ່ານັ້ນ ຂ້ອຍຍັງມີຄວາມຮູ້ເລິກເຊິ່ງ, ຂ້ອຍເຫັນໂລກມາຫຼາຍ ແລະ ຂ້ອຍມີໄຫວພິບ, ສະນັ້ນ ຂ້ອຍຈຶ່ງມີຄຸນສົມບັດທີ່ຈະນຳພາຄົນອື່ນ”. ຄວາມໝາຍແຝງກໍຄື ຄວາມຮູ້ ແລະ ຈຸດແຂງຂອງພວກເຂົາແມ່ນຄວາມຈິງ. ທັງໝົດນີ້ແມ່ນການສະແດງອອກຂອງການຂາດເຫດຜົນ. ຄົນປະເພດນີ້ທີ່ຂາດເຫດຜົນ ມີຄວາມສຸດຈະລິດບໍ? ພວກເຂົາມີກຽດສັກສີບໍ? (ບໍ່ມີ). ການຂາດຄວາມສຸດຈະລິດ ແລະ ກຽດສັກສີ, ສິ່ງນີ້ເປັນການສະແດງອອກຂອງຄວາມເປັນມະນຸດທີ່ດີ ຫຼື ຄວາມເປັນມະນຸດທີ່ໜ້າລັງກຽດ ແລະ ຕ່ຳຊ້າ? (ມັນເປັນການສະແດງອອກຂອງຄວາມເປັນມະນຸດທີ່ໜ້າລັງກຽດ). ຄົນແບບນັ້ນບໍ່ມີຄວາມເປັນມະນຸດທີ່ດີ. ສິ່ງທີ່ພວກເຂົາໃຫ້ຄຸນຄ່າຫຼາຍທີ່ສຸດກໍຄື ຄຸນວຸດທິທາງການສຶກສາ, ສະຖານະທາງສັງຄົມ, ຄຸນຄ່າສ່ວນຕົວ ແລະ ຕຳແໜ່ງຂອງພວກເຂົາ. ໂດຍການໃຊ້ສິ່ງເຫຼົ່ານີ້ເປັນຂໍ້ໄດ້ປຽບຂອງພວກເຂົາ ພວກເຂົາຈຶ່ງອວດດີ ແລະ ທະນົງໂຕທີ່ສຸດ ແລະ ຕ້ອງການເປັນຜູ້ຕັດສິນຊີ້ຂາດ. ນີ້ຄືການສະແດງອອກຂອງຄວາມເປັນມະນຸດທີ່ໜ້າລັງກຽດ. ບັນຫານີ້ກ່ຽວຂ້ອງກັບສອງດ້ານ: ດ້ານໜຶ່ງກ່ຽວຂ້ອງກັບຄວາມເປັນມະນຸດຂອງພວກເຂົາ ແລະ ອີກດ້ານໜຶ່ງກ່ຽວຂ້ອງກັບອຸປະນິໄສທີ່ເສື່ອມຊາມຂອງພວກເຂົາ. ມຸມມອງຂອງພວກເຂົາຕໍ່ບັນຫາຕ່າງໆ ພ້ອມທັງທັດສະນະຄະຕິ ແລະ ມຸມມອງຂອງພວກເຂົາໃນການຈັດການກັບບັນຫາຕ່າງໆແມ່ນກ່ຽວຂ້ອງກັບຄວາມເປັນມະນຸດຂອງພວກເຂົາ. ຄວາມເປັນມະນຸດປະເພດນີ້ນຳໄປສູ່ການທີ່ພວກເຂົາເຮັດໃຫ້ເກີດມີການກະທຳ, ການສະແດງອອກ ແລະ ການເປີດເຜີຍທີ່ສະເພາະເຈາະຈົງ ເຊິ່ງເປັນການສະແດງອອກຂອງອຸປະນິໄສທີ່ເສື່ອມຊາມ.

ຕົວຢ່າງທີ 3: ເບິ່ງຄືວ່າເປັນຄົນມິດງຽບ

ບາງຄົນໂດຍທຳມະຊາດແລ້ວເປັນຄົນບໍ່ມັກປາກ; ຕັ້ງແຕ່ຍັງນ້ອຍ, ພວກເຂົາບໍ່ມັກເວົ້າຫຼາຍ. ເມື່ອມີປະຕິສຳພັນກັບຄົນອື່ນ, ພວກເຂົາເວົ້າດ້ວຍຄຳເວົ້າທີ່ທຳມະດາ ແລະ ບໍ່ຫຼາຍຄວາມ ແລະ ເມື່ອມີຫຼາຍສິ່ງເກີດຂຶ້ນກັບພວກເຂົາ, ພວກເຂົາກໍບໍ່ມີຄວາມຄິດຫຍັງຫຼາຍ ແລະ ພວກເຂົາບໍ່ມີຄຳເວົ້າຫຼາຍທີ່ຈະສະແດງຄວາມຄິດເຫຼົ່ານັ້ນອອກມາ. ເຖິງແມ່ນວ່າພວກເຂົາຈະສະແດງອອກ, ມັນກໍທຳມະດາຫຼາຍ. ນີ້ແມ່ນບັນຫາປະເພດໃດ? (ນີ້ແມ່ນບັນຫາກ່ຽວກັບລັກສະນະນິໄສຂອງພວກເຂົາ). ນີ້ແມ່ນບັນຫາກ່ຽວກັບລັກສະນະນິໄສຂອງພວກເຂົາ ເຊິ່ງເປັນສ່ວນໜຶ່ງຂອງເງື່ອນໄຂຕິດໂຕມາແຕ່ເກີດຂອງພວກເຂົາ. ລັກສະນະນິໄສຂອງພວກເຂົາແມ່ນມິດງຽບໂດຍທຳມະຊາດ. ພວກເຂົາໃຊ້ພາສາທີ່ທຳມະດາ, ບໍ່ມີຄວາມຄິດທີ່ຊັບຊ້ອນຫຼາຍ ແລະ ລັງເລທີ່ຈະເວົ້າເມື່ອມີປະຕິສຳພັນກັບຄົນອື່ນ. ເມື່ອມີການໂອ້ລົມກ່ຽວກັບຄວາມຈິງໃນລະຫວ່າງການເຕົ້າໂຮມ, ພວກເຂົາພຽງແຕ່ຟັງຄົນອື່ນເວົ້າ ແລະ ມັນກໍຖືວ່າດີຫຼາຍແລ້ວ ຖ້າພວກເຂົາສາມາດໃຫ້ຄຳຕອບທີ່ທຳມະດາຫຼັງຈາກທີ່ຄົນອື່ນເວົ້າຈົບ. ຖ້າເຈົ້າຖາມພວກເຂົາວ່າ “ເຈົ້າເຂົ້າໃຈແນວໃດກ່ຽວກັບເລື່ອງນີ້?” ພວກເຂົາກໍຈະເວົ້າວ່າ “ຄວາມເຂົ້າໃຈຂອງຂ້ອຍກໍຄ້າຍຄືກັບຂອງເຈົ້າ”. ຖ້າເຈົ້າຂໍໃຫ້ພວກເຂົາເວົ້າຢ່າງສະເພາະເຈາະຈົງ, ພວກເຂົາກໍຈະເວົ້າວ່າ “ຂ້ອຍຄິດຄືກັນກັບເຈົ້າ” ແລະ ຈາກນັ້ນພວກເຂົາກໍບໍ່ມີຫຍັງຈະເວົ້າອີກ. ນີ້ເປັນພຽງລັກສະນະນິໄສຂອງພວກເຂົາ; ຖ້າເຈົ້າຂໍໃຫ້ພວກເຂົາເວົ້າຫຼາຍກວ່ານີ້, ພວກເຂົາກໍບໍ່ມີຫຍັງຈະເວົ້າ. ນີ້ແມ່ນສ່ວນໜຶ່ງຂອງເງື່ອນໄຂຕິດໂຕມາແຕ່ເກີດຂອງພວກເຂົາ. ມີຄົນອີກປະເພດໜຶ່ງທີ່ເຖິງແມ່ນວ່າພວກເຂົາເບິ່ງຄືວ່າບໍ່ມີຫຍັງຈະເວົ້າຫຼາຍ ແລະ ມັກຈະມິດງຽບຢູ່ພາຍນອກ ມັກຖາມກ່ຽວກັບເລື່ອງນິນທາເປັນການສ່ວນຕົວ ໂດຍເວົ້າສິ່ງຕ່າງໆ ເຊັ່ນ: “ອ້າຍ ຫຼື ເອື້ອຍນ້ອງຄົນນັ້ນມາຈາກເຂດອະພິບານໃດ? ຂ້ອຍໄດ້ຍິນມາວ່າພວກເຂົາເຊື່ອໃນພຣະເຈົ້າມາໄດ້ແປດປີແລ້ວ, ພວກເຂົາເຄີຍເປັນຜູ້ນຳບໍ? ພວກເຂົາອາຍຸຈັກປີແລ້ວ? ຈິງບໍທີ່ພວກເຂົາຢ່າຮ້າງ ແລະ ມີລູກນຳກັນ?” ນີ້ແມ່ນການສະແດງອອກປະເພດໃດ? ໃນທາງຜິວເຜີນແລ້ວ ພວກເຂົາບໍ່ເວົ້າຫຼາຍ ແລະ ບໍ່ມັກເວົ້າໃນສະຖານທີ່ສາທາລະນະ. ພາສາຂອງພວກເຂົາບໍ່ໄດ້ອຸດົມສົມບູນປານໃດ ແລະ ພວກເຂົາຂາດຄຳເວົ້າທີ່ຈະສື່ສານກັບຄົນອື່ນຢ່າງເປັນປົກກະຕິ. ເຖິງຢ່າງໃດກໍຕາມ, ໃນດ້ານອື່ນໆ ພວກເຂົາມີຫຼາຍສິ່ງທີ່ຈະເວົ້າ ແລະ ມັກຈະສອບຖາມກ່ຽວກັບຄົນອື່ນຢູ່ສະເໝີ, ໂດຍເວົ້າສິ່ງຕ່າງໆ ເຊັ່ນ: “ຄົນນັ້ນໄດ້ເຮັດສັນຍະກຳຕາສອງຊັ້ນບໍ? ຜິວຂອງລາວຂາວຫຼາຍ, ລາວມັກໄປຮ້ານເສີມສວຍເລື້ອຍໆບໍ?” ຫຼື “ຂ້ອຍເຫັນວ່າຄົນນັ້ນມັກໃຊ້ຄອມພິວເຕີຮຸ່ນໃໝ່ຫຼ້າສຸດສະເໝີ ແລະ ເຄື່ອງນຸ່ງຂອງພວກເຂົາກໍລ້ວນແຕ່ເປັນສິນຄ້າມີຍີ່ຫໍ້ ແລະ ຂ້ອນຂ້າງແພງ. ຄອບຄົວຂອງພວກເຂົາມີລໍ້າລວຍບໍ? ຄອບຄົວຂອງພວກເຂົາເຮັດທຸລະກິດປະເພດໃດ? ພໍ່ຂອງພວກເຂົາເປັນເຈົ້າໜ້າທີ່ບໍ?” ການສະແດງອອກເຫຼົ່ານີ້ກ່ຽວຂ້ອງກັບບັນຫາຫຍັງແດ່? (ພວກມັນກ່ຽວຂ້ອງກັບບັນຫາກ່ຽວກັບຄວາມເປັນມະນຸດຂອງພວກເຂົາ). ການມັກຖາມກ່ຽວກັບເລື່ອງນິນທາ, ການເກັບກຳຂໍ້ມູນກ່ຽວກັບເລື່ອງສ່ວນຕົວທີ່ເລັກນ້ອຍ ແລະ ການມັກລົມກ່ຽວກັບເລື່ອງຂອງຄົນອື່ນ, ສິ່ງເຫຼົ່ານີ້ແມ່ນການສະແດງອອກທີ່ກ່ຽວຂ້ອງກັບຄວາມເປັນມະນຸດຂອງຄົນໆໜຶ່ງ. ການສະແດງອອກເຫຼົ່ານີ້ດີບໍ? (ບໍ່ດີ). ພວກມັນບໍ່ດີໃນດ້ານໃດແດ່? ພວກມັນກ່ຽວຂ້ອງກັບບັນຫາຄວາມເປັນມະນຸດຫຍັງແດ່? ພວກເຂົາບໍ່ໄດ້ທຳຮ້າຍ ຫຼື ທໍລະມານໃຜ ແລະ ພວກເຂົາບໍ່ໄດ້ທຳຮ້າຍຜົນປະໂຫຍດຂອງຄົນອື່ນ, ແລ້ວເປັນຫຍັງການສະແດງອອກເຫຼົ່ານີ້ຈຶ່ງຖືວ່າບໍ່ດີ? (ພວກເຂົາຢາກຮູ້ກ່ຽວກັບເລື່ອງຂອງຄົນອື່ນຢູ່ສະເໝີ, ຄອຍສອດຮູ້ສອດເຫັນເລື່ອງຂອງຄົນອື່ນລັບຫຼັງພວກເຂົາຢູ່ຕະຫຼອດເວລາ. ມີບັນຫາກ່ຽວກັບເຫດຜົນຂອງຄວາມເປັນມະນຸດຂອງພວກເຂົາ). ມັນກ່ຽວຂ້ອງກັບເຫດຜົນຂອງຄວາມເປັນມະນຸດຂອງພວກເຂົາ. ຖ້າພວກເຂົາຖາມຢ່າງກົງໄປກົງມາ ແລະ ເປີດເຜີຍ, ຕົວຢ່າງ: “ອ້າຍເອີຍ, ເຈົ້າອາຍຸຈັກປີແລ້ວ?” ສິ່ງນີ້ຈະເປັນການສະແດງອອກທີ່ປົກກະຕິຂອງຄວາມເປັນມະນຸດບໍ? (ແມ່ນແລ້ວ). ການຖາມແບບນີ້ບໍ່ແມ່ນການເປີດເຜີຍ ແລະ ກົງໄປກົງມາບໍ? ມັນບໍ່ເໝາະສົມບໍ? (ແມ່ນແລ້ວ). ແລ້ວເປັນຫຍັງບາງຄົນຈຶ່ງບໍ່ຕັ້ງຄຳຖາມ ຫຼື ເວົ້າສິ່ງຕ່າງໆໂດຍກົງກັບຜູ້ທີ່ກ່ຽວຂ້ອງ? ເປັນຫຍັງພວກເຂົາຈຶ່ງຫັນໄປໃຊ້ວິທີການທີ່ບໍ່ຊື່ສັດລັບຫຼັງຄົນອື່ນ? ຖ້າຫົວຂໍ້ໃດໜຶ່ງສາມາດຖາມ ຫຼື ສົນທະນາກັນຕໍ່ໜ້າໄດ້, ມັນກໍຄວນຖືກນຳມາເວົ້າຢ່າງເປີດເຜີຍ. ເປັນຫຍັງຈຶ່ງຕ້ອງຊຸບຊິບຄວາມລັບລັບຫຼັງຄົນອື່ນ? ສິ່ງນີ້ບໍ່ໄດ້ກ່ຽວຂ້ອງກັບທັດສະນະຄະຕິ ແລະ ວິທີການບາງຢ່າງໃນການປະພຶດຕົນ ແລະ ຈັດການກັບສິ່ງຕ່າງໆບໍ? ທັດສະນະຄະຕິ ແລະ ວິທີການນີ້ດີບໍ? (ບໍ່ດີ). ເປັນຫຍັງທັດສະນະຄະຕິ ແລະ ວິທີການນີ້ຈຶ່ງຖືວ່າບໍ່ດີ? ຄົນເຫຼົ່ານີ້ທີ່ມັກສອບຖາມສິ່ງຕ່າງໆຢ່າງລັບໆ ມັກຂຸດຄຸ້ຍຄວາມເປັນສ່ວນຕົວຂອງຄົນອື່ນ ແລະ ກວດສອບຜູ້ຄົນຢ່າງລັບໆລັບຫຼັງພວກເຂົາບໍ? (ແມ່ນແລ້ວ). ເປັນຫຍັງພວກເຂົາຈຶ່ງມັກກວດສອບຜູ້ຄົນຢ່າງລັບໆລັບຫຼັງພວກເຂົາ? ຖ້າພວກເຂົາມີຄຳຖາມ, ເປັນຫຍັງພວກເຂົາຈຶ່ງບໍ່ຖາມໂດຍກົງ? ມີຄວາມຫຍຸ້ງຍາກໃນການຖາມຕໍ່ໜ້າບໍ? ພວກເຂົາຮູ້ສຶກວ່າມັນບໍ່ແມ່ນເລື່ອງງ່າຍ ຫຼື ເປັນໄປບໍ່ໄດ້ທີ່ຈະຖາມໂດຍກົງ, ສະນັ້ນ ພວກເຂົາຈຶ່ງສອບຖາມລັບຫຼັງຄົນອື່ນ. ນີ້ບໍ່ແມ່ນເຫດຜົນທີ່ພວກເຂົາປະພຶດແບບນີ້ບໍ? (ແມ່ນແລ້ວ). ຄວາມຈິງແລ້ວ, ບາງສິ່ງກໍສາມາດຖາມໄດ້ໂດຍກົງ ເຊັ່ນ: ການຕັ້ງຄຳຖາມກັບບາງຄົນວ່າ “ເຈົ້າເຊື່ອໃນພຣະເຈົ້າມາໄດ້ຈັກປີແລ້ວ? ເຈົ້າເຄີຍຮຽນວິທະຍາໄລບໍ? ການສຶກສາຂອງເຈົ້າຢູ່ລະດັບໃດ? ເຈົ້າອາຍຸຈັກປີແລ້ວ?” ສິ່ງເຫຼົ່ານີ້ລ້ວນແຕ່ສາມາດຖາມຕໍ່ໜ້າໄດ້. ຖ້າບາງຄົນບໍ່ເຕັມໃຈທີ່ຈະບອກເຈົ້າ, ກໍບໍ່ຕ້ອງຖາມ ແລະ ກໍບໍ່ຕ້ອງສອບຖາມລັບຫຼັງພວກເຂົາເຊັ່ນກັນ. ຖ້າເຈົ້າຄິດວ່າພວກເຂົາຈະເຕັມໃຈທີ່ຈະແບ່ງປັນບາງສິ່ງກັບເຈົ້າ ຫຼື ຖ້າພວກເຈົ້າທັງສອງຄຸ້ນເຄີຍກັນ ແລະ ພວກເຂົາໄວ້ໃຈເຈົ້າພໍທີ່ຈະລົມນຳ, ແລ້ວເຈົ້າກໍສາມາດຖາມພວກເຂົາໂດຍກົງໄດ້. ເປັນຫຍັງຈຶ່ງຕ້ອງດື້ດຶງທີ່ຈະໄປສອບຖາມລັບຫຼັງພວກເຂົາໄປທົ່ວ? ມັນຈຳເປັນແທ້ໆບໍ? ນັ້ນບໍ່ເບິ່ງຄືວ່າໜ້າລັງກຽດຫຼາຍບໍ? ຄົນເຫຼົ່ານີ້ບໍ່ກ້າທີ່ຈະຖາມໂດຍກົງ ເພາະພວກເຂົາຢ້ານວ່າອີກຝ່າຍຈະບໍ່ບອກພວກເຂົາ. ແຕ່ພວກເຂົາຢາກຮູ້ ແລະ ຊອກຫາຄວາມຈິງກ່ຽວກັບສິ່ງເຫຼົ່ານີ້ຢ່າງແຮງກ້າ. ຖ້າພວກເຂົາບໍ່ຮູ້, ພວກເຂົາກໍຈະຮູ້ສຶກບໍ່ສະບາຍໃຈ ແຕ່ຫຼັງຈາກທີ່ພວກເຂົາໄດ້ຮັບຂໍ້ມູນແລ້ວ, ພວກເຂົາກໍຮູ້ສຶກສະບາຍໃຈຢູ່ພາຍໃນ, ຄືກັບວ່າພວກເຂົາໄດ້ຮັບຊັບສົມບັດອັນລ້ຳຄ່າ. ພວກເຂົາເປັນຄົນປະເພດໃດ? ການມີຄວາມສຸກໃນການສອບຖາມ ແລະ ຈັບໃຈຄວາມເລື່ອງສ່ວນຕົວ ຫຼື ຂໍ້ມູນສ່ວນຕົວຂອງຄົນອື່ນ, ຄົນແບບນັ້ນມັກຈະນິນທາ ແລະ ຕັດສິນຄົນອື່ນ, ແມ່ນບໍ? (ແມ່ນແລ້ວ). ຖ້າເຈົ້າເຊື່ອວ່າອີກຝ່າຍຈະເຕັມໃຈຕອບຄຳຖາມຂອງເຈົ້າ, ເຈົ້າກໍສາມາດຖາມພວກເຂົາ ແລະ ຮັບຮູ້ກ່ຽວກັບສິ່ງເຫຼົ່ານີ້ໄດ້ໂດຍກົງ. ຖ້າອີກຝ່າຍຮູ້ສຶກວ່າບາງຄຳຖາມຂອງເຈົ້າຫຼາຍເກີນໄປ ແລະ ເກີນຂອບເຂດທີ່ເຈົ້າຄວນຖາມ ແລ້ວພວກເຂົາປະຕິເສດທີ່ຈະຕອບເຈົ້າ, ນັ້ນກໍບໍ່ເປັນຫຍັງ. ຖ້າພວກເຂົາບໍ່ຕ້ອງການຕອບເຈົ້າ ຫຼື ບໍ່ຕ້ອງການໃຫ້ເຈົ້າຮູ້ບາງສິ່ງ, ແລ້ວກໍຢ່າໄປສອບຖາມລັບຫຼັງພວກເຂົາເຊັ່ນກັນ. ຖ້າເຈົ້າດື້ດຶງທີ່ຈະຮູ້ຂໍ້ມູນ ຫຼື ເລື່ອງສ່ວນຕົວຂອງຄົນອື່ນ, ໃນດ້ານໜຶ່ງ ພວກເຂົາຈະເລີ່ມສົງໄສເຈົ້າວ່າ “ເປັນຫຍັງເຈົ້າຈຶ່ງຢາກຮູ້ສິ່ງເຫຼົ່ານີ້? ເປັນຫຍັງເຈົ້າຈຶ່ງພະຍາຍາມສອບຖາມກ່ຽວກັບຂ້ອຍລັບຫຼັງຂ້ອຍ? ເຈົ້າກຳລັງຊອກຫາວິທີຄວບຄຸມຂ້ອຍ, ທໍລະມານຂ້ອຍ ຫຼື ຫັກຫຼັງຂ້ອຍບໍ?” ນັ້ນແມ່ນດ້ານໜຶ່ງ. ໃນອີກດ້ານໜຶ່ງ, ມັນມີຄວາມຈຳເປັນຫຍັງທີ່ເຈົ້າຕ້ອງຮູ້ກ່ຽວກັບຄົນອື່ນ? ເຈົ້າມີສິດຫຍັງທີ່ຈະຮູ້ເລື່ອງກ່ຽວກັບພວກເຂົາ? ເຈົ້າຕ້ອງການເກັບກຳຂໍ້ມູນຂອງທຸກຄົນບໍ? ເຈົ້າຕ້ອງຮູ້ກ່ຽວກັບທຸກສິ່ງ, ເຈົ້າຊ່ຽວຊານດ້ານການເກັບກຳຂໍ້ມູນບໍ? ນີ້ແມ່ນວຽກຂອງເຈົ້າບໍ? ເຮືອນຂອງພຣະເຈົ້າບໍ່ໄດ້ມອບໝາຍການຝາກຝັງແບບນີ້ໃຫ້ໃຜເລີຍ. ຖ້າເຈົ້າພະຍາຍາມສອບຖາມກ່ຽວກັບເລື່ອງສ່ວນຕົວຂອງຄົນອື່ນຢູ່ສະເໝີ, ສອບຖາມກ່ຽວກັບສິ່ງທີ່ພວກເຂົາບໍ່ຕ້ອງການໃຫ້ເຈົ້າຮູ້, ມັນກໍຈະເຮັດໃຫ້ພວກເຂົາຮູ້ສຶກລຳຄານເຈົ້າຫຼາຍ. ຄວາມເປັນມະນຸດຂອງຄົນທີ່ຄົນອື່ນຮູ້ສຶກລຳຄານນັ້ນເປັນແນວໃດ? ຢ່າງໜ້ອຍທີ່ສຸດ, ຄົນນີ້ກໍໜ້າດ້ານ. ຜູ້ບໍ່ມີຄວາມເຊື່ອເອີ້ນຄົນແບບນີ້ວ່າແນວໃດ? ຄົນພານທີ່ໜ້າດ້ານ. ຄວາມເປັນມະນຸດຂອງພວກເຂົາຕ່ຳຊ້າ, ພວກເຂົາຂາດກຽດສັກສີ ແລະ ພວກເຂົາຕ້ອງການສອບຖາມທຸກສິ່ງທຸກຢ່າງ, ປະພຶດຕົນຢ່າງບໍ່ເໝາະສົມ. ພວກເຂົາເປັນແບບນີ້ບໍ່ແມ່ນບໍ? (ແມ່ນແລ້ວ). ຄວາມເປັນມະນຸດຂອງຄົນປະເພດນີ້ດີ ຫຼື ບໍ່ດີ? (ຄວາມເປັນມະນຸດຂອງພວກເຂົາບໍ່ດີ). ຢ່າງໜ້ອຍທີ່ສຸດ ຄວາມເປັນມະນຸດຂອງພວກເຂົາກໍບໍ່ດີ. ນີ້ແມ່ນການສະແດງອອກໜຶ່ງທີ່ຢູ່ໃນໝວດໝູ່ຂອງການບໍ່ມີຄວາມເປັນມະນຸດທີ່ດີ, ນັ້ນກໍຄືການປະພຶດຕົນຢ່າງບໍ່ເໝາະສົມ ແລະ ມັກຈະໃຊ້ວິທີການທີ່ບໍ່ຊື່ສັດຢູ່ສະເໝີ. ໃນທາງຜິວເຜີນແລ້ວ, ພວກເຂົາເບິ່ງຄືວ່າສຸພາບ, ໃຫ້ກຽດ ແລະ ມີມາລະຍາດຕໍ່ເຈົ້າ, ເບິ່ງຄືວ່າມີມາລະຍາດດີ ແລະ ເໝາະສົມໃນວິທີທີ່ພວກເຂົາປະພຶດຕົນ. ເຖິງຢ່າງໃດກໍຕາມ, ລັບຫຼັງເຈົ້າ ພວກເຂົາພັດໃຊ້ວິທີການທີ່ບໍ່ຊື່ສັດ, ສອບຖາມກ່ຽວກັບອາຍຸ, ພູມຫຼັງຄອບຄົວ ແລະ ດ້ານອື່ນໆຂອງເຈົ້າ, ໂດຍບໍ່ສົນທະນາຢ່າງເປີດເຜີຍ ຫຼື ຖາມເຈົ້າໂດຍກົງ. ເມື່ອມີປະຕິສຳພັນ ແລະ ລົມກັບຄົນອື່ນ, ພວກເຂົາບໍ່ເປີດເຜີຍ ຫຼື ກົງໄປກົງມາ; ກົງກັນຂ້າມ, ພວກເຂົາມັກຈະໃຊ້ວິທີການທີ່ບໍ່ຊື່ສັດລັບຫຼັງຜູ້ຄົນຢູ່ສະເໝີ, ເຮັດສິ່ງທີ່ບໍ່ກ້າເປີດເຜີຍໃຫ້ໃຜຮູ້. ພວກເຂົາຄິດໄຕ່ຕອງກ່ຽວກັບເລື່ອງສ່ວນຕົວຂອງຄົນອື່ນຢູ່ຕະຫຼອດເວລາ ແລະ ຄິດວ່າຄົນອື່ນກຳລັງຄິດຫຍັງຢູ່, ໝົກມຸ້ນຢູ່ກັບເລື່ອງແບບນີ້ສະເໝີ. ຄວາມເປັນມະນຸດຂອງຄົນປະເພດນີ້ບໍ່ດີ ແລະ ບໍ່ວ່າຈະຢູ່ໃນກຸ່ມໃດກໍຕາມ, ຄົນແບບນີ້ກໍຈະຖືກທຸກຄົນລັງກຽດ. ມັນບໍ່ແມ່ນວ່າຜູ້ຄົນບໍ່ຕ້ອງການໃຫ້ເຈົ້າຮູ້ເລື່ອງສ່ວນຕົວ ຫຼື ວ່າພວກເຂົາກຳລັງປິດບັງບາງສິ່ງຈາກເຈົ້າ; ມັນເປັນຍ້ອນວ່າຄວາມເປັນມະນຸດຂອງເຈົ້າ ແລະ ວິທີການປະພຶດຕົນ ແລະ ຈັດການກັບສິ່ງຕ່າງໆຂອງເຈົ້າເຮັດໃຫ້ຄົນອື່ນບໍ່ມັກເຈົ້າ. ເຫດຜົນທີ່ຜູ້ຄົນບໍ່ມັກເຈົ້າກໍຄື ວິທີການປະພຶດຕົນ ແລະ ຈັດການກັບສິ່ງຕ່າງໆຂອງເຈົ້ານັ້ນຂ້ອນຂ້າງບໍ່ຊື່ສັດ. ກົນອຸບາຍທີ່ເຈົ້າໃຊ້ແມ່ນຕ່ຳຊ້າ ແລະ ສົກກະປົກ, ແທນທີ່ຈະເໝາະສົມ ແລະ ເປີດເຜີຍ. ບາງຄົນເບິ່ງຄືວ່າບໍ່ມີບັນຫາຫຍັງເມື່ອມີປະຕິສຳພັນກັບຄົນອື່ນຕໍ່ໜ້າ, ແຕ່ລັບຫຼັງພວກເຂົາ ພວກເຂົາມັກຈະເຮັດສິ່ງຕ່າງໆໃນລັກສະນະທີ່ລັບໆລໍ້ໆຢູ່ສະເໝີ. ເມື່ອຄົນອື່ນຍ່າງໜີໄປ, ພວກເຂົາກໍຟ້າວເປີດຄອມພິວເຕີຂອງພວກເຂົາເພື່ອເບິ່ງວ່າພວກເຂົາລົມກັບໃຜ, ພວກເຂົາລົມຫຍັງກັນ, ພວກເຂົາຂຽນຫຍັງໄວ້ໃນປຶ້ມບັນທຶກປະຈຳວັນຂອງພວກເຂົາ ແລະ ພວກເຂົາມີຄວາມເຂົ້າໃຈເຈາະເລິກຫຍັງແດ່. ບາງຄັ້ງ, ເມື່ອບາງຄົນຕັ້ງລະຫັດຜ່ານໃນຄອມພິວເຕີຂອງພວກເຂົາ, ພວກເຂົາກໍພະຍາຍາມຫຼອກຖາມໂດຍເວົ້າວ່າ “ເຈົ້າໄດ້ປ່ຽນລະຫັດຜ່ານຄອມພິວເຕີຂອງເຈົ້າບໍ? ຂ້ອຍຫາກໍປ່ຽນຂອງຂ້ອຍເປັນ 1234567, ບາງທີເຈົ້າກໍຄວນປ່ຽນຂອງເຈົ້າຄືກັນ”. ຈຸດປະສົງຂອງການເວົ້າແບບນີ້ແມ່ນຫຍັງ? “ຂ້ອຍບອກລະຫັດຜ່ານຂອງຂ້ອຍໃຫ້ເຈົ້າແລ້ວ, ເຈົ້າກໍຄວນບອກຂອງເຈົ້າໃຫ້ຂ້ອຍຄືກັນ ເພື່ອຂ້ອຍຈະໄດ້ມີໂອກາດກວດເບິ່ງຄອມພິວເຕີຂອງເຈົ້າ”. ບາງຄົນເຖິງກັບກ້າຄົ້ນກະເປົາ ແລະ ເຄື່ອງຂອງຂອງຄົນອື່ນເມື່ອພວກເຂົາບໍ່ຢູ່. ຕົວຢ່າງ: ຖ້າພວກເຂົາເຫັນຄົນໃສ່ຫູຟັງອັນໃໝ່ ແລະ ຢາກຮູ້ວ່າຄຸນນະພາບສຽງເປັນແນວໃດ, ພວກເຂົາກໍອາດຈະກ້າເອົາຫູຟັງນັ້ນມາຟັງເມື່ອຄົນນັ້ນບໍ່ຢູ່. ຖ້າເຈົ້າຂໍຢືມຫູຟັງຂອງຄົນນັ້ນຢ່າງເປີດເຜີຍ ແລ້ວພວກເຂົາຕົກລົງ, ເຈົ້າກໍສາມາດລອງໃຊ້ພວກມັນໄດ້ຢ່າງຖືກຕ້ອງ. ຖ້າພວກເຂົາບໍ່ຕົກລົງ, ແລ້ວເຈົ້າກໍບໍ່ຄວນລອງໃຊ້. ນັ້ນບໍ່ແມ່ນວິທີທີ່ເໝາະສົມໃນການຈັດການກັບເລື່ອງນີ້ບໍ? ບໍ່ວ່າຄົນອື່ນຈະຕົກລົງ ຫຼື ບໍ່ກໍຕາມ, ເຈົ້າຄວນຈັດການສິ່ງຕ່າງໆຢ່າງເປີດເຜີຍຕໍ່ໜ້າພວກເຂົາ, ບໍ່ແມ່ນລັບຫຼັງພວກເຂົາ. ຄົນປະເພດນີ້ພຽງແຕ່ບໍ່ສາມາດເຮັດແບບນັ້ນໄດ້, ພວກເຂົາມັກຈະໃຊ້ວິທີການທີ່ບໍ່ຊື່ສັດຢູ່ສະເໝີ. ເຖິງລະດັບໃດ? ທັນທີທີ່ເຈົ້າຍ່າງໜີໄປ, ພວກເຂົາກໍຈະຄົ້ນເຄື່ອງຂອງເຈົ້າທັນທີ, ກວດເບິ່ງວ່າເຈົ້າຂຽນຫຍັງໄວ້ໃນປຶ້ມບັນທຶກການເຝົ້າດ່ຽວຂອງເຈົ້າ ແລະ ຟ້າວກ່າຍມັນໄວ້, ຍ້ອນຢ້ານວ່າຈະພາດຫຍັງໄປ. ໃນທາງຜິວເຜີນແລ້ວ, ພວກເຂົາເບິ່ງຄືວ່າປາຖະໜາຄວາມຈິງ ແຕ່ການກະທຳຂອງພວກເຂົາຢູ່ເບື້ອງຫຼັງນັ້ນສົກກະປົກ. ເມື່ອພວກເຂົາເຫັນເຈົ້າຊື້ຄອມພິວເຕີໜ່ວຍໃໝ່, ພວກເຂົາກໍຮູ້ສຶກອິດສາ. ພາຍນອກແລ້ວ, ພວກເຂົາເວົ້າວ່າຄອມພິວເຕີໜ່ວຍໃໝ່ນັ້ນດີຫຼາຍ ແລະ ໄວ, ແຕ່ພາຍໃນໃຈແລ້ວ ພວກເຂົາພັດຄິດວ່າ “ໄວບໍ? ຂ້ອຍຫວັງວ່າມື້ໜຶ່ງມັນຈະເພ!” ມື້ໜຶ່ງ, ເຈົ້າບອກວ່າຄອມພິວເຕີໜ່ວຍໃໝ່ເຮັດວຽກບໍ່ດີ ແລະ ຊ້າ ແລ້ວພວກເຂົາກໍແອບຮູ້ສຶກດີໃຈວ່າ “ສົມນໍ້າໜ້າທີ່ເຈົ້າໃຊ້ໜ່ວຍໃໝ່! ຂ້ອຍຍັງບໍ່ທັນໄດ້ໃຊ້ເລີຍ, ສະນັ້ນ ມັນຈະດີກວ່າຖ້າເຈົ້າກໍໃຊ້ບໍ່ໄດ້ຄືກັນ!” ຈິດໃຈຂອງພວກເຂົາເຕັມໄປດ້ວຍຄວາມຄິດທີ່ຕ່ຳຊ້າ, ສົກກະປົກ ເຊິ່ງບໍ່ກ້າເປີດເຜີຍໃຫ້ໃຜຮູ້. ບາງຄົນເຫັນວ່າຄົນອື່ນມີເຄື່ອງນຸ່ງທີ່ສວຍງາມ ແລະ ພວກເຂົາກໍຢາກລອງນຸ່ງເບິ່ງຄືກັນ. ແຕ່ແທນທີ່ຈະຖາມໂດຍກົງ ພວກເຂົາພັດລໍຖ້າໂອກາດທີ່ຈະລັກນຸ່ງມັນຢ່າງລັບໆເມື່ອຄົນນັ້ນບໍ່ຢູ່. ພວກເຂົາເບິ່ງຕົນເອງໃນແວ່ນ, ຄິດວ່າພວກເຂົາດູດີຫຼາຍ ແຕ່ທັນທີທີ່ພວກເຂົາໄດ້ຍິນສຽງບາດກ້າວຂອງຄົນນັ້ນກັບມາ, ພວກເຂົາກໍຟ້າວຖອດມັນອອກ ແລະ ເອົາມັນກັບໄປໄວ້ບ່ອນເກົ່າ. ເຖິງແມ່ນວ່າການໃຊ້ວິທີການທີ່ບໍ່ຊື່ສັດຂອງຄົນປະເພດນີ້ ແລະ ວິທີການຈັດການກັບສິ່ງຕ່າງໆຂອງພວກເຂົາອາດຈະບໍ່ກ່ຽວຂ້ອງກັບອຸປະນິໄສທີ່ເສື່ອມຊາມ ຫຼື ຮ້າຍແຮງເທົ່າກັບອຸປະນິໄສທີ່ເສື່ອມຊາມກໍຕາມ, ທັດສະນະຄະຕິຂອງພວກເຂົາຕໍ່ການປະພຶດຕົນ ແລະ ຈັດການກັບສິ່ງຕ່າງໆ ແລະ ວິທີທີ່ພວກເຂົາປະຕິບັດຕໍ່ຜູ້ຄົນນັ້ນຂ້ອນຂ້າງໜ້າລັງກຽດ ແລະ ໜ້າກຽດຊັງ ແລະ ສິ່ງນີ້ກໍສົ່ງຜົນກະທົບຕໍ່ຊີວິດປົກກະຕິຂອງຄົນອື່ນໃນລະດັບໃດໜຶ່ງ. ສະນັ້ນ, ມັນສາມາດເວົ້າໄດ້ວ່າຄົນປະເພດນີ້ມີບັນຫາຮ້າຍແຮງກ່ຽວກັບຄວາມເປັນມະນຸດຂອງພວກເຂົາ. ຮ້າຍແຮງສໍ່າໃດ? ພວກເຂົາປະພຶດຕົນຢ່າງບໍ່ເໝາະສົມ, ໃຊ້ວິທີການທີ່ບໍ່ຊື່ສັດຫຼາຍຢ່າງຢູ່ເບື້ອງຫຼັງ ແລະ ວິທີການຈັດການກັບບັນຫາຂອງພວກເຂົາກໍຕ່ຳຊ້າ ແລະ ສົກກະປົກ. ພວກເຂົາມັກຈະເຮັດລັບໆຢູ່ສະເໝີ. ພວກເຂົາບໍ່ເຄີຍເຮັດສິ່ງຕ່າງໆຢ່າງເປີດເຜີຍ ແລະ ມັກຈະເຮັດສິ່ງຕ່າງໆລັບຫຼັງຜູ້ຄົນຢູ່ສະເໝີ. ເມື່ອຄົນອື່ນບໍ່ຢູ່, ບໍ່ໄດ້ສົນໃຈ ຫຼື ເມື່ອບໍ່ມີໃຜສາມາດເຫັນ ຫຼື ຄົ້ນພົບສິ່ງທີ່ພວກເຂົາກຳລັງເຮັດ, ພວກເຂົາກໍຈະເຮັດສິ່ງຕ່າງໆຢ່າງລັບໆລໍ້ໆ. ຄວາມເປັນມະນຸດຂອງຄົນປະເພດນີ້ບໍ່ດີ. ພວກເຂົາມັກຈະອາໄສຢູ່ໃນມຸມມືດ, ຖືກປົກຄຸມໄປດ້ວຍບັນຍາກາດແຫ່ງຄວາມມືດ, ບໍ່ສາມາດປະເຊີນໜ້າກັບແສງສະຫວ່າງ ຫຼື ຄົນອື່ນໄດ້. ຄວາມເປັນມະນຸດຂອງພວກເຂົາຕ່ຳຊ້າ ແລະ ສົກກະປົກ. ການສະແດງອອກເຖິງຄວາມເປັນມະນຸດທີ່ຕ່ຳຊ້າຂອງພວກເຂົາເຫຼົ່ານີ້ເປັນສັນຊາດຕະຍານບໍ? (ບໍ່). ພວກເຂົາຮູ້ສຶກອາຍທີ່ຈະເຮັດສິ່ງຕ່າງໆຕໍ່ໜ້າຄົນອື່ນ. ພວກເຂົາມັກທີ່ຈະເຮັດສິ່ງເຫຼົ່ານັ້ນລັບຫຼັງຄົນອື່ນ ແລະ ເມື່ອກະທຳການລັບຫຼັງຄົນອື່ນ, ພວກເຂົາກໍບໍ່ສະແດງຄວາມຢັບຢັ້ງໃດໆເລີຍ. ສິ່ງນີ້ມີຫຍັງກ່ຽວຂ້ອງກັບລັກສະນະນິໄສຂອງພວກເຂົາບໍ? (ບໍ່). ຖ້າເຈົ້າເວົ້າວ່າການໃຊ້ວິທີການທີ່ບໍ່ຊື່ສັດເຫຼົ່ານີ້ ຫຼື ສິ່ງທີ່ພວກເຂົາເປີດເຜີຍ ແລະ ໃຊ້ຊີວິດຕາມໃນຄວາມເປັນມະນຸດຂອງພວກເຂົາກ່ຽວຂ້ອງກັບບາງດ້ານຂອງອຸປະນິໄສທີ່ເສື່ອມຊາມ, ນັ້ນກໍຄົງຈະບໍ່ຖືກຕ້ອງ. ເຖິງຢ່າງໃດກໍຕາມ, ການໃຊ້ວິທີການທີ່ບໍ່ຊື່ສັດຂອງພວກເຂົາແມ່ນເກີດຂຶ້ນຢູ່ຕະຫຼອດເວລາ. ໃນທາງຜິວເຜີນແລ້ວ, ມັນເບິ່ງຄືວ່າພວກເຂົາບໍ່ໄດ້ເຮັດຄວາມຜິດພາດຄັ້ງໃຫຍ່ເລີຍ ແລະ ເມື່ອຄຣິສຕະຈັກມອບໝາຍໜ້າທີ່ໃຫ້ພວກເຂົາ, ສ່ວນໃຫຍ່ແລ້ວພວກເຂົາກໍຕັ້ງໃຈເຮັດ ແລະ ເຊື່ອຟັງ. ພວກເຂົາເຖິງກັບເບິ່ງຄືວ່າຂ້ອນຂ້າງເໝາະສົມໃນພາຍນອກ. ແຕ່ຢູ່ເບື້ອງຫຼັງແລ້ວ ມັນເປັນອີກເລື່ອງໜຶ່ງເລີຍ ນັ້ນກໍຄື ເຊັ່ນດຽວກັບໜູ, ທັນທີທີ່ບໍ່ມີໃຜເບິ່ງ ພວກເຂົາກໍເລີ່ມໃຊ້ວິທີການທີ່ບໍ່ຊື່ສັດ ແລະ ກໍ່ເລື່ອງຕ່າງໆ. ຄົນເຫຼົ່ານີ້ບໍ່ຄືກັບໜູບໍ? ລອງຄິດເບິ່ງວ່າ ຖ້ານີ້ຄືຄວາມເປັນມະນຸດຂອງພວກເຂົາ ແລະ ວິທີທີ່ພວກເຂົາມີປະຕິສຳພັນກັບຄົນອື່ນ ແລະ ຈັດການກັບສິ່ງຕ່າງໆ, ຖ້າລັກສະນະທາງດ້ານສິນທຳຂອງຄວາມເປັນມະນຸດຂອງພວກເຂົາເປັນແບບນີ້ ແລະ ພວກເຂົາມີແກ່ນແທ້ຄວາມເປັນມະນຸດແບບນີ້, ພວກເຂົາຈະປະຕິບັດຕໍ່ພຣະເຈົ້າ ແລະ ຄວາມຈິງແນວໃດ? ພວກເຂົາປະຕິບັດຕໍ່ພຣະເຈົ້າ ແລະ ຄວາມຈິງໃນວິທີດຽວກັນກັບທີ່ພວກເຂົາປະຕິບັດຕໍ່ຜູ້ຄົນບໍ? (ແມ່ນແລ້ວ). ພວກເຂົາກໍໃຊ້ວິທີການທີ່ບໍ່ຊື່ສັດຢູ່ເບື້ອງຫຼັງຄືກັນ, ແມ່ນບໍ? ພວກເຂົາພະຍາຍາມທຸກວິທີທາງທີ່ເປັນໄປໄດ້ເພື່ອຫຼີກລ່ຽງການກຳກັບດູແລຂອງຜູ້ນຳ ແລະ ຜູ້ເຮັດວຽກ, ໂດຍສະແດງອອກແບບໜຶ່ງຕໍ່ໜ້າພວກເຂົາ ແລະ ອີກແບບໜຶ່ງລັບຫຼັງພວກເຂົາ. ພວກເຂົາບໍ່ຍອມຮັບການກວດສອບຂອງພຣະເຈົ້າ ແລະ ພວກເຂົາບໍ່ຍອມຮັບຄວາມຈິງໃນສ່ວນເລິກຂອງຫົວໃຈຂອງພວກເຂົາ. ບໍ່ວ່າພຣະທຳຂອງພຣະເຈົ້າຈະກ່າວແນວໃດກໍຕາມ, ພວກເຂົາກໍເຂົ້າຫາພຣະທຳເຫຼົ່ານັ້ນໃນວິທີຂອງພວກເຂົາເອງ, ໂດຍໃຊ້ວິທີການທີ່ບໍ່ຊື່ສັດບາງຢ່າງ ແລະ ເຮັດບາງສິ່ງເພື່ອສ້າງພາບ, ເພື່ອໃຫ້ໃນພາຍນອກແລ້ວ ບໍ່ມີໃຜສາມາດເຫັນບັນຫາ ຫຼື ການກະທຳຜິດໃດໆ. ໃນພາຍນອກແລ້ວ, ພວກເຂົາເບິ່ງຄືວ່າບໍ່ໄດ້ເຮັດຫຍັງຜິດ ແລະ ເບິ່ງຄືວ່າກຳລັງປະຕິບັດຄວາມຈິງ ແຕ່ຢູ່ເບື້ອງຫຼັງແລ້ວ ພວກເຂົາໄດ້ໃຊ້ວິທີການທີ່ບໍ່ຊື່ສັດຂອງພວກເຂົາໄປແລ້ວ ແລະ ຄວາມຜິດກໍໄດ້ຖືກກະທຳໄປແລ້ວຢ່າງລັບໆ, ໂດຍທີ່ບໍ່ມີໃຜຮູ້. ພວກເຂົາບໍ່ເຊື່ອ ຫຼື ຍອມຮັບການກວດສອບຂອງພຣະເຈົ້າ ແລະ ດ້ວຍເຫດນັ້ນ ພວກເຂົາຈຶ່ງບໍ່ຍອມຮັບຄວາມຈິງ. ສິ່ງນີ້ກ່ຽວຂ້ອງກັບຫຍັງ? ມັນກ່ຽວຂ້ອງກັບອຸປະນິໄສທີ່ເສື່ອມຊາມ. ເມື່ອພວກເຂົາປະຕິບັດຕໍ່ພຣະເຈົ້າ, ຄວາມຈິງ ແລະ ໜ້າທີ່ຂອງພວກເຂົາດ້ວຍຄວາມເປັນມະນຸດປະເພດນີ້ ແລະ ວິທີການມີປະຕິສຳພັນກັບຄົນອື່ນ ແລະ ຈັດການກັບສິ່ງຕ່າງໆແບບນີ້, ການສະແດງອອກສະເພາະຂອງຄວາມເປັນມະນຸດຂອງພວກເຂົາທີ່ພວກເຂົາເປີດເຜີຍນັ້ນກໍກ່ຽວຂ້ອງກັບອຸປະນິໄສທີ່ເສື່ອມຊາມ. ອຸປະນິໄສທີ່ເສື່ອມຊາມເຫຼົ່ານີ້ລວມມີຫຍັງແດ່? ຢ່າງໜ້ອຍທີ່ສຸດ, ພວກມັນກໍລວມມີຄວາມເລ່ລ່ຽມ. ຖ້າການກະທຳຂອງພວກເຂົາຍິ່ງເຮັດຢ່າງລັບໆ ແລະ ຫຼອກລວງຫຼາຍຂຶ້ນ, ມັນຈະກ່ຽວຂ້ອງກັບຫຍັງ? (ມັນຍົກລະດັບກາຍເປັນຄວາມຊົ່ວຊ້າ). ມັນກ່ຽວຂ້ອງກັບຄວາມເລ່ລ່ຽມ ແລະ ຄວາມຊົ່ວຊ້າທີ່ຢູ່ພາຍໃນອຸປະນິໄສທີ່ເສື່ອມຊາມຂອງພວກເຂົາ. ນອກຈາກນີ້, ໃນສ່ວນເລິກຂອງຫົວໃຈຂອງພວກເຂົາ, ພວກເຂົາແອບມີຄວາມສົງໄສກ່ຽວກັບຄວາມຈິງ ແລະ ກ່ຽວກັບການກວດສອບຂອງພຣະເຈົ້າຢູ່ສະເໝີ. ສິ່ງນີ້ຝັງຮາກເລິກຢູ່ໃນຕົວພວກເຂົາ. ພວກເຂົາຄິດວ່າ “ບໍ່ມີໃຜຮູ້ວ່າຂ້ອຍເຮັດຫຍັງຢູ່ເບື້ອງຫຼັງ. ຂ້ອຍບໍ່ເຫັນພຣະເຈົ້າຢູ່ບ່ອນໃດເລີຍ, ສະນັ້ນ ພຣະເຈົ້າກໍຄົງບໍ່ຮູ້ຄືກັນ, ມີແຕ່ຂ້ອຍເທົ່ານັ້ນທີ່ຮູ້”. ສິ່ງນີ້ບໍ່ໄດ້ກ່ຽວຂ້ອງກັບອຸປະນິໄສທີ່ເສື່ອມຊາມຄືກັນບໍ? ສິ່ງນີ້ກ່ຽວຂ້ອງກັບດ້ານໃດຂອງອຸປະນິໄສທີ່ເສື່ອມຊາມ? (ມັນແມ່ນຄວາມຫົວແຂງບໍ?) ພວກເຂົາມີອຸປະນິໄສທີ່ຫົວແຂງຢູ່ພາຍໃນຕົວພວກເຂົາແທ້ໆ. ສະນັ້ນ, ແກ່ນແທ້ຂອງຄວາມຄິດເຫຼົ່ານີ້ແມ່ນຄວາມເບື່ອໜ່າຍຕໍ່ຄວາມຈິງບໍ? (ແມ່ນແລ້ວ). ທັດສະນະຄະຕິຂອງພວກເຂົາຕໍ່ຄວາມຈິງແມ່ນການຕໍ່ຕ້ານ ແລະ ການຂັດຂືນ. ນອກເໜືອຈາກການເປັນຄົນຫົວແຂງແລ້ວ, ພວກເຂົາຍັງເບື່ອໜ່າຍຕໍ່ຄວາມຈິງເປັນພິເສດ ເຊິ່ງເຮັດໃຫ້ສິ່ງນີ້ກາຍເປັນບັນຫາທີ່ຮ້າຍແຮງ. ເມື່ອມັນກ່ຽວຂ້ອງກັບອຸປະນິໄສທີ່ເສື່ອມຊາມແລ້ວ, ມັນກໍຮ້າຍແຮງກວ່າການມີພຽງຄວາມເປັນມະນຸດທີ່ບໍ່ດີ. ມັນກ່ຽວຂ້ອງກັບການກະບົດຕໍ່ພຣະເຈົ້າ, ການຕໍ່ຕ້ານພຣະເຈົ້າ ແລະ ແກ່ນແທ້ຂອງການຂັດກັບຄວາມຈິງ. ມັນກ່ຽວຂ້ອງກັບທັດສະນະຄະຕິຂອງຄົນໆໜຶ່ງທີ່ມີຕໍ່ພຣະເຈົ້າ ແລະ ຄວາມຈິງ. ເມື່ອມັນກ່ຽວຂ້ອງກັບອຸປະນິໄສທີ່ເສື່ອມຊາມແລ້ວ, ມັນກໍກ່ຽວຂ້ອງກັບຫຼັກການຄວາມຈິງ ແລະ ຄວາມຈຳເປັນໃນການແກ້ໄຂອຸປະນິໄສທີ່ເສື່ອມຊາມດ້ວຍຄວາມຈິງ.

ຕົວຢ່າງທີ 4: ການໃສ່ໃຈກ່ຽວກັບຮູບລັກສະນະພາຍນອກ

ບາງຄົນໂດຍທຳມະຊາດແລ້ວເປັນຄົນສູງ ແລະ ມີຮູບຮ່າງທີ່ສະຫງ່າງາມ ແລະ ຍິ່ງໄປກວ່ານັ້ນ ພວກເຂົາມີໃບໜ້າທີ່ສົມສ່ວນ, ສະອາດ ແລະ ງົດງາມ ເຊິ່ງຄົນອື່ນເຫັນແລ້ວຮູ້ສຶກພໍໃຈ. ບໍ່ວ່າພວກເຂົາຈະນຸ່ງຫຍັງ, ຜູ້ຄົນກໍຊື່ນຊົມພວກເຂົາ ໂດຍເວົ້າວ່າ “ພວກເຂົາເປັນຄືກັບປ້າຍໂຄສະນາໃນວາລະສານທີ່ຍ່າງໄດ້ແທ້ໆ, ທັງຫຼໍ່, ທັງງາມ, ທັງໜ້າດຶງດູດໃຈຫຼາຍ!” ສິ່ງນີ້ຈັດຢູ່ໃນເງື່ອນໄຂຕິດໂຕມາແຕ່ເກີດຂອງພວກເຂົາ, ຄວາມເປັນມະນຸດຂອງພວກເຂົາ ຫຼື ອຸປະນິໄສທີ່ເສື່ອມຊາມຂອງພວກເຂົາບໍ? (ນີ້ແມ່ນຮູບລັກສະນະຕາມທຳມະຊາດຂອງພວກເຂົາ). ພວກເຂົາເກີດມາມີຮູບຮ່າງໜ້າຕາທີ່ດີ. ຍ້ອນວ່າພວກເຂົາມີໜ້າຕາດີໂດຍທຳມະຊາດ ແລະ ມີຮູບຮ່າງດີ, ຕັ້ງແຕ່ຍັງນ້ອຍ ຜູ້ໃຫຍ່ກໍຍ້ອງຍໍພວກເຂົາ, ເພື່ອນຮ່ວມຫ້ອງຂອງພວກເຂົາກໍອິດສາພວກເຂົາ ແລະ ພໍ່ແມ່ຂອງພວກເຂົາກໍຮັກແພງພວກເຂົາເປັນພິເສດ. ທຸກໆມື້ ພໍ່ແມ່ຂອງພວກເຂົາຈະແຕ່ງຕົວໃຫ້ພວກເຂົາ ແລະ ກ່ອນທີ່ພວກເຂົາຈະອາຍຸສາມ ຫຼື ຫ້າປີ, ມື້ໜຶ່ງພວກເຂົາຖືກແຕ່ງຕົວຄືກັບເດັກຍິງ ແລະ ມື້ຕໍ່ມາຄືກັບເດັກຊາຍ. ເວົ້າສັ້ນໆກໍຄື ພວກເຂົາຖືກຮັກແພງຄືກັບເຄື່ອງຫຼິ້ນນ້ອຍໆທີ່ຖືກທະນຸຖະໜອມ. ເມື່ອພວກເຂົາໃຫຍ່ຂຶ້ນ, ພວກເຂົາກໍມັກຮັກສວຍຮັກງາມເປັນພິເສດ. ເມື່ອເຕີບໃຫຍ່ໃນສະພາບແວດລ້ອມການດຳລົງຊີວິດທີ່ທັນສະໄໝ ແລະ ມີສິດທິພິເສດ, ພວກເຂົາກໍເກີດມີນິໄສມັກແຕ່ງຕົວ. ໂດຍສະເພາະຫຼັງຈາກທີ່ໄດ້ຮັບຄວາມຮູ້ຕ່າງໆກ່ຽວກັບແຟຊັນ, ພວກເຂົາກໍເລີ່ມເພີດເພີນກັບການຈັບຄູ່ສີ, ຮູບຊົງ ແລະ ຮູບແບບ; ພວກເຂົາແຕ່ງຕົວຢ່າງມີລົດສະນິຍົມເປັນພິເສດ ເຊິ່ງສະແດງອອກເຖິງບຸກຄະລິກທີ່ງົດງາມ. ແມ່ນແຕ່ເສື້ອຢືດ ແລະ ໂສ້ງຢີນທຳມະດາກໍເບິ່ງແຕກຕ່າງເມື່ອຢູ່ເທິງຕົວພວກເຂົາ ແລະ ເມື່ອຈັບຄູ່ກັບເກີບທີ່ມີສີສັນເຂົ້າກັນ, ຮູບແບບຂອງພວກເຂົາກໍຍິ່ງໜ້າປະທັບໃຈຫຼາຍຂຶ້ນ, ພວກເຂົາງົດງາມທີ່ສຸດ ແລະ ຫຼໍ່ຫຼາຍແທ້ໆ. ພຽງແຕ່ໄດ້ເຫັນພວກເຂົາກໍສະບາຍຕາແລ້ວ. ເມື່ອໃດກໍຕາມທີ່ພວກເຂົາປາກົດຕົວໃນສະຖານທີ່ສາທາລະນະ ຫຼື ຕາມທ້ອງຖະໜົນ ພວກເຂົາກໍແນ່ນອນວ່າຈະດຶງດູດຄວາມສົນໃຈຂອງຜູ້ຄົນໄດ້ຫຼາຍ. ຍ້ອນວ່າພວກເຂົາເກີດມາມີຮູບຮ່າງໜ້າຕາທີ່ດີ ແລະ ມີເງື່ອນໄຂຕິດໂຕມາແຕ່ເກີດນີ້ ແລະ ພວກເຂົາຮູ້ວິທີແຕ່ງຕົວໃຫ້ເບິ່ງດີ ເຊິ່ງສະແດງອອກເຖິງບຸກຄະລິກທີ່ງົດງາມເປັນພິເສດບໍ່ວ່າພວກເຂົາຈະແຕ່ງຕົວແນວໃດກໍຕາມ, ທັງບຸກຄົນເພດດຽວກັນ ແລະ ຕ່າງເພດຈຶ່ງມັກມີປະຕິສຳພັນ ແລະ ຄົບຫາກັບພວກເຂົາເປັນພິເສດ. ຜູ້ຄົນກະຕືລືລົ້ນທີ່ຈະນັ່ງໃກ້ໆເພື່ອໂອ້ລົມ ແລະ ສົນທະນາກັບພວກເຂົາ ແລະ ມີປະຕິສຳພັນກັບພວກເຂົາຢ່າງໃກ້ຊິດ ເພື່ອໃຫ້ຄວາມງາມຂອງພວກເຂົາສາມາດນຳເອົາຄວາມເພີດເພີນມາສູ່ພວກເຂົາໄດ້. ນີ້ແມ່ນຄວາມຜິດຂອງພວກເຂົາບໍ? (ບໍ່). ຍ້ອນເງື່ອນໄຂຕິດໂຕມາແຕ່ເກີດທີ່ເອື້ອອຳນວຍຂອງພວກເຂົາ, ຜູ້ຄົນຈຶ່ງມັກຈະອົດທົນຕໍ່ບັນຫາ, ຂໍ້ບົກຜ່ອງ ຫຼື ຂໍ້ຕຳນິໃດໆທີ່ພວກເຂົາອາດຈະມີຢູ່ສະເໝີ. ດັ່ງນັ້ນ, ບໍ່ວ່າພວກເຂົາຈະໄປໃສ, ພວກເຂົາກໍໄດ້ຮັບການຕ້ອນຮັບເປັນຢ່າງດີ ແລະ ເປັນທີ່ນິຍົມເປັນພິເສດ. ເຖິງແມ່ນວ່າພວກເຂົາຈະເວົ້າບາງສິ່ງທີ່ບໍ່ໜ້າຟັງ, ຄົນອື່ນກໍຍັງຮູ້ສຶກວ່າມັນໜ້າຟັງຢູ່ດີ. ເມື່ອພວກເຂົາອາລົມເສຍ ຫຼື ພວກເຂົາສະແດງທັດສະນະຄະຕິທີ່ບໍ່ດີ, ຜູ້ຄົນກໍບໍ່ໃສ່ໃຈ ຫຼື ຖືສາ, ເຖິງກັບຮູ້ສຶກວ່າມັນຄືກັບລາງວັນຈາກຄົນເຫຼົ່ານັ້ນ. ເມື່ອປະສົບການເຫຼົ່ານີ້ສະສົມຫຼາຍຂຶ້ນ, ເງື່ອນໄຂຕິດໂຕມາແຕ່ເກີດຂອງພວກເຂົາກໍເຮັດໃຫ້ພວກເຂົາມີຄວາມຮູ້ສຶກເໜືອກວ່າຄົນອື່ນ. ພວກເຂົາເລີ່ມຄິດວ່າ “ການມີໜ້າຕາດີ, ມີບຸກຄະລິກທີ່ງົດງາມ ແລະ ແຕ່ງຕົວດີເຮັດໃຫ້ຂ້ອຍເປັນທີ່ນິຍົມບໍ່ວ່າຂ້ອຍຈະໄປໃສ, ສິ່ງນີ້ມັນວິເສດຫຼາຍ! ສັງຄົມນີ້, ມວນມະນຸດນີ້ ໃຫ້ຄຸນຄ່າກັບສິ່ງນີ້ແທ້ໆ. ເບິ່ງຄືວ່າເງື່ອນໄຂຕິດໂຕມາແຕ່ເກີດນີ້ທີ່ພໍ່ແມ່ໃຫ້ຂ້ອຍມາແມ່ນຂໍ້ໄດ້ປຽບຂອງຂ້ອຍ. ການຊອກຫາວຽກກໍງ່າຍຂຶ້ນ ແລະ ໃນລະຫວ່າງການສອບເສັງ, ຖ້າຂ້ອຍຢາກກ່າຍບົດເສັງຂອງໃຜບາງຄົນ, ສິ່ງດຽວທີ່ຂ້ອຍຕ້ອງເຮັດກໍພຽງແຕ່ເບິ່ງໜ້າພວກເຂົາ ແລ້ວພວກເຂົາກໍຈະເອົາມັນໃຫ້ຂ້ອຍ”. ມີຄົນຕ່າງເພດຫຼາຍຄົນມາຕາມຈີບພວກເຂົາ ແລະ ໃນບັນດາຄົນເພດດຽວກັນ ກໍຍັງມີຫຼາຍຄົນທີ່ປະຕິບັດຕໍ່ພວກເຂົາເປັນຢ່າງດີ ແລະ ຍ້ອງຍໍຄວາມງາມ ແລະ ຮູບຮ່າງໜ້າຕາທີ່ດີຂອງພວກເຂົາຢູ່ສະເໝີ. ເມື່ອເວລາຜ່ານໄປ, ສິ່ງນີ້ກໍເຮັດໃຫ້ພວກເຂົາຍິ່ງເພີດເພີນກັບຂໍ້ໄດ້ປຽບນີ້ຫຼາຍຂຶ້ນ. ຂໍ້ໄດ້ປຽບນີ້ນຳເອົາຄວາມສະດວກສະບາຍຫຼາຍຢ່າງ, ຜົນປະໂຫຍດຫຼາຍຢ່າງ ແລະ ການປະຕິບັດແບບມີສິດທິພິເສດຫຼາຍຢ່າງມາໃຫ້ພວກເຂົາ, ເຊິ່ງເຮັດໃຫ້ພວກເຂົາສາມາດເພີດເພີນກັບຫຼາຍສິ່ງຫຼາຍຢ່າງ. ສະນັ້ນ, ໃນສະພາບແວດລ້ອມປະເພດນີ້, ພວກເຂົາຈຶ່ງເລີ່ມມີຂໍ້ກຳນົດບາງຢ່າງສຳລັບຕົນເອງ. ພວກເຂົາຈະບໍ່ອອກຈາກເຮືອນໂດຍບໍ່ແຕ່ງໜ້າ ແລະ ຖ້າພວກເຂົາມີສິວແມ່ນແຕ່ເມັດດຽວ, ພວກເຂົາກໍບໍ່ກ້າໃຫ້ໃຜເຫັນ. ພວກເຂົາລະມັດລະວັງກ່ຽວກັບອາຫານການກິນຂອງພວກເຂົາ, ຫຼີກລ່ຽງອາຫານເຜັດ ແລະ ຊີອິ້ວ, ໂດຍກັງວົນໃນໃຈວ່າ “ເມື່ອໃດສິວນີ້ຈະຫາຍໄປ? ຂ້ອຍບີບມັນບໍ່ໄດ້, ຂ້ອຍຢ້ານວ່າມັນຈະປະຮອຍແປ້ວໄວ້. ແຕ່ຖ້າຂ້ອຍບໍ່ບີບມັນ, ຄົນຕ່າງເພດທີ່ເຄີຍຊື່ນຊົມຂ້ອຍຈະເຫັນມັນ ແລ້ວຄິດວ່າຂ້ອຍບໍ່ໜ້າດຶງດູດໃຈອີກຕໍ່ໄປ, ບໍ່ແມ່ນຄົນໃນຝັນຂອງພວກເຂົາອີກຕໍ່ໄປບໍ? ພວກເຂົາຈະເລີ່ມເສີຍເມີຍຕໍ່ຂ້ອຍບໍ? ຂ້ອຍຄວນເຮັດແນວໃດດີ? ຂ້ອຍຄິດວ່າຂ້ອຍຄົງຕ້ອງລໍຖ້າຈົນກວ່າສິວຈະຫາຍໄປກ່ອນຈຶ່ງຈະອອກໄປຂ້າງນອກໄດ້. ຂ້ອຍບໍ່ສາມາດໃຫ້ຄົນອື່ນເຫັນຂ້ອຍໃນສະພາບແບບນີ້ໄດ້ຢ່າງເດັດຂາດ, ມັນຈະທຳລາຍພາບພົດທີ່ສົມບູນແບບທີ່ຂ້ອຍມີໃນໃຈຂອງພວກເຂົາ”. ບາງຄົນຕ້ອງຈັບຄູ່ສີ, ຮູບຊົງ ແລະ ຮູບແບບຂອງເຄື່ອງນຸ່ງຂອງພວກເຂົາໃຫ້ເຂົ້າກັນຢ່າງສົມບູນແບບ. ກ່ອນຈະອອກໄປຂ້າງນອກ, ພວກເຂົາຕ້ອງກວດເບິ່ງຕົນເອງໃນແວ່ນຈາກທຸກມຸມ ແລະ ບາງຄົນເຖິງກັບຖ່າຍຮູບເຊວຟີເພື່ອໃຫ້ແນ່ໃຈວ່າພວກເຂົາເບິ່ງສົມບູນແບບໃນແສງແດດ ຫຼື ພາຍໃຕ້ແສງໄຟທຽມ, ເພື່ອໃຫ້ແນ່ໃຈວ່າດ້ານຕ່າງໆ ເຊັ່ນ: ຜິວພັນ, ສີຜິວ, ຊົງຜົມ, ເຄື່ອງນຸ່ງ ແລະ ບຸກຄະລິກຂອງພວກເຂົາເປັນຕາໜ້າເບິ່ງ ແລະ ໄດ້ຮັບຄວາມມັກຈາກຄົນອື່ນ ແລ້ວຈາກນັ້ນພວກເຂົາຈຶ່ງຮູ້ສຶກພ້ອມທີ່ຈະອອກໄປຂ້າງນອກ. ເຖິງແມ່ນວ່າຫຼັງຈາກທີ່ເລີ່ມປະຕິບັດໜ້າທີ່ແລ້ວ, ພວກເຂົາກໍຍັງຄົງຮັກສາວິຖີຊີວິດແບບນີ້ໄວ້. ເນື່ອງຈາກສະຖານະການພິເສດ ຖ້າພວກເຂົາບໍ່ໄດ້ອາບນ້ຳໃນມື້ນັ້ນ ແລະ ມີຄົນຕ່າງເພດຍ່າງເຂົ້າມາໃກ້, ພວກເຂົາກໍຈະຟ້າວຫຼີກລ່ຽງຄົນນັ້ນທັນທີ. ພວກເຂົາຮູ້ສຶກວ່າຖ້າພວກເຂົາບໍ່ໄດ້ອາບນ້ຳ, ພວກເຂົາກໍບໍ່ເໝາະສົມທີ່ຈະໃຫ້ໃຜເຫັນ. ຍ້ອນວ່າພວກເຂົາມີຂໍ້ກຳນົດຫຼາຍຢ່າງກ່ຽວກັບຮູບລັກສະນະ ແລະ ບຸກຄະລິກຂອງພວກເຂົາ, ມັນຈຶ່ງສົ່ງຜົນກະທົບຕໍ່ຊີວິດປະຈຳວັນຂອງພວກເຂົາ. ຖ້າພວກເຂົາໄປໃນສະຖານທີ່ທີ່ພວກເຂົາບໍ່ສາມາດອາບນ້ຳໄດ້, ພວກເຂົາກໍຈະຮູ້ສຶກທຸກໃຈ ແລະ ທົນທຸກຢ່າງໜັກ ແລະ ບໍ່ສາມາດກິນ ຫຼື ນອນຫຼັບໄດ້ດີ. ພວກເຂົາຄິດວ່າ “ຂ້ອຍຈະເຮັດແນວໃດຖ້າຂ້ອຍອາບນໍ້າບໍ່ໄດ້? ຂ້ອຍບໍ່ເຄີຍບໍ່ອາບນ້ຳເກີນສາມມື້ເລີຍ. ຖ້າຂ້ອຍເລີ່ມມີກິ່ນ, ຜູ້ຄົນຈະດູຖູກຂ້ອຍບໍ? ພາບພົດຂອງຂ້ອຍຈະບໍ່ສົມບູນແບບອີກຕໍ່ໄປບໍ? ຂ້ອຍຈະບໍ່ແມ່ນຄົນໃນຝັນຂອງຄົນອື່ນອີກຕໍ່ໄປບໍ? ຂ້ອຍຄວນເຮັດແນວໃດດີ?” ຖ້າພວກເຂົາພົບວ່າຕົນເອງຢູ່ໃນສະຖານທີ່ທີ່ມີສະພາບການດຳລົງຊີວິດທີ່ບໍ່ດີ ແລະ ອາຫານການກິນກໍບໍ່ມີໂພຊະນາການພຽງພໍ ຫຼື ບໍ່ສົມດຸນ, ພວກເຂົາກໍຈະເລີ່ມກັງວົນວ່າ: “ສິ່ງນີ້ຈະສົ່ງຜົນກະທົບຕໍ່ຜິວຂອງຂ້ອຍບໍ? ຜິວຂອງຂ້ອຍຈະຫຍາບກະດ້າງ ຫຼື ເຖົ້າລົງບໍ? ຂ້ອຍຈະມີຮອຍຫ່ຽວບໍ? ຂ້ອຍບໍ່ສາມາດຢູ່ບ່ອນນີ້ແລ້ວ, ຂ້ອຍຕ້ອງອອກໄປຈາກບ່ອນນີ້!” ຄວາມຮູ້ສຶກເໜືອກວ່າຄົນອື່ນທີ່ເກີດຈາກເງື່ອນໄຂຕິດໂຕມາແຕ່ເກີດຂອງພວກເຂົາເຮັດໃຫ້ຊີວິດຂອງພວກເຂົາຊັບຊ້ອນເປັນພິເສດ, ເຊິ່ງເຮັດໃຫ້ພວກເຂົາໃຊ້ຊີວິດໃນວິທີທີ່ອິດເມື່ອຍ ແລະ ຖືກຈຳກັດເປັນພິເສດ. ພວກເຂົາໃສ່ໃຈຢ່າງຍິ່ງກ່ຽວກັບຄວາມຄິດເຫັນທີ່ຄົນອື່ນມີຕໍ່ພວກເຂົາ, ໂດຍສະເພາະກ່ຽວກັບວິທີທີ່ຄົນອື່ນປະເມີນການແຕ່ງກາຍ, ບຸກຄະລິກ ແລະ ທ່າທາງຂອງພວກເຂົາ, ພວກເຂົາໃສ່ໃຈຫຼາຍກ່ຽວກັບວິທີທີ່ຄົນອື່ນເບິ່ງພວກເຂົາ, ໃສ່ໃຈຫຼາຍຈົນເຖິງລະດັບໃດ? ຈົນເຖິງລະດັບທີ່ມັນສົ່ງຜົນກະທົບຕໍ່ຊີວິດປົກກະຕິ, ວຽກງານ ແລະ ການປະຕິບັດໜ້າທີ່ຂອງພວກເຂົາ. ຄວາມຮູ້ສຶກເໜືອກວ່າຄົນອື່ນທີ່ມາຈາກຮູບລັກສະນະຂອງພວກເຂົາໄດ້ເຮັດໃຫ້ພວກເຂົາກາຍເປັນຄົນທີ່ຜິວເຜີນຫຼາຍ, ໃສ່ໃຈກັບໜ້າຕາຂອງພວກເຂົາຫຼາຍ ແລະ ໃສ່ໃຈຫຼາຍກັບວິທີທີ່ຄົນອື່ນເບິ່ງພວກເຂົາ. ນີ້ແມ່ນບັນຫາປະເພດໃດ? ການສະແດງອອກທັງໝົດເຫຼົ່ານີ້ເປັນທັດສະນະຄະຕິທີ່ຖືກຕ້ອງສຳລັບການຈັດການກັບບັນຫາໃນຊີວິດປະຈຳວັນບໍ? (ບໍ່). ສິ່ງເຫຼົ່ານີ້ເປັນມຸມມອງທີ່ບິດເບືອນທີ່ພວກເຂົາໄດ້ສ້າງຂຶ້ນຕະຫຼອດໄລຍະຊີວິດປະຈຳວັນຂອງພວກເຂົາບໍ? (ແມ່ນແລ້ວ). ສະນັ້ນ, ການສະແດງອອກເຫຼົ່ານີ້ກ່ຽວຂ້ອງກັບຫຍັງ? (ພວກມັນກ່ຽວຂ້ອງກັບຄວາມເປັນມະນຸດຂອງພວກເຂົາ). ສິ່ງນີ້ກ່ຽວຂ້ອງກັບດ້ານໃດຂອງຄວາມເປັນມະນຸດຂອງພວກເຂົາ? ບັນຫາກ່ຽວກັບວິທີທີ່ພວກເຂົາປະພຶດຕົນແມ່ນຫຍັງ? ມັນແມ່ນຄວາມຜິວເຜີນບໍ? (ແມ່ນແລ້ວ). ຄວາມຜິວເຜີນແມ່ນບັນຫາໜຶ່ງທີ່ຢູ່ພາຍໃນຄວາມເປັນມະນຸດຂອງພວກເຂົາ. ມີຫຍັງອີກ? ຄວາມຮັກສວຍຮັກງາມ, ຄວາມໃສ່ໃຈກັບວິທີທີ່ຄົນອື່ນເບິ່ງພວກເຂົາ, ຄວາມປາຖະໜາທີ່ຈະເປັນຄົນທີ່ສົມບູນແບບທີ່ສຸດໃນສາຍຕາຂອງຄົນອື່ນ ແລະ ຄວາມອ່ອນແອເປັນພິເສດ ແລະ ຄວາມບໍ່ສາມາດທົນຕໍ່ຄວາມຍາກລຳບາກໄດ້. ນອກຈາກນີ້, ຍັງມີຄວາມເຫັນແກ່ຕົວອີກດ້ວຍ. ເພື່ອຮັກສາພາບພົດຂອງພວກເຂົາ, ພວກເຂົາໃຫ້ທຸກຄົນຄອຍຮັບໃຊ້ ແລະ ບໍລິການພວກເຂົາ, ໃນຂະນະທີ່ພວກເຂົາປະຕິເສດທີ່ຈະທົນຕໍ່ຄວາມຍາກລຳບາກແມ່ນແຕ່ໜ້ອຍດຽວ. ຄວາມຮູ້ສຶກເໜືອກວ່າຄົນອື່ນທີ່ເກີດຈາກຮູບລັກສະນະຕາມທຳມະຊາດຂອງພວກເຂົາເຮັດໃຫ້ພວກເຂົາຕ້ອງການໃຫ້ທຸກຄົນໝູນອ້ອມພວກເຂົາ. ຈຸດສຸມຫຼັກໃນຊີວິດປະຈຳວັນຂອງພວກເຂົາ ແລະ ເປົ້າໝາຍທີ່ພວກເຂົາຕັ້ງໃຈຈະບັນລຸແມ່ນການຮັກສາຮູບລັກສະນະພາຍນອກຂອງພວກເຂົາ. ຕົວຢ່າງເຊັ່ນ: ໃນໂອກາດໜຶ່ງ, ໃນຂະນະທີ່ຖ່າຍຮູບ, ມີຄົນສັງເກດເຫັນຜັກສະລັດຕິດແຂ້ວຂອງພວກເຂົາເມື່ອພວກເຂົາຍິ້ມ. ຕັ້ງແຕ່ນັ້ນມາ, ພວກເຂົາກໍເຊົາກິນຜັກໃບຂຽວ. ເຖິງແມ່ນວ່ານັ້ນຈະເປັນທາງເລືອກດຽວທີ່ມີຢູ່ ແລະ ພວກເຂົາບໍ່ມີທາງເລືອກອື່ນນອກຈາກຕ້ອງກິນມັນ, ພວກເຂົາກໍຈະບ້ວນປາກຂອງພວກເຂົາທັນທີຫຼັງຈາກກິນແລ້ວ ແລະ ຕ້ອງກວດເບິ່ງໃນແວ່ນຢ່າງແນ່ນອນເພື່ອໃຫ້ເຫັນວ່າບໍ່ມີຫຍັງຕິດແຂ້ວຂອງພວກເຂົາ ກ່ອນທີ່ຈະກ້າອອກໄປນອກ ແລະ ພົບຄົນອື່ນ. ນີ້ແມ່ນບັນຫາທີ່ຢູ່ພາຍໃນຄວາມເປັນມະນຸດຂອງພວກເຂົາບໍ? (ແມ່ນແລ້ວ). ບັນຫາທົ່ວໄປເຫຼົ່ານີ້ໃນຊີວິດປະຈຳວັນແມ່ນຢູ່ໃນຂອບເຂດຂອງຄວາມເປັນມະນຸດ ແລະ ຍັງບໍ່ທັນຍົກລະດັບໄປເຖິງລະດັບຂອງອຸປະນິໄສທີ່ເສື່ອມຊາມ. ບັນຫາທີ່ພວກເຂົາຈັດການລ້ວນແຕ່ກ່ຽວຂ້ອງກັບດ້ານຕ່າງໆຂອງຊີວິດມະນຸດເທົ່ານັ້ນ, ພວກເຂົາພະຍາຍາມຮັກສາຄວາມງາມຂອງພວກເຂົາ ແລະ ຄວາມສົນໃຈຈາກຄົນອື່ນໄວ້ໃນລະດັບສູງ ໂດຍການສຸມໃສ່ຮູບລັກສະນະທາງກາຍະພາບ ແລະ ຂໍ້ກຳນົດພາຍໃນຂອງພວກເຂົາ. ບໍ່ວ່າພວກເຂົາຈະເຮັດຫຍັງກໍຕາມ ນັ້ນກໍຄື ບໍ່ວ່າຈະເປັນການກິນ, ການແຕ່ງຕົວ ຫຼື ການທົນຕໍ່ຄວາມຍາກລຳບາກ ແລະ ການຈ່າຍລາຄາ, ໃນການຈັດການກັບບັນຫາເຫຼົ່ານີ້, ມຸມມອງ ແລະ ທັດສະນະຄະຕິຂອງພວກເຂົາລ້ວນແຕ່ມຸ່ງເນັ້ນໄປທີ່ການຮັກສາພາບພົດພາຍນອກຂອງພວກເຂົາ ເພື່ອໃຫ້ພວກເຂົາເບິ່ງເປັນຕາໜ້າເບິ່ງຢູ່ສະເໝີ, ຮັບປະກັນວ່າຄົນອື່ນຈະມີຄວາມປະທັບໃຈທີ່ດີຕໍ່ພວກເຂົາ ແລະ ພວກເຂົາຈະດຶງດູດຄວາມສົນໃຈໃນລະດັບສູງ. ສິ່ງນີ້ກ່ຽວຂ້ອງກັບຄວາມເປັນມະນຸດຂອງພວກເຂົາບໍ? (ແມ່ນແລ້ວ). ການສະແດງອອກເຫຼົ່ານີ້ລ້ວນແຕ່ກ່ຽວຂ້ອງກັບຄວາມເປັນມະນຸດຂອງພວກເຂົາ, ພວກມັນສະແດງໃຫ້ເຫັນວ່າຄວາມເປັນມະນຸດຂອງພວກເຂົາຜິວເຜີນເກີນໄປ.

ຕົວຢ່າງທີ 5: ການຕັ້ງໃຈດຶງດູດເພດກົງກັນຂ້າມ

ມີຄົນອີກປະເພດໜຶ່ງທີ່ພະຍາຍາມໂອ້ອວດຢ່າງເຕັມທີ່ ເມື່ອໃດກໍຕາມທີ່ມີເພດກົງກັນຂ້າມຢູ່ໃກ້ໆ, ໂດຍພະຍາຍາມແຕ່ງຕົວໃນແບບທີ່ພິເສດຂຶ້ນ ແລະ ແຕ່ງໜ້າເພື່ອໃຫ້ເບິ່ງມີສະເໜ່ດຶງດູດຫຼາຍຂຶ້ນ. ຕົວຢ່າງ: ພຶດຕິກຳ ແລະ ຮູບຮ່າງໜ້າຕາຂອງພວກເຂົາຍັງເປັນປົກກະຕິ ເມື່ອພວກເຂົາຢູ່ກັບອ້າຍເອື້ອຍນ້ອງທີ່ພວກເຂົາຄຸ້ນເຄີຍເປັນພິເສດ ແຕ່ທັນທີທີ່ມີເພດກົງກັນຂ້າມທີ່ອາຍຸສໍ່າກັບພວກເຂົາປາກົດຕົວຂຶ້ນ, ພວກເຂົາກໍຮູ້ສຶກຕື່ນເຕັ້ນຢູ່ພາຍໃນໃຈ ແລະ ຮູ້ສຶກວ່າຕ້ອງໄດ້ແຕ່ງຕົວ ແລະ ແຕ່ງໜ້າຕາເປັນພິເສດ. ຜູ້ຍິງບາງຄົນກໍທາລິບສະຕິກທັນທີເພື່ອເຮັດໃຫ້ຮິມຝີປາກຂອງພວກເຂົາເບິ່ງສົດໃສຂຶ້ນ, ຂຽນຄິ້ວຂອງພວກເຂົາ ແລະ ຖ້າເວລາເອື້ອຍອຳນວຍ ກໍຈະປັດແກ້ມຕື່ມອີກ. ໂດຍປົກກະຕິແລ້ວ ພວກເຂົາຈະມັດຜົມຫາງມ້າ ແຕ່ຫຼັງຈາກທີ່ພວກເຂົາພົບກັບເພດກົງກັນຂ້າມທີ່ພວກເຂົາຖືກໃຈ ຫຼື ທີ່ພວກເຂົາເຫັນວ່າໜ້າດຶງດູດ, ພວກເຂົາກໍຈະເຮັດໃຫ້ພາບລັກຂອງພວກເຂົາເປັນລະບຽບໂດຍການປ່ອຍຜົມລົງມາຮອດບ່າ. ໃນຂະນະດຽວກັນ ຜູ້ຊາຍບາງຄົນກໍເຮັດໃຫ້ຜົມຂອງພວກເຂົາເງົາງາມຂຶ້ນ, ຈັດຊົງຜົມແບບເກົາຫຼີ, ຮົງກົງ ຫຼື ແບບຕາເວັນຕົກ, ແຕ່ງໜວດແຕ່ງເຄົາ, ໃສ່ແວ່ນຕາ, ປ່ຽນໄປນຸ່ງເຄື່ອງທີ່ດີກວ່າເກົ່າ ແລະ ຖ້າເງື່ອນໄຂເອື້ອອຳນວຍ ກໍຈະສີດນໍ້າຫອມພໍປະມານ, ທັງໝົດນີ້ກໍເພື່ອດຶງດູດເພດກົງກັນຂ້າມ. ເມື່ອເວົ້າລົມກັບເພດກົງກັນຂ້າມ, ພວກເຂົາມັກຈະໃຊ້ຄຳເວົ້າທີ່ຫຼູຫຼາເພື່ອໂອ້ອວດຢູ່ເລື້ອຍໆ, ໂດຍມີຈຸດປະສົງເພື່ອສະແດງໃຫ້ເຫັນເຖິງຄວາມມີວັດທະນະທຳ, ຄວາມສະຫງ່າງາມ, ຄວາມມີໄຫວພິບ ແລະ ອາລົມຂັນຂອງພວກເຂົາ. ເຈດຕະນາທີ່ຢູ່ເບື້ອງຫຼັງການກະທຳທັງໝົດເຫຼົ່ານີ້ຂອງພວກເຂົາແມ່ນຕັ້ງໃຈຫຼາຍ ນັ້ນກໍຄື ພວກເຂົາເຮັດແບບນັ້ນພຽງເພື່ອດຶງດູດເພດກົງກັນຂ້າມເທົ່ານັ້ນ. ເມື່ອພວກເຂົາຢູ່ໃກ້ກັບເພດກົງກັນຂ້າມທີ່ພວກເຂົາມັກ ຫຼື ເພດກົງກັນຂ້າມທີ່ມີອາຍຸໃກ້ຄຽງກັນ, ບາງຄົນກໍຈະມີຊີວິດຊີວາຫຼາຍຂຶ້ນ, ເວົ້າຫຼາຍຂຶ້ນ, ສະແດງອອກໄດ້ດີຂຶ້ນ, ສາຍຕາຂອງພວກເຂົາກໍມີຊີວິດຊີວາຫຼາຍຂຶ້ນ, ບໍ່ຈືດຊືດ ຫຼື ເລື່ອນລອຍອີກຕໍ່ໄປ ແລະ ສີໜ້າຂອງພວກເຂົາກໍມີຄວາມຫຼາກຫຼາຍເປັນພິເສດ. ນີ້ມັນເກີດຫຍັງຂຶ້ນ? ເປັນຫຍັງພວກເຂົາຈຶ່ງເບິ່ງຄືວ່າດັດຈະລິດ ແລະ ຜິດທຳມະຊາດເປັນພິເສດເມື່ອພວກເຂົາເຫັນເພດກົງກັນຂ້າມ? ເມື່ອເພດກົງກັນຂ້າມພົບກັນຄັ້ງທຳອິດ, ໂດຍປົກກະຕິແລ້ວພວກເຂົາຈະອາຍເລັກໜ້ອຍ ແຕ່ຫຼັງຈາກພົບກັນສອງສາມຄັ້ງ, ພວກເຂົາກໍຈະຄຸ້ນເຄີຍກັນຫຼາຍຂຶ້ນ ແລະ ປະພຶດຕົວເປັນທຳມະຊາດຫຼາຍຂຶ້ນ. ເຖິງຢ່າງໃດກໍຕາມ ບາງຄົນເລີ່ມມີຊີວິດຊີວາ ແລະ ຕື່ນຕົວເປັນພິເສດເມື່ອໃດກໍຕາມທີ່ພວກເຂົາເຫັນເພດກົງກັນຂ້າມ. ນີ້ແມ່ນບັນຫາປະເພດໃດ? (ມັນກ່ຽວກັບການເຍົ້າຍວນ ເຊິ່ງຍົກລະດັບໄປສູ່ອຸປະນິໄສທີ່ເສື່ອມຊາມ.) ນີ້ແມ່ນອຸປະນິໄສທີ່ເສື່ອມຊາມປະເພດໃດ? (ຄວາມຊົ່ວຊ້າ.) ພວກເຂົາບໍ່ມີບັນຫາກັບຄວາມເປັນມະນຸດຂອງພວກເຂົາບໍ? (ມີ.) ເວົ້າຢ່າງເຄັ່ງຄັດແລ້ວ, ນີ້ແມ່ນບັນຫາກ່ຽວກັບຄວາມເປັນມະນຸດຂອງຄົນປະເພດນີ້. ຄວາມເປັນມະນຸດດ້ານໃດຂອງພວກເຂົາທີ່ເປັນບັນຫາຢູ່ບ່ອນນີ້? ມັນແມ່ນບັນຫາຂອງການມີປະຕິສຳພັນກັບເພດກົງກັນຂ້າມ. ຜູ້ບໍ່ມີຄວາມເຊື່ອອະທິບາຍເລື່ອງນີ້ແນວໃດ? ພວກເຂົາເອີ້ນມັນວ່າເປັນບັນຫາກ່ຽວກັບຄວາມປະພຶດລະຫວ່າງບຸກຄົນຂອງຄົນໆໜຶ່ງ, ແມ່ນບໍ? (ແມ່ນແລ້ວ.) ຖ້າມັນກ່ຽວຂ້ອງກັບອຸປະນິໄສທີ່ເສື່ອມຊາມ, ມັນກໍພໍຈະສະຫຼຸບໄດ້ວ່າເປັນຄວາມຊົ່ວຊ້າ; ແຕ່ຖ້າຈະເວົ້າໃຫ້ເໝາະສົມກວ່ານັ້ນ, ມັນແມ່ນບັນຫາເລື່ອງຄວາມປະພຶດລະຫວ່າງບຸກຄົນຂອງຍິງ ແລະ ຊາຍທີ່ກ່ຽວຂ້ອງກັບຄວາມເປັນມະນຸດຂອງຄົນໆໜຶ່ງ. ເມື່ອປະເຊີນໜ້າກັບເພດກົງກັນຂ້າມ, ບາງຄົນກໍມີຊີວິດຊີວາເປັນພິເສດ, ຫ້າວຫັນ ແລະ ກະຕືລືລົ້ນເປັນພິເສດ. ສິ່ງທີ່ “ຄວາມເປັນພິເສດ” ເຫຼົ່ານີ້ສະແດງອອກມາກໍຄືບັນຫາເລື່ອງຄວາມປະພຶດທີ່ກ່ຽວຂ້ອງກັບຄວາມເປັນມະນຸດຂອງຄົນໆໜຶ່ງ. ຄວາມປະພຶດນີ້ປົກກະຕິ ຫຼື ຜິດປົກກະຕິ? (ຜິດປົກກະຕິ.) ຖ້າເປັນແນວນັ້ນ, ມັນສາມາດຖືກອະທິບາຍວ່າເປັນຄວາມຊົ່ວຊ້າໄດ້ບໍ? ມັນເໝາະສົມບໍທີ່ຈະເວົ້າວ່າມັນເປັນຄວາມຊົ່ວຊ້າ? ມັນຈະເປັນຫຍັງບໍຖ້າຈະເວົ້າວ່າມັນຂ້ອນຂ້າງຕ່ຳຊ້າ? (ໄດ້.) ຄົນແບບນັ້ນຂ້ອນຂ້າງຕໍ່າຊ້າ. ບ່ອນໃດກໍຕາມທີ່ມີເພດກົງກັນຂ້າມທີ່ພວກເຂົາມັກ, ພວກເຂົາກໍຈະເຂົ້າໄປຫາກຸ່ມຂອງຄົນນັ້ນ, ດຶງດັນທີ່ຈະນັ່ງຂ້າງພວກເຂົາໃຫ້ໄດ້ ແລະ ມີການສຳຜັດທາງຮ່າງກາຍ ແລະ ສົ່ງສາຍຕາໃຫ້ພວກເຂົາ. ສິ່ງນີ້ສະທ້ອນໃຫ້ເຫັນເຖິງບັນຫາກ່ຽວກັບລັກສະນະຂອງພວກເຂົາ ນັ້ນກຄື ພວກເຂົາປ່ອຍຕົວ, ປະພຶດຕົວບໍ່ດີ ແລະ ຕ່ຳຊ້າ. ຖ້າຄົນໃດໜຶ່ງເປັນຄົນຜິວເຜີນ, ແລ້ວການສະແດງອອກຂອງພວກເຂົາກໍຄວນຈະຄືກັນ ບໍ່ວ່າພວກເຂົາຈະຢູ່ຕໍ່ໜ້າເພດດຽວກັນ ຫຼື ເພດກົງກັນຂ້າມກໍຕາມ, ພວກເຂົາພຽງແຕ່ຢາກດູດີ ແລະ ຢາກໃຫ້ຄົນອື່ນມັກ, ຍົກຍ້ອງ ແລະ ຊື່ນຊົມ. ນີ້ແມ່ນບັນຫາຂອງການເປັນຄົນຜິວເຜີນໃນຄວາມເປັນມະນຸດຂອງພວກເຂົາ. ເຖິງຢ່າງໃດກໍຕາມ ຖ້າເຈດຕະນາຂອງພວກເຂົາແມ່ນເພື່ອດຶງດູດເພດກົງກັນຂ້າມ ແລະ ກວນໃຈພວກເຂົາ, ແລ້ວມັນກໍຈະກາຍເປັນບັນຫາເລື່ອງຄວາມປະພຶດລະຫວ່າງບຸກຄົນຂອງພວກເຂົາກັບເພດກົງກັນຂ້າມ. ຖ້າຄົນໃດໜຶ່ງເປັນຄົນຜິວເຜີນຫຼາຍເກີນໄປຈົນສົ່ງຜົນກະທົບຕໍ່ຊີວິດປົກກະຕິຂອງພວກເຂົາ, ມັນກໍເປັນພຽງຂໍ້ບົກຜ່ອງ ຫຼື ບັນຫາໃນດ້ານໜຶ່ງຂອງຄວາມເປັນມະນຸດຂອງພວກເຂົາ ແຕ່ຖ້າຄົນໃດໜຶ່ງແຕ່ງຕົວໂດຍສະເພາະເພື່ອດຶງດູດເພດກົງກັນຂ້າມ, ໂດຍມີຈຸດປະສົງເພື່ອໃຫ້ປຸກອາລົມທາງເພດ, ເຍົ້າຍວນ ແລະ ເຮັດໃຫ້ຄົນຫັນຄໍມາເບິ່ງ, ແລ້ວນັ້ນກໍຄືຄວາມຊົ່ວຊ້າ, ຕ່ຳຊ້າ ແລະ ເປັນຕົວຊີ້ບອກເຖິງຄວາມປະພຶດລະຫວ່າງບຸກຄົນທີ່ບໍ່ດີ. ບາງຄົນຍິ່ງມີຄົນຢູ່ຫຼາຍກໍຍິ່ງຕ່ຳຊ້າຫຼາຍຂຶ້ນ, ມັກຈະຊອກຫາການສຳຜັດກັບເພດກົງກັນຂ້າມຢູ່ສະເໝີ ແລະ ໂອ້ອວດຕໍ່ໜ້າພວກເຂົາ. ບໍ່ວ່າສິ່ງໃດທີ່ກຳລັງເປັນທີ່ນິຍົມໃນທ່າມກາງຜູ້ບໍ່ມີຄວາມເຊື່ອ, ພວກເຂົາກໍຈະແຕ່ງຕົວແບບນັ້ນ. ໂດຍສະເພາະເມື່ອເຂົ້າຮ່ວມການເຕົ້າໂຮມ ຫຼື ປາກົດຕົວໃນກ້ອງຖ່າຍຮູບ, ຍິ່ງມີເພດກົງກັນຂ້າມຫຼາຍເທົ່າໃດ, ພວກເຂົາກໍຍິ່ງຢາກແຕ່ງຕົວຫຼາຍຂຶ້ນເທົ່ານັ້ນ. ຜູ້ຍິງບາງຄົນນຸ່ງເສື້ອສາຍດ່ຽວ, ປ່ອຍຜົມລົງ, ທາລິບສະຕິກສີສົດໃສ ແລະ ປັດແກ້ມ. ບາງຄົນເຖິງກັບແຕ່ງດັງໃຫ້ເປັນສັນ, ປັດເງົາຕາ ແລະ ໃສ່ເຄື່ອງປະດັບທຸກຊະນິດ. ພວກເຂົາແຕ່ງຕົວໃນວິທີໃດກໍຕາມທີ່ຈະດຶງດູດເພດກົງກັນຂ້າມ. ສິ່ງນີ້ຮ້າຍແຮງກວ່າການເປັນຄົນຜິວເຜີນ. ຖ້າຄວາມຜິວເຜີນເປັນຂໍ້ບົກຜ່ອງ ຫຼື ຂໍ້ຕຳໜິໃນດ້ານໜຶ່ງຂອງຄວາມເປັນມະນຸດຂອງຄົນໆໜຶ່ງ ແລະ ເປັນບັນຫາເລັກນ້ອຍ ແລ້ວດ້ານທີ່ຊົ່ວຊ້າ ແລະ ຕ່ຳຊ້າຂອງຄວາມສຳພັນກັບເພດກົງກັນຂ້າມກໍເປັນບັນຫາໃຫຍ່. ຄົນຜິວເຜີນອາດຈະບໍ່ມີສ່ວນຮ່ວມໃນການກະທຳທີ່ຜິດສິນທຳທາງເພດສະເໝີໄປ ແຕ່ໃນບັນດາຜູ້ທີ່ທັງຊົ່ວຊ້າ ແລະ ຕ່ຳຊ້າ, ຫຼາຍກວ່າເກົ້າສິບເປີເຊັນມີແນວໂນ້ມທີ່ຈະເຂົ້າໄປມີສ່ວນຮ່ວມໃນການກະທຳທີ່ຜິດສິນທຳທາງເພດ. ເປັນຫຍັງເຮົາຈຶ່ງເວົ້າແບບນັ້ນ? ຖ້າຄົນໃດໜຶ່ງໃຫ້ຄວາມສຳຄັນຢ່າງຍິ່ງກັບການມີປະຕິສຳພັນຂອງພວກເຂົາກັບເພດກົງກັນຂ້າມ ແລະ ມັກໂອ້ອວດ ແລະ ສະແດງຕົນເອງຕໍ່ໜ້າເພດກົງກັນຂ້າມເປັນພິເສດ, ຄົນແບບນັ້ນກໍມີແນວໂນ້ມສູງທີ່ຈະເຮັດໃຫ້ເພດກົງກັນຂ້າມຫຼົງໄຫຼພວກເຂົາ. ຈຸດປະສົງຂອງການເຮັດໃຫ້ເພດກົງກັນຂ້າມຫຼົງໄຫຼພວກເຂົາແມ່ນຫຍັງ? ມັນກໍເພື່ອມີຄວາມສຳພັນທີ່ບໍ່ເໝາະສົມ. ຖ້າພວກເຂົາສາມາດເຍົ້າຍວນເພດກົງກັນຂ້າມໄດ້ຕາມສະບາຍ, ສິ່ງນີ້ບໍ່ໄດ້ສະແດງໃຫ້ເຫັນບໍວ່າພວກເຂົາປ່ອຍຕົວຫຼາຍເມື່ອເວົ້າເຖິງຄວາມສຳພັນກັບເພດກົງກັນຂ້າມ? (ແມ່ນແລ້ວ.) ຄົນແບບນັ້ນບໍ່ມີກຽດສັກສີ; ພວກເຂົາຈີບຄົນອື່ນໄປທົ່ວ ແລະ ເຖິງກັບເປັນຝ່າຍເລີ່ມຕົ້ນເຂົ້າຫາກ່ອນ. ຍິ່ງພວກເຂົາຈີບຄົນຫຼາຍເທົ່າໃດ, ພວກເຂົາກໍຍິ່ງມີຄວາມສຸກຫຼາຍຂຶ້ນເທົ່ານັ້ນ ແລະ ພວກເຂົາບໍ່ເຄີຍປະຕິເສດໃຜເລີຍ ຕາບໃດທີ່ພວກເຂົາມັກຄົນນັ້ນ. ນີ້ແມ່ນຄົນປະເພດໃດ? ຍັງບໍ່ຕ້ອງເວົ້າເຖິງວ່າພວກເຂົາມີອຸປະນິໄສທີ່ເສື່ອມຊາມຫຍັງ, ຄວາມເປັນມະນຸດແບບນີ້ດີບໍ? (ບໍ່.) ບໍ່ວ່າພວກເຂົາຈະມີຂໍ້ດີ ຫຼື ຂໍ້ເສຍແນວໃດໃນດ້ານອື່ນໆຂອງຄວາມເປັນມະນຸດຂອງພວກເຂົາ, ຖ້າພວກເຂົາມັກງ່າຍ, ຫຼິ້ນໆ ແລະ ປ່ອຍຕົວປ່ອຍໃຈເປັນພິເສດໃນເລື່ອງຄວາມປະພຶດລະຫວ່າງບຸກຄົນຂອງພວກເຂົາກັບເພດກົງກັນຂ້າມ, ພຽງແຕ່ສິ່ງນີ້ກໍພຽງພໍແລ້ວທີ່ຈະສະແດງໃຫ້ເຫັນວ່າຄວາມເປັນມະນຸດຂອງພວກເຂົາບໍ່ດີ. ຖ້າພວກເຂົາສາມາດເຮັດຜິດ ຫຼື ລໍ້າເສັ້ນໄດ້ທຸກເວລາ ຫຼື ທຸກສະຖານທີ່, ນີ້ບໍ່ແມ່ນບັນຫາທີ່ຮ້າຍແຮງບໍ? (ແມ່ນແລ້ວ.) ຄົນແບບນັ້ນໄວ້ໃຈໄດ້ບໍ? (ບໍ່.) ຕົ້ນຕໍຂອງຄວາມບໍ່ໜ້າໄວ້ໃຈຂອງພວກເຂົາແມ່ນຫຍັງ? ມັນຢູ່ທີ່ທຳມະຊາດທີ່ຊົ່ວຊ້າຂອງພວກເຂົາ. ພວກເຂົາສາມາດຕອບສະໜອງຄວາມຄິດທີ່ເຕັມໄປດ້ວຍຕັນຫາໄດ້ທຸກເວລາ ແລະ ທຸກສະຖານທີ່ ແລະ ສາມາດເຍົ້າຍວນເພດກົງກັນຂ້າມໄດ້ທຸກເວລາ ແລະ ທຸກສະຖານທີ່, ຈິດໃຈຂອງພວກເຂົາໝົກມຸ້ນຢູ່ກັບຄວາມຄິດເຫຼົ່ານີ້ເທົ່ານັ້ນ. ຖ້າສະພາບແວດລ້ອມ ຫຼື ເງື່ອນໄຂບໍ່ເອື້ອອຳນວຍ ຫຼື ພວກເຂົາບໍ່ມີເວລາພຽງພໍໃນການແຕ່ງຕົວ, ພວກເຂົາກໍຍັງຫາວິທີຈົນໄດ້; ພວກເຂົາໃຊ້ສາຍຕາທີ່ເຍົ້າຍວນ ແລະ ໂອ້ອວດຮູບຮ່າງຂອງພວກເຂົາ ຫຼື ສີໜ້າຂອງພວກເຂົາ ແລະ ສົ່ງສາຍຕາໃຫ້ຄົນອື່ນເພື່ອເຍົ້າຍວນພວກເຂົາ. ຄົນແບບນັ້ນໄຮ້ຄ່າ; ພວກເຂົາບໍ່ໜ້າໄວ້ໃຈເລີຍ! ພວກເຂົາຫຼິ້ນໆ, ເກເລ ແລະ ປ່ອຍຕົວ ແລະ ບໍ່ວ່າເວລາໃດ ແລະ ສະຖານທີ່ໃດ ພວກເຂົາກໍສາມາດເຍົ້າຍວນຄົນອື່ນໃຫ້ເຮັດບາບ ແລະ ກະທຳຜິດໄດ້; ຄົນແບບນັ້ນບໍ່ມີຄວາມຮູ້ສຶກລະອາຍໃຈໃນຄວາມເປັນມະນຸດຂອງພວກເຂົາ, ພວກເຂົາເກີນກວ່າຈະແກ້ໄຂໄດ້ແລ້ວ. ຄົນແບບນັ້ນໜ້າຢ້ານບໍ? (ແມ່ນແລ້ວ.) ແລະ ພວກເຂົາບໍ່ຄິດວ່າສິ່ງເຫຼົ່ານີ້ເປັນສິ່ງທີ່ໜ້າອັບອາຍ; ບໍ່ວ່າຈະມີຄົນຢູ່ອ້ອມຂ້າງຫຼາຍສໍ່າໃດກໍຕາມ, ພວກເຂົາກໍແຕ່ງຕົວ ແລະ ໂອ້ອວດແບບນີ້ຢ່າງເປີດເຜີຍ, ປະພຶດຕົວຕາມໃຈມັກ ແລະ ເຍົ້າຍວນຄົນອື່ນດ້ວຍວິທີນີ້. ຄົນອື່ນບໍ່ຮູ້ດ້ວຍຊໍ້າວ່າເກີດຫຍັງຂຶ້ນ, ໃນຂະນະທີ່ພວກເຂົາຍັງຄົງຈົດຈໍ່ຢູ່ກັບວຽກງານປົກກະຕິຂອງພວກເຂົາ, ລົມກັນ ຫຼື ສົນທະນາກັນ, ບຸກຄົນເຫຼົ່ານີ້ກໍໄດ້ເລີ່ມຈີບໃຜບາງຄົນໂດຍການສົ່ງສາຍຕາທີ່ເຍົ້າຍວນໃຫ້ພວກເຂົາແລ້ວ. ເບິ່ງແມວ່າຄົນແບບນັ້ນໜ້າລັງກຽດ ແລະ ເປັນຕາຢ້ານສໍ່າໃດ! ພວກເຂົາບໍ່ມີຄວາມລະອາຍໃຈເລີຍ, ແມ່ນບໍ? ຄົນທີ່ບໍ່ມີຄວາມລະອາຍໃຈຈະກະທຳຜິດຢ່າງຕໍ່ເນື່ອງ ແລະ ຈຸດຈົບສຸດທ້າຍຂອງພວກເຂົາແມ່ນຫຍັງ? (ພວກເຂົາຈະຈົບລົງດ້ວຍການຖືກລົງໂທດໃນນະຮົກ.) ພຣະທຳຂອງພຣະເຈົ້າກ່າວວ່າແນວໃດ? “ການກະທຳຜິດຈະນໍາພາມະນຸດໄປສູ່ນະຮົກ”. ສະນັ້ນ, ຖ້າບັນຫາກ່ຽວກັບຄວາມເປັນມະນຸດຂອງເຈົ້າຮ້າຍແຮງຫຼາຍ, ເຈົ້າກໍຕົກຢູ່ໃນອັນຕະລາຍອັນໃຫຍ່ຫຼວງ. ຖ້າຄວາມເປັນມະນຸດທີ່ບໍ່ດີຂອງຄົນໆໜຶ່ງໃນບາງດ້ານເປັນຂໍ້ບົກຜ່ອງ, ມັນກໍອາດຈະມີໂອກາດທີ່ຈະແກ້ໄຂມັນໄດ້. ເຖິງຢ່າງໃດກໍຕາມ ຖ້າບາງດ້ານໃນຄວາມເປັນມະນຸດຂອງພວກເຂົາບໍ່ດີຍ້ອນພວກເຂົາບໍ່ມີຄວາມຮູ້ສຶກລະອາຍໃຈໂດຍທຳມະຊາດ ແລະ ສາມາດເຍົ້າຍວນຄົນອື່ນໄດ້ທຸກເວລາ ແລະ ທຸກສະຖານທີ່ ແລະ ເຖິງແມ່ນວ່າພວກເຂົາຈະບໍ່ໄດ້ເປີດເຜີຍອຸປະນິໄສທີ່ເສື່ອມຊາມຢ່າງຊັດເຈນ, ພວກເຂົາກໍຍັງສາມາດກະທຳຜິດທີ່ຮ້າຍແຮງເຊິ່ງນຳໄປສູ່ຜົນຕາມມາທີ່ຮ້າຍແຮງໄດ້, ຖ້າເປັນແນວນັ້ນ ຄົນແບບນັ້ນກໍບໍ່ມີຂອບເຂດໃນການປະພຶດຕົນຂອງພວກເຂົາ, ລັກສະນະຂອງພວກເຂົາແມ່ນບໍ່ດີຢ່າງຍິ່ງ ແລະ ຖ້າພວກເຂົາກະທຳຜິດສອງສາມຄັ້ງ, ມັນກໍສາມາດທຳລາຍພວກເຂົາໄດ້. ກ່ຽວກັບບັນຫາຂອງຄວາມເປັນມະນຸດ, ພວກເຂົາໄດ້ປິດກັ້ນເສັ້ນທາງກ້າວໄປຂ້າງໜ້າຂອງພວກເຂົາເອງແລ້ວ. ນີ້ກໍຍ້ອນວ່າຄວາມເປັນມະນຸດຂອງພວກເຂົາບໍ່ດີຫຼາຍ ແລະ ການກະທຳຜິດຂອງພວກເຂົາກໍມີຫຼາຍຈົນພຽງພໍທີ່ຈະສົ່ງພວກເຂົາໄປສູ່ນະຮົກ ແລະ ທຸກຢ່າງກໍຈະຈົບລົງສຳລັບພວກເຂົາ ກ່ອນທີ່ພວກເຂົາຈະມີໂອກາດໄດ້ຍ່າງໃນເສັ້ນທາງແຫ່ງການໄລ່ຕາມເສາະຫາຄວາມຈິງ ແລະ ໄດ້ຮັບຄວາມລອດພົ້ນ. ການຂາດຄວາມຮູ້ສຶກລະອາຍໃຈເປັນບັນຫາທີ່ຮ້າຍແຮງຫຼາຍກ່ຽວກັບຄວາມເປັນມະນຸດຂອງຄົນໆໜຶ່ງ. ເວົ້າຢ່າງເຄັ່ງຄັດແລ້ວ, ມັນບໍ່ໄດ້ຍົກລະດັບໄປສູ່ອຸປະນິໄສທີ່ເສື່ອມຊາມ; ມັນເປັນພຽງວິທີການ, ເປັນທັດສະນະຄະຕິທີ່ຄົນໆໜຶ່ງນຳໃຊ້ໃນການປະພຶດຕົນ ແລະ ຈັດການກັບສິ່ງຕ່າງໆ. ທັດສະນະຄະຕິນີ້ກ່ຽວຂ້ອງກັບຄວາມເປັນມະນຸດຂອງພວກເຂົາ ແລະ ສາມາດນຳໄປສູ່ການກະທຳຜິດໄດ້ ເຊິ່ງເຮັດໃຫ້ບັນຫານີ້ຮ້າຍແຮງ.

ຕົວຢ່າງທີ 6: ການຖືເອົາຈຸດແຂງເປັນຂໍ້ໄດ້ປຽບ

ບາງຄົນມັກການເຕັ້ນ ແລະ ຮຽນຮູ້ທ່າເຕັ້ນໄດ້ໄວຫຼາຍ. ຫຼັງຈາກທີ່ຄູສອນເຮັດໃຫ້ເບິ່ງສາມຄັ້ງ, ໂດຍພື້ນຖານແລ້ວ ພວກເຂົາກໍສາມາດກຳແໜ້ນຈັງຫວະ ແລະ ທ່າທາງຂອງການເຕັ້ນ ແລະ ສາມາດເຕັ້ນໄດ້ຢ່າງຖືກຕ້ອງ. ພວກເຂົາເຕັ້ນໄດ້ດີຫຼາຍເຊັ່ນກັນ, ເຄີຍໄດ້ຮັບລາງວັນ ແລະ ພວກເຂົາຫວັງວ່າຈະເຮັດອາຊີບທີ່ກ່ຽວຂ້ອງກັບການເຕັ້ນ, ບາງທີອາດຈະເປັນຄູສອນເຕັ້ນ ຫຼື ນັກສະແດງ. ສິ່ງນີ້ກ່ຽວຂ້ອງກັບດ້ານໃດ? (ສິ່ງນີ້ກ່ຽວຂ້ອງກັບຄວາມສົນໃຈ ແລະ ກິດຈະກຳຍາມຫວ່າງຂອງພວກເຂົາ.) ນີ້ແມ່ນຈຸດແຂງຂອງພວກເຂົາ; ມັນແມ່ນຄວາມສົນໃຈ ແລະ ກິດຈະກຳຍາມຫວ່າງຂອງພວກເຂົາ. ພວກເຂົາຮຽນເຕັ້ນໄດ້ໄວຫຼາຍ, ເຊິ່ງສະແດງໃຫ້ເຫັນວ່າພວກເຂົາເຕັ້ນເກັ່ງຫຼາຍ; ໂດຍທຳມະຊາດແລ້ວ ພວກເຂົາກຳແໜ້ນສິ່ງປະເພດນີ້ໄດ້ຢ່າງຖືກຕ້ອງ ແລະ ຮຽນຮູ້ໄດ້ງ່າຍ. ນີ້ແມ່ນຈຸດແຂງ, ແມ່ນບໍ? (ແມ່ນແລ້ວ.) ພວກເຂົາມີຈຸດແຂງໃນດ້ານນີ້. ຫຼັງຈາກຮຽນເຕັ້ນແລ້ວ, ພວກເຂົາກໍມັກການເຕັ້ນ, ກະຕືລືລົ້ນທີ່ຈະເຕັ້ນ; ແລ້ວຍິ່ງໄປກວ່ານັ້ນ ພວກເຂົາວາງແຜນທີ່ຈະເຮັດອາຊີບທີ່ກ່ຽວຂ້ອງກັບການເຕັ້ນໃນອະນາຄົດ ແລະ ຕັ້ງໃຈທີ່ຈະໃຫ້ການເຕັ້ນຢູ່ຄຽງຄູ່ກັບຊີວິດໃນອະນາຄົດ ແລະ ເສັ້ນທາງໃນອະນາຄົດຂອງພວກເຂົາ, ສິ່ງນີ້ກ່ຽວຂ້ອງກັບຄວາມສົນໃຈ ແລະ ກິດຈະກຳຍາມຫວ່າງຂອງພວກເຂົາ. ການເຕັ້ນເປັນທັງຈຸດແຂງຂອງພວກເຂົາ ແລະ ຄວາມສົນໃຈ ແລະ ກິດຈະກຳຍາມຫວ່າງຂອງພວກເຂົາ ນັ້ນກໍຄື ນີ້ແມ່ນເງື່ອນໄຂຕິດໂຕມາແຕ່ເກີດຂອງພວກເຂົາ. ບາງຄົນມີເງື່ອນໄຂຕິດໂຕມາແຕ່ເກີດນີ້ ແລະ ຫຼັງຈາກທີ່ພວກເຂົາເລີ່ມເຊື່ອໃນພຣະເຈົ້າ, ພວກເຂົາກໍມັກເບິ່ງວິດີໂອການເຕັ້ນເຊັ່ນກັນ. ສະນັ້ນ, ພວກເຂົາຈຶ່ງຮັບໜ້າທີ່ເຕັ້ນໃນເຮືອນຂອງພຣະເຈົ້າ, ໂດຍຫວັງວ່າສິ່ງທີ່ພວກເຂົາໄດ້ຮຽນຮູ້ຈະສາມາດຖືກນຳໃຊ້ໃຫ້ເກີດປະໂຫຍດໃນການປະຕິບັດໜ້າທີ່ຂອງພວກເຂົາ ແລະ ສາມາດເປັນປະໂຫຍດໃນເຮືອນຂອງພຣະເຈົ້າ ພ້ອມທັງຫວັງວ່າພວກເຂົາຈະສາມາດກຽມການກະທຳທີ່ດີຂອງພວກເຂົາເອງເພື່ອໃຫ້ພຣະເຈົ້າຈື່ຈຳ. ພວກເຂົາມີພື້ນຖານທີ່ໜັກແໜ້ນໃນການເຕັ້ນ ແລະ ພວກເຂົາຍັງຮຽນຮູ້ການເຕັ້ນປະເພດຕ່າງໆໄດ້ໄວອີກດ້ວຍ. ໃນຂະນະທີ່ສ້າງລາຍການເຕັ້ນຕາມຂໍ້ກຳນົດຂອງເຮືອນຂອງພຣະເຈົ້າ, ພວກເຂົາເຕັມໃຈທີ່ຈະສອນທຸກສິ່ງທີ່ພວກເຂົາໄດ້ຮຽນຮູ້ໃຫ້ກັບຄົນອື່ນໂດຍບໍ່ປິດບັງຫຍັງເລີຍ. ເຖິງແມ່ນວ່າພວກເຂົາຈະໄດ້ຮຽນຮູ້ການເຕັ້ນຫຼາຍປະເພດກວ່າຄົນອື່ນ ແລະ ມີຄວາມຊຳນານໃນວິຊາຊີບຂອງພວກເຂົາຫຼາຍກວ່າ, ພວກເຂົາກໍບໍ່ວາງທ່າ. ພວກເຂົາເຂົ້າກັບຄົນອື່ນໄດ້ຢ່າງເປັນມິດ ແລະ ສອນສິ່ງທີ່ພວກເຂົາໄດ້ຮຽນຮູ້ໃຫ້ກັບອ້າຍເອື້ອຍນ້ອງດ້ວຍຄວາມອົດທົນຫຼາຍ. ນີ້ແມ່ນການສະແດງອອກເຖິງຫຍັງ? (ມັນແມ່ນການສະແດງອອກເຖິງຄວາມເປັນມະນຸດຂອງພວກເຂົາ.) ຄວາມເປັນມະນຸດຂອງພວກເຂົາດີ ຫຼື ບໍ່? (ຄວາມເປັນມະນຸດຂອງພວກເຂົາດີ.) ມັນດີໃນດ້ານໃດແດ່? (ພວກເຂົາສາມາດສອນທຸກສິ່ງທີ່ພວກເຂົາຮູ້ໃຫ້ກັບຄົນອື່ນໂດຍບໍ່ປິດບັງຫຍັງເລີຍ, ເຮັດໃຫ້ຄົນອື່ນໄດ້ຮັບສິ່ງທີ່ພວກເຂົາມີເຊັ່ນກັນ, ນີ້ແມ່ນຄວາມເປັນມະນຸດທີ່ດີ.) ພວກເຂົາສາມາດສອນທຸກສິ່ງທີ່ພວກເຂົາໄດ້ຮຽນຮູ້ໃຫ້ກັບຄົນອື່ນໂດຍບໍ່ປິດບັງຫຍັງເລີຍ. ພວກເຂົາມີຈຸດດີຫຍັງອີກແດ່? ພວກເຂົາບໍ່ໂອ້ອວດແທ້ໆ. ຄວາມເປັນມະນຸດຂອງຄົນປະເພດນີ້ແມ່ນດີ. ຍ້ອນວ່າພວກເຂົາມີຈຸດແຂງໃນການເຕັ້ນ, ພວກເຂົາຈຶ່ງຮັບໜ້າທີ່ທີ່ກ່ຽວຂ້ອງກັບການເຕັ້ນໃນເຮືອນຂອງພຣະເຈົ້າ. ແຕ່ຫຼັງຈາກເວລາຜ່ານໄປໄລຍະໜຶ່ງ, ເນື່ອງຈາກຄວາມຕ້ອງການຂອງວຽກງານ, ເຮືອນຂອງພຣະເຈົ້າຈຶ່ງຈັດແຈງໃຫ້ພວກເຂົາເຮັດວຽກອື່ນທີ່ເໝາະສົມ. ພວກເຂົາຄິດໃນໃຈວ່າ “ຂ້ອຍເສຍເວລາຊາວປີໃນການຮຽນເຕັ້ນໄປລ້າໆບໍ? ຕອນນີ້ຂ້ອຍຖືກຂໍໃຫ້ເຮັດວຽກທີ່ບໍ່ກ່ຽວຂ້ອງກັບການເຕັ້ນ, ຂ້ອຍຮູ້ສຶກບໍ່ພໍໃຈຫຼາຍ! ເປັນຫຍັງຈຶ່ງບໍ່ໃຫ້ຂ້ອຍໃຊ້ຈຸດແຂງຂອງຂ້ອຍ, ຄວາມຖະໜັດຂອງຂ້ອຍ ແທນທີ່ຈະເຮັດໃຫ້ຂ້ອຍເປັນຫົວໜ້າທີມ ຫຼື ຜູ້ກຳກັບດູແລ? ນີ້ບໍ່ແມ່ນຈຸດແຂງຂອງຂ້ອຍ ແລະ ຂ້ອຍກໍບໍ່ຮູ້ວ່າຈະເຮັດມັນແນວໃດ. ນີ້ແມ່ນສິ່ງທີ່ຂ້ອຍບໍ່ເຄີຍຄາດຄິດມາກ່ອນ”. ເຖິງແມ່ນວ່າພາຍນອກພວກເຂົາຈະເວົ້າວ່າ “ທັງໝົດນີ້ເປັນສ່ວນໜຶ່ງໃນການຈັດແຈງຂອງພຣະເຈົ້າ ແລະ ຂ້ອຍເຕັມໃຈທີ່ຈະອ່ອນນ້ອມ” ແຕ່ໃນຄວາມເປັນຈິງແລ້ວ, ບໍ່ວ່າຜູ້ນໍາຈະເວົ້າຫຍັງກໍຕາມ ພວກເຂົາກໍບໍ່ເຕັມໃຈທີ່ຈະຍອມຮັບມັນ ແລະ ບໍ່ຮັບຟັງ. ພວກເຂົາຄິດວ່າ “ພວກເຈົ້າຂາດຄວາມຮູ້ທາງວິຊາຊີບ ແຕ່ພວກເຈົ້າພັດມານໍາພາພວກເຮົາ. ສິ່ງທີ່ພວກເຈົ້າເຮັດກໍມີແຕ່ເວົ້າກ່ຽວກັບຫຼັກຄຳສອນ. ພວກເຈົ້າບໍ່ໄດ້ດີໄປກວ່າຂ້ອຍເລີຍ!” ນີ້ແມ່ນການສະແດງອອກເຖິງຫຍັງ? (ການຕໍ່ຕ້ານພາຍໃນໃຈ.) ນີ້ແມ່ນບັນຫາປະເພດໃດ? ນີ້ແມ່ນການເປີດເຜີຍອຸປະນິໄສທີ່ເສື່ອມຊາມບໍ? (ແມ່ນແລ້ວ.) ເຖິງແມ່ນວ່າຄວາມເປັນມະນຸດຂອງພວກເຂົາໂດຍທົ່ວໄປແລ້ວຈະພໍໃຊ້ໄດ້, ພວກເຂົາເຕັມໃຈທີ່ຈະຮ່ວມມືກັບຄົນອື່ນ, ມີຄວາມເມດຕາ ແລະ ເປັນຄົນດີ, ບໍ່ຂັດຂວາງ ແລະ ລົບກວນ ຫຼື ກໍ່ຄວາມວຸ້ນວາຍ ແລະ ສ້າງບັນຫາ ພ້ອມທັງໃນແງ່ຂອງຄວາມປາຖະໜາສ່ວນຕົວຂອງພວກເຂົາ, ພວກເຂົາເຕັມໃຈທີ່ຈະອ່ອນນ້ອມຕໍ່ການຈັດແຈງຂອງເຮືອນຂອງພຣະເຈົ້າ ແລະ ປະຕິບັດໜ້າທີ່ຂອງພວກເຂົາໃຫ້ດີ ແຕ່ເມື່ອເວົ້າເຖິງສະຖານະຂອງພວກເຂົາ ຫຼື ເລື່ອງທີ່ບໍ່ສອດຄ່ອງກັບຄວາມຄິດຫຼົງຜິດ ແລະ ຄວາມປາຖະໜາຂອງພວກເຂົາເອງ, ພວກເຂົາມີການອ່ອນນ້ອມບໍ? ພວກເຂົາສະແດງໃຫ້ເຫັນເຖິງການສະແຫວງຫາຄວາມຈິງບໍ? (ບໍ່.) ຖ້າເປັນແນວນັ້ນ, ພວກເຂົາສະແດງຫຍັງອອກມາ? (ສິ່ງທີ່ພວກເຂົາສະແດງອອກມາກໍຄືການຕໍ່ຕ້ານ, ການຈົ່ມວ່າ ແລະ ການຂາດການອ່ອນນ້ອມຕໍ່ການຈັດແຈງຂອງເຮືອນຂອງພຣະເຈົ້າ.) ຖືກຕ້ອງແລ້ວ. ຖ້າເປັນແນວນັ້ນ, ການສະແດງອອກເຫຼົ່ານີ້ສາມາດສະຫຼຸບໄດ້ວ່າເປັນບັນຫາປະເພດໃດ? (ອຸປະນິໄສທີ່ເສື່ອມຊາມ.) ເຖິງແມ່ນວ່າພາຍນອກຄວາມເປັນມະນຸດຂອງພວກເຂົາເບິ່ງຄືວ່າມີຄວາມເມດຕາ ແລະ ພວກເຂົາບໍ່ໄດ້ຕໍ່ຕ້ານຢ່າງເປີດເຜີຍ, ໂວຍວາຍ ຫຼື ວິພາກວິຈານຜູ້ນໍາ ທັດສະນະຄະຕິຂອງພວກເຂົາຕໍ່ເລື່ອງເຫຼົ່ານີ້ກໍຄືການເປີດເຜີຍອຸປະນິໄສທີ່ເສື່ອມຊາມຂອງພວກເຂົາ. ພວກເຂົາເປີດເຜີຍອຸປະນິໄສທີ່ເສື່ອມຊາມປະເພດໃດ? (ອຸປະນິໄສທີ່ອວດດີ.) ແມ່ນແລ້ວ, ຄວາມອວດດີ. ພວກເຂົາຄິດວ່າພວກເຂົາມີຄວາມຊຳນານໃນບາງດ້ານ ແລະ ຄວາມເປັນມະນຸດຂອງພວກເຂົາກໍຂ້ອນຂ້າງດີ, ສະນັ້ນ ພວກເຂົາຈຶ່ງໃຊ້ສິ່ງນີ້ເປັນຂໍ້ໄດ້ປຽບເພື່ອຕໍ່ຕ້ານການອ່ອນນ້ອມຕໍ່ການຈັດແຈງຂອງຜູ້ນໍາຄຣິສຕະຈັກ. ພວກເຂົາບໍ່ສະແຫວງຫາຄວາມຈິງ ແລະ ຢາກປະຕິບັດໜ້າທີ່ໃດກໍຕາມທີ່ພວກເຂົາຕ້ອງການ. ເຖິງແມ່ນວ່າຄຣິສຕະຈັກຈະມອບໝາຍໜ້າທີ່ທີ່ເໝາະສົມໃຫ້ພວກເຂົາ, ພວກເຂົາກໍບໍ່ສາມາດຍອມຮັບມັນໄດ້ ແລະ ຖ້າມີບາງສິ່ງບໍ່ສອດຄ່ອງກັບຄວາມຄິດຫຼົງຜິດ ແລະ ຈິນຕະນາການຂອງພວກເຂົາ, ເຖິງແມ່ນວ່າມັນຈະເປັນການຈັດແຈງຂອງເຮືອນຂອງພຣະເຈົ້າກໍຕາມ, ພວກເຂົາກໍປະຕິເສດທີ່ຈະອ່ອນນ້ອມ. ສິ່ງເຫຼົ່ານີ້ຄືການເປີດເຜີຍເຖິງຄວາມກະບົດ ແລະ ອຸປະນິໄສທີ່ອວດດີ. ໃຫ້ເບິ່ງການສະແດງອອກຫຼາຍໆຢ່າງທີ່ພວກເຂົາສະແດງອອກມານີ້: ຕັ້ງແຕ່ຈຸດແຂງຂອງເງື່ອນໄຂຕິດໂຕມາແຕ່ເກີດຂອງພວກເຂົາ, ໄປຈົນເຖິງຄວາມເປັນມະນຸດຂອງພວກເຂົາ ແລະ ໃນທີ່ສຸດກໍເຖິງອຸປະນິໄສທີ່ເສື່ອມຊາມຂອງພວກເຂົາ, ການສະແດງອອກຂອງພວກເຂົາກວມເອົາສາມດ້ານທີ່ແຕກຕ່າງກັນນີ້. ຈຸດແຂງຂອງເງື່ອນໄຂຕິດໂຕມາແຕ່ເກີດຂອງພວກເຂົາແມ່ນສິ່ງທີ່ພວກເຂົາເກີດມາພ້ອມກັບມັນ ແລະ ບໍ່ມີຫຍັງທີ່ຈະຕ້ອງວິພາກວິຈານໃນເລື່ອງນັ້ນ. ບໍ່ວ່າພວກເຂົາຈະມີທັກສະໃນເລື່ອງໃດກໍຕາມ, ມັນບໍ່ໄດ້ໝາຍຄວາມວ່າພວກເຂົາບໍ່ມີອຸປະນິໄສທີ່ເສື່ອມຊາມ ແລະ ມັນບໍ່ສາມາດສະແດງໃຫ້ເຫັນວ່າລັກສະນະຂອງພວກເຂົາດີ ຫຼື ບໍ່ດີ. ເຖິງຢ່າງໃດກໍຕາມ ຄວາມຮູ້ສຶກເໜືອກວ່າຂອງຄົນໆໜຶ່ງທີ່ເກີດຈາກເງື່ອນໄຂຕິດໂຕມາແຕ່ເກີດບາງຢ່າງ ຫຼື ການວາງຕຳແໜ່ງ ແລະ ການກຳນົດລັກສະນະທີ່ຫາງສຽງຂອງສັງຄົມທາງໂລກຍັດຢຽດໃຫ້ພວກເຂົາ ສາມາດບິດເບືອນຄວາມເປັນມະນຸດຂອງພວກເຂົາໄດ້. ການບິດເບືອນນີ້ໝາຍຄວາມວ່າແນວໃດ? ມັນໝາຍຄວາມວ່າ ຍ້ອນຄົນໆໜຶ່ງມີເງື່ອນໄຂຕິດໂຕມາແຕ່ເກີດບາງຢ່າງທີ່ຄົນອື່ນເບິ່ງວ່າຂ້ອນຂ້າງດີ ແລະ ພວກເຂົາໄດ້ຮັບການຊື່ນຊົມ ແລະ ການຍົກຍ້ອງຈາກບາງຄົນໃນສັງຄົມ, ພວກເຂົາຈຶ່ງເກີດມີການກຳນົດລັກສະນະທີ່ບໍ່ຖືກຕ້ອງກ່ຽວກັບຄຸນຄ່າ ແລະ ຕຳແໜ່ງຂອງພວກເຂົາເອງ. ພວກເຂົາຄິດວ່າພວກເຂົາຂ້ອນຂ້າງດີ, ພວກເຂົາເໜືອກວ່າຄົນອື່ນ ແລະ ເລີ່ມດູຖູກຜູ້ຄົນ, ເຊື່ອສະເໝີວ່າພວກເຂົາຖືກຕ້ອງ ແລະ ທຸກສິ່ງກ່ຽວກັບພວກເຂົານັ້ນດີ ແລະ ພວກເຂົາຕ້ອງການໃຫ້ຄົນອື່ນຟັງພວກເຂົາ ແລະ ເຮັດຕາມພວກເຂົາ. ໃນກໍລະນີນັ້ນ ມຸມມອງ ແລະ ຈຸດຢືນຂອງພວກເຂົາຕໍ່ສິ່ງຕ່າງໆແມ່ນລ້ວນແລ້ວແຕ່ຜິດພາດ. ດ້ວຍມຸມມອງ ແລະ ຈຸດຢືນທີ່ຜິດພາດເຫຼົ່ານີ້ ຄົນໆໜຶ່ງກໍຈະຕິດຕາມໂລກ ແລະ ມະນຸດຊາດທີ່ຊົ່ວຮ້າຍ. ຄວາມໝາຍທີ່ເປັນໄນຂອງການຕິດຕາມມະນຸດຊາດທີ່ຊົ່ວຮ້າຍ ແລະ ໂລກທີ່ຊົ່ວຮ້າຍແມ່ນຫຍັງ? ຄວາມໝາຍທີ່ເປັນໄນກໍຄື ເຈົ້າຈະດຳລົງຊີວິດຕາມແນວຄິດ ແລະ ມຸມມອງທີ່ຄາດເຄື່ອນ ເຊິ່ງມາຈາກໂລກທີ່ຊົ່ວຮ້າຍ ແລະ ມະນຸດຊາດທີ່ຊົ່ວຮ້າຍນີ້ ແລະ ເຈົ້າຈະໃຊ້ແນວຄິດ, ມຸມມອງ ແລະ ຄຳເວົ້າທີ່ຄາດເຄື່ອນເຫຼົ່ານີ້ເພື່ອແຍກແຍະ ແລະ ກຳນົດລັກສະນະຂອງທຸກສິ່ງ. ຕົວຢ່າງ: ສົມມຸດວ່າເຈົ້າໜ້າຕາຂ້ອນຂ້າງດີ, ມີໃບໜ້າທີ່ຄົມຄາຍ ແລະ ມີຮູບຮ່າງດີ, ສິ່ງເຫຼົ່ານີ້ແມ່ນເງື່ອນໄຂຕິດໂຕມາແຕ່ເກີດ ເຊິ່ງພຣະເຈົ້າປະທານໃຫ້. ບໍ່ມີຫຍັງຜິດປົກກະຕິກ່ຽວກັບເລື່ອງນີ້; ມັນເປັນພຽງຂໍ້ເທັດຈິງ. ເຖິງຢ່າງໃດກໍຕາມ ພາຍໃຕ້ການວາງຕຳແໜ່ງທີ່ຜິດພາດໂດຍສັງຄົມນີ້ ແລະ ມະນຸດຊາດທີ່ຊົ່ວຮ້າຍນີ້ ຂໍ້ເທັດຈິງນີ້ສາມາດນຳພາເຈົ້າໃຫ້ກາຍເປັນຄົນທະນົງຕົວ ແລະ ປ່ອຍຕົວປ່ອຍໃຈ, ຜິວເຜີນ ແລະ ຍິ່ງຍະໂສ. ນັ້ນໝາຍຄວາມວ່າ ຍ້ອນການມີເງື່ອນໄຂຕິດໂຕມາແຕ່ເກີດທີ່ເໜືອກວ່າ ບວກກັບການກຳນົດເງື່ອນໄຂ, ການລໍ້ລວງ ແລະ ການປັ້ນແຕ່ງຂອງແນວຄິດ ແລະ ມຸມມອງທີ່ຄາດເຄື່ອນຕ່າງໆຈາກສັງຄົມ ແລະ ມະນຸດຊາດນີ້ ຄວາມເປັນມະນຸດຂອງເຈົ້າຈຶ່ງຖືກບິດເບືອນ. ຄຳວ່າ “ຖືກບິດເບືອນ” ໝາຍເຖິງຫຍັງ? ການທີ່ເຈົ້າມີເງື່ອນໄຂຕິດໂຕມາແຕ່ເກີດເຫຼົ່ານີ້ ໃນຕົວມັນເອງແລ້ວແມ່ນເປັນເລື່ອງປົກກະຕິທັງສິ້ນ, ການມີໜ້າຕາດີບໍ່ແມ່ນສິ່ງທີ່ພິເສດຫຍັງ; ມັນບໍ່ໄດ້ໝາຍຄວາມວ່າເຈົ້າເຂົ້າໃຈຄວາມຈິງ ແລະ ມັນບໍ່ໄດ້ໝາຍຄວາມວ່າເຈົ້າສູງສົ່ງ. ມັນພຽງແຕ່ໝາຍຄວາມວ່າເຈົ້າດູດີ, ເບິ່ງຈົບງາມ ແລະ ຜູ້ຄົນອາດຈະເຕັມໃຈຫຼຽວເບິ່ງເຈົ້າຫຼາຍຂຶ້ນເລັກໜ້ອຍ; ເຈົ້າບໍ່ໜ້າລຳຄານ ຫຼື ບໍ່ເປັນຕາໜ້າພໍໃຈສຳລັບຄົນອື່ນກໍເທົ່ານັ້ນ. ເຖິງຢ່າງໃດກໍຕາມ ໃນສະພາບແວດລ້ອມທາງສັງຄົມທີ່ແນວຄິດເລື່ອງຄວາມງາມ, ຄວາມມີສະເໜ່ ແລະ ຄວາມຫຼູຫຼາທີ່ມີລະດັບ ແລະ ສູງສົ່ງຖືກຍົກຍ້ອງບູຊາ ກະແສນີ້ກໍຜັກດັນເຈົ້າໄປສູ່ຄວາມສຸດໂຕ່ງ ເຊິ່ງເຮັດໃຫ້ຄວາມເປັນມະນຸດຂອງເຈົ້າຍິ່ງຍະໂສ, ປ່ອຍຕົວປ່ອຍໃຈ ແລະ ຜິວເຜີນ. ການມີໜ້າຕາດີແມ່ນເງື່ອນໄຂຕິດໂຕມາແຕ່ເກີດ. ພຣະເຈົ້າປະທານເງື່ອນໄຂຕິດໂຕມາແຕ່ເກີດນີ້ໃຫ້ເຈົ້າ ບໍ່ແມ່ນເພື່ອເຮັດໃຫ້ເຈົ້າຍິ່ງຍະໂສ, ປ່ອຍຕົວປ່ອຍໃຈ ຫຼື ຜິວເຜີນ ແຕ່ກົງກັນຂ້າມ ພຣະອົງປາຖະໜາໃຫ້ເຈົ້າມອງມັນຢ່າງເປັນປົກກະຕິວ່າ: “ຂອບພຣະຄຸນພຣະເຈົ້າທີ່ປະທານເງື່ອນໄຂຕິດໂຕມາແຕ່ເກີດນີ້, ຮູບຮ່າງໜ້າຕານີ້ໃຫ້ແກ່ຂ້ານ້ອຍ. ມັນແມ່ນພຣະຄຸນ ແລະ ການປະທານໃຫ້ຂອງພຣະເຈົ້າ. ຂ້ານ້ອຍຄວນຂອບພຣະຄຸນພຣະເຈົ້າ. ຂ້ານ້ອຍບໍ່ມີຫຍັງທີ່ຈະຕ້ອງໂອ້ອວດ”. ດ້ວຍເງື່ອນໄຂຕິດໂຕມາແຕ່ເກີດດັ່ງກ່າວ ສິ່ງທີ່ຄົນໆໜຶ່ງຄວນເຮັດກໍຄືການເບິ່ງຜູ້ຄົນ ແລະ ສິ່ງຕ່າງໆ ພ້ອມທັງປະພຶດຕົນ ແລະ ກະທຳຕາມຄຳສອນຂອງພຣະເຈົ້າ. ເຖິງຢ່າງໃດກໍຕາມ ຫຼັງຈາກຍອມຮັບແນວຄິດ ແລະ ມຸມມອງຕ່າງໆຈາກສັງຄົມ ແລະ ຊາຕານແລ້ວ ພວກເຂົາກໍເບິ່ງວ່າຄວາມງາມ ແລະ ຄວາມມີສະເໜ່ເປັນຂໍ້ໄດ້ປຽບຮູບແບບໜຶ່ງ. ຈາກນັ້ນ ພວກເຂົາກໍໃຊ້ຂໍ້ໄດ້ປຽບນີ້ເພື່ອໃຫ້ໄດ້ຮັບຄວາມໂປດປານຈາກທຸກຄົນໃນທຸກກຸ່ມ ໂດຍນຳໃຊ້ເງື່ອນໄຂພື້ນຖານທີ່ຕິດໂຕມາແຕ່ເກີດນີ້ເພື່ອໃຫ້ໄດ້ຮັບສິ່ງທີ່ພວກເຂົາຕ້ອງການ. ບາງຄົນເຖິງກັບໃຊ້ເງື່ອນໄຂຕິດໂຕມາແຕ່ເກີດນີ້ເພື່ອເຮັດສິ່ງທີ່ເຮັດຜິດກົດໝາຍ, ລະເມີດຂອບເຂດທາງສິນທຳ ຫຼື ຂັດກັບຄວາມເປັນມະນຸດ. ເຫດຜົນທີ່ຄວາມເປັນມະນຸດຂອງຄົນໆໜຶ່ງມີບາງສິ່ງທີ່ຖືກບິດເບືອນ ແລະ ສຸດໂຕ່ງກໍຍ້ອນອິດທິພົນທີ່ເຮັດໃຫ້ຮ້າຍແຮງຂຶ້ນຂອງຄວາມເຊື່ອນອກຮີດ, ຄວາມຄາດເຄື່ອນ ແລະ ຫາງສຽງຂອງສັງຄົມທີ່ຜິດພາດບາງຢ່າງຈາກສັງຄົມ ແລະ ມະນຸດຊາດທີ່ຊົ່ວຮ້າຍ. ຍ້ອນຜູ້ຄົນຂາດຄວາມຈິງ ແລະ ຄວາມສາມາດໃນການແຍກແຍະແຕ່ກຳເນີດ, ໂດຍທຳມະຊາດແລ້ວ ພວກເຂົາຈຶ່ງຍອມຮັບຫາງສຽງຂອງສັງຄົມ, ຄຳເວົ້າ ແລະ ທິດສະດີເຫຼົ່ານີ້ທີ່ມາຈາກສັງຄົມ ແລະ ມະນຸດຊາດທີ່ຊົ່ວຮ້າຍ. ພວກເຂົາຖືເອົາສິ່ງທີ່ເປັນລົບເຫຼົ່ານີ້ຄືກັບວ່າພວກມັນຖືກຕ້ອງ ແລະ ພາຍໃຕ້ການຊີ້ນຳຂອງແນວຄິດ ແລະ ມຸມມອງທີ່ຄາດເຄື່ອນ ແລະ ຊົ່ວຮ້າຍເຫຼົ່ານີ້ ສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາກໍບໍ່ໄດ້ຖືກຍົກລະດັບ ຫຼື ຖືກເຮັດໃຫ້ບໍລິສຸດ ແຕ່ພັດຖືກບິດເບືອນ ແລະ ໄດ້ຮັບຄວາມເສຍຫາຍແທນ. ຖ້າສັງຄົມນີ້ບໍ່ໄດ້ຍົກຍ້ອງ ຫຼື ຊົມເຊີຍຜູ້ຊາຍທີ່ຫຼໍ່ ແລະ ຜູ້ຍິງທີ່ສວຍງາມ ແລະ ຖ້າບໍ່ມີແນວຄິດພາຍນອກມາລໍ້ລວງ ຫຼື ປັ້ນແຕ່ງເຈົ້າ ນັ້ນກໍຄື ຖ້າບໍ່ວ່າເຈົ້າຈະໄປໃສກໍບໍ່ມີໃຜຊົມເຊີຍເຈົ້າຍ້ອນໜ້າຕາທີ່ດີຂອງເຈົ້າ, ບໍ່ມີໃຜປະຕິບັດຕໍ່ເຈົ້າແບບພິເສດ ຫຼື ລໍ້ລວງ ຫຼື ກົດດັນໃຫ້ເຈົ້າເຮັດສິ່ງຕ່າງໆ, ເຈົ້າກໍຈະເຫັນວ່າການມີໜ້າຕາດີໂດຍທຳມະຊາດນັ້ນເປັນເລື່ອງປົກກະຕິຢ່າງສິ້ນເຊີງ ແລະ ບໍ່ຄຸ້ມຄ່າທີ່ຈະໂອ້ອວດ. ສິ່ງນີ້ໝາຍຄວາມວ່າ ເຈົ້າຈະເຮັດໃນສິ່ງທີ່ເຈົ້າຄວນເຮັດໂດຍອີງໃສ່ເງື່ອນໄຂພື້ນຖານທີ່ຕິດໂຕມາຂອງເຈົ້າ ແລະ ຈະບໍ່ເຮັດໃນສິ່ງທີ່ເຈົ້າບໍ່ຄວນເຮັດພຽງເພາະເຈົ້າມີເງື່ອນໄຂຕິດໂຕມາແຕ່ເກີດທີ່ເໜືອກວ່າແບບນັ້ນ. ເຖິງຢ່າງໃດກໍຕາມ ຍ້ອນການລໍ້ລວງ ແລະ ຄວາມເສື່ອມຊາມຂອງສະພາບແວດລ້ອມພາຍນອກ ເຈົ້າຈຶ່ງເຊື່ອວ່າການມີໜ້າຕາດີໂດຍທຳມະຊາດນັ້ນເປັນສິ່ງທີ່ພິເສດ ແລະ ມັນເຮັດໃຫ້ເຈົ້າດີກວ່າຄົນອື່ນໆທັງໝົດ. ຍ້ອນຂາດການຢັບຢັ້ງຊັ່ງໃຈ ເຈົ້າຈຶ່ງໃຊ້ຮູບຮ່າງໜ້າຕາທີ່ດຶງດູດຂອງເຈົ້າເພື່ອເຍົ້າຍວນຄົນອື່ນ ເຊິ່ງເປັນການທຳລາຍການຢັບຢັ້ງຂອງສະຕິຮູ້ສຶກຜິດຊອບ ແລະ ເຫດຜົນ ພ້ອມທັງກ້າວຂ້າມຂອບເຂດຂອງການປະພຶດຕົນ. ໃນສະພາບແວດລ້ອມທີ່ແຕກຕ່າງກັນ ເຈົ້າສາມາດເປີດເຜີຍອຸປະນິໄສທີ່ເສື່ອມຊາມຕ່າງໆອອກມາ ໂດຍສວຍໃຊ້ເງື່ອນໄຂຕິດໂຕມາແຕ່ເກີດທີ່ເໜືອກວ່າຂອງເຈົ້າ ແລະ ໃຊ້ກົນລະຍຸດຕ່າງໆເພື່ອໃຫ້ໄດ້ຮັບຜົນປະໂຫຍດທີ່ເຈົ້າປາຖະໜາ. ນີ້ຄືຄວາມສຳພັນລະຫວ່າງເງື່ອນໄຂຕິດໂຕມາແຕ່ເກີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ. ບາງຄັ້ງ ກໍມີຄວາມເຊື່ອມໂຍງບາງຢ່າງລະຫວ່າງສາມດ້ານນີ້ ແລະ ແນ່ນອນວ່າ ບາງຄັ້ງກໍມີຄວາມເຊື່ອມໂຍງທີ່ຈຳເປັນລະຫວ່າງສອງດ້ານທຳອິດ ຫຼື ສອງດ້ານສຸດທ້າຍ. ພວກເຈົ້າເຂົ້າໃຈບໍ? (ພວກຂ້ານ້ອຍເຂົ້າໃຈຫຼາຍຂຶ້ນເລັກໜ້ອຍແລ້ວ.) ຢ່າງໜ້ອຍທີ່ສຸດ ພວກເຈົ້າຄວນຮູ້ຫຍັງແດ່? ເງື່ອນໄຂຕິດໂຕມາແຕ່ເກີດໃດໆກໍຕາມ ໃນຕົວມັນເອງແລ້ວບໍ່ແມ່ນສິ່ງທີ່ຜິດ; ມັນເປັນພຽງເງື່ອນໄຂພື້ນຖານຂອງຄວາມເປັນມະນຸດຂອງຄົນໆໜຶ່ງ. ເມື່ອເວົ້າເຖິງຄວາມເປັນມະນຸດຂອງຜູ້ຄົນ ກໍມີທັງດີ ແລະ ບໍ່ດີ, ເປັນບວກ ແລະ ເປັນລົບ. ຖ້າເປັນແນວນັ້ນ ອຸປະນິໄສທີ່ເສື່ອມຊາມເກີດຂຶ້ນໄດ້ແນວໃດ? ມັນເກີດຂຶ້ນເມື່ອຄົນໆໜຶ່ງຖືກປູກຝັງດ້ວຍແນວຄິດ ແລະ ປັດຊະຍາຕ່າງໆຂອງຊາຕານ ໂດຍອີງໃສ່ເງື່ອນໄຂຕິດໂຕມາແຕ່ເກີດທີ່ເປັນພື້ນຖານຂອງພວກເຂົາ ແລະ ການປູກຝັງນີ້ກໍນຳໄປສູ່ການກໍ່ຕົວຂອງມຸມມອງທີ່ຜິດພາດຕ່າງໆ ເຊິ່ງຈາກນັ້ນກໍກາຍເປັນແກ່ນແທ້ຊີວິດປະເພດໜຶ່ງທີ່ຄົນໆນັ້ນເພິ່ງພາເພື່ອຄວາມຢູ່ລອດ. ນີ້ຄືສິ່ງທີ່ເອີ້ນວ່າອຸປະນິໄສທີ່ເສື່ອມຊາມ.

ມື້ກີ້ນີ້ ພວກເຮົາໄດ້ໂອ້ລົມກ່ຽວກັບການສະແດງອອກທີ່ແຕກຕ່າງກັນຂອງເງື່ອນໄຂຕິດໂຕມາແຕ່ເກີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ. ພວກເຮົາໄດ້ຈັດລາຍການເງື່ອນໄຂຕິດໂຕມາແຕ່ເກີດສິບຢ່າງ ແລະ ພວກເຮົາຍັງຫາກໍໂອ້ລົມກ່ຽວກັບການສະແດງອອກຕ່າງໆທີ່ກ່ຽວຂ້ອງກັບຄວາມເປັນມະນຸດ. ຕອນນີ້ ພວກເຮົາມາສະຫຼຸບກັນເທາະ: ພວກເຮົາໄດ້ໂອ້ລົມກ່ຽວກັບການສະແດງອອກທີ່ແຕກຕ່າງກັນອັນໃດແດ່ຂອງຄວາມເປັນມະນຸດ? (ໃນແງ່ຂອງຄວາມເປັນມະນຸດ, ມີການສະແດງອອກຂອງຄວາມເປັນມະນຸດທີ່ດີ ແລະ ຂອງຄວາມເປັນມະນຸດທີ່ບໍ່ດີ. ພຣະເຈົ້າຫາກໍຍົກບາງຕົວຢ່າງ. ບາງຄົນມີຈຸດແຂງສະເພາະໃນບາງຂົງເຂດໂດຍທຳມະຊາດ ແລະ ມີທັກສະໃນວິຊາຊີບດ້ານເຕັກນິກບາງຢ່າງ ແລະ ພວກເຂົາສາມາດສອນຄົນອື່ນໄດ້ໂດຍບໍ່ປິດບັງຫຍັງເລີຍ. ຍັງມີບາງຄົນທີ່ບໍ່ເອົາປຽບຄົນອື່ນ. ສິ່ງເຫຼົ່ານີ້ແມ່ນການສະແດງອອກຂອງຄວາມເປັນມະນຸດທີ່ຂ້ອນຂ້າງດີ. ພຣະເຈົ້າຍັງໄດ້ຍົກຕົວຢ່າງການສະແດງອອກຂອງຄວາມເປັນມະນຸດທີ່ບໍ່ດີ. ຕົວຢ່າງ: ການມີຄວາມເປັນມະນຸດທີ່ຕໍ່າຊ້າ ແລະ ສົກກະປົກ ພ້ອມທັງມັກສອດຮູ້ສອດເຫັນເລື່ອງນິນທາລັບຫຼັງຄົນອື່ນຢູ່ສະເໝີ; ແລ້ວໃນແງ່ຂອງຄວາມປະພຶດລະຫວ່າງບຸກຄົນຂອງຄົນໆໜຶ່ງກັບເພດກົງກັນຂ້າມກໍຄືການມັກງ່າຍ ແລະ ຂາດກຽດສັກສີ ແລະ ຄວາມສຸດຈະລິດ; ພ້ອມທັງເຫັນແກ່ຕົວ, ຕໍ່າຊ້າ ແລະ ມັກເອົາປຽບຄົນອື່ນ ຕະຫຼອດຈົນການຄຳນຶງເຖິງຜົນປະໂຫຍດຫຼາຍເກີນໄປໃນການມີປະຕິສຳພັນກັບຄົນອື່ນ ໂດຍບໍ່ມີສະຕິຮູ້ສຶກຜິດຊອບ ຫຼື ເຫດຜົນແມ່ນແຕ່ໜ້ອຍດຽວ, ທັງໝົດນີ້ລ້ວນແຕ່ເປັນການສະແດງອອກເຖິງຄວາມເປັນມະນຸດທີ່ບໍ່ດີ). ໃນບັນດາການສະແດງອອກຂອງຄວາມເປັນມະນຸດທີ່ບໍ່ດີ, ອັນໃດຮ້າຍແຮງທີ່ສຸດ? ຄົນປະເພດໃດທີ່ພວກເຈົ້າບໍ່ມັກທີ່ສຸດ? (ຄົນທີ່ບໍ່ມີຄວາມຮູ້ສຶກລະອາຍໃຈ ແລະ ມັກງ່າຍເປັນພິເສດໃນການມີປະຕິສຳພັນກັບເພດກົງກັນຂ້າມ). ມັກງ່າຍ, ປ່ອຍຕົວ ແລະ ຂາດຄວາມຮູ້ສຶກລະອາຍໃຈ. ວິທີການເວົ້າທີ່ສຸພາບກວ່ານັ້ນກໍຄື ຄົນເຫຼົ່ານີ້ “ບໍ່ຮູ້ຈັກຄວາມລະອາຍ”. ເວົ້າງ່າຍໆກໍຄື ພວກເຂົາ “ໜ້າດ້ານ” ຫຼື ໃຫ້ຖືກຕ້ອງກວ່ານັ້ນກໍຄື “ໜ້າດ້ານຢ່າງເປີດເຜີຍ”. ບໍ່ມີໃຜມັກຄົນແບບນັ້ນ.

ຕົວຢ່າງທີ 7: ການມັກກິນອາຫານລົດເຜັດ

ບາງຄົນເກີດໃນສະຖານທີ່ທີ່ການກິນໝາກເຜັດເປັນເລື່ອງທຳມະດາ; ບາງທີອາດເປັນຍ້ອນສະພາບອາກາດ ຫຼື ຍ້ອນຄອບຄົວຂອງພວກເຂົາມີຄວາມຊິນເຄີຍ ແລະ ມັກກິນໝາກເຜັດ, ພວກເຂົາກິນພວກມັນທຸກມື້ ແລະ ອາຫານປະຈຳວັນຂອງພວກເຂົາມັກຈະມີລົດເຜັດເປັນຫຼັກ. ເຫັນໄດ້ຊັດເຈນວ່ານີ້ແມ່ນເງື່ອນໄຂຕິດໂຕມາແຕ່ເກີດ. ມັນແມ່ນເງື່ອນໄຂຕິດໂຕມາແຕ່ເກີດຂໍ້ໃດ? (ນິໄສໃນການໃຊ້ຊີວິດ). ນິໄສໃນການໃຊ້ຊີວິດຂອງພວກເຂົາກໍຄື ພວກເຂົາຂາດລົດເຜັດໃນອາຫານປະຈຳວັນຂອງພວກເຂົາບໍ່ໄດ້; ທຸກສິ່ງທີ່ພວກເຂົາກິນຕ້ອງມີລົດເຜັດ. ຄວາມມັກນີ້ໄປໄກສໍ່າໃດ? ພວກເຂົາເຖິງກັບໃສ່ຄວາມເຜັດລົງໃນອາຫານຫວານ, ກິນແຮມເບີເກີ ແລະ ພິດຊ່າທີ່ມີລົດເຜັດ ແລະ ເຖິງກັບໃສ່ໝາກເຜັດລົງໃນຊາ ແລະ ກາເຟ, ນີ້ຄືລະດັບການບໍລິໂພກອາຫານລົດເຜັດຂອງພວກເຂົາ. ນີ້ແມ່ນນິໄສໃນການໃຊ້ຊີວິດ. ມີສິ່ງທີ່ຖືກ ຫຼື ຜິດໃນເລື່ອງນີ້ບໍ? (ບໍ່.) ຄວາມມັກອາຫານລົດເຜັດແມ່ນເກີດຈາກສະພາບແວດລ້ອມການດຳລົງຊີວິດ ແລະ ນິໄສໃນການໃຊ້ຊີວິດຂອງຄົນໆໜຶ່ງ; ບໍ່ມີສິ່ງທີ່ຖືກ ຫຼື ຜິດໃນເລື່ອງນີ້. ບາງຄົນກິນອາຫານລົດເຜັດໃນລະດັບທີ່ຫຼາຍເກີນໄປ; ຖ້າບໍ່ມີອາຫານລົດເຜັດ, ພວກເຂົາກໍຈະບໍ່ກິນ. ບໍ່ວ່າເຈົ້າຈະສາມາດຍອມຮັບມັນໄດ້ ຫຼື ບໍ່ກໍຕາມ, ພວກເຂົາກໍຍັງດຶງດັນທີ່ຈະກິນອາຫານລົດເຜັດ ແລະ ບໍ່ມີໃຜສາມາດປ່ຽນແປງມັນໄດ້. ສະຫຼຸບແລ້ວ ການມັກກິນໝາກເຜັດແມ່ນນິໄສໃນການໃຊ້ດຳລົງຊີວິດ, ມັນບໍ່ມີບັນຫາຫຍັງ ແລະ ມັນບໍ່ກ່ຽວຂ້ອງກັບຄວາມຈິງ. ບາງຄົນເວົ້າວ່າ “ນິໄສໃນການໃຊ້ຊີວິດນີ້ສຸດໂຕ່ງຫຼາຍ; ມັນຄວນຖືກຖືວ່າເປັນສິ່ງທີ່ເປັນລົບບໍ? ມັນຄວນຖືກວິພາກວິຈານ ຫຼື ຄວບຄຸມບໍ? ພວກເຮົາຄວນສົ່ງເສີມຄວາມຮູ້ດ້ານສຸຂະພາບຈຳນວນໜຶ່ງ ແລະ ເຜີຍແຜ່ແນວຄິດທີ່ວ່າຫຼັກການຂອງການກິນ ແລະ ນິໄສໃນການໃຊ້ຊີວິດຄວນໃຫ້ຄວາມສຳຄັນກັບສຸຂະພາບເປັນອັນດັບທຳອິດບໍ?” ເຈົ້າໝັ້ນໃຈໄດ້ບໍວ່າການກິນໝາກເຜັດ ແລະ ອາຫານລົດເຜັດນັ້ນບໍ່ດີຕໍ່ສຸຂະພາບ? ພວກເຂົາກິນແບບນີ້ມາຫຼາຍປີແລ້ວ, ເປັນເວລາຫຼາຍຮຸ່ນຄົນ ແລະ ພວກເຂົາກໍຂ້ອນຂ້າງມີສຸຂະພາບແຂງແຮງດີ. ໂດຍສະເພາະແລ້ວ ຜູ້ຄົນໃນບາງສະຖານທີ່ກິນໝາກເຜັດໃນລະດັບທີ່ຄົນອື່ນຍອມຮັບໄດ້ຍາກ. ເມື່ອຜູ້ຄົນເຫັນວ່າອາຫານຂອງພວກເຂົາເຜັດສໍ່າໃດ, ພວກເຂົາກໍຮູ້ສຶກບໍ່ສະບາຍໃຈ ແຕ່ບຸກຄົນເຫຼົ່ານີ້ພັດແຂງແຮງ, ມີສຸຂະພາບດີ ແລະ ມີຮູບຮ່າງທີ່ຂ້ອນຂ້າງດີ ພ້ອມທັງມີຄວາມອົດທົນ ແລະ ຄວາມທົນທານໃນການເຮັດວຽກທີ່ໃຊ້ແຮງງານ. ສິ່ງນີ້ພິສູດໃຫ້ເຫັນວ່າການກິນໝາກເຜັດບໍ່ໄດ້ກໍ່ໃຫ້ເກີດອັນຕະລາຍ ແລະ ບໍ່ສົ່ງຜົນກະທົບຕໍ່ສຸຂະພາບ; ແລະ ມັນເບິ່ງຄືວ່າອາຫານລົດເຜັດຂອງພວກເຂົາກໍສອດຄ່ອງກັບຫຼັກການດ້ານສຸຂະພາບເຊັ່ນກັນ. ການມັກກິນໝາກເຜັດແມ່ນນິໄສໃນການໃຊ້ຊີວິດທີ່ຕິດໂຕມາແຕ່ເກີດ. ບໍ່ວ່າຄົນອື່ນຈະມັກ ຫຼື ສາມາດຍອມຮັບມັນໄດ້ ຫຼື ບໍ່ກໍຕາມ, ຕາບໃດທີ່ຄົນໆໜຶ່ງເພີດເພີນກັບມັນ ແລະ ມັນບໍ່ສົ່ງຜົນກະທົບຕໍ່ຊີວິດ ຫຼື ອາຫານການກິນຂອງຄົນອື່ນ, ມັນກໍສາມາດຮັກສາໄວ້ໄດ້. ບໍ່ມີສິ່ງທີ່ຖືກ ຫຼື ຜິດໃນເລື່ອງນີ້; ມັນບໍ່ແມ່ນບັນຫາໃຫຍ່ ແລະ ເຮືອນຂອງພຣະເຈົ້າກໍບໍ່ໄດ້ຕັດສິນໃດໆກ່ຽວກັບເລື່ອງນີ້. ບາງຄົນເວົ້າວ່າ “ການກິນໝາກເຜັດບໍ່ດີຕໍ່ກະເພາະອາຫານ”. ຖ້າເຈົ້າກັງວົນວ່າມັນບໍ່ດີຕໍ່ກະເພາະອາຫານຂອງເຈົ້າ, ເຈົ້າກໍພຽງແຕ່ເລືອກທີ່ຈະບໍ່ກິນມັນ. ຖ້າຄົນອື່ນກິນອາຫານລົດເຜັດມາເປັນເວລາດົນ ແລະ ກະເພາະອາຫານຂອງພວກເຂົາເລີ່ມບໍ່ສະບາຍ, ພວກເຂົາກໍຈະຮູ້ສຶກໄດ້ດ້ວຍຕົນເອງ ແລະ ຕັດສິນໃຈເລືອກເອງ. ສະນັ້ນ ທຸກຄົນລ້ວນແຕ່ມີລົດຊາດທີ່ຕົນເອງມັກ, ບໍ່ວ່າພວກເຂົາຈະມັກລົດຫວານ, ສົ້ມ, ຂົມ ຫຼື ເຜັດ, ມັນກໍເປັນເລື່ອງສ່ວນຕົວ. ບໍ່ວ່າເຈົ້າຈະກິນແນວໃດ ຫຼື ໃນລະດັບໃດ, ກໍບໍ່ຈຳເປັນຕ້ອງຮູ້ສຶກຜິດ. ຕາບໃດທີ່ເງື່ອນໄຂ ແລະ ສະພາບແວດລ້ອມເອື້ອອຳນວຍ, ເຈົ້າກໍສາມາດປະຖິ້ມຄວາມກັງວົນທັງໝົດ ແລະ ກິນໄດ້ໂດຍບໍ່ຕ້ອງລັງເລໃຈ. ສຳລັບເຮົາແລ້ວ ບໍ່ມີຂໍ້ກຳນົດໃດໆກ່ຽວກັບເລື່ອງນີ້. ຖ້າໃຜມີຫຍັງຈະເວົ້າກ່ຽວກັບເລື່ອງນີ້, ເຈົ້າກໍສາມາດຕອບກັບໄປວ່າ “ນີ້ແມ່ນເສລີພາບຂອງຂ້ອຍ, ມັນແມ່ນສິດຂອງຂ້ອຍ ແລະ ເຈົ້າບໍ່ຈຳເປັນຕ້ອງມາແຊກແຊງ. ເຖິງແມ່ນວ່າຂ້ອຍຈະກິນອາຫານທີ່ມີແຕ່ໝາກເຜັດລ້ວນໆ, ນັ້ນກໍບໍ່ແມ່ນທຸລະຂອງເຈົ້າ. ມັນຈະທຳລາຍກະເພາະອາຫານຂອງຂ້ອຍ ຫຼື ບໍ່ນັ້ນກໍເປັນຄວາມຮັບຜິດຊອບຂອງຂ້ອຍເອງ, ບໍ່ແມ່ນຂອງເຈົ້າ”. ໄດ້ບໍທີ່ຈະເວົ້າແບບນີ້? (ໄດ້). ນັ້ນແມ່ນທຸລະຂອງເຈົ້າເອງ; ມັນບໍ່ກ່ຽວຂ້ອງກັບຄົນອື່ນ ແລະ ມັນກໍບໍ່ກ່ຽວຂ້ອງກັບເຮົາເຊັ່ນກັນ. ເປັນຫຍັງເຮົາຈຶ່ງເວົ້າແບບນີ້? ເພາະວ່າເລື່ອງນີ້ບໍ່ກ່ຽວຂ້ອງກັບຄວາມຈິງ, ມັນບໍ່ກ່ຽວຂ້ອງກັບອຸປະນິໄສທີ່ເສື່ອມຊາມ ແລະ ມັນບໍ່ແມ່ນໜຶ່ງໃນບັນຫາທີ່ພຣະເຈົ້າມີຈຸດປະສົງຈະແກ້ໄຂໃນການຊ່ວຍຜູ້ຄົນໃຫ້ລອດພົ້ນ. ສະນັ້ນ ເມື່ອເວົ້າເຖິງບັນຫາເລື່ອງນິໄສໃນການໃຊ້ຊີວິດ, ພວກເຮົາສາມາດເບິ່ງຂ້າມມັນໄປໄດ້. ນີ້ບໍ່ແມ່ນສິ່ງທີ່ເປັນບວກ ແຕ່ມັນກໍບໍ່ແມ່ນສິ່ງທີ່ເປັນລົບເຊັ່ນກັນ, ມັນເປັນພຽງຄວາມມັກທີ່ບາງຄົນມີກໍເທົ່ານັ້ນ.

ບາງຄົນທີ່ເຮັດໜ້າທີ່ເຈົ້າພາບມັກກິນໝາກເຜັດ ແລະ ພວກເຂົາຕ້ອງການກິນອາຫານລົດເຜັດທັງສາມຄາບຕໍ່ມື້. ສະນັ້ນ ເມື່ອພວກເຂົາແຕ່ງກິນ ພວກເຂົາກໍເຮັດອາຫານລົດເຜັດທຸກຄາບ. ບາງຄົນທີ່ບໍ່ເຄີຍກິນໝາກເຜັດພົບວ່າມັນຍາກທີ່ຈະກິນ ແລະ ສະເໜີໃຫ້ເຮັດອາຫານທີ່ບໍ່ເຜັດແທນ. ເຖິງຢ່າງໃດກໍຕາມ ຄົນແຕ່ງກິນພັດບໍ່ເຕັມໃຈທີ່ຈະຍອມຮັບສິ່ງນີ້ ແລະ ເວົ້າວ່າ “ແບບນັ້ນບໍ່ໄດ້ດອກ. ຂ້ອຍຊິນເຄີຍກັບການກິນອາຫານລົດເຜັດແລ້ວ; ຖ້າຂ້ອຍບໍ່ເຮັດໃຫ້ມັນເຜັດ ລົດຊາດມັນກໍບໍ່ດີສຳລັບຂ້ອຍ. ເຈົ້າຄວນຝຶກກິນອາຫານລົດເຜັດ; ຫຼັງຈາກກິນໄປໄລຍະໜຶ່ງ ເຈົ້າກໍຈະຊິນເຄີຍກັບມັນ ແລະ ຈະບໍ່ຢ້ານຄວາມເຜັດອີກ”. ບັນຫາຢູ່ບ່ອນນີ້ຫຍັງ? (ມີບັນຫາກ່ຽວກັບຄວາມເປັນມະນຸດຂອງພວກເຂົາ). ຄວາມເປັນມະນຸດຂອງພວກເຂົາມີບັນຫາປະເພດໃດ? (ພວກເຂົາກຳລັງຍັດຢຽດສິ່ງຕ່າງໆໃຫ້ຄົນອື່ນ). ການຍັດຢຽດສິ່ງຕ່າງໆໃຫ້ຄົນອື່ນນັ້ນບໍ່ດີ. ນີ້ບໍ່ແມ່ນການບັງຄັບໃຫ້ຄົນອື່ນເຮັດໃນສິ່ງທີ່ພວກເຂົາບໍ່ຢາກເຮັດບໍ? ຄົນແບບນັ້ນພະຍາຍາມເອົາຕົນເອງເປັນຈຸດສູນກາງໃນທຸກສິ່ງທີ່ພວກເຂົາເຮັດ ໂດຍເຊື່ອວ່າສິ່ງທີ່ພວກເຂົາມັກນັ້ນດີທີ່ສຸດ ແລະ ຄົນອື່ນຕ້ອງຍອມຮັບມັນ. ຖ້າພວກເຂົາມັກບາງສິ່ງ ພວກເຂົາກໍພະຍາຍາມເຮັດໃຫ້ຄົນອື່ນມັກມັນເຊັ່ນກັນ; ທຸກຄົນຕ້ອງຕອບສະໜອງພວກເຂົາ. ນີ້ບໍ່ແມ່ນຄວາມເຫັນແກ່ຕົວ ແລະ ຕໍ່າຊ້າບໍ? ພວກເຂົາບໍ່ພຽງແຕ່ຍັດຢຽດສິ່ງຕ່າງໆໃຫ້ຄົນອື່ນເທົ່ານັ້ນ ແຕ່ຍັງມີຄວາມປະສົງຮ້າຍແຝງຢູ່ເລັກໜ້ອຍອີກດ້ວຍ. ຄວາມເປັນມະນຸດຂອງຄົນປະເພດນີ້ດີບໍ? (ບໍ່). ຄົນທີ່ມີຄວາມເປັນມະນຸດທີ່ບໍ່ດີບໍ່ສາມາດນຳຜົນປະໂຫຍດມາສູ່ຄົນອື່ນໄດ້; ພວກເຂົາພຽງແຕ່ສາມາດສ້າງຄວາມເຈັບປວດ ແລະ ໃນກໍລະນີທີ່ຮ້າຍແຮງ ພວກເຂົາເຖິງກັບສາມາດນຳເອົາອັນຕະລາຍມາໃຫ້ໄດ້. ຄົນແບບນັ້ນເຫັນແກ່ຕົວ ແລະ ຕໍ່າຊ້າເກີນໄປ ແລະ ພວກເຂົາຍັງຫຍາບຄາຍຢ່າງບໍ່ມີເຫດຜົນອີກດ້ວຍ. ຖ້າຄົນໃດໜຶ່ງມີເຫດຜົນ, ພວກເຂົາອາດຈະເວົ້າວ່າ “ຂ້ອຍມັກກິນອາຫານລົດເຜັດ ແຕ່ບາງຄົນບໍ່ມັກ. ສະນັ້ນ ເມື່ອຂ້ອຍແຕ່ງກິນ ຂ້ອຍຈະຄິດເຖິງແຕ່ຕົວເອງບໍ່ໄດ້. ຂ້ອຍຈຳເປັນຕ້ອງເຮັດທັງອາຫານທີ່ເຜັດ ແລະ ບໍ່ເຜັດ ເພື່ອໃຫ້ທັງຂ້ອຍ ແລະ ທຸກຄົນພໍໃຈ. ຫຼັກການທີ່ຂ້ອຍປະຕິບັດຕາມເມື່ອເຮັດໜ້າທີ່ຂອງຂ້ອຍກໍຄືການເຮັດໃຫ້ທຸກຄົນພໍໃຈ, ຮັບປະກັນວ່າທຸກຄົນໄດ້ກິນດີ ແລະ ບໍ່ຈົດຈໍ່ຢູ່ແຕ່ກັບຕົວຂ້ອຍເອງ. ຂ້ອຍຕ້ອງປະຕິບັດໜ້າທີ່ນີ້ໃຫ້ດີຕາມຫຼັກການ”. ພວກເຈົ້າຄິດແນວໃດກັບຄົນແບບນີ້? (ຄວາມເປັນມະນຸດຂອງພວກເຂົາຂ້ອນຂ້າງດີ). ມັນດີໃນດ້ານໃດແດ່? (ພວກເຂົາຮູ້ຈັກຫ່ວງໃຍຄົນອື່ນ ແລະ ເບິ່ງແຍງຄົນອື່ນ. ມັນບໍ່ແມ່ນວ່າພວກເຂົາພຽງແຕ່ຕອບສະໜອງຕົນເອງເທົ່ານັ້ນ). ພວກເຂົາຂ້ອນຂ້າງມີຄວາມເມດຕາ, ແມ່ນບໍ? ຄວາມເປັນມະນຸດທີ່ດີລວມເຖິງຄວາມເມດຕາ, ນັ້ນກໍຄື ການຄຳນຶງເຖິງຄົນອື່ນ ແລະ ເບິ່ງແຍງພວກເຂົາ. ສິ່ງນີ້ກ່ຽວຂ້ອງກັບຄວາມເປັນມະນຸດຂອງຄົນໆໜຶ່ງບໍ? (ແມ່ນແລ້ວ). ບໍ່ວ່າຄົນໆໜຶ່ງຈະມີອາຍຸ, ເພດ ຫຼື ອາລົມແບບໃດກໍຕາມ, ຖ້າພວກເຂົາມີຄວາມເປັນມະນຸດທີ່ດີ, ຜູ້ຄົນທີ່ຢູ່ອ້ອມຂ້າງພວກເຂົາ ແລະ ຜູ້ທີ່ພົວພັນກັບພວກເຂົາກໍຈະໄດ້ຮັບຜົນປະໂຫຍດ. ເວົ້າໃຫ້ເຈາະຈົງກວ່ານັ້ນກໍຄື ບາງຄົນຈະໄດ້ຮັບການສະໜັບສະໜູນ ແລະ ການຊ່ວຍເຫຼືອຈາກພວກເຂົາ ໃນຂະນະທີ່ຄົນອື່ນໆຈະໄດ້ຮັບການເບິ່ງແຍງຈາກພວກເຂົາໃນຊີວິດປະຈຳວັນ. ນີ້ຄືການສະແດງອອກຢ່າງໜຶ່ງຂອງຄວາມເປັນມະນຸດທີ່ດີ.

ຍັງມີບາງຄົນທີ່ມັກອາຫານລົດເຜັດຫຼາຍຈົນເຖິງຂັ້ນວ່າ ເມື່ອພວກເຂົາອອກໄປປະຕິບັດໜ້າທີ່ຂອງພວກເຂົາ ພວກເຂົາກໍຕັ້ງໃຈຊອກຫາສະຖານທີ່ທີ່ມີອາຫານລົດເຜັດເມື່ອຮອດເວລາກິນເຂົ້າ. ຖ້າພວກເຂົາກິນອາຫານທີ່ບໍ່ມີລົດເຜັດ ພວກເຂົາກໍຈະຮູ້ສຶກບໍ່ສະບາຍໃຈຢູ່ພາຍໃນວ່າ: “ຍ້ອນບໍ່ໄດ້ກິນອາຫານລົດເຜັດຢູ່ບ່ອນນີ້, ຈຶ່ງຮູ້ສຶກວ່າການປະຕິບັດໜ້າທີ່ຂອງຂ້ອຍບໍ່ເປັນຕາໜ້າສົນໃຈເລີຍ. ຂ້ອຍຢາກກັບບ້ານ ບ່ອນທີ່ຂ້ອຍສາມາດເພີດເພີນກັບອາຫານລົດເຜັດໄດ້ທຸກຄາບ, ນັ້ນຈຶ່ງຈະຖືກໃຈ! ຖ້າບໍ່ມີໝາກເຜັດ ບໍ່ມີຫຍັງທີ່ມີລົດຊາດເລີຍ; ແມ່ນແຕ່ຊີ້ນໝູຕົ້ມກໍຍັງໝົດລົດຊາດ. ຂ້ອຍຄວນເຮັດແນວໃດດີ?” ສະນັ້ນ ພວກເຂົາຈຶ່ງສືບຕໍ່ຊອກຫາສະຖານທີ່ທີ່ພວກເຂົາສາມາດກິນໝາກເຜັດໄດ້. ຕໍ່ມາ ພວກເຂົາກໍພົບຮ້ານອາຫານທີ່ຊ່ຽວຊານດ້ານອາຫານລົດເຜັດ ແຕ່ມັນຕ້ອງຂັບລົດໄປຫຼາຍກວ່າໜຶ່ງຊົ່ວໂມງ. ພວກເຂົາເວົ້າວ່າ “ບໍ່ວ່າມັນຈະໄກສໍ່າໃດ ຂ້ອຍກໍຕ້ອງໄປ! ຖ້າມື້ນີ້ຂ້ອຍບໍ່ໄດ້ກິນຂອງເຜັດໆ ຂ້ອຍກໍຈະບໍ່ປະຕິບັດໜ້າທີ່ຂອງຂ້ອຍ. ຖ້າຂ້ອຍບໍ່ໄດ້ກິນອາຫານລົດເຜັດຂອງຂ້ອຍ ຂ້ອຍກໍຈະຮູ້ສຶກບໍ່ສະບາຍໃຈ ແລະ ຂ້ອຍກໍຜ່ານມື້ນີ້ໄປບໍ່ໄດ້ແທ້ໆ!” ມີຄົນບອກພວກເຂົາວ່າ “ສະພາບແວດລ້ອມພາຍນອກຕອນນີ້ເປັນອັນຕະລາຍ ແລະ ພື້ນທີ່ນີ້ກໍຂ້ອນຂ້າງວຸ້ນວາຍ! ພວກເຮົາຢ່າໄປກິນເຂົ້າຢູ່ບ່ອນນັ້ນເລີຍ”. ແຕ່ພວກເຂົາບໍ່ຟັງ ແລະ ເວົ້າວ່າ “ມີຫຍັງໃຫ້ຕ້ອງຢ້ານ? ການກິນຄືສິ່ງສຳຄັນ! ປົກກະຕິແລ້ວເຈົ້າບໍ່ໄດ້ອອກໄປຂ້າງນອກຄືກັນບໍ? ຢ່າຢ້ານເລີຍ ຈະບໍ່ມີຫຍັງເກີດຂຶ້ນດອກ, ພຣະເຈົ້າຈະປົກປ້ອງພວກເຮົາ!” ຫຼັງຈາກກິນແລ້ວ ພວກເຂົາກໍພໍໃຈ. ຕາບໃດທີ່ພວກເຂົາໄດ້ກິນໝາກເຜັດ ແລະ ອາຫານແຊບໆທີ່ພວກເຂົາປາຖະໜາ ທຸກຢ່າງກໍຮູ້ສຶກວ່າຖືກຕ້ອງ ແລະ ພວກເຂົາກໍມີຄວາມສຸກຫຼາຍຈົນຍິ້ມບໍ່ເຊົາ ແມ່ນແຕ່ຕອນທີ່ພວກເຂົານອນຫຼັບ. ນີ້ແມ່ນຄວາມເປັນມະນຸດປະເພດໃດ? (ຄວາມເປັນມະນຸດທີ່ເຫັນແກ່ຕົວ ແລະ ຕໍ່າຊ້າ). ນອກເໜືອຈາກການເປັນຄົນເຫັນແກ່ຕົວ ແລະ ຕໍ່າຊ້າແລ້ວ ຍັງມີອີກລັກສະນະໜຶ່ງ: ພວກເຂົາບໍ່ຄຳນຶງເຖິງສະພາບແວດລ້ອມ ຫຼື ເງື່ອນໄຂພາຍນອກເມື່ອພວກເຂົາຕ້ອງການເຮັດບາງສິ່ງ. ຕາບໃດທີ່ພວກເຂົາສາມາດຕອບສະໜອງຄວາມປາຖະໜາ ແລະ ຄວາມມັກຂອງພວກເຂົາເອງໄດ້ ນັ້ນກໍຄືສິ່ງສຳຄັນທັງໝົດ. ພວກເຂົາເຕັມໃຈທີ່ຈະຈ່າຍໃນທຸກລາຄາພຽງເພື່ອໃຫ້ໄດ້ກິນສິ່ງທີ່ພວກເຂົາຕ້ອງການກິນພຽງຄຳດຽວ, ເຖິງແມ່ນວ່າມັນຈະໝາຍເຖິງການຕ້ອງພະຍາຍາມຢ່າງໜັກ ພວກເຂົາກໍຈະເຮັດທຸກວິທີທາງເພື່ອໃຫ້ບັນລຸເປົ້າໝາຍຂອງພວກເຂົາ. ນີ້ເປັນພຽງການເຫັນແກ່ຕົວ ແລະ ຕໍ່າຊ້າເທົ່ານັ້ນບໍ? ນີ້ບໍ່ແມ່ນການເອົາແຕ່ໃຈຄືກັນບໍ? (ແມ່ນແລ້ວ). ນີ້ຄືການເອົາແຕ່ໃຈຢ່າງສຸດຂີດ! ໃຜກໍຕາມທີ່ຢູ່ກັບພວກເຂົາຕ້ອງຈ່າຍລາຄາສຳລັບການເອົາແຕ່ໃຈຂອງພວກເຂົາ ແລະ ອົດທົນກັບຄວາມທຸກໃຈຍ້ອນສິ່ງນັ້ນ. ບໍ່ວ່າພວກເຂົາຈະເວົ້າຫຍັງກໍຕ້ອງເປັນໄປຕາມນັ້ນ ແລະ ບໍ່ວ່າພວກເຂົາຕ້ອງການເຮັດຫຍັງກໍຕ້ອງເກີດຂຶ້ນ. ມື້ນີ້ ພວກເຂົາອາລົມບໍ່ດີ, ສະນັ້ນ ພວກເຂົາຈຶ່ງບໍ່ຢາກກິນເຂົ້າ. ເມື່ອຖືກຖາມວ່າເປັນຫຍັງພວກເຂົາຈຶ່ງບໍ່ກິນເຂົ້າ ພວກເຂົາກໍເວົ້າວ່າ “ມື້ນີ້ຂ້ອຍໃຈຮ້າຍ ຂ້ອຍອາລົມບໍ່ດີ ສະນັ້ນຂ້ອຍຈຶ່ງຮູ້ສຶກບໍ່ຢາກກິນເຂົ້າ”. ຕໍ່ມາໃນຕອນແລງ ເມື່ອຮອດເວລາພັກຜ່ອນ ພວກເຂົາກໍບໍ່ໄປນອນເຊັ່ນກັນ ໂດຍເວົ້າວ່າພວກເຂົານອນບໍ່ຫຼັບ ແລະ ຢາກຮ້ອງເພງເພື່ອສະແດງອາລົມຂອງພວກເຂົາ. ມີຄົນພະຍາຍາມຊັກຊວນພວກເຂົາ ໂດຍເວົ້າວ່າ “ເຈົ້າຈະລົບກວນການນອນຂອງຄົນອື່ນຖ້າເຈົ້າຮ້ອງເພງ”. ພວກເຂົາຕອບວ່າ “ຕອນນີ້ຂ້ອຍອາລົມບໍ່ດີ. ຂ້ອຍຢາກຮ້ອງເພງ. ພວກເຈົ້າຈະນອນຫຼັບ ຫຼື ບໍ່ນັ້ນກໍບໍ່ແມ່ນເລື່ອງຂອງຂ້ອຍ. ຂ້ອຍອາລົມບໍ່ດີ ແຕ່ພັດບໍ່ມີໃຜມາປອບໃຈຂ້ອຍ ຫຼື ເບິ່ງແຍງຂ້ອຍເລີຍ, ພວກເຈົ້າທຸກຄົນເຫັນແກ່ຕົວຫຼາຍ!” ນີ້ບໍ່ແມ່ນການເອົາແຕ່ໃຈບໍ? ພວກເຂົາເອົາແຕ່ໃຈທີ່ສຸດ; ພວກເຂົາປະພຶດຕົວບໍ່ດີ ແລະ ເຮັດທຸກຢ່າງຕາມໃຈມັກ. ເມື່ອພວກເຂົາມີຄວາມສຸກ ບໍ່ມີສິ່ງໃດທີ່ຄົນອື່ນເວົ້າຈະລົບກວນພວກເຂົາໄດ້ ແລະ ພວກເຂົາເຖິງກັບເວົ້າວ່າ “ຂ້ອຍເປັນຄົນໃຈກວ້າງ. ຂ້ອຍບໍ່ມັກຈຸກຈິກກັບສິ່ງຕ່າງໆ”. ແຕ່ເມື່ອພວກເຂົາບໍ່ມີຄວາມສຸກ ທຸກຄົນຕ້ອງລະມັດລະວັງຄຳເວົ້າຂອງພວກເຂົາທີ່ສຸດ ໂດຍພະຍາຍາມບໍ່ເຮັດໃຫ້ພວກເຂົາອາລົມເສຍ ເພາະການເຮັດແບບນັ້ນສາມາດນຳໄປສູ່ບັນຫາໃຫຍ່ໄດ້. ພວກເຂົາອາດຈະອາລະວາດ, ທຸບຕີສິ່ງຂອງ ແລະ ເຖິງກັບປະຕິເສດທີ່ຈະກິນເຂົ້າ. ໃນກໍລະນີທີ່ຮ້າຍແຮງກວ່ານັ້ນ ພວກເຂົາອາດຈະຢາກຍົກເລີກໜ້າທີ່ຂອງພວກເຂົາ, ວາງມືຈາກວຽກ ແລະ ເມືອເຮືອນ, ໃນຂະນະດຽວກັນກໍເວົ້າວ່າ “ບໍ່ມີໃຜໃນພວກເຈົ້າປະຕິບັດຕໍ່ຂ້ອຍດີເລີຍ; ພວກເຈົ້າທຸກຄົນກຳລັງລັງແກຂ້ອຍ. ບໍ່ມີຄົນດີໃນໂລກນີ້ເລີຍ!” ນີ້ບໍ່ແມ່ນການເອົາແຕ່ໃຈບໍ? (ແມ່ນແລ້ວ). ການເອົາແຕ່ໃຈເປັນບັນຫາພາຍໃນຄວາມເປັນມະນຸດຂອງຄົນໆໜຶ່ງບໍ? (ແມ່ນແລ້ວ). ພວກເຂົາເອົາແຕ່ໃຈທີ່ສຸດ, ທຸກຄົນຕ້ອງເອົາໃຈພວກເຂົາ ແລະ ຖ້າສິ່ງຕ່າງໆບໍ່ເປັນໄປຕາມທີ່ພວກເຂົາຕ້ອງການ ພວກເຂົາກໍຈະປ່ຽນເປັນປໍລະປັກທັນທີ ແລະ ອາລົມທີ່ຮຸນແຮງຂອງພວກເຂົາກໍຈະລະເບີດຂຶ້ນ. ບໍ່ມີໃຜສາມາດຂັດໃຈພວກເຂົາໄດ້ ແລະ ທຸກຄົນຕ້ອງຄອຍເອົາໃຈພວກເຂົາ. ເຖິງແມ່ນວ່າພວກເຂົາຈະບໍ່ໜຸ່ມແລ້ວກໍຕາມ ຄວາມເປັນມະນຸດຂອງພວກເຂົາກໍຍັງຄົງບໍ່ເປັນຜູ້ໃຫຍ່ ຄືກັບເດັກນ້ອຍ. ບໍ່ວ່າພວກເຂົາຈະປະຕິບັດໜ້າທີ່ຂອງພວກເຂົາຢູ່ໃສ ພວກເຂົາກໍບໍ່ເຄີຍປະຕິບັດຕາມກົດລະບຽບສ່ວນລວມ. ເມື່ອພວກເຂົາມີຄວາມສຸກ ແລະ ຢາກເວົ້າ ທຸກຄົນກໍຕ້ອງຟັງ ແລະ ຖ້າໃຜບໍ່ຟັງ ພວກເຂົາກໍຈະຜູກໃຈເຈັບກັບຄົນນັ້ນ. ເມື່ອເຈົ້າເວົ້າກັບພວກເຂົາ ເຈົ້າຕ້ອງຍິ້ມ; ຖ້າເຈົ້າບໍ່ສະແດງສີໜ້າໃດໆ ແລະ ເບິ່ງຄືວ່າບໍ່ເຕັມໃຈທີ່ຈະຟັງປານໃດ ພວກເຂົາກໍຈະໃຈຮ້າຍ ແລະ ອາລົມເສຍ. ໃນຄຣິສຕະຈັກ ພວກເຂົາເຮັດທຸກຢ່າງທີ່ພວກເຂົາຕ້ອງການ, ເມື່ອໃດກໍຕາມທີ່ພວກເຂົາຕ້ອງການ, ໂດຍບໍ່ຄຳນຶງເຖິງວ່າມັນຈະສົ່ງຜົນກະທົບຕໍ່ກິດຈະວັດປະຈຳວັນທີ່ເປັນປົກກະຕິຂອງຄົນອື່ນແນວໃດ. ຕາບໃດທີ່ພວກເຂົາຮູ້ສຶກສະບາຍໃຈ ແລະ ອາລົມດີ ນັ້ນກໍຄືສິ່ງສຳຄັນທັງໝົດສຳລັບພວກເຂົາ ແລະ ຄົນອື່ນກໍບໍ່ໄດ້ຮັບອະນຸຍາດໃຫ້ສະແດງຄວາມຄັດຄ້ານໃດໆ. ຖ້າໃຜສະແດງຄວາມຄັດຄ້ານເພື່ອສະແດງຄວາມລັງກຽດ ຫຼື ຄວາມບໍ່ພໍໃຈ ມັນກໍຈະເປັນການຍົວະຍຸພວກເຂົາ ແລະ ພວກເຂົາກໍຈະບໍ່ຍອມປ່ອຍໄປ. ບາງຄົນທີ່ເປັນແບບນີ້ຍັງໜຸ່ມຢູ່ ໂດຍມີຄວາມເປັນມະນຸດທີ່ບໍ່ເປັນຜູ້ໃຫຍ່ ແຕ່ບາງຄົນກໍອາຍຸສີ່ສິບ, ຫ້າສິບ ຫຼື ແມ່ນແຕ່ເຈັດສິບ ຫຼື ແປດສິບປີແລ້ວ ແລະ ພວກເຂົາກໍຍັງມີຄວາມເປັນມະນຸດແບບນີ້ໃນໄວຊະລາ ໂດຍເປັນຄົນເອົາແຕ່ໃຈເປັນພິເສດ. ບໍ່ວ່າສະພາບແວດລ້ອມ ຫຼື ເງື່ອນໄຂຈະເອື້ອອຳນວຍ ຫຼື ບໍ່ກໍຕາມ ພວກເຂົາກໍເຮັດທຸກຢ່າງທີ່ພວກເຂົາຕ້ອງການ. ຕົວຢ່າງ: ພວກເຂົາມາຮອດສະຖານທີ່ທີ່ເງື່ອນໄຂບໍ່ເອື້ອອຳນວຍໃຫ້ອາບນໍ້າ ແຕ່ພວກເຂົາກໍດຶງດັນທີ່ຈະອາບນໍ້າ ໂດຍເວົ້າວ່າ “ຢູ່ເຮືອນ ຂ້ອຍອາບນໍ້າທຸກມື້; ຂ້ອຍຂາດການອາບນໍ້າບໍ່ໄດ້”. ເຖິງຢ່າງໃດກໍຕາມ ສະຖານທີ່ແຫ່ງນີ້ຂາດເງື່ອນໄຂທີ່ເໝາະສົມ; ແມ່ນແຕ່ການອາບນໍ້າອາທິດລະຄັ້ງກໍຍັງຍາກ. ຖ້າເປັນແນວນັ້ນ ເຈົ້າຈະເຮັດແນວໃດ? ຄົນທີ່ມີຄວາມເປັນມະນຸດປົກກະຕິຈະຮູ້ວິທີເຂົ້າຫາ ແລະ ຈັດການກັບສະຖານະການນີ້. ຖ້າອາກາດຊຸ່ມຊື່ນ ແລະ ອົບເອົ້າ ການເອົາຊາມໃສ່ນໍ້າແລ້ວພຽງແຕ່ເຊັດຕົວໃນຕອນກາງຄືນເພື່ອໃຫ້ພວກເຂົາສາມາດນອນຫຼັບໄດ້ກໍພຽງພໍແລ້ວ, ນີ້ຄືຄວາມຍາກລຳບາກທີ່ສາມາດອົດທົນໄດ້. ມັນບໍ່ແມ່ນວ່າຈະຜ່ານຜ່າໄປບໍ່ໄດ້. ເຖິງຢ່າງໃດກໍຕາມ ຄົນປະເພດນີ້ບໍ່ສາມາດຮັບມືກັບມັນໄດ້; ຖ້າພວກເຂົາບໍ່ໄດ້ອາບນໍ້າ ພວກເຂົາກໍບໍ່ສາມາດນອນຫຼັບໄດ້, ກິນບໍ່ໄດ້ ແລະ ເຖິງກັບຮູ້ສຶກວ່າພວກເຂົາບໍ່ສາມາດມີຊີວິດຢູ່ໄດ້ ຄືກັບວ່າພວກເຂົາກຳລັງອົດທົນກັບຄວາມອັບອາຍອັນໃຫຍ່ຫຼວງ. ພວກເຂົາເອົາແຕ່ໃຈສໍ່າໃດແທ້ໆ? ພວກເຂົາເອົາແຕ່ໃຈຫຼາຍຈົນບໍ່ສາມາດປະຕິບັດໜ້າທີ່ຂອງພວກເຂົາໄດ້ຕາມປົກກະຕິ, ບໍ່ສາມາດມີປະຕິສຳພັນ ຫຼື ເຂົ້າກັບຄົນອື່ນໄດ້ຕາມປົກກະຕິ ແລະ ເຖິງກັບບໍ່ສາມາດດຳລົງຊີວິດຄືກັບຄົນປົກກະຕິໄດ້. ສຳລັບຄົນອື່ນແລ້ວ ຄົນປະເພດນີ້ເບິ່ງຄືວ່າມີຄວາມຜິດປົກກະຕິທາງຈິດ. ຖ້າພວກເຂົາມີຄວາມສຳພັນທີ່ດີກັບໃຜບາງຄົນ ພວກເຂົາກໍຈະແຍກຈາກກັນບໍ່ໄດ້ ຄືກັບວ່າພວກເຂົາເປັນຄົນດຽວກັນ. ແຕ່ຖ້າພວກເຂົາມີຄວາມສຳພັນທີ່ບໍ່ດີກັບໃຜບາງຄົນ ຫຼື ຖ້າໃຜເຄີຍເຮັດໃຫ້ພວກເຂົາຂຸ່ນເຄືອງໃຈ ພວກເຂົາກໍສາມາດໃຊ້ເວລາທັງຊີວິດຂອງພວກເຂົາໂດຍບໍ່ເວົ້າກັບຄົນນັ້ນເລີຍ. ເມື່ອພວກເຂົາເຫັນຄົນນັ້ນ ພວກເຂົາກໍຈະເຫຼືອກຕາໃສ່ ແລະ ໃບໜ້າຂອງພວກເຂົາກໍຈະມືດມົວລົງທັນທີ ຄືກັບວ່າພວກເຂົາກຳລັງປະເຊີນໜ້າກັບສັດຕູ ເຊິ່ງສຸດໂຕ່ງເປັນພິເສດ. ຄວາມເປັນມະນຸດຂອງຄົນປະເພດນີ້ປົກກະຕິບໍ? (ບໍ່). ຄົນປະເພດນີ້ເອົາແຕ່ໃຈທີ່ສຸດ ແລະ ຄວາມເປັນມະນຸດຂອງພວກເຂົາກໍບໍ່ປົກກະຕິ. ຄຳວ່າ “ບໍ່ປົກກະຕິ” ໝາຍຄວາມວ່າແນວໃດ? ມັນໝາຍຄວາມວ່າພວກເຂົາຂາດຄວາມເປັນມະນຸດທີ່ປົກກະຕິ. ຄົນແບບນັ້ນສາມາດມີປະຕິສຳພັນ ແລະ ການຮ່ວມມືທີ່ປົກກະຕິກັບຄົນອື່ນໄດ້ບໍ? ພວກເຂົາສາມາດດຳລົງຊີວິດຢ່າງເປັນປົກກະຕິທ່າມກາງຜູ້ຄົນໄດ້ບໍ? ພວກເຂົາສາມາດປະຕິບັດໜ້າທີ່ຂອງພວກເຂົາໃຫ້ດີໄດ້ບໍ? (ບໍ່). ຕາບໃດທີ່ພວກເຂົາຕ້ອງການບັນລຸເປົ້າໝາຍຂອງພວກເຂົາ ນັ້ນກໍຄື ບໍ່ວ່າຈະເປັນການກິນເຂົ້າ, ການໄດ້ຮັບການປະຕິບັດທີ່ດີ ຫຼື ການເຮັດບາງສິ່ງທີ່ພວກເຂົາຕ້ອງການເຮັດ ມັນກໍຕ້ອງໄດ້ຮັບການຕອບສະໜອງ. ຖ້າບໍ່ດັ່ງນັ້ນ ມັນກໍຮູ້ສຶກຄືກັບວ່າທ້ອງຟ້າກຳລັງຈະຖະຫຼົ່ມລົງມາ ຄືກັບວ່າໂລກຂອງພວກເຂົາກຳລັງຈະເຖິງຈຸດຈົບ. ພວກເຂົາກາຍເປັນຄົນວຸ້ນວາຍໃຈ ແລະ ເລີ່ມຈົ່ມວ່າ, ຈົ່ມວ່າຄົນອື່ນ, ຈົ່ມວ່າສະພາບແວດລ້ອມ ແລະ ເຖິງກັບຈົ່ມວ່າພຣະເຈົ້າ ໂດຍເວົ້າວ່າ “ພຣະເຈົ້າໄດ້ຈັດສະພາບແວດລ້ອມແບບໃດໃຫ້ຂ້ອຍ ຈຶ່ງເຮັດໃຫ້ຂ້ອຍທົນທຸກຫຼາຍຂະໜາດນີ້? ເປັນຫຍັງຄົນອື່ນຈຶ່ງບໍ່ພົບກັບສະພາບແວດລ້ອມແບບນີ້ ແລະ ທົນທຸກແບບນີ້? ເປັນຫຍັງຂ້ອຍຈຶ່ງເປັນຄົນທີ່ຕ້ອງທົນທຸກ? ພຣະເຈົ້າລຳອຽງ!” ເຈົ້າເຫັນບໍ ທຳມະຊາດແບບມານຮ້າຍຂອງພວກເຂົາໄດ້ປາກົດອອກມາແລ້ວ, ແມ່ນບໍ? ຄວາມເປັນມະນຸດປະເພດນີ້ໄດ້ມາດຕະຖານບໍ? (ບໍ່). ຄົນແບບນັ້ນຈຳເປັນຕ້ອງຖືກຈັດການ. ຄວນຈັດການກັບຄົນປະເພດນີ້ແນວໃດ? (ສົ່ງພວກເຂົາອອກໄປຢູ່ຄຣິສຕະຈັກທຳມະດາ). ຖ້າພວກເຂົາມາຮອດຈຸດທີ່ພວກເຂົາບໍ່ສາມາດປະຕິບັດໜ້າທີ່ຂອງພວກເຂົາໄດ້ອີກຕໍ່ໄປ, ມີແຕ່ກໍ່ໃຫ້ເກີດການຂັດຂວາງ ແລະ ການລົບກວນເມື່ອພວກເຂົາປະຕິບັດໜ້າທີ່ຂອງພວກເຂົາ, ເຮັດໃຫ້ທຸກຄົນທີ່ເຫັນພວກເຂົາຮູ້ສຶກລັງກຽດ ແລະ ລຳຄານ ແລະ ຄົນອື່ນກໍບໍ່ສາມາດເຂົ້າກັບພວກເຂົາໄດ້, ຖ້າເປັນແນວນັ້ນ ພວກເຂົາກໍຄວນຖືກສົ່ງອອກໄປທັນທີ, ຄົນປະເພດນີ້ປຽບເໝືອນຂີ້ໝາທີ່ເໝັນເໜົ່າ. ການເອົາແຕ່ໃຈລວມເຖິງການເປັນຄົນເຫັນແກ່ຕົວ, ຕໍ່າຊ້າ ແລະ ຫຍາບຄາຍຢ່າງບໍ່ມີເຫດຜົນອີກດ້ວຍ. ບາງຄັ້ງ ມັນຍັງລວມເຖິງການຄຳນຶງເຖິງຜົນປະໂຫຍດຫຼາຍເກີນໄປ, ເຂັ້ມງວດ ແລະ ເຖິງກັບໂຫດຮ້າຍ ແລະ ປະສົງຮ້າຍ. ເມື່ອຄົນປະເພດນີ້ປະຕິບັດໜ້າທີ່ຂອງພວກເຂົາໄປໄລຍະໜຶ່ງ ທຸກຄົນກໍຈະໄດ້ຮັບຄວາມເສຍຫາຍຢ່າງໜັກ ແລະ ໃຜກໍຕາມທີ່ເຫັນພວກເຂົາກໍຈະຮູ້ສຶກຢ້ານກົວ. ຖ້າເຈົ້າພະຍາຍາມຫຼີກລ່ຽງພວກເຂົາ ແລະ ບໍ່ຍົວະຍຸພວກເຂົາ ພວກເຂົາກໍຍັງຈະມີບາງສິ່ງທີ່ຕ້ອງເວົ້າ: “ເຈົ້າກຳລັງລີ້ໃຜຢູ່, ລີ້ໂຈນບໍ? ຂ້ອຍໄປລ່ວງເກີນເຈົ້າຕອນໃດ ຈຶ່ງເຮັດໃຫ້ເຈົ້າຫຼີກລ່ຽງຂ້ອຍ?” ແຕ່ຖ້າເຈົ້າເຂົ້າໄປຫາພວກເຂົາ ແລະ ພະຍາຍາມເວົ້າບາງສິ່ງ ພວກເຂົາກໍຍັງຈະບໍ່ມີການສົນທະນາທີ່ປົກກະຕິກັບເຈົ້າ. ພວກເຂົາຂາດຄວາມເປັນມະນຸດທີ່ປົກກະຕິ ແລະ ຜູ້ທີ່ພົວພັນກັບພວກເຂົາບໍ່ພຽງແຕ່ທົນທຸກຈາກການທຳຮ້າຍທາງຄຳເວົ້າເທົ່ານັ້ນ ແຕ່ຍັງໄດ້ຮັບຄວາມເສຍຫາຍຕໍ່ຄວາມສຸດຈະລິດຂອງພວກເຂົາ, ຄວາມເສຍຫາຍທາງອາລົມ ແລະ ແມ່ນແຕ່ຄວາມເສຍຫາຍທາງຮ່າງກາຍບາງຢ່າງອີກດ້ວຍ. ຄົນແບບນັ້ນໜ້າລັງກຽດແທ້ໆ! ມັນເໝາະສົມບໍທີ່ຈະຈັດປະເພດພວກເຂົາວ່າມີຄວາມເປັນມະນຸດທີ່ບໍ່ດີ? (ແມ່ນແລ້ວ). ຄົນປະເພດນີ້ມີຄວາມເປັນມະນຸດທີ່ບໍ່ດີ ແລະ ເອົາແຕ່ໃຈ. ຄົນທີ່ເອົາແຕ່ໃຈບໍ່ພຽງແຕ່ລົ້ມເຫຼວທີ່ຈະເສີມສ້າງຄົນອື່ນເທົ່ານັ້ນ ແຕ່ຍັງເຮັດໃຫ້ພວກເຂົາຮູ້ສຶກລຳຄານ ແລະ ລັງກຽດ ແລະ ພວກເຂົາກໍບໍ່ສາມາດເຂົ້າກັບໃຜໄດ້ເລີຍ. ບອກເຮົາມາເບິ່ງ ຄົນທີ່ເອົາແຕ່ໃຈສາມາດຍອມຮັບຄວາມຈິງໄດ້ບໍ? (ບໍ່). ຖ້າເປັນແນວນັ້ນ ພວກເຂົາມີອຸປະນິໄສປະເພດໃດຢູ່ພາຍໃນ? (ຄວາມຫົວແຂງ). ຄວາມຫົວແຂງຂອງພວກເຂົາແມ່ນເຫັນໄດ້ຊັດເຈນ ແຕ່ກໍຍັງມີບາງສິ່ງບາງຢ່າງອີກດ້ວຍ, ມັນແມ່ນຫຍັງ? (ການເບື່ອໜ່າຍຕໍ່ຄວາມຈິງ). ຖືກຕ້ອງແລ້ວ. ການມີອຸປະນິໄສທີ່ເສື່ອມຊາມຂອງການເປັນຄົນຫົວແຂງ ແລະ ເບື່ອໜ່າຍຕໍ່ຄວາມຈິງ, ສິ່ງເຫຼົ່ານີ້ແມ່ນສອງລັກສະນະຂອງຄົນທີ່ເອົາແຕ່ໃຈ. ຄົນປະເພດນີ້ບໍ່ພຽງແຕ່ເອົາແຕ່ໃຈເທົ່ານັ້ນ ແຕ່ຍັງເຫັນແກ່ຕົວ ແລະ ຫຍາບຄາຍຢ່າງບໍ່ມີເຫດຜົນອີກດ້ວຍ. ຄວາມຫຍາບຄາຍຢ່າງບໍ່ມີເຫດຜົນຂອງພວກເຂົາລວມເຖິງອົງປະກອບຂອງການລົບກວນຄົນອື່ນຢ່າງບໍ່ມີເຫດຜົນ ແລະ ຕາມໃຈມັກ. ເມື່ອເຈົ້າພົວພັນກັບພວກເຂົາ ການເວົ້າດີໆກໍບໍ່ໄດ້ຜົນ, ພວກເຂົາຄິດວ່າເຈົ້າມີແຮງຈູງໃຈແອບແຝງ. ຖ້າເຈົ້າເວົ້າຢ່າງເຂັ້ມງວດ ພວກເຂົາກໍຄິດວ່າເຈົ້າກຳລັງລັງແກພວກເຂົາ ແຕ່ຫຼັງຈາກທີ່ຄວາມເອົາແຕ່ໃຈຂອງພວກເຂົາໄດ້ສ້າງຄວາມເສຍຫາຍໃຫ້ກັບຄົນອື່ນແລ້ວ ພວກເຂົາກໍຍັງຈະເວົ້າວ່າ “ຂ້ອຍບໍ່ໄດ້ຕັ້ງໃຈຈະທຳຮ້າຍເຈົ້າ. ຖ້າເຈົ້າຮູ້ສຶກເຈັບປວດ ຂ້ອຍກໍຂໍໂທດ”. ເຖິງແມ່ນວ່າຄຳເວົ້າເຫຼົ່ານີ້ຈະຟັງເບິ່ງຄືດີ ແຕ່ເມື່ອຄົນທີ່ຖືກທຳຮ້າຍບໍ່ໃຫ້ອະໄພພວກເຂົາ ແລະ ເຖິງກັບວິພາກວິຈານພວກເຂົາ ຄົນທີ່ເອົາແຕ່ໃຈກໍຈະໃຈຮ້າຍ ແລະ ເວົ້າວ່າ “ເຈົ້າພຽງແຕ່ບໍ່ຍອມປ່ອຍໄປ, ເຈົ້າກຳລັງເອົາປຽບຄຳຂໍໂທດຂອງຂ້ອຍຢູ່ແມ່ນບໍ? ເຈົ້າຄິດວ່າຂ້ອຍເປັນຄົນທີ່ຖືກລັງແກໄດ້ງ່າຍໆ ຍ້ອນຂ້ອຍຂໍໂທດບໍ? ແລ້ວຕອນນີ້ເຈົ້າກຳລັງຊີ້ໃຫ້ເຫັນຂໍ້ບົກຜ່ອງຂອງຂ້ອຍ! ຂ້ອຍມີຂໍ້ບົກຜ່ອງບໍ? ເຈົ້າມີຄຸນສົມບັດທີ່ຈະຊີ້ໃຫ້ເຫັນພວກມັນບໍ?” ນີ້ບໍ່ແມ່ນກໍລະນີຂອງການບໍ່ຍອມຮັບຄວາມຈິງບໍ? (ແມ່ນແລ້ວ). ສິ່ງນີ້ກ່ຽວຂ້ອງກັບອຸປະນິໄສທີ່ເສື່ອມຊາມຂອງພວກເຂົາ. ລັກສະນະເຫຼົ່ານີ້ໃນຄວາມເປັນມະນຸດຂອງພວກເຂົາກໍສະແດງອອກມາຢ່າງເປັນທຳມະຊາດໃນລັກສະນະບາງຢ່າງຂອງອຸປະນິໄສທີ່ເສື່ອມຊາມເຊັ່ນກັນ, ພວກມັນເຊື່ອມໂຍງກັນ. ລັກສະນະຂອງອຸປະນິໄສທີ່ເສື່ອມຊາມໃນຄົນປະເພດນີ້ລວມເຖິງຄວາມຫົວແຂງ, ການເບື່ອໜ່າຍຕໍ່ຄວາມຈິງ ແລະ ຄວາມໂຫດຮ້າຍເລັກໜ້ອຍ. ດ້ານເຫຼົ່ານີ້ແມ່ນລັກສະນະຂອງອຸປະນິໄສທີ່ເສື່ອມຊາມຂອງພວກເຂົາ.

ຕົວຢ່າງທີ 8: ສັນຊາດຕະຍານຂອງມະນຸດ

ເງື່ອນໄຂຕິດໂຕມາແຕ່ເກີດລວມເຖິງອີກດ້ານໜຶ່ງ ນັ້ນກໍຄືສັນຊາດຕະຍານຂອງມະນຸດ. ຕົວຢ່າງ: ຫຼັງຈາກທີ່ບາງຄົນເຊື່ອໃນພຣະເຈົ້າ ພວກເຂົາເຫັນການກົດຂີ່ຂົ່ມເຫັງຢ່າງບ້າປ່ວງ, ການຈັບກຸມ ແລະ ການປະຕິບັດຢ່າງໂຫດຮ້າຍຂອງລັດຖະບານພັກກອມມູນິດຈີນຕໍ່ປະຊາກອນທີ່ພຣະເຈົ້າເລືອກ ແລະ ພວກເຂົາກໍເກີດຄວາມຢ້ານກົວ, ວຸ້ນວາຍໃຈ, ຂີ້ຢ້ານ ແລະ ຫວາດກົວ. ບາງຄັ້ງ ຂາຂອງພວກເຂົາເຖິງກັບອ່ອນແຮງ ແລະ ພວກເຂົາກໍຢາກເຂົ້າຫ້ອງນໍ້າຢູ່ຕະຫຼອດເວລາ. ນີ້ແມ່ນການສະແດງອອກເຖິງຫຍັງ? (ສັນຊາດຕະຍານ). ນີ້ແມ່ນປະຕິກິລິຍາຕາມສັນຊາດຕະຍານ. ພາຍໃນຄວາມເປັນມະນຸດທີ່ປົກກະຕິ ເມື່ອເວົ້າເຖິງເຫດການທີ່ໜ້າຢ້ານກົວບາງຢ່າງ, ສະຖານະການທີ່ກ່ຽວຂ້ອງກັບຊີວິດຂອງຜູ້ຄົນເອງ ຫຼື ເລື່ອງທີ່ອາດຈະນຳເອົາອັນຕະລາຍມາສູ່ຕົວພວກເຂົາເອງ ບໍ່ວ່າຈະເປັນຕອນທີ່ໄດ້ຍິນຂໍ້ມູນ ຫຼື ເມື່ອປະເຊີນໜ້າກັບຄວາມເປັນຈິງ ພວກເຂົາກໍຈະມີປະຕິກິລິຍາຕາມສັນຊາດຕະຍານບາງຢ່າງ ເຊິ່ງຮູ້ສຶກຂີ້ຢ້ານ ແລະ ຫວາດກົວ. ໃນເວລາດຽວກັນ ຮ່າງກາຍຂອງພວກເຂົາກໍຈະສະແດງປະຕິກິລິຍາປົກກະຕິບາງຢ່າງອອກມາຢ່າງເປັນທຳມະຊາດ ເຊັ່ນ: ປັ່ນປ່ວນ, ກ້າມຊີ້ນກະຕຸກ, ຫູໜວກ ຫຼື ຕາບອດຊົ່ວຄາວ ພ້ອມທັງປາກແຫ້ງ, ຂາອ່ອນແຮງ, ເຫື່ອອອກຫຼາຍ, ຄວບຄຸມພົກຍ່ຽວ ຫຼື ລຳໄສ້ບໍ່ໄດ້. ປະຕິກິລິຍາເຫຼົ່ານີ້ມີແນວໂນ້ມທີ່ຈະເກີດຂຶ້ນບໍ? (ແມ່ນແລ້ວ). ບໍ່ວ່າຈະຖືກຄວບຄຸມໂດຍລະບົບປະສາດ ຫຼື ເກີດຈາກເຫດຜົນອື່ນໃດກໍຕາມ ບໍ່ວ່າໃນກໍລະນີໃດ ປະຕິກິລິຍາເຫຼົ່ານີ້ລ້ວນແຕ່ເປັນການຕອບສະໜອງທີ່ເກີດຂຶ້ນໃນເນື້ອໜັງໂດຍປັດໄຈພາຍນອກ ແລະ ປະຕິກິລິຍາເຫຼົ່ານີ້ຖືກເອີ້ນລວມກັນວ່າສັນຊາດຕະຍານ. ຄວາມສາມາດໃນການອົດທົນຂອງຮ່າງກາຍມີຂີດຈຳກັດຂອງມັນ; ຫຼັງຈາກທີ່ມັນເກີນຂີດຈຳກັດຄວາມກ້າຫານຂອງຄົນໆໜຶ່ງ ຮ່າງກາຍກໍຈະສະແດງປະຕິກິລິຍາຕາມສັນຊາດຕະຍານບາງຢ່າງອອກມາ. ປະຕິກິລິຍາເຫຼົ່ານີ້ອາດຈະຖືກຄົນອື່ນມອງວ່າເປັນຄວາມອ່ອນແອ ຫຼື ພວກມັນອາດຈະເບິ່ງຄືວ່າເປັນຕາຫົວ, ເປັນຕາໜ້າສົງສານ ຫຼື ສົມຄວນໄດ້ຮັບຄວາມເຫັນໃຈ ແຕ່ສິ່ງເຫຼົ່ານີ້ກໍເປັນການສະແດງອອກເຖິງສັນຊາດຕະຍານທີ່ຕິດໂຕມາແຕ່ເກີດຂອງຄົນໆໜຶ່ງຢ່າງປະຕິເສດບໍ່ໄດ້. ຍັງມີບາງຄົນທີ່ເມື່ອປະເຊີນກັບອັນຕະລາຍ ພວກເຂົາກໍຈະກຸມຫົວ ແລະ ຮ້ອງໄຫ້, ນໍ້າຕາໄຫຼ ຫຼື ເຖິງກັບຮ້ອງສຽງດັງ; ຄົນອື່ນອາດຈະຂົດຕົວຢູ່ໃນມຸມມືດເພື່ອລີ້ຊ່ອນ, ການຕອບສະໜອງທັງໝົດດັ່ງກ່າວລ້ວນແຕ່ເປັນປະຕິກິລິຍາຕາມສັນຊາດຕະຍານ. ບໍ່ວ່າຈະເປັນການຮ້ອງໄຫ້, ການຫົວ ຫຼື ການຢ້ານຫຼາຍເກີນໄປຈົນເຮັດບາງສິ່ງທີ່ໜ້າອັບອາຍ, ປະຕິກິລິຍາຕາມສັນຊາດຕະຍານເຫຼົ່ານີ້ມີສິ່ງທີ່ຖືກ ຫຼື ຜິດໃນສິ່ງເຫຼົ່ານີ້ບໍ? (ບໍ່). ຖ້າເປັນແນວນັ້ນ ສຳລັບຜູ້ທີ່ເກີດຄວາມຢ້ານກົວເມື່ອພວກເຂົາໄດ້ຍິນກ່ຽວກັບລັດຖະບານຈັບກຸມຜູ້ເຊື່ອ ພວກເຮົາສາມາດເວົ້າໄດ້ບໍວ່າຄົນເຫຼົ່ານີ້ຂີ້ຂາດ ແລະ ຂາດຄວາມເປັນມະນຸດ? (ບໍ່). ຄຳເວົ້າທີ່ວ່າ “ການເຊື່ອໃນພຣະເຈົ້າຄວນມາພ້ອມກັບຄວາມເຊື່ອ; ຄົນເຮົາບໍ່ຄວນຢ້ານກົວ!” ຖືກຕ້ອງບໍ? (ບໍ່). “ນີ້ຄືຄວາມອ່ອນແອ ເຊິ່ງເປັນການສະແດງອອກເຖິງຄວາມຂີ້ຂາດ ແລະ ຄວາມໄຮ້ຄວາມສາມາດ. ມັນສະແດງໃຫ້ເຫັນເຖິງການຂາດຄວາມເຊື່ອໃນພຣະເຈົ້າ ແລະ ມັນສະແດງໃຫ້ເຫັນວ່າພວກເຂົາບໍ່ຮູ້ຈັກເພິ່ງພາພຣະເຈົ້າ. ຄົນແບບນັ້ນບໍ່ແມ່ນຜູ້ມີໄຊຊະນະ!” ພວກເຮົາສາມາດເວົ້າແບບນີ້ໄດ້ບໍ? (ບໍ່). ເປັນຫຍັງຈຶ່ງບໍ່ໄດ້? (ມັນເປັນພຽງປະຕິກິລິຍາທາງສະລີລະວິທະຍາທີ່ເກີດຂຶ້ນເມື່ອຄົນໃດໜຶ່ງປະເຊີນກັບສະຖານະການພາຍນອກ). ນີ້ແມ່ນປະຕິກິລິຍາທາງສະລີລະວິທະຍາທີ່ປົກກະຕິ, ບໍ່ແມ່ນການສະແດງອອກທີ່ຖືກຂັບເຄື່ອນໂດຍອຸປະນິໄສທີ່ເສື່ອມຊາມ. ສິ່ງນີ້ໝາຍຄວາມວ່າ ເມື່ອຜູ້ຄົນມີການສະແດງອອກ ແລະ ການເປີດເຜີຍເຫຼົ່ານີ້ໃນສະຖານະການດັ່ງກ່າວ ມັນບໍ່ແມ່ນຍ້ອນອິດທິພົນຂອງອຸປະນິໄສທີ່ເສື່ອມຊາມ ທັງບໍ່ແມ່ນຍ້ອນພວກເຂົາຖືກຄອບງຳໂດຍແນວຄິດ ຫຼື ມຸມມອງບາງຢ່າງພາຍໃນຄວາມເປັນມະນຸດຂອງພວກເຂົາ. ປະຕິກິລິຍາເຫຼົ່ານີ້ບໍ່ແມ່ນສິ່ງທີ່ເຈົ້າຄິດໄວ້ລ່ວງໜ້າ; ມັນບໍ່ແມ່ນວ່າເມື່ອປະເຊີນກັບສະຖານະການດັ່ງກ່າວ ເຈົ້າກໍເກີດມີຄວາມຄິດທີ່ວຸ້ນວາຍຂຶ້ນມາທັນທີ ແລະ ຈາກນັ້ນ ເມື່ອເຈົ້າຄິດກ່ຽວກັບມັນຫຼາຍຂຶ້ນ ເຈົ້າກໍຕື່ນຕົກໃຈ, ຮ່າງກາຍຂອງເຈົ້າຊັກກະຕຸກ ຫຼື ເຈົ້າເຖິງກັບຄວບຄຸມພົກຍ່ຽວ ຫຼື ລຳໄສ້ຂອງເຈົ້າບໍ່ໄດ້. ນັ້ນບໍ່ແມ່ນເຫດຜົນທີ່ຢູ່ເບື້ອງຫຼັງປະຕິກິລິຍາເຫຼົ່ານີ້. ໃນທາງກົງກັນຂ້າມ ມັນເປັນຍ້ອນວ່າ ຫຼັງຈາກທີ່ໄດ້ຍິນກ່ຽວກັບເຫດການເຫຼົ່ານີ້ ຫຼື ຂ່າວເຫຼົ່ານີ້ ໂດຍປາສະຈາກຄວາມຄິດທີ່ຕັ້ງໃຈໃດໆ, ໂດຍປາສະຈາກການກັ່ນຕອງ ຫຼື ການປະມວນຜົນທາງຈິດໃຈໃດໆ ຮ່າງກາຍຂອງເຈົ້າກໍສ້າງປະຕິກິລິຍາທາງສະລີລະວິທະຍາຕາມສັນຊາດຕະຍານບາງຢ່າງອອກມາຢ່າງເປັນທຳມະຊາດ. ສະນັ້ນ ປະຕິກິລິຍາທາງທຳມະຊາດປະເພດນີ້ຈຶ່ງເກີດຈາກສັນຊາດຕະຍານທີ່ຕິດໂຕມາແຕ່ເກີດຂອງເນື້ອໜັງ. ມັນບໍ່ມີສິ່ງທີ່ຖືກ ຫຼື ຜິດ, ບໍ່ມີການແບ່ງແຍກລະຫວ່າງຄວາມເຂັ້ມແຂງ ແລະ ຄວາມອ່ອນແອ ແລະ ແນ່ນອນວ່າບໍ່ມີການແບ່ງແຍກລະຫວ່າງສິ່ງທີ່ເປັນບວກ ແລະ ເປັນລົບ. ບາງຄົນເວົ້າວ່າ “ບໍ່ວ່າລັດຖະບານຈະດຳເນີນການຈັບກຸມແນວໃດກໍຕາມ ຂ້ອຍກໍບໍ່ຢ້ານ!” ເຮົາຈະເວົ້າວ່າ ນັ້ນເຮັດໃຫ້ເຈົ້າກາຍເປັນຄົນຫົວທຶບແລ້ວ. ເມື່ອພະຍານາກໃຫຍ່ສີແດງທໍລະມານເຈົ້າ ມາເບິ່ງກັນວ່າເຈົ້າຈະຢ້ານ ຫຼື ບໍ່, ໃນເວລານັ້ນ ມັນຈະເປັນໄປບໍ່ໄດ້ເລີຍທີ່ເຈົ້າຈະບໍ່ຮ້ອງອອກມາ. ເຈົ້າຈະຄິດແນວໃດເມື່ອຄວາມເຈັບປວດມາເຖິງຈຸດສູງສຸດ? “ຂ້ອຍຍອມຕາຍດີກວ່າ. ຖ້າຂ້ອຍຕາຍ ຂ້ອຍກໍຈະເປັນອິດສະຫຼະ, ຂ້ອຍຈະບໍ່ເຈັບປວດອີກຕໍ່ໄປ”. ສິ່ງເຫຼົ່ານີ້ລ້ວນແຕ່ເປັນປະຕິກິລິຍາຕາມສັນຊາດຕະຍານຂອງເນື້ອໜັງ ແລະ ບໍ່ມີສິ່ງໃດໃນນີ້ທີ່ເປັນບັນຫາ. ບາງຄົນອາດຈະເວົ້າວ່າ “ຂ້ອຍບໍ່ຢ້ານ; ຖ້າມີຄົນຕີຂ້ອຍ ຂ້ອຍກໍຈະຕີກັບ ແລະ ຖ້າຂ້ອຍຊະນະບໍ່ໄດ້ ຂ້ອຍກໍພຽງແຕ່ຈະແລ່ນໜີ”. ແຕ່ເມື່ອເຈົ້າແລ່ນ ແລະ ມີຄົນເອົາປືນມາຈີ້ເຈົ້າ ຂາຂອງເຈົ້າກໍຈະເລີ່ມອ່ອນແຮງ, ຫົວໃຈຂອງເຈົ້າກໍຈະຂີ້ຢ້ານ ແລະ ເຈົ້າກໍຈະບໍ່ຮ້ອງວ່າ “ຂ້ອຍບໍ່ຢ້ານ” ອີກຕໍ່ໄປ. ເມື່ອຊີວິດຂອງເຈົ້າຕົກຢູ່ໃນອັນຕະລາຍ ເຈົ້າກໍຈະຢ້ານຕາຍເຊັ່ນກັນ, ນີ້ຄືປະຕິກິລິຍາຕາມສັນຊາດຕະຍານຂອງເຈົ້າ. ເນື່ອງຈາກສິ່ງເຫຼົ່ານີ້ເປັນປະຕິກິລິຍາຕາມສັນຊາດຕະຍານ ບໍ່ວ່າຄົນໆໜຶ່ງຈະມີການສະແດງອອກແນວໃດ ຫຼື ມີການເປີດເຜີຍເຖິງຄວາມອ່ອນແອຂອງມະນຸດແນວໃດກໍຕາມ ມັນກໍບໍ່ຖືວ່າຜິດ ແລະ ມັນບໍ່ແມ່ນສິ່ງທີ່ໜ້າອັບອາຍ ແລະ ພຣະເຈົ້າກໍບໍ່ໄດ້ກ່າວໂທດມັນ. ໂດຍທຳມະຊາດແລ້ວ ເຈົ້າບໍ່ຄວນພະຍາຍາມຢັບຢັ້ງປະຕິກິລິຍາເຫຼົ່ານີ້ ແລະ ຜູ້ທີ່ເບິ່ງຢູ່ກໍບໍ່ຄວນເຍາະເຍີ້ຍພວກມັນເຊັ່ນກັນ ເພາະທຸກຄົນລ້ວນແຕ່ຄືກັນ, ທຸກຄົນລ້ວນແຕ່ປະກອບດ້ວຍເນື້ອໜັງ ແລະ ເລືອດ. ປະຕິກິລິຍາຕາມສັນຊາດຕະຍານຂອງເນື້ອໜັງ ແລະ ເລືອດກໍເປັນແບບນີ້; ເຈົ້າກໍເປັນແບບນີ້, ພວກເຂົາກໍເປັນແບບນີ້, ທຸກຄົນລ້ວນແຕ່ເປັນແບບນີ້. ມັນຄືກັບຕອນທີ່ຄົນໆໜຶ່ງພົບກັບໝາປ່າ; ປະຕິກິລິຍາຕາມສັນຊາດຕະຍານທຳອິດຂອງພວກເຂົາແມ່ນຫຍັງ? “ແລ່ນ! ແລ່ນໃຫ້ໄວທີ່ສຸດເທົ່າທີ່ຈະໄວໄດ້!” ແລ້ວໃນຂະນະທີ່ແລ່ນ ພວກເຂົາກໍຫຼຽວເບິ່ງວ່າໝາປ່າຕາມທັນພວກເຂົາແລ້ວ ຫຼື ບໍ່ ພ້ອມທັງກັງວົນວ່າ: “ຈະເປັນແນວໃດຖ້າມັນຕາມຂ້ອຍທັນ? ຈະເປັນແນວໃດຖ້າມັນກັດຄໍຂ້ອຍ, ຂ້ອຍຈະຕາຍບໍ? ຖ້າພຽງແຕ່ຂ້ອຍມີປືນ ຫຼື ທ່ອນເຫຼັກກໍຄົງຈະດີ”. ພວກເຂົາພຽງແຕ່ຄິດເຖິງສິ່ງເຫຼົ່ານີ້ໃນຂະນະທີ່ພວກເຂົາກຳລັງແລ່ນຢູ່. ແຕ່ບໍ່ວ່າເຈົ້າຈະຄິດກ່ຽວກັບຫຍັງກໍຕາມ ປະຕິກິລິຍາຕາມສັນຊາດຕະຍານທຳອິດຂອງເຈົ້າກໍຄືການຮີບໜີຈາກການໄລ່ລ່າຂອງມັນຢ່າງແນ່ນອນ, ການແລ່ນໃຫ້ໄວ ແລະ ໄກທີ່ສຸດເທົ່າທີ່ຈະໄວໄດ້ ເພື່ອຫຼີກລ່ຽງການຖືກຈັບ ແລະ ຖືກກິນ. ສິ່ງເຫຼົ່ານີ້ລ້ວນແຕ່ເປັນປະຕິກິລິຍາຕາມສັນຊາດຕະຍານ. ປະຕິກິລິຍາຕາມສັນຊາດຕະຍານຂອງເຈົ້າແມ່ນຫຍັງ? ມັນກ່ຽວກັບການຊ່ວຍເຫຼືອຕົວເຈົ້າເອງ, ການປົກປ້ອງຊີວິດຂອງເຈົ້າເອງ ແລະ ການຮັບປະກັນວ່າຊີວິດຂອງເຈົ້າຈະບໍ່ຕົກຢູ່ໃນອັນຕະລາຍ. ບໍ່ວ່າປະຕິກິລິຍາຕາມສັນຊາດຕະຍານເຫຼົ່ານີ້ອາດຈະເບິ່ງຄືວ່າຂີ້ຂາດ, ເຫຼືອອົດເຫຼືອທົນ ຫຼື ໜ້າອັບອາຍສຳລັບຜູ້ສັງເກດການກໍຕາມ ໃນຄວາມເປັນຈິງແລ້ວ ພວກມັນບໍ່ແມ່ນສິ່ງທີ່ໜ້າອັບອາຍ ເພາະພວກມັນເປັນການສະແດງອອກທີ່ປົກກະຕິຂອງຜູ້ຄົນທີ່ເປັນເນື້ອໜັງ ແລະ ເລືອດ; ພວກມັນເປັນການເປີດເຜີຍຕາມທຳມະຊາດ. ປະຕິກິລິຍາຕາມສັນຊາດຕະຍານເປັນພຽງການເປີດເຜີຍຕາມທຳມະຊາດ ແລະ ບໍ່ມີຫຍັງທີ່ໜ້າອັບອາຍກ່ຽວກັບມັນເລີຍ. ຕົວຢ່າງ: ເຈົ້າຈະຫົວເມື່ອເຈົ້າໄດ້ຍິນເລື່ອງຕະຫຼົກ. ເຖິງແມ່ນວ່າເຈົ້າຈະມີອາຫານ ຫຼື ນໍ້າຢູ່ໃນປາກ ເຈົ້າກໍຍັງຈະຫົວຢູ່ດີ ເພາະນີ້ແມ່ນປະຕິກິລິຍາຕາມສັນຊາດຕະຍານ. ປະຕິກິລິຍາຕາມສັນຊາດຕະຍານແມ່ນການເຮັດວຽກທີ່ຕິດໂຕມາແຕ່ເກີດທີ່ພຣະເຈົ້າປະທານໃຫ້ ເຊິ່ງຈະເກີດຂຶ້ນ ແລະ ສະແດງອອກມາຢ່າງເປັນທຳມະຊາດເມື່ອເງື່ອນໄຂເໝາະສົມ. ສະນັ້ນ ເມື່ອເວົ້າເຖິງປະຕິກິລິຍາຕາມສັນຊາດຕະຍານ ພວກມັນກໍຄືການເປີດເຜີຍຕາມທຳມະຊາດ. ພວກມັນອາດຈະເປັນການເປີດເຜີຍເຖິງຄວາມອ່ອນແອ ຫຼື ຂໍ້ບົກຜ່ອງຂອງຄວາມເປັນມະນຸດ ຫຼື ພວກມັນອາດຈະເປັນການເປີດເຜີຍເຖິງການສະແດງອອກຕາມທຳມະຊາດຂອງເນື້ອໜັງຂອງເຈົ້າ. ບໍ່ວ່າໃນກໍລະນີໃດກໍຕາມ ເນື່ອງຈາກມັນເປັນປະຕິກິລິຍາຕາມສັນຊາດຕະຍານ ມັນຈຶ່ງບໍ່ມີສິ່ງທີ່ຖືກ ຫຼື ຜິດ. ຖ້າເຈົ້າຮູ້ສຶກອັບອາຍ ມັນກໍສະແດງໃຫ້ເຫັນວ່າເຈົ້າຂາດຄວາມເຂົ້າໃຈເລິກເຊິ່ງ ແລະ ຄວາມເປັນມະນຸດຂອງເຈົ້າກໍຂ້ອນຂ້າງຜິວເຜີນ, ເຈົ້າພຽງແຕ່ຢາກສ້າງຄວາມປະທັບໃຈທີ່ດີໃຫ້ກັບຄົນອື່ນ. ຖ້າເຈົ້າພະຍາຍາມຢັບຢັ້ງປະຕິກິລິຍາຕາມສັນຊາດຕະຍານຂອງເຈົ້າ ມັນກໍພິສູດໃຫ້ເຫັນວ່າເຈົ້າໂງ່ຈ້າ ແລະ ມີບັນຫາກັບເຫດຜົນຂອງເຈົ້າ. ໃນສະພາບແວດລ້ອມ ແລະ ສະຖານະການທີ່ເປັນອັນຕະລາຍພິເສດ ເຖິງແມ່ນວ່າເຈົ້າຈະຢ້ານຫຼາຍຈົນຍ່ຽວໃສ່ໂສ້ງຂອງເຈົ້າ ເຈົ້າກໍບໍ່ຄວນເບິ່ງວ່າມັນເປັນສິ່ງທີ່ໜ້າອັບອາຍ. ໃນຄວາມເປັນຈິງແລ້ວ ນີ້ຄືການສະແດງອອກຂອງຄວາມເປັນມະນຸດທີ່ປົກກະຕິ. ໃຜກໍຕາມກໍລ້ວນແຕ່ມີການສະແດງອອກເຫຼົ່ານີ້ໃນສະຖານະການດັ່ງກ່າວ, ແມ່ນແຕ່ຄົນທີ່ມີຊື່ສຽງ ຫຼື ຄົນທີ່ຍິ່ງໃຫຍ່ກໍບໍ່ມີຂໍ້ຍົກເວັ້ນ. ໃນສະຖານະການທີ່ໂຫດຮ້າຍ ບໍ່ມີສຸດຍອດມະນຸດດອກ, ເຈົ້າເປັນພຽງຄົນທຳມະດາ, ບໍ່ມີຫຍັງພິເສດ ແລະ ບໍ່ມີຫຍັງໃຫ້ຕ້ອງໂອ້ອວດ. ເຖິງແມ່ນວ່າເຈົ້າຈະຢ້ານຫຼາຍຈົນຍ່ຽວໃສ່ໂສ້ງຂອງເຈົ້າ ແລະ ຄົນອື່ນຮູ້ ມັນກໍບໍ່ແມ່ນເລື່ອງທີ່ໜ້າອັບອາຍ ເພາະດ້ວຍວິທີນີ້ ຜູ້ຄົນຈະບໍ່ຍົກຍ້ອງເຈົ້າ ຫຼື ເທີດທູນເຈົ້າ ແລະ ຢ່າງໜ້ອຍທີ່ສຸດ ເຈົ້າກໍຈະປອດໄພ. ຕອນນີ້ສິ່ງນີ້ຄວນຈະຊັດເຈນແລ້ວ, ແມ່ນບໍ? ປະຕິກິລິຍາຕາມສັນຊາດຕະຍານຂອງມະນຸດແມ່ນປົກກະຕິ ແລະ ເປັນທຳມະຊາດຫຼາຍ. ຕົວຢ່າງ: ເມື່ອຜົມຂອງເຈົ້າເປື້ອນ ແລະ ໜັງຫົວຂອງເຈົ້າຄັນ ເຈົ້າກໍຈະເກົາມັນຕາມສັນຊາດຕະຍານ. ເຖິງແມ່ນວ່າເລັບຂອງເຈົ້າຈະເຕັມໄປດ້ວຍຂີ້ໄຄໃນພາຍຫຼັງ ແລະ ຜູ້ຄົນຄິດວ່າເຈົ້າເບິ່ງບໍ່ສຸພາບ ຫຼື ບໍ່ຖືກສຸຂະອະນາໄມ ເຈົ້າຈະເຮັດແນວໃດໄດ້? ເມື່ອຜົມຂອງເຈົ້າເປື້ອນ ມັນກໍຈະມີຂີ້ໄຄ ເພາະເຈົ້າເປັນເນື້ອໜັງ ແລະ ເລືອດ ເຊິ່ງສ້າງມາຈາກຂີ້ຝຸ່ນ ແລະ ເຈົ້າຄວນຍອມຮັບຂໍ້ເທັດຈິງຂໍ້ນີ້. ສະຖານະການນີ້ພຽງແຕ່ບອກເຈົ້າວ່າຜົມຂອງເຈົ້າເປື້ອນ ແລະ ຈຳເປັນຕ້ອງສະ. ເມື່ອໜັງຫົວຂອງເຈົ້າຄັນ ການເກົາກໍຄືປະຕິກິລິຍາຕາມສັນຊາດຕະຍານ. ປະຕິກິລິຍາຕາມສັນຊາດຕະຍານແມ່ນການຕອບສະໜອງທີ່ເປັນທຳມະຊາດ ແລະ ປົກກະຕິ ເຊິ່ງເປັນການສະແດງອອກທີ່ປົກກະຕິພາຍໃຕ້ເງື່ອນໄຂຕິດໂຕມາແຕ່ເກີດ ແລະ ລະບົບປະສາດທີ່ພຣະເຈົ້າຊົງສ້າງຂຶ້ນ. ເຖິງແມ່ນວ່າບາງຄັ້ງການສະແດງອອກເຫຼົ່ານັ້ນອາດຈະເຮັດໃຫ້ເຈົ້າຮູ້ສຶກອັບອາຍ, ເບິ່ງບໍ່ສຸພາບ ຫຼື ບໍ່ມີກຽດ ເຈົ້າກໍບໍ່ຄວນພະຍາຍາມປ່ຽນແປງ ຫຼື ຢັບຢັ້ງພວກມັນ. ໃນດ້ານໜຶ່ງ ການເຮັດເຊັ່ນນັ້ນຊ່ວຍໃຫ້ເຈົ້າປະຕິບັດຕໍ່ສັນຊາດຕະຍານຂອງມະນຸດໄດ້ຢ່າງຖືກຕ້ອງ; ໃນອີກດ້ານໜຶ່ງ ມັນຍັງເປັນການເສີມສ້າງ ແລະ ເປັນປະໂຫຍດຕໍ່ວິທີທີ່ເຈົ້າປະພຶດຕົນອີກດ້ວຍ. ຫຼັງຈາກທີ່ເຈົ້າໄດ້ຮັບຄວາມເຂົ້າໃຈ ແລະ ຄວາມຮັບຮູ້ໃນລະດັບໜຶ່ງກ່ຽວກັບດ້ານນີ້ແລ້ວ ເມື່ອມີປະຕິສຳພັນ ແລະ ຈັດການກັບຄົນອື່ນ ຖ້າບາງດ້ານຂອງສັນຊາດຕະຍານທາງເນື້ອໜັງຂອງມະນຸດສະແດງອອກ ແລະ ຖືກເປີດເຜີຍອອກມາຢ່າງເປັນທຳມະຊາດ ເຈົ້າກໍບໍ່ຈຳເປັນຕ້ອງຕັ້ງໃຈປົກປິດພວກມັນ. ແລ້ວຖ້າບາງຄັ້ງ ສະຖານະການທີ່ໜ້າອັບອາຍເກີດຂຶ້ນແທ້ໆ ກໍບໍ່ຈຳເປັນຕ້ອງອະທິບາຍ ຫຼື ປິດບັງມັນ ຫຼື ສ້າງພາບລັກຈອມປອມ ເພາະມັນເປັນການເປີດເຜີຍເຖິງຄວາມເປັນມະນຸດທີ່ປົກກະຕິ ແລະ ມັນຍັງເປັນປະຕິກິລິຍາຕາມສັນຊາດຕະຍານຂອງມະນຸດອີກດ້ວຍ, ທັງໝົດນີ້ລ້ວນແຕ່ຢູ່ໃນຂອບເຂດທີ່ຄົນປົກກະຕິສາມາດຍອມຮັບໄດ້. ຕົວຢ່າງ: ເມື່ອຜູ້ຄົນກິນໝາກຖົ່ວ ຮ່າງກາຍຂອງພວກເຂົາກໍຈະສ້າງແກ໊ສບາງຢ່າງອອກມາຢ່າງເປັນທຳມະຊາດ ແລະ ຕາມສັນຊາດຕະຍານແລ້ວ ພວກເຂົາກໍຈະເອື້ອມ ຫຼື ຕົດ. ນີ້ແມ່ນເລື່ອງທຳມະຊາດຫຼາຍ. ຊາຍໜຸ່ມ ແລະ ຍິງສາວມັກຈະຮູ້ສຶກວ່າການສະແດງອອກດັ່ງກ່າວເປັນສິ່ງທີ່ໜ້າອັບອາຍ ແຕ່ໃນຄວາມເປັນຈິງແລ້ວ ບໍ່ມີຫຍັງທີ່ໜ້າອັບອາຍກ່ຽວກັບມັນເລີຍ. ນີ້ເປັນພຽງປະຕິກິລິຍາຕາມສັນຊາດຕະຍານທີ່ປົກກະຕິຂອງຮ່າງກາຍ ແລະ ມັນບໍ່ມີຫຍັງກ່ຽວຂ້ອງກັບຫຼັກການຂອງວິທີການປະພຶດຕົນ ຫຼື ການກະທຳ. ເຖິງແມ່ນວ່າບາງຄົນອາດຈະບໍ່ເຂົ້າໃຈ ຫຼື ອາດຈະບໍ່ພໍໃຈກັບມັນ ມັນກໍບໍ່ໄດ້ຍົກລະດັບໄປເຖິງການບໍ່ມີຂອບເຂດສຳລັບການປະພຶດຕົນຂອງຄົນໆໜຶ່ງ, ການໄດ້ຮັບການອົບຮົມສັ່ງສອນທີ່ບໍ່ດີ, ການປະພຶດຕົວບໍ່ດີ, ການເອົາແຕ່ໃຈ, ການເຫັນແກ່ຕົວ ຫຼື ການມີຄວາມເປັນມະນຸດທີ່ຮ້າຍກາດ ຫຼື ຊົ່ວຮ້າຍຢ່າງແນ່ນອນ, ບໍ່ຈຳເປັນຕ້ອງເຮັດໃຫ້ມັນກາຍເປັນເລື່ອງໃຫຍ່ໂຕຂະໜາດນີ້. ບັນຫານີ້ບໍ່ກ່ຽວຂ້ອງກັບການປະພຶດຕົນ ແລະ ແນ່ນອນວ່າມັນບໍ່ມີຫຍັງກ່ຽວຂ້ອງກັບອຸປະນິໄສທີ່ເສື່ອມຊາມ. ບໍ່ຈຳເປັນຕ້ອງເວົ້າເກີນຈິງກ່ຽວກັບເລື່ອງນີ້. ຄວນຮັບມືກັບສິ່ງເຫຼົ່ານີ້ຢ່າງຖືກຕ້ອງ.

ຕົວຢ່າງທີ 9: ການບໍ່ໃສ່ໃຈເລື່ອງສຸຂະອະນາໄມ

ຍ້ອນພວກເຂົາເກີດໃນປະເທດ ຫຼື ສະພາບແວດລ້ອມທີ່ດ້ອຍພັດທະນາ ຫຼື ເກີດໃນຄອບຄົວທີ່ມີເງື່ອນໄຂບໍ່ດີ ບາງຄົນຈຶ່ງບໍ່ຄ່ອຍພິຖີພິຖັນກັບສິ່ງຕ່າງໆໃນຊີວິດຂອງພວກເຂົາປານໃດ. ພວກເຂົາອາດຈະບໍ່ລະມັດລະວັງເລື່ອງສຸຂະອະນາໄມຂອງອາຫານ, ພວກເຂົາອາດຈະນຸ່ງເຄື່ອງຊຸດດຽວກັນເປັນເວລາດົນໂດຍບໍ່ຊັກພວກມັນ ແລະ ອາດຈະບໍ່ສັງເກດເຫັນດ້ວຍຊໍ້າວ່າເຄື່ອງນຸ່ງຂອງພວກເຂົາມີກິ່ນເຫື່ອ. ນີ້ແມ່ນການສະແດງອອກປະເພດໃດ? (ມັນແມ່ນການສະແດງອອກເຖິງນິໄສໃນການໃຊ້ຊີວິດຂອງຄົນໆໜຶ່ງ). ນີ້ແມ່ນເລື່ອງຂອງນິໄສໃນການໃຊ້ຊີວິດ; ມັນຄືການບໍ່ໃສ່ໃຈເລື່ອງສຸຂະອະນາໄມຫຼາຍປານໃດ. ບາງຄົນໃຊ້ຜ້າເຊັດຕົວຜືນດຽວກັນສຳລັບເຊັດໜ້າ ແລະ ເຊັດຕີນ ແລ້ວກໍໃຊ້ມັນເພື່ອເຊັດເຫື່ອເມື່ອພວກເຂົາອອກໄປເຮັດວຽກໃນຕອນກາງເວັນ. ບາງຄັ້ງ ຖ້າພວກເຂົາເຫັນຄົນບາດເຈັບ ພວກເຂົາເຖິງກັບໃຊ້ຜ້າເຊັດຕົວຜືນດຽວກັນນັ້ນເພື່ອປົກບາດແຜ. ພວກເຂົາບໍ່ສະແດງຄວາມກັງວົນຕໍ່ສຸຂະອະນາໄມເລີຍ. ນີ້ແມ່ນບັນຫາຫຍັງ? ສິ່ງນີ້ມີຄວາມເຊື່ອມໂຍງບາງຢ່າງກັບເງື່ອນໄຂຂອງຄອບຄົວທີ່ພວກເຂົາເກີດມາ. ບາງຄົນມາຈາກຄອບຄົວທີ່ມີເງື່ອນໄຂການດຳລົງຊີວິດທີ່ດີ ເຊິ່ງແຕ່ລະຄົນມີຜ້າເຊັດຕົວ ແລະ ຜ້າເຊັດຕົວອາບນໍ້າຫຼາຍຜືນ ໂດຍມີການແຍກຢ່າງຊັດເຈນລະຫວ່າງຜືນທີ່ໃຊ້ສຳລັບເຊັດໜ້າ ແລະ ຜືນທີ່ໃຊ້ສຳລັບເຊັດຕີນ. ພວກເຂົາອາບນໍ້າ ແລະ ລ້າງໜ້າຂອງພວກເຂົາທຸກມື້ ພ້ອມທັງຜ້າເຊັດຕົວ ແລະ ຜ້າເຊັດຕົວອາບນໍ້າກໍຖືກຊັກທຸກມື້ເຊັ່ນກັນ ສະນັ້ນ ມັນຈຶ່ງເບິ່ງຄືວ່າພວກເຂົາພິຖີພິຖັນເປັນພິເສດ. ນິໄສດັ່ງກ່າວເກີດຂຶ້ນໄດ້ແນວໃດ? ພວກມັນເປັນຜົນມາຈາກການມີພື້ນຖານທາງເສດຖະກິດ ແລະ ເງື່ອນໄຂທາງການເງິນທີ່ແນ່ນອນໃນຄອບຄົວ ເຊິ່ງນຳໄປສູ່ນິໄສການໃຊ້ຊີວິດທີ່ປານີດເຫຼົ່ານີ້. ສິ່ງນີ້ເຮັດໃຫ້ຄົນໆໜຶ່ງເບິ່ງຄືວ່າໃສ່ໃຈເລື່ອງສຸຂະອະນາໄມຫຼາຍ ແລະ ໜ້າເຄົາລົບ. ໃນທາງຜິວເຜີນແລ້ວ ມັນເບິ່ງຄືວ່າພວກເຂົາພິຖີພິຖັນຫຼາຍ ແຕ່ໃນຄວາມເປັນຈິງແລ້ວ ເບື້ອງຫຼັງສິ່ງທັງໝົດນີ້ກໍຄືເງື່ອນໄຂຕິດໂຕມາແຕ່ເກີດທີ່ນຳໄປສູ່ສິ່ງນັ້ນ. ຖ້າເປັນແນວນັ້ນ ເປັນຫຍັງບາງຄົນຈຶ່ງບໍ່ໃສ່ໃຈກັບສິ່ງເຫຼົ່ານີ້? ບາງຄົນໂດຍທຳມະຊາດແລ້ວບໍ່ມີທ່າອ່ຽງທີ່ຈະໃສ່ໃຈກັບເລື່ອງດັ່ງກ່າວຫຼາຍປານໃດ ແລະ ເຖິງແມ່ນວ່າພວກເຂົາຈະມີກຳລັງຊັບ ພວກເຂົາກໍບໍ່ໄດ້ຖືເອົາສິ່ງເຫຼົ່ານີ້ເປັນຈິງເປັນຈັງເກີນໄປ, ນີ້ບໍ່ແມ່ນບັນຫາສຳຄັນ. ສຳລັບຄົນອື່ນໆ ມັນເປັນຍ້ອນເງື່ອນໄຂຄອບຄົວ ແລະ ສະພາບແວດລ້ອມຂອງພວກເຂົາ. ໃນຄອບຄົວທີ່ມີເຈັດ ຫຼື ແປດຄົນ ພວກເຂົາອາດຈະໃຊ້ຜ້າເຊັດຕົວຜືນດຽວກັນສຳລັບເຊັດໜ້າ ແລະ ເຊັດຕີນ ໂດຍມີຄົນໜຶ່ງໃຊ້ຕໍ່ຈາກອີກຄົນໜຶ່ງ. ບາງຄົນເຖິງກັບໄປນອນໂດຍບໍ່ລ້າງຕີນຂອງພວກເຂົາ ແຕ່ກໍຍັງນອນຫຼັບສະໜິດ. ສິ່ງນີ້ບໍ່ໄດ້ສົ່ງຜົນກະທົບຕໍ່ຊີວິດປະຈຳວັນຂອງພວກເຂົາ ຫຼື ການປະພຶດຕົນຂອງພວກເຂົາ. ຜູ້ທີ່ພິຖີພິຖັນອາດຈະເວົ້າວ່າ “ແຕ່ມີເຊື້ອພະຍາດຢູ່ຕີນຂອງເຈົ້າ, ພວກມັນສົກກະປົກຫຼາຍ!” ເຊິ່ງຄົນອື່ນອາດຈະຕອບກັບໄປວ່າ “ຕີນບໍ່ໄດ້ສົກກະປົກ; ພວກມັນຖືກປົກຫຸ້ມໝົດມື້ ແລະ ບໍ່ໄດ້ສຳຜັດກັບໂລກພາຍນອກ ສະນັ້ນຈຶ່ງບໍ່ມີເຊື້ອພະຍາດໃດໆ ມີພຽງແຕ່ເຫື່ອຕີນຈຳນວນໜຶ່ງເທົ່ານັ້ນ. ຜູ້ຄົນຄິດວ່າເຫື່ອທີ່ຢູ່ໃນຕີນສົກກະປົກ ແຕ່ຄວາມຈິງແລ້ວມັນບໍ່ແມ່ນ. ໃນບາງສະຖານທີ່ ຕີນເຖິງກັບຖືກໃຊ້ເພື່ອຜະລິດອາຫານ. ໃຜຈະຮູ້ ອາຫານທີ່ເຈົ້າຊື້ໃນຕະຫຼາດອາດຈະຖືກເຮັດຂຶ້ນໂດຍການໃຊ້ຕີນຂອງຄົນນວດແປ້ງກໍໄດ້. ເຈົ້າບໍ່ສາມາດເຫັນສິ່ງນັ້ນ ແລະ ເຈົ້າກໍກິນມັນ ແຕ່ເຈົ້າກໍຍັງຄິດວ່າຕົວເອງພິຖີພິຖັນຫຼາຍ!” ບໍ່ວ່າຄົນໃດໜຶ່ງຈະພິຖີພິຖັນ ຫຼື ບໍ່ກໍຕາມ ທັງໝົດນີ້ລ້ວນແຕ່ນິໄສການໃຊ້ຊີວິດ ຫຼື ວິທີການດຳລົງຊີວິດທີ່ຖືກປັ້ນແຕ່ງໂດຍເງື່ອນໄຂຕິດໂຕມາແຕ່ເກີດ. ສິ່ງນີ້ບໍ່ມີຫຍັງກ່ຽວຂ້ອງກັບວິທີທີ່ພວກເຂົາປະພຶດຕົນ. ຖ້າເປັນແນວນັ້ນ ການສະແດງອອກປະເພດໃດແດ່ທີ່ກ່ຽວຂ້ອງກັບຄວາມປະພຶດຂອງຄົນໆໜຶ່ງ? ຕົວຢ່າງ: ເມື່ອປະເຊີນກັບສະຖານະການທີ່ເປັນອັນຕະລາຍ ເມື່ອຖືກໄລ່ລ່າໂດຍພະຍານາກໃຫຍ່ສີແດງ ທຸກຄົນກໍຮູ້ສຶກເຄັ່ງຄຽດ ແລະ ຢ້ານກົວ ແລະ ພວກເຂົາກໍຈະມີປະຕິກິລິຍາຕາມສັນຊາດຕະຍານບາງຢ່າງ. ເຖິງຢ່າງໃດກໍຕາມ ບາງຄົນອາດຈະເວົ້າວ່າ “ບໍ່ວ່າຕອນນີ້ພວກເຮົາທຸກຄົນຈະເຄັ່ງຄຽດ ແລະ ຢ້ານກົວສໍ່າໃດກໍຕາມ ພວກເຮົາກໍຕ້ອງສະຫງົບລົງ ແລະ ຈັດການກັບບັນຫາຂອງສະຖານະການນີ້. ກ່ອນອື່ນ ພວກເຮົາຄວນປົກປ້ອງຜູ້ນຳ ແລະ ຜູ້ເຮັດວຽກ ພ້ອມທັງອ້າຍເອື້ອຍນ້ອງຈາກເຂດອື່ນ ເພື່ອໃຫ້ພວກເຂົາສາມາດໜີໄປໄດ້ໄວໆ”. ແຕ່ຄົນອື່ນອາດຈະຄິດແຕກຕ່າງອອກໄປ: “ປົກປ້ອງພວກເຂົາບໍ? ແລ້ວຂ້ອຍເດ? ຈະເປັນແນວໃດຖ້າໃນທີ່ສຸດຂ້ອຍໜີບໍ່ລອດ? ຂ້ອຍຕ້ອງໜີກ່ອນ! ໃຜໜີກ່ອນກໍຈະບໍ່ຖືກຈັບ ແລະ ຈະບໍ່ຖືກຕັດສິນໂທດ ຫຼື ຖືກທໍລະມານ”. ເຈົ້າເຫັນບໍ ເມື່ອປະເຊີນກັບອັນຕະລາຍ ເຖິງແມ່ນວ່າທຸກຄົນຈະມີປະຕິກິລິຍາຕາມສັນຊາດຕະຍານຂອງຄວາມຢ້ານກົວຄືກັນ ບາງຄົນກໍໃຫ້ຄວາມສຳຄັນກັບການປົກປ້ອງຄົນອື່ນ ແລະ ເອົາຄວາມປອດໄພຂອງຊີວິດຂອງພວກເຂົາເອງໄວ້ທາງຫຼັງ, ຄົນແບບນັ້ນສະແດງໃຫ້ເຫັນເຖິງຄວາມຮັກ ແລະ ຄວາມເມດຕາ. ເຖິງຢ່າງໃດກໍຕາມ ຄົນອື່ນໆພັດຄິດເຖິງແຕ່ຕົວເອງກ່ອນ ໂດຍແລ່ນໜີໄປໂດຍບໍ່ຄຳນຶງເຖິງຄົນອື່ນ, ນີ້ຄືຄວາມເຫັນແກ່ຕົວ. ຄວາມຈິງແລ້ວ ໃນຄວາມໝາຍຂອງສະຕິຮູ້ສຶກຜິດຊອບໃນຄວາມເປັນມະນຸດຂອງພວກເຂົາ ຄົນກຸ່ມຫຼັງນີ້ຮູ້ບໍວ່າພວກເຂົາຄວນປົກປ້ອງຜູ້ນຳ ແລະ ຜູ້ເຮັດວຽກ ພ້ອມທັງອ້າຍເອື້ອຍນ້ອງຈາກເຂດອື່ນກ່ອນ? ໃນແງ່ຂອງເຫດຜົນ ພວກເຂົາເຂົ້າໃຈສິ່ງນີ້ບໍ? (ແມ່ນແລ້ວ). ເມື່ອທຸກຄົນເຂົ້າໃຈເຫດຜົນນີ້ເທົ່າທຽມກັນ ແລະ ມີປະຕິກິລິຍາຕາມສັນຊາດຕະຍານ ຜູ້ຄົນກໍແຕກຕ່າງກັນໃນແງ່ຂອງການສະແດງອອກຂອງພວກເຂົາ. ສິ່ງນີ້ສະທ້ອນໃຫ້ເຫັນເຖິງຄວາມແຕກຕ່າງທາງດ້ານຄວາມເປັນມະນຸດລະຫວ່າງບຸກຄົນ. ບາງຄົນເຫັນແກ່ຕົວ ແລະ ຕໍ່າຊ້າ ໂດຍເບິ່ງແຍງແຕ່ຕົວເອງ ແລະ ບໍ່ສົນໃຈຄົນອື່ນ ໃນຂະນະທີ່ຄົນອື່ນມີຈິດໃຈເມດຕາ, ສາມາດເສຍສະລະ ແລະ ຄຳນຶງເຖິງຄົນອື່ນ, ໂດຍໃຫ້ບູລິມະສິດກັບການປົກປ້ອງພວກເຂົາ ແລະ ບໍ່ກະທຳການຢ່າງເຫັນແກ່ຕົວ. ສິ່ງນີ້ສະທ້ອນໃຫ້ເຫັນເຖິງຄວາມເປັນມະນຸດປະເພດຕ່າງໆບໍ? (ແມ່ນແລ້ວ). ສິ່ງນີ້ເຮັດໃຫ້ການແບ່ງແຍກຊັດເຈນຂຶ້ນ. ຖ້າເປັນແນວນັ້ນ ໃນບັນດາຄົນປະເພດເຫຼົ່ານີ້ ດ້ວຍຄວາມເປັນມະນຸດສອງປະເພດທີ່ແຕກຕ່າງກັນຂອງພວກເຂົາ ຄົນປະເພດໃດທີ່ສາມາດຍອມຮັບຄວາມຈິງ ແລະ ປະຖິ້ມອຸປະນິໄສທີ່ເສື່ອມຊາມຂອງພວກເຂົາໄດ້? (ຄົນປະເພດທີ່ມີຄວາມເປັນມະນຸດທີ່ດີສາມາດຍອມຮັບຄວາມຈິງ ແລະ ປະຖິ້ມອຸປະນິໄສທີ່ເສື່ອມຊາມຂອງພວກເຂົາໄດ້ຢ່າງງ່າຍດາຍ). ແລ້ວຄົນທີ່ເຫັນແກ່ຕົວເດ? (ມັນບໍ່ແມ່ນເລື່ອງງ່າຍສຳລັບພວກເຂົາທີ່ຈະປະຕິບັດຄວາມຈິງ; ເຖິງແມ່ນວ່າພວກເຂົາຈະເຂົ້າໃຈມັນ ພວກເຂົາກໍບໍ່ສາມາດນຳມັນໄປປະຕິບັດໄດ້, ສະນັ້ນ ມັນຈຶ່ງຍາກສຳລັບພວກເຂົາທີ່ຈະປະຖິ້ມອຸປະນິໄສທີ່ເສື່ອມຊາມຂອງພວກເຂົາ). ຖືກຕ້ອງແລ້ວ. ສະນັ້ນ ໃນຂະນະທີ່ທຸກຄົນອາດຈະເປີດເຜີຍອຸປະນິໄສທີ່ເສື່ອມຊາມ, ຖ້າຄວາມເປັນມະນຸດຂອງຜູ້ຄົນແຕກຕ່າງກັນ ພວກເຂົາກໍຈະແຕກຕ່າງກັນເຊັ່ນດຽວກັນໃນແງ່ທີ່ວ່າພວກເຂົາສາມາດປະຖິ້ມອຸປະນິໄສທີ່ເສື່ອມຊາມຂອງພວກເຂົາໄດ້ ຫຼື ບໍ່. ເມື່ອຜູ້ຄົນມີຄວາມເປັນມະນຸດປະເພດຕ່າງໆ ພວກເຂົາກໍຈະຕອບສະໜອງຕໍ່ສະຖານະການດຽວກັນດ້ວຍທັດສະນະຄະຕິ ແລະ ວິທີການທີ່ແຕກຕ່າງກັນ. ສິ່ງນີ້ກຳນົດວ່າໃນທີ່ສຸດແລ້ວຄົນໆໜຶ່ງຈະສາມາດຍອມຮັບຄວາມຈິງ ແລະ ສິ່ງທີ່ເປັນບວກໄດ້ ຫຼື ບໍ່, ພວກເຂົາສາມາດຍ່າງໃນເສັ້ນທາງແຫ່ງການໄລ່ຕາມເສາະຫາຄວາມຈິງໄດ້ ຫຼື ບໍ່ ແລະ ພວກເຂົາສາມາດປະຖິ້ມອຸປະນິໄສທີ່ເສື່ອມຊາມຂອງພວກເຂົາໄດ້ ຫຼື ບໍ່. ຄວາມເປັນມະນຸດຂອງຄົນໆໜຶ່ງແມ່ນສຳຄັນຫຼາຍ, ແມ່ນບໍ? ເມື່ອປະເຊີນກັບອັນຕະລາຍ ທຸກຄົນກໍຈະມີປະຕິກິລິຍາຕາມສັນຊາດຕະຍານບາງຢ່າງ ນັ້ນກໍຄື ພວກເຂົາທຸກຄົນຮູ້ສຶກຕົກໃຈ, ວຸ້ນວາຍໃຈ ແລະ ຫວາດກົວ, ພວກເຂົາບໍ່ແນ່ໃຈ, ຢ້ານຕາຍ ແລະ ຢາກແລ່ນໜີ. ໃນສະຖານະການທີ່ວິກິດແບບນັ້ນ ຄົນທີ່ມີຄວາມເປັນມະນຸດທີ່ດີ ແລະ ເມດຕາຈະຄິດເຖິງການປົກປ້ອງຜູ້ນຳ ແລະ ຜູ້ເຮັດວຽກ ພ້ອມທັງອ້າຍເອື້ອຍນ້ອງຈາກເຂດອື່ນກ່ອນ, ສິ່ງທີ່ພວກເຂົາຄິດເຖິງກ່ອນກໍຄືຄວາມປອດໄພຂອງຄົນອື່ນ. ເຖິງແມ່ນວ່າພວກເຂົາກໍມີປະຕິກິລິຍາຕາມສັນຊາດຕະຍານເຊັ່ນກັນ ນັ້ນກໍຄື ຄວາມຕົກໃຈ, ຄວາມວຸ້ນວາຍໃຈ, ຄວາມຫວາດກົວ ແລະ ໂດຍທຳມະຊາດແລ້ວກໍມີສັນຊາດຕະຍານໃນການປົກປ້ອງຕົນເອງເຊັ່ນກັນ, ວິທີທີ່ພວກເຂົາຈັດການກັບສະຖານະການນັ້ນບໍ່ແມ່ນການປົກປ້ອງຕົນເອງກ່ອນ ແຕ່ແມ່ນການປົກປ້ອງຄົນອື່ນ. ນີ້ຄືວິທີທີ່ຄົນທີ່ມີຄວາມເປັນມະນຸດທີ່ເມດຕາປະພຶດຕົນ. ແລ້ວວິທີທີ່ຄົນເຫັນແກ່ຕົວປະພຶດຕົນເດເປັນແນວໃດ? ພວກເຂົາອາດຈະຄິດເຖິງຄົນອື່ນ ແຕ່ພວກເຂົາບໍ່ໄດ້ປົກປ້ອງພວກເຂົາ, ພວກເຂົາປົກປ້ອງຕົນເອງກ່ອນ. ສະນັ້ນ ຄົນທີ່ມີຄວາມເປັນມະນຸດທີ່ເມດຕາ ເຊິ່ງສາມາດເຫັນອົກເຫັນໃຈ ແລະ ປົກປ້ອງຄົນອື່ນໄດ້ ຈຶ່ງມີແນວໂນ້ມທີ່ຈະຍອມຮັບຄວາມຈິງ. ສະຕິຮູ້ສຶກຜິດຊອບ ແລະ ເຫດຜົນແຫ່ງຄວາມເປັນມະນຸດຂອງພວກເຂົາສອດຄ່ອງກັບເງື່ອນໄຂທີ່ຈຳເປັນໃນການຍອມຮັບຄວາມຈິງ ແລະ ໃນການປະຖິ້ມອຸປະນິໄສທີ່ເສື່ອມຊາມຂອງພວກເຂົາ. ສຳລັບຄົນປະເພດທີ່ເຫັນແກ່ຕົວ ເຖິງແມ່ນວ່າພວກເຂົາຈະເຂົ້າໃຈຄວາມຈິງ ພວກເຂົາກໍບໍ່ຍອມຮັບ ຫຼື ບໍ່ນຳມັນໄປປະຕິບັດ. ເມື່ອປະເຊີນກັບອັນຕະລາຍ ຄວາມເປັນມະນຸດຂອງພວກເຂົາກໍສະແດງອອກເຖິງການປົກປ້ອງຕົນເອງ ແລະ ຄວາມເຫັນແກ່ຕົວ. ສະນັ້ນມັນຈຶ່ງເຫັນໄດ້ຊັດເຈນ ໂດຍຕັດສິນຈາກຄວາມເປັນມະນຸດທີ່ພວກເຂົາສະແດງອອກມານີ້ວ່າ ພວກເຂົາຂາດເງື່ອນໄຂພື້ນຖານທີ່ຈຳເປັນໃນການຍອມຮັບຄວາມຈິງ ແລະ ປະຖິ້ມອຸປະນິໄສທີ່ເສື່ອມຊາມຂອງພວກເຂົາ. ສິ່ງນີ້ໝາຍຄວາມວ່າ ໃນສະຖານະການທີ່ຈຳເປັນຕ້ອງປະຕິບັດຄວາມຈິງ, ສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາກໍສູນເສຍໜ້າທີ່ຂອງພວກມັນໄປ. ພວກເຂົາກະທຳການຂັດຕໍ່ສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາ. ພວກເຂົາບໍ່ເລືອກທີ່ຈະສະແຫວງຫາຄວາມຈິງ ແລະ ເຮັດສິ່ງທີ່ຍຸຕິທຳທີ່ພວກເຂົາຄວນເຮັດ ແຕ່ພວກເຂົາພັດເລືອກທີ່ຈະຂັດຕໍ່ສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາ ແລະ ເຖິງກັບຂັດຕໍ່ຄວາມຍຸຕິທຳທາງສິນທຳ ແລະ ຂັດຕໍ່ຄວາມຈິງ ໂດຍຕອບສະໜອງຄວາມປາຖະໜາທີ່ເຫັນແກ່ຕົວຂອງພວກເຂົາ ແລະ ຄວາມຕ້ອງການດ້ານຜົນປະໂຫຍດຂອງພວກເຂົາຢ່າງເຕັມທີ່ ເພື່ອປົກປ້ອງຕົນເອງ ແລະ ຮັກສາຜົນປະໂຫຍດທັງໝົດຂອງພວກເຂົາໄວ້. ສະນັ້ນ ມັນຈຶ່ງບໍ່ແມ່ນເລື່ອງງ່າຍສຳລັບຄົນປະເພດນີ້ທີ່ຈະຍ່າງໃນເສັ້ນທາງແຫ່ງການໄລ່ຕາມເສາະຫາຄວາມຈິງ ຫຼື ເສັ້ນທາງແຫ່ງຄວາມລອດພົ້ນ. ຄວາມໝາຍທີ່ເປັນໄນຂອງສິ່ງນີ້ກໍຄື ອຸປະນິໄສທີ່ເສື່ອມຊາມຂອງພວກເຂົາແມ່ນຍາກຫຼາຍທີ່ຈະປະຖິ້ມໄດ້. ເພື່ອເວົ້າໃຫ້ລະມັດລະວັງເລັກໜ້ອຍ ແທນທີ່ຈະເວົ້າວ່າພວກເຂົາບໍ່ສາມາດປະຖິ້ມອຸປະນິໄສທີ່ເສື່ອມຊາມຂອງພວກເຂົາໄດ້ ພວກເຮົາຈະເວົ້າວ່າມັນຍາກຫຼາຍສຳລັບພວກເຂົາທີ່ຈະເຮັດເຊັ່ນນັ້ນ. ຖ້າເປັນແນວນັ້ນ ເມື່ອເບິ່ງບັນຫານີ້ໃນຕອນນີ້ ການທີ່ຄົນໆໜຶ່ງຈະສາມາດປະຖິ້ມອຸປະນິໄສທີ່ເສື່ອມຊາມຂອງພວກເຂົາ ແລະ ຮັບເອົາຄວາມລອດພົ້ນໄດ້ນັ້ນ ແມ່ນຂຶ້ນຢູ່ກັບເງື່ອນໄຂຕິດໂຕມາແຕ່ເກີດຂອງພວກເຂົາຢ່າງສິ້ນເຊີງບໍ? (ບໍ່). ມັນຂຶ້ນຢູ່ກັບຫຍັງ? (ຄວາມເປັນມະນຸດຂອງພວກເຂົາ). ມັນຂຶ້ນຢູ່ກັບລັກສະນະຂອງພວກເຂົາ ແລະ ສະຕິຮູ້ສຶກຜິດຊອບ ແລະ ເຫດຜົນໃໃນຄວາມເປັນມະນຸດຂອງພວກເຂົາສາມາດເຮັດໜ້າທີ່ໄດ້ ຫຼື ບໍ່ ເມື່ອພວກເຂົາປະເຊີນກັບຜູ້ຄົນ, ເຫດການ ແລະ ສິ່ງຕ່າງໆ. ເວົ້າອີກຢ່າງໜຶ່ງກໍຄື ມັນຂຶ້ນຢູ່ກັບວ່າພວກເຂົາກະທຳຕາມສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາ ຫຼື ບໍ່ ເມື່ອມີສິ່ງຕ່າງໆເກີດຂຶ້ນ. ຖ້າຄົນໃດໜຶ່ງກະທຳພາຍໃຕ້ການຊີ້ນຳຂອງສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາ ພວກເຂົາກໍຈະເລືອກສິ່ງທີ່ເປັນບວກ ແລະ ເລືອກຄວາມຈິງ. ເຖິງຢ່າງໃດກໍຕາມ ຖ້າພວກເຂົາກະທຳຂັດຕໍ່ສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາ ແລ້ວບໍ່ວ່າພວກເຂົາຈະເຂົ້າໃຈຄວາມຈິງຫຼາຍສໍ່າໃດ ຫຼື ຂີດຄວາມສາມາດຂອງພວກເຂົາຈະສູງ ຫຼື ຕໍ່າ ພວກເຂົາກໍຈະຂັດຕໍ່ຄວາມຍຸຕິທຳທາງສິນທຳ, ຂັດຕໍ່ຫຼັກການຄວາມຈິງ ແລະ ເຖິງກັບສູນເສຍຄວາມເປັນມະນຸດຂອງພວກເຂົາໄປ. ສິ່ງນີ້ເຮັດໃຫ້ພວກເຈົ້າເຂົ້າໃຈຢ່າງແຈ່ມແຈ້ງກ່ຽວກັບຫຍັງ? ຄວາມເປັນມະນຸດສຳຄັນຫຼາຍບໍ? (ແມ່ນແລ້ວ). ບໍ່ວ່າຈະຢູ່ໃນສະຖານະການໃດກໍຕາມ ຖ້າຄົນໃດໜຶ່ງກະທຳຂັດຕໍ່ສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາ ພ້ອມທັງຂັດຕໍ່ຄວາມຍຸຕິທຳທາງສິນທຳ ເມື່ອໃດກໍຕາມທີ່ມັນກ່ຽວຂ້ອງກັບຜົນປະໂຫຍດຂອງພວກເຂົາ ພວກເຂົາກໍຈະສູນເສຍຄວາມເປັນມະນຸດຂອງພວກເຂົາໄປ. ພວກເຂົາຈະເຮັດທຸກຢ່າງເພື່ອຮັບປະກັນ ແລະ ປົກປ້ອງຜົນປະໂຫຍດຂອງພວກເຂົາເອງ. ສະນັ້ນ ເມື່ອປະເຊີນກັບສະຖານະການໃດໜຶ່ງ ພວກເຂົາກໍຈະບໍ່ເລືອກທີ່ຈະກະທຳຕາມສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາ. ໃນທາງກົງກັນຂ້າມ ພວກເຂົາພັດຈະຂັດຕໍ່ສິ່ງເຫຼົ່ານັ້ນເພື່ອເຫັນແກ່ຜົນປະໂຫຍດຂອງພວກເຂົາເອງ ໂດຍຍອມເສຍສະຫຼະຄວາມສຸດຈະລິດ ແລະ ກຽດສັກສີຂອງພວກເຂົາເພື່ອໃຫ້ບັນລຸເປົ້າໝາຍຂອງພວກເຂົາ. ເມື່ອເບິ່ງຈາກມຸມມອງນີ້ ບໍ່ວ່າຄົນປະເພດນີ້ຈະປະພຶດຕົວດີສໍ່າໃດກໍຕາມໃນຍາມປົກກະຕິ ພວກເຂົາກໍບໍ່ໄດ້ໄລ່ຕາມເສາະຫາສິ່ງໃດນອກຈາກຜົນປະໂຫຍດຂອງພວກເຂົາເອງ ນັ້ນກໍຄື ອຸປະນິໄສທີ່ເສື່ອມຊາມຂອງພວກເຂົາປະຖິ້ມໄດ້ຍາກຫຼາຍ. ພວກເຂົາບໍ່ຍອມຮັບຄວາມຈິງ, ຍິ່ງເປັນຊ່ວງເວລາທີ່ວິກິດຫຼາຍເທົ່າໃດ ແລະ ຍິ່ງພວກເຂົາປະເຊີນໜ້າກັບຄວາມເປັນຈິງຫຼາຍເທົ່າໃດ ພວກເຂົາກໍຍິ່ງເລືອກທີ່ຈະຂັດຕໍ່ສະຕິຮູ້ສຶກຜິດຊອບ, ເຫດຜົນ ແລະ ຄວາມຈິງຂອງພວກເຂົາຫຼາຍຂຶ້ນເທົ່ານັ້ນ; ແລະ ຍິ່ງເປັນຊ່ວງເວລາທີ່ວິກິດຫຼາຍເທົ່າໃດ ພວກເຂົາກໍຍິ່ງເປີດເຜີຍອຸປະນິໄສທີ່ເສື່ອມຊາມຂອງການເບື່ອໜ່າຍຕໍ່ຄວາມຈິງ ແລະ ຄວາມເປັນມະນຸດທີ່ເຫັນແກ່ຕົວ ແລະ ຕໍ່າຊ້າຂອງພວກເຂົາອອກມາຫຼາຍຂຶ້ນເທົ່ານັ້ນ. ສະນັ້ນ ສຳລັບຄົນປະເພດນີ້ ມັນຈຶ່ງຍາກຫຼາຍທີ່ຈະປະຖິ້ມອຸປະນິໄສທີ່ເສື່ອມຊາມຂອງພວກເຂົາ. ມາຮອດຕອນນີ້ ມັນຊັດເຈນແລ້ວບໍວ່າຄວາມເປັນມະນຸດຂອງຄົນໆໜຶ່ງແມ່ນເງື່ອນໄຂພື້ນຖານສຳລັບການປະຖິ້ມອຸປະນິໄສທີ່ເສື່ອມຊາມ? ການທີ່ຄົນໆໜຶ່ງມີຄວາມເປັນມະນຸດປະເພດໃດນັ້ນ ເປັນຕົວກຳນົດວ່າໃນທີ່ສຸດແລ້ວພວກເຂົາຈະສາມາດປະຖິ້ມອຸປະນິໄສທີ່ເສື່ອມຊາມຂອງພວກເຂົາໄດ້ ຫຼື ບໍ່, ໃນທີ່ສຸດແລ້ວພວກເຂົາຈະສາມາດຍ່າງໃນເສັ້ນທາງແຫ່ງການໄລ່ຕາມເສາະຫາຄວາມຈິງໄດ້ ຫຼື ບໍ່ ແລະ ໃນທີ່ສຸດແລ້ວພວກເຂົາຈະສາມາດໄດ້ຮັບຄວາມລອດພົ້ນໄດ້ ຫຼື ບໍ່.

ຕົວຢ່າງທີ 10: ການເປັນຄົນມິດງຽບໂດຍທຳມະຊາດ

ບາງຄົນໂດຍທຳມະຊາດແລ້ວເປັນຄົນມິດງຽບ ໂດຍມີລັກສະນະນິໄສທີ່ອ່ອນໂຍນ ແລະ ອົດທົນ. ພວກເຂົາບໍ່ຄ່ອຍຈຸກຈິກກັບສິ່ງຕ່າງໆ ຫຼື ໂຕ້ຖຽງກັບຄົນອື່ນ ແລະ ພວກເຂົາບໍ່ເປັນຄົນມັກສຽງດັງວຸ້ນວາຍຈົນເກີນໄປ. ຄຳເວົ້າຂອງພວກເຂົາບໍ່ໂອ້ອວດ ແລະ ສຽງຂອງພວກເຂົາກໍນຸ້ມນວນ. ໃນພາຍນອກ ພວກເຂົາເບິ່ງຄືວ່າອ່ອນໂຍນເປັນພິເສດ ແລະ ພວກເຂົາເຮັດສິ່ງຕ່າງໆຢ່າງເປັນລະບຽບ ແລະ ບໍ່ຟ້າວຟັ່ງ. ເຖິງກັບມີບາງຄົນທີ່ຂີ້ອາຍເຊິ່ງບໍ່ມັກການສື່ສານທາງຄຳເວົ້າກັບຄົນອື່ນຫຼາຍປານໃດ ແລະ ບໍ່ເຕັມໃຈທີ່ຈະມີປະຕິສຳພັນກັບຜູ້ຄົນຫຼາຍເກີນໄປ. ບໍ່ວ່າພວກເຂົາຈະໄປໃສ ໂດຍພື້ນຖານແລ້ວພວກເຂົາກໍແທບຈະບໍ່ມີຕົວຕົນເລີຍ. ການສະແດງອອກເຫຼົ່ານີ້ກ່ຽວຂ້ອງກັບບັນຫາປະເພດໃດ? (ນີ້ແມ່ນບັນຫາທີ່ກ່ຽວຂ້ອງກັບລັກສະນະນິໄສຂອງພວກເຂົາ). ນີ້ແມ່ນບັນຫາກ່ຽວກັບລັກສະນະນິໄສທີ່ຕິດໂຕມາແຕ່ເກີດຂອງພວກເຂົາ. ຄົນເຫຼົ່ານີ້ມີລັກສະນະນິໄສປະເພດນີ້ຢູ່ພາຍນອກ ແລະ ຢູ່ພາຍໃນນັ້ນ ຄວາມຄິດຂອງພວກເຂົາກໍຮຽບງ່າຍຫຼາຍເຊັ່ນກັນ. ພວກເຂົາຂ້ອນຂ້າງດີຕໍ່ຄົນອື່ນ, ມີປະຕິສຳພັນກັບຄົນອື່ນຢ່າງເປັນທຳພໍສົມຄວນ, ບໍ່ເອົາປຽບຄົນອື່ນ ແລະ ເມື່ອພວກເຂົາໄດ້ຮັບຄວາມໂປດປານ ຫຼື ການຊ່ວຍເຫຼືອຈາກຄົນອື່ນ ພວກເຂົາກໍຕອບແທນຄົນເຫຼົ່ານັ້ນ ແລະ ພວກເຂົາຍັງຈື່ຈຳຄວາມເມດຕາຂອງຄົນອື່ນໄວ້ໃນໃຈຂອງພວກເຂົາອີກດ້ວຍ. ຄົນເຫຼົ່ານີ້ໃນພາຍນອກເບິ່ງຄືວ່າມີຄວາມເປັນມະນຸດທີ່ດີ: ພວກເຂົາບໍ່ເປັນອັນຕະລາຍຕໍ່ທັງມະນຸດ ແລະ ສັດ; ພວກເຂົາອົດທົນ, ອ່ອນໄຫວຕໍ່ຄວາມຮູ້ສຶກຂອງຄົນອື່ນ ແລະ ບໍ່ຈຸກຈິກກັບສິ່ງຕ່າງໆກັບຄົນອື່ນ; ພວກເຂົາບໍ່ເຂົ້າໄປຫຍຸ້ງກ່ຽວກັບການໂຕ້ຖຽງ ແລະ ພວກເຂົາບໍ່ນິນທາຄົນອື່ນ; ພວກເຂົາບໍ່ວິພາກວິຈານຜູ້ຄົນລັບຫຼັງ ແລະ ພວກເຂົາບໍ່ເຄີຍເປັນຝ່າຍເລີ່ມໂຈມຕີ ຫຼື ທຳຮ້າຍຄົນອື່ນກ່ອນ; ເມື່ອໃຜບາງຄົນພົບກັບຄວາມຫຍຸ້ງຍາກ ຕາບໃດທີ່ພວກເຂົາສາມາດຊ່ວຍໄດ້ ພວກເຂົາກໍຈະບໍ່ມີວັນປະຕິເສດ ແລະ ພວກເຂົາກໍບໍ່ຮຽກຮ້ອງສິ່ງໃດຕອບແທນ. ຄົນສ່ວນໃຫຍ່ຈະເວົ້າວ່າບຸກຄົນເຫຼົ່ານີ້ເປັນຄົນທີ່ເຂົ້າກັບຄົນງ່າຍຫຼາຍ. ສະນັ້ນ ຄົນເຫຼົ່ານີ້ໃນພາຍນອກເບິ່ງຄືວ່າມີຄວາມເປັນມະນຸດທີ່ດີບໍ? (ແມ່ນແລ້ວ). ແຕ່ມີຢູ່ຄັ້ງໜຶ່ງ ເຮືອນຂອງພຣະເຈົ້າໄດ້ຖາມພວກເຂົາກ່ຽວກັບສະຖານະການ: “ວຽກງານຂອງຜູ້ນໍາຄຣິສຕະຈັກຂອງພວກເຈົ້າເປັນແນວໃດແດ່? ອ້າຍເອື້ອຍນ້ອງຄິດແນວໃດກັບພວກເຂົາ? ວຽກງານຂ່າວປະເສີດມີຜົນຮັບໃດແດ່ບໍໃນຊ່ວງເວລານີ້? ມີໃຜໄດ້ຂັດຂວາງ ຫຼື ລົບກວນວຽກງານຂອງຄຣິສຕະຈັກບໍ?” ພວກເຂົາໄຕ່ຕອງເລື່ອງນີ້: “ເປັນຫຍັງພວກເຂົາຈຶ່ງຖາມຂ້ອຍກ່ຽວກັບເລື່ອງນີ້? ພວກເຂົາຕ້ອງການຫຍັງກັນແນ່? ພວກເຂົາກຳລັງບອກເປັນໄນວ່າຂ້ອຍຄວນເວົ້າວ່າຜູ້ນຳເຮັດວຽກບໍ່ດີບໍ? ພວກເຂົາກຳລັງຊອກຫາທາງປົດຜູ້ນຳຂອງພວກເຮົາອອກບໍ? ພວກເຂົາກຳລັງພະຍາຍາມຫຼອກຖາມຂ້ອຍ ແລະ ຕ້ອງການການຢືນຢັນຈາກຂ້ອຍ. ເອົາລະ ຂ້ອຍຈະບໍ່ເວົ້າຫຍັງທັງນັ້ນ. ຖ້າມື້ໜຶ່ງຜູ້ນຳຖືກປົດອອກ ແລະ ພວກເຂົາຮູ້ວ່າຂ້ອຍເປັນຄົນລາຍງານບັນຫາຂອງພວກເຂົາ ພວກເຂົາຈະບໍ່ຜູກໃຈເຈັບຂ້ອຍບໍ?” ສະນັ້ນ ພວກເຂົາຈຶ່ງຕອບວ່າ “ຊ່ວງນີ້ຜູ້ນໍາກໍເຮັດວຽກໄດ້ດີພໍສົມຄວນ; ຂ້ອຍບໍ່ສັງເກດເຫັນບັນຫາໃດໆ”. ພວກເຂົາເວົ້າພຽງເທົ່ານັ້ນ. ເມື່ອພວກເຂົາຖືກຖາມອີກຄັ້ງວ່າ “ເຈົ້າບໍ່ເຫັນບັນຫາຫຍັງແທ້ໆບໍ?” ພວກເຂົາກໍຕອບວ່າ “ເປັນຫຍັງເຈົ້າບໍ່ລອງຖາມເອື້ອຍນ້ອງຄົນນັ້ນເບິ່ງ, ລາວມັກຈະມີປະຕິສຳພັນກັບຜູ້ນຳເລື້ອຍໆ. ພວກເຂົາໄປມາຫາສູ່ກັນຂ້ອນຂ້າງດຸ ແລະ ລາວກໍຮູ້ຈັກພວກເຂົາເປັນຢ່າງດີ. ຂ້ອຍບໍ່ໄດ້ຮູ້ຈັກພວກເຂົາດີປານນັ້ນ”. ແຕ່ໃນຄວາມເປັນຈິງແລ້ວ ພວກເຂົາຄິດໃນໃຈວ່າ: “ເຖິງແມ່ນວ່າຂ້ອຍຈະຮູ້ ຂ້ອຍກໍເວົ້າຫຍັງບໍ່ໄດ້. ຖ້າຂ້ອຍເວົ້າອອກໄປ ແລ້ວຜູ້ນຳຖືກປົດອອກໃນພາຍຫຼັງ ພວກເຂົາຈະບໍ່ຜູກໃຈເຈັບຂ້ອຍບໍ? ເຖິງແມ່ນວ່າພວກເຂົາຈະບໍ່ຖືກປົດອອກ ຖ້າພວກເຂົາຮູ້ວ່າຂ້ອຍເວົ້າສິ່ງທີ່ບໍ່ດີກ່ຽວກັບພວກເຂົາ ພວກເຂົາຈະບໍ່ສ້າງຄວາມລຳບາກໃຫ້ຂ້ອຍບໍ? ພວກເຂົາຈະສາມາດທໍລະມານຂ້ອຍບໍ? ໜ້າທີ່ຂອງຂ້ອຍຈະຖືກຍຶດໄປບໍ? ຂ້ອຍບໍ່ສາມາດເວົ້າຫຍັງໄດ້!” ນີ້ແມ່ນການສະແດງອອກປະເພດໃດ? (ມັນແມ່ນການສະແດງອອກເຖິງຄວາມເລ່ລ່ຽມ). ແລ້ວສິ່ງນີ້ກ່ຽວຂ້ອງກັບບັນຫາປະເພດໃດ? ອຸປະນິໄສທີ່ເສື່ອມຊາມ. ຄົນປະເພດນີ້ໃນພາຍນອກເບິ່ງຄືວ່າມີລັກສະນະນິໄສທີ່ດີໂດຍທຳມະຊາດ ແລະ ມີຄວາມເປັນມະນຸດທີ່ດີ ແຕ່ເມື່ອໃດກໍຕາມທີ່ເວົ້າເຖິງການປະເມີນຄົນອື່ນ ຫຼື ການລາຍງານບັນຫາ ພວກເຂົາກໍອ້າງວ່າພວກເຂົາບໍ່ຮູ້ ໂດຍເວົ້າວ່າພວກເຂົາຫາກໍເປັນຜູ້ເຊື່ອໄດ້ບໍ່ດົນ ແລະ ບໍ່ເຂົ້າໃຈຄວາມຈິງ, ພວກເຂົາໂງ່ເກີນກວ່າທີ່ຈະເບິ່ງບັນຫາໄດ້ທະລຸ. ບໍ່ວ່າພວກເຂົາຈະສັງເກດເຫັນບັນຫາຂອງໃຜກໍຕາມ ພວກເຂົາກໍບໍ່ເຄີຍລາຍງານ ຫຼື ເວົ້າເຖິງມັນເລີຍ. ເມື່ອມີຄົນຕັດສິນຜູ້ນຳລັບຫຼັງພວກເຂົາ ຫຼື ປະຕິບັດໜ້າທີ່ຂອງພວກເຂົາແບບພໍແລ້ວມືແລ້ວຕີນ ພວກເຂົາກໍທຳທ່າເປັນບໍ່ເຫັນ ຫຼື ບໍ່ຮູ້ກ່ຽວກັບມັນ ແລະ ບໍ່ເຄີຍລາຍງານຫຍັງເລີຍ. ເມື່ອຜູ້ນຳຖາມວ່າ “ເຈົ້າໄດ້ໃຊ້ເວລາຫຼາຍກັບຄົນນັ້ນ; ປົກກະຕິແລ້ວການປະຕິບັດໜ້າທີ່ຂອງພວກເຂົາເປັນແນວໃດ? ພວກເຂົາສາມາດທົນທຸກລຳບາກ ແລະ ຈ່າຍລາຄາໄດ້ບໍ?” ພວກເຂົາກໍຕອບວ່າ “ເອີ ຂ້ອຍເຫັນວ່າພວກເຂົາຂ້ອນຂ້າງຕື່ນແຕ່ເຊົ້າ ແລະ ເຂົ້ານອນເດິກພໍສົມຄວນ”. ໃນຄວາມເປັນຈິງແລ້ວ ພວກເຂົາໄດ້ສັງເກດເຫັນມາດົນແລ້ວວ່າຄົນໆນີ້ມັກຈະເບິ່ງວິດີໂອຂອງໂລກທີ່ບໍ່ມີຄວາມເຊື່ອ ແລະ ບໍ່ໄດ້ຈ່າຍລາຄາໃນການປະຕິບັດໜ້າທີ່ຂອງພວກເຂົາ ແຕ່ພວກເຂົາພັດບໍ່ເວົ້າຄວາມຈິງ; ພວກເຂົາມັກຈະຮັກສາຄວາມກົມກຽວແບບຜິວເຜີນກັບທຸກຄົນຢູ່ສະເໝີ. ໃນພາຍນອກ ລັກສະນະນິໄສທີ່ຕິດໂຕມາແຕ່ເກີດຂອງພວກເຂົາເບິ່ງຄືວ່າບໍ່ມີບັນຫາຫຍັງ ແລະ ຄວາມເປັນມະນຸດຂອງພວກເຂົາກໍເບິ່ງຄືວ່າດີເຊັ່ນກັນ ແຕ່ມີຫຍັງເຊື່ອງຊ້ອນຢູ່ພາຍໃຕ້ຮູບລັກສະນະຂອງຄວາມເປັນມະນຸດທີ່ດີນີ້? ພວກເຂົາເປັນຄົນປະຈົບປະແຈງ; ພວກເຂົາເປັນຄົນປະຈົບປະແຈງທີ່ບໍ່ລ່ວງເກີນໃຜ, ບໍ່ເຄີຍທຳຮ້າຍໃຜ, ບໍ່ເຄີຍເອົາປຽບຄົນອື່ນ ແລະ ບໍ່ເຄີຍສ້າງສັດຕູ. ຫຼັກການໃນການປະພຶດຕົນຂອງພວກເຂົາແມ່ນຫຍັງ? (ການບໍ່ລ່ວງເກີນໃຜ). ພວກເຂົາບໍ່ລ່ວງເກີນໃຜ, ບໍ່ທຳຮ້າຍໃຜ ແລະ ພຽງແຕ່ສະແຫວງຫາການປົກປ້ອງຕົນເອງເທົ່ານັ້ນ. ນີ້ຄືການເປັນຄົນມີເລ່ລ່ຽມບໍ? (ແມ່ນແລ້ວ). ເຖິງແມ່ນວ່າເມື່ອມີຄົນໂອ້ລົມກັບພວກເຂົາຢ່າງຈິງໃຈວ່າ “ພວກເຮົາໃຊ້ເວລາຮ່ວມກັນຫຼາຍທີ່ສຸດໃນການປະຕິບັດໜ້າທີ່ຂອງພວກເຮົາ. ກະລຸນາຊີ້ໃຫ້ເຫັນບັນຫາໃດໆທີ່ເຈົ້າເຫັນໃນຕົວຂ້ອຍ. ຂ້ອຍສັນຍາວ່າຈະຍອມຮັບມັນ ແລະ ປ່ຽນແປງ. ກະລຸນາໂອ້ລົມກັບຂ້ອຍກ່ຽວກັບຫຼັກການຂອງການປະຕິບັດໃນເລື່ອງນີ້ດ້ວຍ” ເຖິງແມ່ນວ່າອີກຝ່າຍຈະຈິງຈັງຫຼາຍປານໃດກໍຕາມ ພວກເຂົາກໍຍັງບໍ່ເວົ້າຄວາມຈິງ. ໃນທາງກົງກັນຂ້າມ ພວກເຂົາພັດເວົ້າຢ່າງບໍ່ຈິງໃຈວ່າ “ເຈົ້າດີກວ່າຂ້ອຍຫຼາຍ. ຄວາມຈິງແລ້ວ ບໍ່ມີໃຜໃນພວກເຈົ້າຮູ້ດອກ ແຕ່ຂ້ອຍອ່ອນແອແທ້ໆ. ຂ້ອຍຄິດລົບ ແລະ ຂ້ອຍກໍກະບົດອີກດ້ວຍ”. ບໍ່ວ່າຄົນອື່ນຈະຂໍຮ້ອງພວກເຂົາຢ່າງຈິງໃຈສໍ່າໃດກໍຕາມ ພວກເຂົາກໍຍັງຈະບໍ່ເວົ້າຫຍັງເລີຍ. ພວກເຂົາປະຕິເສດຢ່າງເດັດຂາດທີ່ຈະລ່ວງເກີນໃຜ ແລະ ຈະບໍ່ມີວັນເວົ້າຄວາມຈິງແມ່ນແຕ່ປະໂຫຍກດຽວ. ພວກເຂົາຈະບໍ່ເວົ້າຄວາມຈິງກັບໃຜ ໂດຍເກັບທຸກສິ່ງຝັງໄວ້ໃນໃຈຂອງພວກເຂົາ. ຈາກສິ່ງນີ້ ສາມາດເຫັນໄດ້ວ່າມັນບໍ່ແມ່ນວ່າພວກເຂົາບໍ່ມີຄວາມຄິດ ເພາະພວກເຂົາບໍ່ແມ່ນຫຸ່ນຍົນ ແລະ ພວກເຂົາບໍ່ໄດ້ດຳລົງຊີວິດຢູ່ໃນສູນຍາກາດ. ພວກເຂົາມີຄວາມຄິດເຫັນກ່ຽວກັບຜູ້ຄົນ ແລະ ເລື່ອງລາວຕ່າງໆ ແຕ່ພວກເຂົາບໍ່ເຄີຍສະແດງພວກມັນອອກມາ ຫຼື ແບ່ງປັນ ຫຼື ຖ່າຍທອດພວກມັນໃຫ້ໃຜຟັງ. ພວກເຂົາພຽງແຕ່ເກັບທຸກສິ່ງໄວ້ກັບຕົວເອງ ສ່ວນໜຶ່ງກໍຍ້ອນພວກເຂົາບໍ່ຕ້ອງການໃຫ້ຄົນອື່ນເບິ່ງພວກເຂົາອອກ ແລະ ອີກສ່ວນໜຶ່ງກໍຍ້ອນພວກເຂົາບໍ່ຕ້ອງການລ່ວງເກີນໃຜ. ສະນັ້ນ ຫຼັກການໃນການປະພຶດຕົນຂອງພວກເຂົາແມ່ນຫຍັງ? ພວກເຂົາບໍ່ມີຫຼັກການບໍ? (ແມ່ນແລ້ວ). ພວກເຂົາບໍ່ມີຫຼັກການ. ພວກເຂົາບໍ່ເຄີຍສະແຫວງຫາຄວາມຈິງ ຫຼື ຍຶດໝັ້ນຫຼັກການ. ພວກເຂົາພຽງແຕ່ຈົດຈໍ່ຢູ່ກັບການປ້ອງກັນ ແລະ ປົກປ້ອງຕົນເອງເທົ່ານັ້ນ. ຕາບໃດທີ່ພວກເຂົາບໍ່ໄດ້ຮັບບາດເຈັບ ພວກເຂົາກໍບໍ່ສົນໃຈວ່າພຣະເຈົ້າຮຽກຮ້ອງຫຍັງ. ພວກເຂົາບໍ່ມີຫຼັກການ ຫຼື ຂອບເຂດໃນວິທີທີ່ພວກເຂົາປະພຶດຕົນ ແລະ ພວກເຂົາບໍ່ລ່ວງເກີນໃຜ, ພວກເຂົາເປັນພຽງຄົນປະຈົບປະແຈງເທົ່ານັ້ນ. ສະນັ້ນ ໃນສາຍຕາຂອງຄົນອື່ນ ພວກເຂົາຈຶ່ງຖືກເບິ່ງວ່າເປັນຄົນດີເຊັ່ນກັນ ເພາະຜູ້ທີ່ພົວພັນກັບພວກເຂົາມັກຈະໄດ້ຮັບການຊ່ວຍເຫຼືອຈາກພວກເຂົາ ແລະ ເມື່ອໃດກໍຕາມທີ່ຄົນອື່ນຂໍຮ້ອງສິ່ງໃດຈາກພວກເຂົາ ພວກເຂົາກໍບໍ່ເຄີຍປະຕິເສດ ເຊິ່ງເຮັດໃຫ້ຜູ້ຄົນເຊື່ອວ່າພວກເຂົາເປັນຄົນດີ. ເຖິງຢ່າງໃດກໍຕາມ ຖ້າເຈົ້າກວດສອບຫຼັກການທີ່ພວກເຂົາໃຊ້ໃນການປະພຶດຕົນຢ່າງລະອຽດເຈົ້າກໍຈະພົບວ່າພວກເຂົາບໍ່ມີຫຼັກການໃນການປະພຶດຕົນເລີຍ. ເມື່ອເວົ້າເຖິງບັນຫາທີ່ກ່ຽວຂ້ອງກັບອຸປະນິໄສທີ່ເສື່ອມຊາມ ພວກເຂົາຈະສະແຫວງຫາຄວາມຈິງເພື່ອແກ້ໄຂພວກມັນບໍ? ພວກເຂົາຈະປະຕິບັດຕາມຫຼັກການຄວາມຈິງບໍ? (ບໍ່). ຄຳຕອບຄືບໍ່ຢ່າງແນ່ນອນ. ຄົນເຫຼົ່ານີ້ຍຶດໝັ້ນກັບຄວາມເຂົ້າໃຈສ່ວນຕົວຂອງພວກເຂົາເອງ ໂດຍເຊື່ອວ່າພວກເຂົາມີຄວາມເປັນມະນຸດທີ່ດີ ແລະ ມີຈິດໃຈເມດຕາ. ພວກເຂົາຄິດວ່າພວກເຂົາບໍ່ເຄີຍແອບມີເຈດຕະນາທີ່ບໍ່ດີຕໍ່ຄົນອື່ນ ຫຼື ຢ່າງໜ້ອຍທີ່ສຸດ ກໍຈະບໍ່ເປັນຝ່າຍທຳຮ້າຍຄົນອື່ນ ຫຼື ທຳລາຍຜົນປະໂຫຍດຂອງພວກເຂົາກ່ອນ. ເມື່ອໃດກໍຕາມທີ່ຄົນອື່ນມີຄຳຂໍ ຫຼື ຄວາມຕ້ອງການໃດໆ ພວກເຂົາກໍຕອບສະໜອງສະເໝີ. ໃນຄວາມເຂົ້າໃຈຂອງພວກເຂົາ ພວກເຂົາເຊື່ອວ່າການບໍ່ລ່ວງເກີນ ຫຼື ທຳຮ້າຍໃຜເຮັດໃຫ້ພວກເຂົາເປັນຄົນດີ. ດ້ວຍການບໍ່ສ້າງສັດຕູ ພວກເຂົາຄິດວ່າພວກເຂົາຈະບໍ່ເຮັດໃຫ້ຕົນເອງຕົກຢູ່ໃນສະຖານະການທີ່ເປັນອັນຕະລາຍໃດໆ ແລະ ຈະບໍ່ມີໃຜເບິ່ງວ່າພວກເຂົາເປັນສັດຕູ. ໂດຍການເຮັດເຊັ່ນນີ້ ພວກເຂົາກໍຈະບໍ່ໄດ້ຮັບບາດເຈັບ ແລະ ຈະຍັງຄົງປອດໄພ. ເປົ້າໝາຍຂອງຄົນປະເພດນີ້ໃນວິທີທີ່ພວກເຂົາປະພຶດຕົນແມ່ນຫຍັງ? ຈຸດປະສົງດຽວຂອງພວກເຂົາຄືການປົກປ້ອງຕົນເອງ; ສຳລັບພວກເຂົາແລ້ວ ມັນພຽງພໍແລ້ວທີ່ຈະດຳລົງຊີວິດຢູ່ໃນສິ່ງທີ່ພວກເຂົາເຊື່ອວ່າເປັນບ່ອນຫຼົບໄພ ແລະ ເຂດປອດໄພທີ່ສະດວກສະບາຍ ແລະ ປອດໄພທີ່ສຸດ. ພວກເຂົາບໍ່ມີເຈດຕະນາທີ່ຈະປ່ຽນແປງຫຼັກການ ແລະ ຂອບເຂດໃນວິທີທີ່ພວກເຂົາປະພຶດຕົນ ຫຼື ທິດທາງໃນການປະພຶດຂອງພວກເຂົາ ແລະ ແນ່ນອນວ່າພວກເຂົາບໍ່ມີເຈດຕະນາທີ່ຈະປະຖິ້ມອຸປະນິໄສທີ່ເສື່ອມຊາມຂອງພວກເຂົາ. ຄົນເຫຼົ່ານີ້ເປັນຄົນປະຈົບປະແຈງ ແລະ ເປັນຄົນທີ່ຫຼີກລ່ຽງບັນຫາ. ບໍ່ວ່າຄົນອື່ນຈະໂອ້ລົມກ່ຽວກັບຫຼັກການຄວາມຈິງ ຫຼື ກ່ຽວກັບຂອບເຂດ ແລະ ຫຼັກການຂອງວິທີການປະພຶດຕົນແນວໃດກໍຕາມ ພວກເຂົາກໍຈະບໍ່ປ່ຽນແປງວິທີທີ່ພວກເຂົາປະພຶດຕົນ. ສະນັ້ນ ຄົນເຫຼົ່ານີ້ມີຄວາມເປັນມະນຸດທີ່ດີບໍ? (ບໍ່). ຄົນເຫຼົ່ານີ້ສາມາດຍອມຮັບຄວາມຈິງ ຫຼື ຍຶດໝັ້ນໃນຫຼັກການໄດ້ບໍ? (ບໍ່). ເປັນຫຍັງພວກເຂົາຈຶ່ງບໍ່ສາມາດຍຶດໝັ້ນໃນຫຼັກການຄວາມຈິງໄດ້? ເພາະໃນຄວາມຄິດຂອງພວກເຂົາ ມາດຕະຖານໃນການປະພຶດຕົນຂອງພວກເຂົາກໍຄືການເປັນຄົນປະຈົບປະແຈງ. ເມື່ອເວົ້າເຖິງເລື່ອງໃດກໍຕາມທີ່ຈຳເປັນຕ້ອງມີຄວາມຄິດເຫັນ ຫຼື ການສະແດງຈຸດຢືນ ພວກເຂົາກໍຈະມິດງຽບ, ຮັກສາທັດສະນະຄະຕິທີ່ເສີຍເມີຍ ແລະ ໃຊ້ວິທີການປ່ອຍປະລະເລີຍ ໂດຍຍັງຄົງບໍ່ສົນໃຈ ແລະ ຫ່າງເຫີນຄືກັບວ່າມັນບໍ່ກ່ຽວຂ້ອງກັບພວກເຂົາ. ດ້ວຍເຫດນີ້ ພວກເຂົາຈຶ່ງບໍ່ມີຄວາມເດັດຂາດໃນວິທີທີ່ພວກເຂົາປະພຶດຕົນ ແລະ ກະທຳການ; ພວກເຂົາປຽບເໝືອນອ່ຽນທີ່ມື່ນ. ພວກເຂົາບໍ່ສົນໃຈຜູ້ຄົນ ແລະ ເຫດການທີ່ຢູ່ອ້ອມຂ້າງພວກເຂົາ. ບໍ່ວ່າບັນຫາໃນສະພາບແວດລ້ອມໃດ ຫຼື ກັບບຸກຄົນໃດຈະສຳຄັນສໍ່າໃດກໍຕາມ ພວກເຂົາກໍບໍ່ມີຄວາມສົນໃຈທີ່ຈະໃສ່ໃຈ, ສອບຖາມ ຫຼື ຮູ້ກ່ຽວກັບພວກມັນ. ພວກເຂົາເຊື່ອວ່າຕາບໃດທີ່ມັນບໍ່ກ່ຽວຂ້ອງກັບພວກເຂົາ ກໍບໍ່ຈຳເປັນຕ້ອງໄປສົນໃຈ. ມີຄຳເວົ້າສຳລັບເລື່ອງນີ້ ມັນເວົ້າວ່າແນວໃດ? “ບໍ່ສະແຫວງຫາຄວາມດີຄວາມຊອບ ແຕ່ສະແຫວງຫາການຫຼີກລ່ຽງຄວາມຜິດ”. ນີ້ກໍເປັນຫຼັກການທີ່ຄົນປະຈົບປະແຈງໃຊ້ໃນການປະພຶດຕົນເຊັ່ນກັນ. ລັກສະນະຂອງອຸປະນິໄສທີ່ເສື່ອມຊາມຂອງຄົນດັ່ງກ່າວແມ່ນຫຍັງ? ຄວາມເລ່ລ່ຽມ, ຄວາມຊົ່ວຊ້າ, ຄວາມຫົວແຂງ, ການປະຕິເສດທີ່ຈະຍອມຮັບຄວາມຈິງ ນັ້ນກໍຄື ພວກເຂົາມີລັກສະນະເກືອບທັງໝົດຂອງອຸປະນິໄສທີ່ເສື່ອມຊາມ. ໃນພາຍນອກ ພວກເຂົາອາດຈະບໍ່ເຮັດຄວາມຊົ່ວ ແລະ ເກືອບຈະບໍ່ກະທຳຜິດ ແຕ່ຖ້າເຈົ້າສັງເກດເບິ່ງຫຼັກການ ແລະ ວິທີການທີ່ພວກເຂົາປະພຶດຕົນ ຈຸດເດັ່ນທີ່ສຸດກໍຄືພວກເຂົາບໍ່ເຄີຍຮັກສາຫຼັກການຄວາມຈິງ ແລະ ບໍ່ມີຂອບເຂດໃນວິທີທີ່ພວກເຂົາປະພຶດຕົນ. ເຖິງແມ່ນວ່າເມື່ອມີຄົນດູຖູກພວກເຂົາ ຫຼື ທຳຮ້າຍກຽດສັກສີຂອງພວກເຂົາ ພວກເຂົາກໍສາມາດອົດທົນກັບມັນ ແລະ ຫົວເລາະປ່ອຍຜ່ານໄປ ໂດຍບໍ່ເຄີຍເປີດເຜີຍ ຫຼື ສະແດງຄວາມຄິດພາຍໃນຂອງພວກເຂົາອອກມາ. ໃນພາຍນອກ ພວກເຂົາເບິ່ງຄືວ່າອົດທົນຫຼາຍ ໂດຍມີຄວາມເປັນມະນຸດທີ່ເມດຕາ ແລະ ບໍ່ສະແດງເຈດຕະນາທີ່ຈະໂຈມຕີ ຫຼື ສະແຫວງຫາການແກ້ແຄ້ນ. ເຖິງຢ່າງໃດກໍຕາມ ມັນບໍ່ແມ່ນວ່າພວກເຂົາບໍ່ມີຄວາມຄິດ, ພວກເຂົາຈື່ຈຳສິ່ງທີ່ເຈົ້າເຮັດ ແລະ ເມື່ອເຖິງເວລາທີ່ເໝາະສົມ ພວກເຂົາກໍຈະອອກມາປົກປ້ອງ ແລະ ປ້ອງກັນຕົນເອງ ໂດຍຕອບໂຕ້ເຈົ້າໃນລະດັບໜຶ່ງ ເຊິ່ງເຈົ້າອາດຈະບໍ່ສັງເກດເຫັນດ້ວຍຊໍ້າ. ພວກເຂົາບໍ່ໄດ້ຍຶດໝັ້ນຫຼັກການຄວາມຈິງ; ຫຼັກການ ແລະ ຂອບເຂດໃນວິທີທີ່ພວກເຂົາປະພຶດຕົນແມ່ນພຽງເພື່ອປົກປ້ອງຜົນປະໂຫຍດ, ຄວາມປອດໄພ ແລະ ຊື່ສຽງຂອງພວກເຂົາເອງເທົ່ານັ້ນ. ສຳລັບຄົນແບບນີ້ ມັນຖືກຕ້ອງແລ້ວທີ່ຈະອະທິບາຍວ່າພວກເຂົາຊົ່ວຊ້າ ແລະ ອະທິບາຍວ່າພວກເຂົາຫົວແຂງ, ເລ່ລ່ຽມ ແລະ ເບື່ອໜ່າຍຕໍ່ຄວາມຈິງ. ບາງຄົນອາດຈະເວົ້າວ່າ “ພວກເຂົາບໍ່ໄດ້ທຳລາຍຜົນປະໂຫຍດຂອງຄົນອື່ນ ຫຼື ເຮັດສິ່ງທີ່ຊົ່ວຮ້າຍໃດໆ ແລ້ວເຈົ້າຈະເວົ້າໄດ້ແນວໃດວ່າພວກເຂົາມີອຸປະນິໄສທີ່ເສື່ອມຊາມເຫຼົ່ານີ້? ເຈົ້າອີງສິ່ງນີ້ໃສ່ຫຍັງ?” ມັນອີງໃສ່ຄວາມຄິດ, ມຸມມອງ ແລະ ທັດສະນະຄະຕິຂອງພວກເຂົາ ເມື່ອເວົ້າເຖິງວິທີທີ່ພວກເຂົາມອງຜູ້ຄົນ ແລະ ສິ່ງຕ່າງໆ ພ້ອມທັງວິທີທີ່ພວກເຂົາປະພຶດຕົນ ແລະ ກະທຳການ. ພວກເຈົ້າສັງເກດເຫັນສິ່ງນີ້ບໍ? (ຕອນນີ້ພວກເຮົາເຫັນແລ້ວ). ເປັນຫຍັງກ່ອນໜ້ານີ້ພວກເຈົ້າຈຶ່ງບໍ່ສາມາດເຫັນມັນໄດ້? ມີຫຍັງກ່ຽວກັບພວກເຂົາທີ່ເຮັດໃຫ້ເຈົ້າຫຼົງຜິດ? (ພວກເຮົາຄິດວ່າພວກເຂົາຂ້ອນຂ້າງສະບາຍໆໃນຄຳເວົ້າ ແລະ ການກະທຳຂອງພວກເຂົາ ພ້ອມທັງໃນວິທີທີ່ພວກເຂົາມີປະຕິສຳພັນ ແລະ ຮ່ວມມືກັບຄົນອື່ນ ແລະ ພວກເຂົາກໍບໍ່ໄດ້ທຳຮ້າຍໃຜ ສະນັ້ນພວກເຮົາຈຶ່ງຄິດເອົາເອງວ່າພວກເຂົາມີຄວາມເປັນມະນຸດທີ່ດີ. ພວກເຮົາຖືກເຮັດໃຫ້ຫຼົງຜິດໂດຍພາບລັກຈອມປອມພາຍນອກຂອງພວກເຂົາ). ການມີລັກສະນະນິໄສທີ່ອ່ອນໂຍນໃນພາຍນອກ ແລະ ບໍ່ເຄີຍໂຈມຕີຜູ້ຄົນ ແລະ ທຳຮ້າຍສັດ ບໍ່ໄດ້ໝາຍຄວາມວ່າຄົນໆໜຶ່ງມີຄວາມເປັນມະນຸດທີ່ດີ. ການເປີດເຜີຍຄວາມເປັນມະນຸດປະເພດໃດທີ່ເປັນຕົວແທນຂອງຄວາມເປັນມະນຸດທີ່ດີຢ່າງແທ້ຈິງ? (ດ້ານໜຶ່ງກໍຄື ການບໍ່ທຳຮ້າຍຄົນອື່ນ ຫຼື ເອົາປຽບພວກເຂົາ. ນອກຈາກນີ້ ເມື່ອມີອັນຕະລາຍເກີດຂຶ້ນ ຄວາມຄິດທຳອິດຂອງຄົນໆໜຶ່ງກໍຄືການປົກປ້ອງຜູ້ນຳ ແລະ ຜູ້ເຮັດວຽກ ພ້ອມທັງອ້າຍເອື້ອຍນ້ອງທີ່ໄລ່ຕາມເສາະຫາຄວາມຈິງ ໂດຍບໍ່ຄຳນຶງເຖິງຄວາມປອດໄພຂອງຕົນເອງ ແລະ ສາມາດໃຫ້ຄວາມສຳຄັນກັບຜົນປະໂຫຍດຂອງເຮືອນຂອງພຣະເຈົ້າເປັນອັນດັບທຳອິດໃນທຸກສະຖານະການ. ສິ່ງເຫຼົ່ານີ້ລ້ວນແຕ່ເປັນການສະແດງອອກຂອງຄວາມເປັນມະນຸດທີ່ດີ). ການມີຈິດໃຈເມດຕາ, ມີຄວາມຮັກ, ອົດທົນ ແລະ ອົດກັ້ນ, ເຄົາລົບຄົນອື່ນ, ເຕັມໃຈທີ່ຈະຄຳນຶງເຖິງຄົນອື່ນ, ບໍ່ເອົາປຽບຜູ້ຄົນ, ຂ້ອນຂ້າງຊື່ກົງ ພ້ອມທັງຖ່ອມຕົວ, ບໍ່ໂອ້ອວດ ແລະ ບໍ່ມັກຂົ່ມເຫັງ: ການມີຄຸນສົມບັດແຫ່ງຄວາມເປັນມະນຸດເຫຼົ່ານີ້ ບວກກັບຄວາມສາມາດໃນການຍຶດໝັ້ນຫຼັກການຄວາມຈິງ ແລະ ປົກປ້ອງຜົນປະໂຫຍດຂອງເຮືອນຂອງພຣະເຈົ້າ, ນີ້ຄືຄວາມເປັນມະນຸດທີ່ດີ. ຖ້າຄົນໃດໜຶ່ງມີຄຸນສົມບັດແຫ່ງຄວາມເປັນມະນຸດໃນພາຍນອກ ເຊັ່ນ: ຄວາມອົດກັ້ນ, ຄວາມອົດທົນ, ຄວາມເມດຕາ, ການບໍ່ເອົາປຽບຄົນອື່ນ, ຄວາມອ່ອນໄຫວຕໍ່ຄວາມຮູ້ສຶກຂອງຄົນອື່ນ, ການເບິ່ງແຍງຄົນອື່ນ ແຕ່ເມື່ອເວົ້າເຖິງຜົນປະໂຫຍດຂອງເຮືອນຂອງພຣະເຈົ້າ ພວກເຂົາພັດຍອມມອບພວກມັນໃຫ້ຢ່າງງ່າຍດາຍ ແລະ ເຖິງກັບເປັນຝ່າຍຫັກຫຼັງພວກມັນກ່ອນ, ພວກເຂົາມີຄວາມເປັນມະນຸດທີ່ດີບໍ? (ບໍ່). ສິ່ງນີ້ໝາຍຄວາມວ່າຄວາມເປັນມະນຸດຂອງພວກເຂົາບໍ່ດີ. ຄວາມເປັນມະນຸດທີ່ດີຖືກວັດແທກແນວໃດ? ຂໍ້ກຳນົດຂັ້ນຕໍ່າສຸດແມ່ນຫຍັງ? (ຢ່າງໜ້ອຍທີ່ສຸດກໍຄື ການສາມາດປົກປ້ອງຜົນປະໂຫຍດຂອງເຮືອນຂອງພຣະເຈົ້າໄດ້). ການສາມາດປົກປ້ອງຜົນປະໂຫຍດຂອງເຮືອນຂອງພຣະເຈົ້າໄດ້; ແລະ ຈາກນັ້ນ ບົນພື້ນຖານນີ້ ກໍສາມາດຮ່ວມມືກັບຄົນອື່ນໄດ້ຢ່າງກົມກຽວ, ມີຈິດໃຈເມດຕາ ແລະ ອົດກັ້ນ, ບໍ່ເອົາປຽບຄົນອື່ນ ແລະ ສາມາດອົດທົນ ແລະ ເຂົ້າໃຈຄວາມອ່ອນແອຂອງຄົນອື່ນ, ອ່ອນໄຫວຕໍ່ຄວາມຮູ້ສຶກຂອງຄົນອື່ນ, ສາມາດມີຄວາມຮັກ, ສາມາດຊ່ວຍເຫຼືອ ແລະ ສະໜັບສະໜູນຄົນອື່ນ ແລະ ເບິ່ງແຍງຜູ້ທີ່ອ່ອນແອ ແລະ ອື່ນໆ, ສິ່ງເຫຼົ່ານີ້ລ້ວນແຕ່ເປັນລັກສະນະຂອງຄວາມເປັນມະນຸດທີ່ດີ. ໃນທາງກົງກັນຂ້າມ ຄວາມເຫັນແກ່ຕົວ, ຄວາມຕໍ່າຊ້າ, ຄວາມໂລບ, ການເປັນຄົນເຂັ້ມງວດ ແລະ ຄຳນຶງເຖິງຜົນປະໂຫຍດກັບຄົນອື່ນຫຼາຍເກີນໄປ, ມັກນິນທາ ແລະ ກົດຂີ່ຜູ້ຄົນ, ເອົາແຕ່ໃຈ, ມັກໂອ້ອວດ, ຜິວເຜີນເປັນພິເສດ, ຊົ່ວຊ້າ, ປ່ອຍຕົວ, ໜ້າດ້ານ ແລະ ຂາດຄວາມຮູ້ສຶກລະອາຍໃຈ, ສິ່ງເຫຼົ່ານີ້ແມ່ນການສະແດງອອກປະເພດໃດ? (ສິ່ງເຫຼົ່ານີ້ແມ່ນການສະແດງອອກຂອງຄວາມເປັນມະນຸດທີ່ບໍ່ດີ). ຄົນທີ່ມີການສະແດງອອກເຫຼົ່ານີ້ຍັງສາມາດປົກປ້ອງຜົນປະໂຫຍດຂອງເຮືອນຂອງພຣະເຈົ້າໄດ້ບໍ? (ບໍ່). ການມີການສະແດງອອກຂອງຄວາມເປັນມະນຸດທີ່ດີ ພ້ອມກັບຄວາມສາມາດໃນການປົກປ້ອງຜົນປະໂຫຍດຂອງເຮືອນຂອງພຣະເຈົ້າ, ນີ້ຄືສິ່ງທີ່ເປັນຄວາມເປັນມະນຸດທີ່ດີຢ່າງແທ້ຈິງ.

ຕົວຢ່າງທີ 11: ການເບິ່ງຄືວ່າໃຈດີ ແຕ່ພັດຟຸມເຟືອຍເຄື່ອງຖວາຍ

ບາງຄົນໃນພາຍນອກເບິ່ງຄືວ່າໃຈດີຫຼາຍ; ພວກເຂົາສາມາດອົດທົນ ແລະ ອົດກັ້ນກັບຄົນອື່ນ ແລະ ພວກເຂົາມີລັກສະນະທັງໝົດຂອງຄວາມເປັນມະນຸດທີ່ດີ. ແຕ່ເມື່ອເວົ້າເຖິງວຽກງານຂອງຄຣິສຕະຈັກ, ເຄື່ອງຖວາຍຂອງພຣະເຈົ້າ ຫຼື ຜົນປະໂຫຍດຂອງເຮືອນຂອງພຣະເຈົ້າ ພວກເຂົາພັດສາມາດຫັກຫຼັງສິ່ງທັງໝົດນີ້ໄດ້. ພວກເຈົ້າຈະເວົ້າບໍວ່າຄົນປະເພດນີ້ມີຄວາມເປັນມະນຸດທີ່ດີ? (ບໍ່). ຕົວຢ່າງ: ເມື່ອຊື້ເຄື່ອງໃຫ້ອ້າຍເອື້ອຍນ້ອງ ບາງຄົນກໍເລືອກສິນຄ້າທີ່ມີຄຸນນະພາບດີ, ລາຄາຖືກ ແລະ ໃຊ້ງານໄດ້ຈິງ. ແຕ່ເມື່ອເວົ້າເຖິງການໃຊ້ເຄື່ອງຖວາຍເພື່ອຊື້ສິ່ງຕ່າງໆ ພວກເຂົາພັດເລືອກສິນຄ້າລາຄາແພງ. ເຖິງແມ່ນວ່າມັນຈະເປັນພຽງລົດໄຖນາ ພວກເຂົາກໍຍັງຢາກໄດ້ລົດໄຖນາທີ່ມີລະບົບນຳທາງ. ບໍ່ວ່າພວກເຂົາຈະຊື້ຫຍັງກໍຕາມ ພວກເຂົາມັກຈະເລືອກສິ່ງທີ່ດີທີ່ສຸດ, ແພງທີ່ສຸດ ແລະ ມີເທັກໂນໂລຢີສູງສະເໝີ ໂດຍປະຕິເສດທີ່ຈະພິຈາລະນາສິ່ງທີ່ຖືກກວ່າ. ໂດຍປົກກະຕິແລ້ວ ພວກເຂົາເບິ່ງຄືວ່າເຂົ້າກັບຄົນອື່ນໄດ້ຕາມປົກກະຕິ; ພວກເຂົາບໍ່ເອົາປຽບຜູ້ຄົນ, ຂ້ອນຂ້າງອົດກັ້ນ ແລະ ປະຕິບັດຕໍ່ຄົນອື່ນເປັນຢ່າງດີໃນທຸກດ້ານ. ແຕ່ເມື່ອເວົ້າເຖິງການໃຊ້ຈ່າຍເຄື່ອງຖວາຍ ດ້ານທີ່ໂຫດຮ້າຍຂອງພວກເຂົາກໍປາກົດອອກມາ ແລະ ໃບໜ້າທີ່ຊົ່ວຮ້າຍຂອງພວກເຂົາກໍເປີດເຜີຍອອກມາ. ພວກເຂົາສາມາດຖືກພິຈາລະນາວ່າມີຄວາມເປັນມະນຸດທີ່ດີໄດ້ບໍ? (ບໍ່). ຄວາມເປັນມະນຸດທີ່ດີຂອງພວກເຂົາເປັນຂອງແທ້ບໍ? ມັນເປັນພຽງການເສແສ້ງ ແລະ ການດັດຈະລິດພາຍນອກ, ມັນເປັນພຽງພາບລັກຈອມປອມ. ເມື່ອເວົ້າເຖິງເລື່ອງທີ່ກ່ຽວຂ້ອງກັບຜົນປະໂຫຍດຂອງເຮືອນຂອງພຣະເຈົ້າຢ່າງແທ້ຈິງ ໂດຍສະເພາະເມື່ອເວົ້າເຖິງການໃຊ້ຈ່າຍເຄື່ອງຖວາຍ ຄວາມໂລບຂອງພວກເຂົາກໍປາກົດຂຶ້ນ ແລະ ໃບໜ້າທີ່ຊົ່ວຮ້າຍ, ໃບໜ້າແບບມານຮ້າຍ ແລະ ທ່າທາງທີ່ດຸຮ້າຍຂອງພວກເຂົາກໍຖືກເປີດເຜີຍອອກມາ. ນີ້ແມ່ນຄວາມເປັນມະນຸດທີ່ດີບໍ? (ບໍ່). ຕົວຢ່າງ: ມີຄົນກຳລັງຂໍລິຂະສິດໜັງສື ພຣະທຳປາກົດໃນເນື້ອໜັງ ແລະ ພວກເຂົາເວົ້າວ່າ “ຖ້າພວກເຮົາຂໍໃນນາມຂອງຄຣິສຕະຈັກໃນຖານະອົງກອນ ມັນກໍຈະປະຢັດເງິນໄດ້ຫຼາຍ. ແຕ່ຖ້າພວກເຮົາຂໍໃນນາມຂອງພຣະຄຣິສທີ່ບັງເກີດເປັນມະນຸດ ມັນກໍຈະມີຄ່າໃຊ້ຈ່າຍຫຼາຍກວ່ານີ້ຫຼາຍ. ພວກເຮົາຄວນປະຢັດເງິນໃນເລື່ອງນີ້; ເຄື່ອງຖວາຍຕ້ອງບໍ່ຖືກໃຊ້ຈ່າຍຢ່າງຊະຊາຍ!” ຄຳເວົ້ານີ້ຖືກຕ້ອງບໍ? ພວກເຂົາມີຫຼັກການໃນການຈັດການກັບເລື່ອງສຳຄັນດັ່ງກ່າວບໍ? ພຣະທຳເຫຼົ່ານີ້ຖືກສະແດງອອກໂດຍໃຜກັນແນ່, ພຣະເຈົ້າ ຫຼື ຄຣິສຕະຈັກ? (ພວກມັນຖືກສະແດງອອກໂດຍພຣະເຈົ້າ). ສະນັ້ນ ລິຂະສິດຄວນເປັນຂອງໃຜ? ມັນຈະເໝາະສົມກວ່າບໍທີ່ມັນຈະເປັນຂອງພຣະເຈົ້າ ຫຼື ຂອງຄຣິສຕະຈັກ? (ມັນເໝາະສົມກວ່າທີ່ມັນຈະເປັນຂອງພຣະເຈົ້າ). ນີ້ແມ່ນບັນຫາທີ່ສຳຄັນ. ຜົນຕາມມາຂອງການຈົດຈໍ່ຢູ່ກັບການປະຢັດເງິນໃນເລື່ອງສຳຄັນດັ່ງກ່າວແມ່ນຫຍັງ? ບັນຫາໃດແດ່ສາມາດເກີດຂຶ້ນ? ຜົນຕາມມາອາດຈະເປັນສິ່ງທີ່ຈິນຕະນາການບໍ່ໄດ້ເລີຍ! ຖ້າເຈົ້າບໍ່ສົນໃຈຜົນປະໂຫຍດຂອງເຮືອນຂອງພຣະເຈົ້າ ແລະ ຄິດແຕ່ເລື່ອງການປະຢັດເງິນ ນັ້ນເຮັດໃຫ້ເຈົ້າກາຍເປັນຄົນປະເພດໃດ? ຄົນແບບນັ້ນມີສະຕິຮູ້ສຶກຜິດຊອບ ຫຼື ຄວາມເປັນມະນຸດບໍ? (ພວກເຂົາບໍ່ມີຄວາມເປັນມະນຸດ). ບໍ່ວ່າຄົນແບບນັ້ນຈະເບິ່ງຄືວ່າໃຈດີ ຫຼື ອົດກັ້ນສໍ່າໃດໃນພາຍນອກ ພວກເຂົາມີຄວາມເປັນມະນຸດຢ່າງແທ້ຈິງບໍ? (ບໍ່). ໃນຄຣິສຕະຈັກ ຄ່າໃຊ້ຈ່າຍທັງໝົດສຳລັບອາຫານ, ເຄື່ອງດື່ມ ແລະ ຄວາມຕ້ອງການປະຈຳວັນແມ່ນກວມເອົາໂດຍເຄື່ອງຖວາຍຂອງພຣະເຈົ້າທັງໝົດ. ເຮົາເຄີຍຄິດໄລ່ຈຸກຈິກກັບພວກເຈົ້າກ່ຽວກັບຄ່າໃຊ້ຈ່າຍເຫຼົ່ານີ້ບໍ? ຂໍ້ກຳນົດພຽງຢ່າງດຽວກໍຄືໃຫ້ພວກເຈົ້າຫຼີກລ່ຽງການສິ້ນເປືອງ ແຕ່ເຮົາເຄີຍກວດສອບຄ່າໃຊ້ຈ່າຍປົກກະຕິຂອງພວກເຈົ້າບໍ? (ບໍ່). ໃນທຸກດ້ານ ເຮົາໄດ້ຄຳນຶງເຖິງພວກເຈົ້າ ແລະ ບໍ່ເຄີຍກວດສອບຄ່າໃຊ້ຈ່າຍຂອງພວກເຈົ້າ ແຕ່ພວກເຈົ້າພັດຫັນກັບມາຂີ້ໜຽວກັບເຮົາ. ນີ້ບໍ່ແມ່ນການຂາດຄວາມເປັນມະນຸດບໍ? (ແມ່ນແລ້ວ, ມັນແມ່ນ). ບໍ່ວ່າຄົນທີ່ບໍ່ມີຄວາມເປັນມະນຸດຈະເບິ່ງຄືວ່າໃຈດີ ຫຼື ອົດກັ້ນຕໍ່ຜູ້ຄົນສໍ່າໃດກໍຕາມ ມັນກໍເປັນພຽງພາບລັກຈອມປອມ. ເມື່ອມາຮອດຊ່ວງເວລາທີ່ສະຕິຮູ້ສຶກຜິດຊອບ ແລະ ເຫດຜົນຄວນຈະເຂົ້າມາມີບົດບາດຢ່າງແທ້ຈິງ ພວກເຂົາກໍຖືກເປີດເຜີຍວ່າປາສະຈາກຄວາມເປັນມະນຸດທັງໝົດ. ພວກເຂົາຍັງເປັນມະນຸດຢູ່ບໍ? (ບໍ່). ພວກເຂົາບໍ່ສາມາດຖືກເອີ້ນວ່າມະນຸດໄດ້. ເມື່ອເຮົາຊື້ເຄື່ອງ ເຮົາກໍຊື້ເຄື່ອງຢ່າງລະມັດລະວັງ ແລະ ປະຢັດເຊັ່ນກັນ ໂດຍພິຈາລະນາວ່າສິນຄ້າຫຼຸດລາຄາຕອນໃດ ແລະ ວິທີການຊື້ທີ່ເໝາະສົມ ແລະ ຖ້າສິ່ງໃດໃຊ້ງານໄດ້ຈິງ, ເໝາະສົມ ແລະ ລາຄາສົມເຫດສົມຜົນ ເຮົາກໍຈະຊື້ມັນ. ແຕ່ເຮົາບໍ່ຊື້ເຄື່ອງຢ່າງບໍ່ຢັ້ງຄິດ, ເຮົາບໍ່ໃຊ້ເງິນໄປກັບການຊື້ທີ່ບໍ່ຄຸ້ມຄ່າ. ເຖິງຢ່າງໃດກໍຕາມ ມີຄ່າໃຊ້ຈ່າຍບາງຢ່າງທີ່ບໍ່ສາມາດຫຼີກລ່ຽງໄດ້ ແລະ ຕ້ອງໄດ້ຈ່າຍ ແລະ ໃນກໍລະນີເຫຼົ່ານັ້ນ ເຮົາກໍໃຊ້ຈ່າຍຕາມຫຼັກການ. ເຮົາຍັງພະຍາຍາມປະຢັດອາຫານ, ເຄື່ອງນຸ່ງ ແລະ ຄວາມຕ້ອງການປະຈຳວັນຂອງເຮົາເອງອີກດ້ວຍ. ມັນບໍ່ແມ່ນການຊື້ທຸກຢ່າງທີ່ເຮົາຕ້ອງການ; ເຮົາຕ້ອງພິຈາລະນາການຊື້ຂອງເຮົາຢ່າງຮອບຄອບ. ເຈົ້າເຫັນບໍ ເຮົາແຕ່ງຕົວຮຽບງ່າຍ, ເໝາະສົມ ແລະ ເບິ່ງດີ. ການໃຊ້ຈ່າຍຂອງເຮົາປະຕິບັດຕາມຫຼັກການ: ເຮົາຊື້ສິ່ງທີ່ຈຳເປັນ ແລະ ໃຊ້ງານໄດ້ຈິງ ແລະ ເຮົາບໍ່ຊື້ສິ່ງທີ່ບໍ່ຈຳເປັນ. ຢ່າຟຸມເຟືອຍ ຫຼື ໃຊ້ເງິນຢ່າງສິ້ນເປືອງ; ຢ່າໃຊ້ເງິນທີ່ບໍ່ຄວນໃຊ້; ປະຢັດໃນບ່ອນທີ່ເຈົ້າຄວນປະຢັດ ແລະ ຫຼີກລ່ຽງຄ່າໃຊ້ຈ່າຍທີ່ບໍ່ຈຳເປັນ, ສິ່ງເຫຼົ່ານີ້ຄືຫຼັກການ. ເຖິງຢ່າງໃດກໍຕາມ ເມື່ອບາງຄົນທີ່ບໍ່ມີຄວາມເປັນມະນຸດເຫັນໂອກາດທີ່ຈະໃຊ້ເຄື່ອງຖວາຍຂອງພຣະເຈົ້າ ຕາຂອງພວກເຂົາກໍເປີດກວ້າງ. ຕາບໃດທີ່ມັນກ່ຽວຂ້ອງກັບການໃຊ້ຈ່າຍສຳລັບອາຫານ, ເຄື່ອງນຸ່ງ, ທີ່ພັກອາໄສ ຫຼື ການເດີນທາງຂອງຜູ້ຄົນ ພວກເຂົາກໍຈະຟ້າວລົງມືເຮັດ. ໂດຍສະເພາະເມື່ອເວົ້າເຖິງການຊື້ເຄື່ອງນຸ່ງໃຫ້ຄົນອື່ນ ຫຼື ການແຈກຈ່າຍຄ່າໃຊ້ຈ່າຍໃນການໃຊ້ຊີວິດ ພວກເຂົາກໍຈະກະຕືລືລົ້ນຫຼາຍເກີນໄປ ແລະ ໃຈກວ້າງຫຼາຍ. ໃນໃຈຂອງພວກເຂົາ ພວກເຂົາຄິດວ່າ “ເອົາລະ ມັນບໍ່ແມ່ນເງິນຂອງຂ້ອຍທີ່ຖືກໃຊ້ໄປ. ມັນເປັນເງິນຂອງພຣະເຈົ້າທີ່ຖືກໃຊ້ໄປ ແລະ ສິ່ງນີ້ກໍຊ່ວຍສ້າງຊື່ສຽງໃຫ້ຂ້ອຍ ແລ້ວເປັນຫຍັງຈະບໍ່ເຮັດລະ?” ສະນັ້ນ ພວກເຂົາຈຶ່ງສວຍໂອກາດໃຊ້ຈ່າຍຢ່າງຟຸມເຟືອຍ. ໃນໃຈຂອງພວກເຂົາ ພວກເຂົາແອບມີເຈດຕະນາທີ່ບໍ່ດີໄວ້ ໂດຍບໍ່ຕ້ອງການຫຍັງນອກຈາກການທຳລາຍເຮືອນຂອງພຣະເຈົ້າ! ແຕ່ຖ້າມັນເປັນເງິນຂອງພວກເຂົາເອງ ພວກເຂົາກໍຈະຄິດໄລ່ທຸກຢ່າງ ໂດຍປະຕິເສດທີ່ຈະໃຊ້ຈ່າຍແມ່ນແຕ່ກີບດຽວຫຼາຍກວ່າທີ່ຈຳເປັນ. ບໍ່ວ່າປົກກະຕິແລ້ວພວກເຂົາຈະເບິ່ງຄືວ່າໃຈດີສໍ່າໃດກໍຕາມ ຄົນແບບນັ້ນກໍບໍ່ມີຄວາມເປັນມະນຸດທີ່ດີ. ໃນມຸມມອງຂອງເຮົາ ທັດສະນະຄະຕິຂອງພວກເຂົາຕໍ່ເຄື່ອງຖວາຍຂອງພຣະເຈົ້າບອກຫຍັງໄດ້ຫຼາຍຢ່າງ. ຂໍ້ເທັດຈິງທີ່ວ່າພວກເຂົາສາມາດໃຊ້ຈ່າຍເຄື່ອງຖວາຍຢ່າງຟຸມເຟືອຍ ແລະ ປາສະຈາກຫົວໃຈທີ່ຢຳເກງພຣະເຈົ້າຢ່າງສິ້ນເຊີງນັ້ນ ຢ່າງໜ້ອຍທີ່ສຸດກໍສະແດງໃຫ້ເຫັນວ່າພວກເຂົາບໍ່ມີຄວາມເມດຕາ, ພວກເຂົາຕໍ່າຊ້າ ແລະ ພວກເຂົາມີຄວາມເປັນມະນຸດທີ່ບໍ່ດີ. ມັນບໍ່ແມ່ນແບບນີ້ບໍ? (ແມ່ນແລ້ວ, ມັນແມ່ນ).

ມີການສະແດງອອກຫຼາຍຢ່າງທີ່ກ່ຽວຂ້ອງກັບເງື່ອນໄຂຕິດໂຕມາແຕ່ເກີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມຂອງຄົນໆໜຶ່ງ. ມື້ນີ້ພວກເຮົາໄດ້ໂອ້ລົມກັນເຖິງບາງສ່ວນຂອງພວກມັນແບບຫຍໍ້ໆແລ້ວ; ອາດຈະຍັງມີການສະແດງອອກອື່ນໆອີກ ເຊິ່ງພວກເຮົາສາມາດເວົ້າເຖິງໃນການໂອ້ລົມຄັ້ງຕໍ່ໆໄປ. ສຳລັບມື້ນີ້ ຂໍຈົບການໂອ້ລົມຂອງພວກເຮົາໄວ້ພຽງເທົ່ານີ້. ລາກ່ອນ!

ວັນທີ 23 ກັນຍາ 2023


ວິທີການໄລ່ຕາມເສາະຫາຄວາມຈິງ (5)

ພາກເພີ່ມເຕີມ: ວິທີການຮັບມືກັບຂ່າວລືທີ່ບໍ່ມີມູນຄວາມຈິງ

ເມື່ອບໍ່ດົນມານີ້ ມີບາງຄົນໄດ້ຍິນຂ່າວລືທີ່ບໍ່ມີມູນຄວາມຈິງທີ່ເປັນລົບບາງຢ່າງບໍ? (ແມ່ນແລ້ວ). ປະຕິກິລິຍາຂອງພວກເຈົ້າເປັນແນວໃດ ເມື່ອພວກເຈົ້າໄດ້ຍິນຂ່າວລືທີ່ບໍ່ມີມູນຄວາມຈິງເຫຼົ່ານີ້? ພວກເຈົ້າຢ້ານບໍ? ພວກເຈົ້າຢາກຮູ້ຢາກເຫັນບໍ? ພວກເຈົ້າຢາກຮູ້ບໍວ່າຂ່າວລືທີ່ບໍ່ມີມູນຄວາມຈິງເຫຼົ່ານີ້ແມ່ນກ່ຽວກັບຫຍັງ? (ພວກຂ້ານ້ອຍບໍ່ຢາກຮູ້ ເພາະພວກຂ້ານ້ອຍຮູ້ຢູ່ແລ້ວວ່າພະຍານາກໃຫຍ່ສີແດງມັກຈະປັ້ນແຕ່ງຂ່າວລືຈາກເລື່ອງທີ່ບໍ່ມີມູນຄວາມຈິງ. ບໍ່ວ່າມັນຈະເວົ້າຫຍັງກໍຕາມ ມັນກໍເປັນເລື່ອງເທັດ. ດ້ວຍເຫດນັ້ນ ພວກຂ້ານ້ອຍຈຶ່ງບໍ່ສົນໃຈລາຍລະອຽດຂອງຂ່າວລືທີ່ບໍ່ມີມູນຄວາມຈິງເຫຼົ່ານີ້ ແລະ ບໍ່ຢາກພະຍາຍາມຄວາມເຂົ້າໃຈຄຳເວົ້າມານຮ້າຍທີ່ມັນເວົ້າ). ພະຍານາກໃຫຍ່ສີແດງປັ້ນແຕ່ງຂ່າວລືທີ່ບໍ່ມີມູນຄວາມຈິງທຸກຮູບແບບເພື່ອເຮັດໃຫ້ຫຼົງຜິດ ແລະ ເຮັດໃຫ້ຜູ້ຄົນເສື່ອມຊາມ ແລະ ຫຼາຍຄົນກໍຖືກເຮັດໃຫ້ຫຼົງຜິດ ຫຼັງຈາກທີ່ໄດ້ຍິນຂ່າວລືທີ່ບໍ່ມີມູນຄວາມຈິງເຫຼົ່ານັ້ນ. ບາງຄົນເກີດຄວາມຢ້ານກົວ ແລະ ບໍ່ກ້າຍອມຮັບເສັ້ນທາງທີ່ແທ້ຈິງ; ບາງຄົນທີ່ຍອມຮັບເສັ້ນທາງທີ່ແທ້ຈິງແລ້ວກໍເກີດຄວາມສົງໄສເຊັ່ນກັນ ແລະ ບໍ່ຢາກເຊື່ອໃນພຣະເຈົ້າອີກຕໍ່ໄປ. ກ່ອນທີ່ຈະໄດ້ຍິນຂ່າວລືທີ່ບໍ່ມີມູນຄວາມຈິງຂອງພະຍານາກໃຫຍ່ສີແດງ ຄົນເຫຼົ່ານີ້ເບິ່ງຄືວ່າມີຄວາມເຊື່ອໃນພຣະເຈົ້າໂດຍປາສະຈາກຄວາມສົງໄສໃດໆ ແລະ ເຕັມໃຈທີ່ຈະຕິດຕາມພຣະເຈົ້າ ແລະ ປະຕິບັດໜ້າທີ່ຂອງພວກເຂົາ. ແຕ່ຫຼັງຈາກທີ່ໄດ້ຍິນຂ່າວລືທີ່ບໍ່ມີມູນຄວາມຈິງ ພວກເຂົາກໍເກີດຄວາມສົງໄສໃນທັນທີ ແລະ ບໍ່ມີໃຈທີ່ຈະຕິດຕາມພຣະເຈົ້າ ແລະ ປະຕິບັດໜ້າທີ່ຂອງພວກເຂົາອີກຕໍ່ໄປ. ໂດຍສະເພາະຢ່າງຍິ່ງ ບາງຄົນໃນບັນດາຜູ້ທີ່ຖືກຈັບກຸມໂດຍພະຍານາກໃຫຍ່ສີແດງ ພາຍໃຕ້ການບີບບັງຄັບຈາກການທໍລະມານຢ່າງໂຫດຮ້າຍຂອງມັນ ກໍຍອມຈຳນົນ ແລະ ປະຕິເສດພຣະນາມຂອງພຣະເຈົ້າ ແລະ ບາງຄົນໃນພວກເຂົາກໍເຊັນຊື່ໃນ “ຖະແຫຼງການສາມສະບັບ” ແລະ ເຖິງກັບຖືກບັງຄັບໃຫ້ດູໝິ່ນພຣະເຈົ້າດ້ວຍຄຳເວົ້າ. ມີຄົນແບບນີ້ຢູ່ບໍ່ໜ້ອຍເລີຍ. ພວກເຈົ້າທຸກຄົນລ້ວນແຕ່ໄດ້ຍິນຂ່າວລືທີ່ບໍ່ມີມູນຄວາມຈິງ ແລະ ການໂຄສະນາຊວນເຊື່ອທີ່ເປັນລົບມາຫຼາຍແລ້ວ ແລະ ຍັງໄດ້ເຫັນອີກວ່າ ຫຼັງຈາກທີ່ພະຍານາກໃຫຍ່ສີແດງຈັບກຸມຜູ້ທີ່ເຊື່ອໃນພຣະເຈົ້າ ມັນກໍລ້າງສະໝອງພວກເຂົາ, ແທ້ຈິງແລ້ວ ມີຄົນບໍ່ໜ້ອຍທີ່ຖືກເຮັດໃຫ້ຫຼົງຜິດ. ຍິ່ງໄປກວ່ານັ້ນ ມັນຍັງໃຊ້ຜູ້ທີ່ທໍລະຍົດພຣະເຈົ້າໃຫ້ຮັບໃຊ້ມັນ ໂດຍໃຫ້ພວກເຂົາຕິດຕາມເບິ່ງຄຣິສຕະຈັກ ແລະ ຕິດຕາມ ແລະ ຕາມສະກົດຮອຍຜູ້ທີ່ເຊື່ອໃນພຣະເຈົ້າ. ເພື່ອທີ່ຈະກວາດລ້າງຄວາມເຊື່ອທາງສາສະໜາ ແລະ ກຳຈັດຄຣິສຕະຈັກຂອງພຣະເຈົ້າ ພະຍານາກໃຫຍ່ສີແດງຈຶ່ງຖືວ່າການກົດຂີ່ ແລະ ການຈັບກຸມປະຊາກອນທີ່ພຣະເຈົ້າເລືອກເປັນວຽກງານທີ່ມີຄວາມສຳຄັນລະດັບຊາດ, ເປັນພາລະກິດທາງການເມືອງ ແລະ ດຳເນີນການຢ່າງຮອບຄອບ ແລະ ໃຊ້ຄວາມພະຍາຍາມຢ່າງຫຼວງຫຼາຍ. ສິ່ງນີ້ເຮັດໃຫ້ຜູ້ທີ່ເຊື່ອໃນພຣະເຈົ້າຫຼາຍຄົນຮູ້ສຶກຢ້ານກົວ ດັ່ງນັ້ນ ພວກເຂົາຈຶ່ງບໍ່ກ້າເຊື່ອໃນພຣະເຈົ້າ ແລະ ບໍ່ກ້າປະຕິບັດໜ້າທີ່ຂອງພວກເຂົາ. ໂດຍສະເພາະຫຼັງຈາກທີ່ໄດ້ຍິນຂ່າວລືທີ່ບໍ່ມີມູນຄວາມຈິງທີ່ປັ້ນແຕ່ງໂດຍພະຍານາກໃຫຍ່ສີແດງ ຫຼາຍຄົນກໍຖືກເຮັດໃຫ້ຫຼົງຜິດ. ສຳລັບຂ່າວລືທີ່ບໍ່ມີມູນຄວາມຈິງເຫຼົ່ານີ້ ເຮືອນຂອງພຣະເຈົ້າໄດ້ສະຫຼຸບ ແລະ ໄຈ້ແຍກພວກມັນມາດົນແລ້ວ ດັ່ງນັ້ນ ຈຶ່ງບໍ່ຈຳເປັນຕ້ອງໂອ້ລົມກ່ຽວກັບພວກມັນຢູ່ບ່ອນນີ້. ຖ້າເຈົ້າປະເຊີນກັບການຖືກຈັບກຸມຢ່າງແທ້ຈິງ ແລະ ພະຍານາກໃຫຍ່ສີແດງໃຊ້ຂ່າວລືທີ່ບໍ່ມີມູນຄວາມຈິງເຫຼົ່ານີ້ເພື່ອພະຍາຍາມລ້າງສະໝອງເຈົ້າ, ບັງຄັບໃຫ້ເຈົ້າສະແດງຈຸດຢືນ ແລະ ບັງຄັບໃຫ້ເຈົ້າເຊັນຊື່ໃນ “ຖະແຫຼງການສາມສະບັບ”, ເຈົ້າຄວນເຮັດແນວໃດ? ຕອນນີ້ພວກເຈົ້າຮູ້ແລ້ວວ່າຂ່າວລືທີ່ບໍ່ມີມູນຄວາມຈິງທີ່ປັ້ນແຕ່ງໂດຍພະຍານາກໃຫຍ່ສີແດງນັ້ນລ້ວນແຕ່ເປັນເລື່ອງເທັດ, ເປັນການເຮັດໃຫ້ຫຼົງຜິດ ແລະ ເປັນການຫຼອກລວງ. ເຖິງແມ່ນວ່າທັດສະນະຄະຕິຂອງພວກເຈົ້າຄືການບໍ່ຟັງ ແລະ ບໍ່ເບິ່ງ ແລະ ບໍ່ເຊື່ອຂ່າວລືເຫຼົ່ານັ້ນກໍຕາມ ແຕ່ຖ້າຂ່າວລືທີ່ບໍ່ມີມູນຄວາມຈິງເຫຼົ່ານີ້ຖືກວາງໄວ້ຕໍ່ໜ້າເຈົ້າ, ເຮັດໃຫ້ເຈົ້າໄດ້ຍິນພວກມັນ, ໄດ້ເຫັນພວກມັນ ແລະ ເຖິງກັບຄິດວ່າພວກມັນເປັນຂໍ້ເທັດຈິງ, ເຈົ້າຈະຫວັ່ນໄຫວບໍ? ເຈົ້າຈະຄິດແນວໃດໃນໃຈຂອງເຈົ້າ? ເຈົ້າຢາກຮູ້ຄວາມຈິງກ່ຽວກັບຂໍ້ເທັດຈິງບໍ? ເຈົ້າຢາກກວດສອບຂໍ້ເທັດຈິງເຫຼົ່ານັ້ນບໍ? ສຳລັບການທີ່ພະຍານາກໃຫຍ່ສີແດງປັ້ນແຕ່ງຂ່າວລືທີ່ບໍ່ມີມູນຄວາມຈິງເພື່ອເຮັດໃຫ້ຫຼົງຜິດ ແລະ ຂົ່ມຂູ່ຜູ້ຄົນ ຫຼື ໃຊ້ຂ່າວລືທີ່ບໍ່ມີມູນຄວາມຈິງ ແລະ ລັດທິອະເທວະນິຍົມເພື່ອລ້າງສະໝອງຜູ້ຄົນ ແລະ ດຳເນີນວຽກງານທາງດ້ານອຸດົມການ ພວກເຮົາຈຳເປັນຕ້ອງໂອ້ລົມຄວາມຈິງເພື່ອສ້າງພູມຄຸ້ມກັນໃຫ້ກັບຜູ້ຄົນບໍ? ນີ້ແມ່ນລາຍການວຽກງານທີ່ຈຳເປັນບໍ? ບາງຄົນເວົ້າວ່າ “ພະຍານາກໃຫຍ່ສີແດງໄດ້ປັ້ນແຕ່ງຂ່າວລືທີ່ບໍ່ມີມູນຄວາມຈິງກ່ຽວກັບພວກເຮົາມາຫຼາຍປີແລ້ວ ໂດຍສະເພາະຂ່າວລືທີ່ບໍ່ມີມູນຄວາມຈິງກ່ຽວກັບພຣະຄຣິສ, ກ່ຽວກັບຄົນທີ່ພຣະວິນຍານບໍລິສຸດໃຊ້ງານ ແລະ ກ່ຽວກັບຄຣິສຕະຈັກ ແລະ ວຽກງານຂອງຄຣິສຕະຈັກ. ພວກເຮົາບໍ່ເຄີຍຊີ້ແຈງຂ່າວລືເຫຼົ່ານັ້ນ, ບໍ່ເຄີຍອອກມາເພື່ອສະແດງທັດສະນະຄະຕິ ຫຼື ມຸມມອງຂອງພວກເຮົາໃຫ້ຊັດເຈນ, ບໍ່ເຄີຍແກ້ຕົວໃດໆເລີຍ, ສິ່ງນີ້ເໝາະສົມແລ້ວບໍ?” ບາງຄົນ ນັບຕັ້ງແຕ່ເວລາທີ່ພວກເຂົາເລີ່ມເຊື່ອໃນພຣະເຈົ້າຈົນເຖິງປັດຈຸບັນ ກໍບໍ່ເຄີຍສາມາດແຍກແຍະຂ່າວລືທີ່ບໍ່ມີມູນຄວາມຈິງຕ່າງໆຂອງພະຍານາກໃຫຍ່ສີແດງ ແລະ ໂລກທາງສາສະໜາໄດ້ຢ່າງຊັດເຈນເລີຍ. ໃນໃຈຂອງພວກເຂົາ ພວກເຂົາມີເຄື່ອງໝາຍຄຳຖາມກ່ຽວກັບເລື່ອງເຫຼົ່ານີ້ຢູ່ສະເໝີ. ເຄື່ອງໝາຍຄຳຖາມນີ້ບໍ່ໄດ້ໝາຍເຖິງຄວາມບໍ່ເຊື່ອຢ່າງສິ້ນເຊີງ ແລະ ບໍ່ແມ່ນຄວາມເຊື່ອຢ່າງສິ້ນເຊີງ; ໃນທາງກົງກັນຂ້າມ ມັນໝາຍຄວາມວ່າພວກເຂົາເລືອກຈຸດຢືນແບບເປັນກາງເພື່ອເບິ່ງເລື່ອງເຫຼົ່ານີ້ ໂດຍຄິດວ່າສິ່ງເຫຼົ່ານີ້ອາດຈະເປັນຂ່າວລືທີ່ບໍ່ມີມູນຄວາມຈິງທີ່ປັ້ນແຕ່ງໂດຍພະຍານາກໃຫຍ່ສີແດງທັງໝົດ ຫຼື ພວກມັນອາດຈະເປັນຂໍ້ເທັດຈິງ. ຄຳວ່າ “ອາດຈະເປັນ” ນີ້ສະທ້ອນໃຫ້ເຫັນເຖິງມຸມມອງຂອງການສະແຫວງຫາຄວາມຈິງບໍ? (ບໍ່). ນີ້ຄືມຸມມອງທີ່ເຊື່ອວ່າຂ່າວລືທີ່ບໍ່ມີມູນຄວາມຈິງຈຳເປັນຕ້ອງໄດ້ຮັບການກວດສອບ ແລະ ຢືນຢັນ ຫຼື ເປັນມຸມມອງໃນການລໍຖ້າ ແລະ ສັງເກດການ ໂດຍລໍຖ້າໃຫ້ຄົນທີ່ຮູ້ຂໍ້ເທັດຈິງມາເປີດເຜີຍສະຖານະການທີ່ແທ້ຈິງບາງຢ່າງ. ບອກເຮົາເບິ່ງ ພວກເຈົ້າຄິດວ່າຜົນສະທ້ອນແບບໃດທີ່ຈະເກີດຂຶ້ນຈາກການທີ່ຜູ້ຄົນມີມຸມມອງໃດໜຶ່ງໃນສອງມຸມມອງນີ້? ຄົນແບບນັ້ນຈະຕົກຢູ່ໃນອັນຕະລາຍບໍ? ມຸມມອງໃດໃນສອງມຸມມອງນີ້ທີ່ສາມາດເຮັດໃຫ້ຜູ້ຄົນຢືນຢູ່ໄດ້ຢ່າງໝັ້ນຄົງ? (ບໍ່ມີມຸມມອງໃດໃນສອງມຸມມອງນີ້ທີ່ສາມາດເຮັດໃຫ້ຜູ້ຄົນຢືນຢູ່ໄດ້ຢ່າງໝັ້ນຄົງ. ຖ້າຄົນໃດຄົນໜຶ່ງມີຄວາມຄິດທີ່ວ່າ “ອາດຈະເປັນ” ນີ້ ມັນກໍສະແດງໃຫ້ເຫັນວ່າພວກເຂົາຍັງບໍ່ແນ່ໃຈກ່ຽວກັບເສັ້ນທາງທີ່ແທ້ຈິງ ແລະ ຍັງມີອົງປະກອບຂອງຄວາມສົງໄສຢູ່ພາຍໃນຕົວພວກເຂົາ. ໃນກໍລະນີນີ້ ຂ່າວລືທີ່ບໍ່ມີມູນຄວາມຈິງຈຶ່ງກາຍເປັນການລອງໃຈຄັ້ງຍິ່ງໃຫຍ່ສຳລັບພວກເຂົາ. ຖ້າຜູ້ຄົນບໍ່ສາມາດແນ່ໃຈກ່ຽວກັບເສັ້ນທາງທີ່ແທ້ຈິງ, ບໍ່ສາມາດເຊື່ອໃນຄວາມຈິງ ແລະ ບໍ່ສາມາດເບິ່ງທະລຸເຖິງແກ່ນແທ້ຂອງພະຍານາກໃຫຍ່ສີແດງໄດ້ ຄວາມຈິງແລ້ວ ພວກເຂົາກໍຕົກຢູ່ໃນອັນຕະລາຍອັນໃຫຍ່ຫຼວງ). ຄົນເຫຼົ່ານີ້ຈົນເຖິງທຸກມື້ນີ້ ກໍຍັງບໍ່ແນ່ໃຈກ່ຽວກັບເສັ້ນທາງທີ່ແທ້ຈິງ. ແກ່ນແທ້ຂອງພວກເຂົາແມ່ນຫຍັງ? (ໂດຍແກ່ນແທ້ແລ້ວ ພວກເຂົາແມ່ນຜູ້ບໍ່ເຊື່ອ). ພວກເຂົາແມ່ນຜູ້ບໍ່ເຊື່ອ. ມີຄົນຈຳນວນຫຼາຍບໍທີ່ມີມຸມມອງໃດໃນສອງມຸມມອງນີ້? ແນ່ນອນວ່າ ມີຢູ່ບໍ່ໜ້ອຍເລີຍ. ເມື່ອຄົນເຫຼົ່ານີ້ໄດ້ຍິນຂ່າວລືທີ່ບໍ່ມີມູນຄວາມຈິງ ພວກເຂົາກໍເກີດຄວາມສົງໄສກ່ຽວກັບພຣະເຈົ້າໃນໃຈຂອງພວກເຂົາ ແລະ ຢາກສືບຫາຕົ້ນຕໍຂອງຂ່າວລືທີ່ບໍ່ມີມູນຄວາມຈິງ ເພື່ອທຳຄວາມເຂົ້າໃຈວ່າພວກມັນເປັນຄວາມຈິງ ຫຼື ເປັນເລື່ອງເທັດ. ເຖິງຢ່າງໃດກໍຕາມ ເນື່ອງຈາກພວກເຂົາບໍ່ຮູ້ວິທີສະແຫວງຫາຄວາມຈິງເພື່ອແກ້ໄຂເລື່ອງນີ້ ໃນທີ່ສຸດ ພວກເຂົາກໍພຽງແຕ່ປ່ອຍໃຫ້ມັນບໍ່ໄດ້ຮັບການແກ້ໄຂ. ຄວາມຈິງແລ້ວ ບັນຫານີ້ຍັງຄົງມີຢູ່ໃນໃຈຂອງພວກເຂົາ ແລະ ບໍ່ໄດ້ຮັບການແກ້ໄຂ. ເມື່ອພວກເຈົ້າໄດ້ຍິນຂ່າວລືທີ່ບໍ່ມີມູນຄວາມຈິງເຫຼົ່ານີ້ ພວກເຈົ້າໄດ້ສະແຫວງຫາຄວາມຈິງບໍ? ພວກເຈົ້າສະແຫວງຫາຄວາມຈິງເພື່ອໄຈ້ແຍກ ແລະ ແຍກແຍະຂ່າວລືທີ່ບໍ່ມີມູນຄວາມຈິງ ຫຼື ພວກເຈົ້າກວດສອບຂ່າວລືທີ່ບໍ່ມີມູນຄວາມຈິງເທື່ອລະຢ່າງ ເພື່ອຈຳແນກວ່າພວກມັນຖືກ ຫຼື ຜິດ ແລະ ເບິ່ງວ່າພວກມັນເປັນຄວາມຈິງ ຫຼື ເປັນເລື່ອງເທັດແທ້ໆບໍ? ຫຼັງຈາກທີ່ພວກເຈົ້າໄດ້ຍິນຂ່າວລືທີ່ບໍ່ມີມູນຄວາມຈິງ ພວກເຈົ້າກໍພຽງແຕ່ຄິດໃນໃຈວ່າພວກມັນບໍ່ເປັນຄວາມຈິງ, ຄິດວ່ານີ້ເປັນພຽງການທີ່ພະຍານາກໃຫຍ່ສີແດງປັ້ນແຕ່ງຂ່າວລືທີ່ບໍ່ມີມູນຄວາມຈິງ ແລະ ດຳເນີນການໃສ່ຮ້າຍປ້າຍສີເທົ່ານັ້ນ ແຕ່ພວກເຈົ້າບໍ່ໄດ້ໂຕ້ແຍ້ງຂ່າວລືເຫຼົ່ານັ້ນໂດຍອີງໃສ່ຄວາມຈິງ ແລະ ຂໍ້ເທັດຈິງ ແລະ ຄວາມຈິງແລ້ວ ພວກເຈົ້າຍັງມີຄວາມສົງໄສບາງຢ່າງໃນໃຈຂອງພວກເຈົ້າ ແລະ ພຽງແຕ່ໃຊ້ຄຳເວົ້າທີ່ເປັນຫຼັກຄຳສອນເຫຼົ່ານີ້ ເພື່ອແກ້ໄຂຄວາມສົງໄສຂອງພວກເຈົ້າ. ການຄິດແບບນີ້ສາມາດເຮັດໃຫ້ພວກເຈົ້າຢືນຢູ່ໄດ້ຢ່າງໝັ້ນຄົງບໍ? ນີ້ຄືການສະແຫວງຫາຄວາມຈິງບໍ? ສິ່ງນີ້ສະແດງໃຫ້ເຫັນວ່າພວກເຈົ້າເຂົ້າໃຈຄວາມຈິງ ແລະ ໄດ້ຮັບເອົາຄວາມຈິງແລ້ວບໍ? ບັນຫາໄດ້ຮັບການແກ້ໄຂທີ່ຕົ້ນຕໍຂອງມັນແລ້ວບໍ? (ບໍ່). ສະນັ້ນ ພວກເຈົ້າຢາກໃຊ້ຄວາມຈິງເພື່ອແກ້ໄຂບັນຫານີ້ ເພື່ອທີ່ພວກເຈົ້າຈະສາມາດແຍກແຍະຂ່າວລືທີ່ບໍ່ມີມູນຄວາມຈິງເຫຼົ່ານີ້, ບໍ່ຖືກເຮັດໃຫ້ຫຼົງຜິດ, ບໍ່ມີຄຳຖາມໃດໆໃນໃຈຂອງພວກເຈົ້າ ແລະ ກຳຈັດຄວາມສົງໄສ, ຄວາມລະແວງ ແລະ ຄວາມລະມັດລະວັງຂອງພວກເຈົ້າທີ່ມີຕໍ່ເຮົາຢ່າງສິ້ນເຊີງບໍ? ບາງຄົນຄິດວ່າ “ນັບຕັ້ງແຕ່ເວລາທີ່ພວກເຮົາເລີ່ມເຊື່ອໃນພຣະເຈົ້າຈົນເຖິງປັດຈຸບັນ ພວກເຮົາໄດ້ຟັງຄຳເທດສະໜາຂອງພຣະອົງ ແລະ ຍອມຮັບການຫົດນ້ຳ ແລະ ການລ້ຽງດູຂອງພຣະອົງ ແລ້ວພວກເຮົາກໍໄດ້ຮັບຜົນປະໂຫຍດ ແລະ ມີຄວາມຄືບໜ້າບາງຢ່າງ. ແຕ່ພວກເຮົາບໍ່ໄດ້ດຳລົງຊີວິດຢູ່ຮ່ວມກັບພຣະອົງຢ່າງແທ້ຈິງ ຫຼື ມີການຕິດຕໍ່ທີ່ແທ້ຈິງກັບພຣະອົງໃນຖານະບຸກຄົນ. ສະນັ້ນ ພວກເຮົາຈຶ່ງມືດແປດດ້ານ ແລະ ບໍ່ມີຂໍ້ມູນເລີຍວ່າພຣະອົງເປັນຄົນແບບໃດ, ບຸກຄະລິກ ແລະ ລັກສະນະຂອງພຣະອົງເປັນແນວໃດ ແລະ ພຣະອົງດຳເນີນຊີວິດແບບໃດ”. ນັ້ນກໍຄື ເມື່ອເວົ້າເຖິງການສະແດງອອກ ແລະ ການເປີດເຜີຍຕ່າງໆກ່ຽວກັບຄວາມເປັນມະນຸດຂອງເນື້ອໜັງນີ້ ພ້ອມທັງຊີວິດຂອງເຮົາ ແລະ ທັດສະນະຄະຕິ ແລະ ການສະແດງອອກທີ່ສະເພາະເຈາະຈົງຂອງເຮົາໃນການຈັດການກັບຜູ້ຄົນ ແລະ ເລື່ອງຕ່າງໆ ຜູ້ຄົນມັກຈະຕັ້ງເຄື່ອງໝາຍຄຳຖາມກັບສິ່ງເຫຼົ່ານີ້ຢູ່ສະເໝີ ແລະ ມີຄວາມເຄືອບແຄງໃຈຕໍ່ສິ່ງເຫຼົ່ານີ້. ໃນດ້ານໜຶ່ງ ການທີ່ຜູ້ຄົນມີຄວາມເຄືອບແຄງໃຈເຫຼົ່ານີ້ແມ່ນມາຈາກການທີ່ຜູ້ຄົນເອງບໍ່ແນ່ໃຈ 100% ກ່ຽວກັບການບັງເກີດເປັນມະນຸດຂອງພຣະເຈົ້າ ແລະ ໃນອີກດ້ານໜຶ່ງ ມັນມາຈາກການທີ່ຜູ້ຄົນໄດ້ຮັບອິດທິພົນຈາກຂ່າວລືທີ່ບໍ່ມີມູນຄວາມຈິງຂອງໂລກທາງສາສະໜາ ຫຼື ພະຍານາກໃຫຍ່ສີແດງ ເພາະຄວາມເຂົ້າໃຈຄວາມຈິງຂອງພວກເຂົາຕື້ນເຂີນເກີນໄປ. ດັ່ງນັ້ນ ພວກເຈົ້າຈຶ່ງມີການຄາດເດົາຫຼາຍຢ່າງກ່ຽວກັບເຮົາ. ແນ່ນອນວ່າ ເນື້ອໃນຂອງການຄາດເດົາເຫຼົ່ານີ້ຍ່ອມບໍ່ເປັນບວກ ຫຼື ເໝາະສົມຢ່າງແນ່ນອນ; ມັນຍ່ອມມີອົງປະກອບທີ່ມືດມົນ ແລະ ເປັນລົບບາງຢ່າງ. ການມີການຄາດເດົາເຫຼົ່ານີ້ເປັນສິ່ງທີ່ດີ ຫຼື ເປັນສິ່ງທີ່ບໍ່ດີສຳລັບພວກເຈົ້າ? ມັນເປັນພາລະ, ເປັນພັນທະນາການ ຫຼື ເປັນແຮງກະຕຸ້ນ? ພວກເຈົ້າຄິດແນວໃດ? (ຖ້າຜູ້ຄົນມີການຄາດເດົາທີ່ເປັນລົບເຫຼົ່ານີ້ໃນໃຈຂອງພວກເຂົາ ມັນກໍບໍ່ແມ່ນສິ່ງທີ່ດີ ແຕ່ມັນເປັນພາລະ. ມັນຈະເຮັດໃຫ້ຜູ້ຄົນລະມັດລະວັງຕໍ່ພຣະເຈົ້າ; ມັນຈະບໍ່ຊ່ວຍຫຍັງເລີຍໃນຄວາມເຊື່ອໃນພຣະເຈົ້າຂອງພວກເຂົາ). ສິ່ງທີ່ເປັນລົບເຫຼົ່ານີ້ມີຜົນກະທົບແນວໃດຕໍ່ພວກເຈົ້າ? ພວກມັນຈະກໍ່ໃຫ້ເກີດຜົນສະທ້ອນແນວໃດ? ໃນບາງສະພາບແວດລ້ອມ ສິ່ງເຫຼົ່ານີ້ເປັນອັນຕະລາຍສຳລັບເຈົ້າບໍ? (ແມ່ນແລ້ວ). ເນື່ອງຈາກສິ່ງເຫຼົ່ານີ້ເປັນພາລະ ແລະ ບໍ່ແມ່ນສິ່ງທີ່ດີສຳລັບເຈົ້າ ເຈົ້າຄວນໃຊ້ຄວາມຈິງເພື່ອແກ້ໄຂພວກມັນບໍ? ຫຼື ເຈົ້າຄວນປະຖິ້ມພວກມັນໄປ, ບໍ່ສົນໃຈພວກມັນ ແລະ ບໍ່ຄິດກ່ຽວກັບພວກມັນ ໂດຍການລໍຖ້າຈົນກວ່າຈະມີບັນຫາເກີດຂຶ້ນແທ້ໆຈຶ່ງຄ່ອຍຈັດການກັບພວກມັນບໍ? ທັດສະນະຄະຕິຂອງພວກເຈົ້າແມ່ນຫຍັງ? (ເມື່ອຂ້ານ້ອຍໄດ້ຍິນຂ່າວລືທີ່ບໍ່ມີມູນຄວາມຈິງ ຂ້ານ້ອຍກໍປະຖິ້ມພວກມັນໄປ ແລະ ບໍ່ສົນໃຈພວກມັນ. ແຕ່ບໍ່ດົນມານີ້ ໂດຍຜ່ານການໂອ້ລົມຂອງພຣະເຈົ້າ ຂ້ານ້ອຍໄດ້ຮັບຮູ້ວ່າເມື່ອບັນຫາເຫຼົ່ານີ້ເກີດຂຶ້ນ ພວກມັນຕ້ອງໄດ້ຮັບການແກ້ໄຂດ້ວຍຄວາມຈິງ. ຖ້າບໍ່ດັ່ງນັ້ນ ຄົນໆໜຶ່ງກໍບໍ່ສາມາດວາງພາລະນີ້ລົງຈາກໃຈຂອງຕົນໄດ້ ແລະ ໃນບາງສະຖານະການ ມັນກໍສາມາດນຳໄປສູ່ຜົນສະທ້ອນທີ່ບໍ່ດີ ເຖິງຂັ້ນສົງໄສພຣະເຈົ້າ ແລະ ປະຕິເສດພຣະເຈົ້າ ເຊິ່ງເປັນສິ່ງທີ່ອັນຕະລາຍຫຼາຍ). ເຖິງແມ່ນວ່າເຈົ້າຈະເວົ້າອອກມາຢ່າງຊັດເຈນວ່າສິ່ງເຫຼົ່ານີ້ແມ່ນຂ່າວລືທີ່ບໍ່ມີມູນຄວາມຈິງ ແຕ່ຖ້າເຈົ້າບໍ່ເຄີຍແຍກແຍະຂ່າວລືທີ່ບໍ່ມີມູນຄວາມຈິງເຫຼົ່ານີ້ຢ່າງແທ້ຈິງ ຫຼື ມີທັດສະນະຄະຕິທີ່ຖືກຕ້ອງຕໍ່ພວກມັນ ແລະ ແບກຮັບສິ່ງທີ່ເປັນລົບເຫຼົ່ານີ້ໄວ້ໃນໃຈຂອງເຈົ້າຢູ່ສະເໝີ ແລ້ວເຈົ້າກໍມັກຈະຖືກບີບຄັ້ນໂດຍສິ່ງເຫຼົ່ານີ້. ຂ່າວລືທີ່ບໍ່ມີມູນຄວາມຈິງເຫຼົ່ານີ້ຈະເປັນຄືກັບລະເບີດເວລາສຳລັບເຈົ້າ ເຊິ່ງພ້ອມທີ່ຈະລະເບີດໄດ້ຕະຫຼອດເວລາ ແລະ ໄດ້ທຸກສະຖານທີ່. ຜົນສະທ້ອນຂອງສິ່ງນີ້ຈະບໍ່ສາມາດຈິນຕະນາການໄດ້ຢ່າງແນ່ນອນ ແລະ ເຈົ້າກໍຈະຖືກລະເບີດຈົນແຫຼກລະອຽດ. ຜູ້ທີ່ເຊັນຊື່ໃນ “ຖະແຫຼງການສາມສະບັບ” ບໍ່ແມ່ນຜູ້ທີ່ໄດ້ຈູດຊະນວນລະເບີດ ແລະ ລະເບີດຕົນເອງຈົນແຫຼກລະອຽດບໍ? ຫຼັງຈາກທີ່ພວກເຂົາເຊັນຊື່ໃນ “ຖະແຫຼງການສາມສະບັບ” ພະຍານາກໃຫຍ່ສີແດງກໍຍັງບໍ່ຍອມລົດລະ. ມັນຮຽກຮ້ອງໃຫ້ພວກເຂົາຕ້ອງເວົ້າບາງສິ່ງທີ່ເປັນການດູໝິ່ນພຣະເຈົ້າທາງຄຳເວົ້າ ແລ້ວຈຶ່ງຈະຖືວ່າເລື່ອງນັ້ນໄດ້ສິ້ນສຸດລົງ. ເຖິງແມ່ນວ່າພວກເຂົາຈະບໍ່ເຕັມໃຈຢູ່ໃນຫົວໃຈຂອງພວກເຂົາ ແຕ່ພວກເຂົາກໍຮູ້ສຶກວ່າພວກເຂົາບໍ່ມີທາງເລືອກ ແລະ ຍອມຈຳນົນຕໍ່ຊາຕານເພື່ອຫຼີກລ່ຽງການຕິດຄຸກ. ຫຼັງຈາກທີ່ດູໝິ່ນພຣະເຈົ້າດ້ວຍຄຳເວົ້າແລ້ວ ພວກເຂົາກໍຮູ້ສຶກວ່າຄວາມຫວັງໃນການໄດ້ຮັບພອນຂອງພວກເຂົາໄດ້ສູນສິ້ນໄປແລ້ວ, ພວກເຂົາໝົດຫວັງຢ່າງສິ້ນເຊີງແລ້ວ. ພວກເຂົາບໍ່ຈຳເປັນຕ້ອງຄິດອີກຕໍ່ໄປວ່າຂ່າວລືທີ່ບໍ່ມີມູນຄວາມຈິງເຫຼົ່ານັ້ນເປັນຄວາມຈິງ ຫຼື ເປັນເລື່ອງເທັດ ແລ້ວຄວາມຫ່ວງໃຍ, ຄວາມກັງວົນ, ຄວາມຂີ້ຢ້ານ ແລະ ຄວາມຢ້ານກົວທີ່ພວກເຂົາໄດ້ແບກຮັບຕະຫຼອດຫຼາຍປີທີ່ເຊື່ອໃນພຣະເຈົ້າກໍຫາຍໄປຢ່າງສິ້ນເຊີງ. ໃນເວລາດຽວກັນ ຄວາມຫວັງໃນຄວາມລອດພົ້ນຂອງພວກເຂົາກໍພັງທະລາຍລົງເຊັ່ນກັນ. ບອກເຮົາເບິ່ງ ເຖິງແມ່ນວ່າຜູ້ຄົນຈະສົງໄສໃນພຣະເຈົ້າທີ່ບັງເກີດເປັນມະນຸດ ຫຼື ກະແສນີ້ ພວກເຂົາຄວນດູໝິ່ນພຣະເຈົ້າບໍ? (ບໍ່). ເມື່ອພະຍານາກໃຫຍ່ສີແດງບອກໃຫ້ເຈົ້າດູໝິ່ນພຣະເຈົ້າ ເປັນຫຍັງເຈົ້າຈຶ່ງເຊື່ອຟັງມັນ? ບໍ່ວ່າຈະເປັນໃຜກໍຕາມ ເຖິງແມ່ນວ່າຄົນໆໜຶ່ງຈະປະຕິເສດເສັ້ນທາງທີ່ແທ້ຈິງ ຫຼື ປະຕິເສດກະແສນີ້ ພວກເຂົາກໍຍັງບໍ່ຄວນດູໝິ່ນພຣະເຈົ້າ. ຄົນທີ່ດູໝິ່ນພຣະເຈົ້າແມ່ນຄົນປະເພດໃດ? (ຄົນທີ່ສາມາດດູໝິ່ນພຣະເຈົ້າໄດ້ແມ່ນຜູ້ທີ່ມີຄວາມເປັນມະນຸດທີ່ຊົ່ວຮ້າຍ ແລະ ຍັງເປັນຜູ້ທີ່ມີຄວາມກຽດຊັງຕໍ່ຄວາມຈິງເປັນພິເສດ ແລະ ອ່ອນນ້ອມຕໍ່ອິດທິພົນຂອງຊາຕານ). ບອກເຮົາເບິ່ງ ຖ້າຜູ້ຄົນເຊື່ອໃນໃຈຢ່າງແທ້ຈິງວ່າພຣະເຈົ້າມີຢູ່ຈິງ, ເຊື່ອວ່າພຣະເຈົ້າເປັນພຣະຜູ້ສ້າງ, ເຊື່ອວ່າມະນຸດຊາດຖືກສ້າງຂຶ້ນໂດຍພຣະເຈົ້າ, ເຊື່ອວ່າຊີວິດຂອງມະນຸດຖືກປະທານໃຫ້ໂດຍພຣະເຈົ້າ ແລະ ເຊື່ອວ່າພຣະເຈົ້າມີອຳນາດສູງສຸດເໜືອທຸກຊັບພະສິ່ງ ພວກເຂົາຈະດູໝິ່ນພຣະເຈົ້າບໍ? (ບໍ່). ພວກເຂົາຈະບໍ່ມີທາງເຮັດແນວນັ້ນເດັດຂາດ. ບໍ່ວ່າຈະຢູ່ໃນສະຖານະການໃດກໍຕາມ ພວກເຂົາກໍຈະບໍ່ດູໝິ່ນພຣະເຈົ້າ. ເຖິງແມ່ນວ່າພວກເຂົາຈະສົງໄສໃນພຣະນາມຂອງພຣະເຈົ້າອົງຊົງລິດທານຸພາບສູງສຸດ ຫຼື ກະແສນີ້ ເຊິ່ງເປັນວຽກງານຂອງພຣະເຈົ້າອົງຊົງລິດທານຸພາບສູງສຸດ ພວກເຂົາກໍຈະບໍ່ມີທາງດູໝິ່ນພຣະເຈົ້າຢ່າງເດັດຂາດ. ສະນັ້ນ ຄົນປະເພດທີ່ສາມາດດູໝິ່ນພຣະເຈົ້າໄດ້ບໍ່ພຽງແຕ່ປະຕິເສດກະແສນີ້ ແລະ ປະຕິເສດພຣະເຈົ້າອົງຊົງລິດທານຸພາບສູງສຸດທີ່ບັງເກີດເປັນມະນຸດເທົ່ານັ້ນ ແຕ່ພວກເຂົາຍັງປະຕິເສດວຽກງານຂອງພຣະເຈົ້າ ແລະ ຄວາມຈິງທີ່ສະແດງອອກໂດຍພຣະເຈົ້າອີກດ້ວຍ. ແລ້ວຜູ້ຄົນປະເພດນີ້ຈັດຢູ່ໃນຄົນປະເພດໃດ? (ພວກເຂົາແມ່ນມານຮ້າຍ; ພວກເຂົາແມ່ນຄົນທີ່ປະຕິເສດພຣະເຈົ້າໃນໃຈຂອງພວກເຂົາ). ຄົນປະເພດນີ້ເປັນສ່ວນໜຶ່ງໃນພັກພວກຂອງຊາຕານ ແລະ ມານຮ້າຍ; ພວກເຂົາບໍ່ແມ່ນປະຊາກອນທີ່ພຣະເຈົ້າເລືອກ, ບໍ່ແມ່ນແກະຂອງພຣະເຈົ້າ, ພວກເຂົາບໍ່ແມ່ນມະນຸດ. ບາງຄົນຫຼັງຈາກທີ່ຖືກຈັບກຸມໂດຍພະຍານາກໃຫຍ່ສີແດງ ເພາະພວກເຂົາບໍ່ເຂົ້າໃຈຄວາມຈິງ ແລະ ບໍ່ມີການແຍກແຍະ ກໍເກີດຄວາມສົງໄສເມື່ອພວກເຂົາໄດ້ຍິນຂ່າວລືທີ່ບໍ່ມີມູນຄວາມຈິງ. ພວກເຂົາເກີດຄວາມສົງໄສກ່ຽວກັບພຣະເຈົ້າທີ່ບັງເກີດເປັນມະນຸດ ແລະ ພາຍໃຕ້ການຂົ່ມຂູ່, ການຊັກຈູງ ແລະ ການບີບບັງຄັບຈາກການທໍລະມານຢ່າງໂຫດຮ້າຍ ພວກເຂົາກໍປະຕິເສດພຣະນາມຂອງພຣະເຈົ້າ, ປະຕິເສດກະແສນີ້ເຊິ່ງເປັນວຽກງານຂອງພຣະວິນຍານບໍລິສຸດ ແລະ ປະຕິເສດຄຣິສຕະຈັກ. ສິ່ງນີ້ກໍເທົ່າກັບການທໍລະຍົດພຣະເຈົ້າແລ້ວ. ແຕ່ບາງຄົນເຖິງກັບສາມາດດູໝິ່ນພຣະເຈົ້າໄດ້, ສິ່ງນີ້ຄືການຂາດສະຕິຮູ້ສຶກຜິດຊອບ ແລະ ເຫດຜົນຢ່າງສິ້ນເຊີງ, ມັນເປັນສິ່ງທີ່ບໍ່ສາມາດໃຫ້ອະໄພໄດ້ ແລະ ມັນຄືການກະທຳບາບທີ່ບໍ່ສາມາດອະໄພໃຫ້ໄດ້. ເມື່ອເຈົ້າດູໝິ່ນຜູ້ຄົນ ຫຼື ໂຈມຕີ, ຕັດສິນ ຫຼື ທຳລາຍຊື່ສຽງພວກເຂົາ ໃນທາງກົດໝາຍ ຢ່າງຫຼາຍທີ່ສຸດສິ່ງນີ້ກໍຈະຖືກກຳນົດວ່າເປັນຄວາມຜິດຖານໝິ່ນປະໝາດ ຫຼື ໃນກໍລະນີທີ່ຮ້າຍແຮງທີ່ສຸດກໍຄືການໂຈມຕີສ່ວນບຸກຄົນ. ມັນບໍ່ໄດ້ຮ້າຍແຮງຫຼາຍ ແລະ ບໍ່ໄດ້ເຮັດໃຫ້ເຖິງແກ່ຄວາມຕາຍ. ເຖິງຢ່າງໃດກໍຕາມ ເມື່ອຄົນໃດຄົນໜຶ່ງສາມາດດູໝິ່ນພຣະເຈົ້າໄດ້ ທຳມະຊາດຂອງບັນຫາກໍປ່ຽນໄປ. ມັນບໍ່ແມ່ນພຽງແຕ່ການດູໝິ່ນພຣະເຈົ້າອີກຕໍ່ໄປ, ມັນຄືການລົບຫຼູ່ພຣະເຈົ້າ! ການລົບຫຼູ່ໝາຍຄວາມວ່າແນວໃດ? ມັນໝາຍເຖິງການໂຈມຕີ, ການທຳລາຍຊື່ສຽງ, ການດູໝິ່ນ ຫຼື ການກ່າວຮ້າຍໂດຍກົງຕໍ່ສິ່ງທີ່ເປັນບວກ, ຄວາມຈິງ ຫຼື ພຣະເຈົ້າ, ສິ່ງເຫຼົ່ານີ້ລ້ວນແຕ່ຖືວ່າເປັນການລົບຫຼູ່. ພຣະເຈົ້າຊົງບໍລິສຸດ, ພຣະເຈົ້າຊົງສູງສຸດ, ພຣະເຈົ້າມີອຳນາດສູງສຸດເໜືອມວນມະນຸດທັງໝົດ, ພຣະເຈົ້າເປັນຜູ້ທີ່ສະໜອງຊີວິດໃຫ້ກັບມວນມະນຸດ ແລະ ພຣະເຈົ້າເປັນແຫຼ່ງກຳເນີດຊີວິດຂອງມະນຸດ. ແກ່ນແທ້, ອັດຕະລັກ ແລະ ສະຖານະຂອງພຣະເຈົ້າແມ່ນສູງສຸດ. ພຣະເຈົ້າຊົງສົມບູນ, ດີງາມ ແລະ ບໍລິສຸດ, ພຣະອົງປາສະຈາກຂໍ້ບົກພ່ອງ ແລະ ບໍ່ມີບ່ອນຕິ. ເປັນເພາະວ່າພຣະເຈົ້າຊົງບໍລິສຸດ, ສົມບູນ ແລະ ສູງສຸດນັ້ນເອງ ແລະ ເພາະວ່າພຣະເຈົ້າເປັນແຫຼ່ງກຳເນີດທີ່ສະໜອງຊີວິດໃຫ້ກັບມວນມະນຸດ ການກ່າວຮ້າຍ, ການໂຈມຕີ ຫຼື ການດູໝິ່ນໃດໆທີ່ມຸ່ງເປົ້າໄປທີ່ພຣະເຈົ້າໂດຍມະນຸດຊາດທີ່ຖືກສ້າງຂຶ້ນຈຶ່ງຖືວ່າເປັນການລົບຫຼູ່. ຕອນນີ້ພວກເຈົ້າຄວນເຂົ້າໃຈໄດ້ແລ້ວວ່າ “ການລົບຫຼູ່” ແມ່ນຫຍັງ, ແມ່ນບໍ? (ການໂຈມຕີ, ການດູໝິ່ນ ຫຼື ການກ່າວຮ້າຍໃດໆທີ່ມຸ່ງເປົ້າໄປທີ່ພຣະເຈົ້າຖືວ່າເປັນການລົບຫຼູ່). ຖ້າຈະອະທິບາຍຄຳວ່າ “ການລົບຫຼູ່” ມັນກໍໝາຍເຖິງການກ່າວຮ້າຍ, ການຕັດສິນ ຫຼື ການປະນາມສິ່ງທີ່ເປັນບວກ ແລະ ໂດຍສະເພາະຢ່າງຍິ່ງ ມັນຄືການກ່າວຮ້າຍ, ການຕັດສິນ ຫຼື ການປະນາມຄວາມຈິງ ຫຼື ພຣະເຈົ້າ. ສິ່ງນີ້ເອີ້ນວ່າການລົບຫຼູ່. ສະນັ້ນ ຄຳວ່າ “ການລົບຫຼູ່” ຈຶ່ງສາມາດໃຊ້ເພື່ອອະທິບາຍເຖິງການກ່າວຮ້າຍ, ການດູໝິ່ນ, ການໂຈມຕີ ຫຼື ການຕັດສິນຂອງມວນມະນຸດທີ່ມີຕໍ່ພຣະເຈົ້າເທົ່ານັ້ນ, ສິ່ງນີ້ຈຶ່ງຈະຂ້ອນຂ້າງເໝາະສົມ. ເມື່ອຜູ້ຄົນຕັດສິນ, ດູໝິ່ນ, ໂຈມຕີ ຫຼື ປະນາມຄົນອື່ນ ຖ້າມັນບໍ່ສອດຄ່ອງກັບຂໍ້ເທັດຈິງ ຢ່າງຫຼາຍທີ່ສຸດ ມັນກໍເປັນພຽງການໝິ່ນປະໝາດ. ຖ້າມັນສອດຄ່ອງກັບຂໍ້ເທັດຈິງ ແລ້ວມັນກໍບໍ່ຖືວ່າເປັນການໝິ່ນປະໝາດ. ເຖິງຢ່າງໃດກໍຕາມ ການຕັດສິນ ແລະ ການປະນາມພຣະເຈົ້າຂອງຜູ້ຄົນແມ່ນການບິດເບືອນຂໍ້ເທັດຈິງ ແລະ ປ່ຽນຄວາມຈິງໃຫ້ກາຍເປັນຄວາມເທັດ, ສິ່ງນີ້ຖືວ່າເປັນການລົບຫຼູ່. ທຳມະຊາດຂອງການທີ່ຜູ້ຄົນກ້າປະນາມພຣະເຈົ້າແມ່ນຫຍັງ? ພຣະເຈົ້າມີບາບບໍ? (ບໍ່). ພຣະເຈົ້າຊົງບໍລິສຸດ, ພຣະເຈົ້າປາສະຈາກບາບ ສະນັ້ນ ການກ່າວຮ້າຍ, ການໂຈມຕີ, ການຕັດສິນ ຫຼື ການດູໝິ່ນໃດໆທີ່ມຸ່ງເປົ້າໄປທີ່ພຣະເຈົ້າຈຶ່ງເອີ້ນວ່າການລົບຫຼູ່. ຜູ້ທີ່ດູໝິ່ນພຣະເຈົ້າຄິດວ່າ “ຕາບໃດທີ່ຂ້ອຍເວົ້າບາງສິ່ງທີ່ດູໝິ່ນພຣະເຈົ້າ ຂ້ອຍກໍຈະຖືກປ່ອຍຕົວ ແລະ ຫຼຸດພົ້ນຈາກອັນຕະລາຍ. ຈາກສະຖານະການດັ່ງກ່າວ ພຣະເຈົ້າຈະບໍ່ຈື່ຈຳເລື່ອງນີ້ດອກ”. ຈາກມຸມມອງຂອງມະນຸດ ມັນເປັນພຽງການດູໝິ່ນສອງສາມຄຳ ເຊິ່ງເບິ່ງຄືວ່າບໍ່ແມ່ນບັນຫາໃຫຍ່. ແຕ່ພຣະເຈົ້າເບິ່ງເລື່ອງນີ້ແນວໃດ? ການທີ່ເຈົ້າສາມາດດູໝິ່ນພຣະເຈົ້າໄດ້ສະແດງໃຫ້ເຫັນວ່າເຈົ້າໄດ້ປະຕິເສດພຣະເຈົ້າໃນໃຈແລ້ວ. ມັນເປັນພຽງເພາະເຈົ້າມີຄວາມກຽດຊັງຕໍ່ພຣະເຈົ້າຢູ່ໃນໃຈຂອງເຈົ້າ ເຈົ້າຈຶ່ງສາມາດດູໝິ່ນພຣະອົງໄດ້. ບໍ່ວ່າເຈົ້າຈະດູໝິ່ນພຣະເຈົ້າດ້ວຍຄວາມສະໝັກໃຈ ຫຼື ຖືກຄົນອື່ນບັງຄັບໃຫ້ດູໝິ່ນພຣະອົງກໍຕາມ ມັນກໍເປັນການສະແດງອອກເຖິງການປະຕິເສດພຣະເຈົ້າ ແລະ ການກຽດຊັງພຣະເຈົ້າ. ສະນັ້ນ ພຶດຕິກຳ ແລະ ການກະທຳປະເພດນີ້ຈຶ່ງເປັນການລົບຫຼູ່ຢ່າງແທ້ຈິງ.

ບາງຄົນບໍ່ສາມາດປ່ອຍວາງຂ່າວລືທີ່ບໍ່ມີມູນຄວາມຈິງຕ່າງໆໄດ້ເລີຍ ໂດຍຄິດຢູ່ສະເໝີວ່າຂ່າວລືເຫຼົ່ານັ້ນອາດຈະເປັນຄວາມຈິງ. ພວກເຂົາຢາກກວດສອບຢູ່ສະເໝີວ່າຂ່າວລືທີ່ບໍ່ມີມູນຄວາມຈິງທີ່ເຜີຍແຜ່ໂດຍພະຍານາກໃຫຍ່ສີແດງເຊິ່ງເປັນພັກປົກຄອງ, ໂລກທາງສາສະໜາ ແລະ ຜູ້ບໍ່ມີຄວາມເຊື່ອ ໂດຍສະເພາະຢ່າງຍິ່ງຂ່າວລືທີ່ບໍ່ມີມູນຄວາມຈິງ ແລະ ຄຳເວົ້າທີ່ໂພສລົງໃນອິນເຕີເນັດເຫຼົ່ານັ້ນເປັນຄວາມຈິງ ຫຼື ບໍ່. ຖ້າພຣະເຈົ້າບໍ່ເຄີຍເຮັດໃຫ້ຈຸດຢືນຂອງພຣະອົງເປັນທີ່ຮູ້ຈັກ ຫຼື ເຮືອນຂອງພຣະອົງບໍ່ໄດ້ໃຫ້ການຊີ້ແຈງໃດໆ ພວກເຂົາກໍຈະເຊື່ອຢ່າງເຕັມທີ່ວ່າຂ່າວລືທີ່ບໍ່ມີມູນຄວາມຈິງເຫຼົ່ານີ້ເປັນຄວາມຈິງ ແລ້ວກໍຈະປະຕິເສດພຣະເຈົ້າ ແລະ ທໍລະຍົດພຣະເຈົ້າ, ບັນຫາຢູ່ບ່ອນນີ້ແມ່ນຫຍັງ? ພວກເຂົາເຊື່ອໃນພຣະເຈົ້າໂດຍອີງໃສ່ພື້ນຖານຫຍັງກັນແທ້? ຖ້າຄວາມເຊື່ອຂອງພວກເຂົາອີງໃສ່ວ່າຂ່າວລືທີ່ບໍ່ມີມູນຄວາມຈິງນັ້ນເປັນຄວາມຈິງ ຫຼື ບໍ່ ແລ້ວນັ້ນກໍເປັນຄວາມຜິດພາດອັນໃຫຍ່ຫຼວງ. ຄວາມຈິງແລ້ວ ຂ່າວລືທີ່ບໍ່ມີມູນຄວາມຈິງຫຼາຍຢ່າງໄດ້ຖືກໄຈ້ແຍກ ແລະ ໂຕ້ແຍ້ງຢ່າງຊັດເຈນຫຼາຍແລ້ວໃນຄຳເທດສະໜາ ແລະ ການໂອ້ລົມ ແລະ ຮູບເງົາຂອງເຮືອນຂອງພຣະເຈົ້າ; ບໍ່ຈຳເປັນທີ່ເຮົາຈະຕ້ອງລົງລາຍລະອຽດຢູ່ບ່ອນນີ້. ສະນັ້ນ ພວກເຈົ້າຍັງຢາກກວດສອບຂ່າວລືທີ່ບໍ່ມີມູນຄວາມຈິງປະເພດໃດອີກ? ມື້ນີ້ ໃຫ້ພວກເຮົາເປີດເຜີຍຫົວຂໍ້ນີ້ກັນເທາະ. ຖ້າພວກເຈົ້າຢາກກວດສອບຂ່າວລືທີ່ບໍ່ມີມູນຄວາມຈິງ ເຮົາກໍຈະບອກພວກເຈົ້າໃນສິ່ງທີ່ເຮົາຕ້ອງເວົ້າກ່ຽວກັບຂ່າວລືເຫຼົ່ານັ້ນ ເພື່ອທີ່ບາງຄົນຈະບໍ່ຄິດຢູ່ສະເໝີວ່າ “ພຣະອົງກຳລັງປິດບັງບາງສິ່ງຈາກພວກເຮົາທີ່ພຣະອົງບໍ່ຢາກໃຫ້ພວກເຮົາຮູ້ບໍ? ພວກເຮົາຮູ້ສຶກຢູ່ສະເໝີວ່າພວກເຮົາບໍ່ສາມາດເຂົ້າໃຈພຣະອົງໄດ້ຢ່າງຄົບຖ້ວນ. ເຖິງແມ່ນວ່າພວກເຮົາໄດ້ຕິດຕາມພຣະອົງ ແລະ ໄດ້ຍິນຄວາມຈິງມາຫຼາຍແລ້ວ ແຕ່ພວກເຮົາກໍຍັງຮູ້ສຶກບໍ່ແນ່ໃຈໃນໃຈຂອງພວກເຮົາວ່າຂ່າວລືທີ່ບໍ່ມີມູນຄວາມຈິງນັ້ນເປັນຄວາມຈິງ ຫຼື ເປັນເລື່ອງເທັດ, ດັ່ງນັ້ນ ພວກເຮົາຈຶ່ງມີແນວຄິດ ແລະ ຄວາມຄິດທີ່ຈະກວດສອບຂ່າວລືເຫຼົ່ານັ້ນຢູ່ສະເໝີ”. ຖ້າພວກເຈົ້າຢາກກວດສອບຂ່າວລືເຫຼົ່ານັ້ນ ກໍຈົ່ງເວົ້າອອກມາຢ່າງກ້າຫານ. ໃຫ້ພວກເຮົາໂອ້ລົມກ່ຽວກັບເລື່ອງນີ້ຢ່າງເປີດເຜີຍ. ເຮົາຈະບອກພວກເຈົ້າໃນສິ່ງທີ່ເຮົາຕ້ອງເວົ້າກ່ຽວກັບຂ່າວລືເຫຼົ່ານັ້ນ, ບໍ່ມີຫຍັງຕ້ອງປິດບັງ. ມີໃຜຢາກກວດສອບຂ່າວລືເຫຼົ່ານັ້ນບໍ? (ບໍ່). ເຫດຜົນທີ່ພວກເຈົ້າບໍ່ຢາກກວດສອບພວກມັນນັ້ນຕັ້ງຢູ່ເທິງພື້ນຖານທີ່ວ່າ ພວກເຈົ້າບໍ່ເຊື່ອຂ່າວລືທີ່ບໍ່ມີມູນຄວາມຈິງຂອງພະຍານາກໃຫຍ່ສີແດງ ຫຼື ມັນເປັນເພາະພວກເຈົ້າມີທັດສະນະຄະຕິທີ່ວ່າ “ຂ້ອຍບໍ່ຢາກສົນໃຈເລື່ອງນີ້, ຂ້ອຍຈະປ່ອຍມັນໄປ” ບໍ? ຫຼື ມັນເປັນເພາະພວກເຈົ້າຢ້ານວ່າ ຫຼັງຈາກທີ່ກວດສອບຂ່າວລືທີ່ບໍ່ມີມູນຄວາມຈິງແລ້ວ ພວກເຈົ້າຈະຜິດຫວັງ ແລະ ບໍ່ສາມາດປະເຊີນໜ້າກັບຜົນຮັບໄດ້ ແລະ ພວກເຈົ້າບໍ່ຮູ້ວ່າພວກເຈົ້າຈະສາມາດຢືນຢູ່ໄດ້ຢ່າງໝັ້ນຄົງ ຫຼື ບໍ່ ແລະ ພວກເຈົ້າກໍບໍ່ຢາກປະເຊີນໜ້າກັບຜົນສະທ້ອນດັ່ງກ່າວບໍ? ບໍ່ວ່າເນື້ອໃນຂອງຂ່າວລືທີ່ບໍ່ມີມູນຄວາມຈິງເຫຼົ່ານີ້ຈະເປັນແນວໃດກໍຕາມ, ບໍ່ວ່າພວກເຈົ້າຈະຢາກກວດສອບພວກມັນ ຫຼື ບໍ່ກໍຕາມ, ບໍ່ວ່າພວກເຈົ້າຈະຢາກໄດ້ຍິນສິ່ງທີ່ເຮົາຕ້ອງເວົ້າກ່ຽວກັບຂ່າວລືທີ່ບໍ່ມີມູນຄວາມຈິງເຫຼົ່ານີ້ ຫຼື ຄຳເຫັນຂອງເຮົາກ່ຽວກັບພວກມັນ ຫຼື ບໍ່ກໍຕາມ ແລະ ບໍ່ວ່າທັດສະນະຄະຕິຂອງພວກເຈົ້າຈະເປັນແນວໃດກໍຕາມ ເຮົາມີພຽງທັດສະນະຄະຕິດຽວກໍຄື: ຖ້າພວກເຈົ້າເຂົ້າໃຈຄວາມຈິງ ພວກເຈົ້າກໍຍ່ອມຈະສາມາດແຍກແຍະຂ່າວລືທີ່ບໍ່ມີມູນຄວາມຈິງເຫຼົ່ານີ້ໄດ້ຢ່າງເປັນທຳມະຊາດ; ຖ້າພວກເຈົ້າບໍ່ເຂົ້າໃຈຄວາມຈິງ ແລະ ບໍ່ສະແຫວງຫາຄວາມຈິງ ແລ້ວເຮົາກໍບໍ່ມີຄຳເຫັນ. ນີ້ກໍເພາະວ່າເຮົາໄດ້ກ່າວພຣະທຳຫຼາຍຂໍ້ທີ່ສະແດງຄວາມຈິງ; ເຮົາບໍ່ຈຳເປັນຕ້ອງອະທິບາຍຂ່າວລືທີ່ບໍ່ມີມູນຄວາມຈິງເຫຼົ່ານີ້ໃຫ້ພວກເຈົ້າຟັງ, ນີ້ບໍ່ແມ່ນວຽກງານທີ່ເຮົາຄວນເຮັດ. ພວກເຈົ້າຍັງບໍ່ສາມາດແຍກແຍະຂ່າວລືທີ່ບໍ່ມີມູນຄວາມຈິງໄດ້ບໍ ເຖິງແມ່ນວ່າຈະໄດ້ຟັງຄຳເທດສະໜາມາຫຼາຍແລ້ວກໍຕາມ? ຖ້າພວກເຈົ້າບໍ່ສາມາດແຍກແຍະໄດ້ ມັນກໍໝາຍຄວາມວ່າພວກເຈົ້າບໍ່ເຂົ້າໃຈຄວາມຈິງ. ບໍ່ວ່າຈະເວົ້າຫຼາຍສໍ່າໃດກັບຄົນທີ່ບໍ່ເຂົ້າໃຈຄວາມຈິງ ມັນກໍໄຮ້ປະໂຫຍດ, ມັນຄືກັບການເວົ້າກັບຜູ້ບໍ່ມີຄວາມເຊື່ອ; ບໍ່ວ່າເຈົ້າຈະເວົ້າຫຼາຍສໍ່າໃດ ພວກເຂົາກໍຈະບໍ່ເຂົ້າໃຈ. ສະນັ້ນ ເຮົາຈຶ່ງບໍ່ມີຄຳເຫັນເມື່ອເວົ້າເຖິງຂ່າວລືທີ່ບໍ່ມີມູນຄວາມຈິງໃດໆ! ເຮົາບໍ່ຢາກອະທິບາຍຫຍັງເລີຍ ແລະ ບໍ່ຢາກເວົ້າຫຍັງເລີຍ ແລະ ເຮົາກໍບໍ່ຢາກແກ້ຕົວ ຫຼື ປົກປ້ອງຫຍັງເລີຍ. ບໍ່ວ່າໂລກພາຍນອກຈະເວົ້າຫຍັງກໍຕາມ ເຮົາກໍບໍ່ມີຄຳເຫັນ! ພວກເຈົ້າໄດ້ຍິນເລື່ອງນີ້ຢ່າງຊັດເຈນແລ້ວບໍ? (ແມ່ນແລ້ວ). “ບໍ່ມີຄຳເຫັນ”, ນີ້ຄືທັດສະນະຄະຕິປະເພດໜຶ່ງ. ນອກຈາກນີ້ ສິ່ງທີ່ເຮົາຢາກເວົ້າກັບພວກເຈົ້າກ່ຽວກັບເລື່ອງນີ້ແມ່ນຫຍັງ? ມັນກໍຄື ບໍ່ວ່າເວລາໃດກໍຕາມ ອັດຕະລັກ ແລະ ແກ່ນແທ້ຂອງພຣະເຈົ້າຈະບໍ່ປ່ຽນແປງ, ສະຖານະຂອງພຣະເຈົ້າຈະບໍ່ປ່ຽນແປງ, ອຸປະນິໄສຂອງພຣະເຈົ້າຈະບໍ່ປ່ຽນແປງ, ສິດອຳນາດ ແລະ ລິດທານຸພາບຂອງພຣະເຈົ້າຈະບໍ່ປ່ຽນແປງ, ຂໍ້ເທັດຈິງທີ່ວ່າພຣະເຈົ້າມີອຳນາດສູງສຸດເໜືອມວນມະນຸດ ແລະ ສະໜອງຊີວິດໃຫ້ກັບພວກເຂົາຈະບໍ່ປ່ຽນແປງ, ຂໍ້ເທັດຈິງກ່ຽວກັບການບັງເກີດເປັນມະນຸດຂອງພຣະເຈົ້າຈະບໍ່ປ່ຽນແປງ ແລະ ຂໍ້ເທັດຈິງທີ່ວ່າພຣະເຈົ້າເປັນຄວາມຈິງ, ເປັນຫົນທາງ ແລະ ເປັນຊີວິດກໍຈະບໍ່ມີວັນປ່ຽນແປງ. ພຣະທຳເຫຼົ່ານີ້ພຽງພໍທີ່ຈະແກ້ໄຂຄວາມສົງໄສຂອງພວກເຈົ້າແລ້ວບໍ? (ແມ່ນແລ້ວ). ນີ້ຄືທັງໝົດທີ່ເຮົາຕ້ອງເວົ້າກັບພວກເຈົ້າກ່ຽວກັບເລື່ອງນີ້. ຖ້າພວກເຈົ້າເຂົ້າໃຈ ແລ້ວກໍຈົ່ງຍອມຮັບມັນ. ຖ້າພວກເຈົ້າບໍ່ເຂົ້າໃຈ ແລ້ວກໍຈົ່ງໃຊ້ເວລາຂອງພວກເຈົ້າເພື່ອໄຕ່ຕອງມັນ. ຖ້າເຈົ້າຍັງມີຄວາມສົງໄສໃນໃຈຂອງເຈົ້າ ແລະ ພຣະທຳເຫຼົ່ານີ້ບໍ່ສາມາດແກ້ໄຂຄວາມສົງໄສຂອງເຈົ້າໄດ້ ແລ້ວເຮົາກໍບໍ່ສາມາດເຮັດຫຍັງໄດ້ອີກ. ພຽງແຕ່ປ່ອຍໃຫ້ສິ່ງຕ່າງໆເປັນໄປຕາມທິດທາງຂອງມັນ. ນີ້ຄືທັງໝົດທີ່ເຮົາສາມາດເວົ້າ ແລະ ເຮັດເພື່ອເຈົ້າໄດ້. ວິທີການນີ້ເໝາະສົມແມ່ນບໍ? (ແມ່ນແລ້ວ). ພຣະທຳເຫຼົ່ານີ້ສາມາດມີຜົນກະທົບທີ່ແນ່ນອນຕໍ່ຜູ້ຄົນໄດ້ບໍ? ເມື່ອປະເຊີນກັບເລື່ອງທີ່ຊັບຊ້ອນຕ່າງໆ ຖ້າມີຮອຍແຕກເກີດຂຶ້ນໃນຄວາມສຳພັນລະຫວ່າງເຈົ້າກັບພຣະເຈົ້າ ຫຼື ຖ້າເຈົ້າເກີດຄວາມສົງໄສຢ່າງຮ້າຍແຮງກ່ຽວກັບພຣະເຈົ້າ ແລະ ພຣະທຳເຫຼົ່ານີ້ບໍ່ສາມາດແກ້ໄຂບັນຫາທີ່ເຈົ້າກຳລັງປະເຊີນຢູ່ໄດ້ ແລ້ວເຈົ້າກໍເປັນຜູ້ບໍ່ເຊື່ອ. ສິ່ງທີ່ເຈົ້າຍອມຮັບບໍ່ແມ່ນຄວາມຈິງ ແຕ່ເປັນຄຳຕົວະຂອງຊາຕານ ແລະ ຄຳເວົ້າມານຮ້າຍໃດກໍຕາມທີ່ຊາຕານເວົ້າ. ມັນກໍຄືກັນກັບອາດາມ ແລະ ເອວາໃນຕອນເລີ່ມຕົ້ນ, ພຣະເຈົ້າກ່າວວ່າ “ພວກເຈົ້າສາມາດກິນໝາກໄມ້ຈາກຕົ້ນໄມ້ທຸກຕົ້ນໃນສວນໄດ້ ແຕ່ໝາກໄມ້ຈາກຕົ້ນໄມ້ແຫ່ງຄວາມຮູ້ດີ ແລະ ຊົ່ວນັ້ນ ພວກເຈົ້າຈະຕ້ອງບໍ່ກິນ ເພາະໃນມື້ທີ່ພວກເຈົ້າກິນມັນ ພວກເຈົ້າຈະຕ້ອງຕາຍຢ່າງແນ່ນອນ”. ພວກເຂົາເກັບພຣະທຳຂອງພຣະເຈົ້າໄວ້ໃນໃຈຂອງພວກເຂົາ ຫຼັງຈາກທີ່ໄດ້ຟັງພຣະທຳເຫຼົ່ານັ້ນ. ແຕ່ເມື່ອຊາຕານເວົ້າກັບພວກເຂົາວ່າ “ພຣະເຈົ້າກ່າວວ່າພວກເຈົ້າຈະຕ້ອງບໍ່ກິນໝາກໄມ້ຈາກຕົ້ນໄມ້ແຫ່ງຄວາມຮູ້ດີ ແລະ ຊົ່ວ, ສິ່ງນີ້ບໍ່ຈຳເປັນຕ້ອງເປັນຄວາມຈິງສະເໝີໄປ. ຖ້າພວກເຈົ້າກິນມັນ ພວກເຈົ້າຈະບໍ່ຕາຍຢ່າງແນ່ນອນ”, ອາດາມ ແລະ ເອວາກໍເກີດຄວາມສົງໄສໃນທັນທີ. ພວກເຂົາປະຖິ້ມພຣະທຳຂອງພຣະເຈົ້າ ແລະ ເຊື່ອຄຳເວົ້າຂອງງູ. ພວກເຂົາສົງໄສວ່າສິ່ງທີ່ພຣະເຈົ້າກ່າວນັ້ນເປັນຄຳຕົວະ. ເປັນເພາະສິ່ງທີ່ງູເວົ້າ ພວກເຂົາຈຶ່ງບໍ່ເຊື່ອພຣະເຈົ້າ ຫຼື ເຊື່ອຟັງພຣະເຈົ້າອີກຕໍ່ໄປ ແຕ່ເຮັດຕາມຄຳຕົວະຂອງງູຢ່າງສິ້ນເຊີງ. ມັນເຫັນໄດ້ຢ່າງຊັດເຈນວ່າຜົນສະທ້ອນສຸດທ້າຍຂອງສິ່ງນີ້ແມ່ນຫຍັງ. ໃນຂະນະທີ່ເຊື່ອ ແລະ ຍອມຮັບສິ່ງທີ່ງູເວົ້າກັບພວກເຂົາ ພວກເຂົາກໍກຳລັງປະຕິເສດສິ່ງທີ່ພຣະເຈົ້າໄດ້ກ່າວໄວ້ເຊັ່ນກັນ ໂດຍຄິດວ່າສິ່ງທີ່ພຣະເຈົ້າກ່າວນັ້ນເປັນຄຳຕົວະ. ພວກເຂົາບໍ່ເຊື່ອອີກຕໍ່ໄປວ່າພຣະທຳຂອງພຣະເຈົ້າເປັນຄວາມຈິງ ແລະ ພວກເຂົາກໍບໍ່ເຊື່ອໃນອັດຕະລັກ ແລະ ແກ່ນແທ້ຂອງພຣະເຈົ້າອີກຕໍ່ໄປ. ໃນທາງກົງກັນຂ້າມ ພວກເຂົາສົງໄສໃນພຣະເຈົ້າ ໂດຍສົງໄສວ່າພຣະອົງມີເຈດຕະນາແອບແຝງຕໍ່ພວກເຂົາ ແລະ ກຳລັງຫຼອກລວງພວກເຂົາດ້ວຍຄຳຕົວະ. ໃນທາງກົງກັນຂ້າມ ພວກເຂົາເຊື່ອວ່າສິ່ງທີ່ງູເວົ້ານັ້ນເປັນຄວາມຈິງ ແລະ ງູກຳລັງເວົ້າເພື່ອຜົນປະໂຫຍດຂອງພວກເຂົາ. ຜົນສະທ້ອນສຸດທ້າຍກໍຄື ພວກເຂົາຖືກງູລໍ້ລວງ ແລະ ຖືກຊາຕານເຮັດໃຫ້ເສື່ອມຊາມ. ພວກເຂົາຫຼົງທາງໄປຈາກການດູແລຂອງພຣະເຈົ້າ, ສູນເສຍການປົກປ້ອງຂອງພຣະເຈົ້າ ແລະ ກ້າວເຂົ້າສູ່ເສັ້ນທາງທີ່ບໍ່ມີວັນຫວນກັບ.

ບັນຫາເລື່ອງຂ່າວລືທີ່ບໍ່ມີມູນຄວາມຈິງໄດ້ຮັບການແກ້ໄຂສຳລັບພວກເຈົ້າແລ້ວບໍ? ຖ້າມັນຍັງບໍ່ໄດ້ຮັບການແກ້ໄຂ ກໍຈົ່ງຄ່ອຍໆຈັດການກັບມັນດ້ວຍຕົວພວກເຈົ້າເອງ. ສຳລັບວິທີການຮັບມືກັບຂ່າວລືທີ່ບໍ່ມີມູນຄວາມຈິງນັ້ນ ເຮົາໄດ້ໂອ້ລົມໄປຫຼາຍແລ້ວ. ຖ້າຍັງມີຄົນທີ່ບໍ່ສາມາດເບິ່ງທະລຸຂ່າວລືທີ່ບໍ່ມີມູນຄວາມຈິງຕ່າງໆ ແລະ ບໍ່ສາມາດແຍກແຍະພວກມັນໄດ້ ກໍຈົ່ງໂອ້ລົມກ່ຽວກັບເລື່ອງນີ້ ແລະ ແກ້ໄຂມັນດ້ວຍຕົວພວກເຈົ້າເອງ. ເຖິງແມ່ນວ່າເລື່ອງນີ້ຈະບໍ່ນັບວ່າເປັນເລື່ອງໃຫຍ່ ແຕ່ໃນຊີວິດປະຈຳວັນຂອງຜູ້ຄົນ ມັນກໍເປັນສິ່ງທີ່ມັກຈະລົບກວນຈິດໃຈຂອງພວກເຂົາ ແລະ ລົບກວນຊີວິດຂອງພວກເຂົາ. ເຖິງແມ່ນວ່າຂ່າວລືທີ່ບໍ່ມີມູນຄວາມຈິງບາງຢ່າງຈະບໍ່ຮ້າຍແຮງເຖິງຂັ້ນເອົາຊີວິດຂອງເຈົ້າໄດ້ໃນທັນທີ ແຕ່ພວກມັນກໍເປັນການກໍ່ກວນເຈົ້າເຊັ່ນກັນ ຄືກັບແມງວັນໜ້າລຳຄານທີ່ບໍ່ໄດ້ກັດຄົນ ແຕ່ເຮັດໃຫ້ພວກເຂົາລັງກຽດ, ພວກມັນປາກົດຕົວເປັນບາງຄັ້ງຄາວເພື່ອລົບກວນເຈົ້າ. ໂດຍສະເພາະເມື່ອເຈົ້າອ່ອນແອ, ເມື່ອເຈົ້າປະເຊີນກັບຄວາມລົ້ມເຫຼວ ຫຼື ອຸປະສັກ ຫຼື ສິ່ງເປັນລົບ, ຂ່າວລືທີ່ບໍ່ມີມູນຄວາມຈິງ ແລະ ຄຳເວົ້າມານຮ້າຍເຫຼົ່ານີ້ກໍຈະປາກົດຂຶ້ນມາເພື່ອລົບກວນເຈົ້າ, ເພື່ອທໍລະມານເຈົ້າໃນໃຈຂອງເຈົ້າ, ດຶງເຈົ້າກັບຄືນ, ເຮັດໃຫ້ເຈົ້າຈົມລົງເທື່ອລະໜ້ອຍ. ດ້ວຍວິທີນີ້ເອງທີ່ບາງຄົນໄດ້ຖອນຕົວ ແລະ ຢຸດເຊື່ອ. ເຈົ້າເຫັນບໍວ່າ ຄົນທີ່ຖືກສົ່ງໄປກຸ່ມ B ຫຼື ໄປຄຣິສຕະຈັກທຳມະດານັ້ນຕົກຢູ່ໃນອັນຕະລາຍຢ່າງໃຫຍ່ຫຼວງ, ແຕ່ຄົນທີ່ປະຕິບັດໜ້າທີ່ເຕັມເວລາບໍ່ໄດ້ຕົກຢູ່ໃນອັນຕະລາຍບໍ? ບາງຄົນໃນພວກເຂົາກໍຕົກຢູ່ໃນອັນຕະລາຍຢ່າງໃຫຍ່ຫຼວງເຊັ່ນກັນ. ກຸ່ມຄົນໃດໃນບັນດາພວກເຂົາ? ກຸ່ມຄົນທີ່ບໍ່ເຂົ້າໃຈຄວາມຈິງຢູ່ສະເໝີ. ບໍ່ວ່າພວກເຂົາຈະໄດ້ຍິນພຣະທຳຂອງພຣະເຈົ້າຫຼາຍສໍ່າໃດກໍຕາມ ພວກເຂົາກໍບໍ່ເຂົ້າໃຈພຣະທຳເຫຼົ່ານັ້ນ. ໃນໃຈຂອງພວກເຂົາ ພວກເຂົາມີຄວາມສົງໄສຢູ່ສະເໝີວ່າ: “ເປັນຫຍັງຂ້ອຍຈຶ່ງບໍ່ສາມາດແຍກແຍະໄດ້ວ່າພຣະທຳຂໍ້ໃດຂອງພຣະເຈົ້າເປັນຄວາມຈິງ? ທຸກຄົນເວົ້າວ່າຄວາມຈິງເປັນຫົນທາງ, ເປັນຊີວິດ, ເປັນຫຍັງຂ້ອຍຈຶ່ງບໍ່ຮູ້ສຶກວ່າມັນເປັນຊີວິດ? ຂ້ອຍຍັງໄດ້ຍິນພຣະທຳຂອງພຣະເຈົ້າຫຼາຍຂໍ້ ແຕ່ຊີວິດພາຍໃນຕົວຂ້ອຍກໍບໍ່ໄດ້ປ່ຽນແປງ; ຂ້ອຍກໍຍັງເປັນຂ້ອຍ, ຂ້ອຍບໍ່ໄດ້ປ່ຽນແປງ!” ພວກເຂົາບໍ່ເຄີຍເຂົ້າໃຈວ່າຄວາມຈິງແມ່ນຫຍັງ, ບໍ່ເຄີຍເຂົ້າໃຈວຽກງານຂອງພຣະເຈົ້າ ແລະ ພວກເຂົາກໍຍັງຄົງບໍ່ເຂົ້າໃຈກ່ຽວກັບນິມິດຢູ່ສະເໝີ. ຄົນແບບນັ້ນຈະຕົກຢູ່ໃນອັນຕະລາຍ. ຄົນປະເພດນີ້ ເມື່ອໄດ້ຍິນຂ່າວລືທີ່ບໍ່ມີມູນຄວາມຈິງ ກໍບໍ່ເຄີຍສະແຫວງຫາຄວາມຈິງເພື່ອແຍກແຍະຂ່າວລືເຫຼົ່ານັ້ນ; ພວກເຂົາຮູ້ພຽງແຕ່ວິທີຫຼີກລ່ຽງ ແລະ ປະຕິເສດຂ່າວລືທີ່ບໍ່ມີມູນຄວາມຈິງ. ຖ້າພວກເຂົາສາມາດຫຼີກລ່ຽງພວກມັນໄດ້ ພວກເຂົາກໍໂຊກດີທີ່ຫຼີກລ່ຽງໄພພິບັດໄດ້; ຖ້າພວກເຂົາບໍ່ສາມາດຫຼີກລ່ຽງພວກມັນໄດ້ ພວກເຂົາກໍຖືກຊາຕານຈັບຕົວໄປ. ບອກເຮົາເບິ່ງ ມັນເປັນເລື່ອງບັງເອີນບໍທີ່ຄົນແບບນັ້ນສາມາດຖືກຊາຕານຈັບຕົວໄປໄດ້? (ບໍ່). ຜູ້ທີ່ບໍ່ເຄີຍເຂົ້າໃຈຄວາມຈິງ, ຜູ້ທີ່ບໍ່ເຄີຍເຂົ້າໃຈວ່າການເຊື່ອໃນພຣະເຈົ້າແມ່ນຫຍັງ, ຄົນເຫຼົ່ານີ້ແມ່ນແກະຂອງພຣະເຈົ້າບໍ? ພວກເຂົາສາມາດເຂົ້າໃຈພຣະທຳຂອງພຣະເຈົ້າໄດ້ບໍ? (ພວກເຂົາບໍ່ສາມາດ). ຄົນເຫຼົ່ານີ້ບໍ່ເຄີຍເຂົ້າໃຈພຣະທຳຂອງພຣະເຈົ້າ ແລະ ບໍ່ໄດ້ສະແຫວງຫາຄວາມຈິງ ແລະ ພວກເຂົາກໍກັງວົນຢູ່ສະເໝີວ່າ: “ມື້ຂອງພຣະເຈົ້າຈະມາຮອດເມື່ອໃດ? ພວກເຮົາຈະເຂົ້າສູ່ລາຊະອານາຈັກສະຫວັນເມື່ອໃດ?” ກ່ຽວກັບສິ່ງທີ່ຜູ້ຄົນຄວນເຂົ້າໃຈໃນການເຊື່ອໃນພຣະເຈົ້າ ພວກເຂົາບໍ່ເຂົ້າໃຈຫຍັງເລີຍ. ພວກເຂົາຊ່າງເປັນຄົນເບົາປັນຍາແທ້ໆ! ບອກເຮົາເບິ່ງ ເມື່ອເຮົາເວົ້າກັບຄົນເບົາປັນຍາປະເພດນີ້ ເຮົາມີຄວາມຮູ້ສຶກແນວໃດໃນໃຈຂອງເຮົາ? ມັນເປັນກຽດ ຫຼື ເປັນຄວາມໂສກເສົ້າ? ຫຼື ມັນເປັນຄວາມຮູ້ສຶກຄຽດແຄ້ນ? ການເຫັນຄົນເຫຼົ່ານີ້ເຮັດໃຫ້ເຮົາຮູ້ສຶກລຳຄານ. ຄົນໂງ່ທີ່ເບົາປັນຍາເຫຼົ່ານີ້ສາມາດໄດ້ຮັບຫຍັງແດ່ຈາກການເຊື່ອໃນພຣະເຈົ້າ? ຫຼັງຈາກທີ່ພະຍານາກໃຫຍ່ສີແດງໄດ້ຈັບກຸມ ແລະ ລ້າງສະໝອງພວກເຂົາ ພວກເຂົາກໍຖືກເປີດເຜີຍ ແລະ ຖືກກຳຈັດ. ຄົນເຫຼົ່ານີ້ບໍ່ເຂົ້າໃຈຄວາມຈິງແມ່ນແຕ່ໜ້ອຍດຽວ ແລະ ເຮືອນຂອງພຣະເຈົ້າກໍບໍ່ຕ້ອງການຄົນແບບນັ້ນ. ມັນເປັນຍ້ອນພະຍານາກໃຫຍ່ສີແດງທີ່ເຮັດໃຫ້ພວກເຂົາຖືກເປີດເຜີຍ ແລະ ຖືກກຳຈັດ. ບອກເຮົາເບິ່ງ ສິ່ງນີ້ບໍ່ມີຄວາມຮັກບໍ? (ບໍ່). ຖ້າຄົນແບບນັ້ນບໍ່ຖືກຈັບກຸມໂດຍພະຍານາກໃຫຍ່ສີແດງ ແລະ ປາສະຈາກຂ່າວລືທີ່ບໍ່ມີມູນຄວາມຈິງເຫຼົ່ານີ້ທີ່ເຮັດໃຫ້ພວກເຂົາຫຼົງຜິດ ພວກເຂົາຈະຍຶດຕິດກັບຄຣິສຕະຈັກຢູ່ສະເໝີບໍ? ສະຖານະການໃດທີ່ສາມາດເຮັດໃຫ້ພວກເຂົາຖອນຕົວໄດ້? (ມັນເປັນຍ້ອນຂ່າວລືທີ່ບໍ່ມີມູນຄວາມຈິງຂອງພະຍານາກໃຫຍ່ສີແດງນັ້ນເອງ. ຫຼັງຈາກທີ່ພວກເຂົາໄດ້ຍິນຂ່າວລືທີ່ບໍ່ມີມູນຄວາມຈິງ ແລະ ເຊື່ອຂ່າວລືເຫຼົ່ານັ້ນ ພວກເຂົາກໍຖອນຕົວ). ມັນເປັນຍ້ອນກົງເລັບມານຮ້າຍຂອງພະຍານາກໃຫຍ່ສີແດງ ເຊິ່ງເປັນຕົວປະກອບເສີມຄວາມເດັ່ນນີ້ນັ້ນເອງ ທີ່ເຮັດໃຫ້ພວກເຂົາຖືກຈັບຕົວໄປ ແລະ ໃນທີ່ສຸດກໍບໍ່ເຊື່ອອີກຕໍ່ໄປ. ຄວາມຈິງແລ້ວ ຄົນເຫຼົ່ານີ້ບໍ່ມີຄວາມເຂົ້າໃຈໃນຄວາມຈິງ, ບໍ່ສາມາດປະຕິບັດໜ້າທີ່ໃດໆ ແລະ ບໍ່ສາມາດຮັບໃຊ້ໃດໆໄດ້. ໃນເຮືອນຂອງພຣະເຈົ້າ ພວກເຂົາພຽງແຕ່ມີໄວ້ເພື່ອເຮັດໃຫ້ຄົບຈຳນວນ, ອາໄສຄົນອື່ນຫາກິນ ແລະ ລໍຖ້າຄວາມຕາຍ. ພວກເຂົາແຕ່ລະຄົນລ້ວນແຕ່ຢູ່ໃນສະພາບທີ່ໜ້າເວດທະນາ ແຕ່ພວກເຂົາກໍອ້າງວ່າເປັນຜູ້ຕິດຕາມພຣະເຈົ້າ, ເປັນປະຊາກອນທີ່ພຣະເຈົ້າເລືອກ, ພວກເຂົາບໍ່ໜ້າອັບອາຍບໍ? ຜູ້ທີ່ຕິດຕາມພຣະເຈົ້າຢ່າງໜ້ອຍກໍຕ້ອງເປັນມະນຸດ, ບໍ່ແມ່ນຄົນຕາຍທີ່ບໍ່ມີຈິດວິນຍານ, ບໍ່ແມ່ນສັດເດລະສານ. ພວກເຂົາຕ້ອງເປັນຄົນທີ່ສາມາດເຂົ້າໃຈພຣະທຳທີ່ພຣະເຈົ້າກ່າວ. ມີພຽງຜູ້ທີ່ສາມາດເຂົ້າໃຈພຣະທຳຂອງພຣະເຈົ້າ ແລະ ເຂົ້າໃຈຄວາມຈິງເທົ່ານັ້ນທີ່ເປັນແກະຂອງພຣະເຈົ້າ. ມີພຽງແກະຂອງພຣະເຈົ້າເທົ່ານັ້ນທີ່ສາມາດປະຕິບັດໜ້າທີ່ຂອງພວກເຂົາຢ່າງຈິງໃຈ ແລະ ຕິດຕາມພຣະເຈົ້າໄດ້. ຜູ້ທີ່ບໍ່ແມ່ນແກະຂອງພຣະເຈົ້າກໍບໍ່ແມ່ນຜູ້ຕິດຕາມທີ່ຈິງໃຈ. ພວກເຂົາແຊກຊຶມເຂົ້າໄປໃນຄຣິສຕະຈັກດ້ວຍຈຸດປະສົງໜຶ່ງ ນັ້ນກໍຄືເພື່ອຮັບພອນ. ບໍ່ໄດ້ມີພຣະເຈົ້າຢູ່ໃນໃຈຂອງພວກເຂົາ. ບໍ່ວ່າພວກເຂົາຈະເຊື່ອມາຫຼາຍປີສໍ່າໃດກໍຕາມ ພວກເຂົາກໍບໍ່ມີທາງທີ່ຈະມີຫົວໃຈທີ່ຢຳເກງພຣະເຈົ້າໄດ້ເລີຍ. ມານຮ້າຍ, ຊາຕານ ແລະ ຜູ້ທີ່ຖືກສິງໂດຍຈິດວິນຍານທີ່ບໍ່ສະອາດ ແລະ ຈິດວິນຍານຊົ່ວຮ້າຍກໍຮູ້ເຊັ່ນກັນວ່ານີ້ຄືເສັ້ນທາງທີ່ແທ້ຈິງ ແລະ ພວກເຂົາກໍປາຖະໜາພອນເຊັ່ນກັນ. ແຕ່ພຣະເຈົ້າຕ້ອງການຄົນແບບນັ້ນບໍ? (ພຣະອົງບໍ່ຕ້ອງການ). ຈິດວິນຍານຊົ່ວຮ້າຍ ແລະ ຈິດວິນຍານທີ່ບໍ່ສະອາດຕ່າງໆສິງສັດ ແລະ ຫຼັງຈາກທີ່ພວກມັນຜ່ານການບົ່ມເພາະມາຫຼາຍປີ ແລະ ກາຍເປັນສິ່ງມີຊີວິດເໜືອທຳມະຊາດ ພວກມັນກໍຢາກກາຍເປັນມະນຸດຢູ່ສະເໝີ. ພວກມັນບໍ່ເຕັມໃຈທີ່ຈະຍັງຄົງເປັນຈິດວິນຍານທີ່ບໍ່ສະອາດ, ຈິດວິນຍານຊົ່ວຮ້າຍ ຫຼື ຈິດວິນຍານສັດຕ່າງໆ; ພວກມັນຢາກຍົກລະດັບຂຶ້ນສູ່ລະດັບທີ່ສູງກວ່ານັ້ນ ນັ້ນກໍຄືການເປັນມະນຸດ. ເຊັ່ນດຽວກັນ ຄົນໂງ່ທີ່ເບົາປັນຍາເຫຼົ່ານີ້ກໍຢາກຍົກລະດັບຕຳແໜ່ງຂອງພວກເຂົາເຊັ່ນກັນ ໂດຍຢາກເປັນປະຊາກອນທີ່ພຣະເຈົ້າເລືອກ. ບອກເຮົາເບິ່ງ ພຣະເຈົ້າຕ້ອງການຄົນແບບນັ້ນບໍ? ພຣະອົງບໍ່ຕ້ອງການ. ເຖິງແມ່ນວ່າພວກເຂົາຈະແຊກຊຶມເຂົ້າໄປໃນຄຣິສຕະຈັກ ມັນກໍຈະສູນເປົ່າ; ບໍ່ວ່າແນວໃດ ພວກເຂົາກໍຕ້ອງຖືກຊຳລະລ້າງອອກໄປ. ເມື່ອພວກເຂົາຖືກຊຳລະລ້າງອອກໄປແລ້ວ ເຮືອນຂອງພຣະເຈົ້າກໍຈະບໍລິສຸດ ແລະ ຄຣິສຕະຈັກກໍຈະບໍລິສຸດ. ຜູ້ທີ່ຍັງເຫຼືອຢູ່ຢ່າງໜ້ອຍກໍຕ້ອງເປັນຄົນທີ່ຍອມຮັບອັດຕະລັກ ແລະ ແກ່ນແທ້ຂອງພຣະເຈົ້າ, ຜູ້ທີ່ຍອມຮັບວ່າພຣະເຈົ້າເປັນຄວາມຈິງ, ເປັນຫົນທາງ ແລະ ເປັນຊີວິດ ແລະ ຜູ້ທີ່ສາມາດຮັບໃຊ້ພຣະເຈົ້າດ້ວຍຄວາມເຕັມໃຈ. ຄົນໂງ່ທີ່ເບົາປັນຍາເຫຼົ່ານັ້ນສາມາດບັນລຸສິ່ງນີ້ໄດ້ບໍ? ພວກເຂົາຫ່າງໄກຈາກການບັນລຸສິ່ງນີ້ຫຼາຍ. ພວກເຂົາລ້ວນແຕ່ເປັນຄົນຕາຍທີ່ບໍ່ມີຈິດວິນຍານ ແຕ່ພວກເຂົາກໍຍັງຕ້ອງການພອນຢູ່ສະເໝີ, ຕ້ອງການເຂົ້າສູ່ລາຊະອານາຈັກຢູ່ສະເໝີ, ຕ້ອງການໄປສະຫວັນຢູ່ສະເໝີ. ຄວາມທະເຍີທະຍານ ແລະ ຄວາມປາຖະໜາຂອງພວກເຂົາບໍ່ແມ່ນໜ້ອຍໆ ແຕ່ພວກເຂົາກໍບໍ່ໄດ້ເບິ່ງເລີຍວ່າພວກເຂົາເປັນຫຍັງ, ພວກເຂົາປະເມີນຕົນເອງສູງເກີນໄປ! ມັນຖືກຕ້ອງແລ້ວທີ່ຄົນແບບນັ້ນໄດ້ຖືກກຳຈັດ. ພວກເຈົ້າຮູ້ສຶກເສຍດາຍບໍ? (ບໍ່). ຕັ້ງແຕ່ເລີ່ມຕົ້ນ ພຣະເຈົ້າໄດ້ກ່າວວ່າ “ຄົນທີ່ເຮົາຕ້ອງການແມ່ນຄົນທີ່ດີເລີດ, ບໍ່ແມ່ນຄົນຈຳນວນຫຼວງຫຼາຍ”. ນີ້ຄືມາດຕະຖານທີ່ພຣະເຈົ້າໄດ້ຮຽກຮ້ອງຈາກປະຊາກອນທີ່ພຣະອົງເລືອກ ພ້ອມທັງເປັນຂໍ້ກຳນົດ ແລະ ຫຼັກການກ່ຽວກັບຈຳນວນຄົນໃນຄຣິສຕະຈັກ. “ຄົນທີ່ເຮົາຕ້ອງການແມ່ນຄົນທີ່ດີເລີດ”, ຢູ່ບ່ອນນີ້ ຄຳວ່າ “ດີເລີດ” ໝາຍເຖິງທະຫານທີ່ດີຂອງລາຊະອານາຈັກ ຫຼື ຜູ້ຊະນະບໍ? ບໍ່ມີອັນໃດຖືກຕ້ອງເລີຍ. ຖ້າຈະເວົ້າໃຫ້ຖືກຕ້ອງ ຄຳວ່າ “ດີເລີດ” ໝາຍເຖິງຜູ້ທີ່ມີຄວາມເປັນມະນຸດທີ່ປົກກະຕິ, ຜູ້ທີ່ເປັນມະນຸດຢ່າງແທ້ຈິງ. ໃນເຮືອນຂອງພຣະເຈົ້າ ຖ້າເຈົ້າສາມາດປະຕິບັດໜ້າທີ່ທີ່ມະນຸດຄວນເຮັດ, ຖ້າເຈົ້າສາມາດຖືກໃຊ້ງານໃນຖານະມະນຸດ ແລະ ຖ້າເຈົ້າສາມາດປະຕິບັດຄວາມຮັບຜິດຊອບ, ໜ້າທີ່ ແລະ ພັນທະຂອງມະນຸດໃຫ້ສຳເລັດໄດ້ ໂດຍບໍ່ຕ້ອງໃຫ້ຄົນອື່ນດຶງເຈົ້າ, ລາກເຈົ້າ ຫຼື ຍູ້ເຈົ້າ ແລະ ເຈົ້າບໍ່ແມ່ນຂີ້ເຫຍື້ອທີ່ໄຮ້ປະໂຫຍດ, ບໍ່ແມ່ນຄົນທີ່ອາໄສຄົນອື່ນຫາກິນ, ບໍ່ແມ່ນຄົນຂີ້ຄ້ານ, ເຈົ້າສາມາດແບກຮັບຄວາມຮັບຜິດຊອບ ແລະ ພັນທະຂອງມະນຸດ ແລະ ແບກຮັບພາລະກິດຂອງມະນຸດໄດ້, ມີພຽງສິ່ງນີ້ເທົ່ານັ້ນທີ່ໄດ້ມາດຕະຖານໃນການເປັນມະນຸດ! ຄົນຂີ້ຄ້ານເຫຼົ່ານັ້ນ ແລະ ຜູ້ທີ່ບໍ່ໃສ່ໃຈກັບໜ້າວຽກທີ່ເໝາະສົມສາມາດແບກຮັບພາລະກິດຂອງມະນຸດໄດ້ບໍ? (ບໍ່ໄດ້). ບາງຄົນບໍ່ເຕັມໃຈທີ່ຈະແບກຮັບຄວາມຮັບຜິດຊອບ; ສ່ວນຄົນອື່ນກໍບໍ່ສາມາດແບກຮັບມັນໄດ້, ພວກເຂົາເປັນຂີ້ເຫຍື້ອທີ່ໄຮ້ປະໂຫຍດ. ຜູ້ທີ່ບໍ່ສາມາດແບກຮັບຄວາມຮັບຜິດຊອບຂອງມະນຸດໄດ້ ກໍບໍ່ສາມາດເອີ້ນວ່າມະນຸດໄດ້. ລອງເບິ່ງຜູ້ທີ່ມີຄວາມບົກຜ່ອງທາງສະຕິປັນຍາ, ຄົນປັນຍາອ່ອນ, ຄົນທີ່ເປັນອຳມະພາດທາງສະໝອງ ຫຼື ຄົນທີ່ເປັນອຳມະພາດທາງຮ່າງກາຍ, ພວກເຂົາສາມາດຖືກເອີ້ນວ່າມະນຸດທີ່ໄດ້ມາດຕະຖານບໍ? (ພວກເຂົາບໍ່ສາມາດ). ເປັນຫຍັງຈຶ່ງບໍ່? ຄົນແບບນັ້ນບໍ່ມີຄວາມສາມາດໃນການດຳລົງຊີວິດ, ບໍ່ມີຄວາມສາມາດໃນການເອົາຕົວລອດ ແລະ ບໍ່ມີຄວາມສາມາດໃນການເບິ່ງແຍງຕົນເອງ. ພວກເຂົາເພິ່ງພາຄົນອື່ນຢ່າງສິ້ນເຊີງໃນການຊ່ວຍເຫຼືອ ແລະ ການເບິ່ງແຍງ, ດຳລົງຊີວິດໂດຍບໍ່ມີຄວາມສາມາດໃນການລ້ຽງດູຕົນເອງ ແລະ ບໍ່ສາມາດແບກຮັບຄວາມຮັບຜິດຊອບ ແລະ ພັນທະຂອງມະນຸດໄດ້. ຜູ້ທີ່ບໍ່ສາມາດແບກຮັບໜ້າທີ່ຂອງຕົນເອງໃນເຮືອນຂອງພຣະເຈົ້າບໍ່ແມ່ນມະນຸດທີ່ປົກກະຕິ ແລະ ພຣະເຈົ້າກໍບໍ່ຕ້ອງການພວກເຂົາ. ບໍ່ວ່າເຈົ້າຈະເປັນຜູ້ນໍາ ຫຼື ຜູ້ເຮັດວຽກ ຫຼື ເຮັດວຽກງານທີ່ສະເພາະເຈາະຈົງທີ່ກ່ຽວຂ້ອງກັບທັກສະທາງວິຊາຊີບກໍຕາມ ເຈົ້າຕ້ອງສາມາດແບກຮັບວຽກງານທີ່ເຈົ້າຮັບຜິດຊອບໄດ້. ນອກເໜືອຈາກການທີ່ສາມາດຈັດການຊີວິດ ແລະ ຄວາມຢູ່ລອດຂອງເຈົ້າເອງແລ້ວ ການມີຢູ່ຂອງເຈົ້າບໍ່ແມ່ນພຽງແຕ່ການຫາຍໃຈ, ບໍ່ແມ່ນການກິນ, ການດື່ມ ແລະ ການມີຄວາມສຸກ ແຕ່ເປັນການທີ່ສາມາດແບກຮັບພາລະກິດທີ່ພຣະເຈົ້າໄດ້ມອບໃຫ້ແກ່ເຈົ້າ. ມີພຽງຄົນແບບນັ້ນເທົ່ານັ້ນທີ່ຄູ່ຄວນຈະຖືກເອີ້ນວ່າສິ່ງທີ່ຖືກສ້າງ ແລະ ຄູ່ຄວນທີ່ຈະຖືກເອີ້ນວ່າມະນຸດ. ຜູ້ທີ່ຢູ່ໃນເຮືອນຂອງພຣະເຈົ້າທີ່ຢາກອາໄສຄົນອື່ນຫາກິນຢູ່ສະເໝີ ແລະ ພະຍາຍາມຫຼອກລວງເພື່ອເອົາຕົວລອດຢູ່ສະເໝີ ໂດຍຫວັງວ່າຈະຢູ່ໄປວັນໆຈົນເຖິງທີ່ສຸດ ແລະ ໄດ້ຮັບພອນນັ້ນ ບໍ່ສາມາດແບກຮັບວຽກງານໃດໆ ຫຼື ຄວາມຮັບຜິດຊອບໃດໆໄດ້, ແຮງໄກທີ່ຈະແບກຮັບພາລະກິດໃດໆ. ຄົນແບບນັ້ນຕ້ອງຖືກກຳຈັດ ແລະ ມັນກໍບໍ່ເປັນຕາເສຍດາຍເລີຍ. ນີ້ກໍເພາະວ່າສິ່ງທີ່ຖືກກຳຈັດນັ້ນບໍ່ແມ່ນມະນຸດ, ພວກເຂົາບໍ່ມີຄຸນສົມບັດທີ່ຈະຖືກເອີ້ນວ່າມະນຸດ. ເຈົ້າອາດຈະເອີ້ນພວກເຂົາວ່າຄົນໄຮ້ປະໂຫຍດ, ຄົນຂີ້ຄ້ານ ຫຼື ຄົນທີ່ບໍ່ເຮັດຫຍັງ; ບໍ່ວ່າກໍລະນີໃດກໍຕາມ ພວກເຂົາກໍບໍ່ຄູ່ຄວນທີ່ຈະຖືກເອີ້ນວ່າມະນຸດ. ເມື່ອເຈົ້າມອບໝາຍວຽກງານໃຫ້ພວກເຂົາ ພວກເຂົາກໍບໍ່ສາມາດເຮັດໃຫ້ສຳເລັດດ້ວຍຕົນເອງໄດ້ ແລະ ເມື່ອເຈົ້າມອບໝາຍໜ້າວຽກໃຫ້ພວກເຂົາ ພວກເຂົາກໍບໍ່ສາມາດແບກຮັບຄວາມຮັບຜິດຊອບຂອງພວກເຂົາ ຫຼື ປະຕິບັດພັນທະທີ່ພວກເຂົາຄວນເຮັດໃຫ້ສຳເລັດໄດ້, ຄົນແບບນັ້ນແມ່ນໝົດຫວັງແລ້ວ. ພວກເຂົາບໍ່ຄູ່ຄວນທີ່ຈະມີຊີວິດຢູ່; ພວກເຂົາສົມຄວນຕາຍ. ການທີ່ພຣະເຈົ້າໄວ້ຊີວິດພວກເຂົາກໍເປັນພຣະຄຸນຂອງພຣະອົງແລ້ວ, ມັນເປັນຄວາມໂປດປານທີ່ພິເສດ.

ກ່ຽວກັບຫົວຂໍ້ເລື່ອງຂ່າວລືທີ່ບໍ່ມີມູນຄວາມຈິງ ພວກເຮົາຈະຢຸດໄວ້ພຽງເທົ່ານີ້. ຖ້າພວກເຈົ້າຍັງມີບັນຫາໃດໆ ພວກເຈົ້າກໍສາມາດຍົກບັນຫາເຫຼົ່ານັ້ນຂຶ້ນມາ ແລະ ໂອ້ລົມກ່ຽວກັບພວກມັນ ຫຼື ສະແຫວງຫາຄວາມຈິງເພື່ອແກ້ໄຂພວກມັນດ້ວຍຕົວພວກເຈົ້າເອງ. ພວກເຮົາຈະບໍ່ເວົ້າກ່ຽວກັບມັນອີກຕໍ່ໄປ, ຕົກລົງບໍ? ມີໃຜມີຂໍ້ໂຕ້ແຍ້ງໃດໆບໍ? (ບໍ່). ຖ້າມີບັນຫາໃດໆທີ່ເຮົາຍັງບໍ່ໄດ້ໂອ້ລົມ ແລ້ວພວກເຈົ້າກໍສາມາດຄິດຫາວິທີແກ້ໄຂບັນຫາເຫຼົ່ານັ້ນດ້ວຍຕົວພວກເຈົ້າເອງ. ໃນເລື່ອງນີ້ ເຮົາໄດ້ປະຕິບັດຄວາມຮັບຜິດຊອບຂອງເຮົາສຳເລັດແລ້ວ. ສົມມຸດມີຄົນເວົ້າວ່າ “ພວກເຮົາຍັງບໍ່ໄດ້ຮັບຄຳຕອບທີ່ພວກເຮົາຕ້ອງການເລີຍ; ຂ່າວລືທີ່ບໍ່ມີມູນຄວາມຈິງເຫຼົ່ານັ້ນເປັນຄວາມຈິງ ຫຼື ເປັນເລື່ອງເທັດ? ກະລຸນາໃຫ້ຄຳຕອບທີ່ຊັດເຈນແກ່ພວກເຮົາແດ່”. ເຖິງແມ່ນວ່າເຮົາຈະໃຫ້ຄຳຕອບທີ່ຊັດເຈນແກ່ພວກເຈົ້າ ມັນຈະສາມາດແກ້ໄຂບັນຫາຫຍັງໄດ້? ນັ້ນຄືເຫດຜົນທີ່ເຮົາເວົ້າວ່າພວກເຈົ້າຄວນຊອກຫາຄຳຕອບນີ້ດ້ວຍຕົວພວກເຈົ້າເອງ. ເຮົາບໍ່ມີຄຳເຫັນກ່ຽວກັບເລື່ອງນີ້. ມັນລ້ວນຂຶ້ນຢູ່ກັບວ່າພວກເຈົ້າມີການແຍກແຍະ ຫຼື ບໍ່. ຜູ້ທີ່ໄດ້ຮັບຄວາມຈິງຈະບໍ່ມີວັນຖືກເຮັດໃຫ້ຫຼົງຜິດ. ຄວາມຈິງແລ້ວ ຂ່າວລືທີ່ບໍ່ມີມູນຄວາມຈິງເຫຼົ່ານີ້ໄດ້ເປີດເຜີຍຜູ້ຄົນຈຳນວນຫຼາຍ. ຜູ້ທີ່ເຊື່ອໃນພຣະເຈົ້າມາຫຼາຍປີແຕ່ບໍ່ໄດ້ຮັບຄວາມຈິງລ້ວນແຕ່ຖືກເປີດເຜີຍ, ນີ້ຄືປັນຍາຂອງພຣະເຈົ້າ. ນີ້ຄືຄຳຕອບຂອງເຮົາ. ພວກເຈົ້າເຂົ້າໃຈບໍ? (ແມ່ນແລ້ວ). ສະນັ້ນ ສິ່ງທີ່ເຮົາຢາກບອກພວກເຈົ້າແມ່ນຫຍັງ? ສິ່ງທີ່ເຮົາຢາກເວົ້າລ້ວນແຕ່ຢູ່ໃນໜັງສື ພຣະທຳປາກົດໃນເນື້ອໜັງ ແລະ ໃນຄຳເທດສະໜາທັງໝົດແລ້ວ. ພຣະທຳເຫຼົ່ານີ້ຄືສິ່ງທີ່ເຮົາຢາກເວົ້າກັບພວກເຈົ້າ. ພວກມັນຍັງບໍ່ພຽງພໍບໍ? (ພຽງພໍແລ້ວ). ຖ້າບາງຄົນຍັງຄົງດື້ດ້ານ ໂດຍເວົ້າວ່າ “ແລ້ວ ກ່ຽວກັບຂ່າວລືທີ່ບໍ່ມີມູນຄວາມຈິງ ພຣະອົງມີຄຳຕອບໃດໆບໍ?” ເຮົາເວົ້າວ່າບໍ່ ເຮົາຍັງຄົງບໍ່ມີຄຳເຫັນ. ເຮົາໄດ້ເວົ້າຫຼາຍສິ່ງທີ່ເຮົາຢາກເວົ້າໄປແລ້ວໃນຄຳເທດສະໜາທັງໝົດ. ຖ້າພວກເຈົ້າເຕັມໃຈທີ່ຈະສະແຫວງຫາຄວາມຈິງ ແລະ ພວກເຈົ້າສາມາດຍອມຮັບ ແລະ ປະຕິບັດຕາມພຣະທຳເຫຼົ່ານີ້ ແລ້ວບັນຫາຂອງພວກເຈົ້າກໍຈະໄດ້ຮັບການແກ້ໄຂ. ຖ້າພວກເຈົ້າບໍ່ຍອມຮັບພຣະທຳເຫຼົ່ານີ້ ແລ້ວບັນຫາຂອງພວກເຈົ້າກໍຈະຍັງຄົງເປັນບັນຫາຕະຫຼອດໄປ. ເຮົາໄດ້ປະຕິບັດຄວາມຮັບຜິດຊອບຂອງເຮົາສຳເລັດແລ້ວ; ມັນບໍ່ມີຫຍັງກ່ຽວຂ້ອງກັບເຮົາອີກຕໍ່ໄປ. ພວກເຈົ້າໄດ້ຍິນຢ່າງຊັດເຈນແລ້ວບໍ? (ແມ່ນແລ້ວ).

ການປະຕິບັດຂໍ້ທຳອິດສຳລັບການໄລ່ຕາມເສາະຫາຄວາມຈິງ: ການປ່ອຍວາງ

ການປ່ອຍວາງສິ່ງກີດຂວາງລະຫວ່າງຕົນເອງ ແລະ ພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ

I. ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບວຽກງານຂອງພຣະເຈົ້າ

F. ວຽກງານຂອງພຣະເຈົ້າບໍ່ໄດ້ປ່ຽນແປງເງື່ອນໄຂແຕ່ກຳເນີດຂອງຜູ້ຄົນ; ມັນມີເປົ້າໝາຍເພື່ອປ່ຽນແປງອຸປະນິໄສທີ່ເສື່ອມຊາມຂອງພວກເຂົາ

ໃຫ້ພວກເຮົາສືບຕໍ່ໂອ້ລົມກ່ຽວກັບຫົວຂໍ້ “ວິທີການໄລ່ຕາມເສາະຫາຄວາມຈິງ”. ໃນຊ່ວງເວລານີ້, ພວກເຮົາຍັງຄົງໂອ້ລົມກ່ຽວກັບເນື້ອຫາທີ່ກ່ຽວຂ້ອງກັບ “ການປ່ອຍວາງ” ໃນ “ວິທີການໄລ່ຕາມເສາະຫາຄວາມຈິງ”, ໂດຍເວົ້າກ່ຽວກັບຫົວຂໍ້ໃຫຍ່ຂອງ “ການປ່ອຍວາງສິ່ງກີດຂວາງລະຫວ່າງຕົນເອງ ແລະ ພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ”. ດ້ານທຳອິດຂອງຫົວຂໍ້ນີ້ແມ່ນການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ. ໃນດ້ານນີ້, ພວກເຮົາໄດ້ໂອ້ລົມກ່ຽວກັບຄວາມຄິດຫຼົງຜິດ ແລະ ຈິນຕະນາການຂອງຜູ້ຄົນກ່ຽວກັບວຽກງານຂອງພຣະເຈົ້າ, ເຊິ່ງກ່ຽວຂ້ອງກັບບັນຫາທີ່ຂ້ອນຂ້າງຊັບຊ້ອນ: ຄວາມແຕກຕ່າງລະຫວ່າງເງື່ອນໄຂຕິດຕົວມາ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ. ມີລາຍລະອຽດຫຼາຍຢ່າງໃນເລື່ອງນີ້. ເມື່ອຜູ້ຄົນປະເຊີນກັບບັນຫາໃນຊີວິດປະຈຳວັນ, ພວກເຂົາມັກຈະສັບສົນກັບແນວຄວາມຄິດຢູ່ສະເໝີ ແລະ ບໍ່ສາມາດແຍກແຍະໄດ້ຢ່າງຊັດເຈນວ່າບັນຫາບາງຢ່າງນັ້ນຈັດຢູ່ໃນໝວດໝູ່ໃດກັນແທ້ ຫຼື ຈະຈຳແນກພວກມັນແນວໃດ. ຕົວຢ່າງ: ກ່ຽວກັບການສະແດງອອກບາງຢ່າງ, ຜູ້ຄົນບໍ່ສາມາດແຍກແຍະໄດ້ວ່າພວກມັນກ່ຽວຂ້ອງກັບຄວາມເປັນມະນຸດ ຫຼື ເງື່ອນໄຂຕິດຕົວມາ. ນອກຈາກນັ້ນ ສຳລັບການສະແດງອອກອື່ນໆບາງຢ່າງ, ຜູ້ຄົນກໍບໍ່ສາມາດບອກໄດ້ວ່າພວກມັນເປັນບັນຫາທີ່ກ່ຽວຂ້ອງກັບອຸປະນິໄສທີ່ເສື່ອມຊາມ ຫຼື ຄວາມເປັນມະນຸດ. ຜູ້ຄົນບໍ່ສາມາດແຍກແຍະເລື່ອງເຫຼົ່ານີ້ໄດ້. ຜູ້ຄົນມັກຈະຖືວ່າບັນຫາ ແລະ ຂໍ້ບົກຜ່ອງບາງຢ່າງຂອງເງື່ອນໄຂຕິດຕົວມາເປັນອຸປະນິໄສທີ່ເສື່ອມຊາມ ຫຼື ຖືວ່າຂໍ້ບົກຜ່ອງ ແລະ ບັນຫາບາງຢ່າງຂອງຄວາມເປັນມະນຸດເປັນອຸປະນິໄສທີ່ເສື່ອມຊາມ. ບາງຄັ້ງ ເຖິງແມ່ນວ່າມັນຈະເປັນການເປີດເຜີຍອຸປະນິໄສທີ່ເສື່ອມຊາມ, ໃນທາງກົງກັນຂ້າມ ພວກເຂົາພັດຖືວ່າມັນເປັນການເປີດເຜີຍເງື່ອນໄຂຕິດຕົວມາທີ່ບໍ່ສາມາດປ່ຽນແປງໄດ້. ສະນັ້ນ, ຜູ້ຄົນມັກຈະຮູ້ສຶກບໍ່ຊັດເຈນຫຼາຍກ່ຽວກັບບັນຫາຂອງເງື່ອນໄຂຕິດຕົວມາ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມໃນລະຫວ່າງຂະບວນການເຊື່ອໃນພຣະເຈົ້າ ແລະ ບໍ່ສາມາດແຍກແຍະພວກມັນໄດ້. ຄັ້ງທີ່ແລ້ວ, ພວກເຮົາໄດ້ໂອ້ລົມກ່ຽວກັບສ່ວນໜຶ່ງຂອງເລື່ອງນີ້ ແລະ ແນ່ນອນວ່າໄດ້ຍົກຕົວຢ່າງບາງອັນ ແຕ່ເຮົາຮູ້ສຶກວ່າມັນຍັງບໍ່ສະເພາະເຈາະຈົງພຽງພໍ. ມື້ນີ້ພວກເຮົາຈະຍົກເອົາບັນຫາທີ່ຢູ່ໃນສາມໝວດໝູ່ເຫຼົ່ານີ້ ແລະ ໂອ້ລົມກ່ຽວກັບບັນຫາເຫຼົ່ານັ້ນໃຫ້ສະເພາະເຈາະຈົງຫຼາຍຂຶ້ນ. ເຮົາຈະເວົ້າກ່ຽວກັບການສະແດງອອກ ແລະ ຕົວຢ່າງທີ່ສະເພາະເຈາະຈົງບາງອັນ ແລະ ຈາກນັ້ນພວກເຈົ້າກໍຈະແຍກແຍະວ່າພວກມັນຈັດຢູ່ໃນໝວດໝູ່ໃດ: ເງື່ອນໄຂຕິດຕົວມາ, ຄວາມເປັນມະນຸດ ຫຼື ອຸປະນິໄສທີ່ເສື່ອມຊາມ. ຖ້າພວກເຈົ້າບໍ່ສາມາດແຍກແຍະພວກມັນໄດ້, ພວກເຮົາກໍຈະຄົ້ນຄວ້າພວກມັນໄປພ້ອມກັນ. ແບບນັ້ນດີບໍ? (ດີ). ຄັ້ງທີ່ແລ້ວ, ພວກເຮົາໄດ້ໂອ້ລົມກັນໄປຫຼາຍພໍສົມຄວນກ່ຽວກັບເງື່ອນໄຂຕິດຕົວມາ, ສະນັ້ນ ການແຍກແຍະຂອງພວກເຈົ້າໃນເລື່ອງນີ້ກໍແນ່ນອນວ່າມີຄວາມຊັດເຈນຂຶ້ນແດ່ແລ້ວ. ເຖິງຢ່າງໃດກໍຕາມ, ຍັງມີບາງສິ່ງທີ່ຂ້ອນຂ້າງຢູ່ລະຫວ່າງກາງ ຫຼື ຄ້າຍຄືກັບດ້ານຕ່າງໆພາຍໃນຄວາມເປັນມະນຸດ ແລະ ຜູ້ຄົນກໍຍັງບໍ່ສາມາດແຍກແຍະໄດ້ວ່າພວກມັນຄວນຖືກຈັດຢູ່ໃນເງື່ອນໄຂຕິດຕົວມາ ຫຼື ຄວາມເປັນມະນຸດ. ເຮົາຈະສະເໜີການສະແດງອອກບາງຢ່າງ ຫຼື ພຶດຕິກຳ ແລະ ການກະທຳບາງຢ່າງ ແລະ ຈາກນັ້ນພວກເຈົ້າກໍຈະບອກວ່າພວກມັນຄວນຖືກຈັດຢູ່ໃນດ້ານໃດ. ຜົນປະໂຫຍດຂອງການໂອ້ລົມດ້ວຍວິທີນີ້ແມ່ນຫຍັງ? ຫຼັງຈາກທີ່ເຈົ້າຮູ້ວ່າການສະແດງອອກບາງຢ່າງຈັດຢູ່ໃນດ້ານໃດ, ເຈົ້າກໍຈະຮູ້ວິທີຮັບມືກັບມັນ ແລະ ວິທີຈັດການກັບມັນ.

6. ການສະແດງອອກຕ່າງໆຂອງເງື່ອນໄຂແຕ່ກຳເນີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ

ຄວາມດຸໝັ່ນໃນການເຮັດສິ່ງຕ່າງໆ ແລະ ຄວາມຂີ້ຄ້ານ

ໃຫ້ພວກເຮົາເລີ່ມຕົ້ນດ້ວຍການສະແດງອອກປະການທຳອິດ: ການມີຄວາມດຸໝັ່ນໃນການເຮັດສິ່ງຕ່າງໆ, ເຊິ່ງໝາຍເຖິງຄົນໆໜຶ່ງທີ່ເຮັດວຽກໜັກຫຼາຍ. ສິ່ງນີ້ຈັດຢູ່ໃນດ້ານໃດ? (ນີ້ຄືການສະແດງອອກເຖິງຄວາມເປັນມະນຸດຂອງຄົນໆໜຶ່ງ). ແລ້ວສິ່ງນີ້ເປັນຂໍ້ດີ ຫຼື ຂໍ້ບົກຜ່ອງຂອງຄວາມເປັນມະນຸດ? (ຂໍ້ດີຂອງຄວາມເປັນມະນຸດ). ການມີຄວາມດຸໝັ່ນ ແລະ ການເຮັດວຽກໜັກຫຼາຍແມ່ນຂໍ້ດີຂອງຄວາມເປັນມະນຸດ. ການມັກຄວາມເປັນລະບຽບຮຽບຮ້ອຍ ແລະ ຄວາມສະອາດ ແລະ ການຮັກສາສຸຂະອະນາໄມ, ນີ້ແມ່ນການສະແດງອອກປະເພດໃດ? (ຂໍ້ດີຂອງຄວາມເປັນມະນຸດ). (ນີ້ຄືນິໄສຂອງການດຳລົງຊີວິດທີ່ດີ, ມັນຈັດຢູ່ໃນເງື່ອນໄຂຕິດຕົວມາຂອງຄົນໆໜຶ່ງ). ມັນເປັນເງື່ອນໄຂຕິດຕົວມາບໍ? ນີ້ບໍ່ແມ່ນຂໍ້ດີ ແລະ ຈຸດແຂງຂອງຄວາມເປັນມະນຸດຂອງຄົນໆໜຶ່ງບໍ? (ແມ່ນແລ້ວ). ຫາກໍມີຄົນເວົ້າວ່າມັນເປັນເງື່ອນໄຂຕິດຕົວມາ; ສິ່ງນີ້ບໍ່ຖືກຕ້ອງ. ສິ່ງນີ້ກ່ຽວຂ້ອງກັບຄວາມເປັນມະນຸດຂອງຄົນໆໜຶ່ງ, ພ້ອມທັງເປັນນິໄສໃນການດຳລົງຊີວິດ; ແນ່ນອນວ່າມັນຍັງເປັນຂໍ້ດີ ແລະ ຈຸດແຂງຂອງຄວາມເປັນມະນຸດອີກດ້ວຍ. ການສະແດງອອກຕໍ່ໄປ: ບາງຄົນຂີ້ຄ້ານ; ພວກເຂົາມັກຄວາມສະດວກສະບາຍ ແລະ ກຽດຊັງການອອກແຮງງານ ແລະ ບໍ່ມັກເຮັດວຽກ. ເມື່ອບໍ່ໄດ້ເຮັດວຽກ, ພວກເຂົາກໍຮູ້ສຶກສະບາຍໃຈເປັນພິເສດ ແຕ່ເມື່ອພວກເຂົາເລີ່ມເຮັດວຽກ, ພວກເຂົາກໍອາລົມເສຍ, ພວກເຂົາກາຍເປັນຄົນຫງຸດຫງິດ, ຂີ້ລຳຄານ ແລະ ໃຈຮ້າຍ. ເມື່ອມີວຽກຕ້ອງເຮັດ, ພວກເຂົາກໍຈະຮູ້ສຶກເສື່ອຍຊາ, ບໍ່ມີແຮງ ແລະ ບໍ່ຢາກເຮັດວຽກ. ເຖິງຢ່າງໃດກໍຕາມ, ເມື່ອເວົ້າເຖິງການກິນ, ການດື່ມ ແລະ ການມີຄວາມສຸກ, ພວກເຂົາພັດມີແຮງຢ່າງລົ້ນເຫຼືອ. ຄວາມຂີ້ຄ້ານແມ່ນບັນຫາປະເພດໃດ? (ຄວາມເປັນມະນຸດທີ່ບໍ່ດີ). ຢ່າງໜ້ອຍທີ່ສຸດ, ນີ້ກໍຄືຂໍ້ບົກຜ່ອງຂອງຄວາມເປັນມະນຸດ, ເປັນຈຸດອ່ອນ ແລະ ເປັນບັນຫາທີ່ສຳຄັນໃນຄວາມເປັນມະນຸດ. ມັນຍັງບໍ່ເຖິງຂັ້ນຂອງຄວາມເປັນມະນຸດທີ່ບໍ່ດີ. ຖ້າຄົນແບບນັ້ນມັກສັ່ງການຄົນອື່ນ ແລະ ເອົາປຽບຜູ້ຄົນ, ໂດຍເຮັດໃຫ້ຄົນອື່ນເຮັດວຽກ ໃນຂະນະທີ່ຕົນເອງບໍ່ລົງມືເຮັດຫຍັງເລີຍ, ນີ້ແມ່ນບັນຫາປະເພດໃດ? (ຄວາມເປັນມະນຸດທີ່ບໍ່ດີ). ເມື່ອຖືກຂໍໃຫ້ເຮັດວຽກບາງຢ່າງ, ພວກເຂົາກໍຊອກຫາເຫດຜົນ ແລະ ຂໍ້ອ້າງທຸກຮູບແບບເພື່ອຫຼີກລ່ຽງວຽກນັ້ນ; ພວກເຂົາພຽງແຕ່ບໍ່ຢາກເຮັດວຽກ. ພວກເຂົາບໍ່ໄດ້ເວົ້າອອກມາຢ່າງເປີດເຜີຍ ແຕ່ພັດນຳໃຊ້ວິທີການ, ກົນອຸບາຍ ຫຼື ຄຳຕົວະ ແລະ ການຫຼອກລວງຕ່າງໆ, ໂດຍພະຍາຍາມເຮັດໃຫ້ຄົນອື່ນເຮັດວຽກ ໃນຂະນະທີ່ພວກເຂົາຫຼີກລ່ຽງມັນເພື່ອເພີດເພີນກັບຄວາມສະບາຍ. ນີ້ແມ່ນບັນຫາປະເພດໃດ? (ອຸປະນິໄສທີ່ເສື່ອມຊາມ, ອຸປະນິໄສທີ່ຊົ່ວຊ້າ). ມັນເປັນພຽງແຕ່ອຸປະນິໄສທີ່ເສື່ອມຊາມບໍ? ຄົນທີ່ມັກເອົາປຽບຄົນອື່ນ ແລະ ສັ່ງການຄົນອື່ນ, ກ່ອນອື່ນເລີຍ ພວກເຂົາຍ່ອມມີຄວາມເປັນມະນຸດທີ່ບໍ່ດີ ແລະ ມີລັກສະນະທີ່ຕ່ຳຊ້າ. ອັນທີສອງ, ວິທີການທີ່ມີເລ່ລ່ຽມຂອງພວກເຂົາໃນການສັ່ງການຄົນອື່ນໄດ້ເປີດໂປງອຸປະນິໄສທີ່ມີເລ່ລ່ຽມ ແລະ ຊົ່ວຊ້າຂອງພວກເຂົາ. ການສະແດງອອກຂອງພວກເຂົາໃນການມັກເອົາປຽບ ແລະ ສັ່ງການຄົນອື່ນ ສະແດງໃຫ້ເຫັນທັງການທີ່ພວກເຂົາມີຄວາມເປັນມະນຸດທີ່ບໍ່ດີ ແລະ ການທີ່ອຸປະນິໄສທີ່ເສື່ອມຊາມຂອງພວກເຂົານັ້ນຮ້າຍແຮງ ເຊິ່ງກໍຄືຄວາມເລ່ລ່ຽມ ແລະ ຊົ່ວຊ້າ. ເຈົ້າເຫັນບໍ, ການສະແດງອອກບາງຢ່າງພຽງແຕ່ສະທ້ອນໃຫ້ເຫັນເຖິງຄວາມເປັນມະນຸດທີ່ບໍ່ດີ ຫຼື ຂໍ້ບົກຜ່ອງບາງຢ່າງໃນຄວາມເປັນມະນຸດຂອງຄົນໆໜຶ່ງ ແລະ ຍັງບໍ່ເຖິງຂັ້ນຂອງອຸປະນິໄສທີ່ເສື່ອມຊາມ. ເຖິງຢ່າງໃດກໍຕາມ, ການສະແດງອອກບາງຢ່າງທີ່ອີງໃສ່ພື້ນຖານຂອງຄວາມເປັນມະນຸດທີ່ຕ່ຳຊ້າ ແມ່ນກ່ຽວຂ້ອງໂດຍກົງກັບອຸປະນິໄສທີ່ເສື່ອມຊາມ. ສະນັ້ນ, ບໍ່ມີການສະແດງອອກໃດທີ່ງ່າຍດາຍແບບນັ້ນ. ການສະແດງອອກບາງຢ່າງບໍ່ໄດ້ກ່ຽວຂ້ອງພຽງບັນຫາດຽວ ແຕ່ກ່ຽວຂ້ອງເຖິງສອງບັນຫາ.

ຄວາມຮັກສວຍຮັກງາມ

ຄວາມຮັກສວຍຮັກງາມຈັດຢູ່ໃນດ້ານໃດ? (ນີ້ຄືຂໍ້ບົກຜ່ອງຂອງຄວາມເປັນມະນຸດ). ຖືກຕ້ອງ, ນີ້ຄືຂໍ້ບົກຜ່ອງຂອງຄວາມເປັນມະນຸດ. ຖ້າມັນເປັນພຽງເລື່ອງຂອງການມັກແຕ່ງຕົວ, ເພື່ອເຮັດໃຫ້ຕົນເອງເບິ່ງງາມ ແລະ ມັກໄດ້ຮັບຄຳຍ້ອງຍໍວ່າເບິ່ງໜ້າຕາດີ, ງາມ, ຫຼໍ່ ຫຼື ເບິ່ງຍັງໜຸ່ມຍັງນ້ອຍ, ໂດຍຕ້ອງການໃຫ້ຄົນອື່ນມີຄວາມຄິດເຫັນທີ່ດີ ຫຼື ມີມຸມມອງທີ່ດີຕໍ່ຮູບລັກສະນະຂອງຕົນ, ແລ້ວສິ່ງນີ້ກໍຈຳກັດຢູ່ພຽງການເປັນບັນຫາຂອງຄວາມເປັນມະນຸດ. ມັນເປັນບັນຫາປະເພດໃດຂອງຄວາມເປັນມະນຸດ? ເຫັນໄດ້ຢ່າງຊັດເຈນວ່າມັນບໍ່ແມ່ນຂໍ້ດີ ແຕ່ເປັນຂໍ້ບົກຜ່ອງ. ບາງຄົນອາດຈະເວົ້າວ່າ “ທຸກຄົນລ້ວນແຕ່ຮັກໃນຄວາມງາມ, ສິ່ງນີ້ຈະເປັນຂໍ້ບົກຜ່ອງໄດ້ແນວໃດ?” ແລ້ວເປັນຫຍັງເຮົາຈຶ່ງເວົ້າວ່າຄວາມຮັກສວຍຮັກງາມເປັນຂໍ້ບົກຜ່ອງຂອງຄວາມເປັນມະນຸດ? ເນື່ອງຈາກຄວາມຮັກສວຍຮັກງາມເປັນຂໍ້ບົກຜ່ອງ, ການສະແດງອອກຂອງມັນຈຶ່ງບໍ່ເໝາະສົມ. ຄວາມ ຮັກສວຍຮັກງາມບໍ່ແມ່ນເລື່ອງຂອງການເຮັດໃຫ້ເບິ່ງເໝາະສົມ, ສະຫງ່າງາມ, ມີຄວາມສັດທາ ຫຼື ຈິງຈັງ, ເຊິ່ງເຮັດໃຫ້ຄົນອື່ນປະທັບໃຈໃນດ້ານຄວາມມີກຽດ ແລະ ຄວາມສຸພາບຮຽບຮ້ອຍ; ມັນບໍ່ໄດ້ຢູ່ໃນລະດັບຂອງການເຮັດໃຫ້ເບິ່ງເໝາະສົມ ໃນທາງກົງກັນຂ້າມ ມັນເກີນຂອບເຂດ ແລະ ຮ້າຍແຮງກວ່າການໃສ່ໃຈໃນການເຮັດໃຫ້ເບິ່ງເໝາະສົມ. ເມື່ອຜູ້ຄົນຮັກສວຍຮັກງາມ, ພວກເຂົາຈະໃສ່ໃຈເປັນພິເສດໃນການແຕ່ງຕົວ ແລະ ສະແດງຕົວຕົນຂອງຕົນເອງ, ເຮັດໃຫ້ຄົນອື່ນມາສົນໃຈຮູບລັກສະນະຂອງພວກເຂົາ ຈົນເຖິງຂັ້ນທີ່ບໍ່ຮູ້ຈັກອາຍເລີຍກໍວ່າໄດ້, ເວົ້າອີກຢ່າງໜຶ່ງກໍຄື ຄົນເຫຼົ່ານີ້ໄດ້ຮັບອິດທິພົນ ແລະ ຖືກບີບຄັ້ນໂດຍຮູບລັກສະນະໃນຫຼາຍໆເລື່ອງ. ນີ້ຄືຂໍ້ບົກຜ່ອງຂອງຄວາມເປັນມະນຸດ. ຕົວຢ່າງ: ບາງຄົນຮູ້ສຶກອາຍທີ່ຈະອອກໄປຂ້າງນອກໂດຍບໍ່ໄດ້ແຕ່ງໜ້າ. ພວກເຂົາຮູ້ສຶກອາຍທີ່ຈະໄປພົບຄົນອື່ນ ໂດຍທີ່ພວກເຂົາບໍ່ໄດ້ສີດນ້ຳຫອມໃສ່ຕົນເອງ. ພວກເຂົາມັກຈະຄຸ່ນຄິດຢູ່ກັບເລື່ອງເຫຼົ່ານີ້ຢູ່ສະເໝີ, ຕ້ອງການທີ່ຈະແຕ່ງຕົວຫຼາຍເກີນໄປຢູ່ສະເໝີ ເພື່ອເຮັດໃຫ້ຄົນອື່ນຊື່ນຊົມ ແລະ ມັກພວກເຂົາ. ນີ້ຄືການຮັກສວຍຮັກງາມຫຼາຍເກີນໄປ, ມາຮອດຈຸດນີ້ ມັນກໍກາຍເປັນຂໍ້ບົກຜ່ອງ. ຂໍ້ບົກຜ່ອງນີ້ໄດ້ເກີນຂອບເຂດ ແລະ ມາດຕະຖານທີ່ກຳນົດຂອງຄວາມເປັນມະນຸດທີ່ປົກກະຕິໄປແລ້ວ. ການ ຮັກສວຍຮັກງາມຫຼາຍເກີນໄປແມ່ນຂໍ້ບົກຜ່ອງຂອງຄວາມເປັນມະນຸດ. ນັ້ນຄືຂໍ້ສະຫຼຸບການໂອ້ລົມຂອງພວກເຮົາກ່ຽວກັບການສະແດງອອກນີ້.

ການມັກອອກໜ້າອອກຕາ

ການສະແດງອອກຕໍ່ໄປແມ່ນການມັກອອກໜ້າອອກຕາ. ນີ້ແມ່ນການສະແດງອອກປະເພດໃດ? (ມັນເປັນຂໍ້ບົກຜ່ອງຂອງຄວາມເປັນມະນຸດຂອງຄົນໆໜຶ່ງ; ມັນຄືການມັກສະເໜີໜ້າຕົນເອງອອກມາ, ການມັກໂອ້ອວດຕົນເອງ). ແລ້ວມີອຸປະນິໄສທີ່ເສື່ອມຊາມຢູ່ໃນສິ່ງນີ້ບໍ? (ມີ, ເພາະວ່າຖ້າຄົນໃດຄົນໜຶ່ງມັກອອກໜ້າອອກຕາ, ພວກເຂົາກໍຕ້ອງການໂອ້ອວດຕົນເອງ, ຕ້ອງການທີ່ຈະໂດດເດັ່ນ). ການມັກອອກໜ້າອອກຕາ ແລະ ຕ້ອງການສະແດງຕົວຕົນຢູ່ສະເໝີ, ນີ້ແມ່ນບັນຫາປະເພດໃດ? ມັນເປັນເພາະວ່າພວກເຂົາມີຄວາມສາມາດໃນການເປັນຜູ້ນຳ ຫຼື ເປັນເພາະວ່າພວກເຂົາເຂົ້າໃຈຄວາມຈິງ ແລະ ມີຄວາມຮູ້ສຶກແບກຮັບພາລະບໍ? ຖ້າພວກເຂົາມີຄວາມຮູ້ສຶກແບກຮັບພາລະ, ມີຄວາມສາມາດໃນການເຮັດວຽກ ແລະ ສາມາດແບກຮັບວຽກງານດ້ານໜຶ່ງໄດ້, ສິ່ງນີ້ກໍບໍ່ແມ່ນການມັກອອກໜ້າອອກຕາ. ແລ້ວການມັກອອກໜ້າອອກຕາແມ່ນບັນຫາປະເພດໃດ? ໃນດ້ານໜຶ່ງ, ມັນເປັນຂໍ້ບົກຜ່ອງຂອງຄວາມເປັນມະນຸດຂອງຄົນໆໜຶ່ງ. ຄົນປະເພດນີ້ມັກອອກໜ້າອອກຕາ. ບໍ່ວ່າພວກເຂົາຈະໄປໃສ ພວກເຂົາກໍມັກໂອ້ອວດຕົນເອງ, ຢ້ານວ່າຄົນອື່ນຈະເບິ່ງບໍ່ເຫັນພວກເຂົາ. ພວກເຂົາຍັງເວົ້າໃນລັກສະນະທີ່ໂອ້ອວດ, ເກີນຈິງ ແລະ ສຽງດັງອີກດ້ວຍ. ຍິ່ງມີຄົນຫຼາຍເທົ່າໃດ, ພວກເຂົາກໍຍິ່ງກະຕືລືລົ້ນທີ່ຈະເວົ້າຫຼາຍຂຶ້ນເທົ່ານັ້ນ, ໂດຍຕ້ອງການມີບ່ອນຢືນໃນທ່າມກາງຝູງຊົນຢູ່ສະເໝີ. ການມັກອອກໜ້າອອກຕາບໍ່ສາມາດຖືວ່າເປັນການສະແດງອອກຂອງຄວາມເປັນມະນຸດທີ່ບໍ່ດີ. ມັນບໍ່ໄດ້ກ່ຽວຂ້ອງກັບລັກສະນະຂອງຄົນໆໜຶ່ງ ແລະ ມັນເປັນພຽງຂໍ້ບົກຜ່ອງຂອງຄວາມເປັນມະນຸດ, ເປັນຈຸດອ່ອນ ຫຼື ບັນຫາປະເພດໜຶ່ງ. ເປັນຫຍັງເຮົາຈຶ່ງເວົ້າວ່າມັນເປັນຈຸດອ່ອນ ຫຼື ບັນຫາຂອງຄວາມເປັນມະນຸດ? ເພາະວ່າມັນເປັນການສະແດງອອກເຖິງການຂາດຄວາມສຳນຶກ. ຄົນເຫຼົ່ານີ້ສະແຫວງຫາການອອກໜ້າອອກຕາຢູ່ຕະຫຼອດເວລາ, ແຕ່ພວກເຂົາມີຄວາມສາມາດໃນການແບກຮັບວຽກງານໄດ້ແທ້ໆບໍ? ເປັນຫຍັງພວກເຂົາຈຶ່ງຕ້ອງການອອກໜ້າອອກຕາຢູ່ສະເໝີ? ມັນເປັນເພາະວ່າພວກເຂົາຖືກຂັບເຄື່ອນໂດຍຄວາມທະເຍີທະຍານ ແລະ ຄວາມປາຖະໜາບໍ? ມັນເປັນເພາະວ່າພວກເຂົາມັກສະຖານະ, ມັກການຖືກຍົກຍ້ອງ ແລະ ມັກເຮັດໃຫ້ຕົນເອງເປັນຈຸດສົນໃຈບໍ? ມັນເປັນເພາະວ່າພວກເຂົາມັກການມີບາລະມີໃນທ່າມກາງຜູ້ຄົນ, ມັກການຢູ່ເໜືອກວ່າຄົນອື່ນ ແລະ ມັກນຳພາຄົນອື່ນບໍ? (ແມ່ນແລ້ວ). ຄວາມເປັນມະນຸດຂອງຄົນປະເພດນີ້ບໍ່ໄດ້ຖືກເປີດໂປງອອກມາບໍ? ມັນເປັນຄວາມເປັນມະນຸດປະເພດໃດ? ມັນຂາດຄວາມສຳນຶກ. ນີ້ບໍ່ແມ່ນຂໍ້ບົກຜ່ອງຂອງຄວາມເປັນມະນຸດບໍ? (ແມ່ນແລ້ວ). ໃນດ້ານໜຶ່ງ, ມັນເປັນຂໍ້ບົກຜ່ອງຂອງຄວາມເປັນມະນຸດ. ໃນອີກດ້ານໜຶ່ງ, ຄົນປະເພດນີ້ບໍ່ພຽງແຕ່ສະເໜີໜ້າຕົນເອງອອກມາ ຫຼື ໂອ້ອວດຕົນເອງເປັນບາງຄັ້ງບາງຄາວເທົ່ານັ້ນ; ໃນທາງກົງກັນຂ້າມ ຍ້ອນວ່າພວກເຂົາຖືກຂັບເຄື່ອນໂດຍຄວາມທະເຍີທະຍານ ແລະ ຄວາມປາຖະໜາ, ມັກສະຖານະ, ອຳນາດ ແລະ ການມີສິດຊີ້ຂາດ, ພວກເຂົາຈຶ່ງມັກອອກໜ້າອອກຕາ. ສະນັ້ນ, ສິ່ງນີ້ບໍ່ໄດ້ກ່ຽວຂ້ອງກັບອຸປະນິໄສທີ່ເສື່ອມຊາມຄືກັນບໍ? (ແມ່ນແລ້ວ). ນີ້ແມ່ນອຸປະນິໄສທີ່ເສື່ອມຊາມປະເພດໃດ? (ອຸປະນິໄສທີ່ອວດດີ). ນີ້ຄືຄວາມອວດດີ. ພວກເຂົາມີສິດຫຍັງມາອອກໜ້າອອກຕາ? ພວກເຂົາມີສິດຫຍັງມາມີສິດຊີ້ຂາດ ແລະ ນຳພາຄົນອື່ນ? ບາງຄົນເວົ້າວ່າ “ຂ້ອຍເຂົ້າໃຈຄວາມຈິງ ແລະ ຂ້ອຍມີຄວາມຮູ້ສຶກແບກຮັບພາລະ”. ເຖິງແມ່ນວ່າເຈົ້າຈະມີຄວາມຮູ້ສຶກແບກຮັບພາລະກໍຕາມ, ມັນກໍຍັງຈຳເປັນຕ້ອງເບິ່ງວ່າເຈົ້າສາມາດເຮັດວຽກງານຕົວຈິງໄດ້ ຫຼື ບໍ່. ມັນບໍ່ແມ່ນວ່າພຽງແຕ່ຍ້ອນເຈົ້າມີຄວາມຮູ້ສຶກແບກຮັບພາລະ ແລະ ຢາກເຮັດມັນ, ແລ້ວເຈົ້າຈະສາມາດເຮັດມັນໃຫ້ດີໄດ້ແທ້ໆ. ມັນບໍ່ມີຄວາມກ່ຽວຂ້ອງທາງເຫດຜົນລະຫວ່າງສອງສິ່ງນີ້. ການຢາກເຮັດ ແລະ ການມັກເຮັດ ບໍ່ໄດ້ໝາຍຄວາມວ່າເຈົ້າສາມາດເຮັດໄດ້ ຫຼື ໝາຍຄວາມວ່າເຈົ້າມີຄວາມສາມາດໃນການເຮັດວຽກງານຜູ້ນຳ. ເຈົ້າມັກອອກໜ້າອອກຕາ, ເຈົ້າມັກສະຖານະ, ນັ້ນໝາຍຄວາມວ່າທຸກຄົນຕ້ອງເລືອກຕັ້ງເຈົ້າບໍ? ຫຼັກການໃນການເລືອກຕັ້ງຜູ້ນຳຂອງຄຣິສຕະຈັກແມ່ນຫຍັງ? (ມັນຕ້ອງອີງໃສ່ວ່າຄົນໆນັ້ນມີຄວາມສາມາດໃນການເຮັດວຽກ ຫຼື ບໍ່, ພວກເຂົາເປັນຄົນທີ່ໄລ່ຕາມເສາະຫາຄວາມຈິງ ຫຼື ບໍ່ ແລະ ພວກເຂົາເປັນຄົນທີ່ຖືກຕ້ອງ ຫຼື ບໍ່). ຢ່າງໜ້ອຍທີ່ສຸດ, ເຈົ້າຕ້ອງເປັນຄົນທີ່ຖືກຕ້ອງ. ເຈົ້າຕ້ອງມີຄວາມເຂົ້າໃຈຝ່າຍວິນຍານ, ມີຄວາມສາມາດໃນການຢັ່ງຮູ້ຄວາມຈິງ ແລະ ຍັງຕ້ອງມີຄວາມສາມາດໃນການເຮັດວຽກອີກດ້ວຍ. ເມື່ອນັ້ນເຈົ້າຈຶ່ງຈະເຂົ້າເກນເງື່ອນໄຂສຳລັບການຖືກບົ່ມເພາະ ແລະ ກາຍເປັນຜູ້ສະໝັກສຳລັບການບົ່ມເພາະ. ເຈົ້າຕ້ອງເຂົ້າເກນເງື່ອນໄຂທັງໝົດເຫຼົ່ານີ້. ຖ້າເຈົ້າບໍ່ເຂົ້າເກນເງື່ອນໄຂໃດໆເຫຼົ່ານີ້, ທຸກຄົນຈະເລືອກຕັ້ງເຈົ້າໃຫ້ເປັນຜູ້ນຳພຽງແຕ່ຍ້ອນວ່າເຈົ້າມັກອອກໜ້າອອກຕາບໍ? ສິ່ງນັ້ນຈະບໍ່ມີທາງເກີດຂຶ້ນເລີຍ. ສະນັ້ນ ຖ້າເຈົ້າມັກອອກໜ້າອອກຕາຢູ່ສະເໝີ, ມັກໂອ້ອວດຕົນເອງຢູ່ສະເໝີ, ນີ້ບໍ່ແມ່ນຄວາມອວດດີບໍ? (ແມ່ນແລ້ວ). ມັນຄືຄວາມອວດດີ ແລະ ການປະເມີນຕົນເອງສູງເກີນໄປ. ຄວາມອວດດີ, ຈາກມຸມມອງຂອງຄວາມເປັນມະນຸດແລ້ວ, ມັນຄືການຂາດຄວາມສຳນຶກ. ຖ້າວັດແທກດ້ວຍຄວາມຈິງ, ນີ້ຄືອຸປະນິໄສທີ່ເສື່ອມຊາມ ແລະ ມັນເປັນອຸປະນິໄສແບບຊາຕານ. ການສະແດງອອກຂອງການມັກອອກໜ້າອອກຕາເປັນທັງຂໍ້ບົກຜ່ອງຂອງຄວາມເປັນມະນຸດ ແລະ ອຸປະນິໄສທີ່ເສື່ອມຊາມ, ເຊິ່ງກ່ຽວຂ້ອງກັບສອງບັນຫາເຊັ່ນກັນ. ເຖິງແມ່ນວ່າການມັກອອກໜ້າອອກຕາຈະບໍ່ເຖິງຂັ້ນຂອງການມີຄວາມເປັນມະນຸດທີ່ຕ່ຳຕ້ອຍ ຫຼື ບໍ່ດີ, ແຕ່ມັນກໍຍັງເປັນການສະແດງອອກທີ່ສະເພາະເຈາະຈົງຂອງການຂາດຄວາມສຳນຶກ ແລະ ຍັງເປັນການສະແດງອອກຂອງອຸປະນິໄສທີ່ອວດດີອີກດ້ວຍ. ຖ້າຄົນໆໜຶ່ງພຽງແຕ່ມັກອອກໜ້າອອກຕາ ແລະ ພວກເຂົາບໍ່ໄດ້ກົດຂີ່ ຫຼື ທໍລະມານຜູ້ຄົນ ແລະ ພວກເຂົາບໍ່ໄດ້ໃຊ້ວິທີການຂອງຄົນຊົ່ວຮ້າຍ ເພື່ອສ້າງຄວາມແຕກແຍກ ຫຼື ສ້າງພັກສ້າງພວກ, ແລ້ວນັ້ນກໍເປັນພຽງຂໍ້ບົກຜ່ອງຂອງຄວາມເປັນມະນຸດຂອງພວກເຂົາເທົ່ານັ້ນ. ເຖິງຢ່າງໃດກໍຕາມ, ຖ້າພວກເຂົາສະແດງເຖິງການສະແດງອອກຂອງຄົນຊົ່ວຮ້າຍ ຫຼື ຜູ້ຕໍ່ຕ້ານພຣະຄຣິສ ແລະ ຍັງມີສ່ວນຮ່ວມໃນການກະທຳທີ່ຊົ່ວຮ້າຍບາງຢ່າງ, ແລ້ວຂໍ້ບົກຜ່ອງຂອງຄວາມເປັນມະນຸດນີ້ກໍຈະຮ້າຍແຮງຂຶ້ນ, ມັນຈະກາຍເປັນຫຍັງ? ຄວາມເປັນມະນຸດທີ່ຕ່ຳຕ້ອຍ, ບໍ່ດີ ແລະ ຊົ່ວຮ້າຍ, ດ້ານເຫຼົ່ານີ້ຖືກນຳໃຊ້ເພື່ອກຳນົດລັກສະນະຄວາມເປັນມະນຸດດັ່ງກ່າວ. ນອກຈາກນີ້, ການສະແດງອອກຂອງອຸປະນິໄສທີ່ເສື່ອມຊາມທີ່ຄົນດັ່ງກ່າວເປີດເຜີຍນັ້ນ ລວມມີທັງຄວາມອວດດີ ແລະ ຄວາມໂຫດຮ້າຍ; ແນ່ນອນວ່າຍັງມີການສະແດງອອກທີ່ສະເພາະເຈາະຈົງອື່ນອີກດ້ວຍ. ສະນັ້ນ, ຄວາມເປັນມະນຸດຂອງຄົນດັ່ງກ່າວຄວນຖືກກຳນົດລັກສະນະ ໂດຍອີງໃສ່ລະດັບທີ່ພວກເຂົາເປີດເຜີຍອຸປະນິໄສທີ່ເສື່ອມຊາມເຫຼົ່ານີ້. ຖ້າພວກເຂົາພຽງແຕ່ມັກອອກໜ້າອອກຕາ ແລະ ພວກເຂົາບໍ່ໄດ້ສະແດງໃຫ້ເຫັນເຖິງການສະແດງອອກຂອງຄວາມເປັນມະນຸດທີ່ຊົ່ວຮ້າຍ, ໂດຍປາສະຈາກການກົດຂີ່ ຫຼື ການທໍລະມານຜູ້ຄົນ, ປາສະຈາກການສ້າງພັກສ້າງພວກ ແລະ ການສ້າງລາຊະອານາຈັກເອກະລາດຢ່າງລັບໆ ຫຼື ການນຳໃຊ້ວິທີການທີ່ບໍ່ຖືກຕ້ອງເພື່ອເຮັດໃຫ້ຜູ້ຄົນຫຼົງຜິດ ແລະ ເຮັດໃຫ້ພວກເຂົາເຊື່ອຟັງ, ແລ້ວການມັກອອກໜ້າອອກຕານີ້ກໍເປັນພຽງຂໍ້ບົກຜ່ອງຂອງຄວາມເປັນມະນຸດ. ແຕ່ຫຼັງຈາກທີ່ການກະທຳທີ່ຊົ່ວຮ້າຍດັ່ງກ່າວໄດ້ຖືກກະທຳໄປແລ້ວ, ສິ່ງນີ້ກໍບໍ່ແມ່ນພຽງແຕ່ຂໍ້ບົກຜ່ອງຂອງຄວາມເປັນມະນຸດອີກຕໍ່ໄປ. ແລ້ວມັນເປັນບັນຫາປະເພດໃດ? (ມັນຄືຄວາມເປັນມະນຸດທີ່ຕໍ່າຕ້ອຍ, ບໍ່ດີ ແລະ ຊົ່ວຮ້າຍ). ຖືກຕ້ອງແລ້ວ. ມັນບໍ່ແມ່ນພຽງແຕ່ຂໍ້ບົກຜ່ອງຂອງຄວາມເປັນມະນຸດອີກຕໍ່ໄປ, ໃນທາງກົງກັນຂ້າມ ມັນຄືຄວາມເປັນມະນຸດທີ່ຊົ່ວຮ້າຍ. ການມັກອອກໜ້າອອກຕາເປັນພຽງຂໍ້ບົກຜ່ອງຂອງຄວາມເປັນມະນຸດ. ຖ້າຄົນດັ່ງກ່າວມີຄວາມເຂົ້າໃຈຝ່າຍວິນຍານ, ມີຂີດຄວາມສາມາດໃນລະດັບໜຶ່ງ ແລະ ມີຄວາມສາມາດໃນການເຮັດວຽກ, ພວກເຈົ້າຈະເລືອກຄົນເຫຼົ່ານັ້ນເປັນຜູ້ນຳບໍ? (ເລືອກ). ເປັນຫຍັງພວກເຈົ້າຈຶ່ງຈະເລືອກພວກເຂົາ? (ເພາະວ່າພວກເຂົາບໍ່ແມ່ນຄົນຊົ່ວຮ້າຍ). ການມັກອອກໜ້າອອກຕາຂອງພວກເຂົາເປັນພຽງການເປີດເຜີຍຂອງອຸປະນິໄສທີ່ເສື່ອມຊາມ. ບໍ່ມີອົງປະກອບຂອງຄວາມຊົ່ວຮ້າຍໃນການມັກອອກໜ້າອອກຕາຂອງພວກເຂົາ ແລະ ພວກເຂົາກໍບໍ່ແມ່ນຄົນຊົ່ວຮ້າຍ. ຕາບໃດທີ່ພວກເຂົາເຂົ້າເກນເງື່ອນໄຂສຳລັບການເປັນຜູ້ນຳ, ພວກເຂົາກໍສາມາດໄດ້ຮັບການເລືອກຕັ້ງ ແລະ ໄດ້ຮັບການບົ່ມເພາະຕໍ່ໄປ. ເຖິງແມ່ນວ່າການມັກອອກໜ້າອອກຕາຈະເປັນການສະແດງອອກເຖິງການມີຄວາມສຳນຶກທີ່ຕ່ຳໃນຄວາມເປັນມະນຸດກໍຕາມ, ແຕ່ເນື່ອງຈາກວ່າພວກເຂົາສາມາດເຮັດວຽກໄດ້, ມີຄວາມສາມາດໃນການເຮັດວຽກ, ມີຄວາມເຂົ້າໃຈຝ່າຍວິນຍານ, ມີຄວາມສາມາດໃນການຢັ່ງຮູ້ຄວາມຈິງ ແລະ ນອກຈາກນັ້ນ ພວກເຂົາຍັງເຕັມໃຈທີ່ຈະເຮັດວຽກບາງຢ່າງ ແລະ ເປັນຜູ້ກຳກັບດູແລ, ພວກເຂົາກໍສາມາດໄດ້ຮັບການເລືອກຕັ້ງ. ເປັນຫຍັງພວກເຂົາຈຶ່ງສາມາດໄດ້ຮັບການເລືອກຕັ້ງ? ເພາະວ່າຄວາມເປັນມະນຸດຂອງພວກເຂົາໄດ້ມາດຕະຖານ, ເຊັ່ນດຽວກັບຂີດຄວາມສາມາດຂອງພວກເຂົາ. ຕາບໃດທີ່ພວກເຂົາບໍ່ແມ່ນຄົນຊົ່ວຮ້າຍ ຫຼື ຜູ້ຕໍ່ຕ້ານພຣະຄຣິສ, ພວກເຂົາຈະບໍ່ທໍລະມານ ຫຼື ກົດຂີ່ຜູ້ຄົນ ແລະ ພວກເຂົາຈະບໍ່ພະຍາຍາມສ້າງລາຊະອານາຈັກເອກະລາດ, ພວກເຂົາກໍສາມາດໄດ້ຮັບການເລືອກຕັ້ງໃຫ້ເປັນຜູ້ນຳ. ແຕ່ຖ້າການມັກອອກໜ້າອອກຕາຂອງພວກເຂົາມີອົງປະກອບຂອງຄວາມເປັນມະນຸດທີ່ຊົ່ວຮ້າຍ, ຄົນດັ່ງກ່າວຄວນໄດ້ຮັບການເລືອກຕັ້ງບໍ? (ບໍ່). ກ່ອນທີ່ພວກເຂົາຈະໄດ້ຮັບການເລືອກຕັ້ງໃຫ້ເປັນຜູ້ນຳ, ພວກເຂົາກໍຈະເລີ່ມນຳໃຊ້ວິທີການທີ່ຄົດໂກງແລ້ວ, ໂດຍການສ້າງພັກສ້າງພວກຢ່າງລັບໆ ແລະ ການແຊກແຊງການລົງຄະແນນສຽງ. ເພື່ອບັນລຸເປົ້າໝາຍຂອງພວກເຂົາ, ພວກເຂົາໄດ້ໃຊ້ກົນອຸບາຍທີ່ບໍ່ໂປ່ງໃສ ແລະ ພວກເຂົາເຖິງຂັ້ນສາມາດປັ້ນແຕ່ງຂ່າວລືທີ່ບໍ່ມີມູນຄວາມຈິງ ແລະ ເວົ້າໃນແງ່ຮ້າຍກ່ຽວກັບຄົນດີບາງຄົນທີ່ຂ້ອນຂ້າງເອົາຈິງເອົາຈັງໃນການໄລ່ຕາມເສາະຫາຄວາມຈິງ ແລະ ປະຕິບັດໜ້າທີ່ຂອງພວກເຂົາ. ພວກເຂົາເຮັດຫຼາຍສິ່ງທີ່ຂັດກັບຄວາມຈິງ ແລະ ສິນລະທຳຂອງມະນຸດ, ໂດຍກະທຳການກະທຳທີ່ຊົ່ວຮ້າຍບາງຢ່າງ. ພວກເຈົ້າສາມາດເລືອກຕັ້ງຄົນດັ່ງກ່າວເປັນຜູ້ນຳໄດ້ບໍ? (ບໍ່ໄດ້). ເປັນຫຍັງຈຶ່ງບໍ່ໄດ້? (ເພາະວ່າຄວາມເປັນມະນຸດຂອງພວກເຂົາຊົ່ວຮ້າຍ). ໃຫ້ເວົ້າຢ່າງສະເພາະເຈາະຈົງກໍຄື ມັນເປັນເພາະວ່າພວກເຂົາເປັນຄົນຊົ່ວຮ້າຍ; ພວກເຂົາບໍ່ເຂົ້າເກນຂອງຫຼັກການໃນການໃຊ້ງານຄົນຂອງເຮືອນຂອງພຣະເຈົ້າ. ເຮືອນຂອງພຣະເຈົ້າບໍ່ໃຊ້ງານຄົນຊົ່ວຮ້າຍ. ຜົນທີ່ຈະຕາມມາແມ່ນຫຍັງ ຖ້າປະຊາກອນທີ່ພຣະເຈົ້າເລືອກຕົກໄປຢູ່ໃນມືຂອງຄົນຊົ່ວຮ້າຍ? ຢ່າງໜຶ່ງກໍຄື ພວກເຂົາຈະຖືກທໍລະມານ ແລະ ຖືກກົດຂີ່. ອີກຢ່າງໜຶ່ງກໍຄື ຄຣິສຕະຈັກຈະກະຈັດກະຈາຍບໍ່ເປັນກຸ່ມເປັນກ້ອນ ແລະ ກາຍເປັນບໍ່ມີລະບຽບ. ໃນກໍລະນີນີ້, ເຈົ້າຈະບໍ່ໄດ້ປະຕິບັດໜ້າທີ່ຂອງເຈົ້າ ແຕ່ຈະໄດ້ຮັບໃຊ້ຄົນຊົ່ວຮ້າຍ, ຖືກຄວບຄຸມໂດຍຄົນຊົ່ວຮ້າຍ ແລະ ໄດ້ຕິດຕາມຄົນຊົ່ວຮ້າຍ. ຜົນທີ່ຈະຕາມມາຂອງສິ່ງນີ້ແມ່ນຫຍັງ? ຄວາມຫວັງຂອງເຈົ້າໃນການໄດ້ຮັບຄວາມລອດພົ້ນກໍຈະຖືກທຳລາຍ. ຕອນນີ້ພວກເຈົ້າເຂົ້າໃຈແລ້ວບໍ? (ເຂົ້າໃຈແລ້ວ). ສະນັ້ນ, ຖ້າຄົນສອງຄົນລ້ວນແຕ່ມັກອອກໜ້າອອກຕາ ແລະ ທັງສອງລ້ວນແຕ່ມີອຸປະນິໄສທີ່ເສື່ອມຊາມອວດດີ, ພວກເຈົ້າຈະເລືອກຄົນໃດຄົນໜຶ່ງໃຫ້ເປັນຜູ້ນຳໂດຍອີງໃສ່ພື້ນຖານຫຍັງ? (ອີງໃສ່ພື້ນຖານຄວາມເປັນມະນຸດຂອງພວກເຂົາ). ຖືກຕ້ອງແລ້ວ, ອີງໃສ່ພື້ນຖານຄວາມເປັນມະນຸດຂອງພວກເຂົາ. ການເປີດເຜີຍຂອງອຸປະນິໄສທີ່ເສື່ອມຊາມຕ່າງໆ ເຊັ່ນ: ຄວາມອວດດີ, ຄວາມເລ່ລ່ຽມ ແລະ ຄວາມຫົວແຂງ ແມ່ນສິ່ງທີ່ພົບເຫັນໄດ້ທົ່ວໄປ; ທຸກຄົນລ້ວນແຕ່ຄືກັນໝົດໃນເລື່ອງນີ້. ແລ້ວຄວາມແຕກຕ່າງຢູ່ບ່ອນໃດ? ຢູ່ໃນຄວາມເປັນມະນຸດຂອງຜູ້ຄົນ. ເບິ່ງຈາກພາຍນອກແລ້ວ, ບາງຄົນກໍບໍ່ມີການຢັບຢັ້ງຫຼາຍກວ່າ, ໃນຂະນະທີ່ບາງຄົນກໍສະຫງວນຕົວຫຼາຍກວ່າ; ບາງຄົນກໍຂ້ອນຂ້າງເບົາປັນຍາ ແລະ ເຮັດແບບພໍເປັນພິທີ, ໃນຂະນະທີ່ຄົນອື່ນກໍຂ້ອນຂ້າງສະຫຼາດ ແລະ ລະອຽດຮອບຄອບ. ບາງຄົນກໍມັກເຂົ້າສັງຄົມ ແລະ ເບີກບານມ່ວນຊື່ນຫຼາຍກວ່າ, ໃນຂະນະທີ່ຄົນອື່ນກໍມັກເກັບຕົວຫຼາຍກວ່າ. ການສະແດງອອກພາຍນອກຂອງບຸກຄະລິກຂອງຜູ້ຄົນນັ້ນແຕກຕ່າງກັນ ແລະ ແກ່ນແທ້ຄວາມເປັນມະນຸດຂອງພວກເຂົາກໍບໍ່ຄືກັນຢ່າງແນ່ນອນ. ບາງຄົນມີຂອບເຂດຂອງສະຕິຮູ້ສຶກຜິດຊອບ ແລະ ສິນລະທຳ, ໃນຂະນະທີ່ຄົນອື່ນບໍ່ມີ. ບາງຄົນເຖິງຂັ້ນຊົ່ວຮ້າຍ, ໄຮ້ຄວາມປານີ ແລະ ໂຫດຮ້າຍ, ພວກເຂົາຂ້າຄົນໂດຍບໍ່ກະພິບຕາ ແລະ ກືນກິນຜູ້ຄົນທັງກະດູກ. ພວກເຂົາສາມາດເຮັດໄດ້ທຸກຢ່າງ. ສະນັ້ນ, ສຳລັບຄົນຊົ່ວຮ້າຍແລ້ວ, ການທໍລະມານຄົນອື່ນບໍ່ແມ່ນເລື່ອງໃຫຍ່ສຳລັບພວກເຂົາເລີຍ. ຖ້າພວກເຈົ້າຕົກໄປຢູ່ໃນມືຂອງຄົນຊົ່ວຮ້າຍ, ວັນເວລາທີ່ດີຂອງພວກເຈົ້າກໍຈະສິ້ນສຸດລົງ ແລະ ຫຼັງຈາກນັ້ນ ພວກເຈົ້າກໍຈະໃຊ້ຊີວິດຢູ່ໃນຄວາມມືດ. ຖ້າຄົນໃດໜຶ່ງຕົກໄປຢູ່ໃນມືຂອງຄົນຊົ່ວຮ້າຍ, ມັນກໍຄືກັນກັບການຕົກໄປຢູ່ໃນມືຂອງພະຍານາກໃຫຍ່ສີແດງ. ພວກເຈົ້າເຄີຍມີປະສົບການກັບສິ່ງນີ້ບໍ? (ເຄີຍ). ການສະແດງອອກທີ່ໂດດເດັ່ນ ແລະ ຊັດເຈນທີ່ສຸດຂອງຄົນຊົ່ວຮ້າຍໃນແງ່ຂອງຄວາມເປັນມະນຸດຂອງພວກເຂົາກໍຄື ຄວາມຊົ່ວຮ້າຍ, ຄວາມໂຫດຮ້າຍ, ຄວາມໄຮ້ປານີ, ການບໍ່ມີຂອບເຂດທາງສິນລະທຳ ແລະ ການບໍ່ມີມາດຕະຖານຂອງສະຕິຮູ້ສຶກຜິດຊອບ. ເມື່ອຕັດສິນຈາກທັດສະນະຄະຕິຂອງພວກເຂົາທີ່ມີຕໍ່ພຣະເຈົ້າ ແລະ ຕໍ່ຄວາມຈິງແລ້ວ, ພວກເຂົາບໍ່ມີຫົວໃຈທີ່ຢຳເກງພຣະເຈົ້າເລີຍ. ພວກເຂົາກ້າເຮັດໃນສິ່ງທີ່ບໍ່ສົມຄວນ ແລະ ບ້າບິ່ນ, ກ້າເຮັດທຸກຢ່າງ, ໂດຍບໍ່ມີຂອບເຂດຂອງສະຕິຮູ້ສຶກຜິດຊອບ. ກ່ຽວກັບຄວາມຈິງ, ພວກເຂົາບໍ່ຍອມຮັບມັນແມ່ນແຕ່ໜ້ອຍດຽວ. ເບິ່ງຈາກພາຍນອກແລ້ວ, ພວກເຂົາສາມາດເຮັດວຽກໜັກ ແລະ ອົດທົນຕໍ່ຄວາມຍາກລຳບາກໃນໜ້າທີ່ຂອງພວກເຂົາ ແລະ ພວກເຂົາຍັງສາມາດໃຫ້ທານໄດ້ອີກດ້ວຍ. ເຖິງຢ່າງໃດກໍຕາມ, ພວກເຂົາບໍ່ມີຄວາມຢຳເກງແມ່ນແຕ່ໜ້ອຍດຽວໃນວິທີທີ່ພວກເຂົາປະຕິບັດຕໍ່ພຣະເຈົ້າ ແລະ ຄວາມຈິງ. ເມື່ອໃດກໍຕາມທີ່ເວົ້າເຖິງການເປັນພະຍານໃຫ້ກັບພຣະເຈົ້າ, ການເປັນພະຍານໃຫ້ກັບພຣະເຈົ້າທີ່ບັງເກີດເປັນມະນຸດ, ການເປັນພະຍານໃຫ້ກັບອັດຕະລັກ ແລະ ແກ່ນແທ້ຂອງພຣະເຈົ້າ, ການເປັນພະຍານໃຫ້ກັບການກະທຳຂອງພຣະເຈົ້າ ຫຼື ການເປັນພະຍານໃຫ້ກັບວິທີທີ່ພຣະເຈົ້າຈ່າຍລາຄາສຳລັບມະນຸດຊາດ ແລະ ວິທີທີ່ພຣະເຈົ້າໃຊ້ເລືອດຂອງຫົວໃຈຂອງພຣະອົງ ແລະ ຊີວິດຂອງພຣະອົງເພື່ອຊ່ວຍມະນຸດຊາດໃຫ້ລອດພົ້ນ, ພວກເຂົາກໍບໍ່ມີຫຍັງຈະເວົ້າ ແລະ ບໍ່ຢາກເວົ້າ. ໃນໃຈຂອງພວກເຂົາ, ພວກເຂົາລັງກຽດພຣະເຈົ້າ. ແຕ່ເມື່ອພວກເຂົາເປັນພະຍານໃຫ້ກັບຕົນເອງ, ພວກເຂົາມີຫຼາຍສິ່ງທີ່ຈະເວົ້າ ແລະ ເວົ້າຢ່າງບໍ່ມີວັນສິ້ນສຸດ. ການມັກອອກໜ້າອອກຕາເປັນພຽງຂໍ້ບົກຜ່ອງຂອງຄວາມເປັນມະນຸດ. ຖ້າຄົນດັ່ງກ່າວບໍ່ກະທຳຄວາມຊົ່ວຮ້າຍ ແລະ ມີຂອບເຂດຂອງສະຕິຮູ້ສຶກຜິດຊອບ ແລະ ສິນລະທຳ, ແລ້ວຕາບໃດທີ່ພວກເຂົາສາມາດເຂົ້າໃຈຄວາມຈິງບາງຢ່າງ, ໂດຍທົ່ວໄປແລ້ວ ພວກເຂົາກໍສາມາດປະເມີນເລື່ອງຕ່າງໆຕາມຂອບເຂດຂອງສະຕິຮູ້ສຶກຜິດຊອບຂອງພວກເຂົາໄດ້; ສະຕິຮູ້ສຶກຜິດຊອບຂອງພວກເຂົາເຮັດວຽກຢູ່. ຕົວຢ່າງ: ຖ້າພວກເຂົາພົບຄົນຕ່າງເພດທີ່ຖືກໃຈພວກເຂົາ ແລະ ຕ້ອງການເຂົ້າຫາຄົນເຫຼົ່ານັ້ນ, ເນື່ອງຈາກພວກເຂົາມີຂອບເຂດຂອງສະຕິຮູ້ສຶກຜິດຊອບໃນຄວາມເປັນມະນຸດຂອງພວກເຂົາ ແລະ ມີຄວາມຮູ້ສຶກເຖິງຄວາມສຸດຈະລິດ ແລະ ຄວາມອັບອາຍ, ພວກເຂົາກໍຈະຢັບຢັ້ງຕົນເອງຢ່າງເປັນທຳມະຊາດ. ເຖິງຢ່າງໃດກໍຕາມ, ຄົນຊົ່ວຮ້າຍບໍ່ສົນໃຈເລື່ອງດັ່ງກ່າວ. ຖ້າພວກເຂົາມັກໃຜ, ພວກເຂົາກໍຈະເຂົ້າຫາຄົນນັ້ນໂດຍການບັງຄັບ; ຖ້າອີກຝ່າຍບໍ່ຍິນຍອມ, ພວກເຂົາກໍຈະຄິດຫາວິທີການທຸກຮູບແບບເພື່ອທໍລະມານ, ປາບປາມ ຫຼື ສ້າງບັນຫາໃຫ້ກັບຄົນເຫຼົ່ານັ້ນ. ຄົນທີ່ມີຂອບເຂດຂອງສະຕິຮູ້ສຶກຜິດຊອບຈະຖືກຢັບຢັ້ງໂດຍສະຕິຮູ້ສຶກຜິດຊອບຂອງພວກເຂົາ; ມີການກະທຳຜິດບາງຢ່າງທີ່ພວກເຂົາຈະບໍ່ກະທຳ ແລະ ມີເສັ້ນບາງເສັ້ນທີ່ພວກເຂົາຈະບໍ່ຂ້າມ ເພາະວ່າພວກເຂົາມີຄວາມຮູ້ສຶກເຖິງຄວາມສຸດຈະລິດ ແລະ ຄວາມອັບອາຍ. ຖ້າພວກເຂົາເຂົ້າໃຈຄວາມຈິງ ແລະ ການຍອມຮັບຄວາມຈິງຂອງພວກເຂົາຂ້ອນຂ້າງເລິກເຊິ່ງ ແລະ ເຂັ້ມແຂງ, ພວກເຂົາກໍຈະມີຫົວໃຈທີ່ຢຳເກງພຣະເຈົ້າ. ເພາະວ່າພວກເຂົາຢ້ານກົວ ແລະ ຢຳເກງພຣະເຈົ້າ, ໂດຍທົ່ວໄປແລ້ວ ພວກເຂົາຈະບໍ່ຂ້າມເສັ້ນບາງເສັ້ນ. ສະນັ້ນ, ການມີຄົນທີ່ມີຂອບເຂດຂອງສະຕິຮູ້ສຶກຜິດຊອບເປັນຜູ້ນຳຈຶ່ງເປັນປະໂຫຍດຫຼາຍສຳລັບພວກເຈົ້າ. ຢ່າງໜ້ອຍທີ່ສຸດ, ພວກເຂົາກໍຈະບໍ່ທຳຮ້າຍເຈົ້າ, ແຮງໄກທີ່ຈະຂັດຂວາງເຈົ້າ ຫຼື ເປັນອັນຕະລາຍຕໍ່ເຈົ້າ ແລະ ພວກເຂົາຍັງສາມາດໃຫ້ການສະໜອງ ແລະ ຄວາມຊ່ວຍເຫຼືອບາງຢ່າງແກ່ພວກເຈົ້າໄດ້ອີກດ້ວຍ. ເຖິງຢ່າງໃດກໍຕາມ, ຄົນຊົ່ວຮ້າຍນັ້ນແຕກຕ່າງກັນ. ພວກເຂົາບໍ່ພຽງແຕ່ໃຊ້ຄຳເວົ້າເພື່ອເຮັດໃຫ້ເຈົ້າຫຼົງຜິດເທົ່ານັ້ນ; ພວກເຂົາຍັງນຳໃຊ້ວິທີການຕ່າງໆເພື່ອທໍລະມານເຈົ້າ, ກົດຂີ່ເຈົ້າ ແລະ ຢຽບຍ່ຳເຈົ້າອີກດ້ວຍ. ຖ້າເຈົ້າບໍ່ເຊື່ອຟັງພວກເຂົາ, ບໍ່ຟັງພວກເຂົາ ຫຼື ມີການໂຕ້ຖຽງກັບພວກເຂົາກ່ຽວກັບບາງສິ່ງບາງຢ່າງ, ພວກເຂົາຈະບໍ່ພຽງແຕ່ໂຈມຕີເຈົ້າເທົ່ານັ້ນ ແຕ່ຍັງຈະປະນາມເຈົ້າ, ເຮັດໃຫ້ເຈົ້າອັບອາຍ ແລະ ເຖິງຂັ້ນສະແຫວງຫາທີ່ຈະປາບປາມເຈົ້າອີກດ້ວຍ. ດ້ວຍວິທີນີ້, ເຈົ້າກໍຈະຕົກໄປຢູ່ໃນກຳມືຂອງພວກເຂົາຢ່າງສິ້ນເຊີງ. ຄວາມແຕກຕ່າງທີ່ໃຫຍ່ທີ່ສຸດລະຫວ່າງມະນຸດທີ່ເສື່ອມຊາມທຳມະດາ ແລະ ຄົນຊົ່ວຮ້າຍແມ່ນຢູ່ທີ່ວ່າຄວາມເປັນມະນຸດຂອງພວກເຂົາດີ ຫຼື ຊົ່ວຮ້າຍ ແລະ ສະຕິຮູ້ສຶກຜິດຊອບຂອງພວກເຂົາເຮັດວຽກ ຫຼື ບໍ່. ຄົນຊົ່ວຮ້າຍບໍ່ມີສະຕິຮູ້ສຶກຜິດຊອບ, ສະນັ້ນ ພວກເຂົາຈຶ່ງບໍ່ມີຄວາມຮູ້ສຶກຂອງຄວາມສຸດຈະລິດ ຫຼື ຄວາມອັບອາຍ ແລະ ສາມາດກະທຳການກະທຳທີ່ບໍ່ດີໄດ້ທຸກປະເພດ. ມະນຸດທີ່ເສື່ອມຊາມທຳມະດາ, ເຖິງແມ່ນວ່າຄວາມເປັນມະນຸດຂອງພວກເຂົາຈະມີຂໍ້ບົກຜ່ອງ ແລະ ຈຸດອ່ອນເຊັ່ນກັນ, ແຕ່ພວກເຂົາກໍຖືກຢັບຢັ້ງໂດຍສະຕິຮູ້ສຶກຜິດຊອບ ແລະ ເຫດຜົນ, ສະນັ້ນ ຈຶ່ງມີຫຼາຍເສັ້ນທີ່ພວກເຂົາບໍ່ສາມາດຂ້າມໄດ້. ເຖິງແມ່ນວ່າພວກເຂົາຈະບໍ່ເຊື່ອໃນພຣະເຈົ້າກໍຕາມ, ພວກເຂົາກໍຈະບໍ່ກະທຳຄວາມຊົ່ວຮ້າຍທີ່ຊັດເຈນບາງຢ່າງ; ຕົວຢ່າງ: ພວກເຂົາບໍ່ສາມາດກະທຳການຕ່າງໆ ເຊັ່ນ: ການຜິດສິນລະທຳທາງເພດ ຫຼື ການລັກຂະໂມຍ. ລອງຄິດເບິ່ງ: ກ່ອນທີ່ເຈົ້າຈະເຊື່ອໃນພຣະເຈົ້າ, ໃນຂະນະທີ່ເຈົ້າຢູ່ໃນໂລກ, ເຈົ້າຈະສາມາດມີພຶດຕິກຳສຳສ່ອນທາງເພດໄດ້ບໍ ຖ້າມີຄົນປ່ອຍໃຫ້ເຈົ້າເຮັດ? ການສຳສ່ອນທາງເພດໝາຍເຖິງຫຍັງ? ມັນໝາຍເຖິງການມີຄູ່ນອນຫຼາຍຄົນ, ເຖິງຂັ້ນມີຄວາມສຳພັນກັບຄົນຕ່າງເພດຫຼາຍຄົນໃນເວລາດຽວກັນ, ໂດຍບໍ່ຮູ້ສຶກວ່າໄດ້ເຮັດຄວາມຜິດ ຫຼື ການກ່າວໂທດພາຍໃນໃຈເລີຍ. ພວກເຈົ້າສາມາດເຮັດສິ່ງດັ່ງກ່າວໄດ້ບໍ? (ບໍ່ໄດ້). ໃຫ້ເບິ່ງຜູ້ຍິງທີ່ມີຄວາມສຳສ່ອນທາງເພດ, ໂສເພນີ ແລະ ຄົນມັກມາກໃນກາມເຫຼົ່ານັ້ນ, ພວກເຂົາສາມາດເຮັດສິ່ງດັ່ງກ່າວໄດ້. ພວກເຈົ້າບໍ່ແຕກຕ່າງຈາກຄົນເຫຼົ່ານີ້ບໍ? (ແຕກຕ່າງ). ຄວາມແຕກຕ່າງຢູ່ບ່ອນໃດ? ມັນຢູ່ທີ່ວ່າຄົນໆໜຶ່ງມີສະຕິຮູ້ສຶກຜິດຊອບ ແລະ ເຫດຜົນຂອງຄວາມເປັນມະນຸດ ຫຼື ບໍ່. ສະຕິຮູ້ສຶກຜິດຊອບ ແລະ ເຫດຜົນເຮັດໃຫ້ເຈົ້າມີຄວາມຮູ້ສຶກຂອງຄວາມສຸດຈະລິດ ແລະ ຄວາມອັບອາຍ, ສະນັ້ນ ເຈົ້າຈຶ່ງຈະບໍ່ກະທຳການສຳສ່ອນທາງເພດ ແລະ ເຈົ້າມີມາດຕະຖານທີ່ວ່າ: “ການປະພຶດຕົນແບບນັ້ນບໍ່ດີ; ຂ້ອຍຈະບໍ່ເປັນຄົນປະເພດນັ້ນ. ຂ້ອຍຈະຂີດເສັ້ນແບ່ງຢ່າງຊັດເຈນລະຫວ່າງຕົວຂ້ອຍເອງ ແລະ ຄົນເຫຼົ່ານັ້ນ. ເຖິງແມ່ນວ່າຂ້ອຍຈະຖືກຕີຈົນຕາຍ, ຂ້ອຍກໍຈະບໍ່ມີພຶດຕິກຳສຳສ່ອນທາງເພດ”. ຖ້າຖືກຂາຍໄປຢູ່ໃນສະຖານະການແບບນັ້ນ, ບາງຄົນກໍຈະເວົ້າວ່າ “ຂ້ອຍຍອມຕາຍດີກວ່າທີ່ຈະກາຍເປັນຄົນປະເພດນັ້ນ!” ບາງຄົນອົດທົນຕໍ່ຄວາມອັບອາຍ ແລະ ຄວາມບໍ່ຍຸຕິທຳ, ໂດຍຍອມເຮັດຕາມຢ່າງບໍ່ເຕັມໃຈ, ແຕ່ພວກເຂົາບໍ່ເຕັມໃຈໃນໃຈຂອງພວກເຂົາ ແລະ ຈະສວຍໂອກາດໃດກໍຕາມເພື່ອໜີອອກຈາກສະຖານະການນັ້ນ. ເຖິງຢ່າງໃດກໍຕາມ, ຄົນອື່ນຈະສະແຫວງຫາສະພາບແວດລ້ອມແບບນັ້ນດ້ວຍຕົນເອງ, ເຖິງແມ່ນວ່າຄົນອື່ນຈະພະຍາຍາມຫ້າມພວກເຂົາກໍຕາມ. ພວກເຂົາກໍຍັງຈະເຮັດມັນເຖິງແມ່ນວ່າພວກເຂົາຈະບໍ່ໄດ້ເງິນຈາກມັນກໍຕາມ, ພວກເຂົາພຽງແຕ່ເພີດເພີນກັບການມີພຶດຕິກຳສຳສ່ອນທາງເພດ ແລະ ບໍ່ສົນໃຈເລີຍວ່າມັນຈະໄດ້ຮັບຜົນປະໂຫຍດ ຫຼື ບໍ່. ຄົນສອງປະເພດນີ້ບໍ່ແຕກຕ່າງກັນບໍ? (ແຕກຕ່າງກັນ). ນີ້ຄືຄວາມແຕກຕ່າງລະຫວ່າງຄວາມເປັນມະນຸດຂອງຜູ້ຄົນຢ່າງແທ້ຈິງ. ຄວາມແຕກຕ່າງໃນຄວາມເປັນມະນຸດແມ່ນສຳຄັນຫຼາຍ. ຖ້າພວກເຈົ້າສາມາດເບິ່ງອອກເຖິງຄວາມແຕກຕ່າງໃນການສະແດງອອກຂອງຄວາມເປັນມະນຸດໃນທ່າມກາງຄົນປະເພດຕ່າງໆໄດ້, ແລ້ວພວກເຈົ້າກໍຈະສາມາດແຍກແຍະຜູ້ຄົນໄດ້. ສະນັ້ນ, ການປະເມີນຄົນໆໜຶ່ງຈຶ່ງບໍ່ສາມາດອີງໃສ່ອຸປະນິໄສທີ່ເສື່ອມຊາມຂອງພວກເຂົາໄດ້ທັງໝົດ ຫຼື ອີງໃສ່ການສະແດງອອກ ແລະ ການເປີດເຜີຍຂອງພວກເຂົາໃນໄລຍະເວລາສັ້ນໆ ຫຼື ໃນເຫດການດຽວ. ໃນທາງກົງກັນຂ້າມ ຕ້ອງໄດ້ປະເມີນວ່າພວກເຂົາເປັນຄົນປະເພດໃດຢ່າງແທ້ຈິງ ໂດຍອີງໃສ່ຄວາມເປັນມະນຸດ ແລະ ແກ່ນແທ້ທຳມະຊາດຂອງພວກເຂົາ. ນັ້ນຄືຂໍ້ສະຫຼຸບການໂອ້ລົມຂອງພວກເຮົາກ່ຽວກັບການສະແດງອອກຂອງການມັກອອກໜ້າອອກຕາ.

ການເຮັດສິ່ງຕ່າງໆຢ່າງເປັນລະບົບ, ມີໂຄງຮ່າງໃນໃຈ ແລະ ເປັນລະບຽບຮຽບຮ້ອຍ

ໃຫ້ພວກເຮົາກ້າວໄປສູ່ການສະແດງອອກອີກຢ່າງໜຶ່ງ. ບາງຄົນເຮັດສິ່ງຕ່າງໆຢ່າງເປັນລະບົບ, ມີໂຄງຮ່າງໃນໃຈ ແລະ ເປັນລະບຽບຮຽບຮ້ອຍ; ພວກເຂົາສາມາດກຳນົດໄດ້ວ່າຈະເຮັດຫຍັງກ່ອນ ແລະ ຈະເຮັດຫຍັງຕາມຫຼັງ ໂດຍຜ່ານການຄິດ ແລະ ການພິຈາລະນາ. ພວກເຂົາເຮັດຕາມຂັ້ນຕອນ ແລະ ມີແຜນການ ແທນທີ່ຈະເຮັດສິ່ງຕ່າງໆຢ່າງຮີບຮ້ອນ. ບໍ່ວ່າພວກເຂົາຈະເຮັດຫຍັງກໍຕາມ, ພວກເຂົາກໍເຮັດຕາມຂັ້ນຕອນ, ແມ່ນແຕ່ສຳລັບໜ້າວຽກທີ່ງ່າຍທີ່ສຸດ ເຊັ່ນ: ການຊັກເຄື່ອງ. ພວກເຂົາແຍກເຄື່ອງນຸ່ງຕາມສີ, ໂດຍຊັກເຄື່ອງນຸ່ງສີເຂັ້ມ ແລະ ສີອ່ອນແຍກກັນ; ພວກເຂົາຮູ້ວ່າຕ້ອງໃຊ້ນ້ຳ ແລະ ຜົງຊັກຟອກຫຼາຍປານໃດ ໂດຍອີງໃສ່ປະລິມານຂອງເຄື່ອງຊັກ, ເພື່ອຫຼີກລ່ຽງບໍ່ໃຫ້ສິ້ນເປືອງ, ທັງໝົດນີ້ຖືກວາງແຜນໄວ້ແລ້ວ, ເປັນລະບຽບ, ລະອຽດຮອບຄອບ ແລະ ປະຢັດຫຼາຍ. ນີ້ແມ່ນການສະແດງອອກປະເພດໃດ? (ນີ້ຄືຂໍ້ດີ ແລະ ຈຸດແຂງຂອງຄວາມເປັນມະນຸດ). ແລ້ວຂໍ້ດີນີ້ສາມາດເປັນຕົວແທນໃຫ້ເຫັນວ່າຄົນປະເພດນີ້ມີຄວາມເປັນມະນຸດທີ່ດີໄດ້ບໍ? (ບໍ່ໄດ້). ນີ້ເປັນພຽງຂໍ້ດີ ແລະ ຈຸດແຂງຂອງຄວາມເປັນມະນຸດຂອງພວກເຂົາ. ມັນບໍ່ເຖິງຂັ້ນທີ່ກ່ຽວຂ້ອງກັບລັກສະນະຂອງຄົນໆໜຶ່ງ ຫຼື ຫຼັກການໃນການປະພຶດຕົນ ແລະ ບໍ່ກ່ຽວຂ້ອງກັບອຸປະນິໄສທີ່ເສື່ອມຊາມ. ມັນເປັນພຽງນິໄສຂອງວິຖີຊີວິດ ຫຼື ທັດສະນະຄະຕິຕໍ່ຊີວິດ. ບາງຄົນເຮັດສິ່ງຕ່າງໆໂດຍມີໂຄງຮ່າງໃນໃຈ, ມີແຜນການ; ພວກເຂົາສາມາດຈັບໃຈຄວາມຮູບແບບໄດ້ ແລະ ເມື່ອໜ້າວຽກສຳເລັດແລ້ວ, ຄົນອື່ນກໍພົບວ່າມັນເປັນທີ່ໜ້າພໍໃຈ. ຄົນເຫຼົ່ານີ້ແມ່ນຄົນທີ່ມີຂີດຄວາມສາມາດທີ່ດີ. ແຕ່ສຳລັບຜູ້ທີ່ມີຂີດຄວາມສາມາດຕ່ຳ, ມັນແຕກຕ່າງກັນ, ພວກເຂົາເຮັດທຸກຢ່າງຢ່າງບໍ່ເປັນລະບຽບ ແລະ ວຸ້ນວາຍ, ໂດຍບໍ່ມີໂຄງຮ່າງໃນໃຈ ຫຼື ການວາງແຜນ, ໃນວິທີທີ່ບໍ່ມີແບບແຜນຢ່າງສິ້ນເຊີງ ເຊິ່ງຈົບລົງດ້ວຍຄວາມວຸ້ນວາຍໄປໝົດ. ນີ້ແມ່ນບັນຫາປະເພດໃດ? (ຂໍ້ບົກຜ່ອງຂອງຄວາມເປັນມະນຸດ). ຂໍ້ບົກຜ່ອງຂອງຄວາມເປັນມະນຸດນີ້ກ່ຽວຂ້ອງກັບຫຍັງ? (ຂີດຄວາມສາມາດທີ່ຕໍ່າທີ່ສຸດ). ຄົນທີ່ມີຂີດຄວາມສາມາດທີ່ຕ່ຳທີ່ສຸດດັ່ງກ່າວຖືກເອີ້ນງ່າຍໆວ່າຄົນບໍ່ມີສະໝອງ. ບາງຄົນ ເມື່ອເຮົາເວົ້າກັບພວກເຂົາວ່າ “ເຈົ້າເປັນຄົນສະໝອງໝູບໍ? ເຈົ້າບໍ່ເຂົ້າໃຈເລື່ອງງ່າຍໆແບບນີ້ໄດ້ແນວໃດ?” ພວກເຂົາກໍຕອບວ່າ “ຂ້ອຍເປັນຄົນບໍ່ມີສະໝອງ”. ການເປັນ “ຄົນບໍ່ມີສະໝອງ” ໝາຍຄວາມວ່າແນວໃດ? ມັນໝາຍເຖິງການບໍ່ມີຂີດຄວາມສາມາດ ຫຼື ມີຂີດຄວາມສາມາດທີ່ຕ່ຳ, ນີ້ຄືບັນຫາຂອງຂີດຄວາມສາມາດ. ບັນຫານີ້ຈັດຢູ່ໃນໝວດໝູ່ໃດ? ນີ້ບໍ່ແມ່ນເງື່ອນໄຂຕິດຕົວມາບໍ? (ແມ່ນແລ້ວ). ຖ້າຄົນໃດໜຶ່ງເປັນຄົນບໍ່ມີສະໝອງມາແຕ່ກຳເນີດ, ການຝຶກຝົນພວກເຂົາຈະມີປະໂຫຍດຫຍັງບໍ? ຄົນແບບນັ້ນຮັບມືກັບທຸກສິ່ງໂດຍປາສະຈາກການວາງແຜນ ຫຼື ໂຄງຮ່າງໃນໃຈ. ໜ້າວຽກງ່າຍໆກໍໃຊ້ເວລາໝົດມື້, ເຮັດໃຫ້ເລື່ອງສຳຄັນຊັກຊ້າ. ນີ້ຄືການບໍ່ມີຂີດຄວາມສາມາດ ຫຼື ມີຂີດຄວາມສາມາດທີ່ຕ່ຳ. ຜູ້ບໍ່ມີຄວາມເຊື່ອມັກຈະອະທິບາຍຄົນທີ່ມີຄວາມເປັນມະນຸດທີ່ບໍ່ດີວ່າເປັນຄົນບໍ່ມີຂີດຄວາມສາມາດ. ຕົວຢ່າງ: ເມື່ອຄົນໃດຄົນໜຶ່ງເຫັນຄົນອື່ນຖິ້ມຂີ້ເຫຍື້ອຊະຊາຍ, ບໍ່ມີສຸຂະອະນາໄມ ຫຼື ຮ້ອງສຽງດັງໃນບ່ອນສາທາລະນະ, ລົບກວນຄົນອື່ນທີ່ກຳລັງຮຽນ ຫຼື ພັກຜ່ອນ, ພວກເຂົາອາດຈະເວົ້າວ່າຄົນນັ້ນບໍ່ມີຂີດຄວາມສາມາດ. ສຳລັບເຮົາແລ້ວ, ນີ້ຄືການບໍ່ເຂົ້າໃຈມາດຕະຖານທາງພຶດຕິກຳ ແລະ ການຂາດຄວາມເປັນມະນຸດ, ສິ່ງນີ້ຈະຖືກເອີ້ນວ່າການບໍ່ມີຂີດຄວາມສາມາດໄດ້ແນວໃດ? “ການບໍ່ມີຂີດຄວາມສາມາດ” ໝາຍເຖິງສິ່ງນີ້ບໍ? “ຂີດຄວາມສາມາດ” ໝາຍເຖິງຫຍັງ? ມັນໝາຍເຖິງປະສິດທິພາບ ແລະ ປະສິດທິຜົນໃນການເຮັດສິ່ງຕ່າງໆ, ສິ່ງນີ້ເອີ້ນວ່າຂີດຄວາມສາມາດ. ສະນັ້ນ, ຄົນທີ່ເຮັດສິ່ງຕ່າງໆໂດຍບໍ່ມີໂຄງຮ່າງໃນໃຈເປັນຄົນທີ່ມີຂີດຄວາມສາມາດທີ່ຕ່ຳບໍ? (ແມ່ນແລ້ວ). ນີ້ກໍເປັນຂໍ້ບົກຜ່ອງຂອງຄວາມເປັນມະນຸດເຊັ່ນກັນ. ຂໍ້ບົກຜ່ອງນີ້ມີມາແຕ່ກຳເນີດບໍ? ມັນປ່ຽນແປງໄດ້ງ່າຍບໍ? ມັນສາມາດປ່ຽນແປງໄດ້ຜ່ານການຝຶກຝົນບໍ? ສາມາດເຮັດໃຫ້ໝູປີນຕົ້ນໄມ້ໄດ້ບໍ? ໝູບໍ່ໄດ້ຖືກສ້າງມາເພື່ອເຮັດສິ່ງນັ້ນ, ມັນບໍ່ມີຂີດຄວາມສາມາດ. ການຂາດໂຄງຮ່າງໃນໃຈໃນການເຮັດສິ່ງຕ່າງໆແມ່ນບັນຫາກ່ຽວກັບຂີດຄວາມສາມາດ.

ການເຮັດສິ່ງຕ່າງໆທີ່ເລີ່ມຕົ້ນຢ່າງແຂງຂັນແຕ່ຈົບລົງຢ່າງອ່ອນແອ

ການເຮັດສິ່ງຕ່າງໆທີ່ເລີ່ມຕົ້ນຢ່າງແຂງຂັນແຕ່ຈົບລົງຢ່າງອ່ອນແອ, ສິ່ງນີ້ຈັດເປັນບັນຫາປະເພດໃດ? (ຂໍ້ບົກຜ່ອງຂອງຄວາມເປັນມະນຸດຂອງຄົນໆໜຶ່ງ). ນີ້ຄືຂໍ້ບົກຜ່ອງຂອງຄວາມເປັນມະນຸດຂອງຄົນໆໜຶ່ງ. ບາງຄົນເມື່ອເລີ່ມຕົ້ນເຮັດວຽກໃດໜຶ່ງ, ກໍວາງແຜນໄດ້ຂ້ອນຂ້າງດີ, ເລີ່ມຕົ້ນການເຄື່ອນໄຫວທີ່ຍິ່ງໃຫຍ່ບາງຢ່າງ, ຮວບຮວມກຸ່ມຄົນ, ສ້າງບົດລາຍງານ, ມອບໝາຍໜ້າວຽກ ແລະ ເຖິງຂັ້ນປະກາດຄວາມຕັ້ງໃຈຢ່າງຍິ່ງໃຫຍ່ ແຕ່ເມື່ອພວກເຂົາດຳເນີນການໄປ ສິ່ງທັງໝົດນີ້ກໍຫາຍໄປ ແລະ ພວກເຂົາບໍ່ໄດ້ຕິດຕາມ, ກຳກັບດູແລ ຫຼື ກວດກາເບິ່ງວ່າມີຫຍັງເກີດຂຶ້ນ. ຖ້າບໍ່ມີໃຜເຂົ້າໃຈຄວາມຈິງທີ່ມີຢູ່ເພື່ອໃຫ້ການກຳກັບດູແລ ແລະ ການນຳພາ, ວຽກງານນັ້ນອາດຈະລົ້ມເຫຼວໄປຢ່າງສິ້ນເຊີງ ຫຼື ອາດຈະເກີດຜົນຕາມມາທີ່ບໍ່ເພິ່ງປາຖະໜາ ເຊິ່ງເຮັດໃຫ້ວຽກງານຕົກຢູ່ໃນຄວາມວຸ້ນວາຍຢ່າງສິ້ນເຊີງ. ຍັງມີຄົນທີ່ສາມາດເວົ້າຫຼັກຄຳສອນໄດ້ຂ້ອນຂ້າງຈະແຈ້ງ ແລະ ຊັດເຈນ ແຕ່ເມື່ອເວົ້າເຖິງການລົງມືເຮັດສິ່ງຕ່າງໆຢ່າງແທ້ຈິງ ພວກເຂົາພັດບໍ່ຮູ້ວ່າຈະດຳເນີນການແນວໃດ ແລະ ບໍ່ມີແຜນການທີ່ເປັນຮູບປະທຳ. ເມື່ອມີສະຖານະການພິເສດ ຫຼື ສະຖານະການທີ່ບໍ່ຄາດຄິດເກີດຂຶ້ນ, ພວກເຂົາບໍ່ຮູ້ວິທີຮັບມືກັບສະຖານະການເຫຼົ່ານັ້ນ ແລະ ພວກເຂົາບໍ່ໄດ້ໂອ້ລົມກັບຄົນອື່ນ ຫຼື ສະແຫວງຫາ ຫຼື ປຶກສາຫາລືກັບຜູ້ທີ່ຢູ່ເບື້ອງເທິງຂອງພວກເຂົາ. ເມື່ອພວກເຂົາເລີ່ມເຮັດບາງສິ່ງ, ພວກເຂົາເບິ່ງຄືວ່າມີຄວາມໝັ້ນໃຈ ແລະ ພວກເຂົາເລີ່ມຕົ້ນຢ່າງຍິ່ງໃຫຍ່ ຄືກັບວ່າພວກເຂົາກຳລັງຈະເຮັດບາງສິ່ງທີ່ມີຄວາມໝາຍສຳຄັນໃຫ້ສຳເລັດໄດ້ ແຕ່ເມື່ອພວກເຂົາດຳເນີນການໄປ ພວກເຂົາກໍໝົດຄວາມກະຕືລືລົ້ນ ແລະ ໜີໄປ ເຊິ່ງມັນຄືກັບວ່າພວກເຂົາຫາຍຕົວໄປໃນອາກາດ. ເມື່ອມີຄົນຖາມພວກເຂົາວ່າ “ຕອນນີ້ເຈົ້າກຳລັງເຮັດວຽກງານຫຍັງຢູ່? ໜ້າວຽກນັ້ນຄືບໜ້າໄປຮອດໃສແລ້ວ?” ພວກເຂົາກໍຕອບວ່າ “ມັນຄົງເຮັດບໍ່ສຳເລັດດອກ”. ແຕ່ພວກເຂົາພັດບໍ່ໄດ້ລາຍງານໃຫ້ທັນເວລາວ່າພວກເຂົາບໍ່ສາມາດເຮັດສິ່ງຕ່າງໆໃຫ້ສຳເລັດໄດ້ ເຊິ່ງເຮັດໃຫ້ສິ່ງຕ່າງໆຊັກຊ້າໄປສອງ ຫຼື ສາມເດືອນໂດຍບໍ່ມີຜົນຮັບໃດເລີຍ. ນີ້ບໍ່ແມ່ນສິ່ງທີ່ໜ້າໂມໂຫບໍ? (ແມ່ນແລ້ວ). ຄົນແບບນັ້ນໜ້າລັງກຽດຢ່າງແທ້ຈິງ! ຄົນປະເພດນີ້ມີບັນຫາອີກຢ່າງໜຶ່ງນອກເໜືອຈາກການເຮັດສິ່ງຕ່າງໆຢ່າງແຂງຂັນໃນຕອນເລີ່ມຕົ້ນແຕ່ຈົບລົງຢ່າງອ່ອນແອ ນັ້ນກໍຄື: ທຸກສິ່ງທີ່ພວກເຂົາເຮັດນັ້ນຍິ່ງເຮັດກໍຍິ່ງວຸ້ນວາຍຂຶ້ນເລື້ອຍໆ. ໃນຕອນທຳອິດ, ພວກເຂົາອາດຈະມີໂຄງຮ່າງໃນໃຈ, ມີແນວຄວາມຄິດບາງຢ່າງ ແລະ ມີໂຄງສ້າງເລັກນ້ອຍ ແຕ່ເມື່ອພວກເຂົາສືບຕໍ່ເຮັດໄປ ຄວາມຄິດຂອງພວກເຂົາກໍເລີ່ມສັບສົນ. ພວກເຂົາລືມໄປວ່າເປັນຫຍັງພວກເຂົາຈຶ່ງເລີ່ມຕົ້ນໜ້າວຽກນັ້ນ ຫຼື ຜົນຮັບຫຍັງທີ່ພວກເຂົາຄວນຈະບັນລຸ. ເມື່ອມີຄົນແນະນຳໃຫ້ພວກເຂົາສະແຫວງຫາບາງຢ່າງ, ພວກເຂົາກໍເວົ້າວ່າ “ບໍ່ຈຳເປັນຕ້ອງສະແຫວງຫາຫຍັງດອກ. ໃຫ້ພວກເຮົາສືບຕໍ່ເຮັດແບບນີ້ຕໍ່ໄປ, ເຖິງແນວໃດກໍຕາມ ກໍບໍ່ມີໃຜນັ່ງຢູ່ລ້າໆ”. ເຈົ້າເຫັນບໍ, ພວກເຂົາເລີ່ມຕົ້ນເຮັດສິ່ງຕ່າງໆດ້ວຍແຮງກະຕຸ້ນອັນຍິ່ງໃຫຍ່ ຄືກັບສຽງຟ້າຮ້ອງທີ່ດັງກ້ອງ. ແຕ່ເມື່ອພວກເຂົາດຳເນີນການໄປ ສິ່ງຕ່າງໆກໍຄ່ອຍໆຫາຍໄປຈົນບໍ່ເຫຼືອຫຍັງເລີຍ. ມັນເປັນພຽງຟ້າຮ້ອງທີ່ບໍ່ມີຝົນຕົກ ເຊິ່ງບໍ່ມີຜົນຮັບໃດເລີຍ. ຖ້າເຈົ້າບໍ່ຖາມເຖິງ, ບໍ່ຕິດຕາມ ຫຼື ບໍ່ກວດກາໜ້າວຽກນັ້ນ, ພວກເຂົາກໍຈະປ່ອຍໃຫ້ມັນລົ້ມເຫຼວໄປໂດຍບໍ່ສຳເລັດ ໂດຍບໍ່ແມ່ນແຕ່ຈະໃຫ້ການລາຍງານດ້ວຍຊ້ຳ. ຄວາມຕັ້ງໃຈທີ່ພວກເຂົາສະແດງອອກໃນຕອນທຳອິດນັ້ນຫາຍໄປໃສແລ້ວ? ມັນຖືກລືມໄປແລ້ວ. ແລ້ວແຜນການເບື້ອງຕົ້ນທີ່ພວກເຂົາຂຽນໄວ້ເດ? ຫາຍໄປຢ່າງບໍ່ມີຮ່ອງຮອຍ. ແລ້ວແນວຄວາມຄິດເຫຼົ່ານັ້ນທີ່ພວກເຂົາມີໃນຕອນທຳອິດເດ? ພວກມັນໄດ້ຫາຍໄປແລ້ວ; ພວກມັນຖືກລືມໄປແລ້ວ. ພວກເຂົາກໍເປັນພຽງສິ່ງມີຊີວິດປະເພດນີ້ແຫຼະ! ຄົນປະເພດນີ້, ເມື່ອເຈົ້າເຫັນຄວາມກະຕືລືລົ້ນໃນເບື້ອງຕົ້ນຂອງພວກເຂົາ ພວກເຂົາກໍເບິ່ງຄືກັບວ່າເປັນຄົນທີ່ລົງມືເຮັດແທ້ໆ. ແຕ່ໃນຄວາມເປັນຈິງແລ້ວ ພວກເຂົາບໍ່ມີປະໂຫຍດຫຍັງເລີຍ; ພວກເຂົາພຽງແຕ່ບໍ່ແມ່ນຄົນທີ່ເຮັດສິ່ງຕ່າງໆໃນລັກສະນະທີ່ອີງຕາມຄວາມເປັນຈິງ; ພວກເຂົາເປັນຄົນທີ່ບໍ່ໜັກແໜ້ນ. ພວກເຂົາພຽງແຕ່ເຕັມໃຈທີ່ຈະອອກໜ້າອອກຕາ ແຕ່ບໍ່ຕ້ອງການອົດທົນຕໍ່ຄວາມຍາກລຳບາກ ແລະ ຢ້ານການຮັບຜິດຊອບ. ທຸກສິ່ງທີ່ພວກເຂົາເຮັດລ້ວນແຕ່ຖືກປະໄວ້ໂດຍທີ່ຍັງເຮັດບໍ່ສຳເລັດ. ຄົນແບບນັ້ນມີຄວາມເປັນມະນຸດປະເພດໃດ? (ຄວາມເປັນມະນຸດທີ່ບໍ່ດີ). ບອກເຮົາເບິ່ງ, ຄົນປະເພດນີ້ສາມາດເຮັດຫຍັງໃຫ້ສຳເລັດໄດ້ບໍ? (ພວກເຂົາບໍ່ສາມາດເຮັດໄດ້). ພວກເຂົາມັກຈະເລີ່ມຕົ້ນຢ່າງແຂງຂັນແຕ່ຈົບລົງຢ່າງອ່ອນແອຢູ່ສະເໝີ ໃນຄວາມວຸ້ນວາຍຢ່າງສິ້ນເຊີງ ເຊິ່ງນີ້ຄືຮູບແບບຂອງພວກເຂົາ. ບໍ່ວ່າພວກເຂົາຈະກຳລັງປະຕິບັດໜ້າທີ່ຫຍັງກໍຕາມ, ພວກເຂົາເລີ່ມຕົ້ນຢ່າງຂ້ອນຂ້າງກະຕືລືລົ້ນ, ຟັງເພງ ແລະ ຮ້ອງເພງໃນລຳຄໍໄປນຳ. ແຕ່ຫຼັງຈາກນັ້ນໄລຍະໜຶ່ງ ພວກເຂົາກໍໝົດຄວາມສົນໃຈ ແລະ ພຽງແຕ່ຖິ້ມວຽກນັ້ນແລ້ວກໍເຊົາເຮັດ. ພວກເຂົາເປັນສິ່ງມີຊີວິດປະເພດໃດກັນແທ້? ຄົນແບບນັ້ນບໍ່ໜ້າລັງກຽດບໍ? (ແມ່ນແລ້ວ). ພວກເຂົາຮັບເອົາໜ້າວຽກຢ່າງປະໝາດທັງທີ່ຮູ້ວ່າພວກເຂົາອາດຈະບໍ່ສາມາດເຮັດໃຫ້ສຳເລັດໄດ້, ໂດຍພະຍາຍາມສະແດງຄວາມສາມາດຂອງພວກເຂົາ, ເວົ້າໂອ້ອວດ ແລະ ເວົ້າເກີນຈິງ. ພວກເຂົາບໍ່ຮູ້ເຖິງຄວາມສາມາດຂອງຕົນເອງບໍ? ຖ້າພວກເຂົາບໍ່ສາມາດເຮັດວຽກນັ້ນ ຫຼື ສົ່ງມອບຜົນຮັບໄດ້, ເປັນຫຍັງພວກເຂົາຈຶ່ງບໍ່ເວົ້າອອກມາກົງໆ? ພວກເຂົາບໍ່ຄວນເຮັດໃຫ້ສິ່ງຕ່າງໆຊັກຊ້າ! ໃນທາງກົງກັນຂ້າມ, ພວກເຂົາພັດມິດງຽບ, ເຮັດໃຫ້ວຽກຂອງເຈົ້າຊັກຊ້າ ໃນຂະນະທີ່ພະຍາຍາມຫຼອກລວງເຈົ້າ. ພວກເຂົາບໍ່ແມ່ນຄົນທີ່ມີລັກສະນະຕ່ຳຊ້າບໍ? (ແມ່ນແລ້ວ). ລັກສະນະຂອງພວກເຂົາຕ່ຳຊ້າເກີນໄປແລ້ວ! ຄົນແບບນັ້ນສາມາດໄດ້ຮັບມອບໝາຍໃຫ້ຮັບມືກັບສິ່ງຕ່າງໆໄດ້ບໍ? (ບໍ່). ພວກເຂົາຄູ່ຄວນແກ່ຄວາມໄວ້ວາງໃຈບໍ? (ບໍ່). ຄົນແບບນັ້ນບໍ່ໜ້າໄວ້ວາງໃຈ. ຖ້າພວກເຂົາໃຫ້ຄຳສັນຍາກັບເຈົ້າ, ເຈົ້າຈະກ້າເຊື່ອພວກເຂົາບໍ? (ບໍ່). ພວກເຂົາເປັນຄົນປະເພດໃດ? ພວກເຂົາບໍ່ແມ່ນຄົນຫຼອກລວງບໍ? (ແມ່ນແລ້ວ). ເຖິງແມ່ນວ່າພວກເຂົາຈະບໍ່ໄດ້ຫຼອກລວງເຈົ້າເພື່ອຜົນປະໂຫຍດທາງການເງິນ ຫຼື ເພື່ອຈຸດປະສົງທາງເພດກໍຕາມ ແຕ່ວິທີການປະພຶດຕົນ ແລະ ການຮັບມືກັບສິ່ງຕ່າງໆຂອງພວກເຂົານັ້ນໜ້າລັງກຽດ ແລະ ໜ້າກຽດຊັງຫຼາຍ. ສະນັ້ນ, ສາເຫດຕົ້ນຕໍທີ່ເຮັດໃຫ້ຄົນເຫຼົ່ານີ້ໜ້າກຽດຊັງຫຼາຍແມ່ນຫຍັງ? ພວກເຂົາມີລັກສະນະຕ່ຳຊ້າ, ບໍ່ຮູ້ຈັກຕຳແໜ່ງຂອງຕົນເອງໃນການປະພຶດຕົນ, ມັກເວົ້າໂອ້ອວດ, ມັກສະແດງຄວາມສາມາດໃດກໍຕາມທີ່ພວກເຂົາເຊື່ອວ່າພວກເຂົາມີ, ມັກອອກໜ້າອອກຕາ ແລະ ມັກໂອ້ອວດຕົນເອງ. ພວກເຂົາບໍ່ເຄີຍຍຶດໝັ້ນກັບສິ່ງໃດທີ່ພວກເຂົາເຮັດເລີຍ. ໃນເວລາດຽວກັນ, ພວກເຂົາກໍປະເມີນຕົນເອງສູງເກີນໄປ ແລະ ບໍ່ຮູ້ຈັກວຸດທິພາວະຂອງພວກເຂົາເອງ ແລະ ບໍ່ຮູ້ວ່າພວກເຂົາສາມາດຮັບມືກັບໜ້າວຽກປະເພດໃດໄດ້. ແຕ່ພວກເຂົາກໍຍັງພະຍາຍາມສະແດງຄວາມສາມາດຂອງພວກເຂົາ, ໂດຍຮັບເອົາວຽກງານທີ່ສຳຄັນທຸກປະເພດຢ່າງກ້າຫານ. ຫຼັງຈາກທີ່ຮັບເອົາມັນມາແລ້ວ, ເຖິງແມ່ນວ່າພວກເຂົາຈະເຮັດມັນໄດ້ບໍ່ດີ ແລະ ເຮັດໃຫ້ເລື່ອງສຳຄັນຊັກຊ້າກໍຕາມ ພວກເຂົາກໍຍັງຄົງເສີຍເມີຍ; ຕາບໃດທີ່ພວກເຂົາໄດ້ອອກໜ້າອອກຕາ ມັນກໍບໍ່ເປັນຫຍັງສຳລັບພວກເຂົາ. ພວກເຂົາບໍ່ແມ່ນຄົນທີ່ຕ່ຳຊ້າ ແລະ ໄຮ້ຄ່າບໍ? (ແມ່ນແລ້ວ). ແລ້ວຄົນເຫຼົ່ານີ້ບໍ່ໄດ້ມີຄວາມເປັນມະນຸດທີ່ບໍ່ດີຫຼາຍບໍ? (ແມ່ນແລ້ວ). ຖ້າພວກເຈົ້າປະເຊີນກັບຄົນແບບນັ້ນ, ພວກເຈົ້າຈະກ້າມອບໝາຍສິ່ງທີ່ຍິ່ງໃຫຍ່ ຫຼື ມີຄວາມສຳຄັນໃຫ້ແກ່ພວກເຂົາບໍ? (ບໍ່). ຕົວຢ່າງ: ຖ້າເຈົ້າຕ້ອງອອກໄປເທດສະໜາຂ່າວປະເສີດ ແລະ ເຈົ້າຕ້ອງການຄົນມາເບິ່ງແຍງລູກນ້ອຍຂອງເຈົ້າ, ເຈົ້າຄວນຊອກຫາຄົນປະເພດໃດມາຊ່ວຍ? ເຈົ້າຈະກ້າເລືອກຄົນແບບນີ້ ຄົນທີ່ບໍ່ມີຄວາມຮັບຜິດຊອບ, ບໍ່ສາມາດຍຶດໝັ້ນຈົນເຖິງທີ່ສຸດ ແລະ ບໍ່ໜ້າໄວ້ວາງໃຈບໍ? (ບໍ່). ເປັນຫຍັງຈຶ່ງບໍ່? ເພາະວ່າພວກເຂົາອາດຈະເຮັດລູກຂອງເຈົ້າເສຍ. ຖ້າເຈົ້າຖາມພວກເຂົາວ່າລູກຂອງເຈົ້າເສຍໄດ້ແນວໃດ, ພວກເຂົາກໍຈະເວົ້າວ່າ “ຂ້ອຍບໍ່ຮູ້. ຂ້ອຍພຽງແຕ່ຫຼັບຕາໄປບຶດໜຶ່ງ ແລ້ວເດັກນ້ອຍກໍຫາຍໄປແລ້ວ. ເຈົ້າຈະມາໂທດຂ້ອຍຍ້ອນເລື່ອງນັ້ນໄດ້ແນວໃດ? ເດັກນ້ອຍມີຂາ ແລະ ຍ່າງເອງໄດ້, ພວກເຂົາບໍ່ໄດ້ຖືກມັດຕິດກັບຂ້ອຍ. ເຈົ້າບໍ່ສາມາດມາໂທດຂ້ອຍໄດ້!” ພວກເຂົາເຖິງຂັ້ນປັດຄວາມຮັບຜິດຊອບດ້ວຍຊ້ຳ! ນີ້ບໍ່ແມ່ນຄົນພານທີ່ບໍ່ຮູ້ຈັກອາຍບໍ? (ແມ່ນແລ້ວ). ເລື່ອງກ່ຽວກັບຊີວິດ ແລະ ຄວາມຕາຍບໍ່ສາມາດມອບໝາຍໃຫ້ຄົນແບບນັ້ນໄດ້ຢ່າງເດັດຂາດ. ໃນການປະພຶດຕົນຂອງພວກເຂົາ, ພວກເຂົາເປັນຄົນທີ່ບໍ່ໜັກແໜ້ນ ແລະ ພວກເຂົາບໍ່ມີຄວາມສຸດຈະລິດ ຫຼື ກຽດສັກສີ. ເມື່ອມີບັນຫາເກີດຂຶ້ນ, ພວກເຂົາກໍກ້າທີ່ຈະໃຊ້ຄວາມໜ້າດ້ານ ແລະ ປະຕິເສດບໍ່ຍອມຮັບ. ເຖິງແມ່ນວ່າການເຮັດສິ່ງຕ່າງໆທີ່ເລີ່ມຕົ້ນຢ່າງແຂງຂັນແຕ່ຈົບລົງຢ່າງອ່ອນແອຈະເປັນພຽງຂໍ້ບົກຜ່ອງຂອງຄວາມເປັນມະນຸດກໍຕາມ, ແຕ່ຂໍ້ບົກຜ່ອງທີ່ສະເພາະນີ້ເປັນບັນຫາທີ່ຮ້າຍແຮງທີ່ສຸດ ເຊິ່ງມັນເປັນບັນຫາຂອງຄວາມສຸດຈະລິດ. ບາງຄົນມັກອອກໜ້າອອກຕາ ແລະ ຮັບເອົາໜ້າວຽກຢ່າງກະຕືລືລົ້ນ ແຕ່ພວກເຂົາບໍ່ກ້າທີ່ຈະຮັບຜິດຊອບ. ທັນທີທີ່ພວກເຂົາປະເຊີນກັບຄວາມຫຍຸ້ງຍາກ, ພວກເຂົາກໍປັດຄວາມຮັບຜິດຊອບທັນທີ ແລະ ເອົາຕົວອອກຫ່າງຈາກສະຖານະການນັ້ນ. ພວກເຂົາບໍ່ມີຄວາມຮັບຜິດຊອບຢ່າງສິ້ນເຊີງ. ພວກເຂົາຍັງເປັນຄົນທີ່ບໍ່ໜັກແໜ້ນເປັນພິເສດ ແລະ ບໍ່ສາມາດຍຶດໝັ້ນກັບສິ່ງໃດທີ່ພວກເຂົາເຮັດໄດ້. ເມື່ອມັນຮ້າຍແຮງເຖິງຂັ້ນນີ້, ມັນກໍບໍ່ແມ່ນພຽງແຕ່ຂໍ້ບົກຜ່ອງຂອງຄວາມເປັນມະນຸດອີກຕໍ່ໄປ ແຕ່ມັນເປັນເລື່ອງຂອງການມີລັກສະນະທີ່ຕ່ຳຊ້າຢ່າງແທ້ຈິງ ແລະ ຄວາມເປັນມະນຸດທີ່ບໍ່ດີ. ເປັນຫຍັງເຮົາຈຶ່ງເວົ້າວ່າຄົນແບບນັ້ນມີຄວາມເປັນມະນຸດທີ່ບໍ່ດີ? ມັນເປັນເພາະວ່າພວກເຂົາບໍ່ໜ້າໄວ້ວາງໃຈ ເຊິ່ງເຈົ້າຈະບໍ່ກ້າມອບໝາຍສິ່ງໃດໃຫ້ພວກເຂົາເລີຍ. ບໍ່ວ່າເຈົ້າຈະມອບໝາຍໜ້າວຽກຫຍັງໃຫ້ພວກເຂົາກໍຕາມ, ພວກເຂົາກໍຕົກລົງຢ່າງງ່າຍດາຍ ແຕ່ພໍເຈົ້າຫັນຫຼັງໃຫ້ ພວກເຂົາກໍຫາຍຕົວໄປ ແລະ ເຈົ້າກໍບໍ່ຮູ້ເລີຍວ່າພວກເຂົາກຳລັງເຮັດຫຍັງຢູ່. ມັນອາດຈະຜ່ານໄປຫຼາຍມື້ກ່ອນທີ່ເຈົ້າຈະເຫັນພວກເຂົາອີກຄັ້ງ. ຖ້າເຈົ້າບໍ່ຖາມພວກເຂົາວ່າໜ້າວຽກນັ້ນຄືບໜ້າໄປຮອດໃສແລ້ວ, ພວກເຂົາກໍຈະບໍ່ລາຍງານກັບມາຫາເຈົ້າ, ໂດຍເຮັດຄືກັບວ່າບໍ່ມີຫຍັງເກີດຂຶ້ນ. ພວກເຂົາເປັນສິ່ງມີຊີວິດປະເພດໃດກັນແທ້? ພວກເຂົາບໍ່ມີຄວາມຮັບຜິດຊອບຢ່າງສິ້ນເຊີງ! ພວກເຂົາເຖິງຂັ້ນບໍ່ຜ່ານການທົດສອບ ແລະ ບໍ່ສາມາດໄວ້ໃຈໄດ້ເມື່ອເວົ້າເຖິງເລື່ອງເລັກນ້ອຍແບບນີ້. ເຈົ້າຄິດວ່າພວກເຂົາຈະສາມາດເຮັດຫຍັງໃຫ້ສຳເລັດໄດ້ອີກ? (ບໍ່ມີຫຍັງເລີຍ). ຖ້າເຈົ້າມອບໝາຍໃຫ້ພວກເຂົາເບິ່ງແຍງເດັກນ້ອຍ, ບັນຫາກໍອາດຈະເກີດຂຶ້ນໄດ້ຕະຫຼອດເວລາ. ເດັກນ້ອຍອາດຈະລົ້ມ ແລະ ໄດ້ຮັບບາດເຈັບ, ກິນບາງສິ່ງທີ່ພວກເຂົາບໍ່ຄວນກິນ ຫຼື ເມື່ອອອກໄປຫຼິ້ນຂ້າງນອກ ກໍອາດຈະຫຼົງທາງ ຫຼື ຖືກຄົນບໍ່ດີລັກພາຕົວໄປ ເຊິ່ງທັງໝົດນີ້ລ້ວນແຕ່ເປັນຈຸດຈົບທີ່ອາດຈະເກີດຂຶ້ນໄດ້. ເພາະວ່າພວກເຂົາບໍ່ມີຄວາມຮັບຜິດຊອບ ແລະ ມີລັກສະນະທີ່ຕ່ຳຊ້າທີ່ສຸດ ແລະ ພວກເຂົາບໍ່ມີຂອບເຂດຂອງສະຕິຮູ້ສຶກຜິດຊອບໃນທຸກສິ່ງທີ່ພວກເຂົາເຮັດ ແລະ ກະທຳການພຽງເພື່ອຕອບສະໜອງຄວາມປາຖະໜາທີ່ເຫັນແກ່ຕົວຂອງພວກເຂົາເອງເທົ່ານັ້ນ ໂດຍບໍ່ສົນໃຈສິ່ງອື່ນໃດເລີຍ. ເມື່ອເຈົ້າມອບໝາຍໜ້າວຽກໃຫ້ພວກເຂົາ, ພວກເຂົາຮູ້ສຶກວ່າການປະຕິເສດອາດຈະເຮັດໃຫ້ເຈົ້າເສຍໜ້າ; ດ້ວຍການຄຳນຶງເຖິງສັກສີຂອງພວກເຂົາເອງ ແລະ ເພື່ອຕອບສະໜອງຄວາມທະນົງຕົວຂອງພວກເຂົາ, ພວກເຂົາຈຶ່ງຕົກລົງ ແຕ່ຫຼັງຈາກນັ້ນ ພວກເຂົາກໍບໍ່ຮັບຜິດຊອບສິ່ງໃດເລີຍ. ພວກເຂົາເວົ້າໂອ້ອວດ ໃນຂະນະທີ່ບໍ່ສາມາດປະຕິບັດໜ້າວຽກນັ້ນໃຫ້ດີໄດ້. ນີ້ຄືຄວາມໝາຍຂອງການເປັນຄົນທີ່ບໍ່ໜ້າໄວ້ວາງໃຈ. ຄົນແບບນັ້ນດີບໍ? (ບໍ່). ຄົນທີ່ເຮັດສິ່ງຕ່າງໆທີ່ເລີ່ມຕົ້ນຢ່າງແຂງຂັນແຕ່ຈົບລົງຢ່າງອ່ອນແອສາມາດໄດ້ຮັບການເລືອກຕັ້ງເປັນຜູ້ນຳໄດ້ບໍ? (ບໍ່ໄດ້). ເປັນຫຍັງຈຶ່ງບໍ່ໄດ້? (ພວກເຂົາອາດຈະສ້າງຄວາມເສຍຫາຍຕໍ່ວຽກງານຂອງເຮືອນຂອງພຣະເຈົ້າ). ຖືກຕ້ອງແລ້ວ. ເມື່ອພວກເຂົາເວົ້າ ແລະ ໃຫ້ຄຳສັນຍາ, ພວກເຂົາເບິ່ງຄືວ່າມີຄວາມສາມາດ ແລະ ຜູ້ຄົນກໍເຕັມໃຈທີ່ຈະໄວ້ວາງໃຈຄົນທີ່ເວົ້າໂອ້ອວດ. ແຕ່ເມື່ອເວົ້າເຖິງການລົງມືເຮັດສິ່ງຕ່າງໆຕົວຈິງ, ການກະທຳຂອງພວກເຂົາພັດບໍ່ສາມາດຄາດເດົາໄດ້. ເຖິງແມ່ນວ່າພວກເຂົາຈະເຮັດຜິດພາດກໍຕາມ ພວກເຂົາກໍຈະບໍ່ແຈ້ງໃຫ້ເຈົ້າຮູ້ ແລະ ຖ້າມີບັນຫາໃດໆເກີດຂຶ້ນ ພວກເຂົາກໍຈະບໍ່ອະທິບາຍໃຫ້ເຈົ້າຟັງວ່າເກີດຫຍັງຂຶ້ນ. ເຈົ້າຫວັງຢ່າງຍິ່ງໃຫ້ພວກເຂົາຮັບມືກັບສິ່ງຕ່າງໆໃຫ້ດີ ແຕ່ພວກເຂົາພັດເຮັດໃຫ້ມັນວຸ້ນວາຍໄປໝົດ ແລະ ເຖິງຂັ້ນເສີຍເມີຍຕໍ່ເລື່ອງນີ້ຢ່າງສິ້ນເຊີງ, ໂດຍບໍ່ຖືວ່າສິ່ງທີ່ເຈົ້າມອບໝາຍໃຫ້ພວກເຂົານັ້ນເປັນເລື່ອງທີ່ສຳຄັນເລີຍ. ໃນການກະທຳຂອງພວກເຂົາ, ພວກເຂົາມັກຈະເປັນຄົນທີ່ບໍ່ໜັກແໜ້ນ. ບາງຄົນໃນພວກເຂົາເຮັດສິ່ງຕ່າງໆໂດຍອີງໃສ່ຄວາມສົນໃຈ, ງານອະດິເຣກ ແລະ ຄວາມຢາກຮູ້ຢາກເຫັນຂອງພວກເຂົາເອງເທົ່ານັ້ນ; ບາງຄົນໃນພວກເຂົາມັກດຶງດູດຄວາມສົນໃຈ ແລະ ເຮັດສິ່ງຕ່າງໆພຽງເພື່ອດຶງດູດຄົນອື່ນໃຫ້ມາສົນໃຈ ແລະ ເບິ່ງເຫັນເທົ່ານັ້ນ. ຄົນແບບນັ້ນເປັນຄົນທີ່ບໍ່ໜັກແໜ້ນ ແລະ ບໍ່ມີຄວາມຮັບຜິດຊອບ ແລະ ພວກເຂົາບໍ່ສາມາດເຮັດສິ່ງຕ່າງໆໃນລັກສະນະທີ່ອີງຕາມຄວາມເປັນຈິງໄດ້. ນີ້ເປັນເລື່ອງທີ່ຂ້ອນຂ້າງຫຍຸ້ງຍາກ. ສິ່ງນີ້ຍັງບໍ່ທັນໄດ້ເວົ້າເຖິງວ່າພວກເຂົາມີຄວາມເຂົ້າໃຈຝ່າຍວິນຍານ, ສາມາດຍອມຮັບຄວາມຈິງ, ອ່ອນນ້ອມ ຫຼື ເປັນຄົນທີ່ໄລ່ຕາມເສາະຫາຄວາມຈິງ ຫຼື ບໍ່ ເຊິ່ງສິ່ງນີ້ຍັງບໍ່ທັນໄດ້ເວົ້າເຖິງດ້ານເຫຼົ່ານີ້ເລີຍ. ຖ້າເວົ້າໃນແງ່ຂອງຄວາມເປັນມະນຸດຂອງພວກເຂົາພຽງຢ່າງດຽວ, ຄົນແບບນັ້ນກໍບໍ່ໜ້າໄວ້ວາງໃຈແລ້ວ. ຄົນແບບນັ້ນສາມາດໄດ້ຮັບການເລືອກຕັ້ງໃຫ້ເປັນຜູ້ນຳໄດ້ບໍ? (ບໍ່ໄດ້). ຄົນທີ່ຄວາມເປັນມະນຸດບໍ່ໄດ້ມາດຕະຖານແມ່ນແຕ່ຄຸນຄ່າສຳລັບການບົ່ມເພາະກໍຍັງບໍ່ມີ. ເປັນຫຍັງຈຶ່ງບໍ່ມີ? ເພາະວ່າລັກສະນະຂອງພວກເຂົາຕ່ຳຊ້າເກີນໄປ ເຊິ່ງພວກເຂົາຂາດແມ່ນແຕ່ຄວາມສຸດຈະລິດ ແລະ ກຽດສັກສີຂັ້ນພື້ນຖານດ້ວຍຊ້ຳ. ສະນັ້ນ, ພວກເຂົາຈຶ່ງບໍ່ມີຄຸນສົມບັດທີ່ຈະເປັນຜູ້ນຳ ຫຼື ໄດ້ຮັບການບົ່ມເພາະໃຫ້ເປັນຜູ້ນຳ.

ການໃຊ້ຄວາມລະມັດລະວັງໃນການເຮັດສິ່ງຕ່າງໆ

ຕໍ່ໄປ ໃຫ້ພວກເຮົາໂອ້ລົມກ່ຽວກັບຄວາມລະມັດລະວັງໃນການເຮັດສິ່ງຕ່າງໆ. ນີ້ແມ່ນການສະແດງອອກປະເພດໃດ? (ມັນເປັນຂໍ້ດີຂອງຄວາມເປັນມະນຸດ). ຄວາມລະມັດລະວັງໃນການເຮັດສິ່ງຕ່າງໆ, ຄວາມບໍ່ປະໝາດ ແລະ ເມື່ອມີເລື່ອງຕ່າງໆເກີດຂຶ້ນ ກໍສາມາດຮັບມືກັບເລື່ອງເຫຼົ່ານັ້ນຢ່າງໃຈເຢັນ ແລະ ສະແຫວງຫາຄວາມຈິງໄດ້, ນີ້ຄືຂໍ້ດີຂອງຄວາມເປັນມະນຸດ. ໃນສັງຄົມທີ່ຊົ່ວຮ້າຍນີ້, ທ່າມກາງກຸ່ມຄົນຕ່າງໆທີ່ມີພູມຫຼັງທີ່ຊັບຊ້ອນ, ເຈົ້າຈຳເປັນຕ້ອງຮັບມືກັບການປາກົດຕົວຂອງຜູ້ຄົນ, ເຫດການ ແລະ ສິ່ງຕ່າງໆດ້ວຍຄວາມລະມັດລະວັງ. ເຖິງແມ່ນວ່າໃນເວລາທີ່ເຈົ້າກຳລັງປະຕິບັດໜ້າທີ່ຂອງເຈົ້າໃນເຮືອນຂອງພຣະເຈົ້າກໍຕາມ, ມັນກໍມີສະຖານະການທີ່ຊັບຊ້ອນບາງຢ່າງໃນທ່າມກາງສິ່ງຕ່າງໆທີ່ເຈົ້າປະເຊີນ ແລະ ເຈົ້າຄວນຮັບມືກັບພວກມັນດ້ວຍຄວາມລະມັດລະວັງ. ຕົວຢ່າງ: ເມື່ອເຈົ້າປະເຊີນກັບຄົນຊົ່ວຮ້າຍທີ່ກໍ່ໃຫ້ເກີດການລົບກວນໃນຂະນະທີ່ເຈົ້າກຳລັງປະຕິບັດໜ້າທີ່ຂອງເຈົ້າ, ກ່ອນອື່ນໝົດ ເຈົ້າຄວນຮຽນຮູ້ການແຍກແຍະ ແລະ ຈາກນັ້ນກໍຮັບມືກັບສະຖານະການນັ້ນຕາມຫຼັກການຄວາມຈິງ. ນີ້ຄືທັດສະນະຄະຕິທີ່ເຈົ້າຄວນມີຕໍ່ໜ້າທີ່ຂອງເຈົ້າ. ການໃຊ້ຄວາມລະມັດລະວັງໃນການເຮັດສິ່ງຕ່າງໆກ່ຽວຂ້ອງກັບຫຍັງ? ມັນກ່ຽວຂ້ອງກັບຄວາມສຳນຶກຂອງຄົນໆໜຶ່ງ. ເມື່ອເຈົ້າປະເຊີນກັບເລື່ອງທີ່ເຈົ້າບໍ່ສາມາດເບິ່ງທະລຸໄດ້, ເຈົ້າຈຳເປັນຕ້ອງມີຄວາມລະມັດລະວັງ. ເຖິງແມ່ນວ່າເຈົ້າຈະເຂົ້າໃຈຄວາມຈິງບາງຢ່າງກໍຕາມ, ແຕ່ເມື່ອເຈົ້າຍັງບໍ່ສາມາດເບິ່ງທະລຸເຖິງແກ່ນແທ້ທີ່ຢູ່ເບື້ອງຫຼັງ ແລະ ສາເຫດຕົ້ນຕໍຂອງເລື່ອງພິເສດບາງຢ່າງ, ເຈົ້າຈຳເປັນຕ້ອງມີຄວາມລະມັດລະວັງບໍ? (ແມ່ນແລ້ວ). ສະຖານະການດັ່ງກ່າວຍິ່ງຮຽກຮ້ອງໃຫ້ເຈົ້າຕ້ອງມີຄວາມລະມັດລະວັງ. ຄວາມລະມັດລະວັງບໍ່ແມ່ນການເປັນຄົນຫົວອະນຸລັກ ຫຼື ການເຮັດຫຍັງແບບຈົດຈໍ່ ແລະ ບໍ່ແມ່ນການບໍ່ກ້າລົງມືເຮັດ ຫຼື ຢ້ານການຮັບຜິດຊອບ ເຊິ່ງມັນບໍ່ໄດ້ໝາຍເຖິງສິ່ງເຫຼົ່ານີ້. ຄວາມລະມັດລະວັງທີ່ເວົ້າເຖິງຢູ່ນີ້ໝາຍເຖິງຂໍ້ດີຂອງຄວາມເປັນມະນຸດ. ການສະແດງອອກທີ່ສະເພາະເຈາະຈົງຂອງຄວາມລະມັດລະວັງແມ່ນຫຍັງ? ມັນຄືເວລາທີ່ເຈົ້າກຳລັງເຮັດບາງສິ່ງ, ກ່ອນອື່ນໝົດ ເຈົ້າສະແຫວງຫາຫຼັກການຄວາມຈິງ ແລະ ຈາກນັ້ນກໍສະແຫວງຫາຂັ້ນຕອນຂອງການປະຕິບັດທີ່ສະເພາະເຈາະຈົງ, ເສັ້ນທາງຂອງການປະຕິບັດທີ່ສະເພາະເຈາະຈົງ ແລະ ຈຸດຈົບທີ່ປາຖະໜາສຳລັບໜ້າວຽກນັ້ນ ຫຼື ວຽກງານນັ້ນ. ນັ້ນກໍຄື ເຈົ້າຮັບມືກັບເລື່ອງທີ່ສຳຄັນ ແລະ ໜ້າທີ່ຂອງເຈົ້າເອງດ້ວຍຫົວໃຈທີ່ຮອບຄອບ ແລະ ລະມັດລະວັງ. ແນ່ນອນວ່າ ບາງຄົນກໍລະມັດລະວັງເປັນພິເສດ ເມື່ອພວກເຂົາຮັບມືກັບບັນຫາຕ່າງໆທີ່ພວກເຂົາປະເຊີນໃນຊີວິດປະຈຳວັນຂອງພວກເຂົາ; ພວກເຂົາບໍ່ປະໝາດ ແຕ່ພັດລະມັດລະວັງຢ່າງບໍ່ໜ້າເຊື່ອ. ນີ້ບໍ່ແມ່ນສິ່ງທີ່ບໍ່ດີ; ມັນຍັງສາມາດເອີ້ນໄດ້ວ່າເປັນຂໍ້ດີຂອງຄວາມເປັນມະນຸດ, ບໍ່ແມ່ນຂໍ້ບົກຜ່ອງ. ຄວາມລະມັດລະວັງສາມາດເວົ້າໄດ້ວ່າເປັນຂໍ້ດີຂອງຄວາມເປັນມະນຸດ; ການມີທັດສະນະຄະຕິທີ່ລະມັດລະວັງມີແຕ່ຈະເປັນປະໂຫຍດຕໍ່ຜູ້ຄົນ ແລະ ມັນຈະບໍ່ບີບຄັ້ນ ຫຼື ຜູກມັດຜູ້ຄົນໃນທາງໃດທາງໜຶ່ງຢ່າງເດັດຂາດ. ຖ້າເຈົ້າບໍ່ກ້າເວົ້າເມື່ອມີເລື່ອງຕ່າງໆເກີດຂຶ້ນ, ຖ້າເຈົ້າບໍ່ກ້າເຮັດຫຍັງ ຫຼື ບໍ່ກ້າພົວພັນກັບໃຜເລີຍ ຖ້າເຈົ້າຢ້ານວ່າໃບໄມ້ທີ່ຫຼົ່ນລົງມາຈະຕົກໃສ່ຫົວຂອງເຈົ້າ, ແລ້ວນີ້ກໍຄືການລະມັດລະວັງຫຼາຍເກີນໄປ. ການດຳລົງຊີວິດຢູ່ໃນໂລກນ້ອຍໆຂອງເຈົ້າເອງຢູ່ຕະຫຼອດເວລາ, ໃຊ້ເວລາໃນແຕ່ລະມື້ຂອງເຈົ້າໃນລັກສະນະທີ່ລະແວງຫຼາຍເກີນໄປ, ນີ້ແມ່ນຄວາມລະມັດລະວັງບໍ? (ບໍ່). ການຢ້ານວ່າຖ້າເຈົ້າອອກໄປຊື້ເຄື່ອງແລ້ວເຈົ້າຈະຖືກຫຼອກ, ການຢ້ານວ່າຖ້າເຈົ້າເປີດຮ້ານແລ້ວເຈົ້າຈະຂາດທຶນ, ການຢ້ານວ່າຖ້າເຈົ້າຊື້ເຮືອນແລ້ວມັນຈະກາຍເປັນຊັບສິນທີ່ມີປະຫວັດບໍ່ດີ, ການຢ້ານວ່າຖ້າເຈົ້າຊື້ຄອມພິວເຕີແລ້ວມັນຈະມີໄວຣັສ ເຊິ່ງການຖືກຜູກມັດດ້ວຍຄວາມຢ້ານກົວຫຼາຍເກີນໄປຈົນເຈົ້າບໍ່ກ້າເຮັດຫຍັງ ແລະ ພົບວ່າມັນຍາກທີ່ຈະກ້າວອອກໄປແມ່ນແຕ່ກ້າວດຽວ, ສິ່ງເຫຼົ່ານີ້ບໍ່ແມ່ນການສະແດງອອກຂອງຄວາມລະມັດລະວັງປະເພດທີ່ພວກເຮົາກຳລັງເວົ້າເຖິງຢູ່ນີ້ຢ່າງແນ່ນອນ. ການສະແດງອອກເຫຼົ່ານີ້ບົ່ງບອກວ່າຄົນໆໜຶ່ງເປັນຄົນໂງ່ຈ້າ, ບໍ່ມີປະໂຫຍດ ແລະ ຂີ້ຢ້ານ, ຍັງບໍ່ເປັນຜູ້ໃຫຍ່ ແລະ ຂາດຄວາມສາມາດໃນການດຳລົງຊີວິດຢ່າງອິດສະລະ. ພວກມັນເປັນການສະແດງອອກຂອງຂີດຄວາມສາມາດທີ່ຕ່ຳ. ນັ້ນກໍຄື ເມື່ອບຸກຄົນດັ່ງກ່າວປະເຊີນກັບສັງຄົມທີ່ຊົ່ວຮ້າຍນີ້ ແລະ ກຸ່ມຄົນທີ່ຊັບຊ້ອນ, ພວກເຂົາບໍ່ມີມາດຕະການຮັບມືໃດເລີຍ. ພວກເຂົາມັກຈະກັງວົນ, ຢ້ານກົວ ແລະ ຫວາດຫວັ່ນຫຼາຍຈົນພວກເຂົາຖອຍໜີ ແລະ ບໍ່ກ້າກ້າວໄປຂ້າງໜ້າ. ພວກເຂົາບໍ່ຢ້ານການຖືກຫຼອກລວງ ແລະ ຖືກໂກງ ກໍຢ້ານການຖືກທຳຮ້າຍ ຫຼື ຖືກຄາດຕະກຳ. ພວກເຂົາບໍ່ກ້າພົວພັນກັບໃຜ ຫຼື ຮັບມືກັບເລື່ອງໃດເລີຍ. ເມື່ອພວກເຂົາໄປເຮັດວຽກ, ພວກເຂົາກໍຢ້ານວ່າພວກເຂົາຈະບໍ່ໄດ້ຮັບຄ່າຈ້າງຂອງພວກເຂົາ. ແມ່ຍິງບາງຄົນເຖິງຂັ້ນບໍ່ກ້າເຮັດວຽກເພາະຢ້ານວ່າຈະໄດ້ຮັບການປະຕິບັດຢ່າງບໍ່ດີ. ບາງຄົນເຖິງຂັ້ນບໍ່ກ້າອອກຈາກເຮືອນຂອງພວກເຂົາດ້ວຍຊ້ຳ, ໂດຍຢ້ານວ່າພວກເຂົາອາດຈະພົບກັບຄົນບໍ່ດີ ແລະ ພວກເຂົາຢ້ານວ່າຖ້າພວກເຂົາຊື້ສິ່ງຂອງ ພວກເຂົາກໍຈະຖືກປຸ້ນສິ່ງຂອງເຫຼົ່ານັ້ນໄປ. ສະຫຼຸບແລ້ວ, ພວກເຂົາຢ້ານທຸກສິ່ງທຸກຢ່າງ. ນີ້ບໍ່ແມ່ນການລະມັດລະວັງຫຼາຍເກີນໄປບໍ? ນີ້ຄືການລະແວງຫຼາຍເກີນໄປ. ພວກເຂົາບໍ່ເປັນບ້າບໍ? ບາງຄົນມີແນວຄິດແບບນີ້, ພວກເຂົາກັງວົນກ່ຽວກັບເລື່ອງນັ້ນເລື່ອງນີ້ໝົດມື້ ແລະ ຜົນກໍຄື ພວກເຂົາບໍ່ກ້າຮັບມືກັບເລື່ອງໃດໆ ຫຼື ອອກໄປພົບກັບຜູ້ຄົນ ແລະ ພວກເຂົາເຮັດໄດ້ພຽງແຕ່ຢູ່ເຮືອນເທົ່ານັ້ນ. ພວກເຂົາເປັນຄົນປະເພດໃດ? (ຄົນບ້າ). ພວກເຂົາເປັນບ້າ; ພວກເຂົາຜິດປົກກະຕິ, ພວກເຂົາເປັນຄົນບໍ່ແມ່ນມະນຸດ. ການຂາດຄວາມສາມາດໃດໆໃນການຕັດສິນ, ການບໍ່ມີຫຼັກການ ຫຼື ມາດຕະຖານຂັ້ນຕ່ຳໃນສິ່ງໃດກໍຕາມທີ່ພວກເຂົາເຮັດ, ຄົນປະເພດນີ້ຄືສັດເດລະສານທີ່ກັບຊາດມາເກີດ, ພວກເຂົາບໍ່ມີຄວາມເປັນມະນຸດທີ່ປົກກະຕິ ແລະ ການທີ່ພວກເຂົາລະແວງຫຼາຍເກີນໄປນັ້ນບໍ່ແມ່ນຄວາມລະມັດລະວັງ. ຄວາມລະມັດລະວັງໝາຍເຖິງຫຍັງ? ຄວາມລະມັດລະວັງໝາຍເຖິງການເຮັດສິ່ງຕ່າງໆຢ່າງຮອບຄອບ, ເປັນລະບົບ ແລະ ປະຕິບັດຕາມກົດລະບຽບ ແລະ ອີງໃສ່ພື້ນຖານຂອງຫຼັກການນີ້ ກໍກະທຳຢ່າງຂ້ອນຂ້າງເຂັ້ມງວດ ແລະ ເມື່ອມີສິ່ງຕ່າງໆເກີດຂຶ້ນ ກໍໃຈເຢັນ, ບໍ່ຮີບຮ້ອນ, ບໍ່ປະໝາດ ຫຼື ບໍ່ໃຈຮ້ອນ ແລະ ສາມາດສະແຫວງຫາຫຼັກການຄວາມຈິງ ແລະ ສະແຫວງຫາວິທີການທີ່ສະຫຼາດໄດ້. ສິ່ງນີ້ເອີ້ນວ່າຄວາມລະມັດລະວັງ ແລະ ມີພຽງຄວາມລະມັດລະວັງນີ້ເທົ່ານັ້ນທີ່ເປັນຂໍ້ດີຂອງຄວາມເປັນມະນຸດ.

ການມັກເວົ້າໂອ້ອວດ ແລະ ຂີ້ໂມ້

ການມັກເວົ້າໂອ້ອວດ ແລະ ຂີ້ໂມ້, ມີຄົນແບບນັ້ນຢູ່ຫຼາຍ. ນີ້ຍັງເປັນກະແສຂອງສັງຄົມທີ່ຊົ່ວຮ້າຍອີກດ້ວຍ. ຫຼາຍຄົນເວົ້າເກີນຈິງ, ແຕ່ງເລື່ອງຂຶ້ນມາຢ່າງບໍ່ໃສ່ໃຈ ແລະ ເວົ້າໄປເລື້ອຍເປື່ອຍ. ສິ່ງທີ່ພວກເຂົາເວົ້າບໍ່ສອດຄ່ອງກັບຄວາມເປັນຈິງເລີຍ ແລະ ພວກເຂົາກໍເວົ້າໄຮ້ສາລະຫຼາຍ. ພວກເຂົາຍັງເຊື່ອວ່າຕົນເອງມີຄວາມສາມາດ, ໂດຍທີ່ບໍ່ມີຄວາມຮູ້ສຶກຂອງຄວາມສຸດຈະລິດ ແລະ ຄວາມອັບອາຍເລີຍ. ຄົນແບບນັ້ນຄູ່ຄວນແກ່ຄວາມໄວ້ວາງໃຈບໍ? (ບໍ່). ຄົນແບບນັ້ນມີຄວາມສຸດຈະລິດ ຫຼື ກຽດສັກສີບໍ? (ບໍ່). ຄົນແບບນັ້ນບໍ່ມີຄວາມສຸດຈະລິດ ແລະ ກຽດສັກສີ, ບໍ່ຄູ່ຄວນແກ່ການເຄົາລົບ ແລະ ບໍ່ໜ້າໄວ້ວາງໃຈ. ແລ້ວພວກເຂົາສາມາດໄດ້ຮັບມອບໝາຍໃຫ້ຮັບມືກັບເລື່ອງສຳຄັນໄດ້ບໍ? (ບໍ່). ແລ້ວການມັກຂີ້ໂມ້ເປັນບັນຫາປະເພດໃດ? (ມັນເປັນຂໍ້ບົກຜ່ອງຂອງຄວາມເປັນມະນຸດຂອງຄົນໆໜຶ່ງ). ມັນເປັນຂໍ້ບົກຜ່ອງຂອງຄວາມເປັນມະນຸດ ແຕ່ເຈົ້າຍັງຕ້ອງເບິ່ງຄວາມເປັນມະນຸດຂອງຄົນໆນີ້ອີກດ້ວຍວ່າ ຄວາມເປັນມະນຸດຂອງພວກເຂົາຊົ່ວຮ້າຍ ຫຼື ບໍ່ ແລະ ພວກເຂົາສາມາດຍອມຮັບສິ່ງທີ່ເປັນບວກໄດ້ ຫຼື ບໍ່. ຖ້າພວກເຂົາພຽງແຕ່ຕ່ຳຊ້າ ແລະ ໄດ້ຮັບອິດທິພົນຈາກຊີວິດໃນຄອບຄົວຂອງພວກເຂົາ ຫຼື ສະພາບແວດລ້ອມທາງສັງຄົມເປັນເວລາຕະຫຼອດຫຼາຍປີ, ຈົນເກີດເປັນນິໄສທີ່ບໍ່ດີໃນການມັກຂີ້ໂມ້ ແລະ ເວົ້າໂອ້ອວດ, ເວົ້າຢ່າງບໍ່ມີຄວາມຮັບຜິດຊອບ ແລະ ບໍ່ຄຳນຶງເຖິງຜົນທີ່ຈະຕາມມາ, ແລ້ວນັ້ນກໍເປັນພຽງຂໍ້ບົກຜ່ອງຂອງຄວາມເປັນມະນຸດຂອງພວກເຂົາ. ພວກເຂົາບໍ່ໄດ້ເປັນຄົນບໍ່ດີ; ພວກເຂົາພຽງແຕ່ຢູ່ໃນລະດັບທີ່ຕ່ຳຊ້າຢ່າງຮ້າຍແຮງເທົ່ານັ້ນ. ຖ້າຄົນດັ່ງກ່າວ, ນອກເໜືອຈາກການມັກຂີ້ໂມ້ແລ້ວ ຍັງກະທຳການໃນລັກສະນະທີ່ຂ້ອນຂ້າງຂົ່ມເຫັງ ແລະ ໂຫດຮ້າຍໃນການພົວພັນກັບຄົນອື່ນ ແລະ ຈຸດປະສົງຂອງພວກເຂົາໃນການເວົ້າໂອ້ອວດ ແລະ ຂີ້ໂມ້ກໍເພື່ອຂົ່ມເຫັງຄົນອື່ນ ແລະ ເຮັດໃຫ້ສິ່ງທີ່ພວກເຂົາຂີ້ໂມ້ ແລະ ເວົ້າເກີນຈິງນັ້ນເບິ່ງສູງສົ່ງກວ່າ, ດີກວ່າ ແລະ ຢູ່ເໜືອກວ່າສິ່ງທີ່ຄົນອື່ນໄດ້ເຮັດ ຫຼື ຄອບຄອງ, ແລ້ວສິ່ງນີ້ກໍບໍ່ແມ່ນບັນຫາຂອງການທີ່ພວກເຂົາຕ່ຳຊ້າອີກຕໍ່ໄປ. ມັນເປັນບັນຫາປະເພດໃດ? (ມັນເປັນບັນຫາຂອງຄວາມເປັນມະນຸດທີ່ຊົ່ວຮ້າຍ). ນີ້ຄືບັນຫາຂອງຄວາມເປັນມະນຸດທີ່ຊົ່ວຮ້າຍ. ແລ້ວມີອຸປະນິໄສທີ່ເສື່ອມຊາມກ່ຽວຂ້ອງຢູ່ບ່ອນນີ້ບໍ? (ມີ). ອຸປະນິໄສທີ່ເສື່ອມຊາມປະເພດໃດ? (ອຸປະນິໄສທີ່ໂຫດຮ້າຍ). ພວກເຂົາມີອຸປະນິໄສທີ່ອວດດີ ແລະ ໂຫດຮ້າຍ. ບາງຄົນມັກຂີ້ໂມ້ພຽງແຕ່ຍ້ອນວ່າພວກເຂົາຕ່ຳຊ້າຢ່າງຮ້າຍແຮງ. ສິ່ງນີ້ເກີດຈາກນິໄສການດຳລົງຊີວິດ ແລະ ສະພາບແວດລ້ອມໃນການດຳລົງຊີວິດຂອງພວກເຂົາ. ພວກເຂົາພຽງແຕ່ບໍ່ເຂົ້າໃຈວ່າການເວົ້າຕາມຄວາມເປັນຈິງມັນໝາຍຄວາມວ່າແນວໃດ, ເວົ້າຈາກໃຈ, ສົນທະນາກ່ຽວກັບສະຖານະການຈິງ ຫຼື ເວົ້າກ່ຽວກັບຊີວິດ ແລະ ເລື່ອງທີ່ເໝາະສົມ. ພວກເຂົາຂາດຄວາມຮັບຮູ້ນີ້. ການສຶກສາດັ່ງກ່າວບໍ່ມີຢູ່ໃນສະພາບແວດລ້ອມໃນຄອບຄົວ ແລະ ໂຮງຮຽນຂອງພວກເຂົາ ແລະ ຍິ່ງບໍ່ມີເລີຍຫຼັງຈາກທີ່ພວກເຂົາເຂົ້າສູ່ສັງຄົມ. ຜົນກໍຄື ຄວາມຕ່ຳຊ້າແຕ່ກຳເນີດຂອງພວກເຂົານັ້ນຮ້າຍແຮງຫຼາຍ. ພວກເຂົາເປັນຄົນບໍ່ຈິງຈັງ ແລະ ຂາດກິລິຍາມາລະຍາດທີ່ເໝາະສົມ ແລະ ພຽງແຕ່ມັກເວົ້າໂອ້ອວດ ແລະ ຂີ້ໂມ້ ເພື່ອທີ່ຈະໂອ້ອວດ ແລະ ເຮັດໃຫ້ຄົນອື່ນຄິດວ່າພວກເຂົາສູງສົ່ງ. ໃນໃຈຂອງພວກເຂົາ, ພວກເຂົາບໍ່ມີຄວາມທະເຍີທະຍານ, ຄວາມປາຖະໜາ ຫຼື ຄວາມຕ້ອງການອື່ນໃດເລີຍ. ຖ້າພວກເຂົາພຽງແຕ່ສະແດງເຖິງການສະແດງອອກເຫຼົ່ານີ້, ນີ້ກໍເປັນພຽງຄວາມຕ່ຳຊ້າ; ນີ້ຄືຂໍ້ບົກຜ່ອງຂອງຄວາມເປັນມະນຸດຂອງພວກເຂົາ. ແຕ່ຖ້າການຂີ້ໂມ້ຂອງພວກເຂົາມີເປົ້າໝາຍ ແລະ ຜ່ານການຂີ້ໂມ້ນັ້ນ ພວກເຂົາໄດ້ນຳສະເໜີຕົນເອງວ່າເປັນຄົນທີ່ມີຄວາມສາມາດສູງ ແລະ ມີຄວາມສາມາດພິເສດ, ພ້ອມທັງເໜືອກວ່າ, ແຕກຕ່າງຈາກ ແລະ ຢູ່ເໜືອກວ່າຄົນທຳມະດາ, ແລ້ວສິ່ງນີ້ກໍບໍ່ແມ່ນບັນຫາຂອງການເປັນຄົນຕ່ຳຊ້າອີກຕໍ່ໄປ. ການມັກຂີ້ໂມ້ຂອງພວກເຂົາຖືກນຳພາໂດຍຄວາມຄິດທີ່ສະເພາະເຈາະຈົງ, ຖືກຂັບເຄື່ອນໂດຍຄວາມຢາກໄດ້ສະຖານະ, ຄວາມທະເຍີທະຍານ ແລະ ຄວາມປາຖະໜາ. ພວກເຂົາໃຊ້ການຂີ້ໂມ້ເປັນວິທີໃນການຂົ່ມເຫັງ ແລະ ເຮັດໃຫ້ຄົນອື່ນຍອມຈຳນົນ, ເຮັດໃຫ້ຄົນອື່ນຮູ້ສຶກຕ່ຳຕ້ອຍກວ່າ ແລະ ບໍ່ດີເທົ່າພວກເຂົາ ແລະ ເຄົາລົບ ແລະ ເຊື່ອຟັງພວກເຂົາ. ນີ້ຄືຄວາມຊົ່ວຮ້າຍຂອງຄວາມເປັນມະນຸດຂອງພວກເຂົາ. ການມັກຂີ້ໂມ້ຂອງພວກເຂົາມີເປົ້າໝາຍເພື່ອໃຫ້ໄດ້ປຽບ: “ບໍ່ວ່າເຈົ້າຈະມີຫຍັງ, ຂ້ອຍກໍມີຄືກັນ. ບໍ່ວ່າເຈົ້າຈະເຮັດຫຍັງໄດ້, ຂ້ອຍກໍເຮັດໄດ້ຄືກັນ. ບໍ່ວ່າເຈົ້າຈະຮູ້ຫຍັງ, ຂ້ອຍກໍຮູ້ຄືກັນ. ບໍ່ວ່າເຈົ້າຈະເຄີຍເຫັນຫຍັງ, ຂ້ອຍກໍເຄີຍເຫັນຄືກັນ. ຂ້ອຍບໍ່ໄດ້ຕ່ຳຕ້ອຍກວ່າເຈົ້າດອກ!” ມັນເຖິງຂັ້ນທີ່ວ່າ ຖ້າເຈົ້າເຄີຍກິນອາຫານປະເພດໃດໜຶ່ງ, ເຖິງແມ່ນວ່າຈະເຫັນໄດ້ຊັດເຈນວ່າພວກເຂົາບໍ່ເຄີຍກິນອາຫານປະເພດນັ້ນມາກ່ອນ, ກໍຈະຍັງອ້າງວ່າພວກເຂົາເຄີຍກິນ ແລະ ບໍ່ພຽງແຕ່ເທົ່ານັ້ນ, ພວກເຂົາຈະເວົ້າວ່າພວກເຂົາເຄີຍກິນມັນຫຼາຍກວ່າ ແລະ ອາຫານທີ່ພວກເຂົາກິນນັ້ນກໍດີກວ່າອາຫານທີ່ເຈົ້າກິນ. ພວກເຂົາຈະຂີ້ໂມ້ແມ່ນແຕ່ເລື່ອງທີ່ບໍ່ເຄີຍເກີດຂຶ້ນເລີຍ. ຈຸດປະສົງຂອງການຂີ້ໂມ້ຂອງພວກເຂົາແມ່ນຫຍັງ? ມັນກໍເພື່ອໃຫ້ໂດດເດັ່ນກວ່າເຈົ້າ, ເພື່ອແຂ່ງຂັນກັບເຈົ້າ ແລະ ເພື່ອເຮັດໃຫ້ເຈົ້າຮູ້ສຶກວ່າພວກເຂົາດີກວ່າເຈົ້າ, ຮູ້ສຶກວ່າພວກເຂົາເກັ່ງເທົ່າກັບເຈົ້າທຸກປະການ. ພວກເຂົາຖືກຂັບເຄື່ອນໂດຍຄວາມທະເຍີທະຍານ ແລະ ຄວາມປາຖະໜາ. ແລ້ວການສະແດງອອກຂອງຄວາມເປັນມະນຸດທີ່ຖືກຂັບເຄື່ອນໂດຍຄວາມທະເຍີທະຍານ ແລະ ຄວາມປາຖະໜາດັ່ງກ່າວເປັນພຽງຄວາມຕ່ຳຊ້າ ຫຼື ມັນເປັນຄວາມເປັນມະນຸດທີ່ຊົ່ວຮ້າຍ? (ມັນເປັນຄວາມເປັນມະນຸດທີ່ຊົ່ວຮ້າຍ). ມີອຸປະນິໄສທີ່ເສື່ອມຊາມກ່ຽວຂ້ອງຢູ່ບ່ອນນີ້ບໍ? (ມີ). ການຖືກຂັບເຄື່ອນໂດຍຄວາມທະເຍີທະຍານ ແລະ ຄວາມປາຖະໜາ, ນີ້ຄືອຸປະນິໄສທີ່ເສື່ອມຊາມ. ອຸປະນິໄສທີ່ເສື່ອມຊາມປະເພດໃດ? (ຄວາມອວດດີ ແລະ ຄວາມໂຫດຮ້າຍ). ຖືກຕ້ອງແລ້ວ. ມີອຸປະນິໄສທີ່ເສື່ອມຊາມຢູ່ສອງປະເພດນີ້ຄື: ຄວາມອວດດີ ແລະ ຄວາມໂຫດຮ້າຍ. ນອກຈາກນີ້, ຍັງມີຄວາມຊົ່ວຊ້າອີກເລັກນ້ອຍດ້ວຍ. ນັ້ນກໍຄື ບໍ່ວ່າເຈົ້າຈະເວົ້າຫຍັງກໍຕາມ, ພວກເຂົາມັກຈະໄຕ່ຕອງມັນໃນໃຈຢູ່ສະເໝີ, ພະຍາຍາມສ້າງບາງສິ່ງບາງຢ່າງຈາກມັນຢູ່ສະເໝີ ແລະ ຮັບມືກັບມັນດ້ວຍຄວາມຄິດທີ່ຊົ່ວຊ້າ ແລະ ແນວຄວາມຄິດທີ່ສຸດໂຕ່ງຢູ່ສະເໝີ. ຕົວຢ່າງ: ຖ້າເຈົ້າເວົ້າວ່າ “ລົດຂອງຄອບຄົວຂ້ອຍແມ່ນໂຕໂຢຕ້າ; ມັນເປັນລົດຍີ່ປຸ່ນ”, ພວກເຂົາກໍຈະເວົ້າວ່າ “ລົດຍີ່ປຸ່ນບໍ່ດີດອກ. ລົດເຢຍລະມັນດີກວ່າ. ລົດເຢຍລະມັນທີ່ຂ້ອຍເຄີຍຂັບບໍ່ພຽງແຕ່ມີປະສິດທິພາບດີເລີດເທົ່ານັ້ນ ແຕ່ຍັງແລ່ນໄດ້ຫຼາຍກວ່າສິບປີໂດຍບໍ່ເພເລີຍ ເຊິ່ງມັນດີກວ່າລົດຂອງເຈົ້າຫຼາຍ!” ພວກເຂົາຈຳເປັນຕ້ອງເອົາຊະນະເຈົ້າໃຫ້ໄດ້ຢ່າງແນ່ນອນ. ເຈົ້າເວົ້າວ່າ “ຂ້ອຍຮຽນບໍ່ຈົບມັດທະຍົມປາຍດ້ວຍຊ້ຳ”, ພວກເຂົາກໍເວົ້າວ່າ “ຂ້ອຍຮຽນຈົບມັດທະຍົມປາຍ. ເຈົ້າອິດສາຂ້ອຍ, ບໍ່ແມ່ນບໍ?” ໃນຄວາມເປັນຈິງແລ້ວ, ພວກເຂົາຮຽນບໍ່ຈົບມັດທະຍົມຕົ້ນດ້ວຍຊ້ຳ ແຕ່ພວກເຂົາກໍຍັງຢາກເອົາຊະນະເຈົ້າ. ພວກເຂົາເພີດເພີນກັບຄວາມຮູ້ສຶກທີ່ຄົນອື່ນອິດສາພວກເຂົາ, ຄິດວ່າພວກເຂົາສູງສົ່ງ ແລະ ເຄົາລົບພວກເຂົາ. ເຈົ້າເຫັນບໍ, ການຕອບສະໜອງຂອງພວກເຂົາຕໍ່ຂໍ້ມູນທີ່ພວກເຂົາໄດ້ຮັບຈາກໃຜກໍຕາມມັກຈະຊົ່ວຊ້າ ແລະ ສຸດໂຕ່ງຢູ່ສະເໝີ. ພວກເຂົາຂາດຄວາມຄິດຂອງຄວາມເປັນມະນຸດທີ່ປົກກະຕິ. ຄົນປົກກະຕິ ເມື່ອໄດ້ຍິນວ່າຄົນອື່ນມີສິ່ງທີ່ດີ, ກໍອາດຈະເວົ້າວ່າ “ດີຫຼາຍທີ່ເຈົ້າມີສິ່ງນັ້ນ. ເຈົ້າຊ່ວຍບອກຂ້ອຍກ່ຽວກັບລັກສະນະທີ່ສະເພາະເຈາະຈົງ ແລະ ຂໍ້ດີຂອງມັນໄດ້ບໍ? ຂ້ອຍຢາກຮຽນຮູ້ເພີ່ມເຕີມກ່ຽວກັບມັນ”. ຄົນທີ່ມີຄວາມເປັນມະນຸດທີ່ປົກກະຕິຈະຕອບສະໜອງແບບນີ້. ແຕ່ຄົນທີ່ມັກຂີ້ໂມ້ບໍ່ໄດ້ມີຄວາມເປັນມະນຸດທີ່ປົກກະຕິ. ພວກເຂົາຄິດວ່າ “ເປັນຫຍັງເຈົ້າຈຶ່ງມີສິ່ງນັ້ນ ແຕ່ຂ້ອຍພັດບໍ່ມີ? ເຖິງແມ່ນວ່າຂ້ອຍຈະບໍ່ມີມັນກໍຕາມ, ຂ້ອຍກໍຍັງຕ້ອງເວົ້າວ່າຂ້ອຍມີ ແລະ ຍິ່ງໄປກວ່ານັ້ນ ຂ້ອຍຕ້ອງເວົ້າວ່າຂອງຂ້ອຍດີກວ່າຂອງເຈົ້າ!” ຖ້າເຈົ້າຂໍໃຫ້ພວກເຂົາເອົາມັນອອກມາ ແລະ ສະແດງໃຫ້ເຈົ້າເບິ່ງ, ພວກເຂົາກໍຈະເວົ້າວ່າ “ຂ້ອຍບໍ່ໃຫ້ເຈົ້າເບິ່ງດອກ!” ທັງທີ່ຄວາມຈິງແລ້ວພວກເຂົາບໍ່ມີມັນເລີຍ. ສິ່ງນີ້ຊົ່ວຊ້າບໍ? (ແມ່ນແລ້ວ). ເວົ້າອີກຢ່າງໜຶ່ງກໍຄື ເມື່ອມີສິ່ງໃດເກີດຂຶ້ນກັບພວກເຂົາ ຫຼື ເມື່ອພວກເຂົາເຫັນ ຫຼື ໄດ້ຮັບຂໍ້ມູນໃດໆ, ການຕອບສະໜອງຂອງພວກເຂົາມັກຈະສຸດໂຕ່ງ, ບໍ່ສອດຄ່ອງກັບຄວາມເປັນມະນຸດ ແລະ ຊົ່ວຊ້າຢູ່ສະເໝີ, ສະນັ້ນ ຈຶ່ງມີຄວາມຊົ່ວຊ້າບາງຢ່າງໃນອຸປະນິໄສຂອງພວກເຂົາເຊັ່ນກັນ. ເວົ້າອີກແບບໜຶ່ງກໍຄື ເມື່ອເຈົ້າສົນທະນາ ຫຼື ໂອ້ລົມກັບພວກເຂົາຕາມປົກກະຕິ ແລະ ເຈົ້າຮູ້ສຶກວ່າເຈົ້າບໍ່ໄດ້ເວົ້າຫຍັງທີ່ອາດຈະກະຕຸ້ນໃຫ້ເກີດປະຕິກິລິຍາທາງຈິດໃຈທີ່ບໍ່ເໝາະສົມ, ແຕ່ຈິດໃຈຂອງພວກເຂົາພັດເຕັມໄປດ້ວຍຄວາມຄິດຫຼາກຫຼາຍຢູ່ແລ້ວ. ພວກເຂົາອິດສາເຈົ້າຢູ່ແລ້ວ ແລະ ຕໍ່ຕ້ານ ແລະ ກຽດຊັງເຈົ້າ, ໃນຂະນະດຽວກັນກໍຕ້ອງການກົດຂີ່ເຈົ້າອີກດ້ວຍ. ຈິດໃຈຂອງພວກເຂົາຖືກຄອບງຳດ້ວຍສິ່ງເຫຼົ່ານີ້. ນີ້ບໍ່ແມ່ນຄວາມຊົ່ວຊ້າບໍ? (ແມ່ນແລ້ວ). ຄົນຊົ່ວຊ້າບໍ່ໄດ້ບໍລິສຸດ. ການສະແດງອອກ, ຄຳເວົ້າ ແລະ ການກະທຳສ່ວນໃຫຍ່ທີ່ພວກເຂົາເປີດເຜີຍນັ້ນບໍ່ສອດຄ່ອງກັບສະຕິຮູ້ສຶກຜິດຊອບ ແລະ ເຫດຜົນຂອງຄວາມເປັນມະນຸດທີ່ປົກກະຕິ. ມັນເປັນໄປໄດ້ວ່າມີການຮຸກຮານບາງຢ່າງໃນຄຳເວົ້າຂອງພວກເຂົາ; ນອກເໜືອຈາກມີການຮຸກຮານແລ້ວ, ຄຳເວົ້າບາງຄຳຂອງພວກເຂົາອາດຈະບໍ່ເປັນຄວາມຈິງ ແລະ ບາງຄຳກໍອາດຈະເປັນການເວົ້າໂອ້ອວດ. ນີ້ກໍຍ້ອນວ່າພວກເຂົາມີຄວາມຄິດທີ່ຊົ່ວຊ້າຢູ່ພາຍໃນຕົວພວກເຂົາ ແລະ ຖືກຂັບເຄື່ອນດ້ວຍຄວາມຄິດທີ່ຊົ່ວຊ້າເຫຼົ່ານີ້, ຄຳເວົ້າທີ່ພວກເຂົາເວົ້າຈຶ່ງລ້ວນແຕ່ເປັນຄຳຕົວະ, ເຊິ່ງລ້ວນແຕ່ມີຕົ້ນກຳເນີດມາຈາກຊາຕານ ແລະ ມານຮ້າຍ. ຄົນແບບນັ້ນບໍ່ມີຄວາມເປັນມະນຸດ; ພວກເຂົາບໍ່ແມ່ນມະນຸດ. ຄົນທີ່ມັກຂີ້ໂມ້ ແລະ ເວົ້າໂອ້ອວດສາມາດຖືກແບ່ງອອກເປັນສອງປະເພດ. ພວກເຂົາຄວນຖືກກຳນົດລັກສະນະໂດຍອີງໃສ່ແກ່ນແທ້ໃນຄວາມເປັນມະນຸດຂອງພວກເຂົາ. ນັ້ນກໍຄື ຕ້ອງເບິ່ງວ່າພວກເຂົາຕ່ຳຊ້າ ຫຼື ບໍ່ ແລະ ຄວາມເປັນມະນຸດຂອງພວກເຂົາຊົ່ວຮ້າຍ ຫຼື ບໍ່ ເພື່ອຕັດສິນວ່າພວກເຂົາມີບັນຫາຫຍັງ. ຖ້າພວກເຂົາມີຄວາມເປັນມະນຸດທີ່ຊົ່ວຮ້າຍ ແລະ ຕ່ຳຊ້າຢ່າງຮ້າຍແຮງ, ສາມາດກະທຳການກະທຳທີ່ຊົ່ວຮ້າຍໄດ້ຫຼາຍຢ່າງ, ແລ້ວພວກເຂົາກໍບໍ່ແມ່ນຄົນດີ ແລະ ຄວນຖືກກຳນົດລັກສະນະວ່າເປັນຄົນຊົ່ວຮ້າຍ. ເຖິງຢ່າງໃດກໍຕາມ, ຖ້າພວກເຂົາພຽງແຕ່ເວົ້າໂອ້ອວດເລັກນ້ອຍ ແລະ ມີຄວາມຕ່ຳຊ້າເລັກນ້ອຍ ແຕ່ບໍ່ໄດ້ເຮັດສິ່ງທີ່ບໍ່ດີເລີຍ, ຍັງຄົງມີສະຕິຮູ້ສຶກຜິດຊອບ ແລະ ເຫດຜົນບາງຢ່າງ ແລະ ຍັງສາມາດເຮັດສິ່ງທີ່ດີບາງຢ່າງໄດ້, ແລ້ວພວກເຂົາກໍຍັງສາມາດຖືໄດ້ວ່າເປັນຄົນທີ່ມີຄວາມເປັນມະນຸດທີ່ດີ. ນີ້ບໍ່ແມ່ນບັນຫາໃຫຍ່ ແລະ ຖ້າຂີດຄວາມສາມາດຂອງພວກເຂົາດີ, ພວກເຂົາກໍອາດຈະໄດ້ຮັບການເລືອກຕັ້ງໃຫ້ເປັນຜູ້ກຳກັບດູແລ ຫຼື ຜູ້ນຳ ຫຼື ຜູ້ເຮັດວຽກດ້ວຍຊ້ຳ. ເຖິງແມ່ນວ່າຄົນສອງປະເພດນີ້ລ້ວນແຕ່ເວົ້າໂອ້ອວດ ແລະ ມັກຂີ້ໂມ້ກໍຕາມ, ແຕ່ມັນກໍຂຶ້ນຢູ່ກັບວ່າຄວາມເປັນມະນຸດຂອງພວກເຂົາດີ ຫຼື ຊົ່ວຮ້າຍ. ຖ້າພວກເຂົາພຽງແຕ່ຕ່ຳຊ້າ, ນີ້ກໍເປັນຂໍ້ບົກຜ່ອງຂອງຄວາມເປັນມະນຸດຂອງພວກເຂົາ ແລະ ບໍ່ກ່ຽວຂ້ອງກັບອຸປະນິໄສທີ່ເສື່ອມຊາມ. ເຖິງຢ່າງໃດກໍຕາມ, ຖ້າການຂີ້ໂມ້ຂອງພວກເຂົາມີເຈດຕະນາ ແລະ ຄວາມທະເຍີທະຍານຢູ່ເບື້ອງຫຼັງ, ແລ້ວມັນກໍບົ່ງບອກເຖິງຄວາມເປັນມະນຸດທີ່ຊົ່ວຮ້າຍ ແລະ ກ່ຽວຂ້ອງກັບອຸປະນິໄສທີ່ເສື່ອມຊາມ. ໃນແງ່ຂອງຄວາມເປັນມະນຸດຂອງພວກເຂົາ, ມັນເປັນຄວາມຊົ່ວຮ້າຍ; ອຸປະນິໄສທີ່ເສື່ອມຊາມທີ່ກ່ຽວຂ້ອງກັບເລື່ອງນີ້ກໍຄື ຄວາມອວດດີ, ຄວາມຊົ່ວຊ້າ ຫຼື ຄວາມໂຫດຮ້າຍ. ມັນກ່ຽວຂ້ອງກັບທັງລັກສະນະທີ່ຕ່ຳຊ້າ ແລະ ອຸປະນິໄສທີ່ເສື່ອມຊາມ, ບໍ່ແມ່ນບໍ? (ແມ່ນແລ້ວ).

ຄວາມບໍ່ລະມັດລະວັງ

ໃຫ້ພວກເຮົາໂອ້ລົມກ່ຽວກັບການສະແດງອອກອີກຢ່າງໜຶ່ງ: ຄວາມບໍ່ລະມັດລະວັງ. ການບໍ່ລະມັດລະວັງໃນທຸກສິ່ງທີ່ຄົນໆໜຶ່ງເຮັດ, ສິ່ງນີ້ຈັດຢູ່ໃນດ້ານໃດ? (ຂໍ້ບົກຜ່ອງຂອງຄວາມເປັນມະນຸດຂອງຄົນໆໜຶ່ງ). ຄົນແບບນັ້ນເບິ່ງທຸກສິ່ງທຸກຢ່າງໃນລັກສະນະທີ່ຫຍາບໆ ແລະ ທົ່ວໄປ, ບໍ່ສາມາດຈັບໃຈຄວາມຈຸດສຳຄັນໄດ້. ທຸກສິ່ງທີ່ພວກເຂົາເຮັດລ້ວນແຕ່ເຮັດແບບສາບສວຍ. ພວກເຂົາບໍ່ສາມາດເຮັດວຽກທີ່ລະອຽດຮອບຄອບໄດ້ ເຊັ່ນ: ວຽກງານຂໍ້ຄວາມ ຫຼື ການຈັດການເອກະສານ. ພວກເຂົາບໍ່ສາມາດຮັບມືກັບໜ້າວຽກທີ່ຕ້ອງການຄວາມແມ່ນຍຳໄດ້ເຊັ່ນກັນ. ເມື່ອຕັດຫຍິບເຄື່ອງນຸ່ງ, ບາງຄັ້ງພວກເຂົາກໍຫຍິບຂາໂສ້ງໃສ່ບ່ອນທີ່ຄວນຈະເປັນແຂນເສື້ອ, ບາງຄັ້ງກໍເຮັດແຂນຍາວໃຫ້ກາຍເປັນແຂນສັ້ນ ຫຼື ເຮັດແອວ 26 ນິ້ວໃຫ້ກາຍເປັນແອວ 24 ນິ້ວ. ພວກເຂົາເຮັດໃຫ້ເຄື່ອງນຸ່ງໃຫຍ່ເກີນໄປ ຫຼື ນ້ອຍເກີນໄປ. ບໍ່ວ່າພວກເຂົາຈະເຮັດຫຍັງກໍຕາມ, ພວກເຂົາມັກຈະບໍ່ລະມັດລະວັງ, ເຮັດແບບປະໝາດ ແລະ ເຊີ້ຊ້າຢູ່ສະເໝີ ຈົນພວກເຂົາບໍ່ສາມາດເຮັດຫຍັງໃຫ້ສຳເລັດດ້ວຍດີໄດ້ເລີຍ. ພວກເຂົາສາມາດບໍ່ລະມັດລະວັງໄດ້ຫຼາຍສໍ່າໃດ? ເມື່ອອອກໄປຈັດການບາງສິ່ງບາງຢ່າງ, ພວກເຂົາເຖິງຂັ້ນລືມສິ່ງທີ່ພວກເຂົາຄວນຈະເອົາໄປນຳ. ຕົວຢ່າງ: ເມື່ອໄປພົບທະນາຍຄວາມສຳລັບການຟ້ອງຮ້ອງ, ພວກເຂົາກໍລືມເອົາບັດປະຈຳຕົວຂອງພວກເຂົາໄປນຳ, ພ້ອມທັງຫຼັກຖານທີ່ທະນາຍຄວາມໄດ້ຮ້ອງຂໍໄວ້. ພວກເຂົາລືມສິ່ງຕ່າງໆໄວ້ຫຼາຍຢ່າງ. ບາງຄັ້ງ ພວກເຂົາເຖິງຂັ້ນບໍ່ຮູ້ວ່າພວກເຂົາວາງສິ່ງຂອງທີ່ສຳຄັນຂອງພວກເຂົາໄວ້ຢູ່ໃສ ແລະ ບໍ່ພະຍາຍາມທີ່ຈະຈື່ຈຳ. ຜົນກໍຄື ພວກເຂົາມັກຈະເຮັດສິ່ງຂອງເສຍ ແລະ ລືມສິ່ງຕ່າງໆ ແລະ ສິ່ງທີ່ພວກເຂົາເຮັດ ແລະ ຊີວິດປະຈຳວັນຂອງພວກເຂົາກໍວຸ້ນວາຍຢ່າງສິ້ນເຊີງ. ຄົນແບບນັ້ນບໍ່ເຄີຍເອົາຈິງເອົາຈັງໃນວິທີທີ່ພວກເຂົາປະຕິບັດຕໍ່ວຽກງານ ຫຼື ໜ້າທີ່ຂອງພວກເຂົາເລີຍ. ບໍ່ວ່າພວກເຂົາຈະເຮັດຫຍັງກໍຕາມ ມັນກໍມັກຈະເປັນການເຮັດແບບຜິວເຜີນ ແລະ ເຮັດແບບສາບສວຍຢູ່ສະເໝີ ເຊິ່ງພວກເຂົາພຽງແຕ່ເຫັນພາບລວມຄ່າວໆກ່ຽວກັບເລື່ອງທີ່ພວກເຂົາສັງເກດການ, ພຽງແຕ່ໄດ້ຮັບຄວາມເຂົ້າໃຈແບບຫຍາບໆກ່ຽວກັບຄຳເວົ້າທີ່ພວກເຂົາໄດ້ຍິນ, ພຽງແຕ່ເວົ້າສິ່ງຕ່າງໆໃນລັກສະນະທີ່ຫຍາບໆ ແລະ ທົ່ວໄປ ແລະ ພຽງແຕ່ເກັບຮັກສາໂຄງຮ່າງແບບຫຍາບໆຂອງສິ່ງຕ່າງໆໄວ້ໃນຄວາມຊົງຈຳຂອງພວກເຂົາເທົ່ານັ້ນ. ຜົນກໍຄື ພວກເຂົາບໍ່ສາມາດຮັບມືກັບວຽກງານທີ່ສຳຄັນ ຫຼື ວຽກງານທີ່ເປັນຄວາມລັບໄດ້; ພວກເຂົາບໍ່ເໝາະສົມສຳລັບການເຮັດໜ້າວຽກດັ່ງກ່າວ. ຖ້າຄວາມບໍ່ລະມັດລະວັງຂອງພວກເຂົາກ່ຽວຂ້ອງກັບຊີວິດສ່ວນຕົວ ຫຼື ສຸຂະອະນາໄມຂອງພວກເຂົາເທົ່ານັ້ນ, ໂດຍບໍ່ສົ່ງຜົນກະທົບຕໍ່ຄົນອື່ນ ຫຼື ເລື່ອງສຳຄັນໃດໆ, ແລ້ວມັນກໍເປັນພຽງຂໍ້ບົກຜ່ອງຂອງຄວາມເປັນມະນຸດຂອງພວກເຂົາ ເຊິ່ງບໍ່ວ່າຈະມີບັນຫາໃດເກີດຂຶ້ນ, ພວກເຂົາກໍພຽງແຕ່ຮັບຜິດຊອບດ້ວຍຕົນເອງ ແລ້ວມັນກໍຈົບລົງເທົ່ານັ້ນ. ເຖິງຢ່າງໃດກໍຕາມ, ຖ້າມັນກ່ຽວຂ້ອງກັບໜ້າທີ່, ວຽກງານທີ່ສຳຄັນ, ຊະຕາກຳ ແລະ ອະນາຄົດຂອງຄົນໃດຄົນໜຶ່ງ, ການທີ່ຄົນໃດຄົນໜຶ່ງຈະຢູ່ ຫຼື ຈາກໄປ ແລະ ອື່ນໆ ແລ້ວຄົນແບບນັ້ນກໍບໍ່ເໝາະສົມສຳລັບການຮັບມືກັບເລື່ອງເຫຼົ່ານີ້ ເພາະວ່າພວກເຂົາບໍ່ລະມັດລະວັງເກີນໄປ. ຢ່າງໜຶ່ງກໍຄື ພວກເຂົາບໍ່ລະອຽດຮອບຄອບໃນເລື່ອງເຫຼົ່ານີ້; ພວກເຂົາພຽງແຕ່ເບິ່ງແບບຫຍາບໆ, ໂດຍຂີ້ຄ້ານເກີນກວ່າທີ່ຈະໃຊ້ສະໝອງຂອງພວກເຂົາ ຫຼື ໃສ່ຄວາມຄິດ ແລະ ພະລັງງານເພື່ອຈັດການກັບພວກມັນ. ອີກຢ່າງໜຶ່ງກໍຄື ຮູບແບບ ແລະ ການຮັບມືກັບເຮັດສິ່ງຕ່າງໆຂອງພວກເຂົານັ້ນມັກຈະເປັນການເຮັດແບບຜິວເຜີນ ແລະ ເຮັດແບບສາບສວຍຢູ່ສະເໝີ ແລະ ພວກເຂົາມັກຈະເຮັດສິ່ງຂອງເສຍ ແລະ ລືມສິ່ງຕ່າງໆ. ຖ້າສິ່ງນີ້ກ່ຽວຂ້ອງກັບຊີວິດສ່ວນຕົວຂອງພວກເຂົາເທົ່ານັ້ນ, ມັນກໍບໍ່ແມ່ນບັນຫາໃຫຍ່. ເຖິງຢ່າງໃດກໍຕາມ, ຖ້າມັນກ່ຽວຂ້ອງກັບວຽກງານທີ່ສຳຄັນ ຫຼື ເລື່ອງທີ່ເປັນຄວາມລັບ, ພວກເຂົາກໍສາມາດເຮັດໃຫ້ສິ່ງຕ່າງໆວຸ້ນວາຍ ຫຼື ເຖິງຂັ້ນກໍ່ໃຫ້ເກີດໄພພິບັດຄັ້ງໃຫຍ່ໄດ້. ຕົວຢ່າງ: ມີຄົນຈຳເປັນຕ້ອງໄປປາຣີຢ່າງຮີບດ່ວນ ແຕ່ຍ້ອນຄວາມບໍ່ລະມັດລະວັງຂອງພວກເຂົາ, ພວກເຂົາພັດໄປຊື້ປີ້ຍົນໄປໂຣມແທນ. ພວກເຂົາເຖິງຂັ້ນຮູ້ສຶກຂ້ອນຂ້າງພໍໃຈ ໂດຍເວົ້າວ່າ “ປີ້ທີ່ຂ້ອຍຊື້ມື້ນີ້ຖືກຫຼາຍ!” ຄົນອື່ນເບິ່ງແລ້ວກໍເວົ້າວ່າ “ແນ່ນອນວ່າມັນຖືກ, ເຈົ້າຄວນຈະໄປປາຣີ ແລ້ວເປັນຫຍັງເຈົ້າຈຶ່ງຊື້ປີ້ໄປໂຣມ?” ນີ້ຄືການບໍ່ລະມັດລະວັງຫຼາຍເກີນໄປ! ຄົນແບບນັ້ນເບິ່ງທຸກສິ່ງທຸກຢ່າງດ້ວຍທັດສະນະຄະຕິທີ່ບໍ່ໃສ່ໃຈ ແລະ ເຮັດພໍແລ້ວມືແລ້ວຕີນ. ພວກເຂົາພຽງແຕ່ເບິ່ງສິ່ງໃດໜຶ່ງພຽງຄັ້ງດຽວ ເພື່ອໃຫ້ເຫັນພາບລວມຄ່າວໆກ່ຽວກັບມັນ ແລ້ວກໍແລ້ວໄປ. ນີ້ຄືທັດສະນະຄະຕິທີ່ບໍ່ມີຄວາມຮັບຜິດຊອບທີ່ພວກເຂົາມີນັ້ນເອງ. ແນ່ນອນວ່າ ທັດສະນະຄະຕິນີ້ຍັງຖືກກຳນົດລັກສະນະໂດຍການບໍ່ຕ້ອງການໃສ່ໃຈໃນສິ່ງໃດເລີຍ ແລະ ຄວາມຂີ້ຄ້ານ ເຊິ່ງພວກເຂົາຂີ້ຄ້ານເກີນກວ່າທີ່ຈະໃສ່ໃຈໃນສິ່ງໃດ, ຂີ້ຄ້ານທີ່ຈະໃຊ້ສະໝອງຂອງພວກເຂົາ ຫຼື ຂີ້ຄ້ານທີ່ຈະໃຊ້ຄວາມຄິດເມື່ອຮັບມືກັບເລື່ອງໃດໜຶ່ງ. ຄົນທີ່ບໍ່ລະມັດລະວັງແບບນີ້ບໍ່ເໝາະສົມສຳລັບວຽກງານທີ່ສຳຄັນ, ໂດຍສະເພາະໜ້າວຽກທີ່ກ່ຽວຂ້ອງກັບວຽກງານຂໍ້ຄວາມ, ການຈັດການເອກະສານ ຫຼື ວຽກງານທີ່ກ່ຽວຂ້ອງກັບທັກສະວິຊາຊີບທີ່ເປັນຄວາມລັບ. ແລ້ວຖ້າຄົນແບບນັ້ນກາຍເປັນຜູ້ນຳ, ພວກເຂົາຈະສາມາດຮັບມືກັບໜ້າວຽກນັ້ນໄດ້ບໍ? (ບໍ່ໄດ້. ວຽກງານຂອງພວກເຂົາບໍ່ເຄີຍເຮັດໄດ້ຢ່າງເໝາະສົມເລີຍ; ມັນມັກຈະເຮັດແບບຫຍາບໆ ແລະ ເຮັດແບບລວກໆຢູ່ສະເໝີ ແລະ ມັນກໍມັກຈະຖືກປ່ອຍໃຫ້ບໍ່ສຳເລັດຢູ່ສະເໝີ. ພວກເຂົາບໍ່ສາມາດເຮັດວຽກງານຕົວຈິງໄດ້). ຄົນແບບນັ້ນຂາດຄວາມລະອຽດໃນວຽກງານຂອງພວກເຂົາ; ພວກເຂົາມັກຈະເຮັດແບບຜິວເຜີນ ແລະ ເຮັດແບບສາບສວຍຢູ່ສະເໝີ, ຮັບມືກັບສິ່ງຕ່າງໆໃນລັກສະນະທີ່ຜິວເຜີນ ແລະ ເຮັດພໍແລ້ວມືແລ້ວຕີນ. ຄຳເວົ້າຂອງພວກເຂົາກໍມັກຈະຄຸມເຄືອຢູ່ສະເໝີ ແລະ ພວກເຂົາມັກຈະໃຊ້ຄຳສັບຕ່າງໆ ເຊັ່ນ: “ໂດຍປະມານ”, “ບາງທີ”, “ອາດຈະ” ຫຼື “ເປັນໄປໄດ້”. ຄົນແບບນັ້ນບໍ່ສາມາດເຮັດຫຍັງໃຫ້ສຳເລັດໄດ້. ວຽກງານຫຼາຍຢ່າງໃນເຮືອນຂອງພຣະເຈົ້າ ເຊັ່ນ: ວຽກງານບໍລິຫານ, ວຽກງານບຸກຄະລາກອນ, ວຽກງານທີ່ກ່ຽວຂ້ອງກັບຊີວິດໃນຄຣິສຕະຈັກ ແລະ ວຽກງານຂ່າວປະເສີດ, ລ້ວນແຕ່ກ່ຽວຂ້ອງກັບລາຍລະອຽດທີ່ສະເພາະເຈາະຈົງ. ເມື່ອປະເຊີນກັບວຽກງານທີ່ມີລາຍລະອຽດ, ຄົນທີ່ບໍ່ລະມັດລະວັງແບບນັ້ນກໍຈະປວດຫົວ ແລະ ຮູ້ສຶກສັບສົນ ແລະ ພວກເຂົາກໍຮູ້ສຶກອຶດອັດ; ພວກເຂົາບໍ່ເຕັມໃຈທີ່ຈະເຮັດວຽກງານທີ່ມີລາຍລະອຽດດັ່ງກ່າວ. ພວກເຂົາມີທັດສະນະຄະຕິທີ່ຂີ້ຄ້ານນີ້, ສະນັ້ນ ເມື່ອເວົ້າເຖິງການເຮັດວຽກ, ພວກເຂົາມັກຈະຄິດຢູ່ສະເໝີວ່າ “ການເຮັດວຽກແບບຫຍາບໆກໍບໍ່ໄດ້ເປັນຫຍັງ; ເຖິງແນວໃດກໍຕາມ ສິ່ງນີ້ກໍໃກ້ຄຽງພໍສົມຄວນກັບສິ່ງທີ່ລະບຸໄວ້ການຈັດແຈງວຽກງານແລ້ວ”. ພວກເຂົາມັກຈະຍຶດເອົາທັດສະນະຄະຕິ “ໃກ້ຄຽງພໍສົມຄວນແລ້ວ” ນີ້ຢູ່ສະເໝີ, ວຽກງານຈະສາມາດສຳເລັດດ້ວຍດີແບບນີ້ບໍ? (ບໍ່ໄດ້). ເມື່ອພວກເຂົາປະເມີນຜູ້ຄົນ, ພວກເຂົາກໍເຮັດແບບຫຍາບໆເຊັ່ນກັນ ເຊິ່ງພວກເຂົາປະເມີນຜູ້ນຳ ແລະ ຜູ້ເຮັດວຽກແບບຫຍາບໆ ແລະ ພວກເຂົາກໍປະເມີນຜູ້ກຳກັບດູແລຂອງແຕ່ລະທີມແບບຫຍາບໆເຊັ່ນກັນ. ເມື່ອມີຄົນຖາມວ່າ “ຜູ້ກຳກັບດູແລຄົນນັ້ນເຊື່ອໃນພຣະເຈົ້າມາໄດ້ດົນປານໃດແລ້ວ?” ພວກເຂົາກໍຕອບວ່າ “ເບິ່ງຄືວ່າຈະຫຼາຍກວ່າສາມປີແລ້ວ”. ແຕ່ຄົນທີ່ເຊື່ອໃນພຣະເຈົ້າມາໄດ້ສາມປີອາດຈະຍັງບໍ່ທັນໄດ້ສ້າງຮາກຖານເລີຍດ້ວຍຊ້ຳ, ຄົນແບບນັ້ນຈະສາມາດເປັນຜູ້ກຳກັບດູແລທີ່ໜ້າເຊື່ອຖືໄດ້ບໍ? ຄົນທີ່ບໍ່ລະມັດລະວັງພຽງແຕ່ບໍ່ສາມາດເບິ່ງທະລຸເລື່ອງນີ້ໄດ້. ນັ້ນຄືເຫດຜົນທີ່ຄຳເວົ້າຂອງພວກເຂົາມັກຈະເຕັມໄປດ້ວຍຄຳສັບຕ່າງໆ ເຊັ່ນ: “ໂດຍປະມານ”, “ອາດຈະ”, “ບາງທີ”, “ເປັນໄປໄດ້” ແລະ “ເບິ່ງຄືວ່າ” ຢູ່ສະເໝີ; ພວກເຂົາພຽງແຕ່ບໍ່ເຄີຍໃຊ້ຄຳເວົ້າທີ່ຊັດເຈນເລີຍ. ເມື່ອມີຄົນຖາມວ່າ “ລາວເຄີຍຮັບໃຊ້ໃນຖານະຜູ້ນຳໃນຂະນະທີ່ເຊື່ອໃນພຣະເຈົ້າບໍ?” ພວກເຂົາກໍຕອບວ່າ “ເບິ່ງຄືວ່າລາວບໍ່ເຄີຍ, ເພາະວ່າຂ້ອຍບໍ່ເຄີຍໄດ້ຍິນລາວເວົ້າເຖິງເລື່ອງນີ້”. ເຈົ້າເຫັນບໍ, ພວກເຂົາບໍ່ເຄີຍປະຕິບັດຕໍ່ສິ່ງໃດຢ່າງລະອຽດຮອບຄອບເລີຍ. ຖ້າເຈົ້າຖາມພວກເຂົາກ່ຽວກັບລາຍລະອຽດ, ພວກເຂົາກໍພຽງແຕ່ອີງໃສ່ຄວາມຮູ້ສຶກ ແລະ ຄວາມປະທັບໃຈເທົ່ານັ້ນ. ພວກເຂົາຈະບໍ່ເວົ້າວ່າ “ຂ້ອຍຈະໄປຖາມກ່ຽວກັບເລື່ອງນີ້ທັນທີ ແລະ ຢືນຢັນໃຫ້”. ພວກເຂົາພຽງແຕ່ບໍ່ປະຕິບັດຕໍ່ມັນຢ່າງລະອຽດຮອບຄອບ. ໃນທຸກສິ່ງທຸກຢ່າງ ພວກເຂົາຖືວ່າມັນບໍ່ເປັນຫຍັງຕາບໃດທີ່ມັນ “ໂດຍປະມານນີ້ກໍໄດ້” ຫຼື “ໃກ້ຄຽງພໍສົມຄວນແລ້ວ”. ບາງຄົນເວົ້າວ່າ “ເປັນຫຍັງຄົນເຮົາຈຶ່ງຕ້ອງດຳລົງຊີວິດຢ່າງລະອຽດຮອບຄອບຂະໜາດນັ້ນ?” ເຖິງແມ່ນວ່າສິ່ງນີ້ຈະເປັນຄວາມຈິງໃນດ້ານໜຶ່ງກໍຕາມ ສຳລັບເລື່ອງທີ່ກ່ຽວຂ້ອງກັບຊີວິດທາງເນື້ອໜັງ, ເຈົ້າສາມາດເຮັດແບບຫຍາບໆໄດ້ເລັກນ້ອຍ ແຕ່ເມື່ອເວົ້າເຖິງວຽກງານຂອງຄຣິສຕະຈັກ, ເຈົ້າບໍ່ສາມາດເຮັດແບບຫຍາບໆໄດ້. ການເຮັດແບບຫຍາບໆໃນວຽກງານຈະສົ່ງຜົນກະທົບຕໍ່ຜົນຮັບຂອງມັນ. ຜົນຮັບທີ່ດີໃນວຽກງານໃດໜຶ່ງມັກຈະບັນລຸໄດ້ກໍຍ້ອນການວາງແຜນ, ການຈັດແຈງ, ການຕິດຕາມ, ການກຳກັບດູແລ ແລະ ການກະຕຸ້ນທີ່ສະເພາະເຈາະຈົງເທົ່ານັ້ນ. ຖ້າໜ້າວຽກຖືກດຳເນີນການໃນລັກສະນະທີ່ຫຍາບໆ ແລະ ຜິວເຜີນ, ກໍຈະບໍ່ມີວຽກງານໃດສາມາດໃຫ້ຜົນຮັບໄດ້ເລີຍ. ສະນັ້ນ, ຄວາມບໍ່ລະມັດລະວັງຈຶ່ງເປັນຂໍ້ບົກຜ່ອງຂອງຄວາມເປັນມະນຸດຂອງຄົນໆໜຶ່ງ ແລະ ຄົນທີ່ບໍ່ລະມັດລະວັງແບບນັ້ນກໍບໍ່ເໝາະສົມກັບວຽກງານທີ່ສຳຄັນ; ໂດຍສະເພາະຢ່າງຍິ່ງ, ພວກເຂົາບໍ່ເໝາະສົມທີ່ຈະເຮັດວຽກງານຂອງຜູ້ນຳ ແລະ ຜູ້ເຮັດວຽກ. ບໍ່ວ່າເລື່ອງນັ້ນຈະເປັນແນວໃດກໍຕາມ, ຄົນແບບນັ້ນພຽງແຕ່ໄດ້ຍິນໂຄງຮ່າງຄ່າວໆ ແລ້ວກໍຄິດເອົາວ່າພວກເຂົາເຂົ້າໃຈມັນແລ້ວ. ຕົວຢ່າງ: ໃນວຽກງານການສ້າງຕັ້ງຄຣິສຕະຈັກ, ຈະສ້າງຕັ້ງຄຣິສຕະຈັກແນວໃດ, ຕ້ອງມີຈັກຄົນຈຶ່ງຈະສ້າງຕັ້ງຄຣິສຕະຈັກໜຶ່ງໄດ້, ຄຣິສຕະຈັກຈັກແຫ່ງຈຶ່ງຈະລວມກັນເປັນໜຶ່ງເຂດ, ຈັກເຂດຈຶ່ງຈະລວມກັນເປັນໜຶ່ງພາກພື້ນ ເຊິ່ງການຈັດແຈງວຽກງານຂອງເຮືອນຂອງພຣະເຈົ້າມີກົດລະບຽບທີ່ສະເພາະເຈາະຈົງສຳລັບສິ່ງທັງໝົດເຫຼົ່ານີ້, ພ້ອມທັງມີກົດລະບຽບທີ່ສະເພາະເຈາະຈົງເພີ່ມເຕີມສຳລັບສະຖານະການພິເສດອີກດ້ວຍ. ເຖິງຢ່າງໃດກໍຕາມ, ຄົນທີ່ບໍ່ລະມັດລະວັງບໍ່ໄດ້ສະແຫວງຫາ ແລະ ບໍ່ໄດ້ພະຍາຍາມຮຽນຮູ້ກ່ຽວກັບກົດລະບຽບເຫຼົ່ານີ້ ແຕ່ກໍຍັງອ້າງວ່າຮູ້ວິທີດຳເນີນການ. ເມື່ອຖືກຂໍໃຫ້ບອກລາຍລະອຽດ, ພວກເຂົາກໍຕອບວ່າ “ມັນກໍພຽງແຕ່ການສ້າງຕັ້ງຄຣິສຕະຈັກ. ຫຼັງຈາກທີ່ມີຄົນຈຳນວນໜຶ່ງແລ້ວ, ເຈົ້າກໍສ້າງຕັ້ງຄຣິສຕະຈັກຂຶ້ນມາແຫ່ງໜຶ່ງ”. ແຕ່ເມື່ອຖືກຖາມວ່າ “ມັນຄວນຈະຖືກສ້າງຕັ້ງຂຶ້ນຢ່າງສະເພາະເຈາະຈົງແນວໃດ?” ພວກເຂົາກໍບໍ່ຮູ້ ແລະ ບໍ່ສາມາດບອກລາຍລະອຽດໄດ້. ຖ້າພວກເຂົາເປັນຜູ້ນຳໃໝ່ ແລະ ຍັງບໍ່ຮູ້ວິທີສ້າງຕັ້ງຄຣິສຕະຈັກ, ເລື່ອງນັ້ນກໍຈະສາມາດເຂົ້າໃຈໄດ້. ບັນຫາກໍຄື ພວກເຂົາບໍ່ຮູ້ ແຕ່ພວກເຂົາກໍບໍ່ໄດ້ລະອຽດຮອບຄອບກ່ຽວກັບມັນ ແລະ ບໍ່ສຶກສາ ແລະ ບໍ່ສະແຫວງຫາເຊັ່ນກັນ. ຄົນແບບນັ້ນສາມາດເຮັດວຽກງານຂອງຄຣິສຕະຈັກໄດ້ດີບໍ? (ບໍ່ໄດ້). ສຳລັບຄົນແບບນັ້ນ, ພວກເຮົາມີພຽງແຕ່ສອງຄຳເທົ່ານັ້ນຄື: “ລົງຈາກຕຳແໜ່ງ!” ພວກເຂົາບໍ່ເໝາະສົມກັບວຽກງານຜູ້ນຳ. ບໍ່ມີວຽກງານຫຍັງທີ່ຊັບຊ້ອນໄປກວ່າວຽກງານທີ່ກ່ຽວຂ້ອງກັບຜູ້ຄົນ. ຖ້າເຈົ້າຂາດຈິດໃຈທີ່ລະມັດລະວັງ ແລະ ມີຄວາມຮັບຜິດຊອບ ແລະ ວຽກງານຂອງເຈົ້າກໍເຮັດຫຍາບໆ ແລະ ບໍ່ໄດ້ເຮັດຢ່າງລະອຽດຮອບຄອບ, ແລ້ວບໍ່ວ່າຂີດຄວາມສາມາດຂອງເຈົ້າຈະດີສໍ່າໃດກໍຕາມ, ເຈົ້າກໍຍັງຈະບໍ່ເໝາະສົມກັບບົດບາດນັ້ນຢູ່ດີ. ການບໍ່ລະມັດລະວັງຫຼາຍເກີນໄປ, ການເຮັດທຸກສິ່ງທຸກຢ່າງແບບຫຍາບໆເທົ່ານັ້ນ, ການຈົດຈໍ່ພຽງແຕ່ໂຄງຮ່າງ, ການຈົດຈໍ່ພຽງແຕ່ການເຮັດແບບພໍເປັນພິທີ, ການບໍ່ຈົດຈໍ່ໃນລາຍລະອຽດ, ການບໍ່ຮູ້ຈັກປະຕິບັດຕໍ່ສິ່ງຕ່າງໆຢ່າງລະອຽດຮອບຄອບ, ທັງໝົດນີ້ໝາຍຄວາມວ່າເຈົ້າບໍ່ເໝາະສົມກັບວຽກງານຂອງຜູ້ນຳ ແລະ ຜູ້ເຮັດວຽກຢ່າງແທ້ຈິງ. ເຂົ້າໃຈແລ້ວບໍ? (ເຂົ້າໃຈແລ້ວ).

ການເຮັດສິ່ງຕ່າງໆຢ່າງລະອຽດຮອບຄອບ ແລະ ຖີ່ຖ້ວນ

ຄວາມປະໝາດແມ່ນຂໍ້ບົກຜ່ອງຂອງຄວາມເປັນມະນຸດ. ແລ້ວການເຮັດສິ່ງຕ່າງໆຢ່າງລະອຽດຮອບຄອບ ແລະ ຖີ່ຖ້ວນ ພ້ອມທັງສາມາດຈັບໃຈຄວາມແກນຫຼັກ, ຈຸດສຳຄັນ, ການທີ່ສາມາດລະບຸໄດ້ວ່າບັນຫາຢູ່ບ່ອນໃດ ແລະ ເບິ່ງທະລຸເຖິງແກ່ນແທ້ຂອງບັນຫາ, ສິ່ງນີ້ແມ່ນຂໍ້ດີຂອງຄວາມເປັນມະນຸດບໍ? (ແມ່ນແລ້ວ). ທັດສະນະຄະຕິຂອງຄົນທີ່ລະອຽດຮອບຄອບໃນການເຮັດສິ່ງຕ່າງໆແມ່ນຂ້ອນຂ້າງເໝາະສົມ; ພວກເຂົາຂ້ອນຂ້າງລະອຽດຮອບຄອບ ແລະ ຈິງຈັງໃນການເຮັດສິ່ງຕ່າງໆ, ພວກເຂົາສາມາດເຮັດໃຫ້ຕົນເອງສະຫງົບ ແລະ ບໍ່ຮີບຮ້ອນ, ນີ້ແມ່ນຂໍ້ດີຂອງຄວາມເປັນມະນຸດ. ເຖິງແມ່ນວ່າຄົນທີ່ມີຂໍ້ດີຂອງຄວາມເປັນມະນຸດນີ້ຈະສາມາດຮັບຜິດຊອບວຽກງານເຕັມເວລາໄດ້ກໍຕາມ, ຖ້າພວກເຂົາເຮັດສິ່ງຕ່າງໆຊ້າເກີນໄປ ແລະ ປະສິດທິພາບໃນການເຮັດວຽກຂອງພວກເຂົາບໍ່ສູງ, ແລ້ວຜົນຮັບກໍຈະບໍ່ດີຫຼາຍ. ສິ່ງນີ້ກ່ຽວຂ້ອງກັບຫຍັງ? ມັນກ່ຽວຂ້ອງກັບຂີດຄວາມສາມາດ ເຊິ່ງເປັນໜຶ່ງໃນເງື່ອນໄຂທີ່ຕິດຕົວມາ. ເຈົ້າຄິດວ່າ ຄົນໃດກໍຕາມທີ່ລະອຽດຮອບຄອບຈະສາມາດເຮັດວຽກໄດ້ດີສະເໝີໄປບໍ? ມຸມມອງນີ້ບໍ່ຖືກຕ້ອງ. ບາງຄົນເຮັດສິ່ງຕ່າງໆລະອຽດຮອບຄອບເກີນໄປ ຈົນເຖິງຂັ້ນທີ່ເປັນປະສາດເລັກນ້ອຍ. ຕົວຢ່າງ: ເມື່ອລ້າງຜັກ, ພວກເຂົາລ້າງດ້ານໜ້າຂອງໃບ ແລ້ວກໍລ້າງດ້ານຫຼັງ, ເດັດໃບສີເຫຼືອງອອກທຸກໃບ ແລະ ຕັດຮູແມງໄມ້ເຈາະອອກທຸກຮູ ເພື່ອຮັບປະກັນວ່າໄດ້ລ້າງຜັກຈົນສະອາດຢ່າງທົ່ວເຖິງ. ການເຮັດສິ່ງຕ່າງໆຢ່າງລະອຽດຮອບຄອບຫຼາຍແມ່ນຂໍ້ດີຂອງຄວາມເປັນມະນຸດ ແຕ່ຖ້າຄົນໃດໜຶ່ງລະອຽດຮອບຄອບຫຼາຍເກີນໄປຈົນເຖິງຂັ້ນທີ່ບໍ່ມີຫຼັກການ ແລະ ເຮັດສິ່ງທີ່ຈຸກຈິກເກີນໄປ, ມັນກໍຈະກາຍເປັນສິ່ງທີ່ບໍ່ຈຳເປັນ ແລະ ບໍ່ມີປະສິດທິພາບ. ສິ່ງນີ້ບົ່ງບອກເຖິງຂີດຄວາມສາມາດຕ່ຳ, ການທີ່ບໍ່ສາມາດເຮັດສິ່ງຕ່າງໆໃຫ້ສຳເລັດໄດ້ ແລະ ການທີ່ບໍ່ສາມາດແບກຮັບວຽກງານໄດ້. ບາງຄົນທີ່ລະອຽດຮອບຄອບໃນການເຮັດສິ່ງຕ່າງໆຈັບໃຈຄວາມຫຼັກການ, ຈັບໃຈຄວາມແກນຫຼັກ, ຈຸດສຳຄັນ, ກະທຳຢ່າງວ່ອງໄວ ແລະ ຄ່ອງແຄ້ວ ດ້ວຍການຕັດສິນໃຈທີ່ໄວວາ ແລະ ສາມາດແກ້ໄຂບັນຫາໄດ້ໂດຍໄວ, ນີ້ຄືການມີຂີດຄວາມສາມາດທີ່ດີ. ການເຮັດສິ່ງຕ່າງໆຢ່າງລະອຽດຮອບຄອບບໍ່ໄດ້ເທົ່າກັບການມີປະສິດທິພາບໃນການເຮັດສິ່ງຕ່າງໆ ແລະ ມັນບໍ່ໄດ້ເທົ່າກັບການບັນລຸຜົນຮັບທີ່ດີໃນການເຮັດສິ່ງຕ່າງໆ. ມັນພຽງແຕ່ໝາຍຄວາມວ່າຍັງຄົງສາມາດຈົດຈໍ່ໄດ້ຢ່າງອົດທົນ, ມີຄວາມສະຫງົບງຽບ, ບໍ່ຮີບຮ້ອນ ແລະ ບໍ່ໂອ້ອວດ ແລະ ບໍ່ປະໝາດ. ຢ່າງຫຼາຍທີ່ສຸດ, ນີ້ກໍເປັນພຽງຂໍ້ດີຂອງຄວາມເປັນມະນຸດ ແລະ ຍັງຫ່າງໄກຈາກການມີຂີດຄວາມສາມາດທີ່ດີ. ບາງຄົນຂ້ອນຂ້າງລະອຽດຮອບຄອບໃນການເຮັດສິ່ງຕ່າງໆ, ເບິ່ງຄືວ່າຂ້ອນຂ້າງມີສະຕິ, ບໍ່ຮີບຮ້ອນ ແລະ ປັ່ນປ່ວນ ແລະ ຂ້ອນຂ້າງສະຫງົບງຽບ. ເຖິງຢ່າງໃດກໍຕາມ, ພວກເຂົາບໍ່ມີປະສິດທິພາບໃນການຈັດການເລື່ອງຕ່າງໆ, ບໍ່ສາມາດຈັດບູລິມະສິດສິ່ງຕ່າງໆ ໂດຍອີງໃສ່ຄວາມສຳຄັນ ແລະ ຄວາມຮີບດ່ວນ. ພວກເຂົາໝົກມຸ້ນຢູ່ກັບໜ້າວຽກບາງຢ່າງທີ່ບໍ່ສຳຄັນ ແລະ ເຮັດໜ້າວຽກນັ້ນໂດຍບໍ່ມີວັນສິ້ນສຸດ, ເຮັດໃຫ້ຄົນອື່ນຮູ້ສຶກວິຕົກກັງວົນ ແລະ ໂມໂຫ, ຈົນຢາກຈະເຕະພວກເຂົາແຮງໆຈັກບາດ. ພວກເຂົາເຮັດວຽກຊ້າເກີນໄປ ໂດຍບໍ່ມີປະສິດທິພາບເລີຍ, ພວກເຂົາເປັນພຽງຄົນບໍ່ມີຫຍັງດີເທົ່ານັ້ນ! ຄົນທີ່ມີຄວາມສາມາດໃນການເອົາຕົວລອດເປັນປົກກະຕິເຮັດວຽກໄວກວ່າພວກເຂົາສິບ ຫຼື ຊາວເທົ່າ. ພວກເຂົາເຮັດສິ່ງຕ່າງໆຊ້າເກີນໄປ ແລະ ບໍ່ວ່າພວກເຂົາຈະເຮັດຫຼາຍສໍ່າໃດກໍຕາມ, ພວກເຂົາກໍບໍ່ສາມາດຊອກຫາວິທີການ, ບໍ່ສາມາດຊອກຫາຫຼັກການ, ບໍ່ມີເຄັດລັບ ແລະ ຂາດປະສິດທິພາບ. ສຳລັບໜ້າວຽກທີ່ຄວນໃຊ້ເວລາໜຶ່ງຊົ່ວໂມງ ພວກເຂົາອາດຈະໃຊ້ເວລາໝົດມື້, ສຳລັບໜ້າວຽກທີ່ຄວນໃຊ້ເວລາໜຶ່ງມື້ ພວກເຂົາອາດຈະໃຊ້ເວລາຫ້າມື້ ແລະ ສຳລັບໜ້າວຽກທີ່ຄວນໃຊ້ເວລາຫ້າມື້ ພວກເຂົາອາດຈະໃຊ້ເວລາສິບມື້ ເຊິ່ງເຮັດໃຫ້ເຈົ້າຮູ້ສຶກທັງໃຈຮ້າຍ ແລະ ໂມໂຫເມື່ອເບິ່ງພວກເຂົາ. ແມ່ຍິງບາງຄົນອືດອາດໃນການຈັດການເລື່ອງຕ່າງໆ. ທັງທີ່ຮູ້ດີວ່າພວກເຂົາຈຳເປັນຕ້ອງອອກໄປຈັດການບາງສິ່ງໃນໄວໆນີ້, ພວກເຂົາກໍຍັງດື້ດຶງທີ່ຈະສະຜົມ. ໃນການສະຜົມນັ້ນ, ພວກເຂົາບໍ່ສາມາດຊອກຫາວິທີການໄດ້. ແທນທີ່ຈະສະຜົມໝົດຫົວໃນຄັ້ງດຽວ, ພວກເຂົາພັດສະເທື່ອລະເສັ້ນ ແລະ ຫຼັງຈາກຜ່ານໄປເຄິ່ງຊົ່ວໂມງ ພວກເຂົາກໍຍັງບໍ່ແລ້ວ. ພວກເຂົາບໍ່ເປັນບ້າບໍ? ຍ້ອນການສະຜົມຂອງພວກເຂົາ, ໃນທີ່ສຸດພວກເຂົາກໍເຮັດໃຫ້ເລື່ອງທີ່ສຳຄັນຊັກຊ້າ. ຍິ່ງເລື່ອງຕ່າງໆຮີບດ່ວນຫຼາຍເທົ່າໃດ, ພວກເຂົາກໍຍິ່ງຮູ້ສຶກຮີບດ່ວນໜ້ອຍລົງເທົ່ານັ້ນ ແລະ ພວກເຂົາເຖິງຂັ້ນຈົດຈໍ່ກັບການຈັດການເລື່ອງທີ່ບໍ່ສຳຄັນເຫຼົ່ານັ້ນ, ເຮັດໃຫ້ເລື່ອງທີ່ສຳຄັນຊັກຊ້າ ໂດຍບໍ່ຮູ້ສຶກວິຕົກກັງວົນ ຫຼື ກະວົນກະວາຍ. ຖ້າເຈົ້າເລັ່ງພວກເຂົາ, ພວກເຂົາເຖິງຂັ້ນມີຂໍ້ອ້າງເປັນກອງ: “ຂ້ອຍຈະສາມາດປ່ອຍໃຫ້ເລື່ອງສຳຄັນເຫຼົ່ານີ້ເຮັດບໍ່ແລ້ວໄດ້ແນວໃດ?” ເມື່ອເຈົ້າເຫັນຄົນແບບນັ້ນ, ເຈົ້າຄິດແນວໃດໃນໃຈ? ເຈົ້າຈະຕ້ອງການເຕະພວກເຂົາແຮງໆຈັກບາດ. ຄົນແບບນັ້ນບໍ່ສົມຄວນຖືກເຕະບໍ? (ແມ່ນແລ້ວ). ສຳລັບຄົນແບບນີ້, ເຖິງແມ່ນວ່າຈະມີວຽກຕ້ອງເຮັດກໍຕາມ, ກໍບໍ່ຈຳເປັນຕ້ອງໃຫ້ພວກເຂົາເຮັດ. ພວກເຂົາເຮັດວຽກຊ້າເກີນໄປ ແລະ ບໍ່ຊຳນານຫຍັງເລີຍ! ເມື່ອພວກເຈົ້າເຫັນຄົນແບບນັ້ນ ທີ່ເຮັດສິ່ງຕ່າງໆຊ້າຄືຫອຍທາກ, ພວກເຈົ້າຮູ້ສຶກວິຕົກກັງວົນບໍ? (ແມ່ນແລ້ວ). ພວກເຂົາເວົ້າວ່າ “ຂ້ອຍລະອຽດຮອບຄອບໃນວຽກຂອງຂ້ອຍ!” ເຮົາເວົ້າວ່າ “ຄວາມລະອຽດຮອບຄອບຂອງເຈົ້າມີປະໂຫຍດຫຍັງ? ຄົນອື່ນກໍບໍ່ໄດ້ລະອຽດຮອບຄອບໜ້ອຍກວ່າເຈົ້າປານໃດ ແຕ່ພວກເຂົາເຮັດວຽກໄດ້ຫຼາຍກວ່າເຈົ້າ ແລະ ເຮັດມັນໄດ້ດີກວ່າ. ຄວາມລະອຽດຮອບຄອບຂອງເຈົ້າສາມາດບັນລຸຜົນຮັບໄດ້ບໍ? ນີ້ຄືສິ່ງສຳຄັນ. ຖ້າເຈົ້າລະອຽດຮອບຄອບໃນການເຮັດສິ່ງຕ່າງໆ ແລະ ຍັງບັນລຸປະສິດທິພາບ ແລະ ຜົນຮັບທີ່ດີ, ແລ້ວຄວາມລະອຽດຮອບຄອບນັ້ນກໍມີຄຸນຄ່າ. ແຕ່ຖ້າເຈົ້າພຽງແຕ່ລະອຽດຮອບຄອບໃນການເຮັດສິ່ງຕ່າງໆ ແລະ ໃນທີ່ສຸດກໍບໍ່ບັນລຸທັງຜົນຮັບ ແລະ ປະສິດທິພາບ, ສິ່ງນັ້ນມີປະໂຫຍດບໍ? ມັນໄຮ້ປະໂຫຍດ!” ບາງຄົນລະອຽດຮອບຄອບທີ່ສຸດໃນການຕັດຫຍິບເຄື່ອງນຸ່ງ ແຕ່ພວກເຂົາບໍ່ສາມາດຕັດຫຍິບໄດ້ຕາມຂະໜາດທີ່ຖືກຕ້ອງຈັກເທື່ອ. ພວກເຂົາສາມາດປະເມີນໄດ້ຢ່າງຖືກຕ້ອງວ່າ ເສື້ອຜ້າຈະເໝາະສົມກັບຜູ້ສວມໃສ່ທີ່ຕັ້ງໃຈເອົາໄວ້ ຫຼື ບໍ່, ພວກເຂົາບໍ່ສາມາດເບິ່ງອອກວ່າ ແຂນເສື້ອຍາວເກີນໄປ ຫຼື ສັ້ນເກີນໄປ ຫຼື ເສື້ອຜ້ານັ້ນຄັບເກີນໄປ ຫຼື ຫຼວມເກີນໄປ, ພວກເຂົາບໍ່ຮູ້ຄວາມກວ້າງມາດຕະຖານຂອງຂໍ້ມືເສື້ອ ແລະ ພວກເຂົາບໍ່ຮູ້ວ່າຄໍເສື້ອເໝາະສົມ ຫຼື ບໍ່. ເສື້ອຜ້າທີ່ຄົນແບບນັ້ນຕັດຫຍິບຈະບໍ່ໄດ້ມາດຕະຖານຢ່າງແນ່ນອນ. ຖ້າຄົນໃດໜຶ່ງທັງລະອຽດຮອບຄອບ ແລະ ມີຫຼັກການ, ສິ່ງນີ້ກໍເປັນຂໍ້ດີຂອງຄວາມເປັນມະນຸດຢ່າງແທ້ຈິງ. ແຕ່ຖ້າຄົນໃດໜຶ່ງພຽງແຕ່ລະອຽດຮອບຄອບ ແລະ ບໍ່ມີຫຼັກການ, ບໍ່ສາມາດຈັບໃຈຄວາມຈຸດສຳຄັນໄດ້ ແລະ ເຮັດເລື່ອງນ້ອຍໃຫ້ເປັນເລື່ອງໃຫຍ່ຢູ່ສະເໝີ ແລະ ຄຸ່ນຄິດກ່ຽວກັບພວກມັນຢ່າງໄຮ້ຈຸດໝາຍ, ນີ້ເປັນສິ່ງທີ່ໜ້າລຳຄານ. ໂດຍທົ່ວໄປແລ້ວ ຄຳວ່າ “ລະອຽດຮອບຄອບ” ແມ່ນຖືວ່າເປັນຄຳສັບທີ່ເປັນບວກໂດຍຄົນສ່ວນໃຫຍ່ ແຕ່ບໍ່ແມ່ນທຸກກໍລະນີຂອງຄວາມລະອຽດຮອບຄອບຈະເປັນຂໍ້ດີ. ມັນຂຶ້ນຢູ່ກັບສະຖານະການ. ບາງຄົນລະອຽດຮອບຄອບແບບຫຼັບຫູຫຼັບຕາໂດຍປາສະຈາກຫຼັກການໃດໆ. ນີ້ບໍ່ແມ່ນຄວາມລະອຽດຮອບຄອບ ແຕ່ຄືການເປັນປະສາດ ແລະ ບໍ່ສາມາດຈັບໃຈຄວາມຈຸດສຳຄັນໄດ້; ມັນບົ່ງບອກເຖິງຂີດຄວາມສາມາດຕ່ຳ ແລະ ມັນຄືການບໍ່ສາມາດຊອກຫາເຄັດລັບໃນການເຮັດສິ່ງຕ່າງໆໄດ້ ແລະ ບໍ່ສາມາດຈັບໃຈຄວາມຫຼັກການໄດ້. ສະນັ້ນ, ໃນມຸມມອງຂອງເຮົາ ເຖິງແມ່ນວ່າຄວາມລະອຽດຮອບຄອບໃນຖານະທີ່ເປັນການສະແດງອອກ ຫຼື ວິທີການເຮັດສິ່ງຕ່າງໆ ເປັນຂໍ້ດີຂອງຄວາມເປັນມະນຸດກໍຕາມ, ເຈົ້າຍັງຈຳເປັນຕ້ອງເບິ່ງຂີດຄວາມສາມາດຂອງຄົນໆນັ້ນນຳອີກ. ຖ້າບໍ່ຄຳນຶງເຖິງຂີດຄວາມສາມາດ, ແລ້ວການມີທັດສະນະຄະຕິທີ່ລະອຽດຮອບຄອບໃນການເຮັດສິ່ງຕ່າງໆກໍຍັງຖືວ່າເປັນສິ່ງທີ່ດີ. ຖ້າຄົນໆໜຶ່ງມີທັງຂີດຄວາມສາມາດ, ມີປະສິດທິພາບໃນການເຮັດສິ່ງຕ່າງໆ ແລະ ສາມາດປະຕິບັດຕາມຫຼັກການໄດ້ ແລະ ຍັງມີຄວາມລະອຽດຮອບຄອບອີກດ້ວຍ, ຄວາມລະອຽດຮອບຄອບນີ້ກໍເປັນສິ່ງທີ່ເຮັດໃຫ້ດີຂຶ້ນໄປອີກຢ່າງແທ້ຈິງ ແລະ ເປັນຂໍ້ດີຂອງຄວາມເປັນມະນຸດໂດຍແທ້.

ການມັກໂອ້ອວດ

ພວກເຮົາມາເວົ້າກ່ຽວກັບການສະແດງອອກອີກຢ່າງໜຶ່ງກັນເທາະ: ການມັກໂອ້ອວດ. ສິ່ງນີ້ຕົກຢູ່ໃນບັນຫາປະເພດໃດ? (ອຸປະນິໄສທີ່ເສື່ອມຊາມ). ຕົວຢ່າງ: ບາງຄົນພິມໄວຫຼາຍ. ເພື່ອໃຫ້ຄົນອື່ນຮູ້ວ່າພວກເຂົາມີຈຸດແຂງນີ້, ພວກເຂົາຕັ້ງໃຈເຄາະແປ້ນພິມສຽງດັງຫຼາຍ ຄືກັບຈະເວົ້າວ່າ “ພຽງແຕ່ຟັງຈັງຫວະການພິມຂອງຂ້ອຍ, ແລ້ວເຈົ້າກໍຈະຮູ້ວ່າຂ້ອຍພິມໄວສໍ່າໃດ!” ບາງຄົນຮຽນຈົບມະຫາວິທະຍາໄລ, ສະນັ້ນ ພວກເຂົາຈຶ່ງມັກເວົ້າຕິດປາກວ່າ “ຍ້ອນກັບໄປຕອນທີ່ພວກເຮົາຢູ່ມະຫາວິທະຍາໄລ”, “ສາດສະດາຈານໃນມະຫາວິທະຍາໄລຂອງພວກເຮົາ”, “ວິທະຍາເຂດມະຫາວິທະຍາໄລຂອງພວກເຮົາ” ແລະ ອື່ນໆ. ນີ້ແມ່ນການສະແດງອອກປະເພດໃດ? (ການໂອ້ອວດ). ສິ່ງນີ້ເອີ້ນວ່າການໂອ້ອວດ. ບາງຄົນຊື້ລົດຄັນໃໝ່ ແລະ ຢ້ານວ່າຄົນອື່ນຈະບໍ່ຮູ້ວ່າມັນເປັນຍີ່ຫໍ້ຫຼູທີ່ມີຊື່ສຽງ. ຫຼັງຈາກລົງລົດ, ພວກເຂົາບໍ່ຍອມຈາກໄປໃສ ແຕ່ບຶດໜຶ່ງພວກເຂົາກໍຊອກເບິ່ງວ່າມີຮອຍນິ້ວມືຢູ່ແວ່ນລົດ ຫຼື ບໍ່ ແລະ ອີກບຶດໜຶ່ງພວກເຂົາກໍກວດເບິ່ງວ່າມີຮອຍຂີດຕາມສີລົດ ຫຼື ບໍ່. ເປັນຫຍັງພວກເຂົາຈຶ່ງຍັງວົນວຽນຢູ່ໃກ້ລົດ? ມັນກໍພຽງແຕ່ເພື່ອໃຫ້ຄົນອື່ນຮູ້ວ່າລົດຄັນນັ້ນເປັນຂອງພວກເຂົາ. ນີ້ແມ່ນການສະແດງອອກປະເພດໃດ? (ການໂອ້ອວດ). ບາງຄົນມີໂທລະສັບຫຼູ. ເພື່ອໃຫ້ຄົນອື່ນເຫັນມັນ, ເຖິງແມ່ນວ່າໂທລະສັບຈະແບັດໝົດກໍຕາມ, ພວກເຂົາກໍຍັງທຳທ່າລົມໂທລະສັບຢູ່. ສິ່ງນີ້ເອີ້ນວ່າຫຍັງ? (ການໂອ້ອວດ). ເປັນຫຍັງພວກເຂົາຈຶ່ງໂອ້ອວດ? ນີ້ບໍ່ແມ່ນຍ້ອນຄວາມຢາກໂດດເດັ່ນບໍ? ບາງຄົນນຸ່ງເສື້ອກັນໜາວຂົນມິ້ງ ແລະ ເຖິງແມ່ນວ່າຈະເຂົ້າໄປໃນຫ້ອງທີ່ອົບອຸ່ນຫຼາຍກໍຕາມ, ພວກເຂົາກໍບໍ່ຍອມຖອດມັນອອກ. ເມື່ອມີຄົນຖາມພວກເຂົາວ່າ “ເຈົ້າບໍ່ຮ້ອນບໍ?” ພວກເຂົາກໍຕອບວ່າ “ບໍ່. ຂ້ອຍນຸ່ງເສື້ອຂົນມິ້ງ, ມັນອຸ່ນຫຼາຍ!” ພວກເຂົາຄິດວ່າຄົນອື່ນບໍ່ຮູ້ຫຍັງກ່ຽວກັບມັນເລີຍ! ເມື່ອຖອດມັນອອກ, ພວກເຂົາກໍຕັ້ງໃຈໂຊປ້າຍຍີ່ຫໍ້, ຍ່າງອວດໃຫ້ຜູ້ຄົນເຫັນວ່າ: “ເສື້ອກັນໜາວນີ້ບໍ່ພຽງແຕ່ເປັນຂົນມິ້ງເທົ່ານັ້ນ ແຕ່ມັນຍັງມາຈາກຍີ່ຫໍ້ນັ້ນຍີ່ຫໍ້ນີ້ ເຊິ່ງເປັນຍີ່ຫໍ້ຫຼູທີ່ມີຊື່ສຽງ. ເຈົ້າຍັງບໍ່ຮູ້ຈັກມັນຊ້ຳ!” ຖ້າຄົນອື່ນບໍ່ຮູ້ຈັກມັນ, ແລ້ວເຈົ້າຈະໂອ້ອວດໄປເຮັດຫຍັງ? ນັ້ນບໍ່ແມ່ນການໂອ້ອວດໄປລ້າໆບໍ? ບາງຄົນເຖິງຂັ້ນມາຍ່າງອວດຕໍ່ໜ້າເຮົາ ໂດຍເວົ້າວ່າ “ເຈົ້ານຸ່ງເສື້ອກັນໜາວຂົນເປັດບໍ? ເຈົ້າຄວນນຸ່ງເສື້ອກັນໜາວຂົນມິ້ງ, ມັນອຸ່ນຫຼາຍ!” ເຮົາເວົ້າວ່າ “ມັນອຸ່ນແທ້ ແຕ່ເສື້ອກັນໜາວນັ້ນໜັກຫຼາຍ!” ພວກເຂົານຸ່ງເສື້ອກັນໜາວຂົນມິ້ງ ແລະ ເຖິງຂັ້ນຍ່າງອວດຕໍ່ໜ້າເຮົາ. ບອກເຮົາມາເບິ່ງວ່າ ຄົນທີ່ມັກໂອ້ອວດແບບນັ້ນບໍ່ແມ່ນຄົນຕື້ນເຂີນບໍ? ໃນແງ່ຂອງຄວາມເປັນມະນຸດຂອງພວກເຂົາ, ພວກເຂົາມີສອງບັນຫາ. ຢ່າງໜຶ່ງກໍຄື ພວກເຂົາຄິດພຽງຜິວເພີນເປັນຢ່າງພິເສດ. ເມື່ອເວົ້າເຖິງຊັບສິນພາຍນອກ ແລະ ສິ່ງຂອງທາງວັດຖຸ ເຊັ່ນ: ອາຫານທີ່ພວກເຂົາກິນ, ເສື້ອຜ້າທີ່ພວກເຂົານຸ່ງ ແລະ ສິ່ງຂອງທີ່ພວກເຂົາໃຊ້, ພວກເຂົາກໍຕ້ອງການໂອ້ອວດພວກມັນທັງໝົດ. ພວກເຂົາບໍ່ສາມາດລະງັບຄວາມປາຖະໜາທີ່ຈະໂອ້ອວດໄດ້ ແລະ ຕ້ອງການສະແດງສິ່ງເຫຼົ່ານີ້ໃຫ້ຄົນອື່ນເຫັນຢູ່ສະເໝີ, ເພື່ອໃຫ້ຄົນອື່ນຮູ້ວ່າເສື້ອຜ້າທີ່ພວກເຂົານຸ່ງ ແລະ ສິ່ງຂອງທີ່ພວກເຂົາໃຊ້ນັ້ນລ້ວນແຕ່ເປັນເສື້ອຜ້າຫຼູ ແລະ ພິເສດ. ຖ້າຄົນອື່ນຮູ້ແລ້ວມັນຈະສຳຄັນຫຍັງ? ເຖິງແມ່ນວ່າຄົນອື່ນຈະເຫັນມັນ ແລະ ບໍ່ໄດ້ຊື່ນຊົມພວກເຂົາກໍຕາມ, ພວກເຂົາກໍຍັງໂອ້ອວດມັນຢູ່ດີ. ນີ້ບໍ່ແມ່ນຄວາມຕື້ນເຂີນບໍ? (ແມ່ນແລ້ວ). ພວກເຂົາຕື້ນເຂີນ ແລະ ຄືເດັກນ້ອຍ, ນີ້ຄືອີກບັນຫາໜຶ່ງຂອງຄົນທີ່ມັກໂອ້ອວດ. ບອກເຮົາມາເບິ່ງວ່າ ພວກເຂົາສາມາດໄດ້ຫຍັງຈາກການໂອ້ອວດແບບນັ້ນ? ມັນເປັນພຽງເພື່ອເຮັດໃຫ້ຮັບຮູ້ເຖິງການມີຕົວຕົນຂອງພວກເຂົາບໍ? ສິ່ງນີ້ຈຳເປັນບໍ? ມັນບໍ່ແມ່ນສິ່ງທີ່ຫຼາຍເກີນຄວາມຈຳເປັນບໍ? (ແມ່ນແລ້ວ). ຍ້ອນກັບໄປໃນຊຸມປີ 1980 ແລະ 1990, ຖ້າພື້ນເກີບໜັງຂອງຄົນໃດໜຶ່ງຫ້ຽນບໍ່ສະເໝີກັນ, ພວກເຂົາກໍຈະຕອກເຫຼັກໃສ່ ເຊິ່ງເຮັດໃຫ້ເກີດສຽງດັງເວລາຍ່າງ. ບາງຄົນຕ້ອງຕອກເຫຼັກໃສ່ເກີບໜັງຄູ່ໃໝ່ກ່ອນທີ່ຈະໃສ່ດ້ວຍຊ້ຳ, ພຽງແຕ່ເພື່ອໃຫ້ຄົນອື່ນຮູ້ວ່າພວກເຂົາມີເກີບໜັງຄູ່ໜຶ່ງ. ສິ່ງນີ້ເຮັດໃຫ້ພວກເຂົາມີຄວາມໝັ້ນໃຈ ແລະ ເຮັດໃຫ້ພວກເຂົາຮູ້ສຶກເຖິງຄວາມເພີດເພີນ. ພວກເຂົາເຊື່ອວ່າ “ການໄດ້ຮັບຄວາມສົນໃຈຈາກຄົນອື່ນເປັນສິ່ງທີ່ດີ. ມັນພິສູດວ່າຂ້ອຍມີສະເໜ່ ແລະ ການມີຕົວຕົນຂອງຂ້ອຍໄດ້ຮັບການຍອມຮັບ. ສະນັ້ນ, ຂ້ອຍຕ້ອງແບ່ງປັນຈຸດເດັ່ນ, ຈຸດແຂງ ແລະ ສິ່ງດີໆທີ່ຂ້ອຍມີໃຫ້ກັບທຸກຄົນ”. ນີ້ແມ່ນການແບ່ງປັນແທ້ໆບໍ? ສິ່ງນີ້ເອີ້ນວ່າການອວດອ້າງ. ໃນໂລກນີ້ບໍ່ມີຄົນຫຼາຍພໍສົມຄວນທີ່ມັກອວດອ້າງບໍ? (ມີ). ຜູ້ຄົນລ້ວນແຕ່ຄິດວ່າສິ່ງນີ້ຂ້ອນຂ້າງເປັນເລື່ອງປົກກະຕິ, ແມ່ນບໍ? ບໍ່ມີໃຜລັງກຽດຄົນແບບນັ້ນ ແລະ ບໍ່ມີໃຜເບິ່ງພວກເຂົາດ້ວຍສາຍຕາທີ່ແປກປະຫຼາດ ເພາະວ່າໂລກນີ້ເຕັມໄປດ້ວຍຄົນແບບນັ້ນ ທີ່ໝົກໝຸ້ນຢູ່ກັບຄວາມເພີດເພີນທາງວັດຖຸ ແລະ ເງິນທອງທຸກຮູບແບບ ພ້ອມທັງຄວາມເພີດເພີນໃນສະຖານະ. ສະນັ້ນ, ໂລກນີ້ຈຶ່ງຍົກຍ້ອງສິ່ງເຫຼົ່ານີ້. ໃນເຮືອນຂອງພຣະເຈົ້າ, ຄົນແບບນັ້ນເຮັດໃຫ້ຄົນອື່ນຮູ້ສຶກລັງກຽດ ແລະ ດູຖູກ. ເປັນຫຍັງ? ຕັ້ງແຕ່ເລີ່ມຕົ້ນວາງຮາກຖານໄປຈົນເຖິງການຄ່ອຍໆເຂົ້າໃຈຄວາມຈິງ ພ້ອມທັງຄຸນຄ່າ ແລະ ຄວາມໝາຍຂອງການເປັນມະນຸດ, ຜູ້ທີ່ເຊື່ອໃນພຣະເຈົ້າກໍເລີ່ມໃສ່ໃຈໜ້ອຍລົງກ່ຽວກັບຄວາມເພີດເພີນທາງວັດຖຸ ແລະ ສິ່ງທີ່ຜິວເຜີນບາງຢ່າງຂອງໂລກ. ແຮງຂັບເຄື່ອນພາຍໃນຂອງພວກເຂົາໃນການໄລ່ຕາມເສາະຫາຊັບສິນພາຍນອກກໍຫຼຸດລົງ, ເປົ້າໝາຍ ແລະ ທິດທາງໃນການໄລ່ຕາມເສາະຫາຂອງພວກເຂົາກໍປ່ຽນແປງໄປ ແລະ ຄວາມຕ້ອງການໃນໂລກພາຍໃນຂອງພວກເຂົາກໍເລີ່ມແຕກຕ່າງ. ພວກເຂົາຄ່ອຍໆມີມຸມມອງທີ່ແຕກຕ່າງກ່ຽວກັບຄວາມຕ້ອງການທາງວັດຖຸ, ໂດຍຮູ້ສຶກວ່າສິ່ງດັ່ງກ່າວລ້ວນແຕ່ຫວ່າງເປົ່າ ແລະ ບໍ່ສາມາດຕອບສະໜອງຄວາມຕ້ອງການໃນໃຈຂອງພວກເຂົາໄດ້. ສະນັ້ນ, ແນວໂນ້ມຂອງພວກເຂົາທີ່ຈະໂອ້ອວດ ແລະ ອວດອ້າງສິ່ງຕ່າງໆຈຶ່ງຫຼຸດລົງ. ມີສິ່ງໃດແດ່ທີ່ຜູ້ເຊື່ອໃນພຣະເຈົ້າອາດຈະໂອ້ອວດ ຫຼື ອວດອ້າງຫຼາຍທີ່ສຸດ? ພວກເຂົາອາດຈະອວດອ້າງສິ່ງຕ່າງໆ ເຊັ່ນ: ທັກສະ ຫຼື ຈຸດແຂງຂອງພວກເຂົາ. ຕົວຢ່າງ: ບາງຄົນທີ່ມັກຮ້ອງເພງຕ້ອງການໃຫ້ຄົນອື່ນໄດ້ຍິນສຽງຂອງພວກເຂົາຢູ່ສະເໝີ. ພວກເຂົາເວົ້າວ່າ “ຟັງດຸວ່າສຽງຂອງຂ້ອຍມ່ວນສໍ່າໃດ!” ພວກເຂົາຢ້ານວ່າຄົນອື່ນຈະບໍ່ຮູ້ວ່າພວກເຂົາຮ້ອງເພງໄດ້ດີ ແລະ ພວກເຂົາຕ້ອງການໂອ້ອວດຕົນເອງໃນເລື່ອງນີ້ຢູ່ສະເໝີ. ສະຫຼຸບແລ້ວ, ການມັກໂອ້ອວດແມ່ນຂໍ້ບົກຜ່ອງຂອງຄວາມເປັນມະນຸດ. ມັນເປັນການສະແດງອອກເຖິງຄວາມບໍ່ເປັນຜູ້ໃຫຍ່, ຄວາມເປັນເດັກນ້ອຍ ແລະ ຄວາມຕື້ນເຂີນໃນຄວາມເປັນມະນຸດ. ເມື່ອຜູ້ຄົນພຽງແຕ່ເຂົ້າໃຈຄຳເວົ້າ ແລະ ຫຼັກຄຳສອນບາງຢ່າງ ແລະ ຍັງບໍ່ໄດ້ຮັບຄວາມຈິງຢ່າງແທ້ຈິງ ຫຼື ເຂົ້າສູ່ຄວາມເປັນຈິງຄວາມຈິງ, ພວກເຂົາກໍມີແນວໂນ້ມຫຼາຍທີ່ຈະສະແດງໃຫ້ເຫັນເຖິງຈຸດອ່ອນຂອງການມັກໂອ້ອວດ ແລະ ຂໍ້ບົກຜ່ອງຂອງຄວາມເປັນມະນຸດນີ້ກໍບໍ່ແມ່ນເລື່ອງງ່າຍທີ່ຈະເອົາຊະນະໄດ້. ນີ້ກໍຍ້ອນວ່າ ກ່ອນທີ່ຜູ້ຄົນໄດ້ຮັບຄວາມຈິງ, ສິ່ງທີ່ພວກເຂົາສາມາດໂອ້ອວດ ແລະ ອວດອ້າງໄດ້ນັ້ນຄືຕົ້ນທຶນຂອງພວກເຂົາ ແລະ ຄວາມໝັ້ນໃຈໃນຕົນເອງສຳລັບການດຳລົງຊີວິດ. ເຈົ້າມີຄວາມໝັ້ນໃຈໃນການປະພຶດຕົນຂອງເຈົ້າ ແລະ ມີແຮງຈູງໃຈໃນການເຮັດສິ່ງຕ່າງໆ ລ້ວນແລ້ວແຕ່ເປັນເພາະວ່າເຈົ້າເພິ່ງພາສິ່ງຕ່າງໆ ເຊັ່ນ: ຮູບລັກສະນະ, ທ່າທາງ, ຈຸດແຂງ, ລະດັບການສຶກສາ, ຄຸນວຸດທິ ຫຼື ທັກສະທາງວິຊາຊີບເພື່ອດຳລົງຊີວິດ. ສະນັ້ນ, ຄົນສ່ວນໃຫຍ່ຈຶ່ງສະແດງໃຫ້ເຫັນເຖິງຈຸດອ່ອນຂອງການມັກໂອ້ອວດໃນລະດັບທີ່ແຕກຕ່າງກັນໄປ ແລະ ມັນກໍບໍ່ແມ່ນເລື່ອງງ່າຍທີ່ຈະເອົາຊະນະໄດ້, ບໍ່ແມ່ນເລື່ອງງ່າຍທີ່ຈະກະບົດ. ເມື່ອຜູ້ຄົນເຂົ້າໃຈຄວາມຈິງ ແລະ ເຂົ້າສູ່ຄວາມເປັນຈິງຄວາມຈິງ, ມີວຸດທິພາວະໃນລະດັບໜຶ່ງ ແລະ ໃສ່ໃຈໜ້ອຍລົງກ່ຽວກັບສິ່ງທີ່ບໍ່ກ່ຽວຂ້ອງກັບຄວາມຈິງ, ພວກເຂົາກໍຈະເຫັນວ່າບໍ່ຈຳເປັນຕ້ອງໂອ້ອວດ ຫຼື ອວດອ້າງ ແລະ ສິ່ງເຫຼົ່ານີ້ບໍ່ໄດ້ບົ່ງບອກເຖິງວ່າຄົນໆໜຶ່ງມີຄວາມເປັນມະນຸດ ແລະ ບໍ່ໄດ້ບົ່ງບອກເຖິງວ່າຄົນໆໜຶ່ງມີວຸດທິພາວະ; ແລະ ແນ່ນອນວ່າ ຍິ່ງໄປກວ່ານັ້ນ ພວກມັນບໍ່ໄດ້ບົ່ງບອກວ່າຄົນໆໜຶ່ງໄດ້ຮັບຄວາມລອດພົ້ນແລ້ວ ຫຼື ສາມາດອ່ອນນ້ອມຕໍ່ຄວາມຈິງ ແລະ ຕໍ່ພຣະເຈົ້າໄດ້. ສະນັ້ນ ສຳລັບບາງຄົນທີ່ເຄີຍມັກໂອ້ອວດ, ເມື່ອພວກເຂົາເຂົ້າໃຈຄວາມຈິງ ແລະ ເຂົ້າສູ່ຄວາມເປັນຈິງຄວາມຈິງ, ຄວາມປາຖະໜານີ້ກໍຄ່ອຍໆຈາງຫາຍໄປ ແລະ ຂໍ້ບົກຜ່ອງຂອງຄວາມເປັນມະນຸດນີ້ກໍຖືກເອົາຊະນະ ແລະ ຫາຍໄປຢ່າງບໍ່ຮູ້ຕົວ. ຍົກຕົວຢ່າງ: ຄົນທີ່ນຸ່ງເສື້ອຢືດທີ່ແພງໜ້ອຍໜຶ່ງ. ເມື່ອມັນເປື້ອນເລັກນ້ອຍໂດຍບັງເອີນ, ພວກເຂົາກໍເລີ່ມວິຕົກກັງວົນຫຼາຍ. ມີຄົນເວົ້າກັບພວກເຂົາວ່າ “ເປັນຫຍັງເຈົ້າຈຶ່ງວິຕົກກັງວົນຫຼາຍ? ພຽງແຕ່ຊັກມັນກໍໃຊ້ໄດ້ແລ້ວ ບໍ່ແມ່ນບໍ?” ພວກເຂົາຕອບວ່າ “ເຈົ້າຮູ້ບໍວ່າເສື້ອໂຕນີ້ລາຄາ 200 ຢວນ?” ພວກເຂົາຈົງໃຈກ່າວເຖິງລາຄາເພື່ອໃຫ້ຄົນອື່ນຮູ້; ເມື່ອນັ້ນເອງ ພວກເຂົາຈຶ່ງຈະຮູ້ສຶກພໍໃຈ. ຖ້າຄົນໆນັ້ນເຂົ້າໃຈຄວາມຈິງ, ພວກເຂົາກໍຈະສາມາດເຂົ້າຫາເລື່ອງດັ່ງກ່າວໄດ້ຢ່າງຖືກຕ້ອງ ເມື່ອພວກເຂົາພົບກັບພວກມັນອີກຄັ້ງ. ພວກເຂົາຈະບໍ່ກ່າວເຖິງລາຄາ ແລະ ມາຮອດຈຸດນີ້ ຄວາມຢາກໂດດເດັ່ນຂອງພວກເຂົາກໍຈະຖືກຢັບຢັ້ງໃນລະດັບໜຶ່ງ. ສິ່ງນີ້ບໍ່ໄດ້ສະແດງໃຫ້ເຫັນວ່າຄວາມເປັນມະນຸດຂອງພວກເຂົາກາຍເປັນຜູ້ໃຫຍ່ຂຶ້ນພໍສົມຄວນ ແລະ ບໍ່ຕື້ນເຂີນ ຫຼື ຄືເດັກນ້ອຍອີກຕໍ່ໄປບໍ? (ແມ່ນແລ້ວ). ການມັກໂອ້ອວດຂອງພວກເຂົາ ເຊິ່ງເປັນຂໍ້ບົກຜ່ອງໃນຄວາມເປັນມະນຸດຂອງພວກເຂົາ ກໍຈະຖືກເອົາຊະນະດ້ວຍວິທີນີ້.

ການດູຖູກຄົນທຸກ ແລະ ເຂົ້າຂ້າງຄົນລວຍ

ການສະແດງອອກຕໍ່ໄປແມ່ນການດູຖູກຄົນທຸກ ແລະ ເຂົ້າຂ້າງຄົນລວຍ. ເມື່ອບາງຄົນເຫັນຄົນຮັ່ງມີ, ພວກເຂົາກໍຈະປະຈົບປະແຈງບຸກຄົນນັ້ນທັນທີ, ໂດຍເວົ້າສິ່ງຕ່າງໆ ເຊັ່ນ: “ຜິວຂອງເຈົ້າດີຫຼາຍ. ເຈົ້າດູດີ. ເຈົ້າສູງສົ່ງຫຼາຍ, ແມ່ນແຕ່ນໍ້າລາຍຂອງເຈົ້າກໍຍັງມີຄ່າຫຼາຍກວ່າຄົນທຸກຍາກຄືພວກເຮົາອີກ!” ເມື່ອເວົ້າກັບຄົນລວຍ ແລະ ຄົນທີ່ມີຖານະ ແລະ ສະຖານະ, ພວກເຂົາຈະອ່ອນໂຍນເປັນພິເສດ. ແຕ່ເມື່ອພວກເຂົາເຫັນຊາວນາ, ພວກເຂົາກໍຕ້ອງການເຍາະເຍີ້ຍຄົນເຫຼົ່ານັ້ນຢູ່ສະເໝີ ແລະ ຄຳເວົ້າຂອງພວກເຂົາກໍດູຖູກຄົນເຫຼົ່ານັ້ນ ບໍ່ທາງກົງ ຫຼື ທາງອ້ອມ. ພວກເຂົາມີທັດສະນະຄະຕິທີ່ແຕກຕ່າງກັນຢ່າງສິ້ນເຊີງຕໍ່ຄົນທຸກ ແລະ ຄົນລວຍ. ພວກເຂົາເຕັມໃຈທີ່ຈະຕອບສະໜອງຄວາມຕ້ອງການຂອງຄົນລວຍ, ເຖິງຂັ້ນເຕັມໃຈກາຍເປັນຂ້າທາດຂອງຄົນເຫຼົ່ານັ້ນ. ແຕ່ສຳລັບຄົນທຸກແລ້ວ, ມັນເປັນອີກເລື່ອງໜຶ່ງ, ເມື່ອຄົນທຸກປະເຊີນກັບຄວາມຫຍຸ້ງຍາກ ແລະ ຂໍຄວາມຊ່ວຍເຫຼືອ, ພວກເຂົາກໍບໍ່ສົນໃຈພວກເຂົາ. ການປະຕິບັດຂອງພວກເຂົາຕໍ່ຄົນທີ່ມີຖານະຕ່ຳ ແລະ ມີສະຖານະທາງສັງຄົມຕ່ຳແມ່ນແຕກຕ່າງກັນຢ່າງສິ້ນເຊີງຈາກການປະຕິບັດຂອງພວກເຂົາຕໍ່ຄົນທີ່ມີສະຖານະທາງສັງຄົມທີ່ສູງ. ນີ້ຄືການດູຖູກຄົນທຸກ ແລະ ເຂົ້າຂ້າງຄົນລວຍ. ນີ້ແມ່ນບັນຫາປະເພດໃດ? (ຂໍ້ບົກຜ່ອງຂອງຄວາມເປັນມະນຸດ). ມັນເປັນຂໍ້ບົກຜ່ອງຂອງຄວາມເປັນມະນຸດບໍ? ນີ້ແມ່ນບັນຫາປະເພດໃດພາຍໃນຄວາມເປັນມະນຸດ? (ການມີລັກສະນະທີ່ຕໍ່າຊ້າ). ມັນເປັນບັນຫາຂອງລັກສະນະພາຍໃນຄວາມເປັນມະນຸດ ເຊິ່ງກໍຄືການມີລັກສະນະທີ່ຕ່ຳຊ້າ. ເມື່ອພວກເຂົາເຫັນຄົນລວຍ, ພວກເຂົາກໍກາຍເປັນລູກນ້ອງທີ່ຍອມຈຳນົນ, ປະພຶດຕົນໃນລັກສະນະທີ່ເປັນຂ້າທາດຫຼາຍເກີນໄປ. ເມື່ອພວກເຂົາເຫັນຄົນທຸກ, ພວກເຂົາກໍຢາກປະພຶດຕົນຄືກັບວ່າພວກເຂົາເປັນເຈົ້ານາຍ. ພວກເຂົາເປັນສິ່ງຖືກສ້າງແບບໃດກັນແທ້? ການປະຕິບັດຕໍ່ຜູ້ຄົນແບບນີ້ສະແດງໃຫ້ເຫັນວ່າ ພວກເຂົາບໍ່ມີຫຼັກການ! ຄົນທຸກພຽງແຕ່ຂາດເຂີນເງິນເລັກໜ້ອຍ ແລະ ມີສະພາບການດຳລົງຊີວິດທີ່ດ້ອຍກວ່າເລັກໜ້ອຍ, ພວກເຂົາໄປລ່ວງເກີນເຈົ້າແນວໃດ? ຄົນທຸກຈຳເປັນຕ້ອງມີຄວາມເປັນມະນຸດທີ່ບໍ່ດີສະເໝີໄປບໍ? ຄົນລວຍຈຳເປັນຕ້ອງມີຄວາມເປັນມະນຸດທີ່ດີສະເໝີໄປບໍ? ຄົນທີ່ດູຖູກຄົນທຸກ ແລະ ເຂົ້າຂ້າງຄົນລວຍວັດແທກ ແລະ ເບິ່ງຄົນອື່ນໂດຍອີງໃສ່ຫຼັກການຄວາມຈິງບໍ? ເຫັນໄດ້ຢ່າງຊັດເຈນວ່າບໍ່ແມ່ນ. ພວກເຂົາເຊື່ອວ່າຜູ້ໃດກໍຕາມທີ່ມີເງິນແມ່ນສູງສົ່ງ ແລະ ຍິ່ງໃຫຍ່, ສ່ວນຜູ້ໃດກໍຕາມທີ່ທຸກຍາກແມ່ນຕ່ຳຕ້ອຍ ແລະ ດ້ອຍກວ່າ. ມາດຕະຖານຂອງພວກເຂົາໃນການວັດແທກຜູ້ຄົນກໍຄືເງິນ. ຄົນແບບນັ້ນເປັນຄົນດີບໍ? ຄວາມເປັນມະນຸດຂອງພວກເຂົາເປັນແນວໃດ? (ຄວາມເປັນມະນຸດຂອງພວກເຂົາບໍ່ດີ). ເມື່ອພວກເຂົາເຫັນຄົນລວຍ, ພວກເຂົາກໍຍິ້ມແບບປະຈົບປະແຈງ; ເມື່ອພວກເຂົາເຫັນຄົນທຸກ, ໃບໜ້າຂອງພວກເຂົາກໍມືດຄຶ້ມທັນທີ, ໃບໜ້າຂອງພວກເຂົາປ່ຽນແປງໄວຫຼາຍ! ພວກເຂົາເຕັມໃຈເຖິງຂັ້ນຈະຖືໂຖຍ່ຽວໃຫ້ຄົນລວຍ ແຕ່ບໍ່ເຕັມໃຈແມ່ນແຕ່ຈະຫຍິ້ນນ້ຳຈັກຈອກໃຫ້ຄົນທຸກ. ພວກເຂົາເປັນສິ່ງຖືກສ້າງແບບໃດກັນແທ້? ພວກເຂົາບໍ່ແມ່ນຄົນທີ່ມີລັກສະນະທີ່ຕ່ຳຊ້າບໍ? (ແມ່ນແລ້ວ). ມັນດີບໍທີ່ຄົນແບບນັ້ນຈະເປັນຜູ້ນໍາ? (ບໍ່ດີ). ເປັນຫຍັງຈຶ່ງວ່າບໍ່ດີ? ພວກເຂົາບໍ່ເໝາະສົມສຳລັບບົດບາດຂອງຜູ້ນຳໃນດ້ານໃດແດ່? (ພວກເຂົາບໍ່ມີຫຼັກການໃນວິທີທີ່ພວກເຂົາປະຕິບັດຕໍ່ຜູ້ຄົນ ແລະ ການເລືອກ ແລະ ການໃຊ້ຄົນຂອງພວກເຂົາກໍບໍ່ໄດ້ອີງໃສ່ຫຼັກການຄວາມຈິງ ແຕ່ອີງໃສ່ວ່າຄົນໆນັ້ນມີສະຖານະທາງສັງຄົມ ແລະ ເງິນ ຫຼື ບໍ່. ຖ້າພວກເຂົາກາຍເປັນຜູ້ນຳ, ພວກເຂົາກໍຈະສົ່ງເສີມຜູ້ທີ່ມີສະຖານະ ແລະ ມີເງິນ. ຖ້າຄົນທີ່ໄດ້ຮັບການສົ່ງເສີມເຫຼົ່ານີ້ເປັນຄົນຊົ່ວຮ້າຍ, ແລ້ວຄົນຊົ່ວຮ້າຍກໍຈະມີອຳນາດໃນຄຣິສຕະຈັກ ແລະ ນັ້ນກໍຈະເປັນໄພພິບັດ). ຄົນແບບນັ້ນບໍ່ເໝາະສົມທີ່ຈະເປັນຜູ້ນຳ. ຢ່າງໜຶ່ງກໍຄື ພວກເຂົາມີລັກສະນະທີ່ຕ່ຳຊ້າ ແລະ ພວກເຂົາບໍ່ມີມາດຕະຖານຂອງສະຕິຮູ້ສຶກຜິດຊອບໃນສິ່ງທີ່ພວກເຂົາເຮັດ. ອີກຢ່າງໜຶ່ງກໍຄື ຖ້າພວກເຂົາຖືກແຕ່ງຕັ້ງໃຫ້ເປັນຜູ້ນຳ, ພວກເຂົາກໍຈະປ່ຽນຄຣິສຕະຈັກໃຫ້ກາຍເປັນຄືກັບສັງຄົມ, ຄຣິສຕະຈັກທີ່ພວກເຂົານຳພາກໍຈະກາຍເປັນກຸ່ມສັງຄົມ. ພວກເຂົາຈະສົ່ງເສີມຜູ້ທີ່ຮັ່ງມີ ແລະ ມີອິດທິພົນ, ຜູ້ທີ່ມີຖານະ, ສະຖານະ ແລະ ເສັ້ນສາຍ, ຕະຫຼອດເຖິງຜູ້ທີ່ຈະເລີນຮຸ່ງເຮືອງໃນສັງຄົມ ແລ້ວເຮັດໃຫ້ພວກເຂົາເປັນຫົວໜ້າທີມ ແລະ ຜູ້ກຳກັບດູແລ; ໃນຂະນະທີ່ຢຽບຍ່ຳຊາວນາເຫຼົ່ານັ້ນ, ຄົນທຸກ ແລະ ຄົນທີ່ມີການສຶກສາຕໍ່າ ແລະ ບໍ່ເກັ່ງໃນການເວົ້າຄຳເວົ້າມ່ວນຫູ ແຕ່ມີຄວາມເປັນມະນຸດທີ່ດີ, ມີຂີດຄວາມສາມາດ ແລະ ໄລ່ຕາມເສາະຫາຄວາມຈິງ ແຕ່ມີສະຖານະທາງສັງຄົມຕ່ຳຕ້ອຍ. ສິ່ງນີ້ຈະບໍ່ເຮັດໃຫ້ຄຣິສຕະຈັກເປັນຄືກັບສັງຄົມບໍ? ມັນຈະມີຄວາມແຕກຕ່າງຫຍັງ? ໃນສັງຄົມ, ບໍ່ແມ່ນຜູ້ທີ່ຮັ່ງມີ ແລະ ມີສະຖານະບໍທີ່ມີອຳນາດ? ບໍ່ແມ່ນຜູ້ທີ່ມີຖານະ, ເສັ້ນສາຍ, ອຳນາດ ແລະ ອິດທິພົນບໍທີ່ຄອງສະຖານະ ແລະ ອອກໜ້າອອກຕາໃນທຸກລະດັບ, ທຸກຂົງເຂດ ແລະ ທຸກກຸ່ມໃນສັງຄົມ? ຖ້າເຮືອນຂອງພຣະເຈົ້າເປັນຄືກັບສັງຄົມ, ມັນຍັງຈະເປັນເຮືອນຂອງພຣະເຈົ້າໄດ້ຢູ່ບໍ? ມັນຈະບໍ່ແມ່ນເຮືອນຂອງພຣະເຈົ້າອີກຕໍ່ໄປ ແລະ ບໍ່ສາມາດເອີ້ນວ່າຄຣິສຕະຈັກໄດ້, ມັນຈະເປັນກຸ່ມສັງຄົມ. ຜົນທີ່ຈະຕາມມາຂອງການທີ່ຄົນທີ່ດູຖູກຄົນທຸກ ແລະ ເຂົ້າຂ້າງຄົນລວຍກາຍເປັນຜູ້ນຳກໍຄືສິ່ງນີ້ແທ້ໆ. ຄົນແບບນັ້ນກາຍເປັນລູກແຫຼ້ງຂອງຜູ້ໃດກໍຕາມທີ່ມີສະຖານະ. ບອກເຮົາມາເບິ່ງ, ຄົນທີ່ເຮັດຕົວເປັນລູກແຫຼ້ງມີຫຼັກການໃດໆບໍ? ພວກເຂົາມີຂອບເຂດໃນການປະພຶດຕົນຂອງພວກເຂົາບໍ? (ບໍ່ມີ). ຄົນແບບນັ້ນບໍ່ມີຫຼັກການ ຫຼື ຂອບເຂດໃນການປະພຶດຕົນຂອງພວກເຂົາ. ເມື່ອປະເຊີນກັບສະພາບແວດລ້ອມທີ່ເປັນອັນຕະລາຍ, ພວກເຂົາກໍສາມາດກາຍເປັນຢູດາໄດ້. ຖ້າປະເທດຂອງພວກເຂົາຕ້ອງລົ້ມສະຫຼາຍ, ພວກເຂົາກໍຈະກາຍເປັນຄົນຂາຍຊາດ. ຖ້າພວກເຂົາກາຍເປັນຜູ້ນຳລັດຖະບານ, ພວກເຂົາກໍຈະກາຍເປັນຄົນທໍລະຍົດຊາດ. ພວກເຂົາກໍເປັນສິ່ງຖືກສ້າງປະເພດນີ້ແທ້ໆ! ສະນັ້ນ, ພວກເຂົາຈຶ່ງບໍ່ເໝາະສົມທີ່ຈະເປັນຜູ້ນຳ. ນີ້ກໍຍ້ອນວ່າ ພວກເຂົາຈະບໍ່ເຮັດວຽກງານຕົວຈິງ ແລະ ຈະທຳຮ້າຍອ້າຍເອື້ອຍນ້ອງ, ໂດຍຢຽບຍ່ຳທຸກຄົນທີ່ໄລ່ຕາມເສາະຫາຄວາມຈິງຢ່າງແທ້ຈິງ ແລະ ມີຄວາມເປັນມະນຸດ ໃນຂະນະທີ່ສົ່ງເສີມຜູ້ທີ່ມີຄວາມເປັນມະນຸດທີ່ຊົ່ວຮ້າຍ, ຜູ້ທີ່ຄອງສະຖານະ, ມີຄວາມໂດດເດັ່ນ ແລະ ມີອິດທິພົນໃນສັງຄົມ; ສິ່ງນີ້ຂັດແຍ້ງໂດຍກົງກັບຫຼັກການຂອງເຮືອນຂອງພຣະເຈົ້າໃນການສົ່ງເສີມຜູ້ຄົນ. ຖ້າຄົນແບບນັ້ນໄດ້ປົກຄອງ ແລະ ມີອຳນາດໃນເຮືອນຂອງພຣະເຈົ້າ, ວຽກງານຂອງຄຣິສຕະຈັກຈະສາມາດດຳເນີນໄປຢ່າງລ່ຽນໄຫຼ ແລະ ປາສະຈາກອຸປະສັກໄດ້ບໍ? (ບໍ່ໄດ້). ວຽກງານຂອງຄຣິສຕະຈັກ ແລະ ປະຊາກອນທີ່ພຣະເຈົ້າເລືອກກໍຈະຖືກທຳລາຍດ້ວຍນໍ້າມືຂອງຄົນເຫຼົ່ານີ້. ຄົນເຫຼົ່ານີ້ຈະສົມຮູ້ຮ່ວມຄິດກັນ, ໃຊ້ກັນເອງເພື່ອຜົນປະໂຫຍດ ແລະ ສະໜັບສະໜູນກັນເອງ. ອ້າຍເອື້ອຍນ້ອງທີ່ໄລ່ຕາມເສາະຫາຄວາມຈິງກໍຈະຖືກກີດກັນ ແລະ ຖືກຕັດອອກ, ພວກເຂົາອາດຈະຖືກຈັດໃຫ້ຢູ່ກຸ່ມ B ຫຼື ຖືກຄັດອອກທັງໝົດ, ເຊິ່ງເຮັດໃຫ້ພວກເຂົາບໍ່ມີທາງອອກ. ມັນຈະບໍ່ເປັນແບບນີ້ບໍ? (ແມ່ນແລ້ວ). ຄວາມສຳພັນໃນທ່າມກາງຄົນເຫຼົ່ານີ້ເປັນແນວໃດ? ເມື່ອພວກເຂົາມາລວມຕົວກັນ, ພວກເຂົາກໍເອີ້ນກັນວ່າໝູ່ເພື່ອນ, ເອົາແຂນກອດກັນ ແລະ ໂອ້ອວດກ່ຽວກັບປະຫວັດສາດອັນຮຸ່ງເຮືອງຂອງພວກເຂົາໃນສັງຄົມ, ໂດຍເວົ້າກ່ຽວກັບສິ່ງທີ່ພວກເຂົາສາມາດເຮັດໃຫ້ກັນໄດ້ ແລ້ວກໍຖາມວ່າອີກຝ່າຍສາມາດເຮັດຫຍັງໃຫ້ພວກເຂົາໄດ້ແດ່ ເຊິ່ງເປັນການໃຊ້ກັນເອງເພື່ອຜົນປະໂຫຍດ. ຄົນເຫຼົ່ານີ້ແຕກຕ່າງແນວໃດຈາກຄົນໃນສັງຄົມ? ເມື່ອພວກເຂົາຢູ່ຮ່ວມກັນ, ພວກເຂົາບໍ່ໄດ້ກິນ ແລະ ດື່ມພຣະທຳຂອງພຣະເຈົ້າ, ບໍ່ໄດ້ໂອ້ລົມກ່ຽວກັບຄວາມຈິງ, ບໍ່ໄດ້ໂອ້ລົມກ່ຽວກັບຄວາມເຂົ້າໃຈຈາກປະສົບການສ່ວນຕົວຂອງພວກເຂົາ, ບໍ່ໄດ້ເວົ້າກ່ຽວກັບການຮູ້ຈັກຕົນເອງ ແລະ ບໍ່ໄດ້ໄຈ້ແຍກອຸປະນິໄສທີ່ເສື່ອມຊາມຂອງພວກເຂົາ. ໃນທາງກົງກັນຂ້າມ ພວກເຂົາພັດເວົ້າພຽງແຕ່ເລື່ອງທີ່ວ່າສິ່ງຕ່າງໆດຳເນີນໄປຢ່າງປະສົບຄວາມສຳເລັດແນວໃດສຳລັບພວກເຂົາໃນສັງຄົມ, ສິ່ງທີ່ພວກເຂົາໄດ້ເຮັດເຊິ່ງເຮັດໃຫ້ພວກເຂົາມີໜ້າມີຕາ, ປະຫວັດສາດອັນຮຸ່ງເຮືອງຂອງພວກເຂົາ, ເຈົ້າໜ້າທີ່ຄົນໃດທີ່ພວກເຂົາເຄີຍກິນດື່ມນຳ, ເຈົ້າໜ້າທີ່ຄົນໃດທີ່ພວກເຂົາເຄີຍປະຈົບປະແຈງ, ທຸກສິ່ງທີ່ພວກເຂົາເວົ້າລ້ວນແຕ່ເປັນເລື່ອງເຫຼົ່ານີ້. ຄົນເຫຼົ່ານີ້ເປັນຜູ້ເຊື່ອໃນພຣະເຈົ້າບໍ? ພວກເຂົາແຂ່ງຂັນກັນໃນເລື່ອງສະຖານະ, ພູມຫຼັງ, ຄວາມສາມາດ ແລະ ວິທີການ, ໃນຂະນະທີ່ຍັງສົມຮູ້ຮ່ວມຄິດ ແລະ ໃຊ້ກັນເອງເພື່ອຜົນປະໂຫຍດ, ຄວາມສຳພັນຂອງພວກເຂົາກໍເປັນແບບນີ້ແຫຼະ. ຖ້າເຈົ້າເປັນຄົນທຳມະດາ ຫຼື ເປັນຊາວນາທີ່ບໍ່ສາມາດເຮັດຫຍັງໃຫ້ພວກເຂົາໄດ້, ພວກເຂົາກໍຈະເຫັນວ່າເຈົ້າໄຮ້ຄ່າ, ເປັນຄົນທີ່ພວກເຂົາບໍ່ສັງເກດເຫັນເລີຍ ແລະ ເຈົ້າກໍຈະຖືກເບິ່ງຂ້າມ. ພວກເຂົາເວົ້າກ່ຽວກັບຫຍັງເມື່ອພວກເຂົາຢູ່ຮ່ວມກັນ? ພວກເຂົາສົນທະນາກັນວ່າຍີ່ຫໍ້ເຄື່ອງນຸ່ງໃດອອກສິນຄ້າໃໝ່, ລົດໃໝ່ຄັນໃດຖືກເປີດຕົວ, ໃຜຊື້ເພັດຫຼາຍກະຣັດ, ຊັບສິນຂອງໃຜຖືກປະມູນ, ຫຸ້ນຂອງໃຜຕົກ ຫຼື ຂຶ້ນ, ບໍລິສັດຂອງໃຜເຂົ້າຕະຫຼາດຫຼັກຊັບ, ໃຜໄປປະຈົບປະແຈງເຈົ້າໜ້າທີ່ລັດຖະບານ, ໃຜສົມຮູ້ຮ່ວມຄິດກັບພັກພວກໃດ, ໃຜໃຫ້ຂອງຂວັນຫຼາຍປານໃດ ແລະ ໃຊ້ເງິນຫຼາຍປານໃດເພື່ອເຮັດບາງສິ່ງໃຫ້ສຳເລັດ, ມັນລ້ວນແຕ່ເປັນເລື່ອງເຫຼົ່ານີ້ທັງໝົດ. ບອກເຮົາມາເບິ່ງວ່າ ສິ່ງນີ້ບໍ່ເປັນຕາໜ້າລັງກຽດບໍ? ຖ້າພວກເຂົາເວົ້າກ່ຽວກັບເລື່ອງເຫຼົ່ານີ້ຢູ່ໃນຄຣິສຕະຈັກຢູ່ສະເໝີ, ຊີວິດຄຣິສຕະຈັກ ແລະ ວຽກງານຂອງຄຣິສຕະຈັກຈະບໍ່ຖືກພວກເຂົາລົບກວນ ແລະ ທຳລາຍບໍ? ບອກເຮົາມາເບິ່ງວ່າ ຄົນແບບນັ້ນສາມາດຖືກເລືອກໃຫ້ເປັນຜູ້ນຳໄດ້ບໍ? (ບໍ່ໄດ້). ພວກເຂົາເປັນຄົນສວຍໂອກາດ. ຫຼັງຈາກທີ່ພວກເຈົ້າຄົ້ນພົບຄົນແບບນັ້ນໃນຄຣິສຕະຈັກ, ພວກເຈົ້າຄວນເປີດໂປງພວກເຂົາ ແລະ ຊຳລະລ້າງພວກເຂົາອອກໄປ ນັ້ນກໍຄື ເຮືອນຂອງພຣະເຈົ້າບໍ່ເກັບຄົນແບບນັ້ນໄວ້. ຄົນສວຍໂອກາດໃນເຮືອນຂອງພຣະເຈົ້າພຽງແຕ່ຢູ່ທີ່ນັ້ນເພື່ອເຮັດແບບພໍແລ້ວມືແລ້ວຕີນ ແລະ ຫຼອກລວງເອົາພອນ. ພວກເຂົາບໍ່ຍອມຮັບຄວາມຈິງເລີຍ ແລະ ບໍ່ຍອມຮັບສິ່ງໃດໆທີ່ເປັນບວກ. ຍິ່ງໄປກວ່ານັ້ນ, ຄົນເຫຼົ່ານີ້ປະຕິບັດໜ້າທີ່ຂອງພວກເຂົາໂດຍບໍ່ມີຄວາມຈິງໃຈເລີຍ; ພວກເຂົາບໍ່ຕ້ອງການສະລະຕົນເອງເລີຍ ແລະ ພຽງແຕ່ຕ້ອງການໄດ້ຮັບຜົນປະໂຫຍດເທົ່ານັ້ນ. ຖ້າບໍ່ມີຜົນປະໂຫຍດ, ພວກເຂົາກໍຈະບໍ່ເຮັດຫຍັງເລີຍ. ໃນຂະນະທີ່ອ້າຍເອື້ອຍນ້ອງກຳລັງຈົດຈໍ່ຢູ່ກັບການປະຕິບັດໜ້າທີ່ຂອງພວກເຂົາ ແລະ ເຮັດວຽກຢ່າງດຸໝັ່ນ, ພວກເຂົາກໍປະຖິ້ມໜ້າທີ່ຂອງພວກເຂົາ ແລະ ເຮັດໃຫ້ຕົນເອງຫຍຸ້ງຢູ່ກັບເລື່ອງສ່ວນຕົວ, ເຖິງຂັ້ນໝົກມຸ້ນຢູ່ກັບການກິນ, ການດື່ມ ແລະ ການມ່ວນຊື່ນ. ພວກເຂົາຍັງມັກຈະເຂົ້າອິນເຕີເນັດ ແລະ ໃຊ້ເວລາຫຼາຍໃນການຄົ້ນຄວ້າສິ່ງທີ່ພວກເຂົາມັກ ຫຼື ຕ້ອງການທີ່ສຸດ ເຊັ່ນ: ແຟຊັນ, ຄວາມງາມ ແລະ ການແຕ່ງຜົມ ຕະຫຼອດເຖິງຜະລິດຕະພັນຫຼູເພື່ອສຸຂະພາບ. ບໍ່ວ່າພວກເຂົາຈະໄປໃສ, ພວກເຂົາກໍຍ່າງອວດອົ່ງ ແລະ ຫຼອກລວງຄົນອື່ນ; ພວກເຂົາຊອກຫາຄົນປະເພດດຽວກັນກັບພວກເຂົາ ແລະ ເມື່ອພວກເຂົາພົບຄົນທີ່ຄ້າຍຄືກັນ, ພວກເຂົາກໍຈະເຂົ້າກັນໄດ້ດີກັບຄົນເຫຼົ່ານັ້ນທັນທີ. ພວກເຂົາບໍ່ສາມາດເຂົ້າກັນໄດ້ກັບອ້າຍເອື້ອຍນ້ອງທີ່ແທ້ຈິງ ແລະ ໃນຄຣິສຕະຈັກ ພວກເຂົາກໍເປັນຄົນທີ່ເຂົ້າກັບໃຜບໍ່ໄດ້ ແລະ ບໍ່ແມ່ນມະນຸດ. ເມື່ອເຫັນຄົນແບບນັ້ນ, ພວກເຈົ້າຕ້ອງຢູ່ໃຫ້ຫ່າງຈາກພວກເຂົາ. ຍິ່ງໄປກວ່ານັ້ນ, ຖ້າຄົນສ່ວນໃຫຍ່ ຫຼື ຜູ້ນຳຂອງພວກເຈົ້າບໍ່ມີຄວາມສາມາດໃນການ ແຍກແຍະ ແລະ ຍັງຄົງຖືວ່າພວກເຂົາເປັນອ້າຍເອື້ອຍນ້ອງທີ່ເຊື່ອຢ່າງແທ້ຈິງ, ພວກເຈົ້າກໍຕ້ອງກ້າວອອກມາເພື່ອເປີດໂປງຄົນເຫຼົ່ານັ້ນ ແລະ ຊຳລະລ້າງຄົນແບບນັ້ນອອກໄປ. ຕອນນີ້ພວກເຈົ້າເຂົ້າໃຈແລ້ວບໍ? ເປັນຫຍັງຄົນແບບນັ້ນຈຶ່ງຕ້ອງຖືກຊຳລະລ້າງອອກໄປ? (ເພາະວ່າຄົນແບບນັ້ນກໍ່ໃຫ້ເກີດການລົບກວນໃນຄຣິສຕະຈັກໄດ້ງ່າຍ, ນຳເອົາບັນຍາກາດທີ່ເປັນລົບເຂົ້າມາ ແລະ ສາມາດສົ່ງຜົນກະທົບຕໍ່ຄົນອື່ນໃນການປະຕິບັດໜ້າທີ່ຂອງພວກເຂົາ ແລະ ການໄລ່ຕາມເສາະຫາຄວາມຈິງໄດ້). ຖືກຕ້ອງແລ້ວ, ພວກເຂົາທຳລາຍບັນຍາກາດຂອງຄຣິສຕະຈັກ. ພວກເຂົາບໍ່ໄດ້ໄລ່ຕາມເສາະຫາຄວາມຈິງດ້ວຍຕົນເອງ ແລະ ຍັງສົ່ງຜົນກະທົບຕໍ່ຄົນອື່ນ ເຊິ່ງເປັນການຖ່ວງດຶງຄົນເຫຼົ່ານັ້ນໄວ້. ສຳລັບການເຮັດວຽກທີ່ມີມູນຄ່າໜຶ່ງໂດລາ, ພວກເຂົາຮຽກຮ້ອງຄ່າຈ້າງສິບໂດລາ. ການໃຊ້ຄົນແບບນັ້ນຍັງບໍ່ຄຸ້ມຄ່າເທົ່າກັບການລ້ຽງໝາຊ້ຳ. ຢ່າງໜ້ອຍໝາກໍສາມາດເຝົ້າເຮືອນ ແລະ ຈົງຮັກພັກດີຕໍ່ເຈົ້າຂອງມັນໄດ້! ມັນບໍ່ໄດ້ໃຊ້ກົນອຸບາຍທີ່ຊົ່ວຮ້າຍລັບຫຼັງ ແລະ ເຈົ້າກໍບໍ່ຈຳເປັນຕ້ອງກັງວົນວ່າມັນຈະສ້າງບັນຫາໃນພາຍຫຼັງ. ຜົນສະທ້ອນຈະເປັນແນວໃດ ຖ້າຄຣິສຕະຈັກອະນຸຍາດໃຫ້ມີຄົນທີ່ດູຖູກຄົນທຸກ ແລະ ເຂົ້າຂ້າງຄົນລວຍ? ພວກເຂົາສາມາດຊ່ວຍເຫຼືອປະຊາກອນທີ່ພຣະເຈົ້າເລືອກໄດ້ບໍ? ພວກເຂົາສາມາດເປັນປະໂຫຍດຕໍ່ຄົນອື່ນໄດ້ບໍ? (ບໍ່ໄດ້). ຫຼັງຈາກທີ່ພວກເຂົາຖືກເປີດເຜີຍ ແລະ ຄົນອື່ນເບິ່ງພວກເຂົາອອກແລ້ວ, ພວກເຂົາກໍຄວນຖືກຊຳລະລ້າງອອກໄປ. ຖ້າປ່ອຍໃຫ້ພວກເຂົາຢູ່ຕໍ່ໄປ, ພວກເຂົາກໍຈະມີແຕ່ຂັດຂວາງ ແລະ ລົບກວນ, ມີແຕ່ສ້າງບັນຫາ ແລະ ມີແຕ່ນຳເອົາຄວາມຫາຍະນະມາສູ່ຄຣິສຕະຈັກ. ຖ້າເຈົ້າລໍຖ້າຈົນກວ່າພວກເຂົາຈະສ້າງໄພພິບັດຄັ້ງໃຫຍ່ ແລ້ວຈຶ່ງຄ່ອຍມາຕາມເກັບກວດຜົນເສຍຫາຍໃນພາຍຫຼັງ, ນັ້ນກໍຈະເປັນເລື່ອງທີ່ຫຍຸ້ງຍາກຫຼາຍ. ພວກເຮົາບໍ່ຕ້ອງການບັນຫາ; ພວກເຮົາບໍ່ຢາກກັງວົນກ່ຽວກັບເລື່ອງນັ້ນເລີຍ. ມີໜ້າວຽກ ແລະ ໜ້າທີ່ຫຼາຍຢ່າງທີ່ຜູ້ຄົນຄວນເຮັດ, ຢ່າເອົາບັນຫາເຫຼົ່ານີ້ມາໃສ່ຕົວ.

ການປະຈົບປະແຈງຜູ້ທີ່ມີອຳນາດ

ມີຄົນອີກປະເພດໜຶ່ງ: ຄົນທີ່ມັກປະຈົບປະແຈງຜູ້ທີ່ມີອຳນາດ. ຄົນທີ່ປະຈົບປະແຈງຜູ້ທີ່ມີອຳນາດເປັນຄົນດີ ຫຼື ບໍ່ດີ? (ພວກເຂົາບໍ່ດີ). ພວກເຂົາບໍ່ດີໃນດ້ານໃດແດ່? ຄົນປະເພດນີ້ເປັນຄົນທີ່ມັກດູຖູກຄົນອື່ນທີ່ສຸດ. ເມື່ອພວກເຂົາເຫັນຄົນທີ່ມີສະຖານະ, ພວກເຂົາກໍພະຍາຍາມທຸກວິທີທາງເພື່ອປະຈົບປະແຈງຄົນເຫຼົ່ານັ້ນຢູ່ສະເໝີ; ພວກເຂົາເປັນຝ່າຍເລີ່ມລົມກັບຄົນເຫຼົ່ານັ້ນ ແລະ ເປີດໃຈກັບພວກເຂົາ, ຕັກອາຫານໃຫ້ພວກເຂົາ, ຊັກເສື້ອຜ້າໃຫ້ພວກເຂົາ ແລະ ອະນາໄມໃຫ້ພວກເຂົາ. ບໍ່ມີຫຍັງທີ່ພວກເຂົາບໍ່ເຕັມໃຈເຮັດ. ຖ້າເຈົ້າບໍ່ມີສະຖານະ, ພວກເຂົາກໍທຳທ່າເປັນບໍ່ເຫັນເຈົ້າ ແລະ ຖ້າເຈົ້າເປັນຝ່າຍເລີ່ມເຂົ້າຫາພວກເຂົາ, ເມື່ອພວກເຂົາເຫັນເຈົ້າ, ສີໜ້າຂອງພວກເຂົາກໍຈະບູດບ້ຽວໃນທັນທີ. ຄົນແບບນັ້ນເປັນຄົນດີບໍ? ບັນຫາປະເພດນີ້ຈັດຢູ່ໃນດ້ານໃດ? (ຄົນປະເພດນີ້ມີລັກສະນະທີ່ຕໍ່າຊ້າ ແລະ ມີຄວາມເປັນມະນຸດທີ່ບໍ່ດີ). ຄວາມເປັນມະນຸດຂອງພວກເຂົາບໍ່ດີ ແລະ ລັກສະນະຂອງພວກເຂົາກໍຕ່ຳຊ້າ. ຄວາມເປັນມະນຸດຂອງພວກເຂົາບໍ່ດີເຖິງລະດັບໃດ? (ພວກເຂົາບໍ່ມີຄວາມສຸດຈະລິດ ຫຼື ກຽດສັກສີ). ຄົນທີ່ຕັ້ງໜ້າຕັ້ງຕາປະຈົບປະແຈງຜູ້ທີ່ມີອຳນາດເປັນຄົນດີບໍ? (ບໍ່). ແລ້ວພວກເຂົາເປັນຄົນປະເພດໃດ? ລັກສະນະຂອງຄົນທີ່ມັກປະຈົບປະແຈງຜູ້ທີ່ມີອຳນາດເປັນແນວໃດ? ພວກເຂົາມີສອງໜ້າທີ່ແຕກຕ່າງກັນເມື່ອປະຕິບັດຕໍ່ຄົນໆດຽວກັນ. ພວກເຂົາບໍ່ຢ້ານວ່າຄົນອື່ນຈະເບິ່ງອອກ ແລະ ເຖິງຂັ້ນປ່ອຍໃຫ້ດ້ານເຫຼົ່ານີ້ຂອງພວກເຂົາສະແດງອອກມາຢ່າງເປີດເຜີຍ. ຄົນເຫຼົ່ານີ້ມີຄວາມຮູ້ສຶກເຖິງຄວາມສຸດຈະລິດ ຫຼື ຄວາມອັບອາຍບໍ? (ບໍ່ມີ). ຄົນເຫຼົ່ານີ້ທີ່ບໍ່ມີຄວາມຮູ້ສຶກເຖິງຄວາມສຸດຈະລິດ ຫຼື ຄວາມອັບອາຍສາມາດຖືກຈັດປະເພດວ່າເປັນຄົນຊົ່ວຮ້າຍໄດ້ບໍ? (ໄດ້). ເປັນຫຍັງພວກເຂົາຈຶ່ງສາມາດຖືກຈັດປະເພດວ່າເປັນຄົນຊົ່ວຮ້າຍໄດ້? ພວກເຂົາມີສອງໜ້າທີ່ແຕກຕ່າງກັນໃນວິທີທີ່ພວກເຂົາປະຕິບັດຕໍ່ຄົນອື່ນ. ໃຫ້ພວກເຮົາວິເຄາະຮາກເຫງົ້າຂອງສອງໜ້າທີ່ແຕກຕ່າງກັນນີ້. ຄົນເຫຼົ່ານີ້ຮັກສະຖານະເປັນພິເສດ ແລະ ພວກເຂົາຮັກຄົນທີ່ມີຖານະ ແລະ ອຳນາດ. ເມື່ອພວກເຂົາເຫັນຄົນທີ່ມີສະຖານະ, ພວກເຂົາທຸກຄົນກໍຍິ້ມແຍ້ມແຈ່ມໃສ, ເຊື່ອຟັງຢ່າງສິ້ນເຊີງ; ພວກເຂົາປະຈົບປະແຈງ ແລະ ເອົາໃຈພວກເຂົາໂດຍບໍ່ລັງເລໃຈ ແລະ ຍົກຍໍປໍປັ້ນພວກເຂົາໂດຍບໍ່ມີຢາງອາຍ. ບໍ່ວ່າເປົ້າໝາຍຂອງພວກເຂົາແມ່ນເພື່ອປະຈົບປະແຈງຄົນເຫຼົ່ານັ້ນ ຫຼື ພວກເຂົາມີເຈດຕະນາແອບແຝງທີ່ຕ້ອງການໄດ້ຮັບການໃຫ້ຄຸນຄ່າ ແລະ ໄດ້ຮັບການເລື່ອນຕຳແໜ່ງກໍຕາມ, ທັດສະນະຄະຕິຂອງພວກເຂົາທີ່ມີຕໍ່ຄົນອື່ນກໍເປັນບັນຫາ ແລະ ລະເມີດຫຼັກການຄວາມຈິງ. ແລ້ວເປັນຫຍັງພວກເຂົາຈຶ່ງມີທັດສະນະຄະຕິແບບນີ້ຕໍ່ຄົນທີ່ມີສະຖານະ? (ເພື່ອຜົນປະໂຫຍດຂອງພວກເຂົາເອງ). ສິ່ງນີ້ພິສູດໃຫ້ເຫັນວ່າພວກເຂົາຮັກສະຖານະເປັນພິເສດ. ພວກເຂົາເອງຂາດຄວາມສາມາດ ຫຼື ບໍ່ມີຄຸນສົມບັດ, ເງື່ອນໄຂ ຫຼື ໂອກາດທີ່ຈະໄດ້ຮັບສະຖານະ. ເຖິງຢ່າງໃດກໍຕາມ, ໂດຍການປະຈົບປະແຈງ ແລະ ເຂົ້າໃກ້ຜູ້ທີ່ມີສະຖານະ, ພວກເຂົາກໍສາມາດຕອບສະໜອງຄວາມປາຖະໜາຢາກໄດ້ສະຖານະຂອງພວກເຂົາໄດ້. ສະນັ້ນ, ພວກເຂົາຈຶ່ງສາມາດປະຈົບປະແຈງ ແລະ ຍົກຍໍປໍປັ້ນຄົນອື່ນໂດຍບໍ່ລັງເລໃຈ ຫຼື ບໍ່ມີຄວາມອັບອາຍ. ລັກສະນະຂອງພວກເຂົາຂ້ອນຂ້າງຕ່ຳຊ້າ. ພວກເຂົາບໍ່ສົນໃຈວ່າຄົນທີ່ມີສະຖານະນັ້ນເປັນຄົນປະເພດໃດ ແລະ ພວກເຂົາກໍບໍ່ແຍກແຍະວ່າຄວາມເປັນມະນຸດຂອງຄົນໆນີ້ດີ ຫຼື ບໍ່ດີ ຫຼື ວ່າຄົນໆນີ້ຊົ່ວຮ້າຍ ຫຼື ບໍ່. ຕາບໃດທີ່ຄົນໆນີ້ມີສະຖານະ ຫຼື ເງິນ, ເຖິງແມ່ນວ່າພວກເຂົາຈະເປັນຄົນຊົ່ວຮ້າຍກໍຕາມ, ພວກເຂົາກໍຍັງຈະປະຈົບປະແຈງຄົນເຫຼົ່ານັ້ນຢູ່ດີ. ພວກເຂົາບໍ່ໄດ້ປາສະຈາກຫຼັກການຢ່າງສິ້ນເຊີງບໍ? (ແມ່ນແລ້ວ). ສຳລັບພວກເຂົາແລ້ວ, ແມ່ນຫຍັງກໍຕາມທີ່ຄົນທີ່ມີສະຖານະຈະເວົ້າກໍຖືກຕ້ອງ ແລະ ດີ ແລະ ບໍ່ວ່າພວກເຂົາຈະເວົ້າໃນວິທີໃດກໍສາມາດຍອມຮັບໄດ້. ຕາບໃດທີ່ຄົນໃດໜຶ່ງມີສະຖານະ, ພວກເຂົາກໍຈະດີຕໍ່ຄົນນັ້ນ. ພວກເຂົາຂາດຫຼັກການຢ່າງສິ້ນເຊີງ ແລະ ພວກເຂົາກໍດີຕໍ່ຄົນນັ້ນຢ່າງຜິດປົກກະຕິ. ພວກເຂົາບໍ່ມີຄວາມຮູ້ສຶກເຖິງຄວາມສຸດຈະລິດ ຫຼື ຄວາມອັບອາຍໃຫ້ເວົ້າເຖິງເລີຍແມ່ນແຕ່ໜ້ອຍດຽວ. ພວກເຂົາບໍ່ສົນໃຈວ່າຄົນອື່ນຈະເບິ່ງ ຫຼື ປະເມີນພວກເຂົາແນວໃດ. ມັນບໍ່ສຳຄັນສຳລັບພວກເຂົາເລີຍວ່າຄົນອື່ນຈະຄິດແນວໃດກັບພວກເຂົາ. ພວກເຂົາຄິດໃນໃຈວ່າ “ຂ້ອຍພຽງແຕ່ມັກຄົນທີ່ມີສະຖານະ. ຂ້ອຍພຽງແຕ່ຢາກດີຕໍ່ພວກເຂົາ. ການມີສະຖານະຜິດບ່ອນໃດ? ພວກເຈົ້າທີ່ບໍ່ມີສະຖານະບໍ່ຄູ່ຄວນກັບຄວາມກະລຸນາຂອງຂ້ອຍດອກ!” ຄົນແບບນີ້ບໍ່ມີຫຼັກການ ຫຼື ກຽດສັກສີ. ພວກເຂົາບໍ່ສົນໃຈວ່າຄົນອື່ນຈະເບິ່ງພວກເຂົາແນວໃດ ແລະ ບໍ່ສົນໃຈວ່າພຣະເຈົ້າຈະປະເມີນພວກເຂົາແນວໃດ. ຄົນເຫຼົ່ານີ້ຄືຄົນທີ່ມີລັກສະນະທີ່ຕ່ຳຊ້າ. ໃນການກະທຳແບບນີ້, ສະຕິຮູ້ສຶກຜິດຊອບຂອງພວກເຂົາບໍ່ຮູ້ສຶກຫຍັງເລີຍ ແລະ ເຫດຜົນຂອງພວກເຂົາກໍບໍ່ມີມາດຕະຖານສຳລັບການຕັດສິນ. ພວກເຂົາບໍ່ມີມາດຕະຖານຂັ້ນຕ່ຳ ແລະ ພວກເຂົາກໍບໍ່ມີຈຸດຢືນໃນວິທີທີ່ພວກເຂົາປະພຶດຕົນ. ເມື່ອພົບກັບຄົນທີ່ມີສະຖານະ, ພວກເຂົາກໍຫວາດກົວ ແລະ ໝອບຄານໃນທັນທີ ແລະ ກາຍເປັນຄືກັບທາດ, ໂດຍຮັບຖານະເປັນລູກນ້ອງທີ່ຍອມຈຳນົນຂອງພວກເຂົາ. ໃຜກໍຕາມທີ່ມີສະຖານະກໍຈະກາຍເປັນນາຍຂອງພວກເຂົາ. ຄົນແບບນັ້ນມີຄວາມສຸດຈະລິດ ຫຼື ກຽດສັກສີບໍ? (ບໍ່ມີ). ພວກເຂົາເຖິງຂັ້ນສາມາດປະຈົບປະແຈງຢ່າງໜ້າລັງກຽດທີ່ສຸດຕໍ່ຄົນທີ່ມີສະຖານະ ແລະ ພວກເຂົາກ້າເຮັດແບບນັ້ນຕໍ່ໜ້າຄົນຈຳນວນຫຼາຍ. ພວກເຂົາບໍ່ສົນໃຈມຸມມອງຂອງຄົນອື່ນ ຫຼື ຄົນອື່ນເບິ່ງພວກເຂົາແນວໃດ ແລະ ພວກເຂົາພຽງແຕ່ແນໃສ່ເພື່ອຕອບສະໜອງຄວາມປາຖະໜາຂອງພວກເຂົາເອງເທົ່ານັ້ນ. ນີ້ຄືວິທີທີ່ພວກເຂົາປະຕິບັດຕໍ່ຄົນທີ່ມີສະຖານະ. ແຕ່ຈະເກີດຫຍັງຂຶ້ນເມື່ອຄົນທີ່ມີສະຖານະສູນເສຍມັນໄປ? ແລ້ວພວກເຂົາກໍຈະປ່ຽນໜ້າ. ແລ້ວພວກເຂົາປະຕິບັດຕໍ່ຄົນໆນີ້ແນວໃດ? (ພວກເຂົາເລີ່ມເມີນເສີຍຕໍ່ພວກເຂົາໃນທັນທີ). ສີໜ້າຂອງພວກເຂົາບູດບ້ຽວລົງໃນທັນທີ ແລະ ທັດສະນະຄະຕິຂອງພວກເຂົາກໍແຕກຕ່າງກັນຢ່າງສິ້ນເຊີງ: “ເຈົ້າໄດ້ສູນເສຍສະຖານະຂອງເຈົ້າໄປແລ້ວ ແລະ ເຈົ້າຍັງຢາກໃຫ້ຂ້ອຍດີຕໍ່ເຈົ້າຢູ່ບໍ? ຝັນໄປເຖາະ!” ຖ້າຄົນທີ່ສູນເສຍສະຖານະຂໍໃຫ້ພວກເຂົາຖອກນ້ຳໃຫ້ແກ້ວໜຶ່ງ, ພວກເຂົາກໍເມີນເສີຍຕໍ່ຄົນເຫຼົ່ານັ້ນ. ຖ້າພວກເຂົາຂໍໃຫ້ຄົນເຫຼົ່ານັ້ນຊ່ວຍເຫຼືອ, ພວກເຂົາກໍເມີນເສີຍຕໍ່ຄົນເຫຼົ່ານັ້ນ. ຖ້າພວກເຂົາຕ້ອງການລົມເປີດໃຈກັບຄົນເຫຼົ່ານັ້ນ, ພວກເຂົາກໍເວົ້າວ່າ “ເຈົ້າຄູ່ຄວນບໍ? ເຈົ້າມີຄຸນສົມບັດທີ່ຈະລົມກັບຂ້ອຍບໍ? ເຈົ້າຄິດວ່າເຈົ້າເປັນໃຜ?” ອຸປະນິໄສຂອງພວກເຂົາໂຫດຮ້າຍສໍ່າໃດ! ການບໍ່ມີສະຖານະເປັນອາຊະຍາກຳບໍ? ຄົນເຮົາປ່ຽນໄປບໍ ຫຼັງຈາກທີ່ພວກເຂົາຖືກປົດອອກຈາກຕຳແໜ່ງທາງການຂອງພວກເຂົາ? ພວກເຂົາຍັງບໍ່ແມ່ນຄົນເດີມບໍ? ເປັນຫຍັງຕອນນີ້ພວກເຂົາຈຶ່ງບໍ່ຄູ່ຄວນທີ່ຈະລົມກັບຄົນແບບນັ້ນ? ເປັນຫຍັງຄົນແບບນັ້ນຈຶ່ງບໍ່ສາມາດຊ່ວຍເຫຼືອພວກເຂົາໄດ້? ເຖິງແມ່ນວ່າມັນຈະເປັນສັດທີ່ຕົກຢູ່ໃນຄວາມຍາກລຳບາກ ທີ່ຕ້ອງການຄວາມຊ່ວຍເຫຼືອຈາກມະນຸດ, ດ້ວຍສະຕິຮູ້ສຶກຜິດຊອບແລ້ວ ຜູ້ຄົນກໍຍັງຄວນຊ່ວຍເຫຼືອ, ເບິ່ງແຍງມັນຢ່າງອ່ອນໂຍນ ແລະ ເອົາໃຈໃສ່ມັນ, ແລ້ວນັບປະສາຫຍັງກັບມະນຸດ? ແຕ່ພວກເຂົາພັດຂາດແມ່ນແຕ່ຄວາມເມດຕາຂອງມະນຸດພຽງເລັກນ້ອຍນີ້. ນອກເໜືອຈາກການສະແດງອອກເຫຼົ່ານີ້ແລ້ວ ບາງຄົນກໍຍິ່ງໄປໄກກວ່ານັ້ນ. ພວກເຂົາຄິດໃນໃຈວ່າ “ແຕ່ກ່ອນ ຂ້ອຍດີກັບເຈົ້າກໍເພາະວ່າເຈົ້າມີສະຖານະ. ຕອນນີ້ເຈົ້າໄດ້ສູນເສຍສະຖານະຂອງເຈົ້າໄປແລ້ວ ເຈົ້າຍັງຫວັງໃຫ້ຂ້ອຍເຄົາລົບເຈົ້າ ແລະ ໄວ້ໜ້າເຈົ້າ, ເພື່ອຫຼີກລ່ຽງການເຮັດໃຫ້ເຈົ້າຕົກຢູ່ໃນສະຖານະການທີ່ໜ້າອຶດອັດໃນລະຫວ່າງການສົນທະນາ ແລະ ເຊື່ອຟັງຄຳສັ່ງຂອງເຈົ້າຄືແຕ່ກ່ອນຢູ່ບໍ? ບໍ່ມີທາງເດັດຂາດ! ເຈົ້າຄວນຈະຮູ້ສຶກຂອບໃຈທີ່ຂ້ອຍບໍ່ຢຽບຍ່ຳເຈົ້າ!” ພວກເຂົາເປັນສິ່ງຖືກສ້າງແບບໃດກັນແທ້? ເມື່ອຄົນໃດໜຶ່ງຕົກຢູ່ໃນຄວາມຍາກລຳບາກ, ພວກເຂົາບໍ່ພຽງແຕ່ເມີນເສີຍຕໍ່ຄົນເຫຼົ່ານັ້ນ ແຕ່ພວກເຂົາຍັງຢຽບຍ່ຳຄົນເຫຼົ່ານັ້ນຢູ່ລັບຫຼັງອີກດ້ວຍ ໂດຍຊອກຫາໂອກາດທີ່ຈະລັງແກ ແລະ ກົດຂີ່ພວກເຂົາ. ພວກເຂົາເປັນຄົນປະເພດໃດ? (ພວກເຂົາເປັນຄົນຊົ່ວຮ້າຍ). ໂສມໜ້າທີ່ແທ້ຈິງຂອງພວກເຂົາໃນຖານະຄົນຊົ່ວຮ້າຍກໍປາກົດອອກມາແບບນີ້ ບໍ່ແມ່ນບໍ? ຕໍ່ຄົນທີ່ມີສະຖານະ, ພວກເຂົາປະພຶດຕົນຄືກັບລູກນ້ອງທີ່ຍອມຈຳນົນ, ປະພຶດຕົນຢ່າງລະມັດລະວັງ, ທັກທາຍຄົນເຫຼົ່ານັ້ນດ້ວຍຮອຍຍິ້ມ. ພວກເຂົາເກັ່ງໃນການເຫັນດີເຫັນງາມກັບຄົນອື່ນຢ່າງປະຈົບປະແຈງ. ຖ້າເຈົ້າໜ້າທີ່ບາງຄົນເວົ້າວ່າສາມາດປູກມັນຝຣັ່ງຢູ່ເທິງດວງຈັນໄດ້, ພວກເຂົາກໍຈະເວົ້າເສີມວ່າ “ມັນຝຣັ່ງທີ່ປູກຢູ່ເທິງດວງຈັນແຊບແທ້ໆ!” ແຕ່ເມື່ອເຈົ້າໜ້າທີ່ຄົນນັ້ນສູນເສຍສະຖານະຂອງພວກເຂົາ ທັດສະນະຄະຕິຂອງພວກເຂົາກໍປ່ຽນໄປຢ່າງສິ້ນເຊີງ. ບໍ່ວ່າຕອນນີ້ອະດີດເຈົ້າໜ້າທີ່ຄົນນັ້ນຈະເວົ້າຫຍັງກໍຕາມ ເຖິງແມ່ນວ່າມັນຈະຖືກຕ້ອງກໍຕາມ ພວກເຂົາກໍຈະບໍ່ຟັງ. ເຖິງແມ່ນວ່າອະດີດເຈົ້າໜ້າທີ່ຄົນນີ້ຈະມີຄວາມເຂົ້າໃຈທີ່ແທ້ຈິງກໍຕາມ ພວກເຂົາກໍເມີນເສີຍຕໍ່ມັນ ແລະ ປະຕິເສດທີ່ຈະຍອມຮັບມັນ ໂດຍພຽງແຕ່ເບິ່ງວ່າອະດີດເຈົ້າໜ້າທີ່ຄົນນີ້ຂັດຫູຂັດຕາ. ໃນໃຈຂອງພວກເຂົາ ພວກເຂົາຄິດວ່າ “ເຈົ້າບໍ່ມີສະຖານະ ສະນັ້ນບໍ່ວ່າເຈົ້າຈະເວົ້າຫຍັງກໍບໍ່ມີນ້ຳໜັກ. ເຖິງແມ່ນວ່າສິ່ງທີ່ເຈົ້າເວົ້າຈະຖືກຕ້ອງກໍຕາມ ແລ້ວມັນຈະມີປະໂຫຍດຫຍັງ? ເຖິງແມ່ນວ່າເຈົ້າຈະມີຄວາມເປັນຈິງຄວາມຈິງກໍຕາມ ຂ້ອຍກໍຍັງບໍ່ມັກເຈົ້າຢູ່ດີ. ຂ້ອຍພຽງແຕ່ເພີດເພີນກັບການຢຽບຍ່ຳຄົນທີ່ບໍ່ມີສະຖານະ, ຖ້າຂ້ອຍບໍ່ຢຽບຍ່ຳພວກເຂົາ ມັນກໍເປັນການເສຍໂອກາດລ້າໆ!” ພວກເຂົາເປັນສິ່ງຖືກສ້າງແບບໃດກັນແທ້? ຖ້າເຈົ້າບໍ່ມີສະຖານະ ພວກເຂົາກໍຈະເບິ່ງວ່າເຈົ້າຂັດຫູຂັດຕາ. ບໍ່ວ່າເຈົ້າຈະດີຕໍ່ພວກເຂົາສໍ່າໃດກໍຕາມ ມັນກໍໄຮ້ປະໂຫຍດ. ບໍ່ວ່າເຈົ້າຈະປະຕິບັດຕໍ່ພວກເຂົາຢ່າງເທົ່າທຽມກັນກັບເຈົ້າ ແລະ ປະຕິບັດຕໍ່ພວກເຂົາຕາມຫຼັກການແນວໃດກໍຕາມ ມັນກໍບໍ່ສາມາດປ່ຽນແປງທັດສະນະຄະຕິຂອງພວກເຂົາທີ່ມີຕໍ່ເຈົ້າໄດ້. ຄົນແບບນັ້ນມີຄວາມເປັນມະນຸດບໍ? (ບໍ່ມີ). ການສະແດງອອກເຖິງການຂາດຄວາມເປັນມະນຸດຂອງພວກເຂົາແມ່ນຫຍັງ? ມັນບໍ່ແມ່ນຄວາມໂຫດຮ້າຍບໍ? (ແມ່ນແລ້ວ). ອຸປະນິໄສຂອງຄົນທີ່ມັກປະຈົບປະແຈງຜູ້ທີ່ມີອຳນາດນັ້ນໂຫດຮ້າຍທີ່ສຸດ ແລະ ເຮົາລັງກຽດຄົນແບບນັ້ນແທ້ໆ. ໃນສາຍຕາຂອງຄົນແບບນັ້ນ ເມື່ອເຈົ້າມີສະຖານະ ຂໍ້ບົກຜ່ອງ ແລະ ຈຸດອ່ອນຂອງເຈົ້າລ້ວນແຕ່ຖືກເບິ່ງວ່າເປັນຂໍ້ດີ ແລະ ຈຸດແຂງ. ແຕ່ເມື່ອເຈົ້າບໍ່ມີສະຖານະ ຈຸດແຂງ ແລະ ຂໍ້ດີຂອງເຈົ້າລ້ວນແຕ່ຖືກເບິ່ງວ່າເປັນຂໍ້ບົກຜ່ອງ ແລະ ຈຸດອ່ອນ. ບໍ່ວ່າເຈົ້າຈະເວົ້າຫຍັງກໍບໍ່ມີນ້ຳໜັກ ແລະ ພວກເຂົາເບິ່ງທຸກຢ່າງກ່ຽວກັບເຈົ້າວ່າຂັດຫູຂັດຕາໄປໝົດ. ພວກເຂົາຕ້ອງການລັງແກເຈົ້າ, ຢຽບຍ່ຳເຈົ້າ ແລະ ກົດຂີ່ເຈົ້າຢູ່ສະເໝີ. ພວກເຂົາມີອຸປະນິໄສທີ່ໂຫດຮ້າຍ ບໍ່ແມ່ນບໍ? (ແມ່ນແລ້ວ). ພວກເຂົາລັງແກຜູ້ທີ່ບໍ່ມີສະຖານະຕາມທີ່ພວກເຂົາຕ້ອງການ. ພວກເຂົາຮູ້ສຶກວ່າການບໍ່ລັງແກຄົນບໍ່ມີເລ່ລ່ຽມເປັນບາບ. ເຖິງແມ່ນວ່າເຈົ້າຈະບໍ່ໄດ້ຍຸແຍ່ພວກເຂົາກໍຕາມ ພວກເຂົາກໍຈະຕັ້ງໜ້າຕັ້ງຕາຈັບຜິດ, ລັງແກເຈົ້າ ແລະ ຢຽບຍ່ຳເຈົ້າ ໂດຍດູຖູກເຈົ້າດ້ວຍຄວາມລັງກຽດຢ່າງຍິ່ງ. ມັນຄືກັບວ່າການບໍ່ມີສະຖານະເປັນບາບ ຈົນເຈົ້າບໍ່ຄູ່ຄວນທີ່ຈະມີຊີວິດຢູ່ ຫຼື ຢູ່ຕໍ່ໜ້າພວກເຂົາ; ຄືກັບວ່າເຈົ້າໄດ້ນຳບັນຫາມາສູ່ຕົວເຈົ້າເອງ ແລະ ສົມຄວນໄດ້ຮັບຄວາມໂຊກຮ້າຍ ຖ້າເຈົ້າບໍ່ມີສະຖານະ. ພວກເຂົາເປັນສິ່ງຖືກສ້າງແບບໃດກັນແທ້? ຄວນອະນຸຍາດໃຫ້ຄົນແບບນັ້ນຢູ່ໃນຄຣິສຕະຈັກຕໍ່ໄປບໍ? (ບໍ່ຄວນ). ຄົນທີ່ມັກປະຈົບປະແຈງຜູ້ທີ່ມີອຳນາດເປັນພິເສດສາມາດຖືກເລືອກເປັນຜູ້ນຳໄດ້ບໍ? (ບໍ່ໄດ້). ເປັນຫຍັງຈຶ່ງບໍ່ໄດ້? ນີ້ຄືວິທີທີ່ພວກເຂົາປະພຶດຕໍ່ຄົນທີ່ມີສະຖານະ, ຖ້າພວກເຂົາເອງໄດ້ຮັບສະຖານະ ພວກເຂົາຈະບໍ່ກາຍເປັນຜະເດັດການ ໂດຍຕັ້ງຕົນເອງເປັນຜູ້ມີອຳນາດສູງສຸດບໍ? ນັ້ນຈະເປັນຄວາມຫາຍະນະ! ພວກເຂົາຈະບໍ່ສົນໃຈການຈັດແຈງວຽກງານຂອງເຮືອນຂອງພຣະເຈົ້າ, ກົດການປົກຄອງຂອງຄຣິສຕະຈັກ ແລະ ຄຳແນະນຳຂອງອ້າຍເອື້ອຍນ້ອງ ແລະ ເຖິງຂັ້ນກົດຂີ່ຜູ້ທີ່ບໍ່ມີສະຖານະ ບໍ່ວ່າພວກເຂົາຈະເວົ້າ ຫຼື ເຮັດຫຍັງກໍຕາມ. ພວກເຂົາຈະທຳລາຍຄຣິສຕະຈັກຢ່າງແນ່ນອນ. ຄົນແບບນີ້ມີຄວາມປາຖະໜາໃນອຳນາດຢ່າງແຮງກ້າທີ່ສຸດ ແລະ ຫຼັງຈາກທີ່ພວກເຂົາໄດ້ໃນສິ່ງທີ່ພວກເຂົາຕ້ອງການ ຜົນທີ່ຈະຕາມມາກໍບໍ່ສາມາດຈິນຕະນາການໄດ້ເລີຍ. ຄົນທີ່ປະຈົບປະແຈງຜູ້ທີ່ມີອຳນາດນັ້ນໂຫດຮ້າຍເປັນພິເສດ ແລະ ມີລັກສະນະທີ່ຕ່ຳຊ້າເປັນພິເສດ. ລັກສະນະຕົ້ນຕໍຂອງອຸປະນິໄສທີ່ເສື່ອມຊາມຂອງພວກເຂົາແມ່ນຫຍັງ? (ຄວາມໂຫດຮ້າຍ). ຄວາມຊົ່ວຊ້າ, ຄວາມໂຫດຮ້າຍ ແລະ ຄວາມເບື່ອໜ່າຍຕໍ່ຄວາມຈິງ. ສິ່ງທີ່ຊົ່ວຊ້າເປັນພິເສດກໍຄື ພວກເຂົາໃຊ້ສອງໜ້າທີ່ແຕກຕ່າງກັນຢ່າງສິ້ນເຊີງເພື່ອປະຕິບັດຕໍ່ຄົນໆດຽວກັນ ໂດຍປ່ຽນໜ້າຢ່າງໄວທີ່ສຸດ. ນີ້ບໍ່ແມ່ນຄວາມຊົ່ວຊ້າບໍ? (ແມ່ນແລ້ວ). ເຖິງແມ່ນວ່າຄົນທີ່ບໍ່ມີສະຖານະຈະບໍ່ໄດ້ຍຸແຍ່ພວກເຂົາກໍຕາມ ພວກເຂົາກໍຈະເປັນຝ່າຍເລີ່ມໂຈມຕີ, ລັງແກ ແລະ ຢຽບຍ່ຳພວກເຂົາ. ນີ້ບໍ່ແມ່ນຄວາມໂຫດຮ້າຍບໍ? (ແມ່ນແລ້ວ). ບໍ່ວ່າອີກຝ່າຍຈະມີສະຖານະ ຫຼື ບໍ່ກໍຕາມ ພວກເຂົາກໍບໍ່ສາມາດກະທຳຕາມຫຼັກການ ຫຼື ປະຕິບັດຕໍ່ພວກເຂົາຢ່າງຍຸຕິທຳໄດ້. ເມື່ອເຈົ້າບອກພວກເຂົາວ່າ “ໃນເຮືອນຂອງພຣະເຈົ້າ ຄວາມຈິງມີອຳນາດ ແລະ ຜູ້ຄົນຖືກປະຕິບັດຢ່າງຍຸຕິທຳ” ພວກເຂົາຍອມຮັບມັນບໍ? (ບໍ່ຍອມຮັບ). ມັນພຽງແຕ່ເຂົ້າຫູຊ້າຍທະລຸຫູຂວາ ແລະ ພວກເຂົາຄິດວ່າ “ຄວາມຍຸຕິທຳຫຍັງ? ຜູ້ຄົນພຽງແຕ່ມີສູງ ຫຼື ຕ່ຳ, ສູງສົ່ງ ຫຼື ຕ່ຳຕ້ອຍ. ຜູ້ທີ່ມີສະຖານະແມ່ນສູງສົ່ງ; ຜູ້ທີ່ບໍ່ມີສະຖານະແມ່ນຂີ້ເຫຍື້ອທີ່ໄຮ້ຄ່າ!” ນີ້ຄືເຫດຜົນ ແລະ ຫຼັກການຂອງພວກເຂົາສຳລັບການເບິ່ງ ແລະ ການປະຕິບັດຕໍ່ຜູ້ຄົນ. ພວກເຂົາບໍ່ຍອມຮັບຫຼັກການຄວາມຈິງ ແລະ ຍັງຄົງເວົ້າເຫດຜົນທີ່ບິດເບືອນຂອງພວກເຂົາ. ພວກເຂົາບໍ່ໄດ້ເບື່ອໜ່າຍຕໍ່ຄວາມຈິງບໍ? (ແມ່ນແລ້ວ). ພວກເຂົາປະຕິບັດຕໍ່ສະຖານະ ແລະ ອຳນາດໂດຍໃຊ້ເຫດຜົນ ແລະ ຫຼັກການຂອງພວກເຂົາເອງສຳລັບການດຳລົງຊີວິດທາງໂລກ ແລະ ມຸມມອງຂອງພວກເຂົາເອງກ່ຽວກັບການດຳລົງຊີວິດທາງໂລກ ແລະ ໃຊ້ຫຼັກການ ແລະ ວິທີການຂອງພວກເຂົາເອງສຳລັບການດຳລົງຊີວິດທາງໂລກເພື່ອຈັດການກັບເລື່ອງເຫຼົ່ານີ້ ແທນທີ່ຈະໃຊ້ຂໍ້ກຳນົດ ແລະ ຫຼັກການຂອງເຮືອນຂອງພຣະເຈົ້າສຳລັບວິທີການປະຕິບັດຕໍ່ຜູ້ຄົນ. ນີ້ບໍ່ແມ່ນການບໍ່ຍອມຮັບຄວາມຈິງ ແລະ ການຕໍ່ຕ້ານຄວາມຈິງຢ່າງເປີດເຜີຍບໍ? ໃນໃຈຂອງພວກເຂົາ ພວກເຂົາຄິດວ່າ “ຖ້າເຈົ້າມີສະຖານະ ແລ້ວເຈົ້າກໍຄືນາຍໃນໃຈຂອງຂ້ອຍ”. ພຣະເຈົ້າ ແລະ ຄວາມຈິງບໍ່ມີບ່ອນຢູ່ໃນໃຈຂອງພວກເຂົາ. ນີ້ແມ່ນອຸປະນິໄສປະເພດໃດ? ການອວດດີ ແລະ ຫົວແຂງຢ່າງໂງ່ຈ້າແບບນີ້ ບໍ່ແມ່ນການບໍ່ຍອມຮັບຄວາມຈິງບໍ? ນີ້ບໍ່ແມ່ນການເບື່ອໜ່າຍຕໍ່ຄວາມຈິງບໍ? (ແມ່ນແລ້ວ). ນີ້ຄືອຸປະນິໄສແບບນັ້ນຢ່າງແທ້ຈິງ. ໃນແງ່ຄວາມເປັນມະນຸດຂອງພວກເຂົາພຽງຢ່າງດຽວ ຄົນແບບນັ້ນມີລັກສະນະທີ່ຕ່ຳຊ້າ, ໜ້າລັງກຽດຢ່າງຍິ່ງ ແລະ ບໍ່ຄູ່ຄວນທີ່ຈະຄົບຫາສະມາຄົມນຳ. ແຕ່ໃນແງ່ຂອງອຸປະນິໄສຂອງພວກເຂົາ ມັນບໍ່ແມ່ນພຽງແຕ່ເລື່ອງທີ່ວ່າພວກເຂົາຄູ່ຄວນທີ່ຈະຄົບຫາສະມາຄົມນຳ ຫຼື ບໍ່. ຄົນເຫຼົ່ານີ້ມີອຸປະນິໄສທີ່ໂຫດຮ້າຍ ແລະ ຊົ່ວຊ້າ ແລະ ພວກເຂົາບໍ່ແມ່ນເປົ້າໝາຍສຳລັບຄວາມລອດພົ້ນ. ພວກເຂົາທັງໝົດຈະຖືກລົງໂທດ ແລະ ຕາຍ; ການກະທຳຂອງພວກເຂົາເທົ່າກັບຄວາມຜິດທີ່ສົມຄວນຖືກປະຫານຊີວິດ. ຄົນເຫຼົ່ານີ້ປະຈົບປະແຈງຜູ້ທີ່ມີອຳນາດຢ່າງຫຼັບຫູຫຼັບຕາ ແລະ ສະແດງທ່າທາງທີ່ເປັນຄືກັບໝາຮັບໃຊ້ ເຊິ່ງເປັນຕາໜ້າລັງກຽດ. ໃນຕຳແໜ່ງຜູ້ນຳຄຣິສຕະຈັກ ຄົນແບບນັ້ນເປັນອັນຕະລາຍ. ຖ້າພວກເຈົ້າເລືອກຄົນແບບນັ້ນເປັນຜູ້ນຳຄຣິສຕະຈັກ ພວກເຈົ້າກໍຈະພົບກັບຄວາມຫາຍະນະ. ຍ້ອນຄວາມໂງ່ຈ້າ ແລະ ບໍ່ສາມາດເບິ່ງອອກເຖິງທາດແທ້ຂອງຜູ້ຄົນ ຜູ້ນຳເຂດບາງຄົນເຖິງຂັ້ນກຳນົດໃຫ້ຄົນປະເພດນີ້ເປັນຜູ້ສະໝັກເລືອກຕັ້ງສຳລັບຜູ້ນຳຄຣິສຕະຈັກ ເຊິ່ງສົ່ງຜົນໃຫ້ອ້າຍເອື້ອຍນ້ອງໃນຄຣິສຕະຈັກຖືກຫຼອກລວງ. ຄົນປະເພດນີ້ ທີ່ເກັ່ງໃນການປະຈົບສໍພໍຄົນອື່ນ ແລະ ປະຈົບປະແຈງຜູ້ທີ່ມີອຳນາດ ພ້ອມທັງເບິ່ງຄືວ່າມີຄວາມກະຕືລືລົ້ນຫຼາຍຈາກພາຍນອກ ແລະ ເຊື່ອຟັງທຸກຄຳເວົ້າຂອງຜູ້ນຳ ຖືກເລືອກເປັນຜູ້ສະໝັກເລືອກຕັ້ງໄດ້ງ່າຍ. ນີ້ກໍຍ້ອນວ່າຜູ້ນຳ ແລະ ຜູ້ເຮັດວຽກບາງຄົນມັກຄົນທີ່ປະຈົບສໍພໍພວກເຂົາ ແລະ ຍອມກົ້ມຫົວໃຫ້ ແລະ ພວກເຂົາບໍ່ສາມາດເບິ່ງອອກເຖິງຜົນຕາມມາທີ່ຄົນໜ້າຊື່ໃຈຄົດປະເພດນີ້ຈະນຳມາສູ່ຄຣິສຕະຈັກ ຫຼັງຈາກທີ່ພວກເຂົາກາຍເປັນຜູ້ນຳ. ຫຼາຍຄັ້ງ ຫຼັງຈາກທີ່ຄົນແບບນັ້ນຖືກເລືອກ ແລະ ໄດ້ຮັບສະຖານະ ດ້ານທີ່ປະສົງຮ້າຍຂອງພວກເຂົາກໍປາກົດອອກມາໃນທັນທີ ແລະ ພວກເຂົາກໍເລີ່ມລົບກວນຄຣິສຕະຈັກ. ຜູ້ນຳທີ່ເລືອກພວກເຂົາຮູ້ສຶກເສຍໃຈເມື່ອພວກເຂົາເຫັນວ່າຄົນທີ່ພວກເຂົາເລືອກນັ້ນເປັນຄົນຊົ່ວຮ້າຍ ແຕ່ພວກເຂົາບໍ່ສາມາດແກ້ໄຂຜົນຕາມມາທີ່ການກະທຳຂອງພວກເຂົາໄດ້ນຳມາສູ່ຄຣິສຕະຈັກ. ນີ້ຄືຜົນຕາມມາໂດຍສິ້ນເຊີງຈາກການທີ່ຜູ້ນຳ ແລະ ຜູ້ເຮັດວຽກມີອຸປະນິໄສທີ່ເສື່ອມຊາມ ແລະ ກະທຳການໂດຍປາສະຈາກຫຼັກການ. ຜູ້ທີ່ເຄົາລົບສະຖານະ ແລະ ອຳນາດບໍ່ແມ່ນຄົນທີ່ຮັກຄວາມຈິງ. ພວກເຂົາປະຈົບປະແຈງໃຜກໍຕາມທີ່ມີສະຖານະ ແລະ ພວກເຂົາກໍຍິ້ມແຍ້ມຢ່າງປະຈົບປະແຈງເມື່ອໃດກໍຕາມທີ່ພວກເຂົາເຫັນຜູ້ນຳ ແລະ ຜູ້ເຮັດວຽກ. ຜູ້ນຳບາງຄົນບໍ່ສາມາດຕ້ານທານກັບການລໍ້ລວງນີ້ໄດ້; ພວກເຂົາຮູ້ສຶກດີໃຈເຫຼືອລົ້ນເມື່ອພວກເຂົາເຫັນຄົນທີ່ຍິ້ມແຍ້ມຢ່າງປະຈົບປະແຈງ ແລະ ຕ້ອງການເລື່ອນຕຳແໜ່ງພວກເຂົາເພື່ອໂອ້ອວດຄວາມສາມາດຂອງພວກເຂົາເອງ. ຄວາມຈິງແລ້ວ ເມື່ອຄົນເຫຼົ່ານັ້ນປະຈົບປະແຈງພວກເຂົາ ແລະ ຍິ້ມແຍ້ມຢ່າງປະຈົບປະແຈງໃຫ້ພວກເຂົາ ພວກເຂົາມີແຮງຈູງໃຈທີ່ຊົ່ວຮ້າຍ ແຕ່ຜູ້ນຳເຫຼົ່ານີ້ພັດຄິດວ່າຄົນເຫຼົ່ານັ້ນເປັນຄົນດີແທ້ໆ. ຫຼັງຈາກທີ່ຄົນເຫຼົ່ານັ້ນກາຍເປັນຜູ້ນຳ ພວກເຂົາກໍບໍ່ຍອມອ່ອນນ້ອມຕໍ່ໃຜ ແລະ ພວກເຂົາກໍເມີນເສີຍຕໍ່ຜູ້ນຳທີ່ເລື່ອນຕຳແໜ່ງພວກເຂົານັ້ນເອງ. ເມື່ອນັ້ນແຫຼະ ຜູ້ນຳເຫຼົ່ານັ້ນຈຶ່ງຮູ້ສຶກຕົວວ່າຄົນເຫຼົ່ານີ້ບໍ່ດີ ແລະ ພວກເຂົາໄດ້ເລື່ອນຕຳແໜ່ງຄົນທີ່ຜິດ. ໃນສະຖານະການແບບນັ້ນ ຄວນເຮັດແນວໃດ? ສະຖານະການນີ້ບໍ່ຄວນໄດ້ຮັບການແກ້ໄຂບໍ? (ແມ່ນແລ້ວ). ມັນຄວນໄດ້ຮັບການແກ້ໄຂແນວໃດ? (ຄົນເຫຼົ່ານີ້ຄວນຖືກເປີດໂປງໃນທັນທີ ແລະ ຈາກນັ້ນກໍປົດອອກ). ຄົນເຫຼົ່ານີ້ບໍ່ສາມາດເຮັດວຽກງານຕົວຈິງໄດ້; ພວກເຂົາເປັນພຽງຄົນເບົາປັນຍາທີ່ຮູ້ພຽງແຕ່ວິທີປະຈົບປະແຈງ ແລະ ປະຈົບສໍພໍຜູ້ທີ່ມີອຳນາດ. ຜູ້ນຳຄວນປົດພວກເຂົາອອກໃນທັນທີ ແລະ ຄວນຮູ້ສຶກເສຍໃຈທີ່ໃນເວລານັ້ນພວກເຂົາຕາບອດທັງຕາ ແລະ ໃຈ ແລະ ບໍ່ສາມາດແຍກແຍະຜູ້ຄົນໄດ້ ໂດຍເລືອກຄົນທີ່ຜິດ. ຕອນນີ້ ຍັງມີເວລາທີ່ຈະແກ້ໄຂສະຖານະການໃນທັນທີ. ຕອນນີ້ພວກເຈົ້າສາມາດເບິ່ງອອກເຖິງຄົນແບບນັ້ນທີ່ປະຈົບປະແຈງຜູ້ທີ່ມີອຳນາດແລ້ວບໍ? (ແມ່ນແລ້ວ). ຄົນແບບນັ້ນບໍ່ດີເລີຍ.

ການມີຄວາມຈຳທີ່ດີເລີດ

ຕໍ່ໄປ ໃຫ້ພວກເຮົາເວົ້າກ່ຽວກັບການສະແດງອອກທີ່ກ່ຽວຂ້ອງກັບເງື່ອນໄຂຕິດໂຕມາແຕ່ເກີດ. ການມີຄວາມຈຳທີ່ດີເລີດ, ການສະແດງອອກນີ້ຈັດຢູ່ໃນດ້ານໃດ? (ເງື່ອນໄຂຕິດໂຕມາແຕ່ເກີດ). ການມີຄວາມຈຳທີ່ດີເປັນພິເສດ, ການຈື່ຈຳສິ່ງຕ່າງໆໄດ້ຢ່າງຖືກຕ້ອງ, ການທ່ອງຈຳບົດຄວາມ, ຂໍ້ຄວາມໃນພຣະທຳຂອງພຣະເຈົ້າ, ເພງສັນລະເສີນ ຫຼື ການຈັດແຈງວຽກງານໄດ້ຢ່າງຊັດເຈນ ແລະ ຖືກຕ້ອງເປັນພິເສດ, ສິ່ງນີ້ຄວນຈັດຢູ່ໃນດ້ານໃດ? (ຂີດຄວາມສາມາດທີ່ດີ ເຊິ່ງເປັນເງື່ອນໄຂຕິດໂຕມາແຕ່ເກີດ). ນີ້ຄືເງື່ອນໄຂຕິດໂຕມາແຕ່ເກີດ. ສຳລັບເລື່ອງທີ່ວ່າມັນຈັດຢູ່ໃນດ້ານໃດຂອງເງື່ອນໄຂຕິດໂຕມາແຕ່ເກີດຢ່າງສະເພາະເຈາະຈົງນັ້ນ ເຮົາຄິດວ່າມັນບໍ່ຄວນຈັດຢູ່ໃນຂີດຄວາມສາມາດ. ຖ້າມັນເປັນພຽງການມີຄວາມຈຳທີ່ດີເທົ່ານັ້ນ, ການສາມາດຈື່ຈຳສິ່ງຕ່າງໆໄດ້, ການຈື່ຈຳໄດ້ຫຼາຍຢ່າງ, ການຈື່ຈຳໄດ້ຢ່າງຖືກຕ້ອງ ແລະ ການຈື່ຈຳສິ່ງຕ່າງໆໄດ້ຢ່າງໜັກແໜ້ນ, ຫຼາຍທີ່ສຸດ ສິ່ງນີ້ແມ່ນຈັດຢູ່ໃນໝວດໝູ່ຂອງຈຸດແຂງ, ຄວາມສາມາດພິເສດ ແລະ ຄວາມສາມາດຕິດໂຕມາແຕ່ເກີດ. ສຳລັບເລື່ອງທີ່ວ່າຂີດຄວາມສາມາດຂອງຄົນໃດໜຶ່ງດີ ຫຼື ບໍ່ນັ້ນ ມັນຂຶ້ນຢູ່ກັບວ່າຄວາມສາມາດໃນການຢັ່ງຮູ້ຂອງພວກເຂົາເປັນແນວໃດ. ຖ້າຄົນໃດໜຶ່ງມີຄວາມຈຳທີ່ດີເລີດເປັນພິເສດ, ສາມາດທ່ອງຈຳເນື້ອເພງທ່ອນໜຶ່ງ, ຄວາມຮູ້ ແລະ ຫຼັກຄຳສອນສ່ວນໜຶ່ງ ຫຼື ທັກສະທາງວິຊາຊີບໄດ້ດີເປັນພິເສດ, ໄວເປັນພິເສດ ແລະ ໜັກແໜ້ນເປັນພິເສດ ແຕ່ສິ່ງທີ່ພວກເຂົາທ່ອງຈຳນັ້ນເປັນພຽງສິ່ງທີ່ຖືກກຳນົດໄວ້ແລ້ວ ແລະ ຕາຍຕົວ ເຊິ່ງບໍ່ກ່ຽວຂ້ອງກັບຫຼັກການຄວາມຈິງ ແລະ ບໍ່ສາມາດນຳໄປໃຊ້ ຫຼື ຈັດຕັ້ງປະຕິບັດໃນຊີວິດຈິງ ຫຼື ວຽກງານໄດ້ ນັ້ນກໍຄື ຖ້າພວກເຂົາພຽງແຕ່ມີຄວາມຈຳທີ່ດີເທົ່ານັ້ນ, ແລ້ວສິ່ງນີ້ກໍເປັນພຽງຈຸດແຂງ ແລະ ຄວາມສາມາດພາຍໃນເງື່ອນໄຂຕິດໂຕມາແຕ່ເກີດຂອງພວກເຂົາເທົ່ານັ້ນ, ມັນບໍ່ເຖິງລະດັບທີ່ກ່ຽວຂ້ອງກັບຂີດຄວາມສາມາດຂອງພວກເຂົາ. ດັ່ງທີ່ພວກເຮົາໄດ້ລົມກັນກ່ອນໜ້ານີ້ ຂີດຄວາມສາມາດແມ່ນຫຍັງ? (ປະສິດທິພາບ ແລະ ປະສິດທິຜົນໃນການເຮັດສິ່ງຕ່າງໆ). ຖ້າເຈົ້າມີຄວາມຈຳທີ່ດີ ແລະ ຍັງມີຂີດຄວາມສາມາດທີ່ດີອີກດ້ວຍ ເຈົ້າຄວນມີການສະແດງອອກ ແລະ ລັກສະນະປະເພດໃດ? ມັນກໍຄື ກ່ຽວກັບສິ່ງທີ່ເຈົ້າໄດ້ຍິນ ບົນພື້ນຖານຂອງການສາມາດຈື່ຈຳໄດ້ຢ່າງຖືກຕ້ອງ ເຈົ້າຍັງສາມາດຈັບໃຈຄວາມຈຸດສຳຄັນໄດ້, ຊອກຫາຫຼັກການ, ຊອກຫາເສັ້ນທາງແຫ່ງການປະຕິບັດ ແລະ ແຜນການສຳລັບການຈັດຕັ້ງປະຕິບັດໄດ້ ແລະ ຈາກນັ້ນກໍສາມາດນຳສິ່ງເຫຼົ່ານີ້ໄປໃຊ້ໃນຊີວິດຈິງ ແລະ ວຽກງານໄດ້ຢ່າງແທ້ຈິງ ໂດຍເຮັດສິ່ງຕ່າງໆຢ່າງມີປະສິດທິພາບ ແລະ ມີປະສິດທິຜົນ. ມັນໝາຍຄວາມວ່າ ພຣະທຳຂອງພຣະເຈົ້າ ແລະ ຫຼັກການຄວາມຈິງທີ່ເຈົ້າໄດ້ທ່ອງຈຳນັ້ນບໍ່ໄດ້ຢຸດຢູ່ພຽງລະດັບທິດສະດີ ແຕ່ຖືກຈັດຕັ້ງປະຕິບັດໃນການປະຕິບັດໜ້າທີ່ຂອງເຈົ້າ ແລະ ກາຍເປັນຄວາມເປັນຈິງຄວາມຈິງຂອງເຈົ້າ ເຊິ່ງສ້າງຜົນຮັບໃນວຽກງານທີ່ຜູ້ຄົນສາມາດເຫັນໄດ້ ແລະ ປັບປຸງປະສິດທິພາບຂອງວຽກງານ. ນີ້ບໍ່ພຽງແຕ່ເປັນການມີຄວາມຈຳທີ່ດີເທົ່ານັ້ນ ແຕ່ຍັງເປັນການມີຂີດຄວາມສາມາດທີ່ດີອີກດ້ວຍ. ມັນບໍ່ເປັນຈິງທີ່ວ່າການມີຄວາມຈຳດີຈະເທົ່າກັບການມີຂີດຄວາມສາມາດທີ່ດີ. ໃນທາງກົງກັນຂ້າມ ການມີຄວາມສາມາດໃນການຢັ່ງຮູ້, ການສາມາດສະແຫວງຫາຄວາມຈິງ ແລະ ຊອກຫາຫຼັກການຂອງການປະຕິບັດຄວາມຈິງເມື່ອມີສິ່ງຕ່າງໆເກີດຂຶ້ນກັບເຈົ້າ ແລະ ການຈັດຕັ້ງປະຕິບັດວຽກງານໂດຍປາສະຈາກການບ່ຽງເບນ ແລະ ການເຮັດເຊັ່ນນັ້ນໄດ້ຢ່າງຖືກຕ້ອງ, ວ່ອງໄວ ແລະ ມີປະສິດທິຜົນ, ມີພຽງສິ່ງນີ້ເທົ່ານັ້ນທີ່ເປັນການມີຂີດຄວາມສາມາດທີ່ດີ. ຂີດຄວາມສາມາດທີ່ດີບໍ່ແມ່ນເລື່ອງຂອງການເຂົ້າໃຈຫຼັກຄຳສອນບາງຢ່າງ ແລ້ວກໍສາມາດເປັ່ງຫຼັກຄຳສອນເຫຼົ່ານັ້ນອອກມາໄດ້ຢ່າງຫຼວງຫຼາຍ. ໃນທາງກົງກັນຂ້າມ ມັນເປັນເລື່ອງຂອງການເຂົ້າໃຈ ແລະ ການຈັບໃຈຄວາມຫຼັກການຄວາມຈິງບາງຢ່າງ ແລະ ຈາກນັ້ນກໍສາມາດນຳພວກມັນໄປໃຊ້ໃນວຽກງານ ແລະ ໜ້າທີ່ຂອງເຈົ້າໄດ້ຢ່າງຍືດຍຸ່ນ ໂດຍເຮັດໃຫ້ພວກມັນກາຍເປັນສ່ວນໜຶ່ງໃນຊີວິດຈິງຂອງເຈົ້າ ແລະ ປ່ຽນພວກມັນຈາກທິດສະດີໃຫ້ກາຍເປັນຄວາມເປັນຈິງ ເຊິ່ງຊ່ວຍໃຫ້ຫຼັກການຄວາມຈິງເກີດຜົນ ແລະ ບັນລຸຜົນຮັບໃນຕົວຜູ້ຄົນ ໂດຍນຳເອົາຜົນປະໂຫຍດ ແລະ ຂໍ້ໄດ້ປຽບມາສູ່ຜູ້ຄົນ. ນີ້ຄືຄວາມໝາຍຂອງການມີຂີດຄວາມສາມາດ. ຖ້າເຈົ້າຕິດຢູ່ທີ່ລະດັບຂອງການເຂົ້າໃຈຄຳເວົ້າ ແລະ ຫຼັກຄຳສອນ ແລະ ເຈົ້າບໍ່ສາມາດຈັດຕັ້ງປະຕິບັດວຽກງານໄດ້ ແລະ ເຈົ້າບໍ່ສາມາດຊອກຫາຫຼັກການ ຫຼື ວິທີການໄດ້, ນັ້ນກໍຄື ຖ້າຫຼັກການຄວາມຈິງດ້ານນີ້ຍັງຄົງເປັນພຽງທິດສະດີສຳລັບເຈົ້າຢູ່ສະເໝີ ແລະ ເຈົ້າບໍ່ມີວິທີທາງ, ບໍ່ມີວິທີການ ແລະ ບໍ່ມີເສັ້ນທາງທີ່ຈະປ່ຽນມັນໃຫ້ກາຍເປັນຄວາມເປັນຈິງ, ນີ້ຄືຄວາມໝາຍຂອງການບໍ່ມີຂີດຄວາມສາມາດ ຫຼື ການມີຂີດຄວາມສາມາດຕ່ຳ. ບໍ່ວ່າຄວາມຈຳຂອງເຈົ້າຈະດີສໍ່າໃດກໍຕາມ ເຖິງແມ່ນວ່າມັນຈະເໜືອກວ່າຄົນທຳມະດາຈົນເຖິງຂັ້ນທີ່ເປັນຄວາມສາມາດເກືອບພິເສດ, ນັ້ນກໍບໍ່ໄດ້ໝາຍຄວາມວ່າເຈົ້າມີຂີດຄວາມສາມາດທີ່ດີ. ຂີດຄວາມສາມາດທີ່ດີໝາຍເຖິງຫຍັງ? ຈະປະເມີນຂີດຄວາມສາມາດແນວໃດ? (ມັນຖືກຕັດສິນໂດຍການທີ່ວ່າຄົນໆໜຶ່ງສາມາດເຂົ້າໃຈຫຼັກການຂອງວຽກງານ ແລະ ຈັດຕັ້ງປະຕິບັດຫຼັກການເຫຼົ່ານັ້ນຢ່າງເໝາະສົມເພື່ອບັນລຸຜົນຮັບໄດ້ ຫຼື ບໍ່). ມັນຖືກຕັດສິນໂດຍປະສິດທິພາບ ແລະ ປະສິດທິຜົນ ແມ່ນບໍ? (ແມ່ນແລ້ວ). ບາງຄົນສາມາດຈື່ຈຳການຈັດແຈງວຽກງານໄດ້ຢ່າງວ່ອງໄວ ແລະ ຖືກຕ້ອງ ແລະ ພວກເຂົາຍັງສາມາດເຂົ້າໃຈພວກມັນໃນທາງທິດສະດີອີກດ້ວຍ. ເຖິງຢ່າງໃດກໍຕາມ ເມື່ອເວົ້າເຖິງການຈັດຕັ້ງປະຕິບັດ ຖ້າມີຄົນຖາມພວກເຂົາວ່າ “ວຽກງານນີ້ຄວນເຮັດແນວໃດ? ເຈົ້າມີແນວຄວາມຄິດ, ແຜນການ ຫຼື ຂັ້ນຕອນບໍ?” ພວກເຂົາກໍຕອບວ່າ “ບໍ່ມີ, ຂ້ອຍບໍ່ຮູ້ວ່າຈະເຮັດມັນແນວໃດ”. ນີ້ຄືການບໍ່ມີຂີດຄວາມສາມາດ. ຢ່າງຫຼາຍທີ່ສຸດ ສິ່ງນີ້ກໍເປັນພຽງຈຸດແຂງໃນຂົງເຂດໜຶ່ງເທົ່ານັ້ນ. ເຮົາຈື່ໄດ້ວ່າເມື່ອພວກເຮົາໂອ້ລົມກ່ຽວກັບຫົວຂໍ້ນີ້ເປັນຄັ້ງທຳອິດ ພວກເຮົາໄດ້ລົມກ່ຽວກັບບັນຫານີ້. ພວກເຈົ້າອາດຈະລືມໄປແລ້ວ ແລະ ຄັ້ງນີ້ພວກເຈົ້າກໍຈັດການມີຄວາມຈຳທີ່ດີເລີດເຂົ້າໃນຂີດຄວາມສາມາດອີກຄັ້ງ. ການເຂົ້າໃຈຜິດກ່ຽວກັບຈຸດແຂງ ແລະ ຄວາມສາມາດພິເສດຂອງຄົນໆໜຶ່ງຢູ່ສະເໝີ ແລະ ການຈັດຈຸດແຂງ ຫຼື ຄວາມສາມາດພິເສດບາງຢ່າງເຂົ້າໃນຂີດຄວາມສາມາດທີ່ດີຢູ່ສະເໝີ ແມ່ນຄວາມຜິດພາດທີ່ຮ້າຍແຮງ. ຖ້າບັນຫານີ້ໄດ້ຮັບການແກ້ໄຂ ແລະ ພວກເຈົ້າເຂົ້າໃຈວ່າຈຸດແຂງແມ່ນຫຍັງ, ຄວາມສາມາດພິເສດ ຫຼື ຄວາມສາມາດແມ່ນຫຍັງ ແລະ ຂີດຄວາມສາມາດທີ່ແທ້ຈິງແມ່ນຫຍັງ ມັນກໍຈະເປັນປະໂຫຍດສຳລັບການແຍກແຍະຜູ້ຄົນ ແລະ ສຳລັບການເຕີບໂຕໃນຊີວິດຂອງພວກເຈົ້າເອງ. ຢ່າງໜ້ອຍທີ່ສຸດ ມັນກໍສາມາດຊ່ວຍໃຫ້ເຈົ້າຢັບຢັ້ງອຸປະນິໄສທີ່ອວດດີຂອງເຈົ້າໄດ້ເລັກໜ້ອຍ ເພື່ອທີ່ເຈົ້າຈະບໍ່ເຊື່ອຢ່າງຜິດໆອີກຕໍ່ໄປວ່າ ເຈົ້າມີຂີດຄວາມສາມາດທີ່ດີເລີດ ພຽງແຕ່ຍ້ອນເຈົ້າສາມາດຮ້ອງເພງ ຫຼື ເຕັ້ນໄດ້ດີ. ແລ້ວຕອນນີ້ພວກເຈົ້າຍັງສາມາດປະເມີນເລື່ອງນີ້ດ້ວຍວິທີນີ້ໄດ້ຢູ່ບໍ? (ບໍ່ໄດ້). ແລ້ວຄົນທີ່ສາມາດຮ້ອງເພງໄດ້ຈຳເປັນຕ້ອງມີຫຍັງແດ່ຢ່າງແທ້ຈິງເພື່ອໃຫ້ມີຂີດຄວາມສາມາດທີ່ດີ? (ພວກເຂົາຈໍາເປັນຕ້ອງມີຄວາມສາມາດໃນການຢັ່ງຮູ້, ຮູ້ວ່າວິທີການຮ້ອງເພງແບບໃດທີ່ສອດຄ່ອງກັບຫຼັກການ ແລະ ຍັງຕ້ອງມີຄວາມເຂົ້າໃຈຢ່າງເລິກເຊິ່ງອີກດ້ວຍ). ຄວາມເຂົ້າໃຈຢ່າງເລິກເຊິ່ງແມ່ນສຳຄັນຫຼາຍ. ເຈົ້າເຫັນບໍວ່າ ທຸກຄົນເຫຼົ່ານີ້ລ້ວນແຕ່ຮູ້ທິດສະດີດົນຕີບາງຢ່າງ ແຕ່ຜົນຮັບຂອງການຮ້ອງເພງຂອງພວກເຂົານັ້ນແຕກຕ່າງກັນ. ບາງຄົນສາມາດຄົ້ນຫາ ແລະ ຊອກຫາເສັ້ນທາງສຳລັບການຮ້ອງເພງໄດ້. ພວກເຂົາຟັງເພງຕ່າງໆ, ທຳນອງທີ່ແຕກຕ່າງກັນ ແລະ ຮູບແບບການຮ້ອງເພງທີ່ແຕກຕ່າງກັນຈາກຄົນຕ່າງໆ ແລະ ຟັງວ່າເຕັກນິກການຮ້ອງເພງແບບໃດທີ່ຈັບໃຈ ແລະ ໜ້າເພີດເພີນ. ພວກເຂົາຄົ້ນພົບຄວາມຮູ້ສຶກບາງຢ່າງຈາກຂະບວນການນີ້ ແລະ ຈາກນັ້ນກໍສືບຕໍ່ຄົ້ນຄວ້າ ແລະ ຝຶກຝົນໂດຍອີງໃສ່ຄວາມຮູ້ສຶກນັ້ນ. ຫຼັງຈາກເວລາຜ່ານໄປໄລຍະໜຶ່ງ ພວກເຂົາກໍຮູ້ສຶກວ່າການຮ້ອງເພງຂອງພວກເຂົາດີຂຶ້ນ ແລະ ຄົນອື່ນກໍເຕັມໃຈທີ່ຈະຟັງມັນ. ເທື່ອລະໜ້ອຍ ພວກເຂົາປຽບທຽບສິ່ງນີ້ກັບທິດສະດີ ແລະ ຢືນຢັນວ່າເສັ້ນທາງແຫ່ງການປະຕິບັດນີ້ຖືກຕ້ອງ. ພວກເຂົາສາມາດຄົ້ນພົບເສັ້ນທາງແຫ່ງການປະຕິບັດເພື່ອປ່ຽນແປງວິທີການຮ້ອງເພງຂອງພວກເຂົາ ແລະ ແກ້ໄຂວິທີການຮ້ອງເພງທີ່ຜິດພາດກ່ອນໜ້າຂອງພວກເຂົາ. ຈາກນັ້ນ ພວກເຂົາກໍສາມາດຈັດຕັ້ງປະຕິບັດ ແລະ ນຳໃຊ້ອົງປະກອບທີ່ດີ, ຖືກຕ້ອງ ແລະ ເປັນບວກເພີ່ມເຕີມ ເຊິ່ງພວກເຂົາໄດ້ຄົ້ນຄິດອອກມາເຂົ້າໃນການຮ້ອງເພງຂອງພວກເຂົາເອງ. ພວກເຂົາສາມາດຮັບຮູ້ໄດ້ວ່າວິທີການຮ້ອງເພງແບບໃດຖືກຕ້ອງ ແລະ ວິທີການແບບໃດທີ່ຜິດພາດ ແລະ ວິທີການຮ້ອງເພງແບບໃດທີ່ສ້າງຄວາມຮູ້ສຶກທີ່ດີ ແລະ ວິທີການແບບໃດທີ່ສ້າງຄວາມຮູ້ສຶກທີ່ບໍ່ດີ. ນີ້ຄືການມີຂີດຄວາມສາມາດທີ່ດີ. ຖ້າພວກເຂົາມີພຽງແຕ່ຄວາມຮູ້ທາງທິດສະດີ ແຕ່ບໍ່ສາມາດປະສົມປະສານທິດສະດີເຂົ້າໃນການຮ້ອງເພງຕົວຈິງຂອງພວກເຂົາໄດ້ ແລະ ຄວາມຢັ່ງຮູ້ຂອງພວກເຂົາກໍບິດເບືອນ, ແລ້ວຂີດຄວາມສາມາດຂອງພວກເຂົາກໍບໍ່ດີ. ໃຫ້ເບິ່ງບາງຄົນທີ່ຮ້ອງເພງດຸ, ເມື່ອຄົນອື່ນຊີ້ໃຫ້ເຫັນວ່າພວກເຂົາກຳລັງໃຊ້ສຽງປອມ ພວກເຂົາກໍສາມາດຍອມຮັບມັນໄດ້ ແລະ ແກ້ໄຂມັນ ຫຼັງຈາກການຝຶກຝົນໜຶ່ງ ຫຼື ສອງປີ. ເຖິງແມ່ນວ່າພວກເຂົາຈະຍັງບໍ່ຊຳນານຫຼາຍໃນການຮ້ອງເພງ, ພວກເຂົາກໍກຳລັງຮ້ອງເພງດ້ວຍນໍ້າສຽງ ແລະ ສຽງທີ່ແທ້ຈິງຂອງພວກເຂົາແລ້ວ. ໃນທາງກົງກັນຂ້າມ ບາງຄົນຮ້ອງເພງດ້ວຍສຽງປອມ ແລະ ສິ່ງນີ້ກໍຊັດເຈນສຳລັບທຸກຄົນທີ່ໄດ້ຍິນພວກເຂົາ ແຕ່ພວກເຂົາກໍຍັງຄິດວ່າພວກເຂົາກຳລັງຮ້ອງເພງດ້ວຍສຽງຈິງຂອງພວກເຂົາ, ນໍ້າສຽງ ແລະ ສຽງທີ່ແທ້ຈິງຂອງພວກເຂົາ ໂດຍບໍ່ສາມາດແຍກແຍະຄວາມແຕກຕ່າງໄດ້. ສິ່ງນີ້ສະແດງໃຫ້ເຫັນເຖິງການຂາດຂີດຄວາມສາມາດ ແລະ ການຂາດຄວາມເຂົ້າໃຈຢ່າງເລິກເຊິ່ງ, ຄວາມບໍ່ສາມາດໃນການຮັບຮູ້ສິ່ງຕ່າງໆ. ນີ້ຄືຄວາມແຕກຕ່າງລະຫວ່າງຂີດຄວາມສາມາດ ແລະ ຈຸດແຂງ. ຖ້າເຈົ້າມີຄວາມສາມາດພິເສດໃນການຮ້ອງເພງ ນັ້ນກໍຄືຈຸດແຂງຂອງເຈົ້າ; ມັນເປັນເງື່ອນໄຂຕິດໂຕມາແຕ່ເກີດ. ເຖິງຢ່າງໃດກໍຕາມ ບໍ່ວ່າເຈົ້າຈະສາມາດຮ້ອງເພງໄດ້ດີ ແລະ ຮັບຮູ້ເຖິງແກ່ນແທ້, ຫຼັກການ ແລະ ສິ່ງສຳຄັນໃນຂົງເຂດນີ້, ວິຊາຊີບນີ້ໄດ້ ຫຼື ບໍ່ນັ້ນ ເປັນເລື່ອງຂອງຂີດຄວາມສາມາດ. ຖ້າເຈົ້າສາມາດຮັບຮູ້ເຖິງແກ່ນແທ້, ສິ່ງສຳຄັນ ແລະ ຫຼັກການໄດ້ ແລ້ວເຈົ້າກໍສາມາດກາຍເປັນນັກຮ້ອງ, ນັກຮ້ອງສຽງເອກໄດ້. ຖ້າເຈົ້າມັກຮ້ອງເພງ, ຮຽນຮູ້ມັນໄດ້ໄວ ແລະ ຈັບຈຸດທຳນອງ, ຈັງຫວະ ແລະ ລະດັບສຽງໄດ້ຢ່າງຖືກຕ້ອງ, ສິ່ງນີ້ສາມາດເອີ້ນໄດ້ພຽງແຕ່ວ່າເປັນຈຸດແຂງຕິດໂຕມາແຕ່ເກີດ ແລະ ການເກັ່ງໃນທັກສະທາງວິຊາຊີບສະເພາະນີ້ເທົ່ານັ້ນ. ເຖິງຢ່າງໃດກໍຕາມ ເນື່ອງຈາກຂີດຄວາມສາມາດທີ່ທຳມະດາຫຼາຍ ແລະ ມີຈຳກັດຂອງເຈົ້າ ເຈົ້າກໍຈະຍັງຄົງຢູ່ພາຍໃນຂີດຈຳກັດທີ່ເກັ່ງພຽງແຕ່ໃນເລື່ອງນັ້ນຢູ່ສະເໝີ. ເຈົ້າຈະບໍ່ສາມາດໄປເຖິງລະດັບທີ່ເຂົ້າໃຈສິ່ງສຳຄັນໄດ້ຢ່າງເລິກເຊິ່ງ ແລະ ເຈົ້າຈະບໍ່ສາມາດກາຍເປັນນັກຮ້ອງ ແລະ ນັກຮ້ອງສຽງເອກທີ່ແທ້ຈິງໄດ້. ນີ້ຄືຂໍ້ຈຳກັດທີ່ເກີດຈາກຂີດຄວາມສາມາດຂອງເຈົ້າ. ຄົນທີ່ມີຂີດຄວາມສາມາດທີ່ດີມີສັກກະຍະພາບ ແລະ ພື້ນທີ່ສຳລັບການພັດທະນາ, ໃນຂະນະທີ່ຄົນທີ່ມີຂີດຄວາມສາມາດທຳມະດາ ຫຼື ຕ່ຳນັ້ນບໍ່ມີສັກກະຍະພາບ ຫຼື ພື້ນທີ່ສຳລັບການພັດທະນາເລີຍ. ສະນັ້ນ ບໍ່ວ່າຈຸດແຂງຂອງເຈົ້າຈະຢູ່ໃນດ້ານໃດກໍຕາມ ຖ້າຂີດຄວາມສາມາດຂອງເຈົ້າຕ່ຳ ເຈົ້າກໍຈະຖືກຈຳກັດໂດຍຂີດຄວາມສາມາດຂອງເຈົ້າຢ່າງຫຼີກລ່ຽງບໍ່ໄດ້. ບໍ່ວ່າເຈົ້າຈະມີຄວາມສາມາດພິເສດໃນຂົງເຂດໃດໜຶ່ງຫຼາຍສໍ່າໃດກໍຕາມ, ເຈົ້າມັກມັນຫຼາຍສໍ່າໃດກໍຕາມ ຫຼື ຄວາມສົນໃຈຂອງເຈົ້າຈະຍິ່ງໃຫຍ່ສໍ່າໃດກໍຕາມ ເຈົ້າກໍຈະບໍ່ມີສັກກະຍະພາບສຳລັບການພັດທະນາເນື່ອງຈາກຂີດຄວາມສາມາດທີ່ຕ່ຳຂອງເຈົ້າ ເພາະວ່າເຈົ້າບໍ່ສາມາດກ້າວຂ້າມຂີດຄວາມສາມາດຂອງເຈົ້າໄດ້. ພວກເຈົ້າເຂົ້າໃຈບໍ? (ເຂົ້າໃຈແລ້ວ). ຕອນນີ້ ເມື່ອເຮົາໄດ້ເວົ້າແບບນີ້ແລ້ວ ພວກເຈົ້າຈະສູນເສຍຄວາມໝັ້ນໃຈໃນການຮ້ອງເພງບໍ? ເຮົາພຽງແຕ່ເວົ້າເຖິງເລື່ອງທີ່ກຳລັງລົມກັນຢູ່ ໂດຍໃຊ້ໜຶ່ງໃນຈຸດແຂງຂອງພວກເຈົ້າເປັນຕົວຢ່າງເພື່ອໂອ້ລົມກ່ຽວກັບຄວາມແຕກຕ່າງລະຫວ່າງຂີດຄວາມສາມາດ ແລະ ຈຸດແຂງ. ເຖິງຢ່າງໃດກໍຕາມ ເຮືອນຂອງພຣະເຈົ້າບໍ່ໄດ້ຮຽກຮ້ອງໃຫ້ພວກເຈົ້າກາຍເປັນນັກຮ້ອງສຽງເອກທີ່ແທ້ຈິງ, ໃຫ້ຮ້ອງເພງດ້ວຍຄວາມແມ່ນຢໍາໃນລະດັບສູງ, ໃຫ້ພັດທະນາຮູບແບບການຮ້ອງເພງທີ່ສະເພາະ ຫຼື ໃຫ້ປະສົບຄວາມສຳເລັດຢ່າງຍິ່ງໃຫຍ່ໃນການຮ້ອງເພງ. ບໍ່ໄດ້ຮຽກຮ້ອງສິ່ງເຫຼົ່ານີ້. ພຽງແຕ່ນຳໃຊ້ຂີດຄວາມສາມາດ ແລະ ຈຸດແຂງທີ່ມີຢູ່ຂອງພວກເຈົ້າໃຫ້ເກີດປະໂຫຍດ ນັ້ນກໍພຽງພໍແລ້ວ. ຕາບໃດທີ່ມີການສະແດງອອກເຖິງຄວາມຮູ້ສຶກທີ່ແທ້ຈິງ ແລະ ຄວາມຈິງໃຈ ນັ້ນກໍພຽງພໍແລ້ວ. ບັດນີ້ ຢ່າຮູ້ສຶກທໍ້ແທ້ ຫຼື ຍອມແພ້ພຽງແຕ່ຍ້ອນເຮົາເວົ້າວ່າພວກເຈົ້າບາງຄົນມີຂີດຄວາມສາມາດຕ່ຳ ຫຼື ມີຂີດຄວາມສາມາດທີ່ທຳມະດາຫຼາຍ ເຊິ່ງມີພື້ນທີ່ສຳລັບການພັດທະນາພຽງເລັກນ້ອຍ. ສິ່ງນັ້ນບໍ່ຈຳເປັນເລີຍ. ພວກເຈົ້າຈະຮູ້ສຶກທໍ້ແທ້ບໍ? (ບໍ່). ພວກເຈົ້າຕ້ອງເບິ່ງເລື່ອງນີ້ຢ່າງຖືກຕ້ອງ. ຖ້າເຮົາບໍ່ໄດ້ໃຊ້ສະຖານະການຂອງພວກເຈົ້າເປັນຕົວຢ່າງ ພວກເຈົ້າກໍອາດຈະບໍ່ເຂົ້າໃຈມັນ, ອາດຈະບໍ່ມີຄວາມເຂົ້າໃຈຢ່າງຖີ່ຖ້ວນ ແລະ ບໍ່ວ່າເຮົາຈະເວົ້າຫຍັງກໍຕາມ ພວກເຈົ້າກໍຈະບໍ່ເອົາມາໃສ່ໃຈ. ເພື່ອຊ່ວຍໃຫ້ພວກເຈົ້າເຂົ້າໃຈຢ່າງຖີ່ຖ້ວນ ເຮົາຈຶ່ງຕ້ອງຍົກຕົວຢ່າງສອງສາມຢ່າງເພື່ອໃຫ້ທຸກຄົນມີຄວາມເຂົ້າໃຈທີ່ດີຂຶ້ນ. ດ້ວຍການເຮັດເຊັ່ນນີ້ ຄວາມເຂົ້າໃຈຂອງພວກເຈົ້າກ່ຽວກັບຄວາມແຕກຕ່າງລະຫວ່າງຂີດຄວາມສາມາດ ແລະ ຈຸດແຂງກໍຈະຖືກຕ້ອງຂຶ້ນເຊັ່ນກັນ. ພວກເຈົ້າຂັດຂ້ອງກັບວິທີການໂອ້ລົມແບບນີ້ບໍ? (ບໍ່, ພວກຂ້ານ້ອຍບໍ່ຂັດຂ້ອງ). ພວກເຈົ້າບໍ່ຂັດຂ້ອງກໍດີແລ້ວ. ໃຫ້ເບິ່ງສິ່ງນີ້ຢ່າງຖືກຕ້ອງ. ໃຫ້ປະຕິບັດຕາມທີ່ພວກເຈົ້າຄວນເຮັດ. ການທີ່ເຈົ້າເອົາໃຈໃສ່ ແລະ ປະຕິບັດໄປສູ່ເປົ້າໝາຍ ແລະ ທິດທາງທີ່ດີຈະດີກວ່າການບໍ່ມີຄວາມຄືບໜ້າ ຫຼື ການຕິດຢູ່ກັບວິທີການເດີມໆຂອງເຈົ້າຢູ່ສະເໝີ. ເຖິງແມ່ນວ່າຂີດຄວາມສາມາດຂອງເຈົ້າຈະມີຈຳກັດ ຫຼື ຕ່ຳກໍຕາມ ເຈົ້າກໍຍັງຈຳເປັນຕ້ອງພະຍາຍາມປະຕິບັດ ແລະ ດິ້ນຮົນເພື່ອບັນລຸໃຫ້ໄດ້ຫຼາຍທີ່ສຸດເທົ່າທີ່ເຈົ້າຈະເຮັດໄດ້ພາຍໃນຂອບເຂດຂີດຄວາມສາມາດທີ່ມີຈຳກັດຂອງເຈົ້າ. ພວກເຮົາຕ້ອງອຸທິດໝົດຫົວໃຈຂອງພວກເຮົາ ແລະ ຄວາມພະຍາຍາມທັງໝົດຂອງພວກເຮົາ, ໂດຍປະຕິບັດໜ້າທີ່ນີ້ ແລະ ດຳເນີນວຽກງານນີ້ດ້ວຍທັດສະນະຄະຕິທີ່ມີຄວາມຮັບຜິດຊອບ ແລະ ຄວາມຈົງຮັກພັກດີ. ນີ້ຄືຫຼັກການຂອງການປະຕິບັດທີ່ພວກເຈົ້າຄວນເຮັດຕາມ. ເຈົ້າຕ້ອງບໍ່ກາຍເປັນຄົນຄິດລົບ ຫຼື ຍອມແພ້ພຽງແຕ່ຍ້ອນວ່າຈຸດແຂງຂອງເຈົ້າບໍ່ມີສັກກະຍະພາບໃນການພັດທະນາ ແລະ ເຈົ້າຈະບໍ່ສາມາດເປັນຈຸດສົນໃຈໄດ້ໃນອະນາຄົດ. ນັ້ນເປັນສິ່ງທີ່ຍອມຮັບບໍ່ໄດ້ ແລະ ມັນເຫັນໄດ້ຊັດເຈນວ່າບໍ່ແມ່ນຫຼັກການຄວາມຈິງທີ່ເຈົ້າຄວນເຮັດຕາມໃນການປະຕິບັດຕໍ່ເລື່ອງນີ້. ພວກເຈົ້າເຂົ້າໃຈບໍ? (ເຂົ້າໃຈແລ້ວ).

ພາຍໃນແຕ່ລະດ້ານຂອງສາມດ້ານເຫຼົ່ານີ້ ນັ້ນກໍຄື ເງື່ອນໄຂຕິດໂຕມາແຕ່ເກີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ ມີລາຍລະອຽດສະເພາະເຈາະຈົງຫຼາຍຢ່າງທີ່ຈຳເປັນຕ້ອງເຂົ້າໃຈ. ມັນຈຳເປັນສຳລັບພວກເຮົາບໍທີ່ຈະໂອ້ລົມກ່ຽວກັບເລື່ອງເຫຼົ່ານີ້? (ຈຳເປັນ). ສຳລັບຫຼາຍໆດ້ານ ຜູ້ຄົນມີພຽງແຕ່ຄວາມເຂົ້າໃຈແບບຜິວເຜີນເທົ່ານັ້ນ ແລະ ບໍ່ສາມາດອະທິບາຍພວກມັນໄດ້ຢ່າງຊັດເຈນ. ພວກເຂົາອາດຈະມີຈຸດແຂງບາງຢ່າງ ແລະ ຈາກນັ້ນກໍຄິດວ່າພວກເຂົາມີລັກສະນະທີ່ສູງສົ່ງ, ໂດຍເຊື່ອວ່າຕົນເອງມີກຽດ ແລະ ປາສະຈາກອຸປະນິໄສທີ່ເສື່ອມຊາມ, ມີຄວາມເປັນມະນຸດທີ່ດີ ແລະ ມີຂີດຄວາມສາມາດສູງ. ທັງໝົດນີ້ເກີດຈາກຄວາມບໍ່ສາມາດຂອງຜູ້ຄົນໃນການແຍກແຍະບັນຫາຕ່າງໆເຫຼົ່ານີ້ໄດ້ຢ່າງຊັດເຈນ. ຍິ່ງບັນຫາປະເພດເຫຼົ່ານີ້ກ່ຽວຂ້ອງກັບລາຍລະອຽດຫຼາຍເທົ່າໃດ ກໍຍິ່ງມີເລື່ອງໃຫ້ໂອ້ລົມກັນຫຼາຍເທົ່ານັ້ນ; ມັນບໍ່ສາມາດໂອ້ລົມໃຫ້ໝົດໄດ້ໃນພຽງໜຶ່ງ ຫຼື ສອງຄັ້ງ ແຕ່ຕ້ອງການການໂອ້ລົມຫຼາຍຄັ້ງ. ເອົາລະ ພວກເຮົາຈະຢຸດການໂອ້ລົມໄວ້ພຽງເທົ່ານີ້ສຳລັບມື້ນີ້. ລາກ່ອນ!

ວິທີການໄລ່ຕາມເສາະຫາຄວາມຈິງ (6)

11 ມາດຕະຖານສຳລັບການປະເມີນຂີດຄວາມສາມາດຂອງຄົນໆໜຶ່ງ

ໃນການເຕົ້າໂຮມຄັ້ງທີ່ຜ່ານມາ, ພວກເຮົາໄດ້ໂອ້ລົມກ່ຽວກັບຫົວຂໍ້ໃຫຍ່ທີ່ກ່ຽວຂ້ອງກັບການໄລ່ຕາມເສາະຫາຄວາມຈິງ, “ການປ່ອຍວາງສິ່ງກີດຂວາງລະຫວ່າງຕົນເອງກັບພຣະເຈົ້າ ແລະ ຄວາມເປັນປໍລະປັກຂອງຕົນທີ່ມີຕໍ່ພຣະເຈົ້າ”. ພາຍໃນຫົວຂໍ້ໃຫຍ່ນີ້, ພວກເຮົາໄດ້ເວົ້າກ່ຽວກັບການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງມະນຸດກ່ຽວກັບວຽກງານຂອງພຣະເຈົ້າ, ເຊິ່ງກ່ຽວຂ້ອງກັບຫົວຂໍ້ກ່ຽວກັບເງື່ອນໄຂຕິດໂຕມາແຕ່ກຳເນີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມຂອງຜູ້ຄົນ ແລະ ພາຍໃນຫົວຂໍ້ເຫຼົ່ານີ້, ບັນຫາທີ່ກ່ຽວຂ້ອງກັບຂີດຄວາມສາມາດກໍໄດ້ຖືກກ່າວເຖິງ. ພວກເຮົາໄດ້ໂອ້ລົມກັນເລັກນ້ອຍກ່ຽວກັບບັນຫາທີ່ກ່ຽວຂ້ອງກັບຂີດຄວາມສາມາດໃນຄັ້ງທີ່ຜ່ານມາ, ເຊິ່ງໄດ້ແກ້ໄຂຄວາມຄິດຫຼົງຜິດບາງສ່ວນຂອງຜູ້ຄົນ. ເມື່ອໄດ້ຍິນສິ່ງນີ້ແລ້ວ, ພວກເຈົ້າມີຄຳນິຍາມທີ່ຖືກຕ້ອງກ່ຽວກັບວ່າຂີດຄວາມສາມາດແມ່ນຫຍັງແລ້ວບໍ? ຂີດຄວາມສາມາດແມ່ນຫຍັງກັນແທ້? ຄວນເຂົ້າໃຈຂີດຄວາມສາມາດແນວໃດ? ຄົນເຮົາຈະຕັດສິນໄດ້ແນວໃດວ່າຂີດຄວາມສາມາດຂອງຄົນໆໜຶ່ງນັ້ນດີ, ປານກາງ ຫຼື ບໍ່ດີ? ຄວນຕັດສິນໂດຍອີງໃສ່ດ້ານໃດແດ່? ພວກເຈົ້າໄດ້ສະແຫວງຫາ ແລະ ໄຕ່ຕອງກ່ຽວກັບຄຳຖາມເຫຼົ່ານີ້ແລ້ວບໍ? (ຂ້ານ້ອຍໄດ້ໄຕ່ຕອງກ່ຽວກັບພວກມັນເລັກນ້ອຍ. ໃນການເຕົ້າໂຮມຄັ້ງທີ່ຜ່ານມາ, ພຣະເຈົ້າໄດ້ໂອ້ລົມວ່າ ເພື່ອປະເມີນຂີດຄວາມສາມາດຂອງຄົນໆໜຶ່ງ ພວກເຮົາຕ້ອງເບິ່ງທີ່ປະສິດທິພາບ ແລະ ປະສິດທິຜົນຂອງພວກເຂົາໃນການເຮັດສິ່ງຕ່າງໆ. ກ່ອນໜ້ານີ້, ຂ້ານ້ອຍບໍ່ມີຄວາມເຂົ້າໃຈຫຼາຍປານໃດໃນເລື່ອງນີ້ ແລະ ເຖິງກັບສັບສົນລະຫວ່າງຈຸດແຂງກັບຂີດຄວາມສາມາດ. ຕົວຢ່າງ: ເມື່ອຂ້ານ້ອຍເຫັນຄົນໃດໜຶ່ງບັນລຸຜົນການຮຽນທີ່ດີເປັນພິເສດ ຫຼື ຊຳນານໃນຫຼາຍພາສາ, ຂ້ານ້ອຍກໍຈະຄິດວ່າສິ່ງນີ້ບົ່ງບອກວ່າພວກເຂົາມີຂີດຄວາມສາມາດທີ່ດີ. ມີພຽງແຕ່ຜ່ານການຟັງການໂອ້ລົມຂອງພຣະເຈົ້າເທົ່ານັ້ນ ຂ້ານ້ອຍຈຶ່ງໄດ້ຮັບການຕັດສິນທີ່ຊັດເຈນກ່ຽວກັບວ່າຂີດຄວາມສາມາດທີ່ດີຢ່າງແທ້ຈິງແມ່ນຫຍັງ ແລະ ອັນໃດທີ່ຖືວ່າເປັນພຽງຈຸດແຂງບາງຢ່າງ. ຖ້າຄົນໃດໜຶ່ງເບິ່ງຄືວ່າສະຫຼາດຫຼັກແຫຼມຫຼາຍຢູ່ພາຍນອກ ແຕ່ມີປະສິດທິພາບຕໍ່າຫຼາຍໃນການປະຕິບັດໜ້າທີ່ຂອງຕົນ ແລະ ບໍ່ສາມາດຢັ່ງຮູ້ຫຼັກການຄວາມຈິງໄດ້ສະເໝີ, ຂີດຄວາມສາມາດຂອງພວກເຂົາກໍຂ້ອນຂ້າງບໍ່ດີ). ການປະເມີນຂີດຄວາມສາມາດຂອງຄົນໆໜຶ່ງໂດຍເບິ່ງຈາກປະສິດທິພາບ ແລະ ປະສິດທິຜົນຂອງພວກເຂົາໃນການເຮັດສິ່ງຕ່າງໆ, ນີ້ແມ່ນວິທີການເວົ້າແບບທົ່ວໄປ. ນອກເໜືອຈາກການເບິ່ງປະສິດທິພາບ ແລະ ປະສິດທິຜົນຂອງພວກເຂົາໃນການເຮັດສິ່ງຕ່າງໆແລ້ວ, ຍັງມີມາດຕະຖານສະເພາະສຳລັບການປະເມີນຂີດຄວາມສາມາດຂອງຄົນໆໜຶ່ງ: ທີໜຶ່ງ, ຄວາມສາມາດໃນການຮຽນຮູ້ຂອງພວກເຂົາ. ທີສອງ, ຄວາມສາມາດໃນການເຂົ້າໃຈສິ່ງຕ່າງໆຂອງພວກເຂົາ. ທີສາມ, ຄວາມສາມາດໃນການຢັ່ງຮູ້ຂອງພວກເຂົາ. ທີສີ່, ຄວາມສາມາດໃນການຍອມຮັບສິ່ງຕ່າງໆຂອງພວກເຂົາ. ທີຫ້າ, ຄວາມສາມາດໃນການຮັບຮູ້ຂອງພວກເຂົາ. ທີຫົກ, ຄວາມສາມາດໃນການຕັດສິນຂອງພວກເຂົາ. ທີເຈັດ, ຄວາມສາມາດໃນການແຍກແຍະສິ່ງຕ່າງໆຂອງພວກເຂົາ. ທີແປດ, ຄວາມສາມາດໃນການຕອບສະໜອງຕໍ່ສິ່ງຕ່າງໆຂອງພວກເຂົາ. ທີເກົ້າ, ຄວາມສາມາດໃນການຕັດສິນໃຈຂອງພວກເຂົາ ເຊິ່ງຍັງສາມາດເອີ້ນໄດ້ວ່າເປັນຄວາມສາມາດໃນການດຳເນີນການຂອງພວກເຂົາ. ທີສິບ, ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆຂອງພວກເຂົາ. ທີສິບເອັດ, ຄວາມສາມາດໃນການປະດິດສ້າງຂອງພວກເຂົາ. ພວກເຈົ້າຈື່ຈຳພວກມັນໄວ້ແລ້ວບໍ? (ຈື່ຈຳແລ້ວ). ທັງໝົດມີຈັກຂໍ້? (ສິບເອັດ). ຈົ່ງອ່ານພວກມັນອອກສຽງດັງໆ. (ໜຶ່ງ, ຄວາມສາມາດໃນການຮຽນຮູ້. ສອງ, ຄວາມສາມາດໃນການເຂົ້າໃຈສິ່ງຕ່າງໆ. ສາມ, ຄວາມສາມາດໃນການຢັ່ງຮູ້. ສີ່, ຄວາມສາມາດໃນການຍອມຮັບສິ່ງຕ່າງໆ. ຫ້າ, ຄວາມສາມາດໃນການຮັບຮູ້. ຫົກ, ຄວາມສາມາດໃນການຕັດສິນ. ເຈັດ, ຄວາມສາມາດໃນການແຍກແຍະສິ່ງຕ່າງໆ. ແປດ, ຄວາມສາມາດໃນການຕອບສະໜອງຕໍ່ສິ່ງຕ່າງໆ. ເກົ້າ, ຄວາມສາມາດໃນການຕັດສິນໃຈ. ສິບ, ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ສິບເອັດ, ຄວາມສາມາດໃນການປະດິດສ້າງ). ເພື່ອຕັດສິນຂີດຄວາມສາມາດຂອງຄົນໆໜຶ່ງ, ເວົ້າລວມແລ້ວ, ເຈົ້າຕ້ອງເບິ່ງສອງດ້ານນີ້: ປະສິດທິພາບ ແລະ ປະສິດທິຜົນຂອງພວກເຂົາໃນການເຮັດສິ່ງຕ່າງໆ. ໂດຍສະເພາະແລ້ວ, ເພື່ອປະເມີນປະສິດທິພາບ ແລະ ປະສິດທິຜົນຂອງພວກເຂົາໃນການເຮັດສິ່ງຕ່າງໆ, ເຈົ້າຕ້ອງຕັດສິນຢ່າງຮອບດ້ານໂດຍອີງໃສ່ສິບເອັດມາດຕະຖານເຫຼົ່ານີ້. ດ້ວຍວິທີນີ້, ເຈົ້າກໍຈະສາມາດຕັດສິນໄດ້ຢ່າງຖືກຕ້ອງວ່າຂີດຄວາມສາມາດຂອງຄົນໆໜຶ່ງເປັນແນວໃດຢ່າງແທ້ຈິງ. ແນ່ນອນວ່າ, ເພື່ອປະເມີນຂີດຄວາມສາມາດຂອງຄົນໆໜຶ່ງ, ຂັ້ນຕອນທຳອິດຄືການເບິ່ງຄວາມສາມາດໂດຍລວມຂອງພວກເຂົາໃນດ້ານຕ່າງໆ ແລະ ຈາກນັ້ນກໍເບິ່ງທີ່ປະສິດທິພາບ ແລະ ປະສິດທິຜົນຂອງພວກເຂົາໃນການເຮັດສິ່ງຕ່າງໆ. ຖ້າພວກເຂົາມີຂີດຄວາມສາມາດ ແລະ ຄວາມສາມາດໃນດ້ານຕ່າງໆ, ແລ້ວພວກເຂົາກໍຈະເຮັດສິ່ງຕ່າງໆດ້ວຍທັງປະສິດທິພາບ ແລະ ປະສິດທິຜົນຢ່າງແນ່ນອນ. ຖ້າປະສິດທິພາບໃນການເຮັດສິ່ງຕ່າງໆຂອງຄົນໆໜຶ່ງສູງ ແລະ ປະສິດທິຜົນຂອງພວກເຂົາກໍດີ, ແລ້ວເມື່ອເຈົ້າປະເມີນຄວາມສາມາດຂອງພວກເຂົາໃນແຕ່ລະດ້ານຕາມສິບເອັດມາດຕະຖານ, ພວກມັນກໍຈະດີຢ່າງແນ່ນອນເຊັ່ນກັນ. ຄວາມສາມາດໃດໜຶ່ງໃນສິບເອັດຄວາມສາມາດເຫຼົ່ານີ້, ເມື່ອນຳມາພິຈາລະນາແຍກກັນ, ບໍ່ສາມາດກຳນົດໄດ້ຢ່າງຄົບຖ້ວນວ່າຂີດຄວາມສາມາດຂອງຄົນໆໜຶ່ງດີ ຫຼື ບໍ່, ມັນຕ້ອງຖືກຕັດສິນຢ່າງຮອບດ້ານ. ແນ່ນອນວ່າ, ໃນບັນດາສິບເອັດຄວາມສາມາດເຫຼົ່ານີ້, ຄວາມສາມາດໃດສຳຄັນທີ່ສຸດ? ສິ່ງທີ່ສຳຄັນທີ່ສຸດແມ່ນຄວາມສາມາດໃນການຕັດສິນ, ຄວາມສາມາດໃນການແຍກແຍະສິ່ງຕ່າງໆ, ຄວາມສາມາດໃນການຕອບສະໜອງຕໍ່ສິ່ງຕ່າງໆ ແລະ ຄວາມສາມາດໃນການຕັດສິນໃຈ, ສິ່ງເຫຼົ່ານີ້ກ່ຽວຂ້ອງກັບຄວາມສາມາດຂອງຄົນໆໜຶ່ງໃນການລົງມືປະຕິບັດ ຫຼັງຈາກທີ່ເຂົ້າໃຈທິດສະດີໃດໜຶ່ງແລ້ວ. ຄວາມສາມາດທີ່ເຫຼືອແມ່ນກ່ຽວຂ້ອງກັບການຢັ່ງຮູ້ ແລະ ການຮຽນຮູ້, ເຊິ່ງກ່ຽວຂ້ອງກັບສະໝອງຂອງມະນຸດ. ຕໍ່ໄປ, ພວກເຮົາຈະໂອ້ລົມກັນກ່ຽວກັບສິບເອັດຄວາມສາມາດເຫຼົ່ານີ້ເທື່ອລະຢ່າງ.

ຂໍ້ທີ 1: ຄວາມສາມາດໃນການຮຽນຮູ້

ຂໍ້ທຳອິດຄືຄວາມສາມາດໃນການຮຽນຮູ້. ຄວາມສາມາດໃນການຮຽນຮູ້ບໍ່ໄດ້ໝາຍເຖິງພຽງແຕ່ການຮຽນຮູ້ຂົງເຂດຄວາມຮູ້ໃດໜຶ່ງເທົ່ານັ້ນ; ມັນຍັງລວມເຖິງການຮຽນຮູ້ພາສາ, ທັກສະທາງເຕັກນິກສະເພາະ, ການຮຽນຮູ້ ແລະ ການຍອມຮັບສິ່ງໃໝ່ ແລະ ອື່ນໆ, ສິ່ງເຫຼົ່ານີ້ລ້ວນແຕ່ຕົກຢູ່ໃນຂອບເຂດຂອງຄວາມສາມາດໃນການຮຽນຮູ້. ຕົວຢ່າງ: ເມື່ອຮຽນຮູ້ທັກສະທາງເຕັກນິກ, ພາຍໃຕ້ສະຖານະການປົກກະຕິ, ໂດຍພື້ນຖານແລ້ວ ຄົນໆໜຶ່ງສາມາດຊຳນານໃນທັກສະນັ້ນໄດ້ພາຍໃນຫົກເດືອນ ແລະ ຈາກນັ້ນກໍສາມາດເຮັດມັນໄດ້ດ້ວຍຕົນເອງ. ຖ້າເຈົ້າສາມາດຊຳນານໃນທັກສະນັ້ນ ແລະ ເຮັດມັນໄດ້ດ້ວຍຕົນເອງຫຼັງຈາກທີ່ຮຽນຮູ້ໄດ້ຫົກເດືອນ, ສິ່ງນີ້ກໍນັບວ່າມີຄວາມສາມາດໃນການຮຽນຮູ້. ຖ້າເຈົ້າໃຊ້ເວລາຮຽນຮູ້ດົນກວ່າຄົນທົ່ວໄປເຖິງສອງເທົ່າ, ຖ້າຫຼັງຈາກຫົກເດືອນແລ້ວ ເຈົ້າຍັງບໍ່ຊຳນານ ແລະ ຕ້ອງການເວລາຮຽນຮູ້ຕື່ມອີກຫົກເດືອນ, ສິ່ງນີ້ກໍບົ່ງບອກເຖິງຂີດຄວາມສາມາດທີ່ບໍ່ດີ. ນັ້ນກໍຄື, ກ່ຽວກັບຄວາມສາມາດໃນການຮຽນຮູ້, ຖ້າເຈົ້າສາມາດຊຳນານໃນທັກສະທາງເຕັກນິກ ຫຼື ຄວາມຮູ້ພາຍໃນໄລຍະເວລາປົກກະຕິ, ສິ່ງນີ້ກໍໝາຍຄວາມວ່າຂີດຄວາມສາມາດຂອງເຈົ້າຢູ່ໃນລະດັບປານກາງ ຫຼື ສູງກວ່າປານກາງ. ເຖິງຢ່າງໃດກໍຕາມ, ຖ້າເຈົ້າໃຊ້ເວລາເກີນກຳນົດນີ້ ແລະ ຕ້ອງການເວລາຮຽນຮູ້ທັກສະທາງເຕັກນິກ ຫຼື ຄວາມຮູ້ດົນກວ່າຄົນອື່ນເຖິງສອງ ຫຼື ສາມເທົ່າ, ແລ້ວຂີດຄວາມສາມາດຂອງເຈົ້າກໍບໍ່ດີ. ຖ້າເຈົ້າໃຊ້ເວລາດົນກວ່າຄົນທົ່ວໄປເຖິງສອງ ຫຼື ສາມເທົ່າ ແລ້ວເຈົ້າຍັງບໍ່ສາມາດຮຽນຮູ້ມັນໄດ້ ແລະ ເຈົ້າຂາດຄວາມສາມາດໃນການຮຽນຮູ້, ສິ່ງນີ້ບອກຫຍັງກ່ຽວກັບຂີດຄວາມສາມາດຂອງເຈົ້າ? ຖ້າປາສະຈາກຄວາມສາມາດໃນການຮຽນຮູ້, ເຈົ້າກໍບໍ່ບັນລຸແມ່ນແຕ່ມາດຕະຖານທົ່ວໄປສຳລັບການມີຂີດຄວາມສາມາດຂອງຄວາມເປັນມະນຸດທີ່ປົກກະຕິ. ເຈົ້າຮ້າຍແຮງກວ່າການມີຂີດຄວາມສາມາດທີ່ບໍ່ດີ, ເຈົ້າບໍ່ມີຂີດຄວາມສາມາດເລີຍ. ການບໍ່ມີຂີດຄວາມສາມາດຈັດຢູ່ໃນຄົນປະເພດໃດ? ການບໍ່ມີຂີດຄວາມສາມາດໝາຍຄວາມວ່າຄົນໆໜຶ່ງຈັດຢູ່ໃນປະເພດຂອງຄົນທີ່ປັນຍາອ່ອນ ແລະ ຄົນໂງ່ຈ້າ, ເຊິ່ງບໍ່ມີຄວາມສາມາດໃນການຮຽນຮູ້ໃດໆເລີຍ. ນີ້ຄືສິ່ງທີ່ກ່ຽວຂ້ອງກັບຄວາມສາມາດໃນການຮຽນຮູ້.

ຂໍ້ທີ 2: ຄວາມສາມາດໃນການເຂົ້າໃຈສິ່ງຕ່າງໆ

ຂໍ້ທີສອງຄືຄວາມສາມາດໃນການເຂົ້າໃຈສິ່ງຕ່າງໆ. ຄວາມສາມາດໃນການເຂົ້າໃຈສິ່ງຕ່າງໆໝາຍເຖິງຄວາມສາມາດຂອງຄົນໆໜຶ່ງໃນການຄິດຫາຫຼັກການ ແລະ ເຄັດລັບພາຍໃນສິ່ງທີ່ພວກເຂົາເຫັນ ຫຼື ພົບພໍ້ເລື້ອຍໆ. ຕົວຢ່າງ: ເມື່ອຮຽນຮູ້ທັກສະທາງວິຊາຊີບ, ຖ້າເຈົ້າຟັງການສອນທາງທິດສະດີ ແລະ ສັງເກດການສາທິດພາກປະຕິບັດ ແລະ ພາຍໃນໄລຍະເວລາປົກກະຕິ ເຈົ້າສາມາດຄິດຫາເຄັດລັບ ແລະ ຫຼັກການທີ່ກ່ຽວຂ້ອງກັບທັກສະນີ້ໄດ້, ສິ່ງນີ້ກໍນັບວ່າມີຂີດຄວາມສາມາດທີ່ດີ ແລະ ມີຄວາມສາມາດໃນການເຂົ້າໃຈສິ່ງຕ່າງໆໃນລະດັບໜຶ່ງ. ຖ້າເຈົ້າບໍ່ສາມາດເຂົ້າໃຈມັນໄດ້ໃນທັນທີ ແລະ ເຖິງແມ່ນວ່າຈະມີຄົນໂອ້ລົມກັບເຈົ້າອີກຄັ້ງ, ເຈົ້າກໍຍັງບໍ່ສາມາດເຂົ້າໃຈໄດ້; ແລະ ເຖິງແມ່ນວ່າພວກເຂົາຈະບອກໃບ້ໃຫ້ເຈົ້າຊໍ້າແລ້ວຊໍ້າອີກ, ເຈົ້າກໍຍັງບໍ່ສາມາດເຂົ້າໃຈໄດ້ວ່າເຄັດລັບໃນການເຮັດສິ່ງນີ້ແມ່ນຫຍັງ ແລະ ຫຼັກການທີ່ກ່ຽວຂ້ອງແມ່ນຫຍັງ, ແລ້ວຄວາມສາມາດໃນການເຂົ້າໃຈສິ່ງຕ່າງໆຂອງເຈົ້າກໍບໍ່ດີ. ບາງທີຫຼັງຈາກເວລາຜ່ານໄປໄລຍະໜຶ່ງ, ເຈົ້າອາດຈະຮຽນຮູ້ໄດ້ເລັກໜ້ອຍໂດຍການຄ່ອຍໆຄຳທາງໄປຜ່ານການປະຕິບັດຕົວຈິງ, ແຕ່ມັນກໍຈຳກັດຢູ່ພຽງເທົ່ານັ້ນ. ຖ້າບໍ່ວ່າເຈົ້າຈະໃຊ້ເວລາຫຼາຍສໍ່າໃດກໍຕາມ, ບໍ່ວ່າຈະສາມປີ ຫຼື ຫ້າປີ, ສິ່ງທີ່ເຈົ້າສາມາດເຂົ້າໃຈໄດ້ຍັງຄົງຈຳກັດຢູ່ໃນຂອບເຂດທີ່ຈຳກັດ ແລະ ເມື່ອເຮັດສິ່ງຕ່າງໆ, ເຈົ້າພຽງແຕ່ຍຶດຕິດກັບກົດລະບຽບບາງຢ່າງ ແລະ ກົດເກນບາງຢ່າງ, ໂດຍບໍ່ສາມາດເຂົ້າໃຈພື້ນຖານທີ່ກ່ຽວຂ້ອງ ແລະ ນຳໃຊ້ພວກມັນເຂົ້າໃນການປະຕິບັດຕົວຈິງ, ສິ່ງນີ້ໝາຍຄວາມວ່າຄວາມສາມາດໃນການເຂົ້າໃຈສິ່ງຕ່າງໆຂອງເຈົ້າບໍ່ດີ; ຄົນແບບນີ້ມີຂີດຄວາມສາມາດທີ່ບໍ່ດີ. ຕົວຢ່າງ: ບາງຄົນປະຕິບັດວຽກງານຂອງຄຣິສຕະຈັກ ແລະ ຫຼັງຈາກທີ່ເຈົ້າໂອ້ລົມກັບພວກເຂົາກ່ຽວກັບຫຼັກການຄວາມຈິງ, ພວກເຂົາກໍຮູ້ສຶກວ່າທຸກສິ່ງທີ່ເຈົ້າເວົ້ານັ້ນຖືກຕ້ອງ ແລະ ບໍ່ມີຂໍ້ສົງໄສກ່ຽວກັບສິ່ງທີ່ເຈົ້າໄດ້ໂອ້ລົມ. ເຖິງຢ່າງໃດກໍຕາມ, ພວກເຂົາພຽງແຕ່ບໍ່ສາມາດເຂົ້າໃຈວ່າເປັນຫຍັງຈຶ່ງຕ້ອງເຮັດສິ່ງຕ່າງໆດ້ວຍວິທີນີ້ ແລະ ບໍ່ສາມາດຢັ່ງຮູ້ຫຼັກການທີ່ກ່ຽວຂ້ອງໄດ້. ໂດຍສະເພາະເມື່ອປະເຊີນກັບບັນຫາຕ່າງໆ ຫຼື ສະຖານະການພິເສດໃນຊີວິດຈິງ ຫຼື ໃນຂະນະທີ່ປະຕິບັດໜ້າທີ່ຂອງຕົນ, ພວກເຂົາບໍ່ຮູ້ວິທີນຳໃຊ້ຫຼັກການ ຫຼື ວິທີການເຂົ້າຫາ ແລະ ຈັດການກັບບັນຫາທີ່ພວກເຂົາພົບພໍ້ຕາມຫຼັກການ. ສິ່ງນີ້ບົ່ງບອກເຖິງການຂາດຄວາມສາມາດໃນການເຂົ້າໃຈສິ່ງຕ່າງໆ. ຄົນທີ່ຂາດຄວາມສາມາດໃນການເຂົ້າໃຈສິ່ງຕ່າງໆຈະບໍ່ເຂົ້າໃຈຫຼັງຈາກທີ່ໄດ້ຍິນການໂອ້ລົມກ່ຽວກັບຄວາມຈິງ ແລະ ມັກຈະຮ້ອງຂໍສະເໝີວ່າ “ເຈົ້າຍົກຕົວຢ່າງອື່ນອີກໄດ້ບໍ?” ຫຼື “ເຈົ້າອະທິບາຍໃຫ້ລະອຽດກວ່ານີ້ໄດ້ບໍ?” ມີພຽງແຕ່ຫຼັງຈາກທີ່ເຈົ້າຍົກຕົວຢ່າງ ແລະ ອະທິບາຍຢ່າງລະອຽດເທົ່ານັ້ນ ພວກເຂົາຈຶ່ງສາມາດເຂົ້າໃຈໄດ້ເລັກໜ້ອຍ. ແຕ່ຖ້າເຈົ້າໂອ້ລົມບາງສິ່ງທີ່ເລິກເຊິ່ງກວ່າ, ພວກເຂົາກໍຈະບໍ່ສາມາດເຂົ້າໃຈໄດ້ອີກຄັ້ງ ແລະ ຈະຂໍໃຫ້ເຈົ້າຍົກຕົວຢ່າງອື່ນອີກ. ເປັນຫຍັງພວກເຂົາຈຶ່ງຂໍໃຫ້ເຈົ້າຍົກຕົວຢ່າງຊໍ້າແລ້ວຊໍ້າອີກ? ມັນກໍເພື່ອໃຫ້ເຈົ້າອະທິບາຍສະຖານະການທີ່ຄ້າຍຄືກັນໃນຊີວິດຈິງຜ່ານຕົວຢ່າງ, ເພື່ອທີ່ພວກເຂົາຈະໄດ້ພຽງແຕ່ຈື່ຈຳວິທີການ ຫຼື ກົດລະບຽບໃດໜຶ່ງ. ເປັນຫຍັງພວກເຂົາຈຶ່ງເຮັດແບບນີ້? ມັນເປັນເພາະວ່າຄວາມສາມາດໃນການເຂົ້າໃຈສິ່ງຕ່າງໆຂອງພວກເຂົາບໍ່ດີຫຼາຍ, ເຈົ້າອາດຈະເວົ້າໄດ້ວ່າພວກເຂົາບໍ່ມີຄວາມສາມາດໃນການເຂົ້າໃຈສິ່ງຕ່າງໆເລີຍ; ພວກເຂົາບໍ່ຮູ້ວິທີນຳໃຊ້ຫຼັກການໃນຊີວິດຈິງ ຫຼື ໃນຂະນະທີ່ປະຕິບັດໜ້າທີ່ຂອງຕົນ. ບໍ່ວ່າເຈົ້າຈະໂອ້ລົມກັບພວກເຂົາແນວໃດກໍຕາມ, ບໍ່ວ່າເຈົ້າຈະຍົກຕົວຢ່າງສະເພາະເຈາະຈົງຫຼາຍສໍ່າໃດ ແລະ ອະທິບາຍຫຼັກການຢ່າງຊັດເຈນຫຼາຍສໍ່າໃດ, ແມ່ນແຕ່ການກ່າວເຖິງຫຼັກການສຳລັບການຈັດການກັບສະຖານະການພິເສດ, ພວກເຂົາກໍສາມາດຟັງຫຼາຍສໍ່າໃດກໍຍັງບໍ່ເຂົ້າໃຈ. ພວກເຂົາຮູ້ສຶກວ່າສິ່ງທີ່ເຈົ້າກຳລັງເວົ້າເປັນພຽງທິດສະດີ ແລະ ຍັງຄົງບໍ່ຮູ້ວິທີຈັດການກັບບັນຫາຕ່າງໆທີ່ພວກເຂົາປະເຊີນໃນຊີວິດຈິງ. ສິ່ງນີ້ບົ່ງບອກເຖິງການຂາດຄວາມສາມາດໃນການເຂົ້າໃຈສິ່ງຕ່າງໆ. ບໍ່ວ່າຄົນອື່ນຈະອະທິບາຍສິ່ງຕ່າງໆໃຫ້ພວກເຂົາຟັງແນວໃດກໍຕາມ, ຄົນທີ່ຂາດຄວາມສາມາດໃນການເຂົ້າໃຈສິ່ງຕ່າງໆກໍບໍ່ສາມາດເຂົ້າໃຈໄດ້, ນີ້ຄືການມີຂີດຄວາມສາມາດທີ່ບໍ່ດີ. ຄົນທີ່ມີຂີດຄວາມສາມາດທີ່ບໍ່ດີມີປະສິດທິພາບ ແລະ ປະສິດທິຜົນທີ່ບໍ່ດີໃນການເຮັດສິ່ງຕ່າງໆນຳບໍ? (ແມ່ນແລ້ວ). ຖ້າຄວາມສາມາດໃນການເຂົ້າໃຈສິ່ງຕ່າງໆຂອງຄົນໆໜຶ່ງບໍ່ດີ, ແລ້ວປະສິດທິພາບ ແລະ ປະສິດທິຜົນຂອງພວກເຂົາໃນການເຮັດສິ່ງຕ່າງໆກໍຈະບໍ່ດີຢ່າງແນ່ນອນ; ພວກເຂົາຈະບໍ່ຮູ້ວ່າຫຼັກການໃດທີ່ກ່ຽວຂ້ອງເມື່ອພວກເຂົາປະເຊີນກັບບາງສິ່ງ ແລະ ພວກເຂົາຈະບໍ່ຮູ້ວິທີນຳໃຊ້ຫຼັກການໃນຊີວິດຈິງ. ສິ່ງນີ້ບົ່ງບອກເຖິງຂີດຄວາມສາມາດທີ່ບໍ່ດີ. ຍັງມີຄົນອີກປະເພດໜຶ່ງທີ່ຍິ່ງການໂອ້ລົມຂອງຄົນອື່ນລະອຽດ ແລະ ສະເພາະເຈາະຈົງຫຼາຍສໍ່າໃດ ກໍຍິ່ງມຶນງົງຫຼາຍຂຶ້ນສໍ່ານັ້ນ, ໂດຍບໍ່ສາມາດເຂົ້າໃຈມັນໄດ້. ຕົວຢ່າງ: ເມື່ອເຮືອນຂອງພຣະເຈົ້າໂອ້ລົມກ່ຽວກັບການແຍກແຍະຜູ້ນໍາປອມ ແລະ ພວກຕໍ່ຕ້ານພຣະຄຣິສ, ຫຼັງຈາກທີ່ຟັງແລ້ວ ພວກເຂົາກໍເວົ້າວ່າ: “ເປັນຫຍັງຂ້ານ້ອຍຈຶ່ງບໍ່ເຂົ້າໃຈເລື່ອງນີ້? ມີການໂອ້ລົມກ່ຽວກັບຫຼັກການ, ມີການຍົກຕົວຢ່າງ ແລະ ມີການບອກລາຍການສະຖານະການພິເສດ, ແຕ່ທຸກຢ່າງຟັງເບິ່ງຄືສັບສົນວຸ້ນວາຍໄປໝົດສຳລັບຂ້ານ້ອຍ. ຢູ່ທີ່ນີ້ກຳລັງເວົ້າເຖິງຫຍັງກັນແທ້? ພວກເຮົາຄວນຈັດການກັບຄົນປະເພດໃດ? ພວກເຮົາຕ້ອງຈັດການກັບຜູ້ນໍາປອມ ຫຼື ພວກຕໍ່ຕ້ານພຣະຄຣິສ? ຜູ້ນໍາຄຣິສຕະຈັກຂອງພວກເຮົາເປັນຜູ້ຕໍ່ຕ້ານພຣະຄຣິສບໍ? ຄົນນັ້ນເບິ່ງຄືວ່າຊົ່ວຮ້າຍເລັກໜ້ອຍ, ການສະແດງອອກຂອງພວກເຂົາແມ່ນຍ້ອນອຸປະນິໄສທີ່ເສື່ອມຊາມ ຫຼື ຍ້ອນຄວາມເປັນມະນຸດທີ່ບໍ່ດີ? ພວກເຂົາເປັນໃຜກັນແທ້, ເປັນຜູ້ນໍາປອມ ຫຼື ຜູ້ຕໍ່ຕ້ານພຣະຄຣິສ? ຂ້ານ້ອຍກໍຍັງບໍ່ເຂົ້າໃຈຢູ່ດີ”. ພວກເຂົາບໍ່ເຂົ້າໃຈແມ່ນແຕ່ຫຼັກການຄວາມຈິງທີ່ເຈົ້າໂອ້ລົມນັ້ນແມ່ນຫຍັງ; ຍິ່ງພວກເຂົາຟັງຫຼາຍສໍ່າໃດ, ພວກເຂົາກໍຍິ່ງມຶນງົງຫຼາຍຂຶ້ນສໍ່ານັ້ນ. ພວກເຂົາບໍ່ພຽງແຕ່ລົ້ມເຫຼວໃນການເຊື່ອມໂຍງຫຼັກການຄວາມຈິງເຫຼົ່ານີ້ເຂົ້າກັບສະຖານະການຕົວຈິງເທົ່ານັ້ນ, ແຕ່ພວກເຂົາຍັງມຶນງົງຫຼາຍຈົນບໍ່ຮູ້ແມ່ນແຕ່ວ່າຫົວຂໍ້ຂອງສິ່ງທີ່ເຈົ້າກຳລັງເວົ້ານັ້ນແມ່ນຫຍັງ. ສິ່ງນີ້ບໍ່ໄດ້ສະແດງໃຫ້ເຫັນເຖິງການຂາດຄວາມສາມາດໃນການເຂົ້າໃຈສິ່ງຕ່າງໆບໍ? (ແມ່ນແລ້ວ). ຕົວຢ່າງ: ລອງຈິນຕະນາການເຖິງສະຖານະການທີ່ທຸກຄົນມາເຕົ້າໂຮມກັນເພື່ອໂອ້ລົມໃນຫົວຂໍ້ດຽວ, ໂດຍແຕ່ລະຄົນໄດ້ປະກອບຄວາມຄິດເຫັນຂອງພວກເຂົາ. ເຈົ້າໂອ້ລົມກ່ຽວກັບຄວາມເຂົ້າໃຈຂອງເຈົ້າ, ຂ້ອຍສະແດງຄວາມເຂົ້າໃຈຂອງຂ້ອຍ; ຄົນໜຶ່ງຕັ້ງຄຳຖາມ, ອີກຄົນໜຶ່ງຕັ້ງຄຳຖາມທີ່ແຕກຕ່າງກັນ, ເຊິ່ງທັງໝົດລ້ວນແຕ່ເນັ້ນໃສ່ຫົວຂໍ້ນີ້. ຄົນທີ່ບໍ່ມີຂີດຄວາມສາມາດຟັງການສົນທະນາປະເພດນີ້ແລ້ວກໍບໍ່ສາມາດທຳຄວາມເຂົ້າໃຈກັບມັນໄດ້. ໃນໃຈຂອງພວກເຂົາ, ພວກເຂົາຄິດວ່າ: “ພວກເຈົ້າທຸກຄົນກຳລັງເວົ້າເລື່ອງຫຍັງກັນ? ເປັນຫຍັງຂ້ານ້ອຍຈຶ່ງບໍ່ສາມາດເຂົ້າໃຈມັນໄດ້?” ພວກເຂົາກາຍເປັນຄົນມຶນງົງ. ພວກເຂົາບໍ່ສາມາດເຂົ້າໃຈຕັກກະທີ່ຢູ່ເບື້ອງຫຼັງຄຳຖາມທີ່ສົມເຫດສົມຜົນທີ່ຄົນອື່ນຕັ້ງຂຶ້ນ ຫຼື ເຫດຜົນທີ່ວ່າເປັນຫຍັງຄຳຖາມເຫຼົ່ານັ້ນຈຶ່ງຖືກຕັ້ງຂຶ້ນ, ພວກເຂົາບໍ່ສາມາດຄິດຫາເຫດຜົນທີ່ຢູ່ເບື້ອງຫຼັງສິ່ງນີ້ໄດ້; ພວກເຂົາຮ້າຍແຮງກວ່າຄົນທີ່ຢືນເບິ່ງຊື່ໆອີກ. ຄົນທີ່ມີຂີດຄວາມສາມາດ, ເຖິງແມ່ນວ່າຈະພຽງແຕ່ສັງເກດການຢູ່ທາງຂ້າງ, ກໍສາມາດບອກໄດ້ວ່າໃຜຖືກ ແລະ ໃຜຜິດ, ເຫດຜົນທີ່ຄົນໃດໜຶ່ງຖາມຄຳຖາມໃດໜຶ່ງ, ຄຳຖາມນັ້ນເລິກເຊິ່ງ ຫຼື ຕື້ນເຂີນ, ຄຳຖາມນັ້ນຖືກຕອບແນວໃດ, ແຕ່ຄົນທີ່ບໍ່ມີຂີດຄວາມສາມາດບໍ່ສາມາດເຂົ້າໃຈສິ່ງໃດໃນເລື່ອງນີ້ເລີຍ ແລະ ບໍ່ສາມາດເຂົ້າໃຈຕັກກະທີ່ຢູ່ເບື້ອງຫຼັງມັນໄດ້. ສິ່ງນີ້ສະແດງໃຫ້ເຫັນວ່າພວກເຂົາບໍ່ມີຄວາມສາມາດໃນການເຂົ້າໃຈສິ່ງຕ່າງໆ. ເມື່ອຄົນອື່ນໂອ້ລົມກ່ຽວກັບບາງສິ່ງ, ພວກເຂົາກໍບໍ່ສາມາດແຍກແຍະໄດ້ຫຼັງຈາກທີ່ຟັງແລ້ວ. ພວກເຂົາບໍ່ຮູ້ວ່າສິ່ງທີ່ເວົ້າໄປນັ້ນເປັນຄວາມຈິງ ແລະ ພາວະວິໄສ ຫຼື ບໍ່, ທັງບໍ່ສາມາດເບິ່ງທະລຸເຖິງພູມຫຼັງ ແລະ ແກ່ນແທ້ຂອງເລື່ອງນັ້ນໄດ້, ພວກເຂົາສັບສົນຢ່າງສິ້ນເຊີງ. ສຳລັບເຫດຜົນທີ່ວ່າເປັນຫຍັງຈຶ່ງມີການສົນທະນາຫົວຂໍ້ນີ້, ເປັນຫຍັງຫຼັກການທີ່ກ່ຽວຂ້ອງກັບຫົວຂໍ້ນີ້ຈຶ່ງຕ້ອງໄດ້ຮັບການເນັ້ນຢໍ້າຊໍ້າແລ້ວຊໍ້າອີກ, ພ້ອມທັງຄຳຖາມຂອງໃຜທີ່ກ່ຽວຂ້ອງກັບຫຼັກການເຫຼົ່ານີ້ ແລະ ຄຳຖາມຂອງໃຜທີ່ບໍ່ກ່ຽວຂ້ອງ, ພວກເຂົາບໍ່ສາມາດເຂົ້າໃຈ ຫຼື ທຳຄວາມເຂົ້າໃຈກັບສິ່ງເຫຼົ່ານີ້ໄດ້ເລີຍ. ເມື່ອພວກເຂົາຟັງຕໍ່ໄປ, ພວກເຂົາກໍເລີ່ມງ່ວງນອນ; ພວກເຂົາເລີ່ມຖືວ່າຕົນເອງເປັນພຽງຜູ້ສັງເກດການໃນການໂອ້ລົມນີ້ ແລະ ຫົວໃຈຂອງພວກເຂົາກໍມືດມົວ. ສຳລັບຄົນອື່ນ, ຍິ່ງມີການໂອ້ລົມກ່ຽວກັບຫຼັກການຄວາມຈິງຫຼາຍສໍ່າໃດ, ຈິດໃຈຂອງພວກເຂົາກໍຍິ່ງແຈ່ມແຈ້ງ ແລະ ຊັດເຈນຫຼາຍຂຶ້ນສໍ່ານັ້ນ. ແຕ່ສຳລັບຄົນທີ່ບໍ່ມີຂີດຄວາມສາມາດ, ຍິ່ງພວກເຂົາຟັງຫຼາຍສໍ່າໃດ, ພວກເຂົາກໍຍິ່ງມຶນງົງຫຼາຍຂຶ້ນສໍ່ານັ້ນ ແລະ ຄວາມຄິດຂອງພວກເຂົາກໍຍິ່ງມືດມົວຫຼາຍຂຶ້ນ. ສິ່ງນີ້ບົ່ງບອກເຖິງການຂາດຄວາມສາມາດໃນການເຂົ້າໃຈສິ່ງຕ່າງໆ. ສິ່ງນີ້ບໍ່ໄດ້ບົ່ງບອກເຖິງຂີດຄວາມສາມາດທີ່ບໍ່ດີຫຼາຍບໍ? ຄົນແບບນີ້ຍັງສາມາດເອີ້ນໄດ້ວ່າເປັນຄົນທີ່ບໍ່ມີຂີດຄວາມສາມາດ. ຄົນທີ່ບໍ່ມີຂີດຄວາມສາມາດແມ່ນຄົນປະເພດໃດ? (ຄົນທີ່ປັນຍາອ່ອນ). ຄົນທີ່ປັນຍາອ່ອນ, ຄົນໂງ່ຈ້າ, ຄົນໂງ່, ນີ້ຄືປະເພດຂອງຄົນທີ່ມີຂີດຄວາມສາມາດທີ່ບໍ່ດີທີ່ສຸດ. ນີ້ຄືດ້ານທີສອງ: ຄວາມສາມາດໃນການເຂົ້າໃຈສິ່ງຕ່າງໆ.

ຂໍ້ທີ 3: ຄວາມສາມາດໃນການຢັ່ງຮູ້

ດ້ານທີສາມຄືຄວາມສາມາດໃນການຢັ່ງຮູ້. ຄວາມສາມາດໃນການຢັ່ງຮູ້ແມ່ນຄ້າຍຄືກັນກັບຄວາມສາມາດໃນການເຂົ້າໃຈສິ່ງຕ່າງໆ ແຕ່ກ້າວໄປອີກຂັ້ນໜຶ່ງ. ຄວາມແຕກຕ່າງລະຫວ່າງພວກມັນແມ່ນຫຍັງ? ຄວາມສາມາດໃນການຢັ່ງຮູ້ເນັ້ນໃສ່ວິທີການປັບຫຼັກການຂອງຄວາມຈິງ ແລະ ເສັ້ນທາງແຫ່ງການປະຕິບັດໃຫ້ສອດຄ່ອງກັບບັນຫາຕ່າງໆໃນຊີວິດຈິງຫຼາຍກວ່າ ແລະ ຈາກນັ້ນກໍນຳພວກມັນໄປປະຕິບັດໃນວຽກງານຕົວຈິງ, ຫຼັງຈາກທີ່ຄົນໆໜຶ່ງໄດ້ເຂົ້າໃຈ ແລະ ຊຳນານໃນຫຼັກການ ແລະ ເສັ້ນທາງເຫຼົ່ານີ້ແລ້ວ. ນີ້ຄືຈຸດທີ່ຄວາມແຕກຕ່າງຕັ້ງຢູ່. ຄົນທີ່ມີຄວາມສາມາດໃນການຢັ່ງຮູ້, ຫຼັງຈາກທີ່ເຂົ້າໃຈພື້ນຖານ ແລະ ຫຼັກການຂອງບາງສິ່ງແລ້ວ, ກໍມີເສັ້ນທາງແຫ່ງການປະຕິບັດຢູ່ໃນໃຈຂອງພວກເຂົາ ແລະ ມີຂອບເຂດ, ທິດທາງ ແລະ ເປົ້າໝາຍທີ່ຖືກຕ້ອງ. ພວກເຂົາຮູ້ວິທີນຳໃຊ້ພື້ນຖານ ແລະ ຫຼັກການເຫຼົ່ານີ້ ແລະ ຍັງຮູ້ຫຼັກການຂອງການປະຕິບັດທີ່ກ່ຽວຂ້ອງໃນສະຖານະການພິເສດບາງຢ່າງ. ສົມມຸດວ່າ, ຫຼັງຈາກທີ່ໄດ້ຍິນການໂອ້ລົມກ່ຽວກັບຫຼັກການຄວາມຈິງບາງຢ່າງແລ້ວ, ຄົນໆໜຶ່ງສາມາດຮັບຮູ້ເຖິງແກ່ນແທ້ຂອງບັນຫາບາງຢ່າງ ແລະ ຈາກນັ້ນກໍໃຊ້ຄວາມຈິງເພື່ອແກ້ໄຂບັນຫາຕົວຈິງບາງຢ່າງໃນຊີວິດຈິງ. ນັ້ນກໍຄື, ຫຼັງຈາກທີ່ພວກເຂົາໄດ້ຍິນຫຼັກການເຫຼົ່ານີ້, ພວກເຂົາກໍເຂົ້າໃຈໃນທັນທີວ່າພວກເຂົາຄວນປະຕິບັດແນວໃດເພື່ອຕອບສະໜອງຕໍ່ສະຖານະການກ່ອນໜ້ານີ້ ແລະ ເມື່ອສະຖານະການເກີດຂຶ້ນອີກຄັ້ງ, ພວກເຂົາກໍຮູ້ວິທີນຳໃຊ້ຫຼັກການເພື່ອເຂົ້າຫາພວກມັນ ແລະ ມີເສັ້ນທາງແຫ່ງການປະຕິບັດຢູ່ໃນໃຈຂອງພວກເຂົາໃນທັນທີ; ການຢັ່ງຮູ້ຂອງພວກເຂົາກ່ຽວກັບຫຼັກການ ແລະ ພື້ນຖານເຮັດໜ້າທີ່ຄືກັບແສງສະຫວ່າງນຳທາງ, ເຊິ່ງເຮັດໃຫ້ພວກເຂົາຮູ້ວິທີຈັດການກັບບັນຫາຕ່າງໆໃນຊີວິດ ຫຼື ວຽກງານໄດ້ຢ່າງວ່ອງໄວ ແລະ ເຮັດໃຫ້ພວກເຂົາມີເສັ້ນທາງ, ທິດທາງ ແລະ ຫຼັກການຂອງການປະຕິບັດ. ໃນກໍລະນີດັ່ງກ່າວ, ຄົນແບບນັ້ນມີຄວາມສາມາດໃນການຢັ່ງຮູ້, ເຊິ່ງແນ່ນອນວ່າເປັນການສະແດງອອກເຖິງຂີດຄວາມສາມາດທີ່ດີ. ສົມມຸດວ່າຄົນໆໜຶ່ງ, ຫຼັງຈາກທີ່ໄດ້ຍິນການໂອ້ລົມບາງຢ່າງກ່ຽວກັບຫຼັກການຄວາມຈິງແລ້ວ, ກໍຮູ້ວ່າພວກເຂົາຄວນປະຕິບັດ ແລະ ຈັດການກັບສິ່ງເຫຼົ່ານັ້ນຈາກຊີວິດຈິງຂອງພວກເຂົາແນວໃດ ເຊິ່ງເປັນເລື່ອງທົ່ວໄປ ແລະ ເປັນສາກົນ ຫຼື ເຊິ່ງພວກເຂົາເຄີຍມີປະສົບການມາແລ້ວ. ເຖິງຢ່າງໃດກໍຕາມ, ພວກເຂົາບໍ່ຮູ້ວິທີນຳໃຊ້ຫຼັກການຄວາມຈິງເຫຼົ່ານີ້ເຂົ້າໃນສະຖານະການທີ່ພິເສດ, ຊັບຊ້ອນ, ສະຖານະການທີ່ບໍ່ຄາດຄິດ ຫຼື ບັນຫາ ແລະ ປະກົດການທີ່ບໍ່ທົ່ວໄປທີ່ພວກເຂົາບໍ່ເຄີຍມີປະສົບການ ແລະ ຍັງຈຳເປັນຕ້ອງສະແຫວງຫາ ແລະ ສອບຖາມເພື່ອໃຫ້ໄດ້ຄຳຕອບທີ່ຖືກຕ້ອງ ຫຼື ແຜນການປະຕິບັດທີ່ສະເພາະເຈາະຈົງ ກ່ອນທີ່ຈະຮູ້ວິທີຈັດການ ແລະ ແກ້ໄຂພວກມັນ. ຖ້າບໍ່ດັ່ງນັ້ນ, ເຖິງແມ່ນວ່າຫຼັງຈາກທີ່ໄດ້ຍິນຫຼັກການຄວາມຈິງແລ້ວ, ພວກເຂົາກໍຍັງບໍ່ຮູ້ວິທີຈັດການກັບເລື່ອງ ຫຼື ບັນຫາດັ່ງກ່າວ. ສິ່ງນີ້ບົ່ງບອກວ່າພວກເຂົາມີຄວາມສາມາດໃນການຢັ່ງຮູ້ລະດັບປານກາງ; ຫຼື ຍັງສາມາດເວົ້າໄດ້ວ່າຄົນແບບນັ້ນມີຂີດຄວາມສາມາດລະດັບປານກາງ. ບາງຄົນເຮັດວຽກມາສິບ ຫຼື ຊາວປີແລ້ວ ແລະ ດ້ວຍປະສົບການການເຮັດວຽກບາງຢ່າງລວມເຂົ້າກັບການໂອ້ລົມທີ່ຊັດເຈນກ່ຽວກັບຫຼັກການຄວາມຈິງຈາກເຮືອນຂອງພຣະເຈົ້າ, ພວກເຂົາກໍຮູ້ວິທີຈັດການກັບສະຖານະການທົ່ວໄປ ແລະ ໄດ້ຮັບການຢືນຢັນວ່າການຈັດການກັບພວກມັນດ້ວຍວິທີນີ້ແມ່ນຖືກຕ້ອງ. ເຖິງຢ່າງໃດກໍຕາມ, ເມື່ອປະເຊີນກັບບັນຫາທີ່ຊັບຊ້ອນ, ພິເສດ, ບໍ່ທົ່ວໄປບາງຢ່າງ ເຊິ່ງພວກເຂົາບໍ່ເຄີຍມີປະສົບການໃນວຽກງານຂອງພວກເຂົາ, ພວກເຂົາກໍບໍ່ຮູ້ວິທີຈັດການກັບພວກມັນ ແລະ ຕ້ອງໄດ້ຮັບຄຳຕອບທີ່ຊັດເຈນໂດຍການສອບຖາມກ່ອນທີ່ພວກເຂົາຈະສາມາດເລີ່ມຈັດການກັບພວກມັນໄດ້. ຖ້າສະຖານະການປ່ຽນແປງ ແລະ ກາຍເປັນເລື່ອງຊັບຊ້ອນກວ່າທີ່ພວກເຂົາຈິນຕະນາການໄວ້ ຫຼື ກວ່າສະຖານະການທີ່ພວກເຂົາຮູ້, ພວກເຂົາກໍຈະສັບສົນ, ບໍ່ຮູ້ວ່າພວກເຂົາຄວນປະເຊີນໜ້າກັບມັນແນວໃດ ແລະ ຍິ່ງບໍ່ຮູ້ວ່າພວກເຂົາຄວນປະຕິບັດ ແລະ ຈັດການກັບມັນແນວໃດໃນວິທີທີ່ສອດຄ່ອງກັບຫຼັກການ. ເມື່ອພວກເຂົາບໍ່ຮູ້ວິທີປະຕິບັດ, ບໍ່ວ່າພວກເຂົາຈະກະທຳໂດຍອີງໃສ່ຈິນຕະນາການຂອງພວກເຂົາ, ຄວາມທະເຍີທະຍານ ແລະ ຄວາມປາຖະໜາຂອງພວກເຂົາເອງ ຫຼື ພຽງແຕ່ປ່ອຍມັນໄວ້ ແລະ ບໍ່ສົນໃຈມັນ, ບໍ່ວ່າພວກເຂົາຈະກະທຳແນວໃດກໍຕາມ, ຄວາມຈິງທີ່ວ່າເມື່ອປະເຊີນກັບສະຖານະການດັ່ງກ່າວ ພວກເຂົາກໍສັບສົນ ແລະ ບໍ່ຮູ້ວິທີນຳໃຊ້ຫຼັກການເພື່ອຈັດການກັບມັນ ກໍພິສູດໃຫ້ເຫັນວ່າຂີດຄວາມສາມາດຂອງພວກເຂົາແມ່ນປານກາງຫຼາຍ. ຖ້າຄົນໆໜຶ່ງສາມາດຈັດການກັບສະຖານະການທົ່ວໄປໄດ້ ແຕ່ບໍ່ຮູ້ວິທີຈັດການກັບສະຖານະການພິເສດ, ສິ່ງນີ້ບົ່ງບອກເຖິງຂີດຄວາມສາມາດລະດັບປານກາງ. ຖ້າການພົບພໍ້ກັບສະຖານະການພິເສດບາງຢ່າງເຮັດໃຫ້ພວກເຂົາສັບສົນຫຼາຍຈົນບໍ່ສາມາດຈັດການແມ່ນແຕ່ບັນຫາທີ່ພວກເຂົາສາມາດຈັດການໄດ້ຕາມປົກກະຕິ, ສິ່ງນີ້ບົ່ງບອກເຖິງຂີດຄວາມສາມາດທີ່ບໍ່ດີ. ຄົນທີ່ມີຂີດຄວາມສາມາດທີ່ບໍ່ດີກໍມີຄວາມສາມາດໃນການຢັ່ງຮູ້ທີ່ບໍ່ດີເຊັ່ນກັນ. ມີຄວາມແຕກຕ່າງລະຫວ່າງຄົນທີ່ມີຄວາມສາມາດໃນການຢັ່ງຮູ້ທີ່ບໍ່ດີ ແລະ ຄົນທີ່ມີຄວາມສາມາດໃນການຢັ່ງຮູ້ທີ່ພຽງພໍບໍ? (ມີ).

ບາງຄົນ, ບໍ່ວ່າຄົນອື່ນຈະໂອ້ລົມແນວໃດກໍຕາມ, ກໍບໍ່ສາມາດກຳແໜ້ນຫຼັກການໄດ້. ພວກເຂົາເຂົ້າໃຈພຽງແຕ່ຫຼັກຄຳສອນ ແລະ ກົດລະບຽບ ແລະ ສາມາດຮ້ອງຄຳຂວັນໄດ້ສອງສາມຄຳ, ແຕ່ພວກເຂົາບໍ່ຮູ້ວິທີເຮັດວຽກງານຕົວຈິງ ແລະ ແກ້ໄຂບັນຫາ. ເຈົ້າເຫັນບໍ, ຫຼັງຈາກທີ່ຟັງການໂອ້ລົມແລ້ວ, ພວກເຂົາກໍເວົ້າດ້ວຍຄວາມຊັດເຈນ ແລະ ມີໂຄງສ້າງທີ່ດີຫຼາຍ, ຄືກັບວ່າພວກເຂົາເຂົ້າໃຈຢ່າງແທ້ຈິງ. ແຕ່ໃນຄວາມເປັນຈິງແລ້ວ, ພວກເຂົາບໍ່ເຂົ້າໃຈສິ່ງທີ່ເວົ້າໄປນັ້ນເລີຍ. ເມື່ອເວົ້າເຖິງການເຮັດວຽກງານທີ່ເປັນຮູບປະທຳ, ພວກເຂົາກໍສັບສົນ, ບໍ່ຮູ້ວ່າຈະເລີ່ມຕົ້ນຈາກໃສ. ເມື່ອພົບພໍ້ກັບບັນຫາ, ພວກເຂົາກໍບໍ່ຮູ້ວິທີແກ້ໄຂພວກມັນ. ພວກເຂົາຍັງຄົງບໍ່ສາມາດເຮັດວຽກງານທີ່ເປັນຮູບປະທຳໄດ້. ໃນການປະຕິບັດຕໍ່ ແລະ ຈັດການກັບຜູ້ຄົນ ແລະ ເລື່ອງຕ່າງໆ, ພວກເຂົາຍັງຄົງຂາດຫຼັກການ. ໃນໃຈຂອງພວກເຂົາ, ພວກເຂົາຄິດວ່າ: “ຂ້ານ້ອຍເຂົ້າໃຈຫຼັກການຄວາມຈິງໃນເວລາທີ່ຟັງຄຳເທດສະໜາ, ເປັນຫຍັງຂ້ານ້ອຍຈຶ່ງບໍ່ສາມາດນຳໃຊ້ພວກມັນໃນສະພາບແວດລ້ອມຊີວິດຈິງໄດ້? ເປັນຫຍັງສິ່ງທີ່ຂ້ານ້ອຍເຂົ້າໃຈ ແລະ ມັກຈະເວົ້າເຖິງຈຶ່ງໃຊ້ບໍ່ໄດ້ຜົນ?” ພວກເຂົາກາຍເປັນຄົນສັບສົນອີກຄັ້ງ. ຄົນທີ່ມີຂີດຄວາມສາມາດທີ່ບໍ່ດີຮູ້ພຽງແຕ່ວິທີເວົ້າກ່ຽວກັບຫຼັກຄຳສອນ ແລະ ຍຶດຕິດກັບກົດລະບຽບ, ແຕ່ເມື່ອປະເຊີນກັບສະຖານະການຕ່າງໆ, ພວກເຂົາບໍ່ສາມາດເບິ່ງພວກມັນໄດ້ຢ່າງຊັດເຈນ, ຫຼັກຄຳສອນທີ່ພວກເຂົາສາມາດເວົ້າໄດ້ນັ້ນໄຮ້ປະໂຫຍດຢ່າງສິ້ນເຊີງ, ພວກເຂົາບໍ່ສາມາດແມ່ນແຕ່ຈະຍຶດຕິດກັບກົດລະບຽບ ແລະ ພວກເຂົາບໍ່ສາມາດແກ້ໄຂບັນຫາໃດໆໄດ້. ພວກເຂົາບໍ່ຮູ້ວິທີປະຕິບັດເມື່ອຄວາມຫຍຸ້ງຍາກເກີດຂຶ້ນ. ຕົວຢ່າງ: ເມື່ອຄົນໃດໜຶ່ງຂັດຂວາງ ແລະ ລົບກວນວຽກງານຂອງຄຣິສຕະຈັກ, ໂດຍເວົ້າບາງສິ່ງທີ່ໄຮ້ສາລະ, ພວກເຂົາກໍບໍ່ສາມາດແຍກແຍະໄດ້ວ່າລັກສະນະຂອງເລື່ອງນີ້ແມ່ນຫຍັງ. ພວກເຂົາບໍ່ຮູ້ວ່າສິ່ງໃດທີ່ນັບວ່າເປັນການຂັດຂວາງ ແລະ ການລົບກວນ ຫຼື ລັກສະນະຂອງພວກມັນແມ່ນຫຍັງ; ຍິ່ງໄປກວ່ານັ້ນ, ພວກເຂົາກໍຍິ່ງບໍ່ຮູ້ວ່າຄວນແກ້ໄຂບັນຫານັ້ນແນວໃດ. ມີຄົນຖາມພວກເຂົາວ່າ: “ເຈົ້າບໍ່ຮູ້ວິທີແຍກແຍະຄົນຊົ່ວຮ້າຍບໍ? ເປັນຫຍັງເຈົ້າຈຶ່ງຂາດຫຼັກການເມື່ອເວົ້າເຖິງການຈັດການກັບຄົນຊົ່ວຮ້າຍ?” ພວກເຂົາຕອບວ່າ: “ຂ້ານ້ອຍເຂົ້າໃຈຫຼັກຄຳສອນເຫຼົ່ານີ້, ແຕ່ຂ້ານ້ອຍບໍ່ຮູ້ວ່າພວກມັນເໝາະສົມສຳລັບການແກ້ໄຂບັນຫາໃດ ຫຼື ພວກມັນເໝາະສົມສຳລັບການນຳໃຊ້ກັບຄົນປະເພດໃດ”. ສິ່ງນີ້ບົ່ງບອກເຖິງການຂາດຄວາມສາມາດໃນການຢັ່ງຮູ້, ແມ່ນບໍ່? (ແມ່ນແລ້ວ). ເຈົ້າເຫັນບໍ, ຫຼັງຈາກທີ່ໄດ້ຍິນຫຼັກການແລ້ວ, ພວກເຂົາກໍສາມາດສະຫຼຸບພວກມັນອອກມາເປັນຂໍ້ໆຕາມຄວາມໝາຍຕາມຕົວອັກສອນຂອງພວກມັນໄດ້ເປັນຢ່າງດີ, ຈື່ຈຳພວກມັນໄດ້ຢ່າງຖືກຕ້ອງ ແລະ ເຖິງກັບທ່ອງຈຳພວກມັນໄດ້ຢ່າງລ່ຽນໄຫຼ ໂດຍບໍ່ຕົກຫຼົ່ນແມ່ນແຕ່ຄຳດຽວ. ແຕ່ໜ້າເສຍດາຍທີ່ໃນຊີວິດຈິງ, ເມື່ອເວົ້າເຖິງການເບິ່ງຜູ້ຄົນ ແລະ ສິ່ງຕ່າງໆ ແລະ ການປະພຶດຕົນ ແລະ ການກະທຳ, ພວກເຂົາບໍ່ມີເສັ້ນທາງແຫ່ງການປະຕິບັດໃດໆເລີຍ, ພວກເຂົາຮູ້ພຽງແຕ່ວິທີຮ້ອງຄຳຂວັນ, ເວົ້າກ່ຽວກັບຫຼັກຄຳສອນ ແລະ ຍຶດຕິດກັບກົດລະບຽບ. ບໍ່ວ່າຈະໃນຊີວິດຈິງ ຫຼື ໃນການປະຕິບັດໜ້າທີ່ຂອງຕົນ, ບໍ່ວ່າພວກເຂົາຈະພົບພໍ້ກັບຫຍັງກໍຕາມ, ພວກເຂົາກໍບໍ່ຮູ້ວິທີສະແຫວງຫາຄວາມຈິງ ຫຼື ປະຕິບັດຕາມຫຼັກການ. ສິ່ງນີ້ບົ່ງບອກເຖິງການຂາດຄວາມສາມາດໃນການຢັ່ງຮູ້. ເຖິງແມ່ນວ່າຄົນທີ່ຂາດຄວາມສາມາດໃນການຢັ່ງຮູ້ອ່ານພຣະທຳຂອງພຣະເຈົ້າເລື້ອຍໆ, ແຕ່ພວກເຂົາກໍບໍ່ສາມາດເຂົ້າໃຈໄດ້ວ່າຄວາມຈິງໃນພຣະທຳຂອງພຣະເຈົ້າແມ່ນຫຍັງ ຫຼື ຫຼັກການແມ່ນຫຍັງ. ສະນັ້ນ, ເມື່ອມີບາງສິ່ງບາງຢ່າງເກີດຂຶ້ນ, ພວກເຂົາກໍບໍ່ສາມາດຊອກຫາພຣະທຳທີ່ກ່ຽວຂ້ອງຂອງພຣະເຈົ້າເພື່ອແຍກແຍະ ແລະ ແກ້ໄຂມັນໄດ້ ແລະ ຕ້ອງໃຫ້ຄົນອື່ນຊອກຫາພຣະທຳທີ່ກ່ຽວຂ້ອງຂອງພຣະເຈົ້າໃຫ້ພວກເຂົາ. ພວກເຂົາມັກຈະເນັ້ນໃສ່ຫຍັງສະເໝີເມື່ອອ່ານພຣະທຳຂອງພຣະເຈົ້າ? ພວກເຂົາຊອກຫາວ່າມີຕົວຢ່າງສະເພາະເຈາະຈົງເພື່ອອະທິບາຍເລື່ອງນັ້ນ ຫຼື ບໍ່. ຖ້າບໍ່ມີຕົວຢ່າງ, ພວກເຂົາກໍບໍ່ສາມາດເຂົ້າໃຈຄວາມໝາຍຂອງພຣະທຳຂອງພຣະເຈົ້າໄດ້. ຕົວຢ່າງ: ກ່ຽວກັບພຣະທຳຂອງພຣະເຈົ້າທີ່ເປີດໂປງແກ່ນແທ້ທຳມະຊາດຂອງຜູ້ຄົນ, ຖ້າບໍ່ມີການຍົກຕົວຢ່າງໃຫ້, ພວກເຂົາກໍບໍ່ສາມາດເຂົ້າໃຈພວກມັນໄດ້. ພວກເຂົາບໍ່ສາມາດປະຕິບັດການແຍກແຍະໂດຍການປຽບທຽບສະພາວະຂອງພວກເຂົາເອງກັບພຣະທຳຂອງພຣະເຈົ້າໄດ້. ມີພຽງແຕ່ເມື່ອມີຄົນໂອ້ລົມກ່ຽວກັບຄວາມຈິງ ແລະ ແຍກແຍະ ແລະ ໄຈ້ແຍກພວກເຂົາຕາມສະພາວະຕົວຈິງຂອງພວກເຂົາເທົ່ານັ້ນ ພວກເຂົາຈຶ່ງສາມາດເຂົ້າໃຈໄດ້. ຖ້າປາສະຈາກການໂອ້ລົມດັ່ງກ່າວ, ພວກເຂົາກໍບໍ່ສາມາດເຂົ້າໃຈພຣະທຳຂອງພຣະເຈົ້າໄດ້. ຄົນແບບນັ້ນມັກຈະຈົ່ມສະເໝີເມື່ອອ່ານພຣະທຳຂອງພຣະເຈົ້າ ໂດຍເວົ້າວ່າ: “ເປັນຫຍັງຈຶ່ງບໍ່ມີຕົວຢ່າງສະເພາະເຈາະຈົງ? ຂ້ານ້ອຍຈະເຊື່ອມໂຍງສິ່ງນີ້ກັບຕົວຂ້ານ້ອຍເອງໄດ້ແນວໃດ? ພຣະທຳເຫຼົ່ານີ້ເຂົ້າໃຈຍາກເກີນໄປ; ບໍ່ວ່າຂ້ານ້ອຍຈະອ່ານພວກມັນແນວໃດກໍຕາມ, ຂ້ານ້ອຍກໍບໍ່ສາມາດຈັບຄູ່ພວກມັນເຂົ້າກັບຕົວຂ້ານ້ອຍເອງໄດ້!” ສິ່ງນີ້ສະແດງໃຫ້ເຫັນວ່າພວກເຂົາບໍ່ສາມາດເຂົ້າໃຈພຣະທຳຂອງພຣະເຈົ້າໄດ້, ຍິ່ງບໍ່ຕ້ອງເວົ້າເຖິງການເຂົ້າໃຈຄວາມຈິງ ຫຼື ການນຳເອົາພຣະທຳຂອງພຣະເຈົ້າເຂົ້າມາສູ່ຊີວິດຈິງ. ສິ່ງທີ່ພວກເຂົາເຂົ້າໃຈເປັນພຽງຫຼັກຄຳສອນ ແລະ ກົດລະບຽບທີ່ງ່າຍດາຍ, ແຕ່ຫຼັກຄຳສອນ ແລະ ກົດລະບຽບເຫຼົ່ານີ້ໄຮ້ປະໂຫຍດໃນຊີວິດຈິງ. ເມື່ອມີສິ່ງຕ່າງໆເກີດຂຶ້ນ, ພວກເຂົາກໍຍັງຄົງບໍ່ມີເສັ້ນທາງແຫ່ງການປະຕິບັດ. ສິ່ງນີ້ບົ່ງບອກວ່າພວກເຂົາບໍ່ມີຄວາມສາມາດໃນການຢັ່ງຮູ້. ຄົນທີ່ບໍ່ມີຄວາມສາມາດໃນການຢັ່ງຮູ້ມີຂີດຄວາມສາມາດທີ່ບໍ່ດີບໍ? (ແມ່ນແລ້ວ). ຄົນທີ່ມີຂີດຄວາມສາມາດທີ່ບໍ່ດີທີ່ສຸດຄືຄົນທີ່ບໍ່ມີຂີດຄວາມສາມາດໃດໆເລີຍ; ຄົນແບບນັ້ນບໍ່ສາມາດທຳຄວາມເຂົ້າໃຈກັບຫຼັກການຕ່າງໆທີ່ພວກເຂົາໄດ້ຍິນ; ພວກເຂົາບໍ່ຮູ້ວ່າເປັນຫຍັງຈຶ່ງມີການຍົກຕົວຢ່າງແບບນັ້ນແບບນີ້, ເປັນຫຍັງຈຶ່ງມີການເວົ້າເຖິງສິ່ງສະເພາະເຈາະຈົງ ຫຼື ເປັນຫຍັງຜູ້ຄົນຈຶ່ງມີການສະແດງອອກບາງຢ່າງ, ພວກເຂົາບໍ່ສາມາດເຂົ້າໃຈສິ່ງດັ່ງກ່າວໄດ້, ສິ່ງເຫຼົ່ານີ້ເກີນຄວາມສາມາດຂອງພວກເຂົາ. ເຖິງແມ່ນວ່າເຈົ້າຈະຍົກຕົວຢ່າງໃຫ້ພວກເຂົາສອງສາມຕົວຢ່າງ, ພວກເຂົາກໍຮູ້ສຶກຄືກັບວ່າເຈົ້າພຽງແຕ່ກຳລັງເລົ່ານິທານ ຫຼື ເລື່ອງຕະຫຼົກ, ຄືກັບວ່າພວກເຂົາເປັນເດັກນ້ອຍທີ່ກຳລັງຟັງນິທານ, ໂດຍພົບວ່າມັນໜ້າສົນໃຈ ແລະ ໜ້າຂົບຂັນ. ຖ້າມີຄົນຖາມພວກເຂົາວ່າພວກເຂົາເຂົ້າໃຈສິ່ງທີ່ພວກເຂົາໄດ້ຍິນ ຫຼື ບໍ່, ພວກເຂົາກໍບອກວ່າເຂົ້າໃຈ ແລະ ພວກເຂົາເຖິງກັບສາມາດຮຽນແບບຄວາມຕະຫຼົກໃນຄຳເວົ້າຂອງຄົນອື່ນ ຫຼື ຮຽນແບບວິທີທີ່ພວກເຂົາຕຳນິຜູ້ຄົນໄດ້. ຖ້າເຈົ້າຖາມພວກເຂົາວ່າ: “ເຈົ້າຮູ້ຫຼັກການທີ່ກ່ຽວຂ້ອງທີ່ຜູ້ຄົນຄວນຍຶດຕິດ ຫຼື ບໍ່?” ພວກເຂົາກໍຕອບວ່າ: “ຫະ? ມີຫຼັກການນຳບໍ? ຂ້ານ້ອຍບໍ່ທັນໄດ້ຍິນເລີຍ”. ຄົນແບບນັ້ນມີຄວາມສາມາດໃນການຢັ່ງຮູ້ບໍ? (ບໍ່ມີ). ພວກເຂົາຂາດຄວາມສາມາດໃນການຢັ່ງຮູ້ ແລະ ບໍ່ສາມາດເຂົ້າໃຈພຣະທຳຂອງພຣະເຈົ້າໄດ້. ຄົນທີ່ຂາດຄວາມສາມາດໃນການຢັ່ງຮູ້ຈະກິນ ແລະ ດື່ມພຣະທຳຂອງພຣະເຈົ້າສອງສາມວັກ ຫຼື ສອງສາມບົດທຸກມື້, ຕາມກິດຈະວັດ ແລະ ຕາມຕາຕະລາງເວລາ ແລະ ພວກເຂົາກໍຮຽນຮູ້ເພງສັນລະເສີນ ແລະ ເຂົ້າຮ່ວມການເຕົ້າໂຮມຕາມເວລາທີ່ກຳນົດໄວ້ເຊັ່ນກັນ. ແຕ່ເມື່ອພວກເຂົາປິດໜັງສື ຫຼື ປິດສຽງບັນທຶກເພງສັນລະເສີນຂອງພວກເຂົາ, ສິ່ງດຽວທີ່ພວກເຂົາຈື່ຈຳໄດ້ຈາກສິ່ງທີ່ພວກເຂົາໄດ້ກິນ ແລະ ດື່ມກໍຄືວະລີຝ່າຍວິນຍານສອງສາມວະລີ ແລະ ຄຳເວົ້າທີ່ຕາຍຕົວບາງຄຳ ເຊັ່ນ: ວະລີທີ່ຜູ້ຄົນມັກຈະເວົ້າເລື້ອຍໆວ່າ “ພຣະເຈົ້າມີອຳນາດສູງສຸດເໜືອທຸກສິ່ງ” ແລະ “ຈົ່ງອ່ອນນ້ອມຕໍ່ພຣະເຈົ້າໃນທຸກສິ່ງ”; ຫຼື “ຊະຕາກຳຂອງມະນຸດຖືກກຳນົດໂດຍພຣະເຈົ້າ” ແລະ “ພຽງແຕ່ປະຕິບັດການຮັກພຣະເຈົ້າ”. ໃນສະຖານະການແຫ່ງຄວາມທຸກທໍລະມານຕົວຈິງ, ພວກເຂົາສາມາດເວົ້າໄດ້ພຽງແຕ່ວະລີທີ່ຄ້າຍຄືກັບວະລີຝ່າຍວິນຍານ ເຊັ່ນ: “ຂ້ານ້ອຍກຳລັງທົນທຸກຍ້ອນຄວາມຮູ້ສຶກ” ຫຼື “ຂ້ານ້ອຍກຳລັງທົນທຸກຍ້ອນເນື້ອໜັງ”. ສຳລັບຫຼັກການໃດໆທີ່ກ່ຽວຂ້ອງກັບການປະພຶດຕົນ, ຊີວິດປະຈຳວັນ, ວຽກງານ ແລະ ຫຼັກການຄວາມຈິງອື່ນໆ, ພວກເຂົາບໍ່ຮູ້ ຫຼື ບໍ່ເຂົ້າໃຈພວກມັນເລີຍ. ສິ່ງເຫຼົ່ານີ້ບໍ່ມີຢູ່ໃນໃຈຂອງພວກເຂົາ ແລະ ບໍ່ສາມາດບັນຈຸໄວ້ພາຍໃນພວກເຂົາໄດ້. ເປັນຫຍັງສິ່ງເຫຼົ່ານີ້ຈຶ່ງບໍ່ສາມາດບັນຈຸໄວ້ໄດ້? ເພາະວ່າ, ໃນແງ່ຂອງຂີດຄວາມສາມາດຂອງພວກເຂົາ, ຄົນແບບນັ້ນພຽງແຕ່ບໍ່ສາມາດເຂົ້າໃຈຫຼັກການຄວາມຈິງເຫຼົ່ານີ້ໄດ້ ແລະ ຫຼັກການຄວາມຈິງເຫຼົ່ານີ້ກໍເກີນຄວາມສາມາດຂອງພວກເຂົາ; ແລະ ດັ່ງນັ້ນ, ສິ່ງເຫຼົ່ານີ້ຈຶ່ງບໍ່ສາມາດຢັ່ງຮາກລົງໃນໃຈຂອງພວກເຂົາໄດ້. ສິ່ງທີ່ຄົນໆໜຶ່ງມີຢູ່ພາຍໃນ ແລະ ສິ່ງທີ່ພວກເຂົາສາມາດຍອມຮັບໄດ້ນັ້ນເປັນສິ່ງຢັ້ງຢືນເຖິງສິ່ງທີ່ພວກເຂົາສາມາດເຂົ້າໃຈໄດ້ ແລະ ສິ່ງທີ່ບໍ່ເກີນຄວາມສາມາດຂອງພວກເຂົາ. ຖ້າຄົນໆໜຶ່ງບໍ່ມີຂີດຄວາມສາມາດເລີຍ, ຂາດຄວາມສາມາດໃນການຢັ່ງຮູ້ ແລະ ບໍ່ສາມາດເຂົ້າໃຈຄວາມໝາຍທີ່ຊັດເຈນຂອງພຣະທຳຂອງພຣະເຈົ້າໄດ້, ເຖິງແມ່ນວ່າພວກເຂົາຈະຖືກຈັດວາງໄວ້ໃນສະຫວັນ ຫຼື ສະຫວັນຊັ້ນສາມ, ພວກເຂົາຈະສາມາດເຂົ້າໃຈພຣະທຳຂອງພຣະເຈົ້າໄດ້ບໍ? ພວກເຂົາຈະສາມາດນຳເອົາຄວາມຈິງໄປປະຕິບັດໄດ້ບໍ? ພວກເຂົາຈະສາມາດອ່ອນນ້ອມຕໍ່ພຣະເຈົ້າໄດ້ບໍ? (ບໍ່ໄດ້). ພວກເຂົາກໍຍັງຄົງເປັນຄືເກົ່າ. ຂີດຄວາມສາມາດຂອງພວກເຂົາກໍຈະຍັງຄົງຄືເກົ່າດັ່ງທີ່ເຄີຍເປັນມາ. ຄົນທີ່ມີຂີດຄວາມສາມາດທີ່ບໍ່ດີສາມາດຢັ່ງຮູ້ສິ່ງຕ່າງໆໄດ້ໃນຂອບເຂດທີ່ຈຳກັດຫຼາຍເທົ່ານັ້ນ. ຄົນທີ່ມີຂີດຄວາມສາມາດທີ່ດີສາມາດຢັ່ງຮູ້ໄດ້ຫຼາຍກວ່າ, ດ້ວຍຄວາມເລິກເຊິ່ງກວ່າ ແລະ ໃນລະດັບທີ່ສູງກວ່າ. ຄົນທີ່ມີຂີດຄວາມສາມາດລະດັບປານກາງຢັ່ງຮູ້ໄດ້ດ້ອຍກວ່າຄົນທີ່ມີຂີດຄວາມສາມາດທີ່ດີຫຼາຍ; ສິ່ງທີ່ພວກເຂົາສາມາດຢັ່ງຮູ້ໄດ້ນັ້ນຈຳກັດຢູ່ໃນຂອບເຂດປານກາງ ແລະ ມັນບໍ່ສາມາດເກີນຂອບເຂດນີ້ໄດ້ ເພາະວ່າຂີດຄວາມສາມາດຂອງພວກເຂົາຈຳກັດພວກເຂົາໄວ້. ສິ່ງທີ່ຮ້າຍແຮງທີ່ສຸດຄືຄົນທີ່ບໍ່ມີຂີດຄວາມສາມາດເລີຍ. ຄົນແບບນັ້ນ, ພຽງແຕ່ໃນແງ່ຂອງຂີດຄວາມສາມາດຂອງພວກເຂົາ, ບໍ່ມີຄວາມສາມາດໃນການຢັ່ງຮູ້ໃດໆເລີຍ. ສະນັ້ນ, ການສະແດງອອກຂອງພວກເຂົາໃນຊີວິດຈິງ ແລະ ໃນການປະຕິບັດໜ້າທີ່ຂອງຕົນກໍຄື ພວກເຂົາບໍ່ເຂົ້າໃຈຫຍັງເລີຍ; ບໍ່ວ່າພວກເຂົາຈະເຊື່ອໃນພຣະເຈົ້າມາເປັນເວລາສິບປີ, ຊາວປີ ຫຼື ແມ່ນແຕ່ຈົນເຖິງໄວຊະລາ, ຫຼັກຄຳສອນກ່ຽວກັບຄວາມເຊື່ອໃນພຣະເຈົ້າ ແລະ ວະລີຝ່າຍວິນຍານທີ່ພວກເຂົາເວົ້າເຖິງກໍຍັງຄົງເປັນສິ່ງເກົ່າໆທີ່ພວກເຂົາເຂົ້າໃຈໃນຕອນທີ່ພວກເຂົາເລີ່ມເຊື່ອໃໝ່ໆ. ບໍ່ວ່າພວກເຂົາຈະເຊື່ອມາຫຼາຍປີສໍ່າໃດກໍຕາມ, ພວກເຂົາກໍບໍ່ມີຄວາມຄືບໜ້າໃດໆເລີຍ. ເປັນຫຍັງພວກເຂົາຈຶ່ງບໍ່ມີຄວາມຄືບໜ້າ? ເພາະວ່າພວກເຂົາບໍ່ມີຄວາມສາມາດໃນການຢັ່ງຮູ້ ແລະ ບໍ່ວ່າພວກເຂົາຈະເຊື່ອໃນພຣະເຈົ້າມາຫຼາຍປີສໍ່າໃດກໍຕາມ, ສິ່ງທີ່ພວກເຂົາສາມາດຮັບເອົາໄດ້ກໍມີພຽງແຕ່ຄຳເວົ້າທີ່ຕາຍຕົວເຫຼົ່ານັ້ນ. ເຖິງແມ່ນວ່າຫຼັງຈາກທີ່ເຊື່ອມາຫຼາຍປີແລ້ວ, ຄວາມສາມາດໃນການຮຽນຮູ້, ຄວາມສາມາດໃນການເຂົ້າໃຈສິ່ງຕ່າງໆ, ຄວາມສາມາດໃນການຢັ່ງຮູ້ ແລະ ຄວາມສາມາດອື່ນໆຂອງພວກເຂົາກໍບໍ່ໄດ້ຮັບການປັບປຸງ. ພວກເຂົາເປັນຄົນປະເພດໃດ? ພວກເຂົາເປັນຄົນທີ່ມີຂີດຄວາມສາມາດທີ່ບໍ່ດີຫຼາຍ. ເພາະວ່າຂີດຄວາມສາມາດຂອງພວກເຂົາບໍ່ດີ ແລະ ຄວາມສາມາດຕ່າງໆຂອງພວກເຂົາກໍບໍ່ໄດ້ຮັບການປັບປຸງ, ເຖິງແມ່ນວ່າຄົນແບບນັ້ນຈະມີອາຍຸຮອດສີ່ສິບ, ຫ້າສິບ, ຫົກສິບ ຫຼື ເຈັດສິບປີ, ຄວາມສາມາດໃນການເບິ່ງແຍງຕົນເອງຂອງພວກເຂົາກໍຍັງຄົງອ່ອນແອຫຼາຍ. ໂດຍການສັງເກດຄວາມສາມາດໃນການເອົາຕົວລອດ ແລະ ຄວາມສາມາດໃນການເບິ່ງແຍງຕົນເອງຂອງພວກເຂົາ, ເຈົ້າສາມາດບອກໄດ້ວ່າຂີດຄວາມສາມາດຂອງຄົນແບບນັ້ນເປັນແນວໃດ. ຄົນປະເພດນີ້ປັນຍາອ່ອນ, ໂງ່ຈ້າ ແລະ ໂງ່ ແລະ ຄວາມສາມາດໃນການເບິ່ງແຍງຕົນເອງຂອງພວກເຂົາກໍບໍ່ດີຫຼາຍ. ເປັນຫຍັງເຮົາຈຶ່ງເວົ້າວ່າຄວາມສາມາດໃນການເບິ່ງແຍງຕົນເອງຂອງພວກເຂົາບໍ່ດີ? ເພາະວ່າຄວາມສາມາດໃນການຮຽນຮູ້, ຄວາມສາມາດໃນການເຂົ້າໃຈສິ່ງຕ່າງໆ ແລະ ຄວາມສາມາດໃນການຢັ່ງຮູ້ຂອງພວກເຂົາລ້ວນແຕ່ບໍ່ດີ, ປະສົບການ, ສາມັນສຳນຶກ, ກົດເກນ ແລະ ເຄັດລັບໃນການເຮັດສິ່ງຕ່າງໆທີ່ພວກເຂົາໄດ້ຮັບໃນຊີວິດຈຶ່ງມີຈຳກັດຫຼາຍ. ເຖິງແມ່ນວ່າຈະມີອາຍຸຫົກສິບ ຫຼື ເຈັດສິບປີ, ພວກເຂົາກໍຍັງຄົງຄືເກົ່າ. ຄົນທີ່ມີຂີດຄວາມສາມາດທີ່ດີ, ເມື່ອພວກເຂົາອາຍຸສາມສິບປີ, ພວກເຂົາກໍໄດ້ພັດທະນາຄວາມຮູ້ບາງຢ່າງກ່ຽວກັບບັນຫາຕ່າງໆທີ່ພວກເຂົາປະເຊີນໃນຊີວິດ ແລະ ຕາມເສັ້ນທາງຊີວິດຂອງພວກເຂົາແລ້ວ, ໂດຍໄດ້ຮັບຄວາມເຂົ້າໃຈ, ຄວາມເຂົ້າໃຈຢ່າງເລິກເຊິ່ງ ແລະ ປະສົບການບາງຢ່າງກ່ຽວກັບສິ່ງເຫຼົ່ານີ້. ຜ່ານປະສົບການນີ້, ພວກເຂົາຮູ້ວ່າຄວນເຮັດແນວໃດເມື່ອພົບພໍ້ກັບບັນຫາຕ່າງໆ ເພື່ອໃຫ້ພວກເຂົາສາມາດດຳລົງຊີວິດໄດ້ດີຂຶ້ນ ແລະ ປົກປ້ອງຕົນເອງໄດ້ຢ່າງມີປະສິດທິພາບຫຼາຍຂຶ້ນ. ເຖິງຢ່າງໃດກໍຕາມ, ສຳລັບຄົນທີ່ມີຂີດຄວາມສາມາດທີ່ບໍ່ດີ, ເພາະວ່າຄວາມສາມາດໃນທຸກດ້ານຂອງພວກເຂົາອ່ອນແອ, ບໍ່ວ່າພວກເຂົາຈະອາຍຸຫຼາຍສໍ່າໃດກໍຕາມ, ຄວາມສາມາດໃນການເອົາຕົວລອດຂອງພວກເຂົາກໍຍັງຄົງບໍ່ດີຫຼາຍ. ມັນບໍ່ດີສໍ່າໃດ? ມັນບໍ່ດີຫຼາຍຈົນພວກເຂົາຂາດຄວາມສາມາດໃນການດຳລົງຊີວິດຢ່າງເປັນອິດສະຫຼະ. ບາງຄົນອາດຈະເວົ້າວ່າ: “ເບິ່ງແມ, ພວກເຂົາກິນເຂົ້າແຊບ, ນອນຫຼັບສະບາຍ ແລະ ມີສຸຂະພາບຮ່າງກາຍທີ່ແຂງແຮງ, ພຣະອົງຈະກ່າວໄດ້ແນວໃດວ່າພວກເຂົາຂາດຄວາມສາມາດໃນການດຳລົງຊີວິດຢ່າງເປັນອິດສະຫຼະ?” ຄວາມສາມາດໃນການເອົາຕົວລອດທີ່ພວກເຮົາກຳລັງເວົ້າເຖິງບໍ່ໄດ້ໝາຍເຖິງວ່າຄົນໆໜຶ່ງສາມາດກິນ ຫຼື ນອນໄດ້ ຫຼື ບໍ່. ຖ້າຄົນໆໜຶ່ງບໍ່ຮູ້ແມ່ນແຕ່ຈະກິນເຂົ້າເມື່ອຮອດເວລາກິນເຂົ້າ, ນັ້ນກໍບໍ່ແມ່ນຄົນປົກກະຕິ ແຕ່ເປັນຄົນທີ່ພິການທາງສະໝອງ, ຍິ່ງບໍ່ຈຳເປັນຕ້ອງພິຈາລະນາຂີດຄວາມສາມາດຂອງຄົນແບບນັ້ນເລີຍ. ຂອບເຂດການປະເມີນຂີດຄວາມສາມາດຂອງຜູ້ຄົນຂອງພວກເຮົາ ໂດຍຫຼັກໆແລ້ວແມ່ນປະກອບດ້ວຍຜູ້ທີ່ຖືກພິຈາລະນາວ່າເປັນຄົນປົກກະຕິຢູ່ພາຍນອກ. ມັນບໍ່ລວມເຖິງຄົນທີ່ມີຄວາມພິການທາງຮ່າງກາຍ, ຄວາມພິການທາງສະໝອງ, ຄວາມເຈັບປ່ວຍທາງຈິດ ຫຼື ຜູ້ທີ່ຂາດຄວາມສາມາດໃນການເບິ່ງແຍງຕົນເອງ. ພວກເຮົາມັກຈະເຫັນບາງຄົນທີ່ບໍ່ສາມາດແມ່ນແຕ່ຈະຄົ້ນພົບກົດເກນ, ຫຼັກການ ຫຼື ເຄັດລັບໃດໆໃນການເຮັດສິ່ງຕ່າງໆໃນການຈັດການເລື່ອງອາຫານ, ເຄື່ອງນຸ່ງ, ທີ່ພັກອາໄສ ແລະ ການເດີນທາງຂອງພວກເຂົາ. ບໍ່ວ່າພວກເຂົາຈະອາຍຸຫຼາຍສໍ່າໃດກໍຕາມ, ພວກເຂົາກໍບໍ່ຮູ້ວິທີຈັດການກັບດ້ານເຫຼົ່ານີ້ຂອງການດຳລົງຊີວິດໃນວິທີທີ່ສອດຄ່ອງກັບຫຼັກການ ແລະ ກັບຄວາມເປັນມະນຸດ. ຕົວຢ່າງ: ພວກເຂົາບໍ່ຮູ້ວ່າເຄື່ອງນຸ່ງໃດທີ່ເໝາະສົມທີ່ສຸດສຳລັບລະດູການທີ່ແຕກຕ່າງກັນ ແລະ ພຽງແຕ່ເຮັດຕາມສິ່ງທີ່ຄົນອື່ນເຮັດ. ເມື່ອອາກາດໜາວຢູ່ຂ້າງນອກ, ພວກເຂົາກໍນຸ່ງເຄື່ອງທີ່ບາງເກີນໄປ ແລະ ເປັນຫວັດ, ແຕ່ພວກເຂົາກໍບໍ່ເຂົ້າໃຈວ່າເປັນຫຍັງ; ຫຼື ພວກເຂົາເຈັບປ່ວຍຈາກການກິນອາຫານທີ່ບໍ່ຖືກສຸຂະອະນາໄມ, ແຕ່ບໍ່ຮູ້ວ່າສາເຫດແມ່ນຫຍັງ. ພວກເຂົາບໍ່ສາມາດສະຫຼຸບຫຍັງໄດ້ຈາກປະສົບການເຫຼົ່ານີ້. ພວກເຂົາບໍ່ໄດ້ປັນຍາອ່ອນບໍ? ພວກເຂົາບໍ່ໄດ້ຂາດຄວາມສາມາດໃນການດຳລົງຊີວິດຢ່າງເປັນອິດສະຫຼະບໍ? (ແມ່ນແລ້ວ). ບໍ່ວ່າພວກເຂົາຈະອາຍຸຫຼາຍສໍ່າໃດກໍຕາມ, ພວກເຂົາກໍບໍ່ຮູ້ວິທີດຳລົງຊີວິດ ແລະ ພຽງແຕ່ໃຊ້ຊີວິດໄປວັນໆດ້ວຍຄວາມສັບສົນ. ສຳລັບຄົນປົກກະຕິ, ເມື່ອພວກເຂົາມີລູກຄົນທຳອິດ, ພວກເຂົາອາດຈະຂາດປະສົບການ, ແຕ່ເມື່ອພວກເຂົາມີລູກຄົນທີສອງ, ພວກເຂົາກໍຈະໄດ້ຮັບປະສົບການບາງຢ່າງກ່ຽວກັບວິທີການເບິ່ງແຍງ ແລະ ລ້ຽງດູລູກຂອງພວກເຂົາ. ເຖິງຢ່າງໃດກໍຕາມ, ບາງຄົນເຖິງແມ່ນວ່າຈະມີລູກສອງ ຫຼື ສາມຄົນແລ້ວ, ກໍຍັງບໍ່ມີປະສົບການ. ເມື່ອຖືກຖາມວ່າພວກເຂົາເບິ່ງແຍງລູກຂອງພວກເຂົາແນວໃດ, ພວກເຂົາກໍເວົ້າວ່າ: “ຂ້ານ້ອຍບໍ່ຮູ້, ຂ້ານ້ອຍກໍພຽງແຕ່ລ້ຽງໄປວັນໆ. ເຖິງແນວໃດກໍຕາມ, ເມື່ອເດັກນ້ອຍຫິວ, ຂ້ານ້ອຍກໍໃຫ້ອາຫານພວກເຂົາ ແລະ ເມື່ອພວກເຂົາອີ່ມແລ້ວ, ກໍຈົບ”. ເດັກນ້ອຍຄົນໃດກໍຕາມທີ່ຖືກມອບໃຫ້ຢູ່ໃນມືຂອງພວກເຂົາຈະໂຊກດີຫຼາຍຖ້າລອດຊີວິດມາໄດ້. ດ້ວຍລະດັບຄວາມສາມາດໃນການເອົາຕົວລອດຂອງພວກເຂົາ, ຈະບໍ່ມີເດັກນ້ອຍແມ່ນແຕ່ຄົນດຽວທີ່ລອດຊີວິດພາຍໃຕ້ການເບິ່ງແຍງຂອງພວກເຂົາ. ບາງຄົນບໍ່ເຂົ້າໃຈວິທີຈັດການກັບບັນຫາຕ່າງໆທີ່ເກີດຂຶ້ນໃນຊີວິດ ຫຼື ໃນການເອົາຕົວລອດ. ຄົນແບບນັ້ນຂາດຄວາມສາມາດໃນການເອົາຕົວລອດ. ຕົວຢ່າງ: ເມື່ອມີສອງບັນຫາເກີດຂຶ້ນໃນເວລາດຽວກັນ, ພວກເຂົາກໍສັບສົນ ແລະ ບໍ່ຮູ້ວ່າຈະເຮັດແນວໃດ ຫຼື ຈະຈັດການກັບບັນຫາໃດກ່ອນ. ພວກເຂົາລົກ, ປະໝ່າ ແລະ ຢ້ານກົວ ແລະ ຈົ່ມວ່າ: “ເປັນຫຍັງສອງບັນຫານີ້ຈຶ່ງເກີດຂຶ້ນໃນເວລາດຽວກັນ? ຕອນນີ້ຂ້ານ້ອຍຄວນເຮັດແນວໃດ?” ພວກເຂົາກັງວົນຫຼາຍຈົນກິນບໍ່ໄດ້ນອນບໍ່ຫຼັບ. ພວກເຂົາເປັນແບບນີ້ໃນຊ່ວງອາຍຸສາມສິບປີ ແລະ ເຖິງແມ່ນວ່າຈະຢູ່ໃນຊ່ວງອາຍຸຫົກສິບປີ, ວຸດທິພາວະຂອງພວກເຂົາກໍຍັງຄົງຄືເກົ່າ. ເມື່ອສະຖານະການເກີດຂຶ້ນ ແລະ ພວກເຂົາບໍ່ສາມາດຊອກຫາວິທີແກ້ໄຂໄດ້, ພວກເຂົາກໍເລີ່ມຮ້ອງໄຫ້. ຄົນອື່ນເວົ້າວ່າ: “ເຈົ້າຮ້ອງໄຫ້ເຮັດຫຍັງ? ນີ້ບໍ່ແມ່ນເລື່ອງໃຫຍ່, ສິ່ງເຫຼົ່ານີ້ແມ່ນບາງບັນຫາທີ່ພົບເຫັນໄດ້ທົ່ວໄປທີ່ສຸດ. ເຈົ້າພຽງແຕ່ຕ້ອງຈັດລຳດັບຄວາມສຳຄັນຂອງພວກມັນ ແລະ ຈັດການກັບພວກມັນໂດຍອີງໃສ່ຄວາມສຳຄັນ”. ຖ້າຄົນໃດໜຶ່ງບໍ່ສາມາດຈັດການກັບເລື່ອງເຫຼົ່ານີ້ໄດ້ ແລະ ອົດເຂົ້າອົດນອນຍ້ອນເລື່ອງເຫຼົ່ານີ້ ຫຼື ເຖິງກັບຄິດທີ່ຈະຈົບຊີວິດຂອງຕົນເອງ, ພວກເຂົາບໍ່ໄດ້ເປັນຄົນທີ່ອ່ອນແອປວກປຽກຫຼາຍບໍ? ພວກເຂົາເຖິງກັບຈົ່ມວ່າ: “ເປັນຫຍັງເລື່ອງນີ້ຈຶ່ງບໍ່ເກີດຂຶ້ນກັບຄົນອື່ນ? ເປັນຫຍັງມັນຈຶ່ງເກີດຂຶ້ນກັບຂ້ານ້ອຍ?” ມັນໄດ້ເກີດຂຶ້ນກັບເຈົ້າແລ້ວ, ສະນັ້ນ ຈົ່ງຈັດການກັບມັນ. ຖ້າເຈົ້າບໍ່ສາມາດຈັດການກັບມັນໄດ້, ກໍຈົ່ງຖາມຄົນທີ່ຢູ່ອ້ອມຂ້າງເຈົ້າທີ່ເຂົ້າໃຈ. ເມື່ອເຈົ້າເຮັດໃຫ້ບັນຫາຊັດເຈນແລ້ວ, ເຈົ້າຈະບໍ່ຮູ້ວິທີຈັດການກັບມັນບໍ? ເມື່ອບໍ່ມີຫຍັງເກີດຂຶ້ນ, ຄົນແບບນັ້ນກໍເກັ່ງຫຼາຍໃນການເວົ້າ, ໂດຍນຳສະເໜີຫຼັກຄຳສອນຊຸດໜຶ່ງແລ້ວຊຸດເລົ່າ. ແຕ່ເມື່ອມີບາງສິ່ງບາງຢ່າງເກີດຂຶ້ນ, ພວກເຂົາກໍຕື່ນຕົກໃຈ, ສັບສົນ, ເລີ່ມຮ້ອງໄຫ້, ສະໝອງຂອງພວກເຂົາວ່າງເປົ່າ ແລະ ຄວາມຄິດຂອງພວກເຂົາກໍສັບສົນວຸ້ນວາຍໄປໝົດ, ພວກເຂົາບໍ່ຮູ້ວ່າຈະເຮັດແນວໃດ. ຖ້າຄົນໃດໜຶ່ງຍັງໜຸ່ມ, ຍັງບໍ່ທັນຜ່ານຫຍັງມາຫຼາຍໃນຊີວິດ ແລະ ຂາດປະສົບການ, ມັນກໍເປັນເລື່ອງປົກກະຕິທີ່ພວກເຂົາຈະປະໝ່າ ແລະ ຢ້ານກົວເມື່ອມີສິ່ງຕ່າງໆເກີດຂຶ້ນ. ເຖິງຢ່າງໃດກໍຕາມ, ເມື່ອພວກເຂົາອາຍຸສາມສິບ ຫຼື ສີ່ສິບປີ, ຫຼັງຈາກທີ່ໄດ້ຜ່ານສິ່ງຕ່າງໆມາຫຼາຍຢ່າງໃນໂລກ ແລະ ໄດ້ຮັບປະສົບການ, ພວກເຂົາກໍຈະມີຄວາມເປັນຜູ້ໃຫຍ່ ແລະ ມີປະສົບການຫຼາຍຂຶ້ນ, ຈັດການກັບເລື່ອງຕ່າງໆດ້ວຍຄວາມໝັ້ນຄົງ ແລະ ຄວາມໝັ້ນໃຈຫຼາຍຂຶ້ນ. ຄົນໜຸ່ມສາວທີ່ເຫັນສິ່ງນີ້ກໍຮູ້ສຶກປະທັບໃຈ ແລະ ຄິດວ່າພວກເຂົາສາມາດເພິ່ງພາຄົນແບບນັ້ນໄດ້. ຖ້າຄົນໆໜຶ່ງຂາດຂີດຄວາມສາມາດ ແລະ ຄວາມສາມາດໃນການເອົາຕົວລອດ, ພວກເຂົາກໍຂາດຄວາມສາມາດໃນການເບິ່ງແຍງຕົນເອງເຊັ່ນກັນ. ຖ້າປາສະຈາກຜູ້ໃຫຍ່ ຫຼື ຄົນທີ່ມີປະສົບການຢູ່ອ້ອມຂ້າງເພື່ອຊ່ວຍເຫຼືອ ແລະ ເບິ່ງແຍງສິ່ງຕ່າງໆໃຫ້ພວກເຂົາ, ທຸກສິ່ງທີ່ພວກເຂົາຈັດການກໍຈະກາຍເປັນຄວາມວຸ້ນວາຍຢ່າງສິ້ນເຊີງ. ຄົນແບບນັ້ນມີຂີດຄວາມສາມາດທີ່ບໍ່ດີຫຼາຍ. ຂີດຄວາມສາມາດຂອງບາງຄົນບໍ່ດີສໍ່າໃດ? ຕົວຢ່າງ: ເອົາແມ່ບ້ານບາງຄົນທີ່ບໍ່ຮູ້ວ່າຕ້ອງໃຊ້ເຂົ້າສານຫຼາຍປານໃດ ຫຼື ຕ້ອງມີອາຫານຈັກຢ່າງສຳລັບຄາບເຂົ້າໜຶ່ງຄາບສຳລັບຄອບຄົວທີ່ມີຫຼາຍຄົນ, ບາງຄົນເຮັດອາຫານມາຊາວ ຫຼື ສາມສິບປີແລ້ວ ແຕ່ກໍຍັງບໍ່ຮູ້ວ່າຕ້ອງກຽມຫຼາຍປານໃດສຳລັບແຕ່ລະຄາບ ຫຼື ຄວາມເຄັມຂອງອາຫານຄວນເປັນແນວໃດ ແລະ ບາງຄັ້ງກໍບໍ່ສາມາດແມ່ນແຕ່ຈະຄາດຄະເນໄດ້ຢ່າງຖືກຕ້ອງວ່າອາຫານນັ້ນສຸກດີແລ້ວ ຫຼື ບໍ່. ຂີດຄວາມສາມາດຂອງພວກເຂົາບໍ່ດີສໍ່ານີ້ແຫຼະ. ຄົນແບບນັ້ນບໍ່ໄດ້ຂາດສະໝອງທີ່ໃຊ້ການໄດ້ບໍ? ພວກເຂົາມີສະໝອງຂອງໝູ! ຄົນແບບນັ້ນຂາດຄວາມສາມາດໃນການດຳລົງຊີວິດຢ່າງເປັນອິດສະຫຼະ. ພວກເຂົາບໍ່ມີເສັ້ນທາງສຳລັບການເຮັດສິ່ງໃດເລີຍ ແລະ ເຮັດຜິດພາດໄດ້ງ່າຍ. ເມື່ອມີບາງສິ່ງບາງຢ່າງເກີດຂຶ້ນ, ຖ້າບໍ່ມີໃຜຄອຍເບິ່ງແຍງສິ່ງຕ່າງໆໃຫ້ພວກເຂົາ, ທຸກສິ່ງທີ່ພວກເຂົາເຮັດກໍຈະກາຍເປັນຄວາມວຸ້ນວາຍຢ່າງສິ້ນເຊີງ, ໂດຍທຸກຢ່າງຈະສັບສົນວຸ້ນວາຍໄປໝົດ. ພວກເຂົາໂງ່ຈ້າ ແລະ ປັນຍາອ່ອນ. ສຳລັບຄົນປະເພດນີ້, ເຊິ່ງມີຄວາມສາມາດໃນການຢັ່ງຮູ້ທີ່ບໍ່ດີທີ່ສຸດ, ບໍ່ວ່າພວກເຂົາຈະໄດ້ຍິນການໂອ້ລົມກ່ຽວກັບຫຼັກການຄວາມຈິງຫຼາຍສໍ່າໃດກໍຕາມ, ພວກເຂົາກໍເຂົ້າໃຈພຽງແຕ່ຫຼັກຄຳສອນ. ໃນຊີວິດຈິງ, ພວກເຂົາກໍຍັງຄົງບໍ່ຮູ້ວິທີນຳໃຊ້ຫຼັກການເຫຼົ່ານີ້. ອີກນ័យໜຶ່ງກໍຄື, ຫຼັກຄຳສອນທີ່ພວກເຂົາເຂົ້າໃຈບໍ່ສາມາດໃຫ້ເປົ້າໝາຍ, ທິດທາງ ຫຼື ເສັ້ນທາງໃດໆແກ່ພວກເຂົາໃນຊີວິດຈິງໄດ້. ຄົນເຫຼົ່ານີ້ຄືຄົນທີ່ມີຄວາມສາມາດໃນການຢັ່ງຮູ້ທີ່ບໍ່ດີທີ່ສຸດ. ນັ້ນຄືການສະຫຼຸບການໂອ້ລົມຂອງພວກເຮົາກ່ຽວກັບຄວາມສາມາດໃນການຢັ່ງຮູ້ ເຊິ່ງເປັນຄວາມສາມາດທີສາມ.

ຂໍ້ທີ 4: ຄວາມສາມາດໃນການຍອມຮັບສິ່ງຕ່າງໆ

ຄວາມສາມາດທີສີ່ແມ່ນຫຍັງ? ຄວາມສາມາດໃນການຍອມຮັບສິ່ງຕ່າງໆ. ຄວາມສາມາດໃນການຍອມຮັບສິ່ງຕ່າງໆມີຄວາມແຕກຕ່າງບາງຢ່າງຈາກຄວາມສາມາດໃນການເຂົ້າໃຈສິ່ງຕ່າງໆ ແລະ ຈາກຄວາມສາມາດໃນການຢັ່ງຮູ້. ຄວາມສາມາດໃນການຍອມຮັບສິ່ງຕ່າງໆກ່ຽວຂ້ອງກັບວ່າ ເມື່ອມີສິ່ງໃໝ່ໆປາກົດຂຶ້ນ, ເຈົ້າສາມາດແຍກແຍະໄດ້ ຫຼື ບໍ່ວ່າພວກມັນເປັນບວກ ຫຼື ເປັນລົບ ແລະ ພວກມັນມີປະໂຫຍດ ຫຼື ເປັນອັນຕະລາຍຫຍັງແດ່ຕໍ່ຊີວິດ, ວຽກງານ ແລະ ການເອົາຕົວລອດຂອງເຈົ້າ, ພ້ອມທັງວິທີທີ່ເຈົ້າເບິ່ງພວກມັນ, ວິທີທີ່ເຈົ້າປະຕິບັດຕໍ່ພວກມັນ ແລະ ວິທີທີ່ເຈົ້ານຳໃຊ້ພວກມັນ. ຖ້າເຈົ້າມີຂີດຄວາມສາມາດທີ່ດີ, ແລ້ວເມື່ອມີສິ່ງໃໝ່ໆປາກົດຂຶ້ນ, ເຈົ້າກໍຈະມີຄວາມຮັບຮູ້ທີ່ໄວເປັນພິເສດ ແລະ ມີຄວາມເຂົ້າໃຈຢ່າງເລິກເຊິ່ງເປັນພິເສດ. ຫຼັງຈາກທີ່ໄດ້ຮັບຂໍ້ມູນກ່ຽວກັບສິ່ງໃໝ່ບາງຢ່າງຢ່າງວ່ອງໄວແລ້ວ, ເຈົ້າກໍຈະສາມາດແຍກແຍະໄດ້ວ່າມັນມີປະໂຫຍດ ຫຼື ເປັນອັນຕະລາຍຫຍັງແດ່ຕໍ່ຜູ້ຄົນ ຫຼື ມັນມີຂໍ້ເສຍຫຍັງແດ່. ຖ້າມັນເປັນປະໂຫຍດຕໍ່ບັນຫາໃດໜຶ່ງໃນຊີວິດຈິງຂອງເຈົ້າ, ເຈົ້າກໍສາມາດນຳໃຊ້ຈຸດແຂງຂອງມັນໄດ້ໃນທັນທີ; ຖ້າມັນເປັນອັນຕະລາຍ, ເຈົ້າກໍສາມາດຫຼີກລ່ຽງອັນຕະລາຍ ຫຼື ຂໍ້ເສຍຂອງມັນທີ່ມີຕໍ່ຜູ້ຄົນໄດ້ເຊັ່ນກັນ. ນັ້ນກໍຄື, ເຈົ້າມີລະດັບການຍອມຮັບຕໍ່ສິ່ງໃໝ່ໆໃນລະດັບໜຶ່ງ ແລະ ເຈົ້າສາມາດເບິ່ງທະລຸສິ່ງໃໝ່ໆທີ່ເປັນລົບ, ເປັນອັນຕະລາຍຕໍ່ຜູ້ຄົນ ແລະ ມີຂໍ້ເສຍໄດ້ຢ່າງວ່ອງໄວ, ນີ້ຄືການມີຄວາມສາມາດໃນການຍອມຮັບສິ່ງຕ່າງໆ. ຄວາມແຕກຕ່າງລະຫວ່າງຄວາມສາມາດໃນການຍອມຮັບສິ່ງຕ່າງໆ ກັບຄວາມສາມາດໃນການເຂົ້າໃຈສິ່ງຕ່າງໆ ແລະ ຄວາມສາມາດໃນການຢັ່ງຮູ້ແມ່ນຢູ່ບ່ອນນີ້. ຄວາມສາມາດໃນການຍອມຮັບສິ່ງຕ່າງໆ ໂດຍຫຼັກໆແລ້ວໝາຍເຖິງຄວາມຮັບຮູ້ທີ່ໄວຂອງຄົນໆໜຶ່ງຕໍ່ສິ່ງໃໝ່ໆ ແລະ ຄວາມສາມາດຂອງພວກເຂົາໃນການແຍກແຍະພວກມັນ. ຖ້າເຈົ້າແຍກແຍະສິ່ງໃໝ່ໆໄດ້ຢ່າງວ່ອງໄວ, ສາມາດຍອມຮັບຈຸດແຂງ ແລະ ຜົນປະໂຫຍດຂອງພວກມັນໄດ້ຢ່າງວ່ອງໄວ ແລະ ນຳໃຊ້ພວກມັນເຂົ້າໃນຊີວິດຈິງເພື່ອໃຫ້ເປັນປະໂຫຍດຕໍ່ຊີວິດ ຫຼື ວຽກງານຂອງເຈົ້າ ແລະ ຈາກນັ້ນກໍປ່ອຍວາງ ຫຼື ກຳຈັດສິ່ງເກົ່າໆທີ່ສິ່ງໃໝ່ໆເຫຼົ່ານີ້ໄດ້ເຂົ້າມາແທນທີ່, ສິ່ງນີ້ໝາຍຄວາມວ່າເຈົ້າມີຄວາມສາມາດໃນການຍອມຮັບສິ່ງຕ່າງໆ ແລະ ເປັນຄົນທີ່ມີຂີດຄວາມສາມາດທີ່ດີ. ຫຼັງຈາກນີ້ຄືຄົນທີ່ມີຂີດຄວາມສາມາດລະດັບປານກາງ. ຄົນແບບນັ້ນຊ້າເປັນພິເສດໃນການຍອມຮັບສິ່ງໃໝ່ບາງຢ່າງທີ່ໄດ້ເຂົ້າມາແທນທີ່ສິ່ງເກົ່າແລ້ວ, ພ້ອມທັງຄວາມຄິດເຫັນໃໝ່ໆ ແລະ ເຕັກໂນໂລຊີໃໝ່ໆ. ຄຳວ່າ “ຊ້າ” ນີ້ໝາຍເຖິງຫຍັງ? ມັນໝາຍເຖິງຄວາມຈິງທີ່ວ່າ ມີພຽງແຕ່ເມື່ອສິ່ງໃໝ່ບາງຢ່າງໄດ້ແຜ່ຫຼາຍແລ້ວ, ຖືກນຳໃຊ້ຢ່າງກວ້າງຂວາງຫຼາຍ ແລະ ຄຳສັບສຳລັບມັນກໍກາຍເປັນເລື່ອງທົ່ວໄປຫຼາຍແລ້ວເທົ່ານັ້ນ ພວກເຂົາຈຶ່ງສາມາດຍອມຮັບມັນໄດ້. ພວກເຂົາບໍ່ມີຄວາມຮັບຮູ້ຕໍ່ສິ່ງໃໝ່ໆ ແລະ ບໍ່ສາມາດແຍກແຍະໄດ້ວ່າພວກມັນເປັນສິ່ງທີ່ເປັນບວກ ຫຼື ເປັນສິ່ງທີ່ເປັນລົບ. ເຖິງແມ່ນວ່າເມື່ອມີສິ່ງໃໝ່ໆທີ່ເປັນບວກປາກົດຂຶ້ນ, ພວກເຂົາກໍຕໍ່ຕ້ານພວກມັນ ແລະ ລັງກຽດພວກມັນໃນໃຈຂອງພວກເຂົາ; ພວກເຂົາມີຄວາມຄິດຫຼົງຜິດຂອງພວກເຂົາເອງ ແລະ ທັດສະນະຄະຕິຂອງພວກເຂົາເອງຢູ່ສະເໝີ ແລະ ມັກຈະໄຫຼໄປຕາມກະແສທາງໂລກຢູ່ສະເໝີ ແລະ ພວກເຂົາກໍປິດກັ້ນ ແລະ ບໍ່ຍອມຮັບຕໍ່ສິ່ງໃໝ່ໆ, ໂດຍປະຕິເສດພວກມັນ. ມີພຽງແຕ່ເມື່ອສິ່ງໃໝ່ບາງຢ່າງແຜ່ຫຼາຍຢ່າງກວ້າງຂວາງ ແລະ ຫຼາຍຄົນໄດ້ມີປະສົບການ ແລະ ຮັບຮູ້ເຖິງຂໍ້ດີຂອງມັນ ແລະ ຜູ້ຄົນໄດ້ຮັບຜົນປະໂຫຍດຈາກມັນເທົ່ານັ້ນ ພວກເຂົາຈຶ່ງເລີ່ມຍອມຮັບ ແລະ ນຳໃຊ້ມັນ. ນີ້ຄືການມີຂີດຄວາມສາມາດລະດັບປານກາງ. ການຍອມຮັບສິ່ງໃໝ່ໆຂອງຄົນແບບນັ້ນແມ່ນເປັນແບບຕັ້ງຮັບຫຼາຍ; ມັນບໍ່ແມ່ນການຍອມຮັບແບບຕັ້ງໜ້າ. ສິ່ງນີ້ເປັນເພາະວ່າ, ໃນດ້ານໜຶ່ງ, ພວກເຂົາບໍ່ມີຄວາມຮັບຮູ້ທີ່ໄວຕໍ່ສິ່ງໃໝ່ໆ; ພວກເຂົາມຶນຊາ, ຫຼ້າຫຼັງ ແລະ ປິດກັ້ນ. ໃນອີກດ້ານໜຶ່ງ, ມັນກໍເປັນເພາະວ່າພວກເຂົາມີຄວາມຄິດຫຼົງຜິດ ແລະ ຄວາມຄິດເຫັນບາງຢ່າງກ່ຽວກັບສິ່ງໃໝ່ໆ, ໂດຍມີທັດສະນະຄະຕິທີ່ດູຖູກ ແລະ ລັງກຽດຕໍ່ພວກມັນ. ເຫດຜົນທາງອັດຕະວິໄສສຳລັບສິ່ງນີ້ກໍຄື ຂີດຄວາມສາມາດຂອງພວກເຂົາແມ່ນປານກາງ ແລະ ຄວາມສາມາດໃນການຍອມຮັບສິ່ງຕ່າງໆຂອງພວກເຂົາກໍປານກາງ, ເຊິ່ງເຮັດໃຫ້ພວກເຂົາມຶນຊາຫຼາຍ; ເມື່ອມີສິ່ງໃໝ່ໆປາກົດຂຶ້ນຕໍ່ໜ້າພວກເຂົາ, ພວກເຂົາກໍບໍ່ມີຄວາມຮັບຮູ້, ບໍ່ມີຄວາມຮູ້ສຶກ ແລະ ຂາດທັດສະນະຄະຕິໃນການຍອມຮັບພວກມັນຢ່າງຕັ້ງໜ້າ. ນອກຈາກນີ້, ໂດຍທຳມະຊາດແລ້ວ ພວກເຂົາກໍຫຼ້າຫຼັງເປັນພິເສດ ແລະ ມຶນຊາ ແລະ ຫົວຊ້າເປັນພິເສດ. ສອງເຫດຜົນນີ້ເຮັດໃຫ້ພວກເຂົາຊ້າໃນການຍອມຮັບສິ່ງໃໝ່ໆ. ມີພຽງແຕ່ເມື່ອຫຼາຍຄົນກຳລັງໃຊ້ສິ່ງໃດໜຶ່ງຢູ່ແລ້ວ, ເວົ້າເຖິງຂໍ້ດີຂອງມັນ, ຄວາມສະດວກສະບາຍຂອງມັນ, ຜົນກະທົບຂອງມັນທີ່ມີຕໍ່ຜູ້ຄົນ ແລະ ຜົນປະໂຫຍດທີ່ມັນເຮັດໃຫ້ຜູ້ຄົນໄດ້ຮັບ ແລະ ພວກເຂົາໄດ້ເຫັນສິ່ງທັງໝົດນີ້ດ້ວຍຕາຂອງພວກເຂົາເອງ ແລະ ຍັງໄດ້ເຫັນຄົນທີ່ຢູ່ອ້ອມຂ້າງພວກເຂົາມີປະສົບການກັບມັນດ້ວຍຕົນເອງໃນລະດັບໜຶ່ງເທົ່ານັ້ນ ພວກເຂົາຈຶ່ງຄ່ອຍໆຍອມຮັບມັນໃນໃຈຂອງພວກເຂົາ ແລະ ຈາກນັ້ນກໍເລີ່ມໃຊ້ມັນ. ສິ່ງນີ້ບົ່ງບອກເຖິງຂີດຄວາມສາມາດປະເພດໃດ? ຄວາມສາມາດໃນການຍອມຮັບສິ່ງຕ່າງໆຂອງຄົນແບບນັ້ນແມ່ນປານກາງ. ການມີຄວາມສາມາດໃນການຍອມຮັບສິ່ງຕ່າງໆລະດັບປານກາງໝາຍຄວາມວ່າຂີດຄວາມສາມາດຂອງຄົນໆໜຶ່ງແມ່ນປານກາງ. ຕົວຢ່າງ: ໃນການເທດສະໜາຂ່າວປະເສີດ ຫຼື ໃນການເຮັດວຽກງານທາງວິຊາຊີບບາງຢ່າງ, ອ້າຍເອື້ອຍນ້ອງບາງຄົນເປັນຜູ້ນຳໃນການທົດລອງ ແລະ ນຳໃຊ້ວິທີການໃໝ່ ຫຼື ເຕັກນິກທາງວິຊາຊີບໃໝ່. ພວກເຂົາຮູ້ສຶກຢ່າງວ່ອງໄວວ່າມັນດີຫຼາຍທີ່ຈະໃຊ້ເຕັກນິກທາງວິຊາຊີບນີ້, ເພາະດ້ວຍເຕັກນິກນີ້, ປະສິດທິຜົນຂອງພວກເຂົາໃນການປະຕິບັດໜ້າທີ່ຂອງຕົນກໍຂ້ອນຂ້າງດີ ແລະ ປະສິດທິພາບຂອງພວກເຂົາກໍເພີ່ມຂຶ້ນເຊັ່ນກັນ. ຈາກນັ້ນ ພວກເຂົາກໍສົ່ງເສີມເຕັກນິກ ຫຼື ວິທີການໃໝ່ນີ້ໂດຍທັນທີ, ໂດຍຊຸກຍູ້ໃຫ້ອ້າຍເອື້ອຍນ້ອງຄົນອື່ນໆຮຽນຮູ້ມັນ ແລະ ນຳໃຊ້ມັນ. ຄົນທີ່ມີຂີດຄວາມສາມາດທີ່ດີຈະຊຳນານໃນການສະແຫວງຫາເຕັກນິກ ແລະ ວິທີການໃໝ່ໆໃນການປະຕິບັດໜ້າທີ່ຂອງຕົນ. ພວກເຂົາສາມາດຮັບຮູ້ສິ່ງໃໝ່ໄດ້ຢ່າງຊັດເຈນ ແລະ ປະເມີນມັນໄດ້ຢ່າງຖືກຕ້ອງຢ່າງວ່ອງໄວ ແລະ ຍຶດເອົາໂອກາດນີ້ໄວ້ ແລະ ສາມາດຍອມຮັບເຕັກນິກ ຫຼື ວິທີການໃໝ່ໄດ້ຢ່າງຄົບຖ້ວນ ແລະ ນຳໃຊ້ມັນເຂົ້າໃນວຽກງານຕົວຈິງ. ກ່ຽວກັບຈຸດແຂງ ແລະ ຈຸດອ່ອນຂອງສິ່ງໃໝ່ນີ້ ພ້ອມທັງຜົນທີ່ມັນສາມາດບັນລຸໄດ້, ພວກເຂົາສາມາດສະຫຼຸບໄດ້ຢ່າງຕໍ່ເນື່ອງ ແລະ ຈາກນັ້ນກໍເຮັດການປັບປ່ຽນ. ຜ່ານໄລຍະເວລາແຫ່ງການສຳຫຼວດ, ພວກເຂົາກໍຄ່ອຍໆກຳແໜ້ນໄດ້ວ່າດ້ານໃດຂອງວິຊາຊີບທາງເຕັກນິກນີ້ ຫຼື ຂໍ້ມູນນີ້ທີ່ສາມາດນຳໃຊ້ເຂົ້າໃນວຽກງານຂອງຄຣິສຕະຈັກໄດ້ ແລະ ດ້ານໃດທີ່ບໍ່ສາມາດນຳໃຊ້ໄດ້. ຫຼັງຈາກນັ້ນ, ພວກເຂົາກໍຄ່ອຍໆປັບປຸງສິ່ງໃໝ່ນີ້ໃນວຽກງານຂອງພວກເຂົາຕາມຫຼັກການ ແລະ ຂໍ້ກຳນົດຂອງເຮືອນຂອງພຣະເຈົ້າ. ຍິ່ງພວກເຂົາປັບປຸງສິ່ງໃໝ່ນີ້ຫຼາຍສໍ່າໃດ, ມັນກໍຍິ່ງດີຂຶ້ນສໍ່ານັ້ນ, ຈົນໃນທີ່ສຸດກໍເກີດດອກອອກຜົນ. ນີ້ຄືການສະແດງອອກເຖິງຂີດຄວາມສາມາດທີ່ດີ. ເຖິງຢ່າງໃດກໍຕາມ, ບາງຄົນ, ໃນການເທດສະໜາຂ່າວປະເສີດ, ກໍຍັງຄົງຍຶດຕິດກັບວິທີການເດີມຢ່າງແຂງກະດ້າງ, ໂດຍເທດສະໜາແບບຕົວຕໍ່ຕົວ ຫຼື ສອງຕໍ່ໜຶ່ງ ຫຼື ເພິ່ງພາຈຳນວນຄົນຢ່າງດຽວ. ພວກເຂົາມຶນຊາ ແລະ ຫົວຊ້າ ແລະ ຊ້າໃນການຍອມຮັບວິທີການທີ່ກ້າວໜ້າ. ເຖິງແມ່ນວ່າພວກເຂົາຈະຍອມຮັບທາງຄຳເວົ້າວ່າວິທີການທີ່ກ້າວໜ້ານັ້ນຟັງເບິ່ງຄືດີພໍສົມຄວນ ແລະ ເປັນໄປໄດ້, ແຕ່ໃນໃຈຂອງພວກເຂົາ, ພວກເຂົາມີຄວາມກັງວົນຢູ່ຕະຫຼອດເວລາ. ພວກເຂົາຢ້ານວ່າຖ້າພວກເຂົານຳໃຊ້ວິທີການນີ້, ມັນຈະໃຫ້ຜົນທີ່ບໍ່ດີ, ສະນັ້ນ ພວກເຂົາຈຶ່ງບໍ່ກ້າລອງ. ຄົນອື່ນຊັກຊວນພວກເຂົາ ໂດຍເວົ້າວ່າ: “ເຈົ້າບໍ່ຈຳເປັນຕ້ອງກັງວົນກ່ຽວກັບເລື່ອງທັງໝົດນັ້ນ. ພວກເຮົາໄດ້ລອງໃຊ້ມັນແລ້ວ; ການປະຕິບັດແບບນັ້ນໃຫ້ຜົນທີ່ດີເປັນພິເສດ”. ແຕ່ພວກເຂົາກໍຍັງບໍ່ກ້າລອງ ແລະ ຍັງຄົງຍຶດຕິດກັບວິທີການເດີມຕໍ່ໄປ. ມີພຽງແຕ່ເມື່ອຫຼາຍຄົນໃຊ້ວິທີການໃໝ່ເພື່ອເທດສະໜາຂ່າວປະເສີດ, ໂດຍໄດ້ຮັບຄົນຫຼາຍຂຶ້ນໃນແຕ່ລະເດືອນ ແລະ ເພີ່ມປະສິດທິພາບເທົ່ານັ້ນ ພວກເຂົາຈຶ່ງຕັດສິນໃຈລອງເບິ່ງຢ່າງບໍ່ເຕັມໃຈ, ແຕ່ພວກເຂົາກໍຍັງຄົງກ້າວໄປເທື່ອລະກ້າວ ແລະ ບໍ່ກ້າປ່ຽນແປງແຜນການ ແລະ ກົນລະຍຸດຂອງພວກເຂົາຢ່າງສິ້ນເຊີງ. ນີ້ຄືການຊ້າເກີນໄປໃນການຍອມຮັບສິ່ງໃໝ່ໆ; ນີ້ຄືການມີຂີດຄວາມສາມາດລະດັບປານກາງ. ຄົນທີ່ມີຂີດຄວາມສາມາດທີ່ບໍ່ດີມີຄວາມສາມາດໃນການຍອມຮັບສິ່ງຕ່າງໆທີ່ດ້ອຍກວ່ານັ້ນອີກ. ພວກເຂົາບໍ່ສາມາດຮັບຮູ້ສິ່ງໃໝ່ໄດ້ຢ່າງຊັດເຈນ, ບໍ່ສາມາດຕັດສິນມັນໄດ້ ແລະ ບໍ່ຮູ້ວິທີປະຕິບັດຕໍ່ມັນ. ໃນໃຈຂອງພວກເຂົາ, ພວກເຂົາຕໍ່ຕ້ານ, ໂດຍຄິດວ່າຄົນທີ່ເຊື່ອໃນພຣະເຈົ້າບໍ່ຄວນຍອມຮັບສິ່ງໃໝ່ໆ ແລະ ບໍ່ຄວນຍອມຮັບຂໍ້ມູນ ແລະ ເຕັກໂນໂລຊີໃໝ່ໆ. ເຈົ້າເຫັນບໍ, ພວກເຂົາປິດກັ້ນຫຼາຍ. ຜູ້ຄົນຈາກບາງນິກາຍຈົນເຖິງທຸກມື້ນີ້ກໍບໍ່ໃຊ້ໄຟຟ້າ, ບໍ່ເບິ່ງໂທລະທັດ ແລະ ບໍ່ໃຊ້ຄອມພິວເຕີ ຫຼື ຜະລິດຕະພັນເອເລັກໂຕຣນິກອື່ນໆ. ເມື່ອພວກເຂົາອອກໄປຂ້າງນອກ, ພວກເຂົາກໍບໍ່ໃຊ້ການຂົນສົ່ງທີ່ທັນສະໄໝ; ພວກເຂົາບໍ່ແມ່ນແຕ່ຈະຂີ່ລົດຖີບ. ພວກເຂົາຂີ່ຫຍັງໄປມາ? ລົດລາກດ້ວຍງົວ ແລະ ລົດມ້າ, ເຊິ່ງເຮັດໃຫ້ຝຸ່ນໄງ່ຂຶ້ນມາໃນຂະນະທີ່ພວກມັນເຄື່ອນທີ່. ບາງຄົນຖາມວ່າ: “ເປັນຫຍັງເຈົ້າຈຶ່ງບໍ່ຂີ່ລົດຖີບ ຫຼື ຂີ່ລົດໃຫຍ່?” ພວກເຂົາເວົ້າວ່າ: “ສິ່ງເຫຼົ່ານັ້ນແມ່ນມະນຸດສ້າງຂຶ້ນ. ພວກເຮົາຢ້ານວ່າພຣະເຈົ້າຈະບໍ່ມັກ ຖ້າພວກເຮົາໃຊ້ພວກມັນ”. ນີ້ຄືການມີຄວາມສາມາດທີ່ບໍ່ດີໃນການຍອມຮັບສິ່ງຕ່າງໆ. ຄົນທີ່ມີຄວາມສາມາດທີ່ບໍ່ດີໃນການຍອມຮັບສິ່ງຕ່າງໆຈະເບິ່ງຫຼາຍສິ່ງຫຼາຍຢ່າງໃນວິທີທີ່ບໍ່ຖືກຕ້ອງ. ພວກເຂົາຍຶດຕິດກັບຄວາມຄິດເກົ່າໆຂອງພວກເຂົາ, ຍຶດໝັ້ນກັບມຸມມອງຂອງພວກເຂົາເອງ, ໂດຍຕໍ່ຕ້ານສິ່ງໃໝ່ໆທັງໝົດ. ການທີ່ພວກເຂົາຕໍ່ຕ້ານນັ້ນ ໃນຕົວມັນເອງກໍເປັນບັນຫາກັບຄວາມຄິດ ແລະ ສະໝອງຂອງພວກເຂົາແລ້ວ. ການມີບັນຫາດັ່ງກ່າວບົ່ງບອກເຖິງຫຍັງ? ເວົ້າຢ່າງໜ້ອຍທີ່ສຸດກໍຄື ມັນສະແດງໃຫ້ເຫັນວ່າຂີດຄວາມສາມາດຂອງຄົນແບບນັ້ນແມ່ນປານກາງຫຼາຍ. ຖ້າພວກເຂົາບໍ່ສາມາດຍອມຮັບສິ່ງໃໝ່ໆໄດ້ຢູ່ສະເໝີ, ແລ້ວຂີດຄວາມສາມາດຂອງພວກເຂົາກໍບໍ່ດີ ແລະ ພວກເຂົາກໍເປັນຄົນຫົວແຂງ. ພວກເຂົາເຊື່ອວ່າວຽກງານຂອງພຣະເຈົ້າບໍ່ປ່ຽນແປງ ແລະ ບໍ່ວ່າພຣະເຈົ້າຈະກ່າວພຣະທຳໃດກໍຕາມ, ພຣະເຈົ້າກໍຈະກ່າວພຽງແຕ່ພຣະທຳເດີມເຫຼົ່ານັ້ນຕະຫຼອດໄປ ແລະ ບໍ່ວ່າພຣະເຈົ້າຈະເຮັດວຽກງານໃດກໍຕາມ, ພຣະເຈົ້າກໍຈະເຮັດພຽງແຕ່ວຽກງານເດີມນັ້ນຕະຫຼອດໄປ. ສຳລັບມະນຸດຊາດນີ້ ແລະ ຍຸກນີ້, ພວກເຂົາເຊື່ອວ່າສິ່ງທີ່ພວກເຂົາເຫັນ ແລະ ມີປະສົບການໃນຕອນທຳອິດຈະຍັງຄົງບໍ່ປ່ຽນແປງຕະຫຼອດໄປ ແລະ ຈະເປັນແບບນັ້ນສະເໝີ. ຕົວຢ່າງ: ເມື່ອ 20 ຫຼື 30 ປີກ່ອນ, ຜູ້ຄົນມີຄວາມຄິດຫຼົງຜິດບາງຢ່າງກ່ຽວກັບຄວາມເຂົ້າໃຈຂອງພວກເຂົາເລື່ອງເຄື່ອງນຸ່ງ. ພວກເຂົາເຊື່ອວ່າວັດສະດຸຝ້າຍເປັນທຳມະຊາດຢ່າງແທ້ຈິງ ແລະ ສິ່ງທໍຈາກຝ້າຍທຸກຊະນິດລ້ວນແຕ່ດີ; ບໍ່ວ່າຈະເປັນເສື້ອກັນໜາວທີ່ຍັດນຸ່ນ, ເສື້ອຍືດ ຫຼື ຊຸດຊັ້ນໃນ, ຕາບໃດທີ່ມັນເຮັດຈາກຝ້າຍ, ມັນກໍດີກວ່າເສັ້ນໃຍສັງເຄາະ. ພວກເຂົາພຽງແຕ່ຍຶດໝັ້ນກັບຄວາມເຊື່ອນີ້ຢ່າງໜັກແໜ້ນ. ເຖິງຢ່າງໃດກໍຕາມ, 20 ຫຼື 30 ປີຕໍ່ມາ, ອຸດສາຫະກຳສິ່ງທໍໄດ້ພັດທະນາຂຶ້ນ ແລະ ຜ້າຫຼາຍຊະນິດທີ່ຄ້າຍຄືກັບຝ້າຍກໍໄດ້ປາກົດຂຶ້ນ, ພ້ອມກັບເຄື່ອງນຸ່ງເສັ້ນໃຍສັງເຄາະຕ່າງໆ. ມີສິ່ງທໍຫຼາຍຊະນິດທີ່ດີກວ່າຜ້າຝ້າຍ; ພວກມັນລະບາຍອາກາດໄດ້ດີກວ່າ, ລະບາຍຄວາມຮ້ອນໄດ້ໄວກວ່າ, ດູດຊຶມຄວາມຊຸ່ມໄດ້ໄວກວ່າ ແລະ ບໍ່ເສຍຊົງ, ບໍ່ຫົດ ຫຼື ບໍ່ສີຕົກ ບໍ່ວ່າຈະຊັກແນວໃດກໍຕາມ. ນອກຈາກນີ້, ພວກມັນຍັງສະບາຍເປັນພິເສດ ແລະ ມີນໍ້າໜັກເບົາໃນການນຸ່ງ, ໂດຍບໍ່ກໍ່ໃຫ້ເກີດອັນຕະລາຍໃດໆຕໍ່ຜິວໜັງ. ແຕ່ບາງຄົນກໍຍັງບໍ່ສາມາດຍອມຮັບເສັ້ນໃຍສັງເຄາະໄດ້. ພວກເຂົາຍັງຄົງເຊື່ອວ່າມີພຽງແຕ່ສິ່ງທໍຈາກຝ້າຍເທົ່ານັ້ນທີ່ດີ ເພາະຝ້າຍປູກຢູ່ໃນດິນ, ຖືກສ້າງຂຶ້ນໂດຍພຣະເຈົ້າ ແລະ ເປັນທຳມະຊາດ, ໃນຂະນະທີ່ເສັ້ນໃຍສັງເຄາະແມ່ນມະນຸດສ້າງຂຶ້ນ. ພວກເຂົາບໍ່ຮັບຮູ້ວ່າ ເຖິງແມ່ນວ່າຝ້າຍຈະຖືກກຽມໄວ້ໂດຍພຣະເຈົ້າ ແລະ ດີທີ່ສຸດ ແຕ່ດິນກໍຖືກມົນລະພິດ ແລະ ໜອນເຈາະສະໝໍຝ້າຍທີ່ທຳລາຍຝ້າຍກໍແຂງແຮງຂຶ້ນໃນແຕ່ລະລຸ້ນ. ຢາປາບສັດຕູພືດທຳມະດາບໍ່ສາມາດແກ້ໄຂບັນຫານີ້ໄດ້. ໃນທີ່ສຸດ, ຝ້າຍກໍຕ້ອງຜ່ານການບຳບັດຂ້າເຊື້ອພະຍາດແບບພິເສດ ເພື່ອບໍ່ໃຫ້ການນຸ່ງມັນກໍ່ໃຫ້ເກີດອາການຄັນ. ຖ້າບຳບັດໄດ້ດີ, ຕົ້ນທຶນຂອງເຄື່ອງນຸ່ງກໍຈະສູງ, ເຊິ່ງຈຳເປັນຕ້ອງມີລາຄາຂາຍທີ່ແພງຫຼາຍ. ຖ້າບຳບັດບໍ່ດີ, ມັນກໍບໍ່ດີເທົ່າກັບການນຸ່ງເຄື່ອງນຸ່ງເສັ້ນໃຍສັງເຄາະ. ເຈົ້າເຫັນບໍ, ຄຸນນະພາບຂອງເຄື່ອງນຸ່ງເສັ້ນໃຍສັງເຄາະແມ່ນດີເປັນພິເສດໃນປັດຈຸບັນ; ນັກກິລາມືອາຊີບຫຼາຍຄົນກໍນຸ່ງມັນ ແລະ ຄຳຕິຊົມກໍລ້ວນແຕ່ເປັນບວກພໍສົມຄວນ. ແຕ່ບາງຄົນ, ຫຼັງຈາກທີ່ໄດ້ຍິນສິ່ງນີ້ແລ້ວ, ກໍຍັງບໍ່ຍອມຮັບມັນ ແລະ ຍັງຄົງເຊື່ອໝັ້ນວ່າສິ່ງທໍຈາກຝ້າຍນັ້ນດີກວ່າ. ຄົນແບບນັ້ນບໍ່ໄດ້ໂງ່ຈ້າ ແລະ ດື້ດ້ານບໍ? (ແມ່ນແລ້ວ). ຄວາມໂງ່ຈ້າ ແລະ ຄວາມດື້ດ້ານນີ້ແມ່ນບັນຫາຂອງຄວາມເປັນມະນຸດຂອງພວກເຂົາ. ແລ້ວຂີດຄວາມສາມາດຂອງພວກເຂົາເປັນແນວໃດ? (ຂີດຄວາມສາມາດຂອງພວກເຂົາບໍ່ດີ). ເມື່ອມີສິ່ງໃໝ່ປາກົດຂຶ້ນຕໍ່ໜ້າຄົນໃດໜຶ່ງ, ທັດສະນະຄະຕິຂອງພວກເຂົາໃນການຕັດສິນວ່າມັນຖືກ ຫຼື ຜິດ, ເພື່ອຕັດສິນໃຈວ່າຈະຍອມຮັບ ຫຼື ປະຕິເສດມັນ, ແມ່ນຂຶ້ນຢູ່ກັບຂີດຄວາມສາມາດຂອງພວກເຂົາ. ຖ້າຄົນສ່ວນໃຫຍ່ຄິດວ່າສິ່ງໃໝ່ນັ້ນຖືກຕ້ອງ ແລະ ພວກເຂົາກໍເຮັດຕາມຄົນອື່ນ ແລະ ຍອມຮັບມັນແບບບໍ່ຕັ້ງໜ້າ, ແລ້ວຄົນແບບນັ້ນຢ່າງດີທີ່ສຸດກໍມີຂີດຄວາມສາມາດລະດັບປານກາງ. ຖ້າພວກເຂົາບໍ່ສາມາດແຍກແຍະໄດ້ວ່າສິ່ງໃໝ່ນັ້ນຖືກ ຫຼື ຜິດ, ມັນເປັນປະໂຫຍດຕໍ່ຜູ້ຄົນ ຫຼື ບໍ່ ແລະ ຈຸດແຂງ ແລະ ຂໍ້ເສຍຂອງມັນເມື່ອປຽບທຽບກັບສິ່ງເກົ່າທີ່ພວກເຂົາເຊື່ອໝັ້ນຢ່າງໜັກແໜ້ນມາກ່ອນ, ໂດຍບໍ່ສາມາດແຍກແຍະ ຫຼື ຈຳແນກຄວາມແຕກຕ່າງລະຫວ່າງສິ່ງໃໝ່ ແລະ ສິ່ງເກົ່າໄດ້, ຖ້າພວກເຂົາບໍ່ສາມາດຕັດສິນສິ່ງໃດໃນເລື່ອງນີ້ໄດ້, ສິ່ງນີ້ກໍພິສູດວ່າພວກເຂົາບໍ່ມີຄວາມສາມາດໃນການຍອມຮັບສິ່ງໃໝ່ໆ; ນັ້ນກໍຄື, ພວກເຂົາບໍ່ມີຄວາມສາມາດໃນການຢັ່ງຮູ້. ຄົນແບບນີ້ມີຂີດຄວາມສາມາດທີ່ບໍ່ດີ. ໃນຕອນທຳອິດ, ເມື່ອມີສິ່ງໃໝ່ປາກົດຂຶ້ນ, ພວກເຂົາກໍຂາດຄວາມຮັບຮູ້ໃນລະດັບໜຶ່ງ. ເມື່ອພວກເຂົາໄດ້ຍິນກ່ຽວກັບສິ່ງນີ້, ພວກເຂົາກໍບໍ່ມີຄວາມສາມາດໃນການຍອມຮັບມັນເລີຍ. ໃນທີ່ສຸດ, ເຖິງແມ່ນວ່າພວກເຂົາຈະຍອມຮັບສິ່ງໃໝ່ນັ້ນຢ່າງບໍ່ເຕັມໃຈ, ມັນກໍເປັນພຽງຍ້ອນການຊ່ວຍເຫຼືອ ແລະ ການຊັກຊວນຂອງຄົນອື່ນ, ເຊິ່ງເຖິງກັບຕ້ອງປຽບທຽບຂໍ້ດີ ແລະ ຈຸດແຂງຂອງສິ່ງໃໝ່ກັບສິ່ງເກົ່າ, ເຮັດໃຫ້ຄົນເຫຼົ່ານີ້ເຫັນດ້ວຍຕາຂອງພວກເຂົາເອງວ່າມີຄວາມແຕກຕ່າງຢ່າງຊັດເຈນລະຫວ່າງສິ່ງໃໝ່ ແລະ ສິ່ງເກົ່າ ແລະ ສິ່ງໃໝ່ນັ້ນເໜືອກວ່າສິ່ງເກົ່າຢ່າງຊັດເຈນ ກ່ອນທີ່ພວກເຂົາຈະສາມາດຍອມຮັບມັນໄດ້. ເຖິງຢ່າງໃດກໍຕາມ, ໃນໃຈຂອງພວກເຂົາ, ຄົນເຫຼົ່ານີ້ກໍຍັງບໍ່ສາມາດເບິ່ງເຫັນໄດ້ຢ່າງຊັດເຈນວ່າສິ່ງໃໝ່ອື່ນໆອີກຫຼາຍຢ່າງນັ້ນດີແນວໃດ ແລະ ຍັງຄົງຮູ້ສຶກວ່າສິ່ງເກົ່ານັ້ນດີ ແລະ ຄວນຍຶດໝັ້ນໄວ້. ມີພຽງແຕ່ໃນສະຖານະການທີ່ພວກເຂົາບໍ່ມີທາງເລືອກເທົ່ານັ້ນ ພວກເຂົາຈຶ່ງຍອມຮັບສິ່ງໃໝ່ໆຢ່າງບໍ່ເຕັມໃຈ ແລະ ແບບບໍ່ຕັ້ງໜ້າ. ຄົນເຫຼົ່ານີ້ມີຂີດຄວາມສາມາດທີ່ບໍ່ດີ. ຄົນທີ່ມີຂີດຄວາມສາມາດລະດັບປານກາງຄືຄົນທີ່, ດ້ວຍການຊີ້ແນະພຽງເລັກນ້ອຍ, ກໍເຂົ້າໃຈໃນທັນທີ, ໂດຍຮັບຮູ້ວ່າພວກເຂົາກຳລັງເບິ່ງສິ່ງຕ່າງໆໃນວິທີທີ່ບິດເບືອນ ແລະ ຫຼ້າສະໄໝ. ນີ້ຄືການມີຂີດຄວາມສາມາດລະດັບປານກາງ. ໃນທາງກົງກັນຂ້າມ, ຄົນທີ່ມີຂີດຄວາມສາມາດທີ່ບໍ່ດີຕ້ອງການການຊີ້ແນະ ແລະ ການກະຕຸ້ນຊໍ້າແລ້ວຊໍ້າອີກ ແລະ ການຊັກຊວນຮ່ວມກັນຈາກທຸກຄົນ, ພ້ອມກັບຂໍ້ເທັດຈິງບາງຢ່າງ ແລະ ຕົວຢ່າງທີ່ເປັນຮູບປະທຳທີ່ສະແດງໃຫ້ເຫັນວ່າສິ່ງໃໝ່ນີ້ເປັນປະໂຫຍດຕໍ່ຜູ້ຄົນແນວໃດຫຼັງຈາກທີ່ມັນຖືກນຳໃຊ້ຢ່າງກວ້າງຂວາງ, ກ່ອນທີ່ພວກເຂົາຈະຍອມຮັບ ແລະ ໃຊ້ມັນຢ່າງບໍ່ເຕັມໃຈ. ເຖິງຢ່າງໃດກໍຕາມ, ໂດຍສ່ວນຕົວແລ້ວ, ພວກເຂົາກໍຍັງເລືອກສິ່ງເກົ່າ. ນີ້ຄືຄົນທີ່ມີຂີດຄວາມສາມາດທີ່ບໍ່ດີຫຼາຍ. ການມີຂີດຄວາມສາມາດທີ່ບໍ່ດີໝາຍຄວາມວ່າພວກເຂົາບໍ່ເຄີຍສາມາດຮັບຮູ້ເຖິງຜົນກະທົບທີ່ເປັນບວກທີ່ການປາກົດຂຶ້ນຂອງສິ່ງໃໝ່ໆມີຕໍ່ຜູ້ຄົນ ແລະ ບໍ່ສາມາດຄົ້ນພົບຄວາມແຕກຕ່າງລະຫວ່າງສິ່ງໃໝ່ ແລະ ສິ່ງເກົ່າ ແລະ ບໍ່ເຄີຍສາມາດຄົ້ນພົບ ຫຼື ເປີດເຜີຍຂໍ້ດີ ແລະ ຄວາມກ້າວໜ້າຂອງສິ່ງໃໝ່ໆ ແລະ ຂໍ້ເສຍ ແລະ ຄວາມຫຼ້າຫຼັງຂອງສິ່ງເກົ່າໆ ແລະ ຍັງໝາຍຄວາມວ່າພວກເຂົາມັກຈະຍຶດຕິດກັບຄວາມຄິດ ແລະ ມຸມມອງເກົ່າໆຂອງພວກເຂົາຢູ່ສະເໝີ; ສະນັ້ນ, ຄວາມສາມາດໃນການຍອມຮັບສິ່ງຕ່າງໆຂອງພວກເຂົາຈຶ່ງບໍ່ດີຫຼາຍ. ຄົນທີ່ມີຄວາມສາມາດທີ່ບໍ່ດີໃນການຍອມຮັບສິ່ງຕ່າງໆແມ່ນມີຂີດຄວາມສາມາດທີ່ບໍ່ດີ. ຄົນທີ່ມີຂີດຄວາມສາມາດທີ່ບໍ່ດີບໍ່ສາມາດເບິ່ງທະລຸເຖິງແກ່ນແທ້ ຫຼື ຮາກຖານຂອງບັນຫາໄດ້, ບໍ່ວ່າເຈົ້າຈະອະທິບາຍສິ່ງຕ່າງໆໃຫ້ພວກເຂົາຟັງແນວໃດກໍຕາມ. ຄົນສ່ວນນັ້ນທີ່ມີຂີດຄວາມສາມາດທີ່ບໍ່ດີທີ່ສຸດບໍ່ສາມາດແມ່ນແຕ່ຈະເວົ້າໄດ້ວ່າມີຄວາມສາມາດໃນການຍອມຮັບສິ່ງຕ່າງໆໃດໆເລີຍ, ເມື່ອປະເຊີນກັບສິ່ງໃໝ່ໆ, ມັນບໍ່ແມ່ນເລື່ອງທີ່ວ່າພວກເຂົາເຕັມໃຈທີ່ຈະຮຽນຮູ້ ແລະ ຍອມຮັບພວກມັນທາງອັດຕະວິໄສ ຫຼື ບໍ່; ແຕ່ບັນຫາກໍຄື ພວກເຂົາຂາດຄວາມຮັບຮູ້ໃດໆຕໍ່ພວກມັນເລີຍ. ບໍ່ວ່າຈະໃນຊີວິດຈິງ ຫຼື ໃນການປະຕິບັດໜ້າທີ່ຂອງຕົນ, ບໍ່ວ່າມີສິ່ງໃໝ່ໆຫຍັງປາກົດຂຶ້ນ, ສິ່ງໃດມີຄວາມຄືບໜ້າ ຫຼື ສິ່ງໃດໄດ້ຮັບການປັບປຸງ, ພວກເຂົາກໍບໍ່ມີຄວາມຮັບຮູ້ ແລະ ບໍ່ມີຄວາມເຂົ້າໃຈ. ການທີ່ພວກເຂົາບໍ່ຮູ້ເລື່ອງເຫຼົ່ານີ້ເກີດຈາກການບໍ່ອ່ານຂ່າວ ຫຼື ໜັງສືພິມບໍ? ບໍ່, ມັນເປັນເພາະວ່າຂີດຄວາມສາມາດຂອງພວກເຂົາພຽງແຕ່ຂາດຄວາມສາມາດໃນການຍອມຮັບສິ່ງຕ່າງໆ. ມັນຄືກັບວ່າພວກເຂົາບໍ່ມີຄວາມສາມາດໃນການຮັບຮູ້. ກ່ຽວກັບການປາກົດຂຶ້ນຂອງສິ່ງໃໝ່ໆໃດໆ, ພວກເຂົາມຶນຊາ, ຫົວຊ້າ ແລະ ຂາດຄວາມຮັບຮູ້. ເຖິງແມ່ນວ່າພວກເຂົາຈະອາໄສຢູ່ໃນເມືອງທີ່ແອອັດ, ມັນກໍຄືກັບວ່າພວກເຂົາກຳລັງອາໄສຢູ່ໃນໝູ່ບ້ານເທິງພູທີ່ຫ່າງໄກສອກຫຼີກ. ພວກເຂົາບໍ່ຮູ້ເລື່ອງຫຍັງເລີຍກ່ຽວກັບເຫດການໃຫຍ່ ຫຼື ນ້ອຍທີ່ເກີດຂຶ້ນໃນຊີວິດຂອງມະນຸດ. ສະນັ້ນ, ພາຍໃນຂອບເຂດຊີວິດຂອງພວກເຂົາ, ຈຶ່ງບໍ່ມີສິ່ງໃໝ່ໆທີ່ສາມາດສົ່ງຜົນກະທົບຕໍ່ການກິນ, ເຄື່ອງນຸ່ງ, ທີ່ພັກອາໄສ ແລະ ການເດີນທາງຂອງພວກເຂົາ. ພວກເຂົາກໍຄືກັນກັບສັດ. ສິ່ງຕ່າງໆໃນຂອບເຂດຄວາມຄິດຂອງພວກເຂົາແມ່ນຈຳກັດຢູ່ພຽງຂອບເຂດນ້ອຍໆຂອງສິ່ງຕ່າງໆພາຍໃນຂອບເຂດຊີວິດຂອງພວກເຂົາ, ເຊິ່ງເປັນສິ່ງທີ່ພວກເຂົາຮູ້ມາຕັ້ງແຕ່ຕອນຮູ້ຈັກຄວາມ. ນອກເໜືອຈາກນັ້ນ, ສິ່ງໃດກໍຕາມຈາກໂລກພາຍນອກກໍບໍ່ມີອິດທິພົນຕໍ່ພວກເຂົາເລີຍ ແລະ ພວກເຂົາກໍບໍ່ມີຄວາມສົນໃຈໃນສິ່ງນັ້ນ. ຄົນເຫຼົ່ານີ້ແມ່ນຄົນປະເພດໃດ? ພວກເຂົາປັນຍາອ່ອນບໍ? (ແມ່ນແລ້ວ). ແນ່ນອນວ່າ, ເລື່ອງທີ່ພວກເຮົາກຳລັງເວົ້າເຖິງຢູ່ນີ້ແມ່ນເລື່ອງນ້ອຍໆ, ເປັນເລື່ອງເລັກໆນ້ອຍໆໃນຊີວິດປະຈຳວັນ; ພວກເຮົາບໍ່ໄດ້ໝາຍເຖິງເລື່ອງຂອງຊາດ ຫຼື ຂ່າວໃຫຍ່ລະດັບໂລກ. ແມ່ນແຕ່ການປາກົດຂຶ້ນຂອງສິ່ງໃໝ່ທີ່ນ້ອຍຫຼາຍກໍເປັນສິ່ງທີ່ພວກເຂົາບໍ່ຮູ້, ໂດຍບໍ່ສະແດງໃຫ້ເຫັນເຖິງລະດັບການຍອມຮັບໃດໆເລີຍ. “ການຍອມຮັບ” ນີ້ໝາຍເຖິງວິທີທີ່ການປາກົດຂຶ້ນຂອງສິ່ງໃໝ່ປ່ຽນແປງຄວາມຄິດ ແລະ ມຸມມອງຂອງພວກເຂົາ, ນຳເອົາການປັບປຸງບາງຢ່າງມາສູ່ຊີວິດຂອງພວກເຂົາ, ລວມທັງວິຖີຊີວິດ, ຄວາມຮູ້ພື້ນຖານໃນການດຳລົງຊີວິດ ແລະ ອື່ນໆ ແລະ ນຳໄປສູ່ການປັບປຸງ ແລະ ຄວາມຄືບໜ້າບາງຢ່າງໃນຄວາມສາມາດຂອງພວກເຂົາໃນການຈັດການກັບບັນຫາໃນຊີວິດ. ຄົນທີ່ບໍ່ມີຄວາມສາມາດໃນການຍອມຮັບສິ່ງຕ່າງໆມັກຈະຮັກສາກິດຈະວັດ, ວິຖີຊີວິດເດີມຂອງພວກເຂົາຢູ່ສະເໝີ. ຕົວຢ່າງ: ຜູ້ຄົນໃນອະດີດມັກຈະເວົ້າວ່າ ເຕົ້າຫູ້ຕົ້ມກັບຜັກຫົມເປັນສິ່ງທີ່ດີ, ໃຫ້ທັງທາດເຫຼັກ ແລະ ແຄວຊຽມ ແລະ ບາງຄົນກໍກິນແບບນັ້ນມາຕັ້ງແຕ່ນ້ອຍຈົນໃຫຍ່. ຕໍ່ມາ, ບາງຄົນເວົ້າວ່ານັກວິໄຈອາຫານຄົ້ນພົບວ່າຜັກຫົມມີກົດອອກຊາລິກ ແລະ ການກິນມັນກັບເຕົ້າຫູ້ເປັນເວລາດົນສາມາດນຳໄປສູ່ການເກີດໜິ້ວໃນຮ່າງກາຍໄດ້ງ່າຍ. ຫຼັງຈາກທີ່ໄດ້ຍິນສິ່ງນີ້, ຄົນຜູ້ນີ້ກໍຄິດວ່າ: “ກົດອອກຊາລິກແມ່ນຫຍັງ? ໃຜເຄີຍເຫັນກົດອອກຊາລິກໃນຜັກຫົມແດ່? ຂ້ານ້ອຍກິນມັນມາຫຼາຍປີແລ້ວ ແລະ ກໍບໍ່ມີຫຍັງເກີດຂຶ້ນ. ຂ້ານ້ອຍຈະກິນມັນຕໍ່ໄປ!” ພວກເຂົາບໍ່ຍອມຮັບມັນ. ນີ້ຄືຄົນທີ່ບໍ່ມີລະດັບການຍອມຮັບຕໍ່ສິ່ງໃໝ່ໆ ຫຼື ມຸມມອງໃໝ່ໆເລີຍ. ໃນທາງກົງກັນຂ້າມ, ຄົນທີ່ມີຄວາມສາມາດໃນການຍອມຮັບສິ່ງຕ່າງໆ, ເມື່ອພວກເຂົາຢືນຢັນວ່າຜັກຫົມມີກົດອອກຊາລິກ, ພວກເຂົາກໍຈະຄິດຫາວິທີກຳຈັດກົດອອກຊາລິກ ແລະ ຜ່ານການຄົ້ນຫາເພີ່ມເຕີມກ່ຽວກັບມັນ, ພວກເຂົາກໍຄົ້ນພົບວ່າການລວກຜັກຫົມໃນນໍ້າຟົດຈະຊ່ວຍກຳຈັດກົດອອກຊາລິກໄດ້. ຜູ້ທີ່ມີຄວາມສາມາດໃນການຍອມຮັບສິ່ງຕ່າງໆ, ເມື່ອໄດ້ຍິນຂໍ້ມູນໃໝ່, ຈະແຍກແຍະຄວາມຈິງຂອງຂໍ້ມູນ ແລະ ວ່າມັນເປັນປະໂຫຍດຕໍ່ຜູ້ຄົນ ຫຼື ບໍ່ ຜ່ານການສອບຖາມ ແລະ ຈາກນັ້ນພວກເຂົາກໍຈະຕັດສິນໃຈວ່າຈະຍອມຮັບ ຫຼື ປະຕິເສດມັນ. ພວກເຂົາຈະຖາມຄຳຖາມ, ຮຽນຮູ້ກ່ຽວກັບລາຍລະອຽດທີ່ກ່ຽວຂ້ອງ ແລະ ຈາກນັ້ນກໍນຳໃຊ້ຂໍ້ມູນນີ້ເຂົ້າໃນຊີວິດຈິງ, ໂດຍຫຼີກລ່ຽງຂໍ້ເສຍ ຫຼື ອັນຕະລາຍຕໍ່ຜູ້ຄົນທີ່ເກີດຈາກສິ່ງໃໝ່ທີ່ກຳລັງເວົ້າເຖິງນັ້ນ. ໃນທາງກົງກັນຂ້າມ, ຄົນເບົາປັນຍາເຫຼົ່ານັ້ນທີ່ຂາດຄວາມສາມາດໃນການຍອມຮັບສິ່ງຕ່າງໆຢ່າງສິ້ນເຊີງ, ບໍ່ວ່າພວກເຂົາຈະໄດ້ຍິນຂໍ້ມູນໃໝ່ຫຍັງກໍຕາມ, ພວກເຂົາກໍບໍ່ສົນໃຈ ແລະ ບໍ່ສອບຖາມກ່ຽວກັບມັນ ແຕ່ປະຕິເສດມັນໂດຍກົງ, ໂດຍຍຶດຕິດກັບສິ່ງເກົ່າໆທີ່ຫຼ້າສະໄໝເທົ່ານັ້ນ. ໃນທີ່ສຸດ ສິ່ງນີ້ກໍສະຫຼຸບໄດ້ວ່າເປັນບັນຫາຂອງຂີດຄວາມສາມາດຂອງພວກເຂົາ. ເມື່ອເວົ້າເຖິງສິ່ງໃໝ່ໆ, ພວກເຂົາບໍ່ຮູ້ວິທີເຂົ້າຫາພວກມັນ ຫຼື ຫຼັກການໃດທີ່ພວກເຂົາຄວນກຳແໜ້ນ, ທັງບໍ່ພິຈາລະນາວ່າການປະຕິເສດສິ່ງໃໝ່ໆອາດຈະນຳຜົນສະທ້ອນຫຍັງມາສູ່ຊີວິດ ຫຼື ວຽກງານຂອງພວກເຂົາ. ສະຫຼຸບແລ້ວ, ພວກເຂົາມັກຈະມີທັດສະນະຄະຕິທີ່ສົງໄສຕໍ່ສິ່ງໃໝ່ໆ ແລະ ຂໍ້ມູນໃໝ່ໆຢູ່ສະເໝີ, ໂດຍບໍ່ກ້າທີ່ຈະຍອມຮັບພວກມັນ. ຄົນແບບນັ້ນມີຂີດຄວາມສາມາດທີ່ບໍ່ດີ.

ຄົນທີ່ມີຂີດຄວາມສາມາດທີ່ບໍ່ດີບໍ່ສາມາດແກ້ໄຂບັນຫາທີ່ພວກເຂົາພົບພໍ້ໃນຊີວິດໄດ້ດ້ວຍຕົນເອງ, ບໍ່ວ່າຈະມີບັນຫາເກີດຂຶ້ນຫຼາຍປານໃດກໍຕາມ. ບຸກຄົນດັ່ງກ່າວຂາດຄວາມສາມາດໃນການດຳລົງຊີວິດຢ່າງເປັນອິດສະຫຼະ. ບໍ່ວ່າຈະເປັນເລື່ອງໃດກໍຕາມ, ບໍ່ວ່າວິທີການເຮັດສິ່ງຕ່າງໆທີ່ພວກເຂົາໄດ້ຮັບສືບທອດມາຈາກບັນພະບຸລຸດຂອງພວກເຂົາໃນເວລານັ້ນຈະເປັນແນວໃດ, ພວກເຂົາກໍຍັງຄົງເຮັດແບບນັ້ນຕໍ່ໄປ; ພວກເຂົາບໍ່ປ່ຽນແປງຫຍັງເລີຍ ແລະ ຍຶດຕິດກັບມັນຢ່າງແຂງກະດ້າງຈົນເຖິງທີ່ສຸດ. ຖ້າເຈົ້າຕຳນິພວກເຂົາ, ໂດຍເວົ້າວ່າການເຮັດສິ່ງຕ່າງໆແບບນັ້ນເປັນສິ່ງທີ່ຜິດ, ພວກເຂົາກໍຈະບໍ່ຟັງ ແລະ ເຖິງກັບຈະກາຍເປັນຄົນດື້ດ້ານຢ່າງຮ້າຍແຮງ, ໂດຍໂຕ້ຖຽງກັບເຈົ້າວ່າ: “ນີ້ຄືວິທີທີ່ມັນຖືກສືບທອດມາຈາກບັນພະບຸລຸດຂອງພວກເຮົາ. ຄົນລຸ້ນປູ່ຂອງຂ້ານ້ອຍ ແລະ ຄົນລຸ້ນພໍ່ແມ່ຂອງຂ້ານ້ອຍລ້ວນແຕ່ເຮັດແບບນີ້ ແລະ ມັນກໍຖືກສືບທອດມາແບບນີ້!” ສິ່ງທີ່ຖືກສືບທອດມານັ້ນຈຳເປັນຕ້ອງຖືກຕ້ອງສະເໝີໄປບໍ? ພວກເຂົາບໍ່ພິຈາລະນາຄຳຖາມນີ້, ເຊິ່ງພິສູດໃຫ້ເຫັນເຖິງຂີດຄວາມສາມາດທີ່ບໍ່ດີຂອງພວກເຂົາ. ຖ້າພວກເຂົາມີຂີດຄວາມສາມາດຂອງຄົນປົກກະຕິ, ພວກເຂົາກໍຈະຄິດກ່ຽວກັບຄຳຖາມນີ້. ເມື່ອໄດ້ຍິນຂໍ້ມູນກ່ຽວກັບສິ່ງໃໝ່ໆ, ພວກເຂົາກໍຈະສະແດງໃຫ້ເຫັນເຖິງລະດັບການຍອມຮັບໃນລະດັບໜຶ່ງ. ຖ້າພວກເຂົາບໍ່ສະແດງການສະແດງອອກເຫຼົ່ານີ້, ມັນກໍໝາຍຄວາມວ່າພວກເຂົາບໍ່ມີລະດັບການຍອມຮັບເລີຍ. ຄົນແບບນັ້ນຂາດຄວາມສາມາດໃນການດຳລົງຊີວິດຢ່າງເປັນອິດສະຫຼະ. ບໍ່ວ່າພວກເຂົາຈະມີອາຍຸຫຼາຍສໍ່າໃດກໍຕາມ, ພວກເຂົາມັກຈະເວົ້າສະເໝີວ່າ: “ໃນສະໄໝພໍ່ຂອງຂ້ານ້ອຍ, ມັນເປັນແບບນີ້. ໃນສະໄໝປູ່ຂອງຂ້ານ້ອຍ ແລະ ປູ່ທວດຂອງຂ້ານ້ອຍ, ມັນເປັນແບບນີ້. ສະນັ້ນ, ໃນລຸ້ນຂອງຂ້ານ້ອຍ, ມັນກໍຕ້ອງຍັງຄົງເປັນແບບນີ້”. ຄົນເຫຼົ່ານີ້ເປັນຄົນຫົວບູຮານຢ່າງຊັດເຈນ. ພວກເຂົາເປັນຄືກັບທ່ອນໄມ້ທີ່ເນົ່າເປື່ອຍ, ຫົວແຂງ! ພວກເຂົາບໍ່ມີຄວາມສາມາດໃນການຍອມຮັບສິ່ງໃໝ່ໆໃດໆເລີຍ, ເຊິ່ງສະແດງໃຫ້ເຫັນວ່າພວກເຂົາມີຂີດຄວາມສາມາດທີ່ບໍ່ດີຫຼາຍ. ບໍ່ວ່າເຈົ້າຈະອະທິບາຍເຖິງຄວາມກ້າວໜ້າຂອງສິ່ງໃໝ່ໆແນວໃດກໍຕາມ, ພວກເຂົາກໍຈະບໍ່ຍອມຮັບພວກມັນ. ຄົນແບບນັ້ນຂາດຄວາມສາມາດໃນການດຳລົງຊີວິດຢ່າງເປັນອິດສະຫຼະ. ຢູ່ພາຍນອກ, ພວກເຂົາອາດຈະເບິ່ງຄືວ່າຈັດການເລື່ອງອາຫານ, ເຄື່ອງນຸ່ງ, ທີ່ພັກອາໄສ ແລະ ການເດີນທາງຂອງພວກເຂົາດ້ວຍຕົນເອງ, ແຕ່ວິທີການ ແລະ ວິທີທີ່ພວກເຂົາໃຊ້ນັ້ນຕໍ່າກວ່າມາດຕະຖານ. ພວກເຂົາບໍ່ປັບວິຖີຊີວິດຂອງພວກເຂົາໃຫ້ເຂົ້າກັບຍຸກສະໄໝ ຫຼື ກັບການເຕີບໂຕໃນຂົງເຂດຕ່າງໆຂອງສາມັນສຳນຶກ ແລະ ຄວາມຮູ້ທີ່ມະນຸດຊາດໄດ້ຮັບ. ຄົນແບບນັ້ນຄືຄົນທີ່ມີຂີດຄວາມສາມາດທີ່ບໍ່ດີ. ເຖິງແມ່ນວ່າພວກເຂົາຈະບໍ່ອຶດຫິວ, ບໍ່ໜາວສັ່ນ ແລະ ບໍ່ໄດ້ທົນທຸກຈາກຄວາມເຈັບປ່ວຍທີ່ຮ້າຍແຮງໃດໆ, ແຕ່ເມື່ອຕັດສິນຈາກມຸມມອງຂອງພວກເຂົາກ່ຽວກັບການເອົາຕົວລອດ ແລະ ວິຖີຊີວິດຂອງພວກເຂົາແລ້ວ, ຄົນແບບນັ້ນກໍພຽງແຕ່ດຳລົງຊີວິດຢ່າງເບົາປັນຍາ ແລະ ພວກເຂົາຍັງສາມາດຖືກຈັດປະເພດວ່າເປັນຄົນທີ່ປັນຍາອ່ອນ, ຄົນໂງ່ຈ້າ ຫຼື ຄົນໂງ່ໄດ້ອີກດ້ວຍ. ບາງຄົນຮູ້ສຶກບໍ່ສະບາຍໃຈເມື່ອພວກເຂົາຖືກເອີ້ນວ່າປັນຍາອ່ອນ ຫຼື ໂງ່ຈ້າ, ແຕ່ເຖິງແມ່ນວ່າພວກເຂົາຈະຮູ້ສຶກບໍ່ສະບາຍໃຈ, ມັນກໍເປັນຄວາມຈິງ. ຂີດຄວາມສາມາດຂອງພວກເຂົາບໍ່ດີສໍ່ານັ້ນແທ້ໆ. ເຮົາຢາກຈະເວົ້າບາງສິ່ງທີ່ເຮັດໃຫ້ເຈົ້າສະບາຍໃຈແທ້ໆ, ແຕ່ເຈົ້າພຽງແຕ່ບໍ່ມີຂີດຄວາມສາມາດສຳລັບສິ່ງນັ້ນ. ເຈົ້າຂາດຄວາມສາມາດໃນທຸກດ້ານ ແລະ ບໍ່ມີຄວາມຄິດ ຫຼື ມຸມມອງທີ່ຖືກຕ້ອງ ແລະ ແມ່ນຍຳ ເຊິ່ງສອດຄ່ອງກັບຄວາມຄິດຂອງຄວາມເປັນມະນຸດທີ່ປົກກະຕິຕໍ່ເລື່ອງໃດໆເລີຍ. ນີ້ບໍ່ແມ່ນການຂາດຂີດຄວາມສາມາດບໍ? ມັນເປັນຄວາມເມດຕາພໍແລ້ວທີ່ບໍ່ເອີ້ນເຈົ້າວ່າເປັນຄົນໄຮ້ປະໂຫຍດ. ຄົນປະເພດນີ້ທີ່ບໍ່ມີຂີດຄວາມສາມາດແມ່ນຢູ່ຫ່າງຈາກການເປັນຄົນພິການທາງສະໝອງພຽງກ້າວດຽວເທົ່ານັ້ນ. ບຸກຄົນທີ່ພິການທາງສະໝອງຂາດແມ່ນແຕ່ຄວາມສາມາດໃນການເບິ່ງແຍງຕົນເອງ, ໂດຍເພິ່ງພາການຊ່ວຍເຫຼືອຈາກຄົນອື່ນຢ່າງສິ້ນເຊີງ. ໃນເວລາກິນເຂົ້າ, ພໍ່ແມ່ຂອງພວກເຂົາກໍຍັງຕ້ອງປ້ອນເຂົ້າພວກເຂົາເທື່ອລະຄຳ ແລະ ພວກເຂົາກໍບໍ່ຮູ້ແມ່ນແຕ່ວ່າພວກເຂົາອີ່ມແລ້ວ ຫຼື ບໍ່. ຄົນທີ່ມີຂີດຄວາມສາມາດທີ່ບໍ່ດີແມ່ນປັນຍາອ່ອນ; ພວກເຂົາເປັນຄົນໂງ່ຈ້າ ແລະ ຢູ່ຫ່າງຈາກການເປັນຄົນພິການທາງສະໝອງພຽງກ້າວດຽວເທົ່ານັ້ນ. ຂີດຄວາມສາມາດຂອງພວກເຂົາບໍ່ດີສໍ່ານີ້ແຫຼະ. ບອກເຮົາເບິ່ງ, ຄົນແບບນັ້ນບໍ່ໜ້າສົມເພຊບໍ? ພວກເຂົາບໍ່ໜ້າໂມໂຫຫຼາຍບໍ? ຄົນທີ່ມີຂີດຄວາມສາມາດທີ່ບໍ່ດີບໍ່ມີຄວາມສາມາດໃນການຮຽນຮູ້, ບໍ່ມີຄວາມສາມາດໃນການເຂົ້າໃຈສິ່ງຕ່າງໆ ແລະ ບໍ່ມີຄວາມສາມາດໃນການຢັ່ງຮູ້; ຍິ່ງໄປກວ່ານັ້ນ ພວກເຂົາກໍຍິ່ງບໍ່ມີຄວາມສາມາດໃນການຍອມຮັບສິ່ງຕ່າງໆ, ພວກເຂົາບໍ່ມີຄວາມສາມາດໃນດ້ານໃດເລີຍ. ບໍ່ວ່າເຈົ້າຈະອະທິບາຍສິ່ງຕ່າງໆ ຫຼື ຍົກຕົວຢ່າງໃຫ້ພວກເຂົາຟັງແນວໃດກໍຕາມ, ພວກເຂົາກໍຍັງບໍ່ສາມາດທຳຄວາມເຂົ້າໃຈ ຫຼື ເຂົ້າໃຈສິ່ງທີ່ເວົ້າໄປນັ້ນໄດ້. ນີ້ບໍ່ແມ່ນຄວາມປັນຍາອ່ອນບໍ? ບໍ່ວ່າເຈົ້າຈະອະທິບາຍແນວໃດກໍຕາມ, ພວກເຂົາກໍບໍ່ສາມາດເຂົ້າໃຈໄດ້. ເຖິງແມ່ນວ່າເຈົ້າຈະເວົ້າຢ່າງຊັດເຈນຫຼາຍ ແລະ ອະທິບາຍຢ່າງລະອຽດ, ພວກເຂົາກໍຍັງບໍ່ເຂົ້າໃຈ ແລະ ເຖິງກັບຮູ້ສຶກວ່າສິ່ງທີ່ເຈົ້າເວົ້ານັ້ນຟັງແລ້ວຂັດໆ. ພວກເຂົາຂາດຄວາມຄິດຂອງຄວາມເປັນມະນຸດທີ່ປົກກະຕິ ແລະ ເຖິງກັບຄິດຫາຊຸດຄວາມຄິດທີ່ຄາດເຄື່ອນເພື່ອມາໂຕ້ແຍ້ງເຈົ້າ. ບໍ່ມີທາງທີ່ຈະໃຊ້ເຫດຜົນກັບຄົນແບບນັ້ນໄດ້; ພຽງແຕ່ໃຫ້ສາມຄຳແກ່ພວກເຂົາວ່າ: “ເຈົ້າເກີນກວ່າຈະໃຊ້ເຫດຜົນນຳໄດ້!” ຂີດຄວາມສາມາດຂອງພວກເຂົາບໍ່ດີສໍ່ານີ້ແຫຼະ. ເຈົ້າຈະບໍ່ຮູ້ສຶກກະວົນກະວາຍ ແລະ ໂມໂຫກັບພວກເຂົາໄດ້ບໍ? ບໍ່ວ່າເຈົ້າຈະເວົ້າຫຍັງກັບຄົນແບບນັ້ນ, ມັນກໍໄຮ້ປະໂຫຍດ. ບໍ່ວ່າເຈົ້າຈະພະຍາຍາມອະທິບາຍຊີ້ແນະພວກເຂົາແນວໃດກໍຕາມ, ພວກເຂົາກໍບໍ່ເຂົ້າໃຈ. ເຖິງແມ່ນວ່າຈະເປັນເລື່ອງນ້ອຍໆ, ກໍຕ້ອງໃຊ້ເວລາໝົດມື້ເພື່ອອະທິບາຍຊີ້ແນະພວກເຂົາ ແລະ ຖ້າເຈົ້າເວົ້າໃນວິທີທີ່ເລິກເຊິ່ງກວ່ານັ້ນເລັກໜ້ອຍ, ພວກເຂົາກໍຈະບໍ່ເຂົ້າໃຈ; ເຈົ້າຕ້ອງໃຊ້ຄຳສັບທີ່ຕື້ນເຂີນທີ່ສຸດ ແລະ ເວົ້າຫຼາຍໆ ກ່ອນທີ່ພວກເຂົາຈະສາມາດເຂົ້າໃຈໄດ້. ເຖິງແມ່ນວ່າຫຼັງຈາກທີ່ພວກເຂົາເຂົ້າໃຈເລື່ອງໜຶ່ງແລ້ວ, ເມື່ອມີບັນຫາທີ່ຄ້າຍຄືກັນເກີດຂຶ້ນ, ພວກເຂົາກໍຍັງບໍ່ເຂົ້າໃຈຢູ່ດີ. ນີ້ບໍ່ແມ່ນຄວາມປັນຍາອ່ອນບໍ? ເຖິງຢ່າງໃດກໍຕາມ, ຄົນປັນຍາອ່ອນປະເພດນີ້ບໍ່ຄິດວ່າພວກເຂົາໂງ່. ພວກເຂົາເວົ້າວ່າ: “ຢ່າຄິດວ່າຂ້ານ້ອຍໂງ່. ຖ້າເຈົ້າສະເໜີເງິນໃຫ້ຂ້ານ້ອຍສິບຢວນ ຫຼື ສິບໂດລາສະຫະລັດ, ລອງເບິ່ງວ່າຂ້ານ້ອຍຈະເລືອກອັນໃດ, ຂ້ານ້ອຍຈະເລືອກເງິນໂດລາສະຫະລັດຢ່າງແນ່ນອນ ເພາະຂ້ານ້ອຍຮູ້ວ່າມັນມີຄ່າຫຼາຍກວ່າ”. ຄົນອື່ນເວົ້າວ່າ: “ເຈົ້າກໍຍັງໂງ່ຢູ່ດີ”. ເປັນຫຍັງຄົນອື່ນຈຶ່ງເວົ້າວ່າຄົນແບບນັ້ນໂງ່? ເພາະວ່າຄົນທຳມະດາຈະບໍ່ໃຊ້ຕົວຢ່າງປະເພດນີ້ເພື່ອພິສູດວ່າພວກເຂົາບໍ່ໂງ່, ທັງຈະບໍ່ໃຊ້ວິທີການທີ່ລະດັບຕໍ່າແບບນີ້ເພື່ອສະແດງໃຫ້ເຫັນ. ເປັນເພາະວ່າຄົນແບບນັ້ນມີຂີດຄວາມສາມາດທີ່ບໍ່ດີຫຼາຍຢ່າງແນ່ນອນ, ບໍ່ມີມາດຕະຖານສຳລັບການປະເມີນຜູ້ຄົນ, ເຫດການ ຫຼື ສິ່ງຕ່າງໆ ແລະ ບໍ່ຮູ້ວິທີປະເມີນພວກມັນ, ພວກເຂົາຈຶ່ງບໍ່ເຄີຍຖືວ່າຕົນເອງໂງ່. ຄົນທີ່ສະຫຼາດຫຼັກແຫຼມຢ່າງແທ້ຈິງ, ຫຼັງຈາກທີ່ພະຍາຍາມ ແລະ ດີ້ນລົນຢ່າງສະໝໍ່າສະເໝີໃນທ່າມກາງກຸ່ມຄົນເປັນເວລາສາມຫາຫ້າປີ, ຈະຮັບຮູ້ວ່າໃນກຸ່ມໃດກໍຕາມ, ກໍມີຄົນທີ່ດີກວ່າຕົນເອງ, ຄົນທີ່ເໜືອກວ່າພວກເຂົາ. ພວກເຂົາມັກຈະຮູ້ສຶກສະເໝີວ່າຂີດຄວາມສາມາດຂອງພວກເຂົາເອງບໍ່ດີພໍ, ຄວາມສາມາດ ແລະ ຄວາມສະຫຼາດຂອງພວກເຂົາບໍ່ດີພໍ. ພວກເຂົາສາມາດຄົ້ນພົບຂໍ້ບົກຜ່ອງຂອງພວກເຂົາເອງໄດ້ສະເໝີ, ຮັບຮູ້ວ່າພວກເຂົາດ້ອຍກວ່າຄົນອື່ນຢູ່ບ່ອນໃດ ແລະ ລະບຸບັນຫາຂອງພວກເຂົາເອງໄດ້; ພວກເຂົາສາມາດເຫັນຈຸດແຂງຂອງຄົນອື່ນໄດ້ສະເໝີ. ຄົນປະເພດນີ້ສະຫຼາດຫຼັກແຫຼມ ແລະ ມີຂີດຄວາມສາມາດ. ໃນຂະນະດຽວກັນ, ຄົນທີ່ບໍ່ມີຂີດຄວາມສາມາດ, ເມື່ອອາໄສຢູ່ໃນທ່າມກາງກຸ່ມຄົນ, ມັກຈະຮູ້ສຶກສະເໝີວ່າຄົນອື່ນດ້ອຍກວ່າຕົນເອງ. ພວກເຂົາເຫັນວ່າບາງຄົນບໍ່ສາມາດແມ່ນແຕ່ຈະສະກົດຄຳບາງຄຳ ຫຼື ບໍ່ສາມາດພິມດີດໄດ້ ແລະ ພວກເຂົາກໍດູຖູກຄົນເຫຼົ່ານັ້ນວ່າມີຂີດຄວາມສາມາດທີ່ບໍ່ດີ. ພວກເຂົາໃຊ້ສິ່ງເລັກໆນ້ອຍໆທີ່ບໍ່ສຳຄັນເຫຼົ່ານີ້ທີ່ພວກເຂົາເອງສາມາດເຮັດໄດ້ ເພື່ອຢືນຢັນວ່າຂີດຄວາມສາມາດຂອງພວກເຂົາເອງນັ້ນດີ. ຍັງມີຄົນທີ່, ເມື່ອເຫັນຄົນອື່ນບໍ່ຄ່ອຍໃສ່ໃຈເລື່ອງສຸຂະອະນາໄມຂອງຕົນເອງ ຫຼື ບໍ່ຮູ້ວິທີແຕ່ງຕົວໃຫ້ດູດີ, ກໍເວົ້າວ່າພວກເຂົາມີຂີດຄວາມສາມາດທີ່ບໍ່ດີ. ພວກເຂົາເອງສະອາດກວ່າເລັກໜ້ອຍ, ສາມາດສ້າງພາບລັກຂອງຄວາມສະຫງ່າງາມ ຫຼື ມີຄວາມຮູ້ ແລະ ຈຸດແຂງບາງຢ່າງ, ສະນັ້ນ ພວກເຂົາຈຶ່ງຖືວ່າຂີດຄວາມສາມາດຂອງພວກເຂົາເອງນັ້ນດີ. ຄົນແບບນັ້ນສະຫຼາດຫຼັກແຫຼມ ຫຼື ໂງ່? ພວກເຂົາໂງ່. ສັງເກດເບິ່ງວິທີທີ່ຄົນສະຫຼາດຫຼັກແຫຼມເວົ້າ: “ເປັນຫຍັງຂ້ານ້ອຍຈຶ່ງເຮັດຜິດພາດອີກແລ້ວ? ຂ້ານ້ອຍຮັບຮູ້ວ່າຂ້ານ້ອຍໂງ່!” ຄົນທີ່ມັກຈະເວົ້າສະເໝີວ່າພວກເຂົາໂງ່ ແລະ ພວກເຂົາມີຂໍ້ບົກຜ່ອງນັ້ນສະຫຼາດຫຼັກແຫຼມຢ່າງແທ້ຈິງ. ຄົນທີ່ບໍ່ເຄີຍຍອມຮັບວ່າຕົນເອງໂງ່ ແລະ ມັກຈະເວົ້າສະເໝີວ່າ: “ເຈົ້າຄິດວ່າຂ້ານ້ອຍໂງ່ບໍ? ລອງຂໍເງິນຂ້ານ້ອຍເບິ່ງດຸ ແລ້ວເບິ່ງວ່າຂ້ານ້ອຍຈະໃຫ້ເຈົ້າບໍ!” ນັ້ນຄືຄົນໂງ່ຢ່າງແທ້ຈິງ. ຄວາມໂງ່, ໃນຄຳສັບທົ່ວໄປ, ເອີ້ນວ່າ “ສະໝອງບໍ່ເຕັມບາດ”. ການທີ່ພວກເຂົາສາມາດເວົ້າເລື່ອງໂງ່ໆແບບນັ້ນໄດ້, ນັ້ນບໍ່ແມ່ນຄວາມໂງ່ບໍ? ນັ້ນບໍ່ແມ່ນການ “ບໍ່ເຕັມບາດ” ບໍ? (ແມ່ນແລ້ວ). ເມື່ອພວກເຂົາເຫັນຄົນທີ່ມີຂໍ້ບົກຜ່ອງ ຫຼື ຂໍ້ຕຳນິບາງຢ່າງ ຫຼື ຜູ້ທີ່ປ່ອຍໃຫ້ມີຊ່ອງຫວ່າງໃນສິ່ງທີ່ພວກເຂົາເຮັດ, ພວກເຂົາກໍຫົວຂວັນຢູ່ລັບຫຼັງ ໂດຍເວົ້າວ່າ: “ພວກເຂົາໂງ່ຂະໜາດນັ້ນໄດ້ແນວໃດ?” ເມື່ອພວກເຂົາເຫັນຄົນທີ່ເຕັມໄປດ້ວຍການວາງແຜນເອົາປຽບ ແລະ ເລ່ລ່ຽມທີ່ເຈົ້າເລ່, ພວກເຂົາກໍຖືວ່າຄົນເຫຼົ່ານັ້ນສະຫຼາດຫຼັກແຫຼມ ແລະ ມີຂີດຄວາມສາມາດທີ່ດີ. ຄົນທີ່ສະຫຼາດຫຼັກແຫຼມຢ່າງແທ້ຈິງຈະປະເມີນຄຸນນະພາບຂອງຂີດຄວາມສາມາດຂອງຄົນໆໜຶ່ງ ແລະ ວ່າພວກເຂົາສະຫຼາດຫຼັກແຫຼມ ຫຼື ໂງ່ ໂດຍອີງໃສ່ຄວາມສາມາດຕ່າງໆຂອງພວກເຂົາ. ເຖິງຢ່າງໃດກໍຕາມ, ຄົນໂງ່ຈະເບິ່ງພຽງແຕ່ວ່າໃຜເກັ່ງໃນການວາງແຜນເອົາປຽບ, ໃຜເອົາປຽບ ແລະ ຫຼີກລ່ຽງການສູນເສຍຢູ່ສະເໝີ ແລະ ໃຜທີ່ຊຳນານໃນການຫາຜົນປະໂຫຍດໃຫ້ຕົນເອງຜ່ານການຫຼອກລວງ, ໂດຍເຊື່ອວ່າຄົນແບບນັ້ນທຸກຄົນລ້ວນແຕ່ສະຫຼາດຫຼັກແຫຼມ ແລະ ມີຂີດຄວາມສາມາດທີ່ດີ. ໃນຄວາມເປັນຈິງແລ້ວ, ຄົນປະເພດເຫຼົ່ານີ້ລ້ວນແຕ່ໂງ່. ການປະເມີນຄຸນນະພາບຂອງຂີດຄວາມສາມາດຂອງຄົນໆໜຶ່ງໂດຍອີງໃສ່ວ່າພວກເຂົາເກັ່ງໃນການວາງແຜນເອົາປຽບຫຼາຍສໍ່າໃດ, ຄົນແບບນັ້ນກໍເປັນຄົນໂງ່ເອງ. ກ່ອນໜ້ານີ້, ພວກເຮົາໄດ້ກ່າວເຖິງໜຶ່ງໃນການສະແດງອອກທີ່ໂງ່ທີ່ສຸດ: ພວກເຂົາເວົ້າວ່າ: “ຖ້າເຈົ້າສະເໜີເງິນໃຫ້ຂ້ານ້ອຍສິບໂດລາສະຫະລັດ ຫຼື ສິບຢວນ, ລອງເບິ່ງວ່າຂ້ານ້ອຍຈະເລືອກອັນໃດ. ຂ້ານ້ອຍຈະບໍ່ເລືອກເງິນຢວນຢ່າງແນ່ນອນ, ຢ່າຄິດວ່າຂ້ານ້ອຍບໍ່ຮູ້ວ່າເງິນໂດລາສະຫະລັດມີຄ່າຫຼາຍກວ່າ! ຖ້າເຈົ້າສະເໜີຊີ້ນ ຫຼື ເຕົ້າຫູ້ໃຫ້ຂ້ານ້ອຍ, ລອງເບິ່ງວ່າຂ້ານ້ອຍຈະກິນອັນໃດ. ເຈົ້າຄິດວ່າຂ້ານ້ອຍໂງ່ພໍທີ່ຈະກິນເຕົ້າຫູ້ ແລະ ບໍ່ກິນຊີ້ນບໍ? ຂ້ານ້ອຍຮູ້ວ່າຊີ້ນແຊບກວ່າ!” ໃນຄວາມເປັນຈິງແລ້ວ ຄົນແບບນັ້ນຄືຄົນໂງ່. ຖ້າເຈົ້າບໍ່ຢາກໃຫ້ຄົນອື່ນເຫັນຄວາມໂງ່ຂອງເຈົ້າແທ້ໆ, ເຈົ້າກໍບໍ່ຄວນໃຊ້ຕົວຢ່າງແບບນັ້ນຢ່າງເດັດຂາດ. ເຂົ້າໃຈບໍ? (ເຂົ້າໃຈແລ້ວ). ຄົນໂງ່ມັກຈະເຮັດຜິດພາດແບບນີ້ເລື້ອຍໆບໍ? (ແມ່ນແລ້ວ). ພວກເຂົາເຖິງກັບຄິດວ່າ: “ເບິ່ງແມວ່າຂ້ານ້ອຍເກັ່ງສໍ່າໃດໃນການຍົກຕົວຢ່າງ! ເຫັນບໍວ່າຂ້ານ້ອຍສະຫຼາດຫຼັກແຫຼມສໍ່າໃດ? ຂ້ານ້ອຍເບິ່ງຄືຄົນໂງ່ສຳລັບເຈົ້າບໍ? ເຈົ້ານັ້ນແຫຼະທີ່ເປັນຄົນໂງ່!” ຄົນປະເພດທີ່ໂງ່ທີ່ສຸດມັກຈະສະແດງຄວາມໂງ່ອອກມາຢູ່ສະເໝີ. ນີ້ຄືການສະຫຼຸບການໂອ້ລົມກ່ຽວກັບຄວາມສາມາດນີ້: ຄວາມສາມາດໃນການຍອມຮັບສິ່ງຕ່າງໆ.

ຂໍ້ທີ 5: ຄວາມສາມາດໃນການຮັບຮູ້

ຄວາມສາມາດທີຫ້າແມ່ນຄວາມສາມາດໃນການຮັບຮູ້. ຄວາມສາມາດໃນການຮັບຮູ້ໝາຍເຖິງຫຍັງ? ມັນເນັ້ນໜັກໄປທີ່ລະດັບຄວາມເຂົ້າໃຈຂອງຄົນໆໜຶ່ງຕໍ່ກັບສິ່ງຕ່າງໆນັ້ນເອງ. ເພື່ອປະເມີນຄວາມສາມາດໃນການຮັບຮູ້ຂອງຄົນໆໜຶ່ງ, ຄົນເຮົາຕ້ອງເບິ່ງທີ່ລະດັບຄວາມເຂົ້າໃຈຂອງພວກເຂົາຕໍ່ກັບສິ່ງໃດໜຶ່ງ ແລະ ໄລຍະເວລາທີ່ພວກເຂົາຕ້ອງການເພື່ອບັນລຸຄວາມເຂົ້າໃຈເຖິງແກ່ນແທ້ຂອງສິ່ງນັ້ນ. ຖ້າໄລຍະເວລາທີ່ພວກເຂົາຕ້ອງການນັ້ນສັ້ນຫຼາຍ ແລະ ລະດັບຄວາມເຂົ້າໃຈຂອງພວກເຂົາກໍເລິກເຊິ່ງພຽງພໍ, ຈົນບັນລຸເຖິງລະດັບການເຂົ້າໃຈແກ່ນແທ້ຂອງສິ່ງນັ້ນ, ພວກເຂົາກໍມີຄວາມສາມາດໃນການຮັບຮູ້. ຖ້າໄລຍະເວລາທີ່ຄົນໆໜຶ່ງຕ້ອງການເພື່ອເຂົ້າໃຈສິ່ງໃດໜຶ່ງຢູ່ໃນຂອບເຂດປົກກະຕິ ແລະ ພວກເຂົາສາມາດເຂົ້າໃຈແກ່ນແທ້ຂອງສິ່ງນີ້ໄດ້ດ້ວຍຕົວມັນເອງ, ສາມາດເຫັນສາເຫດ ແລະ ຜົນສະທ້ອນ ພ້ອມທັງຮາກຖານ ແລະ ແກ່ນແທ້ຂອງບັນຫາທີ່ຢູ່ພາຍໃນໄດ້ຢ່າງຊັດເຈນ ແລະ ຈາກນັ້ນກໍມີຄວາມເຂົ້າໃຈກ່ຽວກັບສິ່ງນີ້ໃນໃຈຂອງພວກເຂົາ ແລະ ຍິ່ງໄປກວ່ານັ້ນ, ຖ້າພວກເຂົາສາມາດໃຫ້ຄຳນິຍາມ ແລະ ສະຫຼຸບກ່ຽວກັບສິ່ງນີ້ໄດ້, ສິ່ງນີ້ເອີ້ນວ່າການມີຂີດຄວາມສາມາດທີ່ດີ. ນັ້ນກໍຄື, ໃນຖານະຄົນປົກກະຕິທີ່ມີຄວາມຄິດຂອງຄວາມເປັນມະນຸດທີ່ປົກກະຕິ, ບໍ່ວ່າເຈົ້າຈະເປັນຍິງ ຫຼື ຊາຍ, ບໍ່ວ່າເຈົ້າຈະຫາກໍກ້າວເຂົ້າສູ່ໄວຜູ້ໃຫຍ່ ຫຼື ໄດ້ກ້າວເຂົ້າສູ່ໄວອາຍຸກາງ ຫຼື ໄວຊະລາແລ້ວ, ຖ້າຄວາມເຂົ້າໃຈຂອງເຈົ້າກ່ຽວກັບແກ່ນແທ້ຂອງສິ່ງນີ້ບັນລຸໄດ້ພາຍໃນໄລຍະເວລາປົກກະຕິ, ແລ້ວຂີດຄວາມສາມາດຂອງເຈົ້າກໍຖືວ່າດີ. ຖ້າໄລຍະເວລາທີ່ເຈົ້າຕ້ອງການເພື່ອເຂົ້າໃຈສິ່ງນີ້ເກີນກວ່າຄົນປົກກະຕິເຖິງສາມ ຫຼື ສີ່ເທົ່າ, ນັ້ນກໍຄື ຖ້າຄົນທີ່ມີຂີດຄວາມສາມາດທີ່ດີຕ້ອງການເວລາສາມມື້ ແຕ່ເຈົ້າຕ້ອງການເວລາສິບມື້ ຫຼື ເຖິງຂັ້ນໜຶ່ງເດືອນ ແລະ ກວ່າເຈົ້າຈະຄິດຫາລຳດັບເຫດການທັງໝົດຂອງເລື່ອງນີ້ໄດ້ຢ່າງຊັດເຈນ ແລະ ອັນຕະລາຍ ພ້ອມທັງຜົນສະທ້ອນທາງລົບທີ່ເກີດຈາກເລື່ອງນີ້ໄດ້ປາກົດຂຶ້ນແລ້ວ, ເຈົ້າຈຶ່ງຄ່ອຍຮັບຮູ້ເຖິງຄວາມຮ້າຍແຮງຂອງເລື່ອງນີ້ ພ້ອມທັງຮາກຖານ ແລະ ແກ່ນແທ້ຂອງມັນ, ແລ້ວຢ່າງດີທີ່ສຸດຂີດຄວາມສາມາດຂອງເຈົ້າກໍແມ່ນປານກາງ. ອີກນ័យໜຶ່ງກໍຄື, ຖ້າເລື່ອງນີ້ຍັງບໍ່ທັນກໍ່ໃຫ້ເກີດຜົນສະທ້ອນທີ່ຮ້າຍແຮງ ແຕ່ຜົນສະທ້ອນທາງລົບບາງຢ່າງໄດ້ປາກົດຂຶ້ນຢ່າງຕໍ່ເນື່ອງແລ້ວ ແລະ ມີພຽງແຕ່ໃນລະຫວ່າງຂະບວນການນີ້ເທົ່ານັ້ນທີ່ເຈົ້າຄ່ອຍໆຮັບຮູ້ເຖິງຮາກຖານ ແລະ ແກ່ນແທ້ຂອງເລື່ອງນີ້, ຈົນນຳໄປສູ່ການໃຫ້ຄຳນິຍາມ ແລະ ຂໍ້ສະຫຼຸບ, ແລ້ວຂີດຄວາມສາມາດຂອງເຈົ້າກໍຖືວ່າປານກາງ. ແຕ່ຖ້າມີພຽງແຕ່ຫຼັງຈາກທີ່ເລື່ອງນີ້ໄດ້ສົ່ງຜົນໃຫ້ເກີດຜົນສະທ້ອນທາງລົບ ຫຼື ຮ້າຍແຮງແລ້ວ ເຈົ້າຈຶ່ງຄ່ອຍຮູ້ສຶກຕົວຂຶ້ນມາທັນທີ ແລະ ເຂົ້າໃຈລັກສະນະຂອງເລື່ອງນີ້, ແລ້ວຂີດຄວາມສາມາດຂອງເຈົ້າກໍບໍ່ດີຫຼາຍ. ຖ້າເລື່ອງນີ້ໄດ້ກໍ່ໃຫ້ເກີດຜົນສະທ້ອນທາງລົບແລ້ວ ແລະ ເຈົ້າຍັງບໍ່ຮູ້ບັນຫາຂອງເລື່ອງນີ້ ຫຼື ຮາກຖານຂອງບັນຫາ ແລະ ເຈົ້າຍັງບໍ່ສາມາດສະຫຼຸບກ່ຽວກັບມັນໄດ້, ແລ້ວເຈົ້າກໍບໍ່ມີຂີດຄວາມສາມາດເລີຍ. ຄວາມສາມາດໃນການຮັບຮູ້ແບ່ງອອກເປັນສີ່ລະດັບນີ້. ລະດັບທຳອິດຄືຄົນທີ່ມີຂີດຄວາມສາມາດທີ່ດີ. ນັ້ນກໍຄື, ເມື່ອມີບາງສິ່ງຫາກໍເກີດຂຶ້ນ ແລະ ຮຽກຮ້ອງໃຫ້ເຈົ້າສະຫຼຸບໃນທັນທີພາຍໃນສອງສາມຊົ່ວໂມງ ແລະ ນີ້ເປັນສະຖານະການອັນຮີບດ່ວນ ເຊິ່ງຖ້າເຈົ້າບໍ່ຕັດສິນໃຈໂດຍທັນທີ, ບໍ່ວາງແຜນການເພື່ອຈັດການ ແລະ ແກ້ໄຂເລື່ອງນັ້ນ ຫຼື ເຖິງຂັ້ນບໍ່ຄິດຄົ້ນແຜນການຄວບຄຸມຄວາມເສຍຫາຍເພື່ອຢຸດຢັ້ງການພັດທະນາຕໍ່ໄປຂອງມັນ, ມັນກໍຈະມີຜົນສະທ້ອນທາງລົບຕາມມາ, ຖ້າພາຍໃນໄລຍະເວລານີ້ ເຈົ້າສາມາດຮັບຮູ້ເຖິງຮາກຖານຂອງເລື່ອງນີ້ໄດ້ ແລະ ເຈົ້າສາມາດຕັດສິນໄດ້ຢ່າງຖືກຕ້ອງໃນທັນທີ ແລະ ຢ່າງເດັດຂາດ, ຕັດສິນໃຈ ແລະ ສະຫຼຸບໄດ້ຢ່າງຖືກຕ້ອງ ແລະ ຈາກນັ້ນກໍສ້າງແຜນການທີ່ສົມເຫດສົມຜົນສຳລັບການຈັດການກັບມັນ, ສິ່ງນີ້ໝາຍຄວາມວ່າເຈົ້າມີຂີດຄວາມສາມາດທີ່ດີ. ເຖິງຢ່າງໃດກໍຕາມ, ສົມມຸດວ່າເຈົ້າພຽງແຕ່ຮູ້ສຶກວ່າມີບັນຫາບາງຢ່າງກັບເລື່ອງນີ້ ແຕ່ເຈົ້າບໍ່ຮູ້ວ່າບັນຫານັ້ນຢູ່ບ່ອນໃດ ຫຼື ຮາກຖານຂອງມັນຄືຫຍັງ ແລະ ພາຍໃນໄລຍະເວລາປົກກະຕິສຳລັບການຈັດການກັບເລື່ອງນີ້, ເຈົ້າບໍ່ມີຂໍ້ສະຫຼຸບ, ຄຳຕັດສິນ ຫຼື ແຜນການສຳລັບການຈັດການກັບມັນ. ກົງກັນຂ້າມ, ເຈົ້າພຽງແຕ່ລໍຖ້າແບບບໍ່ຕັ້ງໜ້າ ແລະ ສັງເກດເບິ່ງການພັດທະນາຕໍ່ໄປຂອງມັນ ແລະ ມີພຽງແຕ່ຜ່ານການພັດທະນາຕໍ່ໄປຂອງມັນເທົ່ານັ້ນ ເຈົ້າຈຶ່ງພະຍາຍາມລະບຸແກ່ນແທ້ຂອງເລື່ອງນີ້ ແລະ ຕັດສິນໃນສິ່ງທີ່ບໍ່ຖືກຕ້ອງປານໃດ ແລະ ຫຼັງຈາກນັ້ນ ເຈົ້າກໍຍັງສືບຕໍ່ລໍຖ້າ ແລະ ສັງເກດເບິ່ງ ແລະ ກ່ອນທີ່ເລື່ອງນັ້ນຈະພັດທະນາໄປຢ່າງເຕັມທີ່, ເຈົ້າອາດຈະພຽງແຕ່ພໍເບິ່ງທະລຸເຖິງແກ່ນແທ້ຂອງບັນຫາໄດ້ ຫຼື ພຽງແຕ່ພໍຄິດຫາວິທີແກ້ໄຂໄດ້, ແຕ່ການຈັດການຂອງເຈົ້າກໍຍັງບໍ່ທັນການຢູ່ດີ. ຖ້າເປັນກໍລະນີນີ້, ແລ້ວຂີດຄວາມສາມາດຂອງເຈົ້າກໍປານກາງຫຼາຍ. ຖ້າເລື່ອງນີ້ໄດ້ພັດທະນາໄປຢ່າງເຕັມທີ່ ແລະ ຜົນສະທ້ອນກໍໄດ້ປາກົດຂຶ້ນແລ້ວ, ໂດຍແກ່ນແທ້ຂອງບັນຫາໄດ້ປາກົດອອກມາຢ່າງສົມບູນແລ້ວ ແລະ ມີພຽງແຕ່ຕອນນັ້ນເທົ່ານັ້ນທີ່ເຈົ້າຮັບຮູ້ວ່າເລື່ອງນີ້ບໍ່ດີ ແລະ ເຫັນຮາກຖານທີ່ຢູ່ເບື້ອງຫຼັງຂອງມັນ, ຫຼື ບາງທີເຈົ້າອາດຈະບໍ່ສາມາດເຫັນຮາກຖານໄດ້ເລີຍ ແຕ່ພຽງແຕ່ຈຳຍອມຮັບ ຫຼື ປະເຊີນໜ້າກັບຜົນສະທ້ອນສຸດທ້າຍຂອງເລື່ອງນີ້, ນັ້ນໝາຍຄວາມວ່າຂີດຄວາມສາມາດຂອງເຈົ້າບໍ່ດີ. ອີກໜຶ່ງການສະແດງອອກຂອງຄົນທີ່ມີຂີດຄວາມສາມາດທີ່ບໍ່ດີກໍຄື ຖ້າເລື່ອງດັ່ງກ່າວເກີດຂຶ້ນອີກຄັ້ງ, ພວກເຂົາກໍຍັງມີທັດສະນະຄະຕິແບບເດີມ, ມີວິທີການຈັດການກັບມັນແບບເດີມ ແລະ ຈັດການກັບມັນດ້ວຍຄວາມໄວເທົ່າເດີມ. ນັ້ນກໍຄື, ທຸກຄັ້ງທີ່ເລື່ອງດັ່ງກ່າວເກີດຂຶ້ນ, ພວກເຂົາມັກຈະຈັດການກັບພວກມັນດ້ວຍວິທີເດີມນີ້ສະເໝີ, ດ້ວຍຄວາມໄວ ແລະ ປະສິດທິພາບເທົ່າເດີມນີ້. ບໍ່ວ່າຈະມີເລື່ອງເກີດຂຶ້ນຫຼາຍປານໃດກໍຕາມ, ພວກເຂົາກໍບໍ່ສາມາດແຍກແຍະແກ່ນແທ້ຂອງພວກມັນໄດ້, ທັງບໍ່ໄດ້ປ່ຽນແປງຄວາມຄິດເຫັນ ຫຼື ມຸມມອງໃດໆຂອງພວກເຂົາກ່ຽວກັບເລື່ອງທາງໂລກຢ່າງສອດຄ່ອງ. ນີ້ຄືຄົນທີ່ມີຂີດຄວາມສາມາດທີ່ບໍ່ດີ. ເປັນເພາະວ່າພວກເຂົາເປັນຄົນທີ່ມີຂີດຄວາມສາມາດທີ່ບໍ່ດີຢ່າງແນ່ນອນ, ພວກເຂົາຈຶ່ງຂາດຄວາມສາມາດໃນການດຳລົງຊີວິດຢ່າງເປັນອິດສະຫຼະ; ນັ້ນກໍຄື, ພວກເຂົາບໍ່ມີມຸມມອງຕໍ່ການເອົາຕົວລອດ ຫຼື ຕໍ່ຊີວິດ. ນີ້ຄືຂໍ້ບົ່ງຊີ້ຂອງການມີຂີດຄວາມສາມາດທີ່ບໍ່ດີ. ການສະແດງອອກຂອງຄົນທີ່ບໍ່ມີຂີດຄວາມສາມາດແມ່ນແບບນີ້: ເມື່ອມີເລື່ອງໃດໜຶ່ງເກີດຂຶ້ນແລ້ວ ແລະ ຜົນສະທ້ອນກໍອາດຈະປາກົດຂຶ້ນແລ້ວ, ພວກເຂົາກໍຍັງບໍ່ຮູ້ວ່າມີຫຍັງເກີດຂຶ້ນ, ຄືກັບວ່າພວກເຂົາກຳລັງຝັນຢູ່. ນີ້ຄືການບໍ່ມີຂີດຄວາມສາມາດ ແລະ ບໍ່ມີຄວາມສາມາດໃນການຮັບຮູ້. ພວກເຈົ້າເຂົ້າໃຈບໍ? (ເຂົ້າໃຈແລ້ວ). ຄວາມສາມາດໃນການຮັບຮູ້ ໂດຍຫຼັກໆແລ້ວໝາຍເຖິງການເຂົ້າໃຈແກ່ນແທ້ຂອງຜູ້ຄົນ ແລະ ເຫດການຕ່າງໆ ພ້ອມທັງຮາກຖານຂອງບັນຫາຂອງພວກເຂົາ; ນີ້ຄືສິ່ງທີ່ຄວາມສາມາດໃນການຮັບຮູ້ເປັນ. ມັນໝາຍຄວາມວ່າ ເມື່ອເຈົ້າເຫັນການສະແດງອອກ, ການເປີດເຜີຍ ແລະ ຄວາມເປັນມະນຸດຂອງຄົນປະເພດໃດໜຶ່ງ, ເຈົ້າສາມາດຮູ້ໄດ້ເຖິງບັນຫາທີ່ພວກເຂົາກຳລັງປະເຊີນ, ຮາກຖານຂອງບັນຫາຂອງພວກເຂົາໃນສະພາບແວດລ້ອມທີ່ພວກເຂົາອາໄສຢູ່, ພ້ອມທັງແກ່ນແທ້ຂອງເຫດການທີ່ເຈົ້າກຳລັງສັງເກດເຫັນໃນປັດຈຸບັນ ແລະ ຮາກຖານຂອງບັນຫາທີ່ຢູ່ພາຍໃນພວກມັນນັ້ນຢູ່ບ່ອນໃດ. ຄວາມສາມາດໃນການຮັບຮູ້ ໂດຍຫຼັກໆແລ້ວໝາຍເຖິງສອງດ້ານຄື: ການເບິ່ງທະລຸເຖິງແກ່ນແທ້ຂອງຜູ້ຄົນ, ເຫດການ ແລະ ສິ່ງຕ່າງໆ ແລະ ການເບິ່ງທະລຸເຖິງຮາກຖານຂອງບັນຫາຂອງພວກເຂົາ. ພວກເຈົ້າສາມາດເຂົ້າໃຈຫຍັງໄດ້ອີກກ່ຽວກັບຄວາມສາມາດໃນການຮັບຮູ້? ມີໃຜເຂົ້າໃຈວ່າມັນເປັນຄວາມສາມາດໃນການເຂົ້າໃຈ ແລະ ຮຽນຮູ້ຄວາມຮູ້ບໍ? (ບໍ່ມີ). ຄວາມສາມາດໃນການຮັບຮູ້ທີ່ພວກເຮົາກຳລັງເວົ້າເຖິງ ໂດຍຫຼັກໆແລ້ວແມ່ນກ່ຽວຂ້ອງກັບຄວາມສາມາດໃນການເບິ່ງຜູ້ຄົນ ແລະ ເຫດການຕ່າງໆ. ຖ້າມາດຕະຖານທີ່ເຈົ້າໃຊ້ເບິ່ງຜູ້ຄົນ ແລະ ເຫດການຕ່າງໆນັ້ນຕໍ່າຫຼາຍ, ຄວາມເຂົ້າໃຈຂອງເຈົ້າຕື້ນເຂີນຫຼາຍ ຫຼື ເຈົ້າບໍ່ສາມາດເຂົ້າໃຈແກ່ນແທ້ຂອງຜູ້ຄົນ, ເຫດການ ຫຼື ສິ່ງຕ່າງໆໄດ້, ແລ້ວຄວາມສາມາດໃນການຮັບຮູ້ຂອງເຈົ້າກໍບໍ່ດີຫຼາຍ ຫຼື ເຖິງຂັ້ນບໍ່ມີເລີຍ. ຖ້າບໍ່ວ່າຄົນທີ່ຢູ່ອ້ອມຂ້າງເຈົ້າຈະສະແດງຄຳເວົ້າທີ່ຜິດພາດຢ່າງຊັດເຈນ ຫຼື ມຸມມອງທີ່ຜິດພາດອອກມາຫຼາຍປານໃດກໍຕາມ, ພວກເຂົາຈະເຮັດການກະທຳທີ່ຜິດພາດຫຼາຍປານໃດກໍຕາມ ຫຼື ພວກເຂົາຈະເປີດເຜີຍຄວາມເສື່ອມຊາມທີ່ຊັດເຈນອອກມາຫຼາຍປານໃດກໍຕາມ, ເຈົ້າກໍບໍ່ສາມາດຄົ້ນພົບແກ່ນແທ້ຂອງບັນຫາໄດ້, ບໍ່ຮູ້ວ່າພວກເຂົາເປັນຄົນປະເພດໃດ, ພວກເຂົາເປັນຄົນທີ່ຖືກຕ້ອງ ຫຼື ບໍ່, ພວກເຂົາເປັນຄົນທີ່ໄລ່ຕາມເສາະຫາຄວາມຈິງ ຫຼື ບໍ່, ລັກສະນະຂອງພວກເຂົາເປັນແນວໃດ ຫຼື ແກ່ນແທ້ຂອງຄົນແບບນັ້ນເປັນແນວໃດ, ຖ້າເຈົ້າບໍ່ຮູ້ສິ່ງເຫຼົ່ານີ້ເລີຍ, ແລ້ວເຈົ້າກໍບໍ່ມີຄວາມສາມາດໃນການຮັບຮູ້. ເມື່ອປະເຊີນກັບບຸກຄົນ ຫຼື ເລື່ອງໃດໜຶ່ງ, ເຈົ້າກໍບໍ່ມີມາດຕະຖານສຳລັບການປະເມີນ. ຫຼັງຈາກທີ່ເລື່ອງນັ້ນຜ່ານໄປແລ້ວ, ເຈົ້າກໍບໍ່ມີຂໍ້ສະຫຼຸບກ່ຽວກັບແກ່ນແທ້ຂອງບັນຫາດັ່ງກ່າວ ແລະ ຍິ່ງໄປກວ່ານັ້ນ ເຈົ້າກໍຍິ່ງບໍ່ມີຄວາມເຂົ້າໃຈກ່ຽວກັບມັນເລີຍ; ແລະ ແນ່ນອນວ່າ ເຈົ້າບໍ່ມີຫຼັກການສຳລັບການຈັດການກັບເລື່ອງດັ່ງກ່າວ ຫຼື ເສັ້ນທາງແຫ່ງການປະຕິບັດສຳລັບພວກມັນ, ນີ້ຄືຄວາມໝາຍຂອງການບໍ່ມີຄວາມສາມາດໃນການຮັບຮູ້. ຄວາມສາມາດໃນການຮັບຮູ້ ໂດຍຫຼັກໆແລ້ວໝາຍເຖິງຄວາມສາມາດຂອງຄົນໆໜຶ່ງໃນການເຂົ້າໃຈຜູ້ຄົນ, ເຫດການ ແລະ ສິ່ງຕ່າງໆ. ນີ້ຄືການສະຫຼຸບການໂອ້ລົມຂອງພວກເຮົາກ່ຽວກັບຄວາມສາມາດນີ້.

ຂໍ້ 6: ຄວາມສາມາດໃນການຕັດສິນ

ຄວາມສາມາດທີຫົກຄືຄວາມສາມາດໃນການຕັດສິນ. ຄວາມສາມາດໃນການຕັດສິນກໍຄື ເມື່ອພົບພໍ້ກັບເລື່ອງໃດເລື່ອງໜຶ່ງ ເຈົ້າສາມາດຕັດສິນໄດ້ວ່າມັນຖືກຕ້ອງ ຫຼື ບໍ່ຖືກຕ້ອງ, ຖືກ ຫຼື ຜິດ ແລະ ເປັນບວກ ຫຼື ເປັນລົບ ແລະ ຈາກນັ້ນກໍໃຊ້ການຕັດສິນຂອງເຈົ້າເພື່ອກຳນົດວິທີທີ່ເໝາະສົມໃນການຮັບມື ແລະ ຈັດການກັບມັນ. ໂດຍປົກກະຕິແລ້ວ ເມື່ອຄົນໆໜຶ່ງພົບພໍ້ບາງເລື່ອງ, ບໍ່ວ່າມັນຈະເປັນສິ່ງທີ່ພວກເຂົາເຄີຍເຫັນມາກ່ອນ ຫຼື ບໍ່, ເຄີຍມີປະສົບການມາກ່ອນ ຫຼື ບໍ່ ແລະ ບໍ່ວ່າເລື່ອງນັ້ນຈະຂ້ອນຂ້າງເປັນບວກ ຫຼື ຂ້ອນຂ້າງເປັນລົບກໍຕາມ, ພວກເຂົາຄວນມີທັດສະນະຄະຕິແບບໃດຕໍ່ເລື່ອງນັ້ນ? ພວກເຂົາຄວນປະຕິເສດມັນ ຫຼື ໂອບຮັບ ແລະ ຍອມຮັບມັນ? ຫຼັງຈາກທີ່ເຈົ້າເຂົ້າໃຈມັນໄດ້ຢ່າງແຈ່ງແຈ້ງແລ້ວ, ຖ້າເຈົ້າມີຈຸດຢືນຂອງເຈົ້າເອງ ແລະ ມີມຸມມອງທີ່ຖືກຕ້ອງເຊິ່ງສອດຄ່ອງກັບຫຼັກການຄວາມຈິງ, ສິ່ງນີ້ກໍພິສູດວ່າເຈົ້າມີຄວາມສາມາດໃນການຕັດສິນ. ຕົວຢ່າງ: ເມື່ອເຈົ້າໄດ້ຍິນຄົນໃດຄົນໜຶ່ງເວົ້າບາງສິ່ງ, ຫຼັງຈາກທີ່ຄິດໄຕ່ຕອງແລ້ວ ເຈົ້າສາມາດກໍານົດໄດ້ວ່າສິ່ງນີ້ໝາຍເຖິງຫຍັງ, ຜູ້ເວົ້າຕ້ອງການບັນລຸຈຸດປະສົງຫຍັງ, ເປັນຫຍັງພວກເຂົາຈຶ່ງເວົ້າຄຳເວົ້າເຫຼົ່ານີ້, ເປັນຫຍັງພວກເຂົາຈຶ່ງໃຊ້ຖ້ອຍເວົ້າ ແລະ ນໍ້າສຽງແບບນັ້ນ ແລະ ເປັນຫຍັງພວກເຂົາຈຶ່ງມີສາຍຕາແບບນັ້ນເມື່ອກຳລັງເວົ້າ. ເຈົ້າສາມາດເຫັນເຖິງເຈດຕະນາແອບແຝງ, ຈຸດປະສົງ ແລະ ແຮງຈູງໃຈທີ່ຢູ່ເບື້ອງຫຼັງສິ່ງທີ່ພວກເຂົາເວົ້າ. ບໍ່ວ່າເຈົ້າຈະຈັດການກັບເຈດຕະນາແອບແຝງ ແລະ ແຮງຈູງໃຈເຫຼົ່ານີ້ແນວໃດກໍຕາມໃນພາຍຫຼັງຕໍ່, ເຈົ້າສາມາດຮັບຮູ້ເຖິງບັນຫາແອບແຝງບາງຢ່າງທີ່ຢູ່ເບື້ອງຫຼັງເລື່ອງທີ່ກຳລັງເກີດຂຶ້ນໃນຕອນນັ້ນ. ເຈົ້າຮູ້ວ່າພວກເຂົາຕ້ອງການເຮັດຫຍັງ, ເປັນຫຍັງພວກເຂົາຈຶ່ງຕ້ອງການເຮັດແບບນີ້, ຈຸດປະສົງທີ່ພວກເຂົາຕ້ອງການບັນລຸ, ຜົນກະທົບທີ່ພວກເຂົາຕັ້ງໃຈໃຫ້ເກີດຂຶ້ນຈາກຄຳເວົ້າຂອງພວກເຂົາ ລວມທັງວິທີການ, ແຜນຮ້າຍ ແລະ ແຜນອຸບາຍເຊື່ອງຊ້ອນທີ່ກ່ຽວຂ້ອງ. ເຈົ້າສາມາດເບິ່ງເຫັນສັນຍານບາງຢ່າງ, ຮັບຮູ້ວ່າບັນຫານີ້ບໍ່ແມ່ນເລື່ອງທຳມະດາ ແລະ ອາດເຖິງຂັ້ນມີຄວາມຮູ້ສຶກຕື່ນຕົວໃນໃຈຂອງເຈົ້າ. ສິ່ງນີ້ພິສູດວ່າເຈົ້າມີຄວາມສາມາດໃນການຕັດສິນ. ຖ້າເຈົ້າມີຄວາມສາມາດໃນການຕັດສິນ, ສິ່ງນີ້ໝາຍຄວາມວ່າເຈົ້າເປັນຄົນທີ່ມີຂີດຄວາມສາມາດທີ່ດີ. ບໍ່ວ່າຄຳເວົ້າຂອງຄົນໃດຄົນໜຶ່ງຈະຟັງມ່ວນຫູສໍ່າໃດ, ພວກມັນສອດຄ່ອງກັບຄວາມຈິງໃນແງ່ຂອງຫຼັກຄຳສອນຫຼາຍສໍ່າໃດ, ທັດສະນະຄະຕິຂອງພວກເຂົາເບິ່ງຄືວ່າຊື່ກົງຕໍ່ໜ້າຄົນອື່ນພຽງໃດ ຫຼື ຈຸດປະສົງຂອງພວກເຂົາຖືກເຊື່ອງຊ້ອນໄວ້ເລິກສໍ່າໃດກໍຕາມ, ເຈົ້າກໍຍັງສາມາດຕັດສິນບັນຫາໄດ້ໂດຍຜ່ານການເປີດເຜີຍພາຍນອກຂອງພວກເຂົາ, ປາກົດການ ຫຼື ສິ່ງທີ່ພວກເຂົາເວົ້າ, ສິ່ງນີ້ພິສູດວ່າເຈົ້າມີຂີດຄວາມສາມາດທີ່ດີ ແລະ ເຈົ້າມີຄວາມສາມາດໃນການຕັດສິນ. ຕົວຢ່າງ: ເມື່ອພົບພໍ້ກັບບາງເລື່ອງ, ບໍ່ວ່າເລື່ອງນີ້ໄດ້ພັດທະນາໄປເຖິງຂັ້ນໃດແລ້ວກໍຕາມ, ເຈົ້າສາມາດເບິ່ງທະລຸເຖິງແກ່ນແທ້ຂອງເລື່ອງນີ້ ແລະ ຕົ້ນຕໍຂອງບັນຫາໄດ້ ໂດຍການທໍາຄວາມເຂົ້າໃຈກັບຂະບວນການຂອງເລື່ອງດັ່ງກ່າວ. ນີ້ຄືການມີຄວາມສາມາດໃນການຕັດສິນ. ຕົວຢ່າງ: ໃນຄຣິສຕະຈັກ ເມື່ອມີຜູ້ຕໍ່ຕ້ານພຣະຄຣິສ ແລະ ຄົນຊົ່ວຮ້າຍທີ່ກຳລັງຂັດຂວາງ ແລະ ລົບກວນ, ເມື່ອເບິ່ງວ່າໃນບັນດາຄົນເຫຼົ່ານີ້ໃຜເປັນຫົວໂຈກ, ໃຜເປັນຜູ້ຕິດຕາມ, ໃຜມີບົດບາດຫຼັກໃນເລື່ອງນີ້ ແລະ ໃຜເປັນຜູ້ທີ່ຖືກຊັກຈູງຄ້ອຍຕາມ, ພ້ອມທັງເລື່ອງນີ້ເອງຈະມີອິດທິພົນແບບໃດຕໍ່ຜູ້ຄົນ ແລະ ຈະເກີດຜົນຮ້າຍຫຍັງແດ່ ຖ້າເລື່ອງນີ້ດຳເນີນຕໍ່ໄປ, ເຈົ້າສາມາດຕັດສິນກ່ຽວກັບສະຖານະການທັງໝົດໄດ້ ໂດຍການເຂົ້າໃຈສະຖານະການພື້ນຖານຂອງເລື່ອງນີ້. ເຖິງແມ່ນວ່າການຕັດສິນຂອງເຈົ້າໃນເວລານັ້ນມີຄວາມຄາດເຄື່ອນໃນລະດັບໃດໜຶ່ງກ່ຽວກັບວ່າ ສຸດທ້າຍແລ້ວ ເລື່ອງນັ້ນຈະຈົບລົງແນວໃດ, ຢ່າງໜ້ອຍທີ່ສຸດ ເຈົ້າກໍມີມຸມມອງ, ທັດສະນະຄະຕິ ແລະ ຫຼັກການທີ່ຖືກຕ້ອງສຳລັບການຈັດການກັບເລື່ອງນີ້. ສິ່ງນີ້ພຽງພໍທີ່ຈະພິສູດວ່າເຈົ້າມີຄວາມສາມາດໃນການຕັດສິນກ່ຽວກັບເລື່ອງນີ້. ນັ້ນກໍຄື ເຈົ້າມີຄວາມສາມາດໃນການຕັດສິນວ່າໃຜເປັນຫົວໂຈກ ຫຼື ຕົວການຂອງເລື່ອງໃດໜຶ່ງ ຫຼື ເລື່ອງນີ້ຈະດຳເນີນໄປເຖິງຂັ້ນໃດໃນອະນາຄົດ ແລະ ເຈົ້າຄວນໃຊ້ທັດສະນະຄະຕິ ແລະ ຫຼັກການແບບໃດເພື່ອຮັບມືກັບມັນ ແລະ ປ້ອງກັນບໍ່ໃຫ້ມັນນຳໄປສູ່ຜົນສະທ້ອນທີ່ບໍ່ດີ. ຕາບໃດທີ່ເຈົ້າມີຄວາມສາມາດໃນການຕັດສິນ, ຕັກກະ ແລະ ວິທີການໃນການຕັດສິນຂອງເຈົ້າຖືກຕ້ອງ ແລະ ພື້ນຖານການຕັດສິນຂອງເຈົ້າຢ່າງໜ້ອຍກໍສອດຄ່ອງກັບຄວາມເປັນມະນຸດ ຫຼື ຍິ່ງໄປກວ່ານັ້ນຄືສອດຄ່ອງກັບຫຼັກການຄວາມຈິງ, ສິ່ງນີ້ກໍພິສູດວ່າເຈົ້າມີຄວາມສາມາດໃນການຕັດສິນ. ເຖິງແມ່ນວ່າການຕັດສິນຂອງເຈົ້າມີຄວາມຄາດເຄື່ອນໃນລະດັບໃດໜຶ່ງກ່ຽວກັບເລື່ອງນັ້ນໆ, ຕາບໃດທີ່ມີພື້ນຖານຮອງຮັບການຕັດສິນຂອງເຈົ້າ, ການຕັດສິນຂອງເຈົ້າສອດຄ່ອງກັບຮູບແບບຂອງວິທີທີ່ເລື່ອງນັ້ນເອງດຳເນີນໄປ ແລະ ສອດຄ່ອງກັບຕົ້ນຕໍ ແລະ ແກ່ນແທ້ຂອງບັນຫາທີ່ຄ້າຍຄືກັນ ຫຼື ໃກ້ຄຽງກັນ ແລະ ຍິ່ງໄປກວ່ານັ້ນຄື ສອດຄ່ອງກັບຫຼັກການຄວາມຈິງ, ມັນກໍຍັງສາມາດເວົ້າໄດ້ວ່າ ເຈົ້າມີຄວາມສາມາດໃນການຕັດສິນ. ການມີຄວາມສາມາດໃນການຕັດສິນພິສູດວ່າເຈົ້າສາມາດຄິດກ່ຽວກັບບັນຫາຕ່າງໆໄດ້. ຖ້າການຕັດສິນຂອງເຈົ້າສອດຄ່ອງກັບຕົ້ນຕໍ, ແກ່ນແທ້ ແລະ ດ້ານອື່ນໆທັງໝົດຂອງເລື່ອງນັ້ນໆ, ສິ່ງນີ້ກໍພິສູດວ່າເຈົ້າເປັນຄົນທີ່ມີຂີດຄວາມສາມາດທີ່ດີ.

ບໍ່ວ່າຄົນເຮົາຈະພົບພໍ້ກັບຜູ້ຄົນ ຫຼື ເລື່ອງຫຍັງກໍຕາມ, ເມື່ອຄົນໆໜຶ່ງມີການຄິດທີ່ຖືກຕ້ອງເທົ່ານັ້ນ ແລະ ບົນເງື່ອນໄຂເບື້ອງຕົ້ນຂອງການຕັດສິນວ່າເລື່ອງໃດເລື່ອງໜຶ່ງຖືກຕ້ອງ ຫຼື ບໍ່ຖືກຕ້ອງ, ຖືກ ຫຼື ຜິດ ຫຼື ມັນເປັນບວກ ຫຼື ເປັນລົບເທົ່ານັ້ນ, ພວກເຂົາຈຶ່ງສາມາດມີແຜນການຕໍ່ຈາກນັ້ນເພື່ອຈັດການ ແລະ ແກ້ໄຂມັນໄດ້. ຖ້າຄົນໆໜຶ່ງບໍ່ຮູ້ວິທີຄິດກ່ຽວກັບບັນຫາຕ່າງໆ, ເວົ້າໃຫ້ເຈາະຈົງກໍຄື ຖ້າພວກເຂົາບໍ່ສາມາດຕັດສິນບັນຫາໄດ້, ພວກເຂົາກໍບໍ່ສາມາດຈັດການກັບບັນຫາໄດ້ເຊັ່ນກັນ, ນັ້ນກໍຄື ພວກເຂົາຂາດຄວາມສາມາດໃນການຈັດການກັບບັນຫາ. ໃຜກໍຕາມທີ່ຈັດການກັບບັນຫາລ້ວນແຕ່ເຮັດໂດຍອີງໃສ່ການຕັດສິນວ່າເລື່ອງໃດເລື່ອງໜຶ່ງຖືກຕ້ອງ ຫຼື ບໍ່ຖືກຕ້ອງ; ຖ້າບໍ່ດັ່ງນັ້ນ, ແຜນການຂອງພວກເຂົາສຳລັບການແກ້ໄຂບັນຫາ ແລະ ເສັ້ນທາງແຫ່ງການປະຕິບັດຂອງພວກເຂົາກໍຈະຂາດພື້ນຖານ. ຕົວຢ່າງ: ມີຄົນລາຍງານເຈົ້າວ່າ ໃນຄຣິສຕະຈັກແຫ່ງໜຶ່ງ ຊີວິດຄຣິສຕະຈັກບໍ່ດີ; ຄົນສ່ວນໃຫຍ່ຄິດລົບ ແລະ ເສີຍເມີຍ, ບໍ່ເຕັມໃຈທີ່ຈະເຕົ້າໂຮມ ຫຼື ປະຕິບັດໜ້າທີ່ຂອງຕົນ. ເຈົ້າຕັດສິນປາກົດການດັ່ງກ່າວແນວໃດ? ນີ້ແມ່ນບັນຫາໃນຊີວິດຈິງບໍ? (ແມ່ນແລ້ວ). ເນື່ອງຈາກມັນເປັນບັນຫາໃນຊີວິດຈິງ, ເຈົ້າຈຳເປັນຕ້ອງຄິດຫາແຜນການປະຕິບັດທີ່ສະເພາະເຈາະຈົງເພື່ອຈັດການ ແລະ ແກ້ໄຂມັນ. ກ່ອນທີ່ຈະແກ້ໄຂບັນຫາ, ເຈົ້າບໍ່ຈຳເປັນຕ້ອງຕັດສິນບໍວ່າຕົ້ນຕໍ ແລະ ແກ່ນແທ້ຂອງບັນຫານີ້ແມ່ນຫຍັງ ແລະ ແມ່ນໃຜທີ່ເຮັດໃຫ້ບັນຫານັ້ນເກີດຂຶ້ນ? ເຈົ້າບໍ່ຈຳເປັນຕ້ອງຕັດສິນສິ່ງເຫຼົ່ານີ້ບໍ? (ແມ່ນແລ້ວ). ມີພຽງແຕ່ຜ່ານການຄິດເທົ່ານັ້ນ ເຈົ້າຈຶ່ງສາມາດມີການຕັດສິນໄດ້ ແລະ ຫຼັງຈາກການຕັດສິນເທົ່ານັ້ນ ເຈົ້າຈຶ່ງສາມາດລະບຸຕົ້ນຕໍຂອງບັນຫາໄດ້ ແລະ ໂດຍອີງໃສ່ຕົ້ນຕໍ ແລະ ແກ່ນແທ້ຂອງບັນຫາ, ຈາກນັ້ນເຈົ້າກໍສາມາດກຳນົດວິທີການທີ່ເໝາະສົມ ແລະ ແທດເໝາະສຳລັບການຈັດການ ແລະ ແຜນການສຳລັບການແກ້ໄຂບັນຫາໄດ້. ຖ້າເຈົ້າໄດ້ຮູ້ວ່າຊີວິດຄຣິສຕະຈັກໃນຄຣິສຕະຈັກແຫ່ງໜຶ່ງບໍ່ດີ ແຕ່ບໍ່ຮູ້ເຫດຜົນວ່າຍ້ອນຫຍັງ, ເຈົ້າຈະຕັດສິນແນວໃດວ່າ ຕົ້ນຕໍຂອງບັນຫາຢູ່ໃສ? (ກ່ອນອື່ນ ຂ້ານ້ອຍຈະຄິດວ່າບັນຫານີ້ກ່ຽວຂ້ອງໂດຍກົງກັບຜູ້ນໍາຄຣິສຕະຈັກ. ຖ້າຜູ້ນໍາຄຣິສຕະຈັກບໍ່ມີຄວາມເຂົ້າໃຈຝ່າຍວິນຍານ, ໄດ້ເຊື່ອໃນພຣະເຈົ້າມາຫຼາຍປີແຕ່ບໍ່ເຂົ້າໃຈຄວາມຈິງ, ບໍ່ສາມາດຈັດການກັບບັນຫາໃດໆທີ່ພວກເຂົາພົບພໍ້ ແລະ ບໍ່ຮູ້ວິທີນຳພາປະຊາກອນທີ່ພຣະເຈົ້າເລືອກໃຫ້ກິນ ແລະ ດື່ມພຣະທຳຂອງພຣະເຈົ້າ ຫຼື ໂອ້ລົມກ່ຽວກັບຄວາມຈິງ, ຄຣິສຕະຈັກທີ່ມີຜູ້ນໍາປອມແບບນັ້ນກໍຍ່ອມຂາດຊີວິດຄຣິສຕະຈັກທີ່ດີ). ນີ້ແມ່ນການຕັດສິນຮູບແບບໜຶ່ງຢ່າງ. ໂດຍທົ່ວໄປແລ້ວ, ສຳລັບບັນຫາງ່າຍໆ ຖ້າການຕັດສິນໜຶ່ງຢ່າງຖືກຕ້ອງ, ມັນກໍອາດຈະເຮັດໃຫ້ເຈົ້າສາມາດຈັບໃຈຄວາມຕົ້ນຕໍຂອງບັນຫາໄດ້. ເຖິງຢ່າງໃດກໍຕາມ, ບາງບັນຫາກໍຊັບຊ້ອນ ແລະ ຖ້າຂໍ້ມູນທີ່ເຈົ້າເຂົ້າໃຈບໍ່ຄົບຖ້ວນ, ມັນກໍເປັນໄປໄດ້ວ່າການຕັດສິນພຽງຢ່າງດຽວຂອງເຈົ້າຈະບໍ່ເຮັດໃຫ້ເຈົ້າສາມາດຈັບໃຈຄວາມຕົ້ນຕໍຂອງບັນຫາໄດ້. ແລ້ວມີການຕັດສິນຄັ້ງທີສອງ ແລະ ທີສາມນຳບໍ? (ມີ). ຫຼັງຈາກທີ່ມີການຕັດສິນສາມຢ່າງແລ້ວ, ມັນກໍເປັນໄປໄດ້ວ່າໜຶ່ງໃນການຕັດສິນເຫຼົ່ານີ້ຈະຖືກຕ້ອງທີ່ສຸດ. ແລ້ວພວກເຈົ້າສາມາດຄິດຫາການຕັດສິນຫຍັງໄດ້ອີກແດ່? (ສິ່ງທີ່ຂ້ານ້ອຍສາມາດຄິດໄດ້ກໍຄື ຜູ້ຄົນໃນຄຣິສຕະຈັກແຫ່ງນີ້ໂດຍທົ່ວໄປແລ້ວມີຂີດຄວາມສາມາດທີ່ບໍ່ດີ ແລະ ມີຄວາມສາມາດທີ່ບໍ່ດີໃນການຢັ່ງຮູ້ຄວາມຈິງ ແລະ ພວກເຂົາບໍ່ຮັກຄວາມຈິງ. ນັ້ນຄືເຫດຜົນທີ່ຜົນຮັບຂອງຊີວິດຄຣິສຕະຈັກຢູ່ບ່ອນນັ້ນຈຶ່ງບໍ່ດີ). ສິ່ງນີ້ສອດຄ່ອງກັບຄວາມເປັນຈິງຂອງສະຖານະການບໍ? ນີ້ແມ່ນການຕັດສິນຢ່າງທີສອງ. ມີການຕັດສິນຢ່າງອື່ນອີກບໍ? (ຂ້ານ້ອຍຍັງຈະຄິດອີກວ່າມີຄົນຊົ່ວຮ້າຍກຳລັງລົບກວນຄຣິສຕະຈັກແຫ່ງນີ້ ຫຼື ບໍ່). ນີ້ແມ່ນການຕັດສິນຢ່າງທີສາມ. ການຕັດສິນໃດໃນສາມຢ່າງນີ້ທີ່ສອດຄ່ອງກັບສະຖານະການຕົວຈິງຫຼາຍກວ່າ ແລະ ເປັນຈິງຫຼາຍກວ່າ ແລະ ການຕັດສິນໃດທີ່ວ່າງເປົ່າ? (ຂ້ານ້ອຍຮູ້ສຶກວ່າການຕັດສິນຢ່າງທີສອງຂ້ອນຂ້າງວ່າງເປົ່າ. ຄວາມຈິງແລ້ວ, ຖ້າຄຣິສຕະຈັກມີຄົນທີ່ເໝາະສົມເປັນຜູ້ນໍາທີ່ຮັບຜິດຊອບວຽກງານ, ຜົນຮັບຂອງຊີວິດຄຣິສຕະຈັກກໍຈະດີ. ຜ່ານການກິນ ແລະ ດື່ມພຣະທຳຂອງພຣະເຈົ້າ ແລະ ການເຂົ້າໃຈຄວາມຈິງ, ອ້າຍເອື້ອຍນ້ອງກໍຈະມີແຮງຂັບເຄື່ອນໃນການປະຕິບັດໜ້າທີ່ຂອງພວກເຂົາຢ່າງແນ່ນອນ. ຂ້ານ້ອຍຮູ້ສຶກວ່າການຕັດສິນຢ່າງທີໜຶ່ງ ແລະ ທີສາມເປັນຈິງຫຼາຍກວ່າ). ການຕັດສິນຢ່າງທີສອງແມ່ນຫຼັກຄຳສອນທີ່ວ່າງເປົ່າ. ການຕັດສິນຢ່າງທີໜຶ່ງ ແລະ ຢ່າງທີສາມສອດຄ່ອງກັບສະຖານະການຕົວຈິງ ແລະ ຖືກຕ້ອງ. ຢ່າງແງ່ໜຶ່ງ ການຕັດສິນສອງຢ່າງນີ້ນໍາໃຊ້ການຄິດແບບມີຕັກກະ; ໃນອີກແງ່ໜຶ່ງກໍຄື ພວກມັນອີງໃສ່ປາກົດການບາງຢ່າງທີ່ພົບເຫັນໄດ້ທົ່ວໄປໃນຊີວິດຈິງ. ຖ້າເຈົ້າສາມາດຈັບໃຈຄວາມປາກົດການທົ່ວໄປໄດ້, ມັນກໍພິສູດວ່າຄວາມຄິດຂອງເຈົ້ານັ້ນຖືກຕ້ອງ ແລະ ສອດຄ່ອງກັບຕັກກະ. ຖ້າເຈົ້າບໍ່ສາມາດຈັບໃຈຄວາມສະຖານະການຕົວຈິງໄດ້ ແລະ ການຕັດສິນຂອງເຈົ້າບໍ່ເຊື່ອມໂຍງກັບຊີວິດຈິງ, ມັນກໍພິສູດວ່າຄວາມຄິດຂອງເຈົ້າຂາດຕັກກະ ແລະ ມີບັນຫາ ແລະ ເຈົ້າເບິ່ງບັນຫາໃນວິທີທີ່ບໍ່ເປັນຈິງ ແລະ ບໍ່ມີພາວະວິໄສ. ການຕັດສິນຢ່າງທີໜຶ່ງ ແລະ ຢ່າງທີສາມມີພາວະວິໄສ. ສະຖານະການໜຶ່ງອາດເປັນຍ້ອນ ຜູ້ນໍາຄຣິສຕະຈັກບໍ່ຮູ້ວິທີເຮັດວຽກງານ. ພວກເຂົາເອງບໍ່ມີເສັ້ນທາງໃນການເຂົ້າສູ່ຊີວິດ, ສະນັ້ນ ເມື່ອເວົ້າເຖິງການນຳພາຄຣິສຕະຈັກ ແລະ ອ້າຍເອື້ອຍນ້ອງ ພວກເຂົາແຮງບໍ່ມີເສັ້ນທາງຫຍັງເລີຍ. ຜົນຕາມມາກໍຄື ຊີວິດຄຣິສຕະຈັກຢູ່ທີ່ນັ້ນບໍ່ໄດ້ຮັບການປັບປຸງໃຫ້ດີຂຶ້ນ. ຄວາມຈິງແລ້ວ, ຄົນສ່ວນໃຫຍ່ໃນຄຣິສຕະຈັກເຊື່ອໃນພຣະເຈົ້າຢ່າງຈິງໃຈ ແລະ ມີແຮງຂັບເຄື່ອນ, ແຕ່ຊີວິດຄຣິສຕະຈັກບໍ່ເກີດໝາກອອກຜົນຫຍັງເລີຍ. ທຸກໆການເຕົ້າໂຮມລ້ວນແຕ່ເຮັດຕາມກິດຈະວັດເດີມໆ: ການຮ້ອງເພງ, ການອະທິຖານ, ການອ່ານພຣະທຳຂອງພຣະເຈົ້າ ແລະ ຈາກນັ້ນຜູ້ນໍາ ຫຼື ຜູ້ຊ່ວຍວຽກກໍແບ່ງປັນຄວາມເຂົ້າໃຈ ຫຼື ຫຼັກຄຳສອນທີ່ຜິວເຜີນບາງຢ່າງ. ຢູ່ທີ່ນັ້ນມີພຽງສອງສາມຄົນທີ່ສາມາດເວົ້າກ່ຽວກັບຄວາມເຂົ້າໃຈຈາກປະສົບການຕົວຈິງໄດ້. ຍິ່ງໄປກວ່ານັ້ນ, ຜູ້ນໍາຄຣິສຕະຈັກກໍມີຂີດຄວາມສາມາດທີ່ບໍ່ດີ ແລະ ມີປະສົບການທີ່ຕື້ນເຂີນ ແລະ ພວກເຂົາບໍ່ສາມາດໂອ້ລົມກ່ຽວກັບຄວາມຈິງເພື່ອແກ້ໄຂບັນຫາໄດ້. ດັ່ງນັ້ນ, ຊີວິດຄຣິສຕະຈັກຈຶ່ງເບິ່ງຄືວ່າໜ້າເບື່ອ ແລະ ບໍ່ມ່ວນຊື່ນ. ມີການເຕົ້າໂຮມຫຼາຍຄັ້ງ ແຕ່ກໍບໍ່ມີໃຜໄດ້ຮັບຫຍັງຈາກການເຕົ້າໂຮມແຕ່ລະຄັ້ງເລີຍ, ສະນັ້ນ ຄົນສ່ວນໃຫຍ່ຈຶ່ງຮູ້ສຶກວ່າການເຂົ້າຮ່ວມການເຕົ້າໂຮມດັ່ງກ່າວມີປະໂຫຍດໜ້ອຍກວ່າການອ່ານພຣະທຳຂອງພຣະເຈົ້າຢູ່ເຮືອນ ແລະ ພວກເຂົາກໍບໍ່ເຕັມໃຈທີ່ຈະເຂົ້າຮ່ວມ. ຫຼັງຈາກທີ່ເຊື່ອໃນພຣະເຈົ້າມາເປັນເວລາໜຶ່ງ ຫຼື ສອງປີ ແລະ ເຂົ້າໃຈຄວາມຈິງບາງຢ່າງແລ້ວ, ບາງຄົນກໍຕ້ອງການປະຕິບັດໜ້າທີ່. ເຖິງຢ່າງໃດກໍຕາມ, ຜູ້ນໍາຄຣິສຕະຈັກບາງຄົນບໍ່ຮູ້ວ່າຄົນໃດເໝາະສົມກັບໜ້າທີ່ໃດ ຫຼື ພວກເຂົາເໝາະສົມກັບວຽກງານປະເພດໃດ. ພວກເຂົາບໍ່ສາມາດຈັດແຈງຄົນ ຫຼື ນໍາໃຊ້ຄົນຢ່າງສົມເຫດສົມຜົນໄດ້ ແລະ ພວກເຂົາທັງບໍ່ສາມາດນໍາໃຊ້ປະສົບການຂອງພວກເຂົາເອງ ເພື່ອສະໜັບສະໜູນຜູ້ຄົນ ແລະ ຊ່ວຍໃຫ້ພວກເຂົາບັນລຸໜ້າທີ່ຂອງພວກເຂົາໄດ້. ສິ່ງນີ້ສາມາດນຳໄປສູ່ການທີ່ບາງຄົນກາຍເປັນຄົນຄິດລົບ ແລະ ບໍ່ເຕັມໃຈທີ່ຈະປະຕິບັດໜ້າທີ່ຂອງພວກເຂົາ. ຄວາມຈິງແລ້ວ, ຄົນສ່ວນໃຫຍ່ທີ່ເຕັມໃຈປະຕິບັດໜ້າທີ່ ຕ່າງກໍສາມາດປະຕິບັດໜ້າທີ່ຂອງພວກເຂົາໄດ້ເປັນຢ່າງດີ; ພວກເຂົາພຽງແຕ່ຂາດການສະໜັບສະໜູນ ແລະ ການຊ່ວຍເຫຼືອ. ຖ້າຜູ້ນໍາຄຣິສຕະຈັກ ແລະ ຜູ້ຊ່ວຍວຽກສາມາດສະໜັບສະໜູນ ແລະ ຊ່ວຍເຫຼືອຜູ້ຄົນຕາມພຣະທຳຂອງພຣະເຈົ້າໄດ້, ຈຳນວນຄົນໃນຄຣິສຕະຈັກທີ່ເຕັມໃຈປະຕິບັດໜ້າທີ່ຂອງພວກເຂົາກໍຈະເພີ່ມຂຶ້ນ ແລະ ພວກເຂົາກໍຈະສາມາດປະຕິບັດໜ້າທີ່ຂອງພວກເຂົາໄດ້ຢ່າງເປັນປົກກະຕິ. ມັນເປັນເພາະວ່າຜູ້ນໍາຄຣິສຕະຈັກ ແລະ ຜູ້ຊ່ວຍວຽກບໍ່ຮູ້ວິທີເຮັດວຽກງານ ຊີວິດຄຣິສຕະຈັກຈຶ່ງໃຫ້ຜົນຮັບທີ່ບໍ່ດີ ແລະ ບາງບັນຫາກໍຍັງຄົງບໍ່ໄດ້ຮັບການແກ້ໄຂເປັນເວລາດົນນານ ແລະ ຫຼັງຈາກເວລາຜ່ານໄປໄລຍະໜຶ່ງ, ຫຼາຍຄົນກໍກາຍເປັນຄົນຄິດລົບ ແລະ ບໍ່ມີແຮງຂັບເຄື່ອນອີກຕໍ່ໄປ; ສິ່ງນີ້ສົ່ງຜົນກະທົບຕໍ່ປະຊາກອນທີ່ພຣະເຈົ້າເລືອກໃນການປະຕິບັດໜ້າທີ່ຂອງພວກເຂົາ. ຖ້າຜົນຮັບຂອງຊີວິດຄຣິສຕະຈັກບໍ່ດີ, ສິ່ງນີ້ໂດຍຫຼັກໆແລ້ວກໍແມ່ນຍ້ອນຜູ້ນໍາຄຣິສຕະຈັກ ແລະ ຜູ້ຊ່ວຍວຽກບໍ່ຮູ້ວິທີເຮັດວຽກງານຄຣິສຕະຈັກ. ນີ້ແມ່ນສະຖານະການໜຶ່ງ. ອີກສະຖານະການໜຶ່ງຄື ເມື່ອຜູ້ຕໍ່ຕ້ານພຣະຄຣິສ ແລະ ຄົນຊົ່ວຮ້າຍມີອຳນາດ ແລະ ກໍ່ການລົບກວນໃນຄຣິສຕະຈັກ ແລະ ສິ່ງນີ້ກໍເກີດຂຶ້ນເປັນບາງຄັ້ງຄາວ. ເມື່ອຜູ້ນໍາຄຣິສຕະຈັກບໍ່ຮູ້ວິທີເຮັດວຽກງານ ແລະ ຍັງມີຜູ້ຕໍ່ຕ້ານພຣະຄຣິສ ແລະ ຄົນຊົ່ວຮ້າຍທີ່ມີອຳນາດ, ສ້າງພັກສ້າງພວກຢູ່ຕະຫຼອດເວລາ, ສ້າງຕັ້ງອານາຈັກທີ່ເປັນເອກະລາດ ແລະ ທໍລະມານ ແລະ ກົດຂີ່ຄົນອື່ນ, ສິ່ງນີ້ນຳໄປສູ່ການກົດຂີ່, ການທໍລະມານ ແລະ ການກີດກັນອ້າຍເອື້ອຍນ້ອງບາງຄົນທີ່ເຊື່ອໃນພຣະເຈົ້າຢ່າງຈິງໃຈ ແລະ ເຕັມໃຈທີ່ຈະປະຕິບັດໜ້າທີ່ຂອງພວກເຂົາ. ພວກເຂົາຕ້ອງການປະຕິບັດໜ້າທີ່ຂອງຕົນເອງ ແຕ່ບໍ່ມີໂອກາດ, ເຮັດໃຫ້ພວກເຂົາຄິດລົບ ແລະ ອ່ອນແອ. ຄົນເຫຼົ່ານີ້ທີ່ເຊື່ອໃນພຣະເຈົ້າຢ່າງຈິງໃຈບໍ່ມີຄວາມຊື່ນຊົມຍິນດີເມື່ອເຕົ້າໂຮມກັບຜູ້ຕໍ່ຕ້ານພຣະຄຣິສ ແລະ ພັກພວກຂອງພວກເຂົາ. ຜູ້ຕໍ່ຕ້ານພຣະຄຣິສຕ້ອງການມີອຳນາດ ແລະ ສ້າງຖານອຳນາດໃຫ້ຕົນເອງຢູ່ສະເໝີ. ເມື່ອຜູ້ທີ່ເຊື່ອໃນພຣະເຈົ້າຢ່າງຈິງໃຈເຂົ້າຮ່ວມການເຕົ້າໂຮມ, ພວກເຂົາຕ້ອງການເຂົ້າໃຈຄວາມຈິງຫຼາຍຂຶ້ນ ແລະ ແບ່ງປັນປະສົບການຂອງພວກເຂົາ, ແຕ່ຜູ້ຕໍ່ຕ້ານພຣະຄຣິສກົດຂີ່ພວກເຂົາ ແລະ ບໍ່ໃຫ້ໂອກາດພວກເຂົາ. ຜົນຕາມມາກໍຄື ຊີວິດຄຣິສຕະຈັກເລີ່ມບໍ່ເປັນລະບຽບ; ຜູ້ຄົນແຕກແຍກກັນໄປຄົນລະທິດຄົນລະທາງ ແລະ ການເຕົ້າໂຮມກໍບໍ່ໜ້າເພີດເພີນອີກຕໍ່ໄປ. ຄວາມກະຕືລືລົ້ນ ແລະ ຄວາມຮັກພຽງເລັກນ້ອຍທີ່ຜູ້ຄົນມີກໍສູນເສຍໄປ ແລະ ພວກເຂົາກໍບໍ່ເຕັມໃຈທີ່ຈະປະຕິບັດໜ້າທີ່ຂອງພວກເຂົາອີກຕໍ່ໄປ. ຜົນຮັບທີ່ບໍ່ດີຂອງຊີວິດຄຣິສຕະຈັກອາດເນື່ອງມາຈາກເຫດຜົນໃດໜຶ່ງໃນສອງເຫດຜົນນີ້. ນີ້ແມ່ນສິ່ງທີ່ພວກເຈົ້າສາມາດຄິດ ແລະ ຕັດສິນໄດ້. ຖ້າຂໍ້ສະຫຼຸບທີ່ເຈົ້າບັນລຸໄດ້ຜ່ານການຕັດສິນກ່ຽວຂ້ອງກັບສະຖານະການຕົວຈິງ, ເຖິງແມ່ນວ່າມັນຈະກ່ຽວຂ້ອງພຽງບາງສ່ວນ ຫຼື ພຽງແຕ່ລະບຸບັນຫາທີ່ອາດຈະເກີດຂຶ້ນໄດ້ກໍຕາມ, ສິ່ງນີ້ກໍຍັງຄົງເປັນການສະແດງອອກເຖິງການມີຄວາມສາມາດໃນການຕັດສິນ. ຢ່າງໜ້ອຍທີ່ສຸດ, ຂໍ້ສະຫຼຸບ ແລະ ຄວາມຄິດເຫັນທີ່ເຈົ້າບັນລຸໄດ້ຜ່ານການຕັດສິນກໍກ່ຽວຂ້ອງກັບສະຖານະການຕົວຈິງ ແລະ ບໍ່ແມ່ນຫຼັກຄຳສອນ, ຄວາມວ່າງເປົ່າ ຫຼື ບາງສິ່ງທີ່ບໍ່ເຄີຍມີຢູ່ຈິງ. ສິ່ງນີ້ພິສູດວ່າເຈົ້າມີຄວາມສາມາດໃນການຕັດສິນ. ຖ້າຂໍ້ສະຫຼຸບທີ່ເຈົ້າໄດ້ຮັບກ່ຽວກັບທຸກເລື່ອງບໍ່ສອດຄ່ອງກັບຮູບແບບປົກກະຕິຂອງວິທີທີ່ສິ່ງຕ່າງໆດຳເນີນໄປ ຫຼື ວິທີທີ່ເລື່ອງໃດໜຶ່ງໃນຊີວິດຈິງຈົບລົງ ແລະ ເປັນພຽງຈິນຕະນາການລ້ວນໆ, ວ່າງເປົ່າ, ບໍ່ເປັນຈິງ ແລະ ບໍ່ແມ່ນຄວາມຈິງ ແລະ ບໍ່ມີຄວາມກ່ຽວຂ້ອງກັບສະຖານະການຕົວຈິງ, ແລ້ວສິ່ງນີ້ກໍໝາຍຄວາມວ່າເຈົ້າບໍ່ມີຄວາມສາມາດໃນການຕັດສິນ ຫຼື ມັກຈະຕັດສິນຜິດພາດເລື້ອຍໆ. ແລ້ວການຕັດສິນຢ່າງທີສອງທີ່ພວກເຈົ້າໄດ້ກ່າວເຖິງກ່ອນໜ້ານີ້ເດ ເຊິ່ງຜົນຮັບທີ່ບໍ່ດີຂອງຊີວິດຄຣິສຕະຈັກແມ່ນເນື່ອງຈາກຜູ້ຄົນໃນຄຣິສຕະຈັກນີ້ມີຂີດຄວາມສາມາດທີ່ບໍ່ດີ ແລະ ບໍ່ຮັກຄວາມຈິງ, ນີ້ແມ່ນການຕັດສິນປະເພດໃດ? (ມັນເປັນການຕັດສິນທີ່ຜິດພາດ). ສິ່ງນີ້ເອີ້ນວ່າການຕັດສິນທີ່ຜິດພາດ. ຖ້າເຈົ້າບໍ່ສາມາດຈັບໃຈຄວາມຢ່າງຖີ່ຖ້ວນກ່ຽວກັບສະຖານະການທີ່ມັກຈະເກີດຂຶ້ນເລື້ອຍໆກັບເລື່ອງດັ່ງກ່າວ, ນັ້ນກໍຄື ສະຖານະການສອງສາມຢ່າງທີ່ມີແນວໂນ້ມທີ່ຈະເກີດຂຶ້ນຫຼາຍທີ່ສຸດ ແລະ ເຈົ້າພຽງແຕ່ຄິດຫາສະຖານະການດຽວຜ່ານການຕັດສິນ ຫຼື ເຈົ້າສາມາດຄິດຫາສະຖານະການທີ່ອາດຈະເກີດຂຶ້ນໄດ້ ແຕ່ກໍຄິດຫາສະຖານະການທີ່ເປັນໄປບໍ່ໄດ້ນຳອີກ, ສິ່ງນີ້ພິສູດເຖິງຫຍັງ? ມັນພິສູດວ່າຄວາມສາມາດໃນການຕັດສິນຂອງເຈົ້າແມ່ນຢູ່ໃນລະດັບປານກາງ. ຄົນທີ່ມີຄວາມສາມາດໃນການຕັດສິນລະດັບປານກາງມີຄວາມຄິດບາງຢ່າງກ່ຽວກັບເລື່ອງໃດໜຶ່ງ ແຕ່ບໍ່ສາມາດແນ່ໃຈໄດ້. ໃນກໍລະນີດັ່ງກ່າວ, ການຕັດສິນທີ່ພວກເຂົາເຮັດນັ້ນບໍ່ຖືກຕ້ອງ. ຖ້າການຕັດສິນຂອງຄົນໆໜຶ່ງບາງຄັ້ງກໍຖືກຕ້ອງ ແລະ ບາງຄັ້ງກໍບໍ່ຖືກຕ້ອງ ແລະ ບາງຢ່າງກໍສອດຄ່ອງກັບສະຖານະການຕົວຈິງ ໃນຂະນະທີ່ບາງຢ່າງກໍບໍ່ສອດຄ່ອງ, ແຕ່ການຕັດສິນທີ່ບໍ່ຖືກຕ້ອງນັ້ນຂ້ອນຂ້າງເກີດຂຶ້ນເລື້ອຍກວ່າ, ສິ່ງນີ້ບົ່ງບອກວ່າຄວາມສາມາດໃນການຕັດສິນຂອງພວກເຂົາບໍ່ດີ. ສົມມຸດວ່າຂໍ້ສະຫຼຸບທີ່ພວກເຂົາໄດ້ຮັບຜ່ານການຕັດສິນນັ້ນວ່າງເປົ່າຢ່າງສິ້ນເຊີງ, ບໍ່ສອດຄ່ອງກັບຮູບແບບຂອງວິທີທີ່ສິ່ງຕ່າງໆດຳເນີນໄປ ແລະ ຍິ່ງໄປກວ່ານັ້ນຄື ບໍ່ສອດຄ່ອງກັບປາກົດການທົ່ວໄປ ຫຼື ປາກົດການທີ່ເກີດຂຶ້ນເລື້ອຍໆ, ໂດຍບໍ່ມີຄວາມກ່ຽວຂ້ອງກັບຂໍ້ເທັດຈິງຢ່າງສິ້ນເຊີງ. ການຕັດສິນຂອງພວກເຂົາເປັນພຽງແຕ່ເລື່ອງເພີ້ຝັນ, ພວກມັນບໍ່ມີຄວາມກ່ຽວຂ້ອງໃດໆກັບຮູບແບບຂອງວິທີທີ່ສິ່ງຕ່າງໆດຳເນີນໄປ ຫຼື ແກ່ນແທ້ຄວາມເປັນມະນຸດເອງ ແລະ ບໍ່ສາມາດເຂົ້າກັນໄດ້ຢ່າງສິ້ນເຊີງກັບບໍລິບົດໃນຊີວິດຈິງ ແລະ ສະພາບແວດລ້ອມອ້ອມຂ້າງ. ນັ້ນກໍຄື ສົມມຸດວ່າການຕັດສິນຂອງພວກເຂົາບໍ່ເຊື່ອມໂຍງກັບຄວາມເປັນຈິງ, ສິ່ງທີ່ພວກເຂົາຄິດອອກຜ່ານການຕັດສິນແມ່ນບໍ່ສາມາດເກີດຂຶ້ນໄດ້ໃນຊີວິດຈິງ ແລະ ສິ່ງທີ່ພວກເຂົາເວົ້າເຖິງກໍບໍ່ແມ່ນແກ່ນແທ້ຂອງບັນຫາເລີຍ. ຖ້າເປັນແບບນີ້, ຄົນໆນີ້ກໍບໍ່ມີຄວາມສາມາດໃນການຕັດສິນເລີຍ.

ເພື່ອປະເມີນວ່າຄົນໆໜຶ່ງມີຄວາມສາມາດໃນການຕັດສິນ ຫຼື ບໍ່, ສິ່ງສຳຄັນຄືການເບິ່ງວ່າການຕັດສິນຂອງພວກເຂົາກ່ຽວກັບຄົນປະເພດຕ່າງໆ ແລະ ສິ່ງປະເພດຕ່າງໆນັ້ນຖືກຕ້ອງ ຫຼື ບໍ່. ຕົວຢ່າງ: ສົມມຸດວ່າເຈົ້າເຫັນຄົນໆໜຶ່ງກຳລັງຮ້ອງໄຫ້ ແລະ ເຈົ້າບໍ່ຮູ້ວ່າເປັນຫຍັງ. ເຈົ້າສາມາດເຫັນໄດ້ວ່າລາວກຳລັງຮ້ອງໄຫ້ດ້ວຍຄວາມເສຍໃຈຫຼາຍ ແລະ ດ້ວຍຄວາມໂສກເສົ້າຫຼາຍ ແລະ ລາວຍັງອະທິຖານ ແລະ ອ່ານພຣະທຳຂອງພຣະເຈົ້າເປັນບາງຄັ້ງຄາວ ແລະ ລາວບໍ່ຕອບສະໜອງຕໍ່ໃຜກໍຕາມທີ່ເວົ້າກັບລາວ. ເຈົ້າຖືກຂໍໃຫ້ຕັດສິນວ່າກຳລັງເກີດຫຍັງຂຶ້ນກັບຄົນໆນີ້ ແລະ ເຈົ້າເວົ້າວ່າ “ລາວອາດຄິດຮອດບ້ານ. ແມ່ຂອງລາວລົ້ມປ່ວຍເມື່ອບໍ່ດົນມານີ້, ສະນັ້ນ ລາວຈຶ່ງຢາກເມືອເຮືອນ”. ການຕັດສິນນີ້ຖືກຕ້ອງບໍ? ບາງຄົນເວົ້າວ່າ “ລາວອາດຮູ້ສຶກຄິດລົບ. ເວລາສ່ວນໃຫຍ່ທີ່ຜູ້ຄົນຮ້ອງໄຫ້ ມັນກໍເປັນຍ້ອນຄວາມຮູ້ສຶກຂອງພວກເຂົາຖືກທຳຮ້າຍ. ຕົວຢ່າງ: ຜູ້ຄົນຮ້ອງໄຫ້ເມື່ອພວກເຂົາຖືກລັງແກ ຫຼື ຖືກຫຼອກລວງ. ເມື່ອລາວປະເຊີນກັບບັນຫາບາງຢ່າງ ແລະ ຖືກປະຕິບັດຢ່າງບໍ່ຍຸຕິທຳ, ລາວຮ້ອງໄຫ້ຢູ່ສະເໝີ ແລະ ບໍ່ເຕັມໃຈທີ່ຈະເວົ້າ ຫຼື ມີປະຕິສຳພັນກັບຄົນອື່ນ. ນີ້ຄືການສະແດງອອກເຖິງຄວາມຮູ້ສຶກເປັນລົບ”. ບາງຄົນມີການຕັດສິນແບບນີ້: “ລາວເຄີຍເທດສະໜາຂ່າວປະເສີດ ແລະ ປະຕິບັດໜ້າທີ່ຂອງລາວຢູ່ຂ້າງນອກເລື້ອຍໆ, ແຕ່ຕອນນີ້ລາວໄດ້ປະຕິບັດໜ້າທີ່ຂອງລາວຢູ່ໃນຕຶກອາຄານເປັນເວລາດົນແລ້ວ ແລະ ລາວອາດບໍ່ຄຸ້ນເຄີຍກັບມັນ ແລະ ຮູ້ສຶກອຶດອັດ”. ມີຄວາມເປັນໄປໄດ້ອື່ນອີກບໍ? ບາງຄົນເວົ້າວ່າ “ບາງທີລາວບໍ່ໄດ້ກິນຊີ້ນມື້ວານນີ້ ເຊິ່ງເຮັດໃຫ້ລາວເສຍໃຈ ແລະ ດັ່ງນັ້ນລາວຈຶ່ງກຳລັງຮ້ອງໄຫ້”. ຄົນອື່ນເວົ້າວ່າ: “ມື້ວານນີ້ລາວມາລົມກັບຂ້ານ້ອຍ. ຂ້ານ້ອຍຄິດວ່າລາວພຽງແຕ່ຍ່າງຜ່ານມາ, ສະນັ້ນ ຂ້ານ້ອຍຈຶ່ງເຫຼືອບເບິ່ງລາວ ແລະ ບໍ່ໄດ້ເວົ້າຫຍັງ. ສິ່ງນັ້ນເຮັດໃຫ້ລາວໃຈຮ້າຍບໍ? ລາວອາດຮ້ອງໄຫ້ຍ້ອນເລື່ອງນີ້ບໍ?” ຄວນຕັດສິນເລື່ອງນີ້ແນວໃດ ໃນວິທີທີ່ສອດຄ່ອງກັບສະຖານະການຕົວຈິງ? ສິ່ງນີ້ຕັດສິນໄດ້ງ່າຍບໍ? (ຂ້ານ້ອຍສາມາດມີການຕັດສິນໄດ້ບາງຢ່າງ. ເຫດຜົນສອງສາມຢ່າງທີ່ກ່າວເຖິງກ່ອນໜ້ານີ້ ນັ້ນກໍຄື ຄວາມຄິດຮອດບ້ານ, ຄວາມຮູ້ສຶກທີ່ຖືກທຳຮ້າຍ ຫຼື ອາລົມໂສກເສົ້າ, ອຶດອັດ, ສະພາວະເຫຼົ່ານີ້ລ້ວນແຕ່ສາມາດເຮັດໃຫ້ຄົນໆໜຶ່ງຮ້ອງໄຫ້ໄດ້. ເຖິງຢ່າງໃດກໍຕາມ, ເລື່ອງເລັກໆນ້ອຍໆເຊັ່ນ: ການບໍ່ໄດ້ກິນຊີ້ນ ຫຼື ການຖືກເມີນເສີຍເມື່ອເວົ້າກັບຄົນໃດຄົນໜຶ່ງ ແມ່ນບໍ່ພຽງພໍທີ່ຈະເຮັດໃຫ້ຄົນໆໜຶ່ງຮ້ອງໄຫ້ໄດ້). ເຫດຜົນທີ່ສາມາດເຮັດໃຫ້ຄົນໆໜຶ່ງຮ້ອງໄຫ້ຢ່າງໜັກແມ່ນຫຍັງ? ຄວາມທຸກໃຈ, ຄວາມໂສກເສົ້າ, ການຄິດຮອດຄົນໃດຄົນໜຶ່ງ ຫຼື ບາງສິ່ງບາງຢ່າງ, ຄວາມຮູ້ສຶກຕິດໜີ້ບຸນຄຸນ. ສະນັ້ນ, ເຈົ້າຄວນຖາມລາວວ່າ “ເປັນຫຍັງເຈົ້າຈຶ່ງຮ້ອງໄຫ້? ເຈົ້າຮ້ອງໄຫ້ຍ້ອນເຈົ້າຖືກປະຕິບັດຢ່າງບໍ່ຍຸຕິທຳ ແລະ ຮູ້ສຶກໂສກເສົ້າ ຫຼື ຍ້ອນເຈົ້າກຳລັງໄຕ່ຕອງກ່ຽວກັບຕົນເອງ ແລະ ຮູ້ສຶກວ່າເຈົ້າເປັນໜີ້ບຸນຄຸນພຣະເຈົ້າຫຼາຍເຫຼືອເກີນບໍ?” ໂດຍການສົນທະນາຢ່າງຈິງໃຈກັບລາວແບບນີ້, ເຈົ້າກໍຈະຮູ້ວ່າເປັນຫຍັງລາວຈຶ່ງຮ້ອງໄຫ້. ສະຫຼຸບແລ້ວກໍຄື ມັນເປັນໄປບໍ່ໄດ້ທີ່ລາວຮ້ອງໄຫ້ຍ້ອນລາວບໍ່ໄດ້ກິນດີ ຫຼື ບໍ່ບໍ່ສາມາດກິນຊີ້ນ ແລະ ມັນເປັນໄປບໍ່ໄດ້ທີ່ລາວຮ້ອງໄຫ້ຍ້ອນຄົນອື່ນເມີນເສີຍລາວ ຫຼື ເຫຼືອກຕາໃສ່ລາວ. ແນ່ນອນວ່າ ພາຍໃຕ້ສະຖານະການປົກກະຕິ, ການທົນທຸກກັບຄວາມຍາກລຳບາກເລັກໜ້ອຍຈະບໍ່ເຮັດໃຫ້ຄົນໆໜຶ່ງຮ້ອງໄຫ້ ແລະ ການທີ່ອາລົມບໍ່ດີປານໃດເປັນບາງຄັ້ງຄາວກໍຈະບໍ່ເຮັດໃຫ້ພວກເຂົາຮ້ອງໄຫ້ເຊັ່ນກັນ. ໂດຍປົກກະຕິແລ້ວ ສິ່ງທີ່ສາມາດເຮັດໃຫ້ຄົນໆໜຶ່ງຮ້ອງໄຫ້ໄດ້ກໍມີພຽງແຕ່ສະຖານະການສອງສາມຢ່າງທີ່ກ່າວມາກ່ອນໜ້ານັ້ນ. ເຈົ້າສາມາດຕັດສິນເຫດຜົນທີ່ລາວຮ້ອງໄຫ້ໄດ້ໂດຍອີງໃສ່ສະຖານະການປົກກະຕິເຫຼົ່ານັ້ນ ແລະ ຈາກນັ້ນເຈົ້າກໍສາມາດຕັດສິນໄດ້ໂດຍອີງໃສ່ການສະແດງອອກທີ່ປົກກະຕິ ແລະ ສະໝໍ່າສະເໝີຂອງລາວ ເຊັ່ນ: ຂໍ້ເທັດຈິງທີ່ວ່າໂດຍທົ່ວໄປແລ້ວລາວຈະບໍ່ຮ້ອງໄຫ້ ເວັ້ນເສຍແຕ່ວ່າລາວຈະພົບພໍ້ກັບເລື່ອງທີ່ໂສກເສົ້າ ຫຼື ບາງສິ່ງທີ່ແທງໃຈດຳ, ລາວບໍ່ເສຍນໍ້າຕາງ່າຍໆ ແລະ ລາວພຽງແຕ່ຮ້ອງໄຫ້ ເມື່ອເວົ້າເຖິງເລື່ອງທີ່ເຮັດໃຫ້ເສຍໃຈເປັນພິເສດ ແລະ ສິ່ງທີ່ສະເທືອນຈິດໃຈຂອງລາວເປັນພິເສດ ຫຼື ເມື່ອລາວໄດ້ເຮັດຜິດບາງຢ່າງ ຫຼື ກະທຳຄວາມຜິດພາດທີ່ຮ້າຍແຮງ ແລະ ຮູ້ສຶກວ່າລາວເປັນໜີ້ບຸນຄຸນພຣະເຈົ້າ, ໂດຍການຕັດສິນໂດຍອີງໃສ່ບໍລິບົດນີ້, ເຈົ້າກໍພໍຈະສາມາດຄິດອອກວ່າເປັນຫຍັງລາວຈຶ່ງຮ້ອງໄຫ້. ສະຖານະການໜຶ່ງກໍຄື ລາວຈະຮ້ອງໄຫ້ຖ້າສະມາຊິກໃນຄອບຄົວເຈັບປ່ວຍຮ້າຍແຮງ ຫຼື ເສຍຊີວິດ, ອີກສະຖານະການໜຶ່ງກໍຄື ຖ້າລາວເອງທົນທຸກຈາກຄວາມເຈັບປ່ວຍທີ່ຮ້າຍແຮງ ແລະ ຮູ້ສຶກທຸກທໍລະມານ. ອີກສະຖານະການໜຶ່ງກໍຄື ລາວອາດຮ້ອງໄຫ້ຍ້ອນລາວເຮັດຜິດບາງຢ່າງ ແລະ ດັ່ງນັ້ນຈຶ່ງມີການກະທຳຜິດ ແລະ ຮູ້ສຶກວ່າລາວເປັນໜີ້ບຸນຄຸນພຣະເຈົ້າ, ໂດຍຕ້ອງການເຮັດຈົນສຸດຄວາມສາມາດຂອງລາວເພື່ອແກ້ໄຂສະຖານະການນັ້ນ ແຕ່ກໍຍັງມີຈຸດອ່ອນ ແລະ ບໍ່ສາມາດເອົາຊະນະພວກມັນໄດ້; ອາລົມຊັບຊ້ອນເຫຼົ່ານີ້ທີ່ປະສົມປົນເປກັນຈະນຳໄປສູ່ການທີ່ລາວຮ້ອງໄຫ້. ການຕັດສິນເຫຼົ່ານີ້ຂ້ອນຂ້າງສອດຄ່ອງກັບສະຖານະການຕົວຈິງ. ໂດຍການຕັດສິນໂດຍອີງໃສ່ການສະແດງອອກທີ່ສະໝໍ່າສະເໝີຂອງລາວ ແລະ ລັກສະນະບຸກຄະລິກຂອງລາວ, ເຈົ້າກໍສາມາດຄິດຫາສາເຫດຕົ້ນຕໍວ່າເປັນຫຍັງລາວຈຶ່ງຮ້ອງໄຫ້ໃນຕອນນີ້. ໂດຍການເຮັດເຊັ່ນນີ້ ການຕັດສິນກໍຈະຖືກຕ້ອງຂຶ້ນພໍສົມຄວນ. ໂດຍການເຂົ້າໃຈ, ໃນດ້ານໜຶ່ງ ວຸດທິພາວະຂອງຄົນແບບນັ້ນ ແລະ ບັນຫາບາງຢ່າງທີ່ພວກເຂົາກຳລັງປະສົບຢູ່ໃນປັດຈຸບັນ ແລະ ໃນອີກດ້ານໜຶ່ງ ຂໍ້ບົກຜ່ອງຂອງຄວາມເປັນມະນຸດຂອງພວກເຂົານັ້ນເອງ, ພ້ອມທັງຄວາມເສື່ອມຊາມ ແລະ ຈຸດອ່ອນບາງຢ່າງທີ່ພວກເຂົາເປີດເຜີຍເລື້ອຍໆ, ໂດຍພື້ນຖານແລ້ວ ເຈົ້າສາມາດຈຳກັດຂອບເຂດໃຫ້ແຄບລົງໄດ້ ແລະ ຕັດສິນວ່າສາເຫດຕົ້ນຕໍຂອງບັນຫາຂອງຄົນໆນີ້ແມ່ນຫຍັງ ພາຍໃນຂອບເຂດນີ້. ການຕັດສິນດ້ວຍວິທີນີ້ຈະຖືກຕ້ອງພໍສົມຄວນ.

ຕອນນີ້ພວກເຮົາໄດ້ສຳເລັດການໂອ້ລົມ ກ່ຽວກັບການສະແດງອອກຂອງຄົນທີ່ມີຂີດຄວາມສາມາດທີ່ດີ, ຂີດຄວາມສາມາດປົກກະຕິ ແລະ ຂີດຄວາມສາມາດທີ່ບໍ່ດີ ໃນແງ່ຂອງຄວາມສາມາດໃນການຕັດສິນຂອງພວກເຂົາ, ແມ່ນບໍ? (ແມ່ນແລ້ວ). ຍັງມີຄົນອີກໜຶ່ງໝວດໝູ່ທີ່ມີຂີດຄວາມສາມາດທີ່ບໍ່ດີທີ່ສຸດນຳອີກ. ບໍ່ວ່າມີຫຍັງເກີດຂຶ້ນ ຫຼື ພວກເຂົາເຫັນຄົນໃດຄົນໜຶ່ງເຮັດຫຍັງກໍຕາມ, ຄົນແບບນັ້ນກໍບໍ່ຮູ້ວິທີຕັດສິນ. ເປັນຫຍັງຈຶ່ງບໍ່ຮູ້? ເພາະວ່າຂີດຄວາມສາມາດຂອງພວກເຂົາບໍ່ດີຫຼາຍ, ພວກເຂົາບໍ່ມີຄວາມສາມາດໃນການຕັດສິນ ແລະ ພວກເຂົາບໍ່ຮູ້ວິທີຕັດສິນສິ່ງຕ່າງໆ. ຕົວຢ່າງ: ສົມມຸດວ່າພວກເຂົາໄດ້ຍິນຄົນໃດຄົນໜຶ່ງເວົ້າບາງສິ່ງທີ່ເປັນລົບ. ເມື່ອເວົ້າເຖິງວ່າແກ່ນແທ້ ແລະ ລັກສະນະຂອງຄຳເວົ້າທີ່ເປັນລົບນີ້ແມ່ນຫຍັງ, ພວກເຂົາບໍ່ຮູ້ວ່າຈະອີງການຕັດສິນຂອງພວກເຂົາໃສ່ຫຍັງ, ພວກເຂົາບໍ່ຮູ້ຈະເລີ່ມຈາກບ່ອນໃດເລີຍ. ນີ້ຄືການບໍ່ຮູ້ວິທີຄິດກ່ຽວກັບບັນຫາຕ່າງໆ ແລະ ບໍ່ຮູ້ວິທີຕັດສິນສິ່ງຕ່າງໆ. ເມື່ອພວກເຂົາເຫັນຄົນໃດຄົນໜຶ່ງເຮັດບາງສິ່ງ, ພວກເຂົາບໍ່ສາມາດຕັດສິນໄດ້ວ່າລັກສະນະຂອງເລື່ອງນີ້ແມ່ນຫຍັງ ຫຼື ລັກສະນະຂອງຄົນໆນີ້ເປັນແນວໃດໂດຍອີງໃສ່ແກ່ນແທ້ຂອງເລື່ອງນັ້ນ; ພວກເຂົາບໍ່ຮູ້ວິທີຕັດສິນສິ່ງເຫຼົ່ານີ້ໂດຍອີງໃສ່ປະສົບການໃນການປະພຶດຕົນຂອງພວກເຂົາ ແລະ ແຮງບໍ່ຕ້ອງເວົ້າເຖິງການອີງໃສ່ພຣະທຳຂອງພຣະເຈົ້າ. ສະນັ້ນ, ພວກເຂົາຈຶ່ງບໍ່ມີຄວາມສາມາດໃນການຕັດສິນ. ແມ່ນຫຍັງຄືສາເຫດຕົ້ນຕໍຂອງການທີ່ບໍ່ສາມາດຕັດສິນສິ່ງຕ່າງໆ? ມັນກໍຄື ຄົນປະເພດນີ້ບໍ່ຮູ້ວິທີຄິດກ່ຽວກັບບັນຫາຕ່າງໆ ແລະ ເມື່ອເວົ້າເຖິງການເບິ່ງຜູ້ຄົນ ແລະ ສິ່ງຕ່າງໆ, ພວກເຂົາບໍ່ຮູ້ວ່າຄວນເບິ່ງສິ່ງເຫຼົ່ານັ້ນໃນດ້ານໃດ, ຄວນເບິ່ງພວກເຂົາແນວໃດ ຫຼື ຄວນອີງໃສ່ຫຍັງໃນການເບິ່ງພວກເຂົາ. ນອກຈາກນັ້ນ ພວກເຂົາບໍ່ຮູ້ວ່າຄວນໄດ້ຂໍ້ສະຫຼຸບຫຍັງໃນພາຍຫຼັງ, ຄວນໄດ້ຂໍ້ສະຫຼຸບແນວໃດ ຫຼື ຄວນຮັບມື ແລະ ຈັດການກັບຄົນ ຫຼື ເລື່ອງປະເພດນີ້ແນວໃດ ຫຼັງຈາກທີ່ພວກເຂົາໄດ້ຂໍ້ສະຫຼຸບແລ້ວ. ສະໝອງຂອງພວກເຂົາວ່າງເປົ່າ ຫຼື ມືດມົວ. ນີ້ຄືການຂາດຄວາມສາມາດໃນການຕັດສິນ. ບັນຫາຫຼັກຂອງຄົນທີ່ຂາດຄວາມສາມາດໃນການຕັດສິນກໍຄື ພວກເຂົາບໍ່ເຂົ້າໃຈ ຫຼື ບໍ່ຮັບຮູ້ຫຼັກການໃດໆເລີຍ ແລະ ພວກເຂົາເຖິງກັບຂາດປະສົບການໃນການປະພຶດຕົນ. ສະນັ້ນ, ເມື່ອພວກເຂົາມີປະຕິສຳພັນກັບຄົນປະເພດຕ່າງໆ, ພວກເຂົາບໍ່ຮູ້ວ່າຄົນປະເພດໃດຄູ່ຄວນທີ່ຈະຄົບຫາສະມາຄົມ ແລະ ປະເພດໃດທີ່ບໍ່ຄູ່ຄວນ; ພວກເຂົາບໍ່ຮູ້ວ່າຄົນໃດຂ້ອນຂ້າງໃຈດີ ແລະ ຍັງມີຈຸດແຂງບາງຢ່າງທີ່ພວກເຂົາສາມາດຮຽນຮູ້ໄດ້ ເພື່ອຊົດເຊີຍຂໍ້ບົກຜ່ອງຂອງພວກເຂົາ ແລະ ຄົນໃດສາມາດຊ່ວຍເຫຼືອ ແລະ ເປັນປະໂຫຍດຕໍ່ພວກເຂົາ; ຄົນປະເພດໃດທີ່ສາມາດຖືກອົດກັ້ນ ແລະ ເຂົ້າກັນໄດ້ດ້ວຍຄວາມຝືນໃຈ; ແລະ ຄົນປະເພດໃດທີ່ມີຄວາມເປັນມະນຸດທີ່ຊົ່ວຮ້າຍຢ່າງບໍ່ໜ້າເຊື່ອ ເຊິ່ງການຄົບຫາສະມາຄົມກັບພວກເຂົາອາດຈະນຳມາສູ່ບັນຫາ ຫຼື ຂໍ້ຂັດແຍ່ງໄດ້ງ່າຍ ແລະ ດັ່ງນັ້ນຈຶ່ງຄວນຮັກສາໄລຍະຫ່າງ, ພວກເຂົາບໍ່ຮູ້ຫຍັງເລີຍກ່ຽວກັບເລື່ອງທັງໝົດນີ້. ສະຫຼຸບແລ້ວກໍຄື ຄົນເຫຼົ່ານີ້ທີ່ຂາດຄວາມສາມາດໃນການຕັດສິນ ແມ່ນບໍ່ຮູ້ຫຍັງເລີຍ ແລະ ບໍ່ສາມາດຕັດສິນຄົນ ຫຼື ເລື່ອງໃດໆໄດ້. ໃນທາງກົງກັນຂ້າມ ພວກເຂົາກໍມີວິທີການຂອງພວກເຂົາເອງ ເຊິ່ງເປັນກົດລະບຽບຕາຍຕົວທີ່ພວກເຂົາປະຕິບັດຕາມ. ພວກເຂົາເວົ້າວ່າ “ບໍ່ວ່າຂ້ອຍຈະຈັດການສິ່ງຕ່າງໆກັບໃຜ ຫຼື ເວົ້າກັບໃຜກໍຕາມ, ຂ້ອຍກໍພຽງແຕ່ປັດຄວາມຮັບຜິດຊອບໂດຍການຍອກຫຼິ້ນໄປທົ່ວ. ຂ້ອຍບໍ່ມີຄວາມເປັນປໍລະປັກຕໍ່ຄົນໃດ. ບໍ່ວ່າພວກເຂົາຈະເປັນຄົນດີ ຫຼື ຄົນບໍ່ດີ, ບໍ່ວ່າພວກເຂົາຈະເຊື່ອໃນພຣະເຈົ້າຢ່າງຈິງໃຈ ຫຼື ບໍ່ເຊື່ອ, ບໍ່ວ່າພວກເຂົາຈະຮັກຄວາມຈິງ ຫຼື ເບື່ອໜ່າຍມັນ, ຂ້ອຍກໍເຂົ້າກັບພວກເຂົາໄດ້ ແລະ ຂ້ອຍບໍ່ລ່ວງເກີນໃຜ. ເມື່ອຂ້ອຍເຫັນຄົນຊົ່ວຮ້າຍ, ຂ້ອຍກໍຫຼີກລ່ຽງພວກເຂົາ; ເມື່ອຂ້ອຍເຫັນຄົນທີ່ຫົວອ່ອນ, ຂ້ອຍກໍລັງແກພວກເຂົາ”. ນີ້ຄືຕັກກະແບບມານຮ້າຍຂອງພວກເຂົາຢ່າງແທ້ຈິງ. ພວກເຂົາບໍ່ຮູ້ວ່າພວກເຂົາຄວນຄົບຫາສະມາຄົມກັບຄົນປະເພດໃດ, ພວກເຂົາຄວນຮັກສາໄລຍະຫ່າງກັບຄົນປະເພດໃດ ແລະ ພວກເຂົາບໍ່ຄວນຄົບຫາສະມາຄົມ ຫຼື ພົວພັນກັບຄົນປະເພດໃດເລີຍ. ພວກເຂົາບໍ່ໄດ້ນຳໃຊ້ການແຍກແຍະແມ່ນແຕ່ໜ້ອຍດຽວ ແລະ ພວກເຂົາຖືວ່າທຸກຄົນຄືກັນໝົດ, ໂດຍປະຕິບັດຕໍ່ທຸກຄົນແບບດຽວກັນ. ບໍ່ວ່າຈະເປັນໃຜກໍຕາມ, ຕາບໃດທີ່ພວກເຂົາບໍ່ມີຄວາມຄິດເຫັນທີ່ດີຕໍ່ຄົນໆນັ້ນ, ພວກເຂົາກໍຈະຖືວ່າຄົນໆນັ້ນເປັນຄົນນອກ ຫຼື ເປັນສັດຕູ. ບໍ່ວ່າຄົນໆໜຶ່ງຈະດີສໍ່າໃດກໍຕາມ, ຕາບໃດທີ່ພວກເຂົາບໍ່ໄດ້ໃຫ້ຜົນປະໂຫຍດໃດໆແກ່ພວກເຂົາ, ຄົນໆນັ້ນກໍຈະຖືກພວກເຂົາປະຕິບັດດ້ວຍຄວາມລະແວດລະວັງ. ພວກເຂົາບໍ່ເປີດໃຈຂອງພວກເຂົາກັບຜູ້ໃດ ແລະ ພວກເຂົາຕັ້ງທ່າປ້ອງກັນທຸກຄົນ. ຄົນແບບນັ້ນມີຂີດຄວາມສາມາດທີ່ດີ ຫຼື ຂີດຄວາມສາມາດທີ່ບໍ່ດີ? (ຂີດຄວາມສາມາດທີ່ບໍ່ດີ). ເນື່ອງຈາກພວກເຂົາມີຂີດຄວາມສາມາດທີ່ບໍ່ດີ, ພວກເຂົາຍັງສາມາດມີຄວາມຄິດແບບນັ້ນໄດ້ແນວໃດ? ຄົນແບບນັ້ນເປັນພຽງຄົນທີ່ມີຄວາມຄິດແຄບ. ຄວາມແຕກຕ່າງລະຫວ່າງຄົນທີ່ບໍ່ມີຂີດຄວາມສາມາດ ແລະ ຄົນທີ່ພິການທາງສະໝອງແມ່ນຫຍັງ? ຄົນທີ່ບໍ່ມີຂີດຄວາມສາມາດແມ່ນຄົນທີ່ປັນຍາອ່ອນ ແລະ ໂງ່ຈ້າ. ນອກເໜືອຈາກການເຮັດໃຫ້ຕົນເອງມີອາຫານກິນ ແລະ ມີເຄື່ອງນຸ່ງແລ້ວ, ການຮັກສາໜ້າຕາ ແລະ ການແອບມີການວາງແຜນບາງຢ່າງເພື່ອເອົາປຽບ ແລະ ບໍ່ຍອມເສຍປຽບຫຍັງເລີຍ, ພວກເຂົາກໍບໍ່ມີຂີດຄວາມສາມາດໃດໆເລີຍ. ໃນທາງກົງກັນຂ້າມ, ຄົນທີ່ພິການທາງສະໝອງບໍ່ມີແມ່ນແຕ່ການວາງແຜນໃດໆເພື່ອປົກປ້ອງຜົນປະໂຫຍດຂອງຕົນເອງ ຫຼື ເອົາປຽບ, ພວກເຂົາພຽງແຕ່ບໍ່ມີຄວາມຄິດຫຍັງເລີຍ. ນອກເໜືອຈາກການມີການວາງແຜນບາງຢ່າງແລ້ວ, ຄົນທີ່ປັນຍາອ່ອນ ແລະ ໂງ່ຈ້າກໍບໍ່ມີຄວາມສາມາດໃນການເອົາຕົວລອດ, ບໍ່ມີຂີດຄວາມສາມາດ ແລະ ບໍ່ມີຄວາມສາມາດໃນການຕັດສິນຢ່າງສິ້ນເຊີງ. ສະນັ້ນ, ຈຶ່ງບໍ່ມີຫຼັກການໃດໆໃນວິທີທີ່ພວກເຂົາປະຕິບັດຕໍ່ຄົນໃດໜຶ່ງ; ພວກເຂົາພຽງແຕ່ເຮັດຕາມຄວາມຮູ້ສຶກຂອງພວກເຂົາ. ຕາບໃດທີ່ພວກເຂົາຮູ້ສຶກວ່າເຈົ້າບໍ່ດີຕໍ່ພວກເຂົາ, ພວກເຂົາກໍຈະຫຼີກລ່ຽງເຈົ້າ, ຮູ້ສຶກຕໍ່ຕ້ານເຈົ້າ ແລະ ກຽດຊັງເຈົ້າໃນໃຈຂອງພວກເຂົາ ແລະ ປະຕິເສດເຈົ້າ. ບໍ່ວ່າເຈົ້າຈະມີຄວາມປາຖະໜາດີຕໍ່ພວກເຂົາຫຼາຍສໍ່າໃດ ຫຼື ເຈົ້າຊ່ວຍເຫຼືອພວກເຂົາແນວໃດກໍຕາມ, ຕາບໃດທີ່ພວກເຂົາບໍ່ສາມາດຮັບຮູ້ມັນໄດ້ຢ່າງຊັດເຈນ, ພວກເຂົາກໍຈະບໍ່ຮູ້ສຶກວ່າເຈົ້າເປັນມິດຕໍ່ພວກເຂົາ ຫຼື ເຈົ້າບໍ່ເປັນອັນຕະລາຍຕໍ່ພວກເຂົາເລີຍ. ພວກເຂົາບໍ່ສາມາດແຍກແຍະໄດ້ວ່າຜູ້ຄົນ, ເຫດການ ແລະ ສິ່ງຕ່າງໆນັ້ນຖືກຕ້ອງ ຫຼື ບໍ່ຖືກຕ້ອງ, ຖືກ ຫຼື ຜິດ, ເປັນບວກ ຫຼື ເປັນລົບ, ພວກເຂົາບໍ່ສາມາດຕັດສິນສິ່ງເຫຼົ່ານີ້ໄດ້. ພວກເຂົາມີພຽງແຕ່ການວາງແຜນບາງຢ່າງເທົ່ານັ້ນ. ເມື່ອພວກເຂົາໄດ້ເອົາປຽບ, ພວກເຂົາກໍຮູ້ສຶກມີຄວາມສຸກ; ເມື່ອພວກເຂົາບໍ່ໄດ້ເອົາປຽບ, ພວກເຂົາກໍຮູ້ສຶກວ່າພວກເຂົາເສຍປຽບ, ຖືກປະຕິບັດຢ່າງບໍ່ຍຸຕິທຳ ແລະ ຖືກຄົນອື່ນຫົວຂວັນ ແລະ ພວກເຂົາກໍຕັ້ງໃຈວ່າຄັ້ງໜ້າພວກເຂົາຈະບໍ່ຍອມໃຫ້ຄົນອື່ນເອົາປຽບ ຫຼື ຍອມໃຫ້ຄົນອື່ນອວດອ້າງ ຫຼື ໄດ້ປຽບຕໍ່ໜ້າພວກເຂົາ, ພວກເຂົາຈະບໍ່ໃຫ້ໂອກາດໃດເລີຍຕໍ່ຄົນອື່ນ. ບອກເຮົາເບິ່ງວ່າ ການມີພຽງແຕ່ການວາງແຜນເຫຼົ່ານີ້ຢູ່ໃນສະໝອງຂອງພວກເຂົານັບວ່າເປັນການມີຂີດຄວາມສາມາດບໍ? ມັນພຽງແຕ່ດີກວ່າການເປັນຄົນພິການທາງສະໝອງເລັກໜ້ອຍເທົ່ານັ້ນ, ແຕ່ເມື່ອເວົ້າເຖິງຄວາມສາມາດແລ້ວ, ພວກເຂົາກໍບໍ່ມີເລີຍ, ພວກເຂົາບໍ່ມີຄວາມສາມາດທີ່ແຕກຕ່າງຫຍັງເລີຍ ສຳລັບການຈັດການກັບເລື່ອງປະເພດຕ່າງໆ. ພວກເຂົາໂງ່ຈ້າ ແລະ ປັນຍາອ່ອນແທ້ໆ. ຄົນແບບນັ້ນບໍ່ມີຂີດຄວາມສາມາດ. ພວກເຈົ້າເຂົ້າໃຈບໍ? (ເຂົ້າໃຈ). ສິ່ງດຽວທີ່ຄົນເຫຼົ່ານັ້ນມີ ເຊິ່ງຄົນທີ່ພິການທາງສະໝອງບໍ່ມີກໍຄືການວາງແຜນເຫຼົ່ານີ້; ຄົນທີ່ພິການທາງສະໝອງບໍ່ມີແມ່ນແຕ່ສິ່ງເຫຼົ່ານັ້ນ. ເມື່ອຄົນແບບນັ້ນໄດ້ຍິນສິ່ງນີ້, ພວກເຂົາກໍບໍ່ຄ້ອຍຕາມ; ພວກເຂົາເວົ້າວ່າ “ເຈົ້າອ້າງວ່າຂ້ອຍບໍ່ມີຄວາມສາມາດໃນການຕັດສິນບໍ? ລອງເອົາເງິນໂດລາສະຫະລັດ ແລະ ຄຳຈຳນວນໜຶ່ງມາໄວ້ນຳກັນເບິ່ງ ແລ້ວເບິ່ງວ່າຂ້ອຍຈະບໍ່ສາມາດແຍກແຍະມັນໄດ້ເລີຍຫວາ. ຂ້ອຍສາມາດແຍກແຍະພວກມັນໄດ້! ຄຳມີສີເຫຼືອງ ແລະ ເງິນໂດລາສະຫະລັດເປັນເງິນເຈ້ຍ! ລອງເອົາແພລັດຕິນຳ ແລະ ເງິນມາໄວ້ນຳກັນເບິ່ງດຸ ແລ້ວເບິ່ງວ່າຂ້ອຍຈະບໍ່ສາມາດຕັດສິນໄດ້ເລີຍຫວາ! ແພລັດຕິນຳ ແລະ ເງິນມີລະດັບສີຂາວທີ່ແຕກຕ່າງກັນ, ຂ້ອຍສາມາດບອກໄດ້!” ນີ້ບໍ່ແມ່ນເລື່ອງໂງ່ຈ້າບໍ? ນີ້ເປັນເລື່ອງທີ່ຂ້ອນຂ້າງໂງ່ຈ້າ. ພວກເຂົາສາມາດແຍກແຍະລະຫວ່າງສິ່ງເຫຼົ່ານີ້ໄດ້ເທົ່ານັ້ນ ແລະ ພວກເຂົາກໍຍັງຕ້ອງການອວດອ້າງກ່ຽວກັບມັນ ແລະ ພິສູດວ່າພວກເຂົາບໍ່ໄດ້ໂງ່ຈ້າ. ພວກເຂົາໄດ້ເຮັດສິ່ງທີ່ໂງ່ຈ້າມາຫຼາຍຢ່າງ, ຫຼາຍສິ່ງທີ່ສະແດງໃຫ້ເຫັນເຖິງການຂາດຂີດຄວາມສາມາດ, ເປັນຫຍັງພວກເຂົາຈຶ່ງບໍ່ເວົ້າເຖິງ ແລະ ພະຍາຍາມເຂົ້າໃຈສິ່ງເຫຼົ່ານັ້ນ? ມັນເປັນເພາະວ່າພວກເຂົາຂາດຂີດຄວາມສາມາດແທ້ໆ, ເພາະວ່າຂີດຄວາມສາມາດຂອງພວກເຂົາບໍ່ດີຫຼາຍ ແລະ ພວກເຂົາບໍ່ສາມາດແຍກແຍະ ຫຼື ຈຳແນກສິ່ງເຫຼົ່ານີ້ໄດ້, ພວກເຂົາຈຶ່ງຍົກເອົາໜຶ່ງ ຫຼື ສອງສິ່ງທີ່ຄົນພິການທາງສະໝອງບໍ່ສາມາດເຮັດໄດ້ມາພິສູດວ່າພວກເຂົາບໍ່ໄດ້ພິການທາງສະໝອງ, ເພື່ອພິສູດວ່າພວກເຂົາມີສະຕິປັນຍາ ແລະ ຂີດຄວາມສາມາດບາງຢ່າງ. ນີ້ບໍ່ແມ່ນເລື່ອງໂງ່ຈ້າບໍ? ສິ່ງນີ້ຍິ່ງພິສູດໃຫ້ເຫັນເຖິງຄວາມໂງ່ຈ້າຂອງພວກເຂົາ. ການໂອ້ລົມຂອງພວກເຮົາກ່ຽວກັບການສະແດງອອກຂອງຄົນທີ່ບໍ່ມີຂີດຄວາມສາມາດກໍສຳເລັດລົງແລ້ວໃນຕອນນີ້. ມາດຕະການຫຼັກທີ່ວ່າຄົນໆໜຶ່ງມີຄວາມສາມາດໃນການຕັດສິນ ຫຼື ບໍ່ນັ້ນແມ່ນຫຍັງ? ມັນກໍຄືພວກເຂົາມີການຄິດຂອງຄວາມເປັນມະນຸດທີ່ປົກກະຕິ ຫຼື ບໍ່. ຖ້າເຈົ້າບໍ່ມີຄວາມຄິດຂອງຄວາມເປັນມະນຸດທີ່ປົກກະຕິ, ເຈົ້າກໍຈະບໍ່ສາມາດຕັດສິນຫຍັງໄດ້. ຖ້າເຈົ້າມີການຄິດຂອງຄວາມເປັນມະນຸດທີ່ປົກກະຕິ, ການຕັດສິນຂອງເຈົ້າອາດຈະຍັງຄົງຜິດພາດ, ແຕ່ຢ່າງໜ້ອຍທີ່ສຸດ ມັນກໍສະແດງໃຫ້ເຫັນວ່າເຈົ້າມີຄວາມສາມາດໃນການຕັດສິນ ແລະ ມີຄວາມສາມາດໃນການຄິດຂອງຄວາມເປັນມະນຸດທີ່ປົກກະຕິ. ການຕັດສິນຂອງເຈົ້າບໍ່ແມ່ນການຄາດເດົາ, ບໍ່ແມ່ນການນຶກຄິດເອົາເອງ, ບໍ່ແມ່ນການຕັ້ງສົມມຸດຕິຖານ ແລະ ພວກມັນບໍ່ແມ່ນການອະນຸມານ. ໃນທາງກົງກັນຂ້າມ ພວກມັນເປັນຂໍ້ສະຫຼຸບ ແລະ ຄວາມຄິດເຫັນທີ່ແຕກຕ່າງກັນ ເຊິ່ງໄດ້ຮັບຜ່ານການພິຈາລະນາທຸກດ້ານຂອງເລື່ອງໃດໜຶ່ງ. ນີ້ຄືສິ່ງທີ່ເອີ້ນວ່າຄວາມສາມາດໃນການຕັດສິນ.

ຂໍ້ທີ 7: ຄວາມສາມາດໃນການແຍກແຍະສິ່ງຕ່າງໆ

ຕອນນີ້ພວກເຮົາໄດ້ໂອ້ລົມກ່ຽວກັບຄວາມສາມາດໃນການຕັດສິນຈົບແລ້ວ, ຕໍ່ໄປໃຫ້ພວກເຮົາໂອ້ລົມກ່ຽວກັບຄວາມສາມາດໃນການແຍກແຍະສິ່ງຕ່າງໆ. ຄວາມສາມາດໃນການແຍກແຍະສິ່ງຕ່າງໆໝາຍເຖິງຫຍັງ? ໂດຍຫຼັກໆແລ້ວ ມັນໝາຍເຖິງການແຍກແຍະວ່າຜູ້ຄົນ, ເຫດການ ແລະ ສິ່ງຕ່າງໆນັ້ນເປັນບວກ ຫຼື ເປັນລົບ, ຖືກຕ້ອງ ຫຼື ບໍ່ຖືກຕ້ອງ ແລະ ຖືກ ຫຼື ຜິດ; ມັນໝາຍເຖິງການກຳນົດລັກສະນະ ຫຼື ການຈັດປະເພດຜູ້ຄົນ, ເຫດການ ແລະ ສິ່ງຕ່າງໆ, ໂດຍຈັດປະເພດຜູ້ຄົນ, ເຫດການ ແລະ ສິ່ງຕ່າງໆທີ່ເຈົ້າປະເຊີນອອກເປັນປະເພດຕ່າງໆ. ເຈດຕະນາ ແລະ ຈຸດປະສົງຂອງການແຍກແຍະຄືການຈັດປະເພດຜູ້ຄົນຕາມປະເພດຂອງພວກເຂົາ ແລະ ຈັດປະເພດສິ່ງທີ່ເປັນບວກ ແລະ ເປັນລົບຕາມປະເພດຂອງພວກມັນ. ແນ່ນອນວ່າ ການຈັດປະເພດບໍ່ໄດ້ໝາຍເຖິງການຈັດກຸ່ມນົກເຂົ້າໃນປະເພດນົກ, ສັດເຂົ້າໃນປະເພດສັດ ຫຼື ພືດເຂົ້າໃນປະເພດພືດ. ຄວາມສາມາດໃນການແຍກແຍະສິ່ງຕ່າງໆບໍ່ໄດ້ໝາຍເຖິງຄວາມສາມາດໃນການແຍກແຍະສິ່ງເຫຼົ່ານີ້ ແຕ່ໝາຍເຖິງຄວາມສາມາດໃນການແຍກແຍະຄຸນລັກສະນະຂອງຜູ້ຄົນ, ເຫດການ ແລະ ສິ່ງຕ່າງໆ. ຕົວຢ່າງ: ເຈົ້າສາມາດຈັດປະເພດການສະແດງອອກ, ສິ່ງທີ່ເຜີຍໃຫ້ເຫັນ ແລະ ແກ່ນແທ້ຂອງຜູ້ຄົນຕ່າງໆໄດ້ບໍ? ເຈົ້າສາມາດກຳນົດຄຸນລັກສະນະຂອງຜູ້ຄົນ, ເຫດການ ແລະ ສິ່ງຕ່າງໆທີ່ເຈົ້າພົບພໍ້ໄດ້ບໍ? ຕົວຢ່າງ: ໃນການແຍກແຍະຜູ້ບໍ່ເຊື່ອ, ເຈົ້າສາມາດແຍກແຍະສິ່ງທີ່ເຜີຍໃຫ້ເຫັນຂອງຜູ້ບໍ່ເຊື່ອ ເຊິ່ງເຮັດໃຫ້ເຈົ້າສາມາດຮັບຮູ້ໄດ້ຢ່າງຊັດເຈນວ່າພວກເຂົາເປັນຜູ້ບໍ່ເຊື່ອໄດ້ບໍ? ຖ້າເຈົ້າຮູ້ວ່າຜູ້ບໍ່ເຊື່ອມີລັກສະນະ ແລະ ຈຸດພິເສດຫຍັງແດ່, ພວກເຂົາສະແດງອອກທາງຄວາມເປັນມະນຸດແບບໃດ, ພວກເຂົາເວົ້າຄຳເວົ້າຫຍັງ, ພວກເຂົາເຮັດການກະທຳຫຍັງ ແລະ ພວກເຂົາມີຄວາມຄິດ ແລະ ມຸມມອງຫຍັງ, ແລ້ວເຈົ້າກໍຄວນຈະສາມາດແຍກແຍະຜູ້ບໍ່ເຊື່ອໄດ້. ຄົນທີ່ມີຂີດຄວາມສາມາດທີ່ດີ, ເມື່ອຜູ້ຄົນ, ເຫດການ ແລະ ສິ່ງຕ່າງໆປາກົດຂຶ້ນ, ພວກເຂົາກໍສາມາດແຍກແຍະໄດ້ວ່າສິ່ງເຫຼົ່ານັ້ນເປັນສິ່ງທີ່ເປັນບວກ ຫຼື ສິ່ງທີ່ເປັນລົບ, ເປັນຄົນທີ່ເປັນບວກ ຫຼື ຄົນທີ່ເປັນລົບ, ພວກເຂົາຍຸຕິທຳ ຫຼື ຊົ່ວຮ້າຍ ແລະ ພວກເຂົາຖືກຕ້ອງ ຫຼື ບໍ່ຖືກຕ້ອງ. ພວກເຂົາສາມາດກຳນົດຄຸນລັກສະນະຂອງຜູ້ຄົນ, ເຫດການ ແລະ ສິ່ງຕ່າງໆ ແລະ ແຍກແຍະໄດ້ວ່າພວກມັນສອດຄ່ອງກັບຄວາມເປັນມະນຸດ ແລະ ກັບຄວາມຈິງ ຫຼື ບໍ່. ນີ້ຄືຄົນທີ່ມີຂີດຄວາມສາມາດທີ່ດີ. ແລ້ວຄົນທີ່ມີຂີດຄວາມສາມາດລະດັບປານກາງເດ? ພວກເຂົາສາມາດແຍກແຍະຜູ້ຄົນ, ເຫດການ ແລະ ສິ່ງຕ່າງໆທີ່ມີຄຸນລັກສະນະທີ່ຊັດເຈນໄດ້. ຕົວຢ່າງ: ບາງຄົນເວົ້າວ່າ: “ຈະມີພຣະເຈົ້າໄດ້ແນວໃດ? ລາວຢູ່ໃສ? ເປັນຫຍັງຂ້ອຍຈຶ່ງບໍ່ສາມາດຢືນຢັນໄດ້ວ່າລາວມີຢູ່ຈິງ?” ສຳລັບຄຳເວົ້າແບບນີ້ທີ່ປະຕິເສດພຣະເຈົ້າຢ່າງຊັດເຈນ, ພວກເຂົາກໍມີການແຍກແຍະບາງຢ່າງ ແລະ ສາມາດແຍກແຍະໄດ້ວ່າຄົນແບບນັ້ນເປັນຜູ້ບໍ່ເຊື່ອ ແລະ ເປັນບຸກຄົນທີ່ເປັນລົບ. ພວກເຂົາສາມາດແຍກແຍະຄວາມຊົ່ວຮ້າຍທີ່ຊັດເຈນ ແລະ ສິ່ງທີ່ເປັນລົບ, ບໍ່ຍຸຕິທຳ, ຊົ່ວຊ້າຢ່າງຊັດເຈນໄດ້ ແຕ່ສຳລັບບາງສິ່ງທີ່ເບິ່ງຄືວ່າຖືກຕ້ອງແຕ່ທີ່ຈິງແລ້ວຜິດ ແລະ ເຊິ່ງບໍ່ຄ່ອຍມີໃຜໄດ້ຍິນ ແລະ ຕົກຢູ່ໃນພື້ນທີ່ກາງໆ ຫຼື ພື້ນທີ່ສີເທົາ, ພວກເຂົາກໍບໍ່ສາມາດຈຳແນກພວກມັນໄດ້, ທັງບໍ່ສາມາດປະຕິບັດຕໍ່ພວກມັນແຕກຕ່າງກັນໄດ້. ພວກເຂົາມີຄວາມສາມາດໃນການແຍກແຍະຄົນຊົ່ວຮ້າຍທີ່ກະທຳການກະທຳທີ່ຊົ່ວຮ້າຍຢ່າງຊັດເຈນ. ພວກເຂົາຮູ້ວ່າຄົນແບບນັ້ນເປັນຄົນຊົ່ວຮ້າຍ ແລະ ຖ້າຄົນຊົ່ວຮ້າຍແບບນີ້ກາຍເປັນຜູ້ນໍາ ແລະ ໄດ້ຮັບສະຖານະ, ລາວກໍຈະເປັນຜູ້ຕໍ່ຕ້ານພຣະຄຣິສ. ແຕ່ຖ້າຄົນຜູ້ນີ້ມີລັກສະນະທີ່ບໍ່ດີ ແຕ່ຍັງບໍ່ໄດ້ກະທຳການກະທຳທີ່ຊົ່ວຮ້າຍ, ພວກເຂົາກໍຈະບໍ່ສາມາດແຍກແຍະໄດ້ວ່າລາວສາມາດຖືກຈັດປະເພດເປັນຄົນຊົ່ວຮ້າຍໄດ້ ຫຼື ບໍ່ ແລະ ລາວອາດຈະການກະທຳທີ່ຊົ່ວຮ້າຍຫຍັງແດ່, ທັງບໍ່ສາມາດກຳນົດຄຸນລັກສະນະຂອງຄົນຜູ້ນີ້ໄດ້. ນີ້ຄືການມີຂີດຄວາມສາມາດລະດັບປານກາງ. ພຶດຕິກຳຂອງບາງຄົນກໍຊັດເຈນຫຼາຍ ເຊັ່ນ: ການມີສ່ວນຮ່ວມໃນຄວາມມັກມາກໃນກາມມະລົມ, ການນະມັດສະການຮູບເຄົາລົບ, ການຕິດຕາມສິ່ງຂອງທາງໂລກ, ການມັກນິນທາ, ການກົດຂີ່ ແລະ ການຂົ່ມເຫັງຄົນອື່ນເລື້ອຍໆ ຫຼື ການຄາດຕະກຳ ແລະ ການວາງເພີງ ແລະ ພວກເຂົາກໍຈະເວົ້າວ່າຄົນເຫຼົ່ານີ້ບໍ່ແມ່ນຄົນດີ ແລະ ເປັນຄົນທີ່ພຣະເຈົ້າລັງກຽດ; ພວກເຂົາສາມາດຈຳແນກສິ່ງນີ້ໄດ້. ແຕ່ສຳລັບບາງຄົນທີ່ພຶດຕິກຳພາຍນອກເບິ່ງຄືວ່າດີຫຼາຍ ເຊັ່ນ: ມັກຈະໃຫ້ທານ ແລະ ຊ່ວຍເຫຼືອຄົນອື່ນ, ສະແດງຄວາມອົດທົນຕໍ່ຜູ້ຄົນ, ເຂົ້າກັບຄົນອື່ນໄດ້ດີພໍສົມຄວນ, ເຊິ່ງຄວາມເປັນມະນຸດເບິ່ງຄືວ່າດີຫຼາຍຈາກພາຍນອກ ແຕ່ຄຳເວົ້າ ແລະ ການກະທຳຂອງພວກເຂົາສ່ວນໃຫຍ່ບໍ່ສອດຄ່ອງກັບຄວາມຈິງ ແລະ ການກະທຳຂອງພວກເຂົາມັກຈະລະເມີດຫຼັກການຄວາມຈິງ, ພວກເຂົາກໍຈະບໍ່ສາມາດແຍກແຍະໄດ້ວ່າຄົນແບບນັ້ນເປັນຜູ້ທີ່ໄລ່ຕາມເສາະຫາຄວາມຈິງ ຫຼື ບໍ່ ຫຼື ພວກເຂົາຈັດຢູ່ໃນປະເພດໃດກັນແທ້. ສຳລັບຜູ້ຄົນ, ເຫດການ ແລະ ສິ່ງຕ່າງໆທີ່ຊັດເຈນ ແລະ ຕິດປ້າຍໄດ້ງ່າຍເຫຼົ່ານັ້ນ, ພວກເຂົາສາມາດແຍກແຍະໄດ້ວ່າພວກມັນຖືກຕ້ອງ ຫຼື ບໍ່ຖືກຕ້ອງ, ຖືກ ຫຼື ຜິດ, ພວກມັນຍຸຕິທຳ ຫຼື ຊົ່ວຊ້າ ແລະ ພວກມັນເປັນສິ່ງທີ່ເປັນບວກ ຫຼື ສິ່ງທີ່ເປັນລົບ. ພວກເຂົາສາມາດຈຳແນກເລື່ອງພາຍນອກດັ່ງກ່າວໄດ້ ແຕ່ພວກເຂົາບໍ່ສາມາດຈຳແນກໄດ້ເມື່ອເວົ້າເຖິງຜູ້ຄົນ, ເຫດການ ແລະ ສິ່ງຕ່າງໆທີ່ກ່ຽວຂ້ອງກັບຫຼັກການຢ່າງແທ້ຈິງ ແລະ ກ່ຽວຂ້ອງກັບຄວາມຈິງ. ພວກເຂົາບໍ່ສາມາດແຍກແຍະໄດ້ວ່າສິ່ງໃດທີ່ສອດຄ່ອງກັບຄວາມຈິງຢ່າງຊັດເຈນ ແລະ ສິ່ງໃດທີ່ລະເມີດຄວາມຈິງ. ນີ້ຄືການມີຂີດຄວາມສາມາດລະດັບປານກາງ. ຕົວຢ່າງ: ບາງຄົນນຸ່ງເຄື່ອງທີ່ເຮັດຈາກຜ້າທີ່ຂ້ອນຂ້າງດີ, ເຊິ່ງເບິ່ງສະຫງ່າງາມ ແລະ ມີຄຸນນະພາບສູງ ແລະ ເຮັດໃຫ້ພວກເຂົາເບິ່ງຄືກັບບຸກຄົນລະດັບສູງ ຫຼື ຊົນຊັ້ນນຳທີ່ເຮັດວຽກໃນຫ້ອງການໃນໂລກ. ເມື່ອເຫັນສິ່ງນີ້, ຄົນທີ່ມີຂີດຄວາມສາມາດລະດັບປານກາງກໍເວົ້າວ່າ: “ເຄື່ອງນຸ່ງເຫຼົ່ານີ້ແມ່ນສິ່ງທີ່ຜູ້ບໍ່ມີຄວາມເຊື່ອມັກ. ໃນຖານະທີ່ເປັນຄົນທີ່ເຊື່ອໃນພຣະເຈົ້າ, ພວກເຮົາບໍ່ຄວນມັກພວກມັນ; ສິ່ງເຫຼົ່ານີ້ບໍ່ແມ່ນສິ່ງທີ່ເປັນບວກ”. ການເວົ້າແບບນີ້ບໍ່ຖືກຕ້ອງ. ເຄື່ອງນຸ່ງເຫຼົ່ານີ້ບໍ່ໄດ້ເບິ່ງຍົວະຍວນ ຫຼື ດຶງດູດໃຈ, ແຕ່ພວກມັນເບິ່ງສະຫງ່າງາມ, ມີກຽດ ແລະ ສຸພາບ, ເຮັດໃຫ້ຜູ້ສວມໃສ່ເບິ່ງສູງສົ່ງ. ແຕ່ຄົນເຫຼົ່ານີ້ຖືວ່າເຄື່ອງນຸ່ງດັ່ງກ່າວ ເຊິ່ງເຮັດໃຫ້ຜູ້ສວມໃສ່ເບິ່ງສູງສົ່ງ ແລະ ສະຫງ່າງາມ ແລະ ຍັງເປັນທີ່ນິຍົມໃນປັດຈຸບັນ ເປັນສິ່ງທີ່ເປັນລົບ ແລະ ເວົ້າວ່າພວກມັນຊົ່ວຊ້າ. ນີ້ຄືການບໍ່ສາມາດແຍກແຍະສິ່ງເຫຼົ່ານີ້ໄດ້, ແມ່ນບໍ່? (ແມ່ນແລ້ວ). ແລ້ວຄວາມສາມາດໃນການແຍກແຍະສິ່ງຕ່າງໆຂອງຄົນແບບນັ້ນເປັນແນວໃດ? ຢ່າງຫຼາຍທີ່ສຸດກໍຄືລະດັບປານກາງ. ນີ້ຄືການມີຂີດຄວາມສາມາດລະດັບປານກາງ. ຄົນແບບນັ້ນບໍ່ສາມາດແມ່ນແຕ່ຈະຈຳແນກບາງສິ່ງທີ່ຜູ້ບໍ່ມີຄວາມເຊື່ອສາມາດເຮັດໄດ້, ຜູ້ບໍ່ມີຄວາມເຊື່ອທີ່ມີຂີດຄວາມສາມາດທີ່ດີສາມາດແຍກແຍະຄວາມເປັນມະນຸດທີ່ດີ ແລະ ບໍ່ດີໄດ້ ແຕ່ຄົນເຫຼົ່ານີ້ບໍ່ສາມາດເຮັດໄດ້. ເຖິງແມ່ນວ່າຈະເຂົ້າໃຈຫຼັກຄຳສອນບາງຢ່າງຫຼັງຈາກທີ່ເຊື່ອໃນພຣະເຈົ້າແລ້ວ, ຄົນແບບນັ້ນກໍບໍ່ສາມາດຈຳແນກລະຫວ່າງສິ່ງທີ່ເປັນບວກ ແລະ ສິ່ງທີ່ເປັນລົບໄດ້. ພວກເຂົາສາມາດແຍກແຍະສິ່ງທີ່ຊັດເຈນໄດ້ ແຕ່ພວກເຂົາບໍ່ສາມາດແຍກແຍະສິ່ງທີ່ບໍ່ຊັດເຈນໄດ້. ພວກເຂົາສາມາດແຍກແຍະຄົນທີ່ຊົ່ວຮ້າຍຢ່າງຊັດເຈນ, ການຂັດຂວາງ ແລະ ການລົບກວນທີ່ຊັດເຈນ ແລະ ການລະເມີດຫຼັກການທີ່ຊັດເຈນໄດ້ ແຕ່ເມື່ອເວົ້າເຖິງຜູ້ຄົນ, ເຫດການ ແລະ ສິ່ງຕ່າງໆບາງຢ່າງທີ່ຂ້ອນຂ້າງພິເສດ, ຊົ່ວຮ້າຍ ແລະ ແປກປະຫຼາດ ແລະ ເຊື່ອງຊ້ອນຢູ່ໃນເງົາມືດ, ພວກເຂົາກໍບໍ່ສາມາດແຍກແຍະພວກມັນໄດ້. ມີພຽງແຕ່ຜ່ານການໂອ້ລົມ ແລະ ການບອກໃບ້ຂອງຄົນອື່ນ ຫຼື ຜ່ານການທີ່ຜູ້ຄົນເຫຼົ່ານັ້ນເຮັດບາງສິ່ງທີ່ຊັດເຈນດ້ວຍຕົນເອງເທົ່ານັ້ນ ພວກເຂົາຈຶ່ງສາມາດແຍກແຍະພວກມັນໄດ້. ຖ້າບໍ່ດັ່ງນັ້ນ, ພວກເຂົາກໍບໍ່ສາມາດເຮັດໄດ້. ສິ່ງນີ້ບົ່ງບອກວ່າຄວາມສາມາດໃນການແຍກແຍະສິ່ງຕ່າງໆຂອງພວກເຂົາແມ່ນລະດັບປານກາງ. ຍັງມີບາງຄົນທີ່ບໍ່ວ່າສະຖານະການຈະເປັນແນວໃດກໍຕາມ, ກໍບໍ່ສາມາດແຍກແຍະຜູ້ຄົນ, ເຫດການ ຫຼື ສິ່ງຕ່າງໆໃດໆໄດ້, ທັງບໍ່ສາມາດກຳນົດຄຸນລັກສະນະຂອງພວກມັນໄດ້. ຕົວຢ່າງ: ເມື່ອເວົ້າເຖິງການປະເມີນວ່າຄຸນລັກສະນະຂອງຄົນປະເພດໃດໜຶ່ງແມ່ນຫຍັງແທ້, ບໍ່ວ່າພວກເຂົາຈະເປັນຜູ້ເຊື່ອທີ່ແທ້ຈິງ ຫຼື ຜູ້ບໍ່ເຊື່ອ, ບໍ່ວ່າພວກເຂົາຈະເປັນຄົນທີ່ໄລ່ຕາມເສາະຫາຄວາມຈິງ ຫຼື ບໍ່ ຫຼື ວ່າພວກເຂົາເໝາະສົມທີ່ຈະໄດ້ຮັບການບົ່ມເພາະ ຫຼື ບໍ່, ພວກເຂົາກໍບໍ່ຮູ້ ແລະ ບໍ່ສາມາດເຫັນສິ່ງເຫຼົ່ານີ້ໄດ້. ເຖິງແມ່ນວ່າຄົນແບບນັ້ນຈະສະແດງອອກຫຼາຍຢ່າງ ແລະ ມີບັນຫາທີ່ຊັດເຈນຫຼາຍ, ພວກເຂົາກໍຍັງບໍ່ສາມາດແຍກແຍະຄົນເຫຼົ່ານີ້ ຫຼື ກຳນົດຄຸນລັກສະນະຂອງພວກເຂົາໄດ້. ນີ້ຄືການຂາດຄວາມສາມາດໃນການແຍກແຍະສິ່ງຕ່າງໆ. ເຖິງແມ່ນວ່າຜູ້ຄົນ, ເຫດການ ແລະ ສິ່ງຕ່າງໆທີ່ທົ່ວໄປ ແລະ ແຍກແຍະໄດ້ງ່າຍບາງຢ່າງຈະເກີດຂຶ້ນ, ພວກເຂົາກໍບໍ່ສາມາດເວົ້າໄດ້ຢ່າງຊັດເຈນວ່າຄົນເຫຼົ່ານີ້ເປັນຄົນດີ ຫຼື ຄົນຊົ່ວຮ້າຍ ຫຼື ວ່າສິ່ງເຫຼົ່ານີ້ເປັນເລື່ອງທີ່ຍຸຕິທຳ ຫຼື ຊົ່ວຊ້າ. ພວກເຂົາບໍ່ຮູ້ວິທີຈຳແນກ ຫຼື ຈັດປະເພດພວກມັນ, ທັງບໍ່ຮູ້ວິທີຈັດແບ່ງພວກມັນ. ເຖິງແມ່ນວ່າຫຼັງຈາກທີ່ອ່ານພຣະທຳຂອງພຣະເຈົ້າ ແລະ ໂອ້ລົມກັບຄົນອື່ນແລ້ວ, ພວກເຂົາກໍຍັງບໍ່ສາມາດແຍກແຍະພວກມັນໄດ້. ໃນທີ່ສຸດ, ພວກເຂົາກໍໃຫ້ຄົນອື່ນຕັດສິນໃຈແທນພວກເຂົາ ໂດຍເວົ້າວ່າ: “ບໍ່ວ່າເຈົ້າຈະກຳນົດລັກສະນະຂອງພວກເຂົາວ່າແນວໃດ, ພວກເຂົາກໍເປັນແບບນັ້ນ. ຖ້າເຈົ້າກຳນົດລັກສະນະຂອງພວກເຂົາວ່າຍຸຕິທຳ, ແລ້ວພວກເຂົາກໍຍຸຕິທຳ; ຖ້າເຈົ້າກຳນົດລັກສະນະຂອງພວກເຂົາວ່າຊົ່ວຊ້າ, ແລ້ວພວກເຂົາກໍຊົ່ວຊ້າ”. ສະຫຼຸບສັ້ນໆກໍຄື ພວກເຂົາເອງບໍ່ສາມາດກຳນົດ ຫຼື ສະຫຼຸບໄດ້. ບໍ່ວ່າສະຖານະການຈະເປັນແນວໃດກໍຕາມ, ເມື່ອໃດກໍຕາມທີ່ເວົ້າເຖິງການສະຫຼຸບ, ພວກເຂົາກໍສັບສົນ ແລະ ບໍ່ມີຫຍັງຈະເວົ້າ. ນີ້ບໍ່ແມ່ນການຂາດຄວາມສາມາດໃນການແຍກແຍະສິ່ງຕ່າງໆບໍ? (ແມ່ນແລ້ວ). ເຖິງແມ່ນວ່າຈະເປັນປະກົດການພາຍນອກທີ່ງ່າຍດາຍທີ່ສຸດ, ຖ້າເຈົ້າຂໍໃຫ້ພວກເຂົາແຍກແຍະວ່າລັກສະນະຂອງມັນແມ່ນຫຍັງ ແລະ ຄຸນລັກສະນະຂອງມັນແມ່ນຫຍັງ, ພວກເຂົາກໍບໍ່ຮູ້. ເຖິງຢ່າງໃດກໍຕາມ, ພວກເຂົາມີການຄິດຄຳນວນໃນໃຈຂອງພວກເຂົາ; ພວກເຂົາຫຼີກລ່ຽງການສະຫຼຸບດ້ວຍຕົນເອງ ແຕ່ປ່ອຍໃຫ້ເຈົ້າຕັດສິນໃຈ. ພວກເຂົາສາມາດເວົ້າໄປໄດ້ເລື້ອຍໆ, ໂດຍເລົ່າຄືນສິ່ງທີ່ຄົນໆໜຶ່ງໄດ້ເວົ້າ ແລະ ເຮັດ. ແຕ່ຖ້າເຈົ້າຖາມພວກເຂົາວ່າ: “ຄົນຜູ້ນີ້ເປັນຜູ້ເຊື່ອທີ່ແທ້ຈິງແທ້ໆ ຫຼື ບໍ່? ລາວເປັນຄົນທີ່ມີຄວາມປາຖະໜາຢ່າງແຮງກ້າຕໍ່ພຣະເຈົ້າບໍ?” ພວກເຂົາກໍຕອບວ່າ: “ເອີ, ລາວເຊື່ອໃນພຣະເຈົ້າມາຫຼາຍກວ່າສິບປີແລ້ວ ແລະ ລາວໄດ້ປະຖິ້ມຄອບຄົວ ແລະ ອາຊີບຂອງລາວ. ເມື່ອລູກຂອງລາວອາຍຸສາມ ຫຼື ສີ່ປີ, ລາວໄດ້ຝາກນາງໄວ້ກັບອ້າຍເອື້ອຍນ້ອງ ແລະ ອອກຈາກບ້ານເພື່ອປະຕິບັດໜ້າທີ່ຂອງຕົນ”. ຖ້າເຈົ້າຖາມພວກເຂົາວ່າ: “ແລ້ວຄົນຜູ້ນີ້ເປັນຄົນທີ່ຍອມຮັບຄວາມຈິງບໍ?” ພວກເຂົາກໍຕອບວ່າ: “ເອີ, ນັບຕັ້ງແຕ່ລາວກາຍເປັນຜູ້ນໍາຄຣິສຕະຈັກ, ລາວກໍຕື່ນແຕ່ເຊົ້າ ແລະ ເຂົ້ານອນເດິກຫຼາຍ. ສ່ວນເລື່ອງທີ່ວ່າລາວເປັນຄົນທີ່ຍອມຮັບຄວາມຈິງ ຫຼື ບໍ່, ເມື່ອອ້າຍເອື້ອຍນ້ອງຊີ້ໃຫ້ເຫັນບັນຫາບາງຢ່າງຂອງລາວຄັ້ງໜຶ່ງ, ລາວກໍຮ້ອງໄຫ້ທັນທີ, ໂດຍເວົ້າວ່າລາວຮູ້ສຶກຜິດຕໍ່ພຣະເຈົ້າ ແລະ ເຮັດໄດ້ບໍ່ດີ”. “ແລະ ລາວໄດ້ກັບໃຈຫຼັງຈາກນັ້ນບໍ?” “ເອີ, ໃນເວລານັ້ນ, ທັດສະນະຄະຕິຂອງລາວກໍດີຫຼາຍ”. ພວກເຂົາມັກຈະຖົມຂໍ້ມູນໃສ່ເຈົ້າ, ສະແດງໃຫ້ເຈົ້າເຫັນວ່າພວກເຂົາມີຄວາມຮູ້ຄວາມສາມາດ, ວ່າພວກເຂົາຮູ້ທຸກຢ່າງ ແລະ ຮູ້ວິທີເບິ່ງຜູ້ຄົນ ແລະ ຢຸດບໍ່ໃຫ້ເຈົ້າປະເມີນພວກເຂົາຕໍ່າເກີນໄປ. ໃນຄວາມເປັນຈິງແລ້ວ, ພວກເຂົາບໍ່ສາມາດແຍກແຍະຜູ້ຄົນໄດ້, ທັງບໍ່ສາມາດສະຫຼຸບໄດ້. ພວກເຂົາພຽງແຕ່ບອກເຈົ້າກ່ຽວກັບປະກົດການ ແລະ ຂໍ້ມູນຫຼາຍຢ່າງ, ປ່ອຍໃຫ້ເຈົ້າແຍກແຍະວ່າຄົນຜູ້ນີ້ເປັນຄົນປະເພດໃດ ແລະ ສະຫຼຸບກ່ຽວກັບຄົນຜູ້ນີ້ ແລະ ກຳນົດຄຸນລັກສະນະຂອງພວກເຂົາ. ເຈົ້າເວົ້າວ່າ: “ໂດຍພື້ນຖານແລ້ວ ຄົນຜູ້ນີ້ສາມາດຖືວ່າເປັນຄົນທີ່ຍອມຮັບຄວາມຈິງ. ລາວມີຄວາມກະຕືລືລົ້ນໃນຄວາມເຊື່ອໃນພຣະເຈົ້າ ແລະ ລາວເປັນຜູ້ເຊື່ອທີ່ແທ້ຈິງ. ມັນເປັນພຽງແຕ່ວ່າ, ເພາະວ່າລາວມີຂີດຄວາມສາມາດທີ່ບໍ່ດີ ແລະ ຂາດຄວາມສາມາດໃນການຢັ່ງຮູ້, ລາວຈຶ່ງບໍ່ສາມາດຊອກຫາຫຼັກການຂອງການປະຕິບັດໄດ້ເລີຍ ແລະ ບໍ່ສາມາດປະຕິບັດຄວາມຈິງໄດ້, ເຖິງແມ່ນວ່າລາວຈະເຕັມໃຈທີ່ຈະຍອມຮັບຄວາມຈິງກໍຕາມ”. ພວກເຂົາຕອບວ່າ: “ສຳລັບຂ້ານ້ອຍແລ້ວ ລາວເບິ່ງຄືວ່າບໍ່ແມ່ນຄົນທີ່ມີຄວາມສາມາດໃນການຢັ່ງຮູ້. ເມື່ອໃດກໍຕາມທີ່ລາວເວົ້າເຖິງບາງສິ່ງທີ່ບໍ່ໜ້າພໍໃຈ, ລາວກໍຮ້ອງໄຫ້, ມັນກໍເປັນທັດສະນະຄະຕິແບບເດີມສະເໝີ”. ເຫັນບໍ? ພວກເຂົາເອງບໍ່ມີຄວາມສາມາດໃນການແຍກແຍະສິ່ງຕ່າງໆ ແຕ່ພວກເຂົາກໍເກັ່ງຫຼາຍໃນການເວົ້າເສີມຄຳເວົ້າຂອງຄົນອື່ນ. ນັ້ນບໍ່ແມ່ນເລື່ອງທີ່ໜ້າລຳຄານບໍ? ການສະແດງອອກທີ່ພົບເຫັນໄດ້ທົ່ວໄປທີ່ສຸດຂອງຄົນທີ່ຂາດຄວາມສາມາດໃນການແຍກແຍະສິ່ງຕ່າງໆກໍຄື ພວກເຂົາມັກຈະບອກເຈົ້າກ່ຽວກັບປະກົດການ, ຂໍ້ມູນ, ບັນຫາທີ່ຫຍຸ້ງຍາກ, ລຳດັບເຫດການ ຫຼື ທຸກສິ່ງທີ່ພວກເຂົາໄດ້ສັງເກດເຫັນກ່ຽວກັບສະຖານະການໃດໜຶ່ງທັງໝົດ, ຈາກນັ້ນພວກເຂົາກໍລໍຖ້າໃຫ້ເຈົ້າກຳນົດມັນ ແລະ ຫຼັງຈາກທີ່ເຈົ້າກຳນົດມັນແລ້ວ, ພວກເຂົາກໍຄິດວ່າຄຳກຳນົດຂອງເຈົ້າດີ ແລະ ສາມາດຍອມຮັບມັນໄດ້. ຫຼັງຈາກທີ່ຍອມຮັບມັນແລ້ວ, ພວກເຂົາກໍຍັງບໍ່ຮູ້ວ່າເປັນຫຍັງເຈົ້າຈຶ່ງກຳນົດມັນແບບນີ້. ພວກເຂົາບໍ່ຮູ້ພື້ນຖານ ຫຼື ຫຼັກການທີ່ຢູ່ເບື້ອງຫຼັງການສະຫຼຸບຂອງເຈົ້າ, ທັງບໍ່ຮູ້ວິທີປະຕິບັດຕໍ່ ຫຼື ຈັດການກັບຄົນປະເພດນັ້ນ. ພວກເຂົາບໍ່ຮູ້ຫຍັງກ່ຽວກັບສິ່ງເຫຼົ່ານີ້ເລີຍ. ເຖິງແມ່ນວ່າຫຼັງຈາກທີ່ໂອ້ລົມ ແລະ ສຶກສາແລ້ວ, ພວກເຂົາກໍຍັງບໍ່ເຂົ້າໃຈ. ສິ່ງນີ້ສະແດງໃຫ້ເຫັນວ່າພວກເຂົາບໍ່ມີຄວາມສາມາດໃນການແຍກແຍະສິ່ງຕ່າງໆ; ນີ້ຄືການສະແດງອອກເຖິງການບໍ່ມີຂີດຄວາມສາມາດ. ພວກເຂົາຍັງມັກຈະເຮັດຜິດພາດໃນການບິດເບືອນຂໍ້ເທັດຈິງ ແລະ ສັບສົນສິ່ງໜຶ່ງກັບອີກສິ່ງໜຶ່ງຢູ່ເລື້ອຍໆ. ບໍ່ວ່າພວກເຂົາຈະໃຫ້ຄຳເຫັນກ່ຽວກັບບັນຫາໃດກໍຕາມ, ພວກເຂົາກໍລົ້ມເຫຼວໃນການກຳແໜ້ນຮາກເຫງົ້າ ຫຼື ແກ່ນແທ້ຂອງເລື່ອງນັ້ນ ແຕ່ພັດສະຫຼຸບໂດຍອີງໃສ່ພຽງແຕ່ປະກົດການພາຍນອກ. ຕົວຢ່າງ: ພວກເຂົາພັນລະນາການກະທຳທີ່ຊົ່ວຮ້າຍຂອງຜູ້ຕໍ່ຕ້ານພຣະຄຣິສວ່າເປັນການກະທຳຜິດ, ໂດຍເຊື່ອວ່າຕາບໃດທີ່ຜູ້ຕໍ່ຕ້ານພຣະຄຣິສຮັບຮູ້ມັນ, ພວກເຂົາກໍສາມາດປ່ຽນແປງຕົນເອງໄດ້. ຖ້າພວກເຂົາເຫັນຄົນຊື່ສັດເວົ້າຕົວະ, ພວກເຂົາກໍກຳນົດລັກສະນະຂອງພວກເຂົາວ່າເປັນຄົນເລ່ລ່ຽມ. ຖ້າພວກເຂົາເຫັນຄົນໃດໜຶ່ງອວດດີ ແລະ ຖືຕົນວ່າຊອບທຳ, ພວກເຂົາກໍກຳນົດລັກສະນະຂອງພວກເຂົາວ່າເປັນຄົນຊົ່ວຮ້າຍ. ສິ່ງເຫຼົ່ານີ້ຄືຄວາມຜິດພາດປະເພດທີ່ຄົນທີ່ຂາດຄວາມສາມາດໃນການແຍກແຍະສິ່ງຕ່າງໆມັກຈະເຮັດ. ສຳລັບທຸກຄົນ, ຄວາມສາມາດໃນການແຍກແຍະສິ່ງຕ່າງໆແມ່ນຂີດຄວາມສາມາດປະເພດໜຶ່ງທີ່ພວກເຂົາຄວນມີ ເມື່ອປະເຊີນກັບຜູ້ຄົນ, ເຫດການ ແລະ ສິ່ງຕ່າງໆໃນຊີວິດ. ຄວາມສາມາດໃນການແຍກແຍະສິ່ງຕ່າງໆບໍ່ພຽງແຕ່ກ່ຽວຂ້ອງກັບການແຍກແຍະແກ່ນແທ້ຂອງຜູ້ຄົນ, ເຫດການ ແລະ ສິ່ງຕ່າງໆເທົ່ານັ້ນ ແຕ່ຍັງກ່ຽວຂ້ອງກັບການກຳນົດຄຸນລັກສະນະຂອງພວກມັນອີກດ້ວຍ. ຍິ່ງເຈົ້າສາມາດກຳນົດຄຸນລັກສະນະເຫຼົ່ານີ້ໄດ້ຢ່າງຖືກຕ້ອງຫຼາຍສໍ່າໃດ, ມັນກໍຍິ່ງພິສູດໃຫ້ເຫັນວ່າເຈົ້າມີຄວາມສາມາດໃນການແຍກແຍະສິ່ງຕ່າງໆສູງຂຶ້ນສໍ່ານັ້ນ. ຖ້າການກຳນົດຂອງເຈົ້າບໍ່ຖືກຕ້ອງຫຼາຍ ແລະ ມີຊ່ອງຫວ່າງລະຫວ່າງການກຳນົດຂອງເຈົ້າກັບແກ່ນແທ້ ແລະ ຮາກເຫງົ້າຂອງເລື່ອງນັ້ນ, ມັນກໍພິສູດໃຫ້ເຫັນວ່າຄວາມສາມາດໃນການແຍກແຍະສິ່ງຕ່າງໆຂອງເຈົ້າແມ່ນລະດັບປານກາງ. ຖ້າເຈົ້າບໍ່ສາມາດກຳນົດຄຸນລັກສະນະຂອງຜູ້ຄົນ, ເຫດການ ແລະ ສິ່ງຕ່າງໆໄດ້, ທັງບໍ່ສາມາດເບິ່ງທະລຸເຖິງຄຸນລັກສະນະເຫຼົ່ານີ້ໄດ້, ມັນກໍພິສູດໃຫ້ເຫັນວ່າເຈົ້າບໍ່ມີຄວາມສາມາດໃນການແຍກແຍະສິ່ງຕ່າງໆ. ຕົວຢ່າງ: ສົມມຸດວ່າ, ເມື່ອເວົ້າເຖິງຄົນໆໜຶ່ງ, ເຈົ້າສາມາດພັນລະນາໄດ້ພຽງແຕ່ການສະແດງອອກ ແລະ ສິ່ງທີ່ເຜີຍໃຫ້ເຫັນຫຼາຍຢ່າງຂອງພວກເຂົາ ແຕ່ບໍ່ສາມາດເບິ່ງທະລຸເຖິງແກ່ນແທ້ຂອງພວກເຂົາໄດ້. ນັ້ນກໍຄື, ເຈົ້າສາມາດເວົ້າໄດ້ພຽງແຕ່ວ່າຄົນຜູ້ນີ້ມັກຈະເປັນລົບແນວໃດ ຫຼື ພວກເຂົາມີຈຸດແຂງຫຍັງແດ່, ເຈົ້າສາມາດເວົ້າໄດ້ພຽງແຕ່ກ່ຽວກັບຫຼາຍສິ່ງທີ່ເກີດຂຶ້ນກັບຄົນຜູ້ນີ້ ແຕ່ເຈົ້າບໍ່ຮູ້ຈັກລັກສະນະ, ຂີດຄວາມສາມາດ ຫຼື ທັດສະນະຄະຕິຂອງພວກເຂົາຕໍ່ຄວາມຈິງ, ເຈົ້າບໍ່ສາມາດເບິ່ງທະລຸເຖິງບັນຫາທີ່ເປັນແກ່ນແທ້ເຫຼົ່ານີ້ໄດ້ ແລະ ເຈົ້າບໍ່ມີຄຳກຳນົດສຳລັບຜູ້ຄົນ, ເຫດການ ແລະ ສິ່ງຕ່າງໆທີ່ປາກົດຂຶ້ນ ຫຼື ເກີດຂຶ້ນອ້ອມຮອບພວກເຂົາ. ບໍ່ວ່າສິ່ງດັ່ງກ່າວຈະຖືກຕ້ອງ ຫຼື ບໍ່ຖືກຕ້ອງ, ຍຸຕິທຳ ຫຼື ຊົ່ວຊ້າ, ເປັນສິ່ງທີ່ເປັນບວກ ຫຼື ສິ່ງທີ່ເປັນລົບ, ເປັນການສະແດງອອກເຖິງຄວາມເປັນມະນຸດທີ່ດີ ຫຼື ຄວາມເປັນມະນຸດທີ່ຊົ່ວຮ້າຍ, ເຈົ້າກໍບໍ່ສາມາດເບິ່ງທະລຸເຖິງ ຫຼື ແຍກແຍະສິ່ງໃດໃນເລື່ອງເຫຼົ່ານີ້ໄດ້. ບໍ່ວ່າເຈົ້າຈະໄດ້ຍິນຄວາມຈິງຫຼາຍສໍ່າໃດ ຫຼື ໄດ້ຟັງຄຳພະຍານຈາກປະສົບການຫຼາຍສໍ່າໃດກໍຕາມ, ເຈົ້າກໍຍັງບໍ່ສາມາດແຍກແຍະ ຫຼື ຈຳແນກຜູ້ຄົນ, ເຫດການ ແລະ ສິ່ງຕ່າງໆໄດ້; ໃນໃຈຂອງເຈົ້າ, ເຈົ້າບໍ່ມີຄຳກຳນົດສຳລັບຄົນ, ເຫດການ ຫຼື ສິ່ງຕ່າງໆປະເພດໃດເລີຍ. ນີ້ຄືການຂາດຄວາມສາມາດໃນການແຍກແຍະສິ່ງຕ່າງໆ ແລະ ມັນກໍເປັນການສະແດງອອກເຖິງການບໍ່ມີຂີດຄວາມສາມາດເຊັ່ນກັນ.

ຖ້າຄົນທີ່ຂາດຄວາມສາມາດໃນການແຍກແຍະສິ່ງຕ່າງໆບໍ່ມີການຮູ້ຈັກຕົນເອງ ແລະ ຍັງອວດດີ ແລະ ຖືຕົນວ່າຊອບທຳ, ຄວາມຜິດພາດທີ່ພວກເຂົາມີແນວໂນ້ມທີ່ຈະເຮັດຫຼາຍທີ່ສຸດແມ່ນຫຍັງ? ມັນຄືການຍຶດຕິດກັບການສະແດງອອກສອງສາມຢ່າງທີ່ຄົນອື່ນສະແດງອອກ ແລ້ວກໍຕິດປ້າຍ ແລະ ກຳນົດພວກເຂົາຕາມອຳເພີໃຈ. ຕົວຢ່າງ: ພວກເຂົາເຫັນວ່າບາງຄົນເອົາແຕ່ໃຈເລັກໜ້ອຍ ແລ້ວກໍເວົ້າວ່າພວກເຂົາເປັນຄືກັບຄົນຊົ່ວຮ້າຍ, ວ່າພວກເຂົາເປັນມານຮ້າຍ, ນີ້ບໍ່ແມ່ນຄວາມຜິດພາດອັນໃຫຍ່ຫຼວງບໍ? ຄົນເຫຼົ່ານັ້ນພຽງແຕ່ເອົາແຕ່ໃຈເລັກໜ້ອຍ ແລະ ເນື່ອງຈາກສະພາບຄອບຄົວ ຫຼື ສະພາບແວດລ້ອມທີ່ພວກເຂົາເຕີບໃຫຍ່ຂຶ້ນມາ, ພວກເຂົາຈຶ່ງສ້າງນິໄສການດຳລົງຊີວິດທີ່ບໍ່ດີບາງຢ່າງ ຫຼື ພັດທະນານິໄສທີ່ບໍ່ດີ ແລະ ຂໍ້ບົກຜ່ອງບາງຢ່າງ. ໂດຍລວມແລ້ວ, ລັກສະນະຂອງຄົນເຫຼົ່ານີ້ບໍ່ໄດ້ໃຈດີ ແຕ່ກໍບໍ່ໄດ້ຊົ່ວຮ້າຍເຊັ່ນກັນ, ສະນັ້ນ ພວກເຂົາຈຶ່ງບໍ່ສາມາດຖືກເອີ້ນວ່າເປັນຄົນຊົ່ວຮ້າຍໄດ້. ແຕ່ຜູ້ທີ່ຂາດຄວາມສາມາດໃນການແຍກແຍະສິ່ງຕ່າງໆພັດຍຶດຕິດກັບສອງສາມສິ່ງທີ່ຄົນເຫຼົ່ານີ້ເວົ້າ ຫຼື ໜຶ່ງ ຫຼື ສອງສິ່ງທີ່ພວກເຂົາເຮັດ ແລ້ວກໍກຳນົດພວກເຂົາຢ່າງຫຼັບຫູຫຼັບຕາ ໂດຍເວົ້າວ່າ: “ຄົນຜູ້ນີ້ມີບຸກຄະລິກທີ່ແປກປະຫຼາດ, ບໍ່ມັກເຂົ້າສັງຄົມ ແລະ ເອົາແຕ່ໃຈ. ພວກເຂົາເປັນຄົນຊົ່ວຮ້າຍ”. ຄຳກຳນົດນີ້ຜິດ. ຄົນທີ່ຊົ່ວຮ້າຍຢ່າງແທ້ຈິງຈະເວົ້າຄຳເວົ້າທີ່ໜ້າຟັງ ແລະ ຍົວະເຍົ້າຜູ້ຄົນ; ພວກເຂົາມີກົນອຸບາຍ, ພວກເຂົາຈະປິດບັງ ແລະ ຫຼອກລວງ ແລະ ພວກເຂົາຈະປັ່ນຫົວຜູ້ຄົນ. ຄົນຊົ່ວຮ້າຍບາງຄົນເຖິງກັບສາມາດໃຫ້ທານ, ຊ່ວຍເຫຼືອຄົນອື່ນ ແລະ ສະແດງຄວາມອົດທົນໄດ້. ຜູ້ທີ່ຂາດຄວາມສາມາດໃນການແຍກແຍະສິ່ງຕ່າງໆຈະເວົ້າເຖິງຄົນແບບນີ້ວ່າ: “ຄົນຜູ້ນີ້ດີຫຼາຍ, ພວກເຂົາເປັນຜູ້ເຊື່ອທີ່ແທ້ຈິງ” ແຕ່ໃນຄວາມເປັນຈິງແລ້ວ, ຄົນຜູ້ນັ້ນເປັນພວກຟາຣີຊາຍທີ່ໜ້າຊື່ໃຈຄົດ. ຜູ້ທີ່ຂາດຄວາມສາມາດໃນການແຍກແຍະສິ່ງຕ່າງໆບໍ່ສາມາດເບິ່ງທະລຸເຖິງແກ່ນແທ້ຂອງຜູ້ຄົນໄດ້, ໃນລະຫວ່າງການເລືອກຕັ້ງ, ພວກເຂົາເຖິງກັບລົງຄະແນນສຽງໃຫ້ຄົນຊົ່ວຮ້າຍກາຍເປັນຜູ້ນໍາ. ສິ່ງນີ້ທຽບເທົ່າກັບຫຍັງ? ມັນທຽບເທົ່າກັບການຊ່ວຍເຫຼືອ ແລະ ການສະໜັບສະໜູນຄວາມຊົ່ວຮ້າຍ. ຄົນຊົ່ວຮ້າຍບາງຄົນບໍ່ໄດ້ສະແດງຄວາມຊົ່ວຮ້າຍຂອງພວກເຂົາໃນພຶດຕິກຳຂອງພວກເຂົາ ແລະ ພວກເຂົາກໍບໍ່ໄດ້ສະແດງມັນອອກມາ. ຄວາມຊົ່ວຮ້າຍຂອງພວກເຂົາຢູ່ໃນໃຈຂອງພວກເຂົາ. ສິ່ງທີ່ພວກເຂົາເຮັດລ້ວນແຕ່ມີຈຸດປະສົງ ແລະ ເຈດຕະນາຂອງພວກເຂົາລ້ວນແຕ່ມີລັກສະນະທີ່ປິດບັງ. ສິ່ງທີ່ພວກເຂົາເຮັດເຊິ່ງເຈົ້າສາມາດເຫັນໄດ້ນັ້ນ ທີ່ຈິງແລ້ວບໍ່ໄດ້ສະທ້ອນເຖິງເຈດຕະນາທີ່ແທ້ຈິງຂອງພວກເຂົາ. ເຈດຕະນາ, ຈຸດປະສົງທີ່ແທ້ຈິງຂອງພວກເຂົາ ແລະ ຄວາມຊົ່ວຊ້າຂອງພວກເຂົາລ້ວນແຕ່ຖືກເຊື່ອງຊ້ອນຢູ່ໃນໃຈຂອງພວກເຂົາ. ຖ້າຄົນໆໜຶ່ງຂາດຄວາມສາມາດໃນການແຍກແຍະສິ່ງຕ່າງໆ ແລະ ບໍ່ສາມາດແຍກແຍະຄົນແບບນັ້ນໄດ້, ພວກເຂົາກໍມີແນວໂນ້ມທີ່ຈະຖືວ່າຄົນເຫຼົ່ານັ້ນເປັນຄົນດີ, ເປັນຄົນທີ່ໄລ່ຕາມເສາະຫາຄວາມຈິງ. ບາງຄົນມີບຸກຄະລິກທີ່ກົງໄປກົງມາ ແລະ ບໍ່ໃຊ້ກົນອຸບາຍໃດໆເມື່ອພວກເຂົາຄົບຫາກັບຄົນອື່ນ. ພວກເຂົາເວົ້າໃນລັກສະນະທີ່ກົງໄປກົງມາ ແລະ ຂ້ອນຂ້າງອາລົມຮ້ອນໃນແງ່ຂອງບຸກຄະລິກ ແລະ ອາລົມ. ທີ່ຈິງແລ້ວ ຄວາມເປັນມະນຸດຂອງພວກເຂົາບໍ່ໄດ້ມີບັນຫາໃຫຍ່ຫຼວງຫຍັງ, ມັນເປັນພຽງແຕ່ວ່າບາງຄັ້ງນໍ້າສຽງໃນການເວົ້າຂອງພວກເຂົາກໍຂວານຜ່າຊາກ. ເຖິງຢ່າງໃດກໍຕາມ, ສິ່ງທີ່ພວກເຂົາສະແດງອອກມາກໍຄືສິ່ງທີ່ພວກເຂົາຄິດຢູ່ພາຍໃນຢ່າງແທ້ຈິງ, ບໍ່ວ່າພວກເຂົາຈະຄິດຫຍັງຢູ່ພາຍໃນກໍຄືສິ່ງທີ່ພວກເຂົາສະແດງອອກມາພາຍນອກ. ຄົນອື່ນມັກຈະຄິດວ່າຄົນເຫຼົ່ານີ້ບໍ່ຮູ້ວິທີປະຕິສຳພັນກັບທຸກຄົນ ຫຼື ວິທີເຂົ້າສັງຄົມ ແລະ ພວກເຂົາກໍບໍ່ຄຸ້ນເຄີຍກັບລັກສະນະການເວົ້າທີ່ຄົນເຫຼົ່ານີ້ໃຊ້. ຄົນແບບນັ້ນເວົ້າຂວານຜ່າຊາກ ແລະ ກົງໄປກົງມາເປັນພິເສດ ແລະ ພວກເຂົາມັກຈະທຳຮ້າຍຄົນອື່ນໂດຍບໍ່ຕັ້ງໃຈສະເໝີ. ເມື່ອເວລາຜ່ານໄປ, ພວກເຂົາກໍຈົບລົງດ້ວຍການທຳຮ້າຍທຸກຄົນ ແລະ ຜູ້ຄົນກໍບໍ່ມີຄວາມຮູ້ສຶກທີ່ດີຕໍ່ພວກເຂົາ. ບາງຄົນທີ່ຂາດການແຍກແຍະເວົ້າວ່າຄົນແບບນີ້ເປັນຄົນຊົ່ວຮ້າຍ ແຕ່ໃນຄວາມເປັນຈິງແລ້ວ, ພວກເຂົາບໍ່ໄດ້ຊົ່ວຮ້າຍ. ເຈົ້າເວົ້າວ່າພວກເຂົາຊົ່ວຮ້າຍ, ແລ້ວກໍຈົ່ງນຳເອົາຂໍ້ເທັດຈິງທີ່ວ່າພວກເຂົາໄດ້ທໍລະມານຄົນອື່ນແນວໃດອອກມາ: ພວກເຂົາໄດ້ທໍລະມານ ຫຼື ກົດຂີ່ໃຜແດ່? ພວກເຂົາໄດ້ທຳຮ້າຍ ຫຼື ຫຼອກລວງໃຜແດ່? ຖ້າມີຫຼັກຖານທີ່ເປັນຂໍ້ເທັດຈິງທີ່ພິສູດວ່າຄົນຜູ້ນີ້ເປັນຄົນຊົ່ວຮ້າຍຢ່າງແທ້ຈິງ, ວ່າພວກເຂົາບໍ່ພຽງແຕ່ທຳຮ້າຍຄົນອື່ນດ້ວຍຄຳເວົ້າຂອງພວກເຂົາເທົ່ານັ້ນ, ວ່າຍັງມີຄວາມຊົ່ວຮ້າຍຢູ່ໃນສ່ວນເລິກຂອງຫົວໃຈຂອງພວກເຂົາ ແລະ ວ່າພວກເຂົາເປັນອັນຕະລາຍຕໍ່ຄົນອື່ນຢ່າງແທ້ຈິງ, ແລ້ວພວກເຂົາກໍສາມາດຖືກກຳນົດລັກສະນະວ່າເປັນຄົນຊົ່ວຮ້າຍໄດ້. ຖ້າພວກເຂົາບໍ່ມີເຈດຕະນາທີ່ຈະທຳຮ້າຍຄົນອື່ນ, ແລ້ວພວກເຂົາກໍບໍ່ແມ່ນຄົນຊົ່ວຮ້າຍ. ພວກເຂົາພຽງແຕ່ມີບຸກຄະລິກທີ່ກົງໄປກົງມາ ແລະ ເວົ້າໃນລັກສະນະທີ່ຂວານຜ່າຊາກ, ນີ້ຄືສິ່ງທີ່ຕິດໂຕມາແຕ່ກຳເນີດ. ການເວົ້າຂວານຜ່າຊາກ, ຢ່າງຫຼາຍທີ່ສຸດກໍເປັນພຽງຂໍ້ບົກຜ່ອງ ແລະ ຈຸດອ່ອນໃນຄວາມເປັນມະນຸດຂອງພວກເຂົາ. ພວກເຂົາບໍ່ຮູ້ວິທີທີ່ຈະມີໄຫວພິບ ແລະ ວາງຕົວໃຫ້ເທົ່າທຽມກັບຄົນອື່ນເມື່ອພວກເຂົາເວົ້າ, ພວກເຂົາບໍ່ຮູ້ວິທີສະແດງຄວາມອົດທົນຕໍ່ຄົນອື່ນ, ວິທີປະນີປະນອມ ແລະ ອົດກັ້ນຕໍ່ຄົນອື່ນ, ວິທີໃສ່ໃຈຄວາມຮູ້ສຶກຂອງຄົນອື່ນ. ພວກເຂົາບໍ່ຮູ້ສິ່ງເຫຼົ່ານີ້ເລີຍ. ມີບາງສິ່ງທີ່ຂາດຫາຍໄປຈາກຄວາມເປັນມະນຸດຂອງພວກເຂົາ. ແຕ່ບາງຄົນທີ່ຂາດການແຍກແຍະພັດຖືວ່າບຸກຄົນດັ່ງກ່າວເປັນຄົນຊົ່ວຮ້າຍ. ໃນຄວາມເປັນຈິງແລ້ວ, ເມື່ອບຸກຄົນເຫຼົ່ານີ້ເຮັດສິ່ງຕ່າງໆ, ສ່ວນໃຫຍ່ແລ້ວພວກເຂົາກໍປົກປ້ອງຜົນປະໂຫຍດຂອງເຮືອນຂອງພຣະເຈົ້າ. ເຖິງແມ່ນວ່ານໍ້າສຽງຂອງພວກເຂົາຈະຂວານຜ່າຊາກເລັກໜ້ອຍເມື່ອພວກເຂົາເວົ້າກັບຄົນອື່ນ, ພວກເຂົາກໍບໍ່ໄດ້ທຳຮ້າຍໃຜ, ທັງບໍ່ມີເຈດຕະນາທີ່ຈະທຳຮ້າຍຜູ້ຄົນ. ມັນເປັນພຽງແຕ່ວ່າພວກເຂົາຂາດໄຫວພິບໃນການເວົ້າຂອງພວກເຂົາ ແລະ ບໍ່ພິຈາລະນາສະຖານະການເມື່ອເວົ້າ. ເນື່ອງຈາກຈຸດອ່ອນ ແລະ ຂໍ້ບົກຜ່ອງບາງຢ່າງໃນຄວາມເປັນມະນຸດຂອງບຸກຄົນດັ່ງກ່າວ, ຄົນອື່ນຫຼາຍຄົນຈຶ່ງເຂົ້າໃຈຜິດຄິດວ່າພວກເຂົາເປັນຄົນຊົ່ວຮ້າຍ ແຕ່ກໍບໍ່ສາມາດນຳເອົາຫຼັກຖານໃດໆທີ່ສະແດງວ່າພວກເຂົາເຮັດຄວາມຊົ່ວອອກມາໄດ້. ນີ້ຄືການຕັດສິນທີ່ຜິດພາດ, ເປັນການກຳນົດລັກສະນະທີ່ຜິດພາດຂອງບຸກຄົນດັ່ງກ່າວ. ເຖິງແມ່ນວ່າບຸກຄົນທີ່ຊົ່ວຮ້າຍຢ່າງແທ້ຈິງຈະບໍ່ທຳຮ້າຍຄົນອື່ນຢ່າງເປີດເຜີຍ, ພວກເຂົາໃຫ້ທານ ແລະ ຊ່ວຍເຫຼືອຄົນອື່ນ ແລະ ຄຳເວົ້າຂອງພວກເຂົາສະແດງເຖິງຄວາມເຂົ້າໃຈ, ຄວາມຫ່ວງໃຍ, ຄວາມໃສ່ໃຈ ແລະ ການປະນີປະນອມ ແລະ ບຸກຄົນເຫຼົ່ານີ້ເຖິງກັບສະແດງຄວາມອົດທົນ ແລະ ຄວາມຮັກຕໍ່ຄົນອື່ນ ເຊິ່ງຄຳເວົ້າ ແລະ ການກະທຳຂອງພວກເຂົາເບິ່ງຄືວ່າດີຫຼາຍ ແຕ່ໃນສະຖານະການພິເສດບາງຢ່າງ ຫຼື ເລື່ອງພິເສດບາງຢ່າງ ແລະ ໃນເລື່ອງທີ່ກ່ຽວຂ້ອງກັບຜົນປະໂຫຍດຂອງພວກເຂົາເອງ, ພວກເຂົາສາມາດກົດຂີ່, ທຳຮ້າຍ ແລະ ວາງແຜນຮ້າຍຕໍ່ຄົນອື່ນຢ່າງລັບໆໄດ້ ແລະ ພວກເຂົາເຖິງກັບຈະບໍ່ປົກປ້ອງຜົນປະໂຫຍດຂອງເຮືອນຂອງພຣະເຈົ້າເລີຍ. ເຖິງແມ່ນວ່າບາງສິ່ງຈະບໍ່ກ່ຽວຂ້ອງກັບຜົນປະໂຫຍດຂອງພວກເຂົາເອງ, ເຖິງແມ່ນວ່າພວກເຂົາພຽງແຕ່ຕ້ອງລົງມືເຮັດພຽງເລັກໜ້ອຍ, ພວກເຂົາກໍຍັງຈະບໍ່ປົກປ້ອງຜົນປະໂຫຍດຂອງເຮືອນຂອງພຣະເຈົ້າ. ສິ່ງທີ່ບຸກຄົນດັ່ງກ່າວໃຊ້ຊີວິດຕາມຢູ່ພາຍນອກເບິ່ງຄືວ່າດີເປັນພິເສດ ແລະ ຈາກພາຍນອກແລ້ວ, ບໍ່ສາມາດເຫັນຂໍ້ບົກຜ່ອງ ຫຼື ຈຸດອ່ອນໃດໆໃນຄວາມເປັນມະນຸດຂອງພວກເຂົາໄດ້ ແຕ່ພວກເຂົາເປັນຄົນຊົ່ວຮ້າຍຢ່າງແທ້ຈິງ. ຫຼາຍຄົນບໍ່ສາມາດແຍກແຍະບຸກຄົນດັ່ງກ່າວໄດ້ ແລະ ຖືກປິດຕາໂດຍກົນອຸບາຍຂອງພວກເຂົາ, ປັດຊະຍາການດໍາລົງຊີວິດທາງໂລກຂອງພວກເຂົາ ແລະ ແຜນການ ແລະ ກົນອຸບາຍຂອງພວກເຂົາ. ຖ້າແກ່ນແທ້ທຳມະຊາດຂອງບຸກຄົນປະເພດນີ້ ແລະ ຂໍ້ເທັດຈິງຂອງການເຮັດຄວາມຊົ່ວຂອງພວກເຂົາຖືກເປີດໂປງ, ຄົນເຫຼົ່ານີ້ບໍ່ພຽງແຕ່ບໍ່ຍອມຮັບມັນເທົ່ານັ້ນ ແຕ່ພວກເຂົາຍັງຖືວ່າບຸກຄົນນັ້ນເປັນຄົນດີ, ເປັນຄົນທີ່ເຮືອນຂອງພຣະເຈົ້າຄວນບົ່ມເພາະ ແລະ ມອບບົດບາດສຳຄັນໃຫ້. ພວກເຂົາຂາດການແຍກແຍະບຸກຄົນດັ່ງກ່າວ. ບໍ່ຕ້ອງເວົ້າເຖິງເລື່ອງທີ່ວ່າຄົນເຫຼົ່ານີ້ສາມາດປະເມີນຄົນໆໜຶ່ງຕາມພຣະທຳຂອງພຣະເຈົ້າ ຫຼື ຫຼັກການຄວາມຈິງໄດ້ ຫຼື ບໍ່ ແລະ ພຽງແຕ່ເບິ່ງທີ່ຂີດຄວາມສາມາດຂອງພວກເຂົາ, ພວກເຂົາຖືວ່າແມ່ນແຕ່ບຸກຄົນທີ່ຊົ່ວຮ້າຍຢ່າງຊັດເຈນເຫຼົ່ານີ້ເປັນຄົນດີ ແລະ ເຖິງແມ່ນວ່າຈະມີຂໍ້ເທັດຈິງກ່ຽວກັບການເຮັດຄວາມຊົ່ວຂອງບຸກຄົນເຫຼົ່ານີ້, ພວກເຂົາກໍຍັງຖືວ່າພວກເຂົາເປັນຄົນດີ, ສິ່ງນີ້ໝາຍຄວາມວ່າພວກເຂົາເປັນຄົນເບົາປັນຍາຢ່າງສິ້ນເຊີງ. ຄົນທີ່ຂາດຄວາມສາມາດໃນການແຍກແຍະສິ່ງຕ່າງໆບໍ່ພຽງແຕ່ປັນຍາອ່ອນ ແລະ ໂງ່ຈ້າເທົ່ານັ້ນ ແຕ່ຍັງເປັນຄົນເບົາປັນຍາອີກດ້ວຍ. ບຸກຄົນທີ່ຊົ່ວຮ້າຍເຫຼົ່ານີ້ໄດ້ກົດຂີ່ ແລະ ທໍລະມານຄົນອື່ນ ແລະ ໃຊ້ກົນອຸບາຍຕ່າງໆເພື່ອປັ່ນຫົວຜູ້ຄົນ ແຕ່ຄົນເຫຼົ່ານີ້ກໍບໍ່ຖືວ່າສິ່ງນີ້ເປັນຄວາມຊົ່ວຮ້າຍ ແລະ ບໍ່ສາມາດເຫັນໄດ້ວ່າມັນເປັນຄວາມຊົ່ວຮ້າຍ. ນອກຈາກນີ້, ຍັງມີການສະແດງອອກທີ່ຊັດເຈນຢ່າງໜຶ່ງຂອງຄົນຊົ່ວຮ້າຍ ນັ້ນກໍຄື ພວກເຂົາບໍ່ເຄີຍປົກປ້ອງຜົນປະໂຫຍດຂອງເຮືອນຂອງພຣະເຈົ້າເລີຍ, ແມ່ນແຕ່ຄັ້ງດຽວກໍບໍ່ເຄີຍ. ເຖິງແມ່ນວ່າພວກເຂົາພຽງແຕ່ຕ້ອງເວົ້າຄຳດຽວ ຫຼື ລົງມືເຮັດພຽງເລັກໜ້ອຍ, ພວກເຂົາກໍຍັງຈະບໍ່ປົກປ້ອງຜົນປະໂຫຍດເຫຼົ່ານັ້ນ, ຍິ່ງບໍ່ຕ້ອງເວົ້າເຖິງເມື່ອເວົ້າເຖິງເລື່ອງທີ່ກ່ຽວຂ້ອງກັບຄວາມປອດໄພສ່ວນຕົວຂອງພວກເຂົາ ຫຼື ສະຖານະ ແລະ ຊື່ສຽງຂອງພວກເຂົາ, ໃນກໍລະນີດັ່ງກ່າວ ພວກເຂົາກໍຍິ່ງຈະບໍ່ປົກປ້ອງຜົນປະໂຫຍດຂອງເຮືອນຂອງພຣະເຈົ້າ. ບາງຄົນບໍ່ສາມາດເບິ່ງທະລຸເຖິງບຸກຄົນທີ່ຊົ່ວຮ້າຍຢ່າງຊັດເຈນເຫຼົ່ານີ້ໄດ້. ບອກເຮົາເບິ່ງ, ຄົນແບບນັ້ນມີຂີດຄວາມສາມາດບໍ? ຄົນຊົ່ວຮ້າຍມີແກ່ນແທ້ທີ່ຊົ່ວຮ້າຍ; ພວກເຂົາຈະກົດຂີ່ທຸກຄົນ. ບໍ່ວ່າຈະເປັນໃຜກໍຕາມ, ຕາບໃດທີ່ຄົນໆໜຶ່ງສົ່ງຜົນກະທົບຕໍ່ສະຖານະ ຫຼື ຜົນປະໂຫຍດຂອງພວກເຂົາ, ແລ້ວຄົນຜູ້ນັ້ນກໍຈະກາຍເປັນເປົ້າໝາຍໃນການກົດຂີ່ຂອງພວກເຂົາ. ຜູ້ທີ່ຂາດການແຍກແຍະບໍ່ສາມາດເບິ່ງທະລຸເຖິງເລື່ອງເຫຼົ່ານີ້ໄດ້. ຄົນທີ່ຂາດການແຍກແຍະບໍ່ແມ່ນຄົນເບົາປັນຍາບໍ? (ແມ່ນແລ້ວ). ພວກເຂົາບໍ່ຮູ້ແມ່ນແຕ່ວ່າຄົນຊົ່ວຮ້າຍຈະກົດຂີ່ພວກເຂົາ ຫຼື ບໍ່, ບອກເຮົາເບິ່ງ, ຄົນແບບນັ້ນເປັນຄົນເບົາປັນຍາໃນລະດັບໃດ? ພວກເຂົາບໍ່ແມ່ນຄົນເບົາປັນຍາຢ່າງສິ້ນເຊີງບໍ? (ແມ່ນແລ້ວ). ຫຼັງຈາກທີ່ບຸກຄົນທີ່ຊົ່ວຮ້າຍບາງຄົນຖືກປົດອອກ, ບາງຄົນທີ່ບໍ່ມີຄວາມສາມາດໃນການແຍກແຍະສິ່ງຕ່າງໆເລີຍເຖິງກັບກ້າວອອກມາເພື່ອເວົ້າແທນພວກເຂົາ, ເພື່ອປົກປ້ອງພວກເຂົາ ແລະ ຮ້ອງໂວຍວາຍກ່ຽວກັບຄວາມບໍ່ຍຸຕິທຳທີ່ພວກເຂົາໄດ້ຮັບ, ພຽງແຕ່ຍ້ອນວ່າບຸກຄົນທີ່ຊົ່ວຮ້າຍເຫຼົ່ານັ້ນເຊື່ອໃນພຣະເຈົ້າມາຫຼາຍປີ, ມີພອນສະຫວັນບາງຢ່າງ, ມີວາທະສິນ, ມີກົນອຸບາຍ ແລະ ປະຖິ້ມສິ່ງຕ່າງໆ, ສະລະຕົນເອງ ແລະ ອົດທົນຕໍ່ຄວາມຍາກລຳບາກຢູ່ພາຍນອກ. ຄົນເຫຼົ່ານີ້ບໍ່ໄດ້ເວົ້າເຖິງວ່າບຸກຄົນທີ່ຊົ່ວຮ້າຍເຫຼົ່ານີ້ໄດ້ເຮັດຄວາມຊົ່ວຮ້າຍຫຼາຍສໍ່າໃດ. ແຕ່ພວກເຂົາພັດເວົ້າວ່າ: “ພວກເຂົາເຊື່ອໃນພຣະເຈົ້າມາຫຼາຍປີ, ຕິດຕາມພຣະເຈົ້າດ້ວຍຄວາມອຸທິດຕົນຢ່າງແນ່ວແນ່ ແລະ ອົດທົນຕໍ່ຄວາມຍາກລຳບາກຫຼາຍຢ່າງ. ພວກເຂົາເຖິງກັບຖືກຈັບກຸມໂດຍພະຍານາກໃຫຍ່ສີແດງ ແລະ ອົດທົນຕໍ່ການທໍລະມານ ແລະ ຮັບໂທດໃນຄຸກ ແລະ ພວກເຂົາຍັງໄດ້ຊ່ວຍເຫຼືອອ້າຍ ຫຼື ເອື້ອຍຄົນນັ້ນຄົນນີ້ອີກດ້ວຍ”. ພວກເຂົາເບິ່ງພຽງແຕ່ສິ່ງເຫຼົ່ານີ້ ແລະ ບໍ່ສົນໃຈການກະທຳທີ່ຊົ່ວຮ້າຍຂອງບຸກຄົນເຫຼົ່ານັ້ນ, ໂດຍບໍ່ກ່າວເຖິງວ່າພວກເຂົາໄດ້ເຮັດຄວາມຊົ່ວຮ້າຍຫຼາຍສໍ່າໃດ. ພວກເຂົາບໍ່ແມ່ນຄົນເບົາປັນຍາຫຼາຍບໍ? (ແມ່ນແລ້ວ). ຜູ້ທີ່ເປັນຄົນເບົາປັນຍາຢ່າງສິ້ນເຊີງນັ້ນເກີນກວ່າຈະຊ່ວຍໃຫ້ລອດພົ້ນໄດ້, ພວກເຂົາບໍ່ສາມາດປິ່ນປົວໄດ້. ຄົນທີ່ບໍ່ມີຄວາມສາມາດໃນການແຍກແຍະສິ່ງຕ່າງໆແມ່ນຄົນທີ່ບໍ່ມີຂີດຄວາມສາມາດ, ພວກເຂົາບໍ່ມີຄວາມສາມາດໃດໆເລີຍ. ຄົນແບບນັ້ນບໍ່ຮູ້ ແລະ ບໍ່ສາມາດແຍກແຍະໄດ້ວ່າບາງສິ່ງຖືກຕ້ອງ ຫຼື ບໍ່ຖືກຕ້ອງ ຫຼື ວ່າຄົນໆໜຶ່ງເປັນບຸກຄົນທີ່ເປັນບວກ ຫຼື ບຸກຄົນທີ່ເປັນລົບ. ພວກເຂົາບໍ່ສາມາດເຫັນແກ່ນແທ້ ແລະ ທຳມະຊາດຂອງຄົນໆໜຶ່ງໄດ້ຢ່າງຊັດເຈນ ຫຼື ສະຫຼຸບຄຸນລັກສະນະຂອງຄົນຜູ້ນັ້ນ ຜ່ານພຶດຕິກຳ, ການສະແດງອອກ, ການເປີດເຜີຍຄວາມເສື່ອມຊາມ ແລະ ຂໍ້ເທັດຈິງຫຼາຍຢ່າງກ່ຽວກັບການເຮັດຄວາມຊົ່ວຂອງພວກເຂົາ. ຕາບໃດທີ່ຄົນຜູ້ນັ້ນຍັງຢູ່ໃນຄຣິສຕະຈັກ, ຄົນເຫຼົ່ານີ້ກໍຈະປະຕິບັດຕໍ່ພວກເຂົາໃນຖານະອ້າຍ ຫຼື ເອື້ອຍ ແລະ ປະຕິບັດຕໍ່ພວກເຂົາດ້ວຍຄວາມຮັກຈາກໃຈ. ພວກເຂົາບໍ່ມີການແຍກແຍະໃຜເລີຍ ແລະ ພວກເຂົາບໍ່ສາມາດປະຕິບັດຕໍ່ໃຜຕາມຫຼັກການໄດ້. ຄົນແບບນັ້ນບໍ່ມີຄວາມສາມາດໃນການແຍກແຍະສິ່ງຕ່າງໆ. ພວກເຂົາບໍ່ຮູ້ ແລະ ບໍ່ສາມາດແຍກແຍະໄດ້ວ່າເລື່ອງຕ່າງໆນັ້ນຍຸຕິທຳ ຫຼື ຊົ່ວຊ້າ, ພວກມັນມີຜົນກະທົບທາງບວກ ຫຼື ທາງລົບຕໍ່ຜູ້ຄົນ ແລະ ພວກມັນຄວນຖືກຖືວ່າຖືກຕ້ອງ ແລະ ຍອມຮັບ ຫຼື ຖືກຖືວ່າບໍ່ຖືກຕ້ອງ ແລະ ຖືກແຍກແຍະ, ປະຕິເສດ ແລະ ຕໍ່ຕ້ານ. ເມື່ອເຈົ້າຍົກຕົວຢ່າງໃຫ້ພວກເຂົາເພື່ອອະທິບາຍເລື່ອງບາງຢ່າງ, ພວກເຂົາກໍຮູ້ວ່າເລື່ອງດັ່ງກ່າວບໍ່ດີ, ພວກມັນບໍ່ສອດຄ່ອງກັບຫຼັກການຄວາມຈິງ ແລະ ພວກມັນບໍ່ສາມາດນຳໃຊ້ໄດ້ໃນເຮືອນຂອງພຣະເຈົ້າ. ແຕ່ໃນຄັ້ງຕໍ່ໄປທີ່ເລື່ອງທີ່ຄ້າຍຄືກັນເກີດຂຶ້ນ, ພວກເຂົາກໍຍັງບໍ່ຮູ້ວິທີເຂົ້າຫາມັນ ແລະ ບໍ່ສາມາດນຳໃຊ້ຫຼັກການໄດ້, ພວກເຂົາເຂົ້າໃຈພຽງແຕ່ຖ້າເຈົ້າຍົກຕົວຢ່າງອື່ນໃຫ້ພວກເຂົາ. ເຈົ້າຕ້ອງອະທິບາຍເລື່ອງຕ່າງໆໃຫ້ພວກເຂົາຟັງເທື່ອລະຢ່າງ, ໂດຍໃຊ້ວິທີການສອນເດັກນ້ອຍໃຫ້ຮຽນຮູ້, ເພື່ອໃຫ້ພວກເຂົາເຂົ້າໃຈ. ນີ້ຄືການຂາດຄວາມສາມາດໃນການແຍກແຍະສິ່ງຕ່າງໆ. ບໍ່ວ່າຈະເປັນຄົນ ຫຼື ສິ່ງຂອງ, ພວກເຂົາກໍບໍ່ຮູ້ວ່າມັນຍຸຕິທຳ ຫຼື ຊົ່ວຊ້າ, ຖືກຕ້ອງ ຫຼື ບໍ່ຖືກຕ້ອງ, ເປັນສິ່ງທີ່ເປັນບວກ ຫຼື ສິ່ງທີ່ເປັນລົບ, ມັນສອດຄ່ອງກັບຄວາມຈິງ ແລະ ກັບຄວາມຕ້ອງການຂອງຄວາມເປັນມະນຸດ ຫຼື ບໍ່, ທັງບໍ່ຮູ້ວ່າຜູ້ເຊື່ອໃນພຣະເຈົ້າຄວນເບິ່ງມັນແນວໃດ, ພວກເຂົາບໍ່ຮູ້ສິ່ງເຫຼົ່ານີ້ເລີຍ. ນີ້ຄືການຂາດຄວາມສາມາດໃນການແຍກແຍະສິ່ງຕ່າງໆ. ແລ້ວພື້ນຖານສຳລັບການປະເມີນລະດັບຄວາມສາມາດໃນການແຍກແຍະສິ່ງຕ່າງໆຂອງຄົນໆໜຶ່ງແມ່ນຫຍັງ? ມັນອີງໃສ່ວ່າການກຳນົດຄຸນລັກສະນະຂອງສິ່ງຕ່າງໆຂອງເຈົ້າຖືກຕ້ອງ ຫຼື ບໍ່. ຖ້າການກຳນົດຂອງເຈົ້າຖືກຕ້ອງ, ແລ້ວເຈົ້າກໍມີຄວາມສາມາດໃນການແຍກແຍະສິ່ງຕ່າງໆ. ຖ້າຄວາມຖືກຕ້ອງຂອງການກຳນົດຄຸນລັກສະນະຂອງສິ່ງຕ່າງໆຂອງເຈົ້າສູງກວ່າຫ້າສິບເປີເຊັນ, ແລ້ວຄວາມສາມາດໃນການແຍກແຍະສິ່ງຕ່າງໆຂອງເຈົ້າກໍຢູ່ໃນລະດັບປານກາງ ຫຼື ສູງກວ່າປານກາງ. ຖ້າມັນບໍ່ຮອດຫ້າສິບເປີເຊັນ, ແລ້ວຄວາມສາມາດໃນການແຍກແຍະສິ່ງຕ່າງໆຂອງເຈົ້າກໍບໍ່ດີ. ຖ້າຄວາມຖືກຕ້ອງບໍ່ຮອດແມ່ນແຕ່ໜຶ່ງເປີເຊັນ, ແລ້ວເຈົ້າກໍບໍ່ມີຄວາມສາມາດໃນການແຍກແຍະສິ່ງຕ່າງໆ ແລະ ເປັນຄົນທີ່ບໍ່ມີຂີດຄວາມສາມາດ. ການທີ່ຄົນໆໜຶ່ງມີຄວາມສາມາດໃນການແຍກແຍະສິ່ງຕ່າງໆ ຫຼື ບໍ່ນັ້ນກໍຖືກແຍກແຍະດ້ວຍວິທີນີ້. ເຮົາຈະບໍ່ຍົກຕົວຢ່າງກ່ຽວກັບຄວາມສາມາດນີ້ອີກ. ພວກເຈົ້າສາມາດໂອ້ລົມກ່ຽວກັບມັນດ້ວຍຕົນເອງໄດ້, ເຮົາຈະປ່ອຍຫົວຂໍ້ນີ້ໃຫ້ພວກເຈົ້າ.

ຂໍ້ທີ 8: ຄວາມສາມາດໃນການຕອບສະໜອງຕໍ່ສິ່ງຕ່າງໆ

ຕໍ່ໄປ, ພວກເຮົາຈະໂອ້ລົມກ່ຽວກັບຄວາມສາມາດທີແປດ, ຄວາມສາມາດໃນການຕອບສະໜອງຕໍ່ສິ່ງຕ່າງໆ. ຄວາມສາມາດໃນການຕອບສະໜອງຕໍ່ສິ່ງຕ່າງໆແມ່ນວິທີທີ່ຄົນໆໜຶ່ງຮັບມືກັບເລື່ອງໃດໜຶ່ງ, ບໍ່ວ່າເລື່ອງນີ້ຈະເກີດຂຶ້ນແລ້ວ ຫຼື ເລື່ອງນີ້ເກີດຂຶ້ນຢ່າງກະທັນຫັນ ຫຼື ປັດໄຈຕ່າງໆຂອງເລື່ອງນີ້ມີການປ່ຽນແປງກໍຕາມ, ວິທີທີ່ຄົນໆໜຶ່ງຮັບມືກັບເລື່ອງນີ້ກໍຄືຄວາມສາມາດໃນການຕອບສະໜອງຕໍ່ສິ່ງຕ່າງໆຂອງພວກເຂົາ. ແລ້ວຄວາມສາມາດໃນການຕອບສະໜອງຕໍ່ສິ່ງຕ່າງໆໂດຍຫຼັກໆແລ້ວໝາຍເຖິງຫຍັງ? ມັນໝາຍເຖິງຄວາມສາມາດໃນການແຍກແຍະ, ການຕັດສິນ, ການປະຕິບັດຕໍ່ ແລະ ການຈັດການກັບເລື່ອງໃດໜຶ່ງຂອງເຈົ້າ. ເມື່ອເຈົ້າພົບພໍ້ກັບບຸກຄົນ, ເຫດການ ແລະ ສິ່ງຂອງ, ລັກສະນະຂອງມັນແມ່ນຫຍັງ? ມັນເປັນສິ່ງທີ່ເປັນບວກ ຫຼື ສິ່ງທີ່ເປັນລົບ? ຄວນປະເຊີນໜ້າ ແລະ ຈັດການກັບສິ່ງປະເພດນີ້ແນວໃດ? ເມື່ອມັນເກີດຂຶ້ນຢ່າງກະທັນຫັນ, ຄວນຮຽນຮູ້ບົດຮຽນຫຍັງແດ່? ເຈດຕະນາດີຂອງພຣະເຈົ້າແມ່ນຫຍັງ? ຖ້າສິ່ງປະເພດນີ້ສາມາດສ້າງຄວາມເສຍຫາຍຕໍ່ວຽກງານຂອງຄຣິສຕະຈັກ, ແລ້ວຄວນຈັດການກັບມັນແນວໃດໃນວິທີທີ່ສອດຄ່ອງກັບຫຼັກການ ແລະ ແກ້ໄຂຜົນສະທ້ອນຂອງຄວາມເສຍຫາຍທີ່ເກີດຂຶ້ນ, ເຮັດໃຫ້ມັນບໍ່ນຳເອົາອັນຕະລາຍມາສູ່ວຽກງານຂອງຄຣິສຕະຈັກອີກຕໍ່ໄປ, ພ້ອມທັງຢຸດຢັ້ງຜົນກະທົບທາງລົບບໍ່ໃຫ້ພັດທະນາຕໍ່ໄປ? ຖ້າເມື່ອປະເຊີນກັບບຸກຄົນ, ເຫດການ ແລະ ສິ່ງຂອງ, ເຈົ້າສາມາດຕັດສິນແກ່ນແທ້ ແລະ ສາເຫດຕົ້ນຕໍຂອງເລື່ອງດັ່ງກ່າວ ພ້ອມທັງຫຼັກການ ແລະ ແຜນການສຳລັບການຈັດການກັບພວກມັນໄດ້ຢ່າງຖືກຕ້ອງ ໂດຍອີງໃສ່ຫຼັກການແຫ່ງການແຍກແຍະທີ່ເຈົ້າໄດ້ກຳແໜ້ນ ແລະ ຫຼັກການຄວາມຈິງທີ່ເຈົ້າຮູ້, ແລ້ວເຈົ້າກໍເປັນຄົນທີ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆ, ເຊິ່ງຍັງໝາຍຄວາມວ່າເຈົ້າເປັນຄົນທີ່ມີຂີດຄວາມສາມາດທີ່ດີ. ຕົວຢ່າງ: ເມື່ອມີເລື່ອງໃດໜຶ່ງເກີດຂຶ້ນຕໍ່ໜ້າເຈົ້າຢ່າງກະທັນຫັນ, ເຈົ້າຄວນປະເຊີນໜ້າກັບມັນແນວໃດ? ກ່ອນອື່ນໝົດ, ເຈົ້າຄວນເບິ່ງໃຫ້ຊັດເຈນວ່າມັນອາດຈະພັດທະນາໄປໃນທິດທາງໃດ, ມັນຈະນຳເອົາຜົນສະທ້ອນຫຍັງມາໃຫ້ຖ້າມັນຍັງສືບຕໍ່ພັດທະນາ, ສາເຫດຕົ້ນຕໍຂອງການເກີດຂຶ້ນຂອງມັນຢູ່ໃສ, ແກ່ນແທ້ຂອງມັນແມ່ນຫຍັງ, ເຈົ້າຕ້ອງສາມາດແຍກແຍະ ແລະ ເບິ່ງເຫັນສິ່ງທັງໝົດນີ້ໄດ້ຢ່າງຊັດເຈນ. ກຳນົດລັກສະນະຂອງເລື່ອງນັ້ນຜ່ານການແຍກແຍະ ແລະ ຈາກນັ້ນກໍຊອກຫາແຜນການສຳລັບການຈັດການກັບມັນໃນທັນທີ. ຄວນຈັດການກັບເລື່ອງນັ້ນແນວໃດ, ໃຜເປັນຫົວໂຈກ, ໃຜເປັນຜູ້ຕິດຕາມ, ໃຜເປັນພາກສ່ວນທີ່ຮັບຜິດຊອບຫຼັກ, ໃຜຄວນແບກຮັບຄວາມຮັບຜິດຊອບຫຼັກ, ວິທີຈັດການກັບພາກສ່ວນທີ່ຮັບຜິດຊອບ, ເຈົ້າຕ້ອງພິຈາລະນາໃຫ້ເຂົ້າໃຈບັນຫາທັງໝົດເຫຼົ່ານີ້. ນອກຈາກນີ້, ເມື່ອຈັດການກັບບັນຫາ, ເຈົ້າຕ້ອງຫຼຸດຜ່ອນຄວາມເສຍຫາຍໃຫ້ໜ້ອຍທີ່ສຸດ ແລະ ຍັງຕ້ອງຈັດແຈງ ແລະ ປັບປ່ຽນບຸກຄະລາກອນໃໝ່. ມີພຽງແຕ່ວິທີນີ້ເທົ່ານັ້ນທີ່ຂໍ້ຜິດພາດຈະສາມາດຖືກດັດແກ້ໄດ້ໂດຍທັນທີ, ບັນຫາຖືກແກ້ໄຂຢ່າງຄົບຖ້ວນ ແລະ ສະຖານະການຖືກກອບກູ້, ເຮັດໃຫ້ສິ່ງຕ່າງໆສາມາດພັດທະນາໄປໃນທິດທາງທີ່ຖືກຕ້ອງ ແລະ ເປັນປະໂຫຍດ. ສະຫຼຸບແລ້ວ, ຖ້າເຈົ້າສາມາດພິຈາລະນາປັດໄຈຕ່າງໆທັງໝົດທີ່ກ່ຽວຂ້ອງກັບເລື່ອງນີ້ ແລະ ຈາກນັ້ນກໍມີວິທີການປະຕິບັດຕໍ່ທີ່ຖືກຕ້ອງ, ດ້ວຍຫຼັກການທີ່ຖືກຕ້ອງ ແລະ ແມ່ນຍຳສຳລັບການຈັດການກັບມັນ, ສິ່ງນີ້ເອີ້ນວ່າການມີຄວາມສາມາດໃນການຕອບສະໜອງຕໍ່ສິ່ງຕ່າງໆ ແລະ ນັ້ນໝາຍຄວາມວ່າເຈົ້າເປັນຄົນທີ່ມີຂີດຄວາມສາມາດທີ່ດີ. ແນ່ນອນວ່າ, ວິທີການສຳລັບການປະຕິບັດຕໍ່ເລື່ອງນີ້ ແລະ ຫຼັກການສຳລັບການຈັດການກັບມັນອາດຈະເປັນຂໍ້ສະຫຼຸບ ແລະ ການວາງລັກສະນະທີ່ເຈົ້າໄດ້ຮັບຜ່ານການຕິດຕໍ່ ແລະ ການໂອ້ລົມກັບຄົນທີ່ຮູ້ກ່ຽວກັບສະຖານະການ ຫຼື ຜ່ານການຮ່ວມມື ແລະ ການໂອ້ລົມກັບທຸກຄົນ. ຖ້າເຈົ້າສາມາດກຳນົດລັກສະນະ, ຫາຂໍ້ສະຫຼຸບ, ກຳນົດວິທີແກ້ໄຂ ແລະ ຈັດການກັບບັນຫາຢ່າງເໝາະສົມໃນທີ່ສຸດ ໂດຍການກວດສອບຂະບວນການຂອງສະຖານະການຕົວຈິງ ແລະ ຈາກນັ້ນກໍຂໍຄຳແນະນຳຈາກອ້າຍເອື້ອຍນ້ອງທີ່ເຂົ້າໃຈເລື່ອງປະເພດນີ້, ໂດຍເຮັດສຳເລັດການປັບປ່ຽນບຸກຄະລາກອນ, ຊົດເຊີຍຄວາມເສຍຫາຍທີ່ເກີດຈາກເລື່ອງນີ້ ແລະ ຈາກນັ້ນກໍປັບປ່ຽນວຽກງານຂອງຄຣິສຕະຈັກເພື່ອບໍ່ໃຫ້ມັນພັດທະນາໄປໃນທິດທາງທີ່ເປັນອັນຕະລາຍອີກຕໍ່ໄປ, ແລ້ວສິ່ງນີ້ກໍເອີ້ນວ່າການມີຄວາມສາມາດໃນການຕອບສະໜອງຕໍ່ສິ່ງຕ່າງໆ. ຖ້າເຈົ້າສາມາດຈັດການກັບເລື່ອງຕ່າງໆໄດ້ໃນລະດັບນີ້, ກໍຖືວ່າເຈົ້າມີຂີດຄວາມສາມາດທີ່ດີ. ແນ່ນອນວ່າ, ການມີຂີດຄວາມສາມາດທີ່ດີບໍ່ໄດ້ໝາຍຄວາມວ່າ ເມື່ອຄົນໆໜຶ່ງພົບພໍ້ກັບເລື່ອງໃດໜຶ່ງ ພວກເຂົາຈະສາມາດເບິ່ງທະລຸມັນໄດ້ໃນທັນທີ, ຕັດສິນໃຈໄດ້ຢ່າງວ່ອງໄວ ແລະ ຈັດການກັບມັນໃນລັກສະນະທີ່ຮອບດ້ານ ແລະ ເໝາະສົມ, ສິ່ງນີ້ບໍ່ຈຳເປັນຕ້ອງເປັນແບບນັ້ນສະເໝີໄປ. ຄົນເຮົາຈັດການກັບບັນຫາຕ້ອງມີຂະບວນການ; ພວກເຂົາຈຳເປັນຕ້ອງເຂົ້າໃຈດ້ານຕ່າງໆຂອງເລື່ອງນັ້ນ ເພື່ອໃຫ້ພວກເຂົາເບິ່ງທະລຸເຖິງແກ່ນແທ້ຂອງສິ່ງຕ່າງໆ. ຜູ້ຄົນມີເລືອດເນື້ອ, ພວກເຂົາເຮັດສິ່ງຕ່າງໆພາຍໃນຂອບເຂດຂອງຄວາມເປັນມະນຸດ ແລະ ມັນຈຳເປັນຕ້ອງມີຂະບວນການ. ສິ່ງນີ້ບໍ່ຄືກັບການເຮັດວຽກຂອງພຣະວິນຍານຂອງພຣະເຈົ້າ, ພຣະວິນຍານຂອງພຣະເຈົ້າກວດສອບທົ່ວທັງແຜ່ນດິນໂລກຢ່າງຄອບຄຸມທຸກສິ່ງ; ພຣະເຈົ້າສາມາດເບິ່ງເຫັນແກ່ນແທ້ ແລະ ສາເຫດຕົ້ນຕໍຂອງທຸກສິ່ງ ແລະ ທຸກບັນຫາໄດ້ສະເໝີ. ເມື່ອຜູ້ຄົນບໍ່ສາມາດເບິ່ງທະລຸເຖິງສິ່ງທີ່ເຊື່ອງຊ້ອນຢູ່ເບື້ອງຫຼັງເລື່ອງຕ່າງໆ, ພວກເຂົາກໍຈະຖືກຫຼອກລວງ ແລະ ຖືກປິດບັງໄດ້ງ່າຍ. ເປັນເພາະເຫດຜົນນີ້ຢ່າງແນ່ນອນ, ຜູ້ຄົນຈຶ່ງຈຳເປັນຕ້ອງກວດສອບສະພາບທີ່ແທ້ຈິງຂອງເລື່ອງຕ່າງໆທີ່ຢູ່ເບື້ອງຫຼັງຢ່າງເລິກເຊິ່ງ. ຫຼັງຈາກທີ່ເຂົ້າໃຈສະຖານະການຕົວຈິງທີ່ເຊື່ອງຊ້ອນຢູ່ເບື້ອງຫຼັງເລື່ອງໃດໜຶ່ງແລ້ວ, ຖ້າເຈົ້າສາມາດຈັດການກັບບັນຫາ, ແກ້ໄຂການບ່ຽງເບນ, ປັບປ່ຽນຜູ້ທີ່ຮັບຜິດຊອບໂດຍກົງ ແລະ ບຸກຄະລາກອນທີ່ເຮັດວຽກຢ່າງເໝາະສົມ ແລະ ຮັບປະກັນການດຳເນີນງານທີ່ເປັນປົກກະຕິຂອງວຽກງານໄດ້ໂດຍທັນທີ, ແລ້ວສິ່ງນີ້ກໍພິສູດວ່າເຈົ້າມີຄວາມສາມາດໃນການຕອບສະໜອງຕໍ່ສິ່ງຕ່າງໆ. ໂດຍສະເພາະເມື່ອພົບພໍ້ກັບເຫດການທີ່ເກີດຂຶ້ນຢ່າງກະທັນຫັນ, ຖ້າເຈົ້າສາມາດຈັດການກັບຜູ້ຄົນ, ເຫດການ ແລະ ສິ່ງຕ່າງໆຕາມຫຼັກການ, ສິ່ງນີ້ກໍພິສູດວ່າເຈົ້າເປັນຄົນທີ່ມີຂີດຄວາມສາມາດທີ່ດີ. ຄົນທີ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆໃນລະດັບປານກາງ, ເມື່ອພວກເຂົາພົບພໍ້ກັບສະຖານະການປົກກະຕິ ແລະ ທົ່ວໄປ, ພວກເຂົາສາມາດເຮັດບາງສິ່ງຕາມຂັ້ນຕອນ ແລະ ຕາມກິດຈະວັດໄດ້, ແຕ່ຜົນທີ່ພວກເຂົາໄດ້ຮັບນັ້ນແມ່ນປານກາງ, ພວກເຂົາບໍ່ບັນລຸຄວາມກ້າວໜ້າ ຫຼື ມີຄວາມຄືບໜ້າທີ່ສຳຄັນໃດໆ. ທັນທີທີ່ພວກເຂົາພົບພໍ້ກັບສະຖານະການພິເສດ ຫຼື ເຫດການທີ່ເກີດຂຶ້ນຢ່າງກະທັນຫັນ, ພວກເຂົາກໍສັບສົນ ແລະ ບໍ່ສາມາດຈັດການກັບພວກມັນໄດ້. ຕົວຢ່າງ: ເມື່ອບາງຄົນເທດສະໜາຂ່າວປະເສີດ, ພວກເຂົາສາມາດຮັບເອົາຜູ້ຄົນໄດ້ສອງສາມຄົນໃນແຕ່ລະເດືອນພາຍໃຕ້ສະຖານະການປົກກະຕິ. ສິ່ງນີ້ສະທ້ອນໃຫ້ເຫັນເຖິງຂີດຄວາມສາມາດລະດັບປານກາງ ແລະ ຜົນຂອງການເທດສະໜາຂ່າວປະເສີດຂອງພວກເຂົາກໍປານກາງເຊັ່ນກັນ, ບໍ່ໄດ້ດີເປັນພິເສດ. ຖ້າມີເຫດການທີ່ພວກຕໍ່ຕ້ານພຣະຄຣິສເຮັດໃຫ້ຜູ້ຄົນຫຼົງຜິດເກີດຂຶ້ນໃນຄຣິສຕະຈັກຢ່າງກະທັນຫັນ, ຜູ້ເຮັດວຽກຂ່າວປະເສີດເຫຼົ່ານີ້ກໍຈະສັບສົນ ແລະ ບໍ່ຮູ້ວ່າຈະເຮັດແນວໃດ. ວຽກງານຂ່າວປະເສີດຢຸດສະງັກ ແລະ ພວກເຂົາບໍ່ຮູ້ວ່າພວກເຂົາຄວນສືບຕໍ່ເທດສະໜາ ຫຼື ລໍຖ້າການຈັດແຈງວຽກງານ. ພວກເຂົາບໍ່ຮູ້ວິທີສະແຫວງຫາຫຼັກການຂອງວຽກງານການເທດສະໜາຂ່າວປະເສີດ. ໃນການຈັດແຈງວຽກງານຂອງເຮືອນຂອງພຣະເຈົ້າ, ມັກຈະມີການກ່າວສະເໝີວ່າ: “ວຽກງານຂ່າວປະເສີດຕ້ອງບໍ່ຢຸດສະງັກໃນເວລາໃດກໍຕາມ ຫຼື ພາຍໃຕ້ສະຖານະການໃດກໍຕາມ”. ແຕ່ພຽງແຕ່ຍ້ອນພົບພໍ້ກັບເຫດການທີ່ພວກຕໍ່ຕ້ານພຣະຄຣິສເຮັດໃຫ້ຜູ້ຄົນຫຼົງຜິດ, ພວກເຂົາກໍຢຸດວຽກງານຂ່າວປະເສີດ. ພວກເຂົາກຳລັງປະຕິບັດໜ້າທີ່ຂອງຕົນດ້ວຍຄວາມຈົງຮັກພັກດີບໍ? ພວກເຂົາເຮັດບໍ່ໄດ້ເຖິງຂັ້ນນັ້ນ. ພວກເຂົາກຳລັງອ່ອນນ້ອມຕໍ່ການຈັດວາງ ແລະ ການຈັດແຈງຂອງພຣະເຈົ້າບໍ? ພວກເຂົາກໍເຮັດບໍ່ໄດ້ເຖິງຂັ້ນນັ້ນເຊັ່ນກັນ. ເມື່ອພວກເຂົາພົບພໍ້ກັບພວກຕໍ່ຕ້ານພຣະຄຣິສ ຫຼື ຜູ້ນໍາປອມທີ່ກະທຳຜິດຢ່າງບໍ່ຢ້ານກົວ ແລະ ກໍ່ໃຫ້ເກີດການຂັດຂວາງ ແລະ ການລົບກວນ, ພວກເຂົາກໍສັບສົນ. ພວກເຂົາບໍ່ຮູ້ຈັກຖາມຜູ້ທີ່ເຂົ້າໃຈຄວາມຈິງວ່າພວກເຂົາຄວນຈັດການກັບເລື່ອງທີ່ພວກເຂົາພົບພໍ້ນີ້ແນວໃດ ແລະ ຍິ່ງໄປກວ່ານັ້ນ ພວກເຂົາກໍຍິ່ງບໍ່ຮູ້ຈັກຊອກຫາຫຼັກການຂອງການປະຕິບັດ ແລະ ເສັ້ນທາງແຫ່ງການປະຕິບັດໃນພຣະທຳຂອງພຣະເຈົ້າ. ພວກເຂົາຂາດຄວາມສາມາດໃນການຕອບສະໜອງຕໍ່ສິ່ງຕ່າງໆນີ້. ຜູ້ນໍາຄຣິສຕະຈັກບາງຄົນ, ເມື່ອພວກເຂົາເຫັນຜູ້ຕໍ່ຕ້ານພຣະຄຣິສເຜີຍແຜ່ຄວາມຄາດເຄື່ອນເພື່ອເຮັດໃຫ້ຜູ້ຄົນຫຼົງຜິດ, ພວກເຂົາກໍບໍ່ຮູ້ວິທີໂອ້ລົມກ່ຽວກັບຄວາມຈິງເພື່ອຫັກລ້າງຄວາມຄາດເຄື່ອນເຫຼົ່ານັ້ນ. ພວກເຂົາບໍ່ຮູ້ວ່າຈະເຮັດແນວໃດ ແຕ່ກໍເອົາແຕ່ອະທິຖານວ່າ: “ໂອ້ ພຣະເຈົ້າ, ຂໍຊົງຜູກມັດຊາຕານ, ຂໍຊົງປິດປາກຊາຕານ ແລະ ຢຸດຢັ້ງມັນຈາກການເຜີຍແຜ່ຄວາມຄາດເຄື່ອນເພື່ອເຮັດໃຫ້ຜູ້ຄົນຫຼົງຜິດ. ຂໍຊົງຊ່ວຍຄົນທີ່ໂງ່ຈ້າ ແລະ ເບົາປັນຍາເຫຼົ່ານັ້ນໃຫ້ລອດພົ້ນ ແລະ ຢຸດຢັ້ງພວກເຂົາຈາກການຖືກເຮັດໃຫ້ຫຼົງຜິດໂດຍຜູ້ຕໍ່ຕ້ານພຣະຄຣິສ. ໂອ້ ພຣະເຈົ້າ, ຂໍຊົງນຳພວກເຂົາກັບຄືນມາແດ່ທ້ອນ!” ການອະທິຖານພຽງຢ່າງດຽວ ແລະ ບໍ່ສະແຫວງຫາຄວາມຈິງ, ສິ່ງນີ້ສາມາດແກ້ໄຂບັນຫາໄດ້ບໍ? ຖ້າຜູ້ຄົນບໍ່ຮ່ວມມື ແລະ ບໍ່ປະຕິບັດໜ້າທີ່ຂອງຕົນ, ມັນກໍໄຮ້ປະໂຫຍດ. ມີຫຼາຍສິ່ງທີ່ຜູ້ຄົນຄວນເຮັດ. ກ່ອນອື່ນໝົດ, ພວກເຂົາຄວນເບິ່ງວ່າຜູ້ຕໍ່ຕ້ານພຣະຄຣິສຄົນນີ້ມີພູມຫຼັງປະເພດໃດ, ພວກເຂົາສະແດງລັກສະນະໃດແດ່ ແລະ ພວກເຂົາເພິ່ງພາຫຍັງເພື່ອເຮັດໃຫ້ຜູ້ຄົນຫຼົງຜິດ; ພວກເຂົາຍັງຄວນເບິ່ງວ່າມີຄົນທີ່ມີຂີດຄວາມສາມາດທີ່ດີທີ່ສາມາດຍອມຮັບຄວາມຈິງໃນໝູ່ຜູ້ທີ່ຖືກເຮັດໃຫ້ຫຼົງຜິດ ຫຼື ບໍ່ ແລະ ຟ້າວກອບກູ້ພວກເຂົາຄືນມາ. ນີ້ຄືວຽກງານທີ່ຄວນເຮັດກ່ອນ. ແຕ່ຜູ້ນໍາຄຣິສຕະຈັກເຫຼົ່ານີ້ບໍ່ຮູ້ເລື່ອງນີ້ ແລະ ບໍ່ຮູ້ວິທີເຮັດວຽກໃນລັກສະນະນີ້. ພວກເຂົາພຽງແຕ່ສັບສົນ, ກະທືບຕີນດ້ວຍຄວາມກະວົນກະວາຍ. ບາງຄົນທີ່ໄຮ້ປະໂຫຍດເຖິງກັບຮ້ອງໄຫ້ຍ້ອນຄວາມກະວົນກະວາຍ. ການຮ້ອງໄຫ້ມີປະໂຫຍດຫຍັງ? ການຮ້ອງໄຫ້ສາມາດກອບກູ້ຜູ້ທີ່ຖືກເຮັດໃຫ້ຫຼົງຜິດຄືນມາໄດ້ບໍ? ການຮ້ອງໄຫ້ບໍ່ແມ່ນການເຮັດວຽກ, ທັງບໍ່ໄດ້ສະແດງວ່າເຈົ້າກຳລັງແບກຮັບພາລະ. ມັນເປັນການສະແດງອອກເຖິງຄວາມໄຮ້ຄວາມສາມາດ. ຄົນທີ່ມີຂີດຄວາມສາມາດ, ເມື່ອພົບພໍ້ກັບເລື່ອງດັ່ງກ່າວ, ກ່ອນອື່ນໝົດພວກເຂົາຈະຕັ້ງສະຕິ. ຫຼັງຈາກທີ່ອະທິຖານ, ສະແຫວງຫາ, ວິເຄາະ ແລະ ຕັດສິນ ແລະ ຈາກນັ້ນກໍໂອ້ລົມ, ໃນທີ່ສຸດພວກເຂົາກໍຕັດສິນໃຈ. ຄົນທີ່ມີຂີດຄວາມສາມາດທີ່ບໍ່ດີ, ເມື່ອພວກເຂົາພົບພໍ້ກັບເລື່ອງຕ່າງໆ, ພວກເຂົາກໍສັບສົນ: ພວກເຂົາບໍ່ຮູ້ຈັກອະທິຖານ ແລະ ສະແຫວງຫາ, ທັງບໍ່ຮູ້ວິທີຊອກຫາຄົນສອງສາມຄົນທີ່ເຂົ້າໃຈຄວາມຈິງເພື່ອໂອ້ລົມນຳ; ພວກເຂົາພຽງແຕ່ລໍຖ້າຢ່າງເສີຍເມີຍ. ສິ່ງນີ້ເຮັດໃຫ້ເລື່ອງຕ່າງໆຊັກຊ້າທີ່ສຸດ. ເຈົ້າບໍ່ມີວິທີແກ້ໄຂ, ແຕ່ບາງທີຄົນອື່ນອາດຈະມີ, ເປັນຫຍັງຈຶ່ງບໍ່ຊອກຫາຄົນອື່ນເພື່ອຂໍຄວາມຊ່ວຍເຫຼືອ? ຄົນສະຫຼາດ, ເຖິງແມ່ນວ່າໃນຂະນະທີ່ລໍຖ້າ, ກໍບໍ່ລືມທີ່ຈະບັນລຸໜ້າທີ່ ແລະ ຄວາມຮັບຜິດຊອບຂອງຕົນເອງ. ການບັນລຸໜ້າທີ່ ແລະ ຄວາມຮັບຜິດຊອບນີ້ແມ່ນການກະທຳຢ່າງຫ້າວຫັນ, ບໍ່ແມ່ນແບບເສີຍເມີຍ. ມັນບໍ່ແມ່ນການລໍຖ້າໃຫ້ພຣະເຈົ້າອອກຄຳສັ່ງ ຫຼື ໃຫ້ພຣະເຈົ້າລົງມືກະທຳດ້ວຍພຣະອົງເອງເພື່ອປ່ຽນແປງສະຖານະການ. ແຕ່ມັນຄືການພະຍາຍາມທຸກວິທີທາງເພື່ອກອບກູ້ຜູ້ທີ່ສາມາດກອບກູ້ໄດ້ໃນລະຫວ່າງໄລຍະເວລາລໍຖ້າ. ສຳລັບຜູ້ທີ່ບໍ່ສາມາດກອບກູ້ໄດ້ ເຊັ່ນ: ຄົນໂງ່ທີ່ເບົາປັນຍາ, ຜູ້ທີ່ຖືກຜີຮ້າຍສິງ ແລະ ຜູ້ບໍ່ເຊື່ອທີ່ເຊື່ອໃນພຣະເຈົ້າພຽງເພື່ອຕາມນໍ້າ ແລະ ອາໄສຄຣິສຕະຈັກຫາກິນ, ກໍບໍ່ຕ້ອງໄປສົນໃຈພວກເຂົາ. ສຳລັບຜູ້ທີ່ບໍ່ໄດ້ຖືກປິດບັງ, ຕ້ອງຟ້າວຈັດແຈງໃຫ້ຄົນໃດໜຶ່ງໂອ້ລົມກ່ຽວກັບຄວາມຈິງ ແລະ ເວົ້າກ່ຽວກັບການແຍກແຍະຜູ້ຕໍ່ຕ້ານພຣະຄຣິສກັບພວກເຂົາ. ນີ້ບໍ່ແມ່ນແຜນການສຳລັບການຈັດການກັບສະຖານະການບໍ? ນີ້ຄືມາດຕະການຕອບສະໜອງ. ຄົນທີ່ມີຂີດຄວາມສາມາດທີ່ບໍ່ດີບໍ່ມີມາດຕະການຕອບສະໜອງດັ່ງກ່າວ; ພວກເຂົາຮູ້ພຽງແຕ່ວິທີຮ້ອງໄຫ້ ແລະ ຈົ່ມວ່າ. ນີ້ຄືການຂາດຄວາມສາມາດໃນການຕອບສະໜອງຕໍ່ສິ່ງຕ່າງໆ. ຖ້າໃນສະຖານະການທົ່ວໄປ, ຄົນໆໜຶ່ງສາມາດເຮັດວຽກໄດ້ຕາມປົກກະຕິ, ແຕ່ເມື່ອພວກເຂົາພົບພໍ້ກັບສະຖານະການພິເສດ, ພວກເຂົາກໍອຶ້ງ ແລະ ສັບສົນ, ແລ້ວຄວາມສາມາດໃນການຕອບສະໜອງຕໍ່ສິ່ງຕ່າງໆຂອງຄົນປະເພດນີ້ກໍຢ່າງຫຼາຍທີ່ສຸດແມ່ນລະດັບປານກາງ. ຖ້າແມ່ນແຕ່ສະຖານະການທົ່ວໄປກໍບໍ່ສາມາດຈັດການໄດ້, ຄົນປະເພດນີ້ກໍບໍ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆເລີຍ. ຕົວຢ່າງ: ຖ້າພວກເຂົາຖືກສົ່ງໄປທີ່ຄຣິສຕະຈັກເພື່ອຈັດຕັ້ງການເລືອກຕັ້ງຜູ້ນໍາຄຣິສຕະຈັກ, ພວກເຂົາກໍບໍ່ຮູ້ວ່າຄວນເລືອກຄົນປະເພດໃດ ຫຼື ວິທີລວບລວມຜູ້ຄົນເຂົ້າກັນ ແລະ ຈັດຕັ້ງການເລືອກຕັ້ງ. ພວກເຂົາບໍ່ເຂົ້າໃຈແມ່ນແຕ່ຂັ້ນຕອນພື້ນຖານສຳລັບການເລືອກຕັ້ງ. ຍິ່ງໄປກວ່ານັ້ນ, ມີບາງຄົນໃນຄຣິສຕະຈັກທີ່ມີອຸປະນິໄສທີ່ເສື່ອມຊາມຢ່າງຮ້າຍແຮງ, ຜູ້ທີ່ຈັດຢູ່ໃນປະເພດຂອງນັກເລງ, ອັນທະພານ ແລະ ຄົນພານ, ເຊິ່ງຄົນເຫຼົ່ານີ້ກໍສວຍໂອກາດຂັດຂວາງການເລືອກຕັ້ງ. ໃນສະຖານະການແບບນີ້, ຜູ້ທີ່ບໍ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆຍິ່ງບໍ່ສາມາດຈັດການກັບມັນໄດ້, ພວກເຂົາພຽງແຕ່ຖືກຈັບເປັນຊະເລີຍ ແລະ ຍອມຈຳນົນ. ໃນທີ່ສຸດ, ພວກເຂົາສາມາດບອກອ້າຍເອື້ອຍນ້ອງໄດ້ພຽງແຕ່ວ່າ: “ພວກເຈົ້າເລືອກກັນເອງໂລດ. ພວກເຈົ້າເລືອກໃຜ ພວກເຮົາກໍຈະເອົາຄົນນັ້ນ”. ພວກເຂົາເປັນຕົວຫຍັງກັນແທ້? ພວກເຂົາບໍ່ແມ່ນຄົນໄຮ້ປະໂຫຍດບໍ? ນີ້ຄືການບໍ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆ. ຄົນທີ່ບໍ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆກໍຂາດຄວາມສາມາດໃນການເຮັດວຽກເຊັ່ນກັນ. ບໍ່ວ່າຈະໃນສະຖານະການປົກກະຕິ ຫຼື ສະຖານະການພິເສດ, ເມື່ອມີບາງສິ່ງບາງຢ່າງເກີດຂຶ້ນ, ພວກເຂົາກໍໝົດກຳລັງໃຈ ແລະ ຖອຍໜີ; ເມື່ອມີບາງສິ່ງບາງຢ່າງເກີດຂຶ້ນ, ພວກເຂົາກໍເຮັດຫຍັງບໍ່ຖືກ ແລະ ເລີ່ມຮ້ອງໄຫ້. ເມື່ອບໍ່ມີຫຍັງເກີດຂຶ້ນ, ພວກເຂົາສາມາດເວົ້າຄຳເວົ້າ ແລະ ຫຼັກຄຳສອນໄດ້ສອງສາມຄຳ, ແຕ່ເມື່ອມີບາງສິ່ງບາງຢ່າງເກີດຂຶ້ນ ແລະ ໃຫ້ພວກເຂົາຈັດການກັບບັນຫາ, ພວກເຂົາກໍບໍ່ສາມາດເຮັດໄດ້. ຕົວຢ່າງ: ເມື່ອບາງຄົນເຮັດພໍແລ້ວມືແລ້ວຕີນໃນການປະຕິບັດໜ້າທີ່ຂອງຕົນ, ຜູ້ທີ່ບໍ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆຮູ້ພຽງແຕ່ວິທີເວົ້າລົມກັບພວກເຂົາ ໂດຍກ່າວວ່າ: “ກະລຸນາຢ່າເຮັດພໍແລ້ວມືແລ້ວຕີນ, ກະລຸນາປະຕິບັດໜ້າທີ່ຂອງຕົນໃຫ້ດີ!” ສິ່ງນີ້ສາມາດແກ້ໄຂບັນຫາຂອງຄົນເຫຼົ່ານັ້ນໄດ້ບໍ? ພວກເຂົາຄວນໂອ້ລົມກັບຄົນເຫຼົ່ານັ້ນກ່ຽວກັບບັນຫາຂອງການເຮັດພໍແລ້ວມືແລ້ວຕີນ. ຖ້າຄົນເຫຼົ່ານັ້ນບໍ່ເຂົ້າໃຈຄວາມຈິງ ແລະ ບໍ່ສາມາດຮັບຮູ້ບັນຫາຂອງພວກເຂົາໄດ້, ພວກເຂົາກໍຄວນໂອ້ລົມກ່ຽວກັບຄວາມຈິງກັບຄົນເຫຼົ່ານັ້ນ. ຖ້າຄົນເຫຼົ່ານັ້ນກະທຳໃນລັກສະນະນີ້ທັງທີ່ຮູ້ວ່າມັນຜິດ, ພວກເຂົາກໍຄວນໄຈ້ແຍກ ແລະ ລິຮານຄົນເຫຼົ່ານັ້ນ. ຖ້າມັນເປັນຍ້ອນບັນຫາອື່ນ, ພວກເຂົາກໍຄວນໂອ້ລົມໂດຍອີງໃສ່ບັນຫານັ້ນ. ພວກເຂົາຄວນກຳນົດແນວທາງການປະຕິບັດທີ່ເໝາະສົມໂດຍອີງໃສ່ປະເພດຂອງບັນຫາທີ່ເກີດຂຶ້ນ ແລະ ຈາກນັ້ນກໍປະຕິບັດຕາມນັ້ນ. ຖ້າເຈົ້າບໍ່ສາມາດເຮັດສິ່ງນີ້ໄດ້, ແລ້ວເຈົ້າກໍຂາດຄວາມສາມາດໃນການຕອບສະໜອງຕໍ່ສິ່ງຕ່າງໆ. ເຂົ້າໃຈບໍ? (ເຂົ້າໃຈ). ຖ້າເມື່ອເຈົ້າພົບພໍ້ກັບເລື່ອງໃດໜຶ່ງ, ເຈົ້າບໍ່ມີວິທີແກ້ໄຂ, ບໍ່ມີວິທີການຮັບມືກັບມັນ ແລະ ບໍ່ມີຫຼັກການສຳລັບການຈັດການກັບມັນ, ແລ້ວເຈົ້າກໍຂາດຄວາມສາມາດໃນການຕອບສະໜອງຕໍ່ສິ່ງຕ່າງໆ. ຄົນແບບນັ້ນບໍ່ໄດ້ມີຄວາມສາມາດໃນການຕອບສະໜອງຕໍ່ສິ່ງຕ່າງໆທີ່ບໍ່ດີທີ່ສຸດບໍ? (ແມ່ນແລ້ວ).

ຜູ້ທີ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆທີ່ດີທີ່ສຸດຄືຄົນທີ່ເມື່ອພວກເຂົາພົບພໍ້ກັບເລື່ອງພິເສດບາງຢ່າງ ຫຼື ສະຖານະການທີ່ເກີດຂຶ້ນຢ່າງກະທັນຫັນ, ພວກເຂົາສາມາດຕັດສິນ ແລະ ແຍກແຍະພວກມັນໄດ້ໂດຍທັນທີ ແລະ ຈາກນັ້ນກໍສ້າງແຜນການທີ່ຂ້ອນຂ້າງເໝາະສົມສຳລັບການຈັດການກັບພວກມັນ. ຜູ້ທີ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆລະດັບປານກາງສາມາດຈັດການກັບເລື່ອງທົ່ວໄປ ແລະ ເປັນກິດຈະວັດໄດ້ເມື່ອພວກເຂົາພົບພໍ້ກັບພວກມັນ. ພວກເຂົາສາມາດເຮັດວຽກຕາມຂັ້ນຕອນເພື່ອຮັກສາ ແລະ ຈັດການກັບສະຖານະການ ຫຼື ປັບປ່ຽນ ແລະ ປ່ຽນແທນບຸກຄະລາກອນ, ພວກເຂົາເຮັດວຽກປະເພດນີ້ໄດ້ດີພໍສົມຄວນ. ແຕ່ເມື່ອພວກເຂົາພົບພໍ້ກັບສະຖານະການທີ່ເກີດຂຶ້ນຢ່າງກະທັນຫັນ, ພວກເຂົາກໍບໍ່ສາມາດຈັດການກັບພວກມັນໄດ້. ເຖິງແມ່ນວ່າຈະບອກຫຼັກການໃຫ້ພວກເຂົາຮູ້, ພວກເຂົາກໍບໍ່ສາມາດນຳໃຊ້ພວກມັນໄດ້; ເຖິງແມ່ນວ່າຈະມອບອຳນາດໃຫ້ພວກເຂົາ ແລະ ຂໍໃຫ້ພວກເຂົາຈັດການກັບເລື່ອງນັ້ນ, ພວກເຂົາກໍຍັງບໍ່ສາມາດເຮັດໄດ້ຢູ່ດີ. ນີ້ຄືການມີຄວາມສາມາດໃນການຕອບສະໜອງຕໍ່ສິ່ງຕ່າງໆລະດັບປານກາງ. ຜູ້ທີ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆທີ່ບໍ່ດີບໍ່ສາມາດຈັດການແມ່ນແຕ່ເລື່ອງທີ່ເປັນກິດຈະວັດໄດ້ດີ. ພວກເຂົາຮູ້ພຽງແຕ່ວິທີເວົ້າຫຼັກຄຳສອນ ແລະ ຍຶດຕິດກັບກົດລະບຽບ ແລະ ໃນທີ່ສຸດ, ສາເຫດຕົ້ນຕໍຂອງບັນຫາກໍບໍ່ໄດ້ຮັບການແກ້ໄຂເລີຍ. ຜູ້ຕໍ່ຕ້ານພຣະຄຣິສທີ່ກໍ່ໃຫ້ເກີດການລົບກວນ ແລະ ເຮັດໃຫ້ຜູ້ຄົນຫຼົງຜິດກໍພຽງພໍແລ້ວທີ່ຈະເຮັດໃຫ້ພວກເຂົາລົ້ມເລີກການເທດສະໜາຂ່າວປະເສີດ; ຜູ້ນໍາປອມທີ່ເວົ້າເລື່ອງໄຮ້ສາລະກໍພຽງພໍແລ້ວທີ່ຈະເຮັດໃຫ້ພວກເຂົາຢຸດວຽກງານຂ່າວປະເສີດເຊັ່ນກັນ. ຄົນເຫຼົ່ານີ້ແມ່ນຜູ້ທີ່ປະຕິບັດຕາມຄວາມປະສົງຂອງພຣະເຈົ້າບໍ? ພວກເຂົາເຮັດບໍ່ໄດ້ເຖິງຂັ້ນນັ້ນ. ຄວາມສາມາດໃນການຕອບສະໜອງຕໍ່ສິ່ງຕ່າງໆຂອງຄົນແບບນັ້ນບໍ່ດີຫຼາຍ. ບໍ່ວ່າສະຖານະການໃດຈະເກີດຂຶ້ນກໍຕາມ, ຄົນທີ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆທີ່ບໍ່ດີກໍບໍ່ສາມາດຈັດການກັບມັນໄດ້. ຕົວຢ່າງ: ຖ້າມີໄຟໄໝ້ເກີດຂຶ້ນໃນຫ້ອງ, ພວກເຂົາກໍຕື່ນຕົກໃຈ ແລະ ຟ້າວຊອກຫາບັ້ງມອດໄຟ. ຫຼັງຈາກທີ່ຊອກຫາບັ້ງມອດໄຟເຫັນແລ້ວ, ພວກເຂົາກໍບໍ່ຮູ້ວິທີໃຊ້ມັນ ແລະ ຕ້ອງໄປຊອກຫາຄູ່ມືການນຳໃຊ້. ຜົນກໍຄື ໄຟກໍລຸກລາມໃຫຍ່ຂຶ້ນ. ສິ່ງນີ້ເກີດຂຶ້ນຍ້ອນວ່າພວກເຂົາບໍ່ຮູ້ວິທີໃຊ້ບັ້ງມອດໄຟ ແລະ ດ້ວຍເຫດນັ້ນຈຶ່ງເຮັດໃຫ້ສິ່ງຕ່າງໆຊັກຊ້າ ແລະ ມັນກໍເປັນຍ້ອນການຂາດຄວາມສາມາດໃນການຕອບສະໜອງຕໍ່ສິ່ງຕ່າງໆຂອງພວກເຂົາເຊັ່ນກັນ. ພວກເຂົາແມ່ນແຕ່ສະຖານະການທີ່ຮີບດ່ວນເຊັ່ນໄຟໄໝ້ກໍບໍ່ສາມາດຮັບມືໄດ້; ນີ້ຄືການຂາດຄວາມສາມາດໃນການຕອບສະໜອງຕໍ່ສິ່ງຕ່າງໆ. ຍົກຕົວຢ່າງອີກຢ່າງໜຶ່ງ, ຖ້າເດັກນ້ອຍສຳລັກໃນຂະນະທີ່ກິນອາຫານ ແລະ ພວກເຂົາບໍ່ສາມາດຫາຍໃຈໄດ້ ແລະ ຕາເຫຼືອກຂຶ້ນເທິງ, ຄົນເຫຼົ່ານີ້ກໍຈະຕື່ນຕົກໃຈ. ພວກເຂົາບໍ່ຮູ້ວ່າຄວນພາເດັກນ້ອຍໄປໂຮງໝໍ ຫຼື ບໍ່ ແລະ ພວກເຂົາບໍ່ຮູ້ວ່າຄວນໃຫ້ເດັກນ້ອຍດື່ມນໍ້າ ຫຼື ບໍ່. ພວກເຂົາກະວົນກະວາຍຫຼາຍຈົນເຫື່ອແຕກ ແລະ ໜ້າແດງ ແຕ່ພວກເຂົາກໍພຽງແຕ່ບໍ່ຮູ້ວ່າຈະເຮັດແນວໃດ. ຫຼັງຈາກນັ້ນໄລຍະໜຶ່ງ, ເດັກນ້ອຍກໍໄອສອງສາມຄັ້ງ ແລະ ໃນທີ່ສຸດກໍສາມາດຫາຍໃຈໄດ້ອີກຄັ້ງ. ພວກເຂົາຕື່ນຕົກໃຈເປັນເວລາດົນນານ ແຕ່ກໍບໍ່ມີວິທີແກ້ໄຂເພື່ອຮັບມືກັບບັນຫາ. ໂຊກດີທີ່ເດັກນ້ອຍດວງແຂງ; ຖ້າບໍ່ດັ່ງນັ້ນ, ເດັກນ້ອຍຄົນນັ້ນກໍຄົງຈະຕາຍພາຍໃຕ້ການເບິ່ງແຍງຂອງພວກເຂົາແລ້ວ. ຄົນທີ່ມີຂີດຄວາມສາມາດທີ່ບໍ່ດີບໍ່ມີຄວາມສາມາດໃດໆເລີຍ ແລະ ບໍ່ສາມາດເຮັດສິ່ງໃດໄດ້ດີ. ຫຼັກຄຳສອນສອງສາມຢ່າງທີ່ພວກເຂົາເຂົ້າໃຈກໍບໍ່ມີຫຍັງນອກຈາກກົດລະບຽບ ແລະ ຄຳຂວັນ. ເມື່ອເວົ້າເຖິງທັງສະຖານະການທົ່ວໄປ ແລະ ສະຖານະການພິເສດ, ພວກເຂົາກໍບໍ່ສາມາດຈັດການ ຫຼື ຮັບມືກັບພວກມັນໄດ້ຄືກັນໝົດ. ສະນັ້ນ, ໃນແງ່ຂອງຄວາມສາມາດໃນການຕອບສະໜອງຕໍ່ສິ່ງຕ່າງໆຂອງພວກເຂົາ, ຄົນແບບນັ້ນຍິ່ງປາສະຈາກມັນຢ່າງສິ້ນເຊີງ, ພວກເຂົາບໍ່ມີເລີຍ. ບໍ່ວ່າພວກເຂົາຈະພົບພໍ້ກັບສະຖານະການໃດກໍຕາມ, ພວກເຂົາກໍບໍ່ສາມາດຕອບສະໜອງ ຫຼື ຈັດການກັບມັນໄດ້, ພວກເຂົາບໍ່ສາມາດເຂົ້າໃຈເລື່ອງເຫຼົ່ານີ້ໄດ້. ພວກເຂົາຄິດວ່າການທີ່ສາມາດເວົ້າຄຳເວົ້າ ແລະ ຫຼັກຄຳສອນບາງຢ່າງ ແລະ ຮ້ອງຄຳຂວັນບາງຄຳກໍພຽງພໍແລ້ວ, ວ່ານັ້ນໝາຍຄວາມວ່າພວກເຂົາມີຕົ້ນທຶນ ແລະ ມີຊີວິດທີ່ເຕັມອີ່ມແລ້ວ. ໃນຄວາມເປັນຈິງແລ້ວ, ເມື່ອມີບາງສິ່ງບາງຢ່າງເກີດຂຶ້ນ, ຫຼັກຄຳສອນທີ່ພວກເຂົາຮູ້ກໍບໍ່ມີປະໂຫຍດຫຍັງເລີຍ. ເຖິງຢ່າງນັ້ນກໍຕາມ, ພວກເຂົາກໍບໍ່ຮູ້ສຶກຕົວວ່າສິ່ງນີ້ສະທ້ອນໃຫ້ເຫັນເຖິງຂີດຄວາມສາມາດທີ່ບໍ່ດີ, ຂີດຄວາມສາມາດຂອງພວກເຂົາບໍ່ດີຫຼາຍ ແຕ່ພວກເຂົາກໍບໍ່ຮູ້ຕົວເອງ. ນີ້ບໍ່ແມ່ນຂີດຄວາມສາມາດທີ່ບໍ່ດີຫຼາຍບໍ? (ແມ່ນແລ້ວ). ຄົນແບບນັ້ນບໍ່ໄດ້ໂງ່ຈ້າບໍ? (ແມ່ນແລ້ວ). ຄົນໂງ່ຈ້າແມ່ນຄົນທີ່ສະໝອງບໍ່ເຕັມບາດ. ຄຳວ່າ “ສະໝອງບໍ່ເຕັມບາດ” ໝາຍເຖິງຫຍັງ? ມັນໝາຍຄວາມວ່າ ບໍ່ວ່າພວກເຂົາຈະເຂົ້າໃຈຫຼັກຄຳສອນຫຼາຍສໍ່າໃດ ຫຼື ສາມາດປະຕິບັດຕາມກົດລະບຽບໄດ້ຫຼາຍສໍ່າໃດກໍຕາມ, ເມື່ອມີບາງສິ່ງບາງຢ່າງເກີດຂຶ້ນ, ກົດລະບຽບ ຫຼື ຫຼັກຄຳສອນເຫຼົ່ານີ້ກໍບໍ່ສາມາດແກ້ໄຂບັນຫາຕົວຈິງໄດ້ເລີຍ. ແຕ່ພວກເຂົາກໍຍັງບໍ່ສາມາດເຂົ້າໃຈເລື່ອງນີ້ໄດ້ ແລະ ຄິດວ່າ: “ເປັນຫຍັງຫຼັກຄຳສອນ ແລະ ກົດລະບຽບເຫຼົ່ານີ້ຈຶ່ງບໍ່ມີປະສິດທິຜົນ?” ເຖິງແມ່ນວ່າພວກເຂົາຈະຄິດຈົນປວດຫົວ, ມັນກໍບໍ່ມີປະໂຫຍດ, ບໍ່ວ່າພວກເຂົາຈະໄຕ່ຕອງແນວໃດກໍຕາມ, ພວກເຂົາກໍຍັງບໍ່ສາມາດຄິດຫາວິທີຈັດການ ຫຼື ແກ້ໄຂບັນຫາໄດ້. ບາງຄົນ, ເມື່ອຈັດການກັບເຫດການຂອງພວກຕໍ່ຕ້ານພຣະຄຣິສ, ບໍ່ໄດ້ກອບກູ້ຜູ້ທີ່ຖືກເຮັດໃຫ້ຫຼົງຜິດໂດຍພວກຕໍ່ຕ້ານພຣະຄຣິສກ່ອນ, ທັງບໍ່ໄດ້ຊ່ວຍເຫຼືອຄໍ້າຊູຜູ້ທີ່ກາຍເປັນຄົນຄິດລົບ ແລະ ບໍ່ເຕັມໃຈທີ່ຈະເຕົ້າໂຮມຍ້ອນການເຮັດໃຫ້ຫຼົງຜິດຂອງພວກຕໍ່ຕ້ານພຣະຄຣິສ. ພວກເຂົາເຮັດຫຍັງກ່ອນ? ພວກເຂົາຈັດການເຕົ້າໂຮມຂະໜາດໃຫຍ່ເພື່ອເວົ້າກ່ຽວກັບວ່າພວກຕໍ່ຕ້ານພຣະຄຣິສມີການສະແດງອອກຫຍັງແດ່, ຄົນປະເພດໃດເປັນພວກຕໍ່ຕ້ານພຣະຄຣິສ, ຄວາມແຕກຕ່າງລະຫວ່າງພວກຕໍ່ຕ້ານພຣະຄຣິສກັບຜູ້ທີ່ມີອຸປະນິໄສຂອງພວກຕໍ່ຕ້ານພຣະຄຣິສ, ວິທີແຍກແຍະພວກຕໍ່ຕ້ານພຣະຄຣິສກັນແທ້, ວິທີແຍກແຍະຜູ້ທີ່ມີອຸປະນິໄສຂອງພວກຕໍ່ຕ້ານພຣະຄຣິສກັນແທ້, ກວ່າພວກເຂົາຈະໂອ້ລົມສິ່ງທັງໝົດນີ້ຈົບ, ບາງຄົນທີ່ຖືກເຮັດໃຫ້ຫຼົງຜິດໂດຍພວກຕໍ່ຕ້ານພຣະຄຣິສກໍໄດ້ອອກຈາກຄຣິສຕະຈັກໄປດົນແລ້ວ ແລະ ບາງຄົນທີ່ຄິດລົບ ແລະ ອ່ອນແອກໍບໍ່ເຂົ້າຮ່ວມການເຕົ້າໂຮມອີກຕໍ່ໄປ. ພວກເຂົາໄດ້ພາດຊ່ວງເວລາທີ່ດີທີ່ສຸດໃນການກອບກູ້ຄົນເຫຼົ່ານີ້, ເຊິ່ງເປັນການສ້າງຄວາມເສຍຫາຍຢ່າງໃຫຍ່ຫຼວງຕໍ່ພວກເຂົາຢ່າງແທ້ຈິງ! ສະຫຼຸບແລ້ວ, ຜູ້ທີ່ມີຂີດຄວາມສາມາດທີ່ບໍ່ດີກໍມີຂໍ້ບົກຜ່ອງທີ່ສຳຄັນເມື່ອເວົ້າເຖິງຄວາມສາມາດໃນການຕອບສະໜອງຕໍ່ສິ່ງຕ່າງໆຂອງພວກເຂົາເຊັ່ນກັນ, ພວກເຂົາປາສະຈາກມັນຢ່າງສິ້ນເຊີງ. ຢ່າເບິ່ງວ່າຄົນໃດໜຶ່ງມີວາທະສິນດີສໍ່າໃດ ຫຼື ພວກເຂົາສາມາດເວົ້າຄຳເວົ້າ ແລະ ຫຼັກຄຳສອນ ແລະ ເວົ້າກ່ຽວກັບເທວະວິທະຍາພາຍໃຕ້ສະຖານະການປົກກະຕິໄດ້ດີສໍ່າໃດ, ພຽງແຕ່ເບິ່ງວ່າພວກເຂົາມີຄວາມສາມາດໃນການຈັດການກັບບັນຫາເມື່ອປະເຊີນກັບສະຖານະການຕົວຈິງ ຫຼື ບໍ່; ໂດຍສະເພາະເມື່ອມີເຫດການເກີດຂຶ້ນຢ່າງກະທັນຫັນ, ໃຫ້ເບິ່ງວ່າພວກເຂົາມີຄວາມສາມາດໃນການຕັດສິນ ແລະ ຄວາມສາມາດໃນການແຍກແຍະສິ່ງຕ່າງໆ ຫຼື ບໍ່, ພວກເຂົາມີແຜນການທີ່ຈະຈັດການ ແລະ ແກ້ໄຂບັນຫາ ຫຼື ບໍ່. ຖ້າພວກເຂົາມີ, ມັນກໍພິສູດວ່າພວກເຂົາເປັນຄົນທີ່ມີຄວາມຄິດເຫັນຂອງຕົນເອງ ແລະ ຮູ້ວິທີຄິດກ່ຽວກັບສິ່ງຕ່າງໆ. ແຕ່ຖ້າພວກເຂົາຂາດຄວາມສາມາດໃນການແຍກແຍະສິ່ງຕ່າງໆ ແລະ ຄວາມສາມາດໃນການຕັດສິນ ແລະ ເມື່ອມີບາງສິ່ງບາງຢ່າງເກີດຂຶ້ນ, ພວກເຂົາກໍຕື່ນຕົກໃຈ ແລະ ກະວົນກະວາຍ ແລະ ສາມາດເວົ້າໄດ້ພຽງແຕ່ຫຼັກຄຳສອນທີ່ໃຫຍ່ໂຕ ແລະ ຮ້ອງຄຳຂວັນ, ແລ້ວຄົນໆນີ້ກໍບໍ່ສາມາດແກ້ໄຂບັນຫາໄດ້ ແລະ ໄຮ້ປະໂຫຍດ. ບໍ່ວ່າຄົນອື່ນຈະມີຄວາມຫຍຸ້ງຍາກ, ບັນຫາ ຫຼື ຂໍ້ບົກຜ່ອງຫຼາຍສໍ່າໃດກໍຕາມ, ຄົນໆນີ້ກໍໃຊ້ທິດສະດີຊຸດດຽວກັນເພື່ອອະທິບາຍ ແລະ ຮັບມືກັບພວກມັນ ແລະ ເອົາແຕ່ໂອ້ລົມກັບພວກເຂົາດ້ວຍວິທີນີ້ ແຕ່ກໍບໍ່ເຄີຍສາມາດແກ້ໄຂບັນຫາໄດ້ເລີຍ, ນີ້ຄືການຂາດຄວາມສາມາດໃນການຕອບສະໜອງຕໍ່ສິ່ງຕ່າງໆຢ່າງສິ້ນເຊີງ. ການຂາດຄວາມສາມາດໃນການຈັດການກັບບັນຫາກໍຄືການບໍ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆຢ່າງແນ່ນອນ. ຜູ້ທີ່ບໍ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆແມ່ນປາສະຈາກຂີດຄວາມສາມາດ. ໃນຄຳສັບທົ່ວໄປ, ພວກເຂົາເປັນຄົນໂງ່, ຄົນໂງ່ຈ້າ ແລະ ຄົນທີ່ປັນຍາອ່ອນ. ບໍ່ວ່າພວກເຂົາຈະສາມາດເວົ້າຫຼັກຄຳສອນໄດ້ຫຼາຍສໍ່າໃດກໍຕາມ, ມັນກໍໄຮ້ປະໂຫຍດ, ພວກມັນພຽງແຕ່ບໍ່ສາມາດນຳໄປໃຊ້ໄດ້. ນີ້ຄືການສະຫຼຸບການໂອ້ລົມຂອງພວກເຮົາກ່ຽວກັບຄວາມສາມາດທີແປດ, ຄວາມສາມາດໃນການຕອບສະໜອງຕໍ່ສິ່ງຕ່າງໆ.

ຂໍ້ທີ 9: ຄວາມສາມາດໃນການຕັດສິນໃຈ

ຕອນນີ້ໃຫ້ພວກເຮົາມາເບິ່ງຄວາມສາມາດທີເກົ້າ, ຄວາມສາມາດໃນການຕັດສິນໃຈ. ຄວາມສາມາດໃນການຕັດສິນໃຈເປັນການທົດສອບຂີດຄວາມສາມາດຂອງຄົນໆໜຶ່ງຢ່າງຍິ່ງ; ຄົນທົ່ວໄປບໍ່ມີມັນ. ຄົນທີ່ມີຂີດຄວາມສາມາດ ແລະ ຄວາມສາມາດໃນການຕັດສິນໃຈຢ່າງແທ້ຈິງຄືຜູ້ທີ່ຢູ່ໃນລະດັບການຕັດສິນໃຈ. ແລ້ວຄວາມສາມາດໃນການຕັດສິນໃຈໂດຍຫຼັກໆແລ້ວໝາຍເຖິງຫຍັງ? ມັນໝາຍເຖິງວິທີທີ່ ເມື່ອຜູ້ຄົນ, ເຫດການ ແລະ ສິ່ງຕ່າງໆເກີດຂຶ້ນ ແລະ ຄົນສ່ວນໃຫຍ່ບໍ່ສາມາດເບິ່ງທະລຸພວກມັນໄດ້, ບາງຄົນສາມາດແຍກແຍະ ແລະ ຈັດການກັບບັນຫາປະເພດຕ່າງໆ ແລະ ຈັດການກັບຜູ້ຄົນປະເພດຕ່າງໆ ໂດຍອີງໃສ່ພຣະທຳຂອງພຣະເຈົ້າ ແລະ ຄວາມຈິງ. ຄວາມສາມາດໃນການຈັດການກັບບັນຫານີ້ເອີ້ນວ່າຄວາມສາມາດໃນການຕັດສິນໃຈ. ຜູ້ທີ່ມີຄວາມສາມາດໃນການຈັດການກັບສິ່ງຕ່າງໆນີ້ມີຄວາມສາມາດໃນການຕັດສິນໃຈ; ຜູ້ທີ່ບໍ່ມີຄວາມສາມາດໃນການຈັດການກັບສິ່ງຕ່າງໆນີ້ບໍ່ມີຄວາມສາມາດໃນການຕັດສິນໃຈ. ຄວາມສາມາດໃນການຕັດສິນໃຈກ່ຽວຂ້ອງກັບຫຍັງ? ມັນກ່ຽວຂ້ອງກັບຄວາມສາມາດຂອງຜູ້ຄົນໃນການຢັ່ງຮູ້, ຄວາມສາມາດໃນການຕັດສິນ, ຄວາມສາມາດໃນການແຍກແຍະສິ່ງຕ່າງໆ ແລະ ຄວາມສາມາດໃນການຕອບສະໜອງຕໍ່ສິ່ງຕ່າງໆ. ສິ່ງເຫຼົ່ານີ້ລວມເອີ້ນວ່າຄວາມສາມາດໃນການຕັດສິນໃຈ. ຜູ້ທີ່ມີຄວາມສາມາດໃນການຕັດສິນໃຈສາມາດທັງຕັດສິນແກ່ນແທ້ຂອງບັນຫາ ແລະ ແຍກແຍະລັກສະນະຂອງບັນຫາ. ແນ່ນອນວ່າ ສິ່ງທີ່ສຳຄັນກວ່ານັ້ນກໍຄື ພວກເຂົາສາມາດກຳແໜ້ນຫຼັກການ ແລະ ທິດທາງສຳລັບການຈັດການກັບບັນຫາຕ່າງໆ. ມີພຽງແຕ່ຜູ້ທີ່ສາມາດເຮັດສິ່ງເຫຼົ່ານີ້ໄດ້ເທົ່ານັ້ນຈຶ່ງເປັນຄົນທີ່ມີຄວາມສາມາດໃນການຕັດສິນໃຈ. ຕົວຢ່າງ: ສົມມຸດວ່າທຸກຄົນກຳລັງເວົ້າກັນໄປຕ່າງໆນາໆກ່ຽວກັບປະກົດການ, ຂໍ້ເທັດຈິງ ພ້ອມທັງປັດໄຈ, ສະຖານະການ, ເງື່ອນໄຂທີ່ມີຢູ່ ແລະ ອື່ນໆຢ່າງຫຼວງຫຼາຍ. ບົນພື້ນຖານຂອງປັດໄຈ ແລະ ເງື່ອນໄຂຕ່າງໆທີ່ກ່າວມາຂ້າງເທິງ, ຜູ້ທີ່ມີຄວາມສາມາດໃນການຕັດສິນໃຈໃນທີ່ສຸດກໍຕັດສິນໃຈວ່າຈະປະຕິບັດແນວໃດແທ້, ວິທີການ ແລະ ທິດທາງຂອງການປະຕິບັດຄວນເປັນແນວໃດ, ລະດັບທີ່ດີທີ່ສຸດທີ່ສາມາດບັນລຸໄດ້ແມ່ນຫຍັງ ແລະ ລະດັບຕໍ່າສຸດທີ່ຍອມຮັບໄດ້ແມ່ນຫຍັງ, ພວກເຂົາມີຂີດຈຳກັດຕໍ່າສຸດ. ຈາກນັ້ນ, ໂດຍອີງໃສ່ຫຼັກການຄວາມຈິງທີ່ພວກເຂົາເຂົ້າໃຈ, ພວກເຂົາກໍຈັດການກັບບັນຫາ. ຜູ້ທີ່ມີຄວາມສາມາດນີ້ຄືຄົນທີ່ມີຄວາມສາມາດໃນການຕັດສິນໃຈ ແລະ ຄົນແບບນັ້ນຄືຜູ້ທີ່ມີຂີດຄວາມສາມາດທີ່ດີທີ່ສຸດ. ບໍ່ວ່າພວກເຂົາຈະປະເຊີນກັບທັກສະທາງວິຊາຊີບປະເພດໃດ ຫຼື ພວກເຂົາກຳລັງຈັດການກັບບັນຫາປະເພດໃດກໍຕາມ ແລະ ບໍ່ວ່າບັນຫາທີ່ຄົ້ນພົບນັ້ນຈະມີດ້ານດຽວ ຫຼື ຫຼາຍດ້ານ, ງ່າຍດາຍ ຫຼື ຊັບຊ້ອນກໍຕາມ, ພວກເຂົາສາມາດໃຊ້ຂໍ້ມູນຕ່າງໆທີ່ປາກົດຂຶ້ນຈາກທຸກດ້ານເພື່ອຕັດສິນແກ່ນແທ້ຂອງບັນຫາ, ຈາກນັ້ນກໍວິເຄາະຫາຕົ້ນຕໍຂອງບັນຫາ ແລະ ໃນທີ່ສຸດກໍຕັດສິນໃຈວ່າຈະປະຕິບັດແນວໃດໂດຍອີງໃສ່ບັນຫາ ແລະ ເງື່ອນໄຂທີ່ມີຢູ່. ການຕັດສິນໃຈນີ້ໂດຍຫຼັກໆແລ້ວແມ່ນເຮັດຂຶ້ນໂດຍອີງໃສ່ສິ່ງທີ່ສາມາດບັນລຸໄດ້ພາຍໃຕ້ເງື່ອນໄຂທີ່ມີຢູ່ ແລະ ເສັ້ນທາງຂອງການປະຕິບັດທີ່ພວກເຂົາຕັດສິນໃຈນັ້ນຄືວິທີແກ້ໄຂທີ່ດີທີ່ສຸດ. ຜູ້ທີ່ສາມາດຈັດການກັບບັນຫາດ້ວຍວິທີນີ້ຄືຄົນທີ່ມີຄວາມສາມາດໃນການຕັດສິນໃຈ. ຄົນທີ່ມີຄວາມສາມາດໃນການຕັດສິນໃຈປະເພດນີ້ຄືຜູ້ທີ່ມີຂີດຄວາມສາມາດທີ່ດີຫຼາຍ. ມີພຽງແຕ່ຄົນແບບນັ້ນເທົ່ານັ້ນທີ່ເໝາະສົມທີ່ຈະເປັນຜູ້ນໍາ ແລະ ເໝາະສົມທີ່ຈະປະຕິບັດໜ້າທີ່ຂອງຕົນໃນກຸ່ມຕັດສິນໃຈ. ຄົນທີ່ມີຂີດຄວາມສາມາດທີ່ບໍ່ດີ ຫຼື ຂີດຄວາມສາມາດລະດັບປານກາງ, ເມື່ອປະເຊີນກັບບັນຫາໃດກໍຕາມ, ພວກເຂົາສາມາດເບິ່ງພຽງແຕ່ເຫດການສະເພາະໜ້າ ແລະ ເວົ້າຄຳເວົ້າທີ່ຜິວເຜີນບາງຢ່າງ ແລະ ພວກເຂົາບໍ່ສາມາດແກ້ໄຂບັນຫາໄດ້ຢ່າງສິ້ນເຊີງ. ເຖິງແມ່ນວ່າພວກເຂົາຈະປຶກສາຄົນອື່ນ ແລະ ກວດສອບບັນຫານັ້ນ, ໃນທີ່ສຸດພວກເຂົາກໍຍັງບໍ່ສາມາດກຳນົດໄດ້ ແລະ ບໍ່ຮູ້ວ່າຈະປະຕິບັດແນວໃດ. ສິ່ງນີ້ຄືການຂາດຄວາມສາມາດໃນການຕັດສິນໃຈ. ບໍ່ວ່າສະຖານະການໃນປັດຈຸບັນຈະຊັບຊ້ອນສໍ່າໃດ ຫຼື ບັນຫາທີ່ຈຳເປັນຕ້ອງໄດ້ຮັບການຈັດການໃນປັດຈຸບັນຈະຍາກສໍ່າໃດກໍຕາມ ແລະ ຈະພົບກັບອຸປະສັກທີ່ຍິ່ງໃຫຍ່ສໍ່າໃດໃນການເຮັດເຊັ່ນນັ້ນ, ຄົນທີ່ມີຄວາມສາມາດໃນການຕັດສິນໃຈກໍສາມາດຈັດການກັບມັນໄດ້ຢ່າງເໝາະສົມຕາມຫຼັກການ ແລະ ການຈັດການກັບມັນຂອງພວກເຂົາກໍຂ້ອນຂ້າງເໝາະສົມ ແລະ ເຊື່ອຖືໄດ້. ຄົນແບບນັ້ນຄືຜູ້ທີ່ມີຄວາມສາມາດໃນການຕັດສິນໃຈ. ເມື່ອຜູ້ທີ່ມີຄວາມສາມາດໃນການຕັດສິນໃຈລະດັບປານກາງພົບພໍ້ກັບສະຖານະການທຳມະດາ ແລະ ເຫດການທົ່ວໄປບາງຢ່າງໃນຄຣິສຕະຈັກ, ພວກເຂົາກໍສາມາດຈັດການກັບພວກມັນໄດ້. ແຕ່ຖ້າພວກເຂົາພົບພໍ້ກັບຜູ້ຄົນ, ເຫດການ ແລະ ສິ່ງຕ່າງໆທີ່ພິເສດບາງຢ່າງ, ພວກເຂົາກໍຈະສັບສົນ, ບໍ່ຮູ້ວ່າຈະປະເຊີນໜ້າ ຫຼື ຈັດການກັບພວກມັນແນວໃດ. ຫຼັງຈາກທີ່ພິຈາລະນາຢ່າງຖີ່ຖ້ວນແລ້ວ, ພວກເຂົາກໍຍັງບໍ່ສາມາດຕັດສິນໄດ້ຢ່າງຊັດເຈນ ຫຼື ຕັດສິນໃຈໄດ້. ຄົນທີ່ມີຄວາມສາມາດໃນການຕັດສິນໃຈຮູ້ທີ່ຈະສະແຫວງຫາຫຼັກການຄວາມຈິງໂດຍແນເປົ້າໃສ່ຈຸດສຳຄັນຂອງບັນຫາ. ຄົນທີ່ບໍ່ມີຄວາມສາມາດໃນການຕັດສິນໃຈບໍ່ຮູ້ວ່າຈຸດສຳຄັນຂອງບັນຫາຢູ່ໃສ, ຈະສະແຫວງຫາແນວໃດ ຫຼື ຈະສະແຫວງຫາຫຍັງ. ນີ້ຄືຄວາມແຕກຕ່າງລະຫວ່າງພວກເຂົາ. ຖ້າຜ່ານການສະແຫວງຫາແລ້ວ ຄົນໆໜຶ່ງຮູ້ວ່າຕ້ອງເຮັດຫຍັງ, ສິ່ງນີ້ກໍບົ່ງບອກວ່າພວກເຂົາມີຂີດຄວາມສາມາດລະດັບປານກາງ. ສຳລັບຄົນທີ່ມີຂີດຄວາມສາມາດທີ່ບໍ່ດີ, ເຖິງແມ່ນວ່າພວກເຂົາຈະເຂົ້າໃຈຫຼັກການຄວາມຈິງບາງຢ່າງຜ່ານການສະແຫວງຫາ ແລະ ຮູ້ສຶກໃນເວລານັ້ນວ່າພວກເຂົາຮູ້ວິທີຈັດການກັບເລື່ອງນັ້ນ, ພວກເຂົາກໍຍັງບໍ່ສາມາດເຮັດໄດ້ເມື່ອຮອດເວລາທີ່ຈະຕ້ອງຈັດການກັບມັນ. ພວກເຂົາກາຍເປັນຄົນມຶນງົງ: “ເປັນຫຍັງຂ້ານ້ອຍຈຶ່ງບໍ່ສາມາດນຳໃຊ້ຫຼັກການຄວາມຈິງທີ່ຂ້ານ້ອຍຫາກໍເຂົ້າໃຈໄດ້? ຂ້ານ້ອຍພາດຫຍັງໄປ?” ພວກເຂົາຮູ້ສຶກສັບສົນອີກຄັ້ງ ແລະ ໃນທີ່ສຸດ ພວກເຂົາກໍຍັງບໍ່ສາມາດແກ້ໄຂບັນຫາໄດ້. ສິ່ງນີ້ຄືການຂາດຄວາມສາມາດໃນການຕັດສິນໃຈ; ສິ່ງນີ້ຄືການມີຂີດຄວາມສາມາດທີ່ບໍ່ດີ. ຄົນທີ່ມີຂີດຄວາມສາມາດທີ່ບໍ່ດີທີ່ສຸດພຽງແຕ່ເຮັດທຸກຢ່າງທີ່ເຈົ້າບອກໃຫ້ພວກເຂົາເຮັດ. ຖ້າເຈົ້າບໍ່ບອກພວກເຂົາວ່າຕ້ອງເຮັດຫຍັງ, ພວກເຂົາກໍບໍ່ຮູ້ວ່າຈະປະຕິບັດແນວໃດ. ເມື່ອຄົນທີ່ຢູ່ໃນລະດັບການຕັດສິນໃຈມອບອຳນາດ ແລະ ມອບໝາຍ ຫຼື ສັ່ງໃຫ້ພວກເຂົາປະຕິບັດໜ້າວຽກໃດໜຶ່ງ, ພວກເຂົາກໍຈະສາມາດເຮັດມັນໄດ້ຕາມວິທີທີ່ພວກເຂົາຖືກບອກໃຫ້ເຮັດເທົ່ານັ້ນ. ເຖິງຢ່າງໃດກໍຕາມ, ສຳລັບເຫດຜົນທີ່ວ່າເປັນຫຍັງໜ້າວຽກນັ້ນຈຶ່ງຕ້ອງເຮັດດ້ວຍວິທີນັ້ນແທ້ໆ, ຜົນໄດ້ຮັບທີ່ໜ້າວຽກນັ້ນຕ້ອງການບັນລຸແມ່ນຫຍັງ ຫຼື ຈະເຮັດແນວໃດ ແລະ ຈະຈັດການກັບມັນແນວໃດຖ້າມີສະຖານະການທີ່ບໍ່ຄາດຄິດເກີດຂຶ້ນເຊິ່ງແຕກຕ່າງຈາກສະຖານະການເດີມ, ພວກເຂົາບໍ່ຮູ້ສິ່ງເຫຼົ່ານີ້ເລີຍ ແລະ ພວກເຂົາຕ້ອງຖາມ ແລະ ລໍຖ້າໃຫ້ຄົນອື່ນມາຊ່ວຍແກ້ໄຂບັນຫາ. ສິ່ງນີ້ຄືການຂາດຄວາມສາມາດໃນການຕັດສິນໃຈ. ຄົນແບບນັ້ນປຽບເໝືອນຫຸ່ນຍົນ, ພວກເຂົາສາມາດຖືກບົງການ ແລະ ຄວບຄຸມໂດຍຄົນອື່ນເທົ່ານັ້ນ ແລະ ພວກເຂົາບໍ່ມີຄວາມເປັນເອກະລາດ. ຄວາມສາມາດໃນການຕັດສິນໃຈເປັນໄປບໍ່ໄດ້ເລີຍສຳລັບຄົນປະເພດນີ້ທີ່ບໍ່ມີຂີດຄວາມສາມາດ, ພວກເຂົາຢູ່ຫ່າງໄກຈາກຄວາມສາມາດໃນການຕັດສິນໃຈຫຼາຍ, ພວກເຂົາພຽງແຕ່ບໍ່ເຖິງລະດັບຂອງຄວາມສາມາດນີ້. ຄວາມສາມາດໃນການຕັດສິນໃຈພຽງແຕ່ຈຳເປັນຕ້ອງແບ່ງອອກເປັນສາມລະດັບຄື: ສູງ, ປານກາງ ແລະ ຕໍ່າ. ສູງ, ປານກາງ ແລະ ຕໍ່າ ກົງກັບ ດີ, ປານກາງ ແລະ ບໍ່ດີ. ຍິ່ງບໍ່ຕ້ອງເວົ້າເຖິງຄວາມສາມາດໃນການຕັດສິນໃຈເລີຍເມື່ອເວົ້າເຖິງຄົນທີ່ບໍ່ມີຂີດຄວາມສາມາດ; ບໍ່ວ່າພວກເຂົາຈະເຮັດຫຍັງກໍຕາມ, ພວກເຂົາກໍບໍ່ສາມາດຕັດສິນໃຈໄດ້. ຕົວຢ່າງ: ພວກເຂົາບໍ່ຮູ້ວ່າຄວນນຸ່ງຫຍັງຈຶ່ງຈະເໝາະສົມເມື່ອລະດູໃບໄມ້ຫຼົ່ນມາຮອດ ແລະ ອາກາດເລີ່ມເຢັນລົງ ແລະ ຄວນນຸ່ງຫຍັງຈຶ່ງຈະເໝາະສົມເມື່ອລະດູໜາວມາຮອດ ແລະ ອາກາດປ່ຽນເປັນໜາວ, ພວກເຂົາບໍ່ມີແມ່ນແຕ່ຄວາມຮູ້ທົ່ວໄປທີ່ພື້ນຖານທີ່ສຸດນີ້, ສະນັ້ນ ມັນຈະບໍ່ເປັນເລື່ອງຕະຫຼົກບໍທີ່ຈະໃຫ້ພວກເຂົາຕັດສິນໃຈໃນເລື່ອງສຳຄັນທີ່ກ່ຽວຂ້ອງກັບວຽກງານຂອງຄຣິສຕະຈັກ? ຍິ່ງບໍ່ຕ້ອງເວົ້າເຖິງຄວາມສາມາດໃນການຕັດສິນໃຈເລີຍສຳລັບຄົນທີ່ບໍ່ມີຂີດຄວາມສາມາດ. ຄວາມສາມາດໃນການຕັດສິນໃຈໂດຍຫຼັກໆແລ້ວແມ່ນນຳໃຊ້ກັບຜູ້ທີ່ຢູ່ໃນລະດັບຜູ້ນໍາ, ຜູ້ເຮັດວຽກ ແລະ ຜູ້ກຳກັບດູແລ. ມີຄົນໜ້ອຍຫຼາຍທີ່ມີຄວາມສາມາດໃນການຕັດສິນໃຈສູງ. ຄວາມສາມາດໃນການຕັດສິນໃຈຍັງກ່ຽວຂ້ອງກັບຫຍັງອີກ? ມັນກ່ຽວຂ້ອງກັບຜົນສະທ້ອນຂອງເລື່ອງທີ່ເຈົ້າໄດ້ຕັດສິນໃຈ, ບໍ່ວ່າຜົນສະທ້ອນເຫຼົ່ານັ້ນຈະເປັນປະໂຫຍດຕໍ່ຜູ້ຄົນ ຫຼື ມີຜົນກະທົບໃນທາງລົບ ແລະ ບໍ່ວ່າພວກມັນຈະມີຜົນດີຕໍ່ການທີ່ຜູ້ຄົນເຂົ້າໃຈຄວາມຈິງ ຫຼື ປະຕິບັດຕາມຫຼັກການ ຫຼື ບໍ່, ເຈົ້າຕ້ອງເບິ່ງເລື່ອງນີ້ໃຫ້ທະລຸ. ມັນບໍ່ແມ່ນວ່າພຽງແຕ່ການທີ່ສາມາດຕັດສິນໃຈ, ເດັດຂາດ ແລະ ສັ່ງການໄດ້ຢ່າງວ່ອງໄວຈະຄືກັນກັບການມີຄວາມສາມາດໃນການຕັດສິນໃຈ. ມັນຍັງຂຶ້ນຢູ່ກັບວ່າວິທີແກ້ໄຂ ພ້ອມທັງເປົ້າໝາຍ ແລະ ທິດທາງທີ່ເຈົ້າຕັດສິນໃຈນັ້ນຖືກຕ້ອງ ຫຼື ບໍ່. ຖ້າຜົນທີ່ບັນລຸໄດ້ເປັນຜົນດີ, ແລ້ວເຈົ້າກໍມີຄວາມສາມາດໃນການຕັດສິນໃຈຢ່າງແທ້ຈິງ. ຖ້າຜົນທີ່ບັນລຸໄດ້ເປັນຜົນຮ້າຍ, ເຊິ່ງເຮັດໃຫ້ຫຼົງຜິດ, ເຮັດໃຫ້ພວກເຂົາໄດ້ຮັບອັນຕະລາຍຢ່າງໃຫຍ່ຫຼວງ ຫຼື ທຳລາຍພວກເຂົາ, ແລ້ວນັ້ນກໍບໍ່ແມ່ນຄວາມສາມາດໃນການຕັດສິນໃຈໃດໆເລີຍ. ແລະ ດັ່ງນັ້ນ, ຄວາມເຊື່ອຂອງຜູ້ຄົນທີ່ວ່າບຸກຄົນຊັ້ນນໍາ ແລະ ບຸກຄົນສຳຄັນທຸກຄົນມີຄວາມສາມາດໃນການຕັດສິນໃຈ ແລະ ບຸກຄົນຊັ້ນນໍາທຸກຄົນມີຂີດຄວາມສາມາດທີ່ຂ້ອນຂ້າງສູງ ແລະ ຄວາມສາມາດໃນການຕັດສິນໃຈທີ່ຂ້ອນຂ້າງສູງນັ້ນ ບໍ່ແມ່ນມຸມມອງທີ່ຖືກຕ້ອງ; ມັນເປັນຄວາມຄິດເຫັນທີ່ຜິດພາດຢ່າງສິ້ນເຊີງ. ການທີ່ການຕັດສິນໃຈທີ່ເຈົ້າເຮັດນັ້ນຖືກຕ້ອງ ຫຼື ບໍ່ ກໍຍັງຂຶ້ນຢູ່ກັບວ່າຫຼັກການ, ເປົ້າໝາຍ ແລະ ທິດທາງທີ່ຢູ່ເບື້ອງຫຼັງພວກມັນແມ່ນຫຍັງ. ຖ້າເປົ້າໝາຍ ແລະ ທິດທາງເປັນປະໂຫຍດຕໍ່ມະນຸດຊາດ ແລະ ຖ້າພວກມັນໃຫ້ຄວາມຊ່ວຍເຫຼືອທີ່ເປັນບວກ ແລະ ເປັນປະໂຫຍດຕໍ່ການປະພຶດຕົນ, ການປະຕິບັດຄວາມຈິງ, ການບັນລຸຄວາມລອດພົ້ນ, ການປ່ຽນແປງອຸປະນິໄສ ແລະ ການຢໍາເກງພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍຂອງຜູ້ຄົນ, ແລ້ວຄວາມສາມາດໃນການຕັດສິນໃຈຂອງເຈົ້າກໍສູງຢ່າງແທ້ຈິງ. ແຕ່ຖ້າເຈົ້າຕັດສິນໃຈຢ່າງຫຼັບຫູຫຼັບຕາ ເຊິ່ງໃນທີ່ສຸດກໍທຳຮ້າຍຜູ້ຄົນຢ່າງຮ້າຍແຮງ, ເຮັດໃຫ້ພວກເຂົາໄດ້ຮັບອັນຕະລາຍຢ່າງໃຫຍ່ຫຼວງ, ເຮັດໃຫ້ຫຼົງຜິດ, ເຮັດໃຫ້ພວກເຂົາຫ່າງເຫີນຈາກພຣະເຈົ້າ ແລະ ສູນເສຍທິດທາງຂອງພວກເຂົາ, ແລ້ວສິ່ງນີ້ກໍຄືການທຳຮ້າຍຜູ້ຄົນ ແລະ ບໍ່ສາມາດເວົ້າໄດ້ວ່າເຈົ້າມີຄວາມສາມາດໃນການຕັດສິນໃຈ. ນັ້ນຄືການສະຫຼຸບການໂອ້ລົມຂອງພວກເຮົາກ່ຽວກັບຄວາມສາມາດໃນການຕັດສິນໃຈ.

ຂໍ້ທີ 10: ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ

ຄວາມສາມາດຕໍ່ໄປຄືຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ພວກເຈົ້າຮູ້ບໍວ່າສິ່ງນີ້ໝາຍຄວາມວ່າແນວໃດ? ນີ້ເປັນຫົວຂໍ້ທີ່ບໍ່ທົ່ວໄປ. ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆໝາຍເຖິງວ່າ ເມື່ອເຂົ້າຫາບຸກຄົນ, ເຫດການ ຫຼື ສິ່ງໃດໜຶ່ງ, ເຈົ້າສາມາດປະເມີນ ແລະ ຊື່ນຊົມຈຸດແຂງ, ຂໍ້ດີ ແລະ ດ້ານທີ່ມີຄຸນຄ່າຂອງມັນຈາກຂໍ້ມູນທີ່ເຈົ້າສາມາດສັງເກດ ແລະ ກຳແໜ້ນໄດ້ ຫຼື ບໍ່ ແລະ ຈາກນັ້ນກໍນຳໃຊ້ສິ່ງເຫຼົ່ານີ້ເຂົ້າໃນຊີວິດຂອງເຈົ້າເອງ ພ້ອມທັງການປະພຶດຕົນ ແລະ ການກະທຳຂອງເຈົ້າ. ຖ້າເຈົ້າບໍ່ສາມາດປະເມີນ ແລະ ຊື່ນຊົມບາງສິ່ງໄດ້, ເຈົ້າກໍຈະບໍ່ສາມາດເບິ່ງອອກວ່າຂໍ້ດີ ແລະ ຂໍ້ບົກຜ່ອງຂອງມັນແມ່ນຫຍັງ, ເຈົ້າຈະບໍ່ເຂົ້າໃຈຈຸດສຳຄັນຂອງມັນ ແລະ ເຈົ້າຈະບໍ່ສາມາດໄດ້ຮັບຜົນປະໂຫຍດໃດໆຈາກມັນ. ສິ່ງນີ້ໝາຍຄວາມວ່າເຈົ້າບໍ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ເຖິງຢ່າງໃດກໍຕາມ, ຖ້າເຈົ້າສາມາດປະເມີນ ແລະ ຊື່ນຊົມສິ່ງຕ່າງໆ ແລະ ຮຽນຮູ້ບາງສິ່ງທີ່ເປັນປະໂຫຍດຈາກເລື່ອງບາງຢ່າງ ແລະ ນຳໃຊ້ມັນເຂົ້າໃນຊີວິດຈິງຂອງເຈົ້າ ແລະ ຖ້າສິ່ງທີ່ເຈົ້າໄດ້ຮຽນຮູ້ສາມາດໃຫ້ຄວາມຊ່ວຍເຫຼືອໃນລະດັບໜຶ່ງແກ່ການດຳລົງຊີວິດຂອງເຈົ້າ ແລະ ການເລືອກເສັ້ນທາງຊີວິດຂອງເຈົ້າ, ແລ້ວສິ່ງນີ້ກໍພິສູດວ່າເຈົ້າມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆໃນລະດັບໜຶ່ງ. ຄວາມສາມາດໃນດ້ານນີ້ຂອງເຈົ້າຍິ່ງສູງສໍ່າໃດ, ມັນກໍຍິ່ງພິສູດວ່າເຈົ້າມີຂີດຄວາມສາມາດທີ່ດີຫຼາຍຂຶ້ນສໍ່ານັ້ນ. ໃຫ້ພວກເຮົາຍົກຕົວຢ່າງງ່າຍໆ: ການເບິ່ງຮູບແຕ້ມ. ເຖິງແມ່ນວ່າເຈົ້າຈະບໍ່ໄດ້ຮຽນສິລະປະມາ, ຖ້າເຈົ້າສາມາດສັງເກດອົງປະກອບຂອງຮູບແຕ້ມ ແລະ ຮັບຮູ້ຄວາມໝາຍທີ່ມັນບັນຈຸຢູ່ຈາກມຸມມອງຂອງຄວາມເປັນມະນຸດ ແລະ ຍິ່ງໄປກວ່ານັ້ນ ມຸມມອງຂອງເຈົ້າຍັງຖືກຕ້ອງຫຼາຍ ແລະ ກ່ຽວຂ້ອງກັບການປະພຶດຕົນ ແລະ ເຈົ້າສາມາດເຫັນບາງສິ່ງທີ່ເປັນຮູບປະທຳທີ່ກ່ຽວຂ້ອງກັບການປະພຶດຕົນພາຍໃນນັ້ນ ແລະ ຈາກນັ້ນກໍນຳໃຊ້ສິ່ງເຫຼົ່ານີ້ເຂົ້າໃນຊີວິດ ຫຼື ວຽກງານຂອງເຈົ້າເອງ, ການສະແດງອອກນີ້ກໍພິສູດວ່າເຈົ້າມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ຂອບເຂດຂອງຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆໝາຍເຖິງບາງສິ່ງທີ່ຂ້ອນຂ້າງເປັນຮູບປະທຳ, ບໍ່ແມ່ນສິ່ງທີ່ເປັນນາມມະທຳ. ສິ່ງທີ່ເປັນນາມມະທຳລວມມີສີ, ຜົນງານສິລະປະ ແລະ ອື່ນໆ. ເພາະວ່າສິ່ງເຫຼົ່ານີ້ບໍ່ກ່ຽວຂ້ອງກັບການປະພຶດຕົນ, ບໍ່ເປັນຮູບປະທຳພຽງພໍ ແລະ ພວກມັນຢູ່ຫ່າງໄກຈາກຄວາມຄິດຂອງມະນຸດທີ່ປົກກະຕິ ແລະ ສິ່ງບາງຢ່າງທີ່ມີຢູ່ໃນຊີວິດມະນຸດ ແລະ ບໍ່ກ່ຽວຂ້ອງຢ່າງໃກ້ຊິດກັບຊີວິດ, ພວກເຮົາຈຶ່ງບໍ່ຈັດພວກມັນເຂົ້າໃນຂອບເຂດຂອງຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ສຳລັບສິ່ງບາງຢ່າງທີ່ຂ້ອນຂ້າງໃກ້ຊິດກັບຊີວິດ, ເຊິ່ງບັນຈຸຄວາມໝາຍທີ່ເຊື່ອງຊ້ອນບາງຢ່າງ ຫຼື ເຊິ່ງກ່ຽວຂ້ອງກັບການປະພຶດຕົນ, ຖ້າເຈົ້າສາມາດປະເມີນ, ແຍກແຍະ ແລະ ນຳໃຊ້ພວກມັນ; ຖ້າເຈົ້າສາມາດເຫັນຂໍ້ດີ ພ້ອມທັງຂໍ້ເສຍຂອງພວກມັນ ແລະ ເຈົ້າມີຄວາມຄິດ ແລະ ມຸມມອງຂອງເຈົ້າເອງກ່ຽວກັບພວກມັນ ແລະ ເຈົ້າສາມາດເຂົ້າໃຈດ້ານທີ່ເປັນປະໂຫຍດຕໍ່ຄວາມເປັນມະນຸດຂອງຜູ້ຄົນ; ແລະ ຖ້າເຈົ້າສາມາດແຍກແຍະອົງປະກອບທີ່ບິດເບືອນ ແລະ ບໍ່ຍືດຍຸ່ນໃດໆທີ່ຂັດກັບຄວາມຈິງເມື່ອພວກມັນປາກົດຂຶ້ນ; ແລ້ວສິ່ງນີ້ກໍເອີ້ນວ່າການມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ຖ້າເຈົ້າບໍ່ສາມາດປະເມີນສິ່ງເຫຼົ່ານີ້ໄດ້ ແລະ ເມື່ອເຈົ້າເບິ່ງສິ່ງທີ່ເປັນຮູບປະທຳ, ເຈົ້າສາມາດແຍກແຍະຈຸດແຂງ ແລະ ຂໍ້ເສຍຂອງມັນໃນແງ່ຂອງຫຼັກຄຳສອນເທົ່ານັ້ນ ແຕ່ບໍ່ສາມາດເບິ່ງເຫັນໄດ້ຢ່າງແນ່ນອນວ່າມັນກ່ຽວຂ້ອງກັບດ້ານໃດຂອງຄວາມເປັນມະນຸດໃນຊີວິດປະຈຳວັນ, ແລ້ວຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆຂອງເຈົ້າກໍຢູ່ໃນລະດັບປານກາງ. ຖ້າເຈົ້າເບິ່ງຜົນງານສິລະປະ ແລະ ຫຼັງຈາກທີ່ສັງເກດມັນຊໍ້າແລ້ວຊໍ້າອີກ, ເຈົ້າກໍຍັງບໍ່ຮູ້ວ່າມັນພະຍາຍາມຈະສະແດງອອກເຖິງຫຍັງ ຫຼື ເປັນຫຍັງຜູ້ສ້າງຈຶ່ງສ້າງມັນຂຶ້ນມາແບບນີ້ ແລະ ບໍ່ວ່າຜົນງານສິລະປະນັ້ນຈະກ່ຽວຂ້ອງກັບຄວາມເປັນມະນຸດ ຫຼື ບໍ່ກໍຕາມ, ເຈົ້າກໍບໍ່ສາມາດເບິ່ງອອກວ່າສິ່ງທີ່ສຳຄັນທີ່ມັນບັນຈຸຢູ່ນັ້ນແມ່ນຫຍັງ ແລະ ເຈົ້າບໍ່ສາມາດເບິ່ງອອກວ່າຈຸດສຳຄັນຂອງມັນແມ່ນຫຍັງ, ແລ້ວສິ່ງນີ້ກໍໝາຍຄວາມວ່າເຈົ້າຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ການຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆໝາຍຄວາມວ່າເຈົ້າບໍ່ມີມຸມມອງຕໍ່ສິ່ງໃດເລີຍ ແລະ ເຮັດໃຫ້ຫຼົງຜິດໄດ້ງ່າຍໂດຍກະແສສັງຄົມ ຫຼື ສິ່ງທີ່ເປັນລົບສະເພາະບາງຢ່າງທີ່ຜູ້ຄົນສະໜັບສະໜູນ, ນັ້ນກໍຄື ເຈົ້າອາດຈະຖືວ່າບາງສິ່ງທີ່ເປັນລົບໂດຍແກ່ນແທ້ນັ້ນຄືກັບວ່າມັນເປັນບວກ ແລະ ຍອມຮັບມັນ. ຜົນສະທ້ອນຂອງສິ່ງນີ້ກໍຄື ເຈົ້າຈະໄດ້ຮັບຜົນຮ້າຍໂດຍມັນ ແລະ ຖ້າສິ່ງນີ້ຍັງຄົງຢູ່ໃນຕົວເຈົ້າເປັນເວລາດົນ ແລະ ຢັ່ງຮາກເລິກຢູ່ໃນຕົວເຈົ້າ, ມັນກໍຈະຂັດຂວາງ ແລະ ລົບກວນການຍອມຮັບຄວາມຈິງຂອງເຈົ້າ. ໃຫ້ພວກເຮົາຍົກຕົວຢ່າງອື່ນກ່ຽວກັບຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ຕົວຢ່າງ: ສົມມຸດວ່າຟຸດເທດດິບຂອງຮູບເງົາເລື່ອງໜຶ່ງມີຄວາມຍາວສາມຊົ່ວໂມງ ແລະ ຫຼັງຈາກການຕັດຕໍ່ແລ້ວ, ຄວາມຍາວຂອງຮູບເງົາແມ່ນສອງຊົ່ວໂມງສີ່ສິບນາທີ. ນີ້ແມ່ນຄວາມຍາວປົກກະຕິສຳລັບຮູບເງົາບໍ? (ບໍ່). ສິ່ງນີ້ບົ່ງບອກເຖິງຫຍັງ? (ມັນບົ່ງບອກວ່າຜູ້ສ້າງຮູບເງົາຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ). ການຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆໝາຍຄວາມວ່າແນວໃດແທ້ສຳລັບຮູບເງົາ? (ມັນໝາຍຄວາມວ່າພວກເຂົາບໍ່ສາມາດເລືອກຟຸດເທດທີ່ດີກວ່າໄດ້ ແລະ ບໍ່ສາມາດຕັດສິນໄດ້ຢ່າງຖືກຕ້ອງວ່າຟຸດເທດໃດຄວນເກັບໄວ້ ແລະ ຟຸດເທດໃດຄວນຖິ້ມ). ພວກເຂົາບໍ່ຮູ້ວ່າຮູບເງົາເລື່ອງນີ້ມີຈຸດປະສົງເພື່ອຖ່າຍທອດແກ່ນເລື່ອງຫຍັງ ຫຼື ສາກໃດທີ່ກ່ຽວຂ້ອງຢ່າງໃກ້ຊິດກັບແກ່ນເລື່ອງນັ້ນ. ດ້ວຍເຫດນີ້, ພວກເຂົາຈຶ່ງບໍ່ສາມາດຕັດສິນໃຈໄດ້ວ່າຈະເກັບຫຍັງໄວ້ ແລະ ຈະຖິ້ມຫຍັງ. ນັ້ນກໍຄື ພວກເຂົາບໍ່ຮູ້ວ່າສາກ ຫຼື ເນື້ອເລື່ອງໃດທີ່ສາມາດຕັດອອກໄດ້ ແລະ ກ່ຽວຂ້ອງກັບແກ່ນເລື່ອງພຽງເລັກນ້ອຍ ແລະ ສາມາດເອົາອອກໄດ້ ແລະ ສາກ ຫຼື ເນື້ອເລື່ອງໃດທີ່ກ່ຽວຂ້ອງກັບແກ່ນເລື່ອງຫຼາຍທີ່ສຸດ ແລະ ຈຳເປັນຕ້ອງເກັບໄວ້. ເພາະວ່າພວກເຂົາຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ໃນລະຫວ່າງການຕັດຕໍ່ ພວກເຂົາຈຶ່ງ “ຕັດບໍ່ລົງ”, ໂດຍຮູ້ສຶກວ່າສິ່ງນີ້ກໍຕັດບໍ່ໄດ້ ແລະ ສິ່ງນັ້ນກໍຕັດບໍ່ໄດ້. ໃນທີ່ສຸດ, ຫຼັງຈາກທີ່ພະຍາຍາມຢ່າງໜັກ, ພວກເຂົາກໍເອົາອອກພຽງແຕ່ສາກທີ່ມີບັນຫາຢ່າງຊັດເຈນ ຫຼື ຟຸດເທດທີ່ຖ່າຍທຳບໍ່ດີເທົ່ານັ້ນ. ສຳລັບເນື້ອຫາທີ່ບໍ່ກ່ຽວຂ້ອງຢ່າງໃກ້ຊິດກັບແກ່ນເລື່ອງ, ພວກເຂົາກໍເກັບມັນໄວ້ທັງໝົດ. ສິ່ງນີ້ຄືການຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ພວກເຂົາມີຄວາມເຂົ້າໃຈທີ່ບໍ່ຊັດເຈນກ່ຽວກັບຄຳນິຍາມຂອງຮູບເງົາ; ສຳລັບຮູບແບບສະເພາະ ແລະ ເຕັກນິກການສະແດງອອກຂອງຮູບເງົາ ແລະ ຄວາມສຳພັນລະຫວ່າງແຕ່ລະສາກ ພ້ອມທັງສາກໃດທີ່ເປັນສາກຂອງຮູບເງົາຢ່າງແທ້ຈິງ, ພວກເຂົາບໍ່ເຂົ້າໃຈສິ່ງເຫຼົ່ານີ້ເລີຍ. ສິ່ງນີ້ຄືການຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ແລະ ດັ່ງນັ້ນ, ໃນລະຫວ່າງການຖ່າຍທຳ, ພວກເຂົາກໍເຕັມໄປດ້ວຍຄວາມໝັ້ນໃຈ; ໃນລະຫວ່າງການຕັດຕໍ່, ຄວາມທຸກໃຈກໍປາກົດຢູ່ເທິງໃບໜ້າຂອງພວກເຂົາ; ແລະ ເມື່ອເວົ້າເຖິງການກວດພິຈາລະນາ, ພວກເຂົາກໍກັງວົນຈົນແທບຕາຍ. ຫຼັງຈາກການກວດພິຈາລະນາ, ພວກເຂົາກໍຮູ້ສຶກໝັ້ນໃຈຫຼາຍກ່ຽວກັບວິທີການດຳເນີນການ ເພາະວ່າຜ່ານການຊີ້ນໍາຂອງເບື້ອງເທິງ, ພວກເຂົາໄດ້ຮຽນຮູ້ວ່າສາກໃດຄວນຖິ້ມ ແລະ ຈາກນັ້ນກໍຕັດພວກມັນອອກຢ່າງກ້າຫານ. ໃນທີ່ສຸດ ພວກເຂົາຕັດຮູບເງົາລົງຫຼາຍສໍ່າໃດ? ພວກເຂົາຕັດມັນລົງຈົນເຫຼືອຄວາມຍາວໜຶ່ງຊົ່ວໂມງສີ່ສິບນາທີ. ຕາກ້ອງຮູ້ສຶກເສຍໃຈຫຼາຍ: “ນີ້ບໍ່ແມ່ນການສິ້ນເປືອງໝາກຜົນຈາກແຮງງານຂອງພວກເຮົາບໍ? ພວກເຮົາໃຊ້ເວລາຫົກເດືອນໃນການຖ່າຍທຳຟຸດເທດຢ່າງຍາກລຳບາກຕັ້ງຫຼວງຫຼາຍ, ແຕ່ເຈົ້າພັດບໍ່ມີຄວາມເມດຕາ, ໂດຍໃຫ້ຕັດສິ່ງນັ້ນສິ່ງນີ້ອອກ, ນີ້ຍັງເປັນຮູບເງົາຢູ່ບໍ?” ຄຳຕອບຂອງເຮົາກໍຄື ການຕັດອອກຫຼາຍຂະໜາດນັ້ນແມ່ນຖືກຕ້ອງແລ້ວ, ນີ້ຄືສິ່ງທີ່ຮູບເງົາຄວນຈະເປັນ. ສິ່ງທີ່ເຈົ້າມີບໍ່ແມ່ນຮູບເງົາ; ຢ່າງດີທີ່ສຸດ, ມັນກໍເປັນພຽງລະຄອນໂທລະພາບ. ຄວາມຈິງແມ່ນເກີນຄວາມສາມາດຂອງຄົນທີ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆທີ່ບໍ່ດີ, ການໂອ້ລົມຄວາມຈິງກັບພວກເຂົາຈະບໍ່ບັນລຸຜົນໃດໆເລີຍ. ເມື່ອເວົ້າເຖິງສິ່ງໃດກໍຕາມ ຫຼື ແນວຄິດ ແລະ ມຸມມອງໃດກໍຕາມ, ພວກເຂົາບໍ່ສາມາດປະເມີນໄດ້ວ່າສິ່ງໃດທີ່ສອດຄ່ອງກັບຄວາມຕ້ອງການ ແລະ ມາດຕະຖານຂອງຄວາມເປັນມະນຸດທີ່ປົກກະຕິ, ສິ່ງໃດທີ່ຂັດກັບຄວາມເປັນມະນຸດທີ່ປົກກະຕິ, ສິ່ງໃດທີ່ເປັນຈິງ ແລະ ສໍາພັນກັບຊີວິດຈິງ, ສິ່ງໃດທີ່ວ່າງເປົ່າ ແລະ ເປັນພຽງຈິນຕະນາການ, ສິ່ງໃດທີ່ສອດຄ່ອງກັບຂໍ້ກຳນົດຂອງພຣະເຈົ້າ ແລະ ສິ່ງໃດທີ່ຂັດກັບເຈດຕະນາຂອງພຣະເຈົ້າ. ເມື່ອເວົ້າເຖິງຮູບເງົາ, ສາກໃດທີ່ມີບົດບາດສະໜັບສະໜູນແກ່ນເລື່ອງ, ເຂົ້າເຖິງປະເດັນ ແລະ ຖ່າຍທອດແກ່ນເລື່ອງໂດຍກົງ ແລະ ເປັນສິ່ງຈຳເປັນໃນການສະແດງອອກເຖິງແກ່ນແທ້ຂອງແກ່ນເລື່ອງ ແລະ ສາກໃດທີ່ບໍ່ກ່ຽວຂ້ອງ ຫຼື ບໍ່ຈຳເປັນ, ພວກເຂົາບໍ່ສາມາດເບິ່ງອອກສິ່ງເຫຼົ່ານີ້ໄດ້ ແລະ ບໍ່ເຂົ້າໃຈສິ່ງໃດໃນເລື່ອງນີ້ເລີຍ. ເມື່ອເວົ້າເຖິງການຕັດຕໍ່, ພວກເຂົາມັກຈະ “ຕັດບໍ່ລົງ” ສະເໝີ ແລະ ລັງເລທີ່ຈະຕັດຟຸດເທດ. ສິ່ງນີ້ຄືການຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ຖ້າຫຼັງຈາກທີ່ຖ່າຍທຳຟຸດເທດແລ້ວ, ຜ່ານການພິຈາລະນາແນວຄິດທີ່ຮູບເງົາມີຈຸດປະສົງເພື່ອຖ່າຍທອດ ແລະ ທິດທາງທີ່ມັນມີຈຸດປະສົງເພື່ອສື່ສານ, ເຈົ້າຮູ້ວ່າສາກໃດທີ່ບໍ່ຄວນລວມເຂົ້າ, ສາກໃດທີ່ຂາດຜົນກະທົບທີ່ພຽງພໍ ແລະ ສາກໃດທີ່ເປັນພາບສຳຮອງທີ່ບໍ່ເຄີຍມີຈຸດປະສົງເພື່ອໃຊ້ ແຕ່ຖືກກຽມໄວ້ເປັນສຳຮອງໃນກໍລະນີທີ່ມີສະຖານະການພິເສດເກີດຂຶ້ນ, ຖ້າໃນໃຈຂອງເຈົ້າ ເຈົ້າໄດ້ພິຈາລະນາເລື່ອງເຫຼົ່ານີ້ ແລະ ມີແຜນການສຳລັບການຈັດການກັບພວກມັນ ພ້ອມທັງວິທີແກ້ໄຂ, ສິ່ງນີ້ກໍເອີ້ນວ່າການມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ຖ້າເຈົ້າບໍ່ສາມາດເຮັດສິ່ງເຫຼົ່ານີ້ໄດ້ ແລະ ມຸມມອງ ແລະ ວິທີການທີ່ເຈົ້າໃຊ້ເພື່ອພິຈາລະນາ ແລະ ເບິ່ງບັນຫາຂາດພື້ນຖານ ແລະ ໃນທີ່ສຸດ ເຈົ້າບໍ່ສາມາດຫາຂໍ້ສະຫຼຸບທີ່ຖືກຕ້ອງໄດ້, ສິ່ງນີ້ກໍໝາຍຄວາມວ່າເຈົ້າຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ແນ່ນອນວ່າ ຄົນສ່ວນໃຫຍ່ໃນຄຣິສຕະຈັກຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆບໍ່ພຽງແຕ່ກ່ຽວກັບວ່າເຈົ້າສາມາດເບິ່ງທະລຸຜົນງານສ້າງສັນ, ການສ້າງສັນທາງສິລະປະ ຫຼື ບາງສິ່ງທີ່ເຮັດໜ້າທີ່ເປັນເຄື່ອງບຳລຸງລ້ຽງຝ່າຍວິນຍານ ຫຼື ທິດສະດີທາງປັດຊະຍາກ່ຽວກັບຄວາມເປັນມະນຸດຂອງຜູ້ຄົນໄດ້ຫຼາຍສໍ່າໃດເທົ່ານັ້ນ, ຈຸດສຳຄັນກໍຄື ເຈົ້າຍັງຕ້ອງມີມຸມມອງທີ່ຖືກຕ້ອງຕໍ່ສິ່ງເຫຼົ່ານີ້ອີກດ້ວຍ. ໃນດ້ານໜຶ່ງ, ມຸມມອງຂອງເຈົ້າຕ້ອງສອດຄ່ອງກັບຂໍ້ເທັດຈິງ ແລະ ກັບຄວາມຕ້ອງການຂອງຄວາມເປັນມະນຸດ. ໃນອີກດ້ານໜຶ່ງ, ສິ່ງທີ່ເຈົ້າເຂົ້າໃຈ ຫຼື ຢັ່ງຮູ້ຕ້ອງສອດຄ່ອງກັບສິ່ງທີ່ເປັນບວກ ແລະ ກົດເກນຂອງທຸກສິ່ງ; ມັນຕ້ອງບໍ່ວ່າງເປົ່າ ຫຼື ບິດເບືອນ ແລະ ໃນທີ່ສຸດແລ້ວ, ມັນກໍຂຶ້ນຢູ່ກັບການສອດຄ່ອງກັບຫຼັກການຄວາມຈິງ. ຖ້າເຈົ້າບໍ່ພຽງແຕ່ສາມາດເບິ່ງອອກວ່າແນວຄິດ ແລະ ມຸມມອງໃດທີ່ກຳລັງຖືກຖ່າຍທອດອອກມາ, ຖ້າເຈົ້າບໍ່ພຽງແຕ່ຢຸດຢູ່ທີ່ລະດັບນັ້ນ ແຕ່ຍັງສາມາດເບິ່ງອອກວ່າແນວຄິດ ແລະ ມຸມມອງເຫຼົ່ານີ້ຖືກຕ້ອງຢ່າງແທ້ຈິງ ຫຼື ບໍ່, ພວກມັນສອດຄ່ອງກັບຄວາມຕ້ອງການຂອງຄວາມເປັນມະນຸດຢ່າງແທ້ຈິງ ຫຼື ບໍ່, ພວກມັນບໍລິສຸດຢ່າງແທ້ຈິງ ຫຼື ບໍ່ ແລະ ພວກມັນສອດຄ່ອງກັບຄວາມຈິງຢ່າງແທ້ຈິງ ຫຼື ບໍ່, ຖ້າເຈົ້າສາມາດເຮັດສິ່ງທັງໝົດເຫຼົ່ານີ້ໄດ້, ແລ້ວເຈົ້າກໍເປັນຄົນທີ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆທີ່ດີ. ຄົນທີ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆທີ່ດີຄືຜູ້ທີ່ມີຂີດຄວາມສາມາດທີ່ດີ. ຖ້າເຈົ້າບໍ່ສາມາດບັນລຸສິ່ງທັງໝົດເຫຼົ່ານີ້ໄດ້ ຫຼື ສາມາດບັນລຸພວກມັນໄດ້ໃນລະດັບປານກາງເທົ່ານັ້ນ, ແລ້ວຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆຂອງເຈົ້າກໍຢູ່ໃນລະດັບປານກາງເທົ່ານັ້ນ. ຖ້າໂດຍພື້ນຖານແລ້ວເຈົ້າບໍ່ສາມາດເບິ່ງເລື່ອງເຫຼົ່ານີ້ໃຫ້ທະລຸໄດ້, ຕົວຢ່າງ: ຖ້າເຈົ້າບໍ່ສາມາດເຂົ້າໃຈຜົນງານທາງພາບ ແລະ ສຽງ, ຜົນງານທາງວັນນະຄະດີ ແລະ ສິລະປະ, ຜົນງານສິລະປະ ແລະ ອື່ນໆ ບໍ່ວ່າພວກມັນຈະເປັນນາມມະທຳ ຫຼື ເປັນຮູບປະທຳກໍຕາມ ແລະ ເຈົ້າພົບວ່າພວກມັນບໍ່ສາມາດເຂົ້າໃຈໄດ້ຢ່າງສິ້ນເຊີງ ຄືກັບພາສາຕ່າງປະເທດ ແລະ ເຈົ້າຂາດຄວາມສາມາດພາຍໃນຄວາມເປັນມະນຸດຂອງເຈົ້າທີ່ຈະປະເມີນ ແລະ ຊື່ນຊົມສິ່ງດັ່ງກ່າວ, ແລ້ວເຈົ້າກໍບໍ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ; ເຈົ້າເປັນຄົນທີ່ບໍ່ມີຂີດຄວາມສາມາດ. ຖ້າຜ່ານການສັງເກດທ່າທາງ ຫຼື ສະພາບທາງຈິດໃຈ ແລະ ການສະແດງອອກໂດຍລວມຂອງສະພາບຈິດໃຈຂອງຕົວລະຄອນພາຍໃນສາກທີ່ມີສີສັນສະເພາະ, ແສງສະຫວ່າງສະເພາະ ແລະ ສະພາບແວດລ້ອມສະເພາະ, ເຈົ້າສາມາດເບິ່ງອອກເຖິງຜົນກະທົບທີ່ສາກນີ້ຈະມີຕໍ່ຈິດໃຈຂອງຜູ້ຊົມ, ແລ້ວເຈົ້າກໍມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ເຖິງຢ່າງໃດກໍຕາມ, ຄົນທີ່ບໍ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆບໍ່ສາມາດເບິ່ງເຫັນສິ່ງນີ້ໄດ້. ພວກເຂົາເວົ້າວ່າ: “ມັນຈະເປັນຫຍັງໄປຖ້າແສງສະຫວ່າງຈະມືດມົວ ຫຼື ບໍ່ ຫຼື ຖ້າສີສັນຈະສວຍງາມ ຫຼື ບໍ່? ຕົວລະຄອນກໍຍັງຄົງຄືເກົ່າບໍ່ແມ່ນບໍ? ເຈົ້າສາມາດເບິ່ງອອກໄດ້ແນວໃດວ່າສະພາບຈິດໃຈຂອງພວກເຂົາເປັນແນວໃດ? ເປັນຫຍັງຂ້ານ້ອຍຈຶ່ງບໍ່ສາມາດເບິ່ງເຫັນມັນໄດ້?” ສິ່ງນີ້ຄືການຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ບໍ່ວ່າເຈົ້າຈະອະທິບາຍໃຫ້ພວກເຂົາຟັງແນວໃດກໍຕາມ, ພວກເຂົາອາດຈະອ້າງວ່າພວກເຂົາເຂົ້າໃຈ ແຕ່ໃນຄວາມເປັນຈິງແລ້ວ, ໃນໃຈຂອງພວກເຂົາ ພວກເຂົາກໍຍັງບໍ່ເຂົ້າໃຈຢູ່ດີ. ຂົງເຂດນີ້ຈະຍັງຄົງເປັນສິ່ງທີ່ບໍ່ຄຸ້ນເຄີຍສຳລັບພວກເຂົາສະເໝີ. ຄົນທີ່ຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ບໍ່ວ່າພວກເຂົາຈະເຮັດວຽກປະເພດໃດ ຫຼື ເບິ່ງຜົນງານທາງວັນນະຄະດີ ຫຼື ສິລະປະປະເພດໃດກໍຕາມ, ພວກເຂົາກໍບໍ່ສາມາດສະແດງຄວາມຄິດ ແລະ ມຸມມອງຂອງພວກເຂົາເອງອອກມາໄດ້. ໂດຍສະເພາະສຳລັບວຽກງານ ຫຼື ການສ້າງສັນທີ່ຮຽກຮ້ອງໃຫ້ມີການສະແດງອອກເຖິງຄວາມໝາຍທີ່ເລິກເຊິ່ງ, ການສະແດງອອກເຖິງແກ່ນເລື່ອງ ຫຼື ການໃຫ້ການຊີ້ນໍາຝ່າຍວິນຍານ, ພວກເຂົາບໍ່ສາມາດເຮັດມັນໄດ້ດີ ແລະ ບໍ່ມີຄວາມສາມາດພຽງພໍສຳລັບໜ້າວຽກດັ່ງກ່າວ. ຖ້າເຈົ້າມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ແລະ ນອກເໜືອຈາກນັ້ນ ເຈົ້າຍັງເຂົ້າໃຈຄວາມຈິງອີກດ້ວຍ, ແລ້ວສຳລັບວຽກງານຂອງເຮືອນຂອງພຣະເຈົ້າທີ່ກ່ຽວຂ້ອງກັບຮູບເງົາ, ວັນນະຄະດີ ແລະ ສິລະປະ ເຊິ່ງກ່ຽວຂ້ອງກັບຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ເຈົ້າກໍສາມາດເຮັດມັນໄດ້ດີ, ມີຄວາມສາມາດພຽງພໍສຳລັບມັນ ແລະ ປະຕິບັດໜ້າທີ່ປະເພດນີ້ຂອງຕົນໄດ້. ຖ້າເຈົ້າຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ແລ້ວເຈົ້າກໍມີຂີດຄວາມສາມາດທີ່ບໍ່ດີ ແລະ ບໍ່ມີຄວາມສາມາດພຽງພໍສຳລັບວຽກງານປະເພດນີ້. ບາງຄົນເວົ້າວ່າ: “ຂ້ານ້ອຍໄດ້ຟັງຄວາມຈິງມາຫຼາຍປີແລ້ວ ແລະ ເຂົ້າໃຈຫຼັກການຄວາມຈິງ. ນັ້ນໝາຍຄວາມວ່າຂ້ານ້ອຍມີຄວາມສາມາດພຽງພໍສຳລັບວຽກງານປະເພດນີ້ບໍ?” ແບບນັ້ນກໍຍັງບໍ່ໄດ້ຢູ່ດີ. ເຖິງແມ່ນວ່າເຈົ້າຈະເຂົ້າໃຈຄວາມຈິງບາງຢ່າງ, ຖ້າປາສະຈາກຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆມາເປັນສ່ວນເສີມ, ເຈົ້າກໍສາມາດປະຕິບັດໄດ້ພຽງແຕ່ວຽກງານເຊັ່ນ: ການເທດສະໜາຂ່າວປະເສີດ ຫຼື ການຫົດນໍ້າຄຣິສຕະຈັກເທົ່ານັ້ນ. ເຖິງຢ່າງໃດກໍຕາມ, ສຳລັບວຽກງານທີ່ກ່ຽວຂ້ອງກັບຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ເຈົ້າຈະບໍ່ມີຄວາມສາມາດພຽງພໍສຳລັບມັນ. ສະນັ້ນ, ຖ້າບາງຄົນຖືກເລືອກໃຫ້ເຮັດວຽກງານປະເພດນີ້ຢ່າງຜິດພາດ ແລະ ຕອນນີ້ຮູ້ສຶກຕົວວ່າພວກເຂົາບໍ່ມີທ່າແຮງໃນດ້ານນີ້ ແລະ ໂດຍແກ່ນແທ້ແລ້ວບໍ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ພວກເຂົາກໍຄວນລາອອກໂດຍທັນທີ ໂດຍເວົ້າວ່າ: “ຂ້ານ້ອຍບໍ່ສາມາດເຮັດວຽກງານນີ້ໄດ້. ຄວາມເປັນມະນຸດຂອງຂ້ານ້ອຍບໍ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ”. ແນ່ນອນວ່າ ບໍ່ວ່າເຈົ້າຈະມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ຫຼື ບໍ່ກໍຕາມ, ມັນກໍເປັນມາດຕະຖານໜຶ່ງສຳລັບການປະເມີນຂີດຄວາມສາມາດຂອງຄົນໆໜຶ່ງ. ເຖິງແມ່ນວ່າມັນຈະບໍ່ແມ່ນມາດຕະຖານຫຼັກ, ແຕ່ສຳລັບວຽກງານພິເສດບາງຢ່າງ, ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆກໍເປັນສິ່ງຈຳເປັນເຊັ່ນກັນ. ນັ້ນຄືການສະຫຼຸບການໂອ້ລົມຂອງພວກເຮົາກ່ຽວກັບຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ຍັງມີອີກໜຶ່ງຄວາມສາມາດ ນັ້ນກໍຄືຄວາມສາມາດໃນການປະດິດສ້າງ ເຊິ່ງພວກເຮົາຈະໂອ້ລົມກັນໃນຄັ້ງຕໍ່ໄປ.

ການໂອ້ລົມແບບນີ້ເຮັດໃຫ້ສິ່ງຕ່າງໆຊັດເຈນຂຶ້ນສຳລັບພວກເຈົ້າບໍ? (ຊັດເຈນ). ຖ້າເຮົາພຽງແຕ່ເວົ້າໃນແງ່ທົ່ວໄປ ໂດຍກ່າວວ່າ: “ຂີດຄວາມສາມາດຂອງຄົນໆໜຶ່ງຖືກປະເມີນໂດຍປະສິດທິພາບ ແລະ ປະສິດທິຜົນຂອງພວກເຂົາໃນການເຮັດສິ່ງຕ່າງໆ”, ພວກເຈົ້າກໍຈະສາມາດທ່ອງຈຳໄດ້ພຽງແຕ່ຫຼັກຄຳສອນນີ້ເທົ່ານັ້ນ ແຕ່ພວກເຈົ້າກໍຍັງຄົງບໍ່ຊັດເຈນວ່າຂີດຄວາມສາມາດໝາຍເຖິງດ້ານໃດແດ່ຢ່າງສະເພາະເຈາະຈົງ. ຕໍ່ມາ, ເຮົາຄິດວ່າມັນຈະດີກວ່າຖ້າໂອ້ລົມໃຫ້ສະເພາະເຈາະຈົງຫຼາຍຂຶ້ນ; ເມື່ອພວກເຈົ້າໄດ້ຮັບຄວາມຊັດເຈນໃນຫົວຂໍ້ນີ້, ພວກເຈົ້າກໍຈະສາມາດປະເມີນໄດ້ຢ່າງຖືກຕ້ອງ ແລະ ເຂົ້າໃຈຂີດຄວາມສາມາດຂອງພວກເຈົ້າເອງຢ່າງຊັດເຈນ. ສິ່ງນີ້ຈະຊ່ວຍໃຫ້ພວກເຈົ້າຮັກສາຕຳແໜ່ງທີ່ເໝາະສົມຂອງຕົນເອງ ແລະ ບໍ່ປະເມີນຄວາມສາມາດຂອງຕົນເອງສູງເກີນໄປ. ການເບິ່ງເຫັນຢ່າງຊັດເຈນ ແລະ ການເຂົ້າໃຈຄວາມສາມາດຂອງຕົນເອງ, ການຕັດສິນວ່າຂີດຄວາມສາມາດຂອງເຈົ້າດີ, ປານກາງ, ບໍ່ດີ ຫຼື ບໍ່ມີເລີຍ ແລະ ການລະບຸວ່າເຈົ້າຈັດຢູ່ໃນກຸ່ມໃດ, ການຊອກຫາຕຳແໜ່ງທີ່ເໝາະສົມຂອງຕົນເອງແບບນີ້ ເຮັດໃຫ້ພວກເຈົ້າສາມາດປະຕິບັດ ແລະ ປະພຶດຕົນໄດ້ຢ່າງຖືກຕ້ອງເໝາະສົມ. ໃນດ້ານໜຶ່ງ, ມັນເຮັດໃຫ້ເຈົ້າສາມາດມີຄວາມເຂົ້າໃຈທີ່ຖືກຕ້ອງກ່ຽວກັບຕົນເອງ. ໃນອີກດ້ານໜຶ່ງ, ໃນແງ່ຂອງການແກ້ໄຂອຸປະນິໄສທີ່ເສື່ອມຊາມຂອງເຈົ້າ, ມັນຍັງໃຫ້ຄວາມຊ່ວຍເຫຼືອໃນລະດັບໜຶ່ງສຳລັບການປ່ຽນແປງອຸປະນິໄສທີ່ອວດດີຂອງເຈົ້າອີກດ້ວຍ. ແມ່ນບໍ່? (ແມ່ນແລ້ວ). ໃຫ້ພວກເຮົາຈົບການໂອ້ລົມສຳລັບມື້ນີ້ໄວ້ພຽງເທົ່ານີ້. ລາກ່ອນ!

ວັນທີ 4 ພະຈິກ 2023


ວິທີການໄລ່ຕາມເສາະຫາຄວາມຈິງ (7)

11 ມາດຕະຖານສຳລັບການປະເມີນຂີດຄວາມສາມາດຂອງຄົນໆໜຶ່ງ

ໃນການເຕົ້າໂຮມຄັ້ງກ່ອນ, ພວກເຮົາໄດ້ໂອ້ລົມກ່ຽວກັບວ່າຂີດຄວາມສາມາດແມ່ນຫຍັງ ພ້ອມທັງວິທີການປະເມີນຂີດຄວາມສາມາດຂອງຄົນໆໜຶ່ງ. ພວກເຮົາໄດ້ລະບຸມາດຕະຖານທັງໝົດເທົ່າໃດຂໍ້ ສຳລັບການປະເມີນຂີດຄວາມສາມາດຂອງຄົນໆໜຶ່ງ? (ສິບເອັດຂໍ້). ໃຫ້ເວົ້າຄືນສິບເອັດມາດຕະຖານເຫຼົ່ານີ້ອີກຄັ້ງ. (ຄວາມສາມາດໃນການຮຽນຮູ້, ຄວາມສາມາດໃນການເຂົ້າໃຈສິ່ງຕ່າງໆ, ຄວາມສາມາດໃນການຢັ່ງຮູ້, ຄວາມສາມາດໃນການຍອມຮັບສິ່ງຕ່າງໆ, ຄວາມສາມາດໃນການຮັບຮູ້, ຄວາມສາມາດໃນການຕັດສິນ, ຄວາມສາມາດໃນການແຍກແຍະສິ່ງຕ່າງໆ, ຄວາມສາມາດໃນການຕອບສະໜອງຕໍ່ສິ່ງຕ່າງໆ, ຄວາມສາມາດໃນການຕັດສິນໃຈ, ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ແລະ ຄວາມສາມາດໃນການສ້າງສັນ). ແຕ່ລະຢ່າງໃນສິບເອັດຄວາມສາມາດເຫຼົ່ານີ້ແມ່ນສ່ວນໜຶ່ງຂອງການວັດແທກຂີດຄວາມສາມາດທີ່ຄອບຄຸມຂອງຄົນໆໜຶ່ງ. ຄັ້ງກ່ອນ, ພວກເຮົາໄດ້ໂອ້ລົມກ່ຽວກັບສິບຢ່າງໃນນັ້ນ, ໂດຍໂອ້ລົມໄປຈົນເຖິງຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ສຳລັບຄວາມສາມາດແຕ່ລະຢ່າງ, ພວກເຮົາໄດ້ໂອ້ລົມກ່ຽວກັບການສະແດງອອກເຖິງຂີດຄວາມສາມາດທີ່ດີ, ຂີດຄວາມສາມາດປົກກະຕິ, ຂີດຄວາມສາມາດຕໍ່າ ແລະ ການບໍ່ມີຂີດຄວາມສາມາດ. ໂດຍພື້ນຖານແລ້ວ ຄົນທີ່ບໍ່ມີຂີດຄວາມສາມາດແມ່ນບໍ່ມີຈຸດແຂງ, ບໍ່ມີກິດຈະກຳຍາມຫວ່າງ ຫຼື ຄວາມສົນໃຈທີ່ແທ້ຈິງ. ເມື່ອພົບພໍ້ກັບສິ່ງໃດກໍຕາມ, ພວກເຂົາບໍ່ມີຄວາມຄິດເຫັນ ແລະ ບໍ່ມີຄວາມສາມາດໃນການຕັດສິນ. ພວກເຂົາບໍ່ມີຄວາມສາມາດໃນການຈຳແນກຜູ້ຄົນ, ເຫດການ ແລະ ສິ່ງຕ່າງໆ; ພວກເຂົາຍັງບໍ່ມີຄວາມສາມາດໃນການຍອມຮັບສິ່ງໃດເລີຍ ແລະ ແນ່ນອນແຮງບໍ່ຕ້ອງເວົ້າເຖິງວ່າ ພວກເຂົາມີຄວາມສາມາດໃນການຕອບສະໜອງຕໍ່ສິ່ງຕ່າງໆ ຫຼື ຄວາມສາມາດໃນການຕັດສິນໃຈ. ຍ້ອນວ່າຄົນແບບນັ້ນບໍ່ມີຈຸດແຂງ, ພວກເຂົາຈຶ່ງຍິ່ງຫ່າງໄກຈາກຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆເລີຍ.

ຂໍ້ທີ 10: ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ

ກ່ຽວກັບຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ໃນການເຕົ້າໂຮມຄັ້ງກ່ອນ ພວກເຮົາໄດ້ໂອ້ລົມກ່ຽວກັບເນື້ອໃນບາງສ່ວນຂອງຄວາມສາມາດນີ້. ໂດຍຫຼັກໆແລ້ວ ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆໝາຍເຖິງຫຍັງ? ການປະເມີນໝາຍເຖິງສິ່ງທີ່ຜູ້ຄົນເອີ້ນວ່າການແຍກແຍະ, ໃນຄວາມໝາຍຂອງຄວາມສາມາດໃນການລະບຸຄວາມຄິດ, ມຸມມອງ, ຈຸດຢືນ ແລະ ຫົວຂໍ້ທີ່ຖືກສົ່ງເສີມຂອງຜູ້ຄົນ, ເຫດການ ແລະ ສິ່ງຕ່າງໆ. ໂດຍຫຼັກໆແລ້ວ ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆແມ່ນກ່ຽວຂ້ອງກັບຄວາມຄິດ ແລະ ມຸມມອງຂອງຄົນໆໜຶ່ງຕໍ່ບັນຫາບາງຢ່າງ; ນັ້ນກໍຄື ສິ່ງທີ່ກ່ຽວຂ້ອງກັບຂອບເຂດຂອງຄວາມຄິດ. ຖ້າເຈົ້າມີຄວາມສາມາດໃນການລະບຸ ແລະ ຊື່ນຊົມສິ່ງເຫຼົ່ານີ້ໄດ້, ແລ້ວເຈົ້າກໍເປັນຄົນທີ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ຖ້າເຈົ້າບໍ່ຮູ້ວິທີເບິ່ງ ແລະ ໂດຍພື້ນຖານແລ້ວບໍ່ສາມາດຮັບຮູ້ບັນຫາເຫຼົ່ານີ້ທີ່ກ່ຽວຂ້ອງກັບຄວາມຄິດ ແລະ ມຸມມອງ, ແລ້ວເຈົ້າກໍບໍ່ສາມາດຖືກພິຈາລະນາວ່າມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ນັ້ນກໍຄື ຄວາມສາມາດນີ້ບໍ່ມີຫຍັງກ່ຽວຂ້ອງກັບເຈົ້າ. ເຖິງຢ່າງໃດກໍຕາມ, ເມື່ອເຈົ້າພົບພໍ້ກັບບາງສິ່ງບາງຢ່າງ, ຖ້າເຈົ້າສາມາດລະບຸຕົ້ນກຳເນີດຂອງສິ່ງນີ້ ແລະ ຈຸດປະສົງທີ່ຢູ່ເບື້ອງຫຼັງຂອງມັນ ແລະ ສາມາດລະບຸໄດ້ວ່າຄວາມຄິດ ແລະ ມຸມມອງທີ່ມັນຖ່າຍທອດ ແລະ ສົ່ງເສີມນັ້ນຖືກຕ້ອງ ຫຼື ບໍ່ ແລະ ຍັງສາມາດລະບຸໄດ້ວ່າຄວາມຄິດ ແລະ ມຸມມອງເຫຼົ່ານີ້ສົມເຫດສົມຜົນ ຫຼື ບໍ່, ພວກມັນເປັນສິ່ງທີ່ເປັນບວກ ຫຼື ສິ່ງທີ່ເປັນລົບ ແລະ ພວກມັນສອດຄ່ອງກັບກົດເກນການພັດທະນາຂອງສິ່ງຕ່າງໆ ຫຼື ໃກ້ຄຽງກັບປາກົດການພາຍໃຕ້ກົດເກນທີ່ພຣະເຈົ້າສ້າງຂຶ້ນເພື່ອປົກຄອງສິ່ງທັງປວງ ຫຼື ບໍ່, ຖ້າເຈົ້າມີຄວາມສາມາດໃນການປະເມີນ ແລະ ຊື່ນຊົມຂອງສິ່ງຕ່າງໆປະເພດນີ້, ແລ້ວມັນກໍພິສູດວ່າຂີດຄວາມສາມາດຂອງເຈົ້າຂ້ອນຂ້າງດີ. ຖ້າຄວາມຄິດ ແລະ ມຸມມອງທີ່ສິ່ງນີ້ສົ່ງເສີມ ຫຼື ທິດທາງ ແລະ ເປົ້າໝາຍທີ່ມັນສົ່ງເສີມນັ້ນມີຂໍ້ຜິດພາດ, ການບິດເບືອນ, ສິ່ງທີ່ບໍ່ສອດຄ່ອງກັບຄວາມເປັນມະນຸດ ຫຼື ຕັກກະການຄິດ ຫຼື ສິ່ງທີ່ໂດຍພື້ນຖານແລ້ວບໍ່ສອດຄ່ອງກັບກົດເກນພາວະວິໄສທີ່ພຣະເຈົ້າສ້າງຂຶ້ນເພື່ອປົກຄອງສິ່ງທັງປວງ, ຖ້າເຈົ້າສາມາດເບິ່ງເຫັນທຸກສິ່ງນີ້ ແລະ ເຈົ້າສາມາດເບິ່ງເຫັນທັງສິ່ງທີ່ຖືກຕ້ອງ ແລະ ສິ່ງທີ່ບໍ່ຖືກຕ້ອງ, ສິ່ງນີ້ກໍພຽງພໍທີ່ຈະພິສູດວ່າເຈົ້າມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ແລະ ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆຂອງເຈົ້ານັ້ນສູງ; ຂໍ້ເທັດຈິງທີ່ວ່າເຈົ້າມີຄວາມສາມາດນີ້ໝາຍຄວາມວ່າ ຂີດຄວາມສາມາດຂອງເຈົ້າດີຫຼາຍ. ຕົວຢ່າງ: ເມື່ອເຈົ້າອ່ານບົດຄວາມທີ່ຂຽນໂດຍອ້າຍເອື້ອຍນ້ອງໃນຄຣິສຕະຈັກ, ເຈົ້າສາມາດເບິ່ງເຫັນວ່າຄວາມເຂົ້າໃຈຂອງພວກເຂົາກ່ຽວກັບສິ່ງຕ່າງໆ, ຄວາມເຂົ້າໃຈຂອງພວກເຂົາກ່ຽວກັບແກ່ນແທ້ທຳມະຊາດຂອງຜູ້ຄົນ ແລະ ຄວາມເຂົ້າໃຈຂອງພວກເຂົາກ່ຽວກັບພຣະທຳຂອງພຣະເຈົ້າສອດຄ່ອງກັບຫຼັກການຄວາມຈິງ ຫຼື ບໍ່, ມຸມມອງທີ່ສະແດງອອກໃນບົດຄວາມນັ້ນບິດເບືອນ ຫຼື ບໍ່ ແລະ ທັດສະນະ ແລະ ຈຸດຢືນທີ່ພວກເຂົາໃຊ້ນັ້ນຖືກຕ້ອງ ຫຼື ບໍ່ຖືກຕ້ອງ, ເຈົ້າສາມາດເບິ່ງເຫັນທຸກສິ່ງເຫຼົ່ານີ້ໄດ້. ຖ້າເຈົ້າສາມາດເຫັນດີກັບຄວາມຄິດ ແລະ ມຸມມອງພາຍໃນບົດຄວາມທີ່ຖືກຕ້ອງ; ແລະ ຖ້າເຈົ້າຍັງສາມາດລະບຸ ແລະ ແກ້ໄຂຄວາມຄິດ ແລະ ມຸມມອງທີ່ຜິດພ້ຽນພາຍໃນບົດຄວາມ ແລະ ເຈົ້າຮູ້ວ່າເປັນຫຍັງຄວາມຄິດ ແລະ ມຸມມອງດັ່ງກ່າວຈຶ່ງບໍ່ຖືກຕ້ອງ ແລະ ພວກມັນລະເມີດຕັກກະການຄິດດ້ານໃດ ຫຼື ກົດເກນພາວະວິໄສໃດຂອງສິ່ງທີ່ເປັນບວກ ແລະ ໃນລະດັບທີ່ເລິກລົງໄປກວ່ານັ້ນ ເຈົ້າສາມາດເຫັນວ່າພວກມັນລະເມີດຫຼັກການຄວາມຈິງດ້ານໃດທີ່ພຣະເຈົ້າໄດ້ສັ່ງສອນມະນຸດຊາດ, ສິ່ງນີ້ພິສູດວ່າຂີດຄວາມສາມາດຂອງເຈົ້ານັ້ນດີ. ໃນດ້ານໜຶ່ງ ຖ້າເຈົ້າສາມາດເຫັນວ່າແມ່ນຫຍັງຄືສິ່ງທີ່ເປັນບວກໃນບົດຄວາມນີ້ທີ່ຄຸ້ມຄ່າແກ່ການຮຽນຮູ້ ແລະ ເຈົ້າຍັງສາມາດປະເມີນໄດ້ວ່າມັນໃຫ້ທິດທາງທີ່ເປັນບວກຫຍັງແກ່ຜູ້ຄົນ ພ້ອມທັງການສະໜອງ, ການຊ່ວຍເຫຼືອ ແລະ ການສະໜັບສະໜູນທີ່ເປັນບວກຫຍັງທີ່ມັນນຳມາໃຫ້ ແລະ ຍິ່ງໄປກວ່ານັ້ນ ຖ້າເຈົ້າສາມາດຮູ້ວ່າບົດຄວາມດັ່ງກ່າວມີສິ່ງທີ່ເປັນຜົນຮ້າຍ, ເປັນລົບ ແລະ ບິດເບືອນໃດແດ່; ມັນປະກອບມີຄວາມຄິດ ແລະ ມຸມມອງທີ່ຜິດພ້ຽນຫຍັງທີ່ອາດຈະນຳພາການຄິດຂອງຜູ້ຄົນໄປໃນທິດທາງທີ່ບໍ່ດີ ແລະ ພວກມັນອາດຈະມີຜົນກະທົບທາງລົບຫຍັງຕໍ່ຜູ້ຄົນ; ຄວນແກ້ໄຂສິ່ງທີ່ຜິດພ້ຽນເຫຼົ່ານີ້ແນວໃດ; ແລະ ຄວນຊົດເຊີຍຂໍ້ບົກຜ່ອງບາງຢ່າງແນວໃດ ເພື່ອໃຫ້ມັນສາມາດນຳຜົນປະໂຫຍດທີ່ໃຫຍ່ກວ່າມາສູ່ຜູ້ຄົນ, ແລ້ວນີ້ກໍຄືການສະແດງອອກໜຶ່ງຢ່າງຂອງການມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ຕົວຢ່າງ: ໃນການຮຽນເຕັ້ນ, ເມື່ອເຈົ້າສັງເກດເບິ່ງການສະແດງເຕັ້ນ, ເຈົ້າສາມາດກວດເບິ່ງວ່າການເຄື່ອນໄຫວໃດທີ່ມີຄວາມເປັນມະນຸດຫຼາຍ, ເຊິ່ງສະແດງເຖິງຄວາມຄິດ ແລະ ຄວາມປາຖະໜາພາຍໃນຄວາມເປັນມະນຸດ ແລະ ມີຕົ້ນກຳເນີດມາຈາກມຸມມອງຂອງຄວາມເປັນມະນຸດ ແລະ ມີພື້ນຖານຢູ່ໃນຄວາມເປັນມະນຸດ ແລະ ສອດຄ່ອງກັບຄວາມຕ້ອງການຂອງສະຕິຮູ້ສຶກຜິດຊອບ ແລະ ເຫດຜົນຂອງຄວາມເປັນມະນຸດທີ່ປົກກະຕິຫຼາຍ; ແລະ ເຈົ້າສາມາດກວດເບິ່ງວ່າການເຄື່ອນໄຫວ, ການສະແດງອອກທາງສີໜ້າ ແລະ ວິທີການສະແດງອອກຂອງພາສາກາຍໃດ ພ້ອມທັງຄວາມຄິດທີ່ຖືກນໍາສະເໜີພາຍໃນສິ່ງເຫຼົ່ານັ້ນ ຄືສິ່ງທີ່ເປັນບວກ ແລະ ສາມາດເພີ່ມພູນໂລກຝ່າຍວິນຍານຂອງຄົນໆໜຶ່ງ ນັ້ນກໍຄື ເຈົ້າສາມາດເຫັນສິ່ງທັງໝົດເຫຼົ່ານີ້ໄດ້. ເຈົ້າບໍ່ພຽງແຕ່ສາມາດເຕັ້ນ ຫຼື ສະແດງການເຄື່ອນໄຫວທພມະດາບາງຢ່າງເທົ່ານັ້ນ, ໃນທາງກົງກັນຂ້າມ ເຈົ້າສາມາດເຫັນຄວາມຄິດທີ່ຖືກນໍາສະເໜີໃນການສະແດງເຕັ້ນ; ເຈົ້າສາມາດຈັບຈຸດຄວາມໝາຍຂອງຄວາມຄິດທີ່ຢູ່ພາຍໃນນັ້ນ ພ້ອມທັງຮູບແບບການເຕັ້ນທີ່ຖືກນຳໃຊ້ພາຍໃຕ້ການນໍາພາຂອງຄວາມຄິດເຫຼົ່ານີ້. ຖ້າຮູບແບບການເຕັ້ນ ແລະ ພາສາກາຍເປັນປະໂຫຍດຕໍ່ຜູ້ຄົນ ແລະ ເປັນສິ່ງທີ່ເຈົ້າຄວນຮຽນຮູ້, ຍອມຮັບ ແລະ ນຳມາໃຊ້, ເຈົ້າສາມາດເຫັນ ແລະ ຮຽນຮູ້ສິ່ງເຫຼົ່ານີ້ ແລະ ເຈົ້າສາມາດຍອມຮັບອົງປະກອບທີ່ເປັນບວກຂອງມັນ, ແລ້ວນີ້ກໍຄືການສະແດງອອກເຖິງການມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ແນ່ນອນ, ຖ້າການເຕັ້ນນຳສະເໜີຄວາມຄິດທີ່ບິດເບືອນບາງຢ່າງ ເຊິ່ງບໍ່ສອດຄ່ອງກັບຄວາມເປັນມະນຸດ ແລະ ເຈົ້າຍັງສາມາດຮັບຮູ້ພວກມັນໄດ້ ແລະ ເຈົ້າສາມາດລະບຸໄດ້ວ່າຂໍ້ຜິດພາດຢູ່ບ່ອນໃດ ແລະ ເຈົ້າຍັງຮູ້ວ່າຮູບແບບການນຳສະເໜີນີ້ຜິດພາດແນວໃດ ແລະ ແມ່ນຫຍັງຄືຄວາມຄິດນໍາພາທີ່ຢູ່ເບື້ອງຫຼັງຂອງມັນ, ຖ້າເຈົ້າສາມາດເຫັນ ແລະ ລະບຸສິ່ງທັງໝົດນີ້ໄດ້, ແລ້ວນີ້ກໍຄືການສະແດງອອກໜຶ່ງຢ່າງຂອງການມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆເຊັ່ນກັນ. ຫຼັງຈາກທີ່ຍົກສອງຕົວຢ່າງນີ້ແລ້ວ, ຕອນນີ້ພວກເຈົ້າເຂົ້າໃຈແລ້ວບໍວ່າ ແມ່ນຫຍັງຄືຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ? ໄດ້ສ້າງຕັ້ງມາດຕະຖານເພື່ອປະເມີນວ່າຄົນໃດຄົນໜຶ່ງມີຂີດຄວາມສາມາດທີ່ດີ ແລະ ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆນີ້ແລ້ວບໍ? (ແມ່ນແລ້ວ).

ຖ້າເຈົ້າເຫັນບາງສິ່ງບາງຢ່າງ ແລະ ຮູ້ເຖິງຄວາມຄິດ ແລະ ມຸມມອງທີ່ມັນສົ່ງເສີມ ຫຼື ທັດສະນະ ແລະ ຈຸດຢືນທີ່ມັນໃຊ້, ແຕ່ບໍ່ຮູ້ວ່າຄວາມຄິດ ແລະ ມຸມມອງເຫຼົ່ານີ້ຖືກຕ້ອງ ຫຼື ບໍ່ຖືກຕ້ອງ, ແລ້ວເຈົ້າກໍບໍ່ມີຄວາມສາມາດໃນການລະບຸສິ່ງຕ່າງໆຫຼາຍປານໃດ. ເຈົ້າອາດຈະພຽງແຕ່ຮູ້ສຶກວ່າ “ການເຕັ້ນນີ້ດີພໍສົມຄວນ; ບົດຄວາມນີ້ດີພໍສົມຄວນ; ຮູບເງົານີ້ດີພໍສົມຄວນ; ມັນມີຄຸນຄ່າທາງສິລະປະ ແລະ ເຕັກນິກການສະແດງອອກຂອງມັນກໍຍອດຢ້ຽມ”, ໂດຍພຽງແຕ່ສັງເກດ ແລະ ຮຽນຮູ້ກ່ຽວກັບສິ່ງນີ້ຈາກມຸມມອງຂອງອຸດສາຫະກຳ ຫຼື ຈາກມຸມມອງຂອງຄວາມຮູ້, ແຕ່ບໍ່ສາມາດກຳນົດໄດ້ວ່າຄວາມຄິດ ແລະ ມຸມມອງທີ່ສິ່ງນີ້ນໍາສະເໜີນັ້ນຖືກຕ້ອງ ຫຼື ບໍ່ຖືກຕ້ອງ, ຖືກ ຫຼື ຜິດ, ເປັນບວກ ຫຼື ເປັນລົບ; ແລະ ເຈົ້າອາດຈະຕັ້ງຄຳຖາມຕ່າງໆ ເຊັ່ນ “ຄວາມຄິດ ແລະ ມຸມມອງເຫຼົ່ານີ້ສອດຄ່ອງກັບຄວາມຈິງບໍ? ການກະທຳນີ້ສອດຄ່ອງກັບຄວາມເປັນມະນຸດບໍ? ມັນສອດຄ່ອງກັບກົດເກນການພັດທະນາຂອງສິ່ງຕ່າງໆບໍ? ມີຄົນແບບນີ້ຢູ່ບໍ? ມີເຫດການແບບນີ້ເກີດຂຶ້ນບໍ? ນີ້ເປັນສິ່ງທີ່ເປັນບວກບໍ?” ຖ້າທຸກປະໂຫຍກທີ່ເຈົ້າເວົ້າອອກມາລ້ວນແຕ່ເຕັມໄປດ້ວຍເຄື່ອງໝາຍຄຳຖາມ, ແລ້ວເຈົ້າກໍຂາດຄວາມສາມາດໃນການລະບຸສິ່ງຕ່າງໆ. ຖ້າເຈົ້າຮູ້ພຽງແຕ່ດ້ານເຕັກນິກ, ດ້ານວິຊາຊີບ ຫຼື ດ້ານທີ່ອີງໃສ່ຄວາມຮູ້ທີ່ກ່ຽວຂ້ອງເທົ່ານັ້ນ, ແຕ່ເມື່ອເວົ້າເຖິງສິ່ງຕ່າງໆໃນລະດັບຂອງຄວາມຄິດ, ເຈົ້າກໍຂາດຄວາມສາມາດໃນການຕັດສິນວ່າພວກມັນຖືກຕ້ອງ ຫຼື ບໍ່ຖືກຕ້ອງ, ຖືກ ຫຼື ຜິດ, ສິ່ງນີ້ບອກຫຍັງກ່ຽວກັບຂີດຄວາມສາມາດຂອງເຈົ້າ? ສິ່ງນີ້ບົ່ງບອກວ່າເຈົ້າມີຂີດຄວາມສາມາດປົກກະຕິ. ເຖິງແມ່ນວ່າເຈົ້າມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆຢູ່ແດ່, ຄວາມສາມາດຂອງເຈົ້າກໍຈຳກັດຢູ່ພຽງແຕ່ການຊື່ນຊົມຄວາມຄິດຜູ້ຂຽນຈາກມຸມມອງດ້ານເຕັກນິກ ແລະ ດ້ານວິຊາຊີບເທົ່ານັ້ນ. ເຈົ້າສາມາດພຽງແຕ່ຈັບຈຸດ ຫຼື ເຂົ້າໃຈວ່າເປັນຫຍັງຜູ້ຂຽນຈຶ່ງເຮັດໃນສິ່ງທີ່ພວກເຂົາເຮັດ, ແຕ່ເຈົ້າບໍ່ສາມາດປະເມີນໄດ້ວ່າຄວາມຄິດ ແລະ ມຸມມອງທີ່ພວກເຂົາສົ່ງເສີມນັ້ນຖືກຕ້ອງ ຫຼື ບໍ່ ແລະ ພວກມັນເປັນສິ່ງທີ່ເປັນບວກ ຫຼື ບໍ່ ຫຼື ຄວາມຄິດ ແລະ ມຸມມອງເຫຼົ່ານີ້ມີຜົນກະທົບຫຼາຍສໍ່າໃດຕໍ່ຜູ້ຄົນ ຫຼັງຈາກທີ່ຖືກນຳສະເໜີອອກມາ ຫຼື ມັນເປັນຜົນກະທົບທີ່ເປັນບວກ ຫຼື ຜົນກະທົບທີ່ເປັນລົບ ຫຼື ພວກມັນນຳຜົນສະທ້ອນໃດມາສູ່ຜູ້ຄົນ, ເຈົ້າບໍ່ຮູ້ສິ່ງເຫຼົ່ານີ້ເລີຍ. ໂດຍອີງໃສ່ລະດັບນີ້, ຂີດຄວາມສາມາດຂອງຄົນແບບນັ້ນແມ່ນພຽງແຕ່ປົກກະຕິເທົ່ານັ້ນ. ພວກເຂົາສາມາດພຽງແຕ່ຊື່ນຊົມ ແຕ່ບໍ່ສາມາດປະເມີນໄດ້ ແລະ ດັ່ງນັ້ນຈຶ່ງບໍ່ສາມາດບັນລຸຂີດຄວາມສາມາດຂອງການມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ບາງຄົນ, ບໍ່ວ່າພວກເຂົາຈະປະຕິບັດໜ້າທີ່ໃດກໍຕາມ, ກໍມີຄວາມສາມາດໃນການລະບຸສິ່ງຕ່າງໆທີ່ບໍ່ດີຫຼາຍ. ພວກເຂົາຄິດວ່າການເຮັດສິ່ງຕ່າງໆດ້ວຍວິທີໃດກໍເປັນທີ່ຍອມຮັບໄດ້. ມຸມມອງ ແລະ ທັດສະນະຄະຕິຂອງພວກເຂົາແມ່ນຄຸມເຄືອຫຼາຍ ແລະ ບໍ່ຊັດເຈນຢ່າງສິ້ນເຊີງ. ບໍ່ວ່າຄົນອື່ນຈະເວົ້າຫຍັງກໍຕາມ, ພວກເຂົາກໍສາມາດຍອມຮັບໄດ້, ໂດຍບໍ່ມີມຸມມອງ ຫຼື ຫຼັກການຂອງການປະຕິບັດທີ່ຖືກຕ້ອງ. ຜົນຕາມມາກໍຄື ພວກເຂົາບໍ່ປະຕິບັດໜ້າທີ່ໃດໆໄດ້ດີ. ບໍ່ວ່າພວກເຂົາຈະຮັບຜິດຊອບວຽກງານໃດກໍຕາມ, ພວກເຂົາຈະຄຸມເຄືອ ແລະ ບໍ່ຊັດເຈນເປັນພິເສດ ເມື່ອເວົ້າເຖິງການກຳນົດ ແລະ ການຂີດຂອບເຂດກ່ຽວກັບຄວາມເປັນບວກ ຫຼື ຄວາມເປັນລົບ ແລະ ຄວາມຖືກຕ້ອງ ຫຼື ຄວາມຜິດພາດຂອງຄວາມຄິດ ແລະ ມຸມມອງຕ່າງໆທີ່ເກີດຂຶ້ນໃນລະຫວ່າງການເຮັດວຽກຂອງພວກເຂົາ. ເມື່ອຜູ້ຄົນຖາມພວກເຂົາວ່າ “ຄວາມຄິດ ຫຼື ມຸມມອງປະເພດນີ້ໄດ້ຜຸດຂຶ້ນມາແລ້ວ, ມັນຖືກຕ້ອງບໍ?” ພວກເຂົາກໍເວົ້າວ່າ “ຄວາມຄິດຂອງຜູ້ຄົນເປັນອິດສະຫຼະ. ພວກເຂົາບໍ່ຄວນຖືກຈຳກັດ. ມັນຕ້ອງມີຄວາມຫຼາກຫຼາຍ, ຄວນປ່ອຍໃຫ້ນໍາສະເໜີ ແລະ ສະແດງຄວາມຄິດປະເພດໃດກໍຕາມ”. ນີ້ຄືມຸມມອງຂອງພວກເຂົາກ່ຽວກັບການມີຢູ່ຂອງຄວາມຄິດຕ່າງໆ. ນັ້ນກໍຄື ບໍ່ວ່າຄວາມຄິດ ຫຼື ມຸມມອງໃດຈະຜຸດຂຶ້ນມາ, ບໍ່ວ່າພວກມັນຈະຖືກ ຫຼື ຜິດ, ຖືກຕ້ອງ ຫຼື ບໍ່ຖືກຕ້ອງ, ພວກເຂົາກໍເຊື່ອວ່າຄວນປ່ອຍໃຫ້ພວກມັນມີຢູ່ ແລະ ພວກມັນຄວນຖືກນຳສະເໜີຢ່າງອິດສະຫຼະ. ພວກເຂົາຄິດວ່າ ຕາບໃດທີ່ຄົນໃດໜຶ່ງຄິດດ້ວຍວິທີການບາງຢ່າງ, ຕາບໃດທີ່ຄົນໃດໜຶ່ງມີຄວາມຕ້ອງການບາງຢ່າງ, ຕາບໃດທີ່ມີຜູ້ຊົມສຳລັບຄວາມຄິດບາງຢ່າງ ຫຼື ມີຄົນທີ່ສະໜັບສະໜູນມັນ, ແລ້ວມັນກໍມີຄຸນຄ່າໃນການມີຢູ່ຂອງມັນ. ຄວາມຄິດ ແລະ ມຸມມອງນີ້ຂອງພວກເຂົາແມ່ນຄຸມເຄືອຫຼາຍ. ໃນຄຳເວົ້າຂອງຜູ້ບໍ່ມີຄວາມເຊື່ອ, ມັນມັກຈະມີຢູ່ໃນ “ພື້ນທີ່ສີເທົາ” ໂດຍບໍ່ມີຂອບເຂດ. ຄົນເຫຼົ່ານີ້ບໍ່ມີມາດຕະຖານ ຫຼື ເກນທີ່ເຂັ້ມງວດສຳລັບການຕັດສິນວ່າສິ່ງຕ່າງໆຖືກຕ້ອງ ຫຼື ບໍ່ຖືກຕ້ອງ. ຍັງສາມາດເວົ້າໄດ້ອີກວ່າ ຄົນແບບນັ້ນບໍ່ມີຈຸດຢືນ, ບໍ່ມີຄວາມຄິດ ຫຼື ມຸມມອງທີ່ແທ້ຈິງ. ແນ່ນອນ, ມັນຍັງສາມາດເວົ້າໄດ້ອີກວ່າ ຄົນເຫຼົ່ານີ້ບໍ່ມີການສົ່ງເສີມທີ່ເປັນບວກກ່ຽວກັບສິ່ງໃດເລີຍ. ແລ້ວຄົນແບບນັ້ນສາມາດຍອມຮັບຄວາມຈິງໄດ້ບໍ? ພວກເຂົາສາມາດເຂົ້າໃຈຄວາມຈິງໄດ້ບໍ? ມັນຍາກທີ່ຈະເວົ້າແທ້ໆ. ການມີຂີດຄວາມສາມາດຕໍ່າຄືບັນຫາ. ເມື່ອຄົນທີ່ມີຂີດຄວາມສາມາດຕໍ່າພົບພໍ້ກັບການປາກົດຂອງສອງຄວາມຄິດ ຫຼື ສອງມຸມມອງໃນເວລາດຽວກັນ, ພວກເຂົາບໍ່ມີຄວາມຄິດເຫັນຂອງຕົນເອງ; ພວກເຂົາບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ. ຝ່າຍໃດທີ່ມີກຳລັງແຮງກວ່າ, ພວກເຂົາກໍຕິດຕາມຝ່າຍນັ້ນ. ສິ່ງນີ້ເອີ້ນວ່າການບໍ່ມີຈຸດຢືນ. ຄົນແບບນັ້ນເປັນຄົນເບົາປັນຍາ. ພວກເຮົາຈະບໍ່ສົນທະນາກັນວ່າການໄລ່ຕາມເສາະຫາຄວາມເປັນມະນຸດຂອງພວກເຂົາເປັນແນວໃດ ຫຼື ລັກສະນະຂອງພວກເຂົາເປັນແນວໃດ, ພຽງແຕ່ເວົ້າໃນແງ່ຂອງຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆຂອງພວກເຂົາ, ສຳລັບຄົນແບບນີ້ ຂີດຄວາມສາມາດຂອງພວກເຂົາແມ່ນພຽງແຕ່ປົກກະຕິເທົ່ານັ້ນ. ເປັນຫຍັງເຮົາຈຶ່ງເວົ້າແບບນີ້? ເພາະເຖິງແມ່ນວ່າຂີດຄວາມສາມາດຂອງພວກເຂົາຈະເຮັດໃຫ້ພວກເຂົາສາມາດຊື່ນຊົມບາງຢ່າງໃນລະດັບຂອງຄວາມຄິດໄດ້, ພວກເຂົາກໍຂາດຄວາມສາມາດໃນການປະເມີນຄວາມແທ້ຈິງຂອງສິ່ງຕ່າງໆ ແລະ ໃນການລະບຸວ່າສິ່ງຕ່າງໆຖືກ ຫຼື ຜິດ, ຖືກຕ້ອງ ຫຼື ບໍ່ຖືກຕ້ອງ. ສະນັ້ນ, ຂີດຄວາມສາມາດຂອງພວກເຂົາຈຶ່ງຖືກຈັດຢູ່ໃນລະດັບປົກກະຕິ. ເພາະເມື່ອເວົ້າເຖິງການປະເມີນສິ່ງຕ່າງໆ, ຄວາມຄິດ, ມຸມມອງ ແລະ ຈຸດຢືນຂອງພວກເຂົາແມ່ນຄຸມເຄືອຫຼາຍ ແລະ ພວກເຂົາບໍ່ມີສິ່ງທີ່ເປັນບວກເປັນພື້ນຖານ ຫຼື ເກນ, ພວກເຂົາສາມາດເຮັດສິ່ງທີ່ດີບາງຢ່າງໄດ້ ແຕ່ກໍສາມາດເຮັດສິ່ງທີ່ບໍ່ດີບາງຢ່າງໄດ້ເຊັ່ນກັນ. ພວກເຂົາສາມາດເຮັດສິ່ງທີ່ຂ້ອນຂ້າງຖືກຕ້ອງບາງຢ່າງທີ່ເປັນປະໂຫຍດຕໍ່ຄົນອື່ນ ແລະ ຊ່ວຍເຫຼືອມະນຸດຊາດ, ແຕ່ໃນເວລາດຽວກັນ ພວກເຂົາກໍສາມາດເຮັດສິ່ງທີ່ທຳຮ້າຍຄົນອື່ນ ແລະ ມີອິດທິພົນທີ່ເປັນຜົນຮ້າຍຕໍ່ພວກເຂົາໄດ້ເຊັ່ນກັນ. ສະນັ້ນ, ຂີດຄວາມສາມາດຂອງຄົນແບບນັ້ນຈຶ່ງປົກກະຕິເທົ່ານັ້ນ. ຕົວຢ່າງ: ສົມມຸດວ່າມີຮູບເງົາເລື່ອງໜຶ່ງເຊິ່ງຄວາມຄິດທີ່ຜູ້ກຳກັບສົ່ງເສີມນັ້ນຂ້ອນຂ້າງເປັນບວກ ແລະ ຂ້ອນຂ້າງມີມະນຸດສະທຳ ແລະ ເປັນສິ່ງທີ່ຂ້ອນຂ້າງສອດຄ່ອງກັບຄວາມຕ້ອງການຂອງມະນຸດຊາດ ນັ້ນກໍຄື ຄວາມຕ້ອງການທີ່ສົມເຫດສົມຜົນໃນສັງຄົມປັດຈຸບັນ ເຊັ່ນ: ປະຊາທິປະໄຕ, ເສລີພາບ, ສິດທິມະນຸດ ແລະ ສິ່ງອື່ນໆທີ່ເປັນບວກ ແລະ ຜ່ານຮູບເງົາເລື່ອງນີ້ ຜູ້ກຳກັບໄດ້ນຳເອົາສິ່ງເຫຼົ່ານີ້ທີ່ຢູ່ເລິກພາຍໃນຄວາມຄິດຂອງມະນຸດອອກມາ ເພື່ອຊ່ວຍໃຫ້ຜູ້ຄົນມາຮູ້ຈັກພວກມັນ. ຖ້າຄົນທີ່ມີຂີດຄວາມສາມາດປົກກະຕິເບິ່ງຮູບເງົາເລື່ອງນີ້, ພວກເຂົາກໍສາມາດຮັບຮູ້ໄດ້ວ່າຄວາມຄິດເຫຼົ່ານັ້ນດີ ແລະ ຖືກຕ້ອງ. ພວກເຂົາສາມາດເຫັນໄດ້ວ່າຄວາມຄິດເຫຼົ່ານັ້ນຂ້ອນຂ້າງເປັນທີ່ນິຍົມ ແລະ ໄດ້ຮັບການເຄົາລົບໃນສັງຄົມປັດຈຸບັນ; ພວກເຂົາສາມາດຮັບຮູ້ເຖິງຄວາມຖືກຕ້ອງຂອງຄວາມຄິດທີ່ຜູ້ກຳກັບສົ່ງເສີມ. ແຕ່ຖ້າໃນຮູບເງົາເລື່ອງນີ້, ຜູ້ກຳກັບຍັງສົ່ງເສີມຄວາມຄິດບາງຢ່າງທີ່ຂ້ອນຂ້າງສະເພາະກຸ່ມ ເຊິ່ງເປັນສິ່ງທີ່ຜູ້ໃຫຍ່ສ່ວນຫຼາຍ ແລະ ຄົນທີ່ມີຄວາມສາມາດໃນການຢັ່ງຮູ້ຈະຄິດບໍ່ເຖິງ, ເຊິ່ງສຸດໂຕ່ງຫຼາຍ ແລະ ມັນເຖິງກັບສາມາດເວົ້າໄດ້ວ່າ ເປັນສິ່ງທີ່ພົບເຫັນໄດ້ຍາກ ຫຼື ເກືອບຈະເປັນໄປບໍ່ໄດ້ເລີຍທີ່ຈະເກີດຂຶ້ນຕາມກົດເກນການພັດທະນາທີ່ປົກກະຕິຂອງສິ່ງຕ່າງໆ, ແລ້ວຄົນທີ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆໃນລະດັບປົກກະຕິກໍຈະບໍ່ສາມາດແຍກແຍະພວກມັນໄດ້ເມື່ອເບິ່ງຮູບເງົາ. ພວກເຂົາຈະຄິດວ່າ “ຄວາມຄິດສະເພາະເຫຼົ່ານີ້ທີ່ຜູ້ກຳກັບສົ່ງເສີມນັ້ນບໍ່ຜິດ. ເຖິງແມ່ນວ່າສິ່ງເຫຼົ່ານີ້ຈະເປັນສິ່ງທີ່ຄົນພຽງຈຳນວນໜ້ອຍມັກ ແລະ ໂອບຮັບເອົາກໍຕາມ, ຄວາມຄິດເຫຼົ່ານີ້ກໍຍັງຄວນໄດ້ຮັບການຍົກຍ້ອງໃນສັງຄົມປັດຈຸບັນ; ພວກມັນຄວນຖືກເປີດເຜີຍຕໍ່ສາທາລະນະ ເພື່ອໃຫ້ທຸກຄົນສາມາດຮູ້ ແລະ ຍອມຮັບພວກມັນໄດ້”. ເຈົ້າເຫັນບໍວ່າ ບໍ່ວ່າສິ່ງທີ່ຜູ້ກຳກັບສົ່ງເສີມໃນຮູບເງົາເລື່ອງດຽວກັນນັ້ນຈະເປັນບວກ ຫຼື ມີອິດທິພົນທີ່ເປັນລົບຕໍ່ຜູ້ຄົນກໍຕາມ, ພວກເຂົາກໍຈະຍອມຮັບພວກມັນ ແລະ ເຖິງກັບຊື່ນຊົມພວກມັນເປັນພິເສດ. ສຳລັບພວກເຂົາແລ້ວ, ບໍ່ມີການແຍກແຍະທີ່ຊັດເຈນ ຫຼື ແນ່ນອນລະຫວ່າງຄວາມຖືກຕ້ອງ ແລະ ຄວາມຜິດພາດ. ສະນັ້ນ, ພວກເຂົາຈຶ່ງສາມາດຍອມຮັບສິ່ງທີ່ເປັນບວກໃນຮູບເງົາເລື່ອງນີ້ໄດ້ ແລະ ພວກເຂົາກໍສາມາດຍອມຮັບສິ່ງທີ່ເປັນລົບໄດ້ເຊັ່ນກັນ. ເນື່ອງຈາກພວກເຂົາສາມາດຍອມຮັບສິ່ງເຫຼົ່ານີ້ໄດ້, ພວກເຂົາກໍຈະນຳໃຊ້ພວກມັນເຊັ່ນກັນ. ພວກເຂົາຈະລວມສິ່ງເຫຼົ່ານີ້ເຂົ້າໃນຜົນງານທີ່ສະແດງເຖິງຄວາມຄິດ ແລະ ມຸມມອງຂອງພວກເຂົາເອງ ຫຼື ປູກຝັງພວກມັນໃຫ້ກັບຄົນອື່ນໃນຊີວິດປະຈຳວັນ, ເຊິ່ງສົ່ງຜົນກະທົບຕໍ່ຄົນອື່ນ. ແນ່ນອນ, ສິ່ງທີ່ເປັນບວກຈະມີຜົນດີຕໍ່ຜູ້ຄົນ, ໃນຂະນະທີ່ສິ່ງທີ່ເປັນລົບກໍຈະມີຜົນກະທົບທີ່ເປັນລົບຕໍ່ຜູ້ຄົນຢ່າງແນ່ນອນ. ສະນັ້ນ, ຄົນແບບນັ້ນກໍຈະເຮັດສິ່ງທີ່ບໍ່ດີບາງຢ່າງໃນຂະນະທີ່ເຮັດສິ່ງທີ່ດີເຊັ່ນກັນ. ນັ້ນກໍຄື ຕົວຢ່າງ: ເມື່ອເຈົ້າຫິວ, ພວກເຂົາຈະເອົາເຂົ້າປຽກໃຫ້ເຈົ້າຖ້ວຍໜຶ່ງ, ແຕ່ມັນຈະບໍ່ສະອາດ ແລະ ຈະມີຊາຍຈຳນວນໜຶ່ງປະປົນຢູ່ ແລະ ການກິນມັນເປັນເວລາດົນກໍຈະເປັນອັນຕະລາຍຕໍ່ສຸຂະພາບຂອງເຈົ້າ. ອີກຕົວຢ່າງໜຶ່ງ ພວກເຂົາຈະເອົາອາຫານໃຫ້ເຈົ້າຖ້ວຍໜຶ່ງ, ແຕ່ມັນຈະປະປົນກັບສິ່ງຕ່າງໆ ເຊັ່ນ: ແມງວັນ ແລະ ຍຸງ. ເຈົ້າອາດຈະຮູ້ສຶກວ່າມັນແຊບ, ແຕ່ມັນມີເຊື້ອແບັກທີເຣຍບາງຊະນິດທີ່ເປັນອັນຕະລາຍຕໍ່ຮ່າງກາຍ. ເຖິງແມ່ນວ່າຄົນແບບນັ້ນຈະແກ້ໄຂຄວາມຫິວຂອງເຈົ້າ ແລະ ເຮັດໃຫ້ທ້ອງຂອງເຈົ້າອີ່ມໄດ້, ພວກເຂົາກໍຈະນຳເອົາຜົນຮ້າຍບາງຢ່າງມາສູ່ຮ່າງກາຍຂອງເຈົ້າເຊັ່ນກັນ. ໃນທຳນອງດຽວກັນ, ຖ້າເຈົ້າຂາດການແຍກແຍະ, ແລ້ວເມື່ອເຈົ້າເບິ່ງຜົນງານໃດໜຶ່ງ, ເຈົ້າກໍມີແນວໂນ້ມສູງທີ່ຈະຍອມຮັບຄວາມຄິດ ແລະ ມຸມມອງທີ່ບໍ່ຖືກຕ້ອງບາງຢ່າງຈາກມັນ, ໂດຍຖືກມັນເຮັດໃຫ້ຫຼົງຜິດ ແລະ ຖືກມັນວາງຢາພິດ. ສະນັ້ນ, ການມີຄວາມສາມາດໃນການລະບຸສິ່ງຕ່າງໆຈຶ່ງສຳຄັນຫຼາຍເຊັ່ນກັນ. ສິ່ງເຫຼົ່ານີ້ຄືການສະແດງອອກຂອງຄົນທີ່ມີຂີດຄວາມສາມາດປົກກະຕິ, ໃນແງ່ຂອງຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆຂອງພວກເຂົາ.

ລະດັບຕໍ່ໄປແມ່ນຄົນທີ່ມີຂີດຄວາມສາມາດຕໍ່າ. ຄົນທີ່ມີຂີດຄວາມສາມາດຕໍ່າບໍ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ນັ້ນກໍຄື ເມື່ອພວກເຂົາເຫັນສິ່ງໃດກໍຕາມ, ພວກເຂົາບໍ່ຮູ້ວ່າຄວາມຄິດ ແລະ ມຸມມອງໃດທີ່ຖືກຕ້ອງທີ່ຕ້ອງມີ ແລະ ພວກເຂົາບໍ່ຮູ້ວ່າມຸມ ຫຼື ຈຸດຢືນໃດທີ່ຖືກຕ້ອງທີ່ຕ້ອງໃຊ້. ພວກເຂົາເຖິງກັບບໍ່ຮູ້ວ່າຜູ້ຄົນມີຄວາມຄິດ ແລະ ມຸມມອງທີ່ບໍ່ຖືກຕ້ອງປະເພດໃດໃນເລື່ອງນີ້ ຫຼື ຜູ້ຄົນເຄີຍຖືກຄວບຄຸມດ້ວຍຄວາມຄິດຫຍັງເມື່ອຜະເຊີນກັບເລື່ອງດັ່ງກ່າວ. ສິ່ງນີ້ກ່ຽວຂ້ອງກັບຕັກກະທາງດ້ານການຄິດ ແລະ ຄົນທີ່ມີຂີດຄວາມສາມາດຕໍ່າກໍພຽງແຕ່ຂາດສິ່ງນີ້, ສະນັ້ນ ມັນຈຶ່ງຍິ່ງບໍ່ຕ້ອງສົງໄສເລີຍວ່າພວກເຂົາຈະສາມາດຊື່ນຊົມສິ່ງຕ່າງໆໄດ້. ພຽງແຕ່ຫຼັງຈາກທີ່ຄົນໃດໜຶ່ງສາມາດຊື່ນຊົມສິ່ງຕ່າງໆໄດ້ ຈຶ່ງສາມາດເວົ້າໄດ້ວ່າການຊື່ນຊົມສິ່ງຕ່າງໆຂອງພວກເຂົາເປັນແນວໃດ ຫຼື ພວກເຂົາມີຄວາມສາມາດໃນການປະເມີນສິ່ງຕ່າງໆ ຫຼື ບໍ່. ຖ້າພວກເຂົາເຖິງກັບບໍ່ສາມາດຊື່ນຊົມສິ່ງຕ່າງໆໄດ້, ມັນກໍບໍ່ສົມເຫດສົມຜົນເລີຍທີ່ຈະສົນທະນາກັນວ່າພວກເຂົາມີຄວາມສາມາດໃນການປະເມີນສິ່ງຕ່າງໆ ຫຼື ບໍ່. ຕົວຢ່າງ: ຫຼັງຈາກທີ່ອ່ານບົດຄວາມແລ້ວ, ບາງຄົນເວົ້າວ່າ: “ບົດຄວາມນີ້ໃຊ້ພາສາທີ່ງົດງາມຄືດອກໄມ້, ສະແດງອອກໄດ້ຢ່າງລ່ຽນໄຫຼຫຼາຍ ແລະ ຂ້ອນຂ້າງມີອາລົມຊວນຫົວ. ບົດຄວາມນີ້ຂຽນໄດ້ຢ່າງສຸດຍອດ!” ມີຄົນຖາມວ່າ: “ຜູ້ຂຽນມີຈຸດປະສົງທີ່ຈະສະແດງຄວາມຄິດ ແລະ ມຸມມອງຫຍັງໃນບົດຄວາມນີ້? ທັດສະນະຄະຕິຂອງເຂົາຕໍ່ຜູ້ຄົນ, ເຫດການ ແລະ ສິ່ງຕ່າງໆປະເພດນີ້ແມ່ນຫຍັງ?” “ໂອ້, ມີທັດສະນະຄະຕິນໍາບໍ? ມັນຍັງກ່ຽວຂ້ອງກັບຄວາມຄິດ ແລະ ມຸມມອງອີກບໍ? ຂ້ອຍບໍ່ໄດ້ສັງເກດເຫັນສິ່ງນັ້ນ. ແນວໃດກໍຕາມ, ຂ້ອຍຄິດວ່າບົດຄວາມຂອງເຂົາຂຽນໄດ້ດີ ແລະ ຂ້ອຍກໍມັກອ່ານມັນ”. ອີກຝ່າຍຖາມວ່າ: “ແລ້ວເຈົ້າມັກຄວາມຄິດ ແລະ ມຸມມອງໃດທີ່ເຂົາສະແດງອອກມາ? ເຈົ້າຮູ້ບໍວ່າວັກໃດ ຫຼື ເລື່ອງໃດທີ່ສະແດງເຖິງຄວາມຄິດ ແລະ ມຸມມອງປະເພດໃດຂອງຜູ້ຂຽນ ແລະ ແນວຄິດແກນຫຼັກຂອງບົດຄວາມແມ່ນຫຍັງ?” ພວກເຂົາເວົ້າວ່າ: “ຂ້ອຍຍັງຄິດເລື່ອງນັ້ນບໍ່ອອກເທື່ອ”. ພວກເຂົາອ່ານມັນອີກສອງ ຫຼື ສາມຄັ້ງ ແລະ ກໍຍັງຮູ້ສຶກພຽງແຕ່ວ່າບົດຄວາມນັ້ນຂຽນໄດ້ດີ ແລະ ມີວາທະສິນ. ສ່ວນເລື່ອງທີ່ວ່າມັນສະແດງຄວາມຄິດ ແລະ ມຸມມອງໃດນັ້ນ, ພວກເຂົາບໍ່ສາມາດຮັບຮູ້ສິ່ງນີ້ໄດ້. ສິ່ງນີ້ເປີດໂປງວ່າຂີດຄວາມສາມາດຂອງພວກເຂົາເປັນແນວໃດ, ແມ່ນບໍ? ຖ້າພວກເຂົາອ່ານບົດຄວາມນີ້ ແລະ ບໍ່ສາມາດຮັບຮູ້ໄດ້ວ່າບົດຄວາມນັ້ນອະທິບາຍຄວາມຄິດ ແລະ ມຸມມອງຫຍັງ, ກໍສາມາດເວົ້າໄດ້ພຽງແຕ່ວ່າ ພວກເຂົາຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ແລະ ເປັນຄົນທີ່ມີຂີດຄວາມສາມາດຕໍ່າ. ຖ້າບົດຄວາມນັ້ນມີພາສາທີ່ຊັດເຈນເຊິ່ງອະທິບາຍຄວາມຄິດ ແລະ ມຸມມອງທີ່ຖືກຕ້ອງ ແລະ ພວກເຂົາກໍຍັງບໍ່ສາມາດຮັບຮູ້ສິ່ງນີ້ໄດ້, ສິ່ງນີ້ກໍພິສູດວ່າຂີດຄວາມສາມາດຂອງພວກເຂົາຕໍ່າທີ່ສຸດ. ພວກເຂົາສາມາດເວົ້າໄດ້ພຽງແຕ່ວ່າ “ບົດຄວາມນີ້ຂຽນໄດ້ດີ, ພາສາລ່ຽນໄຫຼ ແລະ ຮູບແບບການຂຽນກໍດີ” ແຕ່ພວກເຂົາບໍ່ຮູ້ ຫຼື ບໍ່ເຂົ້າໃຈວ່າຂໍ້ເທັດຈິງທີ່ສົນທະນາໃນບົດຄວາມນັ້ນເປັນພາວະວິໄສ ຫຼື ບໍ່, ມັນເຮັດໃຫ້ຜູ້ອ່ານຮູ້ສຶກແນວໃດ ຫຼື ຜູ້ອ່ານສາມາດຮຽນຮູ້ ແລະ ຖອດຖອນຫຍັງໄດ້ຈາກມັນ, ພວກເຂົາຍັງຈຳເປັນຕ້ອງຖາມຜູ້ຂຽນ. ສິ່ງນີ້ພິສູດຢ່າງສິ້ນເຊີງວ່າຄົນແບບນັ້ນມີຂີດຄວາມສາມາດຕໍ່າ. ຂີດຄວາມສາມາດຕໍ່າຂອງພວກເຂົາສະແດງອອກແນວໃດ? ຂີດຄວາມສາມາດຕໍ່າຂອງພວກເຂົາສະແດງອອກໃນການທີ່ພວກເຂົາບໍ່ເຂົ້າໃຈວ່າຄວາມຄິດ ແລະ ມຸມມອງແມ່ນຫຍັງ ແລະ ບໍ່ເຂົ້າໃຈວິທີການຊື່ນຊົມສິ່ງຕ່າງໆ ແລະ ແນ່ນອນວ່າ ຍິ່ງໄປກວ່ານັ້ນກໍຄືໃນການທີ່ພວກເຂົາບໍ່ສາມາດປະເມີນສິ່ງຕ່າງໆໄດ້ທັງໝົດ. ໂດຍລວມແລ້ວ, ສິ່ງນີ້ເອີ້ນວ່າການຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ວິທີການທີ່ຄົນທີ່ຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ດ້ອຍກວ່າຄົນທີ່ມີຂີດຄວາມສາມາດປົກກະຕິກໍຄື ພວກເຂົາບໍ່ພຽງແຕ່ຂາດຄວາມສາມາດໃນການປະເມີນສິ່ງຕ່າງໆເທົ່ານັ້ນ ແຕ່ຍັງຂາດຄວາມສາມາດໃນການຊື່ນຊົມສິ່ງຕ່າງໆອີກດ້ວຍ. ສະນັ້ນ, ເມື່ອເວົ້າເຖິງສິ່ງຕ່າງໆໃນລະດັບຂອງຄວາມຄິດ ແລະ ມຸມມອງ, ຕັກກະທາງດ້ານການຄິດ ຫຼື ບາງສິ່ງບາງຢ່າງສອດຄ່ອງກັບຄວາມເປັນມະນຸດ ຫຼື ກົດເກນພາວະວິໄສຂອງສິ່ງຕ່າງໆ ຫຼື ບໍ່, ພວກເຂົາກໍບໍ່ສາມາດເບິ່ງທະລຸພວກມັນໄດ້ ແລະ ບໍ່ຮູ້ວິທີທີ່ຈະຊື່ນຊົມພວກມັນ. ພວກເຂົາເຖິງກັບບໍ່ສາມາດຮັບຮູ້ໄດ້ວ່າບົດຄວາມນີ້ອະທິບາຍຄວາມຄິດ ຫຼື ມຸມມອງໃດໆ ຫຼື ບໍ່, ແລ້ວຍິ່ງບໍ່ຕ້ອງເວົ້າເຖິງການແຍກແຍະວ່າຄວາມຄິດ ແລະ ມຸມມອງນັ້ນຖືກຕ້ອງ ຫຼື ບໍ່ຖືກຕ້ອງ. ພຽງແຕ່ເພາະວ່າພວກເຂົາເຄີຍໄປໂຮງຮຽນ ພວກເຂົາຈຶ່ງສາມາດອ່ານສິ່ງຕ່າງໆທີ່ກ່ຽວຂ້ອງກັບຄຳສັບ, ຄວາມຮູ້, ທັກສະທາງດ້ານເຕັກນິກ ແລະ ວິຊາຊີບໄດ້ ແຕ່ພວກເຂົາຍັງຄົງຢູ່ໃນລະດັບທີ່ສາມາດອ່ານ, ເບິ່ງ ແລະ ຟັງສິ່ງຕ່າງໆໄດ້ ໂດຍບໍ່ສາມາດຊື່ນຊົມພວກມັນໄດ້. ຄົນແບບນັ້ນຄືຄົນທີ່ມີຂີດຄວາມສາມາດຕໍ່າ. ຄົນທີ່ມີຂີດຄວາມສາມາດຕໍ່າສາມາດເວົ້າກ່ຽວກັບສິ່ງຕ່າງໆທີ່ກ່ຽວຂ້ອງກັບລະດັບຂອງທັກສະທາງດ້ານເຕັກນິກ ແລະ ວິຊາຊີບ ຫຼື ຄວາມຮູ້ໄດ້ ເຊັ່ນ: ບາງສິ່ງບາງຢ່າງເປັນຜົນງານຂອງຄົນທີ່ມີຊື່ສຽງຄົນໃດ, ມີການກ່າວເຖິງຄຳຄົມທີ່ມີຊື່ສຽງຂອງຄົນທີ່ມີຊື່ສຽງຄົນໃດ, ມີການອ້າງອີງຮູບແບບການສະແດງອອກໃດ ຫຼື ມີການນຳໃຊ້ທັກສະທາງດ້ານເຕັກນິກ ຫຼື ວິຊາຊີບໃດເພື່ອໃຫ້ບັນລຸສິ່ງນັ້ນ, ພວກເຂົາສາມາດຮັບຮູ້ສິ່ງເຫຼົ່ານີ້ໄດ້. ເຖິງຢ່າງໃດກໍຕາມ, ພວກເຂົາບໍ່ເຂົ້າໃຈແນວຄິດທີ່ຖືກສົ່ງເສີມ ແລະ ສະແດງອອກບົນພື້ນຖານລະດັບຂອງວິຊາຊີບ ແລະ ທັກສະທາງດ້ານເຕັກນິກ ຫຼື ຄວາມຮູ້ເຫຼົ່ານີ້ ພ້ອມທັງແນວຄິດ, ພື້ນຖານ ຫຼື ຫຼັກການພື້ນຖານທີ່ຢູ່ເບື້ອງຫຼັງການອອກແບບ ແລະ ການນຳສະເໜີສິ່ງເຫຼົ່ານີ້ແມ່ນຫຍັງ. ນີ້ຄືຄວາມໝາຍຂອງການມີຂີດຄວາມສາມາດຕໍ່າ. ຄົນແບບນັ້ນມີລັກສະນະໜຶ່ງຄື: ພວກເຂົາບໍ່ຮູ້ວິທີທີ່ຈະໄຕ່ຕອງ ຫຼື ຄິດກ່ຽວກັບບັນຫາຕ່າງໆ. ພວກເຂົາບໍ່ຮູ້ວິທີທີ່ຈະແຍກແຍະ, ຕັດສິນ ຫຼື ຄ່ອຍໆຮູ້ຈັກສາເຫດຕົ້ນຕໍ ແລະ ແກ່ນແທ້ຂອງປາກົດການທີ່ເກີດຈາກບາງສິ່ງບາງຢ່າງ ຫຼື ທິດທາງໃນອະນາຄົດຂອງການມີປາກົດການເຫຼົ່ານີ້ ແລະ ຜົນກະທົບທີ່ພວກມັນຈະມີຕໍ່ຜູ້ຄົນ, ເຫດການ ແລະ ສິ່ງຕ່າງໆ. ຄົນແບບນັ້ນບໍ່ມີການຄິດທີ່ປົກກະຕິ. ສິ່ງທີ່ພວກເຂົາສາມາດເຂົ້າໃຈ ແລະ ປະສົບການຊີວິດທີ່ພວກເຂົາສາມາດຈັບໃຈຄວາມໄດ້ນັ້ນມີຈຳກັດທີ່ສຸດ. ບໍ່ວ່າພວກເຂົາຈະພົບພໍ້ກັບເລື່ອງທີ່ຊັບຊ້ອນໃດກໍຕາມ, ພວກເຂົາກໍບໍ່ສາມາດເຂົ້າໃຈພວກມັນ ຫຼື ເບິ່ງທະລຸພວກມັນໄດ້. ນັ້ນກໍຄື ພວກເຂົາສາມາດຄິດຫາຄຳເວົ້າທີ່ພວກເຂົາໄດ້ຍິນ ແລະ ຂໍ້ຄວາມທີ່ພວກເຂົາເຫັນກ່ຽວກັບບາງສິ່ງບາງຢ່າງໃນທາງຜິວເຜີນ ພ້ອມທັງຮູບແບບ ແລະ ວິທີການພາຍນອກທີ່ກ່ຽວຂ້ອງເທົ່ານັ້ນ ໂດຍບັນລຸພຽງແຕ່ລະດັບນີ້ເທົ່ານັ້ນ. ສ່ວນດ້ານທີ່ເລິກເຊິ່ງກວ່ານັ້ນ ເຊັ່ນ: ຄວາມສຳພັນ, ຕັກກະ ແລະ ອິດທິພົນທີ່ມີຕໍ່ກັນລະຫວ່າງສິ່ງຕ່າງໆ, ພວກເຂົາບໍ່ໄດ້ຄິດກ່ຽວກັບພວກມັນ ແລະ ພວກເຂົາບໍ່ສາມາດຄິດກ່ຽວກັບພວກມັນໄດ້. ບາງຄົນເຖິງກັບຄິດກ່ຽວກັບບາງສິ່ງບາງຢ່າງຈົນເຖິງຂັ້ນກິນບໍ່ໄດ້, ນອນບໍ່ຫຼັບ ຫຼື ຊຶມເສົ້າ ແລະ ພວກເຂົາກໍຍັງບໍ່ສາມາດເບິ່ງທະລຸມັນໄດ້. ນີ້ຄືຄວາມໝາຍຂອງການມີຂີດຄວາມສາມາດຕໍ່າ. ການວັດແທກວ່າຄົນໃດໜຶ່ງມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ຫຼື ບໍ່ນັ້ນ ຂຶ້ນຢູ່ກັບວ່າ ເມື່ອພົບພໍ້ກັບເລື່ອງໃດໜຶ່ງ, ພວກເຂົາສາມາດຕັດສິນເພື່ອຄິດຫາຄວາມເປັນໄປໄດ້ຫຼາຍຢ່າງກ່ຽວກັບຄວາມສຳພັນທີ່ຊັບຊ້ອນ, ສາຍສຳພັນ ຫຼື ອິດທິພົນທີ່ມີຕໍ່ກັນລະຫວ່າງສິ່ງຕ່າງໆ ພ້ອມທັງຜົນຕາມມາທີ່ພວກມັນອາດບັນລຸ. ຖ້າຄົນໃດໜຶ່ງສາມາດເວົ້າໄດ້ພຽງແຕ່ວ່າຄົນອື່ນເວົ້າ ຫຼື ເຮັດຫຍັງ, ພຽງແຕ່ເລົ່າຄືນສິ່ງທີ່ພວກເຂົາໄດ້ຍິນ ຫຼື ເຫັນ ໂດຍບໍ່ມີການແຍກແຍະໃດໆ ແລະ ໂດຍບໍ່ສາມາດຮັບຮູ້ບັນຫາໃດໆໄດ້, ສິ່ງນີ້ບົ່ງບອກວ່າພວກເຂົາບໍ່ມີການຄິດທີ່ປົກກະຕິ. ຄົນທີ່ຂາດຄວາມສາມາດໃນການຄິດກໍຂາດຄວາມສາມາດໃນການຊື່ນຊົມສິ່ງຕ່າງໆ ແລະ ແນ່ນອນວ່າ ພວກເຂົາຍັງຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆອີກດ້ວຍ ແລະ ພວກເຂົາບໍ່ຮູ້ວິທີທີ່ຈະຄິດ. ແລ້ວເປັນຫຍັງພວກເຮົາຈຶ່ງຈຳເປັນຕ້ອງສົນທະນາກ່ຽວກັບຄວາມສາມາດນີ້? ຖ້າຜູ້ຄົນຂາດຄວາມສາມາດຕ່າງໆໃນການຊື່ນຊົມໂລກວັດຖຸ, ຂີດຄວາມສາມາດຂອງຄົນເຫຼົ່ານີ້ກໍຕໍ່າ. ພວກເຂົາບໍ່ຮູ້ວິທີທີ່ຈະຄິດ ແລະ ການຄິດຂອງພວກເຂົາກໍຂາດຕັກກະ, ສະນັ້ນ ຄົນແບບນັ້ນຈຶ່ງຂາດຄວາມສາມາດໃນການຢັ່ງຮູ້ຄວາມຈິງ. ໃນດ້ານໜຶ່ງ, ນີ້ກໍຍ້ອນວ່າຄວາມຈິງກ່ຽວຂ້ອງກັບບັນຫາດ້ານຕ່າງໆໃນຊີວິດຈິງຂອງຜູ້ຄົນ; ໃນເວລາດຽວກັນ, ມັນຍັງກ່ຽວຂ້ອງກັບຫຼັກການຕ່າງໆທີ່ຜູ້ຄົນຄວນປະຕິບັດ ເພື່ອປະຖິ້ມອຸປະນິໄສທີ່ເສື່ອມຊາມຂອງພວກເຂົາ. ແນ່ນອນວ່າ ມັນຍັງກ່ຽວຂ້ອງກັບບັນຫາປະເພດຕ່າງໆທີ່ມີດ້ານດຽວ ຫຼື ຊັບຊ້ອນ, ບັນຫາທີ່ມີຫຼາຍດ້ານທີ່ຜູ້ຄົນພົບພໍ້ໃນຊີວິດຈິງ ແລະ ຄວາມສຳພັນລະຫວ່າງພວກມັນອີກດ້ວຍ. ບໍ່ວ່າມັນຈະກ່ຽວກັບຄວາມຈິງຂໍ້ດຽວ ຫຼື ຄວາມຈິງຫຼາຍຂໍ້ທີ່ເຊື່ອມໂຍງກັນ, ບໍ່ມີຄວາມຈິງຂໍ້ໃດທີ່ເປັນກົດລະບຽບ; ກົງກັນຂ້າມ, ພວກມັນເປັນຫຼັກການ ຫຼື ເກນສຳລັບການວັດແທກໝວດສິ່ງຕ່າງໆ. ເມື່ອເວົ້າເຖິງຫຼັກການ ແລະ ເກນ, ພວກມັນບໍ່ແມ່ນກົດລະບຽບ ຫຼື ສູດຄືກັບໜຶ່ງບວກໜຶ່ງເທົ່າກັບສອງ. ເນື່ອງຈາກພວກມັນບໍ່ແມ່ນສູດ, ເມື່ອພົບພໍ້ກັບເລື່ອງຕ່າງໆໃນຊີວິດຈິງ, ຜູ້ຄົນຕ້ອງສາມາດໄຕ່ຕອງ ແລະ ສະແຫວງຫາວ່າບັນຫາໃດຂອງຄວາມເປັນມະນຸດທີ່ກ່ຽວຂ້ອງ, ການເປີດເຜີຍຂອງຄວາມເປັນມະນຸດໃນດ້ານນີ້ມີອົງປະກອບຂອງອຸປະນິໄສທີ່ເສື່ອມຊາມ ຫຼື ບໍ່ ແລະ ມີສະພາວະ ແລະ ການເປີດເຜີຍໃດແດ່ສຳລັບອຸປະນິໄສທີ່ເສື່ອມຊາມປະເພດດຽວກັນ ພ້ອມທັງຜູ້ຄົນຄວນປະຕິບັດ ແລະ ຍຶດໝັ້ນຄວາມຈິງດ້ານໃດ ເພື່ອປ່ຽນແປງມັນ, ຜູ້ຄົນຈຳເປັນຕ້ອງເຂົ້າໃຈທັງໝົດນີ້. ຖ້າເຈົ້າຮູ້ພຽງແຕ່ຄຳເວົ້າແຫ່ງຄວາມຈິງ ແຕ່ບໍ່ຮູ້ວ່າຫຼັກການທີ່ກ່າວເຖິງໃນຄວາມຈິງດ້ານນີ້ແມ່ນຫຍັງ, ເຈົ້າກໍຈະບໍ່ຮູ້ວິທີທີ່ຈະເຊື່ອມໂຍງມັນກັບສິ່ງຕ່າງໆໃນຊີວິດຈິງ ແລະ ເຈົ້າຈະບໍ່ຮູ້ວິທີທີ່ຈະປະຕິບັດຄວາມຈິງ. ຖ້າເຈົ້າບໍ່ມີຄວາມສາມາດໃນການຢັ່ງຮູ້ຄວາມຈິງ, ເຈົ້າກໍຈະບໍ່ສາມາດເຊື່ອມໂຍງມັນກັບບັນຫາທີ່ມີຢູ່ໃນຕົວເຈົ້າເອງ ຫຼື ກັບບັນຫາທີ່ເຈົ້າພົບພໍ້ໃນຊີວິດຈິງ. ເຈົ້າຈະບໍ່ຮູ້ວ່າກ່ຽວຂ້ອງກັບຄວາມຈິງຈັກດ້ານ, ເສັ້ນທາງແຫ່ງການປະຕິບັດ ແລະ ການເຂົ້າສູ່ແມ່ນຫຍັງ ຫຼື ບັນຫາໃດທີ່ເຈົ້າຄວນແກ້ໄຂ. ແນ່ນອນວ່າ ມັນຍິ່ງບໍ່ຕ້ອງເວົ້າເຖິງເລີຍວ່າເຈົ້າຈະສາມາດເບິ່ງຜູ້ຄົນ ແລະ ສິ່ງຕ່າງໆ ຫຼື ປະພຶດຕົນ ແລະ ກະທຳບົນພື້ນຖານພຣະທຳຂອງພຣະເຈົ້າ ຫຼື ເຈົ້າຈະສາມາດຍຶດໝັ້ນກັບຫຼັກການຄວາມຈິງ ຫຼື ປະຕິບັດຕາມຫຼັກການຄວາມຈິງໄດ້. ຖ້າເຈົ້າຂາດຄວາມສາມາດໃນການຊື່ນຊົມຜູ້ຄົນ, ເຫດການ ແລະ ສິ່ງຕ່າງໆບາງຢ່າງທີ່ກ່ຽວຂ້ອງກັບຊີວິດມະນຸດ, ບໍ່ມີຄວາມຄິດ ຫຼື ມຸມມອງກ່ຽວກັບພວກມັນ ແລະ ໂດຍພື້ນຖານແລ້ວບໍ່ສາມາດຈັບໃຈຄວາມສິ່ງຕ່າງໆທີ່ກ່ຽວຂ້ອງກັບລະດັບຂອງຄວາມຄິດ ໂດຍບໍ່ມີຄວາມສາມາດໃນການຊື່ນຊົມພວກມັນ ແລະ ຍິ່ງໄປກວ່ານັ້ນກໍຄືບໍ່ມີຄວາມສາມາດໃນການປະເມີນພວກມັນ, ມັນກໍສາມາດເວົ້າໄດ້ວ່າເຈົ້າບໍ່ມີຄວາມສາມາດໃນການຢັ່ງຮູ້ຄວາມຈິງ. ຖ້າເຈົ້າບໍ່ມີຄວາມສາມາດໃນການຢັ່ງຮູ້ຄວາມຈິງ ແລະ ບໍ່ສາມາດເຂົ້າໃຈຄວາມຈິງ, ເຈົ້າຈະໃຊ້ຫຍັງເພື່ອປ່ຽນແປງຂໍ້ບົກພ່ອງໃນຄວາມເປັນມະນຸດຂອງເຈົ້າ ແລະ ເພື່ອປະຖິ້ມອຸປະນິໄສທີ່ເສື່ອມຊາມຂອງເຈົ້າ? ຖ້າເຈົ້າບໍ່ມີຄວາມສາມາດໃນການຢັ່ງຮູ້ຄວາມຈິງ, ເຈົ້າກໍຈະບໍ່ຮູ້ວ່າຫຼັກການຄວາມຈິງໃດທີ່ກ່ຽວຂ້ອງກັບເລື່ອງທີ່ຢູ່ຕໍ່ໜ້າເຈົ້າ. ແນ່ນອນວ່າ ເຈົ້າກໍຈະບໍ່ຮູ້ເຊັ່ນກັນວ່າເຈົ້າຄວນຍຶດໝັ້ນຫຼັກການຄວາມຈິງໃດ. ໃນກໍລະນີນັ້ນ, ເຈົ້າກໍຈະກະທຳການຢ່າງຫຼັບຫູຫຼັບຕາ, ບໍ່ວ່າຈະເປັນການປະຕິບັດຕາມກົດລະບຽບ ຫຼື ການກະທຳບົນພື້ນຖານຄວາມຄິດຫຼົງຜິດ ແລະ ຈິນຕະນາການ ຫຼື ບໍ່ດັ່ງນັ້ນກໍປະພຶດຜິດໂດຍບໍ່ໄຕ່ຕອງ. ການບໍ່ເຂົ້າໃຈຄວາມຈິງນຳໄປສູ່ຜົນສະທ້ອນເຫຼົ່ານີ້, ການສະແດງອອກເຫຼົ່ານີ້.

ເມື່ອເວົ້າເຖິງຫົວຂໍ້ຂອງຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ເຖິງແມ່ນວ່າມັນຈະບໍ່ກ່ຽວຂ້ອງກັບບັນຫາຂອງການໄລ່ຕາມເສາະຫາຄວາມຈິງເພື່ອປະຖິ້ມອຸປະນິໄສທີ່ເສື່ອມຊາມກໍຕາມ, ໃນແງ່ຂອງຊີວິດມະນຸດເອງ ຖ້າເຈົ້າບໍ່ມີຄວາມສາມາດໃນການຊື່ນຊົມສິ່ງຕ່າງໆ, ເຈົ້າກໍບໍ່ມີມຸມມອງກ່ຽວກັບສິ່ງໃດກໍຕາມທີ່ເຈົ້າເຫັນ ແລະ ເຈົ້າຍັງບໍ່ມີຄວາມຄິດເຫັນໃດໆໃນລະດັບຂອງຄວາມຄິດ, ໂດຍເບິ່ງທຸກສິ່ງທຸກຢ່າງຄືກັບວ່າມີຜ້າພັນບາດບາງໆປິດບັງສາຍຕາຂອງເຈົ້າຢູ່, ໂດຍບໍ່ສາມາດເຫັນໄດ້ວ່າມີບັນຫາຢູ່ບ່ອນນັ້ນ ແລະ ເຈົ້າຮູ້ພຽງແຕ່ຂະບວນການເປີດເຜີຍເຫດການທັງໝົດ ຫຼື ຜູ້ຄົນ, ເຫດການ ແລະ ສິ່ງຕ່າງໆທີ່ກ່ຽວຂ້ອງ ແຕ່ເຈົ້າບໍ່ຮູ້ວ່າແກ່ນແທ້ຂອງບັນຫາແມ່ນຫຍັງ ຫຼື ຄວາມຄິດ ແລະ ມຸມມອງທີ່ກ່ຽວຂ້ອງຂອງຜູ້ຄົນແມ່ນຫຍັງ, ແລ້ວສິ່ງນີ້ກໍບົ່ງບອກວ່າເຈົ້າເປັນຄົນທີ່ມີຂີດຄວາມສາມາດຕໍ່າ. ນີ້ກໍຍ້ອນວ່າເຈົ້າບໍ່ມີຄວາມຄິດຫຍັງເລີຍກ່ຽວກັບບັນຫາທັງໝົດໃນຊີວິດຂອງເຈົ້າ. ເຈົ້າບໍ່ຮູ້ວິທີທີ່ຈະພິຈາລະນາ, ຄິດ ຫຼື ກຳນົດບັນຫາໃນລະດັບຂອງຄວາມຄິດ. ເຈົ້າບໍ່ຮູ້ວິທີທີ່ຈະພິຈາລະນາ, ໂດຍອີງໃສ່ອາຍຸຂອງເຈົ້າເອງ, ຄວາມເປັນຜູ້ໃຫຍ່ໃນຄວາມເປັນມະນຸດຂອງເຈົ້າ ຫຼື ປະສົບການໃນອະດີດຂອງເຈົ້າວ່າ ບາງສິ່ງບາງຢ່າງແມ່ນບັນຫາປະເພດໃດແທ້ໆ, ເຈົ້າຄວນຮຽນຮູ້ ແລະ ຖອດຖອນຫຍັງຈາກມັນ, ມັນມີຜົນກະທົບຫຍັງຕໍ່ເຈົ້າ, ມັນນຳບົດຮຽນຫຍັງມາສູ່ເຈົ້າ, ເຈົ້າຄວນເບິ່ງ ແລະ ຈັດການກັບບັນຫາປະເພດນີ້ຈາກມຸມມອງຫຍັງ ຫຼື ເຈົ້າຄວນກະທຳແນວໃດ ແລະ ເຈົ້າຄວນຫຼີກລ່ຽງຫຍັງ ຖ້າເຈົ້າພົບພໍ້ກັບເລື່ອງປະເພດນີ້ອີກ. ເຈົ້າຂາດການໄຕ່ຕອງທັງໝົດເຫຼົ່ານີ້. ບໍ່ວ່າຈະມີເກີດຫຍັງຂຶ້ນກັບເຈົ້າ, ເຈົ້າກໍມີຄວາມຄິດທີ່ຕື້ນເຂີນຄືກັບສັດ ແລະ ບໍ່ມີມຸມມອງ. ບໍ່ວ່າເຈົ້າຈະມີອາຍຸຍືນຍາວສໍ່າໃດ ຫຼື ເຈົ້າໄດ້ມີປະສົບການຫຼາຍສໍ່າໃດກໍຕາມ, ເຈົ້າກໍຍັງບໍ່ຮູ້ວິທີທີ່ຈະຄິດກ່ຽວກັບບັນຫາຕ່າງໆ. ເຈົ້າບໍ່ຮູ້ວິທີທີ່ຈະໃຊ້ປະສົບການໃນອະດີດຂອງເຈົ້າເອງ, ຄວາມຮູ້ຂອງເຈົ້າ ແລະ ສິ່ງທີ່ເຈົ້າໄດ້ຮຽນຮູ້ມາເພື່ອໄຕ່ຕອງກ່ຽວກັບບັນຫາໃນດ້ານຕ່າງໆ. ຄົນແບບນີ້ຄືຄົນທີ່ມີຂີດຄວາມສາມາດຕໍ່າ. ສຳລັບຄົນທີ່ມີຂີດຄວາມສາມາດຕໍ່າ, ບໍ່ຕ້ອງເວົ້າເຖິງການມີການເຂົ້າສູ່ຄວາມຈິງເລີຍ, ແມ່ນແຕ່ໃນເລື່ອງເລັກໆນ້ອຍໆຂອງຊີວິດປະຈຳວັນ, ພວກເຂົາກໍບໍ່ສາມາດຄົ້ນພົບຮູບແບບໃດໆໄດ້. ເຖິງແມ່ນວ່າພວກເຂົາຈະມີອາຍຸເຖິງສີ່ສິບ ຫຼື ຫ້າສິບປີ ຫຼື ເຈັດສິບ ຫຼື ແປດສິບປີກໍຕາມ, ພວກເຂົາກໍຍັງເປັນຄົນເບົາປັນຍາທີ່ບໍ່ສາມາດແບ່ງປັນປະສົບການໃດໆໄດ້. ຄົນແບບນັ້ນເປັນຄົນຫົວຊ້າ ເຊິ່ງບໍ່ມີຄວາມຄິດ. ເພາະວ່າຂີດຄວາມສາມາດຂອງພວກເຂົາຕໍ່າ ແລະ ພວກເຂົາຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ບໍ່ວ່າຄົນແບບນັ້ນຈະມີອາຍຸຍືນຍາວສໍ່າໃດກໍຕາມ, ພວກເຂົາກໍບໍ່ເຄີຍເບິ່ງສິ່ງໃດໃນລະດັບຂອງຄວາມຄິດເລີຍ. ພວກເຂົາບໍ່ຮູ້ວິທີທີ່ຈະເບິ່ງສິ່ງຕ່າງໆ ແລະ ບໍ່ສາມາດເບິ່ງທະລຸສິ່ງໃດໄດ້. ສະນັ້ນ, ເມື່ອປະເມີນຂີດຄວາມສາມາດຂອງຄົນໃດໜຶ່ງ, ໂດຍສະເພາະວ່າພວກເຂົາມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ຫຼື ບໍ່ນັ້ນ, ຢ່າເບິ່ງທີ່ອາຍຸຂອງພວກເຂົາ ຫຼື ປະສົບການໃນອະດີດຂອງພວກເຂົາ. ກົງກັນຂ້າມ, ເຈົ້າຄວນເບິ່ງຫຍັງ? (ພວກເຮົາຄວນເບິ່ງວ່າພວກເຂົາມີຄວາມຄິດ ຫຼື ບໍ່). ນັ້ນກໍຄື ເຈົ້າຄວນເບິ່ງວ່າ ຫຼັງຈາກທີ່ພວກເຂົາໄດ້ມີປະສົບການກັບຜູ້ຄົນ, ເຫດການ ແລະ ສິ່ງຕ່າງໆມາເປັນເວລາສີ່ສິບ ຫຼື ຫ້າສິບປີແລ້ວ, ພວກເຂົາມີການຢັ່ງຮູ້ສ່ວນຕົວໃນລະດັບຂອງຄວາມຄິດ ພ້ອມທັງປະສົບການໃນອະດີດຂອງພວກເຂົາກ່ຽວຂ້ອງກັບຄຸນຄ່າຂອງຊີວິດມະນຸດ, ເສັ້ນທາງທີ່ຜູ້ຄົນເລືອກຍ່າງ ຫຼື ສິ່ງທີ່ກ່ຽວຂ້ອງກັບຄວາມເລິກເຊິ່ງຂອງຄວາມຄິດຂອງມະນຸດ ແລະ ໂລກຝ່າຍວິນຍານຂອງພວກເຂົາ ຫຼື ບໍ່. ຖ້າປະສົບການຂອງພວກເຂົາກ່ຽວຂ້ອງກັບເລື່ອງບາງຢ່າງເທົ່ານັ້ນ ແລະ ບໍ່ກ່ຽວຂ້ອງກັບສິ່ງຕ່າງໆໃນລະດັບຂອງຄວາມຄິດ, ແລ້ວພວກເຂົາກໍບໍ່ມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ. ຕົວຢ່າງ: ບາງຄົນມັກຈະເວົ້າວ່າ “ໃນຄົນຮຸ່ນຂອງພວກເຮົາ, ພວກເຮົາໃຊ້ຊີວິດແບບຫາເຊົ້າກິນຄໍ່າ. ມັນບໍ່ແມ່ນເລື່ອງງ່າຍເລີຍທີ່ຈະໄດ້ກິນຂອງດີໆ; ພວກເຮົາສາມາດກິນຊີ້ນຈຳນວນໜຶ່ງໄດ້ໃນຊ່ວງປີໃໝ່ ຫຼື ເທດສະການອື່ນໆເທົ່ານັ້ນ. ຄົນໃນຮຸ່ນຂອງພວກເຮົາເປັນຄົນທີ່ຮຽບງ່າຍ ແລະ ບໍ່ມີເລ່ລ່ຽມ ແລະ ພວກເຮົາແຕ່ງກາຍແບບທຳມະດາຫຼາຍ”. ພວກເຂົາເວົ້າຕໍ່ໄປກ່ຽວກັບສິ່ງຕ່າງໆເຊັ່ນນີ້. ຄົນອື່ນຈຶ່ງຖາມວ່າ “ເປັນຫຍັງຄົນຮຸ່ນຂອງພວກເຈົ້າຈຶ່ງຄູ່ຄວນແກ່ການລະນຶກເຖິງຫຼາຍແທ້? ມີສິ່ງທີ່ພວກເຮົາຄົນໜຸ່ມສາວສາມາດຖອດຖອນໄດ້ ແລະ ພວກເຮົາສາມາດສື່ສານໃນລະດັບຂອງຄວາມຄິດໄດ້ບໍ?” ພວກເຂົາຕອບວ່າ “ໃນສະໄໝຂອງພວກເຮົາ, ເມື່ອພວກເຮົາໄປສະໜາມຮົບເພື່ອຕໍ່ສູ້, ພວກເຮົາບໍ່ໄດ້ນອນເປັນເວລາຫຼາຍມື້ ເພາະວ່າພວກເຮົາຕ້ອງເດີນທັບຢ່າງຕໍ່ເນື່ອງ. ບາງຄັ້ງພວກເຮົາບໍ່ໄດ້ກິນເຂົ້າຈັກຄາບເລີຍໝົດມື້. ເມື່ອພວກເຮົາໄປຮອດຄ້າຍ, ທະຫານໃໝ່ກໍຈະໄປນອນທັນທີ ແຕ່ພວກເຮົາທີ່ເປັນທະຫານເກົ່າຈະກິນກ່ອນແລ້ວຈຶ່ງນອນ. ຖ້າບໍ່ດັ່ງນັ້ນ, ພວກເຮົາກໍຈະຕ້ອງອອກເດີນທາງອີກຄັ້ງຫຼັງຈາກເວລາກິນເຂົ້າ ແລະ ພວກເຮົາກໍຈະຕ້ອງອົດເຂົ້າຢູ່ຕາມທາງ.” ຄົນອື່ນເວົ້າວ່າ “ນີ້ເປັນພຽງເຫດການໜຶ່ງ; ມັນບໍ່ນັບວ່າເປັນບາງສິ່ງບາງຢ່າງໃນລະດັບຂອງຄວາມຄິດ. ຈົ່ງແບ່ງປັນບາງສິ່ງບາງຢ່າງທີ່ຄູ່ຄວນໃຫ້ພວກເຮົາທີ່ເປັນຄົນໜຸ່ມສາວໄດ້ຮຽນຮູ້ ຫຼື ບົດຮຽນບາງຢ່າງທີ່ສາມາດຊ່ວຍໃຫ້ພວກເຮົາຫຼີກລ່ຽງການເດີນທາງຜິດ ແລະ ປ້ອງກັນບໍ່ໃຫ້ພວກເຮົາເຮັດຜິດພາດ ຫຼື ກະທຳຄວາມຜິດພາດພື້ນຖານເນື່ອງຈາກຄວາມໂງ່ຈ້າ”. ພວກເຂົາເວົ້າວ່າ “ໃນເວລານັ້ນ, ພວກເຮົາບໍ່ຄືກັບຄົນໜຸ່ມສາວໃນສະໄໝນີ້ທີ່ຂີ້ຄ້ານ, ມັກກິນ ແລະ ເພີດເພີນກັບຄວາມສະດວກສະບາຍ ໃນຂະນະທີ່ກຽດຊັງການເຮັດວຽກ. ໃນຕອນນັ້ນ, ພວກເຮົາພຽງແຕ່ຢາກອົດກັ້ນກັບຄວາມລຳບາກຫຼາຍຂຶ້ນ, ເຮັດວຽກໃຫ້ຫຼາຍຂຶ້ນ ແລະ ເຮັດຜົນງານໃຫ້ດີ ເພື່ອທີ່ພວກເຮົາຈະໄດ້ຮັບຄວາມສົນໃຈຈາກຜູ້ນຳຂອງພວກເຮົາ ແລະ ໄດ້ຮັບການເລື່ອນຕຳແໜ່ງ”. ມີສິ່ງໃດໃນລະດັບຂອງຄວາມຄິດໃນຄຳເວົ້າເຫຼົ່ານີ້ບໍ? (ບໍ່ມີ). ຫຼັງຈາກທີ່ໄດ້ຍິນສິ່ງນີ້ແລ້ວ, ມັນເຮັດໃຫ້ເຈົ້າຮູ້ສຶກວ່າສິ່ງເຫຼົ່ານີ້ເປັນຄຳເວົ້າຂອງຄູສອນຝ່າຍວິນຍານ, ເປັນຄຳເວົ້າສ້າງແຮງບັນດານໃຈປະເພດທີ່ຜູ້ບໍ່ມີຄວາມເຊື່ອເວົ້າບໍ? ມັນເປີດກວ້າງການຄິດຂອງເຈົ້າ, ຍົກລະດັບຄວາມຄິດຂອງເຈົ້າ, ເສີມສ້າງຄວາມສາມາດໃນການຮັບຮູ້ຂອງເຈົ້າຕໍ່ສິ່ງຕ່າງໆ ຫຼື ຊ່ວຍໃຫ້ເຈົ້າຄົ້ນພົບສິ່ງໃໝ່ໆບາງຢ່າງ ຫຼື ຄວາມຄິດ ແລະ ມຸມມອງທີ່ຖືກຕ້ອງທີ່ເຈົ້າບໍ່ເຄີຍຄິດເຖິງມາກ່ອນບໍ? (ບໍ່). ແລ້ວຄົນແບບນັ້ນມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆບໍ? ບໍ່ວ່າເຈົ້າຈະຖາມພວກເຂົາກ່ຽວກັບເລື່ອງທີ່ກ່ຽວຂ້ອງກັບລະດັບຂອງຄວາມຄິດແນວໃດກໍຕາມ, ເຈົ້າກໍຈະບໍ່ໄດ້ຫຍັງຈາກພວກເຂົາເລີຍ. ມັນບໍ່ແມ່ນວ່າພວກເຂົາບໍ່ເຕັມໃຈທີ່ຈະເວົ້າແທ້ໆ; ມັນເປັນຍ້ອນວ່າພວກເຂົາບໍ່ມີຫຍັງພາຍໃນເລີຍ. ນີ້ຄືຄວາມໝາຍຂອງການມີຂີດຄວາມສາມາດຕໍ່າ. ເຖິງແມ່ນວ່າພວກເຂົາຈະມີອາຍຸເຖິງຫ້າສິບ ຫຼື ຫົກສິບປີກໍຕາມ, ພວກເຂົາກໍບໍ່ມີຄວາມຄິດ ຫຼື ມຸມມອງໃດໆ; ພວກເຂົາພຽງແຕ່ໃຊ້ຊີວິດແບບຜ່ານໆໄປແບບນີ້. ພວກເຂົາບໍ່ຮູ້ວ່າການດຳລົງຊີວິດບໍ່ພຽງແຕ່ກ່ຽວກັບການໄລ່ຕາມເສາະຫາອະນາຄົດ, ຄອບຄົວທີ່ດີ, ວຽກທີ່ດີ ຫຼື ຊີວິດທີ່ດີເທົ່ານັ້ນ ແຕ່ຍັງມີເລື່ອງໃນລະດັບຂອງຄວາມຄິດທີ່ຕ້ອງການການໄຕ່ຕອງ, ການຄິດພິຈາລະນາ ແລະ ການກັ່ນຕອງຢ່າງຕໍ່ເນື່ອງຢູ່ພາຍໃນສ່ວນເລິກຂອງຫົວໃຈ. ພວກເຂົາບໍ່ຮູ້ວ່າໃນເສັ້ນທາງຂອງຊີວິດມະນຸດ, ຜູ້ຄົນຈະພົບພໍ້ກັບສິ່ງທີ່ບໍ່ຮູ້ຈັກຫຼາຍຢ່າງ ແລະ ພວກເຂົາບໍ່ຮູ້ວ່າພວກເຂົາຄວນປະເຊີນໜ້າກັບພວກມັນແນວໃດ. ເມື່ອບໍ່ມີຫຍັງເກີດຂຶ້ນກັບພວກເຂົາ, ພວກເຂົາກໍບໍ່ຄິດ ຫຼື ຕຶກຕອງລ່ວງໜ້າເພື່ອຫຼີກລ່ຽງການເດີນທາງຜິດ ຫຼື ການຍ່າງໄປໃນເສັ້ນທາງທີ່ຜິດ. ພວກເຂົາຍັງບໍ່ຮູ້ວ່າເປັນຫຍັງພວກເຂົາຈຶ່ງກະທຳໃນວິທີບາງຢ່າງໃນບາງສິ່ງທີ່ພວກເຂົາໄດ້ມີປະສົບການ, ການກະທຳແບບນັ້ນຖືກ ຫຼື ຜິດ ຫຼື ພວກເຂົາຄວນຍ່າງໃນເສັ້ນທາງຂ້າງໜ້າແນວໃດເພື່ອໃຫ້ມີຊີວິດຢ່າງມີຄວາມສຸກ, ມີຊີວິດດ້ວຍຄວາມສະຫງົບໃຈ ແລະ ມີຊີວິດທີ່ມີຄຸນຄ່າ, ບໍ່ມີຊີວິດຢ່າງສູນເປົ່າ. ເພາະວ່າຄົນແບບນັ້ນມີຂີດຄວາມສາມາດຕໍ່າ, ພວກເຂົາຈຶ່ງບໍ່ຄິດກ່ຽວກັບບັນຫາເຫຼົ່ານີ້. ເມື່ອຄົນເຫຼົ່ານີ້ອາຍຸຮອດຫົກສິບປີ, ພວກເຂົາກໍພຽງແຕ່ນັ່ງຢູ່ບ່ອນນັ້ນເພື່ອລະນຶກຄວາມຫຼັງ ໂດຍເວົ້າວ່າ “ຕອນທີ່ຂ້ອຍຍັງໜຸ່ມ, ຂ້ອຍງາມ ແລະ ມີພອນສະຫວັນ; ມີຄົນມາຕາມຈີບຂ້ອຍຕັ້ງຫຼາຍຄົນ! ໂອ້, ໃນໄວໜຸ່ມຂອງຂ້ອຍ....” ພວກເຂົາພຽງແຕ່ຍົກເອົາເລື່ອງລາວຈາກຍຸກທີ່ຮຸ່ງເຮືອງຂອງພວກເຂົາຂຶ້ນມາເວົ້າ, ເຊິ່ງເປັນສິ່ງທີ່ບໍ່ຄູ່ຄວນແກ່ການກ່າວເຖິງ. ຄົນທີ່ມີຂີດຄວາມສາມາດຕໍ່າ, ບໍ່ວ່າພວກເຂົາຈະມີອາຍຸຍືນຍາວສໍ່າໃດກໍຕາມ, ກໍບໍ່ຄິດກ່ຽວກັບບັນຫາທີ່ກ່ຽວຂ້ອງກັບຊີວິດມະນຸດ, ເສັ້ນທາງທີ່ຜູ້ຄົນເລືອກຍ່າງ ຫຼື ຜູ້ຄົນຄວນດຳລົງຊີວິດແນວໃດ. ພວກເຂົາບໍ່ຄິດວ່າຜູ້ຄົນຄວນມີມຸມມອງປະເພດໃດເມື່ອຈັດການກັບເລື່ອງຕ່າງໆ. ຜົນຕາມມາກໍຄື ບໍ່ວ່າພວກເຂົາຈະດຳລົງຊີວິດແນວໃດກໍຕາມ, ລະດັບຂອງຄວາມຄິດຂອງພວກເຂົາກໍຈະບໍ່ພັດທະນາຂຶ້ນ, ຄວາມຄິດຂອງພວກເຂົາຈະຂາດແກ່ນສານ, ໂລກຝ່າຍວິນຍານຂອງພວກເຂົາຈະຍັງຄົງທຸກຍາກ ແລະ ພວກເຂົາຈະບໍ່ມີປະສົບການຊີວິດທີ່ແທ້ຈິງ. ນີ້ຄືຄວາມໝາຍຂອງການມີຂີດຄວາມສາມາດຕໍ່າ. ເມື່ອເຈົ້າພົວພັນກັບຄົນແບບນັ້ນ, ຕອນອາຍຸຊາວປີ, ພວກເຂົາຂ້ອນຂ້າງເປັນເດັກນ້ອຍ ແລະ ໄຮ້ດຽງສາ, ພວກເຂົາເຕັມໄປດ້ວຍຄວາມຫົວຮ້ອນ ແລະ ມີອາລົມຮ້າຍ. ເມື່ອພວກເຂົາອາຍຸສາມສິບປີ, ພວກເຂົາກໍຍັງຄົງເປັນແບບເດີມທີ່ບໍ່ປ່ຽນແປງເລີຍ. ຕອນອາຍຸຫ້າສິບປີ, ວິທີທີ່ພວກເຂົາເວົ້າກໍຍັງຢູ່ໃນລະດັບເດີມ, ພວກເຂົາຮູ້ພຽງແຕ່ວິທີເວົ້າປະໂຫຍກງ່າຍໆສອງສາມປະໂຫຍກເທົ່ານັ້ນ. ໃບໜ້າຂອງພວກເຂົາມີຮອຍຫ່ຽວ ແລະ ຈຸດດ່າງດຳຕາມອາຍຸຫຼາຍຂຶ້ນ ແລະ ພວກເຂົາມີຜົມຫງອກຫຼາຍຂຶ້ນ. ພວກເຂົາມີອາຍຸຫຼາຍຂຶ້ນຢ່າງຊັດເຈນ ແຕ່ພວກເຂົາບໍ່ມີຄວາມຄິດ ຫຼື ມຸມມອງ. ເມື່ອສົນທະນາກັບຄົນອື່ນ, ພວກເຂົາບໍ່ເຄີຍມີຫຍັງຈະເວົ້າ. ຫຼາຍສິບປີມານີ້ໄດ້ສູນເປົ່າໄປ ແລະ ພວກເຂົາບໍ່ມີຄວາມກ້າວໜ້າໃດໆ. ຄົນທີ່ມີຂີດຄວາມສາມາດຕໍ່າເປັນແບບນີ້ໃນຊີວິດ ແລະ ຖ້າພວກເຂົາເຊື່ອໃນພຣະເຈົ້າ, ການສະແດງອອກຂອງພວກເຂົາຕັ້ງແຕ່ຕົ້ນຈົນຈົບກໍຄືກັນ. ເມື່ອພວກເຂົາເຊື່ອໃນພຣະເຈົ້າຄັ້ງທຳອິດໃນຊ່ວງຊາວປີ, ພວກເຂົາກໍເປັນແບບນີ້. ເມື່ອພວກເຂົາອາຍຸສາມສິບ ຫຼື ຫ້າສິບປີ, ພວກເຂົາກໍຍັງເປັນແບບນີ້, ໂດຍບໍ່ເກີດຄວາມກ້າວໜ້າເລີຍ. ສິ່ງທີ່ພວກເຂົາເວົ້າກໍຍັງຄືເກົ່າ. ພຽງແຕ່ພວກເຂົາໄດ້ມີປະສົບການກັບບາງສິ່ງບາງຢ່າງໃນຂະນະທີ່ເຊື່ອໃນພຣະເຈົ້າ, ໄດ້ມາເຂົ້າໃຈຄຳເວົ້າ ແລະ ຫຼັກຄຳສອນບາງຢ່າງ ແລະ ສາມາດເວົ້າຄຳສັບຝ່າຍວິນຍານໄດ້ຄົບຖ້ວນຂຶ້ນ. ເຖິງຢ່າງໃດກໍຕາມ, ພວກເຂົາບໍ່ມີຄວາມເຂົ້າໃຈຈາກປະສົບການທີ່ແທ້ຈິງ. ຄວາມຄິດຂອງພວກເຂົາຍັງຂາດຄວາມເລິກເຊິ່ງ, ມຸມມອງຂອງພວກເຂົາຕໍ່ສິ່ງຕ່າງໆກໍບໍ່ໄດ້ປ່ຽນແປງ, ຄວາມຮູ້ຂອງພວກເຂົາກ່ຽວກັບພຣະເຈົ້າ ແລະ ຄວາມຈິງກໍບໍ່ໄດ້ເພີ່ມຂຶ້ນ ແລະ ຄວາມຮູ້ຂອງພວກເຂົາກ່ຽວກັບຕົນເອງກໍບໍ່ໄດ້ເຕີບໂຕຂຶ້ນ. ພວກເຂົາບໍ່ມີການປ່ຽນແປງໃດໆເລີຍ, ແມ່ນບໍ? (ແມ່ນແລ້ວ). ການສະສົມຄຳເວົ້າ ແລະ ຫຼັກຄຳສອນ ຫຼື ຄຳສັບຝ່າຍວິນຍານບາງຢ່າງຜ່ານຄວາມຊົງຈຳ ຫຼື ການຫຼໍ່ຫຼອມຂອງເວລາບໍ່ແມ່ນການປ່ຽນແປງ, ບໍ່ແມ່ນຄວາມຄືບໜ້າ ແລະ ແນ່ນອນວ່າມັນບໍ່ແມ່ນຜົນໄດ້ຮັບ. ນີ້ຄືການສະແດງອອກຂອງຄົນທີ່ມີຂີດຄວາມສາມາດຕໍ່າຢ່າງແທ້ຈິງ. ບໍ່ວ່າພວກເຂົາຈະຜ່ານພາຍຸລົມແດງຄັ້ງໃຫຍ່ຫຼາຍສໍ່າໃດ ຫຼື ພວກເຂົາຈະປະສົບກັບຄວາມຜິດຫວັງ, ຄວາມລົ້ມເຫຼວ ຫຼື ຄວາມທໍ້ແທ້ຫຼາຍສໍ່າໃດກໍຕາມ, ພວກເຂົາກໍບໍ່ໄດ້ຮຽນຮູ້ບົດຮຽນໃດໆ ຫຼື ຮັບເອົາປະສົບການໃດໆ ແລະ ບໍ່ສາມາດໄດ້ຮັບສິ່ງທີ່ເປັນປະໂຫຍດໃດໆເລີຍ. ຫຼັງຈາກທີ່ບາງສິ່ງບາງຢ່າງຈົບລົງ, ມັນກໍແລ້ວໄປສຳລັບພວກເຂົາ, ພວກເຂົາພຽງແຕ່ຜ່ານຂະບວນການນັ້ນ ແລະ ໃນທີ່ສຸດກໍບໍ່ບັນລຸຫຍັງເລີຍ. ສາມາດອະທິບາຍໄດ້ວ່າຄົນແບບນັ້ນເປັນຕາສັງເວດຫຼາຍ. ພວກເຮົາເວົ້າວ່າຄົນແບບນັ້ນມີຂີດຄວາມສາມາດຕໍ່າຫຼາຍ ກໍຍ້ອນວ່າພວກເຂົາຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆຢ່າງແນ່ນອນ. ຍິ່ງບໍ່ຕ້ອງເວົ້າເຖິງເລີຍວ່າພວກເຂົາມີຄວາມສາມາດໃນການຢັ່ງຮູ້ຄວາມຈິງໃດໆ ແລະ ບໍ່ສາມາດເວົ້າໄດ້ວ່າພວກເຂົາມີການປ່ຽນແປງໃດໆ.

ສຳລັບຄົນທີ່ມີຂີດຄວາມສາມາດຕໍ່າ, ໃນແງ່ຂອງຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ພວກເຂົາຍັງບໍ່ຮອດມາດຕະຖານ. ສ່ວນຜູ້ທີ່ບໍ່ມີຂີດຄວາມສາມາດໃດໜຶ່ງ, ພວກເຂົາຍິ່ງຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ພວກເຂົາບໍ່ສາມາດຊື່ນຊົມສິ່ງຕ່າງໆໄດ້ ແລະ ຍິ່ງໄປກວ່ານັ້ນ ພວກເຂົາບໍ່ສາມາດປະເມີນພວກມັນໄດ້. ເມື່ອເຈົ້າແບ່ງປັນຄວາມຄິດ ແລະ ມຸມມອງຂອງເຈົ້າກ່ຽວກັບບາງສິ່ງບາງຢ່າງ, ຄົນທີ່ມີຂີດຄວາມສາມາດຕໍ່າກໍຈະງົງໃນຂະນະທີ່ພວກເຂົາຮັບຟັງ, ໂດຍບໍ່ສະແດງປະຕິກິລິຍາໃດໆ. ໃນໃຈຂອງພວກເຂົາ, ພວກເຂົາຄິດວ່າ “ມີຄວາມຄິດ ແລະ ມຸມມອງໃນເລື່ອງນີ້ນໍາບໍ? ເປັນຫຍັງຂ້ອຍຈຶ່ງບໍ່ຮັບຮູ້ສິ່ງນີ້?” ເຖິງແມ່ນວ່າພວກເຂົາຈະສາມາດເຂົ້າໃຈໜ້ອຍໜຶ່ງກ່ຽວກັບສິ່ງທີ່ເຈົ້າເວົ້າ, ພວກເຂົາກໍສາມາດຮັບຟັງມັນເປັນຄຳເວົ້າ ແລະ ຫຼັກຄຳສອນ ຫຼື ສູດຕາຍຕົວເທົ່ານັ້ນ. ສ່ວນຄົນທີ່ບໍ່ມີຂີດຄວາມສາມາດ, ເມື່ອພວກເຂົາໄດ້ຍິນຄົນອື່ນໂອ້ລົມກ່ຽວກັບຄວາມຄິດ ແລະ ມຸມມອງພາຍໃນບາງສິ່ງບາງຢ່າງ ຫຼື ແກ່ນແທ້ຂອງບັນຫາ ແລະ ຈຸດຢືນທີ່ຜູ້ຄົນຄວນມີກ່ຽວກັບມັນ, ພວກເຂົາກໍບໍ່ສາມາດເຂົ້າໃຈມັນໄດ້. ພວກເຂົາພຽງແຕ່ຮູ້ສຶກວ່າມັນເລິກເຊິ່ງພໍສົມຄວນ ແຕ່ມັນເກີນຄວາມສາມາດໃນການຈັບໃຈຄວາມຂອງພວກເຂົາ. ຍິ່ງເຈົ້າໂອ້ລົມກ່ຽວກັບຄວາມຄິດ ແລະ ຄວາມເຂົ້າໃຈຫຼາຍສໍ່າໃດ, ພວກເຂົາກໍຍິ່ງສັບສົນຫຼາຍຫຼາຍສໍ່ານັ້ນ. ພວກເຂົາຮູ້ສຶກວ່າ “ເລື່ອງທຳມະດານີ້ກາຍເປັນເລື່ອງຊັບຊ້ອນໄດ້ແນວໃດ? ເປັນຫຍັງຂ້ອຍຈຶ່ງບໍ່ສາມາດເຂົ້າໃຈຫຍັງກ່ຽວກັບຄວາມຄິດ, ມຸມມອງ ຫຼື ຈຸດຢືນເລີຍ? ຈຸດຢືນຫຍັງ? ພວກເຮົາພຽງແຕ່ຕ້ອງເຊື່ອໃນພຣະເຈົ້າຢ່າງຖືກຕ້ອງ ແລະ ປະຕິບັດໜ້າທີ່ຂອງພວກເຮົາຢ່າງຖືກຕ້ອງ ແລ້ວພຣະເຈົ້າກໍຈະຮັບຮອງ. ເປັນຫຍັງຍິ່ງຄົນໆໜຶ່ງເຊື່ອໃນພຣະເຈົ້າດົນສໍ່າໃດ ສິ່ງຕ່າງໆກໍຍິ່ງຊັບຊ້ອນຫຼາຍຂຶ້ນເທົ່ານັ້ນ? ເມື່ອຟັງເຈົ້າເວົ້າແລ້ວ, ມັນຟັງເບິ່ງຄືວ່າບໍ່ມີໃຜສາມາດເຂົ້າສູ່ລາຊະອານາຈັກໄດ້ເລີຍ!” ເຈົ້າສາມາດສື່ສານກັບຄົນແບບນັ້ນໄດ້ບໍ? (ບໍ່ໄດ້). ບໍ່ພຽງແຕ່ເຈົ້າບໍ່ສາມາດສື່ສານກັບພວກເຂົາເທົ່ານັ້ນ, ແຕ່ພວກເຂົາຍັງສາມາດເວົ້າບາງສິ່ງທີ່ບໍ່ສົມເຫດສົມຜົນໄດ້ອີກດ້ວຍ: “ຄວາມຄິດ ແລະ ມຸມມອງເຫຼົ່ານັ້ນທີ່ເຈົ້າກ່າວເຖິງນັ້ນດີປານນັ້ນ ແລະ ຖືກຕ້ອງປານນັ້ນບໍ? ຂ້ອຍບໍ່ຄິດແນວນັ້ນ! ຜູ້ຄົນບໍ່ສາມາດເຮັດຫຍັງໄດ້ຫາກບໍ່ມີເງິນ. ຜູ້ຄົນຄວນກິນດີ ແລະ ເພີດເພີນກັບສິ່ງດີໆຢູ່ສະເໝີ. ຖ້າບໍ່ມີເງິນໃຊ້ ຫຼື ບໍ່ມີອາຫານດີໆກິນ, ຄົນໆໜຶ່ງຈະສາມາດປະຕິບັດໜ້າທີ່ຂອງພວກເຂົາໄດ້ແນວໃດ?” ນີ້ມັນແມ່ນຕັກກະແບບໃດ? ພວກເຂົາເວົ້າວ່າ “ເຈົ້າເວົ້າກ່ຽວກັບຊີວິດມະນຸດ, ກ່ຽວກັບຄຸນຄ່າ, ຄວາມຄິດ ແລະ ມຸມມອງຂອງຜູ້ຄົນ ພ້ອມທັງເສັ້ນທາງທີ່ຜູ້ຄົນເລືອກຍ່າງຢູ່ສະເໝີ. ເປັນຫຍັງເຈົ້າຈຶ່ງບໍ່ເວົ້າກ່ຽວກັບການກິນ ແລະ ການນຸ່ງຖື? ເປັນຫຍັງເຈົ້າຈຶ່ງບໍ່ເວົ້າກ່ຽວກັບວິທີເບິ່ງແຍງຮ່າງກາຍຂອງເຈົ້າ ເພື່ອໃຫ້ເຈົ້າສາມາດປະຕິບັດໜ້າທີ່ຂອງເຈົ້າໃຫ້ດີໄດ້?” ສິ່ງທີ່ພວກເຂົາກຳລັງຄິດກໍຄືສິ່ງເຫຼົ່ານີ້, ພວກເຂົາຍັງຈະສາມາດຢັ່ງຮູ້ຄວາມຈິງໄດ້ຢູ່ບໍ? ເຈົ້າບໍ່ສາມາດສື່ສານກັບຄົນແບບນັ້ນໄດ້ເລີຍແທ້ໆ. ເມື່ອເຈົ້າພະຍາຍາມລົມກັບພວກເຂົາ, ພວກເຂົາກໍເວົ້າແຕ່ເລື່ອງການຫາເງິນ. ພວກເຂົາຖືວ່າການຫາເງິນ, ການໃຊ້ຊີວິດຂອງພວກເຂົາ, ການໄລ່ຕາມທາງໂລກ ແລະ ການໃຊ້ຊີວິດຂອງພວກເຂົາໄປກັບການກິນ, ການດື່ມ ແລະ ການຫາຄວາມສຸກໃສ່ຕົວ ເປັນເລື່ອງສຳຄັນຂອງຊີວິດມະນຸດ ແລະ ເປັນເສັ້ນທາງທີ່ຜູ້ຄົນຄວນຍ່າງໃນຊີວິດ. ສ່ວນເລື່ອງທີ່ວ່າຜູ້ຄົນຄວນໄລ່ຕາມເສາະຫາ ຫຼື ໄດ້ຮັບຫຍັງຈາກການເຊື່ອໃນພຣະເຈົ້ານັ້ນ, ສິ່ງເຫຼົ່ານີ້ບໍ່ມີຢູ່ໃນຄວາມຄິດ ຫຼື ຈິດສຳນຶກຂອງພວກເຂົາເລີຍ. ພວກເຂົາເຊື່ອວ່າ ບໍ່ວ່າຜູ້ຄົນຈະເຊື່ອໃນພຣະເຈົ້າມາຈັກປີກໍຕາມ, ພວກເຂົາກໍຍັງຕ້ອງກິນ ແລະ ດຳລົງຊີວິດ ແລະ ເພື່ອໃຫ້ດຳລົງຊີວິດເປັນຢ່າງດີ, ເຈົ້າບໍ່ສາມາດເຮັດຫຍັງໄດ້ຫາກບໍ່ມີເງິນໄດ້ ນັ້ນກໍຄື ການມີເງິນໝາຍເຖິງການມີຊີວິດທີ່ດີ ແລະ ຖ້າບໍ່ມີເງິນ ຊີວິດກໍດຳເນີນຕໍ່ໄປບໍ່ໄດ້. ນີ້ຄືຕັກກະຂອງພວກເຂົາ; ຄົນແບບນັ້ນມີແນວໂນ້ມຕໍ່ການບິດເບືອນ. ຄົນທີ່ມີແນວໂນ້ມຕໍ່ການບິດເບືອນບໍ່ມີຄວາມຄິດ ຫຼື ມຸມມອງທີ່ຖືກຕ້ອງ; ພວກເຂົາປຽບເໝືອນຄົນທີ່ບໍ່ມີຈິດວິນຍານ. ມີຄວາມແຕກຕ່າງຫຍັງລະຫວ່າງຊີວິດຂອງຄົນແບບນັ້ນ ແລະ ຊີວິດຂອງໝູ ຫຼື ໝາ? (ບໍ່ມີຄວາມແຕກຕ່າງ). ຖ້າເຈົ້າພະຍາຍາມຝຶກໝາ ຫຼື ແມວເພື່ອໃຫ້ມັນເຊື່ອຟັງ ແລະ ປະພຶດຕົວຄືກັບເດັກນ້ອຍທີ່ປະພຶດຕົວດີ, ມັນສາມາດເຂົ້າໃຈໄດ້ບໍ? (ມັນບໍ່ສາມາດເຂົ້າໃຈໄດ້). ຢ່າງຫຼາຍທີ່ສຸດແລ້ວ ໝາສາມາດເຂົ້າໃຈຫຍັງໄດ້? ຖ້າເຈົ້າບອກມັນວ່າ “ນັ່ງລົງ” ແລ້ວເອົາຊີ້ນຕ່ອນໜຶ່ງໃຫ້ມັນ, ມັນກໍຈະຈື່. ຫຼັງຈາກນັ້ນ, ທັນທີທີ່ເຈົ້າເວົ້າວ່າ “ນັ່ງລົງ”, ບໍ່ວ່າມັນຈະຢູ່ໄກສໍ່າໃດກໍຕາມ, ມັນກໍຈະນັ່ງລົງທັນທີ ແລະ ລໍຖ້າໃຫ້ເຈົ້າປ້ອນຊີ້ນໃຫ້ມັນ. ໝາສາມາດຈື່ການກະທຳເຊີງກົນໄກນີ້ໄດ້; ຕາບໃດທີ່ເຈົ້າເຮັດໃຫ້ມັນຮູ້ວ່າການນັ່ງລົງຈະນຳໄປສູ່ລາງວັນ, ມັນກໍຈະເຊື່ອຟັງ. ຄວາມຄິດຂອງມັນງ່າຍດາຍແບບນັ້ນແຫຼະ. ສະນັ້ນ, ຄວາມແຕກຕ່າງລະຫວ່າງຄວາມຄິດຂອງຄົນທີ່ບໍ່ມີຂີດຄວາມສາມາດ ແລະ ຄວາມຄິດຂອງສັດນັ້ນມີຫຼາຍສໍ່າໃດ? (ບໍ່ມີຄວາມແຕກຕ່າງທີ່ສຳຄັນ). ຫຼັງຈາກທີ່ສັດກິນອີ່ມແລ້ວໃນແຕ່ລະມື້, ພວກມັນກໍອອກໄປຫຼິ້ນ. ເມື່ອຮອດເວລາກິນອີກຄັ້ງ ແລະ ເຈົ້າເອີ້ນພວກມັນກັບມາ, ພວກມັນກໍຈະແລ່ນມາທັນທີ. ບໍ່ວ່າເຈົ້າຈະຜູກພວກມັນໄວ້ ຫຼື ໃຫ້ພວກມັນນັ່ງ, ພວກມັນກໍຈະຍອມເຮັດຕາມ. ເປັນຫຍັງຈຶ່ງເປັນແນວນັ້ນ? ເພາະວ່າມີອາຫານໃຫ້ກິນ. ພວກມັນເຕັມໃຈຢ່າງຍິ່ງທີ່ຈະເຊື່ອຟັງຄຳສັ່ງຂອງເຈົ້າເພື່ອເຫັນແກ່ອາຫານພຽງເລັກນ້ອຍນັ້ນ. ຄວາມຄິດຂອງສັດກໍງ່າຍດາຍແບບນີ້ແຫຼະ. ສຳລັບພວກມັນແລ້ວ, ການຍຶດໝັ້ນກັບກົດລະບຽບ ຫຼື ສູດທີ່ເປັນປະໂຫຍດຕໍ່ພວກມັນກໍພຽງພໍແລ້ວ; ພວກມັນບໍ່ໄດ້ຄິດຫຍັງຫຼາຍໄປກວ່ານັ້ນ. ເພາະວ່າສັນຊາດຕະຍານທີ່ພຣະເຈົ້າປະທານໃຫ້ແກ່ສັດນັ້ນຈຳກັດຢູ່ພຽງແຕ່ສິ່ງເຫຼົ່ານີ້, ເຊິ່ງພຽງພໍທີ່ຈະຮັກສາການຢູ່ລອດຂອງພວກມັນໄວ້ ແລະ ພຣະເຈົ້າກໍບໍ່ໄດ້ປະທານພຣະບັນຊາໃດໆໃຫ້ແກ່ພວກມັນ, ສັດຈຶ່ງບໍ່ຈຳເປັນຕ້ອງພິຈາລະນາກ່ຽວກັບຊີວິດ, ອະນາຄົດ, ຈຸດໝາຍປາຍທາງຂອງພວກມັນ ຫຼື ຄວາມຮັບຜິດຊອບ ແລະ ພັນທະຂອງພວກມັນ. ພວກມັນຍັງບໍ່ຈຳເປັນຕ້ອງພິຈາລະນາວ່າຈະຍ່າງໃນເສັ້ນທາງໃດ ຫຼື ການໄລ່ຕາມເສາະຫາຊີວິດທີ່ມີຄວາມໝາຍ ແລະ ອື່ນໆ. ແຕ່ຜູ້ຄົນນັ້ນແຕກຕ່າງ. ພຣະເຈົ້າໄດ້ປະທານສັນຊາດຕະຍານຕ່າງໆໃຫ້ແກ່ຜູ້ຄົນ ແລະ ຍັງໄດ້ປະທານຄວາມຈິງໃຫ້ເປັນຊີວິດຂອງພວກເຂົາອີກດ້ວຍ. ສະນັ້ນ, ພຣະເຈົ້າຈຶ່ງມີມາດຕະຖານທີ່ກຳນົດສຳລັບຜູ້ຄົນ. ດັ່ງນັ້ນ, ຜູ້ຄົນຈຶ່ງຄວນພິຈາລະນາບັນຫາເຫຼົ່ານີ້; ມີພຽງແຕ່ການເຮັດແບບນີ້ເທົ່ານັ້ນຈຶ່ງນໍາໄປສູ່ການທີ່ພວກເຂົາໄດ້ຮັບຄວາມຈິງມາເປັນຊີວິດຂອງພວກເຂົາ. ນີ້ຄືຄວາມຮັບຜິດຊອບ ແລະ ພັນທະທີ່ຜູ້ຄົນຄວນມີ ແລະ ແນ່ນອນວ່າມັນກໍເປັນສິດຂອງພວກເຂົາເຊັ່ນກັນ. ແຕ່ຖ້າເຈົ້າບໍ່ສາມາດໃຊ້ສິດນີ້ ຫຼື ຂາດຄວາມສາມາດນີ້ໃນການຄິດກ່ຽວກັບບັນຫາຕ່າງໆ, ມັນກໍພິສູດວ່າຂີດຄວາມສາມາດຂອງເຈົ້າຕໍ່າຫຼາຍ. ໃນບັນດາສິ່ງທີ່ມີຊີວິດໃນລະດັບຂອງມະນຸດ, ເຈົ້າຈັດຢູ່ໃນໝວດໝູ່ຂອງຜູ້ທີ່ມີຂີດຄວາມສາມາດຕໍ່າ. ເຈົ້າບໍ່ສາມາດຄິດດ້ວຍຕົວເຈົ້າເອງໄດ້ ແລະ ເຖິງແມ່ນວ່າຄົນອື່ນຈະອະທິບາຍສິ່ງຕ່າງໆໃຫ້ເຈົ້າຟັງກໍຕາມ, ເຈົ້າກໍບໍ່ສາມາດເຂົ້າໃຈໄດ້. ໃນກໍລະນີທີ່ຮ້າຍແຮງກວ່ານັ້ນ, ເຈົ້າຕໍ່ຕ້ານ, ເຍາະເຍີ້ຍ, ຫຍໍ້ຫຍັນ ຫຼື ເຖິງກັບວິພາກວິຈານຄົນອື່ນ. ຖ້າຂີດຄວາມສາມາດຂອງເຈົ້າຕໍ່າຮອດລະດັບນີ້, ມັນກໍໝາຍຄວາມວ່າເຈົ້າບໍ່ມີຂີດຄວາມສາມາດເລີຍ. ຕົວຢ່າງ: ຄົນທີ່ບໍ່ມີຂີດຄວາມສາມາດອ່ານບົດຄວາມຄຳພະຍານຈາກປະສົບການ ແລະ ເຈົ້າຖາມລາວວ່າ “ບົດຄວາມນີ້ດີບໍ?” ລາວເວົ້າວ່າ “ມັນດີພໍສົມຄວນ. ແຕ່ລະວັກຖືກແບ່ງອອກໄດ້ຢ່າງຖືກຕ້ອງ ແລະ ເຄື່ອງໝາຍວັກກໍຖືກຕ້ອງເປັນສ່ວນໃຫຍ່. ວັກທຳອິດອະທິບາຍເຖິງເວລາ ແລະ ສະຖານທີ່, ວັກທີສອງອະທິບາຍເຖິງພູມຫຼັງຂອງຕົວລະຄອນ, ວັກທີສາມເລີ່ມເລົ່າເຖິງຄວາມເປັນມາຂອງເລື່ອງລາວ ແລະ ຈາກນັ້ນມັນກໍກ້າວໄປສູ່ຈຸດສູງສຸດ ແລະ ບົດສະຫຼຸບ”. ຖ້າເຈົ້າຖາມລາວຕໍ່ໄປວ່າ ຄວາມຄິດ ແລະ ມຸມມອງຂອງຜູ້ຂຽນແມ່ນຫຍັງ, ລາວກໍເວົ້າວ່າ “ມີຄວາມຄິດ ແລະ ມຸມມອງນໍາບໍ? ພຣະທຳຂອງພຣະເຈົ້າໃນສ່ວນທີ່ຜູ້ຂຽນໄດ້ອ້າງອີງນັ້ນສະແດງເຖິງຄວາມຄິດ ແລະ ມຸມມອງຂອງລາວແລ້ວ”. ເຈົ້າຖາມວ່າ “ພຣະທຳຂອງພຣະເຈົ້າທີ່ລາວອ້າງອີງນັ້ນກົງປະເດັນບໍ? ຄວາມຄິດ ແລະ ມຸມມອງທີ່ລາວຕ້ອງການສະແດງອອກນັ້ນຖືກຕ້ອງບໍ?” ລາວກໍເວົ້າວ່າລາວບໍ່ຮູ້. ແລ້ວເຈົ້າກໍຕັ້ງຄຳຖາມຕ່າງໆ ເຊັ່ນ: “ຄວາມເຂົ້າໃຈທີ່ຜູ້ຂຽນໄດ້ແບ່ງປັນນັ້ນແທ້ຈິງ ແລະ ສຳພັນກັບຊີວິດຈິງບໍ? ສິ່ງທີ່ລາວເຂົ້າໃຈນັ້ນເປັນຫຼັກຄຳສອນ ຫຼື ມັນໃກ້ຄຽງກັບຄວາມເປັນຈິງ? ມັນເສີມສ້າງຄົນອື່ນ ຫຼື ມີຄຸນຄ່າຕໍ່ພວກເຂົາບໍ? ມັນໃຫ້ຄວາມຊ່ວຍເຫຼືອ ຫຼື ຜົນປະໂຫຍດແກ່ຜູ້ອ່ານບໍ?” ພວກເຂົາບໍ່ຮູ້ສິ່ງເຫຼົ່ານີ້ເລີຍ ແລະ ບໍ່ສາມາດຮັບຮູ້ມັນໄດ້. ນີ້ຄືຄວາມໝາຍຂອງການມີຂີດຄວາມສາມາດຕໍ່າຫຼາຍ. ຖ້າເຈົ້າໂອ້ລົມກັບພວກເຂົາກ່ຽວກັບຂໍ້ຜິດພາດໃນຄວາມຄິດ ແລະ ມຸມມອງໃນບົດຄວາມ, ສ່ວນໃດທີ່ສຳພັນກັບຊີວິດຈິງ ແລະ ສ່ວນໃດທີ່ບໍ່ສຳພັນກັບຊີວິດຈິງ, ພວກເຂົາກໍຍັງບໍ່ຮູ້ ແລະ ບໍ່ສາມາດເຊື່ອມໂຍງມັນກັບບົດຄວາມໄດ້. ສິ່ງນີ້ສະແດງໃຫ້ເຫັນເຖິງການຂາດຂີດຄວາມສາມາດບໍ? (ແມ່ນແລ້ວ). ເຖິງແມ່ນວ່າຄົນອື່ນຈະໂອ້ລົມກ່ຽວກັບບັນຫາທີ່ມີຢູ່ກໍຕາມ, ພວກເຂົາກໍຍັງບໍ່ຮູ້. ສິ່ງນີ້ບໍ່ໄດ້ສະແດງເຖິງການຂາດຂີດຄວາມສາມາດບໍ? ມັນຄືກັບຜູ້ນຳຄຣິສຕະຈັກບາງຄົນ: ເມື່ອຄົນຊົ່ວຮ້າຍ ຫຼື ຜູ້ບໍ່ເຊື່ອປາກົດຕົວໃນຄຣິສຕະຈັກ, ພວກເຂົາບໍ່ຮູ້ວິທີຈັດການກັບຄົນເຫຼົ່ານັ້ນ. ຫຼັງຈາກທີ່ເຈົ້າໂອ້ລົມຫຼັກການຄວາມຈິງກັບພວກເຂົາແລ້ວ, ພວກເຂົາກໍບໍ່ເຂົ້າໃຈ ແລະ ຂໍໃຫ້ເຈົ້າຍົກຕົວຢ່າງ. ຫຼັງຈາກທີ່ເຈົ້າຍົກຕົວຢ່າງແລ້ວ, ພວກເຂົາກໍຍັງບໍ່ຮູ້ວິທີຈັດການກັບຄົນເຫຼົ່ານັ້ນ. ພວກເຂົາເວົ້າວ່າ “ກະລຸນາສອນຂ້ອຍແດ່. ຂ້ອຍຄວນຈັດການກັບຄົນນັ້ນແນວໃດແທ້? ຂ້ອຍຄວນຈັດໃຫ້ລາວຢູ່ໃນຄຣິສຕະຈັກທຳມະດາ, ຈັດໃຫ້ລາວຢູ່ໃນກຸ່ມ B ຫຼື ຄັດລາວອອກ? ຂ້ອຍຄວນໂອ້ລົມກັບຄົນນັ້ນແນວໃດ? ກະລຸນາອະທິບາຍໃຫ້ຂ້ອຍຟັງເທື່ອລະຄຳ. ຂ້ອຍຈະບັນທຶກມັນໄວ້ ແລ້ວເຮັດຕາມນັ້ນທຸກຄຳເວົ້າເພື່ອຮັບມືກັບສະຖານະການ, ດ້ວຍວິທີນັ້ນ ຂ້ອຍຈຶ່ງຈະສາມາດເຮັດໄດ້”. ເມື່ອພວກເຂົາເປັນແບບນີ້, ການໂອ້ລົມຫຼັກການກັບພວກເຂົາຈະມີປະໂຫຍດຫຍັງ? ເຖິງແມ່ນວ່າເຈົ້າຈະຍົກຕົວຢ່າງກໍຕາມ, ພວກເຂົາກໍບໍ່ເຂົ້າໃຈ ແລະ ບໍ່ສາມາດຈັດການກັບເລື່ອງນັ້ນໄດ້. ຄົນແບບນັ້ນແມ່ນບໍ່ມີຄວາມສາມາດໃນການຢັ່ງຮູ້ເລີຍ. ໃນທີ່ສຸດ, ພວກເຂົາກໍຍັງຖາມວ່າ “ບອກຂ້ອຍແດ່ວ່າຂ້ອຍຄວນເຮັດແນວໃດກ່ຽວກັບບັນຫາໃນປັດຈຸບັນນີ້ ແລ້ວຂ້ອຍຈະເຮັດຕາມ”. ເຈົ້າບອກພວກເຂົາວ່າຄວນໄປຈັດການກັບເລື່ອງນັ້ນຢູ່ໃສ, ຄວນເວົ້າຫຍັງກັບໃຜເພື່ອໃຫ້ມັນສຳເລັດ ແລະ ຕ້ອງຈັດການເລື່ອງນັ້ນໃນລະດັບໃດຈຶ່ງຈະຖືວ່າໄດ້ຮັບການແກ້ໄຂຢ່າງຖີ່ຖ້ວນ. ຫຼັງຈາກທີ່ເຈົ້າອະທິບາຍຈົບ, ພວກເຂົາເບິ່ງຄືວ່າຈະເຂົ້າໃຈ ແຕ່ພວກເຂົາກໍຍັງບໍ່ສາມາດຈັດການກັບມັນໄດ້ ແລະ ເຈົ້າກໍຕ້ອງຊອກຫາຄົນມາຮ່ວມມືກັບພວກເຂົາເພື່ອເຮັດໃຫ້ມັນສຳເລັດ. ຄົນແບບນັ້ນເປັນຄົນຫົວຊ້າທີ່ສຸດ ແລະ ຂາດຂີດຄວາມສາມາດ. ຕົວຢ່າງ: ສົມມຸດວ່າເຈົ້າບອກຄົນທີ່ກຳລັງຮຽນເຕັ້ນວ່າທ່າເຕັ້ນບາງທ່າດີຫຼາຍ ແລະ ໃຫ້ພວກເຂົາເຮັດຕາມວິດີໂອເພື່ອຮຽນທ່າເຫຼົ່ານັ້ນ. ຫຼັງຈາກຜ່ານໄປສອງສາມມື້, ເມື່ອເຈົ້າຖາມວ່າພວກເຂົາມີຄວາມຄືບໜ້າແນວໃດ, ຄົນຫົວຊ້າບາງຄົນກໍຈະເວົ້າວ່າ ພວກເຂົາເບິ່ງບໍ່ອອກວ່າທ່າເຕັ້ນໃດດີ. ເຖິງແມ່ນວ່າພວກເຂົາຈະມີອຸປະກອນການສອນກໍຕາມ, ພວກເຂົາກໍຍັງບໍ່ສາມາດຮຽນຮູ້ມັນໄດ້. ພວກເຂົາບໍ່ຮູ້ວ່າການເຄື່ອນໄຫວໃດດີ ຫຼື ການເຄື່ອນໄຫວໃດມີປະໂຫຍດ ແລະ ພວກເຂົາບໍ່ຮູ້ວິທີເລືອກ. ໃນທີ່ສຸດແລ້ວພວກເຂົາເຮັດຫຍັງ? ພວກເຂົາມີໜຶ່ງກົນລະຍຸດ; ພວກເຂົາເວົ້າວ່າ “ພຽງແຕ່ເລືອກທ່າເຕັ້ນສອງສາມທ່າໃຫ້ຂ້ອຍຮຽນ ແລ້ວຂ້ອຍຈະເຮັດຕາມພວກມັນ, ຈົບເລື່ອງ”. ພວກເຂົາມີລູກຫຼິ້ນແບບນີ້ແທ້ໆ; ເຖິງແມ່ນວ່າພວກເຂົາຈະບໍ່ເຂົ້າໃຈຫຼັກການ, ພວກເຂົາກໍມີຄວາມສະຫຼຽວສະຫຼາດຢູ່ເລັກໜ້ອຍ. ພວກເຂົາບໍ່ຄືກັບຫຸ່ນຍົນບໍ? ພວກເຂົາອາດຈະມີຄວາມຮູ້ ແລະ ການສຶກສາ ແຕ່ພວກເຂົາຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ນີ້ຄືຄວາມໝາຍຂອງການບໍ່ມີຂີດຄວາມສາມາດ. ພວກເຂົາບໍ່ຮູ້ວ່າເປັນຫຍັງພວກເຂົາຈຶ່ງຄວນຮຽນຮູ້ສິ່ງທີ່ເຈົ້າບອກໃຫ້ພວກເຂົາຮຽນຮູ້. ສຳລັບສິ່ງທີ່ເຈົ້າບອກບໍ່ໃຫ້ພວກເຂົາຮຽນຮູ້, ພວກເຂົາກໍບໍ່ຮູ້ວ່າມັນຜິດປົກກະຕິແນວໃດ ຫຼື ເປັນຫຍັງພວກເຂົາຈຶ່ງບໍ່ຄວນຮຽນຮູ້ພວກມັນ. ເຖິງແມ່ນວ່າຫຼັງຈາກທີ່ຖືກບອກແລ້ວກໍຕາມ, ພວກເຂົາກໍຍັງບໍ່ສາມາດເຂົ້າໃຈມັນໄດ້. ບອກເຮົາເບິ່ງວ່າ ຄົນແບບນັ້ນມີຂີດຄວາມສາມາດບໍ? (ບໍ່ມີ). ການຂາດຄວາມສາມາດໃນການຮັບຮູ້ສິ່ງຕ່າງໆດ້ວຍຕົນເອງ ແລະ ການຂາດຄວາມສາມາດໃນການລະບຸ ແລະ ຕັດສິນສິ່ງທີ່ຖືກຈາກສິ່ງທີ່ຜິດຢ່າງເປັນອິດສະຫຼະ, ນີ້ຄືຄວາມໝາຍຂອງການບໍ່ມີຂີດຄວາມສາມາດ. ຄືກັບງົວ ຫຼື ມ້າ, ພວກເຂົາຈຳເປັນຕ້ອງມີຄົນຈູງພວກເຂົາຢູ່ສະເໝີ, ພວກເຂົາບໍ່ໄດ້ເປັນພຽງແຕ່ເຄື່ອງມືບໍ? ຖ້າເຈົ້າມີຂີດຄວາມສາມາດ, ເຈົ້າຍັງຈຳເປັນຕ້ອງມີຄົນມາຈູງເຈົ້າຢູ່ບໍ? ແລ້ວເຈົ້າມີສະໝອງໄວ້ເຮັດຫຍັງ? ສະໝອງຂອງເຈົ້າໄຮ້ປະໂຫຍດ. ເວົ້າໃຫ້ຊັດເຈນກໍຄື ເຈົ້າບໍ່ມີຂີດຄວາມສາມາດ. ເຈົ້າຕ້ອງຟັງຄົນອື່ນ ແລະ ຖືກພວກເຂົາຈູງໄປ, ເຈົ້າເປັນພຽງເຄື່ອງມື. ບໍ່ວ່າຄົນແບບນີ້ຈະສຶກສາວິຊາຊີບໃດໜຶ່ງດົນປານໃດ ຫຼື ພວກເຂົາຈະໄດ້ຍິນຫຼັກການທີ່ກ່ຽວຂ້ອງກັບມັນຫຼາຍປານໃດກໍຕາມ, ພວກເຂົາກໍຍັງບໍ່ສາມາດເຂົ້າໃຈ ຫຼື ຈັບໃຈຄວາມມັນໄດ້. ໃນທີ່ສຸດ, ພວກເຂົາກໍບໍ່ຮູ້ວິທີນຳໃຊ້ ຫຼື ຈັດຕັ້ງປະຕິບັດຫຼັກການເຫຼົ່ານີ້. ຄົນເຫຼົ່ານີ້ຄືຄົນປະເພດທີ່ມີຂີດຄວາມສາມາດຕໍ່າທີ່ສຸດ ນັ້ນກໍຄື ຜູ້ທີ່ບໍ່ມີຂີດຄວາມສາມາດ. ບາງຄົນເວົ້າວ່າ “ຢ່າຄິດວ່າພຽງແຕ່ຍ້ອນພວກເຂົາຂາດຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ແລະ ເຮັດຕາມການນຳພາຂອງເຈົ້າໃນການປະຕິບັດໜ້າທີ່ຂອງພວກເຂົາສະເໝີ, ມັນຈະໝາຍຄວາມວ່າພວກເຂົາມີຂີດຄວາມສາມາດຕໍ່າ. ຄວາມຈິງແລ້ວ, ພວກເຂົາພຽງແຕ່ຂາດຂີດຄວາມສາມາດເມື່ອເວົ້າເຖິງການຢັ່ງຮູ້ຄວາມຈິງເທົ່ານັ້ນ. ເມື່ອເວົ້າເຖິງເລື່ອງທີ່ກ່ຽວຂ້ອງກັບຜົນປະໂຫຍດຂອງພວກເຂົາເອງ, ພວກເຂົາຄິດຫາທຸກວິທີທາງເພື່ອປົກປ້ອງຕົນເອງບໍ່ໃຫ້ຮັບການສູນເສຍ. ໃນເລື່ອງເຫຼົ່ານີ້, ພວກເຂົາສະຫຼາດຫຼັກແຫຼມ, ພວກເຂົາບໍ່ແມ່ນຄົນຫົວຊ້າຢ່າງແນ່ນອນ. ໃນຄຣິສຕະຈັກ, ພວກເຂົາເບິ່ງຄືວ່າເປັນຄົນຫົວຊ້າ ແຕ່ຖ້າພວກເຂົາກັບຄືນສູ່ໂລກ, ພວກເຂົາກໍຈະບໍ່ເປັນຄົນຫົວຊ້າ. ໃນສິ່ງທີ່ພວກເຂົາເພີດເພີນ, ພວກເຂົາມີຄວາມຄິດ ແລະ ຜົນງານສ້າງສັນ; ບາງທີພວກເຂົາສາມາດປະສົບຄວາມສຳເລັດບາງຢ່າງ”. ຍັງມີຄົນທີ່ເຮັດການກະທຳຜິດໂດຍບໍ່ຢັ້ງຄິດໃນຄຣິສຕະຈັກ ແລະ ທຸກຄົນກໍເວົ້າວ່າພວກເຂົາມີຂີດຄວາມສາມາດຕໍ່າ ແຕ່ພວກເຂົາເອງພັດບໍ່ຍອມຮັບ: “ເຈົ້າເວົ້າວ່າຂ້ອຍມີຂີດຄວາມສາມາດຕໍ່າ ແຕ່ຖ້າຂ້ອຍຢູ່ໃນໂລກທີ່ບໍ່ມີຄວາມເຊື່ອ, ຂ້ອຍກໍຍັງສາມາດຫາເງິນ ແລະ ລ້ຽງຊີບໄດ້. ຂ້ອຍຍັງສາມາດຈະເລີນໄດ້, ມັນບໍ່ແນ່ນອນດອກວ່າຂ້ອຍຈະເຮັດໄດ້ບໍ່ດີກວ່າຄົນອື່ນ!” ໂລກທີ່ບໍ່ມີຄວາມເຊື່ອວັດແທກທຸກສິ່ງດ້ວຍຫຼັກການຄວາມຈິງບໍ? ມັນອາໄສພຣະທຳຂອງພຣະເຈົ້າເປັນພື້ນຖານບໍ? ຖ້າບໍ່, ແລ້ວເຖິງແມ່ນວ່າຜົນງານສ້າງສັນຂອງພວກເຂົາຈະເປັນທີ່ຍອມຮັບໃນໂລກທີ່ບໍ່ມີຄວາມເຊື່ອກໍຕາມ, ມັນກໍບໍ່ໄດ້ພິສູດວ່າພວກເຂົາມີຂີດຄວາມສາມາດ. ຕົວຢ່າງ: ບາງຄົນແຕ້ມຮູບ ແລະ ເມື່ອເບິ່ງຜິວເຜີນ, ສີ, ອົງປະກອບ, ແສງ, ສັດສ່ວນຂອງຕົວລະຄອນ ແລະ ດ້ານອື່ນໆໃນຮູບແຕ້ມຂອງພວກເຂົາເບິ່ງຄືວ່າດີພໍສົມຄວນ. ເຖິງຢ່າງໃດກໍຕາມ, ເມື່ອພວກເຂົາແຕ້ມຮູບໄພ່ພົນບາງຄົນໃນສະໄໝບູຮານໃນເຮືອນຂອງພຣະເຈົ້າ, ບັນຫາກໍເກີດຂຶ້ນ. ເຮົາເວົ້າວ່າ “ຜົນງານຂອງນັກແຕ້ມຄົນນີ້ເຄີຍຂາຍໄດ້ຂ້ອນຂ້າງດີໃນທ່າມກາງຜູ້ບໍ່ມີຄວາມເຊື່ອ ແລະ ຜູ້ຄົນກໍຊື່ນຊົມພວກມັນ. ແຕ່ເປັນຫຍັງເຮົາຈຶ່ງພົບວ່າຮູບແຕ້ມຂອງພວກເຂົາກ່ຽວກັບອັບຣາຮາມ, ໂຢບ ແລະ ໂນອາຈຶ່ງເບິ່ງບໍ່ເປັນທຳມະຊາດຫຼາຍແທ້? ສາມຄົນນີ້ຈາກຍຸກສະໄໝທີ່ແຕກຕ່າງກັນຈຶ່ງເບິ່ງຄືກັບວ່າພວກເຂົາທຸກຄົນມາຈາກຄອບຄົວດຽວກັນໄດ້ແນວໃດ? ພວກເຂົາເປັນຊາວອິດສະຣາເອນບູຮານ ແລະ ໂຄງສ້າງກະດູກຂອງລັກສະນະໃບໜ້າຂອງພວກເຂົາຄວນສະທ້ອນໃຫ້ເຫັນເຖິງລັກສະນະຂອງຊົນຊາດນັ້ນ. ເຖິງແມ່ນວ່າພວກເຂົາຈະບໍ່ຮູ້ຈັກບຸກຄະລິກຂອງແຕ່ລະຕົວລະຄອນກໍຕາມ, ຢ່າງໜ້ອຍທີ່ສຸດ ພວກເຂົາກໍຄວນເຂົ້າໃຈວ່າໂຄງສ້າງກະດູກ ແລະ ລັກສະນະຂອງຊາຕິພັນນັ້ນເປັນແນວໃດ. ບໍ່ວ່າຄົນທີ່ພວກເຂົາກຳລັງແຕ້ມນັ້ນຢູ່ໃນຍຸກສະໄໝໃດກໍຕາມ, ລັກສະນະທາງຊາຕິພັນຂອງພວກເຂົາຄວນໄດ້ຮັບການເນັ້ນໜັກ ແລະ ເຮັດໃຫ້ເຫັນໄດ້ຊັດເຈນຜ່ານເສັ້ນຜົມ, ລັກສະນະໃບໜ້າ, ສີຕາ ແລະ ຮູບຊົງໃບໜ້າຂອງພວກເຂົາ.” ແລ້ວເປັນຫຍັງຕົວລະຄອນທີ່ພວກເຂົາແຕ້ມຈາກຍຸກສະໄໝທີ່ແຕກຕ່າງກັນເຫຼົ່ານີ້, ເຖິງແມ່ນວ່າຈະມີອາຍຸແຕກຕ່າງກັນກໍຕາມ, ທັງໝົດຈຶ່ງມີໂຄງສ້າງກະດູກທີ່ບໍ່ຄືກັບໂຄງສ້າງກະດູກຂອງຊາຕິພັນຂອງພວກເຂົາ? ພວກເຂົາທຸກຄົນມີໃບໜ້າເປັນສີ່ລ່ຽມ; ຄົນທີ່ໜຸ່ມກວ່າພຽງແຕ່ມີຮອຍຫ່ຽວໜ້ອຍກວ່າ ແລະ ມີຜົມສີເຂັ້ມກວ່າ, ໃນຂະນະທີ່ຄົນທີ່ເຖົ້າກວ່າພັດມີຮອຍຫ່ຽວຫຼາຍກວ່າ, ມີຜິວສີເຂັ້ມກວ່າ ແລະ ມີຜົມຫງອກຫຼາຍກວ່າ. ລັກສະນະຂອງຕົວລະຄອນເຫຼົ່ານີ້ໂດຍພື້ນຖານແລ້ວແມ່ນຄືກັນໝົດ: ໃບໜ້າກວ້າງເປັນສີ່ລ່ຽມ, ຮູບຮ່າງສູງ ແລະ ມີຮ່າງກາຍທີ່ແຂງແຮງເປັນພິເສດ. ເຮົາເວົ້າວ່າ “ເປັນຫຍັງຕົວລະຄອນທັງໝົດນີ້ຈຶ່ງເບິ່ງຄືກັນ? ພວກເຂົາຄ້າຍຄືກັນເກີນໄປ ແລະ ຂາດລັກສະນະທີ່ໂດດເດັ່ນ”. ຕົວນັກແຕ້ມເອງບໍ່ໄດ້ສັງເກດເຫັນບັນຫານີ້. ບາງທີພວກເຂົາອາດຈະແຕ້ມຜົນງານປະເພດນີ້ຫຼາຍເກີນໄປ, ເຕັກນິກຂອງພວກເຂົາກໍຊຳນານເກີນໄປ ແລະ ຮູບແບບຂອງພວກເຂົາກໍກາຍເປັນສິ່ງທີ່ຕາຍຕົວແລ້ວ. ເມື່ອໃດກໍຕາມທີ່ພວກເຂົາແຕ້ມຕົວລະຄອນ, ຜູ້ຊາຍເກືອບຈະມີຮູບຊົງໃບໜ້າຄືກັນສະເໝີ ແລະ ພວກເຂົາບໍ່ສາມາດຖ່າຍທອດລັກສະນະໃບໜ້າທີ່ເປັນເອກະລັກຂອງຕົວລະຄອນທີ່ແຕກຕ່າງກັນໄດ້. ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆຂອງພວກເຂົາຕໍ່າໜ້ອຍໜຶ່ງ ບໍ່ແມ່ນບໍ? (ແມ່ນແລ້ວ). ຫຼັງຈາກທີ່ແຕ້ມຮູບສຳເລັດແລ້ວ, ພວກເຂົາບໍ່ຮູ້ວ່າລັກສະນະໃບໜ້າທີ່ພວກເຂົາໄດ້ແຕ້ມໃຫ້ເຫັນນັ້ນສອດຄ່ອງກັບລັກສະນະໂຄງສ້າງກະດູກຂອງຊາຕິພັນນັ້ນ ຫຼື ບໍ່; ພວກເຂົາບໍ່ແນ່ໃຈກ່ຽວກັບລັກສະນະເຫຼົ່ານັ້ນ. ພວກເຈົ້າຈະເວົ້າວ່າຂີດຄວາມສາມາດຂອງພວກເຂົາໃນດ້ານນີ້ປົກກະຕິ ຫຼື ຕໍ່າ? (ຕໍ່າ). ພວກເຂົາສາມາດແກ້ໄຂມັນໄດ້ບໍ ຫຼັງຈາກທີ່ຄົນອື່ນໃຫ້ຄຳແນະນຳແກ່ພວກເຂົາ? ຄັ້ງໜຶ່ງ ເຮົາໄດ້ໃຫ້ຄຳແນະນຳແກ່ພວກເຂົາ ແຕ່ເມື່ອເຮົາເຫັນຜົນງານຂອງພວກເຂົາໃນພາຍຫຼັງ, ມັນກໍຍັງຄືເກົ່າ. ມາຮອດຈຸດນັ້ນ, ກໍບໍ່ມີຫຍັງຈະເວົ້າອີກແລ້ວ, ການອະທິບາຍເພີ່ມເຕີມກໍຍັງຈະເກີນຄວາມສາມາດຂອງພວກເຂົາທີ່ຈະຈັບໃຈຄວາມໄດ້.

ເມື່ອເວົ້າເຖິງບັນຫາທີ່ກ່ຽວຂ້ອງກັບຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆຂອງຜູ້ຄົນ, ສິ່ງເຫຼົ່ານີ້ຄືການສະແດງອອກຂອງຜູ້ຄົນໃນລະດັບຂີດຄວາມສາມາດທີ່ແຕກຕ່າງກັນ. ຄົນທີ່ມີຂີດຄວາມສາມາດທີ່ດີບໍ່ພຽງແຕ່ສາມາດຊື່ນຊົມສິ່ງຕ່າງໆໄດ້ເທົ່ານັ້ນ ແຕ່ຍັງສາມາດປະເມີນພວກມັນໄດ້ອີກດ້ວຍ. ຜູ້ທີ່ມີຂີດຄວາມສາມາດທີ່ດີກວ່ານັ້ນ, ເມື່ອພົບພໍ້ກັບຄວາມຄິດ ແລະ ມຸມມອງທີ່ຖືກຕ້ອງ, ກໍຈະສົ່ງເສີມພວກມັນ ແລະ ແບ່ງປັນ ຫຼື ສະໜອງພວກມັນໃຫ້ກັບຄົນອື່ນ ແລະ ເມື່ອພວກເຂົາພົບພໍ້ກັບຄວາມຄິດ ແລະ ມຸມມອງທີ່ບໍ່ຖືກຕ້ອງ, ພວກເຂົາກໍສາມາດລະບຸ ແລະ ແກ້ໄຂພວກມັນໄດ້. ຄົນທີ່ມີຂີດຄວາມສາມາດປົກກະຕິມີຄວາມສາມາດໃນການຊື່ນຊົມສິ່ງຕ່າງໆໃນລະດັບໜຶ່ງ ແຕ່ຂາດຄວາມສາມາດໃນການປະເມີນສິ່ງຕ່າງໆ, ພວກເຂົາບໍ່ສາມາດລະບຸສິ່ງຕ່າງໆໃນລະດັບຂອງຄວາມຄິດໄດ້. ຄົນທີ່ມີຂີດຄວາມສາມາດຕໍ່າບໍ່ເຂົ້າໃຈສິ່ງຕ່າງໆໃນລະດັບຂອງຄວາມຄິດ, ສະນັ້ນ ຈຶ່ງບໍ່ສາມາດເວົ້າໄດ້ວ່າພວກເຂົາມີຄວາມສາມາດໃນການລະບຸສິ່ງຕ່າງໆ. ຄົນທີ່ບໍ່ມີຂີດຄວາມສາມາດບໍ່ສາມາດເຂົ້າໃຈເລື່ອງເຫຼົ່ານີ້ໄດ້ເລີຍ. ເຖິງແມ່ນວ່າຈະມີຄົນອະທິບາຍສິ່ງເຫຼົ່ານີ້ໃຫ້ພວກເຂົາຟັງກໍຕາມ, ພວກເຂົາກໍຍັງບໍ່ສາມາດເຂົ້າໃຈໄດ້ວ່າ ທີ່ຈິງແລ້ວຄວາມຄິດ ແລະ ມຸມມອງທີ່ກຳລັງສົນທະນາກັນຢູ່ນັ້ນແມ່ນຫຍັງ. ສຳລັບພວກເຂົາແລ້ວ, ມັນຄືກັບຟັງເລື່ອງລາວກ່ຽວກັບດາວເຄາະອື່ນ, ມັນເກີນຄວາມສາມາດຂອງພວກເຂົາທີ່ຈະຈັບໃຈຄວາມໄດ້ຢ່າງສິ້ນເຊີງ. ສິ່ງເຫຼົ່ານີ້ຄືລັກສະນະທີ່ແຕກຕ່າງກັນທີ່ຜູ້ຄົນທີ່ມີຂີດຄວາມສາມາດແຕກຕ່າງກັນສະແດງອອກມາ ໃນແງ່ຂອງຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ.

ຂໍ້ທີ 11: ຄວາມສາມາດໃນການສ້າງສັນ

ມາດຕະຖານທີສິບເອັດສຳລັບການປະເມີນຂີດຄວາມສາມາດຂອງຄົນໆໜຶ່ງແມ່ນຄວາມສາມາດໃນການສ້າງສັນ. ຄວາມສາມາດໃນການສ້າງສັນແມ່ນຄວາມສາມາດໃນການປະດິດສ້າງທີ່ເຈົ້າມີ ໂດຍອີງໃສ່ຄວາມເຂົ້າໃຈທີ່ເຈົ້າມີ ຫຼັງຈາກທີ່ເຈົ້າຮູ້ພື້ນຖານ, ຫຼັກການ ແລະ ກົດເກນຂອງບາງສິ່ງບາງຢ່າງ. ຄວາມສາມາດໃນການປະດິດສ້າງນີ້ໝາຍເຖິງການປັບປຸງສິ່ງນີ້ຈາກພື້ນຖານເດີມຂອງມັນ, ການພັດທະນາມັນ, ການຂະຫຍາຍຂອບເຂດອິດທິພົນຂອງມັນ ຫຼື ການປ່ຽນມັນໃຫ້ກາຍເປັນຮຸ່ນໃໝ່ຂອງບາງສິ່ງ, ສິ່ງນີ້ເອີ້ນວ່າຄວາມສາມາດໃນການສ້າງສັນ. ໂດຍສະເພາະແລ້ວ ມັນໝາຍຄວາມວ່າ ພາຍໃຕ້ເງື່ອນໄຂຂອງການເຂົ້າໃຈກົດເກນທາງພາວະວິໄສຂອງສິ່ງໃດໜຶ່ງຢ່າງຖືກຕ້ອງ, ເຈົ້າສາມາດນຳໃຊ້ສິ່ງເຫຼົ່ານັ້ນເຂົ້າໃນຊີວິດຈິງ, ຂະຫຍາຍ ແລະ ເຮັດໃຫ້ຂອບເຂດການນຳໃຊ້ຂອງສິ່ງເຫຼົ່ານັ້ນກວ້າງຂຶ້ນ ແລະ ເຮັດໃຫ້ພື້ນຖານ ແລະ ຫຼັກການເຫຼົ່ານີ້ທີ່ສອດຄ່ອງກັບກົດເກນການພັດທະນາຂອງສິ່ງຕ່າງໆໄດ້ຮັບໃຊ້ຜູ້ຄົນຫຼາຍຂຶ້ນ ເພື່ອໃຫ້ຜູ້ຄົນຫຼາຍຂຶ້ນໄດ້ຮັບຜົນປະໂຫຍດ ແລະ ການຊ່ວຍເຫຼືອຈາກມັນ. ດ້ານໜຶ່ງ ເຈົ້າກຳລັງຮັກສາພື້ນຖານ ແລະ ຫຼັກການເຫຼົ່ານີ້ໄວ້, ໂດຍຂະຫຍາຍຂອບເຂດອິດທິພົນຂອງສິ່ງເຫຼົ່ານີ້ ແລະ ກຸ່ມເປົ້າໝາຍຂອງພວກມັນຢ່າງຕໍ່ເນື່ອງ. ນອກຈາກນີ້ ເຈົ້າກຳລັງປ່ຽນສິ່ງເຫຼົ່ານີ້ຈາກການນຳສະເໜີຕາມຕົວອັກສອນໃຫ້ກາຍເປັນສິ່ງທີ່ຈັບຕ້ອງໄດ້ ເຊິ່ງຜູ້ຄົນສາມາດໄດ້ຮັບຜົນປະໂຫຍດທີ່ແທ້ຈິງຈາກມັນໃນລັກສະນະທີ່ສຳພັນກັບຊີວິດຈິງຫຼາຍຂຶ້ນ ແລະ ກ້າວໄປອີກຂັ້ນໜຶ່ງ. ນີ້ຄືຄວາມໝາຍຂອງການມີຄວາມສາມາດໃນການສ້າງສັນ. ຖ້າຄົນໃດໜຶ່ງ ອີງໃສ່ພື້ນຖານຂອງສະພາບແວດລ້ອມຄອບຄົວ ແລະ ພູມຫຼັງການເຕີບໂຕທີ່ພວກເຂົາມີ ພ້ອມທັງຄວາມຮູ້ທີ່ພວກເຂົາໄດ້ຮັບ, ສາມາດເຂົ້າໃຈພື້ນຖານ, ຫຼັກການ ແລະ ກົດເກນການພັດທະນາຂອງບາງສິ່ງບາງຢ່າງໄດ້ຢ່າງຖືກຕ້ອງ, ຮູ້ວິທີການນຳໃຊ້ພື້ນຖານ ແລະ ຫຼັກການເຫຼົ່ານີ້ ແລະ ວິທີການປ່ຽນພື້ນຖານ ແລະ ຫຼັກການເຫຼົ່ານີ້ຈາກທິດສະດີໃຫ້ກາຍເປັນສິ່ງທີ່ຈັບຕ້ອງໄດ້, ໂດຍບໍ່ຢຸດຢູ່ພຽງແຕ່ລະດັບຂອງຄຳເວົ້າ ແລະ ຫຼັກຄຳສອນ, ແຕ່ນຳໃຊ້ສິ່ງເຫຼົ່ານີ້ເຂົ້າໃນຊີວິດຈິງ, ເຮັດໃຫ້ພວກມັນເປັນສ່ວນໜຶ່ງໃນຊີວິດຂອງຜູ້ຄົນ ແລະ ປ່ຽນພວກມັນໃຫ້ກາຍເປັນຜົນຮັບທີ່ຮັບໃຊ້ຜູ້ຄົນ, ເຮັດໃຫ້ຜູ້ຄົນສາມາດໄດ້ຮັບຜົນປະໂຫຍດ ແລະ ການຊ່ວຍເຫຼືອຈາກສິ່ງເຫຼົ່ານີ້ ແລະ ເຮັດໃຫ້ຊີວິດຂອງຜູ້ຄົນມີຄວາມສະດວກສະບາຍ ແລະ ງ່າຍດາຍຫຼາຍຂຶ້ນ, ຖ້າຄົນໆໜຶ່ງສາມາດບັນລຸລະດັບນີ້ໄດ້, ພວກເຂົາກໍເປັນຄົນທີ່ມີຄວາມສາມາດໃນການສ້າງສັນ ແລະ ເປັນຄົນທີ່ມີຂີດຄວາມສາມາດທີ່ດີ. ນັ້ນກໍຄື ອີງໃສ່ພື້ນຖານຂອງການເຂົ້າໃຈພື້ນຖານຂອງກົດເກນການພັດທະນາຂອງສິ່ງຕ່າງໆ ແລະ ຫຼັກການຄວາມຈິງ, ຖ້າເຈົ້າສາມາດເຮັດໃຫ້ການສົ່ງເສີມ, ການຮັກສາໄວ້, ການຂະຫຍາຍ ຫຼື ການປ່ຽນແປງບາງສິ່ງບາງຢ່າງໃຫ້ກາຍເປັນສິ່ງໃໝ່ເກີດຂຶ້ນຈິງໄດ້, ຖ້າເຈົ້າມີຄວາມສາມາດນີ້ ຫຼື ສາມາດເຮັດສິ່ງໃດໜຶ່ງໃນສິ່ງເຫຼົ່ານີ້ໃຫ້ສຳເລັດໄດ້ ແລະ ສາມາດເຮັດໃຫ້ພື້ນຖານ ແລະ ກົດເກນຂອງສິ່ງທີ່ເປັນບວກ ຫຼື ຫຼັກການຄວາມຈິງໄດ້ຮັບການຈັດຕັ້ງປະຕິບັດ, ເຮັດໃຫ້ປະກົດຜົນເປັນຈິງ ແລະ ຂະຫຍາຍອອກໄປໃນທ່າມກາງຜູ້ຄົນ, ແລ້ວສິ່ງນີ້ກໍພິສູດວ່າຂີດຄວາມສາມາດຂອງເຈົ້າດີ. ເຖິງແມ່ນວ່າເຈົ້າຈະບໍ່ສາມາດພັດທະນາມັນໄປສູ່ລະດັບທີ່ເລິກເຊິ່ງກວ່າເກົ່າໄດ້, ແຕ່ຢ່າງໜ້ອຍທີ່ສຸດ, ຖ້າເຈົ້າສາມາດຮັກສາ, ຂະຫຍາຍ ແລະ ເຮັດໃຫ້ມັນປະກົດຜົນເປັນຈິງໄດ້ ແລະ ສາມາດຂະຫຍາຍອິດທິພົນທີ່ເປັນບວກຂອງມັນໄດ້, ແລ້ວສິ່ງນີ້ກໍພິສູດວ່າເຈົ້າເປັນຄົນທີ່ມີຄວາມສາມາດໃນການສ້າງສັນ. ຖ້າເຈົ້າບໍ່ມີຄວາມສາມາດນີ້ ແລະ ເຈົ້າພຽງແຕ່ມີຄວາມສາມາດໃນການຢັ່ງຮູ້ກົດເກນຂອງສິ່ງທີ່ເປັນບວກ, ແຕ່ຄວາມສາມາດໃນການຢັ່ງຮູ້ນີ້ຍັງຄົງຢູ່ພຽງແຕ່ລະດັບຂອງການຢັ່ງຮູ້ຕາມຕົວອັກສອນ ແລະ ທາງທິດສະດີເທົ່ານັ້ນ ແລະ ເຈົ້າບໍ່ສາມາດຈັດຕັ້ງປະຕິບັດ ຫຼື ເຮັດໃຫ້ສິ່ງເຫຼົ່ານີ້ປະກົດຜົນເປັນຈິງກັບຜູ້ຄົນໄດ້ ແລະ ບໍ່ສາມາດເຮັດໃຫ້ສິ່ງເຫຼົ່ານີ້ຮັບໃຊ້ຜູ້ຄົນ ແລະ ເປັນປະໂຫຍດຕໍ່ພວກເຂົາໄດ້, ແລ້ວເຈົ້າກໍບໍ່ໄດ້ມີຄວາມສາມາດໃນການສ້າງສັນ. ເຈົ້າຕ້ອງສາມາດລົງມືປະຕິບັດງານ ແລະ ນຳໃຊ້ພື້ນຖານ, ຫຼັກການ, ກົດເກນ ແລະ ກົດລະບຽບຕ່າງໆໄດ້ຢ່າງແທ້ຈິງ, ເມື່ອນັ້ນຈຶ່ງຈະສາມາດເວົ້າໄດ້ວ່າເຈົ້າມີຄວາມສາມາດໃນການສ້າງສັນ. ສະເພາະແຕ່ຜູ້ທີ່ມີຄວາມສາມາດນີ້ເທົ່ານັ້ນຈຶ່ງເປັນຄົນທີ່ມີຂີດຄວາມສາມາດທີ່ດີ. ຕົວຢ່າງ: ຜູ້ນໍາ ແລະ ຜູ້ເຮັດວຽກ ຫຼື ຜູ້ກຳກັບດູແລບາງຄົນສາມາດຈັດຕັ້ງປະຕິບັດຫຼັກການ ແລະ ຂໍ້ກຳນົດຂອງເຮືອນຂອງພຣະເຈົ້າໄດ້ທັນທີຫຼັງຈາກທີ່ພວກເຂົາເຂົ້າໃຈສິ່ງເຫຼົ່ານັ້ນ. ພວກເຂົາຈັດຕັ້ງປະຕິບັດຫຼັກການຄວາມຈິງຂອງວຽກງານແຕ່ລະຢ່າງກັບປະຊາກອນທີ່ພຣະເຈົ້າເລືອກ, ຊ່ວຍໃຫ້ຜູ້ຄົນເຂົ້າໃຈຄວາມຈິງຫຼາຍຂຶ້ນ ແລະ ເຮັດໃຫ້ວຽກງານຂອງຄຣິສຕະຈັກດຳເນີນໄປຢ່າງເປັນລະບຽບ, ນັ້ນກໍຄື ເພື່ອໃຫ້ມັນໝູນວຽນຢ່າງເປັນບວກພາຍໃນຂອບເຂດຂອງຫຼັກການ, ພັດທະນາ ແລະ ກ້າວໜ້າຢ່າງຕໍ່ເນື່ອງ ໂດຍບໍ່ມີການບ່ຽງເບນ. ຜູ້ຄົນເຫັນຜົນຮັບຫຍັງຈາກສິ່ງນີ້? ທຸກຄົນເຮັດໃນສິ່ງທີ່ພວກເຂົາຄວນເຮັດພາຍໃນຂອບເຂດຂອງວຽກງານນີ້, ທຸກຄົນເຂົ້າໃຈຫຼັກການ ແລະ ກະທຳຕາມຫຼັກການ, ວຽກງານບໍ່ມີການບ່ຽງເບນ ແລະ ວຽກງານນີ້ກໍສ້າງຜົນຮັບໃໝ່ໆ ຫຼື ວຽກງານໃໝ່ໆຢ່າງຕໍ່ເນື່ອງ. ເຖິງແມ່ນວ່າຈະມີສະຖານະການພິເສດເກີດຂຶ້ນມາໃນຂະບວນການນັ້ນ, ຜູ້ກຳກັບດູແລກໍຈະຮູ້ວິທີຈັດການກັບສະຖານະການເຫຼົ່ານັ້ນຢ່າງຍືດຍຸ່ນຕາມພື້ນຖານ, ຂໍ້ກຳນົດ ແລະ ຫຼັກການຂອງວຽກງານ. ພາຍໃຕ້ການນຳພາຂອງພວກເຂົາ, ວຽກງານນີ້ດຳເນີນໄປໃນລັກສະນະທີ່ເປັນລະບຽບຢ່າງຕໍ່ເນື່ອງ ແລະ ໂດຍພື້ນຖານແລ້ວແມ່ນດຳເນີນໄປໂດຍບໍ່ຢຸດຢັ້ງ. ນັ້ນກໍຄື ບໍ່ວ່າສະຖານະການໃດຈະເກີດຂຶ້ນມາ, ບໍ່ວ່າໃຜຈະມາລົບກວນ ຫຼື ເຜີຍແຜ່ຄວາມຜິດພ້ຽນໃດໆກໍຕາມ, ມັນກໍຈະບໍ່ສົ່ງຜົນກະທົບຕໍ່ຄວາມຄືບໜ້າທີ່ເປັນລະບຽບຂອງວຽກງານ; ວຽກງານຍັງຄົງກ້າວໄປຂ້າງໜ້າຢ່າງຕໍ່ເນື່ອງ. ສາມາດເວົ້າໄດ້ບໍວ່າພື້ນຖານຂອງວຽກງານນີ້ ແລະ ຫຼັກການຄວາມຈິງໃນເລື່ອງນີ້ກຳລັງຖືກຮັກສາໄວ້ຢ່າງຕໍ່ເນື່ອງ? (ແມ່ນແລ້ວ). ຜ່ານການຈັດຕັ້ງປະຕິບັດ, ການຮັກສາໄວ້ ແລະ ຄວາມກ້າວໜ້າຂອງພື້ນຖານ ແລະ ຫຼັກການຂອງວຽກງານນີ້, ວຽກງານນີ້ຈຶ່ງບໍ່ຖືກຂັດຈັງຫວະ; ມັນຖືກຈັດຕັ້ງປະຕິບັດ ແລະ ຮັກສາໄວ້ຢ່າງເປັນລະບຽບຢ່າງຕໍ່ເນື່ອງ ແລະ ໃນເວລາດຽວກັນ ຜົນງານທີ່ດີກໍປາກົດຂຶ້ນໃນຊ່ວງເວລາທີ່ແຕກຕ່າງກັນ. ອິດທິພົນຂອງຜົນງານເຫຼົ່ານີ້ກຳລັງຂະຫຍາຍຕົວຢ່າງຕໍ່ເນື່ອງ ແລະ ຜູ້ຄົນກໍໄດ້ຮັບຜົນປະໂຫຍດຈາກຜົນງານເຫຼົ່ານີ້ຫຼາຍຂຶ້ນເລື້ອຍໆ. ຄວາມຈິງແລ້ວ ຜູ້ທີ່ໄດ້ຮັບຜົນປະໂຫຍດແມ່ນກຳລັງໄດ້ຮັບຜົນປະໂຫຍດຈາກຫຼັກການ, ພື້ນຖານຕ່າງໆ ແລະ ແມ່ນແຕ່ຂໍ້ກຳນົດທີ່ຕາຍຕົວຂອງການຈັດແຈງວຽກງານທີ່ຜູ້ກຳກັບດູແລເຫຼົ່ານີ້ສາມາດຢັ່ງຮູ້ ແລະ ຍອມຮັບໄດ້. ນີ້ຄືຄວາມໝາຍຂອງການມີຄວາມສາມາດໃນການສ້າງສັນ. ນັ້ນກໍຄື ຄົນທີ່ມີຂີດຄວາມສາມາດທີ່ດີສາມາດຈັດຕັ້ງປະຕິບັດຫຼັກການວຽກງານ ແລະ ຫຼັກການຄວາມຈິງທີ່ພວກເຂົາຢັ່ງຮູ້ ແລະ ຍອມຮັບເຂົ້າໃນວຽກງານທີ່ພວກເຂົາຮັບຜິດຊອບຢ່າງຕໍ່ເນື່ອງ ແລະ ຈັດຕັ້ງປະຕິບັດສິ່ງເຫຼົ່ານັ້ນກັບທຸກຄົນ, ເຮັດໃຫ້ວຽກງານສາມາດດຳເນີນໄປຢ່າງເປັນລະບຽບ ຫຼື ກ້າວໄປຂ້າງໜ້າໄດ້. ໃນເວລາດຽວກັນ ຜົນງານກໍຈະຖືກສ້າງຂຶ້ນເປັນໄລຍະ ຫຼື ຢ່າງບໍ່ມີກຳນົດເວລາຕາຍຕົວ; ຜູ້ບໍ່ມີຄວາມເຊື່ອເອີ້ນສິ່ງນີ້ວ່າ “ການສ້າງຜົນງານ”, ນັ້ນກໍຄື ຜົນງານຈະປາກົດຂຶ້ນຢ່າງຕໍ່ເນື່ອງ ແລະ ການປາກົດຂຶ້ນຂອງຜົນງານເຫຼົ່ານີ້ກໍຈະນຳມາເຊິ່ງອິດທິພົນທີ່ຍິ່ງໃຫຍ່ຂຶ້ນ ແລະ ເຂົ້າເຖິງຜູ້ຄົນໄດ້ຫຼາຍຂຶ້ນໃນພາຍຫຼັງ. ໃນທີ່ສຸດແລ້ວ ຜູ້ຄົນທີ່ມີຄວາມສາມາດນີ້ສາມາດຂະຫຍາຍຜົນງານໄດ້ຢ່າງຕໍ່ເນື່ອງ ເພື່ອໃຫ້ຜູ້ຄົນໄດ້ຮັບຜົນປະໂຫຍດຫຼາຍຂຶ້ນເລື້ອຍໆ. ຄົນແບບນັ້ນຄືຄົນທີ່ມີຂີດຄວາມສາມາດທີ່ດີ. ເພື່ອປະເມີນຂີດຄວາມສາມາດຂອງເຈົ້າໂດຍຜ່ານຄວາມສາມາດໃນການສ້າງສັນຂອງເຈົ້າ, ມັນຈຳເປັນຕ້ອງເບິ່ງວ່າ ຫຼັງຈາກທີ່ຢັ່ງຮູ້ຫຼັກການວຽກງານ, ຂໍ້ກຳນົດຂອງວຽກງານ ແລະ ຫຼັກການຄວາມຈິງແລ້ວ, ຄວາມສາມາດໃນການຈັດຕັ້ງປະຕິບັດ, ການກ້າວໜ້າ ແລະ ການຂະຫຍາຍສິ່ງເຫຼົ່ານັ້ນຂອງເຈົ້າເປັນແນວໃດ; ນັ້ນກໍຄື ຄວາມສາມາດໃນການຮັກສາວຽກງານນີ້ຂອງເຈົ້າເປັນແນວໃດ. ອັນດັບທີສອງ ມັນຈຳເປັນຕ້ອງເບິ່ງວ່າວຽກງານທີ່ເຈົ້າເຮັດເຂົ້າເຖິງຜູ້ຄົນຫຼາຍສ່ຳໃດ, ຂອບເຂດຂອງຜູ້ທີ່ເຂົ້າເຖິງນັ້ນກວ້າງຂວາງສໍ່າໃດ, ລະດັບຂອງອິດທິພົນນັ້ນຍິ່ງໃຫຍ່ສໍ່າໃດ ແລະ ປະສິດທິພາບ ແລະ ຜົນຮັບໃນວຽກງານຂອງເຈົ້າເປັນແນວໃດ. ຖ້າປະສິດທິພາບໃນການເຮັດວຽກຂອງເຈົ້າສູງ, ຜົນງານຂອງເຈົ້າດີ ແລະ ຂອບເຂດຂອງຜູ້ທີ່ເຂົ້າເຖິງຂະຫຍາຍຕົວຢ່າງຕໍ່ເນື່ອງ ແລ້ວຂີດຄວາມສາມາດຂອງເຈົ້າກໍດີ. ຖ້າຈຳນວນຜູ້ຄົນທີ່ເຂົ້າເຖິງມີໜ້ອຍ, ປະສິດທິພາບໃນການເຮັດວຽກຕໍ່າ, ຜົນຮັບບໍ່ດີ ແລະ ມີການເຮັດວຽກຄືນໃໝ່, ການຢຸດສະງັກ ແລະ ການອຸດຊ່ອງຫວ່າງຢູ່ຕະຫຼອດເວລາ ແລ້ວຂີດຄວາມສາມາດຂອງເຈົ້າກໍປານກາງ. ຖ້າຄົນໃດໜຶ່ງຢັ່ງຮູ້ຫຼັກການວຽກງານ, ການຈັດແຈງວຽກງານ ແລະ ດ້ານອື່ນໆໄດ້ດີ ແລະ ໄວພໍສົມຄວນ ແຕ່ຄວາມຄືບໜ້າໃນການຈັດຕັ້ງປະຕິບັດຂອງພວກເຂົາຊ້າຫຼາຍ ແລະ ປະສິດທິພາບຂອງພວກເຂົາກໍຕໍ່າຫຼາຍ, ພາຍໃຕ້ສະຖານະການປົກກະຕິ ຜົນຮັບອາດຈະຖືກສ້າງຂຶ້ນພາຍໃນໜຶ່ງເດືອນ ແຕ່ພວກເຂົາໃຊ້ເວລາສາມເດືອນ ຫຼື ເຖິງກັບຫົກເດືອນ ແລະ ຜົນຮັບທີ່ສ້າງຂຶ້ນກໍຍັງເປັນພຽງປານກາງ, ຈຳນວນຜູ້ຄົນທີ່ເຂົ້າເຖິງກໍມີໜ້ອຍ ແລະ ຜົນປະໂຫຍດຕໍ່ຜູ້ຄົນກໍບໍ່ມີຄວາມໝາຍສຳຄັນ, ຄົນແບບນັ້ນຄືຄົນທີ່ມີຂີດຄວາມສາມາດປານກາງ.

ບາງຄົນ ຫຼັງຈາກທີ່ເຂົ້າໃຈຫຼັກການ ຫຼື ພື້ນຖານບາງຢ່າງແລ້ວ ກໍພຽງແຕ່ເຂົ້າໃຈຄວາມໝາຍຕາມຕົວອັກສອນໃນເວລານັ້ນ ແລະ ບໍ່ສາມາດເຊື່ອມໂຍງມັນເຂົ້າກັບຜູ້ຄົນ, ເຫດການ ຫຼື ສິ່ງຕ່າງໆໃນວຽກງານຂອງພວກເຂົາທີ່ກ່ຽວຂ້ອງກັບຫຼັກການ ຫຼື ພື້ນຖານເຫຼົ່ານີ້ໄດ້ເລີຍ. ພວກເຂົາພຽງແຕ່ຟັງຫຼັກການ ແລະ ພື້ນຖານເຫຼົ່ານັ້ນເປັນຄືກັບກົດລະບຽບ ຫຼື ຫຼັກຄຳສອນ ແລະ ຫຼັງຈາກທີ່ໄດ້ຍິນສິ່ງເຫຼົ່ານັ້ນແລ້ວ ໃນໃຈຂອງພວກເຂົາກໍບໍ່ໄດ້ວາງແຜນໃດໆ ແລະ ບໍ່ຮູ້ວິທີທີ່ຈະຈັດຕັ້ງປະຕິບັດພວກມັນ ຫຼື ວິທີທີ່ຈະນຳໃຊ້ການຈັດແຈງວຽກງານ ແລະ ພື້ນຖານ ຫຼື ຫຼັກການທີ່ພວກເຂົາເຂົ້າໃຈເຂົ້າໃນຊີວິດຈິງ. ໂດຍພື້ນຖານແລ້ວ ພວກເຂົາບໍ່ສາມາດເຊື່ອມໂຍງລະຫວ່າງຊີວິດຈິງ ແລະ ພື້ນຖານ ຫຼື ຫຼັກການເຫຼົ່ານີ້ໄດ້ເລີຍ. ເມື່ອເວົ້າເຖິງຊີວິດຈິງ ຫຼື ວຽກງານ ພວກເຂົາກໍປະຖິ້ມຫຼັກການ, ພື້ນຖານ ແລະ ກົດເກນການພັດທະນາຂອງສິ່ງຕ່າງໆ, ບໍ່ສາມາດນຳໃຊ້ສິ່ງເຫຼົ່ານັ້ນໄດ້ ແລະ ພຽງແຕ່ເຮັດໃນສິ່ງທີ່ພວກເຂົາຢາກເຮັດ. ຕອນນີ້ພວກເຮົາຈະບໍ່ເວົ້າເຖິງວ່າຄວາມເປັນມະນຸດຂອງພວກເຂົານັ້ນດີ ຫຼື ບໍ່ດີ ຫຼື ລັກສະນະຂອງພວກເຂົາເປັນແນວໃດ ຫຼື ພວກເຂົາຕັ້ງໃຈທີ່ຈະບໍ່ເຮັດບາງສິ່ງບາງຢ່າງ ຫຼື ບໍ່ ຫຼື ພວກເຂົາບໍ່ຢາກເຮັດບາງສິ່ງບາງຢ່າງ ຫຼື ບໍ່, ພຽງແຕ່ໃນແງ່ຂອງຂີດຄວາມສາມາດ ຄົນແບບນັ້ນກໍມີຂີດຄວາມສາມາດທີ່ຕ່ຳແລ້ວ. ບໍ່ວ່າພວກເຂົາຈະໄປໃສ ພວກເຂົາກໍສາມາດເວົ້າຫຼັກຄຳສອນໄດ້ຢ່າງຫຼວງຫຼາຍ, ເວົ້າກ່ຽວກັບພື້ນຖານບາງຢ່າງ ແລະ ສົນທະນາກ່ຽວກັບສິ່ງທີ່ເອີ້ນວ່າກົດເກນການພັດທະນາຂອງສິ່ງຕ່າງໆກັບຄົນອື່ນ. ພວກເຂົາເບິ່ງຄືວ່າມີລະດັບຂອງຄວາມຄິດທີ່ຂ້ອນຂ້າງສູງ ແລະ ມີຄວາມສາມາດໃນການຢັ່ງຮູ້ ແລະ ພວກເຂົາເບິ່ງຄືວ່າມີຂີດຄວາມສາມາດຢູ່ແດ່. ເຖິງຢ່າງໃດກໍຕາມ ເມື່ອພວກເຂົາໄດ້ຮັບມອບໝາຍວຽກງານໃດໜຶ່ງ ເວລາຜ່ານໄປໜຶ່ງ ຫຼື ສອງເດືອນກໍບໍ່ມີຜົນຮັບໃດໆ ແລະ ບໍ່ໄດ້ຍິນຄວາມຄືບໜ້າໃດໆຈາກພວກເຂົາເລີຍ. ໃນຕອນທີ່ສະແດງຄວາມຕັ້ງໃຈຂອງພວກເຂົາ ພວກເຂົາເວົ້າໄດ້ດີຫຼາຍ ແຕ່ເມື່ອເຖິງເວລາທີ່ຕ້ອງລົງມືເຮັດແທ້ໆ ພວກເຂົາກໍບໍ່ຮູ້ວ່າຕ້ອງເຮັດແນວໃດ. “ເບື້ອງເທິງໄດ້ອະທິບາຍຫຼັກການຢ່າງຊັດເຈນຫຼາຍແລ້ວ ແລ້ວຕອນນີ້ຂ້ອຍຄວນເຮັດແນວໃດ? ຂ້ອຍຄວນແຕ່ງຕັ້ງໃຜເປັນຜູ້ກຳກັບດູແລ, ໃຜເປັນຜູ້ເທດສະໜາ ແລະ ໃຜຄວນຈັດການກັບວຽກງານພາຍນອກ? ຂ້ອຍບໍ່ຮູ້ວ່າຈະເຮັດແນວໃດ! ແຕ່ຂ້ອຍໄດ້ເວົ້າໂອ້ອວດ ແລະ ສະແດງຄວາມຕັ້ງໃຈຂອງຂ້ອຍໄປແລ້ວ ສະນັ້ນ ຂ້ອຍຈຶ່ງຕ້ອງເຮັດມັນ!” ພວກເຂົາກັງວົນຫຼາຍຈົນເກີດອາການຮ້ອນໃນ ແລະ ເປັນແຜໃນປາກ, ກິນບໍ່ໄດ້ ຫຼື ນອນບໍ່ຫຼັບ, ຈົບລົງດ້ວຍສະພາບທີ່ວຸ້ນວາຍ ແລະ ໝົດປັນຍາ ແຕ່ພວກເຂົາກໍຍັງບໍ່ຮູ້ວ່າຈະເຮັດແນວໃດ. ສິ່ງເຫຼົ່ານີ້ຄືການສະແດງອອກຂອງຄົນທີ່ມີຂີດຄວາມສາມາດທີ່ຕ່ຳ. ບໍ່ຕ້ອງສົນໃຈວ່າ ເມື່ອມີການຈັດແຈງວຽກງານໃຫ້ພວກເຂົາ ພວກເຂົາຈະໃຫ້ຄຳປະຕິຍານຢ່າງໜັກແໜ້ນ ແລະ ສະແດງຄວາມຕັ້ງໃຈຂອງພວກເຂົາແນວໃດ, ເວົ້າຄຳເວົ້າທີ່ໂອ້ອວດ ແລະ ຍິ່ງໃຫຍ່ດ້ວຍຄວາມຫ້າວຫັນແບບນັ້ນ, ເຈົ້າຕ້ອງເບິ່ງວ່າພວກເຂົາສາມາດເຮັດວຽກນັ້ນໄດ້ ຫຼື ບໍ່, ພວກເຂົາມີຂັ້ນຕອນ ແລະ ແຜນການ ຫຼື ບໍ່ ແລະ ພວກເຂົາເຂົ້າໃຈວິທີການຈັດຕັ້ງປະຕິບັດການຈັດແຈງວຽກງານ ແລະ ກະທຳຕາມຫຼັກການ ຫຼື ບໍ່. ຖ້າພວກເຂົາບໍ່ເຂົ້າໃຈ ຫຼື ບໍ່ສາມາດເຮັດສິ່ງນີ້ໄດ້ ແລ້ວພວກເຂົາກໍມີຂີດຄວາມສາມາດທີ່ຕ່ຳ. ຖ້າພວກເຂົາເຂົ້າໃຈພຽງແຕ່ຫຼັກຄຳສອນ ແຕ່ບໍ່ສາມາດນຳໃຊ້ຫຼັກການໄດ້ ແລະ ພຽງແຕ່ກະທຳຢ່າງຫຼັບຫູຫຼັບຕາ ແລະ ຢ່າງປະໝາດ ສິ່ງນີ້ກໍສະແດງໃຫ້ເຫັນເຖິງຂີດຄວາມສາມາດທີ່ຕ່ຳເຊັ່ນກັນ. ຕາບໃດທີ່ເຈົ້າບໍ່ສາມາດຈັດຕັ້ງປະຕິບັດຫຼັກການ, ພື້ນຖານ ຫຼື ກົດເກນການພັດທະນາຂອງສິ່ງຕ່າງໆ ຢ່າງມີປະສິດທິພາບ ແລະ ສອດຄ່ອງກັບຊີວິດຈິງ ແລ້ວບໍ່ວ່າເຈົ້າຈະກັງວົນ ແລະ ລົກລົນ ຫຼື ເຈົ້າຈະເຮັດຄວາມຊົ່ວຢ່າງບໍ່ຢ້ານກົວກໍຕາມ ສິ່ງເຫຼົ່ານີ້ກໍຄືການສະແດງອອກຂອງຂີດຄວາມສາມາດທີ່ຕ່ຳ. ຄຳເວົ້າເຫຼົ່ານີ້ຖືກຕ້ອງບໍ? (ຖືກຕ້ອງ). ບາງຄົນກະທຳຢ່າງຫຼັບຫູຫຼັບຕາ ໃນຂະນະທີ່ຄົນອື່ນບໍ່ຮູ້ວ່າຈະເຮັດແນວໃດ ແລະ ບໍ່ກ້າທີ່ຈະເຮັດ, ພວກເຂົາເຖິງກັບບໍ່ຮູ້ວ່າຈະເລີ່ມຕົ້ນຈາກບ່ອນໃດ. ການສະແດງອອກທີ່ສະເພາະເຈາະຈົງຂອງຄົນທີ່ມີຂີດຄວາມສາມາດທີ່ຕ່ຳ ໃນແງ່ຂອງຄວາມສາມາດໃນການສ້າງສັນຂອງພວກເຂົາກໍຄື ພວກເຂົາບໍ່ຮູ້ວິທີທີ່ຈະນຳໃຊ້ພື້ນຖານ ແລະ ຫຼັກການເຂົ້າໃນວຽກງານຕົວຈິງທີ່ສະເພາະເຈາະຈົງ, ພວກເຂົາສາມາດພຽງແຕ່ຮຽນແບບຄຳເວົ້າ, ຮຽນຮູ້ຫຼັກຄຳສອນ ແລະ ຈື່ຈຳກົດລະບຽບເທົ່ານັ້ນ. ການພຽງແຕ່ຈື່ຈຳຫຼັກຄຳສອນ ແລະ ກົດລະບຽບນັ້ນເປັນເລື່ອງໄຮ້ປະໂຫຍດ ແລະ ບໍ່ໄດ້ບົ່ງບອກວ່າເຈົ້າມີຄວາມສາມາດໃນການສ້າງສັນ. ການທີ່ເຈົ້າມີຄວາມສາມາດໃນການສ້າງສັນ ຫຼື ບໍ່ນັ້ນ ຈະເຫັນໄດ້ຊັດເຈນຈາກການທີ່ເຈົ້າສາມາດຈັດຕັ້ງປະຕິບັດພື້ນຖານ, ຫຼັກການ ແລະ ກົດລະບຽບເຫຼົ່ານີ້ເຂົ້າໃນຊີວິດຈິງໄດ້ ຫຼື ບໍ່ ໂດຍການເຮັດວຽກງານທີ່ກ່ຽວຂ້ອງກັບພື້ນຖານ ແລະ ຫຼັກການເຫຼົ່ານີ້ໃຫ້ດີ ເພື່ອບໍ່ໃຫ້ພື້ນຖານ ແລະ ຫຼັກການເຫຼົ່ານີ້ຍັງຄົງເປັນພຽງຄຳເວົ້າ ແລະ ຫຼັກຄຳສອນ, ກົດລະບຽບ ແລະ ສູດຕາຍຕົວ ແຕ່ໄດ້ຮັບການຈັດຕັ້ງປະຕິບັດເຂົ້າໃນຊີວິດຂອງຜູ້ຄົນ ແລະ ນຳໃຊ້ກັບຜູ້ຄົນ, ເຮັດໃຫ້ຜູ້ຄົນສາມາດນຳໃຊ້ສິ່ງເຫຼົ່ານີ້ ແລະ ໄດ້ຮັບຜົນປະໂຫຍດ ແລະ ຄວາມຊ່ວຍເຫຼືອຈາກສິ່ງເຫຼົ່ານີ້, ເຮັດໃຫ້ພວກມັນກາຍເປັນເສັ້ນທາງສຳລັບການປະຕິບັດໃນຊີວິດ ຫຼື ເປັນການຊີ້ແນະ, ທິດທາງ ແລະ ເປົ້າໝາຍສຳລັບການດຳລົງຊີວິດ. ຖ້າຄົນໃດໜຶ່ງຂາດຄວາມສາມາດໃນການສ້າງສັນນີ້ ແລະ ຮູ້ພຽງແຕ່ວິທີການເວົ້າຄຳເວົ້າ ແລະ ຫຼັກຄຳສອນ ແລະ ຮ້ອງຄຳຂວັນ ແລະ ບໍ່ສາມາດນຳໃຊ້ຫຼັກການ ແລະ ພື້ນຖານເຫຼົ່ານີ້ໄດ້ເມື່ອເຖິງເວລາທີ່ຕ້ອງປະຕິບັດໜ້າທີ່ຂອງພວກເຂົາ ຜູ້ທີ່ຕິດຕາມຜູ້ນໍາ ຫຼື ຜູ້ກຳກັບດູແລແບບນັ້ນກໍຈະບໍ່ໄດ້ຮັບຫຼັກການຂອງການປະຕິບັດໃນຄວາມຈິງດ້ານນີ້. ຜູ້ນໍາ ຫຼື ຜູ້ກຳກັບດູແລແບບນັ້ນຄືຄົນທີ່ມີຂີດຄວາມສາມາດທີ່ຕ່ຳ, ບໍ່ມີຄວາມສາມາດໃນການເຮັດວຽກ ແລະ ຄວນຖືກລາຍງານ ແລະ ປົດອອກເມື່ອຖືກລະບຸຕົວ. ເພື່ອປະເມີນວ່າຄົນໃດໜຶ່ງສາມາດແບກຮັບວຽກງານໃດໜຶ່ງໄດ້ ຫຼື ບໍ່, ກ່ອນອື່ນ ເຈົ້າຕ້ອງເບິ່ງວ່າ ຫຼັງຈາກທີ່ພວກເຂົາອ່ານການຈັດແຈງວຽກງານ ແລະ ເຂົ້າໃຈຫຼັກການຄວາມຈິງແລ້ວ ພວກເຂົາສາມາດຈັດແຈງ ແລະ ຈັດຕັ້ງປະຕິບັດສິ່ງເຫຼົ່ານັ້ນ ແລະ ເຮັດໃຫ້ວຽກງານດຳເນີນໄປໄດ້ ຫຼື ບໍ່. ບໍ່ວ່າຈະມີຄົນຫຼາຍສ່ຳໃດໃນຄຣິສຕະຈັກກໍຕາມ ຖ້າພວກເຂົາເຮັດໃຫ້ວຽກງານທຸກຢ່າງຂອງຄຣິສຕະຈັກດຳເນີນໄປໄດ້ ແລະ ບໍ່ວ່າພວກເຂົາຈະຮັບຜິດຊອບວຽກງານຂອງຄົນຈຳນວນຫຼາຍສ່ຳໃດກໍຕາມ, ບໍ່ວ່າຈະເປັນຫ້າສິບ ຫຼື ໜຶ່ງຮ້ອຍຄົນ, ພວກເຂົາກໍສາມາດເຮັດໃຫ້ວຽກງານກ້າວໜ້າໄປໄດ້ ໂດຍຮັບປະກັນວ່າທຸກຄົນມີຕຳແໜ່ງທີ່ເໝາະສົມຂອງຕົນເອງ ແລະ ສາມາດເຮັດວຽກ ແລະ ປະຕິບັດໜ້າທີ່ຂອງພວກເຂົາຕາມຫຼັກການຄວາມຈິງໄດ້ ແລ້ວຄົນແບບນັ້ນກໍສາມາດໄດ້ຮັບການພິຈາລະນາເພື່ອເລືອກຕັ້ງເປັນຜູ້ນໍາ ຫຼື ຜູ້ກຳກັບດູແລໄດ້. ແນ່ນອນ ເຈົ້າຍັງຕ້ອງເບິ່ງວ່າລັກສະນະຂອງພວກເຂົາເປັນແນວໃດ, ພວກເຂົາເປັນຄົນທີ່ເໝາະສົມ ຫຼື ບໍ່ ແລະ ພວກເຂົາເປັນຄົນທີ່ໄລ່ຕາມເສາະຫາຄວາມຈິງ ຫຼື ບໍ່, ການຮູ້ສິ່ງເຫຼົ່ານີ້ເປັນສິ່ງຈຳເປັນ! ຜູ້ນໍາ ຫຼື ຜູ້ເຮັດວຽກຢ່າງໜ້ອຍທີ່ສຸດຕ້ອງມີຂີດຄວາມສາມາດ ແລະ ວຸດທິພາວະໃນດ້ານເຫຼົ່ານີ້ ເພື່ອທີ່ຈະນໍາພາປະຊາກອນທີ່ພຣະເຈົ້າເລືອກເຂົ້າສູ່ຄວາມເປັນຈິງຄວາມຈິງ ແລະ ເພື່ອໃຫ້ທຸກຄົນສາມາດເຮັດວຽກ ແລະ ປະຕິບັດໜ້າທີ່ຂອງພວກເຂົາຕາມການຈັດແຈງວຽກງານ ຫຼື ຫຼັກການຄວາມຈິງໄດ້, ດ້ວຍວິທີນີ້ ປະຊາກອນທີ່ພຣະເຈົ້າເລືອກຈຶ່ງສາມາດໄດ້ຮັບຜົນປະໂຫຍດຈາກພວກເຂົາ. ຖ້າພວກເຂົາບໍ່ມີຄວາມສາມາດນີ້ ແລ້ວພວກເຂົາກໍບໍ່ສາມາດຖືກເລືອກໄດ້. ຖ້າເຈົ້າເລືອກຄົນແບບນັ້ນ ເຖິງແມ່ນວ່າການຢູ່ຊື່ໆໂດຍບໍ່ເຮັດວຽກຫຍັງເລີຍໃນທຸກໆວັນໃນຂະນະທີ່ເຈົ້າຕິດຕາມພວກເຂົາອາດຈະນຳຄວາມສະບາຍມາສູ່ເນື້ອໜັງຂອງເຈົ້າ ແຕ່ເຈົ້າຈະຮູ້ສຶກເຕັມອີ່ມໃນວິນຍານຂອງເຈົ້າບໍ? ຖ້າເຈົ້າໃຊ້ເວລາຫຼາຍຊົ່ວໂມງໃນທຸກໆວັນໃນການເຕົ້າໂຮມເພື່ອຟັງພວກເຂົາເທດສະໜາຫຼັກຄຳສອນ ແຕ່ບໍ່ໄດ້ເຮັດວຽກງານຕົວຈິງໃດໆເລີຍ ສິ່ງນີ້ແມ່ນການປະຕິບັດໜ້າທີ່ຂອງເຈົ້າບໍ? (ບໍ່). ພວກເຂົາເທດສະໜາຫຼັກຄຳສອນໃຫ້ເຈົ້າຟັງທຸກວັນ ແລະ ໃນຂະນະທີ່ຫູຂອງເຈົ້າອາດຈະໄດ້ຟັງຈົນພໍໃຈ ແຕ່ເຈົ້າບໍ່ໄດ້ປະຕິບັດໜ້າທີ່ຂອງເຈົ້າ ແລະ ພຽງແຕ່ຕິດຕາມພວກເຂົາໃນການໃຊ້ຊີວິດໄປວັນໆຢ່າງບໍ່ມີຈຸດໝາຍ. ໃນກໍລະນີນັ້ນ ເຈົ້າກໍຖືກພວກເຂົາເຮັດໃຫ້ຫຼົງຜິດ ແລະ ຖືກກີດກັນ. ຖ້າເຈົ້າເອົາແຕ່ຟັງພວກເຂົາເວົ້າຄຳເວົ້າ ແລະ ຫຼັກຄຳສອນທີ່ແຫ້ງແລ້ງເຫຼົ່ານັ້ນ ແລະ ໃນທີ່ສຸດກໍບໍ່ໄດ້ປະຕິບັດໜ້າທີ່ຂອງເຈົ້າ ຫຼື ສະແດງຄວາມຊື່ສັດ ແລະ ບໍ່ມີປະສົບການຈິງໃນຄວາມຈິງ, ບໍ່ໄດ້ຖວາຍຄວາມຊື່ສັດໃນສິ່ງທີ່ພຣະເຈົ້າໄດ້ມອບໝາຍໃຫ້ເຈົ້າ, ບໍ່ໄດ້ເຮັດໃຫ້ວຽກງານດຳເນີນໄປໄດ້ ຫຼື ບັນລຸຜົນຮັບໃດໆເລີຍ, ຈົນເມື່ອພຣະເຈົ້າຖາມຫາຜົນຮັບຈາກຜູ້ຄົນ ເຈົ້າກໍບໍ່ມີຫຍັງທີ່ຈະນຳສະເໜີ, ເຈົ້າຈະບໍ່ໄດ້ຮັບຄວາມເສຍຫາຍບໍ? ສະນັ້ນ ຖ້າກ່ອນໜ້ານີ້ເຈົ້າຄິດວ່າຄົນແບບນັ້ນເປັນຜູ້ສະໝັກໃນຖານະຜູ້ນໍາ ຕອນນີ້ຈົ່ງຟ້າວປ່ຽນມຸມມອງຂອງເຈົ້າ ແລະ ຂີດຊື່ຄົນແບບນັ້ນອອກຈາກລາຍຊື່ຜູ້ສະໝັກຂອງເຈົ້າ. ພວກເຂົາຕ້ອງບໍ່ຖືກເລືອກໃຫ້ເປັນຜູ້ນໍາ. ຄົນທີ່ມີຂີດຄວາມສາມາດທີ່ຕ່ຳ ແລະ ບໍ່ມີຄວາມສາມາດໃນການສ້າງສັນມີຂໍ້ບົກພ່ອງຢູ່ບ່ອນໃດ? ພວກເຂົາບົກພ່ອງ ໃນການທີ່ພວກເຂົາຮູ້ພຽງແຕ່ວິທີເຮັດປາກເກັ່ງ ໃນຂະນະທີ່ບໍ່ເຄີຍຮູ້ວິທີການນຳໃຊ້ແນວຄິດຂອງພວກເຂົາເຂົ້າໃນວຽກງານໃນຊີວິດຈິງ ແລະ ໃນການທີ່ພວກເຂົາບໍ່ສາມາດເຮັດວຽກງານຕົວຈິງໄດ້. ຜົນສະທ້ອນຈະເປັນແນວໃດຖ້າຄົນແບບນັ້ນກາຍເປັນຜູ້ນໍາ? ພວກເຂົາກໍຈະມີແຕ່ເຮັດໃຫ້ວຽກງານວຸ້ນວາຍໄປໝົດ. ຖ້າພວກເຂົາຮັບໃຊ້ໃນຖານະຜູ້ນໍາຄຣິສຕະຈັກໃນຈີນແຜ່ນດິນໃຫຍ່ ພວກເຂົາກໍຈະນຳພາທັງຄຣິສຕະຈັກໄປສູ່ຄວາມພິນາດ. ບໍ່ພຽງແຕ່ພວກເຂົາຈະລົ້ມເຫຼວໃນການໄດ້ຮັບຄວາມຈິງດ້ວຍຕົນເອງເທົ່ານັ້ນ ແຕ່ຊີວິດຂອງຜູ້ທີ່ພວກເຂົານຳພາກໍຈະໄດ້ຮັບຄວາມເສຍຫາຍເຊັ່ນກັນ. ຖ້າເຈົ້າສາມາດລະບຸຄົນແບບນັ້ນໄດ້ທັນທີ ແລະ ປົດພວກເຂົາອອກ ກໍຈະສາມາດຫຼີກລ່ຽງໄພພິບັດບາງຢ່າງໄດ້ ແລະ ວຽກງານຂອງຄຣິສຕະຈັກກໍຈະບໍ່ຕ້ອງໄດ້ຮັບຄວາມເສຍຫາຍ. ແຕ່ຖ້າເຈົ້າຍັງຄົງເປັນຜູ້ຕິດຕາມພາຍໃຕ້ຄົນແບບນັ້ນ ແລະ ຍອມຮັບການນຳພາຂອງພວກເຂົາ ແລ້ວຄວາມຫວັງໃນການບັນລຸຄວາມລອດພົ້ນຂອງເຈົ້າກໍອາດຈະຖືກພວກເຂົາທຳລາຍໄປ ແລະ ໂອກາດສຳລັບຄວາມລອດພົ້ນຂອງເຈົ້າກໍຈະໝົດໄປ. ສະນັ້ນ ຄວາມສາມາດໃນການສ້າງສັນຈຶ່ງເປັນຄວາມສາມາດທີ່ສຳຄັນສຳລັບຜູ້ນໍາ ຫຼື ຜູ້ເຮັດວຽກ ຫຼື ຜູ້ກຳກັບດູແລ. ຖ້າເຈົ້າຂາດຂີດຄວາມສາມາດ ແລະ ຄວາມສາມາດພື້ນຖານໃນການເຮັດວຽກ ເຈົ້າກໍຕ້ອງລະມັດລະວັງຢ່າງແນ່ນອນ ແລະ ບໍ່ພຽງແຕ່ບຸກທະລຸໄປຂ້າງໜ້າດ້ວຍຄວາມຫ້າວຫັນ ແລະ ເຈົ້າຕ້ອງບໍ່ຢາກເຮັດຕົວໃຫ້ໂດດເດັ່ນຢູ່ສະເໝີ ແລະ ຢາກເປັນຜູ້ນໍາ ຫຼື ຜູ້ກຳກັບດູແລຢູ່ສະເໝີ. ການເຮັດເຊັ່ນນັ້ນບໍ່ພຽງແຕ່ກີດກັນຕົວເຈົ້າເອງເທົ່ານັ້ນ ແຕ່ຍັງກີດກັນຄົນອື່ນຈາກການບັນລຸຄວາມລອດພົ້ນອີກດ້ວຍ. ຖ້າເຈົ້າກີດກັນພຽງແຕ່ຕົວເຈົ້າເອງ ມັນກໍເປັນພຽງຄວາມຕາຍຂອງເຈົ້າເອງທີ່ເຈົ້າໄດ້ກໍ່ຂຶ້ນ ແຕ່ຖ້າເຈົ້າກີດກັນອ້າຍເອື້ອຍນ້ອງ ເຈົ້າບໍ່ໄດ້ກຳລັງທຳຮ້າຍຄົນຈຳນວນຫຼາຍຢູ່ບໍ? ເຈົ້າອາດຈະບໍ່ສົນໃຈຊີວິດຂອງເຈົ້າເອງ ແຕ່ຄົນອື່ນສົນໃຈຊີວິດຂອງພວກເຂົາ. ຍິ່ງໄປກວ່ານັ້ນ ການກີດກັນຊີວິດປະຈຳວັນ ຫຼື ຄວາມສຳເລັດທາງການເງິນຂອງເຈົ້າເອງບໍ່ແມ່ນເລື່ອງໃຫຍ່ ແຕ່ການກີດກັນວຽກງານຂອງຄຣິສຕະຈັກບໍ່ແມ່ນເລື່ອງນ້ອຍໆ. ເຈົ້າສາມາດແບກຮັບຄວາມຮັບຜິດຊອບແບບນັ້ນໄດ້ບໍ? ຖ້າເຈົ້າເປັນຄົນທີ່ມີສະຕິຮູ້ສຶກຜິດຊອບຢ່າງແທ້ຈິງ ແລະ ຮູ້ສຶກວ່າເລື່ອງນີ້ແບກຮັບຄວາມຮັບຜິດຊອບທີ່ມີຄວາມໝາຍສຳຄັນ, ການກີດກັນວຽກງານຂອງຄຣິສຕະຈັກບໍ່ແມ່ນສິ່ງທີ່ເຈົ້າສາມາດແບກຮັບຄວາມຮັບຜິດຊອບໄດ້ ແລ້ວເຈົ້າກໍຕ້ອງບໍ່ຫັນໄປໃຊ້ວິທີການໃດກໍຕາມທີ່ຈຳເປັນເພື່ອໂອ້ອວດ ແລະ ຍາດແຍ່ງການເປັນຜູ້ນໍາຢ່າງເດັດຂາດ. ຖ້າເຈົ້າຂາດຂີດຄວາມສາມາດ ແລະ ວຸດທິພາວະ ກໍຢ່າພະຍາຍາມທີ່ຈະເຮັດຕົວໃຫ້ໂດດເດັ່ນຢູ່ສະເໝີ. ຢ່າກີດກັນວຽກງານຂອງຄຣິສຕະຈັກ ຫຼື ກີດກັນປະຊາກອນທີ່ພຣະເຈົ້າເລືອກຈາກການເຂົ້າສູ່ຄວາມຈິງ ແລະ ການໄດ້ຮັບຈຸດໝາຍປາຍທາງທີ່ດີພຽງເພື່ອຕອບສະໜອງຄວາມປາຖະໜາໃນອຳນາດຂອງເຈົ້າ, ນີ້ຄືຄວາມຊົ່ວຊ້າ! ເຈົ້າຄວນມີການຮູ້ຈັກຕົນເອງຢູ່ແດ່. ຈົ່ງເຮັດໃນສິ່ງທີ່ເຈົ້າສາມາດເຮັດໄດ້ ແລະ ຢ່າປາຖະໜາທີ່ຈະເປັນຜູ້ນໍາຢູ່ສະເໝີ. ນອກເໜືອຈາກການເປັນຜູ້ນໍາແລ້ວ ຍັງມີໜ້າທີ່ອື່ນໆອີກຫຼາຍໜ້າທີ່ທີ່ເຈົ້າສາມາດເຮັດໄດ້. ການເປັນຜູ້ນໍາບໍ່ແມ່ນສິດທິພິເສດຂອງເຈົ້າ ແລະ ບໍ່ຄວນເປັນການໄລ່ຕາມເສາະຫາຂອງເຈົ້າ. ຖ້າເຈົ້າມີຂີດຄວາມສາມາດ ແລະ ວຸດທິພາວະທີ່ຈະເປັນຜູ້ນໍາ ແລະ ເຈົ້າຍັງມີຄວາມຮູ້ສຶກແບກຮັບພາລະ ແລ້ວມັນກໍດີກວ່າທີ່ຈະປ່ອຍໃຫ້ຄົນອື່ນເລືອກຕັ້ງເຈົ້າ. ການປະຕິບັດນີ້ເປັນປະໂຫຍດຕໍ່ວຽກງານຂອງຄຣິສຕະຈັກ ແລະ ທຸກຄົນທີ່ກ່ຽວຂ້ອງ. ຖ້າເຈົ້າຂາດຂີດຄວາມສາມາດທີ່ຈະເປັນຜູ້ນໍາ ເຈົ້າກໍຄວນສະແດງຄວາມເມດຕາອອກມາແດ່ ແລະ ຮັບຜິດຊອບຕໍ່ອະນາຄົດຂອງຄົນອື່ນແດ່. ຢ່າຍາດແຍ່ງທີ່ຈະເປັນຜູ້ນໍາຢູ່ສະເໝີ ແລະ ຢ່າກີດກັນຄົນອື່ນ. ການຢາກເປັນຜູ້ນໍາ ແລະ ຮັບຜິດຊອບວຽກງານຂອງຄຣິສຕະຈັກທັງທີ່ມີຂີດຄວາມສາມາດທີ່ຕ່ຳນັ້ນສະແດງໃຫ້ເຫັນເຖິງການຂາດເຫດຜົນ. ຖ້າເຈົ້າຂາດຂີດຄວາມສາມາດ ແລະ ວຸດທິພາວະ ກໍພຽງແຕ່ປະຕິບັດໜ້າທີ່ຂອງເຈົ້າເອງໃຫ້ດີ. ການປະຕິບັດໜ້າທີ່ຂອງເຈົ້າໃຫ້ສຳເລັດຢ່າງແທ້ຈິງສະແດງໃຫ້ເຫັນວ່າເຈົ້າມີເຫດຜົນຢູ່ແດ່. ຈົ່ງເຮັດວຽກງານໃດກໍຕາມທີ່ເຈົ້າສາມາດເຮັດໄດ້ຕາມຄວາມສາມາດຂອງເຈົ້າ; ຢ່າມີຄວາມທະເຍີທະຍານ ແລະ ຄວາມປາຖະໜາ. ຢ່າພຽງແຕ່ສະແຫວງຫາທີ່ຈະຕອບສະໜອງຄວາມປາຖະໜາສ່ວນຕົວຂອງເຈົ້າໃນຂະນະທີ່ລະເລີຍວຽກງານຂອງຄຣິສຕະຈັກ, ສິ່ງນີ້ທຳຮ້າຍທັງຕົວເຈົ້າເອງ ແລະ ຄຣິສຕະຈັກ. ນີ້ຄືການສະແດງອອກຂອງຄົນທີ່ມີຂີດຄວາມສາມາດທີ່ຕ່ຳໃນແງ່ຂອງຄວາມສາມາດໃນການສ້າງສັນ.

ຄົນທີ່ມີຂີດຄວາມສາມາດທີ່ຕ່ຳລ້ວນແຕ່ຂາດ ຄວາມສາມາດໃນການສ້າງສັນ, ແລ້ວຄົນທີ່ບໍ່ມີຂີດຄວາມສາມາດກໍຍິ່ງຫ່າງໄກທີ່ຈະມີຄວາມສາມາດນີ້ຢູ່. ຄົນແບບນັ້ນບໍ່ສາມາດເຂົ້າໃຈພື້ນຖານຂອງສິ່ງຕ່າງໆ, ກົດເກນການພັດທະນາຂອງສິ່ງຕ່າງໆ ຫຼື ຫຼັກການຄວາມຈິງໄດ້ເລີຍເມື່ອພວກເຂົາໄດ້ຍິນສິ່ງເຫຼົ່ານີ້. ເມື່ອອ່ານພຣະທຳຂອງພຣະເຈົ້າ ເຖິງແມ່ນວ່າພວກເຂົາຈະສາມາດເຫັນໄດ້ວ່າສິ່ງເຫຼົ່ານີ້ຄືຫຼັກການຄວາມຈິງ ແຕ່ພວກເຂົາກໍບໍ່ສາມາດເຊື່ອມໂຍງຫຼັກການເຂົ້າກັບຂອບເຂດການນຳໃຊ້ຂອງສິ່ງເຫຼົ່ານີ້ ຫຼື ເຂົ້າກັບຜູ້ຄົນ ແລະ ເລື່ອງຕ່າງໆທີ່ກ່ຽວຂ້ອງກັບສິ່ງເຫຼົ່ານີ້ໄດ້. ພວກເຂົາເຖິງກັບຄິດວ່າ “ການໂອ້ລົມກ່ຽວກັບຄວາມຈິງນີ້ລະອຽດເກີນໄປ ແລະ ມັນກໍມີຫຼາຍເກີນໄປ. ເມື່ອໄດ້ຍິນຄຳເວົ້າເຫຼົ່ານີ້ ຂ້ອຍສາມາດເຂົ້າໃຈໄດ້ວ່າສິ່ງເຫຼົ່ານີ້ເປັນຫຼັກການ ແຕ່ຂ້ອຍບໍ່ຮູ້ວ່າຄຳນິຍາມຂອງຫຼັກການແມ່ນຫຍັງ ຫຼື ຫຼັກການນັ້ນກຳນົດຂອບເຂດຫຍັງແດ່”. ຖ້າພວກເຂົາບໍ່ຮູ້ແມ່ນແຕ່ຄຳນິຍາມຂອງຫຼັກການ ແລ້ວພວກເຂົາກໍບໍ່ຮູ້ວິທີທີ່ຈະຈັດຕັ້ງປະຕິບັດ ຫຼື ປະຕິບັດຫຼັກການເຫຼົ່ານັ້ນຢ່າງແນ່ນອນ. ຕົວຢ່າງ: ເມື່ອມີບາງສິ່ງບາງຢ່າງເກີດຂຶ້ນທີ່ຈຳເປັນຕ້ອງໄດ້ຮັບການຈັດການ ຄົນອື່ນບອກພວກເຂົາວ່າ: “ເຈົ້າຄວນປະຕິບັດຕາມຫຼັກການ”. ພວກເຂົາເວົ້າວ່າ: “ຂ້ອຍບໍ່ຮູ້ແມ່ນແຕ່ວິທີທີ່ຈະປະຕິບັດຕາມຫຼັກການ. ຂ້ອຍບໍ່ຮູ້ວ່າເລື່ອງນີ້ກ່ຽວຂ້ອງກັບຫຼັກການໃດ”. ເຖິງແມ່ນວ່າຫຼັງຈາກທີ່ຄົນອື່ນອະທິບາຍໃຫ້ພວກເຂົາຟັງເຖິງຫຼັກການທີ່ພວກເຂົາຄວນປະຕິບັດໃນການຈັດການກັບເລື່ອງນີ້ແລ້ວ ພວກເຂົາກໍຍັງບໍ່ຮູ້ວ່າຈະເຮັດແນວໃດ. ຄົນແບບນັ້ນມີຂີດຄວາມສາມາດທີ່ຕ່ຳຢ່າງຍິ່ງ; ພວກເຂົາບໍ່ສາມາດເຂົ້າໃຈແມ່ນແຕ່ພາສາມະນຸດໄດ້ ແລະ ຍິ່ງໄປກວ່ານັ້ນກໍຄືບໍ່ເໝາະສົມທີ່ຈະໃຊ້ງານ. ສິ່ງນີ້ບໍ່ໄດ້ສະແດງໃຫ້ເຫັນບໍວ່າຄົນແບບນັ້ນໄຮ້ຄວາມສາມາດຈົນເກີນກວ່າຈະຊ່ວຍເຫຼືອໄດ້? ຄົນທີ່ໄຮ້ຄວາມສາມາດຢ່າງສິ້ນເຊີງບໍ່ມີຄວາມຄິດ ແລະ ຄວາມສາມາດໃນການເຂົ້າໃຈສິ່ງຕ່າງໆໃນຄວາມເປັນມະນຸດທີ່ປົກກະຕິ, ຍິ່ງບໍ່ຕ້ອງເວົ້າເຖິງຕັກກະທາງຄວາມຄິດເລີຍ. ສະນັ້ນ ຄົນທີ່ເຂົ້າໃຈຫຼັກການຄວາມຈິງ ຫຼື ພື້ນຖານ ແລະ ກົດລະບຽບຕ່າງໆຈຶ່ງບໍ່ມີວິທີທີ່ຈະສື່ສານກັບຄົນທີ່ຂາດຂີດຄວາມສາມາດໄດ້; ພວກເຂົາບໍ່ສາມາດບັນລຸຄວາມເຫັນດີຮ່ວມກັນໄດ້ ແລະ ແນ່ນອນວ່າບໍ່ມີພາສາຮ່ວມກັນ. ເປັນຫຍັງພວກເຂົາຈຶ່ງບໍ່ສາມາດສື່ສານກັນໄດ້? ມີບັນຫາທີ່ສຳຄັນຢ່າງໜຶ່ງ ນັ້ນກໍຄື ຄວາມສາມາດຂອງຄົນສອງປະເພດນີ້ໃນການຮັບຮູ້, ການລະບຸ, ການຕັດສິນ, ການເຂົ້າໃຈ ແລະ ການຍອມຮັບສິ່ງຕ່າງໆນັ້ນບໍ່ໄດ້ຢູ່ໃນລະດັບດຽວກັນ ຫຼື ແນວທາງດຽວກັນ, ພວກເຂົາປຽບເໝືອນເສັ້ນຂະໜານສອງເສັ້ນທີ່ຈະບໍ່ມີວັນມາຕັດກັນ. ນີ້ແມ່ນການເວົ້າໃນແງ່ທີ່ຂ້ອນຂ້າງເປັນນາມມະທຳ. ໃນການເວົ້າຢ່າງເປັນຮູບປະທຳຫຼາຍຂຶ້ນກໍຄື ຂີດຄວາມສາມາດຂອງຄົນສອງປະເພດນີ້ແຕກຕ່າງກັນຄືຢູ່ຄົນລະໂລກ ແລະ ບໍ່ໄດ້ຢູ່ໃນລະດັບດຽວກັນ. ສະນັ້ນ ພວກເຂົາຈຶ່ງບໍ່ມີວັນມີຄວາມສາມາດໃນການຕັດສິນ, ຄວາມສາມາດໃນການລະບຸສິ່ງຕ່າງໆ ຫຼື ຄວາມສາມາດໃນການຮັບຮູ້ທີ່ຄືກັນກ່ຽວກັບເລື່ອງດຽວກັນ. ນັ້ນກໍຄື ສິ່ງທີ່ຄົນທີ່ມີຂີດຄວາມສາມາດທີ່ດີ ຫຼື ຂີດຄວາມສາມາດປານກາງສາມາດຮັບຮູ້ໄດ້ນັ້ນ ຄົນທີ່ບໍ່ມີຂີດຄວາມສາມາດກໍບໍ່ມີການຮັບຮູ້ໄດ້ເລີຍ, ພວກເຂົາຍິ່ງຂາດຕົກບົກພ່ອງໃນສິ່ງນີ້ ແລະ ພວກເຂົາກໍຈະຂາດຕົກບົກພ່ອງຕະຫຼອດໄປ ຄືກັບວ່າພວກເຂົາຂາດຄວາມສາມາດນັ້ນ. ຕົວຢ່າງ: ເມື່ອແມ່ໄກ່ໃຫຍ່ເຕັມໄວ ມັນກໍຈະອອກໄຂ່ໄດ້ຕາມທຳມະຊາດ. ເຖິງແມ່ນວ່າຜົນຜະລິດຂອງມັນຈະຕໍ່າ ມັນກໍຍັງຈະອອກໄຂ່ໄດ້ຢູ່ ເພາະມັນມີຄວາມສາມາດນັ້ນ. ເຖິງຢ່າງໃດກໍຕາມ ບໍ່ວ່າຈະລ້ຽງໄກ່ໂຕຜູ້ດີສໍ່າໃດກໍຕາມ ມັນກໍບໍ່ສາມາດອອກໄຂ່ໄດ້ ເພາະມັນບໍ່ມີຄວາມສາມາດນັ້ນ. ໄກ່ໂຕຜູ້ເວົ້າວ່າ: “ເຖິງແມ່ນວ່າຂ້ອຍຈະບໍ່ມີຄວາມສາມາດໃນການອອກໄຂ່ ແຕ່ຂ້ອຍກໍສາມາດຂັນໃນຕອນເຊົ້າໄດ້!” ບໍ່ວ່າເຈົ້າຈະຂັນຈັກຄັ້ງ ຫຼື ສຽງຂອງເຈົ້າຈະດັງສໍ່າໃດກໍຕາມ ມັນກໍບໍ່ໄດ້ໝາຍຄວາມວ່າເຈົ້າສາມາດອອກໄຂ່ໄດ້. ໃນຂະນະທີ່ແມ່ໄກ່ບໍ່ຂັນ ມັນກໍມີຄວາມສາມາດໃນການອອກໄຂ່. ເປັນຫຍັງເຮົາຈຶ່ງຍົກຕົວຢ່າງນີ້ໃຫ້ພວກເຈົ້າຟັງ? ເພາະວ່າ ຄົນທີ່ບໍ່ມີຂີດຄວາມສາມາດຈະເວົ້າເຫດຜົນທີ່ບິດເບືອນ, ຜິດພ້ຽນ ແລະ ບໍ່ມີຕັກກະແບບນັ້ນ, ສິ່ງນີ້ເອີ້ນວ່າການບໍ່ມີຂີດຄວາມສາມາດ. ສະນັ້ນ ເມື່ອຄົນທີ່ມີຂີດຄວາມສາມາດທີ່ດີ, ຂີດຄວາມສາມາດປານກາງ ຫຼື ແມ່ນແຕ່ຂີດຄວາມສາມາດທີ່ຕ່ຳສື່ສານ ແລະ ສົນທະນາເລື່ອງຕ່າງໆກັບຄົນທີ່ບໍ່ມີຂີດຄວາມສາມາດ ມັນກໍຈະຮູ້ສຶກອຶດອັດ. ກັບຄົນທີ່ມີຂີດຄວາມສາມາດທີ່ຕ່ຳ ເຈົ້າຍັງສາມາດສື່ສານກັນໄດ້ໃນເລື່ອງທີ່ງ່າຍໆ ແລະ ເຂົ້າໃຈງ່າຍບາງເລື່ອງໄດ້. ແຕ່ກັບຄົນທີ່ບໍ່ມີຂີດຄວາມສາມາດ ບໍ່ມີໃຜສາມາດສື່ສານກັບພວກເຂົາໄດ້ ເພາະພວກເຂົາບໍ່ມີຄວາມສາມາດໃນການຢັ່ງຮູ້ ແລະ ບໍ່ມີຄວາມຄິດ ຫຼື ມຸມມອງກ່ຽວກັບສິ່ງໃດເລີຍ. ນີ້ຄືຄຳອະທິບາຍ ຫຼື ການຊີ້ແຈງກ່ຽວກັບຄົນທີ່ບໍ່ມີຂີດຄວາມສາມາດ. ເມື່ອເຈົ້າສື່ສານບາງສິ່ງບາງຢ່າງກັບພວກເຂົາ ເຖິງແມ່ນວ່າເຈົ້າຈະອະທິບາຍຢ່າງລະອຽດ ແລະ ຊັດເຈນ ແລະ ພວກເຂົາອາດຈະເວົ້າວ່າພວກເຂົາເຂົ້າໃຈ ແຕ່ເຖິງຢ່າງນັ້ນກໍຕາມ ເມື່ອສິ່ງດຽວກັນເກີດຂຶ້ນອີກຄັ້ງ ພວກເຂົາກໍຍັງບໍ່ເຂົ້າໃຈ ແລະ ຈະເວົ້າເຫດຜົນທີ່ບິດເບືອນ ແລະ ຜິດພ້ຽນອີກຄັ້ງ. ບອກເຮົາເບິ່ງວ່າ ຄົນແບບນັ້ນສາມາດເຂົ້າໃຈຄວາມຈິງໄດ້ບໍ? (ບໍ່ໄດ້). ພວກເຂົາບໍ່ມີຄວາມສາມາດໃນການລະບຸ ຫຼື ຮັບຮູ້ສິ່ງຕ່າງໆ, ແລ້ວພວກເຂົາຈະເຂົ້າໃຈຄວາມຈິງໄດ້ແນວໃດ? ການເວົ້າວ່າພວກເຂົາສາມາດເຂົ້າໃຈຄວາມຈິງໄດ້ນັ້ນເປັນພຽງເລື່ອງໄຮ້ສາລະ. ຄົນທີ່ບໍ່ມີຂີດຄວາມສາມາດຂາດຄວາມສາມາດໃນການສ້າງສັນ, ສະນັ້ນ ການສະແດງອອກຂອງພວກເຂົາໃນດ້ານນີ້ຈຶ່ງເປັນແບບນີ້. ເພາະວ່າພວກເຂົາບໍ່ເຂົ້າໃຈພື້ນຖານ ຫຼື ຫຼັກການໃດໆ ພວກເຂົາຈຶ່ງບໍ່ມີການວາງແຜນໃນສິ່ງໃດກໍຕາມທີ່ພວກເຂົາເຮັດ. ຈິດໃຈຂອງພວກເຂົາບໍ່ມີແຜນການ ຫຼື ຂັ້ນຕອນ ແລະ ພວກເຂົາຍິ່ງບໍ່ສາມາດຈັດຕັ້ງປະຕິບັດພື້ນຖານ ຫຼື ຫຼັກການໃດໆໄດ້. ບໍ່ວ່າພວກເຂົາຈະເຮັດຫຍັງກໍຕາມ ມັນກໍວຸ້ນວາຍ ແລະ ສັບສົນໄປໝົດ. ຄົນແບບນັ້ນສາມາດພຽງແຕ່ອອກແຮງທາງກາຍ ແລະ ເຮັດໜ້າວຽກທີ່ໃຊ້ແຮງງານເທົ່ານັ້ນ. ພວກເຂົາຈັດການກັບວຽກງ່າຍໆທີ່ເປັນວຽກດ່ຽວໄດ້ຢ່າງຍາກລຳບາກ; ແນ່ນອນວ່າ ພວກເຂົາເປັນຄົນປົກກະຕິ ເຊິ່ງສາມາດມີສ່ວນຮ່ວມໃນວຽກງານດ່ຽວໄດ້ ແຕ່ເມື່ອສະຖານະການຍົກລະດັບຂຶ້ນເຖິງຂັ້ນທີ່ຕ້ອງຮັບຜິດຊອບວຽກງານໃດໜຶ່ງ ພວກເຂົາກໍບໍ່ມີຄວາມສາມາດສຳລັບວຽກງານນັ້ນອີກຕໍ່ໄປ. ຄົນແບບນັ້ນບໍ່ສາມາດເຮັດວຽກງານທີ່ມີຄຸນຄ່າ ຫຼື ຮຽກຮ້ອງທັກສະທາງເຕັກນິກໃດໆໄດ້. ພວກເຂົາສາມາດຈັດການກັບວຽກນ້ອຍໆບາງວຽກໄດ້ເທົ່ານັ້ນ ເຊັ່ນ: ວຽກໃຊ້ແຮງງານ, ວຽກກະສິກຳ ຫຼື ການລ້ຽງສັດ ແລະ ເຖິງຢ່າງນັ້ນກໍຕາມ ພວກເຂົາກໍຍັງຕ້ອງການຜູ້ກຳກັບດູແລຢູ່ໃກ້ໆເພື່ອເບິ່ງແຍງ ແລະ ສະໜັບສະໜູນພວກເຂົາ. ບາງຄັ້ງ ເມື່ອພວກເຂົາອາລົມບໍ່ດີ ກໍຕ້ອງມີຄົນມາປັບທັດສະນະຄະຕິຂອງພວກເຂົາໃຫ້ຖືກຕ້ອງ ແລະ ບາງຄັ້ງເມື່ອພວກເຂົາເຂົ້າໄປພົວພັນກັບການບິດເບືອນ ຫຼື ກາຍເປັນຄົນຄິດລົບ ກໍຕ້ອງມີຄົນມາໃຫ້ຄຳປຶກສາແກ່ພວກເຂົາໃນວິທີການຄິດຂອງພວກເຂົາ. ແມ່ນແຕ່ສຳລັບໜ້າວຽກນ້ອຍໆ ກໍຕ້ອງມີຄົນມາກວດສອບສິ່ງທີ່ພວກເຂົາເຮັດ; ຖ້າບໍ່ດັ່ງນັ້ນ ບັນຫາ ແລະ ຂໍ້ຜິດພາດກໍຈະເກີດຂຶ້ນ ແລະ ວຽກງານກໍຈະຕ້ອງໄດ້ເຮັດຄືນໃໝ່. ຖ້າພວກເຂົາບໍ່ສິ້ນເປືອງວັດສະດຸ ພວກເຂົາກໍສິ້ນເປືອງພະລັງງານ ຫຼື ນໍ້າ, ໄຟຟ້າ ແລະ ແກັສ. ໃນປະເທດຕາເວັນຕົກ ພວກເຂົາຖືກຄົນອື່ນລາຍງານ ແລະ ຖືກຕຳຫຼວດປັບໃໝຢູ່ຕະຫຼອດເວລາ. ຖ້າບໍ່ມີຄົນຄອຍຈັບຕາເບິ່ງພວກເຂົາ ພວກເຂົາກໍບໍ່ສາມາດແມ່ນແຕ່ຈະເຮັດວຽກນ້ອຍໆຢ່າງຖືກຕ້ອງໄດ້, ພວກເຂົາເປັນຄົນທີ່ມີບັນຫາ ແລະ ໜ້າເວດທະນາແບບນີ້ແຫຼະ. ສິ່ງເຫຼົ່ານີ້ຄືການສະແດງອອກຂອງຄົນທີ່ບໍ່ມີຂີດຄວາມສາມາດ. ພວກເຂົາບໍ່ແມ່ນພຽງຄົນໄຮ້ປະໂຫຍດ ແລະ ຄົນໂງ່ເທົ່ານັ້ນບໍ? ພວກເຂົາຍັງສາມາດຖືກໃຊ້ງານໃນຖານະມະນຸດໄດ້ຢູ່ບໍ? ຄວາມຈິງແລ້ວ ໃນເຮືອນຂອງພຣະເຈົ້າ ຄົນແບບນັ້ນສາມາດພຽງແຕ່ອອກແຮງທາງກາຍໄດ້ເລັກນ້ອຍເທົ່ານັ້ນ. ເມື່ອເວົ້າເຖິງວຽກງານຂອງຄຣິສຕະຈັກ ພວກເຂົາບໍ່ສາມາດເຮັດມັນໄດ້; ພວກເຂົາບໍ່ສາມາດເຮັດຫຍັງໄດ້ເລີຍ. ແມ່ນແຕ່ກັບວຽກທີ່ຮຽກຮ້ອງໃຫ້ອອກແຮງທາງກາຍ ພວກເຂົາກໍບໍ່ສາມາດເຮັດໃຫ້ສຳເລັດດ້ວຍຕົນເອງໄດ້ ແລະ ຍັງຕ້ອງການໃຫ້ຄົນອື່ນມາແນະນຳ, ກຳກັບດູແລ ແລະ ກວດສອບສິ່ງທີ່ພວກເຂົາເຮັດ. ແຕ່ເມື່ອພວກເຂົາເຮັດໜ້າວຽກທີ່ຮຽກຮ້ອງໃຫ້ອອກແຮງທາງກາຍ ພວກເຂົາກໍຍັງຮູ້ສຶກວ່າວຽກນັ້ນບໍ່ສົມກັບຄວາມສາມາດພິເສດຂອງພວກເຂົາ, ພວກເຂົາເກັ່ງເກີນໄປສຳລັບວຽກນີ້ ແລະ ພວກເຂົາກໍກາຍເປັນຄົນທີ່ຕໍ່ຕ້ານ, ເຖິງກັບຈົ່ມວ່າ: “ເບິ່ງຄົນເຫຼົ່ານັ້ນທີ່ເຮັດວຽກດ້ານເຕັກນິກຄອມພິວເຕີ, ຂຽນບົດຄວາມ, ຮ້ອງເພງ ແລະ ເຕັ້ນ ຫຼື ສະແດງແມ, ພວກເຂົາຊ່າງສະຫງ່າງາມເຫຼືອເກີນ! ແຕ່ຂ້ອຍເຮັດໄດ້ພຽງແຕ່ຈັດການເລື່ອງການຕ້ອນຮັບ ແລະ ການແຕ່ງກິນ, ຕ້ອງຮັບມືກັບນໍ້າມັນ ແລະ ຄວັນໝົດມື້. ອີກບໍ່ເທົ່າໃດປີ ຂ້ອຍກໍຈະກາຍເປັນຜູ້ຍິງທີ່ຊຸດໂຊມ. ເບິ່ງແມວ່າຂ້ອຍໜ້າເວດທະນາສໍ່າໃດ!” ພວກເຂົາມັກຈະຮູ້ສຶກໜ້າເວດທະນາຫຼາຍທີ່ເຮັດວຽກນີ້ ແຕ່ພວກເຂົາບໍ່ເຄີຍຢຸດຄິດເລີຍວ່າເປັນຫຍັງພວກເຂົາຈຶ່ງສາມາດເຮັດໄດ້ພຽງແຕ່ວຽກປະເພດນີ້. ພວກເຂົາບໍ່ໄດ້ປະເມີນວ່າພວກເຂົາສາມາດຈັດການກັບວຽກອື່ນໄດ້ຢ່າງແທ້ຈິງ ຫຼື ບໍ່. ມັນເປັນເພາະວ່າຂີດຄວາມສາມາດຂອງພວກເຂົາຕ່ຳ ພວກເຂົາຈຶ່ງມັກຈະຮູ້ສຶກອຸກໃຈເມື່ອເຮັດວຽກບາງຢ່າງທີ່ຮຽກຮ້ອງໃຫ້ອອກແຮງທາງກາຍ. ຖ້າຂີດຄວາມສາມາດຂອງພວກເຂົາດີຢ່າງແທ້ຈິງ ພວກເຂົາກໍຈະບໍ່ຮູ້ສຶກອຸກໃຈ. ຂີດຄວາມສາມາດຂອງພວກເຂົາຕ່ຳຫຼາຍຈົນພວກເຂົາສາມາດເຮັດໄດ້ພຽງແຕ່ໜ້າວຽກທີ່ໃຊ້ແຮງງານເທົ່ານັ້ນ ແຕ່ພວກເຂົາກໍຍັງຮູ້ສຶກວ່າວຽກນັ້ນບໍ່ສົມກັບຄວາມສາມາດພິເສດຂອງພວກເຂົາ. ພວກເຂົາບໍ່ແມ່ນຄົນໂງ່ບໍ? ຄົນແບບນັ້ນເບົາປັນຍາຢ່າງແທ້ຈິງ. ຄົນປະເພດນີ້ແມ່ນແຕ່ບໍ່ສາມາດເຮັດໜ້າວຽກທີ່ຮຽກຮ້ອງໃຫ້ອອກແຮງທາງກາຍຢ່າງຖືກຕ້ອງໄດ້. ເມື່ອແຕ່ງກິນ ພວກເຂົາກໍເຮັດຫຼາຍເກີນໄປ ຫຼື ໜ້ອຍເກີນໄປ ແລະ ບໍ່ວ່າພວກເຂົາຈະແຕ່ງກິນມາດົນປານໃດກໍຕາມ ພວກເຂົາກໍຍັງບໍ່ຮູ້ເລີຍວ່າຮູບແບບໃດທີ່ພວກເຂົາຄວນເຮັດຕາມ. ເຖິງຢ່າງນັ້ນກໍຕາມ ພວກເຂົາກໍຍັງຮູ້ສຶກວ່າວຽກແບບນັ້ນບໍ່ສົມກັບຄວາມສາມາດພິເສດຂອງພວກເຂົາ, ພວກເຂົາເກັ່ງເກີນໄປສຳລັບວຽກນີ້ ແລະ ຄິດວ່າພວກເຂົາບໍ່ຄວນເຮັດໜ້າວຽກທີ່ຮຽກຮ້ອງໃຫ້ອອກແຮງທາງກາຍ. ພວກເຂົາເຊື່ອວ່າພວກເຂົາຄວນເຮັດວຽກຢູ່ໃນຫ້ອງການໃນຖານະເລຂາ, ຮັບຜິດຊອບວຽກງານໃດໜຶ່ງໃນເຮືອນຂອງພຣະເຈົ້າ ຫຼື ຢ່າງໜ້ອຍກໍຮັບໃຊ້ໃນຖານະຜູ້ນໍາຄຣິສຕະຈັກ. ສິ່ງນີ້ບໍ່ແມ່ນການຂາດເຫດຜົນຢ່າງສິ້ນເຊີງບໍ? ບອກເຮົາເບິ່ງວ່າ ເຈົ້າມີຄວາມສາມາດສຳລັບວຽກງານຫຍັງ? ຖ້າເຈົ້າບໍ່ມີຄວາມສາມາດສຳລັບວຽກງານປະເພດໃດເລີຍ ແລະ ເຈົ້າໄດ້ຮັບມອບໝາຍວຽກທີ່ຮຽກຮ້ອງໃຫ້ອອກແຮງທາງກາຍເພື່ອເຮັດ ໃນຂະນະທີ່ເຮືອນຂອງພຣະເຈົ້າຍັງຄົງລ້ຽງດູເຈົ້າຢູ່, ສິ່ງນີ້ບໍ່ແມ່ນການຍົກຊູເຈົ້າບໍ? ແຕ່ເຈົ້າກໍຍັງບໍ່ພໍໃຈ. ບໍ່ແມ່ນເຫດຜົນຂອງເຈົ້າຕ່ຳຕ້ອຍເກີນໄປບໍ? (ແມ່ນແລ້ວ). ມີຄວາມກ່ຽວຂ້ອງລະຫວ່າງເຫດຜົນ ແລະ ຂີດຄວາມສາມາດບໍ? (ມີ). ການບໍ່ຮູ້ຈັກຕົນເອງ, ການບໍ່ຮູ້ວ່າຂີດຄວາມສາມາດຂອງຕົນເອງຢູ່ໃນລະດັບໃດ, ການຄິດຢູ່ສະເໝີວ່າຂີດຄວາມສາມາດຂອງຕົນເອງສູງ, ສິ່ງເຫຼົ່ານີ້ບໍ່ແມ່ນການສະແດງອອກຂອງຂີດຄວາມສາມາດທີ່ຕ່ຳບໍ? (ແມ່ນແລ້ວ). ຄົນທີ່ມີຂີດຄວາມສາມາດທີ່ດີຈະຮູ້ວິທີການປະເມີນຕົນເອງ ແລະ ຫຼັງຈາກທີ່ປະເມີນແລ້ວ ພວກເຂົາກໍຈະຮູ້ລະດັບຂີດຄວາມສາມາດຂອງພວກເຂົາ. ເມື່ອພວກເຂົາກຳນົດໄດ້ວ່າຂີດຄວາມສາມາດຂອງພວກເຂົາແມ່ນຫຍັງ ພວກເຂົາກໍຈະສາມາດຊອກຫາຕຳແໜ່ງທີ່ເໝາະສົມຂອງຕົນເອງໃນຄຣິສຕະຈັກໄດ້. ພວກເຂົາຈະຮູ້ສຶກສະບາຍໃຈບໍ່ວ່າພວກເຂົາຈະເຮັດຫຍັງກໍຕາມ ແລະ ພວກເຂົາຈະສາມາດຮັບມືກັບໜ້າທີ່ທີ່ພວກເຂົາເຮັດຢ່າງມີເຫດຜົນໄດ້. ເຖິງແມ່ນວ່າພວກເຂົາຈະໄດ້ຮັບມອບໝາຍໜ້າວຽກທີ່ຮຽກຮ້ອງໃຫ້ອອກແຮງທາງກາຍ ພວກເຂົາກໍຈະຮູ້ສຶກສະຫງົບ ແລະ ສົມເຫດສົມຜົນໃນການເຮັດເຊັ່ນນັ້ນ; ພວກເຂົາຈະອ່ອນນ້ອມ ແລະ ເຫັນດີກັບມັນຈາກສ່ວນເລິກຂອງຫົວໃຈຂອງພວກເຂົາ, ໂດຍຍອມຮັບວຽກນີ້ ແລະ ໜ້າວຽກນີ້. ສິ່ງນີ້ເອີ້ນວ່າການມີຄວາມມີເຫດຜົນ. ຖ້າຄົນໃດໜຶ່ງບໍ່ເຄີຍສະບາຍໃຈເມື່ອປະຕິບັດໜ້າທີ່ຂອງພວກເຂົາ, ມັກຈະຮູ້ສຶກຄັບແຄ້ນໃຈ ແລະ ຄິດວ່າໜ້າວຽກໃດກໍຕາມທີ່ພວກເຂົາຖືກຂໍໃຫ້ເຮັດນັ້ນບໍ່ສົມກັບຄວາມສາມາດພິເສດຂອງພວກເຂົາ, ພວກເຂົາບໍ່ໄດ້ຂາດເຫດຜົນບໍ? (ແມ່ນແລ້ວ).

ວິທີການປະເມີນຂີດຄວາມສາມາດຂອງຜູ້ຄົນຢ່າງຄອບຄຸມ

ຕອນນີ້ພວກເຮົາໄດ້ສົນທະນາກ່ຽວກັບຄວາມສາມາດຂໍ້ສຸດທ້າຍຈາກຄວາມສາມາດສິບເອັດຂໍ້ສຳລັບການປະເມີນຂີດຄວາມສາມາດຂອງຄົນໆໜຶ່ງຈົບແລ້ວ, ນັ້ນກໍຄື ຄວາມສາມາດໃນການສ້າງສັນ. ພາຍຫຼັງທີ່ໄດ້ໂອ້ລົມກ່ຽວກັບຄວາມສາມາດສິບເອັດຂໍ້ເຫຼົ່ານີ້ຈົບແລ້ວ, ພວກເຈົ້າເຂົ້າໃຈ ກ່ຽວກັບຂີດຄວາມສາມາດຂອງຕົນເອງຊັດເຈນຂຶ້ນແດ່ບໍ? (ຊັດເຈນຂຶ້ນແລ້ວ). ແລ້ວພວກເຈົ້າສາມາດປະເມີນມັນໄດ້ບໍ? ພວກເຈົ້າສາມາດປະເມີນໄດ້ຢ່າງຖືກຕ້ອງ ຫຼື ບໍວ່າຂີດຄວາມສາມາດທີ່ແທ້ຈິງຂອງຕົນເອງແມ່ນຫຍັງ? ມັນມີມາດຕະຖານການວັດແທກ ເມື່ອເວົ້າເຖິງການກຳນົດວ່າຂີດຄວາມສາມາດຂອງຕົນເອງນັ້ນດີ, ປານກາງ, ຕ່ຳ ຫຼື ບໍ່ມີເລີຍ, ພວກເຈົ້າບໍ່ສາມາດເບິ່ງພຽງແຕ່ດ້ານດຽວໄດ້; ມັນຕ້ອງໄດ້ຮັບການປະເມີນຢ່າງຄອບຄຸມ. ແລ້ວຄວນເບິ່ງດ້ານໃດແດ່ເພື່ອປະເມີນວ່າຂີດຄວາມສາມາດຂອງຄົນໆໜຶ່ງແມ່ນຫຍັງ? ຕັດສິນຈາກການສະແດງອອກຂອງຄວາມສາມາດສິບເອັດຂໍ້ທີ່ພວກເຮົາໄດ້ໂອ້ລົມກັນ, ເພື່ອໃຫ້ຄົນໆໜຶ່ງໄດ້ຮັບການປະເມີນວ່າມີຂີດຄວາມສາມາດທີ່ດີ, ຢ່າງໜ້ອຍທີ່ສຸດ ພວກເຂົາຕ້ອງມີຄວາມສາມາດທີ່ຂ້ອນຂ້າງສຳຄັນຢູ່ຫຼາຍປະການ. ຈົ່ງພິຈາລະນາເບິ່ງຄາວໜຶ່ງ: ຄວາມສາມາດຂໍ້ໃດໃນຄວາມສາມາດສິບເອັດຂໍ້ທີ່ເປັນຄວາມສາມາດຫຼັກ ເຊິ່ງສາມາດສະແດງໃຫ້ເຫັນວ່າຄົນໆໜຶ່ງມີຂີດຄວາມສາມາດທີ່ດີ? ພວກເຈົ້າສາມາດວັດແທກສິ່ງນີ້ໄດ້ບໍ? ລຳດັບຄວນເລີ່ມຈາກຄວາມສາມາດຂໍ້ສຸດທ້າຍໄປຫາຄວາມສາມາດຂໍ້ທຳອິດ: ຄົນທີ່ມີຂີດຄວາມສາມາດທີ່ດີຢ່າງໜ້ອຍຕ້ອງມີຄວາມສາມາດໃນການສ້າງສັນ; ຕໍ່ໄປແມ່ນຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ຄວາມສາມາດໃນການຕັດສິນໃຈ ແລະ ຄວາມສາມາດໃນການຕອບສະໜອງຕໍ່ສິ່ງຕ່າງໆ; ຈາກນັ້ນກໍຄືຄວາມສາມາດໃນການລະບຸສິ່ງຕ່າງໆ, ຄວາມສາມາດໃນການຕັດສິນ ແລະ ຄວາມສາມາດໃນການຮັບຮູ້; ສຸດທ້າຍກໍຄືຄວາມສາມາດໃນການຍອມຮັບສິ່ງຕ່າງໆ, ຄວາມສາມາດໃນການຢັ່ງຮູ້, ຄວາມສາມາດໃນການເຂົ້າໃຈສິ່ງຕ່າງໆ ແລະ ຄວາມສາມາດໃນການຮຽນຮູ້. ລຳດັບແມ່ນເປັນແບບນີ້. ເປັນຫຍັງລຳດັບຈຶ່ງປີ້ນກັນ? ລຳດັບທີ່ພວກເຮົາຈັດໄວ້ໃນຕອນທຳອິດແມ່ນຈາກຕ່ຳໄປຫາສູງ, ແຕ່ເພື່ອປະເມີນວ່າຄົນໆໜຶ່ງມີຂີດຄວາມສາມາດທີ່ດີ ຫຼື ບໍ່, ມັນຖືກຈັດຈາກສູງໄປຫາຕ່ຳ. ຄົນທີ່ມີຂີດຄວາມສາມາດທີ່ດີຢ່າງໜ້ອຍຕ້ອງມີຄວາມສາມາດໃນການສ້າງສັນ. ສິ່ງນີ້ບັນລຸໄດ້ຈາກພື້ນຖານຂອງການມີຄວາມສາມາດໃນການຕັດສິນໃຈ, ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ແລະ ຄວາມສາມາດໃນການລະບຸສິ່ງຕ່າງໆຢູ່ແລ້ວ. ຖ້າເຈົ້າສາມາດຮັບຮູ້, ລະບຸ ແລະ ຕັດສິນສິ່ງຕ່າງໆ ແລະ ເຈົ້າຍັງມີຄວາມສາມາດໃນການເຂົ້າໃຈສິ່ງຕ່າງໆ ແລະ ຈາກນັ້ນເຈົ້າກໍສາມາດສ້າງສັນໄດ້, ນັ້ນເຮັດໃຫ້ເຈົ້າເປັນຄົນທີ່ມີຂີດຄວາມສາມາດທີ່ດີ. ຄົນແບບນັ້ນຄືຄົນທີ່ມີຄວາມສາມາດໃນການເປັນຜູ້ນຳ, ສາມາດເຂົ້າສູ່ລະດັບການຕັດສິນໃຈໄດ້; ພວກເຂົາມີຄວາມສາມາດພິເສດໃນການເປັນຜູ້ນຳ ແລະ ສາມາດເບິ່ງແຍງຄວບຄຸມວຽກງານໃນຂົງເຂດໃດໜຶ່ງໄດ້. ຄົນເຫຼົ່ານີ້ຄືຄົນທີ່ມີຂີດຄວາມສາມາດທີ່ດີ. ຄົນທີ່ມີຂີດຄວາມສາມາດປານກາງຄືຄົນທີ່ຄວາມສາມາດໃນທຸກດ້ານ, ຕັ້ງແຕ່ຄວາມສາມາດໃນການສ້າງສັນໄປຈົນເຖິງຄວາມສາມາດໃນການຮຽນຮູ້, ລ້ວນແຕ່ຢູ່ໃນລະດັບປານກາງ. ປະສິດທິພາບ ແລະ ຜົນໄດ້ຮັບໃນການເຮັດສິ່ງຕ່າງໆຂອງພວກເຂົາກໍຢູ່ໃນລະດັບປານກາງທັງສອງ. ຄົນເຫຼົ່ານີ້ຄືຄົນທີ່ມີຂີດຄວາມສາມາດປານກາງ. ການສະແດງອອກຫຼັກຂອງຄົນທີ່ມີຂີດຄວາມສາມາດປານກາງແມ່ນຫຍັງ? ນັ້ນກໍຄື ການຢັ່ງຮູ້ ແລະ ຄວາມເຂົ້າໃຈກ່ຽວກັບຫຼັກການຂອງພວກເຂົາຂາດຄວາມເລິກເຊິ່ງ ແລະ ບໍ່ຄ່ອຍຖືກຕ້ອງ. ເມື່ອຈັດຕັ້ງປະຕິບັດ ແລະ ປະຕິບັດຕົວຈິງ, ກໍມັກຈະມີຊ່ອງຫວ່າງ ແລະ ການບ່ຽງເບນຢູ່ສະເໝີ. ພວກເຂົາມັກຈະເຮັດສິ່ງຕ່າງໆຕົກຫຼົ່ນຢູ່ສະເໝີ, ລືມອັນນັ້ນອັນນີ້ ແລະ ບໍ່ສາມາດຄຳນຶງເຖິງທຸກສິ່ງທຸກຢ່າງໄດ້ຢ່າງຄອບຄຸມ. ຕົວຢ່າງ: ພວກເຂົາຖືກເລືອກໃຫ້ເປັນຜູ້ນຳຄຣິສຕະຈັກ ແຕ່ບໍ່ສາມາດຮັບຜິດຊອບວຽກງານທຸກດ້ານຢ່າງຄອບຄຸມໄດ້. ເມື່ອພວກເຂົາຮັບຜິດຊອບວຽກງານຂ່າວປະເສີດ, ພວກເຂົາກໍຈົດຈໍ່ຢູ່ແຕ່ກັບວຽກງານຂ່າວປະເສີດ ແລະ ບໍ່ສາມາດເອົາໃຈໃສ່ວຽກງານອື່ນໄດ້. ພວກເຂົາອາດຈະເຮັດໃຫ້ວຽກງານຂ່າວປະເສີດດຳເນີນໄປໄດ້ ແຕ່ບໍ່ມີເວລາທີ່ຈະຖາມຄຳຖາມກ່ຽວກັບວຽກງານຂໍ້ຄວາມ ຫຼື ວຽກງານການຜະລິດຮູບເງົາ. ເປັນຫຍັງຈຶ່ງເປັນແບບນີ້? ເພາະວ່າຂີດຄວາມສາມາດຂອງພວກເຂົາຢູ່ໃນລະດັບປານກາງຢ່າງສິ້ນເຊີງ ແລະ ພວກເຂົາສາມາດຮັບມືກັບວຽກງານໄດ້ພຽງດ້ານດຽວ; ພວກເຂົາເກືອບຈະບໍ່ສາມາດຮັບຜິດຊອບວຽກງານຂົງເຂດດຽວໄດ້ ແຕ່ຫຼັງຈາກພວກເຂົາຖືກຂໍໃຫ້ເອົາໃຈໃສ່ວຽກງານອື່ນນຳ, ພວກເຂົາກໍຈົ່ມວ່າຢ່າງຂົມຂື່ນ ແລະ ຮູ້ສຶກຮັບມືບໍ່ໄຫວ, ຈົນບໍ່ສາມາດເຮັດວຽກງານໃດໃຫ້ດີໄດ້. ໃນວຽກງານຂອງພວກເຂົາ, ຕ້ອງມີຄົນຄອຍກຳກັບດູແລ, ເຕືອນສະຕິ, ກວດກາ ແລະ ກວດສອບສິ່ງທີ່ພວກເຂົາເຮັດຢູ່ສະເໝີ. ຕ້ອງມີຄົນຢູ່ຂ້າງໆພວກເຂົາເພື່ອຄອຍຊ່ວຍເຫຼືອພວກເຂົາ, ເພື່ອໂອ້ລົມກ່ຽວກັບຄວາມຈິງ, ເພື່ອເນັ້ນຢໍ້າຊ້ຳແລ້ວຊ້ຳອີກເຖິງຫຼັກການຂອງວຽກງານ ພ້ອມທັງການບ່ຽງເບນ ແລະ ຊ່ອງຫວ່າງຕ່າງໆທີ່ມັກຈະເກີດຂຶ້ນ. ຕ້ອງມີຄົນຄອຍເຕືອນສະຕິພວກເຂົາຢູ່ສະເໝີ. ເປັນຫຍັງພວກເຂົາຈຶ່ງຕ້ອງການຄົນມາຄອຍເຕືອນສະຕິ ແລະ ໃຫ້ການຊີ້ນຳແກ່ພວກເຂົາຢູ່ສະເໝີ? ມັນບໍ່ແມ່ນຍ້ອນວ່າປະສົບການໃນການເຮັດວຽກຂອງພວກເຂົາບໍ່ພຽງພໍ ແຕ່ເປັນຍ້ອນວ່າຂີດຄວາມສາມາດຂອງພວກເຂົາຢູ່ໃນລະດັບປານກາງ. ພວກເຂົາບໍ່ສາມາດຄາດຄະເນສະຖານະການ ແລະ ບັນຫາທີ່ມັກຈະເກີດຂຶ້ນມາໄດ້ ຫຼື ສິ່ງທີ່ພວກເຂົາສາມາດຄາດຄະເນໄດ້ນັ້ນກໍມີຈຳກັດຢ່າງຍິ່ງ. ສະນັ້ນ ຈຶ່ງຕ້ອງມີຄົນຢູ່ຂ້າງໆພວກເຂົາເພື່ອຄອຍນຳພາ, ກວດສອບ ແລະ ຕິດຕາມຢູ່ສະເໝີ, ເຊິ່ງຈຳເປັນຕ້ອງໄປກວດເບິ່ງພວກເຂົາຢູ່ເລື້ອຍໆ. ເມື່ອກວດເບິ່ງ, ກໍປາກົດວ່າພວກເຂົາບໍ່ໄດ້ເຮັດວຽກງານລາຍການນີ້ ຫຼື ບໍ່ກໍລືມວຽກງານລາຍການນັ້ນ; ຖ້າບໍ່ດັ່ງນັ້ນ ພວກເຂົາກໍລະເລີຍວຽກງານບາງດ້ານ ຫຼື ບໍ່ຮູ້ວ່າຈະດຳເນີນການຕໍ່ໄປແນວໃດ ແຕ່ກໍຍັງບໍ່ຮູ້ວ່າຈະຖາມໃຜ ຫຼື ຈະສະແຫວງຫາແນວໃດ ແລະ ກໍຍັງຄົງລໍຖ້າຢູ່. ສະຫຼຸບແລ້ວ ຄວາມສາມາດໃນການຮັບຜິດຊອບວຽກງານຂອງພວກເຂົາແມ່ນຢູ່ໃນລະດັບປານກາງຫຼາຍ. ຄຳວ່າ “ປານກາງ” ນີ້ບໍ່ມີຫຍັງກ່ຽວຂ້ອງກັບວ່າພວກເຂົາມີຄວາມຕັ້ງໃຈຫຼາຍສໍ່າໃດ, ພວກເຂົາເຂັ້ມແຂງສໍ່າໃດ, ພວກເຂົາມັກເຮັດວຽກຫຼາຍສໍ່າໃດ ຫຼື ພວກເຂົາສາມາດທົນຕໍ່ຄວາມຍາກລຳບາກ ແລະ ຈ່າຍລາຄາໄດ້ຫຼາຍສໍ່າໃດ, ມັນບໍ່ມີຫຍັງກ່ຽວຂ້ອງກັບສິ່ງເຫຼົ່ານີ້ເລີຍ. ກົງກັນຂ້າມ ມັນໝາຍເຖິງພຽງແຕ່ຄວາມສາມາດໃນການເຮັດວຽກຂອງພວກເຂົາຢູ່ໃນລະດັບປານກາງເທົ່ານັ້ນ. ໃນທາງກັບກັນ ຄົນທີ່ມີຂີດຄວາມສາມາດທີ່ດີໂດຍພື້ນຖານແລ້ວຈະບໍ່ເຮັດຄວາມຜິດພາດຄັ້ງໃຫຍ່ໃນວຽກງານຂອງພວກເຂົາ. ຫຼັກການ, ທິດທາງ ແລະ ໂດຍພື້ນຖານແລ້ວໂຄງຮ່າງລວມທີ່ພວກເຂົາປະຕິບັດຕາມນັ້ນແມ່ນຖືກຕ້ອງ. ເຖິງແມ່ນວ່າພວກເຂົາອາດຈະເບິ່ງຂ້າມລາຍລະອຽດເລັກນ້ອຍບາງຢ່າງ ແຕ່ລາຍລະອຽດເຫຼົ່ານີ້ກໍບໍ່ໄດ້ສົ່ງຜົນກະທົບຕໍ່ປະສິດທິພາບ ແລະ ຜົນໄດ້ຮັບຂອງວຽກງານໂດຍລວມ. ຄົນເຫຼົ່ານີ້ຄືຄົນທີ່ມີຂີດຄວາມສາມາດທີ່ດີ. ແນ່ນອນວ່າ ບໍ່ມີມະນຸດຄົນໃດທີ່ສົມບູນແບບ. ແມ່ນແຕ່ຄົນທີ່ມີຂີດຄວາມສາມາດທີ່ດີກໍອາດຈະມີຊ່ອງຫວ່າງເລັກນ້ອຍໃນວຽກງານຂອງພວກເຂົາ, ບາງຄັ້ງກໍເບິ່ງຂ້າມບາງສິ່ງບາງຢ່າງໄປຊົ່ວໄລຍະໜຶ່ງ ຫຼື ລະເລີຍວຽກງານລາຍການໜຶ່ງໄປເລັກນ້ອຍ ເພາະວ່າຊ່ວງນີ້ພວກເຂົາຫຍຸ້ງຢູ່ກັບວຽກງານອີກລາຍການໜຶ່ງ. ເຖິງຢ່າງໃດກໍຕາມ ພຽງແຕ່ໃນແງ່ຂອງຂີດຄວາມສາມາດຂອງພວກເຂົາ, ພວກເຂົາສາມາດພິກສະຖານະການກັບຄືນມາໄດ້ຢ່າງວ່ອງໄວ ພ້ອມທັງຈັດການ ແລະ ຄວບຄຸມມັນໄດ້, ໂດຍຮັບປະກັນວ່າວຽກງານໂດຍລວມນັ້ນເກືອບຈະປາສະຈາກຂໍ້ຜິດພາດ ແລະ ໂດຍທົ່ວໄປແລ້ວວຽກງານໂດຍລວມໄດ້ດຳເນີນໄປໂດຍສອດຄ່ອງກັບຫຼັກການຄວາມຈິງ, ການຈັດແຈງວຽກງານ ຫຼື ຂໍ້ກຳນົດຂອງກົດການປົກຄອງ, ເຊິ່ງດຳເນີນໄປຢ່າງເປັນລະບຽບ. ແມ່ນແຕ່ເມື່ອຜູ້ຕໍ່ຕ້ານພຣະຄຣິສ ຫຼື ຄົນຊົ່ວຮ້າຍປາກົດຕົວຂຶ້ນມາກໍ່ຄວາມລົບກວນພາຍໃນຂອບເຂດວຽກງານຂອງພວກເຂົາ, ເພາະວ່າພວກເຂົາມີຄວາມສາມາດໃນການຕອບສະໜອງຕໍ່ສິ່ງຕ່າງໆ, ພວກເຂົາກໍຈະຮັບມື ກັບສະຖານະການນັ້ນຢ່າງວ່ອງໄວ. ພວກເຂົາຈະຮັບມື ແລະ ແກ້ໄຂບັນຫານັ້ນໃນໂອກາດທຳອິດ, ໂດຍຮັບປະກັນວ່າວຽກງານຂອງຄຣິສຕະຈັກຈະກັບຄືນສູ່ເສັ້ນທາງທີ່ຖືກຕ້ອງຢ່າງວ່ອງໄວ ແລະ ສະພາບແວດລ້ອມສຳລັບອ້າຍເອື້ອຍນ້ອງໃນການປະຕິບັດໜ້າທີ່ຂອງພວກເຂົາຈະບໍ່ໄດ້ຮັບຜົນກະທົບ. ແມ່ນແຕ່ເມື່ອສະຖານະການທີ່ບໍ່ຄາດຄິດເກີດຂຶ້ນມາ, ຄົນທີ່ມີຂີດຄວາມສາມາດທີ່ດີກໍຮູ້ວິທີຮັບມືກັບສະຖານະການເຫຼົ່ານັ້ນ. ເຖິງແມ່ນວ່າພວກເຂົາບໍ່ເຄີຍຮັບມືກັບສະຖານະການແບບນັ້ນມາກ່ອນ, ພວກເຂົາກໍຈະຮູ້ວິທີສະແຫວງຫາຫຼັກການ. ເພາະວ່າພວກເຂົາມີຄວາມສາມາດໃນການລະບຸສິ່ງຕ່າງໆ, ຄວາມສາມາດໃນການຕັດສິນ ແລະ ຄວາມສາມາດໃນການຮັບຮູ້, ພວກເຂົາກໍຈະແກ້ໄຂບັນຫາຕ່າງໆຕາມຫຼັກການຢ່າງວ່ອງໄວ. ພວກເຂົາມີຄວາມສາມາດໃນການແກ້ໄຂບັນຫາຢ່າງແນ່ນອນ. ຄວາມສາມາດໃນການລະບຸສິ່ງຕ່າງໆ, ຄວາມສາມາດໃນການຕອບສະໜອງຕໍ່ສິ່ງຕ່າງໆ ແລະ ຄວາມສາມາດໃນການຕັດສິນຂອງພວກເຂົາ ເຮັດໃຫ້ພວກເຂົາສາມາດແກ້ໄຂ ແລະ ເຮັດໃຫ້ສະຖານະການທີ່ບໍ່ຄາດຄິດສະຫງົບລົງໄດ້ຢ່າງວ່ອງໄວ, ເຊິ່ງບັນລຸການປົກປ້ອງຄວາມຄືບໜ້າທີ່ປົກກະຕິ ແລະ ເປັນລະບຽບຂອງວຽກງານຄຣິສຕະຈັກ ແລະ ການປົກປ້ອງຜົນປະໂຫຍດຂອງເຮືອນຂອງພຣະເຈົ້າ, ໂດຍຮັບປະກັນວ່າສະຖານະການແບບນັ້ນຈະບໍ່ເກີດຂຶ້ນຊ້ຳອີກ ຫຼື ບໍ່ຖືກປ່ອຍໃຫ້ບໍ່ສະຫງົບເປັນໄລຍະເວລາດົນນານ. ໃນເວລາດຽວກັນ ທັງຫຼັກການທີ່ພວກເຂົາໃຊ້ຮັບມືກັບສິ່ງຕ່າງໆ ແລະ ຜົນໄດ້ຮັບສຸດທ້າຍທີ່ພວກເຂົາບັນລຸ ລ້ວນແຕ່ເຮັດໜ້າທີ່ປົກປ້ອງຜົນປະໂຫຍດຂອງເຮືອນຂອງພຣະເຈົ້າ. ປະສິດທິພາບສູງ ແລະ ຜົນໄດ້ຮັບທີ່ດີຄືສິ່ງທີ່ຄົນທີ່ມີຂີດຄວາມສາມາດທີ່ດີສາມາດບັນລຸໄດ້ໃນວຽກງານຂອງພວກເຂົາ. ເຖິງຢ່າງໃດກໍຕາມ ເມື່ອຄົນທີ່ມີຂີດຄວາມສາມາດປານກາງຮັບມືກັບບັນຫາທີ່ເກີດຂຶ້ນໃນວຽກງານຄຣິສຕະຈັກ ຫຼື ຊີວິດປະຈຳວັນ, ພວກເຂົາຈະຮູ້ສຶກຮັບມືບໍ່ໄຫວຢູ່ແດ່ເລັກນ້ອຍ ແລະ ຮູ້ສຶກວ່າມັນຍາກເລັກນ້ອຍ. ການຮັບມືກັບບັນຫາຂອງພວກເຂົາມັກຈະບໍ່ມີປະສິດທິພາບ ແລະ ຊ້າຫຼາຍ. ສຳລັບບັນຫາທີ່ຄວນໄດ້ຮັບການແກ້ໄຂພາຍໃນໜຶ່ງ ຫຼື ສອງມື້, ເພາະວ່າພວກເຂົາບໍ່ສາມາດເບິ່ງທະລຸພວກມັນໄດ້, ພວກເຂົາກໍອາດຈະຕ້ອງລໍຖ້າ ແລະ ພວກເຂົາອາດຈະຕ້ອງໄດ້ໄຕ່ຕອງເຖິງສາມຫາຫ້າມື້. ພວກເຂົາບໍ່ສາມາດຕັດສິນໃຈຢ່າງເດັດຂາດເພື່ອພິກສະຖານະການໄດ້ ແລະ ໃນທາງກົງກັນຂ້າມພວກເຂົາກັບຈົນປັນຍາ ແລະ ເຮັດໄດ້ພຽງປ່ອຍໃຫ້ສະຖານະການສືບຕໍ່ຊຸດໂຊມລົງ. ພວກເຂົາສາມາດຮັບມືໄດ້ພຽງແຕ່ໜ້າວຽກທີ່ງ່າຍດາຍບາງຢ່າງ ເຊັ່ນ: ການກວດສອບຂໍ້ເທັດຈິງ, ການຖາມຄົນທີ່ກ່ຽວຂ້ອງກ່ຽວກັບສະຖານະການ ຫຼື ການຈັດລະບຽບບັນຫາ ແລະ ລາຍງານຂຶ້ນໄປເບື້ອງເທິງ. ບັນຫາທີ່ຄົນອື່ນສາມາດແກ້ໄຂໄດ້ພາຍໃນສອງມື້ ອາດຈະໃຊ້ເວລາເຖິງເຄິ່ງເດືອນສຳລັບພວກເຂົາ. ເຖິງແມ່ນວ່າໃນທີ່ສຸດບັນຫາຈະຖືກແກ້ໄຂ ແຕ່ຄວາມຊັກຊ້າທີ່ແກ່ຍາວນັ້ນກໍກໍ່ໃຫ້ເກີດຄວາມເສຍຫາຍບາງຢ່າງຕໍ່ວຽກງານຄຣິສຕະຈັກ. ໃນຊ່ວງເວລານີ້ ບາງຄົນອາດຈະຖືກເຮັດໃຫ້ຫຼົງຜິດໂດຍຜູ້ຕໍ່ຕ້ານພຣະຄຣິສ, ເຄື່ອງຖວາຍອາດຈະສູນຫາຍ ຫຼື ວຽກງານບາງລາຍການອາດຈະໄດ້ຮັບຄວາມເສຍຫາຍ ເພາະວ່າບັນຫາບໍ່ໄດ້ຮັບການແກ້ໄຂໂດຍທັນທີ. ເຖິງແມ່ນວ່າຈະມີການຊົດເຊີຍ ຫຼື ການທົດແທນໃນພາຍຫຼັງ ແລະ ຄົນທີ່ຄວນຖືກຈັດການກໍຖືກຈັດການໃນທີ່ສຸດ ແຕ່ຜົນໄດ້ຮັບ ແລະ ປະສິດທິພາບກໍຢູ່ໃນລະດັບປານກາງຫຼາຍ. ມັນປຽບເໝືອນການດັບເພີງ: ຄົນທີ່ມີຂີດຄວາມສາມາດທີ່ດີມີຄວາມຊຳນານໃນການດັບໄຟ, ເຊິ່ງບັນລຸຜົນໄດ້ຮັບທີ່ດີ ແລະ ປ້ອງກັນຄວາມເສຍຫາຍທາງດ້ານການເງິນ. ເຖິງຢ່າງໃດກໍຕາມ ຄົນທີ່ມີຂີດຄວາມສາມາດປານກາງ, ເນື່ອງຈາກວິທີການທີ່ບໍ່ເໝາະສົມ, ການຂາດມາດຕະການສຸກເສີນ, ການກະທຳທີ່ຊັກຊ້າ ແລະ ຄວາມບໍ່ສາມາດໃນການຕັດສິນໃຈຢ່າງເດັດຂາດ ແລະ ຈັບໃຈຄວາມປະເດັນສຳຄັນເພື່ອແກ້ໄຂບັນຫາ, ຈຶ່ງຈົບລົງດ້ວຍການກໍ່ໃຫ້ເກີດຄວາມເສຍຫາຍທີ່ໃຫຍ່ຫຼວງກວ່າ. ບາງຄົນເວົ້າວ່າ “ຂ້ອຍເຕັມໃຈທີ່ຈະໃຫ້ການຊົດເຊີຍສຳລັບຄວາມເສຍຫາຍທີ່ຂ້ອຍກໍ່ຂຶ້ນ”. ຖ້າມັນເປັນພຽງຄວາມເສຍຫາຍທາງດ້ານເສດຖະກິດ, ການຊົດເຊີຍກໍສາມາດແກ້ໄຂບັນຫາໄດ້. ແຕ່ຖ້າປະເຊີນກັບການຈັບກຸມຂອງພະຍານາກໃຫຍ່ສີແດງ ແລະ ເຈົ້າບໍ່ສາມາດຮັບມືໄດ້ຢ່າງເໝາະສົມ, ເຊິ່ງກໍ່ໃຫ້ເກີດຄວາມເສຍຫາຍຕໍ່ວຽກງານຂອງຄຣິສຕະຈັກ, ເຈົ້າສາມາດຊົດເຊີຍສຳລັບສິ່ງນັ້ນໄດ້ບໍ? ເຈົ້າສາມາດຊົດເຊີຍລາຄາສຳລັບວຽກງານທີ່ຊັກຊ້າ ແລະ ເວລາທີ່ສູນເສຍໄປໄດ້ບໍ? ເມື່ອເຫດການທີ່ບໍ່ຄາດຄິດເກີດຂຶ້ນ, ເພາະວ່າຄວາມສາມາດໃນການຕອບສະໜອງຕໍ່ສິ່ງຕ່າງໆ, ຄວາມສາມາດໃນການຕັດສິນ, ຄວາມສາມາດໃນການລະບຸສິ່ງຕ່າງໆ ແລະ ແມ່ນແຕ່ຄວາມສາມາດໃນການຕັດສິນໃຈຂອງຄົນທີ່ມີຂີດຄວາມສາມາດປານກາງ ລ້ວນແຕ່ຢູ່ໃນລະດັບປານກາງ, ດ້ວຍເຫດນັ້ນ ພວກເຂົາຈຶ່ງຮັບມືກັບບັນຫາຢ່າງຊັກຊ້າ ແລະ ມີປະສິດທິພາບຕ່ຳຢ່າງຍິ່ງ ແລະ ມາດຕະການສຸກເສີນຂອງພວກເຂົາກໍບໍ່ມີປະສິດທິຜົນ, ເຊິ່ງໃນທີ່ສຸດກໍສົ່ງຜົນໃຫ້ຜົນໄດ້ຮັບຂອງວຽກງານບໍ່ເປັນທີ່ໜ້າພໍໃຈ ແລະ ເກີດຄວາມເສຍຫາຍບາງຢ່າງ. ເຖິງແມ່ນວ່າໃນທີ່ສຸດບັນຫາຈະຖືກແກ້ໄຂ ແຕ່ເພາະວ່າຄວາມຊັກຊ້າທີ່ແກ່ຍາວໄດ້ເກີດຂຶ້ນ ແລະ ປະສິດທິພາບກໍຫຼຸດລົງ, ສິ່ງນີ້ຈຶ່ງຖືວ່າເປັນຄວາມເສຍຫາຍ. ສະນັ້ນ ຄົນເຫຼົ່ານີ້ຈຶ່ງຖືກກຳນົດລັກສະນະວ່າມີຂີດຄວາມສາມາດປານກາງ. ບາງຄົນເວົ້າວ່າ “ນັ້ນບໍ່ເປັນທຳເລີຍ. ພວກເຂົາກໍໄດ້ທຸ່ມເທຄວາມພະຍາຍາມ, ເຮັດວຽກໜັກ ແລະ ແກ້ໄຂບັນຫາແລ້ວ. ພຣະອົງຍັງຈະເວົ້າໄດ້ແນວໃດວ່າຂີດຄວາມສາມາດຂອງພວກເຂົາຢູ່ໃນລະດັບປານກາງ?” ການປະເມີນເລື່ອງແບບນັ້ນບໍ່ສາມາດອີງໃສ່ອາລົມ ຫຼື ຄວາມຮູ້ສຶກໄດ້. ເວົ້າຢ່າງເປັນກາງ ແລະ ຢ່າງເປັນທຳ ແລະ ໃນແງ່ຂອງລະດັບທີ່ຂີດຄວາມສາມາດຂອງຄົນໆໜຶ່ງສາມາດບັນລຸໄດ້, ຂີດຄວາມສາມາດຂອງເຈົ້າແມ່ນຢູ່ໃນລະດັບປານກາງ. ເປັນຫຍັງມັນຈຶ່ງຢູ່ໃນລະດັບປານກາງ? ເພາະວ່າມີຄົນທີ່ມີຂີດຄວາມສາມາດສູງກວ່າເຈົ້າ; ໃນສະຖານະການທີ່ຄວາມເປັນມະນຸດຂອງພວກເຂົາໃກ້ຄຽງກັບຂອງເຈົ້າ, ຄົນທີ່ມີຂີດຄວາມສາມາດທີ່ດີຮັບມືກັບບັນຫາດ້ວຍປະສິດທິພາບ ແລະ ຜົນໄດ້ຮັບທີ່ດີກວ່າເຈົ້າ ແລະ ຄວາມເສຍຫາຍກໍໜ້ອຍກວ່າຂອງເຈົ້າ. ສະນັ້ນ ຂີດຄວາມສາມາດຂອງເຈົ້າຈຶ່ງສາມາດຖືກຈັດຢູ່ໃນລະດັບປານກາງເທົ່ານັ້ນ. ພວກເຈົ້າເຂົ້າໃຈບໍ? (ເຂົ້າໃຈ). ເຫດຜົນທີ່ຄົນແບບນັ້ນຖືກກຳນົດລັກສະນະວ່າມີຂີດຄວາມສາມາດປານກາງກໍຍ້ອນວ່າມີຄົນທີ່ມີຂີດຄວາມສາມາດທີ່ດີເຊິ່ງບັນລຸປະສິດທິພາບ ແລະ ຜົນໄດ້ຮັບໃນການກະທຳຂອງພວກເຂົາໄດ້ດີກວ່າຄົນເຫຼົ່ານັ້ນ. ສະນັ້ນ ຂີດຄວາມສາມາດຂອງພວກເຂົາຈຶ່ງຢູ່ໃນລະດັບປານກາງ. ຄຳອະທິບາຍນີ້ແມ່ນເປັນທຳ ແລະ ສົມເຫດສົມຜົນ. ບາງຄົນເວົ້າວ່າ “ພວກເຂົາມີຄວາມຈິງໃຈ ແລະ ພວກເຂົາກໍໄດ້ທຸ່ມເທຄວາມຕັ້ງໃຈເຂົ້າໃນໜ້າວຽກນີ້; ພວກເຂົາໄດ້ທົນຕໍ່ຄວາມຍາກລຳບາກຢ່າງຫຼວງຫຼາຍ ແລະ ຈ່າຍລາຄາບໍ່ໜ້ອຍເລີຍ”. ການເວົ້າແບບນັ້ນຈະມີປະໂຫຍດຫຍັງ? ນັ້ນໝາຍຄວາມວ່າພວກເຂົາມີຂີດຄວາມສາມາດທີ່ດີບໍ? ບໍ່ວ່າຄວາມເປັນມະນຸດ, ຄວາມຮູ້ສຶກ ຫຼື ຄວາມປາຖະໜາຂອງພວກເຂົາຈະແມ່ນຫຍັງກໍຕາມ, ພຽງແຕ່ໃນແງ່ຂອງຂີດຄວາມສາມາດຂອງພວກເຂົາ, ສິ່ງເຫຼົ່ານີ້ຄືການສະແດງອອກຂອງການມີຂີດຄວາມສາມາດປານກາງ.

ການສະແດງອອກຂອງຄົນທີ່ມີຂີດຄວາມສາມາດທີ່ຕ່ຳແມ່ນຫຍັງ? ເມື່ອເບິ່ງຈາກມຸມມອງຂອງຄວາມສາມາດຕ່າງໆ, ຄົນທີ່ມີຂີດຄວາມສາມາດທີ່ຕ່ຳຂ້ອນຂ້າງຈະມີຄວາມສາມາດໃນການຮຽນຮູ້ ແລະ ຄວາມສາມາດໃນການເຂົ້າໃຈສິ່ງຕ່າງໆຢູ່ແດ່. ເມື່ອພວກເຂົາຮຽນຮູ້ຄວາມຮູ້, ທິດສະດີ, ທັກສະທາງວິຊາຊີບ ຫຼື ສາຂາວິຊາການບາງຢ່າງ, ພວກເຂົາສາມາດຈື່ຈຳສິ່ງເຫຼົ່ານີ້ໄດ້ຢ່າງໜັກແໜ້ນ ແລະ ຖືກຕ້ອງ, ໂດຍຈົດບັນທຶກປະເດັນສຳຄັນລົງໃນປຶ້ມບັນທຶກຂອງພວກເຂົາ. ເພາະວ່າພວກເຂົາໄດ້ຮັບການສຶກສາ, ຄວາມສາມາດໃນການເຂົ້າໃຈສິ່ງຕ່າງໆຂອງພວກເຂົາຈຶ່ງບໍ່ໄດ້ຕ່ຳຈົນເກີນໄປ; ມັນສາມາດບັນລຸລະດັບປານກາງໄດ້. ເຖິງຢ່າງໃດກໍຕາມ ພວກເຂົາບໍ່ມີຄວາມສາມາດທີ່ຢູ່ຖັດຈາກຄວາມສາມາດໃນການຢັ່ງຮູ້ ເຊັ່ນ: ຄວາມສາມາດໃນການຍອມຮັບສິ່ງຕ່າງໆ ແລະ ຄວາມສາມາດໃນການລະບຸສິ່ງຕ່າງໆ. ນັ້ນກໍຄື ຄວາມສາມາດຂອງພວກເຂົາຍັງຄົງຈຳກັດຢູ່ພຽງແຕ່ການຮຽນຮູ້ ແລະ ການເຂົ້າໃຈທິດສະດີ, ຄວາມຮູ້, ທັກສະທາງເຕັກນິກ ຫຼື ວິຊາຊີບໃນລະດັບຕົວອັກສອນເທົ່ານັ້ນ. ເມື່ອເວົ້າເຖິງການເບິ່ງຜູ້ຄົນ, ການຮັບມືກັບເລື່ອງຕ່າງໆ, ການແກ້ໄຂບັນຫາ ແລະ ການຈັດຕັ້ງປະຕິບັດການຈັດແຈງວຽກງານໃນຊີວິດຈິງ, ພວກເຂົາກໍຂາດຕົກບົກພ່ອງ. ຄວາມສາມາດຂອງພວກເຂົາຍັງຄົງຈຳກັດຢູ່ພຽງແຕ່ຄວາມສາມາດໃນການຮຽນຮູ້ ແລະ ຄວາມສາມາດໃນການເຂົ້າໃຈສິ່ງຕ່າງໆ; ພວກເຂົາສາມາດບັນລຸຄວາມສາມາດໃນການຢັ່ງຮູ້ໄດ້ ແຕ່ພວກເຂົາກໍຂາດຕົກບົກພ່ອງເມື່ອເວົ້າເຖິງຄວາມສາມາດໃນການຍອມຮັບສິ່ງຕ່າງໆ. ຄົນທີ່ມີຄວາມສາມາດໃນການຍອມຮັບສິ່ງຕ່າງໆສາມາດຮູ້ໄດ້ວ່າຫຼັກການ, ທິດສະດີ ແລະ ພື້ນຖານເຫຼົ່ານີ້ສອດຄ່ອງກັບສິ່ງໃດໃນຊີວິດຈິງ ພ້ອມທັງສິ່ງໃດທີ່ສຳພັນກັບຊີວິດຈິງ ແລະ ນຳໃຊ້ໄດ້, ສິ່ງໃດທີ່ບໍ່ໄດ້ສຳພັນກັບຊີວິດຈິງ ແລະ ສິ່ງໃດທີ່ເໝາະສົມກັບຕົນເອງ ແລະ ສິ່ງໃດທີ່ບໍ່ເໝາະສົມ. ເຖິງຢ່າງໃດກໍຕາມ ຄົນທີ່ມີຂີດຄວາມສາມາດທີ່ຕ່ຳບໍ່ສາມາດເບິ່ງທະລຸສິ່ງເຫຼົ່ານີ້ໄດ້. ຕົວຢ່າງ: ມີຄວາມຮູ້ດ້ານສຸຂະພາບ ແລະ ສື່ການຝຶກອອກກຳລັງກາຍຕ່າງໆຢູ່ເທິງອິນເຕີເນັດ. ຄົນທີ່ມີຂີດຄວາມສາມາດທີ່ຕ່ຳກໍສາມາດຮຽນຮູ້ວິທີການອອກກຳລັງກາຍ ແລະ ເບິ່ງແຍງຕົນເອງຈາກແຫຼ່ງຂໍ້ມູນເຫຼົ່ານີ້ໄດ້ເຊັ່ນກັນ. ພວກເຂົາມີຄວາມສາມາດໃນການຮຽນຮູ້, ຄວາມສາມາດໃນການເຂົ້າໃຈສິ່ງຕ່າງໆ ແລະ ຄວາມສາມາດໃນການຢັ່ງຮູ້ ແລະ ພວກເຂົາຍັງຮູ້ຈັກຊອກຫາສິ່ງທີ່ພວກເຂົາມັກອີກດ້ວຍ. ເຖິງຢ່າງໃດກໍຕາມ ເມື່ອເວົ້າເຖິງວ່າສິ່ງໃດໃນສິ່ງເຫຼົ່ານີ້ທີ່ສຳພັນກັບຊີວິດຈິງ, ມີປະສິດທິຜົນ ແລະ ເປັນສິ່ງທີ່ຜູ້ຄົນຕ້ອງການຢ່າງແທ້ຈິງ, ຄົນທີ່ມີຂີດຄວາມສາມາດທີ່ຕ່ຳບໍ່ສາມາດລະບຸສິ່ງນີ້ໄດ້. ພວກເຂົາຂາດຕົກບົກພ່ອງເມື່ອເວົ້າເຖິງຄວາມສາມາດໃນການຍອມຮັບສິ່ງຕ່າງໆ. ໃນປັດຈຸບັນເທິງອິນເຕີເນັດບອກວ່າຜັກຫົມຕຸ໋ນກັບເຕົ້າຫູ້ມີຄຸນຄ່າທາງໂພຊະນາການສູງຫຼາຍ, ສະນັ້ນ ພວກເຂົາຈຶ່ງກິນມັນທຸກມື້. ແຕ່ຫຼັງຈາກທີ່ກິນໄປໄດ້ໄລຍະໜຶ່ງ, ພວກເຂົາກໍບໍ່ຮູ້ເລີຍວ່າຜົນກະທົບເປັນແນວໃດ ຫຼື ວ່າມັນມີຜົນກະທົບຕາມທີ່ກ່າວອ້າງເທິງອິນເຕີເນັດ ຫຼື ບໍ່. ຕໍ່ມາເທິງອິນເຕີເນັດບອກວ່າຜັກຫົມ ແລະ ເຕົ້າຫູ້ກິນນຳກັນບໍ່ໄດ້ ແລະ ຫຼັງຈາກທີ່ໄດ້ຍິນສິ່ງນີ້, ພວກເຂົາກໍບໍ່ເຮັດຜັກຫົມຕຸ໋ນກັບເຕົ້າຫູ້ກິນອີກເລີຍ. ສ່ວນເລື່ອງທີ່ວ່າຜັກຫົມ ແລະ ເຕົ້າຫູ້ມີຄຸນຄ່າທາງໂພຊະນາການສູງຫຼາຍ ຫຼື ກິນນຳກັນບໍ່ໄດ້ຢ່າງແທ້ຈິງ ຫຼື ບໍ່ນັ້ນ, ພວກເຂົາບໍ່ຮູ້ ແລະ ຈະບໍ່ຖາມ; ພວກເຂົາຮູ້ພຽງແຕ່ເຮັດຕາມຢ່າງຫຼັບຫູຫຼັບຕາເທົ່ານັ້ນ. ຂໍ້ມູນຂ່າວສານໃນປັດຈຸບັນມີຄວາມກ້າວໜ້າຫຼາຍ; ຂ່າວສານຕ່າງໆມີຄວາມຊັບຊ້ອນຢ່າງຍິ່ງ. ພວກເຂົາບໍ່ສາມາດລະບຸໄດ້ວ່າອັນໃດຖືກ ແລະ ຜິດ ຫຼື ອັນໃດຖືກຕ້ອງ ແລະ ບໍ່ຖືກຕ້ອງ. ພວກເຂົາອ່ານ ແລະ ຟັງທຸກສິ່ງທຸກຢ່າງ, ໂດຍເຊື່ອວ່າສິ່ງໃດກໍຕາມທີ່ພວກເຂົາບໍ່ເຄີຍໄດ້ຍິນມາກ່ອນ, ສິ່ງໃດກໍຕາມທີ່ແປກໃໝ່ ຫຼື ເບິ່ງຄືວ່າເລິກເຊິ່ງ, ຈະຕ້ອງເປັນສິ່ງທີ່ດີ. ຕົວຢ່າງ: ເທິງອິນເຕີເນັດບອກວ່າການກິນຊັອກໂກແລັດດີຕໍ່ຫົວໃຈ, ສະນັ້ນ ພວກເຂົາຈຶ່ງກິນຊັອກໂກແລັດທຸກມື້. ຜົນໄດ້ຮັບກໍຄື ພວກເຂົາເກີດອາການຮ້ອນໃນ, ເປັນແຜໃນປາກ, ຕາແດງ ແລະ ມີອາການຫູອື້. ຄວາມຈິງແລ້ວ ສິ່ງທີ່ຖືກກ່າວໄວ້ກໍຄືການກິນຊັອກໂກແລັດໃນປະລິມານທີ່ພໍດີນັ້ນດີຕໍ່ຫົວໃຈ ແຕ່ພວກເຂົາບໍ່ໄດ້ຈື່ຄຳວ່າ “ໃນປະລິມານທີ່ພໍດີ”. ພວກເຂົາບໍ່ສາມາດຈັບໃຈຄວາມປະເດັນສຳຄັນໄດ້ ແລະ ຈົບລົງດ້ວຍການທຳຮ້າຍຕົນເອງ. ສອງສາມມື້ຕໍ່ມາ ຕອນນີ້ເທິງອິນເຕີເນັດບອກວ່າ: “ການກິນຊັອກໂກແລັດບໍ່ດີຕໍ່ຫົວໃຈ ແລະ ການກິນຫຼາຍເກີນໄປກໍສາມາດເຮັດໃຫ້ນ້ຳໜັກຂຶ້ນໄດ້ເຊັ່ນກັນ”. ຄົນທີ່ສາມາດລະບຸໄດ້ຈະຮູ້ວ່າການກິນຫຼາຍເກີນໄປນັ້ນບໍ່ດີຕໍ່ຮ່າງກາຍ ແຕ່ການກິນໃນປະລິມານທີ່ພໍດີນັ້ນບໍ່ເປັນຫຍັງ. ເຖິງຢ່າງໃດກໍຕາມ ພວກເຂົາບໍ່ສາມາດລະບຸສິ່ງນີ້ໄດ້; ຫຼັງຈາກທີ່ໄດ້ຍິນສິ່ງນີ້, ພວກເຂົາກໍເຊົາກິນຊັອກໂກແລັດໄປເລີຍ. ພວກເຂົາປ່ຽນຈາກການສຸດໂຕ່ງຂົ້ວໜຶ່ງໄປສູ່ອີກຂົ້ວໜຶ່ງ, ບໍ່ວ່າຈະອຽງໄປທາງຊ້າຍຫຼາຍເກີນໄປ ຫຼື ທາງຂວາຫຼາຍເກີນໄປ ແຕ່ພວກເຂົາກໍຍັງຄິດວ່າພວກເຂົາເປັນຄົນທີ່ທັນສະໄໝ: “ເບິ່ງແມ, ສິ່ງໃດກໍຕາມທີ່ອິນເຕີເນັດບອກວ່າດີ ຂ້ອຍກໍກິນ; ສິ່ງໃດກໍຕາມທີ່ອິນເຕີເນັດບອກວ່າບໍ່ດີ ຂ້ອຍກໍບໍ່ກິນ. ຂ້ອຍເປັນຄົນທີ່ຕາມທັນກະແສຂອງຍຸກສະໄໝ”. ໃນຄວາມເປັນຈິງແລ້ວ ພວກເຂົາຄືຄົນທີ່ບໍ່ມີຄວາມສາມາດໃນການລະບຸສິ່ງຕ່າງໆ, ເປັນບຸກຄົນເບົາປັນຍາທີ່ເຮັດຕາມກະແສຢ່າງຫຼັບຫູຫຼັບຕາ. ມີຂໍ້ມູນຂ່າວສານທຸກປະເພດຢູ່ເທິງອິນເຕີເນັດ ແລະ ຄຳກ່າວອ້າງສ່ວນໃຫຍ່ກໍບໍ່ຖືກຕ້ອງ. ແນ່ນອນວ່າ ມັນກໍມີຂໍ້ມູນຂ່າວສານ ແລະ ຄຳກ່າວອ້າງຈຳນວນໜ້ອຍທີ່ຖືກຕ້ອງເຊັ່ນກັນ. ເຈົ້າຈຳເປັນຕ້ອງສາມາດລະບຸສິ່ງເຫຼົ່ານັ້ນໄດ້. ສ່ວນເລື່ອງທີ່ວ່າຈະຍອມຮັບຂໍ້ມູນຂ່າວສານຫຍັງນັ້ນ, ເຈົ້າຕ້ອງປະເມີນມັນຕາມຄວາມຕ້ອງການຂອງເຈົ້າ, ວ່າມັນເປັນປະໂຫຍດຕໍ່ເຈົ້າ ຫຼື ບໍ່ ແລະ ຂໍ້ມູນຂ່າວສານນັ້ນເປັນບວກ ຫຼື ບໍ່. ຄົນທີ່ມີຂີດຄວາມສາມາດທີ່ຕ່ຳຂາດຄວາມສາມາດໃນການລະບຸສິ່ງດັ່ງກ່າວ. ພວກເຂົາຂາດຕົກບົກພ່ອງສຳລັບຄວາມສາມາດທັງໝົດຕັ້ງແຕ່ລະດັບຂອງຄວາມສາມາດໃນການຍອມຮັບສິ່ງຕ່າງໆເປັນຕົ້ນໄປ. ພວກເຂົາຍັງຄົງຈຳກັດຢູ່ພຽງແຕ່ການຮຽນຮູ້ ແລະ ການເຂົ້າໃຈສິ່ງຕ່າງໆໃນລະດັບຕົວອັກສອນ, ທິດສະດີ ແລະ ຄວາມຮູ້, ໂດຍມີຄວາມສາມາດໃນການຢັ່ງຮູ້ຢູ່ແດ່. ເຖິງຢ່າງໃດກໍຕາມ ສຳລັບການລະບຸເພີ່ມເຕີມເຖິງຄວາມຖືກຕ້ອງຂອງຄຳກ່າວອ້າງຕ່າງໆ ພ້ອມທັງເລື່ອງທີ່ວ່າມັນມີຄຸນຄ່າ ແລະ ມີຄວາມໝາຍ ຫຼື ບໍ່ນັ້ນ, ຄົນທີ່ມີຂີດຄວາມສາມາດທີ່ຕ່ຳຂາດຄວາມສາມາດໃນການຕັດສິນ ແລະ ລະບຸສິ່ງນີ້. ແລ້ວກໍຍັງມີຄວາມສາມາດໃນການຕອບສະໜອງຕໍ່ສິ່ງຕ່າງໆ ເຊິ່ງຄົນທີ່ມີຂີດຄວາມສາມາດທີ່ຕ່ຳກໍບໍ່ມີເຊັ່ນກັນ. ເມື່ອເວົ້າເຖິງບັນຫາຕ່າງໆທີ່ຜຸດຂຶ້ນມາໃນຊີວິດຈິງ ຫຼື ເທິງເສັ້ນທາງແຫ່ງການຢູ່ລອດ, ພວກເຂົາບໍ່ສາມາດຮັບມືກັບບັນຫາເຫຼົ່ານັ້ນໂດຍອີງໃສ່ຫຼັກການຄວາມຈິງທີ່ພວກເຂົາຮູ້ ຫຼື ເຂົ້າໃຈໄດ້. ບໍ່ວ່າພວກເຂົາຈະສາມາດເວົ້າຄຳເວົ້າ ແລະ ຫຼັກຄຳສອນໄດ້ຫຼາຍສໍ່າໃດກໍຕາມ, ສິ່ງເຫຼົ່ານີ້ກໍວ່າງເປົ່າ ແລະ ບໍ່ໄດ້ສຳພັນກັບຊີວິດຈິງ. ສຳລັບບັນຫາທີ່ເກີດຂຶ້ນອ້ອມຕົວພວກເຂົາ ຫຼື ເທິງເສັ້ນທາງແຫ່ງການຢູ່ລອດ, ພວກເຂົາເພິ່ງພາເລ່ລ່ຽມເລັກໆນ້ອຍໆຂອງພວກເຂົາເອງເພື່ອຈັດການກັບພວກມັນ; ພວກເຂົາພຽງແຕ່ພະຍາຍາມຫຼີກລ່ຽງການສູນເສຍ ແລ້ວກໍຈົບເທົ່ານັ້ນ, ໂດຍທີ່ໄປບໍ່ສາມາດໄປເຖິງລະດັບຂອງການມີປະສົບການ, ການເຂົ້າໃຈ ຫຼື ການພິສູດຢືນຢັນຫຼັກການທີ່ພວກເຂົາໄດ້ເຂົ້າໃຈ. ຍິ່ງໄປກວ່ານັ້ນ ຄົນທີ່ມີຂີດຄວາມສາມາດທີ່ຕ່ຳກໍບໍ່ມີຄວາມສາມາດໃນການຮັບຮູ້ເຊັ່ນກັນ. ນັ້ນກໍຄື ເມື່ອມີບັນຫາໃດເກີດຂຶ້ນມາ, ພວກເຂົາບໍ່ສາມາດຫາຂໍ້ສະຫຼຸບໃດໆ ຫຼື ຮັບຮູ້ແກ່ນແທ້ຂອງເລື່ອງນັ້ນເອງ, ຕົ້ນເຫດທີ່ຢູ່ເບື້ອງຫຼັງຂອງມັນ ຫຼື ຜົນສະທ້ອນທີ່ມັນອາດຈະນຳໄປສູ່ໃນອະນາຄົດໄດ້. ຄົນທີ່ມີຂີດຄວາມສາມາດທີ່ຕ່ຳບໍ່ຮູ້ວິທີຄິດກ່ຽວກັບສິ່ງເຫຼົ່ານີ້ເລີຍ, ແຮງໄກທີ່ຈະນຳໃຊ້ຄວາມຈິງ ຫຼື ຫຼັກການ ແລະ ກົດເກນຂອງສິ່ງຕ່າງໆທີ່ພວກເຂົາໄດ້ເຂົ້າໃຈເພື່ອປະເຊີນໜ້າ ແລະ ຮັບມືກັບບັນຫາດັ່ງກ່າວ. ເພາະວ່າຂີດຄວາມສາມາດຂອງພວກເຂົາຕ່ຳ, ຄວາມຄິດຂອງພວກເຂົາຈຶ່ງຮຽບງ່າຍ ແລະ ຜິວເຜີນ ແລະ ມຸມມອງຂອງພວກເຂົາຕໍ່ເລື່ອງຕ່າງໆກໍມີການບ່ຽງເບນ. ນອກຈາກນີ້ ສິ່ງທີ່ເປັນບັນຫາຍິ່ງກວ່ານັ້ນກໍຄື ພວກເຂົາບໍ່ຮູ້ວ່າພວກເຂົາສາມາດເບິ່ງສິ່ງຕ່າງໆຢ່າງຖືກຕ້ອງໄດ້ຈາກມຸມມອງໃດ. ສະນັ້ນ ພວກເຂົາຈຶ່ງບໍ່ສາມາດເບິ່ງທະລຸແກ່ນແທ້ຂອງສິ່ງໃດກໍຕາມໄດ້ ແລະ ບໍ່ສາມາດຕັດສິນຄວາມຖືກຕ້ອງ ຫຼື ສິ່ງທີ່ຖືກ ແລະ ສິ່ງທີ່ຜິດໄດ້. ເມື່ອປາສະຈາກການຕັດສິນ, ພວກເຂົາກໍບໍ່ສາມາດລະບຸໄດ້; ແນ່ນອນວ່າ ເມື່ອເປັນແນວນັ້ນ ພວກເຂົາກໍບໍ່ມີຄວາມສາມາດໃນການຕອບສະໜອງຕໍ່ສິ່ງຕ່າງໆເຊັ່ນກັນ, ຍິ່ງບໍ່ຕ້ອງເວົ້າເຖິງຄວາມສາມາດໃນການຕັດສິນໃຈ. ບາງຄົນເວົ້າວ່າ “ຄົນທີ່ມີຂີດຄວາມສາມາດທີ່ຕ່ຳກໍຮູ້ວ່າຕ້ອງກິນ ແລະ ນຸ່ງຫຍັງໃນແຕ່ລະມື້ ແລະ ສາມາດຈັດການຊີວິດປະຈຳວັນຂອງພວກເຂົາໄດ້”. ນັ້ນບໍ່ແມ່ນຄວາມໝາຍຂອງການມີຂີດຄວາມສາມາດ. ການມີຂີດຄວາມສາມາດໝາຍເຖິງການສາມາດຮັບມືກັບບັນຫາທີ່ຈຳເປັນຕ່າງໆທີ່ປະເຊີນໃນຊີວິດ ແລະ ເທິງເສັ້ນທາງແຫ່ງການຢູ່ລອດຕາມຫຼັກການຄວາມຈິງທີ່ຕົນເຂົ້າໃຈ. ບັນຫາຕ່າງໆທີ່ປະເຊີນໃນຊີວິດລວມມີການປະເມີນຄົນໆໜຶ່ງ, ການຮັບມືກັບເລື່ອງໃດໜຶ່ງ ແລະ ອື່ນໆ. ບັນຫາທີ່ປະເຊີນເທິງເສັ້ນທາງແຫ່ງການຢູ່ລອດລວມມີການປະເຊີນໜ້າກັບປະເດັນສຳຄັນກ່ຽວກັບຄວາມຖືກ ແລະ ຜິດ, ສະພາບແວດລ້ອມທີ່ພຣະເຈົ້າຈັດໄວ້ໃຫ້ເຈົ້າ, ອຳນາດສູງສຸດຂອງພຣະເຈົ້າ, ເລື່ອງທີ່ກ່ຽວຂ້ອງກັບອະນາຄົດ ແລະ ຈຸດໝາຍປາຍທາງ ພ້ອມທັງວິທີການເລືອກເສັ້ນທາງໃນອະນາຄົດ ແລະ ອື່ນໆ, ສິ່ງທັງໝົດເຫຼົ່ານີ້ລ້ວນແຕ່ຈັດຢູ່ໃນບັນຫາທີ່ກ່ຽວຂ້ອງກັບການຢູ່ລອດ. ຖ້າຄົນໃດໜຶ່ງບໍ່ມີຄວາມສາມາດໃນການຮັບມືກັບບັນຫາທີ່ເກີດຂຶ້ນໃນຊີວິດ ຫຼື ເທິງເສັ້ນທາງແຫ່ງການຢູ່ລອດ, ສິ່ງນີ້ໝາຍຄວາມວ່າພວກເຂົາຂາດຄວາມສາມາດໃນການຕັດສິນໃຈ. ຄົນແບບນັ້ນມີຄວາມຄິດທີ່ວ່າງເປົ່າ, ສະນັ້ນ ການເວົ້າເຖິງຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆກ່ຽວກັບພວກເຂົາຈຶ່ງເປັນເລື່ອງທີ່ບໍ່ສົມເຫດສົມຜົນປານໃດ. ແນ່ນອນວ່າ ຄວາມສາມາດຂໍ້ສຸດທ້າຍ, ນັ້ນກໍຄືຄວາມສາມາດໃນການສ້າງສັນ, ຍິ່ງເປັນສິ່ງທີ່ຫ່າງໄກເກີນໄປສຳລັບຄົນທີ່ມີຂີດຄວາມສາມາດທີ່ຕ່ຳ. ມັນປຽບເໝືອນການສົນທະນາກັນວ່າສິງ ຫຼື ເສືອເປັນເຈົ້າປ່າ. ຢ່າງໜ້ອຍທີ່ສຸດ ທັງສອງລ້ວນແຕ່ເປັນຕົວເລືອກທີ່ມີຄຸນສົມບັດ ເພາະວ່າສິງ ແລະ ເສືອຕ່າງລ້ວນແຕ່ມີທ່າທາງ ແລະ ຄວາມສາມາດຂອງຜູ້ປົກຄອງໃນໝູ່ສັດປ່າ. ພວກມັນແຕ່ລະຕົວລ້ວນແຕ່ມີຈຸດແຂງຂອງມັນເອງ ແລະ ເມື່ອຈັບຄູ່ຕໍ່ສູ້ກັນ ພວກມັນກໍອາດຈະສູສີກັນ, ເຊິ່ງເຮັດໃຫ້ພວກມັນມີຄຸນສົມບັດທີ່ຈະແຂ່ງຂັນກັນເພື່ອຊິງຕຳແໜ່ງເຈົ້າປ່າ. ຖ້າເຈົ້າເອົາຝູງງົວປ່າ, ກວາງເອວ ຫຼື ງົວຢັກມາທຽບກັບສິງ ແລະ ເສືອເພື່ອຕັດສິນວ່າໃຜເປັນເຈົ້າປ່າ, ຜູ້ຄົນກໍຈະຫົວຂວັນເຈົ້າ. ເປັນຫຍັງພວກເຂົາຈຶ່ງຈະຫົວຂວັນເຈົ້າ? (ເພາະວ່າສັດເຫຼົ່ານີ້ທຽບກັນບໍ່ໄດ້). ພວກມັນບໍ່ໄດ້ຢູ່ໃນລະດັບດຽວກັນ, ບໍ່ໄດ້ຢູ່ໃນຮຸ່ນນ້ຳໜັກດຽວກັນ; ພວກມັນທຽບກັນບໍ່ໄດ້. ເຊັ່ນດຽວກັນນັ້ນ ຄົນທີ່ມີຂີດຄວາມສາມາດທີ່ຕ່ຳບໍ່ມີຄວາມຄິດໃດໆ ແລະ ພວກເຂົາບໍ່ມີຄວາມສາມາດໃນການປະເມີນ ແລະ ຊື່ນຊົມບຸກຄົນ, ເຫດການ ຫຼື ສິ່ງໃດໆໃນລະດັບຂອງຄວາມຄິດ. ສະນັ້ນ ມັນຈຶ່ງບໍ່ຄຸ້ມຄ່າເລີຍທີ່ຈະເວົ້າເຖິງວ່າຄົນແບບນັ້ນມີຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ ຫຼື ບໍ່. ຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆນັ້ນຂ້ອນຂ້າງຢູ່ຂັ້ນສູງ ແລະ ໃຊ້ໄດ້ກັບຄົນທີ່ມີຂີດຄວາມສາມາດທີ່ດີ. ແລ້ວຄວາມສາມາດໃນການສ້າງສັນກໍຍິ່ງໃຊ້ໄດ້ກັບຄົນທີ່ມີຂີດຄວາມສາມາດທີ່ດີ. ຄວາມສາມາດໃນການສ້າງສັນຖືກຕັດສິນຈາກຄວາມສາມາດຂອງຄົນໆໜຶ່ງໃນການຮັບມືກັບສິ່ງໃດກໍຕາມໃນຊີວິດຈິງຢ່າງແທ້ຈິງ. ຄົນທີ່ມີຂີດຄວາມສາມາດທີ່ຕ່ຳບໍ່ພຽງແຕ່ຂາດຄວາມຄິດ ແລະ ຂັ້ນຕອນໃນສິ່ງໃດກໍຕາມທີ່ພວກເຂົາເຮັດເທົ່ານັ້ນ ແຕ່ພວກເຂົາຍັງບໍ່ມີຄວາມສາມາດໃດໆທີ່ຈະເຮັດສິ່ງຕ່າງໆໃຫ້ສຳເລັດໄດ້ອີກດ້ວຍ, ສະນັ້ນ ຈຶ່ງບໍ່ສາມາດເວົ້າໄດ້ວ່າພວກເຂົາມີຄວາມສາມາດໃນການສ້າງສັນໃດໆ. ແລ້ວຄົນທີ່ບໍ່ມີຂີດຄວາມສາມາດມີຄວາມສາມາດຫຍັງແດ່? ຄົນສ່ວນໃຫຍ່ທີ່ບໍ່ມີຂີດຄວາມສາມາດມີລັກສະນະຮ່ວມກັນຢ່າງໜຶ່ງຄື: ພວກເຂົາບໍ່ມີຈຸດແຂງ. ໃນແງ່ຂອງຄວາມສາມາດໃນການສະແດງອອກ, ພວກເຂົາບໍ່ມີເລີຍ; ໃນແງ່ຂອງຈຸດແຂງທາງດ້ານເຕັກນິກ ຫຼື ວິຊາຊີບໃດໆ, ພວກເຂົາກໍບໍ່ມີເຊັ່ນກັນ; ແມ່ນແຕ່ໃນການປະຕິບັດໜ້າວຽກທີ່ງ່າຍດາຍທີ່ສຸດ ເຊັ່ນ: ການທຳຄວາມສະອາດ, ພວກເຂົາກໍບໍ່ມີວິທີແກ້ໄຂທີ່ວ່ອງໄວ ແລະ ຮັດກຸມ, ບໍ່ມີຂັ້ນຕອນ ແລະ ບໍ່ມີຄວາມເປັນລະບຽບ. ຈາກການປະຕິບັດໜ້າວຽກທີ່ງ່າຍດາຍ, ເຈົ້າສາມາດເຫັນໄດ້ເລີຍວ່າລັກສະນະຂອງຄົນທີ່ບໍ່ມີຂີດຄວາມສາມາດນັ້ນເປັນແນວໃດແທ້. ລັກສະນະທີ່ຊັດເຈນທີ່ສຸດຂອງຄົນທີ່ບໍ່ມີຂີດຄວາມສາມາດກໍຄື ພວກເຂົາຂາດຄວາມສາມາດໃນທຸກໆດ້ານ. ເວົ້າງ່າຍໆກໍຄື ພວກເຂົາບໍ່ສາມາດແມ່ນແຕ່ຈະດຳເນີນຊີວິດມະນຸດຂອງພວກເຂົາເອງ ຫຼື ສິ່ງຈຳເປັນພື້ນຖານທີ່ສຸດໄດ້, ສິ່ງທັງໝົດເຫຼົ່ານີ້ລ້ວນແຕ່ຕົກຢູ່ໃນຄວາມວຸ້ນວາຍຢ່າງສິ້ນເຊີງ ແລະ ປາສະຈາກຫຼັກການໃດໆ. ຄຳອະທິບາຍທີ່ຖືກຕ້ອງທີ່ສຸດກ່ຽວກັບຄົນທີ່ບໍ່ມີຂີດຄວາມສາມາດກໍຄື ພວກເຂົາບໍ່ສາມາດເຮັດສິ່ງໃດກໍຕາມໃຫ້ສຳເລັດໄດ້ ແລະ ມີຊີວິດຢູ່ພຽງເພື່ອຕອບສະໜອງຄວາມຕ້ອງການພື້ນຖານປະຈຳວັນຂອງພວກເຂົາເທົ່ານັ້ນ, ບໍ່ມີຫຍັງຫຼາຍໄປກວ່ານັ້ນ. ການສະແດງອອກຕ່າງໆຂອງຄົນທີ່ມີຂີດຄວາມສາມາດໃນລະດັບທີ່ແຕກຕ່າງກັນ, ພ້ອມທັງລັກສະນະຂອງຂີດຄວາມສາມາດ ແລະ ຄວາມສາມາດທີ່ພວກເຂົາມີ, ລ້ວນແຕ່ໄດ້ຖືກອະທິບາຍໄວ້ຢ່າງຊັດເຈນແລ້ວ. ຖ້າພວກເຈົ້າເຂົ້າໃຈແລ້ວ, ພວກເຈົ້າກໍຈະສາມາດຮຽນຮູ້ວິທີແຍກແຍະ ແລະ ປະຕິບັດຕໍ່ຄົນທີ່ມີຂີດຄວາມສາມາດແຕກຕ່າງກັນໄດ້.

ວິທີການປະຕິບັດຕໍ່ຂີດຄວາມສາມາດຂອງຕົນເອງຢ່າງຖືກຕ້ອງ

ເມື່ອໄດ້ໂອ້ລົມກ່ຽວກັບວ່າຂີດຄວາມສາມາດແມ່ນຫຍັງ ພ້ອມທັງວິທີການແບ່ງລະດັບ ແລະ ປະເພດຂີດຄວາມສາມາດຂອງຜູ້ຄົນ, ຫຼັງຈາກທີ່ພວກເຈົ້າຟັງຈົບແລ້ ພວກເຈົ້າໄດ້ຮັບຜົນປະໂຫຍດຫຍັງບໍ? (ໄດ້ຮັບ.) ພວກເຈົ້າຮູ້ຢ່າງແທ້ຈິງບໍວ່າຂີດຄວາມສາມາດຂອງພວກເຈົ້າຕໍ່າ? (ຮູ້). ບາງຄົນທີ່ບໍ່ມີຂີດຄວາມສາມາດເວົ້າວ່າ: “ເປັນໄປໄດ້ແນວໃດທີ່ຂ້ອຍບໍ່ມີຂີດຄວາມສາມາດ? ເຖິງແມ່ນວ່າຂີດຄວາມສາມາດຂອງຂ້ອຍຈະປົກກະຕິ ຫຼື ຕໍ່າ, ນັ້ນກໍຍັງພໍຮັບໄດ້”. ບໍ່ມີໃຜເຕັມໃຈທີ່ຈະຕົກຢູ່ໃນລະດັບຂອງການບໍ່ມີຂີດຄວາມສາມາດ, ເປັນຄົນປຶກ, ຄົນໂງ່ ຫຼື ຄົນທີ່ໄຮ້ປະໂຫຍດ, ແຕ່ບັງເອີນວ່າ ເມື່ອປະເມີນຕົນເອງໂດຍອີງໃສ່ການສະແດງອອກຫຼັກຂອງພວກເຂົາ ແລະ ຜົນຂອງການປະຕິບັດໜ້າທີ່ຂອງຕົນໃນຫຼາຍປີທີ່ຜ່ານມານີ້, ບາງຄົນກໍຕົກຢູ່ໃນລະດັບຂອງຄົນທີ່ບໍ່ມີຂີດຄວາມສາມາດຢ່າງແທ້ຈິງ. ສິ່ງນີ້ເຮັດໃຫ້ບາງຄົນຄິດລົບບໍ? ເມື່ອຫຼາຍສິ່ງບໍ່ໄດ້ຖືກເຮັດໃຫ້ຊັດເຈນ, ຜູ້ຄົນກໍຄິດຢ່າງໂງ່ຈ້າວ່າ “ຂ້ອຍມີຄວາມສາມາດ, ຂ້ອຍມີທັກສະ, ຂ້ອຍມີສະຕິປັນຍາ, ຂີດຄວາມສາມາດຂອງຂ້ອຍກໍບໍ່ໄດ້ຂີ້ຮ້າຍ, ຂ້ອຍສູງສົ່ງ, ຂ້ອຍເປັນຄົນໃນລາຊະອານາຈັກຂອງພຣະເຈົ້າ, ຂ້ອຍເປັນເສົາຫຼັກ, ເປັນແກນຫຼັກ”, ໂດຍຍຶດຕິດກັບຄວາມຄິດເພີ້ຝັນຂອງພວກເຂົາຢ່າງໂງ່ຈ້າ, ຮູ້ສຶກດີພໍສົມຄວນ, ໝັ້ນໃຈພໍສົມຄວນ, ຄິດວ່າພວກເຂົາມີສັກກາຍະພາບ ແລະ ຄວາມຫວັງ; ພວກເຂົາບໍ່ຄິດລົບ ແລະ ດຳລົງຊີວິດໂດຍມີຈຸດປະສົງ. ເຖິງຢ່າງໃດກໍຕາມ, ຫຼັງຈາກທີ່ພວກເຂົາຮູ້ຂໍ້ເທັດຈິງທີ່ແທ້ຈິງ, ພວກເຂົາກໍຈະເສົ້າໃຈ ໂດຍຄິດວ່າ “ນີ້ບໍ່ໄດ້ໝາຍຄວາມວ່າຂ້ອຍບໍ່ມີຄວາມຫວັງທີ່ຈະໄດ້ຮັບຄວາມລອດພົ້ນບໍ?” ແລະ ຕົກຢູ່ໃນສະພາວະທີ່ເປັນລົບ. ຖ້າສິ່ງເຫຼົ່ານີ້ບໍ່ໄດ້ຖືກເຮັດໃຫ້ຊັດເຈນ, ຜູ້ຄົນກໍຈະອວດດີຢ່າງໂງ່ຈ້າ; ຍິ່ງຄົນໆໜຶ່ງໂງ່ຈ້າຫຼາຍສໍ່າໃດ, ພວກເຂົາກໍຍິ່ງອວດດີຫຼາຍສໍ່ານັ້ນ ແລະ ຄວາມອວດດີຂອງພວກເຂົາກໍຍິ່ງບໍ່ມີຂອບເຂດຫຼາຍສໍ່ານັ້ນ. ຫຼັງຈາກທີ່ຍອມຮັບການສະໜອງຄວາມຈິງໃນຫຼາຍປີທີ່ຜ່ານມານີ້, ຄົນທີ່ສະຫຼາດກໍຈະໄຕ່ຕອງ ແລະ ກວດສອບຕົນເອງ, ຈະປຽບທຽບຄວາມຈິງກັບຕົນເອງ ແລະ ການເປີດເຜີຍອຸປະນິໄສທີ່ອວດດີຂອງພວກເຂົາກໍຈະຄ່ອຍໆຫຼຸດລົງ. ຍິ່ງຂີດຄວາມສາມາດຂອງຄົນໆໜຶ່ງຕໍ່າຫຼາຍສໍ່າໃດ, ພວກເຂົາກໍຍິ່ງອວດດີຢ່າງໂງ່ຈ້າຫຼາຍສໍ່ານັ້ນ. ບໍ່ມີຄຳເວົ້າທີ່ວ່າ: “ພວກເຂົາບໍ່ມີຄວາມສາມາດຫຍັງເລີຍ, ແຕ່ພວກເຂົາກໍບໍ່ຍອມກົ້ມຫົວໃຫ້ໃຜ” ບໍ? ຄຳເວົ້ານີ້ຂ້ອນຂ້າງເໝາະສົມ; ຜູ້ທີ່ບໍ່ມີຄວາມສາມດຫຍັງເລີຍຈະບໍ່ຍອມກົ້ມຫົວໃຫ້ໃຜ. ເປັນຫຍັງ? ມັນເປັນຍ້ອນວ່າຂີດຄວາມສາມາດຂອງພວກເຂົາຕໍ່າເກີນໄປ. ຈົນຮອດລະດັບໃດ? ຈົນຮອດລະດັບທີ່ບໍ່ມີສະຕິປັນຍາ, ບໍ່ຮູ້ເຖິງຂອບເຂດຄວາມສາມາດຂອງພວກເຂົາ, ບໍ່ຮູ້ວ່າສະຕິປັນຍາຂອງພວກເຂົາຢູ່ໃນລະດັບໃດ, ບໍ່ຮູ້ວ່າມີຄົນທີ່ເກັ່ງກວ່າພວກເຂົາສະເໝີ ແລະ ບໍ່ຮູ້ວ່າຂີດຄວາມສາມາດທີ່ດີແມ່ນຫຍັງ. ນອກຈາກນັ້ນ ຄວາມອວດດີຂອງພວກເຂົາໄປເຖິງລະດັບໃດ? ໄປເຖິງລະດັບທີ່ຜູ້ຄົນຮູ້ສຶກລັງກຽດ ແລະ ຂີ້ດຽດເມື່ອຫຼຽວເບິ່ງພວກເຂົາ, ນີ້ຄືຄວາມອວດດີທີ່ໂງ່ຈ້າ. “ພວກເຂົາບໍ່ມີຄວາມສາມາດຫຍັງເລີຍ, ແຕ່ພວກເຂົາກໍບໍ່ຍອມກົ້ມຫົວໃຫ້ໃຜ” ໝາຍຄວາມວ່າພວກເຂົາບໍ່ສາມາດເຮັດຫຍັງໃຫ້ສຳເລັດໄດ້, ເລື່ອງລາວໃນຊີວິດຂອງພວກເຂົາເອງກໍວຸ້ນວາຍໄປໝົດ, ພວກເຂົາບໍ່ສາມາດເບິ່ງທະລຸສິ່ງໃດໄດ້, ພວກເຂົາບໍ່ມີຄວາມຄິດ ຫຼື ມຸມມອງ ແລະ ພວກເຂົາບໍ່ສາມາດບອກໄດ້ວ່າມຸມມອງຂອງຄົນອື່ນຖືກຕ້ອງ ຫຼື ບໍ່ ຫຼື ພວກມັນແມ່ນຍຳ ຫຼື ບໍ່ ແລະ ພວກເຂົາກໍພຽງແຕ່ຍຶດໝັ້ນໃນຄວາມອວດດີຂອງພວກເຂົາຢ່າງໂງ່ຈ້າ ໂດຍຄິດວ່າ “ຂ້ອຍມີຄວາມສາມາດ, ຂ້ອຍມີທັກສະ, ຂ້ອຍມີສະຕິປັນຍາ, ຂ້ອຍດີກວ່າຄົນອື່ນ!” ບອກເຮົາເບິ່ງວ່າ ມັນດີກວ່າບໍທີ່ຈະປ່ອຍໃຫ້ພວກເຂົາເປັນຄົນທີ່ອວດດີຢ່າງໂງ່ຈ້າທີ່ບໍ່ຍອມກົ້ມຫົວໃຫ້ໃຜ ຫຼື ປ່ອຍໃຫ້ພວກເຂົາຮູ້ວ່າຂີດຄວາມສາມາດຂອງພວກເຂົາຕໍ່າ, ພວກເຂົາບໍ່ມີຄວາມສາມາດຫຍັງເລີຍ, ເປັນພຽງຄົນໂງ່, ຄົນທີ່ໄຮ້ປະໂຫຍດ ແລະ ຄົນປັນຍາອ່ອນ, ເພື່ອໃຫ້ພວກເຂົາເລີ່ມຄິດລົບ? ພວກເຈົ້າຈະເລືອກອັນໃດ? (ປ່ອຍໃຫ້ພວກເຂົາເລີ່ມຄິດລົບ, ເພາະວ່າຖ້າພວກເຂົາອວດດີຢ່າງໂງ່ຈ້າ, ພວກເຂົາກໍມີແນວໂນ້ມທີ່ຈະເຮັດສິ່ງທີ່ລະເມີດຫຼັກການ ແລະ ພວກເຂົາສາມາດຂັດຂວາງ ແລະ ລົບກວນວຽກງານຂອງຄຣິສຕະຈັກໄດ້.) ຖ້າພວກເຂົາເລີ່ມຄິດລົບ, ພວກເຂົາກໍສາມາດກັບຄືນສູ່ເຫດຜົນຂອງຄວາມເປັນມະນຸດ ແລະ ປະພຶດຕົວດີຂຶ້ນ, ເຮັດສິ່ງທີ່ຂັດຂວາງ ແລະ ລົບກວນໜ້ອຍລົງ. ນີ້ຄືການປົກປ້ອງສຳລັບພວກເຂົາ. ເຖິງແມ່ນວ່າພວກເຂົາຈະບໍ່ໄດ້ເຮັດສິ່ງທີ່ເປັນປະໂຫຍດຕໍ່ຄົນອື່ນຫຼາຍປານໃດ, ການເຮັດສິ່ງທີ່ຂັດຂວາງ ແລະ ລົບກວນໜ້ອຍລົງກໍໝາຍຄວາມວ່າພວກເຂົາຈະກະທຳຜິດ ແລະ ເຮັດການກະທຳທີ່ຊົ່ວຮ້າຍໜ້ອຍລົງຫຼາຍ ແລະ ໂອກາດທີ່ພວກເຂົາຈະຖືກລົງໂທດໃນອະນາຄົດກໍຈະຫຼຸດລົງ, ແມ່ນບໍ? (ແມ່ນແລ້ວ.) ໂດຍບໍ່ຕ້ອງເວົ້າເຖິງເລື່ອງທີ່ວ່າພວກເຂົາຈະສາມາດໄດ້ຮັບຄວາມລອດພົ້ນ ຫຼື ບໍ່, ເພາະນັ້ນເປັນສິ່ງທີ່ຂ້ອນຂ້າງຫ່າງໄກ, ໂອກາດທີ່ພວກເຂົາຈະລະເມີດກົດການປົກຄອງຂອງພຣະເຈົ້າ ແລະ ລ່ວງເກີນອຸປະນິໄສຂອງພຣະເຈົ້າຈະຫຼຸດລົງບໍ? ແລ້ວໂອກາດໃນການຢູ່ລອດຂອງພວກເຂົາຈະເພີ່ມຂຶ້ນບໍ? (ແມ່ນແລ້ວ.) ເມື່ອຕັດສິນຈາກມຸມມອງຂອງຜົນປະໂຫຍດເຫຼົ່ານີ້, ການປ່ອຍໃຫ້ຜູ້ຄົນຮັບຮູ້ເຖິງຂີດຄວາມສາມາດຂອງພວກເຂົາເອງ ແລະ ໃນທີ່ສຸດກໍຮັບຮູ້ວ່າພວກເຂົາບໍ່ມີຂີດຄວາມສາມາດ ແລະ ເລີ່ມຄິດລົບນັ້ນ ທີ່ຈິງແລ້ວກໍກາຍເປັນສິ່ງທີ່ດີ. ຖ້າບໍ່ດັ່ງນັ້ນ ເມື່ອຜູ້ຄົນເວົ້າວ່າ “ເຈົ້າບໍ່ມີຄວາມສາມາດຫຍັງເລີຍ, ແຕ່ເຈົ້າກໍບໍ່ຍອມກົ້ມຫົວໃຫ້ໃຜ, ນີ້ຄືຄວາມອວດດີທີ່ໂງ່ຈ້າ!” ພວກເຂົາກໍພຽງແຕ່ບໍ່ສາມາດເບິ່ງທະລຸມັນ ຫຼື ຮັບຮູ້ມັນໄດ້; ພວກເຂົາກາຍເປັນຄົນທີ່ຂັດຂືນ ແລະ ຍັງຄົງຄິດວ່າ “ຂີດຄວາມສາມາດຂອງຂ້ອຍບໍ່ໄດ້ຕໍ່າ! ແລະ ເຈົ້າເວົ້າວ່າຂ້ອຍອວດດີຢ່າງໂງ່ຈ້າ. ຂ້ອຍດີກວ່າຄົນໂງ່ຫຼາຍ!” ສິ່ງນີ້ຍິ່ງພິສູດໃຫ້ເຫັນວ່າພວກເຂົາໂງ່ຈ້າຢ່າງແທ້ຈິງ, ສະຕິປັນຍາຂອງພວກເຂົາຕໍ່າເກີນໄປ ແລະ ຍິ່ງໄປກວ່ານັ້ນ ພວກເຂົາຈຳເປັນຕ້ອງຍອມຮັບຂໍ້ເທັດຈິງທີ່ວ່າພວກເຂົາບໍ່ມີຂີດຄວາມສາມາດ. ຜົນປະໂຫຍດຂອງການຍອມຮັບຂໍ້ເທັດຈິງນີ້ແມ່ນຫຍັງ? ມັນບໍ່ແມ່ນເພື່ອເຮັດໃຫ້ເຈົ້າຄິດລົບ, ແຕ່ເພື່ອຊ່ວຍໃຫ້ເຈົ້າປະຕິບັດຕໍ່ຕົນເອງຢ່າງຖືກຕ້ອງ ແລະ ຫຼີກລ່ຽງການກະທຳຢ່າງໂງ່ຈ້າ. ຜູ້ຄົນອວດດີກໍຍ້ອນວ່າພວກເຂົາມີອຸປະນິໄສທີ່ເສື່ອມຊາມ ແລະ ບໍ່ມີການຮູ້ຈັກຕົນເອງເລີຍ. ເຖິງຢ່າງໃດກໍຕາມ, ຄວາມອວດດີຂອງບາງຄົນກໍເປັນຄວາມອວດດີທີ່ປົກກະຕິ. ຕົວຢ່າງ: ບາງຄົນມີຂໍ້ໄດ້ປຽບຈາກການຖືກຈຳຄຸກ ແລະ ການອົດກັ້ນກັບການທົນທຸກ, ພວກເຂົາໄດ້ປະກອບສ່ວນໃຫ້ກັບຄຣິສຕະຈັກດ້ວຍວິທີການບາງຢ່າງ ຫຼື ພວກເຂົາມີພອນສະຫວັນທີ່ເຮັດໃຫ້ພວກເຂົາດີກວ່າຄົນອື່ນ; ຍ້ອນວ່າພວກເຂົາມີອຸປະນິໄສທີ່ອວດດີ ບວກກັບການມີຂໍ້ໄດ້ປຽບບາງຢ່າງ, ມັນກໍຍັງສາມາດຖືວ່າເປັນທີ່ເຂົ້າໃຈໄດ້ທີ່ພວກເຂົາເປີດເຜີຍຄວາມອວດດີ. ແຕ່ຖ້າເຈົ້າບໍ່ມີຄວາມສາມາດຫຍັງເລີຍ, ຖ້າໂດຍພື້ນຖານແລ້ວເຈົ້າບໍ່ສາມາດເຮັດຫຍັງໃຫ້ສຳເລັດໄດ້, ບໍ່ໄດ້ປະກອບສ່ວນຫຍັງເລີຍ ແລະ ຍິ່ງໄປກວ່ານັ້ນກໍຄືບໍ່ມີຈຸດແຂງໃດໆ, ແຕ່ເຈົ້າກໍຍັງອວດດີຢູ່, ສິ່ງນີ້ກໍບໍ່ສົມເຫດສົມຜົນ, ມັນຂາດຄວາມມີເຫດຜົນ. ຕອນນີ້ມັນຖືກເຮັດໃຫ້ຊັດເຈນສຳລັບເຈົ້າແລ້ວ: ເຈົ້າບໍ່ມີຂີດຄວາມສາມາດ, ເຈົ້າບໍ່ມີຄວາມສາມາດຫຍັງເລີຍ ແລະ ເຈົ້າບໍ່ມີແມ່ນແຕ່ຈຸດແຂງຫຍັງເລີຍ. ຄວາມຄິດຂອງເຈົ້າວ່າງເປົ່າ ແລະ ເມື່ອປຽບທຽບກັບຄົນທີ່ມີຄວາມຄິດ, ຄວາມຄິດຂອງເຈົ້າກໍຂາດເນື້ອໃນ. ເຖິງແມ່ນວ່າເຈົ້າຈະເປັນມະນຸດຄືກັນ, ເຈົ້າກໍດ້ອຍກວ່າພວກເຂົາຫຼາຍ; ໃນມຸມມອງຂອງພຣະເຈົ້າ, ເຈົ້າບໍ່ບັນລຸມາດຕະຖານຂອງການເປັນມະນຸດ. ແລ້ວເຈົ້າຍັງອວດດີເລື່ອງຫຍັງອີກ? ໂດຍການວັດແທກຂອງພຣະທຳຂອງພຣະເຈົ້າ, ເຈົ້າບໍ່ບັນລຸມາດຕະຖານຂອງການເປັນມະນຸດ. ໃນສາຍຕາຂອງພຣະເຈົ້າ, ເຈົ້າບໍ່ຄວນຖືກປະຕິບັດຄືກັບມະນຸດ. ແຕ່ຍ້ອນວ່າພຣະຄຸນຂອງພຣະເຈົ້ານັ້ນຍິ່ງໃຫຍ່, ພຣະເຈົ້າຈຶ່ງໄດ້ຍົກເຈົ້າໃຫ້ສູງຂຶ້ນ, ເລືອກເອົາເຈົ້າ ແລະ ປະຕິບັດຕໍ່ເຈົ້າຄືກັບມະນຸດ, ໂດຍອະນຸຍາດໃຫ້ເຈົ້າປະຕິບັດໜ້າທີ່ຂອງຕົນໃນເຮືອນຂອງພຣະເຈົ້າ. ພຣະເຈົ້າປະຕິບັດຕໍ່ເຈົ້າຄືກັບມະນຸດ ເພື່ອເບິ່ງເຈົ້າປະຕິບັດຕໍ່ພຣະເຈົ້າ ແລະ ຄວາມຈິງທີ່ພຣະອົງສະໜອງໃຫ້ເຈົ້າໃນລັກສະນະທີ່ອວດດີຢ່າງໂງ່ຈ້າບໍ? ເພື່ອເບິ່ງເຈົ້າປະຕິບັດຕໍ່ໜ້າທີ່ຂອງເຈົ້າ ແລະ ຊີວິດຂອງເຈົ້າດ້ວຍວິທີນີ້ບໍ? ບໍ່. ເນື່ອງຈາກພຣະເຈົ້າປະຕິບັດຕໍ່ເຈົ້າຄືກັບມະນຸດ ແລະ ບອກເຈົ້າເຖິງຄວາມຈິງຕ່າງໆທີ່ມະນຸດຄວນເຂົ້າໃຈ, ພຣະອົງຈຶ່ງຫວັງວ່າເຈົ້າຈະສາມາດເປັນມະນຸດທີ່ແທ້ຈິງ, ຫວັງວ່າເຈົ້າຈະສາມາດຍອມຮັບຄວາມຄິດທີ່ມະນຸດຄວນມີ ແລະ ຈະບໍ່ອວດດີຢ່າງໂງ່ຈ້າ. ສະນັ້ນ, ການຄິດລົບຈຶ່ງຜິດ, ເຈົ້າບໍ່ຄວນຄິດລົບ. ເນື່ອງຈາກພຣະເຈົ້າບໍ່ໄດ້ປະຕິບັດຕໍ່ເຈົ້າ ຫຼື ເມີນເສີຍຕໍ່ເຈົ້າໂດຍອີງໃສ່ຂີດຄວາມສາມາດຂອງເຈົ້າ, ແຕ່ກົງກັນຂ້າມ ພຣະອົງໄດ້ປະຕິບັດຕໍ່ເຈົ້າຄືກັບຄົນປົກກະຕິ ແລະ ນຳໃຊ້ເຈົ້າດ້ວຍວິທີນີ້, ເຈົ້າກໍຄວນເຮັດໃຫ້ສົມກັບພຣະຄຸນນີ້ຈາກພຣະເຈົ້າ ແລະ ບໍ່ເຮັດໃຫ້ພຣະເຈົ້າຜິດຫວັງ. ບໍ່ວ່າເຈົ້າຈະມີຂີດຄວາມສາມາດຫຍັງກໍຕາມ ແລະ ບໍ່ວ່າເຈົ້າຈະສາມາດເຮັດວຽກງານຫຍັງກໍຕາມ, ພຽງແຕ່ເຮັດວຽກງານນັ້ນໃຫ້ດີ. ຢ່າພະຍາຍາມເວົ້າແນວຄິດທີ່ຟັງຄືວ່າສູງສົ່ງ, ຢ່າເຮັດໃນສິ່ງທີ່ຄົນເຮົາບໍ່ຄວນເຮັດ ແລະ ຢ່າມີແນວຄິດທີ່ເກີນຈິງ ຫຼື ຄວາມທະເຍີທະຍານທີ່ຄົນເຮົາບໍ່ຄວນມີ. ຈົ່ງເຮັດໃນສິ່ງທີ່ຄົນເຮົາຄວນເຮັດ ແລະ ເຮັດໃຫ້ສົມກັບການຍົກຂຶ້ນຂອງພຣະເຈົ້າ. ສິ່ງນີ້ບໍ່ເໝາະສົມບໍ? ສິ່ງນີ້ບໍ່ໄດ້ແກ້ໄຂບັນຫາຂອງການຄິດລົບບໍ? (ແກ້ໄຂ).

ການແຍກແຍະການສະແດງອອກຕ່າງໆຂອງຜູ້ຄົນທີ່ມີຂີດຄວາມສາມາດແຕກຕ່າງກັນ ແລະ ການຍົກຕົວຢ່າງສະເພາະເຫຼົ່ານີ້ແມ່ນເພື່ອຊ່ວຍໃຫ້ເຈົ້າເອົາພວກມັນມາປຽບທຽບໃສ່ຕົນເອງ. ມັນແມ່ນເພື່ອໃຫ້ເຈົ້າສາມາດລະບຸຕຳແໜ່ງຂອງຕົນເອງໄດ້ຢ່າງຖືກຕ້ອງ, ປະຕິບັດຕໍ່ຂີດຄວາມສາມາດຂອງເຈົ້າເອງ ແລະ ສະພາວະຕ່າງໆຢ່າງມີເຫດຜົນ ແລະ ຮັບມືກັບການເປີດໂປງ, ການພິພາກສາ ແລະ ການລິຮານຂອງພຣະເຈົ້າທີ່ມີຕໍ່ເຈົ້າ ຫຼື ວຽກງານທີ່ຈັດແຈງໄວ້ໃຫ້ເຈົ້າຢ່າງມີເຫດຜົນ ແລະ ເພື່ອໃຫ້ເຈົ້າສາມາດອ່ອນນ້ອມ ແລະ ຮູ້ບຸນຄຸນຈາກສ່ວນເລິກຂອງຫົວໃຈຂອງເຈົ້າ, ແທນທີ່ຈະສະແດງການຕໍ່ຕ້ານ ແລະ ຄວາມລັງກຽດ. ເມື່ອຜູ້ຄົນສາມາດປະຕິບັດຕໍ່ຂີດຄວາມສາມາດຂອງພວກເຂົາເອງຢ່າງມີເຫດຜົນ ແລະ ຈາກນັ້ນກໍລະບຸຕຳແໜ່ງຂອງພວກເຂົາເອງໄດ້ຢ່າງຖືກຕ້ອງ, ໂດຍເຮັດໜ້າທີ່ເປັນສິ່ງທີ່ຖືກສ້າງທີ່ພຣະເຈົ້າຕ້ອງການ ໃນລັກສະນະຕິດດິນ, ເຮັດໃນສິ່ງທີ່ພວກເຂົາຄວນເຮັດຢ່າງຖືກຕ້ອງໂດຍອີງໃສ່ຂີດຄວາມສາມາດໂດຍທຳມະຊາດຂອງພວກເຂົາ ແລະ ອຸທິດຄວາມຊື່ສັດຂອງພວກເຂົາ ແລະ ຄວາມພະຍາຍາມທັງໝົດຂອງພວກເຂົາ, ພວກເຂົາກໍເຮັດໃຫ້ພຣະເຈົ້າເພິ່ງພໍໃຈແລ້ວ. ເນື່ອງຈາກພຣະເຈົ້າໄດ້ປະທານຂີດຄວາມສາມາດນີ້ ແລະ ເງື່ອນໄຂເຫຼົ່ານີ້ໃຫ້ແກ່ເຈົ້າ, ພຣະເຈົ້າຈະບໍ່ບັງຄັບໃຫ້ເຈົ້າເຮັດໃນສິ່ງທີ່ຍາກສຳລັບເຈົ້າ, ພຣະອົງຈະບໍ່ບັງຄັບໃຫ້ປາດຳລົງຊີວິດຢູ່ເທິງບົກ. ບໍ່ວ່າພຣະເຈົ້າຈະປະທານໃຫ້ເຈົ້າຫຼາຍສໍ່າໃດກໍຕາມ, ນັ້ນຄືສິ່ງທີ່ພຣະອົງໃຫ້ເຈົ້າຖວາຍ. ສິ່ງທີ່ພຣະເຈົ້າບໍ່ໄດ້ປະທານໃຫ້ເຈົ້າ, ພຣະອົງກໍຈະບໍ່ຮຽກຮ້ອງຫຼາຍເກີນໄປ. ຖ້າເຈົ້າຕັ້ງຂໍ້ກຳນົດທີ່ສູງເກີນໄປສຳລັບຕົນເອງຢູ່ສະເໝີ, ໂດຍພະຍາຍາມເປັນຄົນທີ່ເຂັ້ມແຂງ, ເປັນຍອດມະນຸດ, ເປັນຄົນທີ່ເໜືອທຳມະດາ, ສິ່ງນີ້ບົ່ງບອກວ່າເຈົ້າມີອຸປະນິໄສທີ່ເສື່ອມຊາມ, ນີ້ຄືຄວາມທະເຍີທະຍານ. ຖ້າຂີດຄວາມສາມາດຂອງເຈົ້າດີ, ເຈົ້າກໍຮັບຜິດຊອບວຽກງານຫຼາຍຂຶ້ນ; ຖ້າຂີດຄວາມສາມາດຂອງເຈົ້າປົກກະຕິ, ເຈົ້າກໍພຽງແຕ່ສາມາດຮັບຜິດຊອບວຽກງານໄດ້ໜ້ອຍລົງ. ບໍ່ວ່າເຈົ້າຈະສາມາດປະຕິບັດໜ້າທີ່ຫຍັງກໍຕາມ, ໃຫ້ທຸ່ມເທສຸດຄວາມສາມາດຂອງເຈົ້າ, ມອບຄວາມຊື່ສັດຂອງເຈົ້າ ແລະ ກະທຳຕາມຫຼັກການ, ຢ່າພະຍາຍາມເວົ້າແນວຄິດທີ່ຟັງຄືວ່າສູງສົ່ງ. ການທີ່ຢາກພິສູດຢູ່ສະເໝີວ່າເຈົ້າບໍ່ແມ່ນຄົນທຳມະດາ, ການທີ່ຢາກໃຫ້ຄົນອື່ນນັບຖືເຈົ້າຢູ່ສະເໝີ, ນີ້ຄືສິ່ງທີ່ຜິດ. ສິ່ງນີ້ສະແດງໃຫ້ເຫັນເຖິງການຂາດການຮູ້ຈັກຕົນເອງຢ່າງຫຼວງຫຼາຍ, ບໍ່ຮູ້ຈັກຂອບເຂດຄວາມສາມາດຂອງຕົນເອງ. ຖ້າເຈົ້າຍັງຄົງໄລ່ຕາມເສາະຫາຕາມຄວາມທະເຍີທະຍານ ແລະ ຄວາມປາຖະໜາຂອງເຈົ້າ, ສິ່ງຕ່າງໆຈະລົງບໍ່ດີສຳລັບເຈົ້າ. ສະນັ້ນ, ຄົນທີ່ມີຂີດຄວາມສາມາດຕໍ່າບໍ່ຄວນປາຖະໜາທີ່ຈະເປັນຜູ້ນໍາ, ຫົວໜ້າທີມ ຫຼື ຜູ້ກຳກັບດູແລຢູ່ສະເໝີ; ພວກເຂົາບໍ່ຄວນຕັ້ງເປົ້າໝາຍສູງເກີນໄປ. ຖ້າຂີດຄວາມສາມາດຂອງເຈົ້າຕໍ່າ, ກໍພຽງແຕ່ເຮັດໃນສິ່ງທີ່ຄົນທີ່ມີຂີດຄວາມສາມາດຕໍ່າສາມາດເຮັດໄດ້ຢ່າງຖືກຕ້ອງຕາມໜ້າທີ່. ຖ້າເຈົ້າຂາດຄວາມຄິດ ແລະ ບໍ່ສາມາດຈັດການກັບວຽກງານໃດໆໄດ້, ກໍຢ່າຝືນ, ເນື່ອງຈາກພຣະເຈົ້າບໍ່ໄດ້ປະທານຂີດຄວາມສາມາດນັ້ນໃຫ້ແກ່ເຈົ້າ, ພຣະອົງຈຶ່ງບໍ່ໄດ້ຕັ້ງຂໍ້ກຳນົດທີ່ສູງເກີນໄປສຳລັບເຈົ້າ. ສຳລັບຫຼັກການຄວາມຈິງ, ໃຫ້ປະຕິບັດພວກມັນເທົ່າທີ່ເຈົ້າສາມາດເຂົ້າໃຈ ແລະ ຍອມຮັບພວກມັນໄດ້, ນີ້ຄືສິ່ງທີ່ສຳຄັນທີ່ສຸດ. ສິ່ງທີ່ເຈົ້າສາມາດຢັ່ງຮູ້ໄດ້ກໍຄືສິ່ງທີ່ພຣະເຈົ້າໄດ້ປະທານໃຫ້ແກ່ເຈົ້າ. ເຈົ້າໄດ້ນຳໃຊ້ສິ່ງເຫຼົ່ານີ້ເຂົ້າໃນໜ້າທີ່ຂອງເຈົ້າ ຫຼື ເຂົ້າໃນພຣະບັນຊາທີ່ພຣະເຈົ້າໄດ້ມອບໝາຍໃຫ້ເຈົ້າແລ້ວບໍ? ຖ້າເຈົ້າໄດ້ນຳໃຊ້ພວກມັນແລ້ວ, ເຈົ້າກໍໄດ້ທຸ່ມເທຢ່າງສຸດຄວາມສາມາດຂອງເຈົ້າ ແລະ ມອບຄວາມຊື່ສັດຂອງເຈົ້າແລ້ວ. ພຣະເຈົ້າຈະພໍໃຈ ແລະ ເຈົ້າກໍຈະໄດ້ມາດຕະຖານໃນຖານະສິ່ງທີ່ຖືກສ້າງ. ຖ້າຂີດຄວາມສາມາດຂອງເຈົ້າຕໍ່າ, ພຣະເຈົ້າຈະບໍ່ຮຽກຮ້ອງຈາກເຈົ້າຕາມມາດຕະຖານສຳລັບຜູ້ທີ່ມີຂີດຄວາມສາມາດທີ່ດີຢ່າງເດັດຂາດ. ພຣະເຈົ້າຈະບໍ່ເຮັດແບບນັ້ນ. ຜູ້ທີ່ບໍ່ມີຂີດຄວາມສາມາດແມ່ນຢູ່ໃນລະດັບຂີດຄວາມສາມາດທີ່ຕໍ່າທີ່ສຸດໃນທ່າມກາງຜູ້ຄົນ. ຖ້າຜູ້ເຊື່ອໃນພຣະເຈົ້າບາງຄົນບໍ່ມີຂີດຄວາມສາມາດ, ແລ້ວພວກເຂົາຄວນປະຕິບັດແນວໃດ? ເຈົ້າຢາກຕິດຕາມພຣະເຈົ້າບໍ? ເຈົ້າຍອມຮັບບໍວ່າພຣະເຈົ້າມີອຳນາດສູງສຸດເໜືອທຸກສິ່ງທີ່ກ່ຽວກັບມະນຸດ? ເຈົ້າຢາກອ່ອນນ້ອມຕໍ່ການຈັດວາງ ແລະ ການຈັດແຈງຂອງພຣະເຈົ້າສຳລັບເຈົ້າບໍ? ຖ້າເຈົ້າເຕັມໃຈທີ່ຈະຍອມຮັບ ແລະ ອ່ອນນ້ອມ, ແລ້ວກໍຈົ່ງເຮັດໃຫ້ຫົວໃຈຂອງເຈົ້າສະຫງົບລົງ ແລະ ຍອມຮັບການຈັດແຈງທັງໝົດຂອງພຣະເຈົ້າສຳລັບເຈົ້າ. ອີງຕາມຂີດຄວາມສາມາດຂອງເຈົ້າ, ເຈົ້າສາມາດເຮັດໄດ້ພຽງແຕ່ວຽກທີ່ຕ້ອງອອກເຫື່ອແຮງ, ວຽກທີ່ເບິ່ງບໍ່ເຫັນ, ວຽກທີ່ຖືກດູຖູກ ແລະ ວຽກທີ່ຜູ້ຄົນບໍ່ຈື່ຈຳ, ຖ້ານີ້ຄືສະຖານະການຂອງເຈົ້າ, ເຈົ້າກໍຄວນຍອມຮັບມັນຈາກພຣະເຈົ້າ ແລະ ບໍ່ເກັບຄວາມຈົ່ມວ່າໄວ້ໃນໃຈ ແລະ ຍິ່ງໄປກວ່ານັ້ນກໍຄື ເຈົ້າບໍ່ຄວນເລືອກໜ້າທີ່ຂອງເຈົ້າໂດຍອີງໃສ່ຄວາມປາຖະໜາຂອງເຈົ້າເອງ. ຈົ່ງເຮັດທຸກຢ່າງທີ່ເຮືອນຂອງພຣະເຈົ້າຈັດແຈງໃຫ້ເຈົ້າ ແລະ ຕາບໃດທີ່ມັນຢູ່ໃນຂີດຄວາມສາມາດຂອງເຈົ້າ, ເຈົ້າກໍຄວນເຮັດມັນໃຫ້ດີ. ຕົວຢ່າງ: ຖ້າເຈົ້າຖືກມອບໝາຍໃຫ້ລ້ຽງໝູ, ເຈົ້າກໍຄວນເກືອພວກມັນໃຫ້ດີ ເພື່ອໃຫ້ອ້າຍເອື້ອຍນ້ອງໄດ້ກິນຊີ້ນໝູທີ່ດີ. ຖ້າເຈົ້າຖືກມອບໝາຍໃຫ້ລ້ຽງໄກ່, ເຈົ້າກໍຄວນເກືອ ແລະ ຈັດການພວກມັນໃຫ້ດີ ເພື່ອໃຫ້ພວກມັນອອກໄຂ່ຕາມປົກກະຕິໃນລະດູວາງໄຂ່ ແລະ ເຈົ້າກໍຄວນປົກປ້ອງພວກມັນຈາກສັດອື່ນໆ, ເຮັດໃຫ້ທຸກຄົນທີ່ເຫັນໄກ່ທີ່ເຈົ້າລ້ຽງເວົ້າວ່າພວກມັນຖືກລ້ຽງມາເປັນຢ່າງດີ. ສິ່ງນີ້ພິສູດວ່າເຈົ້າທະນຸຖະໜອມທຸກສິ່ງທີ່ພຣະເຈົ້າສ້າງ ແລະ ເຈົ້າສາມາດຈັດການພວກມັນໄດ້ເປັນຢ່າງດີ; ມັນພິສູດວ່າ ບໍ່ວ່າຈະເປັນສິ່ງມີຊີວິດ ຫຼື ສັດປະເພດໃດກໍຕາມ, ເຈົ້າກໍສາມາດທະນຸຖະໜອມມັນ ແລະ ຈັດການມັນໄດ້ເປັນຢ່າງດີ, ໂດຍຖືເອົາສິ່ງນີ້ເປັນຄວາມຮັບຜິດຊອບ ແລະ ໜ້າທີ່ຂອງເຈົ້າທີ່ຈະຕ້ອງປະຕິບັດ. ເຖິງແມ່ນວ່າເຈົ້າຈະບໍ່ສາມາດເຮັດວຽກງານອື່ນໄດ້, ເຖິງແມ່ນວ່າເຈົ້າຈະບໍ່ສາມາດມີບົດບາດສຳຄັນ ແລະ ຕັດສິນຊີ້ຂາດໃນວຽກງານຂອງຄຣິສຕະຈັກ ແລະ ເຈົ້າບໍ່ມີການປະກອບສ່ວນທີ່ສຳຄັນ, ຖ້າເຈົ້າສາມາດທຸ່ມເທຄວາມພະຍາຍາມ ແລະ ຄວາມຊື່ສັດຢ່າງເຕັມທີ່ໃນວຽກງານທີ່ບໍ່ໂດດເດັ່ນບາງຢ່າງ ແລະ ສະແຫວງຫາພຽງແຕ່ເພື່ອເຮັດໃຫ້ພຣະເຈົ້າພໍໃຈ, ນັ້ນກໍພຽງພໍແລ້ວ. ນີ້ບໍ່ແມ່ນການເຮັດໃຫ້ການທີ່ພຣະເຈົ້າຍົກເຈົ້າຂຶ້ນຕ້ອງສູນເປົ່າ. ຢ່າເລືອກໜ້າວຽກໂດຍອີງໃສ່ວ່າພວກມັນສົກກະປົກ ຫຼື ເມື່ອຍ, ຄົນອື່ນເຫັນເຈົ້າເຮັດພວກມັນ ຫຼື ບໍ່, ຜູ້ຄົນຍົກຍ້ອງເຈົ້າ ຫຼື ບໍ່ ຫຼື ພວກເຂົາດູຖູກເຈົ້າທີ່ເຮັດພວກມັນ ຫຼື ບໍ່. ຢ່າຄິດກ່ຽວກັບສິ່ງເຫຼົ່ານີ້; ພຽງແຕ່ສະແຫວງຫາທີ່ຈະຍອມຮັບມັນຈາກພຣະເຈົ້າ, ອ່ອນນ້ອມ ແລະ ປະຕິບັດໜ້າທີ່ຂອງຕົນທີ່ເຈົ້າຄວນເຮັດໃຫ້ສຳເລັດ. ເມື່ອເຮົາໂອ້ລົມກ່ຽວກັບການສະແດງອອກຂອງຄົນທີ່ບໍ່ມີຂີດຄວາມສາມາດ, ເຮົາອາດຈະເວົ້າວ່າເຈົ້າເປັນຄົນໂງ່, ຄົນທີ່ໄຮ້ປະໂຫຍດ ແລະ ຄົນປັນຍາອ່ອນ. ເຖິງຢ່າງໃດກໍຕາມ, ຖ້າເຈົ້າສາມາດແບກຮັບວຽກທີ່ມອບໝາຍໃຫ້ເຈົ້າໄດ້ ແລະ ໃນທີ່ສຸດ ເຈົ້າກໍບໍ່ໄດ້ເຮັດໃຫ້ການທີ່ພຣະເຈົ້າຍົກເຈົ້າຂຶ້ນ ຫຼື ລົມຫາຍໃຈແຫ່ງຊີວິດທີ່ພຣະເຈົ້າໄດ້ປະທານໃຫ້ເຈົ້າຕ້ອງສູນເປົ່າ, ເຈົ້າບໍ່ໄດ້ດຳລົງຊີວິດ ຫຼື ກິນຢ່າງສູນເປົ່າ, ເຈົ້າບໍ່ໄດ້ເພີດເພີນກັບສິ່ງຂອງທາງວັດຖຸໃດໆທີ່ພຣະເຈົ້າສະໜອງໃຫ້ມະນຸດຊາດຢ່າງສູນເປົ່າ ແລະ ເຈົ້າບໍ່ໄດ້ເຮັດໃຫ້ພຣະທຳຈາກພຣະໂອດຂອງພຣະເຈົ້າຕ້ອງສູນເປົ່າ, ນັ້ນກໍພຽງພໍແລ້ວ. ເຖິງແມ່ນວ່າໃນແງ່ຂອງຂີດຄວາມສາມາດ ເຈົ້າຈະບໍ່ໄດ້ມາດຕະຖານຂອງການເປັນຄົນທີ່ສົມບູນ, ຖ້າເຈົ້າສາມາດປະຕິບັດໜ້າທີ່ຂອງເຈົ້າ ແລະ ເຮັດວຽກງານດ້ວຍຄວາມຊື່ສັດ ແລະ ຄວາມຈິງໃຈນີ້, ຢ່າງໜ້ອຍທີ່ສຸດ ໃນຫົວໃຈຂອງພຣະເຈົ້າ ເຈົ້າກໍໄດ້ມາດຕະຖານໃນຖານະສິ່ງທີ່ຖືກສ້າງ. ສິ່ງທີ່ພຣະເຈົ້າຕ້ອງການກໍຄືຄວາມຊື່ສັດ ແລະ ຄວາມຈິງໃຈນີ້; ພຣະອົງຕ້ອງການສິ່ງທີ່ຖືກສ້າງທີ່ໄດ້ມາດຕະຖານ. ບໍ່ວ່າເຮືອນຂອງພຣະເຈົ້າຈະຈັດແຈງໜ້າທີ່ໃດໃຫ້ເຈົ້າ, ເຈົ້າກໍຍອມຮັບມັນຈາກພຣະເຈົ້າ ແລະ ສາມາດຍອມຮັບ ແລະ ອ່ອນນ້ອມ. ນີ້ຄືສິ່ງທີ່ລໍ້າຄ່າທີ່ສຸດ. ຖ້າເຈົ້າໄດ້ເຮັດໃນສິ່ງທີ່ພຣະເຈົ້າຮຽກຮ້ອງຈາກເຈົ້າ ແລະ ເຈົ້າໄດ້ຖວາຍທຸກສິ່ງທີ່ເຈົ້າສາມາດຖວາຍໄດ້, ພຣະເຈົ້າຍັງຈະມີຄວາມຮຽກຮ້ອງຕ້ອງການທີ່ສູງຂຶ້ນຈາກເຈົ້າບໍ? ຖ້າຄວາມຈິງໃຈ ແລະ ຄວາມຊື່ສັດຂອງເຈົ້າຖືກເບິ່ງວ່າລໍ້າຄ່າໃນສາຍຕາຂອງພຣະເຈົ້າ, ແລ້ວຊີວິດຂອງເຈົ້າກໍມີຄຸນຄ່າ. ຄວາມຢັ່ງຮູ້ນີ້ດີບໍ? (ດີ).

ບາງຄົນເວົ້າວ່າ: “ຂ້ອຍຍັງຮູ້ສຶກວ່າຂ້ອຍບໍ່ເຂົ້າໃຈ. ເປັນຫຍັງພຣະເຈົ້າຈຶ່ງກຳນົດໄວ້ລ່ວງໜ້າໃຫ້ຜູ້ຄົນມີຂີດຄວາມສາມາດທຸກປະເພດ? ເນື່ອງຈາກພຣະເຈົ້າຕ້ອງການໃຫ້ຜູ້ຄົນເປັນພະຍານໃຫ້ກັບພຣະອົງ, ປະຕິບັດຄວາມຈິງ ແລະ ປະຖິ້ມອຸປະນິໄສທີ່ເສື່ອມຊາມຂອງພວກເຂົາ, ເປັນຫຍັງພຣະອົງຈຶ່ງບໍ່ສາມາດປະທານຂີດຄວາມສາມາດທີ່ດີໃຫ້ແກ່ຜູ້ຄົນໄດ້? ມັນຍາກສຳລັບພຣະເຈົ້າບໍທີ່ຈະປະທານຂີດຄວາມສາມາດທີ່ດີໃຫ້ແກ່ຜູ້ຄົນ? ຖ້າພຣະເຈົ້າເຮັດໃຫ້ຜູ້ຄົນມີຄວາມສາມາດໃນທຸກດ້ານ ນັ້ນກໍຄື ຄວາມສາມາດໃນການຮັບຮູ້, ຄວາມສາມາດໃນການຕັດສິນ, ຄວາມສາມາດໃນການແຍກແຍະສິ່ງຕ່າງໆ, ຄວາມສາມາດໃນການຕອບສະໜອງຕໍ່ສິ່ງຕ່າງໆ, ຄວາມສາມາດໃນການຕັດສິນໃຈ, ຄວາມສາມາດໃນການສ້າງສັນ ແລະ ຍິ່ງໄປກວ່ານັ້ນກໍຄືຄວາມສາມາດໃນການປະເມີນ ແລະ ຊື່ນຊົມສິ່ງຕ່າງໆ, ໂດຍການປະທານຄວາມສາມາດໃນທຸກດ້ານໃຫ້ແກ່ຜູ້ຄົນ, ຂີດຄວາມສາມາດຂອງຜູ້ຄົນຈະບໍ່ດີບໍ? ເຖິງແມ່ນວ່າພຣະອົງຈະປະທານຂີດຄວາມສາມາດປົກກະຕິໃຫ້ແກ່ຜູ້ຄົນ, ພວກເຂົາຈະບໍ່ສາມາດຢັ່ງຮູ້ຄວາມຈິງໃນລະດັບປົກກະຕິໄດ້ບໍ? ຖ້າຜູ້ຄົນສາມາດຢັ່ງຮູ້ຄວາມຈິງໄດ້, ພວກເຂົາຈະບໍ່ສາມາດປະຕິບັດຄວາມຈິງໄດ້ບໍ? ແລະ ພວກເຂົາຈະບໍ່ສາມາດປະຖິ້ມອຸປະນິໄສທີ່ເສື່ອມຊາມຂອງພວກເຂົາ ແລະ ບັນລຸຄວາມລອດພົ້ນໄດ້ບໍ?” ບັນຫາຂອງການທີ່ຜູ້ຄົນມີຄວາມຄິດເຫຼົ່ານີ້ແມ່ນຫຍັງ? ຜູ້ຄົນບໍ່ເຂົ້າໃຈວ່າເປັນຫຍັງພຣະເຈົ້າຈຶ່ງປະທານຂີດຄວາມສາມາດປົກກະຕິຢ່າງສິ້ນເຊີງໃຫ້ແກ່ພວກເຂົາ. ມັນຍາກທີ່ຈະຊອກຫາຜູ້ນໍາທີ່ມີຂີດຄວາມສາມາດທີ່ດີ ແລະ ມັນກໍຍາກຫຼາຍທີ່ຈະເຮັດວຽກງານຂອງຄຣິສຕະຈັກໃຫ້ດີ. ຜູ້ຄົນຄິດວ່າ “ຖ້າພຣະເຈົ້າປະທານຂີດຄວາມສາມາດທີ່ດີໃຫ້ແກ່ຜູ້ຄົນ, ການຊອກຫາຜູ້ນໍາຈະບໍ່ໄດ້ງ່າຍກວ່າບໍ? ວຽກງານຂອງຄຣິສຕະຈັກຈະບໍ່ເຮັດໄດ້ງ່າຍກວ່າບໍ? ເປັນຫຍັງພຣະເຈົ້າຈຶ່ງບໍ່ປະທານຂີດຄວາມສາມາດທີ່ດີໃຫ້ແກ່ຜູ້ຄົນ?” ເມື່ອເບິ່ງຈາກມຸມມອງຂອງວຽກງານໂດຍລວມຂອງເຮືອນຂອງພຣະເຈົ້າ, ແນ່ນອນວ່າ ຖ້າມີຄົນອີກຫຼາຍຄົນທີ່ມີຂີດຄວາມສາມາດທີ່ດີ, ວຽກງານຂອງຄຣິສຕະຈັກກໍຈະງ່າຍຂຶ້ນແທ້. ເຖິງຢ່າງໃດກໍຕາມ, ມີຂໍ້ກຳນົດເບື້ອງຕົ້ນ: ໃນເຮືອນຂອງພຣະເຈົ້າ, ພຣະເຈົ້າກຳລັງເຮັດວຽກງານຂອງພຣະອົງເອງ ແລະ ຜູ້ຄົນບໍ່ໄດ້ມີບົດບາດຕັດສິນຊີ້ຂາດ. ສະນັ້ນ, ບໍ່ວ່າຂີດຄວາມສາມາດຂອງຜູ້ຄົນຈະດີ, ປົກກະຕິ ຫຼື ຕໍ່າ ກໍບໍ່ໄດ້ກຳນົດຜົນຂອງວຽກງານຂອງພຣະເຈົ້າ. ຜົນສຸດທ້າຍທີ່ຈະບັນລຸໄດ້ແມ່ນສຳເລັດໂດຍພຣະເຈົ້າ. ທຸກສິ່ງຖືກນໍາພາໂດຍພຣະເຈົ້າ; ທຸກສິ່ງແມ່ນວຽກງານຂອງພຣະວິນຍານບໍລິສຸດ. ຈາກມຸມມອງຂອງວຽກງານຂອງພຣະເຈົ້າ, ເລື່ອງນີ້ຄວນຖືກອະທິບາຍດ້ວຍວິທີນີ້, ນີ້ຄືເຫດຜົນໜຶ່ງ. ມີອີກເຫດຜົນໜຶ່ງຄື: ຫຼັງຈາກທີ່ຖືກຊາຕານເຮັດໃຫ້ເສື່ອມຊາມ, ຜູ້ຄົນກໍມີອຸປະນິໄສທີ່ເສື່ອມຊາມຂອງຊາຕານເປັນແກ່ນແທ້ຊີວິດຂອງພວກເຂົາ; ນັ້ນກໍຄື ພວກເຂົາທຸກຄົນດຳລົງຊີວິດດ້ວຍອຸປະນິໄສທີ່ເສື່ອມຊາມຂອງພວກເຂົາ ແລະ ຊີວິດຂອງພວກເຂົາກໍຖືກຄວບຄຸມໂດຍອຸປະນິໄສທີ່ເສື່ອມຊາມຂອງພວກເຂົາ. ຖ້ານອກເໜືອຈາກສິ່ງນີ້ແລ້ວ, ຄົນໃດໜຶ່ງມີຂີດຄວາມສາມາດທີ່ດີ ຫຼື ພິເສດ ແລະ ຄວາມສາມາດໃນທຸກດ້ານຂອງພວກເຂົາກໍຄົບຖ້ວນ, ສົມບູນແບບ ແລະ ບໍ່ມີຂໍ້ບົກຜ່ອງ, ມັນກໍຈະເຮັດໃຫ້ອຸປະນິໄສທີ່ເສື່ອມຊາມຂອງພວກເຂົາຮ້າຍແຮງຂຶ້ນ. ມັນຈະນຳໄປສູ່ການເພີ່ມຂຶ້ນຢ່າງຮຸນແຮງຂອງອຸປະນິໄສທີ່ເສື່ອມຊາມຂອງພວກເຂົາ, ເຮັດໃຫ້ພວກເຂົາບໍ່ສາມາດຄວບຄຸມໄດ້ ແລະ ນຳໄປສູ່ການທີ່ຄົນນັ້ນກາຍເປັນຄົນທີ່ອວດດີ, ຫົວແຂງ, ມີເລ່ລ່ຽມ ແລະ ຊົ່ວຊ້າຫຼາຍຂຶ້ນ. ຄວາມຫຍຸ້ງຍາກໃນການຍອມຮັບຄວາມຈິງຂອງພວກເຂົາກໍຈະເພີ່ມຂຶ້ນ ແລະ ຈະບໍ່ມີທາງແກ້ໄຂອຸປະນິໄສທີ່ເສື່ອມຊາມຂອງພວກເຂົາໄດ້. ນີ້ຄືອີກເຫດຜົນໜຶ່ງ. ນອກຈາກນີ້, ພຣະເຈົ້າປະທານຂີດຄວາມສາມາດດັ່ງກ່າວໃຫ້ແກ່ຜູ້ຄົນກໍຍ້ອນວ່າມະນຸດຊາດທີ່ພຣະເຈົ້າຕ້ອງການຊ່ວຍໃຫ້ລອດພົ້ນນັ້ນ ໂດຍທຳມະຊາດແລ້ວເປັນມະນຸດຊາດທີ່ບໍ່ສົມບູນ, ເຊິ່ງມີຄວາມສາມາດໃນທຸກດ້ານທີ່ປົກກະຕິ ແລະ ມີຂໍ້ບົກຜ່ອງ. ຍິ່ງໄປກວ່ານັ້ນ, ການຮູ້ຈັກພຣະທຳຂອງພຣະເຈົ້າ ແລະ ຄວາມຈິງບໍ່ໄດ້ສຳເລັດພຽງແຕ່ໂດຍການໃຊ້ຄວາມສາມາດຕ່າງໆເທົ່ານັ້ນ; ມັນຕ້ອງການຂະບວນການໜຶ່ງ. ຂະບວນການນີ້ລວມມີຫຍັງແດ່? ມັນລວມມີການປ່ຽນແປງໃນສະພາບແວດລ້ອມ, ການເຕີບໂຕຂອງອາຍຸຂອງຄົນໆໜຶ່ງ, ການເພີ່ມຂຶ້ນຂອງປະສົບການຊີວິດ ແລະ ຄວາມຮູ້ ແລະ ປະສົບການທີ່ໄດ້ຮັບຜ່ານສະພາບແວດລ້ອມຕ່າງໆ, ເຊິ່ງເຮັດໃຫ້ຜູ້ຄົນຄ່ອຍໆມາເຂົ້າໃຈ ແລະ ຮູ້ວ່າຄວາມຈິງໃນພຣະທຳຂອງພຣະເຈົ້າໝາຍເຖິງຫຍັງແທ້ ບົນພື້ນຖານຂອງຂີດຄວາມສາມາດ ແລະ ສັນຊາດຕະຍານດັ່ງເດີມຂອງພວກເຂົາ; ຈາກນັ້ນ, ພວກເຂົາກໍຍອມຮັບ ແລະ ປະຕິບັດພຣະທຳຂອງພຣະເຈົ້າ. ຜ່ານຂະບວນການດັ່ງກ່າວ, ຄວາມຈິງໃນພຣະທຳຂອງພຣະເຈົ້າກໍຖືກປູກຝັງເຂົ້າໄປໃນຄົນໆໜຶ່ງເພື່ອໃຫ້ກາຍເປັນຊີວິດຂອງພວກເຂົາ, ມັນບໍ່ໄດ້ກາຍເປັນທິດສະດີຂອງການດຳລົງຊີວິດ ຫຼື ປັດຊະຍາ ແລະ ວິທີການດຳລົງຊີວິດ; ແຕ່ກົງກັນຂ້າມ, ພຣະທຳຂອງພຣະເຈົ້າກາຍເປັນພື້ນຖານສຳລັບການມີຢູ່ຂອງພວກເຂົາ. ຄົນແບບນັ້ນຄືຄົນໃໝ່, ເປັນຊີວິດທີ່ເກີດໃໝ່. ນີ້ຄືຂະບວນການທີ່ຈຳເປັນ. ເຖິງແມ່ນວ່າຂີດຄວາມສາມາດ ແລະ ຄວາມສາມາດໃນທຸກດ້ານຂອງເຈົ້າຈະດີ ແລະ ສູງເປັນພິເສດ, ຂະບວນການເຫຼົ່ານີ້ກໍບໍ່ສາມາດຖືກຍົກເວັ້ນໄດ້. ໃນຖານະມະນຸດທີ່ຖືກສ້າງ, ໃນການບັນລຸການປ່ຽນແປງຂອງພຣະທຳຂອງພຣະເຈົ້າໃຫ້ກາຍເປັນຊີວິດຂອງເຈົ້າໃນທີ່ສຸດ, ບໍ່ມີໃຜສາມາດຂ້າມຂັ້ນຕອນໃດໜຶ່ງຂອງຂະບວນການທັງໝົດທີ່ຕ້ອງໄດ້ປະສົບ. ນັ້ນກໍຄື ທຸກຄົນຈະເກີດມີຄວາມຄິດຫຼົງຜິດ, ຈິນຕະນາການ, ການຕໍ່ຕ້ານ, ການຄັດຄ້ານ ແລະ ການກະບົດຕໍ່ພຣະເຈົ້າ. ພວກເຂົາທຸກຄົນຈະຜ່ານຄວາມລົ້ມເຫຼວ, ຄວາມຜິດພາດ, ການສະດຸດລົ້ມ, ການປົດອອກ, ການລິຮານ, ການພິພາກສາ ແລະ ການລົງທັນ, ປະສົບກັບສະພາບແວດລ້ອມຕ່າງໆ, ພົບພໍ້ກັບຄົນປະເພດຕ່າງໆ ແລະ ຂະບວນການອື່ນໆດັ່ງກ່າວ. ບໍ່ວ່າຂີດຄວາມສາມາດຂອງເຈົ້າຈະດີ ຫຼື ສູງສໍ່າໃດ ຫຼື ຄວາມສາມາດໃນທຸກດ້ານຂອງເຈົ້າຈະເຂັ້ມແຂງສໍ່າໃດກໍຕາມ, ບໍ່ມີຂະບວນການ ຫຼື ຂັ້ນຕອນໃດເຫຼົ່ານີ້ທີ່ສາມາດຖືກຍົກເວັ້ນໄດ້. ສະນັ້ນ, ເຖິງແມ່ນວ່າພຣະເຈົ້າຈະປະທານຂີດຄວາມສາມາດ ແລະ ຄວາມສາມາດທີ່ສູງເປັນພິເສດໃຫ້ແກ່ເຈົ້າ, ມັນກໍຍັງຈະສູນເປົ່າ. ມັນດີກວ່າສຳລັບເຈົ້າທີ່ຈະເປັນຄົນທຳມະດາ ແລະ ທົ່ວໄປ. ເຖິງແມ່ນວ່າເຈົ້າອາດຈະມີຂໍ້ບົກຜ່ອງບາງຢ່າງໃນຄວາມເປັນມະນຸດ, ເຈົ້າກໍສາມາດມີປະສົບການກັບວຽກງານຂອງພຣະເຈົ້າ, ເຂົ້າໃຈພຣະທຳຂອງພຣະເຈົ້າຫຼັງຈາກທີ່ໄດ້ຍິນພວກມັນ ແລະ ຮັບຮູ້ເຖິງຄວາມອ່ອນແອ ແລະ ຂໍ້ບົກຜ່ອງຂອງເຈົ້າ. ດ້ວຍວິທີນີ້, ໃນດ້ານໜຶ່ງ ສິ່ງທີ່ເຈົ້າໄດ້ຮັບກໍສຳພັນກັບຊີວິດຈິງຫຼາຍຂຶ້ນ ແລະ ເຈົ້າກໍໄດ້ຮັບຈາກພຣະເຈົ້າຫຼາຍຂຶ້ນ; ໃນອີກດ້ານໜຶ່ງ, ເຈົ້າກໍມາຮູ້ຈັກຄວາມສາມາດໂດຍທຳມະຊາດຂອງເຈົ້າຢ່າງຖືກຕ້ອງຫຼາຍຂຶ້ນ ແລະ ເຈົ້າກໍມີເຫດຜົນຫຼາຍຂຶ້ນ. ນັ້ນຄືເຫດຜົນທີ່ພຣະເຈົ້າບໍ່ໄດ້ຕັ້ງໃຈທີ່ຈະປະທານຂີດຄວາມສາມາດທີ່ດີໃຫ້ແກ່ທຸກຄົນ, ພຣະອົງປະທານຂີດຄວາມສາມາດປານກາງໃຫ້ແກ່ຜູ້ຄົນ.

ຫຼັງຈາກທີ່ໄດ້ຍິນກ່ຽວກັບການສະແດງອອກສະເພາະເຫຼົ່ານີ້ຂອງຄວາມສາມາດຕ່າງໆທີ່ຖືກນຳໃຊ້ເພື່ອປະເມີນຂີດຄວາມສາມາດຂອງຜູ້ຄົນ, ພວກເຈົ້າກໍປະເມີນຕົນເອງ ແລະ ພົບວ່າຢ່າງຫຼາຍທີ່ສຸດພວກເຈົ້າກໍມີພຽງແຕ່ຂີດຄວາມສາມາດປົກກະຕິ, ບໍ່ເຖິງລະດັບຂອງການມີຂີດຄວາມສາມາດທີ່ດີ. ແລ້ວໃຜແດ່ທີ່ບັນລຸເຖິງລະດັບຂອງການມີຂີດຄວາມສາມາດທີ່ດີ? ພວກເຂົາຄືຜູ້ທີ່ຖືກນຳໃຊ້ໂດຍພຣະວິນຍານບໍລິສຸດ. ຖ້າພຣະເຈົ້າປະທານຂີດຄວາມສາມາດທີ່ດີໃຫ້ແກ່ເຈົ້າ, ເຈົ້າກໍຕ້ອງຮັບຜິດຊອບວຽກງານທີ່ກົງກັບຂີດຄວາມສາມາດທີ່ດີ. ຖ້າບໍ່ມີຄວາມຈຳເປັນທີ່ເຈົ້າຈະຕ້ອງຮັບຜິດຊອບວຽກງານດັ່ງກ່າວ, ມັນກໍດີພໍສົມຄວນທີ່ພຣະເຈົ້າໄດ້ປະທານຂີດຄວາມສາມາດປົກກະຕິໃຫ້ແກ່ເຈົ້າ, ນີ້ຄືພຣະຄຸນຂອງພຣະເຈົ້າ. ຖ້າພຣະເຈົ້າປະທານຂີດຄວາມສາມາດປົກກະຕິໃຫ້ແກ່ເຈົ້າ, ເຈົ້າກໍບໍ່ສາມາດເຮັດວຽກງານທີ່ໃຫຍ່ຫຼວງຫຼາຍໄດ້, ສະນັ້ນ ເຈົ້າຈຶ່ງບໍ່ສາມາດອວດດີໄດ້. ນີ້ຄືການປົກປ້ອງສຳລັບເຈົ້າ. ດ້ວຍຂີດຄວາມສາມາດປົກກະຕິທີ່ປະທານໃຫ້ແກ່ເຈົ້າ, ເຈົ້າບໍ່ມີຂໍ້ໄດ້ປຽບໃຫ້ໂອ້ອວດໄດ້ ແລະ ເຈົ້າບໍ່ສາມາດສ້າງຜົນງານທີ່ສັ່ນສະເທືອນໂລກໄດ້. ເຈົ້າຈຳເປັນຕ້ອງຄິດຢູ່ສະເໝີວ່າ “ຂີດຄວາມສາມາດຂອງຂ້ອຍແມ່ນປົກກະຕິ; ຂ້ອຍບໍ່ເກັ່ງໃນດ້ານນີ້ ແລະ ບໍ່ເກັ່ງໃນດ້ານນັ້ນ. ຂ້ອຍຕ້ອງຮອບຄອບ ແລະ ສະແຫວງຫາຫຼັກການຄວາມຈິງໃນການປະຕິບັດໜ້າທີ່ຂອງຂ້ອຍ”. ເມື່ອເຈົ້າຮູ້ສຶກວ່າເຈົ້າຂາດຕົກບົກຜ່ອງໃນທຸກດ້ານ, ເຈົ້າກໍຈະປະພຶດຕົວດີຂຶ້ນຫຼາຍ ແລະ ປະຕິບັດຕາມກົດລະບຽບຫຼາຍຂຶ້ນ, ຖ່ອມຕົວຫຼາຍຂຶ້ນ. ຕົວຢ່າງ: ບໍ່ວ່າພວກເຈົ້າຈະເຮັດວຽກຫຍັງກໍຕາມ, ບໍ່ວ່າພວກເຈົ້າຈະເປັນຜູ້ກຳກັບດູແລ ຫຼື ສະມາຊິກທຳມະດາ, ຖ້າໃນຊ່ວງເວລາໃດໜຶ່ງ ວຽກງານຂອງເຈົ້າດຳເນີນໄປຢ່າງລ່ຽນໄຫຼພໍສົມຄວນ, ເກີດຜົນບາງຢ່າງ ແລະ ຜົນສຳເລັດກໍໂດດເດັ່ນພໍສົມຄວນ ແລະ ເຈົ້າໄດ້ຮັບການຮັບຮອງຈາກເບື້ອງເທິງ, ແລ້ວຊຸດຄວາມຄິດຂອງເຈົ້າຈະເປັນແນວໃດ? (ພວກເຮົາຈະກາຍເປັນຄົນຫຼົງຕົວເອງ, ຮູ້ສຶກວ່າພວກເຮົາເກັ່ງ ແລະ ບໍ່ສະແຫວງຫາຄວາມຈິງຢ່າງງ່າຍດາຍອີກຕໍ່ໄປ.) ແລ້ວມັນກໍຈະກາຍເປັນເລື່ອງຍາກສຳລັບເຈົ້າທີ່ຈະປະຕິບັດຕາມກົດລະບຽບ ແລະ ປະພຶດຕົນຢ່າງຖ່ອມຕົວ. ນີ້ຄືການລອງໃຈທີ່ເປັນອັນຕະລາຍຫຼາຍສຳລັບເຈົ້າ; ນີ້ບໍ່ແມ່ນສັນຍານທີ່ດີ. ເຖິງຢ່າງໃດກໍຕາມ, ຍ້ອນວ່າເຈົ້າຂາດຕົກບົກຜ່ອງ ຫຼື ມີຂໍ້ບົກຜ່ອງໃນຄວາມສາມາດຕ່າງໆ ແລະ ເມື່ອເຮັດວຽກ ເຈົ້າອາດຈະບໍ່ໄດ້ພິຈາລະນາດ້ານໜຶ່ງ ຫຼື ຄາດການບໍ່ເຖິງ ຫຼື ເບິ່ງຂ້າມ ແລະ ລືມອີກດ້ານໜຶ່ງ, ບໍ່ວ່າຈະຖືກລິຮານໃນດ້ານໜຶ່ງ ຫຼື ປະເຊີນກັບຄວາມລົ້ມເຫຼວ ແລະ ການຖືກໂຈມຕີໃນອີກດ້ານໜຶ່ງ, ໃນສ່ວນເລິກຂອງຫົວໃຈຂອງເຈົ້າ, ເຈົ້າເຕືອນຕົນເອງຢູ່ສະເໝີວ່າ: “ຂ້ອຍບໍ່ມີຄວາມສາມາດ. ຂີດຄວາມສາມາດຂອງຂ້ອຍຕໍ່າ ແລະ ຂ້ອຍບໍ່ເຂົ້າໃຈຄວາມຈິງ. ຂ້ອຍບໍ່ເຂົ້າໃຈຫຼັກການ.” ດ້ວຍວິທີນີ້, ເຈົ້າຈຶ່ງກາຍເປັນຄົນທີ່ລະມັດລະວັງຫຼາຍໃນການເຮັດສິ່ງຕ່າງໆ, ຢ້ານການເຮັດຜິດພາດ ແລະ ຖືກລິຮານຫຼາຍ, ຢ້ານການຂັດຂວາງ ແລະ ລົບກວນຫຼາຍ ແລະ ຢ້ານຫຼາຍທີ່ຈະສ້າງຊ່ອງໂຫວ່ໃນວຽກງານທີ່ສົ່ງຜົນໃຫ້ເກີດຄວາມເສຍຫາຍ. ຍ້ອນວ່າຄວາມສາມາດໃນດ້ານຕ່າງໆຂອງເຈົ້າຂາດຕົກບົກຜ່ອງ ຫຼື ລ້ວນແຕ່ປົກກະຕິຫຼາຍ, ຄວາມສາມາດໃນການເຮັດວຽກຂອງເຈົ້າກໍປານກາງຫຼາຍເຊັ່ນກັນ ແລະ ວຽກງານທີ່ເຈົ້າເຮັດກໍປົກກະຕິຫຼາຍ. ສະນັ້ນ ເຈົ້າຈຶ່ງຮູ້ສຶກວ່າບໍ່ມີຫຍັງທີ່ຈະໂອ້ອວດ, ເຖິງແມ່ນວ່າເຈົ້າຈະສາມາດບັນລຸຜົນສຳເລັດບາງຢ່າງທີ່ໄດ້ມາຢ່າງຍາກລຳບາກກໍຕາມ, ເຈົ້າກໍບັນລຸພວກມັນໄດ້ພຽງແຕ່ຫຼັງຈາກທີ່ອົດກັ້ນກັບຄວາມລຳບາກຫຼາຍຢ່າງ ແລະ ໃຊ້ຄວາມພະຍາຍາມຢ່າງມະຫາສານຢູ່ເບື້ອງຫຼັງເທົ່ານັ້ນ. ເຈົ້າຢາກທຳທ່າວ່າເຈົ້າມີຄວາມສາມາດ ແລະ ເກັ່ງພໍສົມຄວນຕໍ່ໜ້າຄົນອື່ນ, ແຕ່ໃນໃຈຂອງເຈົ້າ ເຈົ້າຂາດຄວາມໝັ້ນໃຈ. ເຈົ້າຮູ້ວ່າບໍ່ວ່າເຈົ້າຈະເຮັດຫຍັງກໍຕາມ, ເຈົ້າກໍບໍ່ສາມາດເຮັດມັນໄດ້ດີ ແລະ ຍັງຕ້ອງການໃຫ້ເບື້ອງເທິງກວດຄັດກອງໃຫ້. ໃນບາງເລື່ອງ, ພຽງແຕ່ເມື່ອປະເຊີນກັບການຖືກລິຮານ ເຈົ້າຈຶ່ງຮູ້ສຶກຕົວວ່າເຈົ້າຜິດພາດຢູ່ບ່ອນໃດ ແລະ ເຫັນວ່າຂີດຄວາມສາມາດຂອງເຈົ້າຕໍ່າຢ່າງເຫຼືອເຊື່ອສໍ່າໃດ. ດ້ວຍວິທີນີ້, ເຈົ້າກໍຈະບໍ່ສາມາດອວດດີໄດ້. ນັ້ນກໍຄື ຈະມີຄົນທີ່ມີຂີດຄວາມສາມາດທີ່ດີຢູ່ອ້ອມຂ້າງເຈົ້າສະເໝີ ເຊິ່ງເໜືອກວ່າເຈົ້າ ແລະ ຈະມີຄວາມຈິງ ແລະ ມາດຕະຖານທີ່ພຣະເຈົ້າກຳນົດຄອຍຢັບຢັ້ງເຈົ້າຢູ່ສະເໝີ. ເຈົ້າຮູ້ສຶກວ່າ “ວຽກງານເລັກນ້ອຍທີ່ຂ້ອຍສາມາດເຮັດສຳເລັດໄດ້ນັ້ນກໍເປັນພຽງຍ້ອນວ່າເບື້ອງເທິງໄດ້ກວດຄັດກອງ ແລະ ຕັດສິນໃຈກ່ຽວກັບມັນ; ມັນສຳເລັດໄດ້ກໍພຽງຍ້ອນວ່າເບື້ອງເທິງໄດ້ກວດກາ, ກວດສອບ ແລະ ແກ້ໄຂມັນຊໍ້າແລ້ວຊໍ້າອີກ. ຂ້ອຍບໍ່ມີຫຍັງທີ່ຈະໂອ້ອວດ.” ຄັ້ງຕໍ່ໄປທີ່ເຈົ້າເຮັດບາງສິ່ງບາງຢ່າງ, ເຈົ້າຍັງຄິດທີ່ຈະສະແດງທັກສະຂອງເຈົ້າ ແຕ່ເຈົ້າກໍຍັງເຮັດມັນບໍ່ໄດ້ດີ ແລະ ບໍ່ເຄີຍໂດດເດັ່ນຂຶ້ນມາໄດ້ເລີຍ. ເປັນເພາະວ່າຂີດຄວາມສາມາດ ແລະ ຄວາມສາມາດຂອງເຈົ້າມີຈຳກັດແທ້ໆ, ຜົນຂອງການປະຕິບັດໜ້າທີ່ຂອງເຈົ້າຈຶ່ງປົກກະຕິຢູ່ສະເໝີ, ລົ້ມເຫຼວທີ່ຈະບັນລຸລະດັບ ຫຼື ມາດຕະຖານທີ່ເຈົ້າຕັ້ງໄວ້ເປັນອຸດົມຄະຕິຢູ່ສະເໝີ. ສະນັ້ນ, ໂດຍບໍ່ຮູ້ຕົວ ເຈົ້າຈຶ່ງຮັບຮູ້ຢ່າງຕໍ່ເນື່ອງວ່າເຈົ້າບໍ່ແມ່ນຄົນທີ່ໂດດເດັ່ນ, ບໍ່ແມ່ນຄົນທີ່ເໜືອກວ່າ ຫຼື ພິເສດໃດໆ. ເທື່ອລະໜ້ອຍ, ເຈົ້າກໍເລີ່ມເຂົ້າໃຈວ່າຂີດຄວາມສາມາດຂອງເຈົ້າບໍ່ໄດ້ດີຄືກັບທີ່ເຈົ້າຈິນຕະນາການໄວ້ ແຕ່ລ້ວນແລ້ວເປັນພຽງສິ່ງທີ່ທຳມະດາເກີນໄປ. ຂະບວນການທີ່ເພີ່ມຂຶ້ນເທື່ອລະໜ້ອຍນີ້ເປັນປະໂຫຍດຫຼາຍສຳລັບເຈົ້າໃນການຮູ້ຈັກຕົນເອງ, ເຈົ້າປະສົບກັບຄວາມລົ້ມເຫຼວ ແລະ ຄວາມຖົດຖອຍບາງຢ່າງໃນລັກສະນະທີ່ສຳພັນກັບຊີວິດຈິງ ແລະ ຫຼັງຈາກທີ່ໄຕ່ຕອງພາຍໃນແລ້ວ, ເຈົ້າກໍຈະມີຄວາມແມ່ນຍຳຫຼາຍຂຶ້ນໃນການປະເມີນລະດັບ, ຄວາມສາມາດ ແລະ ຂີດຄວາມສາມາດຂອງເຈົ້າ. ເຈົ້າຮັບຮູ້ຫຼາຍຂຶ້ນວ່າເຈົ້າບໍ່ແມ່ນຄົນທີ່ມີຂີດຄວາມສາມາດທີ່ດີ, ເຖິງແມ່ນວ່າເຈົ້າອາດຈະມີຈຸດແຂງ ແລະ ພອນສະຫວັນບາງຢ່າງ, ມີຄວາມສາມາດໃນການຕັດສິນເລັກນ້ອຍ ຫຼື ບາງຄັ້ງກໍມີແນວຄິດ ຫຼື ແຜນການບາງຢ່າງ ເຈົ້າກໍຍັງບໍ່ເຖິງຫຼັກການຄວາມຈິງ, ຍັງຫ່າງໄກຈາກຂໍ້ກຳນົດຂອງພຣະເຈົ້າ ແລະ ມາດຕະຖານຂອງຄວາມຈິງ ແລະ ຍິ່ງຫ່າງໄກຈາກມາດຕະຖານຂອງການມີຄວາມເປັນຈິງຄວາມຈິງ, ໂດຍບໍ່ຮູ້ຕົວ ເຈົ້າກໍມີການຕັດສິນ ແລະ ການປະເມີນເຫຼົ່ານີ້ກ່ຽວກັບຕົນເອງ. ໃນຂະບວນການຕັດສິນ ແລະ ປະເມີນຕົນເອງ, ຄວາມຮູ້ກ່ຽວກັບຕົນເອງຂອງເຈົ້າຈະມີຄວາມແມ່ນຍຳຫຼາຍຂຶ້ນ ແລະ ອຸປະນິໄສທີ່ເສື່ອມຊາມ ແລະ ການເປີດເຜີຍຄວາມເສື່ອມຊາມຂອງເຈົ້າກໍຈະໜ້ອຍລົງເລື້ອຍໆ, ຖືກຢັບຢັ້ງ ແລະ ຄວບຄຸມຫຼາຍຂຶ້ນ. ແນ່ນອນວ່າ ການທີ່ອຸປະນິໄສທີ່ເສື່ອມຊາມຂອງເຈົ້າຖືກຄວບຄຸມນັ້ນບໍ່ແມ່ນເປົ້າໝາຍ. ເປົ້າໝາຍແມ່ນຫຍັງ? ເປົ້າໝາຍກໍຄື ໃນຂະນະທີ່ອຸປະນິໄສທີ່ເສື່ອມຊາມຂອງເຈົ້າຖືກຄວບຄຸມ, ເຈົ້າກໍຄ່ອຍໆຮຽນຮູ້ທີ່ຈະສະແຫວງຫາຄວາມຈິງ ແລະ ປະພຶດຕົນໃນລັກສະນະທີ່ດີ, ບໍ່ພະຍາຍາມທີ່ຈະເວົ້າແນວຄິດທີ່ຟັງຄືວ່າສູງສຸດ ຫຼື ໂອ້ອວດທັກສະຂອງເຈົ້າຢູ່ສະເໝີ, ບໍ່ພະຍາຍາມແຂ່ງຂັນເພື່ອເປັນຄົນທີ່ດີທີ່ສຸດ ຫຼື ເຂັ້ມແຂງທີ່ສຸດຢູ່ສະເໝີ ແລະ ບໍ່ພະຍາຍາມທີ່ຈະພິສູດຕົນເອງຢູ່ສະເໝີ. ໃນຂະນະທີ່ຄວາມຮັບຮູ້ນີ້ສະຫຼັກເລິກລົງໃນຫົວໃຈຂອງເຈົ້າຢ່າງຕໍ່ເນື່ອງ, ເຈົ້າກໍຈະໄຕ່ຕອງວ່າ “ຂ້ອຍຕ້ອງສະແຫວງຫາວ່າຫຼັກການຄວາມຈິງສຳລັບການເຮັດສິ່ງນີ້ແມ່ນຫຍັງ ແລະ ພຣະເຈົ້າກ່າວແນວໃດກ່ຽວກັບມັນ”. ຄວາມຮັບຮູ້ນີ້ຈະຄ່ອຍໆຖືກສ້າງຕັ້ງຂຶ້ນໃນສ່ວນເລິກຂອງຫົວໃຈຂອງເຈົ້າ ແລະ ລະດັບການສະແຫວງຫາ, ການຮັບຮູ້ ແລະ ການຍອມຮັບພຣະທຳຂອງພຣະເຈົ້າ ແລະ ຄວາມຈິງຂອງເຈົ້າກໍຈະສູງຂຶ້ນເລື້ອຍໆ, ເຊິ່ງສຳລັບເຈົ້າແລ້ວ ມັນບົ່ງບອກເຖິງຄວາມຫວັງທີ່ຈະໄດ້ຮັບຄວາມລອດພົ້ນ. ຍິ່ງເຈົ້າສາມາດຍອມຮັບຄວາມຈິງໄດ້ຫຼາຍເທົ່າໃດ, ອຸປະນິໄສທີ່ເສື່ອມຊາມຂອງເຈົ້າກໍຈະຍິ່ງເປີດເຜີຍອອກມາໜ້ອຍລົງເທົ່ານັ້ນ; ຜົນທີ່ດີກວ່ານັ້ນກໍຄື ເຈົ້າຈະມີໂອກາດຫຼາຍຂຶ້ນໃນການໃຊ້ພຣະທຳຂອງພຣະເຈົ້າເປັນມາດຕະຖານສຳລັບການປະຕິບັດ. ນີ້ບໍ່ແມ່ນການຄ່ອຍໆກ້າວເຂົ້າສູ່ເສັ້ນທາງແຫ່ງຄວາມລອດພົ້ນບໍ? ນີ້ບໍ່ແມ່ນສິ່ງທີ່ດີບໍ? (ແມ່ນແລ້ວ). ແຕ່ຖ້າຄວາມສາມາດທັງໝົດຂອງເຈົ້າເໜືອກວ່າ ແລະ ສົມບູນແບບ ແລະ ພິເສດຢູ່ທ່າມກາງຜູ້ຄົນ, ເຈົ້າຍັງຈະສາມາດສະແຫວງຫາຄວາມຈິງໃນຂະນະທີ່ຈັດການກັບເລື່ອງຕ່າງໆ ແລະ ປະຕິບັດໜ້າທີ່ຂອງເຈົ້າບໍ? ນັ້ນເປັນເລື່ອງຍາກທີ່ຈະເວົ້າ. ມັນຍາກຫຼາຍສຳລັບຄົນທີ່ມີຄວາມສາມາດພິເສດໃນທຸກດ້ານທີ່ຈະມາຢູ່ຕໍ່ໜ້າພຣະເຈົ້າດ້ວຍຫົວໃຈທີ່ສະຫງົບ ຫຼື ທັດສະນະຄະຕິທີ່ຖ່ອມຕົວເພື່ອຮູ້ຈັກຕົນເອງ, ຮູ້ຈັກຂໍ້ບົກຜ່ອງ ແລະ ອຸປະນິໄສທີ່ເສື່ອມຊາມຂອງພວກເຂົາ ແລະ ບັນລຸເຖິງຈຸດທີ່ສະແຫວງຫາຄວາມຈິງ, ຍອມຮັບຄວາມຈິງ ແລະ ຈາກນັ້ນກໍປະຕິບັດຄວາມຈິງ. ສິ່ງນີ້ຂ້ອນຂ້າງຍາກທີ່ຈະເຮັດ, ແມ່ນບໍ? (ແມ່ນແລ້ວ).

ການທີ່ຜູ້ຄົນມີຂີດຄວາມສາມາດປົກກະຕິນັ້ນມີເຈດຕະນາດີຂອງພຣະເຈົ້າ; ການທີ່ຜູ້ຄົນມີຂີດຄວາມສາມາດຕໍ່າເກີນໄປກໍມີເຈດຕະນາດີຂອງພຣະເຈົ້າເຊັ່ນກັນ. ຍ້ອນຕ້ອງການຊ່ວຍໃຫ້ເຈົ້າລອດພົ້ນ, ພຣະເຈົ້າບໍ່ໄດ້ປະທານຂີດຄວາມສາມາດທີ່ດີເກີນໄປໃຫ້ແກ່ເຈົ້າ. ເປັນຫຍັງຈຶ່ງເປັນແນວນັ້ນ? ພຣະເຈົ້າປະທານເງື່ອນໄຂຕິດຕົວມາແຕ່ເກີດຕ່າງໆໃຫ້ແກ່ຜູ້ຄົນ ເຊັ່ນ: ພູມຫຼັງຄອບຄົວ, ຮູບຮ່າງໜ້າຕາ, ສັນຊາດຕະຍານ, ບຸກຄະລິກ ແລະ ຄວາມສາມາດໃນການດຳລົງຊີວິດຕ່າງໆຂອງພວກເຂົາ. ພຣະເຈົ້າຍັງປະທານຈຸດແຂງ, ຄວາມສົນໃຈ ແລະ ກິດຈະກຳຍາມຫວ່າງບາງຢ່າງໃຫ້ແກ່ຜູ້ຄົນ ແລະ ຍັງປະທານພອນສະຫວັນພິເສດບາງຢ່າງໃຫ້ແກ່ບາງຄົນອີກດ້ວຍ. ສິ່ງນີ້ພຽງພໍແລ້ວ. ສິ່ງເຫຼົ່ານີ້ພຽງພໍທີ່ຈະສົ່ງເສີມການຢູ່ລອດສ່ວນຕົວຂອງເຈົ້າແລ້ວ. ດ້ວຍສິ່ງເຫຼົ່ານີ້, ເຈົ້າກໍມີຄວາມສາມາດ ແລະ ເງື່ອນໄຂທີ່ຈະດຳລົງຊີວິດຢ່າງເປັນອິດສະລະ ແລະ ບົນພື້ນຖານຂອງຂີດຄວາມສາມາດໃນລະດັບໃດໜຶ່ງ, ເຈົ້າສາມາດຍອມຮັບພຣະທຳຂອງພຣະເຈົ້າ, ປະຖິ້ມອຸປະນິໄສທີ່ເສື່ອມຊາມຂອງເຈົ້າໃນລະດັບທີ່ແຕກຕ່າງກັນ ແລະ ບັນລຸການໄດ້ຮັບຄວາມລອດພົ້ນ. ນີ້ຄືເຫດຜົນທີ່ພຣະເຈົ້າບໍ່ປະທານຂີດຄວາມສາມາດທີ່ສູງເກີນໄປໃຫ້ແກ່ຜູ້ຄົນ. ພຣະເຈົ້າບໍ່ປະທານຂີດຄວາມສາມາດທີ່ດີເກີນໄປໃຫ້ແກ່ຜູ້ຄົນ. ໃນດ້ານໜຶ່ງ, ສິ່ງນີ້ກໍເພື່ອໃຫ້ຜູ້ຄົນສາມາດຍັງຄົງປະພຶດຕົນຢ່າງຖ່ອມຕົວໜ້ອຍໜຶ່ງ ດ້ວຍເງື່ອນໄຂພື້ນຖານນີ້ ແລະ ບົນພື້ນຖານຂອງການຮູ້ສຶກວ່າພວກເຂົາເປັນຄົນທຳມະດາ, ເປັນຄົນປົກກະຕິ, ເປັນຄົນທີ່ມີອຸປະນິໄສທີ່ເສື່ອມຊາມ, ພວກເຂົາສາມາດເຕັມໃຈຍອມຮັບພາລະກິດຂອງພຣະເຈົ້າ ແລະ ຄວາມລອດພົ້ນຂອງພຣະເຈົ້າ. ມີພຽງແຕ່ວິທີນີ້ເທົ່ານັ້ນທີ່ຜູ້ຄົນຈະມີເງື່ອນໄຂພື້ນຖານໃນການຍອມຮັບພຣະທຳຂອງພຣະເຈົ້າ. ອີກດ້ານໜຶ່ງ, ຖ້າຜູ້ຄົນມີຂີດຄວາມສາມາດທີ່ດີຫຼາຍ ຫຼື ມີຄວາມຄິດທີ່ໄວເປັນພິເສດ, ມີຄວາມສາມາດທີ່ເຂັ້ມແຂງຫຼາຍໃນທຸກດ້ານ, ລ້ວນແຕ່ເປັນຄົນພິເສດ, ເຮັດຫຍັງຢູ່ໃນໂລກກໍລ່ຽນໄຫຼໄປໝົດ, ຫາເງິນໄດ້ຫຼາຍໃນທຸລະກິດ, ມີອາຊີບທາງການເມືອງທີ່ບໍ່ມີອຸປະສັກຫຍັງເປັນພິເສດເລີຍ, ດຳເນີນການໂດຍບໍ່ຕ້ອງພະຍາຍາມຫຼາຍໃນທຸກສະຖານະການ, ຮູ້ສຶກຄືກັບປາໃນນໍ້າ, ແລ້ວຄົນແບບນັ້ນກໍບໍ່ສາມາດມາຢູ່ຕໍ່ໜ້າພຣະເຈົ້າ ແລະ ຍອມຮັບຄວາມລອດພົ້ນຂອງພຣະເຈົ້າໄດ້ງ່າຍໆ, ແມ່ນບໍ? (ແມ່ນແລ້ວ). ຄົນສ່ວນໃຫຍ່ທີ່ພຣະເຈົ້າຊ່ວຍໃຫ້ລອດພົ້ນບໍ່ໄດ້ດຳລົງຕຳແໜ່ງສູງໃນໂລກ ຫຼື ໃນທ່າມກາງຜູ້ຄົນໃນສັງຄົມ. ຍ້ອນວ່າຂີດຄວາມສາມາດ ແລະ ຄວາມສາມາດຂອງພວກເຂົາປົກກະຕິ ຫຼື ເຖິງຂັ້ນຕໍ່າ ແລະ ພວກເຂົາຕ້ອງດີ້ນຮົນເພື່ອຊອກຫາຄວາມນິຍົມ ຫຼື ຄວາມສຳເລັດໃນໂລກ, ຮູ້ສຶກຢູ່ສະເໝີວ່າໂລກນີ້ມືດມົນ ແລະ ບໍ່ຍຸຕິທຳ, ພວກເຂົາຈຶ່ງມີຄວາມຕ້ອງການຄວາມເຊື່ອ ແລະ ໃນທີ່ສຸດ ພວກເຂົາກໍມາຢູ່ຕໍ່ໜ້າພຣະເຈົ້າ ແລະ ເຂົ້າສູ່ເຮືອນຂອງພຣະເຈົ້າ. ນີ້ຄືເງື່ອນໄຂພື້ນຖານທີ່ພຣະເຈົ້າປະທານໃຫ້ແກ່ຜູ້ຄົນໃນການເລືອກພວກເຂົາ. ມີພຽງແຕ່ຄວາມຕ້ອງການນີ້ເທົ່ານັ້ນທີ່ເຈົ້າຈຶ່ງສາມາດມີຄວາມປາຖະໜາທີ່ຈະຍອມຮັບຄວາມລອດພົ້ນຂອງພຣະເຈົ້າ. ຖ້າເງື່ອນໄຂໃນທຸກດ້ານຂອງເຈົ້າດີຫຼາຍ ແລະ ເໝາະສົມສຳລັບການດີ້ນຮົນໃນໂລກ ແລະ ເຈົ້າຕ້ອງການສ້າງຊື່ສຽງໃຫ້ກັບຕົນເອງຢູ່ສະເໝີ, ແລ້ວເຈົ້າກໍຈະບໍ່ມີຄວາມປາຖະໜາທີ່ຈະຍອມຮັບຄວາມລອດພົ້ນຂອງພຣະເຈົ້າ ແລະ ເຈົ້າຈະບໍ່ມີໂອກາດໄດ້ຮັບຄວາມລອດພົ້ນຂອງພຣະເຈົ້າດ້ວຍຊໍ້າ. ເຖິງແມ່ນວ່າເຈົ້າອາດຈະມີຂີດຄວາມສາມາດປົກກະຕິ ຫຼື ບໍ່ດີ, ເຈົ້າກໍຍັງໄດ້ຮັບພອນຫຼາຍກວ່າຜູ້ບໍ່ມີຄວາມເຊື່ອໃນການມີໂອກາດໄດ້ຮັບຄວາມລອດພົ້ນໂດຍພຣະເຈົ້າ. ສະນັ້ນ, ການມີຂີດຄວາມສາມາດຕໍ່າຈຶ່ງບໍ່ແມ່ນຂໍ້ບົກຜ່ອງຂອງເຈົ້າ ແລະ ມັນບໍ່ແມ່ນອຸປະສັກຕໍ່ການປະຖິ້ມອຸປະນິໄສທີ່ເສື່ອມຊາມຂອງເຈົ້າ ແລະ ການບັນລຸຄວາມລອດພົ້ນ. ເວົ້າສະຫຼຸບແລ້ວ ພຣະເຈົ້າເປັນຜູ້ປະທານຂີດຄວາມສາມາດນີ້ໃຫ້ແກ່ເຈົ້າ. ເຈົ້າມີຫຼາຍສໍ່າທີ່ພຣະເຈົ້າປະທານໃຫ້ແກ່ເຈົ້າ. ຖ້າພຣະເຈົ້າປະທານຂີດຄວາມສາມາດທີ່ດີໃຫ້ແກ່ເຈົ້າ, ແລ້ວເຈົ້າກໍມີຂີດຄວາມສາມາດທີ່ດີ. ຖ້າພຣະເຈົ້າປະທານຂີດຄວາມສາມາດປົກກະຕິໃຫ້ແກ່ເຈົ້າ, ແລ້ວຂີດຄວາມສາມາດຂອງເຈົ້າກໍປົກກະຕິ. ຖ້າພຣະເຈົ້າປະທານຂີດຄວາມສາມາດຕໍ່າໃຫ້ແກ່ເຈົ້າ, ແລ້ວຂີດຄວາມສາມາດຂອງເຈົ້າກໍຕໍ່າ. ເມື່ອເຈົ້າເຂົ້າໃຈສິ່ງນີ້ແລ້ວ, ເຈົ້າກໍຕ້ອງຍອມຮັບມັນຈາກພຣະເຈົ້າ ແລະ ສາມາດອ່ອນນ້ອມຕໍ່ອຳນາດສູງສຸດ ແລະ ການຈັດວາງຂອງພຣະເຈົ້າ. ຄວາມຈິງຂໍ້ໃດທີ່ເປັນພື້ນຖານສຳລັບການອ່ອນນ້ອມ? ນັ້ນກໍຄື ການຈັດວາງດັ່ງກ່າວໂດຍພຣະເຈົ້າມີເຈດຕະນາດີຂອງພຣະເຈົ້າ; ພຣະເຈົ້າມີເຈດຕະນາທີ່ພຽນພະຍາຍາມ ແລະ ຜູ້ຄົນຕ້ອງບໍ່ຈົ່ມວ່າ ຫຼື ເຂົ້າໃຈຫົວໃຈຂອງພຣະເຈົ້າຜິດ. ພຣະເຈົ້າຈະບໍ່ຍົກຍ້ອງເຈົ້າຢ່າງສູງຍ້ອນຂີດຄວາມສາມາດທີ່ດີຂອງເຈົ້າ ແລະ ພຣະອົງຈະບໍ່ລັງກຽດ ຫຼື ກຽດຊັງເຈົ້າຍ້ອນຂີດຄວາມສາມາດຕໍ່າຂອງເຈົ້າ. ສິ່ງທີ່ພຣະເຈົ້າກຽດຊັງແມ່ນຫຍັງ? ສິ່ງທີ່ພຣະເຈົ້າກຽດຊັງກໍຄື ຜູ້ຄົນທີ່ບໍ່ຮັກ ຫຼື ບໍ່ຍອມຮັບຄວາມຈິງ, ຜູ້ຄົນທີ່ເຂົ້າໃຈຄວາມຈິງແຕ່ບໍ່ປະຕິບັດມັນ, ຜູ້ຄົນທີ່ບໍ່ເຮັດໃນສິ່ງທີ່ພວກເຂົາສາມາດເຮັດໄດ້, ຜູ້ຄົນທີ່ບໍ່ສາມາດທຸ່ມເທຢ່າງສຸດຄວາມສາມາດໃນໜ້າທີ່ຂອງພວກເຂົາ ແຕ່ຍັງມີຄວາມປາຖະໜາທີ່ເກີນຕົວຢູ່ສະເໝີ, ຕ້ອງການສະຖານະຢູ່ສະເໝີ, ຍາດແຍ່ງຕຳແໜ່ງຢູ່ສະເໝີ ແລະ ຮຽກຮ້ອງຈາກພຣະອົງຢູ່ສະເໝີ. ນີ້ຄືສິ່ງທີ່ພຣະເຈົ້າພົບວ່າໜ້າລັງກຽດ ແລະ ໜ້າກຽດຊັງ. ເຈົ້າມີຂີດຄວາມສາມາດຕໍ່າ ຫຼື ບໍ່ມີຂີດຄວາມສາມາດຕັ້ງແຕ່ຕົ້ນ, ບໍ່ສາມາດເຮັດວຽກງານໃດໆໄດ້ ແລະ ເຖິງຢ່າງນັ້ນ ເຈົ້າກໍຍັງຕ້ອງການເປັນຜູ້ນຳຢູ່ສະເໝີ; ເຈົ້າຍາດແຍ່ງຕຳແໜ່ງ ແລະ ອຳນາດຢູ່ສະເໝີ ແລະ ຕ້ອງການໃຫ້ພຣະເຈົ້າໃຫ້ຄຳຕອບທີ່ຊັດເຈນແກ່ເຈົ້າຢູ່ສະເໝີ, ໂດຍບອກເຈົ້າວ່າໃນອະນາຄົດເຈົ້າສາມາດເຂົ້າສູ່ລາຊະອານາຈັກ, ໄດ້ຮັບພອນ ແລະ ມີຈຸດໝາຍປາຍທາງທີ່ດີ. ການທີ່ພຣະເຈົ້າເລືອກເຈົ້າກໍເປັນການຍົກຂຶ້ນອັນໃຫຍ່ຫຼວງແລ້ວ ແຕ່ເຈົ້າກໍຍັງໄດ້ຄືບຈະເອົາສອກ. ພຣະເຈົ້າໄດ້ປະທານສິ່ງທີ່ເຈົ້າຄວນໄດ້ຮັບໃຫ້ແກ່ເຈົ້າແລ້ວ ແລະ ເຈົ້າກໍໄດ້ຮັບຫຼາຍຢ່າງຈາກພຣະເຈົ້າແລ້ວ ແຕ່ເຈົ້າກໍຍັງຮຽກຮ້ອງຢ່າງບໍ່ສົມເຫດສົມຜົນ. ນີ້ຄືສິ່ງທີ່ພຣະເຈົ້າກຽດຊັງ. ຂີດຄວາມສາມາດຂອງເຈົ້າຕໍ່າຫຼາຍ ຫຼື ເຈົ້າເຖິງກັບບໍ່ໄດ້ໄປຮອດລະດັບສະຕິປັນຍາຂອງມະນຸດ ແຕ່ພຣະເຈົ້າກໍບໍ່ໄດ້ປະຕິບັດຕໍ່ເຈົ້າຄືກັບສັດ ແຕ່ຍັງປະຕິບັດຕໍ່ເຈົ້າໃນຖານະມະນຸດ. ສະນັ້ນ, ເຈົ້າຄວນເຮັດໃນສິ່ງທີ່ມະນຸດຄວນເຮັດ, ເວົ້າໃນສິ່ງທີ່ມະນຸດຄວນເວົ້າ ແລະ ຍອມຮັບທຸກສິ່ງທີ່ພຣະເຈົ້າໄດ້ປະທານໃຫ້ແກ່ເຈົ້າວ່າເປັນສິ່ງທີ່ມາຈາກພຣະອົງ. ບໍ່ວ່າເຈົ້າຈະສາມາດປະຕິບັດໜ້າທີ່ໃດກໍຕາມ, ກໍຈົ່ງເຮັດມັນ. ຢ່າເຮັດໃຫ້ພຣະເຈົ້າຜິດຫວັງ. ຢ່າໄດ້ຄືບຈະເອົາສອກພຽງເພາະວ່າພຣະເຈົ້າປະຕິບັດຕໍ່ເຈົ້າໃນຖານະມະນຸດ ໂດຍເວົ້າວ່າ “ໃນເມື່ອພຣະເຈົ້າປະຕິບັດຕໍ່ຂ້ອຍໃນຖານະມະນຸດ, ແລ້ວພຣະອົງກໍຄວນປະທານຂີດຄວາມສາມາດທີ່ດີກວ່າໃຫ້ແກ່ຂ້ອຍ, ໃຫ້ຂ້ອຍເປັນຫົວໜ້າທີມ, ຜູ້ກຳກັບດູແລ ຫຼື ຜູ້ນຳ. ມັນຈະດີທີ່ສຸດຖ້າພຣະອົງເຮັດໃຫ້ຂ້ອຍບໍ່ຕ້ອງເຮັດວຽກທີ່ອິດເມື່ອຍໃດໆ, ເພື່ອໃຫ້ເຮືອນຂອງພຣະເຈົ້າລ້ຽງດູຂ້ອຍລ້າໆ ແລະ ເພື່ອໃຫ້ຂ້ອຍບໍ່ຈຳເປັນຕ້ອງອອກແຮງ ຫຼື ທົນທຸກກັບຄວາມອິດເມື່ອຍ, ໂດຍອະນຸຍາດໃຫ້ຂ້ອຍເຮັດໃນສິ່ງທີ່ຂ້ອຍຕ້ອງການ.” ສິ່ງເຫຼົ່ານີ້ລ້ວນແຕ່ເປັນການຮຽກຮ້ອງທີ່ບໍ່ສົມເຫດສົມຜົນ. ສິ່ງເຫຼົ່ານີ້ບໍ່ແມ່ນການສະແດງອອກ ຫຼື ການຮຽກຮ້ອງທີ່ສິ່ງທີ່ຖືກສ້າງຄວນມີ ຫຼື ສະເໜີອອກມາ. ພຣະເຈົ້າບໍ່ໄດ້ປະຕິບັດຕໍ່ເຈົ້າຕາມຂີດຄວາມສາມາດຕໍ່າຂອງເຈົ້າ ແຕ່ພຣະອົງໄດ້ເລືອກເຈົ້າ ແລະ ປະທານໂອກາດໃຫ້ເຈົ້າໄດ້ປະຕິບັດໜ້າທີ່ຂອງເຈົ້າແທນ. ນີ້ຄືການຍົກຂຶ້ນຂອງພຣະເຈົ້າ. ເຈົ້າບໍ່ຄວນໄດ້ຄືບຈະເອົາສອກ ແລະ ຮຽກຮ້ອງຢ່າງບໍ່ສົມເຫດສົມຜົນຈາກພຣະເຈົ້າ. ກົງກັນຂ້າມ, ເຈົ້າຄວນຂອບພຣະຄຸນພຣະເຈົ້າ ແລະ ປະຕິບັດໜ້າທີ່ຂອງຕົນເພື່ອຕອບແທນຄວາມຮັກຂອງພຣະເຈົ້າ. ນີ້ຄືຂໍ້ກຳນົດຂອງພຣະເຈົ້າສຳລັບເຈົ້າ. ຂີດຄວາມສາມາດຂອງເຈົ້າຕໍ່າ ແຕ່ພຣະເຈົ້າກໍບໍ່ໄດ້ຕັ້ງຂໍ້ກຳນົດສຳລັບເຈົ້າຕາມມາດຕະຖານສຳລັບຄົນທີ່ມີຂີດຄວາມສາມາດທີ່ດີ. ເຈົ້າຂາດຂີດຄວາມສາມາດ ແລະ ສະຕິປັນຍາ ແຕ່ພຣະເຈົ້າກໍບໍ່ໄດ້ຮຽກຮ້ອງໃຫ້ເຈົ້າບັນລຸມາດຕະຖານທີ່ຄົນທີ່ມີຂີດຄວາມສາມາດທີ່ດີສາມາດບັນລຸໄດ້. ບໍ່ວ່າເຈົ້າຈະສາມາດເຮັດຫຍັງໄດ້ກໍຕາມ, ກໍຈົ່ງເຮັດສິ່ງນັ້ນ. ພຣະເຈົ້າບໍ່ໄດ້ບັງຄັບໃຫ້ຄົນເຮັດໃນສິ່ງທີ່ເກີນຄວາມສາມາດ. ມັນເປັນພຽງຍ້ອນວ່າຕົວເຈົ້າເອງມີຄວາມປາຖະໜາເກີນຕົວຢູ່ສະເໝີ ແລະ ບໍ່ເຕັມໃຈທີ່ຈະເປັນຄົນທຳມະດາ, ເປັນຄົນທົ່ວໄປທີ່ມີຂີດຄວາມສາມາດຕໍ່າຢູ່ສະເໝີ; ມັນເປັນຍ້ອນວ່າເຈົ້າບໍ່ຕ້ອງການເຮັດວຽກທີ່ຍາກລຳບາກເຫຼົ່ານີ້ທີ່ບໍ່ໄດ້ເຮັດໃຫ້ເຈົ້າໂດດເດັ່ນ ແລະ ໃນການປະຕິບັດໜ້າທີ່ຂອງເຈົ້າ, ເຈົ້າບໍ່ມັກຄວາມຍາກລຳບາກ ແລະ ຫຼີກລ່ຽງຄວາມອິດເມື່ອຍຢູ່ສະເໝີ, ເລືອກເຮັດແຕ່ສິ່ງທີ່ຢາກເຮັດ; ເຈົ້າເອົາແຕ່ໃຈຢູ່ສະເໝີ ແລະ ມີແຜນການ ແລະ ຄວາມມັກຂອງເຈົ້າເອງຢູ່ສະເໝີ, ມັນບໍ່ແມ່ນວ່າພຣະເຈົ້າປະຕິບັດຕໍ່ເຈົ້າບໍ່ດີ. ສະນັ້ນ, ຜູ້ຄົນຄວນປະຕິບັດຕໍ່ຂີດຄວາມສາມາດຂອງພວກເຂົາເອງແນວໃດໃຫ້ຖືກຕ້ອງ? ໃນດ້ານໜຶ່ງ, ບໍ່ວ່າພຣະເຈົ້າຈະປະທານຂີດຄວາມສາມາດໃດໃຫ້ແກ່ເຈົ້າ, ເຈົ້າກໍຄວນຍອມຮັບມັນຈາກພຣະເຈົ້າ ແລະ ອ່ອນນ້ອມຕໍ່ອຳນາດສູງສຸດ ແລະ ການຈັດວາງຂອງພຣະເຈົ້າ. ນີ້ຄືຄວາມຄິດ ແລະ ມຸມມອງພື້ນຖານທີ່ສຸດທີ່ຜູ້ຄົນຄວນມີ. ມຸມມອງນີ້ຖືກຕ້ອງ ແລະ ມັນຍັງຄົງໃຊ້ໄດ້ໃນທຸກສະຖານະການ. ມັນຄືຫຼັກການຄວາມຈິງທີ່ຍັງຄົງຢູ່ ບໍ່ວ່າສິ່ງຕ່າງໆຈະປ່ຽນແປງໄປແນວໃດກໍຕາມ. ໃນອີກດ້ານໜຶ່ງ, ບໍ່ວ່າຂີດຄວາມສາມາດຂອງເຈົ້າຈະດີ, ປົກກະຕິ, ຕໍ່າ ຫຼື ບໍ່ມີເລີຍກໍຕາມ, ເຈົ້າກໍຄວນເຮັດວຽກງານທີ່ຂີດຄວາມສາມາດຂອງເຈົ້າສາມາດບັນລຸໄດ້. ເຈົ້າບໍ່ຄວນກັກເກັບຄວາມສາມາດໄວ້ ແລະ ບໍ່ຄວນສະແຫວງຫາເພື່ອທີ່ຈະໂດດເດັ່ນ. ບໍ່ວ່າຂີດຄວາມສາມາດຂອງເຈົ້າຈະດີ ຫຼື ປົກກະຕິກໍຕາມ, ເຈົ້າກໍສາມາດເຮັດໄດ້ພຽງແຕ່ສິ່ງທີ່ຢູ່ໃນຂອບເຂດຂີດຄວາມສາມາດ ແລະ ຄວາມສາມາດຂອງເຈົ້າເທົ່ານັ້ນ; ບໍ່ມີສິ່ງໃດທີ່ຈະເອົາໄປໂອ້ອວດໄດ້, ນັ້ນຄືສິ່ງທີ່ພຣະເຈົ້າໄດ້ປະທານໃຫ້ແກ່ເຈົ້າ; ເຈົ້າຄວນຖວາຍມັນ. ທັງໝົດໃນຕົວເຈົ້າ, ລົມຫາຍໃຈຂອງເຈົ້າ, ເງື່ອນໄຂຕິດຕົວມາແຕ່ເກີດຂອງເຈົ້າ ແລະ ຄວາມສາມາດໃນທຸກດ້ານຂອງຂີດຄວາມສາມາດຂອງເຈົ້າລ້ວນແຕ່ຖືກປະທານໃຫ້ໂດຍພຣະເຈົ້າ. ຫຼັກການຄວາມຈິງຕ່າງໆທີ່ເຈົ້າເຂົ້າໃຈໃນຕອນນີ້ກໍຖືກສະໜອງໃຫ້ໂດຍພຣະເຈົ້າເຊັ່ນກັນ. ຖ້າບໍ່ມີວຽກງານຂອງພຣະເຈົ້າ ແລະ ຖ້າບໍ່ມີເງື່ອນໄຂຕິດຕົວມາແຕ່ເກີດຕ່າງໆທີ່ພຣະເຈົ້າປະທານໃຫ້ແກ່ຜູ້ຄົນ, ມະນຸດກໍເປັນພຽງແຕ່ຂີ້ຝຸ່ນກຳມືໜຶ່ງເທົ່ານັ້ນ. ສະນັ້ນ, ຈຶ່ງບໍ່ມີສິ່ງໃດໃຫ້ຜູ້ຄົນເອົາໄປໂອ້ອວດໄດ້. ນີ້ຄືດ້ານທີສອງ. ຍັງມີອີກດ້ານໜຶ່ງ: ບໍ່ວ່າຂີດຄວາມສາມາດຂອງເຈົ້າຈະປົກກະຕິ, ຕໍ່າ ຫຼື ບໍ່ມີເລີຍກໍຕາມ, ເຈົ້າກໍຕ້ອງປະຕິບັດຕໍ່ມັນຢ່າງຖືກຕ້ອງ. ກ່ອນອື່ນ, ຈົ່ງຮັບຮູ້ວ່າຂີດຄວາມສາມາດຂອງເຈົ້າຢູ່ໃນລະດັບໃດ ແລະ ຈາກນັ້ນ, ໂດຍອີງໃສ່ຂີດຄວາມສາມາດໂດຍທຳມະຊາດຂອງເຈົ້າ, ຈົ່ງເຮັດໃນສິ່ງທີ່ເຈົ້າຄວນເຮັດ. ຢ່າພະຍາຍາມເຮັດເກີນຄວາມສາມາດຂອງເຈົ້າຢູ່ສະເໝີ ແລະ ເຮັດໃນສິ່ງທີ່ເຈົ້າບໍ່ສາມາດເຮັດສຳເລັດໄດ້, ພະຍາຍາມພິສູດຕົນເອງຕໍ່ຜູ້ຄົນ ຫຼື ຕໍ່ພຣະເຈົ້າຢູ່ສະເໝີ. ເຈົ້າບໍ່ສາມາດພິສູດຫຍັງໄດ້ເລີຍ. ຍິ່ງເຈົ້າພະຍາຍາມພິສູດຕົນເອງດ້ວຍວິທີນີ້ຫຼາຍເທົ່າໃດ, ມັນກໍຍິ່ງພິສູດວ່າຂີດຄວາມສາມາດຂອງເຈົ້າຕໍ່າ, ເຈົ້າບໍ່ຮູ້ຈັກປະມານຕົນ ແລະ ມັນຍິ່ງພິສູດວ່າເຈົ້າຂາດເຫດຜົນ ແລະ ມີອຸປະນິໄສທີ່ເສື່ອມຊາມຢ່າງຮ້າຍແຮງ. ຢ່າພະຍາຍາມທຸກວິທີທາງເພື່ອປ່ຽນແປງຂີດຄວາມສາມາດຂອງເຈົ້າ ຫຼື ປັບປຸງຄວາມສາມາດຂອງເຈົ້າໃນທຸກດ້ານ ແຕ່ຈົ່ງຮັບຮູ້ຢ່າງແມ່ນຍຳ ແລະ ປະຕິບັດຕໍ່ຂີດຄວາມສາມາດ ແລະ ຄວາມສາມາດໂດຍທຳມະຊາດຂອງເຈົ້າຢ່າງຖືກຕ້ອງ. ຖ້າເຈົ້າຄົ້ນພົບວ່າເຈົ້າຂາດຕົກບົກຜ່ອງຢູ່ບ່ອນໃດ, ຈົ່ງຟ້າວສຶກສາໃນດ້ານເຫຼົ່ານັ້ນທີ່ເຈົ້າສາມາດບັນລຸຄວາມຄືບໜ້າໄດ້ໃນເວລາອັນສັ້ນ ເພື່ອຊົດເຊີຍດ້ານເຫຼົ່ານີ້. ສຳລັບດ້ານເຫຼົ່ານັ້ນທີ່ເຈົ້າບໍ່ສາມາດບັນລຸໄດ້, ກໍຢ່າຝືນມັນ. ຈົ່ງກະທຳຕາມສະຖານະການຕົວຈິງຂອງເຈົ້າ; ຈົ່ງເຮັດສິ່ງຕ່າງໆໂດຍອີງໃສ່ຂີດຄວາມສາມາດ ແລະ ຄວາມສາມາດຂອງເຈົ້າເອງ. ຫຼັກການສູງສຸດກໍຄືການປະຕິບັດໜ້າທີ່ຂອງເຈົ້າຕາມພຣະທຳຂອງພຣະເຈົ້າ, ຂໍ້ກຳນົດຂອງພຣະເຈົ້າສຳລັບມະນຸດ ແລະ ຫຼັກການຄວາມຈິງ. ບໍ່ວ່າຂີດຄວາມສາມາດຂອງເຈົ້າຈະຢູ່ໃນລະດັບໃດກໍຕາມ, ເຈົ້າກໍສາມາດບັນລຸການກະທຳ ແລະ ການປະຕິບັດໜ້າທີ່ຂອງເຈົ້າຕາມຫຼັກການຄວາມຈິງໃນລະດັບທີ່ແຕກຕ່າງກັນໄດ້; ເຈົ້າສາມາດຕອບສະໜອງ ຫຼື ບັນລຸຕາມມາດຕະຖານຂອງພຣະເຈົ້າໄດ້. ຫຼັກການຄວາມຈິງເຫຼົ່ານີ້ບໍ່ແມ່ນຄຳເວົ້າທີ່ວ່າງເປົ່າຢ່າງແນ່ນອນ; ພວກມັນບໍ່ໄດ້ຢູ່ເໜືອຄວາມເປັນມະນຸດຢ່າງແນ່ນອນ. ພວກມັນລ້ວນແຕ່ເປັນເສັ້ນທາງແຫ່ງການປະຕິບັດທີ່ຖືກອອກແບບມາໂດຍສະເພາະສຳລັບອຸປະນິໄສທີ່ເສື່ອມຊາມ, ສັນຊາດຕະຍານ ພ້ອມທັງຄວາມສາມາດ ແລະ ຂີດຄວາມສາມາດຕ່າງໆຂອງມະນຸດຊາດທີ່ຖືກສ້າງຂຶ້ນ. ສະນັ້ນ, ບໍ່ວ່າຂີດຄວາມສາມາດຂອງເຈົ້າຈະແມ່ນຫຍັງກໍຕາມ, ບໍ່ວ່າຄວາມສາມາດຂອງເຈົ້າຈະບໍ່ພຽງພໍ ຫຼື ມີຂໍ້ບົກຜ່ອງຢູ່ບ່ອນໃດກໍຕາມ, ມັນກໍບໍ່ແມ່ນບັນຫາ; ຖ້າເຈົ້າເຂົ້າໃຈຄວາມຈິງຢ່າງແທ້ຈິງ ແລະ ເຕັມໃຈທີ່ຈະປະຕິບັດຄວາມຈິງ, ມັນກໍຈະມີເສັ້ນທາງກ້າວໄປຂ້າງໜ້າ. ຂໍ້ບົກຜ່ອງຂອງຄົນໆໜຶ່ງໃນບາງດ້ານຂອງຂີດຄວາມສາມາດ ແລະ ຄວາມສາມາດບໍ່ໄດ້ຂັດຂວາງການປະຕິບັດຄວາມຈິງຂອງພວກເຂົາຢ່າງແນ່ນອນ. ຖ້າຄວາມສາມາດໃນການຕັດສິນ ຫຼື ຄວາມສາມາດອື່ນໆຂອງເຈົ້າຂາດຕົກບົກຜ່ອງ, ເຈົ້າກໍສາມາດສະແຫວງຫາໃຫ້ຫຼາຍຂຶ້ນ ແລະ ໂອ້ລົມໃຫ້ຫຼາຍຂຶ້ນ, ຈົ່ງສະແຫວງຫາຄຳແນະນຳ ແລະ ຂໍ້ສະເໜີແນະຈາກຜູ້ທີ່ເຂົ້າໃຈຄວາມຈິງ. ເມື່ອເຈົ້າເຂົ້າໃຈ ແລະ ຈັບໃຈຄວາມຫຼັກການ ແລະ ເສັ້ນທາງແຫ່ງການປະຕິບັດແລ້ວ, ເຈົ້າກໍຄວນນຳພວກມັນໄປປະຕິບັດດ້ວຍຄວາມພະຍາຍາມທັງໝົດຂອງເຈົ້າໂດຍອີງໃສ່ວຸດທິພາວະຂອງເຈົ້າ. ການຍອມຮັບ ແລະ ການປະຕິບັດ, ນີ້ຄືສິ່ງທີ່ເຈົ້າຄວນເຮັດ. ການທີ່ເຮົາໂອ້ລົມແບບນີ້ຊ່ວຍໃຫ້ພວກເຈົ້າເຂົ້າໃຈບໍ? (ພວກເຮົາເຂົ້າໃຈຫຼາຍຂຶ້ນໜ້ອຍໜຶ່ງ).

ເປັນຫຍັງພຣະເຈົ້າຈຶ່ງກຳນົດລ່ວງໜ້າໃຫ້ຜູ້ຄົນມີຂີດຄວາມສາມາດທຸກປະເພດ? ເປັນຫຍັງພຣະເຈົ້າຈຶ່ງບໍ່ປະທານຂີດຄວາມສາມາດທີ່ສົມບູນແບບໃຫ້ແກ່ຜູ້ຄົນ? ກ່ຽວກັບວ່າເຈດຕະນາຂອງພຣະເຈົ້າໃນເລື່ອງນີ້ແມ່ນຫຍັງ ແລະ ຜູ້ຄົນຄວນປະຕິບັດແນວໃດຕໍ່ມັນໃຫ້ຖືກຕ້ອງນັ້ນ, ພວກເຮົາໄດ້ໂອ້ລົມກັນໄປຈັກດ້ານແລ້ວ? ໃຫ້ພວກເຮົາສະຫຼຸບພວກມັນ. ດ້ານທີໜຶ່ງຄືການຍອມຮັບມັນຈາກພຣະເຈົ້າ. ນີ້ຄືຄວາມຄິດ ແລະ ມຸມມອງພື້ນຖານທີ່ສຸດທີ່ຜູ້ຄົນຄວນມີ. ດ້ານທີສອງຄືການຮັບຮູ້ ແລະ ປະເມີນວ່າຂີດຄວາມສາມາດຂອງເຈົ້າແມ່ນຫຍັງ ແລະ ກະທຳ ແລະ ປະຕິບັດໜ້າທີ່ຂອງເຈົ້າໂດຍອີງໃສ່ຂີດຄວາມສາມາດ ແລະ ຄວາມສາມາດຂອງເຈົ້າ. ຢ່າພະຍາຍາມເຮັດໃນສິ່ງທີ່ເກີນຂີດຄວາມສາມາດ ແລະ ຄວາມສາມາດຂອງເຈົ້າ. ສິ່ງທີ່ເຈົ້າສາມາດເຮັດໄດ້, ກໍຈົ່ງເຮັດມັນຢ່າງມີສະຕິ ແລະ ຢ່າງຕິດດິນ ແລະ ເຮັດມັນໃຫ້ດີ. ສິ່ງທີ່ເຈົ້າບໍ່ສາມາດເຮັດໄດ້, ກໍຢ່າຝືນຕົນເອງ. ດ້ານທີສາມແມ່ນຫຍັງ? (ພວກເຮົາຕ້ອງບໍ່ປາຖະໜາທີ່ຈະປ່ຽນແປງຂີດຄວາມສາມາດຂອງພວກເຮົາຢູ່ສະເໝີ. ເຖິງແມ່ນວ່າຂີດຄວາມສາມາດຂອງພວກເຮົາຈະປົກກະຕິ, ຕໍ່າ ຫຼື ບໍ່ມີເລີຍກໍຕາມ, ພວກເຮົາກໍຕ້ອງປະຕິບັດຕໍ່ມັນຢ່າງຖືກຕ້ອງ. ພວກເຮົາຕ້ອງບໍ່ປາຖະໜາທີ່ຈະພິສູດຕົນເອງຕໍ່ພຣະເຈົ້າຢູ່ສະເໝີວ່າຂີດຄວາມສາມາດຂອງພວກເຮົາດີ. ນີ້ຄືສິ່ງທີ່ບໍ່ເໝາະສົມ.) ຖືກຕ້ອງແລ້ວ. ຈົ່ງປະຕິບັດຕໍ່ຂີດຄວາມສາມາດຂອງເຈົ້າຢ່າງຖືກຕ້ອງ. ຢ່າຈົ່ມວ່າ. ພຣະເຈົ້າປະທານໃຫ້ແກ່ເຈົ້າຫຼາຍສໍ່າໃດ, ພຣະອົງກໍຈະຮຽກຮ້ອງຈາກເຈົ້າຫຼາຍສໍ່ານັ້ນ. ສິ່ງທີ່ພຣະເຈົ້າບໍ່ໄດ້ປະທານໃຫ້ແກ່ເຈົ້າ, ພຣະເຈົ້າກໍບໍ່ໄດ້ຮຽກຮ້ອງຈາກເຈົ້າ. ຕົວຢ່າງ: ຖ້າພຣະເຈົ້າປະທານຂີດຄວາມສາມາດປົກກະຕິ ຫຼື ຂີດຄວາມສາມາດຕໍ່າໃຫ້ແກ່ເຈົ້າ, ພຣະອົງກໍບໍ່ໄດ້ຮຽກຮ້ອງໃຫ້ເຈົ້າເປັນຜູ້ນຳ, ຫົວໜ້າທີມ ຫຼື ຜູ້ກຳກັບດູແລ. ເຖິງຢ່າງໃດກໍຕາມ, ຖ້າພຣະເຈົ້າປະທານວາທະສິນ, ຄວາມສາມາດໃນການສະແດງອອກ ຫຼື ພອນສະຫວັນບາງຢ່າງໃຫ້ແກ່ເຈົ້າ ແລະ ຮຽກຮ້ອງໃຫ້ເຈົ້າເຮັດວຽກງານທີ່ກ່ຽວຂ້ອງກັບພອນສະຫວັນນີ້, ແລ້ວເຈົ້າກໍຄວນເຮັດມັນໃຫ້ດີ. ຢ່າເຮັດໃຫ້ເງື່ອນໄຂທີ່ພຣະເຈົ້າປະທານໃຫ້ແກ່ເຈົ້າຕ້ອງສູນເປົ່າ. ເຈົ້າຕ້ອງເຮັດໃຫ້ສົມກັບສິ່ງທີ່ພຣະເຈົ້າປະທານໃຫ້, ໂດຍນຳໃຊ້ມັນຢ່າງເຕັມທີ່ ແລະ ນຳໃຊ້ມັນໃຫ້ດີ, ນຳໃຊ້ມັນເຂົ້າໃນສິ່ງທີ່ເປັນບວກ ແລະ ສ້າງຜົນງານທີ່ມີຄຸນຄ່າເຊິ່ງເປັນປະໂຫຍດຕໍ່ມະນຸດຊາດ. ນັ້ນຈະເປັນສິ່ງທີ່ຍອດຢ້ຽມຫຼາຍ, ແມ່ນບໍ? (ແມ່ນແລ້ວ). ນອກຈາກນີ້, ເຈົ້າຕ້ອງຮູ້ວ່າພຣະເຈົ້າມີເຈດຕະນາດີໃນການປະທານຂີດຄວາມສາມາດຕ່າງໆໃຫ້ແກ່ຜູ້ຄົນ. ພຽງເພາະວ່າພຣະເຈົ້າຕ້ອງການຊ່ວຍໃຫ້ເຈົ້າລອດພົ້ນ, ພຣະອົງຈຶ່ງບໍ່ໄດ້ປະທານຂີດຄວາມສາມາດທີ່ດີເກີນໄປໃຫ້ແກ່ເຈົ້າ. ສິ່ງນີ້ມີເຈດຕະນາທີ່ພຽນພະຍາຍາມຂອງພຣະເຈົ້າ. ການທີ່ພຣະເຈົ້າປະທານຂີດຄວາມສາມາດປົກກະຕິ ຫຼື ຕໍ່າໃຫ້ແກ່ເຈົ້າແມ່ນການປົກປ້ອງສຳລັບເຈົ້າ. ຖ້າຜູ້ຄົນມີຂີດຄວາມສາມາດທີ່ດີເກີນໄປ ຫຼື ພິເສດ, ມັນກໍຈະເປັນເລື່ອງງ່າຍທີ່ພວກເຂົາຈະຕິດຕາມໂລກ ແລະ ຊາຕານ ແລະ ພວກເຂົາກໍຈະບໍ່ມາເຊື່ອໃນພຣະເຈົ້າໄດ້ງ່າຍໆ. ໃຫ້ເບິ່ງຜູ້ທີ່ໂດດເດັ່ນໃນອຸດສາຫະກຳ ແລະ ຂົງເຂດຕ່າງໆໃນໂລກ, ພວກເຂົາເປັນຄົນປະເພດໃດ? ພວກເຂົາລ້ວນແຕ່ເປັນຄົນສະຫຼາດແກມໂກງທີ່ມີເລ່ລ່ຽມ, ເປັນມານຮ້າຍກັບຊາດມາເກີດ. ຖ້າເຈົ້າຂໍໃຫ້ພວກເຂົາເຊື່ອໃນພຣະເຈົ້າ, ພວກເຂົາກໍຈະຄິດວ່າ “ການເຊື່ອໃນພຣະເຈົ້າບໍ່ໄດ້ພາໃຫ້ໄປໃສເລີຍ, ມີພຽງແຕ່ຄົນທີ່ບໍ່ມີຄວາມສາມາດເທົ່ານັ້ນທີ່ເຊື່ອໃນພຣະເຈົ້າ!” ຄົນທີ່ມີຂີດຄວາມສາມາດທີ່ດີເກີນໄປ, ມີຄວາມສາມາດທີ່ຍິ່ງໃຫຍ່ ແລະ ມີເລ່ລ່ຽມສູງລ້ວນແຕ່ຖືກຊາຕານຈັບເປັນຊະເລີຍ. ພວກເຂົາດຳລົງຊີວິດໂດຍອຸປະນິໄສທີ່ເສື່ອມຊາມຂອງພວກເຂົາຢ່າງສິ້ນເຊີງ ແລະ ເພື່ອໂລກຢ່າງສິ້ນເຊີງ. ຄົນແບບນັ້ນລ້ວນແຕ່ເປັນມານຮ້າຍກັບຊາດມາເກີດ. ບອກເຮົາເບິ່ງວ່າ ພຣະເຈົ້າຊ່ວຍຄົນແບບນັ້ນໃຫ້ລອດພົ້ນບໍ? (ບໍ່). ສະນັ້ນ, ພວກເຈົ້າເຕັມໃຈທີ່ຈະເປັນມານຮ້າຍກັບຊາດມາເກີດ ຫຼື ພວກເຈົ້າເຕັມໃຈທີ່ຈະເປັນຄົນທຳມະດາ, ເປັນຄົນທີ່ມີຂີດຄວາມສາມາດຕໍ່າ ແຕ່ສາມາດໄດ້ຮັບຄວາມລອດພົ້ນຂອງພຣະເຈົ້າ? (ພວກເຮົາເຕັມໃຈທີ່ຈະເປັນຄົນທຳມະດາ.) ໃນສອງປະເພດນີ້, ຄົນປະເພດໃດຈະໄດ້ຮັບພອນ? ຜູ້ທີ່ຈະເລີນຮຸ່ງເຮືອງໃນໂລກ, ກ້າວຂຶ້ນສູ່ຄວາມໂດດເດັ່ນ, ມີຊື່ສຽງ, ກາຍເປັນເຈົ້າໜ້າທີ່ລະດັບສູງ ຫຼື ຄົນຮັ່ງມີ, ຜູ້ທີ່ມີທຸກສິ່ງທີ່ພວກເຂົາຕ້ອງການ ແລະ ມີເງິນໃຊ້ຈ່າຍຢ່າງບໍ່ມີວັນໝົດ, ພວກເຈົ້າເຕັມໃຈທີ່ຈະເປັນຄົນແບບນັ້ນ ຫຼື ພວກເຈົ້າເຕັມໃຈທີ່ຈະມາຢູ່ຕໍ່ໜ້າພຣະເຈົ້າ ແລະ ເປັນຄົນທຳມະດາສາມັນທີ່ມີຂີດຄວາມສາມາດປົກກະຕິ? ທາງເລືອກຂອງເຈົ້າແມ່ນຫຍັງ? (ເປັນຄົນທຳມະດາສາມັນ). ຖ້າເຈົ້າເລືອກທີ່ຈະເປັນຄົນທຳມະດາສາມັນທີ່ມີຂີດຄວາມສາມາດປົກກະຕິ, ເລືອກທີ່ຈະບໍ່ເພີດເພີນກັບຊີວິດທາງວັດຖຸທີ່ດີໃນຊີວິດນີ້, ບໍ່ຕ້ອງການກ້າວຂຶ້ນສູ່ຄວາມໂດດເດັ່ນ, ບໍ່ມີຕົວຕົນໃນໂລກນີ້ ແລະ ຖືກທຸກຄົນດູຖູກ, ເລືອກທີ່ຈະເປັນຄົນປະເພດນີ້ ແລະ ທະນຸຖະໜອມ ຫຼື ຮັບເອົາໂອກາດສຳລັບຄວາມລອດພົ້ນທີ່ພຣະເຈົ້າປະທານໃຫ້ແກ່ຜູ້ຄົນ, ຖ້ານີ້ຄືທາງເລືອກຂອງເຈົ້າ, ຖ້າເຈົ້າເລືອກທີ່ຈະໄດ້ຮັບຄວາມລອດພົ້ນ ແລະ ເລືອກທີ່ຈະບໍ່ຕິດຕາມໂລກນີ້ ແລະ ໃນຫົວໃຈຂອງເຈົ້າ ເຈົ້າປາຖະໜາທີ່ຈະບໍ່ເປັນຂອງໂລກນີ້ ແຕ່ເປັນຂອງພຣະເຈົ້າ, ແລ້ວເຈົ້າກໍບໍ່ຄວນລັງກຽດຂີດຄວາມສາມາດທີ່ພຣະເຈົ້າໄດ້ປະທານໃຫ້ແກ່ເຈົ້າ. ເຖິງແມ່ນວ່າຂີດຄວາມສາມາດຂອງເຈົ້າຈະຕໍ່າຫຼາຍ ຫຼື ພຣະເຈົ້າບໍ່ໄດ້ປະທານຂີດຄວາມສາມາດໃດໆໃຫ້ແກ່ເຈົ້າກໍຕາມ, ເຈົ້າກໍຍັງຄວນຍິນດີຍອມຮັບຂໍ້ເທັດຈິງນີ້ ແລະ ດ້ວຍເງື່ອນໄຂຕິດຕົວມາແຕ່ເກີດຂອງຄວາມສາມາດຕ່າງໆທີ່ພຣະເຈົ້າໄດ້ປະທານໃຫ້ແກ່ເຈົ້າ, ໃຫ້ປະຕິບັດໜ້າທີ່ຂອງສິ່ງທີ່ຖືກສ້າງຈົນສຳເລັດ. ອີກດ້ານໜຶ່ງກໍຄື ເຖິງແມ່ນວ່າຂີດຄວາມສາມາດທີ່ພຣະເຈົ້າປະທານໃຫ້ແກ່ຜູ້ຄົນຈະບໍ່ດີປານໃດ, ເປັນພຽງຂີດຄວາມສາມາດຂອງຄົນທຳມະດາ ແລະ ຄວາມສາມາດທີ່ພຣະອົງປະທານໃຫ້ແກ່ພວກເຂົາໃນທຸກດ້ານຈະປົກກະຕິ ຫຼື ເຖິງກັບຕໍ່າ, ຄວາມຈິງພື້ນຖານທີ່ສຸດທີ່ຜູ້ຄົນຄວນປະຕິບັດເຊິ່ງພຣະເຈົ້າສັ່ງສອນຜູ້ຄົນກໍຍັງສາມາດບັນລຸ ແລະ ເຮັດໄດ້ ຖ້າພວກເຂົາເຕັມໃຈທີ່ຈະເອົາໃຈໃສ່ໃນການປະຕິບັດພວກມັນ. ເຖິງແມ່ນວ່າຂີດຄວາມສາມາດຂອງເຈົ້າຈະຕໍ່າຫຼາຍ ແລະ ຄວາມສາມາດໃນການຢັ່ງຮູ້, ຄວາມສາມາດໃນການຍອມຮັບສິ່ງຕ່າງໆ, ຄວາມສາມາດໃນການຕັດສິນ ແລະ ຄວາມສາມາດໃນການແຍກແຍະສິ່ງຕ່າງໆຂອງເຈົ້າຈະຕໍ່າຫຼາຍ ຫຼື ເຖິງກັບບໍ່ມີເລີຍກໍຕາມ, ຕາບໃດທີ່ເຈົ້າມີຄວາມເປັນມະນຸດ ແລະ ເຫດຜົນທີ່ພື້ນຖານທີ່ສຸດ, ໜ້າວຽກ ແລະ ວຽກງານທີ່ພຣະເຈົ້າມອບໝາຍໃຫ້ແກ່ເຈົ້າກໍສາມາດເຮັດສຳເລັດ ແລະ ເຮັດໄດ້ດີ. ຍິ່ງໄປກວ່ານັ້ນ, ແນວທາງພື້ນຖານທີ່ສຸດໃນການຢໍາເກງພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍ ເຊິ່ງພຣະເຈົ້າຮຽກຮ້ອງຈາກຜູ້ຄົນນັ້ນ ແມ່ນສິ່ງທີ່ເຈົ້າສາມາດປະຕິບັດຕາມໄດ້; ມັນເປັນສິ່ງທີ່ເຈົ້າສາມາດບັນລຸ ແລະ ເຮັດໄດ້. ສະນັ້ນ, ພຣະເຈົ້າຈຶ່ງບໍ່ເຄີຍຕັ້ງໃຈທີ່ຈະປະທານຂີດຄວາມສາມາດທີ່ດີຫຼາຍໃຫ້ແກ່ເຈົ້າ. ຖ້າພຣະເຈົ້າປະທານຂີດຄວາມສາມາດທີ່ດີ ແລະ ຄວາມສາມາດພິເສດບາງຢ່າງໃຫ້ແກ່ເຈົ້າ, ເຮັດໃຫ້ເຈົ້າກາຍເປັນມານຮ້າຍກັບຊາດມາເກີດໃນໂລກ, ແລ້ວພຣະເຈົ້າກໍຈະບໍ່ຊ່ວຍໃຫ້ເຈົ້າລອດພົ້ນ. ຕອນນີ້ພວກເຈົ້າສາມາດເຂົ້າໃຈຫົວໃຈຂອງພຣະເຈົ້າກ່ຽວກັບເລື່ອງນີ້ບໍ? (ແມ່ນແລ້ວ). ຖ້າເຈົ້າສາມາດເຂົ້າໃຈຫົວໃຈຂອງພຣະເຈົ້າໄດ້, ນັ້ນກໍເປັນເລື່ອງດີ; ເຈົ້າຈະເຂົ້າໃຈຄວາມຈິງນີ້ ແລະ ປະຕິບັດຕໍ່ຂີດຄວາມສາມາດຂອງເຈົ້າເອງຢ່າງຖືກຕ້ອງ; ຈະບໍ່ມີຄວາມຫຍຸ້ງຍາກໃນເລື່ອງນີ້ອີກຕໍ່ໄປ. ຈາກນີ້ໄປ, ຜູ້ຄົນກໍພຽງແຕ່ຄວນເຮັດໃນສິ່ງທີ່ພວກເຂົາຄວນເຮັດ. ເຖິງແມ່ນວ່າມັນຈະເປັນພຽງວຽກດຽວ, ກໍຈົ່ງເອົາໃຈໃສ່ ແລະ ພະຍາຍາມເຮັດມັນໃຫ້ດີ ແລະ ຢ່າເຮັດໃຫ້ຄວາມຄາດຫວັງທີ່ພຣະເຈົ້າມີຕໍ່ເຈົ້າຕ້ອງສູນເປົ່າ. ພວກເຈົ້າເຂົ້າໃຈບໍ? (ເຂົ້າໃຈແລ້ວ). ສຳລັບການໂອ້ລົມໃນຫົວຂໍ້ນີ້ໃນມື້ນີ້ກໍມີພຽງເທົ່ານີ້. ລາກ່ອນ!

ວັນທີ 11 ພະຈິກ 2023


ວິທີການໄລ່ຕາມເສາະຫາຄວາມຈິງ (12)

ການປະຕິບັດທຳອິດສຳລັບການໄລ່ຕາມເສາະຫາຄວາມຈິງ: ການປ່ອຍວາງ

ການປ່ອຍວາງອຸປະສັກລະຫວ່າງຕົນເອງກັບພຣະເຈົ້າ ແລະ ຄວາມບໍ່ເປັນມິດຂອງຕົນທີ່ມີຕໍ່ພຣະເຈົ້າ

I. ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບພຣະເຈົ້າ: ການປ່ອຍວາງຄວາມຄິດຫຼົງຜິດ ແລະ ຈິນຕະນາການຂອງຕົນກ່ຽວກັບວຽກງານຂອງພຣະເຈົ້າ

F. ວຽກງານຂອງພຣະເຈົ້າບໍ່ໄດ້ປ່ຽນແປງເງື່ອນໄຂທີ່ຕິດໂຕມາແຕ່ເກີດຂອງຜູ້ຄົນ; ມັນແນໃສ່ເພື່ອປ່ຽນແປງອຸປະນິໄສທີ່ເສື່ອມຊາມຂອງພວກເຂົາ

ຄັ້ງທີ່ແລ້ວພວກເຮົາໄດ້ໂອ້ລົມກ່ຽວກັບຫົວຂໍ້ຫຍັງ? ພວກເຮົາໄດ້ໂອ້ລົມກ່ຽວກັບການສະແດງອອກສະເພາະບາງຢ່າງຂອງສາມດ້ານຄື: ເງື່ອນໄຂທີ່ຕິດໂຕມາແຕ່ເກີດ, ຄວາມເປັນມະນຸດ ແລະ ອຸປະນິໄສທີ່ເສື່ອມຊາມ. ພວກເຮົາໄດ້ໂອ້ລົມກ່ຽວກັບການສະແດງອອກສະເພາະເຫຼົ່ານີ້ ແລະ ດ້ວຍວິທີນີ້ຈຶ່ງແຍກແຍະໄດ້ວ່າພວກມັນຈັດຢູ່ໃນດ້ານໃດໃນສາມດ້ານນີ້. ຖ້າໃນຊີວິດປະຈຳວັນ ພວກເຈົ້າເຫັນການສະແດງອອກເຫຼົ່ານີ້ທີ່ພວກເຮົາໄດ້ໂອ້ລົມກັນ, ໂດຍພື້ນຖານແລ້ວ ພວກເຈົ້າກໍສາມາດກຳນົດລັກສະນະ ແລະ ຈັດປະເພດພວກມັນໄດ້ ວ່າພວກມັນຈັດຢູ່ໃນເງື່ອນໄຂທີ່ຕິດໂຕມາແຕ່ເກີດ, ຄວາມເປັນມະນຸດ ຫຼື ອຸປະນິໄສທີ່ເສື່ອມຊາມ. ສຳລັບການສະແດງອອກທີ່ບໍ່ໄດ້ຖືກໂອ້ລົມເຖິງນັ້ນ, ຕອນນີ້ພວກເຈົ້າຮູ້ວິທີຈັດປະເພດພວກມັນຕາມຫຼັກການເຫຼົ່ານີ້ ຫຼື ຕາມແກ່ນແທ້ທີ່ພວກມັນສະແດງອອກແລ້ວບໍ? (ພວກເຮົາຮູ້ສຶກວ່າພວກເຮົາເຮັດໄດ້ດີຂຶ້ນໃນເລື່ອງນີ້ກວ່າແຕ່ກ່ອນເລັກໜ້ອຍ, ພວກເຮົາສາມາດໄຕ່ຕອງຕາມແນວທາງເຫຼົ່ານີ້ ແຕ່ພວກເຮົາຍັງບໍ່ທັນບັນລຸເຖິງຈຸດທີ່ສາມາດແຍກແຍະໄດ້ຢ່າງເຕັມທີ່). ໂດຍທົ່ວໄປແລ້ວ ພວກເຈົ້າສາມາດແຍກແຍະການສະແດງອອກທີ່ພວກເຮົາໄດ້ໂອ້ລົມກັນ ແຕ່ສຳລັບການສະແດງອອກທີ່ບໍ່ໄດ້ຖືກໂອ້ລົມເຖິງ ແລະ ບໍ່ມີຄວາມກ່ຽວຂ້ອງໃດໆເລີຍກັບການສະແດງອອກທີ່ໄດ້ໂອ້ລົມກັນກ່ອນໜ້ານີ້, ພວກເຈົ້າກໍບໍ່ຮູ້ວ່າພວກເຈົ້າສາມາດແຍກແຍະພວກມັນໄດ້ ຫຼື ບໍ່. (ແມ່ນແລ້ວ). ໃນການເທດສະໜາສອງສາມຄັ້ງທີ່ຜ່ານມາ, ພວກເຮົາໄດ້ໂອ້ລົມກ່ຽວກັບການສະແດງອອກບາງຢ່າງຂອງຄວາມສົນໃຈ ແລະ ວຽກທີ່ເຮັດເວລາຫວ່າງ ພ້ອມທັງຈຸດແຂງພາຍໃນເງື່ອນໄຂທີ່ຕິດໂຕມາແຕ່ເກີດ ຕະຫຼອດຈົນບັນຫາກ່ຽວກັບດ້ານເຫຼົ່ານີ້ທີ່ສະແດງອອກໃນຕົວຜູ້ຄົນ. ພວກເຮົາຍັງໄດ້ໂອ້ລົມກ່ຽວກັບທັດສະນະຄະຕິ ແລະ ເສັ້ນທາງແຫ່ງການປະຕິບັດທີ່ຜູ້ຄົນຄວນມີກ່ຽວກັບບັນຫາເຫຼົ່ານີ້ ພ້ອມທັງຂໍ້ກຳນົດຂອງພຣະເຈົ້າສຳລັບຜູ້ທີ່ມີຄວາມສົນໃຈ ແລະ ວຽກທີ່ເຮັດເວລາຫວ່າງ ພ້ອມທັງຈຸດແຂງ. ການໂອ້ລົມກ່ຽວກັບເລື່ອງນີ້ ໂດຍຫຼັກແລ້ວແມ່ນເພື່ອບອກໃຫ້ຜູ້ຄົນຮູ້ເຖິງຄວາມຄິດ ແລະ ມຸມມອງທີ່ພວກເຂົາຄວນມີ ພ້ອມກັບເສັ້ນທາງແຫ່ງການປະຕິບັດທີ່ພວກເຂົາຄວນເຂົ້າໃຈ ກ່ຽວກັບຄວາມສົນໃຈ ແລະ ວຽກທີ່ເຮັດເວລາຫວ່າງ ພ້ອມທັງຈຸດແຂງ ຕະຫຼອດຈົນເຈດຕະນາ ແລະ ຂໍ້ກຳນົດຂອງພຣະເຈົ້າທີ່ກ່ຽວຂ້ອງກັບດ້ານເຫຼົ່ານີ້ທີ່ພວກເຂົາຄວນເຂົ້າໃຈ. ກ່ຽວກັບບັນຫາຂອງຄວາມສົນໃຈ ແລະ ວຽກທີ່ເຮັດເວລາຫວ່າງ ພ້ອມທັງຈຸດແຂງ, ພວກເຮົາພຽງແຕ່ໂອ້ລົມກັນໃນຄວາມໝາຍທົ່ວໄປ ແລະ ບໍ່ໄດ້ໂອ້ລົມກັນຢ່າງສະເພາະເຈາະຈົງກ່ຽວກັບວ່າ ຜູ້ຄົນມີຄວາມຄິດ ແລະ ມຸມມອງທີ່ຜິດພາດແນວໃດໃນເລື່ອງເຫຼົ່ານີ້, ພວກເຂົາອາດຈະກ້າວເຂົ້າສູ່ເສັ້ນທາງແຫ່ງການປະຕິບັດທີ່ຜິດພາດແນວໃດ ຫຼື ພວກເຂົາມີຄວາມເຂົ້າໃຈທີ່ຜິດພາດແນວໃດກ່ຽວກັບຂໍ້ກຳນົດຂອງພຣະເຈົ້າໃນເລື່ອງນີ້. ສະນັ້ນ, ຕອນນີ້ໃຫ້ພວກເຮົາໂອ້ລົມກັນຢ່າງລະອຽດກ່ຽວກັບບັນຫາສະເພາະທີ່ຜູ້ຄົນຄວນເຂົ້າໃຈກ່ຽວກັບຄວາມສົນໃຈ ແລະ ວຽກທີ່ເຮັດເວລາຫວ່າງ ພ້ອມທັງຈຸດແຂງ ໂດຍອີງໃສ່ບັນຫາເຫຼົ່ານີ້ທີ່ຜູ້ຄົນມີ.

7. ຄວາມແຕກຕ່າງລະຫວ່າງຄວາມສົນໃຈ ແລະ ວຽກທີ່ເຮັດເວລາຫວ່າງ ກັບຈຸດແຂງ

ພວກເຈົ້າໄດ້ສັງເກດເຫັນບໍວ່າ ພວກເຈົ້າມີຄວາມເຂົ້າໃຈທີ່ຄາດເຄື່ອນ ຫຼື ການຈັບໃຈຄວາມຢ່າງບິດເບືອນແນວໃດ ກ່ຽວກັບຄວາມສົນໃຈ ແລະ ວຽກທີ່ເຮັດເວລາຫວ່າງ ແລະ ຈຸດແຂງທີ່ພວກເຈົ້າມີ? ສຳລັບບັນຫາສ່ວນໃຫຍ່ແລ້ວ, ມັນເປັນຈິງບໍວ່າ ພວກເຈົ້າເຂົ້າໃຈພຽງແຕ່ສໍ່າທີ່ເຮົາໂອ້ລົມ ແລະ ຫຼັງຈາກນັ້ນ ພວກເຈົ້າກໍບໍ່ໄດ້ໄຕ່ຕອງ ຫຼື ປຽບທຽບສິ່ງທີ່ເວົ້າກັບສິ່ງຕ່າງໆໃນຊີວິດຂອງພວກເຈົ້າ ແຕ່ພວກເຈົ້າກໍຮູ້ສຶກວ່າພວກເຈົ້າເຂົ້າໃຈທຸກສິ່ງທຸກຢ່າງ ແລະ ຖືວ່າບັນຫາເຫຼົ່ານັ້ນເປັນເລື່ອງທຳມະດາຫຼາຍ? ກ່ອນອື່ນ ຈົ່ງຄິດກ່ຽວກັບຄຳຖາມນີ້: ມີຄວາມແຕກຕ່າງລະຫວ່າງຄວາມສົນໃຈ ແລະ ວຽກທີ່ເຮັດເວລາຫວ່າງ ແລະ ຈຸດແຂງບໍ? (ມີ). ຄວາມແຕກຕ່າງແມ່ນຫຍັງ? ຖ້າເຈົ້າສາມາດເຫັນວ່າມີຄວາມແຕກຕ່າງ, ພວກມັນແຕກຕ່າງກັນໃນດ້ານໃດ? (ການມີຄວາມສົນໃຈ ແລະ ວຽກທີ່ເຮັດເວລາຫວ່າງພຽງແຕ່ໝາຍຄວາມວ່າ ຄົນໆໜຶ່ງມັກສິ່ງໃດໜຶ່ງແທ້ໆ, ມັນບໍ່ຈຳເປັນຕ້ອງໝາຍຄວາມວ່າພວກເຂົາມີຈຸດແຂງໃນດ້ານນັ້ນ). ປະເດັນທີ່ສຳຄັນຂອງຄວາມແຕກຕ່າງໄດ້ຖືກອະທິບາຍໄວ້ໂດຍສັງເຂບແລ້ວ, ມັນກໍປະມານນັ້ນແຫຼະ. ຈາກມຸມມອງຂອງຄວາມເປັນມະນຸດ, ຄວາມສົນໃຈ ແລະ ວຽກທີ່ເຮັດເວລາຫວ່າງໝາຍເຖິງການທີ່ຄົນໆໜຶ່ງສົນໃຈໃນກິດຈະກຳສະເພາະທາງ ຫຼື ສິ່ງໃດສິ່ງໜຶ່ງ ໂດຍເຕັມໃຈທີ່ຈະເອົາໃຈໃສ່ ຫຼື ມີສ່ວນຮ່ວມໃນສິ່ງເຫຼົ່ານັ້ນ. ນັ້ນກໍຄື ຄວາມມັກສ່ວນຕົວຂອງພວກເຂົາຂ້ອນຂ້າງເອນອຽງໄປຫາສິ່ງທີ່ພວກເຂົາສົນໃຈ ແລະ ຫຼົງໄຫຼ. ພວກເຂົາບໍ່ພຽງແຕ່ມີຄວາມມັກເລັກໜ້ອຍຕໍ່ທັກສະທາງວິຊາຊີບໃນດ້ານນີ້ ແຕ່ມີຄວາມສົນໃຈໃນສິ່ງເຫຼົ່ານັ້ນຢ່າງຫຼວງຫຼາຍ, ເຊິ່ງຢູ່ເໜືອກວ່າລະດັບຄວາມມັກ ຫຼື ຄວາມຮັກທີ່ພວກເຂົາອາດຈະມີຕໍ່ສິ່ງທຳມະດາທົ່ວໄປ. ນີ້ແຫຼະຄືຄວາມສົນໃຈ ແລະ ວຽກທີ່ເຮັດເວລາຫວ່າງ. ເຖິງຢ່າງໃດກໍຕາມ, ກ່ຽວກັບປະເພດຂອງກິດຈະກຳສະເພາະທາງ ຫຼື ສິ່ງທີ່ພວກເຂົາສົນໃຈ ແລະ ຫຼົງໄຫຼ, ໃນແງ່ຂອງຂີດຄວາມສາມາດຂອງພວກເຂົາ ບໍ່ວ່າພວກເຂົາຈະຊຳນານໃນສິ່ງນັ້ນ ຫຼື ບໍ່, ບໍ່ວ່າພວກເຂົາຈະສາມາດເຮັດມັນໄດ້ດີ ຫຼື ບໍ່ ແລະ ພວກເຂົາສາມາດເຮັດມັນໄດ້ໃນລະດັບໃດນັ້ນ, ບໍ່ມີສິ່ງໃດໃນນີ້ທີ່ແນ່ນອນເລີຍ. ສະນັ້ນ, ຄວາມສົນໃຈ ແລະ ວຽກທີ່ເຮັດເວລາຫວ່າງຈຶ່ງໝາຍເຖິງສິ່ງທີ່ຜູ້ຄົນສົນໃຈ ແລະ ມັກ, ສິ່ງທີ່ພວກເຂົາເຕັມໃຈທີ່ຈະມີສ່ວນຮ່ວມນຳເລື້ອຍໆ ແລະ ເຕັມໃຈທີ່ຈະໃຊ້ເວລາ ແລະ ພະລັງງານເພື່ອເອົາໃຈໃສ່ ແລະ ເຮັດໃນຊີວິດປະຈຳວັນ. ສຳລັບເລື່ອງທີ່ວ່າພວກເຂົາສາມາດເຮັດສິ່ງເຫຼົ່ານີ້ໄດ້ດີສໍ່າໃດນັ້ນ, ມັນຂຶ້ນຢູ່ກັບຂີດຄວາມສາມາດຂອງພວກເຂົາ ແລະ ພວກເຂົາຊຳນານໃນສິ່ງເຫຼົ່ານັ້ນ ຫຼື ບໍ່. ສົມມຸດວ່າສິ່ງນີ້ເປັນສິ່ງທີ່ພວກເຂົາສົນໃຈ ແລະ ຫຼົງໄຫຼເປັນພິເສດ ແລະ ໃນເວລາດຽວກັນ ພວກເຂົາກໍຊຳນານໃນສິ່ງນັ້ນເຊັ່ນກັນ, ນັ້ນກໍຄື ນອກເໜືອຈາກການສົນໃຈ ແລະ ຫຼົງໄຫຼໃນສິ່ງນີ້ແລ້ວ ພວກເຂົາຍັງສາມາດເຮັດມັນໄດ້ດີຫຼາຍ, ບັນລຸຜົນໄດ້ຮັບທີ່ສຳຄັນ ແລະ ບັນລຸຄວາມສຳເລັດທີ່ຍິ່ງໃຫຍ່. ເວົ້າອີກຢ່າງໜຶ່ງກໍຄື ຄວາມຊຳນານຂອງພວກເຂົາໃນຄວາມສົນໃຈ ແລະ ວຽກທີ່ເຮັດເວລາຫວ່າງນີ້ຢູ່ເໜືອກວ່າຄົນທົ່ວໄປ ແລະ ຄວາມສາມາດໃນການຮັບຮູ້, ຄວາມໄວໃນການຮຽນຮູ້ ແລະ ຄວາມໄວທີ່ພວກເຂົາຈັບໃຈຄວາມຫຼັກການໃນດ້ານນີ້ກໍເໜືອກວ່າຄົນທົ່ວໄປ. ເມື່ອການສະແດງອອກດັ່ງກ່າວປາກົດຂຶ້ນ, ສິ່ງນີ້ຈຶ່ງຖືກເອີ້ນວ່າການມີຈຸດແຂງ. ຄົນອື່ນອາດຈະຈຳເປັນຕ້ອງຜ່ານການຝຶກຝົນວິຊາຊີບໄລຍະຍາວ, ການສຶກສາ, ການຮໍ່າຮຽນເອົາຄວາມຮູ້ ແລະ ການປະຕິບັດ ແລະ ໄດ້ຮັບການຊີ້ແນະ, ການນຳພາ, ການກວດສອບ, ການສ້າງມາດຕະຖານ ແລະ ຄຳແນະນຳຈາກຜູ້ຊ່ຽວຊານທີ່ກ່ຽວຂ້ອງ ຕະຫຼອດຈົນສິ່ງອື່ນໆ ກ່ອນທີ່ພວກເຂົາຈະສາມາດເຮັດສິ່ງໃດສິ່ງໜຶ່ງໄດ້ດີດ້ວຍຕົນເອງ. ເຖິງຢ່າງໃດກໍຕາມ, ໂດຍທົ່ວໄປແລ້ວ ຜູ້ທີ່ມີຈຸດແຂງຈະມີຄວາມສາມາດໃນການຮັບຮູ້ໃນລະດັບໃດໜຶ່ງກ່ຽວກັບທັກສະທາງວິຊາຊີບທີ່ພວກເຂົາຊຳນານ ໂດຍບໍ່ຕ້ອງຜ່ານການຝຶກຝົນວິຊາຊີບ ຫຼື ການຮຽນຮູ້ຢ່າງເປັນລະບົບ. ພວກເຂົາມີຄວາມເຂົ້າໃຈໃນພາກປະຕິບັດ, ປະສົບການຕົວຈິງ ຫຼື ຄວາມສຳເລັດສ່ວນຕົວບາງຢ່າງໃນດ້ານນີ້. ບວກກັບການຝຶກຝົນວິຊາຊີບ, ຈຸດແຂງຂອງພວກເຂົາໃນດ້ານນີ້ກໍສາມາດກ້າວໄປສູ່ລະດັບທີ່ສູງຂຶ້ນໄດ້. ສະຫຼຸບແລ້ວ, ການມີຈຸດແຂງໝາຍເຖິງການມີຄວາມຊຳນານຢ່າງສູງໃນສິ່ງທີ່ຕົນສົນໃຈ ແລະ ຫຼົງໄຫຼ ເຊິ່ງຢູ່ເໜືອກວ່າຄົນທົ່ວໄປ. ການມີ “ຄວາມຊຳນານ” ໝາຍຄວາມວ່າແນວໃດ? (ການມີຈຸດແຂງໃນດ້ານໃດໜຶ່ງ, ການມີຄວາມຮູ້ກ່ຽວກັບສິ່ງເຫຼົ່ານີ້ພໍສົມຄວນ ແລະ ການຈັດການກັບພວກມັນໄດ້ຢ່າງຄ່ອງແຄ້ວໂດຍບໍ່ຕ້ອງໃຊ້ຄວາມພະຍາຍາມຫຼາຍ). ການມີຄວາມຊຳນານໃນສິ່ງໃດສິ່ງໜຶ່ງບໍ່ແມ່ນພຽງແຕ່ການມີຄວາມຮູ້ກ່ຽວກັບສິ່ງນັ້ນ; ກົງກັນຂ້າມ ມັນໝາຍເຖິງການມີຄວາມຖະໜັດທີ່ໂດດເດັ່ນ ແລະ ມີຄວາມສາມາດພິເສດທີ່ຕິດໂຕມາແຕ່ເກີດທີ່ຂ້ອນຂ້າງສູງໃນດ້ານນີ້. ເຖິງແມ່ນວ່າຈະບໍ່ມີຄຳແນະນຳຈາກຄົນອື່ນ, ພວກເຂົາກໍສາມາດເຂົ້າໃຈສິ່ງທີ່ຄົນອື່ນບໍ່ສາມາດຈັບໃຈຄວາມໄດ້. ບວກກັບການຝຶກຝົນຢ່າງເປັນທາງການ ຫຼື ການສັ່ງສອນຈາກຄູທີ່ມີຊື່ສຽງ, ພວກເຂົາກໍສາມາດເຮັດໄດ້ດີຍິ່ງຂຶ້ນໃນດ້ານນີ້. ເມື່ອເວົ້າເຖິງການມີຈຸດແຂງ, ມັນໝາຍຄວາມວ່າຄົນໆໜຶ່ງເກັ່ງເປັນພິເສດໃນຄວາມສົນໃຈ ຫຼື ວຽກທີ່ເຮັດເວລາຫວ່າງໃດໜຶ່ງ ພ້ອມທັງມີຄວາມຖະໜັດທີ່ພິເສດໃນດ້ານນີ້. ຄວາມສາມາດໃນການຢັ່ງຮູ້ຂອງພວກເຂົາ, ຄວາມສາມາດໃນການຮັບຮູ້ຂອງພວກເຂົາ ແລະ ຄວາມສາມາດໃນການຮຽນຮູ້ຂອງພວກເຂົາໃນດ້ານນີ້ລ້ວນແຕ່ສູງເປັນພິເສດ ແລະ ພວກເຂົາຈັບໃຈຄວາມມັນໄດ້ຢ່າງໄວຫຼາຍ. ພວກເຂົາຊຳນານໃນດ້ານນີ້ຢ່າງເຫັນໄດ້ຊັດເຈນ ເມື່ອປຽບທຽບກັບຄົນທົ່ວໄປ. ນີ້ແຫຼະຄືຄວາມໝາຍຂອງການມີຈຸດແຂງ.

ຕອນນີ້ພວກເຈົ້າເຂົ້າໃຈແລ້ວວ່າຈຸດແຂງແມ່ນຫຍັງ, ໃຫ້ພວກເຮົາໂອ້ລົມກ່ຽວກັບຄວາມສົນໃຈ ແລະ ວຽກທີ່ເຮັດເວລາຫວ່າງ. ຄວາມແຕກຕ່າງລະຫວ່າງຄວາມສົນໃຈ ແລະ ວຽກທີ່ເຮັດເວລາຫວ່າງ ແລະ ຈຸດແຂງແມ່ນຫຍັງ? ຄວາມສົນໃຈ ແລະ ວຽກທີ່ເຮັດເວລາຫວ່າງຄືກັນກັບຈຸດແຂງບໍ? (ພວກມັນບໍ່ຄືກັນ). ເປັນຫຍັງຄວາມສົນໃຈ ແລະ ວຽກທີ່ເຮັດເວລາຫວ່າງຈຶ່ງບໍ່ຄືກັນກັບຈຸດແຂງ? (ເພາະວ່າການສົນໃຈໃນສິ່ງໃດໜຶ່ງບໍ່ຈຳເປັນຕ້ອງໝາຍຄວາມວ່າຈະສາມາດເຮັດມັນໄດ້ດີ ແລະ ມັນບໍ່ຈຳເປັນຕ້ອງໝາຍຄວາມວ່າຈະຊຳນານໃນສິ່ງນັ້ນ; ຍິ່ງໄປກວ່ານັ້ນ, ມັນບໍ່ຈຳເປັນຕ້ອງໝາຍຄວາມວ່າຄົນໆໜຶ່ງຈະສາມາດເຂົ້າໃຈສິ່ງນັ້ນໄດ້ຢ່າງໄວວາ). ການມີຄວາມສົນໃຈ ແລະ ວຽກທີ່ເຮັດເວລາຫວ່າງໝາຍຄວາມວ່າ ເຈົ້າມັກສິ່ງຕ່າງໆໝວດໃດໝວດໜຶ່ງ, ແຕ່ວ່າມັນເປັນຈຸດແຂງຂອງເຈົ້າ ຫຼື ບໍ່ນັ້ນ ແມ່ນຂຶ້ນຢູ່ກັບຄວາມສາມາດໃນການຢັ່ງຮູ້ຂອງເຈົ້າ, ຄວາມສາມາດໃນການຮຽນຮູ້ຂອງເຈົ້າ ແລະ ຄວາມສາມາດໃນການຮັບຮູ້ຂອງເຈົ້າທີ່ກ່ຽວຂ້ອງກັບດ້ານນີ້ ຕະຫຼອດຈົນຄວາມຖະໜັດຕາມທຳມະຊາດຂອງເຈົ້າໃນດ້ານນີ້ ແລະ ເຈົ້າຊຳນານໃນສິ່ງນັ້ນໂດຍທຳມະຊາດ ຫຼື ບໍ່. ຖ້າເຈົ້າຊຳນານໃນສິ່ງນັ້ນ, ແລ້ວມັນກໍຄືຈຸດແຂງຂອງເຈົ້າ. ຖ້າເຈົ້າບໍ່ຊຳນານໃນສິ່ງນັ້ນ ແລະ ມັນເປັນພຽງຄວາມມັກສ່ວນຕົວ ເຊິ່ງເປັນດ້ານທີ່ເຈົ້າສົນໃຈ ແຕ່ຂີດຄວາມສາມາດຂອງເຈົ້າຕ່ຳ ແລະ ເຈົ້າຂາດຄວາມຖະໜັດຕາມທຳມະຊາດ ເຊິ່ງໝາຍຄວາມວ່າ ເຈົ້າມີຄວາມສາມາດໃນການຢັ່ງຮູ້ພຽງເລັກໜ້ອຍກ່ຽວກັບຄວາມສົນໃຈ ແລະ ວຽກທີ່ເຮັດເວລາຫວ່າງນີ້ຂອງເຈົ້າ, ບໍ່ຊຳນານໃນສິ່ງນັ້ນເລີຍ, ເຮັດມັນຢ່າງງຸ່ມງ່າມ, ຂາດປະສິດທິພາບ ແລະ ບໍ່ໄດ້ຮັບຜົນໃດໆໃນດ້ານນີ້, ແລ້ວດ້ານນີ້ກໍບໍ່ແມ່ນຈຸດແຂງຂອງເຈົ້າ, ມັນພຽງແຕ່ຢຸດຢູ່ໃນລະດັບຂອງຄວາມສົນໃຈ ແລະ ວຽກທີ່ເຮັດເວລາຫວ່າງສຳລັບເຈົ້າເທົ່ານັ້ນ. ເປັນຫຍັງມັນຈຶ່ງເປັນພຽງຄວາມສົນໃຈ ແລະ ວຽກທີ່ເຮັດເວລາຫວ່າງຂອງເຈົ້າ ແລະ ບໍ່ແມ່ນຈຸດແຂງຂອງເຈົ້າ? ເພາະວ່າເຈົ້າບໍ່ຊຳນານໃນສິ່ງນັ້ນ. ຕົວຢ່າງ: ບາງຄົນເວົ້າວ່າ “ຂ້ອຍມັກຮ້ອງເພງແທ້ໆ”. ພວກເຂົາມັກມັນຫຼາຍສໍ່າໃດ? ນັບຕັ້ງແຕ່ຊ່ວງເວລາທີ່ພວກເຂົາມືນຕາຂຶ້ນມາໃນຕອນເຊົ້າ, ພວກເຂົາກໍເປີດເພງປັອບ; ພວກເຂົາຟັງເພງທຸກປະເພດ ລວມທັງເພງຕ່າງປະເທດ ແລະ ລະຄອນດົນຕີຕາເວັນຕົກ ແລະ ຈີນ, ສິ່ງໃດກໍຕາມທີ່ນັບວ່າເປັນດົນຕີ, ພວກເຂົາກໍມັກຟັງ. ພວກເຂົາຍັງຢາກຮ້ອງເພງນຳອີກ, ແຕ່ມີບັນຫາໃຫຍ່ຢ່າງໜຶ່ງຄື ພວກເຂົາຮ້ອງເພງຫຼົງສຽງໂດຍທຳມະຊາດ ຫຼື ພຽງແຕ່ບໍ່ມີຈຸດແຂງໃນດ້ານນີ້. ຍັງມີບາງຄົນທີ່ເຖິງແມ່ນວ່າຈະຮຽນຮ້ອງເພງມາຫຼາຍປີແລ້ວ ກໍຍັງບໍ່ສາມາດຊອກຫາເຕັກນິກທີ່ຖືກຕ້ອງໄດ້. ພວກເຂົາບໍ່ຮູ້ວິທີຮ້ອງເພງໃຫ້ມ່ວນທີ່ສຸດ, ວິທີເຮັດໃຫ້ການຮ້ອງເພງຂອງພວກເຂົາຈັບໃຈ ຫຼື ວິທີບັນລຸຜົນໄດ້ຮັບທີ່ດີຜ່ານການຮ້ອງເພງຂອງພວກເຂົາ. ເຖິງແມ່ນວ່າພວກເຂົາຈະມັກຮ້ອງເພງມາຕັ້ງແຕ່ນ້ອຍ ແລະ ມັນເປັນໜຶ່ງໃນຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາ, ແຕ່ເນື່ອງຈາກຂໍ້ຈຳກັດຂອງເງື່ອນໄຂທີ່ຕິດໂຕມາແຕ່ເກີດຂອງພວກເຂົາ, ຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາຈຶ່ງສາມາດຢຸດຢູ່ພຽງລະດັບຂອງຄວາມສົນໃຈ ແລະ ວຽກທີ່ເຮັດເວລາຫວ່າງເທົ່ານັ້ນ, ມັນບໍ່ແມ່ນຈຸດແຂງ. ຕົວຢ່າງ: ເມື່ອຄົນທີ່ຊຳນານໃນການຮ້ອງເພງຮຽນຮ້ອງເພງສັນລະເສີນ, ພວກເຂົາສາມາດຮ້ອງທຳນອງຫຼັກໄດ້ຫຼັງຈາກທີ່ຮ້ອງພຽງແຕ່ປະມານສາມຄັ້ງເທົ່ານັ້ນ. ຫຼັງຈາກຮ້ອງໄດ້ສີ່ ຫຼື ຫ້າຄັ້ງ, ໂດຍພື້ນຖານແລ້ວ ພວກເຂົາກໍສາມາດຮ້ອງໄດ້ຈົນຈົບເພງ. ເຖິງຢ່າງໃດກໍຕາມ, ຜູ້ທີ່ມັກຟັງເພງແຕ່ບໍ່ຊຳນານໃນການຮ້ອງເພງອາດຈະຍັງບໍ່ສາມາດຈື່ທຳນອງທົ່ວໄປໄດ້ຫຼັງຈາກທີ່ຟັງສາມຄັ້ງ. ແມ່ນແຕ່ຫຼັງຈາກຫ້າຄັ້ງ, ພວກເຂົາກໍອາດຈະຍັງບໍ່ສາມາດຮ້ອງໄດ້ ແລະ ຈຳເປັນຕ້ອງເບິ່ງເນື້ອຮ້ອງ ຫຼື ແຜ່ນເພງຢູ່ຕະຫຼອດເວລາ. ເມື່ອເວົ້າເຖິງການຮ້ອງເພງແທ້ໆ, ພວກເຂົາບໍ່ສາມາດເຂົ້າເຖິງອາລົມຂອງເພງ ຫຼື ຊອກຫາຕຳແໜ່ງສຽງທີ່ຖືກຕ້ອງໄດ້. ພວກເຂົາຍັງຈື່ເນື້ອຮ້ອງບໍ່ໄດ້ ແລະ ບາງຄັ້ງ ພວກເຂົາກໍເຖິງກັບຮ້ອງຜິດທຳນອງ. ນອກຈາກນີ້, ເມື່ອຮ້ອງເພງທີ່ມີອາລົມພໍສົມຄວນ, ພວກເຂົາກໍບໍ່ເຄີຍສາມາດຄວບຄຸມການສະແດງອອກທາງອາລົມໄດ້ຢ່າງເໝາະສົມ. ຄົນອື່ນເວົ້າວ່າການຮ້ອງເພງຂອງພວກເຂົາບໍ່ມ່ວນ ແລະ ບໍ່ໜ້າຟັງ, ແຕ່ພວກເຂົາກໍບໍ່ທໍ້ແທ້ ຫຼື ຍອມແພ້, ພວກເຂົາຍັງຄົງອົດທົນໃນການຮຽນຮູ້ ແລະ ການຮ້ອງເພງ. ແນ່ນອນວ່າ ການຮ້ອງເພງເປັນເສລີພາບສ່ວນບຸກຄົນ ແລະ ເປັນສິດທິສ່ວນບຸກຄົນ; ບໍ່ມີໃຜຈຳກັດພວກເຂົາ. ເຖິງຢ່າງໃດກໍຕາມ, ສິ່ງທີ່ພວກເຮົາກຳລັງໂອ້ລົມກັນໃນມື້ນີ້ຄື ຄວາມແຕກຕ່າງລະຫວ່າງຄວາມສົນໃຈ ແລະ ວຽກທີ່ເຮັດເວລາຫວ່າງ ແລະ ຈຸດແຂງ. ເມື່ອຕັດສິນຈາກການສະແດງອອກເຫຼົ່ານີ້, ຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາບໍ່ແມ່ນສິ່ງທີ່ພວກເຂົາຊຳນານ. ແລ້ວເປັນຫຍັງພວກເຮົາຈຶ່ງຕ້ອງໂອ້ລົມກ່ຽວກັບເລື່ອງນີ້ໃຫ້ຊັດເຈນ? ເພື່ອຊ່ວຍໃຫ້ຜູ້ຄົນເຂົ້າໃຈວ່າ ຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາບໍ່ຄືກັນກັບຈຸດແຂງຂອງພວກເຂົາ. ຖ້າອີງຕາມທຸກດ້ານຂອງເງື່ອນໄຂທີ່ຕິດໂຕມາແຕ່ເກີດຂອງເຈົ້າແລ້ວ ເຈົ້າບໍ່ຊຳນານໃນດ້ານໃດດ້ານໜຶ່ງ, ແລ້ວເຖິງແມ່ນວ່າມັນຈະເປັນຄວາມສົນໃຈ ແລະ ວຽກທີ່ເຮັດເວລາຫວ່າງຂອງເຈົ້າກໍຕາມ, ຂໍ້ຈຳກັດຂອງເງື່ອນໄຂທີ່ຕິດໂຕມາແຕ່ເກີດຂອງເຈົ້າກໍເປັນຕົວກຳນົດວ່າ ຄວາມສົນໃຈ ແລະ ວຽກທີ່ເຮັດເວລາຫວ່າງຂອງເຈົ້າບໍ່ແມ່ນຈຸດແຂງຂອງເຈົ້າ. ເຖິງແມ່ນວ່າເຈົ້າຈະມັກມັນແທ້ໆ, ເຖິງຂັ້ນທີ່ເຈົ້າຮັກມັນຫຼາຍເທົ່າກັບຊີວິດຂອງເຈົ້າເອງ, ແຕ່ໜ້າເສຍດາຍທີ່ມັນພຽງແຕ່ບໍ່ແມ່ນສິ່ງທີ່ເຈົ້າຊຳນານ. ຕົວຢ່າງ: ບາງຄົນມັກເຕັ້ນແທ້ໆ. ເມື່ອໃດກໍຕາມທີ່ພວກເຂົາໄດ້ຍິນສຽງດົນຕີ, ຮ່າງກາຍຂອງພວກເຂົາກໍຈະເລີ່ມເຄື່ອນໄຫວໄປຕາມຈັງຫວະ ແລະ ທຳນອງ ແລະ ພວກເຂົາກໍຮູ້ສຶກພໍໃຈຫຼາຍໃນຂະນະທີ່ພວກເຂົາເຄື່ອນໄຫວ. ເຖິງຢ່າງໃດກໍຕາມ, ຮູບຮ່າງໜ້າຕາໂດຍທຳມະຊາດຂອງພວກເຂົາບໍ່ດີ, ພວກເຂົາບໍ່ສູງປານໃດ, ແຂນຂາຂອງພວກເຂົາກໍບໍ່ຍາວເປັນພິເສດ ແລະ ຮູບຮ່າງຂອງພວກເຂົາກໍບໍ່ສະຫງ່າງາມເປັນພິເສດ. ໂດຍລວມແລ້ວ, ການເຕັ້ນຂອງພວກເຂົາບໍ່ເປັນຕາເບິ່ງປານໃດ. ແຕ່ພວກເຂົາພຽງແຕ່ມັກເຕັ້ນ ແລະ ບາງຄັ້ງ ໃນສະຖານທີ່ສາທາລະນະ ຫຼື ແຄມທາງ, ພວກເຂົາກໍເຕັ້ນດ້ວຍຄວາມເພີດເພີນຢ່າງເຕັມທີ່. ຄົນທີ່ຜ່ານໄປມາເຫັນວ່າມັນໜ້າຕະຫຼົກ, ແຕ່ພວກເຂົາກໍເຕັ້ນຄືກັບວ່າບໍ່ມີໃຜຢູ່ອ້ອມຂ້າງ ໂດຍບໍ່ສົນໃຈເລີຍວ່າຄົນອື່ນຈະເບິ່ງພວກເຂົາແນວໃດ, ຄືກັບວ່າພວກເຂົາບໍ່ມີຄວາມຮັບຮູ້ຫຍັງເລີຍ. ພວກເຂົາໝົກມຸ້ນກັບມັນເຖິງລະດັບນີ້. ເຖິງແມ່ນພວກເຂົາຈະຮູ້ສຶກວ່າພວກເຂົາເຕັ້ນໄດ້ດີພໍສົມຄວນ, ແຕ່ໃນຄວາມເປັນຈິງແລ້ວ ພວກເຂົາບໍ່ຊຳນານໃນການເຕັ້ນ. ພວກເຂົາບໍ່ສາມາດຈັບໃຈຄວາມແກ່ນແທ້ຂອງການເຕັ້ນ ແລະ ພວກເຂົາກໍບໍ່ຮູ້ວ່າການເຄື່ອນໄຫວໃດທີ່ເໝາະສົມ, ການເຄື່ອນໄຫວໃດທີ່ສະຫງ່າງາມ ແລະ ການເຄື່ອນໄຫວໃດທີ່ສາມາດຖ່າຍທອດອາລົມຂອງມະນຸດປະເພດຕ່າງໆໄດ້ດີກວ່າ. ນັ້ນກໍຄື ພວກເຂົາບໍ່ເຂົ້າໃຈຫຼາຍດ້ານທີ່ກ່ຽວຂ້ອງກັບການເຕັ້ນຢ່າງແທ້ຈິງ. ເຖິງແມ່ນວ່າຈະໄດ້ຮັບການຊີ້ແນະຈາກຄູມືອາຊີບ ແລະ ການຝຶກຝົນຈາກໂຮງຮຽນວິຊາຊີບ, ແຕ່ໃນແງ່ຂອງຂີດຄວາມສາມາດທີ່ຕິດໂຕມາແຕ່ເກີດຂອງພວກເຂົາເອງ, ພວກເຂົາກໍບໍ່ຊຳນານໃນການເຕັ້ນ ແລະ ບໍ່ສາມາດຈັບໃຈຄວາມແກ່ນແທ້ຂອງມັນໄດ້. ສະນັ້ນ, ເມື່ອພິຈາລະນາທຸກດ້ານຂອງເງື່ອນໄຂທີ່ຕິດໂຕມາແຕ່ເກີດຂອງພວກເຂົາແລ້ວ, ການເຕັ້ນເຊິ່ງເປັນສິ່ງທີ່ພວກເຂົາຮັກຈຶ່ງບໍ່ແມ່ນສິ່ງທີ່ພວກເຂົາຊຳນານ. ເຖິງແມ່ນວ່າພວກເຂົາຈະມັກມັນຫຼາຍ ແລະ ຫຼົງໄຫຼກັບມັນ ໂດຍມັກຈະຊື່ນຊົມການເຄື່ອນໄຫວ ແລະ ການປາກົດຕົວຂອງພວກເຂົາເອງເມື່ອເຕັ້ນຢູ່ໜ້າກ້ອງ ຫຼື ໜ້າແວ່ນ, ແຕ່ຖ້າພວກເຮົາເບິ່ງສະຖານະການຕົວຈິງ, ພວກເຂົາກໍບໍ່ຊຳນານໃນການເຕັ້ນ. ເວົ້າອີກຢ່າງໜຶ່ງກໍຄື ການເຕັ້ນເປັນພຽງຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາເທົ່ານັ້ນ, ບໍ່ແມ່ນຈຸດແຂງຂອງພວກເຂົາ.

ບາງຄົນມັກວັນນະຄະດີຫຼາຍ. ພວກເຂົາມັກຂຽນບົດຄວາມ ແລະ ອ່ານອອກສຽງ ແລະ ແຕ່ງບົດກະວີ, ພວກເຂົາມັກເວທີສົນທະນາວັນນະຄະດີ ແລະ ພວກເຂົາຍັງມັກອ່ານນິຍາຍ ແລະ ຜົນງານວັນນະຄະດີຕ່າງໆອີກດ້ວຍ, ທັງຂອງຕ່າງປະເທດ ແລະ ພາຍໃນປະເທດ, ທັງສະໄໝໃໝ່ ແລະ ສະໄໝບູຮານ, ພວກເຂົາມັກຜົນງານທັງໝົດເຫຼົ່ານີ້. ພວກເຂົາມັກຄຳສັບ ແລະ ຮູບແບບພາສາຕ່າງໆທີ່ນັກປະພັນໃຊ້ໃນຜົນງານວັນນະຄະດີຂອງພວກເຂົາ ແລະ ພວກເຂົາຍັງມັກແນວຄິດຕ່າງໆທີ່ນັກປະພັນສະແດງອອກໃນຜົນງານຂອງພວກເຂົາອີກດ້ວຍ. ນີ້ແມ່ນຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາບໍ? (ແມ່ນແລ້ວ). ມັນຊັດເຈນຫຼາຍວ່ານີ້ຄືຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາ. ສິ່ງທີ່ຄົນໆໜຶ່ງມັກ, ສິ່ງທີ່ພວກເຂົາສົນໃຈໃນໃຈ ແລະ ຄວາມຄິດຂອງພວກເຂົາ ແມ່ນສິ່ງທີ່ຕິດໂຕມາແຕ່ເກີດ, ມັນບໍ່ແມ່ນສິ່ງທີ່ພວກເຂົາໄດ້ຮັບມາໃນພາຍຫຼັງ, ຍິ່ງບໍ່ຕ້ອງເວົ້າເຖິງວ່າມັນຈະເປັນສິ່ງທີ່ພໍ່ແມ່ ຫຼື ຄອບຄົວຂອງພວກເຂົາບົ່ມເພາະມາ. ບາງຄົນຮັກວັນນະຄະດີ ແລະ ໄດ້ອ່ານຜົນງານວັນນະຄະດີມາຫຼາຍເລື່ອງ. ບາງຄົນໄດ້ສຶກສາວັນນະຄະດີຢ່າງເປັນລະບົບໃນມະຫາວິທະຍາໄລ. ບາງຄົນກໍເຖິງກັບເຮັດວຽກເປັນອາຈານສອນວັນນະຄະດີມືອາຊີບ ຫຼື ເຮັດວຽກ ແລະ ປະກອບອາຊີບທີ່ກ່ຽວຂ້ອງກັບວັນນະຄະດີ, ເຖິງຂັ້ນປະກອບອາຊີບເຫຼົ່ານີ້ເປັນເວລາດົນນານ; ພວກເຂົາໄດ້ໃຊ້ເວລາສ່ວນໃຫຍ່ໃນຊີວິດຂອງພວກເຂົາເພື່ອພົວພັນກັບເລື່ອງທີ່ກ່ຽວຂ້ອງກັບຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາ; ເກືອບທຸກມື້ໃນຊີວິດຂອງພວກເຂົາລ້ວນແຕ່ມີວັນນະຄະດີ ເຊິ່ງເປັນສິ່ງທີ່ພວກເຂົາສົນໃຈ ແລະ ຫຼົງໄຫຼ. ແຕ່ສິ່ງນີ້ໝາຍຄວາມວ່າຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາເປັນຈຸດແຂງຂອງພວກເຂົາຢ່າງແທ້ຈິງບໍ? ບໍ່ຈຳເປັນສະເໝີໄປ, ເຈົ້າຕ້ອງເບິ່ງວ່າພວກເຂົາມີຄວາມຮູ້ ຫຼື ຄວາມຄິດ ແລະ ມຸມມອງໃນວັນນະຄະດີທີ່ເໜືອກວ່າ ຫຼື ໂດດເດັ່ນກວ່າຄົນທົ່ວໄປ ຫຼື ບໍ່. ຖ້າສິ່ງທີ່ພວກເຂົາໄດ້ກຳແໜ້ນ ແລະ ເຂົ້າໃຈໃນວັນນະຄະດີເປັນພຽງສິ່ງທີ່ພວກເຂົາໄດ້ຮຽນຮູ້ຈາກປຶ້ມ ຫຼື ປະກອບດ້ວຍຄວາມຮູ້ທົ່ວໄປແບບດັ້ງເດີມທີ່ໃຜໆກໍສາມາດຮຽນຮູ້ ແລະ ກຳແໜ້ນໄດ້, ແລ້ວສິ່ງນີ້ກໍບໍ່ນັບວ່າເປັນຈຸດແຂງ. ຕົວຢ່າງ: ຖ້າເຈົ້າຂໍໃຫ້ພວກເຂົາຂຽນບົດຄວາມ, ມັນກໍບໍ່ມີຂໍ້ຜິດພາດທາງໄວຍາກອນ, ການໃຊ້ເຄື່ອງໝາຍວັກຕອນກໍຖືກຕ້ອງ, ວັກຕອນກໍມີໂຄງສ້າງທີ່ດີ ແລະ ໂຄງສ້າງໂດຍລວມຂອງບົດຄວາມກໍດີພໍສົມຄວນ. ຍັງມີການໃຊ້ພາສາທີ່ສະຫຼວຍສວຍງາມຫຼາຍຢ່າງຕະຫຼອດທັງບົດຄວາມ. ເຖິງຢ່າງໃດກໍຕາມ, ມັນມີບັນຫາຢ່າງໜຶ່ງຄື ເມື່ອເວົ້າເຖິງການສະແດງອອກເຖິງສິ່ງໃດໜຶ່ງ, ມຸມມອງໃດໜຶ່ງ ຫຼື ໂຄງເລື່ອງໃດໜຶ່ງ, ພວກເຂົາບໍ່ມີວິທີການສະແດງອອກທີ່ເປັນເອກະລັກ ແລະ ພວກເຂົາກໍບໍ່ມີວິທີການສະແດງອອກທີ່ມີສິລະປະ ຫຼື ສະຫຼາດຫຼັກແຫຼມເປັນພິເສດ. ຄຸນສົມບັດເຫຼົ່ານີ້ບໍ່ມີຢູ່ໃນຜົນງານວັນນະຄະດີທັງໝົດຂອງພວກເຂົາ. ນັ້ນກໍຄື ບົດຄວາມຂອງພວກເຂົາເບິ່ງຄືວ່າມີໂຄງສ້າງທີ່ດີພໍສົມຄວນ ແລະ ມີຄວາມເປັນມືອາຊີບສູງ, ດ້ວຍຄຳສັບທີ່ຖືກເລືອກມາຢ່າງລະມັດລະວັງ ແຕ່ພວກມັນຂາດວິທີການທີ່ເປັນເອກະລັກໃນການສະແດງຄວາມຄິດ ແລະ ມຸມມອງ, ປະກົດການ ຫຼື ໂຄງເລື່ອງທີ່ຜູ້ເຮັດວຽກດ້ານວັນນະຄະດີທີ່ຊຳນານຄວນມີ. ບົດຄວາມສ່ວນໃຫຍ່ຂອງພວກເຂົາຂ້ອນຂ້າງທຳມະດາ. ໂຄງສ້າງ ແລະ ວິທີການສະແດງຄວາມຄິດຂອງພວກເຂົາແມ່ນຕາຍຕົວ, ແຂງກະດ້າງ ແລະ ຍຶດຕິດກັບກົດເກນເປັນພິເສດ; ພວກມັນບໍ່ມີນະວັດຕະກຳ ຫຼື ບໍ່ເປັນເອກະລັກ, ຂາດສະຕິປັນຍາ ແລະ ຄວາມສະຫຼາດຫຼັກແຫຼມ ແລະ ແນ່ນອນວ່າບໍ່ສາມາດຖືວ່າສະຫງ່າງາມໄດ້. ປະກົດການນີ້ບົ່ງບອກເຖິງຫຍັງ? (ພວກເຂົາບໍ່ຊຳນານໃນການຂຽນ ແລະ ບໍ່ມີຄວາມຖະໜັດໃນການຂຽນ). ພວກເຂົາບໍ່ຊຳນານໃນການຂຽນ ແລະ ບໍ່ສາມາດແຕ່ງເລື່ອງລາວໄດ້ຢ່າງຢືດຢຸ່ນໂດຍອີງໃສ່ພູມຫຼັງຂອງເຫດການ ຫຼື ຕົ້ນແບບຂອງເລື່ອງລາວດັ່ງກ່າວ. ໃນທີ່ສຸດ, ເມື່ອຜູ້ຄົນອ່ານບົດຄວາມ ແລະ ຜົນງານວັນນະຄະດີຂອງພວກເຂົາ, ພວກເຂົາທຸກຄົນກໍຮູ້ສຶກວ່າມັນໜ້າເບື່ອ ແລະ ຊໍ້າຊາກ ໂດຍເປັນໄປຕາມສູດດຽວກັນ. ເປັນຫຍັງພວກເຮົາຈຶ່ງເວົ້າວ່າພວກມັນຮູ້ສຶກໜ້າເບື່ອ ແລະ ຊໍ້າຊາກ? ໂດຍລວມແລ້ວ, ບົດຄວາມຂອງພວກເຂົາເບິ່ງຄືວ່າມີໂຄງສ້າງທີ່ດີພໍສົມຄວນ, ມີມາດຕະຖານ ແລະ ເປັນມືອາຊີບ; ເມື່ອເວົ້າເຖິງດ້ານເຕັກນິກ, ຄົນທົ່ວໄປກໍແທບຈະຫາບ່ອນຕິບໍ່ໄດ້, ແມ່ນແຕ່ໂຄງສ້າງກໍຍັງຄືເກົ່າໂດຍພື້ນຖານ. ເຖິງແມ່ນວ່າພວກເຂົາຈະສາມາດຮຽນຮູ້ຮູບແບບຕ່າງໆຂອງຜົນງານວັນນະຄະດີ ລວມທັງບົດກະວີຕ່າງປະເທດ, ຮ້ອຍແກ້ວ ແລະ ການຂຽນແບບເລົ່າເລື່ອງ, ແຕ່ພວກເຂົາກໍບໍ່ເຄີຍສາມາດດັດແປງ ຫຼື ນຳໃຊ້ພວກມັນເຂົ້າໃນການສ້າງສັນວັນນະຄະດີຂອງພວກເຂົາເອງໄດ້. ນີ້ກໍຍ້ອນວ່າລະດັບທັກສະ ແລະ ຄວາມສຳເລັດທາງວັນນະຄະດີຂອງພວກເຂົາຈະຍັງຄົງຢູ່ໃນລະດັບຂອງຄວາມສົນໃຈ ແລະ ວຽກທີ່ເຮັດເວລາຫວ່າງສະເໝີ, ບໍ່ເຄີຍບັນລຸເຖິງລະດັບຂອງຈຸດແຂງ. ມັນເປັນໄປໄດ້ວ່າພວກເຂົາມີຄວາມຮູ້ທາງວັນນະຄະດີຢ່າງຫຼວງຫຼາຍ, ແຕ່ພວກເຂົາບໍ່ມີຄວາມສຳເລັດທາງວັນນະຄະດີໃດໆຢ່າງແທ້ຈິງ. ເວົ້າອີກຢ່າງໜຶ່ງກໍຄື ພວກເຂົາບໍ່ມີນະວັດຕະກຳໃດໆໃນວັນນະຄະດີຢ່າງແທ້ຈິງ, ພວກເຂົາບໍ່ສາມາດສ້າງຜົນງານທີ່ເປັນຕົວແທນຂອງຕົນເອງໄດ້ ແລະ ພວກເຂົາກໍຂາດຄວາມຄິດ ແລະ ມຸມມອງທີ່ເປັນເອກະລັກ ພ້ອມທັງວິທີການສະແດງອອກທີ່ເປັນເອກະລັກ. ສິ່ງນີ້ພິສູດໃຫ້ເຫັນວ່າວັນນະຄະດີບໍ່ແມ່ນຈຸດແຂງຂອງພວກເຂົາ. ພວກເຂົາມີການຮຽນຮູ້ ແລະ ຄວາມຮູ້ທົ່ວໄປກ່ຽວກັບວັນນະຄະດີພຽງແຕ່ຍ້ອນວ່າດ້ານນີ້ເປັນຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາ, ແຕ່ພວກເຂົາບໍ່ມີຈຸດແຂງໃນວັນນະຄະດີ. ເຈົ້າເຫັນບໍ, ຫຼາຍຄົນອ່ານປຶ້ມ ລວມທັງຜົນງານວັນນະຄະດີຕ່າງໆ; ຫຼາຍຄົນອ້າງວ່າເປັນຜູ້ທີ່ມັກວັນນະຄະດີ ຫຼື ນັກສ້າງສັນວັນນະຄະດີ, ແຕ່ໃນບັນດາຜູ້ທີ່ເຮັດວຽກສ້າງສັນວັນນະຄະດີ, ມີຈັກຄົນທີ່ມີຜົນງານຂອງຕົນເອງຢ່າງແທ້ຈິງ? ມີຈັກຄົນທີ່ໄດ້ຂຽນຜົນງານວັນນະຄະດີທີ່ສາມາດຜ່ານການທົດສອບຂອງເວລາ ແລະ ກາຍເປັນຜົນງານຄລາສສິກ? ມີໜ້ອຍຄົນຫຼາຍ, ແມ່ນບໍ? ຄົນສ່ວນໃຫຍ່ເຫຼົ່ານີ້ມີຄວາມສົນໃຈ ແລະ ຄວາມຫຼົງໄຫຼໃນວັນນະຄະດີທີ່ຕິດໂຕມາແຕ່ເກີດເລັກໜ້ອຍ ແລະ ຕໍ່ມາ ພວກເຂົາກໍຮຽນຮູ້, ຝຶກຝົນ ແລະ ປະຕິບັດຢູ່ໂຮງຮຽນວິຊາຊີບ ແລະ ບັງເອີນໄດ້ເຮັດວຽກທີ່ກ່ຽວຂ້ອງກັບວັນນະຄະດີ. ເຖິງແມ່ນວ່າພວກເຂົາຈະເຮັດວຽກທີ່ກ່ຽວຂ້ອງກັບວັນນະຄະດີ ເຊິ່ງອາດຈະເບິ່ງຄືວ່າເປັນການສະແດງໃຫ້ເຫັນວ່າຄວາມສົນໃຈ ແລະ ວຽກທີ່ເຮັດເວລາຫວ່າງນີ້ສາມາດຢູ່ຮ່ວມກັບພວກເຂົາໄປຕະຫຼອດຊີວິດ, ແຕ່ພວກເຂົາຈະສ້າງຜົນງານທີ່ສຳເລັດສົມບູນໄດ້ຈັກອັນ, ພວກເຂົາຈະສ້າງການປະກອບສ່ວນໄດ້ຫຼາຍສໍ່າໃດ ແລະ ພວກເຂົາຈະມີຜົນງານການສ້າງສັນຕົ້ນສະບັບຈັກອັນໃນຊ່ວງເວລາທີ່ເຮັດວຽກໃນຂົງເຂດນີ້ ແມ່ນຂຶ້ນຢູ່ກັບວ່າພວກເຂົາມີຈຸດແຂງໃນວັນນະຄະດີ ຫຼື ບໍ່. ຫຼາຍຄົນເຮັດອາຊີບທີ່ພວກເຂົາມັກ ແລະ ຫຼົງໄຫຼ ແລະ ພວກເຂົາກໍໄດ້ຮັບວິທີການຫາລ້ຽງຊີບ ຫຼື ຜົນປະໂຫຍດບາງຢ່າງຈາກມັນ, ແຕ່ພວກເຂົາບໍ່ບັນລຸຜົນໄດ້ຮັບທີ່ດີໃນອາຊີບນີ້. ສິ່ງນີ້ພຽງພໍທີ່ຈະພິສູດວ່າອາຊີບທີ່ພວກເຂົາມັກ ແລະ ຫຼົງໄຫຼບໍ່ແມ່ນຈຸດແຂງຂອງພວກເຂົາ. ໃນທາງກົງກັນຂ້າມ, ບາງຄົນ ເຖິງແມ່ນວ່າຈະບໍ່ໄດ້ເຮັດອາຊີບທີ່ກ່ຽວຂ້ອງກັບຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາ, ແຕ່ກໍສາມາດສ້າງຄວາມສຳເລັດທີ່ແທ້ຈິງໄດ້ ເພາະວ່າມັນເປັນຈຸດແຂງຂອງພວກເຂົາ. ຕົວຢ່າງ: ມີນັກປະດິດ, ຜູ້ທີ່ໄດ້ສ້າງການປະກອບສ່ວນທີ່ໂດດເດັ່ນໃນຂົງເຂດຕ່າງໆ, ຜູ້ທີ່ໄດ້ບຸກເບີກຮູບແບບທີ່ເປັນເອກະລັກຂອງຕົນເອງໃນຂົງເຂດຕ່າງໆ ແລະ ບຸກຄົນຊັ້ນນຳໃນຂົງເຂດຕ່າງໆ ເປັນຕົ້ນ. ສະນັ້ນ, ເມື່ອພິຈາລະນາສະຖານະການເຫຼົ່ານີ້, ການມີຄວາມສົນໃຈ ແລະ ວຽກທີ່ເຮັດເວລາຫວ່າງບໍ່ຈຳເປັນຕ້ອງໝາຍຄວາມວ່າຈະມີຈຸດແຂງໃນດ້ານເຫຼົ່ານັ້ນ. ເຖິງຢ່າງໃດກໍຕາມ, ບາງຄົນບໍ່ສາມາດແຍກແຍະຄວາມສຳພັນລະຫວ່າງຄວາມສົນໃຈ ແລະ ວຽກທີ່ເຮັດເວລາຫວ່າງ ກັບຈຸດແຂງໄດ້. ພວກເຂົາຄິດວ່າຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາແມ່ນຈຸດແຂງຂອງພວກເຂົາ, ແຕ່ຫຼັງຈາກທີ່ເຮັດວຽກໃນຂົງເຂດທີ່ພວກເຂົາສົນໃຈ ແລະ ຫຼົງໄຫຼມາຫຼາຍປີ, ພວກເຂົາກໍບໍ່ບັນລຸຜົນໄດ້ຮັບໃດໆຢ່າງແທ້ຈິງ. ຫຼັງຈາກທີ່ເຂົ້າໃຈສິ່ງເຫຼົ່ານີ້ຢ່າງແຈ່ມແຈ້ງແລ້ວ, ຜູ້ຄົນຄວນປະຕິບັດຕໍ່ຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາ ພ້ອມທັງຈຸດແຂງຂອງພວກເຂົາແນວໃດ? ມັນງ່າຍດາຍຫຼາຍ, ພວກເຂົາຄວນປະຕິບັດຕໍ່ພວກມັນຢ່າງຖືກຕ້ອງ. ຖ້າເຮືອນຂອງພຣະເຈົ້າຕ້ອງການໃຫ້ເຈົ້າປະຕິບັດໜ້າທີ່ໃນດ້ານໃດໜຶ່ງທີ່ກ່ຽວຂ້ອງກັບຄວາມຮູ້ທາງວິຊາຊີບ, ທັກສະ ຫຼື ຄວາມສາມາດພິເສດທີ່ກ່ຽວຂ້ອງກັບຄວາມສົນໃຈ ແລະ ວຽກທີ່ເຮັດເວລາຫວ່າງຂອງເຈົ້າ, ແລ້ວເຈົ້າກໍຄວນປະຕິບັດຕໍ່ມັນຕາມຫຼັກການຂອງການປະຕິບັດໜ້າທີ່, ບໍ່ປະຕິເສດມັນ ແລະ ບໍ່ເວົ້າຄຳເວົ້າທີ່ຟັງເບິ່ງຍິ່ງໃຫຍ່ ຫຼື ວູ່ວາມ. ຖ້າມັນເປັນສິ່ງທີ່ເຈົ້າບໍ່ຊຳນານ, ເປັນສິ່ງທີ່ເກີນຄວາມສາມາດຂອງເຈົ້າທີ່ເຈົ້າບໍ່ສາມາດເຮັດໄດ້, ແລ້ວກໍຢ່າຄິດລົບ ຫຼື ຈົ່ມວ່າພຣະເຈົ້າ; ເຈົ້າຄວນສາມາດປະຕິບັດຕໍ່ມັນຢ່າງຖືກຕ້ອງ. ການປະຕິບັດຕໍ່ມັນຢ່າງຖືກຕ້ອງໝາຍຄວາມວ່າແນວໃດ? ມັນໝາຍຄວາມວ່າ ຖ້າເຈົ້າຮູ້ສຶກວ່າຄວາມສົນໃຈ ແລະ ຄວາມຫຼົງໄຫຼຂອງເຈົ້າໃນດ້ານນີ້ເປັນສິ່ງທີ່ເປັນເອກະລັກ, ແຕ່ເມື່ອປະຕິບັດວຽກງານທີ່ກ່ຽວຂ້ອງກັບມັນ ເຈົ້າບໍ່ເຄີຍສາມາດຕອບສະໜອງຂໍ້ກຳນົດຂອງເຮືອນຂອງພຣະເຈົ້າໄດ້ເລີຍ ແລະ ບໍ່ສາມາດບັນລຸຫຼັກການທີ່ເຮືອນຂອງພຣະເຈົ້າຮຽກຮ້ອງໄດ້ເລີຍ, ແລ້ວເຈົ້າກໍຄວນບັນລຸເທົ່າທີ່ເຈົ້າສາມາດບັນລຸໄດ້. ພຣະເຈົ້າບໍ່ເຄີຍບັງຄັບໃຫ້ປາອາໄສຢູ່ເທິງບົກ ຫຼື ບັງຄັບໃຫ້ໝູບິນໄດ້. ພຣະເຈົ້າຮູ້ວ່າເຈົ້າສາມາດບັນລຸໄດ້ຫຼາຍສໍ່າໃດ ແລະ ເຈົ້າສາມາດແບກຮັບພາລະໄດ້ຫຼາຍສໍ່າໃດ. ເມື່ອມີປະສົບການຫຼາຍຂຶ້ນ, ເຈົ້າກໍຈະຮູ້ເຊັ່ນກັນ. ໂດຍອີງໃສ່ສະຖານະການຕົວຈິງ ແລະ ເງື່ອນໄຂທີ່ຕິດໂຕມາແຕ່ເກີດຂອງເຈົ້າ, ຈົ່ງບັນລຸໃຫ້ໄດ້ຫຼາຍທີ່ສຸດເທົ່າທີ່ເຈົ້າສາມາດບັນລຸໄດ້, ຢ່າສ້າງຄວາມຫຍຸ້ງຍາກໃຫ້ກັບຕົວເຈົ້າເອງ. ຖ້າເຈົ້າມີຄວາມສາມາດ ກໍຢ່າກັກເກັບໄວ້; ຖ້າເຈົ້າບໍ່ມີຄວາມສາມາດ ກໍຢ່າຄິດລົບ ຫຼື ບັງຄັບຕົວເອງເກີນຄວາມສາມາດຂອງເຈົ້າ, ຈົ່ງປະຕິບັດຕໍ່ມັນຢ່າງຖືກຕ້ອງ.

ພວກເຈົ້າໄດ້ເຊື່ອໃນພຣະເຈົ້າມາຫຼາຍປີແລ້ວ ແລະ ພວກເຈົ້າສ່ວນໃຫຍ່ກໍໄດ້ປະຕິບັດໜ້າທີ່ຂອງຕົນມາຫຼາຍກວ່າສາມປີແລ້ວ, ມັນບໍ່ແມ່ນພຽງແຕ່ໜຶ່ງ ຫຼື ສອງປີທີ່ພວກເຈົ້າໄດ້ປະຕິບັດໜ້າທີ່ໃດໜຶ່ງໃນເຮືອນຂອງພຣະເຈົ້າ. ແລ້ວກ່ຽວກັບໜ້າທີ່ທີ່ເຈົ້າປະຕິບັດ ຫຼື ວຽກງານວິຊາຊີບໃດໜຶ່ງທີ່ເຈົ້າເຮັດ, ເຈົ້າແຈ່ມແຈ້ງໃນໃຈຂອງເຈົ້າບໍວ່າ ເຈົ້າສາມາດບັນລຸໄດ້ຫຼາຍສໍ່າໃດ ແລະ ສາມາດໄປເຖິງລະດັບໃດ ແລະ ສາມາດສະແດງຄວາມສາມາດອອກມາໄດ້ຫຼາຍສໍ່າໃດ ແລະ ໃນລະດັບໃດ? (ແຈ່ມແຈ້ງ). ໂດຍພື້ນຖານແລ້ວ ເຈົ້າແຈ່ມແຈ້ງກ່ຽວກັບສິ່ງທັງໝົດນີ້. ບາງຄົນຍັງບໍ່ທັນບັນລຸເຖິງຄວາມຊຳນານໃນໜ້າທີ່ໃດໜຶ່ງ ເພາະວ່າພວກເຂົາມີການປະຕິບັດໜ້ອຍ. ເຖິງຢ່າງໃດກໍຕາມ, ຄົນອື່ນກໍໄດ້ເຮັດວຽກງານນີ້ມາຫຼາຍປີແລ້ວ ແລະ ໄດ້ປະຕິບັດມາຫຼາຍ ແຕ່ກໍຍັງບໍ່ສາມາດບັນລຸເຖິງຫຼັກການທີ່ເຮືອນຂອງພຣະເຈົ້າຮຽກຮ້ອງໄດ້. ພວກເຂົາບໍ່ຊຳນານໃນດ້ານນີ້ປານໃດ. ເຖິງແມ່ນວ່າພວກເຂົາຈະມັກ ແລະ ຫຼົງໄຫຼໃນການປະຕິບັດໜ້າທີ່ນີ້ຫຼາຍ ແລະ ຮູ້ສຶກເປັນກຽດ ແລະ ມີຄວາມສຸກທີ່ໄດ້ເຮັດມັນ ແຕ່ພວກເຂົາພຽງແຕ່ບໍ່ຊຳນານໃນສິ່ງນັ້ນ. ບໍ່ວ່າຂໍ້ກຳນົດຂອງເຮືອນຂອງພຣະເຈົ້າຈະເປັນແນວໃດກໍຕາມ, ພວກເຂົາກໍພຽງແຕ່ບໍ່ສາມາດຕອບສະໜອງພວກມັນໄດ້. ມັນບໍ່ແມ່ນວ່າພວກເຂົາກະບົດ ແລະ ບໍ່ເຊື່ອຟັງ ທັງບໍ່ແມ່ນວ່າພວກເຂົາບໍ່ໄດ້ເຮັດສ່ວນຂອງພວກເຂົາ; ແຕ່ເງື່ອນໄຂທີ່ຕິດໂຕມາແຕ່ເກີດຂອງພວກເຂົາບໍ່ສາມາດບັນລຸມັນໄດ້ ແລະ ມີຂໍ້ຈຳກັດ. ແລ້ວຄວນເຮັດແນວໃດ? ພຽງແຕ່ປ່ອຍໃຫ້ສິ່ງຕ່າງໆເປັນໄປຕາມທຳມະຊາດ, ຢ່າຄິດລົບ, ຢ່າອ່ອນແອ ແລະ ຢ່າຈົ່ມວ່າ ຫຼື ຮູ້ສຶກວ່າມັນບໍ່ຍຸຕິທຳໃນໃຈຂອງເຈົ້າ. ບາງຄົນເວົ້າວ່າ “ຂ້ອຍມັກເຕັ້ນ ແຕ່ຂ້ອຍເກີດມາພ້ອມກັບຄວາມງຸ່ມງ່າມໃນການເຕັ້ນ ແລະ ຂ້ອຍກໍບໍ່ໜ້າດຶງດູດ. ຂ້ອຍຢາກປະຕິບັດໜ້າທີ່ເຕັ້ນ ແຕ່ກໍເຮັດບໍ່ໄດ້. ແລ້ວຂ້ອຍຄວນເຮັດແນວໃດ? ຂ້ອຍຢາກເຕັ້ນແທ້ໆ”. ຄວາມປາຖະໜາທີ່ຈະເຕັ້ນຂອງເຈົ້າແມ່ນຄວາມປາຖະໜາສ່ວນຕົວຂອງເຈົ້າ ແລະ ຄວາມມັກຂອງເຈົ້າ ແຕ່ພຣະເຈົ້າຕ້ອງຕອບສະໜອງຄວາມມັກຂອງເຈົ້າບໍ? ພຣະອົງບໍ່ຈຳເປັນຕ້ອງເຮັດ. ເຮືອນຂອງພຣະເຈົ້າມີຫຼັກການທີ່ມັນຮຽກຮ້ອງ ແລະ ຂໍ້ກຳນົດຂອງມັນ. ການເລືອກວ່າໃຜຈະເຮັດວຽກງານໃດແມ່ນອີງໃສ່ຫຼັກການ. ເຈົ້າບໍ່ສາມາດບັງຄັບຮຽກຮ້ອງ ໂດຍອີງໃສ່ຄວາມປາຖະໜາສ່ວນຕົວ, ຄວາມມັກສ່ວນຕົວ ຫຼື ອາລົມສ່ວນຕົວຂອງເຈົ້າ ເພື່ອໃຫ້ເຮືອນຂອງພຣະເຈົ້າຕອບສະໜອງເຈົ້າ, ນີ້ເປັນສິ່ງທີ່ບໍ່ເໝາະສົມ. ຖ້າເຈົ້າບໍ່ເໝາະສົມທີ່ຈະປະຕິບັດໜ້າທີ່ໃນດ້ານນີ້, ແລ້ວໃນໃຈຂອງເຈົ້າ ກໍຈົ່ງອວຍພອນຢ່າງງຽບໆໃຫ້ກັບຜູ້ທີ່ສາມາດປະຕິບັດໜ້າທີ່ໃນດ້ານນີ້ໄດ້. ພຽງແຕ່ເຮັດສິ່ງໃດກໍຕາມທີ່ເຈົ້າສາມາດເຮັດໄດ້ ຫຼື ເຈົ້າສາມາດເປັນຜູ້ເຮັດວຽກຢູ່ເບື້ອງຫຼັງຢ່າງງຽບໆ ໂດຍຊ່ວຍໃນການຊີ້ແນະ ແລະ ການກວດສອບ, ຊ່ວຍໃນການຊ້ອມ ຫຼື ການຕັດຕໍ່ວິດີໂອການເຕັ້ນຫຼັງການຖ່າຍທຳ, ຊ່ວຍຄົ້ນຫາເອກະສານຕ່າງໆ ຫຼື ຊ່ວຍສະແຫວງຫາຄວາມຈິງ. ມັນມີວຽກງານຫຼາຍຢ່າງທີ່ສາມາດເຮັດໄດ້ໃນຂົງເຂດຕ່າງໆ ແລະ ຂອບເຂດຂອງວຽກງານທີ່ກ່ຽວຂ້ອງກັບຄວາມສົນໃຈ ແລະ ວຽກທີ່ເຮັດເວລາຫວ່າງຂອງເຈົ້າກໍກວ້າງຂວາງ. ເຈົ້າບໍ່ຈຳເປັນຕ້ອງເປັນຄົນທີ່ຢູ່ເທິງໜ້າຈໍສະເໝີໄປ, ເຈົ້າສາມາດຮັບຜິດຊອບວຽກງານເບື້ອງຫຼັງແບບບາງເວລາໄດ້ເຊັ່ນກັນ. ນີ້ກໍເປັນການປະຕິບັດໜ້າທີ່ຂອງເຈົ້າເຊັ່ນກັນ. ດ້ວຍວິທີນີ້, ເຈົ້າທັງໄດ້ຕອບສະໜອງຄວາມປາຖະໜາສ່ວນຕົວຂອງເຈົ້າ ແລະ ປະຕິບັດຕາມຫຼັກການ ແລະ ມາດຕະຖານຂອງການເຮັດໃຫ້ພຣະເຈົ້າພໍພຣະໄທຜ່ານການປະຕິບັດໜ້າທີ່ຂອງຕົນ, ມັນດີຫຼາຍ! ນີ້ບໍ່ແມ່ນການຍິງປືນນັດດຽວໄດ້ນົກສອງໂຕບໍ? (ແມ່ນແລ້ວ). ໃນເມື່ອພຣະເຈົ້າບໍ່ໄດ້ປະທານຈຸດແຂງໃນດ້ານນີ້ໃຫ້ກັບເຈົ້າ ເຊິ່ງເປັນສ່ວນໜຶ່ງຂອງເງື່ອນໄຂທີ່ຕິດໂຕມາແຕ່ເກີດຂອງເຈົ້າ, ແລ້ວເຈົ້າກໍບໍ່ມີທາງເລືອກ. ເຈົ້າບໍ່ສາມາດຈົ່ມວ່າ, ຕໍ່ວ່າ ຫຼື ມີຄວາມຄຽດແຄ້ນ ພຽງເພາະວ່າເຈົ້າຂາດຕົກບົກພ່ອງໃນດ້ານນີ້ມາແຕ່ເກີດ ແລະ ບໍ່ສາມາດຕອບສະໜອງມາດຕະຖານການຄັດເລືອກຄົນທີ່ມີຄວາມສາມາດພິເສດໃນດ້ານນີ້ຂອງເຮືອນຂອງພຣະເຈົ້າ ແລ້ວກໍກາຍເປັນຄົນທີ່ບໍ່ເຕັມໃຈທີ່ຈະປະຕິບັດໜ້າທີ່ໃນດ້ານນີ້ ໂດຍປະຕິເສດທີ່ຈະເຮັດມັນ ເຖິງແມ່ນວ່າເຮືອນຂອງພຣະເຈົ້າຈະຮຽກຮ້ອງໃຫ້ເຈົ້າເຮັດກໍຕາມ, ນີ້ເປັນສິ່ງທີ່ບໍ່ເໝາະສົມ. ນີ້ບໍ່ແມ່ນທັດສະນະຄະຕິທີ່ຖືກຕ້ອງໃນການປະຕິບັດໜ້າທີ່. ພຽງແຕ່ເຮັດສິ່ງໃດກໍຕາມທີ່ເຈົ້າສາມາດເຮັດໄດ້. ເຈົ້າບໍ່ສາມາດປະຕິເສດທີ່ຈະເຮັດມັນ ພຽງເພາະວ່າເຈົ້າບໍ່ເໝາະສົມກັບມັນ ຫຼື ບໍ່ຊຳນານໃນສິ່ງນັ້ນ, ເຖິງແມ່ນວ່າເຮືອນຂອງພຣະເຈົ້າຈະຮຽກຮ້ອງໃຫ້ເຈົ້າເຮັດກໍຕາມ ເຈົ້າກໍຍັງປະຕິເສດ. ໃນການເຮັດເຊັ່ນນັ້ນ, ເຈົ້າບໍ່ໄດ້ກຳລັງປະຕິບັດໜ້າທີ່ຂອງຕົນ ແຕ່ເຈົ້າກຳລັງຕອບສະໜອງຄວາມປາຖະໜາສ່ວນຕົວ ແລະ ດຳເນີນກິດຈະການຂອງຕົວເອງ. ເຈົ້າບໍ່ໄດ້ປະຕິບັດໜ້າທີ່ດ້ວຍທັດສະນະຄະຕິແຫ່ງການອ່ອນນ້ອມຕໍ່ພຣະເຈົ້າ ທັງບໍ່ໄດ້ປະຕິບັດດ້ວຍທັດສະນະຄະຕິແຫ່ງຄວາມຈິງໃຈ ແລະ ຄວາມຈົງຮັກພັກດີຕໍ່ພຣະເຈົ້າ. ນີ້ເປັນສິ່ງທີ່ບໍ່ເໝາະສົມ. ນີ້ຄືສິ່ງທີ່ຜູ້ຄົນຄວນເຂົ້າໃຈ. ດ້ານໜຶ່ງ, ຈົ່ງເຂົ້າໃຈຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງຢ່າງຖືກຕ້ອງ; ນອກຈາກນີ້, ຈົ່ງປະຕິບັດຕໍ່ຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງຢ່າງຖືກຕ້ອງ.

ບາງຄົນມັກຂຽນບົດຄວາມ ແລະ ມີສ່ວນຮ່ວມໃນວຽກງານທີ່ກ່ຽວຂ້ອງກັບວັນນະຄະດີ. ພວກເຂົາຕ້ອງການແກ້ໄຂ ແລະ ພິສູດອັກສອນບົດຄວາມຢູ່ສະເໝີ ໂດຍພົວພັນກັບບົດຄວາມທຸກມື້. ເຖິງຢ່າງໃດກໍຕາມ, ຍ້ອນເຫດຜົນຕ່າງໆ ທັງທາງອັດຕະວິໄສ ແລະ ພາວະວິໄສ ພວກເຂົາຈຶ່ງບໍ່ເໝາະສົມກັບວຽກງານນີ້. ດ້ານໜຶ່ງ, ພວກເຂົາຂາດຄວາມຮູ້ພື້ນຖານໃນຂົງເຂດວັນນະຄະດີ; ອີກດ້ານໜຶ່ງ, ຂີດຄວາມສາມາດຂອງພວກເຂົາຂ້ອນຂ້າງຕ່ຳ ແລະ ພວກເຂົາບໍ່ມີຄວາມສາມາດໃນການຢັ່ງຮູ້. ສະນັ້ນ, ເຖິງແມ່ນວ່າພວກເຂົາຈະຫຼົງໄຫຼໃນວັນນະຄະດີ ແລະ ປະຕິບັດມາຫຼາຍປີ, ພວກເຂົາກໍຍັງບໍ່ສາມາດບັນລຸມາດຕະຖານຂອງການມີຄວາມສາມາດໃນການຂຽນໄດ້. ເຖິງຢ່າງໃດກໍຕາມ, ເຮືອນຂອງພຣະເຈົ້າຮຽກຮ້ອງໃຫ້ຜູ້ຄົນມີຂີດຄວາມສາມາດຂັ້ນພື້ນຖານເປັນຢ່າງໜ້ອຍ ເພື່ອມີສ່ວນຮ່ວມໃນວຽກງານຂໍ້ຄວາມ. ຖ້າຂີດຄວາມສາມາດຂອງພວກເຂົາບໍ່ເໝາະສົມກັບການເຮັດວຽກງານຂໍ້ຄວາມ ແລະ ແມ່ນແຕ່ການແກ້ໄຂ ແລະ ການພິສູດອັກສອນບົດຄວາມຂອງພວກເຂົາກໍບໍ່ໄດ້ມາດຕະຖານ, ແລ້ວພວກເຂົາກໍສາມາດເລືອກໜ້າທີ່ອື່ນໄດ້ເທົ່ານັ້ນ. ພວກເຂົາອາດຈະເໝາະສົມກັບການເຮັດວຽກງານທົ່ວໄປບາງຢ່າງ ຫຼື ການລວບລວມເອກະສານບາງຢ່າງແທນ. ສະຫຼຸບແລ້ວ, ວຽກງານຂໍ້ຄວາມທີ່ພວກເຂົາມັກໃນໃຈນັ້ນເປັນສິ່ງທີ່ພວກເຂົາບໍ່ສາມາດເຮັດໄດ້, ເຖິງແມ່ນວ່າພວກເຂົາຈະບໍ່ຖືກປົດອອກຈາກການເຮັດວຽກງານຂໍ້ຄວາມກໍຕາມ, ພວກເຂົາກໍຈະເປັນພຽງຄົນທີ່ນັ່ງໃຫ້ເຕັມບ່ອນລ້າໆ ແລະ ບໍ່ໄດ້ຮັບຜົນທີ່ແທ້ຈິງເລີຍ. ຜູ້ຄົນຄວນຢັ່ງຮູ້ເລື່ອງດັ່ງກ່າວຢ່າງບໍລິສຸດແນວໃດ? (ພວກເຂົາຕ້ອງຮຽນຮູ້ທີ່ຈະອ່ອນນ້ອມຕໍ່ການຈັດແຈງຂອງເຮືອນຂອງພຣະເຈົ້າ ແລະ ມີເຫດຜົນ). ນີ້ຄືທິດທາງທົ່ວໄປ, ຜູ້ຄົນຄວນປະຕິບັດຢ່າງສະເພາະເຈາະຈົງແນວໃດ? ຖ້າເປັນຄົນທີ່ມັກຈະບິດເບືອນ, ພວກເຂົາກໍຈະເວົ້າວ່າ “ທຸກຄົນເວົ້າວ່າຄວາມສົນໃຈ ແລະ ວຽກທີ່ເຮັດເວລາຫວ່າງແມ່ນພຣະເຈົ້າປະທານໃຫ້, ພວກມັນແມ່ນເງື່ອນໄຂທີ່ຕິດໂຕມາແຕ່ເກີດ. ໃນເມື່ອພຣະເຈົ້າໄດ້ປະທານຄວາມສົນໃຈ ແລະ ວຽກທີ່ເຮັດເວລາຫວ່າງນີ້ໃຫ້ກັບຂ້ອຍ, ແລ້ວແນ່ນອນວ່າພຣະເຈົ້າໄດ້ກຳນົດໃຫ້ຂ້ອຍມີສ່ວນຮ່ວມໃນວຽກງານທີ່ກ່ຽວຂ້ອງກັບມັນ. ໃນເມື່ອມັນຖືກກຳນົດໂດຍພຣະເຈົ້າ, ແລ້ວໃນເຮືອນຂອງພຣະເຈົ້າ ວຽກງານທີ່ກ່ຽວຂ້ອງກັບຄວາມສົນໃຈ ແລະ ວຽກທີ່ເຮັດເວລາຫວ່າງນີ້ກໍຄວນຖືກມອບໃຫ້ກັບຂ້ອຍ, ຂ້ອຍຄວນມີສ່ວນຮ່ວມໃນນັ້ນ. ຖ້າຂ້ອຍບໍ່ຖືກຂໍໃຫ້ເຮັດວຽກງານນີ້, ແລ້ວມັນກໍເປັນບັນຫາກັບຜູ້ຄົນ, ມັນໝາຍຄວາມວ່າຜູ້ຄົນດູຖູກຂ້ອຍ, ມັນໝາຍຄວາມວ່າຜູ້ນໍາ ແລະ ຜູ້ເຮັດວຽກບໍ່ຮູ້ວິທີປະເມີນຜູ້ຄົນ. ຄົນທີ່ມີພອນສະຫວັນຄືຂ້ອຍນີ້, ແຕ່ພັດບໍ່ມີຜູ້ຊອກຫາຄົນທີ່ມີຄວາມສາມາດພິເສດທີ່ຕາເຖິງມາເຫັນຂ້ອຍ! ຂ້ອຍຮັກວັນນະຄະດີຫຼາຍ ແລະ ຂ້ອຍກໍຊຳນານໃນດ້ານນີ້ແທ້ໆ, ການແກ້ໄຂບົດຄວາມເປັນເລື່ອງທີ່ງ່າຍເກີນໄປສຳລັບຂ້ອຍ. ການສົ່ງຂ້ອຍໄປເທດສະໜາຂ່າວປະເສີດ ຫຼື ເຮັດວຽກໃຊ້ແຮງງານ, ນັ້ນບໍ່ແມ່ນການນຳໃຊ້ຄົນທີ່ມີຄວາມສາມາດພິເສດໄປເຮັດວຽກງານທີ່ຕໍ່າຕ້ອຍບໍ? ນັ້ນບໍ່ແມ່ນການສູນເສຍບຸກຄົນທີ່ມີຄວາມສາມາດພິເສດບໍ? ນັ້ນບໍ່ຄືກັບການປ່ອຍໃຫ້ຄວາມສາມາດພິເສດສູນເປົ່າບໍ? ຂ້ອຍບໍ່ສາມາດເຮັດຫຍັງໄດ້, ພາຍໃຕ້ຫຼັງຄາທີ່ຕໍ່າ ຄົນເຮົາກໍບໍ່ມີທາງເລືອກນອກຈາກຕ້ອງກົ້ມຫົວ! ແຕ່ມີຄຳເວົ້າທີ່ວ່າ: ຄຳແທ້ໃນທີ່ສຸດກໍຕ້ອງເປັ່ງປະກາຍ. ພຽງແຕ່ລໍຖ້າ, ບາງທີນີ້ອາດຈະເປັນການທີ່ພຣະເຈົ້າກຳລັງຫຼໍ່ຫຼອມຂ້ອຍ, ທົດສອບຂ້ອຍ. ມື້ໜຶ່ງ, ຂ້ອຍຈະຕ້ອງໄດ້ມີສ່ວນຮ່ວມໃນວຽກງານທີ່ພຣະເຈົ້າໄດ້ກຳນົດໄວ້ໃຫ້ຂ້ອຍຢ່າງແນ່ນອນ ເຊິ່ງເປັນວຽກງານທີ່ກ່ຽວຂ້ອງກັບຄວາມສົນໃຈຂອງຂ້ອຍ. ສິ່ງທີ່ດີຍ່ອມຄຸ້ມຄ່າແກ່ການລໍຖ້າ. ເມື່ອພວກເຈົ້າທຸກຄົນຖືກກຳຈັດ, ນັ້ນຈະເປັນເວລາທີ່ຂ້ອຍຈະໄດ້ເປັ່ງປະກາຍ, ນັ້ນຈະເປັນເວລາທີ່ຂ້ອຍມີໂອກາດໄດ້ນຳໃຊ້ທັກສະຂອງຂ້ອຍ! ດັ່ງຄຳເວົ້າທີ່ວ່າ ‘ສຸພາບກາລະບຸລຸດແກ້ແຄ້ນສິບປີກໍຍັງບໍ່ສາຍ’ ແລະ ‘ຕາບໃດທີ່ຍັງມີຊີວິດ ກໍຍັງມີຄວາມຫວັງ’”. ພວກເຈົ້າຄິດແນວໃດກັບມຸມມອງເຫຼົ່ານີ້? ພວກມັນບໍ່ຖືກຕ້ອງ, ແມ່ນບໍ? ຄົນແບບນັ້ນກຳລັງຄິດເຂົ້າຂ້າງຕົນເອງຢ່າງແນ່ນອນ ແລະ ເຖິງຂັ້ນວາງແຜນໄລຍະຍາວ, ແຕ່ເລື່ອງທີ່ວ່າພວກເຂົາມີຄວາມສາມາດທີ່ແທ້ຈິງ ຫຼື ບໍ່ນັ້ນກໍບໍ່ມີໃຜຮູ້. ບາງຄົນເຖິງກັບຮູ້ສຶກວ່າບໍ່ໄດ້ຮັບຄວາມເປັນທຳ ໂດຍເວົ້າວ່າ “ຂ້ອຍເປັນຄົນທີ່ມີຄວາມສາມາດພິເສດທາງວັນນະຄະດີທີ່ມີພອນສະຫວັນມາແຕ່ເກີດ ແຕ່ຂ້ອຍພັດຖືກສົ່ງໄປເຮັດວຽກໃຊ້ແຮງງານ, ເປື້ອນຂີ້ຕົມໝົດມື້. ແລ້ວຂ້ອຍຈະໄປຮ້ອງຮຽນເລື່ອງນີ້ກັບໃຜໄດ້? ຂ້ອຍບໍ່ສາມາດເຮັດຫຍັງໄດ້, ນີ້ຄືວິທີທີ່ພຣະເຈົ້າໄດ້ຈັດວາງມັນໄວ້. ຂ້ອຍມີທາງເລືອກຫຍັງແດ່?” ໃນຄວາມເປັນຈິງແລ້ວ, ທີມງານພິສູດອັກສອນໄດ້ທົດສອບພວກເຂົາແລ້ວ ແລະ ທັກສະການຂຽນຂອງພວກເຂົາກໍບໍ່ພຽງພໍ. ພວກເຂົາບໍ່ມີພື້ນຖານທາງວັນນະຄະດີ, ແມ່ນແຕ່ການໃຊ້ເຄື່ອງໝາຍວັກຕອນກໍຍັງບໍ່ຖືກຕ້ອງ. ບ່ອນໃດກໍຕາມທີ່ຄວນຕັດປະໂຫຍກ ຫຼື ຄວນຍະຫວ່າງ, ພວກເຂົາກໍໃຊ້ເຄື່ອງໝາຍຈຸດ. ເຖິງຢ່າງນັ້ນ, ພວກເຂົາກໍຍັງຖືວ່າຕົນເອງເປັນອັດສະລິຍະທາງວັນນະຄະດີ ໂດຍເຊື່ອວ່າການເຮັດວຽກໃຊ້ແຮງງານເປັນການສູນເສຍຄວາມສາມາດພິເສດ. ຫົວໃຈຂອງພວກເຂົາເຕັມໄປດ້ວຍຄວາມຄັບແຄ້ນໃຈ: “ຂ້ອຍເກີດມາພ້ອມກັບຄວາມຮັກໃນວັນນະຄະດີ. ຕອນເປັນເດັກນ້ອຍ, ຂ້ອຍມັກອ່ານປຶ້ມນິທານ. ເມື່ອຂ້ອຍໃຫຍ່ຂຶ້ນ, ຂ້ອຍມັກອ່ານຜົນງານທີ່ຂຽນໂດຍຄົນທີ່ມີຊື່ສຽງ. ຂ້ອຍໄດ້ອ່ານຜົນງານວັນນະຄະດີຄລາສສິກຫຼາຍເລື່ອງຈາກທັງນັກປະພັນພາຍໃນປະເທດ ແລະ ຕ່າງປະເທດ; ຂ້ອຍໄດ້ອ່ານຜົນງານຫຼາຍເລື່ອງຈາກທຸກປະເພດ ລວມທັງບົດລະຄອນ, ຮ້ອຍແກ້ວ, ບົດກະວີ. ການເຮັດວຽກງານຂໍ້ຄວາມເປັນເລື່ອງທີ່ງ່າຍດາຍສຳລັບຂ້ອຍ; ການຂຽນບົດຄວາມເປັນເລື່ອງທີ່ງ່າຍຫຼາຍສຳລັບຂ້ອຍ. ແຕ່ເບິ່ງຂ້ອຍຕອນນີ້ແມະ, ຂ້ອຍຕົກຕໍ່າລົງມາເຮັດວຽກງານທີ່ເປິເປື້ອນ ແລະ ອິດເມື່ອຍ. ຄວາມຮັກໃນວັນນະຄະດີຂອງຂ້ອຍ ເຊິ່ງຢູ່ກັບຂ້ອຍມາເຄິ່ງຊີວິດ ໄດ້ຖືກປະຕິເສດໃນເຮືອນຂອງພຣະເຈົ້າ. ຄວາມຮູ້ທັງໝົດທີ່ຂ້ອຍໄດ້ສະສົມມາຕະຫຼອດຊີວິດບໍ່ມີປະໂຫຍດຫຍັງເລີຍໃນເຮືອນຂອງພຣະເຈົ້າ, ເສັ້ນທາງອາຊີບທາງວັນນະຄະດີຂອງຂ້ອຍໄດ້ສິ້ນສຸດລົງແລ້ວ! ຂ້ອຍເຄີຍຄິດວ່າເຮືອນຂອງພຣະເຈົ້າເປັນສະຖານທີ່ທີ່ຄວາມຈິງມີອຳນາດ, ເປັນບ່ອນທີ່ຄວາມຍຸຕິທຳ ແລະ ຄວາມຊອບທຳມີອຳນາດ. ຄົນແບບຂ້ອຍ ເຊິ່ງເປັນຄົນທີ່ມີຄວາມສາມາດພິເສດທີ່ຍິ່ງໃຫຍ່, ເປັນຜູ້ທີ່ມັກວັນນະຄະດີ ຖືກເມີນເສີຍ ແລະ ຖືກດູຖູກໃນໂລກ ໂດຍບໍ່ມີໂອກາດໄດ້ນຳໃຊ້ທັກສະຂອງຂ້ອຍ. ຂ້ອຍເຄີຍຄິດວ່າໃນເຮືອນຂອງພຣະເຈົ້າ ຂ້ອຍຈະສາມາດສະແດງຄວາມພະຍາຍາມທີ່ເຫຼືອຢູ່ຂອງຂ້ອຍອອກມາໄດ້. ດ້ວຍຄວາມກະຕືລືລົ້ນຢ່າງເຕັມປ່ຽມ, ຂ້ອຍໄດ້ລົງຊື່ເຂົ້າຮ່ວມທີມງານພິສູດອັກສອນ, ແຕ່ພັດພົບວ່າຂ້ອຍບໍ່ໄດ້ຖືກເລືອກ. ເບິ່ງຂ້ອຍແມະ, ຢືນຢູ່ບ່ອນນີ້ຕອນນີ້, ໃຜຈະບອກໄດ້ວ່າຂ້ອຍເປັນຜູ້ທີ່ມັກວັນນະຄະດີ, ເປັນຄົນທີ່ມີຄວາມສາມາດພິເສດທາງວັນນະຄະດີ? ຄວາມສາມາດທາງວັນນະຄະດີທັງໝົດຂອງຂ້ອຍໄດ້ຖືກທຳລາຍໄປດ້ວຍວຽກງານທີ່ເປິເປື້ອນ ແລະ ອິດເມື່ອຍນີ້. ຕອນນີ້, ສິ່ງດຽວທີ່ອອກມາຈາກປາກຂອງຂ້ອຍກໍຄືຄຳເວົ້າທີ່ຫຍາບຄາຍ ແລະ ບ້ານນອກ”. ພວກເຂົາຮູ້ສຶກຄັບແຄ້ນໃຈຫຼາຍໃນໃຈຂອງພວກເຂົາ. ເຖິງແມ່ນວ່າພວກເຂົາຈະເວົ້າອອກມາວ່າພວກເຂົາອ່ອນນ້ອມຕໍ່ການຈັດວາງຂອງພຣະເຈົ້າ ແລະ ຈະເຮັດທຸກສິ່ງທຸກຢ່າງທີ່ເຮືອນຂອງພຣະເຈົ້າຂໍໃຫ້ພວກເຂົາເຮັດ, ແຕ່ໃນໃຈຂອງພວກເຂົາ ພວກເຂົາມີການປະເມີນຕົນເອງທີ່ບໍ່ຖືກຕ້ອງ, ພວກເຂົາໄດ້ເຂົ້າໃຈຜິດວ່າຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາເປັນຈຸດແຂງ, ເປັນສິ່ງທີ່ເໝາະໃຫ້ພຣະເຈົ້າໃຊ້ ໂດຍບໍ່ໄດ້ຊອກຫາຕຳແໜ່ງຂອງພວກເຂົາ, ບໍ່ໄດ້ຮັບຮູ້ສະຖານະການຕົວຈິງຂອງພວກເຂົາ, ບໍ່ຮູ້ຈັກຂີດຈຳກັດຂອງພວກເຂົາເອງ ແລະ ບໍ່ຮູ້ວ່າຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາເປັນສິ່ງທີ່ພວກເຂົາຊຳນານແທ້ໆ ຫຼື ບໍ່. ພວກເຂົາບໍ່ແຈ່ມແຈ້ງ ແລະ ໂງ່ຈ້າກ່ຽວກັບສິ່ງທັງໝົດນີ້, ແຕ່ກໍຍັງອ້າງວ່າເປັນຄົນທີ່ມີຄວາມສາມາດພິເສດທາງວັນນະຄະດີ, ຂາດແຕ່ຍັງບໍ່ທັນໄດ້ເອີ້ນຕົນເອງວ່າເປັນປໍລະມະຈານທາງວັນນະຄະດີເທົ່ານັ້ນ. ຜົນສຸດທ້າຍຂອງເລື່ອງນີ້ແມ່ນຫຍັງ? (ພວກເຂົາເຕັມໄປດ້ວຍການຈົ່ມວ່າກ່ຽວກັບການຈັດແຈງຂອງຄຣິສຕະຈັກ ແລະ ໃນໃຈຂອງພວກເຂົາ ພວກເຂົາກໍບໍ່ເຕັມໃຈທີ່ຈະອ່ອນນ້ອມ). ພວກເຂົາຮູ້ສຶກວ່າບໍ່ໄດ້ຮັບຄວາມເປັນທຳໃນໃຈຢູ່ຕະຫຼອດເວລາ. ເຖິງແມ່ນວ່າໃນເວລາທີ່ປະຕິບັດໜ້າທີ່ຂອງຕົນ ພວກເຂົາຈະບໍ່ຂີ້ຄ້ານ ແລະ ສາມາດທຸ່ມເທຄວາມພະຍາຍາມຢ່າງເຕັມທີ່ ເຊິ່ງເປັນພຽງການອ່ອນນ້ອມແບບຝືນໆ, ແຕ່ຍ້ອນການປະເມີນຕົນເອງທີ່ບໍ່ຖືກຕ້ອງຂອງພວກເຂົາ, ພວກເຂົາຈຶ່ງຮູ້ສຶກວ່າບໍ່ໄດ້ຮັບຄວາມເປັນທຳ. ຄວາມຄິດໜຶ່ງມັກຈະແວບເຂົ້າມາໃນຄວາມຄິດຂອງພວກເຂົາຢູ່ເລື້ອຍໆວ່າ: “ມີມ້າທີ່ແລ່ນໄວຫຼາຍໂຕໃນໂລກ ແຕ່ມີຜູ້ຕັດສິນມ້າທີ່ດີໜ້ອຍຄົນ”. ມ້າທີ່ແລ່ນໄວຫຍັງ? ຜູ້ຕັດສິນມ້າທີ່ດີຫຍັງ? ຍ້ອນວ່າພວກເຂົາມີຄວາມສົນໃຈ ແລະ ຄວາມຫຼົງໄຫຼເລັກໜ້ອຍໃນດ້ານໃດໜຶ່ງ ແລະ ຕໍ່ມາກໍສຶກສາມັນຢ່າງເປັນລະບົບ, ພວກເຂົາຈຶ່ງຄິດວ່າບໍ່ມີໃຜທຽບຕົນເອງໄດ້, ຄິດວ່າຕົນເອງເປັນ “ມ້າທີ່ແລ່ນໄວ” ໂດຍເຊື່ອວ່າພວກເຂົາມີຄວາມສາມາດພິເສດ. ນີ້ບໍ່ແມ່ນການຂາດການຮູ້ຈັກຕົນເອງຢ່າງສິ້ນເຊີງບໍ? ພວກເຂົາພຽງແຕ່ເຊື່ອວ່າຄວາມສົນໃຈ ແລະ ວຽກທີ່ເຮັດເວລາຫວ່າງແມ່ນພຣະເຈົ້າປະທານໃຫ້, ແຕ່ພວກເຂົາບໍ່ໄດ້ຮັບຮູ້ວ່າພຣະເຈົ້າໄດ້ປະທານຂີດຄວາມສາມາດແບບໃດໃຫ້ກັບພວກເຂົາ. ພວກເຂົາບໍ່ແຈ່ມແຈ້ງວ່າພວກເຂົາຊຳນານໃນສິ່ງທີ່ພວກເຂົາສົນໃຈ ແລະ ຫຼົງໄຫຼແທ້ໆ ຫຼື ບໍ່ ແລະ ພວກເຂົາສາມາດເຮັດວຽກ ແລະ ໜ້າທີ່ທີ່ກ່ຽວຂ້ອງກັບຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາໄດ້ດີແທ້ໆ ຫຼື ບໍ່, ພວກເຂົາມີຄວາມສາມາດໃນສິ່ງເຫຼົ່ານັ້ນ ຫຼື ບໍ່ ແລະ ພວກເຂົາສາມາດແບກຮັບພວກມັນໄດ້ ຫຼື ບໍ່. ພວກເຂົາບໍ່ແຈ່ມແຈ້ງກ່ຽວກັບເລື່ອງນີ້ ແລະ ບໍ່ຮູ້ກ່ຽວກັບເລື່ອງນີ້. ນີ້ບໍ່ແມ່ນເລື່ອງທີ່ຫຍຸ້ງຍາກຫຼາຍບໍ? (ແມ່ນແລ້ວ). ຍ້ອນວ່າພວກເຂົາບໍ່ສາມາດຮັບຮູ້ ຫຼື ຊອກຫາຕຳແໜ່ງຂອງພວກເຂົາໄດ້, ພວກເຂົາຈຶ່ງຮູ້ສຶກວ່າບໍ່ໄດ້ຮັບຄວາມເປັນທຳຫຼາຍ. ພວກເຂົາສະແດງຫຍັງອອກມາພາຍນອກ? ພວກເຂົາມັກຈະຖອນຫາຍໃຈຍາວໆ ແລະ ມັກຈະສະແດງຄວາມຕັ້ງໃຈຂອງພວກເຂົາຕໍ່ໜ້າພຣະເຈົ້າ ໂດຍຫວັງວ່າມື້ໜຶ່ງພຣະເຈົ້າຈະສ້າງໂອກາດໃຫ້ກັບພວກເຂົາ, ຈະແກ້ໄຂຄວາມຄັບແຄ້ນໃຈຂອງພວກເຂົາ, ຈະຜະດຸງຄວາມຍຸຕິທຳໃຫ້ກັບພວກເຂົາ ແລະ ຈະອະນຸຍາດໃຫ້ພວກເຂົາບັນລຸຄວາມປາຖະໜາຂອງພວກເຂົາໃນການປະຕິບັດໜ້າທີ່ທີ່ກ່ຽວຂ້ອງກັບຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາ. ເບິ່ງເພງທີ່ພວກເຂົາມັກຮ້ອງແມະ: “ຂ້ອຍບໍ່ຄິດເຖິງເສັ້ນທາງຂ້າງໜ້າ”. ປະໂຫຍກຕໍ່ໄປແມ່ນຫຍັງ? (“ໜ້າທີ່ອັນແນ່ນອນພຽງຢ່າງດຽວຂອງຂ້ອຍຄືການປະຕິບັດຕາມຄວາມປະສົງຂອງພຣະເຈົ້າ”). ສຳລັບຜູ້ທີ່ມີວຸດທິພາວະນີ້ຢ່າງແທ້ຈິງ, ຜູ້ທີ່ມີຄວາມເປັນຈິງນີ້ຢ່າງແທ້ຈິງ ແລະ ຜູ້ທີ່ສາມາດປະຕິບັດຕາມຄວາມປະສົງຂອງພຣະເຈົ້າໄດ້ຢ່າງແທ້ຈິງ, ການຮ້ອງເພງນີ້ແມ່ນເໝາະສົມຢ່າງຍິ່ງ, ມັນເໝາະສົມຢ່າງແທ້ຈິງ. ແຕ່ເມື່ອຄົນປະເພດນີ້ຮ້ອງເພງນີ້, ສະພາວະທາງອາລົມຂອງພວກເຂົາເປັນແນວໃດ? ພວກເຂົາກຳລັງຮ້ອງມັນໃນສະຖານະການໃດ? (ເມື່ອພວກເຂົາກຳລັງຈົ່ມວ່າ ແລະ ຮູ້ສຶກວ່າບໍ່ໄດ້ຮັບຄວາມເປັນທຳ). ແລ້ວເມື່ອພວກເຂົາຮ້ອງເພງ, ສິ່ງທີ່ພວກເຂົາຮ້ອງບໍ່ໄດ້ເຕັມໄປດ້ວຍຄວາມຄຽດແຄ້ນບໍ? (ເຕັມໄປດ້ວຍຄວາມຄຽດແຄ້ນ). ສິ່ງທີ່ພວກເຂົາຮ້ອງເຕັມໄປດ້ວຍການຈົ່ມວ່າ, ການຕໍ່ຕ້ານ ແລະ ຄວາມບໍ່ພໍໃຈ, ມັນບໍ່ມີສິ່ງໃດນອກຈາກຄວາມໂສກເສົ້າ ແລະ ຄວາມຄຽດແຄ້ນ. ເມື່ອເຈົ້າໄດ້ຍິນພວກເຂົາຮ້ອງເພງນີ້, ນັ້ນຄືຕອນທີ່ພວກເຂົາໂສກເສົ້າທີ່ສຸດ. ມີຄຳເວົ້າໜຶ່ງໃນປະເທດຈີນ, ມັນເວົ້າວ່າແນວໃດ? “ຜູ້ຊາຍໂສກເສົ້າກໍຮ້ອງເພງ, ແມ່ຍິງໂສກເສົ້າກໍຮ້ອງໄຫ້, ແມ່ຕູ້ເຖົ້າໂສກເສົ້າກໍຈົ່ມເລື່ອງໄຮ້ສາລະ”. ເຈົ້າເຫັນບໍ, ຄົນປະເພດຕ່າງໆສະແດງຄວາມໂສກເສົ້າຂອງພວກເຂົາໃນວິທີທີ່ແຕກຕ່າງກັນ. ແມ່ຍິງບາງຄົນ ເມື່ອປະເຊີນກັບສະຖານະການແບບນີ້ ກໍພຽງແຕ່ຮ້ອງໄຫ້ ໂດຍເຊັດນໍ້າຕາຢ່າງລັບໆຢູ່ສະເໝີ. ພວກເຂົາບໍ່ສາມາດປ່ອຍມັນໄປໄດ້ ແລະ ທຸກຄັ້ງທີ່ພວກເຂົາຄິດເຖິງມັນ, ຕາຂອງພວກເຂົາກໍແດງຍ້ອນນໍ້າຕາ ແລະ ໃຈຂອງພວກເຂົາກໍຮູ້ສຶກວ່າບໍ່ໄດ້ຮັບຄວາມເປັນທຳ ແລະ ຄັບແຄ້ນໃຈ. ພວກເຂົາພຽງແຕ່ບໍ່ສາມາດປະຕິບັດຕໍ່ເລື່ອງນີ້ຢ່າງຖືກຕ້ອງໄດ້ເລີຍ. ໃນຄວາມເປັນຈິງແລ້ວ, ນີ້ເປັນເລື່ອງທີ່ງ່າຍດາຍຫຼາຍ, ຄວາມສົນໃຈ ແລະ ວຽກທີ່ເຮັດເວລາຫວ່າງ ພ້ອມທັງຈຸດແຂງ ໂດຍທຳມະຊາດແລ້ວແມ່ນສອງສິ່ງທີ່ແຍກກັນ. ຖ້າເຈົ້າມີຈຸດແຂງໃດໜຶ່ງ, ບໍ່ວ່າມັນຈະເປັນຄວາມສົນໃຈ ແລະ ວຽກທີ່ເຮັດເວລາຫວ່າງຂອງເຈົ້າ ຫຼື ບໍ່ກໍຕາມ, ເຈົ້າກໍເໝາະສົມກັບວຽກງານທີ່ກ່ຽວຂ້ອງກັບຈຸດແຂງນັ້ນເປັນຢ່າງດີ, ນັ້ນກໍຄື ຂີດຄວາມສາມາດ, ຄວາມສາມາດພິເສດ ຫຼື ຄວາມຖະໜັດທີ່ຕິດໂຕມາແຕ່ເກີດຂອງເຈົ້າເຮັດໃຫ້ເຈົ້າຊຳນານໃນການເຮັດສິ່ງນັ້ນໂດຍສະເພາະ ແລະ ເຈົ້າກໍສາມາດເຮັດມັນໄດ້ດີ, ໃນກໍລະນີດັ່ງກ່າວ ເມື່ອເຈົ້າມີສ່ວນຮ່ວມໃນວຽກງານນັ້ນ, ເຈົ້າກໍສາມາດບັນລຸຜົນໄດ້ຮັບບາງຢ່າງ ແລະ ມັນກໍຂ້ອນຂ້າງເໝາະສົມສຳລັບເຈົ້າທີ່ຈະເຮັດມັນ. ເຖິງຢ່າງໃດກໍຕາມ, ຖ້າເຈົ້າມີພຽງຄວາມສົນໃຈ ແລະ ວຽກທີ່ເຮັດເວລາຫວ່າງໃນດ້ານນີ້ ແຕ່ບໍ່ມີຈຸດແຂງໃນດ້ານນັ້ນ, ແລ້ວເຈົ້າກໍອາດຈະບໍ່ສາມາດເຮັດມັນໄດ້ດີສະເໝີໄປ. ນີ້ເປັນເລື່ອງທີ່ງ່າຍດາຍຫຼາຍ. ຍ້ອນຄວາມດື້ດ້ານ ແລະ ຄວາມເຂົ້າໃຈທີ່ບິດເບືອນຂອງຜູ້ຄົນ, ບວກກັບຄວາມໂງ່ຈ້າ ແລະ ຄວາມບໍ່ຮູ້ຂອງພວກເຂົາ, ເມື່ອພວກເຂົາບໍ່ສາມາດມີສ່ວນຮ່ວມໃນວຽກງານທີ່ພວກເຂົາສົນໃຈໄດ້, ພວກເຂົາກໍຈະທໍ້ແທ້, ທໍ້ຖອຍໃຈ, ຄິດລົບ ແລະ ຈົ່ມວ່າ ໂດຍເຕັມໄປດ້ວຍອາລົມທາງລົບທຸກປະເພດ. ສະນັ້ນ, ມັນຈຶ່ງຈຳເປັນຫຼາຍທີ່ຜູ້ຄົນຕ້ອງເຂົ້າໃຈສະຖານະການຕົວຈິງຂອງຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງຂອງພວກເຂົາ. ເມື່ອພວກເຂົາເຂົ້າໃຈແລ້ວ, ພວກເຂົາກໍຕ້ອງປະຕິບັດຕໍ່ພວກມັນຢ່າງຖືກຕ້ອງ, ນີ້ແມ່ນດ້ານໜຶ່ງ. ອີກດ້ານໜຶ່ງກໍຄື ພວກເຂົາຕ້ອງອ່ອນນ້ອມຕໍ່ການຈັດແຈງຂອງເຮືອນຂອງພຣະເຈົ້າ ແລະ ບັນລຸໜ້າທີ່ຂອງຕົນຕາມຫຼັກການທີ່ເຮືອນຂອງພຣະເຈົ້າຮຽກຮ້ອງ. ຖ້າເຮືອນຂອງພຣະເຈົ້າຮຽກຮ້ອງໃຫ້ເຈົ້າປະຕິບັດໜ້າທີ່ຂອງຕົນໃນດ້ານໃດໜຶ່ງ ແຕ່ເຈົ້າບໍ່ຊຳນານໃນວຽກງານດ້ານນີ້, ພຽງແຕ່ສົນໃຈ ແລະ ຫຼົງໄຫຼໃນສິ່ງນັ້ນ ແລະ ມັກເຮັດວຽກງານນີ້, ແຕ່ເຖິງຢ່າງນັ້ນ ອີງຕາມມາດຕະຖານຕໍ່າສຸດທີ່ເຮືອນຂອງພຣະເຈົ້າຮຽກຮ້ອງ, ເຈົ້າກໍພໍຈະສາມາດເຮັດມັນໄດ້, ແລ້ວເຈົ້າກໍຄວນອ່ອນນ້ອມ ແລະ ພະຍາຍາມເຮັດສ່ວນຂອງເຈົ້າ, ຢ່າຫາຂໍ້ອ້າງທາງພາວະວິໄສທຸກປະເພດເພື່ອປະຕິເສດ ຫຼື ບ່າຍບ່ຽງ. ແນ່ນອນວ່າ ຖ້າເງື່ອນໄຂທີ່ຕິດໂຕມາແຕ່ເກີດຂອງເຈົ້າໃນດ້ານຕ່າງໆມີຈຳກັດ ຫຼື ເຈົ້າມີບັນຫາຕົວຈິງບາງຢ່າງ ແລະ ເຮືອນຂອງພຣະເຈົ້າບໍ່ສາມາດອະນຸຍາດໃຫ້ເຈົ້າປະຕິບັດໜ້າທີ່ໃນດ້ານນີ້ໄດ້, ແລ້ວເຈົ້າກໍບໍ່ຄວນມີການຈົ່ມວ່າ ແລະ ບໍ່ຄວນກາຍເປັນຄົນຄິດລົບ ຫຼື ອ່ອນແອ. ພຽງແຕ່ເຮັດສິ່ງໃດກໍຕາມທີ່ເຈົ້າສາມາດເຮັດໄດ້. ສຳລັບຄວາມສົນໃຈ ແລະ ວຽກທີ່ເຮັດເວລາຫວ່າງຂອງເຈົ້າ, ຈົ່ງເກັບພວກມັນໄວ້ສຳລັບຕົວເຈົ້າເອງ, ຜູ້ຄົນໃນຄຣິສຕະຈັກຈະບໍ່ແຊກແຊງ ແລະ ຈະບໍ່ຍາດເອົາສິດທິຂອງເຈົ້າໃນການສົນໃຈ ຫຼື ຫຼົງໄຫຼໃນສິ່ງໃດໜຶ່ງໄປ. ນັ້ນເປັນເລື່ອງສ່ວນຕົວຂອງເຈົ້າ. ເຖິງຢ່າງໃດກໍຕາມ, ເມື່ອເວົ້າເຖິງການປະຕິບັດໜ້າທີ່, ເຈົ້າຕ້ອງແຍກແຍະບັນຫາຕ່າງໆທັງໝົດກ່ຽວກັບຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງຢ່າງແຈ່ມແຈ້ງ ແລະ ເຈົ້າຕ້ອງສາມາດປະຕິບັດຕໍ່ພວກມັນທັງໝົດຢ່າງຖືກຕ້ອງ, ນີ້ຄືສິ່ງທີ່ສຳຄັນທີ່ສຸດ. ເຈົ້າເຂົ້າໃຈບໍ? (ເຂົ້າໃຈ).

ຫຼາຍຄົນມີຄວາມສົນໃຈ ແລະ ວຽກທີ່ເຮັດເວລາຫວ່າງໃນດ້ານໃດໜຶ່ງ. ນອກຈາກນັ້ນ, ຍັງມີບາງຄົນທີ່ບໍ່ມີຄວາມສົນໃຈ ຫຼື ວຽກທີ່ເຮັດເວລາຫວ່າງເລີຍ. ນັ້ນກໍຄື ພວກເຂົາບໍ່ມີຄວາມສົນໃຈ ຫຼື ຄວາມຫຼົງໄຫຼເປັນພິເສດເມື່ອເວົ້າເຖິງອາຊີບ ຫຼື ກິດຈະກຳສະເພາະທາງໃດໜຶ່ງ ຫຼື ຜູ້ຄົນ, ເຫດການ ແລະ ສິ່ງຕ່າງໆທີ່ຜູ້ຄົນມັກຈະພົວພັນນຳໃນໂລກ, ພວກເຂົາເປັນພຽງຄົນທຳມະດາ. ຕົວຢ່າງ: ຖ້າມີຄົນຖາມພວກເຂົາວ່າພວກເຂົາຫຼົງໄຫຼໃນວັນນະຄະດີ ຫຼື ບໍ່, ໂດຍປົກກະຕິແລ້ວພວກເຂົາຂຽນບັນທຶກປະຈຳວັນ ຫຼື ຂຽນບົດຄວາມ ຫຼື ບໍ່, ພວກເຂົາກໍເວົ້າວ່າ “ຂ້ອຍບໍ່ໄດ້ຫຼົງໄຫຼໃນສິ່ງນັ້ນ ແລະ ບໍ່ຊຳນານໃນສິ່ງນັ້ນ. ທັນທີທີ່ຂ້ອຍເລີ່ມອ່ານ ຫຼື ຂຽນ, ຂ້ອຍກໍເຈັບຫົວ”. ຖ້າພວກເຂົາໄດ້ຮັບຜົນງານຊັ້ນຍອດທາງວັນນະຄະດີບາງເລື່ອງເພື່ອໃຫ້ອ່ານ, ພວກເຂົາກໍເຫັນວ່າມັນໜັກໜ່ວງເກີນໄປ ແລະ ບໍ່ເຕັມໃຈຢ່າງສິ້ນເຊີງໃນໃຈຂອງພວກເຂົາ. ບາງຄົນເຖິງກັບເວົ້າວ່າ “ການຈ້ອງເບິ່ງຂໍ້ຄວາມຕະຫຼອດເວລາເຮັດໃຫ້ຕາຂອງຂ້ອຍເມື່ອຍ ແລະ ເຮັດໃຫ້ຂ້ອຍເຖົ້າ, ສະນັ້ນ ຂ້ອຍຈຶ່ງບໍ່ມັກວັນນະຄະດີ”. ຖ້າເຈົ້າຖາມພວກເຂົາວ່າພວກເຂົາມັກເຕັ້ນ ຫຼື ບໍ່, ພວກເຂົາກໍເວົ້າວ່າ “ການເຕັ້ນບໍ່ແມ່ນວຽກງານທີ່ຈິງຈັງ, ມັນເປັນສິ່ງທີ່ຜູ້ຄົນເຮັດເມື່ອພວກເຂົາພົບວ່າຕົນເອງຫວ່າງ ແລະ ບໍ່ມີຫຍັງດີກວ່າທີ່ຈະເຮັດ. ຂ້ອຍບໍ່ມັກເຕັ້ນ”. ເຈົ້າເຫັນບໍ, ພວກເຂົາບໍ່ມັກມັນ ແລະ ເຖິງກັບຫາເຫດຜົນສຳລັບເລື່ອງນີ້ ໂດຍເວົ້າວ່າມັນບໍ່ແມ່ນວຽກງານທີ່ຈິງຈັງ. ຄົນອື່ນເຕັ້ນເພື່ອສັນລະເສີນພຣະເຈົ້າ, ນີ້ເປັນສິ່ງທີ່ເປັນບວກຫຼາຍສໍ່າໃດ! ການຮ້ອງເພງ, ການເຕັ້ນ, ການຫຼິ້ນພິນໃຫຍ່ ແລະ ພິນນ້ອຍເພື່ອສັນລະເສີນພຣະເຈົ້າ, ສິ່ງນີ້ໄດ້ຖືກປະຕິບັດມາຕັ້ງແຕ່ສະໄໝບູຮານ; ມັນເປັນສິ່ງທີ່ພຣະເຈົ້າຮັບຮອງ, ແລ້ວມັນຈະບໍ່ແມ່ນວຽກງານທີ່ຈິງຈັງໄດ້ແນວໃດ? ແຕ່ສຳລັບພວກເຂົາແລ້ວ ພວກເຂົາດ້ອຍຄ່າ ແລະ ເວົ້າເຖິງທຸກສິ່ງທຸກຢ່າງທີ່ພວກເຂົາບໍ່ມັກວ່າເປັນສິ່ງທີ່ເປັນລົບ. ເມື່ອຖືກຖາມວ່າ “ເຈົ້າບໍ່ມັກເຕັ້ນ, ແລ້ວເຈົ້າມັກຮ້ອງເພງບໍ?” “ຮ້ອງເພງຫຍັງ? ທັນທີທີ່ຂ້ອຍເລີ່ມຮ້ອງເພງ, ຂ້ອຍກໍຮ້ອງຜິດຄີແລ້ວ. ແມ່ນແຕ່ຂ້ອຍເອງກໍຍັງທົນຟັງບໍ່ໄດ້. ຂ້ອຍບໍ່ມັກຮ້ອງເພງ. ຫາກໍແມ່ນຕອນນີ້ໃນຖານະທີ່ເປັນຜູ້ເຊື່ອໃນພຣະເຈົ້າ ຂ້ອຍຈຶ່ງເລີ່ມຮຽນຮ້ອງເພງສັນລະເສີນພຣະທຳຂອງພຣະເຈົ້າ ແລະ ເພງສັນລະເສີນຈາກປະສົບການບາງເພງ. ກ່ອນທີ່ຂ້ອຍຈະເຊື່ອໃນພຣະເຈົ້າ, ຂ້ອຍບໍ່ເຄີຍຮ້ອງເພງເລີຍ; ເມື່ອຄົນອື່ນຮ້ອງເພງ, ຂ້ອຍກໍບໍ່ເຕັມໃຈທີ່ຈະຟັງຊໍ້າ”. “ແລ້ວເຈົ້າສະແດງອອກແນວໃດເມື່ອເຈົ້າອາລົມດີ?” “ເມື່ອຂ້ອຍອາລົມດີ, ຂ້ອຍກໍພຽງແຕ່ນອນຫຼັບ”. “ແລ້ວເຈົ້າເຮັດແນວໃດເມື່ອເຈົ້າພົບກັບເລື່ອງທີ່ເຈັບປວດ ແລະ ອາລົມບໍ່ດີ?” “ແລ້ວຂ້ອຍກໍກິນເຂົ້າໜົມ ຫຼື ພຽງແຕ່ນອນຫຼັບ”. “ເຈົ້າບໍ່ມັກຮ້ອງເພງ, ແລ້ວເຈົ້າມັກຟັງເພງບໍ?” “ຂ້ອຍບໍ່ມີຄວາມສົນໃຈໃນເລື່ອງນັ້ນ ແລະ ຂ້ອຍກໍບໍ່ເຂົ້າໃຈວ່າດົນຕີກຳລັງສະແດງເຖິງຫຍັງ. ພວກເຈົ້າທຸກຄົນເວົ້າວ່າດົນຕີສະແດງເຖິງອາລົມຕ່າງໆຂອງຜູ້ຄົນ, ມັນສະແດງເຖິງຄວາມຄິດ ແລະ ຄວາມຮູ້ສຶກຂອງຜູ້ຄົນ, ແຕ່ຂ້ອຍບໍ່ເຂົ້າໃຈສິ່ງເຫຼົ່ານີ້ ແລະ ເຂົ້າບໍ່ເຖິງ. ດົນຕີເປັນສິລະປະຊັ້ນສູງ, ຄົນຕ່ຳຕ້ອຍຄືຂ້ອຍເຂົ້າບໍ່ເຖິງດົນຕີ ແລະ ຂ້ອຍກໍບໍ່ມັກມັນ”. “ເຈົ້າມັກອາຫານແຊບໆບໍ?” “ຂ້ອຍກໍບໍ່ມັກອາຫານແຊບໆຄືກັນ. ຂ້ອຍກິນຫຍັງກໍໄດ້. ຂ້ອຍເກີດມາເປັນຄົນທີ່ກິນງ່າຍຢູ່ງ່າຍ. ຂ້ອຍສາມາດກິນແປ້ງສາລີ, ຂ້ອຍສາມາດກິນເຄັກ, ຂ້ອຍສາມາດກິນອາຫານຈີນ ຫຼື ອາຫານຕາເວັນຕົກ, ຂ້ອຍສາມາດກິນຫຍັງກໍໄດ້. ແລ້ວຖ້າຂ້ອຍຫິວຫຼາຍ ແລະ ບໍ່ມີຫຍັງກິນ, ຂ້ອຍກໍເຖິງກັບສາມາດກິນອາຫານໝາໄດ້”. ຄົນແບບນັ້ນເປັນຄົນທີ່ຫຍາບຄາຍແບບນີ້ແຫຼະ. ລອງຖາມແມ່ຍິງບາງຄົນເບິ່ງວ່າ “ເຈົ້າມັກເຄື່ອງສຳອາງບໍ?” ພວກເຂົາເວົ້າວ່າ “ຂ້ອຍບໍ່ມີຄວາມສົນໃຈໃນສິ່ງເຫຼົ່ານັ້ນ. ຂ້ອຍເກີດມາເປັນແນວໃດ ຂ້ອຍກໍເບິ່ງເປັນແນວນັ້ນ, ໃຜຢາກເບິ່ງຂ້ອຍກໍເບິ່ງໄດ້ ແລະ ໃຜບໍ່ຢາກເບິ່ງຂ້ອຍກໍພຽງແຕ່ເບິ່ງໄປທາງອື່ນ!” ລອງຖາມຜູ້ຊາຍບາງຄົນເບິ່ງວ່າ “ເຈົ້າມັກເຄື່ອງເອເລັກໂຕຣນິກ ຫຼື ເຄື່ອງຈັກເຊັ່ນ: ລົດຍົນ ຫຼື ບໍ່?” ພວກເຂົາເວົ້າວ່າ “ການມັກສິ່ງເຫຼົ່ານັ້ນມີປະໂຫຍດຫຍັງ? ມັນເຮັດໃຫ້ໝົດພະລັງງານ ແລະ ເຮັດໃຫ້ສະໝອງອິດເມື່ອຍ. ຖ້າຂ້ອຍມີເວລາ, ມັນຄົງຈະດີກວ່າທີ່ຈະນອນຫຼັບ ຫຼື ລົມກັນຫຼິ້ນໆ!” ພວກເຂົາບໍ່ມັກຫຍັງເລີຍ ແລະ ບໍ່ມີຄວາມສົນໃຈ ຫຼື ວຽກທີ່ເຮັດເວລາຫວ່າງເລີຍ. ບໍ່ວ່າມັນຈະເປັນເລື່ອງຊີວະວິທະຍາ, ເຕັກໂນໂລຊີ, ລະດັບສູງ ຫຼື ລະດັບຕໍ່າ, ພວກເຂົາກໍບໍ່ມັກສິ່ງໃດເລີຍ. ເມື່ອຖືກຖາມວ່າ “ສິ່ງເຫຼົ່ານີ້ທີ່ກ່ຽວຂ້ອງກັບຄວາມເປັນມະນຸດ, ບໍ່ວ່າພວກມັນຈະປານີດ ຫຼື ເປັນທີ່ນິຍົມຢ່າງກວ້າງຂວາງ, ເຈົ້າກໍບໍ່ມັກສິ່ງໃດເລີຍ. ແລ້ວເຈົ້າມັກສັດນ້ອຍໆເຊັ່ນ: ແມວ, ໝາ ແລະ ນົກ ຫຼື ບໍ່?” “ຂ້ອຍຍິ່ງບໍ່ມັກພວກມັນ. ສັດບໍ່ສາມາດລົມກັບຄົນໄດ້, ການມັກພວກມັນມີປະໂຫຍດຫຍັງ?” ບາງຄົນສົນໃຈໝາ. ພວກເຂົາມັກຈະລົມກັບໝາ ແລະ ໝາກໍເຖິງກັບສາມາດເຂົ້າໃຈພາສາຄົນໄດ້. ບາງຄົນບໍ່ມີວຽກທີ່ເຮັດເວລາຫວ່າງເລີຍ ແລະ ບໍ່ສົນໃຈໃນສິ່ງໃດເລີຍ, ມີຄົນແບບນັ້ນຫຼາຍ. ບາງຄົນເວົ້າວ່າ “ພວກເຮົາເກີດມາກໍມີຄວາມສົນໃຈ ແລະ ວຽກທີ່ເຮັດເວລາຫວ່າງບາງຢ່າງ, ພວກມັນແມ່ນພຣະເຈົ້າປະທານໃຫ້. ໂດຍສະເພາະຜູ້ທີ່ຢູ່ໃນທ່າມກາງພວກເຮົາທີ່ມີຈຸດແຂງໃນດ້ານໃດໜຶ່ງ, ຜູ້ທີ່ເກີດມາພ້ອມກັບຄວາມສາມາດພິເສດທີ່ໂດດເດັ່ນ ແລະ ດີເລີດໃນດ້ານນີ້, ທັງໝົດນີ້ແມ່ນພຣະຄຸນຂອງພຣະເຈົ້າ, ການຍົກຍ້ອງຂອງພຣະເຈົ້າ, ການທີ່ພຣະເຈົ້າມັກພວກເຮົາ. ໂດຍສະເພາະໃນປັດຈຸບັນນີ້, ການຮັບຜິດຊອບໜ້າທີ່ທີ່ກ່ຽວຂ້ອງກັບຄວາມສົນໃຈ, ວຽກທີ່ເຮັດເວລາຫວ່າງ ຫຼື ຈຸດແຂງຂອງພວກເຮົາໃນເຮືອນຂອງພຣະເຈົ້າ ຍິ່ງເຮັດໃຫ້ອັດຕະລັກ ແລະ ຄຸນຄ່າຂອງພວກເຮົາມີກຽດ ແລະ ພິເສດຢ່າງຫາທີ່ປຽບບໍ່ໄດ້. ຜູ້ທີ່ບໍ່ມີວຽກທີ່ເຮັດເວລາຫວ່າງ ຫຼື ຈຸດແຂງສາມາດເຮັດໄດ້ພຽງແຕ່ການອອກແຮງງານພື້ນຖານບາງຢ່າງ ແລະ ວຽກງານທີ່ບໍ່ຕ້ອງການເຕັກນິກສູງເຊັ່ນ: ການເປັນເຈົ້າພາບ, ການແຕ່ງກິນ, ການທຳຄວາມສະອາດ ຫຼື ການປູກຜັກ, ການລ້ຽງໝູ ແລະ ການເກືອໄກ່. ສະນັ້ນ ໃນແງ່ຂອງຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງຂອງຜູ້ຄົນ, ຜູ້ຄົນບໍ່ໄດ້ຖືກແບ່ງແຍກລະຫວ່າງສູງ ແລະ ຕໍ່າ, ສູງສົ່ງ ແລະ ຕໍ່າຕ້ອຍບໍ? ມັນບໍ່ມີຄວາມແຕກຕ່າງທາງລຳດັບຊັ້ນລະຫວ່າງພວກເຂົາບໍ?” ມຸມມອງນີ້ຖືກຕ້ອງບໍ? (ບໍ່). ເຈົ້າເຫັນບໍ, ພຣະເຈົ້າໄດ້ປະທານຈຸດແຂງໃຫ້ກັບບາງຄົນ, ໄດ້ກຳນົດໃຫ້ບາງຄົນມີຄວາມສົນໃຈ ແລະ ວຽກທີ່ເຮັດເວລາຫວ່າງບາງຢ່າງ, ໃນຂະນະທີ່ສຳລັບຄົນອື່ນ ພຣະເຈົ້າບໍ່ໄດ້ກຳນົດຫຍັງເລີຍ, ພວກເຂົາບໍ່ມີຈຸດແຂງຫຍັງເລີຍ, ບໍ່ສາມາດຮ້ອງເພງ ຫຼື ເຕັ້ນໄດ້, ບໍ່ເຂົ້າໃຈວັນນະຄະດີ ແລະ ໂງ່ຈ້າຢ່າງສິ້ນເຊີງກ່ຽວກັບທັກສະທາງວິຊາຊີບທຸກປະເພດ. ບັງເອີນວ່າອາດຈະມີຄອບຄົວເຈົ້າພາບທີ່ລ້ຽງໝາສອງໂຕ, ສະນັ້ນ ການໃຫ້ຄົນທີ່ບໍ່ມີຈຸດແຂງແບບນັ້ນເກືອໝາກໍຄວນຈະເໝາະສົມ, ນີ້ຄືວຽກງານທີ່ງ່າຍທີ່ສຸດ. ແຕ່ນອກຈາກການເກືອໝາແລ້ວ, ພວກເຂົາກໍບໍ່ໄດ້ພາພວກມັນໄປຍ່າງຫຼິ້ນ ແລະ ບໍ່ຮູ້ວິທີເບິ່ງແຍງພວກມັນ. ຫຼັງຈາກທີ່ເກືອພວກມັນມາໄດ້ໜຶ່ງ ຫຼື ສອງປີ, ແມ່ນແຕ່ໝາກໍຍັງບໍ່ຮັບຮູ້ວ່າພວກເຂົາເປັນເຈົ້ານາຍຂອງພວກມັນ ແລະ ບໍ່ໃກ້ຊິດກັບພວກເຂົາ. ບອກເຮົາມາເບິ່ງ, ຄົນແບບນີ້ແມ່ນຄົນປະເພດໃດ? ເມື່ອປຽບທຽບກັບຜູ້ທີ່ມີຄວາມສົນໃຈ ແລະ ວຽກທີ່ເຮັດເວລາຫວ່າງ ຫຼື ຈຸດແຂງໃນດ້ານໃດໜຶ່ງ, ມັນບໍ່ມີຄວາມແຕກຕ່າງບໍ? ເຫັນໄດ້ຊັດເຈນວ່າ ນີ້ຄືຄົນສອງປະເພດທີ່ມີຄວາມແຕກຕ່າງກັນໃນເງື່ອນໄຂທີ່ຕິດໂຕມາແຕ່ເກີດຂອງພວກເຂົາ: ປະເພດໜຶ່ງໃຊ້ຊີວິດດ້ວຍຄວາມຮູ້ສຶກເໜືອກວ່າຢ່າງແຮງກ້າ, ໃຊ້ຊີວິດທີ່ອຸດົມສົມບູນ ແລະ ເຕັມປ່ຽມ, ໃນຂະນະທີ່ອີກປະເພດໜຶ່ງໃຊ້ຊີວິດທີ່ວ່າງເປົ່າ ໂດຍບໍ່ມີຄວາມຮູ້ສຶກເໜືອກວ່າເລີຍ. ສະນັ້ນ ຖ້າຜູ້ຄົນຖືກແບ່ງແຍກໂດຍຄວາມແຕກຕ່າງທາງສະຖານະ ແລະ ຄຸນຄ່າໂດຍອີງໃສ່ຫຼັກການນີ້, ສິ່ງນັ້ນເໝາະສົມບໍ? (ບໍ່). ແລ້ວອີງຕາມຫຼັກການໃດຈຶ່ງຈະເໝາະສົມທີ່ຈະແບ່ງແຍກພວກເຂົາ? ບອກເຮົາມາເບິ່ງ, ມັນມີຄວາມແຕກຕ່າງລະຫວ່າງຜູ້ຄົນບໍ? (ມີ). ຄວາມແຕກຕ່າງຢູ່ບ່ອນໃດ? ຄວນແບ່ງແຍກຜູ້ຄົນແນວໃດ? ຢ່າງໜ້ອຍທີ່ສຸດ ຄົນເຮົາຄວນເບິ່ງວ່າພວກເຂົາຮັກຄວາມຈິງ ຫຼື ບໍ່ ໂດຍແບ່ງແຍກແກ່ນແທ້ຂອງພວກເຂົາ, ຄວາມສູງ ແລະ ຄວາມຕໍ່າຂອງພວກເຂົາ, ຄວາມສູງສົ່ງ ແລະ ຄວາມຕໍ່າຕ້ອຍຂອງພວກເຂົາ ແລະ ປະເພດຂອງພວກເຂົາໂດຍອີງໃສ່ທັດສະນະຄະຕິຂອງພວກເຂົາທີ່ມີຕໍ່ຄວາມຈິງ. ໃນທາງທິດສະດີແລ້ວ, ຜູ້ຄົນບໍ່ສາມາດຖືກແບ່ງແຍກດ້ວຍວິທີນີ້ໄດ້ຢ່າງງ່າຍດາຍຫຼາຍບໍ? (ໄດ້). ວິທີການແບ່ງແຍກຜູ້ຄົນແບບນີ້ດີບໍ? (ດີ). ແຕ່ວ່າມັນງ່າຍດາຍເກີນໄປໜ້ອຍໜຶ່ງບໍທີ່ຈະແບ່ງແຍກພວກເຂົາດ້ວຍວິທີນີ້? ບາງຄົນບໍ່ມີຈຸດແຂງຕິດໂຕມາແຕ່ເກີດເລີຍ ແລະ ພວກເຂົາກໍບໍ່ມີຄວາມສົນໃຈ ຫຼື ວຽກທີ່ເຮັດເວລາຫວ່າງເລີຍ, ພວກເຂົາເປັນຄົນທີ່ທຳມະດາຫຼາຍ, ເປັນຄົນທີ່ຮຽບງ່າຍຫຼາຍ. ເຖິງຢ່າງໃດກໍຕາມ, ພວກເຂົາຮັກຄວາມຈິງ, ເຂົ້າໃຈຄວາມຈິງ, ມີປະສົບການ ແລະ ຄວາມເຂົ້າໃຈກ່ຽວກັບຄວາມຈິງ ແລະ ເມື່ອພວກເຂົາໂອ້ລົມກ່ຽວກັບຄວາມຈິງ, ພວກເຂົາກໍສາມາດແບ່ງປັນຄວາມເຂົ້າໃຈຂອງພວກເຂົາກ່ຽວກັບພຣະທຳຂອງພຣະເຈົ້າໄດ້; ໃນການເຂົ້າສູ່ຊີວິດ, ພວກເຂົາກໍດີກວ່າຄົນທົ່ວໄປ. ພວກເຂົາສາມາດຊ່ວຍເຫຼືອຜູ້ຄົນໄດ້ຫຼາຍຄົນ. ແລ້ວເຈົ້າສາມາດເວົ້າໄດ້ບໍວ່າຄົນແບບນັ້ນຕໍ່າຕ້ອຍ ແລະ ບໍ່ມີຄຸນຄ່າ? (ບໍ່). ໃນທາງທິດສະດີແລ້ວ ແກ່ນແທ້ຂອງຜູ້ຄົນ, ຄວາມສູງ ແລະ ຄວາມຕໍ່າຂອງຜູ້ຄົນ, ຄວາມສູງສົ່ງ ແລະ ຄວາມຕໍ່າຕ້ອຍຂອງຜູ້ຄົນ ແລະ ປະເພດຂອງຜູ້ຄົນຄວນຖືກແບ່ງແຍກໂດຍອີງໃສ່ທັດສະນະຄະຕິຂອງພວກເຂົາທີ່ມີຕໍ່ຄວາມຈິງ, ແຕ່ຄວນແບ່ງແຍກພວກເຂົາແນວໃດແທ້? ນັ້ນຄືສິ່ງທີ່ພວກເຮົາຈະໂອ້ລົມກັນໃນມື້ນີ້.

ຜູ້ຄົນສາມປະເພດທີ່ແບ່ງຕາມແຫຼ່ງກຳເນີດຂອງພວກເຂົາ

ການທີ່ຄົນເຮົາຈະມີຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງຕິດໂຕມາແຕ່ເກີດ ຫຼື ບໍ່ນັ້ນ ແມ່ນພຣະເຈົ້າໄດ້ກຳນົດໄວ້ລ່ວງໜ້າແລ້ວ. ຖ້າພຣະເຈົ້າປະທານສິ່ງເຫຼົ່ານີ້ໃຫ້ກັບເຈົ້າ, ເຈົ້າກໍມີ; ຖ້າພຣະເຈົ້າບໍ່ປະທານໃຫ້ກັບເຈົ້າ, ເຈົ້າກໍບໍ່ມີ. ເຈົ້າບໍ່ສາມາດຮຽນຮູ້ ແລະ ເຈົ້າກໍບໍ່ສາມາດໄດ້ຮັບສິ່ງເຫຼົ່ານີ້ຜ່ານການຮຽນແບບ. ເຖິງຢ່າງໃດກໍຕາມ, ຖ້າເຈົ້າມີຈຸດແຂງໃນດ້ານໃດໜຶ່ງ ແລະ ເຈົ້າເວົ້າວ່າ “ການປະຕິບັດໜ້າທີ່ທີ່ກ່ຽວຂ້ອງກັບຈຸດແຂງນີ້ອິດເມື່ອຍເກີນໄປ; ຂ້ອຍບໍ່ຕ້ອງການຈຸດແຂງນີ້”, ເຖິງແມ່ນວ່າເຈົ້າຈະບໍ່ຕ້ອງການມັນ, ເຈົ້າກໍບໍ່ສາມາດເອົາມັນອອກໄປໄດ້ ແລະ ຄົນອື່ນກໍບໍ່ສາມາດຍາດເອົາມັນໄປໄດ້. ສິ່ງທີ່ເຈົ້າມີ, ຄົນອື່ນບໍ່ສາມາດຍາດເອົາໄປໄດ້; ສິ່ງທີ່ເຈົ້າບໍ່ມີ, ເຈົ້າກໍບໍ່ສາມາດຍາດຊິງ ຫຼື ໄດ້ຮັບມັນມາໂດຍການຍາດແຍ່ງ. ທັງໝົດນີ້ກ່ຽວຂ້ອງກັບການກຳນົດໄວ້ລ່ວງໜ້າຂອງພຣະເຈົ້າ. ເຖິງຈະເວົ້າແບບນັ້ນກໍຕາມ, ການທີ່ພຣະເຈົ້າປະທານຄວາມສົນໃຈ, ວຽກທີ່ເຮັດເວລາຫວ່າງ ຫຼື ຈຸດແຂງບາງຢ່າງໃຫ້ກັບເຈົ້າ ກໍບໍ່ໄດ້ໝາຍຄວາມວ່າພຣະເຈົ້າຕ້ອງໃຫ້ເຈົ້າປະຕິບັດໜ້າທີ່ ຫຼື ເຮັດວຽກງານບາງຢ່າງທີ່ກ່ຽວຂ້ອງກັບຄວາມສົນໃຈ, ວຽກທີ່ເຮັດເວລາຫວ່າງ ຫຼື ຈຸດແຂງຂອງເຈົ້າສະເໝີໄປ. ບາງຄົນເວົ້າວ່າ “ໃນເມື່ອຂ້ອຍບໍ່ໄດ້ຖືກຂໍໃຫ້ປະຕິບັດໜ້າທີ່ໃນດ້ານນີ້ ຫຼື ມີສ່ວນຮ່ວມໃນວຽກງານທີ່ກ່ຽວຂ້ອງກັບສິ່ງນີ້, ແລ້ວເປັນຫຍັງຂ້ອຍຈຶ່ງໄດ້ຮັບຄວາມສົນໃຈ, ວຽກທີ່ເຮັດເວລາຫວ່າງ ຫຼື ຈຸດແຂງແບບນີ້ມາ?” ພຣະເຈົ້າໄດ້ປະທານຄວາມສົນໃຈ ແລະ ວຽກທີ່ເຮັດເວລາຫວ່າງບາງຢ່າງໃຫ້ກັບຄົນສ່ວນໃຫຍ່ ໂດຍອີງໃສ່ເງື່ອນໄຂຕ່າງໆຂອງແຕ່ລະຄົນ. ແນ່ນອນວ່າມັນມີຫຼາຍສິ່ງຫຼາຍຢ່າງທີ່ຖືກນຳມາພິຈາລະນາ: ດ້ານໜຶ່ງ, ມັນແມ່ນສຳລັບການຫາລ້ຽງຊີບ ແລະ ການຢູ່ລອດຂອງຜູ້ຄົນ; ອີກດ້ານໜຶ່ງ, ມັນແມ່ນເພື່ອເຮັດໃຫ້ຊີວິດຂອງຜູ້ຄົນອຸດົມສົມບູນ. ບາງຄັ້ງ ຊີວິດຂອງຄົນເຮົາກໍຕ້ອງການຄວາມສົນໃຈ ແລະ ວຽກທີ່ເຮັດເວລາຫວ່າງບາງຢ່າງ, ບໍ່ວ່າຈະເປັນເພື່ອຄວາມບັນເທີງ ແລະ ຄວາມມ່ວນຊື່ນ ຫຼື ເພື່ອໃຫ້ພວກເຂົາສາມາດມີສ່ວນຮ່ວມໃນວຽກງານທີ່ຈິງຈັງບາງຢ່າງ ເຊິ່ງເຮັດໃຫ້ຊີວິດມະນຸດຂອງພວກເຂົາເຕັມປ່ຽມ. ແນ່ນອນວ່າ ບໍ່ວ່າຈະເບິ່ງຈາກດ້ານໃດກໍຕາມ, ມັນມີເຫດຜົນຢູ່ເບື້ອງຫຼັງການປະທານໃຫ້ຂອງພຣະເຈົ້າ ແລະ ພຣະເຈົ້າກໍມີເຫດຜົນ ແລະ ຫຼັກຖານຂອງພຣະອົງສຳລັບການບໍ່ປະທານໃຫ້ເຊັ່ນກັນ. ມັນອາດຈະເປັນໄປໄດ້ວ່າຊີວິດມະນຸດຂອງເຈົ້າ ຫຼື ການຢູ່ລອດຂອງເຈົ້າບໍ່ຕ້ອງການໃຫ້ພຣະເຈົ້າປະທານຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງໃຫ້ກັບເຈົ້າ ແລະ ເຈົ້າສາມາດຮັກສາການຫາລ້ຽງຊີບຂອງເຈົ້າ ຫຼື ເຮັດໃຫ້ຊີວິດມະນຸດຂອງເຈົ້າອຸດົມສົມບູນ ແລະ ເຕັມປ່ຽມຜ່ານວິທີການອື່ນໆ. ສະຫຼຸບແລ້ວ, ບໍ່ວ່າພຣະເຈົ້າຈະໄດ້ປະທານຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງໃຫ້ກັບຜູ້ຄົນ ຫຼື ບໍ່ກໍຕາມ, ນີ້ບໍ່ແມ່ນບັນຫາທີ່ຢູ່ກັບຕົວຜູ້ຄົນເອງ. ເຖິງແມ່ນວ່າຄົນໃດຄົນໜຶ່ງຈະບໍ່ມີຈຸດແຂງເລີຍ, ນີ້ກໍບໍ່ແມ່ນຂໍ້ບົກພ່ອງໃນຄວາມເປັນມະນຸດຂອງພວກເຂົາ. ຜູ້ຄົນຄວນຢັ່ງຮູ້ເລື່ອງນີ້ຢ່າງຖືກຕ້ອງ ແລະ ປະຕິບັດຕໍ່ມັນຢ່າງຖືກຕ້ອງ. ຖ້າຄົນໃດຄົນໜຶ່ງມີຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງບາງຢ່າງ, ພວກເຂົາກໍຄວນທະນຸຖະໜອມພວກມັນ ແລະ ນຳໃຊ້ພວກມັນຢ່າງຖືກຕ້ອງ; ຖ້າພວກເຂົາບໍ່ມີສິ່ງເຫຼົ່ານີ້, ພວກເຂົາກໍບໍ່ຄວນຈົ່ມວ່າ. ຈາກມຸມມອງຂອງຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງ, ນີ້ຄືສະຖານະການຕົວຈິງ. ເຖິງຢ່າງໃດກໍຕາມ, ການທີ່ຄົນເຮົາຈະມີສິ່ງເຫຼົ່ານີ້ ຫຼື ບໍ່ນັ້ນ ບໍ່ໄດ້ສະທ້ອນເຖິງຄຸນຄ່າ, ສະຖານະ ຫຼື ອັດຕະລັກຂອງຄົນໆໜຶ່ງ. ແລ້ວສິ່ງນີ້ບອກຫຍັງແກ່ຜູ້ຄົນ? ເຖິງແມ່ນວ່າພຣະເຈົ້າໄດ້ປະທານຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງທີ່ປານີດໃຫ້ກັບເຈົ້າ ເຊິ່ງສິ່ງເຫຼົ່ານີ້ເປັນຊັບສິນສ່ວນຕົວຂອງເຈົ້າ, ພວກມັນເປັນເງື່ອນໄຂທີ່ໄດ້ປຽບຂອງເຈົ້າ, ແຕ່ການທີ່ເຈົ້າມີພວກມັນບໍ່ໄດ້ໝາຍຄວາມວ່າເຈົ້າສູງສົ່ງກວ່າຄົນອື່ນ, ບໍ່ໄດ້ໝາຍຄວາມວ່າເຈົ້າໄດ້ປຽບ ຫຼື ມີສິດທິພິເສດໃນການເຮັດສິ່ງໃດໜຶ່ງຫຼາຍກວ່າຄົນອື່ນ. ນີ້ກໍຍ້ອນວ່າໃນສາຍພຣະເນດຂອງພຣະເຈົ້າ, ບໍ່ວ່າຄົນເຮົາຈະມີເງື່ອນໄຂທີ່ຕິດໂຕມາແຕ່ເກີດແບບໃດກໍຕາມ, ພວກເຂົາກໍເປັນສະມາຊິກຂອງມະນຸດຊາດທີ່ເສື່ອມຊາມ. ເຖິງແມ່ນວ່າເງື່ອນໄຂທີ່ຕິດໂຕມາແຕ່ເກີດຈະບໍ່ມີອົງປະກອບຂອງຄວາມເສື່ອມຊາມ, ແຕ່ທຸກຄົນທີ່ມີເງື່ອນໄຂທີ່ຕິດໂຕມາແຕ່ເກີດກໍລ້ວນແຕ່ຖືກຊາຕານເຮັດໃຫ້ເສື່ອມຊາມ ແລະ ດຳເນີນຊີວິດດ້ວຍອຸປະນິໄສແບບຊາຕານ. ແກ່ນແທ້ຊີວິດຂອງພວກເຂົາຄືອຸປະນິໄສທີ່ເສື່ອມຊາມແບບຊາຕານຂອງພວກເຂົາ. ສະນັ້ນ, ບໍ່ວ່າເງື່ອນໄຂທີ່ຕິດໂຕມາແຕ່ເກີດຂອງເຈົ້າຈະເປັນແນວໃດ ແລະ ບໍ່ວ່າເຈົ້າຈະມີຄວາມສົນໃຈ, ວຽກທີ່ເຮັດເວລາຫວ່າງ ແລະ ຈຸດແຂງ ຫຼື ບໍ່ກໍຕາມ, ໃນສາຍພຣະເນດຂອງພຣະເຈົ້າແລ້ວ, ໃນເມື່ອແກ່ນແທ້ຊີວິດຂອງທຸກຄົນຄືກັນ, ຄຸນຄ່າຂອງເຈົ້າກໍເທົ່າທຽມກັບຄົນອື່ນ. ຜູ້ຄົນຄວນເຫັນຢ່າງແຈ່ມແຈ້ງວ່າ ເຖິງແມ່ນວ່າພວກເຂົາຈະມີເງື່ອນໄຂທີ່ໄດ້ປຽບບາງຢ່າງ ຫຼື ມີຂໍ້ໄດ້ປຽບບາງຢ່າງ, ແຕ່ໃນແງ່ຂອງແກ່ນແທ້ຂອງມະນຸດ ແລະ ອຸປະນິໄສທີ່ເສື່ອມຊາມແລ້ວ, ແກ່ນແທ້ຂອງທຸກຄົນແມ່ນຄືກັນ ແລະ ທຸກຄົນກໍຄືກັນ. ພວກເຂົາຕ້ອງຜ່ານການລົງທັນ ແລະ ການພິພາກສາຂອງພຣະເຈົ້າ ແລະ ພວກເຂົາທຸກຄົນລ້ວນແຕ່ເປັນຜູ້ທີ່ພຣະເຈົ້າປາຖະໜາທີ່ຈະຊ່ວຍໃຫ້ລອດພົ້ນ. ໃນແງ່ຂອງແກ່ນແທ້ຊີວິດແຫ່ງເນື້ອໜັງຂອງຜູ້ຄົນ, ຜູ້ຄົນລ້ວນແຕ່ຄືກັນ. ເຖິງຢ່າງໃດກໍຕາມ, ຈາກອີກມຸມມອງໜຶ່ງ ມັນມີຄວາມແຕກຕ່າງບາງຢ່າງລະຫວ່າງຜູ້ຄົນ ແລະ ພວກເຮົາຈຳເປັນຕ້ອງໂອ້ລົມກັນຢ່າງລະອຽດກ່ຽວກັບຄວາມແຕກຕ່າງເຫຼົ່ານີ້. ຄວນລະບຸຄວາມແຕກຕ່າງເຫຼົ່ານີ້ແນວໃດ? ພວກມັນຕ້ອງຖືກກວດສອບຈາກແຫຼ່ງກຳເນີດຂອງຜູ້ຄົນ. ຄຳວ່າ “ແຫຼ່ງກຳເນີດ” ໝາຍເຖິງຫຍັງ? ມັນໝາຍເຖິງວ່າຄົນໆໜຶ່ງກັບຊາດມາເກີດຈາກຫຍັງ, ການແບ່ງແຍກແມ່ນອີງໃສ່ວ່າພວກເຂົາເກີດມາໄດ້ແນວໃດ ແລະ ພວກເຂົາມາຈາກໃສ. ເວົ້າຢ່າງກວ້າງໆກໍຄື ມະນຸດຊາດນີ້ຖືກແບ່ງອອກເປັນສາມປະເພດ. ປະເພດທີໜຶ່ງຄືຜູ້ທີ່ກັບຊາດມາເກີດຈາກສັດ, ປະເພດທີສອງຄືຜູ້ທີ່ກັບຊາດມາເກີດຈາກມານຮ້າຍຕ່າງໆ ແລະ ປະເພດທີສາມຄືຜູ້ທີ່ກັບຊາດມາເກີດຈາກມະນຸດ. ສາມປະເພດນີ້ແບ່ງແຍກຜູ້ຄົນຢູ່ທີ່ຮາກຖານຢ່າງແທ້ຈິງ. ເຫດຜົນທີ່ພວກມັນສາມາດແບ່ງແຍກຜູ້ຄົນໄດ້ກໍຄື ແຫຼ່ງກຳເນີດຂອງຄົນປະເພດຕ່າງໆນັ້ນບໍ່ຄືກັນ. ແລ້ວຄົນເຮົາຈະຮູ້ໄດ້ແນວໃດວ່າໃຜກັບຊາດມາເກີດຈາກສັດ, ໃຜກັບຊາດມາເກີດຈາກມານຮ້າຍ ແລະ ໃຜກັບຊາດມາເກີດຈາກມະນຸດ? ສິ່ງນີ້ຕ້ອງຖືກກຳນົດໂດຍອີງໃສ່ສິ່ງທີ່ພວກເຂົາໃຊ້ຊີວິດຕາມ ແລະ ລັກສະນະທີ່ພວກເຂົາສະແດງອອກ. ພວກເຈົ້າເຄີຍໄດ້ຍິນຂໍ້ມູນແບບນີ້ມາກ່ອນບໍ, ບໍ່ວ່າຈະເປັນໃນນິທານພື້ນບ້ານ ຫຼື ຜ່ານຊ່ອງທາງອື່ນໆ? (ເຄີຍ). ແລ້ວຫົວຂໍ້ນີ້ບໍ່ແມ່ນສິ່ງທີ່ບໍ່ຄຸ້ນເຄີຍສຳລັບພວກເຈົ້າຢ່າງສິ້ນເຊີງ, ແມ່ນບໍ? (ບໍ່, ມັນບໍ່ແມ່ນສິ່ງທີ່ບໍ່ຄຸ້ນເຄີຍ). ຜູ້ທີ່ກັບຊາດມາເກີດຈາກສັດ, ຜູ້ທີ່ກັບຊາດມາເກີດຈາກມານຮ້າຍ, ຜູ້ທີ່ກັບຊາດມາເກີດຈາກມະນຸດ, ພວກເຈົ້າຢາກຟັງກ່ຽວກັບປະເພດໃດກ່ອນ? (ປະເພດທີໜຶ່ງ). ປະເພດທີໜຶ່ງຄືຜູ້ທີ່ກັບຊາດມາເກີດຈາກສັດ. ຖ້າພວກເຈົ້າໄດ້ມາຮູ້ຄວາມຈິງກ່ຽວກັບເລື່ອງນີ້ຢ່າງແທ້ຈິງ, ມັນຈະສົ່ງຜົນກະທົບຕໍ່ຊີວິດຂອງພວກເຈົ້າບໍ? ມັນຈະນຳເອົາບັນຫາ ຫຼື ອຸປະສັກມາໃຫ້ບໍ? (ຂ້ອຍອາດຈະເລີ່ມສົງໄສວ່າຂ້ອຍກັບຊາດມາເກີດຈາກຫຍັງ). ສຳລັບບາງຄົນ ເມື່ອພວກເຂົາຮູ້ຢ່າງແທ້ຈິງວ່າພວກເຂົາຈັດຢູ່ໃນປະເພດໃດ ແລະ ປຽບທຽບຕົນເອງໃສ່ປະເພດໃດໜຶ່ງ, ຖ້າພວກເຂົາກັບຊາດມາເກີດຈາກມະນຸດແທ້ໆ, ພວກເຂົາກໍຮູ້ສຶກໂຊກດີ ແລະ ຮູ້ສຶກດີຫຼາຍ. ແຕ່ຖ້າພວກເຂົາບໍ່ໄດ້ກັບຊາດມາເກີດຈາກມະນຸດ, ພວກເຂົາຈະບໍ່ຮູ້ສຶກເສຍໃຈກັບສິ່ງນັ້ນບໍ? (ຮູ້ສຶກເສຍໃຈ). ມັນຈະນຳເອົາຄວາມຫຍຸ້ງຍາກບາງຢ່າງ ແລະ ຄວາມບໍ່ສະບາຍໃຈບາງຢ່າງມາໃຫ້ນຳອີກ, ແມ່ນບໍ? (ແມ່ນແລ້ວ). ໃນເມື່ອມັນສາມາດນຳເອົາຄວາມບໍ່ສະບາຍໃຈ ແລະ ຄວາມຫຍຸ້ງຍາກບາງຢ່າງມາໃຫ້, ການທີ່ຜູ້ຄົນຮູ້ ຫຼື ບໍ່ຮູ້ນັ້ນ ແບບໃດຈະດີກວ່າກັນ? (ຂ້ອຍຮູ້ສຶກວ່າການຮູ້ຈະດີກວ່າ). ມັນຈະດີກວ່າໃນທາງໃດ? (ໂດຍການຮູ້, ຄົນເຮົາສາມາດເຂົ້າໃຈຄວາມຈິງໃນເລື່ອງນີ້ ແລະ ນອກຈາກນີ້ ພວກເຂົາກໍຈະສາມາດແຍກແຍະຜູ້ຄົນ, ເຫດການ ແລະ ສິ່ງຕ່າງໆທີ່ຢູ່ອ້ອມຕົວພວກເຂົາໄດ້ບາງຢ່າງ). ແລ້ວໃຫ້ພວກເຮົາໂອ້ລົມກ່ຽວກັບເລື່ອງນີ້ກັນ.

ລັກສະນະຂອງຄົນທີ່ກັບຊາດມາເກີດຈາກສັດ

ກ່ອນອື່ນ ໃຫ້ພວກເຮົາໂອ້ລົມກ່ຽວກັບຄົນທີ່ກັບຊາດມາເກີດຈາກສັດ. ຕາມຄວາມໝາຍຂອງຊື່ ການກັບຊາດມາເກີດຈາກສັດກໍຄື ຄົນດັ່ງກ່າວໄດ້ກັບຊາດມາເກີດຈາກສັດ. ສຳລັບເລື່ອງທີ່ວ່າມີສັດຈັກປະເພດກັນແທ້ທີ່ສາມາດກັບຊາດມາເກີດເປັນມະນຸດໄດ້ນັ້ນ ບໍ່ໄດ້ຢູ່ໃນຂອບເຂດການໂອ້ລົມຂອງພວກເຮົາ ເນື່ອງຈາກຂອບເຂດຂອງສັດນັ້ນກວ້າງຂວາງຫຼາຍ. ສະຫຼຸບແລ້ວ, ມີຄົນປະເພດໜຶ່ງທີ່ຊາດກ່ອນຂອງພວກເຂົານັ້ນ ພວກເຂົາເປັນສັດ ເຊິ່ງໝາຍຄວາມວ່າອັດຕະລັກເດີມ ຫຼື ປະເພດທີ່ຖືກສ້າງຂອງພວກເຂົານັ້ນບໍ່ໄດ້ຢູ່ໃນທ່າມກາງມະນຸດຊາດທີ່ຖືກສ້າງ. ປະເພດສິ່ງທີ່ມີຊີວິດທຳອິດຂອງພວກເຂົານັ້ນເປັນສັດ. ສະນັ້ນ ໃນສາຍພຣະເນດຂອງພຣະເຈົ້າ, ອັດຕະລັກຂອງພວກເຂົາທີ່ຢູ່ໃນໂລກຂອງສິ່ງທີ່ມີຊີວິດນັ້ນເປັນສັດ. ໃນການກັບຊາດມາເກີດຄັ້ງນີ້, ພວກເຂົາໄດ້ກາຍເປັນມະນຸດ ເຊິ່ງໝາຍຄວາມວ່າສັດຕົວນີ້ບໍ່ໄດ້ກັບຊາດມາເກີດໃນທ່າມກາງສັດອີກຕໍ່ໄປ ແຕ່ໄດ້ກັບຊາດມາເກີດເປັນມະນຸດແທນ ໂດຍເກີດໃນຊ່ວງເວລາໃດໜຶ່ງ, ໃນຄອບຄົວ, ວົງຕະກຸນ ແລະ ປະເທດໃດໜຶ່ງ. ສັດທີ່ກັບຊາດມາເກີດເປັນມະນຸດໝາຍຄວາມວ່າພວກເຂົາເກີດມາເປັນມະນຸດ, ແຕ່ຊາດກ່ອນຂອງພວກເຂົານັ້ນ ພວກເຂົາບໍ່ໄດ້ເປັນມະນຸດ, ພວກເຂົາເປັນສັດ. ກ່ອນໜ້ານີ້, ພວກເຂົາມີຕົວຕົນຢູ່ໃນໂລກຂອງສັດ ໂດຍກັບຊາດມາເກີດໃນທ່າມກາງສັດ; ຕອນນີ້ ໃນການກັບຊາດມາເກີດຄັ້ງນີ້, ພວກເຂົາບໍ່ໄດ້ຢູ່ໃນໂລກຂອງສັດອີກຕໍ່ໄປ. ອັດຕະລັກຂອງພວກເຂົາໄດ້ປ່ຽນໄປ ແລະ ພວກເຂົາໄດ້ກາຍເປັນສ່ວນໜຶ່ງຂອງມະນຸດຊາດ. ນີ້ແຫຼະທີ່ເອີ້ນວ່າສັດກັບຊາດມາເກີດເປັນມະນຸດ. ເມື່ອສັດກັບຊາດມາເກີດເປັນມະນຸດ, ຮູບຮ່າງໜ້າຕາ ແລະ ສັນຊາດຕະຍານຂອງພວກເຂົາ ໂດຍພື້ນຖານແລ້ວແມ່ນຄືກັນກັບມະນຸດທົ່ວໄປ. ນັ້ນກໍຄື ພວກເຂົາມີລັກສະນະຂອງມະນຸດຢ່າງຄົບຖ້ວນ, ພວກເຂົາສາມາດຍ່າງຕົວຊື່, ມີໃບໜ້າ ແລະ ຮູບຮ່າງໜ້າຕາຂອງມະນຸດ ແລະ ມີຄວາມຄິດຂອງມະນຸດ, ສັນຊາດຕະຍານຂອງມະນຸດ ແລະ ຊີວິດມະນຸດທີ່ປົກກະຕິ ພ້ອມທັງມີຄວາມສາມາດທາງດ້ານພາສາທີ່ເປັນເອກະລັກຂອງມະນຸດ. ນີ້ແຫຼະທີ່ເອີ້ນວ່າສັດກັບຊາດມາເກີດເປັນມະນຸດ. ນັ້ນກໍຄື ຈາກຮູບຮ່າງທາງຮ່າງກາຍ, ຮູບຮ່າງໜ້າຕາພາຍນອກ ແລະ ລັກສະນະຊີວິດທາງຮ່າງກາຍຂອງພວກເຂົາ, ເຈົ້າສາມາດເຫັນໄດ້ພຽງແຕ່ລັກສະນະຂອງມະນຸດເທົ່ານັ້ນ; ບໍ່ສາມາດເຫັນລັກສະນະຂອງສັດໄດ້ເລີຍ. ແລ້ວເຈົ້າຈະຮູ້ໄດ້ແນວໃດວ່າພວກເຂົາກັບຊາດມາເກີດຈາກສັດ? ນີ້ຄືສິ່ງທີ່ຜູ້ຄົນໃສ່ໃຈທີ່ສຸດ. ແນ່ນອນວ່າ ສາມາດເບິ່ງອອກໄດ້ວ່າພວກເຂົາກັບຊາດມາເກີດຈາກສັດ. ຖ້າບໍ່ມີຄວາມແຕກຕ່າງລະຫວ່າງຄົນທີ່ກັບຊາດມາເກີດຈາກສັດ ກັບ ຄົນທີ່ກັບຊາດມາເກີດຈາກມະນຸດ, ແລ້ວຄົນປະເພດນີ້ກໍຄົງຈະບໍ່ມີລັກສະນະທີ່ຊັດເຈນເລີຍ. ເປັນເພາະວ່າມີຄວາມແຕກຕ່າງຢ່າງຊັດເຈນລະຫວ່າງຄົນທີ່ກັບຊາດມາເກີດຈາກສັດ ກັບ ຄົນທີ່ກັບຊາດມາເກີດຈາກມະນຸດທີ່ແທ້ຈິງຢ່າງແນ່ນອນ, ຄົນສອງປະເພດນີ້ຈຶ່ງສາມາດຖືກແຍກແຍະໄດ້ຢ່າງງ່າຍດາຍໂດຍອີງໃສ່ລັກສະນະຂອງພວກເຂົາ. ແລ້ວລັກສະນະຂອງຄົນທີ່ກັບຊາດມາເກີດຈາກສັດແມ່ນຫຍັງ? ລັກສະນະທຳອິດກໍຄື ພວກເຂົາມີການຢັ່ງຮູ້ທີ່ບິດເບືອນ. ລັກສະນະທີສອງກໍຄື ພວກເຂົາມຶນຊາເປັນພິເສດ. ລັກສະນະທີສາມກໍຄື ພວກເຂົາເບົາປັນຍາເປັນພິເສດ. ລັກສະນະທີສີ່ກໍຄື ພວກເຂົາໂງ່ຈ້າ. ພຽງແຕ່ສີ່ລັກສະນະນີ້ກໍພຽງພໍແລ້ວທີ່ຈະເຮັດໃຫ້ເຫັນເຖິງຄວາມແຕກຕ່າງລະຫວ່າງຄົນທີ່ກັບຊາດມາເກີດຈາກສັດ ກັບ ມະນຸດທີ່ແທ້ຈິງຢ່າງຊັດເຈນ.

I. ລັກສະນະທຳອິດ: ການຢັ່ງຮູ້ທີ່ບິດເບືອນ

ລັກສະນະທຳອິດຂອງຄົນທີ່ກັບຊາດມາເກີດຈາກສັດກໍຄື ພວກເຂົາມີການຢັ່ງຮູ້ທີ່ບິດເບືອນ. ກ່ອນອື່ນໝົດ ການບິດເບືອນກ່ຽວຂ້ອງກັບຫຍັງ? ມັນກ່ຽວຂ້ອງກັບບັນຫາທາງດ້ານຄວາມຄິດ ແລະ ມຸມມອງຂອງພວກເຂົາ; ມັນຍັງກ່ຽວຂ້ອງກັບຄວາມສາມາດທາງສະຕິປັນຍາຂອງພວກເຂົາໃນການເບິ່ງ, ການຢັ່ງຮູ້ ແລະ ການເຂົ້າໃຈສິ່ງຕ່າງໆອີກດ້ວຍ. ຄົນປະເພດນີ້ບໍ່ສາມາດຢັ່ງຮູ້ສິ່ງໃດໜຶ່ງໄດ້ຢ່າງຖືກຕ້ອງ ແລະ ບໍ່ສາມາດເບິ່ງສິ່ງໃດໜຶ່ງໄດ້ຢ່າງຖືກຕ້ອງ. ວິທີການເບິ່ງຜູ້ຄົນ ແລະ ສິ່ງຕ່າງໆຂອງພວກເຂົາ ພ້ອມທັງການປະພຶດຕົນ ແລະ ການກະທຳຂອງພວກເຂົານັ້ນໄຮ້ສາລະ, ດື້ດ້ານ ແລະ ໜ້າຕະຫຼົກເປັນພິເສດ ເຊິ່ງບໍ່ສອດຄ່ອງກັບຄວາມຄິດຂອງຄວາມເປັນມະນຸດທີ່ປົກກະຕິ ພ້ອມທັງຄວາມຄິດ ແລະ ມຸມມອງຂອງຄວາມເປັນມະນຸດທີ່ປົກກະຕິທີ່ມີຕໍ່ສິ່ງຕ່າງໆເລີຍ. ແນ່ນອນວ່າ ຄົນທີ່ມີການຢັ່ງຮູ້ທີ່ບິດເບືອນນັ້ນຢູ່ຫ່າງໄກຈາກການເຂົ້າໃຈ ຫຼື ການຮູ້ຈັກຄວາມຈິງຫຼາຍ. ຄວາມຈິງເປັນສິ່ງທີ່ເກີນຄວາມສາມາດຂອງພວກເຂົາຢ່າງສິ້ນເຊີງ, ຍິ່ງບໍ່ຕ້ອງເວົ້າເຖິງການທີ່ພວກເຂົາຈະເຂົ້າໃຈຫຼັກການຄວາມຈິງ. ມຸມມອງຂອງພວກເຂົາໃນການປະຕິບັດຕໍ່ທຸກສິ່ງ ຫຼື ທຸກຄົນນັ້ນບິດເບືອນໄປໝົດ. ຫຼັງຈາກທີ່ເຈົ້າໂອ້ລົມກັບພວກເຂົາແລ້ວ, ພວກເຂົາກໍເຂົ້າໃຈມັນໃນແງ່ຂອງຫຼັກຄຳສອນ, ແຕ່ຫຼັງຈາກນັ້ນ ຄວາມຮູ້ຂອງພວກເຂົາກໍຍັງຄົງບິດເບືອນຄືເກົ່າ. ເມື່ອເຈົ້າອະທິບາຍສິ່ງຕ່າງໆໃຫ້ຊັດເຈນ ແລະ ສະເພາະເຈາະຈົງຫຼາຍຂຶ້ນ ພ້ອມທັງຍົກຕົວຢ່າງ, ໃນເວລານັ້ນ ພວກເຂົາອາດຈະເຂົ້າໃຈ, ແຕ່ຕໍ່ມາ ເມື່ອພວກເຂົາພົບກັບເຫດການໃນລັກສະນະດຽວກັນ, ມຸມມອງຂອງພວກເຂົາກໍຍັງຄົງບິດເບືອນຄືເກົ່າ ແລະ ບໍ່ວ່າຈະໂອ້ລົມກັບພວກເຂົາແນວໃດກໍຕາມ, ມັນກໍບໍ່ສາມາດແກ້ໄຂມຸມມອງຂອງພວກເຂົາໄດ້. ຍິ່ງໄປກວ່ານັ້ນ, ສະພາວະແບບນີ້ຂອງພວກເຂົາ ເຊິ່ງເປັນວິທີການຢັ່ງຮູ້ສິ່ງຕ່າງໆຂອງພວກເຂົາ ຈະຍັງຄົງຢູ່ຕະຫຼອດໄປໂດຍບໍ່ມີການປ່ຽນແປງ. ບໍ່ມີການໂອ້ລົມຄວາມຈິງຂອງໃຜສາມາດປ່ຽນແປງພວກເຂົາໄດ້; ເຖິງແມ່ນວ່າເຮົາຈະໂອ້ລົມ ແລະ ເທດສະໜາ, ມັນກໍຍັງບໍ່ສາມາດປ່ຽນແປງຄວາມຄິດ ແລະ ມຸມມອງທີ່ບິດເບືອນ ພ້ອມທັງວິທີການຢັ່ງຮູ້ສິ່ງຕ່າງໆທີ່ບິດເບືອນຂອງພວກເຂົາໄດ້. ຄົນປະເພດນີ້ສ້າງຄວາມຫຍຸ້ງຍາກຫຼາຍ. ຕົວຢ່າງ: ເມື່ອພວກເຂົາເຮັດບາງສິ່ງບາງຢ່າງຜິດພາດ ແລະ ເຈົ້າບອກພວກເຂົາວ່າ: “ສິ່ງທີ່ເຈົ້າເຮັດນັ້ນບໍ່ຖືກຕ້ອງ, ມັນບໍ່ສອດຄ່ອງກັບຫຼັກການ; ມັນມີການເຈືອປົນຄວາມຄິດສ່ວນຕົວຢູ່ໃນນັ້ນ”, ພວກເຂົາກໍຈະເວົ້າວ່າ: “ຂ້ອຍບໍ່ໄດ້ຕັ້ງໃຈເຮັດ. ຂ້ອຍບໍ່ໄດ້ຕັ້ງໃຈໃຫ້ມັນອອກມາເປັນແບບນັ້ນ. ໃນເມື່ອພວກເຈົ້າທຸກຄົນເປັນຄົນເກັງຫຼາຍ, ພວກເຈົ້າມີຄວາມຈິງ ແລະ ພວກເຈົ້າຮູ້ວິທີເຮັດສິ່ງຕ່າງໆ, ແລ້ວເປັນຫຍັງພວກເຈົ້າຈຶ່ງບໍ່ເຮັດເອງ ມາໃຊ້ຂ້ອຍເຮັດຫຍັງ? ພວກເຈົ້າເວົ້າວ່າຂ້ອຍເຮັດຜິດ, ນັ້ນບໍ່ແມ່ນຍ້ອນພວກເຈົ້າບໍ່ພໍໃຈຂ້ອຍຊື່ໆບໍ? ໃນເມື່ອພວກເຈົ້າທຸກຄົນມີຄວາມເປັນມະນຸດ ແລະ ຂ້ອຍເປັນຄົນດຽວທີ່ບໍ່ມີ, ຂ້ອຍກໍຈະໄປນະຮົກເອງ ພວກເຈົ້າທຸກຄົນກໍໄປສະຫວັນໂລດ!” ພວກເຂົາອາດຈະເຖິງກັບພະຍາຍາມປົກປ້ອງ ແລະ ຫາເຫດຜົນມາແກ້ຕ່າງໃຫ້ຕົນເອງ ແລະ ຫາຂໍ້ອ້າງເພື່ອຫຼີກລ່ຽງຄວາມຮັບຜິດຊອບ. ພວກເຂົາປະຕິເສດທີ່ຈະຍອມຮັບວ່າພວກເຂົາເຮັດຜິດ, ບໍ່ມີທັດສະນະຄະຕິທີ່ຖືກຕ້ອງ ແລະ ບໍ່ສະແດງທ່າທີວ່າຈະແກ້ໄຂຕົນເອງໃນອະນາຄົດ ພ້ອມທັງບໍ່ເວົ້າວ່າພວກເຂົາເຂົ້າໃຈວ່າພວກເຂົາຄວນປະຕິບັດແນວໃດໃນຄັ້ງຕໍ່ໄປ. ພວກເຂົາຈະບໍ່ມີທາງເຂົ້າໃຈດ້ວຍວິທີນີ້ ແລະ ຈະບໍ່ມີທາງຢັ່ງຮູ້ເລື່ອງນີ້ພຽງແຕ່ຈາກມຸມມອງຂອງຄວາມເປັນມະນຸດ. ເຖິງກັບມີບາງຄົນທີ່ເມື່ອເຈົ້າຊີ້ໃຫ້ເຫັນບັນຫາໃນວຽກງານຂອງພວກເຂົາ ແລະ ໂອ້ລົມຄວາມຈິງກັບພວກເຂົາ, ພວກເຂົາກໍເວົ້າວ່າ: “ເຈົ້າພຽງແຕ່ດູຖູກຂ້ອຍ, ບໍ່ແມ່ນບໍ? ບໍ່ແມ່ນພຽງແຕ່ຍ້ອນວ່າຂ້ອຍບໍ່ມີການສຶກສາ ແລະ ມາຈາກຊົນນະບົດບໍ? ບໍ່ແມ່ນພຽງແຕ່ຍ້ອນວ່າສະຖານະຂອງຂ້ອຍຕໍ່າຕ້ອຍບໍ? ແມ່ນແຕ່ພຣະເຈົ້າກໍຍັງບໍ່ລັງກຽດຂ້ອຍ, ແລ້ວເຈົ້າມີສິດຫຍັງມາລັງກຽດຂ້ອຍ?” ພວກເຂົາຈະບໍ່ມີທາງຍອມຮັບວ່າພວກເຂົາເຮັດຜິດ ແລ້ວໄປສະແຫວງຫາຄວາມຈິງ, ໄຕ່ຕອງກ່ຽວກັບຕົນເອງເພື່ອເບິ່ງວ່າພວກເຂົາເຮັດຜິດບ່ອນໃດ ແລະ ຊອກຫາເສັ້ນທາງແຫ່ງການປະຕິບັດທີ່ຖືກຕ້ອງເພື່ອແກ້ໄຂມັນ. ເປັນຫຍັງພວກເຂົາຈຶ່ງບໍ່ມີທາງເຮັດແບບນີ້? ເພາະວ່າພວກເຂົາບໍ່ແມ່ນມະນຸດ. ພວກເຂົາບໍ່ມີຄວາມຄິດຂອງມະນຸດທີ່ປົກກະຕິ ແລະ ພວກເຂົາບໍ່ສາມາດຮັບມືກັບຄວາມຜິດພາດທີ່ເກີດຂຶ້ນຄືກັບມະນຸດປົກກະຕິ. ພວກເຂົາບໍ່ມີທັດສະນະຄະຕິທີ່ມະນຸດປົກກະຕິຄວນມີຕໍ່ຄວາມຜິດພາດ. ພວກເຈົ້າເຄີຍພົບກັບຄົນແບບນີ້ບໍ? ດີທີ່ສຸດກໍຄວນໄຕ່ຕອງກ່ຽວກັບຕົວເຈົ້າເອງເຊັ່ນກັນ, ເພື່ອເບິ່ງວ່າຄວາມສຳນຶກຂອງເຈົ້າປົກກະຕິ ຫຼື ບໍ່. ຕົວຢ່າງ: ຫຼັງຈາກທີ່ຄົນໃດຄົນໜຶ່ງຖູພື້ນແລ້ວ, ໜ້າພື້ນກໍຍັງຂ້ອນຂ້າງປຽກຢູ່. ອີກຄົນໜຶ່ງທີ່ບໍ່ຮູ້ເລື່ອງນີ້ ຍ່າງມາແລ້ວກໍມື່ນລົ້ມ. ຄົນຜູ້ນັ້ນລຸກຂຶ້ນແລ້ວເວົ້າກັບອີກຄົນໜຶ່ງວ່າ: “ເຈົ້າບໍ່ໄດ້ເຮັດໃຫ້ພື້ນແຫ້ງດີຫຼັງຈາກທີ່ເຈົ້າຖູແລ້ວ. ເຈົ້າຄວນຈະຕັ້ງປ້າຍບອກຈັກສອງສາມຄຳເພື່ອເຕືອນຜູ້ຄົນ! ໂຊກດີທີ່ຂ້ອຍຍັງໜຸ່ມ, ຖ້າຂ້ອຍລົ້ມ, ຂ້ອຍກໍສາມາດລຸກຂຶ້ນມາໄດ້. ແຕ່ຖ້າເປັນຜູ້ສູງອາຍຸ, ກະດູກຂອງພວກເຂົາຈະບໍ່ຫັກບໍ? ເຈົ້າບໍ່ມີຄວາມຄຳນຶງເຖິງຄົນອື່ນພຽງພໍເລີຍ!” ຄຳເວົ້າເຫຼົ່ານີ້ເໝາະສົມ ແລະ ປົກກະຕິບໍ? (ແມ່ນແລ້ວ, ປົກກະຕິ). ຄົນທີ່ຖູພື້ນບໍ່ມີຄວາມຄຳນຶງເຖິງຄົນອື່ນພຽງພໍໃນເວລາທີ່ເຮັດວຽກນີ້, ສະນັ້ນ ໃນຄັ້ງຕໍ່ໄປ ພວກເຂົາຄວນມີຄວາມຄຳນຶງເຖິງຄົນອື່ນໃຫ້ຫຼາຍຂຶ້ນ. ໃນເມື່ອມີຄົນລົ້ມຍ້ອນສິ່ງນີ້ ມັນກໍຊັດເຈນວ່າພວກເຂົາເຮັດຜິດພາດໃນເລື່ອງນີ້. ນີ້ເປັນການເບິ່ງຂ້າມ ແລະ ບໍ່ມີໃຜກ່າວໂທດພວກເຂົາ, ພວກເຂົາພຽງແຕ່ຕ້ອງແກ້ໄຂມັນ. ແຕ່ພວກເຂົາບໍ່ສາມາດພິຈາລະນາ ຫຼື ຮັບມືກັບເລື່ອງນີ້ຢ່າງຖືກຕ້ອງ ແລະ ສົມເຫດສົມຜົນຈາກມຸມມອງຂອງມະນຸດ ຫຼື ດ້ວຍຄວາມຄິດຂອງມະນຸດໄດ້. ກົງກັນຂ້າມ, ພວກເຂົາພັດປິ່ນມາເວົ້າວ່າ: “ເຈົ້າບໍ່ເຫັນບໍວ່າພື້ນປຽກ? ເຈົ້າຕາບອດບໍ? ເຈົ້າມື່ນລົ້ມເອງ, ສົມນໍ້າໜ້າແນ່! ເຈົ້າບໍ່ມືນຕາເບິ່ງເອງ, ແລ້ວນັ້ນເປັນຄວາມຜິດຂອງຂ້ອຍບໍ? ເມື່ອຖູພື້ນແລ້ວໆ, ແນ່ນອນວ່າມັນກໍຕ້ອງປຽກ, ແລ້ວເປັນຫຍັງເຈົ້າຈຶ່ງຍ່າງໄປຢຽບມັນ? ບໍ່ແມ່ນວ່າຂ້ອຍບອກໃຫ້ເຈົ້າຍ່າງໄປບ່ອນນັ້ນ. ພຽງແຕ່ຍອມຮັບວ່າມັນເປັນຄວາມໂຊກຮ້າຍຂອງເຈົ້າເອງທີ່ເຈົ້າລົ້ມ. ມັນບໍ່ກ່ຽວກັບຂ້ອຍເລີຍ!” ຄຳເວົ້າເຫຼົ່ານີ້ສົມເຫດສົມຜົນບໍ? (ບໍ່). ພວກມັນບໍ່ສົມເຫດສົມຜົນ, ວິທີເວົ້າທົ່ວໄປທີ່ໃຊ້ເອີ້ນສິ່ງນີ້ແມ່ນຫຍັງ? ພວກເຂົາບໍ່ມີເຫດຜົນ. ເຈົ້າຖູພື້ນແລ້ວແຕ່ບໍ່ໄດ້ເຮັດໃຫ້ມັນແຫ້ງ ເຊິ່ງເຮັດໃຫ້ຄົນອື່ນມື່ນລົ້ມ, ເຖິງແມ່ນວ່າມັນບໍ່ຈຳເປັນຢ່າງຍິ່ງທີ່ເຈົ້າຈະຕ້ອງສະແດງຄວາມຮູ້ສຶກຜິດ ແລະ ກ່າວຄຳຂໍໂທດ, ແຕ່ຢ່າງໜ້ອຍເຈົ້າກໍຄວນຍອມຮັບຄຳເຕືອນ ແລະ ຄຳແນະນຳຂອງຄົນອື່ນກ່ຽວກັບຄວາມຜິດພາດຂອງເຈົ້າ. ເຈົ້າຄວນຖາມວ່າ: “ເຈົ້າເຈັບບ່ອນໃດບໍ? ເຈົ້າຈຳເປັນຕ້ອງໄປໂຮງໝໍເພື່ອກວດ ຫຼື ປິ່ນປົວບໍ? ຂ້ອຍຂໍຮັບຜິດຊອບທັງໝົດ”. ນີ້ຄືທັດສະນະຄະຕິທີ່ຖືກຕ້ອງ. ນີ້ຄືວິທີທີ່ຄົນໆໜຶ່ງຄວນປະຕິບັດ ແລະ ໄຕ່ຕອງກ່ຽວກັບສິ່ງທີ່ພວກເຂົາເຮັດຜິດຢ່າງສົມເຫດສົມຜົນຈາກມຸມມອງຂອງຄວາມເປັນມະນຸດ. ເຖິງຢ່າງໃດກໍຕາມ, ຄົນທີ່ກັບຊາດມາເກີດຈາກສັດບໍ່ມີຄວາມເປັນມະນຸດ ແລະ ມີການຢັ່ງຮູ້ທີ່ບິດເບືອນ. ພວກເຂົາບໍ່ເຄີຍເວົ້າແບບນີ້ ແລະ ບໍ່ເຄີຍພິຈາລະນາບັນຫາແບບນີ້ເລີຍ. ກົງກັນຂ້າມ, ພວກເຂົາພັດດື້ດ້ານບໍ່ຍອມຮັບຟັງເຫດຜົນ. ພວກເຂົາບໍ່ໄດ້ເຮັດໃຫ້ພື້ນແຫ້ງຫຼັງຈາກທີ່ຖູແລ້ວ ເຊິ່ງເຮັດໃຫ້ຄົນອື່ນມື່ນລົ້ມ; ສະນັ້ນ ໃນຄັ້ງຕໍ່ໄປ ພວກເຂົາພຽງແຕ່ຕ້ອງເຮັດໃຫ້ຕ່າງໄປຈາກເດີມ ໂດຍເອົາໃຈໃສ່ໃຫ້ຫຼາຍຂຶ້ນ ແລະ ແກ້ໄຂຄວາມຜິດພາດ ກໍເທົ່ານັ້ນ. ບັນຫາກໍຈະຖືກແກ້ໄຂ. ມັນເປັນເລື່ອງທີ່ງ່າຍດາຍຫຼາຍ: ບໍ່ມີໃຜເວົ້າຫຍັງກ່ຽວກັບເລື່ອງນີ້ ແລະ ບໍ່ມີໃຜກ່າວໂທດພວກເຂົາຍ້ອນເລື່ອງນີ້. ພວກເຂົາຍັງບໍ່ໄດ້ຖືກຮຽກຮ້ອງໃຫ້ຮັບຜິດຊອບທາງກົດໝາຍເລີຍ. ແຕ່ພວກເຂົາພັດປະຕິເສດທີ່ຈະຍອມຮັບຂໍ້ເທັດຈິງ ແລະ ເວົ້າວ່າ: “ໂອ້, ພວກເຈົ້າທຸກຄົນເປັນຄົນດີ, ມີແຕ່ພວກເຈົ້າເທົ່ານັ້ນແຫຼະທີ່ມີຄວາມເປັນມະນຸດ! ຂ້ອຍຕ້ອງເປັນຄົນຊົ່ວຮ້າຍແນ່ນອນ! ຂ້ອຍຕັ້ງໃຈທຳຮ້າຍຄົນອື່ນ! ຂ້ອຍມີເຈດຕະນາທີ່ບໍ່ດີ! ພວກເຈົ້າທຸກຄົນໄປສະຫວັນໂລດ ຂ້ອຍຈະໄປນະຮົກເອງ!” ບອກເຮົາມາເບິ່ງ, ຄົນປົກກະຕິຈະສາມາດເວົ້າຄຳເວົ້າທີ່ໄຮ້ສາລະແບບນີ້ໄດ້ບໍ? (ບໍ່). ມີພຽງແຕ່ຄົນປະເພດທີ່ກັບຊາດມາເກີດຈາກສັດເທົ່ານັ້ນທີ່ຢັ່ງຮູ້ທຸກສິ່ງທຸກຢ່າງ ແລະ ເບິ່ງທຸກສິ່ງທຸກຢ່າງຈາກມຸມມອງທີ່ສຸດໂຕ່ງ, ດື້ດ້ານ ແລະ ໄຮ້ສາລະເປັນພິເສດ. ສຳລັບເລື່ອງທີ່ເລັກນ້ອຍທີ່ສຸດ ເຊິ່ງເປັນສິ່ງທີ່ສົມເຫດສົມຜົນຢ່າງສິ້ນເຊີງ, ພວກເຂົາກໍສາມາດເວົ້າຂໍ້ອ້າງທີ່ບໍ່ມີເຫດຜົນ ແລະ ຄາດເຄື່ອນອອກມາໄດ້ຢ່າງຫຼວງຫຼາຍ ເຊິ່ງເຮັດໃຫ້ຄົນອື່ນບໍ່ຮູ້ວ່າຈະຫົວ ຫຼື ຈະໄຫ້ດີ. ຖ້າພວກເຂົາຖືກລິຮານ, ພວກເຂົາຈະປະພຶດຕົນແນວໃດ? ພວກເຂົາພະຍາຍາມຢ່າງໜັກເພື່ອແກ້ຕົວ ແລະ ປົກປ້ອງຕົນເອງ ໂດຍອະທິບາຍວ່າເປັນຫຍັງພວກເຂົາຈຶ່ງເຮັດແບບນັ້ນ ແລະ ພວກເຂົາທົນທຸກຍ້ອນສິ່ງນັ້ນຫຼາຍສໍ່າໃດ ໂດຍໂຕ້ຖຽງກັບຄືນດ້ວຍເຫດຜົນທຸກຮູບແບບ. ເມື່ອເຈົ້າໂອ້ລົມກັບພວກເຂົາກ່ຽວກັບວ່າເປັນຫຍັງພວກເຂົາຈຶ່ງຖືກລິຮານ, ເມື່ອພວກເຂົາເຮັດຜິດ ພວກເຂົາຄວນແກ້ໄຂມັນແນວໃດ ແລະ ພວກເຂົາຄວນສະແຫວງຫາຫຼັກການຄວາມຈິງແນວໃດ ພ້ອມທັງຫຼັກການໃນການຈັດການກັບເລື່ອງນີ້ແມ່ນຫຍັງ, ພວກເຂົາກໍປະຕິເສດທີ່ຈະຮັບຟັງແມ່ນແຕ່ຄຳດຽວ. ກົງກັນຂ້າມ, ພວກເຂົາພັດເກັບຄວາມຄຽດແຄ້ນ ແລະ ຄວາມໂມໂຫໄວ້ ໂດຍຮູ້ສຶກວ່າບໍ່ໄດ້ຮັບຄວາມເປັນທຳ ແລະ ຖືກເຮັດໃຫ້ອັບອາຍ. ພວກເຂົາກໍເຖິງກັບຈົ່ມໃຫ້ຄົນອື່ນຟັງລັບຫຼັງ ໂດຍເວົ້າວ່າ “ຮຶ! ຂ້ອຍບໍ່ໄດ້ພິຈາລະນາບັນຫາເຫຼົ່ານັ້ນ ແລະ ຂ້ອຍກໍບໍ່ໄດ້ຕັ້ງໃຈທີ່ຈະເຮັດແບບນັ້ນ. ແຕ່ພວກເຂົາກໍກ່າວໂທດຂ້ອຍ ແລະ ເວົ້າວ່າຂ້ອຍກຳລັງຂັດຂວາງ ແລະ ລົບກວນ, ຂ້ອຍຊົ່ວຮ້າຍຂະໜາດນັ້ນແທ້ບໍ? ຂ້ອຍເປັນຄົນຊົ່ວຮ້າຍບໍ?” ເມື່ອເວົ້າເຖິງຫຼັກການຄວາມຈິງ, ພວກເຂົາຈະບໍ່ມີທາງບັນລຸໄດ້ ແລະ ຈະບໍ່ມີທາງເຂົ້າໃຈໄດ້ເລີຍ; ການຢັ່ງຮູ້ຂອງພວກເຂົາມັກຈະບິດເບືອນເປັນພິເສດ ແລະ ໄຮ້ສາລະເປັນພິເສດສະເໝີ. ບໍ່ວ່າຈະໂອ້ລົມຫຼັກການຄວາມຈິງໃດກໍຕາມ, ເມື່ອໄປຮອດພວກເຂົາ ມັນກໍກາຍເປັນພຽງຄຳເວົ້າດຽວ, ເປັນວິທີການປະຕິບັດພຽງວິທີດຽວ, ມັນກາຍເປັນພຽງພິທີການ, ພິທີກຳ ແລະ ກົດລະບຽບ. ມັນບໍ່ແມ່ນພຽງແຕ່ເລື່ອງຂອງການຢັ່ງຮູ້ຫຼັກການຄວາມຈິງໃນດ້ານດຽວເທົ່ານັ້ນ; ແຕ່ການຢັ່ງຮູ້ຂອງພວກເຂົານັ້ນເປັນຕາຫົວ ແລະ ໄຮ້ສາລະເປັນພິເສດ. ວິທີທີ່ຄົນປະເພດນີ້ຢັ່ງຮູ້ຄວາມຈິງເບິ່ງຄືວ່າງຸ່ມງ່າມ ແລະ ໂງ່ຈ້າເປັນພິເສດ. ມັນໂງ່ຈ້າເຖິງລະດັບໃດ? ເຖິງລະດັບທີ່ຜູ້ຄົນບໍ່ຮູ້ສຶກສົງສານພວກເຂົາເລີຍ ແຕ່ພັດຮູ້ສຶກລັງກຽດຢ່າງສິ້ນເຊີງ, ບໍ່ຮູ້ວ່າຈະຫົວ ຫຼື ຈະໄຫ້ດີ ແລະ ເວົ້າຫຍັງບໍ່ອອກເລີຍ. ອະທິບາຍມາຂະໜາດນີ້ແລ້ວ ການເວົ້າຫຍັງເພີ່ມເຕີມກໍເປັນເລື່ອງທີ່ບໍ່ຈຳເປັນ, ຄຳເວົ້າເພີ່ມເຕີມກໍຄົງຈະເປັນພຽງເລື່ອງໂງ່ຈ້າເທົ່ານັ້ນ. ມັນບໍ່ມີປະໂຫຍດຫຍັງທີ່ຈະໂອ້ລົມກ່ຽວກັບຫຼັກການຄວາມຈິງກັບຄົນເຫຼົ່ານີ້ຕໍ່ໄປ. ບໍ່ວ່າພວກເຂົາຈະຈັດການກັບເລື່ອງໃດກໍຕາມ, ແມ່ນແຕ່ເລື່ອງທີ່ເລັກນ້ອຍທີ່ສຸດໃນຊີວິດປະຈຳວັນ, ພວກເຂົາກໍເຮັດດ້ວຍວິທີທີ່ຜິດປົກກະຕິ, ໄຮ້ສາລະ ແລະ ບິດເບືອນ. ພວກເຂົາບໍ່ສາມາດເບິ່ງ ແລະ ຈັດການກັບເລື່ອງຕ່າງໆພາຍໃນຂອບເຂດເຫດຜົນຂອງມະນຸດໄດ້. ມຸມມອງຂອງພວກເຂົາທີ່ມີຕໍ່ທຸກສິ່ງທຸກຢ່າງນັ້ນດື້ດ້ານ ແລະ ໄຮ້ສາລະແບບນີ້, ມຸມມອງທີ່ພວກເຂົາສາມາດສະແດງອອກກ່ຽວກັບເລື່ອງໃດໜຶ່ງຈະເຮັດໃຫ້ເຈົ້າຮູ້ສຶກລັງກຽດໄປຕະຫຼອດຊີວິດຫຼັງຈາກທີ່ເຈົ້າໄດ້ຍິນ. ຖ້າເຈົ້າບັງເອີນກຳລັງກິນເຂົ້າຢູ່ ໃນຕອນທີ່ໄດ້ຍິນຄຳເວົ້າເຫຼົ່ານັ້ນ, ເຈົ້າກໍອາດຈະຮາກອອກມາໃນທັນທີ. ບອກເຮົາມາເບິ່ງ, ພວກເຂົາບິດເບືອນໄປຮອດລະດັບໃດແລ້ວ? ນີ້ຄືໜຶ່ງໃນລັກສະນະຫຼັກຂອງຄົນທີ່ກັບຊາດມາເກີດຈາກສັດ, ພວກເຂົາດື້ດ້ານ ແລະ ໄຮ້ສາລະ. ຈາກມຸມມອງຂອງຄວາມເປັນມະນຸດ, ຄວາມດື້ດ້ານ ແລະ ຄວາມໄຮ້ສາລະນີ້ ໂດຍຫຼັກແລ້ວແມ່ນການຂາດຄວາມຄິດທີ່ປົກກະຕິຂອງຄວາມເປັນມະນຸດ. ພວກເຂົາບໍ່ສາມາດພິຈາລະນາບັນຫາຕາມຄວາມຄິດທີ່ປົກກະຕິຂອງຄວາມເປັນມະນຸດໄດ້ເລີຍ, ພວກເຂົາສຸດໂຕ່ງ, ມັກຈະບິດເບືອນ ແລະ ດື້ດ້ານ. ບໍ່ວ່າເຈົ້າຈະໂອ້ລົມກ່ຽວກັບຄວາມຈິງ, ຂໍ້ເທັດຈິງທີ່ເປັນພາວະວິໄສ ຫຼື ສະຖານະການສະເພາະແນວໃດກໍຕາມ, ພວກເຂົາກໍຍຶດຕິດກັບເຫດຜົນຂອງພວກເຂົາຢ່າງໜຽວແໜ້ນ ແລະ ບໍ່ຍອມປ່ອຍວາງ. ພວກເຂົາຄິດວ່າ: “ຂ້ອຍມີເຫດຜົນ ແລະ ຂ້ອຍກໍບໍ່ໄດ້ຈົ່ງຊ່ອງຫວ່າງໃຫ້ເຈົ້າສາມາດໃຊ້ຕໍ່ຕ້ານຂ້ອຍໄດ້ເລີຍ. ຂ້ອຍພຽງແຕ່ຈະຍຶດຕິດກັບເຫດຜົນນີ້ ແລະ ມັນກໍຈະກາຍເປັນຄວາມຈິງ. ບໍ່ມີສິ່ງໃດທີ່ເຈົ້າເວົ້າຈະມີປະໂຫຍດຫຍັງເລີຍ!” ນີ້ຄືໜຶ່ງໃນລັກສະນະຂອງຄົນທີ່ກັບຊາດມາເກີດຈາກສັດ, ການຢັ່ງຮູ້ຂອງພວກເຂົານັ້ນບິດເບືອນ.

II. ລັກສະນະທີສອງ: ຄວາມມຶນຊາ

ການສະແດງອອກຂອງຄົນທີ່ກັບຊາດມາເກີດຈາກສັດອີກຢ່າງໜຶ່ງກໍຄື ພວກເຂົາມຶນຊາເປັນພິເສດເມື່ອຜະເຊີນໜ້າກັບຜູ້ຄົນ, ເຫດການ ແລະ ສິ່ງຕ່າງໆຫຼາຍຢ່າງ. ພວກເຂົາບໍ່ພຽງແຕ່ເບິ່ງເລື່ອງຕ່າງໆດ້ວຍວິທີທີ່ດື້ດ້ານ ແລະ ບິດເບືອນເທົ່ານັ້ນ, ແຕ່ພວກເຂົາຍັງບໍ່ສາມາດຮັບຮູ້ໄດ້ເລີຍວ່າທຳມະຊາດ, ແກ່ນແທ້ ຫຼື ສາເຫດຕົ້ນຕໍຂອງສິ່ງໃດກໍຕາມທີ່ເກີດຂຶ້ນແມ່ນຫຍັງ, ມັນອາດຈະນຳມາເຊິ່ງອິດທິພົນແນວໃດ ຫຼື ມັນອາດຈະກໍ່ໃຫ້ເກີດຜົນສະທ້ອນແນວໃດ. ພວກເຂົາຍັງຄົງບໍ່ສາມາດຮັບຮູ້ສິ່ງເຫຼົ່ານີ້ໄດ້ ແລະ ຍັງຄົງບໍ່ຮູ້ເລື່ອງຮູ້ລາວຫຍັງເລີຍ, ແມ່ນແຕ່ເມື່ອບາງຄົນໄດ້ເວົ້າ ຫຼື ເຮັດບາງສິ່ງບາງຢ່າງໄປແລ້ວ ຫຼື ເປີດເຜີຍສັນຍານ ແລະ ຂໍ້ບົ່ງຊີ້ບາງຢ່າງອອກມາແລ້ວ, ມັນຄືກັບວ່າພວກເຂົາເປັນຄົນໂງ່. ກວ່າພວກເຂົາຈະຮັບຮູ້ສິ່ງເຫຼົ່ານັ້ນໄດ້, ເລື່ອງນັ້ນກໍຈົບລົງແລ້ວ ແລະ ຜົນສະທ້ອນກໍເກີດຂຶ້ນແລ້ວ. ແມ່ນແຕ່ຫຼັງຈາກທີ່ໄດ້ຍິນຄວາມຈິງມາຫຼາຍແລ້ວ, ພວກເຂົາກໍບໍ່ຮູ້ ແລະ ບໍ່ສາມາດຮູ້ສຶກໄດ້ວ່າຄົນທີ່ຢູ່ອ້ອມຂ້າງພວກເຂົາເປັນຄົນປະເພດໃດ, ແກ່ນແທ້ຂອງຄົນເຫຼົ່ານັ້ນແມ່ນຫຍັງ ຫຼື ຄົນເຫຼົ່ານັ້ນສາມາດເຮັດຫຍັງໄດ້ແດ່. ບາງຄົນເວົ້າສິ່ງທີ່ເປັນບັນຫາໄດ້ຢ່າງຊັດເຈນ, ແຕ່ພວກເຂົາກໍບໍ່ສາມາດຮູ້ສຶກໄດ້. ຕົວຢ່າງ: ເມື່ອບາງຄົນໂອ້ອວດ, ເວົ້າໂມ້, ອວດອ້າງ ແລະ ອວດຕົວເອງ, ເຫັນໄດ້ຊັດເຈນວ່າສິ່ງນີ້ເປັນການເປີດເຜີຍອຸປະນິໄສທີ່ອວດດີ, ແຕ່ຄົນທີ່ກັບຊາດມາເກີດຈາກສັດພັດບໍ່ສາມາດຮັບຮູ້ເຖິງບັນຫານັ້ນໄດ້. ກົງກັນຂ້າມ, ພວກເຂົາພັດຄິດວ່າຄົນເຫຼົ່ານີ້ມີຄວາມສາມາດ, ພວກເຂົາຊື່ນຊົມ ແລະ ເຄົາລົບນັບຖືຄົນເຫຼົ່ານັ້ນ ແລະ ເຖິງກັບຢາກຕິດຕາມຄົນແບບນັ້ນໃນພາຍຫຼັງ. ສິ່ງນີ້ສະແດງໃຫ້ເຫັນວ່າພວກເຂົາມຶນຊາ. ຄົນຊົ່ວຮ້າຍ ແລະ ການກະທຳທີ່ຊົ່ວຮ້າຍທີ່ຊັດເຈນ, ການເປີດເຜີຍອຸປະນິໄສທີ່ເສື່ອມຊາມທີ່ຊັດເຈນ, ທິດທາງຂອງສິ່ງຕ່າງໆທີ່ກຳລັງມຸ່ງໜ້າໄປຢ່າງຊັດເຈນ, ຄົນປະເພດນີ້ບໍ່ສາມາດຮັບຮູ້ສິ່ງເຫຼົ່ານີ້ໄດ້ເລີຍ. ພວກເຂົາບໍ່ຮູ້ວ່າແກ່ນແທ້ຂອງເລື່ອງນັ້ນແມ່ນຫຍັງ ຫຼື ຕົ້ນຕໍຂອງບັນຫາແມ່ນຫຍັງ; ພວກເຂົາບໍ່ສາມາດຮູ້ສຶກເຖິງມັນໄດ້ເລີຍ, ພວກເຂົາບໍ່ມີແມ່ນແຕ່ຄວາມຮັບຮູ້. ພວກເຂົາຄືຄົນທີ່ພວກເຮົາມັກຈະເອີ້ນວ່າ ຊາກສົບທີ່ບໍ່ມີວິນຍານ. ພໍເປັນເລື່ອງຂອງຫຼັກການຄວາມຈິງ, ຄົນປະເພດນີ້ກໍຍິ່ງບໍ່ສາມາດບັນລຸໄດ້. ເຈົ້າບອກພວກເຂົາວ່າພວກເຂົາຄວນປະຕິບັດຕາມຫຼັກການໃດ, ແຕ່ພວກເຂົາກໍບໍ່ເຂົ້າໃຈ; ພວກເຂົາພຽງແຕ່ຈື່ຈຳກົດລະບຽບທີ່ພວກເຂົາຄວນຍຶດຖືເທົ່ານັ້ນ. ພວກເຂົາບໍ່ສາມາດເຂົ້າໃຈຫຼັກການທີ່ເຈົ້າໂອ້ລົມໄດ້, ມັນເກີນຄວາມສາມາດຂອງພວກເຂົາ. ເຈົ້າຊີ້ໃຫ້ເຫັນສະພາວະໃດໜຶ່ງໃນຕົວພວກເຂົາ ເຊິ່ງເປັນການສະແດງອອກເຖິງການເປີດເຜີຍອຸປະນິໄສທີ່ເສື່ອມຊາມຂອງພວກເຂົາ, ແຕ່ພວກເຂົາພັດຄິດວ່າເຈົ້າກຳລັງເວົ້າເຖິງຄົນອື່ນ. ເຖິງແມ່ນວ່າພວກເຂົາຈະຍອມຮັບທາງຄຳເວົ້າວ່າພວກເຂົາກໍມີອຸປະນິໄສທີ່ເສື່ອມຊາມແບບນີ້ຄືກັນ, ແຕ່ພວກເຂົາກໍບໍ່ຮັບຮູ້ວ່າຄຳເວົ້າໃດທີ່ພວກເຂົາໄດ້ເວົ້າ ຫຼື ການກະທຳໃດທີ່ພວກເຂົາໄດ້ເຮັດທີ່ກົງກັບສະພາວະນີ້ ຫຼື ການສະແດງອອກນີ້. ພວກເຂົາບໍ່ເຂົ້າໃຈ ແລະ ບໍ່ຮູ້ວ່າເຈົ້າກຳລັງເວົ້າຫຍັງ. ເມື່ອໂອ້ລົມກ່ຽວກັບຄວາມຈິງໃນລະຫວ່າງການເຕົ້າໂຮມ, ໃນຂະນະທີ່ຄົນອື່ນປ່ຽນໄປຫົວຂໍ້ຕໍ່ໄປແລ້ວ, ພວກເຂົາກໍຍັງວົນການສົນທະນາກັບຄືນໄປເວົ້າເຖິງຫົວຂໍ້ກ່ອນໜ້ານີ້. ນີ້ບໍ່ແມ່ນການເປັນຄົນຫົວຊ້າ ແລະ ມຶນຊາບໍ? ເມື່ອຄົນອື່ນເວົ້າ, ພວກເຂົາກໍຕາມບໍ່ທັນ, ບໍ່ແມ່ນຍ້ອນວ່າຄວາມຄິດຂອງພວກເຂົາຕາມບໍ່ທັນ, ແຕ່ຍ້ອນວ່າຂີດຄວາມສາມາດຂອງພວກເຂົາບໍ່ພຽງພໍ ແລະ ບໍ່ເຖິງລະດັບ. ເມື່ອມີຄົນຊົ່ວຮ້າຍບາງຄົນພະຍາຍາມຫຼອກລວງພວກເຂົາ, ກັ່ນແກ້ງພວກເຂົາ ຫຼື ທໍລະມານພວກເຂົາ, ພວກເຂົາກໍບໍ່ສາມາດຮູ້ສຶກໄດ້, ແຕ່ພັດປະຕິບັດຕໍ່ຄົນຊົ່ວຮ້າຍເຫຼົ່ານັ້ນຄືກັບອ້າຍເອື້ອຍນ້ອງ ແລະ ເຂົ້າກັນໄດ້ຢ່າງສະໜິດສະໜົມ ແລະ ຫຼັງຈາກທີ່ຖືກພວກເຂົາທຳຮ້າຍແລ້ວເທົ່ານັ້ນ ພວກເຂົາຈຶ່ງຮູ້ສຶກຕົວວ່າຖືກຫຼອກ. ຈາກນັ້ນ ພວກເຂົາກໍຄິດວ່າ “ຂ້ອຍໂງ່ຫຼາຍ! ຂ້ອຍເບິ່ງຄົນບໍ່ເປັນ, ຂ້ອຍບໍ່ຮູ້ວິທີແຍກແຍະຜູ້ຄົນ! ຄັ້ງນີ້ ຂ້ອຍໄດ້ຮັບບົດຮຽນແລ້ວ, ຕໍ່ໄປນີ້ ຂ້ອຍຈະບໍ່ໄວ້ໃຈໃຜ, ຂ້ອຍຈະໄວ້ໃຈແຕ່ຕົວຂ້ອຍເອງເທົ່ານັ້ນ. ນັ້ນຄືສະຕິປັນຍາທີ່ສູງທີ່ສຸດ!” ຫຼັງຈາກທີ່ຖືກຫຼອກຄັ້ງໜຶ່ງ, ພວກເຂົາກໍເຊື່ອວ່າພວກເຂົາໄດ້ຮັບຄວາມຮູ້ ແລະ ເຖິງກັບຄິດວ່າຕອນນີ້ພວກເຂົາສະຫຼາດຂຶ້ນແລ້ວ ໂດຍປ່ຽນຈາກຄວາມສຸດໂຕ່ງໜຶ່ງໄປສູ່ອີກຄວາມສຸດໂຕ່ງໜຶ່ງ. ຄົນທີ່ກັບຊາດມາເກີດຈາກສັດມຶນຊາຕໍ່ທຸກເລື່ອງ. ຕົວຢ່າງ: ມີຄົນໜຶ່ງຮັບຜິດຊອບວຽກງານການລ້ຽງສັດ ແລະ ການປູກຝັງ. ມື້ໜຶ່ງອຸນຫະພູມຫຼຸດລົງ ແລະ ເຮົາກໍເວົ້າກັບລາວວ່າ “ຄືນນີ້ອຸນຫະພູມຈະຕິດລົບຫ້າອົງສາ. ພືດ ແລະ ສັດທີ່ບໍ່ສາມາດທົນກັບຄວາມໜາວເຫຼົ່ານັ້ນບໍ່ຄວນໄດ້ຮັບການເບິ່ງແຍງບໍ?” ຫຼັງຈາກທີ່ໄດ້ຍິນແນວນັ້ນ, ລາວກໍຕອບວ່າ “ຂ້ອຍມີເສື້ອກັນໜາວ ແລະ ຕອນກາງຄືນຂ້ອຍກໍນອນຫົ່ມຜ້າຫົ່ມ, ສະນັ້ນ ຂ້ອຍຈະບໍ່ຮູ້ສຶກໜາວ”. ລາວເຂົ້າໃຈສິ່ງທີ່ເຮົາໝາຍເຖິງບໍ? ເມື່ອອີງໃສ່ຄຳຕອບນີ້, ເຫັນໄດ້ຊັດເຈນວ່າລາວບໍ່ເຂົ້າໃຈ. ນີ້ບໍ່ແມ່ນຄວາມມຶນຊາບໍ? (ແມ່ນແລ້ວ). ຖ້າເຮົາເວົ້າວ່າ “ຄືນນີ້ອຸນຫະພູມຈະຕິດລົບຫ້າອົງສາ. ຖ້າມີດອກໄມ້ຢູ່ທາງນອກ, ດອກໄມ້ເຫຼົ່ານັ້ນກໍຈະໜາວຕາຍ. ສັດທີ່ອ່ອນໄຫວຕໍ່ຄວາມໜາວ ແລະ ສັດທີ່ອ່ອນແອຄວນຖືກເກັບໄວ້ໃນຄອກ. ເຈົ້າຄວນແຂວນຜ້າມ່ານເພີ່ມຢູ່ປະຕູ ແລະ ອັດບໍລິເວນທີ່ລົມພັດຜ່ານເຂົ້າໄດ້ໃນຄອກ”. ຫຼັງຈາກທີ່ໄດ້ຍິນແນວນັ້ນ, ລາວກໍຄົງຈະໄຕ່ຕອງຈັກໜ້ອຍແລ້ວຄິດວ່າ “ໂອ້, ເຈົ້າກຳລັງເວົ້າເຖິງສັດ ແລະ ພືດ. ແລ້ວພຽງແຕ່ຍ້າຍດອກໄມ້ເຂົ້າໄປໃນເຮືອນກໍໄດ້ແລ້ວ, ບໍ່ແມ່ນບໍ? ມີສັດຕັ້ງຫຼາຍໂຕ ແລະ ເຈົ້າກໍບໍ່ໄດ້ບອກວ່າໂຕໃດອ່ອນໄຫວຕໍ່ຄວາມໜາວ ແລະ ໂຕໃດບໍ່ອ່ອນໄຫວ, ໂຕໃດຄວນເອົາເຂົ້າໄປຂ້າງໃນ ແລະ ໂຕໃດບໍ່ຄວນ”. ແມ່ນແລ້ວ, ເຮົາບໍ່ໄດ້ບອກຢ່າງສະເພາະເຈາະຈົງ, ແຕ່ເຈົ້າບໍ່ສາມາດປະຕິບັດຕາມຫຼັກການໄດ້ບໍ? ເຈົ້າບໍ່ຮູ້ສຶກຕົວເລີຍວ່າດອກໄມ້ທີ່ປະໄວ້ທາງນອກໃນລະດູໜາວອາດຈະໜາວຕາຍໄດ້ ແລະ ຖ້າເຮົາບໍ່ມອບໝາຍໃຫ້ເຈົ້າເຮັດສິ່ງເຫຼົ່ານີ້, ເຈົ້າກໍຈະບໍ່ເຮັດ, ນີ້ແມ່ນບັນຫາປະເພດໃດ? ນີ້ບໍ່ແມ່ນຄວາມມຶນຊາບໍ? (ແມ່ນແລ້ວ). ສິ່ງນີ້ສະແດງໃຫ້ເຫັນວ່າລາວມຶນຊາ. ຕົວຢ່າງ: ທາງນອກແດດອອກ ແລະ ມີເຄື່ອງນຸ່ງຕາກຢູ່ທາງນອກ, ແລ້ວມີຄົນເວົ້າວ່າ “ເບິ່ງຄືວ່າຝົນອາດຈະຕົກໃນຕອນບ່າຍ. ເຄື່ອງນຸ່ງທີ່ຕາກຢູ່ທາງນອກຈະປຽກບໍ?” ຄຳເວົ້າເຫຼົ່ານີ້ແຝງຄວາມໝາຍຂອງການເຕືອນໄວ້. ຄົນທີ່ມີຄວາມຄິດຂອງຄວາມເປັນມະນຸດທີ່ປົກກະຕິເມື່ອໄດ້ຍິນແນວນັ້ນກໍຈະໄຕ່ຕອງວ່າ “ຂ້ອຍຄວນເອົາໃຈໃສ່, ເມື່ອທ້ອງຟ້າມືດຄຶ້ມ, ຂ້ອຍຈະຟ້າວເກັບເຄື່ອງນຸ່ງເຂົ້າໄປຂ້າງໃນ”. ແຕ່ຜູ້ທີ່ບໍ່ມີຄວາມຄິດຂອງຄວາມເປັນມະນຸດທີ່ປົກກະຕິຈະບໍ່ຮູ້ສຶກຕົວເຖິງເລື່ອງນີ້. ເມື່ອເຈົ້າເວົ້າວ່າຝົນຈະຕົກໃນຕອນບ່າຍ, ພວກເຂົາໄດ້ຍິນແນວນັ້ນແລ້ວກໍຄິດວ່າ “ເວົ້າແບບນັ້ນໄປເພື່ອຫຍັງ? ມັນບໍ່ມີຫຍັງກ່ຽວຂ້ອງກັບຂ້ອຍເລີຍ. ຂ້ອຍຈະຢູ່ຂ້າງໃນ, ສະນັ້ນ ຖ້າຝົນຕົກຂ້ອຍກໍຈະບໍ່ປຽກ. ນອກຈາກນີ້, ຖ້າຝົນຕົກແລ້ວຂ້ອຍຈະເຮັດຫຍັງໄດ້? ບອກຂ້ອຍໄປກໍບໍ່ມີປະໂຫຍດຫຍັງ!” ພວກເຂົາພຽງແຕ່ບໍ່ຮູ້ສຶກຕົວວ່າເປັນຫຍັງຄົນອື່ນຈຶ່ງບອກເລື່ອງນີ້ກັບພວກເຂົາ ຫຼື ເປັນຫຍັງເລື່ອງນີ້ຈຶ່ງຖືກຍົກຂຶ້ນມາເວົ້າ. ແລ້ວເຈົ້າຕ້ອງເວົ້າກັບພວກເຂົາແນວໃດ ພວກເຂົາຈຶ່ງຈະເຂົ້າໃຈຢ່າງແທ້ຈິງ? ເຈົ້າຕ້ອງບອກພວກເຂົາວ່າ “ຝົນຈະຕົກໃນຕອນບ່າຍເວລາເທົ່ານັ້ນເທົ່ານີ້. ກ່ອນຝົນຕົກ, ເມື່ອເຈົ້າເຫັນທ້ອງຟ້າມືດຄຶ້ມ, ໃຫ້ຟ້າວເກັບເຄື່ອງນຸ່ງເຂົ້າໄປຂ້າງໃນ. ຖ້າເຈົ້າບໍ່ເຮັດ, ພວກມັນກໍຈະປຽກ ແລະ ຕ້ອງໄດ້ຊັກໃໝ່. ອີກຢ່າງໜຶ່ງ, ເມື່ອເກັບເຄື່ອງນຸ່ງ, ໃຫ້ກວດເບິ່ງວ່າມີສິ່ງອື່ນຢູ່ທາງນອກທີ່ບໍ່ຄວນປຽກ ຫຼື ຖືກຝົນ ຫຼື ບໍ່ ແລະ ໃຫ້ເກັບພວກມັນເຂົ້າໄປຂ້າງໃນນຳ”. ເຈົ້າຕ້ອງສັ່ງພວກເຂົາແບບນີ້. ຖ້າເຈົ້າບໍ່ສັ່ງພວກເຂົາແບບນີ້, ພວກເຂົາກໍຈະບໍ່ຮູ້ສຶກຕົວວ່າຕ້ອງເກັບເຄື່ອງນຸ່ງ ແລະ ຈະບໍ່ຮູ້ສຶກຕົວວ່າຕ້ອງເກັບສິ່ງຂອງອື່ນໆທີ່ບໍ່ສາມາດຖືກຝົນໄດ້. ພວກເຂົາຈະບໍ່ເຮັດສິ່ງເຫຼົ່ານີ້. ເປັນຫຍັງ? ເພາະວ່າພວກເຂົາມຶນຊາເກີນໄປ, ພວກເຂົາບໍ່ມີຄວາມຄິດຂອງຄວາມເປັນມະນຸດທີ່ປົກກະຕິ ແລະ ພວກເຂົາກໍບໍ່ບັນລຸມາດຕະຖານຂອງຄວາມເປັນມະນຸດທີ່ປົກກະຕິ. ນັ້ນກໍຄື ສະຕິປັນຍາ ແລະ ຂີດຄວາມສາມາດຂອງພວກເຂົາບໍ່ບັນລຸມາດຕະຖານຂອງຄວາມເປັນມະນຸດທີ່ປົກກະຕິ. ຄົນທີ່ກັບຊາດມາເກີດຈາກສັດກໍເປັນແບບນີ້ແຫຼະ. ເມື່ອຂໍໃຫ້ຄົນແບບນີ້ເຮັດບາງສິ່ງບາງຢ່າງ, ເຖິງແມ່ນວ່າເຮົາຈະສັ່ງພວກເຂົາຫຼາຍຄັ້ງແລ້ວ ແລະ ພວກເຂົາກໍເຄີຍເຮັດມາຫຼາຍຄັ້ງແລ້ວ, ເຮົາກໍຍັງຕ້ອງສັ່ງພວກເຂົາອີກ. ຖ້າເຮົາບໍ່ສັ່ງພວກເຂົາ, ພວກເຂົາກໍຈະບໍ່ຮູ້ສຶກຕົວວ່າຕ້ອງເຮັດຫຍັງ ແລະ ຈະບໍ່ສາມາດເຮັດມັນໄດ້. ສະນັ້ນ ທຸກຄັ້ງທີ່ພວກເຂົາພົບກັບວຽກງານປະເພດນີ້, ເຈົ້າຕ້ອງບອກພວກເຂົາຢ່າງຊັດເຈນວ່າຕ້ອງເຮັດຫຍັງ ແລະ ເຮັດແນວໃດ ໂດຍສັ່ງພວກເຂົາໃນແຕ່ລະຂັ້ນຕອນຂອງຂະບວນການ. ຖ້າເຈົ້າລືມບອກແມ່ນແຕ່ສິ່ງດຽວ, ພວກເຂົາກໍຈະບໍ່ເຮັດສິ່ງນັ້ນ ຫຼື ອາດຈະເຮັດໃຫ້ວຽກງານນັ້ນເສຍຫາຍໄດ້. ແລ້ວຖ້າເຈົ້າຊີ້ໃຫ້ເຫັນບັນຫາຂອງພວກເຂົາ, ພວກເຂົາກໍຈະຕອບໂຕ້ດ້ວຍຂໍ້ອ້າງທີ່ບິດເບືອນຢ່າງຫຼວງຫຼາຍ ແລະ ເລີ່ມດື້ດ້ານບໍ່ຍອມຮັບຟັງເຫດຜົນອີກຄັ້ງ. ນີ້ຄືການສະແດງອອກເຖິງຄວາມມຶນຊາ.

ລັກສະນະຄວາມມຶນຊານີ້ຂອງຄົນທີ່ກັບຊາດມາເກີດຈາກສັດນັ້ນຊັດເຈນຫຼາຍ. ຕົວຢ່າງ: ຈາກການໂອ້ລົມກ່ຽວກັບຄວາມຈິງ, ພວກເຂົາເຂົ້າໃຈທາງຫຼັກຄຳສອນກ່ຽວກັບວິທີແຍກແຍະວ່າຜູ້ນໍາຄຣິສຕະຈັກເຮັດວຽກງານຕົວຈິງ ຫຼື ບໍ່, ພວກເຂົາເປັນຜູ້ນໍາທີ່ໄດ້ມາດຕະຖານ ຫຼື ບໍ່ ຫຼື ພວກເຂົາເປັນຜູ້ນໍາປອມ ຫຼື ຜູ້ຕໍ່ຕ້ານພຣະຄຣິສ ຫຼື ບໍ່. ເຖິງຢ່າງໃດກໍຕາມ, ເມື່ອເວົ້າເຖິງການແຍກແຍະວ່າຜູ້ນໍາຄຣິສຕະຈັກຂອງພວກເຂົາເອງຈັດຢູ່ໃນປະເພດໃດ, ແມ່ນແຕ່ເມື່ອພວກເຂົາເຫັນການສະແດງອອກບາງຢ່າງທີ່ຜູ້ນໍາຄຣິສຕະຈັກສະແດງອອກມາ, ພວກເຂົາກໍບໍ່ຮູ້ວິທີແຍກແຍະການສະແດງອອກເຫຼົ່ານັ້ນ. ຖ້າເຈົ້າຖາມພວກເຂົາວ່າ “ຜູ້ນໍາຄຣິສຕະຈັກຂອງພວກເຈົ້າເຮັດວຽກງານຕົວຈິງບໍ?” ພວກເຂົາກໍເວົ້າວ່າ “ຂ້ອຍເຫັນຜູ້ນໍາຄຣິສຕະຈັກຫຍຸ້ງຢູ່ກັບການເຕົ້າໂຮມ ແລະ ຫຍຸ້ງຢູ່ກັບການຈັດແຈງສິ່ງຕ່າງໆທຸກມື້, ຜູ້ນໍາຄຣິສຕະຈັກແຈກຢາຍໜັງສືໃຫ້ອ້າຍເອື້ອຍນ້ອງ ແລະ ຜູ້ນໍາຄຣິສຕະຈັກກໍຕິດຕາມວຽກງານຂ່າວປະເສີດ”. ຈາກນັ້ນ ເຈົ້າກໍຖາມວ່າ “ແລ້ວຜູ້ນໍາຄຣິສຕະຈັກຂອງພວກເຈົ້າເຮັດວຽກງານຂອງຕົນໄດ້ດີສໍ່າໃດ? ຜູ້ນໍາຄຣິສຕະຈັກຂອງພວກເຈົ້າເປັນຄົນທີ່ໄລ່ຕາມເສາະຫາຄວາມຈິງບໍ?” ພວກເຂົາຕອບວ່າ “ຜູ້ນໍາຄຣິສຕະຈັກໄດ້ປະຖິ້ມອາຊີບ ແລະ ຄອບຄົວຂອງຕົນແລ້ວ. ແມ່ນແຕ່ຕອນທີ່ພໍ່ແມ່ຂອງຜູ້ນໍາຄຣິສຕະຈັກມາຢ້ຽມຢາມ, ຜູ້ນໍາຄຣິສຕະຈັກກໍຫຍຸ້ງຢູ່ກັບການປະຕິບັດໜ້າທີ່ຂອງຕົນເກີນກວ່າທີ່ຈະໄປພົບພວກເພິ່ນໄດ້. ຜູ້ນໍາຄຣິສຕະຈັກຕ້ອງເປັນຄົນທີ່ໄລ່ຕາມເສາະຫາຄວາມຈິງຢ່າງແນ່ນອນ, ແມ່ນບໍ?” ພວກເຂົາພຽງແຕ່ເບິ່ງການສະແດງອອກພາຍນອກເຫຼົ່ານີ້ຂອງຜູ້ນໍາຄຣິສຕະຈັກ; ແຕ່ບໍ່ວ່າຜູ້ນໍາຈະເຮັດຄວາມຊົ່ວຢ່າງລັບໆຫຼາຍສໍ່າໃດກໍຕາມ, ເຖິງແມ່ນວ່າພວກເຂົາຈະເຫັນສິ່ງນີ້, ພວກເຂົາກໍເບິ່ງບໍ່ອອກວ່າມັນເປັນບັນຫາ, ພວກເຂົາບໍ່ຮູ້ວ່າມັນເປັນບັນຫາ. ບໍ່ວ່າສິ່ງເຫຼົ່ານີ້ຈະເກີດຂຶ້ນຕໍ່ໜ້າພວກເຂົາຫຼາຍສໍ່າໃດກໍຕາມ, ມັນກໍຄືກັບວ່າພວກເຂົາບໍ່ເຄີຍເຫັນຫຍັງເລີຍ, ຄືກັບວ່າພວກເຂົາບໍ່ໄດ້ດຳລົງຊີວິດຢູ່ໃນທ່າມກາງຜູ້ຄົນ ແຕ່ຢູ່ໃນອີກໂລກໜຶ່ງຢ່າງສິ້ນເຊີງ. ຄົນແບບນີ້ມຶນຊາເຖິງຂີດສຸດ, ບໍ່ແມ່ນບໍ? (ແມ່ນແລ້ວ). ນີ້ແຫຼະຄືຄວາມມຶນຊາ. ເມື່ອພວກເຂົາພົບກັບຄົນທີ່ມີວຽກງານຂອງວິນຍານທີ່ຊົ່ວຮ້າຍ, ຜູ້ທີ່ມັກຈະເອົາໃຈໃສ່ກັບເລື່ອງເໜືອທຳມະຊາດ ແລະ ມັກຈະເວົ້າກ່ຽວກັບສິ່ງທີ່ພວກເຂົາຮູ້ສຶກຢູ່ສະເໝີ ໂດຍມັກຈະເວົ້າສິ່ງຕ່າງໆເຊັ່ນ: “ຂ້ອຍໄດ້ຍິນສຽງໜຶ່ງ, ພຣະເຈົ້າໃຫ້ຄວາມຮູ້ແຈ້ງແກ່ຂ້ອຍ, ພຣະເຈົ້າໃຫ້ແສງເຍືອງທາງແກ່ຂ້ອຍ, ພຣະເຈົ້ານໍາພາຂ້ອຍ, ພຣະເຈົ້າເປີດເຜີຍບາງສິ່ງບາງຢ່າງຢູ່ພາຍໃນຕົວຂ້ອຍອີກແລ້ວ”, ຄົນທີ່ມຶນຊາກໍຄິດວ່າ “ພວກເຂົາຮັກພຣະເຈົ້າຢ່າງແທ້ຈິງ. ພວກເຂົາໄດ້ຮັບການເປີດເຜີຍ, ແລ້ວເປັນຫຍັງຂ້ອຍຈຶ່ງບໍ່ໄດ້ຮັບ?” ພວກເຂົາພຽງແຕ່ບໍ່ຮັບຮູ້ວ່ານີ້ຄືວຽກງານຂອງວິນຍານທີ່ຊົ່ວຮ້າຍ. ຈົນກວ່າມື້ໜຶ່ງທີ່ຄົນຜູ້ນັ້ນເກີດເປັນບ້າຂຶ້ນມາຢ່າງກະທັນຫັນ, ສ້າງຄວາມວຸ່ນວາຍຄັ້ງໃຫຍ່ຕໍ່ໜ້າທຸກຄົນ, ກິ້ງເກືອກລີເລືອຢູ່ກັບພື້ນ ແລະ ແລ່ນເປືອຍກາຍໄປຕາມຖະໜົນ ພວກເຂົາຈຶ່ງເຫັນໃນທີ່ສຸດວ່ານີ້ຄືວິນຍານທີ່ຊົ່ວຮ້າຍ. ຄວາມຈິງແລ້ວ ກ່ອນທີ່ຄົນຜູ້ນັ້ນຈະເປັນບ້າ, ມັນກໍມີສັນຍານຫຼາຍຢ່າງແລ້ວ ແລະ ການສະແດງອອກເຫຼົ່ານີ້ກໍພຽງພໍແລ້ວທີ່ຈະກຳນົດລັກສະນະຂອງພວກເຂົາວ່າພວກເຂົາມີວຽກງານຂອງວິນຍານທີ່ຊົ່ວຮ້າຍ ແລະ ຄວນຈັດການຄັດພວກເຂົາອອກແຕ່ເນີນໆ. ແຕ່ພວກເຂົາມຶນຊາ, ບໍ່ສາມາດຮັບຮູ້ສິ່ງເຫຼົ່ານີ້ໄດ້ ແລະ ບໍ່ຮັບຮູ້ວ່າການປ່ອຍຄົນແບບນັ້ນໄວ້ໃນຄຣິສຕະຈັກຈະນຳຜົນສະທ້ອນຫຍັງມາໃຫ້, ນີ້ບໍ່ແມ່ນສິ່ງທີ່ມີແນວໂນ້ມທີ່ຈະກໍ່ໃຫ້ເກີດໄພພິບັດບໍ? ວິນຍານທີ່ຊົ່ວຮ້າຍ ແລະ ມານຮ້າຍທີ່ຊົ່ວຮ້າຍບາງຕົວເຖິງຂັ້ນທຳຮ້າຍຜູ້ຄົນ, ແຕ່ຄົນທີ່ມຶນຊາກໍຍັງບໍ່ສາມາດຮັບຮູ້ໄດ້ວ່າພວກມັນເປັນຫຍັງກັນແທ້. ພວກເຂົາເຖິງກັບເຊື່ອວ່າບຸກຄົນດັ່ງກ່າວຮັກພຣະເຈົ້າຢ່າງແທ້ຈິງ ແລະ ພວກເຂົາເຕັມໄປດ້ວຍຄວາມກະຕືລືລົ້ນ ໂດຍມັກຈະນອນເດິກເພື່ອອ່ານພຣະທຳຂອງພຣະເຈົ້າ ແລະ ຮຽນຮ້ອງເພງສັນລະເສີນ, ບໍ່ກິນ ຫຼື ບໍ່ນອນເປັນເວລາຫຼາຍມື້ ແຕ່ກໍຍັງບໍ່ຮູ້ສຶກອິດເມື່ອຍ. ເຖິງແມ່ນວ່າສິ່ງນີ້ຈະຜິດປົກກະຕິຢ່າງຊັດເຈນ, ພວກເຂົາກໍອ້າງວ່າມັນຄືຄວາມຮັກທີ່ມີຕໍ່ພຣະເຈົ້າ. ພວກເຂົາມຶນຊາເກີນໄປ, ບໍ່ແມ່ນບໍ? ຄົນທີ່ມຶນຊາ, ດ້ານໜຶ່ງກໍຄື ພວກເຂົາບໍ່ສາມາດເບິ່ງທະລຸເລື່ອງລາວຕ່າງໆໄດ້; ພວກເຂົາບໍ່ສາມາດເບິ່ງຂ້າມປະກົດການພາຍນອກເພື່ອເບິ່ງທະລຸເຖິງແກ່ນແທ້ຂອງບັນຫາໄດ້. ດັ່ງນັ້ນ, ມັນຈຶ່ງເປັນເລື່ອງທີ່ຍາກຫຼາຍສຳລັບພວກເຂົາທີ່ຈະກຳນົດລັກສະນະຂອງບັນຫາໃດໜຶ່ງໄດ້ຢ່າງຖືກຕ້ອງ. ນອກຈາກນີ້, ຄົນທີ່ມຶນຊາບໍ່ມີວິທີຄິດທີ່ປົກກະຕິ ຫຼື ຄວາມສາມາດໃນການລະບຸສິ່ງຕ່າງໆ, ສະນັ້ນ ພວກເຂົາຈຶ່ງບໍ່ຮັບຮູ້ເຖິງຫຼາຍສິ່ງຫຼາຍຢ່າງທີ່ເກີດຂຶ້ນອ້ອມຕົວພວກເຂົາຢ່າງສິ້ນເຊີງ. ຄົນແບບນີ້ສາມາດອາໄສຢູ່ໃນສະຖານທີ່ໃດໜຶ່ງເປັນເວລາຫຼາຍປີ, ແຕ່ເມື່ອຖືກຖາມວ່າ “ສະພາບອາກາດຢູ່ບ່ອນນັ້ນເປັນແນວໃດ? ຮູບແບບຂອງລະດູການເປັນແນວໃດ? ມັນເປັນສະຖານທີ່ທີ່ສະດວກສະບາຍໃນການດຳລົງຊີວິດບໍ?” ພວກເຂົາກໍບໍ່ສາມາດຕອບໄດ້. ພວກເຂົາເວົ້າວ່າ “ສະພາບອາກາດເປັນແນວໃດຫັ້ນຫວາ? ຂ້ອຍບໍ່ຮູ້ດອກ. ແນວໃດກໍຕາມ, ດອກໄມ້ບານໃນເດືອນເມສາ, ໃບໄມ້ປ່ຽນເປັນສີເຫຼືອງ ແລະ ເລີ່ມຫຼົ່ນໃນຊ່ວງເດືອນກັນຍາ ຫຼື ເດືອນຕຸລາ ແລະ ເມື່ອລະດູໜາວມາຮອດ ມັນກໍເຖິງເວລາທີ່ຫິມະຕົກ”. ຖ້າຖືກຖາມວ່າ “ຮີດຄອງປະເພນີທ້ອງຖິ່ນເປັນແນວໃດ? ລະບົບສັງຄົມເປັນແນວໃດ? ມີການຈຳແນກເຊື້ອຊາດບໍ? ນະໂຍບາຍຂອງລັດຖະບານເປັນແນວໃດ? ລັດຖະບານປະຕິບັດຕໍ່ຄົນທີ່ມາຈາກບ່ອນອື່ນແນວໃດ?” ພວກເຂົາກໍບໍ່ຮູ້ເລື່ອງເລີຍ, ໄດ້ແຕ່ຈ້ອງເບິ່ງດ້ວຍຄວາມງົງງວຍ, ບໍ່ສາມາດເວົ້າຫຍັງໄດ້. ແມ່ນແຕ່ເມື່ອເວົ້າເຖິງເລື່ອງທີ່ສຳຄັນທີ່ສຸດ ນັ້ນກໍຄືທັດສະນະຄະຕິຂອງລັດຖະບານທີ່ມີຕໍ່ຄວາມເຊື່ອທາງສາສະໜາ, ພວກເຂົາກໍບໍ່ສາມາດເວົ້າຫຍັງໄດ້ ໂດຍຕອບພຽງແຕ່ວ່າ “ເອີ ພວກເຮົາອາໄສຢູ່ບ່ອນນັ້ນ ແລະ ລັດຖະບານກໍບໍ່ເຄີຍສ້າງບັນຫາໃຫ້ພວກເຮົາເລີຍ”. ພວກເຂົາປຽບເໝືອນຫຸ່ນໄມ້, ບໍ່ຮັບຮູ້ຫຍັງເລີຍຢ່າງສິ້ນເຊີງ, ນີ້ຄືຄວາມມຶນຊາເຖິງຂີດສຸດ. ຍັງມີບາງຄົນທີ່ເວົ້າວ່າພວກເຂົາຫຍຸ້ງຢູ່ກັບການປະຕິບັດໜ້າທີ່ຂອງພວກເຂົາເກີນໄປ ແລະ ບໍ່ມີເວລາທີ່ຈະສົນໃຈສິ່ງເຫຼົ່ານີ້, ນີ້ບໍ່ແມ່ນພຽງແຕ່ຂໍ້ອ້າງບໍ? (ແມ່ນແລ້ວ). ມັນຊັດເຈນວ່ານີ້ຄືຂໍ້ອ້າງ. ສິ່ງທີ່ງ່າຍດາຍແບບນີ້ຈຳເປັນຕ້ອງຕັ້ງໃຈເອົາໃຈໃສ່ ແລະ ບັນທຶກໄວ້ບໍ? ບໍ່, ບໍ່ຈຳເປັນ. ຖ້າເຈົ້າມີຄວາມຄິດຂອງຄວາມເປັນມະນຸດທີ່ປົກກະຕິ, ຫຼັງຈາກທີ່ອາໄສຢູ່ໃນສະຖານທີ່ໃດໜຶ່ງເປັນເວລາຫຼາຍກວ່າສາມປີ, ໂດຍພື້ນຖານແລ້ວ ເຈົ້າຄວນຈະຈັບໃຈຄວາມສະພາບອາກາດໃນທ້ອງຖິ່ນ, ຮີດຄອງປະເພນີ, ນິໄສການດຳລົງຊີວິດ, ສະຖານະການກ່ຽວກັບຄວາມເຊື່ອທາງສາສະໜາ ແລະ ນະໂຍບາຍຂອງລັດຖະບານ ພ້ອມທັງທັດສະນະຄະຕິຂອງລັດຖະບານທີ່ມີຕໍ່ຄົນທີ່ມາຈາກບ່ອນອື່ນ. ເຈົ້າບໍ່ຈຳເປັນຕ້ອງຊອກຮູ້, ຄົ້ນຫາ ຫຼື ລວບລວມຂໍ້ມູນນີ້ເປັນພິເສດເລີຍ, ເຈົ້າກໍພຽງແຕ່ຈະຮູ້ເອງ. ໃຜກໍຕາມທີ່ມີຄວາມຄິດຂອງຄວາມເປັນມະນຸດທີ່ປົກກະຕິ ກໍສາມາດຈັບໃຈຄວາມສິ່ງເຫຼົ່ານີ້ໄດ້ຢ່າງເປັນທຳມະຊາດຫຼາຍ. ຖ້າແມ່ນແຕ່ບັນຫາທີ່ຄົນປົກກະຕິສາມາດຈັບໃຈຄວາມ ແລະ ເບິ່ງເຫັນໄດ້ຢ່າງຊັດເຈນ ເຈົ້າກໍຍັງບໍ່ສາມາດຈັບໃຈຄວາມໄດ້, ສິ່ງນີ້ບົ່ງບອກເຖິງຫຍັງ? ມັນບົ່ງບອກວ່າເຈົ້າບໍ່ມີຄວາມຄິດ ຫຼື ຄວາມມີເຫດຜົນຂອງຄວາມເປັນມະນຸດທີ່ປົກກະຕິ ແລະ ເຈົ້າບໍ່ບັນລຸມາດຕະຖານຂອງຄວາມເປັນມະນຸດທີ່ປົກກະຕິ. ເຫດຜົນພື້ນຖານທີ່ຄົນປະເພດນີ້ບໍ່ສາມາດບັນລຸມາດຕະຖານຂອງຄວາມເປັນມະນຸດທີ່ປົກກະຕິກໍຄື ພວກເຂົາບໍ່ໄດ້ກັບຊາດມາເກີດຈາກມະນຸດ ແຕ່ກັບຊາດມາເກີດຈາກສັດ. ເຈົ້າເຂົ້າໃຈບໍ? (ເຂົ້າໃຈແລ້ວ). ຖ້າລັກສະນະຄວາມມຶນຊາຂອງຄົນໃດຄົນໜຶ່ງຊັດເຈນຫຼາຍ, ສິ່ງນີ້ກໍອະທິບາຍເຖິງບັນຫາໄດ້ຢ່າງຊັດເຈນ.

ພວກເຈົ້າເຂົ້າໃຈຫຍັງແດ່ຈາກການໂອ້ລົມຂອງພວກເຮົາຫວ່າງກີ້ນີ້ ກ່ຽວກັບລັກສະນະຂອງຄົນທີ່ກັບຊາດມາເກີດຈາກສັດ? ພວກເຈົ້າສັງເກດເຫັນຂໍ້ເທັດຈິງອັນໜຶ່ງບໍ ວ່າທັງການຢັ່ງຮູ້ທີ່ບິດເບືອນ ແລະ ຄວາມມຶນຊາ ເຊິ່ງເປັນສອງລັກສະນະນີ້ທີ່ເຫັນໄດ້ຊັດເຈນຫຼາຍໃນຄົນປະເພດນີ້? (ສັງເກດເຫັນ). ເປັນຫຍັງຄົນເຫຼົ່ານີ້ຈຶ່ງມີການສະແດງອອກສອງຢ່າງນີ້? ຄວາມເປັນມະນຸດຂອງພວກເຂົາຂາດຫຍັງ? (ຄວາມຄິດທີ່ປົກກະຕິ). ນັ້ນກໍຂ້ອນຂ້າງຖືກຕ້ອງ, ພວກເຂົາບໍ່ມີສະຕິປັນຍາຂອງມະນຸດ. ເມື່ອເບິ່ງຈາກພາຍນອກແລ້ວ ຄືກັບວ່າຄົນເຫຼົ່ານີ້ມີຂີດຄວາມສາມາດຕໍ່າ, ມັນຕໍ່າສໍ່າໃດ? ພວກເຂົາທັງມັກຈະມີການບິດເບືອນ ແລະ ມຶນຊາ; ເມື່ອເວົ້າເຖິງບາງບັນຫາທີ່ຜູ້ທີ່ມີຄວາມເປັນມະນຸດທີ່ປົກກະຕິມັກຈະພົບພໍ້ ແລະ ສາມາດຈັດການ ແລະ ແກ້ໄຂໄດ້ດ້ວຍຕົນເອງ, ພວກເຂົາພັດເຮັດບໍ່ໄດ້ ແລະ ບໍ່ສາມາດແກ້ໄຂພວກມັນໄດ້ ເຊິ່ງເບິ່ງຄືວ່າໄຮ້ດຽງສາ, ໜ້າຕະຫຼົກ ແລະ ບໍ່ມີວຸດທິພາວະຫຼາຍ. ທີ່ຮ້າຍແຮງໄປກວ່ານັ້ນກໍຄື ບາງຄົນໃນພວກເຂົາບໍ່ມີຄວາມສາມາດໃນການດຳລົງຊີວິດດ້ວຍຕົນເອງ, ພວກເຂົາບໍ່ສາມາດລ້ຽງດູຕົນເອງໄດ້ ແລະ ບໍ່ວ່າພວກເຂົາຈະອອກໄປເຮັດວຽກ ຫຼື ເຮັດອາຊີບປະເພດໃດກໍຕາມ ພວກເຂົາກໍເຮັດບໍ່ໄດ້. ບໍ່ວ່າພວກເຂົາຈະໄປໃສ ນາຍຈ້າງກໍບໍ່ຕ້ອງການພວກເຂົາ ຫຼື ປົດພວກເຂົາອອກ. ນອກຈາກນີ້, ສິ່ງສຳຄັນກໍຄື ເມື່ອປະເຊີນກັບບັນຫາຕ່າງໆພາຍໃນຂອບເຂດຊີວິດຂອງພວກເຂົາເອງເຊັ່ນ: ບັນຫາທົ່ວໄປໃນຊີວິດ ແລະ ແມ່ນແຕ່ເລື່ອງເລັກໆນ້ອຍໆບາງຢ່າງ ພວກເຂົາກໍບໍ່ສາມາດຈັດການກັບພວກມັນໄດ້ດີ. ພວກເຂົາເຖິງກັບສາມາດເຮັດໃຫ້ບັນຫາທີ່ງ່າຍດາຍຫຼາຍກາຍເປັນເລື່ອງວຸ່ນວາຍ; ພວກເຂົາມັກຈະນຳໃຊ້ກົດລະບຽບຢ່າງຫຼັບຫູຫຼັບຕາສະເໝີ. ວິທີການ ແລະ ແນວທາງທີ່ພວກເຂົາໃຊ້ເພື່ອຈັດການກັບສິ່ງຕ່າງໆນັ້ນໂງ່ຈ້າ ແລະ ງຸ່ມງ່າມທີ່ສຸດ; ພວກເຂົາບໍ່ມີວິທີການ ແລະ ແນວທາງທີ່ຜູ້ໃຫຍ່ຈະໃຊ້ເພື່ອຮັບມືກັບສິ່ງຕ່າງໆໃນໂລກ. ສິ່ງນີ້ເຮັດໃຫ້ເຫັນໄດ້ຊັດເຈນຫຼາຍວ່າພວກເຂົາບໍ່ມີສະຕິປັນຍາຂອງມະນຸດ. ຕົວຢ່າງ: ຄົນແບບນີ້ເປັນພະຍາດ ແລະ ຮູ້ສຶກບໍ່ສະບາຍຢູ່ສະເໝີ. ພວກເຂົາຊອກຫາຂໍ້ມູນບາງຢ່າງ ແລະ ໃນນັ້ນລະບຸວ່າມັນອາດຈະເປັນພະຍາດຮ້າຍແຮງ ຫຼື ການເຈັບປ່ວຍໜັກ; ພວກເຂົາກໍເກີດຄວາມຢ້ານກົວ, ຟ້າວໄປໂຮງໝໍເພື່ອກວດ. ທ່ານໝໍເວົ້າວ່າ “ພະຍາດນີ້ຮ້າຍແຮງຫຼາຍ. ມັນມີອັດຕາການເສຍຊີວິດສູງຫຼາຍ. ຖ້າປ່ອຍໄວ້ໂດຍບໍ່ປິ່ນປົວ ມັນກໍຈະຮ້າຍແຮງຂຶ້ນ ແລະ ສົ່ງຜົນໃຫ້ເສຍຊີວິດ. ການຜ່າຕັດເປັນວິທີດຽວທີ່ຈະປິ່ນປົວມັນໄດ້. ຖ້າເຈົ້າບໍ່ຜ່າຕັດ ເຈົ້າຈະມີຊີວິດຢູ່ໄດ້ຢ່າງຫຼາຍທີ່ສຸດສາມເດືອນ”. ເມື່ອໄດ້ຍິນແບບນີ້ ພວກເຂົາກໍເກີດຄວາມຢ້ານກົວຢ່າງໜັກ ແລະ ບໍ່ຮູ້ວ່າຈະເຮັດແນວໃດ. ພວກເຂົາພຽງແຕ່ຟັງທ່ານໝໍ ແລະ ຕັດສິນໃຈຜ່າຕັດ ໂດຍບໍ່ໄດ້ຮັບການກວດເພີ່ມເຕີມເພື່ອຢືນຢັນການບົ່ງມະຕິ. ກ່ອນການຜ່າຕັດ ແມ່ນແຕ່ຂໍ້ຄວນລະວັງພວກເຂົາກໍບໍ່ຖາມ, ເມື່ອການຜ່າຕັດສຳເລັດຈະມີຜົນຂ້າງຄຽງ ຫຼື ບໍ່, ແມ່ນແຕ່ຄຳຖາມເຫຼົ່ານີ້ພວກເຂົາກໍບໍ່ຮູ້ທີ່ຈະຖາມ ແລະ ພຽງແຕ່ຖືກທ່ານໝໍຂົ່ມຂູ່ຈົນຍອມຂຶ້ນໄປເທິງຕຽງຜ່າຕັດຢ່າງວ່າງ່າຍ. ໃນທີ່ສຸດ, ຫຼັງຈາກການຜ່າຕັດ ພວກເຂົາກໍຮູ້ສຶກບໍ່ສະບາຍຢູ່ບ່ອນນັ້ນບ່ອນນີ້ ແລະ ແມ່ນແຕ່ການກິນຢາກໍບໍ່ຊ່ວຍຫຍັງ. ຕໍ່ມາ ພວກເຂົາໄດ້ຍິນຈາກຄົນອື່ນວ່າພະຍາດນີ້ບໍ່ຈຳເປັນຕ້ອງຜ່າຕັດ, ມັນບໍ່ແມ່ນພະຍາດຮ້າຍແຮງແທ້ໆ ແລະ ພຽງແຕ່ອອກກຳລັງກາຍ ແລະ ກິນຢາທົ່ວໄປບາງຊະນິດ ມັນກໍຈະຄ່ອຍໆດີຂຶ້ນ ແລະ ບໍ່ລຸກລາມ ຫຼື ຮ້າຍແຮງຂຶ້ນ. ເພື່ອທີ່ຈະຫາເງິນ ບາງຄັ້ງທ່ານໝໍກໍເວົ້າສິ່ງທີ່ໜ້າຕົກໃຈເພື່ອເຮັດໃຫ້ຜູ້ຄົນຢ້ານ ແລະ ຄົນທີ່ມຶນຊາກໍບໍ່ມີຄວາມຄິດເປັນຂອງຕົນເອງ ແລະ ບໍ່ສາມາດຕັດສິນໃຈໄດ້; ເມື່ອໄດ້ຍິນສິ່ງທີ່ທ່ານໝໍເວົ້າ ພວກເຂົາກໍຢ້ານຈົນຂວັນຫາຍ ແລະ ເມື່ອທ່ານໝໍບອກໃຫ້ພວກເຂົາຜ່າຕັດ ພວກເຂົາກໍເຮັດຕາມ. ເມື່ອເລື່ອງແບບນີ້ເກີດຂຶ້ນກັບພວກເຂົາ, ຖ້າມີຄົນຢູ່ອ້ອມຂ້າງທີ່ມີຄວາມຄິດເປັນຂອງຕົນເອງ ແລະ ມີຈິດໃຈທີ່ເຂັ້ມແຂງ ພ້ອມທັງມີສະຕິປັນຍາທີ່ຈະຊ່ວຍພວກເຂົາກວດສອບສິ່ງຕ່າງໆ, ພວກເຂົາກໍຈະສາມາດຫຼີກລ່ຽງການເຮັດຜິດພາດ ແລະ ພວກເຂົາກໍຈະທົນທຸກໜ້ອຍລົງ. ແຕ່ຖ້າປ່ອຍໃຫ້ພວກເຂົາຈັດການກັບເລື່ອງແບບນີ້ດ້ວຍຕົນເອງ ໂດຍສະເພາະເລື່ອງໃຫຍ່ ພວກເຂົາກໍຈະບ່ຽງເບນໄປທາງໃດທາງໜຶ່ງ, ພວກເຂົາຈະຖືກຫຼອກລວງ ຫຼື ຖືກທຳຮ້າຍ; ພວກເຂົາມັກຈະໃຊ້ວິທີການທີ່ສຸດໂຕ່ງສະເໝີ. ພວກເຂົາພຽງແຕ່ບໍ່ສາມາດພິຈາລະນາສິ່ງຕ່າງໆຢ່າງຮອບດ້ານ ໂດຍອີງໃສ່ຫຼັກການ ຫຼື ວິທີການ ແລະ ແນວທາງທີ່ໃຊ້ທົ່ວໄປໃນການຈັດການກັບເລື່ອງດັ່ງກ່າວ ແລ້ວຊອກຫາວິທີການທີ່ມີເຫດຜົນ ແລະ ສົມເຫດສົມຜົນທີ່ສຸດເພື່ອປະຕິບັດຕໍ່ພວກມັນ. ໃຜກໍສາມາດຫຼອກລວງພວກເຂົາ, ປັ່ນຫົວພວກເຂົາ, ຊັກຈູງພວກເຂົາ ແລະ ເຮັດໃຫ້ພວກເຂົາຫຼົງຜິດໄດ້. ບາງຄົນຖາມວ່າ “ຄົນເຫຼົ່ານີ້ບໍ່ມີຄວາມຄິດ ຫຼື ຄວາມຄິດເຫັນເປັນຂອງຕົນເອງບໍ?” ຄວາມຈິງແລ້ວ ມັນບໍ່ແມ່ນວ່າພວກເຂົາບໍ່ມີຄວາມຄິດ ຫຼື ຄວາມຄິດເຫັນເປັນຂອງຕົນເອງ, ເຈົ້າເຫັນບໍ ເມື່ອພວກເຂົາເຮັດຄວາມຊົ່ວ ແລະ ພົ່ນຄຳໂຕ້ແຍ້ງທີ່ຄາດເຄື່ອນອອກມາ ພວກເຂົາກໍມີຄວາມຄິດເຫັນຢ່າງແນ່ນອນ. ບໍ່ວ່າໃຜຈະເວົ້າສິ່ງທີ່ຖືກຕ້ອງ ພວກເຂົາກໍບໍ່ຟັງ ແລະ ເຖິງແມ່ນວ່າຄົນໃດຄົນໜຶ່ງຈະເວົ້າສິ່ງທີ່ຖືກຕ້ອງ ພວກເຂົາກໍດື້ດ້ານ ແລະ ພຽງແຕ່ຍຶດໝັ້ນກັບຄຳໂຕ້ແຍ້ງທີ່ຄາດເຄື່ອນ ແລະ ບິດບ້ຽວຂອງພວກເຂົາ. ແຕ່ເມື່ອເຖິງເວລາທີ່ຈຳເປັນຕ້ອງໃຊ້ເຫດຜົນທີ່ປົກກະຕິ ແລະ ຄວາມຄິດທີ່ປົກກະຕິຢ່າງແທ້ຈິງ ເພື່ອປະເຊີນໜ້າ ແລະ ປະຕິບັດ ແລະ ຈັດການກັບເລື່ອງລາວຕ່າງໆທີ່ເກີດຂຶ້ນໃນຊີວິດປະຈຳວັນຢ່າງຖືກຕ້ອງ, ພວກເຂົາກໍບໍ່ຮູ້ວ່າຈະໃຊ້ວິທີການ ຫຼື ຂັ້ນຕອນໃດເພື່ອຈັດການກັບພວກມັນ, ບໍ່ຮູ້ວິທີປະຕິບັດຕໍ່ພວກມັນ, ບໍ່ມີວິທີການ ຫຼື ແນວທາງ ແລະ ບໍ່ມີຄວາມຄິດ ຫຼື ຄວາມຄິດເຫັນເປັນຂອງຕົນເອງ. ໃນທີ່ສຸດ ພວກເຂົາກໍພຽງແຕ່ປ່ອຍໃຫ້ຄົນອື່ນບົງການ, ຄົນອື່ນບອກໃຫ້ພວກເຂົາເຮັດຫຍັງພວກເຂົາກໍເຮັດ. ການບໍ່ມີສະຕິປັນຍາຂອງຄວາມເປັນມະນຸດທີ່ປົກກະຕິນັ້ນເປັນລັກສະນະຂອງຄົນທີ່ກັບຊາດມາເກີດຈາກສັດ. ແລ້ວເປັນຫຍັງພວກເຂົາຈຶ່ງສາມາດຍຶດໝັ້ນກັບຄຳໂຕ້ແຍ້ງທີ່ຄາດເຄື່ອນ ແລະ ບິດບ້ຽວຂອງພວກເຂົາ, ເຖິງກັບສາມາດເວົ້າພວກມັນອອກມາ ແລະ ເຜີຍແຜ່ພວກມັນໄປທົ່ວທຸກບ່ອນ? ສິ່ງນີ້ພິສູດວ່າໃນແງ່ສະຕິປັນຍາຂອງພວກເຂົາ ພວກເຂົາບໍ່ສາມາດແຍກແຍະໄດ້ວ່າອັນໃດຄືຄວາມຈິງ ແລະ ອັນໃດຄືເຫດຜົນທີ່ຄາດເຄື່ອນ, ອັນໃດສອດຄ່ອງກັບຄວາມມີເຫດຜົນທີ່ປົກກະຕິ ແລະ ອັນໃດບໍ່ສອດຄ່ອງ, ພວກເຂົາບໍ່ສາມາດແຍກແຍະສິ່ງເຫຼົ່ານີ້ໄດ້; ດັ່ງນັ້ນ, ເມື່ອເຈົ້າອະທິບາຍເຫດຜົນທີ່ຖືກຕ້ອງ ພວກເຂົາກໍບໍ່ສາມາດຍອມຮັບ ແລະ ບໍ່ເຂົ້າໃຈມັນ. ພວກເຂົາພຽງແຕ່ຍຶດໝັ້ນກັບເຫດຜົນທີ່ບິດເບືອນ ແລະ ບິດບ້ຽວຂອງພວກເຂົາເອງ ແລະ ເຊື່ອວ່າມັນຖືກຕ້ອງ. ບໍ່ວ່າຄົນອື່ນຈະໃຊ້ວິທີໃດເພື່ອເວົ້າກັບພວກເຂົາ, ບໍ່ວ່າວິທີການເວົ້າຂອງພວກເຂົາຈະດີ ຫຼື ເຕັມໄປດ້ວຍສະຕິປັນຍາສໍ່າໃດກໍຕາມ, ຄົນທີ່ກັບຊາດມາເກີດຈາກສັດກໍບໍ່ສາມາດຮັບເອົາມັນໄດ້ ແລະ ບໍ່ເຂົ້າໃຈມັນ, ພວກເຂົາໃຊ້ການບໍ່ໄດ້ແລ້ວ. ສິ່ງນີ້ສະແດງໃຫ້ເຫັນວ່າພວກເຂົາບໍ່ມີສະຕິປັນຍາຂອງຄວາມເປັນມະນຸດທີ່ປົກກະຕິ. ແມ່ນແຕ່ສຳລັບເລື່ອງທີ່ປົກກະຕິທີ່ສຸດໃນຊີວິດປະຈຳວັນ, ເມື່ອເຈົ້າອະທິບາຍເຫດຜົນກັບພວກເຂົາ ມັນກໍບໍ່ເຂົ້າຫູພວກເຂົາ, ພວກເຂົາຍັງຄົງຍຶດໝັ້ນກັບເຫດຜົນທີ່ບິດບ້ຽວຂອງພວກເຂົາ. ເມື່ອຜູ້ຄົນເຫັນສິ່ງນີ້ ພວກເຂົາກໍຄິດວ່າ “ເປັນຫຍັງຄົນຜູ້ນີ້ຈຶ່ງແປກປະຫຼາດແທ້? ເປັນຫຍັງພວກເຂົາຈຶ່ງບໍ່ຟັງເຫດຜົນເລີຍ? ພວກເຂົາເປັນຄືກັບທັງຄົນທີ່ມີອາການປ່ວຍທາງຈິດ ແລະ ຄົນທີ່ຍັງບໍ່ທັນເປັນຜູ້ໃຫຍ່, ເປັນຫຍັງພວກເຂົາຈຶ່ງມັກເວົ້າແບບເດັກນ້ອຍຢູ່ສະເໝີ?” ແຕ່ພວກເຂົາບໍ່ໄດ້ອາຍຸນ້ອຍ, ເມື່ອພວກເຂົາອາຍຸຫ້າສິບ ຫຼື ຫົກສິບປີ ພວກເຂົາກໍເປັນແບບນີ້ ແລະ ເມື່ອພວກເຂົາອາຍຸຮອດແປດສິບປີ ພວກເຂົາກໍຍັງເປັນແບບນີ້. ຕະຫຼອດຊີວິດຂອງພວກເຂົາ ພວກເຂົາເປັນຄົນທີ່ມີສະຕິປັນຍາບົກພ່ອງ; ຕະຫຼອດຊີວິດຂອງພວກເຂົາ ພວກເຂົາບໍ່ມີຄວາມຄິດຂອງມະນຸດທີ່ປົກກະຕິ ຫຼື ສະຕິປັນຍາຂອງມະນຸດທີ່ປົກກະຕິ. ນີ້ຄືລັກສະນະຂອງຄົນທີ່ກັບຊາດມາເກີດຈາກສັດ. ລັກສະນະນີ້ຊັດເຈນບໍ? (ຊັດເຈນ). ຕົວຢ່າງ: ສົມມຸດວ່າມີແມ່ຍິງທີ່ໂງ່ຈ້າຄົນໜຶ່ງທີ່ມີໜ້າຕາດີພໍສົມຄວນ ແລະ ຫຼັງຈາກທີ່ຖືກຜູ້ຊາຍເຈົ້າຊູ້ທີ່ຕໍ່າຊ້າລໍ້ລວງ ພວກເຂົາກໍຍ້າຍມາຢູ່ນຳກັນ. ຜູ້ຊາຍເຈົ້າຊູ້ທີ່ຕໍ່າຊ້າຄົນນັ້ນໄປຫຼິ້ນສາວຢູ່ຂ້າງນອກຕະຫຼອດເວລາ ແຕ່ເມື່ອນາງຮູ້ ນາງກໍບໍ່ໃຈຮ້າຍ, ແນວໃດກໍຕາມ ຂໍພຽງແຕ່ລາວປະຕິບັດຕໍ່ນາງເປັນຢ່າງດີກໍພໍແລ້ວ. ຕໍ່ມາ ຜູ້ຊາຍເຈົ້າຊູ້ທີ່ຕໍ່າຊ້າກໍໄປມີຄວາມສຳພັນກັບຄົນອື່ນ ແຕ່ເມື່ອນາງຮູ້ ນາງກໍບໍ່ສົນໃຈ ແລະ ຍັງຄົງຢູ່ກັບຜູ້ຊາຍເຈົ້າຊູ້ທີ່ຕໍ່າຊ້າຄົນນັ້ນດ້ວຍຄວາມຊື່ສັດທີ່ບໍ່ປ່ຽນແປງ. ນາງເຖິງກັບເວົ້າວ່າ “ຕາບໃດທີ່ລາວບໍ່ປະຖິ້ມຂ້ອຍ ຂ້ອຍກໍບໍ່ເປັນຫຍັງ”. ມີຄົນແນະນຳນາງໂດຍເວົ້າວ່າ “ລາວຊົ່ວເຖິງຂະໜາດນີ້ແລ້ວ ເຈົ້າຄວນເລີກກັບລາວໄດ້ແລ້ວ”. ນາງເວົ້າວ່າ “ບໍ່, ຂ້ອຍຂາດລາວບໍ່ໄດ້. ລາວຮັກຂ້ອຍ ແລະ ຂ້ອຍກໍມັກລາວ!” ຄົນແບບນີ້ສົມຄວນທີ່ຈະຢູ່ກັບຜູ້ຊາຍເຈົ້າຊູ້ທີ່ຕໍ່າຊ້າຄົນນີ້ ແລະ ທົນທຸກໄປຕະຫຼອດຊີວິດ, ນາງພຽງແຕ່ບໍ່ສາມາດແຍກແຍະໄດ້ວ່າຄົນດີເປັນແນວໃດ ຫຼື ຄົນທີ່ເໝາະສົມເປັນແນວໃດ. ນາງໄປຢູ່ກັບຜູ້ຊາຍເຈົ້າຊູ້ທີ່ຕໍ່າຊ້າ ແລະ ເຖິງກັບຄິດວ່າລາວຮັກນາງຢ່າງແທ້ຈິງ. ຜູ້ຊາຍເຈົ້າຊູ້ທີ່ຕໍ່າຊ້າເວົ້າຄຳຫວານສອງສາມຄຳກັບນາງ ແລະ ຊື້ອາຫານແຊບໆໃຫ້ນາງ ແລະ ພຽງແຕ່ເທົ່ານັ້ນ ລາວກໍສາມາດເວົ້າຈາຫວ່ານລ້ອມຈົນນາງຫຼົງກົນ. ລາວປັ່ນຫົວນາງຄືກັບຫຼິ້ນດິນນໍ້າມັນ. ເມື່ອລາວໄປຫຼິ້ນສາວລັບຫຼັງນາງ ແລະ ນາງຈັບໄດ້, ດ້ວຍຄຳເວົ້າພຽງສອງສາມຄຳ ລາວກໍສາມາດເວົ້າແກ້ຕົວເພື່ອຫຼອກລວງນາງໄດ້ແລ້ວ ແລະ ນາງກໍພຽງແຕ່ເບິ່ງບໍ່ອອກ. ໃນທີ່ສຸດ, ຜູ້ຊາຍເຈົ້າຊູ້ທີ່ຕໍ່າຊ້າກໍຍຶດເອົາຊັບສິນ ແລະ ເຮືອນທັງໝົດຂອງນາງ ແລ້ວກໍປະຖິ້ມນາງ. ນາງດ່າລາວວ່າເປັນຄົນບໍ່ມີສະຕິຮູ້ສຶກຜິດຊອບ ແຕ່ນາງພັດບໍ່ເວົ້າວ່ານາງຖືກຫຼອກລວງຍ້ອນວ່ານາງເບິ່ງຄົນບໍ່ອອກ. ເປັນຫຍັງຜູ້ຊາຍເຈົ້າຊູ້ທີ່ຕໍ່າຊ້າຄົນນັ້ນຈຶ່ງບໍ່ຫຼອກລວງຄົນອື່ນ ແຕ່ພັດສາມາດຫຼອກລວງນາງໄດ້? ມັນບໍ່ແມ່ນຍ້ອນວ່ານາງໂງ່ຈ້າບໍ? ລັກສະນະຕົ້ນຕໍຂອງຄົນປະເພດນີ້ຄື ວິທີທີ່ພວກເຂົາຢັ່ງຮູ້ ແລະ ປະຕິບັດຕໍ່ທຸກສິ່ງທຸກຢ່າງນັ້ນດື້ດ້ານ ແລະ ບ້າບໍທີ່ສຸດ ແລະ ພວກເຂົາບໍ່ມີສະຕິປັນຍາຂອງຄວາມເປັນມະນຸດທີ່ປົກກະຕິ. ນັ້ນຄືເຫດຜົນທີ່ພວກເຮົາເວົ້າວ່າພວກເຂົາກັບຊາດມາເກີດຈາກສັດ. ຍ້ອນວ່າພວກເຂົາເປັນສັດ ພວກເຂົາຈຶ່ງບໍ່ມີສະຕິປັນຍາຂອງມະນຸດ. ຂໍ້ເທັດຈິງທີ່ວ່າພວກເຂົາບໍ່ມີສະຕິປັນຍາຂອງມະນຸດນັ້ນພຽງພໍທີ່ຈະພິສູດວ່າແກ່ນແທ້ທີ່ຢູ່ພາຍໃນຕົວພວກເຂົາບໍ່ແມ່ນແກ່ນແທ້ຂອງມະນຸດ. ສະນັ້ນ, ພວກເຂົາຈຶ່ງບໍ່ສາມາດຮັບມືກັບເລື່ອງຂອງມະນຸດ ຫຼື ຈັດການ ແລະ ແກ້ໄຂບັນຫາທີ່ມະນຸດປົກກະຕິຄວນຈະສາມາດຈັດການ ແລະ ແກ້ໄຂໄດ້. ແມ່ນແຕ່ເມື່ອເວົ້າເຖິງວິທີປະຕິບັດຕໍ່ສິ່ງຕ່າງໆໃນຊີວິດປະຈຳວັນຂອງພວກເຂົາເອງເຊັ່ນ: ອາຫານປະຈຳວັນຂອງພວກເຂົາ, ສິ່ງຈຳເປັນຂັ້ນພື້ນຖານ ພ້ອມທັງຄວາມສຳພັນລະຫວ່າງບຸກຄົນ ແລະ ສະພາບແວດລ້ອມອ້ອມຂ້າງ, ພວກເຂົາກໍຍັງມຶນຊາຫຼາຍ. ຍິ່ງໄປກວ່ານັ້ນ, ເມື່ອພວກເຂົາພົບກັບບາງເລື່ອງທີ່ພວກເຂົາຈຳເປັນຕ້ອງປະເຊີນໜ້າ ແລະ ຈັດການ, ພວກເຂົາກໍບໍ່ມີສະຕິປັນຍາຂອງຄົນປົກກະຕິ, ແນ່ນອນວ່າຍິ່ງບໍ່ຕ້ອງເວົ້າເຖິງການທີ່ຈະມີຄວາມສະຫຼາດຫຼັກແຫຼມ. ເມື່ອພວກເຂົາປະເຊີນກັບບັນຫາເຫຼົ່ານີ້, ພວກເຂົາຈັດການກັບພວກມັນດ້ວຍຄວາມຍາກລຳບາກຫຼາຍ, ອິດເມື່ອຍຫຼາຍ ແລະ ງຸ່ມງ່າມທີ່ສຸດ. ພວກເຂົາອາຍຸຫຼາຍຂະໜາດນີ້ ແລະ ພວກເຂົາມີຊີວິດຢູ່ມາດົນນານຂະໜາດນີ້, ພວກເຂົາຈັດການກັບສິ່ງຕ່າງໆແບບນີ້ໄດ້ແນວໃດ? ເປັນຫຍັງສິ່ງທີ່ພວກເຂົາເວົ້າຈຶ່ງຟັງເບິ່ງໜ້າລັງກຽດ ແລະ ໜ້າອຶດອັດແທ້? ເປັນຫຍັງພວກເຂົາຈຶ່ງບໍ່ເວົ້າຄືກັບຄົນປົກກະຕິ? ພວກເຂົາມີຊີວິດຢູ່ມາຫຼາຍປີ ແລະ ໄດ້ປະສົບກັບສິ່ງຕ່າງໆມາຂ້ອນຂ້າງຫຼາຍ ແຕ່ເມື່ອຈັດການກັບເລື່ອງທີ່ງ່າຍດາຍແບບນີ້, ພວກເຂົາປະພຶດແບບນີ້ໄດ້ແນວໃດ? ພວກເຂົາບໍ່ມີແມ່ນແຕ່ຂອບເຂດພື້ນຖານທີ່ສຸດຂອງຄວາມເປັນມະນຸດ ຫຼື ຫຼັກການພື້ນຖານທີ່ສຸດທີ່ຜູ້ຄົນຄວນມີ.

III. ລັກສະນະທີສາມ: ຄວາມເບົາປັນຍາ

ນອກເໜືອຈາກສອງຄຸນລັກສະນະຄື ການມີການຢັ່ງຮູ້ທີ່ບິດເບືອນ ແລະ ຄວາມມຶນຊາແລ້ວ, ຄົນທີ່ກັບຊາດມາເກີດຈາກສັດຍັງມີອີກຄຸນລັກສະນະໜຶ່ງ ນັ້ນກໍຄື ພວກເຂົາເບົາປັນຍາເປັນພິເສດ. ໃນອະດີດ, ເມື່ອພວກເຮົາໂອ້ລົມກ່ຽວກັບຄວາມຈິງ, ພວກເຮົາພຽງແຕ່ເວົ້າເຖິງໂຄງຮ່າງ ແລະ ທິດທາງລວມເທົ່ານັ້ນ, ການໂອ້ລົມນັ້ນຂ້ອນຂ້າງທົ່ວໄປ. ສ່ວນລາຍລະອຽດຕ່າງໆຂອງຄວາມຈິງນັ້ນ, ພວກເຮົາບໍ່ໄດ້ໂອ້ລົມກ່ຽວກັບພວກມັນຢ່າງສະເພາະເຈາະຈົງ ແຕ່ພຽງແຕ່ເວົ້າເຖິງຄຳເວົ້າ ແລະ ເນື້ອໃນທີ່ເປັນແນວຄິດບາງຢ່າງເທົ່ານັ້ນ. ຕະຫຼອດຫຼາຍປີຂອງການໂອ້ລົມນີ້, ຄວາມຈິງດ້ານຕ່າງໆໄດ້ຖືກໂອ້ລົມຢ່າງສະເພາະເຈາະຈົງ ແລະ ຢ່າງລະອຽດ. ເຖິງຢ່າງໃດກໍຕາມ, ສຳລັບຄົນທີ່ກັບຊາດມາເກີດຈາກສັດ, ເມື່ອພວກເຂົາຟັງຖ້ອຍຄຳທີ່ກຳລັງຖືກໂອ້ລົມໃນຕອນນີ້, ພວກເຂົາກໍຄິດວ່າພວກມັນຄືກັນບໍ່ຫຼາຍກໍໜ້ອຍກັບສິ່ງທີ່ຖືກໂອ້ລົມໃນອະດີດ ແລະ ມັນເປັນພຽງແຕ່ວິທີການເວົ້າທີ່ມີການປ່ຽນແປງເລັກໜ້ອຍ, ເນື້ອໃນອຸດົມສົມບູນຂຶ້ນເລັກໜ້ອຍ ແລະ ປະລິມານການໂອ້ລົມກໍເພີ່ມຂຶ້ນຢ່າງຫຼວງຫຼາຍເມື່ອທຽບກັບແຕ່ກ່ອນ. ດ້ວຍເຫດນັ້ນ ພວກເຂົາຈຶ່ງສົງໄສວ່າເປັນຍ້ອນຫຍັງຈຶ່ງເປັນແບບນັ້ນ, ຍິ່ງຟັງໄປຍາວນານເທົ່າໃດ, ພວກເຂົາຈຶ່ງຍິ່ງສັບສົນຫຼາຍຂຶ້ນເລື້ອຍໆ. ພວກເຂົາໄດ້ຟັງຄໍາເທດສະໜາມາຫຼາຍປີແລ້ວ ແຕ່ພວກເຂົາກໍບໍ່ໄດ້ຮັບສິ່ງໃດຈາກມັນເລີຍ. ເມື່ອເວົ້າເຖິງວິທີການປະພຶດຕົນ, ວິທີການປະຕິບັດຕໍ່ຄົນອື່ນ, ວິທີການຮູ້ຈັກຕົນເອງ, ວິທີການປະສົບກັບວຽກງານຂອງພຣະເຈົ້າເພື່ອບັນລຸຄວາມຮູ້ກ່ຽວກັບພຣະເຈົ້າ ແລະ ໂດຍສະເພາະຢ່າງຍິ່ງວິທີການປະຕິບັດຕໍ່ພຣະເຈົ້າ ແລະ ພຣະທຳຂອງພຣະອົງ, ພວກເຂົາກໍບໍ່ສາມາດເຂົ້າໃຈສິ່ງເຫຼົ່ານີ້ໄດ້ຕັ້ງແຕ່ເລີ່ມຕົ້ນ ແລະ ແມ່ນແຕ່ຕອນນີ້ ພວກເຂົາກໍຍັງບໍ່ສາມາດເຂົ້າໃຈພວກມັນໄດ້. ນີ້ບໍ່ແມ່ນລະດັບຄວາມເບົາປັນຍາເລັກໜ້ອຍ ແຕ່ເປັນລະດັບຄວາມເບົາປັນຍາທີ່ຮ້າຍແຮງ. ບໍ່ວ່າຄວາມຈິງດ້ານຕ່າງໆຈະຖືກອະທິບາຍຢ່າງສະເພາະເຈາະຈົງສໍ່າໃດກໍຕາມ, ພວກເຂົາກໍເອົາພວກມັນມາປົນກັນໝົດ. ສິ່ງທີ່ພວກເຂົາຈັບໃຈຄວາມໄດ້ມີພຽງແຕ່ຄຳຂວັນ ແລະ ຫຼັກຄຳສອນສອງສາມຢ່າງເຊັ່ນ: “ພວກເຮົາຕ້ອງສະລະຕົນເພື່ອພຣະເຈົ້າ, ຈົງຮັກພັກດີຕໍ່ພຣະເຈົ້າ ແລະ ປະຕິບັດໜ້າທີ່ຂອງພວກເຮົາໃຫ້ດີ!” ພວກເຂົາຍຶດຕິດກັບກົດລະບຽບ, ຄຳຂວັນ ແລະ ທິດສະດີສອງສາມຢ່າງ ແລະ ຄິດວ່າພວກເຂົາກຳລັງປະຕິບັດຄວາມຈິງ. ຍິ່ງເຈົ້າໂອ້ລົມຢ່າງສະເພາະເຈາະຈົງຫຼາຍສໍ່າໃດ, ພວກເຂົາກໍຍິ່ງມຶນງົງຫຼາຍຂຶ້ນສໍ່ານັ້ນ ແລະ ພວກເຂົາກໍຍິ່ງຮູ້ສຶກວ່າມັນເກີນຄວາມສາມາດຂອງພວກເຂົາ, ກ່ອນໜ້ານີ້ ຕອນທີ່ການໂອ້ລົມຍັງງ່າຍດາຍນັ້ນດີກວ່າ. ນອກຈາກນີ້, ຍິ່ງຄຳອະທິບາຍລະອຽດຫຼາຍສໍ່າໃດ, ພວກເຂົາກໍຍິ່ງມີຄວາມຫຍຸ້ງຍາກຫຼາຍຂຶ້ນສໍ່ານັ້ນ: “ຂ້ອຍຈະຈື່ສິ່ງທີ່ລະອຽດຂະໜາດນີ້ໄດ້ແນວໃດ? ການປະຕິບັດເຄີຍເປັນເລື່ອງທີ່ງ່າຍດາຍຫຼາຍ. ເປັນຫຍັງຕອນນີ້ຍິ່ງພວກເຮົາໂອ້ລົມຫຼາຍເທົ່າໃດ, ຄຳເວົ້າກໍຍິ່ງມີຫຼາຍຂຶ້ນເທົ່ານັ້ນ? ເປັນຫຍັງຍິ່ງເວົ້າຫຼາຍເທົ່າໃດ, ຂ້ອຍກໍຍິ່ງບໍ່ຮູ້ວິທີປະຕິບັດຫຼາຍຂຶ້ນເທົ່ານັ້ນ? ການປະຕິບັດໜ້າທີ່ເຄີຍເປັນເລື່ອງທີ່ງ່າຍດາຍຫຼາຍ, ມັນເປັນພຽງການປະຖິ້ມ, ການສະລະຕົນ, ການແລ່ນໄປມາ, ການເທດສະໜາຂ່າວປະເສີດໃຫ້ຫຼາຍ ແລະ ການເປັນພະຍານໃຫ້ພຣະເຈົ້າໃຫ້ຫຼາຍ. ຕອນນີ້ຄວາມຈິງກ່ຽວກັບການປະຕິບັດໜ້າທີ່ໄດ້ຖືກອະທິບາຍຢ່າງລະອຽດແລ້ວ, ເຊັ່ນດຽວກັນກັບຄວາມຈິງດ້ານອື່ນໆທັງໝົດ ແຕ່ຍິ່ງສິ່ງເຫຼົ່ານີ້ຖືກອະທິບາຍຫຼາຍສໍ່າໃດ, ຂ້ອຍກໍຍິ່ງບໍ່ເຂົ້າໃຈສິ່ງເຫຼົ່ານີ້ຫຼາຍຂຶ້ນສໍ່ານັ້ນ ແລະ ພວກມັນກໍຍິ່ງເກີນຄວາມສາມາດຂອງຂ້ອຍຫຼາຍຂຶ້ນສໍ່ານັ້ນ”. ຍິ່ງຄຳອະທິບາຍລະອຽດຫຼາຍສໍ່າໃດ, ຄວາມຈິງເຫຼົ່ານີ້ກໍຍິ່ງເກີນຄວາມສາມາດຂອງພວກເຂົາຫຼາຍຂຶ້ນສໍ່ານັ້ນ, ນີ້ບໍ່ແມ່ນການເປັນຄົນເບົາປັນຍາບໍ? ພວກເຂົາເບົາປັນຍາຢ່າງຮ້າຍແຮງ, ແມ່ນບໍ? ເຖິງແມ່ນວ່າຄວາມຈິງດ້ານຕ່າງໆຈະຖືກອະທິບາຍຢ່າງລະອຽດແລ້ວ, ພວກເຂົາກໍຍັງຄົງສັບສົນ ແລະ ມຶນງົງຢູ່ສະເໝີກ່ຽວກັບຄຳສັບທີ່ເປັນແນວຄິດ ແລະ ຄຳນິຍາມບາງຢ່າງ. ຕົວຢ່າງ: ພວກເຂົາບໍ່ຮູ້ ແລະ ບໍ່ສາມາດເບິ່ງທະລຸເຖິງໄດ້ວ່າຄົນຊົ່ວຮ້າຍແມ່ນຄົນແນວໃດ ຫຼື ຜູ້ນໍາປອມແມ່ນຄົນແນວໃດ; ພວກເຂົາຍັງບໍ່ຮູ້ວ່າຄວາມເປັນມະນຸດທີ່ດີແມ່ນຫຍັງ ແລະ ຄວາມເປັນມະນຸດທີ່ບໍ່ດີແມ່ນຫຍັງອີກດ້ວຍ, ທັງບໍ່ຮູ້ເຖິງຄວາມແຕກຕ່າງລະຫວ່າງການປະຕິບັດຫຼັກການຄວາມຈິງ ກັບ ການຍຶດຕິດກັບກົດລະບຽບ. ບັນຫາສະເພາະເຫຼົ່ານີ້ລ້ວນແຕ່ເປັນເລື່ອງທີ່ມຶນງົງສຳລັບພວກເຂົາ. ພວກເຂົາບໍ່ເຂົ້າໃຈແມ່ນແຕ່ສິ່ງທີ່ເປັນແນວຄິດເຫຼົ່ານີ້, ຄວາມຄິດຂອງພວກເຂົາສັບສົນວຸ່ນວາຍ. ຍິ່ງໄປກວ່ານັ້ນ, ບໍ່ວ່າພວກເຂົາຈະເຮັດຫຍັງກໍຕາມ, ພວກເຂົາກໍບໍ່ສາມາດຊອກຫາຫຼັກການໄດ້, ພວກເຂົາບໍ່ມີຂັ້ນຕອນທີ່ຈະປະຕິບັດຕາມ, ບໍ່ມີແຜນການທີ່ຊັດເຈນ ແລະ ພວກເຂົາບໍ່ຮູ້ວ່າພວກເຂົາຄວນໃຊ້ວິທີການໃດ ຫຼື ພວກເຂົາຄວນບັນລຸຜົນໄດ້ຮັບໃດ; ພວກເຂົາຍັງບໍ່ສາມາດເຫັນໄດ້ຢ່າງຊັດເຈນວ່າການກະທຳໃນລັກສະນະໃດໜຶ່ງຈະນຳຜົນຕາມມາແນວໃດ. ໃນຄວາມຄິດຂອງພວກເຂົາ, ພວກເຂົາຄິດວ່າ “ເປັນຫຍັງຂ້ອຍຈຶ່ງຕ້ອງສົນໃຈກັບສິ່ງເຫຼົ່ານີ້? ຖ້າຂ້ອຍບໍ່ຮູ້ວິທີເຮັດສິ່ງໃດໜຶ່ງ, ຂ້ອຍກໍພຽງແຕ່ເຮັດມັນແບບຫຼັບຫູຫຼັບຕາ, ແນວໃດກໍຕາມ ຕາບໃດທີ່ຫົວໃຈຂອງຂ້ອຍຈິງໃຈຕໍ່ພຣະເຈົ້າ, ນັ້ນກໍພຽງພໍແລ້ວ”. ເຈົ້າເຫັນບໍ, ຄົນແບບນັ້ນເບົາປັນຍາຢ່າງບໍ່ໜ້າເຊື່ອ, ແມ່ນບໍ? ພວກເຂົາໄດ້ເຊື່ອໃນພຣະເຈົ້າມາຫຼາຍປີແລ້ວ ແຕ່ພວກເຂົາກໍບໍ່ຮູ້ວ່າພວກເຂົາໄດ້ເຂົ້າໃຈຄວາມຈິງດ້ານໃດແດ່ ແລະ ບໍ່ຮູ້ວ່າພວກເຂົາໄດ້ປະຕິບັດຄວາມຈິງແລ້ວ ຫຼື ບໍ່. ເມື່ອຖືກຖາມວ່າພວກເຂົາມີການເຂົ້າສູ່ຊີວິດ ຫຼື ບໍ່, ພວກເຂົາກໍເວົ້າວ່າ “ເອີ, ຂ້ອຍໄດ້ເຊື່ອໃນພຣະເຈົ້າມາຫຼາຍປີ ແລະ ໄດ້ປະຖິ້ມຄອບຄົວຂອງຂ້ອຍແລ້ວ”. ພວກເຂົາບໍ່ຊັດເຈນກ່ຽວກັບສິ່ງເຫຼົ່ານີ້ທັງໝົດ, ນີ້ຄືການເປັນຄົນເບົາປັນຍາຢ່າງຮ້າຍແຮງ. ໃນລະຫວ່າງການຮ້ອງເພງ ແລະ ການເຕັ້ນລຳໃນການເຕົ້າໂຮມ, ພວກເຂົາເຕັມໄປດ້ວຍພະລັງ ແຕ່ເມື່ອຮອດເວລາສຳລັບການເທດສະໜາ ແລະ ການໂອ້ລົມກ່ຽວກັບຄວາມຈິງ, ພວກເຂົາກໍງ້ວງນອນ, ຄວາມງ້ວງເຫງົາຫາວນອນກໍມາເຍືອນ ແລະ ພວກເຂົາອາດຈະເຖິງກັບຫຼັບໄປ. ເມື່ອເວົ້າເຖິງການເຮັດວຽກ, ພວກເຂົາເຕັມໃຈທີ່ຈະເຮັດວຽກໜັກ ແລະ ພວກເຂົາເວົ້າວ່າ “ໃຫ້ພວກເຮົາປະຕິບັດໜ້າທີ່ຂອງພວກເຮົາໃຫ້ດີ ແລະ ຖວາຍຄວາມຈົງຮັກພັກດີຂອງພວກເຮົາແດ່ພຣະເຈົ້າ!” ແຕ່ເມື່ອເວົ້າເຖິງການໂອ້ລົມກ່ຽວກັບຄວາມຈິງ, ຖ້າພວກເຂົາຖືກຖາມວ່າ “ເຈົ້າໄດ້ຮັບສິ່ງໃດບໍໃນຊ່ວງນີ້? ເຈົ້າໄດ້ຮັບຮູ້ບໍວ່າເຈົ້າໄດ້ເປີດເຜີຍອຸປະນິໄສທີ່ເສື່ອມຊາມໃດແດ່? ຫຼັງຈາກທີ່ຮັບຮູ້ພວກມັນແລ້ວ, ເຈົ້າໄດ້ພົບເສັ້ນທາງທີ່ຈະແກ້ໄຂພວກມັນແລ້ວບໍ?” ພວກເຂົາກໍຕອບວ່າ “ບໍ່ຮູ້ເລີຍ. ຂ້ອຍໄດ້ຮັບຮູ້ພວກມັນເລັກໜ້ອຍ ແຕ່ຂ້ອຍບໍ່ຮູ້ວ່າສິ່ງທີ່ຂ້ອຍໄດ້ຮັບຮູ້ນັ້ນຖືກຕ້ອງ ຫຼື ບໍ່. ແນວໃດກໍຕາມ, ຂ້ອຍກໍພຽງແຕ່ປະຕິບັດແບບນັ້ນ ແຕ່ຂ້ອຍບໍ່ຮູ້ວ່າມັນຖືກຕ້ອງ ຫຼື ບໍ່”. ພວກເຂົາບໍ່ສາມາດເບິ່ງທະລຸສິ່ງໃດໄດ້ເລີຍ ແລະ ຈິດໃຈຂອງພວກເຂົາກໍມຶນງົງ ແລະ ບໍ່ຊັດເຈນ. ພວກເຂົາບໍ່ຮູ້ວ່າພວກເຂົາຊຳນານໃນດ້ານໃດ ແລະ ພວກເຂົາກໍບໍ່ຮູ້ວ່າພວກເຂົາຂາດແຄນໃນດ້ານໃດ. ໃນລະຫວ່າງການໂອ້ລົມກ່ຽວກັບການມາຮູ້ຈັກອຸປະນິໄສທີ່ເສື່ອມຊາມ, ພວກເຂົາຍອມຮັບວ່າພວກເຂົາມີອຸປະນິໄສທີ່ເສື່ອມຊາມ, ພວກເຂົາກໍຕົວະເຊັ່ນກັນ ແລະ ບາງຄັ້ງກໍຫຼົບຫຼີກ ແລະ ຂີ້ຄ້ານ. ແຕ່ເມື່ອປະເຊີນກັບສະຖານະການຕົວຈິງ, ຖ້າເຈົ້າຖາມພວກເຂົາວ່າ “ເປັນຫຍັງເຈົ້າຈຶ່ງຫຼົບຫຼີກ ແລະ ຂີ້ຄ້ານ? ເປັນຫຍັງເຈົ້າຈຶ່ງໃຊ້ເລ່ລ່ຽມ?” ພວກເຂົາກໍເວົ້າວ່າ “ຂ້ອຍບໍ່ໄດ້ເຮັດ! ຂ້ອຍບໍ່ໄດ້ຕັ້ງໃຈເຮັດ, ຂ້ອຍຄິດວ່າວິທີນີ້ເປັນວິທີທີ່ເໝາະສົມທີ່ຈະເຮັດ, ດັ່ງນັ້ນຂ້ອຍຈຶ່ງເຮັດແບບນັ້ນ”. ສົມມຸດວ່າມີຄົນເປີດໂປງພວກເຂົາ ໂດຍກ່າວວ່າ “ເຈົ້າຄິດວ່າການເຮັດແບບນັ້ນເໝາະສົມ ແຕ່ມີເຈດຕະນາສ່ວນຕົວ ຫຼື ແຜນການຮ້າຍໃດຢູ່ພາຍໃນຕົວເຈົ້າບໍ? ເຈົ້າຮູ້ວິທີໄຕ່ຕອງກ່ຽວກັບຕົວເຈົ້າເອງບໍ? ເຈົ້າຮູ້ບໍວ່າການເຮັດແບບນັ້ນຈະເຮັດໃຫ້ເກີດມີຜົນສະທ້ອນຫຍັງຕາມມາ?” ພວກເຂົາຕອບວ່າ “ຕາບໃດທີ່ຂ້ອຍບໍ່ມີເຈດຕະນາທີ່ບໍ່ດີ ມັນກໍບໍ່ເປັນຫຍັງ”. “ການບໍ່ມີເຈດຕະນາທີ່ບໍ່ດີຄືກັນກັບການປະຕິບັດຕາມຫຼັກການຄວາມຈິງບໍ?” “ຂ້ອຍບໍ່ຮູ້”. ພວກເຂົາບໍ່ຮູ້ຫຍັງເລີຍ. ພວກເຂົາໄດ້ຟັງຄວາມຈິງ ແລະ ການໂອ້ລົມມາຫຼາຍແລ້ວ ແລະ ໃນຊີວິດປະຈຳວັນຂອງພວກເຂົາ, ພວກເຂົາກໍໄດ້ພົບພໍ້ກັບບັນຫາທຸກປະເພດທີ່ກ່ຽວຂ້ອງກັບຄວາມຈິງ, ແຕ່ພວກເຂົາກໍຍັງບໍ່ຊັດເຈນ ແລະ ມຶນງົງໃນທຸກຄວາມຈິງ. ພວກເຂົາບໍ່ສາມາດແຍກແຍະໄດ້ວ່າສິ່ງໃດແມ່ນຄວາມຈິງ ແລະ ສິ່ງໃດບໍ່ແມ່ນຄວາມຈິງ, ທັງບໍ່ຮູ້ວິທີປະຕິບັດຄວາມຈິງເມື່ອປະເຊີນກັບສະຖານະການຕ່າງໆ. ພວກເຂົາບໍ່ຊັດເຈນວ່າການກະທຳ ແລະ ພຶດຕິກຳຂອງພວກເຂົາສອດຄ່ອງກັບຫຼັກການຄວາມຈິງ ຫຼື ບໍ່ ແລະ ພວກເຂົາພຽງແຕ່ເຮັດສິ່ງຕ່າງໆຕາມວິທີທີ່ພວກເຂົາຄິດວ່າດີ. ນີ້ບໍ່ແມ່ນການເປັນຄົນເບົາປັນຍາບໍ? (ແມ່ນແລ້ວ). ພວກເຂົາບໍ່ມີຫຼັກການໃນທຸກສິ່ງທຸກຢ່າງທີ່ພວກເຂົາເຮັດ ແລະ ບໍ່ມີຫຼັກການໃນວິທີທີ່ພວກເຂົາປະຕິບັດຕໍ່ຄົນໃດຄົນໜຶ່ງ. ຕົວຢ່າງ: ເມື່ອເວົ້າເຖິງການປະຕິບັດຕໍ່ຄົນຊົ່ວຮ້າຍ, ຄົນຊົ່ວຮ້າຍບາງຄົນມີຈຸດແຂງ ຫຼື ທັກສະທາງວິຊາຊີບບາງຢ່າງ ແລະ ຍັງສາມາດຮັບໃຊ້ໄດ້ໃນຕອນນີ້, ດັ່ງນັ້ນ ກໍສາມາດອະນຸຍາດໃຫ້ຄົນແບບນັ້ນຮັບໃຊ້ໄດ້. ແຕ່ບາງຄົນພຽງແຕ່ບໍ່ສາມາດເຂົ້າໃຈເລື່ອງນີ້ໄດ້: “ພຣະເຈົ້າກຽດຊັງຄົນຊົ່ວຮ້າຍ, ບໍ່ແມ່ນບໍ? ແລ້ວເປັນຫຍັງພວກເຂົາຈຶ່ງຍັງຖືກນຳໃຊ້ອີກ?” ເມື່ອເຈົ້າໂອ້ລົມກັບພວກເຂົາວ່ານີ້ຄືສະຕິປັນຍາ ແລະ ຍັງເປັນຫຼັກການອີກດ້ວຍ, ພວກເຂົາກໍໄຕ່ຕອງມັນ ແລະ ຄິດວ່າ “ຫຼັກການຫຍັງ? ນີ້ບໍ່ແມ່ນພຽງແຕ່ການຫຼອກລວງຜູ້ຄົນບໍ? ນີ້ບໍ່ແມ່ນການສວຍໃຊ້ຜູ້ຄົນບໍ?” ນີ້ຄືວິທີທີ່ພວກເຂົາຮັບຮູ້ມັນ. ບອກເຮົາມາເບິ່ງ, ພວກເຂົາມີຄວາມຄິດຂອງຄວາມເປັນມະນຸດທີ່ປົກກະຕິບໍ? ພວກເຂົາບໍ່ຮູ້ວິທີລະບຸຫຼັກການສຳລັບການປະຕິບັດຕາມສະຖານະການຕົວຈິງ, ພວກເຂົາສາມາດບັນລຸເຖິງລະດັບສະຕິປັນຍາຂອງມະນຸດທີ່ປົກກະຕິໄດ້ບໍ? (ບໍ່ໄດ້). ຜູ້ທີ່ມີຄວາມຄິດຂອງຄວາມເປັນມະນຸດທີ່ປົກກະຕິ ແລະ ສະຕິປັນຍາທີ່ປົກກະຕິລ້ວນແຕ່ສາມາດເຂົ້າໃຈ ແລະ ຈັບໃຈຄວາມເລື່ອງນີ້ໄດ້ ແຕ່ຄົນທີ່ກັບຊາດມາເກີດຈາກສັດບໍ່ສາມາດຈັບໃຈຄວາມໄດ້ແມ່ນແຕ່ເລື່ອງທີ່ງ່າຍດາຍນີ້. ແລ້ວພວກເຂົາຈະສາມາດເຂົ້າໃຈຄວາມຈິງໄດ້ແນວໃດ? ສິ່ງໜຶ່ງທີ່ພວກເຂົາມັກຈະເວົ້າກໍຄື: “ຄັ້ງທີ່ແລ້ວ ເຈົ້າເວົ້າແບບນັ້ນກ່ຽວກັບເລື່ອງນີ້. ເປັນຫຍັງມື້ນີ້ເຈົ້າຈຶ່ງເວົ້າບາງສິ່ງບາງຢ່າງທີ່ແຕກຕ່າງອອກໄປ? ຄຳເວົ້າຂອງເຈົ້າເຊື່ອຖືບໍ່ໄດ້, ເຈົ້າຈະປ່ຽນແປງພວກມັນໄດ້ທຸກເວລາໄດ້ແນວໃດ?” ພວກເຂົາບໍ່ຮູ້ວ່າສະຖານະຂອງເລື່ອງນີ້ແຕກຕ່າງໄປແລ້ວໃນຕອນນີ້, ດັ່ງນັ້ນ ວິທີການໃນການຈັດການກັບມັນກໍຕ້ອງປ່ຽນແປງເຊັ່ນກັນ. ເຖິງຢ່າງໃດກໍຕາມ, ຫຼັກການ ແລະ ເປົ້າໝາຍຍັງຄົງຄືເກົ່າ. ມັນເປັນພຽງແຕ່ວິທີການຈັດການກັບເລື່ອງນີ້ໄດ້ປ່ຽນແປງໄປ, ມັນຖືກປັບປ່ຽນຕາມສະຖານະການທີ່ສະເພາະເຈາະຈົງ ໂດຍປັບຕົວ ແລະ ຕອບສະໜອງເມື່ອໃດກໍຕາມທີ່ຈຳເປັນໂດຍອີງໃສ່ສະຖານະຂອງເລື່ອງນີ້ ເພື່ອໃຫ້ບັນລຸຜົນໄດ້ຮັບທີ່ດີກວ່າ. ເມື່ອຄົນທີ່ກັບຊາດມາເກີດຈາກສັດພົບພໍ້ກັບເລື່ອງດັ່ງກ່າວ, ພວກເຂົາກໍບໍ່ສາມາດເບິ່ງທະລຸເລື່ອງດັ່ງກ່າວໄດ້. ພວກເຂົາເຊື່ອວ່າຫຼັກການຄວາມຈິງເປັນກົດລະບຽບ ແລະ ຕ້ອງຍຶດຕິດກັບພວກມັນໂດຍບໍ່ມີການປ່ຽນແປງຢູ່ຕະຫຼອດເວລາ. ດັ່ງນັ້ນ ເມື່ອເຈົ້າປັບປ່ຽນວິທີການໃນການເຮັດສິ່ງໃດໜຶ່ງໂດຍອີງໃສ່ຫຼັກການຄວາມຈິງ, ພວກເຂົາກໍບໍ່ຮັບຮູ້ ຫຼື ບໍ່ເຂົ້າໃຈສິ່ງນີ້ ແລະ ພວກເຂົາກໍບໍ່ສາມາດຍອມຮັບມັນໄດ້. ບາງຄົນໃນພວກເຂົາອາດຈະເຖິງກັບກ່າວໂທດເຈົ້າ ແລະ ຊອກຫາຈຸດອ່ອນບາງຢ່າງເພື່ອໃຊ້ຕໍ່ຕ້ານເຈົ້າ. ຢູ່ພາຍໃນຈິດໃຈ, ພວກເຂົາບໍ່ສາມາດເຫັນແກ່ນແທ້ ຫຼື ທຳມະຊາດຂອງສິ່ງໃດໄດ້ຢ່າງຊັດເຈນ. ຄວາມຄິດຂອງພວກເຂົາມຶນງົງ. ເມື່ອພວກເຂົາເບິ່ງສິ່ງໃດກໍຕາມ, ພວກເຂົາພຽງແຕ່ນຳໃຊ້ກົດລະບຽບເຂົ້າກັບມັນ; ພວກເຂົາບໍ່ເຄີຍຮູ້ວິທີຊັ່ງຊາມັນໂດຍອີງໃສ່ຫຼັກການຄວາມຈິງເລີຍ, ທັງບໍ່ຮູ້ວິທີນຳໃຊ້ວິທີການທີ່ແຕກຕ່າງກັນເພື່ອແກ້ໄຂ ແລະ ຕອບສະໜອງຕໍ່ມັນໂດຍອີງໃສ່ກົດເກນການພັດທະນາຂອງມັນ. ລັກສະນະຂອງການເປັນຄົນເບົາປັນຍານີ້ເຫັນໄດ້ຊັດເຈນຫຼາຍໃນຄົນທີ່ກັບຊາດມາເກີດຈາກສັດ, ບໍ່ແມ່ນບໍ? (ແມ່ນແລ້ວ).

ຄົນທີ່ກັບຊາດມາເກີດຈາກສັດບໍ່ສາມາດແຍກແຍະຄົນອື່ນໄດ້. ເມື່ອພວກເຂົາເຫັນຄົນທີ່ເວົ້າຈາຂ້ອນຂ້າງຊື່ສັດແຕ່ເຮັດສິ່ງຕ່າງໆໃນລັກສະນະທີ່ມີເລ່ລ່ຽມເລັກໜ້ອຍ, ພວກເຂົາກໍບໍ່ສາມາດເບິ່ງທະລຸໄດ້ວ່າແທ້ຈິງແລ້ວຄົນຜູ້ນັ້ນເປັນຄົນປະເພດໃດ, ແທ້ຈິງແລ້ວພວກເຂົາເປັນຄົນທີ່ໄລ່ຕາມເສາະຫາຄວາມຈິງ ຫຼື ບໍ່. ເມື່ອປະເຊີນກັບສະຖານະການທີ່ຊັບຊ້ອນເຊິ່ງຕ້ອງການຄວາມຄິດແບບວິພາກ, ພວກເຂົາກໍມຶນງົງ ແລະ ບໍ່ສາມາດຄິດຫາຄຳຕອບໄດ້ ແລະ ບໍ່ຮູ້ວິທີຊັ່ງຊາພວກມັນ. ພວກເຂົາມີຄວາມຄິດທີ່ມຶນງົງ; ຄວາມຄິດຂອງພວກເຂົາປຽບເໝືອນເສັ້ນດ້າຍທີ່ພັນກັນຫຍຸ້ງເຫຍີງ ແລະ ພວກເຂົາບໍ່ເຄີຍສາມາດຈັດລະບຽບຄວາມຄິດຂອງພວກເຂົາເອງໄດ້ເລີຍ. ບໍ່ວ່າເຈົ້າຈະບອກຫຼັກການໃຫ້ພວກເຂົາຟັງຈັກຄັ້ງກໍຕາມ, ພວກເຂົາກໍບໍ່ຮູ້ວິທີນຳໃຊ້ຫຼັກການຄວາມຈິງເພື່ອແຍກແຍະຜູ້ຄົນ, ເຫດການ ແລະ ສິ່ງຕ່າງໆທີ່ແຕກຕ່າງກັນ. ຕົວຢ່າງ: ເມື່ອເວົ້າເຖິງການລາຍງານບັນຫາ, ພວກເຂົາບໍ່ສາມາດລາຍງານສິ່ງຕ່າງໆໄດ້ຢ່າງຖືກຕ້ອງໂດຍອີງໃສ່ສະຖານະການຕົວຈິງ. ຜູ້ນໍາບາງຄົນສາມາດເຮັດວຽກງານຕົວຈິງໄດ້ບາງຢ່າງ, ແຕ່ໃນບາງກໍລະນີ ອາດຈະມີການບ່ຽງເບນບາງຢ່າງໃນການປະຕິບັດວຽກງານຂອງພວກເຂົາ ແລະ ພວກເຂົາອາດຈະສະແດງໃຫ້ເຫັນເຖິງການເປີດເຜີຍອຸປະນິໄສທີ່ເສື່ອມຊາມບາງຢ່າງ; ເຖິງຢ່າງໃດກໍຕາມ ໃນແງ່ຂອງຄວາມເປັນມະນຸດ ແລະ ຄວາມສາມາດໃນການເຮັດວຽກຂອງພວກເຂົາ, ໂດຍພື້ນຖານແລ້ວ ພວກເຂົາກໍໄດ້ມາດຕະຖານ. ແຕ່ຄົນເບົາປັນຍາບາງຄົນບໍ່ໄດ້ເບິ່ງຂໍ້ເທັດຈິງທີ່ວ່າຜູ້ນໍາເຫຼົ່ານີ້ສາມາດເຮັດວຽກງານຕົວຈິງໄດ້ ແລະ ບໍ່ໄດ້ເບິ່ງຂໍ້ດີໃນຄວາມເປັນມະນຸດຂອງຜູ້ນໍາເຫຼົ່ານີ້, ກົງກັນຂ້າມ ພວກເຂົາພຽງແຕ່ເລືອກເອົາຂໍ້ບົກພ່ອງ, ຈຸດອ່ອນ ແລະ ບັນຫາເລັກໆນ້ອຍໆທີ່ບໍ່ສຳຄັນຂອງຜູ້ນໍາເຫຼົ່ານັ້ນມາລາຍງານ. ໃນທາງກົງກັນຂ້າມ, ຜູ້ຕໍ່ຕ້ານພຣະຄຣິສ ແລະ ຄົນຊົ່ວຮ້າຍທີ່ແທ້ຈິງເຫຼົ່ານັ້ນ, ຄົນທີ່ກະທຳຄວາມຊົ່ວຮ້າຍອັນໃຫຍ່ຫຼວງເຫຼົ່ານັ້ນ ບໍ່ສາມາດເຮັດວຽກງານຕົວຈິງໄດ້ເລີຍ ແລະ ພຽງແຕ່ເວົ້າຄຳເວົ້າ ແລະ ຫຼັກຄຳສອນເພື່ອເຮັດໃຫ້ຄົນອື່ນຫຼົງຜິດ, ພວກເຂົາເຮັດສິ່ງຕ່າງໆຢ່າງໃຫຍ່ໂຕຢູ່ພາຍນອກ ແຕ່ໃນຄວາມເປັນຈິງແລ້ວ ຄວາມເປັນມະນຸດຂອງພວກເຂົາບໍ່ໄດ້ມາດຕະຖານ, ເສັ້ນທາງທີ່ພວກເຂົາເລືອກນັ້ນຜິດພາດ, ຄວາມເປັນມະນຸດຂອງພວກເຂົາແມ່ນຄວາມເປັນມະນຸດຂອງຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສ ແລະ ເສັ້ນທາງທີ່ພວກເຂົາຍ່າງແມ່ນເສັ້ນທາງຂອງຜູ້ຕໍ່ຕ້ານພຣະຄຣິສ ເຊິ່ງເປັນເສັ້ນທາງຂອງການບໍ່ໄລ່ຕາມເສາະຫາຄວາມຈິງ, ແຕ່ບຸກຄົນທີ່ເບົາປັນຍາເຫຼົ່ານີ້ກໍບໍ່ສາມາດເບິ່ງທະລຸສິ່ງເຫຼົ່ານີ້ໄດ້. ພວກເຂົາເຫັນວ່າຄົນເຫຼົ່ານີ້ເຮັດວຽກງານຢ່າງໃຫຍ່ໂຕ ແລະ ຄິດວ່າພວກເຂົາມີຄວາມສາມາດພິເສດໃນການເປັນຜູ້ນຳ ແລະ ທັກສະການຈັດລະບຽບ, ພວກເຂົາສາມາດເຮັດວຽກງານໄດ້ດີ. ສ່ວນເລື່ອງທີ່ວ່າວຽກງານຂອງພວກເຂົາສ້າງຜົນໄດ້ຮັບອັນໃດແທ້ນັ້ນ, ພວກເຂົາໄດ້ກັບໃຈ ແລະ ປ່ຽນແປງແລ້ວ ຫຼື ບໍ່ ຫຼື ຄວາມເປັນມະນຸດຂອງພວກເຂົາໄດ້ມາດຕະຖານ ຫຼື ບໍ່ນັ້ນ, ພວກເຂົາບໍ່ຮູ້ສິ່ງເຫຼົ່ານີ້ເລີຍ. ເຖິງແມ່ນວ່າພວກເຂົາຈະຖືກເຮັດໃຫ້ຫຼົງຜິດ ແລະ ຖືກຄວບຄຸມໂດຍຜູ້ຕໍ່ຕ້ານພຣະຄຣິສ, ພວກເຂົາກໍຈະບໍ່ມີຄວາມຮັບຮູ້ເຖິງມັນເລີຍ; ພວກເຂົາຈະຕິດຕາມ ແລະ ເຊື່ອຟັງຜູ້ຕໍ່ຕ້ານພຣະຄຣິສ ແຕ່ກໍຍັງຄົງເຊື່ອວ່າພວກເຂົາກຳລັງຕິດຕາມພຣະເຈົ້າ, ພວກເຂົາກຳລັງເທດສະໜາຂ່າວປະເສີດ ແລະ ເປັນພະຍານໃຫ້ພຣະເຈົ້າ. ໃນຄວາມເປັນຈິງແລ້ວ, ຜູ້ຕໍ່ຕ້ານພຣະຄຣິສຈະເຂົ້າຄວບຄຸມພວກເຂົາດົນແລ້ວ; ພວກເຂົາຈະບໍ່ໄດ້ກຳລັງເຊື່ອໃນພຣະເຈົ້າ ແຕ່ກຳລັງຕິດຕາມຜູ້ຄົນ, ຕິດຕາມມານຮ້າຍ ແລະ ຊາຕານ, ແຕ່ພວກເຂົາກໍຈະບໍ່ຮູ້ເລື່ອງນີ້. ຢູ່ພາຍໃນຈິດໃຈ, ພວກເຂົາຈະເຕັມໄປດ້ວຍຄວາມມືດມົນມາດົນແລ້ວ, ພວກເຂົາຈະສູນເສຍການສະຖິດຂອງພຣະເຈົ້າມາດົນແລ້ວ ແລະ ພວກເຂົາຈະສູນເສຍວຽກງານຂອງພຣະວິນຍານບໍລິສຸດມາດົນແລ້ວ. ຍ້ອນວ່າພວກເຂົາມຶນຊາຫຼາຍ, ຍ້ອນວ່າການຢັ່ງຮູ້ຂອງພວກເຂົາບິດເບືອນ ແລະ ຍ້ອນວ່າພວກເຂົາບໍ່ເຂົ້າໃຈຫຼັກການຄວາມຈິງເລີຍ, ພວກເຂົາຈຶ່ງບໍ່ສາມາດເບິ່ງທະລຸສິ່ງຕ່າງໆໄດ້ ແລະ ບໍ່ສາມາດແຍກແຍະຜູ້ຄົນໄດ້. ພວກເຂົາບໍ່ພຽງແຕ່ບໍ່ລາຍງານບັນຫາ ຫຼື ເຮັດໃຫ້ຜູ້ຕໍ່ຕ້ານພຣະຄຣິສຖືກປົດອອກເທົ່ານັ້ນ ແຕ່ພວກເຂົາຍັງປົກປ້ອງຄົນເຫຼົ່ານັ້ນອີກດ້ວຍ. ໃນທາງກົງກັນຂ້າມ, ເມື່ອເວົ້າເຖິງຜູ້ນໍາ ແລະ ຜູ້ເຮັດວຽກທີ່ສາມາດເຮັດວຽກງານຕົວຈິງບາງຢ່າງໄດ້ຢ່າງແທ້ຈິງ, ຖ້າພວກເຂົາສັງເກດເຫັນຂໍ້ບົກພ່ອງເລັກໆນ້ອຍໆ ຫຼື ບັນຫາເລັກໆນ້ອຍໆ, ພວກເຂົາກໍຢືນຢັດທີ່ຈະລາຍງານພວກມັນ ແລະ ຍົກບັນຫາເຫຼົ່ານີ້ຂຶ້ນມາ, ເຖິງແມ່ນວ່າພວກມັນຈະບໍ່ແມ່ນເລື່ອງຂອງຫຼັກການກໍຕາມ. ພວກເຂົາເບົາປັນຍາຢ່າງຮ້າຍແຮງ! ພວກເຂົາບໍ່ສາມາດເບິ່ງທະລຸເລື່ອງຂອງຫຼັກການໄດ້ເລີຍ, ແມ່ນແຕ່ເມື່ອເວົ້າເຖິງວ່າພວກເຂົາຄວນພົວພັນກັບໃຜໃນຊີວິດປະຈຳວັນ, ພວກເຂົາສາມາດໄດ້ຮັບຄວາມຊ່ວຍເຫຼືອ ແລະ ສິ່ງທີ່ໄດ້ຮັບຈາກໃຜ ຫຼື ພວກເຂົາຄວນຢູ່ຫ່າງຈາກໃຜ, ພວກເຂົາກໍບໍ່ສາມາດແຍກແຍະ ຫຼື ເບິ່ງທະລຸສິ່ງເຫຼົ່ານີ້ໄດ້. ບາງຄົນໃນພວກເຂົາມີຄວາມສຳພັນທີ່ດີຫຼາຍກັບຜູ້ບໍ່ເຊື່ອ ແລະ ຜູ້ບໍ່ມີຄວາມເຊື່ອ ໂດຍຄິດວ່າຄົນເຫຼົ່ານີ້ມີຄວາມຮູ້, ມີຂີດຄວາມສາມາດ ແລະ ດ້ວຍເຫດນັ້ນຈຶ່ງສາມາດຊ່ວຍເຫຼືອພວກເຂົາໄດ້ ແລະ ພວກເຂົາກໍຄຸ້ມຄ່າຫຼາຍທີ່ຈະຄົບຫາສະມາຄົມນຳ. ພວກເຂົາເຖິງກັບຍົກຍ້ອງຄົນທີ່ພວກເຂົາບູຊາຢູ່ເລື້ອຍໆ ໂດຍເວົ້າວ່າພວກເຂົາມີຄວາມສາມາດສໍ່າໃດ ແລະ ພວກເຂົາມີຊື່ສຽງຫຼາຍສໍ່າໃດ. ພວກເຂົາບູຊາມານຮ້າຍເປັນຮູບເຄົາລົບ, ນີ້ບໍ່ແມ່ນການເປັນຄົນເບົາປັນຍາບໍ? (ແມ່ນແລ້ວ).

ການເປັນຄົນເບົາປັນຍາໝາຍເຖິງຫຍັງຢ່າງສະເພາະເຈາະຈົງ? (ການມີຂີດຄວາມສາມາດທີ່ຕ່ຳ). ນັ້ນແມ່ນໃນຄວາມໝາຍທົ່ວໄປ, ຢ່າງສະເພາະເຈາະຈົງແລ້ວ ການເປັນຄົນເບົາປັນຍາໝາຍຄວາມວ່າ ຄົນໆໜຶ່ງບໍ່ມີຄວາມຄິດ ແລະ ມຸມມອງທີ່ຖືກຕ້ອງໃນການແຍກແຍະສິ່ງໃດເລີຍ ແລະ ໃນການເບິ່ງສິ່ງໃດກໍຕາມ ພວກເຂົາບໍ່ມີຫຼັກການ ຫຼື ພື້ນຖານ ແລະ ມຸມມອງຂອງພວກເຂົາຕໍ່ສິ່ງນັ້ນກໍມຶນງົງ. ນີ້ແມ່ນດ້ານໜຶ່ງ. ນອກຈາກນີ້, ຄົນປະເພດນີ້ບໍ່ສາມາດແຍກແຍະຄວາມຖືກຕ້ອງອອກຈາກຄວາມຜິດພາດ ແລະ ສີດຳອອກຈາກສີຂາວໄດ້, ພວກເຂົາມັກຈະເຂົ້າໃຈຜິດວ່າສິ່ງທີ່ເປັນລົບແມ່ນສິ່ງທີ່ເປັນບວກ ແລະ ເອີ້ນສິ່ງທີ່ເປັນບວກວ່າເປັນສິ່ງທີ່ເປັນລົບ. ພວກເຂົາບໍ່ສາມາດແຍກແຍະໄດ້ວ່າສິ່ງໃດຄືສິ່ງທີ່ເປັນບວກ ແລະ ສິ່ງໃດຄືສິ່ງທີ່ເປັນລົບ. ຕົວຢ່າງ: ບາງຄົນເວົ້າວ່າ “ພຣະເຈົ້າທີ່ພວກເຈົ້າເຊື່ອນັ້ນເປັນພຽງຄົນທຳມະດາ”. ພວກເຂົາໄຕ່ຕອງເລື່ອງນີ້ ແລະ ເວົ້າວ່າ “ບໍ່, ນັ້ນບໍ່ຖືກຕ້ອງ. ຜູ້ທີ່ຂ້ອຍເຊື່ອແມ່ນພຣະເຈົ້າ. ຖ້າພຣະອົງເປັນພຽງຄົນທຳມະດາ, ພຣະອົງຈະສາມາດສະແດງຄວາມຈິງໄດ້ແນວໃດ? ຜູ້ທີ່ຂ້ອຍເຊື່ອແມ່ນພຣະເຈົ້າ, ຂ້ອຍໝັ້ນໃຈກ່ຽວກັບເລື່ອງນີ້”. ໃນຈຸດນີ້, ພວກເຂົາບໍ່ໄດ້ເບົາປັນຍາ. ແຕ່ເມື່ອມີຄົນເວົ້າວ່າ “ພຣະເຈົ້າທີ່ພວກເຈົ້າເຊື່ອໄດ້ຫອບເງິນຈຳນວນຫຼວງຫຼາຍໜີໄປ ໂດຍໜີໄປຢູ່ສະຫະລັດອາເມລິກາເພື່ອໃຊ້ຊີວິດຢ່າງສຸກສະບາຍຢູ່ທີ່ນັ້ນ”, ພວກເຂົາກໍມຶນງົງ ແລະ ຖືກເຮັດໃຫ້ຫຼົງຜິດ. ຖ້າຄົນທີ່ມີສະຕິປັນຍາໄດ້ຍິນຄຳເວົ້າເຫຼົ່ານີ້, ພວກເຂົາກໍຈະແຍກແຍະໄດ້ວ່ານີ້ຄືຂ່າວລືທີ່ບໍ່ມີມູນຄວາມຈິງທີ່ຖືກສ້າງຂຶ້ນມາ. ສິ່ງນີ້ຈະຖືກເອີ້ນວ່າ “ຫອບເງິນຈຳນວນຫຼວງຫຼາຍໜີໄປ” ໄດ້ແນວໃດ? ເມື່ອຜ່ານດ່ານພາສີ, ທຸກຄົນຕ້ອງຜ່ານການກວດກາຢ່າງເຂັ້ມງວດ ແລະ ຈຳນວນເງິນສົດທີ່ແຕ່ລະຄົນສາມາດພົກພາໄດ້ນັ້ນກໍຖືກກຳນົດໄວ້. ການນຳເງິນຈຳນວນໜ້ອຍນັ້ນໄປນຳຈະນັບວ່າເປັນ “ການຫອບເງິນຈຳນວນຫຼວງຫຼາຍໜີໄປ” ບໍ? ຍິ່ງໄປກວ່ານັ້ນ, ມັນເປັນເງິນຂອງໃຜ? ຖ້າມີຄົນສໍ້ໂກງ ຫຼື ຍຶດເອົາເງິນຂອງຄົນອື່ນ, ນັ້ນກໍຈະເປັນ “ການຫອບເງິນຈຳນວນຫຼວງຫຼາຍໜີໄປ”, ແຕ່ຖ້າມັນເປັນເງິນຂອງພວກເຂົາເອງ, ສິ່ງນັ້ນສາມາດເອີ້ນວ່າ “ການຫອບເງິນຈຳນວນຫຼວງຫຼາຍໜີໄປ” ໄດ້ບໍ? ນັ້ນບໍ່ແມ່ນ “ການຫອບເງິນໜີໄປ”, ແຕ່ເປັນການພົກພາເງິນຕາມປົກກະຕິ. ນີ້ແມ່ນດ້ານໜຶ່ງ. ຍິ່ງໄປກວ່ານັ້ນ, “ການຫອບໜີໄປ” ໝາຍຄວາມວ່າແນວໃດ? ຜູ້ຫຼົບໜີທີ່ໜີໄປຫຼັງຈາກກໍ່ອາຊະຍາກຳຖືກເອີ້ນວ່າ “ການຫອບໜີໄປ”. ພຣະຄຣິສທີ່ບັງເກີດເປັນມະນຸດໄດ້ກໍ່ອາຊະຍາກຳບໍ? ພຣະອົງພຽງແຕ່ສະແດງຄວາມຈິງຫຼາຍຢ່າງ ແລະ ປະຕິບັດວຽກງານແຫ່ງການພິພາກສາຂອງພຣະອົງໃນຈີນແຜ່ນດິນໃຫຍ່ ໂດຍໄດ້ຮັບກຸ່ມຄົນທີ່ຕິດຕາມພຣະອົງ ແລະ ຍ້ອນເຫດນີ້ ພຣະອົງຈຶ່ງທົນທຸກກັບການກົດຂີ່ຢ່າງໂຫດຮ້າຍ ແລະ ການຈັບກຸມຢ່າງບ້າຄັ່ງຂອງພັກກອມມູນິດຈີນ. ໃນທີ່ສຸດ, ພຣະອົງກໍບໍ່ມີທາງເລືອກອື່ນນອກຈາກຕ້ອງນຳພາຄົນຈຳນວນໜຶ່ງອອກນອກປະເທດເພື່ອສືບຕໍ່ປະຕິບັດວຽກງານຂອງພຣະເຈົ້າໃນຕ່າງປະເທດ. ສິ່ງນັ້ນຈະຖືກເອີ້ນວ່າ “ການຫອບເງິນຈຳນວນຫຼວງຫຼາຍໜີໄປ” ໄດ້ແນວໃດ? ມັນເປັນການເດີນທາງຕາມປົກກະຕິ ໂດຍຜ່ານດ່ານພາສີ ແລະ ຂຶ້ນເຮືອບິນໄປສະຫະລັດອາເມລິກາຢ່າງເປັນປົກກະຕິທຸກຂັ້ນຕອນ. ພຣະອົງເດີນທາງອອກນອກປະເທດຍ້ອນວ່າພຣະອົງກຳລັງຖືກພັກກອມມູນິດຈີນຕາມລ່າ ໂດຍບໍ່ມີບ່ອນພັກຜ່ອນ ແລະ ບໍ່ມີບ່ອນພັກອາໄສ. ພາຍໃຕ້ການປົກຄອງແບບຜະເດັດການຂອງພັກກອມມູນິດຈີນ, ບໍ່ພຽງແຕ່ບໍ່ມີເສລີພາບທາງສາສະໜາເທົ່ານັ້ນ ແຕ່ການເຊື່ອໃນພຣະເຈົ້າຍັງນຳໄປສູ່ການຖືກຈັບກຸມ ແລະ ການຖືກຂົ່ມເຫັງອີກດ້ວຍ; ສ່ວນພຣະຄຣິສ ຜູ້ທີ່ສະແດງຄວາມຈິງເພື່ອຊ່ວຍມະນຸດຊາດໃຫ້ລອດພົ້ນ, ຖ້າພຣະອົງຖືກຈັບ, ພຣະອົງກໍຈະຕ້ອງປະເຊີນກັບໂທດປະຫານຊີວິດ ແລະ ການຖືກຄຶງເທິງໄມ້ກາງແຂນ. ມັນເປັນຍ້ອນຄວາມຈຳເປັນຂອງວຽກງານເທົ່ານັ້ນ ພຣະຄຣິສຈຶ່ງເລືອກທີ່ຈະໄປປະເທດທີ່ເປັນປະຊາທິປະໄຕ ແລະ ມີເສລີພາບ ແລະ ພຣະອົງກໍໄດ້ຮັບໜັງສືຜ່ານແດນ ແລະ ວີຊາຜ່ານຊ່ອງທາງປົກກະຕິ ກ່ອນທີ່ຈະເດີນທາງໄປຮອດສະຫະລັດອາເມລິກາ. ຢູ່ສະຫະລັດອາເມລິກາ, ພຣະອົງບໍ່ມີໝູ່ເພື່ອນ ຫຼື ຍາດພີ່ນ້ອງ, ບໍ່ຄຸ້ນເຄີຍກັບສະຖານທີ່ ແລະ ດຳລົງຊີວິດທີ່ທຳມະດາ, ກິນອາຫານທຳມະດາທີ່ເຮັດກິນເອງຢູ່ບ້ານ, ບໍ່ມີ “ການໃຊ້ຊີວິດຢ່າງສຸກສະບາຍ” ເລີຍ. “ການໃຊ້ຊີວິດຢ່າງສຸກສະບາຍ” ບໍ່ແມ່ນພຽງແຕ່ຄຳເວົ້າຂອງຜູ້ທີ່ມີເຈດຕະນາແອບແຝງບໍ? ມັນບໍ່ແມ່ນຄຳຕົວະບໍ? ພຣະຄຣິສດຳລົງຊີວິດແບບຄົນທຳມະດາໃນສະຫະລັດອາເມລິກາ: ກິນອາຫານທີ່ເຮັດກິນເອງຢູ່ບ້ານ, ບໍ່ເຄີຍໄປກິນອາຫານໃນຮ້ານອາຫານທີ່ຫຼູຫຼາເພື່ອເພີດເພີນກັບອາຫານທີ່ຫຼູຫຼາຈັກຄັ້ງ, ຍິ່ງບໍ່ຕ້ອງເວົ້າເຖິງການທີ່ຈະເຄີຍພັກໃນໂຮງແຮມທີ່ຫຼູຫຼາ ແລະ ໜ້ອຍຫຼາຍທີ່ຈະອອກໄປທ່ອງທ່ຽວ, ພຽງແຕ່ເດີນທາງໄປບໍລິເວນໃກ້ຄຽງກໍພຽງພໍແລ້ວ. ບໍ່ມີສິ່ງໃດໃນສິ່ງເຫຼົ່ານີ້ທີ່ດຶງດູດຄວາມສົນໃຈຂອງພຣະອົງເປັນພິເສດເລີຍ. ບາງຄົນມັກກິນ ແລະ ຢາກລອງທຸກສິ່ງທຸກຢ່າງທີ່ພວກເຂົາບໍ່ເຄີຍກິນມາກ່ອນ, ເຖິງຂັ້ນໃຫ້ສົ່ງອາຫານຜ່ານທາງເຮືອບິນພຽງເພື່ອຈະໄດ້ລອງກິນ. ເຮົາເຄີຍເຮັດແບບນັ້ນບໍ? ບໍ່ເຄີຍເລີຍ. ເຖິງຢ່າງນັ້ນກໍຕາມ, ບາງຄົນທີ່ມີເຈດຕະນາແອບແຝງກໍຍັງສ້າງເລື່ອງທີ່ບໍ່ມີມູນຄວາມຈິງຂຶ້ນມາກ່ຽວກັບເລື່ອງນີ້! ຄົນເຫຼົ່ານີ້ແມ່ນມານຮ້າຍ. ພວກເຂົາເກີດມາເປັນສັດຕູຂອງພຣະເຈົ້າ ແລະ ການທີ່ພວກເຂົາກະທຳແບບນີ້ກໍຄືທຳມະຊາດທີ່ຕິດໂຕມາແຕ່ເກີດຂອງພວກເຂົາ; ພວກເຂົາເພິ່ງພາການເວົ້າຕົວະເປັນຫຼັກ ເພື່ອຫຼອກລວງຜູ້ຄົນ ແລະ ໃສ່ຮ້າຍປ້າຍສີພຣະເຈົ້າ. ການທີ່ພວກເຂົາເປັນມານຮ້າຍນັ້ນບໍ່ສາມາດສົງໄສໄດ້ເລີຍ. ແລ້ວຄົນທີ່ສາມາດເຊື່ອຄຳຕົວະຂອງມານຮ້າຍເຫຼົ່ານີ້ເປັນຄົນປະເພດໃດ? ແນ່ນອນວ່າ ພວກເຂົາກໍຕ້ອງເປັນມານຮ້າຍເຊັ່ນກັນ, ມີພຽງແຕ່ມານຮ້າຍເທົ່ານັ້ນທີ່ເຊື່ອຄຳເວົ້າຂອງມານຮ້າຍ. ບາງຄົນເວົ້າວ່າ “ພຣະຄຣິສທີ່ພວກເຈົ້າເຊື່ອໄດ້ຫອບເງິນຈຳນວນຫຼວງຫຼາຍໜີໄປ” ແລະ ພວກເຂົາກໍເຊື່ອ ແລະ ຍອມຮັບມັນຢ່າງເຕັມທີ່ໃນທັນທີ. ບາງຄົນເວົ້າວ່າ “ພຣະຄຣິສທີ່ພວກເຈົ້າເຊື່ອໄດ້ຫຼົບໜີໄປສະຫະລັດອາເມລິກາ ແລະ ກຳລັງໃຊ້ຊີວິດຢ່າງສຸກສະບາຍຢູ່ທີ່ນັ້ນ ໂດຍກິນອາຫານຊັ້ນເລີດຫຼາຍຈົນເບື່ອໜ່າຍ, ພັກໃນໂຮງແຮມທີ່ຫຼູຫຼາ, ຂີ່ລົດຫຼູ, ມີພໍ່ຄົວສ່ວນຕົວ ແລະ ຜູ້ຮັບໃຊ້ ແລະ ເດີນທາງໄປຕ່າງປະເທດເພື່ອທ່ອງທ່ຽວສະຖານທີ່ທີ່ມີຊື່ສຽງ, ລາວໃຊ້ເວລາທັງໝົດຂອງລາວໄປກັບການໃຊ້ຊີວິດຢ່າງສຸກສະບາຍ”. ເມື່ອຖືກຊາຕານລ້າງສະໝອງແລ້ວ, ຄົນເບົາປັນຍາເຫຼົ່ານີ້ກໍເຊື່ອມັນໃນທັນທີ. ເຮົາເວົ້າວ່າ ຄົນແບບນັ້ນຄວນຖືກມອບໃຫ້ຊາຕານ, ພວກເຂົາບໍ່ຄູ່ຄວນທີ່ຈະເຊື່ອໃນພຣະເຈົ້າ. ບໍ່ວ່າພວກເຂົາຈະໄດ້ຟັງຄໍາເທດສະໜາມາຫຼາຍສໍ່າໃດກໍຕາມ, ພວກເຂົາກໍພຽງແຕ່ບໍ່ເຂົ້າໃຈ ແລະ ພວກເຂົາກໍຍັງສາມາດເຊື່ອຂ່າວລືເຫຼົ່ານີ້ໄດ້. ຄົນແບບນັ້ນບໍ່ແມ່ນມະນຸດ. ຖ້າພວກເຂົາບໍ່ແມ່ນມະນຸດ, ແລ້ວພວກເຂົາແມ່ນຫຍັງ? ພວກເຂົາແມ່ນສັດ. ເຖິງແມ່ນວ່າພວກເຂົາຈະບໍ່ແມ່ນຄົນຊົ່ວຮ້າຍ, ແຕ່ພວກເຂົາກໍເບົາປັນຍາຢ່າງຮ້າຍແຮງ ໂດຍບໍ່ສາມາດແຍກແຍະສິ່ງທີ່ດີອອກຈາກສິ່ງທີ່ບໍ່ດີ, ສິ່ງທີ່ເປັນບວກອອກຈາກສິ່ງທີ່ເປັນລົບ, ຄວາມຖືກຕ້ອງອອກຈາກຄວາມຜິດພາດ, ຄວາມຈິງອອກຈາກຄວາມຊົ່ວຊ້າ ແລະ ເຫດຜົນທີ່ບິດເບືອນໄດ້. ຄົນແບບນັ້ນຄວນຖືກຊຳລະລ້າງອອກໄປ, ຖ້າພວກເຂົາບໍ່ອອກໄປດ້ວຍຕົນເອງ, ພວກເຂົາກໍຕ້ອງຖືກຊຳລະລ້າງອອກໄປຈາກຄຣິສຕະຈັກ. ພວກເຂົາຄວນຖືກໄລ່ອອກໄປທັນທີ ແລະ ພວກເຮົາກໍຍິນດີທີ່ຈະສົ່ງພວກເຂົາໄປ. ພັກກອມມູນິດຈີນມີວິທີການຂອງຕົນເອງໃນການອະທິບາຍເຖິງການຄັດຄົນອອກຂອງຄຣິສຕະຈັກ ໂດຍເວົ້າວ່າການຄັດຜູ້ຄົນອອກ ແລະ ການຂັບໄລ່ຜູ້ຄົນເປັນການສະແດງອຳນາດ. ເຈົ້າເຫັນບໍ, ມານຮ້າຍ ແລະ ຊາຕານເຂົ້າໃຈທຸກເລື່ອງໃນວິທີທີ່ໄຮ້ສາລະແບບນັ້ນ. ສິ່ງນີ້ພຽງແຕ່ເປີດໂປງວ່າ ການກະທຳຫຼາຍຢ່າງຂອງພັກກອມມູນິດຈີນນັ້ນເຮັດໄປເພື່ອການສະແດງອຳນາດ; ດັ່ງນັ້ນ, ມັນຈຶ່ງຕີຄວາມໝາຍການຊຳລະລ້າງຜູ້ຄົນອອກໄປຂອງຄຣິສຕະຈັກວ່າເປັນການສະແດງອຳນາດ. ມັນຄິດວ່າຄົນອື່ນກໍຄິດແບບດຽວກັນກັບມັນ. ມັນຈະບໍ່ມີທາງເຂົ້າໃຈເລີຍວ່າ ຄຣິສຕະຈັກເຮັດສິ່ງນີ້ໂດຍອີງໃສ່ຄວາມຈິງ ແລະ ພຣະທຳຂອງພຣະເຈົ້າຢ່າງສິ້ນເຊີງ, ການຊຳລະລ້າງຄຣິສຕະຈັກເປັນສ່ວນໜຶ່ງຂອງກົດການປົກຄອງຂອງຄຣິສຕະຈັກ. ມານຮ້າຍຊົ່ວຊ້າ, ບໍ່ແມ່ນບໍ? (ແມ່ນແລ້ວ). ພວກມັນຊົ່ວຊ້າຢ່າງແທ້ຈິງ! ແລະ ກໍມີຄົນເບົາປັນຍາຢູ່ຫຼາຍ, ບໍ່ວ່າມານຮ້າຍຈະຊົ່ວຊ້າສໍ່າໃດກໍຕາມ, ຄົນເບົາປັນຍາກໍບໍ່ສາມາດເຫັນໄດ້ວ່າພວກມັນຊົ່ວຊ້າ. ເມື່ອມານຮ້າຍສ້າງຂ່າວລືກ່ຽວກັບພຣະເຈົ້າ, ດູຖູກພຣະເຈົ້າ ແລະ ໝິ່ນປະໝາດພຣະເຈົ້າ, ພວກເຂົາກໍເຊື່ອທຸກຄຳເວົ້າ. ແຕ່ບໍ່ວ່າພຣະທຳຂອງພຣະເຈົ້າຈະແທ້ຈິງ ແລະ ເປັນບວກສໍ່າໃດກໍຕາມ, ພວກເຂົາກໍບໍ່ເຊື່ອພຣະທຳເຫຼົ່ານັ້ນ. ບໍ່ວ່າພຣະທຳຂອງພຣະເຈົ້າຈະນຳຜົນດີມາສູ່ຜູ້ຄົນຫຼາຍສໍ່າໃດກໍຕາມ, ພວກເຂົາກໍບໍ່ສາມາດເຫັນມັນໄດ້. ແຕ່ທັນທີທີ່ຊາຕານເວົ້າພຽງຄຳດຽວ, ພວກເຂົາກໍຖືກເຮັດໃຫ້ຫຼົງຜິດ ແລະ ເຊື່ອມັນໂດຍບໍ່ສົງໄສ. ຄົນເຮົາສາມາດເວົ້າໄດ້ວ່າພວກເຂົາເປັນພວກດຽວກັນກັບຊາຕານ, ແຕ່ຊາຕານກໍບໍ່ຕ້ອງການພວກເຂົາແທ້ໆ. ເປັນຫຍັງ? ເພາະວ່າຄົນໂງ່ຄືພວກເຂົາ, ຄົນທີ່ປຶກໜາຢ່າງສິ້ນເຊີງແບບນັ້ນ, ໂງ່ເກີນໄປແມ່ນແຕ່ສຳລັບຊາຕານ. ເຈົ້າບໍ່ສາມາດເຮັດຫຍັງໄດ້ເລີຍ, ດັ່ງນັ້ນ ທຸກສິ່ງທຸກຢ່າງທີ່ຊາຕານເຮັດກໍຄືການເຮັດໃຫ້ເຈົ້າຫຼົງຜິດຈົນບໍ່ເຊື່ອໃນພຣະເຈົ້າ ແລະ ທໍລະຍົດພຣະເຈົ້າ, ຊາຕານບໍ່ຕ້ອງການຄົນແບບເຈົ້າ. ເຈົ້າຈະສາມາດເຮັດຫຍັງໄດ້? ເຈົ້າມີທັກສະທີ່ຈະເຮັດວຽກສອດແນມບໍ? ເຈົ້າບໍ່ມີແມ່ນແຕ່ສະຕິປັນຍາຂອງມະນຸດ. ເຈົ້າຄົງຈະເປີດເຜີຍອັດຕະລັກຂອງເຈົ້າກ່ອນທີ່ຈະເວົ້າຈົບສາມປະໂຫຍກຊໍ້າ. ເຖິງແມ່ນວ່າເຈົ້າຢາກຈະເປັນສາຍລັບໃຫ້ກັບພັກກອມມູນິດຈີນ, ພັກກອມມູນິດຈີນກໍຄົງຈະບໍ່ຕ້ອງການເຈົ້າ. ຍ້ອນວ່າເຈົ້າໂງ່, ເບົາປັນຍາ, ຖືກຫຼອກລວງໄດ້ງ່າຍຫຼາຍ ແລະ ເຈົ້າບໍ່ມີສະຕິປັນຍາຂອງມະນຸດ, ແມ່ນແຕ່ຊາຕານກໍຍັງດູຖູກເຈົ້າ ແລະ ບໍ່ຕ້ອງການເຈົ້າ. ດັ່ງນັ້ນ, ເມື່ອເຮືອນຂອງພຣະເຈົ້າຂໍໃຫ້ເຈົ້າປະຕິບັດໜ້າທີ່ຂອງເຈົ້າ, ມັນຄືການທີ່ພຣະເຈົ້າເຊີດຊູເຈົ້າ, ຢ່າຮູ້ສຶກວ່າບໍ່ໄດ້ຮັບຄວາມເປັນທຳເລີຍ. ເຈົ້າເຊື່ອທຸກສິ່ງທຸກຢ່າງທີ່ຊາຕານເວົ້າ, ແຕ່ບໍ່ວ່າພຣະເຈົ້າຈະປະຕິບັດວຽກງານຫຼາຍສໍ່າໃດ ຫຼື ພຣະເຈົ້າຈະກ່າວພຣະທຳຫຼາຍສໍ່າໃດກໍຕາມ, ເຈົ້າກໍບໍ່ເຊື່ອໃນສິ່ງເຫຼົ່ານັ້ນ. ເຈົ້າບໍ່ມີຄວາມເຊື່ອທີ່ແທ້ຈິງໃນພຣະເຈົ້າ ແລະ ຍັງຄົງເຕັມໄປດ້ວຍຄວາມສົງໄສ. ຊາຕານເວົ້າພຽງຄຳດຽວ, ເຈົ້າກໍຖືກມັນຈັບເປັນຊະເລີຍແລ້ວ. ເຈົ້າເປັນຄົນທີ່ໜ້າສົມເພດປະເພດໃດ? ເຈົ້າມີສັກສີຫຍັງແດ່? ເຈົ້າມີຄຸນຄ່າຫຍັງແດ່? ເຈົ້າເປັນພຽງຄົນເບົາປັນຍາ ແຕ່ເຈົ້າກໍຍັງຄິດວ່າເຈົ້າດີພໍສົມຄວນ ແລະ ເຊື່ອວ່າຕົວເຈົ້າເອງສູງສົ່ງ. ເຈົ້າບໍ່ສາມາດແຍກແຍະໄດ້ແມ່ນແຕ່ຄຳຕົວະທີ່ຊັດເຈນແບບນັ້ນຂອງຊາຕານ ແລະ ເຈົ້າບໍ່ສາມາດຮັບຮູ້ເຖິງຈຸດປະສົງຂອງຊາຕານທີ່ຢູ່ເບື້ອງຫຼັງຄຳຕວະເຫຼົ່ານັ້ນໄດ້, ນີ້ບໍ່ແມ່ນຄວາມເບົາປັນຍາເຖິງຂີດສຸດບໍ? ພັກກອມມູນິດຈີນເວົ້າວ່າ “ພຣະຄຣິສທີ່ພວກເຈົ້າເຊື່ອໄດ້ຫອບເງິນຈຳນວນຫຼວງຫຼາຍໜີໄປ ແລະ ກຳລັງໃຊ້ຊີວິດຢ່າງສຸກສະບາຍຢູ່ໃນສະຫະລັດອາເມລິກາ”. ເມື່ອຄົນເບົາປັນຍາເຫຼົ່ານີ້ໄດ້ຍິນສິ່ງນີ້, ຫົວໃຈຂອງພວກເຂົາກໍເຕັ້ນຜິດຈັງຫວະ: “ເປັນແນວນັ້ນບໍ? ຂ້ອຍບໍ່ຮູ້ເລື່ອງນີ້ໄດ້ແນວໃດ? ລາວໄດ້ຫອບເງິນທັງໝົດທີ່ຂ້ອຍຖວາຍໜີໄປບໍ? ມັນບໍ່ໄດ້ຖືກໃຊ້ໃນວຽກງານຂອງຄຣິສຕະຈັກ, ແມ່ນບໍ? ມັນຖືກໃຊ້ຈ່າຍເພື່ອຄວາມເພີດເພີນສ່ວນຕົວຂອງລາວ, ແມ່ນບໍ? ມັນຖືກໃຊ້ເພື່ອຊື້ອາຫານດີໆ, ເຄື່ອງນຸ່ງດີໆ ແລະ ເຄື່ອງປະດັບທີ່ມີຄ່າໃຫ້ກັບຕົວລາວເອງ, ແມ່ນບໍ? ຂ້ອຍຍັງບໍ່ໄດ້ເພີດເພີນກັບມັນຊໍ້າ, ລາວພັດໃຊ້ມັນເພື່ອຄວາມເພີດເພີນຂອງລາວເອງ. ຂ້ອຍປະຕິເສດທີ່ຈະຍອມຮັບສິ່ງນີ້ຢ່າງເດັດຂາດ. ຂ້ອຍບໍ່ເຊື່ອອີກຕໍ່ໄປແລ້ວ! ຂ້ອຍຕ້ອງເອົາເງິນຂອງຂ້ອຍຄືນມາ!” ຖ້າເຈົ້າເສຍໃຈທີ່ຖວາຍເງິນ, ເຮືອນຂອງພຣະເຈົ້າສາມາດສົ່ງມັນຄືນໃຫ້ກັບເຈົ້າໄດ້ ແຕ່ຕັ້ງແຕ່ເວລານັ້ນເປັນຕົ້ນໄປ ເຈົ້າຈະຖືກຕັດຂາດຈາກເຮືອນຂອງພຣະເຈົ້າຢ່າງສິ້ນເຊີງ. ເຈົ້າໄດ້ຟັງຄໍາເທດສະໜາມາຫຼາຍປີ, ເຈົ້າໄດ້ຮັບຄວາມຈິງຫຼາຍສໍ່າໃດໂດຍບໍ່ເສຍຄ່າ? ເຈົ້າໄດ້ເພີດເພີນກັບພຣະຄຸນ, ພຣະພອນ, ການປົກປ້ອງ ແລະ ການດູແລຂອງພຣະເຈົ້າມາຫຼາຍປີ, ເຈົ້າໄດ້ຈ່າຍເງິນຈັກກີບບໍ? ພຣະເຈົ້າເຄີຍຂໍເງິນຈາກເຈົ້າບໍ? ພຣະຄຸນ, ພຣະພອນ, ການດູແລ ແລະ ການປົກປ້ອງຂອງພຣະເຈົ້າ ລວມທັງຊີວິດຂອງເຈົ້າເອງ ລ້ວນແຕ່ເປັນສິ່ງທີ່ພຣະເຈົ້າປະທານໃຫ້ແກ່ເຈົ້າ. ເຈົ້າສາມາດໃຊ້ເງິນຊື້ສິ່ງທີ່ພຣະເຈົ້າປະທານໃຫ້ໄດ້ບໍ? ເຈົ້າສາມາດເອົາຫຍັງມາແລກປ່ຽນກັບມັນໄດ້? ເຈົ້າສາມາດເອົາເງິນສົກກະປົກສອງສາມພັນຂອງເຈົ້າມາແລກປ່ຽນກັບມັນໄດ້ບໍ? ສິ່ງເຫຼົ່ານີ້ແມ່ນຊັບສົມບັດທີ່ປະເມີນຄ່າບໍ່ໄດ້, ເຈົ້າບໍ່ສາມາດເອົາສິ່ງໃດມາແລກປ່ຽນກັບພວກມັນໄດ້; ບໍ່ມີໃຜສາມາດເຮັດໄດ້! ພວກມັນຖືກປະທານໃຫ້ແກ່ເຈົ້າກໍຍ້ອນວ່າພຣະເຈົ້າເຕັມໃຈທີ່ຈະເຮັດເຊັ່ນນັ້ນ, ຍ້ອນວ່າພຣະເຈົ້າສະແດງພຣະຄຸນຕໍ່ເຈົ້າ ແລະ ພຣະເຈົ້າປະຕິບັດຕໍ່ເຈົ້າໃນຖານະສິ່ງທີ່ຖືກສ້າງ. ພວກມັນບໍ່ແມ່ນສິ່ງທີ່ເຈົ້າຊື້ມາດ້ວຍເງິນ ແລະ ບໍ່ແມ່ນສິ່ງທີ່ເຈົ້າໄດ້ຮັບມາໂດຍການແລກປ່ຽນກັບການຈ່າຍລາຄາ. ຄົນເບົາປັນຍາບໍ່ສາມາດເບິ່ງທະລຸສິ່ງເຫຼົ່ານີ້ໄດ້. ໃນໃຈຂອງພວກເຂົາ, ພວກເຂົາມັກຈະສັບສົນຢູ່ສະເໝີ; ພວກເຂົາມັກຈະຄິດວ່າ “ພຣະເຈົ້າມີຄວາມລັບທີ່ມືດມົນບາງຢ່າງບໍ? ນອກເໜືອຈາກການເທດສະໜາແລ້ວ, ມັນຍັງມີອີກຫຼາຍສິ່ງຫຼາຍຢ່າງທີ່ຄວນເຮັດໃຫ້ຊັດເຈນ ແລະ ອະທິບາຍໃຫ້ພວກເຮົາຟັງ, ບໍ່ແມ່ນບໍ? ມັນຄວນຈະມີຄຳອະທິບາຍບາງຢ່າງ ຫຼື ມີການຊີ້ແຈງບາງຢ່າງ, ບໍ່ແມ່ນບໍ? ຊີວິດສ່ວນຕົວຂອງພຣະອົງ ແລະ ຄຳເວົ້າຂອງພຣະອົງ ພ້ອມທັງການກະທຳທີ່ຢູ່ເບື້ອງຫຼັງຂອງພຣະອົງຄວນຖືກເປີດເຜີຍໃຫ້ທຸກຄົນຮູ້, ບໍ່ແມ່ນບໍ?” ຄົນເບົາປັນຍາຫຼາຍຄົນມີແນວຄິດແບບນີ້, ພວກເຂົາອາດຈະບໍ່ເວົ້າສິ່ງດັ່ງກ່າວອອກມາ ແຕ່ນີ້ຄືສິ່ງທີ່ພວກເຂົາຄິດຢູ່ໃນໃຈ. ພຣະເຈົ້າຈຳເປັນຕ້ອງເປີດເຜີຍທຸກສິ່ງທຸກຢ່າງທີ່ພຣະອົງເຮັດໃຫ້ມະນຸດຊາດທີ່ເສື່ອມຊາມຮູ້ບໍ? ພຣະເຈົ້າໄດ້ສະແດງຄວາມຈິງຫຼາຍຢ່າງແລ້ວ ແລະ ນັ້ນຄືການເປີດເຜີຍທີ່ຍິ່ງໃຫຍ່ທີ່ສຸດ, ມັນເປີດເຜີຍຜູ້ຄົນທັງໝົດ. ຖ້າເຈົ້າບໍ່ເຊື່ອວ່າທຸກສິ່ງທຸກຢ່າງທີ່ພຣະເຈົ້າເຮັດແມ່ນຄວາມຈິງ, ແລ້ວເຈົ້າກໍບໍ່ມີຄວາມຮູ້ກ່ຽວກັບພຣະເຈົ້າເລີຍ. ຖ້າເຈົ້າອອກຄຳຄິດເຫັນກ່ຽວກັບພຣະເຈົ້າຕາມອຳເພີໃຈ, ເຈົ້າກໍກຳລັງໂຈມຕີ ແລະ ຕໍ່ຕ້ານພຣະເຈົ້າ. ພຣະເຈົ້າໄດ້ເປີດເຜີຍຄວາມຈິງທັງໝົດຕໍ່ສາທາລະນະແລ້ວ ເພື່ອໃຫ້ຜູ້ຄົນສາມາດໃຊ້ຄວາມຈິງເພື່ອເບິ່ງສິ່ງຕ່າງໆໄດ້. ວິທີທີ່ຄົນເຮົາຄວນເບິ່ງຜູ້ຄົນ, ວິທີທີ່ພວກເຂົາຄວນເບິ່ງສິ່ງຕ່າງໆ ແລະ ມຸມມອງ ພ້ອມທັງຫຼັກການໃດທີ່ພວກເຂົາຄວນມີໃນການປະພຶດຕົນ ແລະ ການກະທຳ, ທັງໝົດນີ້ລ້ວນແຕ່ມີຢູ່ໃນພຣະທຳຂອງພຣະເຈົ້າ. ຖ້າເຈົ້າຍັງບໍ່ຮູ້ ແລະ ບໍ່ຊັດເຈນກ່ຽວກັບເລື່ອງນີ້, ມັນກໍເປັນຍ້ອນວ່າເຈົ້າເບົາປັນຍາ, ເຈົ້າເປັນບຸກຄົນທີ່ເບົາປັນຍາ. ຄົນເບົາປັນຍາບໍ່ຄູ່ຄວນທີ່ຈະຮູ້ກ່ຽວກັບເລື່ອງຂອງພຣະເຈົ້າ ແລະ ເຮືອນຂອງພຣະເຈົ້າ, ມານຮ້າຍຍິ່ງບໍ່ຄູ່ຄວນ, ເພາະວ່າຄົນເບົາປັນຍາ ແລະ ມານຮ້າຍບໍ່ມີຄວາມເຂົ້າໃຈກ່ຽວກັບຄວາມຈິງເລີຍ; ພວກເຂົາມັກຈະນຳໃຊ້ກົດລະບຽບເຂົ້າກັບເລື່ອງເຫຼົ່ານີ້ຢ່າງຫຼັບຫູຫຼັບຕາ, ຕັດສິນຢ່າງຫຼັບຫູຫຼັບຕາ ແລະ ກ່າວໂທດເລື່ອງເຫຼົ່ານີ້ຢ່າງຫຼັບຫູຫຼັບຕາ. ພວກເຂົາບໍ່ມີຄວາມສາມາດໃນການແຍກແຍະ ແລະ ບໍ່ມີຫຼັກການ. ສາມາດເວົ້າໄດ້ຢ່າງໝັ້ນໃຈວ່າ: ຄົນເບົາປັນຍາ ແລະ ມານຮ້າຍບໍ່ຄູ່ຄວນທີ່ຈະຢູ່ໃນເຮືອນຂອງພຣະເຈົ້າ, ພວກເຂົາຄວນໄສຫົວໄປ! ຄົນເບົາປັນຍາ ແລະ ຄົນທີ່ບິດເບືອນບໍ່ມີເງື່ອນໄຂພື້ນຖານທີ່ຈະເຂົ້າໃຈຄວາມຈິງ ແລະ ບໍ່ມີເງື່ອນໄຂພື້ນຖານທີ່ຈະໄດ້ຮັບຄວາມລອດພົ້ນ, ພວກເຂົາສາມາດຖືກຊາຕານຈັບເປັນຊະເລີຍໄດ້ທຸກເວລາ ແລະ ທຸກສະຖານທີ່. ບອກເຮົາມາເບິ່ງ, ພຣະເຈົ້າເຄີຍເທດສະໜາ ຫຼື ອະທິບາຍຄວາມຈິງໃຫ້ສັດຟັງຕອນໃດ? ດັ່ງນັ້ນ, ການທີ່ຜູ້ຄົນສາມາດໄດ້ຟັງຄໍາເທດສະໜາຫຼາຍຂະໜາດນີ້, ບໍ່ວ່າພວກເຂົາຈະສາມາດເຂົ້າໃຈຄວາມຈິງໄດ້ ຫຼື ບໍ່ກໍຕາມ, ມັນກໍເປັນຍ້ອນພຣະຄຸນຂອງພຣະເຈົ້າ ແລະ ການເຊີດຊູຂອງພຣະເຈົ້າຢ່າງສິ້ນເຊີງ. ຖ້າເຈົ້າມັກຈະສົງໄສພຣະເຈົ້າຢູ່ສະເໝີ ໂດຍຄິດວ່າ “ຜູ້ທີ່ຂ້ອຍເຊື່ອແມ່ນພຣະເຈົ້າທີ່ແທ້ຈິງແທ້ບໍ? ພຣະເຈົ້າມີຕົວຕົນຢູ່ແທ້ບໍ? ພຣະເຈົ້າມີອຳນາດສູງສຸດເໜືອທຸກສິ່ງແທ້ບໍ? ແທ້ຈິງແລ້ວພຣະເຈົ້າດີຕໍ່ຜູ້ຄົນ ຫຼື ພຣະອົງພຽງແຕ່ທຳທ່າເຮັດ? ພຣະເຈົ້າແມ່ນຄວາມຈິງແທ້ບໍ ແລະ ພຣະອົງສາມາດຊ່ວຍຜູ້ຄົນໃຫ້ລອດພົ້ນໄດ້ແທ້ບໍ?” ຖ້າເຈົ້າຄິດແບບນີ້ ແລະ ປະຕິບັດຕໍ່ພຣະເຈົ້າດ້ວຍທັດສະນະຄະຕິແບບນີ້, ແລ້ວເຈົ້າກໍສົມຄວນຕາຍ. ບໍ່ຊ້າກໍໄວ, ພຣະເຈົ້າຈະຈັດສະພາບແວດລ້ອມໃດໜຶ່ງເພື່ອມອບເຈົ້າໃຫ້ຊາຕານຜ່ານສິ່ງນັ້ນ ແລະ ຄວາມສຳພັນຂອງເຈົ້າກັບພຣະເຈົ້າກໍຈະຖືກຕັດຂາດຢ່າງສິ້ນເຊີງ. ຄວາມສຳພັນລະຫວ່າງເຈົ້າກັບພຣະເຈົ້າຈະບໍ່ແມ່ນຄວາມສຳພັນລະຫວ່າງສິ່ງທີ່ຖືກສ້າງ ກັບ ພຣະຜູ້ສ້າງອີກຕໍ່ໄປ ແລະ ຕັ້ງແຕ່ເວລານັ້ນເປັນຕົ້ນໄປ ເຈົ້າກໍຈະບໍ່ມີຫຍັງກ່ຽວຂ້ອງກັບພຣະເຈົ້າອີກ.

IV. ລັກສະນະທີສີ່: ຄວາມໂງ່ຈ້າ

ສິ່ງທີ່ພວກເຮົາຫາກໍໂອ້ລົມກັນໄປນັ້ນແມ່ນການສະແດງອອກທີສາມຂອງຄົນທີ່ກັບຊາດມາເກີດຈາກສັດ ນັ້ນກໍຄື ພວກເຂົາເບົາປັນຍາ. ຍັງມີການສະແດງອອກອີກຢ່າງໜຶ່ງ ນັ້ນກໍຄື ພວກເຂົາໂງ່ຈ້າ. ຄວາມໂງ່ຈ້າກໍກ່ຽວຂ້ອງກັບສະຕິປັນຍາເຊັ່ນກັນ, ແລ້ວຄົນເຫຼົ່ານີ້ໂງ່ຈ້າສໍ່າໃດກັນແທ້? ການສະແດງອອກໃດແດ່ທີ່ສະແດງໃຫ້ເຫັນເຖິງຄວາມໂງ່ຈ້າ? ເມື່ອບາງຄົນເທດສະໜາຂ່າວປະເສີດ, ພວກເຂົາກໍເວົ້າວ່າ “ຈົ່ງຄໍານຶງເຖິງເຈດຕະນາຂອງພຣະເຈົ້າ! ພຣະເຈົ້າບໍ່ມີແມ່ນແຕ່ບ່ອນທີ່ຈະວາງພຣະສຽນຂອງພຣະອົງ. ພຣະເຈົ້າມີເຈດຕະນາທີ່ພຽນພະຍາຍາມຫຼາຍ! ວຽກງານຂອງພຣະເຈົ້າບໍ່ແມ່ນເລື່ອງງ່າຍ, ມັນເປັນເລື່ອງທີ່ຍາກລຳບາກຫຼາຍ!” ເມື່ອຜູ້ບໍ່ມີຄວາມເຊື່ອໄດ້ຍິນສິ່ງນີ້, ພວກເຂົາກໍເວົ້າວ່າ “ເຈົ້າກຳລັງເວົ້າເລື່ອງໄຮ້ສາລະຫຍັງຢູ່?” ຄຳເວົ້າເຫຼົ່ານີ້ເປັນສິ່ງທີ່ຜູ້ບໍ່ມີຄວາມເຊື່ອບໍ່ສາມາດຢັ່ງຮູ້ໄດ້. ພວກເຂົາບໍ່ເຊື່ອໃນພຣະເຈົ້າ, ສະນັ້ນ ພວກເຂົາຈຶ່ງບໍ່ຮູ້ວ່າຄຳເວົ້າເຫຼົ່ານີ້ໝາຍເຖິງຫຍັງ ຫຼື ພູມຫຼັງຂອງຄຳເວົ້າເຫຼົ່ານີ້ແມ່ນຫຍັງ. ແລ້ວມັນບໍ່ໂງ່ຈ້າບໍທີ່ເຈົ້າເວົ້າສິ່ງເຫຼົ່ານີ້ອອກມາ? (ໂງ່ຈ້າ). ມັນໂງ່ຈ້າໃນທາງໃດ? ຄຳເວົ້າເຫຼົ່ານັ້ນຖືກນຳໄປເວົ້າກັບຜູ້ຟັງທີ່ຜິດກຸ່ມ, ແມ່ນບໍ? (ແມ່ນແລ້ວ). ຫຼັງຈາກທີ່ຄົນເບົາປັນຍາບາງຄົນຖືກຈັບກຸມ, ພວກເຂົາກໍຖືກຕຳຫຼວດທີ່ຊົ່ວຊ້າສອບສວນວ່າ: “ພວກເຈົ້າເຊື່ອໃນພຣະເຈົ້າ, ແລ້ວພຣະເຈົ້າບອກໃຫ້ພວກເຈົ້າເຮັດຫຍັງ? ເຈົ້າບໍ່ຮູ້ບໍວ່າການເຊື່ອໃນພຣະເຈົ້າເປັນສິ່ງທີ່ຜິດກົດໝາຍ? ພວກເຈົ້າໄດ້ລະເມີດກົດໝາຍແລ້ວ. ລັດບໍ່ອະນຸຍາດໃຫ້ມີຄວາມເຊື່ອແບບນັ້ນ!” ໃນຄວາມເປັນຈິງແລ້ວ, ຕຳຫຼວດທີ່ຊົ່ວຊ້າເຫຼົ່ານີ້ພຽງແຕ່ກຳລັງຊອກຫາຂໍ້ອ້າງບາງຢ່າງທີ່ພວກເຂົາສາມາດໃຊ້ເພື່ອຕັດສິນລົງໂທດຜູ້ທີ່ເຊື່ອໃນພຣະເຈົ້າ ແຕ່ຄົນໂງ່ຈ້າປະເພດນີ້ພັດບໍ່ສາມາດເບິ່ງທະລຸສິ່ງນີ້ໄດ້. ພວກເຂົາເວົ້າວ່າ “ການເຊື່ອໃນພຣະເຈົ້າຂອງພວກເຮົາບໍ່ຜິດກົດໝາຍ. ພຣະເຈົ້າບອກໃຫ້ພວກເຮົາເປັນຄົນຊື່ສັດ, ຍ່າງໃນເສັ້ນທາງທີ່ຖືກຕ້ອງ ແລະ ເປັນຄົນດີ”. ເມື່ອມານຮ້າຍໄດ້ຍິນສິ່ງນີ້, ພວກມັນກໍເວົ້າວ່າ “ໃນເມື່ອພຣະເຈົ້າບອກໃຫ້ພວກເຈົ້າເປັນຄົນຊື່ສັດ, ຊັ້ນກໍບອກພວກເຮົາມາວ່າ ຜູ້ນໍາຄຣິສຕະຈັກຂອງພວກເຈົ້າແມ່ນໃຜ? ເງິນຂອງຄຣິສຕະຈັກຂອງພວກເຈົ້າເກັບໄວ້ໃສ? ຈົ່ງເວົ້າອອກມາຢ່າງຊື່ສັດ! ຖ້າເຈົ້າບໍ່ເວົ້າຢ່າງຊື່ສັດ ພຣະເຈົ້າຂອງເຈົ້າກໍຈະລົງໂທດເຈົ້າ!” ເມື່ອໄດ້ຍິນສິ່ງນີ້, ຄົນໂງ່ຈ້າປະເພດນີ້ກໍເຖິງກັບເວົ້າຫຍັງບໍ່ອອກ. ນີ້ບໍ່ແມ່ນຄວາມໂງ່ຈ້າບໍ? ຄົນເຮົາຈະເວົ້າຢ່າງຊື່ສັດກັບມານຮ້າຍໄດ້ແນວໃດ? ຄົນເຮົາຈະບອກຄວາມຈິງຂອງພຣະເຈົ້າໃຫ້ມານຮ້າຍຮູ້ໄດ້ແນວໃດ? ບໍ່ວ່າຈະເກີດຫຍັງຂຶ້ນກໍຕາມ, ຄົນເຮົາຕ້ອງບໍ່ບອກພວກມັນຢ່າງເດັດຂາດ. ຍັງມີຄົນໂງ່ຈ້າທີ່ຖາມຕຳຫຼວດວ່າ “ເປັນຫຍັງພວກເຈົ້າຈຶ່ງຈັບກຸມພວກເຮົາຢູ່ສະເໝີ? ເປັນຫຍັງພວກເຈົ້າຈຶ່ງສ້າງຄວາມຫຍຸ້ງຍາກໃຫ້ກັບພວກເຮົາຜູ້ທີ່ເຊື່ອໃນພຣະເຈົ້າຢູ່ສະເໝີ? ເປັນຫຍັງພວກເຈົ້າຈຶ່ງສ້າງຂ່າວລືທີ່ບໍ່ມີມູນຄວາມຈິງກ່ຽວກັບພວກເຮົາຢູ່ສະເໝີ?” ພວກເຂົາບໍ່ຮູ້ເຫດຜົນແທ້ໆບໍ? ພວກເຂົາຄາດຫວັງວ່າຈະໄດ້ຮັບຄຳຕອບຈາກຕຳຫຼວດທີ່ຊົ່ວຊ້າເຫຼົ່ານັ້ນບໍ? ພວກເຂົາຈະໄດ້ຮັບຄຳຕອບບໍ? ການຖາມຕຳຫຼວດທີ່ຊົ່ວຊ້າເຫຼົ່ານັ້ນວ່າເປັນຫຍັງ ບໍ່ແມ່ນເລື່ອງໄຮ້ສາລະບໍ, ນີ້ບໍ່ແມ່ນຄວາມໂງ່ຈ້າບໍ? ແຕ່ຄົນໂງ່ຈ້າເຫຼົ່ານີ້ກໍສາມາດຖາມສິ່ງທີ່ໂງ່ຈ້າແບບນັ້ນໄດ້ແທ້ໆ. ພວກເຂົາພຽງແຕ່ບໍ່ເຂົ້າໃຈ ແລະ ຍັງຄົງຖາມວ່າ “ເປັນຫຍັງພັກກອມມູນິດຈີນຈຶ່ງຂົ່ມເຫັງພວກເຮົາຢູ່ສະເໝີ? ເປັນຫຍັງພວກເຂົາຈຶ່ງຈັບກຸມພວກເຮົາຜູ້ທີ່ເຊື່ອໃນພຣະເຈົ້າຢູ່ສະເໝີ ແລະ ເຖິງຂັ້ນສ້າງຂ່າວລືທີ່ບໍ່ມີມູນຄວາມຈິງກ່ຽວກັບພວກເຮົາ? ພວກເຮົາຖືກຂົ່ມເຫັງຢ່າງຊັດເຈນ ແລະ ບໍ່ສາມາດກັບບ້ານໄດ້ ແຕ່ພວກເຂົາພັດເວົ້າວ່າພວກເຮົາໄດ້ປະຖິ້ມຄອບຄົວຂອງພວກເຮົາ. ມານຮ້າຍເຫຼົ່ານີ້ບໍ່ໄດ້ເວົ້າໂດຍອີງໃສ່ຂໍ້ເທັດຈິງເລີຍ! ນີ້ບໍ່ແມ່ນການແຕ່ງເລື່ອງຂຶ້ນມາທັງໝົດບໍ? ພວກເຮົາພຽງແຕ່ສ້າງວິດີໂອການສະແດງສິລະປະບາງຢ່າງເພື່ອເປັນພະຍານໃຫ້ພຣະເຈົ້າ ແລະ ຖ່າຍທອດພຣະທຳຂອງພຣະເຈົ້າ, ແລ້ວເປັນຫຍັງມານຮ້າຍ ແລະ ຊາຕານຈຶ່ງກຽດຊັງສິ່ງນີ້ຫຼາຍແທ້? ພວກມັນມັກຈະໄປເຮືອນຂອງຂ້ອຍເພື່ອຂົ່ມຂູ່ ແລະ ເຮັດໃຫ້ຄອບຄົວ ແລະ ຍາດພີ່ນ້ອງຂອງຂ້ອຍຢ້ານກົວ ຈົນເຖິງຂັ້ນຕ້ອງຕິດຕັ້ງກ້ອງວົງຈອນປິດ, ແລ້ວເປັນຫຍັງຈຶ່ງເຮັດແບບນັ້ນ?” ຍັງມີຄວາມຈຳເປັນຕ້ອງຖາມເລື່ອງນີ້ອີກບໍ? ນັ້ນບໍ່ແມ່ນຄຳເວົ້າທີ່ໂງ່ຈ້າບໍ? ຖ້າເຈົ້າຫາກໍເລີ່ມເຊື່ອໃນພຣະເຈົ້າ, ມັນກໍເປັນເລື່ອງປົກກະຕິທີ່ຈະບໍ່ເຂົ້າໃຈວ່າມີຫຍັງເກີດຂຶ້ນ. ແຕ່ເຈົ້າໄດ້ເຊື່ອໃນພຣະເຈົ້າມາຫຼາຍປີແລ້ວ, ເຈົ້າຍັງບໍ່ຮູ້ໄດ້ແນວໃດ? ຖ້າເຈົ້າຮູ້ ແລ້ວເຈົ້າຖາມເຮັດຫຍັງ? ບາງຄົນກໍຍັງຄິດບໍ່ອອກວ່າ “ພວກເຮົາບໍ່ເຄີຍຕໍ່ຕ້ານພັກ ຫຼື ລັດເລີຍ, ພວກເຮົາບໍ່ເຄີຍມີສ່ວນຮ່ວມໃນກິດຈະກຳທາງການເມືອງ, ພວກເຮົາບໍ່ເຄີຍພະຍາຍາມໂຄ່ນລົ້ມລັດຖະບານ ຫຼື ການປົກຄອງຂອງລັດຖະບານ, ພວກເຮົາບໍ່ເຄີຍສ້າງໄພຄຸກຄາມໃດໆຕໍ່ການປົກຄອງຂອງລັດຖະບານເລີຍ, ແລ້ວເປັນຫຍັງພັກກອມມູນິດຈີນຈຶ່ງຈັບກຸມ ແລະ ຂົ່ມເຫັງພວກເຮົາຢູ່ສະເໝີ? ພວກເຮົາຕ້ອງເຊື່ອງຕົວຢູ່ສະເໝີ, ບໍ່ສາມາດກັບບ້ານ ຫຼື ໂທຫາຄອບຄົວຂອງພວກເຮົາໄດ້ ເຖິງແມ່ນວ່າຈະຢາກເຮັດກໍຕາມ. ຂ້ອຍພຽງແຕ່ບໍ່ເຂົ້າໃຈວ່າ ເປັນຫຍັງພັກກອມມູນິດຈີນຈຶ່ງມັກສ້າງຄວາມຫຍຸ້ງຍາກໃຫ້ກັບພວກເຮົາຢູ່ສະເໝີ?” ຖ້າເຈົ້າບໍ່ສາມາດເບິ່ງທະລຸສິ່ງນີ້ໄດ້ຢ່າງແທ້ຈິງ, ແລ້ວເຈົ້າກໍເປັນຄົນບໍ່ຮູ້ເລື່ອງຮູ້ລາວເກີນໄປແລ້ວ, ເຈົ້າເປັນຄົນໂງ່ຈ້າຢ່າງແທ້ຈິງ. ສົມມຸດວ່າມີຜູ້ຍິງຄົນໜຶ່ງແຕ່ງງານກັບສາມີທີ່ບໍ່ມີຄວາມເຊື່ອ. ຕອນທີ່ພວກເຂົາຄົບຫາກັນ, ລາວເວົ້າວ່າ “ຂ້ອຍກໍຈະເຊື່ອນຳເຈົ້າຄືກັນ, ພວກເຮົາຈະເຂົ້າສູ່ລາຊະອານາຈັກສະຫວັນໄປນຳກັນ”. ລາວເວົ້າຈາໄດ້ມ່ວນຫູຫຼາຍ ແຕ່ໃນຄວາມເປັນຈິງແລ້ວ ລາວເປັນຜູ້ບໍ່ເຊື່ອ, ເປັນມານຮ້າຍ, ລາວພຽງແຕ່ຫຼອກນາງເທົ່ານັ້ນ. ແຕ່ເມື່ອນາງປະຖິ້ມທຸກສິ່ງທຸກຢ່າງເພື່ອສະລະຕົນເພື່ອພຣະເຈົ້າ, ລາວກໍໃຈຮ້າຍເປັນຟືນເປັນໄຟ. ລາວບໍ່ໃຫ້ນາງເຂົ້າຮ່ວມການເຕົ້າໂຮມ, ບໍ່ໃຫ້ນາງປະຕິບັດໜ້າທີ່ຂອງນາງ ແລະ ບໍ່ໃຫ້ນາງອ່ານພຣະທຳຂອງພຣະເຈົ້າ. ຜູ້ຍິງທີ່ໂງ່ຈ້າຄົນນີ້ກໍຍັງຄົງສົງໄສວ່າ “ແຕ່ກ່ອນລາວບໍ່ໄດ້ເປັນແບບນີ້. ລາວຮັກຂ້ອຍຫຼາຍ, ເອົາໃຈໃສ່ຂ້ອຍຫຼາຍ, ເຂົ້າໃຈຂ້ອຍເປັນຢ່າງດີ ແລະ ສະໜັບສະໜູນຄວາມເຊື່ອໃນພຣະເຈົ້າຂອງຂ້ອຍຢ່າງເຕັມທີ່. ເປັນຫຍັງຕອນນີ້ລາວຈຶ່ງເບິ່ງຄືກັບວ່າເປັນຄົນລະຄົນເລີຍ? ແຕ່ກ່ອນລາວກໍເຄີຍເຊື່ອຄືກັນ, ແລ້ວເປັນຫຍັງລາວຈຶ່ງກາຍເປັນແບບນີ້?” ໃນຊ່ວງຫຼາຍປີທີ່ນາງຢູ່ຫ່າງໄກຈາກບ້ານເພື່ອປະຕິບັດໜ້າທີ່ຂອງນາງ, ນາງມັກຈະໄຕ່ຕອງເລື່ອງນີ້ຢູ່ສະເໝີວ່າ: “ສາມີຂອງຂ້ອຍບໍ່ມີທາງໄປຊອກຫາຜູ້ຍິງຄົນອື່ນດອກ. ລາວຮັກຂ້ອຍທີ່ສຸດ. ຂ້ອຍເປັນຄົນດຽວຂອງລາວ, ຂ້ອຍເປັນຮັກທຳອິດຂອງລາວ. ລາວຈະບໍ່ມີທາງໄປຮັກຜູ້ຍິງຄົນອື່ນ. ນອກຈາກນີ້, ສາມີຂອງຂ້ອຍກໍເປັນຄົນບໍ່ມີເລ່ລ່ຽມ ແລະ ລາວກໍບໍ່ມີຄວາມສາມາດ ຫຼື ທັກສະທີ່ໂດດເດັ່ນຫຍັງ, ແລ້ວໃຜຈະຢາກຢູ່ກັບລາວ?” ຄວາມຈິງແລ້ວ ເຖິງແມ່ນວ່ານາງຈະຄິດແບບນີ້, ນາງກໍຍັງຮູ້ສຶກບໍ່ສະບາຍໃຈຢູ່ໃນສ່ວນເລິກຂອງຫົວໃຈ. ນາງຫວັງວ່າສາມີຂອງນາງຈະຍັງຄົງລໍຖ້ານາງຢູ່. ແຕ່ໃນຄວາມເປັນຈິງແລ້ວ, ແມ່ນແຕ່ຕອນທີ່ນາງຍັງຢູ່ບ້ານ ຍ້ອນວ່ານາງຫຍຸ້ງຢູ່ກັບການເຊື່ອໃນພຣະເຈົ້າ ແລະ ປະຕິບັດໜ້າທີ່ຂອງນາງທຸກມື້, ລາວກໍໄດ້ໄປຊອກຫາຜູ້ຍິງຄົນອື່ນແລ້ວ. ແຕ່ນາງພັດຄິດວ່າມັນເປັນໄປບໍ່ໄດ້: “ຄົນອື່ນອາດຈະໄປຊອກຫາຜູ້ຍິງຄົນອື່ນ ແຕ່ບໍ່ແມ່ນລາວ. ລາວບໍ່ແມ່ນຄົນແບບນັ້ນ! ຕອນທີ່ຂ້ອຍຍັງຢູ່ບ້ານ ລາວຍັງເວົ້າເລີຍວ່າລາວຢາກເຊື່ອໃນພຣະເຈົ້າ!” ບອກເຮົາມາເບິ່ງ ນາງໂງ່ຈ້າເຖິງຂີດສຸດເລີຍ, ແມ່ນບໍ? (ແມ່ນແລ້ວ). ຕະຫຼອດຫຼາຍປີມານີ້ທີ່ນາງບໍ່ໄດ້ຢູ່ບ້ານ, ບໍ່ພຽງແຕ່ສາມີຂອງນາງຈະໄປຊອກຫາຄົນອື່ນ ແຕ່ລູກໆ ແລະ ພໍ່ແມ່ຂອງນາງກໍເຖິງຂັ້ນຕັດຂາດຈາກນາງ. ນາງບໍ່ຖືກນັບວ່າເປັນສະມາຊິກຂອງຄອບຄົວນັ້ນດົນແລ້ວ. ໃຜຈະຮູ້ວ່າພວກເຂົາດູຖູກນາງລັບຫຼັງແນວໃດ ຫຼື ພວກເຂົາກຽດຊັງນາງຫຼາຍສໍ່າໃດ. ແຕ່ນາງພັດບໍ່ສາມາດເບິ່ງທະລຸສິ່ງນີ້ໄດ້, ບອກເຮົາມາເບິ່ງ ນີ້ບໍ່ແມ່ນຄວາມໂງ່ຈ້າບໍ? (ແມ່ນແລ້ວ). ນາງໂງ່ຈ້າເຖິງລະດັບໃດ? ເຖິງລະດັບທີ່ນາງຂາດສະຕິປັນຍາຂອງຄວາມເປັນມະນຸດທີ່ປົກກະຕິຢ່າງສິ້ນເຊີງ. ດັ່ງນັ້ນ, ນາງຈຶ່ງບໍ່ສາມາດໃຊ້ຄວາມຄິດຂອງມະນຸດທີ່ປົກກະຕິເພື່ອເບິ່ງຜູ້ຄົນ ແລະ ສິ່ງຕ່າງໆໄດ້. ນາງມັກຈະໃຊ້ຄວາມຄິດ ແລະ ມຸມມອງແບບເດັກນ້ອຍ, ບິດເບືອນ ແລະ ໂງ່ຈ້າຂອງນາງເພື່ອເບິ່ງ ແລະ ປະເມີນສິ່ງຕ່າງໆຢູ່ສະເໝີ. ໃນທີ່ສຸດ, ນາງກໍມັກຈະເຮັດໃຫ້ຕົນເອງຕົກຢູ່ໃນສະຖານະການທີ່ຍາກລຳບາກ ຈົນກາຍເປັນຄົນທີ່ນິ້ງເສີຍບໍ່ຍອມເຮັດຫຍັງ ແລະ ກະທຳຕົວໃນແບບທີ່ບໍ່ຮູ້ເລື່ອງຮູ້ລາວຫຍັງເລີຍ. ນີ້ບໍ່ແມ່ນຄວາມໂງ່ຈ້າບໍ? (ແມ່ນແລ້ວ). ມີຄົນໂງ່ຈ້າບາງຄົນທີ່ເປັນແບບນີ້. ການເປັນຄົນໂງ່ຈ້າໝາຍຄວາມວ່າພວກເຂົາບໍ່ມີສະຕິປັນຍາຂອງຄວາມເປັນມະນຸດທີ່ປົກກະຕິ, ສະນັ້ນ ເມື່ອເບິ່ງຜູ້ຄົນ ແລະ ສິ່ງຕ່າງໆ ຫຼື ຈັດການກັບເລື່ອງຕ່າງໆ, ພວກເຂົາຈຶ່ງບໍ່ມີຫຼັກການພື້ນຖານເປັນບ່ອນອີງເພື່ອເຮັດໃຫ້ພວກເຂົາສາມາດບັນລຸຜົນໄດ້ຮັບທີ່ດີໄດ້, ແມ່ນບໍ? (ແມ່ນແລ້ວ).

ສະຫຼຸບແລ້ວກໍຄື ຖ້າວັດແທກຄົນທີ່ກັບຊາດມາເກີດຈາກສັດໂດຍໃຊ້ຄວາມຈິງເປັນມາດຕະຖານ, ລັກສະນະຫຼັກຂອງພວກເຂົາກໍຄື ໂດຍພື້ນຖານແລ້ວ ພວກເຂົາບໍ່ສາມາດບັນລຸມັນໄດ້. ມັນເປັນມາດຕະຖານທີ່ສູງ. ຖ້າວັດແທກພວກເຂົາດ້ວຍສະຕິປັນຍາຂອງຄວາມເປັນມະນຸດທີ່ປົກກະຕິ, ພວກເຂົາກໍເຖິງກັບບໍ່ສາມາດເບິ່ງຜູ້ຄົນ, ເຫດການ, ສິ່ງຕ່າງໆ ຫຼື ສະຖານະການທີ່ເກີດຂຶ້ນໃນຊີວິດປະຈຳວັນຂອງພວກເຂົາດ້ວຍຄວາມຄິດຂອງຄວາມເປັນມະນຸດທີ່ປົກກະຕິໄດ້. ເວົ້າຢ່າງເຄັ່ງຄັດແລ້ວ ໃນຊີວິດປະຈຳວັນ ຄົນແບບນັ້ນບໍ່ສາມາດແມ່ນແຕ່ຈະຈັດການເລື່ອງອາຫານ, ເຄື່ອງນຸ່ງ, ທີ່ພັກອາໄສ ຫຼື ການເດີນທາງຂອງພວກເຂົາເອງໄດ້ດ້ວຍຕົນເອງ ແລະ ທັງບໍ່ສາມາດຕອບໂຕ້ ແລະ ຈັດການກັບບັນຫາເຫຼົ່ານີ້ໄດ້ດ້ວຍຕົນເອງ. ເຖິງແມ່ນວ່າພວກເຂົາຈະພຽງແຕ່ສາມາດເອົາຊີວິດລອດໄປໄດ້ໂດຍບໍ່ອຶດຕາຍກໍຕາມ ແຕ່ຈາກການສະແດງອອກຂອງພວກເຂົາໃນການຈັດການກັບເລື່ອງຕ່າງໆ, ຄົນແບບນັ້ນເບິ່ງຄືວ່າໂງ່ຈ້າ ແລະ ງຸ່ມງ່າມຫຼາຍ ເຊິ່ງຫ່າງໄກຈາກການມີຄວາມເປັນມະນຸດທີ່ປົກກະຕິຢ່າງແທ້ຈິງ. ຍົກຕົວຢ່າງສັດບາງຊະນິດ, ພວກມັນບໍ່ຮູ້ດ້ວຍຊໍ້າວ່າຄວນກິນອາຫານຫຼາຍສໍ່າໃດຈຶ່ງຈະເໝາະສົມ. ຖ້າຫາກວ່າຄົນໃຫ້ອາຫານພວກມັນຕາມເວລາ ແລະ ປະລິມານທີ່ກຳນົດໄວ້ເທົ່ານັ້ນ, ພວກມັນຈຶ່ງຈະສາມາດກິນໄດ້ຢ່າງມີສຸຂະພາບດີ. ຍົກຕົວຢ່າງໝາ, ຖ້າປ່ອຍໃຫ້ກິນຢ່າງອິດສະຫຼະ ໂດຍບໍ່ມີການຈຳກັດປະລິມານ, ພວກມັນກໍຈະກິນຫຼາຍເກີນໄປ. ພວກມັນຈະກິນໄປເລື້ອຍໆຈົນກວ່າພວກມັນຈະອີ່ມຈົນຈຸກ ແລະ ຮ່າງກາຍບໍ່ສາມາດກິນໄດ້ອີກຕໍ່ໄປ. ສະນັ້ນ, ລັກສະນະທີ່ຊັດເຈນຫຼາຍຢ່າງໜຶ່ງຂອງຄົນທີ່ກັບຊາດມາເກີດຈາກສັດກໍຄື ພວກເຂົາບໍ່ສາມາດຈັດການກັບຫຼາຍໆດ້ານໃນຊີວິດຂອງພວກເຂົາເອງໄດ້ດ້ວຍຕົນເອງ. ເປັນຫຍັງພວກເຂົາຈຶ່ງບໍ່ສາມາດເຮັດເຊັ່ນນັ້ນໄດ້ດ້ວຍຕົນເອງ? ນັ້ນກໍຍ້ອນວ່າພວກເຂົາບໍ່ເຄີຍຮູ້ວ່າຫຼັກການໃນການເຮັດສິ່ງເຫຼົ່ານັ້ນແມ່ນຫຍັງ, ເງື່ອນໄຂພື້ນຖານແມ່ນຫຍັງ ຫຼື ຂອບເຂດໃດທີ່ພວກເຂົາບໍ່ຄວນກ້າວກາຍ. ມັນກໍຄືກັບສັດບາງຊະນິດເວລາທີ່ພວກມັນກິນ. ພວກມັນບໍ່ຮູ້ວ່າອາຫານຫຼາຍສໍ່າໃດຈຶ່ງຈະເໝາະສົມ. ຖ້າຄົນບໍ່ຈັດການໃຫ້ພວກມັນ, ພວກມັນກໍຈະກິນຈົນຈຸກຕາຍ. ຖ້າມີຄົນຈັດການ ແລະ ໃຫ້ອາຫານພວກມັນ, ພວກມັນກໍອາດຈະຮັກສາສຸຂະພາບທີ່ດີໄວ້ໄດ້. ລັກສະນະນີ້ກໍເຫັນໄດ້ຊັດເຈນຫຼາຍໃນຄົນທີ່ກັບຊາດມາເກີດຈາກສັດເຊັ່ນກັນ. ຄືກັບທີ່ບາງຄົນເວົ້າວ່າ: “ພວກເຂົາກິນໂດຍບໍ່ຮູ້ວ່າຫິວ ຫຼື ອີ່ມ ແລະ ນອນໂດຍບໍ່ຮູ້ວ່າເປັນກາງເວັນ ຫຼື ກາງຄືນ”. ແລ້ວຄົນແບບນັ້ນມີສະຕິປັນຍາຂອງຄວາມເປັນມະນຸດບໍ? ມັນຊັດເຈນຫຼາຍວ່າພວກເຂົາບໍ່ມີ. ເລື່ອງຕ່າງໆເຊັ່ນ: ພວກເຂົາຄວນກິນແນວໃດເພື່ອປັບສົມດຸນສຸຂະພາບຂອງພວກເຂົາຕະຫຼອດສີ່ລະດູໃນໜຶ່ງປີ ໃນຂະນະທີ່ຮ່າງກາຍຂອງພວກເຂົາປະສົບກັບສະພາບການທີ່ແຕກຕ່າງກັນ, ອາຫານປະເພດໃດທີ່ດີຕໍ່ສຸຂະພາບ ແລະ ອາຫານປະເພດໃດທີ່ບໍ່ດີຕໍ່ສຸຂະພາບໃນລະດູໃດ, ວິທີການດຳລົງຊີວິດແບບໃດທີ່ດີຕໍ່ສຸຂະພາບ ແລະ ບໍ່ດີຕໍ່ສຸຂະພາບ ເຊິ່ງຄົນປົກກະຕິໃນອາຍຸຊາວປີອາດຈະບໍ່ຮູ້ເລື່ອງເຫຼົ່ານີ້ ແຕ່ເມື່ອອາຍຸສາມສິບປີ ພວກເຂົາກໍຈະຮູ້ບາງສິ່ງບາງຢ່າງ ແລະ ເມື່ອອາຍຸສີ່ສິບປີ ພວກເຂົາກໍຈະຮູ້ຫຼາຍຂຶ້ນ. ເມື່ອອາຍຸຫ້າສິບປີ ພວກເຂົາກໍຈະສະຫຼຸບກົດເກນການດຳລົງຊີວິດທີ່ເໝາະສົມກັບພວກເຂົາ ໂດຍອີງໃສ່ສະພາບຮ່າງກາຍຕົວຈິງຂອງພວກເຂົາເອງ ແລະ ສິ່ງນີ້ກໍຈະຖືກກຳນົດ ແລະ ຕາຍຕົວໂດຍພື້ນຖານ ໂດຍບໍ່ມີການປ່ຽນແປງຄັ້ງໃຫຍ່ອີກຕໍ່ໄປ. ຖິງແມ່ນວ່າພວກເຂົາຈະມີອາຍຸຮອດແປດສິບປີກໍຕາມ, ແຕ່ຄົນທີ່ກັບຊາດມາເກີດຈາກສັດກໍຍັງບໍ່ສາມາດສະຫຼຸບກົດເກນການດຳລົງຊີວິດໄດ້. ພວກເຂົາກິນຫຼາຍເກີນໄປ ຫຼື ບໍ່ຊັ້ນກໍກິນໜ້ອຍເກີນໄປ ແລະ ເຈັບທ້ອງ ຫຼື ບໍ່ຊັ້ນອາຫານກໍບໍ່ຍ່ອຍ. ພວກເຂົາບໍ່ຮູ້ເລີຍວ່າບັນຫາສຸຂະພາບໃດທີ່ເກີດຈາກນິໄສການດຳລົງຊີວິດໃດ ຫຼື ອາຫານປະເພດໃດ. ພວກເຂົາພຽງແຕ່ກິນຕາມໃຈມັກ. ຖ້າເຈົ້າຂໍໃຫ້ພວກເຂົາສະຫຼຸບຫຼັກການກິນອາຫານ ຫຼື ວິທີການກິນອາຫານທີ່ເໝາະສົມກັບພວກເຂົາ ໂດຍອີງໃສ່ວ່າອາຫານປະເພດໃດທີ່ເໝາະສົມ ຫຼື ບໍ່ເໝາະສົມກັບສະພາບຮ່າງກາຍຂອງພວກເຂົາ ແລະ ອີງໃສ່ຂໍ້ມູນຕ່າງໆ, ພວກເຂົາກໍບໍ່ສາມາດເຮັດໄດ້. ຕົວຢ່າງ: ມີຄົນໃນອິນເຕີເນັດບອກວ່າເປືອກໄຂ່ມີແຄວຊຽມສູງ ແລະ ການກິນເປືອກໄຂ່ສາມາດເສີມແຄວຊຽມໄດ້ ແລ້ວພວກເຂົາກໍຄິດວ່າ: “ຂ້ອຍບໍ່ສູງປານໃດຍ້ອນຂ້ອຍຂາດແຄວຊຽມ. ຂ້ອຍຈະກິນເປືອກໄຂ່ເພື່ອເສີມແຄວຊຽມ”. ແຕ່ຜົນປາກົດວ່າ ຫຼັງຈາກທີ່ກິນໄປໄດ້ໄລຍະໜຶ່ງ ກໍເບິ່ງຄືວ່າລະດັບແຄວຊຽມຂອງພວກເຂົາບໍ່ເພີ່ມຂຶ້ນເລີຍ. ຈົ່ງບອກເຮົາມາເບິ່ງວ່າ ນີ້ບໍ່ແມ່ນການບິດເບືອນບໍ? ເມື່ອເຈົ້າພົບຂໍ້ມູນໃນອິນເຕີເນັດທີ່ບອກວ່າເປືອກໄຂ່ມີແຄວຊຽມສູງ ແລະ ສາມາດໃຊ້ເປັນອາຫານເສີມແຄວຊຽມໄດ້, ເຈົ້າຄວນຢັ່ງຮູ້ມັນແນວໃດ? ມັນຊັດເຈນຫຼາຍວ່າຄົນທີ່ກິນເປືອກໄຂ່ມັກຈະມີຄວາມຄິດທີ່ບິດເບືອນ. ການຢັ່ງຮູ້ຂອງພວກເຂົາບໍ່ຖືກຕ້ອງ, ສະນັ້ນ ການປະຕິບັດຂອງພວກເຂົາຈຶ່ງບິດເບືອນ, ສຸດໂຕ່ງ ແລະ ໂງ່ຈ້າ. ແລ້ວວິທີທີ່ຖືກຕ້ອງໃນການຢັ່ງຮູ້ເລື່ອງນີ້ແມ່ນຫຍັງ? ເຖິງແມ່ນວ່າເປືອກໄຂ່ອາດຈະມີແຄວຊຽມສູງ ແຕ່ພວກມັນກໍບໍ່ແມ່ນສິ່ງທີ່ພວກເຮົາສາມາດກິນໄດ້. ພວກມັນສາມາດມີຜົນໃນການເສີມແຄວຊຽມໄດ້ຢ່າງແທ້ຈິງ ຫຼື ບໍ່ນັ້ນກໍຍັງບໍ່ຮູ້ ແລະ ເຖິງແມ່ນວ່າພວກມັນຈະສາມາດເສີມລະດັບແຄວຊຽມຂອງເຈົ້າໄດ້, ການທີ່ຮ່າງກາຍຂອງເຈົ້າຈະສາມາດດູດຊຶມມັນໄດ້ ຫຼື ບໍ່ນັ້ນກໍຍັງບໍ່ແນ່ນອນເຊັ່ນກັນ. ຍິ່ງໄປກວ່ານັ້ນ, ມີຫຼັກຖານໃດບໍທີ່ບອກວ່າເປືອກໄຂ່ສາມາດເປັນອາຫານເສີມແຄວຊຽມໄດ້? ຄຳກ່າວອ້າງນີ້ໄດ້ຮັບການຢັ້ງຢືນແລ້ວບໍ? ໃນຄວາມເປັນຈິງແລ້ວ, ມີຫຼາຍສິ່ງຫຼາຍຢ່າງທີ່ສາມາດເສີມແຄວຊຽມໄດ້ ແລະ ພວກມັນທັງໝົດກໍໄດ້ຮັບການພິສູດທາງການແພດແລ້ວ. ຖ້າເຈົ້າປະຕິເສດທີ່ຈະຍອມຮັບວິທີການທີ່ໄດ້ຮັບການພິສູດເຫຼົ່ານີ້ ແລ້ວເຈົ້າກໍເປັນຄົນທີ່ໄຮ້ສາລະ. ເຈົ້າພຽງແຕ່ກິນຢາເມັດແຄວຊຽມເພື່ອເສີມແຄວຊຽມຂອງເຈົ້າບໍ່ໄດ້ບໍ? ນັ້ນຄືວິທີທີ່ງ່າຍທີ່ສຸດ. ພວກມັນບໍ່ທຳລາຍກະເພາະ ຫຼື ເຮັດໃຫ້ແຂ້ວເສຍຫາຍ, ພວກມັນມີລົດຊາດແຊບ ແລະ ເຈົ້າສາມາດຮູ້ສຶກເຖິງຜົນຂອງມັນໄດ້. ນີ້ບໍ່ແມ່ນການຢັ່ງຮູ້ທີ່ຖືກຕ້ອງບໍ? (ແມ່ນແລ້ວ). ແຕ່ຜູ້ທີ່ມີການຢັ່ງຮູ້ທີ່ບິດເບືອນບໍ່ໄດ້ຢັ່ງຮູ້ແບບນີ້, ພວກເຂົາເຮັດສິ່ງຕ່າງໆແບບສຸດໂຕ່ງ. ພວກເຂົາເຊື່ອວ່າ “ຖ້າມີຄົນບອກວ່າເປືອກໄຂ່ສາມາດເສີມແຄວຊຽມຂອງເຈົ້າໄດ້ ຊັ້ນມັນກໍຕ້ອງກິນໄດ້. ຖ້າເຈົ້າຕ້ອງການເສີມແຄວຊຽມຂອງເຈົ້າ, ເຈົ້າກໍຕ້ອງກິນພວກມັນ”. ພວກເຂົາເຖິງກັບບໍ່ຈະພິຈາລະນາວ່າຮ່າງກາຍສາມາດດູດຊຶມພວກມັນໄດ້ ຫຼື ບໍ່ຫຼັງຈາກທີ່ກິນເຂົ້າໄປ. ສິ່ງນີ້ສະທ້ອນໃຫ້ເຫັນເຖິງການຢັ່ງຮູ້ທີ່ບິດເບືອນ, ນີ້ຄືການເປັນຄົນສຸດໂຕ່ງ. ຖ້າມີຄົນເວົ້າວ່າ “ເປືອກກ້ວຍມີວິຕາມິນສູງ ແລະ ການກິນມັນສາມາດເຮັດໃຫ້ເຈົ້າງາມຂຶ້ນ”, ພວກເຈົ້າຈະກິນມັນບໍ? (ບໍ່ກິນ). ເປັນຫຍັງຈຶ່ງບໍ່ກິນ? (ເພາະວ່າຕາມກົດເກນທຳມະຊາດແລ້ວ ອາຫານບາງຊະນິດທີ່ພຣະເຈົ້າສ້າງມາຄວນກິນຫຼັງຈາກທີ່ປອກເປືອກແລ້ວ. ການດື້ດຶງທີ່ຈະກິນເປືອກກ້ວຍຄືການເຮັດສິ່ງຕ່າງໆແບບສຸດໂຕ່ງ. ຖ້າຄົນໃດຄົນໜຶ່ງຕ້ອງການເສີມວິຕາມິນເພື່ອເຮັດໃຫ້ຕົນເອງງາມຂຶ້ນ, ພວກເຂົາກໍຄວນກິນອາຫານທີ່ສາມາດກິນໄດ້ຕາມປົກກະຕິ ແລະ ມີສັບພະຄຸນຊ່ວຍໃຫ້ງາມຂຶ້ນ). ນີ້ຄືການຢັ່ງຮູ້ທີ່ຖືກຕ້ອງ. ແຕ່ເບິ່ງຄົນໂງ່ຈ້າທີ່ສຸດໂຕ່ງນັ້ນແມ້. ພວກເຂົາບໍ່ໄດ້ຢັ່ງຮູ້ແບບນີ້. ພວກເຂົາດື້ດຶງທີ່ຈະບັງຄັບຕົນເອງໃຫ້ກິນເປືອກກ້ວຍ ແລະ ເຖິງຂັ້ນເວົ້າວ່າ “ຂ້ອຍຕ້ອງກະບົດຕໍ່ເນື້ອໜັງຂອງຂ້ອຍ. ຂ້ອຍຕ້ອງກິນເປືອກກ້ວຍເພື່ອເສີມລະດັບສານອາຫານສະເພາະໃດໜຶ່ງຂອງຂ້ອຍ”. ແຕ່ພວກເຂົາພັດບໍ່ຄິດວ່າ “ເປືອກກ້ວຍລົດຊາດບໍ່ແຊບ. ມັນບໍ່ແມ່ນອາຫານ. ຂ້ອຍຈະບໍ່ກິນມັນ. ເປັນຫຍັງຂ້ອຍຈຶ່ງບໍ່ໄປກິນສິ່ງອື່ນທີ່ມີສານອາຫານນີ້ແທນ?” ນີ້ບໍ່ແມ່ນການຢັ່ງຮູ້ທີ່ຖືກຕ້ອງບໍ? (ແມ່ນແລ້ວ). ຖ້າເຈົ້າສາມາດແຍກແຍະໃນລັກສະນະນີ້, ຖ້າເຈົ້າສາມາດຢັ່ງຮູ້ສິ່ງຕ່າງໆໃນລັກສະນະນີ້, ມັນກໍພິສູດວ່າເຈົ້າມີສະຕິປັນຍາຂອງມະນຸດ. ແຕ່ຖ້າເຈົ້າບໍ່ສາມາດແຍກແຍະໃນລັກສະນະນີ້ ແລະ ທັນທີທີ່ເຈົ້າໄດ້ຍິນວ່າເປືອກກ້ວຍມີສານອາຫານບາງຢ່າງ, ເຈົ້າກໍດື້ດຶງທີ່ຈະກິນມັນເຖິງແມ່ນວ່າມັນຈະມີລົດຊາດບໍ່ແຊບກໍຕາມ. ຄັນຊັ້ນເຈົ້າກໍເປັນຄົນໂງ່ຈ້າ, ເຈົ້າເປັນຄົນທີ່ກັບຊາດມາເກີດຈາກສັດ ແລະ ເຈົ້າບໍ່ມີຄວາມຄິດຂອງຄວາມເປັນມະນຸດທີ່ປົກກະຕິ. ຄຳສອນນອກຮີດ ຫຼື ຄວາມຄິດທີ່ຄາດເຄື່ອນໃດໆກໍສາມາດເຮັດໃຫ້ຄົນແບບນັ້ນຫຼົງຜິດໄດ້ ແລະ ພວກເຂົາພຽງແຕ່ບໍ່ສາມາດແຍກແຍະຄວາມຖືກຕ້ອງ ຫຼື ຄວາມຈິງຂອງຂໍ້ມູນຕ່າງໆໄດ້. ພວກເຂົາມັກຈະຖືກຫຼອກຢູ່ສະເໝີ. ທັງໝົດນີ້ປະກອບເປັນການສະແດງອອກເຖິງວິທີທີ່ຄົນທີ່ກັບຊາດມາເກີດຈາກສັດປະຕິບັດຕໍ່ເລື່ອງສະເພາະຕ່າງໆ. ພວກເຂົາໂງ່ຈ້າເຖິງຂີດສຸດ, ການຢັ່ງຮູ້ຂອງພວກເຂົາບິດເບືອນ ແລະ ໄຮ້ສາລະ ແລະ ພວກເຂົາເຮັດທຸກສິ່ງທຸກຢ່າງແບບສຸດໂຕ່ງ. ເມື່ອມີຄົນເວົ້າວ່າງານຄົ້ນຄວ້າຊີ້ໃຫ້ເຫັນວ່າບາງສິ່ງບາງຢ່າງສາມາດກິນໄດ້, ນັ້ນບໍ່ໄດ້ໝາຍຄວາມວ່າເຈົ້າຕ້ອງກິນມັນ ແລະ ບໍ່ໄດ້ໝາຍຄວາມວ່າບໍ່ມີສິ່ງອື່ນໃດສາມາດທົດແທນມັນໄດ້. ຖ້າເຈົ້າເວົ້າວ່າຄວາມຈິງບໍ່ສາມາດຖືກທົດແທນດ້ວຍທິດສະດີໃດໆ, ນັ້ນຄືສິ່ງທີ່ເປັນພາວະວິໄສ ແລະ ຖືກຕ້ອງ. ແຕ່ສານອາຫານເຫຼົ່ານີ້ເປັນສານທາງວັດຖຸ, ມັນເປັນໄປບໍ່ໄດ້ທີ່ຈະບໍ່ມີສິ່ງທົດແທນເລີຍ. ພຣະເຈົ້າໄດ້ສ້າງອາຫານທີ່ອຸດົມສົມບູນຫຼາກຫຼາຍຊະນິດ ແລະ ມີອາຫານຫຼາຍຊະນິດທີ່ມີສານອາຫານແຕກຕ່າງກັນ. ຜູ້ຄົນສາມາດເລືອກໄດ້ຢ່າງຊັດເຈນໂດຍອີງໃສ່ສະພາບຮ່າງກາຍ, ກຸ່ມອາຍຸ ແລະ ສະຖານະສຸຂະພາບໃນປັດຈຸບັນຂອງຕົນ ໂດຍບໍ່ຈຳເປັນຕ້ອງຍຶດຕິດກັບກົດລະບຽບ. ຫຼັງຈາກທີ່ໄດ້ຍິນຂໍ້ມູນໃດໜຶ່ງ, ຄົນທີ່ສຸດໂຕ່ງກໍບໍ່ສາມາດປະຕິບັດຕໍ່ມັນໄດ້ຢ່າງຖືກຕ້ອງ ແລະ ບໍ່ສາມາດແຍກແຍະມັນໄດ້. ພວກເຂົາມັກຈະຖືກສິ່ງເຫຼົ່ານີ້ເຮັດໃຫ້ຫຼົງຜິດຢູ່ສະເໝີ ແລະ ໃນທີ່ສຸດ ພວກເຂົາກໍເວົ້າວ່າ “ທຸກສິ່ງທຸກຢ່າງໃນອິນເຕີເນັດເປັນເລື່ອງຕົວະ, ບໍ່ມີຄຳໃດເປັນຄວາມຈິງເລີຍ!” ເຈົ້າເຫັນບໍວ່າ ຕອນນີ້ພວກເຂົາໄປສູ່ຄວາມສຸດໂຕ່ງອີກດ້ານໜຶ່ງແລ້ວ. ເຈົ້າສາມາດຄົ້ນຫາຂໍ້ມູນໃນອິນເຕີເນັດໄດ້ ແຕ່ເຈົ້າຕ້ອງຮູ້ວິທີໃຊ້ສະຕິປັນຍາຂອງມະນຸດ ແລະ ວິທີການຄິດທີ່ຖືກຕ້ອງຂອງມະນຸດເພື່ອແຍກແຍະມັນ, ເພື່ອເລືອກຢ່າງຖືກຕ້ອງວ່າຈະໃຊ້ຫຍັງ ແລະ ຈະປະຖິ້ມຫຍັງ. ຖ້າບາງສິ່ງບາງຢ່າງເປັນປະໂຫຍດຕໍ່ເຈົ້າ, ເຈົ້າກໍສາມາດໃຊ້ມັນໄດ້; ຖ້າມັນບໍ່ເປັນປະໂຫຍດ ຫຼື ບໍ່ເໝາະສົມກັບເຈົ້າ, ເຈົ້າກໍສາມາດຖືວ່າມັນເປັນບ່ອນອີງ ຫຼື ເປັນຄວາມຮູ້ທົ່ວໄປປະເພດໜຶ່ງ. ຄົນທີ່ມີຄວາມຄິດຂອງມະນຸດປະຕິບັດໃນລັກສະນະນີ້. ຜູ້ທີ່ບໍ່ມີຄວາມຄິດຂອງມະນຸດປະຕິບັດໃນວິທີທີ່ບ່ຽງເບນໄປທາງຊ້າຍ ຫຼື ທາງຂວາ, ພວກເຂົາຈະຖືກຫຼອກລວງ ຫຼື ບໍ່ຊັ້ນກໍບໍ່ເຊື່ອທຸກສິ່ງທຸກຢ່າງຢ່າງສິ້ນເຊີງ. ພວກເຂົາບໍ່ສາມາດແຍກແຍະເລື່ອງດັ່ງກ່າວດ້ວຍຄວາມລະມັດລະວັງໄດ້. ຄົນແບບນັ້ນເບິ່ງຄືວ່າດື້ດ້ານ, ໜ້າຕະຫຼົກ, ເບົາປັນຍາ ແລະ ໂງ່ຈ້າເປັນພິເສດໃນວິທີທີ່ພວກເຂົາປະຕິບັດຕໍ່ຂໍ້ມູນປະເພດຕ່າງໆ ຫຼື ຈັດການກັບເລື່ອງໃນຊີວິດຈິງ. ຄົນທີ່ໂງ່ຈ້າຂະໜາດນີ້, ຜູ້ທີ່ບໍ່ສາມາດແຍກແຍະຄວາມຖືກຕ້ອງຈາກຄວາມຜິດພາດ ຫຼື ສິ່ງທີ່ຖືກຈາກສິ່ງທີ່ຜິດໄດ້, ພວກເຂົາໃຊ້ຊີວິດໃນແຕ່ລະມື້ຜ່ານໄປໄດ້ແນວໃດ? ພຽງແຕ່ເບິ່ງວິທີທີ່ພວກເຂົາປະພຶດກໍເຮັດໃຫ້ເຈົ້າກັງວົນແລ້ວ. ເຈົ້າຍັງສາມາດມີຄວາມຫວັງວ່າພວກເຂົາຈະສາມາດເຂົ້າສູ່ຄວາມເປັນຈິງຄວາມຈິງໄດ້ອີກບໍ?

ຜູ້ຍິງຄົນໜຶ່ງແຕ່ງງານກັບຄົນພານທີ່ຕ່ຳຊ້າ ແລະ ຄິດວ່າ “ສາມີຂອງຂ້ອຍຮັກຂ້ອຍຫຼາຍ. ຂ້ອຍໄດ້ພົບຮັກແທ້ແລ້ວ, ຂ້ອຍຕົກຫຼຸມຮັກແລ້ວ” ແລະ ນາງກໍຮູ້ສຶກມີຄວາມສຸກຫຼາຍ. ແຕ່ຄົນອື່ນເບິ່ງສາມີຂອງນາງ ແລະ ເຫັນວ່າລາວບໍ່ແມ່ນມະນຸດດ້ວຍຊໍ້າ, ລາວເປັນມານຮ້າຍ ແລະ ສົງໄສວ່ານາງຍັງສາມາດຫຼົງໄຫຼ ແລະ ເພີດເພີນກັບຕົນເອງຫຼາຍຂະໜາດນັ້ນໄດ້ແນວໃດ. ແມ່ນແຕ່ພວກເຂົາກໍຍັງກັງວົນກ່ຽວກັບນາງ ແລະ ເປັນຫ່ວງແທນນາງ. ໃນທີ່ສຸດ, ຫຼັງຈາກທີ່ມີລູກກັບລາວ ນາງກໍຖືກຖີບຫົວສົ່ງ ແລະ ບໍ່ມີບ່ອນເພິ່ງພາ, ຊີວິດຂອງນາງກາຍເປັນເລື່ອງຍາກລຳບາກຈົນທົນບໍ່ໄດ້! ຈາກສິ່ງທີ່ໂງ່ຈ້າທີ່ຄົນທີ່ກັບຊາດມາເກີດຈາກສັດໄດ້ເຮັດ, ມັນຊັດເຈນວ່າ ຂໍ້ເທັດຈິງທີ່ພວກເຂົາສາມາດດຳລົງຊີວິດ ແລະ ເອົາຊີວິດລອດໄປໄດ້ນັ້ນ ສ່ວນໃຫຍ່ແມ່ນຍ້ອນພຣະຄຸນຂອງພຣະເຈົ້າ. ພຣະເຈົ້າປະທານລົມຫາຍໃຈໃຫ້ພວກເຂົາເພື່ອໃຫ້ພວກເຂົາສາມາດມີຊີວິດຢູ່ຕໍ່ໄປໄດ້ ແລະ ປະທານອາຫານໃຫ້ພວກເຂົາເພື່ອໃຫ້ພວກເຂົາສາມາດເອົາຊີວິດລອດໄດ້. ນົກຢູ່ເທິງທ້ອງຟ້າ, ສັດໂຕນ້ອຍໆ ແລະ ແມ່ນແຕ່ມົດຢູ່ເທິງພື້ນດິນກໍລ້ວນແຕ່ມີອາຫານກິນ, ແລ້ວສຳລັບມະນຸດຈະຍິ່ງເປັນຈິງຫຼາຍກວ່ານັ້ນສໍ່າໃດ? ໃນເມື່ອເຈົ້າກັບຊາດມາເກີດເປັນມະນຸດ, ພຣະເຈົ້າກໍປະທານວິທີການເອົາຊີວິດລອດໃຫ້ແກ່ເຈົ້າ. ຫາກບໍ່ແມ່ນມີຄົນລ້ຽງດູເຈົ້າ ກໍແມ່ນເຈົ້າມີຈຸດແຂງບາງຢ່າງທີ່ເຮັດໃຫ້ເຈົ້າສາມາດຮັກສາການດຳລົງຊີວິດຂອງເຈົ້າໄວ້ໄດ້. ນີ້ຄືພຣະຄຸນຂອງພຣະເຈົ້າ. ພຣະເຈົ້າບໍ່ປ່ອຍໃຫ້ເຈົ້າອຶດຕາຍ ແຕ່ຊົງປະທານຫົນທາງໃນການເອົາຊີວິດລອດໃຫ້ແກ່ເຈົ້າ, ສະນັ້ນ ເຈົ້າຈຶ່ງສາມາດມີຊີວິດຢູ່ຈົນແກ່ເຖົ້າໄດ້, ມີຊີວິດຢູ່ຈົນເຖິງວາລະສຸດທ້າຍໄດ້. ຖ້າປາສະຈາກພຣະຄຸນຂອງພຣະເຈົ້າ, ແລ້ວດ້ວຍຂີດຄວາມສາມາດຂອງຄົນທີ່ກັບຊາດມາເກີດຈາກສັດມີມາແຕ່ເກີດ, ການຂາດຄວາມຄິດທີ່ປົກກະຕິຂອງພວກເຂົາ ແລະ ການຂາດແມ່ນແຕ່ຄວາມສາມາດພຽງເລັກໜ້ອຍໃນການຈັດການກັບບັນຫາຂອງພວກເຂົາ, ພວກເຂົາກໍຄົງບໍ່ສາມາດແມ່ນແຕ່ຈະຫາລ້ຽງຊີບໃຫ້ກັບຕົນເອງໄດ້. ຈາກອີກມຸມມອງໜຶ່ງ, ຄົນທີ່ກັບຊາດມາເກີດຈາກສັດກໍຖືວ່າເປັນຄົນທີ່ໄດ້ຮັບພຣະພອນຂ້ອນຂ້າງຫຼາຍ. ເມື່ອພິຈາລະນາເຖິງຄວາມສາມາດຂອງພວກເຂົາໃນທຸກດ້ານ ແລະ ສະຕິປັນຍາຂອງພວກເຂົາແລ້ວ, ມັນເປັນໄປບໍ່ໄດ້ເລີຍທີ່ພວກເຂົາຈະຫາລ້ຽງຊີບໃນໂລກທີ່ສັບສົນ ແລະ ຊົ່ວຮ້າຍນີ້. ແຕ່ຍ້ອນພຣະເຈົ້າສະແດງພຣະຄຸນ ແລະ ມີຄວາມເມດຕາຕໍ່ສິ່ງທີ່ຖືກສ້າງທັງປວງ, ສະນັ້ນ ບໍ່ວ່າເຈົ້າຈະກັບຊາດມາເກີດຈາກສັດ ຫຼື ມະນຸດ, ໃນສາຍພຣະເນດຂອງພຣະເຈົ້າ, ຖ້າເຈົ້າເປັນສິ່ງທີ່ຖືກສ້າງ ແລະ ພຣະອົງໄດ້ປະທານລົມຫາຍໃຈໃຫ້ເຈົ້າແລ້ວ, ພຣະອົງກໍຈະຈັດຫາສິ່ງທີ່ເຈົ້າຕ້ອງການເພື່ອດຳລົງຊີວິດ ແລະ ເອົາຊີວິດລອດຕາມປົກກະຕິ, ເຮັດໃຫ້ຊີວິດຂອງເຈົ້າໄດ້ຮັບການຄ້ຳຊູ ແລະ ເຮັດໃຫ້ເຈົ້າສາມາດມີຊີວິດຢູ່ຕໍ່ໄປໄດ້. ສະນັ້ນ ຖ້າເຈົ້າເວົ້າວ່າ “ຂ້ອຍໄດ້ອອກໄປດິ້ນຮົນເພື່ອຫາເງິນ, ລ້ຽງດູຕົນເອງຈົນຂ້ອຍໄດ້ຮັບສານອາຫານຄົບຖ້ວນ ແລະ ມີສຸຂະພາບແຂງແຮງ, ຂ້ອຍບໍ່ໄດ້ເຮັດໄດ້ດີບໍ? ພຣະອົງບໍ່ໄດ້ກຳລັງດູຖູກຂ້ອຍໂດຍການເອີ້ນຂ້ອຍວ່າຄົນໂງ່ຈ້າບໍ?” ແລ້ວເຈົ້າກໍຄິດຜິດແລ້ວ. ຂໍ້ເທັດຈິງທີ່ວ່າເຈົ້າສາມາດຫາເງິນ ແລະ ລ້ຽງດູຕົນເອງໄດ້ນັ້ນ ບໍ່ໄດ້ໝາຍຄວາມວ່າເປັນຍ້ອນຄວາມສາມາດຂອງເຈົ້າເອງຢ່າງແທ້ຈິງ, ເກົ້າສິບເກົ້າເປີເຊັນຂອງມັນແມ່ນມາຈາກພຣະຄຸນຂອງພຣະເຈົ້າ. ພຣະເຈົ້າປະທານພະລັງບາງຢ່າງໃຫ້ແກ່ເຈົ້າ ແລະ ດ້ວຍເຫດນີ້ຈຶ່ງເຮັດໃຫ້ເຈົ້າສາມາດເຮັດວຽກໜັກເພື່ອຫາເງິນມາຊື້ອາຫານໄດ້; ພຣະອົງປະທານຈຸດແຂງບາງຢ່າງໃຫ້ເຈົ້າ ພ້ອມກັບຮ່າງກາຍທີ່ແຂງແຮງ ແລະ ດ້ວຍເຫດນີ້ຈຶ່ງເຮັດໃຫ້ເຈົ້າສາມາດເຮັດວຽກ, ຫາເງິນ, ລ້ຽງດູຄອບຄົວ ແລະ ເອົາຊີວິດລອດໄດ້. ພື້ນຖານຂອງການທີ່ເຈົ້າສາມາດເຮັດສິ່ງເຫຼົ່ານີ້ໄດ້ແມ່ນຫຍັງ? ມັນລ້ວນແຕ່ອີງໃສ່ການທີ່ພຣະເຈົ້າປະທານເງື່ອນໄຂທີ່ຕິດໂຕມາແຕ່ເກີດທີ່ພື້ນຖານທີ່ສຸດໃຫ້ແກ່ເຈົ້າ ເຊິ່ງເຮັດໃຫ້ເຈົ້າສາມາດມີສ່ວນຮ່ວມໃນການອອກແຮງງານຂອງມະນຸດທີ່ປົກກະຕິ ຈົນໃນທີ່ສຸດກໍເຮັດໃຫ້ເຈົ້າສາມາດລ້ຽງດູຕົນເອງ ແລະ ຮັກສາການດຳລົງຊີວິດຂອງເຈົ້າໄວ້ໄດ້. ສະຫຼຸບແລ້ວ, ບໍ່ວ່າຈະເປັນແນວໃດກໍຕາມ, ບໍ່ວ່າເຈົ້າຈະໂງ່ຈ້າ ຫຼື ເບົາປັນຍາ, ໃນຕອນນີ້ ໃນຖານະທີ່ເປັນສິ່ງທີ່ຖືກສ້າງທີ່ມີຮູບຮ່າງໜ້າຕາພາຍນອກເປັນມະນຸດ, ເຈົ້າຄວນຮູ້ຈັກອັດຕະລັກ ແລະ ຄຸນຄ່າຂອງເຈົ້າ. ຍິ່ງໄປກວ່ານັ້ນ, ເຈົ້າຄວນຢັ່ງຮູ້ຢ່າງຖືກຕ້ອງກ່ຽວກັບສິ່ງທີ່ພຣະເຈົ້າໄດ້ປະທານໃຫ້ແກ່ເຈົ້າ, ສິ່ງທີ່ພຣະເຈົ້າໄດ້ຈັດຫາໃຫ້ເຈົ້າ, ພ້ອມທັງພຣະຄຸນ ແລະ ຄວາມເມດຕາຂອງພຣະເຈົ້າ. ຖ້າເຈົ້າມີລັກສະນະກົງກັບຄຸນລັກສະນະຫຼາຍຢ່າງຂອງຄົນທີ່ກັບຊາດມາເກີດຈາກສັດ ແລະ ຮູ້ສຶກວ່າເຈົ້າຈັດຢູ່ໃນກຸ່ມຄົນປະເພດນີ້ຢ່າງແນ່ນອນ, ເຈົ້າຄວນເຮັດແນວໃດ? ເລື່ອງນີ້ຈັດການໄດ້ງ່າຍ: ບໍ່ວ່າຕົ້ນກຳເນີດຂອງເຈົ້າຈະເປັນແນວໃດ, ບໍ່ວ່າເຈົ້າຈະມີສະຕິປັນຍາ ແລະ ຄວາມຄິດຂອງມະນຸດຕາມທຳມະຊາດ ຫຼື ບໍ່, ຂໍ້ເທັດຈິງກໍຄືຕອນນີ້ເຈົ້າມີອັດຕະລັກເປັນມະນຸດ. ໃນເມື່ອເຈົ້າມີອັດຕະລັກເປັນມະນຸດ, ເຈົ້າກໍຄວນປະຕິບັດໜ້າທີ່ຂອງມະນຸດ, ຈົ່ງເຮັດໃຫ້ດີທີ່ສຸດເທົ່າທີ່ເຈົ້າສາມາດເຮັດໄດ້, ດ້ວຍຄວາມສາມາດທັງໝົດຂອງເຈົ້າ ແລະ ບັນລຸສິ່ງທີ່ມະນຸດຄວນເຮັດໃຫ້ດີທີ່ສຸດເທົ່າທີ່ຈະເປັນໄປໄດ້. ບາງຄົນເວົ້າວ່າ “ເຈົ້າບອກວ່າຄົນທີ່ກັບຊາດມາເກີດຈາກສັດນັ້ນມີລັກສະນະເດັ່ນຄື: ການຢັ່ງຮູ້ທີ່ບິດເບືອນ, ຄວາມມຶນຊາ, ຄວາມເບົາປັນຍາ ແລະ ຄວາມໂງ່ຈ້າ, ນັ້ນໝາຍຄວາມວ່າພວກເຂົາບໍ່ມີສະຕິປັນຍາຂອງມະນຸດ. ຄົນສ່ວນໃຫຍ່ເຫຼົ່ານີ້ບໍ່ເຂົ້າໃຈຄວາມຈິງເລີຍ, ພວກເຂົາຈະປະຕິບັດໜ້າທີ່ຂອງພວກເຂົາໃຫ້ດີ ແລະ ເໝາະສົມໄດ້ແນວໃດ?” ຖ້າເຈົ້າບໍ່ໄດ້ຖືກຮຽກຮ້ອງດ້ວຍມາດຕະຖານທີ່ເຄັ່ງຄັດ, ເຈົ້າກໍສາມາດບັນລຸການເຮັດມັນໃຫ້ດີ ແລະ ເໝາະສົມໄດ້, ເພາະວ່າຢ່າງໜ້ອຍທີ່ສຸດ ຕອນນີ້ເຈົ້າກໍມີອັດຕະລັກເປັນມະນຸດ. ຕາບໃດທີ່ເຈົ້າເຊື່ອຟັງ ແລະ ບໍ່ພົ່ນຄຳໂຕ້ແຍ້ງທີ່ບິດເບືອນອອກມາ, ເຈົ້າກໍສາມາດບັນລຸສິ່ງນີ້ໄດ້. ຖ້າແມ່ນແຕ່ສອງຈຸດນີ້ເຈົ້າກໍຍັງບໍ່ສາມາດເຮັດໄດ້, ແລ້ວເຮົາກໍຈະເວົ້າວ່າເຈົ້າກຳລັງຕົກຢູ່ໃນອັນຕະລາຍຢ່າງແທ້ຈິງ ແລະ ເຈົ້າຈະຕ້ອງຖືກຊຳລະລ້າງອອກຈາກຄຣິສຕະຈັກ. ຖ້າເຈົ້າເວົ້າວ່າ “ຂ້ອຍສາມາດເຮັດສອງຈຸດນີ້ໄດ້. ຂ້ອຍຈະບໍ່ພົ່ນຄຳໂຕ້ແຍ້ງທີ່ບິດເບືອນອອກມາ ແລະ ຂ້ອຍຍອມຮັບຄຳເວົ້າທີ່ຖືກຕ້ອງ. ບໍ່ວ່າຈະຖືກບອກໃຫ້ເຮັດຫຍັງ ຂ້ອຍກໍຈະເຮັດ ແລະ ບໍ່ວ່າຈະຖືກບອກໃຫ້ເຮັດແນວໃດ ຂ້ອຍກໍຈະເຮັດແນວນັ້ນ”, ຖ້າເຈົ້າສາມາດປະຕິບັດແບບນີ້ໄດ້ຢ່າງແທ້ຈິງ, ແລ້ວເຈົ້າກໍຈະສາມາດບັນລຸການປະຕິບັດໜ້າທີ່ຂອງເຈົ້າໃຫ້ດີ ແລະ ເໝາະສົມໄດ້. ບາງຄົນເວົ້າວ່າ “ຂ້ອຍໄດ້ປະຕິບັດໜ້າທີ່ຂອງຂ້ອຍໄດ້ດີ ແລະ ເໝາະສົມແລ້ວ ແລະ ຂ້ອຍກໍຢາກເຮັດມັນຕາມຫຼັກການຄວາມຈິງນຳອີກ”. ຖ້າເຈົ້າມີເຈດຕະນາທີ່ຈະມຸ່ງເນັ້ນໄປທີ່ຫຼັກການຄວາມຈິງຢ່າງແທ້ຈິງ ບົນພື້ນຖານຂອງການສາມາດປະຕິບັດໜ້າທີ່ຂອງເຈົ້າໃຫ້ໄດ້ດີ ແລະ ເໝາະສົມ, ແລ້ວເຈົ້າຈະບັນລຸໄດ້ໃນລະດັບໃດກໍບໍ່ເປັນຫຍັງ, ມັນບໍ່ໄດ້ມີຂໍ້ກຳນົດເລີຍ. ຕາບໃດທີ່ເຈົ້າບໍ່ດື້ດ້ານ, ບໍ່ພົ່ນຄຳໂຕ້ແຍ້ງທີ່ບິດເບືອນອອກມາ, ບໍ່ເອົາແຕ່ເນັ້ນເຫດຜົນຂອງຕົນເອງ, ບໍ່ປະຕິບັດຕົວແບບເບົາປັນຍາ ແລະ ບໍ່ປະຕິເສດທີ່ຈະຍອມຮັບເມື່ອເຈົ້າໄດ້ເຮັດສິ່ງທີ່ໂງ່ຈ້າ, ສິ່ງນັ້ນກໍພຽງພໍແລ້ວ. ສ່ວນການປະຕິບັດຕາມຫຼັກການຄວາມຈິງ, ເຈົ້າສາມາດເຮັດໄດ້ເທົ່າທີ່ເຈົ້າສາມາດເຮັດໄດ້. ສິ່ງໃດທີ່ເຈົ້າຄິດວ່າເຈົ້າສາມາດເຮັດໄດ້, ກໍຈົ່ງເຮັດສິ່ງນັ້ນ. ຂໍ້ກຳນົດສຳລັບຄົນປະເພດນີ້ບໍ່ໄດ້ສູງ ເພາະມັນຂ້ອນຂ້າງຍາກສຳລັບພວກເຂົາທີ່ຈະບັນລຸຫຼັກການຄວາມຈິງ. ສະນັ້ນ, ໂດຍອີງໃສ່ເງື່ອນໄຂທີ່ຕິດໂຕມາແຕ່ເກີດຂອງພວກເຂົາ, ພວກເຂົາຈຶ່ງບໍ່ໄດ້ຖືກຮຽກຮ້ອງໃຫ້ປະຕິບັດຕາມຫຼັກການຄວາມຈິງຢ່າງເຄັ່ງຄັດ. ເປັນຫຍັງພວກເຂົາຈຶ່ງບໍ່ຖືກຮຽກຮ້ອງ? ເພາະວ່າພວກເຂົາບໍ່ສາມາດເຮັດມັນໄດ້. ຖ້າເຈົ້າດື້ດຶງທີ່ຈະຮຽກຮ້ອງໃຫ້ພວກເຂົາປະຕິບັດຕາມຫຼັກການຄວາມຈິງ, ນັ້ນກໍຄືກັບການບັງຄັບໃຫ້ປາອາໄສຢູ່ເທິງບົກ. ຍົກຕົວຢ່າງສັດບາງຊະນິດ, ຖ້າເຈົ້າຮຽກຮ້ອງໃຫ້ພວກມັນກິນອາຫານໃນປະລິມານທີ່ເໝາະສົມໃນແຕ່ລະຄາບ ແລະ ບໍ່ກິນຫຼາຍເກີນໄປຈົນເຮັດໃຫ້ກະເພາະຂອງພວກມັນຂະຫຍາຍ, ພວກມັນຈະເຮັດໄດ້ບໍ? ພວກມັນເຮັດບໍ່ໄດ້. ພວກມັນກິນເທົ່າທີ່ພວກມັນສາມາດກິນໄດ້ໃນຄັ້ງດຽວຈົນກວ່າພວກມັນຈະບໍ່ສາມາດກິນໄດ້ອີກຕໍ່ໄປ. ຄົນທີ່ກັບຊາດມາເກີດຈາກສັດກໍຄືກັນ. ຖ້າເຈົ້າຮຽກຮ້ອງໃຫ້ພວກເຂົາປະຕິບັດຕາມຫຼັກການຄວາມຈິງ, ພວກເຂົາກໍເຮັດບໍ່ໄດ້. ແລ້ວນັ້ນໝາຍຄວາມວ່າຄົນເຫຼົ່ານັ້ນຖືກປະຖິ້ມບໍ? ບໍ່, ພວກເຂົາບໍ່ໄດ້ຖືກປະຖິ້ມ. ແຕ່ການບໍ່ປະຖິ້ມພວກເຂົາບໍ່ໄດ້ໝາຍຄວາມວ່າຈະຮຽກຮ້ອງໃຫ້ພວກເຂົາເຂົ້າໃຈ ແລະ ຈັບໃຈຄວາມຫຼັກການຄວາມຈິງ. ມັນພຽງແຕ່ໝາຍເຖິງການປະຕິບັດຕໍ່ພວກເຂົາຢ່າງຖືກຕ້ອງ, ປ່ອຍໃຫ້ພວກເຂົາເຮັດໃນສິ່ງທີ່ພວກເຂົາສາມາດເຮັດໄດ້. ມັນບໍ່ແມ່ນການຖອນຄຸນສົມບັດໃນການປະຕິບັດໜ້າທີ່ຂອງພວກເຂົາ, ທັງບໍ່ແມ່ນການຖອນຄຸນສົມບັດໃນການໄລ່ຕາມເສາະຫາຄວາມຈິງ ແລະ ຍິ່ງໄປກວ່ານັ້ນ ມັນບໍ່ແມ່ນການຖອນຄຸນສົມບັດໃນການໄດ້ຮັບຄວາມລອດພົ້ນ. ມັນພຽງແຕ່ໝາຍຄວາມວ່າພວກເຂົາບໍ່ໄດ້ຖືກຮຽກຮ້ອງໃຫ້ປະຕິບັດຕາມຫຼັກການຄວາມຈິງຢ່າງເຄັ່ງຄັດ ແລະ ບໍ່ໄດ້ຖືກຮຽກຮ້ອງໃຫ້ບັນລຸຫຼັກການຄວາມຈິງໃນທຸກສິ່ງທຸກຢ່າງຢ່າງເຂັ້ມງວດ. ນັ້ນກໍຄື ພວກເຂົາຄວນເຮັດເທົ່າທີ່ພວກເຂົາສາມາດເຮັດໄດ້. ຕາບໃດທີ່ພວກເຂົາບໍ່ພະຍາຍາມກໍ່ໃຫ້ເກີດການລົບກວນໂດຍເຈດຕະນາ, ບໍ່ພົ່ນຄຳໂຕ້ແຍ້ງທີ່ບິດເບືອນອອກມາ ຫຼື ເຮັດຄວາມຊົ່ວຮ້າຍຢ່າງບໍ່ຄິດເມື່ອເວົ້າເຖິງເລື່ອງຫຼັກການທີ່ສຳຄັນ, ສິ່ງນັ້ນກໍພຽງພໍແລ້ວ. ຂໍ້ກຳນົດສຳລັບຄົນເຫຼົ່ານີ້ບໍ່ໄດ້ສູງ. ເຈົ້າເຂົ້າໃຈບໍ? (ເຂົ້າໃຈ).

ສຳລັບຄົນທີ່ກັບຊາດມາເກີດຈາກສັດ, ພວກເຮົາໄດ້ໂອ້ລົມກ່ຽວກັບການສະແດງອອກບາງຢ່າງຂອງແກ່ນແທ້ຂອງພວກເຂົາແລ້ວ. ແນ່ນອນວ່າ ມີການສະແດງອອກບາງຢ່າງທີ່ພວກເຮົາບໍ່ໄດ້ເວົ້າເຖິງຢ່າງລະອຽດປານໃດ. ຖ້າພວກເຮົາຈະເວົ້າຢ່າງສະເພາະເຈາະຈົງກວ່ານີ້, ບາງຄົນອາດຈະທົນຮັບບໍ່ໄດ້, ສະນັ້ນ ພວກເຮົາຈຶ່ງເວົ້າແບບທົ່ວໆໄປ ແລະ ລະເວັ້ນບາງເລື່ອງໄວ້ບໍ່ເວົ້າອອກມາ. ບໍ່ວ່າເຈົ້າຈະກັບຊາດມາເກີດຈາກຫຍັງກໍຕາມ, ໃນທີ່ສຸດແລ້ວ ຕອນນີ້ເຈົ້າກໍມີອັດຕະລັກຂອງມະນຸດ. ເນື່ອງຈາກເຈົ້າມີອັດຕະລັກຂອງມະນຸດ, ເຈົ້າຈຶ່ງໃສ່ໃຈພາບລັກ ແລະ ກຽດສັກສີຂອງເຈົ້າ, ສະນັ້ນ ພວກເຮົາຈະຮັກສາກຽດສັກສີໃຫ້ເຈົ້າແດ່ຈັກໜ້ອຍ, ພວກເຮົາຈະບໍ່ເວົ້າຢ່າງລະອຽດຫຼາຍເກີນໄປໃນດ້ານນີ້. ສິ່ງທີ່ພວກເຮົາໄດ້ໂອ້ລົມກັນໄປແລ້ວນັ້ນ ໂດຍພື້ນຖານແລ້ວກໍເປັນແບບນັ້ນແຫຼະ, ຈົ່ງປຽບທຽບຕົວເຈົ້າເອງກັບສິ່ງນັ້ນເບິ່ງ. ສົມມຸດວ່າການສະແດງອອກຂອງເຈົ້າກົງກັບການສະແດງອອກຂອງຄົນທີ່ກັບຊາດມາເກີດຈາກສັດ ແລະ ເຈົ້າຮູ້ສຶກທຸກໃຈຫຼາຍ ໂດຍຮູ້ສຶກວ່າໃນເມື່ອເຈົ້າມີອັດຕະລັກປະເພດນີ້, ໃນດ້ານໜຶ່ງ ຄຸນຄ່າຂອງເຈົ້າກໍຫຼຸດລົງ ແລະ ໃນອີກດ້ານໜຶ່ງ ຄວາມສຸດຈະລິດຂອງເຈົ້າກໍຖືກດູຖູກ ແລະ ກຽດສັກສີຂອງເຈົ້າກໍຖືກທ້າທາຍ. ເຈົ້າບໍ່ຮູ້ວ່າຈະປະຕິບັດຕໍ່ຄວາມສຳພັນຂອງເຈົ້າກັບພຣະເຈົ້າແນວໃດ ແລະ ທັນໃດນັ້ນ ເຈົ້າກໍຮູ້ສຶກວ່າສະຖານະຂອງເຈົ້າຕົກຕໍ່າລົງຢ່າງໜັກ, ຮູ້ສຶກວ່າເຈົ້າຕໍ່າຕ້ອຍກວ່າຄົນອື່ນ, ບໍ່ຮູ້ສຶກວ່າມີສິ່ງໃດທີ່ມີກຽດກ່ຽວກັບຕົວເຈົ້າເອງອີກຕໍ່ໄປ, ບໍ່ຮູ້ສຶກວ່າລັກສະນະຂອງເຈົ້າສູງສົ່ງ ຫຼື ເຈົ້າມີຄຸນຄ່າທີ່ມີກຽດອີກຕໍ່ໄປ ແລະ ທັນໃດນັ້ນ ເຈົ້າກໍຮູ້ສຶກໃນໃຈວ່າເຈົ້າບໍ່ມີຄວາມຫວັງ ຫຼື ບ່ອນອີງເລີຍ ແລະ ຈຸດໝາຍປາຍທາງໃນອະນາຄົດຂອງເຈົ້າກໍບໍ່ແນ່ນອນ. ສິ່ງເຫຼົ່ານີ້ຈະເປັນການສະແດງອອກທີ່ດີບໍ? (ບໍ່). ແລ້ວເຈົ້າບໍ່ຄວນຫັນປ່ຽນບໍ? (ຄວນ). ໃນເມື່ອການສະແດງອອກເຫຼົ່ານີ້ ແລະ ການຢັ່ງຮູ້ປະເພດນີ້ບໍ່ດີ, ແລ້ວຄວນເຮັດແນວໃດ? ພວກເຮົາຈຳເປັນຕ້ອງຊອກຫາທາງອອກໃຫ້ກັບຄົນແບບນີ້ ເພື່ອເຮັດໃຫ້ພວກເຂົາຮູ້ສຶກດີຂຶ້ນແດ່ຈັກໜ້ອຍ. ນີ້ບໍ່ແມ່ນການປອບໃຈພວກເຂົາ ແລະ ບໍ່ແມ່ນການຫຼອກລວງພວກເຂົາ, ມັນແມ່ນການເຮັດໃຫ້ພວກເຂົາສາມາດປະຕິບັດຕໍ່ເລື່ອງນີ້ຢ່າງຖືກຕ້ອງ ແລະ ພະຍາຍາມປະຕິບັດຕາມຫຼັກການຄວາມຈິງ. ແລ້ວພວກເຂົາຄວນເຮັດແນວໃດ? ຄົນທີ່ກັບຊາດມາເກີດຈາກສັດຄວນຢັ່ງຮູ້ເລື່ອງນີ້ແນວໃດ? ກ່ອນອື່ນໝົດ ຈາກມຸມມອງຂອງພຣະເຈົ້າ, ບໍ່ວ່າຄົນໆໜຶ່ງຈະກັບຊາດມາເກີດຈາກຫຍັງກໍຕາມ, ພຣະເຈົ້າກໍໄດ້ກຳນົດໄວ້ແລ້ວ, ຜູ້ຄົນບໍ່ມີສິດເລືອກໃນເລື່ອງນີ້. ສົມມຸດວ່າເຈົ້າເປັນໜຶ່ງໃນຄົນເຫຼົ່ານີ້. ຖ້າໃຫ້ເຈົ້າເລືອກ, ເຈົ້າຈະເລືອກກັບຊາດມາເກີດເປັນສັດ ຫຼື ເປັນມະນຸດ? (ກັບຊາດມາເກີດເປັນມະນຸດ). ເປັນຫຍັງເຈົ້າຈຶ່ງເລືອກແບບນັ້ນ? (ເພາະວ່າມີພຽງແຕ່ການກັບຊາດມາເກີດເປັນມະນຸດເທົ່ານັ້ນ ພວກເຮົາຈຶ່ງຈະມີໂອກາດໄດ້ຍິນສິ່ງທີ່ພຣະເຈົ້າກ່າວ ແລະ ເຂົ້າໃຈພຣະທຳຂອງພຣະອົງ). ແລ້ວຖ້າເຈົ້າກັບຊາດມາເກີດເປັນສັດເດ? (ພວກເຮົາກໍຈະບໍ່ມີໂອກາດໄດ້ຍິນພຣະທຳຂອງພຣະເຈົ້າ). ສິ່ງນີ້ໝາຍຄວາມວ່າເຈົ້າຈະບໍ່ມີໂອກາດໄດ້ຍິນພຣະສຸລະສຽງຂອງພຣະເຈົ້າເລີຍ. ສະນັ້ນ, ໃນເມື່ອເຈົ້າຮູ້ວ່າ ສຳລັບສັດແລ້ວ ການກັບຊາດມາເກີດເປັນມະນຸດເປັນສິ່ງທີ່ດີ, ເຈົ້າກໍຍິ່ງຄວນຂອບພຣະຄຸນພຣະເຈົ້າ, ເຈົ້າບໍ່ຄວນຈົ່ມວ່າພຣະອົງ. ເຈົ້າຄວນຂອບພຣະຄຸນພຣະເຈົ້າທີ່ໃຫ້ໂອກາດເຈົ້າໄດ້ເປັນມະນຸດ ເຊິ່ງຍິ່ງໄປກວ່ານັ້ນ ມັນເປັນໂອກາດທີ່ຫາໄດ້ຍາກໃນຮອບພັນປີ. ເພາະເຖິງແນວໃດກໍຕາມ, ພຣະເຈົ້າໄດ້ບັງເກີດເປັນເນື້ອໜັງເພື່ອຊ່ວຍຜູ້ຄົນໃຫ້ລອດພົ້ນ ແລະ ໃນຂະນະທີ່ຄົນສ່ວນໃຫຍ່ຍັງບໍ່ໄດ້ຮັບພຣະຄຸນແຫ່ງຄວາມລອດພົ້ນນີ້, ເຈົ້າພັດໄດ້ຮັບ, ເຈົ້າມີຄວາມໂຊກດີທີ່ໄດ້ຍິນພຣະສຸລະສຽງຂອງພຣະເຈົ້າ ແລະ ໄດ້ຍິນພຣະເຈົ້າສະແດງຄວາມຈິງ. ນີ້ຄືພຣະພອນຂອງເຈົ້າ. ໃນຖານະສິ່ງທີ່ຖືກສ້າງ, ມັນເປັນສິ່ງທີ່ເຈົ້າບໍ່ສາມາດໄດ້ຮັບມັນມາໄດ້ເລີຍ ແມ່ນແຕ່ໃນຫຼາຍຊາດ ຫຼື ຫຼາຍຍຸກສະໄໝ, ເຖິງແມ່ນວ່າເຈົ້າຈະອ້ອນວອນຂໍມັນກໍຕາມ. ພຣະເຈົ້າໄດ້ເລືອກເຈົ້າຢ່າງເຈາະຈົງໃນຍຸກນີ້ ໂດຍອະນຸຍາດໃຫ້ເຈົ້າກັບຊາດມາເກີດເປັນມະນຸດ, ໃຫ້ອາໄສຢູ່ໃນເຮືອນຂອງພຣະເຈົ້າ ແລະ ປະຕິບັດໜ້າທີ່ຂອງສິ່ງທີ່ຖືກສ້າງຮ່ວມກັບມະນຸດຊາດ ໂດຍປ່ຽນແປງອັດຕະລັກຂອງເຈົ້າຈາກການເປັນສັດມາເປັນສະມາຊິກຂອງມະນຸດຊາດ ແລະ ອະນຸຍາດໃຫ້ເຈົ້າປະຕິບັດໜ້າທີ່ຂອງມະນຸດ. ນີ້ຊ່າງເປັນກຽດ ແລະ ສິດທິພິເສດອັນຍິ່ງໃຫຍ່ແທ້ໆ! ນີ້ຄືສິ່ງທີ່ສິ່ງທີ່ຖືກສ້າງຈຳນວນຫຼາຍໄດ້ພຽງແຕ່ປາຖະໜາ ແຕ່ບໍ່ເຄີຍໄດ້ຮັບ, ແຕ່ເຈົ້າພັດໄດ້ຮັບມັນ ແລະ ກຳລັງເພີດເພີນກັບມັນໃນມື້ນີ້. ໂອກາດນີ້ຫາໄດ້ຍາກຢ່າງບໍ່ໜ້າເຊື່ອ; ສຳລັບສິ່ງທີ່ຖືກສ້າງໃດໆກໍຕາມ, ມັນເປັນໂອກາດທີ່ຫາໄດ້ຍາກໃນຮອບພັນປີ. ສະນັ້ນ, ເຈົ້າບໍ່ພຽງແຕ່ບໍ່ຄວນຈົມຢູ່ໃນຄວາມທໍ້ຖອຍໃຈ ແລະ ຈົ່ມວ່າ, ທັງບໍ່ຄວນຮູ້ສຶກທຸກໃຈ ຫຼື ຄິດວ່າສະຖານະຂອງເຈົ້າຕໍ່າຕ້ອຍກວ່າຄົນອື່ນເທົ່ານັ້ນ, ແຕ່ໃນທາງກົງກັນຂ້າມ, ເຈົ້າຄວນຮູ້ສຶກໂຊກດີຢ່າງແທ້ຈິງ. ເຈົ້າຄວນຂອບພຣະຄຸນພຣະເຈົ້າ, ຂອບພຣະຄຸນພຣະເຈົ້າສຳລັບໂອກາດທີ່ພຣະອົງໄດ້ມອບໃຫ້ເຈົ້າ, ຂອບພຣະຄຸນພຣະອົງສຳລັບການຍົກຍ້ອງທີ່ພຣະອົງມີຕໍ່ເຈົ້າ, ເພາະສິ່ງທີ່ພຣະອົງໄດ້ເຮັດນັ້ນຍິ່ງໃຫຍ່ຫຼາຍ: ສິ່ງທີ່ພຣະອົງໄດ້ເຮັດນັ້ນຄືພຣະຄຸນ ແລະ ຄວາມເມດຕາຕໍ່ສິ່ງທີ່ຖືກສ້າງຢ່າງແທ້ຈິງ. ຫຼັງຈາກທີ່ຍອມຮັບພຣະຄຸນນີ້ຈາກພຣະເຈົ້າແລ້ວ, ເຈົ້າຄວນຮູ້ບຸນຄຸນທີ່ພຣະອົງໄດ້ປ່ຽນແປງອັດຕະລັກຂອງເຈົ້າ ແລະ ປະເພດຂອງເຈົ້າ. ແຕ່ເຈົ້າບໍ່ສາມາດພຽງແຕ່ຂອບພຣະຄຸນພຣະອົງແລ້ວກໍຈົບໄປ, ນອກເໜືອຈາກການຂອບພຣະຄຸນພຣະອົງແລ້ວ, ເຈົ້າຍັງຕ້ອງຄິດກ່ຽວກັບວິທີໄຂວ່ຄວ້າໂອກາດນີ້ອີກດ້ວຍ. ບໍ່ວ່າອັດຕະລັກເດີມຂອງເຈົ້າຈະເປັນແນວໃດກໍຕາມ, ຕອນນີ້ເຈົ້າສາມາດປະຕິບັດໜ້າທີ່ຂອງເຈົ້າໃນຖານະມະນຸດໄດ້ແລ້ວ, ນີ້ຄືໂອກາດທີ່ດີທີ່ຈະປ່ຽນແປງອັດຕະລັກຂອງເຈົ້າ ແລະ ປ່ຽນແປງປະເພດຂອງເຈົ້າໃນຖານະສິ່ງທີ່ຖືກສ້າງ. ແລ້ວເຈົ້າຈະສ້າງການປ່ຽນແປງນີ້ໄດ້ແນວໃດ? ຈຸດສຳຄັນທຳອິດກໍຄືການປະຕິບັດໜ້າທີ່ຂອງເຈົ້າໃຫ້ດີ. ຖ້າຫາກວ່າເນື່ອງຈາກຂໍ້ຈຳກັດຕ່າງໆຂອງເງື່ອນໄຂທີ່ຕິດໂຕມາແຕ່ເກີດຂອງເຈົ້າ, ເຈົ້າສາມາດພຽງແຕ່ເຮັດວຽກໜັກ ແລະ ອອກແຮງງານທາງກາຍ, ເຮັດວຽກທີ່ເປິເປື້ອນ ແລະ ອິດເມື່ອຍ ແລະ ໂດຍອີງໃສ່ອັດຕະລັກ ແລະ ຄຸນຄ່າຂອງເຈົ້າ, ໜ້າທີ່ທີ່ເຈົ້າປະຕິບັດສາມາດຢູ່ພາຍໃນຂອບເຂດນີ້ເທົ່ານັ້ນ ໂດຍບໍ່ມີຄວາມເປັນໄປໄດ້ໃນການແບ່ງເບົາ ຫຼື ການປັບປຸງ, ແລ້ວເຈົ້າຄວນເຮັດແນວໃດ? ເຈົ້າຄວນຍຶດໝັ້ນໃນຫຼັກການໃດ? ຖ້າຫາກວ່າບໍ່ວ່າພວກເຮົາຈະເບິ່ງການສະແດງອອກໃດກໍຕາມ, ບໍ່ວ່າຈະເປັນສະຕິປັນຍາຂອງເຈົ້າ, ລັກສະນະຂອງເຈົ້າ ຫຼື ເງື່ອນໄຂທີ່ຕິດໂຕມາແຕ່ເກີດຂອງເຈົ້າ, ຄຸນຄ່າຂອງເຈົ້າໃນທ່າມກາງຜູ້ຄົນກໍຈະເປັນແບບນີ້ສະເໝີ, ເຈົ້າຈະເປັນຄົນທີ່ໄຮ້ຄ່າ, ໂງ່ຈ້າ, ເບົາປັນຍາ, ມຶນຊາ, ຫົວຊ້າ ທີ່ມີການຢັ່ງຮູ້ທີ່ບິດເບືອນສະເໝີ ແລະ ຄຸນຄ່າຂອງເຈົ້າກໍຈະບໍ່ມີວັນເພີ່ມຂຶ້ນ, ແລ້ວເຈົ້າຄວນປະຕິບັດຕໍ່ໜ້າທີ່ຂອງເຈົ້າແນວໃດ? ນີ້ຄືສິ່ງທີ່ສຳຄັນທີ່ສຸດ. ສົມມຸດວ່າຄຸນຄ່າຂອງເຈົ້າຈະບໍ່ມີວັນເພີ່ມຂຶ້ນ ແລະ ເຈົ້າຈະບໍ່ມີກຽດສັກສີໃດໆໃນທ່າມກາງຜູ້ຄົນເລີຍ. ໃນສາຍພຣະເນດຂອງພຣະເຈົ້າ, ເຈົ້າຖືກກຳນົດໄວ້ຢ່າງຖາວອນແລ້ວ, ນີ້ຄືສິ່ງທີ່ເຈົ້າເປັນ. ປະເພດຂອງເຈົ້າອາດມີລັກສະນະທີ່ຊັດເຈນທີ່ສາມາດເຫັນໄດ້ຢູ່ພາຍນອກ ແລະ ເຈົ້າຈະບໍ່ມີວັນປ່ຽນຈາກສັດມາເປັນມະນຸດທີ່ແທ້ຈິງໄດ້. ເຈົ້າບໍ່ມີຄວາມຫວັງທີ່ຈະໄດ້ຮັບຄວາມລອດພົ້ນ ເພາະວ່າເຈົ້າບໍ່ສາມາດເຂົ້າໃຈຄວາມຈິງ ແລະ ເຈົ້າເຖິງກັບບໍ່ມີສະຕິປັນຍາຂອງມະນຸດ. ເຈົ້າບໍ່ເຂົ້າໃຈຄວາມຈິງຂອງນິມິດ ແລະ ໃນເຮືອນຂອງພຣະເຈົ້າ ເຈົ້າກໍບໍ່ຮູ້ວິທີເທດສະໜາຂ່າວປະເສີດ, ເຈົ້າບົກພ່ອງ ແລະ ບໍ່ໄດ້ມາດຕະຖານສຳລັບໜ້າທີ່ປະເພດໃດກໍຕາມທີ່ກ່ຽວຂ້ອງກັບທັກສະທາງວິຊາຊີບ, ເຈົ້າຈະຕິດຢູ່ກັບການເຮັດວຽກທີ່ເປິເປື້ອນ ແລະ ອິດເມື່ອຍສະເໝີ ແລະ ເຈົ້າບໍ່ມີທາງທີ່ຈະພິກສະຖານະການຂອງເຈົ້າໄດ້. ສົມມຸດວ່າເຈົ້າເປັນແບບນັ້ນ, ເຈົ້າຈະເຮັດແນວໃດ? ເຈົ້າຈະຢຸດເຊື່ອໃນພຣະເຈົ້າບໍ? ເຈົ້າຈະຍອມແພ້ຕໍ່ຕົວເຈົ້າເອງບໍ? ບາງຄົນເຖິງກັບຈະຂ້າຕົວຕາຍບໍ? ພວກເຂົາຈະເວົ້າບໍວ່າ “ຂ້ອຍບໍ່ຢາກມີຊີວິດຢູ່ອີກຕໍ່ໄປ. ເຖິງແນວໃດຂ້ອຍກໍບໍ່ມີທາງອອກ, ການມີຊີວິດຢູ່ແບບນີ້ຈະມີປະໂຫຍດຫຍັງ?” ບໍ່ວ່າເຈົ້າຈະທຸ່ມເທຄວາມພະຍາຍາມຫຼາຍສ່ຳໃດ, ເຈົ້າຈະດຸໝັ່ນສໍ່າໃດ, ເຈົ້າຈະພະຍາຍາມຫຼາຍສໍ່າໃດ ຫຼື ເຈົ້າຈະຈ່າຍລາຄາຫຼາຍສໍ່າໃດກໍຕາມ, ຄຸນຄ່າຂອງເຈົ້າກໍຈະບໍ່ມີວັນປ່ຽນແປງ ແລະ ໃນເຮືອນຂອງພຣະເຈົ້າ ເຈົ້າກໍຈະເປັນໄດ້ພຽງຜູ້ທີ່ເຮັດວຽກໜັກ ແລະ ເຮັດວຽກຈົນເຫື່ອໄຫຼໄຄຍ້ອຍສະເໝີ, ເປັນຄົນຕໍ່າຕ້ອຍທີ່ບໍ່ມີກຽດສັກສີເຊິ່ງທຸກຄົນຕ່າງກໍດູຖູກ, ແລ້ວເມື່ອເວົ້າເຖິງວິທີທີ່ເຈົ້າປະຕິບັດຕໍ່ໜ້າທີ່ຂອງເຈົ້າ, ພຣະບັນຊາຂອງພຣະເຈົ້າ ແລະ ຂໍ້ກຳນົດຕ່າງໆຂອງພຣະຜູ້ສ້າງ, ເຈົ້າຄວນເລືອກວິທີການປະຕິບັດແບບໃດ? ນີ້ຄືສິ່ງທີ່ສຳຄັນທີ່ສຸດ. ຕາມຫຼັກການ ແລະ ທິດສະດີແລ້ວ ຄຸນຄ່າ ແລະ ອັດຕະລັກຂອງເຈົ້າຖືກກຳນົດໄວ້ແລ້ວ, ແຕ່ໃນຄວາມເປັນຈິງແລ້ວ ຕອນນີ້ ໃນທ່າມກາງຜູ້ຄົນ ແລະ ໃນສາຍພຣະເນດຂອງພຣະເຈົ້າ ອັດຕະລັກທີ່ແທ້ຈິງຂອງເຈົ້າຄືມະນຸດ. ເປັນຫຍັງເຮົາຈຶ່ງເວົ້າວ່າມັນຄືອັດຕະລັກຂອງມະນຸດ? ເພາະວ່າໜ້າທີ່ທີ່ເຈົ້າສາມາດປະຕິບັດໄດ້, ການເປີດເຜີຍໃນແຕ່ລະມື້ຂອງເຈົ້າ ແລະ ຄວາມສາມາດຕາມສັນຊາດຕະຍານຕ່າງໆຂອງເງື່ອນໄຂທີ່ຕິດໂຕມາແຕ່ເກີດຂອງເຈົ້າ ລ້ວນແຕ່ນອນຢູ່ໃນຂອບເຂດພື້ນຖານຂອງສິ່ງທີ່ເປັນປົກກະຕິສຳລັບມະນຸດ, ເຈົ້າມີເງື່ອນໄຂພື້ນຖານເຫຼົ່ານີ້ຂອງການເປັນມະນຸດ. ພຽງແຕ່ໃນແງ່ຂອງຈຸດນີ້, ເຈົ້າຄວນປະຕິບັດຕໍ່ໜ້າທີ່ຂອງເຈົ້າແນວໃດ? ສັດບໍ່ເຂົ້າໃຈຫຼັກການຄວາມຈິງ, ພວກມັນບໍ່ຮູ້ວິທີປະຕິບັດໜ້າທີ່ຂອງພວກມັນໃຫ້ດີ, ວິທີຍຶດໝັ້ນໃນໜ້າທີ່ຂອງພວກມັນ ຫຼື ວິທີປະຕິບັດໜ້າທີ່ຂອງພວກມັນຢ່າງອຸທິດຕົນ ແລະ ອົດທົນໃນການຮັບໃຊ້ຈົນເຖິງທີ່ສຸດ, ສັດບໍ່ເຂົ້າໃຈສິ່ງເຫຼົ່ານີ້. ແຕ່ຕອນນີ້ ໃນຖານະມະນຸດ ເຈົ້າເຂົ້າໃຈ, ເຈົ້າຮູ້, ສະນັ້ນ ເຈົ້າຄວນບັນລຸສິ່ງເຫຼົ່ານີ້. ໃນເມື່ອເຈົ້າສາມາດບັນລຸສິ່ງເຫຼົ່ານີ້ໄດ້, ພຣະເຈົ້າກໍຈະຕັ້ງຂໍ້ກຳນົດກັບເຈົ້າໂດຍອີງໃສ່ຫຼັກການນີ້. ແຕ່ຖ້າເຈົ້າບໍ່ພໍໃຈກັບອັດຕະລັກຂອງເຈົ້າ ແລະ ຮູ້ສຶກວ່າພຣະເຈົ້າບໍ່ຍຸຕິທຳ ຈົນເຮັດໃຫ້ເຈົ້າທໍ້ແທ້ ແລະ ຈົ່ມວ່າພຣະອົງ, ຮູ້ສຶກວ່າຊີວິດຂອງເຈົ້າໜ້າອັບອາຍ ແລະ ບໍ່ມີກຽດສັກສີ ແລ້ວກໍຍອມແພ້ໃນການປະຕິບັດໜ້າທີ່ຂອງເຈົ້າ, ປະຕິເສດທີ່ຈະເຮັດແມ່ນແຕ່ສິ່ງທີ່ເຈົ້າສາມາດເຮັດໄດ້, ແລ້ວເຈົ້າກໍເປັນຄົນທີ່ກະບົດຢ່າງສິ້ນເຊີງ. ໃນສາຍພຣະເນດຂອງພຣະເຈົ້າ ເຈົ້າບໍ່ໄດ້ມາດຕະຖານໃນຖານະສິ່ງທີ່ຖືກສ້າງ; ເຈົ້າເປັນສິ່ງທີ່ຜິດປົກກະຕິ. ແລ້ວເຈົ້າຄວນເຮັດແນວໃດ? ບໍ່ວ່າຄຸນຄ່າຂອງເຈົ້າຈະສູງສົ່ງ ຫຼື ຕໍ່າຕ້ອຍກໍຕາມ ແລະ ບໍ່ວ່າເຈົ້າຈະເກີດມາຈາກຫຍັງ ຫຼື ມີບັນຫາຫຍັງກັບເງື່ອນໄຂທີ່ຕິດໂຕມາແຕ່ເກີດຂອງເຈົ້າກໍຕາມ, ສະຫຼຸບແລ້ວ ບໍ່ວ່າເຈົ້າຈະສາມາດເຮັດຫຍັງໄດ້ກໍຕາມ ຈົ່ງທຸ່ມເທເຮັດຢ່າງສຸດຄວາມສາມາດ ແລະ ເຮັດໃຫ້ອອກມາດີທີ່ສຸດ. ເຖິງແມ່ນວ່າຈະເຮັດດີທີ່ສຸດແລ້ວ ແຕ່ເຈົ້າຍັງຄົງບໍ່ບັນລຸຫຼັກການຄວາມຈິງ, ພຣະເຈົ້າກໍມີມາດຕະຖານຂັ້ນຕໍ່າສຸດທີ່ຮຽກຮ້ອງຈາກຄົນທຸກປະເພດ: ຕາບໃດທີ່ເຈົ້າທຸ່ມເທຈົນໝົດຄວາມສາມາດ, ສະແດງຄວາມຈິງໃຈຂອງເຈົ້າ ແລະ ຖວາຍຄວາມຈົງຮັກພັກດີຂອງເຈົ້າ, ເຈົ້າກໍຈະໄດ້ມາດຕະຖານ. ພຣະເຈົ້າບໍ່ໄດ້ຮຽກຮ້ອງໃຫ້ທຸກຄົນບັນລຸໜຶ່ງຮ້ອຍເປີເຊັນ, ຫົກສິບເປີເຊັນກໍພຽງພໍແລ້ວ. ພຣະເຈົ້າຕ້ອງການຫຍັງ? ສິ່ງທີ່ພຣະເຈົ້າຕ້ອງການຄືທັດສະນະຄະຕິ, ຖ້າທັດສະນະຄະຕິຂອງເຈົ້າຄືການປາຖະໜາທີ່ຈະປະຕິບັດໜ້າທີ່ຂອງສິ່ງທີ່ຖືກສ້າງ, ເພື່ອເຮັດສິ່ງທີ່ເຈົ້າຄວນເຮັດ ແລະ ຄວນບັນລຸໃຫ້ດີ ໂດຍບໍ່ໃຫ້ມີຄວາມເສຍດາຍໃດໆ, ແລ້ວທັດສະນະຄະຕິນີ້ກໍຈະໄດ້ຮັບການຍອມຮັບຈາກພຣະເຈົ້າ. ພຣະເຈົ້າຈະຮັບຮອງທັດສະນະຄະຕິນີ້ ແລະ ມັນຈະປົກປ້ອງເຈົ້າເພື່ອໃຫ້ເຈົ້າໄປເຖິງຈຸດສິ້ນສຸດຂອງເສັ້ນທາງ. ບາງຄົນເວົ້າວ່າ “ຈະເກີດຫຍັງຂຶ້ນເມື່ອຂ້ອຍໄປເຖິງຈຸດສິ້ນສຸດຂອງເສັ້ນທາງ?” ເຮົາຈະບໍ່ບອກເຈົ້າໃນຕອນນີ້, ເຮົາຈະບອກເຈົ້າໃນພາຍຫຼັງ. ເມື່ອເຈົ້າໄປເຖິງຈຸດສິ້ນສຸດຂອງເສັ້ນທາງ ເຈົ້າກໍຈະຮູ້ເອງ. ສະຫຼຸບແລ້ວ ສິ່ງທີ່ສຳຄັນທີ່ສຸດໃນຕອນນີ້ຄື ວິທີທີ່ເຈົ້າປະຕິບັດຕໍ່ເລື່ອງນີ້, ວິທີທີ່ເຈົ້າປະຕິບັດຕໍ່ໜ້າທີ່ທີ່ພຣະເຈົ້າໄດ້ມອບໃຫ້ເຈົ້າ ແລະ ວິທີທີ່ເຈົ້າບັນລຸໜ້າທີ່ທີ່ພຣະເຈົ້າໄດ້ມອບໃຫ້ເຈົ້າ. ບໍ່ວ່າໜ້າທີ່ນີ້ຈະເປັນຫຍັງກໍຕາມ, ຕາບໃດທີ່ມັນເປັນສິ່ງທີ່ເຮືອນຂອງພຣະເຈົ້າມອບໝາຍໃຫ້ເຈົ້າ, ເຈົ້າກໍຕ້ອງທຸ່ມເທຈົນໝົດຄວາມສາມາດເພື່ອເຮັດມັນ. ເມື່ອເຈົ້າຮັບຮູ້ບັນຫາຂອງຕົວເຈົ້າເອງ, ເຈົ້າຄວນເຮັດໃຫ້ດີທີ່ສຸດເພື່ອບໍ່ພົ່ນຄຳໂຕ້ແຍ້ງທີ່ບິດເບືອນອອກມາ, ບໍ່ເຮັດສິ່ງທີ່ລ່ວງເກີນພຣະເຈົ້າ ແລະ ບໍ່ເວົ້າສິ່ງທີ່ລ່ວງເກີນພຣະເຈົ້າ; ແຕ່ກົງກັນຂ້າມ ເຈົ້າຄວນເຮັດສິ່ງທີ່ເປັນປະໂຫຍດຕໍ່ຜູ້ຄົນ ແລະ ເຮືອນຂອງພຣະເຈົ້າ ແລະ ເວົ້າສິ່ງທີ່ເປັນປະໂຫຍດຕໍ່ຜູ້ຄົນ ແລະ ເຮືອນຂອງພຣະເຈົ້າ. ບາງຄົນໃນພວກເຈົ້າເວົ້າວ່າ “ຂ້ອຍຍັງບໍ່ສາມາດເຮັດສິ່ງນີ້ໄດ້ໃນຕອນນີ້”. ຖ້າເປັນແນວນັ້ນກໍຄ່ອຍໆເຮັດໄປ, ຢ່າໃຈຮ້ອນ. ຖ້າເຈົ້າບໍ່ສາມາດເຮັດໄດ້ໃນມື້ນີ້ ກໍເຮັດໃນມື້ອື່ນ. ຖ້າເຈົ້າບໍ່ສາມາດເຮັດໄດ້ໃນປີນີ້ ກໍພະຍາຍາມເຮັດໃນປີໜ້າ. ພຽງແຕ່ຄ່ອຍໆເຮັດໄປ. ແຕ່ຖ້າຮອດເວລາທີ່ຈຸດຈົບຂອງຜູ້ຄົນຖືກປະກາດແລ້ວ ເຈົ້າຍັງບໍ່ສາມາດບັນລຸມັນໄດ້, ແລ້ວເຈົ້າກໍຈະຕ້ອງຮັບຜົນທີ່ຕາມມາດ້ວຍຕົວເຈົ້າເອງ. ຈະບໍ່ມີໃຜມາຮັບຜິດຊອບຕໍ່ພຶດຕິກຳຂອງເຈົ້າ. ເຂົ້າໃຈບໍ? (ເຂົ້າໃຈ). ເລື່ອງນີ້ຄວນຈະແກ້ໄຂໄດ້ງ່າຍ, ມັນຂຶ້ນຢູ່ກັບຄວາມມີເຫດຜົນຂອງຄົນໆໜຶ່ງ ແລະ ພວກເຂົາສາມາດເຂົ້າໃຈຄຳເວົ້າເຫຼົ່ານີ້ໄດ້ ຫຼື ບໍ່. ຖ້າເຈົ້າສາມາດເຂົ້າໃຈຄຳເວົ້າເຫຼົ່ານັ້ນໄດ້, ແລ້ວສິ່ງເຫຼົ່ານີ້ກໍຈະແກ້ໄຂໄດ້ງ່າຍຫຼາຍ. ເຖິງແມ່ນວ່າບາງຄົນຈະເວົ້າວ່າມັນຍາກໜ້ອຍໜຶ່ງ, ແຕ່ຕາບໃດທີ່ພວກເຂົາພະຍາຍາມໄປໃນທິດທາງນີ້, ໃນທີ່ສຸດ ພວກເຂົາກໍຈະໄດ້ຮັບຜົນບາງຢ່າງ. ຖ້າເຈົ້າບໍ່ຍ່າງໃນເສັ້ນທາງນີ້, ບາງທີເຈົ້າອາດຈະຍັງສາມາດຢູ່ລອດໄດ້, ແຕ່ສ່ວນວ່າຈຸດຈົບໃດທີ່ຈະລໍຖ້າເຈົ້າຢູ່ໃນຕອນທ້າຍນັ້ນ ມັນຍາກທີ່ຈະເວົ້າ; ບໍ່ມີໃຜສາມາດຮັບປະກັນມັນໄດ້ ແລະ ຈະບໍ່ມີໃຜໃຫ້ການຮັບປະກັນໃດໆແກ່ເຈົ້າກ່ຽວກັບເລື່ອງນີ້.

ພວກເຈົ້າຮູ້ສຶກແນວໃດຫຼັງຈາກທີ່ໄດ້ຍິນຫົວຂໍ້ໃນມື້ນີ້? ພວກເຈົ້າອາດຈະຮູ້ສຶກທຸກໃຈທາງອາລົມຫຼາຍ, ແມ່ນບໍ? ນີ້ຄືໜຶ່ງໃນຫົວຂໍ້ທີ່ຜູ້ຄົນບໍ່ເຕັມໃຈທີ່ຈະປະເຊີນໜ້າທີ່ສຸດນັບຕັ້ງແຕ່ມາເຊື່ອໃນພຣະເຈົ້າ, ແມ່ນບໍ? ມັນບໍ່ແມ່ນຫົວຂໍ້ທີ່ຍິ່ງເຮັດໃຫ້ທຸກໃຈ ແລະ ຍອມຮັບໄດ້ຍາກກວ່າຫົວຂໍ້ຂອງການເປັນຜູ້ຮັບໃຊ້ບໍ? ມັນຍອມຮັບໄດ້ຍາກບໍ? ຄວາມຈິງແລ້ວ ພວກເຈົ້າສາມາດຍອມຮັບໄດ້, ແມ່ນບໍ? (ແມ່ນແລ້ວ). ຖ້າຜູ້ຄົນໝັ້ນໃຈກ່ຽວກັບອັດຕະລັກຂອງພຣະເຈົ້າ ແລະ ໄດ້ພົບຕຳແໜ່ງຂອງພວກເຂົາເອງແລ້ວ, ແລ້ວຄຳເວົ້າເຫຼົ່ານີ້ ແລະ ບັນຫາປະເພດນີ້ກໍບໍ່ຄວນຍາກເກີນໄປສຳລັບຜູ້ຄົນ, ອາດມີພຽງບາງຄົນເທົ່ານັ້ນທີ່ມີຄວາມຫຍຸ້ງຍາກກັບພວກມັນ. ແຕ່ຫຼັງຈາກທີ່ໄດ້ຍິນສິ່ງນີ້ແລ້ວ ຄົນສ່ວນໃຫຍ່ກໍບໍ່ໜ້າຈະສືບຕໍ່ຄົ້ນຫາວ່າຄຸນຄ່າ ແລະ ອັດຕະລັກທີ່ແທ້ຈິງຂອງພວກເຂົາແມ່ນຫຍັງ. ເຖິງແມ່ນວ່າພວກເຂົາຈະກົງກັບການສະແດງອອກບາງຢ່າງຂອງຄົນທີ່ກັບຊາດມາເກີດຈາກສັດແທ້ໆ, ພວກເຂົາກໍຈະສາມາດປະຕິບັດຕໍ່ມັນໄດ້ຢ່າງຖືກຕ້ອງ ແລະ ຫຼັງຈາກນັ້ນໄລຍະໜຶ່ງ ພວກເຂົາກໍຈະຮູ້ສຶກດີຂຶ້ນ, ແມ່ນບໍ? (ແມ່ນແລ້ວ). ສະນັ້ນ, ມື້ນີ້ພວກເຮົາຈະໂອ້ລົມກັນຮອດສໍ່ານີ້. ລາກ່ອນ!

ວັນທີ 20 ມັງກອນ 2024


ວິທີການໄລ່ຕາມເສາະຫາຄວາມຈິງ (13)

ຜູ້ຄົນສາມປະເພດທີ່ແບ່ງຕາມແຫຼ່ງກຳເນີດຂອງພວກເຂົາ

ລັກສະນະຂອງຄົນທີ່ກັບຊາດມາເກີດຈາກສັດ

ຫົວຂໍ້ທີ່ພວກເຮົາໄດ້ໂອ້ລົມກັນໃນຄັ້ງກ່ອນນັ້ນກ່ຽວຂ້ອງກັບວິທີການແຍກແຍະ ແລະ ເບິ່ງຜູ້ຄົນ. ສາມາດເວົ້າໄດ້ວ່າຫົວຂໍ້ປະເພດນີ້ເປັນທີ່ສົນໃຈຂອງຜູ້ຄົນ ແຕ່ຍ້ອນວ່າຫົວຂໍ້ນີ້ຂ້ອນຂ້າງພິເສດ ແລະ ກ່ຽວຂ້ອງກັບບັນຫາສຳຄັນກ່ຽວກັບອະນາຄົດ ແລະ ຈຸດໝາຍປາຍທາງຂອງຜູ້ຄົນ, ມັນຈຶ່ງກະຕຸ້ນຄວາມຮູ້ສຶກບາງຢ່າງໃນຕົວຜູ້ຟັງເຊິ່ງແຕກຕ່າງຈາກຄວາມຮູ້ສຶກທີ່ເກີດຈາກຄວາມຈິງໃນດ້ານອື່ນໆ. ສຳລັບບາງຄົນແລ້ວ ຄວາມຮູ້ສຶກເຫຼົ່ານີ້ບໍ່ຄ່ອຍດີປານໃດ. ຫຼັງຈາກທີ່ໄດ້ຍິນຫົວຂໍ້ນີ້, ບາງຄົນອາດຈະປະສົບກັບຄວາມປັ່ນປ່ວນໃນໃຈຢ່າງໜັກໜ່ວງ ແລະ ຄົນທີ່ມຶນຊາກໍອາດຈະປະສົບກັບຄວາມປັ່ນປ່ວນໃນໃຈເລັກນ້ອຍເຊັ່ນກັນ, ແມ່ນບໍ? (ແມ່ນແລ້ວ). ບໍ່ວ່າຜູ້ຄົນຈະມີປະຕິກິລິຍາແນວໃດກໍຕາມ, ບໍ່ວ່າໃນກໍລະນີໃດກໍຕາມ ຫຼັງຈາກທີ່ຫົວຂໍ້ເຫຼົ່ານີ້ໄດ້ຖືກໂອ້ລົມກັນແລ້ວ, ປະຊາກອນທີ່ພຣະເຈົ້າເລືອກກໍຈະໄດ້ຮັບຄວາມຊ່ວຍເຫຼືອບາງຢ່າງໃນການແຍກແຍະຜູ້ຄົນ ແລະ ໃນການເບິ່ງທະລຸເລື່ອງລາວຕ່າງໆ ແລະ ເຮັດໃຫ້ພວກເຂົາສາມາດໄດ້ຮັບຄວາມເຂົ້າໃຈທີ່ເລິກເຊິ່ງ ແລະ ຄວາມສາມາດໃນການແຍກແຍະບາງຢ່າງ, ແມ່ນບໍ? (ແມ່ນແລ້ວ). ຄັ້ງກ່ອນ ພວກເຮົາໄດ້ໂອ້ລົມກັນກ່ຽວກັບການສະແດງອອກ ແລະ ລັກສະນະບາງຢ່າງຂອງຄົນທີ່ກັບຊາດມາເກີດຈາກສັດ. ແລ້ວລັກສະນະຫຼັກຂອງຄົນປະເພດນີ້ແມ່ນຫຍັງ? (ຄັ້ງກ່ອນ ພວກເຮົາໄດ້ໂອ້ລົມກັນວ່າ ຄົນທີ່ກັບຊາດມາເກີດຈາກສັດມີສີ່ລັກສະນະຄື: ລັກສະນະທຳອິດກໍຄື ພວກເຂົາມີການຢັ່ງຮູ້ທີ່ບິດເບືອນ; ລັກສະນະທີສອງກໍຄື ພວກເຂົາມຶນຊາເປັນພິເສດ; ລັກສະນະທີສາມກໍຄື ພວກເຂົາເບົາປັນຍາເປັນພິເສດ ແລະ ລັກສະນະທີສີ່ກໍຄື ພວກເຂົາໂງ່ຈ້າເປັນພິເສດ). ສີ່ຈຸດເດັ່ນນີ້ແມ່ນລັກສະນະທີ່ເປັນແກ່ນແທ້ຂອງຄົນທີ່ກັບຊາດມາເກີດຈາກສັດ. ແລ້ວພວກເຈົ້າທຸກຄົນຄິດອອກແລ້ວບໍວ່າ ການສະແດງອອກທີ່ເປັນແກ່ນແທ້ຂອງຄົນປະເພດນີ້ແມ່ນຫຍັງແທ້? ເວົ້າອີກຢ່າງໜຶ່ງກໍຄື ຖ້າຕັດສິນຈາກພາຍນອກຂອງພວກເຂົາເຊັ່ນ: ຄຳເວົ້າ ແລະ ການປະພຶດຂອງພວກເຂົາ ພ້ອມທັງການສະແດງອອກຕ່າງໆກ່ຽວກັບຄວາມເປັນມະນຸດຂອງພວກເຂົາ, ພວກເຂົາມີການສະແດງອອກຫຍັງແດ່ທີ່ກ່ຽວຂ້ອງກັບສີ່ລັກສະນະນີ້? ຕົວຢ່າງ: ວິທີທີ່ພວກເຂົາປະຕິບັດຕໍ່ຄວາມຈິງ ພ້ອມທັງສະຕິຮູ້ສຶກຜິດຊອບ ແລະ ຄວາມສຳນຶກໃນຄວາມເປັນມະນຸດຂອງພວກເຂົາມີລັກສະນະແນວໃດ? ແນ່ນອນວ່າ ໂດຍພື້ນຖານແລ້ວຈຸດເດັ່ນເຫຼົ່ານີ້ແມ່ນລວມຢູ່ໃນສີ່ລັກສະນະຂອງການຢັ່ງຮູ້ທີ່ບິດເບືອນ, ຄວາມມຶນຊາ, ຄວາມເບົາປັນຍາ ແລະ ຄວາມໂງ່ຈ້າ, ແມ່ນບໍ? (ແມ່ນແລ້ວ). ຕອນນີ້ ເມື່ອອີງໃສ່ການສະແດງອອກບາງຢ່າງທີ່ພວກເຈົ້າສາມາດເຫັນ ແລະ ພົບພໍ້ໄດ້ໃນຊີວິດຈິງ, ຈົ່ງອະທິບາຍສີ່ລັກສະນະນີ້ໃຫ້ລະອຽດຕື່ມອີກ. ພວກເຈົ້າຮູ້ຈັກການສະແດງອອກອື່ນໃດອີກແດ່? ຕົວຢ່າງ: ຄົນທີ່ກັບຊາດມາເກີດຈາກສັດແມ່ນມຶນຊາຫຼາຍ. ຖ້າເຈົ້າຊີ້ໃຫ້ເຫັນບັນຫາຂອງພວກເຂົາໂດຍພຽງແຕ່ຍົກຕົວຢ່າງປຽບທຽບ, ພວກເຂົາກໍຍັງຈະບໍ່ເຂົ້າໃຈ ເຖິງແມ່ນວ່າເຈົ້າຈະບອກພວກເຂົາກ່ຽວກັບບັນຫານີ້ຫຼາຍຄັ້ງແລ້ວກໍຕາມ. ສະນັ້ນ, ເຈົ້າຕ້ອງເວົ້າຢ່າງຊັດເຈນວ່າ “ຂ້ອຍກຳລັງເວົ້າເຖິງເຈົ້າຢູ່ໃດ໋”, ພວກເຂົາຈຶ່ງຈະຮັບຮູ້ວ່າມັນກ່ຽວກັບພວກເຂົາ. ຖ້າບໍ່ດັ່ງນັ້ນ ພວກເຂົາກໍຈະຄິດໄປເອງວ່າມັນເປັນບັນຫາຂອງຄົນອື່ນ, ບໍ່ກ່ຽວຂ້ອງກັບພວກເຂົາ ແລະ ຄິດວ່າພວກເຂົາເຮັດໄດ້ດີແລ້ວ. ນີ້ບໍ່ແມ່ນຄວາມມຶນຊາບໍ? (ແມ່ນແລ້ວ). ເຈົ້າຕ້ອງເອົາມັນມາຈີ້ໃສ່ໜ້າພວກເຂົາ ພວກເຂົາຈຶ່ງຈະມີປະຕິກິລິຍາເລັກນ້ອຍ. ແລ້ວພວກເຂົາສາມາດຢັ່ງຮູ້ຄວາມຈິງໄດ້ບໍ? (ບໍ່ໄດ້). ເປັນຫຍັງພວກເຂົາຈຶ່ງບໍ່ສາມາດຢັ່ງຮູ້ຄວາມຈິງໄດ້? (ເພາະວ່າພວກເຂົາມີປະຕິກິລິຍາຊ້າ ແລະ ບໍ່ສາມາດເຂົ້າໃຈຄວາມໝາຍຂອງພຣະທຳຂອງພຣະເຈົ້າ. ເມື່ອຄົນອື່ນຊີ້ໃຫ້ເຫັນບັນຫາຂອງພວກເຂົາ, ພວກເຂົາກໍຈັບໃຈຄວາມແຕ່ຫຼັກຄຳສອນ ຫຼື ກົດລະບຽບ; ພວກເຂົາບໍ່ສາມາດຢັ່ງຮູ້ມັນຈາກມຸມມອງທີ່ເປັນບວກ ແລະ ດ້ວຍເຫດນັ້ນ ມັນຈຶ່ງເປັນໄປບໍ່ໄດ້ທີ່ພວກເຂົາຈະມີການເຂົ້າສູ່ທີ່ເປັນບວກ). ນີ້ຄືການບໍ່ມີຄວາມສາມາດໃນການຢັ່ງຮູ້. ໃນແງ່ຂອງຄວາມມຶນຊາ, ເມື່ອມີຄົນຊີ້ໃຫ້ເຫັນເຖິງສະພາວະປະເພດໜຶ່ງ, ພວກເຂົາກໍບໍ່ສາມາດຮັບຮູ້ໄດ້ເລີຍວ່າມັນກ່ຽວຂ້ອງກັບພວກເຂົາແນວໃດ, ພວກເຂົາມີສະພາວະປະເພດນີ້ແທ້ ຫຼື ບໍ່ ແລະ ພວກເຂົາມີບັນຫາປະເພດນັ້ນແທ້ ຫຼື ບໍ່, ພວກເຂົາບໍ່ສາມາດຮັບຮູ້ເລື່ອງເຫຼົ່ານີ້ ແລະ ບໍ່ເຂົ້າໃຈສິ່ງທີ່ຄົນອື່ນກຳລັງເວົ້າ. ເຖິງແມ່ນວ່າເຈົ້າຈະລະບຸວ່າພວກເຂົາເຮັດຫຍັງ, ກ່າວຄຳເວົ້າໃດ ຫຼື ສະແດງການສະແດງອອກໃດໃນມື້ໃດ ແລະ ພວກເຂົາຮູ້ວ່າເຈົ້າກຳລັງເວົ້າເຖິງພວກເຂົາ, ສິ່ງທີ່ພວກເຂົາຈັບໃຈຄວາມໄດ້ກໍເປັນພຽງເລື່ອງລາວ, ຄຳເວົ້າ ຫຼື ປະໂຫຍກໜຶ່ງ ແລະ ພວກເຂົາກໍຈື່ຈຳມັນແບບຄຸມເຄືອ ແລະ ຜິວເຜີນ. ຫຼັງຈາກທີ່ຈື່ຈຳມັນແລ້ວ, ພວກເຂົາກໍພຽງແຕ່ຍຶດຕິດກັບກົດລະບຽບທີ່ວ່າ: ຢ່າກ່າວຄຳເວົ້າເຫຼົ່ານັ້ນ ແລະ ຢ່າເຮັດສິ່ງເຫຼົ່ານັ້ນ; ຈົ່ງເຮັດສິ່ງເຫຼົ່ານີ້ ແລະ ກະທຳການແບບນັ້ນ. ພວກເຂົາສາມາດຍຶດຕິດກັບກົດລະບຽບນີ້ໄປຕະຫຼອດຊີວິດ ໂດຍປະຕິເສດທີ່ຈະຍອມຮັບການໂອ້ລົມຂອງຄົນອື່ນ ແລະ ແມ່ນແຕ່ງົວເກົ້າໂຕກໍດຶງພວກເຂົາກັບມາບໍ່ໄດ້. ເມື່ອສະຖານະການພັດທະນາໄປ, ເນື່ອງຈາກການປ່ຽນແປງຂອງເວລາ, ສະພາບແວດລ້ອມທາງພູມສາດ, ຜູ້ຄົນ, ເຫດການ ແລະ ສິ່ງຕ່າງໆ ແລະ ອື່ນໆ, ເຈົ້າບອກພວກເຂົາວ່າ ການກະທຳແບບທີ່ພວກເຂົາເຄີຍເຮັດມາກ່ອນນັ້ນໃຊ້ບໍ່ໄດ້ອີກຕໍ່ໄປ ແລະ ພວກເຂົາຈຳເປັນຕ້ອງປັບປ່ຽນວິທີການ ຫຼື ກົນລະຍຸດຂອງພວກເຂົາ, ເຖິງແມ່ນວ່າຫຼັກການຈະບໍ່ໄດ້ປ່ຽນແປງແທ້ໆກໍຕາມ, ແຕ່ພວກເຂົາກໍບໍ່ສາມາດຢັ່ງຮູ້ມັນໄດ້. ພວກເຂົາເວົ້າວ່າ “ຂ້ອຍໄດ້ປະຕິບັດແບບນີ້ມາຫຼາຍປີແລ້ວ ແລະ ມັນກໍຮູ້ສຶກດີສຳລັບຂ້ອຍ. ຂ້ອຍໄດ້ປະຕິບັດໂດຍອີງໃສ່ສິ່ງທີ່ຜູ້ນຳ ແລະ ຜູ້ເຮັດວຽກໄດ້ໂອ້ລົມກັນເມື່ອຫຼາຍປີກ່ອນ. ເປັນຫຍັງຂ້ອຍຈຶ່ງຄວນປ່ຽນວິທີການປະຕິບັດຂອງຂ້ອຍ?”. ພວກເຂົາເຖິງກັບມີຫຼັກຖານອ້າງອີງ, ແຕ່ໃນຄວາມເປັນຈິງແລ້ວ ພວກເຂົາພຽງແຕ່ຍຶດຕິດກັບກົດລະບຽບມາເປັນເວລາຫຼາຍປີ ໂດຍທີ່ພວກເຂົາເອງກໍບໍ່ຮູ້ ຫຼື ບໍ່ຮູ້ສຶກຕົວເລີຍ.

ໃນແງ່ຂອງລັກສະນະຂອງການມີການຢັ່ງຮູ້ທີ່ບິດເບືອນ, ຄົນສ່ວນໃຫຍ່ທີ່ກັບຊາດມາເກີດຈາກສັດຈະສະແດງໃຫ້ເຫັນການສະແດງອອກຂອງການຢັ່ງຮູ້ທີ່ບິດເບືອນ. ວິທີຄິດຂອງພວກເຂົາແຕກຕ່າງຈາກຄົນປົກກະຕິ. ຄວາມຄິດຂອງພວກເຂົາພິລຶກກຶກກື, ແປກປະຫຼາດ ແລະ ບາງຄັ້ງກໍເຖິງກັບບໍ່ຄາດຄິດຈົນໜ້າຕົກໃຈຫຼາຍ, ເຈົ້າບໍ່ສາມາດຈິນຕະນາການໄດ້ເລີຍວ່າເປັນຫຍັງພວກເຂົາຈຶ່ງຄິດແບບນັ້ນ ແລະ ເຈົ້າກໍບໍ່ເຄີຍຈິນຕະນາການເລີຍວ່າຈະມີໃຜໃນໂລກນີ້ທີ່ພິຈາລະນາບັນຫາໃນລັກສະນະທີ່ແປກປະຫຼາດແບບນີ້. ຄວາມຄິດຂອງພວກເຂົາສາມາດເຮັດໃຫ້ເຈົ້າຕົກຕະລຶງໄດ້. ນີ້ກໍເພາະວ່າໂດຍທົ່ວໄປແລ້ວ ຄົນທີ່ມີຄວາມຄິດທີ່ປົກກະຕິຈະພິຈາລະນາບັນຫາຕາມວິທີຄິດທີ່ປົກກະຕິ, ໃນຂະນະທີ່ວິທີຄິດຂອງຄົນທີ່ກັບຊາດມາເກີດຈາກສັດນັ້ນແປກປະຫຼາດຫຼາຍ. ພວກເຂົາມັກຈະກ່າວຄຳເວົ້າທີ່ແປກປະຫຼາດ ແລະ ປະຫຼາດໃຈອອກມາຢູ່ເລື້ອຍໆ ແລະ ເມື່ອຄົນທີ່ມີຄວາມຄິດທີ່ປົກກະຕິໄດ້ຍິນຄຳເວົ້າເຫຼົ່ານັ້ນ, ຄົນຜູ້ນັ້ນກໍຈະຕົກໃຈ. ຖ້າເຈົ້າພະຍາຍາມເຮັດຕາມວິທີຄິດຂອງພວກເຂົາເພື່ອພິຈາລະນາບັນຫາໃດໜຶ່ງ, ເຈົ້າກໍຈະພົບວ່າມັນແປກປະຫຼາດຫຼາຍ ແລະ ນຳໄປສູ່ທາງຕັນ. ຍ້ອນວ່າພວກເຂົາມີວິທີຄິດແບບນີ້, ບໍ່ວ່າໃນຊີວິດຈິງຂອງພວກເຂົາ ພວກເຂົາຈະກຳລັງປະຕິບັດໜ້າທີ່ຂອງພວກເຂົາ, ພົວພັນກັບຄົນອື່ນ ຫຼື ປະເຊີນກັບສະຖານະການ, ຜູ້ຄົນ, ເຫດການ ແລະ ສິ່ງຕ່າງໆບາງຢ່າງກໍຕາມ, ຄວາມຄິດຂອງພວກເຂົາກໍມັກຈະແປກປະຫຼາດຫຼາຍສະເໝີ ແລະ ພວກເຂົາກໍບໍ່ສາມາດເຂົ້າກັນໄດ້ກັບຄົນສ່ວນໃຫຍ່. ພວກເຂົາເບິ່ງຄືວ່າບໍ່ແມ່ນສິ່ງມີຊີວິດທີ່ອາໄສຢູ່ໃນໂລກມະນຸດ, ແຕ່ເບິ່ງຄືວ່າພວກເຂົາກຳລັງອາໄສຢູ່ໃນອີກໂລກໜຶ່ງແທນ. ເຈົ້າບໍ່ມີທາງເຂົ້າໃຈໄດ້ເລີຍວ່າ ເປັນຫຍັງພວກເຂົາຈຶ່ງຄິດແບບນັ້ນ ຫຼື ເປັນຫຍັງພວກເຂົາຈຶ່ງມີຄວາມຄິດແບບນັ້ນຂຶ້ນມາ. ວິທີທີ່ພວກເຂົາພິຈາລະນາບັນຫາມັກຈະເກີນຂອບເຂດຄວາມຄິດຂອງຄວາມເປັນມະນຸດທີ່ປົກກະຕິ ແລະ ບ່ຽງເບນອອກຈາກເສັ້ນທາງທີ່ຖືກຕ້ອງຂອງຄວາມຄິດທີ່ປົກກະຕິ. ຜົນສຸດທ້າຍກໍຄື ທຸກຄົນພົບວ່າທ່າທີ, ຈຸດຢືນ ແລະ ຫຼັກການໃນການພິຈາລະນາບັນຫາຂອງພວກເຂົານັ້ນແປກປະຫຼາດຫຼາຍ. ຖ້າມີຄົນແບບນັ້ນຢູ່ນຳໃນຂະນະທີ່ທຸກຄົນກຳລັງພິຈາລະນາ ຫຼື ໂອ້ລົມກ່ຽວກັບບັນຫາໃດໜຶ່ງ ແລະ ຄົນສ່ວນໃຫຍ່ທີ່ຢູ່ບ່ອນນັ້ນຂາດຄວາມສາມາດໃນການແຍກແຍະ, ຂາດຄວາມຄິດເຫັນຂອງຕົນເອງ ຫຼື ບໍ່ເຂົ້າໃຈຫຼັກການຄວາມຈິງ, ມັນກໍມັກຈະເກີດກໍລະນີທີ່ວ່າ ກະແສຄວາມຄິດຂອງພວກເຂົາຕ້ອງຢຸດສະງັກລົງ ຫຼື ການສົນທະນາທີ່ປົກກະຕິຖືກລົບກວນ ແລະ ຂັດຈັງຫວະ ຍ້ອນຄວາມຄິດ ແລະ ມຸມມອງທີ່ບິດເບືອນອັນໃດອັນໜຶ່ງຂອງຄົນຜູ້ນັ້ນ. ແລ້ວຜົນສຸດທ້າຍເປັນແນວໃດ? ຫຼັງຈາກທີ່ສົນທະນາກັນໄປມາ, ຜູ້ຄົນກໍພົບວ່າມຸມມອງທີ່ຄົນຜູ້ນັ້ນສະເໜີມາແມ່ນຫຼົງອອກຈາກເສັ້ນທາງທີ່ຖືກຕ້ອງ, ມັນບໍ່ເປັນພາວະວິໄສ ທັງບໍ່ສໍາພັນກັບຊີວິດຈິງ ແລະ ຍິ່ງໄປກວ່ານັ້ນ ມັນຍັງແປກປະຫຼາດຫຼາຍ ແລະ ວິທີການພິຈາລະນາບັນຫາຂອງພວກເຂົາກໍຍິ່ງແປກປະຫຼາດທີ່ສຸດ. ເມື່ອຄົນປົກກະຕິລົມກັນ ແລະ ສົນທະນາກັນ, ການສົນທະນາກໍຍິ່ງມີຊີວິດຊີວາຫຼາຍຂຶ້ນ, ທຸກຄົນກໍຍິ່ງມີຄວາມຊັດເຈນຫຼາຍຂຶ້ນກ່ຽວກັບບັນຫາທີ່ກຳລັງສົນທະນາ ແລະ ຫົວຂໍ້ກໍຍິ່ງເລິກເຊິ່ງຫຼາຍຂຶ້ນເມື່ອພວກເຂົາຍິ່ງລົມກັນ. ແຕ່ຖ້າຄົນຜູ້ນີ້ເວົ້າແຊກຂຶ້ນມາ, ການສົນທະນາກໍຈະອອກນອກເລື່ອງທັນທີ. ຄົນອື່ນກໍຈະເວົ້າຫຍັງບໍ່ອອກ, ພວກເຂົາທຸກຄົນຮູ້ສຶກວ່າຄຳເວົ້າຂອງຄົນຜູ້ນີ້ແປກປະຫຼາດເກີນໄປ ແລະ ບໍ່ສາມາດຕອບໂຕ້ຄຳເວົ້າຂອງຄົນຜູ້ນັ້ນໄດ້. ດ້ວຍເຫດນັ້ນ ຫົວຂໍ້ການສົນທະນາຈຶ່ງຖືກຂັດຈັງຫວະ. ເຖິງແມ່ນວ່າຄົນປະເພດນີ້ຈະມີຄວາມຄິດ ແລະ ມຸມມອງທີ່ “ເປັນເອກະລັກ”, ແຕ່ພວກມັນກໍແຕກຕ່າງຈາກມຸມມອງທີ່ຜູ້ທີ່ມີຄວາມຄິດທີ່ປົກກະຕິສະເໜີຢູ່ສະເໝີ. ຄວາມຄິດ ແລະ ມຸມມອງຂອງພວກເຂົາບໍ່ແມ່ນສິ່ງທີ່ຄວາມເປັນມະນຸດທີ່ປົກກະຕິຄວນມີ ແລະ ພວກມັນກໍບໍ່ໄດ້ຢູ່ໃນຂອບເຂດຄວາມຄິດຂອງຄວາມເປັນມະນຸດທີ່ປົກກະຕິ, ສະນັ້ນ ສິ່ງທີ່ພວກເຂົາເວົ້າຈຶ່ງຟັງເບິ່ງແປກປະຫຼາດສຳລັບຄົນອື່ນ ຫຼື ເຖິງຂັ້ນຄາດບໍ່ເຖິງ ແລະ ວິທີແກ້ໄຂ ພ້ອມທັງເສັ້ນທາງຂອງພວກເຂົາກໍບໍ່ໄດ້ເປັນປະໂຫຍດຕໍ່ຜູ້ຄົນເລີຍ ແລະ ຍິ່ງໄປກວ່ານັ້ນ ມັນຍັງມີທຳມະຊາດຂອງການຂັດຂວາງ, ການລົບກວນ, ການທຳລາຍ ແລະ ການກໍ່ກວນຢູ່ໃນນັ້ນອີກດ້ວຍ. ມັນກໍບໍ່ເປັນຫຍັງຖ້າພວກເຂົາຢູ່ຊື່ໆ ແລະ ກະແສຄວາມຄິດຂອງທຸກຄົນກໍຍັງພໍຊັດເຈນຢູ່, ແຕ່ເມື່ອໃດທີ່ພວກເຂົາຂັດຈັງຫວະ ແລະ ສະແດງຄວາມຄິດເຫັນຂອງພວກເຂົາ ຫຼື ໃຫ້ຄຳແນະນຳ, ທຸກຄົນກໍຈະຖືກລົບກວນ ແລະ ຖືກຂັດຂວາງເມື່ອໄດ້ຍິນມັນ, ການບ່ຽງເບນກໍຈະເກີດຂຶ້ນໃນແງ່ຂອງຫົວຂໍ້ທີ່ກຳລັງສົນທະນາ ແລະ ມັນກໍເປັນເລື່ອງຍາກທີ່ຈະບັນລຸຜົນຮັບທີ່ດີໄດ້. ເຖິງຢ່າງໃດກໍຕາມ, ຄົນທີ່ມີຂີດຄວາມສາມາດທີ່ດີຢ່າງແທ້ຈິງສາມາດຊີ້ໃຫ້ເຫັນເຖິງຈຸດສຳຄັນຂອງບັນຫາໄດ້ ແລະ ພວກເຂົາກໍສາມາດຈັບໃຈຄວາມຈຸດສຳຄັນຂອງບັນຫາ ແລະ ແບ່ງປັນເສັ້ນທາງທີ່ຖືກຕ້ອງເພື່ອແກ້ໄຂບັນຫາໄດ້. ຢ່າງໜ້ອຍທີ່ສຸດ ພວກເຂົາກໍສາມາດໃຫ້ຄຳແນະນຳທີ່ມີຄວາມໝາຍ ແລະ ມີຄຸນຄ່າບາງຢ່າງ ໂດຍຕໍ່ຍອດຈາກກະແສຄວາມຄິດຂອງຄົນອື່ນໄດ້. ຖ້າພວກເຂົາສະເໜີຄຳແນະນຳ ແລະ ທຸກຄົນພົບວ່າມັນເໝາະສົມ ແລະ ເຕັມໃຈທີ່ຈະຍອມຮັບມັນ, ນັ້ນກໍໝາຍຄວາມວ່າຄຳແນະນຳທີ່ຄົນທີ່ມີຂີດຄວາມສາມາດທີ່ດີຜູ້ນີ້ສະເໜີໄດ້ກົງກັບຈຸດສຳຄັນແລ້ວ, ເພາະວ່າຄົນຜູ້ນີ້ສາມາດເບິ່ງທະລຸເລື່ອງຕ່າງໆໄດ້. ຖ້າພວກເຂົາບໍ່ເວົ້າ, ທຸກຄົນອາດຈະສົນທະນາກັນເປັນເວລາສາມມື້ໂດຍທີ່ບໍ່ໄດ້ຂໍ້ສະຫຼຸບ. ເຈົ້າເຫັນບໍ, ຄົນທັງສອງປະເພດນີ້ລ້ວນແຕ່ມີມຸມມອງທີ່ເປັນເອກະລັກເຊິ່ງແຕກຕ່າງຈາກຄົນອື່ນ, ແຕ່ມຸມມອງທີ່ຄົນທີ່ມີຂີດຄວາມສາມາດທີ່ດີສະເໜີສາມາດຊ່ວຍໃຫ້ຄົນອື່ນເບິ່ງທະລຸເຖິງແກ່ນແທ້ຂອງບັນຫາໄດ້ ແລະ ຊ່ວຍໃຫ້ຜູ້ຄົນຄົ້ນພົບທິດທາງ ແລະ ເສັ້ນທາງແຫ່ງການປະຕິບັດທີ່ຖືກຕ້ອງເມື່ອພວກເຂົາຫຼົງທາງ. ຄົນທີ່ມີການຢັ່ງຮູ້ທີ່ບິດເບືອນນັ້ນແຕກຕ່າງອອກໄປ. ມຸມມອງ ແລະ ວິທີຄິດທີ່ບິດເບືອນຂອງພວກເຂົາມັກຈະມີຜົນກະທົບໃນການທຳລາຍ ແລະ ການລົບກວນ ເມື່ອຜູ້ຄົນກຳລັງສົນທະນາກ່ຽວກັບເລື່ອງຕ່າງໆ ຫຼື ສົນທະນາກັນຕາມປົກກະຕິ. ສະນັ້ນ, ຖ້າຄົນທີ່ມີການຢັ່ງຮູ້ທີ່ບິດເບືອນເຊິ່ງກັບຊາດມາເກີດຈາກສັດໄດ້ເຂົ້າໄປມີສ່ວນຮ່ວມໃນຄຣິສຕະຈັກໃດໜຶ່ງ ຫຼື ວຽກງານໃດໜຶ່ງ, ພວກເຂົາກໍມີແນວໂນ້ມທີ່ຈະກໍ່ໃຫ້ເກີດການລົບກວນ ແລະ ການຂັດຂວາງ ແລະ ທຸກຄົນກໍຈະຮູ້ສຶກເບື່ອໜ່າຍພວກເຂົາຢ່າງໜັກໜ່ວງ ໂດຍຄິດໃນໃຈວ່າ: “ຮີບສົ່ງພວກເຂົາໜີໄປໄວໆເທາະ, ພວກເຂົາໜ້າລຳຄານເກີນໄປແລ້ວ! ພວກເຂົາເວົ້າເລື່ອງໄຮ້ສາລະທີ່ບໍ່ກ່ຽວຂ້ອງທຸກມື້ ແຕ່ກໍຍັງຖືວ່າຕົນເອງເລິກເຊິ່ງຫຼາຍ, ທັງທີ່ໃນຄວາມເປັນຈິງແລ້ວ ສິ່ງທີ່ພວກເຂົາເວົ້າລ້ວນແຕ່ເປັນຄວາມຄາດເຄື່ອນທັງນັ້ນ”. ໃນຕອນທຳອິດ, ບາງຄົນອາດຈະຍົກຍ້ອງບູຊາຄົນເຫຼົ່ານັ້ນ, ແຕ່ເມື່ອເວລາຜ່ານໄປ ພວກເຂົາກໍຈະເບິ່ງທະລຸຄົນເຫຼົ່ານັ້ນ ແລະ ເວົ້າວ່າ: “ຄົນຜູ້ນີ້ບໍ່ໄດ້ມີຄວາມເຂົ້າໃຈທີ່ເລິກເຊິ່ງຫຍັງເລີຍ. ພວກເຂົາພຽງແຕ່ທຳທ່າເຮັດເປັນຄົນສະຫຼາດໄປວັນໆໃນລັກສະນະທີ່ເສແສ້ງ. ຄວາມຈິງແລ້ວ, ມຸມມອງ ແລະ ຄວາມຄິດທີ່ພວກເຂົາສະເໜີມານັ້ນເປັນເລື່ອງທີ່ໄຮ້ສາລະຢ່າງສິ້ນເຊີງ ແລະ ບໍ່ມີຫຍັງກ່ຽວຂ້ອງກັບບັນຫາທີ່ຄວນໄດ້ຮັບການຈັດການເລີຍ”. ພວກເຂົາຈະເລີ່ມຮູ້ສຶກລຳຄານ ແລະ ເກີດຄວາມລັງກຽດຕໍ່ຄົນເຫຼົ່ານັ້ນ. ສະນັ້ນ, ຖ້າຄົນປະເພດນີ້ຮັບຜິດຊອບວຽກງານທີ່ມີເຕັກນິກສູງ ຫຼື ເປັນມືອາຊີບບາງຢ່າງ ຫຼື ຮັບຜິດຊອບວຽກງານທີ່ສຳຄັນບາງຢ່າງໃນຂະນະທີ່ປະຕິບັດໜ້າທີ່ຂອງພວກເຂົາ, ພວກເຂົາກໍຈະສ້າງຄວາມລຳຄານໃຫ້ຄົນອື່ນຢ່າງໄວວາ ເພາະວ່າມຸມມອງ ແລະ ຂໍ້ກຳນົດທີ່ພວກເຂົາສະເໜີມາມັກຈະເຮັດໃຫ້ຜູ້ຄົນບໍ່ຢາກເຊື່ອ ແລະ ບໍ່ໝັ້ນໃຈໃນວິທີການປະຕິບັດທີ່ເໝາະສົມຢູ່ສະເໝີ. ຖ້າພວກເຂົາເປັນພຽງຜູ້ຕິດຕາມທຳມະດາ ທີ່ພຽງແຕ່ເຊື່ອຟັງຄຳແນະນຳ ແລະ ຄຳສັ່ງ, ແລ້ວການບ່ຽງເບນບາງຢ່າງກໍຈະປາກົດຂຶ້ນເລື້ອຍໆໃນສິ່ງທີ່ພວກເຂົາເຮັດ. ຜູ້ນຳ ແລະ ຜູ້ເຮັດວຽກ ພ້ອມທັງຄົນທີ່ຢູ່ອ້ອມຂ້າງພວກເຂົາຈະຕ້ອງຄອຍຕິດຕາມ ແລະ ກຳກັບດູແລພວກເຂົາຢູ່ຕະຫຼອດເວລາ. ທັນທີທີ່ພວກເຂົາລະສາຍຕາຈາກຄົນເຫຼົ່ານັ້ນ, ຄົນເຫຼົ່ານັ້ນກໍຈະເຮັດຜິດພາດ ແລະ ຄົນອື່ນກໍຈະຕ້ອງໄດ້ຊ່ວຍພວກເຂົາແກ້ໄຂ ແລະ ປັບປຸງຂໍ້ຜິດພາດຂອງພວກເຂົາ ພ້ອມທັງຕາມເຊັດຕາມລ້າງບັນຫາທີ່ພວກເຂົາກໍ່ໄວ້ຢູ່ສະເໝີ. ໃນທ້າຍທີ່ສຸດ, ເມື່ອທຸກຄົນເຫັນວ່າຄົນປະເພດນີ້ເກີນກວ່າຈະຊ່ວຍເຫຼືອໄດ້ແລ້ວ, ພວກເຂົາກໍຈະເວົ້າວ່າ: “ພວກເຂົາມັກຈະກໍ່ໃຫ້ເກີດການລົບກວນຢູ່ບ່ອນນີ້ສະເໝີ ແລະ ບໍ່ມີໃຜສາມາດໄດ້ຮັບຄວາມສະຫງົບເລີຍ. ສົ່ງພວກເຂົາໜີໄປບໍ່ໄດ້ບໍ? ປ່ອຍໃຫ້ພວກເຂົາໄປບ່ອນທີ່ພວກເຂົາຢາກໄປເທາະ!” ນັ້ນຄືປະຕິກິລິຍາທີ່ທຸກຄົນຈະມີ. ໃນຕອນທຳອິດ, ພວກເຂົາຈະອົດທົນກັບຄົນເຫຼົ່ານັ້ນ ໂດຍຄິດວ່າ: “ພວກເຮົາທຸກຄົນລ້ວນແຕ່ເປັນອ້າຍເອື້ອຍນ້ອງກັນ, ບໍ່ມີໃຜໃນພວກເຮົາທີ່ມີວຸດທິພາວະທີ່ຍິ່ງໃຫຍ່ ແລະ ຄວາມເຂົ້າໃຈໃນຄວາມຈິງຂອງພວກເຮົາກໍຕື້ນເຂີນ, ໃຫ້ພວກເຮົາສະໜັບສະໜູນ ແລະ ຊ່ວຍເຫຼືອເຊິ່ງກັນ ແລະ ກັນເທາະ”. ແຕ່ໃນລະຫວ່າງການຕິດຕໍ່ພົວພັນກັບຄົນເຫຼົ່ານັ້ນໃນໄລຍະຍາວ, ພວກເຂົາກໍຈະເບິ່ງທະລຸຄົນເຫຼົ່ານັ້ນ. ປາກົດວ່າບັນຫາຂອງພວກເຂົາບໍ່ແມ່ນການມີວຸດທິພາວະທີ່ຕ່ຳ, ແຕ່ມີບັນຫາກັບຂີດຄວາມສາມາດ ແລະ ການຢັ່ງຮູ້ຂອງພວກເຂົາ. ມັນບໍ່ແມ່ນວ່າການຢັ່ງຮູ້ຂອງພວກເຂົາຕື້ນເຂີນ ຫຼື ຄວາມຄິດຂອງພວກເຂົາຄືເດັກນ້ອຍ; ແຕ່ກົງກັນຂ້າມ ການຢັ່ງຮູ້ຂອງພວກເຂົາແມ່ນບິດເບືອນ. ວິທີການເບິ່ງເລື່ອງຕ່າງໆຂອງພວກເຂົາ ພ້ອມທັງຄວາມຄິດ ແລະ ມຸມມອງຂອງພວກເຂົາແມ່ນຢູ່ນອກຂອບເຂດຂອງຄວາມຄິດທີ່ປົກກະຕິ ແລະ ຄວາມຄິດເຫັນຂອງພວກເຂົາກໍມັກຈະແຕກຕ່າງຈາກຄົນອື່ນສະເໝີ. ພວກເຂົາປະຕິເສດທີ່ຈະຍອມຮັບສິ່ງທີ່ຄົນອື່ນເວົ້າ ເຖິງແມ່ນວ່າມັນຈະຖືກຕ້ອງກໍຕາມ ແລະ ພວກເຂົາກໍຈະບໍ່ຟັງຄຳອະທິບາຍໃດໆທັງສິ້ນ. ເມື່ອພວກເຂົາຍຶດຕິດກັບຄວາມຄິດຂອງພວກເຂົາເອງແລ້ວ, ແມ່ນແຕ່ງົວເກົ້າໂຕກໍດຶງພວກເຂົາກັບມາບໍ່ໄດ້. ນັ້ນກໍຄື ພວກເຂົາບໍ່ສາມາດແຍກແຍະສິ່ງທີ່ດີອອກຈາກສິ່ງທີ່ບໍ່ດີໄດ້. ສິ່ງທີ່ພວກເຂົາຖືວ່າດີໃນຄວາມຄິດ ແລະ ມຸມມອງຂອງພວກເຂົານັ້ນ, ສຳລັບຄົນທີ່ມີຄວາມຄິດຂອງຄວາມເປັນມະນຸດທີ່ປົກກະຕິແລ້ວ ມັນບໍ່ມີຫຍັງເລີຍນອກຈາກສິ່ງທີ່ບິດເບືອນ ເຊິ່ງເປັນສິ່ງທີ່ບໍ່ສາມາດນຳສະເໜີຢ່າງເປີດເຜີຍໄດ້. ມຸມມອງຂອງພວກເຂົາບໍ່ພຽງແຕ່ຄືເດັກນ້ອຍ ຫຼື ຕ່ຳຊ້າ ແລະ ໄຮ້ຄ່າເທົ່ານັ້ນ; ແຕ່ພວກມັນຍັງບໍ່ແມ່ນຄວາມຄິດ ຫຼື ມຸມມອງທີ່ເກີດຈາກຄວາມຄິດຂອງຄວາມເປັນມະນຸດທີ່ປົກກະຕິເລີຍ. ສະນັ້ນ, ຄົນປະເພດນີ້ຈຶ່ງບໍ່ສາມາດເຂົ້າກັນໄດ້ກັບຄົນສ່ວນໃຫຍ່. ສິ່ງນີ້ບໍ່ແມ່ນຍ້ອນອຸປະນິໄສທີ່ເສື່ອມຊາມ ຫຼື ຊ່ອງຫວ່າງທີ່ເກີດຈາກຄວາມແຕກຕ່າງໃນນິໄສການດຳລົງຊີວິດ ຫຼື ອຸປະສັກທາງດ້ານພາສາ ແລະ ແນ່ນອນວ່າມັນບໍ່ແມ່ນຍ້ອນພວກເຂົາເຮັດການກະທຳທີ່ຊົ່ວຮ້າຍບາງຢ່າງ ຫຼື ມີພຶດຕິກຳທີ່ແປກປະຫຼາດ. ມັນເປັນຍ້ອນລັກສະນະເຫຼົ່ານີ້ທີ່ຄວາມເປັນມະນຸດຂອງພວກເຂົາສະແດງອອກມາເປັນຫຼັກເຊັ່ນ: ການຢັ່ງຮູ້ທີ່ບິດເບືອນ, ຄວາມມຶນຊາ, ຄວາມເບົາປັນຍາ ແລະ ຄວາມໂງ່ຈ້າ ເຊິ່ງເຮັດໃຫ້ພວກເຂົາບໍ່ສາມາດເຂົ້າກັນໄດ້ກັບຄົນສ່ວນໃຫຍ່. ແນ່ນອນວ່າ ຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສກໍບໍ່ສາມາດເຂົ້າກັນໄດ້ກັບຄົນສ່ວນໃຫຍ່ເຊັ່ນກັນ, ແຕ່ເຖິງແມ່ນວ່າພວກເຂົາຈະມີຈຸດເດັ່ນດຽວກັນນີ້, ແກ່ນແທ້ ຫຼື ປະກົດການຂອງຄວາມບໍ່ສາມາດເຂົ້າກັນໄດ້ກັບຄົນອື່ນຂອງພວກເຂົາກໍແຕກຕ່າງຈາກຄົນທີ່ກັບຊາດມາເກີດຈາກສັດ. ຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສບໍ່ສາມາດເຂົ້າກັນໄດ້ກັບຄົນອື່ນ ເພາະວ່າໂດຍແກ່ນແທ້ແລ້ວພວກເຂົາເປັນມານຮ້າຍ, ໃນຂະນະທີ່ຄົນທີ່ກັບຊາດມາເກີດຈາກສັດນັ້ນຂາດຄວາມຄິດ ແລະ ສະຕິປັນຍາຂອງຄວາມເປັນມະນຸດທີ່ປົກກະຕິຢ່າງສິ້ນເຊີງ, ພ້ອມທັງສະຕິຮູ້ສຶກຜິດຊອບ ແລະ ຄວາມສຳນຶກຂອງຄວາມເປັນມະນຸດທີ່ປົກກະຕິ, ດ້ວຍເຫດນັ້ນ ມັນຈຶ່ງເປັນເລື່ອງທີ່ຍາກຫຼາຍສຳລັບຄົນປົກກະຕິທີ່ຈະລົມກັບພວກເຂົາ, ພວກເຂົາສາມາດລົມກັນໄດ້ພຽງແຕ່ເລື່ອງເລັກໆນ້ອຍໆໃນຄອບຄົວທີ່ບໍ່ກ່ຽວຂ້ອງກັບຫຼັກການເທົ່ານັ້ນ ເຊິ່ງເຮັດໃຫ້ຂອບເຂດຂອງການສົນທະນາຖືກຈຳກັດຫຼາຍ. ແນວໃດກໍຕາມ ຄົນທີ່ກັບຊາດມາເກີດຈາກສັດກໍບໍ່ແມ່ນຄົນທີ່ກັບຊາດມາເກີດຈາກມານຮ້າຍ, ພວກເຂົາແຕກຕ່າງຈາກຄົນປະເພດນັ້ນ ແລະ ພວກເຂົາກໍຍັງຖືກຈັດຢູ່ໃນປະເພດຂອງສິ່ງມີຊີວິດອີກດ້ວຍ. ດ້ວຍເຫດນັ້ນ ຕາບໃດທີ່ບໍ່ກ່ຽວຂ້ອງກັບຫຼັກການສຳຄັນ, ພວກເຂົາກໍຍັງສາມາດພົວພັນ, ສື່ສານ ແລະ ມີປະຕິສຳພັນກັບຄົນອື່ນໃນຊີວິດປະຈຳວັນຂອງພວກເຂົາ ຫຼື ໃນຂະນະທີ່ປະຕິບັດໜ້າທີ່ຂອງພວກເຂົາໄດ້. ເຖິງຢ່າງໃດກໍຕາມ, ທັນທີທີ່ກ່ຽວຂ້ອງກັບຫຼັກການຄວາມຈິງທີ່ສຳຄັນ ຫຼື ການເລືອກວ່າຈະຍ່າງໃນເສັ້ນທາງໃດ, ຄົນປະເພດນີ້ກໍຈະບໍ່ເຂົ້າກັນກັບຄົນສ່ວນໃຫຍ່ເລີຍ ແລະ ບໍ່ສາມາດເຂົ້າກັນໄດ້ກັບພວກເຂົາອີກຕໍ່ໄປ. ຕົວຢ່າງ: ເຈົ້າລົມກັບຄົນປະເພດນີ້ກ່ຽວກັບຫົວຂໍ້ໃນຊີວິດປະຈຳວັນເຊັ່ນ: ອາຫານ ແລະ ເມນູທີ່ເຈົ້າມັກ, ວິທີປຸງແຕ່ງໃຫ້ແຊບ, ເລື່ອງລາວກ່ຽວກັບບ້ານເກີດຂອງເຈົ້າ ແລະ ອື່ນໆ. ຍິ່ງເຈົ້າລົມກັນຫຼາຍເທົ່າໃດ, ເຈົ້າກໍຍິ່ງມີເລື່ອງໃຫ້ເວົ້າຫຼາຍຂຶ້ນເທົ່ານັ້ນ ແລະ ການສົນທະນາກໍຍິ່ງມີຊີວິດຊີວາຫຼາຍຂຶ້ນເທົ່ານັ້ນ. ສິ່ງນີ້ໝາຍຄວາມວ່າພວກເຈົ້າທັງສອງເຂົ້າກັນໄດ້ບໍ? ມັນໝາຍຄວາມວ່າພວກເຈົ້າຖືກຈັດຢູ່ໃນປະເພດດຽວກັນບໍ? (ບໍ່). ເຈົ້າບໍ່ສາມາດຕັດສິນສິ່ງເຫຼົ່ານັ້ນໄດ້ໂດຍອີງໃສ່ການສົນທະນາປະເພດນີ້ພຽງຢ່າງດຽວ. ແຕ່ເມື່ອເຈົ້າລົມກັນກ່ຽວກັບຫົວຂໍ້ຕ່າງໆເຊັ່ນ: ເປັນຫຍັງເຈົ້າຈຶ່ງເຊື່ອໃນພຣະເຈົ້າ ແລະ ມຸມມອງຂອງເຈົ້າກ່ຽວກັບຄວາມເຊື່ອໃນພຣະເຈົ້າ, ຫົວຂໍ້ທີ່ກ່ຽວຂ້ອງກັບຄວາມຄິດ ແລະ ມຸມມອງ, ຫຼັກການຄວາມຈິງ, ທັດສະນະຄະຕິຕໍ່ຊີວິດ, ຄ່ານິຍົມ, ເສັ້ນທາງທີ່ຜູ້ຄົນຍ່າງ, ການໄລ່ຕາມເສາະຫາຂອງຜູ້ຄົນ ແລະ ອື່ນໆ, ຄວາມຄິດ ແລະ ມຸມມອງຂອງເຈົ້າ ພ້ອມທັງວິທີຄິດຂອງເຈົ້າກໍຈະຍິ່ງແຕກຕ່າງກັນຫຼາຍຂຶ້ນ ແລະ ບໍ່ໄດ້ຢູ່ໃນເສັ້ນທາງດຽວກັນອີກຕໍ່ໄປ ແລະ ການສົນທະນາກໍຈະຢຸດສະງັກລົງ. ແລ້ວເປັນຫຍັງຈຶ່ງເປັນແນວນັ້ນ? ເພາະວ່າການຢັ່ງຮູ້ຂອງພວກເຂົາບິດເບືອນ. ເມື່ອເຈົ້າໄດ້ຍິນພວກເຂົາເວົ້າໃນຕອນທຳອິດ, ເຈົ້າກໍຄິດວ່າພວກເຂົາສະຫຼາດຫຼັກແຫຼມຫຼາຍ, ແຕ່ເມື່ອເວລາຜ່ານໄປ ເຈົ້າກໍຄົ້ນພົບວ່າພວກເຂົາກ່າວແຕ່ຄຳເວົ້າ ແລະ ຫຼັກຄຳສອນ ແລະ ອວດດີຫຼາຍ. ຄວາມຮູ້ສຶກທີ່ເຈົ້າມີຕໍ່ພວກເຂົາກໍປ່ຽນໄປ, ມັນບໍ່ສະໜິດສະໜົມອີກຕໍ່ໄປ, ຄວາມບາດໝາງກໍເກີດຂຶ້ນ ແລະ ປະເພດທີ່ພວກເຈົ້າແຕ່ລະຄົນຖືກຈັດຢູ່ກໍຖືກແຍກແຍະອອກຈາກກັນ. ເຈົ້າເຫັນບໍ, ເມື່ອພວກເຈົ້າສົນທະນາກັນກ່ຽວກັບຊີວິດຄອບຄົວ ຫຼື ອະດີດສ່ວນຕົວຂອງພວກເຈົ້າ ຫຼື ລົມກັນກ່ຽວກັບຫົວຂໍ້ທີ່ຢູ່ໃນຂອບເຂດຂອງຊີວິດປະຈຳວັນເຊັ່ນ: ອາຫານ, ເຄື່ອງດື່ມ, ການພັກຜ່ອນ, ຄວາມສົນໃຈ ແລະ ວຽກທີ່ເຮັດເວລາຫວ່າງ, ພວກເຈົ້າກໍຍັງສາມາດສົນທະນາກັນໄດ້ຢູ່. ແຕ່ທັນທີທີ່ການສົນທະນາເວົ້າໄປເຖິງເລື່ອງຄວາມຄິດ ແລະ ມຸມມອງ, ຫຼັກການຄວາມຈິງ, ທັດສະນະຄະຕິຕໍ່ຊີວິດ, ຄ່ານິຍົມ, ເສັ້ນທາງຊີວິດ ຫຼື ທັດສະນະຄະຕິຕໍ່ພຣະເຈົ້າ ແລະ ໜ້າທີ່, ມັນກໍຈະຢຸດສະງັກລົງ. ມຸມມອງທີ່ເຈົ້າມີຕໍ່ພວກເຂົາກໍປ່ຽນໄປ ແລະ ມຸມມອງທີ່ພວກເຂົາມີຕໍ່ເຈົ້າກໍປ່ຽນໄປເຊັ່ນກັນ. ເຈົ້າເລີ່ມຮູ້ສຶກລຳຄານພວກເຂົາໃນໃຈຂອງເຈົ້າ ແລະ ຄວາມບາດໝາງທີ່ມີຕໍ່ເຈົ້າກໍເກີດຂຶ້ນໃນໃຈຂອງພວກເຂົາ. ພວກເຂົາບໍ່ມັກເຈົ້າ ແລະ ເຈົ້າກໍບໍ່ມັກພວກເຂົາ. ພວກເຈົ້າກໍຄ່ອຍໆຫ່າງເຫີນກັນໄປ ແລະ ລົມກັນບໍ່ເຂົ້າໃຈອີກຕໍ່ໄປ. ດ້ວຍເຫດນັ້ນ ຄົນປະເພດຕ່າງໆຈຶ່ງຖືກແຍກແຍະອອກຈາກກັນ. ສະນັ້ນ, ເພື່ອແຍກແຍະວ່າຄົນໃດຄົນໜຶ່ງຈັດຢູ່ໃນປະເພດໃດ, ຄົນເຮົາຕ້ອງເບິ່ງວ່າຄວາມສາມາດໃນການຢັ່ງຮູ້ຂອງພວກເຂົາເປັນແນວໃດ, ພວກເຂົາມີສະຕິຮູ້ສຶກຜິດຊອບ ແລະ ຄວາມສຳນຶກຂອງຄົນປົກກະຕິ ຫຼື ບໍ່ ແລະ ພວກເຂົາມີຄວາມຄິດ ແລະ ສະຕິປັນຍາທີ່ປົກກະຕິ ຫຼື ບໍ່. ສຳລັບຄົນປະເພດນີ້ທີ່ກັບຊາດມາເກີດຈາກສັດ, ພວກເຮົາຈະບໍ່ໂອ້ລົມກັນຢ່າງສະເພາະເຈາະຈົງກ່ຽວກັບພວກເຂົາອີກຕໍ່ໄປ. ຕໍ່ໄປ, ພວກເຮົາຈະສືບຕໍ່ໂອ້ລົມກັນກ່ຽວກັບຄົນອີກສອງປະເພດ. ຫຼັງຈາກທີ່ພວກເຮົາໂອ້ລົມກັນຈົບແລ້ວ, ພວກເຮົາຈະກັບມາ ແລະ ປຽບທຽບຄົນທັງສາມປະເພດນີ້. ຜ່ານການປຽບທຽບນີ້, ວິທີການແຍກແຍະຄົນທັງສາມປະເພດນີ້ກໍຈະຍິ່ງຊັດເຈນ ແລະ ຈະແຈ້ງຫຼາຍຂຶ້ນ.

ລັກສະນະຂອງຄົນທີ່ກັບຊາດມາເກີດຈາກມານຮ້າຍ

ຄັ້ງກ່ອນ ພວກເຮົາໄດ້ກ່າວເຖິງວ່າຜູ້ຄົນຖືກແບ່ງອອກເປັນສາມປະເພດໃຫຍ່. ສາມປະເພດນີ້ຖືກແຍກແຍະແນວໃດ? ພວກມັນຖືກແຍກແຍະໂດຍອີງໃສ່ຕົ້ນກຳເນີດຂອງພວກເຂົາ. ປະເພດທຳອິດຄື ຄົນທີ່ກັບຊາດມາເກີດຈາກສັດ, ປະເພດທີສອງຄື ຄົນທີ່ກັບຊາດມາເກີດຈາກມານຮ້າຍ ແລະ ປະເພດທີສາມຄື ຄົນທີ່ກັບຊາດມາເກີດຈາກມະນຸດ. ພວກເຮົາໄດ້ໂອ້ລົມກັນກ່ຽວກັບລັກສະນະຂອງຄົນທີ່ກັບຊາດມາເກີດຈາກສັດຈົບແລ້ວ ແລະ ຕອນນີ້ໃຫ້ເຮົາມາເວົ້າກ່ຽວກັບລັກສະນະຂອງຄົນທີ່ກັບຊາດມາເກີດຈາກມານຮ້າຍ. ພວກເຈົ້າສາມາດຄິດເຖິງລັກສະນະຫຼັກຫຍັງແດ່ຂອງຄົນທີ່ກັບຊາດມາເກີດຈາກມານຮ້າຍ? (ພວກເຂົາເປັນປໍລະປັກຕໍ່ຄວາມຈິງ ແລະ ພຣະເຈົ້າ). ນີ້ເປັນຄຳເວົ້າທີ່ຂ້ອນຂ້າງທົ່ວໄປ; ເຈົ້າຈຳເປັນຕ້ອງອະທິບາຍການສະແດງອອກທີ່ເປັນແກ່ນແທ້ຂອງພວກເຂົາ ແລະ ເຈົ້າກໍຕ້ອງກຳນົດລັກສະນະຂອງຄົນປະເພດນີ້ ໂດຍໃຊ້ການເປີດເຜີຍໃນແຕ່ລະມື້ຂອງພວກເຂົາ ແລະ ການສະແດງອອກທີ່ສະເພາະເຈາະຈົງໃນຊີວິດຂອງພວກເຂົາ. ເຈົ້າຮູ້ບໍວ່າລັກສະນະແມ່ນຫຍັງ? ລັກສະນະຄືການສະແດງອອກທີ່ເປັນຕົວແທນໃຫ້ແກ່ນແທ້ຂອງຄົນປະເພດໃດໜຶ່ງ. ຖ້າຄົນໃດຄົນໜຶ່ງມີລັກສະນະຂອງຄົນປະເພດໃດໜຶ່ງ, ພວກເຂົາກໍມີແກ່ນແທ້ຂອງຄົນປະເພດນັ້ນ ແລະ ຖ້າຄົນໃດຄົນໜຶ່ງເປັນຄົນປະເພດນັ້ນ, ພວກເຂົາກໍຈະມີລັກສະນະເຫຼົ່ານັ້ນຢ່າງເປັນທຳມະຊາດ, ບໍ່ມີໃຜເປັນຂໍ້ຍົກເວັ້ນ. ນັ້ນຄືສິ່ງທີ່ເອີ້ນວ່າລັກສະນະ. ພວກເຈົ້າສາມາດຄິດເຖິງລັກສະນະຂອງຄົນທີ່ກັບຊາດມາເກີດຈາກມານຮ້າຍໄດ້ບໍ? (ພວກເຂົາເບື່ອໜ່າຍ ແລະ ກຽດຊັງຄວາມຈິງເປັນພິເສດ. ພວກເຂົາມີປະຕິກິລິຍາດ້ວຍຄວາມໂກດຮ້າຍ ແລະ ຄວາມລັງກຽດເມື່ອໄດ້ຍິນຄວາມຈິງ). ການມີປະຕິກິລິຍາດ້ວຍຄວາມໂກດຮ້າຍ ແລະ ຄວາມລັງກຽດເມື່ອເຫັນຄວາມຈິງນັ້ນເປັນການສະແດງອອກທີ່ສະເພາະເຈາະຈົງ. ພວກເຈົ້າສາມາດຄິດເຖິງຫຍັງໄດ້ອີກ? (ພວກເຂົາຊົ່ວຊ້າ ແລະ ແຝງຊົ່ວ. ຂ້ານ້ອຍບໍ່ຮູ້ວ່າສິ່ງນັ້ນນັບວ່າເປັນລັກສະນະໄດ້ບໍ?) ສິ່ງນັ້ນກໍກ່ຽວຂ້ອງຢູ່ບາງສ່ວນ. (ພວກເຂົາຍັງໂຫດຫ້ຽມ ແລະ ອວດດີອີກດ້ວຍ). ຄວາມໂຫດຫ້ຽມເປັນການສະແດງອອກອີກຢ່າງໜຶ່ງທີ່ສະເພາະເຈາະຈົງ. ຄວາມອວດດີເປັນລັກສະນະທົ່ວໄປທີ່ມະນຸດທີ່ເສື່ອມຊາມມີ ແລະ ບໍ່ແມ່ນພຽງແຕ່ຄົນທີ່ກັບຊາດມາເກີດຈາກມານຮ້າຍເທົ່ານັ້ນທີ່ມີມັນ; ຄົນທີ່ກັບຊາດມາເກີດຈາກສັດ ແລະ ຄົນທີ່ກັບຊາດມາເກີດຈາກມະນຸດ, ຄົນທັງສອງປະເພດນີ້ກໍມີມັນເຊັ່ນກັນ. ນອກເໜືອຈາກອຸປະນິໄສທີ່ເສື່ອມຊາມແບບຊາຕານທີ່ສະເພາະເຈາະຈົງເຫຼົ່ານັ້ນແລ້ວ, ຄົນທີ່ກັບຊາດມາເກີດຈາກມານຮ້າຍມີລັກສະນະທີ່ສະເພາະເຈາະຈົງຫຍັງແດ່ໃນແງ່ຂອງຄວາມເປັນມະນຸດຂອງພວກເຂົາ? ນັ້ນກໍຄື ລັກສະນະຫຼັກຂອງສິ່ງທີ່ພວກເຂົາເປີດເຜີຍ, ເວົ້າ ແລະ ເຮັດໃນຊີວິດປະຈຳວັນຂອງພວກເຂົາແມ່ນຫຍັງ? (ຄວາມໂຫດຮ້າຍ). ນີ້ຄືລັກສະນະໜຶ່ງ. ມີລັກສະນະອື່ນໃດອີກແດ່? ຄົນທີ່ກັບຊາດມາເກີດຈາກມານຮ້າຍ ແລະ ຄົນທີ່ກັບຊາດມາເກີດຈາກສັດລ້ວນແຕ່ມີລັກສະນະສະເພາະ ແລະ ເປັນແກ່ນແທ້ບາງຢ່າງ, ແຕ່ລັກສະນະຂອງຄົນທັງສອງປະເພດນີ້ແຕກຕ່າງກັນຢ່າງສິ້ນເຊີງ. ລັກສະນະຂອງຄົນທີ່ກັບຊາດມາເກີດຈາກສັດຄື ການຢັ່ງຮູ້ທີ່ບິດເບືອນ, ຄວາມມຶນຊາ, ຄວາມເບົາປັນຍາ ແລະ ຄວາມໂງ່ຈ້າ. ເປັນຫຍັງຈຶ່ງເປັນລັກສະນະເຫຼົ່ານີ້? ລັກສະນະເຫຼົ່ານີ້ພຽງພໍແລ້ວທີ່ຈະພິສູດວ່າ ໃນແງ່ຂອງແກ່ນແທ້ຂອງພວກເຂົາແລ້ວ, ຄົນປະເພດນີ້ຂາດລັກສະນະຂອງມະນຸດ ແລະ ຂາດສະຕິປັນຍາ ພ້ອມທັງວິທີຄິດທີ່ເໝາະສົມທີ່ມະນຸດມີ. ສະນັ້ນ, ລັກສະນະທີ່ເປັນແບບຢ່າງຫຼາຍເຫຼົ່ານີ້ຈຶ່ງພິສູດວ່າຄົນປະເພດນີ້ກັບຊາດມາເກີດຈາກສັດ. ຄົນທີ່ກັບຊາດມາເກີດຈາກມານຮ້າຍນັ້ນແຕກຕ່າງຈາກຄົນທີ່ກັບຊາດມາເກີດຈາກສັດ. ລັກສະນະຂອງພວກເຂົາແມ່ນຫຍັງ? ເນື່ອງຈາກພວກເຂົາກັບຊາດມາເກີດຈາກມານຮ້າຍ, ພວກເຂົາຈຶ່ງເປັນມານຮ້າຍທີ່ກາຍມາເປັນມະນຸດ. ແກ່ນແທ້ພາຍໃນຂອງພວກເຂົາຄືມານຮ້າຍ. ເຖິງແມ່ນວ່າພວກເຂົາຈະບໍ່ແມ່ນສັດ, ພວກເຂົາບໍ່ໄດ້ໂງ່ຈ້າ ຫຼື ມຶນຊາ ແລະ ບາງທີພວກເຂົາກໍອາດຈະບໍ່ມີການຢັ່ງຮູ້ທີ່ບິດເບືອນ, ແຕ່ພວກເຂົາກໍບໍ່ແມ່ນມະນຸດເຊັ່ນກັນ ແລະ ພວກເຂົາກໍບໍ່ມີຄວາມຄິດທີ່ປົກກະຕິຂອງມະນຸດ. ໃນເມື່ອພວກເຂົາກັບຊາດມາເກີດຈາກມານຮ້າຍ, ແນ່ນອນວ່າພວກເຂົາສອດຄ່ອງ ແລະ ຄືກັນກັບມານຮ້າຍທຸກປະການ ທັງໃນແງ່ຂອງແກ່ນແທ້ ແລະ ຮູບລັກສະນະທີ່ແທ້ຈິງ ໂດຍບໍ່ມີຄວາມແຕກຕ່າງເລີຍ. ແລ້ວລັກສະນະຂອງຄົນທີ່ກັບຊາດມາເກີດຈາກມານຮ້າຍແມ່ນຫຍັງ? ລັກສະນະທຳອິດຄື ພວກເຂົາເວົ້າຕົວະຈົນເປັນສັນດານ. ບໍ່ວ່າພວກເຂົາຈະເວົ້າຕົວະແນວໃດກໍຕາມ, ໃບໜ້າຂອງພວກເຂົາກໍບໍ່ປ່ຽນສີ, ຫົວໃຈຂອງພວກເຂົາກໍບໍ່ເຕັ້ນແຮງ ແລະ ພວກເຂົາກໍປະຕິບັດຕົວເປັນປົກກະຕິ ແລະ ເປັນທຳມະຊາດທີ່ສຸດ ໂດຍບໍ່ມີການຫຼຸດປາກ ຫຼື ສະແດງໃຫ້ເຫັນພິລຸດເລີຍແມ່ນແຕ່ໜ້ອຍດຽວ. ບໍ່ມີໃຜສາມາດແຍກແຍະໄດ້ວ່າຄຳເວົ້າໃດຂອງພວກເຂົາເປັນຄວາມຈິງ ແລະ ຄຳເວົ້າໃດເປັນຄວາມຕົວະ. ລັກສະນະທີສອງຄື ຄວາມແປກປະຫຼາດ. ພວກເຈົ້າຫາກໍກ່າວເຖິງລັກສະນະທີສາມໄປເມື່ອກີ້ນີ້ ເຊິ່ງກໍຄືຄວາມຊົ່ວຮ້າຍ. ຄົນທີ່ກັບຊາດມາເກີດຈາກມານຮ້າຍມີສາມລັກສະນະ, ເຖິງແມ່ນວ່າຈະມີລັກສະນະໜ້ອຍກວ່າຄົນທີ່ກັບຊາດມາເກີດຈາກສັດໜຶ່ງລັກສະນະກໍຕາມ, ແຕ່ພະລັງໃນການທຳລາຍລ້າງ ແລະ ລະດັບຄວາມເສຍຫາຍຢ່າງສາຫັດທີ່ພວກເຂົາກໍ່ໃຫ້ເກີດກັບຜູ້ຄົນນັ້ນມີຫຼາຍກວ່າຄວາມເຈັບປວດ ຫຼື ຄວາມເສຍຫາຍທີ່ເກີດຈາກຄົນທີ່ກັບຊາດມາເກີດຈາກສັດຫຼາຍ, ເພາະວ່າພວກເຂົາເປັນມານຮ້າຍ. ໃນແງ່ຂອງລະດັບແລ້ວ ວິທີການຂອງມານຮ້າຍໃນການທຳຮ້າຍຜູ້ຄົນຢ່າງສາຫັດນັ້ນຮ້າຍແຮງກວ່າວິທີການຂອງສັດໃນການທຳຮ້າຍຜູ້ຄົນຫຼາຍ. ການວາງກັບດັກ, ການຢຽບຍ່ຳ, ການເຮັດໃຫ້ມຶນຊາ, ການເຮັດໃຫ້ຫຼົງຜິດ ແລະ ການທຳຮ້າຍຜູ້ຄົນຢ່າງສາຫັດນັ້ນເປັນສິ່ງທີ່ມານຮ້າຍມີມາແຕ່ເກີດ; ມັນເປັນແກ່ນແທ້ທຳມະຊາດຂອງພວກມັນ. ສຳລັບສັດແລ້ວ, ຕາບໃດທີ່ພວກມັນບໍ່ແມ່ນສັດທີ່ດຸຮ້າຍ, ໂດຍທົ່ວໄປແລ້ວພວກມັນກໍບໍ່ມີພະລັງໃນການທຳລາຍລ້າງມະນຸດຫຼາຍປານໃດ; ມີພຽງແຕ່ສັດບາງຊະນິດເທົ່ານັ້ນທີ່ທຳຮ້າຍຜູ້ຄົນຢ່າງສາຫັດໃນລະດັບໜຶ່ງ ໂດຍການກິນເນື້ອມະນຸດ ຫຼື ທຳຮ້າຍຜູ້ຄົນຕາມສັນຊາດຕະຍານ. ມານຮ້າຍນັ້ນແຕກຕ່າງອອກໄປ. ມັນບໍ່ສຳຄັນວ່າພວກມັນຈະເປັນມານຮ້າຍໃຫຍ່ ຫຼື ນ້ອຍ, ບໍ່ຈຳເປັນຕ້ອງແຍກແຍະລະຫວ່າງມານຮ້າຍປະເພດຕ່າງໆ, ພວກມັນທັງໝົດລ້ວນແຕ່ກໍ່ໃຫ້ເກີດຄວາມເຈັບປວດ ແລະ ຄວາມເສຍຫາຍຢ່າງສາຫັດແບບດຽວກັນຕໍ່ຜູ້ຄົນ. ສິ່ງທີ່ເອີ້ນວ່າຄວາມແຕກຕ່າງໃດໆກໍຕາມເປັນພຽງການສະແດງອອກໃນວິທີການ ຫຼື ວິທີປະຕິບັດເທົ່ານັ້ນ, ແຕ່ໃນແງ່ຂອງແກ່ນແທ້ຂອງມານຮ້າຍແລ້ວ, ມັນກໍຄືການທຳຮ້າຍຜູ້ຄົນຢ່າງສາຫັດສະເໝີ. ບໍ່ວ່າເຈົ້າຈະໄປຍຸແຍ່ພວກມັນ ຫຼື ບໍ່ກໍຕາມ, ແກ່ນແທ້ທຳມະຊາດຂອງພວກມັນກໍຄືການທຳຮ້າຍຜູ້ຄົນສະເໝີ. ຕາບໃດທີ່ເຈົ້າເຂົ້າໃກ້ພວກມັນ, ຕາບໃດທີ່ເລື່ອງໃຫຍ່ ຫຼື ນ້ອຍໃນຊີວິດຂອງເຈົ້າກ່ຽວຂ້ອງກັບພວກມັນ, ເຈົ້າກໍມີແນວໂນ້ມທີ່ຈະຖືກພວກມັນທຳຮ້າຍ. ຖ້າເຈົ້າເຂົ້າໃຈຄວາມຈິງບາງຢ່າງ, ມີຄວາມເປັນຈິງຄວາມຈິງບາງຢ່າງ ແລະ ມີຄວາມສາມາດໃນການແຍກແຍະມານຮ້າຍເຫຼົ່ານີ້, ແລ້ວລະດັບທີ່ເຈົ້າຈະຖືກພວກມັນທຳຮ້າຍກໍຈະຫຼຸດລົງ ຫຼື ໜ້ອຍລົງພໍສົມຄວນ. ແຕ່ຖ້າວຸດທິພາວະຂອງເຈົ້າຕ່ຳ, ເຈົ້າບໍ່ເຂົ້າໃຈຄວາມຈິງ ແລະ ເຈົ້າເປັນຄົນທີ່ບໍ່ມີຄວາມຈິງ ແລະ ຊີວິດ, ແລ້ວລະດັບທີ່ເຈົ້າຈະຖືກທຳຮ້າຍກໍສາມາດຄາດເດົາໄດ້ງ່າຍ, ບໍ່ວ່າພວກມັນຕ້ອງການທຳຮ້າຍເຈົ້າແນວໃດ, ພວກມັນກໍຈະທຳຮ້າຍເຈົ້າແນວນັ້ນ ແລະ ບໍ່ວ່າພວກມັນຕ້ອງການທຳຮ້າຍເຈົ້າໃນລະດັບໃດ, ເຈົ້າກໍຈະຖືກທຳຮ້າຍໃນລະດັບນັ້ນ. ນີ້ຄືຄວາມເສຍຫາຍທີ່ເກີດຂຶ້ນກັບຜູ້ຄົນໂດຍຄົນທີ່ກັບຊາດມາເກີດຈາກມານຮ້າຍ. ເຈົ້າເຫັນບໍ, ເມື່ອມານຮ້າຍມີອຳນາດ, ເຖິງແມ່ນວ່າເຈົ້າຈະສະໜັບສະໜູນພວກມັນ, ເຈົ້າກໍຍັງຈະຖືກພວກມັນທຳຮ້າຍຢູ່ດີ ແລະ ຖ້າເຈົ້າບໍ່ສະໜັບສະໜູນພວກມັນ ຫຼື ເຈົ້າຕໍ່ຕ້ານພວກມັນ, ເຈົ້າກໍຍັງຈະຖືກທຳຮ້າຍຢູ່ດີ. ຕາບໃດທີ່ເຈົ້າຖືກພວກມັນປົກຄອງ, ຕາບໃດທີ່ເຈົ້າຢູ່ພາຍໃຕ້ອຳນາດຂອງພວກມັນ, ຕາບໃດທີ່ເຈົ້າຕິດຕາມພຣະເຈົ້າແຕ່ຍັງບໍ່ທັນໄດ້ຮັບຄວາມຈິງ ຫຼື ຖືກພຣະເຈົ້າຮັບເອົາຢ່າງສົມບູນ, ແລ້ວເຈົ້າກໍເປັນຄູ່ຕໍ່ສູ້ທີ່ປະລາໄຊຂອງມານຮ້າຍ, ເປັນເຫຍື່ອຂອງພວກມັນຢ່າງແທ້ຈິງ ແລະ ບໍ່ມີໃຜເປັນຂໍ້ຍົກເວັ້ນໃນເລື່ອງນີ້. ສິ່ງນີ້ໝາຍເຖິງມານຮ້າຍໃຫຍ່. ສ່ວນຄົນທີ່ກັບຊາດມາເກີດຈາກມານຮ້າຍ, ພວກເຂົາເປັນມານຮ້າຍນ້ອຍໃນຊີວິດຈິງ, ພວກເຂົາເປັນມານຮ້າຍປະເພດຕ່າງໆ. ຖ້າເຈົ້າອາໄສຢູ່ຮ່ວມກັບພວກເຂົາ, ໜຶ່ງໃນເຫດການທີ່ພົບເຫັນໄດ້ທົ່ວໄປທີ່ສຸດກໍຄື ພວກເຂົາຈະເວົ້າຕົວະຈົນເປັນສັນດານ. ເຈົ້າຈະຖືກພວກເຂົາຫຼອກລວງສະເໝີ ແລະ ຖືກພວກເຂົາຕົ້ມຕຸ໋ນສະເໝີ; ເຈົ້າຈະບໍ່ຮູ້ວ່າຄຳເວົ້າໃດຂອງພວກເຂົາເປັນຄວາມຈິງ ແລະ ຄຳເວົ້າໃດເປັນຄວາມຕົວະ ແລະ ເຈົ້າຈະຖືກລົບກວນຈົນເຖິງຂັ້ນທີ່ເຈົ້າຮູ້ສຶກບໍ່ສະບາຍໃຈທຸກມື້. “ສິ່ງທີ່ພວກເຂົາເວົ້ານີ້ເປັນຄວາມຈິງ ຫຼື ຄວາມຕົວະ? ພວກເຂົາກຳລັງພະຍາຍາມຫຼອກລວງຂ້ອຍອີກແລ້ວບໍ? ຂ້ອຍຈະແຍກແຍະໄດ້ແນວໃດວ່າສິ່ງທີ່ພວກເຂົາເວົ້ານັ້ນຖືກ ຫຼື ຜິດ?” ເຈົ້າເຫັນບໍ, ຖ້າເຈົ້າອາໄສຢູ່ຮ່ວມກັບພວກເຂົາ, ເຈົ້າກໍຈະທົນທຸກຢ່າງໜັກຈາກການທຳຮ້າຍຂອງພວກເຂົາ. ພຽງແຕ່ເລື່ອງການເວົ້າຕົວະຢູ່ຕະຫຼອດເວລາຂອງພວກເຂົາກໍຈະລົບກວນເຈົ້າຈົນເຖິງຂັ້ນທີ່ເຈົ້າຕົກຢູ່ໃນຄວາມວຸ່ນວາຍຢ່າງສິ້ນເຊີງ ແລະ ໃນທຸກໆມື້ ໃຈຂອງເຈົ້າກໍຈະບໍ່ມີຄວາມສະຫງົບ, ສັນຕິສຸກ ຫຼື ຄວາມຍິນດີເລີຍ.

I. ລັກສະນະທຳອິດ: ການເວົ້າຕົວະຈົນເປັນສັນດານ

ສຳລັບຄົນປະເພດທີ່ກັບຊາດມາເກີດຈາກມານຮ້າຍ, ພວກເຂົາເວົ້າຕົວະຈົນເປັນສັນດານ ແລະ ທຸກສິ່ງທຸກຢ່າງທີ່ພວກເຂົາເຮັດນັ້ນກໍຄົດໂກງຫຼາຍ. ບໍ່ວ່າພວກເຂົາຈະເວົ້າຫຍັງຢ່າງລັບໆກັບຄົນອື່ນ ຫຼື ບໍ່ວ່າພວກເຂົາຈະເຮັດຫຍັງຢູ່ເບື້ອງຫຼັງກໍຕາມ, ພວກເຂົາກໍບໍ່ໄດ້ເວົ້າຄວາມຈິງກ່ຽວກັບເລື່ອງນັ້ນໃນພາຍຫຼັງ ແຕ່ພວກເຂົາພັດປ່ຽນໄປເວົ້າອີກແບບໜຶ່ງແທນ. ພວກເຂົາເວົ້າພື້ນຄົນອື່ນໃຫ້ເຈົ້າຟັງ ແລະ ພວກເຂົາກໍເວົ້າພື້ນເຈົ້າໃຫ້ຄົນອື່ນຟັງ. ດ້ວຍເຫດນັ້ນ, ຄວາມບາດໝາງລະຫວ່າງເຈົ້າ ແລະ ຄົນເຫຼົ່ານັ້ນຈຶ່ງເກີດຂຶ້ນ ແລ້ວພວກເຈົ້າກໍຄິດບໍ່ດີຕໍ່ກັນ. ຄວາມຈິງແລ້ວ, ພວກເຈົ້າບໍ່ໄດ້ຄຸ້ນເຄີຍກັນເລີຍ ແລະ ພວກເຈົ້າກໍບໍ່ຮູ້ຈັກກັນຫຼາຍປານໃດ. ຍ້ອນວ່າມານຮ້າຍຕົນນີ້ແຕ່ງເລື່ອງຂຶ້ນມາເພື່ອຍຸແຍ່ໃຫ້ເກີດຄວາມແຕກແຍກໃນໝູ່ພວກເຈົ້າແທ້ໆ ພວກເຈົ້າຈຶ່ງກາຍເປັນສັດຕູກັນ. ເຈົ້າຖືກມານຮ້າຍປັ່ນຫົວ ແຕ່ກໍຍັງບໍ່ຮູ້ວ່າມັນເກີດຫຍັງຂຶ້ນ ແລະ ຄິດວ່າສິ່ງທີ່ມານຮ້າຍເວົ້ານັ້ນເປັນຄວາມຈິງ ແລະ ຄິດວ່າພວກມັນຫວັງດີຕໍ່ເຈົ້າ. ເຈົ້າເຫັນບໍ, ຄົນທີ່ເວົ້າຕົວະຈົນເປັນສັນດານສາມາດປັ່ນຫົວຜູ້ຄົນໄດ້ເຖິງຂະໜາດນີ້. ພວກເຂົາເວົ້າຕົວະຢູ່ຕະຫຼອດເວລາ; ພວກເຂົາມັກຈະນິນທາ, ຍຸແຍ່ໃຫ້ເກີດຄວາມແຕກແຍກ ແລະ ສ້າງຂ່າວລືທີ່ບໍ່ມີມູນຄວາມຈິງຕາມອຳເພີໃຈ ໂດຍການເວົ້າເກີນຈິງ ແລະ ປຸງແຕ່ງເລື່ອງລາວ ພ້ອມທັງກ່າວອ້າງແບບບໍ່ມີມູນຄວາມຈິງໃນຕອນທີ່ພວກເຂົາຢູ່ກັບເຈົ້າ. ສິ່ງນີ້ລົບກວນເຈົ້າຈົນເຖິງຂັ້ນທີ່ເຈົ້າຮູ້ສຶກບໍ່ສະບາຍໃຈ ແລະ ເຈົ້າຕ້ອງແຍກແຍະ ແລະ ລະມັດລະວັງຢູ່ຕະຫຼອດເວລາວ່າ: “ຄົນຜູ້ນັ້ນເວົ້າເລື່ອງບໍ່ດີຫຍັງກ່ຽວກັບຂ້ອຍແດ່? ຂ້ອຍຄວນປະຕິບັດຕໍ່ຄົນຜູ້ນັ້ນແນວໃດ?” ພວກເຂົາລົບກວນເຈົ້າຈົນເຖິງຂັ້ນທີ່ເຈົ້າຕົກຢູ່ໃນຄວາມສັບສົນວຸ່ນວາຍຢ່າງສິ້ນເຊີງ ໂດຍເຮັດໃຫ້ຈັງຫວະຊີວິດຂອງເຈົ້າ, ຮູບແບບການດຳລົງຊີວິດຂອງເຈົ້າ ແລະ ສະພາບການໃນປັດຈຸບັນຂອງເຈົ້າປັ່ນປ່ວນ. ເມື່ອວຸດທິພາວະຂອງເຈົ້າຕ່ຳ ແລະ ເຈົ້າບໍ່ເຂົ້າໃຈຄວາມຈິງ ແລະ ໃນຕອນທີ່ເຈົ້າຍັງບໍ່ທັນໄດ້ຮັບຄວາມຈິງ, ເຈົ້າກໍມັກຈະຕົກຢູ່ພາຍໃຕ້ອິດທິພົນຂອງພວກເຂົາ ແລະ ເຖິງຂັ້ນຖືກເຮັດໃຫ້ຫຼົງຜິດ, ຖືກລົບກວນ, ຖືກບີບຄັ້ນ ແລະ ຖືກຄຳຕົວະບາງຢ່າງຂອງພວກເຂົາຜູກມັດໄວ້. ຕົວຢ່າງ: ສົມມຸດວ່າເຈົ້າໄດ້ຮັບເລືອກຕັ້ງໃຫ້ເປັນຜູ້ນຳຄຣິສຕະຈັກ ແລະ ພວກເຂົາເວົ້າກັບເຈົ້າວ່າ: “ຄົນຜູ້ນັ້ນເວົ້າກ່ຽວກັບເຈົ້າວ່າ: ‘ຄົນຜູ້ນັ້ນຄິດວ່າລາວສາມາດເປັນຜູ້ນຳໄດ້ບໍ? ຄວາມຈິງແລ້ວລາວບໍ່ມີຫຍັງເລີຍ ແຕ່ລາວກໍຍັງໜ້າດ້ານໂອ້ລົມກ່ຽວກັບຄວາມຈິງໃຫ້ຜູ້ຄົນຟັງ!’” ໃນຄວາມເປັນຈິງແລ້ວ ຄົນຜູ້ນັ້ນບໍ່ໄດ້ເວົ້າແບບນີ້ເລີຍ; ມັນເປັນສິ່ງທີ່ມານຮ້າຍຕົນນີ້ຢາກເວົ້າ ແລະ ພວກມັນກໍກຳລັງໂຍນຄວາມຜິດເລື່ອງນີ້ໄປໃຫ້ຄົນອື່ນ. ພຽງແຕ່ຄຳເວົ້າຄຳດຽວນີ້ຈາກພວກມັນກໍເຮັດໃຫ້ເຈົ້າຮູ້ສຶກອ່ອນແອ ແລະ ເຈົ້າກໍມາຢູ່ຕໍ່ໜ້າພຣະເຈົ້າ ແລະ ອະທິຖານວ່າ: “ໂອ ພຣະເຈົ້າ, ວຸດທິພາວະຂອງຂ້ານ້ອຍຕ່ຳແທ້ໆ ແລະ ຂ້ານ້ອຍກໍບໍ່ສາມາດແບກຮັບວຽກງານນີ້ໄດ້. ຂ້ານ້ອຍເປັນໜີ້ພຣະອົງ, ຂ້ານ້ອຍເຮັດວຽກຂອງຂ້ານ້ອຍໄດ້ບໍ່ດີ. ຂ້ານ້ອຍຢາກລາອອກ ແຕ່ຂ້ານ້ອຍຢ້ານວ່ານັ້ນຈະເປັນການບໍ່ຈົງຮັກພັກດີ. ຂ້ານ້ອຍຄວນເຮັດແນວໃດ?” ພວກມັນລົບກວນເຈົ້າຈົນເຖິງຂັ້ນທີ່ເຈົ້າບໍ່ສາມາດສືບຕໍ່ວຽກງານຂອງເຈົ້າໄດ້; ເຖິງແມ່ນວ່າເຈົ້າຈະເຮັດຕໍ່ໄປ, ເຈົ້າກໍຈະເຮັດດ້ວຍອາລົມທີ່ເປັນລົບ ໂດຍຄ່ອຍໆສູນເສຍຄວາມຮູ້ສຶກເຖິງພາລະໃນວຽກງານຂອງຄຣິສຕະຈັກ ຈົນໃນທີ່ສຸດວຽກງານກໍຕ້ອງຢຸດສະງັກລົງ. ເຈົ້າຖືກລົບກວນແລ້ວ, ບໍ່ແມ່ນບໍ? (ແມ່ນແລ້ວ). ມັນເປັນເລື່ອງທີ່ຫຍຸ້ງຍາກແທ້ໆໃນການດຳລົງຊີວິດ, ການມີປະຕິສຳພັນ ແລະ ການເຮັດວຽກຮ່ວມກັນກັບຄົນປະເພດນີ້. ໃນຄຳເວົ້າຂອງພວກເຂົາມີຄວາມບໍ່ຈິງຫຼາຍເກີນໄປ, ມີການເຈືອປົນຄວາມຄິດຫຼາຍເກີນໄປ, ມີຄວາມປະສົງຂອງພວກເຂົາເອງຫຼາຍເກີນໄປ ແລະ ມີແຮງຈູງໃຈຂອງພວກເຂົາເອງຫຼາຍເກີນໄປ; ທຸກສິ່ງທຸກຢ່າງທີ່ພວກເຂົາເວົ້າລ້ວນແຕ່ເປັນຄຳຕົວະ. ເຈົ້າຕ້ອງແຍກແຍະຢູ່ຕະຫຼອດເວລາວ່າ: “ຄຳເວົ້າໃດຂອງພວກເຂົາເປັນຄວາມຈິງ ແລະ ຄຳເວົ້າໃດເປັນຄວາມຕົວະ? ພວກເຂົາໄດ້ເຮັດຫຍັງ ແລະ ບໍ່ໄດ້ເຮັດຫຍັງຢູ່ເບື້ອງຫຼັງແດ່? ພວກເຂົາເປັນຜູ້ທີ່ເຊື່ອໃນພຣະເຈົ້າຢ່າງແທ້ຈິງບໍ? ພວກເຂົາເວົ້າວ່າພວກເຂົາຈະປະຕິບັດໜ້າທີ່ຂອງພວກເຂົາໃຫ້ດີຢ່າງແນ່ນອນໃນອະນາຄົດ ແລະ ພວກເຂົາກໍຈະເຮັດໃຫ້ສົມກັບການສົ່ງເສີມທີ່ເຮືອນຂອງພຣະເຈົ້າມອບໃຫ້ພວກເຂົາຢ່າງແນ່ນອນ, ຄຳເວົ້າເຫຼົ່ານີ້ອອກມາຈາກໃຈຈິງບໍ? ພວກເຂົາຈະປະຕິບັດຕາມຄຳສາບານທີ່ພວກເຂົາໄດ້ໃຫ້ໄວ້ ແລະ ຄວາມຕັ້ງໃຈທີ່ພວກເຂົາໄດ້ສະແດງອອກມາບໍ?” ເມື່ອເຈົ້າເຫັນພຶດຕິກຳຂອງພວກເຂົາ, ໃນຫົວຂອງເຈົ້າກໍເຕັມໄປດ້ວຍຄຳຖາມຫຼາຍຢ່າງ. ເຈົ້າມັກຈະຮູ້ສຶກວ່າພວກເຂົາເປັນຕາຢ້ານ ແຕ່ຄຳເວົ້າຂອງພວກເຂົາພັດຟັງເບິ່ງໜ້າເຊື່ອຖື ແລະ ສົມເຫດສົມຜົນພໍສົມຄວນ. ແຕ່ໃນຕອນກາງຄືນໃນຄວາມຝັນຂອງເຈົ້າ, ເຈົ້າເຫັນວ່າໃບໜ້າຂອງພວກເຂົາໄດ້ກາຍເປັນໃບໜ້າຂອງມານຮ້າຍ, ພວກເຂົາກຳລັງແຍກແຂ້ວ ແລະ ກາງເລັບອອກມາ ແລະ ເຈົ້າກໍສົງໄສວ່າ: “ພວກເຂົາເປັນມະນຸດແທ້ບໍ? ຄຳເວົ້າໃດຂອງພວກເຂົາເປັນຄວາມຈິງ ແລະ ຄຳເວົ້າໃດເປັນຄວາມຕົວະ? ເປັນຫຍັງຂ້ອຍຈຶ່ງບໍ່ສາມາດເບິ່ງທະລຸພວກເຂົາໄດ້? ຄົນປະເພດນີ້ເປັນຕາຢ້ານເກີນໄປແລ້ວ!” ເຈົ້າຮູ້ສຶກວ່າພວກເຂົາເປັນຕາຢ້ານ ແລະ ບໍ່ໜ້າໄວ້ໃຈ ແຕ່ເມື່ອເຈົ້າກວດກາວຽກງານຂອງພວກເຂົາ, ໂດຍພື້ນຖານແລ້ວມັນກໍຖືວ່າຜ່ານ ແລະ ເມື່ອເຈົ້າຟັງພວກເຂົາເວົ້າ, ເຈົ້າກໍບໍ່ສັງເກດເຫັນຂໍ້ຜິດພາດໃດໆເລີຍ. ເຖິງຢ່າງໃດກໍຕາມ, ເຈົ້າພຽງແຕ່ບໍ່ສາມາດເບິ່ງທະລຸພວກເຂົາໄດ້, ເຈົ້າມີຄວາມສົງໄສທີ່ບອກບໍ່ຖືກຢູ່ໃນຈິດວິນຍານຂອງເຈົ້າ ແລະ ເຈົ້າມັກຈະຮູ້ສຶກໃນໃຈຢູ່ສະເໝີວ່າພວກເຂົາສາມາດສ້າງບັນຫາໄດ້, ຮູ້ສຶກຢູ່ສະເໝີວ່າຄຳເວົ້າຂອງພວກເຂົາບໍ່ຈິງໃຈ ແລະ ບໍ່ເປັນຄວາມຈິງທັງໝົດ. ບາງທີມື້ໜຶ່ງ ທຳມະຊາດການເວົ້າຕົວະຂອງພວກເຂົາຈະຖືກເປີດໂປງ ແລະ ຄວາມຮູ້ສຶກຂອງເຈົ້າທີ່ມີຕໍ່ພວກເຂົາກໍຈະໄດ້ຮັບການຢືນຢັນ: ເຈົ້າຄົ້ນພົບວ່າຄວາມສົງໄສ ແລະ ຄວາມຮູ້ສຶກຂອງເຈົ້າທີ່ມີຕໍ່ພວກເຂົາໃນຕອນນັ້ນແມ່ນຖືກຕ້ອງແລ້ວ ແລະ ເຖິງແມ່ນວ່າຄຳເວົ້າທີ່ພວກເຂົາເວົ້າຈະຟັງເບິ່ງດີ ແລະ ໜ້າເຊື່ອຖືຫຼາຍ ແຕ່ພວກມັນລ້ວນແຕ່ເປັນຄວາມຕົວະ ແລະ ຫຼອກລວງ; ພວກເຂົາພຽງແຕ່ບໍ່ໄດ້ເຮັດວຽກງານຕົວຈິງໃດໆເລີຍຢູ່ເບື້ອງຫຼັງ. ແລ້ວຄົນປະເພດນີ້ຍັງສາມາດເຊື່ອໃຈໄດ້ອີກຢູ່ບໍ? (ບໍ່). ເຖິງແມ່ນວ່າໃນໃຈຂອງເຈົ້າ ເຈົ້າຈະຮູ້ສຶກວ່າພວກເຂົາບໍ່ສາມາດເຊື່ອໃຈໄດ້ອີກຕໍ່ໄປ ແຕ່ເມື່ອເຈົ້າພົບພວກເຂົາອີກຄັ້ງ ແລະ ໄດ້ຍິນພວກເຂົາເວົ້າ, ການຢັ່ງຮູ້ຂອງພວກເຂົາກໍເບິ່ງຄືວ່າບໍລິສຸດຫຼາຍ, ສິ່ງທີ່ພວກເຂົາເວົ້າກໍຟັງເບິ່ງດີ ແລະ ເຈົ້າກໍບໍ່ສາມາດພົບບັນຫາໃດໆໃນຄຳເວົ້າຂອງພວກເຂົາເລີຍ ແລະ ພວກເຂົາກໍຍັງສາມາດອົດທົນກັບຄວາມລຳບາກ ແລະ ຈ່າຍລາຄາຢູ່ພາຍນອກໄດ້ອີກດ້ວຍ. ເຈົ້າໄຕ່ຕອງວ່າ: “ມັນເກີດຫຍັງຂຶ້ນຢູ່ບ່ອນນີ້? ບາງທີຂ້ອຍອາດຈະຕັດສິນພວກເຂົາຜິດ, ບາງທີຂ້ອຍອາດຈະໃຈແຄບເກີນໄປ. ໃຫ້ຂ້ອຍເຊື່ອໃຈພວກເຂົາອີກຈັກຄັ້ງເທາະ. ແນວໃດກໍຕາມ, ຕອນນີ້ຂ້ອຍບໍ່ສາມາດຊອກຫາຄົນທີ່ເໝາະສົມມາແທນທີ່ພວກເຂົາໃນວຽກງານນີ້ໄດ້, ສະນັ້ນ ຂ້ອຍຈະໃຊ້ພວກເຂົາອີກຈັກຄັ້ງ”. ຈາກນັ້ນ ເຈົ້າກໍສືບຕໍ່ໃຊ້ພວກເຂົາ ແລະ ຜົນສຸດທ້າຍກໍຍັງຄືເກົ່າ: ເຈົ້າຄົ້ນພົບວ່າເຈົ້າຖືກພວກເຂົາຫຼອກອີກແລ້ວ. ພວກເຂົາເວົ້າຈາໄດ້ດີ, ແຕ່ຄວາມຈິງແລ້ວ ພວກເຂົາພຽງແຕ່ດໍາເນີນກິດຈະການຂອງຕົວເອງ ແລະ ບໍ່ໄດ້ເຮັດສິ່ງທີ່ເປັນຈິງໃດໆເລີຍຢູ່ເບື້ອງຫຼັງ. ຖ້າພວກເຂົາເທດສະໜາຂ່າວປະເສີດເປັນເວລາໜຶ່ງເດືອນແລ້ວໄດ້ຮັບສິບຄົນ, ພວກເຂົາກໍຍັງຢືນຢັນທີ່ຈະເວົ້າວ່າໄດ້ຮັບຫ້າສິບຄົນ. ພວກເຂົາບໍ່ຍອມເວົ້າຄວາມຈິງເລີຍ. ພວກເຂົາເປັນຄົນທີ່ເວົ້າຕົວະຈົນເປັນສັນດານ ແລະ ເປັນຜູ້ຊ່ຽວຊານໃນການເວົ້າຕົວະ. ເຈົ້າເຊື່ອໃຈພວກເຂົາ ແລະ ໃຊ້ພວກເຂົາຄັ້ງແລ້ວຄັ້ງເລົ່າ ແລະ ດ້ວຍເຫດນັ້ນ ເຈົ້າຈຶ່ງຖືກຫຼອກຄັ້ງແລ້ວຄັ້ງເລົ່າ. ແລ້ວໃຜກັນແທ້ທີ່ເປັນຜູ້ສູນເສຍໃນທ້າຍທີ່ສຸດ? ແນ່ນອນວ່າ ຜ່ານການປະສົບກັບສິ່ງເຫຼົ່ານີ້, ຜູ້ຄົນກໍພັດທະນາຄວາມສາມາດໃນການແຍກແຍະຄົນອື່ນ, ຄວາມເຂົ້າໃຈຂອງພວກເຂົາກໍກ້າວໜ້າຂຶ້ນ, ປະສົບການຂອງພວກເຂົາກໍເພີ່ມຂຶ້ນ ແລະ ພວກເຂົາກໍເກັ່ງຂຶ້ນໃນການຕັດສິນຜູ້ຄົນ, ແຕ່ສິ່ງທີ່ສູນເສຍຢ່າງແທ້ຈິງແມ່ນຫຍັງ? ມັນຄືວຽກງານຂອງຄຣິສຕະຈັກ. ສະນັ້ນ ບອກເຮົາມາເບິ່ງ, ພຽງແຕ່ແກ່ນແທ້ທຳມະຊາດອັນດຽວນີ້ຂອງຄົນທີ່ກັບຊາດມາເກີດຈາກມານຮ້າຍ ເຊິ່ງກໍຄືການເປັນຄົນທີ່ເວົ້າຕົວະຈົນເປັນສັນດານນັ້ນ ກໍ່ໃຫ້ເກີດຄວາມເສຍຫາຍຢ່າງໃຫຍ່ຫຼວງຕໍ່ຄົນອື່ນ ຫຼື ບໍ່? (ກໍ່). ຄວາມເສຍຫາຍນີ້ໃຫຍ່ຫຼວງສໍ່າໃດ? ພວກເຂົາສາມາດເຮັດໃຫ້ເຈົ້າຫຼົງຜິດໄດ້ບໍ? (ໄດ້, ພວກເຮົາສາມາດຖືກເຮັດໃຫ້ຫຼົງຜິດ ແລະ ຖືກເອົາປຽບໄດ້). ເຈົ້າສາມາດຖືກເຮັດໃຫ້ຫຼົງຜິດ, ຖືກເອົາປຽບ ແລະ ຖືກລົບກວນໄດ້, ມັນສາມາດໄປເຖິງຂັ້ນທີ່ເຈົ້າຖືກບົງການໄດ້ບໍ? (ໄດ້). ຖ້າເຈົ້າຍັງໜຸ່ມ ແລະ ຂາດປະສົບການ ແລະ ເຈົ້າບໍ່ເຂົ້າໃຈຄວາມຈິງ ແລະ ບໍ່ສາມາດເບິ່ງທະລຸເລື່ອງຕ່າງໆໄດ້, ເຈົ້າກໍສາມາດຖືກພວກເຂົາບົງການໄດ້. ການຖືກພວກເຂົາບົງການໝາຍຄວາມວ່າແນວໃດ? ມັນໝາຍຄວາມວ່າເຈົ້າບໍ່ສາມາດຮັບມືກັບພວກເຂົາໄດ້ເລີຍ, ເຈົ້າຖືກພວກເຂົາຄວບຄຸມ, ຖືກພວກເຂົາຜູກມັດຈົນເຮັດຫຍັງບໍ່ໄດ້, ວິທີການຄິດກ່ຽວກັບສິ່ງຕ່າງໆຂອງເຈົ້າ ພ້ອມທັງຄວາມຄິດ ແລະ ມຸມມອງຂອງເຈົ້າລ້ວນແຕ່ຕົກຢູ່ພາຍໃຕ້ອິດທິພົນ ແລະ ການຊັກຈູງຂອງພວກເຂົາ, ສິ່ງທີ່ເຈົ້າຈະເຮັດຕໍ່ໄປກໍເປັນໄປຕາມແຜນການຂອງພວກເຂົາທັງໝົດ ແລະ ເຈົ້າກໍຕົກເຂົ້າໄປໃນກັບດັກທີ່ພວກເຂົາວາງໄວ້ໃຫ້ເຈົ້າຢ່າງສົມບູນ, ນີ້ຄືຄວາມໝາຍຂອງການຖືກບົງການ. ພວກເຂົາວາງແຜນທຸກຢ່າງໄວ້ລ່ວງໜ້າຢູ່ເບື້ອງຫຼັງ ໂດຍໃຊ້ກົນອຸບາຍທຸກຮູບແບບເພື່ອວາງແຜນຮ້າຍຕໍ່ເຈົ້າ. ພວກເຂົາເບິ່ງທະລຸເຈົ້າ, ເບິ່ງອອກວ່າເຈົ້າເຂົ້າໃຈຫຍັງ ແລະ ເຈົ້າບໍ່ສາມາດເບິ່ງທະລຸຫຍັງໄດ້, ເລື່ອງໃດທີ່ເຈົ້າມີຄວາມສາມາດໃນການແຍກແຍະ ແລະ ເລື່ອງໃດທີ່ເຈົ້າບໍ່ມີ, ຂີດຈຳກັດຂອງເຈົ້າແມ່ນຫຍັງ, ເຈົ້າສາມາດຖືກເອົາປຽບໄດ້ແນວໃດ ແລະ ຄຳເວົ້າໃດທີ່ສາມາດເຮັດໃຫ້ເຈົ້າຫຼົງຜິດໄດ້. ໃນທີ່ສຸດ ພວກເຂົາກໍສວຍໃຊ້ຂໍ້ບົກພ່ອງ ແລະ ຈຸດອ່ອນຕ່າງໆຂອງເຈົ້າເພື່ອສ້າງຄຳຕົວະ ແລະ ຫຼອກລວງເຈົ້າ. ໃນໃຈຂອງເຈົ້າ ເຈົ້າຮູ້ຢ່າງຊັດເຈນວ່າສິ່ງທີ່ພວກເຂົາເຮັດນັ້ນຜິດ ຫຼື ມັນມີບັນຫາກັບສິ່ງທີ່ພວກເຂົາເວົ້າ ແລະ ພວກເຂົາກໍກຳລັງເວົ້າຕົວະ ແຕ່ເຈົ້າບໍ່ມີປັນຍາທີ່ຈະຈັດການກັບມັນ; ເຈົ້າຮູ້ສຶກທຸກໃຈ ແຕ່ກໍບໍ່ສາມາດຮັບມືກັບພວກເຂົາໄດ້ ແລະ ເຈົ້າກໍເຮັດໄດ້ພຽງແຕ່ຖືກພວກເຂົາຈູງດັງໄປເທົ່ານັ້ນ. ນີ້ບໍ່ແມ່ນການຖືກພວກເຂົາບົງການບໍ? (ແມ່ນແລ້ວ). ໃນທ້າຍທີ່ສຸດ ທິດທາງທີ່ສະຖານະການພັດທະນາໄປຈົນເຖິງຜົນຮັບສຸດທ້າຍກໍເປັນໄປຕາມແຜນການຂອງພວກເຂົາ, ນີ້ໝາຍຄວາມວ່າເຈົ້າຖືກພວກເຂົາບົງການແລ້ວ. ນັ້ນກໍຄື ເຈົ້າສູນເສຍຄວາມສາມາດໃນການຄວບຄຸມທິດທາງການພັດທະນາຂອງສະຖານະການຢ່າງສິ້ນເຊີງ ແລະ ຖືກພວກເຂົາຈູງດັງໄປຢ່າງສົມບູນ. ໃນທີ່ສຸດ ພວກເຂົາກໍໄດ້ໃນສິ່ງທີ່ພວກເຂົາຕ້ອງການ, ບໍ່ວ່າຈະເປັນເປົ້າໝາຍໃດກໍຕາມທີ່ພວກເຂົາຕ້ອງການບັນລຸ, ສິ່ງໃດກໍຕາມທີ່ພວກເຂົາຕ້ອງການເຮັດໃຫ້ສຳເລັດ, ໃຜກໍຕາມທີ່ພວກເຂົາຕ້ອງການເອົາປຽບ ແລະ ວິທີໃດກໍຕາມທີ່ພວກເຂົາຕ້ອງການເຮັດສິ່ງຕ່າງໆ. ບອກເຮົາມາເບິ່ງ, ນີ້ບໍ່ແມ່ນການຖືກພວກເຂົາບົງການບໍ? (ແມ່ນແລ້ວ).

ບອກເຮົາມາເບິ່ງ, ພຽງແຕ່ໃນແງ່ຂອງທຳມະຊາດຂອງຄົນທີ່ກັບຊາດມາເກີດຈາກມານຮ້າຍໃນການເປັນຄົນທີ່ເວົ້າຕົວະຈົນເປັນສັນດານ, ຄວາມເສຍຫາຍທີ່ພວກເຂົາກໍ່ໃຫ້ເກີດກັບປະຊາກອນທີ່ພຣະເຈົ້າເລືອກ ແລະ ໂດຍສະເພາະຢ່າງຍິ່ງຕໍ່ວຽກງານຂອງຄຣິສຕະຈັກນັ້ນໃຫຍ່ຫຼວງ ຫຼື ບໍ່? (ໃຫຍ່ຫຼວງ). ຄວາມເສຍຫາຍນັ້ນໃຫຍ່ຫຼວງຫຼາຍ! ສະນັ້ນ ນອກເໜືອຈາກການສົ່ງຜົນກະທົບຕໍ່ຊີວິດປະຈຳວັນຂອງບຸກຄົນບາງຄົນແລ້ວ, ພວກເຂົາຍັງກໍ່ໃຫ້ເກີດຄວາມເສຍຫາຍຢ່າງໃຫຍ່ຫຼວງຫຍັງອີກແດ່ຕໍ່ຜູ້ຄົນ? (ການລົບກວນທີ່ເກີດຈາກການກະທຳຂອງຄົນທີ່ກັບຊາດມາເກີດຈາກມານຮ້າຍຕໍ່ຄົນທີ່ຢູ່ອ້ອມຂ້າງພວກເຂົານັ້ນຮ້າຍແຮງຫຼາຍ. ກ່ອນໜ້ານີ້ ຂ້ານ້ອຍເຄີຍພົບຄົນແບບນັ້ນ; ບໍ່ວ່າລາວຈະຢູ່ໃສ, ສະຖານທີ່ນັ້ນກໍຈະເຕັມໄປດ້ວຍການວາງແຜນຮ້າຍ ແລະ ການຍາດແຍ່ງອຳນາດ ແລະ ສະຖານະ, ຄວາມບາດໝາງລະຫວ່າງຜູ້ຄົນກໍຈະເກີດຂຶ້ນ ແລະ ອ້າຍເອື້ອຍນ້ອງກໍຈະຮູ້ສຶກເຖິງຄວາມມືດມົນໃນໃຈຂອງພວກເຂົາເຊັ່ນກັນ). ສິ່ງນີ້ສ້າງຄວາມວຸ່ນວາຍ, ແມ່ນບໍ? (ແມ່ນແລ້ວ). ການເຮັດໃຫ້ຜູ້ຄົນສົງໄສ ແລະ ຕໍ່ສູ້ກັນເອງ ແລະ ເຂົ້າສູ່ສະພາວະທີ່ສັບສົນວຸ່ນວາຍ, ຄວາມເສຍຫາຍນີ້ໃຫຍ່ຫຼວງຫຼາຍ! ແລ້ວຫຼັງຈາກນັ້ນ ທຸກຄົນໄດ້ຮັບຄວາມສາມາດໃນການແຍກແຍະມານຮ້າຍຕົນນີ້ບໍ? (ໄດ້ຮັບ). ລາວຖືກຊຳລະລ້າງອອກໄປບໍ? (ລາວຖືກຊຳລະລ້າງອອກໄປແລ້ວ). ຫຼັງຈາກທີ່ລາວຖືກຊຳລະລ້າງອອກໄປ, ທຸກຄົນໄດ້ສະຫຼຸບເລື່ອງຕ່າງໆບໍ? ການສະແດງອອກຕົ້ນຕໍທີ່ສະເພາະເຈາະຈົງໃນການເວົ້າຕົວະຂອງລາວ, ຄຳຕົວະທີ່ລາວເວົ້າ, ສິ່ງທີ່ລາວເວົ້າຕົວະເພື່ອໃຫ້ໄດ້ມາ, ວິທີການ ແລະ ນໍ້າສຽງທີ່ລາວໃຊ້ເມື່ອລາວເວົ້າຕົວະ, ເປົ້າໝາຍທີ່ລາວຕ້ອງການບັນລຸ, ພວກເຈົ້າທຸກຄົນໄດ້ສະຫຼຸບວິທີການ ແລະ ການສະແດງອອກທີ່ສະເພາະເຈາະຈົງເຫຼົ່ານີ້ແລ້ວບໍ? (ພວກເຮົາສະຫຼຸບແລ້ວ. ຕົວຢ່າງ: ລາວເປັນຄົນທີ່ເວົ້າຕົວະຈົນເປັນສັນດານ; ຄຳເວົ້າຂອງລາວມີທຳມະຊາດຂອງການເຮັດໃຫ້ຄວາມຖືກ ແລະ ຄວາມຜິດສັບສົນປົນເປກັນ ແລະ ການກັບດຳເປັນຂາວ ໂດຍເຮັດໃຫ້ບຸກຄົນທີ່ເປັນບວກກາຍເປັນລົບ ແລະ ບຸກຄົນທີ່ເປັນລົບກາຍເປັນບວກ. ລາວຈະຍັດຍຽດຂໍ້ກ່າວຫາທີ່ບໍ່ມີມູນຄວາມຈິງໃຫ້ກັບໃຜກໍຕາມທີ່ລາວອິດສາ ຫຼື ກຽດຊັງ ແລະ ຍັງຍຸຍົງໃຫ້ອ້າຍເອື້ອຍນ້ອງຕໍ່ຕ້ານຄົນເຫຼົ່ານັ້ນ ເຊິ່ງກໍ່ໃຫ້ເກີດຄວາມສັບສົນວຸ່ນວາຍ. ລາວຍັງກົດຂີ່ຄົນດີບາງຄົນ ຫຼື ຜູ້ທີ່ໄດ້ຮັບຜົນຮັບໃນໜ້າທີ່ຂອງຕົນ, ໃນຂະນະທີ່ສົ່ງເສີມຜູ້ທີ່ລາວເບິ່ງວ່າດີ ແລະ ຜູ້ທີ່ປະຈົບປະແຈງລາວ). ນີ້ຄືຜູ້ຕໍ່ຕ້ານພຣະຄຣິສ, ແມ່ນບໍ? (ແມ່ນແລ້ວ). ວິທີການຫຼັກໃນການເວົ້າຕົວະທີ່ຄົນປະເພດນີ້ໃຊ້ແມ່ນຫຍັງ? ການສ້າງເລື່ອງຂຶ້ນມາຈາກຄວາມວ່າງເປົ່າ, ການປຸງແຕ່ງ ແລະ ການເວົ້າເລື່ອງລາວເກີນຈິງ, ການໂຍນຄວາມຜິດໃຫ້ຄົນອື່ນ, ການເລົ່າເລື່ອງເພື່ອສ້າງຄວາມຂັດແຍ່ງ ແລະ ການຍຸແຍ່ໃຫ້ເກີດຄວາມແຕກແຍກ, ມີຫຍັງອີກບໍ? (ການສຸມໄຟ). ການສຸມໄຟ ແລະ ການເຮັດໃຫ້ຄວາມຂັດແຍ່ງຮຸນແຮງຂຶ້ນ. ຕົວຢ່າງ: ຄົນສອງຄົນເຂົ້າກັນໄດ້ດີພໍສົມຄວນ ໂດຍບໍ່ຕ້ອງການໂຕ້ຖຽງກ່ຽວກັບເລື່ອງໃດ ຫຼື ເປັນສັດຕູກັບໃຜ, ແຕ່ຄົນປະເພດນີ້ພັດສຸມໄຟລະຫວ່າງຄົນເຫຼົ່ານັ້ນເພື່ອເຮັດໃຫ້ຄົນເຫຼົ່ານັ້ນເລີ່ມຕໍ່ສູ້ກັນ. ຖ້າພວກເຂົາເຫັນສອງຄົນນັ້ນຕໍ່ສູ້ກັນ, ພວກເຂົາກໍຈະຮູ້ສຶກມີຄວາມສຸກ ແລະ ແຜນການຮ້າຍຂອງພວກເຂົາກໍຈະສຳເລັດ. ມີຄົນປະເພດນີ້ບາງຄົນຢູ່ໃນທຸກກຸ່ມ. ທຸກຄົນລ້ວນແຕ່ມີອຸປະນິໄສທີ່ເສື່ອມຊາມ, ແຕ່ຄົນທີ່ກັບຊາດມາເກີດຈາກມະນຸດຈະເຮັດສິ່ງເຫຼົ່ານີ້ບໍ? (ບໍ່). ເປັນຫຍັງຈຶ່ງບໍ່ເຮັດ? ຄວາມແຕກຕ່າງລະຫວ່າງພວກເຂົາ ກັບ ຄົນທີ່ກັບຊາດມາເກີດຈາກມານຮ້າຍແມ່ນຫຍັງ? (ຄົນປົກກະຕິມີມາດຕະຖານຂັ້ນຕໍ່າສຸດຂອງສະຕິຮູ້ສຶກຜິດຊອບ). ຖືກຕ້ອງແລ້ວ. ພວກເຂົາມີມາດຕະຖານຂັ້ນຕໍ່າສຸດຂອງສະຕິຮູ້ສຶກຜິດຊອບ; ໃນການປະພຶດຕົນຂອງພວກເຂົາ, ພວກເຂົາຖືກສະຕິຮູ້ສຶກຜິດຊອບຢັບຢັ້ງໄວ້. ພວກເຂົາຈະບໍ່ເຮັດສິ່ງທີ່ເສື່ອມຊາມທາງສິນທຳເຫຼົ່ານີ້, ສິ່ງເຫຼົ່ານີ້ທີ່ໝາຍເຖິງການສູນເສຍຄວາມສຸດຈະລິດ ແລະ ກຽດສັກສີ ຫຼື ສິ່ງເຫຼົ່ານີ້ທີ່ທຳຮ້າຍຄົນອື່ນ ແລະ ເປັນປະໂຫຍດຕໍ່ຕົນເອງ. ການມີສະຕິຮູ້ສຶກຜິດຊອບໝາຍຄວາມວ່າພວກເຂົາມີມາດຕະຖານຂັ້ນຕໍ່າສຸດ ແລະ ດ້ວຍເຫດນັ້ນ ການກະທຳຂອງພວກເຂົາຈຶ່ງຖືກຢັບຢັ້ງໄວ້. ແລ້ວຄົນເຫຼົ່ານີ້ທີ່ກັບຊາດມາເກີດຈາກມານຮ້າຍມີສະຕິຮູ້ສຶກຜິດຊອບບໍ? (ບໍ່). ແລ້ວພວກເຂົາມີຫົວໃຈປະເພດໃດ? (ຫົວໃຈທີ່ປະສົງຮ້າຍ). ພວກເຂົາມີຫົວໃຈທີ່ປະສົງຮ້າຍ ແລະ ຊົ່ວຊ້າ ແລະ ດ້ວຍເຫດນັ້ນ ພວກເຂົາຈຶ່ງສາມາດເວົ້າຕົວະຈົນເປັນສັນດານໄດ້ ແລະ ບໍ່ວ່າພວກເຂົາຈະເວົ້າຕົວະແນວໃດກໍຕາມ, ພວກເຂົາກໍບໍ່ໄດ້ຮູ້ສຶກບໍ່ສະບາຍໃຈຢູ່ພາຍໃນ. ເປັນຫຍັງພວກເຂົາຈຶ່ງບໍ່ຮູ້ສຶກບໍ່ສະບາຍໃຈ? ເພາະວ່າພວກເຂົາເປັນມານຮ້າຍ ແລະ ບໍ່ມີສະຕິຮູ້ສຶກຜິດຊອບ ແລະ ດ້ວຍເຫດນັ້ນ ເມື່ອພວກເຂົາເວົ້າຕົວະ ແລະ ເຮັດຄວາມຊົ່ວ, ພວກເຂົາຈຶ່ງບໍ່ໄດ້ຮູ້ສຶກບໍ່ສະບາຍໃຈ ແລະ ບໍ່ຮູ້ສຶກຖືກຕຳນິ. ກົງກັນຂ້າມ, ຖ້າພວກເຂົາບໍ່ເວົ້າຕົວະ ແລະ ຖ້າໃນບ່ອນທີ່ພວກເຂົາຢູ່ ພວກເຂົາບໍ່ໄດ້ເຮັດຄວາມຊົ່ວບາງຢ່າງ ຫຼື ກໍ່ໃຫ້ເກີດຄວາມສັບສົນ ແລະ ຄວາມວຸ່ນວາຍບາງຢ່າງ ແລະ ທຸກຄົນດຳລົງຊີວິດຢ່າງສະຫງົບສຸກ ແລະ ມີຄວາມສຸກ ແລະ ທຸກຄົນດຳລົງຊີວິດຢູ່ຕໍ່ໜ້າພຣະເຈົ້າ, ພວກເຂົາກໍຈະຮູ້ສຶກອາລົມເສຍ ແລະ ບໍ່ສະບາຍໃຈຢູ່ພາຍໃນ. ເປັນຫຍັງພວກເຂົາຈຶ່ງຮູ້ສຶກບໍ່ສະບາຍໃຈ? ມັນເປັນເພາະວ່າທຸກຄົນມາຢູ່ຕໍ່ໜ້າພຣະເຈົ້າ, ໄຕ່ຕອງພຣະທຳຂອງພຣະອົງ, ປະຕິບັດຕາມພຣະທຳຂອງພຣະອົງ ແລະ ຫຼັກການຄວາມຈິງ, ດຳລົງຊີວິດຢູ່ພາຍໃນຄວາມເປັນມະນຸດທີ່ປົກກະຕິ ແລະ ບໍ່ໄດ້ເຄົາລົບບູຊາພວກເຂົາ; ພວກເຂົາບໍ່ໄດ້ໂດດເດັ່ນໃນໝູ່ຜູ້ຄົນ ຫຼື ຮູ້ສຶກສຳຄັນ, ສະນັ້ນ ພວກເຂົາຈຶ່ງຄິດວ່າ: “ການດຳລົງຊີວິດແບບນີ້ໜ້າເບື່ອຫຼາຍ, ມັນບໍ່ມ່ວນເລີຍ!” ເພື່ອໃຫ້ມີຄວາມມ່ວນຊື່ນ, ເຮັດໃຫ້ຊີວິດໜ້າສົນໃຈ, ດຳລົງຊີວິດຢ່າງມີກຽດ ແລະ ດ້ວຍຄວາມຮູ້ສຶກທີ່ສຳຄັນ, ພວກເຂົາຈຶ່ງຕ້ອງກໍ່ກວນ ແລະ ກໍ່ໃຫ້ເກີດບັນຫາບາງຢ່າງ, ສ້າງຄື້ນລົມບາງຢ່າງ ແລະ ກໍ່ໃຫ້ເກີດຄວາມບໍ່ສະຫງົບ ແລະ ຄວາມສັບສົນວຸ່ນວາຍໃນໝູ່ຜູ້ຄົນ. ຄຳເວົ້ານັ້ນແມ່ນຫຍັງ? ການກໍ່ໃຫ້ເກີດຄວາມສັບສົນວຸ່ນວາຍ. ຄົນປະເພດນີ້ມັກຈະກໍ່ໃຫ້ເກີດຄວາມສັບສົນວຸ່ນວາຍບໍ່ວ່າພວກເຂົາຈະຢູ່ໃສກໍຕາມ; ພວກເຂົາບໍ່ມັກຈຽມຕົວ. ຄົນປົກກະຕິຕ້ອງການຈຽມຕົວ ເພື່ອດຳລົງຊີວິດທີ່ໝັ້ນຄົງ ແລະ ເຮັດສິ່ງທີ່ພວກເຂົາຄວນເຮັດຕາມປົກກະຕິ, ພວກເຂົາບໍ່ມັກກໍ່ໃຫ້ເກີດຄວາມສັບສົນວຸ່ນວາຍ. ແຕ່ຄົນທີ່ກັບຊາດມາເກີດຈາກມານຮ້າຍບໍ່ຈຽມຕົວ. ເປັນຫຍັງພວກເຂົາຈຶ່ງບໍ່ຈຽມຕົວ? ເພາະວ່າມານຮ້າຍອາໄສຢູ່ພາຍໃນຄົນປະເພດນີ້ ແລະ ມານຮ້າຍກໍມັກກໍ່ໃຫ້ເກີດບັນຫາໃນທຸກກຸ່ມທີ່ພວກມັນຢູ່. ເຖິງແມ່ນວ່າເຈົ້າຈະບໍ່ໄດ້ຍຸແຍ່ ຫຼື ເຮັດໃຫ້ພວກມັນລຳຄານກໍຕາມ, ພວກມັນກໍພຽງແຕ່ເລີ່ມສ້າງບັນຫາດ້ວຍຕົວພວກມັນເອງ, ນີ້ຄືການກໍ່ໃຫ້ເກີດຄວາມສັບສົນວຸ່ນວາຍ. ບໍ່ວ່າຄົນປະເພດນີ້ຈະຢູ່ໃນກຸ່ມໃດກໍຕາມ, ບໍ່ວ່າເຈົ້າຈະເບິ່ງມັນຈາກໄລຍະໄກ ຫຼື ສອບຖາມກ່ຽວກັບສະຖານະການຂອງສະມາຊິກໃນກຸ່ມນັ້ນ, ເຈົ້າກໍມັກຈະຮູ້ສຶກສະເໝີວ່າມັນມີບັນຍາກາດແບບຜີຮ້າຍຢູ່ບ່ອນນັ້ນ. ບາງຄັ້ງບາງຄາວ ເຈົ້າໄດ້ຍິນວ່າ ບຸກຄົນ ກ ມີຄວາມຂັດແຍ່ງກັບ ບຸກຄົນ ຂ, ບຸກຄົນ ຄ ບໍ່ເຂົ້າກັນກັບ ບຸກຄົນ ງ ແລະ ພວກເຂົາກໍບໍ່ສົນໃຈກັນ, ບຸກຄົນ ຈ ມີຂໍ້ຂັດແຍ່ງກັບ ບຸກຄົນ ສ ໃນວຽກງານຂອງພວກເຂົາ, ບຸກຄົນ ຊ ມັກຈະຍາດແຍ່ງສະຖານະຢູ່ສະເໝີ ແລະ ວຽກງານຂອງພວກເຂົາກໍຕ້ອງໄດ້ເຮັດໃໝ່ຢູ່ສະເໝີ. ຖ້າເຈົ້າເຫັນຄຣິສຕະຈັກໃດກໍຕາມທີ່ມັກຈະມີບັນຍາກາດທີ່ສັບສົນວຸ່ນວາຍ ແລະ ຂຸ່ນມົວສະເໝີ, ບ່ອນທີ່ບໍ່ມີຄວາມສະຫງົບ, ບ່ອນທີ່ຜູ້ຄົນມັກຈະບໍ່ສາມາດເຂົ້າກັນໄດ້ ຫຼື ຮ່ວມມືກັນຢ່າງກົມກຽວຢູ່ສະເໝີ, ມັນກໍຈະມີມານຮ້າຍຕົນໜຶ່ງ ຫຼື ຫຼາຍຕົນກຳລັງກໍ່ໃຫ້ເກີດການລົບກວນຢູ່ພາຍໃນນັ້ນ. ບໍ່ວ່າຈະມີມານຮ້າຍຈັກຕົນທີ່ກຳລັງກໍ່ໃຫ້ເກີດການລົບກວນຢູ່ໃນຄຣິສຕະຈັກກໍຕາມ, ຄົນເຫຼົ່ານັ້ນທີ່ມີມາດຕະຖານຂັ້ນຕໍ່າສຸດຂອງສະຕິຮູ້ສຶກຜິດຊອບ ແລະ ຕ້ອງການປະຕິບັດຕາມຫຼັກການຄວາມຈິງລ້ວນແຕ່ຖືກພວກມັນທຳຮ້າຍຢ່າງໜັກ. ເມື່ອມານຮ້າຍທຸກປະເພດຖືກຊຳລະລ້າງອອກໄປແລ້ວ, ເມື່ອທຸກຄົນດຳເນີນຊີວິດຄຣິສຕະຈັກ ແລະ ປະຕິບັດໜ້າທີ່ຂອງພວກເຂົາຮ່ວມກັນອີກຄັ້ງ, ບັນຍາກາດກໍຈະແຕກຕ່າງອອກໄປ. ເຖິງແມ່ນວ່າເຈົ້າຈະບໍ່ສາມາດເວົ້າໄດ້ວ່າທຸກຄົນກຳລັງເຕັມໄປດ້ວຍຄວາມກະຕືລືລົ້ນ, ແຕ່ຢ່າງໜ້ອຍທຸກຄົນກໍຮູ້ສຶກວ່າຜູ້ຄົນຢູ່ບ່ອນນັ້ນມີຄວາມອົບອຸ່ນແບບມະນຸດ ແລະ ບໍ່ກໍ່ກວນໃຫ້ເກີດບັນຫາ; ບັນຍາກາດຢູ່ບ່ອນນັ້ນບໍ່ແມ່ນແບບຜີຮ້າຍ, ມັນເປັນບັນຍາກາດແບບມະນຸດ. ໃນສະຖານທີ່ທີ່ບັນຍາກາດເປັນແບບຜີຮ້າຍ, ເມື່ອຜູ້ຄົນລົມກັນ, ມັນກໍມີບາງສິ່ງບາງຢ່າງຜິດປົກກະຕິໃນແວວຕາຂອງພວກເຂົາ ພ້ອມທັງນໍ້າສຽງຂອງພວກເຂົາ ແລະ ບັນຍາກາດໃນຕອນທີ່ພວກເຂົາເວົ້າ. ພວກເຂົາບໍ່ສົບຕາກັນໃນຕອນທີ່ພວກເຂົາລົມກັນ; ຍິ່ງໄປກວ່ານັ້ນ ສິ່ງທີ່ພວກເຂົາເວົ້າກໍສັ້ນໆ, ບໍ່ມີໃຜໃນພວກເຂົາທີ່ເຕັມໃຈຈະເວົ້າຈາກໃຈ ແລະ ບໍ່ມີການສື່ສານທາງຄຳເວົ້າເລີຍ. ມັນຄືກັບວ່າມີກຳແພງກັ້ນລະຫວ່າງພວກເຂົາ. ມັນບໍ່ມີການສື່ສານລະຫວ່າງພວກເຂົາ; ພວກເຂົາເກັບຄວາມກຽດຊັງໄວ້ໃນໃຈຂອງພວກເຂົາ. ມັນເປັນໄປໄດ້ວ່າຄົນເຫຼົ່ານີ້ເປັນຜູ້ເຄາະຮ້າຍ. ບໍ່ວ່າຄົນເຫຼົ່ານີ້ຈະເປັນຜູ້ເຄາະຮ້າຍ ຫຼື ຜູ້ທຳຮ້າຍກໍຕາມ, ສະຫຼຸບແລ້ວ ມັນມີມານຮ້າຍປົນຢູ່ ແລະ ກໍ່ໃຫ້ເກີດການລົບກວນພາຍໃນກຸ່ມນີ້ ໂດຍລົບກວນຈິດໃຈຂອງຜູ້ຄົນຈົນເຖິງຂັ້ນທີ່ພວກເຂົາຕົກຢູ່ໃນຄວາມສັບສົນວຸ່ນວາຍ ແລະ ບໍ່ສາມາດພົບຄວາມສະຫງົບໄດ້ເລີຍ. ເມື່ອຜູ້ຄົນໃນກຸ່ມນີ້ອາໄສຢູ່ຮ່ວມກັນ, ພວກເຂົາມັກຈະຮູ້ສຶກສະເໝີວ່າສິ່ງຕ່າງໆບໍ່ເປັນທີ່ໜ້າພໍໃຈ ແລະ ບໍ່ເປັນໄປຢ່າງລ່ຽນໄຫຼ, ພວກເຂົາບໍ່ສາມາດອາໄສຢູ່ຮ່ວມກັນຢ່າງກົມກຽວໄດ້ ແລະ ແນ່ນອນວ່າ ການຮ່ວມມືກັນຢ່າງກົມກຽວກໍຍິ່ງເປັນໄປບໍ່ໄດ້. ເມື່ອເວົ້າ, ກະທຳການ ແລະ ປະຕິບັດໜ້າທີ່ຂອງພວກເຂົາໃນກຸ່ມນີ້, ຜູ້ຄົນມັກຈະຮູ້ສຶກບໍ່ພໍໃຈຢູ່ພາຍໃນສະເໝີ ແລະ ມັນຍັງມີຄວາມບາດໝາງລະຫວ່າງພວກເຂົາອີກດ້ວຍ. ນີ້ເປັນເພາະວ່າມັນມີມານຮ້າຍກຳລັງກໍ່ໃຫ້ເກີດການລົບກວນຢູ່ໃນກຸ່ມນີ້ ແລະ ດ້ວຍເຫດນັ້ນ ທຸກຄົນຈຶ່ງຖືກບີບຄັ້ນ ແລະ ຮູ້ສຶກບໍ່ມີຄວາມສຸກ.

ບາງຄົນປະສົບກັບການລົບກວນຈາກມານຮ້າຍຢ່າງຮ້າຍແຮງ ແລະ ໂດຍພື້ນຖານແລ້ວແມ່ນຖືກພວກມັນບົງການ. ເມື່ອເຮົາເຫັນພວກເຂົາຫຼັງຈາກຜ່ານໄປໜຶ່ງ ຫຼື ສອງເດືອນ, ໃບໜ້າຂອງພວກເຂົາເບິ່ງຄືວ່າຜິດປົກກະຕິແນວໃດກໍບໍ່ຮູ້, ຄືກັບວ່າພວກເຂົາຖືກຫຼອກ. ເປັນໄປໄດ້ບໍວ່າພວກເຂົາຂາດວຽກງານຂອງພຣະວິນຍານບໍລິສຸດ ແລະ ການສະຖິດຢູ່ຂອງພຣະເຈົ້າ? ເປັນຫຍັງພວກເຂົາຈຶ່ງເບິ່ງຄືວ່າອຶດອັດຫຼາຍ? ຕໍ່ມາ, ຜ່ານການສອບຖາມຢ່າງລະມັດລະວັງ, ເຮົາກໍພົບວ່າມັນມີບາງສິ່ງບາງຢ່າງເກີດຂຶ້ນແທ້ໆ: ມານຮ້າຍສອງຕົນໄດ້ຄວບຄຸມຄົນເຫຼົ່ານີ້ທັງໝົດ. ມານຮ້າຍຄວບຄຸມພວກເຂົາເຖິງລະດັບໃດ? ມານຮ້າຍເຮັດທຸກສິ່ງທຸກຢ່າງທີ່ພວກມັນຕ້ອງການ; ການຈັດແຈງວຽກງານທີ່ເບື້ອງເທິງມອບໝາຍໃຫ້ ແລະ ຫຼັກການທີ່ເບື້ອງເທິງໂອ້ລົມບໍ່ສາມາດຖືກຈັດຕັ້ງປະຕິບັດໄດ້, ພວກມັນທັງໝົດມີຢູ່ບ່ອນນັ້ນພຽງແຕ່ໃນນາມເທົ່ານັ້ນ. ເມື່ອມີມານຮ້າຍສອງຕົນນີ້ຂວາງທາງຢູ່, ກໍບໍ່ມີໃຜກ້າສະແດງຄວາມຄິດເຫັນ ຫຼື ລາຍງານບັນຫາ. ຫຼັງຈາກນັ້ນ, ບາງຄົນກໍໂມໂຫຫຼາຍເມື່ອມີການກ່າວເຖິງມານຮ້າຍສອງຕົນນີ້ ຈົນພວກເຂົາຮ້ອງໄຫ້ອອກມາ. ເປັນຫຍັງເຈົ້າຈຶ່ງບໍ່ເປີດໂປງພວກມັນໃນຕອນນັ້ນ? ເຖິງແມ່ນວ່າຈະມີຄົນຢູ່ບ່ອນນັ້ນຫຼາຍ ແຕ່ກໍບໍ່ມີໃຜກ້າລຸກຂຶ້ນ ແລະ ເປີດໂປງມານຮ້າຍ, ມານຮ້າຍເຫຼົ່ານັ້ນຕ້ອງມີອຳນາດຫຼາຍສໍ່າໃດ? ເມື່ອເບິ່ງຈາກພາຍນອກພວກເຂົາເບິ່ງຄືມະນຸດ ແຕ່ຄວາມຈິງແລ້ວແກ່ນແທ້ຂອງພວກເຂົາຄືມານຮ້າຍ. ຄົນປະເພດນີ້ເປັນທີ່ຢ້ານກົວຂອງຄົນອື່ນບໍ່ວ່າພວກເຂົາຈະໄປໃສກໍຕາມ. ຜູ້ຄົນພຽງແຕ່ໄດ້ພົວພັນກັບພວກເຂົາກໍຮູ້ສຶກຢ້ານ ແລະ ຮູ້ສຶກຂົນລຸກແລ້ວ. ຖ້າເດັກນ້ອຍພົບຄົນປະເພດນີ້, ພວກເຂົາກໍຈະຢ້ານຈົນຮ້ອງໄຫ້. ຄົນບໍ່ມີເລ່ລ່ຽມຮູ້ສຶກຢ້ານໃນລະດັບໃດເມື່ອພວກເຂົາພົບຄົນປະເພດນີ້? ເມື່ອພວກເຂົາຢູ່ຕໍ່ໜ້າຄົນເຫຼົ່ານັ້ນ, ພວກເຂົາກໍບໍ່ກ້າຫາຍໃຈແຮງ ຫຼື ເວົ້າສຽງດັງ ແລະ ເຖິງຂັ້ນພະຍາຍາມຫຼີກລ່ຽງຄົນເຫຼົ່ານັ້ນຢ່າງໄວວາໂດຍການຍ່າງອ້ອມຄົນເຫຼົ່ານັ້ນໄປ. ມີຄົນເຫັນວ່າມານຮ້າຍເຫຼົ່ານີ້ບໍ່ໄດ້ຈັດຕັ້ງປະຕິບັດວຽກງານຕາມການຈັດແຈງວຽກງານ ແລະ ເວົ້າວ່າ: “ການເຮັດແບບນີ້ບໍ່ຖືກຕ້ອງ; ສິ່ງນີ້ບໍ່ສອດຄ່ອງກັບຫຼັກການທີ່ເບື້ອງເທິງໄດ້ໂອ້ລົມ”. ໜຶ່ງໃນມານຮ້າຍເຫຼົ່ານັ້ນຕອບໂຕ້ວ່າ: “ຂ້ອຍເປັນຄົນຕັດສິນໃຈຢູ່ບ່ອນນີ້. ຖ້າເຈົ້າລໍ້າເສັ້ນ, ເຊື່ອບໍວ່າ ຂ້ອຍສາມາດຂັບໄລ່ເຈົ້າອອກໄປໄດ້ດຽວນີ້ເລີຍ!” ສິ່ງນີ້ເຮັດໃຫ້ຄົນຜູ້ນັ້ນຢ້ານຫຼາຍຈົນໜ້າຈືດ ແລະ ພວກເຂົາກໍບໍ່ກ້າສະແດງຄວາມຄິດເຫັນອີກເລີຍ ໂດຍເວົ້າທັງນໍ້າຕາວ່າ: “ຂ້ອຍຜິດໄປແລ້ວ. ກະລຸນາເຮັດຄືກັບວ່າຂ້ອຍບໍ່ໄດ້ເວົ້າຫຍັງເທາະ. ຂໍຮ້ອງລະ, ຂໍຮ້ອງລະ ຢ່າຂັບໄລ່ຂ້ອຍອອກໄປເລີຍ!” ຄົນອື່ນເຫັນແບບນີ້ກໍເວົ້າວ່າ: “ລາວເປັນຕາຢ້ານເກີນໄປ, ອຳນາດຂອງລາວຍິ່ງໃຫຍ່ເກີນໄປ! ລາວຈະຂັບໄລ່ໃຜກໍຕາມທີ່ບໍ່ເຊື່ອຟັງລາວ! ໂອກາດຂອງພວກເຮົາທີ່ຈະໄດ້ປະຕິບັດໜ້າທີ່ຂອງພວກເຮົາໃນເຮືອນຂອງພຣະເຈົ້ານັ້ນເປັນສິ່ງທີ່ຫາໄດ້ຍາກ. ຖ້າລາວຂັບໄລ່ພວກເຮົາອອກໄປ, ພວກເຮົາຈະໄປຮ້ອງຮຽນໄດ້ຢູ່ໃສ? ພວກເຮົາຈະບໍ່ຈົບສິ້ນບໍ? ຄວາມຫວັງໃນຄວາມລອດພົ້ນຂອງພວກເຮົາຈະບໍ່ສູນສິ້ນໄປບໍ? ພວກເຮົາຕ້ອງບໍ່ສະແດງຄວາມຄິດເຫັນຂອງພວກເຮົາຢ່າງເດັດຂາດ; ພວກເຮົາຕ້ອງບໍ່ຖືກຂັບໄລ່ອອກໄປຍ້ອນຄວາມປະໝາດພຽງຊົ່ວຄາວ”. ເບິ່ງແມ, ພວກເຂົາຢ້ານເຖິງຂະໜາດນີ້. ໃນທີ່ສຸດ, ເມື່ອມານຮ້າຍຖືກເປີດໂປງ, ບາງຄົນກໍເປີດໂປງວິທີທີ່ມານຮ້າຍຍຸແຍ່ໃຫ້ເກີດຄວາມແຕກແຍກ ແລະ ສ້າງພັກສ້າງພວກ, ໃນຂະນະທີ່ຄົນອື່ນກໍເປີດໂປງຄວາມຄາດເຄື່ອນທີ່ມານຮ້າຍເຜີຍແຜ່ເພື່ອເຮັດໃຫ້ຜູ້ຄົນຫຼົງຜິດ. ຄວາມຈິງແລ້ວ ຄົນເຫຼົ່ານີ້ໄດ້ເຫັນຄວາມຊົ່ວຮ້າຍທີ່ມານຮ້າຍເຮັດໃນເວລານັ້ນຢ່າງຊັດເຈນ; ພຽງແຕ່ບໍ່ມີໃຜກ້າເວົ້າ ຫຼື ຕໍ່ຕ້ານ. ບາງຄົນເຖິງກັບຮ້ອງໄຫ້ໃນຂະນະທີ່ເວົ້າ, ເບິ່ງແລ້ວກໍໜ້າສົງສານຫຼາຍ. ແຕ່ເປັນຫຍັງພວກເຂົາຈຶ່ງບໍ່ຕໍ່ຕ້ານໃນຕອນທີ່ມານຮ້າຍກຳລັງບົງການ ແລະ ຄວບຄຸມພວກເຂົາ? ເປັນຫຍັງພວກເຂົາຈຶ່ງບໍ່ມີກຳລັງໃນຕອນນັ້ນ? ຕອນນີ້ເບື້ອງເທິງກຳລັງຈະຈັດການກັບມານຮ້າຍ, ພວກເຂົາຈຶ່ງພົບກຳລັງຂອງພວກເຂົາ. ບອກເຮົາມາເບິ່ງ, ຖ້າພຣະເຈົ້າບໍ່ໄດ້ເຝົ້າເບິ່ງ ແລະ ປົກປ້ອງຄົນເຫຼົ່ານີ້ທີ່ມີວຸດທິພາວະຕ່ຳ ແລະ ບໍ່ເຂົ້າໃຈຄວາມຈິງ ແລະ ຖ້າພວກເຂົາບໍ່ໄດ້ຮັບການປົກປ້ອງຈາກພຣະເຈົ້າ, ພວກເຂົາຈະບໍ່ຖືກມານຮ້າຍທຳຮ້າຍຢ່າງສາຫັດຈົນເຖິງຂັ້ນທີ່ພວກເຂົາຈົບສິ້ນບໍ? ມັນບໍ່ເປັນແບບນັ້ນບໍ? (ເປັນແບບນັ້ນ). ເຈົ້າເຫັນບໍ, ຜູ້ຄົນບໍ່ໄດ້ຢ້ານພຣະເຈົ້າຂະໜາດນັ້ນ ແຕ່ເມື່ອມານຮ້າຍ ແລະ ຊາຕານທໍລະມານຜູ້ຄົນ, ພວກເຂົາກໍຢ້ານຫຼາຍຈົນສັ່ນໄປທັງຕົວ ແລະ ເຖິງຂັ້ນຮ້ອງໄຫ້ຈົນເວົ້າບໍ່ເປັນຄຳ, ພວກເຂົາຢ້ານຫຼາຍສໍ່າໃດ! ເມື່ອເບື້ອງເທິງເປີດໂປງ ແລະ ຈັດການກັບມານຮ້າຍສອງຕົນນີ້, ຄົນເຫຼົ່ານັ້ນໄດ້ຍິນຂ່າວ ແລະ ໃນທີ່ສຸດກໍຮູ້ສຶກເປັນອິດສະຫຼະ. ໃນຊ່ວງສອງສາມເດືອນນັ້ນ, ພວກເຂົາຖືກມານຮ້າຍຄວບຄຸມ ແລະ ດຳລົງຊີວິດຢູ່ພາຍໃຕ້ອຳນາດຂອງຊາຕານ, ພວກເຂົາຕົກຢູ່ໃນຄວາມມືດມົນ, ບໍ່ເຫັນທາງອອກ ແລະ ພວກເຂົາກໍຮ້ອງຂໍຄວາມຊ່ວຍເຫຼືອແຕ່ກໍບໍ່ມີໃຜຕອບຮັບ. ຊີວິດຂອງພວກເຂົາໜ້າສົງສານຫຼາຍ! ໃນທີ່ສຸດ, ມານຮ້າຍສອງຕົນນີ້ກໍຖືກຄັດອອກ ແລະ ທຸກຄົນກໍເປັນອິດສະຫຼະ ແລະ ມີຄວາມສຸກ. ເຮົາສົງໄສວ່າ: “ເບື້ອງເທິງໄດ້ຄັດມານຮ້າຍສອງຕົນນີ້ອອກໃນຄັ້ງນີ້, ແລ້ວຖ້າຄົນເຫຼົ່ານີ້ພົບກັບມານຮ້າຍທີ່ເຮັດຄວາມຊົ່ວ ແລະ ຄວບຄຸມຜູ້ຄົນອີກຄັ້ງ, ພວກເຂົາຈະສາມາດແຍກແຍະມານຮ້າຍເຫຼົ່ານັ້ນໄດ້ບໍ? ພວກເຂົາຈະສາມາດປົດມານຮ້າຍອອກຈາກຕຳແໜ່ງຂອງພວກມັນໄດ້ບໍ ໂດຍທີ່ເບື້ອງເທິງບໍ່ຈຳເປັນຕ້ອງມາແກ້ໄຂບັນຫານີ້? ພວກເຂົາທຸກຄົນຈະສາມາດຮ່ວມມືກັນເປີດໂປງມານຮ້າຍ, ສະຫຼຸບການກະທຳທີ່ຊົ່ວຮ້າຍທັງໝົດຂອງພວກມັນ ແລ້ວປົດພວກມັນອອກຈາກຕຳແໜ່ງຂອງພວກມັນ ແລະ ບໍ່ຟັງພວກມັນ, ບໍ່ຖືກພວກມັນບີບຄັ້ນໃນການປະຕິບັດໜ້າທີ່ຂອງພວກເຂົາ ແລະ ໄລ່ພວກມັນອອກໄປຈາກຄຣິສຕະຈັກໄດ້ບໍ?” ແຕ່ເມື່ອຕັດສິນຈາກວຸດທິພາວະຂອງພວກເຂົາແລ້ວ, ເຮົາຢ້ານວ່າພວກເຂົາຈະບໍ່ສາມາດບັນລຸສິ່ງນັ້ນໄດ້. ເຖິງແມ່ນວ່າຄົນເຫຼົ່ານີ້ຈະເຊື່ອໃນພຣະເຈົ້າຢ່າງຈິງໃຈ, ມີຄວາມຕັ້ງໃຈທີ່ຈະທົນທຸກ, ເຕັມໃຈທີ່ຈະປະຕິບັດໜ້າທີ່ຂອງພວກເຂົາຢ່າງອຸທິດຕົນ ແລະ ເຕັມໃຈທີ່ຈະໄລ່ຕາມເສາະຫາຄວາມຈິງກໍຕາມ ແຕ່ພວກເຂົາກໍຂີ້ຢ້ານເກີນໄປ. ເມື່ອມີມານຮ້າຍນ້ອຍພຽງຕົນດຽວປາກົດຕົວອອກມາກໍ່ໃຫ້ເກີດການລົບກວນ, ບໍ່ວ່າພວກເຂົາຈະອາຍຸເທົ່າໃດກໍຕາມ, ຄົນເຫຼົ່ານີ້ກໍຖອຍໜີ ແລະ ຢ້ານກົວ, ພວກເຂົາທຸກຄົນສາມາດຖືກມານຮ້າຍຄວບຄຸມໄດ້ ແລະ ບໍ່ກ້າຕໍ່ຕ້ານ. ເມື່ອເຫັນແບບນີ້, ມັນກໍເຮັດໃຫ້ເຮົາຮູ້ສຶກວ່າຄົນເຫຼົ່ານີ້ໜ້າສົງສານຫຼາຍສໍ່າໃດ. ຖ້າພຣະເຈົ້າບໍ່ປົກປ້ອງ, ບໍ່ຫ່ວງໃຍ ແລະ ບໍ່ເຝົ້າເບິ່ງຜູ້ຄົນ, ມະນຸດຊາດນີ້ກໍຈະບໍ່ມີທາງຢູ່ລອດໄດ້ເລີຍ. ຈົ່ງເບິ່ງສິ່ງເຫຼົ່ານີ້ທີ່ເກີດຂຶ້ນໃນຊີວິດຈິງ: ພຶດຕິກຳຂອງມານຮ້າຍຕ່າງໆ, ເປົ້າໝາຍຂອງພວກມັນ ພ້ອມທັງວິທີການ ແລະ ກົນອຸບາຍໃນການເຮັດສິ່ງຕ່າງໆຂອງພວກມັນໂດຍພື້ນຖານແລ້ວແມ່ນສອດຄ່ອງກັນ ແລະ ແຍກແຍະໄດ້ງ່າຍ ແຕ່ເມື່ອມານຮ້າຍຕ່າງໆປາກົດຕົວອອກມາກໍ່ໃຫ້ເກີດການຂັດຂວາງ ແລະ ການລົບກວນ ພ້ອມທັງບີບຄັ້ນ, ຄວບຄຸມ, ຜູກມັດ ແລະ ທຳຮ້າຍປະຊາກອນທີ່ພຣະເຈົ້າເລືອກຢ່າງສາຫັດ, ກໍມີຄົນພຽງໜ້ອຍດຽວທີ່ກ້າລຸກຂຶ້ນ ແລະ ຕໍ່ຕ້ານ, ບໍ່ມີໃຜເປັນຝ່າຍລິເລີ່ມເປີດໂປງມານຮ້າຍເຫຼົ່ານີ້, ປົດພວກມັນອອກຈາກຕຳແໜ່ງຂອງພວກມັນ ແລະ ຊຳລະລ້າງພວກມັນອອກໄປຈາກຄຣິສຕະຈັກ; ພວກເຂົາພຽງແຕ່ປ່ອຍໃຫ້ມານຮ້າຍຄວບຄຸມປະຊາກອນທີ່ພຣະເຈົ້າເລືອກ ພ້ອມທັງລົບກວນ ແລະ ທຳລາຍວຽກງານຂອງຄຣິສຕະຈັກ. ຄົນທີ່ໜ້າສົງສານເຫຼົ່ານີ້ພຽງແຕ່ອົດທົນກັບມັນທັງໝົດ; ພວກເຂົາຮູ້ສຶກອາລົມເສຍໃນໃຈຂອງພວກເຂົາ ແລະ ພວກເຂົາກໍຮ້ອງໄຫ້ຢ່າງຂົມຂື່ນໃນຂະນະທີ່ອະທິຖານຫາພຣະເຈົ້າ ແຕ່ພວກເຂົາກໍບໍ່ມີທາງແກ້ໄຂ; ພວກເຂົາບໍ່ມີວິທີການທີ່ສະຫຼາດ ແລະ ພວກເຂົາກໍບໍ່ໄດ້ໃຊ້ຄວາມຈິງເປັນອາວຸດທີ່ຊົງພະລັງເພື່ອຕໍ່ຕ້ານ ແລະ ຕໍ່ສູ້ກັບມານຮ້າຍ ພ້ອມທັງຈັດການກັບພວກມັນ. ບໍ່ມີໃຜເຮັດແບບນີ້ ແລະ ບໍ່ມີໃຜກ້າເຮັດ; ພວກເຂົາເຖິງຂັ້ນບໍ່ມີຄວາມກ້າຫານທີ່ຈະຕໍ່ສູ້ກັບມານຮ້າຍ. ໃນຄຣິສຕະຈັກໃດກໍຕາມ, ຖ້າມີຄົນຊົ່ວຮ້າຍ ຫຼື ມານຮ້າຍປາກົດຕົວອອກມາເພື່ອຄວບຄຸມຜູ້ຄົນ ພ້ອມທັງຂັດຂວາງ ແລະ ລົບກວນວຽກງານຂອງຄຣິສຕະຈັກ, ຄົນສ່ວນໃຫຍ່ກໍພຽງແຕ່ອົດທົນກັບມັນ. ໃນທີ່ສຸດ, ກໍເປັນເຮືອນຂອງພຣະເຈົ້າທີ່ກ້າວອອກມາຈັດການກັບມານຮ້າຍປະເພດຕ່າງໆເຫຼົ່ານີ້ ໂດຍການຍຸຕິເວລາຂອງພວກມັນໃນຄຣິສຕະຈັກ, ເຮັດໃຫ້ອ້າຍເອື້ອຍນ້ອງໄດ້ຮັບການປົກປ້ອງ, ສາມາດດຳເນີນຊີວິດຄຣິສຕະຈັກໄດ້ຕາມປົກກະຕິ, ສາມາດກິນ ແລະ ດື່ມພຣະທຳຂອງພຣະເຈົ້າໄດ້ຕາມປົກກະຕິ ແລະ ສາມາດປະຕິບັດໜ້າທີ່ຂອງພວກເຂົາໄດ້ຕາມປົກກະຕິ ພ້ອມທັງເຮັດໃຫ້ວຽກງານຕ່າງໆຂອງຄຣິສຕະຈັກສາມາດດຳເນີນໄປຢ່າງເປັນລະບຽບ. ມັນເປັນຍ້ອນການທີ່ພຣະເຈົ້າສົ່ງຄົນໄປ ແລະ ເຮືອນຂອງພຣະເຈົ້າຈັດແຈງ ແລະ ຊີ້ແນະການປະຕິບັດວຽກງານສະເພາະນີ້ດ້ວຍຕົນເອງທັງໝົດ, ຄົນທີ່ຍັງບໍ່ເປັນຜູ້ໃຫຍ່, ໂງ່ຈ້າ ແລະ ອ່ອນແອເຫຼົ່ານີ້ຈຶ່ງໄດ້ຮັບການປົກປ້ອງຈາກການຖືກຄົນຊົ່ວຮ້າຍ ແລະ ຜູ້ຕໍ່ຕ້ານພຣະຄຣິສເຮັດໃຫ້ຫຼົງຜິດ ແລະ ທຳຮ້າຍຢ່າງສາຫັດ. ຄົນທີ່ໂງ່ຈ້າ ແລະ ເບົາປັນຍາເຫຼົ່ານີ້ທີ່ບໍ່ເຂົ້າໃຈຄວາມຈິງນັ້ນໜ້າສົງສານຫຼາຍສໍ່າໃດ! ໃນສະພາບແວດລ້ອມທີ່ກວ້າງຂຶ້ນ, ມະນຸດຊາດທັງໝົດໄດ້ຖືກຊາຕານເຮັດໃຫ້ເສື່ອມຊາມ; ໃນສະພາບແວດລ້ອມການດຳລົງຊີວິດທີ່ສະເພາະເຈາະຈົງ, ຜູ້ຄົນຖືກມານຮ້າຍຕ່າງໆລົບກວນ, ຄວບຄຸມ ແລະ ທຳຮ້າຍຢ່າງສາຫັດ. ບາງຄົນມີວຸດທິພາວະຕ່ຳ ແລະ ມີພື້ນຖານທີ່ຕື້ນເຂີນ, ສະນັ້ນ ເມື່ອພວກເຂົາພົບກັບການລົບກວນຂອງຄົນຊົ່ວຮ້າຍ, ພວກເຂົາກໍບໍ່ສາມາດເບິ່ງທະລຸສິ່ງເຫຼົ່ານີ້ໄດ້. ພວກເຂົາມັກຈະຄິດສະເໝີວ່າຄົນຊົ່ວຮ້າຍບໍ່ຄວນມີຢູ່ໃນຄຣິສຕະຈັກ ແລະ ຄິດວ່າບໍ່ມີຄວາມຮັກ ຫຼື ຄວາມອົບອຸ່ນແບບມະນຸດລະຫວ່າງຜູ້ຄົນ. ບາງຄົນເຖິງຂັ້ນບໍ່ຢາກປະຕິບັດໜ້າທີ່ຂອງຕົນອີກຕໍ່ໄປ ໂດຍເວົ້າວ່າ: “ມັນຄົງຈະດີກວ່າຖ້າເຊື່ອໃນພຣະເຈົ້າຢູ່ບ້ານ. ເປັນຫຍັງຄົນແບບນັ້ນຈຶ່ງໄດ້ຮັບອະນຸຍາດໃຫ້ມີຢູ່ໃນຄຣິສຕະຈັກ?” ຄົນທີ່ບໍ່ເຂົ້າໃຈຄວາມຈິງບໍ່ສາມາດເບິ່ງທະລຸສິ່ງເຫຼົ່ານີ້ໄດ້. ພວກເຂົາບໍ່ສາມາດຖອດຖອນບົດຮຽນຈາກເລື່ອງເຫຼົ່ານີ້ໄດ້; ພວກເຂົາບໍ່ຮູ້ວ່າເຈດຕະນາດີຂອງພຣະເຈົ້າຢູ່ເບື້ອງຫຼັງການທີ່ພວກເຂົາພົບກັບສິ່ງເຫຼົ່ານັ້ນ; ພວກເຂົາບໍ່ຮູ້ວ່າພວກເຂົາຄວນຢືນຢູ່ຝ່າຍໃດ ຫຼື ຄວນເຂົ້າຫາເລື່ອງເຫຼົ່ານີ້ໂດຍໃຊ້ຫຼັກການຄວາມຈິງແນວໃດ; ພວກເຂົາບໍ່ສາມາດຮ່ວມມືກັບອ້າຍເອື້ອຍນ້ອງທີ່ແທ້ຈິງເພື່ອຕໍ່ຕ້ານ ແລະ ຕໍ່ສູ້ກັບມານຮ້າຍໄດ້. ນີ້ບໍ່ແມ່ນການມີວຸດທິພາວະຕ່ຳບໍ? ມັນບໍ່ໜ້າສົງສານບໍ? (ໜ້າສົງສານ).

ລັກສະນະທຳອິດຂອງຄົນປະເພດທີ່ກັບຊາດມາເກີດຈາກມານຮ້າຍທີ່ຖືກເປີດເຜີຍໃນຊີວິດປະຈຳວັນຂອງພວກເຂົາຄື ການເວົ້າຕົວະຈົນເປັນສັນດານ. ບໍ່ວ່າຈະເປັນເລື່ອງອາຍຸ, ເພດ ຫຼື ພູມຫຼັງແບບໃດກໍຕາມ, ບໍ່ວ່າພວກເຂົາຈະເຊື່ອໃນພຣະເຈົ້າມາຈັກປີກໍຕາມ, ຕາບໃດທີ່ຄຳເວົ້າຂອງຄົນໃດຄົນໜຶ່ງມີຄຳຕົວະຢູ່ສະເໝີ, ຕາບໃດທີ່ພວກເຂົາເຕັມໄປດ້ວຍຄຳຕົວະ ແລະ ເວົ້າຕົວະຈົນເປັນສັນດານ, ແລ້ວພວກເຂົາກໍກັບຊາດມາເກີດຈາກມານຮ້າຍ; ພວກເຂົາບໍ່ແມ່ນມະນຸດ. ມະນຸດກໍເວົ້າຕົວະເຊັ່ນກັນ ເພາະວ່າພວກເຂົາມີອຸປະນິໄສທີ່ເສື່ອມຊາມ; ຄວາມເລ່ລ່ຽມ ແລະ ຄວາມຊົ່ວຊ້າພາຍໃນອຸປະນິໄສທີ່ເສື່ອມຊາມສາມາດເຮັດໃຫ້ມະນຸດເວົ້າຕົວະໄດ້. ແຕ່ລະດັບການເວົ້າຕົວະຂອງມະນຸດນັ້ນແຕກຕ່າງຈາກຄົນທີ່ກັບຊາດມາເກີດຈາກມານຮ້າຍ. ຖ້າຄົນໃດຄົນໜຶ່ງເວົ້າຕົວະຈົນເປັນສັນດານ, ຂໍ້ເທັດຈິງຂໍ້ນີ້ພຽງຂໍ້ດຽວກໍພຽງພໍທີ່ຈະພິສູດໄດ້ວ່າ ໃນແງ່ຂອງແກ່ນແທ້ຂອງພວກເຂົາແລ້ວ ພວກເຂົາບໍ່ແມ່ນມະນຸດ ແຕ່ເປັນມານຮ້າຍ. ຍ້ອນບົດບາດຂອງສະຕິຮູ້ສຶກຜິດຊອບ, ມັນຈຶ່ງເປັນໄປບໍ່ໄດ້ຢ່າງເດັດຂາດທີ່ມະນຸດຈະໄປເຖິງຂັ້ນທີ່ເວົ້າຕົວະຈົນເປັນສັນດານ. ເຖິງແມ່ນວ່າຈະມີບາງຄັ້ງທີ່ມະນຸດເວົ້າຕົວະ ແລະ ໃຊ້ເລ່ລ່ຽມກໍຕາມ ແຕ່ການເວົ້າຕົວະຂອງພວກເຂົາກໍເປັນພຽງການເປີດເຜີຍຕາມປົກກະຕິຂອງອຸປະນິໄສທີ່ເສື່ອມຊາມເທົ່ານັ້ນ; ມັນເປັນພຽງການເວົ້າຕົວະເປັນບາງຄັ້ງບາງຄາວກ່ຽວກັບເລື່ອງໃດໜຶ່ງ. ເຖິງແມ່ນວ່າການເວົ້າຕົວະຂອງມະນຸດ ແລະ ການເວົ້າຕົວະຂອງມານຮ້າຍອາດຈະເບິ່ງຄືກັນຢູ່ພາຍນອກກໍຕາມ ແຕ່ໃນແງ່ຂອງແກ່ນແທ້ແລ້ວມັນແຕກຕ່າງກັນ. ເມື່ອມານຮ້າຍເວົ້າຕົວະ, ພວກມັນບໍ່ເຄີຍຮູ້ສຶກຕຳນິຕົນເອງ ຫຼື ເສຍໃຈເລີຍ. ຍິ່ງໄປກວ່ານັ້ນ, ພວກມັນຮູ້ສຶກໄດ້ໃຈ, ພໍໃຈ ແລະ ມີຄວາມຮູ້ສຶກເຖິງຄວາມສຳເລັດກ່ຽວກັບຄຳຕົວະທີ່ພວກມັນເວົ້າ ແລະ ການຫຼອກລວງທີ່ພວກມັນເຮັດ. ຖ້າການເວົ້າຕົວະບໍ່ສຳເລັດ, ພວກມັນກໍຈະຍິ່ງກຳເລີບໃນການເວົ້າຕົວະໃຫ້ຫຼາຍຂຶ້ນ ແລະ ໃຊ້ກົນອຸບາຍການຫຼອກລວງທີ່ແນບນຽນຂຶ້ນເພື່ອຫຼອກລວງຜູ້ຄົນໃຫ້ຫຼາຍຂຶ້ນ. ແຕ່ຫຼັງຈາກທີ່ມະນຸດປົກກະຕິທີ່ມີອຸປະນິໄສທີ່ເສື່ອມຊາມເວົ້າຕົວະ, ພວກເຂົາກໍຈະຮູ້ສຶກບໍ່ສະບາຍໃຈໃນສະຕິຮູ້ສຶກຜິດຊອບ ແລະ ຮູ້ສຶກຖືກຕຳນິ ແລະ ພວກເຂົາຮູ້ສຶກອັບອາຍຫຼາຍຈົນບໍ່ມີໜ້າຈະຢູ່. ຖ້າພວກເຂົາໄດ້ຫຼອກລວງໃຜຜູ້ໜຶ່ງ, ພວກເຂົາກໍຈະຮູ້ສຶກອັບອາຍເລັກໜ້ອຍເມື່ອພົບຄົນຜູ້ນັ້ນອີກຄັ້ງ. ຖ້າພວກເຂົາຖືກຂໍໃຫ້ຍອມຮັບຢ່າງເປີດເຜີຍວ່າພວກເຂົາເວົ້າຕົວະ ແລະ ສັນຍາວ່າຈະບໍ່ເວົ້າຕົວະອີກ ແຕ່ຈະເວົ້າພຽງແຕ່ຄວາມຈິງ, ວຸດທິພາວະໃນປັດຈຸບັນຂອງພວກເຂົາກໍຍັງບໍ່ເຖິງຂັ້ນນັ້ນ. ເຖິງຢ່າງໃດກໍຕາມ, ພວກເຂົາກໍມີຄວາມຮັບຮູ້ຢູ່ພາຍໃນ; ພວກເຂົາຮູ້ສຶກອັບອາຍ, ຮູ້ສຶກຜິດ ແລະ ບໍ່ສະບາຍໃຈໃນຄຳຕົວະທີ່ພວກເຂົາໄດ້ເວົ້າ; ພວກເຂົາຮູ້ສຶກຖືກກ່າວຫາຢູ່ພາຍໃນ. ແຕ່ຄົນປະເພດນີ້ທີ່ກັບຊາດມາເກີດຈາກມານຮ້າຍພັດເວົ້າຕົວະຈົນເປັນສັນດານ. ຫຼັງຈາກທີ່ພວກເຂົາເວົ້າຕົວະ, ພວກເຂົາບໍ່ຮູ້ສຶກຖືກກ່າວຫາຢູ່ພາຍໃນ ແລະ ບໍ່ມີຄວາມຮູ້ສຶກຜິດເລີຍ. ເປັນຫຍັງພວກເຂົາຈຶ່ງບໍ່ຮູ້ສຶກຜິດ? ເພາະວ່າພວກເຂົາເປັນມານຮ້າຍ. ການຮູ້ສຶກຜິດຕໍ່ຜູ້ຄົນ ຫຼື ພຣະເຈົ້າ, ການຮູ້ສຶກຖືກກ່າວຫາໃນໃຈຂອງຕົນເອງ ນັ້ນຄືຄວາມຮັບຮູ້ທີ່ປົກກະຕິຂອງມະນຸດ. ເນື່ອງຈາກພວກເຂົາເປັນມານຮ້າຍ, ພວກເຂົາຈຶ່ງບໍ່ມີຄວາມຮັບຮູ້ແບບນັ້ນ. ສະນັ້ນ, ພວກເຂົາຈຶ່ງສາມາດສືບຕໍ່ເວົ້າຕົວະ ແລະ ເຖິງຂັ້ນຍິ່ງກຳເລີບຂຶ້ນກວ່າເກົ່າ; ພວກເຂົາຈະສືບຕໍ່ເວົ້າຕົວະ ແລະ ບໍ່ມີວັນປ່ຽນແປງ. ໃນທ້າຍທີ່ສຸດແລ້ວ ການເວົ້າຕົວະຂອງພວກເຂົາຈະຢຸດລົງເມື່ອໃດ? ມີພຽງແຕ່ຫຼັງຈາກລົມຫາຍໃຈສຸດທ້າຍຂອງຊີວິດທາງຮ່າງກາຍຂອງພວກເຂົາ, ເມື່ອພວກເຂົາບໍ່ສາມາດເວົ້າໄດ້ອີກຕໍ່ໄປ, ການເວົ້າຕົວະຂອງພວກເຂົາຈຶ່ງຈະຢຸດລົງ. ແຕ່ວິນຍານຂອງມານຮ້າຍທີ່ເວົ້າຕົວະຢູ່ພາຍໃນພວກເຂົາຈະກັບຊາດມາເກີດເປັນຄົນອື່ນ ແລະ ຄົນຜູ້ນັ້ນກໍຈະສືບຕໍ່ເວົ້າຕົວະ. ສະນັ້ນ, ທຳມະຊາດການເວົ້າຕົວະຂອງມານຮ້າຍຈຶ່ງບໍ່ມີວັນປ່ຽນແປງ. ນີ້ຄືການເວົ້າຕົວະຈົນເປັນສັນດານ. ຄົນທີ່ກັບຊາດມາເກີດຈາກມານຮ້າຍຫຼອກລວງທຸກຄົນ ແລະ ສາມາດເວົ້າຄຳຕົວະໄດ້ທຸກຮູບແບບ. ພວກເຂົາສາມາດເວົ້າຕົວະໄດ້ໃນທຸກສະຖານະການ ແລະ ກ່ຽວກັບທຸກເລື່ອງ ແລະ ກົນອຸບາຍການເວົ້າຕົວະຂອງພວກເຂົາກໍແນບນຽນເປັນພິເສດ; ບໍ່ມີໃຜສາມາດເບິ່ງອອກວ່າພວກເຂົາກຳລັງເວົ້າຕົວະ. ເຈົ້າເຫັນບໍ, ເມື່ອຄົນທີ່ມັກເວົ້າຕົວະເວົ້າຄຳຕົວະ, ມັນກໍຄືກັບຄົນປົກກະຕິທີ່ກຳລັງເວົ້າຄວາມຈິງ, ມັນເບິ່ງຄືວ່າເປັນທຳມະຊາດຫຼາຍ ໂດຍບໍ່ມີຂໍ້ບົກພ່ອງໃດໆໃຫ້ເຫັນເລີຍ. ເຈົ້າອາດຈະຄິດວ່າພວກເຂົາກຳລັງເວົ້າຄວາມຈິງ. ຖ້າເຈົ້າຖືເອົາຄຳຕົວະຂອງພວກເຂົາເປັນຄວາມຈິງ, ພວກເຂົາກໍຈະຫົວຂວັນເຈົ້າໃນໃຈຂອງພວກເຂົາ ໂດຍຄິດວ່າ: “ຄົນໂງ່, ຂ້ອຍພຽງແຕ່ເວົ້າຫຼິ້ນຊື່ໆ, ແຕ່ເຈົ້າພັດຖືວ່າມັນເປັນຄວາມຈິງບໍ? ເຈົ້າໂງ່ຈ້າຢ່າງສິ້ນເຊີງແທ້ໆ!” ຄັ້ງຕໍ່ໄປທີ່ພວກເຂົາເຫັນເຈົ້າ, ພວກເຂົາກໍຍັງຈະເວົ້າຕົວະ ແລະ ປັ່ນຫົວເຈົ້າ, ພຽງແຕ່ເພື່ອເບິ່ງວ່າປະຕິກິລິຍາຂອງເຈົ້າເປັນແນວໃດຫຼັງຈາກທີ່ໄດ້ຍິນຄຳຕົວະນັ້ນ. ຖ້າເຈົ້າຖືເອົາມັນເປັນຄວາມຈິງອີກຄັ້ງ, ພວກເຂົາກໍຈະຍິ່ງມີຄວາມສຸກຫຼາຍຂຶ້ນ, ໄດ້ຮັບຄວາມຮູ້ສຶກເຖິງຄວາມສຳເລັດທີ່ຍິ່ງໃຫຍ່ຂຶ້ນ ແລະ ຍິ່ງຮູ້ສຶກວ່າພວກເຂົາປະສົບຄວາມສຳເລັດໃນວິທີທີ່ພວກເຂົາປະພຶດຕົນ. ບອກເຮົາມາເບິ່ງ, ພວກເຂົາເປັນມະນຸດບໍ? ພວກເຂົາມີຄວາມຮັບຮູ້ແບບມະນຸດບໍ? ພວກເຂົາມີຄວາມຮູ້ສຶກທາງສະຕິຮູ້ສຶກຜິດຊອບແບບມະນຸດບໍ? ເຫັນໄດ້ຊັດເຈນວ່າບໍ່. ຍິ່ງຄຳຕົວະຂອງພວກເຂົາມີປະສິດທິຜົນຫຼາຍເທົ່າໃດ, ພວກເຂົາກໍຍິ່ງພໍໃຈ ແລະ ມີຄວາມສຸກຢູ່ພາຍໃນຫຼາຍຂຶ້ນເທົ່ານັ້ນ, ຄວາມຮູ້ສຶກເຖິງຄວາມສຳເລັດຂອງພວກເຂົາກໍຍິ່ງຍິ່ງໃຫຍ່ຂຶ້ນ ແລະ ພວກເຂົາກໍຍິ່ງຮູ້ສຶກວ່າພວກເຂົາມີຄວາມສາມາດຫຼາຍຂຶ້ນ. ຖ້າມື້ໜຶ່ງຜ່ານໄປໂດຍທີ່ພວກເຂົາບໍ່ໄດ້ເວົ້າຕົວະເພື່ອຫຼອກລວງ ຫຼື ປັ່ນຫົວໃຜຜູ້ໜຶ່ງ, ພວກເຂົາກໍຈະຮູ້ສຶກວ່າມື້ນັ້ນບໍ່ສະບາຍໃຈ ແລະ ບໍ່ຄຸ້ມຄ່າ ແລະ ພວກເຂົາຕ້ອງຊອກຫາໂອກາດເພື່ອຫຼອກລວງຜູ້ຄົນ. ຕົວຢ່າງ: ຖ້າມານຮ້າຍເຫັນຄົນສອງຄົນມີຄວາມສຳພັນທີ່ດີ ແລະ ຮ່ວມມືກັນຢ່າງກົມກຽວໃນໜ້າທີ່ຂອງສອງຄົນນັ້ນ, ພວກມັນກໍຈະຮູ້ສຶກບໍ່ສະບາຍໃຈຢູ່ພາຍໃນ ແລະ ໄຕ່ຕອງວ່າ: “ໃຫ້ຂ້ອຍຍຸແຍ່ໃຫ້ເກີດຄວາມແຕກແຍກ ແລະ ສ້າງຂ່າວລືບາງຢ່າງ ເພື່ອເຮັດໃຫ້ພວກເຈົ້າສອງຄົນຜິດກັນ ແລະ ພວກເຈົ້າຈະບໍ່ສາມາດກັບມາຄືນດີກັນໄດ້ ເຖິງແມ່ນວ່າພວກເຈົ້າຕ້ອງການກໍຕາມ”. ດ້ວຍຄຳເວົ້າພຽງສອງສາມຄຳ, ມານຮ້າຍຕົນນີ້ກໍເຮັດໃຫ້ສອງຄົນນັ້ນຕົກຢູ່ໃນຄວາມສັບສົນ ແລະ ຈາກນັ້ນພວກເຂົາກໍມີຄວາມບໍ່ລົງລອຍກັນ ແລະ ຂໍ້ຂັດແຍ່ງກັນ ແລະ ບໍ່ກົມກຽວກັນຄືແຕ່ກ່ອນອີກຕໍ່ໄປ ເຊິ່ງເຮັດໃຫ້ມານຮ້າຍຕົນນີ້ຮູ້ສຶກຍິນດີ ແລະ ມີຄວາມສຸກເປັນພິເສດ. ມານຮ້າຍທີ່ເຊື່ອງຕົວຢູ່ໃນຄຣິສຕະຈັກມັກຈະເຮັດສິ່ງເຫຼົ່ານີ້ຢູ່ສະເໝີ. ມານຮ້າຍຂອງໂລກທີ່ບໍ່ມີຄວາມເຊື່ອຈັບກຸມອ້າຍເອື້ອຍນ້ອງຢ່າງໂຫດຮ້າຍ. ຕາບໃດທີ່ເຈົ້າເວົ້າວ່າເຈົ້າບໍ່ເຊື່ອ ຫຼື ບໍ່ຕິດຕາມພຣະເຈົ້າອີກຕໍ່ໄປ ຫຼື ຖ້າເຈົ້າຈົ່ມວ່າພຣະເຈົ້າ ຫຼື ທໍລະຍົດພຣະເຈົ້າ, ພວກມັນກໍຈະມີຄວາມສຸກ. ເຈົ້າສາມາດເຮັດຫຍັງກໍໄດ້, ເຈົ້າສາມາດກິນ, ດື່ມ, ທ່ຽວຜູ້ຍິງ ແລະ ຫຼິ້ນການພະນັນ; ເຈົ້າສາມາດລອບວາງເພີງ, ຄາດຕະກຳ ແລະ ປຸ້ນຈີ້; ເຈົ້າສາມາດກໍ່ອາຊະຍາກຳໃດກໍໄດ້, ຕາບໃດທີ່ເຈົ້າບໍ່ເຊື່ອໃນພຣະເຈົ້າ, ພວກມັນກໍຈະມີຄວາມສຸກ. ມັນມີຄວາມກ່ຽວຂ້ອງກັນລະຫວ່າງສິ່ງທີ່ມານຮ້າຍເຮັດໃນໝູ່ມະນຸດ ກັບ ສິ່ງທີ່ຊາຕານເຮັດໃນໂລກຝ່າຍວິນຍານບໍ? ມັນມີຄວາມຄ້າຍຄືກັນບໍ? ມານຮ້າຍເຫຼົ່ານີ້ກຽດຊັງໃຜກໍຕາມທີ່ເຊື່ອໃນພຣະເຈົ້າ ແລະ ຍ່າງໃນເສັ້ນທາງທີ່ຖືກຕ້ອງເປັນພິເສດ. ໃຜກໍຕາມທີ່ໄລ່ຕາມເສາະຫາຄວາມຈິງ ຫຼື ຢືນຢັນທີ່ຈະປະຕິບັດຕາມຫຼັກການຢູ່ສະເໝີ ຫຼື ມັກຈະເປັນພະຍານໃຫ້ພຣະເຈົ້າ ຫຼື ປະຕິບັດໜ້າທີ່ຂອງຕົນຢ່າງອຸທິດຕົນ, ເມື່ອພວກມັນເຫັນຄົນແບບນັ້ນ, ພວກມັນກໍຈະໂມໂຫ ແລະ ຖືວ່າຄົນເຫຼົ່ານັ້ນເປັນສັດຕູ. ມັນບໍ່ແມ່ນຄວາມອິດສາ; ມັນຄືຄວາມກຽດຊັງ. ເພື່ອບັນລຸເປົ້າໝາຍໃນການທຳລາຍ, ໜຶ່ງໃນວິທີການທີ່ພວກມັນໃຊ້ຄືການຫຼອກລວງຜ່ານການເວົ້າຕົວະເພື່ອລົບກວນເຈົ້າ, ເຮັດໃຫ້ເຈົ້າຫຼົງຜິດ ແລະ ດຶງເຈົ້າໃຫ້ຕົກຕໍ່າລົງ. ການເຮັດແບບນີ້ອາດຈະບໍ່ໄດ້ນຳຜົນປະໂຫຍດຫຍັງມາໃຫ້ພວກມັນ ແຕ່ເມື່ອພວກມັນດຶງເຈົ້າໃຫ້ຕົກຕໍ່າລົງຈົນເຮັດໃຫ້ເຈົ້າສູນເສຍຄວາມເຊື່ອໃນພຣະເຈົ້າ, ກາຍເປັນຄົນຄິດລົບ ແລະ ອ່ອນແອ ແລະ ບໍ່ເຕັມໃຈທີ່ຈະປະຕິບັດໜ້າທີ່ຂອງເຈົ້າ ຫຼື ບໍ່ສາມາດຮ່ວມມືຢ່າງກົມກຽວກັບຄົນອື່ນໄດ້ອີກຕໍ່ໄປ, ພວກມັນກໍບັນລຸເປົ້າໝາຍຂອງພວກມັນແລ້ວ ແລະ ພວກມັນກໍຈະມີຄວາມສຸກ ແລະ ຄວາມກັງວົນຂອງພວກມັນກໍຈະຫາຍໄປ. ນີ້ບໍ່ແມ່ນສິ່ງທີ່ມານຮ້າຍເຮັດບໍ? (ແມ່ນແລ້ວ). ຂໍ້ເທັດຈິງທີ່ວ່າມານຮ້າຍເປັນຄົນທີ່ເວົ້າຕົວະຈົນເປັນສັນດານນັ້ນເປັນສິ່ງທີ່ແນ່ນອນໂດຍປາສະຈາກຂໍ້ສົງໄສເລີຍ. ລອງເອົາຄົນໃດຄົນໜຶ່ງມາເບິ່ງ, ບໍ່ວ່າຈະເປັນເຊື້ອຊາດຂອງພວກເຂົາ, ຮູບລັກສະນະຂອງພວກເຂົາ, ບໍ່ວ່າພວກເຂົາຈະສູງ ຫຼື ເຕ້ຍ, ຕຸ້ຍ ຫຼື ຈ່ອຍ, ຂີ້ຮ້າຍ ຫຼື ຫຼໍ່ເຫຼົາ, ບໍ່ວ່າລະດັບການສຶກສາ ຫຼື ບຸກຄະລິກຂອງພວກເຂົາຈະເປັນແນວໃດ, ບໍ່ວ່າພອນສະຫວັນຂອງພວກເຂົາຈະຫຼາຍ ຫຼື ໜ້ອຍ, ພວກເຂົາມີຈຸດແຂງ ຫຼື ບໍ່, ຄວາມສົນໃຈ ແລະ ວຽກທີ່ເຮັດເວລາຫວ່າງຂອງພວກເຂົາແມ່ນຫຍັງກໍຕາມ, ພວກເຂົາພຽງແຕ່ຕ້ອງມີລັກສະນະດຽວເທົ່ານັ້ນ ນັ້ນກໍຄື ພວກເຂົາສາມາດເວົ້າຕົວະຈົນເປັນສັນດານ ແລະ ບໍ່ມີວັນປ່ຽນແປງ. ນີ້ບໍ່ແມ່ນການເວົ້າຕົວະເປັນບາງຄັ້ງບາງຄາວ ຫຼື ການບໍ່ມີທາງເລືອກອື່ນ ຫຼື ການຈຳເປັນຕ້ອງໃຊ້ສະຕິປັນຍາໃນເລື່ອງໃດໜຶ່ງ, ແຕ່ກົງກັນຂ້າມ ບໍ່ວ່າມັນຈະຈຳເປັນ ຫຼື ບໍ່, ບໍ່ວ່າສະຖານະການ ຫຼື ພູມຫຼັງຈະເປັນແນວໃດ, ບໍ່ວ່າຈະເປັນເລື່ອງຫຍັງກໍຕາມ, ພວກເຂົາກໍດື້ດຶງທີ່ຈະເວົ້າຕົວະ, ປຸງແຕ່ງເລື່ອງລາວ, ຫຼິ້ນເລ່ລ່ຽມ ແລະ ໃຊ້ກົນອຸບາຍເລັກໆນ້ອຍໆ. ຖ້າພວກເຂົາມີລັກສະນະນີ້, ຄົນປະເພດນີ້ກໍຄືມານຮ້າຍຢ່າງແທ້ຈິງ. ຢ່າເຊື່ອຢ່າງເດັດຂາດວ່າພວກເຂົາຈະສາມາດກາຍເປັນຄົນດີໄດ້ ແລະ ຢ່າເຊື່ອຄຳເວົ້າທີ່ຟັງເບິ່ງດີທີ່ອອກມາຈາກປາກຂອງພວກເຂົາຢ່າງເດັດຂາດ. ເຖິງແມ່ນວ່າພວກເຂົາຈະສະແດງຄວາມຕັ້ງໃຈ ຫຼື ສາບານໃຫ້ຕາຍກໍຕາມ, ກໍຈົ່ງຢ່າເຊື່ອພວກເຂົາ ເພາະວ່າພວກເຂົາເປັນມານຮ້າຍ ແລະ ບໍ່ແມ່ນມະນຸດ. ເຖິງແມ່ນວ່າມານຮ້າຍຈະສາບານໃຫ້ຕາຍກໍຕາມ, ມັນກໍເປັນພຽງການຮັບມືກັບສະຖານະການຊົ່ວຄາວເທົ່ານັ້ນ; ມັນລ້ວນແຕ່ເປັນການຫຼອກລວງ. ໂດຍພື້ນຖານແລ້ວພວກມັນບໍ່ສາມາດເຮັດຕາມຄຳສາບານທີ່ພວກມັນໃຫ້ໄວ້ໄດ້ເລີຍ. ຖ້າເຈົ້າເຊື່ອພວກມັນ, ເຈົ້າກໍໂງ່ຈ້າແລ້ວ; ເຈົ້າບໍ່ສາມາດເບິ່ງທະລຸເຖິງແກ່ນແທ້ຂອງມານຮ້າຍໄດ້. ພວກມັນສາມາດເວົ້າຕົວະໄດ້ທຸກເລື່ອງ, ສະນັ້ນ ຄຳສາບານໃຫ້ຕາຍທີ່ພວກມັນໃຫ້ໄວ້ກໍເປັນຄຳຕົວະເຊັ່ນກັນ. ເພາະວ່າພວກມັນບໍ່ເຄີຍເຊື່ອວ່າພຣະເຈົ້າກວດສອບທຸກສິ່ງທຸກຢ່າງ ແລະ ບໍ່ເຊື່ອວ່າພຣະເຈົ້າຈະໃຫ້ຮັບຜົນກຳຕາມການກະທຳຂອງແຕ່ລະຄົນ, ພວກມັນບໍ່ເຊື່ອວ່າພຣະເຈົ້າສາມາດກະທຳການດ້ວຍວິທີນີ້ໄດ້, ດ້ວຍເຫດນັ້ນ ພວກມັນຈຶ່ງພຽງແຕ່ເຮັດຕາມຄວາມປະສົງຂອງພວກມັນເອງໃນການກະທຳຂອງພວກມັນ ໂດຍເວົ້າຕົວະ ແລະ ຫຼອກລວງຕາມທີ່ພວກມັນຕ້ອງການ; ພວກມັນສາມາດເຮັດໄດ້ທຸກສິ່ງທຸກຢ່າງເພື່ອບັນລຸເປົ້າໝາຍຂອງພວກມັນ. ນີ້ຄືລັກສະນະຂອງມານຮ້າຍ ແລະ ມັນກໍເປັນແກ່ນແທ້ທຳມະຊາດຂອງພວກມັນເຊັ່ນກັນ. ຕອນນີ້ພວກເຈົ້າເຫັນເລື່ອງນີ້ຢ່າງຊັດເຈນແລ້ວ, ແມ່ນບໍ? (ແມ່ນແລ້ວ).

ຄົນທີ່ກັບຊາດມາເກີດຈາກສັດກໍເວົ້າຕົວະຄືກັນກັບມານຮ້າຍ ເພາະວ່າພວກເຂົາມີອຸປະນິໄສທີ່ເສື່ອມຊາມ, ແຕ່ເມື່ອພວກເຂົາຖືກຕຳນິ ພວກເຂົາກໍຈະຍອມຮັບມັນໃນລະດັບໜຶ່ງໃນໃຈຂອງພວກເຂົາ. ເຖິງແມ່ນວ່າພວກເຂົາຈະສາມາດຍອມຮັບມັນໄດ້, ຍ້ອນຄຸນລັກສະນະຂອງສັດຂອງພວກເຂົາ ພວກເຂົາຈຶ່ງບໍ່ສາມາດຢັ່ງຮູ້ຄວາມຈິງໄດ້, ສະນັ້ນ ພວກເຂົາຈຶ່ງບໍ່ເຄີຍເຂົ້າໃຈຢ່າງແທ້ຈິງວ່າການບໍ່ເວົ້າຕົວະໝາຍຄວາມວ່າແນວໃດ ຫຼື ການປະຕິບັດຕາມຫຼັກການໝາຍຄວາມວ່າແນວໃດ. ເຖິງແມ່ນວ່າພວກເຂົາຈະເວົ້າວ່າ: “ຂ້ອຍຈະບໍ່ເວົ້າຕົວະອີກຕໍ່ໄປ, ຂ້ອຍຢາກເວົ້າຄວາມຈິງ”, ແຕ່ເມື່ອພວກເຂົາພະຍາຍາມນຳສິ່ງນີ້ໄປປະຕິບັດ ພວກເຂົາກໍເບິ່ງຄືວ່າງຸ່ມງ່າມ ແລະ ໂງ່ຈ້າຫຼາຍ. ຄົນອື່ນເຫັນແລ້ວກໍຮູ້ສຶກວ່າເປັນຕາຫົວ ໂດຍເວົ້າວ່າ: “ໃຜປະຕິບັດຄວາມຈິງແບບນີ້? ນີ້ເປັນຄັ້ງທຳອິດທີ່ຂ້ອຍເຄີຍເຫັນ, ມັນເຮັດໃຫ້ຂ້ອຍໄດ້ເປີດຫູເປີດຕາແທ້ໆ!” ມັນປຽບເໝືອນສັດທີ່ລຸກຂຶ້ນຢືນ ແລະ ຍ່າງສອງຂາຄືກັບມະນຸດ; ມັນເບິ່ງຄືວ່າງຸ່ມງ່າມ ແລະ ແປກປະຫຼາດຫຼາຍ. ຄົນທີ່ກັບຊາດມາເກີດຈາກສັດບາງຄົນກໍຢາກເປັນຄົນຊື່ສັດ ແລະ ເຮັດສິ່ງທີ່ດີບາງຢ່າງເຊັ່ນກັນ ແຕ່ພວກເຂົາບໍ່ສາມາດຄົ້ນພົບຫຼັກການຂອງການປະຕິບັດທີ່ຖືກຕ້ອງໄດ້. ເມື່ອພວກເຂົາປະຕິບັດ ມັນກໍເປັນເລື່ອງທີ່ໄຮ້ສາລະຫຼາຍ ແລະ ກາຍເປັນເລື່ອງຕະຫຼົກ. ຄົນອື່ນເຫັນແລ້ວກໍຮູ້ສຶກວ່າເປັນຕາຫົວ ແຕ່ຄົນເຫຼົ່ານີ້ກໍຍັງຄິດວ່າພວກເຂົາກຳລັງເປັນຄົນຊື່ສັດ. ສິ່ງນີ້ບໍ່ເປັນຕາຫົວບໍ? ສົມມຸດວ່າເຈົ້າບອກພວກເຂົາວ່າ: “ຖ້າເຈົ້າຢາກເປັນຄົນຊື່ສັດ, ເຈົ້າຄວນຮັບປະກັນວ່າເຈົ້າຈະບໍ່ເວົ້າຕົວະ, ບໍ່ຫາຂໍ້ອ້າງ, ບໍ່ພະຍາຍາມແກ້ຕ່າງໃຫ້ຕົນເອງ ຫຼື ໂຕ້ຖຽງຢ່າງບໍ່ມີເຫດຜົນ. ເຮັດສິ່ງເຫຼົ່ານີ້ກໍພຽງພໍແລ້ວ. ນີ້ຄືການເປັນຄົນຊື່ສັດ. ຖ້າເຈົ້າເຮັດສິ່ງທີ່ລະເມີດຄວາມຈິງ ແລະ ດ້ວຍເຫດນັ້ນຈຶ່ງກະທຳຜິດ, ເຈົ້າກໍສາມາດເປີດໃຈ ແລະ ເປີດເຜີຍຕົນເອງໄດ້. ພຽງແຕ່ຍອມຮັບທຸກສິ່ງທຸກຢ່າງທີ່ຄົນອື່ນເວົ້າທີ່ສອດຄ່ອງກັບຄວາມຈິງ. ຢ່າເຮັດສິ່ງທີ່ຂາດຄວາມສຳນຶກ ຫຼື ໄຮ້ສາລະ”. ແຕ່ພວກເຂົາບໍ່ເຂົ້າໃຈສິ່ງນີ້. ເມື່ອພວກເຂົານຳສິ່ງນີ້ໄປປະຕິບັດ, ພວກເຂົາກໍເຮັດຜິດພາດ. ພວກເຈົ້າຈະເວົ້າວ່າບັນຫາທີ່ໃຫຍ່ທີ່ສຸດຂອງຄົນປະເພດນີ້ແມ່ນຫຍັງ? ມັນກໍຄືການທີ່ພວກເຂົາບໍ່ບັນລຸມາດຕະຖານຂອງມະນຸດທີ່ປົກກະຕິ. ຄົນທີ່ກັບຊາດມາເກີດຈາກສັດ ກັບ ຄົນທີ່ກັບຊາດມາເກີດຈາກມານຮ້າຍມີຄວາມແຕກຕ່າງກັນບໍ? (ມີ). ຄວາມແຕກຕ່າງນັ້ນຢູ່ບ່ອນໃດ? (ການປະຕິບັດທີ່ບິດເບືອນຂອງພວກເຂົາບໍ່ແມ່ນຍ້ອນພວກເຂົາເປັນມານຮ້າຍທີ່ມີທຳມະຊາດຂອງມານຮ້າຍ ແຕ່ຕົ້ນຕໍແມ່ນຍ້ອນພວກເຂົາຂາດຂີດຄວາມສາມາດ ແລະ ບໍ່ສາມາດບັນລຸຄວາມຄິດ ແລະ ຄວາມສຳນຶກທີ່ປົກກະຕິທີ່ມະນຸດຄວນມີໄດ້). ຖືກຕ້ອງແລ້ວ, ຂີດຄວາມສາມາດຂອງພວກເຂົາບໍ່ໄດ້ມາດຕະຖານ. ຄົນທີ່ມີຂີດຄວາມສາມາດຕ່ຳອາດຈະຢາກປະຕິບັດຄວາມຈິງຕາມຄວາມຄິດຂອງຕົນເອງ ແຕ່ພວກເຂົາບໍ່ສາມາດຈັບໃຈຄວາມຂອງຫຼັກການໄດ້; ພວກເຂົາສາມາດເຮັດໄດ້ພຽງແຕ່ຍຶດຕິດກັບກົດລະບຽບເທົ່ານັ້ນ. ສະນັ້ນ ການປະຕິບັດຂອງພວກເຂົາຈຶ່ງຮຸນແຮງ, ເບົາປັນຍາ ແລະ ໂງ່ຈ້າ. ຜູ້ຄົນຢາກຊ່ວຍເຫຼືອພວກເຂົາ ແຕ່ອຸປະນິໄສຂອງພວກເຂົາກໍປຽບເໝືອນໂຕເໝັ້ນທີ່ເຕັມໄປດ້ວຍໜາມ ເຊິ່ງເຮັດໃຫ້ຜູ້ຄົນບໍ່ຮູ້ວ່າຈະເລີ່ມຕົ້ນຈາກບ່ອນໃດ. ບໍ່ວ່າຈະໂອ້ລົມຄວາມຈິງໃຫ້ພວກເຂົາຟັງແນວໃດກໍຕາມ, ພວກເຂົາກໍເບິ່ງຄືວ່າບໍ່ສາມາດເຂົ້າໃຈ ຫຼື ຈັບໃຈຄວາມມັນໄດ້. ຫຼັງຈາກທີ່ໄດ້ຮັບການຊ່ວຍເຫຼືອ ແລະ ການສະໜັບສະໜູນເປັນເວລາຫ້າ ຫຼື ຫົກປີ, ພວກເຂົາກໍເຂົ້າໃຈພຽງແຕ່ຄຳເວົ້າ ແລະ ຫຼັກຄຳສອນເລັກນ້ອຍ ແລະ ຍັງຄົງບໍ່ສາມາດປະຕິບັດຄວາມຈິງໄດ້. ຂີດຄວາມສາມາດຂອງພວກເຂົາຕ່ຳເກີນໄປ. ແຕ່ຄົນໂງ່ຈ້າເຫຼົ່ານີ້ກໍມັກຈະເຮັດສິ່ງທີ່ໜ້າລັງກຽດຢູ່ສະເໝີ. ເມື່ອມັນບໍ່ກ່ຽວຂ້ອງກັບເລື່ອງສຳຄັນ ຫຼື ເລື່ອງທີ່ເປັນການເປັນງານ, ຍ້ອນມາລະຍາດ ຫຼື ຄວາມເປັນຫ່ວງເລື່ອງໜ້າຕາ ເຈົ້າກໍຍັງພໍບັງຄັບຕົນເອງໃຫ້ລົມກັບພວກເຂົາໄດ້. ແຕ່ເມື່ອໃດທີ່ກ່ຽວຂ້ອງກັບເລື່ອງທີ່ເປັນການເປັນງານ, ຕົວຢ່າງ: ເມື່ອສົນທະນາກ່ຽວກັບການປະຕິບັດໜ້າທີ່ ຫຼື ວຽກງານ, ເຈົ້າກໍຈະມີຄວາມຮູ້ສຶກອຶດອັດໃຈ ແລະ ບໍ່ສະບາຍໃຈ ໂດຍຢ້ານວ່າພວກເຂົາຈະຕໍ່ຕ້ານ ຫຼື ຄັດຄ້ານດ້ວຍວິທີການບາງຢ່າງ ແລະ ເຮັດໃຫ້ເຈົ້າຮູ້ສຶກອັບອາຍ. ຄົນປະເພດນີ້ບໍ່ຄູ່ຄວນທີ່ຈະສົນທະນາເລື່ອງທີ່ເປັນການເປັນງານນຳ. ເຈົ້າພຽງແຕ່ບໍ່ສາມາດພົວພັນກັບພວກເຂົາໄດ້; ການພົວພັນກັບພວກເຂົານຳບັນຫາມາໃຫ້ຫຼາຍເກີນໄປ ແລະ ຍັງຈະສົ່ງຜົນກະທົບຕໍ່ເລື່ອງທີ່ເປັນການເປັນງານອີກດ້ວຍ. ພວກເຂົາມັກຈະເວົ້າເຫດຜົນທີ່ບິດເບືອນ ແລະ ຄຳເວົ້າທີ່ນອກເລື່ອງຢູ່ສະເໝີ ເຊິ່ງເປັນສິ່ງທີ່ໜ້າລັງກຽດແທ້ໆເມື່ອໄດ້ຍິນ. ຄົນປະເພດນີ້ໄດ້ເຮັດສິ່ງທີ່ບິດເບືອນຫຍັງອີກແດ່? ຖ້າພວກເຂົາຮູ້ສຶກດີນຳເພດກົງກັນຂ້າມ ແລະ ມີຕັນຫາທີ່ຊົ່ວຊ້າ, ພວກເຂົາກໍຄິດວ່າພວກເຂົາຕ້ອງເປັນຄົນຊື່ສັດ ແລະ ພວກເຂົາຕ້ອງເປີດໃຈກ່ຽວກັບເລື່ອງນີ້ ແລະ ບໍ່ສາມາດເກັບມັນໄວ້ໃນໃຈໄດ້, ສະນັ້ນ ໃນລະຫວ່າງການເຕົ້າໂຮມ ພວກເຂົາຈຶ່ງເວົ້າກ່ຽວກັບເລື່ອງນີ້ຢ່າງເປີດເຜີຍ. ຄົນທີ່ເປັນເພດກົງກັນຂ້າມທີ່ພວກເຂົາມີຄວາມຮູ້ສຶກນຳນັ້ນຮູ້ສຶກອຶດອັດໃຈ ແລະ ບໍ່ສະບາຍໃຈເມື່ອໄດ້ຍິນສິ່ງນີ້ ແລະ ຮູ້ສຶກອັບອາຍ. ຖ້າເຈົ້າພະຍາຍາມຢຸດພວກເຂົາ, ພວກເຂົາກໍຈະຮູ້ສຶກບໍ່ພໍໃຈ ໂດຍເວົ້າວ່າ: “ຂ້ອຍກຳລັງເວົ້າຈາກໃຈ ແລະ ເປັນຄົນຊື່ສັດ. ເຈົ້າມີສິດຫຍັງມາຢຸດຂ້ອຍຈາກການປະຕິບັດຄວາມຈິງ? ນີ້ຄືສິດຂອງຂ້ອຍ! ໃນທີ່ສຸດຂ້ອຍກໍລວບລວມຄວາມກ້າຫານທີ່ຈະເວົ້າກ່ຽວກັບເລື່ອງນີ້ ແຕ່ເຈົ້າພັດມາຈຳກັດຂ້ອຍ! ພຣະເຈົ້າຍັງບໍ່ຈຳກັດຂ້ອຍເລີຍ, ແລ້ວເຈົ້າມີສິດຫຍັງມາເຮັດແບບນີ້? ພຣະເຈົ້າຍັງໃຫ້ໂອກາດຂ້ອຍເປັນຄົນຊື່ສັດ; ມີແຕ່ເຈົ້າເທົ່ານັ້ນທີ່ດູຖູກຂ້ອຍ ແລະ ບໍ່ຍອມໃຫ້ຂ້ອຍເປັນຄົນຊື່ສັດ. ຖ້າຂ້ອຍເກັບເລື່ອງນີ້ໄວ້ໃນໃຈ ແລະ ບໍ່ເວົ້າອອກມາ, ນັ້ນບໍ່ແມ່ນການປິດບັງຂໍ້ເທັດຈິງບໍ? ນັ້ນບໍ່ແມ່ນການເປັນຄົນມີເລ່ລ່ຽມບໍ? ແລ້ວຂ້ອຍກໍຈະບໍ່ແມ່ນຄົນຊື່ສັດ. ຖ້າຂ້ອຍບໍ່ແມ່ນຄົນຊື່ສັດ, ພຣະເຈົ້າຍັງຈະຊ່ວຍໃຫ້ຂ້ອຍລອດພົ້ນຢູ່ບໍ?” ດັ່ງທີ່ເຈົ້າເຫັນ, ທຸກຄົນທີ່ຟັງຢູ່ຮູ້ສຶກອຶດອັດໃຈ ແລະ ອັບອາຍ ແຕ່ຄົນຜູ້ນີ້ກໍຍັງຢືນຢັນທີ່ຈະລົງລາຍລະອຽດ ແລະ ເຈົ້າກໍບໍ່ສາມາດຈຳກັດພວກເຂົາໄດ້. ບອກເຮົາກ່ຽວກັບເລື່ອງນີ້ມາເບິ່ງ, ຄົນເຮົາຄວນອົດທົນ ແລະ ໃຈເຢັນ ຫຼື ຄວນໂອ້ລົມຫຼັກການຄວາມຈິງເພື່ອຈຳກັດພວກເຂົາ? (ພວກເຮົາຄວນໂອ້ລົມຫຼັກການຄວາມຈິງເພື່ອຈຳກັດພວກເຂົາ). ຖ້າຄົນເຮົາພະຍາຍາມຊ່ວຍເຫຼືອດ້ວຍຄວາມຮັກກ່ອນ ໂດຍເຕືອນສະຕິພວກເຂົາບໍ່ໃຫ້ເວົ້າເລື່ອງແບບນັ້ນທີ່ບໍ່ໄດ້ເສີມສ້າງຄົນອື່ນໃນອະນາຄົດ, ພວກເຂົາຈະສາມາດເຂົ້າໃຈ ແລະ ຍອມຮັບສິ່ງນີ້ໄດ້ບໍ? (ບໍ່ໄດ້). ແລ້ວຄົນປະເພດນີ້ກໍມັກຈະບິດເບືອນ, ຂ້ອນຂ້າງເບົາປັນຍາ ແລະ ຄວາມສຳນຶກຂອງພວກເຂົາກໍບໍ່ຄ່ອຍສົມບູນປານໃດ, ສະນັ້ນ ຄົນເຮົາຈຶ່ງເຮັດໄດ້ພຽງແຕ່ໃຊ້ວິທີການຈຳກັດພວກເຂົາເທົ່ານັ້ນ. ທຸກຄົນລ້ວນແຕ່ມີຕັນຫາທີ່ຊົ່ວຊ້າ ແລະ ບາງຄັ້ງຄົນເຮົາກໍອາດຈະມີຄວາມຮູ້ສຶກບາງຢ່າງ ຫຼື ມີຄວາມຄິດບາງຢ່າງຕໍ່ຄົນທີ່ເປັນເພດກົງກັນຂ້າມ. ມັນພຽງພໍແລ້ວທີ່ຈະຮັບຮູ້ສິ່ງນີ້ດ້ວຍຕົນເອງເປັນການສ່ວນຕົວ. ຖ້າສິ່ງຕ່າງໆກຳລັງມຸ່ງໜ້າໄປໃນທິດທາງທີ່ບໍ່ດີ, ຄົນເຮົາກໍຄວນຫຼຸດຜ່ອນການຕິດຕໍ່ກັບຄົນຜູ້ນັ້ນ ຫຼື ຫຼີກລ່ຽງການຢູ່ຕາມລຳພັງກັບຄົນຜູ້ນັ້ນໃນອະນາຄົດ. ຄົນທີ່ມີຄວາມເປັນມະນຸດທີ່ປົກກະຕິຈະໃຊ້ວິທີການທີ່ສະຫຼາດ ແລະ ປະຕິບັດຕາມຫຼັກການເມື່ອຈັດການກັບເລື່ອງແບບນີ້. ພວກເຂົາຮູ້ວ່າເລື່ອງປະເພດນີ້ບໍ່ສາມາດຈັດການໄດ້ໂດຍການນຳໃຊ້ພຽງແຕ່ຫຼັກການຂອງການປະຕິບັດສຳລັບການເປັນຄົນຊື່ສັດເທົ່ານັ້ນ ແຕ່ຕ້ອງນຳໃຊ້ຫຼັກການແຫ່ງສະຕິປັນຍາບາງຢ່າງນຳອີກ. ແຕ່ຄົນທີ່ກັບຊາດມາເກີດຈາກສັດບໍ່ຮູ້ວິທີຈັດການກັບເລື່ອງແບບນັ້ນ ແລະ ພວກເຂົາເຖິງກັບຖືວ່າການເປີດໃຈຢ່າງເປີດເຜີຍກ່ຽວກັບເລື່ອງແບບນັ້ນຄືການເປັນຄົນຊື່ສັດ. ພວກເຂົາບໍ່ຮູ້ວ່າສິ່ງນີ້ຈະນຳຜົນສະທ້ອນຫຍັງມາໃຫ້. ເມື່ອພວກເຂົາພະຍາຍາມເປັນຄົນຊື່ສັດ, ພວກເຂົາພຽງແຕ່ຍຶດຕິດກັບກົດລະບຽບ ແລະ ຮູບແບບເທົ່ານັ້ນ. ແລ້ວຜົນຮັບແມ່ນຫຍັງ? ພວກເຂົານຳບັນຫາມາສູ່ຕົນເອງ, ຄົນທີ່ພວກເຂົາມີຄວາມຮູ້ສຶກນຳ ແລະ ຄົນອື່ນໆອີກດ້ວຍ. ຄົນທີ່ພວກເຂົາຮູ້ສຶກດີນຳໄດ້ຮັບຜົນກະທົບ ແລະ ຖືກບີບຄັ້ນຈາກເລື່ອງນີ້, ເຊິ່ງເຮັດໃຫ້ຮູ້ສຶກວ່າບໍ່ສາມາດປະເຊີນໜ້າກັບສະຖານະການນີ້ໄດ້. ຄົນອື່ນກໍຮູ້ສຶກອັບອາຍເລັກນ້ອຍເມື່ອໄດ້ຍິນສິ່ງນີ້ ໂດຍຄິດວ່າ: “ຖ້າພວກເຮົາຟັງ ມັນກໍຄືກັບວ່າພວກເຮົາກຳລັງສອດຮູ້ສອດເຫັນເລື່ອງສ່ວນຕົວຂອງຄົນອື່ນ; ແຕ່ຖ້າພວກເຮົາບໍ່ຟັງ ພວກເຂົາກໍຍັງຈະຢືນຢັນທີ່ຈະເວົ້າຕໍ່ໄປ ໂດຍເຊື່ອວ່າພວກເຂົາກຳລັງເປັນຄົນຊື່ສັດ”. ເຈົ້າເຫັນບໍ ທຸກຄົນພົບວ່າເລື່ອງນີ້ຫຍຸ້ງຍາກ ແລະ ເປັນບັນຫາ. ເຈົ້າຈະບໍ່ເວົ້າບໍວ່າຄົນປະເພດນີ້ເປັນບັນຫາໃຫຍ່? ຖ້າເຈົ້າໂອ້ລົມກ່ຽວກັບຫຼັກການ ພວກເຂົາກໍບໍ່ຍອມຮັບພວກມັນ ໂດຍເວົ້າວ່າ: “ເມື່ອພວກເຈົ້າເປັນຄົນຊື່ສັດ ແລະ ເປີດໃຈ ພວກເຈົ້າສາມາດເວົ້າຫຍັງກໍໄດ້, ແຕ່ເມື່ອຂ້ອຍເວົ້າບາງສິ່ງບາງຢ່າງ ມັນພັດບໍ່ໄດ້. ຂ້ອຍບໍ່ໄດ້ກຳລັງເປັນຄົນຊື່ສັດຄືກັນບໍ? ເປັນຫຍັງຂ້ອຍຈຶ່ງບໍ່ມີສິດທີ່ຈະເວົ້າ?” ພວກເຂົາບໍ່ສົນໃຈຊ້ຳວ່າຄົນອື່ນກຳລັງເວົ້າຫຍັງ. ເລື່ອງນັ້ນຂອງພວກເຂົາເໝາະສົມສຳລັບການໂອ້ລົມກັນຢ່າງເປີດເຜີຍບໍ? ຄົນປະເພດນີ້ພຽງແຕ່ບໍ່ສາມາດເບິ່ງທະລຸເລື່ອງນີ້ໄດ້ ແລະ ບໍ່ເຂົ້າໃຈຫຼັກການຂອງການເປັນຄົນຊື່ສັດ. ໃນທ້າຍທີ່ສຸດ ພວກເຂົາກໍເຮັດໃຫ້ທຸກຄົນຮູ້ສຶກວ່າສະຖານະການນີ້ຍາກທີ່ຈະຈັດການພໍສົມຄວນ. ຄົນປະເພດດຽວກັນກໍຈະຮຽນແບບພວກເຂົາ ໂດຍເວົ້າວ່າ: “ເບິ່ງແມ ພວກເຂົາເຖິງກັບສາມາດໂອ້ລົມກ່ຽວກັບເລື່ອງແບບນັ້ນໄດ້. ພວກເຂົາມີຄວາມຕັ້ງໃຈຢ່າງແທ້ຈິງ ພວກເຂົາກຳລັງເປັນຄົນຊື່ສັດຢ່າງແທ້ຈິງ!” ຜູ້ທີ່ມີການຢັ່ງຮູ້ທີ່ບໍລິສຸດຈະຮູ້ທັນທີເມື່ອໄດ້ຍິນວ່າການປະຕິບັດຂອງພວກເຂົານັ້ນຜິດ ແລະ ມັນໄດ້ບ່ຽງເບນໄປແລ້ວ. ຖ້າເຈົ້າຢາກຊ່ວຍເຫຼືອພວກເຂົາ ພວກເຂົາກໍຈະບໍ່ຍອມຮັບມັນຢ່າງແນ່ນອນ. ພວກເຂົາຈະເວົ້າຫຍັງ? “ເຈົ້າຈະບໍ່ສາມາດຊ່ວຍຂ້ອຍໄດ້ດອກ. ການຢັ່ງຮູ້ຂອງຂ້ອຍແຕກຕ່າງຈາກຂອງເຈົ້າ. ຂ້ອຍພຽງແຕ່ຈະປະຕິບັດແບບນີ້ແຫຼະ”. ແລ້ວຈະເຮັດແນວໃດໄດ້? ເຈົ້າສາມາດຊ່ວຍເຫຼືອພວກເຂົາໄດ້ບໍ? (ບໍ່ໄດ້). ຖ້າເຈົ້າພະຍາຍາມຊ່ວຍເຫຼືອພວກເຂົາແທ້ໆ ເຈົ້າກໍຈະເຮັດໃຫ້ສະຖານະການຮ້າຍແຮງຂຶ້ນເທົ່ານັ້ນ; ພວກເຂົາບໍ່ພຽງແຕ່ຈະບໍ່ຍອມຮັບມັນເທົ່ານັ້ນ ແຕ່ພວກເຂົາຍັງຈະໂຕ້ຖຽງ ແລະ ພົວພັນຫຍຸ້ງເຫຍີງກັບເຈົ້າອີກດ້ວຍ. ສິ່ງນີ້ບໍ່ເປັນບັນຫາບໍ? (ເປັນ).

ຄົນທີ່ກັບຊາດມາເກີດຈາກສັດກໍສະແດງໃຫ້ເຫັນການສະແດງອອກຂອງການເວົ້າຕົວະເຊັ່ນກັນ, ແຕ່ການເວົ້າຕົວະຂອງພວກເຂົາບໍ່ໄດ້ສະແດງອອກຄືກັນກັບຄົນທີ່ກັບຊາດມາເກີດຈາກມານຮ້າຍຢ່າງແທ້ຈິງ. ທັດສະນະຄະຕິຂອງພວກເຂົາທີ່ມີຕໍ່ການເວົ້າຕົວະ ແລະ ວິທີການທີ່ພວກເຂົານຳໃຊ້ໃນການເວົ້າຕົວະກໍຍັງແຕກຕ່າງກັນອີກດ້ວຍ. ເມື່ອຄຳຕົວະຂອງຄົນທີ່ເປັນມານຮ້າຍຖືກເປີດໂປງ, ເຖິງແມ່ນວ່າພວກເຂົາຈະຍອມຮັບຢູ່ພາຍນອກວ່າພວກເຂົາເວົ້າຕົວະ ເພາະພວກເຂົາບໍ່ມີທາງເລືອກອື່ນກໍຕາມ, ພວກເຂົາກໍຍັງຮູ້ສຶກວ່າພວກເຂົາມີເຫດຜົນອັນຊອບທຳທຸກປະການ. ພວກເຂົາຄິດວ່າມັນບໍ່ແມ່ນເລື່ອງໃຫຍ່. ແລ້ວເຖິງແມ່ນວ່າພວກເຂົາຈະສະແດງຈຸດຢືນຂອງພວກເຂົາ ແລະ ຍອມຮັບຕໍ່ໜ້າທຸກຄົນວ່າພວກເຂົາຜິດທີ່ເວົ້າຕົວະກໍຕາມ, ແຕ່ພວກເຂົາກໍຍັງເວົ້າຕົວະ ແລະ ຫຼອກລວງຢູ່ລັບຫຼັງຄືເກົ່າ ໂດຍບໍ່ມີການປ່ຽນແປງເລີຍແມ່ນແຕ່ໜ້ອຍດຽວ. ພວກເຂົາພຽງແຕ່ບໍ່ຖືວ່າການເວົ້າຕົວະເປັນເລື່ອງທີ່ຊົ່ວຊ້າ ຫຼື ເປັນສິ່ງທີ່ເປັນລົບ. ມັນເປັນອາວຸດຂອງພວກເຂົາໃນການເອົາຊີວິດລອດ, ພວກເຂົາຈະຍອມປະຖິ້ມມັນໄດ້ແນວໃດ? ຄົນທີ່ເວົ້າຕົວະຈົນເປັນສັນດານເຊື່ອວ່າ: “ການດຳລົງຊີວິດຢູ່ໃນໂລກມະນຸດນີ້ ຖ້າຄົນເຮົາບໍ່ເວົ້າຕົວະ, ຖ້າພວກເຂົາເປີດໃຈ ແລະ ເປີດເຜີຍທຸກສິ່ງທຸກຢ່າງໃຫ້ຄົນອື່ນຮູ້ ແລະ ຖ້າທຸກສິ່ງທຸກຢ່າງຖືກຄົນອື່ນຮັບຮູ້ ແລະ ຖືກຄົນອື່ນຈັບໃຈຄວາມ, ພວກເຂົາຍັງຈະມີຄວາມເປັນຕົວຂອງຕົວເອງຢູ່ບໍ? ຊີວິດຍັງຈະມີຄວາມໝາຍຫຍັງອີກບໍ? ພວກເຂົາຍັງຈະມີສັກສີຢູ່ບໍ? ນອກຈາກນີ້ ຖ້າຄົນເຮົາເວົ້າແຕ່ຄວາມຈິງກ່ຽວກັບທຸກສິ່ງທຸກຢ່າງຢູ່ສະເໝີ, ຊີວິດຈະຈືດຊືດ ແລະ ໜ້າເບື່ອສໍ່າໃດ! ຄົນເຮົາພຽງແຕ່ຕ້ອງເວົ້າຕົວະ, ບໍ່ວ່າຈະມີເຫດຜົນ ຫຼື ບໍ່ກໍຕາມ”. ຈາກມຸມມອງໃດກໍຕາມ ບໍ່ວ່າພວກເຂົາຈະເວົ້າຕົວະໂດຍຕັ້ງໃຈ ຫຼື ບໍ່ຕັ້ງໃຈກໍຕາມ, ມັນກໍເປັນການເປີດເຜີຍຕາມທຳມະຊາດຂອງທຳມະຊາດຂອງພວກເຂົາ. ສະຫຼຸບແລ້ວ ການເວົ້າຕົວະຈົນເປັນສັນດານແມ່ນລັກສະນະທີ່ໂດດເດັ່ນຂອງມານຮ້າຍ, ນີ້ເປັນສິ່ງທີ່ແນ່ນອນໂດຍປາສະຈາກຂໍ້ສົງໄສເລີຍ. ເມື່ອພິຈາລະນາຈາກຈຸດນີ້ພຽງຢ່າງດຽວ ມັນເປັນໄປບໍ່ໄດ້ເລີຍທີ່ຄົນປະເພດນີ້ຈະຍອມຮັບຄວາມຈິງ ແລະ ເປັນຄົນຊື່ສັດ; ພວກເຂົາບໍ່ສາມາດເຮັດໄດ້ຢ່າງແນ່ນອນ. ຍິ່ງໄປກວ່ານັ້ນ ພວກເຂົາຮູ້ສຶກດູຖູກຂໍ້ກຳນົດຂອງພຣະເຈົ້າໃນການເປັນຄົນຊື່ສັດ. ບໍ່ວ່າພວກເຂົາຈະປະເຊີນກັບເລື່ອງທີ່ສະເພາະເຈາະຈົງໃດໜຶ່ງ ຫຼື ບໍ່ກໍຕາມ, ທັດສະນະຄະຕິຂອງພວກເຂົາທີ່ມີຕໍ່ຂໍ້ກຳນົດຂອງພຣະເຈົ້າສຳລັບຜູ້ຄົນໃນການເປັນຄົນຊື່ສັດນັ້ນເຕັມໄປດ້ວຍການດູຖູກ, ການເຍາະເຍີ້ຍ, ຄວາມລັງກຽດ ແລະ ຄວາມກຽດຊັງສະເໝີ. ພວກເຂົາເບິ່ງຂໍ້ກຳນົດຂອງພຣະເຈົ້າ ແລະ ຫຼັກການແຫ່ງການປະພຶດຕົນກ່ຽວກັບການເປັນຄົນຊື່ສັດດ້ວຍຄວາມດູຖູກ. ຈາກສ່ວນເລິກໃນໃຈຂອງພວກເຂົາ ພວກເຂົາເບື່ອໜ່າຍ ແລະ ບໍ່ຍອມຮັບຄວາມຈິງ; ພວກເຂົາເຖິງກັບຕໍ່ຕ້ານການເປັນຄົນຊື່ສັດຢ່າງເປີດເຜີຍ ແລະ ປະຕິເສດທີ່ຈະເປັນຄົນຊື່ສັດ.

ການເວົ້າຕົວະຈົນເປັນສັນດານແມ່ນລັກສະນະທີ່ຊັດເຈນຫຼາຍໃນຄົນທີ່ກັບຊາດມາເກີດຈາກມານຮ້າຍ. ຕາບໃດທີ່ເຈົ້າຕິດຕໍ່ພົວພັນຢ່າງໃກ້ຊິດກັບພວກເຂົາ, ຕາບໃດທີ່ເຈົ້າມີປະຕິສຳພັນ, ສື່ສານ ແລະ ຄົບຫາສະມາຄົມນຳພວກເຂົາໃນວຽກງານ ຫຼື ຊີວິດ, ລັກສະນະ ຫຼື ໃບໜ້າທີ່ແທ້ຈິງຂອງການເວົ້າຕົວະຈົນເປັນສັນດານຂອງພວກເຂົານີ້ກໍຈະຖືກເປີດໂປງອອກມາເທື່ອລະໜ້ອຍ. ສະນັ້ນ ການແຍກແຍະຄົນປະເພດນີ້ຈຶ່ງເປັນເລື່ອງທີ່ງ່າຍຫຼາຍ. ເຈົ້າບໍ່ຈຳເປັນຕ້ອງເບິ່ງຄວາມຄິດ ແລະ ມຸມມອງຂອງຄົນໃດຄົນໜຶ່ງທີ່ມີຕໍ່ຜູ້ຄົນ, ເຫດການ ຫຼື ສິ່ງຕ່າງໆເລີຍ. ຕາບໃດທີ່ເຈົ້າຄົ້ນພົບວ່າພວກເຂົາເປັນຄົນທີ່ເວົ້າຕົວະຈົນເປັນສັນດານ, ເຈົ້າກໍສາມາດເວົ້າດ້ວຍຄວາມໝັ້ນໃຈໜຶ່ງຮ້ອຍເປີເຊັນໄດ້ວ່າພວກເຂົາເປັນມານຮ້າຍ ບໍ່ແມ່ນມະນຸດ ເມື່ອອີງໃສ່ຈຸດນີ້ພຽງຢ່າງດຽວ. ບາງຄົນຖາມວ່າ: “ມີໂອກາດແມ່ນແຕ່ໜຶ່ງເປີເຊັນບໍທີ່ຄົນທີ່ເວົ້າຕົວະຈົນເປັນສັນດານຈະບໍ່ແມ່ນມານຮ້າຍ ແລະ ຍັງມີຄວາມຫວັງທີ່ຈະໄດ້ຮັບຄວາມລອດພົ້ນ?” ເຮົາບອກເຈົ້າເລີຍວ່າ ມັນບໍ່ມີຄວາມເປັນໄປໄດ້ເລີຍ. ໃຜກໍຕາມທີ່ເວົ້າຕົວະຈົນເປັນສັນດານແມ່ນມານຮ້າຍໜຶ່ງຮ້ອຍເປີເຊັນ; ບໍ່ມີໂອກາດແມ່ນແຕ່ໜຶ່ງເປີເຊັນທີ່ຈະເປັນຢ່າງອື່ນ, ເຂົ້າໃຈບໍ? ບາງຄົນເວົ້າວ່າ: “ເປັນໄປໄດ້ບໍທີ່ຄົນບາງຄົນເວົ້າຕົວະຈົນເປັນສັນດານຍ້ອນພວກເຂົາຖືກເຮັດໃຫ້ເສື່ອມຊາມຢ່າງເລິກເຊິ່ງເກີນໄປ, ພວກເຂົາໄດ້ຮັບອິດທິພົນຈາກກະແສທີ່ຊົ່ວຮ້າຍຂອງສັງຄົມຢ່າງຮ້າຍແຮງເກີນໄປ ແລະ ສະຕິຮູ້ສຶກຜິດຊອບ ແລະ ຄວາມສຳນຶກແຫ່ງຄວາມເປັນມະນຸດຂອງພວກເຂົາຖືກຝັງໄວ້ ຫຼື ພວກເຂົາຖືກມານຮ້າຍກືນກິນຢ່າງສິ້ນເຊີງ ເຊິ່ງນັ້ນຄືເຫດຜົນທີ່ພວກເຂົາເວົ້າຕົວະຈົນເປັນສັນດານ? ຖ້າຫຼັງຈາກໄດ້ຮັບການຊ່ວຍເຫຼືອ ແລະ ການສະໜັບສະໜູນໄລຍະເວລາໜຶ່ງຈາກອ້າຍເອື້ອຍນ້ອງ ແລະ ຫຼັງຈາກໄດ້ຮັບການຫົດນ້ຳ ແລະ ລ້ຽງດູດ້ວຍພຣະທຳຂອງພຣະເຈົ້າ, ສະຕິຮູ້ສຶກຜິດຊອບຂອງພວກເຂົາສາມາດຕື່ນຂຶ້ນມາເທື່ອລະໜ້ອຍ ແລະ ຄວາມສຳນຶກຂອງພວກເຂົາສາມາດຟື້ນຟູກັບຄືນມາເທື່ອລະໜ້ອຍ, ພວກເຂົາຈະບໍ່ປ່ຽນແປງ ແລະ ເຊົາເວົ້າຕົວະຈົນເປັນສັນດານບໍ?” ເຮົາບອກເຈົ້າເລີຍວ່າ ມັນບໍ່ມີຄວາມເປັນໄປໄດ້ແບບນັ້ນ, ບໍ່ມີໂອກາດແມ່ນແຕ່ໜຶ່ງໃນສິບລ້ານ. ສະນັ້ນ ໃຜກໍຕາມທີ່ເວົ້າຕົວະຈົນເປັນສັນດານແມ່ນມານຮ້າຍ ບໍ່ແມ່ນມະນຸດຢ່າງແນ່ນອນ ໂດຍຂາດຄວາມເປັນມະນຸດທີ່ປົກກະຕິແມ່ນແຕ່ໜ້ອຍດຽວ, ເຂົ້າໃຈບໍ? (ເຂົ້າໃຈແລ້ວ). ສິ່ງນີ້ເປັນທີ່ແນ່ນອນ; ບໍ່ມີຂໍ້ຍົກເວັ້ນ ແລະ ບໍ່ມີສະຖານະການພິເສດໃດໆທັງນັ້ນ. ພວກເຈົ້າຕ້ອງເບິ່ງເລື່ອງນີ້ໃຫ້ຊັດເຈນ. ບາງທີເຈົ້າອາດຈະເຫັນຄົນໃດຄົນໜຶ່ງທີ່ເມື່ອຈັດການກັບເລື່ອງໃດໜຶ່ງໄດ້ເວົ້າບາງສິ່ງບາງຢ່າງທີ່ບໍ່ເປັນຄວາມຈິງກັບຜູ້ບໍ່ມີຄວາມເຊື່ອ ເຊິ່ງເປັນສິ່ງທີ່ຄ້າຍຄືກັບການເວົ້າຕົວະ ເພື່ອປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ປົກປ້ອງອ້າຍເອື້ອຍນ້ອງ. ແລ້ວເຈົ້າກໍຮູ້ສຶກສົງໄສກ່ຽວກັບເລື່ອງນີ້ ໂດຍຄິດວ່າ: “ກ່ອນໜ້ານີ້ຂ້ອຍຄິດວ່າລາວເປັນຄົນທີ່ໄລ່ຕາມເສາະຫາຄວາມຈິງ, ແລ້ວລາວຈະເວົ້າຕົວະກ່ຽວກັບເລື່ອງໃຫຍ່ແບບນີ້ໄດ້ແນວໃດ? ຖ້າລາວສາມາດເວົ້າຕົວະກ່ຽວກັບເລື່ອງໃຫຍ່ຂະໜາດນີ້ໄດ້, ລາວເປັນມານຮ້າຍບໍ? ການໄລ່ຕາມເສາະຫາຄວາມຈິງຂອງລາວເປັນພຽງສາກບັງໜ້າບໍ?” ວິທີການເຂົ້າໃຈແບບນີ້ຖືກຕ້ອງບໍ? (ບໍ່ຖືກຕ້ອງ). ມັນຜິດຢູ່ບ່ອນໃດ? ຄວນເບິ່ງເລື່ອງນີ້ຢ່າງຖືກຕ້ອງແນວໃດ? (ພວກເຂົາບໍ່ໄດ້ແຍກແຍະເຈດຕະນາທີ່ຢູ່ເບື້ອງຫຼັງການກະທຳຂອງຄົນຜູ້ນັ້ນ ຫຼື ຜົນຮັບທີ່ບັນລຸໄດ້. ຖ້າຄົນໃດຄົນໜຶ່ງເວົ້າບາງສິ່ງບາງຢ່າງທີ່ບໍ່ເປັນຄວາມຈິງ, ແຕ່ເຮັດໄປເພື່ອບັນລຸຜົນຮັບທີ່ເປັນບວກ ເຊິ່ງກໍຄືເພື່ອປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ປົກປ້ອງອ້າຍເອື້ອຍນ້ອງ, ສິ່ງນີ້ກໍບໍ່ແມ່ນການເວົ້າຕົວະ; ມັນເປັນສະຕິປັນຍາປະເພດໜຶ່ງ. ພວກເຂົາບໍ່ໄດ້ແຍກແຍະຄວາມແຕກຕ່າງລະຫວ່າງການເວົ້າຕົວະ ກັບ ການນຳໃຊ້ສະຕິປັນຍາ). ເຈົ້າຕ້ອງເບິ່ງທະລຸເຖິງທຳມະຊາດຂອງການເວົ້າຕົວະ. ຈົ່ງເບິ່ງວ່າການເວົ້າຕົວະນັ້ນອີງໃສ່ຫຼັກການໃດ ແລະ ມັນມີຈຸດປະສົງເພື່ອບັນລຸເປົ້າໝາຍໃດ. ຖ້າຄົນໃດຄົນໜຶ່ງເວົ້າບາງສິ່ງບາງຢ່າງທີ່ບໍ່ເປັນຄວາມຈິງເພື່ອບັນລຸຜົນຮັບທີ່ເປັນບວກ ແລະ ຍຶດໝັ້ນໃນຫຼັກການ, ສິ່ງນີ້ກໍບໍ່ແມ່ນການເວົ້າຕົວະ ມັນຄືສະຕິປັນຍາ. ນອກຈາກນີ້ ຈົ່ງສັງເກດເບິ່ງວ່າພວກເຂົາເປັນຄົນທີ່ເວົ້າຕົວະຈົນເປັນສັນດານໃນຊີວິດປະຈຳວັນ ຫຼື ບໍ່. ຖ້າພວກເຂົາພຽງແຕ່ເວົ້າຕົວະໃນກໍລະນີດຽວ, ເຈົ້າກໍບໍ່ສາມາດກຳນົດໄດ້ວ່າພວກເຂົາເປັນຄົນຂີ້ຕົວະ ຫຼື ພວກເຂົາເປັນຄົນທີ່ເວົ້າຕົວະຈົນເປັນສັນດານ, ແມ່ນບໍ? (ແມ່ນແລ້ວ). ຖ້າໃນເລື່ອງສຳຄັນ ພວກເຂົາໄດ້ເວົ້າບາງສິ່ງບາງຢ່າງທີ່ບໍ່ເປັນຄວາມຈິງເພື່ອປົກປ້ອງຜົນປະໂຫຍດຂອງເຮືອນຂອງພຣະເຈົ້າ, ແລ້ວເຈົ້າກຳນົດວ່າພວກເຂົາເປັນຄົນທີ່ເວົ້າຕົວະຈົນເປັນສັນດານ, ສິ່ງນີ້ກໍຄືການບິດເບືອນ. ການກຳນົດລັກສະນະ ແລະ ການເບິ່ງຜູ້ຄົນດ້ວຍວິທີນີ້ແມ່ນບໍ່ສອດຄ່ອງກັບຫຼັກການ. ຖ້າພວກເຂົາເວົ້າຕົວະໃນກໍລະນີດຽວເພື່ອປົກປ້ອງໜ້າຕາ ແລະ ຊື່ສຽງຂອງພວກເຂົາເອງ, ແຕ່ໂດຍທົ່ວໄປແລ້ວບໍ່ໄດ້ເວົ້າຕົວະໃນເລື່ອງສ່ວນໃຫຍ່ ແລະ ເຖິງແມ່ນວ່າພວກເຂົາຈະເວົ້າຕົວະ ພວກເຂົາກໍສາມາດແກ້ໄຂມັນໄດ້ໃນພາຍຫຼັງ, ແລ້ວຄົນແບບນັ້ນກໍບໍ່ສາມາດຖືກກຳນົດວ່າເປັນຄົນທີ່ເວົ້າຕົວະຈົນເປັນສັນດານໄດ້ເຊັ່ນກັນ. ມີພຽງແຕ່ຄົນທີ່ກັບຊາດມາເກີດຈາກມານຮ້າຍເທົ່ານັ້ນທີ່ເວົ້າຕົວະຈົນເປັນສັນດານ. ບາງຄົນເວົ້າວ່າ: “ເຈົ້າເວົ້າວ່າພວກເຂົາເວົ້າຕົວະຈົນເປັນສັນດານ, ແຕ່ບາງຄັ້ງພວກເຂົາກໍເວົ້າຄວາມຈິງເຊັ່ນກັນ. ຕົວຢ່າງ: ພວກເຂົາຊື້ບາງສິ່ງບາງຢ່າງ, ແລ້ວເມື່ອມີຄົນຖາມລາຄາ ພວກເຂົາກໍບອກຕາມຄວາມຈິງ; ພວກເຂົາບໍ່ໄດ້ເວົ້າຕົວະກ່ຽວກັບເລື່ອງນັ້ນເລີຍ. ເຈົ້າຈະເວົ້າວ່າພວກເຂົາເວົ້າຕົວະຈົນເປັນສັນດານໄດ້ແນວໃດ?” ເມື່ອມັນບໍ່ກ່ຽວຂ້ອງກັບຄວາມເປັນສ່ວນຕົວ, ຜົນປະໂຫຍດ, ສະຖານະ ຫຼື ໜ້າຕາ, ພວກເຂົາກໍບໍ່ຈຳເປັນຕ້ອງເວົ້າຕົວະ. ການເວົ້າຕົວະກໍເຮັດໃຫ້ພວກເຂົາອິດເມື່ອຍເຊັ່ນກັນ, ສະນັ້ນ ເພື່ອຫຼຸດຜ່ອນບັນຫາ ພວກເຂົາຈຶ່ງບໍ່ເວົ້າຕົວະກ່ຽວກັບເລື່ອງເລັກໆນ້ອຍໆ. ເຖິງຢ່າງໃດກໍຕາມ, ພຽງເພາະວ່າພວກເຂົາບໍ່ໄດ້ເວົ້າຕົວະໃນບາງໂອກາດ ຫຼື ບໍ່ໄດ້ເວົ້າຕົວະກ່ຽວກັບເລື່ອງເລັກໆນ້ອຍໆ ກໍບໍ່ໄດ້ໝາຍຄວາມວ່າພວກເຂົາບໍ່ໄດ້ເວົ້າຕົວະຈົນເປັນສັນດານ. ເຈົ້າພຽງແຕ່ຕ້ອງສັງເກດເບິ່ງວ່າພວກເຂົາເວົ້າຕົວະ ຫຼື ບໍ່ ໃນຕອນທີ່ພວກເຂົາສື່ສານກັບຄົນອື່ນ, ໃນຕອນທີ່ພວກເຂົາອະທິບາຍ ຫຼື ເລົ່າເຖິງເຫດການສຳຄັນ, ໃນຕອນທີ່ມີເລື່ອງສ່ວນໄດ້ສ່ວນເສຍ, ຊື່ສຽງ ແລະ ຜົນປະໂຫຍດ, ສະຖານະ, ອະນາຄົດ ຫຼື ຄວາມຮັບຜິດຊອບຂອງພວກເຂົາເອງເຂົ້າມາກ່ຽວຂ້ອງ ຫຼື ເມື່ອມຸມມອງຂອງພວກເຂົາເອງເຂົ້າມາກ່ຽວຂ້ອງ. ໃນສະຖານະການແບບນັ້ນ, ຈົ່ງສັງເກດເບິ່ງວ່າມີຄວາມບໍ່ຈິງຫຼາຍສໍ່າໃດໃນຄຳເວົ້າຂອງພວກເຂົາ, ມີຄວາມຈິງຫຼາຍສໍ່າໃດ ແລະ ມີຄວາມໜ້າເຊື່ອຖືຫຼາຍສໍ່າໃດ. ຖ້າຄຳເວົ້າຂອງພວກເຂົາມີຄວາມບໍ່ຈິງຫຼາຍເກີນໄປ ເຊິ່ງໃນທາງປະຕິບັດແລ້ວແມ່ນການປ່ຽນຜິດໃຫ້ເປັນຖືກ, ການສ້າງເລື່ອງຂຶ້ນມາຈາກຄວາມວ່າງເປົ່າ ແລະ ການໂຍນຄວາມຜິດໃຫ້ຄົນອື່ນ; ຖ້າພວກເຂົາໂຍນສິ່ງທີ່ບໍ່ດີທີ່ພວກເຂົາເຮັດໃຫ້ກັບຄົນອື່ນ ແລະ ເອົາຄວາມດີຄວາມຊອບໃນສິ່ງທີ່ດີທີ່ຄົນອື່ນເຮັດມາເປັນຂອງຕົນເອງ; ຖ້າພວກເຂົາເຮັດຜິດພາດໃນເລື່ອງໃດໜຶ່ງ ແລະ ຄວນຮັບຜິດຊອບ ແຕ່ພວກເຂົາພັດເວົ້າແກ້ຕົວເພື່ອເອົາຕົວລອດ ໂດຍປັດຄວາມຮັບຜິດຊອບຂອງພວກເຂົາຢ່າງສິ້ນເຊີງ ແລະ ໂຍນມັນໃຫ້ຄົນອື່ນ; ຖ້າພວກເຂົາເຮັດວຽກຂອງພວກເຂົາບໍ່ໄດ້ດີ ຫຼື ບໍ່ໄດ້ຈ່າຍລາຄາ ຫຼື ບໍ່ໄດ້ປະຕິບັດຄວາມຮັບຜິດຊອບຂອງພວກເຂົາ ຫຼື ພວກເຂົາບໍ່ໄດ້ເຮັດມັນຍ້ອນພວກເຂົາຢ້ານອັນຕະລາຍ, ແລ້ວພວກເຂົາກໍເວົ້າຕົວະ ໂດຍໃຫ້ຂໍ້ອ້າງທີ່ສົມເຫດສົມຜົນພໍສົມຄວນເພື່ອປົກປິດຄວາມຈິງ ແລະ ແກ້ຕົວໃຫ້ພົ້ນຈາກຄວາມຮັບຜິດຊອບ, ສິ່ງເຫຼົ່ານີ້ບໍ່ແມ່ນຄຳຕົວະບໍ? (ແມ່ນແລ້ວ). ສິ່ງເຫຼົ່ານີ້ລ້ວນແຕ່ເປັນຄຳຕົວະ. ນີ້ຄືການເວົ້າຕົວະຈົນເປັນສັນດານ. ນັ້ນກໍຄື ເມື່ອໃດກໍຕາມທີ່ເລື່ອງຕ່າງໆກ່ຽວຂ້ອງກັບຜົນປະໂຫຍດສ່ວນຕົວ, ຄວາມຮັບຜິດຊອບ, ໜ້າຕາ, ສະຖານະ ແລະ ອື່ນໆຂອງພວກເຂົາ, ພວກເຂົາກໍຈະເວົ້າຕົວະໃນທຸກເລື່ອງເຫຼົ່ານັ້ນ. ຕົວຢ່າງ: ມີຄົນຊື້ຕັ່ງອີ້ໃຫ້ຄອບຄົວເຈົ້າພາບໃນລາຄາເຈັດສິບຢວນ. ເມື່ອລາຍງານຄ່າໃຊ້ຈ່າຍຫຼັງຈາກກັບມາ, ພວກເຂົາກໍຄິດວ່າ: “ການເດີນທາງຄັ້ງນີ້ຂ້ອນຂ້າງອິດເມື່ອຍ ແລະ ຂ້ອຍຈະແລ່ນໄປມາລ້າໆບໍ່ໄດ້ດອກ. ຂ້ອຍຕ້ອງຫາເງິນໃຫ້ໄດ້ສາມສິບຢວນດ້ວຍວິທີການໃດໜຶ່ງ. ສາມສິບຢວນນີ້ແມ່ນຄ່າແຮງງານ ແລະ ການແລ່ນວຽກ”. ສະນັ້ນ ພວກເຂົາຈຶ່ງເວົ້າວ່າຕັ່ງອີ້ໜ່ວຍນັ້ນລາຄາໜຶ່ງຮ້ອຍຢວນ. ເຈົ້າເຫັນບໍ ພວກເຂົາເວົ້າຕົວະ, ບໍ່ແມ່ນບໍ? ເປັນຫຍັງພວກເຂົາຈຶ່ງເວົ້າຕົວະ? (ພວກເຂົາຢາກໄດ້ຜົນປະໂຫຍດເລັກນ້ອຍ). ພວກເຂົາຢາກໄດ້ກຳໄລເລັກນ້ອຍ. ສົມມຸດວ່າພວກເຂົາກຳລັງປະຕິບັດໜ້າທີ່ຮ່ວມກັບອ້າຍເອື້ອຍນ້ອງ ແລະ ເຫັນຄົນສອງຄົນເຂົ້າກັນໄດ້ດີ, ພວກເຂົາກໍຄິດວ່າ: “ບໍ່ມີໃຜເປັນໝູ່ກັບຂ້ອຍເລີຍ, ທຸກຄົນດູຖູກຂ້ອຍ ແລະ ບໍ່ມີໃຜເຂົ້າກັບຂ້ອຍໄດ້. ໃຫ້ຂ້ອຍຍຸແຍ່ເລື່ອງຕ່າງໆລະຫວ່າງພວກເຈົ້າສອງຄົນ ແລະ ສ້າງຄວາມແຕກແຍກໃນຄວາມສຳພັນຂອງພວກເຈົ້າແດ່ທ້ອນ”. ສະນັ້ນ ພວກເຂົາຈຶ່ງເວົ້າກັບຄົນໜຶ່ງວ່າ: “ຄົນຜູ້ນັ້ນເວົ້າວ່າເຈົ້າຄິດວ່າເຈົ້າມີການສຶກສາທີ່ດີ ແລະ ຖ້າເຈົ້າມີການສຶກສາທີ່ດີແທ້, ເປັນຫຍັງເຈົ້າຈຶ່ງຂຽນບົດຄວາມບໍ່ໄດ້?” ແລ້ວພວກເຂົາກໍໄປຫາອີກຄົນໜຶ່ງ ແລະ ເວົ້າວ່າ: “ຄົນຜູ້ນັ້ນເວົ້າວ່າເຖິງແມ່ນວ່າເຈົ້າຈະສູງ, ແຕ່ຮູບຮ່າງຂອງເຈົ້າກໍບໍ່ສົມສ່ວນ ແລະ ຮ່າງກາຍສ່ວນເທິງ ແລະ ສ່ວນລຸ່ມຂອງເຈົ້າກໍບໍ່ສົມສ່ວນກັນ”. ດ້ວຍຄຳເວົ້າພຽງສອງສາມຄຳນີ້ ພວກເຂົາກໍສ້າງຄວາມແຕກແຍກລະຫວ່າງສອງຄົນນັ້ນ. ເມື່ອຄົນທັງສອງພົບກັນອີກຄັ້ງ ໂດຍຈື່ຈຳຄຳເວົ້າທີ່ສ້າງຄວາມແຕກແຍກນັ້ນ, ພວກເຂົາກໍເບິ່ງໜ້າກັນດ້ວຍຄວາມບໍ່ພໍໃຈ ແລະ ຮູ້ສຶກຂັດຫູຂັດຕາ. ຄົນທີ່ຍຸແຍ່ໄດ້ຮັບຜົນປະໂຫຍດຫຍັງ? ເມື່ອເບິ່ງຈາກພາຍນອກແລ້ວ, ມັນເບິ່ງຄືວ່າພວກເຂົາບໍ່ໄດ້ຮັບຜົນປະໂຫຍດຫຍັງເລີຍ ແຕ່ການເຫັນສອງຄົນນັ້ນຫ່າງເຫີນກັນໄປ ແລະ ຄວາມສຳພັນຂອງສອງຄົນນັ້ນບາດໝາງກັນເຮັດໃຫ້ພວກເຂົາຮູ້ສຶກສະບາຍໃຈຢູ່ພາຍໃນ ແລະ ບໍ່ອິດສາອີກຕໍ່ໄປ. ແລ້ວພວກເຂົາກໍເຊື່ອວ່າພວກເຂົາໄດ້ປຽບ. ດ້ວຍເຫດນັ້ນ ພວກເຂົາເຖິງກັບເວົ້າຕົວະໃນເລື່ອງນີ້. ບາງຄົນອາດຈະເວົ້າວ່າ: “ນີ້ບໍ່ແມ່ນການທຳຮ້າຍຄົນອື່ນໂດຍທີ່ບໍ່ເປັນປະໂຫຍດຕໍ່ຕົນເອງບໍ? ຖ້າສອງຄົນນັ້ນລົມກັນ ພວກເຂົາຈະບໍ່ຮູ້ບໍວ່າເຈົ້າເປັນຄົນຍຸແຍ່ເລື່ອງຕ່າງໆລະຫວ່າງພວກເຂົາ? ເຈົ້າຈະບໍ່ນຳໄພພິບັດມາສູ່ຕົນເອງບໍ?” ພວກເຂົາສົນໃຈເລື່ອງນີ້ບໍ? ພວກເຂົາບໍ່ສົນໃຈ. ຕາບໃດທີ່ສອງຄົນນັ້ນແຍກອອກຈາກກັນ ພວກເຂົາກໍຈະບໍ່ຮູ້ສຶກອິດສາອີກຕໍ່ໄປ ແລະ ເຊື່ອວ່າພວກເຂົາໄດ້ປຽບ. ນີ້ບໍ່ແມ່ນສິ່ງທີ່ມານຮ້າຍເຮັດບໍ? (ແມ່ນແລ້ວ). ນີ້ຄືວິທີການທີ່ມານຮ້າຍປະຕິບັດຢ່າງແທ້ຈິງ.

ຄົນທີ່ກັບຊາດມາເກີດຈາກມານຮ້າຍອາດຈະເວົ້າຄວາມຈິງກ່ຽວກັບເລື່ອງເລັກໆນ້ອຍໆທີ່ບໍ່ສຳຄັນ, ແຕ່ສິ່ງນີ້ບໍ່ໄດ້ໝາຍຄວາມວ່າພວກເຂົາບໍ່ມີທຳມະຊາດແຫ່ງການເວົ້າຕົວະ. ໃນທຸກເລື່ອງ ບໍ່ວ່າຈະສຳຄັນ ຫຼື ບໍ່ສຳຄັນກໍຕາມ, ຕາບໃດທີ່ພວກເຂົາເຊື່ອວ່າພາບລັກຂອງພວກເຂົາເຂົ້າມາກ່ຽວຂ້ອງ, ຕາບໃດທີ່ພວກເຂົາຮູ້ສຶກບໍ່ສະບາຍໃຈ ຫຼື ພວກເຂົາຢາກໄດ້ຮັບຜົນປະໂຫຍດບາງຢ່າງ ຫຼື ບັນລຸເປົ້າໝາຍບາງຢ່າງ, ຕາບໃດທີ່ພວກເຂົາມີເຈດຕະນາ ແລະ ຢາກກະທຳການ, ວິທີການຂອງພວກເຂົາກໍຈະເປັນການໃຊ້ຄຳຕົວະເພື່ອເຮັດໃຫ້ມັນສຳເລັດຢ່າງແນ່ນອນ. ນີ້ຄືການເວົ້າຕົວະຈົນເປັນສັນດານ. ບາງທີພວກເຂົາອາດຈະບໍ່ຕົວະເມື່ອເວົ້າເຖິງເລື່ອງອາຫານ, ເຄື່ອງນຸ່ງ ຫຼື ທີ່ພັກອາໄສ; ໂດຍປົກກະຕິແລ້ວ ພວກເຂົາຈະບໍ່ຍອມເສຍເວລາໃຊ້ພະລັງງານທາງສະໝອງເພື່ອເວົ້າຕົວະໃນເລື່ອງເລັກໆນ້ອຍໆ. ຍິ່ງໄປກວ່ານັ້ນ ໃນສາຍຕາຂອງພວກເຂົາ ບາງຄົນກໍບໍ່ໄດ້ຢູ່ໃນລະດັບ ຫຼື ຊັ້ນດຽວກັນກັບພວກເຂົາເລີຍ, ພວກເຂົາບໍ່ສົນໃຈທີ່ຈະຮັບຮູ້ຄົນເຫຼົ່ານັ້ນດ້ວຍຊ້ຳ ແລະ ພວກເຂົາກໍບໍ່ໄດ້ຮັບຄວາມຮູ້ສຶກເຖິງຄວາມສຳເລັດຈາກການປັ່ນຫົວ ຫຼື ບົງການຄົນເຫຼົ່ານັ້ນເລີຍ, ສະນັ້ນ ພວກເຂົາຈຶ່ງບໍ່ສົນໃຈທີ່ຈະກະທຳການແບບໃດກໍຕາມເພື່ອຕໍ່ຕ້ານຄົນເຫຼົ່ານັ້ນ. ຖ້າພວກເຂົາຈະກະທຳການຕໍ່ຕ້ານໃຜຜູ້ໜຶ່ງ, ມັນກໍຕ້ອງເປັນຄົນທີ່ພວກເຂົາຖືວ່າຢູ່ໃນລະດັບດຽວກັນກັບພວກເຂົາ, ເປັນຄົນທີ່ພວກເຂົາສາມາດຕໍ່ກອນນຳໄດ້ ແລະ ເປັນຄູ່ແຂ່ງຂອງພວກເຂົາ, ມີພຽງແຕ່ຕອນນັ້ນເທົ່ານັ້ນທີ່ພວກເຂົາຈະຮັບຮູ້ຄົນຜູ້ນັ້ນ. ນີ້ຄືລັກສະນະອີກຢ່າງໜຶ່ງຂອງມານຮ້າຍ. ຖ້າເຈົ້າເປັນຄົນທຳມະດາ ພວກເຂົາກໍຄິດວ່າເຈົ້າຂາດສະຕິປັນຍາ, ເຈົ້າບໍ່ມີຄວາມສາມາດ ຫຼື ບໍ່ຄູ່ຄວນທີ່ຈະຕໍ່ກອນນຳພວກເຂົາ ແລະ ພວກເຂົາກໍເຫັນວ່າເລື່ອງນີ້ບໍ່ໜ້າສົນໃຈ, ສະນັ້ນ ພວກເຂົາຈຶ່ງບໍ່ສົນໃຈເຈົ້າ. ມານຮ້າຍເລືອກຄົນທີ່ພວກເຂົາຈະປັ່ນຫົວ. ເມື່ອພວກເຂົາອາໄສຢູ່ຮ່ວມກັບເຈົ້າ, ບາງທີເຈົ້າອາດຈະບໍ່ເຄີຍເຫັນພວກເຂົາເວົ້າຕົວະ ຫຼື ບໍ່ເຄີຍສັງເກດເຫັນວ່າພວກເຂົາຕັ້ງໃຈເວົ້າຕົວະກ່ຽວກັບເລື່ອງໃດໜຶ່ງ ແຕ່ຕາບໃດທີ່ພວກເຂົາເປັນມານຮ້າຍ, ພວກເຂົາກໍຈະເວົ້າຕົວະຢ່າງແນ່ນອນ; ນີ້ຄືທຳມະຊາດທີ່ມານຮ້າຍມີມາແຕ່ເກີດ. ຖ້າພວກເຂົາບໍ່ຕົວະເຈົ້າ, ມັນອາດຈະເປັນເພາະພວກເຂົາເຫັນວ່າເຈົ້າບໍ່ຄູ່ຄວນ. ພວກເຂົາຄິດວ່າ: “ຫຶ! ຂ້ອຍບໍ່ຢາກເສຍເວລາຕົວະເຈົ້າຊ້ຳ ແຕ່ເຈົ້າພັດຢ້ານວ່າຂ້ອຍຈະປັ່ນຫົວເຈົ້າ. ເຈົ້າແມ່ນໃຜ? ເຈົ້າຄິດວ່າເຈົ້າເປັນຄົນສຳຄັນບໍ?” ພວກເຂົາພຽງແຕ່ບໍ່ເຫັນຫົວເຈົ້າເລີຍ; ຢ່າວ່າແຕ່ຕົວະເຈົ້າເລີຍ, ພວກເຂົາບໍ່ຢາກເສຍເວລາລົມກັບເຈົ້າດ້ວຍຊ້ຳ. ມັນປຽບເໝືອນເມື່ອເຈົ້າຖາມຄົນເບົາປັນຍາກ່ຽວກັບຄວາມສຳພັນຂອງພວກເຂົາກັບຄົນໃດຄົນໜຶ່ງ ແລ້ວພວກເຂົາເວົ້າວ່າ: “ຂ້ອຍບໍ່ໄດ້ຢູ່ໃນລະດັບດຽວກັນກັບພວກເຂົາ. ພວກເຂົາມີຂີດຄວາມສາມາດດີກວ່າຂ້ອຍ, ພວກເຂົາມີຫົວຄິດທີ່ດີ. ຂ້ອຍເປັນຄົນຕ່ຳຕ້ອຍ, ບໍ່ໄດ້ສູງສົ່ງຄືພວກເຂົາ. ພວກເຂົາບໍ່ຢາກຫຍຸ້ງກ່ຽວກັບຂ້ອຍ”. ແມ່ນແຕ່ຄົນເບົາປັນຍາກໍຍັງຮູ້ສຶກແບບນີ້. ຕອນນີ້ໃຫ້ເຮົາມາເບິ່ງວ່າມານຮ້າຍມັກປັ່ນຫົວໃຜ, ພວກເຂົາມັກຕໍ່ກອນກັບໃຜ, ພວກເຂົາມັກເຮັດໃຫ້ໃຜຫຼົງຜິດ, ເອົາປຽບ ແລະ ບົງການໃຜ. ພວກເຂົາກໍມີມາດຕະຖານ ແລະ ຂອບເຂດທີ່ແນ່ນອນຄືກັນ, ບໍ່ແມ່ນບໍ? (ແມ່ນແລ້ວ). ເມື່ອພວກເຂົາເລືອກຄົນກຸ່ມໜຶ່ງ, ຄົນເຫຼົ່ານັ້ນຕ້ອງເປັນຄົນທີ່ຫຼິ້ນເລ່ລ່ຽມ ແລະ ໃຊ້ກົນອຸບາຍຄືກັນກັບພວກເຂົາ. ເມື່ອພົວພັນກັບຄົນແບບນັ້ນເທົ່ານັ້ນ ພວກເຂົາຈຶ່ງຈະຮູ້ສຶກມີຄວາມສຸກ ແລະ ເຫັນວ່າມັນມ່ວນ ແລະ ເມື່ອນັ້ນເທົ່ານັ້ນພວກເຂົາຈຶ່ງຈະສາມາດໄດ້ຮັບຄວາມຮູ້ສຶກເຖິງຄວາມສຳເລັດບາງຢ່າງຈາກການຕໍ່ກອນຂອງພວກເຂົາ. ສະນັ້ນ ເມື່ອເວົ້າເຖິງຄົນທີ່ກັບຊາດມາເກີດຈາກມານຮ້າຍ, ຄົນເຮົາຕ້ອງເບິ່ງທະລຸເຖິງລັກສະນະ ແລະ ແກ່ນແທ້ຂອງການເວົ້າຕົວະຈົນເປັນສັນດານຂອງພວກເຂົາ. ພຽງເພາະວ່າພວກເຂົາບໍ່ໄດ້ຕົວະເຈົ້າ ນັ້ນກໍບໍ່ໄດ້ໝາຍຄວາມວ່າພວກເຂົາບໍ່ໄດ້ເວົ້າຕົວະ ແລະ ມັນກໍບໍ່ໄດ້ໝາຍຄວາມວ່າພວກເຂົາບໍ່ມີທຳມະຊາດແຫ່ງການເວົ້າຕົວະ. ຖ້າພວກເຂົາບໍ່ໄດ້ພົວພັນຢ່າງໃກ້ຊິດກັບເຈົ້າ ແລະ ບໍ່ສົນໃຈທີ່ຈະຮັບຮູ້ເຈົ້າດ້ວຍຊ້ຳ ແລະ ພວກເຂົາພຽງແຕ່ຄິດວ່າເຈົ້າເປັນຜູ້ເຊື່ອທຳມະດາ, ເຈົ້າບໍ່ແມ່ນຄົນທີ່ມີການສຶກສາສູງ, ເປັນພຽງແມ່ບ້ານ ຫຼື ຊາວນາ ແລະ ພວກເຂົາບໍ່ເຫັນຫົວເຈົ້າເລີຍ, ແລ້ວພວກເຂົາກໍຈະຄິດວ່າການຕົວະເຈົ້າຈະໝາຍເຖິງການລົດລະດັບຂອງພວກເຂົາເອງ, ມັນຈະໝາຍເຖິງການເສຍພະລັງງານທາງສະໝອງຂອງພວກເຂົາ ແລະ ພວກເຂົາຈະບໍ່ຢາກເສຍເວລາຕົວະເຈົ້າດ້ວຍຊ້ຳ. ແລ້ວເຈົ້າຈະສາມາດເບິ່ງທະລຸຄົນປະເພດນີ້ໄດ້ແນວໃດ? ເນື່ອງຈາກພວກເຂົາເປັນມານຮ້າຍທີ່ເວົ້າຕົວະຈົນເປັນສັນດານ, ທຳມະຊາດຂອງພວກເຂົາກໍຈະຖືກເປີດເຜີຍອອກມາໃນສະຖານະການອື່ນທີ່ເໝາະສົມ ເຖິງແມ່ນວ່າມັນຈະບໍ່ໄດ້ຖືກເປີດເຜີຍອອກມາໃນສະຖານະການນີ້ກໍຕາມ. ພຽງເພາະວ່າພວກເຂົາບໍ່ໄດ້ຕົວະເຈົ້າ ນັ້ນກໍບໍ່ໄດ້ໝາຍຄວາມວ່າພວກເຂົາຈະບໍ່ເວົ້າຕົວະ. ຕາບໃດທີ່ພວກເຂົາມີແກ່ນແທ້ຂອງມານຮ້າຍ, ທຳມະຊາດແຫ່ງການເວົ້າຕົວະຂອງພວກເຂົາກໍຈະຖືກເປີດໂປງອອກມາຢ່າງແນ່ນອນ; ມັນບໍ່ສາມາດປິດບັງໄວ້ໄດ້. ບໍ່ວ່າພວກເຂົາຈະປິດບັງມັນໄດ້ດີ ຫຼື ບໍ່ກໍຕາມ, ບໍ່ວ່າມັນຈະຖືກເປີດໂປງອອກມາຫຼາຍສໍ່າໃດກໍຕາມ, ຕາບໃດທີ່ພວກເຂົາມີທຳມະຊາດແຫ່ງການເວົ້າຕົວະ ແລະ ພວກເຂົາເວົ້າຕົວະເລື້ອຍໆ, ແລ້ວພວກເຂົາກໍຄືມານຮ້າຍ; ພວກເຂົາບໍ່ແມ່ນມະນຸດຢ່າງແນ່ນອນ. ມະນຸດທີ່ແທ້ຈິງບໍ່ໄດ້ເວົ້າຕົວະເລື້ອຍໆ; ນັ້ນກໍຄື ຄົນທີ່ກັບຊາດມາເກີດຈາກມະນຸດບໍ່ໄດ້ເວົ້າຕົວະເລື້ອຍໆ. ເປັນຫຍັງເຮົາຈຶ່ງເວົ້າວ່າພວກເຂົາບໍ່ໄດ້ເວົ້າຕົວະເລື້ອຍໆ? ເພາະວ່າທັນທີທີ່ພວກເຂົາເວົ້າຕົວະ, ສະຕິຮູ້ສຶກຜິດຊອບຂອງພວກເຂົາກໍຈະຕຳນິ ແລະ ກ່າວໂທດພວກເຂົາ. ຖ້າພວກເຂົາເວົ້າຕົວະຄັ້ງໃຫຍ່ຈົນນຳຜົນສະທ້ອນມາໃຫ້, ພວກເຂົາກໍຈະຮູ້ສຶກລັງກຽດຕົນເອງໄປຕະຫຼອດຊີວິດ; ພວກເຂົາຈະເລີ່ມຮູ້ສຶກລັງກຽດການເວົ້າຕົວະໃນໃຈຂອງພວກເຂົາ ແລະ ຈະບໍ່ເວົ້າຕົວະກ່ຽວກັບເລື່ອງທີ່ບໍ່ຈຳເປັນ. ດັ່ງນັ້ນ ພວກເຂົາກໍຈະຕົວະໜ້ອຍລົງເລື້ອຍໆ. ຍ້ອນສະຕິຮູ້ສຶກຜິດຊອບຂອງພວກເຂົາຕຳນິພວກເຂົາ, ພວກເຂົາກໍຈະຢັບຢັ້ງຕົນເອງ ເພື່ອໃຫ້ພວກເຂົາກະທຳຄວາມຜິດທີ່ຄ້າຍຄືກັນນັ້ນໜ້ອຍລົງ ຈົນໃນທີ່ສຸດກໍໄປເຖິງຈຸດທີ່ບໍ່ກະທຳມັນເລີຍ. ນີ້ຄືສິ່ງທີ່ມະນຸດສາມາດບັນລຸໄດ້. ແຕ່ມານຮ້າຍບໍ່ສາມາດບັນລຸສິ່ງນີ້ໄດ້. ຫຼັງຈາກທີ່ພວກເຂົາເວົ້າຕົວະ ພວກເຂົາບໍ່ຮູ້ສຶກເຖິງການຖືກຕຳນິ, ສະນັ້ນ ເມື່ອພວກເຂົາຢາກເວົ້າຕົວະ, ມັນຈຶ່ງບໍ່ມີການຢັບຢັ້ງໃດໆ; ບໍ່ມີຫຍັງສາມາດຢັບຢັ້ງພວກເຂົາໄດ້, ບໍ່ມີສະພາບແວດລ້ອມໃດສາມາດຢັບຢັ້ງພວກເຂົາໄດ້, ບໍ່ມີບຸກຄົນທີ່ມີຕຳແໜ່ງ ຫຼື ສະຖານະໃດສາມາດຢັບຢັ້ງພວກເຂົາໄດ້ ແລະ ແນ່ນອນວ່າ ຄວາມຈິງກໍບໍ່ມີພະລັງໃນການຢັບຢັ້ງພວກເຂົາເຊັ່ນກັນ. ການທີ່ຄົນອື່ນເປີດໂປງພວກເຂົາກໍບໍ່ສາມາດຢັບຢັ້ງພວກເຂົາໄດ້, ຢ່າວ່າແຕ່ຄວາມຈິງເລີຍ ເຊິ່ງສຳລັບພວກເຂົາແລ້ວ ມັນເປັນພຽງໂຕໜັງສືທີ່ຂຽນຢູ່ເທິງເຈ້ຍ, ເປັນພຽງຫຼັກຄຳສອນ ແລະ ກົດລະບຽບ ແລະ ບໍ່ສາມາດຢັບຢັ້ງພວກເຂົາໄດ້ເລີຍ. ເມື່ອປາສະຈາກການຢັບຢັ້ງ, ການເວົ້າຕົວະຂອງພວກເຂົາກໍຄືການເປີດເຜີຍຕາມທຳມະຊາດຂອງພວກເຂົາ; ບໍ່ວ່າເວລາໃດ ຫຼື ຢູ່ໃສ ພວກເຂົາກໍສາມາດເວົ້າຄຳຕົວະຕ່າງໆທີ່ແຕກຕ່າງກັນໄດ້ຕາມທີ່ພວກເຂົາຕ້ອງການ. ນີ້ຄືທຳມະຊາດຂອງພວກເຂົາ; ມັນຈະບໍ່ມີວັນປ່ຽນແປງໃນເວລາໃດກໍຕາມ. ແລ້ວຄົນເຮົາຈະສາມາດເບິ່ງທະລຸເຖິງທຳມະຊາດຂອງພວກເຂົາໄດ້ແນວໃດ? ຈົ່ງເບິ່ງວ່າຄົນທີ່ຢູ່ອ້ອມຂ້າງພວກເຂົາປະເມີນພວກເຂົາແນວໃດ. ຖ້າຄົນທີ່ຄຸ້ນເຄີຍກັບພວກເຂົາເວົ້າວ່າ: “ຄົນຜູ້ນັ້ນເວົ້າຕົວະຈົນເປັນສັນດານ, ທຸກສິ່ງທຸກຢ່າງທີ່ອອກມາຈາກປາກຂອງພວກເຂົາລ້ວນແຕ່ເປັນຄຳຕົວະ, ພວກເຂົາເວົ້າຕົວະໂດຍທີ່ໜ້າບໍ່ປ່ຽນສີ ຫຼື ຫົວໃຈເຕັ້ນແຮງເລີຍ ແລະ ພວກເຂົາສາມາດຕົວະໄດ້ທຸກເລື່ອງ; ບໍ່ມີໃຜກ້າເຊື່ອຄຳເວົ້າຂອງພວກເຂົາແມ່ນແຕ່ຄຳດຽວ”, ແລ້ວກໍສາມາດກຳນົດໄດ້ວ່າພວກເຂົາເປັນມານຮ້າຍ ບໍ່ແມ່ນມະນຸດ. ຕອນນີ້ເຮົາໄດ້ເວົ້າໄປຫຼາຍແລ້ວ, ພວກເຈົ້າສາມາດເບິ່ງທະລຸເຖິງລັກສະນະຂອງການເວົ້າຕົວະຈົນເປັນສັນດານໃນຄົນທີ່ກັບຊາດມາເກີດຈາກມານຮ້າຍ ແລະ ຢືນຢັນເຖິງການມີຢູ່ຂອງມັນໃນຕົວພວກເຂົາໄດ້ບໍ? ບໍ່ວ່າໃນເວລາໃດກໍຕາມ ກົດເກນ ແລະ ຂໍ້ສະຫຼຸບນີ້ທີ່ວ່າ: “ຄົນທີ່ເວົ້າຕົວະຈົນເປັນສັນດານນັ້ນເທົ່າກັບມານຮ້າຍ” ກໍຍັງຄົງບໍ່ປ່ຽນແປງ, ເຂົ້າໃຈບໍ? (ເຂົ້າໃຈແລ້ວ).

ລັກສະນະທຳອິດຂອງຄົນທີ່ກັບຊາດມາເກີດຈາກມານຮ້າຍ ເຊິ່ງກໍຄືການເວົ້າຕົວະຈົນເປັນສັນດານ ໄດ້ຖືກໂອ້ລົມກັນຢ່າງຊັດເຈນແລ້ວບໍ? (ຊັດເຈນແລ້ວ). ເນື້ອຫານີ້ຄວນຈະງ່າຍຕໍ່ການຍອມຮັບ ແລະ ເຂົ້າໃຈ. ເປັນຫຍັງ? ເພາະວ່າເຈົ້າມັກຈະເຫັນຄົນປະເພດນີ້ໃນຊີວິດປະຈຳວັນຂອງເຈົ້າ; ພຽງແຕ່ກ່ອນໜ້ານີ້ ເຈົ້າຖືວ່າການສະແດງອອກແຫ່ງການເວົ້າຕົວະຂອງພວກເຂົາເປັນການເປີດເຜີຍຄວາມເສື່ອມຊາມຕາມປົກກະຕິ. ຕອນນີ້ຜ່ານການໂອ້ລົມກັນ, ເຈົ້າໄດ້ຮຽນຮູ້ແລ້ວວ່າເປັນຫຍັງທຳມະຊາດແຫ່ງການເວົ້າຕົວະ ແລະ ການສະແດງອອກແຫ່ງການເວົ້າຕົວະຂອງພວກເຂົາຈຶ່ງບໍ່ເຄີຍປ່ຽນແປງ, ປາກົດວ່າສິ່ງນີ້ຖືກກຳນົດໂດຍຊະນິດຂອງພວກເຂົາ, ສະນັ້ນ ຄົນປະເພດນີ້ຈຶ່ງບໍ່ສາມາດປ່ຽນແປງໄດ້. ຄວນເຮັດແນວໃດເມື່ອພົບກັບຄົນແບບນັ້ນໃນອະນາຄົດ? (ບໍ່ຈຳເປັນຕ້ອງໂອ້ລົມນຳ ຫຼື ຊ່ວຍເຫຼືອຄົນແບບນັ້ນ. ຖ້າພວກເຂົາເປັນຜູ້ກຳກັບດູແລ, ພວກເຂົາຕ້ອງຖືກປົດອອກ. ຖ້າພວກເຂົາໄດ້ສະແດງອອກເຖິງການສະແດງອອກບາງຢ່າງຂອງການກະທຳທີ່ຊົ່ວຮ້າຍແລ້ວ ແລະ ເລີ່ມຂັດຂວາງ ແລະ ລົບກວນວຽກງານຂອງຄຣິສຕະຈັກ, ແລ້ວພວກເຂົາກໍຄວນຖືກຊຳລະລ້າງອອກໄປຕາມຄວາມຈຳເປັນ ແລະ ບໍ່ອະນຸຍາດໃຫ້ຢູ່ໃນຄຣິສຕະຈັກຕໍ່ໄປແມ່ນແຕ່ມື້ດຽວ). ມານຮ້າຍເວົ້າຕົວະຈົນເປັນສັນດານ; ເປັນທີ່ແນ່ນອນວ່າພວກເຂົາບໍ່ສາມາດປ່ຽນແປງໄດ້. ເຖິງຢ່າງໃດກໍຕາມ, ມີມານຮ້າຍປະເພດໜຶ່ງທີ່ມີພອນສະຫວັນ ຫຼື ຈຸດແຂງບາງຢ່າງໃນບາງຂົງເຂດ. ຖ້າພວກມັນເຕັມໃຈທີ່ຈະຮັບໃຊ້ ພວກມັນກໍສາມາດຖືກນຳໃຊ້ເພື່ອຮັບໃຊ້ໄດ້. ພຣະເຈົ້າຊົງນຳໃຊ້ທຸກສິ່ງທຸກຢ່າງເພື່ອຮັບໃຊ້ໃນວຽກງານຂອງພຣະອົງ; ພະຍານາກໃຫຍ່ສີແດງກໍເປັນວັດຖຸຮັບໃຊ້ ແລະ ຕົວປະກອບເສີມຄວາມເດັ່ນອັນໜຶ່ງ. ໃນການເຮັດວຽກໃນເຮືອນຂອງພຣະເຈົ້າ ຄົນເຮົາຕ້ອງມີສະຕິປັນຍາ; ນີ້ກໍເປັນຫຼັກການໜຶ່ງເຊັ່ນກັນ. ຖ້າຄົນທີ່ກັບຊາດມາເກີດຈາກມານຮ້າຍເຕັມໃຈ ຫຼື ເໝາະສົມທີ່ຈະຮັບໃຊ້ ກໍຈົ່ງນຳໃຊ້ພວກເຂົາເພື່ອຮັບໃຊ້. ຖ້າພວກເຂົາບໍ່ສາມາດແມ່ນແຕ່ຈະຮັບໃຊ້ ຫຼື ການຮັບໃຊ້ຂອງພວກເຂົາສ້າງຜົນເສຍຫຼາຍກວ່າຜົນດີ ແລະ ກໍ່ໃຫ້ເກີດຄວາມເສຍຫາຍຫຼາຍເກີນໄປ ແລະ ເຮືອນຂອງພຣະເຈົ້າບໍ່ໄດ້ຮັບຜົນຮັບທີ່ເປັນບວກຈາກການນຳໃຊ້ພວກເຂົາ ແຕ່ພັດຕ້ອງມາກັງວົນນຳພວກເຂົາ ແລ້ວພວກເຂົາກໍບໍ່ເໝາະສົມສຳລັບການຮັບໃຊ້, ສະນັ້ນ ສິດໃນການຮັບໃຊ້ຂອງພວກເຂົາຄວນຖືກຍົກເລີກ. ການເຮັດແບບນີ້ເໝາະສົມບໍ? (ເໝາະສົມ, ການເຮັດແບບນີ້ແມ່ນມີຫຼັກການ). ຕ້ອງປະຕິບັດຕໍ່ພວກເຂົາຕາມຫຼັກການ. ຄວາມສາມາດໃນການແຍກແຍະກໍເປັນເລື່ອງໜຶ່ງ, ແຕ່ເມື່ອເວົ້າເຖິງວິທີຈັດການກັບພວກເຂົາ ເຈົ້າຕ້ອງມີສະຕິປັນຍາ ແລະ ຫຼັກການ ແລະ ເຮັດເຊັ່ນນັ້ນໂດຍອີງໃສ່ສະຖານະການຕົວຈິງ. ຈຸດປະສົງຂອງການໂອ້ລົມກ່ຽວກັບເລື່ອງເຫຼົ່ານີ້ກໍເພື່ອໃຫ້ເຈົ້າໄດ້ຮັບຄວາມສາມາດໃນການແຍກແຍະ, ເພື່ອໃຫ້ເຈົ້າຮູ້ຢ່າງຊັດເຈນວ່າແກ່ນແທ້ຂອງຄົນປະເພດຕ່າງໆແມ່ນຫຍັງ ແລະ ຜ່ານແກ່ນແທ້ຂອງຄົນໃດຄົນໜຶ່ງ ເຈົ້າກໍສາມາດກຳນົດໄດ້ວ່າພວກເຂົາສາມາດຍອມຮັບຄວາມຈິງ ແລະ ໄດ້ຮັບຄວາມລອດພົ້ນ ຫຼື ບໍ່. ເຖິງຢ່າງໃດກໍຕາມ, ມັນບໍ່ແມ່ນເພື່ອໃຫ້ເຈົ້ານຳໃຊ້ວິທີການແບບດຽວກັນສຳລັບທຸກຄົນ ໂດຍການຈັດການກັບທຸກຄົນທີ່ຖືກກຳນົດລັກສະນະວ່າເປັນມານຮ້າຍດ້ວຍການຄັດພວກເຂົາອອກ. ແຕ່ກົງກັນຂ້າມ, ມັນແມ່ນເພື່ອໃຫ້ເຈົ້ານຳໃຊ້ມານຮ້າຍເພື່ອຮັບໃຊ້ຢ່າງມີປະສິດທິພາບຕາມຫຼັກການ ແລະ ຕາມຄວາມຕ້ອງການຂອງວຽກງານໃນເຮືອນຂອງພຣະເຈົ້າ. ສົມມຸດວ່າມີມານຮ້າຍບາງຕົນເວົ້າວ່າ: “ເມື່ອເຫັນວ່າຂ້ອຍເປັນມານຮ້າຍ ພວກເຈົ້າກໍຢາກນຳໃຊ້ຂ້ອຍເພື່ອຮັບໃຊ້. ຖ້າຂ້ອຍບໍ່ສາມາດໄດ້ຮັບຄວາມລອດພົ້ນ ຂ້ອຍກໍຈະບໍ່ຮັບໃຊ້!” ຄວນເຮັດແນວໃດໃນສະຖານະການນີ້? (ຖ້າພວກມັນບໍ່ເຕັມໃຈທີ່ຈະຮັບໃຊ້ ກໍປ່ອຍພວກມັນໄປ). ຖ້າພວກມັນບໍ່ເຕັມໃຈແມ່ນແຕ່ຈະຮັບໃຊ້ ແລ້ວກໍປ່ອຍໃຫ້ພວກມັນໜີໄປໄວໆ. ມານຮ້າຍບາງຕົນເວົ້າວ່າ: “ພວກເຈົ້າຢາກນຳໃຊ້ຂ້ອຍເພື່ອຮັບໃຊ້ບໍ? ບໍ່ມີທາງ! ຂ້ອຍຈະບໍ່ຮັບໃຊ້ເຈົ້າ! ຂ້ອຍຈະບໍ່ເຮັດສິ່ງທີ່ບໍ່ດີໃດໆ ຂ້ອຍພຽງແຕ່ຈະຢູ່ແບບຜ່ານໄປວັນໆໃນເຮືອນຂອງພຣະເຈົ້າ. ເມື່ອຮອດເວລາເຮັດວຽກ ຂ້ອຍກໍພຽງແຕ່ຈະເຮັດພໍແລ້ວມືແລ້ວຕີນ ແລະ ພຽງແຕ່ເຮັດພໍເປັນພິທີ; ຂ້ອຍຈະບໍ່ເຮັດມັນຢ່າງຕັ້ງໃຈເພື່ອເຈົ້າດອກ!” ຄວນເຮັດແນວໃດເມື່ອພົບເຫັນຄົນແບບນັ້ນ? (ພວກເຂົາຄວນຖືກຊຳລະລ້າງອອກໄປ). ເມື່ອມານຮ້າຍຖືກລະບຸຕົວຢ່າງຊັດເຈນແລ້ວ ກໍພຽງແຕ່ຟ້າວຊຳລະລ້າງພວກມັນອອກໄປ; ຢ່າສະແດງຄວາມເມດຕາ. ຖ້າມານຮ້າຍບາງຕົນປະພຶດຕົວດີ ແລະ ພວກມັນຮູ້ວ່າພວກມັນເວົ້າຕົວະຈົນເປັນສັນດານ ແລະ ເປັນມານຮ້າຍ ແລະ ພວກມັນບໍ່ສາມາດເປັນຄົນຊື່ສັດໄດ້ ແລະ ບໍ່ສາມາດໄດ້ຮັບຄວາມລອດພົ້ນໄດ້ ເພາະທຳມະຊາດຂອງພວກມັນກຳນົດໄວ້ແບບນັ້ນ, ແຕ່ຫຼັງຈາກທີ່ໄດ້ຟັງຄວາມຈິງມາຫຼາຍປີ ພວກມັນກໍຢາກຕິດຕາມພຣະເຈົ້າ ແລະ ໄດ້ຮັບພຣະພອນໃນທ້າຍທີ່ສຸດເຊັ່ນກັນ ແລະ ພວກມັນກໍເຮັດທຸກສິ່ງທຸກຢ່າງທີ່ເຮືອນຂອງພຣະເຈົ້າຂໍໃຫ້ພວກມັນເຮັດ, ຖ້າຄົນແບບນັ້ນບໍ່ໄດ້ກໍ່ໃຫ້ເກີດການລົບກວນ ແລະ ມີວຽກງານທີ່ເໝາະສົມສຳລັບພວກເຂົາ ພວກເຂົາກໍສາມາດໄດ້ຮັບໂອກາດໃນການຮັບໃຊ້. ເມື່ອເວົ້າເຖິງໜ້າທີ່ທີ່ພຣະຜູ້ສ້າງມອບໃຫ້, ບໍ່ວ່າຄຸນລັກສະນະຂອງປະເພດທີ່ສິ່ງທີ່ຖືກສ້າງທັງໝົດຖືກຈັດຢູ່ຈະເປັນແນວໃດກໍຕາມ ພວກເຂົາຄວນຖືວ່າມັນເປັນໜ້າທີ່ຂອງພວກເຂົາເອງ; ນີ້ຄືສິ່ງທີ່ບໍ່ສາມາດຫຼີກລ່ຽງໄດ້. ເຖິງແມ່ນວ່າຄົນໃດຄົນໜຶ່ງຈະເປັນມານຮ້າຍ ແລະ ເປັນຊາຕານ, ຖ້າພວກເຂົາເຕັມໃຈຮັບໃຊ້ພຣະເຈົ້າ ພຣະເຈົ້າກໍຈະບໍ່ປະຕິບັດຕໍ່ພວກເຂົາຢ່າງບໍ່ຍຸຕິທຳ; ນີ້ຄືຫຼັກການຂອງພຣະເຈົ້າໃນການປະຕິບັດຕໍ່ສິ່ງທີ່ຖືກສ້າງທັງໝົດຂອງພຣະອົງ. ຖ້າເຈົ້າຖືວ່າຕົນເອງເປັນສິ່ງທີ່ຖືກສ້າງ ແລະ ບໍ່ວ່າຄຸນລັກສະນະຂອງເຈົ້າຈະເປັນແນວໃດກໍຕາມ ເຈົ້າເຕັມໃຈທີ່ຈະນະມັດສະການພຣະຜູ້ສ້າງ, ເຕັມໃຈທີ່ຈະຍອມຈຳນົນພາຍໃຕ້ອຳນາດປົກຄອງຂອງພຣະຜູ້ສ້າງ ແລະ ປະຕິບັດໜ້າທີ່ຂອງເຈົ້າໃນຖານະສິ່ງທີ່ຖືກສ້າງໃຫ້ສຳເລັດ ແລະ ເຈົ້າເຕັມໃຈທີ່ຈະຮັບໃຊ້ ເຖິງແມ່ນວ່າໃນທ້າຍທີ່ສຸດແລ້ວເຈົ້າຈະບໍ່ມີຈຸດຈົບ ຫຼື ຈຸດໝາຍປາຍທາງທີ່ດີກໍຕາມ, ສິ່ງນີ້ກໍເປັນທີ່ອະນຸຍາດເຊັ່ນກັນ. ພຣະເຈົ້າບໍ່ໄດ້ປະຕິເສດສິ່ງນີ້; ພຣະເຈົ້າໃຫ້ໂອກາດຜູ້ຄົນໃນການຮັບໃຊ້. ມັນພຽງແຕ່ຂຶ້ນຢູ່ກັບວ່າຜູ້ຄົນປະຕິບັດຕໍ່ເລື່ອງນີ້ແນວໃດ. ບາງຄົນເວົ້າວ່າ: “ເນື່ອງຈາກຄຸນລັກສະນະທີ່ມີມາແຕ່ເກີດຂອງຂ້ອຍບໍ່ດີ ແລະ ບໍ່ມີຄວາມຫວັງທີ່ຂ້ອຍຈະໄດ້ຮັບຄວາມລອດພົ້ນ, ບໍ່ວ່າຂ້ອຍຈະປະຕິບັດໜ້າທີ່ຫຍັງກໍຕາມ ຂ້ອຍກໍຈະບໍ່ປະຕິບັດໜ້າທີ່ອີກຕໍ່ໄປ, ຂ້ອຍຈະບໍ່ຮັບໃຊ້ອີກ! ພວກເຈົ້າຢາກນຳໃຊ້ຂ້ອຍເພື່ອຮັບໃຊ້ ແລ້ວໃນທ້າຍທີ່ສຸດ ພວກເຈົ້າກໍຈະໄດ້ຮັບພຣະພອນ ແລະ ເຂົ້າສູ່ລາຊະອານາຈັກສະຫວັນ ແຕ່ຈະບໍ່ມີສ່ວນແບ່ງໃຫ້ຂ້ອຍ, ສະນັ້ນ ຂ້ອຍຈະບໍ່ເຊື່ອອີກຕໍ່ໄປແລ້ວ!” ນັ້ນກໍດີເລີຍ. ຖ້າມານຮ້າຍຢາກໜີໄປ ກໍປ່ອຍໃຫ້ພວກມັນໜີໄປ. ຖ້າພວກມັນບໍ່ໜີໄປ, ການຄັດພວກມັນອອກກໍສອດຄ່ອງກັບຫຼັກການຢ່າງສິ້ນເຊີງ. ມານຮ້າຍບາງຕົນເວົ້າວ່າ: “ຂ້ອຍບໍ່ສາມາດປະຕິເສດໄດ້ວ່າຂ້ອຍເວົ້າຕົວະຈົນເປັນສັນດານ, ຂ້ອຍຕົວະທຸກຄົນ, ຂ້ອຍຕົວະແມ່ນແຕ່ພຣະເຈົ້າ. ແຕ່ບໍ່ວ່າເຮືອນຂອງພຣະເຈົ້າຈະໃຫ້ຂ້ອຍຮັບໃຊ້ ຫຼື ໃຫ້ຂ້ອຍເປັນຕົວປະກອບເສີມຄວາມເດັ່ນກໍຕາມ, ບໍ່ວ່າຈະປະຕິບັດຕໍ່ຂ້ອຍແນວໃດກໍຕາມ ເຖິງແມ່ນວ່າຈະບໍ່ປະຕິບັດຕໍ່ຂ້ອຍຄືກັບມະນຸດກໍຕາມ ຂ້ອຍກໍບໍ່ມີຄຳຈົ່ມວ່າ. ຂໍ້ເທັດຈິງທີ່ວ່າຂ້ອຍເປັນມານຮ້າຍນັ້ນມັນຊ່ວຍບໍ່ໄດ້, ແມ່ນບໍ? ບໍ່ວ່າຂ້ອຍຈະຖືກຂໍໃຫ້ຮັບໃຊ້ຫຍັງກໍຕາມ, ບໍ່ວ່າຂ້ອຍຈະຖືກຂໍໃຫ້ອອກເຫື່ອແຮງຫຍັງກໍຕາມ ຂ້ອຍກໍເຕັມໃຈທີ່ຈະເຮັດມັນ”. ຄວນຍອມຮັບຄົນແບບນັ້ນບໍ? (ຄວນ). ຕາມຫຼັກການແລ້ວ ພວກເຂົາກໍສາມາດໄດ້ຮັບການຍອມຮັບໄດ້ເຊັ່ນກັນ. ຕາບໃດທີ່ຍັງມີຄວາມຫວັງອັນຮິບຮີ່ສຳລັບຄວາມລອດພົ້ນຂອງພວກເຂົາ ພວກເຂົາກໍຄວນໄດ້ຮັບການຍອມຮັບ. ບໍ່ວ່າພວກເຂົາຈະຍອມຮັບວ່າພວກເຂົາເປັນມານຮ້າຍ ຫຼື ບໍ່ກໍຕາມ ຢ່າງໜ້ອຍພວກເຂົາກໍມີຄວາມຮູ້ຈັກຕົນເອງບາງຢ່າງ, ເຕັມໃຈທີ່ຈະຮັບໃຊ້ ແລະ ມີການອ່ອນນ້ອມເລັກນ້ອຍ; ນັ້ນກໍພຽງພໍແລ້ວທີ່ຈະບັນລຸເງື່ອນໄຂໃນການຍອມຮັບ. ສ່ວນເລື່ອງທີ່ວ່າພວກເຂົາສາມາດປະຕິບັດໜ້າທີ່ຂອງພວກເຂົາດ້ວຍວິທີການທີ່ໄດ້ມາດຕະຖານ ຫຼື ບໍ່ນັ້ນ, ມັນກໍຍັງຕ້ອງລໍຖ້າເບິ່ງກັນຕໍ່ໄປ, ແມ່ນບໍ? (ແມ່ນແລ້ວ). ສະຫຼຸບແລ້ວ ບໍ່ວ່າຄົນໃດຄົນໜຶ່ງຈະເປັນຄົນປະເພດໃດກໍຕາມ ເຖິງແມ່ນວ່າຄຸນລັກສະນະຂອງພວກເຂົາຈະຖືກແຍກແຍະແລ້ວກໍຕາມ, ຄົນເຮົາກໍຍັງຄວນປະຕິບັດຕາມຫຼັກການໃນການປະຕິບັດຕໍ່ຄົນຜູ້ນັ້ນ. ແນ່ນອນວ່າ ມັນບໍ່ໄດ້ມີພຽງຫຼັກການດຽວຢູ່ບ່ອນນີ້, ມັນບໍ່ແມ່ນວ່າມານຮ້າຍທັງໝົດຄວນຖືກປະຕິເສດ ແລະ ຖືກຄັດອອກ, ມານຮ້າຍທັງໝົດຄວນຖືກໂຍນລົງນະຮົກ; ນັ້ນບໍ່ແມ່ນຫຼັກການພຽງຢ່າງດຽວ. ພຣະເຈົ້າຊົງມີອຳນາດສູງສຸດເໜືອທຸກສິ່ງ ແລະ ຊົງນຳໃຊ້ທຸກສິ່ງທຸກຢ່າງເພື່ອຮັບໃຊ້. ສິ່ງໃດສາມາດຮັບໃຊ້ໄດ້, ສິ່ງໃດຮັບໃຊ້ຫຍັງ ແລະ ພວກມັນຮັບໃຊ້ແນວໃດ, ພວກມັນຮັບໃຊ້ໃນຂັ້ນຕອນໃດ, ພວກມັນຮັບໃຊ້ດົນປານໃດ, ພວກມັນຮັບໃຊ້ຫຼາຍສໍ່າໃດ, ພາຍໃຕ້ສະຖານະການໃດທີ່ພວກມັນຈະບໍ່ຖືກນຳໃຊ້ອີກຕໍ່ໄປ ແລະ ພາຍໃຕ້ສະຖານະການໃດທີ່ພວກມັນສາມາດຖືກນຳໃຊ້ຕໍ່ໄປໄດ້ ລ້ວນແຕ່ມີຫຼັກການສຳລັບສິ່ງທັງໝົດນີ້ ແລະ ມີປັນຍາຂອງພຣະເຈົ້າຢູ່ໃນສິ່ງທັງໝົດນັ້ນ. ຜູ້ຄົນບໍ່ສາມາດປະຕິບັດຕໍ່ເລື່ອງນີ້ຢ່າງມຸທະລຸໄດ້; ພວກເຂົາຕ້ອງສະແຫວງຫາຫຼັກການ. ຖ້າທຸກຄົນເຊື່ອວ່າການກະທຳດ້ວຍວິທີໃດໜຶ່ງນັ້ນຖືກຕ້ອງ ແລະ ສອດຄ່ອງກັບຫຼັກການ ແລ້ວກໍຈົ່ງກະທຳການດ້ວຍວິທີນັ້ນ; ຈົ່ງກະທຳການດ້ວຍວິທີໃດກໍຕາມທີ່ເຈົ້າຄວນກະທຳ. ການລະເມີດຫຼັກການ, ການຈັດການກັບຄົນໃດຄົນໜຶ່ງຢ່າງຫຼັບຫູຫຼັບຕາ ແລະ ຢ່າງບໍ່ມີເຫດຜົນໂດຍອີງໃສ່ຄວາມໂກດຮ້າຍຊົ່ວວູບ ແມ່ນທັດສະນະຄະຕິຂອງການບໍ່ເຂັ້ມງວດຕໍ່ຄວາມຈິງ ແລະ ພຣະທຳຂອງພຣະເຈົ້າ; ເມື່ອເວົ້າຢ່າງເຄັ່ງຄັດແລ້ວ ມັນຍັງເປັນການສະແດງອອກເຖິງການຂາດຫົວໃຈທີ່ຢຳເກງພຣະເຈົ້າອີກດ້ວຍ, ສະນັ້ນ ຢ່າກະທຳການດ້ວຍວິທີນີ້ຢ່າງເດັດຂາດ. ນັ້ນຄືສິ່ງທີ່ເປັນພື້ນຖານທີ່ຈະໂອ້ລົມກ່ຽວກັບລັກສະນະທຳອິດຂອງຄົນທີ່ກັບຊາດມາເກີດຈາກມານຮ້າຍ ເຊິ່ງກໍຄືການເວົ້າຕົວະຈົນເປັນສັນດານ; ຫຼັກການໃນທຸກດ້ານໄດ້ຖືກອະທິບາຍຢ່າງຊັດເຈນແລ້ວ.

II. ລັກສະນະທີສອງ: ຄວາມແປກປະຫຼາດ

ລັກສະນະທີສອງຂອງຄົນທີ່ກັບຊາດມາເກີດຈາກມານຮ້າຍຄື “ຄວາມແປກປະຫຼາດ”. ເນື່ອງຈາກມັນເປັນລັກສະນະ, ມັນຈຶ່ງບໍ່ແມ່ນການສະແດງອອກຊົ່ວຄາວ, ແຕ່ເປັນສິ່ງທີ່ມັກຈະເປີດເຜີຍອອກມາຈາກທຳມະຊາດຂອງພວກເຂົາ ແລະ ມັນສາມາດເປັນຕົວແທນໃຫ້ແກ່ຄວາມຄິດ ແລະ ມຸມມອງຂອງພວກເຂົາ ພ້ອມທັງອຸປະນິໄສ ແລະ ແກ່ນແທ້ຂອງພວກເຂົາໄດ້ຢ່າງສິ້ນເຊີງ. ແລ້ວການສະແດງອອກສະເພາະຂອງລັກສະນະ “ຄວາມແປກປະຫຼາດ” ຂອງຄົນທີ່ເປັນມານຮ້າຍແມ່ນຫຍັງ? ຄວາມແປກປະຫຼາດແມ່ນຫຍັງ? ຄວາມແປກປະຫຼາດມັກຈະຄູ່ກັບຄຳໃດ? (ຄວາມຊົ່ວຊ້າ). ມີຫຍັງອີກ? (ທຳມະຊາດທີ່ແປກປະຫຼາດ). ທຳມະຊາດທີ່ແປກປະຫຼາດ ແລະ ຕັນຫາທີ່ຊົ່ວຊ້າ. ມີການສະແດງອອກອື່ນໃດອີກແດ່ທີ່ແປກປະຫຼາດ? ການຄົດໂກງ ແລະ ຜິດປົກກະຕິ, ແມ່ນບໍ? (ແມ່ນແລ້ວ). ນອກເໜືອຈາກການຄົດໂກງ ແລະ ຜິດປົກກະຕິແລ້ວ, ມີຫຍັງອີກ? (ຍັງມີການຄິດຄຳນວນ ແລະ ຍາກທີ່ຈະຢັ່ງເຖິງຢ່າງຍິ່ງ, ເປັນຄົນເຈົ້າເລ່ແສນກົນ, ໃຫ້ຄວາມຮູ້ສຶກທີ່ຂ້ອນຂ້າງບໍ່ສາມາດຢັ່ງເຖິງໄດ້). ໂດຍພື້ນຖານແລ້ວ ສິ່ງເຫຼົ່ານີ້ລ້ວນແຕ່ລວມຢູ່ໃນນັ້ນ. ການຄົດໂກງ, ແຝງຊົ່ວ, ເຈົ້າເລ່, ການຄິດຄຳນວນ ແລະ ຍາກທີ່ຈະຢັ່ງເຖິງ ແລະ ການເປັນຄົນເຈົ້າເລ່ແສນກົນ, ສິ່ງເຫຼົ່ານີ້ລ້ວນແຕ່ເປັນການສະແດງອອກ ແລະ ລັກສະນະສະເພາະຂອງຄວາມແປກປະຫຼາດ. ແລ້ວມານຮ້າຍສະແດງລັກສະນະເຫຼົ່ານີ້ອອກມາໃນເລື່ອງໃດແດ່? ໂດຍແກ່ນແທ້ແລ້ວ ນອກເໜືອຈາກສິ່ງທີ່ຜູ້ຄົນຄິດເຖິງເຊັ່ນ: ຄວາມຄົດໂກງ, ຄວາມແຝງຊົ່ວ, ຄວາມເຈົ້າເລ່ ແລະ ອື່ນໆ ທີ່ກ່ຽວຂ້ອງກັບອຸປະນິໄສ ຫຼື ສະແດງອອກໃນວິທີການປະພຶດຕົນ ແລະ ການຈັດການເລື່ອງຕ່າງໆແລ້ວ, ຄວາມແປກປະຫຼາດອີກປະເພດໜຶ່ງແມ່ນຫຍັງ? ມັນຄືຕັນຫາທີ່ຊົ່ວຊ້າຂອງຜູ້ຄົນ; ຄວາມແປກປະຫຼາດປະເພດນີ້ຄວນເອີ້ນວ່າຄວາມມັກມາກໃນກາມ. ເນື່ອງຈາກມີການໃຊ້ຄຳວ່າ “ຄວາມແປກປະຫຼາດ”, ພວກເຮົາຈຶ່ງບໍ່ໄດ້ກຳລັງເວົ້າເຖິງຄວາມຕ້ອງການ ຫຼື ປະຕິກິລິຍາທາງຮ່າງກາຍທີ່ປົກກະຕິຂອງເນື້ອໜັງ, ແຕ່ເປັນຄວາມມັກມາກໃນກາມ, ສິ່ງນີ້ກໍເອີ້ນວ່າຄວາມແປກປະຫຼາດເຊັ່ນກັນ. ຄວາມຄົດໂກງ, ຄວາມແຝງຊົ່ວ ແລະ ອື່ນໆ ທີ່ຫາກໍກ່າວເຖິງໄປເມື່ອກີ້ນີ້ແມ່ນກ່ຽວຂ້ອງກັບອຸປະນິໄສ; ສ່ວນຄວາມມັກມາກໃນກາມຄືຄວາມແປກປະຫຼາດທີ່ກ່ຽວຂ້ອງກັບເນື້ອໜັງ. ຄຳວ່າ “ຄວາມມັກມາກໃນກາມ” ຂ້ອນຂ້າງເໝາະສົມ, ບໍ່ແມ່ນບໍ? (ແມ່ນແລ້ວ). ນີ້ຄືອີກຄຳໜຶ່ງທີ່ເໝາະສົມຍິ່ງກວ່າ ນັ້ນກໍຄືຄວາມຍົວະຍວນທາງເພດ. ຜູ້ບໍ່ມີຄວາມເຊື່ອມັກຈະເວົ້າວ່າຄົນໃດຄົນໜຶ່ງມີຕັນຫາຢ່າງລັບໆ ແລະ ເປັນຄົນສຳສ່ອນ; ຄຳສັບເຫຼົ່ານີ້ລ້ວນແຕ່ໝາຍເຖິງດ້ານຂອງຕັນຫາທີ່ຊົ່ວຊ້າ. ນອກເໜືອຈາກຄວາມມັກມາກໃນກາມ ແລະ ຄວາມຍົວະຍວນທາງເພດແລ້ວ, ຍັງມີອັນອື່ນອີກບໍ? (ຄວາມຕ່ຳຊ້າແມ່ນໜຶ່ງໃນນັ້ນບໍ?) ຄວາມຕ່ຳຊ້າບໍ່ແມ່ນ; ຄວາມຕ່ຳຊ້າແຕກຕ່າງຈາກຄວາມມັກມາກໃນກາມ. ຄວາມຕ່ຳຊ້າກ່ຽວຂ້ອງກັບກຽດສັກສີ ແລະ ຄວາມສຸດຈະລິດຂອງຄົນໆໜຶ່ງ, ໃນຂະນະທີ່ຄວາມມັກມາກໃນກາມ ແລະ ຄວາມຍົວະຍວນທາງເພດສ່ວນໃຫຍ່ແລ້ວແມ່ນກ່ຽວຂ້ອງກັບບັນຫາການປະພຶດລະຫວ່າງບຸກຄົນຂອງຄົນໆໜຶ່ງ. ສິ່ງທີ່ພວກເຮົາຫາກໍເວົ້າເຖິງໄປນັ້ນຄືສອງດ້ານຂອງຄວາມແປກປະຫຼາດ: ດ້ານໜຶ່ງກ່ຽວຂ້ອງກັບອຸປະນິໄສ ແລະ ອີກດ້ານໜຶ່ງກ່ຽວຂ້ອງກັບຕັນຫາທາງເນື້ອໜັງ. ຍັງມີອີກດ້ານໜຶ່ງ, ນັ້ນກໍຄື ຄົນປະເພດນີ້ມັກຈະປະສົບກັບອາການຫູແວ່ວ ແລະ ອາການປະສາດຫຼອນທາງຄວາມຮູ້ສຶກອື່ນໆ, ພວກເຂົາມັກຈະມີການສະແດງອອກທີ່ຜິດປົກກະຕິບາງຢ່າງສະເໝີ. ຕົວຢ່າງ: ພວກເຂົາມັກຈະເວົ້າວ່າ “ພຣະເຈົ້າໄດ້ເປີດເຜີຍໃຫ້ຂ້ອຍຮູ້ວ່າ ໃນເວລາຫົກໂມງເຊົ້າຂອງມື້ນີ້ ຂ້ອຍຕ້ອງໄປທາງທິດຕາເວັນອອກ; ຜູ້ທີ່ອາດຈະໄດ້ຮັບຂ່າວປະເສີດຢູ່ບ່ອນນັ້ນຕ້ອງການພົບຂ້ອຍ”. “ເມື່ອຄືນນີ້ຂ້ອຍຝັນ; ບາງທີມື້ນີ້ອາດຈະມີອ້າຍເອື້ອຍນ້ອງສອງຄົນມາເຮືອນຂອງຂ້ອຍ”. ພວກເຂົາມັກຈະມີອາການຫູແວ່ວ ແລະ ອາການປະສາດຫຼອນທາງຄວາມຮູ້ສຶກອື່ນໆຢູ່ເລື້ອຍໆ, ພວກເຂົາມັກຈະດຳເນີນຊີວິດຂອງພວກເຂົາໂດຍອີງໃສ່ປະກົດການຕ່າງໆເຊັ່ນ: ຄວາມຝັນທີ່ແປກປະຫຼາດ, ນິມິດ ຫຼື ຄຳເວົ້າທີ່ຜຸດຂຶ້ນມາໃນຫົວຢ່າງກະທັນຫັນສະເໝີ ແລະ ເມື່ອມີບາງສິ່ງບາງຢ່າງທີ່ຜິດປົກກະຕິເກີດຂຶ້ນ, ພວກເຂົາກໍຈະກະທຳການດ້ວຍວິທີການທີ່ຜິດປົກກະຕິ, ພວກເຂົາສຸດໂຕ່ງເປັນພິເສດ. ບາງຄັ້ງພວກເຂົາກໍຕື່ນນອນຕອນສາມ ຫຼື ສີ່ໂມງເຊົ້າເພື່ອອະທິຖານ ແລະ ອ່ານພຣະທຳຂອງພຣະເຈົ້າ; ບາງຄັ້ງໃນຕອນກາງຄືນເມື່ອຄົນອື່ນກຳລັງພັກຜ່ອນ, ພວກເຂົາກໍຕື່ນຢູ່ເຄິ່ງຄືນ ໂດຍຢືນຢັດທີ່ຈະອ່ານພຣະທຳຂອງພຣະເຈົ້າ ຫຼື ຮຽນຮ້ອງເພງສັນລະເສີນ. ພວກເຂົານອນເມື່ອຄົນອື່ນກຳລັງກິນເຂົ້າ ຫຼື ເຮັດວຽກ ແລະ ມີພະລັງເມື່ອຄົນອື່ນກຳລັງພັກຜ່ອນ; ພວກເຂົາຜິດປົກກະຕິສະເໝີ ແລະ ແຕກຕ່າງຈາກຄົນປົກກະຕິສະເໝີ. ສິ່ງນີ້ສາມາດຖືວ່າເປັນການສະແດງອອກຂອງຄວາມແປກປະຫຼາດໄດ້ເຊັ່ນກັນບໍ? (ໄດ້). ມີຄຳສັບທີ່ເໝາະສົມເພື່ອອະທິບາຍຄວາມຜິດປົກກະຕິນີ້ບໍ? ສົມມຸດວ່າຄົນໃດຄົນໜຶ່ງເບິ່ງຄືວ່າປົກກະຕິຢູ່ພາຍນອກ, ແຕ່ພວກເຂົາມັກຈະເຮັດ ແລະ ຢັ່ງຮູ້ສິ່ງຕ່າງໆໃນລັກສະນະທີ່ບິດເບືອນ ແລະ ສຸດໂຕ່ງເປັນພິເສດສະເໝີ; ບໍ່ວ່າເຈົ້າຈະໂອ້ລົມກັບພວກເຂົາແນວໃດກໍຕາມ, ພວກເຂົາກໍບໍ່ສາມາດເຂົ້າໃຈໄດ້. ບາງຄັ້ງພວກເຂົາກໍປະສົບກັບອາການຫູແວ່ວ ແລະ ອາການປະສາດຫຼອນທາງຄວາມຮູ້ສຶກອື່ນໆ; ເຖິງແມ່ນວ່າໃນເວລາອື່ນຈະບໍ່ມີສຽງ ຫຼື ຄຳເວົ້າທີ່ຊັດເຈນ, ພວກເຂົາກໍມີຄວາມຄິດທີ່ແປກປະຫຼາດຢູ່ພາຍໃນຕົວພວກເຂົາ ເຊິ່ງບອກໃຫ້ພວກເຂົາເຮັດສິ່ງນັ້ນສິ່ງນີ້. ແຕ່ບໍ່ວ່າພວກເຂົາຈະເຮັດຫຍັງກໍຕາມ, ມັນກໍບໍ່ມີຫຍັງກ່ຽວຂ້ອງກັບຄວາມຈິງ ແລະ ມັນເຖິງກັບບໍ່ໄດ້ມາດຕະຖານຂອງການປະຕິບັດຕາມກົດລະບຽບຊ້ຳ. ພວກເຈົ້າຄິດຫາຄຳສັບທີ່ເໝາະສົມເພື່ອອະທິບາຍຄົນປະເພດນີ້ບໍ່ອອກ, ແມ່ນບໍ? (ບໍ່, ພວກເຮົາຄິດບໍ່ອອກ). ພວກເຈົ້າຄິດວ່າຄຳວ່າ “ພິລຶກພິລັນ” ເໝາະສົມບໍ? ພຶດຕິກຳພາຍນອກຂອງພວກເຂົາເບິ່ງຄືວ່າແປກປະຫຼາດ ແລະ ຜິດປົກກະຕິເປັນພິເສດ ແລະ ພວກເຂົາມັກຈະອາລົມປ່ຽນແປງງ່າຍ ແລະ ຕື່ນຕົກໃຈງ່າຍສະເໝີ. ແຕ່ຖ້າເຈົ້າກ່າວໂທດພວກເຂົາ, ເຈົ້າກໍບໍ່ສາມາດຊີ້ໃຫ້ເຫັນເຖິງບັນຫາໃຫຍ່ທີ່ພວກເຂົາມີໄດ້ເລີຍ ແລະ ຖ້າເຈົ້າຖືວ່າພວກເຂົາເປັນຄົນດີ, ພວກເຂົາກໍຍັງເບິ່ງຄືວ່າແປກປະຫຼາດເລັກນ້ອຍ, ເຈົ້າຂ້ອນຂ້າງບໍ່ສາມາດເບິ່ງທະລຸພວກເຂົາໄດ້. ເມື່ອເຈົ້າພຽງແຕ່ໄດ້ຍິນພວກເຂົາເວົ້າເປັນບາງຄັ້ງຄາວ, ພວກເຂົາກໍເບິ່ງຄືວ່າປົກກະຕິດີ ແຕ່ຖ້າເຈົ້າລັກສັງເກດເບິ່ງພວກເຂົາ, ເຈົ້າກໍຈະພົບວ່າການກະທຳຂອງພວກເຂົານັ້ນແປກປະຫຼາດຫຼາຍ ແລະ ຜິດປົກກະຕິຫຼາຍ. ນີ້ບໍ່ແມ່ນສັນຍານທີ່ດີ; ບໍ່ມີທາງຮູ້ໄດ້ເລີຍວ່າພວກເຂົາອາດຈະເຮັດຫຍັງ. ຕໍ່ມາ, ກໍມີການຄົ້ນພົບວ່າພວກເຂົາສາມາດເວົ້າພາສາແປກປະຫຼາດໃນລະຫວ່າງການອະທິຖານ; ໂດຍປົກກະຕິແລ້ວ ພວກເຂົາຍັງມັກລົມກັບຕົນເອງຢູ່ຕະຫຼອດເວລາ, ຄືກັບວ່າພວກເຂົາກຳລັງລົມກັບໃຜບາງຄົນ, ເຖິງຂັ້ນຫົວຂວັນໃນຂະນະທີ່ເຮັດແບບນັ້ນ ເຊິ່ງເບິ່ງແລ້ວເປັນຕາຢ້ານຫຼາຍ. ນີ້ກໍເປັນການສະແດງອອກຂອງຄວາມແປກປະຫຼາດເຊັ່ນກັນ. ໃຫ້ພວກເຮົາໃຊ້ຄຳວ່າ “ພິລຶກພິລັນ” ເພື່ອອະທິບາຍດ້ານນີ້ໄປກ່ອນ. ສະຫຼຸບແລ້ວ, ພວກເຮົາໄດ້ສະຫຼຸບການສະແດງອອກຂອງຄວາມແປກປະຫຼາດຂອງຄົນທີ່ເປັນມານຮ້າຍແລ້ວ. ມັນມີທັງໝົດສາມດ້ານຄື: ດ້ານໜຶ່ງຄືຕັນຫາທີ່ຊົ່ວຊ້າຂອງເນື້ອໜັງ; ດ້ານໜຶ່ງຄືການມີການສະແດງອອກທີ່ຜິດປົກກະຕິບາງຢ່າງສະເໝີ ເຊິ່ງພິລຶກພິລັນເປັນພິເສດ ແລະ ອີກດ້ານໜຶ່ງແມ່ນກ່ຽວຂ້ອງກັບອຸປະນິໄສ, ນັ້ນກໍຄືການຄົດໂກງຫຼາຍ. ຄວາມຄົດໂກງໝາຍຄວາມວ່າຄົນປະເພດນີ້ມີຄວາມຫຼອກລວງ ແລະ ເຈົ້າເລ່ໃນລະດັບໜຶ່ງ ເຊິ່ງຄົນທຳມະດາບໍ່ສາມາດຢັ່ງເຖິງໄດ້. ເມື່ອຜູ້ຄົນຄົບຫາກັບຄົນປະເພດນີ້, ພວກເຂົາມັກຈະຮູ້ສຶກກັງວົນ, ວິຕົກກັງວົນ ແລະ ຢ້ານກົວ; ພວກເຂົາມັກຈະຢ້ານວ່າໃນທີ່ສຸດພວກເຂົາຈະຖືກຄົນເຫຼົ່ານັ້ນຫັກຫຼັງ ແລ້ວຍັງຖືກຫຼອກໃຊ້ໂດຍທີ່ບໍ່ຮູ້ຕົວອີກ, ພວກເຂົາຢ້ານວ່າຈະຕົກຫຼຸມພາງຂອງຄົນເຫຼົ່ານັ້ນ. ຄົນປະເພດນີ້ແຝງຊົ່ວ ແລະ ເຈົ້າເລ່ເປັນພິເສດ. ພວກເຂົາອາດຈະເວົ້າຕໍ່ໜ້າເຈົ້າດ້ວຍທ່າທາງທີ່ສຸພາບ ແລະ ຮຽບຮ້ອຍຫຼາຍ, ແຕ່ລັບຫຼັງເຈົ້າ ພວກເຂົາໄດ້ວາງແຜນຕໍ່ຕ້ານເຈົ້າ ແລະ ຕໍ່ສູ້ກັບເຈົ້າເປັນເວລາດົນນານໂດຍທີ່ເຈົ້າບໍ່ຮູ້ຕົວ. ເມື່ອເຈົ້າຄົ້ນພົບສິ່ງນີ້, ເຈົ້າກໍຈະເຫື່ອແຕກ ໂດຍຄິດວ່າ “ໂຊກດີທີ່ພຣະເຈົ້າປົກປ້ອງຂ້ອຍ! ຖ້າຂ້ອຍບໍ່ເຊື່ອໃນພຣະເຈົ້າ, ຂ້ອຍກໍຄົງຈະຖືກພວກເຂົາທຳຮ້າຍຢ່າງສາຫັດ; ຊີວິດຂອງຂ້ອຍກໍອາດຈະສູນເສຍໄປແລ້ວ!” ນີ້ຄືຄວາມຊົ່ວຊ້າຂອງມານຮ້າຍປະເພດນີ້. ເປັນຫຍັງເຮົາຈຶ່ງເວົ້າວ່າຄົນແບບນັ້ນແປກປະຫຼາດ? ມັນບໍ່ແມ່ນເລື່ອງງ່າຍແທ້ໆທີ່ຈະບອກໄດ້ຈາກວິທີທີ່ພວກເຂົາປາກົດຢູ່ພາຍນອກ; ເຈົ້າຕ້ອງເລີ່ມຈາກສິ່ງທີ່ພວກເຂົາວາງແຜນທີ່ຈະເຮັດ ແລະ ຄຳເວົ້າທີ່ພວກເຂົາເປີດເຜີຍອອກມາໃນທຸກໆມື້, ສິ່ງນີ້ພຽງພໍແລ້ວທີ່ຈະໃຫ້ເຈົ້າເຫັນໄດ້ຢ່າງຊັດເຈນເຖິງແກ່ນແທ້ ແລະ ທຳມະຊາດທີ່ແປກປະຫຼາດຂອງຄົນປະເພດນີ້.

ກ. ຄວາມຄົດໂກງ

ຄົນທີ່ກັບຊາດມາເກີດຈາກມານຮ້າຍຄິດກ່ຽວກັບຫຍັງໃນທຸກໆມື້? ຕົວຢ່າງ: ສົມມຸດວ່າເອື້ອຍນ້ອງຄົນໜຶ່ງໄດ້ຮັບການສົ່ງເສີມໃຫ້ເປັນຜູ້ນຳ. ຈາກນັ້ນ ພວກເຂົາກໍໄຕ່ຕອງວ່າ “ເດັກຍິງຄົນນັ້ນໄດ້ຮັບການສົ່ງເສີມໃຫ້ເປັນຜູ້ນຳຕັ້ງແຕ່ອາຍຸຍັງນ້ອຍ. ລາວດີກວ່າຂ້ອຍບ່ອນໃດ? ຂ້ອຍເຄີຍດູຖູກລາວ, ຂ້ອຍບໍ່ເຄີຍປະຈົບປະແຈງລາວ ຫຼື ສ້າງຄວາມສຳພັນທີ່ດີກັບລາວເລີຍ. ຕອນນີ້ລາວເປັນຜູ້ນຳ, ເປັນຫົວໜ້າໂດຍກົງຂອງຂ້ອຍ, ສະນັ້ນ ຂ້ອຍຕ້ອງປະຈົບປະແຈງລາວ. ຂ້ອຍຈຳເປັນຕ້ອງເບິ່ງວ່າລາວຕ້ອງການຄວາມຊ່ວຍເຫຼືອໃນແງ່ຂອງຊີວິດປະຈຳວັນຂອງລາວ ຫຼື ທາງດ້ານວັດຖຸ ຫຼື ທາງດ້ານວິນຍານ ຫຼື ບໍ່. ຖ້າລາວບໍ່ຫຼົງກົນ, ຖ້າຂ້ອຍບໍ່ສາມາດເອົາຊະນະໃຈລາວໄດ້, ແລ້ວຂ້ອຍກໍຈະລອງໃຊ້ວິທີທີ່ອ່ອນໂຍນອື່ນໆ, ຂ້ອຍຈະເວົ້າຄຳເວົ້າທີ່ອ່ອນໂຍນ, ຄຳເວົ້າທີ່ອ່ອນນ້ອມ ແລະ ຄຳເວົ້າທີ່ເອົາອົກເອົາໃຈຕໍ່ໜ້າລາວ. ກ່ອນອື່ນ ຂ້ອຍຈຳເປັນຕ້ອງເບິ່ງວ່າວິທີໃດໃຊ້ໄດ້ຜົນກັບລາວ. ລາວມັກການປະຈົບປະແຈງ ຫຼື ມັກກົນອຸບາຍທີ່ຊົ່ວຊ້າຂອງຄົນຊົ່ວຮ້າຍ? ລາວມັກອາຫານ ຫຼື ຄວາມມ່ວນຊື່ນ? ລາວມັກເຄື່ອງນຸ່ງ ຫຼື ເຄື່ອງປະດັບ? ລາວມັກຫຍັງ? ຂ້ອຍຕ້ອງເບິ່ງລາວໃຫ້ອອກ, ເຂົ້າໃກ້ລາວ, ປະຈົບປະແຈງລາວ, ສ້າງຄວາມສຳພັນທີ່ດີກັບລາວ ແລະ ພະຍາຍາມຢັ່ງເຊີງລາວເບິ່ງ”. ບໍ່ວ່າໃຜຈະກາຍເປັນຜູ້ນຳກໍຕາມ, ພວກເຂົາກໍຈະໄຕ່ຕອງເຖິງວິທີທີ່ຈະເຂົ້າໃກ້ຜູ້ນຳຄົນນັ້ນ ແລະ ສ້າງຄວາມສຳພັນທີ່ດີກັບຜູ້ນຳຄົນນັ້ນ. ກ່ອນໜ້ານີ້, ເມື່ອເອື້ອຍນ້ອງຄົນນີ້ຍັງບໍ່ໄດ້ເປັນຜູ້ນຳ, ພວກເຂົາກໍຈະຕໍ່ຕ້ານທຸກສິ່ງທຸກຢ່າງທີ່ລາວເວົ້າ. ຕົວຢ່າງ: ຖ້າລາວເວົ້າວ່າ “ຕັ້ງແຕ່ນີ້ເປັນຕົ້ນໄປ ພວກເຮົາຈະເຕົ້າໂຮມກັນອາທິດລະຄັ້ງ”, ຫຼັງຈາກທີ່ໄດ້ຍິນແລ້ວ ພວກເຂົາກໍຈະໄຕ່ຕອງວ່າ “ຄຣິສຕະຈັກອື່ນເຕົ້າໂຮມກັນອາທິດລະສອງຄັ້ງ ແຕ່ພວກເຮົາຈະເຕົ້າໂຮມກັນພຽງຄັ້ງດຽວ. ເປັນຫຍັງພວກເຮົາຈຶ່ງຕ້ອງເຮັດຕາມທີ່ເຈົ້າເວົ້າ? ເຈົ້າຄິດວ່າເຈົ້າເປັນໃຜ?”. ຕອນນີ້ເອື້ອຍນ້ອງຄົນນີ້ເປັນຜູ້ນຳແລ້ວ, ປະຕິກິລິຍາຂອງພວກເຂົາເມື່ອລາວເວົ້າກໍແຕກຕ່າງອອກໄປ; ພວກເຂົາບໍ່ເວົ້າຄຳເວົ້າທີ່ໂຕ້ແຍ້ງຄືກັບທີ່ພວກເຂົາເຄີຍເຮັດມາກ່ອນອີກຕໍ່ໄປ ແຕ່ພວກເຂົາພັດເວົ້າວ່າ “ສິ່ງທີ່ເອື້ອຍນ້ອງຄົນນັ້ນເວົ້າແມ່ນຄວາມຈິງ!” ພາຍນອກພວກເຂົາສະແດງອອກຢ່າງຍອມຈຳນົນຫຼາຍ, ຄືກັບວ່າພວກເຂົາເປັນຄົນທີ່ສາມາດເຊື່ອຟັງໄດ້ ແຕ່ພາຍໃນພວກເຂົາພັດເວົ້າວ່າ “ເຈົ້າຮູ້ຫຍັງແດ່? ເຈົ້າຫາກໍເປັນຜູ້ນຳໄດ້ພຽງສອງສາມມື້ເທົ່ານັ້ນ! ຂ້ອຍເຄີຍເຮັດວຽກນີ້ມາກ່ອນ ແຕ່ຕອນນີ້ເຈົ້າເປັນຜູ້ນຳແລ້ວ. ບໍ່ເປັນຫຍັງ, ຜູ້ນຳເປັນຜູ້ຕັດສິນໃຈຂັ້ນສຸດທ້າຍ. ຂ້ອຍຈະເຫັນດີກັບເຈົ້າກ່ອນ ແຕ່ວິທີທີ່ຂ້ອຍກະທຳການລັບຫຼັງເຈົ້ານັ້ນເປັນການຕັດສິນໃຈຂອງຂ້ອຍ. ຂ້ອຍຈະປັ່ນຫົວເຈົ້າຫຼິ້ນ!” ບາງຄົນໄດ້ຮັບເລືອກຕັ້ງໃຫ້ເປັນຜູ້ນຳ ແລະ ເມື່ອຖືກຖາມວ່າ “ການເລືອກຕັ້ງຜູ້ນຳໃນຄຣິສຕະຈັກຂອງພວກເຈົ້າດຳເນີນໄປຕາມຫຼັກການບໍ?” ພວກເຂົາກໍໄຕ່ຕອງວ່າ “ຖ້າມັນດຳເນີນໄປຕາມຫຼັກການ, ຂ້ອຍຍັງຈະສາມາດກາຍເປັນຜູ້ນຳໄດ້ຢູ່ບໍ? ແຕ່ຂ້ອຍບໍ່ສາມາດບອກຄວາມຈິງກັບເຈົ້າໄດ້”. ສະນັ້ນ ພວກເຂົາຈຶ່ງເວົ້າວ່າ “ມັນດຳເນີນໄປຕາມຫຼັກການ. ຂ້ອຍໄດ້ຮັບໃຊ້ເປັນຜູ້ນຳຄຣິສຕະຈັກມາສອງສະໄໝແລ້ວ. ໃນຕອນທຳອິດ ຂ້ອຍບໍ່ຢາກເຮັດມັນອີກ; ຂ້ອຍຢ້ານວ່າອ້າຍເອື້ອຍນ້ອງຈະຄັດຄ້ານຖ້າຂ້ອຍເຮັດ, ສະນັ້ນ ຂ້ອຍຈຶ່ງຖອນຕົວອອກຈາກການເປັນຜູ້ສະໝັກ. ແຕ່ໃນທ້າຍທີ່ສຸດ ອ້າຍເອື້ອຍນ້ອງກໍຍັງເລືອກຂ້ອຍຢູ່ດີ, ສະນັ້ນ ຂ້ອຍຈຶ່ງເຮັດມັນດ້ວຍຄວາມຝືນໃຈ. ເມື່ອໃດກໍຕາມທີ່ມີຜູ້ສະໝັກຄົນໃໝ່ສຳລັບຕຳແໜ່ງຜູ້ນຳ, ຂ້ອຍກໍຈະລົງຈາກຕຳແໜ່ງ”. ສິ່ງນີ້ຟັງເບິ່ງຄືດີ, ແຕ່ພວກເຂົາມີເຈດຕະນາທີ່ຈະເຮັດແບບນັ້ນແທ້ບໍ? ພວກເຂົາບໍ່ມີເຈດຕະນາທີ່ຈະເຮັດມັນເລີຍ. ພວກເຂົາພຽງແຕ່ກຳລັງເວົ້າຕົວະ ແລະ ປັ່ນຫົວເຈົ້າຫຼິ້ນ, ເວົ້າແຕ່ສິ່ງທີ່ຟັງເບິ່ງຄືດີ, ສິ່ງທີ່ເຮັດໃຫ້ເຈົ້າພໍໃຈ, ສິ່ງທີ່ສາມາດຫຼອກລວງ ແລະ ເຮັດໃຫ້ເຈົ້າຫຼົງຜິດໄດ້ເທົ່ານັ້ນ. ເມື່ອເວົ້າເຖິງຜູ້ນຳລະດັບສູງ, ພວກເຂົາກໍໄຕ່ຕອງເຖິງວິທີທີ່ຈະປະຈົບປະແຈງ ແລະ ເອົາອົກເອົາໃຈຜູ້ນຳເຫຼົ່ານີ້ ແລະ ວິທີທີ່ຈະເຮັດໃຫ້ຜູ້ນຳເຫຼົ່ານີ້ຫຼົງຜິດ ເພື່ອໃຫ້ຜູ້ນຳເຫຼົ່ານີ້ໃຫ້ຄຸນຄ່າ ແລະ ສົ່ງເສີມພວກເຂົາ. ຖ້າພວກເຂົາບໍ່ສາມາດໄດ້ຮັບການສົ່ງເສີມ, ແລ້ວພວກເຂົາກໍຈະໄຕ່ຕອງເຖິງວິທີທີ່ຂໍ້ບົກພ່ອງ, ການບ່ຽງເບນ ແລະ ຄວາມຜິດພາດທີ່ພວກເຂົາເຄີຍກໍ່ໄວ້ໃນຂະນະທີ່ເຮັດວຽກກ່ອນໜ້ານີ້ ພ້ອມທັງການກະທໍາຜິດ ແລະ ພຶດຕິກຳທີ່ຫຼອກລວງທີ່ພວກເຂົາໄດ້ກະທຳການຢູ່ເບື້ອງຫຼັງນັ້ນ ຈະສາມາດປິດບັງຈາກຜູ້ນຳໄດ້ແນວໃດ ເພື່ອບໍ່ໃຫ້ຜູ້ນຳຮູ້ກ່ຽວກັບເລື່ອງເຫຼົ່ານັ້ນ, ພວກເຂົາຈະສາມາດລອຍນວນຈາກສິ່ງເຫຼົ່ານີ້ໂດຍບໍ່ຕ້ອງຮັບຜິດຊອບເລີຍໄດ້ແນວໃດ. ສິ່ງເຫຼົ່ານີ້ແມ່ນການສະແດງອອກທີ່ຄວາມເປັນມະນຸດຄວນມີບໍ? ພວກມັນເປັນບວກ ຫຼື ເປັນລົບ? (ເປັນລົບ). ພວກມັນເປັນລົບໃນລະດັບໃດ? ໃນລະດັບທີ່ວ່າ ກ່ອນທີ່ຈະມີໃຜມາຕິດຕາມ ຫຼື ກວດກາວຽກງານຂອງພວກເຂົາ, ພວກເຂົາກໍໄດ້ຄິດໄຕ່ຕອງເລື່ອງເຫຼົ່ານີ້ໄວ້ລ່ວງໜ້າໃນໃຈຂອງພວກເຂົາແລ້ວ, ພວກເຂົາກຽມໃຈໄວ້ດົນແລ້ວ, ໃຈຂອງພວກເຂົາເຕັມໄປດ້ວຍສິ່ງເຫຼົ່ານີ້ມາດົນແລ້ວ. ບອກເຮົາມາເບິ່ງ, ນີ້ບໍ່ແມ່ນຄວາມຄົດໂກງບໍ? (ແມ່ນແລ້ວ). ຄົນປະເພດນີ້ເວົ້າຈາປ່ຽນໄປຕາມຄົນທີ່ພົບເຫັນຢ່າງມີເລ່ລ່ຽມ ໂດຍເວົ້າສິ່ງທີ່ແຕກຕ່າງກັນກັບຜູ້ນຳແຕ່ລະຄົນ. ຖ້າຜູ້ນຳເປັນຜູ້ຍິງ, ພວກເຂົາກໍຈະຍົກຍ້ອງລາວວ່າເປັນເທບທິດາ; ຖ້າຜູ້ນຳເປັນຜູ້ຊາຍ, ພວກເຂົາກໍຈະຍົກຍ້ອງລາວວ່າເປັນຄົນຫຼໍ່ ແລະ ເປັນຊາຍສະກັນ. ນີ້ບໍ່ແມ່ນຄວາມຄົດໂກງບໍ? (ແມ່ນແລ້ວ). ນີ້ຄືລັກສະນະຫຼັກຂອງຄວາມແປກປະຫຼາດ. ທັດສະນະຄະຕິ ແລະ ການສະແດງອອກຂອງພວກເຂົາທີ່ມີຕໍ່ຜູ້ນຳແມ່ນເປັນແບບນີ້ ເຊິ່ງຄົດໂກງຫຼາຍ ແລະ ແຝງຊົ່ວຫຼາຍ. ໂລກພາຍໃນຂອງພວກເຂົາມີຄວາມຊັບຊ້ອນຢ່າງຍິ່ງ; ມີຄວາມຄິດຫຼາຍຢ່າງອັດແໜ້ນຢູ່ໃນນັ້ນ ແຕ່ບໍ່ມີຄວາມຄິດໃດເລີຍທີ່ເປັນບວກ. ພວກເຂົາບໍ່ໄຕ່ຕອງກ່ຽວກັບຄວາມເປັນມະນຸດ, ຄວາມຈິງ ຫຼື ເສັ້ນທາງທີ່ຖືກຕ້ອງ; ພວກເຂົາພຽງແຕ່ໄຕ່ຕອງເຖິງວິທີທີ່ຈະປະຈົບປະແຈງ ແລະ ເອົາອົກເອົາໃຈຜູ້ນຳ, ວິທີທີ່ຈະຮັກສາສະຖານະຂອງພວກເຂົາເອງ, ວິທີທີ່ຈະລອຍນວນຈາກສິ່ງຕ່າງໆ, ວິທີທີ່ຈະສືບຕໍ່ໃຊ້ເວລາໄປວັນໆ, ວິທີທີ່ຈະສືບຕໍ່ອາໄສຄຣິສຕະຈັກຫາກິນ, ກິນ ແລະ ດື່ມ ແລະ ບໍ່ຕອບແທນຫຍັງເລີຍໂດຍບໍ່ໃຫ້ຖືກຈັບໄດ້ ແລະ ໂດຍບໍ່ຕ້ອງຮັບຜິດຊອບເລີຍ. ໃນໃຈຂອງພວກເຂົາ ພວກເຂົາພຽງແຕ່ວາງແຜນ, ຄິດຫາເລ່ລ່ຽມ ແລະ ຄິດກ່ຽວກັບບັນຫາເຫຼົ່ານີ້; ພວກເຂົາໃຊ້ກົນອຸບາຍທຸກຮູບແບບ ແລະ ສະຕິຮູ້ສຶກຜິດຊອບຂອງພວກເຂົາກໍບໍ່ເຄີຍຮູ້ສຶກເຖິງການຕຳນິ ຫຼື ການກ່າວຫາເລີຍ. ເມື່ອພວກເຂົາເຂົ້າໄປຢູ່ໃນທ່າມກາງກຸ່ມຄົນ, ພວກເຂົາກໍຈະກວາດສາຍຕາເບິ່ງຄົນເຫຼົ່ານັ້ນ: “ແມ່ບ້ານສອງສາມຄົນນັ້ນຂາດຄວາມເຂົ້າໃຈທີ່ເລິກເຊິ່ງ; ພວກເຂົາບໍ່ມີທາງທີ່ຈະມີຄວາມສາມາດໃນການແຍກແຍະກ່ຽວກັບຂ້ອຍໄດ້ເລີຍ. ພວກເຂົາຈະບໍ່ສາມາດເຂົ້າໃຈກົນອຸບາຍທີ່ຂ້ອຍໃຊ້ໄດ້ເລີຍ. ເຖິງແມ່ນວ່າພວກເຂົາຈະເຂົ້າໃຈ, ພວກເຂົາກໍບໍ່ສາມາດໂຄ່ນລົ້ມຂ້ອຍໄດ້. ປານ້ອຍບໍ່ສາມາດສ້າງຄື້ນໃຫຍ່ໄດ້; ພວກເຂົາຈະບໍ່ເປັນບັນຫາ. ບໍ່ຈຳເປັນຕ້ອງສົນໃຈພວກເຂົາ. ສ່ວນອີກສອງສາມຄົນທີ່ເຫຼືອ, ຄົນໜຶ່ງເປັນຜູ້ນຳຄຣິສຕະຈັກ, ອີກຄົນໜຶ່ງເປັນເອື້ອຍນ້ອງອາວຸໂສທີ່ເຊື່ອໃນພຣະເຈົ້າມາຫຼາຍປີແລ້ວ ແລະ ອີກຄົນໜຶ່ງເປັນເອື້ອຍນ້ອງໜຸ່ມທີ່ເບິ່ງຄືວ່າຮຽນຈົບຈິດຕະວິທະຍາຢູ່ມະຫາວິທະຍາໄລ. ຄົນເຫຼົ່ານີ້ເປັນໄພຄຸກຄາມຕໍ່ຂ້ອຍເລັກນ້ອຍ. ຂ້ອຍຄວນຈັດການກັບໃຜກ່ອນ? ຂ້ອຍຄວນຄົບຫາ ແລະ ເອົາຊະນະໃຈໃຜກ່ອນ? ຂ້ອຍຈະກາຍເປັນໜຶ່ງໃນພວກເຂົາໄດ້ແນວໃດ? ຂ້ອຍຈະສ້າງອິດທິພົນໄດ້ແນວໃດ? ໃຜຈະເປັນຜູ້ຊ່ວຍຂອງຂ້ອຍ ແລະ ໃຜຈະເປັນຄູ່ແຂ່ງຂອງຂ້ອຍ? ຂ້ອຍຄວນເປັນໝູ່ກັບໃຜ, ຂ້ອຍຄວນຢູ່ຫ່າງຈາກໃຜ ແລະ ຂ້ອຍຄວນລະວັງໃຜ? ເລື່ອງເຫຼົ່ານີ້ຕ້ອງມີການວາງແຜນໄລຍະຍາວ; ຂ້ອຍຈຳເປັນຕ້ອງຄິດທົບທວນໃຫ້ດີ”. ຫຼັງຈາກທີ່ສັງເກດການເປັນເວລາສອງສາມມື້, ພວກເຂົາກໍຄິດອອກວ່າພວກເຂົາຄວນຄົບຫາ ແລະ ສົມຮູ້ຮ່ວມຄິດກັບໃຜ, ໃຜທີ່ສາມາດດຶງເຂົ້າມາຫຼອກໃຊ້ໄດ້, ໃຜທີ່ເປັນກຳລັງຕໍ່ຕ້ານພວກເຂົາ ແລະ ໃຜທີ່ເຂົ້າໃຈຄວາມຈິງ ແລະ ຍຶດໝັ້ນໃນຫຼັກການ ແລະ ຄວນລະວັງ, ພວກເຂົາຄິດເລື່ອງທັງໝົດນີ້ອອກ. ພວກເຂົາໄຕ່ຕອງໃນໃຈວ່າ “ຂ້ອຍຕ້ອງລະວັງຄົນທີ່ມີຄວາມສາມາດໃນການແຍກແຍະກ່ຽວກັບຂ້ອຍ. ຂ້ອຍບໍ່ສາມາດລ່ວງເກີນພວກເຂົາໄດ້ ແລະ ຂ້ອຍກໍບໍ່ຄວນເຂົ້າໃກ້ພວກເຂົາ. ຂ້ອຍຕ້ອງຢູ່ຫ່າງຈາກພວກເຂົາໃຫ້ຫຼາຍທີ່ສຸດ ເພື່ອບໍ່ໃຫ້ຂ້ອຍຫຼຸດປາກ ແລະ ພວກເຂົາເບິ່ງທະລຸຂ້ອຍໄດ້. ເມື່ອຢູ່ຕໍ່ໜ້າພວກເຂົາ, ຂ້ອຍຕ້ອງບໍ່ເວົ້າຈາຢ່າງບໍ່ລະມັດລະວັງຢ່າງເດັດຂາດ ເພື່ອບໍ່ໃຫ້ພວກເຂົາພົບເຫັນບາງສິ່ງບາງຢ່າງທີ່ພວກເຂົາສາມາດໃຊ້ຕໍ່ຕ້ານຂ້ອຍ ເພື່ອເປີດໂປງ ແລະ ໄຈ້ແຍກຂ້ອຍໃນຄຣິສຕະຈັກ. ຖ້າອ້າຍເອື້ອຍນ້ອງໄດ້ຮັບຄວາມສາມາດໃນການແຍກແຍະ, ພວກເຂົາກໍຈະຊຳລະລ້າງຂ້ອຍອອກໄປ. ເປັນແບບນັ້ນບໍ່ໄດ້ເດັດຂາດ!” ພວກເຂົາຄິດແຕ່ເລື່ອງເຫຼົ່ານີ້ທຸກໆມື້. ຈະແຂ່ງຂັນກັບໃຜ ແລະ ຈະແຂ່ງຂັນແນວໃດເພື່ອໃຫ້ໄດ້ຮັບຊື່ສຽງ ແລະ ເຮັດໃຫ້ຕົນເອງເບິ່ງດີ, ຈະຄົບຫາກັບໃຜເພື່ອໃຫ້ພວກເຂົາໄດ້ຮັບຜົນປະໂຫຍດໂດຍບໍ່ເສຍປຽບ, ຈະແກ້ໄຂຄວາມສູນເສຍທີ່ພວກເຂົາໄດ້ຮັບໃນບາງເລື່ອງແນວໃດ, ພວກເຂົາໄຕ່ຕອງແຕ່ເລື່ອງເຫຼົ່ານີ້ໝົດມື້. ພວກເຂົາອາດຈະໃຊ້ເວລາເຄິ່ງມື້ເພື່ອໄຕ່ຕອງເຖິງສາຍຕາທີ່ຄົນໃດຄົນໜຶ່ງແນມເບິ່ງພວກເຂົາ: “ມື້ວານນີ້, ຄົນຜູ້ນັ້ນແນມເບິ່ງຂ້ອຍຢ່າງແຫຼມຄົມຫຼາຍ. ນັ້ນໝາຍຄວາມວ່າແນວໃດ? ພວກເຂົາມີຄວາມສາມາດໃນການແຍກແຍະກ່ຽວກັບຂ້ອຍບໍ? ນີ້ບໍ່ແມ່ນສັນຍານທີ່ດີ. ພວກເຂົາເຫັນບັນຫາຫຍັງຂອງຂ້ອຍ? ຂ້ອຍຈຳເປັນຕ້ອງລະມັດລະວັງໃນສອງສາມມື້ຂ້າງໜ້ານີ້ ແລະ ບໍ່ປ່ອຍໃຫ້ມີຫຍັງຫຼຸດລອດໄປໄດ້. ນອກຈາກນີ້, ຂ້ອຍຈຳເປັນຕ້ອງຮຽນຮູ້ທີ່ຈະອ່ານສິ່ງຕ່າງໆຈາກສາຍຕາຂອງຄົນອື່ນ ແລະ ຂ້ອຍຕ້ອງບໍ່ປະໝາດ. ໜັງຕາຂອງຂ້ອຍກະຕຸກມາສອງມື້ແລ້ວ; ເບິ່ງຄືວ່າມີບາງສິ່ງບາງຢ່າງທີ່ບໍ່ດີກຳລັງຈະເກີດຂຶ້ນ. ຂ້ອຍຕ້ອງລະມັດລະວັງ, ຂ້ອຍຫວັງແທ້ໆວ່າຈະບໍ່ມີຫຍັງຜິດພາດ; ຂ້ອຍອາດຈະຖືກຊຳລະລ້າງອອກໄປຖ້າຂ້ອຍບໍ່ລະມັດລະວັງ”. ບໍ່ມີບັນຫາໃດທີ່ສາມາດເຫັນໄດ້ຈາກພາຍນອກດ້ວຍວິທີການທີ່ພວກເຂົາພົວພັນກັບຜູ້ຄົນ. ການກິນ, ການນອນ ແລະ ການເຮັດວຽກຂອງພວກເຂົາລ້ວນແຕ່ເບິ່ງຄືວ່າປົກກະຕິ. ແຕ່ສິ່ງທີ່ຢູ່ໃນໃຈ ແລະ ຄວາມຄິດຂອງພວກເຂົານັ້ນບໍ່ປົກກະຕິ. ການສະແດງອອກຂອງຄວາມຜິດປົກກະຕິນີ້ແມ່ນຫຍັງ? ມັນກໍຄືສິ່ງທີ່ພວກເຂົາຄິດນັ້ນລ້ວນແຕ່ຄົດໂກງຫຼາຍ ເຊິ່ງຄົນອື່ນບໍ່ສາມາດຢັ່ງຮູ້ໄດ້.

ຄົນທີ່ກັບຊາດມາເກີດຈາກມານຮ້າຍດຳລົງຊີວິດໃນລັກສະນະທີ່ມືດມົນຫຼາຍ. ທຸກສິ່ງທຸກຢ່າງໃນຄວາມຄິດຂອງພວກເຂົາສາມາດຖືກໄຕ່ຕອງ, ຄິດຄຳນວນ, ວາງແຜນ ແລະ ຄິດໄວ້ລ່ວງໜ້າໃນມຸມມືດເທົ່ານັ້ນ. ໃຈຂອງພວກເຂົາເຕັມໄປດ້ວຍສິ່ງຕ່າງໆຢ່າງສິ້ນເຊີງເຊັ່ນ: ການຍາດແຍ່ງຊື່ສຽງ ແລະ ຜົນປະໂຫຍດ, ການວາງແຜນຮ້າຍ, ການປຽບທຽບ, ຄວາມອິດສາ, ການແຂ່ງຂັນ, ການແກ້ແຄ້ນ ແລະ ອື່ນໆ. ພວກເຂົາບໍ່ເຄີຍສະແຫວງຫາຄວາມຈິງເລີຍແມ່ນແຕ່ໜ້ອຍດຽວ. ບໍ່ວ່າພວກເຂົາຈະກຳລັງຈັດການກັບເລື່ອງໃດກໍຕາມ, ພວກເຂົາກໍບໍ່ນຳມັນມາໂອ້ລົມກັນຢ່າງເປີດເຜີຍ ແລະ ຕັດສິນໃຈກ່ຽວກັບມັນຢ່າງເປີດເຜີຍ ແລະ ຢ່າງກົງໄປກົງມາ; ແຕ່ກົງກັນຂ້າມ ພວກເຂົາພັດລັກໄປຊອກຫາຄົນສອງສາມຄົນ ແລະ ຕັດສິນໃຈຮ່ວມກັນກັບພວກເຂົາ. ມີຄົນປະເພດນີ້ບາງຄົນຢູ່ໃນທຸກຄຣິສຕະຈັກ. ພວກເຂົາເປັນຄົນມິດງຽບ ແລະ ບໍ່ສະແດງອາລົມອອກມາ; ບໍ່ວ່າພວກເຂົາຈະປະເຊີນກັບຫຍັງກໍຕາມ, ພວກເຂົາກໍເລືອກທີ່ຈະມິດງຽບ ແລະ ບໍ່ເຄີຍສະແດງຈຸດຢືນຂອງພວກເຂົາອອກມາຢ່າງງ່າຍດາຍ. ພວກເຂົາເວົ້າຈາຢ່າງສຸພາບກັບຜູ້ຄົນຢູ່ພາຍນອກ ແຕ່ພວກເຂົາບໍ່ເຄີຍເວົ້າຄວາມຈິງ ຫຼື ເປີດເຜີຍສິ່ງທີ່ຢູ່ໃນໃຈຂອງພວກເຂົາແທ້ໆ; ພວກເຂົາບໍ່ມີຄຳເວົ້າທີ່ຈິງໃຈໃຫ້ໃຜເລີຍ. ຕົວຢ່າງ: ບາງຄົນບໍ່ເຄີຍເປີດເຜີຍຄວາມຄິດທີ່ເລິກເຊິ່ງທີ່ສຸດຂອງພວກເຂົາເລີຍ ບໍ່ວ່າພວກເຂົາຈະຄົບຫາກັບໃຜກໍຕາມ; ແມ່ນແຕ່ສະມາຊິກໃນຄອບຄົວທີ່ໃກ້ຊິດທີ່ສຸດຂອງພວກເຂົາກໍບໍ່ຮູ້ວ່າພວກເຂົາຄິດຫຍັງໃນທຸກໆມື້. ແມ່ນແຕ່ຄອບຄົວຂອງພວກເຂົາກໍຍັງບໍ່ເຂົ້າໃຈພວກເຂົາ, ຍິ່ງບໍ່ຕ້ອງເວົ້າເຖິງຄົນນອກ. ເຖິງແມ່ນວ່າເຈົ້າຈະເປັນໝູ່ທີ່ດີທີ່ສຸດຂອງພວກເຂົາ, ເປັນໝູ່ຕັ້ງແຕ່ຕອນຍັງນ້ອຍ, ເປັນໝູ່ເກົ່າໝູ່ແກ່ມາຫຼາຍປີ ຫຼື ເປັນເພື່ອນຮ່ວມງານທີ່ດີຢູ່ບ່ອນເຮັດວຽກກໍຕາມ, ເຈົ້າກໍຍັງບໍ່ຮູ້ວ່າພວກເຂົາກຳລັງຄິດຄຳນວນຫຍັງຢູ່; ບໍ່ມີໃຜສາມາດຢັ່ງເຖິງພວກເຂົາໄດ້. ບໍ່ວ່າພວກເຂົາຈະເວົ້າ ຫຼື ກະທຳການແນວໃດກໍຕາມ ກໍບໍ່ມີໃຜສາມາດເບິ່ງພວກເຂົາອອກໄດ້. ແຕ່ບາງຄັ້ງບາງຄາວ, ພວກເຂົາອາດຈະຫຼຸດປາກເວົ້າອອກມາສອງສາມຄຳວ່າ: “ຄົນຜູ້ນັ້ນເກັ່ງກວ່າຂ້ອຍ, ແລ້ວແນວໃດລະ! ມື້ໜຶ່ງຂ້ອຍຈະເກັ່ງກວ່າລາວ, ຖ້າເບິ່ງໂລດ!” ມີຄວາມໝາຍທີ່ເລິກເຊິ່ງກວ່າຢູ່ເບື້ອງຫຼັງຄຳວ່າ “ຖ້າເບິ່ງໂລດ” ນີ້; ມັນໝາຍຄວາມວ່າພວກເຂົາກຳລັງຄິດທົບທວນ ແລະ ໄຕ່ຕອງໃນໃຈ ແລະ ຄວາມຄິດຂອງພວກເຂົາທຸກໆມື້. ພວກເຂົາເບິ່ງຄືວ່າສະຫງົບ ແລະ ໃຈເຢັນຢູ່ພາຍນອກ, ແຕ່ຢູ່ພາຍໃນໃຈຂອງພວກເຂົາ ມີພາຍຸທີ່ກຳລັງພັດກະໜ່ຳ ແລະ ກໍ່ໃຫ້ເກີດຄວາມວຸ່ນວາຍ. ສິ່ງທີ່ພວກເຂົາຄິດແມ່ນຫຍັງ? ຖ້າພວກມັນເປັນເລື່ອງທີ່ເປີດເຜີຍ ແລະ ກົງໄປກົງມາ, ເປັນສິ່ງທີ່ເປັນບວກເຊັ່ນ: ເສັ້ນທາງທີ່ຖືກຕ້ອງໃນຊີວິດ, ການປະຕິບັດຄວາມຈິງ, ການກະທຳຕາມສະຕິຮູ້ສຶກຜິດຊອບ, ວິທີການປະພຶດຕົນ, ວິທີການຮັກພຣະເຈົ້າ ແລະ ວິທີການປະຕິບັດໜ້າທີ່ຂອງຕົນຢ່າງອຸທິດຕົນ, ຖ້າພວກເຂົາມັກຈະຄິດ, ສະແຫວງຫາ, ໄຕ່ຕອງ, ກວດສອບ ແລະ ພະຍາຍາມເຂົ້າໃຈສິ່ງເຫຼົ່ານີ້ຢູ່ໃນໃຈຂອງພວກເຂົາຢູ່ສະເໝີ, ແລ້ວພາຍໃນໃຈຂອງພວກເຂົາກໍຈະສະຫງົບຫຼາຍ ແລະ ມີສັນຕິສຸກ ແລະ ຄວາມຍິນດີ ແລະ ພວກເຂົາກໍຈະດຳລົງຊີວິດຢ່າງປົກກະຕິຫຼາຍຂຶ້ນເລື້ອຍໆ ບໍ່ແມ່ນຢ່າງຄົດໂກງ. ຄົນທີ່ດຳລົງຊີວິດຢູ່ໃນສະພາວະທີ່ເປັນບວກເຫຼົ່ານີ້ຈະມີຄວາມເຂົ້າໃຈກົງກັນທາງວິນຍານ ແລະ ການສື່ສານກັບຄົນທີ່ຢູ່ອ້ອມຂ້າງພວກເຂົາ ແລະ ຄົນທີ່ພວກເຂົາຂ້ອນຂ້າງໃກ້ຊິດເປັນບາງຄັ້ງຄາວ. ແຕ່ສິ່ງທີ່ມານຮ້າຍໄຕ່ຕອງ ແລະ ຄິດຢູ່ໃນໃຈຂອງພວກມັນລ້ວນແຕ່ເປັນສິ່ງທີ່ຄົດໂກງ. ຄວາມຄົດໂກງໝາຍເຖິງສິ່ງທີ່ຈັບຕ້ອງບໍ່ໄດ້ ເຊິ່ງຄົນປົກກະຕິບໍ່ສາມາດເບິ່ງເຫັນໄດ້ ແຕ່ເປັນສິ່ງທີ່ຜິດປົກກະຕິ, ເປັນສິ່ງທີ່ເຊື່ອງຊ້ອນຢູ່ໃນມຸມມືດ ເຊິ່ງເປັນເລື່ອງຍາກທີ່ຜູ້ຄົນຈະຄົ້ນພົບ ແລະ ຮັບຮູ້ໄດ້, ເປັນສິ່ງທີ່ຄົນປົກກະຕິບໍ່ຕ້ອງການ. ມຸມມືດເຫຼົ່ານີ້ຄືໂລກພາຍໃນຂອງມານຮ້າຍ. ໃຈຂອງພວກມັນເຕັມໄປດ້ວຍສິ່ງທີ່ຄົດໂກງເຫຼົ່ານີ້. ທຸກໆມື້, ພວກມັນປຽບທຽບກັບຄົນອື່ນ, ແຂ່ງຂັນກັບຄົນອື່ນ, ໃຊ້ກົນອຸບາຍ ແລະ ເລ່ລ່ຽມກັບຄົນອື່ນ, ຍາດແຍ່ງສະຖານະ, ໜ້າຕາ ແລະ ສິດໃນການຕັດສິນໃຈຂັ້ນສຸດທ້າຍ; ພວກມັນຄິດແຕ່ເລື່ອງເຫຼົ່ານີ້. ຖ້າເຈົ້າຖາມພວກມັນວ່າຕອນນີ້ພວກມັນມີເສັ້ນທາງໃນການເປັນຄົນຊື່ສັດແລ້ວ ຫຼື ບໍ່, ພວກມັນກໍຈະບໍ່ຕອບເຈົ້າ, ຈະບໍ່ສົນໃຈເຈົ້າ ແລະ ຈະບໍ່ຢາກກ່າວເຖິງມັນ. ນີ້ກໍຍ້ອນວ່າໃຈຂອງພວກມັນເຕັມໄປດ້ວຍເລື່ອງທີ່ເປັນລົບ ແລະ ຄົດໂກງເຫຼົ່ານີ້; ພວກມັນຄິດແຕ່ເລື່ອງເຫຼົ່ານີ້. ເມື່ອພວກມັນຕ້ອງຄິດເລັກນ້ອຍກ່ຽວກັບບັນຫາທີ່ກ່ຽວຂ້ອງກັບດ້ານເຕັກນິກ ຫຼື ວິຊາຊີບເປັນບາງຄັ້ງຄາວ, ພວກມັນກໍເຮັດພຽງຊົ່ວຄາວເທົ່ານັ້ນ, ເນື່ອງຈາກຄວາມຕ້ອງການຂອງວຽກງານ ຫຼື ຊີວິດຂອງພວກມັນ. ເມື່ອວຽກງານຂອງພວກມັນໃນດ້ານນີ້ສຳເລັດແລ້ວ, ພວກມັນກໍຈະເລີ່ມຄິດກ່ຽວກັບເລື່ອງທີ່ຄົດໂກງເຫຼົ່ານັ້ນອີກຄັ້ງທັນທີ ໂດຍໄຕ່ຕອງວ່າ “ພອນສະຫວັນຂອງໃຜຍິ່ງໃຫຍ່ກວ່າຂອງຂ້ອຍ? ຂ້ອຍເກັ່ງກວ່າພວກເຂົາໃນດ້ານໃດ ແລະ ພວກເຂົາດ້ອຍກວ່າຂ້ອຍໃນດ້ານໃດ? ຄົນຜູ້ນັ້ນເບິ່ງຄືວ່າຕັ້ງໃຈດູຖູກຂ້ອຍໃນຄັ້ງສຸດທ້າຍທີ່ພວກເຂົາລົມກັບຂ້ອຍ, ບໍ່ແມ່ນບໍ? ສອງຄົນນັ້ນເບິ່ງຄືວ່າບໍ່ໄດ້ສື່ສານກັນຕາມປົກກະຕິມາດົນແລ້ວ, ເກີດຫຍັງຂຶ້ນລະຫວ່າງພວກເຂົາ? ຖ້າມີຂໍ້ຂັດແຍ່ງ ຫຼື ບັນຫາເກີດຂຶ້ນລະຫວ່າງພວກເຂົາ, ຂ້ອຍຈະໄດ້ຮັບຜົນປະໂຫຍດບາງຢ່າງຈາກມັນບໍ? ຄົນໜຶ່ງໃນນັ້ນເປັນປະໂຫຍດຕໍ່ຂ້ອຍ ແລະ ສາມາດຊ່ວຍຂ້ອຍໄດ້ ແລະ ຂ້ອຍກໍຢາກຄົບຫາກັບຄົນຜູ້ນັ້ນແທ້ໆ ແຕ່ພວກເຂົາບໍ່ເຄີຍສົນໃຈຂ້ອຍເລີຍ. ຖ້າມີຂໍ້ຂັດແຍ່ງລະຫວ່າງພວກເຂົາທັງສອງ, ຂ້ອຍຈະສາມາດສວຍໂອກາດຈາກຊ່ອງຫວ່າງນີ້ ແລະ ໃຊ້ໂອກາດທີ່ດີນີ້ເພື່ອສ້າງຄວາມສຳພັນກັບຄົນຜູ້ນັ້ນໄດ້ບໍ?” ທຸກສິ່ງທຸກຢ່າງທີ່ພວກມັນໄຕ່ຕອງ ແລະ ຄິດຢູ່ໃນໃຈຂອງພວກມັນບໍ່ມີຫຍັງກ່ຽວຂ້ອງກັບສິ່ງທີ່ເປັນບວກ ແລະ ບໍ່ມີຫຍັງກ່ຽວຂ້ອງກັບການເຊື່ອໃນພຣະເຈົ້າ ແລະ ການໄລ່ຕາມເສາະຫາຄວາມຈິງເລີຍ. ຄົນປະເພດນີ້ເປັນຕາຢ້ານບໍ? (ເປັນຕາຢ້ານ). ຖ້າເຈົ້າຄົບຫາກັບພວກເຂົາ, ມັນກໍເທົ່າກັບການຄົບຫາກັບມານຮ້າຍ. ເຈົ້າບໍ່ໄດ້ວາງແຜນຮ້າຍໃສ່ພວກເຂົາ ແຕ່ພວກເຂົາກຳລັງວາງແຜນຮ້າຍໃສ່ເຈົ້າ ແລະ ສັງເກດເບິ່ງເຈົ້າທຸກມື້ ໂດຍໄຕ່ຕອງກ່ຽວກັບເຈົ້າ ແລະ ສຶກສາເຈົ້າຢູ່ລັບຫຼັງເຈົ້າ: “ພວກເຂົາໝາຍຄວາມວ່າແນວໃດທີ່ເວົ້າແບບນັ້ນ? ມັນແນເປົ້າໝາຍມາທີ່ຂ້ອຍບໍ? ຂ້ອຍຈະຕອບໂຕ້ແນວໃດເພື່ອບໍ່ໃຫ້ພວກເຂົາເບິ່ງທະລຸຂ້ອຍໄດ້? ຂ້ອຍຈະຕອບໂຕ້ແນວໃດເພື່ອໃຫ້ເປັນປະໂຫຍດຕໍ່ຂ້ອຍ? ຖ້າຂ້ອຍບໍ່ຕອບໂຕ້ ພວກເຂົາກໍຈະຄິດວ່າຂ້ອຍໂງ່, ຖືກລັງແກໄດ້ງ່າຍ ຫຼື ຂ້ອຍບໍ່ໄດ້ເຊື່ອໃນພຣະເຈົ້າຢ່າງແທ້ຈິງບໍ? ພວກເຂົາຈະຄິດແບບນັ້ນບໍ? ຂ້ອຍຈຳເປັນຕ້ອງຄິດໃຫ້ອອກວ່າມີຫຍັງເກີດຂຶ້ນຢູ່ໃນຫົວຂອງພວກເຂົາແທ້ໆ”. ເມື່ອເຈົ້າດຳລົງຊີວິດຢູ່ໃນທ່າມກາງການວາງແຜນຮ້າຍຂອງພວກເຂົາຢູ່ຕະຫຼອດເວລາ, ເຈົ້າຮູ້ສຶກສະບາຍໃຈບໍ? (ບໍ່). ມັນຄືກັບການມີຜີຮ້າຍທີ່ເບິ່ງບໍ່ເຫັນຢູ່ຂ້າງໆເຈົ້າ; ເຈົ້າບໍ່ສາມາດຮູ້ສຶກເຖິງສັນຕິສຸກ ຫຼື ຄວາມຍິນດີໄດ້ເລີຍ. ເມື່ອເຈົ້າຄົບຫາກັບພວກເຂົາ, ເຈົ້າມີພຽງຄວາມຮູ້ສຶກດຽວຄື: ຄວາມຮູ້ສຶກບໍ່ສະບາຍໃຈຢູ່ຕະຫຼອດເວລາ. ຄວາມບໍ່ສະບາຍໃຈນີ້ເປັນເລື່ອງປົກກະຕິຫຼາຍ ເພາະວ່າສັນຊາດຕະຍານ ຫຼື ສຳຜັດທີຫົກຂອງຄົນປົກກະຕິເຮັດໃຫ້ພວກເຂົາຮູ້ສຶກບໍ່ສະບາຍໃຈຕໍ່ມານຮ້າຍ ແລະ ຕໍ່ສິ່ງມີຊີວິດທີ່ຜິດປົກກະຕິທີ່ຢູ່ອ້ອມຂ້າງພວກເຂົາ. ເຖິງແມ່ນວ່າເຈົ້າຈະບໍ່ຮູ້ຈັກພວກເຂົາດີປານໃດ ແລະ ບໍ່ສາມາດອະທິບາຍໄດ້ຢ່າງຊັດເຈນວ່າມີຫຍັງຜິດປົກກະຕິ, ແຕ່ເຈົ້າກໍມັກຈະຮູ້ສຶກບໍ່ສະບາຍໃຈສະເໝີເມື່ອເຈົ້າຢູ່ກັບພວກເຂົາ, ຄືກັບວ່າມີບາງສິ່ງບາງຢ່າງທີ່ບໍ່ດີກຳລັງຈະເກີດຂຶ້ນ. ສິ່ງນີ້ພຽງພໍທີ່ຈະພິສູດໄດ້ວ່າພວກເຂົາມີເຈດຕະນາຮ້າຍ, ກຳລັງວາງແຜນຮ້າຍໃສ່ເຈົ້າ ແລະ ມີແຜນການຮ້າຍຕໍ່ເຈົ້າ. ເຈົ້າດຳລົງຊີວິດຢູ່ພາຍໃຕ້ສາຍຕາທີ່ຄອຍສອດແນມຂອງພວກເຂົາ ແລະ ພວກເຂົາກໍສຶກສາເຈົ້າທຸກມື້, ສິ່ງນີ້ເຮັດໃຫ້ເຈົ້າຮູ້ສຶກບໍ່ສະບາຍໃຈຍິ່ງກວ່າການມີເສືອ ຫຼື ສິງຢູ່ຂ້າງໆເຈົ້າອີກ. ຖ້າເສືອ ຫຼື ສິງໂຕນັ້ນຖືກເຈົ້າລ້ຽງມາ, ເຖິງແມ່ນວ່າມັນຈະເປັນສັດທີ່ດຸຮ້າຍ, ເຈົ້າກໍຈະບໍ່ເຄີຍຮູ້ສຶກບໍ່ສະບາຍໃຈເລີຍ. ແຕ່ຖ້າມີມານຮ້າຍຢູ່ຂ້າງໆເຈົ້າ, ເນື່ອງຈາກພວກມັນມີແກ່ນແທ້ທຳມະຊາດທີ່ແປກປະຫຼາດ, ເຈົ້າຈຶ່ງຮູ້ສຶກບໍ່ສະບາຍໃຈ. ຄວາມບໍ່ສະບາຍໃຈນີ້ເປັນຄວາມຮູ້ສຶກໃນວິນຍານ; ມັນເກີດຈາກມານຮ້າຍທີ່ກຳລັງເຮັດວຽກຢູ່. ບາງທີມານຮ້າຍອາດຈະບໍ່ໄດ້ຕັ້ງໃຈທີ່ຈະທຳຮ້າຍເຈົ້າຢ່າງສາຫັດໃນລະດັບໃດໜຶ່ງ ແຕ່ພຽງແຕ່ການວາງແຜນຮ້າຍໃສ່ເຈົ້າ ແລະ ການສອດແນມເຈົ້າຢູ່ຕະຫຼອດເວລາຂອງພວກມັນກໍຈະເຮັດໃຫ້ວິນຍານຂອງເຈົ້າບໍ່ສະບາຍໃຈແລ້ວ. ເມື່ອມີມານຮ້າຍຢູ່ຂ້າງໆເຈົ້າ, ເຈົ້າຈະບໍ່ມີທາງດຳລົງຊີວິດດ້ວຍສັນຕິສຸກ ແລະ ຄວາມຍິນດີຢ່າງເດັດຂາດ, ເວັ້ນເສຍແຕ່ວ່າພວກມັນບໍ່ແມ່ນມານຮ້າຍ ຫຼື ເຈົ້າມີວຸດທິພາວະທີ່ພຽງພໍ ແລະ ມີຄວາມເຊື່ອທີ່ພຽງພໍໃນພຣະເຈົ້າ ຫຼື ເຈົ້າມີຄວາມຈິງເປັນຊີວິດຂອງເຈົ້າ, ເວັ້ນເສຍແຕ່ວ່າຈະບັນລຸເງື່ອນໄຂໃດໜຶ່ງໃນເງື່ອນໄຂເຫຼົ່ານີ້ໄດ້, ເຊິ່ງໃນກໍລະນີດັ່ງກ່າວ ພວກມັນກໍຈະບໍ່ເປັນໄພຄຸກຄາມຕໍ່ເຈົ້າ ຫຼື ສົ່ງຜົນກະທົບຕໍ່ເຈົ້າ ແລະ ເຈົ້າກໍຈະບໍ່ຮູ້ສຶກບໍ່ສະບາຍໃຈ. ຖ້າບໍ່ມີເງື່ອນໄຂໃດບັນລຸເລີຍ, ເມື່ອມານຮ້າຍສອດແນມເຈົ້າຢູ່ຕະຫຼອດເວລາ, ເຈົ້າກໍຈະຮູ້ສຶກບໍ່ສະບາຍໃຈ. ສິ່ງນີ້ຈະຄ່ອຍໆພັດທະນາໄປເຖິງລະດັບໃດ? ເຈົ້າຈະຮູ້ສຶກລັງກຽດພວກມັນ ແລະ ລະວັງຕົວຈາກພວກມັນ, ເຈົ້າຈະຖືກລົບກວນຢູ່ພາຍໃນ ແລະ ເຈົ້າຈະມີບັນຫາ, ຖືກບີບຄັ້ນ ແລະ ຖືກຜູກມັດໃນຫຼາຍໆເລື່ອງ. ຖ້າພວກມັນຢູ່ໃກ້ໆ, ເມື່ອເຈົ້າເຮັດສິ່ງຕ່າງໆ ຫຼື ເວົ້າ, ເຈົ້າກໍຈະຕ້ອງຄຳນຶງເຖິງສາຍຕາຂອງພວກມັນ, ທ່າທາງຂອງພວກມັນ ຫຼື ຄວາມຄິດເຫັນຂອງພວກມັນຢູ່ສະເໝີ. ເຈົ້າອາດຈະພະຍາຍາມຄິດໃຫ້ອອກຢູ່ຕະຫຼອດເວລາວ່າ “ພວກມັນຈະຄິດແນວໃດກັບຂ້ອຍ? ເປັນຫຍັງຂ້ອຍຈຶ່ງບໍ່ສາມາດເບິ່ງທະລຸພວກມັນໄດ້? ເປັນຫຍັງຂ້ອຍຈຶ່ງຮູ້ສຶກວ່າພວກມັນກຳລັງຄິດຄຳນວນ ແລະ ຍາກທີ່ຈະຢັ່ງເຖິງ? ເປັນຫຍັງຮອຍຍິ້ມນັ້ນຈຶ່ງເບິ່ງຄືວ່າບໍ່ແມ່ນຮອຍຍິ້ມແຫ່ງການຍອມຮັບ? ເປັນຫຍັງຂ້ອຍຈຶ່ງຢ້ານຫຼາຍ? ເປັນຫຍັງຂ້ອຍຈຶ່ງໄດ້ຮັບອິດທິພົນຈາກພວກມັນຫຼາຍຂະໜາດນີ້?” ຖ້າເຈົ້າບໍ່ເຂົ້າໃຈຄວາມຈິງ ແລະ ເຈົ້າບໍ່ມີຄວາມສາມາດໃນການແຍກແຍະ, ແລ້ວຫຼັງຈາກທີ່ຄົບຫາກັບຄົນປະເພດນີ້ໄດ້ໄລຍະເວລາໜຶ່ງ, ເຈົ້າກໍຈະໄດ້ຮັບອິດທິພົນຈາກພວກເຂົາຢ່າງເປັນທຳມະຊາດ ແລະ ຕົກຢູ່ໃນສະພາບດັ່ງກ່າວ ເຊິ່ງເປັນສິ່ງທີ່ເປັນຕາຢ້ານຫຼາຍ.

ເມື່ອຕັດສິນຈາກສິ່ງທີ່ພວກເຂົາເປີດເຜີຍອອກມາຢ່າງເປັນທຳມະຊາດໃນຊີວິດປະຈຳວັນຂອງພວກເຂົາ ແລະ ສິ່ງທີ່ພວກເຂົາຄິດຢູ່ໃນໃຈຂອງພວກເຂົາ, ຄົນທີ່ກັບຊາດມາເກີດຈາກມານຮ້າຍສາມາດຖືກກຳນົດລັກສະນະໄດ້ວ່າມີແກ່ນແທ້ທີ່ແປກປະຫຼາດ. ຖ້າເຈົ້າຍັງບໍ່ໄດ້ຕິດຕໍ່ພົວພັນກັບພວກເຂົາຢ່າງເລິກເຊິ່ງ ແລະ ຫຼາຍຂຶ້ນ, ບາງທີເຈົ້າອາດຈະບໍ່ເຂົ້າໃຈໂລກພາຍໃນຂອງພວກເຂົາ, ແຕ່ວິທີທີ່ກົງໄປກົງມາ ແລະ ຊັດເຈນທີ່ສຸດໃນການແຍກແຍະຄົນປະເພດນີ້ກໍຄືຄຸນລັກສະນະໃນຮູບລັກສະນະພາຍນອກຂອງພວກເຂົາ: ພວກເຂົາມັກຈະເປີດເຜີຍສາຍຕາທີ່ຊົ່ວຊ້າ ແລະ ຮອຍຍິ້ມທີ່ເຈົ້າເລ່ອອກມາ. ສາຍຕາທີ່ຊົ່ວຊ້ານັ້ນໝາຍເຖິງສາຍຕາທີ່ຫຼອກລວງ, ສາຍຕາທີ່ບໍ່ສະອາດ ແລະ ບໍ່ແຈ່ມໃສປານໃດ ຫຼື ບໍ່ຊື່ສັດ ແລະ ບໍ່ຈິງໃຈປານໃດ ແຕ່ເບິ່ງຄືວ່າບໍ່ສາມາດຢັ່ງເຖິງໄດ້. ເຈົ້າຮູ້ສຶກວ່າມັນມີຄວາມໝາຍທີ່ເຊື່ອງຊ້ອນຢູ່ໃນສາຍຕານີ້ ແຕ່ພວກເຂົາພັດບໍ່ຍອມບອກເຈົ້າວ່າມັນແມ່ນຫຍັງ. ຍິ່ງໄປກວ່ານັ້ນ, ໂດຍການບອກເປັນໄນຢ່າງແນບນຽນເມື່ອພວກເຂົາເວົ້າ, ພວກເຂົາກໍຈະນຳພາເຈົ້າໃຫ້ຄາດເດົາ ໂດຍໃຊ້ຄຳເວົ້າເພື່ອບອກເປັນໄນເຖິງສິ່ງຕ່າງໆ ແລະ ເຮັດໃຫ້ເຈົ້າເຂົ້າໃຈຜິດວ່າພວກເຂົາຄິດໃນວິທີໃດໜຶ່ງ, ແຕ່ຄວາມຈິງແລ້ວ ມັນເປັນການບ່ຽງເບນຄວາມສົນໃຈ. ສິ່ງທີ່ເຈົ້າຢັ່ງຮູ້ນັ້ນບໍ່ແມ່ນຄວາມໝາຍທີ່ແທ້ຈິງຂອງພວກເຂົາເລີຍ; ພວກເຂົາພຽງແຕ່ຕ້ອງການໃຊ້ກົນອຸບາຍກັບເຈົ້າ ແລະ ເຍາະເຍີ້ຍເຈົ້າເທົ່ານັ້ນ. ເຈົ້າບໍ່ສາມາດພົບເຫັນຄວາມຈິງໃຈໃນສາຍຕາຂອງພວກເຂົາໄດ້ເລີຍ; ສາຍຕານີ້ຫຼອກລວງ ແລະ ເລື່ອນລອຍ, ມັນມີຄວາມຮູ້ສຶກທີ່ຄຸມເຄືອ ແລະ ເຂົ້າໃຈໄດ້ຍາກ. ທັນທີທີ່ເຈົ້າເຫັນສາຍຕາຂອງພວກເຂົາ, ຄວາມສົງໄສກໍຈະເກີດຂຶ້ນໃນໃຈຂອງເຈົ້າຢ່າງກະທັນຫັນ ແລະ ເຈົ້າກໍສົງໄສວ່າສິ່ງທີ່ເຈົ້າເວົ້າ ຫຼື ເຮັດນັ້ນຜິດ. ຖ້າເຈົ້າບໍ່ເຫັນສາຍຕາຂອງພວກເຂົາ, ເຈົ້າກໍຮູ້ສຶກວ່າຄວາມຄິດເຫັນຂອງເຈົ້ານັ້ນຖືກຕ້ອງ, ການຢັ່ງຮູ້ຂອງເຈົ້າເອງນັ້ນບໍລິສຸດ, ສິ່ງເຫຼົ່ານີ້ສອດຄ່ອງກັບຫຼັກການຄວາມຈິງ ແລະ ເຈົ້າຄວນກະທຳການດ້ວຍວິທີການໃດໜຶ່ງ ແລະ ເຈົ້າມີຄວາມເຊື່ອໝັ້ນຢ່າງໜັກແໜ້ນທີ່ຈະເຮັດເຊັ່ນນັ້ນ. ແຕ່ທັນທີທີ່ເຈົ້າສົບຕາກັບພວກເຂົາ ຫຼື ພວກເຂົາຈ້ອງເບິ່ງເຈົ້າດ້ວຍສາຍຕາທີ່ຊົ່ວຊ້ານັ້ນ, ເຈົ້າກໍຈະຮູ້ສຶກຂົນລຸກຂຶ້ນມາຢ່າງບໍ່ຮູ້ຕົວ. ເຖິງແມ່ນວ່າຈະບໍ່ມີການເວົ້າຄຳເວົ້າທີ່ຊັດເຈນອອກມາ ແຕ່ສາຍຕາທີ່ຊົ່ວຊ້ານັ້ນກໍໃຫ້ການບອກເປັນໄນທາງຈິດຕະວິທະຍາແກ່ເຈົ້າ, ມັນເຮັດໃຫ້ເຈົ້າຫຼົງຜິດ, ເຮັດໃຫ້ເຈົ້າສົງໄສໃນຕົວເອງໃນທັນທີ: “ຂ້ອຍເວົ້າຫຍັງຜິດບໍ? ຂ້ອຍເຮັດຫຍັງຜິດບໍ? ຂ້ອຍເຮັດຜິດບ່ອນໃດ?” ເລື່ອງ ແລະ ຫຼັກການທີ່ກຳລັງສົນທະນາກັນນັ້ນຊັດເຈນ ແລະ ບໍ່ມີຄວາມຄຸມເຄືອຢ່າງເຫັນໄດ້ຊັດເຈນ ແລະ ເຈົ້າກໍໝັ້ນໃຈວ່າມັນຄວນຈະເຮັດແບບນັ້ນ ແລະ ມັນຖືກຕ້ອງແລ້ວ, ແຕ່ຫຼັງຈາກທີ່ສົບຕາກັບພວກເຂົາ ເຈົ້າພັດກາຍເປັນຄົນທີ່ເຕັມໄປດ້ວຍຄວາມສົງໄສ. ສາຍຕາປະເພດນີ້ຄືສາຍຕາຂອງມານຮ້າຍ. ນີ້ຄືດ້ານໜຶ່ງ: ສາຍຕາທີ່ຊົ່ວຊ້າຂອງພວກເຂົາເຮັດໃຫ້ເຈົ້າສົງໄສ. ອີກດ້ານໜຶ່ງກໍຄື ບາງຄັ້ງມັນກໍມີຄວາມໝາຍບາງຢ່າງຢູ່ໃນສາຍຕາທີ່ຊົ່ວຊ້ານັ້ນ ເຊິ່ງກໍຄືການດູຖູກ. ເຈົ້າຍັງໜຸ່ມ, ມີປະສົບການທີ່ຕື້ນເຂີນ, ຂາດປະສົບການຊີວິດ ແລະ ອາດຈະມີຂໍ້ບົກພ່ອງບາງຢ່າງໃນຄວາມເປັນມະນຸດ, ສະນັ້ນ ເມື່ອສາຍຕາຂອງພວກເຂົາປະສານກັບສາຍຕາຂອງເຈົ້າ, ເຈົ້າກໍຈະສູນເສຍຄວາມໝັ້ນໃຈໃນຕົວເອງໃນທັນທີ, ຈິດໃຈຂອງເຈົ້າຈະພັງທະລາຍ ແລະ ສົງໄສໃນຕົວເອງໃນທັນທີ, ຮູ້ສຶກຕ່ຳຕ້ອຍຫຼາຍ, ຮູ້ສຶກດ້ອຍກວ່າພວກເຂົາ ແລະ ກາຍເປັນຄົນທີ່ດ້ອຍຄ່າຕໍ່ໜ້າພວກເຂົາ. ນີ້ຄືສາຍຕາຂອງມານຮ້າຍ. ບາງຄັ້ງສາຍຕາທີ່ຊົ່ວຊ້ານີ້ກໍເຮັດໃຫ້ຄວາມຄິດຂອງຜູ້ຄົນສັບສົນ, ບາງຄັ້ງກໍລົບກວນຄວາມໝັ້ນໃຈໃນຕົວເອງຂອງຜູ້ຄົນ ແລະ ບາງຄັ້ງຍັງເຮັດໃຫ້ຜູ້ຄົນຮູ້ສຶກຄິດລົບ ແລະ ທໍ້ຖອຍໃຈອີກດ້ວຍ.

ເມື່ອເວົ້າເຖິງການແຍກແຍະຄົນທີ່ກັບຊາດມາເກີດຈາກມານຮ້າຍ, ຖ້າເຈົ້າຍັງຂາດປະສົບການໃນການແຍກແຍະພວກເຂົາໂດຍການສັງເກດເບິ່ງແວວຕາຂອງພວກເຂົາ, ແລ້ວຈົ່ງເບິ່ງວ່າພວກເຂົາຄິດກ່ຽວກັບຫຍັງໃນແຕ່ລະມື້, ເບິ່ງວ່າພວກເຂົາສົນທະນາກັບຜູ້ຄົນກ່ຽວກັບຫຍັງໃນແຕ່ລະມື້ ແລະ ມີການສື່ສານທີ່ປົກກະຕິ ຫຼື ບໍ່. ຖ້າບໍ່ມີການສື່ສານທີ່ປົກກະຕິ ແລະ ຄົນສ່ວນໃຫຍ່ບໍ່ເຂົ້າໃຈພວກເຂົາ ແລະ ຫຼັກການຂອງພວກເຂົາໃນການຄົບຫາກັບຄົນສ່ວນໃຫຍ່ຄືການປິດປາກງຽບ ແລະ ແມ່ນແຕ່ຄົນທີ່ໃກ້ຊິດກັບພວກເຂົາທີ່ສຸດກໍບໍ່ຮູ້ວ່າພວກເຂົາຄິດກ່ຽວກັບຫຍັງໃນແຕ່ລະມື້ ແລະ ບໍ່ສາມາດຈັບໃຈຄວາມຄິດ ແລະ ມຸມມອງທີ່ຊັດເຈນຂອງພວກເຂົາໄດ້ງ່າຍໆ ຫຼື ຢັ່ງເຖິງສິ່ງທີ່ພວກເຂົາກຳລັງຄິດຢູ່ໄດ້ຢ່າງແທ້ຈິງ, ແລ້ວມັນກໍຊັດເຈນວ່າຄົນປະເພດນີ້ມີເລ່ລ່ຽມເລິກລັບ ແລະ ຍາກທີ່ຈະຢັ່ງເຖິງແທ້ໆ. ຄວາມງຽບຂອງພວກເຂົາບໍ່ໄດ້ໝາຍຄວາມວ່າພວກເຂົາບໍ່ມີຄວາມຄິດ ແລະ ມຸມມອງ; ຄວາມຈິງແລ້ວ ພວກເຂົາເຊື່ອງຄວາມຄິດທີ່ແທ້ຈິງໄວ້ໃນໃຈຂອງພວກເຂົາ, ພວກເຂົາພຽງແຕ່ບໍ່ເວົ້າມັນອອກມາ. ຖ້າພວກເຂົາບໍ່ເວົ້າມັນອອກມາ, ເຈົ້າຈະຄົ້ນພົບໄດ້ແນວໃດວ່າພວກເຂົາມີເລ່ລ່ຽມ? ພວກເຂົາມີຮອຍຍິ້ມທີ່ເຈົ້າເລ່ປະເພດໜຶ່ງ ແລະ ພວກເຂົາມັກຈະປັ້ນຮອຍຍິ້ມທີ່ຈອມປອມ. ເມື່ອພວກເຂົາຢູ່ຕໍ່ໜ້າເຈົ້າ, ພວກເຂົາຈະສະແດງຮອຍຍິ້ມທີ່ຈອມປອມ ແຕ່ເມື່ອພວກເຂົາຫັນໜ້າໜີ, ໃບໜ້າຂອງພວກເຂົາກໍກາຍເປັນບໍ່ມີຄວາມຮູ້ສຶກ ແລະ ປາສະຈາກຮອຍຍິ້ມໃດໆ. ຄົນປະເພດນີ້ເປັນຕາຢ້ານຫຼາຍ; ພວກເຂົາເປັນມານຮ້າຍ, ເຂົ້າໃຈບໍ? (ເຂົ້າໃຈ). ຕົວຢ່າງ: ສົມມຸດວ່າເຈົ້າສົນທະນາບາງສິ່ງບາງຢ່າງກັບພວກເຂົາ. ຫຼັງຈາກທີ່ເຈົ້າບອກມຸມມອງຂອງເຈົ້າແລ້ວ, ພວກເຂົາກໍບໍ່ສະແດງຈຸດຢືນຂອງພວກເຂົາ ແຕ່ເຜີຍຮອຍຍິ້ມທີ່ເຈົ້າເລ່ອອກມາ. ເຈົ້າຮູ້ບໍວ່າຮອຍຍິ້ມທີ່ເຈົ້າເລ່ໝາຍຄວາມວ່າແນວໃດ? ມັນໝາຍຄວາມວ່າເຈົ້າບໍ່ຮູ້ວ່າຮອຍຍິ້ມນີ້ເປັນການເຫັນດີ ຫຼື ບໍ່ເຫັນດີ ແລະ ເຈົ້າບໍ່ຮູ້ວ່າພວກເຂົາເຂົ້າໃຈສິ່ງທີ່ເຈົ້າໝາຍເຖິງແທ້ໆ ຫຼື ບໍ່. ພວກເຂົາພຽງແຕ່ຫົວ “ຫຶ ຫຶ” ອອກມາ. ກ່ຽວກັບສິ່ງທີ່ເຈົ້າເວົ້າ, ພວກເຂົາບໍ່ໄດ້ເວົ້າວ່າມັນຖືກ ຫຼື ວ່າມັນຜິດ, ພວກເຂົາບໍ່ໄດ້ເວົ້າວ່າພວກເຂົາເຂົ້າໃຈມັນ ຫຼື ວ່າພວກເຂົາບໍ່ເຂົ້າໃຈມັນ, ດ້ວຍເຫດນັ້ນ ເຈົ້າຈຶ່ງບໍ່ສາມາດຢັ່ງຮູ້ໄດ້ວ່າສຽງຫົວນີ້ໝາຍຄວາມວ່າແນວໃດແທ້. ພວກເຂົາໄດ້ຕອບຮັບເຈົ້າແລ້ວ ແຕ່ການຕອບຮັບນີ້ກໍຄືກັນກັບການບໍ່ຕອບຮັບຫຍັງເລີຍ. ຖ້າພວກເຂົາບໍ່ຕອບຮັບ, ເຈົ້າກໍຄົງຈະເດົາວ່າບາງທີພວກເຂົາອາດຈະບໍ່ເຂົ້າໃຈ; ແຕ່ການທີ່ພວກເຂົາຕອບຮັບໃນລັກສະນະນີ້ ກັບເຮັດໃຫ້ເຈົ້າເກີດຄວາມສັບສົນແທນ. ເຈົ້າບໍ່ຮູ້ວ່າສຽງຫົວນີ້ສະແດງເຖິງການເຍາະເຍີ້ຍ, ການດູຖູກ, ການສຽດສີ ຫຼື ການເຫັນດີ ແລະ ການຮັບຮອງ. ຖ້າເຈົ້າຖາມພວກເຂົາເຖິງມຸມມອງຂອງພວກເຂົາ, ພວກເຂົາກໍຈະຫົວ “ຫຶ ຫຶ” ອີກຄັ້ງ, ແລ້ວເວົ້າວ່າ “ໄດ້ ໄດ້” ແລະ ຫຼັງຈາກທີ່ເວົ້າຈົບ, ສີໜ້າຂອງພວກເຂົາກໍມືດມົນລົງທັນທີ. ສິ່ງນີ້ສ້າງຄວາມກົດດັນອັນມະຫາສານໃຫ້ກັບເຈົ້າໂດຍບໍ່ຮູ້ຕົວ. ຖ້າວຸດທິພາວະຂອງເຈົ້າຕ່ຳ ແລະ ເຈົ້າບໍ່ມີຈຸດຢືນທີ່ແທ້ຈິງ ຫຼື ຄວາມຄິດ ແລະ ມຸມມອງທີ່ຖືກຕ້ອງ, ເຈົ້າກໍສາມາດຖືກພວກເຂົາຂົ່ມຂວັນໄດ້. ນັ້ນຄືເຫດຜົນທີ່ຮອຍຍິ້ມຂອງພວກເຂົາຖືກເອີ້ນວ່າຮອຍຍິ້ມທີ່ເຈົ້າເລ່, ການຄົດໂກງ ແລະ ມີເລ່ລ່ຽມຖືກເອີ້ນວ່າຄວາມເຈົ້າເລ່. ພວກເຂົາບໍ່ເປີດເຜີຍມຸມມອງຂອງພວກເຂົາອອກມາຢ່າງງ່າຍດາຍ. ພວກເຂົາເຊື່ອວ່າການເວົ້າໜຶ່ງຄຳນັ້ນໜ້ອຍເກີນໄປ, ສອງຄຳກໍຫຼາຍເກີນໄປ ແລະ ເມື່ອມຸມມອງໃດໜຶ່ງຖືກກ່າວອອກມາຢ່າງຊັດເຈນ ຫຼື ອ້າງອີງເຖິງບາງສິ່ງບາງຢ່າງທີ່ສະເພາະເຈາະຈົງ, ມັນກໍຄືຄວາມລົ້ມເຫຼວ ແລະ ຄວາມຜິດພາດ. ສະນັ້ນ ວິທີທີ່ດີທີ່ສຸດສຳລັບພວກເຂົາກໍຄືການຍິ້ມ ແລະ ປ່ອຍໃຫ້ເຈົ້າຄາດເດົາ, ເຈົ້າສາມາດຄາດເດົາຄວາມໝາຍໃດກໍໄດ້ຕາມທີ່ເຈົ້າຕ້ອງການ, ເຈົ້າສາມາດຄາດເດົາແນວໃດກໍໄດ້ຕາມທີ່ເຈົ້າມັກ ແຕ່ຢ່າງໜ້ອຍເຈົ້າກໍຮູ້ສຶກວ່າພວກເຂົາບໍ່ໄດ້ເປັນປໍລະປັກຕໍ່ເຈົ້າ ແລະ ດ້ວຍເຫດນັ້ນ ເປົ້າໝາຍຂອງພວກເຂົາກໍບັນລຸຜົນ. ຈົ່ງສັງເກດເບິ່ງຈິ້ງຈອກເຖົ້າເຫຼົ່ານັ້ນທີ່ມີເລ່ລ່ຽມ ແລະ ເຈົ້າເລ່ທີ່ສຸດ ແລະ ຄົນເຫຼົ່ານັ້ນທີ່ແຝງຊົ່ວ ແລະ ມີເລ່ລ່ຽມ ແລະ ໃຊ້ກົນອຸບາຍທີ່ໂຫດຫ້ຽມ: ພວກເຂົາບໍ່ເວົ້າຫຼາຍ ແລະ ໃບໜ້າຂອງພວກເຂົາກໍບໍ່ໄດ້ສະແດງອອກຫຼາຍ ແຕ່ແວວຕາ ແລະ ຮອຍຍິ້ມຂອງພວກເຂົານັ້ນແປກປະຫຼາດ. ມະນຸດທີ່ເສື່ອມຊາມທີ່ປົກກະຕິ ແລະ ຄົນທີ່ກັບຊາດມາເກີດຈາກສັດລ້ວນແຕ່ຫຼົບໜີຈາກຄົນທີ່ກັບຊາດມາເກີດຈາກມານຮ້າຍ; ພວກເຂົາບໍ່ເຕັມໃຈທີ່ຈະຄົບຫາກັບຄົນປະເພດນັ້ນ ແລະ ການຢູ່ຮ່ວມກັບຄົນປະເພດນັ້ນເຮັດໃຫ້ພວກເຂົາຮູ້ສຶກຢ້ານກົວ, ມັນເຮັດໃຫ້ພວກເຂົາຂົນລຸກ. ເປັນຫຍັງມັນຈຶ່ງເຮັດໃຫ້ພວກເຂົາຂົນລຸກ? ເພາະວ່າຄົນປະເພດນັ້ນບໍ່ແມ່ນມະນຸດ, ພວກເຂົາເປັນມານຮ້າຍ ແລະ ມານຮ້າຍກໍສາມາດເຮັດໄດ້ທຸກສິ່ງທຸກຢ່າງ. ເມື່ອມະນຸດປົກກະຕິມີປະຕິສຳພັນກັບຄົນໃດຄົນໜຶ່ງ, ພວກເຂົາບໍ່ໄດ້ເຮັດໃຫ້ຄົນຜູ້ນັ້ນຂົນລຸກ. ຄົນປົກກະຕິມີສະຕິຮູ້ສຶກຜິດຊອບ ແລະ ຄວາມສຳນຶກ, ພວກເຂົາກະທຳການດ້ວຍຄວາມພໍດີ ແລະ ຄວາມຢັບຢັ້ງຊັ່ງໃຈ ແລະ ພວກເຂົາມີມາດຕະຖານຂັ້ນຕ່ຳສຸດ. ຢ່າງຫຼາຍທີ່ສຸດ, ເມື່ອພວກເຂົາໃຈຮ້າຍ, ພວກເຂົາອາດຈະດ່າເຈົ້າເລັກນ້ອຍ ແລະ ເວົ້າບາງສິ່ງບາງຢ່າງທີ່ບໍ່ໜ້າຟັງ ເຊິ່ງທຳລາຍຄວາມເຄົາລົບຕົນເອງຂອງເຈົ້າໃນລະດັບໜຶ່ງ. ແຕ່ມານຮ້າຍນັ້ນແຕກຕ່າງອອກໄປ; ພວກມັນບໍ່ດ່າເຈົ້າ ຫຼື ທຳລາຍຄວາມເຄົາລົບຕົນເອງຂອງເຈົ້າ ແຕ່ພວກມັນທຳຮ້າຍເຈົ້າຢ່າງສາຫັດ. ພວກມັນຄິດຢູ່ລັບຫຼັງເຈົ້າວ່າຈະເຮັດໃຫ້ເຈົ້າຫຼົງຜິດໄດ້ແນວໃດ; ພວກມັນຂຸດຂຸມ ແລະ ເຮັດໃຫ້ເຈົ້າໂດດລົງໄປໃນຂຸມນັ້ນດ້ວຍຕົວເຈົ້າເອງ. ຫຼັງຈາກທີ່ເຈົ້າໂດດລົງໄປແລ້ວ, ພວກມັນກໍເບິ່ງເຈົ້າຈາກທາງເທິງ ແລະ ສົມນ້ຳໜ້າໃນຄວາມໂຊກຮ້າຍຂອງເຈົ້າ ໃນຂະນະທີ່ຍັງທຳທ່າເຮັດເປັນຄົນດີ ໂດຍເວົ້າວ່າ “ຂ້ອຍຈະຊ່ວຍເຈົ້າ! ເຈົ້າຕົກລົງໄປໄດ້ແນວໃດ? ຂ້ອຍຄິດວ່າຄົນສ່ວນໃຫຍ່ຮູ້ແລ້ວວ່າມີຂຸມຢູ່ບ່ອນນີ້”. ພວກມັນເຖິງກັບຢາກສະແດງເປັນຄົນດີ ໂດຍເຮັດໃຫ້ເຈົ້າຫຼົງເຊື່ອການສະແດງຂອງພວກມັນ. ຄົນປະເພດນີ້ບໍ່ເປັນຕາຢ້ານບໍ? ພວກມັນຂຸດຂຸມນັ້ນໄວ້ເພື່ອເຈົ້າໂດຍສະເພາະ; ຖ້າເຈົ້າບໍ່ໂດດລົງໄປໃນນັ້ນ, ແລ້ວໃຜຈະໂດດ? ຫຼັງຈາກທີ່ເຈົ້າໂດດລົງໄປໃນຂຸມແລ້ວ, ພວກມັນກໍຍື່ນມືມາເພື່ອຊ່ວຍເຈົ້າ ແລະ ໃນຂະນະທີ່ພວກມັນຊ່ວຍເຈົ້າ, ພວກມັນກໍເວົ້າວ່າ “ເປັນຫຍັງເຈົ້າຈຶ່ງໂດດລົງໄປ?” ໃນຂະນະທີ່ສົມນ້ຳໜ້າໃນຄວາມໂຊກຮ້າຍຂອງເຈົ້າ, ພວກມັນຍັງເຮັດໃຫ້ເຈົ້າບໍ່ຮູ້ສຶກຕົວວ່າພວກມັນຂຸດຂຸມນັ້ນໄວ້. ເຫັນໄດ້ຊັດເຈນວ່າແມ່ນພວກມັນທີ່ທຳຮ້າຍເຈົ້າຢ່າງສາຫັດ ແຕ່ພວກມັນພັດເຮັດໃຫ້ເຈົ້າຮູ້ສຶກຊາບຊຶ້ງໃຈຕໍ່ພວກມັນຢ່າງເລິກເຊິ່ງ. ນີ້ບໍ່ແມ່ນຄວາມແປກປະຫຼາດບໍ? (ແມ່ນແລ້ວ). ນີ້ຄືຄວາມແປກປະຫຼາດຢ່າງແທ້ຈິງ!

ມີສິ່ງໜຶ່ງທີ່ຄົນທີ່ກັບຊາດມາເກີດຈາກມານຮ້າຍມັກຈະເຮັດ ເຊິ່ງທຸກຄົນກໍເຄີຍເຫັນ: ມານຮ້າຍເກັ່ງທີ່ສຸດໃນການເວົ້າສິ່ງທີ່ໜ້າຟັງເພື່ອປະຈົບປະແຈງຜູ້ຄົນ. ຕົວຢ່າງ: ເມື່ອຄົນປະເພດນີ້ເຫັນເຈົ້າກຳລັງເຮັດວຽກ, ພວກເຂົາກໍຈະເຊື່ອງຕົວຢູ່ຂ້າງໃນ ແລະ ສັງເກດເບິ່ງ. ເມື່ອເຈົ້າເຮັດວຽກສຳເລັດແລ້ວ, ພວກເຂົາກໍຈະອອກມາ ແລະ ເວົ້າວ່າ “ໂອ້, ເຈົ້າເຮັດວຽກຢູ່ບໍ! ເປັນຫຍັງເຈົ້າຈຶ່ງບໍ່ບອກຂ້ອຍ? ຂ້ອຍສາມາດຊ່ວຍເຈົ້າ ແລະ ແບ່ງເບົາພາລະໄດ້. ຖ້າມັນຈະອິດເມື່ອຍ, ພວກເຮົາກໍສາມາດຈັດການມັນນຳກັນໄດ້. ເທື່ອໜ້າທີ່ເຈົ້າເຮັດວຽກ ກໍພຽງແຕ່ບອກຂ້ອຍ, ມັນເປັນພຽງເລື່ອງເລັກນ້ອຍ. ຢ່າເກງໃຈທີ່ຈະຂໍໃຫ້ຂ້ອຍຊ່ວຍ!” ເມື່ອເຈົ້າໄດ້ຍິນສິ່ງນີ້, ໃຈຂອງເຈົ້າກໍຮູ້ສຶກອົບອຸ່ນ ແລະ ເຈົ້າກໍຄິດວ່າເຖິງແມ່ນວ່າພວກເຂົາຈະບໍ່ໄດ້ຊ່ວຍ, ແຕ່ພວກເຂົາກໍມີເຈດຕະນາທີ່ຈະເຮັດເຊັ່ນນັ້ນ ແລະ ຄຳເວົ້າຂອງພວກເຂົາກໍພຽງພໍແລ້ວ. ພວກເຂົາຫຼອກລວງເຈົ້າດ້ວຍຄຳເວົ້າທີ່ໜ້າຟັງຂອງພວກເຂົາ. ເຈົ້າເຫັນບໍ, ຄວາມຈິງແລ້ວ ພວກເຂົາສາມາດເວົ້າສິ່ງດັ່ງກ່າວອອກມາໄດ້ ແລະ ພວກເຂົາກໍບໍ່ຮູ້ສຶກລະອາຍໃຈເລີຍທີ່ເວົ້າມັນອອກມາ. ແລ້ວເຈົ້າຈະຮູ້ໄດ້ແນວໃດວ່າຄຳເວົ້າຂອງພວກເຂົາເປັນຄວາມຕົວະ? ເທື່ອໜ້າທີ່ເຈົ້າເຮັດວຽກຂອງເຈົ້າສຳເລັດ, ພວກເຂົາກໍມາ ແລະ ເວົ້າຄຳເວົ້າທີ່ໜ້າຟັງອີກຄັ້ງ: “ເປັນຫຍັງເຈົ້າຈຶ່ງບໍ່ບອກຂ້ອຍວ່າເຈົ້າກຳລັງເຮັດວຽກຢູ່? ເຈົ້າບໍ່ເຄີຍຂໍໃຫ້ຂ້ອຍຊ່ວຍເລີຍຈັກຄັ້ງ; ເຈົ້າປະຕິບັດຕໍ່ຂ້ອຍຄືກັບຄົນນອກແທ້ໆ. ເປັນຫຍັງເຈົ້າຈຶ່ງເຮັດຕົວຫ່າງເຫີນກັບຂ້ອຍແທ້?” ຫຼັງຈາກທີ່ເຫດການນີ້ເກີດຂຶ້ນສອງ ຫຼື ສາມຄັ້ງ, ເຈົ້າກໍຮູ້ວ່າຄວາມຈິງແລ້ວ ພວກເຂົາບໍ່ໄດ້ຢາກຊ່ວຍເຈົ້າເຮັດວຽກເລີຍ ແລະ ພວກເຂົາພຽງແຕ່ເວົ້າສິ່ງທີ່ໜ້າຟັງບາງຢ່າງເພື່ອຫຼອກລວງເຈົ້າ ແລະ ປະຈົບປະແຈງເຈົ້າ. ເມື່ອມີບາງສິ່ງບາງຢ່າງທີ່ຕ້ອງການຄວາມຊ່ວຍເຫຼືອຈາກພວກເຂົາແທ້ໆ, ພວກເຂົາພັດຫາຍຕົວໄປ. ນີ້ແມ່ນຄົນປະເພດໃດ? ນີ້ຄືມານຮ້າຍ ບໍ່ແມ່ນມະນຸດຢ່າງແນ່ນອນ. ຄົນທີ່ກັບຊາດມາເກີດຈາກມານຮ້າຍຈະເວົ້າສິ່ງທີ່ໜ້າຟັງກັບຄົນທຸກຄົນທີ່ພວກເຂົາພົບ ເພື່ອຫຼອກລວງຄົນເຫຼົ່ານັ້ນ ແລະ ບັນລຸເປົ້າໝາຍຂອງພວກເຂົາເອງ. ພວກເຂົາເຕັມໄປດ້ວຍແຜນການທີ່ມີເລ່ລ່ຽມ; ພວກເຂົາບໍ່ແມ່ນມະນຸດ, ແຕ່ເປັນມານຮ້າຍ. ການຄົບຫາກັບຄົນປະເພດນີ້ມີຄຸນຄ່າບໍ? ເຈົ້າບໍ່ຄວນແມ່ນແຕ່ຈະໃສ່ໃຈພວກເຂົາເລີຍ. ມີຄົນປະເພດນີ້ໃນຊີວິດປະຈຳວັນຂອງພວກເຈົ້າບໍ? (ມີ). ນີ້ຄືວິທີທີ່ຄົນປະເພດນີ້ປະພຶດໃນເລື່ອງນີ້ ແລະ ພວກເຂົາກໍປະພຶດໃນລັກສະນະດຽວກັນໃນເລື່ອງອື່ນໆ, ພວກເຂົາມັກຈະຫຼອກລວງຜູ້ຄົນຢູ່ສະເໝີ. ນັ້ນຄືຄວາມແປກປະຫຼາດຂອງພວກເຂົາ; ພວກເຂົາບໍ່ຈິງໃຈຕໍ່ຜູ້ຄົນ.

ພວກເຈົ້າທຸກຄົນພໍຈະສາມາດແຍກແຍະການສະແດງອອກຢ່າງໜຶ່ງຂອງລັກສະນະ “ຄວາມແປກປະຫຼາດ” ຂອງຄົນທີ່ກັບຊາດມາເກີດຈາກມານຮ້າຍ ເຊິ່ງກໍຄືຄວາມຄົດໂກງ ໄດ້ບໍ? (ໄດ້). ຄົນປະເພດນີ້ມີເລ່ລ່ຽມເປັນພິເສດ, ຄົດໂກງເປັນພິເສດ ແລະ ແຝງຊົ່ວ ແລະ ປິ້ນປ້ອນເປັນພິເສດ. ຖ້າເຈົ້າຍັງປະຕິບັດຕໍ່ການສະແດງອອກຂອງພວກເຂົາວ່າເປັນການເປີດເຜີຍຄວາມເສື່ອມຊາມຕາມປົກກະຕິ ແລະ ຍັງຄົງຊ່ວຍເຫຼືອ ແລະ ສະໜັບສະໜູນພວກເຂົາໃນຖານະອ້າຍເອື້ອຍນ້ອງ, ນີ້ບໍ່ແມ່ນການສະແດງອອກເຖິງຄວາມໂງ່ຈ້າບໍ? (ແມ່ນແລ້ວ). ເຈົ້າຕ້ອງບໍ່ເຮັດສິ່ງທີ່ໂງ່ຈ້າເຫຼົ່ານີ້ອີກໃນອະນາຄົດ; ພວກເຂົາບໍ່ແມ່ນມະນຸດ, ແຕ່ເປັນມານຮ້າຍ ແລະ ບໍ່ແມ່ນຄົນທີ່ເຈົ້າຄວນຊ່ວຍເຫຼືອ ແລະ ສະໜັບສະໜູນ. ພວກເຂົາຮູ້ຢູ່ໃນໃຈຂອງພວກເຂົາວ່າຄວາມຈິງແມ່ນຫຍັງ ແລະ ການເປັນຄົນຊື່ສັດນັ້ນເປັນສິ່ງທີ່ດີ. ແຕ່ການຮູ້ກໍເປັນອີກເລື່ອງໜຶ່ງ; ພວກເຂົາບໍ່ມີຂໍ້ກຳນົດແບບນັ້ນໃຫ້ຕົນເອງ ແລະ ບໍ່ເຄີຍປະຕິບັດການເປັນຄົນຊື່ສັດເລີຍ. ມັນບໍ່ແມ່ນວ່າພວກເຂົາຢາກປະຕິບັດແຕ່ບໍ່ສາມາດເຮັດໄດ້; ແຕ່ກົງກັນຂ້າມ ພວກເຂົາບໍ່ເຄີຍຕັ້ງໃຈທີ່ຈະປະຕິບັດດ້ວຍວິທີນີ້ເລີຍ. ລອງຄິດເບິ່ງດູ, ພວກເຂົາວາງແຜນ ແລະ ວາງອຸບາຍຫຍັງຢູ່ໃນໃຈຂອງພວກເຂົາ? ບໍ່ມີສິ່ງໃດເລີຍທີ່ກ່ຽວຂ້ອງກັບສິ່ງທີ່ເປັນບວກ ແລະ ບໍ່ມີຄວາມຄິດໃດເລີຍທີ່ກ່ຽວຂ້ອງກັບຄວາມຄິດ ແລະ ມຸມມອງທີ່ເປັນບວກ. ພວກເຂົາບໍ່ໄດ້ຕັ້ງໃຈທີ່ຈະປະຕິບັດຄວາມຈິງ ແລະ ບໍ່ໄດ້ຕັ້ງໃຈທີ່ຈະຍ່າງໃນເສັ້ນທາງທີ່ຖືກຕ້ອງ, ດ້ວຍເຫດນັ້ນ ພວກເຂົາຈຶ່ງບໍ່ເຄີຍສະແຫວງຫາຫຼັກການຄວາມຈິງໃນໃຈຂອງພວກເຂົາເລີຍ ແລະ ບໍ່ສະແຫວງຫາວິທີການປະຕິບັດທີ່ສອດຄ່ອງກັບເຈດຕະນາຂອງພຣະເຈົ້າ. ພວກເຂົາຍັງບໍ່ໄດ້ຕັ້ງໃຈທີ່ຈະບັນລຸໜ້າທີ່ຂອງສິ່ງທີ່ຖືກສ້າງ ຫຼື ອຸທິດຕົນ ແລະ ຖວາຍຄວາມຈິງໃຈຂອງພວກເຂົາ. ສິ່ງດຽວທີ່ພວກເຂົາຄິດຄຳນວນກໍຄືສິ່ງທີ່ຄົດໂກງ. ບາງຄົນເວົ້າວ່າ “ສິ່ງທີ່ພວກເຂົາຄິດຄຳນວນເປັນເລື່ອງຂອງໂລກພາຍໃນຂອງພວກເຂົາ, ມັນບໍ່ແມ່ນເລື່ອງງ່າຍທີ່ຈະແຍກແຍະ. ຄົນອື່ນຈະຮູ້ໄດ້ແນວໃດວ່າພວກເຂົາກຳລັງຄິດຫຍັງຢູ່ ໃນເມື່ອພວກເຂົາບໍ່ເປີດໃຈ ແລະ ໂອ້ລົມກ່ຽວກັບມັນ? ພວກເຂົາປະພຶດຕົວດີພໍສົມຄວນຢູ່ພາຍນອກ ແລະ ພວກເຂົາຍັງເຮັດໃຫ້ຕົນເອງຫຍຸ້ງຢູ່ກັບວຽກງານທີ່ຢູ່ໃນມື. ເປັນຫຍັງພຣະອົງຈຶ່ງກ່າວວ່າພວກເຂົາຄົດໂກງ ແລະ ກຳນົດລັກສະນະຂອງພວກເຂົາວ່າເປັນມານຮ້າຍ?” ຄົນອື່ນເວົ້າວ່າ “ພວກເຂົາພຽງແຕ່ເປີດເຜີຍແວວຕາທີ່ຊົ່ວຊ້າເລັກນ້ອຍ ແລະ ຮອຍຍິ້ມທີ່ເຈົ້າເລ່ເລັກນ້ອຍອອກມາ; ພວກເຮົາຍັງບໍ່ສາມາດເບິ່ງທະລຸໄດ້ວ່າພວກເຂົາກຳລັງຄິດຫຍັງຢູ່ໃນໂລກພາຍໃນຂອງພວກເຂົາ”. ແລ້ວຄົນເຮົາຈະແຍກແຍະໄດ້ແນວໃດວ່າພວກເຂົາເປັນມານຮ້າຍ? ຄວາມຄິດຂອງຄົນເຮົາເປັນສິ່ງທີ່ຈັບຕ້ອງບໍ່ໄດ້; ຖ້າພວກເຂົາບໍ່ສະແດງມັນອອກມາ, ເຈົ້າກໍບໍ່ສາມາດເຫັນ ຫຼື ຄົ້ນພົບພວກມັນໄດ້ ແລະ ເຈົ້າກໍຈະບໍ່ສາມາດແຍກແຍະພວກເຂົາໄດ້. ເຖິງຢ່າງໃດກໍຕາມ, ບໍ່ວ່າຄົນໃດຄົນໜຶ່ງຈະມີຄວາມຄິດ ແລະ ມຸມມອງແນວໃດກໍຕາມ, ບໍ່ວ່າພວກເຂົາຈະປາຖະໜາ ຫຼື ຄິດຄຳນວນຫຍັງຢູ່ໃນໂລກພາຍໃນຂອງພວກເຂົາກໍຕາມ, ພວກເຂົາກໍຈະລົງມືປະຕິບັດເພື່ອບັນລຸເປົ້າໝາຍຂອງພວກເຂົາຢ່າງແນ່ນອນ, ດ້ວຍເຫດນັ້ນ ພວກເຂົາຈຶ່ງມັກຈະມີບາງສິ່ງທີ່ພວກເຂົາໃຊ້ຊີວິດຕາມ ແລະ ມີການສະແດງອອກບາງຢ່າງສະເໝີ. ຕາບໃດທີ່ພວກເຂົາອາໄສຢູ່ທ່າມກາງຜູ້ຄົນ, ຄົນອື່ນກໍຈະສາມາດເຫັນ ຫຼື ສຳຜັດກັບສິ່ງທີ່ພວກເຂົາເຮັດໄດ້. ເຈົ້າອາດຈະບໍ່ຮູ້ວ່າພວກເຂົາກຳລັງຄິດຄຳນວນ, ວາງແຜນ ແລະ ກະກຽມຫຍັງຢູ່ໃນສ່ວນເລິກຂອງໃຈພວກເຂົາ, ແຕ່ສິ່ງທີ່ພວກເຂົາວາງແຜນ, ວາງອຸບາຍ ແລະ ຄິດຄຳນວນນັ້ນຈະຖືກພວກເຂົາເປີດເຜີຍ ແລະ ສະແດງອອກມາໃນມື້ໃດມື້ໜຶ່ງ; ພວກເຂົາຈະປ່ຽນສິ່ງເຫຼົ່ານັ້ນໃຫ້ກາຍເປັນຄວາມເປັນຈິງ ແລະ ພວກເຂົາຈະກະທຳການບາງຢ່າງທ່າມກາງຜູ້ຄົນ. ເມື່ອສິ່ງເຫຼົ່ານີ້ເກີດຂຶ້ນຕໍ່ໜ້າຕໍ່ຕາເຈົ້າ, ເຈົ້າຈະບໍ່ສາມາດເຫັນພວກມັນໄດ້ບໍ? ເຈົ້າຈະບໍ່ສາມາດແຍກແຍະຄົນຜູ້ນັ້ນໄດ້ບໍ? ບາງຄົນເວົ້າວ່າ “ເຖິງແມ່ນວ່າຂ້ອຍຈະເຫັນການສະແດງອອກຂອງພວກເຂົາ, ຂ້ອຍກໍຍັງບໍ່ຮູ້ວິທີແຍກແຍະ ຫຼື ກຳນົດລັກສະນະຂອງຄົນປະເພດນີ້”. ນັ້ນເປັນເລື່ອງງ່າຍທີ່ຈະຈັດການ; ຄົນປະເພດນີ້ມີລັກສະນະຈຳນວນໜຶ່ງ ແລະ ເຈົ້າສາມາດແຍກແຍະພວກເຂົາໄດ້ຜ່ານລັກສະນະເຫຼົ່ານີ້. ລັກສະນະທຳອິດກໍຄື ພວກເຂົາມັກຈະປະຕິບັດຕາມຄວາມປະສົງຂອງພວກເຂົາເອງສະເໝີ ແລະ ບໍ່ເຄີຍສະແຫວງຫາຫຼັກການຄວາມຈິງເລີຍ. ບໍ່ວ່າພວກເຂົາຈະເຮັດຫຍັງກໍຕາມ, ພວກເຂົາກໍວາງແຜນໄວ້ລ່ວງໜ້າດ້ວຍຕົນເອງ ແລະ ປະຕິບັດຕາມແຜນການ, ແນວຄິດ ແລະ ເຈດຕະນາຂອງພວກເຂົາເອງທັງໝົດ ແລະ ຕາມຄວາມປະສົງຂອງພວກເຂົາເອງທັງໝົດ. ພວກເຂົາບໍ່ຖາມຄວາມຄິດເຫັນຂອງທຸກຄົນ ແລະ ແນ່ນອນວ່າ ພວກເຂົາຍິ່ງບໍ່ສະແຫວງຫາຫຼັກການຄວາມຈິງ ຫຼື ປະຕິບັດຕາມການຈັດແຈງວຽກງານ. ຖ້າເຈົ້າສາມາດເຫັນການສະແດງອອກເຫຼົ່ານີ້, ແລ້ວມານຮ້າຍຈະບໍ່ຖືກເປີດໂປງຢ່າງສິ້ນເຊີງບໍ? (ຖືກ). ບາງຄົນເວົ້າວ່າ “ບາງທີພວກເຂົາອາດຈະເຂົ້າໃຈຄວາມຈິງ ແລະ ຮູ້ຈັກຫຼັກການຄວາມຈິງ, ສະນັ້ນ ພວກເຂົາຈຶ່ງຮູ້ວ່າຕ້ອງເຮັດຫຍັງໂດຍບໍ່ຕ້ອງປຶກສາຫາລືກັບຄົນອື່ນ”. ຄຳເວົ້ານີ້ຜິດອີກແລ້ວ; ມັນສະທ້ອນໃຫ້ເຫັນເຖິງຄວາມບໍ່ສາມາດໃນການເບິ່ງທະລຸສິ່ງຕ່າງໆ. ສຳລັບພວກເຈົ້າແລ້ວ, ສິ່ງທີ່ມານຮ້າຍເວົ້າ ແລະ ເຮັດນັ້ນເປັນອຸປະສັກທີ່ຍາກລຳບາກຫຼາຍຢ່າງ. ບໍ່ວ່າພວກເຂົາຈະໄດ້ສະແຫວງຫາຄວາມຄິດເຫັນຂອງອ້າຍເອື້ອຍນ້ອງ ຫຼື ບໍ່ກໍຕາມ, ເຈົ້າຄວນເບິ່ງໃຫ້ຊັດເຈນວ່າ ຈຸດປະສົງ, ແຮງຈູງໃຈ, ຈຸດເລີ່ມຕົ້ນ ແລະ ຫຼັກການໃນການກະທຳຂອງພວກເຂົາແມ່ນເພື່ອຮັກສາຊື່ສຽງ, ສະຖານະ ແລະ ໜ້າຕາຂອງພວກເຂົາເອງ ຫຼື ເພື່ອຮັກສາວຽກງານຂອງຄຣິສຕະຈັກ ແລະ ຜົນຮັບສຸດທ້າຍທີ່ບັນລຸໄດ້ນັ້ນຮັກສາຜົນປະໂຫຍດຂອງເຮືອນຂອງພຣະເຈົ້າ ຫຼື ບໍ່ ແລະ ມັນນຳເອົາຄວາມສູນເສຍ, ຄວາມເສຍຫາຍ ແລະ ການທຳລາຍ ຫຼື ຜົນປະໂຫຍດມາສູ່ຄົນສ່ວນໃຫຍ່. ບໍ່ວ່າຄົນທີ່ກັບຊາດມາເກີດຈາກມານຮ້າຍຈະເຮັດຫຍັງກໍຕາມ, ມັນກໍເພື່ອຮັກສາຜົນປະໂຫຍດຂອງພວກເຂົາເອງສະເໝີ; ນີ້ຄືອີກໜຶ່ງລັກສະນະຂອງຄົນທີ່ກັບຊາດມາເກີດຈາກມານຮ້າຍ. ໃນສາຍຕາຂອງພວກເຂົາ, ຜົນປະໂຫຍດຂອງພວກເຂົາຢູ່ເໜືອສິ່ງອື່ນໃດ ຄືກັບພໍ່ຄ້າທີ່ເຮັດທຸລະກິດ: ຜົນປະໂຫຍດສຳຄັນທີ່ສຸດ. ຜົນປະໂຫຍດຂອງໃຜສຳຄັນທີ່ສຸດ? ຜົນປະໂຫຍດຂອງມານຮ້າຍເອງນັ້ນສຳຄັນທີ່ສຸດ. ຖ້າການເຮັດບາງສິ່ງບາງຢ່າງສາມາດຮັກສາຜົນປະໂຫຍດ, ໜ້າຕາ, ສະຖານະ, ຊື່ສຽງ ຫຼື ຊັບສິນທາງວັດຖຸ ແລະ ເງິນຄຳຂອງພວກເຂົາໄດ້, ພວກເຂົາຈະບໍ່ອ່ອນຂໍ້ຢ່າງແນ່ນອນ ແຕ່ຈະດຳເນີນການຈົນເຖິງທີ່ສຸດ ແລະ ເຮັດມັນຈົນເຖິງທີ່ສຸດ. ເຖິງແມ່ນວ່າຜູ້ນຳຂັ້ນເທິງ ຫຼື ອ້າຍເອື້ອຍນ້ອງຈະຕໍ່ຕ້ານມັນ ແລະ ມັນບໍ່ສາມາດດຳເນີນການຕໍ່ໄປໄດ້ ແລະ ພວກເຂົາພົບກັບທາງຕັນ, ພວກເຂົາກໍຍັງຈະໃຊ້ກົນອຸບາຍທີ່ອ້ອມຄ້ອມ, ພະຍາຍາມທຸກວິທີທາງເພື່ອກຳຈັດຜູ້ຕໍ່ຕ້ານທັງໝົດ ແລະ ເອົາອຸປະສັກທັງໝົດອອກໄປ ເພື່ອດຳເນີນສິ່ງທີ່ພວກເຂົາຕ້ອງການເຮັດຕໍ່ໄປ. ພວກເຂົາຈະບໍ່ອ່ອນຂໍ້ຢ່າງແນ່ນອນ; ສິ່ງດຽວທີ່ພວກເຂົາຮັກສາກໍຄືຜົນປະໂຫຍດຂອງພວກເຂົາເອງ. ຕອນນີ້ ເຈົ້າສາມາດເຫັນສິ່ງນີ້ໄດ້ຢ່າງຊັດເຈນ: ບໍ່ວ່າຈະເປັນແຜນການ ຫຼື ວິທີການ ຫຼື ມາດຕະການ ຫຼື ຂັ້ນຕອນທີ່ພວກເຂົາວາງແຜນ, ວາງອຸບາຍ ແລະ ຄິດຄົ້ນຂຶ້ນມາ, ສິ່ງເຫຼົ່ານີ້ລ້ວນແຕ່ຖືກຄິດຄຳນວນໄວ້ໃນໃຈຂອງພວກເຂົາແລ້ວ; ສິ່ງດຽວທີ່ພວກເຂົາຄິດເຖິງກໍຄືຜົນປະໂຫຍດ ແລະ ໃຈຂອງພວກເຂົາກໍເຕັມໄປດ້ວຍຄວາມຄິດກ່ຽວກັບຜົນປະໂຫຍດ; ຈະໃຊ້ໃຜ, ຈະເຂົ້າໃກ້ໃຜ, ຈະຢູ່ຫ່າງຈາກໃຜ, ຈະສະໜັບສະໜູນໃຜ, ຈະຕໍ່ຕ້ານໃຜ, ຈະປົດໃຜອອກ, ພວກເຂົາວາງກົນອຸບາຍສຳລັບສິ່ງເຫຼົ່ານີ້ທັງໝົດຕາມຜົນປະໂຫຍດຂອງພວກເຂົາ. ຖ້າໃນການເຮັດວຽກ ແລະ ການປະຕິບັດໜ້າທີ່ຂອງພວກເຂົາ, ພວກເຂົາມາຮອດຈຸດນີ້, ແລ້ວພວກເຂົາກໍຄືຜູ້ຕໍ່ຕ້ານພຣະຄຣິສ ແລະ ເປັນມານຮ້າຍທີ່ເປີດເຜີຍຕົວຕົນທີ່ແທ້ຈິງຂອງພວກມັນອອກມາ. ຄົນປະເພດນີ້ຍາກທີ່ຈະຢັ່ງເຖິງ ແລະ ມີເລ່ລ່ຽມເລິກລັບຢ່າງຍິ່ງ; ພວກເຂົາໄຕ່ຕອງກ່ຽວກັບສິ່ງເຫຼົ່ານີ້ທຸກມື້. ຖ້າພວກເຂົາຕ້ອງສືບຮູ້ທຸກຄົນໃນຄຣິສຕະຈັກຢ່າງທະລຸປຸໂປ່ງ, ມັນຈະໃຊ້ເວລາດົນປານໃດ? ພຽງແຕ່ຫຼັງຈາກທີ່ພວກເຂົາກຳສະຖານະການຂອງສະມາຊິກຄຣິສຕະຈັກທຸກຄົນໄດ້ຢ່າງຊັດເຈນ, ເຂົ້າໃຈບັນຫາຕົວຈິງ ແລະ ຄວາມຫຍຸ້ງຍາກທີ່ແທ້ຈິງຂອງແຕ່ລະຄົນ ແລະ ເວລາທີ່ເໝາະສົມແລ້ວ, ພວກເຂົາຈຶ່ງເລີ່ມລົງມືປະຕິບັດ ແລະ ເຮັດທຸກສິ່ງທຸກຢ່າງຕາມທີ່ພວກເຂົາຕ້ອງການ, ພວກເຂົາບໍ່ສະແດງຄວາມປານີຕໍ່ໃຜ ແລະ ບໍ່ມີໃຜສາມາດຂັດຂວາງພວກເຂົາໄດ້. ພວກເຂົາດຳເນີນກິດຈະການຂອງຕົວເອງພາຍໃຕ້ຂໍ້ອ້າງຂອງການເຮັດວຽກງານຂອງຄຣິສຕະຈັກ ແລະ ພະຍາຍາມເພື່ອໃຫ້ຕົວພວກເຂົາເອງໄດ້ຮັບຜົນປະໂຫຍດ. ໃນທ້າຍທີ່ສຸດ, ມັນກໍຄືວຽກງານຂອງຄຣິສຕະຈັກ ແລະ ການເຂົ້າສູ່ຊີວິດຂອງອ້າຍເອື້ອຍນ້ອງທີ່ຕ້ອງທົນທຸກກັບຄວາມສູນເສຍ. ພວກເຂົາບັນລຸເປົ້າໝາຍຂອງພວກເຂົາໃນການເຮັດໃຫ້ການຕອບສະໜອງຜົນປະໂຫຍດສ່ວນຕົວຂອງພວກເຂົາສຳຄັນທີ່ສຸດ ໂດຍແລກກັບການເສຍສະຫຼະການເຂົ້າສູ່ຊີວິດຂອງອ້າຍເອື້ອຍນ້ອງທຸກຄົນ ແລະ ຜົນປະໂຫຍດຂອງເຮືອນຂອງພຣະເຈົ້າ. ມາຮອດຈຸດນີ້ແລ້ວ, ເຈົ້າບໍ່ສາມາດເຫັນພວກເຂົາໄດ້ຢ່າງຊັດເຈນບໍ? ເມື່ອຕັດສິນຈາກວິທີທີ່ພວກເຂົາເຮັດສິ່ງຕ່າງໆ ແລະ ຜົນຮັບສຸດທ້າຍ, ພວກເຂົາເປັນມານຮ້າຍ; ພວກເຂົາບໍ່ແມ່ນມະນຸດ. ພວກເຂົາເບິ່ງຄືວ່າຈະເວົ້າໜ້ອຍຫຼາຍ ແລະ ບໍ່ຄ່ອຍສະແດງມຸມມອງຂອງພວກເຂົາອອກມາໝົດມື້, ແຕ່ຄວາມຈິງແລ້ວ ພວກເຂົາໃຊ້ເວລາທຸກມື້ເພື່ອຄິດຄຳນວນວ່າຈະກະທຳການແນວໃດເພື່ອໃຫ້ພວກເຂົາໄດ້ຮັບຜົນປະໂຫຍດ. ເຖິງແມ່ນວ່າພາຍນອກພວກເຂົາຈະເບິ່ງຄືວ່າສະຫງົບຫຼາຍ, ສຸພາບຮຽບຮ້ອຍຫຼາຍ, ອ່ອນໂຍນຫຼາຍ ແລະ ປະພຶດຕົວດີຫຼາຍ ແລະ ບໍ່ມັກເວົ້າຫຼາຍ, ແຕ່ພາຍໃນໃຈຂອງພວກເຂົາພັດປັ່ນປ່ວນ ຄືກັບທະເລທີ່ກຳລັງບ້າຄັ່ງ. ພວກເຂົາສືບຮູ້ສິ່ງເຫຼົ່ານີ້ຢ່າງຄົບຖ້ວນ ແລ້ວພວກເຂົາກໍຈັດຕັ້ງປະຕິບັດແຜນການທີ່ພວກເຂົາໄດ້ຄິດໄວ້ ແລະ ຜົນຮັບສຸດທ້າຍກໍຄື ພວກເຂົາປະສົບຄວາມສຳເລັດຕາມທີ່ພວກເຂົາໄດ້ວາງແຜນໄວ້. ນີ້ບໍ່ແມ່ນການກະທຳຂອງມານຮ້າຍບໍ? (ແມ່ນແລ້ວ). ນີ້ຄືການກະທຳຂອງມານຮ້າຍ. ມາຮອດຈຸດນີ້ແລ້ວ, ເຈົ້າບໍ່ສາມາດເບິ່ງທະລຸພວກເຂົາໄດ້ບໍ?

ບັນຫາໃຫຍ່ດັ່ງກ່າວທີ່ເກີດຂຶ້ນໃນວຽກງານຂ່າວປະເສີດຂອງປີກາຍນີ້ ແມ່ນກ່ຽວຂ້ອງໂດຍກົງກັບມານຮ້າຍຈຳນວນໜຶ່ງ ແລະ ກ່ຽວຂ້ອງໂດຍກົງກັບການກະທຳຂອງມານຮ້າຍ. ມານຮ້າຍເຫຼົ່ານັ້ນບໍ່ເຄີຍສະແຫວງຫາຫຼັກການຄວາມຈິງເລີຍເມື່ອພວກມັນກະທຳການ. ຫຼັງຈາກທີ່ເບື້ອງເທິງໄດ້ມອບໝາຍວຽກງານ, ພວກມັນກໍຍອມຮັບເອົາຢ່າງເຕັມໃຈຕໍ່ໜ້າ, ແຕ່ເມື່ອພວກມັນໄປເຮັດວຽກໃນຄຣິສຕະຈັກ, ພວກມັນພຽງແຕ່ເຮັດສິ່ງທີ່ບໍ່ດີຢ່າງບ້າຄັ່ງ. ພວກມັນບໍ່ໄດ້ຮັກສາຜົນປະໂຫຍດຂອງເຮືອນຂອງພຣະເຈົ້າ ແລະ ດ້ວຍເຫດນັ້ນ ເຄື່ອງຖວາຍຂອງພຣະເຈົ້າຈຶ່ງໄດ້ຮັບຄວາມສູນເສຍ, ວຽກງານຂ່າວປະເສີດໄດ້ຮັບຄວາມສູນເສຍ ແລະ ຊີວິດຄຣິສຕະຈັກໄດ້ຮັບຄວາມສູນເສຍ; ຄວາມສູນເສຍໄດ້ເກີດຂຶ້ນໃນຫຼາຍດ້ານ ແລະ ພວກມັນຍັງກໍ່ໃຫ້ເກີດຄວາມວຸ່ນວາຍໃນວຽກງານຂອງຄຣິສຕະຈັກອີກດ້ວຍ. ເຈົ້າອາດຈະເບິ່ງບໍ່ທະລຸວ່າພວກມານຮ້າຍກຳລັງຄິດຫຍັງຢູ່ ແລະ ເຈົ້າກໍບໍ່ຮູ້ວ່າພວກມັນໄດ້ສະແຫວງຫາຫຼັກການ ຫຼື ບໍ່. ແຕ່ເມື່ອພວກມັນກະທຳການ ແລະ ເຈົ້າເຫັນສັນຍານທຳອິດ, ເຈົ້າກໍຈະຮູ້ວ່າວິທີການ ແລະ ແຫຼ່ງທີ່ມາຂອງການກະທຳຂອງພວກມັນນັ້ນຜິດ, ພວກມັນພຽງແຕ່ອວດອ້າງຕົນເອງ, ເຮັດສິ່ງຕ່າງໆຕາມຄວາມປະສົງຂອງພວກມັນເອງ ແລະ ເຮັດຕາມອຳເພີໃຈ ແລະ ຕາມໃຈມັກ ແລະ ສ້າງລາຊະອານາຈັກທີ່ເປັນເອກະລາດ. ຍິ່ງໄປກວ່ານັ້ນ, ກຸ່ມມານຮ້າຍຍັງປົກປ້ອງເຊິ່ງກັນ ແລະ ກັນ; ບໍ່ມີພວກມັນຕົນໃດເລີຍທີ່ຮັກສາຜົນປະໂຫຍດຂອງເຮືອນຂອງພຣະເຈົ້າ. ບໍ່ວ່າມານຮ້າຍໃຫຍ່ຈະເຮັດຫຍັງກໍຕາມ, ຜູ້ຕິດຕາມ ແລະ ມານຮ້າຍນ້ອຍກໍຈະທຸ່ມເທຢ່າງສຸດຄວາມສາມາດເພື່ອປະຈົບປະແຈງ ແລະ ຍົກຍໍປໍປັ້ນພວກມັນ. ມານຮ້າຍໃຫຍ່ກະທຳການຢ່າງຊະຊາຍ ແລະ ຕາມອຳເພີໃຈ ແລະ ມານຮ້າຍນ້ອຍກໍເຮັດຕາມ ແລະ ເລຍແຂ່ງເລຍຂາພວກມັນ, ພວກມັນສົມຮູ້ຮ່ວມຄິດກັນຢ່າງໃກ້ຊິດ. ບາງຄົນເວົ້າວ່າພວກເຂົາຍັງບໍ່ສາມາດເບິ່ງທະລຸເຖິງຂໍ້ເທັດຈິງທີ່ວ່າແກ່ນແທ້ຂອງຄົນໃດຄົນໜຶ່ງນັ້ນຄືມານຮ້າຍ. ໃນກໍລະນີນັ້ນ, ຈົ່ງເບິ່ງທຳມະຊາດຂອງສິ່ງທີ່ພວກເຂົາເຮັດ ແລະ ຜົນສະທ້ອນຂອງມັນ. ຖ້າທຳມະຊາດ ແລະ ຜົນສະທ້ອນນັ້ນຮ້າຍແຮງຫຼາຍ, ຄົນເຮົາກໍສາມາດໝັ້ນໃຈໄດ້ວ່າມັນເປັນການກະທຳຂອງມານຮ້າຍ. ຕົວຢ່າງ: ກ່ຽວກັບເລື່ອງການລາຍງານຕົວເລກປອມຂອງຜູ້ຄົນທີ່ໄດ້ຮັບໃນການເທດສະໜາຂ່າວປະເສີດ, ບາງຄົນເວົ້າວ່າ “ການລາຍງານຕົວເລກປອມບໍ່ແມ່ນການຂັດກັບຫຼັກການບໍ? ພວກເຮົາຕ້ອງລາຍງານຕົວເລກຕົວຈິງ; ບໍ່ວ່າຈະໄດ້ຮັບຄົນຫຼາຍປານໃດ ພວກເຮົາກໍຄວນລາຍງານເທົ່ານັ້ນ. ພວກເຮົາຈະຕົວະໃນການລາຍງານຂອງພວກເຮົາໄດ້ແນວໃດ? ພວກເຮົາຈະລາຍງານໜຶ່ງພັນຄົນໄດ້ແນວໃດໃນເມື່ອໄດ້ຮັບພຽງໜຶ່ງຮ້ອຍຄົນ ຫຼື ລາຍງານສິບພັນຄົນໄດ້ແນວໃດໃນເມື່ອໄດ້ຮັບພຽງໜຶ່ງພັນຄົນ?” ໜຶ່ງໃນຜູ້ນຳປອມເຫຼົ່ານີ້ເວົ້າວ່າແນວໃດ? “ພວກເຈົ້າຕ້ອງລາຍງານແບບນີ້; ທຸກຄົນກໍລາຍງານແບບນີ້. ນີ້ຄືກະແສຂອງພຣະວິນຍານບໍລິສຸດ!” ພວກເຈົ້າສາມາດແຍກແຍະຄຳເວົ້ານີ້ໄດ້ບໍ? ການລາຍງານຕົວເລກທີ່ປອມແປງ ແລະ ສ້າງຂຶ້ນມານັ້ນເຫັນໄດ້ຊັດເຈນວ່າເປັນຄວາມພະຍາຍາມທີ່ຈະຫຼອກລວງພຣະເຈົ້າ. ມັນຈະເປັນກະແສຂອງພຣະວິນຍານບໍລິສຸດໄດ້ແນວໃດ? ນີ້ຄືກະແສທີ່ຊົ່ວຮ້າຍ. ພຣະວິນຍານບໍລິສຸດບໍ່ເຄີຍບອກໃຫ້ຜູ້ຄົນເວົ້າຕົວະ ຫຼື ລາຍງານຕົວເລກປອມເລີຍ; ມີພຽງມານຮ້າຍເທົ່ານັ້ນທີ່ສາມາດເວົ້າສິ່ງດັ່ງກ່າວໄດ້. ພວກເຈົ້າສາມາດແຍກແຍະສິ່ງນີ້ໄດ້ບໍ? ເນື່ອງຈາກຜູ້ນຳປອມຄົນນັ້ນສາມາດເວົ້າຄຳເວົ້າທີ່ໄຮ້ສາລະແບບນັ້ນອອກມາໄດ້, ພວກເຂົາຈຶ່ງບໍ່ແມ່ນຄົນປົກກະຕິ; ຜູ້ນຳປອມຄົນນັ້ນກໍຖືກຈັດຢູ່ໃນປະເພດຂອງມານຮ້າຍເຊັ່ນກັນ. ພວກເຈົ້າສາມາດເບິ່ງທະລຸເລື່ອງນີ້ໄດ້ບໍ? ພວກເຈົ້າສາມາດແຍກແຍະໄດ້ບໍວ່າມານຮ້າຍເວົ້າຄຳເວົ້າດັ່ງກ່າວ? ມີພຽງມານຮ້າຍ ແລະ ຊາຕານເທົ່ານັ້ນທີ່ສາມາດເວົ້າສິ່ງດັ່ງກ່າວໄດ້. ຖ້າພວກເຈົ້າບໍ່ສາມາດເບິ່ງທະລຸເລື່ອງນີ້ໄດ້, ແລ້ວພວກເຈົ້າກໍຂາດຄວາມສາມາດໃນການແຍກແຍະຫຼາຍເກີນໄປ. ຖ້າຄົນທີ່ກັບຊາດມາເກີດຈາກສັດບໍ່ສາມາດເບິ່ງທະລຸມັນໄດ້, ນັ້ນກໍພໍຈະໃຫ້ອະໄພໄດ້, ເພາະວ່າພວກເຂົາບໍ່ແມ່ນມະນຸດ; ພວກເຂົາບໍ່ມີວິນຍານຂອງມະນຸດ. ຖ້າເຈົ້າມີຄວາມສາມາດໃນການແຍກແຍະຢ່າງແທ້ຈິງ ແລະ ສາມາດເບິ່ງທະລຸເລື່ອງນີ້ໄດ້, ແລ້ວເຈົ້າໄດ້ບັນລຸຄວາມຮັບຜິດຊອບຂອງເຈົ້າແລ້ວບໍ? ເຈົ້າໄດ້ລຸກຂຶ້ນເພື່ອຢຸດຢັ້ງ ແລະ ເປີດໂປງເລື່ອງນີ້ແລ້ວບໍ? ສົມມຸດວ່າເຈົ້າເວົ້າວ່າ “ຂ້ອຍໄດ້ເບິ່ງທະລຸມັນແລ້ວ, ແຕ່ຄຳເວົ້າຂອງຂ້ອຍບໍ່ມີນ້ຳໜັກຍ້ອນສະຖານະທີ່ຕ່ຳຕ້ອຍຂອງຂ້ອຍ ແລະ ຂ້ອຍກໍອ່ອນແອ ແລະ ຢູ່ຄົນດຽວ; ຂ້ອຍບໍ່ກ້າຢຸດຢັ້ງ ຫຼື ເປີດໂປງມັນ!” ໃນກໍລະນີນັ້ນ, ເຈົ້າກໍເປັນຄົນຂີ້ຂາດທີ່ໄຮ້ປະໂຫຍດ! ເຈົ້າບໍ່ໄດ້ຢືນຢັດໃນຈຸດຢືນຂອງເຈົ້າ ແລະ ເຈົ້າບໍ່ໄດ້ຍຶດໝັ້ນໃນຄຳພະຍານຂອງເຈົ້າ; ເຈົ້າບໍ່ແມ່ນຜູ້ຮັບໃຊ້ທີ່ຈົງຮັກພັກດີຂອງພຣະເຈົ້າ, ເຈົ້າບໍ່ໄດ້ບັນລຸຄວາມຮັບຜິດຊອບຂອງຄົນໆໜຶ່ງ. ເຈົ້າເປັນພຽງຄົນເບົາປັນຍາ ແລະ ເປັນຄົນຂີ້ຂາດທີ່ໄຮ້ປະໂຫຍດ. ບອກເຮົາມາເບິ່ງ, ພຣະເຈົ້າມັກຄົນຂີ້ຂາດທີ່ໄຮ້ປະໂຫຍດບໍ? (ບໍ່). ພຣະເຈົ້າປະທານຊີວິດໃຫ້ແກ່ເຈົ້າ, ສະໜອງຄວາມຈິງໃຫ້ແກ່ເຈົ້າ ແລະ ປົກປ້ອງເຈົ້າຈາກການທຳຮ້າຍຂອງຊາຕານໃນຊີວິດປະຈຳວັນຂອງເຈົ້າ. ແຕ່ປາກົດວ່າເຈົ້າບໍ່ຍອມຮັບຄວາມຈິງ ແລະ ໄປຕິດຕາມຊາຕານໃນການເຮັດຄວາມຊົ່ວແທນ, ອາໄສຢູ່ທ່າມກາງມານຮ້າຍ ແລະ ປ່ອຍໃຫ້ຊາຕານທຳຮ້າຍເຈົ້າ. ເຈົ້າເຫັນໃບໜ້າທີ່ແທ້ຈິງຂອງຊາຕານຢ່າງຊັດເຈນ, ແຕ່ກໍບໍ່ເປີດໂປງພວກມັນ. ນັ້ນຄືການຫາເລື່ອງໃສ່ຕົວ; ເຈົ້າສົມຄວນແລ້ວທີ່ຈະຖືກຊາຕານຫຼອກລວງ. ພຣະເຈົ້າສະໜອງຄວາມຈິງໃຫ້ແກ່ເຈົ້າເພື່ອເຮັດໃຫ້ຄວາມສາມາດໃນການແຍກແຍະຂອງເຈົ້າເຕີບໂຕ. ຖ້າເຈົ້າມີຄວາມສາມາດໃນການແຍກແຍະແຕ່ກໍຍັງທຳທ່າເຮັດເປັນຫູໜວກຕາບອດ, ບໍ່ລຸກຂຶ້ນມາເພື່ອເປີດໂປງຜູ້ນຳປອມ ແລະ ຜູ້ຕໍ່ຕ້ານພຣະຄຣິສ, ແລ້ວເຈົ້າກໍເປັນຄົນຂີ້ຂາດທີ່ໄຮ້ປະໂຫຍດ! ເຈົ້າບໍ່ໄດ້ບັນລຸຄວາມຮັບຜິດຊອບທີ່ຄົນເຮົາຄວນບັນລຸ; ເຈົ້າລະເລີຍໃນຄວາມຮັບຜິດຊອບຂອງເຈົ້າ, ເຈົ້າເປັນຂີ້ເຫຍື້ອ, ເປັນຄົນຂີ້ຂາດທີ່ໄຮ້ປະໂຫຍດ, ເປັນຄົນທີ່ເກາະກິນ ແລະ ເປັນຄົນທີ່ບໍ່ມີປະໂຫຍດຫຍັງເລີຍ! ການທີ່ມານຮ້າຍບັງຄັບໃຫ້ຜູ້ຄົນລາຍງານຕົວເລກປອມໃນການເທດສະໜາຂ່າວປະເສີດ, ການປະຕິບັດນີ້ຄວນຈະຊັດເຈນຫຼາຍ ແລະ ບໍ່ຍາກທີ່ຈະແຍກແຍະ. ສົມມຸດວ່າມີຄົນເຕະເຈົ້າ ຫຼື ຊົກເຈົ້າ. ເຈົ້າບໍ່ຮູ້ວ່າເປັນຫຍັງພວກເຂົາຈຶ່ງປະຕິບັດຕໍ່ເຈົ້າແບບນີ້ ແລະ ບໍ່ສາມາດແຍກແຍະໄດ້ວ່າພວກເຂົາໝາຍຄວາມວ່າແນວໃດ. ຈາກນັ້ນ ພວກເຂົາກໍເອົາມີດແທງຄໍເຈົ້າ ແລະ ເມື່ອນັ້ນເຈົ້າຈຶ່ງຮູ້ສຶກຕົວວ່າ “ພວກເຂົາກຳລັງພະຍາຍາມຂ້າຂ້ອຍ!” ບອກເຮົາມາເບິ່ງ, ເຈົ້າໂງ່ຈ້າສໍ່າໃດກັນແທ້? ພວກເຂົາເຕະເຈົ້າດ້ວຍເຈດຕະນາທີ່ປະສົງຮ້າຍ, ແຕ່ເຈົ້າກໍຍັງເບິ່ງບໍ່ອອກວ່າພວກເຂົາເປັນຄົນຊົ່ວຮ້າຍ ແລະ ເຈົ້າກໍຍັງພະຍາຍາມເວົ້າດ້ວຍເຫດຜົນກັບພວກເຂົາວ່າ “ຂ້ອຍບໍ່ໄດ້ລ່ວງເກີນເຈົ້າ, ເປັນຫຍັງເຈົ້າຈຶ່ງເຕະຂ້ອຍ? ເຈົ້າມີຄວາມເປັນມະນຸດຢູ່ບໍ?” ຖ້າພວກເຂົາເຕະເຈົ້າໂດຍບໍ່ມີເຫດຜົນ, ພວກເຂົາບໍ່ແມ່ນຄົນຊົ່ວຮ້າຍບໍ? ມັນມີປະໂຫຍດຫຍັງບໍໃນການເວົ້າດ້ວຍເຫດຜົນກັບຄົນຊົ່ວຮ້າຍ? ຖ້າພວກເຂົາເຂົ້າມາຫາເຈົ້າພ້ອມກັບມີດ, ມັນກໍຈະຊ້າເກີນໄປທີ່ຈະເສຍໃຈ. ກວ່າເຈົ້າຈະຮ້ອງຂໍຄວາມຊ່ວຍເຫຼືອ, ມັນກໍຊ້າເກີນໄປແລ້ວ; ຊີວິດຂອງເຈົ້າກໍຈະຈົບລົງ. ເບິ່ງແມວ່າວຸດທິພາວະຂອງເຈົ້າຕ່ຳສໍ່າໃດ, ເຈົ້າໂງ່ຈ້າສໍ່າໃດ! ເມື່ອປະເຊີນກັບຊາຕານ, ເຈົ້າຕ້ອງເປັນຝ່າຍລົງມືໂຈມຕີກ່ອນ, ຢ່າຕັ້ງຮັບຝ່າຍດຽວ. ຖ້າເຈົ້າຕັ້ງຮັບຝ່າຍດຽວຢູ່ສະເໝີ ໂດຍພຽງແຕ່ມີປະຕິກິລິຍາ ແລະ ຮ້ອງຂໍໃຫ້ພຣະເຈົ້າຊ່ວຍເຈົ້າໃຫ້ລອດພົ້ນ ໃນຕອນທີ່ຊາຕານກຳລັງຈະເອົາຊີວິດຂອງເຈົ້າ, ນັ້ນກໍເປັນການຕັ້ງຮັບຝ່າຍດຽວເກີນໄປ ແລະ ເປັນຄົນຫົວຊ້າເກີນໄປ! ພຣະເຈົ້າບໍ່ມັກຄົນແບບນັ້ນ.

ບາງຄົນລາຍງານບັນຫາກ່ຽວກັບຜູ້ນໍາປອມ ແລະ ຜູ້ຕໍ່ຕ້ານພຣະຄຣິສດ້ວຍວິທີການທີ່ອ້ອມຄ້ອມຫຼາຍ. ພວກເຂົາບໍ່ກ້າລາຍງານບັນຫາຂອງຄົນເຫຼົ່ານັ້ນໃນຄຣິສຕະຈັກທ້ອງຖິ່ນຂອງຕົນ, ແຕ່ກົງກັນຂ້າມ ພວກເຂົາພັດໄປລາຍງານຢູ່ຄຣິສຕະຈັກໃນເຂດອື່ນແທນ ຍ້ອນຢ້ານວ່າຄົນໃນທ້ອງຖິ່ນຂອງພວກເຂົາຈະກະຈາຍຂ່າວ ແລ້ວຄົນຊົ່ວຮ້າຍຈະຮູ້ເລື່ອງ ແລະ ມາທໍລະມານພວກເຂົາ. ຄົນເຫຼົ່ານີ້ມີວຸດທິພາວະຕ່ຳຫຼາຍ. ເຈົ້າເຊື່ອໃນພຣະເຈົ້າ, ແຕ່ເຈົ້າພັດຢ້ານຄົນຊົ່ວຮ້າຍ ແລະ ມານຮ້າຍຫຼາຍຂະໜາດນັ້ນບໍ? ມານຮ້າຍມີອຳນາດຍິ່ງໃຫຍ່ຂະໜາດນັ້ນບໍ? ມານຮ້າຍສາມາດເອົາຊີວິດຂອງເຈົ້າໄປໄດ້ບໍ? ຊະຕາກຳຂອງເຈົ້າຢູ່ໃນກຳມືຂອງມານຮ້າຍບໍ? ເປັນຫຍັງເຈົ້າຈຶ່ງຢ້ານພວກເຂົາຂະໜາດນັ້ນ? ພວກເຂົາເປັນພຽງຄົນຊົ່ວຮ້າຍ, ພວກເຂົາຈະເຮັດຫຍັງເຈົ້າໄດ້? ເຖິງແມ່ນວ່າໃນກໍລະນີທີ່ຮ້າຍແຮງທີ່ສຸດ ປະເທດນີ້ກໍມີກົດໝາຍ, ເຈົ້າຢ້ານຫຍັງ? ນີ້ບໍ່ແມ່ນປະເທດຈີນທີ່ມານຮ້າຍອອກອາລະວາດ, ນີ້ຄືປະເທດປະຊາທິປະໄຕທີ່ຢູ່ພາຍໃຕ້ກົດໝາຍ. ຍິ່ງໄປກວ່ານັ້ນ ເຈົ້າຍັງມີອ້າຍເອື້ອຍນ້ອງໃນຄຣິສຕະຈັກ, ຄົນຊົ່ວຮ້າຍເຫຼົ່ານັ້ນຈະເຮັດຫຍັງເຈົ້າໄດ້? ບາງຄົນຢ້ານຫຼາຍຂະໜາດນີ້ຍ້ອນການລາຍງານບັນຫາກ່ຽວກັບຜູ້ນຳ ແລະ ຜູ້ເຮັດວຽກ. ນີ້ບໍ່ແມ່ນບັນຫາຂອງການທີ່ພວກເຂົາມີຄວາມເຊື່ອໜ້ອຍ, ແຕ່ພວກເຂົາເປັນຄົນຂີ້ຂາດ ແລະ ຄົນອ່ອນແອທີ່ໄຮ້ປະໂຫຍດ ເຊິ່ງບໍ່ສົມຄວນທີ່ຈະມີຊີວິດຢູ່ດ້ວຍຊໍ້າ! ລົມຫາຍໃຈທີ່ພຣະເຈົ້າປະທານໃຫ້ເຈົ້ານັ້ນເສຍຖິ້ມໄປກັບເຈົ້າຊື່ໆ, ເອົາມັນໄປໃຫ້ສັດຍັງຈະດີກວ່າ. ແມ່ນແຕ່ສັດ ເມື່ອມັນຈົນມຸມມັນກໍຍັງສາມາດກັດຄົນໄດ້. ເຈົ້າມີຊີວິດຢູ່ ແຕ່ພັດຂາດແມ່ນແຕ່ຄວາມກ້າຫານພຽງເລັກນ້ອຍນີ້, ເຈົ້າຂີ້ຂາດເກີນໄປແລ້ວ! ເຖິງແມ່ນວ່າບາງຄົນຈະບໍ່ກ້າຕໍ່ສູ້ກັບຄົນຊົ່ວຮ້າຍແບບເຊິ່ງໜ້າເມື່ອພວກເຂົາປະເຊີນກັບຄົນເຫຼົ່ານັ້ນ ແຕ່ພວກເຂົາກໍໃຊ້ສະຕິປັນຍາເພື່ອປົກປ້ອງວຽກງານຂອງຄຣິສຕະຈັກ. ພວກເຂົາລາຍງານບັນຫາຂອງຄົນຊົ່ວຮ້າຍຕໍ່ເບື້ອງເທິງ ແລະ ຮ່ວມມືກັບຜູ້ທີ່ຮັກຄວາມຈິງເພື່ອປົດຄົນຊົ່ວຮ້າຍເຫຼົ່ານັ້ນອອກຈາກຕຳແໜ່ງ. ພວກເຂົາມີຄວາມເດັດດ່ຽວແບບນີ້: “ເຈົ້າເປັນຄົນຊົ່ວຮ້າຍ ແຕ່ຂ້ອຍບໍ່ຢ້ານເຈົ້າ. ຂ້ອຍຈະບໍ່ປ່ອຍໃຫ້ເຈົ້າເຮັດຄວາມຊົ່ວເພື່ອລົບກວນ ແລະ ທຳລາຍວຽກງານຂອງເຮືອນຂອງພຣະເຈົ້າ. ຂ້ອຍຈະບໍ່ປ່ອຍໃຫ້ເຈົ້າໄດ້ໃນສິ່ງທີ່ເຈົ້າຕ້ອງການ. ຂ້ອຍຈະສ່ຽງຊີວິດເພື່ອຕໍ່ສູ້ກັບເຈົ້າ, ເຈົ້າຈະເຮັດຫຍັງຂ້ອຍໄດ້? ຢ່າງຮ້າຍແຮງທີ່ສຸດ ເຈົ້າກໍຈະເອົາຊີວິດຂອງຂ້ອຍໄປ, ແຕ່ຕາບໃດທີ່ຂ້ອຍຍັງມີລົມຫາຍໃຈຢູ່ ຂ້ອຍກໍຈະຕໍ່ສູ້ກັບເຈົ້າຈົນເຖິງທີ່ສຸດ!” ພວກເຈົ້າມີຄວາມເຊື່ອແບບນີ້ບໍ? ຄົນຂີ້ຂາດທີ່ໄຮ້ປະໂຫຍດເຫຼົ່ານັ້ນບໍ່ມີຄວາມເຊື່ອແບບນີ້. ເມື່ອພວກເຂົາເຫັນມານຮ້າຍກຳລັງລົບກວນວຽກງານຂອງຄຣິສຕະຈັກ, ພວກເຂົາຮູ້ຢູ່ໃນໃຈວ່າສິ່ງນີ້ຜິດ ແລະ ຮູ້ວ່າຄົນເຫຼົ່ານີ້ຄືມານຮ້າຍ ແລະ ຜູ້ຕໍ່ຕ້ານພຣະຄຣິສທີ່ກຳລັງເຮັດຄວາມຊົ່ວ. ແຕ່ພວກເຂົາພັດຄິດວ່າ “ຂ້ອຍບໍ່ສາມາດເປີດໂປງ ຫຼື ລາຍງານພວກເຂົາໄດ້; ຂ້ອຍບໍ່ຄວນສ້າງບັນຫາໃຫ້ຕົນເອງ. ຍິ່ງມີບັນຫາໜ້ອຍເທົ່າໃດກໍຍິ່ງດີເທົ່ານັ້ນ; ການປົກປ້ອງຕົນເອງເປັນສິ່ງທີ່ສຳຄັນທີ່ສຸດ. ຖ້າຄົນຊົ່ວຮ້າຍຂັບໄລ່ຂ້ອຍອອກຈາກຄຣິສຕະຈັກຍ້ອນຂ້ອຍເປີດໂປງພວກເຂົາ ແລະ ຂ້ອຍຖືກຕັດສິດແມ່ນແຕ່ໂອກາດທີ່ຈະເຊື່ອໃນພຣະເຈົ້າ ແລະ ໄດ້ຮັບຄວາມລອດພົ້ນ ແລະ ຂ້ອຍບໍ່ສາມາດແມ່ນແຕ່ຈະປະຕິບັດໜ້າທີ່ຂອງຂ້ອຍໄດ້, ແລ້ວຂ້ອຍຈະບໍ່ຖືກກຳຈັດຢ່າງສິ້ນເຊີງບໍ?” ພວກເຂົາບໍ່ກ້າເປີດໂປງຄົນຊົ່ວຮ້າຍ ຍ້ອນຢ້ານການແກ້ແຄ້ນຂອງຄົນເຫຼົ່ານັ້ນຢ່າງຍິ່ງ. ສະນັ້ນ ເມື່ອພະຍານາກໃຫຍ່ສີແດງກົດຂີ່ ແລະ ຂົ່ມເຫັງປະຊາກອນທີ່ພຣະເຈົ້າເລືອກຢ່າງບ້າຄັ່ງ, ພວກເຂົາກໍຢ້ານຢ່າງແນ່ນອນເຊັ່ນກັນ ແລະ ຖ້າຖືກຈັບກຸມ ພວກເຂົາກໍຈະກາຍເປັນຢູດາ ແລະ ທໍລະຍົດພຣະເຈົ້າຢ່າງແນ່ນອນ. ສະນັ້ນ ຖ້າເຈົ້າຢ້ານຄົນຊົ່ວຮ້າຍໃນຄຣິສຕະຈັກ ແລະ ບໍ່ກ້າເປີດໂປງພວກເຂົາເມື່ອເຈົ້າເຫັນພວກເຂົາເຮັດຄວາມຊົ່ວ, ແລ້ວນັ້ນບໍ່ແມ່ນການຍອມຈຳນົນຕໍ່ຊາຕານບໍ? ພຣະເຈົ້າສະໜອງຄວາມຈິງໃຫ້ແກ່ເຈົ້າ, ປະທານຄວາມເຊື່ອໃຫ້ແກ່ເຈົ້າ ແລະ ໄດ້ປົກປ້ອງເຈົ້າ ແລະ ຮັກສາຊີວິດຂອງເຈົ້າໄວ້ຈົນເຖິງຕອນນີ້. ເຈົ້າຫາຍໃຈເອົາລົມຫາຍໃຈທີ່ພຣະເຈົ້າປະທານໃຫ້ເຈົ້າ, ເພີດເພີນກັບຄວາມຈິງທີ່ພຣະອົງສະໜອງໃຫ້ແກ່ເຈົ້າ ແລະ ເພີດເພີນກັບພຣະຄຸນຂອງພຣະອົງ. ເຈົ້າມີເງື່ອນໄຂຊີວິດຄຣິສຕະຈັກທີ່ດີຂະໜາດນີ້ ແລະ ດຳລົງຊີວິດຢ່າງສະດວກສະບາຍພໍສົມຄວນ. ແຕ່ເມື່ອມີຄົນຊົ່ວຮ້າຍກໍ່ໃຫ້ເກີດການລົບກວນໃນເຮືອນຂອງພຣະເຈົ້າ, ເຈົ້າເຫັນສິ່ງນີ້ ແລະ ແຍກແຍະສິ່ງນີ້ໄດ້ ແຕ່ເຈົ້າພັດບໍ່ກ້າເວົ້າແມ່ນແຕ່ຄຳດຽວ, ເຈົ້າບໍ່ກ້າແມ່ນແຕ່ຈະຫາຍໃຈແຮງ, ເຈົ້າເປັນສິ່ງມີຊີວິດປະເພດໃດ? ເຈົ້າບໍ່ສົມຄວນທີ່ຈະມີຊີວິດຢູ່ດ້ວຍຊໍ້າ! ເຈົ້າບໍ່ລາຍງານບັນຫາໃນຄຣິສຕະຈັກໃນທ້ອງຖິ່ນຂອງເຈົ້າຕໍ່ຜູ້ນຳທ້ອງຖິ່ນ, ແຕ່ກົງກັນຂ້າມ ເຈົ້າພັດໄປລາຍງານຢູ່ຄຣິສຕະຈັກໃນເຂດອື່ນແທນ. ດ້ວຍຄວາມຄິດທີ່ຄັບແຄບ ແລະ ຂີ້ຂາດແບບນີ້, ເຈົ້າຈະສາມາດເຮັດສິ່ງທີ່ຍິ່ງໃຫຍ່ໃຫ້ສຳເລັດໄດ້ບໍ? ແຕ່ເຈົ້າພັດເວົ້າວ່າເຈົ້າຕ້ອງການເປັນພະຍານໃຫ້ພຣະເຈົ້າ ແລະ ເປັນຜູ້ມີໄຊ, ເຈົ້າບໍ່ມີຄ່າຫຍັງເລີຍ, ເຈົ້າຕ່ຳຊ້າກວ່າສັດເດຍລະສານອີກ! ແມ່ນແຕ່ໝາກໍຍັງຮູ້ຈັກປົກປ້ອງເຈົ້ານາຍຂອງມັນ. ຖ້າມີຄົນແປກໜ້າມາ, ໝາກໍຈະເຫົ່າສຸດກຳລັງ ຍ້ອນຢ້ານວ່າຈະມີໄພຄຸກຄາມຕໍ່ຄວາມປອດໄພຂອງເຈົ້ານາຍມັນ. ໝາບາງໂຕບໍ່ໄດ້ໂຕໃຫຍ່ ແລະ ສາມາດຖືກເຕະຈົນລົ້ມລົງພື້ນໄດ້ດ້ວຍການເຕະພຽງຄັ້ງດຽວ ແຕ່ພວກມັນກໍບໍ່ຢ້ານ ແລະ ຍັງຄົງເຫົ່າສຸດກຳລັງ, ພວກມັນເຮັດແບບນີ້ກໍເພື່ອປົກປ້ອງເຈົ້ານາຍຂອງພວກມັນ. ໝາບາງໂຕເຖິງກັບສ່ຽງຊີວິດຂອງພວກມັນເພື່ອປົກປ້ອງເຈົ້ານາຍຂອງພວກມັນ. ຄົນເຫຼົ່ານີ້ຂາດແມ່ນແຕ່ຄວາມເຊື່ອພຽງເລັກນ້ອຍນີ້ ແລະ ມີຄວາມຈົງຮັກພັກດີໜ້ອຍກວ່າໝາເຝົ້າບ້ານທີ່ມີຕໍ່ເຈົ້ານາຍຂອງມັນ, ພວກເຂົາທຸກຄົນລ້ວນແຕ່ເປັນພວກຕ່ຳຊ້າທີ່ໄຮ້ປະໂຫຍດ! ພວກເຂົາເພີດເພີນກັບພຣະຄຸນ ແລະ ການສະໜອງຂອງພຣະເຈົ້າໂດຍບໍ່ເສຍຄ່າ ໂດຍບໍ່ຕອບແທນຫຍັງເລີຍ ແລະ ເຖິງກັບຄິດວ່າມັນເປັນສິ່ງທີ່ສົມຄວນແລ້ວທີ່ພຣະເຈົ້າຄວນຮັກຜູ້ຄົນ ແລະ ສະແດງຄວາມເມດຕາຕໍ່ຜູ້ຄົນ. ເມື່ອພວກເຂົາເຫັນວຽກງານຂອງຄຣິສຕະຈັກຖືກລົບກວນ ແລະ ຖືກທຳລາຍ, ພວກເຂົາກໍບໍ່ຮູ້ສຶກທຸກໃຈຢູ່ໃນໃຈຂອງພວກເຂົາເລີຍ. ສິ່ງນີ້ໝາຍຄວາມວ່າພວກເຂົາຕ່ຳຊ້າກວ່າສັດເດຍລະສານ ແລະ ຕ່ຳຊ້າກວ່າໝາເຝົ້າບ້ານຫຼາຍ. ເຈົ້າຄວນເຮັດແນວໃດເມື່ອເຈົ້າປະເຊີນກັບມານຮ້າຍອີກໃນອະນາຄົດ? ຖ້າເຈົ້າບໍ່ສາມາດເບິ່ງທະລຸພວກມັນໄດ້ ແລະ ບໍ່ຮູ້ວ່າພວກມັນວາງແຜນທີ່ຈະເຮັດສິ່ງທີ່ບໍ່ດີຫຍັງແດ່ເມື່ອພວກມັນຍິ້ມ ຫຼື ມີເຈດຕະນາທີ່ຊົ່ວຊ້າຫຍັງແດ່ທີ່ເຊື່ອງຊ້ອນຢູ່ໃນແວວຕາຂອງພວກມັນ, ແລ້ວເຈົ້າກໍສາມາດສັງເກດພວກມັນກ່ອນໄດ້. ຈົ່ງຊອກຫາຄົນທີ່ໄວ້ໃຈໄດ້ມາກຳກັບດູແລພວກມັນ ແລະ ເບິ່ງວ່າພວກມັນເວົ້າ ແລະ ເຮັດຫຍັງຢ່າງລັບໆ ແລະ ພວກມັນວາງແຜນຫຍັງກັບຜູ້ສົມຮູ້ຮ່ວມຄິດຂອງພວກມັນ. ເຈົ້າຕ້ອງຢຸດຢັ້ງແຜນການ ແລະ ກົນອຸບາຍທັງໝົດຂອງພວກມັນຕັ້ງແຕ່ຕົ້ນ ໂດຍບໍ່ປ່ອຍໃຫ້ພວກມັນເຮັດສຳເລັດ ແລະ ບໍ່ຍອມໃຫ້ຜົນປະໂຫຍດຂອງເຮືອນຂອງພຣະເຈົ້າໄດ້ຮັບຄວາມເສຍຫາຍ. ບາງຄົນມີຄວາມເດັດດ່ຽວແບບນີ້: “ຂ້ອຍຕ້ອງເຝົ້າປະຕູເຮືອນຂອງພຣະເຈົ້າໃຫ້ດີ, ຂ້ອຍຕ້ອງເປັນໝາເຝົ້າບ້ານທີ່ດີ. ຂ້ອຍບໍ່ຮູ້ວ່າຄົນອື່ນຈະປະຕິບັດຕໍ່ເລື່ອງນີ້ແນວໃດ ແຕ່ສຳລັບຂ້ອຍແລ້ວ ຂ້ອຍຈະບໍ່ປ່ອຍຜ່ານ; ຂ້ອຍຈະຕໍ່ສູ້ກັບມານຮ້າຍຈົນເຖິງທີ່ສຸດ!” ສິ່ງນີ້ເອີ້ນວ່າຄວາມຈົງຮັກພັກດີຕໍ່ພຣະເຈົ້າ; ນີ້ບໍ່ແມ່ນການທີ່ພວກເຂົາພະຍາຍາມພິສູດວ່າພວກເຂົາມີຄວາມສາມາດສໍ່າໃດ. “ຂ້ອຍຈະເພິ່ງພາພຣະເຈົ້າເພື່ອເຮັດສິ່ງນີ້; ບໍ່ມີທາງທີ່ມານຮ້າຍຕົນໃດຈະໄດ້ໃນສິ່ງທີ່ມັນຕ້ອງການ ຫຼື ເຮັດຫຍັງສຳເລັດໄດ້ເມື່ອຂ້ອຍຢູ່ບ່ອນນີ້! ຂ້ອຍຈະເຝົ້າປະຕູໃຫ້ເຮືອນຂອງພຣະເຈົ້າ, ປົກປ້ອງອ້າຍເອື້ອຍນ້ອງ, ປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ປົກປ້ອງວຽກງານຂອງເຮືອນຂອງພຣະເຈົ້າ. ບໍ່ມີທາງທີ່ໃຜຈະມາກໍ່ໃຫ້ເກີດການລົບກວນ ຫຼື ທຳການທຳລາຍໄດ້, ຖ້າຂ້ອຍເຫັນໃຜເຮັດສິ່ງເຫຼົ່ານັ້ນ ຂ້ອຍຈະບໍ່ປານີພວກເຂົາ. ຖ້າພວກເຂົາສົມຄວນຖືກປົດ ພວກເຂົາກໍຈະຖືກປົດ, ຖ້າພວກເຂົາສົມຄວນຖືກຂັບໄລ່ອອກ ພວກເຂົາກໍຈະຖືກຂັບໄລ່ອອກ ແລະ ຖ້າພວກເຂົາສົມຄວນຖືກຄັດອອກ ພວກເຂົາກໍຈະຖືກຄັດອອກ. ຂ້ອຍຈະບໍ່ຢັ້ງມືຢ່າງເດັດຂາດ!” ພວກເຈົ້າມີຄວາມເຊື່ອແບບນີ້ບໍ? (ມີ). ຖ້າເຈົ້າເກັ່ງຫຼາຍເມື່ອເວົ້າເຖິງການຕໍ່ສູ້ກັບມະນຸດ ຫຼື ສັດ, ແຕ່ເມື່ອເຈົ້າຕ້ອງຕໍ່ສູ້ກັບມານຮ້າຍ ເຈົ້າພັດກາຍເປັນຄົນຂີ້ຢ້ານ ແລະ ຫວາດກົວ ແລະ ເຈົ້າຫົດຫົວເຂົ້າໄປໃນກະດອງຄືກັບເຕົ່າ, ແລ້ວພຣະເຈົ້າກໍຈະກ່າວວ່າເຈົ້າຈົບສິ້ນແລ້ວ, ເຈົ້າບໍ່ມີປະໂຫຍດຫຍັງເລີຍ, ເຈົ້າຈະບໍ່ສາມາດໄດ້ຮັບຄວາມຈິງ ແລະ ເຈົ້າບໍ່ສາມາດໄດ້ຮັບຄວາມລອດພົ້ນ. ການຕໍ່ສູ້ກັບມານຮ້າຍເປັນການຕໍ່ສູ້ທີ່ແທ້ຈິງ; ມັນເປັນການຕໍ່ສູ້ເພື່ອເປັນພະຍານໃຫ້ພຣະເຈົ້າ. ມັນເປັນການຕໍ່ສູ້ທີ່ຜູ້ມີໄຊ, ໄພ່ພົນ ແລະ ຜູ້ຕິດຕາມພຣະເຈົ້າຕ້ອງເຂົ້າຮ່ວມ, ເປັນຈຸດຢືນທີ່ພວກເຂົາຕ້ອງຍຶດໝັ້ນ ແລະ ເປັນຄວາມຕັ້ງໃຈ ແລະ ຄວາມເດັດດ່ຽວທີ່ພວກເຂົາຕ້ອງມີ. “ຈົ່ງຕໍ່ສູ້ກັບມານຮ້າຍຈົນເຖິງທີ່ສຸດ! ບໍ່ແມ່ນພວກມັນຕາຍກໍຕ້ອງແມ່ນຂ້ອຍຕາຍ! ຂ້ອຍຈະບໍ່ຢ້ານຢ່າງເດັດຂາດ, ຂ້ອຍຈະບໍ່ຖອຍຫຼັງຢ່າງເດັດຂາດ ແລະ ຂ້ອຍຈະບໍ່ທໍ້ຖອຍຢ່າງເດັດຂາດ!” ພວກເຈົ້າມີຄວາມຕັ້ງໃຈແບບນີ້ບໍ? (ຕອນນີ້ພວກເຮົາມີແລ້ວ).

ບາງຄົນມີວຸດທິພາວະຕ່ຳເກີນໄປ. ເມື່ອພວກເຂົາປະເຊີນກັບຄົນທີ່ມີອຳນາດ ແລະ ສະຖານະ, ໂດຍສະເພາະຄົນທີ່ມີໜ້າຕາດຸຮ້າຍ, ມີປະສົບການ ແລະ ເຈົ້າເລ່ທີ່ສຸດ ພ້ອມທັງແຝງຊົ່ວ ແລະ ຫຼອກລວງ, ພວກເຂົາກໍຮູ້ສຶກຢ້ານຢູ່ໃນໃຈຂອງພວກເຂົາ. ເຖິງແມ່ນວ່າພວກເຂົາຈະຮູ້ດີວ່າຄົນເຫຼົ່ານີ້ຄືມານຮ້າຍ ແຕ່ພວກເຂົາກໍຍັງຢືນຢັດທີ່ຈະປະຈົບປະແຈງ, ເອົາໃຈ ແລະ ຍອມເຮັດຕາມຄົນເຫຼົ່ານັ້ນ ແລະ ບໍ່ກ້າລ່ວງເກີນຄົນເຫຼົ່ານັ້ນເລີຍແມ່ນແຕ່ໜ້ອຍດຽວ, ຍິ່ງບໍ່ຕ້ອງເວົ້າເຖິງການເປີດໂປງຄົນເຫຼົ່ານັ້ນ. ເມື່ອພວກເຂົາເຫັນມານຮ້າຍ ແລະ ຊາຕານ, ພວກເຂົາບໍ່ກ້າຍຶດໝັ້ນໃນຫຼັກການໃດໆ ແລະ ບໍ່ມີກຽດສັກສີຂອງຄວາມເປັນໄພ່ພົນເລີຍ. ບາງຄົນເຖິງກັບເວົ້າວ່າ “ພວກເຮົາຕ້ອງເຂົ້າກັບຄົນເຫຼົ່ານີ້ໃຫ້ໄດ້ ແລະ ສ້າງຄວາມສຳພັນທີ່ດີກັບພວກເຂົາ, ຖ້າບໍ່ດັ່ງນັ້ນ ວຽກງານຂອງຄຣິສຕະຈັກກໍຈະບໍ່ສາມາດກ້າວໜ້າໄດ້”. ເຫັນໄດ້ຊັດເຈນວ່າ ຄົນເຫຼົ່ານີ້ບໍ່ມີປະໂຫຍດຫຍັງເລີຍໃນເຮືອນຂອງພຣະເຈົ້າ ແລະ ເຫັນໄດ້ຊັດເຈນວ່າ ພວກເຂົາຄືຜູ້ທີ່ຖືກກຳນົດລັກສະນະວ່າເປັນມານຮ້າຍ ແລະ ຜູ້ຕໍ່ຕ້ານພຣະຄຣິສ ແລະ ເປັນຜູ້ທີ່ຄວນຖືກຂັບໄລ່ອອກ ຫຼື ຖືກຄັດອອກ ແຕ່ບາງຄົນພັດທົນພວກເຂົາ. ຄົນເຫຼົ່ານີ້ຮູ້ສຶກວ່າພວກເຂົາບໍ່ສາມາດເອົາຊະນະຄົນເຫຼົ່ານັ້ນໄດ້; ພວກເຂົາຢ້ານ ແລະ ຫວາດກົວຢູ່ໃນໃຈຂອງພວກເຂົາ, ກັງວົນກ່ຽວກັບສະຖານະການຂອງພວກເຂົາເອງ ແລະ ກັງວົນວ່າຄົນເຫຼົ່ານັ້ນຈະໂດດດ່ຽວ ຫຼື ກັ່ນແກ້ງພວກເຂົາ. ພວກເຂົາຂາດສະຕິປັນຍາທີ່ຈະຮັບມືກັບຄົນເຫຼົ່ານັ້ນ, ພວກເຂົາຂາດວຸດທິພາວະທີ່ພຽງພໍທີ່ຈະຕໍ່ສູ້ກັບຄົນເຫຼົ່ານັ້ນ ແລະ ພວກເຂົາກໍຖອຍຫຼັງຊໍ້າແລ້ວຊໍ້າອີກ ແລະ ຍອມຈຳນົນ ແລະ ປະນີປະນອມຊໍ້າແລ້ວຊໍ້າອີກ. ຜົນກໍຄື ສາມເດືອນຜ່ານໄປ, ຈາກນັ້ນກໍຫົກເດືອນ ແລະ ວຽກງານຂອງຄຣິສຕະຈັກກໍຈົບລົງດ້ວຍການຕົກຢູ່ໃນສະພາວະຢຸດສະງັກ ແລະ ຊີວິດຄຣິສຕະຈັກກໍຈົບລົງດ້ວຍຄວາມສັບສົນວຸ່ນວາຍ. ພວກເຂົາເຫັນໄດ້ຢ່າງຊັດເຈນວ່າຄົນຊົ່ວຮ້າຍ ແລະ ມານຮ້າຍເຫຼົ່ານີ້ກຳລັງກໍ່ໃຫ້ເກີດການລົບກວນ, ພວກເຂົາເຫັນນັກເລງທ້ອງຖິ່ນເຫຼົ່ານີ້ອອກອາລະວາດໃນຄຣິສຕະຈັກ ແຕ່ພວກເຂົາພັດບໍ່ກ້າເປີດໂປງ ຫຼື ຈັດການກັບຄົນເຫຼົ່ານັ້ນ ຍ້ອນຢ້ານວ່າມັນຈະສົ່ງຜົນກະທົບຕໍ່ຄວາມປອດໄພ, ສະຖານະ, ຊື່ສຽງ ແລະ ຜົນປະໂຫຍດຂອງພວກເຂົາເອງ. ສະຖານະ, ຊື່ສຽງ ແລະ ຄວາມປອດໄພສ່ວນຕົວຂອງເຈົ້າຈະສຳຄັນຫຼາຍຂະໜາດນັ້ນໄດ້ແນວໃດ? ວຽກງານຫຼາຍຢ່າງໃນເຮືອນຂອງພຣະເຈົ້າບໍ່ໄດ້ສຳຄັນກວ່າຊີວິດນ້ອຍໆຂອງເຈົ້າບໍ? ເຖິງແມ່ນວ່າໃນກໍລະນີທີ່ຮ້າຍແຮງທີ່ສຸດ ເຈົ້າຈະຕ້ອງຮັບຄວາມສ່ຽງບາງຢ່າງຍ້ອນຄວາມຈົງຮັກພັກດີຕໍ່ພຣະເຈົ້າ, ພຣະເຈົ້າຈະບໍ່ປົກປ້ອງເຈົ້າບໍ? ຖ້າເຈົ້າໃຊ້ສະຕິປັນຍາ ແລະ ປະຕິບັດຕາມຫຼັກການເພື່ອປົກປ້ອງຜົນປະໂຫຍດຂອງເຮືອນຂອງພຣະເຈົ້າ, ພຣະເຈົ້າຈະມອບເຈົ້າໃຫ້ຊາຕານເພື່ອໃຫ້ພວກມັນຂົ່ມເຫັງ ແລະ ທຳຮ້າຍເຈົ້າຢ່າງສາຫັດຕາມໃຈມັກບໍ? (ບໍ່). ພຣະເຈົ້າຊົງຮັກແພງຄົນປະເພດນີ້ຢ່າງສຸດຊຶ້ງ ແລະ ພຣະອົງຊົງຮັກແພງຄົນປະເພດນີ້ຢ່າງລົ້ນເຫຼືອ; ພຣະອົງຈະມອບເຈົ້າໃຫ້ຊາຕານໄດ້ແນວໃດ? ຄວາມເຊື່ອຂອງເຈົ້າໜ້ອຍເກີນໄປ. ເຈົ້າກໍຄືກັບເປໂຕໃນຕອນນັ້ນ, ອົງພຣະເຢຊູເຈົ້າໄດ້ເອີ້ນລາວຈາກທະເລ ໂດຍກ່າວວ່າ “ມາເຖີດ” ເຊິ່ງໝາຍຄວາມວ່າເປໂຕຄວນຍ່າງຢູ່ເທິງທະເລຄືກັບວ່າມັນເປັນພື້ນດິນພຽງ, ແຕ່ຍິ່ງເປໂຕຍ່າງໄປ ລາວກໍຍິ່ງຢ້ານຫຼາຍຂຶ້ນ ແລະ ລາວກໍສູນເສຍຄວາມເຊື່ອໃນພຣະເຈົ້າ. ຖ້າພຣະເຈົ້າຂໍໃຫ້ເຈົ້າມາ, ພຣະອົງໄດ້ໃຫ້ຄຳສັນຍາກັບເຈົ້າແລ້ວ ແລະ ສາມາດປົກປ້ອງເຈົ້າໄດ້ຢ່າງແນ່ນອນ; ພຣະອົງຈະບໍ່ປ່ອຍໃຫ້ເຈົ້າປະເຊີນກັບອັນຕະລາຍ. ເຖິງແມ່ນວ່າຊີວິດຂອງເຈົ້າຈະຕົກຢູ່ໃນອັນຕະລາຍ, ເຈົ້າຄວນຮັບມືກັບເລື່ອງນີ້ແນວໃດ? ເຈົ້າບໍ່ຄວນຝາກຊີວິດຂອງເຈົ້າໄວ້ກັບພຣະເຈົ້າດ້ວຍຄວາມເຕັມໃຈບໍ? ມັນເປັນເລື່ອງໃຫຍ່ຫຍັງ? ມານຮ້າຍເປັນຕາຢ້ານຂະໜາດນັ້ນແທ້ບໍ? ພະຍານາກໃຫຍ່ສີແດງກົດຂີ່ ແລະ ຈັບກຸມຜູ້ເຊື່ອ ແຕ່ເຈົ້າກໍຍັງສາມາດຍຶດໝັ້ນໃນຄວາມເຊື່ອຂອງເຈົ້າໄດ້; ສະພາບແວດລ້ອມທີ່ໂຫດຮ້າຍແບບນັ້ນບໍ່ໄດ້ເຮັດໃຫ້ເຈົ້າຢ້ານກົວເລີຍ. ເຖິງຢ່າງໃດກໍຕາມ ເມື່ອມີມານຮ້າຍນ້ອຍສອງສາມຕົນປາກົດຕົວຂຶ້ນໃນຄຣິສຕະຈັກ, ເຈົ້າພັດຢ້ານຫຼາຍຈົນຫົດຫົວເຂົ້າໄປໃນກະດອງຂອງເຈົ້າ ແລະ ຮູ້ສຶກວ່າຖືກບັງຄັບໃຫ້ເຮັດຄວາມຊົ່ວຕາມພວກມັນ. ນີ້ບໍ່ແມ່ນການສູນເສຍຄຳພະຍານຂອງເຈົ້າບໍ? (ແມ່ນແລ້ວ). ສາມາດເວົ້າໄດ້ວ່າ ສາເຫດທີ່ມານຮ້າຍໄດ້ໃນສິ່ງທີ່ພວກມັນຕ້ອງການໃນບາງຄຣິສຕະຈັກ ແລະ ສະພາບແວດລ້ອມການເຮັດວຽກບາງຢ່າງ ໂດຍເຮັດໃຫ້ວຽກງານຂອງຄຣິສຕະຈັກຕົກຢູ່ໃນຄວາມວຸ່ນວາຍ ແລະ ປ່ອຍໃຫ້ມັນພັງທະລາຍລົງຕາມທີ່ພວກມັນປາຖະໜາ ເຊິ່ງນຳໄປສູ່ການທີ່ອ້າຍເອື້ອຍນ້ອງຂາດສະພາບແວດລ້ອມທີ່ເໝາະສົມໃນການປະຕິບັດໜ້າທີ່ຂອງພວກເຂົາ ນັ້ນແມ່ນຍ້ອນບາງຄົນເບິ່ງທະລຸມານຮ້າຍເຫຼົ່ານີ້ ແຕ່ພັດບໍ່ລຸກຂຶ້ນມາຕໍ່ສູ້ກັບພວກມັນ, ແຕ່ກົງກັນຂ້າມ ພວກເຂົາພັດປະນີປະນອມກັບມານຮ້າຍ ແລະ ຊາຕານເຫຼົ່ານີ້ເພື່ອປົກປ້ອງຕົນເອງ. ສາມາດເວົ້າໄດ້ວ່າ ຄົນເຫຼົ່ານີ້ຕັ້ງໃຈປ່ອຍໃຫ້ມານຮ້າຍເຮັດຄວາມຊົ່ວ ແລະ ລົບກວນວຽກງານຂອງຄຣິສຕະຈັກ. ຖ້າເຈົ້າເບິ່ງທະລຸມານຮ້າຍທີ່ກຳລັງລົບກວນວຽກງານຂອງຄຣິສຕະຈັກ ແຕ່ພັດບໍ່ຕໍ່ສູ້ກັບພວກມັນ ຫຼື ເປີດໂປງພວກມັນ, ນີ້ບໍ່ແມ່ນການປ່ອຍໃຫ້ມານຮ້າຍເຮັດຄວາມຊົ່ວບໍ? ຖ້າເມື່ອຄົ້ນພົບວ່າມານຮ້າຍກຳລັງເຮັດຄວາມຊົ່ວ ແລ້ວເຈົ້າເປີດໂປງ, ຈັດການ ແລະ ຢຸດຢັ້ງພວກມັນໂດຍທັນທີ, ແລ້ວຄວາມເສຍຫາຍກໍຈະສາມາດຫຼຸດລົງໄດ້ ແລະ ຄວາມວຸ່ນວາຍກໍຈະບັນເທົາລົງໄດ້ໃນລະດັບໜຶ່ງ. ນີ້ບໍ່ເປັນປະໂຫຍດຕໍ່ທັງວຽກງານຂອງເຮືອນຂອງພຣະເຈົ້າ ແລະ ການເຂົ້າສູ່ຊີວິດຂອງອ້າຍເອື້ອຍນ້ອງບໍ? ແລ້ວເປັນຫຍັງເຈົ້າຈຶ່ງບໍ່ເຮັດ? ຖ້າເຈົ້າບໍ່ເຮັດ, ເຈົ້າກໍບໍ່ມີຄວາມຈົງຮັກພັກດີຕໍ່ພຣະເຈົ້າ. ບໍ່ວ່າເຈົ້າຈະເປັນຜູ້ນຳ ຫຼື ຜູ້ເຮັດວຽກໃນລະດັບໃດກໍຕາມ ຫຼື ເປັນຜູ້ຕິດຕາມທຳມະດາ, ຕາບໃດທີ່ເຈົ້າເບິ່ງທະລຸມານຮ້າຍທີ່ກຳລັງເຮັດຄວາມຊົ່ວ ແລະ ລົບກວນວຽກງານຂອງຄຣິສຕະຈັກ ແຕ່ພັດບໍ່ເປີດໂປງພວກມັນເພື່ອປົກປ້ອງຜົນປະໂຫຍດຂອງເຮືອນຂອງພຣະເຈົ້າ, ແລ້ວເຈົ້າກໍບໍ່ໄດ້ຍຶດໝັ້ນໃນຄຳພະຍານຂອງເຈົ້າ, ເຈົ້າເປັນຄົນເບົາປັນຍາ ແລະ ເຈົ້າບໍ່ສົມຄວນທີ່ຈະມີຊີວິດຢູ່! ເຈົ້າບໍ່ໄດ້ບັນລຸຄວາມຮັບຜິດຊອບຂອງການເປັນມະນຸດ, ສະນັ້ນ ເຈົ້າຈຶ່ງບໍ່ສົມຄວນທີ່ຈະຫາຍໃຈເອົາລົມຫາຍໃຈທີ່ພຣະເຈົ້າໄດ້ປະທານໃຫ້ເຈົ້າ. ພວກເຈົ້າເຂົ້າໃຈບໍ? (ພວກເຮົາເຂົ້າໃຈ). ຜູ້ຄົນຄວນເຮັດແນວໃດໃນເລື່ອງນີ້? ບໍ່ວ່າເຈົ້າຈະປະເຊີນໜ້າກັບມານຮ້າຍປະເພດໃດກໍຕາມ, ບໍ່ວ່າຈະແປກປະຫຼາດ, ຊົ່ວຮ້າຍ, ແຝງຊົ່ວ, ໂຫດຫ້ຽມ ຫຼື ເຈົ້າເລ່ ແລະ ບໍ່ວ່າຈຸດປະສົງຂອງພວກມັນແມ່ນຫຍັງ, ຕາບໃດທີ່ເຈົ້າເຫັນພວກມັນກຳລັງລົບກວນວຽກງານຂອງຄຣິສຕະຈັກ ແລະ ເຈົ້າແຍກແຍະມັນໄດ້, ແລ້ວເຈົ້າກໍຄວນລຸກຂຶ້ນມາເພື່ອເປີດໂປງ ແລະ ຢຸດຢັ້ງພວກມັນ. ນີ້ຄືຄວາມຮັບຜິດຊອບຂອງເຈົ້າ. ບາງຄົນເວົ້າວ່າ “ຂ້ອຍບໍ່ຮູ້ວ່າຈະເວົ້າຫຍັງເພື່ອຢຸດຢັ້ງພວກມັນ”. ແລ້ວຈົ່ງອະທິຖານຫາພຣະເຈົ້າ ແລະ ປະຕິບັດຕໍ່ພວກມັນໂດຍໃຊ້ວິທີການທີ່ສະຫຼາດ. ຕອນນີ້ ຢ່າໄປຍຸແຍ່ພວກມັນ; ຢ່າໄປຍຸແຍ່ພວກມັນໂດຍການເປີດໂປງພວກມັນໂດຍກົງ. ແຕ່ກົງກັນຂ້າມ ຈົ່ງພະຍາຍາມທຸກວິທີທາງເພື່ອຢຸດຢັ້ງພວກມັນບໍ່ໃຫ້ພວກມັນເຮັດສຳເລັດຕາມແຜນການ ແລະ ເປົ້າໝາຍຂອງພວກມັນ. ກ່ອນອື່ນໝົດ ຈົ່ງປົກປ້ອງວຽກງານຂອງຄຣິສຕະຈັກໃຫ້ໄດ້ຫຼາຍທີ່ສຸດເທົ່າທີ່ຈະຫຼາຍໄດ້ ແລະ ຮັບປະກັນວ່າຜົນປະໂຫຍດຂອງເຮືອນຂອງພຣະເຈົ້າໄດ້ຮັບການປົກປ້ອງ. ຈາກນັ້ນ ຈົ່ງຊອກຫາໂອກາດເພື່ອປຶກສາຫາລືກັບຜູ້ທີ່ເຂົ້າໃຈຄວາມຈິງ ຫຼື ຜູ້ນຳ ແລະ ຜູ້ເຮັດວຽກ ກ່ຽວກັບວິທີທີ່ເໝາະສົມທີ່ສຸດໃນການຈັດການກັບມານຮ້າຍ. ວຽກງານນີ້ຕ້ອງເຮັດດ້ວຍສະຕິປັນຍາ. ໃນດ້ານໜຶ່ງ ເຈົ້າຕ້ອງຕໍ່ສູ້ກັບຊາຕານ, ຢຸດຢັ້ງການກະທຳທີ່ຊົ່ວຮ້າຍຂອງຊາຕານ ແລະ ມານຮ້າຍ, ຊ່ວຍໃຫ້ອ້າຍເອື້ອຍນ້ອງໄດ້ຮັບຄວາມສາມາດໃນການແຍກແຍະ ແລະ ປົກປ້ອງອ້າຍເອື້ອຍນ້ອງ ພ້ອມທັງວຽກງານຂອງເຮືອນຂອງພຣະເຈົ້າ. ໃນອີກດ້ານໜຶ່ງ ເຈົ້າຍັງຕ້ອງປົກປ້ອງຕົນເອງໃຫ້ໄດ້ຫຼາຍທີ່ສຸດເທົ່າທີ່ຈະຫຼາຍໄດ້ອີກດ້ວຍ. ຖ້າມັນຈຳເປັນແທ້ໆທີ່ເຈົ້າຈະຕ້ອງປະເຊີນກັບອັນຕະລາຍ ຫຼື ຄວາມລຳບາກ, ແລ້ວເຈົ້າກໍຄວນເຮັດເຊັ່ນນັ້ນໃນຖານະທີ່ເປັນໜ້າທີ່ທີ່ຫຼີກລ່ຽງບໍ່ໄດ້ຂອງເຈົ້າ ໂດຍບໍ່ຄຳນຶງເຖິງທາງອອກ ຫຼື ຄວາມປອດໄພຂອງເຈົ້າເອງ. ນີ້ແມ່ນຍ້ອນຄວາມຕ້ອງການຂອງວຽກງານຂອງຄຣິສຕະຈັກ ແລະ ນີ້ຄືຄວາມຮັບຜິດຊອບຂອງເຈົ້າ. ເຈົ້າຕ້ອງເຮັດມັນ ແລະ ເຈົ້າຄວນເຮັດມັນ; ຖ້າບໍ່ດັ່ງນັ້ນ ເຈົ້າກໍຈະບໍ່ຄູ່ຄວນກັບຊີວິດທີ່ພຣະເຈົ້າໄດ້ປະທານໃຫ້ເຈົ້າ ແລະ ການສະໜອງທີ່ພຣະອົງໄດ້ສະໜອງໃຫ້ແກ່ເຈົ້າມາເປັນເວລາຫຼາຍປີ. ບໍ່ແມ່ນແນວນັ້ນບໍ? (ແມ່ນແລ້ວ). ທຸກຄົນຄວນມີຈຸດຢືນແບບນີ້ເມື່ອເວົ້າເຖິງການປະຕິບັດຕໍ່ມານຮ້າຍ. ເຈົ້າເປັນສິ່ງທີ່ຖືກສ້າງທີ່ຖືກສ້າງຂຶ້ນໂດຍພຣະຫັດຂອງພຣະເຈົ້າ. ບໍ່ວ່າເຈົ້າຈະຖືກຈັດຢູ່ໃນປະເພດຂອງມະນຸດ ຫຼື ສິ່ງມີຊີວິດປະເພດອື່ນກໍຕາມ, ຕາບໃດທີ່ອັດຕະລັກປັດຈຸບັນຂອງເຈົ້າຄືມະນຸດ ເຊິ່ງເປັນມະນຸດທີ່ຖືກສ້າງຂຶ້ນ, ແລ້ວເຈົ້າກໍຄວນແບກຮັບຄວາມຮັບຜິດຊອບຂອງມະນຸດທີ່ຖືກສ້າງຂຶ້ນ, ເຈົ້າບໍ່ສາມາດຫຼີກລ່ຽງໄດ້. ສົມມຸດວ່າເຈົ້າຮູ້ວ່າມີຄົນກຳລັງລັກເຄື່ອງຖວາຍ ແຕ່ເຈົ້າພັດບໍ່ສົນໃຈ ຫຼື ບໍ່ຖາມກ່ຽວກັບມັນ ໂດຍເວົ້າວ່າ “ຂ້ອຍຢ້ານວ່າຈະລ່ວງເກີນພວກເຂົາ. ຖ້າຂ້ອຍເປີດໂປງພວກເຂົາ ແລະ ລ່ວງເກີນພວກເຂົາ, ພວກເຂົາບໍ່ພຽງແຕ່ຈະສ້າງຄວາມຫຍຸ້ງຍາກໃຫ້ຂ້ອຍລັບຫຼັງເທົ່ານັ້ນ ແຕ່ພວກເຂົາຍັງຈະບໍ່ຍອມປ່ອຍຜ່ານອີກດ້ວຍ. ພວກເຂົາເປັນຄົນຊົ່ວຮ້າຍ! ຂ້ອຍບໍ່ກ້າເປີດໂປງ ຫຼື ລາຍງານພວກເຂົາ!” ໃນກໍລະນີນັ້ນ ເຈົ້າກໍຈົບສິ້ນແລ້ວ, ເຈົ້າເປັນຄົນຂີ້ຂາດທີ່ໄຮ້ປະໂຫຍດ ແລະ ເຈົ້າກໍບໍ່ໄດ້ບັນລຸຄວາມຮັບຜິດຊອບຂອງເຈົ້າ. ແລ້ວເຈົ້າຄວນເຮັດແນວໃດຖ້າເຈົ້າຕ້ອງການບັນລຸຄວາມຮັບຜິດຊອບຂອງເຈົ້າ? ຈົ່ງຊອກຫາໂອກາດເພື່ອຂຽນຈົດໝາຍນ້ອຍຫາຜູ້ນຳຂອງເຈົ້າ ໂດຍບໍ່ຕ້ອງລົງຊື່ຂອງເຈົ້າ ແລະ ລະບຸຂໍ້ເທັດຈິງຢ່າງຊັດເຈນ ເພື່ອໃຫ້ຜູ້ນຳຮູ້ ແລະ ສາມາດຈັດການ ແລະ ຢຸດຢັ້ງເລື່ອງນີ້ໄດ້ໂດຍທັນທີ, ດ້ວຍເຫດນັ້ນຈຶ່ງເປັນການປົກປ້ອງເຄື່ອງຖວາຍຈາກການສູນເສຍ. ຜູ້ນຳບໍ່ຈຳເປັນຕ້ອງຮູ້ວ່າໃຜເປັນຄົນລາຍງານ; ມີແຕ່ພຣະເຈົ້າຮູ້ກໍພຽງພໍແລ້ວ. ແລ້ວຫຼັກການທີ່ຄວນຍຶດໝັ້ນໃນເລື່ອງການປົກປ້ອງເຄື່ອງຖວາຍແມ່ນຫຍັງ? ແນວຄິດທີ່ຖືກຕ້ອງແມ່ນຫຍັງ? ມັນຄືການປົກປ້ອງເຄື່ອງຖວາຍຈາກການສູນເສຍ ແລະ ບໍ່ປ່ອຍໃຫ້ຄົນຊົ່ວຮ້າຍເຮັດສຳເລັດ. ນີ້ຄືຄວາມຮັບຜິດຊອບຂອງເຈົ້າ. ເຮືອນຂອງພຣະເຈົ້າບໍ່ໄດ້ຂໍໃຫ້ທຸກຄົນຮັບຄວາມສ່ຽງເພື່ອປົກປ້ອງຜົນປະໂຫຍດຂອງເຮືອນຂອງພຣະເຈົ້າ, ເພື່ອປົກປ້ອງອ້າຍເອື້ອຍນ້ອງ, ເພື່ອປົກປ້ອງວຽກງານຂອງເຮືອນຂອງພຣະເຈົ້າ ແລະ ເພື່ອປົກປ້ອງເຄື່ອງຖວາຍຂອງພຣະເຈົ້າ; ເຮືອນຂອງພຣະເຈົ້າບໍ່ໄດ້ຂໍໃຫ້ພວກເຈົ້າທຸກຄົນໄປລ່ວງເກີນຄົນອື່ນ ຫຼື ເອົາຕົວເອງໄປຢູ່ໃນສະຖານະການທີ່ຫຍຸ້ງຍາກເພື່ອເຫັນແກ່ເລື່ອງນີ້. ນັ້ນບໍ່ແມ່ນສິ່ງທີ່ເຮືອນຂອງພຣະເຈົ້າໝາຍເຖິງ. ຖ້າເຈົ້າຢ້ານຄົນຊົ່ວຮ້າຍ ຫຼື ຢ້ານການລ່ວງເກີນຜູ້ຄົນ, ເຈົ້າສາມາດລາຍງານບັນຫາແບບບໍ່ເປີດເຜີຍຊື່ໄດ້; ເຈົ້າຍັງສາມາດເປີດໂປງຄົນຊົ່ວຮ້າຍ ແລະ ມານຮ້າຍແບບບໍ່ເປີດເຜີຍຊື່ໄດ້ອີກດ້ວຍ. ດ້ວຍວິທີນັ້ນ ເຖິງແມ່ນວ່າເຈົ້າຈະບໍ່ໄດ້ລົງຊື່ຂອງເຈົ້າ, ເຈົ້າກໍຍັງບັນລຸຄວາມຮັບຜິດຊອບ ແລະ ພັນທະຂອງເຈົ້າໄດ້ ແລະ ເຈົ້າກໍບໍ່ໄດ້ຫຼີກລ່ຽງຄວາມຮັບຜິດຊອບຂອງເຈົ້າ. ຖ້າເຈົ້າສາມາດເຮັດສິ່ງນີ້ໄດ້, ແລ້ວເຈົ້າກໍບໍ່ໄດ້ລະເລີຍຄວາມຮັບຜິດຊອບຂອງເຈົ້າ. ນີ້ກໍເພາະວ່າເຈົ້າມີໃຈແບບນີ້ ໂດຍຮູ້ສຶກວ່ານີ້ຄືຄວາມຮັບຜິດຊອບຂອງເຈົ້າ ແລະ ເຈົ້າຄວນບັນລຸຄວາມຮັບຜິດຊອບນີ້, ປົກປ້ອງວຽກງານຂອງເຮືອນຂອງພຣະເຈົ້າ ແລະ ປົກປ້ອງຜົນປະໂຫຍດຂອງເຮືອນຂອງພຣະເຈົ້າ. ນີ້ຄືການກະທຳທີ່ດີ ແລະ ພຣະເຈົ້າຈະຈື່ຈຳໄວ້. ນີ້ຄືຄວາມຈິງທີ່ແຈ່ມແຈ້ງສຳລັບພວກເຈົ້າ: ມັນບໍ່ມີຮູບແບບທີ່ຕາຍຕົວສຳລັບການຕໍ່ສູ້ກັບມານຮ້າຍ; ການທີ່ສາມາດເອົາຊະນະມານຮ້າຍ, ປົກປ້ອງຜົນປະໂຫຍດຂອງເຮືອນຂອງພຣະເຈົ້າ, ປົກປ້ອງວຽກງານຕ່າງໆຂອງຄຣິສຕະຈັກ, ປົກປ້ອງຊີວິດຄຣິສຕະຈັກ ແລະ ປົກປ້ອງການເຂົ້າສູ່ຊີວິດຂອງອ້າຍເອື້ອຍນ້ອງ, ນີ້ຄືຫຼັກການສູງສຸດ. ພວກເຈົ້າເຂົ້າໃຈບໍ? (ພວກເຮົາເຂົ້າໃຈ). ມັນບໍ່ມີຮູບແບບທີ່ຕາຍຕົວໃນການຕໍ່ສູ້ກັບມານຮ້າຍ; ເຈົ້າສາມາດໃຊ້ວິທີການລິຮານພວກມັນ, ເຈົ້າສາມາດໃຊ້ວິທີການເປີດໂປງພວກມັນ ແລະ ແນ່ນອນວ່າ ເຈົ້າຍັງສາມາດໃຊ້ວິທີການປົດພວກມັນ ແລະ ມອບໝາຍໜ້າທີ່ຂອງພວກມັນໃໝ່ ພ້ອມທັງວິທີການໂອ້ລົມກັບພວກມັນ ແລະ ປອບໃຈພວກມັນເພື່ອຖ່ວງເວລາພວກມັນໄວ້ ໂດຍໃຊ້ວິທີການທີ່ສະຫຼາດຕ່າງໆເພື່ອຈຳກັດມານຮ້າຍ ໃນຂະນະດຽວກັນກໍປົກປ້ອງວຽກງານຕ່າງໆຂອງຄຣິສຕະຈັກ. ນີ້ຄືການມີສະຕິປັນຍາ. ເຈົ້າຮູ້ຢູ່ໃນໃຈຂອງເຈົ້າວ່າຄົນເຫຼົ່ານີ້ຄືມານຮ້າຍ ແລະ ບໍ່ວ່າເຈົ້າຈະປະຕິບັດຕໍ່ພວກເຂົາແນວໃດ ມັນກໍບໍ່ຜິດ, ເພາະວ່າພວກເຂົາບໍ່ແມ່ນອ້າຍເອື້ອຍນ້ອງທີ່ແທ້ຈິງ, ພວກເຂົາບໍ່ແມ່ນມະນຸດທີ່ແທ້ຈິງ ແລະ ພວກເຂົາບໍ່ໄດ້ຖືກພຣະເຈົ້າເລືອກ. ພວກເຂົາໄດ້ເຂົ້າມາໃນເຮືອນຂອງພຣະເຈົ້າໃນຖານະຄົນຮັບໃຊ້ຂອງຊາຕານເພື່ອລົບກວນຄຣິສຕະຈັກ. ເຈົ້າຄວນມີທັດສະນະຄະຕິແບບນີ້ຕໍ່ມານຮ້າຍ: “ຖ້າເຈົ້າມາທີ່ນີ້ເພື່ອກໍ່ໃຫ້ເກີດການລົບກວນ, ຂ້ອຍກໍຈະບໍ່ປານີເຈົ້າ. ຖ້າເຈົ້າມາທີ່ນີ້ເພື່ອທຳການທຳລາຍ, ນັ້ນແມ່ນບໍ່ອະນຸຍາດຢ່າງເດັດຂາດ! ຖ້າເຈົ້າບໍ່ກໍ່ໃຫ້ເກີດການລົບກວນ ຫຼື ທຳການທຳລາຍ ແລະ ເຈົ້າຢູ່ຊື່ໆຂອງເຈົ້າໃນຄຣິສຕະຈັກ, ຂ້ອຍກໍຈະບໍ່ສົນໃຈເຈົ້າ. ແຕ່ເມື່ອໃດທີ່ເຈົ້າລົງມືເຮັດ ຫຼື ເວົ້າບາງສິ່ງບາງຢ່າງ ໂດຍຕັ້ງໃຈທີ່ຈະເຮັດຄວາມຊົ່ວ, ຂ້ອຍກໍຈະບໍ່ປານີເຈົ້າ! ບໍ່ວ່າເຈົ້າຕ້ອງການເຮັດສິ່ງທີ່ບໍ່ດີຫຍັງກໍຕາມ, ບໍ່ວ່າເຈົ້າຕ້ອງການເຜີຍແຜ່ຄວາມຜິດພ້ຽນຫຍັງກໍຕາມ, ເຈົ້າຈະຕ້ອງຜ່ານຂ້ອຍໄປໃຫ້ໄດ້ກ່ອນ, ລອງເບິ່ງວ່າຂ້ອຍຈະປ່ອຍເຈົ້າໄປ ຫຼື ບໍ່. ຖ້າບໍ່ດັ່ງນັ້ນ ຢ່າຫວັງເລີຍວ່າຈະໄດ້ລົບກວນວຽກງານຂອງຄຣິສຕະຈັກ!” ນີ້ຄືທັດສະນະຄະຕິ ແລະ ຫຼັກການທີ່ຜູ້ຄົນຄວນມີໃນວິທີທີ່ພວກເຂົາປະຕິບັດຕໍ່ມານຮ້າຍ ແລະ ມັນຍັງເປັນຄຳພະຍານທີ່ຜູ້ຄົນຄວນມີອີກດ້ວຍ.

ເປັນຫຍັງພຣະເຈົ້າຈຶ່ງສະແດງຄວາມຈິງ ແລະ ສະໜອງຄວາມຈິງໃຫ້ແກ່ຜູ້ຄົນ? ກໍເພື່ອໃຫ້ຜູ້ທີ່ເຊື່ອໃນພຣະເຈົ້າສາມາດໄດ້ຮັບຄວາມຈິງເປັນຊີວິດຂອງພວກເຂົາ ແລະ ເພື່ອໃຫ້ຜູ້ຄົນສາມາດແຍກແຍະມານຮ້າຍ, ກຳຈັດມານຮ້າຍ ແລະ ກະບົດຕໍ່ຊາຕານ ເຊິ່ງເປັນມານຮ້າຍທີ່ຊົ່ວຮ້າຍຢ່າງສິ້ນເຊີງໄດ້. ຜູ້ຄົນໄດ້ຍິນຄວາມຈິງມາຫຼາຍ ແລະ ໄດ້ຮັບການສະໜອງຄວາມຈິງມາຫຼາຍ, ແຕ່ໃນທີ່ສຸດ ເມື່ອພວກເຂົາປະເຊີນກັບມານຮ້າຍທີ່ກຳລັງເຮັດຄວາມຊົ່ວ ແລະ ກໍ່ໃຫ້ເກີດການລົບກວນ, ພວກເຂົາພັດບໍ່ສາມາດແຍກແຍະພວກມັນໄດ້. ບາງຄົນມີຄວາມສາມາດໃນການແຍກແຍະກ່ຽວກັບມານຮ້າຍຢູ່ແດ່ ແຕ່ບໍ່ກ້າເປີດໂປງພວກມັນ ແລະ ຍິ່ງໄປກວ່ານັ້ນກໍບໍ່ກ້າຈັດການກັບພວກມັນ, ຄົນປະເພດນີ້ເປັນພວກທີ່ໄຮ້ປະໂຫຍດ. ເຈົ້າບໍ່ມີຄຳພະຍານ ແລະ ເຈົ້າບໍ່ໄດ້ຢືນຢູ່ຝ່າຍພຣະເຈົ້າ, ເຈົ້າໄດ້ເຮັດໃຫ້ພຣະເຈົ້າເສຍພຣະໄທ. ຈຸດປະສົງຂອງການທີ່ຜູ້ຄົນໄລ່ຕາມເສາະຫາ ແລະ ເຂົ້າໃຈຄວາມຈິງກໍເພື່ອໃຫ້ພວກເຂົາຫຼີກລ່ຽງມານຮ້າຍ, ປະຕິເສດມານຮ້າຍ ແລະ ສາມາດບັນລຸການອ່ອນນ້ອມຕໍ່ພຣະເຈົ້າຢ່າງແທ້ຈິງ, ຢືນຢູ່ຝ່າຍພຣະເຈົ້າ ແລະ ບັນລຸພຣະບັນຊາຂອງພຣະເຈົ້າ. ເມື່ອເວົ້າເຖິງມານຮ້າຍ, ເມື່ອໃດທີ່ຄົ້ນພົບໜຶ່ງຕົນ ກໍຈົ່ງຄັດຕົນນັ້ນອອກ ແລະ ເມື່ອໃດທີ່ຄົ້ນພົບສອງຕົນ ກໍຈົ່ງຄັດພວກມັນທັງສອງອອກ ເພື່ອໃຫ້ຄຣິສຕະຈັກຍັງຄົງບໍລິສຸດ. ດ້ວຍວິທີນີ້ ຊາຕານ ແລະ ມານຮ້າຍກໍຈະໄດ້ຮັບຄວາມອັບອາຍຢ່າງສິ້ນເຊີງ ແລະ ຈະບໍ່ສາມາດລົບກວນວຽກງານຂອງຄຣິສຕະຈັກໄດ້ອີກຕໍ່ໄປ. ວິທີທີ່ພວກມັນກໍ່ໃຫ້ເກີດການລົບກວນໃນໂລກທາງໂລກນັ້ນບໍ່ແມ່ນເລື່ອງທີ່ພວກເຮົາຕ້ອງສົນໃຈ; ການກະທຳທີ່ຜິດກົດໝາຍຫຍັງແດ່ທີ່ພວກມັນເຮັດ, ສິ່ງທີ່ບໍ່ດີຫຍັງແດ່ທີ່ພວກມັນເຮັດ ແລະ ພວກມັນຕໍ່ສູ້ກັບໃຜໃນໂລກທາງໂລກນັ້ນບໍ່ມີຫຍັງກ່ຽວຂ້ອງກັບພວກເຮົາເລີຍ. ພວກເຮົາບໍ່ແຊກແຊງ ຫຼື ສອບຖາມກ່ຽວກັບເລື່ອງນີ້ ແລະ ພວກເຮົາກໍບໍ່ສົນໃຈມັນເຊັ່ນກັນ. ແຕ່ມີພຽງສິ່ງດຽວຄື: ການທີ່ພວກມັນກໍ່ໃຫ້ເກີດການລົບກວນດັ່ງກ່າວໃນເຮືອນຂອງພຣະເຈົ້ານັ້ນເປັນສິ່ງທີ່ຍອມຮັບບໍ່ໄດ້ ແລະ ພວກມັນຕ້ອງຖືກຈັດການ, ຖືກຢຸດຢັ້ງ ແລະ ຖືກຄັດອອກ. ປະການທໍາອິດ ຜູ້ນຳ ແລະ ຜູ້ເຮັດວຽກຄວນເປັນຜູ້ນຳໜ້າໃນການເຮັດວຽກງານນີ້; ພວກເຂົາຄວນຖືວ່າສິ່ງນີ້ເປັນຄວາມຮັບຜິດຊອບທີ່ຫຼີກລ່ຽງບໍ່ໄດ້ຂອງພວກເຂົາ. ປະການທີສອງ ຜູ້ກຳກັບດູແລ, ຫົວໜ້າທີມ ແລະ ອ້າຍເອື້ອຍນ້ອງທຳມະດາທຸກຄົນຄວນມີວຸດທິພາວະນີ້ ແລະ ມີຄຳພະຍານນີ້ເຊັ່ນກັນ. ບາງຄົນເວົ້າວ່າ “ເຮືອນຂອງພຣະເຈົ້າກຳລັງເລີ່ມການເຄື່ອນໄຫວບາງຢ່າງບໍ? ນີ້ຄືການທໍລະມານຜູ້ຄົນບໍ?” ນີ້ບໍ່ແມ່ນການທໍລະມານຜູ້ຄົນ; ນີ້ຄືການທໍລະມານມານຮ້າຍ. ການທໍລະມານມານຮ້າຍເປັນສິ່ງທີ່ຄວນເຮັດ; ພວກເຮົາບໍ່ໄດ້ທໍລະມານຜູ້ຄົນ. ອ້າຍເອື້ອຍນ້ອງມີການເປີດເຜີຍຄວາມເສື່ອມຊາມ ແຕ່ພວກເຂົາເປັນຄົນປົກກະຕິ ແລະ ພວກເຂົາມີສະຕິຮູ້ສຶກຜິດຊອບ ແລະ ຄວາມສຳນຶກ ພ້ອມທັງມາດຕະຖານຂັ້ນຕ່ຳສຸດໃນການກະທຳ ແລະ ການປະພຶດຕົນຂອງພວກເຂົາ. ເຖິງແມ່ນວ່າການໄລ່ຕາມເສາະຫາຄວາມຈິງ ແລະ ການເຂົ້າສູ່ຊີວິດຂອງພວກເຂົາຈະຂ້ອນຂ້າງຕ່ຳ ແລະ ພວກເຂົາມີວຸດທິພາວະຕ່ຳ ແລະ ບໍ່ມີຄວາມເປັນຈິງຄວາມຈິງຫຼາຍປານໃດກໍຕາມ, ພວກເຮົາກໍຄວນອົດທົນ ແລະ ໃຈເຢັນກັບພວກເຂົາ, ປະຕິບັດຕໍ່ພວກເຂົາຢ່າງຖືກຕ້ອງ ແລະ ຈັດການກັບພວກເຂົາຕາມຫຼັກການ. ແຕ່ຫຼັກການສຳລັບວິທີການປະຕິບັດຕໍ່ມານຮ້າຍນັ້ນແຕກຕ່າງອອກໄປ. ຖ້າພວກມັນເຕັມໃຈທີ່ຈະຮັບໃຊ້, ແລ້ວພວກເຮົາກໍສາມາດໃຊ້ພວກມັນເພື່ອຮັບໃຊ້ໄດ້. ຖ້າພວກມັນບໍ່ເຕັມໃຈທີ່ຈະຮັບໃຊ້, ແລ້ວພວກເຮົາກໍຄວນຈັດການກັບພວກມັນໂດຍການຄັດພວກມັນອອກ; ພວກເຮົາບໍ່ຄວນປານີພວກມັນເລີຍ! ນີ້ຄືຫຼັກການສຳລັບການປະຕິບັດຕໍ່ມານຮ້າຍ. ເມື່ອອ້າຍເອື້ອຍນ້ອງມີຄວາມອ່ອນແອ ຫຼື ມີການເປີດເຜີຍອຸປະນິໄສທີ່ເສື່ອມຊາມ ກໍສາມາດອະໄພ ແລະ ຍົກໂທດໃຫ້ພວກເຂົາໄດ້ ພ້ອມທັງປະຕິບັດຕໍ່ພວກເຂົາດ້ວຍຄວາມອົດທົນ ແລະ ຄວາມເຂົ້າໃຈ. ແຕ່ມານຮ້າຍບໍ່ແມ່ນອ້າຍເອື້ອຍນ້ອງ. ຖ້າພວກມັນພຽງແຕ່ເວົ້າບາງສິ່ງບາງຢ່າງທີ່ເປັນລົບ ຫຼື ບໍ່ມີຄວາມຮັບຜິດຊອບ ແຕ່ພວກມັນບໍ່ໄດ້ເຜີຍແຜ່ຄຳສອນນອກຮີດ ຫຼື ຄວາມຜິດພ້ຽນເພື່ອເຮັດໃຫ້ຜູ້ຄົນຫຼົງຜິດ ແລະ ພວກມັນບໍ່ໄດ້ກໍ່ໃຫ້ເກີດການຂັດຂວາງ ຫຼື ການລົບກວນໃດໆ ກໍສາມາດປ່ອຍພວກມັນໄປໄດ້ ແລະ ເຈົ້າກໍສາມາດຫຼັບຕາຂ້າງໜຶ່ງເພື່ອປ່ອຍພວກມັນຜ່ານໄປໄດ້. ຖ້າເຈົ້າເຫັນວ່າພວກມັນກຳລັງຈະສ້າງບັນຫາບາງຢ່າງ ແລະ ເຮັດຄວາມຊົ່ວ ແລະ ມັນກຳລັງເຖິງລະດັບໃດໜຶ່ງ, ແລ້ວພວກມັນກໍຕ້ອງຖືກເປີດໂປງ ແລະ ຖືກຈຳກັດ. ຖ້າພວກມັນບໍ່ສາມາດຖືກຈຳກັດໄດ້ ກໍຈົ່ງຄັດພວກມັນອອກໂດຍກົງ. ມານຮ້າຍຄິດວ່າຄຣິສຕະຈັກເປັນສະຖານທີ່ທີ່ງ່າຍຕໍ່ການປົນເປຢູ່ໄປວັນໆ; ພວກມັນຄິດວ່າໃຜກໍສາມາດສ້າງຄວາມວຸ່ນວາຍໃນຄຣິສຕະຈັກໄດ້ ຄືກັບໃນສັງຄົມ. ພວກມັນຄິດຜິດແລ້ວທີ່ຄິດແບບນີ້. ຄຣິສຕະຈັກເປັນສະຖານທີ່ສຳລັບປະຊາກອນທີ່ພຣະເຈົ້າເລືອກເພື່ອໄລ່ຕາມເສາະຫາຄວາມຈິງ ແລະ ໄດ້ຮັບຄວາມລອດພົ້ນ, ບໍ່ແມ່ນສະຖານທີ່ສຳລັບມານຮ້າຍເພື່ອສ້າງຄວາມວຸ່ນວາຍ ແລະ ບໍ່ແມ່ນສະຖານທີ່ສຳລັບມານຮ້າຍເພື່ອດຳເນີນກິດຈະການຂອງພວກມັນເອງ ຫຼື ເຮັດໃຫ້ຄວາມຝັນຂອງພວກມັນເອງເປັນຈິງ ແລະ ມັນກໍບໍ່ແມ່ນສະຖານທີ່ສຳລັບມານຮ້າຍເພື່ອຕອບສະໜອງຄວາມທະເຍີທະຍານ ແລະ ຄວາມປາຖະໜາຂອງພວກມັນເຊັ່ນກັນ. ເມື່ອໃດທີ່ມານຮ້າຍເປີດເຜີຍທາດແທ້ຂອງພວກມັນ ແລະ ກຳລັງຈະດຳເນີນກິດຈະການຂອງພວກມັນເອງ, ສ້າງລາຊະອານາຈັກເອກະລາດຂອງພວກມັນເອງ ພ້ອມທັງລົບກວນ ແລະ ທຳລາຍວຽກງານຂອງຄຣິສຕະຈັກ, ເມື່ອໃດທີ່ຫາງຂອງພວກມັນໂຜ່ອອກມາ, ເຈົ້າຄວນເຮັດແນວໃດໃນເວລານີ້? ຈົ່ງປະຕິບັດຕາມຫຼັກການ; ອ້າຍເອື້ອຍນ້ອງຕ້ອງລຸກຂຶ້ນມາ ແລະ ຕໍ່ສູ້ກັບມານຮ້າຍເຫຼົ່ານີ້ ແລະ ພວກເຂົາຕ້ອງບໍ່ສະແດງຄວາມເມດຕາ ຫຼື ປານີຢ່າງເດັດຂາດ. ຖ້າເຈົ້າມັກຈະປານີມານຮ້າຍສະເໝີ, ແລ້ວເຈົ້າກໍກຳລັງໂຫດຮ້າຍຕໍ່ຕົວເຈົ້າເອງ. ພວກມັນມັກຈະເຮັດໃຫ້ຜູ້ຄົນຫຼົງຜິດ ແລະ ລົບກວນຜູ້ຄົນໃນຄຣິສຕະຈັກສະເໝີ ພ້ອມທັງທຳລາຍວຽກງານຂອງຄຣິສຕະຈັກ. ພາຍໃຕ້ສະຖານະການດັ່ງກ່າວ ຄວາມເຊື່ອ ແລະ ຄວາມຮູ້ກ່ຽວກັບພຣະເຈົ້າທີ່ເຈົ້າໄດ້ຮັບມາຕະຫຼອດຫຼາຍປີແຫ່ງຄວາມເຊື່ອຈະຖືກທຳລາຍລົງພາຍໃນເວລາພຽງສອງສາມມື້ ໂດຍຜ່ານການເຮັດໃຫ້ຫຼົງຜິດ ແລະ ການລົບກວນຂອງມານຮ້າຍເຫຼົ່ານີ້. ສະນັ້ນ ຖ້າເຈົ້າຕ້ອງການໄດ້ຮັບຄວາມຈິງ, ເຈົ້າຕ້ອງລຸກຂຶ້ນມາເພື່ອຕໍ່ສູ້ ແລະ ຮັບມືກັບມານຮ້າຍຢ່າງຫ້າວຫັນ. ເມື່ອເຈົ້າເຫັນຫາງຂອງພວກມັນໂຜ່ອອກມາຢ່າງເຕັມທີ່ ແລະ ໃບໜ້າທີ່ໜ້າກຽດຊັງຂອງພວກມັນຖືກເປີດເຜີຍ, ເຈົ້າກໍຄວນເປີດໂປງພວກມັນ ແລະ ກຳນົດລັກສະນະແກ່ນແທ້ຂອງພວກມັນ ຈາກນັ້ນກໍຊຳລະລ້າງພວກມັນອອກໄປ. ນີ້ບໍ່ແມ່ນສິ່ງທີ່ປະຊາກອນທີ່ພຣະເຈົ້າເລືອກຄວນເຮັດ ແລະ ເປັນຄວາມຮັບຜິດຊອບທີ່ພວກເຂົາຄວນບັນລຸບໍ? (ແມ່ນແລ້ວ). ນີ້ຄືຄຳພະຍານທີ່ຜູ້ມີໄຊຄວນມີຢ່າງແທ້ຈິງ. ທຸກຄົນຄວນເຂົ້າໃຈເລື່ອງນີ້ ແລະ ຢ່າລືມມັນຢ່າງເດັດຂາດ. ການບໍ່ຢ້ານຊາຕານ ແລະ ມານຮ້າຍບໍ່ໄດ້ໝາຍເຖິງການແຍກຕົວອອກຈາກພວກມັນແບບພໍເປັນພິທີ, ແຕ່ກົງກັນຂ້າມ ມັນໝາຍເຖິງການລຸກຂຶ້ນມາເພື່ອຕໍ່ສູ້ກັບມານຮ້າຍເມື່ອປະເຊີນກັບບັນຫາສຳຄັນກ່ຽວກັບຄວາມຖືກ ແລະ ຜິດ, ເມື່ອປະເຊີນກັບເລື່ອງຂອງຫຼັກການ, ໃນເລື່ອງຂອງການເລືອກເສັ້ນທາງຂອງຕົນເອງ ແລະ ໃນເລື່ອງທີ່ກ່ຽວຂ້ອງກັບຜົນປະໂຫຍດຂອງເຮືອນຂອງພຣະເຈົ້າ, ຢຸດຢັ້ງການກະທຳທີ່ຊົ່ວຮ້າຍຂອງພວກມັນ, ປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ປົກປ້ອງສະພາບແວດລ້ອມທີ່ປົກກະຕິເພື່ອໃຫ້ອ້າຍເອື້ອຍນ້ອງປະຕິບັດໜ້າທີ່ຂອງພວກເຂົາ. ນີ້ຄືພັນທະຂອງປະຊາກອນທີ່ພຣະເຈົ້າເລືອກທຸກຄົນ.

ພວກເຮົາເກືອບຈະໂອ້ລົມກັນສຳເລັດແລ້ວກ່ຽວກັບການສະແດງອອກສອງຢ່າງນີ້ ເຊິ່ງກໍຄືການເວົ້າຕົວະຈົນເປັນສັນດານ ແລະ ຄວາມແປກປະຫຼາດ ຂອງຄົນທີ່ມີແກ່ນແທ້ຂອງມານຮ້າຍ, ແມ່ນບໍ? ມຸມມອງ ແລະ ຈຸດຢືນທີ່ຜູ້ຄົນຄວນມີຕໍ່ຄົນປະເພດນີ້ແມ່ນຊັດເຈນແລ້ວ ແລະ ຄວາມຮັບຜິດຊອບທີ່ຜູ້ຄົນຄວນບັນລຸກໍຊັດເຈນແລ້ວເຊັ່ນກັນ. ແລ້ວບັນຫາທີ່ເຈົ້າຕ້ອງປະເຊີນຕໍ່ໄປແມ່ນຫຍັງ? ມັນຄືວິທີການນຳເອົາການສະແດງອອກ ແລະ ການເປີດເຜີຍຕ່າງໆທີ່ພວກເຮົາໄດ້ໂອ້ລົມກັນມາທຽບໃສ່ກັບຄົນເຫຼົ່ານີ້ ຈາກນັ້ນກໍແຍກແຍະພວກເຂົາ ແລະ ເບິ່ງທະລຸເຖິງແກ່ນແທ້ຂອງຄົນປະເພດນີ້. ເມື່ອເຈົ້າມີຄວາມສາມາດໃນການແຍກແຍະແລ້ວ, ເຈົ້າກໍຈະມີຄວາມຊັດເຈນຢູ່ໃນໃຈຂອງເຈົ້າກ່ຽວກັບວ່າຄຸນລັກສະນະຂອງຄົນປະເພດຕ່າງໆແມ່ນຫຍັງແທ້, ຫຼັກການຂອງເຈົ້າສຳລັບວິທີການປະຕິບັດຕໍ່ຜູ້ຄົນກໍຈະຖືກຕ້ອງຫຼາຍຂຶ້ນ ແລະ ເຈົ້າກໍຈະບໍ່ເຮັດສິ່ງທີ່ໂງ່ຈ້າ ຫຼື ໄຮ້ສາລະ ຫຼື ເຈົ້າກໍຈະບໍ່ເຮັດສິ່ງເຫຼົ່ານັ້ນຫຼາຍປານໃດ. ສຳລັບການໂອ້ລົມຂອງພວກເຮົາໃນມື້ນີ້ກໍມີພຽງເທົ່ານີ້. ລາກ່ອນ.

ວິທີການໄລ່ຕາມເສາະຫາຄວາມຈິງ (16)

ຜູ້ຄົນສາມປະເພດທີ່ແບ່ງຕາມແຫຼ່ງກຳເນີດຂອງພວກເຂົາ

ເນື້ອໃນຂອງການໂອ້ລົມຂອງພວກເຮົາໃນຊ່ວງບໍ່ດົນມານີ້ແມ່ນກ່ຽວກັບການແຍກແຍະຄົນປະເພດຕ່າງໆ, ນັ້ນກໍຄືການຈຳແນກປະເພດ ແລະ ການຈັດປະເພດທີ່ແຕກຕ່າງກັນຂອງພວກເຂົາໂດຍອີງໃສ່ຕົ້ນກຳເນີດຂອງພວກເຂົາ ແລະ ຈາກນັ້ນກໍແຍກແຍະແກ່ນແທ້ຂອງຄົນປະເພດຕ່າງໆຜ່ານການສະແດງອອກທີ່ຫຼາກຫຼາຍຂອງພວກເຂົາໃນຊີວິດຈິງ. ການຮຽນຮູ້ທີ່ຈະແຍກແຍະຄົນປະເພດຕ່າງໆນັ້ນເປັນປະໂຫຍດໃນເລື່ອງວິທີການປະຕິບັດຕໍ່ພວກເຂົາຢ່າງຖືກຕ້ອງ ແລະ ວິທີການປະຕິບັດຕໍ່ຕົນເອງຢ່າງຖືກຕ້ອງ, ແມ່ນບໍ? (ແມ່ນແລ້ວ). ການໂອ້ລົມກ່ຽວກັບສິ່ງເຫຼົ່ານີ້ບໍ່ໄດ້ແກ້ໄຂຄວາມຄິດຫຼົງຜິດ ແລະ ຈິນຕະນາການໃນເມື່ອກ່ອນຂອງຜູ້ຄົນກ່ຽວກັບຜູ້ທີ່ເຊື່ອໃນພຣະເຈົ້າບໍ? ຕົວຢ່າງ: ຫຼາຍຄົນເຄີຍປະຕິບັດຕໍ່ຜູ້ເຊື່ອທຸກຄົນຄືກັບອ້າຍເອື້ອຍນ້ອງ. ຕາບໃດທີ່ຄົນໃດໜຶ່ງຢູ່ໃນຄຣິສຕະຈັກ, ຕາບໃດທີ່ພວກເຂົາກະຕືລືລົ້ນໃນການປະຕິບັດໜ້າທີ່ຂອງຕົນ, ແລ້ວບໍ່ວ່າພວກເຂົາໄດ້ເຮັດຄວາມຊົ່ວຮ້າຍຫຼາຍສໍ່າໃດ, ຄວາມເປັນມະນຸດຂອງພວກເຂົາຮ້າຍແຮງສໍ່າໃດ ຫຼື ອຸປະນິໄສຂອງພວກເຂົາຈະອວດດີ, ມີເລ່ຫຼ່ຽມ ຫຼື ຫຼອກລວງສໍ່າໃດກໍຕາມ, ຄົນເຫຼົ່ານີ້ກໍປະຕິບັດຕໍ່ພວກເຂົາຄືກັບອ້າຍເອື້ອຍນ້ອງ ແລະ ຊ່ວຍເຫຼືອພວກເຂົາດ້ວຍຄວາມຮັກ. ຄົນແບບນັ້ນມີການແຍກແຍະບໍ? (ບໍ່ມີ). ຜ່ານການຫົດນ້ຳ ແລະ ການລ້ຽງດູໃນຊ່ວງສອງສາມປີທີ່ຜ່ານມານີ້, ມຸມມອງຂອງພວກເຈົ້າໄດ້ປ່ຽນແປງໄປຫຼາຍພໍສົມຄວນ, ບໍ່ແມ່ນບໍ? (ແມ່ນແລ້ວ). ຕອນນີ້ມຸມມອງຂອງພວກເຈົ້າໄດ້ປ່ຽນໄປແລ້ວ, ພວກເຈົ້າກໍພໍມີມີຫຼັກການໃນການປະຕິບັດຕໍ່ຄົນປະເພດຕ່າງໆບໍ່ແມ່ນບໍ? (ແມ່ນແລ້ວ). ມຸມມອງ ແລະ ທັດສະນະຄະຕິຂອງພວກເຈົ້າທີ່ມີຕໍ່ຄົນປະເພດຕ່າງໆບໍ່ແຕກຕ່າງຈາກເມື່ອກ່ອນບໍ? (ແມ່ນແລ້ວ, ພວກມັນແຕກຕ່າງກັນ). ກ່ອນທີ່ຈະໂອ້ລົມກ່ຽວກັບບັນຫາເຫຼົ່ານີ້, ຜູ້ຄົນບໍ່ມີການແຍກແຍະຄົນປະເພດຕ່າງໆ ໂດຍເຊື່ອວ່າຕາບໃດທີ່ຄົນໃດໜຶ່ງເຊື່ອໃນພຣະເຈົ້າ, ພວກເຂົາກໍເປັນຄົນດີ, ເປັນສະມາຊິກໃນເຮືອນຂອງພຣະເຈົ້າ ແລະ ແມ່ນແຕ່ຜູ້ທີ່ມີຄວາມເປັນມະນຸດທີ່ບໍ່ດີກໍເປັນຜູ້ທີ່ພຣະເຈົ້າຕັ້ງໃຈຈະຊ່ວຍໃຫ້ລອດພົ້ນ. ເມື່ອເບິ່ງໃນຕອນນີ້ແລ້ວ, ມັນເປັນແບບນັ້ນບໍ? (ບໍ່). ຕອນນີ້ມັນບໍ່ເປັນແບບນັ້ນແລ້ວ. ສະນັ້ນ, ເມື່ອເບິ່ງໃນຕອນນີ້ແລ້ວ, ມີຄົນດີ ຫຼື ຄົນບໍ່ດີຫຼາຍກວ່າກັນ? (ຂ້ານ້ອຍຄິດວ່າມີຄົນບໍ່ດີຫຼາຍກວ່າ. ເມື່ອກ່ອນ, ຂ້ານ້ອຍເຫັນວ່າຫຼາຍຄົນຂ້ອນຂ້າງເປັນຄົນດີ, ແຕ່ຜ່ານການໂອ້ລົມຂອງພຣະເຈົ້າ ແລະ ໂດຍການເຊື່ອມໂຍງມັນເຂົ້າກັບການສະແດງອອກຂອງຄົນປະເພດຕ່າງໆແລ້ວ, ຂ້ານ້ອຍຮູ້ສຶກວ່າມີຄົນບໍ່ດີຫຼາຍກວ່າ). ເມື່ອກ່ອນ, ຢ່າງຫຼາຍທີ່ສຸດ, ພວກເຈົ້າກໍມີການແຍກແຍະບາງຢ່າງກ່ຽວກັບຜູ້ທີ່ເປັນຜູ້ບໍ່ເຊື່ອ, ຜູ້ສວຍໂອກາດ, ຈິດວິນຍານຊົ່ວຮ້າຍ, ຈິດວິນຍານທີ່ບໍ່ສະອາດ ແລະ ຜູ້ທີ່ສາມາດກໍ່ໃຫ້ເກີດການຂັດຂວາງ ແລະ ການລົບກວນທີ່ເຫັນໄດ້ຊັດເຈນ, ໂດຍຮູ້ວ່າພວກເຂົາບໍ່ແມ່ນຄົນດີ ຫຼື ອ້າຍເອື້ອຍນ້ອງ. ຕອນນີ້, ຜ່ານການໂອ້ລົມດັ່ງກ່າວ, ນອກເໜືອຈາກການທີ່ສາມາດແຍກແຍະຜູ້ທີ່ມີການສະແດງອອກທີ່ເຫັນໄດ້ຊັດເຈນແລ້ວ, ໂດຍພື້ນຖານແລ້ວ ພວກເຈົ້າບໍ່ສາມາດແຍກແຍະຄົນທັງໝົດໂດຍອີງໃສ່ການເປີດເຜີຍ ແລະ ການສະແດງອອກຂອງພວກເຂົາບໍ? (ແມ່ນແລ້ວ). ສະນັ້ນ, ຫຼັງຈາກການໂອ້ລົມດັ່ງກ່າວ, ເມື່ອພວກເຈົ້າມີປະຕິສຳພັນກັບຜູ້ຄົນອີກຄັ້ງ, ມັນບໍ່ຮູ້ສຶກແຕກຕ່າງຈາກເມື່ອກ່ອນບໍ? (ມັນແຕກຕ່າງກັນໜ້ອຍໜຶ່ງ. ຕອນນີ້ ເມື່ອຂ້ານ້ອຍມີປະຕິສຳພັນກັບຜູ້ຄົນ, ຂ້ານ້ອຍເນັ້ນໃສ່ການສັງເກດເບິ່ງການເປີດເຜີຍຂອງພວກເຂົາ ແລະ ມຸມມອງໃດທີ່ພວກເຂົາສະແດງອອກເມື່ອພວກເຂົາພົບພໍ້ກັບສິ່ງຕ່າງໆ, ເພື່ອປະເມີນວ່າພວກເຂົາກັບຊາດມາເກີດຈາກມະນຸດ, ສັດ ຫຼື ມານຮ້າຍ. ຂ້ານ້ອຍໄດ້ຫັນມາເນັ້ນໃສ່ການແຍກແຍະຜູ້ຄົນໂດຍອີງໃສ່ແກ່ນແທ້ ແລະ ການຈັດປະເພດຂອງພວກເຂົາ). ສິ່ງນີ້ໝາຍຄວາມວ່າພວກເຈົ້າໄດ້ຮຽນຮູ້ທີ່ຈະແຍກແຍະຜູ້ຄົນແລ້ວ. ແລ້ວພວກເຈົ້າສາມາດແຍກແຍະຕົນເອງໄດ້ບໍ? (ໄດ້ໜ້ອຍໜຶ່ງ). ສະຫຼຸບແລ້ວ, ການໂອ້ລົມກ່ຽວກັບຫົວຂໍ້ນີ້ເປັນປະໂຫຍດສຳລັບການແຍກແຍະຜູ້ຄົນ. ມັນສາມາດຊ່ວຍໃຫ້ພວກເຈົ້າແຍກແຍະພຶດຕິກຳ ແລະ ມຸມມອງຂອງຄົນປະເພດຕ່າງໆ ແລະ ເບິ່ງທະລຸເຖິງແກ່ນແທ້ຂອງຄົນເຫຼົ່ານີ້ໄດ້. ດ້ວຍວິທີນີ້, ພວກເຈົ້າກໍຈະປະຕິບັດຕໍ່ຄົນປະເພດຕ່າງໆຕາມຫຼັກການ ແລະ ເມື່ອພົບພໍ້ກັບຜູ້ຄົນ, ເຫດການ ຫຼື ສິ່ງຕ່າງໆທີ່ພິເສດບາງຢ່າງ, ພວກເຈົ້າກໍຈະບໍ່ປະຕິບັດຕໍ່ພວກເຂົາໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການ ແລະ ພວກເຈົ້າກໍຈະສາມາດຈັບໃຈຄວາມຫຼັກການພື້ນຖານບາງຢ່າງໃນການຈັດການກັບບັນຫາ, ດ້ວຍເຫດນັ້ນຈຶ່ງເຮັດສິ່ງທີ່ໂງ່ຈ້າໜ້ອຍລົງ. ຕົວຢ່າງ: ເມື່ອກ່ອນ, ເມື່ອເຫັນບາງຄົນມີພຶດຕິກຳທີ່ຜິດປົກກະຕິ ຫຼື ມີຄວາມຄິດ ແລະ ມຸມມອງທີ່ບິດເບືອນ, ພວກເຈົ້າອາດຈະຄິດວ່າຄົນແບບນັ້ນມີຂີດຄວາມສາມາດທີ່ບໍ່ດີ ແລະ ບໍ່ມີຄວາມສາມາດໃນການຢັ່ງຮູ້ ຫຼື ພວກເຂົາໄດ້ຟັງການເທດສະໜາໜ້ອຍ ແລະ ມີພື້ນຖານທີ່ຕື້ນເຂີນເກີນໄປ ແລະ ດັ່ງນັ້ນ ພວກເຈົ້າຈຶ່ງຄວນທຸ່ມເທຄວາມພະຍາຍາມບາງຢ່າງເພື່ອຫົດນ້ຳ ແລະ ຊ່ວຍເຫຼືອພວກເຂົາໃຫ້ຫຼາຍຂຶ້ນ. ຕອນນີ້, ຜ່ານການໂອ້ລົມ, ໂດຍໄດ້ຮັບຄວາມສາມາດໃນການແຍກແຍະກ່ຽວກັບຜູ້ທີ່ກັບຊາດມາເກີດຈາກສັດ ແລະ ຜູ້ທີ່ກັບຊາດມາເກີດຈາກມານຮ້າຍ, ພວກເຈົ້າກໍຈະປະຖິ້ມການປະຕິບັດທີ່ໂງ່ຈ້າໃນເມື່ອກ່ອນເຫຼົ່ານັ້ນ ແລະ ຈະບໍ່ເຮັດວຽກງານທີ່ບໍ່ເກີດດອກອອກຜົນອີກຕໍ່ໄປ. ສະນັ້ນ, ພວກເຈົ້າສາມາດປະຕິບັດຕໍ່ຜູ້ຄົນຕາມຫຼັກການຄວາມຈິງໄດ້ບໍ? (ພວກເຮົາພໍເຮັດໄດ້ໃນລະດັບໃດໜຶ່ງ). ພວກເຈົ້າຈະມີການບ່ຽງເບນໃນການປະຕິບັດຂອງພວກເຈົ້າບໍ? (ຖ້າຂ້ານ້ອຍບໍ່ສາມາດຕັດສິນແກ່ນແທ້ຂອງຄົນໃດໜຶ່ງໄດ້ຢ່າງຖືກຕ້ອງ, ຂ້ານ້ອຍກໍອາດຈະມີການບ່ຽງເບນໃນການປະຕິບັດຂອງຂ້ານ້ອຍ). ພາຍໃຕ້ສະຖານະການໃດທີ່ພວກເຈົ້າຈະມີການບ່ຽງເບນໃນການປະຕິບັດຂອງພວກເຈົ້າ? ສົມມຸດວ່າພຶດຕິກຳພາຍນອກຂອງພວກເຂົາສອດຄ່ອງກັນຫຼາຍກັບຄວາມຄິດຫຼົງຜິດຂອງຄົນສ່ວນໃຫຍ່, ພວກເຂົາສາມາດຈ່າຍລາຄາ ແລະ ປະຖິ້ມສິ່ງຕ່າງໆ, ມັກຈະເວົ້າສິ່ງທີ່ຖືກຕ້ອງ ແລະ ມັກຈະໃຫ້ທານ ແລະ ຊ່ວຍເຫຼືອຄົນອື່ນ, ໃນແງ່ຂອງຄວາມເປັນມະນຸດແລ້ວ ຄົນຜູ້ນີ້ຖືວ່າເປັນຄົນໃຈດີ, ແຕ່ໃນເວລາດຽວກັນ ພວກເຂົາພັດບໍ່ປົກກະຕິເລີຍ ແລະ ພວກເຂົາມັກຈະສະແດງພຶດຕິກຳທີ່ສຸດໂຕ່ງບາງຢ່າງ ແລະ ພວກເຂົາມີການສະແດງອອກທີ່ເໜືອທຳມະຊາດບາງຢ່າງ, ພວກເຈົ້າຈະສາມາດແຍກແຍະຄົນແບບນັ້ນໄດ້ບໍ? ພວກເຈົ້າຮູ້ວິທີປະຕິບັດຕໍ່ພວກເຂົາບໍ? (ເປັນຍ້ອນການໂອ້ລົມຂອງພຣະເຈົ້າໃນຄັ້ງກ່ອນເທົ່ານັ້ນ ຂ້ານ້ອຍຈຶ່ງຮູ້ວ່າຄົນແບບນັ້ນແມ່ນໜຶ່ງໃນຜູ້ທີ່ກັບຊາດມາເກີດຈາກມານຮ້າຍ). ເຈົ້າສາມາດກຳນົດລັກສະນະແກ່ນແທ້ຂອງພວກເຂົາວ່າເປັນຂອງມານຮ້າຍ ແລະ ສາມາດເບິ່ງທະລຸຂໍ້ເທັດຈິງນີ້ໄດ້, ແຕ່ເຈົ້າສາມາດກຳນົດໂດຍອີງໃສ່ການສະແດງອອກຂອງພວກເຂົາໃນຊີວິດປະຈຳວັນ ແລະ ສະພາວະໃນປັດຈຸບັນຂອງພວກເຂົາໄດ້ບໍວ່າວິທີທີ່ເໝາະສົມໃນການປະຕິບັດຕໍ່ພວກເຂົາແມ່ນຫຍັງ? ສິ່ງນີ້ກ່ຽວຂ້ອງກັບຫຼັກການໃນການປະຕິບັດຕໍ່ຜູ້ຄົນ. ສະນັ້ນ, ແມ່ນຫຍັງຄືວິທີທີ່ເໝາະສົມໃນການປະຕິບັດຕໍ່ຄົນປະເພດນີ້? ຖ້າໂດຍພື້ນຖານແລ້ວ ສະພາວະຊີວິດຂອງພວກເຂົາ ປົກກະຕິ, ພວກເຂົາບໍ່ໄດ້ກໍ່ໃຫ້ເກີດການລົບກວນຕໍ່ວຽກງານຂອງຄຣິສຕະຈັກ ແລະ ບໍ່ໄດ້ລົບກວນຄົນອື່ນ, ແລ້ວກໍຈົ່ງປະຕິບັດຕໍ່ພວກເຂົາຢ່າງຖືກຕ້ອງ, ຖ້າພວກເຂົາສາມາດຮັບໃຊ້ໄດ້ ກໍປ່ອຍໃຫ້ພວກເຂົາເຮັດ; ຖ້າພວກເຂົາບໍ່ສາມາດເຮັດໄດ້ ແລະ ໄດ້ກໍ່ໃຫ້ເກີດການລົບກວນຕໍ່ຄົນອື່ນ ແລະ ຄົນສ່ວນໃຫຍ່ກໍໄດ້ເບິ່ງທະລຸການສະແດງອອກ ແລະ ການເປີດເຜີຍຂອງພວກເຂົາ ແລະ ສາມາດກຳນົດໄດ້ວ່າແກ່ນແທ້ຂອງພວກເຂົາຄືມານຮ້າຍ, ແລ້ວມັນກໍບໍ່ຊ້າເກີນໄປທີ່ຈະຈັດການກັບພວກເຂົາໂດຍການຄັດພວກເຂົາອອກ. ນີ້ບໍ່ແມ່ນຫຼັກການບໍ? (ແມ່ນແລ້ວ). ນີ້ແມ່ນຫຼັກການ; ພວກເຈົ້າຕ້ອງມີຄວາມຊັດເຈນໃນໃຈ. ບໍ່ວ່າພວກເຂົາຈະຖືກຈັດການແນວໃດໃນພາຍຫຼັງ, ເວລາກໍຕ້ອງເໝາະສົມ. ສົມມຸດວ່າເຈົ້າເບິ່ງທະລຸພວກເຂົາ, ແຕ່ຄົນສ່ວນໃຫຍ່ຍັງບໍ່ໄດ້ມີການຕິດຕໍ່ພົວພັນກັບພວກເຂົາ, ແຮງໄກທີ່ຈະເບິ່ງທະລຸພວກເຂົາ. ຖ້າຈາກນັ້ນເຈົ້າກຳນົດລັກສະນະ ແລະ ຈັດການກັບພວກເຂົາໂດຍກົງ ໂດຍບໍ່ໂອ້ລົມກ່ຽວກັບຄວາມຈິງ ແລະ ອະທິບາຍວິທີການແຍກແຍະພວກເຂົາ, ນັ້ນກໍເປັນການຮີບຮ້ອນເກີນໄປ. ສົມມຸດວ່າຫຼັງຈາກທີ່ເບິ່ງທະລຸເຖິງແກ່ນແທ້ຂອງພວກເຂົາແລ້ວ, ເຈົ້າກໍເລີ່ມຮູ້ສຶກລັງກຽດພວກເຂົາ ແລະ ຈາກນັ້ນກໍຊອກຫາໂອກາດທີ່ຈະລິຮານພວກເຂົາ ຫຼື ແນເປົ້າໝາຍໃສ່ພວກເຂົາໃນຄຳເວົ້າ ແລະ ການກະທຳຂອງເຈົ້າຢູ່ສະເໝີ, ພ້ອມທັງໃນເວລາທີ່ໂອ້ລົມກ່ຽວກັບຄວາມຈິງ, ນີ້ເປັນວິທີການກະທຳທີ່ດີບໍ? (ບໍ່ດີ). ເປັນຫຍັງຈຶ່ງບໍ່ດີ? (ເພາະວ່າຖ້າພວກເຮົາປະຕິບັດຕໍ່ພວກເຂົາດ້ວຍວິທີນີ້, ຄົນສ່ວນໃຫຍ່ກໍຈະບໍ່ຮູ້ວ່າມີຫຍັງເກີດຂຶ້ນ ແລະ ອາດຈະເຖິງຂັ້ນເກີດຄວາມເຂົ້າໃຈຜິດໄດ້. ແກ່ນແທ້ຂອງຄົນຜູ້ນີ້ຕ້ອງຖືກເປີດເຜີຍ ແລະ ຕີແຜ່ຜ່ານຂໍ້ເທັດຈິງ ແລະ ຕໍ່ເມື່ອຜູ້ຄົນມີຄວາມສາມາດໃນການແຍກແຍະກ່ຽວກັບພວກເຂົາໄດ້ແລ້ວເທົ່ານັ້ນ ຈຶ່ງຈະເໝາະສົມທີ່ຈະເປີດໂປງ ແລະ ໄຈ້ແຍກພວກເຂົາ ຫຼື ລິຮານພວກເຂົາ, ແລ້ວທຸກຄົນກໍຈະເຂົ້າໃຈ. ຖ້າຄົນຜູ້ນີ້ບໍ່ແມ່ນຜູ້ທີ່ໄລ່ຕາມເສາະຫາຄວາມຈິງ ແຕ່ບໍ່ໄດ້ກໍ່ໃຫ້ເກີດການລົບກວນ ແລະ ຍັງສາມາດຮັບໃຊ້ໄດ້, ແລ້ວພວກເຮົາກໍຄວນປ່ອຍໃຫ້ພວກເຂົາຮັບໃຊ້ສາ. ຖ້າພວກເຮົາຮູ້ວ່າພວກເຂົາບໍ່ແມ່ນຜູ້ທີ່ໄລ່ຕາມເສະຫາຄວາມຈິງ ແຕ່ກໍຍັງລິຮານພວກເຂົາຢູ່ຕະຫຼອດເວລາ, ມັນກໍຈະສົ່ງຜົນກະທົບຕໍ່ການປະຕິບັດໜ້າທີ່ຂອງພວກເຂົາ). ຖືກຕ້ອງແລ້ວ. ການກະທຳແບບນັ້ນແມ່ນບໍ່ມີຫຼັກການ. ເມື່ອປະຕິບັດຕໍ່ຜູ້ທີ່ກັບຊາດມາເກີດຈາກມານຮ້າຍ ແລະ ຜູ້ທີ່ກັບຊາດມາເກີດຈາກສັດ, ເຖິງແມ່ນວ່າຜ່ານການຕິດຕໍ່ພົວພັນ ແລະ ການສັງເກດເປັນເວລາດົນນານ ເຈົ້າໄດ້ເບິ່ງທະລຸເຖິງແກ່ນແທ້ຂອງພວກເຂົາແລ້ວ, ເຈົ້າກໍຄວນໃຊ້ສະຕິປັນຍາແດ່ ແລະ ປະຕິບັດຕໍ່ພວກເຂົາຕາມຫຼັກການ. ການໃຊ້ສະຕິປັນຍານັ້ນບໍ່ເປັນຫຍັງ ແຕ່ເຈົ້າບໍ່ສາມາດລະເມີດຫຼັກການໄດ້. ການປະຕິບັດຕໍ່ຄົນແບບນັ້ນຕາມຫຼັກການແມ່ນມີລາຍລະອຽດຫຼາຍຢ່າງ. ໜຶ່ງໃນນັ້ນກໍຄື ເຖິງແມ່ນວ່າເຈົ້າຈະເຫັນຢ່າງຊັດເຈນວ່າພວກເຂົາເປັນຄົນທີ່ເບື່ອໜ່າຍຄວາມຈິງ ເຊິ່ງແກ່ນແທ້ຂອງພວກເຂົາແມ່ນແກ່ນແທ້ຂອງມານຮ້າຍ, ເຈົ້າກໍບໍ່ສາມາດຊອກຫາຂໍ້ຜິດພາດຂອງພວກເຂົາ ຫຼື ຈັບຜິດພວກເຂົາເພື່ອລິຮານພວກເຂົາຢູ່ສະເໝີ ຫຼື ເປີດໂປງພວກເຂົາໃນທຸກໂອກາດໄດ້. ພວກເຂົາຈະບໍ່ຮູ້ວ່າມີຫຍັງເກີດຂຶ້ນ; ພວກເຂົາຈະມືດແປດດ້ານ ແລະ ຈະບໍ່ຮູ້ວ່າເປັນຫຍັງເຈົ້າຈຶ່ງລິຮານ ແລະ ແນເປົ້າໝາຍໃສ່ພວກເຂົາ. ການເຮັດແບບນີ້ຍັງຈະສົ່ງຜົນກະທົບຕໍ່ການປະຕິບັດໜ້າທີ່ຂອງພວກເຂົາອີກດ້ວຍ. ເຖິງແມ່ນວ່າໃນສາຍຕາຂອງຄົນອື່ນ ເຈົ້າຈະບໍ່ຜິດໃນສິ່ງທີ່ເຈົ້າເຮັດ ຫຼື ເວົ້າ, ການກະທຳແບບນີ້ບໍ່ພຽງແຕ່ບໍ່ໄດ້ຮັບຜົນໃດໆເທົ່ານັ້ນ ແຕ່ຍັງນຳໄປສູ່ຜົນສະທ້ອນທີ່ບໍ່ດີອີກດ້ວຍ ແລະ ມັນກໍບໍ່ສອດຄ່ອງກັບຫຼັກການຄວາມຈິງ. ສະນັ້ນ, ບໍ່ວ່າເຈົ້າກຳລັງຈັດການກັບຄົນປະເພດໃດກໍຕາມ, ເຈົ້າຕ້ອງປະຕິບັດຕໍ່ພວກເຂົາຕາມຫຼັກການ ແລະ ຢ່າງຍຸຕິທຳ; ຢ່າເຮັດໂດຍອີງໃສ່ຄວາມຮູ້ສຶກຂອງເຈົ້າ. ການໃຊ້ສະຕິປັນຍາແດ່ນັ້ນບໍ່ເປັນຫຍັງ ແຕ່ເຈົ້າຕ້ອງປະຕິບັດຕໍ່ພວກເຂົາຕາມຫຼັກການ. ການກະທຳແບບນີ້, ຢ່າງໜຶ່ງກໍຄື ມັນຍຶດໝັ້ນໃນຄວາມເປັນລະບຽບຮຽບຮ້ອຍ ແລະ ປະຕິບັດຕາມກົດລະບຽບ ແລະ ມີແນວໂນ້ມໜ້ອຍທີ່ຈະກໍ່ໃຫ້ເກີດການຂັດຂວາງ; ອີກຢ່າງໜຶ່ງຄື ມັນຍັງພິສູດວ່າເຈົ້າມີຫົວໃຈທີ່ຢຳເກງພຣະເຈົ້າ, ວ່າເຈົ້າບໍ່ໄດ້ອາລະວາດເຮັດຄວາມຊົ່ວ ແລະ ບໍ່ໄດ້ເຮັດສິ່ງຕ່າງໆຕາມອຳເພີໃຈ ຫຼື ຢ່າງບໍ່ລະມັດລະວັງຕາມເຈດຕະນາຂອງເຈົ້າເອງ. ເຈົ້າຕ້ອງມີຫຼັກການໃນການປະຕິບັດຕໍ່ຄົນທຸກປະເພດ. ບໍ່ວ່າພວກເຂົາຈະເປັນມານຮ້າຍ, ສັດ ຫຼື ມະນຸດ, ເຈົ້າກໍຕ້ອງປະຕິບັດຕໍ່ພວກເຂົາຕາມຫຼັກການ. ເຈົ້າຕ້ອງສາມາດແຍກແຍະຄົນປະເພດເຫຼົ່ານີ້ ແລະ ຈັບໃຈຄວາມຫຼັກການສຳລັບການປະຕິບັດຕໍ່ຜູ້ຄົນ. ເຈົ້າບໍ່ຄວນມີຄວາມເຂົ້າໃຈທີ່ບິດເບືອນເມື່ອເວົ້າເຖິງເລື່ອງນີ້, ບໍ່ແມ່ນບໍ? (ແມ່ນແລ້ວ). ຢ່າເຮັດສິ່ງໃດທີ່ເປັນການຂັດຂວາງ. ຖ້າເຈົ້າເຮັດບາງສິ່ງທີ່ກໍ່ໃຫ້ເກີດການຂັດຂວາງ ຫຼື ການລົບກວນ, ແລ້ວເຈົ້າກໍໂງ່ຈ້າເກີນໄປ; ນີ້ບໍ່ແມ່ນສິ່ງທີ່ມະນຸດຄວນເຮັດ. ເຂົ້າໃຈບໍ? (ເຂົ້າໃຈແລ້ວ).

ໃນເມື່ອກ່ອນ, ພວກເຮົາໄດ້ໂອ້ລົມກ່ຽວກັບການສະແດງອອກຂອງແກ່ນແທ້ຂອງຜູ້ທີ່ກັບຊາດມາເກີດຈາກສັດ ແລະ ຜູ້ທີ່ກັບຊາດມາເກີດຈາກມານຮ້າຍ ເຊິ່ງເປັນສອງປະເພດທີ່ແຕກຕ່າງກັນ. ສິ່ງນີ້ໄດ້ຊ່ວຍໃຫ້ຜູ້ຄົນເຫັນວ່າ ເຖິງແມ່ນວ່າຄົນທຸກປະເພດຈະມີຮູບລັກສະນະຂອງມະນຸດ, ແຕ່ຄວາມແຕກຕ່າງໃນແກ່ນແທ້ ແລະ ການຈັດປະເພດຂອງພວກເຂົາສາມາດຖືກແຍກແຍະໄດ້ຜ່ານທັດສະນະຄະຕິທີ່ແຕກຕ່າງກັນທີ່ພວກເຂົາມີຕໍ່ຄວາມຈິງ. ບໍ່ວ່າຮູບລັກສະນະພາຍນອກຂອງຄົນໃດໜຶ່ງຈະເປັນແນວໃດກໍຕາມ, ບາງຄັ້ງຄົນໃດໜຶ່ງອາດມີໜ້າຕາທີ່ສົມສ່ວນ, ເບິ່ງຂ້ອນຂ້າງສຸພາບຮຽບຮ້ອຍ ແລະ ໃຈດີ ຫຼື ເບິ່ງຄືວ່າມີການສຶກສາ, ໄດ້ຮັບການອົບຮົມມາຢ່າງດີ, ມີສະຖານະ ແລະ ຄວາມສະຫງ່າງາມ ແລະ ເຖິງກັບເບິ່ງຄືວ່າມີກຽດ, ຍິ່ງໃຫຍ່ຫຼາຍ, ບໍ່ແມ່ນຄົນທຳມະດາ, ສິ່ງເຫຼົ່ານີ້ລ້ວນແຕ່ບໍ່ແມ່ນພື້ນຖານສຳລັບການກຳນົດລັກສະນະແກ່ນແທ້ຂອງພວກເຂົາ. ບໍ່ວ່າຮູບຮ່າງໜ້າຕາຂອງພວກເຂົາຈະເປັນແນວໃດ, ບໍ່ວ່າພວກເຂົາຈະສູງ ຫຼື ຕໍ່າ, ຕຸ້ຍ ຫຼື ຈ່ອຍ, ສີຜິວຂອງພວກເຂົາຈະເປັນແນວໃດ ຫຼື ຊີວິດຂອງພວກເຂົາຈະຮັ່ງມີ ຫຼື ທຸກຍາກກໍຕາມ, ສິ່ງເຫຼົ່ານີ້ບໍ່ມີສິ່ງໃດເລີຍທີ່ສາມາດສະແດງໃຫ້ເຫັນວ່າແກ່ນແທ້ຂອງພວກເຂົາແມ່ນຫຍັງຢ່າງແທ້ຈິງ. ການກຳນົດລັກສະນະແກ່ນແທ້ຂອງຄົນໃດໜຶ່ງບໍ່ສາມາດອີງໃສ່ມາດຕະຖານຂອງວັດທະນະທຳດັ້ງເດີມຂອງມະນຸດ ຫຼື ຄຳເວົ້າກ່ຽວກັບຄວາມປະພຶດທາງສິນທຳ ແລະ ບໍ່ສາມາດອີງໃສ່ຄຳຂວັນ ຫຼື ຄຳເວົ້າຍອດຮິດຂອງບຸກຄົນທີ່ມີຊື່ສຽງ ທີ່ຖືກສະຫຼຸບໂດຍຜູ້ຄົນຕະຫຼອດປະຫວັດສາດ ຫຼື ຄຳເວົ້າທີ່ເຮັດໃຫ້ຫຼົງຜິດຂອງພັກ-ລັດຖະບານ. ແລ້ວມັນຄວນອີງໃສ່ຫຍັງ? ຜູ້ຄົນຕ້ອງໃຊ້ພຣະທຳຂອງພຣະເຈົ້າ, ຄວາມຈິງທີ່ພຣະເຈົ້າສະແດງອອກ ແລະ ຂໍ້ຮຽກຮ້ອງຂອງພຣະເຈົ້າສຳລັບຜູ້ຄົນ ເປັນພື້ນຖານໃນການຕັດສິນ ແລະ ກຳນົດແກ່ນແທ້ຂອງຄົນປະເພດຕ່າງໆ. ຄົນເຮົາຕ້ອງບໍ່ຕັດສິນຜູ້ຄົນໂດຍອີງໃສ່ຮູບລັກສະນະພາຍນອກຂອງພວກເຂົາ, ພອນສະຫວັນຂອງພວກເຂົາ ຫຼື ຄວາມຮູ້ທີ່ພວກເຂົາໄດ້ຮັບມາຢ່າງເດັດຂາດ ແລະ ແນ່ນອນວ່າຕ້ອງບໍ່ອີງໃສ່ສະຖານະຂອງຄົນໃດໜຶ່ງ ຫຼື ບົດບາດທີ່ພວກເຂົາມີໃນສັງຄົມ ແລະ ໃນທ່າມກາງຜູ້ຄົນ. ວິທີການຕັດສິນຜູ້ຄົນແບບນັ້ນລ້ວນແຕ່ຜິດ. ຄົນເຮົາຕ້ອງຕັດສິນຜູ້ຄົນໂດຍອີງໃສ່ພຣະທຳຂອງພຣະເຈົ້າ; ມີພຽງແຕ່ພຣະທຳຂອງພຣະເຈົ້າເທົ່ານັ້ນທີ່ເປັນຄວາມຈິງ. ຢ່າງໜຶ່ງກໍຄື ມັນຕ້ອງອີງໃສ່ຄວາມຈິງ; ອີກຢ່າງໜຶ່ງ ມັນຕ້ອງອີງໃສ່ທັດສະນະຄະຕິຂອງຄົນໃດໜຶ່ງທີ່ມີຕໍ່ຄວາມຈິງ ແລະ ພວກເຂົາສາມາດຢັ່ງຮູ້ຄວາມຈິງໄດ້ ຫຼື ບໍ່. ມັນຖືກຕ້ອງທີ່ສຸດທີ່ຈະແຍກແຍະແກ່ນແທ້ຂອງຄົນໃດໜຶ່ງ ແລະ ກຳນົດການຈັດປະເພດຂອງພວກເຂົາໂດຍອີງໃສ່ຄວາມຈິງ. ຈະບໍ່ມີຂໍ້ຜິດພາດຢ່າງແນ່ນອນ.

ຄຸນລັກສະນະຂອງຜູ້ທີ່ກັບຊາດມາເກີດຈາກມະນຸດ

I. ການມີສະຕິຮູ້ສຶກຜິດຊອບ ແລະ ຄວາມສຳນຶກ

ຫຼັງຈາກທີ່ໂອ້ລົມກ່ຽວກັບການສະແດງອອກຂອງຄົນສອງປະເພດນັ້ນ ເຊິ່ງກໍຄືຜູ້ທີ່ກັບຊາດມາເກີດຈາກສັດ ແລະ ຜູ້ທີ່ກັບຊາດມາເກີດຈາກມານຮ້າຍແລ້ວ, ຕໍ່ໄປ ພວກເຮົາຄວນໂອ້ລົມກ່ຽວກັບການສະແດງອອກຂອງຜູ້ທີ່ກັບຊາດມາເກີດຈາກມະນຸດທີ່ແທ້ຈິງ. ຕອນນີ້ພວກເຮົາໄດ້ມາເຖິງພາກສ່ວນທີ່ສຳຄັນທີ່ສຸດແລ້ວ. ຜູ້ທີ່ກັບຊາດມາເກີດຈາກສັດມີການສະແດງອອກ ແລະ ລັກສະນະບາງຢ່າງເພື່ອສະແດງໃຫ້ເຫັນສິ່ງນີ້, ເຊັ່ນດຽວກັບຜູ້ທີ່ກັບຊາດມາເກີດຈາກມານຮ້າຍ. ສະນັ້ນ, ຜູ້ທີ່ກັບຊາດມາເກີດຈາກມະນຸດກໍມີການສະແດງອອກ ແລະ ລັກສະນະທີ່ສອດຄ່ອງກັນຄືກັນບໍ? (ມີ). ສິ່ງນີ້ແມ່ນແນ່ນອນ. ພວກເຮົາໄດ້ກ່າວເຖິງການສະແດງອອກ ແລະ ລັກສະນະພື້ນຖານບາງຢ່າງຂອງຄວາມເປັນມະນຸດທີ່ມະນຸດທີ່ແທ້ຈິງມີ. ມື້ນີ້, ພວກເຮົາຈະໂອ້ລົມກ່ຽວກັບການສະແດງອອກ ແລະ ລັກສະນະສະເພາະຂອງຜູ້ທີ່ກັບຊາດມາເກີດຈາກມະນຸດ. ເນື່ອງຈາກວ່າການຈັດປະເພດຂອງຄົນປະເພດນີ້ຄືມະນຸດ, ກ່ອນທີ່ພວກເຮົາຈະໂອ້ລົມກັນຢ່າງເປັນທາງການ, ກ່ອນອື່ນ ໃຫ້ພວກເຮົາລອງຄິດເບິ່ງວ່າລັກສະນະພື້ນຖານຂອງການເປັນມະນຸດແມ່ນຫຍັງ. ຫຼື ຜ່ານການທີ່ເຈົ້າມີປະຕິສຳພັນ ແລະ ການຄົບຫາກັບຜູ້ຄົນມາຫຼາຍປີ, ລັກສະນະໃດແດ່ທີ່ເຈົ້າໄດ້ສັງເກດເຫັນໃນຄົນປະເພດນີ້ທີ່ມີການຈັດປະເພດວ່າເປັນມະນຸດ? ການສະແດງອອກຂອງພວກເຂົາມີຫຍັງແດ່? ເວົ້າມາໂລດ. (ຄົນປະເພດນີ້ທີ່ມີການຈັດປະເພດວ່າເປັນມະນຸດມີສະຕິຮູ້ສຶກຜິດຊອບ ແລະ ຄວາມສຳນຶກ. ຕົວຢ່າງ: ຖ້າພວກເຂົາເຮັດບາງສິ່ງທີ່ຜິດ ຫຼື ເຮັດຜິດຕໍ່ຄົນໃດໜຶ່ງ ຫຼື ເຮັດບາງສິ່ງທີ່ລະເມີດຄວາມຈິງ, ພວກເຂົາກໍຈະຮູ້ສຶກຖືກຕຳໜິໃນສະຕິຮູ້ສຶກຜິດຊອບຂອງພວກເຂົາ). (ຢ່າງໜ້ອຍຄົນປະເພດນີ້ກໍສາມາດຢັ່ງຮູ້ຄວາມຈິງ, ຮັກສິ່ງທີ່ເປັນບວກ ແລະ ກຽດຊັງສິ່ງທີ່ເປັນລົບ. ສະຕິຮູ້ສຶກຜິດຊອບ ແລະ ຄວາມສຳນຶກຂອງພວກເຂົານັ້ນສົມບູນແບບ). ການທີ່ສາມາດຢັ່ງຮູ້ຄວາມຈິງໄດ້ນັ້ນເປັນມາດຕະຖານທີ່ຂ້ອນຂ້າງສູງ. ກ່ອນທີ່ພວກເຂົາຈະພົບພໍ້ກັບຄວາມຈິງ, ຄົນປະເພດນີ້ມີລັກສະນະຂອງຄວາມເປັນມະນຸດແບບໃດ? ແມ່ນຫຍັງຄືລັກສະນະຂອງການກະທຳ, ຄຳເວົ້າ ແລະ ວິທີທີ່ພວກເຂົາປະພຶດຕົນ ແລະ ການວາງຕົວໃນສັງຄົມ? ການສະແດງອອກ ແລະ ການເປີດເຜີຍຂອງຄວາມເປັນມະນຸດທີ່ປົກກະຕິທີ່ພວກເຂົາສະແດງໃຫ້ເຫັນມີຫຍັງແດ່? ນັ້ນກໍຄື ເມື່ອພວກເຂົາມີປະຕິສຳພັນ ແລະ ຄົບຫາກັບຜູ້ຄົນ, ພວກເຂົາມີການສະແດງອອກຫຍັງແດ່ທີ່ເຮັດໃຫ້ຄົນອື່ນເຫັນວ່າພວກເຂົາເປັນບຸກຄົນທີ່ເປັນບວກ? (ພວກເຂົາຂ້ອນຂ້າງມີເຫດຜົນ, ພວກເຂົາໃຈດີ, ພວກເຂົາບໍ່ເຮັດສິ່ງທີ່ຫຼອກລວງ ຫຼື ທຳຮ້າຍຄົນອື່ນ ແລະ ພວກເຂົາບໍ່ມີເຈດຕະນາທີ່ຈະທຳຮ້າຍຄົນອື່ນ). ສິ່ງທີ່ພວກເຈົ້າສາມາດຄິດໄດ້ກໍຄືການສະແດງອອກທີ່ເປັນບວກເຫຼົ່ານີ້ ເຊິ່ງຂ້ອນຂ້າງສອດຄ່ອງກັບຄວາມເປັນມະນຸດ, ເຊິ່ງເປັນການສະແດງອອກຂອງຄົນດີໃນຄວາມຄິດຂອງຜູ້ຄົນ. ການເປັນຄົນໃຈດີ, ບໍ່ຫຼອກລວງ ຫຼື ທຳຮ້າຍຄົນອື່ນ, ຮັກສາສັດຈະ, ມີຄວາມຮັບຜິດຊອບ, ສາມາດເຂົ້າກັບຄົນອື່ນໄດ້ດີ, ປາຖະໜາສິ່ງທີ່ເປັນບວກ ແລະ ກຽດຊັງສິ່ງທີ່ເປັນລົບ, ສິ່ງເຫຼົ່ານີ້ລ້ວນແຕ່ເປັນການສະແດງອອກທີ່ເປັນບວກບາງຢ່າງຂອງຄວາມເປັນມະນຸດ. ຍັງມີອີກບໍ? (ຍັງມີການມີຄວາມເຂົ້າໃຈຝ່າຍວິນຍານນຳອີກ, ນັ້ນກໍຄືການທີ່ສາມາດເຂົ້າໃຈພຣະທຳຂອງພຣະເຈົ້າໄດ້). ການມີຄວາມເຂົ້າໃຈຝ່າຍວິນຍານນັ້ນບໍ່ກ່ຽວຂ້ອງກັບຄວາມເປັນມະນຸດ ເຊິ່ງພວກເຮົາກຳລັງສົນທະນາກັນຢູ່ໃນປັດຈຸບັນ. ໂດຍຫຼັກແລ້ວ ພວກເຮົາກຳລັງເວົ້າເຖິງມຸມມອງຕ່າງໆຂອງຜູ້ຄົນທີ່ມີຄວາມເປັນມະນຸດໃນການຈັດການກັບເລື່ອງຕ່າງໆ, ພ້ອມທັງການສະແດງອອກແຫ່ງແກ່ນແທ້ຂອງການປະພຶດຕົນຂອງຄົນໃດໜຶ່ງ ແລະ ການປະຕິບັດຕໍ່ຄົນອື່ນ, ຫຼັກການ ແລະ ມາດຕະຖານຂັ້ນຕໍ່າຂອງພວກເຂົາເມື່ອເວົ້າເຖິງການປະພຶດຕົນ ແລະ ການກະທຳຂອງພວກເຂົາ ແລະ ອື່ນໆ. ການສະແດງອອກທີ່ເປັນບວກຂອງຄວາມເປັນມະນຸດທີ່ຜູ້ຄົນສາມາດເຫັນໄດ້ ແລະ ຮຽນຮູ້ໄດ້ນັ້ນມີຈຳນວນໜ້ອຍ. ເບິ່ງຄືວ່າຜູ້ທີ່ຢູ່ໃນທ່າມກາງມະນຸດຊາດທີ່ເຂົ້າໃຈວິທີປະພຶດຕົນນັ້ນຫາຍາກຢ່າງແທ້ຈິງ. ມັນຈຶ່ງບໍ່ແປກໃຈເລີຍທີ່ຫຼາຍຄົນເວົ້າວ່າພວກເຂົາລົ້ມເຫຼວໃນການປະພຶດຕົນ. ລອງເບິ່ງວິທີທີ່ນັກສະແດງໃນຮູບເງົາ ແລະ ລາຍການໂທລະພາບສະແດງເປັນຕົວລະຄອນເປັນຄົນດີ, ເມື່ອເວົ້າເຖິງການເປີດເຜີຍມຸມມອງ, ການສະແດງອອກ ຫຼື ທັດສະນະຄະຕິໃດໜຶ່ງໃນເລື່ອງໃດໜຶ່ງ, ນັກສະແດງກໍບໍ່ຮູ້ວ່າຈະສະແດງ ຫຼື ສະແດງມັນອອກມາແນວໃດ ແລະ ຄວາມເຂົ້າໃຈຂອງພວກເຂົາໃນຂົງເຂດນີ້ກໍວ່າງເປົ່າ. ຖ້າເຈົ້າຂໍໃຫ້ພວກເຂົາສະແດງເປັນນັກເລງ, ອັນທະພານ, ຫົວໜ້າມາເຟຍ, ໂສເພນີ, ຜູ້ຍິງທີ່ສຳສ່ອນ ຫຼື ຄົນທີ່ມີຊື່ສຽງ ຫຼື ຍິ່ງໃຫຍ່, ພວກເຂົາກໍສາມາດສະແດງບົດບາດນັ້ນໄດ້ເປັນຢ່າງດີ, ໂດຍສະແດງໃຫ້ເຫັນເຖິງທຸກທ່າທາງ, ທຸກຄຳເວົ້າ ແລະ ການກະທຳຂອງຄົນເຫຼົ່ານີ້, ແມ່ນແຕ່ການເຫຼືອບເບິ່ງພຽງຄັ້ງດຽວ, ດ້ວຍຄວາມມີຊີວິດຊີວາ ແລະ ຄວາມສະເພາະເຈາະຈົງຢ່າງແທ້ຈິງ. ຜູ້ຊົມບາງຄົນ, ຫຼັງຈາກທີ່ເຫັນພວກເຂົາສະແດງບົດບາດທີ່ເປັນລົບ, ກໍເຖິງກັບເຂົ້າໃຈຜິດວ່າພວກເຂົາເປັນຄົນບໍ່ດີຈາກລາຍການນັ້ນແທ້ໆ ແລະ ຈະຢາກຕີພວກເຂົາຖ້າໄດ້ພົບພໍ້ຕົວຈິງ. ເບິ່ງແມວ່າພວກເຂົາສະແດງບົດບາດຂອງພວກເຂົາໄດ້ຢ່າງມີຊີວິດຊີວາສໍ່າໃດ, ພວກເຂົາເຮັດໃຫ້ຄົນບໍ່ດີຜູ້ນັ້ນມີຊີວິດຂຶ້ນມາແທ້ໆ. ແລ້ວເມື່ອເວົ້າເຖິງການສະແດງເປັນຄົນດີເດ? ຜູ້ຄົນສາມາດໄດ້ຮັບແຮງບັນດານໃຈບາງຢ່າງຈາກການສະແດງຂອງພວກເຂົາ, ໂດຍຮູ້ວິທີການເປັນຄົນທີ່ມີຄວາມເປັນມະນຸດບໍ? ບໍ່ມີນັກສະແດງແບບນັ້ນແທ້ໆ. ມະນຸດຊາດນັ້ນວ່າງເປົ່າເມື່ອເວົ້າເຖິງວິທີການເປັນຄົນທີ່ມີຄວາມເປັນມະນຸດ. ບໍ່ພຽງແຕ່ນັກຂຽນບົດ ແລະ ຜູ້ກຳກັບຈະວ່າງເປົ່າເທົ່ານັ້ນ, ແຕ່ຜູ້ຊົມກໍຍັງວ່າງເປົ່າອີກດ້ວຍ, ບໍ່ມີໃຜເຂົ້າໃຈວ່າການມີຄວາມເປັນມະນຸດໝາຍຄວາມວ່າແນວໃດ. ດັ່ງນັ້ນ, ມັນຈຶ່ງຖືກສະແດງອອກມາດ້ວຍຄວາມວ່າງເປົ່າຢ່າງສິ້ນເຊີງໃນຮູບເງົາ ແລະ ລາຍການໂທລະພາບ. ຕົວຢ່າງ: ເມື່ອນັກສະແດງໄດ້ສະແດງເປັນສະມາຊິກພັກກອມມູນິດທີ່ກຳລັງຫຼັບຕາລົງກ່ອນທີ່ລາວຈະຕາຍ, ຜູ້ຊົມກໍເວົ້າວ່າ: “ລາວຍັງບໍ່ຕາຍຢ່າງແນ່ນອນ, ລາວຍັງບໍ່ໄດ້ຈ່າຍຄ່າທຳນຽມພັກຂອງລາວເລີຍ!” ແນ່ນອນວ່າ ໃນເວລາບໍ່ຮອດໜຶ່ງວິນາທີ, ລາວກໍມືນຕາຂຶ້ນ ແລະ ດ້ວຍຄວາມສັ່ນເທົາ, ລາວກໍເອົາເງິນຫຼຽນສອງສາມຫຼຽນອອກມາຈາກຖົງຂອງລາວ ໂດຍເວົ້າວ່າ: “ນີ້ຄືຄ່າທຳນຽມພັກຂອງຂ້ອຍ. ຂ້ອຍບໍ່ສາມາດຕິດໜີ້ພັກໄດ້. ຂໍໃຫ້ພັກຈົ່ງວາງໃຈ. ເມື່ອຂ້ອຍໄປເຖິງອີກໂລກໜຶ່ງ, ຂ້ອຍກໍຍັງຈະຈົງຮັກພັກດີຕໍ່ພັກຢ່າງໝັ້ນຄົງ, ແມ່ນແຕ່ຈົນເຖິງຄວາມຕາຍ!” ເມື່ອນັ້ນ ລາວຈຶ່ງຕາຍຕາຫຼັບໄດ້. ນີ້ຄືວິທີທີ່ຄົນທີ່ມີຄວາມເປັນມະນຸດຖືກສະແດງອອກໃນຮູບເງົາ ແລະ ລາຍການໂທລະພາບ. ໃນສາຍຕາຂອງຜູ້ຊົມ, ຄວາມຈິງແລ້ວມັນວ່າງເປົ່າຢ່າງສິ້ນເຊີງ. ຄົນແບບນັ້ນບໍ່ມີຢູ່ໃນຊີວິດຈິງ ແລະ ມັນຍາກຫຼາຍສຳລັບຜູ້ຄົນທີ່ຈະບັນລຸສິ່ງນີ້ໄດ້. ສະນັ້ນ, ມະນຸດຊາດພຽງແຕ່ບໍ່ເຂົ້າໃຈວ່າຄວາມເປັນມະນຸດທີ່ແທ້ຈິງແມ່ນຫຍັງ ແລະ ມັນຍາກຫຼາຍສຳລັບພວກເຂົາທີ່ຈະກຳນົດມາດຕະຖານຂອງມັນໄດ້. ບໍ່ວ່າມາດຕະຖານຈະຖືກຕັ້ງໄວ້ສູງເກີນໄປ ແລະ ມັນວ່າງເປົ່າຢ່າງສິ້ນເຊີງ ຫຼື ຜູ້ຄົນກໍມືດແປດດ້ານ ແລະ ຕັ້ງມັນຂຶ້ນມາຕາມອຳເພີໃຈ. ຄວາມຈິງແລ້ວ, ຄວາມເປັນມະນຸດທີ່ມະນຸດທີ່ແທ້ຈິງມີນັ້ນລຽບງ່າຍຫຼາຍ. ມັນລຽບງ່າຍສໍ່າໃດ? ມັນເປັນສິ່ງທີ່ຢູ່ໃກ້ຕົວເຈົ້າ, ເປັນສິ່ງທີ່ເຈົ້າສາມາດບັນລຸໄດ້. ການທີ່ຢູ່ໃກ້ຕົວເຈົ້າໝາຍຄວາມວ່າແນວໃດ? ມັນໝາຍຄວາມວ່າມັນສຳພັນກັບຊີວິດຈິງຫຼາຍ, ແທ້ຈິງຫຼາຍ, ພາວະວິໄສຫຼາຍ, ບໍ່ວ່າງເປົ່າເລີຍ. ເພາະວ່າມັນພາວະວິໄສ ແລະ ສຳພັນກັບຊີວິດຈິງຫຼາຍ, ຜູ້ຄົນຈຶ່ງຮູ້ສຶກວ່າມັນທຳມະດາຫຼາຍ ແລະ ບໍ່ຄຸ້ມຄ່າທີ່ຈະກ່າວເຖິງເລີຍ, ແຮງໄກທີ່ຈະຮູ້ສຶກວ່າການສະແດງອອກເຫຼົ່ານີ້ແມ່ນສິ່ງທີ່ມະນຸດຊາດຄວນສະແດງໃຫ້ເຫັນ. ມະນຸດຊາດນີ້ເຊີດຊູສິ່ງທີ່ຍິ່ງໃຫຍ່, ສູງສົ່ງ ແລະ ໜ້າປະທັບໃຈ. ຫຼາຍຄົນບໍ່ພຽງແຕ່ບໍ່ມີການສະແດງອອກຂອງຄວາມເປັນມະນຸດທີ່ແທ້ຈິງເທົ່ານັ້ນ, ແຕ່ຍັງລັງກຽດພວກມັນອີກດ້ວຍ ເພາະວ່າການສະແດງອອກຂອງຄວາມເປັນມະນຸດທີ່ປົກກະຕິນັ້ນສຳພັນກັບຊີວິດຈິງຫຼາຍ, ທຳມະດາຫຼາຍ, ສາມັນຫຼາຍ ແລະ ກົງກັນຂ້າມ ພວກເຂົາພັດໄລ່ຕາມເສາະຫາ ແລະ ເຄົາລົບຄວາມຮູ້. ດ້ວຍວິທີນີ້, ກະແສທີ່ຊົ່ວຮ້າຍຈຶ່ງໄດ້ກໍ່ຕົວຂຶ້ນໃນທົ່ວສັງຄົມ, ເຊິ່ງເປັນກະແສທີ່ລັງກຽດ ແລະ ດູຖູກການສະແດງອອກຂອງມະນຸດທີ່ແທ້ຈິງ. ແມ່ນແຕ່ຄົນທີ່ມີຄວາມເປັນມະນຸດຢ່າງແທ້ຈິງກໍບໍ່ຮູ້ສຶກວ່າການປະພຶດຕົນແບບນີ້ຄືການເປັນມະນຸດທີ່ແທ້ຈິງ ຫຼື ເປັນຄົນທີ່ມີຄວາມເປັນມະນຸດ. ໃນທາງກົງກັນຂ້າມ, ພວກເຂົາສະແຫວງຫາທີ່ຈະກາຍເປັນຄົນທີ່ເອີ້ນວ່າສູງສົ່ງ ແລະ ພິເສດ ເຊິ່ງໄດ້ຮັບການສະໜັບສະໜູນຈາກກະແສທີ່ຊົ່ວຮ້າຍຂອງສັງຄົມ. ສິ່ງນີ້ປະຕິເສດ ແລະ ປົກປິດແກ່ນແທ້ຄວາມເປັນມະນຸດທີ່ຄົນບາງຄົນທີ່ມີຄວາມເປັນມະນຸດມີ. ຄຳວ່າ “ປົກປິດ” ໃນທີ່ນີ້ໝາຍຄວາມວ່າແນວໃດ? ມັນໝາຍຄວາມວ່າບໍ່ມີໃຜຖືວ່າເຈົ້າເປັນຄົນທີ່ມີຄວາມເປັນມະນຸດ. ມັນໝາຍຄວາມວ່າບໍ່ວ່າເຈົ້າຈະເຮັດຫຍັງກໍຕາມ, ຄົນອື່ນກໍຈະກີດກັນເຈົ້າ ແລະ ດູຖູກເຈົ້າ ແລະ ເຈົ້າບໍ່ມີບ່ອນທີ່ຈະໃຊ້ຄວາມສາມາດພິເສດຂອງເຈົ້າໃນທ່າມກາງຜູ້ຄົນ, ບໍ່ມີບ່ອນໃຫ້ເຈົ້າເວົ້າ ແລະ ບໍ່ມີໂອກາດໃຫ້ເຈົ້າໄດ້ນຳໃຊ້ຈຸດແຂງຂອງເຈົ້າ. “ປະຕິເສດ” ໝາຍຄວາມວ່າຄວາມເປັນມະນຸດທີ່ປົກກະຕິຂອງເຈົ້າພຽງແຕ່ບໍ່ຄຸ້ມຄ່າໃຫ້ກ່າວເຖິງໃນທ່າມກາງມະນຸດຊາດທີ່ເສື່ອມຊາມ. ການມີຄວາມເປັນມະນຸດບໍ່ແມ່ນສິ່ງທີ່ພວກເຂົາສະໜັບສະໜູນ. ພວກເຂົາສະໜັບສະໜູນຫຍັງ? ພວກເຂົາສະໜັບສະໜູນການເອົາໃຈຝູງຊົນ, ການເປັນຄົນທີ່ລື່ນໄຫຼ, ການຍົກຍ້ອງ, ການປະຈົບປະແຈງ, ການຕົວະ ແລະ ການຫຼອກລວງ, ການທີ່ສາມາດເວົ້າຫຍັງກໍໄດ້ ບໍ່ວ່າມັນຈະຫວານຈົນໜ້າຂີ້ດຽດ ຫຼື ກົງກັນຂ້າມກັບຄວາມຮູ້ສຶກທີ່ແທ້ຈິງຂອງພວກເຂົາສໍ່າໃດກໍຕາມ. ການເວົ້າຄວາມຈິງຈະບໍ່ເຮັດໃຫ້ເຈົ້າກ້າວໜ້າໃນສັງຄົມນີ້. ບໍ່ວ່າຄວາມເປັນມະນຸດຂອງເຈົ້າຈະດີສໍ່າໃດກໍຕາມ, ສັງຄົມນີ້ກໍບໍ່ສະໜັບສະໜູນມັນ ແລະ ຈະປະຕິເສດມັນ. ຖ້າເຈົ້າເວົ້າບາງສິ່ງທີ່ເປັນບວກ, ຍຸຕິທຳ ຫຼື ເປັນທຳ ຫຼື ຄຳເວົ້າທີ່ມີສະຕິຮູ້ສຶກຜິດຊອບ, ຖ້າເຈົ້າເວົ້າບາງສິ່ງທີ່ມີເຫດຜົນໃນຂະນະທີ່ຮູ້ຈັກທີ່ທາງຂອງຕົນເອງ, ພວກເຂົາກໍຈະກີດກັນເຈົ້າ, ປະຕິເສດເຈົ້າ ແລະ ດູຖູກເຈົ້າ. ຍັງມີບາງຄົນທີ່ຈະເຍາະເຍີ້ຍເຈົ້າ, ສຽດສີເຈົ້າ, ເຮັດໃຫ້ເຈົ້າອັບອາຍ ແລະ ຈາກນັ້ນກໍລວບລວມກຳລັງ ແລະ ອຳນາດທີ່ຊົ່ວຊ້າທັງໝົດເພື່ອໂຈມຕີ ແລະ ຂັບໄລ່ເຈົ້າ, ໃນທີ່ສຸດກໍເຮັດໃຫ້ເຈົ້າຮູ້ສຶກອັບອາຍເກີນກວ່າທີ່ຈະສະແດງໜ້າຂອງເຈົ້າ, ເຮັດໃຫ້ເຈົ້າປະຕິເສດຕົນເອງ. ໃນທີ່ສຸດເຈົ້າກໍຈະຄິດວ່າ: “ຂ້ອຍບໍ່ດີ, ຂ້ອຍບໍ່ສາມາດປັບຕົວເຂົ້າກັບກະແສຂອງສັງຄົມ ຫຼື ກັບຄົນເຫຼົ່ານີ້ໄດ້. ຂ້ອຍບໍ່ຮູ້ວິທີດຳເນີນກົນອຸບາຍ, ຂ້ອຍບໍ່ສາມາດວາງແຜນຊົ່ວ ຫຼື ມີເລ່ຫຼ່ຽມໄດ້, ສະນັ້ນ ມັນຈຶ່ງຍາກຫຼາຍສຳລັບຂ້ອຍທີ່ຈະຢູ່ລອດໃນທ່າມກາງຄົນເຫຼົ່ານີ້”. ເຈົ້າເລີ່ມຮູ້ສຶກຕໍ່າຕ້ອຍຫຼາຍ, ຮູ້ສຶກວ່າບໍ່ສາມາດກົມກືນກັບຄົນເຫຼົ່ານີ້ໄດ້. ຄວາມຈິງແລ້ວ, ເຈົ້າບໍ່ສາມາດຊຶມຊັບປັດຊະຍາສຳລັບການກະທຳທາງໂລກຂອງພວກເຂົາ, ວິທີການ ແລະ ເລ່ຫຼ່ຽມໃນການຈັດການກັບເລື່ອງຕ່າງໆຂອງພວກເຂົາ ແລະ ວິທີການເອົາຕົວລອດຂອງພວກເຂົາໄດ້. ຫຼັງຈາກທີ່ຖືກປະຕິເສດໂດຍກະແສທີ່ຊົ່ວຮ້າຍນີ້ ແລະ ຄົນຊົ່ວຮ້າຍເຫຼົ່ານີ້, ເຈົ້າກໍປະຕິເສດຄວາມເປັນມະນຸດຂອງເຈົ້າເອງ ແລະ ຈາກນັ້ນກໍພະຍາຍາມທຸກວິທີທາງທີ່ເປັນໄປໄດ້ເພື່ອປັບຕົວໃຫ້ເຂົ້າກັບພວກເຂົາ, ເພື່ອຕິດຕາມພວກເຂົາ, ເພື່ອກົມກືນເຂົ້າກັບສັງຄົມ, ເພື່ອກົມກືນກັບຄົນຊົ່ວຮ້າຍເຫຼົ່ານີ້ ແລະ ເພື່ອກົມກືນເຂົ້າກັບກະແສທີ່ຊົ່ວຮ້າຍນີ້. ເຈົ້າພະຍາຍາມຮຽນແບບວິທີທີ່ຄົນອື່ນໃຊ້ກົນອຸບາຍ, ເລ່ຫຼ່ຽມ ແລະ ແຜນຊົ່ວ ແລະ ເຈົ້າຍັງພະຍາຍາມຮຽນແບບວິທີທີ່ຄົນອື່ນກ່າວຄຳຍົກຍ້ອງ, ຄຳເວົ້າທີ່ຫວານຈົນໜ້າຂີ້ດຽດ ແລະ ຄຳເວົ້າທີ່ກົງກັນຂ້າມກັບຄວາມຮູ້ສຶກທີ່ແທ້ຈິງຂອງພວກເຂົາ. ແຕ່ບໍ່ວ່າເຈົ້າຈະພະຍາຍາມຮຽນແບບສິ່ງເຫຼົ່ານີ້ຫຼາຍສໍ່າໃດ ແລະ ບໍ່ວ່າເຈົ້າຈະທຸ່ມເທຄວາມພະຍາຍາມຫຼາຍສໍ່າໃດກໍຕາມ, ສະຫຼຸບແລ້ວ, ເຈົ້າກໍຮູ້ສຶກວ່າສິ່ງເຫຼົ່ານີ້ບໍ່ແມ່ນຄຳເວົ້າທີ່ເຈົ້າຢາກເວົ້າ ຫຼື ສິ່ງທີ່ເຈົ້າຢາກເຮັດ. ທຸກຄຳທີ່ເຈົ້າເວົ້ານັ້ນກົງກັນຂ້າມກັບຄວາມຮູ້ສຶກທີ່ແທ້ຈິງຂອງເຈົ້າ ແລະ ທຸກສິ່ງທີ່ເຈົ້າເຮັດກໍເຮັດໃຫ້ເຈົ້າຮູ້ສຶກຖືກຕຳນິໃນສະຕິຮູ້ສຶກຜິດຊອບຂອງເຈົ້າ; ເຈົ້າຮູ້ສຶກວ່ານີ້ບໍ່ແມ່ນສິ່ງທີ່ເຈົ້າຄວນເວົ້າ ຫຼື ຄວນເຮັດ. ເຈົ້າດຳລົງຊີວິດໂດຍການໃສ່ໜ້າກາກແບບນີ້ທຸກມື້. ເຖິງແມ່ນວ່າເບິ່ງຄືວ່າໃນແງ່ຂອງພຶດຕິກຳ, ຄຳເວົ້າ ຫຼື ຄວາມຄິດ ແລະ ມຸມມອງບາງຢ່າງ ເຈົ້າໄດ້ກົມກືນເຂົ້າກັບກະແສທີ່ຊົ່ວຮ້າຍນີ້ ແລະ ກົມກືນກັບມະນຸດຊາດທີ່ເສື່ອມຊາມນີ້ແລ້ວ, ແຕ່ເລິກໆຢູ່ຂ້າງໃນ, ເຈົ້າກໍເຈັບປວດ, ຖືກກົດດັນ ແລະ ຄຽດແຄ້ນ. ຫຼັງຈາກທີ່ມີປະສົບການຊີວິດແບບນັ້ນແລ້ວ, ເຈົ້າກໍເລີ່ມປາຖະໜາການປະຕິບັດທີ່ເປັນທຳ ແລະ ຍຸຕິທຳ, ປາຖະໜາສິ່ງທີ່ເປັນບວກ ແລະ ປາຖະໜາຄວາມສະຫວ່າງ. ສະນັ້ນ, ຄົນແບບນັ້ນມີລັກສະນະຂອງຄວາມເປັນມະນຸດແບບໃດທີ່ເຮັດໃຫ້ພວກເຂົາມີຄວາມຮູ້ສຶກແບບນັ້ນ ແລະ ມີປະສົບການແບບນັ້ນໃນທ່າມກາງຄົນອື່ນ ແລະ ກະແສທີ່ຊົ່ວຮ້າຍ? ຄວາມຈິງແລ້ວ, ມັນລຽບງ່າຍຫຼາຍ: ເມື່ອຄົນໃດໜຶ່ງມີແກ່ນແທ້ຄວາມເປັນມະນຸດແຫ່ງສະຕິຮູ້ຶສຶກຜິດຊອບ ແລະ ຄວາມສຳນຶກ, ພວກເຂົາກໍຈະມີປະສົບການແບບນັ້ນເມື່ອດຳລົງຊີວິດຢູ່ໃນທ່າມກາງຜູ້ຄົນ.

ສະຕິຮູ້ສຶກຜິດຊອບ ແລະ ຄວາມສຳນຶກແມ່ນສອງສິ່ງທີ່ເປັນພື້ນຖານທີ່ສຸດທີ່ຜູ້ທີ່ມີຄວາມເປັນມະນຸດຄວນມີ. ເຖິງແມ່ນວ່າສອງສິ່ງນີ້ຈະຖືກສົນທະນາກັນເທື່ອແລ້ວເທື່ອເລົ່າ, ແຕ່ພວກມັນກໍມີຄວາມສຳຄັນຢ່າງຍິ່ງສຳລັບຜູ້ຄົນ ແລະ ຍັງເປັນເກນທີ່ສຳຄັນທີ່ສຸດສຳລັບການປະເມີນວ່າການຈັດປະເພດຂອງຄົນໃດໜຶ່ງແມ່ນມະນຸດ ຫຼື ບໍ່. ໂດຍສະເພາະແລ້ວ ສະຕິຮູ້ສຶກຜິດຊອບໝາຍເຖິງຫຍັງ? ເຮົາເຄີຍເວົ້າມາກ່ອນແລ້ວວ່າ ສະຕິຮູ້ສຶກຜິດຊອບແມ່ນຄວາມສາມາດທີ່ເກີດຂຶ້ນໃນຫົວໃຈຂອງຄົນເຮົາ ແລະ ມັນສ້າງຂໍ້ກຳນົດບາງຢ່າງໃຫ້ກັບຜູ້ຄົນ ແລະ ໂດຍຫຼັກແລ້ວແມ່ນສະແດງອອກໃນຫຼັກການຂອງການປະພຶດຕົນ ແລະ ມາດຕະຖານຂັ້ນຕໍ່າຂອງການປະພຶດຕົນ. ໂດຍສະເພາະແລ້ວ, ຫຼັກຄວາມເຊື່ອຂອງຄົນໃດໜຶ່ງສຳລັບການປະພຶດຕົນ, ຫຼັກການຂອງພວກເຂົາສຳລັບການປະພຶດຕົນ ແລະ ການຮັບມືກັບໂລກ ແລະ ການເປີດເຜີຍຄວາມເປັນມະນຸດຂອງພວກເຂົາ ສາມາດພິສູດໄດ້ວ່າພວກເຂົາມີສະຕິຮູ້ສຶກຜິດຊອບ ຫຼື ບໍ່. ເມື່ອກີ້ນີ້, ເມື່ອເຮົາຖາມວ່າ ໂດຍສະເພາະແລ້ວສະຕິຮູ້ສຶກຜິດຊອບໝາຍເຖິງຫຍັງ, ພວກເຈົ້າກໍບໍ່ສາມາດຕອບໄດ້. ພວກເຈົ້າເນັ້ນໃສ່ພຽງແຕ່ສິ່ງທີ່ພວກເຈົ້າຖືວ່າເປັນຄວາມຈິງທີ່ເລິກເຊິ່ງ, ແຕ່ສຳລັບຄວາມຈິງປະເພດນີ້, ພວກເຈົ້າຮູ້ສຶກວ່າພວກມັນນ້ອຍເກີນໄປ, ທຳມະດາເກີນໄປ ແລະ ບໍ່ສຳຄັນເກີນກວ່າທີ່ຈະກ່າວເຖິງ, ສະນັ້ນ ພວກເຈົ້າຈຶ່ງບໍ່ສົນໃຈພວກມັນເລີຍ ແລະ ບໍ່ຖືວ່າພວກມັນສຳຄັນ. ຖ້າຄົນໃດໜຶ່ງມີສະຕິຮູ້ສຶກຜິດຊອບ, ມັນໝາຍຄວາມວ່າຄວາມເປັນມະນຸດຂອງພວກເຂົາມີສອງຄຸນລັກສະນະຄື: ຢ່າງໜຶ່ງຄືຄວາມຊື່ກົງ ແລະ ອີກຢ່າງໜຶ່ງຄືຄວາມໃຈດີ. ເຈົ້າອາດຈະບໍ່ສາມາດບອກໄດ້ຈາກຮູບລັກສະນະພາຍນອກວ່າຄົນໃດໜຶ່ງໃຈດີ ຫຼື ບໍ່, ແຕ່ຖ້າຄົນໃດໜຶ່ງໃຈດີ, ເຈົ້າກໍຈະຮູ້ທັນທີທີ່ເຈົ້າຄົບຫາກັບພວກເຂົາ. ແມ່ນຫຍັງຄືພື້ນຖານສຳລັບການປະເມີນວ່າຄົນໃດໜຶ່ງຊື່ກົງ ຫຼື ບໍ່? ມັນຄືຫຼັກການຂອງພວກເຂົາສຳລັບການປະພຶດຕົນ ແລະ ການຮັບມືກັບໂລກ. ຖ້າພວກເຂົາເຈົ້າເລ່, ມີເລ່ຫຼ່ຽມ, ປະສົງຮ້າຍ, ມີປະສົບການທາງໂລກ ແລະ ມີກົນອຸບາຍ ແລະ ຍາກທີ່ຈະເຂົ້າໃຈໃນວິທີທີ່ພວກເຂົາປະພຶດຕົນ ແລະ ຮັບມືກັບໂລກ, ແລ້ວຄົນຜູ້ນີ້ກໍບໍ່ຊື່ກົງຢ່າງແນ່ນອນ. ຖ້າວິທີການປະພຶດຕົນ ແລະ ການຮັບມືກັບໂລກຂອງພວກເຂົາລຽບງ່າຍຫຼາຍ, ກົງໄປກົງມາຫຼາຍ, ເປີດເຜີຍຫຼາຍ, ຖ້າພວກເຂົາເວົ້າຢ່າງກົງໄປກົງມາກັບຄົນອື່ນ, ບໍ່ມີສ່ວນຮ່ວມໃນຄວາມຄົດໂກງ ຫຼື ການຫຼອກລວງເມື່ອມີປະຕິສຳພັນກັບຜູ້ຄົນ, ເວົ້າ ແລະ ກະທຳໂດຍປາສະຈາກຄວາມຫຼອກລວງ, ໂດຍເອີ້ນສີດຳວ່າສີດຳ ແລະ ສີຂາວວ່າສີຂາວ, ແຍກແຍະສິ່ງດັ່ງກ່າວຢ່າງຊັດເຈນຫຼາຍ, ສາມາດຍຶດໝັ້ນໃນສິ່ງທີ່ເປັນບວກ ແລະ ບໍ່ປະນີປະນອມກັບກຳລັງທີ່ຊົ່ວຮ້າຍ, ແລ້ວຄົນຜູ້ນີ້ກໍຂ້ອນຂ້າງເປັນຄົນຊື່ກົງ. ຖ້າຄົນໃດໜຶ່ງທັງຊື່ກົງ ແລະ ໃຈດີ, ແລ້ວຄົນຜູ້ນີ້ກໍມີສະຕິຮູ້ສຶກຜິດຊອບ, ພວກເຂົາມີຄຸນລັກສະນະຂັ້ນຕໍ່າຂອງຄວາມເປັນມະນຸດ. ອີກຄຸນລັກສະນະໜຶ່ງຂອງຄວາມເປັນມະນຸດກໍຄືຄວາມສຳນຶກ. ຄວາມສຳນຶກຍັງເປັນຄຳສັບ ແລະ ຫົວຂໍ້ທີ່ພວກເຮົາມັກຈະສົນທະນາກັນ, ແຕ່ບໍ່ເຄີຍມີໃຜກຳນົດຢ່າງຊັດເຈນວ່າຄວາມສຳນຶກແມ່ນຫຍັງ. ສິ່ງໃດທີ່ລວມຢູ່ໃນຄວາມສຳນຶກ ແລະ ການສະແດງອອກປະເພດໃດທີ່ປະກອບເປັນການສະແດງອອກຂອງການມີຄວາມສຳນຶກ, ພວກເຈົ້າຊັດເຈນກ່ຽວກັບເລື່ອງນີ້ບໍ? ຄົນສ່ວນໃຫຍ່ບໍ່ຄ່ອຍຊັດເຈນປານໃດ; ຄວາມເຂົ້າໃຈຂອງພວກເຂົາໃນຂົງເຂດນີ້ຍັງຂ້ອນຂ້າງຄຸມເຄືອ. ສະນັ້ນ, ການມີຄວາມສຳນຶກໝາຍຄວາມວ່າແນວໃດ? ມັນໝາຍເຖິງການທີ່ສາມາດເວົ້າໃນສິ່ງທີ່ຄວນເວົ້າ ແລະ ເຮັດໃນສິ່ງທີ່ຄວນເຮັດ ໃນຂະນະທີ່ຮັບເອົາຈຸດຢືນທີ່ຖືກຕ້ອງ; ນີ້ຄືການມີຄວາມສຳນຶກ. ຖ້າເຈົ້າເປັນຄົນທີ່ມີຄວາມເປັນມະນຸດ, ແລ້ວຄຳເວົ້າ ແລະ ການກະທຳຂອງເຈົ້າກໍຈະມີຄວາມພໍດີ. ເຈົ້າຈະຮູ້ວ່າຄຳເວົ້າໃດທີ່ເຈົ້າຄວນເວົ້າ, ສິ່ງໃດທີ່ເຈົ້າຄວນເຮັດ, ຈຸດຢືນຂອງເຈົ້າຄວນເປັນແນວໃດໃນການເວົ້າຄຳເວົ້າເຫຼົ່ານີ້ ແລະ ລັກສະນະການເວົ້າໃດທີ່ເຈົ້າຄວນໃຊ້ເພື່ອສະແດງເຖິງເລື່ອງໃດໜຶ່ງ, ພາຍໃນສະພາບແວດລ້ອມປັດຈຸບັນ ແລະ ໂດຍອີງໃສ່ຕົວຕົນ ແລະ ສະຖານະຂອງເຈົ້າ. ເຈົ້າຈະມີມາດຕະຖານ ແລະ ຄວາມພໍດີໃນໃຈຂອງເຈົ້າສຳລັບສິ່ງເຫຼົ່ານີ້. ນັ້ນກໍຄື ຄວາມສຳນຶກຂອງເຈົ້າຈະສາມາດຄວບຄຸມຄຳເວົ້າ ແລະ ພຶດຕິກຳຂອງເຈົ້າໄດ້, ເຮັດໃຫ້ຄຳເວົ້າ ແລະ ພຶດຕິກຳຂອງເຈົ້າເໝາະສົມ, ເພື່ອໃຫ້ຄົນອື່ນເຫັນວ່າພວກມັນມີເຫດຜົນ ແລະ ມີຄວາມພໍດີຈາກພາຍນອກ ໂດຍທີ່ຄຳເວົ້າ ແລະ ການກະທຳຂອງເຈົ້າພໍດີ ແລະ ສາມາດເສີມສ້າງຜູ້ຄົນໄດ້. ບໍ່ວ່າໃນແງ່ຂອງຄວາມສາມາດຂອງເຈົ້າ, ລະດັບການສຶກສາຂອງເຈົ້າ ຫຼື ອາຍຸຂອງເຈົ້າ, ຄຳເວົ້າທີ່ເຈົ້າເວົ້າ ແລະ ສິ່ງທີ່ເຈົ້າເຮັດຈະເໝາະສົມທັງໝົດ ຫຼື ບໍ່ກໍຕາມ, ຢ່າງໜ້ອຍທີ່ສຸດ, ເຈົ້າກໍຈະມີຂອບເຂດໃນໃຈຂອງເຈົ້າ, ເປັນມາດຕະຖານທີ່ຄອຍຄວບຄຸມເຈົ້າ, ເຮັດໃຫ້ເຈົ້າສາມາດເວົ້າ ແລະ ກະທຳໃນສະພາວະທີ່ມີເຫດຜົນ. ນີ້ຄືຄວາມໝາຍຂອງການມີຄວາມສຳນຶກ. ບໍ່ວ່າຄົນທີ່ມີຄວາມສຳນຶກຈະຜະເຊີນໜ້າກັບໃຜກໍຕາມ, ບໍ່ວ່າຈະເປັນຄົນຮັ່ງມີ ຫຼື ທຸກຍາກ ຫຼື ຄົນທີ່ມີສະຖານະ ຫຼື ບໍ່ກໍຕາມ, ໃນສະຖານະການໃດກໍຕາມ, ຄຳເວົ້າ ແລະ ການກະທຳຂອງພວກເຂົາຈະບໍ່ຖືກບີບຄັ້ນໂດຍອາລົມຂອງພວກເຂົາວ່າດີ ຫຼື ບໍ່ດີ ແລະ ພວກເຂົາກໍບໍ່ໄດ້ພິຈາລະນາວ່າເລື່ອງດັ່ງກ່າວເປັນປະໂຫຍດຕໍ່ພວກເຂົາ ຫຼື ບໍ່; ພວກເຂົາມີຄວາມຢັບຢັ້ງໃນໃຈຢູ່ສະເໝີ, ເປັນມາດຕະຖານ ຫຼື ຂອບເຂດທີ່ເຮັດໜ້າທີ່ຄວບຄຸມພວກເຂົາ. ພວກເຂົາຈະບໍ່ຕັ້ງໃຈເວົ້າຂໍ້ໂຕ້ແຍ້ງທີ່ບິດເບືອນ ແລະ ພວກເຂົາກໍຈະບໍ່ສ້າງບັນຫາຢ່າງບໍ່ສົມເຫດສົມຜົນ. ເຖິງແມ່ນວ່າບາງຄັ້ງພວກເຂົາຈະໃຈຮ້າຍ ແລະ ວຸ້ນວາຍຫຼາຍຢູ່ຂ້າງໃນ ແລະ ການເລືອກຄຳເວົ້າຂອງພວກເຂົາກໍບໍ່ຄ່ອຍເໝາະສົມປານໃດ, ແຕ່ສິ່ງທີ່ພວກເຂົາເວົ້າກໍບໍ່ໄດ້ປະກອບເປັນຂໍ້ໂຕ້ແຍ້ງທີ່ບິດເບືອນ ຫຼື ຄວາມເຊື່ອຫຼົງຜິດ; ກົງກັນຂ້າມ ພວກມັນຟັງຂຶ້ນ ແລະ ມີເຫດຜົນ. ຄຳວ່າ “ມີເຫດຜົນ” ໝາຍຄວາມວ່າແນວໃດ? ມັນໝາຍຄວາມວ່າ ເຖິງແມ່ນວ່າສິ່ງທີ່ພວກເຂົາເວົ້າຈະບໍ່ສອດຄ່ອງກັບຄວາມຈິງສະເໝີໄປ, ແຕ່ໃນສາຍຕາຂອງຄົນສ່ວນໃຫຍ່, “ການໃຫ້ເຫດຜົນ” ນີ້ກໍສາມາດຍອມຮັບໄດ້; ໂດຍທົ່ວໄປແລ້ວ ມັນຖືກຮັບຮູ້ວ່າເປັນສິ່ງທີ່ຖືກຕ້ອງ ແລະ ບໍ່ມີໃຜຄັດຄ້ານມັນ. ຄົນແບບນັ້ນຄືຄົນທີ່ມີຄວາມສຳນຶກ.

ສອງດ້ານນີ້ຄືສະຕິຮູ້ສຶກຜິດຊອບ ແລະ ຄວາມສຳນຶກລ້ວນແຕ່ໄດ້ຮັບການອະທິບາຍຢ່າງຊັດເຈນແລ້ວ. ການສະແດງອອກຫຼັກຂອງການມີຄວາມເປັນມະນຸດແມ່ນສອງສິ່ງນີ້: ຢ່າງໜຶ່ງຄືການມີສະຕິຮູ້ສຶກຜິດຊອບ ແລະ ອີກຢ່າງໜຶ່ງຄືການມີຄວາມສຳນຶກ. ບອກເຮົາມາເບິ່ງ, ສອງດ້ານນີ້ວ່າງເປົ່າ ຫຼື ບໍ່? (ບໍ່). ພວກມັນບໍ່ເປັນຈິງຫຼາຍບໍ? (ແມ່ນແລ້ວ). ພວກມັນເປັນຈິງຫຼາຍ ແລະ ບໍ່ວ່າງເປົ່າ. ແລ້ວເປັນຫຍັງມະນຸດຊາດຈຶ່ງບໍ່ເຊີດຊູພວກມັນ? ເພາະວ່າຄົນທີ່ມີສະຕິຮູ້ສຶກຜິດຊອບມີຄວາມຊື່ກົງ ແລະ ຄວາມໃຈດີ ແລະ ຄົນທີ່ຊື່ກົງ ແລະ ໃຈດີ, ໃນທ່າມກາງກະແສທີ່ຊົ່ວຮ້າຍ ແລະ ໃນທ່າມກາງມະນຸດຊາດທີ່ຊົ່ວຮ້າຍ ແລະ ເສື່ອມຊາມ, ຖືກຖືວ່າເປັນຕາໜ້າລັງກຽດ ພ້ອມທັງຕໍ່າຕ້ອຍທີ່ສຸດ ເຊິ່ງຖືກທຸກຄົນດູຖູກ. ຖ້າເຈົ້າເປັນຄົນທີ່ຊື່ກົງ ແລະ ໃຈດີ, ຄວາມຈິງແລ້ວ ພວກເຂົາກໍເຖິງກັບຈະຕັ້ງຄຳຖາມກັບເຈົ້າວ່າ “ການທີ່ເຈົ້າຊື່ກົງ ແລະ ໃຈດີນັ້ນມີປະໂຫຍດຫຍັງ? ເຈົ້າມີຄວາມຮູ້ບໍ? ເຈົ້າມີສະຖານະທາງສັງຄົມບໍ? ເຈົ້າມີຊື່ສຽງ ຫຼື ອຳນາດໃນສັງຄົມບໍ?” ເຈົ້າເວົ້າວ່າ “ຂ້ອຍບໍ່ມີຊື່ສຽງ ຫຼື ອຳນາດ; ຂ້ອຍກໍເປັນພຽງຄົນທີ່ຊື່ກົງ ແລະ ໃຈດີຄົນໜຶ່ງເທົ່ານັ້ນ”. ຜູ້ຄົນກໍລ້ວນແຕ່ຈະຫົວຂວັນເຈົ້າ ແລະ ລັງກຽດເຈົ້າ. ໃນສາຍຕາຂອງພວກເຂົາ, ການທີ່ເຈົ້າມີສະຕິຮູ້ສຶກຜິດຊອບ ແລະ ການທີ່ເຈົ້າຊື່ກົງ ແລະ ໃຈດີນັ້ນບໍ່ແມ່ນຕົ້ນທຶນ, ຖ້າປາສະຈາກຄວາມຮູ້, ສະຖານະ ແລະ ຊື່ສຽງ ຫຼື ອຳນາດ, ເຈົ້າກໍຈະບໍ່ກ້າວໜ້າໃນສັງຄົມ. ພວກເຂົາເວົ້າວ່າ “ເຈົ້າມີສະຕິຮູ້ສຶກຜິດຊອບ, ແຕ່ສະຕິຮູ້ສຶກຜິດຊອບມີຄ່າສໍ່າໃດ? ເຈົ້າສາມາດເຮັດຫຍັງໄດ້? ເຈົ້າສາມາດໃຊ້ກົນອຸບາຍ ແລະ ເລ່ຫຼ່ຽມ ຫຼື ຫຼອກລວງຜູ້ຄົນໄດ້ບໍ? ເຈົ້າສາມາດຊື້ໃຈຜູ້ຄົນ ແລະ ຊື້ຄວາມໂປດປານຂອງພວກເຂົາໄດ້ບໍ?” ເຈົ້າບໍ່ສາມາດເຮັດສິ່ງເຫຼົ່ານີ້ໄດ້ເລີຍ. ຖ້າເຈົ້າມີສະຕິຮູ້ສຶກຜິດຊອບ, ຖ້າເຈົ້າມີຄວາມຊື່ກົງ ແລະ ຄວາມໃຈດີ ເຊິ່ງເປັນສອງດ້ານນີ້ຂອງຄວາມເປັນມະນຸດ, ແລ້ວເຈົ້າກໍຈະບໍ່ສົນໃຈໃນສິ່ງເຫຼົ່ານັ້ນທີ່ພົບເຫັນໃນກະແສທີ່ຊົ່ວຮ້າຍຂອງສັງຄົມ, ເຈົ້າຈະບໍ່ເຮັດຕາມກະແສເຫຼົ່ານີ້, ສະນັ້ນ ເຈົ້າກໍຈະບໍ່ກ້າວໜ້າໃນສັງຄົມ ແລະ ຈະຖືກຜູ້ຄົນກີດກັນ. ເປັນຫຍັງພວກເຂົາຈຶ່ງຈະກີດກັນເຈົ້າ? ເພາະວ່າຄົນສ່ວນໃຫຍ່ເຄົາລົບກະແສທີ່ຊົ່ວຮ້າຍ ແລະ ກະແສທີ່ຊົ່ວຮ້າຍກໍໄດ້ກາຍເປັນກະແສຫຼັກໃນສັງຄົມ, ຖ້າເຈົ້າກະທຳຕາມສະຕິຮູ້ສຶກຜິດຊອບຂອງເຈົ້າ ແລະ ຈັດການເລື່ອງຕ່າງໆຢ່າງຍຸຕິທຳໃນທຸກເລື່ອງ, ແລ້ວຄົນອື່ນກໍຈະເຫັນວ່າເຈົ້າເປັນຄົນທີ່ເຂົ້າກັບໃຜບໍ່ໄດ້ ແລະ ຈະກີດກັນເຈົ້າ. ຖ້າຢູ່ໃນຄຣິສຕະຈັກ, ເຈົ້າສາມາດເພິ່ງພາສະຕິຮູ້ສຶກຜິດຊອບຂອງເຈົ້າ ແລະ ຍຶດໝັ້ນໃນຫຼັກການຄວາມຈິງໃນຄຳເວົ້າ ແລະ ການກະທຳຂອງເຈົ້າ ແລະ ກ້າເປີດໂປງ ແລະ ໄຈ້ແຍກຄົນຊົ່ວຮ້າຍ, ແລ້ວຜູ້ທີ່ເປັນຂອງມານຮ້າຍກໍຈະສູນເສຍຈຸດຢືນຂອງພວກເຂົາ ແລະ ຖືກເປີດເຜີຍ; ກົນອຸບາຍ ແລະ ເລ່ຫຼ່ຽມຂອງພວກເຂົາ ພ້ອມທັງທຳມະຊາດແບບຊາຕານຂອງພວກເຂົາທີ່ກຽດຊັງຄວາມຈິງ ກໍຈະຖືກເຜີຍອອກມາຢ່າງສິ້ນເຊີງ. ສະນັ້ນ, ບັນດາຜູ້ທີ່ເປັນຂອງມານຮ້າຍຈຶ່ງຢ້ານກົວເປັນພິເສດທີ່ຈະມີຜູ້ທີ່ຍຶດໝັ້ນໃນຫຼັກການຄວາມຈິງຢູ່ໃນຄຣິສຕະຈັກ. ເມື່ອໃດກໍຕາມທີ່ພວກເຂົາເຫັນຜູ້ໃດທີ່ເຂົ້າໃຈຄວາມຈິງ, ພວກເຂົາກໍຈະກີດກັນ ແລະ ກົດຂີ່ພວກເຂົາ, ໂດຍຢ້ານກົວຫຼາຍວ່າຜູ້ທີ່ເຂົ້າໃຈຄວາມຈິງຈະລຸກຂຶ້ນມາເປີດໂປງພວກເຂົາ ເຊິ່ງນຳໄປສູ່ການທີ່ພວກເຂົາຖືກເປີດເຜີຍ ແລະ ຖືກກຳຈັດ. ພວກເຂົາຖືກຂັບເຄື່ອນໂດຍທຳມະຊາດແບບຊາຕານຂອງພວກເຂົາໃຫ້ກະທຳແບບນີ້. ໃນເຮືອນຂອງພຣະເຈົ້າ, ຜູ້ທີ່ເປັນຂອງມານຮ້າຍບໍ່ສາມາດຢືນຢັດໄດ້, ທັງນີ້ກໍຍ້ອນວ່າໃນເຮືອນຂອງພຣະເຈົ້າ ແມ່ນຄວາມຈິງທີ່ກຳອຳນາດ, ພຣະເຈົ້າເປັນຜູ້ກຳອຳນາດ. ແຕ່ມັນແຕກຕ່າງກັນໃນໂລກທີ່ບໍ່ມີຄວາມເຊື່ອ. ເພາະວ່າລັດທິອະເທວະນິຍົມ ແລະ ກະແສທີ່ຊົ່ວຮ້າຍມີອຳນາດເໜືອກວ່າໃນໂລກນີ້, ຄົນທີ່ມີຄວາມເປັນມະນຸດຈຶ່ງບໍ່ສາມາດຊອກຫາຈຸດຢືນຂອງພວກເຂົາ ໃນທ່າມກາງກະແສທີ່ຊົ່ວຮ້າຍ ແລະ ໃນທ່າມກາງມະນຸດຊາດທີ່ຊົ່ວຮ້າຍ ແລະ ເສື່ອມຊາມໄດ້. ໃນຂະນະດຽວກັນ, ຜູ້ທີ່ໂຫດຮ້າຍໃນກົນລະຍຸດຂອງພວກເຂົາ, ມີແຜນຮ້າຍ ແລະ ມີເລ່ຫຼ່ຽມ ມັກຈະເປັນຜູ້ນຳ, ເປັນຜູ້ທີ່ໂດດເດັ່ນ, ເປັນສິ່ງທີ່ເອີ້ນວ່າຊົນຊັ້ນສູງໃນທ່າມກາງຜູ້ຄົນ. ຄົນທີ່ມີຄວາມເປັນມະນຸດ, ບໍ່ວ່າຂີດຄວາມສາມາດ, ພອນສະຫວັນ, ຈຸດແຂງ ຫຼື ຄວາມສາມາດພິເສດຂອງພວກເຂົາຈະເປັນແນວໃດກໍຕາມ, ກໍຈະຖືກກີດກັນ ແລະ ບໍ່ມີໂອກາດທີ່ຈະກ້າວໜ້າໄດ້. ຕາບໃດທີ່ພວກເຂົາເວົ້າຄຳທີ່ເປັນທຳສອງສາມຄຳ ຫຼື ຈັດການເລື່ອງຕ່າງໆຢ່າງຍຸຕິທຳ, ຄົນຊົ່ວຮ້າຍ ແລະ ມານຮ້າຍເຫຼົ່ານັ້ນກໍຈະທໍລະມານພວກເຂົາ. ສະນັ້ນ, ມະນຸດຊາດທີ່ຊົ່ວຮ້າຍນີ້ ເຊິ່ງເປັນຂອງມານຮ້າຍ ຈຶ່ງບໍ່ສົນໃຈສະຕິຮູ້ສຶກຜິດຊອບ; ມີພຽງແຕ່ຜູ້ທີ່ມີຄວາມເປັນມະນຸດເທົ່ານັ້ນທີ່ມີສະຕິຮູ້ສຶກຜິດຊອບ. ສຳລັບຄວາມສຳນຶກ, ການສະແດງອອກຂອງການມີຄວາມສຳນຶກກໍຄື ບໍ່ວ່າມີຫຍັງເກີດຂຶ້ນກັບຄົນໃດໜຶ່ງ, ພວກເຂົາກໍສາມາດປະຕິບັດຕໍ່ມັນຢ່າງມີເຫດຜົນ, ເວົ້າ ແລະ ກະທຳຢ່າງຍຸຕິທຳ, ພວກເຂົາຈະບໍ່ກະທຳຕາມຄວາມຮູ້ສຶກ, ຊື່ສຽງ ຫຼື ສະຖານະຂອງພວກເຂົາ ແລະ ພວກເຂົາຈະບໍ່ບັງຄັບ ຫຼື ບີບຄັ້ນຄົນອື່ນ. ພວກເຂົາສາມາດປະຕິບັດຕໍ່ເລື່ອງໃດໜຶ່ງຢ່າງມີເຫດຜົນ: ຖ້າມັນຖືກຕ້ອງ ກໍຄືຖືກຕ້ອງ; ຖ້າມັນບໍ່ຖືກຕ້ອງ ກໍຄືບໍ່ຖືກຕ້ອງ; ຖ້າມັນຖືກ ກໍຄືຖືກ; ຖ້າມັນຜິດ ກໍຄືຜິດ. ພວກເຂົາປະເມີນສິ່ງຕ່າງໆຢ່າງຍຸຕິທຳ ແລະ ເຮັດສິ່ງຕ່າງໆຢ່າງເປັນທຳ, ຕາມຫຼັກການ ແລະ ພວກເຂົາບໍ່ຂ້າມຂອບເຂດທາງສິນທຳຂອງຄວາມເປັນມະນຸດ. ນີ້ຄືການສະແດງອອກຂອງການມີຄວາມສຳນຶກ. ສອງສິ່ງນີ້ຄືສະຕິຮູ້ສຶກຜິດຊອບ ແລະ ຄວາມສຳນຶກ ບໍ່ສາມາດຢືນຢັດໄດ້ໃນສັງຄົມ, ໂດຍສະເພາະໃນປະເທດທີ່ຊົ່ວຮ້າຍ ແລະ ໃນທ່າມກາງກະແສທີ່ຊົ່ວຮ້າຍ, ບ່ອນທີ່ພວກມັນຍິ່ງບໍ່ສາມາດຢືນຢັດໄດ້ ແລະ ບໍ່ສາມາດຄົງຢູ່ໄດ້. ເຖິງຢ່າງໃດກໍຕາມ, ສະຕິຮູ້ສຶກຜິດຊອບ ແລະ ຄວາມສຳນຶກແມ່ນສອງລັກສະນະຫຼັກທີ່ຄວາມເປັນມະນຸດທີ່ປົກກະຕິມີຢ່າງແນ່ນອນ ແລະ ພວກມັນຍັງເປັນລັກສະນະທີ່ມະນຸດຊາດຄວນມີອີກດ້ວຍ. ຕໍ່ເມື່ອເຈົ້າມີສອງລັກສະນະນີ້ເທົ່ານັ້ນ ເຈົ້າຈຶ່ງຈະເປັນມະນຸດທີ່ແທ້ຈິງ. ຖ້າເຈົ້າເປັນຄົນທີ່ມີສະຕິຮູ້ສຶກຜິດຊອບ ແລະ ຄວາມເປັນມະນຸດ, ແລ້ວຢ່າງໜຶ່ງກໍຄື ເຈົ້າຈະມີຫຼັກການເປັນພິເສດໃນວິທີທີ່ເຈົ້າປະພຶດຕົນ ແລະ ຈະສາມາດປະຕິບັດຕໍ່ຜູ້ຄົນໃນວິທີທີ່ຍຸຕິທຳພໍສົມຄວນ. ບໍ່ວ່າຄວາມສຳພັນຂອງເຈົ້າກັບຄົນໃດໜຶ່ງຈະເປັນແນວໃດກໍຕາມ ຫຼື ພວກເຂົາເຄີຍທຳຮ້າຍເຈົ້າ ຫຼື ບໍ່, ເຈົ້າກໍສາມາດປະຕິບັດຕໍ່ພວກເຂົາຢ່າງຖືກຕ້ອງ ແລະ ປະເມີນພວກເຂົາຢ່າງມີພາວະວິໄສ. ນີ້ຄືຄວາມຊື່ກົງ ເຊິ່ງເປັນລັກສະນະໜຶ່ງຂອງຄວາມເປັນມະນຸດ. ນອກຈາກນີ້, ຖ້າເຈົ້າມີຄວາມໃຈດີ ເຊິ່ງເປັນອີກລັກສະນະໜຶ່ງຂອງຄວາມເປັນມະນຸດ, ແລ້ວເຈົ້າກໍຈະມີຂອບເຂດທີ່ແນ່ນອນເມື່ອຈັດການກັບຜູ້ຄົນ ຫຼື ເຮັດສິ່ງຕ່າງໆ, ເຊິ່ງສາມາດຢັບຢັ້ງເຈົ້າຈາກການເວົ້າ ຫຼື ການກະທຳທີ່ຂັດຕໍ່ສະຕິຮູ້ສຶກຜິດຊອບຂອງເຈົ້າໄດ້. ຕົວຢ່າງ: ຄົນຊົ່ວຮ້າຍມັກຈະເວົ້າຄຳເວົ້າທີ່ບິດເບືອນ ແລະ ພົ່ນຂໍ້ໂຕ້ແຍ້ງທີ່ບິດເບືອນອອກມາຢູ່ສະເໝີ, ໂດຍປ່ຽນສີດຳໃຫ້ເປັນສີຂາວ ແລະ ບິດເບືອນຂໍ້ເທັດຈິງ. ພວກເຂົາເກັບຄວາມຄຽດແຄ້ນໄວ້ ແລະ ພະຍາຍາມຄິດຫາທຸກວິທີທາງເພື່ອຊອກຫາໂອກາດທີ່ຈະທໍລະມານ ແລະ ແກ້ແຄ້ນຜູ້ໃດກໍຕາມທີ່ເປັນໄພອັນຕະລາຍຕໍ່ພວກເຂົາ ຫຼື ຜູ້ທີ່ເຄີຍທຳຮ້າຍ ຫຼື ແນເປົ້າໝາຍໃສ່ພວກເຂົາ. ແຕ່ສຳລັບຄົນທີ່ມີຄວາມເປັນມະນຸດ, ເພາະວ່າພວກເຂົາມີຄວາມຊື່ກົງ ແລະ ຄວາມໃຈດີ ເຊິ່ງເປັນສ່ວນໜຶ່ງຂອງສະຕິຮູ້ສຶກຜິດຊອບ, ເຖິງແມ່ນວ່າຄົນໃດໜຶ່ງຈະທຳຮ້າຍ ຫຼື ຫຼອກລວງພວກເຂົາ ແລະ ພວກເຂົາຕ້ອງການທີ່ຈະຕອບໂຕ້ ແລະ ແກ້ແຄ້ນ ແລະ ພວກເຂົາອາດຈະເວົ້າບາງສິ່ງທີ່ຮຸນແຮງເຊັ່ນ: “ຂ້ອຍກຽດຊັງພວກເຂົາເຂົ້າກະດູກດຳ!” ໃນຊ່ວງເວລາແຫ່ງຄວາມມຸທະລຸ, ແຕ່ເມື່ອມີໂອກາດແກ້ແຄ້ນທີ່ແທ້ຈິງເຂົ້າມາ, ຫົວໃຈຂອງພວກເຂົາກໍອ່ອນລົງ ແລະ ພວກເຂົາກໍຍອມອ່ອນຂໍ້ໃຫ້; ພວກເຂົາບໍ່ສາມາດຕັດສິນໃຈເຮັດມັນໄດ້, ພວກເຂົາບໍ່ມີໃຈທີ່ຈະເຮັດ. ແລ້ວຫຼັງຈາກເວລາຜ່ານໄປໄລຍະໜຶ່ງ, ພວກເຂົາກໍບໍ່ສາມາດປຸກຄວາມກຽດຊັງນີ້ຂຶ້ນມາໄດ້ອີກຕໍ່ໄປ. ນີ້ຄືສິ່ງທີ່ຄົນໃຈດີເປັນ. ຖ້າຄົນໃດໜຶ່ງເຄີຍຫຼອກລວງ ຫຼື ທຳຮ້າຍເຈົ້າ ແລະ ເຈົ້າກໍມີໂອກາດທີ່ຈະແກ້ແຄ້ນ, ມີໂອກາດທີ່ຈະເຫັນສັດຕູຂອງເຈົ້າທົນທຸກຕໍ່ການລົງໂທດ ແລະ ກຳຕາມສະໜອງ, ເຈົ້າຈະສາມາດລົງມືກະທຳ ແລະ ເຮັດສິ່ງຕ່າງໆເພື່ອແກ້ແຄ້ນພວກເຂົາໄດ້ບໍ? ເມື່ອເຈົ້າຮູ້ສຶກຄຽດແຄ້ນ, ເຈົ້າອາດຈະເວົ້າວ່າ: “ຂ້ອຍຈະແກ້ແຄ້ນພວກເຂົາຢ່າງແນ່ນອນ! ພວກເຂົາຊົ່ວຮ້າຍ ແລະ ໂຫດຫ້ຽມຢ່າງສິ້ນເຊີງ!” ແຕ່ເມື່ອໂອກາດແກ້ແຄ້ນມາເຖິງແທ້ໆ, ເຈົ້າກໍບໍ່ສາມາດຕັດສິນໃຈເຮັດມັນໄດ້. ເຈົ້າຈະເວົ້າວ່າ: “ຊ່າງມັນເທາະ, ມັນກໍດົນມາແລ້ວ. ໃຫ້ມັນຈົບລົງພຽງເທົ່ານີ້ແຫຼະ”. ເຈົ້າຈະບໍ່ເອົາເລື່ອງຢ່າງບໍ່ມີທີ່ສິ້ນສຸດ ແລະ ເຈົ້າກໍຈະບໍ່ຮຽກຮ້ອງທີ່ຈະເຫັນສັດຕູຂອງເຈົ້າທົນທຸກຕໍ່ການລົງໂທດ ຫຼື ຈຸດຈົບທີ່ບໍ່ດີບາງຢ່າງ. ເຈົ້າຈະບໍ່ດຳລົງຊີວິດດ້ວຍຄວາມກຽດຊັງໃນໃຈຂອງເຈົ້າຢູ່ຕະຫຼອດເວລາ; ຫຼັງຈາກເວລາຜ່ານໄປໄລຍະໜຶ່ງ, ຄວາມກຽດຊັງກໍຈະຈາງຫາຍໄປ. ນີ້ຄືການສະແດງອອກຂອງການມີຫົວໃຈທີ່ໃຈດີ. ຄວາມໃຈດີແມ່ນການສະແດງອອກທີ່ເປັນຄຸນລັກສະນະຂອງຄົນທີ່ມີສະຕິຮູ້ສຶກຜິດຊອບ ແລະ ຍັງເປັນຄຸນລັກສະນະຂອງການມີການຈັດປະເພດວ່າເປັນມະນຸດອີກດ້ວຍ. ແນ່ນອນວ່າ ໃນສາຍຕາຂອງບາງຄົນ, ຄວາມໃຈດີແມ່ນຄວາມອ່ອນແອ. ຜູ້ບໍ່ມີຄວາມເຊື່ອບາງຄົນອາດຈະຄິດວ່າເຈົ້າເປັນຄົນຂີ້ຢ້ານ ແລະ ເຖິງກັບຍຸຍົງເຈົ້າ ໂດຍເວົ້າວ່າ: “ເຈົ້າຕ້ອງເປັນຄົນໂຫດຫ້ຽມ ແລະ ເລືອດເຢັນ. ເມື່ອໂອກາດແກ້ແຄ້ນມາເຖິງ, ເຈົ້າກໍຄວນຕາຕໍ່ຕາ ແຂ້ວຕໍ່ແຂ້ວ, ປາບພວກເຂົາດ້ວຍຕົວເຈົ້າເອງ ແລະ ຂ້າສັດຕູຂອງເຈົ້າດ້ວຍມືຂອງເຈົ້າເອງ”. ແຕ່ເຈົ້າໄຕ່ຕອງວ່າ: “ຖ້າຂ້ອຍຂ້າສັດຕູຂອງຂ້ອຍດ້ວຍມືຂອງຂ້ອຍເອງ, ຂ້ອຍຈະບໍ່ກຳລັງເຮັດຄວາມຊົ່ວບໍ? ການມີຊີວິດຢູ່ຂອງພວກເຂົາບໍ່ໄດ້ສົ່ງຜົນກະທົບຫຍັງຕໍ່ຂ້ອຍ; ພຽງແຕ່ວ່າສິ່ງໜຶ່ງທີ່ພວກເຂົາເຮັດນັ້ນຮ້າຍແຮງເກີນໄປ ແລະ ທຳຮ້າຍຂ້ອຍ, ແຕ່ນັ້ນກໍເປັນອະດີດໄປໝົດແລ້ວ”. ເມື່ອເວລາຜ່ານໄປ, ເຈົ້າກໍພົບວ່າເຈົ້າບໍ່ໄດ້ກຽດຊັງພວກເຂົາອີກຕໍ່ໄປແລ້ວ. ບາງຄົນເວົ້າວ່າເຈົ້າຂີ້ຢ້ານເກີນໄປ, ບໍ່ໂຫດຫ້ຽມພໍ. ຕົວເຈົ້າເອງກໍພົບວ່າສິ່ງນີ້ເປັນຕາງົງເຊັ່ນກັນ: “ເປັນຫຍັງຂ້ອຍຈຶ່ງບໍ່ສາມາດເປັນຄົນໂຫດຫ້ຽມໄດ້? ເປັນຫຍັງຂ້ອຍຈຶ່ງອ່ອນຂໍ້ໃຫ້ກັບສັດຕູຂອງຂ້ອຍຢູ່ສະເໝີ ແລະ ບໍ່ສາມາດເກັບຄວາມຄຽດແຄ້ນໄວ້ໄດ້?” ໃນສາຍຕາຂອງບາງຄົນ, ການມີຫົວໃຈທີ່ໃຈດີແມ່ນຄວາມອ່ອນແອຂອງຄວາມເປັນມະນຸດ. ແຕ່ໃນຄວາມເປັນຈິງແລ້ວ, ມັນເປັນຄຸນລັກສະນະຂອງຄວາມເປັນມະນຸດ, ແມ່ນບໍ? (ແມ່ນແລ້ວ).

II. ການແຍກແຍະສິ່ງທີ່ຖືກອອກຈາກສິ່ງທີ່ຜິດ ແລະ ການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ

ພວກເຮົາຈະບໍ່ລົງລາຍລະອຽດເພີ່ມເຕີມກ່ຽວກັບສະຕິຮູ້ສຶກຜິດຊອບ ແລະ ຄວາມສຳນຶກ ເຊິ່ງເປັນສອງອົງປະກອບທີ່ສຳຄັນຂອງຄຸນລັກສະນະຄວາມເປັນມະນຸດ. ໃຫ້ພວກເຮົາເວົ້າກ່ຽວກັບອີກສອງດ້ານທີ່ສະເພາະເຈາະຈົງທີ່ສຸດ ເຊິ່ງມັກຈະຖືກເບິ່ງຂ້າມໄດ້ງ່າຍທີ່ສຸດ ຫຼື ຜູ້ຄົນບໍ່ເຄີຍຮັບຮູ້ມາກ່ອນ. ຖ້າພວກເຮົາພຽງແຕ່ເວົ້າວ່າຄົນໃດໜຶ່ງມີສະຕິຮູ້ສຶກຜິດຊອບ ແລະ ຄວາມສຳນຶກຂອງຄວາມເປັນມະນຸດ, ສິ່ງນີ້ເບິ່ງຄືວ່າຂ້ອນຂ້າງທົ່ວໄປສຳລັບຜູ້ຄົນ ແລະ ມັນຈະຍາກຫຼາຍທີ່ຈະກຳນົດໄດ້ວ່າຄົນໃດໜຶ່ງໄດ້ເຮັດສິ່ງໃດແດ່ ຫຼື ພວກເຂົາມີການສະແດງອອກຫຍັງແດ່ທີ່ສະແດງໃຫ້ເຫັນວ່າພວກເຂົາມີສະຕິຮູ້ສຶກຜິດຊອບ ແລະ ຄວາມສຳນຶກຢ່າງແທ້ຈິງ ແລະ ເປັນການຍາກທີ່ຈະປະເມີນໄດ້ວ່າພວກເຂົາມີຄວາມເປັນມະນຸດທີ່ປົກກະຕິຢ່າງແທ້ຈິງ ຫຼື ບໍ່. ສະນັ້ນ, ພວກເຮົາຈະບໍ່ໂອ້ລົມຈາກມຸມມອງຂອງການສະແດງອອກທີ່ສະເພາະຂອງສະຕິຮູ້ສຶກຜິດຊອບ ແລະ ຄວາມສຳນຶກ, ແຕ່ຈາກອີກສອງດ້ານ. ນັ້ນກໍຄື ຄົນໃດໜຶ່ງມີແກ່ນແທ້ຄວາມເປັນມະນຸດ ຫຼື ບໍ່, ແລ້ວຢ່າງໜຶ່ງກໍຄື ພວກເຂົາສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ ແລະ ນອກຈາກນີ້ ພວກເຂົາຍັງຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງອີກດ້ວຍ. ການທີ່ຄົນໃດໜຶ່ງມີສອງດ້ານນີ້ ຫຼື ບໍ່ນັ້ນພຽງພໍທີ່ຈະສະແດງໃຫ້ເຫັນວ່າພວກເຂົາມີສະຕິຮູ້ສຶກຜິດຊອບ ແລະ ຄວາມສຳນຶກ ຫຼື ບໍ່. ນີ້ຄືວິທີທີ່ສະເພາະເຈາະຈົງກວ່າໃນການໄຈ້ແຍກວ່າຄວາມເປັນມະນຸດຂອງຄົນໃດໜຶ່ງມີສະຕິຮູ້ສຶກຜິດຊອບ ແລະ ຄວາມສຳນຶກ ຫຼື ບໍ່. ຕໍ່ເມື່ອຄົນໃດໜຶ່ງມີສອງດ້ານນີ້ ເຊິ່ງກໍຄືການແຍກແຍະສິ່ງທີ່ຖືກອອກຈາກສິ່ງທີ່ຜິດ ແລະ ການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງເທົ່ານັ້ນ ມັນຈຶ່ງຈະສະແດງໃຫ້ເຫັນຢ່າງແທ້ຈິງວ່າພວກເຂົາມີສະຕິຮູ້ສຶກຜິດຊອບ ແລະ ຄວາມສຳນຶກຂອງຄວາມເປັນມະນຸດ. ຖ້າພວກເຂົາບໍ່ມີສອງດ້ານນີ້, ແລ້ວການທີ່ພວກເຂົາກ່າວອ້າງວ່າມີສະຕິຮູ້ສຶກຜິດຊອບ ແລະ ຄວາມສຳນຶກນັ້ນ ກໍເປັນສິ່ງທີ່ບໍ່ຈິງ ແລະ ບໍ່ສອດຄ່ອງກັບຂໍ້ເທັດຈິງ. ກ່ອນອື່ນ ໃຫ້ເຮົາມາເບິ່ງການທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດ. ຄຳວ່າ “ແຍກແຍະ” ໝາຍເຖິງການເຂົ້າໃຈ, ການຮູ້, ການຮັບຮູ້ ແລະ ການຢັ່ງຮູ້. ຄຳວ່າ “ຖືກ ແລະ ຜິດ” ໝາຍຄວາມວ່າແນວໃດ? ຖືກ ແລະ ຜິດໝາຍເຖິງສິ່ງທີ່ເປັນບວກ ແລະ ສິ່ງທີ່ເປັນລົບ. ແລ້ວການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງໝາຍຄວາມວ່າແນວໃດ? ຕົວຢ່າງ: “ມະນຸດຊາດຖືກພຣະເຈົ້າສ້າງຂຶ້ນມາ”. ຄຳເວົ້ານີ້ຖືກຕ້ອງ ຫຼື ບໍ່ຖືກຕ້ອງ? (ມັນຖືກຕ້ອງ). “ມະນຸດຊາດວິວັດທະນາການມາຈາກລີງ”. ຄຳເວົ້ານີ້ຖືກຕ້ອງ ຫຼື ບໍ່ຖືກຕ້ອງ? (ບໍ່ຖືກຕ້ອງ). ຖ້າເຈົ້າສາມາດແຍກແຍະ ແລະ ຕັດສິນໄດ້ວ່າມຸມມອງໃດຖືກຕ້ອງ ແລະ ມຸມມອງໃດບໍ່ຖືກຕ້ອງ, ນີ້ຄືການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ. ມານຮ້າຍເວົ້າວ່າ: “ມະນຸດຊາດວິວັດທະນາການມາຈາກລີງ”. ຫຼັງຈາກທີ່ໄດ້ຍິນສິ່ງນີ້, ເຈົ້າກໍເວົ້າວ່າ: “ນັ້ນບໍ່ຖືກຕ້ອງ. ມະນຸດຊາດຖືກພຣະເຈົ້າສ້າງຂຶ້ນມາ”. ແລ້ວໃນເລື່ອງນີ້, ເຈົ້າກໍບໍ່ໄດ້ເບົາປັນຍາ ແລະ ເຈົ້າຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ. ແລ້ວມີຄວາມແຕກຕ່າງລະຫວ່າງຖືກຕ້ອງ ແລະ ບໍ່ຖືກຕ້ອງ ແລະ ຖືກ ແລະ ຜິດບໍ? (ມີ). “ພຣະເຈົ້າມີອຳນາດສູງສຸດເໜືອຊະຕາກຳຂອງມະນຸດຊາດທັງປວງ”. ຄຳເວົ້ານີ້ຖືກຕ້ອງ ຫຼື ບໍ່ຖືກຕ້ອງ? (ມັນຖືກຕ້ອງ). “ມະນຸດຊາດຄວບຄຸມຊະຕາກຳຂອງຕົນເອງ”. ຄຳເວົ້ານີ້ຖືກຕ້ອງ ຫຼື ບໍ່ຖືກຕ້ອງ? (ບໍ່ຖືກຕ້ອງ). “ຄົນເຮົາຈະມີອາຍຸຍືນຍາວສໍ່າໃດນັ້ນຂຶ້ນຢູ່ກັບວິທີທີ່ພວກເຂົາເບິ່ງແຍງຕົນເອງ ແລະ ຮັກສາສຸຂະພາບໃຫ້ແຂງແຮງ”. ຄຳເວົ້ານີ້ຖືກຕ້ອງ ຫຼື ບໍ່ຖືກຕ້ອງ? (ບໍ່ຖືກຕ້ອງ). “ອາຍຸໄຂຂອງຄົນເຮົາໄດ້ຖືກພຣະເຈົ້າກຳນົດແລ້ວ”. ຖືກຕ້ອງ ຫຼື ບໍ່ຖືກຕ້ອງ? (ຖືກຕ້ອງ). ຕອນນີ້ພວກເຈົ້າຮູ້ແລ້ວວ່າການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງໝາຍຄວາມວ່າແນວໃດ, ແມ່ນບໍ? (ແມ່ນແລ້ວ). ແລ້ວໃຫ້ພວກເຮົາມາເບິ່ງການແຍກແຍະສິ່ງທີ່ຖືກອອກຈາກສິ່ງທີ່ຜິດ. ເມື່ອກີ້ນີ້ພວກເຮົາເວົ້າວ່າ “ຖືກ ແລະ ຜິດ” ໝາຍເຖິງຫຍັງ? (ສິ່ງທີ່ເປັນບວກ ແລະ ສິ່ງທີ່ເປັນລົບ). ຕົວຢ່າງ: ການເປັນຄົນຊື່ສັດ, ສິ່ງນີ້ເປັນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນບວກ). ແລ້ວຄຳວ່າ “ເງິນສາມາດຊື້ໄດ້ທຸກຢ່າງ” ເດ? (ນັ້ນເປັນສິ່ງທີ່ເປັນລົບ). ໃຜສາມາດຍົກຕົວຢ່າງອື່ນໄດ້ແດ່? (ມັນເປັນທຳມະຊາດ ແລະ ທ່ຽງທຳໂດຍສົມບູນສຳລັບຜູ້ຄົນທີ່ຈະນະມັດສະການພຣະເຈົ້າ. ນີ້ເປັນສິ່ງທີ່ເປັນບວກ). ແລ້ວການຈູດທູບ ແລະ ການນະມັດສະການພຣະພຸດທະຮູບເດ? (ນັ້ນເປັນສິ່ງທີ່ເປັນລົບ). ການສະແຫວງຫາຄວາມຈິງໃນການເຮັດສິ່ງຕ່າງໆ. (ນັ້ນເປັນສິ່ງທີ່ເປັນບວກ). ການເຮັດຕາມຄວາມປະສົງຂອງຕົນເອງ ແລະ ການຕັດສິນໃຈພຽງຝ່າຍດຽວໃນທຸກສິ່ງທີ່ຕົນເຮັດ. (ນັ້ນເປັນສິ່ງທີ່ເປັນລົບ). ເຈົ້າຮູ້ວ່າສິ່ງໃດເປັນບວກ ແລະ ສິ່ງໃດເປັນລົບ ແລະ ຍັງສາມາດຕັດສິນໄດ້ວ່າມຸມມອງໃດຖືກຕ້ອງ ແລະ ມຸມມອງໃດບໍ່ຖືກຕ້ອງ, ສິ່ງນີ້ເອີ້ນວ່າການສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດ ແລະ ການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ. ການມີຄວາມຮູ້ແຈ້ງ ແລະ ຄວາມເຂົ້າໃຈນີ້ ແລະ ການມີຄວາມສາມາດໃນການແຍກແຍະສິ່ງເຫຼົ່ານີ້ໃນໃຈຂອງເຈົ້າ, ສິ່ງນີ້ບົ່ງບອກວ່າເຈົ້າເປັນຄົນທີ່ມີຄຸນນະພາບຂອງຄວາມເປັນມະນຸດ. ການທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດ ແລະ ການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງໝາຍຄວາມວ່າ ພາຍໃນຄວາມເປັນມະນຸດຂອງຄົນໃດໜຶ່ງ, ມີຄວາມສາມາດຕິດຕົວມາແຕ່ເກີດໃນການລະບຸສິ່ງທີ່ເປັນບວກ ແລະ ສິ່ງທີ່ເປັນລົບຈຳນວນໜຶ່ງ. ນອກຈາກນີ້, ຍັງມີຄວາມຮັບຮູ້ ແລະ ຄວາມຮູ້ສຶກບາງຢ່າງໃນໃຈຂອງພວກເຂົາກ່ຽວກັບວ່າສິ່ງບາງຢ່າງຖືກຕ້ອງ ຫຼື ບໍ່ອີກດ້ວຍ. ເຖິງແມ່ນວ່າຈະບໍ່ເຄີຍໄດ້ຍິນຄວາມຈິງ ຫຼື ເຂົ້າໃຈຄວາມຈິງກໍຕາມ, ຄວາມເປັນມະນຸດຂອງພວກເຂົາກໍມີການແຍກແຍະປະເພດນີ້. ເຖິງແມ່ນວ່າພວກເຂົາຈະບໍ່ສາມາດອະທິບາຍມັນອອກມາໄດ້, ພວກເຂົາກໍຮູ້ຢູ່ໃນໃຈວ່າສິ່ງໃດເປັນບວກ ແລະ ສິ່ງໃດເປັນລົບ ແລະ ພວກເຂົາຮູ້ວ່າສິ່ງທີ່ເປັນລົບນັ້ນບໍ່ຖືກຕ້ອງ. ຖ້າພວກເຂົາກໍມີຄວາມຮູ້ສຶກລັງກຽດໃນໃຈເຊັ່ນກັນ ແລະ ສາມາດປະຕິເສດ ແລະ ບໍ່ເຮັດຕາມສິ່ງເຫຼົ່ານີ້ໄດ້, ນັ້ນກໍຍິ່ງດີຂຶ້ນໄປອີກ. ເມື່ອພວກເຂົາບໍ່ເຂົ້າໃຈຄວາມຈິງ, ເຖິງແມ່ນວ່າພວກເຂົາຈະບໍ່ສາມາດແຍກແຍະສິ່ງທີ່ເປັນບວກ ແລະ ສິ່ງທີ່ເປັນລົບໄດ້ຢ່າງຊັດເຈນຫຼາຍກໍຕາມ, ພວກເຂົາກໍມີຄວາມຮູ້ສຶກທີ່ແຕກຕ່າງກັນ ແລະ ມີວິທີການປະຕິບັດຕໍ່ສິ່ງທີ່ເປັນບວກ ແລະ ສິ່ງທີ່ເປັນລົບທີ່ແຕກຕ່າງກັນໃນໃຈຂອງພວກເຂົາ. ຕົວຢ່າງ: ກ່ຽວກັບກະແສທີ່ຊົ່ວຮ້າຍບາງຢ່າງໃນສັງຄົມ, ເມື່ອຄົນທີ່ມີຄວາມເປັນມະນຸດເຫັນກະແສທີ່ຊົ່ວຮ້າຍເຫຼົ່ານີ້, ພວກເຂົາກໍຮູ້ສຶກລັງກຽດຢ່າງເລິກເຊິ່ງໃນໃຈຂອງພວກເຂົາ. ພວກເຂົາຮູ້ສຶກວ່າສິ່ງເຫຼົ່ານີ້ບໍ່ແມ່ນເສັ້ນທາງທີ່ຖືກຕ້ອງ, ບໍ່ແມ່ນສິ່ງທີ່ເປັນບວກ ແລະ ບໍ່ແມ່ນສິ່ງທີ່ຜູ້ຄົນຄວນສະແຫວງຫາ ຫຼື ລົງມືເຮັດ. ເຖິງວ່າຈະມີຂໍ້ເທັດຈິງທີ່ວ່າ ໃນຖານະຜູ້ທີ່ດຳລົງຊີວິດຢູ່ໃນສະພາບແວດລ້ອມທາງສັງຄົມນີ້, ພວກເຂົາບໍ່ມີທາງເລືອກອື່ນນອກຈາກຕ້ອງເຮັດຕາມກະແສທີ່ຊົ່ວຮ້າຍ, ແຕ່ເລິກໆແລ້ວ ພວກເຂົາກໍກຽດຊັງພວກມັນ. ແລ້ວໃນຂະນະທີ່ກຽດຊັງພວກມັນ, ພວກເຂົາກໍຍັງຊອກຫາທຸກໂອກາດທີ່ຈະໜີອອກຈາກສະພາບແວດລ້ອມນີ້ ຫຼື ຄິດຫາທຸກວິທີທາງເພື່ອຫຼີກລ່ຽງມັນ ແລະ ເພື່ອປະຕິເສດກະແສທີ່ຊົ່ວຮ້າຍເຫຼົ່ານີ້ອີກດ້ວຍ.

1. ການແຍກແຍະສິ່ງທີ່ຖືກອອກຈາກສິ່ງທີ່ຜິດ

ການແຍກແຍະສິ່ງທີ່ຖືກອອກຈາກສິ່ງທີ່ຜິດແມ່ນສຳຄັນຫຼາຍສຳລັບຄົນໆໜຶ່ງ. ເນື່ອງຈາກວ່າຖືກ ແລະ ຜິດກ່ຽວຂ້ອງກັບສິ່ງທີ່ເປັນບວກ ແລະ ສິ່ງທີ່ເປັນລົບ, ພວກເຈົ້າຄິດວ່າສິ່ງທີ່ເປັນບວກມີຫຍັງແດ່ ແລະ ສິ່ງທີ່ເປັນລົບມີຫຍັງແດ່? (ການເຊື່ອໃນພຣະເຈົ້າ, ການຕິດຕາມພຣະເຈົ້າ, ການນະມັດສະການພຣະເຈົ້າ, ການອ່ອນນ້ອມຕໍ່ພຣະເຈົ້າ, ພ້ອມທັງການປະຕິບັດໜ້າທີ່ຂອງຕົນ ແລະ ການເປັນຄົນຊື່ສັດ, ສິ່ງເຫຼົ່ານີ້ລ້ວນແຕ່ເປັນສິ່ງທີ່ເປັນບວກ. ການຕົວະ ແລະ ການຫຼອກລວງ, ການຕໍ່ຕ້ານພຣະເຈົ້າ, ການກະບົດຕໍ່ພຣະເຈົ້າ, ການທໍລະຍົດພຣະເຈົ້າ, ສິ່ງເຫຼົ່ານີ້ແມ່ນສິ່ງທີ່ເປັນລົບ). (ໂດຍຫຼັກແລ້ວ ສິ່ງທີ່ເປັນບວກແມ່ນມາຈາກພຣະເຈົ້າ ແລະ ສອດຄ່ອງກັບຄວາມຈິງ. ຕົວຢ່າງ: ຜົນຮັບຕ່າງໆທີ່ບັນລຸໄດ້ໂດຍວຽກງານຂອງພຣະເຈົ້າ, ພ້ອມທັງຄວາມຮູ້ທີ່ແທ້ຈິງຂອງຜູ້ຄົນກ່ຽວກັບອຸປະນິໄສ ແລະ ແກ່ນແທ້ຂອງພຣະເຈົ້າ, ລ້ວນແຕ່ເປັນສິ່ງທີ່ເປັນບວກ ແລະ ລ້ວນແຕ່ສອດຄ່ອງກັບຄວາມຈິງ). ຢ່າຄິດວ່າສິ່ງທີ່ເປັນບວກນັ້ນວ່າງເປົ່າ ຫຼື ສູງສົ່ງຫຼາຍ. ໃນຄວາມເປັນຈິງແລ້ວ, ສິ່ງທີ່ເປັນບວກແມ່ນຜູ້ຄົນ, ເຫດການ ແລະ ສິ່ງຕ່າງໆທີ່ເປັນບວກ ແລະ ຖືກຕ້ອງ ເຊິ່ງເປັນປະໂຫຍດຕໍ່ຜູ້ຄົນ. ສິ່ງໃດກໍຕາມທີ່ເປັນປະໂຫຍດຕໍ່ຜູ້ຄົນ, ສິ່ງໃດກໍຕາມທີ່ເປັນປະໂຫຍດ ແລະ ບໍ່ເປັນອັນຕະລາຍຕໍ່ຊີວິດທີ່ປົກກະຕິຂອງພວກເຂົາແມ່ນສິ່ງທີ່ເປັນບວກ. ຕົວຢ່າງ: ກົດເກນ ແລະ ກົດລະບຽບທາງທຳມະຊາດເປັນສິ່ງທີ່ເປັນບວກບໍ? (ແມ່ນແລ້ວ). ພຣະທຳຂອງພຣະເຈົ້າລ້ວນແຕ່ເປັນຄວາມຈິງ ແລະ ລ້ວນແຕ່ເປັນສິ່ງທີ່ເປັນບວກ; ສິ່ງໃດກໍຕາມທີ່ກ່ຽວຂ້ອງກັບຄວາມຈິງແມ່ນສິ່ງທີ່ເປັນບວກ. ການທີ່ພຣະເຈົ້າສະໜອງຊີວິດ ແລະ ຄວາມຈິງໃຫ້ແກ່ມະນຸດຊາດ, ພ້ອມທັງເນື້ອໃນຂອງວຽກງານຂອງພຣະເຈົ້າໃນການຄຸ້ມຄອງ ແລະ ຊ່ວຍມະນຸດຊາດໃຫ້ລອດພົ້ນ ແມ່ນສິ່ງທີ່ເປັນບວກທີ່ກ່ຽວຂ້ອງກັບຄວາມຈິງ. ຂໍ້ກຳນົດທັງໝົດຂອງພຣະເຈົ້າສຳລັບຜູ້ຄົນ, ພຣະທຳທຸກຂໍ້ຂອງພຣະເຈົ້າ, ຫຼັກການປະຕິບັດສຳລັບຄວາມຈິງຕ່າງໆ, ສິ່ງເຫຼົ່ານີ້ລ້ວນແຕ່ເປັນສິ່ງທີ່ເປັນບວກ. ນອກເໜືອຈາກພາລະກິດຂອງພຣະເຈົ້າໃນການຄຸ້ມຄອງມະນຸດຊາດແລ້ວ, ຍັງມີສິ່ງທີ່ເປັນບວກອື່ນໆອີກຫຼາຍຢ່າງທີ່ເປັນປະໂຫຍດຕໍ່ການຢູ່ລອດຂອງມະນຸດ ແລະ ບໍ່ເປັນອັນຕະລາຍຕໍ່ຜູ້ຄົນ. ພວກເຈົ້າສາມາດເຫັນພວກມັນໄດ້ບໍ? ພວກເຈົ້າສາມາດລະບຸພວກມັນໄດ້ບໍ? ພວກເຈົ້າສາມາດຍອມຮັບ ແລະ ເຫັນດີນຳພວກມັນຈາກສ່ວນເລິກໃນໃຈຂອງພວກເຈົ້າໄດ້ບໍ? ພວກເຈົ້າສາມາດຄ້ອຍຕາມ, ປັບຕົວເຂົ້າກັບ ແລະ ເຮັດຕາມພວກມັນໄດ້ບໍ? ຕົວຢ່າງ: ກົດເກນຂອງສີ່ລະດູການເປັນສິ່ງທີ່ເປັນບວກບໍ? (ແມ່ນແລ້ວ). ໃນລະດູໃບໄມ້ປົ່ງ, ອາກາດຈະອົບອຸ່ນຂຶ້ນ ແລະ ດອກໄມ້ກໍເບັ່ງບານ, ທຸກສັບພະສິ່ງຈະເຕີບໃຫຍ່ ແລະ ຟື້ນຄືນຊີວິດ, ນໍ້າກ້ອນ ແລະ ຫິມະກໍລະລາຍ. ນີ້ແມ່ນສິ່ງທີ່ເປັນບວກບໍ? (ແມ່ນແລ້ວ). ໃນລະດູຮ້ອນ, ດວງອາທິດຈະສ່ອງແສງຢ່າງເຈີດຈ້າ, ແສງຂອງມັນຮ້ອນແຮງ ແລະ ທຸກສັບພະສິ່ງກໍເຕີບໃຫຍ່ຢ່າງໄວວາ, ອາບແສງແດດ. ສິ່ງນີ້ເປັນສິ່ງທີ່ເປັນບວກບໍ? (ແມ່ນແລ້ວ). ໃນລະດູໃບໄມ້ຫຼົ່ນ, ຄວາມຮ້ອນອົບເອົ້າຈະຄ່ອຍໆປ່ຽນເປັນທ້ອງຟ້າທີ່ແຈ່ມໃສ ແລະ ອາກາດທີ່ສົດຊື່ນ; ພືດພັນຕ່າງໆຈະຄ່ອຍໆເຕີບໃຫຍ່ເຕັມທີ່, ອອກແກ່ນ ແລະ ອອກຜົນ, ເຮັດໃຫ້ເກີດການເກັບກ່ຽວ. ນີ້ແມ່ນສິ່ງທີ່ເປັນບວກບໍ? (ແມ່ນແລ້ວ). ໃນລະດູໜາວ, ອຸນຫະພູມຈະຫຼຸດລົງ, ອາກາດຈະຄ່ອຍໆໜາວເຢັນ ແລະ ບາງຄັ້ງກໍມີຫິມະຕົກ. ເຖິງແມ່ນວ່າມັນຈະບໍ່ມ່ວນຊື່ນ, ບໍ່ສະດວກສະບາຍ ຫຼື ບໍ່ເປັນອິດສະຫຼະຄືກັບລະດູການອື່ນໆ, ແຕ່ໃນລະດູໜາວ ທຸກສັບພະສິ່ງສາມາດຮັກສາພະລັງງານຂອງພວກມັນໄວ້ໄດ້ ແລະ ມະນຸດຊາດກໍໄດ້ພັກຜ່ອນ ແລະ ຟື້ນຟູຮ່າງກາຍເຊັ່ນກັນ. ແລ້ວກົດເກນນີ້ແມ່ນສິ່ງທີ່ເປັນບວກບໍ? (ແມ່ນແລ້ວ). ໃນຕອນຕາເວັນຂຶ້ນ, ນົກຈອກຮ້ອງເພງ, ນົກທີ່ຕື່ນເຊົ້າສົ່ງສຽງຮ້ອງ, ເຕືອນຜູ້ຄົນວ່າມັນເປັນຕອນເຊົ້າແລ້ວ ແລະ ຮອດເວລາຕ້ອງຕື່ນນອນໄດ້ແລ້ວ, ພວກເຂົາຕ້ອງເລີ່ມອອກແຮງງານເພື່ອຊີວິດ, ເພື່ອການດຳລົງຊີວິດ ແລະ ເພື່ອການຢູ່ລອດຢ່າງຕໍ່ເນື່ອງຂອງມະນຸດຊາດ. ນີ້ແມ່ນສິ່ງທີ່ເປັນບວກບໍ? (ແມ່ນແລ້ວ). ມະນຸດຊາດຕື່ນຂຶ້ນມາຕາມສຽງຮ້ອງຂອງນົກທີ່ຕື່ນເຊົ້າ ແລະ ນົກຈອກ ແລະ ເລີ່ມຕົ້ນການອອກແຮງງານໃນແຕ່ລະມື້. ນີ້ແມ່ນສິ່ງທີ່ເປັນບວກ. ໃນຕອນກາງຄືນ, ແມງໄມ້ ແລະ ສັດຕ່າງໆ, ຕາມກົດເກນຂອງພວກມັນເອງ, ຈະມີສ່ວນຮ່ວມໃນກິດຈະກຳທຸກປະເພດ, ບາງຊະນິດກໍອອກມາຫາອາຫານ ແລະ ບາງຊະນິດກໍເລີ່ມສົ່ງສຽງຮ້ອງ. ໃນເວລານີ້, ມະນຸດຊາດກໍງຽບສະຫງົບລົງ ແລະ ຫຼັບໄປ. ການຟັງສຽງຮ້ອງຂອງຈີ່ຫຼີດ, ປະກອບກັບສຽງຮ້ອງຂອງສັດຕ່າງໆ ແລະ ກິດຈະກຳໃນຕອນກາງຄືນຂອງພວກມັນ, ຜູ້ຄົນກໍຫຼັບໄຫຼເຂົ້າສູ່ຫ້ວງແຫ່ງຄວາມຝັນ, ນອນຫຼັບຢ່າງຫວານຊື່ນ, ຢ່າງມີຄວາມສຸກ ແລະ ສະຫງົບສຸກ. ນີ້ແມ່ນສິ່ງທີ່ເປັນບວກບໍ? (ແມ່ນແລ້ວ). ສຳລັບຜູ້ຄົນແລ້ວ, ສິ່ງທີ່ເປັນບວກເຫຼົ່ານີ້ລ້ວນແຕ່ເປັນສິ່ງທີ່ເກີດຂຶ້ນເລື້ອຍໆ. ເຈົ້າສາມາດຮັບຮູ້ສັນຍານ ແລະ ສັນຍານເຕືອນຕ່າງໆຂອງພວກມັນໄດ້ ແລະ ເຈົ້າຍັງສາມາດຮູ້ສຶກໄດ້ເຖິງຜົນປະໂຫຍດທີ່ພວກມັນນຳມາສູ່ຊີວິດຂອງເຈົ້າ, ພ້ອມທັງການປ່ຽນແປງຕ່າງໆ ແລະ ອິດທິພົນທີ່ພວກມັນນຳມາສູ່ເຈົ້າໃນຂະນະທີ່ເຈົ້າດຳລົງຊີວິດຢູ່. ຖ້າເຈົ້າມີການຕອບສະໜອງທີ່ຖືກຕ້ອງ ແລະ ມີຄວາມເຂົ້າໃຈທີ່ຖືກຕ້ອງກ່ຽວກັບການມີຢູ່ຂອງສິ່ງທີ່ເປັນບວກຕ່າງໆທີ່ຢູ່ອ້ອມຮອບຕົວເຈົ້າ, ພ້ອມທັງມີວິທີທີ່ຖືກຕ້ອງໃນການປະຕິບັດຕໍ່ສິ່ງທີ່ເປັນບວກເຫຼົ່ານີ້, ມັນກໍສະແດງໃຫ້ເຫັນວ່າເຈົ້າເປັນຄົນທີ່ມີຄວາມເຂົ້າໃຈບາງຢ່າງກ່ຽວກັບສິ່ງທີ່ຖືກ ແລະ ສິ່ງທີ່ຜິດ, ວ່າເຈົ້າຕອບສະໜອງ, ອ່ອນໄຫວ ແລະ ຮັບຮູ້ຕໍ່ສະພາບແວດລ້ອມການດຳລົງຊີວິດທີ່ປະກອບດ້ວຍທຸກສັບພະສິ່ງທີ່ພຣະເຈົ້າຊົງສ້າງຂຶ້ນ ແລະ ວ່າເຈົ້າມີຫົວໃຈທີ່ຮູ້ບຸນຄຸນສຳລັບອິດທິພົນຂອງທຸກສິ່ງເຫຼົ່ານີ້ທີ່ຢູ່ອ້ອມຮອບຕົວເຈົ້າ ຫຼື ການເປັນເພື່ອນຮ່ວມທາງຂອງພວກມັນໃນຊີວິດຂອງເຈົ້າ. ມັນສະແດງໃຫ້ເຫັນວ່າເຈົ້າສາມາດຮູ້ສຶກໄດ້ວ່າການມີຢູ່ຂອງພຣະເຈົ້າ ແລະ ທຸກສິ່ງທີ່ພຣະອົງສ້າງຂຶ້ນນັ້ນເປັນຈິງຢ່າງປະຕິເສດບໍ່ໄດ້ ແລະ ຮູ້ສຶກເຖິງຜົນປະໂຫຍດຂອງທຸກສັບພະສິ່ງທີ່ມີຕໍ່ເຈົ້າ ແລະ ອິດທິພົນຂອງພວກມັນທີ່ມີຕໍ່ເຈົ້າໃນດ້ານຕ່າງໆ. ຖ້າເຈົ້າສາມາດໄດ້ຮັບຂໍ້ຄວາມດັ່ງກ່າວ ແລະ ມີຄວາມຮູ້ສຶກເຫຼົ່ານີ້, ແລ້ວເຈົ້າກໍເປັນຄົນທີ່ສາມາດເຂົ້າໃຈສິ່ງທີ່ຖືກອອກຈາກສິ່ງທີ່ຜິດ ແລະ ມີຄວາມເປັນມະນຸດ. ເຈົ້າສາມາດເຂົ້າໃຈສິ່ງທີ່ເປັນບວກໄດ້ຢ່າງຖືກຕ້ອງ, ສາມາດປັບຕົວເຂົ້າກັບພວກມັນ, ຄ້ອຍຕາມພວກມັນ ແລະ ຢູ່ຮ່ວມກັບພວກມັນໄດ້. ແລ້ວມັນບໍ່ພຽງແຕ່ເປັນຍ້ອນວ່າເຈົ້າບໍ່ໄດ້ລັງກຽດສິ່ງເຫຼົ່ານີ້ເທົ່ານັ້ນ; ກົງກັນຂ້າມ, ເພາະວ່າເຈົ້າເຊື່ອໃນພຣະເຈົ້າ ແລະ ເຂົ້າໃຈຄວາມຈິງບາງຢ່າງ, ເຈົ້າຈຶ່ງຍິ່ງໝັ້ນໃຈວ່າສິ່ງທີ່ເປັນບວກທັງໝົດເຫຼົ່ານີ້ມາຈາກພຣະເຈົ້າ, ມາຈາກພຣະຜູ້ສ້າງ ແລະ ເຈົ້າສາມາດຮູ້ບຸນຄຸນຫຼາຍຂຶ້ນສຳລັບການມີຢູ່ຂອງສິ່ງທີ່ເປັນບວກເຫຼົ່ານີ້. ໃນທາງກົງກັນຂ້າມ, ເຈົ້າຮູ້ສຶກລັງກຽດ ແລະ ກຽດຊັງໃນໃຈຂອງເຈົ້າຕໍ່ສິ່ງທີ່ເປັນລົບ. ສະນັ້ນ, ສິ່ງທີ່ເປັນລົບມີຫຍັງແດ່? (ການສ້າງມົນລະພິດໃຫ້ກັບສະພາບແວດລ້ອມ, ການຂຸດຄົ້ນຫຼາຍເກີນໄປ). ການທຳລາຍ ແລະ ການສ້າງມົນລະພິດໃຫ້ກັບສະພາບແວດລ້ອມ, ການຕັດໄມ້ທຳລາຍປ່າຢ່າງຊະຊາຍ, ການຂຸດຄົ້ນ ແລະ ການຂູດຮີດຫຼາຍເກີນໄປ, ສິ່ງເຫຼົ່ານີ້ລ້ວນແຕ່ແມ່ນສິ່ງທີ່ເປັນລົບ. ນອກເໜືອຈາກສິ່ງເຫຼົ່ານີ້ແລ້ວ, ພວກເຈົ້າຮູ້ສຶກວ່າສິ່ງອື່ນໃດອີກແດ່ທີ່ເປັນລົບ ແລະ ມີຄວາມກຽດຊັງທີ່ເຫັນໄດ້ຊັດເຈນໃນໃຈຂອງພວກເຈົ້າ? ມະນຸດຊາດຕ້ອງການເອົາຊະນະທຳມະຊາດຢູ່ສະເໝີ, ສິ່ງນີ້ເປັນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ຕົວຢ່າງ: ບາງສະຖານທີ່ປະສົບກັບພາຍຸເຮີຣິເຄນເລື້ອຍໆ, ສະນັ້ນ ບາງຄົນຈຶ່ງໄຕ່ຕອງຢູ່ສະເໝີວ່າ: “ພາຍຸເຮີຣິເຄນເຫຼົ່ານີ້ພັດເອົາຝຸ່ນປິວໄປທົ່ວທຸກແຫ່ງ, ທຳລາຍບ້ານເຮືອນ ແລະ ທົ່ງນາ. ພວກເຮົາຕ້ອງພະຍາຍາມທຸກວິທີທາງເພື່ອສ້າງກຳແພງເພື່ອກີດຂວາງພວກມັນ, ເພື່ອສະແດງໃຫ້ເຫັນວ່າເຕັກໂນໂລຊີຂອງມະນຸດນັ້ນກ້າວໜ້າ ແລະ ຄວາມສາມາດຂອງມະນຸດກໍແຂງແຮງຂຶ້ນ”. ນີ້ແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ພວກເຈົ້າຮູ້ສຶກແນວໃດໃນໃຈຫຼັງຈາກທີ່ໄດ້ຍິນສິ່ງນີ້? (ຂ້ານ້ອຍຮູ້ສຶກວ່າຜູ້ຄົນປະເມີນຄວາມສາມາດຂອງຕົນເອງສູງເກີນໄປ). ນັ້ນຄືສິ່ງທີ່ມັນເປັນຢ່າງແນ່ນອນ. ບາງສະຖານທີ່ຖືກປົກຄຸມໄປດ້ວຍທົ່ງຫຍ້າທີ່ກວ້າງໃຫຍ່ໄພສານ, ສະນັ້ນ ບາງຄົນຈຶ່ງເວົ້າວ່າ: “ຄົນລ້ຽງສັດດຳລົງຊີວິດແບບເລ່ລ່ອນຢູ່ເທິງທົ່ງຫຍ້າ ແລະ ພວກເຂົາເກືອບຈະບໍ່ໄດ້ກິນອາຫານດີໆເລີຍຕະຫຼອດທັງປີ. ເປັນເວລາເຄິ່ງປີ, ພວກເຂົາມັກຈະຢູ່ກາງແຈ້ງສະເໝີ, ລ້ຽງງົວ ແລະ ແກະຢູ່ເທິງທົ່ງຫຍ້າ. ມື້ທີ່ຍາກລຳບາກເຫຼົ່ານີ້ຈະສິ້ນສຸດລົງເມື່ອໃດ? ພວກເຮົາຕ້ອງຊອກຫາວິທີປັບປຸງຊີວິດຂອງຄົນລ້ຽງສັດ, ປ່ຽນທົ່ງຫຍ້າ ແລະ ທົ່ງລ້ຽງສັດໃຫ້ກາຍເປັນຕຶກອາຄານ ແລະ ເມືອງ, ເພື່ອໃຫ້ຄົນລ້ຽງສັດບໍ່ຕ້ອງຢູ່ລອດດ້ວຍການລ້ຽງສັດອີກຕໍ່ໄປ. ແລ້ວພວກເຂົາກໍຈະມີຄວາມສຸກກັບຊີວິດທີ່ດີຂຶ້ນ ແລະ ພວກເຂົາກໍຈະຂອບໃຈປະເທດຊາດ ແລະ ລັດຖະບານ”. ສິ່ງນີ້ເປັນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ພວກເຈົ້າສາມາດຮັບຮູ້ໄດ້ບໍວ່າການເຮັດແບບນີ້ເປັນສິ່ງທີ່ເປັນລົບ? ການປ່ຽນທົ່ງຫຍ້າໃຫ້ກາຍເປັນຕຶກອາຄານ ແລະ ເມືອງ, ນີ້ຄືຄວາມຄິດ ແລະ ມຸມມອງທີ່ຜິດພາດ; ການກະທຳນີ້ຊ່າງໄຮ້ສາລະແທ້ໆ! ພວກເຈົ້າບໍ່ສາມາດຮູ້ເທົ່າທັນເລື່ອງນີ້ໄດ້, ແມ່ນບໍ? ພວກເຈົ້າຄິດວ່າ: “ນີ້ເປັນເລື່ອງຂອງລັດຖະບານ, ພວກເຮົາບໍ່ສາມາດເຮັດຫຍັງກັບມັນໄດ້” ແລະ ພວກເຈົ້າກໍບໍ່ຮູ້ສຶກຫຍັງກັບມັນເລີຍ. ນອກຈາກນີ້, ມະນຸດຊາດກໍສ້າງຄວາມກ້າວໜ້າໃນການສຳຫຼວດອະວະກາດຢູ່ສະເໝີ, ຕ້ອງການໄປດວງຈັນ, ໄປສຳຫຼວດດາວອັງຄານ ແລະ ດາວພະຫັດຢູ່ສະເໝີ. ພວກເຂົາເຖິງກັບຕ້ອງການສຳຫຼວດດວງອາທິດ, ແຕ່ເນື່ອງຈາກອຸນຫະພູມຂອງດວງອາທິດສູງເກີນໄປ, ພວກເຂົາຈຶ່ງບໍ່ສາມາດໄປທີ່ນັ້ນໄດ້. ສະນັ້ນ, ພວກເຂົາຈຶ່ງສ້າງຍານອະວະກາດເພື່ອເອົາຊະນະແຮງໂນ້ມຖ່ວງຂອງໂລກ ແລະ ບິນໄປດວງຈັນ ແລະ ດາວອັງຄານ. ສິ່ງນີ້ເປັນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ນີ້ແມ່ນສິ່ງທີ່ເປັນລົບ. ສະນັ້ນ, ມີສິ່ງທີ່ເປັນບວກໃດໆທີ່ກ່ຽວຂ້ອງກັບວິທະຍາສາດບໍ? ມີການກ່າວອ້າງໃດໆທີ່ເປັນບວກ ແລະ ສອດຄ່ອງກັບກົດເກນທາງທຳມະຊາດຂອງທຸກສັບພະສິ່ງທີ່ພຣະເຈົ້າສ້າງຂຶ້ນບໍ? (ເຄື່ອງມືບາງຢ່າງທີ່ຖືກປະດິດ ແລະ ຜະລິດຂຶ້ນຜ່ານວິທີການທາງວິທະຍາສາດ ເຊັ່ນ: ຄອມພິວເຕີ, ສາມາດປັບປຸງປະສິດທິພາບການເຮັດວຽກຂອງພວກເຮົາໄດ້. ສິ່ງເຫຼົ່ານີ້ເປັນສິ່ງທີ່ເປັນບວກ). ສິ່ງເຫຼົ່ານີ້ບໍ່ແມ່ນທັງສິ່ງທີ່ເປັນບວກ ຫຼື ສິ່ງທີ່ເປັນລົບ. ສິ່ງເຫຼົ່ານັ້ນເປັນພຽງເຄື່ອງມື. ພວກມັນບໍ່ໄດ້ກ່ຽວຂ້ອງກັບຄວາມຄິດ, ທິດສະດີ ຫຼື ຂໍ້ອ້າງສະເພາະໃດໜຶ່ງ. ສິ່ງທີ່ເປັນບວກ ແລະ ສິ່ງທີ່ເປັນລົບທີ່ພວກເຮົາກຳລັງເວົ້າເຖິງນັ້ນກ່ຽວຂ້ອງກັບແກ່ນແທ້ ແລະ ພື້ນຖານຂອງສິ່ງຕ່າງໆ ແລະ ຍັງກ່ຽວຂ້ອງກັບແຮງຈູງໃຈທີ່ຢູ່ເບື້ອງຫຼັງໂຄງການຄົ້ນຄວ້າທາງວິທະຍາສາດຕ່າງໆທີ່ມະນຸດຊາດດຳເນີນການອີກດ້ວຍ. ໂດຍອີງໃສ່ສິ່ງເຫຼົ່ານີ້, ພວກເຮົາຈຶ່ງກຳນົດວ່າບາງສິ່ງເປັນບວກ ຫຼື ເປັນລົບ. ສະນັ້ນ, ຍັງມີສິ່ງທີ່ເປັນລົບອື່ນໃດອີກແດ່? (ໃນປັດຈຸບັນ, ມະນຸດຊາດບໍ່ໄດ້ເຮັດຕາມກົດເກນການເຕີບໃຫຍ່ຂອງທຸກສັບພະສິ່ງ ແຕ່ໃຊ້ວິທີການທາງວິທະຍາສາດເພື່ອປ່ຽນແປງກົດເກນເຫຼົ່ານີ້. ຕົວຢ່າງ: ໄກ່ຖືກລ້ຽງດ້ວຍອາຫານທີ່ເຕັມໄປດ້ວຍຮໍໂມນ ແລະ ສາມາດພ້ອມຂາຍໄດ້ພາຍໃນສາມສິບມື້ ແລະ ມີການປູກຜັກ ແລະ ໝາກໄມ້ນອກລະດູການ. ເບິ່ງຄືວ່າວິທະຍາສາດ ແລະ ເຕັກໂນໂລຊີໄດ້ກ້າວໜ້າໄປແລ້ວ, ແຕ່ສິ່ງນີ້ລະເມີດກົດເກນການເຕີບໃຫຍ່ຂອງທຸກສັບພະສິ່ງ ແລະ ເປັນການຕອບສະໜອງຄວາມຢາກອາຫານຂອງຜູ້ຄົນ. ນີ້ແມ່ນສິ່ງທີ່ເປັນລົບ). ນີ້ແມ່ນສິ່ງທີ່ເປັນລົບ. ບາງຄົນຕ້ອງການປາບເສືອ ແລະ ສິງ. ພວກເຂົາເຫັນວ່າເສືອເບິ່ງເປັນຕາຢ້ານ, ແມ່ນແຕ່ການຫາວຂອງເສືອກໍເຮັດໃຫ້ຜູ້ຄົນຢ້ານຈົນໜີໄປ, ສະນັ້ນ ພວກເຂົາຈຶ່ງຕ້ອງການປາບພວກມັນ ແລະ ຈາກນັ້ນກໍຖອນເອົາແຂ້ວຂອງພວກມັນອອກ ແລະ ລ້ຽງພວກມັນໄວ້ໃນເດີ່ນບ້ານຂອງພວກເຂົາ, ເຮັດໃຫ້ເສືອເຝົ້າເຮືອນຂອງພວກເຂົາຄືກັບໝາ. ນີ້ແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ນີ້ແມ່ນສິ່ງທີ່ເປັນລົບ. ທຸກສິ່ງທີ່ມະນຸດເຮັດ ແລະ ສິ່ງຕ່າງໆທີ່ພວກເຂົາປະດິດຂຶ້ນມາເພື່ອສະແຫວງຫາຄວາມເພີດເພີນທາງເນື້ອໜັງ ໂດຍໃຊ້ວິທີການທາງວິທະຍາສາດຕ່າງໆ ແລະ ເປັນການຂັດຕໍ່ກົດເກນທາງທຳມະຊາດ ລ້ວນແຕ່ແມ່ນສິ່ງທີ່ເປັນລົບ, ບໍ່ແມ່ນສິ່ງທີ່ເປັນບວກ, ເພາະວ່າອັນຕະລາຍຂອງພວກມັນທີ່ມີຕໍ່ມະນຸດຊາດນັ້ນໃຫຍ່ຫຼວງເກີນໄປ ແລະ ຄວາມເສຍຫາຍຂອງພວກມັນທີ່ມີຕໍ່ສະພາບແວດລ້ອມການດຳລົງຊີວິດຂອງມະນຸດກໍຮ້າຍແຮງເກີນໄປ. ຕົວຢ່າງ: ບາງສະຖານທີ່ແຫ້ງແລ້ງຫຼາຍ, ສະນັ້ນ ລັດຖະບານຈຶ່ງໃຊ້ຍົນເພື່ອພົ່ນສານເຄມີເຮັດຝົນທຽມເພື່ອເຮັດໃຫ້ຝົນຕົກ. ນີ້ແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ບາງສະຖານທີ່ມີຝົນຕົກຫຼາຍເກີນໄປ, ເຮັດໃຫ້ເກີດນໍ້າຖ້ວມ, ສະນັ້ນ ລັດຖະບານຈຶ່ງສົ່ງຍົນໄປສະຫຼາຍເມກເພື່ອຄວບຄຸມຝົນ. ສິ່ງນີ້ບໍ່ໄດ້ລະເມີດ ແລະ ທຳລາຍກົດເກນທາງທຳມະຊາດບໍ? (ທຳລາຍ). ການທຳລາຍກົດເກນທາງທຳມະຊາດ, ການລະເມີດກົດເກນທາງທຳມະຊາດ, ການບໍ່ສອດຄ່ອງກັບກົດເກນທາງທຳມະຊາດ, ການເຮັດທຸກຢ່າງຕາມອຳເພີໃຈ, ການອວດອ້າງເຕັກໂນໂລຊີທີ່ກ້າວໜ້າຂອງມະນຸດ, ສິ່ງເຫຼົ່ານີ້ລ້ວນແຕ່ແມ່ນສິ່ງທີ່ເປັນລົບ. ນອກເໜືອຈາກສິ່ງເຫຼົ່ານີ້ແລ້ວ, ຍັງມີສິ່ງທີ່ເປັນລົບອື່ນໃດອີກແດ່? ການດຳເນີນການຄົ້ນຄວ້າກ່ຽວກັບສານຊີວະພາບ ແລະ ການດັດແປງພັນທຸກຳແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ເນື່ອງຈາກການຄົ້ນຄວ້າທາງວິທະຍາສາດກ່ຽວກັບພັນທຸກຳທີ່ໄດ້ດຳເນີນການມາ, ຜູ້ຄົນຈຶ່ງສາມາດກິນອາຫານທີ່ດັດແປງພັນທຸກຳໄດ້ຫຼາຍຂຶ້ນ. ສະນັ້ນ, ອາຫານທີ່ດັດແປງພັນທຸກຳແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ເປັນຫຍັງພວກເຈົ້າຈຶ່ງເວົ້າວ່າພວກມັນແມ່ນສິ່ງທີ່ເປັນລົບ? ບາງຄົນເວົ້າວ່າ: “ນີ້ຄືຜົນສຳເລັດທາງວິທະຍາສາດ, ເຊິ່ງມີຈຸດປະສົງເພື່ອໃຫ້ຜູ້ຄົນຈຳນວນຫຼາຍຂຶ້ນມີອາຫານກິນພຽງພໍ ແລະ ບໍ່ຕ້ອງອຶດຫິວ. ຍິ່ງໄປກວ່ານັ້ນ, ຜູ້ຄົນກໍໄດ້ກິນອາຫານທີ່ດັດແປງພັນທຸກຳມາເປັນເວລາຫຼາຍທົດສະວັດແລ້ວ ແລະ ກໍເຕີບໃຫຍ່ຂຶ້ນມາສູງ ແລະ ແຂງແຮງ, ໂດຍສະເພາະຄົນໜຸ່ມສາວໃນປັດຈຸບັນກໍສູງກວ່າຄົນລຸ້ນກ່ອນ. ສິ່ງທັງໝົດນີ້ແມ່ນຍ້ອນການປະກອບສ່ວນຂອງວິທະຍາສາດທີ່ມີຕໍ່ມະນຸດຊາດ. ໃນເມື່ອອາຫານທີ່ດັດແປງພັນທຸກຳນຳຜົນປະໂຫຍດອັນໃຫຍ່ຫຼວງມາສູ່ຜູ້ຄົນ, ແລ້ວເປັນຫຍັງພວກມັນຈຶ່ງຖືກເອີ້ນວ່າສິ່ງທີ່ເປັນລົບ?” ພວກເຈົ້າສາມາດອະທິບາຍເລື່ອງນີ້ໄດ້ບໍ? (ເຖິງແມ່ນວ່າຕອນນີ້ຜູ້ຄົນຈະສູງຂຶ້ນ, ແຕ່ສະພາບຮ່າງກາຍຂອງພວກເຂົາກໍນັບມື້ນັບອ່ອນແອລົງ ແລະ ພວກເຂົາກໍເປັນພະຍາດຫຼາຍຂຶ້ນ, ສິ່ງທັງໝົດນີ້ເກີດຈາກການທີ່ຜູ້ຄົນກິນສິ່ງທີ່ຜ່ານຂະບວນການທາງວິທະຍາສາດເຫຼົ່ານັ້ນ. ສະນັ້ນ, ພວກມັນຈຶ່ງແມ່ນສິ່ງທີ່ເປັນລົບ). ເບິ່ງຈາກພາຍນອກແລ້ວ, ອາຫານທີ່ດັດແປງພັນທຸກຳເບິ່ງຄືວ່າຈະເປັນປະໂຫຍດຕໍ່ຜູ້ຄົນ, ຜູ້ຄົນສູງຂຶ້ນ ແລະ ແຂງແຮງຂຶ້ນ, ແຕ່ສະພາບຮ່າງກາຍຂອງພວກເຂົາພັດຊຸດໂຊມລົງ. ໂດຍລວມແລ້ວ, ພວກມັນມີຜົນກະທົບທາງລົບຕໍ່ຜູ້ຄົນ, ເປັນການທຳຮ້າຍຫຼາຍກວ່າການໃຫ້ຜົນປະໂຫຍດແກ່ພວກເຂົາ. ບໍ່ວ່າຜູ້ຄົນຈະຮັບຮູ້ວ່າພວກມັນເປັນປະໂຫຍດ ຫຼື ເປັນອັນຕະລາຍກໍຕາມ, ພວກມັນກໍແມ່ນສິ່ງທີ່ເປັນລົບ, ບໍ່ແມ່ນສິ່ງທີ່ເປັນບວກຢ່າງແນ່ນອນ, ເພາະວ່າພວກມັນລະເມີດກົດເກນທາງທຳມະຊາດທີ່ພຣະເຈົ້າຊົງສ້າງຂຶ້ນ ແລະ ຂັດຕໍ່ໜ້າທີ່ທີ່ສິ່ງທີ່ມີຊີວິດດັ້ງເດີມຕ່າງໆທີ່ພຣະເຈົ້າສ້າງຂຶ້ນຄວນຈະມີໃນຮ່າງກາຍຂອງມະນຸດ. ຜົນກະທົບຂອງພວກມັນທີ່ມີຕໍ່ຜູ້ຄົນອາດຈະບໍ່ຮູ້ສຶກໄດ້ໃນຕອນທຳອິດ, ແຕ່ຫຼັງຈາກຊາວປີຜ່ານໄປ, ຜົນສະທ້ອນທີ່ບໍ່ດີກໍຈະປາກົດໃຫ້ເຫັນ: ຫຼາຍຄົນເປັນພະຍາດແປກໆທຸກປະເພດ ແລະ ແມ່ນແຕ່ຄວາມສາມາດໃນການຈະເລີນພັນຂອງພວກເຂົາກໍໄດ້ຮັບຜົນກະທົບ. ສິ່ງນີ້ພຽງພໍທີ່ຈະພິສູດໄດ້ວ່າອາຫານດັ່ງກ່າວບໍ່ແມ່ນສິ່ງທີ່ເປັນບວກ. ເຖິງແມ່ນວ່າຈາກມຸມມອງຂອງມະນຸດ, ອາຫານທີ່ດັດແປງພັນທຸກຳຈະເປັນຜະລິດຕະພັນຂອງເຕັກໂນໂລຊີ, ເປັນການປະກອບສ່ວນຂອງວິທະຍາສາດທີ່ມີຕໍ່ມະນຸດຊາດກໍຕາມ, ແຕ່ຈາກມຸມມອງຂອງສິ່ງທີ່ເປັນບວກ ແລະ ສິ່ງທີ່ເປັນລົບແລ້ວ, ມັນບໍ່ແມ່ນສິ່ງທີ່ເປັນບວກຢ່າງແນ່ນອນ.

ມະນຸດຊາດພະຍາຍາມຄົ້ນຄວ້າດວງຈັນ ແລະ ສຳຫຼວດວ່າດາວເຄາະດວງອື່ນໆເໝາະສົມສຳລັບການຢູ່ອາໄສຂອງມະນຸດ ຫຼື ບໍ່ຢູ່ສະເໝີ. ການຄົ້ນຄວ້າທາງວິທະຍາສາດນີ້, ມຸມມອງນີ້, ແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ເປັນຫຍັງມັນຈຶ່ງແມ່ນສິ່ງທີ່ເປັນລົບ? (ພຣະເຈົ້າສ້າງມະນຸດມາເພື່ອໃຫ້ດຳລົງຊີວິດຢູ່ເທິງໂລກ; ພຣະອົງບໍ່ເຄີຍຕັ້ງໃຈໃຫ້ພວກເຮົາດຳລົງຊີວິດຢູ່ເທິງດາວເຄາະດວງອື່ນ. ມະນຸດມັກຈະມີຄວາມທະເຍີທະຍານ ແລະ ຕ້ອງການໄປທຸກຫົນທຸກແຫ່ງຢູ່ສະເໝີ. ໃນທີ່ສຸດ, ມັນກໍເປັນການເສຍຄວາມພະຍາຍາມລ້າໆ ແລະ ພວກເຂົາກໍບໍ່ສາມາດໄປໃສໄດ້). ຈາກມຸມມອງຂອງຜູ້ຄົນ, ການຄົ້ນຄວ້າສິ່ງເຫຼົ່ານີ້ເປັນເລື່ອງປົກກະຕິຫຼາຍ; ມັນເປັນການສ້າງເງື່ອນໄຂການດຳລົງຊີວິດສຳລັບອະນາຄົດຂອງມະນຸດຊາດ ເຊິ່ງເປັນສິ່ງທີ່ດີ. ໜ້າທີ່ຫຼາຍຢ່າງທີ່ພຣະເຈົ້າສ້າງຕັ້ງຂຶ້ນເທິງໂລກໄດ້ຖືກທຳລາຍ; ໄພພິບັດຕ່າງໆເກີດຂຶ້ນເລື້ອຍໆ, ສະພາບແວດລ້ອມການດຳລົງຊີວິດຂອງໂລກໄດ້ຮັບຄວາມເສຍຫາຍ, ອາກາດ, ນໍ້າ ແລະ ດິນລ້ວນແຕ່ມີມົນລະພິດຢ່າງໜັກ ແລະ ສິ່ງທີ່ມີຊີວິດທຸກປະເພດກໍກຳລັງປະເຊີນກັບການສູນພັນ. ມັນກາຍເປັນເລື່ອງຍາກທີ່ຈະດຳລົງຊີວິດຢູ່ເທິງໂລກ. ສະຖາບັນຄົ້ນຄວ້າທາງວິທະຍາສາດບາງແຫ່ງຈຶ່ງໄດ້ເລີ່ມຄົ້ນຄວ້າດາວເຄາະດວງອື່ນໆ, ໂດຍຫວັງວ່າມະນຸດຊາດຈະສາມາດໄປດາວເຄາະດວງອື່ນ ແລະ ຕັ້ງຖິ່ນຖານຢູ່ທີ່ນັ້ນໄດ້. ພວກເຂົາເຊື່ອວ່າ ເພື່ອໃຫ້ລູກຫຼານຂອງມະນຸດຊາດຢູ່ລອດໄດ້, ຜູ້ຄົນຕ້ອງກຽມຕົວລ່ວງໜ້າ, ຖ້າພວກເຂົາບໍ່ກຽມຕົວໃນຕອນນີ້ ແລະ ມະນຸດຊາດບໍ່ສາມາດຢູ່ລອດເທິງໂລກໄດ້ໃນອະນາຄົດ, ມະນຸດຊາດກໍຈະບໍ່ມີທາງອອກເລີຍ, ແມ່ນບໍ? ສະນັ້ນ, ມຸມມອງນີ້, ການຄົ້ນຄວ້າທາງວິທະຍາສາດນີ້, ໃນທີ່ສຸດແລ້ວແມ່ນສິ່ງທີ່ເປັນລົບ ຫຼື ສິ່ງທີ່ເປັນບວກ? (ສິ່ງທີ່ເປັນລົບ). ພວກເຈົ້າເວົ້າວ່າມັນແມ່ນສິ່ງທີ່ເປັນລົບໂດຍອີງໃສ່ຫຍັງ? (ໂດຍອີງໃສ່ຄວາມຈິງທີ່ວ່າ ພຣະເຈົ້າພຽງແຕ່ບໍ່ໄດ້ກຽມເງື່ອນໄຂທີ່ເອື້ອອຳນວຍສຳລັບມະນຸດເທິງດາວເຄາະດວງອື່ນ. ຢ່າວ່າແຕ່ດາວເຄາະດວງອື່ນເລີຍ, ແມ່ນແຕ່ສະຖານທີ່ທີ່ຮ້ອນຫຼາຍ ແລະ ໜາວຫຼາຍເທິງໂລກກໍຍັງບໍ່ເໝາະສົມສຳລັບການຢູ່ອາໄສຂອງມະນຸດ. ແຕ່ມະນຸດມັກຈະມີຄວາມທະເຍີທະຍານຢູ່ສະເໝີ, ຕ້ອງການທີ່ຈະຫຼຸດພົ້ນຈາກອຳນາດສູງສຸດຂອງພຣະເຈົ້າ ແລະ ການຈັດວາງຂອງພຣະເຈົ້າຢູ່ສະເໝີ, ຕ້ອງການໄປດຳລົງຊີວິດຢູ່ເທິງດາວເຄາະດວງອື່ນ, ສິ່ງນີ້ຂັດຕໍ່ການຈັດແຈງ ແລະ ການກຳນົດຂອງພຣະເຈົ້າ. ເພາະສະນັ້ນ, ມັນຈຶ່ງແມ່ນສິ່ງທີ່ເປັນລົບ). ພຣະເຈົ້າສ້າງໂລກ ເຊິ່ງເປັນສະພາບແວດລ້ອມການດຳລົງຊີວິດທີ່ຍອດຢ້ຽມສຳລັບມະນຸດ, ແຕ່ມະນຸດບໍ່ໄດ້ຄຸ້ມຄອງມັນໃຫ້ດີ. ພວກເຂົາພັດທະນາວິທະຍາສາດ ແລະ ອຸດສາຫະກຳສະໄໝໃໝ່ຢູ່ສະເໝີ ແລະ ດ້ວຍເຫດນີ້, ພວກເຂົາຈຶ່ງໄດ້ທຳລາຍສະພາບແວດລ້ອມທາງນິເວດວິທະຍາຂອງໂລກ ແລະ ສ້າງມົນລະພິດໃຫ້ກັບອາກາດ, ນໍ້າ ແລະ ແມ່ນແຕ່ດິນ. ຜູ້ຄົນບໍ່ສາມາດເຂົ້າເຖິງທັນຍາພືດ ແລະ ຜັກປອດສານພິດໄດ້ອີກຕໍ່ໄປ ແລະ ພວກເຂົາກໍເປັນພະຍາດທຸກປະເພດ. ມັນກາຍເປັນເລື່ອງຍາກທີ່ຈະຢູ່ລອດເທິງໂລກ ແລະ ຕອນນີ້ພວກເຂົາກຳລັງຄິດທີ່ຈະໄປດາວເຄາະດວງອື່ນ, ໂດຍບໍ່ໄດ້ພິຈາລະນາວ່າເນື້ອໜັງທີ່ຕ້ອງຕາຍຂອງພວກເຂົາສາມາດໄປທີ່ນັ້ນໄດ້ ຫຼື ບໍ່. ມະນຸດ ເຊິ່ງເປັນສິ່ງທີ່ມີຊີວິດທີ່ມີເນື້ອໜັງທີ່ຕ້ອງຕາຍເຫຼົ່ານີ້ ເໝາະສົມທີ່ຈະອາໄສຢູ່ເທິງໂລກເທົ່ານັ້ນ ແລະ ສາມາດເຮັດເຊັ່ນນັ້ນໄດ້ເທິງໂລກເທົ່ານັ້ນ. ນີ້ຄືການກຳນົດຂອງພຣະເຈົ້າ. ມະນຸດຈະສາມາດໄປໃສໄດ້ ໂດຍພຽງແຕ່ເພິ່ງພາເງື່ອນໄຂທີ່ຕິດຕົວມາແຕ່ເກີດຕ່າງໆຂອງພວກເຂົາ? ນົກສາມາດກະພືປີກ ແລະ ບິນສູງຂຶ້ນໄປຫຼາຍພັນແມັດໄດ້, ແຕ່ມະນຸດບໍ່ສາມາດບິນຂຶ້ນໄປທີ່ນັ້ນດ້ວຍຕົນເອງໄດ້; ພວກເຂົາຕ້ອງການຄວາມຊ່ວຍເຫຼືອຈາກເຮືອບິນ. ແຕ່ການບິນດ້ວຍເຮືອບິນບາງຄັ້ງກໍເປັນອັນຕະລາຍ. ສະນັ້ນ, ມະນຸດຈຶ່ງເໝາະສົມທີ່ສຸດທີ່ຈະດຳລົງຊີວິດຢູ່ເທິງໂລກ. ຄຸນລັກສະນະທາງຮ່າງກາຍຂອງມະນຸດແມ່ນເຂົ້າກັນໄດ້ກັບດິນຂອງໂລກ ແລະ ກັບທຸກດ້ານຂອງເງື່ອນໄຂການດຳລົງຊີວິດເທິງໂລກ ເຊັ່ນ: ທຸກສັບພະສິ່ງ, ສີ່ລະດູການ ແລະ ກົດເກນທາງທຳມະຊາດ. ເພາະສະນັ້ນ, ມະນຸດຊາດຈຶ່ງສາມາດເອີ້ນໄດ້ວ່າເປັນຊາວໂລກເທົ່ານັ້ນ. ກົດເກນແຫ່ງການຢູ່ລອດຂອງມະນຸດເຫຼົ່ານີ້ ແລະ ເງື່ອນໄຂການດຳລົງຊີວິດເຫຼົ່ານີ້ໄດ້ຖືກກຳນົດໄວ້ລ່ວງໜ້າສຳລັບມະນຸດ ເມື່ອພຣະເຈົ້າສ້າງທຸກສັບພະສິ່ງ. ເພາະສະນັ້ນ, ມະນຸດຊາດຈຶ່ງເໝາະສົມທີ່ຈະຢູ່ລອດເທິງໂລກເທົ່ານັ້ນ, ບໍ່ແມ່ນເພື່ອອາໄສຢູ່ເທິງດາວເຄາະດວງອື່ນ. ມະນຸດຊາດໄດ້ທຳລາຍ ແລະ ສ້າງຄວາມເສຍຫາຍໃຫ້ກັບໂລກຈົນເຖິງຈຸດທີ່ມັນບໍ່ສາມາດຢູ່ອາໄສໄດ້ ແລະ ພວກເຂົາກໍພຽງແຕ່ຕ້ອງການທີ່ຈະໜີໄປ ແລະ ໃຫ້ມັນຈົບໆໄປ, ໂດຍສະແຫວງຫາທີ່ຈະໄປອາໄສຢູ່ເທິງດາວເຄາະດວງອື່ນຢູ່ສະເໝີ. ນີ້ຄືການດີ້ນລົນທີ່ສູນເປົ່າ. ການປະຕິບັດນີ້ບໍ່ຄ້ອຍຕາມກົດເກນທາງທຳມະຊາດທີ່ພຣະເຈົ້າກຳນົດໄວ້ສຳລັບຊາວໂລກ; ກົງກັນຂ້າມ ມັນລະເມີດກົດເກນແຫ່ງການຢູ່ລອດທາງຮ່າງກາຍສຳລັບຊາວໂລກ ແລະ ເປັນການປະຕິບັດທີ່ບໍ່ສະຫຼາດຫຼາຍ. ສະນັ້ນ, ມັນຈຶ່ງແມ່ນສິ່ງທີ່ເປັນລົບ. ເຖິງແມ່ນວ່າຈະມີດາວເຄາະສອງສາມດວງທີ່ມີອາກາດ ແລະ ຊາວໂລກສາມາດໄປທີ່ນັ້ນເພື່ອເບິ່ງໄດ້, ມັນກໍບໍ່ໄດ້ໝາຍຄວາມວ່າມະນຸດຊາດຈະສາມາດຢູ່ລອດເທິງດາວເຄາະເຫຼົ່ານັ້ນໄດ້. ແມ່ນແຕ່ເທິງໂລກ, ເຈົ້າກໍສາມາດໄປຂົ້ວໂລກໃຕ້ ຫຼື ຂົ້ວໂລກເໜືອເພື່ອເບິ່ງໄດ້, ເຈົ້າສາມາດໄປຢຽບທີ່ນັ້ນໄດ້, ແຕ່ຖ້າເຈົ້າຕ້ອງອາໄສຢູ່ທີ່ນັ້ນເປັນເວລາຫຼາຍປີ, ເຈົ້າຈະທົນໄດ້ບໍ? ຍັງມີສະຖານທີ່ບາງແຫ່ງທີ່ຂ້ອນຂ້າງຮ້ອນ ທີ່ມີອຸນຫະພູມສູງກວ່າຫົກສິບອົງສາເຊວຊຽດຕະຫຼອດທັງປີ; ສະຖານທີ່ເຫຼົ່ານັ້ນກໍບໍ່ເໝາະສົມສຳລັບການຢູ່ລອດຂອງມະນຸດເຊັ່ນກັນ. ມະນຸດບໍ່ເໝາະສົມສຳລັບການຢູ່ລອດໃນໄລຍະຍາວໃນສະຖານທີ່ຈຳນວນໜຶ່ງເທິງໂລກ ເນື່ອງຈາກສະພາບແວດລ້ອມທາງພູມສາດທີ່ພິເສດ, ຢ່າວ່າແຕ່ການດຳລົງຊີວິດຢູ່ເທິງດາວເຄາະດວງອື່ນເລີຍ. ນັ້ນບໍ່ແມ່ນສ່ວນໜຶ່ງຂອງການຈັດແຈງຂອງພຣະເຈົ້າ. ໂດຍອີງໃສ່ຄຸນລັກສະນະຂອງເນື້ອໜັງຂອງມະນຸດ, ມະນຸດຊາດນີ້ເໝາະສົມທີ່ຈະດຳລົງຊີວິດຢູ່ເທິງໂລກເທົ່ານັ້ນ; ສິ່ງນີ້ມີພື້ນຖານທີ່ໜັກແໜ້ນ. ຈຸດປະສົງຂອງພຣະເຈົ້າໃນການສ້າງໂລກແມ່ນເພື່ອຈັດແຈງສະພາບແວດລ້ອມການດຳລົງຊີວິດທີ່ເໝາະສົມສຳລັບມະນຸດຊາດ. ຖ້າເຈົ້າຕ້ອງການທີ່ຈະໜີຈາກສະພາບແວດລ້ອມດັ່ງກ່າວ ແລະ ຊອກຫາທາງອອກອື່ນ, ນັ້ນກໍຈະນຳໄປສູ່ຄວາມພິນາດເທົ່ານັ້ນ. ສະນັ້ນ, ນີ້ຈຶ່ງແມ່ນສິ່ງທີ່ເປັນລົບ. ຖ້າເຈົ້າຮູ້ວ່າການຄົ້ນຄວ້າການຢູ່ອາໄສເທິງດາວເຄາະດວງອື່ນຢູ່ສະເໝີແມ່ນສິ່ງທີ່ເປັນລົບ, ແຕ່ໃນໃຈຂອງເຈົ້າ ເຈົ້າຍັງຄົງເຫັນດີນຳການທີ່ມະນຸດຊາດດຳເນີນການຄົ້ນຄວ້າທາງວິທະຍາສາດເພື່ອຊອກຫາວິທີດຳລົງຊີວິດຢູ່ເທິງດາວເຄາະດວງອື່ນ, ແລ້ວມັນກໍພິສູດໃຫ້ເຫັນວ່າມີບັນຫາກັບຄວາມເປັນມະນຸດຂອງເຈົ້າ, ວ່າເຈົ້າບໍ່ເຂົ້າໃຈສິ່ງທີ່ຖືກອອກຈາກສິ່ງທີ່ຜິດ ແລະ ວ່າເຈົ້າບໍ່ສາມາດແຍກແຍະສິ່ງທີ່ຖືກຕ້ອງອອກຈາກສິ່ງທີ່ບໍ່ຖືກຕ້ອງໄດ້. ຖ້າເຈົ້າຮູ້ຢ່າງຊັດເຈນວ່າເສັ້ນທາງນີ້ເປັນໄປບໍ່ໄດ້, ແຕ່ເຈົ້າຍັງຄົງປາຖະໜາ ແລະ ຄາດຫວັງທີ່ຈະສາມາດດຳລົງຊີວິດຢູ່ເທິງດາວເຄາະດວງອື່ນໄດ້ໃນຍຸກໜ້າ, ແລ້ວເຈົ້າກໍບໍ່ແມ່ນຄົນປົກກະຕິ, ເຈົ້າເປັນຄົນແປກປະຫຼາດ.

ຢ່າງໜຶ່ງກໍຄື ຄົນທີ່ເຂົ້າໃຈວ່າອັນໃດຖືກອັນໃດຜິດສາມາດຮັກ ແລະ ຍອມຮັບສິ່ງທີ່ເປັນບວກ ແລະ ມີຄວາມເຂົ້າໃຈຢ່າງຊັດເຈນກ່ຽວກັບພວກມັນໄດ້. ນອກຈາກນີ້, ພວກເຂົາສາມາດແຍກແຍະສິ່ງທີ່ເປັນລົບໄດ້ ແລະ ເພາະວ່າພວກເຂົາມີຄວາມເປັນມະນຸດ ແລະ ມີເຫດຜົນ, ພວກເຂົາຈຶ່ງຮູ້ສຶກລັງກຽດ ແລະ ກຽດຊັງໃນໃຈຂອງພວກເຂົາຕໍ່ສິ່ງທີ່ເປັນລົບ. ແນ່ນອນວ່າ ພວກເຂົາຍັງສາມາດດູຖູກ, ວິພາກວິຈານ ແລະ ປະຕິເສດພວກມັນໄດ້ອີກດ້ວຍ ໂດຍອີງໃສ່ການເຂົ້າໃຈຄວາມຈິງບາງຢ່າງ. ຖ້າເຈົ້າບໍ່ສາມາດເຮັດສິ່ງນີ້ໄດ້, ແລ້ວເຈົ້າກໍບໍ່ແມ່ນຄົນທີ່ເຂົ້າໃຈວ່າອັນໃດຖືກອັນໃດຜິດ. ຍັງສາມາດເວົ້າໄດ້ອີກວ່າເຈົ້າຂາດຕົກບົກພ່ອງໃນແງ່ຂອງຄວາມເປັນມະນຸດ. ຖ້າເຈົ້າຂາດຄວາມສາມາດໃນການແຍກແຍະສິ່ງທີ່ຖືກອອກຈາກສິ່ງທີ່ຜິດໃນຄວາມເປັນມະນຸດຂອງເຈົ້າ, ແລ້ວຄວາມເປັນມະນຸດຂອງເຈົ້າກໍຂາດເງື່ອນໄຂທີ່ສຳຄັນຫຼາຍ, ເຊິ່ງເປັນອົງປະກອບທີ່ສຳຄັນຫຼາຍ. ສິ່ງນີ້ໝາຍຄວາມວ່າເຈົ້າບໍ່ມີຄວາມເປັນມະນຸດທີ່ປົກກະຕິ ແລະ ເຈົ້າບໍ່ສາມາດຖືກເອີ້ນວ່າເປັນຄົນທີ່ແທ້ຈິງໄດ້. ບາງຄົນອາດຈະເວົ້າວ່າ: “ຕົວຢ່າງທີ່ຫາກໍຍົກມານັ້ນກ່ຽວຂ້ອງກັບບາງສິ່ງທີ່ກ່ຽວຂ້ອງກັບສິ່ງຈຳເປັນພື້ນຖານໃນຊີວິດປະຈຳວັນຂອງຜູ້ຄົນ ແລະ ຍັງກ່ຽວຂ້ອງກັບວິທະຍາສາດອີກດ້ວຍ. ຖ້າສິ່ງເຫຼົ່ານັ້ນເປັນສິ່ງທີ່ເປັນລົບ ແລະ ຮຽກຮ້ອງໃຫ້ພວກເຮົາແຍກແຍະພວກມັນ, ແລ້ວພວກເຮົາຄວນປະຕິເສດພວກມັນບໍ?” ນັ້ນບໍ່ຈຳເປັນ. ການແຍກແຍະສິ່ງທີ່ຖືກອອກຈາກສິ່ງທີ່ຜິດໝາຍຄວາມວ່າເຈົ້າມີການແຍກແຍະສິ່ງທີ່ເປັນບວກ ແລະ ສິ່ງທີ່ເປັນລົບຢູ່ໃນໃຈຂອງເຈົ້າ. ພາຍໃນຄວາມເປັນມະນຸດຂອງເຈົ້າ, ເຈົ້າມີມາດຕະຖານສຳລັບການຕັດສິນ ແລະ ເຈົ້າຮູ້ວ່າສິ່ງໃດເປັນສິ່ງທີ່ເປັນບວກ ແລະ ສິ່ງໃດເປັນສິ່ງທີ່ເປັນລົບ. ເຈົ້າຍັງມີທັດສະນະຄະຕິທີ່ຊັດເຈນອີກດ້ວຍ, ໂດຍຮູ້ວິທີປະຕິບັດຕໍ່ສິ່ງທີ່ເປັນບວກ ແລະ ສິ່ງທີ່ເປັນລົບ. ເຈົ້າສາມາດຍອມຮັບ, ຄ້ອຍຕາມ ແລະ ປັບຕົວເຂົ້າກັບສິ່ງທີ່ເປັນບວກໄດ້ ແລະ ເຈົ້າບໍ່ມີການຕໍ່ຕ້ານ ຫຼື ຄວາມລັງກຽດໃນໃຈຂອງເຈົ້າຕໍ່ສິ່ງທີ່ເປັນບວກເຫຼົ່ານັ້ນ. ສຳລັບສິ່ງທີ່ເປັນລົບ, ເຈົ້າສາມາດແຍກແຍະພວກມັນໄດ້ຈາກສ່ວນເລິກໃນໃຈຂອງເຈົ້າ ແລະ ເຈົ້າສາມາດດູຖູກ, ລັງກຽດ ແລະ ກຽດຊັງພວກມັນໄດ້ ແລະ ເຖິງກັບມີມຸມມອງຂອງເຈົ້າເອງກ່ຽວກັບພວກມັນ, ເຊິ່ງເຈົ້າໃຊ້ເພື່ອວິພາກວິຈານພວກມັນ. ນີ້ຄືທັດສະນະຄະຕິ ແລະ ການສະແດງອອກທີ່ຄົນທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດຄວນມີ. ເຖິງຢ່າງໃດກໍຕາມ, ສົມມຸດວ່າເຈົ້າດູຖູກ ແລະ ກຽດຊັງສິ່ງທີ່ເປັນບວກຢ່າງຊັດເຈນຢູ່ພາຍໃນໃຈ ແລະ ເຖິງກັບພົບວ່າພວກມັນບໍ່ມີຫຍັງພິເສດເມື່ອທຽບກັບສິ່ງທີ່ເປັນລົບ, ພ້ອມທັງທຳມະດາເກີນໄປ, ສາມັນເກີນໄປ ແລະ ບໍ່ຄຸ້ມຄ່າທີ່ຈະກ່າວເຖິງເກີນໄປ. ເຈົ້າຍັງຊື່ນຊົມ, ປາຖະໜາ ແລະ ໄລ່ຕາມສິ່ງທີ່ເປັນລົບຢູ່ພາຍໃນໃຈ ແລະ ເຖິງກັບເຫັນດີນຳສິ່ງທີ່ເປັນລົບເຫຼົ່ານັ້ນໃນສັງຄົມ ແລະ ໃນໂລກ. ແລ້ວບໍ່ວ່າຄວາມຈິງ ຫຼື ຫຼັກການຂອງການແຍກແຍະຈະຖືກໂອ້ລົມແນວໃດກໍຕາມ, ເຈົ້າກໍບໍ່ສາມາດຮັບເອົາ ຫຼື ຍອມຮັບພວກມັນໄດ້. ໃນກໍລະນີນັ້ນ, ຄວາມເປັນມະນຸດຂອງເຈົ້າແມ່ນບໍ່ປົກກະຕິ. ຖ້າເຈົ້າບໍ່ມີການຮັບຮູ້ ຫຼື ມຸມມອງທີ່ຊັດເຈນເມື່ອເວົ້າເຖິງສິ່ງທີ່ເປັນບວກ ແລະ ສິ່ງທີ່ເປັນລົບ ເພາະວ່າເຈົ້າຍັງໜຸ່ມ ແລະ ຂາດປະສົບການໃນຊີວິດ ຫຼື ຄວາມເຂົ້າໃຈ ຫຼື ເພາະວ່າສິ່ງເຫຼົ່ານີ້ບໍ່ໄດ້ກ່ຽວຂ້ອງກັບເຈົ້າ ຫຼື ເຂົ້າມາໃນຊີວິດຂອງເຈົ້າ, ແລ້ວກໍຍັງບໍ່ສາມາດເວົ້າໄດ້ວ່າເຈົ້າເປັນຄົນທີ່ບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້. ເຖິງຢ່າງໃດກໍຕາມ, ຫຼັງຈາກທີ່ໂອ້ລົມກ່ຽວກັບວ່າສິ່ງທີ່ເປັນບວກມີຫຍັງແດ່ ແລະ ສິ່ງທີ່ເປັນລົບມີຫຍັງແດ່ແລ້ວ, ຖ້າເຈົ້າຍັງບໍ່ສາມາດຍອມຮັບ ຫຼື ຄ້ອຍຕາມສິ່ງທີ່ເປັນບວກຈາກສ່ວນເລິກໃນໃຈຂອງເຈົ້າໄດ້ ແລະ ກົງກັນຂ້າມພັດຮູ້ສຶກລັງກຽດ ແລະ ດູຖູກພວກມັນ, ໃນຂະນະທີ່ໄລ່ຕາມ ແລະ ປາຖະໜາສິ່ງທີ່ເປັນລົບຢ່າງບໍ່ລົດລະ, ແລ້ວເຈົ້າກໍບໍ່ແມ່ນຄົນທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້. ເມື່ອເບິ່ງຈາກຈຸດນີ້ແລ້ວ, ມັນກໍຊັດເຈນຫຼາຍວ່າຄົນແບບນັ້ນບໍ່ມີຄວາມເປັນມະນຸດ. ເລື່ອງຂອງການແຍກແຍະສິ່ງທີ່ຖືກອອກຈາກສິ່ງທີ່ຜິດນີ້ເປີດເຜີຍໃຫ້ເຫັນເຖິງທິດທາງຂອງຄົນໃດໜຶ່ງທີ່ມີຕໍ່ສິ່ງທີ່ເປັນບວກ ແລະ ສິ່ງທີ່ເປັນລົບ, ດ້ວຍເຫດນັ້ນຈຶ່ງເຮັດໃຫ້ພວກເຮົາສາມາດກຳນົດໄດ້ວ່າການຈັດປະເພດຂອງຄົນຜູ້ນີ້ແມ່ນຫຍັງຢ່າງແທ້ຈິງ. ບໍ່ວ່າພວກເຂົາຈະພົບພໍ້ກັບຫຍັງກໍຕາມ, ຖ້າພວກເຂົາມີທ່າອ່ຽງໄປທາງສິ່ງທີ່ເປັນລົບຫຼາຍກວ່າສິ່ງທີ່ເປັນບວກ, ແລ້ວມັນກໍຊັດເຈນວ່າຄົນຜູ້ນີ້ບໍ່ມີຄວາມເປັນມະນຸດ ແລະ ບໍ່ມີສະຕິຮູ້ສຶກຜິດຊອບ ແລະ ຄວາມສຳນຶກ. ເປັນຫຍັງເຮົາຈຶ່ງເວົ້າແບບນີ້? ພວກເຂົາປາຖະໜາສິ່ງທີ່ຊົ່ວຮ້າຍ, ປາຖະໜາກິດຈະການ, ໂຄງການຄົ້ນຄວ້າ ຫຼື ເຕັກໂນໂລຊີບາງດ້ານທີ່ຊາຕານ ແລະ ມະນຸດຊາດທີ່ຊົ່ວຮ້າຍເຊີດຊູ, ເຫັນດີນຳ ແລະ ມີສ່ວນຮ່ວມ, ແທນທີ່ຈະປາຖະໜາ ແລະ ເຮັດຕາມກົດເກນ ແລະ ກົດລະບຽບດັ້ງເດີມຂອງສິ່ງທີ່ເປັນບວກ ເຊິ່ງມາຈາກພຣະເຈົ້າ. ສະນັ້ນ, ຄົນແບບນັ້ນຈຶ່ງບໍ່ແມ່ນມະນຸດຢ່າງແນ່ນອນ. ສິ່ງນີ້ຊັດເຈນບໍ? (ຊັດເຈນແລ້ວ).

ພວກເຮົາຫາກໍເວົ້າກ່ຽວກັບຄວາມສາມາດໃນການແຍກແຍະສິ່ງທີ່ຖືກອອກຈາກສິ່ງທີ່ຜິດພາຍໃນຄວາມເປັນມະນຸດຂອງຜູ້ຄົນ, ນັ້ນກໍຄື ຜູ້ຄົນສາມາດລະບຸສິ່ງທີ່ເປັນບວກ ແລະ ສິ່ງທີ່ເປັນລົບໄດ້ ຫຼື ບໍ່. ມີຄົນບໍ່ຫຼາຍປານໃດທີ່ສາມາດມີຄວາມສາມາດໃນການແຍກແຍະນີ້ໄດ້, ແຕ່ໃນຊີວິດຂອງພວກເຂົາ, ຜູ້ຄົນມັກຈະພົບພໍ້ທັງກັບສິ່ງທີ່ເປັນບວກ ແລະ ສິ່ງທີ່ເປັນລົບຢູ່ເລື້ອຍໆ. ຕົວຢ່າງ: ອາລົມປົກກະຕິຂອງຜູ້ຄົນ ເຊັ່ນ: ຄວາມຍິນດີ, ຄວາມໃຈຮ້າຍ, ຄວາມໂສກເສົ້າ, ຄວາມສຸກ ແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນບວກ). ແລ້ວການກະບົດຕໍ່ພຣະເຈົ້າຂອງຜູ້ຄົນເດ? ນັ້ນແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ແລ້ວຄວາມປາຖະໜາທີ່ຟຸມເຟືອຍທີ່ຜູ້ຄົນມີຕໍ່ພຣະເຈົ້າເດ? ພວກມັນແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນລົບ). ໃນຊີວິດປະຈຳວັນຂອງພວກເຂົາ, ຄວາມຈິງແລ້ວ ຜູ້ຄົນບໍ່ມີການຮັບຮູ້ເມື່ອເວົ້າເຖິງຫຼາຍສິ່ງທີ່ພວກເຂົາພົບພໍ້. ສິ່ງທີ່ເປັນບວກບາງຢ່າງຢູ່ກັບຜູ້ຄົນໃນຊີວິດ ແລະ ການມີຢູ່ຂອງພວກເຂົາຢູ່ສະເໝີ; ພວກມັນມີບົດບາດສຳຄັນຫຼາຍໃນຊີວິດຂອງພວກເຂົາ ແລະ ຜົນກະທົບທາງບວກຂອງພວກມັນທີ່ມີຕໍ່ການຢູ່ລອດຂອງມະນຸດກໍບໍ່ສາມາດຖືກແທນທີ່ດ້ວຍຜົນກະທົບຂອງສິ່ງທີ່ເປັນລົບໃດໆໄດ້. ເຖິງຢ່າງໃດກໍຕາມ, ຜູ້ຄົນມັກຈະເບິ່ງຂ້າມສິ່ງທີ່ເປັນບວກເຫຼົ່ານີ້, ໂດຍເຊື່ອວ່າສິ່ງທີ່ເປັນລົບຫຼາຍຢ່າງຕ່າງຫາກທີ່ຢູ່ກັບຜູ້ຄົນ, ຄໍ້າຊູຊີວິດຂອງພວກເຂົາ ແລະ ຢູ່ຮ່ວມກັບພວກເຂົາໃນການມີຢູ່ຂອງພວກເຂົາຢູ່ສະເໝີ. ຈາກສິ່ງນີ້, ສາມາດເຫັນໄດ້ວ່າຫຼາຍຄົນບໍ່ມີຄວາມຮູ້ສຶກຕໍ່ສິ່ງທີ່ເປັນບວກຢ່າງແທ້ຈິງ. ມັນບໍ່ສຳຄັນປານໃດຖ້າເຈົ້າບໍ່ມີຄວາມຮູ້ສຶກຕໍ່ສິ່ງເຫຼົ່ານີ້. ເມື່ອຮູ້ວ່າພວກມັນເປັນສິ່ງທີ່ເປັນບວກ, ຕາບໃດທີ່ເຈົ້າບໍ່ໄດ້ລັງກຽດພວກມັນ ແລະ ເຖິງກັບສາມາດປາຖະໜາ ແລະ ຮັກພວກມັນຈາກສ່ວນເລິກໃນໃຈຂອງເຈົ້າໄດ້, ແລ້ວສິ່ງນີ້ກໍພິສູດວ່າຄວາມເປັນມະນຸດຂອງເຈົ້າປາຖະໜາສິ່ງທີ່ເປັນບວກ. ສົມມຸດວ່າເຈົ້າຮູ້ວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງ, ແຕ່ເຈົ້າຍັງບໍ່ສາມາດເຮັດໃຫ້ຕົນເອງມັກສິ່ງທີ່ເປັນບວກໄດ້. ກົງກັນຂ້າມ, ເຈົ້າພັດມີຄວາມມັກໃນໃຈສຳລັບສິ່ງທີ່ເປັນລົບ, ເຈົ້າເຖິງກັບສົນໃຈພວກມັນເປັນພິເສດ ແລະ ຍິ່ງໄປກວ່ານັ້ນ, ເຈົ້າແນ່ນອນວ່າຈະໄລ່ຕາມ ແລະ ພະຍາຍາມໃຫ້ໄດ້ພວກມັນມາ ຖ້າມີເງື່ອນໄຂເໝາະສົມ ແລະ ເຈົ້າມີໂອກາດ. ສິ່ງນີ້ບົ່ງບອກວ່າ ເມື່ອເວົ້າເຖິງທິດທາງຂອງເຈົ້າທີ່ມີຕໍ່ສິ່ງທີ່ເປັນບວກ ແລະ ສິ່ງທີ່ເປັນລົບ, ເຈົ້າຮັກສິ່ງທີ່ເປັນລົບ ແລະ ບໍ່ຮັກສິ່ງທີ່ເປັນບວກ. ຖ້າເຈົ້າບໍ່ຮັກສິ່ງທີ່ເປັນບວກ, ສິ່ງນີ້ກໍສະແດງໃຫ້ເຫັນວ່າເຈົ້າບໍ່ແມ່ນບຸກຄົນທີ່ເປັນບວກ. ຖ້າເຈົ້າບໍ່ແມ່ນບຸກຄົນທີ່ເປັນບວກ, ແລ້ວເຈົ້າກໍບໍ່ແມ່ນຄົນທີ່ມີສະຕິຮູ້ສຶກຜິດຊອບ ແລະ ຄວາມສຳນຶກຢ່າງແນ່ນອນ; ເຈົ້າເປັນບຸກຄົນທີ່ເປັນລົບ. ຖ້າເຈົ້າບໍ່ແມ່ນຄົນທີ່ມີສະຕິຮູ້ສຶກຜິດຊອບ ແລະ ຄວາມສຳນຶກ, ແລ້ວເຈົ້າກໍບໍ່ແມ່ນມະນຸດ, ເຈົ້າບໍ່ແມ່ນຄົນ. ຕົວຢ່າງ: ມີຄົນປູກໝາກເລັ່ນ. ພວກເຂົາໄດ້ຍິນວ່າມື້ໃດທີ່ໝາກເລັ່ນໃຫຍ່ແລ້ວ, ສາມາດເຮັດໃຫ້ພວກມັນປ່ຽນຈາກສີຂຽວເປັນສີແດງໄດ້ພາຍໃນຄືນດຽວ ໂດຍພຽງແຕ່ໃຊ້ສານເຄມີ ແລະ ຈາກນັ້ນກໍພ້ອມທີ່ຈະຂາຍໄດ້ທັນທີ. ຈາກນັ້ນ ພວກເຂົາກໍຄິດວ່າ: “ນີ້ດີຫຼາຍ. ຄົນອື່ນໆກໍຂາຍພວກມັນດ້ວຍວິທີນີ້, ສະນັ້ນ ຂ້ອຍກໍຈະເຮັດຄືກັນ. ດ້ວຍວິທີນີ້, ຂ້ອຍສາມາດລວຍໄດ້ ແລະ ຂ້ອຍຍັງສາມາດກິນໝາກເລັ່ນໄດ້ໄວຂຶ້ນອີກດ້ວຍ. ຍອດຍ້ຽມໄປເລີຍ!” ສະນັ້ນ ພວກເຂົາຈຶ່ງຂາຍໝາກເລັ່ນເຫຼົ່ານີ້ ແລະ ພວກເຂົາກໍກິນພວກມັນເອງ. ມີຄົນເຕືອນພວກເຂົາວ່າໝາກເລັ່ນທີ່ຖືກບົ່ມໃຫ້ສຸກດ້ວຍສານເຄມີນັ້ນເປັນອັນຕະລາຍຕໍ່ຜູ້ຄົນ ແລະ ການຂາຍສິ່ງດັ່ງກ່າວເປັນການທຳຮ້າຍຄົນອື່ນ, ແຕ່ພວກເຂົາປະຕິເສດທີ່ຈະຍອມຮັບສິ່ງນີ້, ໂດຍເວົ້າວ່າ: “ສິ່ງນີ້ຈະເປັນການທຳຮ້າຍຜູ້ຄົນໄດ້ແນວໃດ? ນີ້ຄືຜົນຂອງການຄົ້ນຄວ້າທາງວິທະຍາສາດ; ມັນແມ່ນສິ່ງທີ່ເປັນບວກ. ວິທະຍາສາດຮັບໃຊ້ມະນຸດຊາດ ແລະ ໃນເມື່ອສິ່ງເຫຼົ່ານີ້ຖືກປະດິດຂຶ້ນຜ່ານວິທະຍາສາດ, ພວກມັນກໍຄວນຖືກນຳໃຊ້ຢ່າງກວ້າງຂວາງໃນຊີວິດຂອງຜູ້ຄົນ. ຊີວິດຂອງຜູ້ຄົນບໍ່ສາມາດຂາດວິທະຍາສາດໄດ້; ພວກເຮົາຕ້ອງເພິ່ງພາມັນ”. ບາງຄົນເຖິງກັບປະຕິບັດຕໍ່ວິທະຍາສາດຄືກັບຄວາມຈິງ ແລະ ພວກເຂົາສອນໃຫ້ຜູ້ຄົນຮັກ, ຮຽນຮູ້ ແລະ ນຳໃຊ້ວິທະຍາສາດ, ພ້ອມທັງອີງທຸກສິ່ງທຸກຢ່າງໃສ່ມັນ. ຕອນນີ້ ບາງຄົນອາດຈະຄົ້ນພົບແລ້ວວ່າວິທະຍາສາດອາດຈະບໍ່ຖືກຕ້ອງສະເໝີໄປ ແລະ ບາງສິ່ງບາງຢ່າງທີ່ຖືກປະດິດຂຶ້ນຜ່ານວິທະຍາສາດກໍເປັນອັນຕະລາຍຕໍ່ຜູ້ຄົນ, ຕົວຢ່າງ: ອາວຸດເຄມີ ແລະ ອາວຸດທີ່ກ້າວໜ້າສາມາດສັງຫານໝູ່ມະນຸດຊາດໄດ້ ແລະ ໂດຍສະເພາະຢ່າງຍິ່ງ ອາຫານທີ່ດັດແປງພັນທຸກຳກໍເປັນສິ່ງທີ່ເຮັດໃຫ້ເກີດຄວາມຈິບຫາຍທີ່ບໍ່ມີທີ່ສິ້ນສຸດສຳລັບມະນຸດຊາດ. ແຕ່ຫຼາຍຄົນບໍ່ຄິດແບບນັ້ນ, ໂດຍເວົ້າວ່າ: “ວິທະຍາສາດສາມາດຜິດໄດ້ບໍ? ຖ້າວິທະຍາສາດຜິດ, ລັດຖະບານຈະສະໜັບສະໜູນມັນບໍ? ມະນຸດຊາດທັງປວງຮຽນຮູ້ ແລະ ນຳໃຊ້ວິທະຍາສາດ, ມະນຸດຊາດທັງປວງສາມາດຜິດພາດໄດ້ບໍ?” ຄຳເວົ້ານີ້ຖືກຕ້ອງບໍ? ພວກເຂົາເຊື່ອວ່າ, ໃນເມື່ອມະນຸດຊາດທັງໝົດເຄົາລົບ ແລະ ນຳໃຊ້ວິທະຍາສາດ ແລະ ສິ່ງນີ້ກໍເປັນກະແສຂອງສັງຄົມ, ບໍ່ວ່າມັນຈະເປັນລົບສໍ່າໃດກໍຕາມ, ມັນກໍສາມາດກາຍເປັນສິ່ງທີ່ເປັນບວກໄດ້. ຄົນເຫຼົ່ານີ້ເປັນຄົນທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ບໍ? (ບໍ່). ຄຳເວົ້າເຫຼົ່ານີ້ທີ່ພວກເຂົາເວົ້າແມ່ນຫຍັງ? (ຄວາມເຊື່ອຫຼົງຜິດ). ພວກມັນຄືຄວາມເຊື່ອຫຼົງຜິດ, ຄວາມເຊື່ອນອກຮິດ ແລະ ຂໍ້ອ້າງທີ່ບິດເບືອນ. ເຖິງແມ່ນວ່າຄົນສ່ວນໃຫຍ່ໃນທ່າມກາງມະນຸດຊາດທີ່ຊົ່ວຮ້າຍຈະເຫັນດີນຳ ແລະ ຍອມຮັບຄຳເວົ້າເຫຼົ່ານີ້, ບໍ່ວ່າຈະມີຄົນຍອມຮັບ ແລະ ເຫັນດີນຳພວກມັນຫຼາຍສໍ່າໃດກໍຕາມ, ສິ່ງທີ່ຜິດກໍຈະຍັງຄົງຜິດຢູ່ສະເໝີ, ສິ່ງທີ່ເປັນລົບກໍຈະຍັງຄົງເປັນສິ່ງທີ່ເປັນລົບຢູ່ສະເໝີ ແລະ ການໃຫ້ເຫດຜົນທີ່ບິດເບືອນກໍຈະຍັງຄົງເປັນການໃຫ້ເຫດຜົນທີ່ບິດເບືອນຢູ່ສະເໝີ. ມັນເປັນໄປບໍ່ໄດ້ທີ່ພວກມັນຈະກາຍເປັນສິ່ງທີ່ເປັນບວກ ແລະ ພວກມັນກໍບໍ່ມີທາງກາຍເປັນຄວາມຈິງໄດ້ເລີຍ.

ຄົນທີ່ມັກຈະໄລ່ຕາມກະແສຂອງສັງຄົມ ແລະ ມັກເວົ້າຄວາມເຊື່ອຫຼົງຜິດຢູ່ສະເໝີ ບໍ່ແມ່ນຜູ້ທີ່ຮັກສິ່ງທີ່ເປັນລົບເປັນພິເສດບໍ? (ແມ່ນແລ້ວ). ພວກເຂົາສາມາດຍອມຮັບຄວາມຈິງ ແລະ ສິ່ງທີ່ເປັນບວກໄດ້ບໍ? (ບໍ່ໄດ້). ພວກເຂົາບໍ່ສາມາດຍອມຮັບສິ່ງທີ່ເປັນບວກໄດ້. ຕົວຢ່າງ: ບາງຄົນເຈັບປ່ວຍ ແລະ ຄວາມຈິງແລ້ວ ຄວາມເຈັບປ່ວຍຂອງພວກເຂົາສາມາດປິ່ນປົວໃຫ້ຫາຍດີໄດ້ຜ່ານການອອກກຳລັງກາຍ ແລະ ການປັບປ່ຽນກິດຈະວັດປະຈຳວັນຂອງພວກເຂົາ, ແຕ່ພວກເຂົາພັດຢືນຢັດທີ່ຈະໃຊ້ມາດຕະການ ແລະ ວິທີການປິ່ນປົວທີ່ທັນສະໄໝ ແລະ ມີເຕັກໂນໂລຊີສູງ. ເຈົ້າອາດຈະເວົ້າວ່າ: “ເຖິງແມ່ນວ່າການແພດໃນປັດຈຸບັນຈະກ້າວໜ້າ ແລະ ການປິ່ນປົວນັ້ນກໍມີຜົນຮັບທີ່ເຫັນໄດ້ຊັດເຈນ, ແຕ່ມັນກໍຈະເຮັດໃຫ້ເກີດຜົນກະທົບຕົກຄ້າງ ເຊິ່ງຜົນສະທ້ອນຂອງມັນຈະບໍ່ສາມາດແກ້ໄຂໄດ້. ເຈົ້າຄວນໃຊ້ວິທີການທາງທຳມະຊາດ ເຊັ່ນ: ການອອກກຳລັງກາຍ, ການປັບປ່ຽນກິດຈະວັດປະຈຳວັນຂອງເຈົ້າ ແລະ ການປັບປ່ຽນນິໄສ ແລະ ຮູບແບບການກິນອາຫານຂອງເຈົ້າ ເພື່ອເຮັດໃຫ້ຮ່າງກາຍຂອງເຈົ້າຄ່ອຍໆເຂົ້າສູ່ຈັງຫວະທີ່ປົກກະຕິ ແລະ ເປັນທຳມະຊາດ, ຫຼັງຈາກນັ້ນ ອາການບາງຢ່າງກໍຈະຄ່ອຍໆບັນເທົາລົງ”. ບາງຄົນສາມາດຍອມຮັບມຸມມອງປະເພດນີ້ໄດ້, ແຕ່ບາງຄົນກໍບໍ່ສາມາດຍອມຮັບໄດ້. ພວກເຂົາຄິດວ່າ: “ນັ້ນເປັນວິທີການທີ່ຫຼ້າສະໄໝແລ້ວ. ນັ້ນຄືວິທີການ ແລະ ປັດຊະຍາທີ່ມະນຸດຊາດໃຊ້ປິ່ນປົວພະຍາດເມື່ອຫຼາຍພັນປີກ່ອນ. ແນວຄິດທີ່ວ່າການດີຂຶ້ນນັ້ນແມ່ນການປິ່ນປົວສາມສິບເປີເຊັນ ແລະ ການຟື້ນຟູຮ່າງກາຍເຈັດສິບເປີເຊັນນັ້ນໃຊ້ບໍ່ໄດ້ອີກຕໍ່ໄປແລ້ວ! ການແພດໃນປັດຈຸບັນກ້າວໜ້າແລ້ວ ແລະ ການປິ່ນປົວດ້ວຍເຕັກໂນໂລຊີຂັ້ນສູງກໍນຳມາເຊິ່ງຜົນຮັບໂດຍໄວ. ຢາປິ່ນປົວເຈົ້າໃຫ້ຫາຍດີໄດ້ພາຍໃນພິບຕາດຽວ!” ຕາມມຸມມອງຂອງພວກເຂົາແລ້ວ, ຕາບໃດທີ່ການແພດກ້າວໜ້າ ແລະ ສາມາດປິ່ນປົວຄວວາມເຈັບປ່ວຍຕ່າງໆຂອງມະນຸດຊາດ ແລະ ເຮັດໃຫ້ຜູ້ຄົນມີອາຍຸຍືນຍາວໄດ້, ແລ້ວການແພດກໍໄດ້ກາຍເປັນສິ່ງທີ່ເປັນບວກ ແລະ ຜູ້ຄົນກໍຄວນເຊື່ອໃນການແພດ ແລະ ເຊື່ອໃນວິທະຍາສາດ ແລະ ປ່ອຍໃຫ້ວິທະຍາສາດມີອຳນາດສູງສຸດເໜືອຊະຕາກຳຂອງພວກເຂົາ. ພວກເຂົາຄິດວ່າ ບໍ່ວ່າຜູ້ຄົນຈະເຈັບປ່ວຍຫຼາຍສໍ່າໃດກໍຕາມ, ກໍບໍ່ມີຫຍັງຕ້ອງຢ້ານ, ດ້ວຍວິທີການທາງເຕັກໂນໂລຊີຂັ້ນສູງ, ຄວາມເຈັບປ່ວຍທີ່ຊັບຊ້ອນ ແລະ ປິ່ນປົວຍາກໃດໆກໍສາມາດປິ່ນປົວໃຫ້ຫາຍດີໄດ້ ແລະ ເຖິງແມ່ນວ່າຈະມີຜົນກະທົບຕົກຄ້າງ, ມັນກໍບໍ່ມີຫຍັງຕ້ອງກັງວົນ. ມຸມມອງເຫຼົ່ານີ້ຖືກຕ້ອງບໍ? ພວກມັນຄືຄວາມເຊື່ອຫຼົງຜິດ. ບອກເຮົາມາເບິ່ງ, ຖ້າເຈົ້າລົມກັບຄົນປະເພດນີ້ກ່ຽວກັບວ່າສິ່ງທີ່ເປັນບວກແມ່ນຫຍັງ, ເຈົ້າຈະສາມາດເຮັດໃຫ້ພວກເຂົາເຂົ້າໃຈໄດ້ບໍ? ພວກເຂົາສາມາດຍອມຮັບມັນໄດ້ບໍ? (ບໍ່, ພວກເຮົາບໍ່ສາມາດເຮັດໃຫ້ພວກເຂົາເຂົ້າໃຈໄດ້). ເຫດຜົນໜຶ່ງທີ່ເຈົ້າບໍ່ສາມາດເຮັດໃຫ້ພວກເຂົາເຂົ້າໃຈໄດ້ກໍຄື ພວກເຂົາເອງບໍ່ສາມາດຍອມຮັບມຸມມອງທີ່ເປັນບວກໄດ້. ແລ້ວອີກເຫດຜົນໜຶ່ງກໍຄື ມະນຸດຊາດທັງປວງໃນທົ່ວໂລກກຳລັງຖືກພັດພາໄປຕາມກະແສທີ່ຊົ່ວຮ້າຍ ໂດຍບໍ່ມີຂໍ້ຍົກເວັ້ນແມ່ນແຕ່ຄົນດຽວ. ເຖິງແມ່ນວ່າພວກເຂົາຈະເຊື່ອໃນພຣະເຈົ້າ, ແຕ່ເລິກໆໃນໃຈຂອງພວກເຂົາ, ພວກເຂົາບໍ່ຍອມຮັບຄວາມຈິງ, ພວກເຂົາບໍ່ຍອມຮັບສິ່ງທີ່ເປັນບວກ ແລະ ພວກເຂົາບໍ່ເບິ່ງຜູ້ຄົນ ແລະ ສິ່ງຕ່າງໆໂດຍອີງໃສ່ພຣະທຳຂອງພຣະເຈົ້າ. ກົງກັນຂ້າມ, ພວກເຂົາຍັງຄົງໃຊ້ມຸມມອງຂອງຊາຕານ ແລະ ກະແສທີ່ຊົ່ວຮ້າຍຂອງຊາຕານເປັນພື້ນຖານສຳລັບການເບິ່ງ ຫຼື ການປະຕິບັດຕໍ່ທຸກເລື່ອງ. ເພາະສະນັ້ນ, ເຖິງແມ່ນວ່າຄົນປະເພດນີ້ຈະເຊື່ອໃນພຣະເຈົ້າມາເປັນເວລາຫຼາຍປີ, ໄດ້ຟັງການເທດສະໜາກ່ຽວກັບຄວາມຈິງບາງຢ່າງ ແລະ ໄດ້ປະຕິບັດໜ້າທີ່ຂອງຕົນ ແລະ ພວກເຂົາອ້າງວ່າເຕັມໃຈທີ່ຈະຍອມຮັບຄວາມຈິງກໍຕາມ, ແຕ່ມຸມມອງກ່ຽວກັບສິ່ງຕ່າງໆທີ່ພວກເຂົາຍຶດໝັ້ນໃນຊີວິດຈິງກໍຍັງຄົງບໍ່ປ່ຽນແປງ, ທັງບໍ່ປ່ຽນແປງໃນສິ່ງທີ່ພວກເຂົາເລືອກລະຫວ່າງສິ່ງທີ່ເປັນລົບ ແລະ ສິ່ງທີ່ເປັນບວກ. ສິ່ງທີ່ເປັນລົບທີ່ພວກເຂົາໄດ້ຍອມຮັບນັ້ນໄດ້ຢັ່ງຮາກເລິກຢູ່ໃນໃຈຂອງພວກເຂົາແລ້ວ ແລະ ເຖິງແມ່ນວ່າພວກເຂົາຈະຮູ້ວ່າສິ່ງເຫຼົ່ານີ້ບໍ່ແມ່ນຄວາມຈິງ, ພວກເຂົາກໍຍັງຈະຍຶດໝັ້ນກັບພວກມັນຢູ່. ສິ່ງນີ້ສະແດງໃຫ້ເຫັນຢ່າງຊັດເຈນວ່າ ສິ່ງທີ່ພວກເຂົາຮັກຢ່າງແທ້ຈິງໃນໃຈຂອງພວກເຂົາຄືສິ່ງທີ່ເປັນລົບ, ບໍ່ແມ່ນຄວາມຈິງ. ເຖິງແມ່ນວ່າພວກເຂົາຈະໄດ້ອ່ານພຣະທຳຂອງພຣະເຈົ້າ ແລະ ຟັງຄຳເທດສະໜາກ່ຽວກັບຄວາມຈິງ ແລະ ພວກເຂົາເຂົ້າໃຈໃນແງ່ຂອງຫຼັກຄຳສອນວ່າຄຳເວົ້າເຫຼົ່ານີ້ຖືກຕ້ອງ ແລະ ເປັນຄວາມຈິງກໍຕາມ, ແຕ່ພວກເຂົາກໍຍັງບໍ່ເຕັມໃຈທີ່ຈະປະຖິ້ມສິ່ງທີ່ເປັນລົບທີ່ພວກເຂົາໄດ້ຍອມຮັບມາຕັ້ງດົນແລ້ວໃນສ່ວນເລິກຫົວໃຈຂອງພວກເຂົາ ແລະ ພວກເຂົາກໍບໍ່ເຄີຍໃຊ້ພຣະທຳຂອງພຣະເຈົ້າເປັນພື້ນຖານໃນການແຍກແຍະສິ່ງທີ່ເປັນລົບເລີຍ. ເມື່ອພວກເຂົາພົບພໍ້ກັບເລື່ອງສະເພາະໃດໜຶ່ງ, ໃນໃຈຂອງພວກເຂົາ, ພວກເຂົາກໍຍັງຄົງຍຶດຕິດກັບມຸມມອງດັ້ງເດີມທີ່ບໍ່ຖືກຕ້ອງຂອງພວກເຂົາ ແລະ ພວກເຂົາກໍຍັງຄົງຖືວ່າສິ່ງທີ່ເປັນລົບນັ້ນແມ່ນສິ່ງທີ່ເປັນບວກ ແລະ ມຸມມອງທີ່ບໍ່ຖືກຕ້ອງເປັນມຸມມອງທີ່ຖືກຕ້ອງ. ສຳລັບສິ່ງທີ່ເປັນບວກ, ເຖິງແມ່ນວ່າພວກເຂົາຈະບໍ່ໄດ້ເວົ້າຢ່າງຊັດເຈນວ່າພວກມັນແມ່ນສິ່ງທີ່ເປັນລົບ, ແຕ່ໃນໃຈຂອງພວກເຂົາແລ້ວ ພວກເຂົາກໍບໍ່ເຕັມໃຈທີ່ຈະປະຖິ້ມສິ່ງທີ່ເປັນລົບ ແລະ ຍອມຮັບສິ່ງທີ່ເປັນບວກ, ເພາະວ່າພວກເຂົາຮູ້ສຶກວ່າ: “ສິ່ງທີ່ເປັນບວກເບິ່ງຄືວ່າຈະມີອິດທິພົນໜ້ອຍເກີນໄປ ແລະ ມີຄົນໜ້ອຍເກີນໄປທີ່ສາມາດຍອມຮັບພວກມັນໄດ້. ພວກມັນບໍ່ສາມາດຢູ່ລອດໄດ້ໃນສັງຄົມ, ນີ້ຄືຂໍ້ເທັດຈິງທີ່ປະຕິເສດບໍ່ໄດ້”. ສິ່ງນີ້ພິສູດວ່າພວກເຂົາບໍ່ມີຄວາມສາມາດໃນການແຍກແຍະສິ່ງທີ່ຖືກອອກຈາກສິ່ງທີ່ຜິດໃນໃຈຂອງພວກເຂົາ ແລະ ວ່າມີບັນຫາກັບຄວາມເປັນມະນຸດຂອງພວກເຂົາ. ຄົນປະເພດນີ້ບໍ່ສົນໃຈໃນສິ່ງທີ່ເປັນບວກ ແລະ ມັກຈະຕ້ອງການປ່ຽນແປງທຳມະຊາດ, ປ່ຽນແປງກົດເກນແຫ່ງການຢູ່ລອດຂອງໂລກທຳມະຊາດ, ປ່ຽນແປງກົດເກນທາງສະລີລະວິທະຍາຂອງມະນຸດ ແລະ ປ່ຽນແປງກົດເກນແຫ່ງການຢູ່ລອດຂອງມະນຸດ, ໂດຍຕ້ອງການທີ່ຈະເອົາຊະນະທຳມະຊາດ ແລະ ເອົາຊະນະສິ່ງທີ່ມີຊີວິດຕ່າງໆຢູ່ສະເໝີ. ຕົວຢ່າງ: ພວກເຂົາມັກຈະໄຕ່ຕອງສິ່ງຕ່າງໆແບບນີ້ຢູ່ສະເໝີ: “ພວກເຮົາຈະສາມາດເອົາພັນທຸກຳຂອງແມວໃຫ້ກັບໝາໄດ້ແນວໃດ, ເພື່ອໃຫ້ໝາສາມາດຈັບໜູໄດ້ຄືກັບທີ່ແມວບໍ? ແລ້ວມັນຈະບໍ່ຍອດຢ້ຽມບໍ ຖ້າແມວສາມາດທັງຈັບໜູ ແລະ ເຝົ້າເຮືອນໄດ້ຄືກັບໝາ?” “ຖ້າ ໄກ່ແມ່ສາມາດທັງອອກໄຂ່ ແລະ ຂັນໄດ້, ແລ້ວພວກເຮົາກໍພຽງແຕ່ຕ້ອງລ້ຽງແມ່ໄກ່ເທົ່ານັ້ນ, ມັນຈະດີສໍ່າໃດ!” ເຈົ້າເຫັນບໍ, ພວກເຂົາມັກຈະໄຕ່ຕອງເຖິງສິ່ງທີ່ບໍ່ເໝາະສົມຢູ່ສະເໝີ. ຖ້າເປັນຄົນທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້, ພວກເຂົາກໍຈະຄິດວ່າ: “ສັດທີ່ພຣະເຈົ້າສ້າງຂຶ້ນນັ້ນຊ່າງຍອດຢ້ຽມແທ້ໆ! ໄກ່ຜູ້ສາມາດຂັນ ແລະ ຢູ່ເປັນໝູ່ໄກ່ແມ່ໄດ້ ແລະ ໄກ່ແມ່ກໍສາມາດອອກໄຂ່ ແລະ ຟັກລູກໄກ່ໄດ້ ແລະ ມະນຸດກໍສາມາດກິນຊີ້ນຂອງທັງໄກ່ຜູ້ ແລະ ໄກ່ແມ່ໄດ້. ໝາສາມາດປົກປ້ອງບ້ານ ແລະ ຢູ່ເປັນໝູ່ເຈົ້າຂອງພວກມັນໄດ້ ແລະ ແມວກໍສາມາດຈັບໜູໄດ້ ແລະ ບາງຄັ້ງພວກມັນກໍສາມາດກາຍເປັນສະມາຊິກໃນຄອບຄົວທີ່ບໍ່ຄ່ອຍມີໃຜສັງເກດເຫັນໄດ້ເຊັ່ນກັນ. ສິ່ງເຫຼົ່ານີ້ລ້ວນແຕ່ດີຫຼາຍ, ແຕ່ລະຢ່າງກໍມີໜ້າທີ່ຂອງມັນເອງ, ທຸກສິ່ງທີ່ພຣະເຈົ້າສ້າງຂຶ້ນມາລ້ວນແຕ່ດີ!” ແຕ່ຜູ້ທີ່ບໍ່ສາມາດຢັ່ງຮູ້ສິ່ງທີ່ເປັນບວກໄດ້ຈະໃຊ້ມຸມມອງຂອງຊາຕານເພື່ອປະຕິເສດ ແລະ ກ່າວໂທດພວກມັນ ແລະ ໂດຍອີງໃສ່ມຸມມອງຂອງຊາຕານ ພວກເຂົາກໍເຖິງກັບຈະພະຍາຍາມປ່ຽນແປງກົດເກນແຫ່ງການຢູ່ລອດຂອງສິ່ງທີ່ມີຊີວິດຕ່າງໆ, ປ່ຽນແປງກົດເກນຕ່າງໆຂອງໂລກທຳມະຊາດ ແລະ ເຖິງກັບປ່ຽນແປງກົດເກນແຫ່ງການຢູ່ລອດຂອງມະນຸດ, ທັງໝົດນີ້ກໍເພື່ອໃຫ້ວິທະຍາສາດມີອຳນາດ. ຄົນແບບນັ້ນບໍ່ມີຄວາມເປັນມະນຸດທີ່ປົກກະຕິຢ່າງແນ່ນອນ. ຄວາມເປັນມະນຸດຂອງພວກເຂົາຂາດລັກສະນະຂອງການທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້. ນອກຈາກນີ້, ພວກເຂົາບໍ່ຮູ້ວິທີຈັດການຊີວິດຂອງພວກເຂົາຕາມກົດເກນທາງທຳມະຊາດ ແລະ ພວກເຂົາມັກຈະຕ້ອງການເຮັດສິ່ງຕ່າງໆຕາມຄວາມປະສົງຂອງມະນຸດຢູ່ສະເໝີ ໂດຍໃຊ້ວິທີການທາງເຕັກໂນໂລຊີ ຫຼື ວິທີການທີ່ມະນຸດສ້າງຂຶ້ນເພື່ອປ່ຽນແປງກົດເກນທີ່ປົກກະຕິຂອງຊີວິດທາງຮ່າງກາຍ. ຕົວຢ່າງ: ຄົນປົກກະຕິຕ້ອງການການພັກຜ່ອນເຈັດ ຫຼື ແປດຊົ່ວໂມງຕໍ່ມື້ເພື່ອໃຫ້ມີພະລັງງານເຕັມທີ່ ແລະ ສາມາດຄໍ້າຊູການດຳລົງຊີວິດ ແລະ ການເຮັດວຽກໃນແຕ່ລະມື້ໄດ້, ແຕ່ຄົນປະເພດນີ້ພັດໄຕ່ຕອງວ່າ: “ມັນຈະບໍ່ຍອດຢ້ຽມບໍ ຖ້າຜູ້ຄົນສາມາດດຳລົງຊີວິດ ແລະ ເຮັດວຽກໄດ້ຕາມປົກກະຕິໃນແຕ່ລະມື້ ໂດຍບໍ່ຈຳເປັນຕ້ອງນອນ ຫຼື ກິນ? ຂ້ອຍສົງໄສວ່າຈະສາມາດໃຊ້ວິທີການທາງເຕັກໂນໂລຊີສູງໃດແດ່ເພື່ອບັນລຸສິ່ງນີ້?” ແນວຄິດທີ່ໜ້າຂັນ ແລະ ແປກປະຫຼາດສາມາດເກີດຂຶ້ນໃນໃຈຂອງພວກເຂົາໄດ້. ພວກເຂົາບໍ່ໄຕ່ຕອງເຖິງວິທີການປັບຕົວເຂົ້າກັບ ແລະ ເຮັດຕາມກົດເກນເຫຼົ່ານີ້ຈາກມຸມມອງຂອງຄວາມເປັນມະນຸດທີ່ປົກກະຕິ ແລະ ດ້ວຍເຫດນັ້ນຈຶ່ງຈັດການກັບຄວາມຕ້ອງການ ແລະ ບັນຫາຕ່າງໆຂອງເນື້ອໜັງໄດ້ຢ່າງຖືກຕ້ອງ, ແຕ່ກົງກັນຂ້າມ ພວກເຂົາພັດຕ້ອງການປ່ຽນແປງກົດເກນເຫຼົ່ານີ້ຢູ່ສະເໝີ, ເພື່ອໃຫ້ແຕກຕ່າງຈາກຄົນທຳມະດາ, ເພື່ອໃຫ້ສາມາດຢູ່ເໜືອສັນຊາດຕະຍານທາງຮ່າງກາຍຂອງພວກເຂົາ ແລະ ເພື່ອໃຫ້ສາມາດ ບໍ່ຖືກເນື້ອໜັງຂອງພວກເຂົາຄວບຄຸມ ຫຼື ຖືກບີບຄັ້ນ. ສິ່ງນີ້ບໍ່ໜ້າຢ້ານກົວບໍ? ພວກເຂົາມັກຈະຕ້ອງການໂດດເດັ່ນຈາກຝູງຊົນຢູ່ສະເໝີ. ຄົນອື່ນນອນແປດຊົ່ວໂມງຕໍ່ມື້, ແຕ່ພວກເຂົາຕ້ອງການນອນພຽງແຕ່ສິບນາທີ ຫຼື ຢ່າງຫຼາຍທີ່ສຸດກໍໜຶ່ງ ຫຼື ສອງຊົ່ວໂມງ ແລະ ຍັງຄົງມີພະລັງງານພຽງພໍສຳລັບມື້ນັ້ນ. ນີ້ຄືສິ່ງທີ່ຄົນປົກກະຕິບໍ່ສາມາດບັນລຸໄດ້. ກົດເກນທາງທຳມະຊາດຂອງຮ່າງກາຍມະນຸດໄດ້ຖືກກຳນົດໄວ້ແລ້ວພາຍໃຕ້ການກຳນົດຂອງພຣະເຈົ້າ. ຄວາມຢາກອາຫານຂອງຄົນໃດໜຶ່ງຫຼາຍສໍ່າໃດ, ກົດເກນການເຮັດວຽກຂອງອະໄວຍະວະພາຍໃນຂອງພວກເຂົາເປັນແນວໃດ, ຄົນໃດໜຶ່ງມີພະລັງງານຫຼາຍສໍ່າໃດ, ພວກເຂົາສາມາດເຮັດວຽກໄດ້ຫຼາຍສໍ່າໃດໃນໜຶ່ງມື້, ສະໝອງຂອງພວກເຂົາສາມາດຈັດການຄິດກ່ຽວກັບສິ່ງຕ່າງໆໄດ້ຫຼາຍສໍ່າໃດໃນໜຶ່ງມື້ ແລະ ພວກເຂົາສາມາດຄິດກ່ຽວກັບພວກມັນໄດ້ດົນສໍ່າໃດ, ສິ່ງເຫຼົ່ານີ້ລ້ວນແຕ່ຖືກກຳນົດໄວ້ແລ້ວ. ຈາກມຸມມອງຂອງຄວາມເປັນມະນຸດແລ້ວ, ຄວາມຈິງແລ້ວກົດເກນເຫຼົ່ານີ້ເປັນເລື່ອງປົກກະຕິ ແລະ ພວກມັນເປັນສິ່ງທີ່ເປັນບວກ. ຕໍ່ເມື່ອເຮັດຕາມກົດເກນບາງຢ່າງເທົ່ານັ້ນ ມະນຸດຊາດຈຶ່ງຈະສາມາດສືບຕໍ່ດຳລົງຊີວິດຢູ່ໄດ້ປີແລ້ວປີເລົ່າ, ສາມາດສືບຕໍ່ຂະຫຍາຍພັນ ແລະ ດຳລົງຊີວິດຢູ່ໄດ້ຈາກລຸ້ນສູ່ລຸ້ນ ແລະ ການຢູ່ລອດຂອງມະນຸດຊາດຈຶ່ງຈະສາມາດດຳເນີນຕໍ່ໄປໄດ້. ນີ້ຄືສິ່ງທີ່ມັນເປັນສຳລັບສິ່ງທີ່ມີຊີວິດທັງໝົດ. ຕໍ່ເມື່ອເຮັດຕາມກົດເກນທາງທຳມະຊາດບາງຢ່າງ ແລະ ກົດເກນຂອງຊີວິດບາງຢ່າງ ແລະ ໂດຍການມີຊ່ວງເວລາຂອງທັງການພັກຜ່ອນ ແລະ ການເຄື່ອນໄຫວເທົ່ານັ້ນ, ການສືບຕໍ່ຊີວິດຂອງພວກເຂົາຈຶ່ງຈະສາມາດຖືກຮັກສາໄວ້ໄດ້. ຖ້າຄົນໃດໜຶ່ງລະເມີດກົດເກນທາງທຳມະຊາດ, ການສືບຕໍ່ຊີວິດຂອງພວກເຂົາກໍຈະພົບກັບບັນຫາ ແລະ ພວກເຂົາອາດຈະມີຊີວິດຢູ່ໄດ້ບໍ່ດົນປານໃດ. ຖ້າມີບັນຫາເກີດຂຶ້ນກັບສະພາບຮ່າງກາຍຂອງຄົນໃດໜຶ່ງ, ຊີວິດທີ່ປົກກະຕິຂອງພວກເຂົາ, ອາຫານປະຈຳວັນຂອງພວກເຂົາ, ພ້ອມທັງຄວາມຄິດທີ່ປົກກະຕິ, ການຕັດສິນທີ່ປົກກະຕິຂອງພວກເຂົາ ແລະ ປະລິມານວຽກທີ່ພວກເຂົາສາມາດເຮັດໄດ້ໃນໜຶ່ງມື້ ແລະ ອື່ນໆ ກໍລ້ວນແຕ່ຈະໄດ້ຮັບຜົນກະທົບ. ເພາະສະນັ້ນ, ກົດເກນທາງທຳມະຊາດຂອງມະນຸດຊາດຈຶ່ງປົກປ້ອງການຢູ່ລອດທີ່ປົກກະຕິຂອງມະນຸດຊາດ. ສິ່ງເຫຼົ່ານີ້ແມ່ນສິ່ງທີ່ເປັນບວກ ແລະ ບໍ່ຄວນຖືກຜູ້ຄົນດູຖູກ ແລະ ຜູ້ຄົນກໍບໍ່ຄວນຮູ້ສຶກລັງກຽດພວກມັນ. ກົງກັນຂ້າມ, ພວກເຂົາຄວນເຄົາລົບ ແລະ ເຮັດຕາມພວກມັນ. ຜູ້ທີ່ບໍ່ແມ່ນມະນຸດເຫຼົ່ານັ້ນທີ່ເປັນຂອງຊາຕານມັກຈະຮູ້ສຶກຢູ່ສະເໝີວ່າ: “ການເຮັດຕາມກົດເກນທາງທຳມະຊາດຂອງມະນຸດຊາດເຫຼົ່ານີ້ເຮັດໃຫ້ຜູ້ຄົນເບິ່ງຄືວ່າບໍ່ມີຄວາມສາມາດ ແລະ ໄຮ້ປະໂຫຍດຢ່າງສິ້ນເຊີງ! ພວກເຮົາມັກຈະຖືກຈຳກັດໂດຍກົດເກນທາງທຳມະຊາດເຫຼົ່ານີ້ຢູ່ສະເໝີ, ເມື່ອເຈົ້າເມື່ອຍ ເຈົ້າກໍຕ້ອງໄປນອນ; ເມື່ອເຈົ້າຫິວ ເຈົ້າກໍຕ້ອງໄປກິນ. ຖ້າເຈົ້າບໍ່ເຮັດສິ່ງເຫຼົ່ານີ້, ຄວາມຄິດຂອງເຈົ້າກໍຈະຕາມບໍ່ທັນປາກ, ມືກໍຈະເລີ່ມສັ່ນ, ຫົວໃຈກໍຈະເລີ່ມເຕັ້ນແຮງ ແລະ ຂາກໍຈະອ່ອນແຮງ ແລະ ກໍບໍ່ສາມາດຢືນໄດ້ຢ່າງໝັ້ນຄົງ. ນີ້ມັນຫຍຸ້ງຍາກຫຼາຍ! ລອງຈິນຕະນາການເບິ່ງວ່າ ຖ້າຄົນເຮົາພຽງແຕ່ຕ້ອງກິນຢາບາງຊະນິດ ແລະ ດຳລົງຊີວິດໄດ້ຕາມປົກກະຕິ ຫຼື ຖ້າເຈົ້າສາມາດມີພະລັງງານເຕັມທີ່ເຖິງແມ່ນວ່າຈະບໍ່ໄດ້ພັກຜ່ອນເປັນເວລາຫຼາຍມື້ກໍຕາມ, ເຊິ່ງຈະເຮັດໃຫ້ເຈົ້າຍອດຢ້ຽມຍິ່ງກວ່າຫຸ່ນຍົນອີກ. ຫຼື ລອງຈິນຕະນາການເບິ່ງວ່າ ເມື່ອເຈົ້າຫິວ, ເຈົ້າກໍພຽງແຕ່ກົດຈຸດຝັງເຂັມບາງຈຸດ ແລະ ກໍຈະບໍ່ຮູ້ສຶກຫິວໃນທັນທີ. ຫຼື ລອງຈິນຕະນາການເບິ່ງວ່າ ການບໍ່ກິນຫຍັງເປັນເວລາຫຼາຍມື້ແຕ່ກໍຍັງສະບາຍດີ, ໂດຍທີ່ເນື້ອໜັງບໍ່ຈ່ອຍຜອມລົງ, ພະລັງງານບໍ່ຫຼຸດລົງ ແລະ ຮ່າງກາຍຍັງຄົງປົກກະຕິ ແລະ ແຂງແຮງດີ. ນັ້ນຄົງຈະໜ້າອັດສະຈັນຫຼາຍ!” ຜູ້ຄົນມັກຈະຕ້ອງການປ່ຽນແປງກົດເກນທາງທຳມະຊາດເຫຼົ່ານີ້ຢູ່ສະເໝີ. ນີ້ບໍ່ແມ່ນການປະຕິເສດ ແລະ ການຕໍ່ຕ້ານສິ່ງທີ່ເປັນບວກບໍ? (ແມ່ນແລ້ວ). ການມີຢູ່ຂອງສິ່ງທີ່ເປັນບວກເຫຼົ່ານີ້ຮັບປະກັນການມີຢູ່ທີ່ປົກກະຕິຂອງມະນຸດຊາດ ແລະ ຮັກສາຊີວິດທີ່ປົກກະຕິຂອງມະນຸດຊາດ, ສະນັ້ນ ຜູ້ຄົນບໍ່ພຽງແຕ່ຄວນເຮັດຕາມພວກມັນເທົ່ານັ້ນ ແຕ່ຍັງຄວນປະຕິບັດຕໍ່ພວກມັນຢ່າງມີເຫດຜົນອີກດ້ວຍ. ພວກເຂົາບໍ່ຄວນຂັດຕໍ່ພວກມັນ, ກົດຂີ່ພວກມັນ ຫຼື ເຮັດໃຫ້ຕົນເອງຂັດແຍ້ງກັບພວກມັນ, ຢ່າວ່າແຕ່ຈະຕໍ່ຕ້ານພວກມັນເລີຍ. ໃນທາງກົງກັນຂ້າມ, ສິ່ງເຫຼົ່ານັ້ນທີ່ຢູ່ເໜືອກົດເກນທາງທຳມະຊາດຂອງມະນຸດຊາດ, ຈິນຕະນາການຂອງຜູ້ຄົນ, ແນວຄິດທີ່ຜິດປົກກະຕິບາງຢ່າງຂອງພວກເຂົາ ແລະ ພຶດຕິກຳທີ່ພິເສດຂອງພວກເຂົາ ລ້ວນແຕ່ແມ່ນສິ່ງທີ່ເປັນລົບ. ເນື່ອງຈາກວ່າພວກມັນລ້ວນແຕ່ເປັນສິ່ງທີ່ເປັນລົບ, ຜູ້ຄົນຈຶ່ງຄວນແຍກແຍະ ແລະ ປະຕິເສດພວກມັນ, ບໍ່ແມ່ນຍອມຮັບພວກມັນ. ຖ້າເຈົ້າມີການແຍກແຍະສິ່ງທີ່ເປັນບວກ ແລະ ສິ່ງທີ່ເປັນລົບ ແລະ ສາມາດປະຕິບັດຕໍ່ພວກມັນໄດ້ຢ່າງຖືກຕ້ອງ ແລະ ຈັດການກັບພວກມັນຢ່າງມີເຫດຜົນໃນຂະນະທີ່ເຈົ້າດຳລົງຊີວິດ, ແລ້ວຄວາມເປັນມະນຸດຂອງເຈົ້າກໍປົກກະຕິ. ຖ້າເຈົ້າມັກຈະບໍ່ຮູ້ສຶກເຖິງຜົນກະທົບທາງບວກຂອງສິ່ງທີ່ເປັນບວກເຫຼົ່ານີ້ທີ່ມີຕໍ່ເຈົ້າ ແລະ ເຈົ້າມັກຈະຕ້ອງການຕໍ່ຕ້ານພວກມັນ ແລະ ເຮັດສິ່ງທີ່ກົງກັນຂ້າມກັບພວກມັນ ແລະ ເຈົ້າມັກຈະພະຍາຍາມປ່ຽນແປງສິ່ງທີ່ເປັນບວກເຫຼົ່ານີ້ໂດຍອີງໃສ່ຄຳເວົ້າ ແລະ ມຸມມອງທີ່ເປັນລົບບາງຢ່າງ, ໂດຍລະເມີດກົດເກນທີ່ພາວະວິໄສຂອງສິ່ງຕ່າງໆ, ແລ້ວມັນກໍພິສູດວ່າ, ໃນແງ່ຂອງຄວາມເປັນມະນຸດຂອງເຈົ້າ, ເຈົ້າບໍ່ມີຄວາມສາມາດໃນການເຂົ້າໃຈວ່າອັນໃດຖືກອັນໃດຜິດ. ເມື່ອໄດ້ໂອ້ລົມກັນແບບນີ້ແລ້ວ, ຕອນນີ້ເຈົ້າເຂົ້າໃຈແລ້ວບໍ? (ເຂົ້າໃຈແລ້ວ).

ຖ້າຄົນໃດໜຶ່ງມີຄວາມເປັນມະນຸດ, ພວກເຂົາບໍ່ຄວນເຂົ້າໃຈວ່າສິ່ງທີ່ເປັນບວກແມ່ນຫຍັງ ແລະ ຍອມຮັບພວກມັນບໍ? (ແມ່ນແລ້ວ). ແລ້ວພວກເຂົາກໍບໍ່ຄວນສາມາດແຍກແຍະສິ່ງທີ່ເປັນລົບໄດ້, ໃນຂະນະດຽວກັນກໍສາມາດກຽດຊັງ ແລະ ປະຕິເສດພວກມັນຈາກໃຈຂອງພວກເຂົາໄດ້ອີກດ້ວຍບໍ? (ແມ່ນແລ້ວ). ສະນັ້ນ, ຍັງມີສິ່ງອື່ນໃດອີກແດ່ທີ່ຜູ້ຄົນບໍ່ສາມາດລະບຸໄດ້ວ່າແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? ການເຊື່ອໃນພຣະເຈົ້າ ແລະ ການຕິດຕາມພຣະເຈົ້າແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນບວກ). ອຳນາດສູງສຸດຂອງພຣະເຈົ້າເໜືອຊະຕາກຳຂອງມະນຸດແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ສິ່ງທີ່ເປັນບວກ). ອຳນາດສູງສຸດຂອງພຣະເຈົ້າເໜືອຊະຕາກຳຂອງມະນຸດແມ່ນສິ່ງທີ່ເປັນບວກ. ສະນັ້ນ, ມຸມມອງຫຼັກທີ່ສະໜັບສະໜູນການຕໍ່ຕ້ານຂອງມະນຸດຊາດທີ່ເສື່ອມຊາມຕໍ່ອຳນາດສູງສຸດ ແລະ ການຈັດວາງຂອງພຣະເຈົ້າແມ່ນຫຍັງ? (ຜູ້ຄົນເຊື່ອວ່າຊະຕາກຳຂອງຄົນໃດໜຶ່ງຢູ່ໃນກຳມືຂອງຕົນເອງ ແລະ ຄວາມຮູ້ສາມາດປ່ຽນແປງຊະຕາກຳຂອງຄົນໃດໜຶ່ງໄດ້). ສິ່ງເຫຼົ່ານີ້ຄືມຸມມອງທີ່ສະໜັບສະໜູນການປະຕິເສດພຣະເຈົ້າ ແລະ ການຕໍ່ຕ້ານພຣະເຈົ້າຂອງມະນຸດຊາດທີ່ເສື່ອມຊາມ; ພວກມັນເປັນສິ່ງທີ່ເປັນລົບຢ່າງແທ້ຈິງ. ສະນັ້ນ, ຜູ້ຄົນຄວນເຂົ້າໃຈເລື່ອງທີ່ພຣະເຈົ້າມີອຳນາດສູງສຸດເໜືອຊະຕາກຳຂອງມະນຸດແນວໃດ? ບາງຄົນ, ເຖິງແມ່ນວ່າໃນແງ່ຂອງຫຼັກຄຳສອນ ພວກເຂົາຈະຍອມຮັບວ່າຄຳເວົ້າທີ່ວ່າ “ພຣະເຈົ້າມີອຳນາດສູງສຸດເໜືອຊະຕາກຳຂອງມະນຸດ” ນັ້ນຖືກຕ້ອງ ແລະ ແມ່ນສິ່ງທີ່ເປັນບວກກໍຕາມ, ແຕ່ເຖິງຢ່າງໃດກໍຕາມ ພວກເຂົາກໍຍັງເຊື່ອໃນໃຈວ່າຄວາມພະຍາຍາມຂອງມະນຸດເອງສາມາດປ່ຽນແປງຊະຕາກຳຂອງພວກເຂົາໄດ້, ວ່າຊະຕາກຳຂອງພວກເຂົາສາມາດຢູ່ໃນກຳມືຂອງພວກເຂົາເອງໄດ້ ແລະ ວ່າພວກເຂົາເປັນຜູ້ຕັດສິນໃຈຂັ້ນສຸດທ້າຍ. ພວກເຂົາຮູ້ສຶກວ່າຖ້າພວກເຂົາບໍ່ຕັ້ງໃຈຮຽນ ແລະ ບໍ່ໝັ່ນພຽນ, ພວກເຂົາກໍຈະບໍ່ສາມາດເຂົ້າຮຽນໃນມະຫາວິທະຍາໄລທີ່ດີໄດ້ ແລະ ຈະບໍ່ມີວຽກເຮັດທີ່ດີ, ບໍ່ມີອະນາຄົດທີ່ດີ ຫຼື ບໍ່ມີເງື່ອນໄຂການດຳລົງຊີວິດທີ່ດີ. ຄົນເຫຼົ່ານີ້ເປັນຄົນປະເພດທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ບໍ? (ບໍ່). ຫຼັງຈາກທີ່ດຳລົງຊີວິດມາຊາວ ຫຼື ສາມສິບປີ, ພວກເຂົາກໍຍັງບໍ່ຮູ້ວ່າຄຳເວົ້າທີ່ວ່າ “ພຣະເຈົ້າມີອຳນາດສູງສຸດເໜືອຊະຕາກຳຂອງມະນຸດ” ໝາຍຄວາມວ່າແນວໃດ. ພວກເຂົາເຊື່ອໃນພຣະເຈົ້າມາຫຼາຍປີ ແຕ່ກໍຍັງຄິດວ່າຊະຕາກຳຂອງພວກເຂົາຢູ່ໃນກຳມືຂອງພວກເຂົາເອງ, ວ່າຄວາມຮູ້ສາມາດປ່ຽນແປງຊະຕາກຳຂອງພວກເຂົາໄດ້ ແລະ ວ່າຖ້າພວກເຂົາຕ້ອງການຈຸດໝາຍປາຍທາງທີ່ດີ ແລະ ຕ້ອງການເພີດເພີນກັບສິ່ງທີ່ດີໆ ແລະ ມີຊີວິດທີ່ດີ, ພວກເຂົາກໍຕ້ອງເພິ່ງພາຄວາມພະຍາຍາມຂອງພວກເຂົາເອງ, ຄືກັນກັບທີ່ຜູ້ບໍ່ມີຄວາມເຊື່ອເວົ້າວ່າ: “ເຈົ້າຕ້ອງທຸ່ມເທທຸກຢ່າງເພື່ອໃຫ້ໄດ້ຮັບໄຊຊະນະ”. ຄົນຜູ້ນີ້ເປັນຄົນປະເພດທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ບໍ? (ບໍ່). ຄົນທີ່ບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ນັ້ນເປັນມະນຸດບໍ? (ບໍ່). ພວກເຂົາເພີດເພີນກັບຊີວິດທີ່ດີ, ກິນດີນຸ່ງດີ ແລະ ໄດ້ຮັບການນັບຖືຢ່າງສູງຈາກຄົນອື່ນໃນສັງຄົມ ແລະ ພວກເຂົາຮູ້ສຶກວ່າຊີວິດທີ່ພວກເຂົາມີໃນຕອນນີ້ລ້ວນແຕ່ເປັນຍ້ອນການເຮັດວຽກໜັກຂອງພວກເຂົາເອງ. ເພາະສະນັ້ນ, ພວກເຂົາຈຶ່ງເຊື່ອວ່າຄຳເວົ້າທີ່ວ່າ “ເຈົ້າຕ້ອງທຸ່ມເທທຸກຢ່າງເພື່ອໃຫ້ໄດ້ຮັບໄຊຊະນະ ແລະ ຊະຕາກຳຂອງມະນຸດຂຶ້ນຢູ່ກັບຕົນເອງ, ບໍ່ແມ່ນຂຶ້ນຢູ່ກັບຄົນອື່ນ” ນັ້ນເປັນຄວາມຈິງ ແລະ ເປັນມຸມມອງທີ່ຖືກຕ້ອງ. ສິ່ງນີ້ເປັນການສະແດງອອກຂອງຄວາມເປັນມະນຸດທີ່ປົກກະຕິບໍ? (ບໍ່). ກ່ອນທີ່ຜູ້ຄົນຈະໄດ້ຮັບຄວາມຮູ້, ພວກເຂົາບໍ່ເຂົ້າໃຈສິ່ງເຫຼົ່ານີ້, ແຕ່ເມື່ອພວກເຂົາໄດ້ຈັບໃຈຄວາມຂອງຄວາມຮູ້ບາງຢ່າງແລ້ວ, ພວກເຂົາກໍປະຕິເສດຄຳເວົ້າທີ່ວ່າ “ພຣະເຈົ້າມີອຳນາດສູງສຸດເໜືອຊະຕາກຳຂອງມະນຸດຊາດ” ຢ່າງສິ້ນເຊີງ ແລະ ກົງກັນຂ້າມພັດຄິດວ່າ: “ຊະຕາກຳຂອງຄົນໃດໜຶ່ງຢູ່ໃນກຳມືຂອງລາວເອງ; ຄົນໆໜຶ່ງສາມາດສ້າງຄວາມສຸກດ້ວຍມືຂອງຕົວລາວເອງໄດ້”. ຄົນຜູ້ນີ້ເປັນຄົນປະເພດທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ບໍ? (ບໍ່). ແລ້ວຄົນແບບນັ້ນເປັນສິ່ງທີ່ມີຊີວິດປະເພດໃດ? ພວກເຂົາບໍ່ໄດ້ປາສະຈາກຄວາມເປັນມະນຸດບໍ? (ແມ່ນແລ້ວ). ຄົນແບບນັ້ນຄືຄົນທີ່ບໍ່ມີສະຕິຮູ້ສຶກຜິດຊອບ ແລະ ຄວາມສຳນຶກ ແລະ ຄົນທີ່ບໍ່ມີສະຕິຮູ້ສຶກຜິດຊອບ ແລະ ຄວາມສຳນຶກກໍບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້. ແມ່ນແຕ່ຫຼັງຈາກທີ່ພວກເຂົາໄດ້ມີປະສົບການກັບຂໍ້ເທັດຈິງຂອງຊີວິດຢ່າງແທ້ຈິງແລ້ວ, ພວກເຂົາກໍຍັງບໍ່ສາມາດເຂົ້າໃຈໄດ້ຢ່າງແທ້ຈິງວ່າສິ່ງທີ່ເປັນບວກແມ່ນຫຍັງ, ທັງບໍ່ສາມາດຊື່ນຊົມຢ່າງແທ້ຈິງວ່າແກ່ນແທ້ຂອງສິ່ງທີ່ເປັນບວກແມ່ນຫຍັງ. ສິ່ງນີ້ສະແດງໃຫ້ເຫັນວ່າພວກເຂົາບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້. ຄົນແບບນັ້ນບໍ່ມີຄວາມເປັນມະນຸດ; ພວກເຂົາບໍ່ແມ່ນມະນຸດຢ່າງແນ່ນອນ. ຍັງມີບາງຄົນທີ່ສາມາດທ່ອງຈຳຫຼັກຄຳສອນໄດ້, ໂດຍເວົ້າວ່າ: “ກົດເກນຂອງທຸກສັບພະສິ່ງມາຈາກພຣະເຈົ້າ, ພວກມັນແມ່ນສິ່ງທີ່ເປັນບວກ, ພວກມັນເປັນປະໂຫຍດຕໍ່ມະນຸດຊາດ ແລະ ພວກມັນເປັນສິ່ງທີ່ມະນຸດຊາດຄວນເຮັດຕາມ, ພ້ອມທັງເປັນສິ່ງທີ່ມະນຸດຊາດຄວນປາຖະໜາ ແລະ ໄລ່ຕາມເສາະຫາ”, ແຕ່ຫຼັງຈາກທີ່ໄດ້ສຳຜັດກັບຂໍ້ມູນທາງເຕັກໂນໂລຊີຂັ້ນສູງ ແລະ ສິ່ງທີ່ມີເຕັກໂນໂລຊີຂັ້ນສູງບາງຢ່າງແລ້ວ, ມຸມມອງຂອງພວກເຂົາກ່ຽວກັບເລື່ອງເຫຼົ່ານີ້ກໍປ່ຽນໄປ. ພວກເຂົາປ່ຽນໄປເປັນມຸມມອງປະເພດໃດ? ພວກເຂົາເວົ້າວ່າ: “ພວກເຮົາຜູ້ທີ່ເຊື່ອໃນພຣະເຈົ້າມັກຈະເວົ້າກ່ຽວກັບກົດເກນຂອງການດຳລົງຊີວິດ, ກົດເກນຂອງທຸກສັບພະສິ່ງ ແລະ ກົດເກນແຫ່ງການຢູ່ລອດຂອງທຸກສັບພະສິ່ງຢູ່ສະເໝີ ແລະ ພວກເຮົາກໍຄິດວ່າສິ່ງເຫຼົ່ານີ້ເປັນສິ່ງທີ່ເປັນບວກ. ນັ້ນມັນຫຼ້າສະໄໝຫຼາຍ! ສິ່ງນີ້ສະແດງໃຫ້ເຫັນເຖິງການຂາດຄວາມຮູ້, ຄືກັບການເປັນກົບໃນກະລາຄອບ!” ປັດຈຸບັນນີ້ ເຕັກໂນໂລຊີກ້າວໜ້າຫຼາຍ; ມີຫຼາຍສິ່ງທີ່ເຈົ້າບໍ່ຈຳເປັນຕ້ອງເຮັດດ້ວຍຕົນເອງ, ເພາະຜະລິດຕະພັນທາງເຕັກໂນໂລຊີສາມາດເຮັດແທນເຈົ້າໄດ້, ນັ້ນແຫຼະທີ່ເອີ້ນວ່າກ້າວໜ້າ! ເບິ່ງແມ, ລົດບາງຄັນສາມາດຂັບເຄື່ອນດ້ວຍຕົນເອງໄດ້. ຫຼັງຈາກທີ່ເຈົ້າຂຶ້ນລົດແລ້ວ, ເຈົ້າກໍຕັ້ງຈຸດໝາຍປາຍທາງ ແລະ ຈາກນັ້ນເຈົ້າກໍພຽງແຕ່ເວົ້າຄຳດຽວ ແລະ ລົດກໍເລີ່ມຂັບເຄື່ອນອອກໄປ. ນັ້ນຄືເຕັກໂນໂລຊີຂັ້ນສູງຢ່າງແທ້ຈິງ, ມັນໜ້າຊື່ນຊົມຫຼາຍ! ມະນຸດຊາດໄດ້ພັດທະນາເຕັກໂນໂລຊີທີ່ກ້າວໜ້າ ແລະ ພວກເຮົາກໍໄດ້ກາຍເປັນນາຍຂອງທຸກສັບພະສິ່ງໂດຍບໍ່ຕ້ອງເຮັດຫຍັງເລີຍ. “ສະນັ້ນ, ມີພຽງແຕ່ວິທະຍາສາດເທົ່ານັ້ນທີ່ເປັນຄວາມຈິງທີ່ສົມບູນແບບ! ຄົນທີ່ຂາດການສຶກສາ ແລະ ຄວາມຮູ້ ແລະ ບໍ່ເຂົ້າໃຈວິທະຍາສາດແມ່ນຫຼ້າຫຼັງ ແລະ ບໍ່ມີວັດທະນະທຳ!” ມຸມມອງຂອງພວກເຂົາປ່ຽນໄປແລ້ວ, ແມ່ນບໍ? ໃນໃຈຂອງພວກເຂົາ, ພວກເຂົາບໍ່ໄດ້ແຍກແຍະຄວາມແຕກຕ່າງລະຫວ່າງສິ່ງທີ່ເປັນບວກ ແລະ ສິ່ງທີ່ເປັນລົບ. ຍັງມີບາງຄົນ ຫຼັງຈາກໄປຢ້ຽມຢາມຫໍພິພິທະພັນການບິນແລ້ວ ກໍຮ້ອງອອກມາວ່າ: “ວ້າວ, ຊ່າງເປີດຫູເປີດຕາແທ້ໆ, ວິທະຍາສາດຊ່າງກ້າວໜ້າຫຼາຍ! ພວກເຮົາຄົນທຳມະດາຮູ້ສຶກວ່າຢູ່ທີ່ນັ້ນມັນເກີນຄວາມເຂົ້າໃຈຂອງພວກເຮົາຢ່າງສິ້ນເຊີງ, ພວກເຮົາບໍ່ສາມາດເຂົ້າໃຈຫຍັງໄດ້ເລີຍ. ເຈົ້າບໍ່ສາມາດຈິນຕະນາການໄດ້ເລີຍວ່າວິທະຍາສາດໄດ້ພັດທະນາໄປເຖິງລະດັບໃດແລ້ວໃນຕອນນີ້. ພວກເຮົາຍັງບໍ່ທັນໄດ້ສຳຜັດກັບສິ່ງທີ່ເປັນເຕັກໂນໂລຊີທີ່ທັນສະໄໝ ແລະ ກ້າວໜ້າເຫຼົ່ານັ້ນຊໍ້າ! ສ່ວນພວກເຮົາຍັງເຊື່ອໃນພຣະເຈົ້າ ແລະ ເວົ້າກ່ຽວກັບກົດເກນ ແລະ ກົດລະບຽບທາງທຳມະຊາດ, ພວກເຮົາຊ່າງຫຼ້າຫຼັງແທ້ໆ!” ຫຼັງຈາກທີ່ໄດ້ເຫັນສິ່ງທີ່ໜ້າຕື່ນຕາຕື່ນໃຈເຫຼົ່ານີ້ຂອງສັງຄົມສະໄໝໃໝ່ແລ້ວ, ຄົນແບບນັ້ນກໍປະຕິເສດຢ່າງສິ້ນເຊີງຈາກສ່ວນເລິກຂອງຫົວໃຈ ຕໍ່ທິດສະດີກ່ຽວກັບສິ່ງທີ່ເປັນບວກ ແລະ ສິ່ງທີ່ເປັນລົບທີ່ພວກເຂົາເຄີຍເຂົ້າໃຈມາກ່ອນ. ພວກເຂົາບໍ່ໄດ້ກຳນົດຢ່າງຊັດເຈນຫຼາຍຂຶ້ນວ່າສິ່ງທີ່ເປັນບວກແມ່ນຫຍັງ, ແຕ່ກົງກັນຂ້າມພັດເຊື່ອວ່າສິ່ງທີ່ເປັນບວກນັ້ນຫຼ້າຫຼັງ ແລະ ຕາມບໍ່ທັນເຕັກໂນໂລຊີສະໄໝໃໝ່ ແລະ ຈັງຫວະການພັດທະນາຂອງມະນຸດສະໄໝໃໝ່. ບໍ່ພຽງແຕ່ເທົ່ານັ້ນ, ແຕ່ພວກເຂົາຍັງເຫັນດີນຳ ແລະ ປາຖະໜາສິ່ງທີ່ເປັນລົບເຫຼົ່ານີ້ເປັນພິເສດ, ໂດຍຫວັງວ່າຈະກາຍເປັນໜຶ່ງໃນຜູ້ທີ່ພັດທະນາເຕັກໂນໂລຊີທີ່ທັນສະໄໝ ແລະ ກ້າວໜ້າ. ຄົນປະເພດນີ້ເປັນຄົນທີ່ສາມາດເຂົ້າໃຈວ່າອັນໃດຖືກອັນໃດຜິດໄດ້ບໍ? (ບໍ່). ເນື່ອງຈາກວ່າການທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ນັ້ນເປັນຄຸນລັກສະນະຂອງຄວາມເປັນມະນຸດ, ມັນຈຶ່ງເປັນສິ່ງທີ່ຕິດຕົວມາແຕ່ເກີດ ແລະ ເປັນທຳມະຊາດຂອງຄວາມເປັນມະນຸດ, ບໍ່ແມ່ນສິ່ງທີ່ກໍ່ຕົວຂຶ້ນມາໃນພາຍຫຼັງ. ນັ້ນກໍຄື ຄຸນລັກສະນະຄວາມເປັນມະນຸດໃນການສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດນີ້ ຈະບໍ່ປ່ຽນແປງໄປຕາມການເວລາທີ່ຜ່ານໄປ ຫຼື ຕາມການປ່ຽນແປງຂອງສະພາບແວດລ້ອມທາງພູມສາດ ຫຼື ໃນຜູ້ຄົນ, ເຫດການ ແລະ ສິ່ງຕ່າງໆ. ບໍ່ມີໃຜສາມາດປ່ຽນແປງມັນໄດ້ ແລະ ບໍ່ມີສິ່ງໃດສາມາດປ່ຽນແປງ ຫຼື ລຶບລ້າງມັນໄດ້. ໃນສ່ວນເລິກຂອງຫົວໃຈຂອງຄົນທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້, ສິ່ງທີ່ເປັນບວກເປັນສິ່ງທີ່ພວກເຂົາປາຖະໜາຢູ່ສະເໝີ, ໃນຂະນະທີ່ສິ່ງທີ່ເປັນລົບເປັນສິ່ງທີ່ພວກເຂົາລັງກຽດ ແລະ ກຽດຊັງຢູ່ສະເໝີ ແລະ ບໍ່ແມ່ນສິ່ງທີ່ຄວາມເປັນມະນຸດຂອງພວກເຂົາຕ້ອງການ. ພວກເຂົາຕ້ອງການຫຍັງ? ພວກເຂົາຕ້ອງການສິ່ງທີ່ເປັນປະໂຫຍດຕໍ່ກົດເກນຂອງຊີວິດທາງຮ່າງກາຍ ແລະ ຕໍ່ການຢູ່ລອດທາງຮ່າງກາຍຂອງພວກເຂົາ, ສິ່ງທີ່ເປັນທຳມະຊາດ, ສິ່ງທີ່ເຮັດໃຫ້ຜູ້ຄົນຮູ້ສຶກສະຫງົບສຸກ ແລະ ງຽບສະຫງັດ ແລະ ສິ່ງທີ່ສອດຄ່ອງກັບຄວາມຕ້ອງການຂອງສະຕິຮູ້ສຶກຜິດຊອບ ແລະ ຄວາມສຳນຶກຂອງຄວາມເປັນມະນຸດທີ່ປົກກະຕິ, ບໍ່ແມ່ນສິ່ງທີ່ຍິ່ງໃຫຍ່, ສູງສົ່ງ ແລະ ໜ້າປະທັບໃຈ. ເຈົ້າເຫັນບໍ, ເມື່ອເວົ້າເຖິງວິທີທີ່ຄົນໃດໜຶ່ງປະພຶດຕົນ, ບາງຄົນມັກໃຫ້ຊີວິດຂອງພວກເຂົາລຽບງ່າຍ ແລະ ບໍ່ໂດດເດັ່ນ; ພວກເຂົາບໍ່ມັກດຳລົງຊີວິດທີ່ໂດດເດັ່ນ, ແຕ່ມັກພຽງແຕ່ຄວາມງຽບ ແລະ ການມີຄວາມສະຫງົບສຸກ ແລະ ຄວາມຍິນດີ, ເພື່ອດຳເນີນຊີວິດຢ່າງງຽບໆ. ເຖິງຢ່າງໃດກໍຕາມ, ຄົນອື່ນໆພັດບໍ່ມັກສິ່ງນີ້; ພວກເຂົາມັກດຳລົງຊີວິດທີ່ໂດດເດັ່ນ, ພວກເຂົາມັກສິ່ງທີ່ຍິ່ງໃຫຍ່, ສູງສົ່ງ ແລະ ໜ້າປະທັບໃຈ, ພວກເຂົາມັກສະແດງ, ພວກເຂົາມັກໂດດເດັ່ນຈາກຝູງຊົນ ແລະ ມີຊື່ສຽງ ແລະ ພວກເຂົາບໍ່ມັກຄວາມລຽບງ່າຍ ຫຼື ຄວາມເປັນທຳມະຊາດ. ສິ່ງນີ້ສະແດງໃຫ້ເຫັນເຖິງຄວາມແຕກຕ່າງລະຫວ່າງຄວາມເປັນມະນຸດຂອງຜູ້ຄົນ.

ຄົນທີ່ບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ນັ້ນອາດຈະເຫັນດີນຳຄຳເວົ້າທີ່ຖືກຕ້ອງ ແລະ ເປັນບວກບາງຢ່າງ ຫຼື ພາຍນອກ ພວກເຂົາອາດຈະເຮັດຕາມຄົນອື່ນໃນການມັກ ແລະ ປາຖະໜາສິ່ງທີ່ເປັນບວກບາງຢ່າງ. ເຖິງຢ່າງໃດກໍຕາມ, ເມື່ອເວລາຜ່ານໄປ, ສະພາບແວດລ້ອມກໍປ່ຽນແປງ ແລະ ຜູ້ຄົນ, ເຫດການ ແລະ ສິ່ງຕ່າງໆກໍປ່ຽນແປງເຊັ່ນກັນ, ສິ່ງທີ່ເປັນບວກເຫຼົ່ານີ້ກໍຈະກາຍເປັນສິ່ງທີ່ເປັນລົບໃນສ່ວນເລິກຂອງຫົວໃຈຂອງພວກເຂົາໃນທັນທີ, ໃນຂະນະທີ່ສິ່ງທີ່ເປັນລົບ ເຊິ່ງພວກເຂົາມັກຢ່າງແທ້ຈິງ ກໍຈະກາຍເປັນສິ່ງທີ່ເປັນບວກ, ກາຍເປັນເປົ້າໝາຍຂອງການໄລ່ຕາມຂອງພວກເຂົາ. ເຊິ່ງເວົ້າໄດ້ວ່າ ກ່ອນທີ່ພວກເຂົາຈະເຫັນສິ່ງທີ່ເປັນລົບໃດໆທີ່ພວກເຂົາມັກ, ສິ່ງທີ່ເປັນບວກກໍເປັນພຽງຫຼັກຄຳສອນສຳລັບພວກເຂົາ ແລະ ພວກເຂົາສາມາດໄຫຼໄປຕາມນໍ້າ ແລະ ເຮັດຕາມຝູງຊົນໄດ້, ແຕ່ເມື່ອພວກເຂົາໃຫຍ່ຂຶ້ນ ແລະ ເວລາຜ່ານໄປ, ສິ່ງທີ່ພວກເຂົາຮັກຢ່າງແທ້ຈິງໃນໃຈຂອງພວກເຂົາ ແລະ ມຸມມອງທີ່ແທ້ຈິງຂອງພວກເຂົາກໍຈະປາກົດຂຶ້ນມາຢ່າງເປັນທຳມະຊາດ. ຕົວຢ່າງ: ບາງຄົນມັກຈະເວົ້າວ່າ: “ການເຊື່ອໃນພຣະເຈົ້າເປັນສິ່ງທີ່ດີ; ຜູ້ທີ່ເຊື່ອໃນພຣະເຈົ້າຍ່າງໃນເສັ້ນທາງທີ່ຖືກຕ້ອງ ແລະ ບໍ່ເຮັດຄວາມຊົ່ວ; ພວກເຂົາລ້ວນແຕ່ເປັນຄົນດີ”. ແຕ່ຫຼັງຈາກທີ່ພວກເຂົາເຊື່ອໃນພຣະເຈົ້າມາສອງສາມປີ ແລະ ເຫັນວ່າຄຳເທດສະໜາ ແລະ ການໂອ້ລົມທັງໝົດໃນເຮືອນຂອງພຣະເຈົ້າບອກໃຫ້ຜູ້ຄົນເປັນຄົນຊື່ສັດ, ໄລ່ຕາມເສາະຫາຄວາມຈິງ ແລະ ອ່ອນນ້ອມຕໍ່ພຣະເຈົ້າ ແລະ ເຮັດໜ້າທີ່ຂອງສິ່ງທີ່ຖືກສ້າງ, ພວກເຂົາກໍຮູ້ສຶກເບື່ອໜ່າຍກັບມັນ ແລະ ຮູ້ສຶກວ່າການເຊື່ອໃນພຣະເຈົ້ານັ້ນໄຮ້ປະໂຫຍດ ແລະ ຕ້ອງການທີ່ຈະອອກຈາກຄຣິສຕະຈັກ ແລະ ກັບຄືນສູ່ໂລກ; ຫົວໃຈຂອງພວກເຂົາບໍ່ໄດ້ຢູ່ໃນຄຣິສຕະຈັກ. ຄົນທີ່ບໍ່ຮັກຄວາມຈິງກໍເປັນແບບນີ້ແຫຼະ. ຄວາມຈິງແລ້ວ, ຄົນປະເພດນີ້ບໍ່ໄດ້ຮັກສິ່ງທີ່ເປັນບວກ ແລະ ພວກເຂົາມີການໃຫ້ເຫດຜົນທີ່ບິດເບືອນ ແລະ ຄວາມເຊື່ອຜິດໆຫຼາຍຢ່າງໃນໃຈຂອງພວກເຂົາ. ສຳລັບພວກເຂົາແລ້ວ, ການໃຫ້ເຫດຜົນທີ່ບິດເບືອນ ແລະ ຄວາມເຊື່ອທີ່ຜິດເຫຼົ່ານີ້ແມ່ນສິ່ງທີ່ເປັນບວກ, ໃນຂະນະທີ່ໃນສ່ວນເລິກຂອງຫົວໃຈຂອງພວກເຂົາ, ພວກເຂົາລັງກຽດ, ກຽດຊັງ ແລະ ດູຖູກສິ່ງທີ່ເປັນບວກຢ່າງແທ້ຈິງ ແລະ ບໍ່ເຄີຍຍອມຮັບພວກມັນເລີຍ. ທັງນີ້ກໍຍ້ອນວ່າພວກເຂົາບໍ່ເຄີຍຍອມຮັບສິ່ງທີ່ເປັນບວກເລີຍ ແລະ ຍ້ອນວ່າສິ່ງທີ່ພວກເຂົາມັກຄືສິ່ງທີ່ເປັນລົບ, ຄວາມເປັນມະນຸດຂອງຄົນປະເພດນີ້ຈຶ່ງບໍ່ມີຄວາມສາມາດໃນການແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້. ມັນກໍຄືກັນກັບບາງຄົນທີ່ເມື່ອພວກເຂົາເລີ່ມເຊື່ອໃນພຣະເຈົ້າທຳອິດ, ພວກເຂົາກໍພຽງແຕ່ຫວັງພຣະພອນເທົ່ານັ້ນ. ຫຼັງຈາກທີ່ໄດ້ຟັງຄຳເທດສະໜາມາຫຼາຍປີ, ໃນທີ່ສຸດພວກເຂົາກໍເຂົ້າໃຈວ່າ: “ການເຊື່ອໃນພຣະເຈົ້າໝາຍຄວາມວ່າຜູ້ຄົນຖືກຮຽກຮ້ອງໃຫ້ເປັນຄົນຊື່ສັດ, ອຸທິດຕົນ ແລະ ເຕັມໃຈທີ່ຈະຈ່າຍລາຄາໃນການປະຕິບັດໜ້າທີ່ຂອງຕົນ, ຈິງໃຈຕໍ່ພຣະເຈົ້າ, ບໍ່ກະທຳໂດຍບໍ່ຄິດໜ້າຄິດຫຼັງ ແລະ ຕາມອຳເພີໃຈ ແລະ ປົກປ້ອງຜົນປະໂຫຍດຂອງເຮືອນຂອງພຣະເຈົ້າ. ໂດຍສະເພາະເມື່ອຜົນປະໂຫຍດຂອງເຮືອນຂອງພຣະເຈົ້າຂັດແຍ້ງກັບຜົນປະໂຫຍດຂອງພວກເຂົາເອງ, ພວກເຂົາຕ້ອງປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ປະຖິ້ມຜົນປະໂຫຍດສ່ວນຕົວຂອງຕົນ”. ຫຼັງຈາກທີ່ໄດ້ຮຽນຮູ້ກ່ຽວກັບທຸກດ້ານທີ່ແຕກຕ່າງກັນຂອງຄວາມຈິງແລ້ວ, ພວກເຂົາກໍເສຍໃຈທີ່ເຊື່ອໃນພຣະເຈົ້າ, ໂດຍເວົ້າວ່າ: “ຂ້ອຍຄິດວ່າການເຊື່ອໃນພຣະເຈົ້າໝາຍເຖິງການມີກຸ່ມໃຫຍ່, ມີກຳລັງທີ່ແຂງແກ່ນໃຫ້ເພິ່ງພາ ແລະ ຕາບໃດທີ່ຜູ້ຄົນຍອມເສຍສະລະຫຼາຍ, ທົນທຸກ ແລະ ຈ່າຍລາຄາ, ພວກເຂົາກໍສາມາດເຂົ້າສູ່ອານາຈັກ ແລະ ມີຈຸດໝາຍປາຍທາງທີ່ດີ ແລະ ກ້າວເຂົ້າສູ່ຍຸກໜ້າຢ່າງຍິ່ງໃຫຍ່, ເປັນນາຍຂອງມັນ ແລະ ຂຶ້ນຄອງລາດເປັນກະສັດ. ແຕ່ມັນພັດບໍ່ເປັນແບບນັ້ນ. ການເຊື່ອໃນພຣະເຈົ້າແມ່ນກ່ຽວກັບການສອນຜູ້ຄົນເຖິງວິທີການປະພຶດຕົນ ແລະ ວິທີການອ່ອນນ້ອມຕໍ່ພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍ. ໂດຍສະເພາະ, ຖ້າຜູ້ຄົນເຊື່ອໃນພຣະເຈົ້າ, ພວກເຂົາມັກຈະຖືກຮຽກຮ້ອງໃຫ້ເປັນຄົນຊື່ສັດ ແລະ ເວົ້າຢ່າງຊື່ສັດຢູ່ສະເໝີ ແລະ ມັກຈະຖືກຮຽກຮ້ອງໃຫ້ປະຕິບັດຄວາມຈິງຢູ່ສະເໝີ; ພວກເຂົາບໍ່ໄດ້ຮັບອະນຸຍາດໃຫ້ຕັດສິນໃຈເອງ. ແລ້ວການເຊື່ອໃນພຣະເຈົ້າຈະມີປະໂຫຍດຫຍັງ?” ຈາກນັ້ນ ພວກເຂົາກໍເກີດຄວາມຄັບແຄ້ນໃຈໃນໃຈຂອງພວກເຂົາ ແລະ ຕ້ອງການທີ່ຈະຖອນຕົວອອກຈາກຄວາມເຊື່ອຂອງພວກເຂົາ. ແຕ່ຈາກນັ້ນ ພວກເຂົາກໍຄິດວ່າ: “ຂ້ອຍເຊື່ອໃນພຣະເຈົ້າມາຫຼາຍປີແລ້ວ; ຖ້າຂ້ອຍຢຸດຕອນນີ້, ການທີ່ຂ້ອຍຈະບໍ່ສູນເປົ່າບໍ?” ໃນຈຸດນັ້ນ, ພວກເຂົາຮູ້ສຶກເສຍດາຍທີ່ຈະປະຖິ້ມຄວາມເຊື່ອຂອງຕົນ. ແຕ່ຖ້າພວກເຂົາສືບຕໍ່ເຊື່ອ, ພວກເຂົາກໍບໍ່ສົນໃຈໃນຄວາມຈິງ. ເຮືອນຂອງພຣະເຈົ້າມັກຈະເວົ້າກ່ຽວກັບການໄລ່ຕາມເສາະຫາຫາຄວາມຈິງ ແລະ ການເຂົ້າສູ່ຄວາມເປັນຈິງ, ກ່ຽວກັບການອ່ອນນ້ອມຕໍ່ພຣະເຈົ້າ, ການສະແຫວງຫາຄວາມຈິງ ແລະ ການກະທຳຕາມຫຼັກການຢູ່ສະເໝີ. ພວກເຂົາເບື່ອທີ່ຈະໄດ້ຍິນກ່ຽວກັບສິ່ງເຫຼົ່ານີ້ ແລະ ບໍ່ຕ້ອງການທີ່ຈະໄດ້ຍິນກ່ຽວກັບພວກມັນອີກຕໍ່ໄປ. ໂດຍສະເພາະເມື່ອເຮືອນຂອງພຣະເຈົ້າເວົ້າກ່ຽວກັບການປະຕິບັດຄວາມຈິງ, ພວກເຂົາກໍຮູ້ສຶກທຸກໃຈ ແລະ ເຈັບປວດຢູ່ພາຍໃນ; ເມື່ອມີການກ່າວເຖິງສິ່ງທີ່ເປັນບວກ, ພວກເຂົາກໍຮູ້ສຶກລັງກຽດ ແລະ ດູຖູກພວກມັນໃນໃຈຂອງພວກເຂົາ ແລະ ບໍ່ເຕັມໃຈທີ່ຈະຟັງ. ບາງຄົນ, ເມື່ອຮູ້ວ່າພວກເຂົາຈະບໍ່ໄດ້ຮັບຄວາມຈິງ ຫຼື ຈຸດໝາຍປາຍທາງທີ່ດີ ເຖິງແມ່ນວ່າພວກເຂົາຈະເຊື່ອຈົນເຖິງທີ່ສຸດກໍຕາມ, ກໍຢຸດເຊື່ອພຽງເທົ່ານັ້ນ. ບາງຄົນໃນພວກເຂົາກໍໄປຊອກຫາວຽກເຮັດ ຫຼື ເຮັດທຸລະກິດ ແລະ ບາງຄົນກໍກັບບ້ານໄປແຕ່ງງານ. ພວກເຂົາຢຸດເຊື່ອໃນພຣະເຈົ້າເພາະວ່າພວກເຂົາບໍ່ຮັກຄວາມຈິງ. ເຮືອນຂອງພຣະເຈົ້າມັກຈະເວົ້າກ່ຽວກັບຄວາມຈິງ ແລະ ໂອ້ລົມກ່ຽວກັບຄວາມຈິງຢູ່ສະເໝີ, ເຊິ່ງພວກເຂົາລັງກຽດເປັນພິເສດ. ສິ່ງນີ້ສະແດງໃຫ້ເຫັນວ່າຄົນປະເພດນີ້ບໍ່ມີສະຕິຮູ້ສຶກຜິດຊອບສະຕິຮູ້ສຶກຜິດຊອບ ແລະ ຄວາມສຳນຶກ ແລະ ບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້. ການທີ່ບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ນັ້ນໝາຍຄວາມວ່າໃນຄວາມເປັນມະນຸດຂອງພວກເຂົາ, ພວກເຂົາບໍ່ມີມາດຕະຖານ ແລະ ຄວາມສາມາດໃນການລະບຸສິ່ງທີ່ເປັນບວກ ແລະ ສິ່ງທີ່ເປັນລົບໄດ້; ນີ້ຄືສິ່ງທີ່ພວກເຂົາບໍ່ມີ. ສະນັ້ນ, ຄົນປະເພດນີ້ມີຄວາມເປັນມະນຸດທີ່ປົກກະຕິບໍ? (ບໍ່). ພວກເຂົາບໍ່ແມ່ນມະນຸດ. ຖ້າຄົນໃດໜຶ່ງມີຄວາມເປັນມະນຸດຢ່າງແທ້ຈິງ, ສິ່ງໜຶ່ງສາມາດພິສູດມັນໄດ້: ພວກເຂົາຮັກ ແລະ ປາຖະໜາສິ່ງທີ່ເປັນບວກໃນໃຈຂອງພວກເຂົາ. ແມ່ນແຕ່ເມື່ອພວກເຂົາບໍ່ເຂົ້າໃຈຄວາມຈິງ, ພວກເຂົາກໍປາຖະໜາສັງຄົມທີ່ຍຸຕິທຳທີ່ປາສະຈາກຄວາມມືດ, ປາຖະໜາສິ່ງທີ່ເປັນບວກ ແລະ ປາຖະໜາໃຫ້ຄວາມຈິງມີອຳນາດ. ແຕ່ສັງຄົມທີ່ຊົ່ວຮ້າຍນີ້ບໍ່ໄດ້ໃຫ້ພື້ນທີ່ນີ້ແກ່ພວກເຂົາ ແລະ ຜູ້ຄົນກໍຖືກກີດກັນ ແລະ ຖືກກົດຂີ່ ຖ້າພວກເຂົາສະແດງອອກບາງສິ່ງທີ່ເປັນບວກ. ພາຍໃຕ້ສະຖານະການເຫຼົ່ານີ້, ຄົນທີ່ມີຄວາມເປັນມະນຸດບໍ່ສາມາດໄດ້ຮັບສິ່ງທີ່ເປັນບວກທີ່ພວກເຂົາມັກ ແລະ ປາຖະໜາໄດ້, ສະນັ້ນ ພວກເຂົາຈຶ່ງຮູ້ສຶກອຶດອັດໃຈ. ແຕ່ຫຼັງຈາກທີ່ພວກເຂົາເຊື່ອໃນພຣະເຈົ້າ, ໂດຍການອ່ານພຣະທຳຂອງພຣະເຈົ້າ ແລະ ການຟັງຄຳເທດສະໜາ, ພວກເຂົາກໍເຂົ້າໃຈຄວາມຈິງຫຼາຍຢ່າງ ແລະ ຄວາມຈິງເຫຼົ່ານີ້ກໍສອດຄ່ອງ ແລະ ເຂົ້າກັນໄດ້ກັບສິ່ງທີ່ເປັນບວກທີ່ຄວາມເປັນມະນຸດຂອງພວກເຂົາຮັກ, ເຊິ່ງຕອບສະໜອງຄວາມຕ້ອງການຂອງພວກເຂົາສຳລັບສິ່ງທີ່ເປັນບວກຢ່າງພໍດີ. ສະນັ້ນ, ຫົວໃຈຂອງພວກເຂົາຈຶ່ງປາຖະໜາສິ່ງທີ່ເປັນບວກຫຼາຍຍິ່ງຂຶ້ນ. ເຖິງແມ່ນວ່າພວກເຂົາຈະບໍ່ສາມາດນຳຄວາມຈິງໄປປະຕິບັດໄດ້ຢ່າງເຕັມທີ່ໃນຕອນນີ້ ເນື່ອງຈາກຂໍ້ຈຳກັດທາງດ້ານສະພາບແວດລ້ອມ, ວຸດທິພາວະທີ່ນ້ອຍຂອງພວກເຂົາ ຫຼື ການຖືກບີບຄັ້ນ ແລະ ຖືກຜູກມັດໂດຍອຸປະນິໄສທີ່ເສື່ອມຊາມບາງຢ່າງ, ແຕ່ເຖິງຢ່າງໃດກໍຕາມ ພວກເຂົາກໍມີຄວາມຕັ້ງໃຈ ແລະ ຄວາມປາຖະໜາທີ່ຈະສາມາດປະຕິບັດຕາມຄວາມຈິງ ແລະ ພຣະທຳຂອງພຣະເຈົ້າໄດ້ຢ່າງເຕັມທີ່ໃນມື້ໜຶ່ງ, ດ້ວຍເຫດນັ້ນຈຶ່ງບັນລຸການອ່ອນນ້ອມຕໍ່ພຣະທຳຂອງພຣະເຈົ້າ ແລະ ຕອບສະໜອງຄວາມຕ້ອງການຂອງພວກເຂົາທີ່ເກີດຈາກຄວາມຮັກທີ່ພວກເຂົາມີຕໍ່ສິ່ງທີ່ເປັນບວກໄດ້. ຄົນແບບນັ້ນຄືຜູ້ທີ່ຄວາມເປັນມະນຸດຂອງພວກເຂົາມີຄຸນນະພາບໃນການທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້; ພວກເຂົາເປັນຄົນທີ່ມີຄວາມເປັນມະນຸດ. ຖ້າເຈົ້າພຽງແຕ່ອ້າງວ່າເຈົ້າຮັກສິ່ງທີ່ເປັນບວກ ແລະ ຍອມຮັບດ້ວຍຄຳເວົ້າວ່າທຸກສິ່ງທີ່ພຣະເຈົ້າເຮັດນັ້ນດີ, ນີ້ກໍເປັນພຽງການເວົ້າເຖິງຫຼັກຄຳສອນ ແລະ ການຮ້ອງຄຳຂວັນເທົ່ານັ້ນ. ການເວົ້າຄຳທີ່ມ່ວນຫູ ແລະ ທິດສະດີທີ່ຖືກຕ້ອງ ຫຼື ການພົ່ນຄຳເວົ້າທີ່ຟັງເບິ່ງດີນັ້ນ, ໃຜກໍສາມາດເຮັດໄດ້. ສິ່ງນີ້ບໍ່ໄດ້ສະແດງໃຫ້ເຫັນວ່າເຈົ້າຮັກສິ່ງທີ່ເປັນບວກຢ່າງແທ້ຈິງ. ແຕ່ເມື່ອເຈົ້າໄດ້ຍິນຄວາມຈິງ, ຖ້າເຈົ້າສາມາດຮັກ ແລະ ປາຖະໜາມັນໄດ້ ແລະ ຍິ່ງເຈົ້າໄດ້ຍິນຄວາມຈິງຫຼາຍສໍ່າໃດ, ເຈົ້າກໍຍິ່ງປາຖະໜາຄວາມຈິງຫຼາຍຂຶ້ນສໍ່ານັ້ນ ແລະ ແຮງຊຸກຍູ້ຂອງເຈົ້າໃນການສະແຫວງຫາມັນກໍຍິ່ງຫຼາຍຂຶ້ນ ແລະ ຄວາມສັດທາຂອງເຈົ້າໃນການຕິດຕາມພຣະເຈົ້າ ແລະ ການໄດ້ຮັບຄວາມລອດພົ້ນກໍຍິ່ງໝັ້ນຄົງຫຼາຍຂຶ້ນ; ແລະ ຖ້າໃນຂະບວນການຂອງການເຊື່ອໃນພຣະເຈົ້າ, ເຈົ້າໄດ້ຮັບຜົນຮັບໃນການໄລ່ຕາມເສາະຫາຕ່າງໆຂອງເຈົ້າ, ອຸປະນິໄສທີ່ເສື່ອມຊາມຂອງເຈົ້າກຳລັງຖືກປະຖິ້ມໄປເທື່ອລະໜ້ອຍ ແລະ ການກະທຳຂອງເຈົ້າໃນການຕໍ່ຕ້ານພຣະເຈົ້າ ແລະ ການກະບົດຕໍ່ພຣະເຈົ້າກໍໜ້ອຍລົງເລື້ອຍໆ, ແລ້ວເຈົ້າກໍເປັນຄົນທີ່ຮັກສິ່ງທີ່ເປັນບວກ, ເຈົ້າເປັນຄົນທີ່ມີຄວາມເປັນຈິງຄວາມຈິງ. ຄົນແບບນັ້ນເກີດດອກອອກຜົນ ແລະ ໄດ້ຮັບຜົນຮັບໃນຄວາມເຊື່ອຂອງພວກເຂົາໃນພຣະເຈົ້າ. ເຈົ້າສາມາດຮູ້ສຶກໄດ້ວ່າເຈົ້າໄດ້ປ່ຽນແປງໄປແລ້ວ ແລະ ທັດສະນະຄະຕິຂອງເຈົ້າທີ່ມີຕໍ່ພຣະເຈົ້າ ແລະ ຄວາມຈິງກໍແຕກຕ່າງອອກໄປຈາກເມື່ອກ່ອນ. ໃນເມື່ອກ່ອນ, ເຈົ້າໄດ້ກະບົດຕໍ່ພຣະເຈົ້າ ແລະ ບໍ່ໄດ້ອ່ອນນ້ອມຕໍ່ພຣະເຈົ້າ ແລະ ບໍ່ສາມາດປະຕິບັດຄວາມຈິງໄດ້ແມ່ນແຕ່ໃນເລື່ອງນ້ອຍໆ. ແຕ່ຜ່ານການໄລ່ຕາມຕະຫຼອດເວລາຫຼາຍປີນີ້, ຜ່ານການປະຕິບັດໜ້າທີ່ຂອງເຈົ້າຫຼາຍໃນປີນີ້ ແລະ ຜ່ານຄວາມພະຍາຍາມຂອງເຈົ້າໃນທຸກດ້ານ, ເຈົ້າກໍໄດ້ເຂົ້າໃຈຄວາມຈິງບາງຢ່າງ ແລະ ເມື່ອເຈົ້າພົບພໍ້ກັບເລື່ອງຕ່າງໆ, ເຈົ້າກໍສາມາດສະແຫວງຫາຄວາມຈິງ ແລະ ກະບົດຕໍ່ຄວາມປາຖະໜາຂອງເນື້ອໜັງຂອງເຈົ້າໄດ້. ໃນເລື່ອງສຳຄັນບາງຢ່າງທີ່ກ່ຽວຂ້ອງກັບຫຼັກການ, ເຈົ້າຍັງສາມາດຍຶດໝັ້ນໃນຫຼັກການ ແລະ ບໍ່ກະທຳຕາມຄວາມປະສົງຂອງເຈົ້າເອງໄດ້ອີກດ້ວຍ ແລະ ເຈົ້າສາມາດປົກປ້ອງຜົນປະໂຫຍດຂອງເຮືອນຂອງພຣະເຈົ້າ ແລະ ປົກປ້ອງວຽກງານຂອງຄຣິສຕະຈັກໄດ້. ສິ່ງນີ້ໝາຍຄວາມວ່າເຈົ້າມີວຸດທິພາວະໃນລະດັບໜຶ່ງ, ວ່າເຈົ້າມີການປະຕິບັດ ແລະ ການເຂົ້າສູ່ບາງຢ່າງໃນການກະບົດຕໍ່ຕົນເອງ ແລະ ການຍອມຮັບ ແລະ ການອ່ອນນ້ອມຕໍ່ຄວາມຈິງ ແລະ ວ່າອຸປະນິໄສທີ່ເສື່ອມຊາມຕ່າງໆຂອງເຈົ້າກໍໄດ້ປ່ຽນແປງໄປໃນລະດັບທີ່ແຕກຕ່າງກັນເຊັ່ນກັນ. ນີ້ຄືການສະແດງອອກຂອງການສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໃນຜູ້ຄົນທີ່ມີຄວາມເປັນມະນຸດຢ່າງແທ້ຈິງ.

ຄົນທີ່ບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດອາດຈະຕ້ອງການຍອມຮັບຄວາມຈິງ ແລະ ເຕັມໃຈທີ່ຈະໄລ່ຕາມເສາະຫາຄວາມລອດພົ້ນເຊັ່ນກັນ, ແຕ່ເມື່ອພວກເຂົາພົບພໍ້ກັບສິ່ງຕ່າງໆ, ພວກເຂົາກໍບໍ່ສາມາດນຳຄວາມຈິງໄປປະຕິບັດໄດ້. ພວກເຂົາຍັງຄົງດຳລົງຊີວິດໂດຍອຸປະນິໄສທີ່ເສື່ອມຊາມຂອງພວກເຂົາ, ມັກຈະກະບົດ ແລະ ຕໍ່ຕ້ານພຣະເຈົ້າໂດຍບໍ່ມີການຮັບຮູ້ໃດໆເລີຍວ່າພວກເຂົາກຳລັງເຮັດເຊັ່ນນັ້ນ. ພວກເຂົາໄດ້ກະບົດຕໍ່ພຣະເຈົ້າດ້ວຍວິທີນີ້ເມື່ອສິບປີກ່ອນ ແລະ ສິບປີຕໍ່ມາ, ພວກເຂົາກໍຍັງສາມາດເຮັດເຊັ່ນນັ້ນໄດ້. ພວກເຂົາບໍ່ຍອມຮັບ ແລະ ປະຕິບັດຄວາມຈິງ. ມີສອງເຫດຜົນສຳລັບສິ່ງນີ້: ຢ່າງໜຶ່ງຄື ພວກເຂົາບໍ່ເຂົ້າໃຈເລີຍວ່າຄວາມຈິງແມ່ນຫຍັງ ແລະ ພຽງແຕ່ຍຶດຕິດກັບການໃຫ້ເຫດຜົນຂອງພວກເຂົາເອງ, ຄຳເວົ້າຂອງພວກເຂົາເອງ ແລະ ມຸມມອງຂອງພວກເຂົາເອງ. ອີກຢ່າງໜຶ່ງຄື ພວກເຂົາບໍ່ແມ່ນຄົນທີ່ຍອມຮັບຄວາມຈິງເລີຍ. ບໍ່ວ່າພວກເຂົາໄດ້ກະບົດຕໍ່ພຣະເຈົ້າດ້ວຍວິທີໃດເມື່ອສິບປີກ່ອນ, ນັ້ນກໍຍັງຄົງເປັນວິທີທີ່ພວກເຂົາກຳລັງເຮັດຢູ່ໃນສິບປີຕໍ່ມາ ໂດຍບໍ່ມີການປ່ຽນແປງ. ບໍ່ວ່າພວກເຂົາໄດ້ເຊື່ອໃນພຣະເຈົ້າມາຈັກປີກໍຕາມ, ພວກເຂົາກໍບໍ່ມີຄຳພະຍານກ່ຽວກັບການຍອມຮັບຄວາມຈິງ ແລະ ການອ່ອນນ້ອມຕໍ່ພຣະເຈົ້າ, ແຮງໄກທີ່ຈະມີຄຳພະຍານໃດໆກ່ຽວກັບການກະບົດຕໍ່ເນື້ອໜັງ ແລະ ອຸປະນິໄສທີ່ເສື່ອມຊາມຂອງພວກເຂົາ. ສິ່ງນີ້ສະແດງໃຫ້ເຫັນວ່າພວກເຂົາບໍ່ແມ່ນຄົນທີ່ຍອມຮັບຄວາມຈິງ. ຄົນແບບນັ້ນບໍ່ແມ່ນຜູ້ທີ່ແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້. ຍັງສາມາດເວົ້າໄດ້ອີກວ່າພວກເຂົາບໍ່ແມ່ນຄົນທີ່ມີຄວາມເປັນມະນຸດ, ເວົ້າຢ່າງກົງໄປກົງມາກໍຄື ພວກເຂົາບໍ່ແມ່ນມະນຸດ. ຫຼັງຈາກທີ່ໄດ້ຍິນຄຳເວົ້າເຫຼົ່ານີ້ແລ້ວ, ບາງຄົນກໍຮູ້ສຶກບໍ່ຍອມເຊື່ອໃນໃຈຂອງພວກເຂົາ. ພວກເຂົາເວົ້າວ່າ: “ຂ້ານ້ອຍເຊື່ອໃນພຣະເຈົ້າມາຫຼາຍກວ່າສິບປີແລ້ວ ແລະ ກໍປະຕິບັດໜ້າທີ່ຂອງຂ້ານ້ອຍມາໂດຍຕະຫຼອດ. ພຽງແຕ່ວ່າໃນບາງຄັ້ງຄາວຂ້ານ້ອຍກໍເຮັດຜິດພາດບາງຢ່າງ ແລະ ກໍຖືກລິຮານບາງຢ່າງ. ນັ້ນບໍ່ແມ່ນເລື່ອງປົກກະຕິຫຼາຍບໍ? ທຸກຄົນລ້ວນແຕ່ມີອຸປະນິໄສທີ່ເສື່ອມຊາມ; ໃຜແດ່ທີ່ບໍ່ເຮັດຜິດພາດ? ບໍ່ວ່າແນວໃດກໍຕາມ, ຂ້ານ້ອຍກໍເປັນຜູ້ເຊື່ອທີ່ແທ້ຈິງ. ພຣະອົງຈະເວົ້າວ່າຂ້ານ້ອຍບໍ່ມີຄວາມເປັນມະນຸດໄດ້ແນວໃດ?” ມັນເປັນຄວາມຈິງທີ່ວ່າເຈົ້າເປັນຜູ້ເຊື່ອທີ່ແທ້ຈິງ, ແຕ່ການເປັນຜູ້ເຊື່ອທີ່ແທ້ຈິງໝາຍຄວາມວ່າເຈົ້າສາມາດຍອມຮັບຄວາມຈິງໄດ້ບໍ? ການເປັນຜູ້ເຊື່ອທີ່ແທ້ຈິງໝາຍຄວາມວ່າເຈົ້າສາມາດກະບົດຕໍ່ເນື້ອໜັງໄດ້ ແລະ ເຈົ້າຈະບໍ່ເຮັດຕາມອຳເພີໃຈບໍ? ການເປັນຜູ້ເຊື່ອທີ່ແທ້ຈິງໝາຍຄວາມວ່າເຈົ້າສາມາດອ່ອນນ້ອມຕໍ່ພຣະເຈົ້າໄດ້ບໍ? ມັນບໍ່ໄດ້ໝາຍຄວາມແບບນັ້ນ. ການເປັນຜູ້ເຊື່ອທີ່ແທ້ຈິງບໍ່ແມ່ນທຸກສິ່ງທຸກຢ່າງ ແລະ ມັນບໍ່ໄດ້ໝາຍຄວາມວ່າເຈົ້າສາມາດໄດ້ຮັບຄວາມລອດພົ້ນໄດ້. ທີ່ສຳຄັນຄື ການໄດ້ຮັບຄວາມລອດພົ້ນນັ້ນຂຶ້ນຢູ່ກັບວ່າຄວາມເປັນມະນຸດຂອງເຈົ້າສາມາດຍອມຮັບຄວາມຈິງໄດ້ ຫຼື ບໍ່ ແລະ ເຈົ້າສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ ຫຼື ບໍ່. ການເປັນຜູ້ເຊື່ອທີ່ແທ້ຈິງບໍ່ແມ່ນເງື່ອນໄຂທີ່ສຳຄັນທີ່ສຸດສຳລັບຜູ້ຄົນທີ່ຈະໄດ້ຮັບຄວາມລອດພົ້ນໃນທີ່ສຸດ ແລະ ມັນກໍບໍ່ແມ່ນເງື່ອນໄຂພື້ນຖານ. ເຈົ້າເວົ້າວ່າເຈົ້າເປັນຜູ້ເຊື່ອທີ່ແທ້ຈິງ, ແຕ່ເຈົ້າເຂົ້າໃຈ ແລະ ໄດ້ຮັບຄວາມຈິງຫຼາຍສໍ່າໃດແລ້ວ? ເມື່ອເວົ້າເຖິງຜົນປະໂຫຍດຂອງເຮືອນຂອງພຣະເຈົ້າ, ເຈົ້າໄດ້ປົກປ້ອງພວກມັນຈັກຄັ້ງແລ້ວ? ຖ້າເຈົ້າຄິດວ່າເຈົ້າເປັນຜູ້ເຊື່ອທີ່ແທ້ຈິງ, ເຈົ້າມີສະຕິຮູ້ສຶກຜິດຊອບ ແລະ ຄວາມເປັນມະນຸດ ແລະ ເຈົ້າເປັນຄົນທີ່ແທ້ຈິງ, ແລ້ວໃນເລື່ອງດຽວກັນ, ຖ້າເຈົ້າສາມາດກະບົດຕໍ່ພຣະເຈົ້າໄດ້ເມື່ອສິບປີກ່ອນ, ຕອນນີ້ເຈົ້າກໍຍັງສາມາດກະບົດຕໍ່ພຣະເຈົ້າໄດ້ຢູ່ບໍ? ເຈົ້າໄດ້ປ່ຽນແປງແລ້ວບໍ? ເຈົ້າໄດ້ກະບົດຕໍ່ເນື້ອໜັງແລ້ວບໍ? ຖ້າເຈົ້າຍັງບໍ່ໄດ້ກະບົດຕໍ່ເນື້ອໜັງ, ເຈົ້າຈະສາມາດເຮັດເຊັ່ນນັ້ນໄດ້ໃນອີກສິບປີຂ້າງໜ້າບໍ? ຖ້າເຈົ້າຍັງບໍ່ສາມາດກະບົດຕໍ່ເນື້ອໜັງ ແລະ ຍັງສາມາດກະບົດຕໍ່ພຣະເຈົ້າໄດ້, ແລ້ວມັນກໍສະແດງໃຫ້ເຫັນວ່າມີບັນຫາກັບຄວາມເປັນມະນຸດຂອງເຈົ້າ. ເຈົ້າບໍ່ສາມາດປະຕິບັດຄວາມຈິງໄດ້, ສະນັ້ນ ເຖິງແມ່ນເຈົ້າຈະເວົ້າວ່າເຈົ້າເປັນຜູ້ເຊື່ອທີ່ແທ້ຈິງ, ມັນກໍໄຮ້ປະໂຫຍດ. ເຈົ້າເວົ້າວ່າເຈົ້າເຕັມໃຈທີ່ຈະທົນທຸກ ແລະ ຈ່າຍລາຄາ ແລະ ເຕັມໃຈທີ່ຈະອຸທິດຕົນໃນການປະຕິບັດໜ້າທີ່ຂອງເຈົ້າ, ແຕ່ຄວາມເຕັມໃຈນີ້ກໍບໍ່ມີຄ່າຫຍັງເລີຍ. ນີ້ເປັນພຽງເງື່ອນໄຂເບື້ອງຕົ້ນສຳລັບເຈົ້າທີ່ຈະສາມາດປະຕິບັດຄວາມຈິງ ແລະ ອ່ອນນ້ອມຕໍ່ພຣະເຈົ້າໄດ້, ແຕ່ໃນທີ່ສຸດແລ້ວ ເຈົ້າຈະສາມາດນຳມັນໄປປະຕິບັດໄດ້ ຫຼື ບໍ່ນັ້ນກໍຂຶ້ນຢູ່ກັບວ່າເຈົ້າມີຄວາມເປັນມະນຸດ ຫຼື ບໍ່. ຖ້າຫົວໃຈຂອງເຈົ້າບໍ່ສາມາດຢັບຢັ້ງ ແລະ ຄວບຄຸມອຸປະນິໄສທີ່ເສື່ອມຊາມຂອງເຈົ້າໄດ້ຕະຫຼອດໄປ ແລະ ເຈົ້າເລືອກທີ່ຈະປົກປ້ອງຜົນປະໂຫຍດຂອງເຈົ້າເອງ ແລະ ເລືອກສິ່ງທີ່ເປັນລົບແທນທີ່ຈະແມ່ນສິ່ງທີ່ເປັນບວກ, ແລ້ວມັນກໍສະແດງໃຫ້ເຫັນວ່າຄວາມເປັນມະນຸດຂອງເຈົ້າບໍ່ໄດ້ຮັກຄວາມຈິງ ແລະ ບໍ່ມີຄວາມສາມາດໃນການຄວບຄຸມອຸປະນິໄສທີ່ເສື່ອມຊາມຂອງເຈົ້າໄດ້. ຖ້າເຈົ້າບໍ່ມີຄວາມສາມາດໃນການຄວບຄຸມການເປີດເຜີຍອຸປະນິໄສທີ່ເສື່ອມຊາມຂອງເຈົ້າໃນຕອນທີ່ເຈົ້າບໍ່ເຂົ້າໃຈຄວາມຈິງ, ນັ້ນກໍພໍໃຫ້ອະໄພໄດ້. ແຕ່ຕອນນີ້ມັນແຕກຕ່າງກັນແລ້ວ. ເຈົ້າໄດ້ຟັງຄຳເທດສະໜາກ່ຽວກັບຄວາມຈິງມາຫຼາຍປີແລ້ວ, ແຕ່ເຈົ້າຍັງບໍ່ສາມາດຢັບຢັ້ງອຸປະນິໄສທີ່ເສື່ອມຊາມຂອງເຈົ້າ ເພື່ອໃຫ້ເຈົ້າສາມາດປະຕິບັດຕາມຫຼັກການຄວາມຈິງ ແລະ ຕັດສິນໃຈໄດ້ຢ່າງຖືກຕ້ອງເມື່ອເຈົ້າພົບພໍ້ກັບເລື່ອງຕ່າງໆ. ເຈົ້າເຫັນຢ່າງຊັດເຈນວ່າຄົນຊົ່ວຮ້າຍກຳລັງລົບກວນວຽກງານຂອງຄຣິສຕະຈັກ, ແຕ່ເຈົ້າກໍບໍ່ສາມາດລຸກຂຶ້ນມາປົກປ້ອງຜົນປະໂຫຍດຂອງເຮືອນຂອງພຣະເຈົ້າໄດ້. ແຕ່ເມື່ອມີຄົນມາທຳຮ້າຍຜົນປະໂຫຍດຂອງເຈົ້າເອງ, ເຈົ້າພັດສາມາດເຮັດທຸກຢ່າງໃນອຳນາດຂອງເຈົ້າເພື່ອປົກປ້ອງພວກມັນໄດ້. ສິ່ງນີ້ພຽງພໍທີ່ຈະພິສູດໄດ້ວ່າບໍ່ມີສະຕິຮູ້ສຶກຜິດຊອບ ຫຼື ຄວາມສຳນຶກໃນຄວາມເປັນມະນຸດຂອງເຈົ້າທີ່ຈະຄວບຄຸມ ແລະ ຢັບຢັ້ງເຈົ້າ ເພື່ອໃຫ້ເຈົ້າເລືອກເສັ້ນທາງ ແລະ ຫຼັກການປະຕິບັດທີ່ຖືກຕ້ອງ. ຖ້າເຈົ້າເຮັດສິ່ງທີ່ບໍ່ສົມເຫດສົມຜົນແບບນັ້ນ ແຕ່ກໍຍັງອ້າງວ່າເຈົ້າເປັນມະນຸດ, ມັນກໍສະແດງໃຫ້ເຫັນວ່າສະຕິຮູ້ສຶກຜິດຊອບສະຕິຮູ້ສຶກຜິດຊອບ ແລະ ຄວາມສຳນຶກຂອງເຈົ້າບໍ່ເຮັດວຽກອີກຕໍ່ໄປແລ້ວ. ແລ້ວເຈົ້າກໍບໍ່ແມ່ນຄົນປົກກະຕິ, ເພາະວ່າໃນຄວາມເປັນມະນຸດຂອງເຈົ້າ, ບໍ່ມີສະຕິຮູ້ສຶກຜິດຊອບສະຕິຮູ້ສຶກຜິດຊອບ ແລະ ຄວາມສຳນຶກ, ທັງບໍ່ມີສິ່ງໃດທີ່ສາມາດເຮັດໃຫ້ເຈົ້າຕັດສິນໃຈໄດ້ຢ່າງຖືກຕ້ອງ. ເຂົ້າໃຈບໍ? ບາງຄົນເວົ້າວ່າ: “ຕອນນີ້ວຸດທິພາວະຂອງຂ້ອຍຍັງນ້ອຍຢູ່. ເນື່ອງຈາກສະພາບແວດລ້ອມໃນຄອບຄົວ ແລະ ການລ້ຽງດູຂອງຂ້ອຍ, ຂ້ອຍຈຶ່ງເປັນຄົນທີ່ເຮັດຕາມອຳເພີໃຈ, ຕາມໃຈຕົນເອງ ແລະ ຍິ່ງທະນົງຕົວ. ແຕ່ໃນຊີວິດຈິງ, ຂ້ອຍຮູ້ວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງ ແລະ ຂ້ອຍກໍຮູ້ວ່າຂ້ອຍຄວນເຮັດຫຍັງ ແລະ ບໍ່ຄວນເຮັດຫຍັງ. ພຽງແຕ່ ເນື່ອງຈາກວ່າວຸດທິພາວະຂອງຂ້ອຍຍັງຕໍ່າຢູ່ ແລະ ຂ້ອຍບໍ່ມີຄົນທີ່ເຂົ້າໃຈຄວາມຈິງມາໃຫ້ຄວາມຮູ້ແຈ້ງ, ຊີ້ນຳ ແລະ ຊຸກຍູ້ຂ້ອຍ, ຂ້ອຍຈຶ່ງບໍ່ໄດ້ນຳຄວາມຈິງໄປປະຕິບັດ ແລະ ໄດ້ກະທຳການຝ່າຝືນບາງຢ່າງ ແລະ ຮູ້ສຶກເສຍໃຈເລັກໜ້ອຍຢູ່ພາຍໃນ”. ໃນຊີວິດຈິງ, ຄົນແບບນັ້ນສາມາດໃຊ້ສະຕິຮູ້ສຶກຜິດຊອບຂອງພວກເຂົາເພື່ອຄວບຄຸມຄວາມປະພຶດຂອງພວກເຂົາ ແລະ ເພື່ອຢັບຢັ້ງຕົນເອງ ເພື່ອໃຫ້ພວກເຂົາຍ່າງໃນເສັ້ນທາງທີ່ຖືກຕ້ອງ. ພວກເຂົາເປັນຄົນທີ່ສາມາດໄດ້ຮັບຄວາມລອດພົ້ນໄດ້. ນີ້ກໍຍ້ອນວ່າພວກເຂົາສາມາດຍອມຮັບຄວາມຈິງ, ສາມາດນຳຄວາມຈິງບາງຢ່າງໄປປະຕິບັດໄດ້ ແລະ ໄດ້ຜ່ານການປ່ຽນແປງບາງຢ່າງ. ມັນກໍພຽງແຕ່ຈັງຫວະຄວາມກ້າວໜ້າຂອງພວກເຂົາຊ້າກວ່າປົກກະຕິເລັກໜ້ອຍ ແລະ ການເຕີບໂຕຂອງພວກເຂົາກໍບໍ່ຫຼາຍປານໃດ, ແຕ່ພວກເຂົາກໍກຳລັງປ່ຽນແປງຢູ່. ມັນກໍຄືກັນກັບແກ່ນພືດບາງຊະນິດທີ່ເຕີບໂຕໄວໃນດິນທີ່ດີ, ໃນຂະນະທີ່ບາງຊະນິດກໍເຕີບໂຕຊ້າກວ່າ ແລະ ຍາກລຳບາກກວ່າໃນດິນຊາຍ ຫຼື ຮອຍແຕກຂອງຫີນ; ແຕ່ຕາບໃດທີ່ມີຊີວິດຢູ່ໃນດິນເຫຼົ່ານັ້ນ, ພວກມັນກໍຈະເຕີບໂຕຂຶ້ນໄດ້. ມັນກໍຄືກັນກັບຜູ້ຄົນ. ຕາບໃດທີ່ຄວາມເປັນມະນຸດຂອງພວກເຂົາມີສະຕິຮູ້ສຶກຜິດຊອບສະຕິຮູ້ສຶກຜິດຊອບ ແລະ ຄວາມສຳນຶກທີ່ຜູ້ຄົນຄວນມີ, ມັນກໍພິສູດວ່າພວກເຂົາມີຊີວິດຂອງມະນຸດ, ຫຼັງຈາກທີ່ພວກເຂົາຍອມຮັບຄວາມຈິງແລ້ວ, ພວກເຂົາກໍຈະປ່ຽນແປງ. ເຖິງແມ່ນວ່າການປ່ຽນແປງຈະຊັກຊ້າ, ຄົນອື່ນມີຄວາມກ້າວໜ້າຢ່າງຫຼວງຫຼາຍໃນສິບປີ ໃນຂະນະທີ່ພວກເຂົາມີຄວາມກ້າວໜ້າພຽງເລັກໜ້ອຍໃນຊາວ ຫຼື ສາມສິບປີ, ເຖິງແມ່ນວ່າຈະຊັກຊ້າກໍຕາມ, ພວກເຂົາກໍກຳລັງພັດທະນາໄປໃນທິດທາງທີ່ເປັນບວກ, ພວກເຂົາກຳລັງປ່ຽນແປງ ແລະ ຊີວິດຂອງພວກເຂົາກໍກຳລັງເຕີບໂຕຂຶ້ນຢ່າງຕໍ່ເນື່ອງ. ບໍ່ວ່າພວກເຂົາຈະເຕີບໂຕຂຶ້ນໄວ ຫຼື ຊ້າສໍ່າໃດກໍຕາມ, ຄົນປະເພດນີ້ກໍມີຄຸນນະພາບຂອງຄວາມເປັນມະນຸດ. ເຖິງຢ່າງໃດກໍຕາມ, ຍັງມີຄົນອີກປະເພດໜຶ່ງທີ່ເຊື່ອໃນພຣະເຈົ້າມາຫຼາຍປີ ແຕ່ບໍ່ມີການເຕີບໂຕໃນຊີວິດເລີຍ. ບໍ່ວ່າໃຜຈະໂອ້ລົມກ່ຽວກັບຄວາມຈິງກໍຕາມ, ພວກເຂົາກໍຮູ້ສຶກລັງກຽດ ແລະ ບໍ່ເຕັມໃຈທີ່ຈະຮັບຟັງ. ບໍ່ວ່າພຣະເຈົ້າຈະຈັດສະພາບແວດລ້ອມແບບໃດກໍຕາມ, ພວກເຂົາກໍບໍ່ສະແຫວງຫາຄວາມຈິງ ແລະ ບໍ່ສາມາດຮຽນຮູ້ບົດຮຽນຈາກມັນໄດ້ ແລະ ບໍ່ສາມາດໄດ້ຮັບການນຳພາ ແລະ ການຊ່ວຍເຫຼືອທີ່ເປັນບວກຈາກຄວາມຈິງນັ້ນໄດ້. ພວກເຂົາລັງກຽດສິ່ງທີ່ເປັນບວກໃນໃຈຂອງພວກເຂົາ. ອຸປະນິໄສ ແລະ ວິຖີຊີວິດຂອງພວກເຂົາໃນການເຮັດທຸກຢ່າງຕາມອຳເພີໃຈບໍ່ເຄີຍປ່ຽນແປງເລີຍ. ຄົນແບບນັ້ນຄືຜູ້ທີ່ບໍ່ມີສະຕິຮູ້ສຶກຜິດຊອບສະຕິຮູ້ສຶກຜິດຊອບ ແລະ ຄວາມສຳນຶກ. ພວກເຂົາບໍ່ແມ່ນມະນຸດ, ພວກເຂົາບໍ່ແມ່ນມະນຸດ. ເມື່ອເຮົາອະທິບາຍແບບນີ້, ມັນກໍຊັດເຈນຂຶ້ນ ແລະ ເຂົ້າໃຈງ່າຍຂຶ້ນສຳລັບພວກເຈົ້າບໍ? (ແມ່ນແລ້ວ).

ຍັງມີຄົນອີກປະເພດໜຶ່ງ: ພວກເຂົາຮູ້ວ່າການເຊື່ອໃນພຣະເຈົ້າເປັນສິ່ງທີ່ດີ, ແຕ່ພວກເຂົາບໍ່ເຂົ້າໃຈວ່າສິ່ງທີ່ເປັນບວກ ແລະ ສິ່ງທີ່ເປັນລົບແມ່ນຫຍັງ; ນອກຈາກນີ້, ພວກເຂົາຍັງຫ່າງໄກຈາກການໃຊ້ສະຕິຮູ້ສຶກຜິດຊອບຂອງພວກເຂົາເພື່ອຄວບຄຸມ ຫຼື ຢັບຢັ້ງຄຳເວົ້າ ແລະ ການກະທຳຂອງພວກເຂົາ. ຄົນແບບນັ້ນແຍກແຍະໄດ້ງ່າຍກວ່າ. ພວກເຂົາຫ່າງໄກຈາກການຮັກສິ່ງທີ່ເປັນບວກ ແລະ ພວກເຂົາກໍບໍ່ໃກ້ຄຽງກັບການເຂົ້າໃຈຄວາມໝາຍຂອງສິ່ງຕ່າງໆເລີຍ. ສິ່ງທັງໝົດນີ້ເປັນເລື່ອງທີ່ສັບສົນສຳລັບພວກເຂົາ. ຖ້າເຈົ້າຖາມພວກເຂົາວ່າສິ່ງທີ່ເປັນບວກແມ່ນຫຍັງ, ພວກເຂົາກໍຈະເວົ້າໃນແງ່ຂອງຫຼັກຄຳສອນ ແລະ ເວົ້າວ່າສິ່ງທີ່ພຣະເຈົ້າກ່າວ ແລະ ເຮັດລ້ວນແຕ່ເປັນສິ່ງທີ່ເປັນບວກ. ສິ່ງທີ່ພວກເຂົາເວົ້າຟັງເບິ່ງດີຫຼາຍ, ແຕ່ເມື່ອພວກເຂົາພົບພໍ້ກັບສິ່ງຕ່າງໆ, ພວກເຂົາບໍ່ສາມາດເຊື່ອມໂຍງພວກມັນເຂົ້າກັບພຣະທຳຂອງພຣະເຈົ້າ ຫຼື ແຍກແຍະພວກມັນໄດ້; ຄວາມຄິດຂອງພວກເຂົາກາຍເປັນຄືກັບເຂົ້າປຽກ, ພວກເຂົາກາຍເປັນຄົນເບົາປັນຍາ ແລະ ບໍ່ມີຄວາມກະຈ່າງແຈ້ງກ່ຽວກັບສິ່ງໃດເລີຍ. ຖ້າເຈົ້າຖາມພວກເຂົາວ່າພວກເຂົາໄດ້ຮັບຄວາມຈິງຫຍັງແດ່ຈາກການເຊື່ອໃນພຣະເຈົ້າມາຫຼາຍປີ, ພວກເຂົາກໍເວົ້າວ່າ: “ພຣະເຈົ້າມີອຳນາດສູງສຸດເໜືອທຸກສັບພະສິ່ງ, ທຸກສິ່ງທີ່ພຣະອົງເຮັດເພື່ອມະນຸດລ້ວນແຕ່ດີ ແລະ ພຣະເຈົ້າຮັກມະນຸດ. ຊາຕານຕໍ່ຕ້ານພຣະເຈົ້າ ແລະ ຊາຕານທຳຮ້າຍ, ຂົ່ມເຫັງ ແລະ ທາລຸນມະນຸດ”. ຖ້າເຈົ້າຖາມພວກເຂົາວ່າພວກເຂົາໄດ້ຮັບຫຍັງອີກແດ່, ພວກເຂົາກໍເວົ້າວ່າ: “ພວກເຮົາຕ້ອງປະຕິບັດໜ້າທີ່ຂອງຕົນໃຫ້ດີ, ທົນທຸກໃຫ້ຫຼາຍຂຶ້ນ ແລະ ຈ່າຍລາຄາໃຫ້ຫຼາຍຂຶ້ນ”. ຖ້າຈາກນັ້ນເຈົ້າຖາມພວກເຂົາວ່າຄົນເຮົາຄວນເຮັດຕາມຫຼັກການໃດໃນການປະຕິບັດໜ້າທີ່ຂອງຕົນ, ພວກເຂົາກໍເວົ້າວ່າ: “ພວກເຮົາຄວນຟັງທຸກສິ່ງທີ່ເບື້ອງເທິງເວົ້າ ແລະ ເຮັດທຸກສິ່ງທີ່ພວກເຮົາຖືກຂໍຮ້ອງໃຫ້ເຮັດ. ເຖິງແມ່ນວ່າວຽກນັ້ນຈະເປິເປື້ອນ ແລະ ອິດເມື່ອຍ, ພວກເຮົາກໍຕ້ອງເຮັດມັນໃຫ້ດີ; ພວກເຮົາຕ້ອງບໍ່ຂັດຂວາງ ແລະ ລົບກວນ ຫຼື ສ້າງບັນຫາ. ພວກເຮົາຕ້ອງເຮັດສິ່ງທີ່ເປັນປະໂຫຍດຕໍ່ທຸກຄົນ ແລະ ຕໍ່ເຮືອນຂອງພຣະເຈົ້າ”. ຫຼັກຄຳສອນທັງໝົດເຫຼົ່ານີ້ທີ່ພວກເຂົາເວົ້າແມ່ນຖືກຕ້ອງ, ບໍ່ມີຄຳເວົ້າທີ່ຜິດແມ່ນແຕ່ຄຳດຽວໃນນັ້ນ. ເຖິງຢ່າງໃດກໍຕາມ, ເມື່ອພວກເຂົາພົບພໍ້ກັບສິ່ງຕ່າງໆ, ພວກເຂົາບໍ່ເປີດເຜີຍຫຍັງເລີຍນອກຈາກມຸມມອງທີ່ບິດເບືອນ ແລະ ໂງ່ຈ້າບາງຢ່າງ ແລະ ບໍ່ວ່າເຈົ້າຈະແກ້ໄຂພວກເຂົາຈັກຄັ້ງກໍຕາມ, ພວກເຂົາກໍບໍ່ສາມາດປ່ຽນແປງໄດ້. ຄົນແບບນັ້ນເປັນຄົນຕ່ຳຊ້າປະເພດໃດ? (ພວກເຂົາເປັນຄົນເບົາປັນຍາ). ຄົນເບົາປັນຍາເປັນມະນຸດບໍ? (ບໍ່). ຄົນເບົາປັນຍາແມ່ນຫຍັງ? (ສັດເດຍລະສານ). ຄຳສັບທີ່ສຸພາບຄື “ສັດ” ແລະ ຄຳສັບທີ່ໃຊ້ໃນພາສາປາກເວົ້າຄື “ສັດເດຍລະສານ”. ບໍ່ວ່າພວກເຂົາຈະຟັງຄຳເທດສະໜາຫຼາຍສໍ່າໃດກໍຕາມ, ພວກເຂົາກໍບໍ່ເຂົ້າໃຈວ່າຄວາມຈິງແມ່ນຫຍັງ, ສິ່ງທີ່ເປັນບວກແມ່ນຫຍັງ ຫຼື ສິ່ງທີ່ເປັນລົບແມ່ນຫຍັງ. ບໍ່ວ່າພວກເຂົາຈະເຮັດສິ່ງທີ່ກະບົດຕໍ່ພຣະເຈົ້າຫຼາຍສໍ່າໃດກໍຕາມ, ພວກເຂົາກໍບໍ່ມີການຮັບຮູ້ກ່ຽວກັບມັນໃນໃຈຂອງພວກເຂົາ ແລະ ຍັງຄົງຮູ້ສຶກວ່າໂດຍທຳມະຊາດແລ້ວພວກເຂົາເປັນຄົນໃຈດີ ແລະ ມີຫົວໃຈທີ່ເຫັນອົກເຫັນໃຈ. ເມື່ອພວກເຂົາເຫັນຄົນທົນທຸກ, ພວກເຂົາກໍຮູ້ສຶກເຈັບປວດໃນໃຈຂອງພວກເຂົາ ແລະ ປາຖະໜາວ່າພວກເຂົາຈະສາມາດທົນທຸກແທນພວກເຂົາໄດ້. ເມື່ອພວກເຂົາເຫັນຄົນທີ່ບໍ່ມີຫຍັງກິນ ຫຼື ນຸ່ງ, ພວກເຂົາກໍຕ້ອງການເອົາເຄື່ອງນຸ່ງ ແລະ ອາຫານຂອງພວກເຂົາເອງໃຫ້ພວກເຂົາ. ບໍ່ວ່າພວກເຂົາຈະຟັງພຣະທຳຂອງພຣະເຈົ້າທີ່ເປີດໂປງຄວາມເສື່ອມຊາມຂອງມະນຸດຊາດຫຼາຍສໍ່າໃດກໍຕາມ, ພວກເຂົາກໍຍັງຄົງຮູ້ສຶກວ່າພວກເຂົາດີຫຼາຍ, ດີກວ່າຄົນອື່ນໆ. ບໍ່ວ່າພວກເຂົາເຮັດສິ່ງທີ່ຜິດຫຼາຍສໍ່າໃດກໍຕາມ, ພວກເຂົາກໍບໍ່ຮູ້ວ່າພວກເຂົາເຮັດຜິດຢູ່ບ່ອນໃດ ແລະ ພວກເຂົາບໍ່ເຄີຍຍອມຮັບວ່າພວກເຂົາມີອຸປະນິໄສທີ່ເສື່ອມຊາມ. ຖ້າເຈົ້າຖາມພວກເຂົາວ່າ: “ເຈົ້າເປັນມະນຸດທີ່ເສື່ອມຊາມບໍ? ເຈົ້າມີອຸປະນິໄສທີ່ເສື່ອມຊາມບໍ?” ພວກເຂົາກໍເວົ້າວ່າ: “ແມ່ນແລ້ວ, ຂ້ອຍມີ. ທຸກຄົນລ້ວນແຕ່ມີຄວາມເສື່ອມຊາມ, ຂ້ອຍຈະບໍ່ມີໄດ້ແນວໃດ? ເຈົ້າກຳລັງເວົ້າຄຳເວົ້າທີ່ໂງ່ຈ້າ!” ພວກເຂົາເຖິງກັບເອີ້ນເຈົ້າວ່າຄົນໂງ່ຈ້າ. ແຕ່ເມື່ອພວກເຂົາເຮັດບາງສິ່ງທີ່ຜິດ, ພວກເຂົາກໍບໍ່ຍອມຮັບມັນ ແລະ ພວກເຂົາເຖິງກັບໂຍນຄວາມຜິດໃຫ້ຄົນອື່ນ. ບໍ່ວ່າພວກເຂົາຈະເຮັດຜິດຫຍັງກໍຕາມ, ພວກເຂົາກໍບໍ່ຍອມຮັບມັນ ແລະ ບໍ່ວ່າການກະທຳທີ່ຊົ່ວຮ້າຍທີ່ພວກເຂົາເຮັດນັ້ນຈະຮ້າຍແຮງສໍ່າໃດກໍຕາມ, ພວກເຂົາກໍມັກຈະມີຂໍ້ອ້າງ ແລະ ເຫດຜົນເພື່ອແກ້ຕົວໃຫ້ກັບຕົນເອງຢູ່ສະເໝີ. ຄົນແບບນັ້ນມີເຫດຜົນໃດໆບໍ? ພວກເຂົາເປັນຄົນທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ບໍ? (ພວກເຂົາບໍ່ມີເຫດຜົນ ແລະ ບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້). ພວກເຂົາເບິ່ງຄືວ່າຈະທຸ່ມເທຄວາມພະຍາຍາມຢ່າງຫຼາຍໃນແຕ່ລະມື້, ຟັງຄຳເທດສະໜາ ແລະ ອ່ານພຣະທຳຂອງພຣະເຈົ້າຕັ້ງແຕ່ເຊົ້າຈົນຄໍ່າ, ແຕ່ພວກເຂົາກໍບໍ່ສາມາດເຂົ້າໃຈຄວາມຈິງໄດ້ແມ່ນແຕ່ປະໂຫຍກດຽວ, ບໍ່ສາມາດເຮັດສິ່ງໃດທີ່ສອດຄ່ອງກັບຫຼັກການຄວາມຈິງໄດ້ແມ່ນແຕ່ຢ່າງດຽວ ແລະ ບໍ່ສາມາດເວົ້າຄຳເວົ້າທີ່ສອດຄ່ອງກັບຄວາມຈິງໄດ້ແມ່ນແຕ່ຄຳດຽວ. ຢ່າວ່າແຕ່ຄຳເວົ້າທີ່ສອດຄ່ອງກັບຄວາມຈິງເລີຍ, ພວກເຂົາບໍ່ສາມາດເວົ້າຄຳເວົ້າທີ່ສອດຄ່ອງກັບສະຕິຮູ້ສຶກຜິດຊອບສະຕິຮູ້ສຶກຜິດຊອບ ແລະ ຄວາມສຳນຶກຂອງຄວາມເປັນມະນຸດໄດ້ແມ່ນແຕ່ຄຳດຽວ; ພວກເຂົາພຽງແຕ່ເວົ້າຄຳເວົ້າທີ່ເບົາປັນຍາ ແລະ ໄຮ້ສາລະ ແລະ ພຽງແຕ່ພົ່ນຂໍ້ອ້າງທີ່ບິດເບືອນອອກມາເທົ່ານັ້ນ. ຄົນແບບນັ້ນຫ່າງໄກຈາກການມີສະຕິຮູ້ສຶກຜິດຊອບສະຕິຮູ້ສຶກຜິດຊອບ ແລະ ຄວາມສຳນຶກຫຼາຍ; ພວກເຂົາກໍເປັນພຽງຄົນເບົາປັນຍາ, ເຕັມໄປດ້ວຍການໃຫ້ເຫດຜົນທີ່ບິດເບືອນ. ຫຼັງຈາກທີ່ໄດ້ຟັງຄຳເທດສະໜາມາຫຼາຍຄັ້ງ, ພວກເຂົາກໍສາມາດເວົ້າຄຳເວົ້າຝ່າຍວິນຍານບາງຢ່າງໄດ້. ເມື່ອເຈົ້າໄດ້ຍິນພວກເຂົາເວົ້າຄຳເວົ້າຝ່າຍວິນຍານ, ເຈົ້າກໍຮູ້ສຶກວ່າພວກເຂົາຂ້ອນຂ້າງຊຳນານ ແລະ ເວົ້າເກັ່ງ, ແຕ່ເມື່ອເວົ້າເຖິງການຈັດການກັບເລື່ອງຕ່າງໆ, ເຈົ້າກໍພົບວ່າພວກເຂົາທັງເບົາປັນຍາ ແລະ ໄຮ້ສາລະ. ເມື່ອພວກເຂົາພົ່ນຂໍ້ອ້າງທີ່ບິດເບືອນອອກມາ, ພວກເຂົາກໍສາມາດເຮັດໃຫ້ເຈົ້າເວົ້າບໍ່ອອກໄດ້. ຄຳວ່າ “ເຮັດໃຫ້ເຈົ້າເວົ້າບໍ່ອອກ” ໝາຍຄວາມວ່າແນວໃດ? ມັນໝາຍຄວາມວ່າເຈົ້າບໍ່ສາມາດຈິນຕະນາການໄດ້ເລີຍວ່າຄົນໃດໜຶ່ງຈະສາມາດເວົ້າຄຳເວົ້າທີ່ໄຮ້ສາລະແບບນັ້ນ ຫຼື ມີວິທີຄິດແບບນັ້ນໄດ້, ວ່າມັນເປັນສິ່ງທີ່ເຫຼືອເຊື່ອສຳລັບເຈົ້າ ແລະ ວ່າໃນທີ່ສຸດແລ້ວ, ເຈົ້າກໍສາມາດຕອບໂຕ້ພວກເຂົາດ້ວຍຄວາມງຽບເທົ່ານັ້ນ, ເຊິ່ງເປັນວິທີທີ່ດີທີ່ສຸດໃນການຈັດການກັບພວກເຂົາ.

ຖ້າຄົນໃດໜຶ່ງເປັນມະນຸດ ແລະ ມີຄວາມເປັນມະນຸດທີ່ປົກກະຕິ, ແລ້ວການທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ນັ້ນກໍສຳຄັນຫຼາຍ. ເມື່ອພວກເຂົາຍັງບໍ່ໄດ້ຮັບການສະໜອງຈາກພຣະທຳຂອງພຣະເຈົ້າ ແລະ ບໍ່ເຂົ້າໃຈຄວາມຈິງ, ພວກເຂົາສາມາດໃຊ້ສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາເພື່ອເຂົ້າໃຈສິ່ງທີ່ເປັນບວກ ແລະ ສິ່ງທີ່ເປັນລົບທີ່ລຽບງ່າຍບາງຢ່າງໄດ້. ພວກເຂົາມີຄວາມສາມາດໃນການແຍກແຍະ ແລະ ການຮັບຮູ້ພໍສົມຄວນເມື່ອເວົ້າເຖິງສິ່ງທີ່ເປັນບວກ ແລະ ສິ່ງທີ່ເປັນລົບທີ່ພວກເຂົາພົບພໍ້ໃນຊີວິດຈິງ. ພວກເຂົາສາມາດມີການແຍກແຍະບາງຢ່າງຕໍ່ສິ່ງທີ່ຕົກຢູ່ໃນສາມັນສຳນຶກພື້ນຖານຂອງມະນຸດ, ຕໍ່ກົດເກນແຫ່ງການຢູ່ລອດຂອງມະນຸດ ແລະ ຕໍ່ຜູ້ຄົນ, ເຫດການ ແລະ ສິ່ງຕ່າງໆບາງຢ່າງທີ່ພວກເຂົາມັກຈະພົບພໍ້. ພວກເຂົາບໍ່ແມ່ນຄົນທີ່ດຳລົງຊີວິດຢ່າງເບົາປັນຍາ, ແຕ່ມີຄວາມສາມາດໃນການແຍກແຍະ ແລະ ການຮັບຮູ້ເມື່ອເວົ້າເຖິງສິ່ງທີ່ເປັນບວກ ແລະ ສິ່ງທີ່ເປັນລົບໃນໂລກມະນຸດ ແລະ ແນ່ນອນວ່າ ພວກເຂົາຍັງມີຄວາມຄິດ, ຈຸດຢືນ ແລະ ທັດສະນະຄະຕິທີ່ຖືກຕ້ອງຕໍ່ສິ່ງເຫຼົ່ານີ້ອີກດ້ວຍ. ຫຼັງຈາກອາຍຸສາມສິບປີ, ຄົນແບບນັ້ນກໍເລີ່ມຄ່ອຍໆພົບພໍ້ກັບເລື່ອງຕ່າງໆຂອງຊີວິດ. ເຖິງແມ່ນວ່າພວກເຂົາຈະບໍ່ໄດ້ອ່ານພຣະທຳຂອງພຣະເຈົ້າ ຫຼື ໄດ້ຮັບການສະໜອງຈາກພຣະທຳຂອງພຣະເຈົ້າກໍຕາມ, ແຕ່ເມື່ອພວກເຂົາອາຍຸຫ້າສິບ ຫຼື ຫົກສິບປີ, ພວກເຂົາກໍສາມາດຄ່ອຍໆເຂົ້າໃຈໄດ້ວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງ ແລະ ຈາກນັ້ນກໍດຳລົງຊີວິດໄປຕາມສິ່ງທີ່ເປັນບວກເຫຼົ່ານັ້ນທີ່ພວກເຂົາສາມາດຢັ່ງຮູ້ໄດ້ ແລະ ເຮັດຕາມກົດເກນບາງຢ່າງຂອງສິ່ງທີ່ເປັນບວກ. ສຳລັບສິ່ງທີ່ເປັນລົບບາງຢ່າງ, ນອກເໜືອຈາກການທີ່ສາມາດແຍກແຍະພວກມັນໄດ້ແລ້ວ, ພວກເຂົາຍັງສາມາດເອົາຕົວອອກຫ່າງຈາກພວກມັນໄດ້ຈາກສ່ວນເລິກໃນໃຈຂອງພວກເຂົາອີກດ້ວຍ. ເມື່ອພວກເຂົາບໍ່ມີທາງເລືອກອື່ນນອກຈາກຕ້ອງເຮັດຕາມກະແສທາງໂລກ ຫຼື ປັດຊະຍາສຳລັບການກະທຳທາງໂລກບາງຢ່າງ ແລະ ຄຳເວົ້າທີ່ແຜ່ຫຼາຍໃນທ່າມກາງຜູ້ຄົນ, ພວກເຂົາກໍຮູ້ສຶກວ່າພວກເຂົາກຳລັງຂັດຕໍ່ສະຕິຮູ້ສຶກຜິດຊອບຂອງພວກເຂົາ ແລະ ສະຕິຮູ້ສຶກຜິດຊອບຂອງພວກເຂົາກໍຈະຕຳໜິພວກເຂົາ. ຈາກສ່ວນເລິກໃນໃຈຂອງພວກເຂົາ, ພວກເຂົາບໍ່ຍອມຮັບມຸມມອງດັ່ງກ່າວ; ພວກເຂົາພຽງແຕ່ກະທຳແບບນີ້ເພື່ອຄວາມຢູ່ລອດ ຫຼື ຜົນປະໂຫຍດຊົ່ວຄາວເທົ່ານັ້ນ. ມັນບໍ່ແມ່ນເຈດຕະນາດັ້ງເດີມຂອງພວກເຂົາທີ່ຈະເຮັດສິ່ງເຫຼົ່ານີ້; ກົງກັນຂ້າມ, ມັນເປັນການຕັດສິນໃຈທີ່ຂັດຕໍ່ຄວາມປະສົງຂອງພວກເຂົາ. ຫຼັງຈາກທີ່ຄົນແບບນັ້ນເຊື່ອໃນພຣະເຈົ້າ, ພວກເຂົາກໍໃຫ້ຄວາມສົນໃຈຫຼາຍຂຶ້ນກ່ຽວກັບສິ່ງທີ່ພຣະທຳຂອງພຣະເຈົ້າກ່າວຢ່າງແທ້ຈິງກ່ຽວກັບບັນຫາທຸກປະເພດ ເຊັ່ນ: ບັນຫາທີ່ກ່ຽວຂ້ອງກັບຊີວິດ ແລະ ການຢູ່ລອດຂອງມະນຸດ, ຄຳເວົ້າທີ່ຖືກຕ້ອງຂອງພຣະເຈົ້າກ່ຽວກັບບັນຫາທີ່ຫຍຸ້ງຍາກໃນຊີວິດຂອງມະນຸດແມ່ນຫຍັງແທ້ ແລະ ພຣະເຈົ້າຮຽກຮ້ອງໃຫ້ຜູ້ຄົນເຮັດຫຍັງແທ້ເມື່ອພວກເຂົາຜະເຊີນໜ້າກັບພວກມັນ. ພວກເຂົາປາຖະໜາຄຳຕອບສຳລັບຄຳຖາມເຫຼົ່ານີ້. ເມື່ອພວກເຂົາໄດ້ຮັບຄຳຕອບ, ພວກເຂົາກໍບໍ່ຮູ້ສຶກວ່າການປະຕິບັດຕາມພຣະທຳຂອງພຣະເຈົ້ານັ້ນຍາກເກີນໄປ ຫຼື ຂັດຕໍ່ຄວາມຕ້ອງການຂອງຄວາມເປັນມະນຸດເກີນໄປ. ໃນທາງກົງກັນຂ້າມ, ພວກເຂົາຮູ້ສຶກວ່າມີພຽງແຕ່ຄວາມຈິງເຫຼົ່ານີ້ເທົ່ານັ້ນທີ່ເປັນເສັ້ນທາງທີ່ຖືກຕ້ອງ, ເປັນສິ່ງທີ່ຜູ້ຄົນຄວນມີ ແລະ ບັນລຸ ແລະ ເປັນຮູບແບບການດຳລົງຊີວິດທີ່ຜູ້ຄົນຄວນມີໃນຊີວິດ. ພວກເຂົາຮູ້ສຶກວ່າຖ້າຜູ້ຄົນດຳລົງຊີວິດແບບນີ້, ມັນກໍສາມາດຕອບສະໜອງຄວາມຕ້ອງການຂອງສະຕິຮູ້ສຶກຜິດຊອບ ແລະ ຄວາມເປັນມະນຸດຂອງພວກເຂົາໄດ້ຢ່າງແທ້ຈິງ ແລະ ເມື່ອດຳລົງຊີວິດແບບນີ້ເທົ່ານັ້ນ ພວກເຂົາຈຶ່ງຈະບໍ່ຝືນໃຈ ແລະ ເມື່ອນັ້ນເທົ່ານັ້ນ ພວກເຂົາຈຶ່ງຈະສາມາດຮູ້ສຶກໝັ້ນຄົງ ແລະ ມີຄວາມຍິນດີ ແລະ ຄວາມສະຫງົບສຸກໄດ້. ພວກເຂົາຍັງຮູ້ສຶກອີກວ່າ ເມື່ອນັ້ນເທົ່ານັ້ນ ຜູ້ຄົນຈຶ່ງຈະມີຄວາມຫວັງ ແລະ ເຕັມໃຈທີ່ຈະດຳລົງຊີວິດຢູ່ຕໍ່ໄປ ແລະ ເມື່ອນັ້ນເທົ່ານັ້ນ ພວກເຂົາຈຶ່ງຈະສາມາດຫຼຸດພົ້ນຈາກກຳລັງທີ່ຊົ່ວຮ້າຍຕ່າງໆ, ກະແສທີ່ຊົ່ວຮ້າຍຕ່າງໆ ແລະ ສະພາວະທີ່ວ່າງເປົ່າທີ່ມະນຸດຊາດດຳລົງຊີວິດຢູ່ໄດ້. ພາຍໃຕ້ອິດທິພົນຂອງສະຕິຮູ້ສຶກຜິດຊອບທີ່ຢູ່ເລິກພາຍໃນໃຈຂອງພວກເຂົາ, ພວກເຂົາມີຄວາມມັກສຳລັບຄຳເວົ້າ, ຄຳສອນ ແລະ ການສະໜອງຕ່າງໆໃນພຣະທຳຂອງພຣະເຈົ້າ ແລະ ພວກເຂົາກໍຍອມຮັບພວກມັນຈາກສ່ວນເລິກໃນໃຈຂອງພວກເຂົາ. ພວກເຂົາມີຄວາມປາຖະໜາທີ່ຈະໄລ່ຕາມເສາະຫາການໄດ້ຮັບຄວາມຈິງ. ຍິ່ງໄປກວ່ານັ້ນ, ເມື່ອພຣະທຳຂອງພຣະເຈົ້າຖືກສະແດງອອກມາຫຼາຍຂຶ້ນເລື້ອຍໆ ແລະ ການສະໜອງພຣະທຳຂອງພຣະເຈົ້າກໍກາຍເປັນຈິງ ແລະ ລະອຽດຫຼາຍຂຶ້ນເລື້ອຍໆ, ຄວາມປາຖະໜາຂອງພວກເຂົາສຳລັບຄວາມຈິງ ແລະ ສຳລັບສິ່ງທີ່ເປັນບວກກໍຍິ່ງໄດ້ຮັບການຕອບສະໜອງຫຼາຍຂຶ້ນ. ມັນບໍ່ແມ່ນວ່າຍິ່ງພວກເຂົາຟັງຫຼາຍສໍ່າໃດ, ພວກເຂົາກໍຍິ່ງກະວົນກະວາຍຫຼາຍຂຶ້ນສໍ່ານັ້ນ, ພວກເຂົາຍິ່ງພົບວ່າມັນລະອຽດເກີນໄປ ຫຼື ພວກເຂົາຍິ່ງຮູ້ສຶກສັບສົນຫຼາຍຂຶ້ນສ່ຳນັ້ນ. ໃນທາງກົງກັນຂ້າມ, ຍິ່ງພວກເຂົາຟັງຫຼາຍສໍ່າໃດ, ສິ່ງຕ່າງໆກໍຍິ່ງເບິ່ງຄືວ່າຊັດເຈນຫຼາຍຂຶ້ນສໍ່ານັ້ນ ແລະ ພວກເຂົາກໍຍິ່ງຮູ້ສຶກວ່າພວກເຂົາສາມາດຮູ້ທັນສິ່ງຕ່າງໆ ແລະ ມີເສັ້ນທາງຫຼາຍຂຶ້ນສໍ່ານັ້ນ. ພວກເຂົາຮູ້ສຶກວ່າມີຄວາມຫວັງຢູ່ຂ້າງໜ້າ, ວ່າພວກເຂົາເຫັນຄວາມສະຫວ່າງ ແລະ ມີເສັ້ນທາງທີ່ຈະປະຕິບັດຄວາມຈິງ ແລະ ໄດ້ຮັບຄວາມລອດພົ້ນ. ຫົວໃຈຂອງພວກເຂົາຮູ້ສຶກໝັ້ນຄົງຫຼາຍຂຶ້ນເລື້ອຍໆ ແລະ ພວກເຂົາກໍຍິ່ງຮູ້ສຶກຫຼາຍຂຶ້ນວ່າເສັ້ນທາງແຫ່ງການເຊື່ອໃນພຣະເຈົ້ານັ້ນຖືກຕ້ອງ ແລະ ວ່າລາຄາທີ່ພວກເຂົາໄດ້ຈ່າຍໄປ ພ້ອມທັງພະລັງງານ ແລະ ເລືອດຂອງຫົວໃຈທີ່ພວກເຂົາໄດ້ທຸ່ມເທໄປໃນແຕ່ລະມື້ຈົນເຖິງປັດຈຸບັນໃນການເຊື່ອໃນພຣະເຈົ້ານັ້ນ, ລ້ວນແຕ່ຄຸ້ມຄ່າ ແລະ ມີຄວາມໝາຍ. ສິ່ງນີ້ໄດ້ຮັບການຢືນຢັນໃນສ່ວນເລິກຂອງຫົວໃຈຂອງພວກເຂົາ. ເຖິງແມ່ນວ່າຄວາມປາຖະໜາຂອງພວກເຂົາຈະສຳເລັດແລ້ວ ແລະ ຄວາມປາຖະໜາຂອງພວກເຂົາສຳລັບຄວາມຈິງກໍໄດ້ຮັບການຕອບສະໜອງໃນລະດັບໜຶ່ງແລ້ວກໍຕາມ, ແຕ່ຄົນທີ່ປາຖະໜາຄວາມຈິງຢ່າງແທ້ຈິງກໍຈະກຳນົດຄວາມຕັ້ງໃຈຂອງພວກເຂົາ ແລະ ວາງແຜນການ, ໂດຍຮຽກຮ້ອງໃຫ້ຕົນເອງປະຕິບັດ ແລະ ເຂົ້າສູ່ຄວາມຈິງທຸກດ້ານ, ເພື່ອຈັດຕັ້ງປະຕິບັດພຣະທຳຂອງພຣະເຈົ້າ, ຫຼັກການຄວາມຈິງຕ່າງໆ ແລະ ຂໍ້ກຳນົດຕ່າງໆຂອງພຣະເຈົ້າໃນຕົວພວກເຂົາເອງ, ໂດຍຍອມໃຫ້ພຣະທຳຂອງພຣະເຈົ້າກາຍເປັນເກນສຳລັບການກະທຳ ແລະ ການປະພຶດຕົນຂອງພວກເຂົາໃນຊີວິດຈິງ ແລະ ກາຍເປັນຄວາມເປັນຈິງຊີວິດຂອງພວກເຂົາ. ໃນອະດີດ, ເມື່ອພວກເຂົາບໍ່ເຂົ້າໃຈຄວາມຈິງ, ພວກເຂົາສາມາດເວົ້າໄດ້ພຽງແຕ່ຄຳເວົ້າ ແລະ ຫຼັກຄຳສອນບາງຢ່າງເທົ່ານັ້ນ. ເມື່ອພວກເຂົາພົບພໍ້ກັບສິ່ງຕ່າງໆ, ພວກເຂົາກໍມີພຽງແຕ່ມຸມມອງດ້ານດຽວກ່ຽວກັບພວກມັນ, ຄືກັບໃນນິທານປຽບທຽບເລື່ອງຄົນຕາບອດກັບຊ້າງ; ພວກເຂົາບໍ່ສາມາດເຫັນແກ່ນແທ້ຂອງບັນຫາໄດ້ ແລະ ບໍ່ຮູ້ວ່າຈະເຮັດແນວໃດ. ພວກເຂົາຮູ້ສຶກວ່າຊີວິດນັ້ນໜ້າເບື່ອຫຼາຍ, ບໍ່ມີເປົ້າໝາຍທີ່ຈະພະຍາຍາມກ້າວໄປສູ່ ແລະ ບໍ່ມີຄວາມຫວັງ ແລະ ພວກເຂົາກໍດຳລົງຊີວິດຢ່າງເບົາປັນຍາ. ແຕ່ຕອນນີ້ມັນແຕກຕ່າງກັນແລ້ວ. ພຣະທຳຂອງພຣະເຈົ້າຖືກກ່າວຢ່າງຊັດເຈນຫຼາຍຂຶ້ນເລື້ອຍໆ ແລະ ຄວາມຈິງກໍຖືກໂອ້ລົມຢ່າງຊັດເຈນຫຼາຍຂຶ້ນເລື້ອຍໆ. ພວກເຂົາຮູ້ສຶກວ່າເສັ້ນທາງນັ້ນສະຫວ່າງຂຶ້ນ ແລະ ຊັດເຈນຂຶ້ນ ແລະ ມີທາງກ້າວໄປຂ້າງໜ້າ. ພວກເຂົາມີພຣະທຳຂອງພຣະເຈົ້າໃຫ້ເຮັດຕາມເປັນພື້ນຖານສຳລັບທຸກຄຳທີ່ພວກເຂົາເວົ້າ, ທຸກສິ່ງທີ່ພວກເຂົາເຮັດ ແລະ ຄົນທຸກປະເພດທີ່ພວກເຂົາພົບພໍ້. ພວກເຂົາຮູ້ສຶກວ່າພຣະທຳຂອງພຣະເຈົ້ານັ້ນສຳພັນກັບຊີວິດຈິງ ແລະ ດີຫຼາຍ ແລະ ພວກເຂົາກໍໄດ້ຢືນຢັນວ່າການເຊື່ອໃນພຣະເຈົ້າເປັນເສັ້ນທາງທີ່ຖືກຕ້ອງ, ວ່າການເຊື່ອໃນພຣະເຈົ້າສາມາດນຳໄປສູ່ຄວາມລອດພົ້ນໄດ້ ແລະ ວ່າການເຊື່ອໃນພຣະເຈົ້າດ້ວຍວິທີນີ້ສາມາດເຮັດໃຫ້ພວກເຂົາດຳເນີນຊີວິດທີ່ມີລັກສະນະຄ້າຍຄືມະນຸດໄດ້ ແລະ ວ່າມັນມີຄວາມໝາຍ ແລະ ມີຄຸນຄ່າຫຼາຍ! ໃນຂະນະທີ່ປາຖະໜາ ແລະ ປະຕິບັດຄວາມຈິງ, ພວກເຂົາຍັງເຂົ້າສູ່ຄວາມຈິງເຫຼົ່ານີ້ຢ່າງຕໍ່ເນື່ອງ ແລະ ເກັບກ່ຽວຜົນເກັບກ່ຽວທີ່ດີຢ່າງຕໍ່ເນື່ອງໄດ້ອີກດ້ວຍ. ເມື່ອຄວາມປາຖະໜາ ແລະ ຄວາມຕ້ອງການສຳລັບສິ່ງທີ່ເປັນບວກຂອງສະຕິຮູ້ສຶກຜິດຊອບ ແລະ ຄວາມເປັນມະນຸດຂອງພວກເຂົາໄດ້ຮັບການຕອບສະໜອງ, ຊີວິດຂອງພວກເຂົາກໍຄ່ອຍໆປ່ຽນແປງເຊັ່ນກັນ. ເຖິງແມ່ນວ່າພວກເຂົາມັກຈະເປີດເຜີຍອຸປະນິໄສທີ່ເສື່ອມຊາມ ແລະ ກະບົດຕໍ່ພຣະເຈົ້າ ແລະ ມັກຈະກະທຳຕາມອຸປະນິໄສທີ່ເສື່ອມຊາມຂອງພວກເຂົາ, ເນື້ອໜັງຂອງພວກເຂົາ ແລະ ຄວາມຄິດ ແລະ ມຸມມອງທີ່ໂງ່ຈ້າ ແລະ ຄາດເຄື່ອນຂອງພວກເຂົາເມື່ອພວກເຂົາພົບພໍ້ກັບສິ່ງຕ່າງໆ ໂດຍບໍ່ສາມາດຄວບຄຸມຕົນເອງໄດ້ກໍຕາມ, ແຕ່ໃນເວລາດຽວກັນກໍຍັງມີປະກົດການທີ່ດີເກີດຂຶ້ນ: ເມື່ອພວກເຂົາເຮັດແບບນີ້, ສະຕິຮູ້ສຶກຜິດຊອບຂອງພວກເຂົາມັກຈະຮູ້ສຶກຜິດ ແລະ ພວກເຂົາກໍຮູ້ສຶກວ່າອຸປະນິໄສທີ່ເສື່ອມຊາມຂອງພວກເຂົານັ້ນຢັ່ງຮາກເລິກ ແລະ ຍາກທີ່ຈະປ່ຽນແປງໄດ້. ຈາກນັ້ນ, ພາຍໃຕ້ອິດທິພົນແຫ່ງສະຕິຮູ້ສຶກຜິດຊອບຂອງພວກເຂົາ, ພວກເຂົາມັກຈະຮູ້ສຶກຖືກຕຳໜິໃນໃຈຂອງພວກເຂົາ, ຮູ້ສຶກຜິດ ແລະ ເສຍໃຈ. ພວກເຂົາມັກຈະໄຕ່ຕອງເລື້ອຍໆວ່າພວກເຂົາເຮັດຜິດຢູ່ບ່ອນໃດແທ້ ແລະ ພວກເຂົາກໍກັບໃຈເລື້ອຍໆ. ສິ່ງເຫຼົ່ານີ້ລ້ວນແຕ່ເປັນຜົນກະທົບຂອງສະຕິຮູ້ສຶກຜິດຊອບ. ຖ້າຜູ້ຄົນມີສະຕິຮູ້ສຶກຜິດຊອບ, ພວກເຂົາກໍຈະມີຄວາມຮູ້ສຶກເຫຼົ່ານີ້ ແລະ ການສະແດງອອກເຫຼົ່ານີ້; ຖ້າຜູ້ຄົນມີສະຕິຮູ້ສຶກຜິດຊອບ, ນີ້ຄືວິທີທີ່ພວກເຂົາຈະດຳລົງຊີວິດ, ມັກຈະໄຕ່ຕອງກ່ຽວກັບຕົນເອງ ແລະ ມັກຈະກັບໃຈ ແລະ ປ່ຽນແປງເສັ້ນທາງ. ເຖິງແມ່ນວ່າພວກເຂົາມັກຈະປະເຊີນກັບຄວາມລົ້ມເຫຼວ ແລະ ຄວາມຜິດຫວັງເລື້ອຍໆ ແລະ ມັກຈະປະເຊີນກັບການລິຮານ, ການພິພາກສາ ແລະ ການລົງທັນສຳລັບການເຮັດຜິດກໍຕາມ, ແຕ່ຍ້ອນວ່າພວກເຂົາມັກຈະກັບໃຈ ແລະ ປ່ຽນແປງ, ເປົ້າໝາຍຂອງພວກເຂົາໃນການໄລ່ຕາມເສາະຫາຄວາມຈິງຈຶ່ງຍັງຄົງຄືເກົ່າ ແລະ ໃນທີ່ສຸດ, ພວກເຂົາກໍຈະມີຜົນຮັບທີ່ດີ ແລະ ຜົນເກັບກ່ຽວທີ່ດີ. ພວກເຂົາມັກຈະຮູ້ສຶກຖືກຕຳໜິ ແລະ ຮູ້ສຶກຜິດ ແລະ ພວກເຂົາມັກຈະປ່ຽນແປງເສັ້ນທາງ ແລະ ກັບໃຈ. ນີ້ຄືປະກົດການທີ່ດີ, ມັນສະແດງໃຫ້ເຫັນວ່າພວກເຂົາຢູ່ໃນເສັ້ນທາງທີ່ຖືກຕ້ອງແລ້ວ ແລະ ໃນທີ່ສຸດພວກເຂົາກໍຈະໄດ້ຮັບຜົນຮັບທີ່ແທ້ຈິງ. ຢ່າງໜຶ່ງກໍຄື ອຸປະນິໄສທີ່ເສື່ອມຊາມຂອງພວກເຂົາໄດ້ຮັບການບັນເທົາລົງບາງສ່ວນ ແລະ ຄວາມກະບົດຂອງພວກເຂົາທີ່ມີຕໍ່ພຣະເຈົ້າກໍໄດ້ຫຼຸດລົງ. ໃນເມື່ອກ່ອນ, ເມື່ອພວກເຂົາພົບພໍ້ກັບສິ່ງທີ່ບໍ່ສອດຄ່ອງກັບຄວາມຄິດຫຼົງຜິດຂອງພວກເຂົາ, ພວກເຂົາກໍຈະຈົ່ມວ່າ, ແຕ່ຕອນນີ້ພວກເຂົາບໍ່ຈົ່ມວ່າອີກຕໍ່ໄປ ແລະ ສາມາດສະແຫວງຫາຄວາມຈິງໄດ້; ພວກເຂົາຮູ້ວ່າການປະຕິບັດຕໍ່ພຣະເຈົ້າ ແລະ ວຽກງານຂອງພຣະເຈົ້າໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການນັ້ນເປັນເລື່ອງທີ່ໄຮ້ສາລະ, ໜ້າຫົວຂວັນ ແລະ ບໍ່ຖືກຕ້ອງ. ນອກຈາກນີ້, ໃນຂະນະທີ່ເມື່ອກ່ອນພວກເຂົາຈະເປັນຄົນຄິດລົບເມື່ອພົບພໍ້ກັບຄວາມຫຍຸ້ງຍາກ, ຕອນນີ້ພວກເຂົາບໍ່ເປັນຄົນຄິດລົບອີກຕໍ່ໄປແລ້ວ; ພວກເຂົາສາມາດປະຕິບັດຕໍ່ພວກມັນໄດ້ຢ່າງຖືກຕ້ອງ ແລະ ອ່ອນນ້ອມຕໍ່ການຈັດວາງ ແລະ ການຈັດແຈງຂອງພຣະເຈົ້າ. ເຖິງແມ່ນວ່າບາງຄັ້ງພວກເຂົາອາດຈະເປັນຄົນຄິດລົບ, ມັນກໍບໍ່ໄດ້ສົ່ງຜົນກະທົບຕໍ່ການປະຕິບັດໜ້າທີ່ຂອງພວກເຂົາ ແລະ ພວກເຂົາກໍມີຄວາມຈົງຮັກພັກດີໃນການປະຕິບັດໜ້າທີ່ຂອງພວກເຂົາ. ສະຕິຮູ້ສຶກຜິດຊອບຂອງພວກເຂົາຈະບອກພວກເຂົາວ່າການເຮັດແບບນັ້ນແມ່ນຖືກຕ້ອງ. ເມື່ອພວກເຂົາກະທຳແບບນີ້, ພວກເຂົາກໍຈະມີຄວາມສະຫງົບສຸກໃນໃຈຂອງພວກເຂົາ ແລະ ບໍ່ມີຄວາມຮູ້ສຶກຖືກກ່າວຫາ ແລະ ພວກເຂົາກໍຈະຍິ່ງຮູ້ສຶກຫຼາຍຂຶ້ນວ່ານີ້ຄືວິທີທີ່ພວກເຂົາຄວນກະທຳ. ຍິ່ງພວກເຂົາປະຕິບັດແບບນີ້ຫຼາຍສໍ່າໃດ, ພວກເຂົາກໍຍິ່ງຮັບຮູ້ເຖິງຄວາມສຳຄັນຂອງການສະແຫວງຫາ ແລະ ການປະຕິບັດຄວາມຈິງໃນທຸກສິ່ງຫຼາຍຂຶ້ນສໍ່ານັ້ນ ແລະ ພວກເຂົາກໍຍິ່ງຮູ້ສຶກວ່າພວກເຂົາຄວນສະແຫວງຫາຄວາມຈິງ ແລະ ປະຕິບັດຕາມຫຼັກການຄວາມຈິງ, ວ່າເສັ້ນທາງນີ້ຖືກຕ້ອງ ແລະ ວ່າການປະຕິບັດແບບນີ້ຈະເຮັດໃຫ້ໄດ້ຮັບຜົນຮັບ. ເມື່ອຜູ້ຄົນໄດ້ຮັບຜົນຮັບດັ່ງກ່າວ, ພວກເຂົາກໍພົບວ່າຄວາມສຳພັນຂອງພວກເຂົາກັບພຣະເຈົ້າກຳລັງປ່ຽນແປງ, ວ່າຊີວິດພາຍໃນຕົວພວກເຂົາກຳລັງປ່ຽນແປງ ແລະ ວ່າອຸປະນິໄສທີ່ເສື່ອມຊາມຂອງພວກເຂົາກຳລັງສູນເສຍການຄວບຄຸມຫຼາຍຂຶ້ນເລື້ອຍໆ, ການຜູກມັດ ແລະ ການບີບຄັ້ນທີ່ອຸປະນິໄສເຫຼົ່ານີ້ມີຕໍ່ພວກເຂົາກໍຫຼຸດລົງ; ພວກເຂົາຍັງພົບອີກວ່າຄວາມປາຖະໜາຂອງພວກເຂົາທີ່ຈະໄລ່ຕາມເສາະຫາຄວາມຈິງ ແລະ ຄວາມປາຖະໜາຂອງພວກເຂົາສຳລັບມັນກຳລັງແຂງແຮງຂຶ້ນ ແລະ ວ່າເຫື່ອແຮງຂອງພວກເຂົາໃນການປະຕິບັດຄວາມຈິງ ແລະ ເອົາຊະນະອຸປະນິໄສທີ່ເສື່ອມຊາມຂອງພວກເຂົາກໍເພີ່ມຂຶ້ນເຊັ່ນກັນ. ດ້ວຍວິທີນີ້, ຜູ້ຄົນກໍຈະມີຄວາມຮູ້ສຶກບາງຢ່າງ, ນັ້ນກໍຄື ມີຄວາມຫວັງສຳລັບພວກເຂົາທີ່ຈະປະຖິ້ມອຸປະນິໄສທີ່ເສື່ອມຊາມ ແລະ ໄດ້ຮັບຄວາມລອດພົ້ນ, ວ່າເສັ້ນທາງທີ່ພວກເຂົາກຳລັງຍ່າງຢູ່ນັ້ນຖືກຕ້ອງ ແລະ ວ່າການຍອມຮັບ, ການປະຕິບັດ ແລະ ການອ່ອນນ້ອມຕໍ່ຄວາມຈິງນັ້ນຖືກຕ້ອງ. ນີ້ຄືທັດສະນະຄະຕິທີ່ຜູ້ຄົນທີ່ມີສະຕິຮູ້ສຶກຜິດຊອບ ແລະ ເຫດຜົນຂອງຄວາມເປັນມະນຸດມີຕໍ່ຄວາມຈິງ. ນີ້ຄືການສະແດງອອກທີ່ຜູ້ຄົນມີໃນຂະນະທີ່ພວກເຂົາຄ່ອຍໆຍອມຮັບຄວາມຈິງ. ນີ້ຄືການສະແດງອອກທີ່ປົກກະຕິທີ່ສຸດ. ສຳລັບຜູ້ທີ່ບໍ່ມີການສະແດງອອກນີ້, ສະຕິຮູ້ສຶກຜິດຊອບຂອງພວກເຂົາບໍ່ສາມາດມີບົດບາດໃນການຄວບຄຸມໃດໆໄດ້, ນັ້ນຄືຢ່າງໜ້ອຍທີ່ສຸດ. ຖ້າເຈົ້າມີສະຕິຮູ້ສຶກຜິດຊອບ, ສະຕິຮູ້ສຶກຜິດຊອບຂອງເຈົ້າກໍຈະມີບົດບາດໃນການຄວບຄຸມຢ່າງແນ່ນອນ. ຖ້າສະຕິຮູ້ສຶກຜິດຊອບຂອງເຈົ້າບໍ່ສາມາດມີບົດບາດໃນການຄວບຄຸມໄດ້, ແລ້ວສະຕິຮູ້ສຶກຜິດຊອບນັ້ນຂອງເຈົ້າກໍບໍ່ແມ່ນສະຕິຮູ້ສຶກຜິດຊອບ, ເຈົ້າບໍ່ມີສະຕິຮູ້ສຶກຜິດຊອບ. ຖ້າຜູ້ຄົນມີສະຕິຮູ້ສຶກຜິດຊອບ, ພວກເຂົາກໍຈະສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້, ແຍກແຍະສິ່ງທີ່ເປັນບວກອອກຈາກສິ່ງທີ່ເປັນລົບໄດ້ ແລະ ຈະເລືອກສິ່ງທີ່ເປັນບວກ ແລະ ປະຖິ້ມສິ່ງທີ່ເປັນລົບ. ຖ້າຜູ້ຄົນມີສະຕິຮູ້ສຶກຜິດຊອບ ແລະ ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້, ພວກເຂົາກໍຈະເລືອກທີ່ຈະຍອມຮັບ, ປະຕິບັດ ແລະ ອ່ອນນ້ອມຕໍ່ຄວາມຈິງ ແລະ ກະທຳຕາມຫຼັກການຄວາມຈິງ. ຖ້າພວກເຂົາບໍ່ປະຕິບັດຄວາມຈິງໃນຄັ້ງນີ້, ສະຕິຮູ້ສຶກຜິດຊອບຂອງພວກເຂົາກໍຈະຕຳໜິພວກເຂົາ ແລະ ຖ້າພວກເຂົາບໍ່ປະຕິບັດຄວາມຈິງໃນຄັ້ງໜ້າ, ພວກເຂົາກໍຈະຖືກຕຳໜິອີກຄັ້ງ. ຖ້າເຈົ້າມີຄວາມຮູ້ສຶກເຖິງສະຕິຮູ້ສຶກຜິດຊອບ ແລະ ເຂົ້າໃຈວ່າອັນໃດຖືກອັນໃດຜິດ, ແລ້ວຫຼັງຈາກທີ່ໄດ້ຍິນຄວາມຈິງມາຫຼາຍແລ້ວ, ເມື່ອເຈົ້າເຮັດຜິດຊໍ້າແລ້ວຊໍ້າອີກ, ສະຕິຮູ້ສຶກຜິດຊອບຂອງເຈົ້າກໍຈະຕຳໜິ ແລະ ກ່າວຫາເຈົ້າຫຼາຍຍິ່ງຂຶ້ນ ແລະ ເຈົ້າກໍຈະສາມາດອ່ອນນ້ອມຕໍ່ຄວາມຮູ້ສຶກແຫ່ງສະຕິຮູ້ສຶກຜິດຊອບຂອງເຈົ້າ ແລະ ຕັດສິນໃຈໄດ້ຢ່າງຖືກຕ້ອງ. ບາງຄົນເວົ້າວ່າ: “ສະຕິຮູ້ສຶກຜິດຊອບຂອງຂ້ອຍກໍຕຳໜິຂ້ອຍຄືກັນເມື່ອຂ້ອຍເຮັດຜິດ, ແຕ່ເຖິງແມ່ນວ່າຈະຖືກຕຳໜິມາເປັນເວລາສິບ ຫຼື ຊາວປີແລ້ວ, ຂ້ອຍກໍຍັງບໍ່ຕ້ອງການທີ່ຈະເລືອກປະຕິບັດຄວາມຈິງ”. ແລ້ວເຮົາຂໍບອກວ່າສະຕິຮູ້ສຶກຜິດຊອບຂອງເຈົ້ານັ້ນບໍ່ແມ່ນສະຕິຮູ້ສຶກຜິດຊອບ. ເຈົ້າເວົ້າວ່າເຈົ້າຮູ້ສຶກຖືກຕຳໜິໂດຍສະຕິຮູ້ສຶກຜິດຊອບຂອງເຈົ້າ, ແຕ່ເປັນເວລາຫຼາຍປີແລ້ວທີ່ເຈົ້າບໍ່ສາມາດປ່ຽນແປງເສັ້ນທາງ ຫຼື ກັບໃຈໄດ້ ແລະ ສິ່ງທີ່ເອີ້ນວ່າສະຕິຮູ້ສຶກຜິດຊອບຂອງເຈົ້າກໍບໍ່ສາມາດຄວບຄຸມເຈົ້າໄດ້ ເພື່ອໃຫ້ເຈົ້າເລືອກເສັ້ນທາງທີ່ຖືກຕ້ອງ. ແລ້ວສະຕິຮູ້ສຶກຜິດຊອບຂອງເຈົ້າກໍບໍ່ແມ່ນສະຕິຮູ້ສຶກຜິດຊອບ ແລະ ເຈົ້າກໍບໍ່ມີຄວາມເປັນມະນຸດ. ເຈົ້າເວົ້າວ່າ: “ຂ້ານ້ອຍຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ, ພຣະອົງຈະເວົ້າວ່າຂ້ານ້ອຍບໍ່ມີສະຕິຮູ້ສຶກຜິດຊອບໄດ້ແນວໃດ?” ນັ້ນໝາຍຄວາມໄດ້ພຽງແຕ່ວ່າຈິດໃຈຂອງເຈົ້າແຂງກະດ້າງເກີນໄປ ແລະ ສະຕິຮູ້ສຶກຜິດຊອບຂອງເຈົ້າກໍບໍ່ໄດ້ຜົນອີກຕໍ່ໄປແລ້ວ. ຖ້າເຈົ້າມີສະຕິຮູ້ສຶກຜິດຊອບຂອງຄວາມເປັນມະນຸດຢ່າງແທ້ຈິງ, ເມື່ອເຈົ້າເຮັດຜິດ ແລະ ສະຕິຮູ້ສຶກຜິດຊອບຂອງເຈົ້າຕຳໜິເຈົ້າ, ຄວາມເປັນມະນຸດຂອງເຈົ້າກໍຈະມີທ່າອ່ຽງໄປທາງສິ່ງທີ່ເປັນບວກ ແລະ ສະຕິຮູ້ສຶກຜິດຊອບຂອງເຈົ້າກໍຈະກ່າວຫາເຈົ້າຈາກພາຍໃນ ໂດຍເວົ້າວ່າ: “ນີ້ມັນຜິດ, ນີ້ມັນຂາດຄວາມເປັນມະນຸດຫຼາຍ!” ຖ້າມັນຕຳໜິເຈົ້າແບບນີ້ຢູ່ສະເໝີ, ເຈົ້າຈະຕ້ອງເປັນຄົນປະເພດໃດຈຶ່ງຈະບໍ່ມີການຮັບຮູ້ກ່ຽວກັບມັນເລີຍ? ມີພຽງແຕ່ຜູ້ທີ່ບໍ່ມີສະຕິຮູ້ສຶກຜິດຊອບເທົ່ານັ້ນທີ່ຂາດການຮັບຮູ້ນີ້. ຖ້າເຈົ້າມີສະຕິຮູ້ສຶກຜິດຊອບຢ່າງແທ້ຈິງ, ເມື່ອເຈົ້າຖືກສະຕິຮູ້ສຶກຜິດຊອບຂອງເຈົ້າຕຳໜິ, ເຈົ້າຈະສາມາດຍັງຄົງຫົວແຂງໄດ້ຢູ່ບໍ? ຖ້າເຈົ້າເວົ້າວ່າ: “ຂ້ອຍຖືກຕຳໜິມາເປັນເວລາສິບ ຫຼື ຊາວປີແລ້ວ ແລະ ກໍບໍ່ໄດ້ຮູ້ສຶກຫຍັງເປັນພິເສດ”, ແລ້ວເຈົ້າກໍບໍ່ແມ່ນຄົນທີ່ມີສະຕິຮູ້ສຶກຜິດຊອບ. ມັນບໍ່ເປັນແບບນີ້ບໍ? (ເປັນ). ເຈົ້າບໍ່ມີສະຕິຮູ້ສຶກຜິດຊອບ, ແຕ່ເຈົ້າພັດອ້າງວ່າມີຄວາມເປັນມະນຸດ, ນີ້ບໍ່ແມ່ນການຫຼອກລວງຜູ້ຄົນບໍ? ຖ້າເຈົ້າມີຄວາມເປັນມະນຸດ, ເຈົ້າຈະບໍ່ມີສະຕິຮູ້ສຶກຜິດຊອບໄດ້ແນວໃດ? ຖ້າເຈົ້າບໍ່ມີສະຕິຮູ້ສຶກຜິດຊອບ, ແລ້ວເຈົ້າກໍບໍ່ມີຄວາມເປັນມະນຸດ. ສັນຍານຂອງການບໍ່ມີຄວາມເປັນມະນຸດກໍຄືການບໍ່ເຂົ້າໃຈວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງ. ເຈົ້າເວົ້າວ່າເຈົ້າມີສະຕິຮູ້ສຶກຜິດຊອບ, ແລ້ວເປັນຫຍັງເຈົ້າຈຶ່ງບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້? ເຈົ້າໄດ້ຟັງການເທດສະໜາມາຫຼາຍແລ້ວ, ແລ້ວເປັນຫຍັງເຈົ້າຈຶ່ງບໍ່ປາຖະໜາທີ່ຈະໄລ່ຕາມເສາະຫາຄວາມຈິງ? ເຈົ້າເວົ້າວ່າ: “ຫົວໃຈຂອງຂ້ອຍເຕັມໃຈທີ່ຈະໄລ່ຕາມເສາະຫາຄວາມຈິງ ແລະ ເຕັມໃຈທີ່ຈະປະຕິບັດຄວາມຈິງ”, ແລ້ວເຈົ້າໄດ້ປະຕິບັດຄວາມຈິງຫຍັງແດ່? ຫຼັກຖານຢູ່ໃສ? ຖ້າຫົວໃຈຂອງເຈົ້າຮັກຄວາມຈິງ ແລະ ເຕັມໃຈທີ່ຈະໄລ່ຕາມເສາະຫາຄວາມຈິງ, ແລ້ວເປັນຫຍັງເຈົ້າຈຶ່ງບໍ່ປະຕິບັດຄວາມຈິງ? ນີ້ບໍ່ແມ່ນການຫຼອກລວງຜູ້ຄົນບໍ? ນີ້ບໍ່ຄືກັນກັບຄຳຕົວະຂອງຄົນຫຼອກລວງບໍ? ມັນກໍຄືກັນກັບພະຍານາກໃຫຍ່ສີແດງ, ເຊິ່ງປະກາດຢູ່ສະເໝີວ່າທຸກສິ່ງທີ່ມັນເຮັດກໍເພື່ອຮັບໃຊ້ປະຊາຊົນ ແລະ ເພື່ອເຮັດໃຫ້ພວກເຂົາສາມາດດຳລົງຊີວິດທີ່ມີຄວາມສຸກໄດ້, ແຕ່ເມື່ອຜູ້ຄົນເຊື່ອໃນພຣະເຈົ້າ ແລະ ຍ່າງໃນເສັ້ນທາງທີ່ຖືກຕ້ອງ, ມັນພັດຈັບກຸມ ແລະ ຂົ່ມເຫັງພວກເຂົາຢ່າງບ້າຄັ່ງ. ມັນບໍ່ອະນຸຍາດໃຫ້ຜູ້ຄົນຕິດຕາມພຣະເຈົ້າ, ບໍ່ອະນຸຍາດໃຫ້ພວກເຂົາຍອມຮັບຄວາມຈິງ ແລະ ໄດ້ຮັບຄວາມລອດພົ້ນ, ມັນອະນຸຍາດໃຫ້ພວກເຂົາຕິດຕາມພຽງແຕ່ພັກ ແລະ ເຊື່ອຟັງຄຳສັ່ງຂອງມັນເທົ່ານັ້ນ, ເຊິ່ງນຳໄປສູ່ການທີ່ພວກເຂົາຕ້ອງຕົກນະຮົກ ແລະ ຖືກລົງໂທດ, ເຊິ່ງເຮັດໃຫ້ພະຍານາກໃຫຍ່ສີແດງປິຕິຍິນດີ. ສະນັ້ນ, ຄຳເວົ້າຂອງພະຍານາກໃຫຍ່ສີແດງທີ່ວ່າມັນ “ຮັບໃຊ້ປະຊາຊົນ” ນັ້ນເປັນຄວາມຈິງ ຫຼື ເປັນຄວາມຕົວະ? ຊາຕານເວົ້າສະເໝີວ່າສິ່ງທີ່ມັນເຮັດນັ້ນກໍເພື່ອຜົນປະໂຫຍດຂອງຜູ້ຄົນ, ແຕ່ມັນບໍ່ສາມາດສະໜອງຄວາມຈິງໃຫ້ແກ່ຜູ້ຄົນໄດ້, ທັງບໍ່ສາມາດນຳພາຜູ້ຄົນໄປສູ່ເສັ້ນທາງທີ່ຖືກຕ້ອງໃນຊີວິດໄດ້. ມັນພຽງແຕ່ຍັດຍຽດຄວາມເຊື່ອນອກຮີດ ແລະ ຄວາມເຊື່ອຫຼົງຜິດໃຫ້ກັບຜູ້ຄົນ, ເຮັດໃຫ້ພວກເຂົາຫຼົງໄຫຼໃນຊີວິດທີ່ສຳມະເລເທເມົາ, ຍ່າງໃນເສັ້ນທາງແຫ່ງຄວາມຊົ່ວຮ້າຍ, ໄລ່ຕາມໂລກ, ໄລ່ຕາມຊື່ສຽງ ແລະ ຜົນປະໂຫຍດ ແລະ ຕໍ່ສູ້ ແລະ ທຳຮ້າຍກັນແລະກັນ, ໂດຍບໍ່ອະນຸຍາດໃຫ້ຜູ້ຄົນຍ່າງໃນເສັ້ນທາງທີ່ຖືກຕ້ອງ ແລະ ຍາດແຍ່ງຜູ້ຄົນໄປຈາກພຣະເຈົ້າ. ໃນທີ່ສຸດ, ຜູ້ຄົນກໍໄດ້ຮັບຊື່ສຽງ ແລະ ຜົນປະໂຫຍດ, ແຕ່ຮ່າງກາຍ ແລະ ຈິດໃຈຂອງພວກເຂົາພັດຖືກທຳລາຍຢ່າງສິ້ນເຊີງ; ພວກເຂົາເຕັມໄປດ້ວຍຄວາມເຊື່ອນອກຮີດ ແລະ ຄວາມເຊື່ອຫຼົງຜິດຂອງຊາຕານ, ພຣະເຈົ້າບໍ່ໄດ້ຢູ່ໃນໃຈຂອງພວກເຂົາ ແລະ ພວກເຂົາກໍບໍ່ເຊື່ອອີກຕໍ່ໄປວ່າມະນຸດຊາດໄດ້ຖືກພຣະເຈົ້າສ້າງຂຶ້ນມາ. ພວກເຂົາເລີ່ມປະຕິເສດພຣະເຈົ້າ ແລະ ກາຍເປັນປໍລະປັກຕໍ່ພຣະອົງ. ຊາຕານກຳລັງເຮັດສິ່ງນີ້ເພື່ອຜົນປະໂຫຍດຂອງມະນຸດບໍ? ນີ້ບໍ່ແມ່ນການທຳຮ້າຍ ແລະ ການທຳລາຍຜູ້ຄົນບໍ? ແຕ່ຜູ້ທີ່ບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ພັດບໍ່ສາມາດຮູ້ທັນສິ່ງເຫຼົ່ານີ້ໄດ້.

ບາງຄົນເວົ້າວ່າ: “ຂ້ອຍມີຄວາມເປັນມະນຸດ ແລະ ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ ແລະ ຂ້ອຍມີສະຕິຮູ້ສຶກຜິດຊອບຫຼາຍກວ່າຄົນສ່ວນໃຫຍ່”. ແລ້ວຈົ່ງປຽບທຽບຕົວເຈົ້າເອງກັບເນື້ອໃນທີ່ໂອ້ລົມກັນໃນມື້ນີ້ ແລະ ເບິ່ງວ່າເຈົ້າມີສະຕິຮູ້ສຶກຜິດຊອບ ຫຼື ບໍ່, ເຈົ້າສາມາດຍອມຮັບ ແລະ ປະຕິບັດຄວາມຈິງໄດ້ ຫຼື ບໍ່, ເຈົ້າຮູ້ສຶກສຳນຶກຜິດ ແລະ ຮູ້ສຶກຜິດເມື່ອເຈົ້າເຮັດຜິດ ຫຼື ບໍ່ ແລະ ເຈົ້າໄດ້ກັບໃຈ ແລະ ປ່ຽນແປງຢ່າງແທ້ຈິງແລ້ວ ຫຼື ບໍ່. ຖ້າເຈົ້າບໍ່ມີການສະແດງອອກຂອງການເຂົ້າສູ່ຊີວິດເຫຼົ່ານີ້, ມັນກໍພິສູດວ່າສະຕິຮູ້ສຶກຜິດຊອບຂອງເຈົ້າບໍ່ໄດ້ເຮັດວຽກ ເຖິງແມ່ນວ່າຈະໄດ້ຟັງຄຳເທດສະໜາມາຫຼາຍປີແລ້ວນັບຕັ້ງແຕ່ເຈົ້າເລີ່ມເຊື່ອໃນພຣະເຈົ້າກໍຕາມ. ແມ່ນຫຍັງຄືສິ່ງທີ່ຢູ່ເບື້ອງຫຼັງການທີ່ສະຕິຮູ້ສຶກຜິດຊອບຂອງເຈົ້າບໍ່ເຮັດວຽກ? ມີພຽງເຫດຜົນດຽວເທົ່ານັ້ນທີ່ສາມາດອະທິບາຍບັນຫານີ້ໄດ້: ເຈົ້າເປັນຄົນທີ່ບໍ່ມີສະຕິຮູ້ສຶກຜິດຊອບ. ບາງຄົນເວົ້າວ່າ: “ເຖິງແມ່ນວ່າຂ້ອຍຈະບໍ່ມີການເຂົ້າສູ່ຊີວິດ, ແຕ່ຂ້ອຍກໍເຂົ້າໃຈຄວາມຈິງທັງໝົດ”. ຖ້າເຈົ້າເຂົ້າໃຈຄວາມຈິງ, ແລ້ວເປັນຫຍັງເຈົ້າຈຶ່ງບໍ່ປະຕິບັດມັນ? ເປັນຫຍັງເຈົ້າຈຶ່ງບໍ່ມີການເຂົ້າສູ່ໃດໆເລີຍ? ເປັນຫຍັງຈົນເຖິງຕອນນີ້ຊີວິດຂອງເຈົ້າຈຶ່ງຍັງບໍ່ປ່ຽນແປງ? ເຈົ້າເຂົ້າໃຈຄວາມຈິງແຕ່ບໍ່ປະຕິບັດມັນ, ແລ້ວສະຕິຮູ້ສຶກຜິດຊອບຂອງເຈົ້າຢູ່ໃສ? ບາງຄົນເຖິງກັບໂຕ້ແຍ້ງວ່າ: “ຂ້ອຍເຊື່ອໃນພຣະເຈົ້າມາຫຼາຍປີແລ້ວ. ຖ້າຂ້ອຍບໍ່ມີສະຕິຮູ້ສຶກຜິດຊອບ, ຂ້ອຍຈະສາມາດປະຖິ້ມຫຼາຍຂະໜາດນີ້, ທົນທຸກຫຼາຍຂະໜາດນີ້ ແລະ ຈ່າຍລາຄາຫຼາຍຂະໜາດນີ້ໄດ້ບໍ? ຂ້ອຍຈະເຕັມໃຈປະຕິບັດໜ້າທີ່ຂອງຂ້ອຍໄດ້ບໍ?” ຖ້າເຈົ້າມີສະຕິຮູ້ສຶກຜິດຊອບ, ແລ້ວມັນມີຜົນກະທົບຫຍັງແດ່ຫຼັງຈາກທີ່ເຈົ້າໄດ້ຟັງຄວາມຈິງມາຫຼາຍແລ້ວ? ມັນສາມາດຢັບຢັ້ງເຈົ້າເພື່ອໃຫ້ເຈົ້າກະທຳຕາມຫຼັກການຄວາມຈິງໄດ້ບໍ? ມັນສາມາດຄວບຄຸມພຶດຕິກຳຂອງເຈົ້າ ແລະ ຄວາມຄິດຂອງເຈົ້າໄດ້ບໍ? ເຈົ້າໄດ້ຟັງຄຳເທດສະໜາມາຫຼາຍປີແລ້ວ, ເຈົ້າສາມາດເວົ້າຫຼັກຄຳສອນໄດ້ຫຼາຍຢ່າງ ແລະ ເຈົ້າກໍໄດ້ທົນທຸກຫຼາຍ ແລະ ຈ່າຍລາຄາຫຼາຍ, ແລ້ວເປັນຫຍັງສະຕິຮູ້ສຶກຜິດຊອບຂອງເຈົ້າຈຶ່ງບໍ່ມີບົດບາດໃນການຄວບຄຸມພຶດຕິກຳຂອງເຈົ້າ, ເຮັດໃຫ້ເຈົ້າກະທຳຕາມຫຼັກການ ແລະ ປ້ອງກັນບໍ່ໃຫ້ເຈົ້າລະເມີດຫຼັກການ? ຖ້າເຈົ້າມີສະຕິຮູ້ສຶກຜິດຊອບ ແລະ ຄວາມເປັນມະນຸດຫຼາຍຂະໜາດນັ້ນ ແລະ ເຈົ້າກໍເຂົ້າໃຈຄວາມຈິງຫຼາຍຢ່າງ, ແລ້ວເປັນຫຍັງເຈົ້າຈຶ່ງບໍ່ສາມາດນຳພວກມັນໄປປະຕິບັດໄດ້? ເຈົ້າສາມາດລະເມີດຫຼັກການຢ່າງເປີດເຜີຍ ແລະ ລົບກວນວຽກງານຂອງຄຣິສຕະຈັກຢ່າງເປີດເຜີຍໄດ້ແນວໃດ? ຖ້າເຈົ້າມີສະຕິຮູ້ສຶກຜິດຊອບ, ຊີວິດຂອງເຈົ້າໄດ້ປ່ຽນແປງແລ້ວບໍຫຼັງຈາກທີ່ປະຕິບັດໜ້າທີ່ຂອງເຈົ້າມາຫຼາຍປີ? ເຈົ້າຍັງບໍ່ໄດ້ປ່ຽນແປງ ແລະ ເຈົ້າບໍ່ມີການເຂົ້າສູ່ຄວາມຈິງໃດໆເລີຍ; ສິ່ງນີ້ສະແດງໃຫ້ເຫັນວ່າເຈົ້າບໍ່ມີສະຕິຮູ້ສຶກຜິດຊອບ. ບາງຄົນເວົ້າວ່າ: “ຂ້ອຍຈະສາມາດປະຕິບັດໜ້າທີ່ຂອງຂ້ອຍໄດ້ບໍ ຖ້າຂ້ອຍບໍ່ມີສະຕິຮູ້ສຶກຜິດຊອບ?” ເຈົ້າບໍ່ໄດ້ກຳລັງປະຕິບັດໜ້າທີ່ຂອງເຈົ້າ; ເຈົ້າກຳລັງອອກເຫື່ອແຮງ. ການອອກເຫື່ອແຮງບໍ່ຈຳເປັນຕ້ອງມີສະຕິຮູ້ສຶກຜິດຊອບ; ການທຸ່ມເທຄວາມພະຍາຍາມເລັກໜ້ອຍກໍພຽງພໍແລ້ວ. ສິ່ງນີ້ຢືນຢັນຄຳເວົ້າທີ່ວ່າ: ຄົນທີ່ອອກເຫື່ອແຮງຄືຄົນທີ່ບໍ່ມີສະຕິຮູ້ສຶກຜິດຊອບ; ພວກເຂົາບໍ່ໄລ່ຕາມເສາະຫາການເຂົ້າສູ່ຊີວິດ ຫຼື ຄວາມຈິງ ແລະ ພວກເຂົາພຽງແຕ່ສະແຫວງຫາທີ່ຈະອອກເຫື່ອແຮງ ແລະ ເຕັມໃຈທີ່ຈະທຸ່ມເທຄວາມພະຍາຍາມເທົ່ານັ້ນ. ຄຸນລັກສະນະຂອງການອອກເຫື່ອແຮງແມ່ນຫຍັງ? ການເຕັມໃຈທີ່ຈະທົນທຸກຄວາມຍາກລຳບາກ ແລະ ຈ່າຍລາຄາ, ການຊອກຫາຄວາມຍິນດີ, ຄວາມຮູ້ສຶກເຖິງຄວາມສຳຄັນ ແລະ ຄຸນຄ່າຂອງຕົນເອງໃນການທົນທຸກຄວາມລຳບາກ ແລະ ການຈ່າຍລາຄາ, ການພະຍາຍາມຕອບສະໜອງຄວາມປາຖະໜາຂອງຕົນເອງສຳລັບພອນ ແລະ ຄວາມທະເຍີທະຍານຂອງຕົນເອງທີ່ຈະເຮັດຂໍ້ຕົກລົງກັບພຣະເຈົ້າ ແລະ ການພະຍາຍາມທີ່ຈະໄດ້ຮັບພອນເພື່ອແລກກັບຄວາມທຸກລຳບາກ ແລະ ການເສຍສະລະຂອງພວກເຂົາ. ຖ້າເຈົ້າຂໍໃຫ້ພວກເຂົາທຸ່ມເທຄວາມພະຍາຍາມໃນການເຮັດວຽກ, ທົນທຸກຄວາມລຳບາກ ແລະ ຈ່າຍລາຄາ, ພວກເຂົາກໍມີກຳລັງວັງຊາຫຼາຍສຳລັບສິ່ງນີ້; ແຕ່ຖ້າເຈົ້າຂໍໃຫ້ພວກເຂົາກະທຳຕາມຫຼັກການ ແລະ ປະຕິບັດຄວາມຈິງ, ພວກເຂົາກໍຈະໝົດກຳລັງໃຈ, ສັບສົນ ແລະ ບໍ່ຮູ້ວ່າຈະປະຕິບັດແນວໃດ. ບາງຄົນເຖິງກັບຮູ້ສຶກວ່າພວກເຂົາຖືກຈັດຢູ່ໃນສະຖານະການທີ່ຫຍຸ້ງຍາກ, ໂດຍຄິດວ່າ: “ມັນກໍບໍ່ເປັນຫຍັງດອກ ຖ້າເຈົ້າຂໍໃຫ້ຂ້ອຍທຸ່ມເທຄວາມພະຍາຍາມ, ທົນທຸກຄວາມລຳບາກ ແລະ ຈ່າຍລາຄາ. ຂ້ອຍສາມາດອົດກັ້ນຕໍ່ຄວາມທຸກລຳບາກໄດ້ທຸກຮູບແບບ ແລະ ຂ້ອຍຈະບໍ່ຈົ່ມວ່າບໍ່ວ່າຂ້ອຍຈະອິດເມື່ອຍສໍ່າໃດກໍຕາມ. ແຕ່ການຂໍໃຫ້ຂ້ອຍກະທຳຕາມຫຼັກການ, ນັ້ນບໍ່ແມ່ນການເຮັດໃຫ້ສິ່ງຕ່າງໆຫຍຸ້ງຍາກສຳລັບຂ້ອຍບໍ? ການທີ່ສາມາດທຸ່ມເທຄວາມພະຍາຍາມ ແລະ ທົນທຸກຄວາມລຳບາກ ແລະ ຈ່າຍລາຄາໂດຍບໍ່ມີການຈົ່ມວ່ານັ້ນກໍດີຫຼາຍແລ້ວ, ເປັນຫຍັງເຈົ້າຈຶ່ງຍັງຮຽກຮ້ອງໃຫ້ຂ້ອຍກະທຳຕາມຫຼັກການອີກ? ຄວາມຕ້ອງການຂອງເຈົ້າສຳລັບຜູ້ຄົນນັ້ນສູງເກີນໄປ! ປ່ອຍໃຫ້ຜູ້ຄົນເຮັດສິ່ງຕ່າງໆຕາມທີ່ພວກເຂົາຕ້ອງການເທາະ; ຕາບໃດທີ່ວຽກສຳເລັດ, ນັ້ນກໍພຽງພໍແລ້ວ. ຖ້າມັນເຮັດໄດ້ບໍ່ດີ, ມັນກໍສາມາດແກ້ໄຂໄດ້ເມື່ອເວລາຜ່ານໄປ!” ພວກເຂົາພຽງແຕ່ເຕັມໃຈທີ່ຈະອອກເຫື່ອແຮງ ແລະ ພວກເຂົາກໍມີພະລັງຫຼາຍເມື່ອອອກເຫື່ອແຮງ, ແຕ່ພວກເຂົາພັດໝົດກຳລັງໃຈເມື່ອເວົ້າເຖິງການປະຕິບັດຄວາມຈິງ ແລະ ພວກເຂົາກໍຍິ່ງສັບສົນຫຼາຍຂຶ້ນເມື່ອເວົ້າເຖິງການເຂົ້າສູ່ຊີວິດ. ແຕ່ພວກເຂົາກໍຍັງຄິດວ່າພວກເຂົາເປັນຄົນດີ. ພວກເຂົາມັກຈະເວົ້າວ່າ: “ຂ້ອຍເປັນຄົນທີ່ມີສະຕິຮູ້ສຶກຜິດຊອບ ແລະ ຂ້ອຍກໍໃຈດີ. ຂ້ອຍທຸ່ມເທພະລັງງານທັງໝົດທີ່ຂ້ອຍມີເຂົ້າໃນການປະຕິບັດໜ້າທີ່ຂອງຂ້ອຍ ແລະ ບໍ່ເຄີຍກັກໄວ້ເລີຍ. ຂ້ອຍສາມາດປະຖິ້ມຄອບຄົວ ແລະ ອາຊີບຂອງຂ້ອຍເພື່ອເສຍສະລະຕົນເອງສຳລັບພຣະເຈົ້າໄດ້. ຂ້ອຍຈະມີແຮງຊຸກຍູ້ຫຼາຍຂະໜາດນີ້ໄດ້ແນວໃດ? ໂດຍທຳມະຊາດແລ້ວ ຂ້ອຍເປັນຄົນດີ!” ຄວາມຈິງແລ້ວ, ພວກເຂົາບໍ່ເຂົ້າໃຈຄວາມຈິງໃດໆເລີຍ, ແຮງໄກທີ່ຈະສາມາດກະທຳຕາມຫຼັກການຄວາມຈິງໄດ້. ພວກເຂົາຮູ້ພຽງແຕ່ການໃຊ້ກຳລັງແຮງເທົ່ານັ້ນ, ແຕ່ພວກເຂົາກໍຍັງຄິດວ່າພວກເຂົາເປັນຄົນດີ. ແມ່ນແຕ່ໃນຂັ້ນຕອນນີ້, ພວກເຂົາກໍບໍ່ມີຄວາມຮູ້ສຶກໃນສະຕິຮູ້ສຶກຜິດຊອບ ແລະ ເຫດຜົນຂອງພວກເຂົາເລີຍ. ຖ້າເຈົ້າມີສະຕິຮູ້ສຶກຜິດຊອບຢ່າງແທ້ຈິງ, ເຈົ້າຈະພົ່ນຂໍ້ໂຕ້ແຍ້ງທີ່ບິດເບືອນແບບນັ້ນອອກມາໄດ້ແນວໃດ? ເຈົ້າຈະບໍ່ມີຄວາມເຂົ້າໃຈທີ່ບໍລິສຸດກ່ຽວກັບຄວາມຈິງໄດ້ແນວໃດ? ຖ້າເຈົ້າມີສະຕິຮູ້ສຶກຜິດຊອບ ແລະ ຄວາມເປັນມະນຸດ, ເຈົ້າຈະບໍ່ຕັ້ງໃຈຟັງພຣະທຳຂອງພຣະເຈົ້າ, ຟັງວ່າເກນທີ່ກຳນົດຂອງພຣະເຈົ້າສຳລັບຜູ້ຄົນແມ່ນຫຍັງ ແລະ ຟັງວ່າຄວນເຮັດຕາມຫຼັກການໃດໃນແຕ່ລະສິ່ງທີ່ເຈົ້າເຮັດ? ຖ້າເຈົ້າຟັງແຕ່ບໍ່ເຂົ້າໃຈ ແລະ ເຈົ້າກໍມຶນຊາກັບຄວາມຈິງ, ແລ້ວເຈົ້າກໍເປັນຄົນທີ່ບໍ່ມີສະຕິຮູ້ສຶກຜິດຊອບ ແລະ ຄວາມເປັນມະນຸດ. ເຈົ້າຄິດວ່າເຈົ້າສາມາດແລກປ່ຽນການອອກແຮງຂອງເຈົ້າກັບຄວາມຈິງ ແລະ ຊີວິດ, ກັບຄວາມລອດພົ້ນໄດ້ບໍ? ສິ່ງນີ້ເປັນໄປບໍ່ໄດ້; ເສັ້ນທາງນັ້ນໃຊ້ບໍ່ໄດ້. ເຖິງແມ່ນວ່າເຈົ້າຈະເຕັມໃຈທຸ່ມເທຄວາມພະຍາຍາມ, ເຮັດວຽກໜັກດ້ວຍຄວາມຈິງໃຈ ແລະ ສາມາດທົນທຸກໄດ້ເລັກໜ້ອຍ ແລະ ໃນສາຍຕາຂອງຜູ້ຄົນ ເຈົ້າກໍມີຄວາມຈົງຮັກພັກດີຢູ່ແດ່, ແຕ່ມັນກໍຍັງຍາກທີ່ຈະເວົ້າໄດ້ວ່າເຈົ້າຈະສາມາດຈົງຮັກພັກດີຈົນເຖິງທີ່ສຸດໄດ້ ຫຼື ບໍ່. ບໍ່ມີໃຜຮູ້ວ່າທຳມະຊາດແບບສັດເດຍລະສານຂອງເຈົ້າຈະກຳເລີບຂຶ້ນມາເມື່ອໃດ ແລະ ເຈົ້າຈະສ້າງບັນຫາ ແລະ ກໍ່ໃຫ້ເກີດການຂັດຂວາງ ແລະ ການລົບກວນ ແລະ ຈາກນັ້ນ ເຈົ້າກໍຈະຕ້ອງຖືກຊຳລະລ້າງອອກໄປ. ບໍ່ດົນມານີ້ກໍຫາກໍມີສອງສາມຄົນຖືກຊຳລະລ້າງອອກໄປຈາກຄຣິສຕະຈັກບໍ່ແມ່ນບໍ? ຄົນແບບນີ້ເວົ້າຄຳທີ່ມ່ວນຫູຫຼາຍ ແລະ ໃຜກໍຕາມທີ່ໄດ້ຍິນພວກເຂົາກໍຄິດວ່າພວກເຂົາເຂົ້າໃຈຄວາມຈິງ, ແຕ່ພວກເຂົາກໍພຽງແຕ່ບໍ່ປະຕິບັດຄວາມຈິງເທົ່ານັ້ນ. ພວກເຂົາເວົ້າສິ່ງທີ່ມ່ວນຫູ ແຕ່ບໍ່ໄດ້ເຮັດວຽກງານຕົວຈິງ. ພວກເຂົາບໍ່ພຽງແຕ່ຕັ້ງຕົວເປັນປໍລະປັກກັບຜູ້ຄົນເທົ່ານັ້ນ, ແຕ່ພວກເຂົາຍັງຕັ້ງຕົວເປັນປໍລະປັກກັບເຮືອນຂອງພຣະເຈົ້າອີກດ້ວຍ. ນີ້ບໍ່ແມ່ນການຕໍ່ຕ້ານພຣະເຈົ້າບໍ? ເຮືອນຂອງພຣະເຈົ້າຈະສາມາດຮອງຮັບພວກເຂົາໄດ້ບໍ? ຖ້າພວກເຂົາເຕັມໃຈທີ່ຈະປະຕິບັດໜ້າທີ່ຂອງພວກເຂົາ, ພວກເຂົາກໍຄວນເຮັດມັນຢ່າງຊື່ສັດ ແລະ ໃນວິທີທີ່ປະຕິບັດຕາມກົດລະບຽບ, ແຕ່ພວກເຂົາພັດບໍ່ເຮັດເຊັ່ນນັ້ນ. ພວກເຂົາພະຍາຍາມທີ່ຈະເປັນຜູ້ຮັບຜິດຊອບ ແລະ ກຳອຳນາດ ແລະ ພວກເຂົາເຖິງກັບກໍ່ໃຫ້ເກີດການລົບກວນ ແລະ ການທຳລາຍ. ພວກເຂົາກໍ່ໃຫ້ເກີດການລົບກວນໃນລະດັບໃດ? ແມ່ນແຕ່ຕອນທີ່ເຮົາກຳລັງເຮັດບາງສິ່ງບາງຢ່າງ, ພວກເຂົາກໍພະຍາຍາມທີ່ຈະເຂົ້າໄປຫຍຸ້ງກ່ຽວ, ວິພາກວິຈານສິ່ງນັ້ນສິ່ງນີ້ ແລະ ຂັດຂວາງ ແລະ ລົບກວນ. ພວກເຂົາພະຍາຍາມລົບກວນການກະທຳຂອງເຮົາ, ເຮົາຈະສາມາດສະແດງຄວາມເມດຕາຕໍ່ພວກເຂົາໄດ້ບໍ? ຖ້າເຈົ້າພຽງແຕ່ລົບກວນຊີວິດສ່ວນຕົວຂອງເຮົາ, ເຮົາກໍສາມາດປ່ອຍເຈົ້າໄວ້ຂ້າງໆ ແລະ ບໍ່ສົນໃຈເຈົ້າໄດ້, ແຕ່ເຮົາກຳລັງເຮັດວຽກງານໃນເຮືອນຂອງພຣະເຈົ້າ, ເຮັດວຽກງານຕົວຈິງບາງຢ່າງສຳລັບປະຊາກອນທີ່ພຣະເຈົ້າເລືອກ ແລະ ເຈົ້າກໍຍັງພະຍາຍາມທີ່ຈະລົບກວນ ແລະ ທຳລາຍມັນ. ບັນຫາຢູ່ບ່ອນນີ້ແມ່ນຫຍັງ? ຄວນເຮັດແນວໃດກັບຄົນແບບນັ້ນ? (ພວກເຂົາຄວນຖືກຊຳລະລ້າງອອກໄປ). ເຮືອນຂອງພຣະເຈົ້າມີຫຼັກການສຳລັບການຈັດການກັບຜູ້ຄົນ ແລະ ຄົນແບບນັ້ນກໍຄວນຖືກຊຳລະລ້າງອອກໄປ. ບາງຄົນເວົ້າວ່າ: “ຂ້ອຍຖືກປັກປຳ! ຂ້ອຍບໍ່ຮູ້ວ່າສິ່ງນີ້ເປັນການລ່ວງເກີນພຣະອົງ. ຂ້ອຍບໍ່ຮູ້ວ່າສິ່ງນີ້ເປັນການທ້າທາຍເບື້ອງເທິງ ແລະ ການທ້າທາຍພຣະເຈົ້າ. ຂ້ອຍບໍ່ໄດ້ຕັ້ງໃຈເຮັດມັນ”. ຄວາມຈິງທີ່ວ່າເຈົ້າສາມາດເຮັດສິ່ງດັ່ງກ່າວໄດ້ນັ້ນສະແດງໃຫ້ເຫັນວ່າເຈົ້າກະທຳຢ່າງມີເຈດຕະນາ. ເຈົ້າໄດ້ຟັງຄຳເທດສະໜາມາຈັກປີແລ້ວ? ເຈົ້າມີສະຕິຮູ້ສຶກຜິດຊອບບໍ, ເຈົ້າມີຄວາມເປັນມະນຸດບໍ? ຖ້າເຈົ້າເປັນມະນຸດ, ຖ້າເຈົ້າມີຄວາມເປັນມະນຸດ ແລະ ມີສະຕິຮູ້ສຶກຜິດຊອບ ແລະ ເຫດຜົນ, ເຈົ້າກໍຄົງຈະບໍ່ເຮັດສິ່ງດັ່ງກ່າວ, ບໍ່ວ່າຈະຕັ້ງໃຈ ຫຼື ບໍ່ກໍຕາມ. ເຮົາກຳລັງເຮັດວຽກງານ ແລະ ພວກເຂົາກໍຕັ້ງໃຈລົບກວນມັນ ແລະ ພະຍາຍາມທຳລາຍມັນ. ພວກເຂົາຍັງເປັນມະນຸດຢູ່ບໍ? ພວກເຂົາບໍ່ແມ່ນມານຮ້າຍບໍ? ຖ້າຜູ້ຄົນມີສະຕິຮູ້ສຶກຜິດຊອບ ແລະ ເຫດຜົນຢ່າງແທ້ຈິງ ແລະ ມີຄວາມເປັນມະນຸດຢ່າງແທ້ຈິງ, ເຖິງແມ່ນວ່າມັນຈະເປັນຄົນທຳມະດາທີ່ກຳລັງເຮັດບາງສິ່ງບາງຢ່າງ, ຕາບໃດທີ່ມັນເປັນປະໂຫຍດຕໍ່ວຽກງານຂອງຄຣິສຕະຈັກ ແລະ ຕໍ່ອ້າຍເອື້ອຍນ້ອງ, ພວກເຂົາກໍຮູ້ວ່າພວກເຂົາຄວນປົກປ້ອງມັນ ແລະ ບໍ່ທຳລາຍມັນ, ຢ່າວ່າແຕ່ຖ້າມັນເປັນສິ່ງທີ່ເຮົາກຳລັງເຂົ້າຮ່ວມດ້ວຍຕົນເອງເລີຍ. ແຕ່ພວກເຂົາພັດຢືນຢັດທີ່ຈະກໍ່ໃຫ້ເກີດການລົບກວນ ແລະ ພະຍາຍາມທີ່ຈະມ້າງເພມັນ ແລະ ບໍ່ມີໃຜສາມາດຢຸດພວກເຂົາໄດ້. ພວກເຂົາໄດ້ກາຍເປັນມານຮ້າຍຢ່າງສິ້ນເຊີງແລ້ວບໍ່ແມ່ນບໍ? ເຮົາຂໍບອກວ່າລັກສະນະການເຮັດຄວາມຊົ່ວຂອງຄົນແບບນັ້ນແມ່ນຮ້າຍແຮງ, ພວກເຮົາຕ້ອງບໍ່ຜ່ອນຜັນໃຫ້ພວກເຂົາ; ເຮືອນຂອງພຣະເຈົ້າມີຫຼັກການສຳລັບການຈັດການກັບຜູ້ຄົນ ແລະ ພວກເຂົາຄວນຖືກຈັດການໂດຍການຖືກຄັດອອກ. ນີ້ເປັນວິທີທີ່ເໝາະສົມໃນການປະຕິບັດຕໍ່ພວກເຂົາບໍ? (ແມ່ນແລ້ວ). ຖ້າມັນເປັນພຽງແຕ່ໃນຊີວິດປະຈຳວັນຂອງພວກເຂົາທີ່ພວກເຂົາເຮັດຕາມຄວາມມັກສ່ວນຕົວຂອງພວກເຂົາ, ນັ້ນກໍເປັນສິ່ງທີ່ຍອມຮັບໄດ້. ຕົວຢ່າງ: ເຮົາອາດຈະເວົ້າວ່າ: “ເຮົາມັກກິນໝີ່”, ເຊິ່ງພວກເຂົາຕອບວ່າ: “ຂ້ານ້ອຍບໍ່ມັກກິນໝີ່. ເມື່ອຂ້ານ້ອຍແຕ່ງກິນ, ຂ້ານ້ອຍຈະເຮັດໝີ່ໃຫ້ພຣະອົງ ແລະ ຂ້ານ້ອຍຈະເຮັດເຂົ້າໃຫ້ຕົວຂ້ານ້ອຍເອງ”. ເລື່ອງນີ້ບໍ່ໄດ້ກ່ຽວຂ້ອງກັບວຽກງານຂອງຄຣິສຕະຈັກ, ທັງບໍ່ໄດ້ກ່ຽວຂ້ອງກັບຫຼັກການຄວາມຈິງໃດໆ, ແຮງໄກທີ່ຈະກ່ຽວຂ້ອງກັບຄວາມເປັນມະນຸດ ຫຼື ສະຕິຮູ້ສຶກຜິດຊອບຂອງຄົນໃດໜຶ່ງ. ການເຮັດຕາມຄວາມມັກສ່ວນຕົວຂອງເຈົ້າໃນທີ່ນີ້ນັ້ນບໍ່ເປັນຫຍັງ, ແຕ່ເມື່ອເວົ້າເຖິງເລື່ອງທີ່ກ່ຽວຂ້ອງກັບວຽກງານຂອງຄຣິສຕະຈັກ, ມັນກໍເປັນສິ່ງທີ່ຍອມຮັບບໍ່ໄດ້. ຖ້າເຈົ້າເຮັດຄວາມຊົ່ວໂດຍບໍ່ຄິດໜ້າຄິດຫຼັງ ແລະ ກໍ່ໃຫ້ເກີດການຂັດຂວາງ ແລະ ການລົບກວນ, ເຈົ້າກໍກຳລັງລະເມີດກົດການປົກຄອງ. ຄົນປະເພດໃດທີ່ສາມາດລະເມີດກົດການປົກຄອງຢ່າງໜ້າດ້ານໆໄດ້? ຄົນປະເພດໃດທີ່ສາມາດທ້າທາຍຄວາມຈິງ ແລະ ເຮືອນຂອງພຣະເຈົ້າຢ່າງເປີດເຜີຍໄດ້? (ມານຮ້າຍ). ຄົນເບົາປັນຍາທີ່ບ້າບິ່ນ ແລະ ສັດເດຍລະສານເຫຼົ່ານັ້ນສາມາດທ້າທາຍ ແລະ ລົບກວນດ້ວຍວິທີນີ້ໄດ້ ແລະ ມານຮ້າຍກໍຍິ່ງສາມາດເຮັດເຊັ່ນນັ້ນໄດ້ຫຼາຍກວ່າ. ບໍ່ວ່າເຮືອນຂອງພຣະເຈົ້າຈະເຮັດຫຍັງກໍຕາມ, ມານຮ້າຍກໍພະຍາຍາມລົບກວນມັນຢູ່ສະເໝີ, ພວກມັນກໍ່ໃຫ້ເກີດການລົບກວນຄືກັບວ່າພວກມັນຖືກຜີສິງ, ໂດຍບໍ່ສົນໃຈຜົນສະທ້ອນໃດໆເລີຍ. ພວກມັນສາມາດລົບກວນໄດ້ເຖິງຂະໜາດນັ້ນ ແລະ ກໍຍັງບໍ່ຮູ້ສຶກຕົວ, ຍັງຄົງຮູ້ສຶກວ່າພວກມັນບໍ່ໄດ້ກໍ່ໃຫ້ເກີດການລົບກວນ, ວ່າພວກມັນບໍລິສຸດຢ່າງສິ້ນເຊີງ ແລະ ເຖິງກັບປົກປ້ອງຕົນເອງ. ບໍ່ຈຳເປັນຕ້ອງໂອ້ລົມຫຍັງກັບຄົນແບບນັ້ນ; ພຽງແຕ່ຄັດພວກເຂົາອອກກໍເປັນສິ່ງທີ່ຖືກຕ້ອງແລ້ວ. ຄົນແບບນີ້, ຜູ້ທີ່ບໍ່ມີສະຕິຮູ້ສຶກຜິດຊອບ ແລະ ເຫດຜົນຂອງຄວາມເປັນມະນຸດ, ແມ່ນມານຮ້າຍຢ່າງແທ້ຈິງ; ພວກເຂົາຈະບໍ່ມີວັນປ່ຽນແປງ. ເຈົ້າບໍ່ໄດ້ຖືກຮຽກຮ້ອງໃຫ້ໄລ່ຕາມເສາະຫາຄວາມຈິງ, ທັງບໍ່ໄດ້ຖືກຮຽກຮ້ອງໃຫ້ປະຕິບັດຄວາມຈິງໃນທຸກສິ່ງ, ແຕ່ຢ່າງໜ້ອຍທີ່ສຸດ ເຈົ້າກໍຕ້ອງຮູ້ຈັກເຮັດຕາມກົດລະບຽບ. ຖ້າເຈົ້າບໍ່ເຂົ້າໃຈແມ່ນແຕ່ກົດລະບຽບ ແລະ ເຈົ້າກໍບໍ່ເຂົ້າໃຈກົດການປົກຄອງຂອງເຮືອນຂອງພຣະເຈົ້າ ແລະ ເຈົ້າກໍບໍ່ຮູ້ຕົວຊໍ້າເມື່ອເຈົ້າລະເມີດກົດການປົກຄອງ, ແລ້ວເຈົ້າມີຄວາມເປັນມະນຸດບໍ? ເຈົ້າບໍ່ມີຄວາມເປັນມະນຸດ; ເຈົ້າເປັນມານຮ້າຍ. ເມື່ອມານຮ້າຍເຮັດຄວາມຊົ່ວ, ພວກມັນບໍ່ສາມາດຫ້າມຕົນເອງໄດ້. ການຕໍ່ຕ້ານພຣະເຈົ້າຂອງພວກມັນ, ການພິພາກສາພຣະເຈົ້າຂອງພວກມັນ ແລະ ການໝິ່ນປະໝາດພຣະເຈົ້າຂອງພວກມັນແມ່ນການເປີດເຜີຍທີ່ເປັນທຳມະຊາດເຖິງທາດແທ້ຂອງພວກມັນ. ໂດຍທີ່ບໍ່ມີໃຜຍຸຍົງພວກມັນ ຫຼື ປູກຝັງຄວາມຄິດໃຫ້ພວກມັນ, ພວກມັນກໍສາມາດເຮັດຄວາມຊົ່ວແບບນີ້ໄດ້ຢ່າງເປັນທຳມະຊາດ. ນີ້ກໍຍ້ອນວ່າພວກມັນຖືກຄວບຄຸມໂດຍທຳມະຊາດແບບມານຮ້າຍຂອງພວກມັນ.

ມື້ນີ້, ພວກເຮົາໄດ້ໂອ້ລົມກ່ຽວກັບບັນຫາຂອງການແຍກແຍະສິ່ງທີ່ຖືກອອກຈາກສິ່ງທີ່ຜິດ, ເຊິ່ງເປັນສ່ວນໜຶ່ງຂອງສະຕິຮູ້ສຶກຜິດຊອບ ແລະ ເຫດຜົນຂອງຜູ້ຄົນ. ຜ່ານການໂອ້ລົມນີ້, ຕອນນີ້ພວກເຈົ້າເຫັນດ້ານນີ້ຢ່າງຊັດເຈນແລ້ວບໍ? ມະນຸດທີ່ແທ້ຈິງມີສະຕິຮູ້ສຶກຜິດຊອບ ແລະ ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້; ສະຕິຮູ້ສຶກຜິດຊອບຂອງພວກເຂົາກຳລັງເຮັດວຽກ. ບໍ່ວ່າພວກເຂົາຈະພົບພໍ້ກັບຜູ້ຄົນ, ເຫດການ ຫຼື ສິ່ງຕ່າງໆໃດກໍຕາມ ແລະ ບໍ່ວ່າຈະມີບັນຫາໃດເກີດຂຶ້ນກໍຕາມ, ຢ່າງໜ້ອຍທີ່ສຸດ ສະຕິຮູ້ສຶກຜິດຊອບຂອງພວກເຂົາກໍເປັນດ່ານປ້ອງກັນທຳອິດ. ຢ່າງໜຶ່ງກໍຄື ສະຕິຮູ້ສຶກຜິດຊອບຂອງເຈົ້າຈະຊ່ວຍໃຫ້ເຈົ້າຕັດສິນ ແລະ ແຍກແຍະວ່າສິ່ງໃດແມ່ນສິ່ງທີ່ເປັນບວກ ແລະ ສິ່ງໃດແມ່ນສິ່ງທີ່ເປັນລົບ; ອີກຢ່າງໜຶ່ງ ມັນສາມາດຊ່ວຍເຈົ້າດຳເນີນການກວດສອບ ແລະ ກວດກາເສັ້ນທາງທີ່ຢູ່ຂ້າງໜ້າເຈົ້າ ເພື່ອບໍ່ໃຫ້ເຈົ້າຕົກຕໍ່າກວ່າມາດຕະຖານຂັ້ນຕໍ່າຂອງການປະພຶດຕົນ ແລະ ໃນທີ່ສຸດ ມັນກໍຈະຊ່ວຍເຈົ້າໃນການຊັ່ງຊາ ແລະ ເລືອກເສັ້ນທາງທີ່ຖືກຕ້ອງ. ໂດຍທຳມະຊາດແລ້ວ, ຄົນທີ່ເຂົ້າໃຈຄວາມຈິງ ຫຼື ຜູ້ທີ່ເຊື່ອໃນພຣະເຈົ້າມາຫຼາຍປີ ແລະ ມີພື້ນຖານໃນຄວາມເຊື່ອຂອງພວກເຂົາ, ພາຍໃຕ້ອິດທິພົນຂອງສະຕິຮູ້ສຶກຜິດຊອບຂອງພວກເຂົາ, ໃນທີ່ສຸດກໍຈະເລືອກສິ່ງທີ່ເປັນບວກ ແລະ ເລືອກທີ່ຈະສະແຫວງຫາ ແລະ ຍອມຮັບຄວາມຈິງ. ເພາະສະນັ້ນ, ສະຕິຮູ້ສຶກຜິດຊອບຈຶ່ງມີບົດບາດນຳພາພາຍໃນຄວາມເປັນມະນຸດ; ມັນມີບົດບາດໃນການນຳພາຜູ້ຄົນໄປສູ່ເສັ້ນທາງທີ່ຖືກຕ້ອງ ແລະ ຄວບຄຸມຜູ້ຄົນເພື່ອໃຫ້ພວກເຂົາເລືອກສິ່ງທີ່ເປັນບວກ. ຖ້າຄົນໃດໜຶ່ງບໍ່ມີສະຕິຮູ້ສຶກຜິດຊອບ, ແລ້ວມັນກໍບໍ່ຈຳເປັນຕ້ອງເວົ້າເລີຍວ່າ ບໍ່ພຽງແຕ່ພວກເຂົາຈະບໍ່ສາມາດເລືອກສິ່ງທີ່ເປັນບວກ ແລະ ເສັ້ນທາງທີ່ຖືກຕ້ອງໄດ້ເທົ່ານັ້ນ, ແຕ່ໃນທຸກສິ່ງທີ່ພວກເຂົາເຮັດ, ພວກເຂົາກໍຈະຂາດການຢັບຢັ້ງ ແລະ ການຄວບຄຸມຂັ້ນຕໍ່າຂອງສະຕິຮູ້ສຶກຜິດຊອບ. ຄົນແບບນັ້ນຕົກຢູ່ໃນອັນຕະລາຍຢ່າງໃຫຍ່ຫຼວງ; ພວກເຂົາມີແນວໂນ້ມສູງທີ່ຈະເຮັດຄວາມຊົ່ວ ແລະ ຕໍ່ຕ້ານພຣະເຈົ້າ. ຖ້າພວກເຂົາກັບຊາດມາເກີດຈາກສັດ, ພວກເຂົາກໍອາດຈະເຮັດໃນສິ່ງທີ່ຜີຮ້າຍເຮັດ ແລະ ຄົນທີ່ເປັນຜີຮ້າຍ ແລະ ມານຮ້າຍກໍສາມາດເຮັດຄວາມຊົ່ວທີ່ຍິ່ງໃຫຍ່ກວ່ານັ້ນໄດ້, ເຊິ່ງເປັນຕາໜ້າຢ້ານຫຼາຍ. ສະນັ້ນ, ການມີສະຕິຮູ້ສຶກຜິດຊອບຈຶ່ງສຳຄັນຫຼາຍ. ສິ່ງນັ້ນຊັດເຈນບໍ? (ຊັດເຈນແລ້ວ). ຖ້າຄົນໃດໜຶ່ງບໍ່ມີສະຕິຮູ້ສຶກຜິດຊອບເພື່ອຄວບຄຸມພຶດຕິກຳຂອງພວກເຂົາ ແລະ ນຳພາພວກເຂົາໃຫ້ຍ່າງໃນເສັ້ນທາງທີ່ຖືກຕ້ອງ, ແລ້ວເສັ້ນທາງທີ່ພວກເຂົາເລືອກກໍຈະເປັນເສັ້ນທາງທີ່ຜິດຢ່າງຫຼີກລ່ຽງບໍ່ໄດ້ ແລະ ສິ່ງທີ່ພວກເຂົາເຮັດກໍຈະແມ່ນສິ່ງທີ່ເປັນລົບ, ຜົນສະທ້ອນກໍຈະບໍ່ສາມາດຈິນຕະນາການໄດ້. ຖ້າພວກເຂົາສາມາດລະເມີດຄວາມຈິງ ແລະ ກົດເກນແຫ່ງການພັດທະນາຂອງສິ່ງຕ່າງໆຢ່າງໜ້າດ້ານໆ ແລະ ຍັງໝິ່ນປະໝາດຢ່າງບໍ່ຄິດໜ້າຄິດຫຼັງ, ພິພາກສາຄວາມຈິງ ແລະ ວຽກງານທັງໝົດທີ່ພຣະເຈົ້າເຮັດ, ເຖິງກັບຕໍ່ຕ້ານພຣະເຈົ້າຢ່າງເປີດເຜີຍ ແລະ ລະເມີດກົດການປົກຄອງຂອງພຣະເຈົ້າ ແລະ ສາບແຊ່ງ, ກ່າວໂທດ ແລະ ໝິ່ນປະໝາດພຣະເຈົ້າຢ່າງບ້າບິ່ນ, ແລ້ວພວກເຂົາກໍຄືກັນກັບມານຮ້າຍ ແລະ ຊາຕານຢ່າງແທ້ຈິງ. ພວກເຂົາສາມາດເຮັດຄວາມຊົ່ວທັງໝົດທີ່ມານຮ້າຍ ແລະ ຊາຕານເຮັດ, ເຮັດທຸກສິ່ງທີ່ມານຮ້າຍ ແລະ ຊາຕານເຮັດ ແລະ ກ່າວຄວາມເຊື່ອຫຼົງຜິດ, ຄວາມເຊື່ອນອກຮິດ ແລະ ຂໍ້ໂຕ້ແຍ້ງທີ່ບິດເບືອນທັງໝົດທີ່ມານຮ້າຍ ແລະ ຊາຕານກ່າວອອກມາ. ຄົນເຫຼົ່ານີ້ແມ່ນມານຮ້າຍ ແລະ ຊາຕານຢ່າງແທ້ຈິງ.

ພວກເຈົ້າໄດ້ເຂົ້າໃຈຫຍັງແດ່ຈາກການໂອ້ລົມໃນມື້ນີ້? (ຂ້ານ້ອຍເຂົ້າໃຈວ່າຄົນທີ່ມີຄວາມເປັນມະນຸດມີສະຕິຮູ້ສຶກຜິດຊອບ ແລະ ເຫດຜົນ ແລະ ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້. ກ່ຽວກັບການແຍກແຍະສິ່ງທີ່ຖືກອອກຈາກສິ່ງທີ່ຜິດ, ໂດຍໃຊ້ຕົວຢ່າງທີ່ແຕກຕ່າງກັນ, ພຣະເຈົ້າໄດ້ອະທິບາຍຢ່າງຊັດເຈນທີ່ສຸດວ່າສິ່ງທີ່ເປັນບວກ ແລະ ສິ່ງທີ່ເປັນລົບແມ່ນຫຍັງ, ເພື່ອວ່າເມື່ອພວກເຮົາພົບພໍ້ກັບສິ່ງຕ່າງໆ, ພວກເຮົາຈະສາມາດຕັດສິນໄດ້ຢ່າງຖືກຕ້ອງ ແລະ ໃນເວລາດຽວກັນກໍມີມຸມມອງທີ່ຖືກຕ້ອງທີ່ຢູ່ເບື້ອງຫຼັງການໄລ່ຕາມເສາະຫາຂອງພວກເຮົາ, ພວກເຮົາຄວນປາຖະໜາ ແລະ ໄລ່ຕາມເສາະຫາສິ່ງທີ່ເປັນບວກ ແລະ ກຽດຊັງ ແລະ ປະຕິເສດສິ່ງທີ່ເປັນລົບ). ສະຕິຮູ້ສຶກຜິດຊອບ ແລະ ເຫດຜົນພາຍໃນຄວາມເປັນມະນຸດແມ່ນເງື່ອນໄຂພື້ນຖານທີ່ສຸດສຳລັບຄົນໃດໜຶ່ງທີ່ຈະໄດ້ຮັບຄວາມລອດພົ້ນ. ຖ້າເຈົ້າມີສອງເງື່ອນໄຂພື້ນຖານນີ້ ແຕ່ບໍ່ໄລ່ຕາມເສາະຫາຄວາມຈິງ ແລະ ບໍ່ປະຕິບັດຄວາມຈິງເລັກນ້ອຍທີ່ເຈົ້າເຂົ້າໃຈ ແລະ ໃນທີ່ສຸດກໍບໍ່ສາມາດບັນລຸການອ່ອນນ້ອມຕໍ່ຄວາມຈິງໄດ້, ແລ້ວເຈົ້າກໍຍັງຈະບໍ່ສາມາດໄດ້ຮັບຄວາມລອດພົ້ນໄດ້. ສະຕິຮູ້ສຶກຜິດຊອບ ແລະ ເຫດຜົນເປັນພຽງເງື່ອນໄຂພື້ນຖານສຳລັບຄວາມລອດພົ້ນເທົ່ານັ້ນ; ສຳລັບເສັ້ນທາງທີ່ເຈົ້າຍ່າງນັ້ນ, ມັນຂຶ້ນຢູ່ກັບການເລືອກຂອງເຈົ້າເອງ. ຖ້າເຈົ້າເປັນຄົນທີ່ມີສະຕິຮູ້ສຶກຜິດຊອບ ແລະ ເຫດຜົນຢ່າງແທ້ຈິງ, ເຈົ້າກໍຈະມີໂອກາດ, ພາຍໃຕ້ການຄວບຄຸມຂອງສະຕິຮູ້ສຶກຜິດຊອບຂອງເຈົ້າ, ທີ່ຈະເລືອກກ້າວເຂົ້າສູ່ເສັ້ນທາງແຫ່ງການໄລ່ຕາມເສາະຫາຄວາມຈິງ. ຖ້າສະຕິຮູ້ສຶກຜິດຊອບຂອງເຈົ້າຄວບຄຸມ ແລະ ນຳພາເຈົ້າເພື່ອໃຫ້ເຈົ້າເລືອກເສັ້ນທາງທີ່ຖືກຕ້ອງ, ແຕ່ເຈົ້າບໍ່ເຕັມໃຈທີ່ຈະທົນທຸກ ແລະ ຈ່າຍລາຄາ, ບໍ່ເຕັມໃຈທີ່ຈະກະບົດຕໍ່ເນື້ອໜັງ ແລະ ປ່ອຍວາງສິ່ງທີ່ກ່ຽວຂ້ອງກັບຜົນປະໂຫຍດທາງເນື້ອໜັງຂອງເຈົ້າ ແລະ ເຈົ້າກໍຍັງບໍ່ໄດ້ກ້າວເຂົ້າສູ່ເສັ້ນທາງແຫ່ງການໄລ່ຕາມເສາະຫາຄວາມຈິງ, ແລ້ວເຈົ້າກໍຍັງຈະບໍ່ມີຄວາມຫວັງທີ່ຈະໄດ້ຮັບຄວາມລອດພົ້ນ. ຄວາມຫວັງທີ່ຈະໄດ້ຮັບຄວາມລອດພົ້ນນັ້ນ, ຢ່າງໜຶ່ງກໍຄື ມັນກ່ຽວຂ້ອງໂດຍກົງກັບສະຕິຮູ້ສຶກຜິດຊອບແຫ່ງຄວາມເປັນມະນຸດຂອງເຈົ້າ; ອີກຢ່າງໜຶ່ງ ມັນຍັງກ່ຽວຂ້ອງໂດຍກົງກັບລາຄາທີ່ເຈົ້າສາມາດຈ່າຍໄດ້ໃນການໄລ່ຕາມເສາະຫາຄວາມຈິງ ແລະ ຄວາມຕັ້ງໃຈ ແລະ ຄວາມປາຖະໜາຂອງເຈົ້າທີ່ຈະປະຕິບັດຄວາມຈິງອີກດ້ວຍ. ສະຕິຮູ້ສຶກຜິດຊອບພຽງແຕ່ໃຫ້ເງື່ອນໄຂພື້ນຖານແກ່ເຈົ້າສຳລັບການໄດ້ຮັບຄວາມລອດພົ້ນ ແລະ ມັນຍັງສ້າງໂອກາດຫຼາຍຢ່າງໃຫ້ເຈົ້າໄດ້ປະຕິບັດຄວາມຈິງ, ໂດຍໃຫ້ໂອກາດເຈົ້າໄດ້ກ້າວເຂົ້າສູ່ເສັ້ນທາງທີ່ຖືກຕ້ອງພາຍໃຕ້ການຄວບຄຸມຂອງສະຕິຮູ້ສຶກຜິດຊອບຂອງເຈົ້າ. ນັ້ນກໍຄື ໂອກາດຂອງເຈົ້າໃນການກ້າວເຂົ້າສູ່ເສັ້ນທາງທີ່ຖືກຕ້ອງຈະຂ້ອນຂ້າງສູງ ແລະ ຄວາມຫວັງຂອງເຈົ້າໃນການໄດ້ຮັບຄວາມລອດພົ້ນກໍຈະຂ້ອນຂ້າງສູງເຊັ່ນກັນ, ຫຼາຍກວ່າຫ້າສິບເປີເຊັນ, ເຖິງຢ່າງໃດກໍຕາມ ມັນກໍຈະບໍ່ໄດ້ຮັບການຮັບປະກັນ. ເພາະສະນັ້ນ, ເຖິງແມ່ນວ່າເຈົ້າຈະຮູ້ສຶກວ່າເຈົ້າມີສະຕິຮູ້ສຶກຜິດຊອບ ແລະ ຄວາມເປັນມະນຸດກໍຕາມ, ກໍຢ່າພໍໃຈກັບມັນ, ໂດຍຄິດວ່າພຽງແຕ່ການມີສະຕິຮູ້ສຶກຜິດຊອບ ແລະ ເຫດຜົນໝາຍຄວາມວ່າເຈົ້າເປັນຄົນດີ ແລະ ສາມາດໄດ້ຮັບຄວາມລອດພົ້ນໄດ້, ວ່າມັນເປັນສິ່ງທີ່ແນ່ນອນແລ້ວ. ຖ້າເຈົ້າຄິດແບບນີ້, ແລ້ວເຮົາຂໍບອກເຈົ້າວ່າມີການບ່ຽງເບນໃນຄວາມເຂົ້າໃຈຂອງເຈົ້າກ່ຽວກັບເລື່ອງນີ້. ຖ້າເຈົ້າມີສະຕິຮູ້ສຶກຜິດຊອບ ແລະ ມີຄວາມເປັນມະນຸດ, ສິ່ງນີ້ຢືນຢັນໄດ້ແຕ່ພຽງວ່າເຈົ້າເປັນຄົນທີ່ພຣະເຈົ້າໄດ້ຊົງເລືອກ ແລະ ຊົງເອີ້ນມາເທົ່ານັ້ນ. ເຖິງຢ່າງໃດກໍຕາມ, ປັດໄຈຕັດສິນທີ່ສຳຄັນທີ່ສຸດວ່າໃນທີ່ສຸດເຈົ້າຈະສາມາດໄດ້ຮັບຄວາມລອດພົ້ນໄດ້ ຫຼື ບໍ່ນັ້ນແມ່ນຂຶ້ນຢູ່ກັບການໄລ່ຕາມເສາະຫາຂອງເຈົ້າເອງ. ເຖິງແມ່ນວ່າສະຕິຮູ້ສຶກຜິດຊອບຂອງເຈົ້າຈະເຮັດວຽກຢູ່ເປັນປົກກະຕິ, ມັກຈະຄວບຄຸມພຶດຕິກຳຂອງເຈົ້າ ແລະ ຄວບຄຸມເຈົ້າເພື່ອໃຫ້ເຈົ້າເລືອກເສັ້ນທາງທີ່ຖືກຕ້ອງກໍຕາມ, ຖ້າເຈົ້າມັກຈະລະເມີດສະຕິຮູ້ສຶກຜິດຊອບຂອງເຈົ້າ ແລະ ບໍ່ເລືອກເສັ້ນທາງທີ່ຖືກຕ້ອງ ແລະ ບໍ່ເລືອກທີ່ຈະປະຕິບັດຄວາມຈິງ, ແຕ່ກົງກັນຂ້າມພັດມັກຈະປົກປ້ອງຜົນປະໂຫຍດສ່ວນຕົວຂອງເຈົ້າ, ຊື່ສຽງສ່ວນຕົວ ແລະ ຄວາມພາກພູມໃຈຂອງເຈົ້າ ແລະ ມັກຈະຄຳນຶງເຖິງອະນາຄົດສ່ວນຕົວ, ຄວາມທະເຍີທະຍານ ແລະ ຄວາມປາຖະໜາຂອງເຈົ້າ, ແລ້ວໃນທີ່ສຸດ ຄວາມຫວັງຂອງເຈົ້າທີ່ຈະໄດ້ຮັບຄວາມລອດພົ້ນກໍຈະໜ້ອຍຫຼາຍ, ມັນກໍຈະຖືກເຈົ້າທຳລາຍເທື່ອລະເລັກລະນ້ອຍ. ສິ່ງນີ້ຈະເປັນເລື່ອງທີ່ໜ້າເສົ້າໃຈຫຼາຍ. ເຈົ້າເຂົ້າໃຈບໍ? (ເຂົ້າໃຈແລ້ວ). ເອົາລະ, ສຳລັບການໂອ້ລົມຂອງພວກເຮົາໃນມື້ນີ້ກໍມີພຽງເທົ່ານີ້. ລາກ່ອນ!

ວິທີການໄລ່ຕາມເສາະຫາຄວາມຈິງ (17)

ຜູ້ຄົນສາມປະເພດໂດຍອີງໃສ່ຕົ້ນກຳເນີດຂອງພວກເຂົາ

ຄຸນລັກສະນະຂອງຜູ້ຄົນທີ່ກັບຊາດມາເກີດຈາກມະນຸດ

II. ການແຍກແຍະສິ່ງທີ່ຖືກ ແລະ ສິ່ງທີ່ຜິດ ແລະ ການຮູ້ວ່າອັນໃດຖືກ ແລະ ອັນໃດຜິດ

A. ການແຍກແຍະສິ່ງທີ່ຖືກ ແລະ ສິ່ງທີ່ຜິດ

ຄັ້ງທີ່ແລ້ວ ພວກເຮົາໄດ້ໂອ້ລົມກ່ຽວກັບການສະແດງອອກ ແລະ ຄຸນລັກສະນະຂອງຜູ້ຄົນທີ່ກັບຊາດມາເກີດຈາກມະນຸດ, ນັ້ນກໍຄື ພວກເຂົາມີສະຕິຮູ້ສຶກຜິດຊອບ ແລະ ເຫດຜົນ ແລະ ພວກເຂົາສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ ແລະ ຮູ້ວ່າອັນໃດຖືກ ແລະ ອັນໃດຜິດ. ມື້ນີ້ ພວກເຮົາຈະສືບຕໍ່ໂອ້ລົມກ່ຽວກັບຫົວຂໍ້ຈາກຄັ້ງທີ່ແລ້ວ. ກ່ອນອື່ນ, ໃຫ້ເຮົາເລົ່າເລື່ອງໜຶ່ງໃຫ້ພວກເຈົ້າຟັງ. ເມື່ອສອງສາມປີກ່ອນ, ເຮົາໄດ້ຍິນກ່ຽວກັບບາງສິ່ງທີ່ເກີດຂຶ້ນ. ຍິງສາວທີ່ໜ້າຕາດີຄົນໜຶ່ງກຳລັງທົດສອບໜ້າກ້ອງ ແລະ ມີຄົນເວົ້າຂຶ້ນມາລອຍໆວ່າ “ຂາຂອງເຈົ້າໃຫຍ່ຫຼາຍ!” ຍິງສາວຄົນນີ້ຄິດໃນໃຈວ່າ “ເຈົ້າກຳລັງເວົ້າວ່າຂາຂອງຂ້ອຍໃຫຍ່, ບໍ່ແມ່ນເຈົ້າກຳລັງເວົ້າວ່າຂ້ອຍຕຸ້ຍບໍ? ຂ້ອຍຈະເບິ່ງດີໃນກ້ອງບໍ ຖ້າຂ້ອຍຕຸ້ຍ? ນັ້ນຈະບໍ່ເປັນຕາໜ້າອາຍບໍ?” ສະນັ້ນ ລາວຈຶ່ງເລີ່ມຄິດຫາວິທີວ່າລາວຈະເຮັດແນວໃດໃຫ້ຂາຂອງລາວນ້ອຍລົງ ເພື່ອທີ່ລາວຈະເບິ່ງຈ່ອຍ ແລະ ເບິ່ງດີໃນກ້ອງ. ເພື່ອບັນລຸເປົ້າໝາຍນີ້ ລາວໄດ້ຕັ້ງໃຈຊອກຫາຂໍ້ມູນທຸກປະເພດ ແລະ ລອງວິທີການຕ່າງໆເພື່ອລົດນໍ້າໜັກ ເຊັ່ນ: ກິນແຕ່ອາຫານລົດນໍ້າໜັກແທນອາຫານຄົບຄາບ ຫຼື ກິນແຕ່ໝາກໄມ້ ແລະ ຜັກໃນແຕ່ລະມື້, ເວົ້າສັ້ນໆກໍຄື ລາວກິນທຸກຢ່າງທີ່ສາມາດຊ່ວຍໃນການລົດນໍ້າໜັກໄດ້. ລາວໄດ້ຍິນມາວ່າການດື່ມກາເຟເປັນວິທີລົດນໍ້າໜັກທີ່ໄວ ແລະ ມີປະສິດທິຜົນ, ສະນັ້ນ ບາງຄັ້ງລາວກໍຈະດື່ມແຕ່ກາເຟ. ບາງຄົນເວົ້າວ່າການນອນໜ້ອຍຊ່ວຍໃຫ້ລົດນໍ້າໜັກໄດ້ໄວ, ສະນັ້ນ ລາວຈຶ່ງນອນພຽງແຕ່ສອງ ຫຼື ສາມຊົ່ວໂມງຕໍ່ມື້. ຫຼັງຈາກທີ່ວຸ້ນວາຍ ແລະ ພະຍາຍາມມາຫຼາຍ ລາວກໍເຫັນຜົນແທ້ໆ. ນໍ້າໜັກຂອງລາວຫຼຸດລົງ, ຮູບຮ່າງຂອງລາວຈ່ອຍລົງ ແລະ ຂາຂອງລາວກໍນ້ອຍລົງ. ລາວເບິ່ງເປັນຕາໜ້າເບິ່ງ ແລະ ເບິ່ງດີ ແຕ່ທາງຮ່າງກາຍແລ້ວ ລາວເລີ່ມມີອາການຜິດປົກກະຕິບາງຢ່າງ. ອາການຜິດປົກກະຕິຫຍັງແດ່? ລາວມັກຈະຮູ້ສຶກວິນຫົວ ແລະ ໜັກຫົວ ແລະ ໃນຕອນກາງເວັນຂະນະທີ່ປະຕິບັດໜ້າທີ່ຂອງລາວ ລາວກໍມັກຈະງ້ວງຊຶມຢູ່ສະເໝີ. ລາວຈະຊົງຕົວບໍ່ຢູ່ເວລາຢືນ ແລະ ຮູ້ສຶກອ່ອນເພຍໄປໝົດທັງຕົວເວລານັ່ງ. ລາວທົນບໍ່ໄຫວໃນແຕ່ລະມື້ ແລະ ຮູ້ສຶກທຸກທໍລະມານທາງຮ່າງກາຍຢ່າງໜັກ. ຄົນສ່ວນໃຫຍ່ຢາກຮູ້ຢາກເຫັນກ່ຽວກັບສະຖານະການປັດຈຸບັນຂອງຍິງສາວຄົນນີ້ ແລະ ຢາກຮູ້ວ່າລາວຍັງມີຊີວິດຢູ່ ແລະ ສະບາຍດີ ຫຼື ບໍ່? ພວກເຈົ້າຢາກຟັງກ່ຽວກັບປະສົບການ ແລະ ຄວາມຄິດຂອງລາວກ່ຽວກັບການລົດນໍ້າໜັກບໍ? (ບໍ່). ການດຳລົງຊີວິດຢູ່ໃນໂລກນີ້ ຜູ້ຄົນບໍ່ຮູ້ວິທີດຳລົງຊີວິດຢ່າງຖືກຕ້ອງ ແລະ ເປັນປົກກະຕິ, ບໍ່ຮູ້ວິທີປະຕິບັດຕໍ່ຜູ້ຄົນ, ເຫດການ ແລະ ສິ່ງຕ່າງໆ ທີ່ພວກເຂົາພົບພໍ້. ເມື່ອພວກເຂົາໄດ້ຍິນຄຳເວົ້າ ຫຼື ປະສົບກັບເຫດການບາງຢ່າງ ພວກເຂົາບໍ່ຮູ້ວ່າວິທີປະຕິບັດຕໍ່ສິ່ງນັ້ນແບບໃດຈຶ່ງຈະເໝາະສົມ ແລະ ສາມາດປົກປ້ອງພວກເຂົາຈາກອັນຕະລາຍໄດ້ ເພື່ອທີ່ພວກເຂົາຈະໄດ້ດຳລົງຊີວິດໃນເສັ້ນທາງທີ່ຖືກຕ້ອງ ແລະ ມີກຽດຢ່າງແທ້ຈິງ. ບໍ່ຕ້ອງເວົ້າເຖິງຜູ້ບໍ່ມີຄວາມເຊື່ອ ຜູ້ເຊື່ອສ່ວນໃຫຍ່ກໍບໍ່ຮູ້ສິ່ງເຫຼົ່ານີ້ເຊັ່ນກັນ. ເມື່ອປະເຊີນກັບຂໍ້ມູນ ແລະ ຂ່າວສານ ພ້ອມທັງຄວາມຄິດ, ມຸມມອງ, ຄວາມເຊື່ອນອກຮີດ ແລະ ຄວາມເຊື່ອຫຼົງຜິດຕ່າງໆຈາກໂລກພາຍນອກ ຜູ້ຄົນພຽງແຕ່ບໍ່ມີຄວາມສາມາດໃນການແຍກແຍະພວກມັນ ແລະ ບໍ່ມີຄວາມສາມາດໃດໆເລີຍທີ່ຈະປ້ອງກັນພວກມັນໄດ້. ແນ່ນອນ, ພວກເຂົາຍັງບໍ່ມີຄວາມຄິດ ແລະ ມຸມມອງທີ່ຖືກຕ້ອງອີກດ້ວຍ, ບໍ່ຕ້ອງເວົ້າເຖິງວິທີທີ່ຖືກຕ້ອງໃນການປະຕິບັດຕໍ່ພວກມັນຈາກມຸມມອງທີ່ເປັນບວກ. ເພາະສະນັ້ນ ຜູ້ຄົນຈຶ່ງດຳລົງຊີວິດຢ່າງໜ້າສົມເພດຫຼາຍ. ລອງເບິ່ງຍິງສາວທີ່ເຮົາຫາກໍກ່າວເຖິງ. ບອກເຮົາເບິ່ງ ຊີວິດຂອງລາວອິດເມື່ອຍບໍ? ມັນໜ້າສົມເພດບໍ? (ມັນໜ້າສົມເພດ). ເປັນຫຍັງມັນຈຶ່ງໜ້າສົມເພດ? ລາວເຮັດຜິດພາດຢູ່ບ່ອນໃດໃນການກະທຳແບບນີ້? ໝົດທຸກຄົນບໍ່ໄດ້ໄລ່ຕາມການມີຄວາມງາມ ແລະ ການດຳລົງຊີວິດຢ່າງເບິ່ງດີບໍ? ມັນຜິດບໍທີ່ຈະຕ້ອງການໃຫ້ຄົນອື່ນເຫັນວ່າເຈົ້າເປັນຕາໜ້າເບິ່ງ ແລະ ໄດ້ຮັບການຍ້ອງຍໍ ແລະ ການຊື່ນຊົມເມື່ອພົບພໍ້ພວກເຂົາ? ພວກເຈົ້າມີມຸມມອງຕໍ່ເລື່ອງນີ້ແນວໃດ? (ສິ່ງທີ່ລາວເຮັດເພື່ອຄວາມງາມພາຍນອກ ແລະ ເພື່ອໃຫ້ໄດ້ຮັບການຍ້ອງຍໍນັ້ນແມ່ນການທຳຮ້າຍຮ່າງກາຍຂອງລາວເອງ. ເພາະວ່າລາວບໍ່ໄດ້ປະຕິບັດຕາມກົດເກນທີ່ພຣະເຈົ້າສ້າງຂຶ້ນ, ໃນທີ່ສຸດມັນກໍນຳໄປສູ່ຄວາມບົກຜ່ອງຂອງການເຮັດວຽກທັງໝົດໃນຮ່າງກາຍຂອງລາວ. ອາການວິນຫົວ ແລະ ໜັກຫົວຂອງລາວແມ່ນຜົນສະທ້ອນທີ່ລາວນຳມາສູ່ຕົນເອງ. ຂ້ານ້ອຍຄິດວ່າຄົນຜູ້ນີ້ເປັນຄົນເບົາປັນຍາ). ເປັນແບບນັ້ນບໍ? (ແມ່ນແລ້ວ). ຜູ້ຄົນເກີດມາພ້ອມກັບຄວາມສະຫຼາດ, ຄວາມຫຼັກແຫຼມ ແລະ ຄວາມຄິດຂອງມະນຸດພຽງເລັກນ້ອຍຂອງພວກເຂົາເອງ. ຈາກນັ້ນ ພວກເຂົາກໍໄດ້ຮັບຄວາມຮູ້ບາງຢ່າງ, ໄດ້ຮັບທັກສະບາງຢ່າງ ແລະ ຮຽນຮູ້ເລັກນ້ອຍກ່ຽວກັບວິທີການເສແສ້ງເປັນຄົນດີ. ສິ່ງເຫຼົ່ານີ້ພຽງພໍບໍທີ່ຈະຮັບມືກັບຄວາມຄິດ, ມຸມມອງ, ຄວາມເຊື່ອນອກຮີດ ແລະ ຄວາມເຊື່ອຫຼົງຜິດຕ່າງໆ ແລະ ຜູ້ຄົນ, ເຫດການ ແລະ ສິ່ງຕ່າງໆ ທີ່ມາຈາກໂລກພາຍນອກ? ພວກມັນສາມາດເຮັດໃຫ້ເຈົ້າປະເຊີນໜ້າກັບສິ່ງເຫຼົ່ານີ້ຢ່າງຖືກຕ້ອງໄດ້ບໍ? (ບໍ່ໄດ້). ບໍ່ໄດ້ຢ່າງແນ່ນອນ. ນີ້ຄືຄວາມໜ້າສົມ ແລະ ໜ້າເສົ້າສະຫຼົດໃຈຂອງຜູ້ຄົນ ເມື່ອພວກເຂົາບໍ່ເຂົ້າໃຈຄວາມຈິງ, ໃນທີ່ສຸດມັນກໍນຳໄປສູ່ຜົນສະທ້ອນທີ່ຮ້າຍແຮງຫຼາຍຢ່າງ. ພວກເຂົາບໍ່ມີການແຍກແຍະຕໍ່ຄວາມເຊື່ອນອກຮີດ ແລະ ຄວາມເຊື່ອຫຼົງຜິດ ຫຼື ຄວາມຄິດ ແລະ ມຸມມອງໃດໆຈາກໂລກພາຍນອກ, ທັງບໍ່ມີຄວາມຄິດ ແລະ ມຸມມອງທີ່ຖືກຕ້ອງ ເມື່ອເວົ້າເຖິງຜູ້ຄົນ, ເຫດການ ແລະ ສິ່ງຕ່າງໆ ທີ່ພວກເຂົາພົບພໍ້. ເມື່ອມີສິ່ງຕ່າງໆເກີດຂຶ້ນກັບພວກເຂົາ ພວກເຂົາກໍເກີດຄວາມສັບສົນ ແລະ ຄວາມໂງ່ຈ້າຂອງພວກເຂົາກໍສະແດງອອກມາໃນຫຼາຍຮູບແບບຈົນນັບບໍ່ຖ້ວນ. ເມື່ອບໍ່ມີຫຍັງເກີດຂຶ້ນກັບພວກເຂົາ ພວກເຂົາເບິ່ງຄືວ່າເຂົ້າໃຈຫຼັກຄຳສອນບາງຢ່າງ ແລະ ມີລັກສະນະຄ້າຍຄືມະນຸດບາງຢ່າງ, ແຕ່ເມື່ອມີສິ່ງຕ່າງໆເກີດຂຶ້ນກັບພວກເຂົາ ມັນກໍເປັນອີກເລື່ອງໜຶ່ງ, ຄວາມຄິດ ແລະ ມຸມມອງທີ່ບິດເບືອນ, ໜ້າກຽດຊັງ ແລະ ໄຮ້ສາລະໃນໃຈຂອງພວກເຂົາກໍຖືກເປີດເຜີຍອອກມາ. ເມື່ອເວົ້າເຖິງການປະພຶດຕົນ, ການເອົາຊີວິດລອດ ຫຼື ແມ່ນແຕ່ຄວາມຄິດ ຫຼື ມຸມມອງໃດໜຶ່ງໃນຊີວິດຢ່າງແທ້ຈິງແລ້ວ, ຜູ້ຄົນຊ່າງໂງ່ຈ້າ ແລະ ມຶນຊາຫຼາຍ ແລະ ທັດສະນະຄະຕິ ແລະ ມຸມມອງຂອງພວກເຂົາກໍຊ່າງໄຮ້ສາລະຫຼາຍ. ສະນັ້ນ, ຫຼາຍຄົນໄດ້ເຊື່ອໃນພຣະເຈົ້າມາຫຼາຍປີ, ໄດ້ຟັງຄຳເທດສະໜາມາຫຼາຍປີ ແລະ ຍັງກຳລັງປະຕິບັດໜ້າທີ່ຂອງພວກເຂົາຢູ່ ແລະ ພວກເຂົາກໍບໍ່ເຄີຍຕັ້ງໃຈເຮັດສິ່ງໃດເພື່ອກໍ່ໃຫ້ເກີດການຂັດຂວາງ ຫຼື ການລົບກວນ, ທັງບໍ່ເຄີຍຕັ້ງໃຈເວົ້າຄຳໃດທີ່ຕໍ່ຕ້ານ ຫຼື ໝິ່ນປະໝາດພຣະເຈົ້າ, ພາຍນອກແລ້ວ ບໍ່ສາມາດຊອກຫາຂໍ້ຜິດພາດໃດໆໃນຕົວພວກເຂົາໄດ້ເລີຍ, ແຕ່ເມື່ອພວກເຂົາປະເຊີນກັບຄວາມຄິດ ແລະ ມຸມມອງທີ່ຜິດພາດຕ່າງໆຈາກໂລກພາຍນອກ, ໂດຍສະເພາະບາງສິ່ງທີ່ຂ້ອນຂ້າງເປັນທີ່ນິຍົມ, ໃນສ່ວນເລິກຂອງຫົວໃຈຂອງພວກເຂົາ ພວກເຂົາບໍ່ກໍໄດ້ຮູ້ສຶກລັງກຽດພວກມັນ, ທັງບໍ່ໄດ້ຕໍ່ຕ້ານ ຫຼື ປະຕິເສດພວກມັນ, ແຕ່ພວກເຂົາພັດຮູ້ສຶກມັກ ແລະ ເຫັນດີນຳ ແລະ ທັນທີທີ່ມີສະພາບແວດລ້ອມ ຫຼື ໂອກາດທີ່ເໝາະສົມເກີດຂຶ້ນ, ພວກເຂົາກໍຈະຍອມຮັບສິ່ງເຫຼົ່ານີ້ໂດຍບໍ່ຮູ້ຕົວ ແລະ ນຳໃຊ້ພວກມັນເຂົ້າໃນຊີວິດຂອງພວກເຂົາເອງ. ຍິງສາວທີ່ກ່າວເຖິງກ່ອນໜ້ານີ້ບໍ່ແມ່ນຕົວຢ່າງທີ່ເຫັນໄດ້ຊັດເຈນຫຼາຍບໍ? (ແມ່ນແລ້ວ). ນີ້ແມ່ນການເຮັດຕາມກະແສທີ່ຊົ່ວຮ້າຍບໍ? (ແມ່ນແລ້ວ). ລາວບໍ່ພຽງແຕ່ເຮັດຕາມພວກມັນເທົ່ານັ້ນ, ລາວຍັງນຳໃຊ້ພວກມັນຢ່າງເຕັມທີ່ອີກດ້ວຍ. ໂລກທຸກມື້ນີ້ບໍ່ໄດ້ສົ່ງເສີມການເປັນຄົນເຊັກຊີ, ມີສະເໜ່, ຫຸ່ນດີ ແລະ ມີຮູບຮ່າງທີ່ສະຫງ່າງາມບໍ? ແນວຄວາມຄິດເຫຼົ່ານີ້ເປັນທີ່ນິຍົມໃນທຸກວົງການ, ໃນທຸກກຸ່ມຄົນ ແລະ ແມ່ນແຕ່ໃນທ່າມກາງຜູ້ທີ່ມີຄວາມເຊື່ອ. ມີແມ່ຍິງອາຍຸສູງສອງສາມຄົນທີ່ເຊື່ອໃນພຣະຜູ້ເປັນເຈົ້າ ແລະ ເຖິງແມ່ນວ່າໂດຍສະເລ່ຍແລ້ວຈະມີອາຍຸຫຼາຍກວ່າ 60 ປີ, ພວກເຂົາກໍຍັງແຂ່ງຂັນກັນວ່າໃຜເບິ່ງດີກວ່າກັນ. ພວກເຂົາຖາມເດັກຍິງໄວລຸ້ນຄົນໜຶ່ງທີ່ຢູ່ຂ້າງໆພວກເຂົາວ່າ “ເຈົ້າຄິດວ່າໃຜໃນພວກຂ້ອຍນຸ່ງຊຸດນີ້ແລ້ວເບິ່ງດີທີ່ສຸດ?” ເດັກຍິງຕອບວ່າ “ພວກສາວໆທຸກຄົນນຸ່ງແລ້ວເບິ່ງງາມຫຼາຍ!” ເຖິງແມ່ນວ່າພວກເຂົາຈະມີອາຍຸຫົກສິບກວ່າປີແລ້ວ, ພວກເຂົາກໍຍັງຕ້ອງຖືກເອີ້ນວ່າ “ສາວໆ”; ພວກເຂົາບໍ່ເຕັມໃຈ ແລະ ບໍ່ພໍໃຈທີ່ຈະຖືກເອີ້ນວ່າ “ປ້າ”. ລັບຫຼັງພວກເຂົາ, ເດັກຍິງໄດ້ບອກຄົນອື່ນວ່າ “ພວກເຂົາອາຍຸຫົກສິບກວ່າປີແລ້ວ; ພວກເຂົາຍັງຈະເບິ່ງດີໄດ້ສໍ່າໃດອີກ?” ແຕ່ແມ່ຍິງອາຍຸສູງກຸ່ມນີ້ກໍຍັງຄົງປະຕິຍິນດີກັບມັນ. ພວກເຂົາມີຄວາມຮູ້ສຶກລະອາຍໃຈແດ່ບໍ? (ບໍ່ມີ). ພວກເຂົາເຊື່ອໃນພຣະຜູ້ເປັນເຈົ້າມາຫຼາຍປີ, ແຕ່ກໍຍັງໃຫ້ຄວາມສຳຄັນກັບສິ່ງເຫຼົ່ານັ້ນ. ຄວາມເປັນມະນຸດຂອງພວກເຂົາບໍ່ຜິດປົກກະຕິບໍ? ເມື່ອຜູ້ຄົນບໍ່ມີສະຕິຮູ້ສຶກຜິດຊອບ ແລະ ເຫດຜົນ, ພວກເຂົາກໍສາມາດເຮັດສິ່ງທີ່ໄຮ້ສາລະຫຼາຍຢ່າງ, ຫຼາຍສິ່ງທີ່ຄົນອື່ນເຫັນວ່າໜ້າລັງກຽດ ແລະ ໜ້າກຽດຊັງ ແລະ ຫຼາຍສິ່ງທີ່ເປີດເຜີຍລັກສະນະທີ່ຕ່ຳຊ້າຂອງພວກເຂົາ. ເປັນຫຍັງຫຼາຍຄົນຈຶ່ງບໍ່ມີຄວາມສາມາດໃນການແຍກແຍະກ່ຽວກັບສິ່ງຕ່າງໆໃນກະແສທີ່ຊົ່ວຮ້າຍ ແລະ ບໍ່ມີຄວາມສາມາດໃດໆເລີຍທີ່ຈະປ້ອງກັນພວກມັນໄດ້ ແລະ ດ້ວຍເຫດນັ້ນຈຶ່ງຖືກເຮັດໃຫ້ຫຼົງຜິດ ແລະ ຖືກພັດພາໄປໂດຍພວກມັນ? ມັນເປັນເພາະວ່າພວກເຂົາບໍ່ໄດ້ໄລ່ຕາມເສາະຫາຄວາມຈິງ ແລະ ບໍ່ເຂົ້າໃຈຄວາມຈິງແມ່ນແຕ່ໜ້ອຍດຽວ. ບໍ່ວ່າມີຫຍັງເກີດຂຶ້ນກັບພວກເຂົາ, ພວກເຂົາກໍບໍ່ສາມາດເບິ່ງອອກໄດ້ ແລະ ທັນທີທີ່ພວກເຂົາພົບພໍ້ກັບການລອງໃຈ, ພວກເຂົາກໍຖືກເປີດເຜີຍ ແລະ ຕົກຢູ່ໃນວັງວົນນັ້ນ. ຈົ່ງເບິ່ງສິ່ງທີ່ກຳລັງຖືກສັ່ງສອນ ແລະ ສິ່ງທີ່ເປັນທີ່ນິຍົມໃນທຸກຊັ້ນຄົນໃນສັງຄົມທຸກມື້ນີ້. ນັກຂ່າວວິທະຍຸຄົນໜຶ່ງໄດ້ສຳພາດເດັກຊາຍນ້ອຍຄົນໜຶ່ງ ແລະ ຖາມລາວວ່າ “ເພງເດັກນ້ອຍທີ່ເຈົ້າມັກທີ່ສຸດແມ່ນເພງຫຍັງ?” ເດັກຊາຍເກົາຫົວ ແລະ ເວົ້າວ່າ “‘ດວງຈັນແທນໃຈຂ້ອຍ’”. ຜູ້ຄົນທີ່ໄດ້ຍິນສິ່ງນີ້ບໍ່ຮູ້ວ່າຈະຫົວ ຫຼື ຈະໄຫ້. ເປັນຫຍັງພວກເຂົາຈຶ່ງບໍ່ຮູ້ວ່າຈະຫົວ ຫຼື ຈະໄຫ້? ນີ້ແມ່ນເພງເດັກນ້ອຍບໍ? (ບໍ່, ມັນເປັນເພງຮັກ). ມັນເປັນເພງຮັກ, ແຕ່ເດັກນ້ອຍພັດເຂົ້າໃຈຜິດຄິດວ່າມັນເປັນເພງເດັກນ້ອຍ. ຈາກເຫດການນີ້, ພວກເຮົາສາມາດເຫັນໄດ້ວ່າອັນໃດເປັນທີ່ນິຍົມໃນສັງຄົມ. ນີ້ຄືໜຶ່ງໃນປະກົດການຂອງກະແສທີ່ຊົ່ວຮ້າຍໃນສັງຄົມ ແລະ ທັງຜູ້ສູງອາຍຸ ແລະ ເດັກນ້ອຍກໍໄດ້ຮັບອັນຕະລາຍຢ່າງໜັກຈາກກະແສເຫຼົ່ານີ້ ແລະ ຕົກຢູ່ໃນວັງວົນພວກມັນຢ່າງເລິກເຊິ່ງ. ໃນທ່າມກາງຜູ້ທີ່ຕິດຕາມພຣະເຈົ້າ, ທີ່ໜ້າປະຫຼາດໃຈກໍຄື ມີຄົນຈຳນວນບໍ່ໜ້ອຍເລີຍທີ່ເຮັດຕາມກະແສເຫຼົ່ານີ້ ແລະ ຍັງນຳໃຊ້ຄວາມຄິດທີ່ກະແສເຫຼົ່ານີ້ສົ່ງເສີມເຂົ້າກັບຕົນເອງອີກດ້ວຍ. ແລ້ວໃນທີ່ສຸດຈະເກີດຫຍັງຂຶ້ນ? ມັນສົ່ງຜົນໃຫ້ເກີດຜົນສະທ້ອນທີ່ດີ ຫຼື ບໍ່ດີ? (ບໍ່ດີ). ມັນສົ່ງຜົນໃຫ້ເກີດຜົນສະທ້ອນທີ່ບໍ່ດີ, ນີ້ຄືສິ່ງທີ່ເກີດຂຶ້ນຈາກການເຮັດຕາມກະແສທີ່ຊົ່ວຮ້າຍ. ຜູ້ຄົນຕົກຢູ່ໃນວັງວົນຄວາມປາຖະໜາທາງເພດຂອງເນື້ອໜັງຂອງພວກເຂົາ, ໃນຄວາມຮູ້ສຶກຂອງເນື້ອໜັງ ແລະ ໃນການກິນ, ການດື່ມ ແລະ ການຫາຄວາມສຳລານ, ໂດຍດຳລົງຊີວິດຢູ່ໃນຄວາມມົວເມົາທີ່ຫຼົງຜິດ. ພວກເຂົາບໍ່ມີຄວາມຄິດ ຫຼື ມຸມມອງທີ່ຖືກຕ້ອງ ແລະ ບໍ່ມີທັດສະນະຄະຕິທີ່ຖືກຕ້ອງຕໍ່ການດຳລົງຢູ່ ເພື່ອໃຊ້ປະເຊີນໜ້າກັບຊີວິດ. ພວກເຂົາດຳລົງຊີວິດຢູ່ໃນສະພາວະນີ້ໂດຍປາສະຈາກຄວາມຮັບຮູ້ໃດໆ ແລະ ບໍ່ມີກຳລັງທີ່ຈະຕໍ່ຕ້ານມັນ. ໃນທີ່ສຸດ, ພວກເຂົາກໍເຮັດໄດ້ພຽງແຕ່ຈົມລົງເລິກໄປເລື້ອຍໆ, ບໍ່ສາມາດຖອນຕົວອອກມາໄດ້. ແລ້ວຜົນສຸດທ້າຍແມ່ນຫຍັງ? ພວກເຂົາຖືກຊາຕານກືນກິນຢ່າງສົມບູນ, ກາຍເປັນອາຫານຂອງມັນ.

ສຳລັບທຸກຄົນທີ່ດຳລົງຊີວິດຢູ່ໃນທ່າມກາງມວນມະນຸດ, ຖ້າເຈົ້າບໍ່ຮູ້ວິທີແຍກແຍະວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງ, ແລ້ວໃນໂລກທີ່ວຸ້ນວາຍນີ້, ໃນໂລກມະນຸດທີ່ຊັບຊ້ອນນີ້, ມັນກໍຈະຍາກຫຼາຍສຳລັບເຈົ້າທີ່ຈະຍຶດໝັ້ນໃນຄວາມຄິດ ແລະ ມຸມມອງທີ່ຖືກຕ້ອງຂອງຊີວິດ ແລະ ຍາກຫຼາຍທີ່ຈະຍຶດໝັ້ນໃນເສັ້ນທາງທີ່ຖືກຕ້ອງໃນຊີວິດທີ່ເຈົ້າປາຖະໜາໄດ້; ເຈົ້າຈະບໍ່ມີທາງຮູ້ເລີຍວ່າ ເຈົ້າຈະຖືກ ກະແສທີ່ຊົ່ວຮ້າຍພັດພາໄປໂດຍບໍ່ໄດ້ຕັ້ງໃຈເມື່ອໃດ ຈາກການໄດ້ຍິນຄຳເວົ້າໃດໜຶ່ງ ຫຼື ພົບພໍ້ກັບເຫດການໃດໜຶ່ງ. ຖ້າຜູ້ຄົນບໍ່ມີຄວາມສາມາດໃນການແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້, ພວກເຂົາກໍບໍ່ສາມາດແມ່ນແຕ່ຈະຈັດການຊີວິດຂອງພວກເຂົາເອງໃຫ້ດີໄດ້, ບໍ່ຕ້ອງເວົ້າເຖິງບັນຫາສຳຄັນຕ່າງໆກ່ຽວກັບສິ່ງທີ່ຖືກ ແລະ ສິ່ງທີ່ຜິດທີ່ພົບພໍ້ໃນເສັ້ນທາງແຫ່ງການດຳລົງຊີວິດ, ເຊິ່ງຍິ່ງຍາກສຳລັບພວກເຂົາທີ່ຈະຮັບມືໄດ້. ຖ້າຜູ້ຄົນບໍ່ເຂົ້າໃຈວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງແລ້ວ, ພວກເຂົາກໍຈະບໍ່ຮູ້ວິທີຈັດການຊີວິດຂອງພວກເຂົາ ແລະ ຈະບໍ່ມີວິທີການດຳລົງຊີວິດທີ່ຖືກຕ້ອງ. ຖ້າພວກເຂົາເຫັນຂໍ້ມູນປະເພດຕ່າງໆກ່ຽວກັບການດຳລົງຊີວິດທີ່ມີສຸຂະພາບດີ, ພວກເຂົາກໍຈະບໍ່ຮູ້ວິທີແຍກແຍະພວກມັນ ຫຼື ບໍ່ຮູ້ວ່າອັນໃດຄວນຍອມຮັບ ແລະ ອັນໃດຄວນປະຕິເສດ, ບໍ່ຮູ້ວິທີຮັບເອົາຄຳເວົ້າທີ່ຖືກຕ້ອງ ແລະ ເປັນບວກ ຫຼື ບໍ່ຮູ້ວິທີປະຕິເສດຄຳເວົ້າທີ່ຜິດ. ແມ່ນແຕ່ສາມາດເວົ້າໄດ້ວ່າ ຄົນດັ່ງກ່າວບໍ່ສາມາດແມ່ນແຕ່ຈະປົກປ້ອງສຸຂະພາບຮ່າງກາຍຂອງພວກເຂົາເອງໄດ້. ບາງຄົນປ່ຽນຈາກຄວາມສຸດໂຕ່ງໜຶ່ງໄປສູ່ອີກຄວາມສຸດໂຕ່ງໜຶ່ງ, ໃນຂະນະທີ່ຄົນອື່ນໆດຳລົງຊີວິດຢູ່ໃນຄວາມສຸດໂຕ່ງໜຶ່ງຢູ່ສະເໝີ. ຕົວຢ່າງ: ບາງຄົນໄດ້ຍິນວ່າ: “ການກິນໝາກໄມ້ຫຼາຍໆເຮັດໃຫ້ສຸຂະພາບດີ. ມັນສາມາດໃຫ້ວິຕາມິນ ແລະ ເຮັດໃຫ້ຜິວພັນຂອງເຈົ້າຊຸ່ມຊື່ນ ແລະ ກ້ຽງນຽນ, ເຮັດໃຫ້ເຈົ້າເປັນທີ່ຮັກຂອງທຸກຄົນ”. ສະນັ້ນ, ພວກເຂົາຈຶ່ງເຊື່ອມັນ ແລະ ເລີ່ມກິນໝາກໄມ້ທຸກຢ່າງທີ່ພວກເຂົາສາມາດຫາໄດ້, ໂດຍນຳໃຊ້ນິໄສການກິນທີ່ຜິດປົກກະຕິ. ຫຼັງຈາກນັ້ນໄລຍະໜຶ່ງ, ພວກເຂົາກໍຮູ້ສຶກບໍ່ສະບາຍຢູ່ຕະຫຼອດເວລາ ແລະ ການກວດສຸຂະພາບຢູ່ໂຮງໝໍກໍສະແດງໃຫ້ເຫັນວ່າພວກເຂົາມີນໍ້າຕານໃນເລືອດສູງ. ພວກເຂົາຮູ້ສຶກສັບສົນ: “ປົກກະຕິແລ້ວຂ້ອຍກິນອາຫານທີ່ຂ້ອນຂ້າງດີຕໍ່ສຸຂະພາບ, ແລ້ວເປັນຫຍັງນໍ້າຕານໃນເລືອດຂອງຂ້ອຍຈຶ່ງສູງ? ຄົນອື່ນເວົ້າວ່າການກິນໝາກໄມ້ຫຼາຍໆໃຫ້ວິຕາມິນ, ແລ້ວຂ້ອຍຈະຜິດໄດ້ແນວໃດທີ່ເຮັດຕາມຄຳເວົ້ານີ້ ແລະ ກິນໝາກໄມ້ຫຼາຍໆ?” ທ່ານໝໍເວົ້າວ່າ “ໝາກໄມ້ມີວິຕາມິນ, ແຕ່ມັນມີນໍ້າຕານສູງ. ມັນບໍ່ສາມາດປ່ຽນແທນອາຫານຫຼັກໄດ້ ແລະ ບໍ່ສາມາດກິນເປັນອາຫານຄົບຄາບໄດ້. ເຈົ້າສາມາດກິນມັນໃນປະລິມານທີ່ພໍດີ ຫຼື ກິນໜ້ອຍໜຶ່ງ. ເຖິງແມ່ນວ່າເຈົ້າຈະບໍ່ກິນມັນເລີຍ, ເຈົ້າກໍຈະບໍ່ຂາດສານອາຫານໃດໆ, ເພາະວ່າທັນຍາພືດ ແລະ ຜັກກໍມີສານອາຫານທັງໝົດເຫຼົ່ານີ້ຢູ່ແລ້ວ”. ຄຳເວົ້າຂອງທ່ານໝໍນັ້ນເໝາະສົມ. ສິ່ງນີ້ບໍ່ໄດ້ບົ່ງບອກບໍວ່າວິຖີຊີວິດຂອງພວກເຂົາມີບັນຫາ? (ແມ່ນແລ້ວ). ນີ້ຄືຄວາມຜິດພາດທີ່ບາງຄົນເຮັດຢ່າງແທ້ຈິງ. ເຈົ້າຄິດວ່າມັນເປັນສິ່ງທີ່ພວກເຂົາຄວນເຮັດບໍ? (ບໍ່). ບາງຄົນເວົ້າວ່າ “ຂ້ອຍບໍ່ໄດ້ຈົ່ມວ່າພຣະເຈົ້າ, ເຖິງແມ່ນວ່ານໍ້າຕານໃນເລືອດຂອງຂ້ອຍຈະສູງກໍຕາມ”. ພວກເຈົ້າຄິດແນວໃດກັບຄຳເວົ້ານີ້? ມັນໄຮ້ເຫດຜົນແມ່ນບໍ? ການທີ່ນໍ້າຕານໃນເລືອດຂອງເຈົ້າສູງມີຫຍັງກ່ຽວຂ້ອງກັບພຣະເຈົ້າບໍ? ນີ້ບໍ່ແມ່ນການຫາເລື່ອງໃສ່ຕົວເອງບໍ? ເຈົ້າກິນຢ່າງບໍ່ລະມັດລະວັງ ແລະ ປາສະຈາກຫຼັກການ. ເຈົ້າຄິດວ່າໝາກໄມ້ແຊບ ເຈົ້າຈຶ່ງບໍ່ສາມາດຢຸດກິນມັນໄດ້ ຫຼື ເຈົ້າພົບວ່າຊີ້ນແຊບ ເຈົ້າຈຶ່ງບໍ່ກິນຜັກເລີຍ, ໂດຍບໍ່ສະແດງການຢັບຢັ້ງຊັ່ງໃຈໃດໆເລີຍ ແລະ ດ້ວຍເຫດນັ້ນ, ເຈົ້າຈຶ່ງເກີດມີອາການເຈັບປ່ວຍ. ນີ້ບໍ່ແມ່ນການຫາເລື່ອງໃສ່ຕົວເອງບໍ? ເຈົ້າຄິດວ່າການບໍ່ຈົ່ມວ່າພຣະເຈົ້າ, ມັນເບິ່ງຄືວ່າເຈົ້າສູງສົ່ງ, ເຈົ້າຮັກພຣະເຈົ້າ, ເຈົ້າບໍລິສຸດບໍ? ຄວາມຈິງແລ້ວ, ຄວາມເຈັບປ່ວຍບາງຢ່າງກໍເປັນການຫາເລື່ອງໃສ່ຕົວເອງ ແລະ ບໍ່ມີຫຍັງກ່ຽວຂ້ອງກັບພຣະເຈົ້າ ແລະ ພວກມັນກໍເກີດຈາກຄວາມໂງ່ຈ້າ ແລະ ຄວາມມຶນຊາຂອງເຈົ້າເອງ. ຍັງມີບາງຄົນທີ່ເວົ້າວ່າ “ໄຂ່, ຊີ້ນ ແລະ ຜະລິດຕະພັນນົມມີຄຸນຄ່າທາງໂພຊະນາການ ແລະ ສາມາດເສີມສ້າງການຮັບໂປຣຕີນຂອງເຈົ້າໄດ້. ເຂົ້າ ແລະ ແປ້ງມີຄຸນຄ່າທາງໂພຊະນາການໜ້ອຍ, ສະນັ້ນ ຄົນເຮົາຄວນກິນຊີ້ນ, ໄຂ່ ແລະ ຜະລິດຕະພັນນົມໃຫ້ຫຼາຍຂຶ້ນ”. ເມື່ອໄດ້ຍິນສິ່ງນີ້ ບາງຄົນກໍເວົ້າວ່າ “ບັງເອີນວ່າຂ້ອຍມັກກິນຊີ້ນ. ເນື່ອງຈາກມີການເວົ້າວ່າຊີ້ນມີຄຸນຄ່າທາງໂພຊະນາການ, ຂ້ອຍກໍຈະກິນມັນໃຫ້ຫຼາຍຂຶ້ນ. ຄົນອື່ນກິນ 4 ອອນສ໌ຕໍ່ມື້, ແຕ່ຂ້ອຍຈະກິນເຄິ່ງປອນຕໍ່ຄາບ, ຢ່າງໜ້ອຍສອງຄາບຕໍ່ມື້!” ພວກເຂົາກິນໂດຍປາສະຈາກການຢັບຢັ້ງຊັ່ງໃຈແບບນີ້, ກິນຫຼາຍຂຶ້ນເລື້ອຍໆ, ໂດຍກິນອາຫານເປັນສອງ ຫຼື ສາມເທົ່າຂອງຄົນອື່ນໃນແຕ່ລະມື້, ພ້ອມທັງກິນອາຫານວ່າງຕອນເດິກນຳອີກ. ເມື່ອເວລາຜ່ານໄປ, ຄວາມຈຸຂອງກະເພາະອາຫານຂອງພວກເຂົາກໍເລີ່ມໃຫຍ່ຂຶ້ນ ແລະ ຍິ່ງຄວາມຈຸຂອງກະເພາະອາຫານໃຫຍ່ຂຶ້ນເທົ່າໃດ, ຄວາມຢາກອາຫານກໍຍິ່ງຫຼາຍຂຶ້ນເທົ່ານັ້ນ. ແລ້ວໃນທີ່ສຸດມັນເກີດຫຍັງຂຶ້ນ? ພວກເຂົາກິນຈົນເກີດເຈັບປ່ວຍ, ພວກເຂົາມີນໍ້າໜັກເກີນ ແລະ ພວກເຂົາກໍມັກຈະງ້ວງນອນ ແລະ ຮູ້ສຶກງ້ວງຊຶມຢູ່ສະເໝີ. ພວກເຂົາບໍ່ມີທາງເລືອກນອກຈາກໄປໂຮງໝໍເພື່ອກວດສຸຂະພາບ ແລະ ຜົນກວດກໍສະແດງໃຫ້ເຫັນວ່າພວກເຂົາມີຄວາມດັນເລືອດສູງ, ນໍ້າຕານໃນເລືອດສູງ ແລະ ໄຂມັນໃນເລືອດສູງ. ພວກເຂົາຄິດໃນໃຈວ່າ “ມັນບໍ່ແມ່ນພຽງແຕ່ຍ້ອນຂ້ອຍກິນຊີ້ນຕື່ມອີກສອງສາມຄຳໃນແຕ່ລະມື້ບໍ? ພວກເຂົາບໍ່ໄດ້ເວົ້າບໍວ່າການກິນຊີ້ນຫຼາຍຂຶ້ນເປັນຜົນດີຕໍ່ຮ່າງກາຍ ແລະ ຈະຊ່ວຍໃຫ້ຄົນເຮົາຫຼີກລ່ຽງການຂາດສານອາຫານໄດ້? ແລ້ວຂ້ອຍເຮັດຜິດພາດຢູ່ບ່ອນໃດ? ເປັນຫຍັງຄວາມດັນເລືອດຂອງຂ້ອຍຈຶ່ງສູງ? ເນື້ອໜັງທີ່ແກ່ຊະລາຂອງຂ້ອຍນີ້ຊ່າງເບິ່ງແຍງຍາກແທ້ໆ! ຂ້ອຍບໍ່ສາມາດແມ່ນແຕ່ຈະກິນຊີ້ນຕື່ມອີກສອງສາມຄຳໄດ້ເລີຍ!” ເຈົ້າກິນຊີ້ນເຄິ່ງປອນຕໍ່ຄາບ, ນັ້ນເປັນພຽງການກິນຕື່ມອີກສອງສາມຄຳແທ້ໆບໍ? ໂດຍປົກກະຕິແລ້ວເຈົ້າກໍນັ່ງຫຼາຍ ແລະ ບໍ່ອອກກຳລັງກາຍ, ແຕ່ເຈົ້າພັດກິນຫຼາຍຂະໜາດນັ້ນ. ໃນທີ່ສຸດ, ເຈົ້າກໍເກີດມີບັນຫາສຸຂະພາບ ແລະ ເຈົ້າກໍເລີ່ມຮູ້ສຶກບໍ່ສະບາຍໃຈ. ພວກເຂົາເຖິງກັບຄິດວ່າ “ນີ້ຄືການທີ່ພຣະເຈົ້າກຳລັງຫຼໍ່ຫຼອມຂ້ອຍ. ມັນບໍ່ມີຫຍັງດອກ, ເມື່ອເວລາຜ່ານໄປຂ້ອຍກໍຈະດີຂຶ້ນເອງ. ຂ້ອຍຈະບໍ່ຈົ່ມວ່າໃຫ້ພຣະເຈົ້າ!” ເຈົ້າຈະມີສິດຫຍັງມາຈົ່ມວ່າໃຫ້ພຣະເຈົ້າ? ຄວາມເຈັບປ່ວຍຂອງເຈົ້າເປັນວິທີທີ່ພຣະເຈົ້າຫຼໍ່ຫຼອມເຈົ້າບໍ ຫຼື ມັນເປັນການຫາເລື່ອງໃສ່ຕົວເອງ? ເຈົ້າຕຸ້ຍ ແລະ ເຈັບປ່ວຍຈາກການກິນຊີ້ນ ແລະ ຄິດວ່ານີ້ຄືການທີ່ພຣະເຈົ້າກຳລັງຫຼໍ່ຫຼອມເຈົ້າ ແລະ ພຣະເຈົ້າກຳລັງທົດສອບຄວາມເຊື່ອຂອງເຈົ້າ. ພຣະເຈົ້າຈະຫຼໍ່ຫຼອມເຈົ້າດ້ວຍວິທີນີ້ບໍ? (ບໍ່). ແລ້ວຜົນສະທ້ອນນີ້ເກີດຂຶ້ນໄດ້ແນວໃດ? (ມັນເກີດຈາກຄວາມໂງ່ຈ້າຂອງມະນຸດ). ຜູ້ຄົນເອງບໍ່ມີ ການແຍກແຍະ, ບໍ່ຮູ້ວິທີຈັດການຊີວິດຂອງພວກເຂົາເອງ, ບໍ່ເຂົ້າໃຈວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງ, ບໍ່ຮູ້ວິທີປະຕິບັດຕໍ່ຊີວິດທາງຮ່າງກາຍຂອງພວກເຂົາຢ່າງຖືກຕ້ອງ, ບໍ່ຮູ້ວິທີປະຕິບັດຕາມກົດເກນແຫ່ງການດຳລົງຊີວິດທີ່ພຣະເຈົ້າໄດ້ສ້າງຂຶ້ນສຳລັບມະນຸດ ແລະ ບໍ່ຮູ້ວິທີປະຕິບັດຕາມກົດເກນຂອງສະພາບທາງຮ່າງກາຍຕ່າງໆທີ່ມີມາແຕ່ກຳເນີດ. ພວກເຂົາມັກຈະມີສ່ວນຮ່ວມໃນການປະຕິບັດທີ່ໂງ່ຈ້າ ແລະ ໄຮ້ສາລະຢູ່ສະເໝີ, ມັກຈະເຕັມໄປດ້ວຍຄວາມຄິດຫຼົງຜິດ ແລະ ຈິນຕະນາການກ່ຽວກັບພຣະເຈົ້າຢູ່ສະເໝີ ແລະ ບໍ່ເຄີຍຂາດຄວາມປາຖະໜາທີ່ຟຸມເຟືອຍເລີຍ. ແລ້ວໃນທີ່ສຸດມັນເກີດຫຍັງຂຶ້ນ? ພວກເຂົາມັກຈະຍ່າງຫຼົງທາງຢູ່ສະເໝີ, ມັກຈະເຮັດຜິດພາດຢູ່ສະເໝີ ແລະ ເຂົ້າໃຈພຣະເຈົ້າຜິດຢູ່ຕະຫຼອດເວລາ. ນີ້ບໍ່ແມ່ນເລື່ອງທີ່ຫຍຸ້ງຍາກຫຼາຍບໍ? (ແມ່ນແລ້ວ).

ການດຳລົງຊີວິດຢູ່ໃນເນື້ອໜັງ ແລະ ໃນໂລກທາງວັດຖຸ, ຜູ້ຄົນຈະໄດ້ສຳຜັດກັບຂໍ້ມູນຫຼາຍຢ່າງ, ຄວາມຄິດ ແລະ ມຸມມອງຫຼາຍຢ່າງ ພ້ອມທັງຜູ້ຄົນ, ເຫດການ ແລະ ສິ່ງຕ່າງໆທີ່ແຕກຕ່າງກັນຫຼາຍຢ່າງ. ຖ້າພວກເຂົາບໍ່ຮູ້ວິທີແຍກແຍະວ່າຜູ້ຄົນ, ເຫດການ ແລະ ສິ່ງຕ່າງໆແມ່ນສິ່ງທີ່ເປັນບວກ ຫຼື ເປັນລົບ, ບໍ່ຮູ້ວິທີເລືອກວ່າອັນໃດຄວນຍອມຮັບ ແລະ ອັນໃດຄວນປະຕິເສດ, ບໍ່ຮູ້ທີ່ຈະຍຶດໝັ້ນໃນສິ່ງທີ່ເປັນບວກ ແລະ ບໍ່ຮູ້ວ່າເປັນຫຍັງພວກມັນຈຶ່ງຖືກຕ້ອງ ແລະ ບໍ່ຮູ້ທີ່ຈະປະຕິເສດສິ່ງທີ່ເປັນລົບ, ແຮງໄກທີ່ພວກເຂົາຈະຮັບຮູ້ເຖິງຄຸນລັກສະນະທີ່ເປັນລົບຂອງສິ່ງເຫຼົ່ານີ້, ການດຳລົງຊີວິດແບບນີ້ບໍ່ເປັນອັນຕະລາຍຫຼາຍບໍ? (ເປັນອັນຕະລາຍຫຼາຍ). ມັນບໍ່ແມ່ນການເວົ້າເກີນຈິງເລີຍທີ່ຈະເວົ້າວ່າ ພວກເຂົາມີຄວາມສ່ຽງທີ່ຈະສູນເສຍຊີວິດຂອງພວກເຂົາໄດ້ທຸກເວລາ. ຜູ້ຄົນບໍ່ສາມາດແມ່ນແຕ່ຈະຈັດການຊີວິດທາງຮ່າງກາຍ ແລະ ສຸຂະພາບຂອງພວກເຂົາເອງໄດ້ຢ່າງເໝາະສົມ ເຊິ່ງເປັນເລື່ອງທີ່ງ່າຍດາຍແບບນີ້; ພວກເຂົາຕ້ອງການໃຫ້ຄົນອື່ນມາເປັນຫ່ວງພວກເຂົາ, ພວກເຂົາຕ້ອງການໃຫ້ພຣະເຈົ້າປົກປ້ອງ ແລະ ເບິ່ງແຍງພວກເຂົາ, ຖ້າບໍ່ດັ່ງນັ້ນ ພວກເຂົາກໍຈະເຮັດຜິດພາດຢູ່ເລື້ອຍໆ ໂດຍອາດຈະບ່ຽງເບນໄປໃນທິດທາງໜຶ່ງຫຼາຍເກີນໄປ ຫຼື ໄປອີກທິດທາງໜຶ່ງຫຼາຍເກີນໄປ. ແມ່ຍິງບາງຄົນ, ຫຼັງຈາກທີ່ຍອມຮັບແນວຄວາມຄິດຂອງກະແສທີ່ຊົ່ວຮ້າຍຂອງສັງຄົມແລ້ວ, ກໍຄິດຫາທຸກວິທີທາງເພື່ອເຮັດໃຫ້ຕົນເອງງາມ ໂດຍບໍ່ສົນໃຈຜົນສະທ້ອນໃດໆເລີຍ. ບາງຄົນກິນຢາພື້ນເມືອງຈີນຢ່າງຊະຊາຍ, ບາງຄົນກິນຢາຫຼວງຢ່າງຊະຊາຍ, ບາງຄົນກິນຢາບຳລຸງຢ່າງບໍ່ລະມັດລະວັງ ແລະ ບາງຄົນກໍກິນອາຫານບາງຊະນິດຢ່າງບໍ່ລະມັດລະວັງ. ດ້ວຍເຫດນັ້ນ ພວກເຂົາຈຶ່ງເກີດບັນຫາກ່ຽວກັບກະເພາະອາຫານ ແລະ ພວກເຂົາກໍໃຊ້ເວລາໃນແຕ່ລະມື້ໄປກັບການຖອນຫາຍໃຈ ແລະ ເບິ່ງຄືຄົນປ່ວຍ ແລະ ອ່ອນເພຍ. ບໍ່ພຽງແຕ່ພວກເຂົາລົ້ມເຫຼວໃນການເຮັດໃຫ້ຕົນເອງງາມເທົ່ານັ້ນ ແຕ່ພວກເຂົາຍັງກາຍເປັນຄົນທີ່ເບິ່ງໜ້າລັງກຽດອີກດ້ວຍ. ບາງຄົນມີຜິວພັນທີ່ຂ້ອນຂ້າງດີ ແຕ່ກໍຍັງດີບໍ່ພໍໃຈ ແລະ ພວກເຂົາກໍຍັງດື້ດຶງທີ່ຈະທາເຄື່ອງສຳອາງທຸກຊະນິດໃສ່ຕົນເອງ. ໃນບາງຊ່ວງ ພວກເຂົາໃຊ້ເຄື່ອງສຳອາງທີ່ບໍ່ມີຄຸນນະພາບ ແລະ ໃນທີ່ສຸດກໍເສຍໂສມ, ໃບໜ້າຂອງພວກເຂົາເປັນຈຸດດ່າງດຳ ແລະ ມີສີຜິວບໍ່ສະໝໍ່າສະເໝີ ຈົນເບິ່ງແລ້ວເປັນຕາຢ້ານ. ບາງຄົນທັງເຮັດການປິ່ນປົວຄວາມງາມ ແລະ ການຜ່າຕັດສັນຍະກຳ, ບາງຄົນໃນພວກເຂົາພະຍາຍາມເສີມດັງໃຫ້ໂດ່ງຂຶ້ນ ແຕ່ບໍ່ພຽງແຕ່ລົ້ມເຫຼວທີ່ຈະເຮັດໃຫ້ມັນໂດ່ງຂຶ້ນເທົ່ານັ້ນ ແຕ່ພັດເຮັດໃຫ້ມັນຜິດຮູບຊົງແທນ ແລະ ບາງຄົນກໍສີດຄາງແລ້ວເກີດຄວາມຜິດພາດ ແລະ ຄົນທີ່ສີດຄາງເຫຼົ່ານີ້ກໍເບິ່ງເປັນຕາຫົວທຸກຄັ້ງທີ່ພວກເຂົາຍິ້ມ ຫຼື ຫາວນອນ ເຊິ່ງເຮັດໃຫ້ພວກເຂົາຢ້ານທີ່ຈະເຮັດທັງສອງຢ່າງນີ້, ສິ່ງນີ້ຊ່າງທຸກທໍລະມານຫຼາຍ ມັນຊ່າງເປັນວິທີການດຳລົງຊີວິດທີ່ອິດເມື່ອຍຫຼາຍ! ການທີ່ພວກເຂົາເຮັດແບບນີ້ ບໍ່ໄດ້ເປັນການກຳລັງຫາເລື່ອງໃສ່ຕົວເອງບໍ? ແມ່ຍິງບາງຄົນທີ່ບໍ່ພໍໃຈກັບລວງສູງຂອງຕົນເອງ ໄດ້ທຸບກະດູກຂາທ່ອນລຸ່ມໃຫ້ຫັກ ແລ້ວເຊື່ອມຕໍ່ໃໝ່ ແລະ ຍືດອອກ ແຕ່ຂັ້ນຕອນດັ່ງກ່າວເກີດຄວາມຜິດພາດ ເຊິ່ງເຮັດໃຫ້ຂາທີ່ເຄີຍສົມບູນແບບຂອງພວກເຂົາກາຍເປັນຂາພິການ. ນັ້ນບໍ່ໜ້າເສົ້າສະຫຼົດໃຈບໍ? (ໜ້າເສົ້າສະຫຼົດໃຈ). ຜົນສະທ້ອນທີ່ບໍ່ດີທຸກຮູບແບບໄດ້ເກີດຂຶ້ນ, ຄົນດັ່ງກ່າວບໍ່ເຄີຍມີຈຸດຈົບທີ່ດີເລີຍ. ຄວາມຄິດ ຫຼື ມຸມມອງໃດໆທີ່ກະແສທີ່ຊົ່ວຮ້າຍສົ່ງເສີມລ້ວນແຕ່ຄາດເຄື່ອນ ແລະ ຊົ່ວຊ້າ, ມັນເປັນອັນຕະລາຍຢ່າງຍິ່ງແທ້ໆ. ອາຫານທີ່ແຊບຊ້ອຍ ແລະ ການປະຕິບັດເພື່ອຄວາມງາມທີ່ພວກເຂົາສົ່ງເສີມນັ້ນບໍ່ໄດ້ດີຢ່າງແທ້ຈິງ; ພວກມັນລ້ວນແຕ່ຊົ່ວຊ້າ ແລະ ໃນທີ່ສຸດກໍທຳຮ້າຍ ແລະ ວາງກັບດັກຜູ້ຄົນ. ແມ່ຍິງທີ່ໂງ່ຈ້າເຫຼົ່ານີ້ເຕັມໃຈທີ່ຈະທົນທຸກຕໍ່ຄວາມອັນຕະລາຍນີ້ ແລະ ພວກເຂົາບໍ່ມີຄວາມສາມາດໃດໆເລີຍທີ່ຈະປ້ອງກັນຄວາມຄິດ ແລະ ມຸມມອງທີ່ຊົ່ວຊ້າເຫຼົ່ານີ້ໄດ້. ພວກເຂົາກິນທຸກຢ່າງທີ່ພວກເຂົາຖືກບອກໃຫ້ກິນ ແລະ ເຮັດທຸກຢ່າງທີ່ພວກເຂົາຖືກບອກໃຫ້ເຮັດ ໂດຍບໍ່ມີການແຍກແຍະສິ່ງຕ່າງໆແມ່ນແຕ່ໜ້ອຍດຽວ, ພຽງແຕ່ເຮັດຕາມຢ່າງຫຼັບຫູຫຼັບຕາ. ພວກເຂົາຊ່າງເຊື່ອຟັງຫຼາຍ! ແລ້ວໃນທີ່ສຸດເກີດຫຍັງຂຶ້ນ? ແທບຈະບໍ່ມີໃຜໃນພວກເຂົາທີ່ພົບກັບຈຸດຈົບທີ່ດີເລີຍ. ນອກຈາກວ່າພວກເຂົາຈະຮູ້ສຶກຕົວເຖິງຄວາມຜິດພາດຂອງພວກເຂົາໃນລະຫວ່າງທາງ ແລະ ຫັນຫຼັງກັບທັນເວລາເພື່ອຫຼຸດຜ່ອນຄວາມເສຍຫາຍຂອງພວກເຂົາ, ຖ້າພວກເຂົາສືບຕໍ່ເຮັດຕາມກະແສທີ່ຊົ່ວຮ້າຍເຫຼົ່ານີ້ ແລະ ຍອມຮັບຄວາມຄິດ ແລະ ມຸມມອງທີ່ຊົ່ວຊ້າເຫຼົ່ານີ້, ໃນທີ່ສຸດ ພວກເຂົາກໍຈະເສື່ອມຊາມລົງເລື້ອຍໆ, ບໍ່ສາມາດແຍກແຍະສິ່ງທີ່ດີອອກຈາກສິ່ງທີ່ບໍ່ດີໄດ້ຫຼາຍຂຶ້ນເລື້ອຍໆ ແລະ ມີຮູບລັກສະນະຄ້າຍຄືກັບມານຮ້າຍຫຼາຍຂຶ້ນເລື້ອຍໆ ໂດຍປາສະຈາກລັກສະນະຄ້າຍຄືມະນຸດຂອງພວກເຂົາ. ສາມາດເວົ້າໄດ້ວ່າ ຜູ້ຄົນເກົ້າສິບເກົ້າເປີເຊັນບໍ່ມີການແຍກແຍະຕໍ່ສິ່ງທີ່ເປັນບວກ ແລະ ສິ່ງທີ່ເປັນລົບ ແລະ ຍອມຮັບກະແສທີ່ຊົ່ວຮ້າຍຢ່າງເຕັມໃຈ. ຈົ່ງເບິ່ງສິ່ງທີ່ແມ່ຍິງເວົ້າເມື່ອພວກເຂົາໄປຊື້ເຄື່ອງນຸ່ງນຳກັນ. ບາງຄົນເວົ້າວ່າ “ຊຸດນີ້ເຈົ້ານຸ່ງແລ້ວເບິ່ງບໍ່ງາມ; ມັນບໍ່ເຮັດໃຫ້ໜ້າຂອງເຈົ້າເບິ່ງສົດໃສ ຫຼື ເນັ້ນຮູບຮ່າງຂອງເຈົ້າ. ມັນຈະບໍ່ເຮັດໃຫ້ຄົນຫຼຽວເບິ່ງເລີຍ. ຂ້ອຍຄິດວ່າຊຸດນັ້ນເບິ່ງເຊັກຊີ ແລະ ຈະເຮັດໃຫ້ຄົນຫຼຽວເບິ່ງໄດ້!” ຄົນອື່ນເວົ້າວ່າ “ຊຸດນີ້ບໍ່ມີສະເໜ່ດຶງດູດ. ເຈົ້າຕ້ອງເປີດເຜີຍຜິວໜັງໜ້ອຍໜຶ່ງ, ເຈົ້າຕ້ອງເຊັກຊີ ແລະ ເປັນຕາໜ້າເບິ່ງ, ແບບນັ້ນຈຶ່ງຈະໄດ້. ຖ້າເຈົ້າເປັນຄົນຮຽບຮ້ອຍ ແລະ ສະຫງ່າງາມຢູ່ສະເໝີ ກໍຈະບໍ່ມີໃຜມັກເຈົ້າ”. ແມ່ບາງຄົນເຖິງກັບບັງຄັບໃຫ້ລູກສາວຂອງພວກເຂົາກາຍເປັນນັກສະແດງ. ລູກສາວເວົ້າວ່າ “ວົງການບັນເທີງຊ່າງວຸ້ນວາຍຫຼາຍ! ຂ້ອຍບໍ່ຢາກເປັນນັກສະແດງ”. ຈາກນັ້ນ ແມ່ຂອງລາວກໍຮ້າຍລາວວ່າ: “ເຈົ້າບໍ່ມີຄວາມທະເຍີທະຍານແດ່ບໍ? ດ້ວຍລວງສູງ, ໜ້າຕາ ແລະ ຜິວພັນຂອງເຈົ້າ, ເຈົ້າມີເງື່ອນໄຂທາງທຳມະຊາດທີ່ດີຫຼາຍ! ຖ້າເຈົ້າບໍ່ຫາເງິນໃນຖານະນັກສະແດງ, ພວກເຮົາຈະມີອາຫານກິນໄດ້ແນວໃດ? ຕາບໃດທີ່ເຈົ້າສາມາດມີຊື່ສຽງ ແລະ ຫາເງິນໄດ້, ມັນກໍບໍ່ເປັນຫຍັງທີ່ຈະນອນກັບໃຜກໍໄດ້. ຖ້າບໍ່ດັ່ງນັ້ນ ເຈົ້າກໍຈະເສຍຄວາມງາມຂອງເຈົ້າໄປລ້າໆ! ພວກເຮົາລ້ຽງດູເຈົ້າມາຈົນຮອດອາຍຸສໍ່ານີ້ ແລະ ພໍ່ຂອງເຈົ້າ ແລະ ແມ່ກໍລໍຖ້າທີ່ຈະໄດ້ຊື່ນຊົມຄວາມສຳເລັດຂອງເຈົ້າ! ຖ້າແມ່ນແຕ່ສໍ່ານັ້ນກໍຍັງປະຕິເສດພວກເຮົາ, ພວກເຮົາຈະມີເຈົ້າໄວ້ເຮັດຫຍັງ?” ມັນຖືກຕ້ອງບໍທີ່ພໍ່ແມ່ຈະສັ່ງສອນລູກໆຂອງພວກເຂົາດ້ວຍວິທີນີ້? (ບໍ່ຖືກຕ້ອງ). ແມ່ນຫຍັງຄືຜົນສະທ້ອນຂອງການສັ່ງສອນລູກໆດ້ວຍວິທີນີ້? (ເດັກນ້ອຍໄດ້ຮັບອັນຕະລາຍ). ມື້ໜຶ່ງ ເມື່ອເດັກນ້ອຍແບບນັ້ນເລີ່ມເຂົ້າໃຈສິ່ງຕ່າງໆ ແລະ ພວກເຂົາໄດ້ຜ່ານຄວາມທຸກທໍລະມານ ແລະ ຄວາມເຈັບປວດມາຫຼາຍ, ກໍຫຼີກລ່ຽງບໍ່ໄດ້ທີ່ພວກເຂົາຈະກຽດຊັງ ແລະ ຄຽດແຄ້ນແມ່ຂອງຕົນເອງ ໂດຍເວົ້າວ່າ “ມັນເປັນຄວາມຜິດຂອງເຈົ້າທັງໝົດ! ເຈົ້າບໍ່ໄດ້ຊີ້ນຳຂ້ອຍໄປໃນເສັ້ນທາງທີ່ຖືກຕ້ອງ! ຂ້ອຍບອກແລ້ວວ່າຂ້ອຍບໍ່ຢາກສະແດງ ແຕ່ເຈົ້າກໍຍັງດື້ດຶງ. ເບິ່ງຂ້ອຍຕອນນີ້ແມ, ຂ້ອຍອາຍຸເກືອບສີ່ສິບປີແລ້ວ, ຂ້ອຍຍັງຫາຜົວບໍ່ໄດ້ ແລະ ບໍ່ມີໃຜຕ້ອງການຂ້ອຍ. ຄົນທີ່ມາຕາມຈີບຂ້ອຍກໍພຽງແຕ່ຫຼິ້ນໆ ແລະ ບໍ່ເຄີຍຕັ້ງໃຈທີ່ຈະແຕ່ງງານກັບຂ້ອຍເລີຍ. ຊີວິດທັງໝົດຂອງຂ້ອຍບໍ່ໄດ້ຖືກທຳລາຍແລ້ວບໍ?” ເດັກນ້ອຍທົນທຸກທໍລະມານຫຼາຍ ແລະ ພໍ່ແມ່ກໍຄືຜູ້ກະທຳຜິດ ແລະ ເປັນຕົ້ນເຫດຂອງບັນຫາ. ພວກເຂົາໄດ້ນຳເອົາອັນຕະລາຍມາສູ່ລູກໆຂອງພວກເຂົາ.

ຖ້າຜູ້ທີ່ເຊື່ອໃນພຣະເຈົ້າເປັນຄືກັບຜູ້ບໍ່ມີຄວາມເຊື່ອໃນການທີ່ພວກເຂົາບໍ່ສາມາດຖອນຕົວອອກມາຈາກກະແສທີ່ຊົ່ວຮ້າຍໄດ້, ແລ້ວສິ່ງນີ້ກໍບົ່ງບອກເຖິງບັນຫາ. ຖ້າເຈົ້າບໍ່ມີການແຍກແຍະຕໍ່ກະແສທີ່ຊົ່ວຮ້າຍໃດໆ, ຄຳເວົ້າທີ່ຊົ່ວຊ້າ ແລະ ເປັນລົບໃດໆ ຫຼື ການປະຕິບັດຕ່າງໆທີ່ຜູ້ຄົນມີສ່ວນຮ່ວມ, ບໍ່ວ່າພວກມັນຈະແມ່ນຫຍັງກໍຕາມ ແລະ ເຈົ້າເຖິງກັບເຮັດຕາມພວກມັນ ແລະ ລອງເຮັດດ້ວຍຕົນເອງທັງທີ່ຮູ້, ແລ້ວໃນສາຍຕາຂອງພຣະເຈົ້າ ສິ່ງເຫຼົ່ານີ້ລ້ວນແຕ່ເປັນເຄື່ອງໝາຍແຫ່ງຄວາມອັບອາຍ. ພຣະເຈົ້າຈະວ່າແນວໃດ? ພຣະອົງຈະກ່າວວ່າ ໃນຖານະມະນຸດຄົນໜຶ່ງ ເຈົ້າບໍ່ມີຄວາມສາມາດໃນການແຍກແຍະສິ່ງທີ່ຖືກອອກຈາກສິ່ງທີ່ຜິດ, ເຈົ້າບໍ່ມີຄວາມເປັນຈິງໃນການຍອມຮັບສິ່ງທີ່ເປັນບວກ ແລະ ຍິ່ງໄປກວ່ານັ້ນ ເຈົ້າບໍ່ໄດ້ມີສ່ວນຮ່ວມໃນການກະທຳ ແລະ ການປະຕິບັດເພື່ອປະຕິເສດສິ່ງທີ່ເປັນລົບ. ພຣະອົງຈະກ່າວວ່າ ເຈົ້າບໍ່ແມ່ນມະນຸດ ແລະ ເຈົ້າບໍ່ໄດ້ບັນລຸເງື່ອນໄຂພື້ນຖານຂອງການມີຈິດສຳນຶກ ແລະ ເຫດຜົນຂອງມະນຸດ. ພຣະອົງຈະກ່າວວ່າ ເຈົ້າບໍ່ແມ່ນມະນຸດ ແລະ ລາຊະອານາຈັກຈະບໍ່ຍອມຮັບເຈົ້າ. ຖ້າເຈົ້າບໍ່ແມ່ນມະນຸດ, ມັນກໍເປັນໄປບໍ່ໄດ້ທີ່ເຈົ້າຈະຍອມຮັບຄວາມຈິງ ເພາະວ່າໃນໃຈຂອງເຈົ້າ ສິ່ງທີ່ເຈົ້າເຕັມໃຈທີ່ຈະຍອມຮັບຈາກຄວາມຕັ້ງໃຈຂອງເຈົ້າເອງລ້ວນແຕ່ເປັນສິ່ງທີ່ຊົ່ວຊ້າຈາກຊາຕານ ແລະ ໃຈຂອງເຈົ້າກໍຕໍ່ຕ້ານ, ຄັດຄ້ານ ແລະ ປະຕິເສດສິ່ງທີ່ເປັນບວກຢ່າງສິ້ນເຊີງ; ເຈົ້າບໍ່ເຄີຍມີທັດສະນະຄະຕິແຫ່ງການຍອມຮັບຕໍ່ສິ່ງເຫຼົ່ານັ້ນເລີຍ. ເພາະສະນັ້ນ, ພຣະເຈົ້າຈຶ່ງກ່າວວ່າ ເຈົ້າບໍ່ແມ່ນມະນຸດ, ເຈົ້າບໍ່ມີຄວາມເປັນມະນຸດ. ພຣະເຈົ້າບໍ່ຕ້ອງການຄົນທີ່ບໍ່ມີຄວາມເປັນມະນຸດ. ຢ່າຄິດວ່າ “ຖ້າພຣະເຈົ້າບໍ່ຍອມຮັບຂ້ອຍ, ຂ້ອຍກໍພຽງແຕ່ຈະທົນທຸກໃຫ້ຫຼາຍຂຶ້ນອີກໜ້ອຍໜຶ່ງ ແລະ ຈ່າຍລາຄາໃຫ້ຫຼາຍຂຶ້ນອີກໜ້ອຍໜຶ່ງເພື່ອເຮັດໃຫ້ພຣະເຈົ້າຊາບຊຶ້ງໃຈ ແລະ ປ່ຽນແປງທັດສະນະຄະຕິຂອງພຣະອົງທີ່ມີຕໍ່ຂ້ອຍ”. ສິ່ງທີ່ພຣະເຈົ້າຕ້ອງການບໍ່ແມ່ນວິທີການເຮັດສິ່ງຕ່າງໆແບບໃດໜຶ່ງ; ສິ່ງທີ່ພຣະເຈົ້າຕ້ອງການຄືໃຫ້ເຈົ້າມີທັດສະນະຄະຕິແຫ່ງການຍອມຮັບຄວາມຈິງຈາກສ່ວນເລິກຂອງຫົວໃຈຂອງເຈົ້າ ພ້ອມທັງຄວາມເປັນຈິງຂອງການຍອມຮັບຄວາມຈິງ ແລະ ຫຼັກຖານຂອງການປະຕິບັດຄວາມຈິງ. ເຈົ້າຕ້ອງເປັນຄົນທີ່ມີຄວາມເປັນມະນຸດຢ່າງແທ້ຈິງ, ຄວາມເປັນມະນຸດ ນີ້ບໍ່ແມ່ນສິ່ງທີ່ເສແສ້ງຂຶ້ນມາ. ຖ້າເຈົ້າມີສັນຍານຂອງຄວາມເປັນມະນຸດທີ່ປົກກະຕິຢ່າງແທ້ຈິງ, ນັ້ນກໍຄື ຖ້າເຈົ້າມີການສະແດງອອກຫຼາຍຢ່າງຂອງການແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້, ຖ້າຂໍ້ເທັດຈິງສະແດງໃຫ້ເຫັນວ່າເຈົ້າຮັກສິ່ງທີ່ເປັນບວກ ແລະ ຖ້າມີຕົວຢ່າງຂອງການທີ່ເຈົ້າໄດ້ຍອມຮັບສິ່ງທີ່ເປັນບວກ ແລະ ປະຕິເສດສິ່ງທີ່ເປັນລົບ ແລະ ສາມາດເຫັນໄດ້ວ່າເຈົ້າມີການສະແດງອອກຂອງການໃຊ້ຊີວິດຕາມຄວາມຈິງ, ແລ້ວພຣະເຈົ້າກໍຈະກ່າວວ່າເຈົ້າມີຄວາມເປັນມະນຸດ ແລະ ເອີ້ນເຈົ້າວ່າມະນຸດ. ຖ້າເຈົ້າເວົ້າວ່າ “ຂ້ອຍກໍມີຄວາມເປັນມະນຸດຄືກັນ, ຂ້ອຍສາມາດແຍກແຍະສິ່ງທີ່ເປັນບວກ ແລະ ສິ່ງທີ່ເປັນລົບໄດ້”, ແຕ່ເຈົ້າບໍ່ມີການສະແດງອອກຂອງການໃຊ້ຊີວິດຕາມຄວາມເປັນຈິງຄວາມຈິງ ແລະ ຄຳເວົ້າຂອງເຈົ້າບໍ່ມີຫຼັກຖານສະໜັບສະໜູນ, ແລ້ວສິ່ງນີ້ກໍເປັນບັນຫາ. ທາງຫຼັກຄຳສອນແລ້ວ ເຈົ້າຍອມຮັບວ່າ “ສິ່ງທີ່ພຣະເຈົ້າກ່າວ ແລະ ກະທຳລ້ວນແຕ່ເປັນສິ່ງທີ່ເປັນບວກ ແລະ ເປັນຄວາມຈິງ ແລະ ສິ່ງທີ່ຊາຕານເວົ້າ ແລະ ກະທຳລ້ວນແຕ່ຊົ່ວຊ້າ, ລ້ວນແຕ່ເປັນສິ່ງທີ່ເປັນລົບ; ທຸກສິ່ງທີ່ມາຈາກພຣະເຈົ້າລ້ວນແຕ່ເປັນສິ່ງທີ່ເປັນບວກ, ທຸກສິ່ງທີ່ມາຈາກຊາຕານລ້ວນແຕ່ເປັນສິ່ງທີ່ເປັນລົບ ແລະ ທຸກສິ່ງທີ່ມາຈາກຜູ້ຄົນໃນສັງຄົມລ້ວນແຕ່ເປັນສິ່ງທີ່ຊົ່ວຊ້າ ແລະ ເປັນລົບ”, ນັ້ນກໍຄື ທາງຫຼັກຄຳສອນແລ້ວ ເຈົ້າເວົ້າໄດ້ຢ່າງຖືກຕ້ອງ, ໂດຍບໍ່ມີບັນຫາໃດໆ ແລະ ບໍ່ສາມາດຊອກຫາຂໍ້ຜິດພາດໃນສິ່ງທີ່ເຈົ້າເວົ້າໄດ້, ແຕ່ເມື່ອເຈົ້າປະເຊີນກັບສະຖານະການຈິງ ເຈົ້າບໍ່ເຄີຍຍອມຮັບສິ່ງທີ່ເປັນບວກ, ບໍ່ເຄີຍຍຶດໝັ້ນໃນສິ່ງທີ່ເປັນບວກ ແລະ ບໍ່ປະຕິບັດຕາມກົດເກນ ແລະ ຫຼັກການຂອງສິ່ງທີ່ເປັນບວກ. ສິ່ງນີ້ພິສູດວ່າເຈົ້າເປັນຄົນທີ່ບໍ່ແຍກແຍະສິ່ງທີ່ຖືກອອກຈາກສິ່ງທີ່ຜິດ. ຜູ້ຄົນເອງກໍມີຄວາມຊັດເຈນໃນໃຈຂອງພວກເຂົາກ່ຽວກັບວ່າພວກເຂົາມີການສະແດງອອກເຫຼົ່ານີ້ ຫຼື ບໍ່. ເມື່ອເຈົ້າໄດ້ຍິນຄວາມຄິດ ຫຼື ມຸມມອງທີ່ຊົ່ວຊ້າ ແລະ ເປັນລົບ ຫຼື ໄດ້ຍິນຂໍ້ມູນກ່ຽວກັບກະແສທີ່ຊົ່ວຮ້າຍ, ເຈົ້າມີທັດສະນະຄະຕິແນວໃດ? ແມ່ນຫຍັງຄືຄວາມຄິດ ແລະ ມຸມມອງຂອງເຈົ້າ? ແມ່ນຫຍັງຄືຄວາມໂນ້ມອຽງຂອງເຈົ້າ? ເຈົ້າເຫັນດີນຳມັນ ຫຼື ເຈົ້າຮູ້ສຶກລັງກຽດມັນ? ເຈົ້າວາງແຜນທີ່ຈະເກັບມັນໄວ້ໃນໃຈຂອງເຈົ້າ ແລະ ນຳໃຊ້ມັນເມື່ອຈຳເປັນ ຫຼື ເຈົ້າຮູ້ສຶກລັງກຽດມັນ ແລະ ປະນາມມັນໃນໃຈຂອງເຈົ້າ ແລະ ປະຕິເສດທີ່ຈະຍອມຮັບມັນຢ່າງເດັດຂາດ? ໃນໃຈຂອງເຈົ້າ ເຈົ້າຄວນຈະຮູ້ວ່າທັດສະນະຄະຕິຂອງເຈົ້າແມ່ນຫຍັງແທ້. ຖ້າມີຄົນເວົ້າວ່າພວກເຂົາບໍ່ຮູ້, ພວກເຂົາມີຫົວໃຈບໍ? ການທີ່ບໍ່ຊັດເຈນແມ່ນແຕ່ກັບທັດສະນະຄະຕິຂອງຕົນເອງ, ນີ້ແມ່ນຄົນປົກກະຕິບໍ? ຖ້າເຈົ້າຮູ້ໃນໃຈຂອງເຈົ້າວ່າເຈົ້າບໍ່ດີ ແລະ ເຈົ້າຮູ້ວ່າເຈົ້າສົນໃຈຫຼາຍໃນກະແສທີ່ຊົ່ວຮ້າຍ ແລະ ຄຳເວົ້າທີ່ຊົ່ວຊ້າຕ່າງໆ ແລະ ຢາກເຮັດຕາມພວກມັນ ແລະ ມີສ່ວນຮ່ວມໃນພວກມັນຢູ່ສະເໝີ, ແຕ່ເຈົ້າພຽງແຕ່ຮູ້ສຶກຖືກບັງຄັບໃຫ້ຢັບຢັ້ງຕົນເອງໄວ້ເລັກໜ້ອຍ ເພາະວ່າເຈົ້າຖືກບີບຄັ້ນໂດຍຫຼັກການຄວາມຈິງຕ່າງໆຂອງເຮືອນຂອງພຣະເຈົ້າ ແລະ ຄວາມທະນົງຕົວຂອງເຈົ້າເອງເນື່ອງຈາກຄວາມເຊື່ອຂອງເຈົ້າໃນພຣະເຈົ້າ, ເຊິ່ງໃນຄວາມເປັນຈິງແລ້ວ ໃນສ່ວນເລິກຂອງຫົວໃຈຂອງເຈົ້າແລ້ວ ເຈົ້າຮູ້ສຶກລັງກຽດ ແລະ ປະຕິເສດສິ່ງທີ່ເປັນບວກ, ແລ້ວເຖິງແມ່ນວ່າເຈົ້າຈະອ້າງວ່າເຈົ້າມັກສິ່ງທີ່ເປັນບວກ ແລະ ບໍ່ມັກກະແສທີ່ຊົ່ວຮ້າຍກໍຕາມ, ນັ້ນກໍຄືການຂັດກັບຄວາມຮູ້ສຶກທີ່ແທ້ຈິງຂອງເຈົ້າ. ນີ້ຄືຕົວຢ່າງໜຶ່ງ. ບາງຄົນເວົ້າວ່າ “ການກິນຊີ້ນຫຼາຍເກີນໄປນັ້ນບໍ່ດີ, ມັນບໍ່ດີຕໍ່ສຸຂະພາບ. ເຈົ້າຄວນກິນຊີ້ນໃນປະລິມານໜ້ອຍ ແລະ ກິນເຂົ້າ, ອາຫານທີ່ເຮັດຈາກເຂົ້າທັນຍາພືດ ແລະ ຜັກໃຫ້ຫຼາຍຂຶ້ນ”. ບາງຄົນສາມາດຍອມຮັບສິ່ງນີ້ໄດ້. ພວກເຂົາບໍ່ຮູ້ສຶກວ່າການກິນຊີ້ນໜ້ອຍລົງເປັນການຂັດກັບຄວາມຕັ້ງໃຈຂອງພວກເຂົາ; ມັນບໍ່ໄດ້ເຮັດໃຫ້ພວກເຂົາຮູ້ສຶກອາລົມເສຍ ຫຼື ຮູ້ສຶກທຸກໃຈແທ້ໆ. ແຕ່ກົງກັນຂ້າມ ພວກເຂົາພັດຄິດວ່າ “ນີ້ຄືສິ່ງທີ່ຖືກຕ້ອງທີ່ຄວນເຮັດ. ຫຼັງຈາກທີ່ໄດ້ລອງເຮັດມາໄລຍະໜຶ່ງ, ຂ້ອຍກໍຮູ້ສຶກວ່າມັນດີຕໍ່ຮ່າງກາຍຂອງຂ້ອຍ. ສະພາບຈິດໃຈໂດຍລວມຂອງຂ້ອຍກໍດີຂຶ້ນ ແລະ ຂ້ອຍກໍມີສຸຂະພາບຮ່າງກາຍທີ່ແຂງແຮງກວ່າແຕ່ກ່ອນ. ການກິນແບບນີ້ຊ່າງດີຫຼາຍ!” ເຖິງຢ່າງໃດກໍຕາມ, ການຍອມຮັບຂອງບາງຄົນກໍຂັດກັບຄວາມຕັ້ງໃຈຂອງພວກເຂົາ. ພວກເຂົາໄດ້ຕັດສິນໃຈມາດົນແລ້ວວ່າ: “ການກິນຊີ້ນຫຼາຍໆມັນບໍ່ດີຕໍ່ສຸຂະພາບແນວໃດ? ການກິນຜັກຫຼາຍຂຶ້ນກໍບໍ່ໄດ້ໝາຍຄວາມວ່າຈະເຮັດໃຫ້ເຈົ້າມີສຸຂະພາບດີຂຶ້ນສະເໝີໄປ. ບໍ່ວ່າເຈົ້າຈະເບິ່ງມັນແນວໃດກໍຕາມ, ຊີ້ນກໍແຊບກວ່າ ແລະ ເປັນຕາໜ້າກິນກວ່າ! ມັນກໍບໍ່ເປັນຫຍັງທີ່ຈະກິນຜັກແດ່ຖ້າບໍ່ມີຊີ້ນ, ມັນກໍຍັງດີກວ່າການອົດອາຫານ, ແຕ່ຖ້າມີຊີ້ນ, ເຈົ້າກໍຄວນກິນມັນໃຫ້ຫຼາຍໆ. ພວກເຈົ້າທຸກຄົນລ້ວນແຕ່ເປັນຄົນໂງ່, ພວກເຈົ້າທຸກຄົນລ້ວນແຕ່ກຳລັງເສແສ້ງ. ຂ້ອຍເປັນພຽງຄົນດຽວທີ່ບໍ່ໄດ້ເສແສ້ງ. ບໍ່ມີໃຜໃນພວກເຈົ້າຈິງໃຈຄືກັບຂ້ອຍ. ຂ້ອຍຄິດແນວໃດກໍເວົ້າແນວນັ້ນ. ຊີ້ນມັນແຊບແທ້ໆ!” ໃນທຸກໆຄາບ, ພວກເຂົາກິນຜັກໜ້ອຍຫຼາຍ ແຕ່ກິນຊີ້ນຫຼາຍ. ບອກເຮົາເບິ່ງ, ພວກເຂົາຍອມຮັບຄຳເວົ້າທີ່ເປັນບວກໃນໃຈຂອງພວກເຂົາບໍ? (ບໍ່). ພວກເຂົາບໍ່ຍອມຮັບພວກມັນ ແລະ ພວກເຂົາກໍບໍ່ສາມາດປະຕິບັດຕາມຄຳເວົ້າເຫຼົ່ານັ້ນໄດ້. ພວກເຂົາຮູ້ສຶກລັງກຽດພວກມັນໃນໃຈຂອງພວກເຂົາຢ່າງສິ້ນເຊີງ. ພວກເຂົາເວົ້າວ່າ “ຄຳເວົ້າເຫຼົ່ານີ້ຈະເປັນສິ່ງທີ່ເປັນບວກໄດ້ແນວໃດ? ເປັນຫຍັງຂ້ອຍຈຶ່ງບໍ່ຮູ້ສຶກວ່າພວກມັນເປັນບວກ? ພວກມັນດີບ່ອນໃດ? ມັນຜິດບ່ອນໃດທີ່ຂ້ອຍກິນຊີ້ນຫຼາຍຂຶ້ນ? ຂ້ອຍກໍຍັງບໍ່ຕາຍ ແລະ ບໍ່ມີໃຜໃນພວກເຈົ້າດຳລົງຊີວິດໄດ້ດີໄປກວ່າຂ້ອຍເລີຍ!” ພວກເຂົາບໍ່ຍອມຮັບຂໍ້ເທັດຈິງ ແລະ ບໍ່ຍອມຮັບວ່າການກິນຊີ້ນຫຼາຍເກີນໄປນັ້ນບໍ່ດີຕໍ່ສຸຂະພາບຂອງພວກເຂົາ. ພວກເຂົາບໍ່ສາມາດແມ່ນແຕ່ຈະຍອມຮັບຄຳເວົ້າທີ່ຖືກຕ້ອງ, ແລ້ວພວກເຂົາຈະຍອມຮັບຂໍ້ເທັດຈິງໄດ້ແນວໃດ? ນັ້ນຍິ່ງເປັນໄປບໍ່ໄດ້ເລີຍ. ສຳລັບຄົນແບບນັ້ນ, ການຍອມຮັບສິ່ງທີ່ເປັນບວກແມ່ນຂັດກັບຄວາມຕັ້ງໃຈຂອງພວກເຂົາຢ່າງຍິ່ງ. ພວກເຂົາຮູ້ສຶກວ່າມັນເປັນເລື່ອງທີ່ເຈັບປວດ ແລະ ເຮັດໄດ້ຍາກຫຼາຍ. ສິ່ງນີ້ສະແດງໃຫ້ເຫັນວ່າມີບັນຫາກັບຄວາມເປັນມະນຸດຂອງພວກເຂົາ ແລະ ພວກເຂົາບໍ່ໄດ້ຮັກຄວາມຈິງໃນໃຈຂອງພວກເຂົາ. ບາງຄົນ, ເມື່ອພວກເຂົາໄດ້ຍິນຄຳເວົ້າທີ່ຖືກຕ້ອງເຊິ່ງເປັນສິ່ງທີ່ເປັນບວກ, ພວກເຂົາກໍສາມາດຍອມຮັບພວກມັນໄດ້ຢ່າງງ່າຍດາຍ ໂດຍເວົ້າວ່າ “ຂ້ອຍກຳລັງກັງວົນກ່ຽວກັບເລື່ອງນີ້ຢູ່ພໍດີເລີຍ ແລະ ບໍ່ຮູ້ວ່າຈະຮັບມືກັບມັນແນວໃດ, ຂ້ອຍບໍ່ມີເສັ້ນທາງໃນການປະຕິບັດ. ໂຊກດີທີ່ເຈົ້າໃຫ້ຄວາມຮູ້ແຈ້ງກ່ຽວກັບເລື່ອງນີ້. ທັນທີທີ່ຂ້ອຍໄດ້ຍິນເຈົ້າເວົ້າ, ຂ້ອຍກໍຮູ້ສຶກວ່າມຸມມອງຕໍ່ສິ່ງນີ້ແມ່ນຖືກຕ້ອງ, ມຸມມອງນັ້ນບໍລິສຸດ, ພາວະວິໄສ ແລະ ສຳພັນກັບຊີວິດຈິງ ແລະ ມັນສອດຄ່ອງກັບຄວາມເປັນມະນຸດ”. ຫຼັງຈາກທີ່ໄດ້ຍິນແລ້ວ, ພວກເຂົາກໍສາມາດນຳມັນໄປປະຕິບັດໄດ້ທັນທີ. ເຖິງແມ່ນວ່າບາງຄັ້ງພວກເຂົາອາດຈະຕາມໃຈຕົນເອງ ແລະ ເອົາແຕ່ໃຈ, ແຕ່ພວກເຂົາກໍຈະກັບຄືນສູ່ເສັ້ນທາງທີ່ຖືກຕ້ອງຢ່າງໄວວາ. ພວກເຂົາເຮັດສິ່ງທີ່ເປັນບວກໂດຍບໍ່ຈຳເປັນຕ້ອງໃຫ້ຄົນອື່ນມາຄອຍຈັບຕາເບິ່ງ ຫຼື ຄວບຄຸມພວກເຂົາ ແລະ ພວກເຂົາບໍ່ຮູ້ສຶກວ່າການເຮັດເຊັ່ນນັ້ນເປັນການເຮັດຂັດກັບຄວາມຕັ້ງໃຈຂອງພວກເຂົາ, ທັງບໍ່ໄດ້ເຮັດໃຫ້ພວກເຂົາຮູ້ສຶກທຸກໃຈ. ມັນກໍຄືກັບການທີ່ແກະມັກກິນຫຍ້າ. ຖ້າເຈົ້າເອົາຊີ້ນໃຫ້ແກະ, ພວກມັນກໍຈະບໍ່ກິນ ແຕ່ຖ້າເຈົ້າເອົາຫຍ້າໃຫ້ພວກມັນ, ພວກມັນກໍຈະກິນຢ່າງແຊບຊ້ອຍ ເພາະວ່າພວກມັນເປັນສັດກິນພືດ ແລະ ສິ່ງທີ່ພວກມັນຕ້ອງການຢູ່ພາຍໃນກໍຄືຫຍ້າ. ແຕ່ໝາປ່ານັ້ນແຕກຕ່າງອອກໄປ. ພວກມັນຕັ້ງໃຈຊອກຫາເອົາຊີ້ນມາກິນ; ພວກມັນບໍ່ກິນຫຍ້າ ແລະ ພວກມັນຮູ້ສຶກວ່າບໍ່ມີຫຍັງເປັນຕາໜ້າກິນເທົ່າກັບຊີ້ນ. ສິ່ງເຫຼົ່ານີ້ແມ່ນການສະແດງອອກຕາມທຳມະຊາດຈາກທຳມະຊາດຂອງພວກມັນ ເຊິ່ງບໍ່ມີໃຜສາມາດປ່ຽນແປງໄດ້. ມັນບໍ່ແມ່ນສິ່ງທີ່ພວກມັນໄດ້ຮັບມາໃນພາຍຫຼັງ, ທັງບໍ່ແມ່ນສິ່ງທີ່ຖືກສອນໃຫ້ກັບພວກມັນ. ແກະເກີດມາກໍເພື່ອກິນຫຍ້າ ແລະ ໝາປ່າເກີດມາກໍເພື່ອກິນຊີ້ນ. ບໍ່ມີໃຜສາມາດສອນໃຫ້ແກະກາຍເປັນສັດກິນຊີ້ນ ຫຼື ສອນໃຫ້ໝາປ່າກາຍເປັນສັດກິນຫຍ້າໄດ້. ນີ້ຄືການສະແດງອອກເຖິງແກ່ນແທ້ຂອງພວກມັນ. ສິ່ງທີ່ເຈົ້າຕ້ອງການ ແລະ ສິ່ງທີ່ເຈົ້າຮັກນັ້ນຖືກກຳນົດໂດຍຄວາມເປັນມະນຸດຂອງເຈົ້າ. ຖ້າຄວາມເປັນມະນຸດຂອງເຈົ້າບໍ່ມີຄວາມຕ້ອງການສຳລັບສິ່ງທີ່ເປັນບວກ, ເຈົ້າກໍຈະບໍ່ຮັກສິ່ງທີ່ເປັນບວກ. ຖ້າເຈົ້າມັກສິ່ງທີ່ເປັນລົບ, ມັນກໍໝາຍຄວາມວ່າຫົວໃຈຂອງເຈົ້າຕ້ອງການສິ່ງທີ່ເປັນລົບ. ສິ່ງນີ້ຖືກກຳນົດໂດຍແກ່ນແທ້ທຳມະຊາດຂອງເຈົ້າ, ມັນບໍ່ຈຳເປັນຕ້ອງໃຫ້ຄົນອື່ນມາປູກຝັງໃສ່ໃນຕົວເຈົ້າ. ຖ້າມີຄົນຕ້ອງການຊ່ວຍໃຫ້ເຈົ້າປ່ຽນແປງຕົນເອງ ແລະ ໂອ້ລົມຫຼັກການຄວາມຈິງບາງຢ່າງກັບເຈົ້າ, ເຈົ້າອາດຈະສາມາດຍອມຮັບມັນໄດ້ຊົ່ວຄາວເນື່ອງຈາກເຫັນແກ່ໜ້າ ຫຼື ເພາະວ່າເຈົ້າຕ້ອງການຫຼີກລ່ຽງຄວາມອັບອາຍ ແລະ ສະແດງຄວາມເຫັນດີນຳທາງຄຳເວົ້າ, ແຕ່ວິທີທີ່ເຈົ້າຄິດ ແລະ ປະຕິບັດຢູ່ເບື້ອງຫຼັງນັ້ນແມ່ນຖືກກຳນົດໂດຍທຳມະຊາດຂອງເຈົ້າຢ່າງສິ້ນເຊີງ. ເຈົ້າບໍ່ສາມາດເສແສ້ງມັນໄດ້ ແລະ ພໍ່ແມ່ຂອງເຈົ້າກໍບໍ່ສາມາດປ່ຽນແປງເຈົ້າໄດ້ເຊັ່ນກັນ. ການທີ່ຄວາມເປັນມະນຸດຂອງເຈົ້າມີອົງປະກອບຂອງການຮັກສິ່ງທີ່ເປັນບວກ ແລະ ກຽດຊັງສິ່ງທີ່ເປັນລົບ ຫຼື ບໍ່ນັ້ນ ບໍ່ແມ່ນສິ່ງທີ່ໃຜກໍສາມາດຕັດສິນໃຈໄດ້; ມີພຽງແຕ່ແກ່ນແທ້ຂອງເຈົ້າເອງເທົ່ານັ້ນທີ່ຕັດສິນໃຈມັນໄດ້. ຕອນນີ້ເລື່ອງນີ້ຊັດເຈນແລ້ວບໍ? (ຊັດເຈນແລ້ວ). ເພາະສະນັ້ນ, ການທີ່ຄົນເຮົາສາມາດແຍກແຍະສິ່ງທີ່ຖືກ ແລະ ສິ່ງທີ່ຜິດໄດ້ ຫຼື ບໍ່ນັ້ນ ບົ່ງບອກໄດ້ຫຼາຍຢ່າງກ່ຽວກັບຄວາມເປັນມະນຸດຂອງພວກເຂົາ. ຖ້າການແຍກແຍະສິ່ງທີ່ຖືກ ແລະ ສິ່ງທີ່ຜິດຂອງເຈົ້າເປັນການສະແດງອອກຕາມທຳມະຊາດ, ແລ້ວເຈົ້າກໍເກີດມາເພື່ອມີຄວາມສົນໃຈເປັນພິເສດໃນສິ່ງທີ່ເປັນບວກບາງຢ່າງ. ເຈົ້າເຕັມໃຈຫຼາຍທີ່ຈະຮັບຟັງເມື່ອມີຄົນເວົ້າບາງສິ່ງທີ່ຖືກຕ້ອງ ແລະ ເຈົ້າກໍບໍ່ຕ້ອງການຫຍັງຫຼາຍໄປກວ່າການໃຫ້ພວກເຂົາເວົ້າຫຼາຍຂຶ້ນ ເພື່ອທີ່ເຈົ້າຈະໄດ້ຟັງຫຼາຍຂຶ້ນ ແລະ ໄດ້ຮັບຫຼາຍຂຶ້ນ ແລະ ຍ່າງຫຼົງທາງໜ້ອຍລົງ ຫຼື ເຖິງກັບບໍ່ຍ່າງຫຼົງທາງເລີຍ. ແລ້ວເມື່ອເຈົ້າພົບພໍ້ກັບສິ່ງທີ່ຊົ່ວຊ້າ ແລະ ເປັນລົບບາງຢ່າງ, ເຈົ້າກໍຮູ້ສຶກລັງກຽດໃນໃຈຂອງເຈົ້າ ແລະ ເຈົ້າກໍຫຼີກລ່ຽງພວກມັນ ແລະ ບໍ່ເຕັມໃຈທີ່ຈະເຂົ້າໄປກ່ຽວຂ້ອງ, ເຈົ້າບໍ່ຢາກແມ່ນແຕ່ຈະໄດ້ຍິນກ່ຽວກັບພວກມັນ. ຕົວເຈົ້າເອງກໍບໍ່ຮູ້ເຫດຜົນສຳລັບເລື່ອງນີ້; ພຽງແຕ່ວ່າ ເຈົ້າບໍ່ສາມາດບັງຄັບຕົນເອງໃຫ້ມັກສິ່ງທີ່ເປັນລົບໄດ້, ແຕ່ເຈົ້າເຕັມໃຈຫຼາຍທີ່ຈະຟັງເມື່ອມີຄົນເວົ້າບາງສິ່ງທີ່ຖືກຕ້ອງ ແລະ ເຖິງແມ່ນວ່າມີຄົນເຍາະເຍີ້ຍເຈົ້າ, ເຈົ້າກໍບໍ່ສົນໃຈ, ເຈົ້າບໍ່ຮູ້ວ່າແຮງຊຸກຍູ້ນີ້ມາຈາກໃສ. ບາງຄົນເຫັນແຮງຊຸກຍູ້ທີ່ຈິງໃຈຂອງເຈົ້ານີ້ ແລ້ວກໍດູຖູກ ແລະ ເຍາະເຍີ້ຍເຈົ້າ ໂດຍຄິດວ່າເຈົ້າເປັນຄົນໂງ່, ແຕ່ເຈົ້າບໍ່ເຫັນດີນຳ. ເຈົ້າຄິດວ່າ “ຕາບໃດທີ່ສິ່ງທີ່ຄົນອື່ນເວົ້າເປັນສິ່ງທີ່ຖືກຕ້ອງ, ຂ້ອຍກໍຍອມຮັບມັນ. ມັນຍາກບ່ອນໃດ?” ນີ້ຄືການສະແດງອອກຕາມທຳມະຊາດຂອງຄວາມເປັນມະນຸດ. ການມີຄວາມຮູ້ສຶກຕາມທຳມະຊາດຂອງການຮັກສິ່ງທີ່ເປັນບວກ ແລະ ຮູ້ສຶກລັງກຽດຕໍ່ສິ່ງທີ່ເປັນລົບໃນຄວາມເປັນມະນຸດຂອງເຈົ້ານັ້ນ ແມ່ນຄຸນລັກສະນະ ແລະ ການສະແດງອອກຂອງຄວາມເປັນມະນຸດທີ່ປົກກະຕິ. ມີພຽງແຕ່ເມື່ອເຈົ້າມີຄວາມຮູ້ສຶກນີ້ ແລະ ຄວາມເປັນມະນຸດປະເພດນີ້ເທົ່ານັ້ນ ເຈົ້າຈຶ່ງຈະສາມາດເປັນຄົນຊື່ກົງ ແລະ ໃຈດີໄດ້ ແລະ ເຈົ້າຈຶ່ງຈະສາມາດເວົ້າໃນສິ່ງທີ່ຄວນເວົ້າ ແລະ ເຮັດໃນສິ່ງທີ່ຄວນເຮັດຈາກຈຸດຢືນ ແລະ ສະຖານະທີ່ຖືກຕ້ອງໄດ້. ເມື່ອເຈົ້າມີດ້ານຄວາມເປັນມະນຸດຂອງການແຍກແຍະສິ່ງທີ່ຖືກອອກຈາກສິ່ງທີ່ຜິດ, ເຈົ້າກໍມີເງື່ອນໄຂພື້ນຖານທີ່ຈະຍອມຮັບຄວາມຈິງ ແລະ ຍອມຮັບຄຳເວົ້າທີ່ຊັດເຈນຕ່າງໆຈາກພຣະເຈົ້າເຊິ່ງກ່ຽວຂ້ອງກັບຫຼັກການຄວາມຈິງ. ຖ້າເຈົ້າບໍ່ມີດ້ານຄວາມເປັນມະນຸດຂອງການແຍກແຍະສິ່ງທີ່ຖືກອອກຈາກສິ່ງທີ່ຜິດ, ແລ້ວຈິດສຳນຶກ ແລະ ເຫດຜົນໃນຄວາມເປັນມະນຸດຂອງເຈົ້າກໍຈະຂາດຫາຍໄປ ແລະ ເຈົ້າກໍຈະບໍ່ມີເງື່ອນໄຂພື້ນຖານທີ່ຈະຍອມຮັບຄວາມຈິງ, ຍອມຮັບພຣະທຳຂອງພຣະເຈົ້າ ແລະ ຍອມຮັບການຊີ້ນຳທີ່ເປັນບວກທັງໝົດ ແລະ ເສັ້ນທາງທີ່ຖືກຕ້ອງຈາກພຣະເຈົ້າໄດ້. ເຈົ້າບໍ່ມີແມ່ນແຕ່ເງື່ອນໄຂພື້ນຖານທີ່ຈະຍອມຮັບຄວາມຈິງ ແລະ ຍອມຮັບສິ່ງທີ່ເປັນບວກ, ສະນັ້ນ ການກ່າວເຖິງໃດໆກ່ຽວກັບການທີ່ເຈົ້າສາມາດອ່ອນນ້ອມໄດ້ນັ້ນ ຈຶ່ງເປັນພຽງເລື່ອງໄຮ້ສາລະ, ເປັນພຽງຄວາມເພີ້ຝັນຢ່າງແທ້ຈິງ.

ຖ້າຄົນໃດໜຶ່ງບໍ່ຮູ້ວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງ, ແຕ່ພວກເຂົາກໍຍັງເວົ້າວ່າ “ຂ້ອຍມີສະຕິຮູ້ສຶກຜິດຊອບ ແລະ ຂ້ອຍກໍຊື່ກົງ ແລະ ໃຈດີຫຼາຍ”, ສິ່ງນີ້ບໍ່ໄດ້ສະແດງໃຫ້ເຫັນເຖິງການຂາດການຮູ້ຈັກຕົນເອງບໍ? ຄວາມຊື່ກົງຂອງເຈົ້າມາຈາກໃສ? ຈິດໃຈຂອງເຈົ້າເຕັມໄປດ້ວຍສິ່ງທີ່ເປັນລົບເທົ່ານັ້ນ, ເຈົ້າສາມາດໃຊ້ຫຍັງມາພິສູດວ່າເຈົ້າຊື່ກົງ? ຫຼັກຖານຂອງເຈົ້າຢູ່ໃສ? ເຈົ້າອາໄສພື້ນຖານອັນໃດມາເວົ້າວ່າເຈົ້າເປັນຄົນຊື່ກົງ? ແລ້ວເຈົ້າຈະນຳເອົາສິ່ງທີ່ເອີ້ນວ່າຄວາມໃຈດີຂອງເຈົ້າໄປປະຕິບັດໄດ້ແນວໃດ? ພາຍໃນຕົວເຈົ້າມີແຕ່ຄວາມຄິດ ແລະ ມຸມມອງທີ່ຊົ່ວຊ້າ ແລະ ເປັນລົບເທົ່ານັ້ນ. ເຈົ້າສາມາດໃຈດີໄດ້ບໍ? ມັນກໍດີແລ້ວທີ່ເຈົ້າບໍ່ວາງກັບດັກ ຫຼື ທຳຮ້າຍຜູ້ຄົນ. ເພື່ອພິສູດວ່າພວກເຂົາມີຄວາມເປັນມະນຸດ ແລະ ຊື່ກົງ ແລະ ໃຈດີ, ບາງຄົນກໍຕັ້ງຊື່ໃຫ້ຕົນເອງ ເຊັ່ນ: ເຈິ້ງຫວັງ, ເຈິ້ງຈາງ, ເຈິ້ງໂຈວ, ເຈິ້ງກັງ(ກ), ເຖິງແມ່ນວ່າຊື່ເຫຼົ່ານີ້ຈະຟັງເບິ່ງຄື “ຊື່ກົງ” ຢ່າງແນ່ນອນກໍຕາມ, ພວກມັນໝາຍຄວາມວ່າຄົນຜູ້ນັ້ນຊື່ກົງຢ່າງແທ້ຈິງບໍ? ຄວາມຊື່ກົງທີ່ແທ້ຈິງມາຈາກໃສ? ມັນມາຈາກຄວາມເປັນມະນຸດ. ມີພຽງແຕ່ເມື່ອຄວາມເປັນມະນຸດຂອງຄົນເຮົາມີຄວາມສາມາດ ຫຼື ເງື່ອນໄຂພື້ນຖານໃນການແຍກແຍະສິ່ງທີ່ຖືກອອກຈາກສິ່ງທີ່ຜິດເທົ່ານັ້ນ ພວກເຂົາຈຶ່ງຈະສາມາດຊື່ກົງໄດ້. ຖ້າເຈົ້າບໍ່ຮູ້ແມ່ນແຕ່ວ່າສິ່ງທີ່ເປັນບວກແມ່ນຫຍັງ ຫຼື ຖ້າເຈົ້າພຽງແຕ່ບໍ່ຮັກສິ່ງທີ່ເປັນບວກ ແລະ ບໍ່ເຄີຍຍອມຮັບສິ່ງທີ່ເປັນບວກ ຫຼື ຄວາມຄິດ ແລະ ມຸມມອງທີ່ເປັນບວກເລີຍແມ່ນແຕ່ຢ່າງດຽວ, ແຕ່ເຈົ້າກໍຍັງອ້າງວ່າເປັນຄົນຊື່ກົງ, ສິ່ງນີ້ບໍ່ແມ່ນຄວາມໜ້າດ້ານບໍ? ເຈົ້າອາໄສພື້ນຖານຫຍັງມາອ້າງວ່າເປັນຄົນຊື່ກົງ? ບາງຄົນເວົ້າວ່າ “ໂລກະທັດ, ຄຸນຄ່າ ແລະ ທັດສະນະຕໍ່ຊີວິດຂອງຂ້ອຍລ້ວນແຕ່ຖືກຕ້ອງ”. ສິ່ງນີ້ມີຫຍັງກ່ຽວຂ້ອງກັບຄວາມຈິງບໍ? ການມີໂລກະທັດ, ຄຸນຄ່າ ແລະ ທັດສະນະຕໍ່ຊີວິດທີ່ຖືກຕ້ອງໝາຍຄວາມວ່າຄົນຜູ້ນັ້ນມີຄວາມຈິງບໍ? ຄົນອື່ນເວົ້າວ່າ “ຂ້ອຍມີ ‘ພະລັງງານບວກ’. ສິ່ງທີ່ຂ້ອຍເວົ້າ ແລະ ເຮັດນັ້ນເປັນຈິງ ແລະ ເສີມສ້າງຜູ້ຄົນ. ຂ້ອຍບໍ່ເຄີຍເວົ້າໃນສິ່ງທີ່ທຳຮ້າຍຜູ້ຄົນ, ຂ້ອຍບໍ່ເຄີຍເວົ້າສິ່ງທີ່ເຮັດໃຫ້ທໍ້ຖອຍໃຈ ແລະ ຂ້ອຍບໍ່ເວົ້າໃນສິ່ງທີ່ເຮັດໃຫ້ຜູ້ຄົນອັບອາຍ ຫຼື ເຮັດໃຫ້ພວກເຂົາຮູ້ສຶກຄິດລົບ ແລະ ອ່ອນແອ ຫຼື ທີ່ເຮັດໃຫ້ພວກເຂົາໝົດກຳລັງໃຈ. ທຸກສິ່ງທີ່ຂ້ອຍເວົ້າລ້ວນແຕ່ໃຫ້ກຳລັງໃຈ, ກະຕຸ້ນ ຫຼື ສ້າງແຮງບັນດານໃຈໃຫ້ຜູ້ຄົນ. ສິ່ງນີ້ຖືວ່າເປັນ ‘ພະລັງງານບວກ’ ບໍ? ຄຳວ່າ ‘ພະລັງງານບວກ’ ນີ້ເປັນທີ່ນິຍົມຫຼາຍໃນສັງຄົມປັດຈຸບັນ. ແນວຄວາມຄິດທີ່ວ່າ ‘ເຕັມໄປດ້ວຍພະລັງງານບວກ’ ຊ່າງເປັນແນວຄວາມຄິດທີ່ຍິ່ງໃຫຍ່, ທັນສະໄໝ ແລະ ມີລະດັບແທ້ໆ!” ຄົນອື່ນເວົ້າວ່າ “ເບິ່ງແມວ່າຂ້ອຍເຕັມປ່ຽມໄປດ້ວຍຈິດວິນຍານແຫ່ງຄວາມຊອບທຳສໍ່າໃດ. ເມື່ອຂ້ອຍຢືນຢູ່ບ່ອນນັ້ນ, ຂ້ອຍເບິ່ງຄືກັບທະຫານ, ຕາຂອງຂ້ອຍສົດໃສ ແລະ ສາຍຕາຂອງຂ້ອຍກໍແຫຼມຄົມ, ຂ້ອຍບໍ່ເຮັດຫຍັງຫຼິ້ນໆ. ພວກນັກເລງທ້ອງຖິ່ນ, ຄົນຊົ່ວຊ້າທີ່ໜ້າລັງກຽດ ແລະ ຄົນຊົ່ວຮ້າຍເຫຼົ່ານັ້ນບໍ່ກ້າເຂົ້າມາໃກ້ຂ້ອຍ. ເມື່ອພວກເຂົາຢູ່ຕໍ່ໜ້າຂ້ອຍ, ທາດແທ້ຂອງພວກເຂົາກໍຖືກເປີດເຜີຍອອກມາ, ພວກເຂົາສະແດງຄວາມຂີ້ຂາດຂອງພວກເຂົາອອກມາ ແລະ ພວກເຂົາກໍເບິ່ງຕໍ່າຕ້ອຍ. ເມື່ອຄົນທຳມະດາຢູ່ອ້ອມຮອບຕົວຂ້ອຍ, ພວກເຂົາຕ້ອງປະພຶດຕົວໃຫ້ດີ ແລະ ພວກເຂົາບໍ່ກ້າກະທຳໂດຍບໍ່ຄິດໜ້າຄິດຫຼັງໄດ້. ເຈົ້າເຫັນບໍ, ຈິດວິນຍານແຫ່ງຄວາມຊອບທຳຂອງຂ້ອຍນີ້ສາມາດສະກັດກັ້ນຄວາມຊົ່ວຊ້າໄດ້!” ນີ້ຄືການເປັນຄົນຊື່ກົງບໍ? (ບໍ່). ມັນເປັນທີ່ນິຍົມໃນສັງຄົມທີ່ຈະປຸ້ນຄົນລວຍເພື່ອຊ່ວຍຄົນຈົນ, ກະທຳການຢ່າງກ້າຫານເພື່ອຄວາມຍຸຕິທຳ, ເປັນຄົນໃຈດີ ແລະ ມີເມດຕາ ແລະ ເປັນວິລະບູລຸດໂດຍການຊ່ວຍເຫຼືອຍິງສາວທີ່ຕົກຢູ່ໃນອັນຕະລາຍ. ຫຼັງຈາກທີ່ເຮັດສິ່ງເຫຼົ່ານີ້ແລ້ວ, ບາງຄົນກໍຖືວ່າຕົນເອງເປັນວິລະບູລຸດ ແລະ ຄົນອື່ນໆອີກຫຼາຍຄົນກໍຄຸເຂົ່າຕໍ່ໜ້າວິລະບູລຸດເຫຼົ່ານີ້. ຄົນອື່ນເວົ້າວ່າ “ຂ້ອຍບໍ່ເຄີຍເອົາປຽບຜູ້ຄົນ, ຂ້ອຍເຕັມໄປດ້ວຍຈິດວິນຍານແຫ່ງຄວາມຊອບທຳ, ຂ້ອຍຊື່ກົງ ແລະ ຍຸຕິທຳຢ່າງເດັດດ່ຽວ ແລະ ຂ້ອຍສາມາດແຍກແຍະສິ່ງທີ່ຖືກ ແລະ ສິ່ງທີ່ຜິດໄດ້. ເມື່ອຄົນສອງຄົນກຳລັງຜິດຖຽງກັນ ແລະ ຂໍໃຫ້ຂ້ອຍໄກ່ເກ່ຍຂໍ້ຂັດແຍ່ງ, ຂ້ອຍກໍໃຫ້ການລົງໂທດທັງສອງຝ່າຍຢ່າງເທົ່າທຽມກັນ ແລະ ບໍ່ສະແດງຄວາມລຳອຽງ. ເບິ່ງຈິດວິນຍານທີ່ຊອບທຳນີ້ທີ່ຂ້ອຍເຕັມປ່ຽມແມ, ທຸກຄົນລ້ວນແຕ່ຊື່ນຊົມຂ້ອຍ!” ສິ່ງນີ້ຖືວ່າເປັນຄົນຊື່ກົງບໍ? (ບໍ່). ແນວຄວາມຄິດທີ່ກ່າວມາກ່ອນໜ້ານີ້ກ່ຽວກັບ “ໂລກະທັດ, ຄຸນຄ່າ ແລະ ທັດສະນະຕໍ່ຊີວິດທີ່ຖືກຕ້ອງ” ແລະ “ພະລັງງານບວກ” ເປັນຄຳເວົ້າທີ່ນິຍົມຂອງຄົນຈີນ, ແຕ່ສິ່ງສຸດທ້າຍນີ້ ຄືການເປັນຄົນໃຈດີ ແລະ ມີເມດຕາ, ການສະສົມບຸນບາລະມີ, ການເຮັດສິ່ງທີ່ດີ ແລະ ການກະທຳຢ່າງກ້າຫານເພື່ອຄວາມຍຸຕິທຳນັ້ນ ອາດຈະໄດ້ຮັບການຍົກຍ້ອງຢ່າງກວ້າງຂວາງໃນທຸກປະເທດ ແລະ ໃນທ່າມກາງຜູ້ຄົນທັງປວງ. ສະນັ້ນ ຜູ້ຄົນຈຶ່ງຖືວ່າສິ່ງນີ້ເປັນຈິດວິນຍານແຫ່ງຄວາມຊອບທຳ, ເປັນຄວາມຊື່ກົງ. ແມ່ນແຕ່ຜູ້ທີ່ເຊື່ອໃນພຣະເຈົ້າສ່ວນໃຫຍ່ກໍຄິດວ່າສິ່ງນີ້ຊື່ກົງຫຼາຍ ໂດຍເວົ້າວ່າ “ເບິ່ງວິລະບູລຸດປະຈຳຊາດຂອງພວກເຮົາ, ຊື່ນັ້ນຊື່ນີ້ແມ. ລາວໄດ້ອຸທິດຊີວິດຂອງລາວສຳລັບອຸດົມການທີ່ຊອບທຳ ແລະ ຍິ່ງໃຫຍ່ຂອງຊາດ, ໂດຍເສຍສະລະຕົນເອງເຂົ້າລະເບີດປ້ອມປາການເພື່ອປົກປ້ອງຊາດ. ລາວເຕັມໄປດ້ວຍຈິດວິນຍານແຫ່ງຄວາມຊອບທຳ. ນີ້ແຫຼະຄືສິ່ງທີ່ເອີ້ນວ່າການມີຄວາມເປັນມະນຸດ!” ເມື່ອມາເບິ່ງສິ່ງນີ້ໃນຕອນນີ້, ມຸມມອງນີ້ຖືກຕ້ອງບໍ? (ບໍ່). ມັນບໍ່ຖືກຕ້ອງແນວໃດ? ຄວາມຊື່ກົງປະເພດເຫຼົ່ານີ້ ທີ່ຜູ້ຄົນຄິດວ່າແມ່ນ ຫຼື ທີ່ຜູ້ຄົນຍົກຍ້ອງ ແມ່ນຖືກປະເມີນຕາມມາດຕະຖານທີ່ອີງໃສ່ຄວາມປາຖະໜາຂອງມະນຸດສຳລັບສິ່ງທີ່ດີ ແລະ ຂ້ອນຂ້າງເປັນບວກ. ເນື່ອງຈາກຄວາມຄິດຫຼົງຜິດ ແລະ ຈິນຕະນາການທາງເນື້ອໜັງຂອງຜູ້ຄົນ ແລະ ເພາະວ່າພວກເຂົາບໍ່ເຂົ້າໃຈວ່າສິ່ງທີ່ເປັນບວກແມ່ນຫຍັງ, ພວກເຂົາຈຶ່ງຖືວ່າຜູ້ທີ່ສາມາດເສຍສະລະຜົນປະໂຫຍດຂອງຕົນເອງເພື່ອຄົນອື່ນ ແລະ ມີສ່ວນຮ່ວມໃນພຶດຕິກຳທີ່ດີ ຫຼື ຜູ້ທີ່ບໍ່ໄດ້ເປັນຝ່າຍວາງກັບດັກກ່ອນ ຫຼື ທຳຮ້າຍຄົນອື່ນ, ບໍ່ເປັນໄພຄຸກຄາມຕໍ່ຄົນອື່ນ ແລະ ບໍ່ໄດ້ນຳມາເຊິ່ງຜົນສະທ້ອນທີ່ບໍ່ດີໃດໆນັ້ນ ວ່າເປັນຄົນດີ ແລະ ພວກເຂົາກໍຍົກຍ້ອງຄົນເຫຼົ່ານັ້ນ ແລະ ກຳນົດລັກສະນະຂອງພວກເຂົາວ່າເປັນຄົນຊື່ກົງ. ຄຳນິຍາມຂອງຄຳວ່າ “ຊື່ກົງ” ນີ້ແມ່ນອີງໃສ່ຄວາມຄິດຫຼົງຜິດຂອງຜູ້ຄົນກ່ຽວກັບຄວາມຊື່ກົງ ພ້ອມທັງຄວາມກຽດຊັງຂອງພວກເຂົາທີ່ມີຕໍ່ກະແສທີ່ຊົ່ວຮ້າຍ ແລະ ມວນມະນຸດທີ່ຊົ່ວຊ້າ ແລະ ຄວາມປາຖະໜາຂອງພວກເຂົາສຳລັບສິ່ງທີ່ດີງາມ. ເພາະວ່າຄົນສ່ວນໃຫຍ່ໃນເຜົ່າພັນມະນຸດກົດຂີ່, ຂົ່ມເຫັງ, ວາງກັບດັກ ແລະ ທຳຮ້າຍຄົນອື່ນ ແລະ ເພາະວ່າໂລກນີ້ຊົ່ວຮ້າຍ, ມືດມົນ ແລະ ບໍ່ມີຮ່ອງຮອຍຂອງຄວາມຍຸຕິທຳ ຫຼື ຄວາມຊອບທຳໃຫ້ພົບເຫັນເລີຍ, ເມື່ອວິລະບູລຸດດັ່ງກ່າວ ຫຼື ຜູ້ເອີ້ນວ່າຊາວຊາມາຣີຜູ້ໃຈດີ ແລະ ຄົນທີ່ເຮັດສິ່ງທີ່ດີປາກົດຕົວຂຶ້ນ ຜູ້ຄົນຈຶ່ງມັກຈະຍົກຍ້ອງພວກເຂົາ ໂດຍກຳນົດລັກສະນະຂອງພວກເຂົາດ້ວຍຄຳສັບທີ່ດີທີ່ສຸດເທົ່າທີ່ຈະເປັນໄປໄດ້. ຫຼັກການຂອງຄຳນິຍາມນີ້ຖືກຕ້ອງບໍ? (ບໍ່ຖືກຕ້ອງ). ຫຼັກການ ແລະ ພື້ນຖານຂອງຄຳນິຍາມນັ້ນເອງກໍບໍ່ຖືກຕ້ອງແລ້ວ. ຕົວຢ່າງ: ມີຄົນໜຶ່ງໃນກຸ່ມທີ່ຖືກຄົນອື່ນສ່ວນໃຫຍ່ລັງແກ ແຕ່ມີບຸກຄົນໜຶ່ງທີ່ບໍ່ໄດ້ລັງແກລາວ. ຄົນທີ່ຖືກລັງແກເວົ້າວ່າ “ຄົນທີ່ບໍ່ລັງແກຂ້ອຍແມ່ນຄົນດີ”. ຄຳເວົ້ານີ້ຖືກຕ້ອງບໍ? (ບໍ່). ມັນສົມເຫດສົມຜົນບໍ? (ບໍ່ສົມເຫດສົມຜົນ). ບອກເຮົາເບິ່ງວ່າ ມັນຜິດບ່ອນໃດ? (ບາງທີຄົນທີ່ບໍ່ລັງແກລາວອາດຈະພຽງແຕ່ບໍ່ຮູ້ສຶກລັງກຽດລາວ ຫຼື ບໍ່ໄດ້ລັງແກລາວເພາະວ່າສະຖານະການ ແລະ ເງື່ອນໄຂພາວະວິໄສບໍ່ເໝາະສົມ. ມັນບໍ່ໄດ້ໝາຍຄວາມວ່າຄົນຜູ້ນີ້ເປັນຄົນດີ). ມຸມມອງຂອງລາວມີຂໍ້ຜິດພາດທາງເຫດຜົນ. ແນວຄວາມຄິດທີ່ວ່າຄົນທີ່ລັງແກເຈົ້າເປັນຄົນບໍ່ດີ, ສະນັ້ນ ຄົນທີ່ບໍ່ລັງແກເຈົ້າຈຶ່ງຕ້ອງເປັນຄົນດີ, ນີ້ຄືຂໍ້ຜິດພາດທາງເຫດຜົນ ແມ່ນບໍ? (ແມ່ນແລ້ວ). ຄົນສ່ວນໃຫຍ່ທີ່ລັງແກຄົນອື່ນບໍ່ແມ່ນຄົນດີ ແຕ່ມາດຕະຖານຂອງເຈົ້າໃນການກຳນົດວ່າການລັງແກຄົນອື່ນໝາຍຄວາມວ່າແນວໃດນັ້ນອາດຈະບໍ່ຖືກຕ້ອງສະເໝີໄປ, ສະນັ້ນ ຄຳນິຍາມຂອງເຈົ້າທີ່ວ່າຄົນທີ່ລັງແກເຈົ້າເປັນຄົນບໍ່ດີກໍອາດຈະບໍ່ຖືກຕ້ອງສະເໝີໄປເຊັ່ນກັນ ແລະ ມັນກໍບໍ່ຖືກຕ້ອງເຊັ່ນກັນທີ່ຈະເວົ້າວ່າຄົນທີ່ບໍ່ລັງແກເຈົ້າຕ້ອງເປັນຄົນດີ. ອາດຈະມີຫຼາຍສະຖານະການທີ່ຄົນໃດໜຶ່ງບໍ່ໄດ້ລັງແກເຈົ້າ. ບາງທີພວກເຂົາອາດຈະບໍ່ຢາກສົນໃຈເຈົ້າ, ສະນັ້ນ ພວກເຂົາຈຶ່ງບໍ່ຢາກເສຍເວລາໄປລັງແກເຈົ້າ. ບາງທີພວກເຂົາອາດຈະບໍ່ຮູ້ຈັກເຈົ້າ, ສະນັ້ນ ພວກເຂົາຈຶ່ງບໍ່ສາມາດລັງແກເຈົ້າໄດ້. ບາງທີພວກເຂົາອາດຈະຮູ້ສຶກວ່າເຈົ້າເກັ່ງກວ່າພວກເຂົາ, ສະນັ້ນ ພວກເຂົາຈຶ່ງບໍ່ກ້າລັງແກເຈົ້າ. ມັນມີຫຼາຍສະຖານະການທີ່ເປັນໄປໄດ້ແບບນີ້. ພື້ນຖານຂອງເຈົ້າໃນການກຳນົດວ່າພວກເຂົາເປັນຄົນດີ ແມ່ນສ້າງຂຶ້ນບົນພື້ນຖານທີ່ວ່າພວກເຂົາບໍ່ໄດ້ລັງແກເຈົ້າ, ສະນັ້ນ ພື້ນຖານຂອງຄຳນິຍາມນີ້ຈຶ່ງຜິດພາດໃນຕົວມັນເອງ. ແມ່ນຫຍັງຄືພື້ນຖານທີ່ແທ້ຈິງໃນການກຳນົດວ່າຄົນໃດໜຶ່ງເປັນຄົນດີ? ຖ້າຄົນຜູ້ນີ້ຮັກສິ່ງທີ່ເປັນບວກ, ປະຕິບັດຕໍ່ຄົນອື່ນຢ່າງເປັນທຳ ແລະ ມີຫຼັກການ ພ້ອມທັງມີຫຼັກການໃນວິທີທີ່ພວກເຂົາເຮັດສິ່ງຕ່າງໆ, ແລ້ວເຖິງແມ່ນວ່າບາງຄັ້ງພວກເຂົາຈະເວົ້າກັບເຈົ້າຢ່າງກົງໄປກົງມາ, ດ້ວຍນໍ້າສຽງທີ່ແຂງກະດ້າງ ຫຼື ວິພາກວິຈານເຈົ້າ, ພວກເຂົາກໍບໍ່ໄດ້ກຳລັງລັງແກເຈົ້າ. ພວກເຂົາກຳລັງກະທຳການຕາມຫຼັກການ ແລະ ຕັດສິນເລື່ອງຕ່າງໆໂດຍອີງໃສ່ຂໍ້ເທັດຈິງ. ດັ່ງນັ້ນ ພວກເຂົາຈຶ່ງເປັນຄົນດີຢ່າງແທ້ຈິງ ແລະ ພວກເຂົາສາມາດປະຕິບັດຕໍ່ຜູ້ຄົນໄດ້ຕາມຫຼັກການ. ແຕ່ບາງຄົນບໍ່ເປັນແບບນີ້. ເມື່ອພວກເຂົາເຫັນວ່າເຈົ້າມີສະຖານະ ແລະ ເກັ່ງກ້າ, ພວກເຂົາກໍຈະປະຈົບປະແຈງເຈົ້າ. ເມື່ອພວກເຂົາເຫັນວ່າເຈົ້າບໍ່ມີສະຖານະ ແລະ ເສຍປຽບ, ພວກເຂົາກໍຈະລັງແກເຈົ້າ, ຢຽບຢໍ່າເຈົ້າ ແລະ ເວົ້າຈາເຮັດໃຫ້ເຈົ້າເຈັບປວດຢູ່ສະເໝີ. ຖ້າເຈົ້າເຮັດບາງສິ່ງທີ່ຖືກຕ້ອງ, ພວກເຂົາກໍຈະອິດສາເຈົ້າ. ຖ້າເຈົ້າເຮັດບາງສິ່ງທີ່ຜິດພາດ, ພວກເຂົາກໍຈະເຍາະເຍີ້ຍ ແລະ ດູຖູກເຈົ້າ. ຄົນແບບນັ້ນແມ່ນຄົນບໍ່ດີ. ຖ້າເຈົ້າວັດແທກຄວາມດີ ແລະ ຄວາມບໍ່ດີໂດຍອີງໃສ່ສິ່ງທີ່ເປັນບວກ ແລະ ຫຼັກການຄວາມຈິງ, ແລ້ວມາດຕະຖານທີ່ເຈົ້າໃຊ້ວັດແທກສິ່ງຕ່າງໆ ແລະ ຜົນຂອງການວັດແທກຂອງເຈົ້າກໍຈະຖືກຕ້ອງ. ການປະເມີນ ຫຼື ການກຳນົດລັກສະນະຂອງສິ່ງທີ່ເປັນບວກ ແລະ ສິ່ງທີ່ເປັນລົບໃນໂລກ ແລະ ໃນສັງຄົມນັ້ນແມ່ນກັບຫົວກັບຫາງໃນຕົວມັນເອງ. ຄົນສ່ວນໃຫຍ່ໃນສັງຄົມຍົກຍ້ອງຜູ້ນຳທີ່ພວກເຂົາຮັກ, ຄົນທີ່ມີຊື່ສຽງ ຫຼື ດາລາ. ບໍ່ວ່າຄົນທີ່ມີຊື່ສຽງ, ດາລາ ແລະ ຜູ້ນຳເຫຼົ່ານີ້ຈະເວົ້າຫຍັງກໍຕາມ, ພວກເຂົາກໍຄິດວ່າມັນຖືກຕ້ອງ ແລະ ບໍ່ມີໃຜເປີດໂປງ ຫຼື ຄັດຄ້ານຄຳເວົ້ານັ້ນ. ບໍ່ວ່າຄົນເຫຼົ່ານັ້ນຈະວາງອຳນາດບາດໃຫຍ່ໃສ່ຄົນທຳມະດາ ແລະ ກົດຂີ່ຂົ່ມເຫັງພວກເຂົາ, ຈຳແນກ ຫຼື ຂູດຮີດຄົນທຸກຍາກ ຫຼື ເຖິງກັບທຳລາຍຊີວິດມະນຸດຢ່າງປ່າເຖື່ອນຄືກັບວ່າພວກເຂົາບໍ່ມີຄ່າແນວໃດກໍຕາມ, ກໍບໍ່ມີໃຜລຸກຂຶ້ນມາປະທ້ວງ ຫຼື ເດີນຂະບວນຕໍ່ຕ້ານພວກເຂົາ. ຖ້າພວກເຂົາເຮັດສິ່ງທີ່ດີສອງສາມຢ່າງເພື່ອສ້າງຂໍ້ໄດ້ປຽບທາງການເມືອງ, ແລ້ວຫຼາຍຄົນກໍຈະສັນລະເສີນເຍີນຍໍ ແລະ ຍົກຍ້ອງພວກເຂົາ. ຖ້າຄົນທີ່ຕໍ່ສູ້ເພື່ອຄວາມຍຸຕິທຳປາກົດຕົວຂຶ້ນ ແລະ ເປີດໂປງລະບອບການປົກຄອງຂອງຊາຕານ ຫຼື ຄົນທີ່ມີຊື່ສຽງ ແລະ ບຸກຄົນສຳຄັນ, ແລ້ວມວນຊົນກໍຈະໂຈມຕີພວກເຂົາຢ່າງພ້ອມພຽງກັນ ໂດຍຫວັງຢ່າງຍິ່ງທີ່ຈະກຳຈັດພວກເຂົາ ແລະ ເຮັດໃຫ້ພວກເຂົາຫາຍໄປ. ສິ່ງນີ້ສະແດງໃຫ້ເຫັນຫຍັງ? ມັນສະແດງໃຫ້ເຫັນວ່າສັງຄົມເຮັດທຸກສິ່ງໃນວິທີທີ່ບໍ່ຍຸຕິທຳ ແລະ ແປກປະຫຼາດ; ມັນເຮັດໃຫ້ສິ່ງທີ່ຖືກ ແລະ ສິ່ງທີ່ຜິດກັບຫົວກັບຫາງກັນ. ມາດຕະຖານທີ່ມວນມະນຸດທີ່ເສື່ອມຊາມໃຊ້ກຳນົດຄວາມດີ ແລະ ຄວາມຊົ່ວ ພ້ອມທັງສິ່ງທີ່ເປັນບວກ ແລະ ສິ່ງທີ່ເປັນລົບນັ້ນລ້ວນແຕ່ຜິດພາດ, ສະນັ້ນ ຂໍ້ສະຫຼຸບທີ່ພວກເຂົາໄດ້ມາກໍບໍ່ສົມເຫດສົມຜົນເຊັ່ນກັນ.

ໃຫ້ພວກເຮົາມາເບິ່ງຕົວຢ່າງໜຶ່ງ. ມີຄົນທີ່ບຸກລຸກ ແລະ ປຸ້ນຈີ້ເຮືອນ, ໂດຍປຸ້ນຄົນລວຍເພື່ອຊ່ວຍຄົນຈົນ. ຫຼັງຈາກທີ່ພວກເຂົາປຸ້ນຈີ້ຊັບສິນຂອງຄົນລວຍແລ້ວ ພວກເຂົາກໍໃຫ້ການຊ່ວຍເຫຼືອແກ່ຄົນທຳມະດາ. ເມື່ອຄົນທຳມະດາໄດ້ຮັບຜົນປະໂຫຍດ ແລະ ສວຍໂອກາດຈາກສິ່ງນີ້, ພວກເຂົາກໍມີຄວາມສຸກ ແລະ ພວກເຂົາກໍຍ້ອງຍໍຄົນເຫຼົ່ານີ້ວ່າເປັນວິລະບູລຸດ ແລະ ເປັນຄົນທ່ຽງທຳທີ່ມີຄຸນນະທຳ. ແຕ່ຖ້າເຈົ້າວິເຄາະເບິ່ງສິ່ງທີ່ພວກທີ່ເອີ້ນກັນວ່າເປັນຄົນທ່ຽງທຳທີ່ມີຄຸນນະທຳເຫຼົ່ານີ້ເຮັດ, ພວກເຂົາທ່ຽງທຳແທ້ບໍ? ຄົນລວຍບາງຄົນໄດ້ຮັບ-ຊັບສິນຂອງພວກເຂົາຜ່ານການບໍລິຫານ ແລະ ຄວາມພະຍາຍາມທີ່ດຸໝັ່ນ ແລະ ເຖິງກັບມີບາງຄົນທີ່ຜ່ານການບໍລິຫານ ແລະ ຄວາມພະຍາຍາມຫຼາຍຊົ່ວຄົນເທົ່ານັ້ນ ຈຶ່ງສາມາດສະສົມຊັບສິນຂອງພວກເຂົາໄດ້. ເຈົ້າມີສິດຫຍັງມາປຸ້ນຈີ້ເອົາສິ່ງຂອງຂອງພວກເຂົາ? ເຈົ້າໄດ້ປຸ້ນຈີ້ເອົາຊັບສິນສ່ວນຕົວຂອງພວກເຂົາ, ນັ້ນແມ່ນສິ່ງທີ່ຜິດ. ຖ້າເຈົ້າມີຄວາມສາມາດ ກໍຈົ່ງໄປຫາເງິນດ້ວຍຕົນເອງ. ການໃຊ້ເງິນທີ່ເຈົ້າຫາມາໄດ້ເພື່ອຊ່ວຍເຫຼືອຄົນຈົນ, ສິ່ງນັ້ນຈຶ່ງສາມາດຖືໄດ້ວ່າເປັນການມີໃຈບຸນ. ແຕ່ເຈົ້າປຸ້ນຈີ້ເອົາຊັບສິນຂອງຄົນລວຍ, ໂດຍເອົາສິ່ງທີ່ເປັນຂອງຄົນອື່ນມາເປັນຂອງຕົນເອງ ແລ້ວກໍຊ່ວຍເຫຼືອຄົນຈົນ. ໃນສາຍຕາຂອງຄົນຈົນ ສິ່ງນີ້ຖືວ່າທ່ຽງທຳ. ນີ້ບໍ່ແມ່ນມຸມມອງທີ່ໄຮ້ສາລະຢ່າງສິ້ນເຊີງບໍ? ຄົນຈົນ ແລະ ຄົນທຳມະດາຍົກຍ້ອງຄົນດັ່ງກ່າວວ່າເປັນວິລະບູລຸດ ແລະ “ວິລະບູລຸດ” ເຫຼົ່ານີ້ກໍເພີດເພີນກັບຕຳແໜ່ງນີ້ ແລະ ກຽດຕິຍົດນີ້ຄືກັບວ່າມັນເປັນສິ່ງທີ່ພວກເຂົາສົມຄວນໄດ້ຮັບ. ນີ້ບໍ່ແມ່ນຄວາມໜ້າດ້ານບໍ? ນີ້ບໍ່ແມ່ນເລື່ອງໄຮ້ສາລະຢ່າງສິ້ນເຊີງບໍ? (ແມ່ນແລ້ວ). ພວກເຂົາເອງບໍ່ມີຄວາມສາມາດທີ່ຈະຫາເງິນໄດ້ ແລະ ພວກເຂົາກໍມີຄວາມຄຽດແຄ້ນຕໍ່ຄົນລວຍ, ສະນັ້ນ ພວກເຂົາຈຶ່ງໃຊ້ຄວາມຮຸນແຮງເພື່ອປຸ້ນຈີ້ເອົາຊັບສິນຂອງຄົນລວຍ ແລ້ວແຈກຢາຍໃຫ້ກັບຄົນທຳມະດາ ເພື່ອໃຫ້ຄົນທຳມະດາຍ້ອງຍໍພວກເຂົາ. ຄວາມຈິງແລ້ວ ສິ່ງທີ່ພວກເຂົາເອົາໄປນັ້ນບໍ່ແມ່ນສິ່ງທີ່ພວກເຂົາຫາມາໄດ້ດ້ວຍນໍ້າພັກນໍ້າແຮງຂອງພວກເຂົາເອງເລີຍ ແລະ ສິ່ງທີ່ຄົນຈົນເພີດເພີນນັ້ນກໍບໍ່ແມ່ນສິ່ງທີ່ເປັນຂອງໂຈນເຫຼົ່ານີ້ ແຕ່ເປັນສິ່ງທີ່ເປັນຂອງຄົນລວຍ. ແລ້ວເປັນຫຍັງຈຶ່ງກາຍເປັນວ່າ ພຽງແຕ່ຍ້ອນສິ່ງເຫຼົ່ານີ້ໄດ້ຜ່ານມືຂອງພວກເຂົາ ຄົນທຳມະດາ ແລະ ຄົນຈົນຈຶ່ງຕ້ອງຮູ້ບຸນຄຸນພວກເຂົາຢ່າງເລິກເຊິ່ງ? ມັນຖືກຕ້ອງບໍທີ່ຄົນທຳມະດາຈະເພີດເພີນກັບສິ່ງເຫຼົ່ານີ້ໂດຍບໍ່ຮູ້ສຶກຜິດເລີຍ? ສິ່ງເຫຼົ່ານີ້ແມ່ນສິ່ງທີ່ເຈົ້າສົມຄວນໄດ້ຮັບບໍ? ເຈົ້າຫາພວກມັນມາດ້ວຍນໍ້າພັກນໍ້າແຮງຂອງເຈົ້າເອງບໍ? ເຈົ້າເພີດເພີນກັບສິ່ງຂອງທີ່ປຸ້ນຈີ້ມາຈາກຄົນອື່ນທີ່ເຈົ້າບໍ່ໄດ້ຫາມາ ໂດຍບໍ່ຮູ້ສຶກຜິດຫຍັງເລີຍ ແລະ ເຈົ້າເຖິງກັບຮູ້ສຶກວ່າຄົນລວຍຄວນຖືກປຸ້ນຈີ້ ແລະ ເຈົ້າຄວນເພີດເພີນກັບສິ່ງຂອງທີ່ປຸ້ນຈີ້ມາໄດ້ຈາກຄົນອື່ນນັ້ນ. ເຈົ້າໄດ້ຮັບສິ່ງເຫຼົ່ານີ້ມາລ້າໆ ໂດຍບໍ່ໄດ້ລົງທຶນລົງແຮງຫຍັງເລີຍ ແລະ ເຈົ້າກໍເພີດເພີນກັບພວກມັນໂດຍບໍ່ຮູ້ສຶກຜິດເລີຍ. ນີ້ບໍ່ແມ່ນຄວາມໜ້າດ້ານບໍ? (ແມ່ນແລ້ວ). ພວກທີ່ເອີ້ນກັນວ່າ “ວິລະບູລຸດ” ເຫຼົ່ານີ້ເພີດເພີນກັບຄຳຊື່ນຊົມຈາກຜູ້ຄົນ ແລະ ກຽດຕິຍົດນີ້. ພວກເຂົາເຮັດສິ່ງເຫຼົ່ານີ້ເພື່ອຕອບສະໜອງຄວາມຢາກມີໜ້າມີຕາຂອງພວກເຂົາເອງ. ຍິ່ງຜູ້ຄົນຍ້ອງຍໍ ແລະ ບູຊາພວກເຂົາຫຼາຍເທົ່າໃດ ພວກເຂົາກໍຍິ່ງບ້າຄັ່ງຫຼາຍຂຶ້ນເທົ່ານັ້ນ ແລະ ພວກເຂົາເຖິງກັບປຸ້ນຈີ້ພະລາຊະວັງ, ລັກເອົາຊັບສົມບັດທີ່ຢູ່ຂ້າງໃນ, ເອົາໄປຂາຍ ແລ້ວກໍຫວ່ານເງິນລົງໃນເດີ່ນບ້ານຂອງຄົນຈົນ. ວິທີທີ່ພວກເຂົາຊ່ວຍເຫຼືອຄົນຈົນກໍຄືການປຸ້ນຈີ້ຄົນລວຍ. ນີ້ບໍ່ແມ່ນເລື່ອງໄຮ້ສາລະຢ່າງສິ້ນເຊີງບໍ? (ແມ່ນແລ້ວ). ບໍ່ຕ້ອງເວົ້າເຖິງວ່າການປຸ້ນຈີ້ຊັບສິນຂອງຄົນອື່ນວ່າຜິດກົດໝາຍ ຫຼື ບໍ່, ໃນແງ່ຂອງສິນທຳ ແລະ ຄວາມເປັນມະນຸດແລ້ວ ມັນເປັນສິ່ງທີ່ຍອມຮັບບໍ່ໄດ້ ແລະ ມັນບໍ່ແມ່ນສິ່ງທີ່ເອີ້ນວ່າຄວາມທ່ຽງທຳນັ້ນເລີຍ. ສິ່ງທີ່ພວກເຂົາປຸ້ນຈີ້ມານັ້ນບໍ່ແມ່ນສິ່ງທີ່ພວກເຂົາຄວນເປັນເຈົ້າຂອງເລີຍ. ພວກມັນເປັນສິ່ງທີ່ໄດ້ມາດ້ວຍວິທີການທີ່ຕ່ຳຊ້າ, ສົກກະປົກ, ມີເລ່ລ່ຽມ, ຜິດກົດໝາຍ ແລະ ບໍ່ຖືກຕ້ອງຕາມທຳນອງຄອງທຳ. ພວກເຂົາເອົາໄປແລກປ່ຽນເປັນເງິນຈຳນວນໜຶ່ງ ແລ້ວກໍຊ່ວຍເຫຼືອຜູ້ທີ່ໂດຍພື້ນຖານແລ້ວບໍ່ຕ້ອງການຄວາມຊ່ວຍເຫຼືອ ຫຼື ຜູ້ທີ່ພວກເຂົາຄິດວ່າຄວນໄດ້ຮັບການຊ່ວຍເຫຼືອ ແລ້ວພວກເຂົາກໍໄດ້ຮັບການຍ້ອງຍໍຈາກຄົນເຫຼົ່ານີ້ ແລະ ພວກເຂົາກໍເພີດເພີນກັບກຽດຕິຍົດນີ້. ນີ້ບໍ່ແມ່ນຄວາມໜ້າດ້ານບໍ? ແຕ່ພວກເຂົາພັດພູມໃຈໃນຕົນເອງຫຼາຍ ແລະ ເອີ້ນຕົນເອງວ່າເປັນວິລະບູລຸດທີ່ປຸ້ນຄົນລວຍເພື່ອຊ່ວຍຄົນຈົນ. ຄົນແບບນີ້ເປັນທີ່ນິຍົມຫຼາຍເປັນພິເສດໃນສັງຄົມ. ໃນສະໄໝບູຮານ ມີພວກທີ່ເອີ້ນກັນວ່າ “ວິລະບູລຸດ” ແບບນີ້ຈຳນວນໜຶ່ງ ແລະ ເລື່ອງລາວຂອງພວກເຂົາກໍຍັງຖືກເລົ່າຂານກັນມາຈົນເຖິງທຸກມື້ນີ້. ນີ້ບໍ່ແມ່ນເລື່ອງໄຮ້ສາລະບໍ? (ແມ່ນແລ້ວ). ໃນທ່າມກາງມວນມະນຸດທັງປວງ ມີໜ້ອຍຄົນຫຼາຍທີ່ຈະເຂົ້າໃຈຢ່າງແທ້ຈິງວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງ. ຜູ້ຄົນບໍ່ສາມາດແຍກແຍະສິ່ງເຫຼົ່ານີ້ໄດ້. ຄົນທຳມະດາຈະສາມາດເພີດເພີນກັບສິ່ງທີ່ “ວິລະບູລຸດ” ປຸ້ນຈີ້ມາໄດ້ຈັກມື້? ນັ້ນແມ່ນສິ່ງທີ່ເຈົ້າສົມຄວນໄດ້ຮັບບໍ? ມັນແມ່ນສິ່ງທີ່ເຈົ້າຫາມາໄດ້ບໍ? ມັນບໍ່ແມ່ນສິ່ງທີ່ເຈົ້າຫາມາໄດ້ ແລະ ບໍ່ແມ່ນສິ່ງທີ່ເຈົ້າສົມຄວນໄດ້ຮັບ, ສິ່ງນັ້ນເອີ້ນວ່າການຮັບເອົາຜົນປະໂຫຍດທີ່ບໍ່ສົມຄວນໄດ້ຮັບ. ມັນມີກຽດບໍທີ່ເຈົ້າຈະເພີດເພີນກັບສິ່ງເຫຼົ່ານີ້? ເຈົ້າທຸກຍາກກໍຍ້ອນວ່າເຈົ້າຂີ້ຄ້ານ ຫຼື ຂາດຄວາມສາມາດ. ຄົນທີ່ມີຈິດສຳນຶກ ແລະ ມີເຫດຜົນຄວນພໍໃຈກັບການມີອາຫານ ແລະ ເຄື່ອງນຸ່ງຫົ່ມ ແລະ ພວກເຂົາຄວນເພີດເພີນກັບສິ່ງທີ່ພວກເຂົາສາມາດຫາມາໄດ້ເທົ່ານັ້ນ. ພຣະເຈົ້າປະທານຫົນທາງໃນການລ້ຽງຊີບໃຫ້ແກ່ເຈົ້າ, ສະນັ້ນ ເຈົ້າກໍຄວນພໍໃຈ. ຖ້າເຈົ້າເຫັນຄົນທີ່ລວຍ, ຄົນທີ່ມີສິ່ງຂອງຫຼາຍຢ່າງ, ຄົນທີ່ຮັ່ງມີ ແລ້ວເຈົ້າກໍຢາກໄດ້ສ່ວນແບ່ງທີ່ເທົ່າທຽມກັນຈາກສິ່ງທີ່ພວກເຂົາມີຢູ່ສະເໝີ, ສິ່ງນີ້ສົມເຫດສົມຜົນບໍ? ແນວຄວາມຄິດນີ້ ໂດຍຕົວມັນເອງແລ້ວແມ່ນບໍ່ສົມເຫດສົມຜົນ. ຊາຕານຄວບຄຸມ ແລະ ກຳອຳນາດເໜືອສັງຄົມ, ສະນັ້ນ ແນ່ນອນວ່າມັນຈຶ່ງບໍ່ມີຄວາມຍຸຕິທຳ. ໃນສັງຄົມ ຄົນຈົນມີຫຼາຍໃນຂະນະທີ່ຄົນລວຍມີໜ້ອຍ, ບໍ່ວ່າສິ່ງນີ້ຈະເກີດຈາກຫຍັງກໍຕາມ ຄວາມຈິງກໍຄື ບາງຄົນລວຍ ແລະ ບາງຄົນຈົນ. ສັງຄົມກໍເປັນແບບນີ້ແຫຼະ, ເຈົ້າອາດຈະບໍ່ລວຍເຖິງແມ່ນວ່າເຈົ້າຈະມີຄວາມສາມາດກໍຕາມ ແລະ ເຈົ້າອາດຈະສາມາດດຳລົງຊີວິດແບບຄົນລວຍໄດ້ຢ່າງແທ້ຈິງເຖິງແມ່ນວ່າເຈົ້າຈະບໍ່ມີຄວາມສາມາດກໍຕາມ. ບໍ່ມີໃຜສາມາດອະທິບາຍສິ່ງເຫຼົ່ານີ້ໄດ້ຢ່າງຊັດເຈນ ແຕ່ບໍ່ວ່າຈະເປັນແນວໃດກໍຕາມ ມັນກໍມີການກຳນົດຂອງພຣະເຈົ້າຢູ່ໃນສິ່ງນີ້ເຊັ່ນກັນ. ສິ່ງຂອງທີ່ປຸ້ນຈີ້ເອົາມາຈາກຄົນອື່ນບໍ່ໄດ້ເປັນຂອງເຈົ້າ ແລະ ເຖິງແມ່ນວ່າເຈົ້າຈະໄດ້ພວກມັນມາ ພວກມັນກໍບໍ່ແມ່ນຂອງເຈົ້າ ແລະ ບໍ່ຊ້າກໍໄວເຈົ້າກໍຈະສູນເສຍພວກມັນໄປ. ລອງເບິ່ງຄົນເຫຼົ່ານັ້ນທີ່ບຸກລຸກ ແລະ ປຸ້ນຈີ້ເຮືອນ ແລະ ປຸ້ນຄົນລວຍເພື່ອຊ່ວຍຄົນຈົນ ພາຍໃຕ້ຂໍ້ອ້າງຂອງຄວາມເປັນວິລະບູລຸດ ແລະ ຄວາມຍຸຕິທຳ. ພວກເຂົາເຮັດສິ່ງທີ່ບໍ່ດີທຸກປະເພດຢູ່ເບື້ອງຫຼັງ ເຊັ່ນ: ມົ້ວສຸມກັບການກິນ, ການດື່ມ, ການທ່ຽວຜູ້ຍິງ ແລະ ການຫຼິ້ນການພະນັນ ແລະ ການເສບຢາເສບຕິດ, ໂດຍບາງຄົນເຖິງກັບກໍ່ການຄາດຕະກຳ ຫຼື ການຂົ່ມຂືນ. ຈາກນັ້ນ ພຽງແຕ່ຍ້ອນການປຸ້ນຄົນລວຍເພື່ອຊ່ວຍຄົນຈົນພຽງສອງສາມຄັ້ງ ພວກເຂົາກໍໄດ້ຮັບການຍົກຍ້ອງຈາກຄົນທຳມະດາວ່າເປັນວິລະບູລຸດ. ນີ້ບໍ່ແມ່ນກໍລະນີຂອງຄົນຊົ່ວຊ້າໄດ້ດີບໍ? ຄົນທຳມະດາ ເຊິ່ງເປັນຄົນປະເພດທີ່ໜ້າລັງກຽດ, ຝູງຊົນທີ່ຕ່ຳຕ້ອຍ ແລະ ພວກຄົນຊັ້ນຕ່ຳ ຈະຮູ້ສຶກມີຄວາມສຸກເມື່ອໃດກໍຕາມທີ່ພວກເຂົາໄດ້ຮັບຜົນປະໂຫຍດເລັກນ້ອຍ ແລະ ຍ້ອງຍໍໃຜກໍຕາມທີ່ໃຫ້ຜົນປະໂຫຍດແກ່ພວກເຂົາ. ແລ້ວ “ວິລະບູລຸດ” ເຫຼົ່ານັ້ນເດ? ຄົນທຳມະດາໃຫ້ກຽດຕິຍົດບາງຢ່າງແກ່ພວກເຂົາ ແລະ ໃຫ້ລາງວັນພວກເຂົາ ແລະ ຍົກຍ້ອງພວກເຂົາວ່າເປັນວິລະບູລຸດ, ສະນັ້ນ ພວກເຂົາຈຶ່ງຄິດວ່ານີ້ຄືມົງກຸດແຫ່ງໄຊຊະນະ, ຄິດວ່າພວກເຂົາເປັນວິລະບູລຸດຢ່າງແທ້ຈິງ ແລະ ຄິດວ່າພວກເຂົາບໍ່ມີໃຜທຽບໄດ້. ສະນັ້ນ ພວກເຂົາຈຶ່ງສືບຕໍ່ປຸ້ນຈີ້ ແລະ ຜົນກໍຄື ພວກເຂົາຈົບລົງດ້ວຍການຖືກຍິງຕາຍດ້ວຍລູກປືນພຽງລູກດຽວເມື່ອພວກເຂົາປຸ້ນຈີ້ພະລາຊະວັງ. ພວກເຂົາຄິດແທ້ໆວ່າພວກເຂົາມີຄວາມສາມາດທີ່ຍິ່ງໃຫຍ່ ແລະ ເປັນຍອດມະນຸດ, ຄິດວ່າພວກເຂົາສູງສົ່ງ ແລະ ເໜືອຄົນທຳມະດາ, ແຕ່ຄວາມຈິງແລ້ວ ພວກເຂົາບໍ່ມີແມ່ນແຕ່ຄວາມສາມາດທີ່ຈະຫຼີກລູກປືນໄດ້ ແລະ ສຸດທ້າຍກໍຕາຍໄປ. ນີ້ບໍ່ແມ່ນສິ່ງທີ່ສົມຄວນແລ້ວບໍ? (ສົມຄວນແລ້ວ). ການປຸ້ນຈີ້ ໂດຍຕົວມັນເອງແລ້ວແມ່ນບໍ່ມີກຽດ. ມັນຕ່ຳຊ້າ. ການເພິ່ງພາການປຸ້ນຈີ້ເພື່ອໃຫ້ໄດ້ມາເຊິ່ງການຍ້ອງຍໍຈາກຄົນທຳມະດາ, ເພື່ອໃຫ້ໄດ້ມາເຊິ່ງຊື່ສຽງທີ່ດີ, ເພື່ອໃຫ້ໄດ້ມາເຊິ່ງກຽດຕິຍົດເລັກນ້ອຍ, ສິ່ງນີ້ຊ່າງເປັນສິ່ງທີ່ໜ້າລັງກຽດແທ້ໆ. ໃນທີ່ສຸດ ພວກເຂົາເຖິງກັບຍົກຍ້ອງຕົນເອງວ່າ: “ຄົນທຳມະດາຫາລ້ຽງຊີບບໍ່ໄດ້ ແລະ ຜູ້ຄົນກໍຕົກຢູ່ໃນຄວາມທຸກຍາກລຳບາກ ລ້ວນແລ້ວແຕ່ເປັນຍ້ອນພວກເຈົ້າໜ້າທີ່. ເບິ່ງແມວ່າຂ້ອຍມີຈິດວິນຍານແຫ່ງຄວາມຊອບທຳຫຼາຍສໍ່າໃດ; ຂ້ອຍມີຄວາມສົງສານຕໍ່ຄົນທຳມະດາຊັ້ນລຸ່ມ!” ຄົນແບບນັ້ນທ່ຽງທຳບໍ? (ບໍ່). ຄົນທຳມະດາກໍເວົ້າຈາປິ້ນປ້ອນເຊັ່ນກັນ ແລະ ພວກເຂົາກໍຍິ້ມແຍ້ມເມື່ອພວກເຂົາໄດ້ຮັບຜົນປະໂຫຍດເລັກນ້ອຍ. ຖ້າພວກເຂົາບໍ່ໄດ້ຮັບຜົນປະໂຫຍດໃດໆຈາກເຈົ້າ ບໍ່ວ່າເຈົ້າຈະຕົກຢູ່ໃນສະຖານະການທີ່ຍາກລຳບາກແບບໃດກໍຕາມ ພວກເຂົາກໍຈະບໍ່ສົນໃຈເຈົ້າເລີຍ. ແຕ່ຖ້າເຈົ້າໃຫ້ຜົນປະໂຫຍດແກ່ພວກເຂົາ ໂດຍໃຫ້ພວກເຂົາໄດ້ຮັບສິ່ງທີ່ຈັບຕ້ອງໄດ້, ພວກເຂົາກໍຈະມີຄວາມສຸກ ແລະ ເວົ້າວ່າ: “ເຈົ້າຊ່າງເປັນຄົນດີແທ້ໆ! ເປັນຄົນທີ່ມີໃຈເອື້ອເຟື້ອເຜື່ອແຜ່ຢ່າງຍິ່ງ!” ພວກເຂົາເວົ້າຄຳເວົ້າທີ່ມ່ວນຫູ ແຕ່ບໍ່ມີຄຳເວົ້າໃດຂອງພວກເຂົາທີ່ເປັນຄວາມຈິງເລີຍ. ພວກເຂົາບໍ່ສາມາດແມ່ນແຕ່ຈະເວົ້າຄຳເວົ້າທີ່ຖືກຕ້ອງໄດ້. ພວກເຂົາທ່ຽງທຳໄດ້ແນວໃດ? ຄວາມຈິງແລ້ວ ທຸກສິ່ງທີ່ພວກເຂົາເວົ້າລ້ວນແຕ່ມີເລ່ລ່ຽມ.

ບາງຄົນຖືວ່າຕົນເອງເຕັມໄປດ້ວຍຈິດຍິນຍານແຫ່ງຄວາມຊອບທຳ ແລະ ເປັນຄົນທີ່ມີຈິດສຳນຶກ ແລະ ຄວາມເປັນມະນຸດ. ແຕ່ຈິດວິນຍານທີ່ຊອບທຳຂອງພວກເຂົານີ້ຄວນຄ່າແກ່ການກ່າວເຖິງບໍ? ຍິ່ງໄປກວ່ານັ້ນ ມັນບໍ່ແມ່ນຈິດວິນຍານແຫ່ງຄວາມຊອບທຳຢ່າງແນ່ນອນ; ມັນເປັນຄວາມທ່ຽງທຳປະເພດໜຶ່ງທີ່ພວກເຂົາຈິນຕະນາການຂຶ້ນມາເອງຢ່າງເພີ້ຝັນ ເຊິ່ງບໍ່ມີຫຍັງກ່ຽວຂ້ອງກັບສິ່ງທີ່ເປັນບວກທີ່ພຣະເຈົ້າກ່າວເຖິງ ຫຼື ກັບຫຼັກການຄວາມຈິງໃດໆເລີຍ. ນີ້ບໍ່ແມ່ນຄວາມທ່ຽງທຳ; ມັນເປັນການໃຫ້ເຫດຜົນທີ່ບິດເບືອນ, ຄຳສອນນອກຮີດ ແລະ ຄວາມເຊື່ອຫຼົງຜິດ. ສາມາດເວົ້າໄດ້ວ່າ ຄຳເວົ້າທີ່ພວກເຂົາເຜີຍແຜ່ ເຊັ່ນ: ພະລັງງານບວກ, ໂລກະທັດ, ຄ່ານິຍົມ ແລະ ທັດສະນະຄະຕິຕໍ່ຊີວິດທີ່ຖືກຕ້ອງ ພ້ອມທັງຄວາມເຂົ້າໃຈທີ່ເລິກເຊິ່ງ ແລະ ບໍ່ຄືໃຜນັ້ນ ເບິ່ງຄືວ່າທ່ຽງທຳ ແລະ ຖືກຕ້ອງ ແຕ່ບໍ່ໄດ້ເປັນແບບນັ້ນຢ່າງແທ້ຈິງ. ໃຫ້ເວົ້າຢ່າງຊັດເຈນກໍຄື ພວກມັນລ້ວນແຕ່ເປັນກະແສທີ່ເປັນອັນຕະລາຍ ແລະ ອິດທິພົນທີ່ຊົ່ວຮ້າຍ, ເປັນການໃຫ້ເຫດຜົນທີ່ບິດເບືອນ ແລະ ຄຳສອນນອກຮີດ; ພວກມັນລ້ວນແຕ່ເປັນສິ່ງທີ່ເປັນລົບ ແລະ ພວກມັນລ້ວນແຕ່ເປັນຄຳສອນນອກຮີດ ແລະ ຄວາມເຊື່ອຫຼົງຜິດທີ່ກົງກັນຂ້າມກັບສິ່ງທີ່ເປັນບວກຢ່າງສິ້ນເຊີງ. ເພາະສະນັ້ນ ຖ້າເຈົ້າເຫັນດີກັບຄຳເວົ້າເຫຼົ່ານີ້ຂອງຜູ້ບໍ່ມີຄວາມເຊື່ອ ແລະ ຍຶດຕິດກັບມຸມມອງເຫຼົ່ານີ້ຢູ່ໃນໃຈຂອງເຈົ້າຢູ່ສະເໝີ ມັນກໍພິສູດວ່າ ເຈົ້າບໍ່ແມ່ນຄົນທ່ຽງທຳຄືກັນກັບຜູ້ບໍ່ມີຄວາມເຊື່ອ ແລະ ບໍ່ມີຄວາມທ່ຽງທຳໃນຄວາມເປັນມະນຸດຂອງເຈົ້າ. ເຈົ້າຕ້ອງການເສແສ້ງເຮັດວ່າຕົນເອງເປັນຄົນທ່ຽງທຳ ຄືກັນກັບທີ່ຊາຕານພະຍາຍາມເສແສ້ງເຮັດວ່າຕົນເອງເປັນທູດສະຫວັນແຫ່ງຄວາມສະຫວ່າງ. ຊາຕານເວົ້າຄຳເວົ້າທີ່ມ່ວນຫູຈຳນວນໜຶ່ງ ໂດຍຕ້ອງການເສແສ້ງເຮັດວ່າຕົນເອງເປັນພຣະເຈົ້າ, ເປັນຄົນທ່ຽງທຳທີ່ມີຄຸນນະທຳ ແລະ ເປັນສິ່ງທີ່ເປັນບວກ. ເຈົ້າກໍກຳລັງເສແສ້ງເຮັດວ່າຕົນເອງເປັນໃນສິ່ງທີ່ເຈົ້າບໍ່ໄດ້ເປັນເຊັ່ນກັນ; ເຈົ້າມັກຈະເວົ້າຢູ່ສະເໝີວ່າເຈົ້າມີໂລກະທັດ, ຄ່ານິຍົມ ແລະ ທັດສະນະຄະຕິຕໍ່ຊີວິດທີ່ຖືກຕ້ອງ, ວ່າເຈົ້າມີພະລັງງານບວກ ແລະ ຈິດວິນຍານທີ່ທຳ, ວ່າເຈົ້າເປັນວິລະບູລຸດ, ເປັນຄົນທີ່ມີຄວາມເຂົ້າໃຈທີ່ເລິກເຊິ່ງ ແລະ ບໍ່ຄືໃຜ ຫຼື ວ່າເຈົ້າທ່ຽງທຳ ແລະ ບໍ່ມີຫຍັງຕ້ອງຢ້ານ, ວ່າບໍ່ວ່າເຈົ້າຈະໄປໃສ ເຈົ້າກໍນຳເອົາຈິດຍິນຍານທີ່ຊອບທຳຕິດໂຕໄປນຳໃນຂະນະທີ່ເຈົ້າເວົ້າ ແລະ ປະຕິບັດຕໍ່ຜູ້ຄົນ, ເຈົ້າມັກຈະວາງມາດຕົນເອງໃນລັກສະນະນີ້ຢູ່ສະເໝີ. ແຕ່ເຮົາເວົ້າວ່າ ເຈົ້າເປັນຄົນທີ່ບໍ່ມີຈິດສຳນຶກຫຼາຍປານໃດເລີຍ, ເປັນຄົນທີ່ຕ້ອງການເສແສ້ງວ່າຕົນເອງມີຈິດວິນຍານແຫ່ງຄວາມຊອບທຳ, ເປັນຄົນທ່ຽງທຳ ແລະ ມີຄວາມເປັນມະນຸດ. ເນື່ອງຈາກເຈົ້າກຳລັງເສແສ້ງເຮັດສິ່ງເຫຼົ່ານີ້ ມັນກໍໝາຍຄວາມວ່າເຈົ້າບໍ່ມີສິ່ງເຫຼົ່ານັ້ນ, ຖ້າບໍ່ດັ່ງນັ້ນ ເຈົ້າຈຳເປັນຕ້ອງເສແສ້ງເຮັດພວກມັນບໍ? ຖ້າເຈົ້າມີຄວາມເປັນມະນຸດຢ່າງແທ້ຈິງ ເຈົ້າກໍບໍ່ຈຳເປັນຕ້ອງເສແສ້ງເຮັດເປັນວ່າມີ ທັງເຈົ້າກໍບໍ່ມີທາງທີ່ຈະຍອມຮັບຄຳເວົ້າ ເຊັ່ນ: ສິ່ງທີ່ເອີ້ນກັນວ່າ “ໂລກະທັດ, ຄ່ານິຍົມ ແລະ ທັດສະນະຄະຕິຕໍ່ຊີວິດທີ່ຖືກຕ້ອງ”, “ພະລັງງານບວກ”, “ການມີຈິດວິນຍານແຫ່ງຄວາມຊອບທຳ” ແລະ “ການມີຈິດວິນຍານແຫ່ງຄວາມເປັນວິລະບູລຸດ”; ເຈົ້າຈະບໍ່ຍອມຮັບສິ່ງທີ່ເປັນລົບເຫຼົ່ານີ້, ບໍ່ຈຳເປັນຕ້ອງເວົ້າເລີຍວ່າ ຫຼັງຈາກທີ່ໄດ້ຟັງຄຳເທດສະໜາມາຫຼາຍຈົນເຖິງທຸກມື້ນີ້ ເຈົ້າກໍຄວນມີຄວາມສາມາດໃນການແຍກແຍະຕໍ່ສິ່ງເຫຼົ່ານີ້. ຖ້າເຈົ້າມີຄວາມເປັນມະນຸດ ເຈົ້າກໍຄົງຈະປະຕິເສດສິ່ງທີ່ເປັນລົບເຫຼົ່ານີ້ມາດົນແລ້ວ. ຖ້າມີຄົນສະເໜີຄຳເວົ້າ ແລະ ຂໍ້ອ້າງເຫຼົ່ານີ້ຢ່າງແທ້ຈິງ ເຖິງແມ່ນວ່າເຈົ້າຈະບໍ່ມີການແຍກແຍະກໍຕາມ ເຈົ້າກໍຈະບໍ່ຍອມຮັບພວກມັນຈາກໃຈຂອງເຈົ້າ. ເຈົ້າຈະຄິດວ່າສິ່ງເຫຼົ່ານັ້ນຈອມປອມເກີນໄປ, ສິ່ງທີ່ສົ່ງເສີມໂດຍພວກທີ່ເອີ້ນກັນວ່ານັກສັງຄົມວິທະຍາ, ນັກການສຶກສາ ແລະ ນັກຄິດ, ພວກທີ່ເອີ້ນກັນວ່າຄົນດັງ ແລະ ບຸກຄົນສຳຄັນ ພ້ອມທັງຜີຮ້າຍ ແລະ ພະຍາມານເຫຼົ່ານັ້ນຂອງໂລກ ລ້ວນແລ້ວແຕ່ເປັນສິ່ງທີ່ບອກໃຫ້ຜູ້ຄົນເສແສ້ງ. ມັນຄືກັບຄຳເວົ້າທີ່ເປັນທີ່ນິຍົມໃນສັງຄົມທີ່ວ່າ: “ຖ້າທຸກຄົນມອບຄວາມຮັກໃຫ້ກັນພຽງເລັກນ້ອຍ ໂລກນີ້ກໍຈະກາຍເປັນສະຖານທີ່ທີ່ສວຍງາມ”. ເຈົ້າເຫັນບໍ ມານຮ້າຍທີ່ຊົ່ວຮ້າຍເວົ້າວ່າທຸກຄົນຄວນມອບຄວາມຮັກໃຫ້ກັນພຽງເລັກນ້ອຍ, ເວົ້າອີກຢ່າງໜຶ່ງກໍຄື ຄົນທຳມະດາທຸກຄົນຄວນມອບຄວາມຮັກ, ທຸກຄົນຄວນຮັກມານຮ້າຍທີ່ຊົ່ວຮ້າຍ, ທຸກຄົນຄວນເຊື່ອຟັງ ແລະ ປະຕິບັດຕາມພັກຂອງພວກເຂົາຢ່າງວ່ານອນສອນງ່າຍ ແລະ ບໍ່ກໍ່ໃຫ້ເກີດຄວາມວຸ້ນວາຍ ຫຼື ສ້າງບັນຫາໃຫ້ກັບປະເທດຊາດ ແລະ ພັກຂອງພວກເຂົາ ແລ້ວໂລກນີ້ກໍຈະສະຫງົບສຸກ. ຄວາມຈິງແລ້ວ ຄົນທຳມະດາເຄີຍເປັນຜູ້ທີ່ກໍ່ໃຫ້ເກີດຄວາມວຸ້ນວາຍຕອນໃດ? ເຫັນໄດ້ຊັດເຈນວ່າ ມານຮ້າຍຕ່າງຫາກທີ່ກໍ່ໃຫ້ເກີດຄວາມວຸ້ນວາຍ ແລະ ຍາດແຍ່ງອຳນາດ ແລະ ຜົນປະໂຫຍດ. ມວນມະນຸດກໍຖືກຊາຕານເຮັດໃຫ້ຫຼົງຜິດ ແລະ ເສື່ອມຊາມ; ພວກເຂົາທຸກຄົນຕິດຕາມມານຮ້າຍ ແລະ ຊາຕານ ແລະ ພວກເຂົາທຸກຄົນກໍຫຼີກໜີ ແລະ ຕໍ່ຕ້ານພຣະເຈົ້າ. ສະນັ້ນ ສັງຄົມນີ້ຈະມີຄວາມສະຫງົບສຸກໄດ້ບໍ? ບອກເຮົາເບິ່ງ ຄຳເວົ້າທີ່ວ່າ “ຖ້າທຸກຄົນມອບຄວາມຮັກໃຫ້ກັນພຽງເລັກນ້ອຍ ໂລກນີ້ກໍຈະກາຍເປັນສະຖານທີ່ທີ່ສວຍງາມ” ນັ້ນຟັງຂຶ້ນບໍ? ສິ່ງເຫຼົ່ານີ້ລ້ວນແຕ່ເປັນຄຳເວົ້າເພື່ອຫຼອກລວງເດັກນ້ອຍ. ຖ້າເຈົ້າບໍ່ມີການແຍກແຍະຕໍ່ຄຳເວົ້າເຫຼົ່ານີ້ ແລະ ເຈົ້າເຊື່ອວ່າ: “ໂລກນີ້ຍັງມີຄວາມຫວັງຢູ່, ເຊື້ອຊາດມະນຸດນີ້ຍັງມີຄົນດີຫຼາຍກວ່າຄົນບໍ່ດີ, ໂລກນີ້ຈະກາຍເປັນສະຖານທີ່ທີ່ສວຍງາມໃນອະນາຄົດ ແລະ ເຊື້ອຊາດມະນຸດນີ້ຈະກ້າວໄປສູ່ວັນໃໝ່ທີ່ສວຍງາມ” ແລ້ວຄວາມຄິດ ແລະ ມຸມມອງຂອງເຈົ້າກໍບໍ່ຕ່າງຫຍັງກັບຄົນທົ່ວໄປ ແລະ ເຈົ້າກໍ ເປັນພຽງແຕ່ຄົນທີ່ບໍ່ມີຄວາມເປັນມະນຸດ. ຄຸນລັກສະນະໜຶ່ງຂອງຄົນທີ່ບໍ່ມີຄວາມເປັນມະນຸດກໍຄື ພວກເຂົາມັກອຳພາງຕົນເອງເປັນພິເສດ ໂດຍໃຊ້ຄຳເວົ້າທີ່ມ່ວນຫູ, ສວຍຫູ ແລະ ໜ້າຊື່ໃຈຄົດເພື່ອອຳພາງຮູບລັກສະນະຂອງພວກເຂົາ, ໃນຂະນະທີ່ສ່ວນເລິກຂອງຫົວໃຈຂອງພວກເຂົານັ້ນສົກກະປົກ ແລະ ມືດມົນເປັນພິເສດ ແລະ ກົນອຸບາຍທີ່ໜ້າລັງກຽດ ແລະ ຕ່ຳຊ້າຂອງພວກເຂົາກໍມີມາຢ່າງບໍ່ຂາດສາຍ. ພວກເຂົາບໍ່ຮັກຄວາມຍຸຕິທຳ ແລະ ຄວາມຊອບທຳເລີຍ; ພວກເຂົາພຽງແຕ່ມັກໃຊ້ກົນອຸບາຍ. ພວກເຂົາເວົ້າສິ່ງທີ່ຟັງມ່ວນຫູຫຼາຍ; ພວກເຂົາໜ້າໄຫວ້ຫຼັງຫຼອກ ແລະ ເຮັດຄວາມຊົ່ວທຸກຮູບແບບເທົ່າທີ່ຈະຈິນຕະນາການໄດ້. ຄົນດັ່ງກ່າວບໍ່ມີຄວາມເປັນມະນຸດ. ສິ່ງເຫຼົ່ານີ້ຄືການສະແດງອອກຂອງຜູ້ທີ່ບໍ່ມີຄວາມເປັນມະນຸດຢ່າງແທ້ຈິງ. ນີ້ແມ່ນການສະແດງອອກຂອງຄວາມທ່ຽງທຳບໍ? (ບໍ່). ເນື່ອງຈາກຄົນເຫຼົ່ານີ້ບໍ່ທ່ຽງທຳ ເຈົ້າຄິດວ່າພວກເຂົາຈະໃຈດີໄດ້ບໍ? (ບໍ່). ຢ່າວ່າແຕ່ໃຈດີເລີຍ ມັນຈະເປັນເລື່ອງທີ່ໜ້າຍິນດີຖ້າພວກເຂົາເຮັດຄວາມຊົ່ວໜ້ອຍລົງຈັກໜຶ່ງຢ່າງ ເຊິ່ງເປັນພອນສຳລັບທຸກຄົນເທິງແຜ່ນດິນໂລກ. ແຕ່ພວກເຂົາພັດເອີ້ນຕົນເອງວ່າເປັນຄົນທ່ຽງທຳ! ນັ້ນເປັນພຽງການທີ່ພວກເຂົາຍົກຍ້ອງຕົນເອງເທົ່ານັ້ນ! ພວກເຂົາຮອດບໍ່ຮູ້ຊໍ້າວ່າສິ່ງທີ່ເປັນບວກແມ່ນຫຍັງ ແລະ ເຖິງແມ່ນວ່າຫຼັງຈາກທີ່ໄດ້ຍິນກ່ຽວກັບສິ່ງທີ່ເປັນບວກແລ້ວ ໃນໃຈຂອງພວກເຂົາກໍບໍ່ມັກພວກມັນ ແລະ ເຖິງກັບກຽດຊັງ ແລະ ລັງກຽດພວກມັນອີກດ້ວຍ. ແຕ່ພວກເຂົາກໍຍັງເວົ້າວ່າພວກເຂົາທ່ຽງທຳ ແລະ ໃຈດີ. ຄິດວ່າຈະໄປຫຼອກໃຜໄດ້? ສິ່ງທີ່ເອີ້ນກັນວ່າຄວາມທ່ຽງທຳ, ຄວາມໃຈດີ ແລະ ເຫດຜົນຂອງມວນມະນຸດນັ້ນບໍ່ໄດ້ອີງໃສ່ສິ່ງທີ່ເປັນບວກ ທັງບໍ່ໄດ້ອີງໃສ່ເກນຄວາມຈິງ. ດັ່ງນັ້ນ ຄວາມທ່ຽງທຳ, ຄວາມໃຈດີ, ຄວາມມີເຫດຜົນ ພ້ອມທັງຈິດສຳນຶກ ແລະ ຄວາມມີເຫດຜົນຂອງຜູ້ຄົນທີ່ມວນມະນຸດກຳນົດຂຶ້ນນັ້ນລ້ວນແຕ່ບໍ່ຖືກຕ້ອງ, ບໍ່ມີພື້ນຖານໃນຄວາມຈິງ ແລະ ລ້ວນແຕ່ເປັນເຫດຜົນທີ່ບິດເບືອນ ແລະ ຄຳສອນນອກຮີດ.

ຖ້າຄົນໃດໜຶ່ງມີຈິດສຳນຶກ ແລະ ເຫດຜົນ ແລ້ວຢ່າງທຳອິດຄື ພວກເຂົາແມ່ນຄົນທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້. ຢ່າງທີສອງຄື ພວກເຂົາຮູ້ວ່າອັນໃດຖືກ ແລະ ອັນໃດຜິດ. ພວກເຮົາຫາກໍໂອ້ລົມກ່ຽວກັບການແຍກແຍະສິ່ງທີ່ຖືກອອກຈາກສິ່ງທີ່ຜິດ. ຈົ່ງປະເມີນຕົນເອງ ແລ້ວປະເມີນພໍ່ແມ່ຂອງເຈົ້າ ແລະ ອ້າຍເອື້ອຍນ້ອງຂອງເຈົ້າ, ມີໃຜໃນພວກເຈົ້າແດ່ທີ່ເປັນຄົນທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້? ເຈົ້າເປັນຄົນແບບນັ້ນບໍ? ຖ້າເຈົ້າເປັນຄົນທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ ແລ້ວໃນອະນາຄົດ ການຍອມຮັບ ແລະ ການອ່ອນນ້ອມຕໍ່ຄວາມຈິງຂອງເຈົ້າກໍຈະເປັນໄປຕາມທຳມະຊາດ. ພຽງແຕ່ພະຍາຍາມຈັກໜ້ອຍ, ອົດທົນຕໍ່ຄວາມຍາກລຳບາກຈັກໜ້ອຍ ແລະ ລົງທຶນລົງແຮງອີກຈັກໜ້ອຍ ເຈົ້າກໍຈະສາມາດບັນລຸມັນໄດ້ ແລ້ວກໍຈະມີຄວາມຫວັງສຳລັບຄວາມລອດພົ້ນຂອງເຈົ້າ. ຖ້າເຈົ້າບໍ່ແມ່ນຄົນທີ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ ແລະ ໃນອະດີດເຈົ້າເຄີຍເບື່ອໜ່າຍຄວາມຈິງ, ບໍ່ສາມາດຍອມຮັບມັນໄດ້ ແລະ ບໍ່ເຕັມໃຈທີ່ຈະປະຕິບັດຄວາມຈິງດັງກ່າວ ແລະ ເມື່ອເວົ້າເຖິງການຍອມຮັບ ແລະ ການປະຕິບັດຕວາມຄວາມຈິງ ເຈົ້າກໍຮູ້ສຶກລຳຄານຢ່າງໜັກ ແລະ ຮູ້ສຶກຄືກັບຖືກກົດດັນຢ່າງໜັກ, ທຸກທໍລະມານ ແລະ ຂາດອິດສະຫຼະພາບ ແລ້ວໃນອະນາຄົດເຈົ້າກໍຈະມີຄວາມຮູ້ສຶກແບບດຽວກັນກ່ຽວກັບການຍອມຮັບ ແລະ ການປະຕິບັດຄວາມຈິງ; ເຈົ້າຈະບໍ່ຍອມຮັບຄວາມຈິງ. ການທີ່ເຈົ້າບໍ່ສາມາດຍອມຮັບຄວາມຈິງ ແລະ ຄວາມເບື່ອໜ່າຍຂອງເຈົ້າຕໍ່ຄວາມຈິງນັ້ນບໍ່ແມ່ນຍ້ອນວ່າເຈົ້າເຊື່ອໃນພຣະເຈົ້າເປັນເວລາສັ້ນໆ ທັງບໍ່ແມ່ນຍ້ອນວ່າພຣະເຈົ້າບໍ່ໄດ້ລົງວິໄນເຈົ້າ ຫຼື ບໍ່ໄດ້ຮັບຜິດຊອບຕໍ່ເຈົ້າ. ສິ່ງເຫຼົ່ານີ້ບໍ່ແມ່ນຕົ້ນເຫດທີ່ແທ້ຈິງ. ແລ້ວຕົ້ນເຫດທີ່ແທ້ຈິງແມ່ນຫຍັງ? ເຈົ້າບໍ່ມີຄວາມສາມາດໃນການແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ ເຊິ່ງເປັນເງື່ອນໄຂພື້ນຖານນີ້, ສະນັ້ນ ໃນອະນາຄົດເຈົ້າກໍຍັງຈະບໍ່ສາມາດຍອມຮັບຄວາມຈິງໄດ້ ແລະ ເຈົ້າຈະບໍ່ສາມາດບັນລຸການອ່ອນນ້ອມຕໍ່ຄວາມຈິງໄດ້. ບາງຄົນເວົ້າວ່າ: “ຖ້າຂ້ອຍບໍ່ສາມາດຍອມຮັບ ຫຼື ອ່ອນນ້ອມຕໍ່ຄວາມຈິງໄດ້ ຂ້ອຍຍັງຈະສາມາດໄດ້ຮັບຄວາມລອດພົ້ນຢູ່ບໍ?” ແລ້ວພວກເຈົ້າເວົ້າວ່າແນວໃດ, ພວກເຂົາຈະໄດ້ຮັບບໍ? (ບໍ່). ຄຳຕອບຂອງເຮົາກໍຄື: “ມັນກໍເວົ້າໄດ້ຍາກຫຼາຍ”. ເປັນຫຍັງຈຶ່ງເວົ້າໄດ້ຍາກຫຼາຍ? ຕອນນີ້ເຮົາໄດ້ເວົ້າໄປຫຼາຍແລ້ວ ແລະ ໄດ້ຍົກຕົວຢ່າງການສະແດງອອກຫຼາຍຢ່າງ ມັນກໍບໍ່ແນ່ນອນວ່າເຈົ້າຈະສາມາດເອົາຕົນເອງໄປທຽບໃສ່ກັບພວກມັນ ຫຼື ຮັບຮູ້ພວກມັນໃນຕົວເຈົ້າເອງໄດ້ ຫຼື ບໍ່. ຍິ່ງໄປກວ່ານັ້ນ ມັນກໍຍັງບໍ່ແນ່ນອນອີກວ່າເຈົ້າຈະສາມາດເຂົ້າໃຈເລື່ອງເຫຼົ່ານີ້ ແລະ ດ້ານຕ່າງໆຂອງຄວາມຈິງທີ່ເຮົາໄດ້ເວົ້າເຖິງແລ້ວນີ້ໄດ້ ຫຼື ບໍ່. ເພາະສະນັ້ນ ເຖິງແມ່ນວ່າເຮົາຈະບໍ່ບອກພວກເຈົ້າວ່າພວກເຈົ້າສາມາດຖືກຊ່ວຍໃຫ້ລອດພົ້ນໄດ້ ຫຼື ບໍ່ກໍຕາມ, ພວກເຈົ້າແຕ່ລະຄົນກໍສາມາດຮັບຮູ້ມັນໄດ້ໂດຍອີງໃສ່ທັດສະນະຄະຕິຂອງພວກເຈົ້າທີ່ມີຕໍ່ຄວາມຈິງ ແລະ ຕໍ່ສິ່ງທີ່ເປັນບວກ. ບໍ່ຈຳເປັນທີ່ເຮົາຈະຕ້ອງບອກພວກເຈົ້າຢ່າງຊັດເຈນ ແລະ ຢ່າງກົງໄປກົງມາຂະໜາດນັ້ນ; ພວກເຈົ້າກໍຮູ້ຢູ່ໃນໃຈຂອງພວກເຈົ້າແຕ່ລະຄົນແລ້ວ.

ຂ. ການຮູ້ວ່າອັນໃດຖືກ ແລະ ອັນໃດຜິດ

ຕອນນີ້ພວກເຮົາໄດ້ໂອ້ລົມກ່ຽວກັບການແຍກແຍະສິ່ງທີ່ຖືກອອກຈາກສິ່ງທີ່ຜິດຈົບແລ້ວ ຕໍ່ໄປພວກເຮົາກໍຄວນເວົ້າກ່ຽວກັບການຮູ້ວ່າອັນໃດຖືກ ແລະ ອັນໃດຜິດ ແມ່ນບໍ? (ແມ່ນແລ້ວ). ການຮູ້ວ່າອັນໃດຖືກ ແລະ ອັນໃດຜິດນັ້ນແຕກຕ່າງຈາກການແຍກແຍະສິ່ງທີ່ຖືກອອກຈາກສິ່ງທີ່ຜິດຢ່າງແນ່ນອນ; ຖ້າບໍ່ດັ່ງນັ້ນ ກໍຄົງບໍ່ຈຳເປັນຕ້ອງສົນທະນາພວກມັນແຍກກັນ. ການຮູ້ວ່າອັນໃດຖືກ ແລະ ອັນໃດຜິດໝາຍຄວາມວ່າ ຈາກມຸມມອງຂອງຄວາມເປັນມະນຸດແລ້ວ ຄົນເຮົາຕ້ອງຮູ້ວ່າມຸມມອງໃດ ແລະ ຄຳເວົ້າໃດທີ່ຖືກຕ້ອງ ແລະ ອັນໃດທີ່ບໍ່ຖືກຕ້ອງ. ສິ່ງທີ່ຖືກຕ້ອງຄວນຖືກຍຶດໝັ້ນໄວ້ ແລະ ສິ່ງທີ່ບໍ່ຖືກຕ້ອງກໍຄວນຖືກປະຖິ້ມໄປ. ໃນຄວາມຄິດຂອງຄົນປົກກະຕິ ຈະມີຄວາມຄິດ, ມຸມມອງ ແລະ ພື້ນຖານບາງຢ່າງສຳລັບການແຍກແຍະວ່າອັນໃດຖືກ ແລະ ອັນໃດຜິດ. ພວກເຂົາຈະຍຶດໝັ້ນກັບສິ່ງທີ່ຖືກຕ້ອງ ແລະ ຈະຕໍ່ຕ້ານ ຫຼື ເຖິງກັບປະຕິເສດສິ່ງທີ່ບໍ່ຖືກຕ້ອງ. ຖ້າຄົນເຮົາບໍ່ສາມາດແມ່ນແຕ່ຈະເຮັດສິ່ງນີ້ໄດ້ ມັນກໍສະແດງໃຫ້ເຫັນວ່າມີບາງສິ່ງຂາດຕົກບົກຜ່ອງໃນຄວາມເປັນມະນຸດຂອງພວກເຂົາ; ຍັງສາມາດເວົ້າໄດ້ຢ່າງຊັດເຈນອີກວ່າ ຄົນແບບນີ້ບໍ່ມີຄວາມເປັນມະນຸດ. ໃນຖານະທີ່ເປັນຄົນ ຖ້າເຈົ້າເວົ້າວ່າເຈົ້າມີຄວາມເປັນມະນຸດ ແຕ່ເຈົ້າຮອດບໍ່ຮູ້ຊໍ້າວ່າອັນໃດຖືກ ແລະ ອັນໃດຜິດ ແລ້ວເຈົ້າຈະປະພຶດຕົນໃຫ້ດີໄດ້ແນວໃດ? ເຈົ້າຈະປະພຶດຕົນຢ່າງເໝາະສົມໄດ້ແນວໃດ? ເຈົ້າຈະເວົ້າທຸກຄຳເວົ້າ ແລະ ເຮັດທຸກການກະທຳພາຍໃນຄວາມເປັນມະນຸດໄດ້ແນວໃດ? ຖ້າເຈົ້າບໍ່ຮູ້ວ່າອັນໃດຖືກ ແລະ ອັນໃດຜິດ ແລ້ວເຈົ້າກໍບໍ່ໄດ້ເວົ້າ ແລະ ກະທຳທຸກສິ່ງພາຍໃນຄວາມເປັນມະນຸດ. ການບໍ່ກະທຳ ຫຼື ບໍ່ເວົ້າພາຍໃນຄວາມເປັນມະນຸດໝາຍຄວາມວ່າແນວໃດ? ມັນໝາຍຄວາມວ່າເຈົ້າບໍ່ໄດ້ເວົ້າຄຳເວົ້າເຫຼົ່ານີ້ ແລະ ເຮັດສິ່ງເຫຼົ່ານີ້ຢ່າງສົມເຫດສົມຜົນ ໂດຍອີງໃສ່ຄວາມຄິດ ແລະ ມຸມມອງທີ່ຖືກຕ້ອງທີ່ຄວາມເປັນມະນຸດຄວນມີ, ນີ້ຄືຄວາມໝາຍຂອງການບໍ່ເວົ້າ ຫຼື ບໍ່ກະທຳພາຍໃນຄວາມເປັນມະນຸດຂອງເຈົ້າ. ບາງຄົນເວົ້າວ່າ: “ຖ້າຄົນເຮົາບໍ່ເວົ້າ ຫຼື ບໍ່ກະທຳພາຍໃນຄວາມເປັນມະນຸດຂອງພວກເຂົາ ແລ້ວພວກເຂົາເວົ້າ ແລະ ກະທຳໂດຍອີງໃສ່ພື້ນຖານຫຍັງ?” ເວົ້າລວມໆແລ້ວມີສອງພື້ນຖານ. ພື້ນຖານໜຶ່ງຄືການເວົ້າ ແລະ ການກະທຳພາຍໃນທຳມະຊາດຂອງມານຮ້າຍ ໂດຍດຳລົງຊີວິດຕາມອຸປະນິໄສແບບຊາຕານ. ຄົນທີ່ເຂົ້າໃຈຄວາມຈິງສາມາດເຫັນໄດ້ວ່າ ຄວາມຄິດ, ມຸມມອງ ແລະ ທັດສະນະຄະຕິຂອງຄົນເຫຼົ່ານີ້ໃນຄຳເວົ້າ ແລະ ການກະທຳຂອງພວກເຂົານັ້ນຄືກັນກັບຂອງມານຮ້າຍ ແລະ ສິ່ງເຫຼົ່ານີ້ກໍເຮັດໃຫ້ຜູ້ຄົນຫຼົງຜິດ, ທຳຮ້າຍ, ລອງໃຈ ແລະ ຊີ້ນຳຜູ້ຄົນໄປໃນທາງທີ່ຜິດ ແລະ ບໍ່ແມ່ນສິ່ງທີ່ເປັນບວກ. ນີ້ຄືພື້ນຖານໜຶ່ງ: ການເວົ້າ ແລະ ການກະທຳພາຍໃນທຳມະຊາດມານຮ້າຍຂອງຕົນເອງ. ອີກພື້ນຖານໜຶ່ງຄືການເວົ້າ ແລະ ການກະທຳແບບສັດເດຍລະສານ ແລະ ສັດເດຍລະສານກໍຍິ່ງບໍ່ມີຄວາມເປັນມະນຸດຫຼາຍກວ່າອີກ. ການບໍ່ມີຄວາມເປັນມະນຸດໝາຍເຖິງການເວົ້າ ແລະ ການກະທຳໂດຍປາສະຈາກຈິດສຳນຶກ ຫຼື ເຫດຜົນ; ມັນງ່າຍດາຍແບບນັ້ນເລີຍ. ຄຳເວົ້າທີ່ສັດເດຍລະສານເວົ້າເປັນກຸ່ມຄຳເວົ້າທີ່ສັບສົນ, ໂງ່ຈ້າ ແລະ ບິດເບືອນ; ທຸກສິ່ງທີ່ພວກມັນເວົ້າມີຫຼັກຄຳສອນທີ່ບິດເບືອນບາງຢ່າງ. ເຈົ້າເຫັນບໍ ຄຳເວົ້າທີ່ພວກມັນເວົ້ານັ້ນຄືກັນກັບຄວາມຄິດ ແລະ ມຸມມອງຂອງສັດ, ພວກມັນບິດເບືອນ ແລະ ໂງ່ຈ້າ, ໂງ່ຈ້າ ແລະ ສັບສົນ. ຫຼັງຈາກທີ່ໄດ້ຟັງພວກມັນແລ້ວ ເຈົ້າກໍບໍ່ຮູ້ວ່າຈະຫົວ ຫຼື ຈະໄຫ້ ແລະ ເຈົ້າກໍເວົ້າວ່າ: “ລາວເວົ້າແບບນັ້ນໄດ້ແນວໃດ? ມັນຄືກັບວ່າລາວເປັນເດັກນ້ອຍອາຍຸສາມຫາຫ້າປີ ທີ່ໄຮ້ສາລະ ແລະ ບໍ່ຮູ້ຈັກຄວາມ. ສິ່ງເຫຼົ່ານີ້ບໍ່ແມ່ນຄຳເວົ້າທີ່ຜູ້ໃຫຍ່ຄວນເວົ້າ! ຄຳເວົ້າຂອງລາວຟັງບໍ່ຂຶ້ນ, ພວກມັນເປັນຕາໜ້າຫົວ, ຄຳເວົ້າເຫຼົ່ານັ້ນເປັນຕາໜ້າອາຍເກີນກວ່າທີ່ຈະເວົ້າຕໍ່ໜ້າຜູ້ຄົນ!” ນັ້ນຄືສັດ, ສັດເດຍລະສານທີ່ກຳລັງເວົ້າຢູ່. ພວກມັນກຳລັງເວົ້າ ແລະ ກະທຳພາຍໃນທຳມະຊາດຂອງສັດເດຍລະສານ ໂດຍບໍ່ມີຄວາມສຳນຶກໃດໆເລີຍ ຫຼື ບໍ່ມີຄວາມສົມເຫດສົມຜົນໃດໆ, ແຮງໄກທີ່ຈະມີຈິດສຳນຶກ ແລະ ເຫດຜົນໃດໜຶ່ງ. ນັ້ນກໍຄື ຄຳເວົ້າຂອງພວກມັນບໍ່ມີເຫດຜົນຢ່າງຍິ່ງ ໂດຍບໍ່ມີເຫດຜົນຮອງຮັບເລີຍ. ເຈົ້າບໍ່ຮູ້ວ່າສິ່ງທີ່ພວກມັນເວົ້າມາຈາກໃສ ແລະ ຫຼັງຈາກທີ່ໄດ້ຍິນພວກມັນແລ້ວ ເຈົ້າກໍສັບສົນ ແລະ ມຶນງົງຢ່າງສິ້ນເຊີງ. ຍິ່ງເຈົ້າຟັງຄຳເວົ້າຂອງພວກມັນ ແລະ ການເລົ່າເລື່ອງຕ່າງໆຂອງພວກມັນຫຼາຍເທົ່າໃດ ມັນກໍຍິ່ງເບິ່ງຄືວ່າວຸ້ນວາຍສຳລັບເຈົ້າຫຼາຍຂຶ້ນເທົ່ານັ້ນ ແລະ ເຈົ້າກໍບໍ່ມີທາງທີ່ຈະເຂົ້າໃຈພວກມັນໄດ້ເລີຍ. ເມື່ອພວກມັນເວົ້າ ພວກມັນມັກຈະເວົ້າວົນໄປວົນມາ, ເຮັດໃຫ້ສິ່ງຕ່າງໆສັບສົນ, ເວົ້າຊໍ້າໄປຊໍ້າມາ ແລະ ພວກມັນກໍເວົ້າແຕ່ເລື່ອງເດີມໆຍືດຍາວໄປເລື້ອຍໆ ແຕ່ໃນທີ່ສຸດກໍຍັງບໍ່ຮູ້ວ່າຈະສະຫຼຸບມັນແນວໃດ. ນີ້ຄືສັດເດຍລະສານ, ຄືສັດທີ່ກຳລັງເວົ້າ. ຄົນແບບນີ້ມີຄຸນລັກສະນະໜຶ່ງ ນັ້ນກໍຄື ບໍ່ວ່າພວກເຂົາຈະເຮັດຫຍັງ, ພວກເຂົາຈະເວົ້າຫຍັງ, ພວກເຂົາມີຄວາມຄິດ ຫຼື ມຸມມອງແບບໃດ ຫຼື ພວກເຂົາຮັບເອົາຄວາມຄິດ ຫຼື ມຸມມອງແບບໃດກໍຕາມ ພວກເຂົາກໍຮອດບໍ່ຮູ້ຊໍ້າວ່າຕົນເອງຖືກ ຫຼື ຜິດ. ນີ້ຄືຄຸນລັກສະນະແຫ່ງຄວາມເປັນມະນຸດຂອງພວກເຂົາ. ໃນທີ່ສຸດ ຄຸນລັກສະນະແຫ່ງຄວາມເປັນມະນຸດຂອງພວກເຂົາກໍຖືກກຳນົດວ່າ ຄົນດັ່ງກ່າວບໍ່ມີຄວາມເປັນມະນຸດ ນັ້ນກໍຄື ພວກເຂົາບໍ່ມີຈິດສຳນຶກ ແລະ ເຫດຜົນ. ພວກເຂົາຮອດບໍ່ຮູ້ຊໍ້າວ່າອັນໃດຖືກ ແລະ ອັນໃດຜິດ, ສະນັ້ນ ເຈົ້າຄິດວ່າພວກເຂົາສາມາດເວົ້າ ແລະ ກະທຳດ້ວຍຈິດສຳນຶກໄດ້ບໍ? ພວກເຂົາສາມາດມີຈິດສຳນຶກ ແລະ ເຫດຜົນຂອງຄົນປົກກະຕິໄດ້ບໍ ຖ້າພວກເຂົາບໍ່ຮູ້ວ່າອັນໃດຖືກ ແລະ ອັນໃດຜິດ? ພວກເຂົາສາມາດມີຄວາມຄິດຂອງຄົນປົກກະຕິໄດ້ບໍ ຖ້າພວກເຂົາບໍ່ສາມາດແຍກແຍະວ່າອັນໃດຖືກ ແລະ ອັນໃດຜິດ? ພວກເຂົາຈະບໍ່ມີວັນມີຄວາມຄິດຂອງຄົນປົກກະຕິໄດ້. ຄົນປົກກະຕິບໍ່ສາມາດສື່ສານກັບຄົນແບບນັ້ນໄດ້. ເປັນຫຍັງເຮົາຈຶ່ງເວົ້າແບບນີ້? ມັນເປັນເພາະວ່າເຈົ້າບໍ່ມີຄວາມຮັກບໍ? ບໍ່ແມ່ນ, ມັນເປັນເພາະວ່າເຈົ້າບໍ່ມີຈຸດຮ່ວມກັນ, ເຈົ້າບໍ່ມີຄວາມຄິດ ຫຼື ມຸມມອງໃດໆຮ່ວມກັບພວກເຂົາ. ການສື່ສານກັບພວກເຂົາກໍຄືກັບການສື່ສານກັບສັດ, ກັບມານຮ້າຍ; ມັນເປັນໄປບໍ່ໄດ້. ບອກເຮົາເບິ່ງ ຖ້າເຈົ້າເວົ້າກັບມານຮ້າຍ ແລະ ຊາຕານກ່ຽວກັບຄວາມຈິງ, ເຈົ້າສາມາດເຮັດໃຫ້ພວກມັນເຂົ້າໃຈໄດ້ບໍ? ຖ້າເຈົ້າເວົ້າກັບມານຮ້າຍ ແລະ ຊາຕານວ່າ: “ເຈົ້າຄວນເຊື່ອໃນພຣະເຈົ້າ. ພຣະເຈົ້າສ້າງມວນມະນຸດຂຶ້ນມາ. ໃນຖານະສິ່ງທີ່ເປັນສິ່ງຖືກສ້າງ ມັນເປັນສິ່ງທີ່ຖືກຕ້ອງ ແລະ ເໝາະສົມທີ່ສຸດແລ້ວທີ່ຜູ້ຄົນຄວນນະມັດສະການພຣະເຈົ້າ”, ພວກມັນຈະເວົ້າວ່າແນວໃດ? “ນະມັດສະການພຣະເຈົ້າບໍ? ຂ້ອຍຕ້ອງການໃຫ້ຜູ້ຄົນນະມັດສະການຂ້ອຍ! ຂ້ອຍຈະໄດ້ເງິນເທົ່າໃດສຳລັບການນະມັດສະການພຣະເຈົ້າ? ຖ້າໄດ້ເງິນຂ້ອຍຈຶ່ງຈະເຮັດ.” ນີ້ແມ່ນຄຳເວົ້າປະເພດໃດ? ເຈົ້າສາມາດສື່ສານກັບມານຮ້າຍໄດ້ບໍ? (ບໍ່ໄດ້). ແລ້ວກັບສັດເດ ເຈົ້າສາມາດສື່ສານກັບພວກມັນໄດ້ບໍ? (ພວກເຮົາກໍບໍ່ສາມາດສື່ສານກັບພວກມັນໄດ້ເຊັ່ນກັນ). ເຈົ້າເຫັນບໍ ສັດບາງຊະນິດຫວງອາຫານຂອງພວກມັນຫຼາຍເມື່ອພວກມັນກິນ. ຫຼັງຈາກທີ່ກິນອາຫານຂອງພວກມັນໝົດແລ້ວ ພວກມັນກໍເຖິງກັບພະຍາຍາມຍາດອາຫານຂອງສັດອື່ນ. ຖ້າເຈົ້າບອກພວກມັນວ່າ: “ຢ່າຍາດອາຫານກັນ, ກິນແຕ່ຂອງຕົນເອງກໍພໍ”, ພວກມັນສາມາດເຂົ້າໃຈສິ່ງນີ້ໄດ້ບໍ? (ບໍ່ໄດ້). ເມື່ອຮອດເວລາກິນອາຫານ ພວກມັນກໍຍັງຈະຍາດອາຫານກັນ ແລະ ເຖິງກັບເລີ່ມຕໍ່ສູ້ ແລະ ກັດກັນ. ເຈົ້າບໍ່ສາມາດສື່ສານກັບພວກມັນໄດ້ເລີຍ. ເພື່ອປົກປ້ອງພວກມັນ ແລະ ປ້ອງກັນບໍ່ໃຫ້ພວກມັນຍາດອາຫານກັນ, ເຈົ້າຕ້ອງໃຊ້ມາດຕະການ ແລະ ຈັດການພວກມັນຢ່າງເຂັ້ມງວດ ໂດຍໃຫ້ອາຫານພວກມັນແຍກກັນເມື່ອຮອດເວລາກິນ. ມີແຕ່ວິທີນີ້ເທົ່ານັ້ນຈຶ່ງເປັນວິທີທີ່ເໝາະສົມໃນການຈັດການພວກມັນ. ເປັນຫຍັງ? ເພາະວ່າພວກມັນເປັນສັດ, ພວກມັນບໍ່ມີຄວາມມີເຫດຜົນ ແລະ ຍິ່ງບໍ່ມີການຄວບຄຸມຕົນເອງ ແລະ ພວກມັນບໍ່ສາມາດຕັດສິນໄດ້ວ່າສິ່ງທີ່ພວກມັນເຮັດນັ້ນຖືກ ຫຼື ຜິດ, ສະນັ້ນ ບໍ່ວ່າສິ່ງທີ່ເຈົ້າເວົ້ານັ້ນຈະຖືກຕ້ອງສໍ່າໃດ ແລະ ຟັງຂຶ້ນສໍ່າໃດກໍຕາມ ແລະ ບໍ່ວ່າມັນຈະເປັນປະໂຫຍດຕໍ່ພວກມັນສໍ່າໃດກໍຕາມ, ພວກມັນກໍຈະບໍ່ເຂົ້າໃຈ. ຄົນທີ່ກັບຊາດມາເກີດຈາກສັດກໍເປັນແບບນີ້ເຊັ່ນກັນ. ບໍ່ວ່າຈະໂອ້ລົມຄວາມຈິງຢ່າງຊັດເຈນສໍ່າໃດກໍຕາມ, ພວກເຂົາກໍບໍ່ເຂົ້າໃຈຄວາມຈິງນັ້ນ; ສະນັ້ນ ພວກເຂົາຈຶ່ງບໍ່ເຄີຍປະຕິບັດຕາມຫຼັກການທີ່ຖືກຕ້ອງ. ເຖິງແມ່ນວ່າພວກເຂົາຈະເຮັດບາງສິ່ງທີ່ຜິດ, ພວກເຂົາກໍບໍ່ຄິດວ່າມັນຜິດ ແລະ ພວກເຂົາກໍຈະຍຶດໝັ້ນໃນສິ່ງນັ້ນ ແລະ ເຖິງກັບເຮັດແບບນັ້ນໄປຕະຫຼອດຊີວິດ. ພວກເຂົາບໍ່ແມ່ນສັດບໍ? ຄົນເຊັ່ນນັ້ນທີ່ບໍ່ສາມາດເຂົ້າໃຈພາສາມະນຸດໄດ້ກໍເປັນຄືກັບສັດ, ເກືອບຈະບໍ່ດີໄປກວ່າກັນເລີຍ.

ຕອນນີ້ພວກເຮົາຈະບໍ່ເວົ້າເຖິງທຳມະຊາດຂອງສັດ ແລະ ມານຮ້າຍ, ແຕ່ຈະເນັ້ນໄປທີ່ດ້ານຄວາມເປັນມະນຸດຂອງການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ. ການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງແມ່ນການສະແດງອອກທີ່ຄົນທີ່ມີຄວາມເປັນມະນຸດຄວນມີ, ແຕ່ໃນຄວາມເປັນຈິງແລ້ວ ຫຼາຍຄົນພັດຂາດສິ່ງນີ້. ຜູ້ຄົນມັກຈະສະແດງເຫດຜົນທີ່ບິດເບືອນ, ເວົ້າຄຳເວົ້າທີ່ບິດເບືອນ ແລະ ເຖິງກັບເຮັດສິ່ງທີ່ຄາດເຄື່ອນ, ໂດຍເຮັດສິ່ງເຫຼົ່ານັ້ນດ້ວຍຄວາມດື້ດຶງເປັນພິເສດ ແລະ ພວກເຂົາເຖິງກັບສາມາດເຜີຍແຜ່ເຫດຜົນທີ່ບິດເບືອນຂອງພວກເຂົາໃຫ້ກັບຄົນອື່ນ, ໂດຍສົ່ງຕໍ່ມັນໃຫ້ກັບພວກເຂົາ. ການໃຫ້ເຫດຜົນທີ່ພວກເຂົາສະແດງອອກນັ້ນບິດເບືອນຢ່າງຮ້າຍແຮງ ແຕ່ພວກເຂົາກໍຍັງສົ່ງຕໍ່ໃຫ້ກັບຄົນອື່ນ, ບໍ່ພຽງແຕ່ທຳຮ້າຍຕົນເອງເທົ່ານັ້ນ ແຕ່ຍັງທຳຮ້າຍຄົນອື່ນອີກດ້ວຍ. ຕົວຢ່າງ: ຖ້າພວກເຂົາບໍ່ມັກກິນເຂົ້າ, ພວກເຂົາກໍຈະເວົ້າວ່າ “ເຂົ້າບໍ່ມີຄຸນຄ່າທາງໂພຊະນາການ. ພວກເຮົາຄວນກິນໝີ່, ໝັນໂຖ ແລະ ເຂົ້າຈີ່”. ພວກເຂົາເວົ້າວ່າເຂົ້າບໍ່ມີຄຸນຄ່າທາງໂພຊະນາການ. ຄຳເວົ້ານີ້ຖືກຕ້ອງບໍ? (ບໍ່). ເຈົ້າເປັນນັກໂພຊະນາການບໍ? ເຈົ້າໄດ້ທົດສອບມັນແລ້ວບໍ? ແມ່ນຫຍັງຄືພື້ນຖານຂອງເຈົ້າສຳລັບການເວົ້າວ່າເຂົ້າບໍ່ມີຄຸນຄ່າທາງໂພຊະນາການ? ຕົວຢ່າງ: ມີບາງສະຖານທີ່ທີ່ພວກເຂົາປູກແຕ່ເຂົ້າ ບໍ່ປູກທັນຍາພືດ, ຜູ້ຄົນຢູ່ບ່ອນນັ້ນກໍກິນເຂົ້າຕະຫຼອດຊີວິດຂອງພວກເຂົາ ແລະ ດຳລົງຊີວິດໄດ້ເປັນຢ່າງດີ, ໂດຍທີ່ຫຼາຍຄົນກໍມີອາຍຸຍືນຍາວ. ແຕ່ໂດຍອີງໃສ່ຄວາມມັກຂອງພວກເຂົາເອງ, ຄົນທີ່ສະແດງເຫດຜົນທີ່ບິດເບືອນສາມາດເວົ້າໄດ້ວ່າ “ເຂົ້າບໍ່ມີຄຸນຄ່າທາງໂພຊະນາການ”, ເຖິງກັບເວົ້າສິ່ງນີ້ຄືກັບວ່າມັນເປັນເຫດຜົນທີ່ຟັງຂຶ້ນ. ນີ້ເປັນເຫດຜົນທີ່ຟັງຂຶ້ນແທ້ໆບໍ? (ບໍ່). ພວກເຮົາຈະບໍ່ເວົ້າເຖິງວ່າຄຳເວົ້ານີ້ສອດຄ່ອງກັບຄວາມຈິງ ຫຼື ບໍ່, ມັນບໍ່ແມ່ນເຫດຜົນທີ່ຖືກຟັງຂຶ້ນເລີຍ. ພວກເຂົາກ້າສະແດງເຫດຜົນທີ່ບິດເບືອນແບບນັ້ນອອກມາໄດ້ແນວໃດ? ພວກເຂົາເປັນມະນຸດບໍ? (ບໍ່). ຄຳເວົ້ານີ້ຜິດພາດຢ່າງເຫັນໄດ້ຊັດເຈນ; ມັນເປັນຄຳເວົ້າທີ່ເວົ້າອອກມາເນື່ອງຈາກຄວາມປາຖະໜາທີ່ເຫັນແກ່ຕົວ ແລະ ຄວາມລຳອຽງຢ່າງຊັດເຈນ, ເປັນຄຳເວົ້າຈາກຄົນທີ່ເວົ້າໃນລັກສະນະທີ່ບິດເບືອນ. ພວກເຂົາເອງກໍບໍ່ຮູ້ວ່າມັນຖືກ ຫຼື ບໍ່, ແຕ່ພວກເຂົາກໍຍັງປະກາດມັນຢ່າງເປີດເຜີຍ, ໂດຍປ່າວປະກາດມັນໄປທົ່ວທຸກບ່ອນ. ບາງຄົນມັກກິນເຂົ້າ ແລະ ບໍ່ມັກອາຫານທີ່ເຮັດຈາກທັນຍາພືດ. ເມື່ອພວກເຂົາເຫັນຄົນໃດໜຶ່ງກິນອາຫານທີ່ເຮັດຈາກທັນຍາພືດ, ພວກເຂົາກໍເວົ້າວ່າ “ອາຫານທີ່ເຮັດຈາກທັນຍາພືດບໍ່ມີຄຸນຄ່າທາງໂພຊະນາການ, ເຂົ້າຈຶ່ງມີຄຸນຄ່າທາງໂພຊະນາການ. ຄົນທີ່ກິນອາຫານທີ່ເຮັດຈາກທັນຍາພືດເປັນຄົນໄຮ້ຄ່າ, ໃນຂະນະທີ່ຄົນທີ່ກິນເຂົ້າເປັນຄົນສູງສົ່ງ!” ພວກເຂົາໃຊ້ທິດສະດີນີ້ເປັນພື້ນຖານເພື່ອປະເມີນຄົນທຸກປະເພດ. ຖ້າເຈົ້າມັກກິນອາຫານທີ່ເຮັດຈາກທັນຍາພືດ, ພວກເຂົາກໍຈະຖືວ່າເຈົ້າຕໍ່າຕ້ອຍ ແລະ ບໍ່ສູງສົ່ງຄືກັບພວກເຂົາ. ຄຳເວົ້ານີ້ຜິດຢ່າງເຫັນໄດ້ຊັດເຈນ, ແຕ່ພວກເຂົາພັດບໍ່ສາມາດແຍກແຍະສິ່ງນີ້ໄດ້ ແລະ ເຖິງກັບເວົ້າມັນໄປທົ່ວທຸກບ່ອນ. ບອກເຮົາເບິ່ງ, ຄົນແບບນັ້ນມີຄວາມເປັນມະນຸດບໍ? (ບໍ່ມີ). ເມື່ອພວກເຂົາບໍ່ມັກກິນເຂົ້າອີກຕໍ່ໄປ ແລະ ເລີ່ມມັກອາຫານທີ່ເຮັດຈາກທັນຍາພືດ, ພວກເຂົາກໍເວົ້າວ່າ “ເຂົ້າບໍ່ມີຄຸນຄ່າທາງໂພຊະນາການ, ອາຫານທີ່ເຮັດຈາກທັນຍາພືດຈຶ່ງມີໂພຊະນາການ. ເບິ່ງແມວ່າຄົນທີ່ມັກກິນອາຫານທີ່ເຮັດຈາກທັນຍາພືດມີຮ່າງກາຍກຳຢຳສໍ່າໃດ; ພວກເຮົາຄວນກິນໝີ່ ແລະ ໝັນໂຖໃຫ້ຫຼາຍຂຶ້ນ! ເຂົ້າເປັນອາຫານທີ່ມີລິດເຢັນ(ຂ), ມັນບໍ່ດີຕໍ່ຮ່າງກາຍ!” ຄຳເວົ້ານີ້ຖືກຕ້ອງບໍ? (ບໍ່). ນີ້ບໍ່ແມ່ນຄວາມລຳອຽງບໍ? (ແມ່ນແລ້ວ). ນີ້ຄືຄວາມລຳອຽງ; ມັນບໍ່ແມ່ນຂໍ້ເທັດຈິງ. ພວກເຂົາເວົ້າສິ່ງນີ້ໂດຍອີງໃສ່ພື້ນຖານຫຍັງ? ໂດຍອີງໃສ່ຄວາມມັກ ແລະ ຄວາມລຳອຽງຂອງພວກເຂົາເອງ, ໂດຍອີງໃສ່ຄວາມຄິດ ແລະ ມຸມມອງທີ່ຄາດເຄື່ອນຂອງພວກເຂົາ. ແຕ່ພວກເຂົາບໍ່ຮູ້ວ່າສິ່ງນີ້ບໍ່ຖືກຕ້ອງ ແລະ ເຖິງກັບເວົ້າມັນ ແລະ ປະກາດມັນຄືກັບວ່າມັນຖືກຕ້ອງ. ຖ້າມີໃຜສະເໜີຄວາມຄິດເຫັນທີ່ແຕກຕ່າງ, ພວກເຂົາກໍຈະໂຕ້ຖຽງກັບ ແລະ ຍັງຄົງຍຶດໝັ້ນໃນມຸມມອງທີ່ຄາດເຄື່ອນຂອງພວກເຂົາ. ນີ້ບໍ່ແມ່ນຄວາມບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງບໍ? (ແມ່ນແລ້ວ). ແມ່ນແຕ່ເລື່ອງທີ່ງ່າຍດາຍແບບນີ້ ພວກເຂົາບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ, ບອກເຮົາເບິ່ງ, ຈິດສຳນຶກຂອງພວກເຂົາສາມາດເຮັດວຽກໄດ້ບໍ? ພວກເຂົາສາມາດເປັນຄົນຊື່ກົງໄດ້ບໍ? ຄົນທີ່ຊື່ກົງຕ້ອງຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ ຈຶ່ງຈະສາມາດຜະດຸງຄວາມຍຸຕິທຳ ແລະ ຍຶດໝັ້ນໃນຫຼັກການໄດ້; ເມື່ອນັ້ນ ສິ່ງທີ່ພວກເຂົາຍຶດໝັ້ນຈຶ່ງຈະຖືກຕ້ອງ. ຖ້າຄົນໃດໜຶ່ງບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ ແລະ ຍຶດຕິດກັບຄຳເວົ້າທີ່ຜິດພາດ ຫຼື ຄວາມຄິດ ແລະ ມຸມມອງທີ່ຜິດພາດຢ່າງດື້ດຶງ, ສິ່ງທີ່ພວກເຂົາເອີ້ນວ່າຄວາມຊື່ກົງນັ້ນແມ່ນຄວາມຊື່ກົງທີ່ແທ້ຈິງບໍ? ມັນບໍ່ແມ່ນຄວາມຊື່ກົງ; ມັນຄືການບິດເບືອນ, ຄວາມໄຮ້ສາລະ ແລະ ການໃຫ້ເຫດຜົນທີ່ບິດເບືອນ. ສະນັ້ນ, ບອກເຮົາເບິ່ງ, ຈິດສຳນຶກຂອງຄົນແບບນັ້ນມີຢູ່ບໍ? (ບໍ່ມີ). ພວກເຂົາບໍ່ມີຈິດສຳນຶກໃຫ້ເວົ້າເຖິງເລີຍ. ບາງຄົນ, ເມື່ອມີບາງສິ່ງບາງຢ່າງເກີດຂຶ້ນກັບພວກເຂົາ ແລະ ຄວາມປາຖະໜາທີ່ເຫັນແກ່ຕົວເກີດຂຶ້ນພາຍໃນພວກເຂົາ, ພວກເຂົາກໍສາມາດຮັບຮູ້ມັນໄດ້ໃນໃຈຂອງພວກເຂົາ ແລະ ຖືກຢັບຢັ້ງໂດຍຄວາມມີເຫດຜົນຂອງພວກເຂົາ. ພວກເຂົາຮູ້ວ່າຄວາມປາຖະໜາທີ່ເຫັນແກ່ຕົວນັ້ນບໍ່ຖືກຕ້ອງ, ສະນັ້ນ ພວກເຂົາຈຶ່ງສາມາດກະບົດຕໍ່ເນື້ອໜັງ ແລະ ປ່ອຍວາງພວກມັນໄດ້. ແຕ່ບາງຄົນພັດແຕກຕ່າງອອກໄປ; ໂດຍສະເພາະຄົນທີ່ບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ ແລະ ມັກຈະສະແດງເຫດຜົນທີ່ບິດເບືອນ ຈະຍັງຄົງຍຶດໝັ້ນກັບມຸມມອງທີ່ຜິດພາດຢ່າງໂງ່ຈ້າ ແລະ ຢ່າງດື້ດຶງ. ຕົວຢ່າງ: ບາງຄົນເຕັ້ນບໍ່ເກັ່ງ; ເມື່ອພວກເຂົາເຕັ້ນ, ພວກເຂົາເຄື່ອນໄຫວບໍ່ຄ່ອງແຄ້ວ, ພວກເຂົາບໍ່ມີຄວາມສົມດຸນ ແລະ ພວກເຂົາບໍ່ສາມາດເຂົ້າຈັງຫວະໄດ້, ມັກຈະເຮັດໃຫ້ຕົນເອງຂາຍໜ້າຢູ່ສະເໝີ. ສະນັ້ນ ພວກເຂົາຈຶ່ງເວົ້າວ່າ “ຄົນທີ່ບໍ່ມັກເຕັ້ນເປັນຄົນໜັກແໜ້ນ. ຄົນທີ່ມັກເຕັ້ນລ້ວນແຕ່ບໍ່ໜັກແໜ້ນ, ພວກເຂົາມີບຸກຄະລິກທີ່ບໍ່ດີ ແລະ ປ່ອຍຕົວ. ຖ້າເຈົ້າແຕ່ງງານກັບຄົນແບບນັ້ນ, ຊີວິດຂອງເຈົ້າຈະບໍ່ໝັ້ນຄົງຢ່າງແນ່ນອນ”. ຄຳເວົ້ານີ້ຖືກຕ້ອງບໍ? (ບໍ່). ເປັນຫຍັງມັນຈຶ່ງບໍ່ຖືກຕ້ອງ? (ການມັກເຕັ້ນບໍ່ມີຫຍັງກ່ຽວຂ້ອງກັບການເປັນຄົນໜັກແໜ້ນ ຫຼື ບໍ່). ໂດຍບໍ່ເວົ້າເຖິງວ່າພວກເຂົາເວົ້າສິ່ງນີ້ອອກມາຈາກຄວາມເຫັນແກ່ຕົວ, ຄວາມອິດສາ ຫຼື ຄວາມພະຍາຍາມທີ່ຈະໃສ່ຮ້າຍປ້າຍສີ ຫຼື ບໍ່, ບໍ່ວ່າເຈດຕະນາຂອງພວກເຂົາຈະເປັນແນວໃດກໍຕາມ, ຄຳເວົ້າຂອງພວກເຂົາສອດຄ່ອງກັບຂໍ້ເທັດຈິງທີ່ເປັນພາວະວິໄສບໍ? ຄົນທີ່ເຕັ້ນເປັນ ແລະ ເຕັ້ນເກັ່ງຈຳເປັນຕ້ອງເປັນຄົນບໍ່ໜັກແໜ້ນສະເໝີໄປບໍ? ຄຳເວົ້າແບບນັ້ນອີງໃສ່ແກ່ນແທ້ຄວາມເປັນມະນຸດຂອງຄົນເຫຼົ່ານີ້ບໍ? ມັນເປັນຂໍ້ເທັດຈິງບໍທີ່ພວກເຂົາບໍ່ໜັກແໜ້ນ? (ບໍ່). ຍິ່ງໄປກວ່ານັ້ນ, ການເປັນຄົນໜັກແໜ້ນໝາຍເຖິງຫຍັງ? ການເປັນຄົນໜັກແໜ້ນໝາຍຄວາມວ່າຄົນນັ້ນເປັນຄົນດີບໍ? ການເປັນຄົນໜັກແໜ້ນເປັນການສະແດງອອກເຖິງການເປັນຄົນທ່ຽງທຳ ແລະ ໃຈດີ, ເຖິງການມີຄວາມເປັນມະນຸດບໍ? ຢ່າງດີທີ່ສຸດ ມັນກໍເປັນພຽງຂໍ້ດີ ຫຼື ຈຸດແຂງໃນຄວາມເປັນມະນຸດຂອງຄົນໆໜຶ່ງ; ມັນບໍ່ສາມາດບົ່ງບອກໄດ້ວ່າຄົນນັ້ນມີຄວາມເປັນມະນຸດທີ່ປົກກະຕິ. ພວກເຂົາເວົ້າເຖິງມຸມມອງຂອງພວກເຂົາຄືກັບວ່າມັນເປັນການໃຫ້ເຫດຜົນທີ່ຖືກຕ້ອງ, ຄືກັບວ່າມັນເປັນຄຳເວົ້າທີ່ຖືກຕ້ອງ. ນີ້ບໍ່ແມ່ນການສະແດງເຫດຜົນທີ່ບິດເບືອນບໍ? (ແມ່ນແລ້ວ). ການທີ່ພວກເຂົາສາມາດເວົ້າຄຳເວົ້າເຫຼົ່ານັ້ນອອກມາໄດ້ ພິສູດໃຫ້ເຫັນວ່າພວກເຂົາບໍ່ຮູ້ວ່າສິ່ງທີ່ພວກເຂົາກຳລັງເວົ້ານັ້ນຖືກ ຫຼື ຜິດ. ບອກເຮົາເບິ່ງ, ຄົນແບບນັ້ນມີຄວາມເປັນມະນຸດບໍ? (ບໍ່ມີ). ພວກເຂົາສ້າງບັນຫາຫຼາຍບໍ່ແມ່ນບໍ? (ແມ່ນແລ້ວ). ຖ້າເປັນຄົນທີ່ມີຄວາມເປັນມະນຸດທີ່ປົກກະຕິ, ເຖິງແມ່ນວ່າພວກເຂົາຈະອິດສາຄົນທີ່ເຕັ້ນເກັ່ງ, ຫຼາຍທີ່ສຸດພວກເຂົາກໍຈະເວົ້າວ່າ “ເບິ່ງແມວ່າແຂນ ແລະ ຕີນຂອງພວກເຂົາຄ່ອງແຄ້ວສໍ່າໃດເວລາທີ່ພວກເຂົາເຕັ້ນ. ຂ້ອຍກໍຢາກເຕັ້ນຄືກັນ, ແຕ່ຂ້ອຍບໍ່ມີພອນສະຫວັນດ້ານນີ້, ບໍ່ມີຈຸດແຂງດ້ານນີ້; ຂ້ອຍເຕັ້ນບໍ່ເກັ່ງ. ຂ້ອຍອິດສາແທ້ໆທີ່ພວກເຂົາສາມາດເຕັ້ນໄດ້ເກັ່ງ! ຖ້າຂ້ອຍເຕັ້ນເກັ່ງຄືກັບພວກເຂົາກໍຄົງຈະດີ!” ການເວົ້າແບບນີ້ຍັງພໍຮັບໄດ້; ສິ່ງນີ້ເອີ້ນວ່າການເວົ້າຄວາມຈິງຢ່າງກົງໄປກົງມາ. ຢ່າງຫຼາຍທີ່ສຸດ, ມັນກໍມີອຸປະນິໄສທີ່ເສື່ອມຊາມບາງຢ່າງຢູ່ໃນນີ້, ແຕ່ມັນບໍ່ແມ່ນການສະແດງອອກເຖິງການມີຄວາມເປັນມະນຸດທີ່ບໍ່ສົມບູນ. ເຖິງຢ່າງໃດກໍຕາມ, ບັນຫາຂອງການສະແດງການໃຫ້ເຫດຜົນທີ່ບິດເບືອນແມ່ນບັນຫາທີ່ຮ້າຍແຮງ. ພວກເຂົາເວົ້າວ່າ “ຄົນທີ່ເຕັ້ນລ້ວນແຕ່ບໍ່ໜັກແໜ້ນ ແລະ ປ່ອຍຕົວ. ເຈົ້າສາມາດເບິ່ງອອກໄດ້ໃນທັນທີວ່າພວກເຂົາບໍ່ແມ່ນຄົນທີ່ສາມາດເຮັດສິ່ງທີ່ຍິ່ງໃຫຍ່ໄດ້”. ການທີ່ພວກເຂົາສາມາດເວົ້າຄຳເວົ້າເຫຼົ່ານີ້ອອກມາໄດ້ ເປີດໂປງໃຫ້ເຫັນວ່າມີບັນຫາໃຫຍ່ກັບຄວາມເປັນມະນຸດຂອງພວກເຂົາ. ບັນຫາໃຫຍ່ຫຍັງ? ຄວາມເປັນມະນຸດຂອງພວກເຂົາຂາດເງື່ອນໄຂພື້ນຖານ ນັ້ນກໍຄືການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ. ພວກເຂົາສາມາດເວົ້າສິ່ງທີ່ຜິດ, ສິ່ງທີ່ບິດເບືອນ ແລະ ສິ່ງທີ່ຄາດເຄື່ອນ ຄືກັບວ່າພວກມັນເປັນເຫດຜົນທີ່ດີ ແລະ ເປັນຄຳເວົ້າທີ່ຖືກຕ້ອງ. ສິ່ງນີ້ພຽງພໍທີ່ຈະສະແດງໃຫ້ເຫັນໄດ້ວ່າພວກເຂົາບໍ່ມີຄວາມເປັນມະນຸດ. ພວກເຂົາເວົ້າຕາມໃຈມັກ, ໂດຍບໍ່ຖືກ ຈິດສຳນຶກຂອງພວກເຂົາຢັບຢັ້ງໄວ້. ພວກເຂົາເຖິງກັບສາມາດສະແດງເຫດຜົນທີ່ບິດເບືອນອອກມາຢ່າງເປີດເຜີຍ, ດ້ວຍຄວາມຮູ້ສຶກທີ່ວ່າຕົນເອງມີເຫດຜົນ, ໂດຍທີ່ບໍ່ຮູ້ແມ່ນແຕ່ທາດແທ້ຂອງຄຳເວົ້າເຫຼົ່ານີ້ ຫຼື ຜົນສະທ້ອນຂອງການເວົ້າຄຳເວົ້າເຫຼົ່ານີ້ວ່າຈະເປັນແນວໃດ. ນີ້ຄືການສະແດງອອກເຖິງການບໍ່ມີຄວາມເປັນມະນຸດ. ຄົນທີ່ບໍ່ມີຄວາມເປັນມະນຸດມັກຈະເວົ້າສິ່ງທີ່ຜິດພາດ ແລະ ສິ່ງທີ່ໄຮ້ສາລະແບບນັ້ນຢ່າງເປີດເຜີຍ. ນີ້ຄືການເປີດເຜີຍຕາມທຳມະຊາດຂອງພວກເຂົາ. ພວກເຂົາບໍ່ພຽງແຕ່ເວົ້າສິ່ງເຫຼົ່ານີ້ເມື່ອເວົ້າເຖິງເລື່ອງໜຶ່ງ ຫຼື ສອງເລື່ອງເທົ່ານັ້ນ, ພວກເຂົາເວົ້າແບບນີ້ໃນທຸກເລື່ອງ, ໂດຍສະແດງຄວາມຄິດ ແລະ ມຸມມອງທີ່ຄາດເຄື່ອນບາງຢ່າງ ແລະ ເຊື່ອວ່າມັນເປັນແບບນັ້ນໃນໃຈຂອງພວກເຂົາ. ພວກເຂົາບໍ່ເຄີຍຍອມຮັບຄຳເວົ້າທີ່ຖືກຕ້ອງ ຫຼື ເປັນບວກ, ທັງບໍ່ເຄີຍສະແຫວງຫາຄຳເວົ້າທີ່ຖືກຕ້ອງ ຫຼື ເປັນບວກ, ແຕ່ພັດຍຶດໝັ້ນໃນການເວົ້າແບບນີ້ ແລະ ໃນການປະພຶດຕົນແບບນີ້. ສະນັ້ນ, ຄົນດັ່ງກ່າວຈຶ່ງເປັນຄົນທີ່ບໍ່ມີຄວາມເປັນມະນຸດຢ່າງແນ່ນອນ. ພວກເຂົາດື້ດຶງທີ່ຈະເວົ້າແບບນີ້, ເຊິ່ງເປີດໂປງໃຫ້ເຫັນຢ່າງຄົບຖ້ວນເຖິງບັນຫາໜຶ່ງ, ຂໍ້ເທັດຈິງໜຶ່ງຄື: ພວກເຂົາບໍ່ຮູ້ວ່າອັນໃດຖືກຕ້ອງແລະ ອັນໃດບໍ່ຖືກຕ້ອງ ແລະ ພວກເຂົາຄິດວ່າຄຳສອນນອກຮີດ ແລະ ຄວາມເຊື່ອຫຼົງຜິດທັງໝົດນັ້ນຖືກຕ້ອງ. ຖ້າເຈົ້າຖາມພວກເຂົາວ່າ “ອັນໃດບໍ່ຖືກຕ້ອງ?” ພວກເຂົາກໍຈະເວົ້າວ່າ “ສິ່ງໃດກໍຕາມທີ່ກົງກັນຂ້າມກັບຄຳເວົ້າເຫຼົ່ານີ້ອາດຈະບໍ່ຖືກຕ້ອງ”. ແລະ ຖ້າເຈົ້າຖາມພວກເຂົາຕື່ມອີກວ່າ “ແລ້ວຄຳເວົ້າທີ່ສອດຄ່ອງກັບຫຼັກການຄວາມຈິງ, ທີ່ສອດຄ່ອງກັບຂໍ້ເທັດຈິງທີ່ເປັນພາວະວິໄສເດ? ພວກມັນຖືກຕ້ອງບໍ?” ພວກເຂົາກໍຈະເວົ້າວ່າ “ໃຜຈະໄປສົນ? ໃຜຈະຮູ້ວ່າພວກມັນຖືກຕ້ອງ ຫຼື ບໍ່? ແນວໃດກໍຕາມ, ຄຳເວົ້າທີ່ຂ້ອຍເວົ້ານັ້ນຖືກຕ້ອງ!” ການບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ, ນີ້ຄືການສະແດງອອກທີ່ຄົນທີ່ມີຈິດສຳນຶກ ແລະ ມີເຫດຜົນຢ່າງແທ້ຈິງຄວນມີບໍ? (ບໍ່). ຄຳຕອບນັ້ນເຫັນໄດ້ຊັດເຈນຫຼາຍ: ມັນບໍ່ແມ່ນຢ່າງແນ່ນອນ.

ເມື່ອກ່ອນມີຄົນໜຶ່ງທີ່ມັກເຮັດທຸລະກິດ ໄດ້ຊື້ເຄື່ອງນຸ່ງລ້າງສະຕັອກບາງສ່ວນຈາກຜູ້ບໍ່ມີຄວາມເຊື່ອ ແລ້ວກໍນຳມາຂາຍໃຫ້ກັບອ້າຍເອື້ອຍນ້ອງ, ໂດຍຫາກຳໄລບາງສ່ວນຈາກມັນ. ຕໍ່ມາ, ມີອີກຄົນໜຶ່ງໄດ້ຊື້ຜ້າເຣຍອນ, ຜ້າກາເຊ ແລະ ຜ້າອື່ນໆສຳລັບນຸ່ງໃນລະດູຮ້ອນ ແລ້ວເກັບໄວ້ໃນສາງ. ເຮົາເວົ້າວ່າ “ການເກັບພວກມັນໄວ້ຢູ່ບ່ອນນັ້ນບໍ່ເໝາະສົມ. ຖ້າເກັບພວກມັນໄວ້ດົນເກີນໄປ, ພວກມັນອາດຈະຖືກໜູກັດ ຫຼື ຂຶ້ນຣາຍ້ອນອາກາດທີ່ຊຸ່ມຊື່ນ, ເຊິ່ງຈະເປັນຕາເສຍດາຍຫຼາຍ. ພວກເຮົາຈະບໍ່ຕ້ອງກັງວົນກ່ຽວກັບເລື່ອງນັ້ນ ຖ້າພວກເຮົາຕັດພວກມັນເປັນເຄື່ອງນຸ່ງໃຫ້ອ້າຍເອື້ອຍນ້ອງນຸ່ງ, ແມ່ນບໍ?” ຕໍ່ມາ, ເຮົາກໍເລີ່ມຈັດການເລື່ອງນີ້. ໃນຂະນະທີ່ພວກເຮົາກຳລັງເຮັດຢູ່ນັ້ນ, ຄົນທີ່ຂາຍເຄື່ອງນຸ່ງກໍລຸກຂຶ້ນມາຄັດຄ້ານວ່າ: “ບໍ່ໄດ້, ພວກເຮົາເຮັດແບບນີ້ບໍ່ໄດ້! ຜ້າສີດຳດູດຄວາມຮ້ອນ. ອ້າຍເອື້ອຍນ້ອງມັກຈະເຮັດວຽກຢູ່ກາງແດດ; ພວກເຂົາຈະຮ້ອນເກີນໄປຖ້າພວກເຂົານຸ່ງເຄື່ອງສີດຳ. ໃຜຈະຮັບຜິດຊອບຖ້າອ້າຍເອື້ອຍນ້ອງລົ້ມປ່ວຍຍ້ອນຄວາມຮ້ອນ ຫຼື ເປັນລົມແດດ?” ຄຳເວົ້ານີ້ຟັງເບິ່ງຄືຖືກຕ້ອງບໍ? ພວກເຈົ້າບໍ່ຮູ້, ແມ່ນບໍ? ມີຂໍ້ເທັດຈິງທີ່ເປັນພາວະວິໄສຢູ່ບ່ອນນີ້: ຜ້າເຫຼົ່ານີ້ບາງ ແລະ ລະບາຍອາກາດໄດ້ດີຫຼາຍ, ພວກມັນນຸ່ງແລ້ວເຢັນສະບາຍຫຼາຍ. ເຖິງແມ່ນວ່າຜ້າສີດຳຈະນຸ່ງແລ້ວຮ້ອນກວ່າເລັກໜ້ອຍກໍຕາມ, ຕາບໃດທີ່ຕັດເຄື່ອງນຸ່ງໃຫ້ຫຼວມເລັກໜ້ອຍ, ມັນກໍຈະບໍ່ເຮັດໃຫ້ຜູ້ຄົນລົ້ມປ່ວຍຍ້ອນຄວາມຮ້ອນດັ່ງທີ່ຄົນຜູ້ນັ້ນກ່າວອ້າງ. ນອກຈາກນີ້, ຜ້າເຫຼົ່ານີ້ກໍບໍ່ໄດ້ມີແຕ່ສີດຳທັງໝົດ; ບາງຜືນກໍເປັນສີອ່ອນ. ຄວາມຈິງແລ້ວ, ຄົນທີ່ເວົ້າແບບນີ້ມີເຈດຕະນາແອບແຝງ. ເປັນຫຍັງເຮົາຈຶ່ງເວົ້າແບບນີ້? ຖ້າເຈົ້າບໍ່ຮູ້ເບື້ອງຫຼັງ, ເຈົ້າອາດຈະຄິດແທ້ໆວ່າລາວກຳລັງຄຳນຶງເຖິງອ້າຍເອື້ອຍນ້ອງ. ແຕ່ຖ້າເຈົ້າຮູ້ເບື້ອງຫຼັງ, ເຈົ້າກໍຈະຮູ້ວ່າລາວມີຈຸດປະສົງໃນການເວົ້າແບບນີ້. ຖ້າອ້າຍເອື້ອຍນ້ອງນຸ່ງເຄື່ອງນຸ່ງທີ່ເຢັນສະບາຍທີ່ເຮັດຈາກຜ້າເຣຍອນເຫຼົ່ານັ້ນ, ລາວກໍຈະບໍ່ສາມາດຂາຍເຄື່ອງນຸ່ງທີ່ລາວຊື້ມາໄດ້; ອ້າຍເອື້ອຍນ້ອງກໍຈະບໍ່ຊື້ເຄື່ອງນຸ່ງເຫຼົ່ານັ້ນ. ເຄື່ອງນຸ່ງທີ່ລາວຊື້ມາລ້ວນແຕ່ມາຈາກຮ້ານແຄມທາງ ແລະ ການຂາຍລ້າງສະຕັອກ, ເຊິ່ງມີຄຸນນະພາບຕໍ່າ; ເຈົ້າຈະເບິ່ງຄືກັບຂໍທານຖ້ານຸ່ງເຄື່ອງນຸ່ງເຫຼົ່ານັ້ນ. ທີ່ສຳຄັນທີ່ສຸດກໍຄື ລາຄາຂອງລາວບໍ່ໄດ້ຖືກເລີຍ. ຕອນນີ້ພວກເຈົ້າຮູ້ເບື້ອງຫຼັງແລ້ວ, ພວກເຈົ້າສາມາດຮັບຮູ້ໄດ້ບໍວ່າສິ່ງທີ່ລາວເວົ້ານັ້ນຖືກຕ້ອງ ຫຼື ຜິດ? (ໄດ້). ເປັນຫຍັງລາວຈຶ່ງເວົ້າແບບນີ້? (ລາວຢ້ານວ່າສິນຄ້າຂອງລາວຈະຂາຍບໍ່ອອກ). ລາວບໍ່ໄດ້ເວົ້າວ່າລາວມີແຮງຈູງໃຈທີ່ເຫັນແກ່ຕົວ; ລາວໃຊ້ສາກບັງໜ້າຂອງການເປັນຫ່ວງອ້າຍເອື້ອຍນ້ອງ ແລະ ຄວາມກັງວົນວ່າພວກເຂົາຈະລົ້ມປ່ວຍຍ້ອນຄວາມຮ້ອນ ເພື່ອຂັດຂວາງການຕັດເຄື່ອງນຸ່ງເຫຼົ່ານັ້ນ, ເພື່ອຂັດຂວາງວຽກງານນີ້. ມີຂໍ້ເທັດຈິງທີ່ພາວະວິໄສອີກຢ່າງໜຶ່ງ ນັ້ນກໍຄື ລາວເອງກໍນຸ່ງໂສ້ງຢີນສີດຳ ແລະ ເຄື່ອງນຸ່ງສີດຳໃນຍາມຮ້ອນ ແລະ ບໍ່ເຄີຍເວົ້າວ່າລາວຮູ້ສຶກຮ້ອນເລີຍ. ມັນເກີດຫຍັງຂຶ້ນ? ສິ່ງທີ່ລາວເວົ້າບໍ່ກົງກັບຂໍ້ເທັດຈິງ! ພວກເຮົາຕ້ອງການຕັດເຄື່ອງນຸ່ງບາງຊຸດໃຫ້ອ້າຍເອື້ອຍນ້ອງດ້ວຍຜ້າເຣຍອນ ແລະ ລາວກໍເວົ້າວ່າ “ບໍ່ໄດ້, ຜ້າສີດຳຮ້ອນເກີນໄປ, ມັນຈະເຮັດໃຫ້ອ້າຍເອື້ອຍນ້ອງລົ້ມປ່ວຍຍ້ອນຄວາມຮ້ອນ”. ໂສ້ງຢີນສີດຳທີ່ລາວນຸ່ງນັ້ນໜາກວ່າຜ້າເຣຍອນຫຼາຍ, ແລ້ວເປັນຫຍັງລາວຈຶ່ງບໍ່ຮູ້ສຶກຮ້ອນ? ສະນັ້ນ, ຄຳເວົ້າຂອງລາວທີ່ວ່າເຄື່ອງນຸ່ງສີດຳຮ້ອນເກີນໄປ ແລະ ຈະເຮັດໃຫ້ອ້າຍເອື້ອຍນ້ອງລົ້ມປ່ວຍຍ້ອນຄວາມຮ້ອນນັ້ນ ຖືກຕ້ອງບໍ? ລາວຈິງໃຈບໍຕອນທີ່ລາວເວົ້າແບບນີ້? ລາວບໍ່ໄດ້ຈິງໃຈ; ລາວກຳລັງເວົ້າຂັດກັບຄວາມຮູ້ສຶກທີ່ແທ້ຈິງຂອງລາວ. ສະນັ້ນ, ສິ່ງທີ່ລາວເວົ້ານັ້ນຖືກ ຫຼື ຜິດ? ມັນສອດຄ່ອງກັບຂໍ້ເທັດຈິງບໍ? (ມັນບໍ່ສອດຄ່ອງກັບຂໍ້ເທັດຈິງ). ແລ້ວເປັນຫຍັງລາວຈຶ່ງເວົ້າແບບນີ້? ມັນເປັນເພາະວ່າເລື່ອງນີ້ຂັດແຍ້ງກັບທຸລະກິດຂອງລາວຢ່າງແນ່ນອນ. ລາວຮ້ອນໃຈຢູ່ທາງໃນ ແຕ່ກໍບໍ່ສາມາດເວົ້າອອກມາໂດຍກົງໄດ້, ສະນັ້ນ ລາວຈຶ່ງເຮັດໄດ້ພຽງແຕ່ໃຊ້ຄຳເວົ້າເຫຼົ່ານີ້ເພື່ອທຳລາຍເລື່ອງນີ້, ເພື່ອບັນລຸເປົ້າໝາຍໃນການປົກປ້ອງຜົນປະໂຫຍດຂອງລາວເອງ. ເຮົາເປັນຄົນຈັດການເລື່ອງນີ້ ແລະ ລາວກໍຂັດຂວາງມັນຢ່າງເປີດເຜີຍແບບນີ້. ຖ້າລາວມີຂໍ້ຄັດຄ້ານໃດໆຕໍ່ສິ່ງທີ່ເຮົາຈັດການ, ລາວກໍສາມາດນຳມາບອກເຮົາໄດ້ໂດຍກົງ, ແຕ່ລາວບໍ່ໄດ້ເຮັດແບບນັ້ນ. ພາຍນອກລາວເສແສ້ງເຮັດເປັນດີຫຼາຍ, ເບິ່ງຄືວ່າບໍ່ມີຂໍ້ຄັດຄ້ານໃດໆເລີຍ, ແຕ່ລັບຫຼັງລາວພັດທຳລາຍວຽກງານ, ໂດຍບໍ່ໄດ້ຢັ້ງມືເລີຍ. ລາວເວົ້າວ່າແນວໃດ? “ອ້າຍເອື້ອຍນ້ອງທຸກຄົນກໍມີເຄື່ອງນຸ່ງແລ້ວ ແລະ ພວກເຂົາກໍແຕ່ໂຕໄດ້ດີພໍສົມຄວນ. ມັນຈຳເປັນບໍທີ່ຈະຕ້ອງໃຊ້ຄົນຫຼາຍຂະໜາດນັ້ນ ແລະ ໃຊ້ຄວາມພະຍາຍາມຫຼາຍຂະໜາດນັ້ນເພື່ອຕັດເຄື່ອງນຸ່ງເຫຼົ່ານີ້?” ລາວບໍ່ໄດ້ເວົ້າຈັກຄຳຕໍ່ໜ້າເຮົາ; ລາວພຽງແຕ່ທຳລາຍວຽກງານແບບນີ້ລັບຫຼັງ. ຕອນທີ່ລາວເວົ້າຄຳເວົ້າເຫຼົ່ານີ້, ລາວຮູ້ຢູ່ໃນໃຈຂອງລາວບໍວ່າພວກມັນຖືກຕ້ອງ ຫຼື ບໍ່? ຖ້າລາວເຮັດແບບນີ້ກັບຄົນທຳມະດາ ແລະ ລາວຮູ້ຢູ່ໃນໃຈຂອງລາວວ່າມັນຖືກຕ້ອງ ຫຼື ຜິດ ແລະ ເຮັດໄປພຽງເພາະວ່າລາວຖືກຄວາມໂລບຄອບງຳຈົນເບິ່ງບໍ່ເຫັນ ແລະ ຖືກຂັບເຄື່ອນໂດຍແຮງຈູງໃຈ ແລະ ຈຸດປະສົງສ່ວນຕົວ, ສິ່ງນີ້ກໍຈະເປັນພຽງບັນຫາກ່ຽວກັບລັກສະນະຂອງລາວເທົ່ານັ້ນ. ແຕ່ລາວກຳລັງແນເປົ້າໝາຍມາທີ່ເຮົາດ້ວຍການກະທຳນີ້ ແລະ ຫຼັງຈາກທີ່ລາວເວົ້າສິ່ງເຫຼົ່ານີ້ເພື່ອທຳລາຍວຽກງານແລ້ວ, ລາວກໍບໍ່ຮູ້ວ່າພວກມັນຖືກຕ້ອງ ຫຼື ຜິດ, ລາວບໍ່ມີຄວາມຮັບຮູ້ກ່ຽວກັບເລື່ອງນີ້ໃນໃຈຂອງລາວເລີຍ, ທັງບໍ່ຮູ້ສຶກຕຳນິຕົນເອງ ແລະ ລາວກໍບໍ່ຮູ້ເຖິງທາດແທ້ຂອງການກະທຳຂອງລາວ. ນີ້ແມ່ນຄົນປະເພດໃດ? ລາວມີຄວາມເປັນມະນຸດບໍ? (ບໍ່ມີ). ລາວກະທຳການທີ່ຮ້າຍແຮງແບບນັ້ນ ແຕ່ພັດບໍ່ຮູ້ສຶກຫຍັງເລີຍໃນໃຈຂອງລາວ. ບອກເຮົາເບິ່ງ, ລາວມີຈິດສຳນຶກບໍ? (ບໍ່ມີ). ລາວບໍ່ມີຈິດສຳນຶກ, ນັ້ນເປັນສິ່ງທີ່ເຫັນໄດ້ຢ່າງຊັດເຈນ. ເຖິງແມ່ນວ່າຈະເປັນຄົນທຳມະດາທີ່ກຳລັງຈັດການເລື່ອງທີ່ເໝາະສົມ, ເຮັດບາງສິ່ງທີ່ເປັນປະໂຫຍດຕໍ່ອ້າຍເອື້ອຍນ້ອງໃນເຮືອນຂອງພຣະເຈົ້າ, ເຈົ້າກໍຄວນສະໜັບສະໜູນມັນ ແລະ ບໍ່ທຳລາຍມັນ, ທຸກຄົນຄວນຮ່ວມມືກັນຢ່າງກົມກຽວກັນເພື່ອເຮັດມັນໃຫ້ສຳເລັດ. ບໍ່ຕ້ອງເວົ້າເຖິງວຽກງານນີ້ທີ່ເຮົາເປັນຜູ້ລິເລີ່ມ; ແຕ່ລາວກໍຍັງກ້າທຳລາຍມັນລັບຫຼັງ ແລະ ກ້າຢື່ນກົງເລັບມານຮ້າຍຂອງລາວອອກມາ. ທາດແທ້ຂອງເລື່ອງນີ້ຊ່າງຮ້າຍແຮງຫຼາຍ! ຫຼັງຈາກທີ່ລາວທຳລາຍວຽກງານແລ້ວ, ລາວກໍຍັງເສແສ້ງເຮັດເປັນຄົນດີ, ຄືກັບວ່າບໍ່ມີຫຍັງເກີດຂຶ້ນ. ບອກເຮົາເບິ່ງ, ລາວມີຈິດສຳນຶກແມ່ນແຕ່ໜ້ອຍດຽວບໍ? ລາວເຖິງກັບອ້າງວ່າລາວກໍເຊື່ອໃນພຣະເຈົ້າເຊັ່ນກັນ. ນັ້ນແມ່ນລັກສະນະທີ່ຜູ້ເຊື່ອໃນພຣະເຈົ້າຄວນມີບໍ? ນັ້ນແມ່ນຈິດສຳນຶກ ແລະ ຄວາມເປັນມະນຸດທີ່ຜູ້ເຊື່ອໃນພຣະເຈົ້າຄວນມີບໍ? ລາວບໍ່ຮູ້ຊໍ້າວ່າລາວເຊື່ອໃນໃຜ ແລະ ບໍ່ສາມາດແຍກແຍະລະຫວ່າງສິ່ງທີ່ຖືກຕ້ອງ ແລະ ສິ່ງທີ່ບໍ່ຖືກຕ້ອງໄດ້. ລາວຈະສາມາດປະຕິບັດໜ້າທີ່ຫຍັງໄດ້? ຄົນແບບນັ້ນຍັງຫວັງທີ່ຈະໄດ້ຮັບພອນ, ນັ້ນບໍ່ແມ່ນເລື່ອງຕະຫຼົກບໍ? ຖ້າລາວແນເປົ້າໝາຍມາທີ່ເຮົາເປັນການສ່ວນຕົວດ້ວຍຄຳເວົ້າກ່ຽວກັບເຮົາ ແລະ ເຮົາເຫັນວ່າລາວບໍ່ໄດ້ຕັ້ງໃຈລົບກວນ ແລະ ຂັດຂວາງວຽກງານຂອງຄຣິສຕະຈັກ ແລະ ການປະຕິບັດໜ້າທີ່ຂອງລາວກໍພໍຮັບໄດ້, ເຮົາກໍຈະອົດທົນກັບມັນໄປກ່ອນ ແລະ ສືບຕໍ່ສັງເກດເບິ່ງລາວ. ແຕ່ເຮົາກຳລັງເຮັດບາງສິ່ງທີ່ຄວນເຮັດສຳລັບເຮືອນຂອງພຣະເຈົ້າ ແລະ ສຳລັບປະຊາກອນທີ່ພຣະເຈົ້າເລືອກ, ບາງສິ່ງທີ່ເປັນປະໂຫຍດຕໍ່ທຸກຄົນ ແລະ ລາວກໍອອກມາລົບກວນ ແລະ ທຳລາຍມັນ, ໂດຍຂັດຂວາງບໍ່ໃຫ້ເຮົາດຳເນີນການຕໍ່ໄປ. ບອກເຮົາເບິ່ງ, ເຮົາຄວນປ່ອຍລາວໄປງ່າຍໆບໍ? ຖ້າລາວເປັນຄົນທີ່ມີວຸດທິພາວະນ້ອຍທີ່ບໍ່ຮູ້ເລື່ອງຮູ້ລາວຫຍັງ, ແຕ່ການປະຕິບັດໜ້າທີ່ຂອງລາວມັກຈະເກີດດອກອອກຜົນ, ແລ້ວເຮົາກໍສາມາດອົດທົນກັບມັນໄດ້ ແລະ ໃຫ້ໂອກາດລາວໄດ້ກັບໃຈ. ຖ້າລາວເຕັມໃຈທີ່ຈະກັບໃຈ ແລະ ເຕັມໃຈທີ່ຈະຮັບໃຊ້ເຮືອນຂອງພຣະເຈົ້າ, ເຮົາກໍສາມາດຍົກໂທດໃຫ້ລາວ ແລະ ບໍ່ຈັດການລາວ. ຖ້າລາວບໍ່ຮູ້ວ່າອັນໃດດີສຳລັບລາວ ແລະ ຍັງສືບຕໍ່ປ່ອຍຄຳສອນນອກຮີດ ແລະ ຄວາມເຊື່ອຫຼົງຜິດ ແລະ ຍັງສືບຕໍ່ລົບກວນ ແລະ ທຳລາຍສິ່ງຕ່າງໆ, ແລ້ວເຮົາກໍຈະບໍ່ໄວ້ໜ້າລາວເລີຍ ແລະ ຈະຈັດການລາວຕາມຫຼັກການ. ສິ່ງດຽວທີ່ສາມາດເຮັດໄດ້ກັບຄົນຊົ່ວຮ້າຍກໍຄືການຈັດການພວກເຂົາຕາມຫຼັກການ. ເມື່ອແມງໄມ້ທີ່ເປັນອັນຕະລາຍທຸກປະເພດທີ່ລົບກວນຄຣິສຕະຈັກຖືກຊຳລະລ້າງອອກໄປ, ຄຣິສຕະຈັກກໍຈະສະຫງົບສຸກຫຼາຍຂຶ້ນ. ເມື່ອສິ່ງທີ່ບໍ່ແມ່ນມະນຸດເຫຼົ່ານີ້ຖືກຈັດການ, ມັນກໍຈະສະຫງົບສຸກຫຼາຍ! ສັດລ້ຽງເຊັ່ນ: ໝູ, ງົວ, ມ້າ ບໍ່ເໝາະສົມທີ່ຈະລ້ຽງໄວ້ໃນເຮືອນ. ຖ້າລ້ຽງໄວ້ໃນເຮືອນ, ຜົນສະທ້ອນຈະເປັນແນວໃດ? ແນ່ນອນທີ່ສຸດວ່າ ມັນຈະເຮັດໃຫ້ເຮືອນກາຍເປັນສະຖານທີ່ທີ່ສົກກະປົກ, ເປັນສະຖານທີ່ທີ່ວຸ່ນວາຍ. ຖ້າເຈົ້າເວົ້າວ່າເຈົ້າສາມາດອົດທົນກັບສິ່ງນີ້ໄດ້, ເຮົາກໍຢາກເຫັນວ່າເຈົ້າຈະທົນໄປໄດ້ຈັກມື້. ສິ່ງທີ່ບໍ່ເໝາະສົມທີ່ຈະເກັບໄວ້ໃນເຮືອນຕ້ອງຖືກປ່ອຍອອກໄປ. ພວກມັນຄວນຢູ່ບ່ອນໃດກໍຕາມທີ່ເໝາະສົມສຳລັບພວກມັນ ແລະ ບັນຫາກໍຈະຖືກແກ້ໄຂ. ການອົດທົນບໍ່ແມ່ນວິທີແກ້ໄຂ; ມີພຽງການແກ້ໄຂບັນຫາເທົ່ານັ້ນຈຶ່ງເປັນວິທີແກ້ໄຂ, ແມ່ນບໍ? (ແມ່ນແລ້ວ). ບໍ່ວ່າເຈົ້າຈະໂອ້ລົມກັບສິ່ງທີ່ບໍ່ແມ່ນມະນຸດເຫຼົ່ານີ້ຢ່າງຊັດເຈນສໍ່າໃດກໍຕາມ, ພວກເຂົາກໍຈະບໍ່ນຳເອົາສິ່ງໃດໄປປະຕິບັດເລີຍ. ເຖິງແມ່ນວ່າພວກເຂົາຈະເຊື່ອໃນພຣະເຈົ້າມາເປັນເວລາສິບ ຫຼື ຊາວປີແລ້ວ, ແຕ່ເມື່ອມີສິ່ງຕ່າງໆເກີດຂຶ້ນກັບພວກເຂົາ, ພວກເຂົາກໍຍັງເປັນຄືກັບຜູ້ບໍ່ມີຄວາມເຊື່ອ; ພວກເຂົາບໍ່ຍອມຮັບ ຫຼື ປະຕິບັດຄວາມຈິງເລີຍ, ພວກເຂົາບໍ່ມີການເຂົ້າສູ່ຊີວິດ ແລະ ເມື່ອມີສິ່ງຕ່າງໆເກີດຂຶ້ນກັບພວກເຂົາ, ພວກເຂົາກໍພຽງແຕ່ລົບກວນ ແລະ ທຳລາຍສິ່ງຕ່າງໆ. ເມື່ອຄົນແບບນັ້ນຍັງບໍ່ທັນສະແດງທາດແທ້ທີ່ແທ້ຈິງຂອງພວກເຂົາອອກມາ, ພວກເຂົາກໍ ຮັບໃຊ້ບາງຢ່າງແບບຝືນໃຈ. ແຕ່ເມື່ອທາດແທ້ທີ່ແທ້ຈິງຂອງພວກເຂົາຖືກເປີດເຜີຍອອກມາແລ້ວ, ພວກເຂົາກໍຄວນຖືກຊຳລະລ້າງອອກໄປໂດຍໄວ, ຢ່າເກງໃຈພວກເຂົາເລີຍ. ຖ້າເຈົ້າເຮັດແບບນັ້ນ, ເຈົ້າກໍກຳລັງໂຫດຮ້າຍຕໍ່ຜູ້ທີ່ມີຄວາມເປັນມະນຸດຢ່າງແທ້ຈິງ, ຜູ້ທີ່ໄລ່ຕາມເສາະຫາຄວາມຈິງ ແລະ ຜູ້ທີ່ອຸທິດຕົນໃນການປະຕິບັດໜ້າທີ່ຂອງພວກເຂົາ.

ຄຸນລັກສະນະທີ່ເຫັນໄດ້ຊັດເຈນຢ່າງໜຶ່ງຂອງຄົນທີ່ບໍ່ມີຄວາມເປັນມະນຸດກໍຄື ພວກເຂົາບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ ເວລາທີ່ພວກເຂົາກະທຳ ແລະ ເວົ້າ; ພວກເຂົາມັກຈະສະແດງເຫດຜົນທີ່ບິດເບືອນຢູ່ສະເໝີ. ພວກເຮົາເວົ້າວ່າພວກເຂົາບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ, ແຕ່ພວກເຂົາພັດບໍ່ເຄີຍເວົ້າ ຫຼື ເຮັດສິ່ງທີ່ຖືກຕ້ອງເລີຍ. ພວກເຂົາເວົ້າແຕ່ສິ່ງທີ່ບໍ່ຖືກຕ້ອງ; ພວກເຂົາສາມາດເວົ້າທຸກຢ່າງ ບໍ່ວ່າມັນຈະບໍ່ຖືກຕ້ອງຫຼາຍສໍ່າໃດກໍຕາມ. ຕົວຢ່າງ: ເຄີຍມີຄົນແບບນັ້ນທີ່ຊື້ເຄື່ອງນຸ່ງມານຸ່ງບໍ່ພໍດີກັບລາວ ແລະ ລາວເຫັນວ່າເຄື່ອງນຸ່ງຂອງຄົນອື່ນນຸ່ງພໍດີ, ສະນັ້ນ ລາວຈຶ່ງໃຈຮ້າຍ ແລະ ເວົ້າວ່າ “ຊຸດນີ້ນຸ່ງບໍ່ພໍດີກັບຂ້ອຍ, ເປັນຫຍັງເຄື່ອງນຸ່ງຂອງເຈົ້າຈຶ່ງພໍດີກັບເຈົ້າແທ້?” ລາວຢາກໃຫ້ເຄື່ອງນຸ່ງຂອງຄົນອື່ນນຸ່ງບໍ່ພໍດີຄືກັນແທ້ໆ, ແລ້ວລາວຈຶ່ງຈະມີຄວາມສຸກ. ລາວເຖິງກັບສາມາດເວົ້າຄຳເວົ້າແບບນັ້ນອອກມາໄດ້, ນີ້ບໍ່ແມ່ນການໃຫ້ເຫດຜົນທີ່ບິດເບືອນບໍ? (ແມ່ນແລ້ວ). ຖ້າລາວນອນບໍ່ຫຼັບໃນຕອນກາງຄືນ ແລະ ເຫັນວ່າເຈົ້ານອນຫຼັບສະໜິດດີຫຼາຍ, ລາວກໍຈະບໍ່ພໍໃຈ ແລະ ເວົ້າວ່າ “ຂ້ອຍນອນບໍ່ຫຼັບ, ແລ້ວເຈົ້ານອນຫຼັບໄດ້ແນວໃດ? ມັນບໍ່ສົມເຫດສົມຜົນເລີຍ! ເຈົ້ານອນຫຼັບສະໜິດຂະໜາດນີ້, ເປັນເພາະວ່າເຈົ້າບໍ່ມີຄວາມຮູ້ສຶກເຖິງພາລະໃນການປະຕິບັດໜ້າທີ່ຂອງເຈົ້າບໍ? ຂ້ອຍຕ້ອງລາຍງານເລື່ອງນີ້ຕໍ່ຜູ້ນຳຄຣິສຕະຈັກ, ຕໍ່ເບື້ອງເທິງ!” ນີ້ບໍ່ແມ່ນການໃຫ້ເຫດຜົນທີ່ບິດເບືອນບໍ? (ແມ່ນແລ້ວ). ເຮົາບໍ່ໄດ້ເວົ້າຫຼິ້ນ, ນີ້ຄືວິທີທີ່ຄົນທີ່ບໍ່ມີຄວາມເປັນມະນຸດ ແລະ ບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງເວົ້າຢ່າງແທ້ຈິງ. ເປັນຫຍັງເຮົາຈຶ່ງເວົ້າວ່າລາວບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ? ລາວໄດ້ລາຍງານເລື່ອງນີ້ຕໍ່ເຮົາ. ເມື່ອເຮົາໄດ້ຍິນສິ່ງທີ່ລາວເວົ້າ, ເຮົາກໍຄິດວ່າ “ມີບາງຢ່າງຜິດປົກກະຕິກ່ຽວກັບສິ່ງທີ່ຄົນຜູ້ນີ້ກຳລັງເວົ້າ; ມັນບໍ່ແມ່ນການໃຫ້ເຫດຜົນທີ່ຖືກຕ້ອງ! ນີ້ບໍ່ແມ່ນສິ່ງທີ່ຄົນທີ່ມີຄວາມເປັນມະນຸດຄວນເວົ້າ. ລາວບໍ່ໄດ້ໜຸ່ມແລ້ວ ແລະ ລາວກໍເຊື່ອໃນພຣະເຈົ້າມາຫຼາຍກວ່າສິບປີແລ້ວ, ແຕ່ລາວພັດບໍ່ຮູ້ຊໍ້າວ່າສິ່ງທີ່ລາວກຳລັງເວົ້ານັ້ນຖືກຕ້ອງ ຫຼື ບໍ່; ລາວເຖິງກັບຖືວ່າມັນເປັນການໃຫ້ເຫດຜົນທີ່ຖືກຕ້ອງສຳລັບການລາຍງານຄົນຜູ້ນັ້ນ. ຄົນຜູ້ນີ້ບໍ່ພຽງແຕ່ບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ເທົ່ານັ້ນ, ລາວເຖິງກັບບໍ່ຮູ້ຊໍ້າວ່າອັນໃດຖືກຕ້ອງ ແລະ ອັນໃດຜິດ. ລາວບໍ່ດີໄດ້”. ຖ້າລາວຖ່າຍທອດເລື່ອງນີ້ໃຫ້ພວກເຈົ້າຟັງ, ພວກເຈົ້າກໍອາດຈະບໍ່ສາມາດແຍກແຍະມັນໄດ້ແທ້ໆ ແລະ ບາງຄົນໃນພວກເຈົ້າອາດຈະຫຼົງເຊື່ອສິ່ງທີ່ລາວເວົ້າ, ໂດຍເຊື່ອວ່າການໃຫ້ເຫດຜົນຂອງລາວນັ້ນຖືກຕ້ອງ. ຕອນນີ້ເຮົາໄດ້ອະທິບາຍມັນດ້ວຍວິທີນີ້ແລ້ວ, ພວກເຈົ້າສາມາດບອກໄດ້ບໍວ່າມັນຖືກຕ້ອງ ຫຼື ບໍ່? (ໄດ້). ຄົນແບບນັ້ນບໍ່ບິດເບືອນ ແລະ ໄຮ້ສາລະບໍ? (ແມ່ນແລ້ວ). ພວກເຂົາບໍ່ຮູ້ວ່າສິ່ງທີ່ພວກເຂົາກຳລັງເວົ້ານັ້ນຖືກຕ້ອງ ຫຼື ບໍ່, ແຕ່ພວກເຂົາກໍຍັງເວົ້າມັນອອກມາ. ມັນຊັດເຈນວ່າພວກເຂົາກຳລັງເອົາຄຳເວົ້າ, ຄວາມຄິດ ແລະ ມຸມມອງທີ່ຜິດພາດ ມາເປັນຄວາມຄິດ ແລະ ມຸມມອງທີ່ເປັນບວກເພື່ອສະແດງອອກ ແລະ ຖ່າຍທອດ. ນີ້ຄືການບໍ່ຮູ້ວ່າອັນໃດຖືກຕ້ອງ ແລະ ອັນໃດຜິດ. ພວກເຂົາບໍ່ໄດ້ແກ້ງເຮັດເປັນບໍ່ຮູ້, ທັງບໍ່ໄດ້ໃຊ້ຄຳເວົ້າເຫຼົ່ານີ້ເພື່ອເຮັດໃຫ້ຜູ້ຄົນຫຼົງຜິດ, ເພື່ອຫຼອກລວງເດັກນ້ອຍ, ມັນຊັດເຈນວ່າພວກເຂົາບໍ່ຮູ້ວ່າອັນໃດຖືກ ແລະ ອັນໃດບໍ່ຖືກຕ້ອງ. ດັ່ງນັ້ນ, ເຮົາຈຶ່ງເວົ້າວ່າພວກເຂົາບໍ່ມີຄວາມເປັນມະນຸດ. ພວກເຂົາບໍ່ສາມາດຈຳແນກໄດ້ວ່າອັນໃດຖືກ ແລະ ອັນໃດບໍ່ຖືກຕ້ອງໃນເລື່ອງພື້ນຖານແບບນີ້ໄດ້ຊໍ້າ, ພວກເຂົາມີເຫດຜົນທີ່ແທ້ຈິງບໍ? ພວກເຂົາຍັງສາມາດເປັນຄົນທ່ຽງທຳໄດ້ບໍ? ພວກເຂົາເວົ້າສິ່ງທີ່ບໍ່ຖືກຕ້ອງຄືກັບວ່າມັນຖືກຕ້ອງ, ເຊິ່ງເທົ່າກັບການເວົ້າວ່າສີດຳເປັນສີຂາວ. ພວກເຂົາຍັງສາມາດທ່ຽງທຳໃນການກະທຳຂອງພວກເຂົາໄດ້ບໍ? ພວກເຂົາສາມາດປະຕິບັດຕໍ່ຜູ້ຄົນຢ່າງຍຸຕິທຳໄດ້ບໍ? ພວກເຂົາບໍ່ສາມາດປະຕິບັດຕໍ່ຜູ້ຄົນຢ່າງຍຸຕິທຳໄດ້, ສະນັ້ນ ພວກເຂົາບໍ່ໄດ້ກຳລັງທຳຮ້າຍຜູ້ຄົນຢູ່ບໍ? (ແມ່ນແລ້ວ). ນັ້ນຄືການເປັນຄົນໃຈດີບໍ? (ບໍ່). ບາງທີພວກເຂົາອາດຈະບໍ່ຢາກເປັນຄົນຊົ່ວຮ້າຍ ແລະ ພວກເຂົາກໍຢາກເປັນມິດກັບຄົນອື່ນຄືກັນ, ແຕ່ພວກເຂົາພັດບໍ່ຮູ້ຊໍ້າວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ, ພວກເຂົາບໍ່ສາມາດແມ່ນແຕ່ຈະຈຳແນກສີດຳອອກຈາກສີຂາວໄດ້, ແລ້ວພວກເຂົາຈະເປັນມິດກັບຄົນອື່ນໄດ້ແນວໃດ? ສິ່ງນີ້ເກີນຄວາມສາມາດຂອງພວກເຂົາ. ມີພຽງແຕ່ເມື່ອຈິດສຳນຶກ ແລະ ເຫດຜົນຂອງຄົນເຮົາເປັນປົກກະຕິ ແລະ ຄົນເຮົາມີຄວາມສາມາດໃນການແຍກແຍະ ແລະ ສາມາດເລືອກຫຼັກການປະຕິບັດທີ່ຖືກຕ້ອງເທົ່ານັ້ນ, ຄົນເຮົາຈຶ່ງຈະສາມາດເປັນຄົນໃຈດີໄດ້. ຖ້າເຈົ້າເວົ້າວ່າເຈົ້າເປັນຄົນທ່ຽງທຳ ແລະ ໃຈດີ, ການສະແດງອອກຂອງສິ່ງນີ້ຢູ່ໃສ? ຖ້າເຈົ້າບໍ່ຮູ້ຊໍ້າວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ, ເຈົ້າຈະທ່ຽງທຳ ແລະ ໃຈດີໄດ້ແນວໃດ? ຢ່າຫຼອກລວງຕົນເອງເລີຍ! ແມ່ນບໍ? ສິ່ງນີ້ເອີ້ນວ່າການຫຼອກລວງຕົນເອງ ແລະ ຄົນອື່ນ. ຄົນແບບນັ້ນຍັງຊື່ນຊົມຕົນເອງເປັນພິເສດອີກດ້ວຍ ໂດຍຄິດວ່າລັກສະນະຂອງພວກເຂົາທ່ຽງທຳ, ພວກເຂົາໃຈດີ ແລະ ບໍ່ຢ້ານກົວອຳນາດ ແລະ ເມື່ອໃດກໍຕາມທີ່ພວກເຂົາເຫັນຄົນທີ່ເຮັດບາງສິ່ງຜິດ, ພວກເຂົາກໍສາມາດຕຳນິວິຈານພວກເຂົາໄດ້ໃນທັນທີ. ພື້ນຖານຂອງເຈົ້າສຳລັບການຕຳນິວິຈານແບບນັ້ນແມ່ນຫຍັງ? ຖ້າເຈົ້າຕຳນິວິຈານພວກເຂົາໂດຍອີງໃສ່ຄວາມຄິດ ແລະ ມຸມມອງທີ່ຜິດພາດຂອງເຈົ້າເອງ, ໃນທີ່ສຸດເຈົ້າກໍຈະທໍລະມານຄົນດີ, ໂດຍບິດເບືອນຫຼັກການຄວາມຈິງຂອງເຮືອນຂອງພຣະເຈົ້າ. ນັ້ນບໍ່ແມ່ນການເຮັດໃຫ້ຜູ້ຄົນຫຼົງຜິດບໍ? ຖ້າຄົນແບບນັ້ນກຳອຳນາດໃນຄຣິສຕະຈັກ, ນັ້ນກໍໝາຍຄວາມວ່າຊາຕານກຳລັງກຳອຳນາດ. ຖ້າຊາຕານກຳອຳນາດ, ຄົນສ່ວນໃຫຍ່ຈະໄດ້ຮັບຜົນປະໂຫຍດ ຫຼື ທົນທຸກ? (ພວກເຂົາທົນທຸກ). ຄົນສ່ວນໃຫຍ່ຈະຖືກທຳຮ້າຍຢ່າງຮ້າຍແຮງ ແລະ ບໍ່ມີທາງທີ່ຈະດຳລົງຊີວິດໄດ້.

ຫົວຂໍ້ທີ່ພວກເຮົາໄດ້ໂອ້ລົມກັນລ້ວນແຕ່ກ່ຽວຂ້ອງກັບການສະແດງອອກທີ່ພົບເຫັນໄດ້ທົ່ວໄປບາງຢ່າງໃນຊີວິດປະຈຳວັນຂອງຜູ້ຄົນ. ຫຼັງຈາກທີ່ໄດ້ຍິນການໂອ້ລົມກ່ຽວກັບຫົວຂໍ້ເຫຼົ່ານີ້ແລ້ວ ພວກເຈົ້າຮູ້ສຶກແນວໃດ? ຫົວຂໍ້ເຫຼົ່ານີ້ມີຫຍັງກ່ຽວຂ້ອງກັບຄວາມຈິງບໍ? ພວກເຈົ້າເຕັມໃຈທີ່ຈະຟັງບໍ? (ເຕັມໃຈ). ນີ້ເປັນພຽງການນິນທາບໍ? ມັນເປັນການເວົ້າບໍ່ດີກ່ຽວກັບຜູ້ຄົນລັບຫຼັງພວກເຂົາບໍ? (ບໍ່ແມ່ນ, ມັນແມ່ນເພື່ອຊ່ວຍໃຫ້ພວກເຮົາຮຽນຮູ້ວິທີແຍກແຍະຜູ້ຄົນ). ຕອນນີ້ພວກເຈົ້າໄດ້ຍິນການໂອ້ລົມເຫຼົ່ານີ້ແລ້ວ, ພວກເຈົ້າສາມາດແຍກແຍະຜູ້ຄົນໄດ້ບໍ? (ຂ້ານ້ອຍຮູ້ສຶກວ່າຂ້ານ້ອຍສາມາດແຍກແຍະຜູ້ຄົນໄດ້ດີກວ່າແຕ່ກ່ອນເລັກນ້ອຍ). ຕອນນີ້ພວກເຈົ້າຄວນຈະສາມາດແຍກແຍະຜູ້ຄົນໄດ້ແດ່ແລ້ວ. ຕອນນີ້ເຮົາໄດ້ໂອ້ລົມຄວາມຈິງ ແລະ ສົນທະນາກ່ຽວກັບຕົວຢ່າງໃນລັກສະນະນີ້ແລ້ວ, ຖ້າພວກເຈົ້າຍັງບໍ່ສາມາດແຍກແຍະຜູ້ຄົນໄດ້ອີກ, ຂີດຄວາມສາມາດຂອງພວກເຈົ້າກໍຕໍ່າເກີນໄປ ແລະ ຄວາມຈິງກໍເກີນຄວາມສາມາດຂອງພວກເຈົ້າ. ແນ່ນອນວ່າ ຕ້ອງມີຄົນແບບນີ້. ບໍ່ວ່າພວກເຂົາຈະຟັງແນວໃດ, ພວກເຂົາກໍບໍ່ເຂົ້າໃຈ ແລະ ເຖິງກັບຄິດວ່າ “ສິ່ງທີ່ເຈົ້າກຳລັງເວົ້າຢູ່ນັ້ນ ລ້ວນແຕ່ເປັນພຽງເລື່ອງໃນຊີວິດປະຈຳວັນ, ຂ້ອຍຈະບໍ່ຟັງ! ຂ້ອຍຢາກຟັງຄວາມຈິງທີ່ເລິກເຊິ່ງຂອງສະຫວັນຊັ້ນສາມ. ສິ່ງທີ່ເຈົ້າກຳລັງໂອ້ລົມບໍ່ແມ່ນຄວາມຈິງ ມັນລ້ວນແຕ່ເປັນພຽງການນິນທາ. ຂ້ອຍຈະບໍ່ຟັງ!” ຖ້າເຈົ້າບໍ່ຢາກຟັງແທ້ໆ ເຈົ້າກໍບໍ່ຈຳເປັນຕ້ອງຟັງ. ແຕ່ຫົວຂໍ້ທີ່ພວກເຮົາກຳລັງໂອ້ລົມກັນລ້ວນແຕ່ເປັນສິ່ງຈຳເປັນ. ຜູ້ໃດກໍຕາມທີ່ສາມາດເຂົ້າໃຈຄວາມຈິງໃນນັ້ນ ກໍຈະສາມາດແຍກແຍະຜູ້ຄົນໄດ້. ຖ້າເຈົ້າສາມາດເຂົ້າໃຈໄດ້ຢ່າງແທ້ຈິງ ເຈົ້າກໍເປັນຄົນທີ່ໄດ້ຮັບພອນ. ຖ້າເຈົ້າບໍ່ສາມາດເຂົ້າໃຈໄດ້ ບໍ່ວ່າເຈົ້າຈະຟັງແນວໃດກໍຕາມ, ຍິ່ງເຈົ້າຟັງຫຼາຍເທົ່າໃດ ເຈົ້າກໍຍິ່ງສັບສົນຫຼາຍຂຶ້ນ, ຍິ່ງເຮັດໃຫ້ເຈົ້າເຈັບຫົວຫຼາຍຂຶ້ນເທົ່ານັ້ນ, ແລ້ວການສະແດງອອກນີ້ກໍບໍ່ແມ່ນສັນຍານທີ່ດີ ຫຼື ລາງດີສຳລັບເຈົ້າ.

ເມື່ອກີ້ນີ້ພວກເຮົາໄດ້ເວົ້າກ່ຽວກັບຄຸນລັກສະນະໃນຄວາມເປັນມະນຸດຂອງການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ. ຜູ້ຄົນທີ່ບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ ມີການສະແດງອອກທີ່ແຕກຕ່າງກັນຫຼາຍຢ່າງ. ຖ້າຜູ້ຄົນຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ ນັ້ນກໍຄົງຈະດີ ແລະ ພວກເຮົາກໍຄົງບໍ່ຈຳເປັນຕ້ອງເວົ້າກ່ຽວກັບຫົວຂໍ້ນີ້. ແຕ່ຫຼາຍຄົນບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ, ສະນັ້ນ ມັນຈຶ່ງຄຸ້ມຄ່າທີ່ຈະຍົກຕົວຢ່າງບາງຢ່າງຂຶ້ນມາເພື່ອແຍກແຍະວ່າເປັນຫຍັງຄົນປະເພດນີ້ຈຶ່ງບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ ເປັນຫຍັງພວກເຂົາຈຶ່ງບໍ່ສາມາດແຍກແຍະສິ່ງທີ່ຖືກຕ້ອງ ຫຼື ບໍ່ຖືກຕ້ອງຢ່າງເຫັນໄດ້ຊັດເຈນແບບນັ້ນໄດ້. ຄົນປະເພດນີ້ສາມາດເວົ້າຄຳເວົ້າທີ່ໄຮ້ສາລະ ແລະ ເຮັດສິ່ງທີ່ເປັນຕາຫົວແບບນັ້ນໄດ້ແທ້ໆ, ມີຫຍັງເກີດຂຶ້ນຢູ່ບ່ອນນີ້ກັນແທ້? ສິ່ງນີ້ຄຸ້ມຄ່າທີ່ຈະໂອ້ລົມ ແລະ ແຍກແຍະ. ການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງແມ່ນເງື່ອນໄຂທີ່ຄວາມເປັນມະນຸດຂອງຄົນເຮົາຄວນມີ. ການບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງນັ້ນແມ່ນສິ່ງທີ່ບໍ່ຄວນເກີດຂຶ້ນໃນຕົວຄົນເຮົາ. ຖ້າຄົນໃດໜຶ່ງບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງແທ້ໆ, ນັ້ນກໍເປັນຕາໜ້າສົມເພດຫຼາຍ; ມັນໝາຍຄວາມວ່າພວກເຂົາປາສະຈາກເງື່ອນໄຂທີ່ຄົນເຮົາຄວນມີ. ພວກເຮົາຫາກໍເວົ້າກ່ຽວກັບຕົວຢ່າງ ແລະ ການສະແດງອອກທີ່ສະເພາະເຈາະຈົງບາງຢ່າງ ແລະ ສຳລັບບາງຄົນແລ້ວ, ພວກເຂົາບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງຢ່າງເຫັນໄດ້ຊັດເຈນແທ້ໆ. ຖ້າຄົນໃດໜຶ່ງພຽງແຕ່ເວົ້າສິ່ງທີ່ໄຮ້ເຫດຜົນ, ເປັນການຍຸຍົງ ຫຼື ຄຳເວົ້າທີ່ຄາດເຄື່ອນບາງຢ່າງກັບຜູ້ຄົນ ຫຼື ສະແດງການໃຫ້ເຫດຜົນທີ່ບິດເບືອນບາງຢ່າງກັບຜູ້ຄົນ, ສິ່ງນີ້ກໍບໍ່ຈຳເປັນຕ້ອງຖືກຍົກຂຶ້ນມາໂອ້ລົມ ແລະ ແຍກແຍະເປັນພິເສດ ເພາະວ່າການສະແດງອອກເຫຼົ່ານັ້ນແນເປົ້າໝາຍໄປທີ່ມະນຸດທີ່ເສື່ອມຊາມທຳມະດາ. ແຕ່ການສະແດງອອກຂອງບາງຄົນກ່ຽວກັບການບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງນັ້ນແມ່ນແນເປົ້າໝາຍໄປທີ່ພຣະເຈົ້າ ແນເປົ້າໝາຍໄປທີ່ຄວາມຈິງ ແລະ ແນເປົ້າໝາຍໄປທີ່ສິ່ງທີ່ເປັນບວກ. ສຳລັບຄົນປະເພດນີ້ທີ່ບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ, ຖ້າເຮົາບໍ່ຍົກຕົວຢ່າງບາງຢ່າງຂຶ້ນມາເພື່ອໂອ້ລົມ ທຸກຄົນກໍອາດຈະຍັງບໍ່ສາມາດແຍກແຍະພວກເຂົາໄດ້ ແລະ ພວກເຂົາກໍຈະເບິ່ງບໍ່ທະລຸເຖິງແກ່ນແທ້ ແລະ ຄວາມຮ້າຍແຮງຂອງບັນຫາປະເພດນີ້. ສະນັ້ນ ມັນຈຶ່ງຈຳເປັນທີ່ເຮົາຈະຕ້ອງເວົ້າກ່ຽວກັບເລື່ອງນີ້. ມີຫຼາຍສິ່ງຫຼາຍຢ່າງເກີດຂຶ້ນ, ຖ້າພວກມັນກ່ຽວຂ້ອງກັບຄວາມຈິງ ເຮົາກໍຕ້ອງເວົ້າໄປຕາມຄວາມຈິງ ໂດຍຍົກຕົວຢ່າງທີ່ເປັນລົບເຫຼົ່ານີ້ຂຶ້ນມາເພື່ອຊ່ວຍໃຫ້ຜູ້ຄົນເຂົ້າໃຈຄວາມຈິງ ແລະ ໄດ້ຮັບການຄວາມສາມາດໃນການແຍກແຍະ ພ້ອມທັງໃຫ້ທຸກຄົນໄດ້ຮຽນຮູ້ບົດຮຽນຈາກພວກມັນໄດ້. ຖ້າເລື່ອງໃດໜຶ່ງກ່ຽວຂ້ອງກັບຄົນໃດຄົນໜຶ່ງ, ຜູ້ທີ່ກ່ຽວຂ້ອງກໍບໍ່ຄວນຮູ້ສຶກອັບອາຍ. ຖ້າເຈົ້າຮູ້ສຶກອັບອາຍໃນຕອນນີ້, ແລ້ວເຈົ້າກໍບໍ່ຄວນເຮັດສິ່ງເຫຼົ່ານັ້ນໃນຕອນນັ້ນ. ບາງຄົນຮູ້ບໍວ່າການບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງນັ້ນຮ້າຍແຮງເຖິງລະດັບໃດ? ສິ່ງທີ່ພວກເຂົາເຮັດ ເຊິ່ງເປັນຜົນມາຈາກການບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ ແລະ ເຊິ່ງມີລັກສະນະທີ່ຮ້າຍແຮງຫຼາຍນັ້ນ ບໍ່ໄດ້ແນເປົ້າໝາຍໄປທີ່ບຸກຄົນໃດໜຶ່ງ ແຕ່ແນເປົ້າໝາຍມາທີ່ເຮົາ. ເຮົາບໍ່ຄຸ້ນເຄີຍ ແລະ ບໍ່ຮູ້ຈັກຄົນສ່ວນໃຫຍ່ໃນຄຣິສຕະຈັກ ແລະ ມີຜູ້ນຳ ແລະ ຜູ້ເຮັດວຽກບາງຄົນທີ່ເຮົາເຄີຍພົບກັນພຽງແຕ່ຄັ້ງໜຶ່ງ ຫຼື ສອງຄັ້ງ, ແຕ່ເຮົາບໍ່ຄ່ອຍໄດ້ໂອ້ລົມແບບເປີດອົກເປີດໃຈກັບຜູ້ຄົນແບບໜ້າຕໍ່ໜ້າໜຶ່ງຕໍ່ໜຶ່ງ ເພາະວ່າເຮົາບໍ່ມີເວລາຫວ່າງຫຼາຍປານນັ້ນ. ໃນບັນດາຄົນເຫຼົ່ານີ້ ເຮົາສາມາດເຂົ້າກັບບາງຄົນໄດ້ດີພໍສົມຄວນ, ແຕ່ບາງຄົນກໍເປັນໄປບໍ່ໄດ້ເລີຍທີ່ຈະສື່ສານນຳ. ເປັນຫຍັງຈຶ່ງເປັນແບບນີ້? ຕໍ່ໄປ ໃຫ້ເຮົາມາເບິ່ງຕົວຢ່າງຈຳນວນໜຶ່ງ.

ໃນລະດູໃບໄມ້ຫຼົ່ນປີໜຶ່ງ ມັນຝຣັ່ງທີ່ປູກຢູ່ໃນຟາມແຫ່ງໜຶ່ງໄດ້ຖືກເກັບກ່ຽວ ແລະ ຜູ້ທີ່ຮັບຜິດຊອບໃນການແຕ່ງກິນກໍໄດ້ໄປທີ່ຟາມ ແລະ ເອົາມັນຝຣັ່ງກັບມາໜຶ່ງກະຕ່າ. ມັນຝຣັ່ງທີ່ຢູ່ທາງເທິງເບິ່ງຄືວ່າມີຂະໜາດປະມານຊໍ່າກຳປັ້ນ ເຊິ່ງເບິ່ງຄືວ່າພໍໃຊ້ໄດ້. ເຖິງຢ່າງໃດກໍຕາມ ມັນຝຣັ່ງທີ່ຢູ່ທາງລຸ່ມລ້ວນແຕ່ໜ່ວຍນ້ອຍ ແລະ ບາງໜ່ວຍກໍເນົ່າ. ເຮົາຮູ້ສຶກປະຫຼາດໃຈຫຼາຍ. “ພວກເຂົາເອົາມັນຝຣັ່ງແບບນີ້ມາໃຫ້ພວກເຮົາໄດ້ແນວໃດ? ມັນຝຣັ່ງແບບນີ້ບໍ່ຄວນເອົາໄປເປັນອາຫານສັດບໍ? ຄົນຢູ່ຟາມຈັດໃສ່ກະຕ່າຜິດບໍ?” ຖ້າມັນເປັນຄວາມຜິດພາດແທ້ໆ ເປັນຫຍັງມັນຝຣັ່ງທີ່ຢູ່ທາງເທິງຈຶ່ງດີ ແລະ ປົກກະຕິ ແຕ່ມັນຝຣັ່ງທີ່ຢູ່ທາງລຸ່ມພັດໜ່ວຍນ້ອຍ ຫຼື ເນົ່າ? ເຫດການນີ້ຝັງໃຈເຮົາຢ່າງເລິກເຊິ່ງ. ພາຍນອກແລ້ວ ຄົນທີ່ຈັດມັນຝຣັ່ງໃສ່ກະຕ່າບໍ່ໄດ້ຕາເຫລ່ ແລະ ຮູບຮ່າງໜ້າຕາຂອງລາວກໍທຳມະດາ. ເຮົາເຄີຍເຫັນລາວສອງສາມຄັ້ງ ແລະ ເຄີຍລົມກັບລາວສອງສາມຄຳ ແຕ່ພວກເຮົາບໍ່ມີການພົວພັນກັນຢ່າງແທ້ຈິງ. ເຮົາເກືອບຈະເວົ້າໄດ້ວ່າເຮົາບໍ່ຮູ້ຈັກລາວ, ສະນັ້ນ ຈຶ່ງບໍ່ຕ້ອງເວົ້າເຖິງເລື່ອງການຕຳນິ, ການຕໍ່ວ່າ ຫຼື ການລິຮານເລີຍ. ແລ້ວເປັນຫຍັງຄົນຜູ້ນີ້ຈຶ່ງປະຕິບັດຕໍ່ເຮົາແບບນີ້ ໂດຍເອົາມັນຝຣັ່ງທີ່ໜ່ວຍນ້ອຍ ແລະ ເນົ່າແບບນີ້ມາໃຫ້ເຮົາ? ຖ້າລາວບໍ່ຮູ້ວ່າມັນເຫຼົ່ານັ້ນແມ່ນສຳລັບເຮົາ ເປັນຫຍັງລາວຈຶ່ງເອົາໜ່ວຍທີ່ດີໄວ້ທາງເທິງ ແລະ ໜ່ວຍທີ່ເນົ່າໄວ້ທາງລຸ່ມ? ລາວຮູ້ຢ່າງຊັດເຈນ. ສະນັ້ນ ເມື່ອຮູ້ວ່າພວກມັນສຳລັບເຮົາແລ້ວ ເປັນຫຍັງລາວຈຶ່ງຍັງໃສ່ມັນຝຣັ່ງທີ່ເນົ່າລົງໄປ? ຕອນນັ້ນລາວກຳລັງເໝີ່ລອຍບໍ? ຫຼື ມານຮ້າຍຄວບຄຸມມືຂອງລາວບໍ? ຫຼື ວ່າລາວຖືກວິນຍານຊົ່ວຮ້າຍສິງ? ສິ່ງນີ້ບໍ່ໜ້າຈະເປັນໄປໄດ້. ຖ້າລາວຖືກວິນຍານຊົ່ວຮ້າຍສິງແທ້ໆ ລາວກໍຄົງຈະເສຍສະຕິ ແລະ ຄົງຈະບໍ່ເອົາມັນຝຣັ່ງມາໃຫ້ເຮົາດອກ. ສະນັ້ນ ຖ້າລາວບໍ່ໄດ້ຖືກວິນຍານຊົ່ວຮ້າຍສິງ ເປັນຫຍັງຄົນທີ່ເບິ່ງຄືວ່າປົກກະຕິດີຄົນນີ້ຈຶ່ງເຮັດສິ່ງແບບນັ້ນ? ລາວບໍ່ຮູ້ບໍວ່າການເຮັດແບບນີ້ເປັນການຫຼອກລວງ? ຖ້າລາວມີຄວາມກຽດຊັງຕໍ່ເຮົາຢູ່ໃນໃຈ ແລ້ວລາວກໍຄວນຈະອອກຈາກເຮືອນຂອງພຣະເຈົ້າໄປ ແທນທີ່ຈະມາປະຕິບັດໜ້າທີ່ຂອງລາວຢູ່ບ່ອນນີ້. ນອກຈາກນີ້ ຖ້າລາວມີຄວາມກຽດຊັງຕໍ່ເຮົາ, ເຫດຜົນແມ່ນຫຍັງ? ມີເຫດຜົນຫຍັງທີ່ຈະມາກຽດຊັງເຮົາ? ຖ້າພວກເຮົາເບິ່ງໃນແງ່ຂອງຄວາມເປັນມະນຸດ, ກ່ອນອື່ນໝົດ ເຮົາເຄີຍເຫັນລາວພຽງແຕ່ສອງສາມຄັ້ງ; ເຮົາບໍ່ຮູ້ວ່າລາວເປັນຄົນແນວໃດ. ແລ້ວຢ່າງທີສອງຄື ເຮົາບໍ່ເຄີຍມີການຕິດຕໍ່ ຫຼື ການພົວພັນຢ່າງແທ້ຈິງກັບລາວເລີຍ. ເຮົາຮູ້ພຽງແຕ່ວ່າລາວເຮັດວຽກກ່ຽວກັບດິນດອນຕອນຫຍ້າ. ແລ້ວເປັນຫຍັງລາວຈຶ່ງປະຕິບັດຕໍ່ເຮົາແບບນີ້? ມີພຽງຄວາມເປັນໄປໄດ້ດຽວເທົ່ານັ້ນ: ລາວສາມາດເຮັດສິ່ງແບບນັ້ນໄດ້ກໍຕໍ່ເມື່ອລາວມີຄວາມຄິດຫຼົງຜິດຢ່າງຮຸນແຮງກ່ຽວກັບເຮົາ ແລະ ມີອະຄະຕິຢ່າງຫຼວງຫຼາຍຕໍ່ເຮົາ ຫຼື ຖ້າມີຄົນໄດ້ຍຸຍົງລາວ. ການທີ່ຄົນຜູ້ນີ້ສາມາດເຮັດສິ່ງແບບນັ້ນໄດ້ ການທີ່ລາວສາມາດຕັດສິນໃຈເຮັດມັນລົງໄປໄດ້ ພວກເຈົ້າບໍ່ຄິດວ່າມັນເປັນເລື່ອງທີ່ເຫຼືອເຊື່ອບໍ? ເຖິງແມ່ນວ່າເຈົ້າກຳລັງພົວພັນກັບຄົນທຳມະດາ ເຈົ້າຈະສາມາດຕັດສິນໃຈເຮັດສິ່ງແບບນັ້ນລົງໄປໄດ້ບໍ? ເຖິງແມ່ນວ່າເຈົ້າກຳລັງເປີດຮ້ານຊັບພະສິນຄ້າ ເຈົ້າກໍບໍ່ສາມາດຫຼອກລວງ ແລະ ຕົ້ມຕຸ໋ນຜູ້ຄົນໄດ້; ເຈົ້າຕ້ອງເປັນຄົນທີ່ໜ້າເຊື່ອຖືເພື່ອຮັກສາລູກຄ້າຂອງເຈົ້າໄວ້ ແລະ ບໍ່ທຳລາຍເສັ້ນທາງຂອງເຈົ້າເອງ. ຍິ່ງໄປກວ່ານັ້ນ, ຕອນນີ້ເຈົ້າກຳລັງປະຕິບັດໜ້າທີ່ຂອງເຈົ້າ ແລ້ວມາເຮັດສິ່ງແບບນັ້ນ, ໂດຍສະເພາະກັບເຮົາ ບອກເຮົາເບິ່ງວ່າ ສິ່ງນີ້ສົມເຫດສົມຜົນບໍ? (ບໍ່). ແລ້ວທຳມະຊາດຂອງຄົນແບບນີ້ແມ່ນຫຍັງ? ຕອນທີ່ລາວເຮັດສິ່ງນີ້, ລາວຮູ້ບໍວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ? ລາວບໍ່ຮູ້ໂຕເລີຍ. ຖ້າລາວຮູ້ໂຕແທ້ໆ ຕອນທີ່ລາວກຳລັງຈະຈັບເອົາມັນຝຣັ່ງທີ່ເນົ່າ ລາວກໍຄົງຈະຄິດວ່າ “ບໍ່ໄດ້ ຂ້ອຍຈະເອົາໜ່ວຍທີ່ເນົ່າໄປບໍ່ໄດ້ ຂ້ອຍຕ້ອງເອົາໜ່ວຍທີ່ດີໄປ. ທຸກຄົນບໍ່ຈຳເປັນຕ້ອງກິນອາຫານທີ່ດີບໍ?” ແລ້ວບໍ່ຕ້ອງເວົ້າເຖິງເລີຍວ່າພວກມັນແມ່ນສຳລັບໃຫ້ເຮົາກິນ, ຄວາມຄິດທີ່ຈະເອົາມັນຝຣັ່ງທີ່ເນົ່າໄປນັ້ນບໍ່ຄວນແມ່ນແຕ່ຈະແວບເຂົ້າມາໃນຫົວຂອງລາວເລີຍ ແຮງໄກທີ່ລາວຈະລົງມືເຮັດມັນລົງໄປໄດ້. ຕອນນີ້ ຄຳຕອບບໍ່ຊັດເຈນແລ້ວບໍ? ເປັນຫຍັງລາວຈຶ່ງສາມາດເຮັດສິ່ງນີ້ລົງໄປໄດ້? ມັນເປັນເພາະວ່າ ບໍ່ວ່າຄົນແບບນີ້ຈະກັບຊາດມາເກີດຈາກມານຮ້າຍ ຫຼື ຈາກສັດເດຍລະສານກໍຕາມ, ໃນຄວາມເປັນມະນຸດຂອງພວກເຂົາ ພວກເຂົາບໍ່ເຂົ້າໃຈວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ. ໃນຄວາມເປັນມະນຸດຂອງພວກເຂົາ ບໍ່ມີສິ່ງໃດທີ່ສາມາດຈຳແນກ ຫຼື ກວດສອບໄດ້ວ່າການກະທຳ ແລະ ຄວາມຄິດທີ່ຖືກຕ້ອງແມ່ນຫຍັງ ແລະ ການກະທຳ ແລະ ຄວາມຄິດທີ່ບໍ່ຖືກຕ້ອງແມ່ນຫຍັງ. ຖ້າພວກເຂົາບໍ່ໄດ້ກັບຊາດມາເກີດຈາກສັດ ຫຼື ຈາກມານຮ້າຍ, ແລ້ວພວກເຂົາກໍເປັນພຽງຊາກສົບຍ່າງໄດ້. ແລ້ວການທີ່ຄົນແບບນີ້ເຊື່ອໃນພຣະເຈົ້າຈະມີຄວາມໝາຍຫຍັງ? ພວກເຂົາເວົ້າວ່າ “ພຣະເຈົ້າຕ່າງຫາກທີ່ຂ້ອຍເຊື່ອ. ເຈົ້າກໍເປັນພຽງແຕ່ຄົນທຳມະດາ, ເຈົ້າຈະເຮັດຫຍັງຂ້ອຍໄດ້?” ຄຳເວົ້າເຫຼົ່ານີ້ມີເຫດຜົນບໍ? ນີ້ແມ່ນຄວາມເຊື່ອໃນພຣະເຈົ້າທີ່ແທ້ຈິງບໍ? ການປະຕິບັດຕໍ່ພຣະເຈົ້າແບບນີ້ສອດຄ່ອງກັບເຈດຕະນາຂອງພຣະເຈົ້າບໍ? ພຣະເຈົ້າບໍ່ຕ້ອງການຄວາມເຊື່ອປະເພດນີ້. ບາງທີພວກເຂົາອາດຈະເວົ້າອີກວ່າ “ພຣະເຈົ້າຈະຕ້ອງການຂ້ອຍ ຫຼື ບໍ່ນັ້ນ ມັນບໍ່ແມ່ນເລື່ອງທີ່ເຈົ້າຈະມາເວົ້າ!” ເຮົາເວົ້າວ່າ “ສິ່ງທີ່ເຈົ້າກຳລັງເວົ້ານັ້ນບໍ່ຖືກຕ້ອງ. ຖ້າຄຳເວົ້າທີ່ເຮົາເວົ້າແມ່ນພຣະທຳຂອງພຣະເຈົ້າ, ແລ້ວມັນກໍມີບັນຫາກັບການທີ່ເຈົ້າປະຕິບັດຕໍ່ເຮົາແບບນີ້. ຈຸດຈົບຂອງເຈົ້າຖືກກຳນົດໂດຍພຣະທຳຂອງພຣະເຈົ້າ”. ພວກເຂົາເວົ້າວ່າ “ຂ້ອຍຈະໄປທີ່ສະຫວັນຊັ້ນສາມ ແລະ ລາຍງານເຈົ້າ!” ເຮົາເວົ້າວ່າ “ຖ້າເຈົ້າສາມາດໄປທີ່ສະຫວັນຊັ້ນສາມໄດ້ແທ້ໆ ແລ້ວກໍໃຫ້ຟ້າວໄປໂລດ”. ບອກເຮົາເບິ່ງ ຄົນແບບນີ້ບໍ່ເປັນຕາຢ້ານບໍ? ໃຜຈະຍັງເຕັມໃຈທີ່ຈະຄົບຫາກັບຄົນແບບນີ້ອີກ? ຕອນນີ້ພວກເຮົາຢ່າຟ້າວເວົ້າເຖິງເລື່ອງທີ່ວ່າລາວກຳລັງແນເປົ້າໝາຍໄປທີ່ໃຜ. ຖ້າລາວບໍ່ໄດ້ແນເປົ້າໝາຍມາທີ່ເຮົາ ແຕ່ແນເປົ້າໝາຍໄປທີ່ຄົນທຳມະດາ, ການກະທຳຂອງລາວຈະສອດຄ່ອງກັບມາດຕະຖານຂອງຈິດສຳນຶກບໍ? (ບໍ່). ການທີ່ລາວສາມາດເຮັດສິ່ງແບບນັ້ນໄດ້ແມ່ນແຕ່ກັບເຮົາ ມັນແມ່ນບັນຫາປະເພດໃດ? ໃນເມື່ອລາວສາມາດເຮັດສິ່ງແບບນັ້ນໄດ້ແມ່ນແຕ່ກັບເຮົາ, ລາວຈະສາມາດເຮັດມັນກັບຄົນທຳມະດາໄດ້ຄືກັນບໍ? ເລື່ອງນີ້ຄວນຖືກປະເມີນແນວໃດ? ເຮົາຮູ້ສຶກປະຫຼາດໃຈຫຼາຍທີ່ຄົນຜູ້ນີ້ສາມາດເຮັດສິ່ງແບບນັ້ນໄດ້. ເປັນຫຍັງລາວຈຶ່ງສາມາດເຮັດມັນໄດ້? ຖ້າລາວເຮັດສິ່ງນີ້ກັບຄົນທຳມະດາ ເຮົາກໍຈະມີການກຳນົດລັກສະນະສຳລັບລາວເຊັ່ນກັນ. ມັນເປັນສິ່ງທີ່ຜິດທີ່ລາວເຮັດແບບນັ້ນ. ມັນບໍ່ແມ່ນວ່າການເຮັດເເບບນີ້ກັບຄົນອື່ນແມ່ນຖືກຕ້ອງ ໃນຂະນະທີ່ການເຮັດເຊັ່ນນັ້ນກັບເຮົາແມ່ນບໍ່ຖືກຕ້ອງ, ຄຳເວົ້າແບບນີ້ບໍ່ຍຸຕິທຳ ແລະ ຟັງບໍ່ຂຶ້ນ. ຖ້າລາວສາມາດເຮັດແບບນີ້ກັບເຮົາໄດ້ ແລ້ວລາວກໍສາມາດເຮັດກັບຄົນອື່ນ, ເຮັດກັບໃຜກໍໄດ້. ເຫດຜົນສຳລັບເລື່ອງນີ້ແມ່ນຫຍັງ? ສິ່ງນີ້ຄຸ້ມຄ່າທີ່ຈະໄຕ່ຕອງຢ່າງເລິກເຊິ່ງ. ລາວເວົ້າວ່າລາວເຊື່ອໃນພຣະເຈົ້າ ແລະ ລາວເປັນສະມາຊິກໃນເຮືອນຂອງພຣະເຈົ້າ, ແລ້ວເປັນຫຍັງລາວຈຶ່ງຍັງສາມາດປະຕິບັດແບບນີ້ຕໍ່ເຮົາໄດ້? ລາວສາມາດເຮັດສິ່ງທີ່ຕ່ຳຊ້າແບບນັ້ນໄດ້ແນວໃດ? ລາວສາມາດເຮັດບາງສິ່ງທີ່ບໍ່ສາມາດເຂົ້າໃຈໄດ້ແບບນັ້ນໄດ້ແນວໃດ? ລາວຖືວ່າຕົນເອງເປັນຄົນໃຈດີຫຼາຍ, ແລ້ວລາວຈະເອົາມັນຝຣັ່ງທີ່ເນົ່າໃຫ້ຄົນອື່ນກິນໄດ້ແນວໃດ? ເປັນຫຍັງລາວຈຶ່ງບໍ່ກິນພວກມັນເອງ? ມັນຝຣັ່ງທີ່ເນົ່າ, ມັນຝຣັ່ງທີ່ໜ່ວຍນ້ອຍ ແລະ ມັນຝຣັ່ງທີ່ບໍ່ເຕີບໃຫຍ່ເຕັມທີ່ເຫຼົ່ານັ້ນແມ່ນສຳລັບໃຫ້ສັດກິນ, ແລ້ວເປັນຫຍັງລາວຈຶ່ງເອົາພວກມັນໃຫ້ຄົນກິນ? ເຖິງແມ່ນວ່າເຮົາຈະບໍ່ວັດແທກລາວດ້ວຍຄວາມຈິງກໍຕາມ, ພຽງແຕ່ໃນມຸມມອງທາງສິນທຳ ການກະທຳຂອງລາວກໍບໍ່ສາມາດຍອມຮັບໄດ້ແລ້ວ, ສະນັ້ນ ເຮົາຈຶ່ງເວົ້າວ່າລາວບໍ່ແມ່ນມະນຸດ. ການກຳນົດລັກສະນະນີ້ຖືກຕ້ອງບໍ? ມັນຍຸຕິທຳບໍ? (ມັນຖືກຕ້ອງ ແລະ ຍຸຕິທຳ). ລາວເຮັດສິ່ງທີ່ຜິດຢ່າງເຫັນໄດ້ຊັດເຈນແບບນັ້ນ ແຕ່ກໍຍັງບໍ່ຮູ້ຕົວ ແລະ ລາວຍັງຮູ້ສຶກສະບາຍໃຈ ແລະ ບໍ່ມີຄວາມຮູ້ສຶກຕຳນິຕົນເອງຢູ່ໃນໃຈແມ່ນແຕ່ໜ້ອຍດຽວ. ເປັນຫຍັງຈຶ່ງເປັນແບບນີ້? ລາວບໍ່ມີຈິດສຳນຶກ, ລາວບໍ່ມີແມ່ນແຕ່ຈິດວິນຍານ; ຄືກັບມານຮ້າຍ ຫຼື ສັດເດຍລະສານ, ລາວບໍ່ມີຄວາມຮັບຮູ້ໃດໆເລີຍ. ລາວບໍ່ແມ່ນມະນຸດ, ສະນັ້ນ ລາວຈຶ່ງບໍ່ມີຈິດສຳນຶກ. ລາວບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ, ບໍ່ວ່າລາວຈະເຮັດຜິດຮ້າຍແຮງສໍ່າໃດ ລາວກໍມັກຈະຮູ້ສຶກຢູ່ສະເໝີວ່າການກະທຳຂອງລາວນັ້ນສົມເຫດສົມຜົນຢ່າງສົມບູນ, ລາວບໍ່ເຄີຍຍອມຮັບຄວາມຜິດພາດຂອງລາວ ທັງຍັງດື້ດຶງທີ່ຈະສືບຕໍ່ກະທຳໃນແບບດຽວກັນ. ເມື່ອຄົນອື່ນກຳນົດລັກສະນະຂອງລາວ ໂດຍເວົ້າວ່າສິ່ງທີ່ລາວເຮັດນັ້ນຜິດ, ລາວກໍຍັງຄິດວ່າລາວເປັນຝ່າຍຖືກຫຼາຍ ແລະ ຮູ້ສຶກວ່າບໍ່ໄດ້ຮັບຄວາມຍຸຕິທຳ. ເຮົາເວົ້າວ່ານັ້ນບໍ່ແມ່ນການເຮັດບໍ່ຍຸຕິທຳຕໍ່ເຈົ້າເລີຍ. ມັນບໍ່ແມ່ນການກ່າວໂທດເຈົ້າ ຫຼື ການກຳນົດລັກສະນະຂອງເຈົ້າວ່າບໍ່ມີຄວາມເປັນມະນຸດໂດຍບໍ່ມີຂໍ້ເທັດຈິງເປັນຫຼັກຖານ. ແຕ່ດ້ວຍຂໍ້ເທັດຈິງທີ່ຮ້າຍແຮງແບບນັ້ນທີ່ປາກົດໃຫ້ທຸກຄົນເຫັນ, ໃຜຈະຍັງສາມາດເວົ້າໄດ້ວ່າເຈົ້າມີຄວາມເປັນມະນຸດ? ດ້ວຍຂໍ້ເທັດຈິງເຫຼົ່ານີ້ເປັນຫຼັກຖານ, ບໍ່ມີໃຜສາມາດປະຕິເສດມັນໄດ້. ເຮົາກໍຢາກຈະເວົ້າວ່າເຈົ້າມີຄວາມເປັນມະນຸດ ວ່າເຈົ້າເປັນຄົນໃຈດີ ແລະ ທ່ຽງທຳ ແຕ່ລັກສະນະຂອງສິ່ງທີ່ເຈົ້າເຮັດນັ້ນຊົ່ວຊ້າເກີນໄປ; ມັນມີລັກສະນະດຽວກັນກັບການທີ່ຊາຕານເຍາະເຍີ້ຍພຣະເຈົ້າ, ມັນເປັນການປີ້ນຂາວເປັນດຳຄືກັບທີ່ຊາຕານໄດ້ເຮັດ ໂດຍການສະແດງຄວາມຮັ່ງມີ ແລະ ລັດສະໝີພາບຂອງໂລກໃຫ້ພຣະເຈົ້າເຫັນ ແລະ ເວົ້າກັບພຣະອົງວ່າ “ເຮົາຈະມອບທຸກສິ່ງເຫຼົ່ານີ້ໃຫ້ກັບທ່ານ ຖ້າທ່ານຈະກົ້ມລົງ ແລະ ນະມັດສະການເຮົາ”. ທຸກສິ່ງໃນໂລກ ແລະ ສິ່ງທັງປວງລ້ວນແຕ່ຖືກພຣະເຈົ້າສ້າງຂຶ້ນມາ. ພຣະເຈົ້າໄດ້ສ້າງທຸກສິ່ງທີ່ມີຢູ່ ແລະ ທຸກສິ່ງທຸກຢ່າງ; ພຣະເຈົ້າຄວນເພີດເພີນກັບສິ່ງທັງໝົດນີ້, ແຕ່ເຈົ້າບໍ່ຄວນ ເພາະເຈົ້າບໍ່ມີຄຸນສົມບັດທີ່ຈະເຮັດແບບນັ້ນ. ສິ່ງທີ່ເຈົ້າເພີດເພີນແມ່ນສິ່ງທີ່ພຣະເຈົ້າໄດ້ປະທານໃຫ້ແກ່ເຈົ້າ. ເຈົ້າຄວນນະມັດສະການພຣະເຈົ້າ ບໍ່ແມ່ນໃຫ້ພຣະເຈົ້າມານະມັດສະການເຈົ້າ. ຄົນຜູ້ນີ້ບໍ່ເຂົ້າໃຈແມ່ນແຕ່ແນວຄວາມຄິດທີ່ເຫັນໄດ້ຊັດເຈນ ແລະ ງ່າຍດາຍແບບນີ້ໄດ້ ແລະ ເຖິງກັບຄິດວ່າເຮົາຕ້ອງປະເມີນອາລົມຂອງລາວ ແລະ ເບິ່ງວ່າລາວຮູ້ສຶກມີຄວາມສຸກ ຫຼື ບໍ່ ພຽງເພື່ອຈະໄດ້ມັນຝຣັ່ງສອງສາມໜ່ວຍ. ຖ້າລາວອາລົມບໍ່ດີ ລາວກໍຈະເອົາມັນຝຣັ່ງທີ່ເນົ່າມາໃຫ້ເຮົາ, ຄືກັບວ່າລາວກຳລັງປະຕິບັດຕໍ່ຂໍທານ. ເຮົາຄວນຈະຕ້ອງທົນຕໍ່ການປະຕິບັດທີ່ບໍ່ດີຈາກລາວ, ມັນເປັນໄປໄດ້ບໍ? ເຮົາຈະທົນກັບສິ່ງນັ້ນໄດ້ບໍ? (ບໍ່ໄດ້). ຄວນຈັດການກັບຄົນແບບນີ້ແນວໃດ? (ລາວຄວນຖືກຊຳລະລ້າງອອກໄປໂດຍທັນທີ). ຄົນແບບນີ້ຄວນຖືກຈັດການໂດຍກົດການປົກຄອງ. ນີ້ກໍບໍ່ແມ່ນເຫດການດຽວໃນລັກສະນະນີ້ຢ່າງແນ່ນອນ. ບາງຄົນເວົ້າວ່າ “ຍັງມີເຫດການທີ່ຮ້າຍແຮງກວ່ານີ້ອີກບໍ?” ແນ່ນອນວ່າມີ, ຖ້າບໍ່ດັ່ງນັ້ນ ເປັນຫຍັງເຮົາຈຶ່ງເວົ້າວ່າຜູ້ຄົນນັ້ນແຕກຕ່າງກັນ? ຖ້າທຸກຄົນທີ່ເຊື່ອໃນພຣະເຈົ້າສາມາດນະມັດສະການພຣະເຈົ້າໄດ້ ແລ້ວກໍຄົງບໍ່ຈຳເປັນຕ້ອງຈັດແຕ່ລະຄົນຕາມປະເພດຂອງພວກເຂົາ. ມັນເປັນເພາະວ່າຫຼາຍຄົນບໍ່ໄດ້ເຊື່ອໃນພຣະເຈົ້າຢ່າງຈິງໃຈ ແລະ ເປັນເພາະວ່າມີຄົນຊົ່ວຮ້າຍ ແລະ ຄົນເບົາປັນຍາທີ່ລົບກວນວຽກງານຂອງຄຣິສຕະຈັກ ເຊິ່ງສາມາດເຮັດການກະທຳທີ່ບໍ່ດີໃດໆກໍໄດ້, ສະນັ້ນ ເມື່ອວຽກງານຂອງຄຣິສຕະຈັກໃກ້ຈະສິ້ນສຸດລົງ, ທຸກຄົນຈຶ່ງຖືກເປີດເຜີຍ ແລະ ຖືກຈັດຕາມປະເພດຂອງພວກເຂົາ.

ໃຫ້ເຮົາມາເວົ້າເຖິງອີກຕົວຢ່າງໜຶ່ງ. ສາລີຢູ່ໃນຟາມແຫ່ງໜຶ່ງແກ່ແລ້ວ ແລະ ມີຄົນກຳລັງຈະເອົາມາໃຫ້ເຮົາຈຳນວນໜຶ່ງ. ຄົນທີ່ຢູ່ໃກ້ໆເວົ້າກັບລາວວ່າ “ໜູໄຕ່ສາລີນັ້ນແລ້ວ ຢ່າເອົາໄປເລີຍ!” ລາວຄິດຢູ່ບຶດໜຶ່ງແລ້ວເວົ້າວ່າ “ໜູໄຕ່ແລ້ວມັນເປັນຫຍັງ? ມັນຍັງກິນໄດ້ຢູ່ບໍ່ແມ່ນບໍ? ບໍ່ເປັນຫຍັງດອກ ຖ້າຂ້ອຍຈະເອົາມັນໄປ!” ລາວຮູ້ຢ່າງຊັດເຈນວ່າສາລີນັ້ນຖືກໜູໄຕ່ແລ້ວ ແລະ ບໍ່ເໝາະສຳລັບໃຫ້ຄົນກິນ, ແຕ່ລາວກໍຍັງດື້ດຶງທີ່ຈະເອົາມັນມາໃຫ້ເຮົາ. ລັກສະນະຂອງເລື່ອງນີ້ແມ່ນຫຍັງ? ຄົນແບບນີ້ມີຄວາມເປັນມະນຸດບໍ? (ບໍ່ມີ). ແລ້ວຄົນຜູ້ນີ້ເປັນຄົນປະເພດໃດ? (ບໍ່ແມ່ນມະນຸດ ແຕ່ເປັນມານຮ້າຍ). ບອກເຮົາເບິ່ງ ລາວຈະຍອມເອົາສາລີທີ່ໜູໄຕ່ແລ້ວໄປໃຫ້ພໍ່ແມ່ ຫຼື ລູກຂອງລາວກິນບໍ? (ບໍ່). ເປັນຫຍັງຈຶ່ງບໍ່? (ລາວຮູ້ວ່າມັນບໍ່ສະອາດ ການກິນມັນຈະສົ່ງຜົນບໍ່ດີຕໍ່ສຸຂະພາບຂອງພວກເຂົາ. ລາວຄົງຈະບໍ່ເຕັມໃຈໃຫ້ຄອບຄົວຂອງລາວກິນມັນ). ລາວຮູ້ວ່າລາວບໍ່ສາມາດເອົາມັນໃຫ້ຄອບຄົວຂອງລາວກິນໄດ້ ແຕ່ລາວກໍຍັງດື້ດຶງທີ່ຈະເອົາມັນມາໃຫ້ເຮົາ ແລະ ຄົນອື່ນກໍບໍ່ສາມາດຫ້າມລາວໄດ້. ສະນັ້ນ ລາວຮູ້ບໍວ່າສິ່ງນີ້ຖືກຕ້ອງ ຫຼື ບໍ່ຖືກຕ້ອງ? (ລາວບໍ່ຮູ້). ຄວາມຈິງແລ້ວ, ລາວຮູ້ຢູ່ໃນໃຈວ່າສິ່ງນີ້ບໍ່ຖືກຕ້ອງ. ແລ້ວເປັນຫຍັງລາວຈຶ່ງຍັງຢາກເອົາສາລີມາໃຫ້ເຮົາ? ເຮົາເປັນສັດຕູຂອງລາວບໍ? ເຮົາເຄີຍທໍລະມານລາວ ຫຼື ທຳຮ້າຍລາວບໍ? ບໍ່, ເຮົາບໍ່ເຄີຍເຮັດສິ່ງເຫຼົ່ານີ້ເລີຍ. ເຮົາບໍ່ຄຸ້ນເຄີຍກັບລາວ, ແຕ່ລາວກໍຍັງດື້ດຶງທີ່ຈະເອົາສາລີທີ່ຖືກໜູໄຕ່ແລ້ວມາໃຫ້ເຮົາ. ບອກເຮົາເບິ່ງ, ລັກສະນະຂອງເລື່ອງນີ້ແມ່ນຫຍັງ? ຄວາມຈິງແລ້ວ, ນີ້ຄືສິ່ງທີ່ເຮັດໂດຍຄົນທີ່ເຊື່ອໃນພຣະເຈົ້າ. ມັນຊ່າງເປີດຫູເປີດຕາຂອງເຈົ້າ, ເຮັດໃຫ້ເຈົ້າໄດ້ຮັບການແຍກແຍະ ແລະ ເຮັດໃຫ້ເຈົ້າເຫັນວ່າ ມີເລື່ອງແປກປະຫຼາດທີ່ບໍ່ມີທີ່ສິ້ນສຸດແທ້ໆໃນທີ່ໂລກທີ່ກວ້າງໃຫຍ່ໃບນີ້. ບອກເຮົາເບິ່ງ ຕອນທີ່ລາວກຽມສາລີນັ້ນໃຫ້ເຮົາ ລາວມີຄວາມຮັບຮູ້ໃດໆຢູ່ໃນໃຈບໍ? ລາວຮູ້ບໍວ່າສິ່ງທີ່ລາວກຳລັງເຮັດນັ້ນບໍ່ຖືກຕ້ອງ, ວ່າລາວຄວນຈະເອົາສາລີທີ່ດີມາໃຫ້ ຢ່າງໜ້ອຍກໍເປັນສາລີທີ່ບໍ່ຖືກໜູໄຕ່? ລາວຄິດແບບນີ້ບໍ? (ລາວບໍ່ມີຄວາມຮັບຮູ້). ລາວບໍ່ມີຄວາມຮັບຮູ້ເລີຍເມື່ອເວົ້າເຖິງເລື່ອງແບບນີ້. ຖ້າເອົາສາລີທີ່ປົນເປື້ອນແບບນັ້ນໄປໃຫ້ແມ່ ຫຼື ລູກຂອງລາວ, ລາວກໍຄົງຈະມີຄວາມຮັບຮູ້. ລາວບໍ່ມີຄວາມຮັບຮູ້ທາງຈິດສຳນຶກທີ່ຄວາມເປັນມະນຸດຄວນມີ ແລ້ວລາວມີຄວາມເປັນມະນຸດບໍ? ລາວເປັນສິ່ງມີຊີວິດປະເພດໃດ? (ບໍ່ແມ່ນມະນຸດ). ເຈົ້າເຫັນບໍ, ໃນຄວາມເຊື່ອໃນພຣະເຈົ້າຂອງລາວ, ລາວໄດ້ປະຕິບັດໜ້າທີ່ຂອງລາວ, ລາວໄດ້ທົນທຸກ ແລະ ຈ່າຍລາຄາ, ລາວສາມາດເຮັດວຽກໃຊ້ແຮງງານໄດ້ ທັງຍັງເຂົ້າຮ່ວມການເຕົ້າໂຮມ ແລະ ອ່ານພຣະທຳຂອງພຣະເຈົ້າ, ແຕ່ເປັນຫຍັງລາວຈຶ່ງບໍ່ເປັນມິດກັບເຮົາເລີຍ? ເປັນຫຍັງລາວຈຶ່ງລັງກຽດເຮົາຂະໜາດນັ້ນ? ເຮົາບໍ່ເຄີຍລົມກັບລາວເກີນສອງສາມຄຳເລີຍ ແລ້ວເຮົາໄປລ່ວງເກີນລາວໃນທາງໃດ? ບາງຄົນທີ່ເຮົາເຄີຍຕິດຕໍ່ພົວພັນນຳກໍຂ້ອນຂ້າງເປັນຄົນດີ ແລະ ພວກເຂົາກໍຂ້ອນຂ້າງເປັນມິດກັບເຮົາ. ບໍ່ແມ່ນທຸກຄົນທີ່ຈະເປັນຄືກັບລາວ. ແຕ່ເຮົາບໍ່ໄດ້ລ່ວງເກີນລາວ ທັງບໍ່ໄດ້ທຳຮ້າຍລາວ, ແລ້ວເປັນຫຍັງລາວຈຶ່ງກຽດຊັງເຮົາຫຼາຍຂະໜາດນັ້ນ? ພວກເຈົ້າມີຄຳຕອບສຳລັບເລື່ອງນີ້ຢູ່ໃນໃຈຂອງພວກເຈົ້າແລ້ວ. ລາວບໍ່ພຽງແຕ່ກຽດຊັງເຮົາເທົ່ານັ້ນ; ລາວປະຕິບັດຕໍ່ທຸກຄົນແບບນີ້. ນີ້ຄືສິ່ງມີຊີວິດປະເພດທີ່ລາວເປັນຢ່າງແທ້ຈິງ. ຖ້າລາວເຮັດທຸລະກິດ, ລາວກໍຈະຫຼອກລວງ ແລະ ຕົ້ມຕຸ໋ນຢ່າງແນ່ນອນ ພ້ອມທັງເຮັດການກະທຳທີ່ບໍ່ດີທຸກຮູບແບບ. ລາວບໍ່ມີຂອບເຂດຂອງຈິດສຳນຶກ ແລະ ບໍ່ມີຫຼັກການໃນການພົວພັນກັບຜູ້ຄົນ; ຫົວໃຈຂອງລາວຖືກສິ່ງທີ່ມືດມົນເຫຼົ່ານີ້ກືນກິນໄປໝົດແລ້ວ. ມັນຊັດເຈນຫຼາຍວ່ານີ້ຄືວິທີການ ແລະ ຫຼັກການທີ່ສະໝໍ່າສະເໝີຂອງລາວໃນການປະຕິບັດຕໍ່ຜູ້ຄົນ; ນີ້ຄືວິທີການ ແລະ ລັກສະນະການຈັດການສິ່ງຕ່າງໆຂອງລາວ. ບາງຄົນເວົ້າວ່າ “ການທີ່ລາວສາມາດເຮັດແບບນີ້ໄດ້ນັ້ນ ໝາຍຄວາມວ່າລາວບໍ່ໄດ້ປະຕິບັດຕໍ່ພຣະເຈົ້າໃນຖານະພຣະເຈົ້າ”. ຄຳເວົ້ານີ້ຖືກຕ້ອງບໍ? (ບໍ່ຖືກຕ້ອງ). ເປັນຫຍັງມັນຈຶ່ງບໍ່ຖືກຕ້ອງ? ເຖິງແມ່ນວ່າເຈົ້າຈະປະຕິບັດຕໍ່ເຮົາຄືກັບຄົນທຳມະດາ ເຈົ້າກໍບໍ່ຄວນເຮັດສິ່ງນີ້ກັບເຮົາ. ເຖິງແມ່ນວ່າເຈົ້າພຽງແຕ່ປະຕິບັດຕາມຫຼັກສິນທຳ, ເຈົ້າກໍບໍ່ຄວນເຮັດແບບນີ້. ຖ້າອາຫານຖືກໜູໄຕ່ ຫຼື ຖືກສັດບາງຊະນິດແຫ້ນແທ້ໆ ແລະ ມີເຊື້ອແບັກທີເຣຍ ມັນກໍບໍ່ສາມາດແມ່ນແຕ່ຈະເອົາໄປຂາຍຢູ່ຮ້ານຊັບພະສິນຄ້າໄດ້. ຈະເປັນແນວໃດຖ້າມີຄົນກິນມັນແລ້ວມີບາງສິ່ງບາງຢ່າງເກີດຂຶ້ນກັບພວກເຂົາ? ບໍ່ວ່າຄົນອື່ນຈະຮູ້ ຫຼື ບໍ່ກໍຕາມ, ມັນກໍຈະຂັດກັບຈິດສຳນຶກຂອງເຈົ້າ. ໃນເມື່ອເຈົ້າຮູ້ ເຈົ້າກໍບໍ່ຄວນໃຫ້ຄົນກິນມັນ. ສິ່ງນີ້ກ່ຽວຂ້ອງກັບທຳມະຊາດຂອງຄົນເຮົາ ແລະ ມັນກ່ຽວຂ້ອງກັບຫຼັກການໃນການປະພຶດຕົນ. ເຈົ້າບໍ່ມີແມ່ນແຕ່ມາດຕະຖານທາງສິນທຳຂັ້ນພື້ນຖານທີ່ສຸດໃນການປະພຶດຕົນ, ແຕ່ເຈົ້າພັດຄິດວ່າເຈົ້າເປັນມະນຸດ. ເຈົ້າບໍ່ແມ່ນມະນຸດເລີຍ. ແມ່ນແຕ່ສັດເດຍລະສານກໍຍັງຮູ້ວ່າມັນຄວນປົກປ້ອງຜູ້ທີ່ໃຫ້ອາຫານ ແລະ ລ້ຽງດູມັນ. ຍົກຕົວຢ່າງເຊັ່ນ: ໝາ, ຖ້າເຈົ້າໃຫ້ອາຫານມັນຢູ່ສະເໝີ, ມັນກໍຈະດີຕໍ່ເຈົ້າ. ຖ້າມີຄົນແປກໜ້າມາທີ່ເຮືອນ ແລະ ຕ້ອງການເອົາບາງສິ່ງບາງຢ່າງໄປ, ມັນກໍຈະຢຸດພວກເຂົາ ແລະ ປົກປ້ອງເຈົ້າໃນທຸກວິຖີທາງ. ແມ່ນແຕ່ໝາກໍຍັງສາມາດຈົງຮັກພັກດີ ແລະ ປົກປ້ອງເຈົ້ານາຍຂອງມັນໄດ້, ແລ້ວຄົນຜູ້ນັ້ນບໍ່ສາມາດບັນລຸລະດັບນີ້ໄດ້ແນວໃດ? ລາວບໍ່ໄດ້ຕ່ຳຊ້າກວ່າໝາບໍ? (ແມ່ນແລ້ວ). ຖ້າເຈົ້າເວົ້າວ່າລາວເປັນມານຮ້າຍ, ລາວກໍອາດຈະປະຕິເສດທີ່ຈະຍອມຮັບມັນແທ້ໆ. ສະນັ້ນ ຕອນນີ້ໃຫ້ພວກເຮົາເວົ້າຢ່າງພາວະວິໄສວ່າ: ຄົນແບບນີ້ບໍ່ມີຄວາມເປັນມະນຸດ ເພາະວ່າລາວໄດ້ເຮັດສິ່ງທີ່ໄຮ້ສາລະແບບນັ້ນ, ເຮັດສິ່ງທີ່ເສື່ອມຊາມທາງສິນທຳແບບນັ້ນ, ແຕ່ລາວພັດບໍ່ມີຄວາມຮັບຮູ້ທາງຈິດສຳນຶກເລີຍ, ທັງຍັງບໍ່ເຄີຍເສຍໃຈ ແລະ ບໍ່ຮູ້ສຶກທຸກໃຈກັບມັນເລີຍ. ເຖິງແມ່ນວ່າຄົນໃດໜຶ່ງຈະປະຕິບັດຕໍ່ຄົນທຳມະດາແບບນີ້, ພວກເຂົາກໍຄວນມີຄວາມຮັບຮູ້ທາງຈິດສຳນຶກ, ພວກເຂົາຄວນຮູ້ສຶກທຸກໃຈຢູ່ພາຍໃນ ແລະ ພວກເຂົາຄວນຮູ້ວ່າສິ່ງທີ່ພວກເຂົາກຳລັງເຮັດນັ້ນຜິດ ແລະ ຄວນຢຸດ. ໂດຍສະເພາະການທີ່ລາວປະຕິບັດຕໍ່ເຮົາແບບນີ້ ມັນກໍຍິ່ງບໍ່ສາມາດເປັນທີ່ຍອມຮັບໄດ້. ແນ່ນອນວ່າ ເຮົາບໍ່ໄດ້ເຈັບປວດຍ້ອນການທີ່ລາວປະຕິບັດຕໍ່ເຮົາແບບນີ້. ຫົວໃຈຂອງເຮົາບໍ່ໄດ້ເຈັບປວດງ່າຍດາຍຂະໜາດນັ້ນ. ພຽງແຕ່ເຮົາເຫັນວ່າຫຼັກການທີ່ລາວໃຊ້ຈັດການສິ່ງຕ່າງໆນັ້ນໜ້າລັງກຽດເກີນໄປ. ມັນບໍ່ພຽງແຕ່ບໍ່ບັນລຸມາດຕະຖານຂອງຈິດສຳນຶກເທົ່ານັ້ນ, ແຕ່ມັນຍັງຕ່ຳຊ້າເກີນໄປ ແລະ ໜ້າລັງກຽດເກີນໄປອີກດ້ວຍ. ຄົນຜູ້ນີ້ບໍ່ມີຄວາມເປັນມະນຸດເລີຍຢ່າງສິ້ນເຊີງ! ລາວໄດ້ເຮັດການກະທຳທີ່ຜິດແບບນັ້ນໃນລັກສະນະທີ່ຖືວ່າຕົນເອງຖືກຕ້ອງ, ເປີດເຜີຍ ແລະ ບໍ່ມີໃຜສາມາດຢຸດລາວໄດ້. ການທີ່ເຮົາເວົ້າວ່າລາວບໍ່ມີຄວາມເປັນມະນຸດນັ້ນບໍ່ແມ່ນການເຮັດບໍ່ຍຸຕິທຳຕໍ່ລາວເລີຍ, ເພາະວ່ານີ້ຄືການກະທຳທີ່ປາສະຈາກຄວາມເປັນມະນຸດຢ່າງແທ້ຈິງ ເຊິ່ງມີແຕ່ຜູ້ທີ່ບໍ່ມີຄວາມເປັນມະນຸດເທົ່ານັ້ນທີ່ກະທຳແບບນັ້ນ. ສິ່ງນີ້ກົງກັບແກ່ນແທ້ ແລະ ຕົວຕົນຂອງລາວທີ່ສຸດ. ຖ້າຄົນໃດໜຶ່ງເຮັດສິ່ງຕ່າງໆຢ່າງເໝາະສົມ ພ້ອມທັງມີຄວາມເປັນມະນຸດ ແລະ ມີຈິດສຳນຶກ, ແລ້ວການເວົ້າວ່າພວກເຂົາບໍ່ມີຄວາມເປັນມະນຸດກໍເປັນການເຮັດບໍ່ຍຸຕິທຳຕໍ່ພວກເຂົາ. ແຕ່ຖ້າພວກເຂົາເຮັດການກະທຳທີ່ປາສະຈາກຄວາມເປັນມະນຸດແທ້ໆ, ແລ້ວການເວົ້າວ່າພວກເຂົາບໍ່ມີຄວາມເປັນມະນຸດກໍສອດຄ່ອງກັບແກ່ນແທ້ຂອງພວກເຂົາຢ່າງຍິ່ງ. ການເວົ້າແບບນັ້ນບໍ່ແມ່ນການເຮັດບໍ່ຍຸຕິທຳຕໍ່ພວກເຂົາ ແມ່ນບໍ? (ແມ່ນແລ້ວ). ບາງຄົນ ເມື່ອພວກເຂົາໄດ້ຍິນເຮົາເວົ້າຄຳເວົ້າເຫຼົ່ານີ້ ກໍມີຄວາມຄິດບາງຢ່າງ ແລະ ເວົ້າວ່າ “ເຈົ້າມັກຈະເວົ້າກ່ຽວກັບເລື່ອງເຫຼົ່ານີ້ຢູ່ສະເໝີ ແລະ ມັນເຮັດໃຫ້ພວກເຮົາເສຍໜ້າ. ໃຜແດ່ທີ່ບໍ່ເຄີຍເຮັດຜິດພາດ?” ມັນຖືກຕ້ອງບໍທີ່ຄິດແບບນີ້? (ບໍ່). ທຸກຄົນລ້ວນແຕ່ເຮັດຜິດພາດ ແຕ່ລັກສະນະຂອງຄວາມຜິດພາດນັ້ນແຕກຕ່າງກັນແທ້ໆ. ຄວາມຜິດພາດຫຼາຍຢ່າງກ່ຽວຂ້ອງກັບບັນຫາເລື່ອງຄວາມເປັນມະນຸດ ແລະ ຄວາມຜິດພາດຫຼາຍຢ່າງກ່ຽວຂ້ອງກັບແກ່ນແທ້ທຳມະຊາດຂອງຄົນໆໜຶ່ງ. ຄວາມຜິດພາດບາງຢ່າງເປັນພຽງການເປີດເຜີຍອຸປະນິໄສທີ່ເສື່ອມຊາມຂອງຄົນໆໜຶ່ງ ແລະ ບໍ່ໄດ້ໝາຍຄວາມວ່າມີບັນຫາກັບແກ່ນແທ້ຂອງຄົນຜູ້ນັ້ນ.

ໃຫ້ພວກເຮົາມາເວົ້າເຖິງອີກຕົວຢ່າງໜຶ່ງ. ມື້ໜຶ່ງ ເຮົາໄດ້ໄປທີ່ຟາມແຫ່ງໜຶ່ງ ແລະ ບັງເອີນວ່າຜູ້ຄົນຢູ່ທີ່ນັ້ນກຳລັງເກັບໝາກແພຣ໌. ມີຄົນເອົາມາໃຫ້ເຮົາສອງສາມໜ່ວຍ. ພຽງແຕ່ຫຼຽວເບິ່ງບາດດຽວ ເຮົາກໍເຫັນວ່າໝາກແພຣ໌ເຫຼົ່ານີ້ຂ້ອນຂ້າງຂຽວ ແລະ ບໍ່ຄ່ອຍສຸກ, ແຕ່ເຮົາເຫັນຄົນທີ່ເກັບໝາກແພຣ໌ກຳລັງຖືໝາກແພຣ໌ສີເຫຼືອງສົດໃສ ແລະ ກຳລັງກິນມັນຢູ່ ໂດຍເວົ້າໃນຂະນະທີ່ລາວກິນວ່າ “ຫວານຫຼາຍ, ໝາກແພຣ໌ໜ່ວຍນີ້ແຊບຫຼາຍ!” ລາວເກັບໜ່ວຍທີ່ສຸກໄວ້ກິນເອງ ແລະ ໂດຍພື້ນຖານແລ້ວ ໜ່ວຍທີ່ລາວເກັບມາໃຫ້ເຮົາ ແມ່ນຍັງບໍ່ສຸກທັງໝົດ. ປະເລື່ອງທີ່ວ່າໝາກແພຣ໌ສຸກ ຫຼື ບໍ່ສຸກໄວ້ກ່ອນ, ຄົນທີ່ເກັບໝາກແພຣ໌ບໍ່ໄດ້ໂງ່. ລາວໃຊ້ເວລາມື້ແລ້ວມື້ເລົ່າຢູ່ໃກ້ກັບຕົ້ນໝາກແພຣ໌ເຫຼົ່ານັ້ນ ແລະ ລາວຮູ້ວ່າໜ່ວຍໃດສຸກ ແລະ ໜ່ວຍໃດບໍ່ສຸກ. ເຮົາບັງເອີນໄປທີ່ນັ້ນ ແລະ ລາວກໍເກັບໝາກແພຣ໌ທີ່ບໍ່ສຸກຈາກຕົ້ນມາໃຫ້ເຮົາ. ຄວາມຈິງແລ້ວ, ເຮົາບໍ່ມັກກິນໝາກໄມ້ດິບ ຫຼື ໝາກໄມ້ທີ່ມີລິດເຢັນ ແລະ ເຮົາຍິ່ງບໍ່ສາມາດກິນໝາກໄມ້ທີ່ບໍ່ສຸກໄດ້ ເພາະມັນເຮັດໃຫ້ເຮົາເຈັບທ້ອງ. ແຕ່ລາວເອົາໝາກແພຣ໌ທີ່ບໍ່ສຸກໃຫ້ເຮົາ ໃນຂະນະທີ່ລາວເອົາໝາກແພຣ໌ທີ່ສຸກອອກມາແລ້ວກັດກິນ. ເຫດການນີ້ໄດ້ຝັງເລິກຢູ່ໃນຄວາມຊົງຈຳຂອງເຮົາ. ເຮົາຮູ້ວ່າລາວສາມາດແຍກແຍະຄວາມແຕກຕ່າງລະຫວ່າງໝາກແພຣ໌ທີ່ບໍ່ສຸກ ແລະ ສຸກໄດ້. ລາວຄິດວ່າຄົນອື່ນໂງ່ ແລະ ເບິ່ງບໍ່ອອກ ແລະ ຄິດວ່າ “ມັນກໍດີພໍແລ້ວທີ່ຂ້ອຍເອົາໝາກແພຣ໌ທີ່ບໍ່ສຸກໃຫ້ເຈົ້າ. ຂ້ອຍຍັງເອົາໃຫ້ເຈົ້າຕັ້ງຫຼາຍໜ່ວຍ. ເຈົ້າບໍ່ຮູ້ດອກວ່າໝາກແພຣ໌ສຸກ ຫຼື ບໍ່ສຸກ, ເຈົ້າບໍ່ມີຄວາມຮູ້ດ້ານນັ້ນດອກ! ເຖິງແມ່ນວ່າເຈົ້າຈະສາມາດເທດສະໜາຄວາມຈິງໄດ້ຢ່າງຊັດເຈນ ແລະ ຢ່າງມີເຫດຜົນກໍຕາມ, ແຕ່ເຈົ້າກໍຍັງຄົງຄິດຢ່າງແນ່ນອນວ່າຂ້ອຍເປັນຄົນດີ ແລະ ຂ້ອຍປະຕິບັດຕໍ່ເຈົ້າເປັນຢ່າງດີ ຫຼັງຈາກທີ່ຂ້ອຍໄດ້ເກັບໝາກແພຣ໌ທີ່ບໍ່ສຸກຫຼາຍໜ່ວຍມາໃຫ້ເຈົ້າ”. ຄົນທີ່ເຮັດແບບນີ້ຄິດວ່າຄົນອື່ນໂງ່ ແລະ ໂດຍສະເພາະແມ່ນຄິດວ່າເຮົາໂງ່. ລາວມີຄວາມຮັບຮູ້ໃດໆໃນໃຈຂອງລາວບໍ ເມື່ອລາວເຮັດສິ່ງທີ່ໂງ່ຈ້ານີ້? (ບໍ່ມີ). ລາວບໍ່ມີຄວາມຮັບຮູ້ເລີຍ. ລາວຄິດວ່າລາວໄດ້ຫຼອກລວງຄົນອື່ນ ແລະ ຄິດວ່າລາວສະຫຼາດຫຼາຍ. ລາວສະຫຼາດບໍ? (ບໍ່). ຖ້າລາວສະຫຼາດຢ່າງແທ້ຈິງ ລາວຈະເຮັດສິ່ງທີ່ໂງ່ຈ້າຢ່າງສິ້ນເຊີງແບບນັ້ນ ແລະ ຍັງຄົງບໍ່ມີຄວາມຮັບຮູ້ໄດ້ແນວໃດ? ສິ່ງນີ້ພິສູດໃຫ້ເຫັນວ່າລາວບໍ່ໄດ້ສະຫຼາດ ແລະ ກົງກັນຂ້າມ ລາວພັດເປັນຄົນທີ່ມີຈິດໃຈຄັບແຄບ. ລາວເກັບໝາກແພຣ໌ທີ່ບໍ່ສຸກມາໃຫ້ເຮົາກິນ ໃນຂະນະທີ່ຕົວລາວເອງຖືໝາກແພຣ໌ທີ່ສຸກແລ້ວກິນມັນ. ການກະທຳນີ້ຈະບໍ່ເບິ່ງເປັນຕາຫົວບໍ? ເຮົາປ່ອຍຜ່ານມັນໄປ, ແຕ່ສິ່ງທີ່ລາວເຮັດໄດ້ຝັງເລິກຢູ່ໃນຄວາມຊົງຈຳຂອງເຮົາ. ຄວາມຈິງທີ່ວ່າຄົນຜູ້ນີ້ສາມາດເຮັດແບບນີ້ກັບເຮົາໄດ້, ລັກສະນະຂອງເລື່ອງນີ້ບໍ່ຮ້າຍແຮງຫຼາຍບໍ? ໃນແງ່ຂອງມຸມມອງ, ຫຼັກການໃນການຈັດການສິ່ງຕ່າງໆ ແລະ ວິທີການຂອງລາວໃນເລື່ອງນີ້, ຄວາມເປັນມະນຸດຂອງລາວເປັນແນວໃດ? ລາວຮູ້ບໍວ່າສິ່ງທີ່ລາວເຮັດນັ້ນບໍ່ຖືກຕ້ອງ, ການປະຕິບັດຕໍ່ຜູ້ຄົນດ້ວຍວິທີນີ້ບໍ່ຖືກຕ້ອງ? (ລາວບໍ່ຮູ້ເລື່ອງນີ້). ລາວຄິດວ່າລາວສະຫຼາດຫຼາຍ. “ເບິ່ງແມວ່າຂ້ອຍສະຫຼາດສໍ່າໃດ, ຂ້ອຍເອົາໝາກແພຣ໌ທີ່ບໍ່ສຸກໃຫ້ເຈົ້າ ແລະ ເຈົ້າກໍຍັງເບິ່ງບໍ່ອອກຊໍ້າ! ຂ້ອຍເກັບໜ່ວຍທີ່ສຸກທັງໝົດໄວ້ໃຫ້ຕົວຂ້ອຍເອງ ແລະ ເຈົ້າຈະບໍ່ໄດ້ກິນໜ່ວຍທີ່ສຸກແມ່ນແຕ່ໜ່ວຍດຽວ! ຖ້າເຈົ້າມາອີກ, ຂ້ອຍກໍຍັງຈະບໍ່ເກັບໜ່ວຍທີ່ສຸກໃຫ້ເຈົ້າ, ຂ້ອຍຈະເອົາແຕ່ໜ່ວຍທີ່ບໍ່ສຸກໃຫ້ເຈົ້າ!” ພຽງແຕ່ເລື່ອງການເກັບໝາກແພຣ໌ກໍເປີດເຜີຍຕົວລາວແລ້ວ. ຄົນຜູ້ນີ້ບໍ່ໄດ້ໄຮ້ປະໂຫຍດບໍ? (ແມ່ນແລ້ວ). ລາວໄຮ້ປະໂຫຍດ ແລະ ບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກ. ບອກເຮົາເບິ່ງ, ນີ້ຄືຄວາມເປັນມະນຸດປະເພດໃດ? ໃນມຸມມອງຂອງເຮົາ ລາວເປັນສັດເດຍລະສານ ແລະ ລາວມີພຽງແຕ່ຮູບລັກສະນະຂອງມະນຸດເທົ່ານັ້ນ, ແຕ່ໃນຄວາມເປັນຈິງແລ້ວ ລາວບໍ່ຄູ່ຄວນທີ່ຈະຖືກເອີ້ນວ່າມະນຸດຊ້ຳ. ສິ່ງທີ່ລາວເຮັດ ແລະ ຄວາມຜິດພາດທີ່ລາວເຮັດນີ້ຊ່າງໜ້າລັງກຽດຢ່າງສິ້ນເຊີງ, ບໍ່ໄດ້ດີໄປກວ່າສິ່ງທີ່ສັດຈະເຮັດເລີຍ. ຜູ້ຄົນມັກຈະເວົ້າສະເໝີວ່າມະນຸດເປັນສັດຊັ້ນສູງ, ແຕ່ໃນມຸມມອງຂອງເຮົາ ຫຼາຍຄົນຍັງຊົ່ວຮ້າຍກວ່າສັດຊໍ້າ! ພຽງແຕ່ຈາກສິ່ງທີ່ລາວເຮັດ, ຈາກຫຼັກການ ແລະ ວິທີການໃນການກະທຳຂອງລາວ, ນອກຈາກຈະບໍ່ມີຄວາມເປັນມະນຸດແລ້ວ ລາວຍັງບໍ່ມີຄວາມຈົງຮັກພັກດີເທົ່າກັບໝາເຝົ້າບ້ານທີ່ມີຕໍ່ເຈົ້ານາຍຂອງມັນຊໍ້າ. ພວກເຮົາມີໝາໂຕໜຶ່ງຢູ່ເຮືອນ. ມີຄັ້ງໜຶ່ງ, ມັນກຳລັງກິນຫູໝູ ແລະ ເຮົາກໍຢອກມັນ ໂດຍເວົ້າວ່າ “ເຈົ້າກຳລັງເພີດເພີນກັບມັນແທ້ໆ ແມ່ນບໍ? ເປັນຫຍັງເຈົ້າບໍ່ໃຫ້ເຮົາກັດຄຳໜຶ່ງແດ່?” ມັນວາງຫູໝູລົງ ແລະ ຍູ້ມັນມາທາງເຮົາ ຄືກັບຈະເວົ້າວ່າ “ກິນໂລດ”. ຊີ້ນ ແລະ ກະດູກເປັນສິ່ງທີ່ແຊບທີ່ສຸດສຳລັບໝາ. ເຖິງແມ່ນວ່າລູກຂອງມັນຈະຢາກກິນ ມັນກໍຈະບໍ່ເອົາຫູໝູໃຫ້ລູກຂອງມັນກິນ, ແຕ່ເຮົາບອກວ່າເຮົາຢາກກິນຫູໝູນັ້ນ ແລະ ມັນກໍສະເໜີໃຫ້ເຮົາທັນທີ. ເຈົ້າເຫັນບໍ, ເມື່ອລ້ຽງໝາ ກໍສາມາດເຫັນໄດ້ຈາກມັນວ່າສິ່ງໃດທີ່ເຮັດໃຫ້ໝາໜ້າຮັກ. ເຈົ້າເບິ່ງແຍງມັນ ແລະ ປະຕິບັດຕໍ່ມັນເປັນຢ່າງດີ ແລະ ສຳລັບມັນແລ້ວ, ເຈົ້າຄືຄອບຄົວຂອງມັນ. ຖ້າເຈົ້າຂໍສິ່ງທີ່ດີທີ່ສຸດທີ່ມັນມີ, ມັນກໍຈະໃຫ້ເຈົ້າ. ມັນມີຄວາມຜູກພັນຕໍ່ເຈົ້າ. ຜູ້ຄົນບໍ່ສາມາດເຮັດສິ່ງນີ້ໄດ້, ແລ້ວພວກເຂົາຈະເປັນສັດຊັ້ນສູງໄດ້ແນວໃດ? ມານຮ້າຍເວົ້າວ່າມະນຸດເປັນສັດຊັ້ນສູງ. ນີ້ຄືຄວາມຄາດເຄື່ອນຢ່າງແທ້ຈິງ, ມັນຄືເຫດຜົນທີ່ບິດເບືອນ ແລະ ຄຳສອນນອກຮີດ. ຖ້າຄົນໃດໜຶ່ງບໍ່ມີຄວາມເປັນມະນຸດ, ການດຳລົງຊີວິດຢູ່ໃນໂລກຂອງຊາຕານນີ້ ພວກເຂົາກໍສາມາດເຮັດການກະທຳທີ່ບໍ່ດີໃດໆກໍໄດ້, ພວກເຂົາສາມາດຊົ່ວຮ້າຍໄດ້ຫຼາຍທີ່ສຸດເທົ່າທີ່ຈະຊົ່ວຮ້າຍໄດ້, ຕ່ຳຊ້າໄດ້ຫຼາຍທີ່ສຸດເທົ່າທີ່ຈະຕ່ຳຊ້າໄດ້, ໜ້າກຽດໄດ້ຫຼາຍທີ່ສຸດເທົ່າທີ່ຈະໜ້າກຽດໄດ້ ແລະ ໜ້າລັງກຽດໄດ້ຫຼາຍທີ່ສຸດເທົ່າທີ່ຈະໜ້າລັງກຽດໄດ້. ຖ້າພວກເຂົາບໍ່ມີການເຮັດວຽກຂອງຈິດສຳນຶກ ແລະ ບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງ, ພວກເຂົາກໍສາມາດເຮັດການກະທຳທີ່ບໍ່ດີໃດໆກໍໄດ້ ແລະ ປ່ອຍໃຫ້ຄຳເວົ້າທີ່ບໍ່ຖືກຕ້ອງ, ເຫດຜົນທີ່ບິດເບືອນ ແລະ ຄຳສອນນອກຮີດໃດໆອອກມາຈາກປາກຂອງພວກເຂົາ. ມະນຸດເປັນຕາຢ້ານກວ່າສັດ. ຄວາມຈິງແລ້ວສັດບໍ່ໄດ້ເປັນຕາຢ້ານ; ພວກມັນຮຽບງ່າຍຫຼາຍ, ບໍລິສຸດຫຼາຍ ແລະ ກົງໄປກົງມາຫຼາຍ. ໝານ້ອຍທີ່ເຮົາລ້ຽງ, ເມື່ອມັນຍັງນ້ອຍ ແລະ ກຳລັງກິນຫູໝູ, ມັນດີໃຈຫຼາຍເມື່ອເຫັນເຮົາ ຈົນມັນເລີ່ມສັ່ນຫົວ ແລະ ແກວ່ງຫາງຂອງມັນ. ມັນຮູ້ວິທີເຮັດໃຫ້ເຮົາມີຄວາມສຸກ. ແຕ່ຖ້າເຮົາຢອກມັນ ແລະ ຂໍອາຫານຂອງມັນ, ມັນກໍຈະບໍ່ໃຫ້ເຮົາ ແລະ ມັນກໍຈະຟ້າວໄປລີ້ ແລະ ອອກມາຫຼັງຈາກທີ່ມັນກິນແລ້ວເທົ່ານັ້ນ. ຕັ້ງແຕ່ອາຍຸໄດ້ສອງ ຫຼື ສາມປີ, ມັນກໍມີພຶດຕິກຳທີ່ແຕກຕ່າງໄປ, ຕອນນີ້ມັນຮູ້ຄວາມແລ້ວ. ເມື່ອເຮົາຂໍສິ່ງທີ່ມັນມັກຈາກມັນ, ມັນກໍເອົາໃຫ້ເຮົາ. ມັນຈິງໃຈເມື່ອມັນເອົາຂອງສິ່ງນັ້ນໃຫ້ເຮົາ ໂດຍບໍ່ມີການຮຽກຮ້ອງໃດໆຈາກເຮົາ ຫຼື ປິດບັງເຈດຕະນາແອບແຝງໃດໆຕໍ່ເຮົາ. ແລ້ວເມື່ອມັນບໍ່ໃຫ້ເຮົາ, ມັນກໍຈິງໃຈເຊັ່ນກັນ ໂດຍບໍ່ມີຄວາມປະສົງຮ້າຍຕໍ່ເຮົາ. ບໍ່ວ່າມັນຈະໃຫ້ເຮົາ ຫຼື ບໍ່ກໍຕາມ, ມັນກໍຈິງໃຈ. ສິ່ງເຫຼົ່ານີ້ຄືຄຸນລັກສະນະ ແລະ ສັນຊາດຕະຍານທີ່ມີມາແຕ່ກຳເນີດຂອງມັນ. ສັດບໍ່ມີອຸປະນິໄສທີ່ເສື່ອມຊາມ. ພວກມັນບໍ່ມີສິ່ງໃດທີ່ຖືກປຸງແຕ່ງໂດຍຊາຕານ ແລະ ການສະແດງອອກຂອງພວກມັນລ້ວນແຕ່ເປັນທຳມະຊາດ, ກົງໄປກົງມາ ແລະ ຮຽບງ່າຍຫຼາຍ. ເຈົ້າບໍ່ຈຳເປັນຕ້ອງເດົາເຈດຕະນາຂອງພວກມັນ ແລະ ເຈົ້າກໍບໍ່ຈຳເປັນຕ້ອງລະວັງພວກມັນ. ຖ້າສັດໃຫ້ບາງສິ່ງບາງຢ່າງແກ່ເຈົ້າ, ມັນກໍຄືໃຫ້ເຈົ້າ ແລະ ຖ້າມັນບໍ່ໃຫ້ ກໍຄືບໍ່ໃຫ້. ຖ້າມັນມີຄວາມສຸກ ກໍຄືມີຄວາມສຸກ ແລະ ຖ້າມັນບໍ່ມີຄວາມສຸກ ກໍຄືບໍ່ມີ. ມັນຈະບໍ່ຖືກຄວບຄຸມໂດຍອາລົມຂອງມັນ ແລະ ຈະບໍ່ມີເຈດຕະນາທີ່ບໍ່ດີຕໍ່ເຈົ້າ. ແຕ່ຜູ້ຄົນນັ້ນແຕກຕ່າງອອກໄປ. ຜູ້ຄົນເປັນຕາຢ້ານ. ພາຍໃຕ້ຮູບລັກສະນະຂອງມະນຸດ, ຖ້າພວກເຂົາບໍ່ມີຈິດສຳນຶກ ຫຼື ເຫດຜົນ, ພວກເຂົາກໍບໍ່ມີທາງດີໄປກວ່າສັດ ແຕ່ພວກເຂົາສາມາດຊົ່ວຮ້າຍໄດ້ຫຼາຍທີ່ສຸດເທົ່າທີ່ຈະຊົ່ວຮ້າຍໄດ້. ພວກເຂົາສາມາດຊົ່ວຮ້າຍໄດ້ສໍ່າໃດ? ຊົ່ວຮ້າຍຈົນເຈົ້າຈະຮູ້ສຶກວ່າເຈົ້າໄດ້ເຫັນມານຮ້າຍທີ່ມີຊີວິດ ເຊິ່ງເຮັດໃຫ້ເຈົ້າຮູ້ສຶກວ່າມັນເຫຼືອເຊື່ອ, ເຮັດໃຫ້ຈິດສຳນຶກຂອງເຈົ້າຕົກໃຈ, ໂຈມຕີ ແລະ ສ້າງຄວາມເຈັບປວດໃຫ້ກັບສ່ວນເລິກໃນຫົວໃຈຂອງເຈົ້າ. ເມື່ອເຮົາຮູ້ສຶກເຖິງສິ່ງເຫຼົ່ານີ້, ເຮົາກໍຖອນຫາຍໃຈໃນໃຈ ໂດຍຄິດວ່າ: “ນີ້ແມ່ນສິ່ງທີ່ມະນຸດຄວນເຮັດບໍ? ຜູ້ຄົນຊົ່ວຮ້າຍຂະໜາດນີ້ໄດ້ແນວໃດ? ລາວເຊື່ອໃນພຣະເຈົ້າ ແລ້ວລາວຍັງສາມາດເຮັດສິ່ງເຫຼົ່ານີ້ໄດ້ແນວໃດ?” ເມື່ອຄົນໃດໜຶ່ງສູນເສຍຈິດສຳນຶກ ແລະ ເຫດຜົນຂອງພວກເຂົາໄປແລ້ວ, ພວກເຂົາກໍສາມາດຊົ່ວຮ້າຍໄດ້ຫຼາຍທີ່ສຸດເທົ່າທີ່ຈະຊົ່ວຮ້າຍໄດ້. ບໍ່ພຽງແຕ່ພວກເຂົາສາມາດຊົ່ວຮ້າຍໄດ້ຄືກັບທີ່ພວກເຂົາເປັນຢູ່ໃນຕອນນີ້ເທົ່ານັ້ນ, ແຕ່ພວກເຂົາຍັງສາມາດຊົ່ວຮ້າຍລົງໄປອີກ ແລະ ພວກເຂົາສາມາດສືບຕໍ່ເສື່ອມຊາມລົງໄປໄດ້ອີກ. ການທີ່ຜູ້ຄົນບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງຄືຈຸດເລີ່ມຕົ້ນຂອງຄວາມເສື່ອມຊາມຂອງມວນມະນຸດ, ເປັນຈຸດເລີ່ມຕົ້ນຂອງຄວາມຕົກຕໍ່າຂອງມວນມະນຸດ.

ຖ້າຄົນໃດໜຶ່ງບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງ, ພວກເຂົາກໍບໍ່ມີຈິດສຳນຶກ ຫຼື ມີເຫດຜົນ ແລະ ດ້ວຍເຫດນັ້ນ ພວກເຂົາຈຶ່ງບໍ່ມີຄວາມເປັນມະນຸດ ແລະ ມັນເປັນໄປໄດ້ວ່າພວກເຂົາມີທຳມະຊາດຂອງມານຮ້າຍ. ບໍ່ວ່າພວກເຂົາຈະເປີດເຜີຍສິ່ງໃດອອກມາໃນພາຍຫຼັງ ຫຼື ພວກເຂົາຈະໃຊ້ຊີວິດຕາມສິ່ງໃດໃນຊ່ວງຊີວິດຂອງພວກເຂົາກໍຕາມ, ເວົ້າສັ້ນໆກໍຄື ພວກເຂົາຈະບໍ່ໄດ້ຮັບການໄຖ່ບາບ, ພວກເຂົາຈະບໍ່ມີວັນໄດ້ຮັບການໄຖ່ບາບ. ຖ້າຄົນໃດໜຶ່ງບໍ່ມີຈິດສຳນຶກ ແລະ ບໍ່ມີເຫດຜົນ, ເວົ້າໃຫ້ຊັດເຈນກໍຄື ບໍ່ມີຄວາມເປັນມະນຸດ, ແລ້ວພວກເຂົາກໍເກີນກວ່າຈະແກ້ໄຂໄດ້ ແລະ ບໍ່ສາມາດໄດ້ຮັບການໄຖ່ບາບໄດ້. ມັນເປັນແບບນີ້ແທ້ໆ. ຖ້າພວກເຂົາບໍ່ຮູ້ແມ່ນແຕ່ວ່າສິ່ງສິ່ງໃດຖືກຕ້ອງ ແລະ ສິ່ງສິ່ງໃດບໍ່ຖືກຕ້ອງ ແລ້ວພວກເຂົາຈະເຮັດສິ່ງໃດທີ່ສອດຄ່ອງກັບຈິດສຳນຶກ ແລະ ເຫດຜົນໄດ້ແນວໃດ? ມັນຈະເປັນເລື່ອງໄຮ້ສາລະທີ່ຈະເວົ້າແບບນັ້ນ. ບາງຄົນມີແນວໂນ້ມທີ່ຈະອິດສາ ແລະ ຂັດແຍ້ງ. ຖ້າມັນເປັນການຂັດແຍ້ງກັບຄົນອື່ນ, ເຈົ້າອາດຈະຄິດວ່າລັກສະນະຂອງເລື່ອງນີ້ບໍ່ຮ້າຍແຮງປານໃດ ແຕ່ບາງຄົນພັດມາຂັດແຍ້ງກັບເຮົາ. ແລ້ວ “ຜູ້ທີ່ເຊື່ອໃນພຣະເຈົ້າ” ເຫຼົ່ານີ້ເຊື່ອໃນໃຜກັນແທ້? ຄວາມຈິງທີ່ວ່າພວກເຂົາສາມາດຂັດແຍ້ງກັບເຮົາໄດ້ນັ້ນ ເຮັດໃຫ້ບັນຫານີ້ຮ້າຍແຮງ. ບາງຄົນບໍ່ເຄີຍລືມເມື່ອເຮົາຊີ້ໃຫ້ເຫັນບັນຫາບາງຢ່າງຂອງພວກເຂົາ ແລະ ຫຼັງຈາກນັ້ນ ພວກເຂົາກໍຄິດຫາວິທີທີ່ພວກເຂົາສາມາດໃຊ້ເພື່ອຊອກຫາຂໍ້ອ້າງ ແລະ ແກ້ແຄ້ນ. ຕົວຢ່າງ: ຄັ້ງໜຶ່ງ ເຮົາເຄີຍເວົ້າກັບຄົນແບບນີ້ວ່າ “ເຈົ້າມັກຈະແຕ່ງກິນຫຼາຍໂພດຢູ່ສະເໝີ, ເປັນຫຍັງເຈົ້າຈຶ່ງບໍ່ແຕ່ງໃນປະລິມານທີ່ພໍດີ?” ລາວຄິດໃນໃຈວ່າ “ເຈົ້າເວົ້າວ່າຂ້ອຍບໍ່ຮູ້ຈັກກຳນົດປະລິມານອາຫານທີ່ຈະແຕ່ງກິນໃຫ້ດີ. ນີ້ບໍ່ໄດ້ໝາຍຄວາມວ່າຂ້ອຍບໍ່ສະຫຼາດ, ບໍ່ໄດ້ກຳລັງເວົ້າວ່າຂ້ອຍບໍ່ໄດ້ເລື່ອງບໍ? ຄັນຊັ້ນ ເປັນຫຍັງເຈົ້າຈຶ່ງບໍ່ແຕ່ງກິນເອງລອງເບິ່ງ!” ຫຼັງຈາກທີ່ເຮົາແຕ່ງກິນ ແລະ ກໍມີອາຫານເຫຼືອໜ້ອຍໜຶ່ງເຊັ່ນກັນ, ລາວບໍ່ໄດ້ເວົ້າຫຍັງອອກມາ ແຕ່ໃນໃຈລາວຄິດວ່າ “ເຈົ້າກໍບໍ່ສາມາດແຕ່ງກິນໃນປະລິມານທີ່ພໍດີໄດ້ຄືກັນ ແມ່ນບໍ? ຂ້ອຍພົບໂອກາດທີ່ຈະແກ້ແຄ້ນເຈົ້າແລ້ວ. ເຈົ້າເປີດໂປງບັນຫາຂອງຂ້ອຍ, ສະນັ້ນ ຂ້ອຍກໍຈະເປີດໂປງເຈົ້າຄືກັນ!” ລາວມັກຈະພະຍາຍາມຊອກຫາວິທີເພື່ອແນເປົ້າໃສ່ເຮົາຢູ່ສະເໝີ. ບາງຄົນເວົ້າວ່າ “ມັນເປັນຄວາມຈິງບໍທີ່ພຣະອົງຜູກໃຈເຈັບກັບໃຜກໍຕາມທີ່ແນເປົ້າໃສ່ພຣະອົງ? ສະນັ້ນ ມັນຈຶ່ງບໍ່ເປັນຫຍັງທີ່ຄົນອື່ນຈະຖືກແນເປົ້າໃສ່ ແຕ່ສຳລັບພຣະອົງແລ້ວບໍ່ໄດ້ບໍ?” ພວກເຂົາເວົ້າແບບນັ້ນຖືກຕ້ອງບໍ? (ບໍ່). ໃນອີກໂອກາດໜຶ່ງ, ເຮົາໄດ້ຂໍໃຫ້ຄົນຜູ້ໜຶ່ງມ້ຽນໂຕະ ແລະ ລາວກໍເວົ້າວ່າ “ຂ້ານ້ອຍບໍ່ໄດ້ເປັນຄົນເຮັດໃຫ້ມັນຮົກ!” ເຮົາເວົ້າວ່າ “ເຖິງແມ່ນວ່າມັນຈະບໍ່ແມ່ນເຈົ້າ ເຈົ້າກໍຍັງສາມາດມ້ຽນມັນໄດ້”. ລາວເວົ້າວ່າ “ເຖິງແມ່ນວ່າຂ້ານ້ອຍຈະມ້ຽນມັນ ຂ້ານ້ອຍກໍຕ້ອງເຮັດໃຫ້ຊັດເຈນວ່າຂ້ານ້ອຍບໍ່ໄດ້ເປັນຄົນເຮັດໃຫ້ມັນຮົກ”. ເຮົາຂໍໃຫ້ລາວມ້ຽນເຄື່ອງໃນຕູ້ ແລະ ລາວເວົ້າວ່າ “ເຄື່ອງທີ່ຢູ່ທາງໃນນັ້ນຂ້ານ້ອຍບໍ່ໄດ້ເປັນຄົນຊື້!” ເຮົາເວົ້າວ່າ “ເຈົ້າບໍ່ໄດ້ເປັນຄົນຊື້ພວກມັນ ແຕ່ເຈົ້າມ້ຽນພວກມັນບໍ່ໄດ້ບໍ? ເປັນຫຍັງເວລາທີ່ເຮົາເວົ້າບາງສິ່ງບາງຢ່າງ ມັນຈຶ່ງບໍ່ມີນໍ້າໜັກເລີຍ? ເຈົ້າຕ້ອງຊອກຮູ້ໃຫ້ໄດ້ກ່ອນແມ່ນບໍວ່າໃຜເປັນຄົນຊື້ພວກມັນ ແລ້ວເຈົ້າຈຶ່ງຈະສາມາດມ້ຽນພວກມັນໄດ້ບໍ?” ລາວຮູ້ບໍວ່າສິ່ງທີ່ລາວເວົ້ານັ້ນຖືກຕ້ອງ ຫຼື ບໍ່ຖືກຕ້ອງ? ລາວກຳລັງສະແດງເຫດຜົນທີ່ບິດເບືອນອອກມາ ແມ່ນບໍ? (ແມ່ນແລ້ວ). ເຮົາເວົ້າວ່າລາວກຳລັງສະແດງເຫດຜົນທີ່ບິດເບືອນອອກມາ, ແຕ່ລາວກໍຍັງບໍ່ຍອມຮັບໃນໃຈ ໂດຍຄິດວ່າດ້ວຍສະຖານະພິເສດຂອງເຮົາໝາຍຄວາມວ່າຄົນອື່ນຕ້ອງຍອມຮັບທຸກສິ່ງທີ່ເຮົາເວົ້າ ຄືກັບວ່າເຮົາກຳລັງໃຊ້ອຳນາດບາດໃຫຍ່. ຄວາມຄິດຂອງລາວຖືກຕ້ອງບໍ? (ບໍ່). ຕໍ່ມາ ເຮົາເຫັນວ່າລາວບໍ່ຍອມຮັບຄວາມຈິງເລີຍ ແລະ ບໍ່ວ່າເຮົາຈະເວົ້າຫຍັງ, ໃນໃຈຂອງລາວກໍຈະບໍ່ຍອມຮັບມັນ, ສະນັ້ນ ເຮົາຈຶ່ງບໍ່ເສຍເວລາເວົ້າກັບລາວອີກຕໍ່ໄປ, ລາວຢາກເຮັດຫຍັງກໍເຮັດ ແລະ ເຮົາກໍຈະໃຫ້ອະໄພ ແລະ ອົດທົນຕໍ່ລາວ. ເຖິງແມ່ນວ່າເຮົາຈະມີອັດຕະລັກ ແລະ ສະຖານະນີ້, ແຕ່ກໍມີຄົນຈຳນວນຫຼາຍເກີນໄປທີ່ບໍ່ຟັງເຮົາ ແລະ ຕໍ່ຕ້ານເຮົາ. ເຮົາໄດ້ເຫັນດ້ວຍຕົນເອງວ່າ ມີອ້າຍເອື້ອຍນ້ອງຫຼາຍຄົນທີ່ບໍ່ເຄົາລົບເຮົາ. ມີຫຼາຍຄົນທີ່ທ້າທາຍເຮົາ ແລະ ຄຽດແຄ້ນໃຫ້ເຮົາ, ຫຼາຍຄົນທີ່ອິດສາເຮົາ ແລະ ກຽດຊັງເຮົາໃນໃຈຂອງພວກເຂົາ, ຫຼາຍຄົນທີ່ດູຖູກເຮົາ ແລະ ດູໝິ່ນຢຽບຢາມເຮົາ, ຫຼາຍຄົນທີ່ຕັດສິນເຮົາລັບຫຼັງ ແລະ ຫຼາຍຄົນທີ່ເຍາະເຍີ້ຍ ແລະ ເວົ້າຖາກຖາງເຮົາຢ່າງເປີດເຜີຍ. ເຮົາປະຕິບັດຕໍ່ພວກເຂົາແນວໃດ? ໃນໄລຍະເວລາສາມສິບກວ່າປີໃນການເຮັດວຽກຂອງເຮົາ, ເຮົາບໍ່ເຄີຍແກ້ແຄ້ນໃຜຈັກຄົນເລີຍ. ເຮົາບໍ່ເຄີຍກຽດຊັງໃຜ ແລະ ເຮົາກໍບໍ່ເຄີຍເຮັດໃຫ້ພວກເຂົາທົນທຸກຫຼັງຈາກທີ່ເຮົາຮັບເອົາສະຖານະຂອງເຮົາ ຍ້ອນວ່າພວກເຂົາບໍ່ເຄົາລົບເຮົາໃນຕອນທີ່ອັດຕະລັກຂອງເຮົາຍັງບໍ່ໄດ້ຖືກເປີດເຜີຍຕໍ່ສາທາລະນະ. ເຮົາບໍ່ເຄີຍເຮັດສິ່ງດັ່ງກ່າວເລີຍແມ່ນແຕ່ຄັ້ງດຽວ. ຍິ່ງໄປກວ່ານັ້ນ, ຄົນເຫຼົ່ານີ້ໄດ້ເຮັດສິ່ງທີ່ຫຍາບຄາຍ ຫຼື ສ້າງຄວາມເຈັບປວດບາງຢ່າງໃຫ້ກັບເຮົາ ແລະ ເຮົາກໍບໍ່ເຄີຍເອົາຜິດພວກເຂົາເລີຍ. ເຖິງຢ່າງໃດກໍຕາມ ເຮົາຈຳເປັນຕ້ອງໂອ້ລົມກ່ຽວກັບບັນຫາປະເພດເຫຼົ່ານີ້ ໂດຍເຊື່ອມໂຍງພວກມັນເຂົ້າກັບຄວາມຈິງ ເພື່ອຊ່ວຍໃຫ້ທຸກຄົນມີການແຍກແຍະ, ສິ່ງນີ້ເປັນປະໂຫຍດຕໍ່ທຸກຄົນ. ແຕ່ຫຼາຍຄົນບໍ່ມີການແຍກແຍະກ່ຽວກັບສິ່ງທີ່ຄົນເຫຼົ່ານີ້ໄດ້ເຮັດ. ພວກເຂົາບໍ່ໄດ້ເອົາຈິງເອົາຈັງກັບສິ່ງເຫຼົ່ານັ້ນ ຄືກັບວ່າພວກມັນບໍ່ຄູ່ຄວນໃຫ້ກ່າວເຖິງ. ນີ້ບໍ່ແມ່ນບັນຫາບໍ? ສະນັ້ນ ມັນຈຶ່ງຈຳເປັນຢ່າງຍິ່ງທີ່ຈະຕ້ອງໂອ້ລົມກ່ຽວກັບເລື່ອງດັ່ງກ່າວ ເພື່ອຊ່ວຍໃຫ້ທຸກຄົນມີການແຍກແຍະ. ໃນເມື່ອເຈົ້າເວົ້າວ່າເຈົ້າເຊື່ອໃນພຣະເຈົ້າ, ເຮົາກໍປະຕິບັດຕໍ່ເຈົ້າໃນຖານະຜູ້ເຊື່ອ. ເຮົາຮຽກຮ້ອງຈາກເຈົ້າໂດຍອີງໃສ່ໜ້າທີ່ທີ່ເຈົ້າກຳລັງປະຕິບັດຢູ່, ສະນັ້ນ ເຈົ້າບໍ່ຄວນເຮັດມັນບໍ? ເຈົ້າບໍ່ຄວນມີການອ່ອນນ້ອມບໍ? (ຄວນມີ). ເຮົາມີອັດຕະລັກນີ້ ແລະ ເຮົາກຳລັງຮຽກຮ້ອງຈາກເຈົ້າດ້ວຍອັດຕະລັກ ແລະ ສະຖານະນີ້ ສະນັ້ນ ເຈົ້າຄວນປະຕິບັດຕໍ່ສິ່ງທີ່ເຮົາເວົ້າດ້ວຍທັດສະນະຄະຕິຂອງສິ່ງທີ່ຖືກສ້າງ. ເຈົ້າກຳລັງປະຕິບັດໜ້າທີ່ຂອງເຈົ້າ; ເຈົ້າບໍ່ຄວນມີຂໍ້ອ້າງອື່ນໆ, ເຈົ້າບໍ່ຄວນເວົ້າເຫດຜົນທີ່ບິດເບືອນ ແລະ ເຈົ້າບໍ່ຄວນໂຕ້ແຍ້ງເຮົາ. ນີ້ຄືຄວາມມີເຫດຜົນ ແລະ ການສະແດງອອກເຖິງຄວາມເປັນມະນຸດຂັ້ນຕໍ່າສຸດທີ່ເຈົ້າໃນຖານະສິ່ງທີ່ຖືກສ້າງຄວນມີ. ແຕ່ຄົນຜູ້ນີ້ບໍ່ພຽງແຕ່ຂາດທັດສະນະຄະຕິດັ່ງກ່າວເທົ່ານັ້ນ, ແຕ່ລາວຍັງໃຊ້ເຫດຜົນທີ່ບິດເບືອນອີກດ້ວຍ. ລາວຮູ້ບໍວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງ? ລາວບໍ່ຮູ້. ຄົນທີ່ບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍໍ່ຖືກຕ້ອງແມ່ນປາສະຈາກຄວາມເປັນມະນຸດ ແມ່ນບໍ? (ແມ່ນແລ້ວ). ສາມາດເວົ້າໄດ້ຢ່າງແນ່ນອນວ່າພວກເຂົາບໍ່ມີຄວາມເປັນມະນຸດ. ຖ້າຄົນທຳມະດາຂໍໃຫ້ເຈົ້າມ້ຽນໂຕະ ແລະ ຈັດຕູ້, ແລ້ວເຈົ້າບໍ່ຢາກເຮັດ ຫຼື ເຈົ້າຮູ້ສຶກວ່າອີກຝ່າຍເປັນພຽງຄົນທຳມະດາ ແລະ ບໍ່ມີສິດມາຂໍໃຫ້ເຈົ້າເຮັດ, ຄັນຊັ້ນ ເຈົ້າກໍສາມາດເລືອກທີ່ຈະບໍ່ເຮັດໄດ້. ແຕ່ສອງສິ່ງທີ່ເຈົ້າເວົ້າຄື “ຂ້ານ້ອຍບໍ່ໄດ້ເປັນຄົນເຮັດໃຫ້ມັນຮົກ!” ແລະ “ເຄື່ອງທີ່ຢູ່ທາງໃນນັ້ນຂ້ານ້ອຍບໍ່ໄດ້ເປັນຄົນຊື້!” ນີ້ແມ່ນສິ່ງທີ່ຄົນທີ່ມີຈິດສຳນຶກ ແລະ ເຫດຜົນຈະເວົ້າບໍ? ນີ້ບໍ່ແມ່ນການບໍ່ມີເຫດຜົນຢ່າງອວດດີເກີນໄປບໍ? (ແມ່ນແລ້ວ). ເຈົ້າສະແດງທ່າທີທ້າທາຍເມື່ອຄົນທຳມະດາເວົ້າກັບເຈົ້າແບບນີ້, ແຕ່ຕອນນີ້ແມ່ນເຮົາກຳລັງເວົ້າກັບເຈົ້າ ແລ້ວເຈົ້າຍັງກ້າໃຊ້ເຫດຜົນທີ່ບິດເບືອນກັບເຮົາ ແລະ ປົກປ້ອງຕົນເອງດ້ວຍຂໍ້ອ້າງທີ່ຟັງເບິ່ງຄືມີເຫດຜົນ. ການທີ່ເຈົ້າສາມາດໃຊ້ເຫດຜົນທີ່ບິດເບືອນແບບນີ້ໄດ້ ມັນບົ່ງບອກເຖິງລັກສະນະນິໄສຂອງເຈົ້າແນວໃດ? ເຈົ້າເວົ້າວ່າ “ຂ້ານ້ອຍບໍ່ໄດ້ເປັນຄົນເຮັດໃຫ້ມັນຮົກ” ເຊິ່ງໝາຍຄວາມວ່າ “ໃຜເປັນຄົນເຮັດໃຫ້ມັນຮົກກໍຄວນມ້ຽນມັນໃຫ້ຮຽບຮ້ອຍ; ແນວໃດກໍຕາມ, ຂ້ອຍຈະບໍ່ເຮັດມັນເດັດຂາດ!” ເຈົ້າປະຕິເສດທີ່ຈະເຮັດໜ້າວຽກທີ່ເຈົ້າຄວນເຮັດ ແລ້ວເຈົ້າຍັງໃຊ້ເຫດຜົນທີ່ບິດເບືອນອີກດ້ວຍ. ນີ້ແມ່ນວິທີທີ່ຄົນທີ່ມີຄວາມເປັນມະນຸດທີ່ປົກກະຕິຄວນຈັດການກັບສິ່ງຕ່າງໆບໍ? ຖ້າໜ້າວຽກນີ້ແມ່ນສິ່ງທີ່ເຈົ້າຄວນເຮັດ ເຈົ້າກໍບໍ່ຄວນເວົ້າແບບນີ້ ແມ່ນບໍ? ການທີ່ເຈົ້າສາມາດເວົ້າແບບນີ້ໄດ້, ມັນບໍ່ໄດ້ໝາຍຄວາມວ່າເຈົ້າບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງບໍ? ເພື່ອທີ່ຈະປະຕິເສດ ແລະ ບໍ່ເຮັດສິ່ງນີ້, ເຈົ້າເຖິງກັບລະບາຍຄວາມໂມໂຫສ່ວນຕົວຂອງເຈົ້າ ໂດຍເວົ້າວ່າເຈົ້າບໍ່ໄດ້ເປັນຄົນເຮັດໃຫ້ມັນຮົກ ທັງບໍ່ໄດ້ເປັນຄົນຊື້ເຄື່ອງເຫຼົ່ານັ້ນ, ສະນັ້ນ ເຈົ້າຈຶ່ງຈະບໍ່ມ້ຽນມັນໃຫ້ຮຽບຮ້ອຍ. ເຈົ້າຫາຂໍ້ອ້າງ ແລະ ໃຊ້ເຫດຜົນທີ່ບິດເບືອນເພື່ອຫຼີກລ່ຽງທີ່ຈະເກັບມ້ຽນມັນ. ເຫດຜົນຂອງເຈົ້າບໍ່ບິດເບືອນເກີນໄປບໍ? ເຈົ້າສາມາດປ່ອຍໃຫ້ເຫດຜົນທີ່ບິດເບືອນດັ່ງກ່າວອອກມາຈາກປາກຂອງເຈົ້າໄດ້ ແລ້ວເຈົ້າກໍເຮັດແບບນັ້ນດ້ວຍຄວາມໝັ້ນໃຈໃນຕົນເອງຢ່າງໜ້າດ້ານໆ ແລະ ເຖິງກັບໃຊ້ອຳນາດບາດໃຫຍ່ອີກດ້ວຍ. ຄົນແບບນັ້ນບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງ ແມ່ນບໍ? ພວກເຂົາບໍ່ມີຄວາມເປັນມະນຸດ ແມ່ນບໍ? (ແມ່ນແລ້ວ). ມັນບໍ່ແມ່ນຍ້ອນວ່າເຮົາມີອັດຕະລັກ ແລະ ສະຖານະນີ້ ແລ້ວເຈົ້າແນເປົ້າມາໃສ່ເຮົາ, ເຮົາຈຶ່ງໄດ້ກຳນົດລັກສະນະຂອງເຈົ້າແບບນີ້. ເຖິງແມ່ນວ່າຄົນອື່ນຈະຂໍໃຫ້ເຈົ້າເຮັດສິ່ງນີ້ ແລ້ວເຈົ້າປະຕິເສດ ແລະ ພະຍາຍາມໂຕ້ຖຽງ, ໃນຖານະຜູ້ສັງເກດການ ເຮົາກໍຍັງຈະປະເມີນເຈົ້າດ້ວຍວິທີນີ້, ເພາະສິ່ງທີ່ເຈົ້າເວົ້ານັ້ນບໍ່ສອດຄ່ອງກັບຄວາມເປັນມະນຸດ, ມັນບໍ່ຖືກຕ້ອງ, ມັນເປັນເຫດຜົນທີ່ບິດເບືອນ, ມັນເປັນຄຳສອນນອກຮີດ ແລະ ຄວາມເຊື່ອຫຼົງຜິດ. ເຈົ້າບໍ່ຄິດວ່າມັນບໍ່ຖືກຕ້ອງ, ແລ້ວເຈົ້າຍັງຖືວ່າມັນເປັນເຫດຜົນທີ່ຖືກຕ້ອງອີກດ້ວຍ; ສິ່ງນີ້ພຽງພໍທີ່ຈະສະແດງໃຫ້ເຫັນວ່າມີຫຍັງຢູ່ພາຍໃນຄວາມເປັນມະນຸດຂອງເຈົ້າ. ເຈົ້າອົດກັ້ນມັນໄວ້ບໍ່ໄດ້ໃນຕອນນັ້ນ ແລ້ວກໍຫຼຸດປາກເວົ້າມັນອອກມາ. ນີ້ຄືການເປີດເຜີຍທີ່ເປັນທຳມະຊາດ ແລະ ການເປີດເຜີຍທີ່ເປັນທຳມະຊາດກໍເປັນຕົວແທນໃຫ້ແກ່ຄວາມເປັນມະນຸດ ແລະ ແກ່ນແທ້ຂອງຄົນໆໜຶ່ງ. ເປັນຫຍັງເຮົາຈຶ່ງເວົ້າວ່າມັນເປັນຕົວແທນໃຫ້ແກ່ແກ່ນແທ້ຂອງຄົນໆໜຶ່ງ? ການທີ່ເຈົ້າມີຄວາມຄິດ ແລະ ມຸມມອງດັ່ງກ່າວບໍ່ແມ່ນສິ່ງຊົ່ວຄາວ ແລະ ພວກມັນບໍ່ໄດ້ຖືກກະຕຸ້ນຈາກສິ່ງທີ່ເຮົາເວົ້າ; ກົງກັນຂ້າມ ຄວາມຄິດ ແລະ ມຸມມອງເຫຼົ່ານີ້ຄືສິ່ງທີ່ເຈົ້າຄິດມາເປັນເວລາດົນນານມາແລ້ວ, ເປັນເວລາຫຼາຍມື້ຫຼາຍເດືອນແລ້ວ. ຍິ່ງໄປກວ່ານັ້ນ, ຍ້ອນວ່າບາງສິ່ງບໍ່ເປັນໄປຕາມທີ່ເຈົ້າມັກ ເຈົ້າຈຶ່ງເກີດມີຄວາມຄິດຫຼົງຜິດ, ຫົວໃຈຂອງເຈົ້າເຕັມໄປດ້ວຍຄວາມບໍ່ພໍໃຈ ແລະ ການຕໍ່ຕ້ານ. ເຈົ້າຫຼຸດການຄວບຄຸມໄປຊົ່ວຄາວ ແລ້ວສິ່ງທີ່ຢູ່ໃນໃຈຂອງເຈົ້າກໍຖືກເປີດໂປງອອກມາ. ສິ່ງໃດທີ່ຖືກເປີດໂປງອອກມາ? ນັ້ນກໍຄືເຈົ້າບໍ່ມີຈິດສຳນຶກ ແລະ ເຫດຜົນ ແລະ ຄວາມເປັນມະນຸດຂອງເຈົ້າກໍຊົ່ວຮ້າຍເກີນໄປ, ເປັນຕາຢ້ານເກີນໄປ. ຖ້າເຈົ້າຂໍໃຫ້ຄົນທີ່ກ່າວເຖິງຂ້າງເທິງຍອມຮັບຄວາມຈິງ, ລາວກໍບໍ່ສາມາດເຮັດໄດ້. ຖ້າເຈົ້າຂໍໃຫ້ລາວຮູ້ຈັກອຸປະນິໄສທີ່ເສື່ອມຊາມຂອງລາວ ນັ້ນກໍຍິ່ງເປັນໄປບໍ່ໄດ້ສຳລັບລາວ. ຄົນທີ່ບໍ່ມີຄວາມເປັນມະນຸດກໍຢູ່ໃນລະດັບດຽວກັນກັບສັດເດຍລະສານ. ມັນບໍ່ແມ່ນຍ້ອນວ່າລາວບັງເອີນເຮັດບາງສິ່ງທີ່ຜິດຕໍ່ເຮົາ ຫຼື ເວົ້າບາງສິ່ງທີ່ຄາດເຄື່ອນຕໍ່ເຮົາ ເຮົາຈຶ່ງກຳນົດລັກສະນະຂອງລາວແບບນີ້; ມັນເປັນເພາະວ່ານີ້ຄືລັກສະນະຂອງສິ່ງທີ່ລາວເຮັດຢ່າງແທ້ຈິງ. ການກຳນົດລັກສະນະຂອງລາວແບບນີ້ບໍ່ແມ່ນສິ່ງທີ່ບໍ່ຍຸຕິທຳ ຫຼື ບໍ່ເປັນທຳ. ເຖິງແມ່ນວ່າລາວຈະແນເປົ້າໃສ່ຄົນອື່ນດ້ວຍຄຳເວົ້າເຫຼົ່ານີ້, ຖ້າເຮົາເຫັນມັນ, ເຮົາກໍຍັງຈະປະເມີນລາວດ້ວຍວິທີນີ້. ນີ້ຄືຄຳເວົ້າທີ່ພາວະວິໄສ ແລະ ຍຸຕິທຳ. ລາວສາມາດເວົ້າສິ່ງທີ່ໄຮ້ສາລະດັ່ງກ່າວ, ເວົ້າເຫດຜົນທີ່ໜ້າຂັນຢ່າງສິ້ນເຊີງເຊັ່ນນັ້ນໄດ້ ແລະ ການທີ່ລາວເຮັດແບບນັ້ນກໍເປັນການເປີດເຜີຍທີ່ເປັນທຳມະຊາດ. ບອກເຮົາເບິ່ງ, ນີ້ບໍ່ແມ່ນການເປີດໂປງແກ່ນແທ້ທຳມະຊາດຂອງລາວບໍ? ນີ້ບໍ່ແມ່ນການເປີດໂປງຄວາມເປັນມະນຸດທີ່ແທ້ຈິງຂອງລາວບໍ? ສິ່ງນີ້ໄດ້ເປີດເຜີຍລາວແລ້ວ. ມັນໄດ້ເປີດເຜີຍຫຍັງ? ມັນໄດ້ເປີດເຜີຍວ່າລາວບໍ່ມີຄວາມເປັນມະນຸດ. ຄົນທີ່ບໍ່ມີຄວາມເປັນມະນຸດບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງ ແລ້ວພວກເຂົາກໍສາມາດປ່ອຍໃຫ້ເຫດຜົນທີ່ບິດເບືອນ ແລະ ຄຳສອນນອກຮີດໃດໆອອກມາໄດ້ ໂດຍເວົ້າສິ່ງເຫຼົ່ານີ້ດ້ວຍຄວາມໝັ້ນໃຈໃນຕົນເອງຢ່າງໜ້າດ້ານໆ. ຫຼັງຈາກທີ່ພວກເຂົາເວົ້າອອກໄປແລ້ວ, ພວກເຂົາບໍ່ເຄີຍຮູ້ວ່າຄຳເວົ້າຂອງພວກເຂົານັ້ນບໍ່ຖືກຕ້ອງ ແລະ ພວກເຂົາບໍ່ເຄີຍຍອມຮັບວ່າຄຳເວົ້າຂອງພວກເຂົາຜິດຢູ່ບ່ອນໃດ. ພວກເຂົາບໍ່ເຄີຍໄຕ່ຕອງກ່ຽວກັບຕົນເອງ ຫຼື ຍອມຮັບການຖືກລິຮານ, ສຸດທ້າຍແລ້ວ ພວກເຂົາເວົ້າຫຍັງ? “ຂ້ອຍບໍ່ໄດ້ຕັ້ງໃຈເວົ້າແບບນັ້ນ. ມັນບໍ່ແມ່ນພຽງແຕ່ຍ້ອນຂ້ອຍຫຼຸດປາກເວົ້າອອກມາໃນຕອນທີ່ກຳລັງໃຈຮ້າຍບໍ?” ມັນຈຳເປັນຕ້ອງຕັ້ງໃຈບໍ? ເຈົ້າໄດ້ເປີດເຜີຍມັນອອກມາຢ່າງເປັນທຳມະຊາດແລ້ວ ແລະ ຄວາມເປັນມະນຸດຂອງເຈົ້າເປັນແນວໃດກໍຖືກເປີດໂປງອອກມາແລ້ວ. ຄວາມຈິງທີ່ວ່າເຈົ້າສາມາດເວົ້າມັນອອກມາໂດຍບໍ່ຕ້ອງຄິດພິຈາລະນາ ກໍພິສູດໃຫ້ເຫັນວ່າຄຳເວົ້າເຫຼົ່ານີ້ໄດ້ຝັງຢູ່ໃນໃຈຂອງເຈົ້າມາເປັນເວລາດົນນານແລ້ວ ແລະ ເມື່ອເຈົ້າພົບພໍ້ກັບສະພາບແວດລ້ອມແບບນີ້, ພວກມັນກໍຖືກເປີດເຜີຍອອກມາຢ່າງເປັນທຳມະຊາດ. ສິ່ງນີ້ສາມາດເປັນຕົວແທນໃຫ້ແກ່ລັກສະນະນິໄສຂອງເຈົ້າໄດ້ຢ່າງສົມບູນ. ຖ້າເຈົ້າໄດ້ຄິດກ່ຽວກັບມັນກ່ອນທີ່ຈະເວົ້າມັນອອກມາ, ມັນກໍອາດຈະບໍ່ແມ່ນຄວາມຈິງສະເໝີໄປ ແລະ ມັນອາດຈະເປັນການເສແສ້ງດ້ວຍຊໍ້າ, ໃນຂະນະທີ່ສິ່ງນີ້ເປີດໂປງລັກສະນະນິໄສຂອງເຈົ້າໄດ້ຫຼາຍກວ່າ. ຄົນທີ່ບໍ່ມີຄວາມເປັນມະນຸດບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງ ແລ້ວພວກເຂົາຍັງປີ້ນຜິດເປັນຖືກ ແລະ ສະແດງເຫດຜົນທີ່ບິດເບືອນອອກມາຄືກັບວ່າມັນເປັນເຫດຜົນທີ່ຖືກຕ້ອງ. ບໍ່ວ່າເຈົ້າຈະນຳສະເໜີຄວາມຈິງ ແລະ ໃຫ້ເຫດຜົນກັບພວກເຂົາແນວໃດກໍຕາມ, ພວກເຂົາກໍຈະບໍ່ຍອມຮັບວ່າພວກເຂົາເຮັດຜິດ. “ຂ້ອຍຈະຜິດໄດ້ແນວໃດ? ພວກເຈົ້າຕ່າງຫາກທີ່ຜິດ! ພວກເຈົ້າດູຖູກຂ້ອຍ, ພວກເຈົ້າເຫັນວ່າຂ້ອຍເປັນຄົນຫົວອ່ອນ, ບໍ່ມີພອນສະຫວັນ ແລະ ບໍ່ມີອິດທິພົນ ຫຼື ສະຖານະໃນສັງຄົມ ແລະ ພວກເຈົ້າກໍມາລັງແກຂ້ອຍ!” ພວກເຂົາພົ່ນເຫດຜົນທີ່ບິດເບືອນ ແລະ ຄຳສອນນອກຮີດອອກມາຢ່າງຫຼວງຫຼາຍ, ແຕ່ບໍ່ເຄີຍເວົ້າເຖິງລັກສະນະຂອງສິ່ງທີ່ຜິດທີ່ພວກເຂົາໄດ້ເຮັດ ແລະ ເຫດຜົນທີ່ບິດເບືອນທີ່ພວກເຂົາໄດ້ເວົ້າອອກມາເລີຍ. ບໍ່ວ່າພວກເຂົາຈະເຮັດສິ່ງທີ່ຜິດຫຼາຍສໍ່າໃດກໍຕາມ, ພວກເຂົາກໍບໍ່ຍອມຮັບພວກມັນ. ຄົນທີ່ມີຄວາມເປັນມະນຸດທີ່ປົກກະຕິຈະມີການສະແດງອອກແບບນີ້ບໍ? ພວກເຮົາບໍ່ຈຳເປັນຕ້ອງກ່າວເຖິງຄົນທີ່ມີຈິດສຳນຶກ ແລະ ມີເຫດຜົນທີ່ສົມບູນຊໍ້າ, ໃຜກໍຕາມທີ່ມີຈິດສຳນຶກ ແລະ ມີເຫດຜົນພຽງເລັກນ້ອຍກໍຈະຮັບຮູ້ຢ່າງແນ່ນອນວ່າ ຜູ້ຄົນເຮັດຜິດພາດຫຼາຍຢ່າງໃນຊ່ວງຊີວິດຂອງພວກເຂົາ. ໂດຍສະເພາະຢ່າງຍິ່ງ, ບາງຄົນເວົ້າ ຫຼື ເຮັດບາງສິ່ງທີ່ພວກເຂົາບໍ່ຄວນເຮັດ ແລ້ວກໍຮູ້ສຶກເສຍໃຈ ແລະ ທຸກໃຈໄປຕະຫຼອດຊີວິດຂອງພວກເຂົາ ໂດຍຮູ້ສຶກກ່າວໂທດຕົນເອງ ແລະ ຕຳນິຕົນເອງໃນຈິດສຳນຶກຂອງພວກເຂົາ. ເມື່ອພວກເຂົາເຕີບໃຫຍ່ຂຶ້ນຈົນຮອດອາຍຸທີ່ມີຄວາມຮູ້ສຶກນຶກຄິດ ແລະ ມີວຸດທິພາວະຫຼາຍຂຶ້ນ, ພວກເຂົາກໍຍິ່ງຮູ້ວ່າຄຳເວົ້າໃດທີ່ຄວນເວົ້າ ແລະ ສິ່ງໃດທີ່ຄວນເຮັດ ແລະ ຄຳເວົ້າໃດທີ່ບໍ່ຄວນເວົ້າ ແລະ ສິ່ງໃດທີ່ບໍ່ຄວນເຮັດ. ຈິດສຳນຶກ ແລະ ເຫດຜົນຂອງພວກເຂົາຈະຄວບຄຸມພຶດຕິກຳ ແລະ ຄວາມຄິດຂອງພວກເຂົາຢູ່ສະເໝີ. ໂດຍສະເພາະຖ້າຄົນໃດໜຶ່ງສາມາດຍອມຮັບຄວາມຈິງໄດ້ ເຊິ່ງຫຼັງຈາກທີ່ພວກເຂົາໄດ້ຍອມຮັບຄວາມຈິງບາງຢ່າງແລ້ວ, ຈິດສຳນຶກ ແລະ ເຫດຜົນຂອງພວກເຂົາກໍຈະພັດທະນາໄປໃນທິດທາງທີ່ເປັນບວກ ແລະ ຄຳເວົ້າທີ່ບໍ່ຖືກຕ້ອງທີ່ພວກເຂົາເຄີຍເວົ້າ, ມຸມມອງທີ່ຄາດເຄື່ອນທີ່ພວກເຂົາເຄີຍສະແດງອອກມາ ແລະ ສິ່ງທີ່ຜິດພາດທີ່ພວກເຂົາເຄີຍເຮັດ ກໍຈະຄ່ອຍໆປາກົດຂຶ້ນໃນຈິດໃຈຂອງພວກເຂົາຢູ່ເທື່ອລະໜ້ອຍ. ພວກເຂົາຈະໄຕ່ຕອງ, ຄິດ ແລະ ພິຈາລະນາພວກມັນຢູ່ສະເໝີ ແລ້ວກໍສະແຫວງຫາພຣະທຳຂອງພຣະເຈົ້າ ແລະ ປຽບທຽບຕົນເອງກັບພຣະທຳຂອງພຣະເຈົ້າ ແລະ ພວກເຂົາກໍຈະຍິ່ງຮູ້ສຶກວ່າພວກເຂົາເປັນພຽງຄົນທຳມະດາ, ພວກເຂົາໄດ້ເຮັດຜິດພາດຫຼາຍຢ່າງ ແລະ ໄດ້ເວົ້າຄຳເວົ້າທີ່ບໍ່ຖືກຕ້ອງຫຼາຍຢ່າງ, ພວກເຂົາມີຄວາມຄິດ ແລະ ມຸມມອງທີ່ຄາດເຄື່ອນຫຼາຍຢ່າງ ແລະ ພວກເຂົາໄດ້ເຮັດສິ່ງທີ່ໂງ່ຈ້າ, ບໍ່ຮູ້ຈັກຫຍັງ ແລະ ໄຮ້ສາລະຫຼາຍຢ່າງ ພ້ອມທັງສິ່ງທີ່ຜູ້ຄົນເຫັນວ່າໜ້າລັງກຽດໃນອະດີດ. ໂດຍບໍ່ຈຳເປັນຕ້ອງແມ່ນແຕ່ຈະເບິ່ງມັນຈາກລະດັບຂອງພຣະທຳຂອງພຣະເຈົ້າ ແລະ ຄວາມຈິງ ແລະ ພຽງແຕ່ເບິ່ງມັນດ້ວຍຄວາມເຂົ້າໃຈທີ່ຄົນໆໜຶ່ງໄດ້ຮັບຈາກປະສົບການຫຼາຍປີ, ພວກເຂົາກໍຍັງສາມາດກັ່ນຕອງບັນຫາເຫຼົ່ານີ້ໃນຄວາມເປັນມະນຸດຂອງພວກເຂົາ ພ້ອມທັງຄວາມຜິດພາດ ແລະ ການກະທຳຜິດເຫຼົ່ານີ້ໄດ້ຢູ່ສະເໝີ. ນີ້ຄືເລື່ອງປົກກະຕິ ແລະ ສິ່ງເຫຼົ່ານີ້ຄືປະສົບການ ແລະ ສິ່ງທີ່ໄດ້ຮັບ ເຊິ່ງໃນທີ່ສຸດແລ້ວ ຄົນທີ່ມີຄວາມເປັນມະນຸດທີ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງຄວນມີ ຫຼັງຈາກທີ່ອາຍຸຮອດເກນໃດໜຶ່ງ ແລະ ຍອມຮັບຄວາມຈິງບາງຢ່າງ. ແຕ່ຜູ້ທີ່ບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງ ເຖິງແມ່ນວ່າພວກເຂົາຈະມີອາຍຸຮອດຫົກສິບ ຫຼື ເຈັດສິບປີ, ພວກເຂົາກໍຍັງຄົງເປັນຄົນທີ່ໂງ່ຈ້າ, ບໍ່ຮູ້ຈັກຫຍັງ ແລະ ດື້ດ້ານແບບນັ້ນ ແລະ ພວກເຂົາຈະບໍ່ປ່ຽນແປງ. ຖ້າເຈົ້າຫວັງໃຫ້ຄົນແບບນັ້ນປ່ຽນແປງ, ຄັນຊັ້ນ ເຈົ້າກໍອາດຈະກຳລັງຫວັງໃນສິ່ງທີ່ເປັນໄປບໍ່ໄດ້ເລີຍ. ມັນຈະບໍ່ມີທາງເກີດຂຶ້ນຢ່າງແນ່ນອນ. ຄົນແບບນັ້ນຈະບໍ່ມີວັນປ່ຽນແປງ ເພາະພວກເຂົາບໍ່ຮູ້ແມ່ນແຕ່ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງ. ຖ້າຈະຂໍໃຫ້ຄົນທີ່ບໍ່ຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງຍອມຮັບຄວາມຈິງ ນັ້ນກໍຈະເປັນການສ້າງຄວາມຫຍຸ້ງຍາກໃຫ້ກັບພວກເຂົາ ເພາະມັນເກີນຄວາມສາມາດຂອງພວກເຂົາຢ່າງສິ້ນເຊີງ ແລະ ພວກເຂົາບໍ່ຮູ້ວ່າຄວາມຈິງແມ່ນຫຍັງ. ມັນເປັນໄປບໍ່ໄດ້ເລີຍທີ່ພວກເຂົາຈະຍອມຮັບຄວາມຈິງ. ມັນກໍຄືກັບການຂໍໃຫ້ຄົນຕາບອດສີແຕ້ມຮູບ. ພວກເຂົາຈະສາມາດແຕ້ມຮູບດ້ວຍສີທີ່ປົກກະຕິໄດ້ບໍ? (ບໍ່ໄດ້). ຖ້າເຈົ້າຈະຂໍໃຫ້ຄົນທີ່ຮ້ອງເພງຫຼົງຄີມາຮ້ອງເພງ, ພວກເຂົາກໍຈະຮ້ອງຜິດຄີຢູ່ສະເໝີ. ບໍ່ວ່າພວກເຂົາຈະຮ້ອງແນວໃດ ພວກເຂົາກໍບໍ່ສາມາດຮ້ອງໃຫ້ຖືກຄີໄດ້, ແຕ່ພວກເຂົາກໍຍັງຄິດວ່າການຮ້ອງເພງຂອງພວກເຂົາຖືກຄີແລ້ວ ແລະ ຄົນອື່ນຕ່າງຫາກທີ່ຮ້ອງຜິດຄີ. ມາດຕະຖານໃນການວັດແທກຂອງພວກເຂົາບໍ່ຖືກຕ້ອງ, ສະນັ້ນ ພວກເຂົາຈຶ່ງບໍ່ມີວັນຮູ້ວ່າສິ່ງໃດຖືກຕ້ອງ ແລະ ສິ່ງໃດບໍ່ຖືກຕ້ອງ. ຕອນນີ້ ພວກເຈົ້າເຂົ້າໃຈແລ້ວບໍ? (ເຂົ້າໃຈແລ້ວ).

ເນື້ອຫາທີ່ໄດ້ໂອ້ລົມກັນມານີ້ບອກຄວາມຈິງຫຍັງແກ່ຜູ້ຄົນ? ມັນບອກພວກເຂົາວ່າ ຍ້ອນຄົນທີ່ປາສະຈາກຄວາມເປັນມະນຸດຂາດຈິດສຳນຶກ ແລະ ເຫດຜົນ ເຊິ່ງເປັນເງື່ອນໄຂພື້ນຖານນີ້ ພວກເຂົາຈຶ່ງບໍ່ມີມາດຕະຖານພື້ນຖານໃນການວັດແທກ ແລະ ຄວບຄຸມຄວາມເປັນມະນຸດຂອງພວກເຂົາໄດ້. ດ້ວຍເຫດນັ້ນ, ການສະແດງອອກຂອງພວກເຂົາຈຶ່ງເບິ່ງຄືວ່າແປກປະຫຼາດຫຼາຍສຳລັບຜູ້ທີ່ມີຈິດສຳນຶກ ແລະ ມີເຫດຜົນ. ພວກເຂົາມັກຈະສະແດງເຫດຜົນທີ່ບິດເບືອນ ແລະ ຄຳສອນນອກຮີດອອກມາ ພ້ອມທັງສະແດງມຸມມອງທີ່ບໍ່ມີມູນຄວາມຈິງອອກມາຢູ່ສະເໝີ. ເຈົ້າບໍ່ສາມາດເຂົ້າໃຈໄດ້ເລີຍວ່າມັນເກີດຫຍັງຂຶ້ນ. ຕອນນີ້ພວກເຈົ້າພົບຄຳຕອບແລ້ວ ແມ່ນບໍ? (ແມ່ນແລ້ວ). ຖ້າຄົນປະເພດນີ້ໄປເຖິງຈຸດທີ່ບໍ່ສາມາດເຂົ້າກັນໄດ້ເລີຍ, ແລ້ວພວກເຈົ້າກໍບໍ່ຄວນຄົບຫາກັບພວກເຂົາອີກຕໍ່ໄປ. ຖ້າພວກເຂົາຍັງບໍ່ທັນໄປເຖິງຈຸດນີ້ ແລະ ພວກເຈົ້າຍັງສາມາດເຂົ້າກັບພວກເຂົາໄດ້ໃນລະດັບທີ່ພໍຮັບໄດ້, ແລ້ວກໍຈົ່ງພະຍາຍາມເວົ້າ ແລະ ສົນທະນາກັບພວກເຂົາໃຫ້ໜ້ອຍທີ່ສຸດເທົ່າທີ່ຈະໜ້ອຍໄດ້ ເພື່ອຫຼີກລ່ຽງການຮູ້ສຶກເບື່ອໜ່າຍ. ຕອນນີ້ ມີວຽກງານໜັກໃນທຸກຂົງເຂດວຽກງານ ພ້ອມທັງມີຫຼາຍໜ້າວຽກທີ່ຕ້ອງການພະລັງງານ. ບາງຄົນຮູ້ສຶກວ່າພວກເຂົາຫຍຸ້ງເກີນໄປ ແລະ ບໍ່ມີເວລາໄປໃສ່ໃຈກັບຄຳສອນນອກຮີດ ແລະ ຄວາມເຊື່ອຫຼົງຜິດເຫຼົ່ານີ້. ມຸມມອງນີ້ກໍບໍ່ຖືກຕ້ອງເຊັ່ນກັນ ເພາະມັນບໍ່ເອື້ອອຳນວຍຕໍ່ການໄດ້ຮັບຄວາມສາມາດໃນການແຍກແຍະ. ເມື່ອໄດ້ຍິນຄຳສອນນອກຮີດ ຫຼື ຄວາມເຊື່ອຫຼົງຜິດ ແລະ ຮູ້ສຶກວ່າມີບາງຢ່າງຜິດປົກກະຕິກ່ຽວກັບມັນ, ເຈົ້າກໍຄວນຈົດບັນທຶກມັນໄວ້. ຫຼັງຈາກນັ້ນ, ຈົ່ງສະແຫວງຫາຄວາມຈິງ ເພື່ອທີ່ເຈົ້າຈະສາມາດແຍກແຍະມັນໄດ້ຢ່າງຊັດເຈນ ແລະ ຮູ້ຢ່າງແນ່ນອນວ່າຄວາມເຊື່ອຫຼົງຜິດນີ້ຜິດພາດຢູ່ບ່ອນໃດ. ຖ້າເຈົ້າຝຶກຝົນ ແລະ ປະຕິບັດໃນລັກສະນະນີ້, ເຈົ້າກໍຈະໄດ້ຮັບຄວາມສາມາດໃນການແຍກແຍະ. ແຕ່ສຳລັບຄົນປະເພດນີ້ ບໍ່ຈຳເປັນຕ້ອງໂອ້ລົມຄວາມຈິງກັບພວກເຂົາເພື່ອແກ້ໄຂມຸມມອງຂອງພວກເຂົາ ເພາະພວກເຂົາບໍ່ສາມາດເຂົ້າໃຈມັນໄດ້ເລີຍ. ມັນກໍຄືກັບຄົນທີ່ເຫັນໄຂ່ຕົກລົງມາຈາກຕົ້ນໄມ້ ແລ້ວກໍເວົ້າວ່າໄຂ່ເກີດຢູ່ເທິງຕົ້ນໄມ້. ຄວາມຈິງແລ້ວ ມີແມ່ໄກ່ຢູ່ເທິງຕົ້ນໄມ້ກຳລັງອອກໄຂ່. ລາວບໍ່ເຫັນແມ່ໄກ່, ເຫັນແຕ່ໄຂ່ຕົກລົງມາ, ລາວຈຶ່ງໄດ້ຂໍ້ສະຫຼຸບນີ້. ບໍ່ວ່າເຈົ້າຈະເວົ້າຫຍັງກັບລາວກໍຕາມ, ລາວກໍບໍ່ເຂົ້າໃຈ ແລະ ຢືນຢັນວ່າໄຂ່ເກີດຢູ່ເທິງຕົ້ນໄມ້. ນີ້ບໍ່ແມ່ນຄວາມໂງ່ຈ້າບໍ? (ແມ່ນແລ້ວ). ເຈົ້າສາມາດເວົ້າໃຫ້ຄົນແບບນັ້ນເຂົ້າໃຈໄດ້ບໍ? (ບໍ່ໄດ້). ຖ້າເຈົ້າບໍ່ສາມາດເວົ້າໃຫ້ພວກເຂົາເຂົ້າໃຈໄດ້, ແລ້ວກໍຢ່າເວົ້າຫຍັງອີກ. ຢ່າເສຍເວລາເວົ້າເລີຍ. ໃນຫຼາຍປີທີ່ຜ່ານມານີ້, ເຮົາໄດ້ເຫັນຄົນທີ່ໄຮ້ສາລະມາຫຼາຍເກີນໄປແລ້ວ. ຄົນເຫຼົ່ານີ້ສ່ວນໃຫຍ່ຂ້ອນຂ້າງກະຕືລືລົ້ນ; ພວກເຂົາສາມາດປະຕິບັດໜ້າທີ່ບາງຢ່າງໄດ້ ແລະ ບໍ່ໄດ້ມີເລ່ລ່ຽມ ຫຼື ຊົ່ວຮ້າຍຢ່າງເລິກເຊິ່ງ. ສະນັ້ນ ເຮົາຈຶ່ງເວົ້າບາງສິ່ງບາງຢ່າງກັບພວກເຂົາແບບຜ່ານໆ ແລ້ວຜົນແມ່ນຫຍັງ? ຖ້າເຮົາເວົ້າຄວາມຈິງສອງສາມຄຳ, ມັນກໍເກີນຄວາມສາມາດຂອງພວກເຂົາ. ຖ້າເຮົາເວົ້າກ່ຽວກັບເລື່ອງພາຍນອກ, ພວກເຂົາກໍທົນຟັງບໍ່ໄດ້. ສະນັ້ນ ເຮົາຈຶ່ງບໍ່ຢາກເວົ້າຫຍັງກັບຄົນເຫຼົ່ານີ້ອີກຕໍ່ໄປ ເພາະການລົມກັບພວກເຂົານັ້ນອິດເມື່ອຍເກີນໄປ ແລະ ເຮົາມີວຽກງານຫຼາຍເກີນໄປທີ່ຕ້ອງເຮັດ, ມີຫົວຂໍ້ທີ່ເໝາະສົມຫຼາຍເກີນໄປທີ່ຕ້ອງສົນທະນາ. ເຮົາບໍ່ສາມາດແມ່ນແຕ່ຈະສົນທະນາຫົວຂໍ້ທີ່ເໝາະສົມທັງໝົດໄດ້ຈົບດ້ວຍຊໍ້າ, ແລ້ວເຮົາຈະມີກະຈິດກະໃຈໄປໃສ່ໃຈກັບຄົນເຫຼົ່ານີ້ໄດ້ແນວໃດ? ຕອນນີ້ຄວາມຈິງໄດ້ຖືກໂອ້ລົມມາຮອດລະດັບນີ້ແລ້ວ, ຫຼາຍສິ່ງຫຼາຍຢ່າງກໍຊັດເຈນຂຶ້ນ, ຂໍ້ເທັດຈິງທີ່ແທ້ຈິງໄດ້ປະກົດອອກມາແລ້ວ ແລະ ຄົນປະເພດຕ່າງໆກໍຈະຖືກຈັດຕາມປະເພດຂອງພວກເຂົາຢ່າງແທ້ຈິງ. ສຳລັບຄົນທີ່ໄຮ້ສາລະປະເພດນີ້, ພຽງແຕ່ປ່ອຍໃຫ້ພວກເຂົາຖືກຈັດປະເພດໄປ ແລ້ວກໍຈົບ. ພວກເຮົາບໍ່ມີເວລາໄປໃຫ້ເຫດຜົນກັບພວກເຂົາ ຫຼື ແກ້ໄຂມຸມມອງທີ່ຄາດເຄື່ອນຂອງພວກເຂົາໃຫ້ຖືກຕ້ອງໄດ້ ແມ່ນບໍ? (ແມ່ນແລ້ວ). ຄັນຊັ້ນ ໃຫ້ພວກເຮົາຈົບການໂອ້ລົມຂອງພວກເຮົາສຳລັບມື້ນີ້ໄວ້ພຽງເທົ່ານີ້. ລາກ່ອນ!

ໝາຍເຫດ:

ກ. ຄຳວ່າ “ເຈິ້ງ” ມີຄວາມໝາຍແຝງເຖິງຄວາມຊື່ກົງທາງສິນທຳໃນຕົ້ນສະບັບພາສາຈີນ.

ຂ. “ລິດເຢັນ” ຖືກນຳໃຊ້ໃນບໍລິບົດຂອງແພດແຜນຈີນບູຮານ. ໃນບໍລິບົດນີ້, “ລິດເຢັນ” ບໍ່ໄດ້ໝາຍເຖິງອຸນຫະພູມຕໍ່າ, ແຕ່ໝາຍເຖິງຄຸນສົມບັດຂອງອາຫານບາງຊະນິດທີ່ເຊື່ອກັນວ່າຊ່ວຍຫຼຸດຜ່ອນຄວາມຮ້ອນພາຍໃນ, ຢັບຢັ້ງພະລັງງານຢາງ ແລະ ສົ່ງຜົນກະທົບຕໍ່ການເຮັດວຽກຂອງກະເພາະອາຫານ ແລະ ມ້າມ ຖ້າບໍລິໂພກຫຼາຍເກີນໄປ.


ວິທີການໄລ່ຕາມເສາະຫາຄວາມຈິງ (18)

ຄົນສາມປະເພດໂດຍອີງໃສ່ຕົ້ນກຳເນີດຂອງພວກເຂົາ

ຄຸນລັກສະນະຂອງຄົນທີ່ກັບຊາດມາເກີດຈາກມະນຸດ

II. ການແຍກແຍະຜິດຊອບຊົ່ວດີ ແລະ ການຮູ້ວ່າອັນໃດຖືກ ແລະ ອັນໃດຜິດ

ເນື້ອໃນຂອງການໂອ້ລົມຂອງພວກເຮົາໃນຊ່ວງບໍ່ດົນມານີ້ແມ່ນຂ້ອນຂ້າງພິເສດ. ມັນກ່ຽວຂ້ອງກັບຕົ້ນກຳເນີດຂອງຜູ້ຄົນ, ແກ່ນແທ້ຂອງພວກເຂົາ ແລະ ການຈັດປະເພດຂອງພວກເຂົາ. ພວກເຮົາໄດ້ສົນທະນາກ່ຽວກັບການສະແດງອອກຂອງຄົນສາມປະເພດ ເຊິ່ງແຕ່ລະປະເພດມີການຈັດປະເພດທີ່ແຕກຕ່າງກັນ ນັ້ນກໍຄື ການກັບຊາດມາເກີດຈາກສັດ, ການກັບຊາດມາເກີດຈາກມານຮ້າຍ ແລະ ການກັບຊາດມາເກີດຈາກມະນຸດ. ສຳລັບຄົນສ່ວນໃຫຍ່ແລ້ວ ສິ່ງນີ້ໄດ້ສົ່ງຜົນກະທົບຕໍ່ອາລົມຂອງພວກເຂົາໃນລະດັບໜຶ່ງ. ຫຼັງຈາກທີ່ໄດ້ຟັງການໂອ້ລົມໃນດ້ານນີ້ແລ້ວ ພວກເຈົ້າສ່ວນໃຫຍ່ຮູ້ສຶກແນວໃດ? ມີໃຜແດ່ໃນທ່າມກາງພວກເຈົ້າທີ່ບໍ່ເຕັມໃຈທີ່ຈະຟັງເນື້ອໃນນີ້ ແລະ ເວົ້າວ່າ “ເລື່ອງເຫຼົ່ານີ້ເບິ່ງຄືວ່າບໍ່ກ່ຽວຂ້ອງກັບຄວາມຈິງ. ມັນມີປະໂຫຍດຫຍັງບໍໃນການຮູ້ກ່ຽວກັບສິ່ງເຫຼົ່ານີ້?” ເມື່ອຜູ້ເຊື່ອໃໝ່ໄດ້ຍິນຄຳເວົ້າເຫຼົ່ານີ້ ພວກເຂົາມີແນວໂນ້ມທີ່ຈະເກີດມີຄວາມຄິດຫຼົງຜິດບໍ? ພວກເຂົາມີແນວໂນ້ມທີ່ຈະກາຍເປັນຄົນທີ່ຄິດລົບ ແລະ ອ່ອນແອບໍ? ບໍ່ວ່າຜູ້ຄົນຈະຮູ້ສຶກແນວໃດຫຼັງຈາກທີ່ໄດ້ຍິນພຣະທຳເຫຼົ່ານີ້ ບໍ່ວ່າພວກເຂົາຈະເກີດມີຄວາມຄິດຫຼົງຜິດ ຫຼື ກາຍເປັນຄົນທີ່ຄິດລົບ ແລະ ອ່ອນແອກໍຕາມ, ແຕ່ເຖິງຢ່າງໃດກໍຕາມ ການໂອ້ລົມພຣະທຳເຫຼົ່ານີ້ກໍເປັນປະໂຫຍດຕໍ່ຜູ້ຄົນ. ຢ່າງໜ້ອຍມັນກໍເຮັດໃຫ້ຜູ້ຄົນໄດ້ຮັບຄວາມເຂົ້າໃຈ ແລະ ຄວາມສາມາດໃນການແຍກແຍະບາງຢ່າງ, ເພື່ອເຂົ້າໃຈຄວາມຄິດ ແລະ ມຸມມອງທີ່ຖືກຕ້ອງສຳລັບການປະພຶດຕົນ ແລະ ເພື່ອເຂົ້າໃຈຫຼັກການພື້ນຖານຂອງວິທີການປະພຶດຕົນ. ມັນໃຫ້ປະໂຫຍດແກ່ຜູ້ຄົນຢ່າງຫຼວງຫຼາຍໃນແງ່ຂອງວິທີການປະພຶດຕົນ ແລະ ວິທີການດຳລົງຊີວິດ. ໂດຍສະເພາະຢ່າງຍິ່ງ ມັນຊ່ວຍໃຫ້ຜູ້ຄົນຮູ້ວິທີປະຕິບັດຕໍ່ຄົນອື່ນຕາມຫຼັກການ. ດ້ວຍວິທີນີ້ ພວກເຂົາກໍຈະສາມາດຫຼຸດຜ່ອນການເຮັດສິ່ງທີ່ໂງ່ຈ້າຫຼາຍຢ່າງໄດ້ ແລະ ເດີນທາງອ້ອມໜ້ອຍລົງ. ເນື້ອໃນຂອງການໂອ້ລົມຂອງພວກເຮົາໃນຊ່ວງບໍ່ດົນມານີ້ແມ່ນກ່ຽວຂ້ອງກັບຕົ້ນກຳເນີດຂອງຜູ້ຄົນ ແລະ ແກ່ນແທ້ພາຍໃນຂອງພວກເຂົາ ແລະ ພວກເຮົາໄດ້ສະຫຼຸບໂດຍການເວົ້າກ່ຽວກັບການສະແດງອອກທີ່ມີຢູ່ໃນຜູ້ທີ່ກັບຊາດມາເກີດຈາກມະນຸດທີ່ແທ້ຈິງ. ຜູ້ທີ່ກັບຊາດມາເກີດຈາກມະນຸດທີ່ແທ້ຈິງໂດຍຫຼັກແລ້ວແມ່ນມີສອງຄຸນລັກສະນະ. ມີຄຸນລັກສະນະໃດແດ່? (ການແຍກແຍະຜິດຊອບຊົ່ວດີ ແລະ ການຮູ້ວ່າອັນໃດຖືກ ແລະ ອັນໃດຜິດ). ສິ່ງເຫຼົ່ານີ້ຄືການສະແດງອອກ ແລະ ຄຸນລັກສະນະຫຼັກສອງຢ່າງທີ່ຄວາມເປັນມະນຸດຂອງຄົນເຮົາຄວນມີ. ເວົ້າລວມແລ້ວ ພວກມັນຄືສິ່ງທີ່ພວກເຮົາມັກຈະເອີ້ນວ່າ ມະໂນທຳ ແລະ ເຫດຜົນ. ເຖິງຢ່າງໃດກໍຕາມ ຜູ້ຄົນມັກຈະບໍ່ຮູ້ວິທີແຍກແຍະວ່າຄົນໃດໜຶ່ງມີມະໂນທຳ ແລະ ເຫດຜົນ ຫຼື ບໍ່ ຫຼື ວ່າຄົນໆໜຶ່ງມີຢ່າງໃດຢ່າງໜຶ່ງຢ່າງແທ້ຈິງ ຫຼື ບໍ່, ມະໂນທຳ ແລະ ເຫດຜົນຂອງພວກເຂົາເປັນປົກກະຕິ ຫຼື ບໍ່ ຫຼື ພວກມັນເປັນມະໂນທຳ ແລະ ເຫດຜົນທີ່ມີຢູ່ໃນຄວາມເປັນມະນຸດທີ່ປົກກະຕິ ຫຼື ບໍ່. ເມື່ອຜູ້ຄົນບໍ່ເຂົ້າໃຈຂໍ້ເທັດຈິງເຫຼົ່ານີ້ກ່ຽວກັບຄວາມເປັນມະນຸດທີ່ປົກກະຕິ, ມຸມມອງ ຫຼື ຄວາມເຂົ້າໃຈຂອງພວກເຂົາກ່ຽວກັບມະໂນທຳ ແລະ ເຫດຜົນກໍລ້ວນແຕ່ເປັນແບບທົ່ວໄປຫຼາຍ, ສະນັ້ນ ພວກເຮົາຈຶ່ງໃຊ້ການສະແດງອອກທີ່ສະເພາະເຈາະຈົງສອງດ້ານ ເພື່ອອະທິບາຍວ່າມະໂນທຳ ແລະ ເຫດຜົນຂອງມະນຸດແມ່ນຫຍັງ ແລະ ເພື່ອຢືນຢັນວ່າຄົນໆໜຶ່ງມີຄວາມເປັນມະນຸດ ຫຼື ບໍ່. ດ້ານທຳອິດຄືການແຍກແຍະຜິດຊອບຊົ່ວດີ ແລະ ດ້ານທີສອງຄືການຮູ້ວ່າອັນໃດຖືກ ແລະ ອັນໃດຜິດ. ພວກເຮົາໄດ້ໂອ້ລົມກ່ຽວກັບສອງດ້ານນີ້ໄປແລ້ວສອງຄັ້ງ. ການແຍກແຍະຜິດຊອບຊົ່ວດີ ແລະ ການຮູ້ວ່າອັນໃດຖືກ ແລະ ອັນໃດຜິດແມ່ນຄຸນນະພາບຂອງຄວາມເປັນມະນຸດ, ເປັນດ້ານທີ່ຖືກໃຊ້ຊີວິດຕາມຂອງຄວາມເປັນມະນຸດ ແລະ ເປັນການເປີດເຜີຍ ແລະ ການສະແດງອອກທີ່ສະເພາະເຈາະຈົງຂອງຄວາມເປັນມະນຸດທີ່ມະນຸດມີ. ສຳລັບສອງດ້ານນີ້, ນັ້ນກໍຄືການແຍກແຍະຜິດຊອບຊົ່ວດີ ແລະ ການຮູ້ວ່າອັນໃດຖືກ ແລະ ອັນໃດຜິດ ເຮົາຈຶ່ງໄດ້ຍົກຕົວຢ່າງຕົວຈິງບາງຢ່າງຂຶ້ນມາ ແລະ ໄດ້ສົນທະນາກ່ຽວກັບການສະແດງອອກທີ່ສະເພາະເຈາະຈົງບາງຢ່າງຂອງຜູ້ຄົນພາຍໃນສອງດ້ານນີ້ ແລະ ໃຫ້ພວກເຈົ້າແຍກແຍະວ່າພວກມັນເປັນການສະແດງອອກຂອງການມີຄວາມເປັນມະນຸດ ຫຼື ບໍ່ ແລະ ຜູ້ທີ່ມີສິ່ງເຫຼົ່ານີ້ເປັນຄົນທີ່ສາມາດແຍກແຍະຜິດຊອບຊົ່ວດີ ແລະ ຮູ້ວ່າອັນໃດຖືກ ແລະ ອັນໃດຜິດ ຫຼື ບໍ່. ກ່ຽວກັບການແຍກແຍະຜິດຊອບຊົ່ວດີ, ພວກເຮົາໄດ້ໂອ້ລົມກັນກ່ຽວກັບບາງກໍລະນີເພື່ອໄຈ້ແຍກວິທີທີ່ຜູ້ຄົນປະຕິບັດຕໍ່ສິ່ງທີ່ເປັນບວກ ແລະ ສິ່ງທີ່ເປັນລົບ ແລະ ພວກເຮົາຍັງໄດ້ໂອ້ລົມກັນກ່ຽວກັບວິທີແຍກແຍະສິ່ງທີ່ເປັນລົບ ແລະ ການສະແດງອອກທີ່ບໍ່ແມ່ນມະນຸດອີກດ້ວຍ. ເຖິງແມ່ນວ່າເຮົາບໍ່ໄດ້ຍົກຕົວຢ່າງທີ່ສະເພາະເຈາະຈົງຫຼາຍຢ່າງຂຶ້ນມາເພື່ອບອກພວກເຈົ້າວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງກໍຕາມ, ແຕ່ໂດຍການໄຈ້ແຍກ ແລະ ການເປີດໂປງການສະແດງອອກບາງຢ່າງຂອງຜູ້ຄົນທີ່ມີຕໍ່ສິ່ງທີ່ເປັນບວກໃນຊີວິດປະຈຳວັນຂອງພວກເຂົາ ເຮົາກໍໄດ້ສະແດງໃຫ້ເຫັນວ່າຄົນເຮົາຄວນປະຕິບັດຕໍ່ສິ່ງທີ່ເປັນບວກແນວໃດ ແລະ ຄວນມີທັດສະນະຄະຕິແນວໃດຕໍ່ສິ່ງເຫຼົ່ານັ້ນ. ເຮົາຍັງໄດ້ຍົກຕົວຢ່າງບາງຢ່າງອີກດ້ວຍເພື່ອເປີດໂປງທັດສະນະຄະຕິ ແລະ ການສະແດງອອກຂອງຜູ້ຄົນທີ່ມີຕໍ່ສິ່ງທີ່ເປັນລົບ ເພື່ອໃຫ້ພວກເຈົ້າສາມາດຮຽນຮູ້ທີ່ຈະແຍກແຍະວ່າທຳມະຊາດຂອງທັດສະນະຄະຕິ ແລະ ການສະແດງອອກຂອງຕົວລະຄອນທີ່ເປັນລົບເຫຼົ່ານີ້ແມ່ນຫຍັງ, ວ່າຄວາມເປັນມະນຸດຂອງພວກເຂົາແມ່ນຄວາມເປັນມະນຸດທີ່ແທ້ຈິງ ຫຼື ບໍ່ ແລະ ແກ່ນແທ້ຄວາມເປັນມະນຸດຂອງພວກເຂົາແມ່ນຫຍັງ. ໃນການໂອ້ລົມສອງຄັ້ງຫຼ້າສຸດຂອງພວກເຮົາ, ພວກເຮົາບໍ່ໄດ້ອະທິບາຍຢ່າງສະເພາະເຈາະຈົງວ່າສິ່ງທີ່ເປັນບວກ ແລະ ສິ່ງທີ່ເປັນລົບແມ່ນຫຍັງ, ແຕ່ເມື່ອຕັດສິນຈາກຂໍ້ເທັດຈິງທີ່ຖືກເປີດໂປງແລ້ວ, ຕອນນີ້ພວກເຈົ້າກໍຄວນຈະສາມາດກຳນົດຄວາມໝາຍຂອງສິ່ງທີ່ເປັນບວກ ແລະ ສິ່ງທີ່ເປັນລົບໄດ້ແລ້ວ ບໍ່ແມ່ນບໍ? ຫຼັງຈາກທີ່ໄດ້ຟັງການໂອ້ລົມແລ້ວ, ພວກເຈົ້າໄດ້ພະຍາຍາມຄິດຫາຄຳຕອບບໍວ່າສິ່ງທີ່ເປັນບວກ ແລະ ສິ່ງທີ່ເປັນລົບແມ່ນຫຍັງແທ້? ຖ້າຫຼັງຈາກທີ່ໄດ້ຟັງເນື້ອໃນສະເພາະຂອງການໂອ້ລົມນີ້ແລ້ວ, ເຈົ້າມີຄຳນິຍາມໃນໃຈຂອງເຈົ້າ ໂດຍຮູ້ວ່າສິ່ງທີ່ເປັນບວກແມ່ນຫຍັງ ແລະ ສິ່ງທີ່ເປັນລົບແມ່ນຫຍັງ ແລະ ເຂົ້າໃຈຄວາມຈິງໃນເລື່ອງນີ້, ແລ້ວເຈົ້າກໍຈະຮູ້ວິທີແຍກແຍະ ແລະ ປະຕິບັດຕໍ່ສິ່ງທີ່ເປັນບວກ ແລະ ສິ່ງທີ່ເປັນລົບ, ແມ່ນບໍ? (ແມ່ນແລ້ວ).

ຄ. ວິທີແຍກແຍະສິ່ງທີ່ເປັນບວກຈາກສິ່ງທີ່ເປັນລົບ

ຄຳນິຍາມຂອງສິ່ງທີ່ເປັນບວກ

ສິ່ງທີ່ເປັນບວກແມ່ນຫຍັງ? ນີ້ບໍ່ແມ່ນບັນຫາທີ່ຄວນທຳຄວາມເຂົ້າໃຈບໍ? ບາງທີພວກເຈົ້າອາດຈະສາມາດຍົກບາງຕົວຢ່າງກ່ຽວກັບສິ່ງທີ່ເປັນບວກຂຶ້ນມາໄດ້ ເຊັ່ນ: ອຸປະນິໄສທີ່ຊອບທຳຂອງພຣະເຈົ້າ, ຄວາມໜ້າຮັກຂອງພຣະເຈົ້າ, ວຽກງານຂອງພຣະເຈົ້າ, ເຈດຕະນາຂອງພຣະເຈົ້າສຳລັບມະນຸດ, ຂໍ້ກຳນົດຂອງພຣະເຈົ້າສຳລັບມະນຸດ ພ້ອມທັງຄວາມຈິງທັງໝົດທີ່ພຣະເຈົ້າໄດ້ສະແດງໃຫ້ມວນມະນຸດເຫັນ, ທຸກຫຼັກການຄວາມຈິງທີ່ລະອຽດ ແລະ ສະເພາະເຈາະຈົງເຊິ່ງລວມຢູ່ໃນຄວາມຈິງ, ສິ່ງເຫຼົ່ານີ້ລ້ວນແຕ່ເປັນສິ່ງທີ່ເປັນບວກ. ພວກເຈົ້າສາມາດຍົກຕົວຢ່າງທີ່ສະເພາະເຈາະຈົງບາງຢ່າງກ່ຽວກັບສິ່ງທີ່ເປັນບວກໄດ້, ແລ້ວພວກເຈົ້າສາມາດຍົກຕົວຢ່າງທີ່ສະເພາະເຈາະຈົງບາງຢ່າງກ່ຽວກັບສິ່ງທີ່ເປັນລົບໄດ້ບໍ? ວັດທະນະທຳດັ້ງເດີມແມ່ນສິ່ງທີ່ເປັນລົບບໍ? (ແມ່ນແລ້ວ). ກະແສທີ່ຊົ່ວຮ້າຍແມ່ນສິ່ງທີ່ເປັນລົບບໍ? (ແມ່ນແລ້ວ). ການໄລ່ຕາມການເປັນເຈົ້າໜ້າທີ່ແມ່ນສິ່ງທີ່ເປັນລົບບໍ? (ແມ່ນແລ້ວ). ການໄລ່ຕາມຄວາມຮັ່ງມີຢ່າງຫຼວງຫຼາຍແມ່ນສິ່ງທີ່ເປັນລົບບໍ? (ແມ່ນແລ້ວ). ສິ່ງເຫຼົ່ານີ້ລ້ວນແຕ່ແມ່ນສິ່ງທີ່ເປັນລົບ. ມີຫຍັງອີກບໍ? (ນັ້ນຄືທັງໝົດທີ່ຂ້ານ້ອຍສາມາດຄິດອອກໄດ້). ພວກເຈົ້າບໍ່ເຄີຍໄຕ່ຕອງສິ່ງເຫຼົ່ານີ້ໃນໃຈຂອງພວກເຈົ້າເລີຍ; ພວກເຈົ້າມັກຈະໃຈລອຍຢູ່ສະເໝີ. ແຕ່ເຖິງຢ່າງໃດກໍຕາມ ໂດຍປົກກະຕິແລ້ວພວກເຈົ້າກໍຮູ້ສຶກວ່າ ຫຼັງຈາກທີ່ເຊື່ອໃນພຣະເຈົ້າ ແລະ ປະຕິບັດໜ້າທີ່ຂອງພວກເຈົ້າເປັນເວລາຫຼາຍປີ ໂດຍໄດ້ກິນ ແລະ ໄດ້ດື່ມພຣະທຳຂອງພຣະເຈົ້າຢ່າງຫຼວງຫຼາຍ, ພວກເຈົ້າກໍໄດ້ມາເຂົ້າໃຈຄວາມຈິງຢ່າງຫຼວງຫຼາຍ. ແລ້ວເປັນຫຍັງ ເມື່ອເວົ້າເຖິງເລື່ອງທີ່ສະເພາະເຈາະຈົງ ເຈົ້າຈຶ່ງບໍ່ມີມຸມມອງໃດໆເລີຍ? ທຸກສິ່ງທີ່ເຈົ້າເຂົ້າໃຈນັ້ນຫາຍໄປໃສໝົດແລ້ວ? ຖ້າເຈົ້າຖືກຂໍໃຫ້ໃຊ້ຄວາມຈິງທີ່ເຈົ້າເຂົ້າໃຈເພື່ອໄຈ້ແຍກແກ່ນແທ້ຂອງບັນຫາໃດໜຶ່ງ ແລະ ອະທິບາຍແກ່ນແທ້ຂອງມັນຢ່າງຊັດເຈນ ແລະ ດ້ວຍເຫດນັ້ນຈຶ່ງຊ່ວຍໃຫ້ຜູ້ຄົນເຂົ້າໃຈຄວາມຈິງທີ່ກ່ຽວຂ້ອງ ແລະ ເຈດຕະນາຂອງພຣະເຈົ້າ ເພື່ອໃຫ້ພວກເຂົາບໍ່ພຽງແຕ່ແຍກແຍະສິ່ງທີ່ເປັນລົບໄດ້ເທົ່ານັ້ນ ແຕ່ຍັງຮູ້ວ່າສິ່ງທີ່ເປັນບວກ ແລະ ຫຼັກການຄວາມຈິງທີ່ກ່ຽວຂ້ອງແມ່ນຫຍັງອີກດ້ວຍ, ເຈົ້າກໍຄິດຫຍັງບໍ່ອອກ ໂດຍບໍ່ຮູ້ວ່າຈະເວົ້າຫຍັງ. ນີ້ບໍ່ແມ່ນການສະແດງອອກຂອງການບໍ່ເຂົ້າໃຈຄວາມຈິງບໍ? (ແມ່ນແລ້ວ). ແລ້ວຄວາມເຂົ້າໃຈທັງໝົດທີ່ເຈົ້າມັກຈະເວົ້າເຖິງນັ້ນແມ່ນຫຍັງ? (ຄຳເວົ້າ ແລະ ຫຼັກຄຳສອນ). ພວກມັນລ້ວນແຕ່ເປັນຄຳເວົ້າ ແລະ ຫຼັກຄຳສອນ. ເມື່ອຂຽນບັນທຶກການອຸທິດຕົນຝ່າຍວິນຍານ, ບາງຄົນກໍພົບວ່າຄວາມຄິດຂອງພວກເຂົາໄຫຼອອກມາຄືກັບນ້ຳພຸ ແລະ ພວກເຂົາຂຽນຄືກັບວ່າໄດ້ຮັບການຊີ້ນຳຈາກສະຫວັນ; ພວກເຂົາຂຽນໃນລັກສະນະທີ່ມີໂຄງສ້າງສູງ ແລະ ເຮັດໃຫ້ຕົນເອງຊາບຊຶ້ງຈົນນ້ຳຕາໄຫຼອາບແກ້ມ. ເຖິງຢ່າງໃດກໍຕາມ ເມື່ອພວກເຂົາຖືກຂໍໃຫ້ນຳໃຊ້ສິ່ງທີ່ພວກເຂົາຂຽນເຂົ້າໃນຊີວິດຈິງເພື່ອແຍກແຍະຄົນຕ່າງໆ, ເບິ່ງທະລຸສິ່ງຕ່າງໆ ແລະ ແກ້ໄຂບັນຫາຕ່າງໆ ພວກເຂົາກໍບໍ່ສາມາດເຮັດໄດ້. ພວກເຂົາເຂົ້າໃຈຫຼັກຄຳສອນຫຼາຍຢ່າງ ແຕ່ພວກເຂົາພຽງແຕ່ບໍ່ເຂົ້າໃຈຄວາມຈິງ. ຜົນກໍຄື ພວກເຂົາບໍ່ສາມາດເບິ່ງທະລຸເລື່ອງໃດໆທີ່ພວກເຂົາພົບພໍ້ ແລະ ພວກເຂົາບໍ່ສາມາດແກ້ໄຂບັນຫາໃດໆທີ່ພວກເຂົາຄົ້ນພົບເລີຍ. ການທີ່ພວກເຂົາເຂົ້າໃຈຫຼັກຄຳສອນຫຼາຍຢ່າງນັ້ນມີປະໂຫຍດຫຍັງ? ຄົນທີ່ບໍ່ເຂົ້າໃຈຄວາມຈິງນັ້ນຊ່າງໜ້າສົມເພດຫຼາຍ! ຄົນທີ່ອວດດີ ແລະ ຖືຕົນວ່າຊອບທຳເຫຼົ່ານັ້ນເຂົ້າໃຈຫຼັກຄຳສອນຫຼາຍຢ່າງ ແຕ່ກໍບໍ່ສາມາດແກ້ໄຂບັນຫາທີ່ແທ້ຈິງໃດໆໄດ້ເລີຍ. ສິ່ງນີ້ຊ່າງໜ້າສົມເພດຫຼາຍ. ກັບເຂົ້າສູ່ເລື່ອງຂອງພວກເຮົາ, ໃຫ້ພວກເຮົາສືບຕໍ່ການໂອ້ລົມຂອງພວກເຮົາກ່ຽວກັບວ່າສິ່ງທີ່ເປັນບວກແມ່ນຫຍັງ. ຄວາມຈິງດ້ານນີ້ຕ້ອງເຮັດໃຫ້ຊັດເຈນ. ຖ້າພວກເຮົາກ່າວຖະແຫຼງການທົ່ວໄປ ແລະ ເວົ້າວ່າ “ທຸກສິ່ງທີ່ມາຈາກພຣະເຈົ້າແມ່ນສິ່ງທີ່ເປັນບວກ”. ຄຳເວົ້າເຫຼົ່ານີ້ຖືກຕ້ອງບໍ? (ຖືກຕ້ອງ). “ທຸກສິ່ງທີ່ມາຈາກພຣະເຈົ້າແມ່ນສິ່ງທີ່ເປັນບວກ” ແມ່ນຄວາມຈິງ ແຕ່ຖ້າເຈົ້າບໍ່ເຂົ້າໃຈວ່າຄຳເວົ້ານີ້ໝາຍເຖິງຫຍັງຢ່າງສະເພາະເຈາະຈົງ ຫຼື ຄວາມຈິງທີ່ຢູ່ພາຍໃນນັ້ນໝາຍເຖິງຫຍັງ, ແລ້ວສິ່ງທີ່ເຈົ້າເຂົ້າໃຈກໍຄືຫຼັກຄຳສອນ. ຖ້າເຈົ້າມີຄວາມຊາບຊຶ້ງ ແລະ ຄວາມເຂົ້າໃຈຢ່າງແທ້ຈິງກ່ຽວກັບຄຳເວົ້ານີ້ໃນຫຼາຍໆເລື່ອງ ແລະ ຍັງສາມາດສື່ສານລາຍລະອຽດບາງຢ່າງເພື່ອສະໜັບສະໜູນມຸມມອງຂອງເຈົ້າໄດ້ອີກດ້ວຍ ແລ້ວມຸມມອງຂອງເຈົ້າກໍມີພຣະທຳຂອງພຣະເຈົ້າເປັນພື້ນຖານ ແລະ ສິ່ງນີ້ກໍພິສູດວ່າເຈົ້າເຂົ້າໃຈຄວາມຈິງບາງຢ່າງ. ຫຼາຍຄົນເວົ້າວ່າ “ທຸກສິ່ງທີ່ມາຈາກພຣະເຈົ້າແມ່ນສິ່ງທີ່ເປັນບວກ”. ໂດຍທາງທິດສະດີແລ້ວ, ຄຳເວົ້ານີ້ແມ່ນຖືກຕ້ອງ ແລະ ມັນກໍຍັງເປັນຄວາມຈິງດ້ານໜຶ່ງອີກດ້ວຍ. ແລ້ວໂດຍສະເພາະແລ້ວ ສິ່ງທີ່ເປັນບວກແມ່ນຫຍັງ? ມັນຄວນມີຄຳອະທິບາຍທີ່ສະເພາະເຈາະຈົງສຳລັບ “ທຸກສິ່ງທີ່ມາຈາກພຣະເຈົ້າແມ່ນສິ່ງທີ່ເປັນບວກ”. ແລ້ວສິ່ງໃດແດ່ແມ່ນສິ່ງທີ່ເປັນບວກ? ທຸກສິ່ງທີ່ມາຈາກພຣະເຈົ້າແມ່ນສິ່ງທີ່ເປັນບວກ: ທຸກສິ່ງທີ່ຖືກສ້າງຂຶ້ນໂດຍພຣະເຈົ້າ, ຖືກກຳນົດໂດຍພຣະເຈົ້າ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ. ຄຳອະທິບາຍນີ້ຖືກຕ້ອງບໍ? ສິ່ງນີ້ເຮັດໃຫ້ມັນສະເພາະເຈາະຈົງບໍ? (ແມ່ນແລ້ວ). ດ້ວຍວິທີນີ້ ຄຳເວົ້າທີ່ວ່າ “ທຸກສິ່ງທີ່ມາຈາກພຣະເຈົ້າແມ່ນສິ່ງທີ່ເປັນບວກ” ຈຶ່ງບໍ່ພຽງແຕ່ຢູ່ໃນລະດັບທິດສະດີເທົ່ານັ້ນ ແຕ່ໄດ້ກາຍເປັນຫຼັກການຄວາມຈິງ. ການເວົ້າແບບນີ້ຊັດເຈນບໍ? (ຊັດເຈນ). ຖ້າເປັນແນວນັ້ນ ຈົ່ງອ່ານປະໂຫຍກນີ້ທີ່ກຳນົດຄວາມໝາຍຂອງສິ່ງທີ່ເປັນບວກ. (ທຸກສິ່ງທີ່ຖືກພຣະເຈົ້າສ້າງຂຶ້ນ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ). ພວກເຈົ້າຮູ້ສຶກແນວໃດຫຼັງຈາກທີ່ອ່ານປະໂຫຍກນີ້? ຄຳນິຍາມ ຫຼື ຂອບເຂດຂອງສິ່ງທີ່ເປັນບວກເລີ່ມຊັດເຈນຂຶ້ນໃນໃຈຂອງພວກເຈົ້າແລ້ວບໍ? (ແມ່ນແລ້ວ). ຖ້າເປັນແນວນັ້ນ ຈົ່ງອ່ານມັນອີກຄັ້ງ. (ທຸກສິ່ງທີ່ຖືກພຣະເຈົ້າສ້າງຂຶ້ນ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ). ເມື່ອພວກເຈົ້າອ່ານພຣະທຳແຫ່ງຄວາມຈິງ, ພວກເຈົ້າຕ້ອງຮຽນຮູ້ທີ່ຈະອ່ານພວກມັນຢ່າງຊ້າໆ ແລະ ໄຕ່ຕອງພວກມັນຢ່າງຮອບຄອບ. ພວກເຈົ້າຕ້ອງຮຽນຮູ້ທີ່ຈະອ່ານພວກມັນດ້ວຍຈັງຫວະທີ່ພໍດີ ໂດຍອ່ານອອກສຽງຢ່າງຈິງຈັງ ແລະ ເຄັ່ງຂຶມໃນຈັງຫວະທີ່ສາມາດເຂົ້າໃຈໄດ້ ເພື່ອວ່າຫຼັງຈາກທີ່ທຸກຄົນໄດ້ຍິນພຣະທຳເຫຼົ່ານັ້ນແລ້ວ ທຸກຄຳເວົ້າ ແລະ ທຸກປະໂຫຍກກໍຈະຖືກສະຫຼັກໄວ້ໃນໃຈຂອງພວກເຂົາ ແລະ ເຮັດໃຫ້ເກີດຄວາມປະທັບໃຈຢ່າງເລິກເຊິ່ງ ແລະ ຕັ້ງແຕ່ນັ້ນມາ ຄຳເວົ້ານີ້ກໍຈະກາຍເປັນພື້ນຖານ ແລະ ເກນແຫ່ງພຣະທຳຂອງພຣະເຈົ້າ ເຊິ່ງພວກເຂົາໃຊ້ວັດແທກສິ່ງໃດໜຶ່ງຢູ່ພາຍໃນ. ມັນຈະດີສໍ່າໃດ. ຈົ່ງອ່ານມັນອີກຄັ້ງ. (ທຸກສິ່ງທີ່ຖືກພຣະເຈົ້າສ້າງຂຶ້ນ, ຖືກພຣະເຈົ້າກຳນົດ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ). ນັ້ນຍັງໄວໄປໜ້ອຍໜຶ່ງ. ບອກເຮົາເບິ່ງ ເມື່ອອ່ານພຣະທຳຂອງພຣະເຈົ້າ, ພວກເຈົ້າບໍ່ຄວນຈິງຈັງ ແລະ ມີຄວາມເຫຼື້ອມໃສສັດທາບໍ? (ແມ່ນແລ້ວ). ຖ້າພວກເຈົ້າອ່ານພຣະທຳຂອງພຣະເຈົ້າຢ່າງບໍ່ໃສ່ໃຈ ແລະ ໄວຄືກັບທີ່ພວກເຈົ້າອ່ານບົດຄວາມຂອງຜູ້ບໍ່ມີຄວາມເຊື່ອ, ຜູ້ຟັງຈະຮູ້ສຶກແນວໃດ? (ພວກເຂົາຈະບໍ່ຮູ້ສຶກເຖິງຄວາມເຫຼື້ອມໃສສັດທາໃດໆເລີຍ). ຖ້າເປັນແນວນັ້ນ ເພື່ອອ່ານພຣະທຳຂອງພຣະເຈົ້າດ້ວຍຄວາມເຫຼື້ອມໃສສັດທາ, ພວກເຈົ້າຄວນອ່ານພຣະທຳເຫຼົ່ານັ້ນແນວໃດ? ຈັງຫວະຄວນເປັນແນວໃດ? (ພວກເຮົາຄວນອ່ານພວກມັນຢ່າງຈິງຈັງ ແລະ ຢ່າງຕັ້ງໃຈ ໂດຍອ່ານເທື່ອລະຄຳ ດ້ວຍລັກສະນະທີ່ກັງວານ ແລະ ຊົງພະລັງ). ຖືກຕ້ອງ. ຖ້າເປັນແນວນັ້ນ ຈົ່ງອ່ານມັນອີກຄັ້ງ ແລະ ພະຍາຍາມເຮັດໃຫ້ມັນກັງວານ ແລະ ຊົງພະລັງ. (ທຸກສິ່ງທີ່ຖືກພຣະເຈົ້າສ້າງຂຶ້ນ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ). ຕອນນີ້ປະໂຫຍກນີ້ໄດ້ຖືກອ່ານຫຼາຍຄັ້ງແລ້ວ ພວກເຈົ້າກໍຕ້ອງຈື່ມັນໄດ້ແລ້ວແມ່ນບໍ? (ແມ່ນແລ້ວ). ປະໂຫຍກນີ້ເນັ້ນໜັກສາມສິ່ງ. ສິ່ງທຳອິດແມ່ນຫຍັງ? (ສິ່ງທີ່ຖືກສ້າງຂຶ້ນໂດຍພຣະເຈົ້າ). ສິ່ງທີສອງແມ່ນຫຍັງ? (ສິ່ງທີ່ຖືກກຳນົດໂດຍພຣະເຈົ້າ). ແລ້ວສິ່ງທີສາມແມ່ນຫຍັງ? (ສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າ). ແລ້ວສິ່ງທັງໝົດເຫຼົ່ານີ້ແມ່ນຫຍັງ? (ພວກມັນລ້ວນແຕ່ແມ່ນສິ່ງທີ່ເປັນບວກ). ພວກເຈົ້າຈື່ມັນໄດ້ແລ້ວແມ່ນບໍ? (ແມ່ນແລ້ວ). ການຈື່ຈຳຄວາມຈິງ ແລະ ສະຫຼັກມັນໄວ້ໃນໃຈຂອງຄົນເຮົານັ້ນເປັນປະໂຫຍດຢ່າງຍິ່ງສຳລັບການເຂົ້າໃຈຫຼັກການຄວາມຈິງທັງໝົດ, ສຳລັບການແຍກແຍະຜູ້ຄົນ, ເຫດການ ແລະ ສິ່ງຕ່າງໆທຸກປະເພດ ແລະ ສຳລັບການມີຈຸດຢືນ ແລະ ມຸມມອງທີ່ຖືກຕ້ອງຕໍ່ສິ່ງເຫຼົ່ານັ້ນ ພ້ອມທັງສຳລັບການທີ່ສາມາດເລືອກເສັ້ນທາງທີ່ຖືກຕ້ອງ ແລະ ປະຕິບັດຕາມຫຼັກການຄວາມຈິງເພື່ອເຮັດໃຫ້ພຣະເຈົ້າພໍພຣະໄທ.

ທຸກສິ່ງທີ່ຖືກພຣະເຈົ້າສ້າງຂຶ້ນລ້ວນແຕ່ແມ່ນສິ່ງທີ່ເປັນບວກ

ພວກເຮົາຫາກໍໄດ້ເວົ້າກ່ຽວກັບວ່າສິ່ງທີ່ເປັນບວກແມ່ນຫຍັງ. ທຸກສິ່ງ ແລະ ທຸກເຫດການທີ່ຢູ່ໃນຂອບເຂດຂອງສິ່ງທີ່ຖືກພຣະເຈົ້າສ້າງຂຶ້ນ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ. ຖ້າເປັນແນວນັ້ນ, ສິ່ງທີ່ເປັນບວກກໍມີຈຳນວນຫຼວງຫຼາຍ. ກ່ອນອື່ນໝົດ, ສິ່ງທີ່ມີຊີວິດ ແລະ ບໍ່ມີຊີວິດທຸກປະເພດທີ່ພຣະເຈົ້າໄດ້ສ້າງຂຶ້ນລ້ວນແຕ່ແມ່ນສິ່ງທີ່ເປັນບວກ. ສິ່ງທີ່ມີຊີວິດແມ່ນຮູບແບບຊີວິດທີ່ສາມາດເຄື່ອນໄຫວໄດ້, ສາມາດຫາຍໃຈໄດ້ ແລະ ມີຄວາມມີຊີວິດຊີວາ. ບໍ່ວ່າໂຄງສ້າງຊີວິດຂອງພວກມັນຈະເປັນແນວໃດ ຫຼື ກົດເກນ ແລະ ລະບຽບການໃນຊີວິດຂອງພວກມັນຈະເປັນແນວໃດກໍຕາມ, ຕາບໃດທີ່ພວກມັນຖືກພຣະເຈົ້າສ້າງຂຶ້ນມາ, ຕາບໃດທີ່ພວກມັນມາຈາກພຣະເຈົ້າ, ພວກມັນກໍແມ່ນສິ່ງທີ່ເປັນບວກ. ເຖິງແມ່ນວ່າເຈົ້າຈະບໍ່ມັກພວກມັນ, ເຖິງແມ່ນວ່າພວກມັນຈະບໍ່ສອດຄ່ອງກັບຄວາມຄິດຫຼົງຜິດຂອງເຈົ້າ ແລະ ເຖິງແມ່ນວ່າພວກມັນຈະບໍ່ມີປະໂຫຍດຕໍ່ຜູ້ຄົນ ຫຼື ເຖິງຂັ້ນສາມາດກໍ່ໃຫ້ເກີດອັນຕະລາຍຕໍ່ພວກເຂົາກໍຕາມ, ຕາບໃດທີ່ພວກມັນຖືກພຣະເຈົ້າສ້າງຂຶ້ນມາ ແລະ ຖືກພຣະອົງກຳນົດໄວ້, ພວກມັນກໍເປັນສິ່ງທີ່ເປັນບວກ. ແຕ່ບາງຄົນມີຄວາມຄິດຫຼົງຜິດກ່ຽວກັບເລື່ອງນີ້. ພວກເຂົາເຊື່ອວ່າສັດທີ່ບໍ່ດີ ແລະ ສັດທີ່ສາມາດທຳຮ້າຍຜູ້ຄົນເຊັ່ນ: ໝາຈອກ, ໝາປ່າ ຫຼື ສັດຮ້າຍທີ່ກິນຄົນ ບໍ່ແມ່ນສິ່ງທີ່ເປັນບວກ ແຕ່ແມ່ນສິ່ງທີ່ເປັນລົບ. ມຸມມອງນີ້ຂັດກັບເຈດຕະນາຂອງພຣະເຈົ້າ ແລະ ຜິດຢ່າງສົມບູນ ແລະ ຢ່າງສິ້ນເຊີງ. ຄວາມຈິງແລ້ວ, ສິ່ງໃດກໍຕາມທີ່ຖືກພຣະເຈົ້າສ້າງຂຶ້ນ, ຕາບໃດທີ່ພຣະອົງບໍ່ໄດ້ກ່າວໂທດມັນ, ມັນກໍແມ່ນສິ່ງທີ່ເປັນບວກ. ຜູ້ຄົນບໍ່ຄວນລັງກຽດມັນ ແລະ ບໍ່ຄວນກ່າວໂທດມັນ ແລະ ຫັນໄປໃຊ້ການຂ້າ ຫຼື ວິທີການທີ່ໂຫດຮ້າຍອື່ນໆເພື່ອຈັດການກັບມັນ ຍ້ອນພວກເຂົາພົບວ່າມັນໜ້າລັງກຽດ. ຜູ້ຄົນຄວນປ່ອຍໃຫ້ມັນເປັນໄປຕາມທຳມະຊາດຂອງມັນ. ເຖິງແມ່ນວ່າເຈົ້າຈະບໍ່ປົກປ້ອງມັນ, ເຈົ້າກໍຍັງຄວນປ່ອຍໃຫ້ມັນມີພື້ນທີ່ຢູ່ລອດ ແລະ ເຈົ້າບໍ່ຄວນທຳຮ້າຍມັນ, ເພາະວ່າມັນມາຈາກພຣະເຈົ້າ. ນີ້ຄືທັດສະນະຄະຕິທີ່ຜູ້ຄົນຄວນມີຕໍ່ສິ່ງມີຊີວິດຕ່າງໆທັງໝົດທີ່ພຣະເຈົ້າສ້າງຂຶ້ນມາ. ຕາບໃດທີ່ສິ່ງໃດໜຶ່ງຖືກພຣະເຈົ້າສ້າງຂຶ້ນມາ, ບໍ່ວ່າເຈົ້າຈະມັກມັນ ຫຼື ບໍ່ກໍຕາມ, ບໍ່ວ່າມັນຈະງາມ ຫຼື ຂີ້ຮ້າຍ, ບໍ່ວ່າມັນຈະເປັນມິດຕໍ່ເຈົ້າ ຫຼື ເປັນໄພຄຸກຄາມ, ບໍ່ວ່າມັນຈະເບິ່ງບໍ່ເຫັນດ້ວຍຕາເປົ່າ ຫຼື ເຈົ້າສາມາດເຫັນມັນໄດ້, ບໍ່ວ່າມັນຈະມີຜົນກະທົບຕໍ່ຊີວິດຂອງເຈົ້າ ຫຼື ບໍ່ ຫຼື ມັນມີຄວາມສຳພັນແນວໃດກັບການຢູ່ລອດຂອງມະນຸດ, ເຈົ້າຄວນຖືວ່າມັນ ແລະ ສິ່ງດັ່ງກ່າວທັງໝົດມີຄວາມສຳຄັນເທົ່າທຽມກັນ, ປະຕິບັດຕໍ່ພວກມັນຕາມຫຼັກການ ແລະ ເຄົາລົບພວກມັນ; ໃຫ້ພື້ນທີ່ແກ່ພວກມັນໄດ້ຢູ່ລອດ, ເຄົາລົບວິທີການເອົາຊີວິດລອດຂອງພວກມັນ ແລະ ກົດເກນແຫ່ງການຢູ່ລອດຂອງພວກມັນ ພ້ອມທັງເຄົາລົບທຸກກິດຈະກຳຂອງພວກມັນ. ເຈົ້າບໍ່ຄວນທຳຮ້າຍພວກມັນ. ຢ່າງໜ້ອຍທີ່ສຸດ, ເຈົ້າຄວນຈະສາມາດຢູ່ຮ່ວມກັບສິ່ງມີຊີວິດເຫຼົ່ານີ້ໄດ້ ແລະ ເຈົ້າບໍ່ຄວນແຊກແຊງເຊິ່ງກັນ ແລະ ກັນ. ນີ້ຄືສິ່ງທີ່ຜູ້ຄົນຄວນເຂົ້າໃຈ ແລະ ຮັບຮູ້ ແລະ ແນ່ນອນວ່າມັນຍິ່ງເປັນຫຼັກການທີ່ຄວນຍຶດໝັ້ນໃນວິທີທີ່ຄົນເຮົາປະຕິບັດຕໍ່ສິ່ງມີຊີວິດຕ່າງໆ; ຄົນເຮົາບໍ່ຄວນເຂົ້າຫາພວກມັນດ້ວຍຄວາມຄິດຫຼົງຜິດທີ່ມາຈາກຄວາມປະສົງຂອງມະນຸດ ຫຼື ແມ່ນແຕ່ດ້ວຍຄວາມມຸທະລຸຢ່າງເດັດຂາດ. ນີ້ຄືການສະຫຼຸບການໂອ້ລົມຂອງພວກເຮົາກ່ຽວກັບເລື່ອງທີ່ກ່ຽວຂ້ອງກັບທຸກສິ່ງທີ່ຖືກພຣະເຈົ້າສ້າງຂຶ້ນມາ.

ທຸກສິ່ງທີ່ຖືກພຣະເຈົ້າກຳນົດໄວ້ລ້ວນແຕ່ແມ່ນສິ່ງທີ່ເປັນບວກ

ອີກດ້ານໜຶ່ງກ່ຽວກັບຄຳນິຍາມຂອງສິ່ງທີ່ເປັນບວກແມ່ນກ່ຽວຂ້ອງກັບສິ່ງທີ່ຖືກພຣະເຈົ້າກຳນົດໄວ້ ແລະ ຂອບເຂດຂອງສິ່ງທີ່ຖືກພຣະເຈົ້າກຳນົດໄວ້ນັ້ນແມ່ນຂ້ອນຂ້າງກວ້າງໃຫຍ່. ເວົ້າລວມແລ້ວ ຕົວຢ່າງເຊັ່ນ: ອາຍຸໄຂ, ຮູບລັກສະນະ, ທຳມະຊາດທີ່ມີມາແຕ່ກຳເນີດ ແລະ ຢີນຂອງສິ່ງມີຊີວິດຕ່າງໆ ພ້ອມທັງວິທີການເອົາຊີວິດລອດຂອງພວກມັນ, ຮູບແບບການເຮັດກິດຈະກຳຂອງພວກມັນ, ວິທີການຫາອາຫານ ແລະ ການສືບພັນຂອງພວກມັນ ແລະ ຮູບແບບການດຳລົງຊີວິດຂອງພວກມັນເພື່ອປັບຕົວເຂົ້າກັບສີ່ລະດູການ ເຊິ່ງກ່ຽວຂ້ອງກັບທິດທາງການອົບພະຍົບ ແລະ ຂອບເຂດການເຮັດກິດຈະກຳຂອງພວກມັນ; ນອກຈາກນີ້, ສີ່ລະດູການ, ທີ່ຕັ້ງຂອງພູເຂົາ, ແມ່ນ້ຳ ແລະ ທະເລສາບ ແລະ ຮູບແບບການມີຢູ່ຂອງສິ່ງທີ່ມີຊີວິດ ຫຼື ບໍ່ມີຊີວິດຕ່າງໆເທິງແຜ່ນດິນໂລກທີ່ຖືກພຣະເຈົ້າກຳນົດໄວ້ ແລະ ອື່ນໆ, ຜູ້ຄົນກໍຄວນເຄົາລົບສິ່ງເຫຼົ່ານີ້ທີ່ຢູ່ໃນຂອບເຂດນີ້ເຊັ່ນກັນ, ໃຫ້ພື້ນທີ່ແກ່ພວກມັນໄດ້ຢູ່ລອດ ແລະ ບໍ່ໃຊ້ຄວາມປະສົງຂອງມະນຸດ ຫຼື ວິທີການທີ່ມະນຸດສ້າງຂຶ້ນເພື່ອລຶບລ້າງ, ແຊກແຊງ ຫຼື ທຳລາຍພວກມັນ. ຕົວຢ່າງເຊັ່ນ: ເສືອເກີດມາເພື່ອກິນສັດກິນພືດ; ມ້າລາຍ, ລະມັ່ງ, ກວາງເອວກ໌ ແລະ ສັດນ້ອຍບາງຊະນິດກໍລ້ວນແຕ່ເປັນເຫຍື່ອຂອງເສືອ. ນີ້ຄືວິທີການຫາອາຫານຂອງສິ່ງມີຊີວິດ ແລະ ຂອບເຂດທີ່ມັນເຮັດເຊັ່ນນັ້ນ; ນີ້ຄືກົດເກນແຫ່ງການຢູ່ລອດຂອງມັນ. ແລ້ວກົດເກນແຫ່ງການຢູ່ລອດນີ້ກ່ຽວຂ້ອງກັບຫຍັງ? ມັນກ່ຽວຂ້ອງກັບການກຳນົດຂອງພຣະເຈົ້າ. ເນື່ອງຈາກມັນຖືກພຣະເຈົ້າກຳນົດໄວ້, ບໍ່ວ່າຜູ້ຄົນຈະເບິ່ງມັນຈາກມຸມມອງຂອງຄວາມຄິດຫຼົງຜິດແນວໃດກໍຕາມ, ບໍ່ວ່າພວກເຂົາຈະເຫັນວ່າມັນຍອດຢ້ຽມ ຫຼື ນອງເລືອດ ແລະ ໂຫດຮ້າຍ, ມັນກໍແມ່ນສິ່ງທີ່ເປັນບວກຢ່າງແນ່ນອນ. ສິ່ງນີ້ແນ່ນອນທີ່ສຸດ ແລະ ເຈົ້າບໍ່ສາມາດປະຕິເສດມັນໄດ້. ເຖິງແມ່ນວ່າເຈົ້າຈະຮູ້ສຶກໃນໃຈວ່າເສືອລ່າສັດນັ້ນນອງເລືອດ ແລະ ໂຫດຮ້າຍຫຼາຍ ແລະ ເຈົ້າເຖິງກັບທົນເບິ່ງສາກທີ່ໜ້າເສົ້າສະຫຼົດໃຈແບບນັ້ນບໍ່ໄດ້, ເຈົ້າກໍຄວນເຄົາລົບວິທີການເອົາຊີວິດລອດໃນໂລກຂອງສັດ. ເຈົ້າບໍ່ຄວນຂັດຂວາງ ຫຼື ຈຳກັດມັນ ແລະ ຍິ່ງບໍ່ຄວນແຊກແຊງ ຫຼື ທຳລາຍສະພາບແວດລ້ອມທາງນິເວດວິທະຍານີ້ດ້ວຍນ້ຳມືມະນຸດ. ແຕ່ເຈົ້າຄວນປ່ອຍໃຫ້ສິ່ງຕ່າງໆເປັນໄປຕາມທຳມະຊາດຂອງມັນ ແລະ ປົກປ້ອງສະພາບແວດລ້ອມແຫ່ງການຢູ່ລອດໃນໂລກຂອງສັດ. ເຈົ້າບໍ່ຄວນຍາດເອົາສິດທິໃນການຢູ່ລອດຂອງສັດຕ່າງໆໄປ. ສັດກິນຊີ້ນທີ່ລ່າ ແລະ ກິນສັດກິນພືດ ຫຼື ສັດອື່ນໆແມ່ນກົດເກນແຫ່ງການຢູ່ລອດຂອງພວກມັນ ແລະ ກົດເກນແຫ່ງການຢູ່ລອດນີ້ໄດ້ຖືກພຣະເຈົ້າ ສ້າງຂຶ້ນມາ ແລະ ຖືກພຣະເຈົ້າກຳນົດໄວ້ແລ້ວາ. ມວນມະນຸດບໍ່ຄວນແຊກແຊງ ຫຼື ທຳລາຍມັນ ແຕ່ຄວນປ່ອຍໃຫ້ສິ່ງຕ່າງໆເປັນໄປຕາມທຳມະຊາດຂອງມັນ. ແລ້ວການປ່ອຍໃຫ້ສິ່ງຕ່າງໆເປັນໄປຕາມທຳມະຊາດຂອງມັນໝາຍຄວາມວ່າແນວໃດ? ມັນໝາຍຄວາມວ່າ ເມື່ອເຈົ້າເຫັນເສືອ ຫຼື ສັດກິນຊີ້ນອື່ນໆກຳລັງລ່າລະມັ່ງ ຫຼື ເຫຍື່ອອື່ນໆ, ຖ້າເຈົ້າມີຄວາມກ້າຫານພຽງພໍ, ເຈົ້າກໍສາມາດເບິ່ງຈາກໄລຍະໄກ ແລະ ບໍ່ແຊກແຊງໄດ້. ຖ້າເຈົ້າເປັນຄົນຂີ້ຢ້ານ ແລະ ບໍ່ສາມາດເບິ່ງສາກການຕໍ່ສູ້ທີ່ນອງເລືອດ ແລະ ເຖິງແກ່ຄວາມຕາຍນີ້ໄດ້, ກໍຢ່າເບິ່ງ, ແຕ່ເຈົ້າບໍ່ຄວນກ່າວໂທດພຶດຕິກຳການລ່າຂອງສັດກິນຊີ້ນເຫຼົ່ານີ້ ຍ້ອນເຈົ້າທົນເບິ່ງສາກທີ່ນອງເລືອດນັ້ນບໍ່ໄດ້ ແລະ ເຈົ້າຍິ່ງບໍ່ຄວນຈົ່ມວ່າການທີ່ພຣະເຈົ້າສ້າງສັດກິນຊີ້ນເຫຼົ່ານີ້ຂຶ້ນມາເປັນຄວາມຜິດພາດ; ນີ້ຄືການກະທຳທີ່ຂາດເຫດຜົນ. ມັນເປັນເລື່ອງປົກກະຕິທີ່ເຈົ້າບໍ່ເຂົ້າໃຈສິ່ງນີ້, ແຕ່ເຈົ້າບໍ່ຄວນຍາດເອົາສິດທິໃນການຢູ່ລອດຂອງສັດກິນຊີ້ນໄປ. ບາງຄົນຖາມວ່າ “ຖ້າເປັນແນວນັ້ນ ພວກເຮົາຄວນປົກປ້ອງພວກມັນດ້ວຍນ້ຳມືມະນຸດບໍ?” ໂດຍການບໍ່ເຮັດສິ່ງໃດເພື່ອແຊກແຊງ ຫຼື ກໍ່ໃຫ້ເກີດຄວາມເສຍຫາຍ, ເຈົ້າກໍໄດ້ປະຕິບັດຄວາມຮັບຜິດຊອບຂອງມະນຸດສຳເລັດແລ້ວ. ບໍ່ຈຳເປັນຕ້ອງປົກປ້ອງພວກມັນດ້ວຍນ້ຳມືມະນຸດ, ເພາະວ່າສັດກໍເປັນສິ່ງມີຊີວິດທີ່ພຣະເຈົ້າສ້າງຂຶ້ນມາເຊັ່ນກັນ ແລະ ເນື່ອງຈາກພວກມັນຖືກພຣະເຈົ້າສ້າງຂຶ້ນມາ, ພຣະເຈົ້າກໍໄດ້ມອບຄວາມສາມາດໃນການເອົາຊີວິດລອດໃຫ້ແກ່ພວກມັນແລ້ວ, ພວກມັນບໍ່ຕ້ອງການໃຫ້ເຈົ້າແຊກແຊງ ຫຼື ຊ່ວຍເຫຼືອ. ນອກຈາກນີ້, ເຈົ້າສາມາດຊ່ວຍພວກມັນໄດ້ບໍ? ເຈົ້າສາມາດຮຽນແບບຄວາມດຸຮ້າຍທີ່ພວກມັນໃຊ້ລ່າເຫຍື່ອຂອງພວກມັນໄດ້ບໍ? ຜູ້ຄົນບໍ່ມີຄວາມສາມາດທີ່ຈະເຮັດແບບນັ້ນໄດ້. ຢ່າງຫຼາຍທີ່ສຸດ, ຜູ້ຄົນກໍສາມາດໃຊ້ພຽງແຕ່ອາວຸດເພື່ອຂ້າເຫຍື່ອສອງສາມໂຕເທົ່ານັ້ນ, ເຊິ່ງຍັງຫ່າງໄກຈາກການຕອບສະໜອງຄວາມຕ້ອງການຂອງສັດ. ຍິ່ງໄປກວ່ານັ້ນ, ສັດບາງຊະນິດບໍ່ກິນເຫຍື່ອທີ່ຕາຍແລ້ວ; ພວກມັນກິນແຕ່ຊີ້ນສົດໆທີ່ມີຊີວິດເທົ່ານັ້ນ. ເຈົ້າບໍ່ຄວນແຊກແຊງ ຫຼື ທຳລາຍສິດທິໃນການຢູ່ລອດຂອງສັດກິນຊີ້ນ ແລະ ເຈົ້າກໍບໍ່ຄວນປົກປ້ອງສັດກິນພືດຈາກອັນຕະລາຍ; ການທີ່ເຈົ້າບໍ່ທຳຮ້າຍ ຫຼື ລ່າພວກມັນກໍພຽງພໍແລ້ວ. ການຢູ່ລອດຂອງສັດທຸກປະເພດມີກົດເກນຂອງມັນ ແລະ ພວກມັນຈະສືບພັນ ແລະ ດຳລົງຊີວິດຕໍ່ໄປຕາມກົດເກນທີ່ຖືກພຣະເຈົ້າກຳນົດໄວ້ ແລະ ກົດເກນທີ່ພຣະເຈົ້າສ້າງຕັ້ງຂຶ້ນ. ພວກມັນມີກົດເກນແຫ່ງການຢູ່ລອດຂອງພວກມັນເອງ ແລະ ມີຄວາມສາມາດໃນການເອົາຊີວິດລອດຂອງພວກມັນເອງ ແລະ ໃນຫຼາຍໆດ້ານ, ຄວາມສາມາດໃນການເອົາຊີວິດລອດຂອງພວກມັນກໍຍັງເໜືອກວ່າມະນຸດອີກດ້ວຍ. ເຖິງແມ່ນວ່າພວກມັນຈະບໍ່ສາມາດສ້າງ ຫຼື ໃຊ້ອາວຸດ ແລະ ເຄື່ອງມືໄດ້, ແຕ່ຄວາມສາມາດໃນການເອົາຊີວິດລອດດ້ວຍຕົນເອງຂອງພວກມັນກໍຍັງເໜືອກວ່າມະນຸດໃນບາງດ້ານ. ຖ້າມະນຸດຕ້ອງໄປອາໄສຢູ່ໃນປ່າ, ມັນກໍຈະເປັນເລື່ອງຍາກສຳລັບພວກເຂົາທີ່ຈະຢູ່ລອດໄດ້; ບາງຄົນເຖິງກັບຈະຕາຍຍ້ອນຄວາມກະຫາຍນ້ຳ, ຄວາມອຶດຫິວ ຫຼື ຄວາມໜາວ ຫຼື ຖືກສັດປ່າກິນ. ເຫັນໄດ້ຊັດເຈນວ່າ ຄວາມສາມາດຂອງມະນຸດໃນການເອົາຊີວິດລອດດ້ວຍຕົນເອງໃນປ່ານັ້ນດ້ອຍກວ່າສັດ. ແລ້ວເປັນຫຍັງຈຶ່ງເປັນແນວນີ້? ສິ່ງນີ້ກໍກ່ຽວຂ້ອງກັບການກຳນົດຂອງພຣະເຈົ້າເຊັ່ນກັນ.

ກ່ຽວກັບສິ່ງທີ່ຖືກພຣະເຈົ້າກຳນົດໄວ້ນັ້ນ, ຫຼັກການທີ່ຜູ້ຄົນຄວນຍຶດໝັ້ນກໍຄືການບໍ່ແຊກແຊງ ຫຼື ທຳຮ້າຍມັນດ້ວຍນ້ຳມືມະນຸດ. ຍົກຕົວຢ່າງການປະຕິບັດຕໍ່ສັດ: ຜູ້ຄົນບໍ່ຈຳເປັນຕ້ອງປົກປ້ອງພວກມັນຍ້ອນຄວາມໃຈດີ. ຕາບໃດທີ່ເຈົ້າບໍ່ລົບກວນພວກມັນ, ບໍ່ທຳຮ້າຍສະພາບແວດລ້ອມການດຳລົງຊີວິດຂອງພວກມັນ ຫຼື ບໍ່ທຳລາຍລະບຽບການ ແລະ ກົດເກນແຫ່ງການຢູ່ລອດຂອງພວກມັນ, ເຈົ້າກໍໄດ້ປະຕິບັດຄວາມຮັບຜິດຊອບຂອງມະນຸດສຳເລັດແລ້ວ. ຖ້າສັດໄດ້ຮັບບາດເຈັບ ຫຼື ພົບກັບຄວາມຫຍຸ້ງຍາກບາງຢ່າງ ແລະ ສະແຫວງຫາຄວາມຊ່ວຍເຫຼືອຈາກມະນຸດ, ຜູ້ຄົນຄວນຊ່ວຍເຫຼືອພວກມັນບໍ? (ຄວນ). ການຊ່ວຍເຫຼືອນີ້ບໍ່ຖືວ່າເປັນການແຊກແຊງດ້ວຍນ້ຳມືມະນຸດ, ແຕ່ເປັນຄວາມຮັບຜິດຊອບທີ່ຜູ້ຄົນຄວນປະຕິບັດ. ເປັນຫຍັງສິ່ງນີ້ຈຶ່ງເປັນຄວາມຮັບຜິດຊອບທີ່ຜູ້ຄົນຄວນປະຕິບັດ? ເພາະວ່ານີ້ຄືສິ່ງທີ່ມະນຸດມີຄວາມສາມາດທີ່ຈະເຮັດໄດ້. ໃນສະຖານະການແບບນີ້, ຜູ້ຄົນຄວນສະແດງຄວາມຮັກ ແລະ ເຮັດໃຫ້ດີທີ່ສຸດເພື່ອຊ່ວຍເຫຼືອ, ເພາະວ່າທັງມະນຸດ ແລະ ສັດລ້ວນແຕ່ເປັນສິ່ງທີ່ຖືກສ້າງ. ພຽງແຕ່ວ່າໃນສາຍຕາຂອງພຣະເຈົ້າ, ມວນມະນຸດແມ່ນເປົ້າໝາຍແຫ່ງຄວາມລອດພົ້ນຂອງພຣະອົງ, ເປັນສິ່ງທີ່ຖືກສ້າງໃນລະດັບທີ່ສູງກວ່າ ເຊິ່ງແຕກຕ່າງຈາກສິ່ງອື່ນໆ. ເນື່ອງຈາກທຸກສິ່ງອາໄສຢູ່ຮ່ວມກັນໃນໂລກວັດຖຸນີ້, ໃນພື້ນທີ່ນີ້, ການຊ່ວຍເຫຼືອເຊິ່ງກັນ ແລະ ກັນໃນເວລາທີ່ຈຳເປັນຈຶ່ງບໍ່ລະເມີດຫຼັກການໃດໆ. ຢ່າງໜ້ອຍທີ່ສຸດ, ນີ້ຄືລັກສະນະທີ່ມະນຸດຄວນມີ ແລະ ມັນເປັນສິ່ງທີ່ພວກເຂົາຄວນຈະສາມາດບັນລຸໄດ້. ຖ້າມີສັດທີ່ໄດ້ຮັບບາດເຈັບມາຂໍຄວາມຊ່ວຍເຫຼືອຈາກເຈົ້າແທ້ໆ, ມັນເຮັດເຊັ່ນນັ້ນກໍຍ້ອນວ່າມັນໃຫ້ຄວາມນັບຖືເຈົ້າຢ່າງສູງ ແລະ ໄວ້ໃຈເຈົ້າ. ຄວາມຈິງທີ່ວ່າມັນສາມາດສະແຫວງຫາຄວາມຊ່ວຍເຫຼືອຈາກເຈົ້າໄດ້ນັ້ນ ພິສູດໃຫ້ເຫັນວ່າມັນບໍ່ໄດ້ໂງ່ຈ້າ; ມັນສາມາດຄິດໄດ້ ແລະ ມັນຮູ້ວ່າເຖິງແມ່ນວ່າມະນຸດຈະແຕກຕ່າງຈາກພວກມັນ, ແຕ່ມະນຸດກໍມີວິທີທີ່ຈະຊ່ວຍມັນໃຫ້ມັນຢູ່ລອດໄດ້. ເນື່ອງຈາກສິ່ງມີຊີວິດອື່ນໆໃຫ້ຄວາມນັບຖືມະນຸດຢ່າງສູງ, ມະນຸດບໍ່ຄວນຮັບບົດບາດເປັນນາຍຂອງທຸກສິ່ງໃຫ້ດີ ແລະ ປະຕິບັດພັນທະທີ່ພວກເຂົາຄວນເຮັດໃຫ້ສຳເລັດບໍ? (ຄວນ). ນີ້ຄືຫຼັກການຂອງການປະຕິບັດ. ເພື່ອຮັບບົດບາດເປັນນາຍຂອງທຸກສິ່ງໃຫ້ດີ, ພຽງແຕ່ມີຄວາມປາຖະໜານີ້ແມ່ນບໍ່ພຽງພໍ, ມັນຮຽກຮ້ອງໃຫ້ມີການລົງມືປະຕິບັດຕົວຈິງ. ເມື່ອສິ່ງມີຊີວິດອື່ນໆປະເຊີນກັບຄວາມຫຍຸ້ງຍາກ ຫຼື ມີຄວາມຕ້ອງການ, ເຈົ້າກໍຕ້ອງຍື່ນມືເຂົ້າຊ່ວຍເຫຼືອພວກມັນ. ຖ້າພວກມັນຖືກກຳນົດໃຫ້ຕາຍ ຫຼື ຕ້ອງປະເຊີນກັບໄພພິບັດອັນໃຫຍ່ຫຼວງບາງຢ່າງ ແລະ ເຈົ້າບໍ່ສາມາດຊ່ວຍພວກມັນໄດ້, ແລ້ວກໍບໍ່ມີຫຍັງທີ່ສາມາດເຮັດໄດ້ ແລະ ເຈົ້າກໍຄວນປ່ອຍໃຫ້ສິ່ງຕ່າງໆເປັນໄປຕາມທຳມະຊາດຂອງມັນ, ເຈົ້າພຽງແຕ່ຕ້ອງເຮັດໃຫ້ດີທີ່ສຸດ. ຖ້າເຈົ້າເຫັນພວກມັນພົບກັບຄວາມຫຍຸ້ງຍາກ ຫຼື ອັນຕະລາຍ, ນັ້ນຄືເວລາທີ່ເຈົ້າຄວນປະຕິບັດຄວາມຮັບຜິດຊອບ ແລະ ພັນທະຂອງເຈົ້າ. ຖ້າເຈົ້າບໍ່ເຫັນມັນ, ກໍບໍ່ຈຳເປັນຕ້ອງພະຍາຍາມຢ່າງໜັກເພື່ອຊອກຫາມັນ, ນັ້ນບໍ່ແມ່ນຄວາມຮັບຜິດຊອບຂອງເຈົ້າ. ພວກມັນມີຊະຕາກຳຂອງພວກມັນເອງ ແລະ ເຈົ້າບໍ່ຈຳເປັນຕ້ອງພະຍາຍາມໃນເລື່ອງນີ້ຢ່າງຫ້າວຫັນ. ໃນທາງກົງກັນຂ້າມ, ຖ້າພວກມັນປະເຊີນກັບຄວາມຫຍຸ້ງຍາກ ແລະ ສະແຫວງຫາຄວາມຊ່ວຍເຫຼືອຈາກເຈົ້າ, ມັນກໍເປັນໜ້າທີ່ທີ່ຫຼີກລ່ຽງບໍ່ໄດ້ຂອງເຈົ້າທີ່ຈະຍື່ນມືເຂົ້າຊ່ວຍເຫຼືອ; ທາງທີ່ດີເຈົ້າບໍ່ຄວນປະຕິເສດ. ຕົວຢ່າງເຊັ່ນ: ຖ້າເຈົ້າພົບກັບຫ່ານປ່າຢູ່ເທິງຖະໜົນທີ່ກຳລັງຂວາງທາງຂອງເຈົ້າ ແລະ ພະຍາຍາມຢຸດບໍ່ໃຫ້ເຈົ້າໜີໄປ, ຖ້າເຈົ້າມີຫົວໃຈທີ່ເຕັມໄປດ້ວຍຄວາມຮັກ, ເຈົ້າກໍຄວນຮັບຮູ້ວ່າຫ່ານກຳລັງຕົກຢູ່ໃນຄວາມລຳບາກ ແລະ ໄດ້ມາຂໍຄວາມຊ່ວຍເຫຼືອຈາກເຈົ້າ. ເຈົ້າຄວນເຮັດແນວໃດໃນເວລານີ້? (ຕາມຫ່ານໄປເບິ່ງວ່າມີຫຍັງຜິດປົກກະຕິ ແລະ ໃຫ້ການຊ່ວຍເຫຼືອຖ້າພວກເຮົາສາມາດເຮັດໄດ້). ຖືກຕ້ອງແລ້ວ. ຕາມຫ່ານໄປ, ເບິ່ງວ່າມັນນຳພາເຈົ້າໄປໃສ ແລະ ມັນພົບກັບຄວາມຫຍຸ້ງຍາກ ຫຼື ອັນຕະລາຍຫຍັງທີ່ຕ້ອງການຄວາມຊ່ວຍເຫຼືອຈາກມະນຸດ. ເຈົ້າຄວນເຮັດທຸກຢ່າງທີ່ເຈົ້າສາມາດເຮັດໄດ້ເພື່ອຊ່ວຍເຫຼືອມັນ, ເຈົ້າບໍ່ສາມາດປ່ອຍມັນຖິ້ມໄວ້ໃນຍາມລຳບາກໄດ້. ນີ້ຄືຄວາມຮູ້ສຶກຮັບຜິດຊອບທີ່ມະນຸດຄວນມີ. ການທະນຸຖະໜອມສິ່ງມີຊີວິດຕ່າງໆທີ່ພຣະເຈົ້າສ້າງຂຶ້ນມາ, ການທະນຸຖະໜອມທຸກສິ່ງທີ່ພຣະເຈົ້າໄດ້ສ້າງຂຶ້ນ, ນີ້ຄືລັກສະນະຂອງການຮັກສິ່ງທີ່ເປັນບວກທີ່ຜູ້ຄົນຄວນມີ. ບາງຄົນຖາມວ່າ “ນີ້ຄືການສະສົມບຸນ ແລະ ການເຮັດຄວາມດີບໍ?” ບໍ່ແມ່ນ. ຄຳເວົ້າທີ່ວ່າ “ການສະສົມບຸນ ແລະ ການເຮັດຄວາມດີ” ແມ່ນໃຊ້ບໍ່ໄດ້. ບໍ່ຈຳເປັນຕ້ອງເວົ້າຄຳເວົ້າທີ່ຟັງເບິ່ງສູງສົ່ງແບບນັ້ນ. ເວົ້າກົງໆກໍຄື ແນວຄວາມຄິດທັງໝົດກ່ຽວກັບການສະສົມບຸນ ແລະ ການເຮັດຄວາມດີນັ້ນເປັນເລື່ອງໄຮ້ສາລະ! ນີ້ຄືການປະຕິບັດພັນທະຂອງມະນຸດ; ມັນເປັນຄວາມຮູ້ສຶກຮັບຜິດຊອບພື້ນຖານທີ່ສຸດທີ່ຜູ້ຄົນຄວນມີ. ເມື່ອເຈົ້າໄດ້ຊ່ວຍເຫຼືອຫ່ານແລ້ວ, ຄວາມຮັບຜິດຊອບຂອງເຈົ້າກໍສຳເລັດແລ້ວ. ເຈົ້າບໍ່ຕ້ອງການໃຫ້ມັນຂອບໃຈເຈົ້າ ແລະ ເຈົ້າກໍບໍ່ຕ້ອງການໃຫ້ມັນຕອບແທນຄວາມໃຈດີຂອງເຈົ້າ, ສິ່ງທີ່ເຈົ້າເຮັດແມ່ນສິ່ງທີ່ມະນຸດມີພັນທະຕ້ອງເຮັດ. ການປະຕິບັດພັນທະນີ້ ແລະ ການມີຄວາມຮູ້ສຶກຮັບຜິດຊອບນີ້ຄືການປະຕິບັດຕາມພຣະທຳຂອງພຣະເຈົ້າ ນັ້ນກໍຄື ທຸກສິ່ງທີ່ຖືກພຣະເຈົ້າສ້າງຂຶ້ນ ແລະ ຖືກກຳນົດໄວ້ລ້ວນແຕ່ແມ່ນສິ່ງທີ່ເປັນບວກ ແລະ ພວກເຮົາຄວນທະນຸຖະໜອມພວກມັນ. ພຣະບັນຊາຂອງພຣະເຈົ້າກໍຄືການທະນຸຖະໜອມທຸກສິ່ງທີ່ພຣະອົງໄດ້ສ້າງຂຶ້ນ. ຢ່າງໜ້ອຍທີ່ສຸດ, ນີ້ຄືສ່ວນໜຶ່ງຂອງສາມັນສຳນຶກແຫ່ງຄວາມເປັນມະນຸດທີ່ມະນຸດ ໃນຖານະທີ່ເປັນນາຍຂອງທຸກສິ່ງຄວນມີ. ໂດຍສະເພາະແລ້ວ, ຢ່າງໜ້ອຍທີ່ສຸດ ມັນຄືຄວາມຮູ້ສຶກຮັບຜິດຊອບທີ່ພວກເຂົາຄວນມີ. ຢ່າແຊກແຊງສິ່ງມີຊີວິດອື່ນໆ, ຢ່າທຳລາຍລະບຽບການແຫ່ງການຢູ່ລອດຂອງພວກມັນ ແລະ ຢ່າຍາດເອົາສິດທິໃນການຢູ່ລອດຂອງພວກມັນໄປ; ນອກຈາກນີ້, ບໍ່ຈຳເປັນຕ້ອງຊ່ວຍເຫຼືອພວກມັນດ້ວຍນ້ຳມືມະນຸດເພື່ອໃຫ້ດຳລົງຊີວິດໃນວິທີໃດໜຶ່ງ ຫຼື ຊີ້ນຳ ແລະ ວາງລະບຽບໃຫ້ພວກມັນຢູ່ລອດໃນວິທີໃດໜຶ່ງ. ແຕ່ກົງກັນຂ້າມ, ຈົ່ງເຄົາລົບກົດເກນແຫ່ງການຢູ່ລອດຂອງພວກມັນ ແລະ ລະບຽບການແຫ່ງການຢູ່ລອດຂອງພວກມັນ. ເມື່ອພວກມັນຕ້ອງການຄວາມຊ່ວຍເຫຼືອ, ຖ້າເຈົ້າເຫັນມັນ, ເຈົ້າກໍບໍ່ຄວນຫຼີກລ່ຽງພວກມັນ ຫຼື ເຮັດເປັນບໍ່ສົນໃຈ, ພຽງແຕ່ເຝົ້າເບິ່ງໃນຂະນະທີ່ພວກມັນຖືກທຳຮ້າຍ ແລະ ຕາຍໄປ, ແຕ່ຄວນຍື່ນມືເຂົ້າມາຊ່ວຍເຫຼືອເພື່ອປະຕິບັດຄວາມຮັບຜິດຊອບ ແລະ ພັນທະທີ່ມະນຸດຄວນປະຕິບັດ. ໂດຍການຊ່ວຍເຫຼືອພວກມັນ, ເຈົ້າກໍໄດ້ຊ່ວຍຊີວິດພວກມັນ. ສິ່ງນີ້ຈະບໍ່ເຮັດໃຫ້ເຈົ້າອິດເມື່ອຍ ແລະ ມັນຈະບໍ່ຮຽກຮ້ອງໃຫ້ເຈົ້າຕ້ອງຈ່າຍລາຄາທີ່ຍິ່ງໃຫຍ່ ຫຼື ໃຊ້ພະລັງງານຢ່າງຫຼວງຫຼາຍ ແລະ ຍິ່ງບໍ່ຕ້ອງເວົ້າເຖິງການສະລະຊີວິດຂອງເຈົ້າເພື່ອປົກປ້ອງພວກມັນ. ມັນບໍ່ໄດ້ເຮັດໃຫ້ເຈົ້າເສຍຫາຍຫຍັງເລີຍ; ມັນເປັນສິ່ງທີ່ເຈົ້າສົມຄວນເຮັດໃນຖານະມະນຸດ. ຖ້າເຈົ້າຖືກຂໍໃຫ້ປົກປ້ອງພວກມັນດ້ວຍສຸດກຳລັງຂອງເຈົ້າ, ນັ້ນກໍຄົງຈະບໍ່ແມ່ນເລື່ອງງ່າຍທີ່ຈະເຮັດໄດ້, ແຕ່ເຈົ້າຄວນຈະສາມາດປ່ອຍໃຫ້ສິ່ງຕ່າງໆເປັນໄປຕາມທຳມະຊາດຂອງມັນ ນັ້ນກໍຄື ການບໍ່ແຊກແຊງພວກມັນ, ບໍ່ສ້າງຄວາມເສຍຫາຍແກ່ສະພາບແວດລ້ອມການດຳລົງຊີວິດຂອງພວກມັນ ຫຼື ບໍ່ທຳລາຍລະບຽບການແຫ່ງການຢູ່ລອດຂອງພວກມັນ ແລະ ບໍ່ຍາດເອົາສິດທິໃນການຢູ່ລອດຂອງພວກມັນໄປ. ຖ້າເຈົ້າບໍ່ສາມາດເຮັດໄດ້ແມ່ນແຕ່ສິ່ງນີ້, ແລ້ວເຈົ້າກໍບໍ່ແມ່ນມະນຸດ, ເຈົ້າບໍ່ແມ່ນຄົນທີ່ກັບຊາດມາເກີດຈາກມະນຸດ ແລະ ເຈົ້າກໍບໍ່ມີຄວາມເປັນມະນຸດ. ການບໍ່ມີຄວາມເປັນມະນຸດໝາຍຄວາມວ່າແນວໃດ? ມັນໝາຍຄວາມວ່າເຈົ້າຂາດແມ່ນແຕ່ມະໂນທຳ ແລະ ເຫດຜົນທີ່ຈະປົກປ້ອງສັດ, ເບິ່ງແຍງພວກມັນ ແລະ ເຄົາລົບສິ່ງມີຊີວິດທີ່ພຣະເຈົ້າໄດ້ສ້າງຂຶ້ນ. ຖ້າເຈົ້າຄິດແຕ່ເລື່ອງທຳຮ້າຍພວກມັນ, ກິນພວກມັນ ແລະ ຍາດເອົາສິດທິໃນການຢູ່ລອດຂອງພວກມັນໄປຢູ່ສະເໝີ, ແລ້ວເຈົ້າກໍບໍ່ແມ່ນມະນຸດ ແຕ່ເປັນສັດປ່າ. ຕອນນີ້ເລື່ອງນີ້ຊັດເຈນແລ້ວບໍ? (ຊັດເຈນແລ້ວ).

ກ່ຽວກັບສິ່ງທີ່ພຣະເຈົ້າກຳນົດຂຶ້ນມານັ້ນ, ຍັງມີບາງສະຖານະການອື່ນໆອີກ. ຕົວຢ່າງ: ກົດເກນການຢູ່ລອດຂອງສັດບາງຊະນິດແມ່ນແຕກຕ່າງພໍສົມຄວນ ຫຼື ເຖິງກັບກົງກັນຂ້າມກັບສິ່ງທີ່ມີຊີວິດອື່ນໆ ເຊັ່ນ: ນົກເຄົ້າ, ເຈຍ ແລະ ສັດອື່ນໆບາງຊະນິດ ເຊິ່ງກົດເກນການຢູ່ລອດຂອງພວກມັນຄືການນອນໃນຕອນກາງເວັນ ແລະ ເຄື່ອນໄຫວໃນຕອນກາງຄືນ. ສິ່ງນີ້ໄດ້ຖືກພຣະເຈົ້າກຳນົດໄວ້ແລ້ວ ແລະ ເຖິງແມ່ນວ່າບາງຄັ້ງຄາວຈະມີສະຖານະການພິເສດທີ່ເຮັດໃຫ້ສັດເຫຼົ່ານີ້ປ່ຽນແປງກິດຈະວັດນີ້ຊົ່ວຄາວກໍຕາມ, ແຕ່ພາຍໃຕ້ເງື່ອນໄຂປົກກະຕິແລ້ວ, ກົດເກນ ແລະ ກົດລະບຽບການຢູ່ລອດຂອງພວກມັນໂດຍພື້ນຖານແລ້ວແມ່ນບໍ່ປ່ຽນແປງ. ຜູ້ຄົນມັກຈະຄິດຫາວິທີປ່ຽນແປງກົດເກນຂອງສັດເຫຼົ່ານີ້ຢູ່ສະເໝີ, ເຮັດໃຫ້ພວກມັນໃຊ້ຊີວິດໃນຕອນກາງເວັນຄືກັບມະນຸດ. ພວກເຂົາເຮັດການຄົ້ນຄວ້າກ່ຽວກັບຢີນ ແລະ ເຊຣັມເລືອດຂອງສັດເຫຼົ່ານີ້, ຮູບແບບກິດຈະກຳຂອງພວກມັນ ແລະ ອື່ນໆ, ໂດຍຄິດຫາທຸກວິທີທາງເພື່ອປ່ຽນແປງ ແລະ ທຳລາຍກົດເກນການຢູ່ລອດ ແລະ ຮູບແບບການເຄື່ອນໄຫວຂອງພວກມັນ. ສິ່ງນີ້ດີບໍ? (ບໍ່ດີ). ພຶດຕິກຳແບບນີ້, ຄວາມຄິດແບບນີ້ ແມ່ນສິ່ງທີ່ເປັນບວກບໍ? (ບໍ່ແມ່ນ). ນີ້ແມ່ນສິ່ງທີ່ເປັນລົບ ແລະ ເປັນສິ່ງທີ່ຜູ້ທີ່ບໍ່ແມ່ນມະນຸດເຮັດ. ຜ່ານການຄົ້ນຄວ້າທາງວິທະຍາສາດ, ສິ່ງທີ່ມີຊີວິດເຫຼົ່ານີ້ໄດ້ຖືກປ່ຽນແປງໄປແດ່ແທ້, ແຕ່ໃນທີ່ສຸດພວກມັນກໍດຳລົງຊີວິດຢ່າງເຈັບປວດ ແລະ ຢ່າງຜິດປົກກະຕິທີ່ສຸດ. ຄົນປົກກະຕິບໍ່ສາມາດທົນເບິ່ງສິ່ງນີ້ໄດ້. ຍັງມີບາງຄົນທີ່ເວົ້າວ່າ: “ຕອນນີ້ມີໜູຫຼາຍແທ້ໆ; ມັນຄົງຈະດີຫຼາຍຖ້າໝາສາມາດຈັບໜູໄດ້. ໝາສາມາດເຝົ້າເຮືອນໄດ້ ແລະ ພວກເຮົາກໍສາມາດປະຢັດຄ່າອາຫານໝາໄດ້ ເພາະພວກມັນຈະກິນໜູ ແລະ ພວກເຮົາກໍບໍ່ຈຳເປັນຕ້ອງລ້ຽງແມວ. ມັນຈະເປັນການຍິງປືນບາດດຽວໄດ້ນົກສາມໂຕ. ນັ້ນຈະບໍ່ເປັນເລື່ອງທີ່ດີຫຼາຍບໍ?” ຈາກນັ້ນ ພວກເຂົາກໍຄົ້ນຄວ້າວິທີການລວມຢີນຂອງແມວ ແລະ ໝາເຂົ້າກັນ, ເພື່ອໃຫ້ໝາມີທັງຢີນຂອງໝາ ແລະ ແມວ ແລະ ກາຍເປັນລູກປະສົມໝາ-ແມວ ທີ່ສາມາດທັງເຝົ້າເຮືອນ ແລະ ຈັບໜູໄດ້. ແນວຄິດນີ້ດີບໍ? (ບໍ່ດີ). ເປັນຫຍັງຈຶ່ງວ່າບໍ່ດີ? (ເພາະພວກເຂົາມັກຈະຕ້ອງການທຳລາຍສິ່ງທີ່ພຣະເຈົ້າໄດ້ກຳນົດໄວ້ ແລະ ລະເມີດກົດເກນທີ່ພຣະເຈົ້າໄດ້ກຳນົດໄວ້ຢູ່ສະເໝີ. ນີ້ຄືສິ່ງທີ່ຊາຕານເຮັດຢ່າງແທ້ຈິງ ແລະ ເປັນສິ່ງທີ່ມະນຸດຊາດທີ່ເສື່ອມຊາມເຮັດ). ແນວຄິດດັ່ງກ່າວແມ່ນຊົ່ວຊ້າ. ແນວຄິດທີ່ຊົ່ວຊ້າມາຈາກໃສ? ພວກມັນມາຈາກຊາຕານ ແລະ ວິນຍານຊົ່ວຮ້າຍຢ່າງສິ້ນເຊີງ. ດັ່ງນັ້ນ, ຜູ້ຄົນທີ່ເສື່ອມຊາມດັ່ງກ່າວຈຶ່ງບໍ່ແມ່ນມະນຸດ. ພວກເຂົາມັກຈະຕ້ອງການປ່ຽນແປງສິ່ງທີ່ເປັນບວກທີ່ພຣະເຈົ້າໄດ້ກຳນົດໄວ້ ແລະ ປ່ຽນແປງໜ້າທີ່ເດີມ, ຮູບແບບກິດຈະກຳ ແລະ ກົດເກນການຢູ່ລອດຂອງສິ່ງທີ່ມີຊີວິດຕ່າງໆທີ່ພຣະເຈົ້າໄດ້ກຳນົດໄວ້ຢູ່ສະເໝີ. ພວກເຂົາມັກຈະຕ້ອງການທຳລາຍຮູບແບບການຢູ່ລອດຂອງສິ່ງທີ່ມີຊີວິດທີ່ພຣະເຈົ້າກຳນົດໄວ້ຢູ່ສະເໝີ, ພວກເຂົາມັກຈະເກີດມີແນວຄິດ, ຄວາມຄິດ ແລະ ມຸມມອງທີ່ຊົ່ວຊ້າ ແລະ ກະບົດຢ່າງຮ້າຍແຮງບາງຢ່າງຢູ່ສະເໝີ ແລະ ພວກເຂົາມັກຈະຕ້ອງການທຳລາຍສິ່ງຕ່າງໆທີ່ພຣະເຈົ້າໄດ້ກຳນົດໄວ້ຢູ່ສະເໝີ. ຄົນດັ່ງກ່າວບໍ່ແມ່ນມະນຸດ; ພວກເຂົາບໍ່ມີຄວາມເປັນມະນຸດ. ຄວາມຄິດ ຫຼື ການກະທຳຂອງພວກເຂົາບໍ່ເຄີຍຢູ່ໃນຂອບເຂດຂອງມະໂນທຳ ແລະ ເຫດຜົນເລີຍ, ແຕ່ກົງກັນຂ້າມ ພວກເຂົາມັກຈະຕ້ອງການລື່ນກາຍຂອບເຂດຂອງຄວາມເປັນມະນຸດທີ່ປົກກະຕິຢູ່ສະເໝີ, ນີ້ຄືການສະແດງອອກເຖິງການບໍ່ແມ່ນມະນຸດ. ພວກເຂົາບໍ່ໄດ້ເຄົາລົບ ຫຼື ຮັກສາກົດເກນການຢູ່ລອດ ແລະ ຮູບແບບການດຳລົງຢູ່ຂອງທຸກຊັບພະສິ່ງທີ່ພຣະເຈົ້າໄດ້ກຳນົດໄວ້ພາຍໃນມະໂນທຳ ແລະ ເຫດຜົນຂອງຄວາມເປັນມະນຸດທີ່ປົກກະຕິ. ແຕ່ກົງກັນຂ້າມ, ພວກເຂົາມັກຈະຕ້ອງການທຳລາຍ, ລົບກວນ ແລະ ປ່ຽນແປງກົດເກນການຢູ່ລອດທີ່ພຣະເຈົ້າໄດ້ກຳນົດໄວ້, ເພື່ອປ່ຽນແປງວິຖີຊີວິດຂອງສິ່ງທີ່ມີຊີວິດອື່ນໆຢູ່ສະເໝີ. ພວກເຂົາຕ້ອງການເຮັດໃຫ້ແມວບໍ່ເປັນແມວອີກຕໍ່ໄປ ແລະ ໝາບໍ່ເປັນໝາອີກຕໍ່ໄປ, ໂດຍປ່ຽນພວກມັນທັງໝົດໃຫ້ກາຍເປັນສິ່ງທີ່ຜິດປົກກະຕິ, ເປັນສິ່ງທີ່ຊົ່ວຊ້າ, ເຮັດໃຫ້ພວກມັນພັດທະນາໄປໃນທິດທາງທີ່ຊົ່ວຊ້າ. ພວກເຂົາມັກຈະຕ້ອງການທຳລາຍການດຳລົງຢູ່ຂອງສິ່ງທີ່ເປັນບວກຢູ່ສະເໝີ ແລະ ມັກຈະຕ້ອງການທຳລາຍຮູບແບບການຢູ່ລອດຂອງສິ່ງທີ່ເປັນບວກຢູ່ສະເໝີ. ພວກເຂົາບໍ່ແມ່ນມະນຸດ, ແມ່ນບໍ? (ແມ່ນແລ້ວ). ຄວາມຄິດ ແລະ ມຸມມອງທີ່ຜູ້ທີ່ບໍ່ແມ່ນມະນຸດເກີດມີ ແລະ ມີຢູ່ລ້ວນແຕ່ເປັນສິ່ງທີ່ເປັນລົບ ແລະ ພວກມັນກໍເປັນປໍລະປັກຕໍ່ສິ່ງທີ່ເປັນບວກ. ໃນເມື່ອມຸມມອງຂອງພວກເຂົາແມ່ນສິ່ງທີ່ເປັນລົບ ແລະ ເປັນປໍລະປັກຕໍ່ສິ່ງທີ່ເປັນບວກ, ແລ້ວສິ່ງຂອງທີ່ພວກເຂົາຜະລິດ ແລະ ໝາກຜົນທີ່ພວກເຂົາສ້າງຂຶ້ນໃນອາຊີບຂອງພວກເຂົາ ບໍ່ແມ່ນສິ່ງທີ່ເປັນລົບບໍ? (ແມ່ນແລ້ວ). ສິ່ງເຫຼົ່ານີ້ຄືສິ່ງທີ່ເປັນລົບ. ເຖິງແມ່ນວ່າບາງສິ່ງບໍ່ໄດ້ສົ່ງຜົນກະທົບທີ່ບໍ່ດີ ຫຼື ກໍ່ໃຫ້ເກີດອັນຕະລາຍໃດໆຕໍ່ມະນຸດຊາດໂດຍກົງກໍຕາມ, ແຕ່ຕາບໃດທີ່ພວກມັນເປັນປໍລະປັກຕໍ່ສິ່ງທີ່ພຣະເຈົ້າໄດ້ກຳນົດໄວ້, ຕາບໃດທີ່ພວກມັນລະເມີດກົດເກນ ແລະ ກົດລະບຽບທີ່ພຣະເຈົ້າໄດ້ກຳນົດໄວ້ ແລະ ຕາບໃດທີ່ພວກມັນມີວິຖີການຢູ່ລອດທີ່ແຕກຕ່າງອອກໄປ ຫຼື ມີກົດເກນ ແລະ ກົດລະບຽບທີ່ແຕກຕ່າງກັນ ເຊິ່ງເກີດຈາກການແຊກແຊງ, ການປຸງແຕ່ງ ແລະ ການທຳລາຍໂດຍຝີມືມະນຸດ ບົນພື້ນຖານຂອງກົດເກນ ແລະ ກົດລະບຽບທີ່ພຣະເຈົ້າກຳນົດໄວ້, ແລ້ວສິ່ງເຫຼົ່ານີ້ກໍຄືສິ່ງທີ່ເປັນລົບ. ບໍ່ວ່າຈະມີຄົນຈຳນວນຫຼາຍສໍ່າໃດທີ່ຍອມຮັບ ແລະ ຮັບຮູ້ການດຳລົງຢູ່ຂອງສິ່ງດັ່ງກ່າວ ຫຼື ມັນຈະນຳເອົາຄວາມສຸກທາງເນື້ອໜັງມາສູ່ຊີວິດ ຫຼື ການຢູ່ລອດຂອງຜູ້ຄົນຈຳນວນຫຼາຍສໍ່າໃດກໍຕາມ, ຖ້າມັນບໍ່ໄດ້ຢູ່ໃນຮູບແບບເດີມທີ່ພຣະເຈົ້າໄດ້ກຳນົດໄວ້ ແລະ ຖ້າມັນບໍ່ໄດ້ຢູ່ໃນສະພາບເດີມທີ່ພຣະເຈົ້າໄດ້ກຳນົດໄວ້, ແຕ່ກົງກັນຂ້າມ ໂຄງສ້າງ, ຮູບແບບ ຫຼື ກົດເກນ ແລະ ກົດລະບຽບການຢູ່ລອດທີ່ໄດ້ຖືກກຳນົດໄວ້ຂອງມັນພັດຖືກປ່ຽນແປງ ແລະ ຖືກທຳລາຍ, ແລ້ວມັນກໍຄືສິ່ງທີ່ເປັນລົບ. ນີ້ກໍຍ້ອນວ່າມັນໄດ້ຖືກປຸງແຕ່ງ, ຖືກທຳລາຍ ແລະ ຖືກປ່ຽນແປງໂດຍຊາຕານ ແລະ ໄດ້ຖືກປູກຝັງດ້ວຍແນວຄວາມຄິດ, ຄວາມຄິດ ແລະ ມຸມມອງຈາກຊາຕານ ແລະ ເຖິງກັບມີພິດບາງຢ່າງຂອງຊາຕານ ຫຼື ກົນອຸບາຍຂອງຊາຕານ. ເຖິງແມ່ນວ່າຜູ້ຄົນຈະບໍ່ສາມາດຮູ້ເທົ່າທັນສິ່ງນີ້ໄດ້ກໍຕາມ, ມັນກໍຍັງເປັນສິ່ງທີ່ເປັນລົບ. ສະຫຼຸບແລ້ວ, ຕາບໃດທີ່ມັນເປັນສິ່ງທີ່ຂັດແຍ້ງກັບສິ່ງເດີມທີ່ພຣະເຈົ້າໄດ້ກຳນົດໄວ້, ເປັນສິ່ງທີ່ຮູບແບບເດີມ, ໂຄງສ້າງ ຫຼື ກົດເກນ ແລະ ກົດລະບຽບການຢູ່ລອດທີ່ພຣະເຈົ້າໄດ້ກຳນົດໄວ້ ບໍ່ວ່າຈະເປັນສິ່ງທີ່ມີຊີວິດ ຫຼື ບໍ່ມີຊີວິດກໍຕາມ, ກໍໄດ້ຖືກທຳລາຍ ແລະ ຖືກປ່ຽນແປງ ແລະ ໃນເວລາດຽວກັນກໍມີສິ່ງເພີ່ມເຕີມຕ່າງໆຈາກຊາຕານທີ່ຖືກປູກຝັງ ຫຼື ຖືກເພີ່ມເຂົ້າໄປໃນນັ້ນ, ແລ້ວມັນກໍຄືສິ່ງທີ່ເປັນລົບ ແລະ ມັນກໍໄດ້ປ່ຽນແປງທາດແທ້ໄປແລ້ວ. ບໍ່ວ່າມັນຈະມີຜົນກະທົບທາງດ້ານປະລິມານແບບໃດຕໍ່ຊີວິດທາງເນື້ອໜັງ ຫຼື ການຢູ່ລອດຂອງມະນຸດຊາດກໍຕາມ, ຕາບໃດທີ່ມັນໄດ້ຜ່ານການປ່ຽນແປງທາງດ້ານຄຸນນະພາບ ແລະ ຄຸນນະພາບຂອງມັນໄດ້ຖືກປ່ຽນແປງໄປ, ແລ້ວມັນກໍຄືສິ່ງທີ່ເປັນລົບ. ສິ່ງນີ້ແມ່ນເດັດຂາດ ແລະ ບໍ່ຜິດພ້ຽນເລີຍແມ່ນແຕ່ໜ້ອຍດຽວ. ຕາບໃດທີ່ບາງສິ່ງເປັນສິ່ງທີ່ເປັນລົບ, ບໍ່ວ່າມັນຈະດຳລົງຢູ່ໃນໂລກນີ້ມາດົນປານໃດ ຫຼື ມັນໄດ້ຮັບການຍອມຮັບຈາກມະນຸດຊາດ ແລະ ສັງຄົມມາດົນປານໃດກໍຕາມ, ຖ້າມັນບໍ່ແມ່ນສິ່ງເດີມທີ່ພຣະເຈົ້າໄດ້ກຳນົດໄວ້, ມັນກໍບໍ່ໄດ້ຮັບການຍອມຮັບຈາກພຣະອົງ ແລະ ຖ້າມັນບໍ່ໄດ້ຮັບການຍອມຮັບຈາກພຣະເຈົ້າ, ແລ້ວມັນກໍຄືສິ່ງທີ່ເປັນລົບ.

ບາງຄົນຖາມວ່າ: “ໝາກໂປມ ແລະ ໝາກແພຣ໌ລ້ວນແຕ່ເປັນໝາກໄມ້ເດີມທີ່ພຣະເຈົ້າໄດ້ກຳນົດໄວ້. ຖ້າທັງສອງຖືກຕໍ່ກິ່ງເຂົ້າກັນເພື່ອເຮັດໃຫ້ກາຍເປັນໝາກໂປມ-ແພຣ໌, ນັ້ນຖືວ່າເປັນສິ່ງທີ່ເປັນລົບບໍ? ພວກເຮົາຄວນກິນມັນ ຫຼື ບໍ່?” ນີ້ແມ່ນສິ່ງທີ່ສາມາດພົບພໍ້ໄດ້ໃນຊີວິດປະຈຳວັນ, ແມ່ນບໍ? ບອກເຮົາມາເບິ່ງ, ພວກເຈົ້າຄວນກິນມັນ ຫຼື ບໍ່? ຖ້າກິນມັນແລ້ວ ຈະເປັນພິດບໍ? ມັນຈະເປັນອັນຕະລາຍຕໍ່ຮ່າງກາຍບໍ? ມັນຈະສົ່ງຜົນກະທົບຕໍ່ອາຍຸໄຂບໍ? ມັນຈະສົ່ງຜົນກະທົບຕໍ່ມຸມມອງທີ່ພຣະເຈົ້າມີຕໍ່ພວກເຈົ້າບໍ? ມັນຈະສົ່ງຜົນກະທົບຕໍ່ຈຸດຈົບຂອງພວກເຈົ້າບໍ? ຄວນເບິ່ງເລື່ອງນີ້ແນວໃດ? ສິ່ງນີ້ລອງໃຈເບິ່ງວ່າ ເຈົ້າເຂົ້າໃຈຫຼັກການຄວາມຈິງ ຫຼື ບໍ່ ແລະ ເຈົ້າເຂົ້າໃຈສິ່ງທີ່ພວກເຮົາໄດ້ໂອ້ລົມກັນກ່ອນໜ້ານີ້ ຫຼື ບໍ່. ຖ້າເຈົ້າເຂົ້າໃຈຄວາມຈິງດ້ານນີ້ ແລະ ເຈົ້າໄດ້ຈັບໃຈຄວາມຫຼັກການຄວາມຈິງໃນເລື່ອງນີ້ໄດ້, ແລ້ວເມື່ອເຈົ້າພົບພໍ້ກັບສິ່ງຕ່າງໆໃນຊີວິດຈິງ, ເຈົ້າກໍຈະຮູ້ວິທີປະຕິບັດ, ເຈົ້າຈະຮູ້ວ່າການກະທຳໃດທີ່ລະເມີດຄວາມຈິງ ແລະ ການກະທຳໃດທີ່ຮັກສາຄວາມຈິງໄວ້ ແລະ ຢູ່ໃນຂອບເຂດຂອງຫຼັກການຄວາມຈິງ. ຄວນກິນໝາກໂປມ-ແພຣ໌ບໍ? (ບໍ່ຄວນກິນ). ມັນແມ່ນຍ້ອນບໍ່ກ້າກິນ ຫຼື ຍ້ອນບໍ່ຄວນກິນ? (ພວກເຮົາບໍ່ກ້າກິນ). ພວກເຈົ້າເວົ້າວ່າພວກເຈົ້າບໍ່ກ້າກິນ, ແຕ່ໃນຊີວິດປະຈຳວັນຂອງພວກເຈົ້າ, ພວກເຈົ້າບໍ່ໄດ້ກິນພວກມັນຫຼາຍແລ້ວບໍ? ແລ້ວເກີດຫຍັງຂຶ້ນຫຼັງຈາກທີ່ກິນພວກມັນເຂົ້າໄປ? ຮ່າງກາຍໄດ້ຮັບອັນຕະລາຍບໍ? ກ່ອນອື່ນ, ໃຫ້ເຮົາມາກຳນົດກັນກ່ອນວ່າ ໝາກໂປມ-ແພຣ໌ແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ. ພວກເຈົ້າເວົ້າວ່າມັນບໍ່ຄວນຖືກກິນ. ຄວາມໝາຍແຝງຂອງຄຳເວົ້ານີ້ກໍຄື ໝາກໂປມ-ແພຣ໌ແມ່ນສິ່ງທີ່ເປັນລົບ, ສະນັ້ນ ຈຶ່ງບໍ່ຄວນກິນມັນ. ນັ້ນແມ່ນສິ່ງທີ່ພວກເຈົ້າໝາຍເຖິງບໍ? (ແມ່ນແລ້ວ). ແລ້ວຄວາມເຂົ້າໃຈນີ້ຖືກຕ້ອງບໍ? ຄວນຮັບຮູ້ເລື່ອງຂອງໝາກໂປມ-ແພຣ໌ໃນລັກສະນະນີ້ບໍ? ຖ້າເຮົາບໍ່ໄດ້ຍົກຕົວຢ່າງຂຶ້ນມາເພື່ອໂອ້ລົມກັບພວກເຈົ້າ, ພວກເຈົ້າກໍຄົງຈະຄິດວ່າບໍ່ຄວນກິນໝາກໂປມ-ແພຣ໌, ການກິນພວກມັນຈະເຮັດໃຫ້ເປັນພິດ, ຄືກັນກັບຕອນທີ່ເອວາລະເມີດພຣະບັນຍັດຂອງພຣະເຈົ້າ ແລະ ກິນໝາກໄມ້ຈາກຕົ້ນໄມ້ແຫ່ງຄວາມຮູ້ເລື່ອງຄວາມດີ ແລະ ຄວາມຊົ່ວ, ນາງກໍຖືກຊາຕານລໍ້ລວງໃຫ້ເຮັດບາບ ແລະ ຕົກຢູ່ໃນກຳມືຂອງຊາຕານຈົນບໍ່ສາມາດດຶງຕົວອອກມາໄດ້. ພວກເຈົ້າຄົງຈະຄິດວ່າ, ໂດຍສະເພາະຢ່າງຍິ່ງໃນຕອນນີ້ເຊິ່ງເປັນຊ່ວງເວລາສຳຄັນແຫ່ງຄວາມລອດພົ້ນຂອງມະນຸດຊາດຂອງພຣະເຈົ້າ ແລະ ເວລາກໍເຫຼືອໜ້ອຍແລ້ວ, ພວກເຈົ້າຕ້ອງລະມັດລະວັງ ແລະ ບໍ່ກິນສິ່ງຕ່າງໆແບບຊະຊາຍ, ຖ້າພວກເຈົ້າເຮັດແນວນັ້ນ, ພວກເຈົ້າອາດຈະລະເມີດຫຼັກການ ແລະ ກະທຳຜິດກົດການປົກຄອງ, ເຮັດໃຫ້ພວກເຈົ້າບໍ່ມີໂອກາດທີ່ຈະໄດ້ຮັບຄວາມລອດພົ້ນ ແລະ ເມື່ອຮອດຕອນນັ້ນ ເສຍໃຈໄປກໍຈະບໍ່ມີປະໂຫຍດຫຍັງ. ພວກເຈົ້າເບິ່ງບໍ່ອອກໃນເລື່ອງນີ້; ພວກເຈົ້າຖືກເຮັດໃຫ້ຈົນມຸມດ້ວຍເລື່ອງນ້ອຍໆແບບນີ້. ພວກເຈົ້າຄິດວ່າບໍ່ຄວນກິນໝາກໂປມ-ແພຣ໌ ແລະ ບໍ່ກ້າທີ່ຈະກິນພວກມັນ, ການເຮັດເຊັ່ນນັ້ນຈະເປັນການລະເມີດຫຼັກການ ແລະ ກະທຳຜິດກົດການປົກຄອງ, ເຊິ່ງຈະເປັນເລື່ອງທີ່ຮ້າຍແຮງຫຼາຍ! ນີ້ບໍ່ແມ່ນສິ່ງທີ່ພວກເຈົ້າທຸກຄົນຄິດບໍ? ສະນັ້ນ, ຄວນກິນໝາກໂປມ-ແພຣ໌ ຫຼື ບໍ່? (ພຣະເຈົ້າ, ພວກຂ້ານ້ອຍຫາກໍສົນທະນາກັນເລື່ອງນີ້ ແລະ ຄິດວ່າພວກເຮົາສາມາດກິນໝາກໂປມ-ແພຣ໌ໄດ້, ເພາະມະນຸດພຽງແຕ່ກຳລັງປັບປຸງໝາກໂປມ ແລະ ໝາກ-ແພຣ໌ເທົ່ານັ້ນ ແລະ ບໍ່ໄດ້ປ່ຽນແປງກົດເກນທີ່ພຣະເຈົ້າໄດ້ກຳນົດໄວ້ສຳລັບພວກມັນ. ສະນັ້ນ ການກິນໝາກໂປມ-ແພຣ໌ຈຶ່ງບໍ່ກ່ຽວຂ້ອງກັບການກຳທຳຜິດກົດການປົກຄອງ). ຫຼັງຈາກທີ່ພວກເຈົ້າໄດ້ໂອ້ລົມກັນ, ພວກເຈົ້າກໍໄດ້ຮັບຄວາມກະຈ່າງແຈ້ງຂຶ້ນແດ່ແລ້ວ ແລະ ຕອນນີ້ກໍເຂົ້າໃຈວ່າ ກົດເກນທີ່ພຣະເຈົ້າໄດ້ກຳນົດໄວ້ນັ້ນ ໂດຍພື້ນຖານແລ້ວແມ່ນຍັງຄົງບໍ່ປ່ຽນແປງກ່ຽວກັບໝາກໂປມ-ແພຣ໌, ສະນັ້ນ ພວກເຈົ້າຈຶ່ງສາມາດກິນມັນໄດ້. ສິ່ງທີ່ພວກເຈົ້າຫາກໍເວົ້າໄປນັ້ນແມ່ນຖືກຕ້ອງແລ້ວ; ພຽງແຕ່ວ່າພວກເຈົ້າບໍ່ໄດ້ອະທິບາຍມັນຢ່າງຊັດເຈນ. ພວກເຮົາຢ່າຟ້າວສົນທະນາກັນເຖິງບັນຫາທີ່ວ່າໝາກໂປມ-ແພຣ໌ສາມາດກິນໄດ້ ຫຼື ບໍ່ໃນຕອນນີ້; ກ່ອນອື່ນ, ໃຫ້ພວກເຮົາເວົ້າເຖິງເຫດຜົນທີ່ວ່າ ເປັນຫຍັງພວກມັນຈຶ່ງບໍ່ລະເມີດກົດເກນທີ່ພຣະເຈົ້າໄດ້ກຳນົດໄວ້. ຕົ້ນໝາກໂປມ ແລະ ຕົ້ນໝາກແພຣ໌ລ້ວນແຕ່ເປັນພືດທີ່ພຣະເຈົ້າສ້າງຂຶ້ນ ແລະ ຜູ້ຄົນສາມາດກິນໝາກທີ່ພວກມັນອອກໄດ້. ເມື່ອພືດທັງສອງຊະນິດນີ້ຖືກຕໍ່ກິ່ງເຂົ້າກັນ ຫຼື ປະສົມເກສອນຂ້າມສາຍພັນ, ໝາກໄມ້ອີກຊະນິດໜຶ່ງກໍຈະຖືກສ້າງຂຶ້ນມາ. ບໍ່ວ່າສິ່ງນີ້ຈະເຮັດໂດຍຝີມືມະນຸດ ຫຼື ເກີດຂຶ້ນຕາມທຳມະຊາດກໍຕາມ, ໂດຍພື້ນຖານແລ້ວ ແຫຼ່ງທີ່ມາຂອງໝາກໄມ້ນີ້, ຮູບແບບການຢູ່ລອດຂອງມັນ ແລະ ກົດເກນ ແລະ ກົດລະບຽບການຢູ່ລອດຂອງມັນແມ່ນຍັງຄົງບໍ່ປ່ຽນແປງຈາກສິ່ງທີ່ພຣະເຈົ້າໄດ້ກຳນົດໄວ້ແຕ່ຕົ້ນເດີມ. ເຖິງແມ່ນວ່າມະນຸດຈະຕໍ່ກິ່ງຂອງຕົ້ນໝາກໂປມ ແລະ ຕົ້ນໝາກແພຣ໌ເຂົ້າກັນດ້ວຍຝີມືມະນຸດກໍຕາມ, ມັນກໍເປັນການສ້າງໝາກໄມ້ທີ່ມີລັກສະນະຊີວິດຮ່ວມກັນຂອງທັງສອງຊະນິດ ບົນພື້ນຖານຂອງກົດເກນ ແລະ ກົດລະບຽບການຢູ່ລອດເດີມຂອງພວກມັນ, ບົນພື້ນຖານຂອງຮູບແບບຊີວິດເດີມຂອງພວກມັນ. ໝາກໄມ້ນີ້ເອີ້ນວ່າ ໝາກໂປມ-ແພຣ໌. ມະນຸດພຽງແຕ່ໃຊ້ຄວາມສາມາດໃນການຢູ່ລອດຂອງພວກເຂົາ ແລະ ວິທີຄິດຂອງພວກເຂົາ, ຄວາມສະຫຼາດ ແລະ ຄວາມຫຼັກແຫຼມຂອງພວກເຂົາ ເພື່ອຕໍ່ກິ່ງພືດທັງສອງຊະນິດເຂົ້າກັນເພື່ອສ້າງໝາກໄມ້ອີກຊະນິດໜຶ່ງຂຶ້ນມາ, ແຕ່ໝາກໄມ້ນີ້ ເຊິ່ງກໍຄືໝາກໂປມ-ແພຣ໌ ບໍ່ໄດ້ລື່ນກາຍຂອບເຂດຂອງສິ່ງທີ່ພຣະເຈົ້າໄດ້ກຳນົດໄວ້ເລີຍ. ນີ້ແມ່ນດ້ານໜຶ່ງ. ອີກດ້ານໜຶ່ງ, ເຖິງແມ່ນວ່າຈະບໍ່ມີການແຊກແຊງຈາກມະນຸດກໍຕາມ, ຖ້າຕົ້ນໝາກໂປມ ແລະ ຕົ້ນໝາກແພຣ໌ເຕີບໃຫຍ່ຂຶ້ນນຳກັນໃນປ່າດຽວກັນ, ພວກມັນຈະສາມາດຫຼີກລ່ຽງການປະສົມເກສອນຂ້າມສາຍພັນໄດ້ບໍ? ໃນສະຖານະການທີ່ເປັນທຳມະຊາດຫຼາຍ, ເມື່ອລະດູອອກດອກມາເຖິງ, ພວກມັນກໍຈະປະສົມເກສອນຂ້າມສາຍພັນກັນ ແລະ ລະບົບຮາກຂອງພວກມັນທີ່ຢູ່ໃຕ້ດິນກໍຈະກ້ຽວພັນກັນເຊັ່ນກັນ. ບໍ່ວ່າເກສອນຈະຖືກແຜ່ກະຈາຍໂດຍແມງເຜິ້ງ ຫຼື ຜ່ານສາຍລົມ ແລະ ການໝູນວຽນຂອງອາກາດກໍຕາມ, ໝາກໂປມ ແລະ ໝາກແພຣ໌ກໍຈະໄດ້ຮັບສານອາຫານຂອງກັນແລະກັນ ແລະ ໝາກໂປມ-ແພຣ໌ກໍຈະຖືກສ້າງຂຶ້ນມາຢ່າງເປັນທຳມະຊາດທີ່ສຸດ. ແລ້ວເຈົ້າຍັງສາມາດເວົ້າໄດ້ບໍວ່າ ໝາກໂປມ-ແພຣ໌ນີ້ເກີດຈາກຝີມືມະນຸດ? (ບໍ່ໄດ້). ມັນເປັນສິ່ງມີຊີວິດທີ່ເຕີບໃຫຍ່ຂຶ້ນຕາມທຳມະຊາດໃນສະພາບແວດລ້ອມທາງທຳມະຊາດທີ່ພຣະເຈົ້າໄດ້ກຳນົດໄວ້; ມັນເປັນສິ່ງທີ່ຢູ່ໃນຂອບເຂດສິ່ງທີ່ພຣະເຈົ້າອະນຸຍາດ, ສະນັ້ນ ໝາກໂປມ-ແພຣ໌ນີ້ຈຶ່ງບໍ່ໄດ້ລະເມີດກົດເກນໃດໆ. ບໍ່ວ່າມັນຈະມີຄຸນລັກສະນະຂອງໝາກໂປມ ຫຼື ໝາກແພຣ໌ກໍຕາມ, ສະຫຼຸບແລ້ວ ມັນບໍ່ແມ່ນສິ່ງທີ່ເປັນລົບ; ມັນຍັງຄົງເປັນໝາກໄມ້ຊະນິດໜຶ່ງທີ່ພຣະເຈົ້າໄດ້ກຽມໄວ້ສຳລັບມະນຸດຊາດ. ເຈົ້າສາມາດວາງຄວາມກັງວົນຂອງເຈົ້າໄວ້ ແລະ ກິນໄດ້ເລີຍ, ມັນຈະບໍ່ກໍ່ໃຫ້ເກີດອັນຕະລາຍໃດໆຕໍ່ຮ່າງກາຍຂອງເຈົ້າຢ່າງແນ່ນອນ. ເຖິງຢ່າງໃດກໍຕາມ, ເມື່ອເຮົາຫາກໍກ່າວເຖິງການທີ່ມະນຸດຕໍ່ກິ່ງໝາກໂປມ ແລະ ໝາກແພຣ໌ເຂົ້າກັນດ້ວຍຝີມືມະນຸດ, ພວກເຈົ້າກໍບໍ່ສາມາດແນ່ໃຈໄດ້ວ່າ ໝາກໂປມ-ແພຣ໌ເປັນສິ່ງທີ່ເປັນບວກ ຫຼື ສິ່ງທີ່ເປັນລົບ ແລະ ພວກເຈົ້າກໍບໍ່ກ້າທີ່ຈະກິນມັນ, ໂດຍຄິດວ່າ: “ໝາກໂປມກໍຄືໝາກໂປມ, ບໍ່ມີຢີນຂອງໝາກແພຣ໌ ແລະ ໝາກແພຣ໌ກໍຄືໝາກແພຣ໌, ບໍ່ມີສ່ວນປະກອບຂອງໝາກໂປມ; ມີພຽງສິ່ງເຫຼົ່ານີ້ເທົ່ານັ້ນທີ່ສາມາດກິນໄດ້ຢ່າງແນ່ນອນ!” ວິທີການຢັ່ງຮູ້ສິ່ງຕ່າງໆແບບນີ້ບໍ່ແມ່ນການບິດເບືອນບໍ? (ແມ່ນແລ້ວ). ມັນເປັນການບິດເບືອນ. ສິ່ງທີ່ມີຊີວິດຕ່າງໆດຳລົງຢູ່ຮ່ວມກັນໃນພື້ນທີ່ດຽວກັນ; ມັນເປັນສິ່ງທີ່ຫຼີກລ່ຽງບໍ່ໄດ້ທີ່ພວກມັນຈະສົ່ງຜົນກະທົບ ແລະ ສະໜອງໃຫ້ແກ່ກັນແລະກັນ, ໂດຍດຶງເອົາຈຸດແຂງຂອງກັນແລະກັນມາທົດແທນຈຸດອ່ອນຂອງພວກມັນເອງ. ພາຍໃນສິ່ງນີ້, ມີລາຍລະອຽດຫຼາຍຢ່າງ ແລະ ມີຄວາມລຶກລັບຢູ່. ສະຫຼຸບແລ້ວ, ການເກີດຂຶ້ນ, ການດຳລົງຢູ່ ແລະ ຜົນກະທົບຂອງສິ່ງທັງໝົດນີ້ແມ່ນເພື່ອການຢູ່ລອດຂອງມະນຸດຊາດທີ່ພຣະເຈົ້າໄດ້ສ້າງຂຶ້ນ. ນີ້ຄືຄຸນຄ່າ ແລະ ຄວາມສຳຄັນຂອງການດຳລົງຢູ່ຂອງສິ່ງທີ່ເປັນບວກ; ໃນທີ່ສຸດແລ້ວ, ມັນກໍເພື່ອຮັກສາການຢູ່ລອດທີ່ປົກກະຕິຂອງມະນຸດຊາດ ແລະ ການສືບພັນ ແລະ ການດຳລົງຢູ່ຕໍ່ໄປຂອງມະນຸດຊາດ. ຕອນນີ້ ເລື່ອງນີ້ຊັດເຈນແລ້ວບໍ? (ຊັດເຈນແລ້ວ).

ຕໍ່ໄປ, ໃຫ້ພວກເຮົາສົນທະນາກັນເຖິງອີກເລື່ອງໜຶ່ງ, ເຊິ່ງເປັນສິ່ງທີ່ຜູ້ຄົນມັກຈະພົບພໍ້ໃນຊີວິດປະຈຳວັນຂອງພວກເຂົາ. ຈົ່ງເບິ່ງ ແລະ ພິຈາລະນາເບິ່ງວ່າ ຄວນແຍກແຍະ ແລະ ປະຕິບັດຕໍ່ມັນແນວໃດ. ເພື່ອຕອບສະໜອງຄວາມຕ້ອງການດ້ານອາຫານຂອງມະນຸດຊາດ, ຜູ້ຄົນຈຶ່ງໄດ້ຄິດຄົ້ນເມັດພືດອະນົງຄະທາດຂຶ້ນມາ, ໂດຍການເພີ່ມຜົນຜະລິດຜ່ານການດັດແປງຢີນຂອງແກ່ນ ແລະ ໝາກໄມ້ຕ່າງໆ. ໃນເບື້ອງຕົ້ນ, ເປົ້າໝາຍທີ່ແທ້ຈິງກໍຄືເພື່ອຫຼຸດຜ່ອນສັດຕູພືດ ແລະ ເຊື້ອພະຍາດ, ຫຼີກລ່ຽງການໃຊ້ຢາປາບສັດຕູພືດຫຼາຍຂຶ້ນ ແລະ ດ້ວຍເຫດນີ້ ຈຶ່ງສາມາດປູກພືດຕ່າງໆທີ່ມະນຸດຊາດຕ້ອງການ ພ້ອມທັງຫຼຸດຜ່ອນແຮງງານ ແລະ ຫຼີກລ່ຽງການລົບກວນຈາກສັດຕູພືດ ແລະ ເຊື້ອພະຍາດ ແລະ ໃນເວລາດຽວກັນກໍເພີ່ມຜົນຜະລິດເພື່ອສະໜອງຄວາມຕ້ອງການດ້ານອາຫານຂອງມະນຸດຊາດ, ເຊິ່ງສົ່ງຜົນໃຫ້ຜະລິດຕະພັນດັ່ງກ່າວຖືກສ້າງຂຶ້ນມາ. ຜະລິດຕະພັນນີ້ເອີ້ນວ່າຫຍັງ? ອາຫານອະນົງຄະທາດ. ການເກີດຂຶ້ນຂອງອາຫານອະນົງຄະທາດໄດ້ຕອບສະໜອງຄວາມຕ້ອງການດ້ານອາຫານຂອງມະນຸດຊາດຢ່າງຫຼວງຫຼາຍ. ຜູ້ຄົນເຊື່ອວ່າຜົນຜະລິດຂອງອາຫານອົງຄະທາດແມ່ນຂ້ອນຂ້າງຕໍ່າ ແລະ ບໍ່ສາມາດຕອບສະໜອງຄວາມຕ້ອງການຂອງມະນຸດຊາດໄດ້. ນັບຕັ້ງແຕ່ການເກີດຂຶ້ນຂອງເມັດພືດອະນົງຄະທາດ, ຜົນຜະລິດຂອງເມັດພືດກໍເພີ່ມຂຶ້ນຢ່າງຫຼວງຫຼາຍ, ລາຍຮັບຂອງຜູ້ຄົນກໍເພີ່ມຂຶ້ນເຊັ່ນກັນ ແລະ ບັນຫາຄວາມອຶດຫິວຂອງຜູ້ຄົນຈຳນວນຫຼາຍກໍໄດ້ຮັບການແກ້ໄຂ. ດັ່ງນັ້ນ, ມະນຸດຊາດຈຶ່ງ “ໂຊກດີ” ທີ່ສາມາດໄດ້ກິນອາຫານອະນົງຄະທາດ. ແລ້ວອາຫານອະນົງຄະທາດເປັນສິ່ງທີ່ເປັນບວກ ຫຼື ສິ່ງທີ່ເປັນລົບ? ມັນລະເມີດຫຼັກການຂອງ “ສິ່ງທີ່ພຣະເຈົ້າໄດ້ກຳນົດໄວ້” ຫຼື ບໍ່? ຄວນກິນອາຫານອະນົງຄະທາດ ຫຼື ບໍ່? ແມ່ນຫຍັງຄືມຸມມອງ ແລະ ຄວາມຄິດເຫັນຂອງພວກເຈົ້າກ່ຽວກັບອາຫານອະນົງຄະທາດ? ພວກເຈົ້າກຳນົດຄວາມເປັນບວກ ແລະ ຄວາມເປັນລົບຂອງອາຫານອົງຄະທາດ ແລະ ອະນົງຄະທາດແນວໃດ? (ອາຫານອົງຄະທາດເປັນທຳມະຊາດ ແລະ ໄດ້ຖືກພຣະເຈົ້າກຳນົດໄວ້ແລ້ວ. ມັນແມ່ນສິ່ງທີ່ເປັນບວກ. ອາຫານອະນົງຄະທາດຖືກຜະລິດຂຶ້ນຜ່ານການປຸງແຕ່ງທາງວິທະຍາສາດ ແລະ ການດັດແປງພັນທຸກຳ. ມັນຂັດແຍ້ງກັບກົດເກນເດີມທີ່ພຣະເຈົ້າໄດ້ສ້າງຂຶ້ນ. ສະນັ້ນ ອາຫານອະນົງຄະທາດຈຶ່ງແມ່ນສິ່ງທີ່ເປັນລົບ). (ຢີນເດີມໃນອາຫານອະນົງຄະທາດໄດ້ຖືກທຳລາຍ ແລະ ມັນກໍຂັດແຍ້ງກັບກົດເກນທີ່ພຣະເຈົ້າໄດ້ສ້າງຂຶ້ນ. ຍິ່ງໄປກວ່ານັ້ນ, ຄຸນຄ່າທາງໂພຊະນາການເດີມຂອງອາຫານກໍຖືກທຳລາຍໃນອາຫານອະນົງຄະທາດ; ການກິນມັນບໍ່ໄດ້ໃຫ້ຜົນປະໂຫຍດໃດໆຕໍ່ສຸຂະພາບຂອງຜູ້ຄົນ. ໃນປັດຈຸບັນ, ການເກີດບັນຫາສຸຂະພາບແມ່ນແຜ່ຫຼາຍໃນຜູ້ຄົນຈຳນວນຫຼາຍທີ່ກິນອາຫານອະນົງຄະທາດມາເປັນເວລາຫຼາຍປີ, ສະນັ້ນ ຂ້ານ້ອຍຈຶ່ງຄິດວ່າ ຖ້າເງື່ອນໄຂເອື້ອອຳນວຍ, ພວກເຮົາກໍຄວນພະຍາຍາມຢ່າງສຸດຄວາມສາມາດທີ່ຈະບໍ່ກິນມັນ. ແຕ່ໃນສັງຄົມປັດຈຸບັນ, ອາຫານສ່ວນໃຫຍ່ແມ່ນອະນົງຄະທາດ, ສະນັ້ນ ເພື່ອຄວາມຢູ່ລອດ, ພວກເຮົາຈຶ່ງຈຳເປັນຕ້ອງກິນອາຫານອະນົງຄະທາດຢ່າງແນ່ນອນ). ສິ່ງທີ່ພວກເຈົ້າເວົ້າມາລ້ວນແຕ່ສອດຄ່ອງກັບຫຼັກການ ແລະ ຈຸດສຳຄັນກໍຖືກຕ້ອງ, ແຕ່ມັນງ່າຍດາຍເກີນໄປ ແລະ ມີບາງລາຍລະອຽດທີ່ຍັງບໍ່ໄດ້ອະທິບາຍຢ່າງຊັດເຈນ. ບາງຄົນເວົ້າວ່າ: “ອາຫານອະນົງຄະທາດ ແລະ ອາຫານອົງຄະທາດເບິ່ງຄືກັນຢູ່ພາຍນອກ ແລະ ລົດຊາດກໍຄ້າຍຄືກັນ. ໂດຍພື້ນຖານແລ້ວ ອາຫານອະນົງຄະທາດບໍ່ໄດ້ແຕກຕ່າງຈາກຮູບແບບເດີມຂອງອາຫານທີ່ພຣະເຈົ້າກຳນົດໄວ້ເລີຍ. ອາຫານອະນົງຄະທາດບາງຊະນິດເຖິງກັບເບິ່ງດີກວ່າ ແລະ ມີຜົນຜະລິດສູງກວ່າອາຫານອົງຄະທາດ ແລະ ລົດຊາດກໍບໍ່ໄດ້ດ້ອຍກວ່າອາຫານອົງຄະທາດສະເໝີໄປ. ແລ້ວເປັນຫຍັງອາຫານອົງຄະທາດຈຶ່ງແມ່ນສິ່ງທີ່ເປັນບວກ ແລະ ອາຫານອະນົງຄະທາດຈຶ່ງແມ່ນສິ່ງທີ່ເປັນລົບ?” ເຖິງແມ່ນວ່າພວກເຈົ້າຫາກໍເວົ້າວ່າ ພວກເຈົ້າໝັ້ນໃຈວ່າອາຫານອົງຄະທາດແມ່ນສິ່ງທີ່ເປັນບວກ ແລະ ອາຫານອະນົງຄະທາດແມ່ນສິ່ງທີ່ເປັນລົບກໍຕາມ, ແຕ່ພວກເຈົ້າກໍບໍ່ເຂົ້າໃຈວ່າເປັນຫຍັງພວກມັນຈຶ່ງຖືກຈຳແນກດ້ວຍວິທີນີ້; ພວກເຈົ້າຍັງບໍ່ເຂົ້າໃຈລາຍລະອຽດຢູ່ບ່ອນນີ້. ມີຈຸດສຳຄັນໜຶ່ງທີ່ເຈົ້າຕ້ອງຮູ້: ເປັນຫຍັງສິ່ງສອງຢ່າງທີ່ເບິ່ງຄືກັນຢູ່ພາຍນອກ, ສິ່ງໜຶ່ງຈຶ່ງແມ່ນສິ່ງທີ່ເປັນບວກ ແລະ ອີກສິ່ງໜຶ່ງຈຶ່ງແມ່ນສິ່ງທີ່ເປັນລົບ? ບາງຄົນເວົ້າວ່າ: “ນັ້ນກໍຍ້ອນວ່າອາຫານອະນົງຄະທາດຖືກປຸງແຕ່ງທາງວິທະຍາສາດ ແລະ ໄດ້ຖືກເຮັດໃຫ້ເສຍຫາຍໂດຍວິທະຍາສາດ”. ຄຳເວົ້ານີ້ຖືກຕ້ອງບໍ? ໃນແງ່ຂອງຫຼັກຄຳສອນ, ມັນຖືກຕ້ອງ. ມັນຟັງເບິ່ງຄືວ່າເປັນແບບນັ້ນແທ້. ແຕ່ຜູ້ຄົນກໍຍັງບໍ່ເຂົ້າໃຈຫຼັງຈາກທີ່ໄດ້ຍິນມັນ. ສະນັ້ນ, ໃນແງ່ຂອງແກ່ນແທ້ຂອງພວກມັນ, ຄວາມແຕກຕ່າງລະຫວ່າງອາຫານອົງຄະທາດ ແລະ ອະນົງຄະທາດທີ່ເຮັດໃຫ້ພວກມັນສາມາດຖືກກຳນົດວ່າແມ່ນສິ່ງທີ່ເປັນບວກ ແລະ ເປັນລົບຕາມລຳດັບນັ້ນແມ່ນຫຍັງແທ້? ຄຳນິຍາມນີ້ອີງໃສ່ຫຍັງ? ພຣະເຈົ້າເບິ່ງເລື່ອງນີ້ແນວໃດ? ຄວາມຈິງໃນເລື່ອງນີ້ແມ່ນຫຍັງ? ສິ່ງນີ້ນຳໄປສູ່ແກ່ນແທ້ຂອງບັນຫາ.

ສິ່ງທີ່ເປັນອົງຄະທາດແມ່ນມາຈາກພຣະເຈົ້າ. ພວກມັນແມ່ນສິ່ງທີ່ພຣະເຈົ້າໄດ້ສ້າງຂຶ້ນ ແລະ ມະນຸດໄດ້ຕັ້ງຊື່ໃຫ້ພວກມັນວ່າ “ອົງຄະທາດ”. ໃນຕອນນີ້ ພວກເຮົາຢ່າຟ້າວສົນໃຈກັບຕົ້ນກຳເນີດ ຫຼື ແຫຼ່ງທີ່ມາຂອງຄຳວ່າ “ອົງຄະທາດ” ຫຼື ເຫດຜົນທີ່ຜູ້ຄົນຕັ້ງຊື່ມັນແບບນັ້ນ. ພວກເຮົາຍັງຈຳເປັນຕ້ອງເບິ່ງເລື່ອງນີ້ຈາກມຸມມອງຂອງການສ້າງ ແລະ ການກຳນົດຂອງພຣະເຈົ້າ. ພາຍໃນການສ້າງ ແລະ ການກຳນົດຂອງພຣະເຈົ້າ ມີຈຸດທີ່ລະອຽດອ່ອນແຕ່ສຳຄັນຫຼາຍ, ນັ້ນກໍຄື ເມື່ອພຣະເຈົ້າສ້າງແກ່ນພືດແກ່ນໜຶ່ງ, ພຣະອົງໄດ້ໃສ່ສານອາຫານ ແລະ ສ່ວນປະກອບທັງໝົດທີ່ມັນຄວນມີ ພ້ອມທັງໜ້າທີ່ຂອງມັນເຂົ້າໄປໃນແກ່ນນັ້ນ. ຫຼັກການໃນການກຳນົດວ່າສິ່ງໃດແດ່ທີ່ຖືກໃສ່ເຂົ້າໄປໃນແກ່ນພືດນັ້ນອີງໃສ່ຫຍັງ? ພວກມັນອີງໃສ່ຄວາມຕ້ອງການຂອງຮ່າງກາຍມະນຸດ, ອີງໃສ່ຄວາມສາມາດໃນການຮັບເອົາຂອງໜ້າທີ່ຂອງອະໄວຍະວະພາຍໃນຂອງຮ່າງກາຍມະນຸດ ແລະ ສ່ວນປະກອບທາງໂພຊະນາການທີ່ອະໄວຍະວະເຫຼົ່ານີ້ຕ້ອງການ. ໃນເມື່ອອາຫານທີ່ເຕີບໂຕຈາກແກ່ນພືດດັ່ງກ່າວແມ່ນສຳລັບໃຫ້ມະນຸດບໍລິໂພກ, ແລ້ວຜົນກະທົບທີ່ອາຫານນີ້ຈະມີຕໍ່ຮ່າງກາຍມະນຸດຫຼັງຈາກທີ່ກິນມັນເຂົ້າໄປ ແລະ ສານອາຫານທີ່ມະນຸດສາມາດດູດຊຶມຈາກມັນເພື່ອຮັກສາການເຕີບໂຕທາງຮ່າງກາຍ ແລະ ການຢູ່ລອດທີ່ປົກກະຕິຂອງພວກເຂົາ ແລະ ເພື່ອຍືດອາຍຸໄຂຂອງຮ່າງກາຍຂອງພວກເຂົາ ລ້ວນແຕ່ເປັນສິ່ງທີ່ພຣະເຈົ້າຕ້ອງພິຈາລະນາ ເມື່ອສ້າງແກ່ນພືດ ຫຼື ອາຫານປະເພດໜຶ່ງ. ມັນບໍ່ແມ່ນການສ້າງແກ່ນພືດທີ່ສາມາດເຕີບໂຕໃນດິນໄດ້ແບບຊະຊາຍແລ້ວກໍປ່ອຍໄວ້ແບບນັ້ນ, ບໍ່ແມ່ນເລີຍ, ພຣະເຈົ້າໄດ້ໃສ່ໃຈໃນເລື່ອງນີ້. ສຳລັບຜົນກະທົບທີ່ເປືອກ, ເນື້ອ ແລະ ໜໍ່ຂອງແກ່ນພືດປະເພດນີ້ຈະມີຕໍ່ຮ່າງກາຍມະນຸດ, ໝາກຜົນທີ່ສິ່ງເຫຼົ່ານີ້ສາມາດບັນລຸໄດ້, ສິ່ງທີ່ຮ່າງກາຍມະນຸດຕ້ອງການ ແລະ ສານອາຫານທີ່ມະນຸດຄວນດູດຊຶມຈາກອາຫານປະເພດນີ້ຫຼັງຈາກທີ່ກິນມັນເຂົ້າໄປ, ສິ່ງເຫຼົ່ານີ້ລ້ວນແຕ່ເປັນສິ່ງທີ່ພຣະເຈົ້າຕ້ອງໄດ້ຄຳນຶງເຖິງ. ໃນເມື່ອພຣະເຈົ້າມີໄດ້ການຄຳນຶງເຖິງແບບນີ້, ເມື່ອພຣະອົງສ້າງແກ່ນພືດປະເພດນີ້, ພຣະອົງຕ້ອງສ້າງມັນຂຶ້ນມາຕາມສັດສ່ວນທາງໂພຊະນາການທີ່ມະນຸດຕ້ອງການ ແລະ ດ້ວຍເຫດນີ້ ແກ່ນພືດນີ້ຈຶ່ງເກີດຂຶ້ນມາໃນຄວາມຄິດຂອງພຣະເຈົ້າ. ນີ້ຄືການເບິ່ງຜົນກະທົບຂອງແກ່ນພືດທີ່ມີຕໍ່ມະນຸດຈາກມຸມມອງຂອງສ່ວນປະກອບທາງໂພຊະນາການ ແລະ ໂຄງສ້າງຂອງມັນ; ນີ້ຄືດ້ານໜຶ່ງທີ່ພຣະເຈົ້າຄຳນຶງເຖິງເມື່ອສ້າງແກ່ນພືດນີ້. ນອກຈາກນີ້, ພຣະເຈົ້າຍັງຄຳນຶງເຖິງຂະໜາດ ແລະ ຮູບຮ່າງຂອງແກ່ນພືດ ຫຼື ໝາກໄມ້ປະເພດນີ້, ໄລຍະເວລາໃນການງອກຂອງມັນ, ຮູບແບບການຢູ່ລອດຂອງມັນ, ປະເພດຂອງດິນທີ່ມັນເໝາະສົມສຳລັບການເຕີບໂຕ, ມັນດູດຊຶມສານອາຫານຫຼາຍປານໃດໃນດິນປະເພດໃດ, ມະນຸດສາມາດດູດຊຶມສານອາຫານຈາກມັນໄດ້ຫຼາຍປານໃດເມື່ອພວກເຂົາກິນມັນ ແລະ ອື່ນໆ. ລາຍລະອຽດທັງໝົດເຫຼົ່ານີ້ລ້ວນແຕ່ເປັນສິ່ງທີ່ພຣະເຈົ້າຕ້ອງໄດ້ຄຳນຶງເຖິງ. ປັດໄຈຕ່າງໆທີ່ພຣະເຈົ້າຄຳນຶງເຖິງເມື່ອສ້າງແກ່ນພືດ ໃນທີ່ສຸດແລ້ວກໍສະຫຼຸບລົງທີ່ຈຸດດຽວ ນັ້ນກໍຄື ເພື່ອສະໜອງຄວາມຕ້ອງການດ້ານອາຫານຂອງມະນຸດຊາດ, ເພື່ອບັນລຸການເຕີບໂຕທາງຮ່າງກາຍ ແລະ ການຢູ່ລອດທີ່ປົກກະຕິຂອງມະນຸດຊາດ. ນີ້ຄືຈຸດທີ່ສຳຄັນທີ່ສຸດ. ຍັງມີອີກຈຸດໜຶ່ງທີ່ສຳຄັນຫຼາຍເຊັ່ນກັນ. ຖ້າແກ່ນພືດບໍ່ມີພະລັງຊີວິດ ແລະ ມັນເປັນສິ່ງທີ່ຕາຍແລ້ວ ເຊັ່ນດຽວກັບເມັດຊາຍ ຫຼື ກ້ອນຫີນ ທີ່ບໍ່ສາມາດງອກໄດ້ເມື່ອປູກລົງໃນດິນ, ແລ້ວສິ່ງນີ້ກໍໝາຍຄວາມວ່າ ຫຼັງຈາກທີ່ຜູ້ຄົນກິນອາຫານນີ້ໃນຄັ້ງນີ້ແລ້ວ, ມັນກໍຈະບໍ່ມີໃຫ້ກິນອີກ. ແກ່ນພືດດັ່ງກ່າວແມ່ນຫ່າງໄກຈາກການທີ່ຈະສາມາດຕອບສະໜອງຄວາມຕ້ອງການດ້ານອາຫານຂອງມະນຸດຊາດໄດ້. ສະນັ້ນ, ນອກເໜືອຈາກສ່ວນປະກອບທີ່ມັນຄວນມີ ເຊັ່ນ: ເປືອກ ແລະ ເນື້ອຂອງມັນແລ້ວ, ແກ່ນພືດນີ້ກໍຕ້ອງມີໜໍ່. ແນ່ນອນວ່າ ໜໍ່ນີ້ອາດຈະບໍ່ແມ່ນຄຸນລັກສະນະຂອງຊີວິດທີ່ມີຢູ່ໃນແກ່ນພືດທຸກຊະນິດ. ສະຫຼຸບແລ້ວ, ນອກເໜືອຈາກເປືອກ ແລະ ເນື້ອຂອງມັນແລ້ວ, ແກ່ນພືດນີ້ຕ້ອງມີພະລັງຊີວິດ. ໃນພາສາຂອງມະນຸດ, ມັນຖືກເອີ້ນວ່າພະລັງຊີວິດ, ແຕ່ສຳລັບພຣະເຈົ້າແລ້ວ, ມັນໝາຍຄວາມວ່າແກ່ນພືດນີ້ຕ້ອງມີຊີວິດ. ການ “ມີຊີວິດ” ໝາຍຄວາມວ່າແນວໃດ? ມັນໝາຍຄວາມວ່າມັນສາມາດສືບພັນຕໍ່ໄປໄດ້; ຜ່ານການງອກ ແລະ ການເຕີບໂຕ, ມັນຕ້ອງສາມາດເກີດດອກອອກຜົນໄດ້. ຜ່ານການງອກ, ການເຕີບໂຕ ແລະ ການອອກດອກ, ແກ່ນພືດແກ່ນໜຶ່ງຕ້ອງສາມາດໃຫ້ໝາກໄດ້ຫຼາຍຂຶ້ນ ແລະ ເຊັ່ນດຽວກັບຕົວແກ່ນພືດເອງ, ໝາກຂອງມັນກໍຕ້ອງມີພະລັງຊີວິດເຊັ່ນກັນ ແລະ ສາມາດສືບພັນ ແລະ ອອກໝາກໄດ້ຫຼາຍຂຶ້ນ, ເພາະມີພຽງວິທີນີ້ເທົ່ານັ້ນທີ່ມັນຈະສາມາດສະໜອງຄວາມຕ້ອງການດ້ານອາຫານຂອງມະນຸດຊາດໄດ້ຢ່າງບໍ່ມີວັນສິ້ນສຸດ. ນີ້ຄືສອງສິ່ງທີ່ເປັນພື້ນຖານທີ່ສຸດ ແລະ ສຳຄັນທີ່ສຸດໃນການທີ່ພຣະເຈົ້າຊົງສ້າງ ແລະ ກຳນົດແກ່ນພືດ: ສິ່ງໜຶ່ງຄືສານອາຫານຕ່າງໆທີ່ມັນມີຢູ່ ພ້ອມທັງໜ້າທີ່ຂອງມັນ ແລະ ອີກສິ່ງໜຶ່ງຄືແກ່ນພືດນີ້ຕ້ອງມີພະລັງຊີວິດ, ນັ້ນກໍຄື ແກ່ນພືດນີ້ຕ້ອງມີຊີວິດ. ໃນພາສາຂອງມະນຸດ, ຖ້າບາງສິ່ງ “ມີຊີວິດ”, ມັນຈະຖືກເອີ້ນວ່າ “ອົງຄະທາດ”. ອາຫານອົງຄະທາດນີ້, ນັບຕັ້ງແຕ່ຕອນທີ່ພຣະເຈົ້າໄດ້ສ້າງມັນຂຶ້ນມາ, ຄວາມຈິງແລ້ວມັນກໍມີຊີວິດ. ຖ້າເຈົ້າຝັງມັນລົງໃນດິນ ພ້ອມທັງຫົດນໍ້າ ແລະ ໃສ່ຝຸ່ນໃຫ້ມັນ, ມັນກໍຈະງອກຂຶ້ນ, ຈະເລີນເຕີບໂຕ, ອອກດອກ ແລະ ຈາກນັ້ນກໍອອກໝາກ ແລະ ໝາກແຕ່ລະໜ່ວຍຂອງມັນກໍມີໜ້າທີ່ດຽວກັນກັບທີ່ມັນມີ. ໜ້າທີ່ດຽວກັນນີ້ສະໜອງຄວາມຕ້ອງການດ້ານອາຫານຂອງມະນຸດຊາດ, ການຢູ່ລອດທາງຮ່າງກາຍຂອງມະນຸດຊາດ ແລະ ການສືບພັນ ແລະ ການດຳລົງຢູ່ຕໍ່ໄປຂອງມະນຸດຊາດຢ່າງບໍ່ຢຸດຢັ້ງ. ນອກຈາກນີ້, ແກ່ນພືດນີ້ຍັງປະສົມປະສານເຂົ້າກັບດິນ ແລະ ອອກໝາກ ແລະ ໝາກໄມ້ເຫຼົ່ານີ້ກໍເຊັ່ນດຽວກັບຕົວແກ່ນພືດເອງ ກໍໄດ້ອອກໝາກຫຼາຍຂຶ້ນເພື່ອສະໜອງໃຫ້ແກ່ມະນຸດຊາດ ແລະ ຜ່ານຂະບວນການສືບພັນ ແລະ ການຈະເລີນງອກງາມແບບດຽວກັນຈາກຮຸ່ນສູ່ຮຸ່ນ. ດ້ວຍວິທີນີ້, ມະນຸດຊາດຈຶ່ງມີການສະໜອງອາຫານຢ່າງບໍ່ມີວັນສິ້ນສຸດ. ເມື່ອມີການສະໜອງອາຫານ, ເມື່ອມີແຫຼ່ງອາຫານ, ຊີວິດທາງເນື້ອໜັງ ແລະ ການຢູ່ລອດຂອງມະນຸດຊາດກໍດຳເນີນຕໍ່ໄປຢ່າງບໍ່ມີວັນສິ້ນສຸດ ແລະ ພວກເຂົາກໍຈະບໍ່ມີວັນຂາດແຄນອາຫານ. ຈາກຂໍ້ເທັດຈິງນີ້, ສາມາດເຫັນໄດ້ວ່າ ການທີ່ມະນຸດຊາດສາມາດຢູ່ລອດມາໄດ້ຈົນເຖິງທຸກມື້ນີ້, ການປະກອບສ່ວນຂອງແກ່ນພືດຕ່າງໆທີ່ພຣະເຈົ້າໄດ້ສ້າງຂຶ້ນນັ້ນບໍ່ສາມາດຖືກເບິ່ງຂ້າມໄດ້. ຮາກຖານຂອງການທີ່ພວກມັນສາມາດສ້າງການປະກອບສ່ວນດັ່ງກ່າວໃຫ້ແກ່ມະນຸດຊາດໄດ້ນັ້ນຄືການສ້າງຂອງພຣະເຈົ້າ ແລະ ການກຳນົດຂອງພຣະເຈົ້າ. ແຕ່ຖ້າສອງສິ່ງທີ່ສຳຄັນທີ່ສຸດທີ່ພຣະເຈົ້າໄດ້ກຳນົດໄວ້ສຳລັບແກ່ນໄດ້ພືດຖືກທຳລາຍໄປ, ສິ່ງໜຶ່ງຄືສານອາຫານ ແລະ ໜ້າທີ່ຂອງແກ່ນພືດ ແລະ ອີກສິ່ງໜຶ່ງຄືພະລັງຊີວິດເດີມຂອງມັນ, ຖ້າສອງສິ່ງນີ້ຫາຍໄປ, ເມື່ອແກ່ນພືດຕົກລົງສູ່ດິນ, ມັນກໍຈະບໍ່ມີການງອກ, ບໍ່ມີການເຕີບໂຕ, ບໍ່ມີການອອກດອກ ຫຼື ອອກໝາກອີກຕໍ່ໄປ. ມັນເຮັດໄດ້ພຽງແຕ່ຫາຍໄປໃນດິນ ແລະ ແຫຼ່ງອາຫານຂອງມະນຸດຊາດກໍຈະສູນເສຍໄປນັບຕັ້ງແຕ່ນັ້ນເປັນຕົ້ນມາ. ແລ້ວມະນຸດຊາດຈະປະເຊີນກັບຫຍັງ? (ຄວາມຕາຍ). ພວກເຂົາຈະປະເຊີນກັບຄວາມອຶດຫິວ, ໄພອຶດຢາກ ແລະ ຈາກນັ້ນກໍຄືຄວາມຕາຍ ແລະ ພວກເຂົາກໍຈະບໍ່ສາມາດສືບພັນ ແລະ ດຳລົງຢູ່ຕໍ່ໄປໄດ້. ນີ້ແມ່ນດ້ານໜຶ່ງ ແລະ ມັນຮ້າຍແຮງຫຼາຍ. ອີກດ້ານໜຶ່ງກໍຄື, ເມື່ອແກ່ນພືດຖືກປຸງແຕ່ງດ້ວຍຝີມືມະນຸດ, ສານອາຫານຂອງມັນກໍຈະຫຼຸດລົງຢ່າງຫຼວງຫຼາຍ, ຈາກເດີມທີ່ມີສານອາຫານຫຼາຍຊະນິດກໍເຫຼືອພຽງຈຳນວນໜ້ອຍ. ນອກຈາກນີ້, ໜ້າທີ່ຂອງມັນກໍປ່ຽນແປງເຊັ່ນກັນ. ຕົວຢ່າງ: ອາຫານບາງຊະນິດເຄີຍສາມາດບຳລຸງສະໝອງ, ເພີ່ມພູນພາລະກຳລັງ ແລະ ໃຫ້ຄວາມມີຊີວິດຊີວາແກ່ຜູ້ຄົນ, ແຕ່ຕອນນີ້, ຫຼັງຈາກທີ່ຜ່ານການປຸງແຕ່ງດ້ວຍຝີມືມະນຸດ, ໜ້າທີ່ເຫຼົ່ານີ້ກໍຫຼຸດລົງຢ່າງຫຼວງຫຼາຍ ຫຼື ເຖິງກັບສູນເສຍໄປ. ເຖິງແມ່ນວ່າຄົນໃດໜຶ່ງຈະກິນອາຫານປະເພດນີ້ຫຼາຍກໍຕາມ, ພວກເຂົາກໍຍັງຮູ້ສຶກຮ່າງກາຍອິດເມື່ອຍ, ຄວາມຄິດຂອງພວກເຂົາຊັກຊ້າ ແລະ ຄວາມຈຳຂອງພວກເຂົາກໍເຊື່ອມລົງ. ເຖິງແມ່ນວ່າພວກເຂົາຈະຍັງບໍ່ເຖົ້າ, ແຕ່ພວກເຂົາກໍກາຍເປັນຄືກັບຄົນເຖົ້າ. ຂາຂອງພວກເຂົາຮູ້ສຶກໜັກ, ຮ່າງກາຍຂອງພວກເຂົາກາຍເປັນແຂງກະດ້າງ ແລະ ຜິວໜັງຂອງພວກເຂົາກໍແກ່ລົງ. ພວກເຂົາເບິ່ງຄືວ່າມີຮ່າງກາຍທີ່ໃຫຍ່ຂຶ້ນ, ແຕ່ພາຍໃນແລ້ວ, ພວກເຂົາຮູ້ສຶກແຕກຕ່າງຈາກຜູ້ທີ່ກິນອາຫານອົງຄະທາດ. ຖ້າໜ້າທີ່ເດີມຂອງອາຫານອ່ອນແອລົງ ຫຼື ເຖິງກັບສູນເສຍໄປ, ມັນບໍ່ພຽງແຕ່ບໍ່ໄດ້ຊ່ວຍເຫຼືອໃນທາງບວກ ຫຼື ໃຫ້ຜົນປະໂຫຍດຕໍ່ຮ່າງກາຍຂອງຜູ້ຄົນຫຼັງຈາກທີ່ພວກເຂົາກິນມັນເຂົ້າໄປເທົ່ານັ້ນ, ແຕ່ມັນຍັງມີຜົນກະທົບທີ່ເປັນລົບຫຼາຍຢ່າງຕໍ່ພວກເຂົາອີກດ້ວຍ. ສານອາຫານຕ່າງໆທີ່ຮ່າງກາຍຕ້ອງການບໍ່ສາມາດຖືກທົດແທນໄດ້ທັນເວລາ ແລະ ໃນເວລາດຽວກັນ, ໜ້າທີ່ຫຼາຍຢ່າງຂອງຮ່າງກາຍກໍຄ່ອຍໆເຊື່ອມໂຊມ ແລະ ຫາຍໄປ. ຜົນທີ່ຕາມມາຢ່າງເປັນທຳມະຊາດກໍຄື, ບົນພື້ນຖານຂອງວົງຈອນທີ່ໂຫດຮ້າຍນີ້, ຄວາມຄິດຂອງຜູ້ຄົນກໍຊັກຊ້າລົງ ແລະ ພວກເຂົາອາດຈະເຖິງກັບເກີດມີພຶດຕິກຳ ຫຼື ແນວຄິດທີ່ສຸດໂຕ່ງບາງຢ່າງ. ການສະແດງອອກດັ່ງກ່າວແມ່ນຜົນກະທົບ ແລະ ຜົນສະທ້ອນທີ່ເປັນລົບ ບາງຢ່າງທີ່ອາຫານອະນົງຄະທາດນຳມາສູ່ຜູ້ຄົນ. ອາຫານອະນົງຄະທາດໄດ້ສູນເສຍສ່ວນປະກອບທີ່ພວກມັນຄວນມີຕາມທີ່ພຣະເຈົ້າໄດ້ສ້າງຂຶ້ນມາ ແລະ ພວກມັນຍັງໄດ້ສູນເສຍໜ້າທີ່ເດີມຂອງພວກມັນໄປອີກດ້ວຍ. ພວກມັນແຕກຕ່າງຈາກສິ່ງເດີມທີ່ພຣະເຈົ້າຊົງສ້າງຂຶ້ນມາ ແລະ ໄດ້ກຳນົດໄວ້. ພວກມັນທັງໝົດໄດ້ຖືກປຸງແຕ່ງ ແລະ ປ່ຽນແປງດ້ວຍຝີມືມະນຸດ.

ເຖິງແມ່ນວ່າຜູ້ຄົນຈະສ້າງອາຫານອະນົງຄະທາດຂຶ້ນມາເພື່ອຕອບສະໜອງຕໍ່ຄວາມຕ້ອງການດ້ານອາຫານຂອງມະນຸດຊາດກໍຕາມ ແຕ່ອາຫານດັ່ງກ່າວກໍໄດ້ນຳເອົາປັດໄຈທີ່ບໍ່ດີທຸກປະເພດມາສູ່ສຸຂະພາບ ແລະ ການສືບພັນຂອງມະນຸດ ເຊິ່ງສົ່ງຜົນກະທົບຕໍ່ການສືບພັນ ແລະ ການຢູ່ລອດຂອງມະນຸດຊາດ. ເພາະສະນັ້ນ, ເຈົ້າຕ້ອງມີຄວາມສາມາດໃນການແຍກແຍະກ່ຽວກັບອາຫານອະນົງຄະທາດ. ເປັນເວລາຫຼາຍພັນປີແລ້ວທີ່ມະນຸດຊາດໄດ້ເພີດເພີນກັບອາຫານອະນົງຄະທາດ. ເປັນຫຍັງພວກເຮົາຈຶ່ງເວົ້າວ່າອາຫານອະນົງຄະທາດແມ່ນສິ່ງທີ່ເປັນບວກ ໃນຂະນະທີ່ອາຫານອະນົງຄະທາດແມ່ນສິ່ງທີ່ເປັນລົບ? ແມ່ນຫຍັງຄືຈຸດແຕກຕ່າງທີ່ໃຫຍ່ທີ່ສຸດ? ຈຸດສຳຄັນຂອງບັນຫາແມ່ນຫຍັງ? ຈຸດສຳຄັນກໍຄື ອາຫານອົງຄະທາດແມ່ນສິ່ງທີ່ພຣະເຈົ້າໄດ້ກຽມໄວ້ໃຫ້ມະນຸດຊາດ; ມັນໄດ້ຖືກພຣະເຈົ້າກຳນົດແລ້ວ. ມັນມີສ່ວນປະກອບ ແລະ ໜ້າທີ່ເດີມທີ່ພຣະເຈົ້າສ້າງຂຶ້ນ ແລະ ທີ່ສຳຄັນທີ່ສຸດກໍຄື ມັນມີພະລັງຊີວິດທີ່ພຣະເຈົ້າໄດ້ປະທານໃຫ້ແກ່ມັນ ໃນຂະນະທີ່ອາຫານອະນົງຄະທາດໄດ້ສູນເສຍສ່ວນປະກອບ ແລະ ໜ້າທີ່ເດີມເຫຼົ່ານັ້ນ ແລະ ຍັງຂາດຊີວິດທີ່ພຣະເຈົ້າປະທານໃຫ້ອີກດ້ວຍ. ເພາະມັນຂາດສອງສິ່ງທີ່ສຳຄັນທີ່ສຸດທີ່ພຣະເຈົ້າໄດ້ກຳນົດໄວ້ນີ້ເອງ ມັນຈຶ່ງລະເມີດຫຼັກການຂອງສິ່ງທີ່ເປັນບວກທີ່ພຣະເຈົ້າໄດ້ສ້າງຂຶ້ນ ແລະ ກຳນົດໄວ້. ອາຫານອະນົງຄະທາດແມ່ນສິ່ງປະເພດໜຶ່ງທີ່ຖືກປຸງແຕ່ງຂຶ້ນ, ຖືກເຮັດໃຫ້ເສຍຫາຍ ແລະ ຖືກປ່ຽນແປງໂດຍວິທະຍາສາດຂອງມະນຸດ ແລະ ບໍ່ມີລັກສະນະຂອງສິ່ງທີ່ເປັນບວກອີກຕໍ່ໄປ. ນີ້ກໍຍ້ອນວ່າມັນຂາດສ່ວນປະກອບ ແລະ ແກ່ນແທ້ຂອງສິ່ງທີ່ເປັນບວກທີ່ພຣະເຈົ້າໄດ້ສ້າງຂຶ້ນ ແລະ ກຳນົດໄວ້ ແລະ ກົງກັນຂ້າມ ມັນພັດຂັດແຍ້ງກັບໜ້າທີ່ ແລະ ແກ່ນແທ້ຂອງສິ່ງທີ່ເປັນບວກທີ່ພຣະເຈົ້າໄດ້ສ້າງຂຶ້ນ ແລະ ກຳນົດໄວ້. ການຂັດແຍ້ງກັບໜ້າທີ່ ແລະ ແກ່ນແທ້ຂອງສິ່ງທີ່ເປັນບວກໝາຍຄວາມວ່າແນວໃດ? ມັນໝາຍຄວາມວ່າ ເມື່ອພຣະເຈົ້າສ້າງແກ່ນພືດຊະນິດໜຶ່ງຂຶ້ນມາ, ໜ້າທີ່ຂອງມັນແມ່ນເພື່ອມະນຸດຊາດ, ມັນແມ່ນເພື່ອຮັບໃຊ້ ແລະ ໃຫ້ຜົນປະໂຫຍດແກ່ມະນຸດຊາດ ແລະ ເພື່ອຮັກສາຄວາມຕ້ອງການທາງຮ່າງກາຍ ແລະ ການຢູ່ລອດທີ່ປົກກະຕິຂອງມະນຸດຊາດ ໃນຂະນະທີ່ອາຫານອະນົງຄະທາດສ້າງຄວາມເສຍຫາຍ ແລະ ລົບກວນການຢູ່ລອດທີ່ປົກກະຕິຂອງມະນຸດຊາດ ແລະ ໃນເວລາດຽວກັນກໍນຳເອົາຜົນກະທົບ ແລະ ຜົນສະທ້ອນໃນທາງລົບທີ່ບໍ່ສາມາດແກ້ໄຂໄດ້ຫຼາຍຢ່າງມາສູ່ຊີວິດ ແລະ ການຢູ່ລອດທີ່ປົກກະຕິຂອງຜູ້ຄົນ. ສະນັ້ນ, ມັນຈຶ່ງບໍ່ແມ່ນເລື່ອງທີ່ບໍ່ຍຸຕິທຳເລີຍທີ່ຈະເອີ້ນອາຫານອະນົງຄະທາດວ່າແມ່ນສິ່ງທີ່ເປັນລົບ. ບໍ່ແມ່ນແນວນັ້ນບໍ? (ແມ່ນແລ້ວ). ຕອນນີ້ບັນຫານີ້ຊັດເຈນແລ້ວບໍ? (ຊັດເຈນແລ້ວ). ເປັນຫຍັງອາຫານອົງຄະທາດຈຶ່ງແມ່ນສິ່ງທີ່ເປັນບວກ ໃນຂະນະທີ່ອາຫານອະນົງຄະທາດກັບແມ່ນສິ່ງທີ່ເປັນລົບ? ເວົ້າລວມແລ້ວ, ອາຫານອົງຄະທາດແມ່ນມາຈາກພຣະເຈົ້າ, ໃຫ້ຜົນປະໂຫຍດ ແລະ ຮັບໃຊ້ມະນຸດຊາດ ແລະ ປະກອບສ່ວນເຂົ້າໃນຊີວິດ ແລະ ການຢູ່ລອດຂອງມະນຸດ; ມັນເຮັດໜ້າທີ່ທີ່ບໍ່ສາມາດທົດແທນໄດ້ໃນຊີວິດ ແລະ ການຢູ່ລອດຂອງມະນຸດ. ບໍ່ມີສິ່ງໃດສາມາດທົດແທນບົດບາດທີ່ມັນເຮັດໄດ້. ແຕ່ອາຫານອະນົງຄະທາດມີປະໂຫຍດຕໍ່ສຸຂະພາບຂອງມະນຸດບໍ? (ບໍ່ມີ). ກົງກັນຂ້າມຢ່າງສິ້ນເຊີງ: ມັນບໍ່ມີປະໂຫຍດຕໍ່ສຸຂະພາບຂອງມະນຸດ; ແຕ່ມັນພັດທຳລາຍສຸຂະພາບຂອງມະນຸດ ແລະ ນຳເອົາຄວາມເຈັບປວດ ແລະ ບັນຫາຫຼາຍຢ່າງມາສູ່ຊີວິດທາງເນື້ອໜັງ ແລະ ການຢູ່ລອດຂອງມະນຸດ. ຕົວຢ່າງ: ມັນກໍ່ໃຫ້ເກີດຄວາມບໍ່ສະບາຍຕ່າງໆໃນຮ່າງກາຍ ເຊັ່ນ: ການໄຫຼວຽນຂອງເລືອດຊ້າລົງ, ແຂນຂາແຂງກະດ້າງ, ຂາໜັກ ແລະ ວິນຫົວ ແລະ ນຳໄປສູ່ການເກີດ ແລະ ການກຳເລີບຂອງພະຍາດຫຼາຍຢ່າງກ່ອນໄວທີ່ຄວນ; ອາການແພ້ຂອງຜູ້ຄົນກໍນັບມື້ນັບຮຸນແຮງຂຶ້ນເຊັ່ນກັນ. ປະຕິກິລິຍາທີ່ບໍ່ດີໃນລະດັບຕ່າງໆສົ່ງຜົນກະທົບຕໍ່ຫຼາຍສິ່ງຫຼາຍຢ່າງຕັ້ງແຕ່ຜິວໜັງໄປຈົນເຖິງອະໄວຍະວະພາຍໃນ. ສິ່ງເຫຼົ່ານີ້ຄືບັນຫາ ແລະ ຄວາມເຈັບປວດຕ່າງໆທີ່ອາຫານອະນົງຄະທາດນຳມາສູ່ຊີວິດທາງເນື້ອໜັງ ແລະ ການຢູ່ລອດຂອງມະນຸດຊາດ. ເນື່ອງຈາກຮ່າງກາຍຂອງມະນຸດໄດ້ຖືກພຣະເຈົ້າສ້າງຂຶ້ນມາ, ຈຶ່ງມີພຽງພຣະເຈົ້າເທົ່ານັ້ນທີ່ເຂົ້າໃຈໂຄງສ້າງ ແລະ ຄວາມຕ້ອງການຂອງມັນໄດ້ດີທີ່ສຸດ. ດັ່ງນັ້ນ, ພຣະເຈົ້າຈຶ່ງສ້າງອາຫານທຸກປະເພດສຳລັບມະນຸດຊາດ ໂດຍອີງໃສ່ໂຄງສ້າງ ແລະ ຄວາມຕ້ອງການຂອງຮ່າງກາຍມະນຸດ. ຈາກພາກໃຕ້ເຖິງພາກເໜືອ, ຈາກພາກຕາເວັນອອກເຖິງພາກຕາເວັນຕົກ, ພຣະເຈົ້າໄດ້ສ້າງອາຫານຕ່າງໆທີ່ເອື້ອອຳນວຍຕໍ່ຊີວິດ ແລະ ການຢູ່ລອດຂອງຜູ້ຄົນໃນທ້ອງຖິ່ນ. ຮູບແບບເດີມຂອງອາຫານທັງໝົດທີ່ພຣະເຈົ້າໄດ້ສ້າງຂຶ້ນແມ່ນເພື່ອສະໜອງແຫຼ່ງອາຫານທີ່ຈຳເປັນສຳລັບຊີວິດ ແລະ ການຢູ່ລອດຂອງມະນຸດ; ພວກມັນລ້ວນແຕ່ເປັນສິ່ງຈຳເປັນສຳລັບຊີວິດທາງເນື້ອໜັງ ແລະ ການຢູ່ລອດຂອງມະນຸດ. ນັ້ນກໍຄື ເພື່ອໃຫ້ຮ່າງກາຍຂອງຄົນເຮົາມີຊີວິດຢູ່ ແລະ ໄດ້ຮັບການຄໍ້າຊູ, ມັນບໍ່ສາມາດຂາດພືດເຫຼົ່ານີ້ທີ່ພຣະເຈົ້າໄດ້ສ້າງຂຶ້ນມາໄດ້. ຕາບໃດທີ່ພືດ ແລະ ແກ່ນພືດເຫຼົ່ານີ້ມາຈາກພຣະເຈົ້າ, ພວກມັນກໍຈະຢູ່ໃນຮູບແບບເດີມຂອງພວກມັນ, ມີໜ້າທີ່ ແລະ ສ່ວນປະກອບທີ່ຈຳເປັນທີ່ພຣະເຈົ້າໄດ້ສ້າງຂຶ້ນມາ ພ້ອມທັງພະລັງຊີວິດທີ່ພຣະເຈົ້າປະທານໃຫ້. ບໍ່ວ່າແກ່ນພືດຈະຢູ່ໃສກໍຕາມ, ເຖິງແມ່ນວ່າມັນຈະຕົກລົງໄປໃນຮອຍແຕກຂອງກ້ອນຫີນທີ່ບໍ່ມີດິນກໍຕາມ, ຕາບໃດທີ່ມັນມີພະລັງຊີວິດ, ມັນກໍສາມາດງອກຂຶ້ນມາ, ເຕີບໃຫຍ່ ແລະ ໃຫຍ່ເຕັມໄວໄດ້ຕາມປົກກະຕິ ແລະ ຜະລິດແກ່ນພືດໄດ້ຫຼາຍຂຶ້ນ. ໃນສະພາບແວດລ້ອມທີ່ກວ້າງຂວາງແບບນີ້ ເຊິ່ງທຸກຊັບພະສິ່ງສືບພັນ ແລະ ຢູ່ລອດເທົ່ານັ້ນ ຜູ້ຄົນຈຶ່ງຈະສາມາດໄດ້ຮັບແຫຼ່ງອາຫານສຳລັບຮ່າງກາຍຂອງພວກເຂົາ, ສາມາດເຮັດກິດຈະກຳຕ່າງໆຢ່າງຕໍ່ເນື່ອງ ແລະ ສືບພັນ ແລະ ດຳລົງຊີວິດຕໍ່ໄປໄດ້. ຖ້າພືດ ແລະ ແກ່ນພືດຕ່າງໆສູນເສຍໜ້າທີ່ເດີມທີ່ພຣະເຈົ້າໄດ້ສ້າງຂຶ້ນມາ, ມັນກໍເທົ່າກັບວ່າອາຫານຂອງມະນຸດຊາດຖືກຍຶດໄປ ແລະ ແຫຼ່ງອາຫານຂອງມະນຸດຊາດກໍຖືກຍາດແຍ່ງໄປ. ເຖິງແມ່ນວ່າຜູ້ຄົນຈະສ້າງ ແລະ ຜະລິດອາຫານບາງຢ່າງທີ່ບໍ່ໄດ້ຢູ່ໃນຮູບແບບເດີມຂອງພວກມັນ ເຊິ່ງສາມາດບັນເທົາຄວາມອຶດຫິວຂອງພວກເຂົາໄດ້ຊົ່ວຄາວກໍຕາມ ແຕ່ເນື່ອງຈາກຮູບແບບເດີມຂອງອາຫານໄດ້ຖືກປ່ຽນແປງຫຼັງຈາກທີ່ຜ່ານການປຸງແຕ່ງ ແລະ ພວກມັນກໍສູນເສຍໜ້າທີ່ເດີມຂອງພວກມັນໄປ, ຫຼັງຈາກທີ່ຜູ້ຄົນກິນພວກມັນເຂົ້າໄປ, ໜ້າທີ່ທາງຮ່າງກາຍ ແລະ ຄວາມຮູ້ສຶກຂອງພວກເຂົາກໍຈະປ່ຽນແປງໄປຕາມນັ້ນ. ເມື່ອເວລາຜ່ານໄປ, ຮ່າງກາຍຂອງຜູ້ຄົນກໍຈະປະສົບກັບປະຕິກິລິຍາທີ່ບໍ່ດີບາງຢ່າງເຊັ່ນກັນ; ພວກເຂົາຈະເກີດມີອາການເຈັບປ່ວຍ ແລະ ຄວາມເຈັບປວດບາງຢ່າງ ແລະ ອາດຈະເຖິງກັບມີຜົນສະທ້ອນທີ່ຮ້າຍແຮງບາງຢ່າງ. ສິ່ງນີ້ຂັດກັບເຈດຕະນາເດີມຂອງພຣະເຈົ້າໃນການສ້າງອາຫານສຳລັບມະນຸດຊາດ ແລະ ມັນຍັງຂັດກັບກົດເກນ ແລະ ກົດລະບຽບການຢູ່ລອດທີ່ພຣະເຈົ້າໄດ້ກຳນົດໄວ້ສຳລັບມະນຸດຊາດອີກດ້ວຍ. ສະນັ້ນ, ບໍ່ວ່າຈະເບິ່ງໃນມຸມມອງໃດກໍຕາມ, ຕາບໃດທີ່ບາງສິ່ງຂັດກັບເຈດຕະນາເດີມຂອງພຣະເຈົ້າໃນການສ້າງສິ່ງທີ່ມີຊີວິດ ແລະ ກົດເກນ ແລະ ກົດລະບຽບທີ່ພຣະເຈົ້າໄດ້ກຳນົດໄວ້, ມັນກໍໄດ້ສູນເສຍໜ້າທີ່ທີ່ພຣະເຈົ້າໄດ້ສ້າງມັນຂຶ້ນມາ ແລະ ບົດບາດທີ່ມັນຄວນເຮັດ ພ້ອມທັງພະລັງຊີວິດທີ່ພຣະເຈົ້າປະທານໃຫ້ແກ່ມັນ, ດັ່ງນັ້ນ ແກ່ນແທ້ຂອງມັນຈຶ່ງໄດ້ປ່ຽນແປງໄປ. ການເກີດຂຶ້ນຂອງອາຫານອະນົງຄະທາດຂັດກັບເຈດຕະນາເດີມຂອງພຣະເຈົ້າໃນການສ້າງອາຫານ; ເມື່ອນັກວິທະຍາສາດປຸງແຕ່ງ ແລະ ປ່ຽນແປງແກ່ນພືດຂອງອາຫານທາງວິທະຍາສາດ, ມັນກໍເຮັດໃຫ້ແກ່ນແທ້ຂອງອາຫານປ່ຽນແປງໄປ. ດັ່ງນັ້ນ, ອາຫານອະນົງຄະທາດຈຶ່ງແມ່ນສິ່ງທີ່ເປັນລົບ. ບໍ່ວ່າຮູບລັກສະນະຂອງມັນຈະມີສີສັນສົດໃສ ແລະ ສວຍງາມຫຼາຍຂຶ້ນ ຫຼື ມັນຈະໃຫຍ່ຂຶ້ນ ຫຼື ປະລິມານຂອງມັນຈະເພີ່ມຂຶ້ນກໍຕາມ, ບໍ່ວ່າມັນຈະປ່ຽນແປງແນວໃດກໍຕາມ, ຕາບໃດທີ່ມັນຂັດກັບເຈດຕະນາເດີມຂອງພຣະເຈົ້າໃນການສ້າງມັນຂຶ້ນມາ ແລະ ສູນເສຍໜ້າທີ່ ແລະ ພະລັງຊີວິດທີ່ພຣະເຈົ້າໄດ້ມອບໃຫ້, ມັນກໍແມ່ນສິ່ງທີ່ເປັນລົບ. ສິ່ງນີ້ແມ່ນແນ່ນອນໂດຍປາສະຈາກຂໍ້ສົງໄສໃດໆ. ບໍ່ວ່າມັນຈະເປັນຫຍັງກໍຕາມ ແລະ ບໍ່ວ່າມັນຈະເກີດຂຶ້ນໃນຍຸກໃດ ຫຼື ໂດຍຝີມືຂອງໃຜກໍຕາມ, ຕາບໃດທີ່ມັນບໍ່ໄດ້ຖືກພຣະເຈົ້າສ້າງຂຶ້ນມາ ຫຼື ກຳນົດໄວ້ ແຕ່ແທນທີ່ຈະຂັດກັບການສ້າງ ແລະ ການກຳນົດຂອງພຣະເຈົ້າ, ມັນກໍແມ່ນສິ່ງທີ່ເປັນລົບ. ຕອນນີ້ ເລື່ອງນີ້ຊັດເຈນແລ້ວບໍ? (ຊັດເຈນແລ້ວ).

ຕອນນີ້ ເລື່ອງທີ່ວ່າອາຫານອະນົງຄະທາດແມ່ນສິ່ງທີ່ເປັນລົບໄດ້ຖືກໂອ້ລົມຢ່າງຊັດເຈນແລ້ວ, ຍັງມີອີກບັນຫາໜຶ່ງທີ່ຈຳເປັນຕ້ອງໄດ້ໂອ້ລົມ. ບາງຄົນຖາມວ່າ “ໃນເມື່ອອາຫານອະນົງຄະທາດແມ່ນສິ່ງທີ່ເປັນລົບ ເຊິ່ງຂັດກັບການສ້າງຂຶ້ນ ແລະ ການກຳນົດໄວ້ຂອງພຣະເຈົ້າ, ພວກເຮົາຄວນປະຕິບັດຕໍ່ມັນແນວໃດ? ພວກເຮົາຄວນກິນມັນບໍ? ມັນໝາຍຄວາມວ່າພວກເຮົາບໍ່ຄວນກິນມັນ ຫຼື ກິນໃນປະລິມານໜ້ອຍເທົ່ານັ້ນບໍ? ແມ່ນຫຍັງຄືວິທີການປະຕິບັດທີ່ເໝາະສົມ?” ບາງຄົນໃນພວກເຈົ້າຫາກໍຊີ້ໃຫ້ເຫັນວ່າ “ອາຫານສ່ວນໃຫຍ່ໃນສັງຄົມທຸກມື້ນີ້ແມ່ນອະນົງຄະທາດ ແລະ ມັນກໍບໍ່ແມ່ນເລື່ອງງ່າຍທີ່ຈະຊອກຫາອາຫານອົງຄະທາດ ຖ້າເຈົ້າຕ້ອງການຊື້. ໃນບາງປະເທດ ແລະ ບາງພາກພື້ນ ແມ່ນບໍ່ສາມາດຊື້ມັນໄດ້ ເຖິງແມ່ນວ່າຈະໃຫ້ລາຄາສູງກໍຕາມ. ເຖິງແມ່ນວ່າພວກເຮົາຈະຮູ້ເຖິງຜົນປະໂຫຍດຂອງອາຫານອົງຄະທາດ ແລະ ອັນຕະລາຍຂອງອາຫານອະນົງຄະທາດກໍຕາມ, ພວກເຮົາຈະເຮັດແນວໃດໄດ້?” ນີ້ຄືສະພາບແວດລ້ອມທີ່ກວ້າງຂວາງທີ່ເປັນຢູ່. ນີ້ຄືໂລກຂອງຊາຕານ ແລະ ມັນກີດກັນບໍ່ໃຫ້ຜູ້ຄົນໄດ້ກິນອາຫານທີ່ເຕັມໄປດ້ວຍພະລັງຊີວິດທີ່ພຣະເຈົ້າສ້າງຂຶ້ນ. ບາງຄົນເວົ້າວ່າ “ພວກເຮົາຮູ້ວ່າການກິນອາຫານອະນົງຄະທາດເປັນອັນຕະລາຍຕໍ່ຮ່າງກາຍຂອງພວກເຮົາ ແຕ່ພວກເຮົາບໍ່ມີກຳລັງຊັບທີ່ຈະກິນອາຫານອົງຄະທາດໄດ້. ພວກເຮົາຄວນເຮັດແນວໃດ? ພວກເຮົາຄວນປ່ອຍໃຫ້ຕົວເອງອຶດຫິວຈົນຕາຍບໍ?” ເຈົ້າບໍ່ສາມາດອຶດຫິວຈົນຕາຍໄດ້. ເພື່ອການມີຊີວິດຢູ່, ຍັງຕ້ອງກິນອາຫານອົງຄະທາດ. ເຖິງແມ່ນວ່າການກິນມັນຈະເປັນອັນຕະລາຍຕໍ່ຮ່າງກາຍກໍຕາມ, ມັນກໍຍັງດີກວ່າການອຶດຫິວຈົນຕາຍ. ເຖິງແມ່ນວ່າຈະສືບຕໍ່ດຳລົງຊີວິດດ້ວຍຄວາມຍາກລຳບາກເຊັ່ນນັ້ນກໍຕາມ, ຕາບໃດທີ່ບໍ່ຕາຍ ແລະ ສາມາດປະຕິບັດໜ້າທີ່ໃຫ້ສຳເລັດໄດ້, ຍຶດໝັ້ນຈົນເຖິງວິນາທີສຸດທ້າຍ ແລະ ໄດ້ຮັບຄວາມລອດພົ້ນ ເຖິງແມ່ນວ່າຈະເຈັບປ່ວຍກໍຕາມ, ເຈົ້າກໍໄດ້ເອົາຊະນະໂລກນີ້ ແລະ ເອົາຊະນະຊາຕານແລ້ວ. ຄົນອື່ນເວົ້າວ່າ “ໃນເມື່ອອາຫານອະນົງຄະທາດເປັນອັນຕະລາຍຕໍ່ຜູ້ຄົນຫຼາຍ ແລະ ຜົນກະທົບກໍບໍ່ສາມາດແກ້ໄຂໄດ້, ຂ້ອຍກໍຈະບໍ່ກິນມັນເລີຍ. ຂ້ອຍຈະຫາວິທີປູກອາຫານອົງຄະທາດໃນເດີ່ນບ້ານຂອງຂ້ອຍເອງ”. ຖ້າເຈົ້າມີເງື່ອນໄຂ, ນັ້ນກໍເປັນເລື່ອງທີ່ດີຢ່າງແນ່ນອນ. ແຕ່ຖ້າເຮືອນຂອງເຈົ້າບໍ່ມີເດີ່ນບ້ານ ແລະ ເຈົ້າບໍ່ສາມາດປູກຜັກ ແລະ ເມັດພືດໄດ້ ແລະ ເຈົ້າກໍເປັນພຽງຄົນທຳມະດາທີ່ບໍ່ສາມາດຊື້ອາຫານອົງຄະທາດໄດ້ເດ? ສິ່ງດຽວທີ່ສາມາດເຮັດໄດ້ກໍຄືການກິນອາຫານອະນົງຄະທາດ. ບາງຄົນເວົ້າວ່າ: “ຖ້າຂ້ອຍກິນອາຫານອະນົງຄະທາດ, ຢ່າງໜ້ອຍມັນກໍສາມາດເຮັດໃຫ້ຂ້ອຍມີຊີວິດຢູ່ຕໍ່ໄປໄດ້ອີກຫຼາຍປີ ແລະ ຂ້ອຍກໍຈະບໍ່ຕາຍໃນໄລຍະເວລາທີ່ສັ້ນ. ເຖິງແມ່ນວ່າຂ້ອຍຈະເປັນພະຍາດແປກໆບາງຢ່າງຈາກມັນກໍຕາມ, ມັນກໍບໍ່ມີທາງເລືອກອື່ນ”. ພວກເຈົ້າຢ້ານທີ່ຈະເປັນພະຍາດແປກໆທຸກປະເພດ ແລະ ອາຍຸໄຂຂອງພວກເຈົ້າສັ້ນລົງບໍ? (ຢ້ານ). ຄວນເຮັດແນວໃດກ່ຽວກັບເລື່ອງນີ້? ບາງຄົນເວົ້າວ່າ “ພວກເຮົາກໍເຮັດໄດ້ພຽງແຕ່ຫັນໄປຫາທາງເລືອກສຸດທ້າຍ, ຍອມຮັບໃນສິ່ງທີ່ພວກເຮົາສາມາດເຮັດໄດ້. ເພື່ອຄວາມຢູ່ລອດ, ພວກເຮົາບໍ່ມີທາງເລືອກອື່ນນອກຈາກກິນອາຫານອະນົງຄະທາດ”. ຫຼັກການນີ້ຖືກຕ້ອງບໍ? (ຖືກຕ້ອງ). ມັນຖືກຕ້ອງບໍ? ພວກເຈົ້າບໍ່ສາມາດແຍກແຍະໄດ້ວ່າມັນຖືກຕ້ອງ ຫຼື ບໍ່ຖືກຕ້ອງ. ການເຮັດແບບນີ້ແມ່ນການຍອມຮັບໃນສິ່ງທີ່ພວກເຈົ້າສາມາດເຮັດໄດ້ ແລະ ບໍ່ມີທາງເລືອກອື່ນບໍ? ມັນບໍ່ແມ່ນການຍອມຮັບໃນສິ່ງທີ່ສາມາດເຮັດໄດ້ ແລະ ມັນກໍບໍ່ແມ່ນການບໍ່ມີທາງເລືອກອື່ນ. ແຕ່ກົງກັນຂ້າມ, ນີ້ຄືການດຳລົງຊີວິດດ້ວຍຄວາມສັດທາ. ບໍ່ມີຂໍ້ຄວາມໜຶ່ງຈາກພຣະທຳຂອງພຣະເຈົ້າບໍ? “ຕາບໃດທີ່ເຈົ້າຍັງມີໜຶ່ງລົມຫາຍໃຈ, ພຣະເຈົ້າຈະບໍ່ປ່ອຍໃຫ້ເຈົ້າຕາຍ”. ຊີວິດຂອງຜູ້ຄົນແມ່ນຢູ່ໃນພຣະຫັດຂອງພຣະເຈົ້າ. ຄົນເຮົາຈະມີອາຍຸຍືນຍາວສໍ່າໃດ ແລະ ສະພາບຮ່າງກາຍຂອງພວກເຂົາຈະເປັນແນວໃດນັ້ນ ແມ່ນຂຶ້ນຢູ່ກັບການກຳນົດຂອງພຣະເຈົ້າ, ບໍ່ແມ່ນຂຶ້ນຢູ່ກັບສິ່ງທີ່ພວກເຂົາກິນ. ການທີ່ຜູ້ຄົນມີຄວາມຄິດ ແລະ ມຸມມອງທີ່ຖືກຕ້ອງກ່ຽວກັບອາຫານອະນົງຄະທາດ ແລະ ມີການແຍກແຍະກ່ຽວກັບອາຫານດັ່ງກ່າວກໍພຽງພໍແລ້ວ. ເຖິງຢ່າງໃດກໍຕາມ, ຜູ້ຄົນຄວນປະຕິບັດຕໍ່ສະພາບແວດລ້ອມທີ່ເປັນຈິງທີ່ດຳລົງຢູ່ຢ່າງຖືກຕ້ອງ. ຖ້າເຈົ້າຂາດກຳລັງຊັບ ຫຼື ເງື່ອນໄຂທາງສະພາບແວດລ້ອມສຳລັບການປູກອາຫານເອງ, ກໍຈົ່ງກິນສິ່ງທີ່ມີ. ແລ້ວເຈົ້າຈະກັງວົນກ່ຽວກັບການເຈັບປ່ວຍ ຫຼື ການຕາຍບໍ? ບໍ່ຈຳເປັນຕ້ອງກັງວົນ. ເປັນຫຍັງ? ພວກເຮົາມີຄວາມຈິງຈາກພຣະທຳຂອງພຣະເຈົ້າຢູ່ໃນໃຈຂອງພວກເຮົາເພື່ອເປັນການສະໜັບສະໜູນ ແລະ ເປັນພື້ນຖານຂອງພວກເຮົາ: “ມະນຸດຈະບໍ່ມີຊີວິດຢູ່ໄດ້ດ້ວຍເຂົ້າຈີ່ເທົ່ານັ້ນ, ແຕ່ດ້ວຍພຣະທຳທຸກຂໍ້ທີ່ອອກມາຈາກປາກຂອງພຣະເຈົ້າ” ແລະ “ຕາບໃດທີ່ເຈົ້າຍັງມີໜຶ່ງລົມຫາຍໃຈ, ພຣະເຈົ້າຈະບໍ່ປ່ອຍໃຫ້ເຈົ້າຕາຍ”. ຊີວິດ, ສະພາບຮ່າງກາຍ ແລະ ອາຍຸໄຂຂອງຄົນເຮົາລ້ວນແຕ່ຢູ່ໃນພຣະຫັດຂອງພຣະເຈົ້າ. ບໍ່ວ່າຄົນເຮົາຈະເຈັບປ່ວຍ ຫຼື ບໍ່, ເມື່ອໃດທີ່ພວກເຂົາເຈັບປ່ວຍ ແລະ ເມື່ອໃດທີ່ພວກເຂົາຕາຍ, ທັງໝົດນີ້ແມ່ນຢູ່ໃນພຣະຫັດຂອງພຣະເຈົ້າ. ບໍ່ຈຳເປັນຕ້ອງກັງວົນ ຫຼື ຢ້ານກົວ. ຖ້າເຈົ້າບໍ່ສາມາດຫາອາຫານອະນົງຄະທາດໄດ້ ແລະ ສາມາດກິນໄດ້ພຽງແຕ່ອາຫານອະນົງຄະທາດເທົ່ານັ້ນ, ກໍຈົ່ງກິນມັນດ້ວຍຈິດໃຈທີ່ສະຫງົບ. ຈົ່ງກິນສິ່ງທີ່ມີີ. ບາງຄົນເວົ້າວ່າ “ຖ້າພຣະອົງກ່າວວ່າອາຫານອະນົງຄະທາດແມ່ນສິ່ງທີ່ເປັນລົບ, ແລ້ວເປັນຫຍັງພຣະອົງຈຶ່ງບອກໃຫ້ພວກເຮົາກິນມັນດ້ວຍຈິດໃຈທີ່ສະຫງົບ?” ເຈົ້າຈະມີຊີວິດຢູ່ໄດ້ແນວໃດ ຖ້າເຈົ້າບໍ່ກິນ? ຖ້າເຈົ້າກິນໜ້ອຍເກີນໄປ, ຮ່າງກາຍຂອງເຈົ້າຈະສາມາດໄດ້ຮັບສິ່ງທີ່ມັນຕ້ອງການແທ້ໆບໍ? ຕອນນີ້ ຜູ້ບໍ່ມີຄວາມເຊື່ອກໍເວົ້າເຊັ່ນກັນວ່າ ອາຫານອະນົງຄະທາດມີໂພຊະນາການໜ້ອຍກວ່າອາຫານອົງຄະທາດຫຼາຍ; ເຖິງແມ່ນວ່າເຈົ້າຈະກິນຫຼາຍກໍຕາມ, ມັນກໍບໍ່ໄດ້ໃຫ້ໂພຊະນາການຫຼາຍປານໃດ. ນີ້ແມ່ນຂໍ້ເທັດຈິງເຊັ່ນກັນ. ມີອີກຈຸດໜຶ່ງທີ່ພວກເຂົາບໍ່ຮູ້: ສັດສ່ວນຂອງສ່ວນປະກອບທາງໂພຊະນາການໃນອາຫານອົງຄະທາດແມ່ນເໝາະສົມ. ຫຼັງຈາກທີ່ເຈົ້າກິນມັນເຂົ້າໄປ, ມັນຈະຊ່ວຍໃຫ້ຮ່າງກາຍຂອງເຈົ້າສ້າງສານອາຫານຫຼາຍຢ່າງ, ສົ່ງເສີມການໄຫຼວຽນຂອງເລືອດ ແລະ ເຮັດໜ້າທີ່ເດີມຂອງມັນພາຍໃນຕົວເຈົ້າ ເພື່ອຮັບປະກັນສຸຂະພາບທີ່ດີ. ເຖິງຢ່າງໃດກໍຕາມ, ອາຫານອະນົງຄະທາດຂາດສ່ວນປະກອບທາງໂພຊະນາການ, ສະນັ້ນ ຮ່າງກາຍຂອງເຈົ້າຈຶ່ງບໍ່ສາມາດໃຊ້ມັນເພື່ອສັງເຄາະສານອາຫານເພື່ອຕອບສະໜອງຄວາມຕ້ອງການຂອງມັນໄດ້. ສິ່ງທີ່ສຳຄັນທີ່ສຸດກໍຄື ອາຫານອະນົງຄະທາດບໍ່ມີພະລັງຊີວິດ ແລະ ຂາດສ່ວນປະກອບທາງໂພຊະນາການຫຼາຍຢ່າງ; ມັນບໍ່ສາມາດເຮັດໃຫ້ເຈົ້າສຸຂະພາບດີໄດ້. ຫຼັງຈາກທີ່ກິນມັນເປັນເວລາສິບ ຫຼື ຊາວປີ, ຜູ້ຄົນກໍຈະເກີດມີພະຍາດທຸກປະເພດ ແລະ ເປັນພະຍາດແປກໆ ແລະ ບາງຄົນກໍເຖິງກັບສູນເສຍຄວາມສາມາດໃນການສືບພັນ. ຜົນສະທ້ອນດັ່ງກ່າວແມ່ນຮ້າຍແຮງເກີນໄປ. ນັ້ນຄືເຫດຜົນທີ່ບາງຄົນຮູ້ສຶກວ່າ: “ຂ້ອຍກິນອາຫານ ແລະ ຜັກຫຼາຍແລ້ວ, ສະນັ້ນ ຂ້ອຍບໍ່ຄວນຂາດໂພຊະນາການ. ແຕ່ເປັນຫຍັງຂ້ອຍຈຶ່ງຮູ້ສຶກອ່ອນເພຍໄປທົ່ວຮ່າງກາຍ?” ນີ້ຄືຄວາມແຕກຕ່າງລະຫວ່າງອາຫານອົງຄະທາດ ແລະ ອະນົງຄະທາດ; ຄວາມຈິງແລ້ວ ເຈົ້າໄດ້ຮູ້ສຶກເຖິງມັນແລ້ວ. ເປັນຫຍັງເຈົ້າຈຶ່ງມີຄວາມຮູ້ສຶກນີ້? ມັນກໍຍ້ອນວ່າອາຫານອະນົງຄະທາດມີພະລັງຊີວິດ. ເຈົ້າກິນມັນຫຼາຍ, ແຕ່ມັນບໍ່ໄດ້ນຳເອົາໂພຊະນາການມາໃຫ້ຫຼາຍປານໃດ, ສະນັ້ນ ເຈົ້າຈຶ່ງຮູ້ສຶກຮ່າງກາຍອ່ອນເພຍ ແລະ ຂາດຄວາມມີຊີວິດຊີວາ. ແຕ່ເຖິງຢ່າງໃດກໍຕາມ, ເຈົ້າກໍຍັງຕ້ອງກິນ; ຖ້າເຈົ້າບໍ່ກິນ, ເຈົ້າກໍຈະອຶດຫິວ ແລະ ບໍ່ສາມາດເຮັດວຽກ ຫຼື ຢູ່ລອດໄດ້. ຜູ້ຄົນບໍ່ຕ້ອງເຮັດສິ່ງທີ່ໂງ່ຈ້າ ແລະ ພວກເຂົາກໍບໍ່ຄວນເຮັດຫຍັງທີ່ສຸດໂຕ່ງ. ພວກເຂົາຄວນປະຕິບັດຕໍ່ທຸກສິ່ງຕາມພຣະທຳຂອງພຣະເຈົ້າ ແລະ ປະຕິບັດຕາມຫຼັກການຄວາມຈິງໃນທຸກສິ່ງ. ນີ້ຄືສິ່ງທີ່ຜູ້ຄົນຄວນຊັດເຈນ ແລະ ເຂົ້າໃຈ. ສະຫຼຸບແລ້ວ, ທັງໝົດນີ້ກໍຂຶ້ນຢູ່ກັບວ່າຜູ້ຄົນຄວນປະຕິບັດຕໍ່ອາຫານອົງຄະທາດແນວໃດ. ຫຼັງຈາກທີ່ເຂົ້າໃຈຜົນກະທົບດ້ານລົບ ແລະ ຜົນສະທ້ອນທີ່ຕາມມາທີ່ອາຫານອະນົງຄະທາດນຳມາໃຫ້ແລ້ວ, ຜູ້ຄົນບໍ່ຄວນຖືກມັນຈຳກັດ ແລະ ພວກເຂົາກໍບໍ່ຄວນກັງວົນ ຫຼື ຢ້ານກົວ, ເພາະທຸກສິ່ງລ້ວນແຕ່ຢູ່ໃນພຣະຫັດຂອງພຣະເຈົ້າ. ຊີວິດຂອງຜູ້ຄົນ ແລະ ທຸກສິ່ງກ່ຽວກັບພວກເຂົາລ້ວນແຕ່ຢູ່ໃນພຣະຫັດຂອງພຣະເຈົ້າ, ຂຶ້ນຢູ່ກັບອຳນາດສູງສຸດ ແລະ ການຈັດແຈງຂອງພຣະເຈົ້າ. ແມ່ນບໍ? (ແມ່ນແລ້ວ). ຖ້າເຈົ້າເຂົ້າໃຈມັນແບບນີ້, ຄວາມຄິດ ແລະ ມຸມມອງຂອງເຈົ້າກໍຖືກຕ້ອງແລ້ວ. ເມື່ອໄດ້ຍິນທັງໝົດນີ້ແລ້ວ, ຫົວໃຈຂອງພວກເຈົ້າຮູ້ສຶກສະຫວ່າງຂຶ້ນ ແລະ ຖືກປົດປ່ອຍແລ້ວບໍ? (ແມ່ນແລ້ວ). ນີ້ຄືບັນຫາໃນຊີວິດຈິງທີ່ຜູ້ຄົນຄວນເຫັນ. ຖ້າເຈົ້າເບິ່ງເລື່ອງນີ້ບໍ່ອອກ, ເຈົ້າກໍໂງ່ຈ້າເກີນໄປແລ້ວ. ກ່ຽວກັບວ່າຄວນກິນອາຫານອະນົງຄະທາດ ຫຼື ບໍ່ນັ້ນ, ພວກເຮົາຫາກໍສົນທະນາກັນເຖິງຫຼັກການປະຕິບັດຫຼາຍຢ່າງ. ເຈົ້າຄວນປະຕິບັດຕໍ່ມັນຢ່າງເໝາະສົມ ໂດຍອີງໃສ່ສະພາບແວດລ້ອມທີ່ເປັນຈິງ ແລະ ເງື່ອນໄຂຕົວຈິງຂອງເຈົ້າ. ສະຫຼຸບແລ້ວ, ເຈົ້າຄວນເບິ່ງທຸກສິ່ງໂດຍອີງຕາມພຣະທຳຂອງພຣະເຈົ້າ ແລະ ເຈົ້າຍັງຄວນກະທຳຕາມພຣະທຳຂອງພຣະເຈົ້າອີກດ້ວຍ. ຕາບໃດທີ່ຈຸດປະສົງຂອງເຈົ້າແມ່ນເພື່ອຮັບປະກັນການຢູ່ລອດ ແລະ ການເຮັດໜ້າທີ່ທາງຮ່າງກາຍທີ່ປົກກະຕິ, ເພື່ອໃຫ້ເຈົ້າສາມາດປະຕິບັດໜ້າທີ່ໄດ້ຕາມປົກກະຕິ, ບໍ່ບ່ຽງເບນໄປຈາກເສັ້ນທາງແຫ່ງການຕິດຕາມພຣະເຈົ້າ ແລະ ປະຕິບັດໜ້າທີ່ໃຫ້ສຳເລັດ ແລະ ກ້າວເຂົ້າສູ່ເສັ້ນທາງແຫ່ງການໄລ່ຕາມເສາະຫາຄວາມຈິງ, ແລ້ວສິ່ງທີ່ເຈົ້າກຳລັງເຮັດກໍຖືກຕ້ອງແລ້ວ. ນີ້ແມ່ນເນື້ອໃນການໂອ້ລົມຂອງພວກເຮົາກ່ຽວກັບດ້ານຂອງສິ່ງທີ່ພຣະເຈົ້າກຳນົດໄວ້.

ພວກເຮົາໄດ້ຍົກສອງຕົວຢ່າງເພື່ອໂອ້ລົມກ່ຽວກັບດ້ານຂອງສິ່ງທີ່ພຣະເຈົ້າກຳນົດໄວ້. ໂດຍພື້ນຖານແລ້ວ ມັນໄດ້ຖືກອະທິບາຍຢ່າງຊັດເຈນແລ້ວບໍ? (ຊັດເຈນແລ້ວ). ແລ້ວພວກເຈົ້າສາມາດໄຈ້ແຍກລະຫວ່າງສິ່ງທີ່ເປັນບວກ ແລະ ສິ່ງທີ່ເປັນລົບໄດ້ບໍ? ສາມາດນຳໃຊ້ຄວາມຈິງດ້ານນີ້ເພື່ອປະເມີນບຸກຄົນ, ເຫດການ ແລະ ສິ່ງຕ່າງໆທີ່ເຈົ້າພົບພໍ້ໄດ້ບໍ? ຖ້າພວກເຮົາບໍ່ໄດ້ໂອ້ລົມກ່ຽວກັບສອງຕົວຢ່າງນີ້, ພວກເຈົ້າຈະສາມາດນຳໃຊ້ຄວາມຈິງດ້ານນີ້ກ່ຽວກັບສິ່ງທີ່ເປັນບວກທີ່ພວກເຮົາໄດ້ກຳນົດໃນມື້ນີ້ເພື່ອວັດແທກພວກມັນໄດ້ບໍ? (ຂ້ານ້ອຍອາດຈະສາມາດແຍກແຍະສິ່ງທີ່ງ່າຍກວ່າໄດ້, ແຕ່ຂ້ານ້ອຍບໍ່ສາມາດແຍກແຍະສອງຕົວຢ່າງທີ່ຂ້ອນຂ້າງຊັບຊ້ອນທີ່ພຣະເຈົ້າກ່າວເຖິງໄດ້). ໂຊກດີທີ່ພວກເຮົາໄດ້ໂອ້ລົມກ່ຽວກັບເລື່ອງນີ້, ຖ້າບໍ່ດັ່ງນັ້ນ ພວກເຈົ້າອາດຈະພາດໂອກາດທີ່ຈະໄດ້ກິນອາຫານທີ່ແຊບຊ້ອຍຄືກັບໝາກໂປມ-ແພຣ໌, ແມ່ນບໍ? (ແມ່ນແລ້ວ). ບາງຄົນທີ່ມີແນວໂນ້ມທີ່ຈະປະຕິບັດຕາມລະບຽບການຫຼາຍກວ່າອາດຈະຫຼຽວເບິ່ງໝາກໂປມ-ແພຣ໌ ແລະ ຢາກກິນມັນແຕ່ບໍ່ກ້າ, ໂດຍຄິດວ່າການກິນມັນຈະເປັນການລະເມີດຫຼັກການທີ່ພຣະເຈົ້າໄດ້ກຳນົດໄວ້ ແລະ ເຮັດຂັດແຍ້ງກັບພຣະທຳຂອງພຣະເຈົ້າ, ສະນັ້ນ ພວກເຂົາຈຶ່ງຢັບຢັ້ງຕົນເອງ ແລະ ບໍ່ກິນມັນ ແລະ ຜົນກໍຄື ພວກເຂົາພາດໂອກາດຫຼາຍຢ່າງທີ່ຈະໄດ້ກິນອາຫານທີ່ແຊບຊ້ອຍນີ້. ເຖິງຢ່າງໃດກໍຕາມ, ສຳລັບສິ່ງທີ່ເປັນລົບຢ່າງຊັດເຈນບາງຢ່າງ, ເນື່ອງຈາກຜູ້ຄົນຂາດການແຍກແຍະ, ພວກເຂົາຈຶ່ງຍົກຍ້ອງຢ່າງສູງ ແລະ ຮັບຮອງ ແລະ ຍອມຮັບພວກມັນຢ່າງເລິກເຊິ່ງໃນໃຈຂອງພວກເຂົາ. ກ່ຽວກັບອາຫານອະນົງຄະທາດ, ພວກເຂົາເຖິງກັບຄິດວ່າ: “ອາຫານອະນົງຄະທາດຕອບສະໜອງຄວາມຕ້ອງການດ້ານອາຫານຂອງມະນຸດຊາດຢ່າງຫຼວງຫຼາຍ ແລະ ໃນເວລາດຽວກັນ, ມັນກໍສາມາດຊ່ວຍຫຼຸດຜ່ອນການເສຍຊີວິດຈາກຄວາມອຶດຫິວໄດ້. ນີ້ຄືການປະກອບສ່ວນອັນຍິ່ງໃຫຍ່ຂອງວິທະຍາສາດຕໍ່ມະນຸດຊາດໃນປະຫວັດສາດການພັດທະນາຂອງມະນຸດຢ່າງແທ້ຈິງ! ສິ່ງນີ້ຖືກເຮັດໂດຍພຣະເຈົ້າຢ່າງແທ້ຈິງ; ພຣະເຈົ້າເປັນຜູ້ທີ່ໄດ້ສົ່ງເສີມເລື່ອງນີ້”. ຄຳເວົ້າທີ່ຮຽບງ່າຍດັ່ງກ່າວໄດ້ເປີດໂປງຂໍ້ເທັດຈິງໜຶ່ງ. ຂໍ້ເທັດຈິງຫຍັງ? ນັ້ນກໍຄື ເຈົ້າບໍ່ເຂົ້າໃຈຄວາມຈິງ. ນີ້ເປັນເລື່ອງຮອງ; ມີບັນຫາທີ່ຮ້າຍແຮງກວ່ານີ້ຢູ່ບ່ອນນີ້, ນັ້ນກໍຄື ເຈົ້າໄດ້ກ່າວຄຳເວົ້າທີ່ກະບົດ ແລະ ໝິ່ນປະໝາດພຣະເຈົ້າຢ່າງຮ້າຍແຮງ ແລະ ສິ່ງນີ້ເຮັດໃຫ້ພຣະເຈົ້າຮູ້ສຶກລັງກຽດ ແລະ ໜ້າກຽດຊັງ. ຖ້າບັນຫາດັ່ງກ່າວກາຍເປັນເລື່ອງຮ້າຍແຮງຈົນເຈົ້າຂັດແຍ້ງກັບເຈດຕະນາຂອງພຣະເຈົ້າ ແລະ ຕັ້ງໃຈຕໍ່ຕ້ານ ແລະ ໝິ່ນປະໝາດພຣະເຈົ້າ, ແລ້ວເຈົ້າກໍອາດຈະສູນເສຍຄວາມຫວັງໃນຄວາມລອດພົ້ນຂອງເຈົ້າ ແລະ ມັນຈະສົ່ງຜົນກະທົບຕໍ່ຈຸດໝາຍປາຍທາງຂອງເຈົ້າ. ເພາະສະນັ້ນ, ການເຂົ້າໃຈຄວາມຈິງຈຶ່ງສຳຄັນຫຼາຍ. ຖ້າພວກເຮົາບໍ່ໄດ້ຍົກຕົວຢ່າງໃນການໂອ້ລົມຂອງພວກເຮົາ, ບາງຄົນໃນພວກເຈົ້າອາດຈະຄິດວ່າ: “ອາຫານອະນົງຄະທາດແມ່ນໝາກຜົນຂອງການຄົ້ນຄວ້າທາງວິທະຍາສາດ ແລະ ການພັດທະນາວິທະຍາສາດກໍປະກອບສ່ວນໃຫ້ແກ່ມະນຸດຊາດ, ສະນັ້ນ ການປະກອບສ່ວນດັ່ງກ່າວຈຶ່ງມີແນວໂນ້ມສູງທີ່ຈະຖືກພຣະເຈົ້າກຳນົດໄວ້, ມັນມີແນວໂນ້ມສູງທີ່ຈະຖືກພຣະເຈົ້າຈັດວາງໄວ້”. ຜ່ານການໂອ້ລົມໃນລັກສະນະນີ້, ຕອນນີ້ມັນຊັດເຈນແລ້ວບໍ? ຄຳເວົ້ານີ້ຖືກຕ້ອງບໍ? (ບໍ່ຖືກຕ້ອງ). ຄົນເຮົາຄວນເຂົ້າໃຈສິ່ງຕ່າງໆໃນລັກສະນະນີ້ບໍ? (ບໍ່ຄວນ). ຖ້າຄົນໃດໜຶ່ງເວົ້າແບບນີ້, ພວກເຂົາກໍກຳລັງຈະເດືອດຮ້ອນ; ນີ້ຄືການກະບົດຢ່າງຮ້າຍແຮງ! ກ່ອນທີ່ເຈົ້າຈະມີຄວາມເຂົ້າໃຈຢ່າງຊັດເຈນວ່າສິ່ງຕ່າງໆ ແລະ ແກ່ນແທ້ຂອງພວກມັນແມ່ນຫຍັງແທ້, ຢ່າຟ້າວກຳນົດພວກມັນ ແລະ ຢ່າຍອມຮັບ ຫຼື ມັກສິ່ງທີ່ຖືກປຸງແຕ່ງທາງວິທະຍາສາດຢ່າງງ່າຍດາຍ. ໂດຍສະເພາະສຳລັບສິ່ງທີ່ໄດ້ຮັບການເຄົາລົບ ແລະ ເປັນທີ່ນິຍົມໃນກະແສທີ່ຊົ່ວຮ້າຍ ແລະ ຄົນສ່ວນໃຫຍ່ມັກ, ເຈົ້າຕ້ອງລະມັດລະວັງຢ່າງເຂັ້ມງວດ, ຈົ່ງແຍກແຍະພວກມັນຕາມພຣະທຳຂອງພຣະເຈົ້າ ແລະ ຄວາມຈິງ ແລະ ຢ່າຍອມຮັບພວກມັນຢ່າງເດັດຂາດ. ບາງຄົນເວົ້າວ່າ: “ຂີດຄວາມສາມາດຂອງພວກເຮົານັ້ນຕໍ່າ. ເມື່ອພວກເຮົາເຫັນຂໍ້ມູນຂ່າວສານປະເພດຕ່າງໆແຜ່ກະຈາຍຢູ່ໃນອິນເຕີເນັດ, ພວກເຮົາກໍຄິດວ່າມັນເປັນກະແສສັງຄົມ ແລະ ບໍ່ສາມາດຜິດພາດໄດ້. ຫຼັງຈາກທີ່ເບິ່ງມັນແລ້ວ, ມັນກໍມີຜົນກະທົບຕໍ່ຫົວໃຈຂອງພວກເຮົາ. ຖ້າພວກເຮົາດຳລົງຊີວິດຢູ່ໃນສູນຍາກາດ, ພວກເຮົາກໍຄົງຈະບໍ່ຖືກເຮັດໃຫ້ຫຼົງຜິດ”. ຄຳເວົ້ານີ້ຖືກຕ້ອງບໍ? (ບໍ່ຖືກຕ້ອງ). ເຈົ້າດຳລົງຊີວິດຢູ່ໃນໂລກແຫ່ງຄວາມເປັນຈິງ, ໃນສັງຄົມປັດຈຸບັນ ແລະ ເຈົ້າກໍຈະໄດ້ຍິນສຽງທີ່ແປກປະຫຼາດ ແລະ ຄຳເວົ້າ ແລະ ທິດສະດີທີ່ແປກປະຫຼາດຫຼາຍຢ່າງຢ່າງຫຼີກລ່ຽງບໍ່ໄດ້. ຂໍ້ໂຕ້ແຍ້ງເຫຼົ່ານີ້ຈະເຂົ້າສູ່ຫົວໃຈຂອງເຈົ້າຢ່າງຫຼີກລ່ຽງບໍ່ໄດ້, ບ່ອນທີ່ພວກມັນຈະມີຜົນກະທົບ, ປ່ຽນແປງຄວາມຄິດຂອງເຈົ້າ. ຜູ້ຄົນຄິດວ່າ ຕາບໃດທີ່ພວກເຂົາດຳລົງຊີວິດຢູ່ໃນສັງຄົມນີ້, ຕາບໃດທີ່ພວກເຂົາດຳລົງຊີວິດຢູ່ທ່າມກາງຜູ້ຄົນ, ພວກເຂົາກໍຈະໄດ້ຮັບອິດທິພົນໂດຍບໍ່ຮູ້ຕົວ, ນອກຈາກວ່າພວກເຂົາຈະດຳລົງຊີວິດເລິກເຂົ້າໄປໃນພູເຂົາ ແລະ ປ່າໄມ້ ຫຼື ຂັງຕົວເອງໄວ້ໃນຫ້ອງນ້ອຍໆ, ບໍ່ຟັງ, ບໍ່ເບິ່ງ ແລະ ບໍ່ຄິດກ່ຽວກັບສິ່ງເຫຼົ່ານີ້, ເຊິ່ງໃນກໍລະນີດັ່ງກ່າວ ຫົວໃຈຂອງພວກເຂົາກໍຈະສະອາດ. ມຸມມອງນີ້ຖືກຕ້ອງບໍ? (ບໍ່ຖືກຕ້ອງ). ເຫັນໄດ້ຊັດເຈນວ່າບໍ່ຖືກຕ້ອງ. ແລ້ວຈະແກ້ໄຂບັນຫານີ້ໄດ້ແນວໃດ? ເຈົ້າຕ້ອງໄລ່ຕາມເສາະຫາຄວາມຈິງ ແລະ ເຂົ້າໃຈຄວາມຈິງ. ຖ້າເຈົ້າມີຄວາມເຂົ້າໃຈຢ່າງຊັດເຈນກ່ຽວກັບທຸກດ້ານຂອງຄວາມຈິງ, ເມື່ອເຈົ້າພົບພໍ້ກັບສິ່ງເຫຼົ່ານີ້, ເຈົ້າກໍຈະຮູ້ວ່າແກ່ນແທ້ທີ່ຢູ່ເບື້ອງຫຼັງຂອງພວກມັນແມ່ນຫຍັງ. ເຈົ້າຈະສາມາດແຍກແຍະ ແລະ ກຳນົດພວກມັນໄດ້ຢ່າງວ່ອງໄວວ່າແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ ແລະ ບົນພື້ນຖານຂອງການມີມະໂນທຳ ແລະ ເຫດຜົນ, ເຈົ້າກໍຈະຍອມຮັບສິ່ງທີ່ເປັນບວກຢ່າງໄວວາ ແລະ ຕໍ່ຕ້ານ ຫຼື ປະຕິເສດ, ວິພາກວິຈານ ແລະ ກ່າວໂທດສິ່ງທີ່ເປັນລົບ. ດ້ວຍວິທີນີ້, ເຈົ້າກໍຈະໄດ້ຮັບການປົກປ້ອງ ແລະ ເຈົ້າຈະບໍ່ຮູ້ສຶກໝົດຫົນທາງ ແລະ ເຈົ້າກໍບໍ່ຈຳເປັນຕ້ອງກັງວົນ ຫຼື ຢ້ານກົວຫຼາຍ. ເປັນຫຍັງ? ເພາະດ້ວຍພຣະທຳຂອງພຣະເຈົ້າທີ່ເປັນພື້ນຖານຂອງເຈົ້າ, ເຈົ້າກໍຈະມີຄວາມສາມາດພື້ນຖານໃນການແຍກແຍະສິ່ງທີ່ເປັນບວກ ແລະ ສິ່ງທີ່ເປັນລົບ, ມຸມມອງ ແລະ ຄວາມຄິດເຫັນຂອງເຈົ້າກ່ຽວກັບສິ່ງທີ່ເປັນບວກ ແລະ ສິ່ງທີ່ເປັນລົບຕ່າງໆກໍຈະອີງໃສ່ພຣະທຳຂອງພຣະເຈົ້າ ແລະ ເຈົ້າກໍຈະສາມາດກຳນົດໄດ້ວ່າພວກມັນແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ; ເພາະສະນັ້ນ, ເລື່ອງທີ່ວ່າເຈົ້າຄວນເຮັດຫຍັງນັ້ນກໍຈະກາຍເປັນເລື່ອງທີ່ງ່າຍຫຼາຍ. ບໍ່ແມ່ນແນວນັ້ນບໍ? (ແມ່ນແລ້ວ).

ພວກເຈົ້າເຂົ້າໃຈສິ່ງທີ່ພວກເຮົາຫາກໍໂອ້ລົມກັນບໍ? ຖ້າພວກເຮົາບໍ່ໄດ້ໂອ້ລົມກ່ຽວກັບມັນໃນລັກສະນະນີ້, ພວກເຈົ້າຈະສາມາດເຂົ້າໃຈມັນໄດ້ບໍ? (ບໍ່ໄດ້). ແລ້ວຖ້າມີປະສົບການຕື່ມອີກສອງສາມປີ, ຈະສາມາດແຍກແຍະສິ່ງທີ່ເປັນບວກ ແລະ ສິ່ງທີ່ເປັນລົບໄດ້ບໍ? (ຖ້າປາສະຈາກຄວາມຈິງ, ພວກເຮົາກໍບໍ່ສາມາດແຍກແຍະສິ່ງເຫຼົ່ານີ້ໄດ້; ບາງຄັ້ງພວກເຮົາເຖິງກັບຍົກຍ້ອງ ແລະ ສະໜັບສະໜູນສິ່ງທີ່ເປັນລົບ. ສະນັ້ນ, ມັນບໍ່ແມ່ນວ່າພວກເຮົາຈະສາມາດແຍກແຍະໄດ້ພຽງແຕ່ຍ້ອນມີປະສົບການຂຶ້ນອີກຫຼາຍປີ). ເລື່ອງເຫຼົ່ານີ້ກ່ຽວຂ້ອງກັບຄວາມລຶກລັບບໍ? (ບໍ່ກ່ຽວຂ້ອງ). ຖ້າພວກມັນບໍ່ກ່ຽວຂ້ອງກັບຄວາມລຶກລັບ, ແລ້ວເປັນຫຍັງຜູ້ຄົນຈຶ່ງບໍ່ເຂົ້າໃຈພວກມັນ? ສິ່ງເຫຼົ່ານີ້ເປັນເລື່ອງພາຍນອກບໍ? (ແມ່ນແລ້ວ). ຖ້າພວກມັນເປັນພຽງເລື່ອງພາຍນອກ, ພວກມັນກໍຄວນຈະເຂົ້າໃຈໄດ້ງ່າຍ, ແຕ່ທີ່ຈິງແລ້ວ, ເລື່ອງເຫຼົ່ານີ້ຍັງກ່ຽວຂ້ອງກັບຄວາມຈິງບາງຢ່າງ ແລະ ມຸມມອງຂອງຜູ້ຄົນທີ່ມີຕໍ່ສິ່ງຕ່າງໆອີກດ້ວຍ. ເມື່ອບາງສິ່ງກ່ຽວຂ້ອງກັບມຸມມອງທີ່ມີຕໍ່ສິ່ງຕ່າງໆ ພ້ອມທັງແກ່ນແທ້ ແລະ ທຳມະຊາດຂອງບັນຫາ, ມັນກໍກ່ຽວຂ້ອງກັບຄວາມຈິງ ແລະ ເມື່ອມັນກ່ຽວຂ້ອງກັບຄວາມຈິງ, ພວກເຈົ້າກໍເບິ່ງບໍ່ອອກ ແລະ ພວກເຈົ້າກໍເກີດຄວາມສັບສົນ. ສະນັ້ນ, ພວກເຈົ້າຄິດວ່າມັນຈຳເປັນບໍທີ່ຈະໂອ້ລົມກັນໃນລັກສະນະນີ້? (ຈຳເປັນ). ຫວັງວ່າ ຫຼັງຈາກທີ່ເຈົ້າໄດ້ຟັງການໂອ້ລົມນີ້ແລ້ວ, ຈະບໍ່ສຸມຄວາມສົນໃຈໄປທີ່ຕົວເລື່ອງເອງ ຫຼື ຮຽນຮູ້ທີ່ຈະປະຕິບັດຕາມລະບຽບການ, ແຕ່ກົງກັນຂ້າມ, ຜ່ານການໂອ້ລົມນີ້, ຈະເຂົ້າໃຈຄວາມຈິງ ແລະ ເຈດຕະນາຂອງພຣະເຈົ້າ, ສາມາດແຍກແຍະໄດ້ວ່າສິ່ງທີ່ເປັນບວກ ແລະ ສິ່ງທີ່ເປັນລົບແມ່ນຫຍັງ ແລະ ມີຄວາມກ້າວໜ້າໃນແງ່ຂອງຄວາມຈິງ ແລະ ຄວາມສາມາດຂອງເຈົ້າໃນການແຍກແຍະສິ່ງຕ່າງໆກໍຈະປັບປຸງຂຶ້ນ. ນີ້ຈຶ່ງຈະໝາຍຄວາມວ່າເຈົ້າໄດ້ຮັບບາງສິ່ງບາງຢ່າງ. ກ່ຽວກັບສິ່ງທີ່ເປັນບວກ ເຊິ່ງກໍຄືທຸກສິ່ງທີ່ຢູ່ໃນຂອບເຂດຂອງສິ່ງທີ່ຖືກພຣະເຈົ້າສ້າງຂຶ້ນມາ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າ, ຕອນນີ້ ພວກເຈົ້າສາມາດແຍກແຍະພວກມັນໄດ້ທັງໝົດແລ້ວບໍ ຫຼັງຈາກທີ່ພວກເຮົາໄດ້ຍົກຕົວຢ່າງພິເສດສອງຢ່າງກ່ອນໜ້ານີ້? ຫຼື ວ່າເຈົ້າສາມາດແຍກແຍະໄດ້ພຽງແຕ່ສິ່ງທີ່ເປັນປະເພດດຽວກັນ ແລະ ຍັງບໍ່ສາມາດແຍກແຍະສິ່ງທີ່ແຕກຕ່າງຈາກສອງຕົວຢ່າງນີ້ໄດ້? (ຂ້ານ້ອຍອາດຈະສາມາດແຍກແຍະສິ່ງທີ່ເປັນປະເພດດຽວກັນໄດ້ໃນລະດັບໜຶ່ງ ແລະ ສິ່ງທີ່ແຕກຕ່າງກັນທີ່ຂ້ອນຂ້າງງ່າຍກໍໄດ້ເຊັ່ນກັນ, ແຕ່ຂ້ານ້ອຍຍັງບໍ່ສາມາດແຍກແຍະສິ່ງທີ່ຊັບຊ້ອນເກີນໄປໄດ້ຢ່າງຊັດເຈນ). ນີ້ຄືຂໍ້ເທັດຈິງ, ແມ່ນບໍ? ຖ້າຍັງບໍ່ສາມາດແຍກແຍະໄດ້, ແລ້ວພວກເຈົ້າກໍຄວນຈັບໃຈຄວາມຫຼັກການໜຶ່ງໃຫ້ໄດ້. ກ່ອນອື່ນ, ໃຫ້ເບິ່ງວ່າສິ່ງໃດໜຶ່ງຂັດແຍ້ງກັບໜ້າທີ່ທີ່ມັນຄວນມີຕາມທີ່ພຣະເຈົ້າໄດ້ສ້າງຂຶ້ນມາ ຫຼື ຄວາມສຳຄັນຂອງການດຳລົງຢູ່ຂອງມັນຕາມທີ່ພຣະເຈົ້າໄດ້ກຳນົດໄວ້ ຫຼື ບໍ່; ໃຫ້ເບິ່ງວ່າມັນຂັດແຍ້ງກັບດ້ານນີ້ ຫຼື ບໍ່. ຖ້າມັນຂັດແຍ້ງ, ແລ້ວມັນກໍຄືສິ່ງທີ່ເປັນລົບ. ຖ້າມັນບໍ່ໄດ້ຂັດແຍ້ງກັບການສ້າງ ແລະ ການກຳນົດຂອງພຣະເຈົ້າ, ແຕ່ຮູບແບບການດຳລົງຢູ່ຂອງມັນ ແລະ ຄຸນຄ່າຂອງການດຳລົງຢູ່ຂອງມັນບໍ່ສາມາດເວົ້າໄດ້ວ່າມີຜົນກະທົບທີ່ເປັນບວກ ຫຼື ເປັນລົບຕໍ່ຜູ້ຄົນ, ມັນພຽງແຕ່ຮັບໃຊ້ຈຸດປະສົງບາງຢ່າງ ແລະ ໃຫ້ຄວາມສະດວກສະບາຍບາງຢ່າງໃນຊີວິດຂອງຜູ້ຄົນ, ມີຜົນປະໂຫຍດໜ້ອຍແຕ່ກໍບໍ່ມີອັນຕະລາຍ, ເຊິ່ງໝາຍຄວາມວ່າມັນບໍ່ໄດ້ທຳລາຍ ຫຼື ລົບກວນຮູບແບບການຢູ່ລອດ ແລະ ຊີວິດທີ່ປົກກະຕິຂອງມະນຸດຊາດທີ່ພຣະເຈົ້າໄດ້ສ້າງຂຶ້ນມາ ແລະ ມັນກໍບໍ່ໄດ້ນຳເອົາຜົນສະທ້ອນທີ່ບໍ່ດີໃດໆມາໃຫ້ ແລະ ການດຳລົງຢູ່ຂອງມັນກໍບໍ່ສາມາດຖືວ່າມີຄວາມໝາຍຕໍ່ມະນຸດຊາດ ແລະ ຜູ້ຄົນກໍຍັງສາມາດດຳລົງຊີວິດໄດ້ເປັນຢ່າງດີເຖິງແມ່ນວ່າຈະບໍ່ມີມັນກໍຕາມ, ແລ້ວມັນກໍບໍ່ສາມາດຖືວ່າເປັນສິ່ງທີ່ເປັນບວກ ຫຼື ສິ່ງທີ່ເປັນລົບໄດ້. ມັນບໍ່ໄດ້ຕົກຢູ່ໃນໝວດໝູ່ນັ້ນ; ມັນເປັນພຽງສິ່ງຂອງ ຫຼື ວັດຖຸປະເພດໜຶ່ງ, ສະນັ້ນ ພວກເຮົາຈຶ່ງຈະບໍ່ກຳນົດວ່າມັນແມ່ນສິ່ງທີ່ເປັນບວກ ຫຼື ເປັນລົບ. ຕົວຢ່າງ: ລົດມ້າເປັນພາຫະນະການເດີນທາງຊະນິດໜຶ່ງ. ມັນຖືກລາກໂດຍມ້າ, ເຊິ່ງເປັນສິ່ງທີ່ມີຊີວິດທີ່ພຣະເຈົ້າໄດ້ຊົງສ້າງ ແລະ ກຳນົດໄວ້. ລົດທີ່ຖືກລາກໂດຍມ້ານັ້ນແມ່ນສ້າງຂຶ້ນໂດຍຝີມືມະນຸດ, ບໍ່ໄດ້ຖືກພຣະເຈົ້າສ້າງຂຶ້ນມາ; ມັນເປັນເຄື່ອງມືທີ່ມະນຸດສ້າງຂຶ້ນດ້ວຍຄວາມສາມາດໃນການຢູ່ລອດທີ່ພຣະເຈົ້າປະທານໃຫ້. ມັນສາມາດຂົນສົ່ງສິນຄ້າ ແລະ ພາຜູ້ຄົນໄປຍັງສະຖານທີ່ຕ່າງໆ, ເຮັດໃຫ້ຊີວິດ ແລະ ການເດີນທາງຂອງຜູ້ຄົນສະດວກສະບາຍຫຼາຍຂຶ້ນ. ສະນັ້ນ, ພວກເຈົ້າຄິດວ່າລົດມ້າທີ່ສ້າງຂຶ້ນໂດຍຝີມືມະນຸດເປັນສິ່ງທີ່ເປັນບວກ ຫຼື ສິ່ງທີ່ເປັນລົບ? ລົດມ້າໃຊ້ພະລັງງານບໍ? ມັນປ່ອຍອາຍພິດ ແລະ ສ້າງມົນລະພິດທາງອາກາດບໍ? (ບໍ່). ລົດມ້າບໍ່ໄດ້ກໍ່ໃຫ້ເກີດຜົນກະທົບທີ່ບໍ່ດີໃດໆຕໍ່ຊີວິດ ແລະ ການຢູ່ລອດຂອງຜູ້ຄົນ ແລະ ມັນຍັງເຮັດໃຫ້ຊີວິດຂອງຜູ້ຄົນສະດວກສະບາຍຂຶ້ນເລັກໜ້ອຍອີກດ້ວຍ. ເຖິງຢ່າງໃດກໍຕາມ, ຖ້າມັນບໍ່ມີຢູ່, ຜູ້ຄົນກໍຍັງສາມາດເດີນທາງດ້ວຍຕີນໄດ້, ເຊິ່ງມັນກໍພຽງແຕ່ຈະຊ້າກວ່າເລັກໜ້ອຍ; ມັນບໍ່ແມ່ນວ່າຜູ້ຄົນຈະບໍ່ສາມາດຢູ່ລອດໄດ້ຖ້າປາສະຈາກລົດມ້ານັ້ນ. ມັນເປັນສິ່ງທີ່ບໍ່ຈຳເປັນ. ສະນັ້ນ, ສິ່ງນີ້ແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? (ຄວາມເຂົ້າໃຈຂອງຂ້ານ້ອຍກໍຄື ມັນບໍ່ແມ່ນສິ່ງທີ່ເປັນລົບ, ແຕ່ມັນກໍບໍ່ແມ່ນສິ່ງທີ່ເປັນບວກເຊັ່ນກັນ; ມັນພຽງແຕ່ບໍ່ສາມາດເວົ້າໄດ້ວ່າແມ່ນສິ່ງທີ່ເປັນບວກ ຫຼື ເປັນລົບ). ມັນມາຈາກສີມືຂອງມະນຸດ ແລະ ມັນບໍ່ສາມາດເວົ້າໄດ້ວ່າແມ່ນສິ່ງທີ່ເປັນບວກ ຫຼື ເປັນລົບ. ຖ້າເຈົ້າຈະມາສົນທະນາກັນວ່າລົດມ້າແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ, ມັນກໍຄົງຈະເປັນການເຮັດເລື່ອງນ້ອຍໃຫ້ເປັນເລື່ອງໃຫຍ່, ເປັນການຄິດເລັກຄິດນ້ອຍຈົນເກີນໄປ.

ບາງຄົນເວົ້າວ່າ: “ຕົ້ນໄມ້ຖືກສ້າງຂຶ້ນມາ ແລະ ກຳນົດໄວ້ໂດຍພຣະເຈົ້າ ແລະ ກົດເກນການຢູ່ລອດ ແລະ ຮູບແບບການດຳລົງຢູ່ຂອງພວກມັນແມ່ນມາຈາກພຣະເຈົ້າ, ສະນັ້ນ ພວກມັນຈຶ່ງແມ່ນສິ່ງທີ່ເປັນບວກ. ແລ້ວຖ້າຕົ້ນໄມ້ຖືກຕັດລົງ ແລະ ປຸງແຕ່ງເປັນໄມ້ແປຮູບ, ສິ່ງນີ້ແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ?” ໄມ້ແປຮູບໃຫ້ຄວາມສະດວກສະບາຍບາງຢ່າງສຳລັບຄວາມຕ້ອງການປະຈຳວັນຂອງມະນຸດຊາດ ເຊັ່ນ: ຖືກນຳໃຊ້ເພື່ອເຮັດເຄື່ອງເຮືອນປະເພດຕ່າງໆ ເຊັ່ນ: ໂຕະ ແລະ ຕັ່ງ ແລະ ມັນຍັງສາມາດຖືກເຜົາເພື່ອແຕ່ງກິນໄດ້ອີກດ້ວຍ. ມັນຖືກປ່ຽນຈາກພືດໃຫ້ກາຍເປັນວັດຖຸ. ມັນແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບບໍ? (ບໍ່ສາມາດເວົ້າໄດ້ວ່າແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ). ຖືກຕ້ອງແລ້ວ, ຕອນນີ້ພວກເຈົ້າເຂົ້າໃຈແລ້ວ, ພວກເຈົ້າຄິດອອກແລ້ວ. ມີພຽງແຕ່ສິ່ງທີ່ຢູ່ໃນຂອບເຂດຂອງຫຼັກການນີ້ ເຊິ່ງກໍຄືສິ່ງທີ່ຖືກພຣະເຈົ້າສ້າງຂຶ້ນ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າເທົ່ານັ້ນ ຈຶ່ງແມ່ນສິ່ງທີ່ເປັນບວກ. ສິ່ງໃດກໍຕາມທີ່ລະເມີດຫຼັກການນີ້ແມ່ນສິ່ງທີ່ເປັນລົບ. ສຳລັບສິ່ງທີ່ຢູ່ນອກເໜືອສອງໝວດໝູ່ນີ້, ຖ້າເຈົ້າສົນທະນາກັນວ່າພວກມັນແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ, ໂດຍພື້ນຖານແລ້ວ ມັນກໍຄືກັບວ່າເຈົ້າກຳລັງຄິດເລັກຄິດນ້ອຍຈົນເກີນໄປ, ເຮັດເລື່ອງນ້ອຍໃຫ້ກາຍເປັນເລື່ອງໃຫຍ່ ແລະ ບໍ່ໃສ່ໃຈກັບວຽກງານທີ່ເໝາະສົມຂອງເຈົ້າ. ຕົວຢ່າງ: ບາງຄົນຖາມວ່າ: “ຜ້າມ່ານທີ່ສ້າງຂຶ້ນໂດຍຝີມືມະນຸດແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບບໍ?” ບາງຄົນເວົ້າວ່າ: “ນັ້ນກໍຂຶ້ນຢູ່ກັບແຫຼ່ງທີ່ມາຂອງຜ້າ. ຖ້າຜ້າມ່ານເຮັດຈາກຝ້າຍດິບທີ່ຜ່ານການປຸງແຕ່ງ, ໂດຍບໍ່ມີການຍ້ອມສີ ຫຼື ຟອກສີ ແລະ ບໍ່ມີການເພີ່ມສານເຄມີໃດໆ, ແລ້ວພວກມັນກໍແມ່ນສິ່ງທີ່ເປັນບວກ. ຖ້າພວກມັນຖືກຍ້ອມສີ, ຟອກສີ ແລະ ພິມລາຍ ຫຼື ມີການເພີ່ມສານເຄມີບາງຢ່າງເຂົ້າໄປ, ແລ້ວພວກມັນກໍແມ່ນສິ່ງທີ່ເປັນລົບ. ສິ່ງທີ່ເປັນລົບແມ່ນສິ່ງທີ່ພວກເຮົາຄວນກຳຈັດ ແລະ ປະຖິ້ມ, ສະນັ້ນ ພວກເຮົາຈຶ່ງບໍ່ສາມາດໃຊ້ພວກມັນໄດ້. ມີພຽງວິທີນີ້ເທົ່ານັ້ນທີ່ພວກເຮົາຈະປະຕິບັດຕາມຫຼັກການແຫ່ງພຣະທຳຂອງພຣະເຈົ້າ ແລະ ເປັນຄົນທີ່ຮັກສິ່ງທີ່ເປັນບວກ ແລະ ຄວາມຈິງ. ເພາະສະນັ້ນ, ພວກເຮົາຈຶ່ງວິພາກວິຈານທຸກສິ່ງທີ່ບໍ່ແມ່ນຜະລິດຕະພັນຈາກຝ້າຍ ແລະ ພວກເຮົາວິພາກວິຈານທຸກສິ່ງທີ່ບໍ່ໄດ້ມາຈາກແຫຼ່ງທຳມະຊາດ”. ສິ່ງທີ່ມາຈາກແຫຼ່ງທຳມະຊາດມີຫຍັງແດ່? ຝ້າຍ, ໄໝ ແລະ ປ່ານນຳດ້ວຍ. ອີງຕາມຄວາມຄິດເຫັນຂອງບຸກຄົນເຫຼົ່ານີ້, ນອກເໜືອຈາກສິ່ງເຫຼົ່ານີ້ແລ້ວ, ກໍບໍ່ມີສິ່ງອື່ນໃດທີ່ຜູ້ຄົນສາມາດນຸ່ງຫົ່ມໄດ້, ຖ້າເຈົ້າຕ້ອງການຫຼີກລ່ຽງການລະເມີດຫຼັກການ ແລະ ຕ້ອງການບັນລຸການເປັນຄົນທີ່ສາມາດຮັກສິ່ງທີ່ເປັນບວກ ແລະ ປະຕິເສດສິ່ງທີ່ເປັນລົບໄດ້, ແລ້ວເຈົ້າກໍຕ້ອງນຸ່ງຫົ່ມສິ່ງເຫຼົ່ານີ້, ເພາະມີພຽງສິ່ງເຫຼົ່ານີ້ເທົ່ານັ້ນທີ່ຢູ່ໃນຮູບແບບເດີມຂອງພວກມັນທີ່ພຣະເຈົ້າສ້າງຂຶ້ນ. ມຸມມອງນີ້ຖືກຕ້ອງບໍ? (ບໍ່ຖືກຕ້ອງ). ບາງຄົນຈະເວົ້າວ່າ: “ຖ້າອີງຕາມມຸມມອງນີ້, ແລ້ວໃຜກໍຕາມທີ່ນຸ່ງຫົ່ມສິ່ງທໍທີ່ຜ່ານການປຸງແຕ່ງທາງວິທະຍາສາດກໍບໍ່ແມ່ນຄົນທີ່ຮັກສິ່ງທີ່ເປັນບວກ, ບໍ່ແມ່ນຄົນທີ່ປະຕິບັດຄວາມຈິງ, ແຕ່ເປັນຄົນທີ່ບໍ່ມີຄວາມສາມາດໃນການແຍກແຍະ ແລະ ບໍ່ມີຫຼັກການ, ເປັນຄົນທີ່ກະບົດຢ່າງຮ້າຍແຮງ ແລະ ເປັນທີ່ລັງກຽດຂອງພຣະເຈົ້າ ແລະ ຄົນແບບນັ້ນກໍຈົບສິ້ນແລ້ວ!” ຄຳເວົ້ານີ້ເໝາະສົມບໍ? (ບໍ່ເໝາະສົມ, ມັນເປັນການເຮັດເລື່ອງນ້ອຍໃຫ້ເປັນເລື່ອງໃຫຍ່). ຄົນແບບນັ້ນມີເຈດຕະນາແອບແຝງໃນຄຳເວົ້າຂອງພວກເຂົາ ແລະ ພວກເຂົາເຖິງກັບສາມາດກ່າວໂທດຄົນອື່ນ, ໂດຍເຮັດໃຫ້ເລື່ອງຕ່າງໆໃຫ້ໃຫຍ່ໂຕເກີນຄວາມເປັນຈິງ. ພວກເຂົາເປັນຄົນປະເພດໃດ? (ຄົນທີ່ປະຕິບັດຕາມລະບຽບການ ແລະ ບໍ່ມີຄວາມເຂົ້າໃຈຝ່າຍວິນຍານ). ພວກເຂົາເປັນຄົນທີ່ໄຮ້ສາລະ, ເປັນຄົນປະເພດທີ່ໄຮ້ສາລະ. ໃນການສະແດງອອກເຖິງຄຳສອນນອກຮີດ ແລະ ຄວາມເຊື່ອຫຼົງຜິດເຫຼົ່ານີ້, ພວກເຂົາກຳລັງເຮັດເລື່ອງນ້ອຍໃຫ້ເປັນເລື່ອງໃຫຍ່ ແລະ ໃຊ້ຫົວຂໍ້ທີ່ຢູ່ໃນມືເພື່ອສະແດງຄວາມຄິດເຫັນຂອງພວກເຂົາເອງ. ຈິດໃຈຂອງພວກເຂົາເຕັມໄປດ້ວຍຄຳສອນນອກຮີດ ແລະ ຄວາມເຊື່ອຫຼົງຜິດເຫຼົ່ານີ້ ແລະ ພວກເຂົາສາມາດເວົ້າເຖິງພວກມັນໄດ້ຢ່າງບໍ່ມີທີ່ສິ້ນສຸດ, ແຕ່ເມື່ອເຈົ້າຂໍໃຫ້ພວກເຂົາໂອ້ລົມກ່ຽວກັບບາງສິ່ງທີ່ກ່ຽວຂ້ອງກັບຄວາມຈິງ, ພວກເຂົາກັບບໍ່ມີຫຍັງຈະເວົ້າ. ເມື່ອເຈົ້າຂໍໃຫ້ພວກເຂົາໂອ້ລົມກ່ຽວກັບວ່າສິ່ງທີ່ເປັນບວກແມ່ນຫຍັງ, ພວກເຂົາກໍເວົ້າເຖິງຄຳສອນນອກຮີດ ແລະ ຄວາມເຊື່ອຫຼົງຜິດເຫຼົ່ານີ້. ເຈົ້າບໍ່ຄິດວ່າມັນໜ້າລັງກຽດບໍ? ຫຼາຍສິ່ງຫຼາຍຢ່າງບໍ່ກ່ຽວຂ້ອງກັບສິ່ງທີ່ເປັນບວກທີ່ຖືກພຣະເຈົ້າສ້າງຂຶ້ນມາ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າ. ມັນຖືກຕ້ອງຢ່າງສົມບູນ, ພວກມັນບໍ່ໄດ້ລະເມີດຫຼັກການຂອງສິ່ງທີ່ຖືກພຣະເຈົ້າສ້າງຂຶ້ນມາ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າ ແລະ ຮູບແບບການດຳລົງຢູ່ຂອງພວກມັນກໍບໍ່ໄດ້ກໍ່ໃຫ້ເກີດຜົນກະທົບທີ່ບໍ່ດີ ຫຼື ອັນຕະລາຍໃດໆຕໍ່ການດຳລົງຊີວິດ ແລະ ການຢູ່ລອດຂອງມະນຸດຊາດ. ສະນັ້ນ, ເມື່ອເຈົ້າເວົ້າ, ມັນກໍເປັນການດີທີ່ສຸດທີ່ຈະມີມະໂນທຳ ແລະ ເຫດຜົນ ແລະ ບໍ່ເຮັດເລື່ອງນ້ອຍໃຫ້ກາຍເປັນເລື່ອງໃຫຍ່ ຫຼື ກ່າວໂທດຕາມອຳເພີໃຈ. ສິ່ງທີ່ຢູ່ໃນຂອບເຂດຂອງສິ່ງທີ່ຖືກພຣະເຈົ້າສ້າງຂຶ້ນມາ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າແມ່ນຄຸ້ມຄ່າແກ່ການໂອ້ລົມຂອງພວກເຮົາ ແລະ ຄຸ້ມຄ່າແກ່ການຍອມຮັບ, ການເຂົ້າໃຈ, ການຍຶດໝັ້ນ, ການທະນຸຖະໜອມ ແລະ ການປົກປ້ອງຂອງພວກເຮົາ. ນອກເໜືອຈາກສິ່ງເຫຼົ່ານີ້ແລ້ວ, ສຳລັບສິ່ງທີ່ບໍ່ໄດ້ຕົກຢູ່ໃນຂອບເຂດນີ້, ມັນກໍເປັນການດີທີ່ສຸດທີ່ຈະບໍ່ເຮັດເລື່ອງນ້ອຍໃຫ້ກາຍເປັນເລື່ອງໃຫຍ່ ແລະ ປະຕິບັດຕໍ່ພວກມັນຄືກັບວ່າເປັນບັນຫາໃຫຍ່ທີ່ຈະໂອ້ລົມ, ໂດຍໂອ້ລົມກ່ຽວກັບພວກມັນດ້ວຍຄວາມກະຕືລືລົ້ນຢ່າງຍິ່ງ ແລະ ເຖິງກັບໂອ້ລົມກ່ຽວກັບພວກມັນຢ່າງຈິງຈັງຫຼາຍຕະຫຼອດການເຕົ້າໂຮມຫຼາຍຄັ້ງ. ບໍ່ຄວນເຮັດເຊັ່ນນີ້. ໂດຍທົ່ວໄປແລ້ວ, ຄົນທີ່ໄຮ້ສາລະ, ຄົນທີ່ບໍ່ມີຄວາມເຂົ້າໃຈຝ່າຍວິນຍານ, ຄົນຊົ່ວຮ້າຍ, ພວກຕໍ່ຕ້ານພຣະຄຣິສ ແລະ ມານຮ້າຍມັກຈະເຮັດສິ່ງເຫຼົ່ານີ້ເພື່ອໂອ້ອວດ, ເພື່ອໃຫ້ຜູ້ຄົນເຫັນວ່າພວກເຂົາສະຫຼາດສໍ່າໃດ. ຄົນທີ່ບໍ່ມີຄວາມສາມາດໃນການແຍກແຍະຄິດວ່ານີ້ຄືການໂອ້ລົມກ່ຽວກັບຄວາມຈິງ ແລະ ເຖິງແມ່ນວ່າພວກເຂົາຈະບໍ່ໄດ້ຮັບການສັ່ງສອນໃດໆກໍຕາມ, ພວກເຂົາກໍຮູ້ສຶກວ່າຖືກບັງຄັບໃຫ້ອົດທົນ ແລະ ຮັບຟັງ. ຄວາມຈິງແລ້ວ, ຄຳເວົ້າຂອງຄົນເຫຼົ່ານັ້ນລ້ວນແຕ່ເປັນຄຳສອນນອກຮີດ ແລະ ຄວາມເຊື່ອຫຼົງຜິດ ແລະ ບໍ່ມີຫຍັງກ່ຽວຂ້ອງກັບຫົວຂໍ້ຂອງສິ່ງທີ່ເປັນບວກທີ່ເຮົາກຳລັງເວົ້າເຖິງເລີຍ. ເພາະສະນັ້ນ, ຖ້າເຈົ້າໄດ້ຍິນຄົນປະເພດນີ້ຍົກຫົວຂໍ້ ແລະ ຂໍ້ໂຕ້ແຍ້ງເຫຼົ່ານີ້ທີ່ບໍ່ກ່ຽວຂ້ອງກັບສິ່ງທີ່ເປັນບວກຂຶ້ນມາ, ເຈົ້າກໍສາມາດປະຕິເສດທີ່ຈະຟັງໄດ້. ຖ້າເຈົ້າເຂົ້າໃຈຄວາມຈິງ ແລະ ມີຄວາມສາມາດໃນການແຍກແຍະ, ເຈົ້າກໍສາມາດໂຕ້ແຍ້ງ ແລະ ຢຸດພວກເຂົາໄດ້. ເຈົ້າຈະຢຸດພວກເຂົາແນວໃດ? ໃຫ້ເຈົ້າເວົ້າວ່າ: “ເອົາລະ, ມິດແດ່! ສິ່ງທີ່ເຈົ້າກຳລັງເວົ້າເຖິງນັ້ນບໍ່ກ່ຽວຂ້ອງກັບຄວາມຈິງ ແລະ ພວກມັນກໍບໍ່ກ່ຽວຂ້ອງກັບສິ່ງທີ່ເປັນບວກ. ສິ່ງທີ່ເຈົ້າກຳລັງເວົ້າແມ່ນຄຳເວົ້າມານຮ້າຍ ແລະ ບໍ່ມີໃຜຢາກຟັງຄຳເວົ້າເຫຼົ່ານັ້ນ. ຢ່າມາລົບກວນທຸກຄົນຢູ່ບ່ອນນີ້ ແລະ ຢ່າມາແຊກແຊງທຸກຄົນທີ່ກຳລັງປະຕິບັດໜ້າທີ່ຂອງພວກເຂົາ!” ຖ້າພວກເຂົາມີເຈດຕະນາແອບແຝງໃນຄຳເວົ້າຂອງພວກເຂົາ ແລະ ພວກເຂົາກ່າວໂທດຕາມອຳເພີໃຈ ແລະ ບໍ່ໄດ້ສົ່ງຜົນກະທົບທີ່ເປັນບວກ, ພວກເຈົ້າກໍຄວນລຸກຂຶ້ນ ແລະ ຢຸດພວກເຂົາຈາກການກໍ່ໃຫ້ເກີດການລົບກວນ, ໃນຂະນະດຽວກັນກໍເປີດໂປງພວກເຂົາເພື່ອໃຫ້ທຸກຄົນໄດ້ຮັບການແຍກແຍະ. ຫຼັງຈາກທີ່ໄດ້ຟັງແລ້ວ, ທຸກຄົນກໍຈະເຂົ້າໃຈວ່າຄຳເວົ້າຂອງພວກເຂົາແມ່ນຄຳສອນນອກຮີດ ແລະ ຄວາມເຊື່ອຫຼົງຜິດ, ເຊິ່ງບໍ່ມີຄວາມກ່ຽວຂ້ອງກັບຄວາມຈິງ, ພວກເຂົາກຳລັງຈັບຜິດ, ຄິດເລັກຄິດນ້ອຍຈົນເກີນໄປ, ເຮັດໃຫ້ຜູ້ຄົນຫຼົງຜິດ, ເວົ້າຄຳເວົ້າ ແລະ ຫຼັກຄຳສອນ ແລະ ພົ່ນແນວຄິດທີ່ຟັງເບິ່ງຄືວ່າສູງສົ່ງອອກມາ ແລະ ພວກເຂົາມີເຈດຕະນາແອບແຝງ ແລະ ຕ້ອງການສ້າງບັນຫາ, ດັ່ງນັ້ນ ຈຶ່ງຄວນຖືກຈຳກັດ ແລະ ມິດງຽບລົງ. ສົມມຸດວ່າຄົນສ່ວນໃຫຍ່ທີ່ຢູ່ຮ່ວມໃນເວລານັ້ນເປັນຄົນເບົາປັນຍາທີ່ບໍ່ມີຄວາມສາມາດໃນການແຍກແຍະກ່ຽວກັບຄົນຊົ່ວຮ້າຍ ແລະ ມານຮ້າຍ ແລະ ບໍ່ສາມາດບອກໄດ້ວ່າພວກເຂົາກຳລັງເຜີຍແຜ່ຄວາມເຊື່ອຫຼົງຜິດ ແລະ ເຮັດໃຫ້ຜູ້ຄົນຫຼົງຜິດ. ເມື່ອບຸກຄົນທີ່ເບົາປັນຍາເຫຼົ່ານີ້ ແລະ ຄົນຊົ່ວຮ້າຍ ແລະ ມານຮ້າຍເຫຼົ່ານັ້ນມາເຕົ້າໂຮມກັນ, ພວກເຂົາທຸກຄົນກໍເຂົ້າກັນເປັນປີ່ເປັນຂຸ່ຍ. ຫຼັງຈາກທີ່ໄດ້ຍິນພຣະທຳຂອງພຣະເຈົ້າແລ້ວ, ພວກເຂົາບໍ່ພຽງແຕ່ບໍ່ຍອມຮັບຄວາມຈິງເທົ່ານັ້ນ, ແຕ່ພວກເຂົາຍັງເຜີຍແຜ່ຄວາມເຊື່ອຫຼົງຜິດບາງຢ່າງດ້ວຍຄຳເວົ້າທີ່ໃຫຍ່ໂຕ ແລະ ຄຳເວົ້າທີ່ຟັງເບິ່ງຄືວ່າສູງສົ່ງແຕ່ພັດວ່າງເປົ່າອີກດ້ວຍ. ໃນກໍລະນີດັ່ງກ່າວ, ເຈົ້າກໍສາມາດລຸກຂຶ້ນ ແລະ ຍ່າງອອກໄປຢ່າງງຽບໆ, ໂດຍບໍ່ຈຳເປັນຕ້ອງສະແດງມຸມມອງໃດໆ. ຈົ່ງປ່ອຍໃຫ້ມານຮ້າຍໂອ້ອວດ ແລະ ສະແດງລະຄອນໄປ. ຢ່າໂຕ້ຖຽງກັບພວກເຂົາ, ເພື່ອບໍ່ໃຫ້ລົບກວນຈິດໃຈຂອງເຈົ້າ ແລະ ສົ່ງຜົນກະທົບຕໍ່ການປະຕິບັດໜ້າທີ່ຂອງເຈົ້າ. ຍ້ອນຫຍັງ? ຍ້ອນວ່າມານຮ້າຍກໍຍັງເປັນມານຮ້າຍຢູ່ສະເໝີ; ສັດກໍຍັງເປັນສັດຢູ່ສະເໝີ. ພວກເຂົາບໍ່ມີຄວາມມີເຫດຜົນ, ບໍ່ສາມາດແຍກແຍະສິ່ງທີ່ຖືກອອກຈາກສິ່ງທີ່ຜິດໄດ້ ແລະ ບໍ່ຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ; ບໍ່ວ່າເຈົ້າຈະໂອ້ລົມແນວໃດກໍຕາມ, ມັນກໍເປັນໄປບໍ່ໄດ້ທີ່ພວກເຂົາຈະເຂົ້າໃຈຄວາມຈິງ. ມານຮ້າຍຈະເວົ້າເຖິງຄຳເວົ້າ ແລະ ຫຼັກຄຳສອນ, ຮ້ອງຄຳຂວັນ ແລະ ພົ່ນຄຳເວົ້າທີ່ຟັງເບິ່ງຄືວ່າສູງສົ່ງແຕ່ພັດວ່າງເປົ່າຢູ່ສະເໝີ, ໃນຂະນະທີ່ຜູ້ທີ່ກັບຊາດມາເກີດຈາກສັດ ເຊິ່ງເປັນຄົນທີ່ບໍ່ມີວິນຍານ ບໍ່ມີການແຍກແຍະໃດໆເລີຍ. ບ່ອນໃດກໍຕາມທີ່ມີການລົບກວນຈາກຊາຕານ ແລະ ມານຮ້າຍ, ພວກເຂົາກໍຈະຕິດຕາມ ແລະ ເຂົ້າໄປຫຍຸ້ງກ່ຽວກັບຄວາມວຸ້ນວາຍນັ້ນ. ຖ້າເຈົ້າສອນໃຫ້ພວກເຂົາແຍກແຍະ, ພວກເຂົາກໍບໍ່ສາມາດຮຽນຮູ້ມັນໄດ້. ມີພຽງຜູ້ທີ່ເຂົ້າໃຈຄວາມຈິງເທົ່ານັ້ນທີ່ມີຄວາມສະຫຼາດ ແລະ ສະຕິປັນຍາ ແລະ ຈະລີ້ຊ່ອນເມື່ອພວກເຂົາເຫັນບັນຫາ. ພວກເຂົາຈະສາມາດແຍກແຍະໄດ້ເມື່ອພວກເຂົາເຫັນມານຮ້າຍກໍ່ໃຫ້ເກີດການລົບກວນ ແລະ ຈະບໍ່ເຂົ້າໄປຫຍຸ້ງກ່ຽວກັບຄວາມວຸ້ນວາຍນັ້ນ, ໂດຍຮູ້ທີ່ຈະຢູ່ຫ່າງຈາກຄວາມຊົ່ວຮ້າຍ. ບ່ອນໃດກໍຕາມທີ່ມານຮ້າຍສະແດງລະຄອນ, ບ່ອນໃດກໍຕາມທີ່ສັດມາເຕົ້າໂຮມກັນ, ສະຖານທີ່ນັ້ນກໍຈະເຕັມໄປດ້ວຍກິ່ນເໝັນ ແລະ ຄວາມບໍ່ເປັນລະບຽບ. ພວກເຂົາເຂົ້າກັນເປັນປີ່ເປັນຂຸ່ຍ ແລະ ມັກທີ່ຈະມາເຕົ້າໂຮມກັນ. ບໍ່ວ່າໃຜຈະເວົ້າຄຳເວົ້າທີ່ໄຮ້ສາລະ ແລະ ຕ່ຳຊ້າບາງຢ່າງກໍຕາມ, ພວກເຂົາກໍມັກທີ່ຈະຟັງ ແລະ ພວກເຂົາເຖິງກັບເຫັນດີເຫັນພ້ອມກັບຄຳເວົ້າເຫຼົ່ານັ້ນດ້ວຍຄວາມປະຕິຍິນດີຢ່າງຍິ່ງ. ນີ້ບໍ່ແມ່ນການເຕົ້າໂຮມກັນຂອງມານຮ້າຍບໍ? ຖ້າເຈົ້າເປັນຄົນສະຫຼາດ, ແລ້ວເມື່ອເຫັນສະຖານະການດັ່ງກ່າວ, ເຈົ້າກໍຄວນຫຼີກລ່ຽງໂດຍໄວ ແລະ ບໍ່ເຂົ້າໄປຫຍຸ້ງກ່ຽວກັບພວກເຂົາ. ເປັນຫຍັງເຈົ້າຈຶ່ງບໍ່ຄວນເຂົ້າໄປຫຍຸ້ງກ່ຽວກັບພວກເຂົາ? ເປັນຫຍັງເຈົ້າຈຶ່ງບໍ່ຄວນໂຕ້ຖຽງກັບພວກເຂົາ? ນັ້ນກໍຍ້ອນວ່າ ບໍ່ວ່າເຈົ້າຈະໂອ້ລົມກ່ຽວກັບຄວາມຈິງແນວໃດກໍຕາມ, ພວກເຂົາກໍຈະບໍ່ຍອມຮັບມັນ; ບໍ່ວ່າເຈົ້າຈະເວົ້າຫຼາຍປານໃດກໍຕາມ, ມັນກໍຈະສູນເປົ່າ. ຜູ້ທີ່ເປັນຂອງຊາຕານ ແລະ ມານຮ້າຍບໍ່ຍອມຮັບຄວາມຈິງເລີຍ ແລະ ຜູ້ທີ່ກັບຊາດມາເກີດຈາກສັດກໍບໍ່ສາມາດເຂົ້າໃຈຄວາມຈິງໄດ້, ສະນັ້ນ ບໍ່ວ່າເຈົ້າຈະເວົ້າຫຼາຍປານໃດກໍຕາມ ມັນກໍໄຮ້ປະໂຫຍດ. ພວກເຂົາອ່ານພຣະທຳຂອງພຣະເຈົ້າບໍ? ພວກເຂົາສາມາດເຂົ້າໃຈພຣະທຳຂອງພຣະເຈົ້າໄດ້ບໍ? ພວກເຂົາເຄີຍສະແຫວງຫາຄວາມຈິງບໍ? ພວກເຂົາບໍ່ຍອມຮັບແມ່ນແຕ່ຄຳເວົ້າທີ່ເຮົາເວົ້າ, ແລ້ວຄຳເວົ້າສອງສາມຄຳທີ່ເຈົ້າຄິດອອກຈະສາມາດໂຕ້ແຍ້ງພວກເຂົາໄດ້ບໍ? ພວກມັນສາມາດເຮັດໃຫ້ພວກເຂົາປ່ຽນໃຈໄດ້ບໍ? ພວກເຂົາສາມາດຍອມຮັບຄຳເວົ້າຂອງເຈົ້າໄດ້ບໍ? ສະນັ້ນ, ຢ່າເຮັດສິ່ງທີ່ໂງ່ຈ້າ. ການຍ່າງອອກໄປຢ່າງງຽບໆແມ່ນທາງເລືອກທີ່ສະຫຼາດ. ຖ້າເຈົ້າຕັ້ງຄຳຖາມກັບມານຮ້າຍວ່າ: “ເປັນຫຍັງເຈົ້າຈຶ່ງບໍ່ປະຕິບັດຄວາມຈິງ? ເປັນຫຍັງເຈົ້າຈຶ່ງມັກເວົ້າຕົວະ ແລະ ໃຊ້ເລ່ລ່ຽມຢູ່ສະເໝີ?” ມານຮ້າຍກໍຈະໂຕ້ແຍ້ງເຈົ້າຢ່າງໜ້າດ້ານໆ; ພວກເຂົາຈະໂຕ້ຖຽງ ແລະ ຫາເຫດຜົນທີ່ບິດເບືອນມາແກ້ຕົວເພື່ອປົກປ້ອງຕົນເອງ ແລະ ບໍ່ຍອມຮັບເລີຍວ່າພວກເຂົາກຳລັງເວົ້າຕົວະ ແລະ ໃຊ້ເລ່ລ່ຽມ. ຖ້າເຈົ້າຖາມຜູ້ທີ່ກັບຊາດມາເກີດຈາກສັດວ່າ ເປັນຫຍັງພວກເຂົາຈຶ່ງມັກປະຕິບັດຕາມລະບຽບການຢູ່ສະເໝີ, ພວກເຂົາກໍຈະຫາເຫດຜົນມາແກ້ຕົວເພື່ອປົກປ້ອງຕົນເອງເຊັ່ນກັນ, ໂດຍເວົ້າວ່າພວກເຂົາກຳລັງປະຕິບັດຄວາມຈິງ. ເມື່ອເຈົ້າປະເຊີນກັບສະຖານະການແບບນີ້, ເຈົ້າຄວນຈະສາມາດເຫັນໄດ້ຢ່າງຊັດເຈນວ່າ ມານຮ້າຍ ແລະ ຜູ້ທີ່ກັບຊາດມາເກີດຈາກສັດບໍ່ຍອມຮັບຄວາມຈິງເລີຍ, ສະນັ້ນ ເຈົ້າຄວນຢຸດໂອ້ລົມກັບພວກເຂົາ ແລະ ຢຸດເຮັດສິ່ງທີ່ໂງ່ຈ້າໄດ້ແລ້ວ. ບໍ່ວ່າເຈົ້າຈະເວົ້າຫຼາຍປານໃດ ຫຼື ເຮັດຫຼາຍປານໃດກໍຕາມ, ເຈົ້າກໍບໍ່ສາມາດປ່ຽນແປງແກ່ນແທ້ທຳມະຊາດຂອງພວກເຂົາໄດ້, ສະນັ້ນ ການເວົ້າຫຼາຍປານໃດກໍບໍ່ຊ່ວຍຫຍັງໄດ້. ເຈົ້າຄວນໂອ້ລົມກ່ຽວກັບຄວາມຈິງໃຫ້ກັບຜູ້ທີ່ສາມາດຍອມຮັບຄວາມຈິງໄດ້. ມີພຽງຄົນແບບນັ້ນເທົ່ານັ້ນທີ່ຍອມຮັບຄວາມຈິງໄດ້ງ່າຍ, ມີພຽງແຕ່ກັບພວກເຂົາເທົ່ານັ້ນທີ່ເຈົ້າຈະສາມາດມີການສົນທະນາທີ່ປົກກະຕິໄດ້. ສຳລັບມານຮ້າຍ ແລະ ຄົນທີ່ກັບຊາດມາເກີດຈາກສັດ, ບໍ່ວ່າເຈົ້າຈະໂອ້ລົມຄວາມຈິງຫຼາຍປານໃດ ຫຼື ເຮັດວຽກຫຼາຍປານໃດກໍຕາມ, ມັນກໍລ້ວນແຕ່ສູນເປົ່າ. ໃນເວລານັ້ນ, ເຈົ້າອາດຈະສາມາດໂຕ້ແຍ້ງພວກເຂົາຈົນພວກເຂົາເວົ້າຫຍັງບໍ່ອອກ ແລະ ພວກເຂົາອາດຈະຮູ້ສຶກວ່າສິ່ງທີ່ເຈົ້າເວົ້ານັ້ນຖືກຕ້ອງ, ແຕ່ຫຼັງຈາກນັ້ນ, ພວກເຂົາກໍຈະປ່ຽນໃຈ ແລະ ເຖິງກັບກຽມຄຳເວົ້າບາງຢ່າງເພື່ອໂຕ້ແຍ້ງເຈົ້າ ແລະ ເຮັດໃຫ້ເຈົ້າຮູ້ສຶກອັບອາຍ. ພວກເຈົ້າເຫັນບໍ, ຜູ້ທີ່ເປັນມານຮ້າຍສາມາດຍອມຮັບຄວາມຈິງໄດ້ບໍ? (ບໍ່ໄດ້). ບໍ່ໄດ້ຢ່າງແນ່ນອນ. ຜູ້ທີ່ເປັນມານຮ້າຍ ແລະ ຜູ້ທີ່ກັບຊາດມາເກີດຈາກສັດບໍ່ຍອມຮັບຄວາມຈິງເລີຍ. ເຖິງແມ່ນວ່າພວກເຂົາຈະຍອມຮັບມັນໃນຊ່ວງເວລາໃດໜຶ່ງກໍຕາມ, ມັນກໍເປັນພຽງການເວົ້າແຕ່ປາກ ແລະ ພວກເຂົາກໍຈະກັບຄຳເວົ້າຂອງພວກເຂົາໃນພາຍຫຼັງ. ສະນັ້ນ, ໂດຍການໂອ້ລົມກ່ຽວກັບຄວາມຈິງໃຫ້ພວກເຂົາຟັງ ເຈົ້າສາມາດບັນລຸໝາກຜົນໃດໆໄດ້ບໍ? ເຈົ້າຕ້ອງການປ່ຽນແປງພວກເຂົາເພື່ອໃຫ້ພວກເຂົາມີມະໂນທຳ ແລະ ເຫດຜົນ ແລະ ເພື່ອໃຫ້ພວກເຂົາຮູ້ວ່າພວກເຂົາບໍ່ເຂົ້າໃຈຄວາມຈິງ ແລະ ຄວນຍອມຮັບ ແລະ ປະຕິບັດຄວາມຈິງ, ແນວຄິດນີ້ ແລະ ແຮງຈູງໃຈນີ້ເອງກໍຜິດແລ້ວ; ເຈົ້າບໍ່ຄວນມີແນວຄິດ ແລະ ແຮງຈູງໃຈແບບນັ້ນເລີຍ. ຕອນນີ້ພວກເຈົ້າເຂົ້າໃຈແລ້ວບໍ? (ເຂົ້າໃຈແລ້ວ).

ໃຫ້ເຮົາກັບມາທີ່ຫົວຂໍ້ຂອງສິ່ງທີ່ເປັນບວກ. ຂອບເຂດຂອງສິ່ງທີ່ເປັນບວກຖືກກຳນົດວ່າຢູ່ໃນໝວດໝູ່ຂອງສິ່ງທີ່ຖືກພຣະເຈົ້າສ້າງຂຶ້ນມາ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າ. ບໍ່ວ່າພວກເຮົາກຳລັງຈັດການກັບສິ່ງໃດກໍຕາມ, ພວກເຮົາຄວນພິຈາລະນາວ່າ: “ສິ່ງນີ້ຖືກພຣະເຈົ້າສ້າງຂຶ້ນມາບໍ? ມັນກ່ຽວຂ້ອງກັບການກຳນົດຂອງພຣະເຈົ້າແນວໃດ?” ຖ້າມັນບໍ່ໄດ້ຖືກພຣະເຈົ້າສ້າງຂຶ້ນມາ ແລະ ບໍ່ມີຫຍັງກ່ຽວຂ້ອງກັບການກຳນົດຂອງພຣະເຈົ້າ, ແລ້ວພວກເຮົາກໍຄວນປະຕິບັດຕໍ່ມັນດ້ວຍຄວາມລະມັດລະວັງ. ຖ້າພວກເຮົາຍັງຄົງປະຕິບັດຕາມກະແສຂອງໂລກ ແລະ ຍົກຍ້ອງມັນຢ່າງຫຼວງຫຼາຍ, ນັ້ນບໍ່ແມ່ນຄວາມໂງ່ຈ້າບໍ? ຖ້າບາງສິ່ງບໍ່ໄດ້ຢູ່ໃນຂອບເຂດຂອງສິ່ງທີ່ຖືກພຣະເຈົ້າສ້າງຂຶ້ນມາ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າ, ແລ້ວມັນກໍບໍ່ສາມາດເອີ້ນໄດ້ວ່າແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບໄດ້ ແລະ ດັ່ງນັ້ນ ຈຶ່ງບໍ່ມີປະໂຫຍດຫຍັງທີ່ຈະສົນທະນາກ່ຽວກັບເລື່ອງນີ້. ຖ້າເຈົ້າສົນທະນາກ່ຽວກັບເລື່ອງນັ້ນ, ນັ້ນເປັນຍ້ອນວ່າເຈົ້າຕ້ອງການຍອມຮັບວ່າມັນແມ່ນສິ່ງທີ່ເປັນບວກບໍ? ຫຼື ຍ້ອນວ່າເຈົ້າຕ້ອງການກຳນົດລັກສະນະຂອງມັນວ່າແມ່ນສິ່ງທີ່ເປັນລົບ ແລະ ປະຕິເສດມັນບໍ? ການຍອມຮັບ ຫຼື ການປະຕິເສດມັນມີຜົນປະໂຫຍດຫຍັງຕໍ່ຊີວິດຂອງເຈົ້າ ແລະ ຕໍ່ການປະພຶດຕົນຂອງເຈົ້າ? ມັນເປັນປະໂຫຍດຕໍ່ການຍອມຮັບຄວາມຈິງຂອງເຈົ້າບໍ? ຖ້າບໍ່ມີຜົນປະໂຫຍດຫຍັງ, ແລ້ວກໍບໍ່ມີປະໂຫຍດຫຍັງທີ່ຈະປະຕິບັດຕໍ່ມັນຄືກັບວ່າເປັນຫົວຂໍ້ສຳລັບການໂອ້ລົມ ແລະ ການສົນທະນາ; ນັ້ນຄືການເປັນຄົນໂງ່ຈ້າ ແລະ ເຮັດສິ່ງທີ່ໂງ່ຈ້າ, ແມ່ນບໍ? (ແມ່ນແລ້ວ). ຕົວຢ່າງ: ລົດມ້າ, ສິ່ງທໍ, ຕຽງນອນ ແລະ ຕັ່ງທີ່ພວກເຮົາຫາກໍເວົ້າເຖິງ, ຖ້າເຈົ້າມັກຈະເຮັດເລື່ອງນ້ອຍໃຫ້ກາຍເປັນເລື່ອງໃຫຍ່ຢູ່ສະເໝີ ແລະ ຕ້ອງການສົນທະນາກ່ຽວກັບເລື່ອງເຫຼົ່ານັ້ນວ່າ: “ສິ່ງນີ້ແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ? ພວກເຮົາຄວນຍອມຮັບມັນ ຫຼື ປະຕິເສດມັນ? ພວກເຮົາຄວນທະນຸຖະໜອມມັນ ຫຼື ດູຖູກມັນ? ວິທີການປະຕິບັດທີ່ເໝາະສົມຕໍ່ເລື່ອງດັ່ງກ່າວແມ່ນຫຍັງ?” ນີ້ຄືການສະແດງອອກເຖິງການບິດເບືອນ. ຄົນທີ່ມີຄວາມຄິດບິດເບືອນບໍ່ສາມາດກຳແໜ້ນຈຸດສຳຄັນໄດ້; ພວກເຂົາມັກຈະທຸ່ມເທຄວາມພະຍາຍາມໄປກັບຮູບແບບ, ຫຼັກຄຳສອນ ແລະ ລະບຽບການຢູ່ສະເໝີ ແລະ ບໍ່ເຄີຍເຂົ້າໃຈວິທີການທຸ່ມເທຄວາມພະຍາຍາມໄປກັບຄວາມຈິງເລີຍ. ໃນເມື່ອຫຼາຍສິ່ງຫຼາຍຢ່າງບໍ່ກ່ຽວຂ້ອງກັບບັນຫາຂອງສິ່ງທີ່ເປັນບວກ ແລະ ສິ່ງທີ່ເປັນລົບ, ມັນກໍບໍ່ຈຳເປັນຕ້ອງໂອ້ລົມກ່ຽວກັບສິ່ງເຫຼົ່ານັ້ນ. ນີ້ກໍຍ້ອນວ່າ, ເນື່ອງຈາກພວກມັນບໍ່ແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ, ພວກມັນຈຶ່ງມີຜົນກະທົບໜ້ອຍຫຼາຍຕໍ່ທາງເຂົ້າຊີວິດຂອງເຈົ້າ ແລະ ເສັ້ນທາງແຫ່ງຊີວິດທີ່ເຈົ້າຍ່າງໄປ ແລະ ດັ່ງນັ້ນ ເຈົ້າຈຶ່ງບໍ່ຈຳເປັນຕ້ອງສຶກສາຄົ້ນຄວ້າສິ່ງເຫຼົ່ານັ້ນ. ຈົ່ງໃຊ້ປະໂຫຍດຈາກພວກມັນຖ້າເຈົ້າສາມາດເຮັດໄດ້ ແລະ ຖ້າບໍ່ໃຊ້ກໍບໍ່ເປັນຫຍັງ. ຖ້າມີຜະລິດຕະພັນທີ່ເຮັດຈາກສານເຄມີບາງຢ່າງທີ່ສົ່ງຜົນກະທົບຕໍ່ສຸຂະພາບຂອງຜູ້ຄົນ ແລະ ກິ່ນ ຫຼື ສ່ວນປະກອບທາງເຄມີຂອງພວກມັນຈະກໍ່ໃຫ້ເກີດອັນຕະລາຍບາງຢ່າງຕໍ່ຮ່າງກາຍຂອງຜູ້ຄົນ, ແລ້ວເຈົ້າກໍຄວນຫາວິທີຢູ່ຫ່າງຈາກພວກມັນ ແລະ ໃຊ້ສິ່ງຂອງເຄື່ອງໃຊ້ປະຈຳວັນດັ່ງກ່າວໃຫ້ນ້ອຍທີ່ສຸດເທົ່າທີ່ຈະເປັນໄປໄດ້ ຫຼື ບໍ່ໃຊ້ເລີຍ. ດ້ວຍວິທີນີ້, ເຈົ້າກໍສາມາດກຳຈັດ ຫຼື ຫຼຸດຜ່ອນອັນຕະລາຍທີ່ພວກມັນກໍ່ໃຫ້ເກີດໄດ້. ມັນຄົງຈະເປັນໄປບໍ່ໄດ້ທີ່ຈະຫຼີກລ່ຽງອັນຕະລາຍເຫຼົ່ານີ້ໄດ້ຢ່າງສິ້ນເຊີງ, ແຕ່ຕາບໃດທີ່ພວກມັນບໍ່ເປັນອັນຕະລາຍຕໍ່ຊີວິດຂອງພວກເຈົ້າໃນຕອນນີ້, ບໍ່ເຮັດໃຫ້ພວກເຈົ້າເຈັບປ່ວຍໃນໄລຍະເວລາອັນສັ້ນ ແລະ ບໍ່ສົ່ງຜົນກະທົບຕໍ່ຄວາມເຊື່ອ ແລະ ການຕິດຕາມພຣະເຈົ້າຂອງພວກເຈົ້າ ຫຼື ການປະຕິບັດໜ້າທີ່ຂອງພວກເຈົ້າ ແລະ ການໄລ່ຕາມເສາະຫາຄວາມຈິງຂອງພວກເຈົ້າ, ນັ້ນກໍພຽງພໍແລ້ວ, ເພາະນັ້ນຄືສະພາບແວດລ້ອມທີ່ເປັນຈິງທີ່ເປັນຢູ່. ຕອນນີ້ ຫຼັກການນີ້ຊັດເຈນແລ້ວບໍ? (ຊັດເຈນແລ້ວ).

ທຸກສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ

ພວກເຮົາໄດ້ໂອ້ລົມກັນເລັກນ້ອຍກ່ຽວກັບດ້ານຂອງ “ສິ່ງທີ່ພຣະເຈົ້າກຳນົດໄວ້”. ສະນັ້ນ, ພວກເຮົາກໍຄວນໂອ້ລົມກ່ຽວກັບຄວາມຈິງທີ່ກ່ຽວຂ້ອງກັບ “ສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າ” ເຊັ່ນກັນ, ບໍ່ແມ່ນບໍ? (ແມ່ນແລ້ວ). ມີຄວາມແຕກຕ່າງທີ່ລະອຽດອ່ອນລະຫວ່າງ “ສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າ” ແລະ “ສິ່ງທີ່ຖືກພຣະເຈົ້າສ້າງຂຶ້ນມາ ແລະ ສິ່ງທີ່ຖືກພຣະເຈົ້າກຳນົດໄວ້” ຫຼື ບໍ່? (ມີ). ອຳນາດສູງສຸດຂອງພຣະເຈົ້າກ່ຽວຂ້ອງກັບຫຍັງ? ມັກຈະມີການກ່າວວ່າ ພຣະເຈົ້າມີອຳນາດສູງສຸດເໜືອຊະຕາກຳຂອງຜູ້ຄົນ. ບໍ່ວ່າຜູ້ຄົນຈະມີຊະຕາກຳແບບໃດກໍຕາມ, ເລື່ອງຂອງຊະຕາກຳນັ້ນເອງແມ່ນສິ່ງທີ່ເປັນບວກບໍ? (ແມ່ນແລ້ວ). ບໍ່ວ່າຊະຕາກຳຂອງຄົນເຮົາຈະເປັນແນວໃດກໍຕາມ, ບໍ່ວ່າມັນຈະເບິ່ງຄືວ່າດີ ຫຼື ບໍ່ດີຢູ່ພາຍນອກກໍຕາມ, ຕາບໃດທີ່ມັນມາຈາກພຣະເຈົ້າ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າ, ແລ້ວມັນກໍຄືສິ່ງທີ່ເປັນບວກ. ແລ້ວຈະສາມາດກຳນົດໄດ້ແນວໃດວ່າຊະຕາກຳຂອງຜູ້ຄົນແມ່ນສິ່ງທີ່ເປັນບວກ? ຜູ້ຄົນມີຊະຕາກຳທຸກປະເພດ. ພາຍນອກແລ້ວ, ບາງຄົນເບິ່ງຄືວ່າມີຊີວິດທີ່ໄດ້ຮັບພອນ, ໃນຂະນະທີ່ຄົນອື່ນກັບທົນທຸກ; ບາງຄົນຈະເລີນຮຸ່ງເຮືອງຕະຫຼອດຊີວິດຂອງພວກເຂົາ, ໃນຂະນະທີ່ສຳລັບຄົນອື່ນໆ ສິ່ງຕ່າງໆບໍ່ເຄີຍເປັນໄປຢ່າງລ່ຽນໄຫຼເລີຍ; ບາງຄົນດຳລົງຊີວິດຢູ່ໃນຄວາມຮັ່ງມີ, ຄົນອື່ນໆດຳລົງຊີວິດຢູ່ໃນຄວາມທຸກຍາກທີ່ສຸດ; ບາງຄົນມີຄອບຄົວທີ່ມີຄວາມສຸກ ແລະ ສະງົບສຸກຢ່າງຍິ່ງ, ໃນຂະນະທີ່ຄົນອື່ນໆມີຊີວິດການແຕ່ງງານທີ່ບໍ່ມີຄວາມສຸກ ແລະ ມີລູກທີ່ອັກກະຕັນຍູ; ບາງຄົນຢູ່ຄົນດຽວຕະຫຼອດຊີວິດຂອງພວກເຂົາ, ໃນຂະນະທີ່ຄົນອື່ນໆມີຄວາມສຸກກັບການຖືກລ້ອມຮອບດ້ວຍລູກຫຼານຂອງພວກເຂົາ; ບາງຄົນຕ້ອງທົນທຸກທໍລະມານຈາກຄວາມເຈັບປ່ວຍ ແລະ ຄວາມເຈັບປວດຕະຫຼອດຊີວິດຂອງພວກເຂົາ, ດຳລົງຊີວິດຢູ່ໃນຄວາມທຸກທໍລະມານຢ່າງຍິ່ງ, ໃນຂະນະທີ່ຄົນອື່ນກັບແຂງແຮງ ແລະ ສຸຂະພາບດີ, ດຳລົງຊີວິດທີ່ສະດວກສະບາຍ, ເປັນອິດສະຫຼະ ແລະ ໃນທີ່ສຸດກໍຕາຍຢ່າງສະຫງົບໃນໄວຊະລາ. ສິ່ງເຫຼົ່ານີ້ບໍ່ແມ່ນຊະຕາກຳຂອງຄົນປະເພດຕ່າງໆບໍ? (ແມ່ນແລ້ວ). ແລ້ວຊະຕາກຳຢູ່ພາຍໃຕ້ອຳນາດສູງສຸດຂອງພຣະເຈົ້າບໍ? (ມັນຢູ່ພາຍໃຕ້ອຳນາດສູງສຸດຂອງພຣະເຈົ້າ). ໃນແນວຄິດຂອງຜູ້ຄົນ, ພວກເຂົາຄິດວ່າ: “ໃນເມື່ອຊະຕາກຳຢູ່ພາຍໃຕ້ອຳນາດສູງສຸດຂອງພຣະເຈົ້າ, ແລ້ວຊະຕາກຳຂອງຜູ້ຄົນກໍຄວນຈະດີທັງໝົດ. ເປັນຫຍັງຈຶ່ງມີຊະຕາກຳທີ່ບໍ່ດີຫຼາຍແທ້?” ມີຂໍ້ເທັດຈິງທີ່ໜ້າສັບສົນຍິ່ງກວ່ານັ້ນອີກ, ນັ້ນກໍຄື ຊະຕາກຳຂອງຄົນສ່ວນໃຫຍ່ບໍ່ໄດ້ເປັນໄປຕາມທີ່ພວກເຂົາປາຖະໜາ. ລອງເບິ່ງແມ, ມີຈັກຄົນທີ່ບໍ່ທົນທຸກກັບຄວາມຍາກລຳບາກໃດໆເລີຍຕະຫຼອດຊີວິດຂອງພວກເຂົາ, ເກີດມາໃນຄວາມທີ່ຮັ່ງມີ ແລະ ມີສະຖານະ ແລະ ໄດ້ຮັບຄວາມຮັກຈາກທຸກທິດທຸກທາງ? ມີຄົນແບບນັ້ນຈັກຄົນ? ມີພຽງຜູ້ທີ່ເກີດໃນຄອບຄົວຊັ້ນສູງເທົ່ານັ້ນທີ່ມີຊະຕາກຳດັ່ງກ່າວ. ຄົນອື່ນສ່ວນໃຫຍ່ທົນທຸກຕະຫຼອດຊີວິດຂອງພວກເຂົາ ແລະ ອົດທົນກັບຄວາມຍາກລຳບາກນັບບໍ່ຖ້ວນ, ພົບກັບອຸປະສັກໃນແຕ່ລະບາດກ້າວ, ສິ່ງຕ່າງໆຍາກລຳບາກທີ່ສຸດສຳລັບພວກເຂົາ ແລະ ບໍ່ເປັນໄປຢ່າງລ່ຽນໄຫຼເລີຍ. ເຖິງແມ່ນວ່າໃນທາງທິດສະດີແລ້ວ ເຈົ້າຈະຍອມຮັບວ່າຊະຕາກຳຂອງຜູ້ຄົນລ້ວນແຕ່ຢູ່ພາຍໃຕ້ອຳນາດສູງສຸດຂອງພຣະເຈົ້າ ແລະ ທຸກສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກກໍຕາມ, ແຕ່ເຈົ້າກໍຍັງບໍ່ເຂົ້າໃຈໃນໃຈຂອງເຈົ້າວ່າ: “ຖ້າເວົ້າວ່າ ມັນແມ່ນສິ່ງທີ່ເປັນບວກສຳລັບຜູ້ທີ່ເກີດມາພ້ອມກັບສິດທິພິເສດອັນຍິ່ງໃຫຍ່ທີ່ຈະມີຊະຕາກຳທີ່ດີ, ໃນແງ່ຂອງຫຼັກຄຳສອນແລ້ວ, ສິ່ງນີ້ກໍເປັນທີ່ຍອມຮັບໄດ້. ແຕ່ສຳລັບຜູ້ຄົນ 80 ຫາ 90 ເປີເຊັນ, ສິ່ງຕ່າງໆບໍ່ໄດ້ເປັນໄປຢ່າງລ່ຽນໄຫຼ ແລະ ພວກເຂົາກໍທົນທຸກຕະຫຼອດຊີວິດຂອງພວກເຂົາ, ແລ້ວເປັນຫຍັງຊະຕາກຳດັ່ງກ່າວຈຶ່ງແມ່ນສິ່ງທີ່ເປັນບວກ ແລະ ຢູ່ພາຍໃຕ້ອຳນາດສູງສຸດຂອງພຣະເຈົ້າເຊັ່ນກັນ? ສິ່ງນີ້ຮູ້ສຶກວ່າເປັນສິ່ງທີ່ຍອມຮັບບໍ່ໄດ້ເລັກໜ້ອຍ. ບໍ່ວ່າຈະມາຈາກຄວາມຮູ້ສຶກຂອງສິນທຳ ຫຼື ມາຈາກຄວາມເຫັນອົກເຫັນໃຈກໍຕາມ, ຊະຕາກຳແບບນີ້ກໍບໍ່ສາມາດຖືກຈັດປະເພດວ່າແມ່ນສິ່ງທີ່ເປັນບວກໄດ້. ມັນບໍ່ສົມເຫດສົມຜົນເລີຍ. ເປັນໄປໄດ້ບໍວ່າຄຳນິຍາມນີ້ຜິດ? ຖ້າມັນຜິດແທ້ໆ, ແລ້ວສ່ວນທີ່ກ່ຽວກັບຊະຕາກຳຂອງຜູ້ຄົນກໍຄວນຖືກລຶບອອກຈາກສິ່ງທີ່ພຣະເຈົ້າມີອຳນາດສູງສຸດເໜືອ. ແຕ່ຖ້າມັນຖືກລຶບອອກ, ນັ້ນກໍຈະເປັນການປະຕິເສດຂໍ້ເທັດຈິງທີ່ວ່າພຣະເຈົ້າມີອຳນາດສູງສຸດເໜືອຊະຕາກຳຂອງຜູ້ຄົນ. ນັ້ນຈະບໍ່ເປັນການກະບົດຢ່າງຮ້າຍແຮງບໍ? ແຕ່ພວກເຮົາຄວນເຂົ້າໃຈຂໍ້ເທັດຈິງທີ່ວ່າທຸກສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ ແລະ ຊະຕາກຳທີ່ບໍ່ດີກໍແມ່ນສິ່ງທີ່ເປັນບວກເຊັ່ນກັນແນວໃດ?” ຜູ້ຄົນເລີ່ມສັບສົນເລັກໜ້ອຍ. ສິ່ງນີ້ສ້າງຄຳຖາມທີ່ຍາກສຳລັບພວກເຈົ້າ, ແມ່ນບໍ? (ແມ່ນແລ້ວ). ຖ້າເປັນແບບນັ້ນໃຫ້ພວກເຈົ້າບອກເຮົາມາເບິ່ງ. ໃຫ້ເຮົາມາເບິ່ງກັນວ່າໃຜສາມາດອະທິບາຍເລື່ອງນີ້ໄດ້ຢ່າງຊັດເຈນ. (ຂ້ານ້ອຍຄິດວ່າມັນຜິດທີ່ຜູ້ຄົນຈະຖືວ່າການພົບພໍ້ກັບຄວາມຍາກລຳບາກແມ່ນສິ່ງທີ່ບໍ່ດີ. ຄວາມຈິງແລ້ວ, ຊະຕາກຳທີ່ພຣະເຈົ້າກຳນົດໃຫ້ຄົນໃດໜຶ່ງ, ບໍ່ວ່າມັນຈະເປັນຄວາມຍາກລຳບາກ ຫຼື ຄວາມສະບາຍກໍຕາມ, ມັນກໍເປັນປະໂຫຍດທີ່ສຸດສຳລັບພວກເຂົາ. ໂດຍສະເພາະຢ່າງຍິ່ງ ຄວາມທຸກທໍລະມານຍິ່ງສາມາດຫຼໍ່ຫຼອມຜູ້ຄົນໄດ້ຫຼາຍກວ່າ. ນອກຈາກນີ້, ສິ່ງເຫຼົ່ານີ້ຍັງກ່ຽວຂ້ອງກັບການກັບຊາດມາເກີດຂອງຈິດວິນຍານຂອງຜູ້ຄົນ. ບາງທີອາດເປັນຍ້ອນການເຮັດຄວາມຊົ່ວໃນຊາດກ່ອນຂອງພວກເຂົາ ຫຼື ໜີ້ສິນບາງຢ່າງທີ່ຕິດໜີ້ມາຈາກຊາດກ່ອນຂອງພວກເຂົາ, ຄົນເຮົາຈຶ່ງຕ້ອງທົນທຸກໃນຊາດນີ້ເພື່ອຊົດໃຊ້ຄືນ. ທັງໝົດນີ້ລ້ວນແຕ່ຂຶ້ນຢູ່ກັບການກຳນົດ ແລະ ການຈັດແຈງຂອງພຣະເຈົ້າ). ແລ້ວສິ່ງທີ່ເປັນບວກໃນເລື່ອງນີ້ແມ່ນຫຍັງ? ເຈົ້າສາມາດອະທິບາຍມັນຢ່າງຊັດເຈນໄດ້ບໍ? (ບໍ່ໄດ້). ເຈົ້າເຫັນບໍ, ຖ້າມີຄົນມາຖາມເຈົ້າກ່ຽວກັບເລື່ອງນີ້ແທ້ໆ, ເຈົ້າກໍຈະບໍ່ສາມາດອະທິບາຍມັນໄດ້ຢ່າງຊັດເຈນ; ເຈົ້າຈະຕິດຢູ່ບ່ອນນີ້. ຖ້າເຈົ້າບໍ່ຖືວ່າມັນເປັນເລື່ອງສຳຄັນ, ເຈົ້າກໍພຽງແຕ່ຈະປ່ອຍໃຫ້ມັນຜ່ານໄປ, ແຕ່ສິ່ງນີ້ຈະສົ່ງຜົນກະທົບຕໍ່ການຍອມຮັບຄວາມຈິງຂອງເຈົ້າທີ່ວ່າ “ທຸກສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ”, ມັນຈະສົ່ງຜົນກະທົບຕໍ່ການທີ່ເຈົ້ານຳໃຊ້ຄວາມຈິງນີ້ເພື່ອກຳນົດລັກສະນະວ່າສິ່ງໃດແມ່ນສິ່ງທີ່ເປັນບວກ, ມັນຈະສົ່ງຜົນກະທົບຕໍ່ການຍອມຮັບ ແລະ ການຮັບຮູ້ຂອງເຈົ້າຕໍ່ສິ່ງທີ່ເປັນບວກໃດໆ ແລະ ມັນຍັງຈະສົ່ງຜົນກະທົບຕໍ່ທັດສະນະຄະຕິຂອງເຈົ້າຕໍ່ທຸກສິ່ງທີ່ຢູ່ໃນຂອບເຂດຂອງ “ສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າ”, ເຊິ່ງແນ່ນອນວ່າມັນກ່ຽວຂ້ອງກັບວ່າເຈົ້າຍອມຮັບ ຫຼື ກ່າວໂທດພວກມັນ ຫຼື ບໍ່, ບັນຫານີ້ແມ່ນຮ້າຍແຮງຫຼາຍ. ຖ້າເຈົ້າເບິ່ງບໍ່ອອກໃນເລື່ອງຂອງຊະຕາກຳ, ເຈົ້າກໍມີແນວໂນ້ມທີ່ຈະຖືວ່າມັນແມ່ນສິ່ງທີ່ເປັນລົບ ແລະ ກຳນົດລັກສະນະຂອງມັນວ່າເປັນແບບນັ້ນ. ແຕ່ຊະຕາກຳຂອງຜູ້ຄົນແມ່ນຢູ່ພາຍໃຕ້ອຳນາດສູງສຸດຂອງພຣະເຈົ້າ ແລະ ຖືກພຣະເຈົ້າກຳນົດໄວ້ແລ້ວ. ຖ້າເຈົ້າກຳນົດລັກສະນະຊະຕາກຳຂອງຜູ້ຄົນ, ເຊິ່ງພຣະເຈົ້າມີອຳນາດສູງສຸດເໜືອ ແລະ ໄດ້ກຳນົດໄວ້, ວ່າແມ່ນສິ່ງທີ່ເປັນລົບ, ແມ່ນຫຍັງຄືທຳມະຊາດຂອງບັນຫານີ້? (ການໝິ່ນປະໝາດພຣະເຈົ້າ). ນີ້ຄືການກ່າວໂທດພຣະເຈົ້າ ແລະ ການໝິ່ນປະໝາດພຣະເຈົ້າ. ໃນພາສາຂອງມະນຸດ, ມັນໝາຍຄວາມວ່າ “ເຈົ້າໄດ້ເຮັດບາບອັນໃຫຍ່ຫຼວງ, ສະນັ້ນ ຈົ່ງໄປສາລະພາບຄວາມບາບຂອງເຈົ້າທັນທີ!” ພວກເຮົາຈະບໍ່ເວົ້າຫຍັງຫຼາຍກ່ຽວກັບເລື່ອງນີ້.

ພວກເຮົາຫາກໍໂອ້ລົມກ່ຽວກັບ “ທຸກສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກ” ແລະ ພວກເຮົາກໍໄດ້ກ່າວເຖິງຊະຕາກຳຂອງຜູ້ຄົນ. ເຖິງແມ່ນວ່າຂອບເຂດຂອງເນື້ອໃນນີ້ຈະກວ້າງຂວາງ, ແຕ່ມັນກໍສະເພາະເຈາະຈົງຫຼາຍເຊັ່ນກັນ; ມັນກ່ຽວຂ້ອງກັບຊີວິດຂອງທຸກຄົນ ແລະ ມະນຸດຊາດທັງໝົດ. ຊະຕາກຳຂອງຜູ້ຄົນມີທຸກຮູບແບບທີ່ແຕກຕ່າງກັນ, ແຕ່ຊະຕາກຳຂອງຄົນສ່ວນໃຫຍ່, ຕາມທີ່ຜູ້ຄົນເຫັນ ຫຼື ຕາມທີ່ພວກເຂົາປະສົບດ້ວຍຕົນເອງ, ສາມາດອະທິບາຍໄດ້ດ້ວຍຄຳດຽວຄື: ໂຊກຮ້າຍ. “ໂຊກຮ້າຍ” ໝາຍຄວາມວ່າຊະຕາກຳຂອງຄົນໃດໜຶ່ງເຕັມໄປດ້ວຍຊ່ວງເວລາທີ່ຍາກລຳບາກ ແລະ ຄວາມອຸກອັ່ງ; ຄົນແບບນັ້ນດຳລົງຊີວິດທີ່ຍາກລຳບາກເປັນພິເສດ ແລະ ສ່ວນໃຫຍ່ແລ້ວສິ່ງຕ່າງໆກໍບໍ່ເປັນໄປຕາມທີ່ພວກເຂົາປາຖະໜາ. ບໍ່ວ່າຄົນໃດໜຶ່ງຈະປະສົບກັບປະສົບການທີ່ລ່ຽນໄຫຼ ຫຼື ຍາກລຳບາກກໍຕາມ, ບໍ່ວ່າພວກເຂົາຈະເຫັນ ຫຼື ຮັບຮູ້ຫຍັງກໍຕາມ, ຈຸດໜຶ່ງທີ່ປະຕິເສດບໍ່ໄດ້ກໍຄື ເຖິງແມ່ນວ່າຄົນສ່ວນໃຫຍ່ຈະພົບວ່າຊະຕາກຳຂອງພວກເຂົາບໍ່ເປັນໄປຕາມທີ່ພວກເຂົາປາຖະໜາກໍຕາມ, ແຕ່ຊະຕາກຳຂອງທຸກຄົນກໍຢູ່ພາຍໃຕ້ອຳນາດສູງສຸດຂອງພຣະເຈົ້າ. ສິ່ງນີ້ບໍ່ຄວນຖືກປະຕິເສດເລີຍ. ໃນເມື່ອອຳນາດສູງສຸດຂອງພຣະເຈົ້າເໜືອຊະຕາກຳຂອງຜູ້ຄົນໄດ້ສ້າງຄວາມເປັນຈິງດັ່ງກ່າວທີ່ຍາກສຳລັບຜູ້ຄົນທີ່ຈະຍອມຮັບໄດ້, ມັນຈຶ່ງຈຳເປັນຕ້ອງໂອ້ລົມກ່ຽວກັບວ່າຫຼັກການ ແລະ ຮາກຖານຂອງອຳນາດສູງສຸດຂອງພຣະເຈົ້າເໜືອຊະຕາກຳຂອງຜູ້ຄົນແມ່ນຫຍັງ ແລະ ຈຸດປະສົງຂອງພຣະເຈົ້າໃນການມີອຳນາດສູງສຸດເໜືອຊະຕາກຳຂອງຜູ້ຄົນແມ່ນຫຍັງ, ນັ້ນກໍຄື ເປັນຫຍັງພຣະເຈົ້າຈຶ່ງມີອຳນາດສູງສຸດເໜືອຊະຕາກຳຂອງຜູ້ຄົນໃນລັກສະນະນີ້ ແລະ ເປັນຫຍັງພຣະອົງຈຶ່ງຈັດແຈງຊະຕາກຳດັ່ງກ່າວໃຫ້ແກ່ຜູ້ຄົນ. ກ່ອນອື່ນ, ໃຫ້ເຮົາມາເບິ່ງວ່າຈຸດປະສົງຂອງພຣະເຈົ້າໃນການມີອຳນາດສູງສຸດເໜືອຊະຕາກຳຂອງຜູ້ຄົນແມ່ນຫຍັງ. ຜູ້ຄົນເຂົ້າມາໃນໂລກນີ້ເພື່ອໃຊ້ຊີວິດໄປວັນໆ ຫຼື ເພື່ອປ່ອຍເວລາໃຫ້ຜ່ານໄປລ້າໆບໍ? (ບໍ່ແມ່ນທັງສອງຢ່າງ). ໃນແງ່ຂອງແຮງຈູງໃຈຂອງພຣະເຈົ້າໃນການຈັດແຈງຊະຕາກຳຂອງຜູ້ຄົນ, ມັນບໍ່ແມ່ນເພື່ອໃຫ້ພວກເຂົາເຂົ້າມາໃນໂລກເພື່ອພຽງແຕ່ຍ່າງໄປມາເລັກໜ້ອຍຄືກັບຊາກສົບຍ່າງໄດ້ແລ້ວກໍຈົບໄປ. ແຕ່ກົງກັນຂ້າມ, ມັນແມ່ນເພື່ອໃຫ້ຜູ້ຄົນດຳລົງຊີວິດໃນເນື້ອໜັງ ແລະ ມີປະສົບການກັບຊີວິດ ແລະ ເພື່ອຜ່ານສະພາບແວດລ້ອມການດຳລົງຊີວິດທຸກຮູບແບບ, ພ້ອມທັງສະຖານະການທີ່ແຕກຕ່າງກັນໃນຊ່ວງເວລາຕ່າງໆ. ເມື່ອເວົ້າເຖິງການມີປະສົບການກັບຊີວິດ, ເນື້ອໜັງຂອງມະນຸດມີຄຸນລັກສະນະໜຶ່ງຄື: ຖ້າຄົນໃດໜຶ່ງດຳລົງຊີວິດຢູ່ໃນສະພາບແວດລ້ອມທີ່ສະດວກສະບາຍໂດຍບໍ່ປະສົບກັບຊ່ວງເວລາທີ່ຍາກລຳບາກ, ຄວາມຫຍຸ້ງຍາກ, ຄວາມລົ້ມເຫຼວ ຫຼື ຄວາມຜິດຫວັງໃດໆເລີຍ, ມັນກໍບໍ່ແມ່ນເລື່ອງງ່າຍສຳລັບພວກເຂົາທີ່ຈະເຕີບໂຕ ແລະ ເປັນຜູ້ໃຫຍ່. ມັນຄືກັບພືດທີ່ເຕີບໂຕໃນເຮືອນແກ້ວໂດຍບໍ່ຖືກລົມ ແລະ ແສງແດດ; ຊີວິດຂອງມັນບອບບາງຫຼາຍ, ເພາະມັນບໍ່ແມ່ນເລື່ອງງ່າຍສຳລັບມັນທີ່ຈະດູດຊຶມສານອາຫານຕ່າງໆຈາກທຳມະຊາດໄດ້. ເມື່ອມັນຖືກແສງແດດທີ່ຮ້ອນອົບເອົ້າ ແລະ ລົມແຮງ, ມັນກໍງ່າຍຫຼາຍທີ່ມັນຈະຫັກ ແລະ ຕາຍກ່ອນໄວອັນຄວນ ແລະ ຈາກນັ້ນ ຊີວິດຂອງມັນກໍບໍ່ສາມາດດຳເນີນຕໍ່ໄປໄດ້. ສະນັ້ນ, ໃນແງ່ຂອງທຳມະຊາດ ແລະ ສັນຊາດຕະຍານຂອງເນື້ອໜັງຂອງມະນຸດ, ມະນຸດຊາດບໍ່ຄວນເປັນຄືກັບດອກໄມ້ໃນເຮືອນແກ້ວທີ່ບໍ່ເຄີຍພົບພໍ້ກັບລົມ ແລະ ຝົນ, ແຕ່ຄວນອົດທົນກັບຄວາມລົ້ມເຫຼວ, ຊ່ວງເວລາທີ່ຍາກລຳບາກ ແລະ ຄວາມຜິດຫວັງຕ່າງໆຈາກໂລກມະນຸດ. ໃນສະພາບແວດລ້ອມການດຳລົງຊີວິດດັ່ງກ່າວ, ມະນຸດຊາດຈະໃຊ້ເຈດຈຳນົງເສລີ ແລະ ຄວາມຄິດທີ່ພຣະເຈົ້າປະທານໃຫ້ ແລະ ພວກເຂົາຈະສືບຕໍ່ກ້າວໄປ ແລະ ສືບຕໍ່ດຳລົງຊີວິດ ດ້ວຍທຸກວິທີທາງທີ່ເປັນໄປໄດ້ຢ່າງເປັນອິດສະຫຼະ, ຢ່າງໜັກແໜ້ນ ແລະ ໂດຍປາສະຈາກຄວາມຢ້ານກົວຕໍ່ຄວາມຫຍຸ້ງຍາກໃດໆ. ສິ່ງນີ້ຈະກະຕຸ້ນສັນຊາດຕະຍານຕ່າງໆສຳລັບຊີວິດ ແລະ ການຢູ່ລອດຂອງຜູ້ຄົນ ແລະ ຜູ້ຄົນກໍຈະສາມາດໃຊ້ສັນຊາດຕະຍານສຳລັບການຢູ່ລອດທີ່ພຣະເຈົ້າປະທານໃຫ້ ເພື່ອດຳລົງຊີວິດຢ່າງເປັນອິດສະຫຼະ ແລະ ເພື່ອປະເຊີນກັບທຸກສະພາບແວດລ້ອມ, ພ້ອມທັງຜູ້ຄົນ, ເຫດການ ແລະ ສິ່ງຕ່າງໆທັງໝົດທີ່ຢູ່ອ້ອມຮອບຕົວພວກເຂົາ. ດ້ານໜຶ່ງ, ຈາກມຸມມອງຂອງສັນຊາດຕະຍານທີ່ເປັນພາວະວິໄສຂອງເນື້ອໜັງຂອງມະນຸດ, ຜູ້ຄົນຕ້ອງການການກະຕຸ້ນ ແລະ ແຮງຊຸກຍູ້ຂອງສະພາບແວດລ້ອມນີ້ເພື່ອສ້າງຄວາມປາຖະໜາທີ່ຈະຢູ່ລອດ, ເພື່ອໃຫ້ພວກເຂົາສາມາດດຳລົງຊີວິດດ້ວຍຄວາມເຂັ້ມແຂງໄດ້. ພາຍນອກແລ້ວ, ການດຳລົງຊີວິດແບບນີ້ເບິ່ງຄືວ່າຍາກລຳບາກ, ແຕ່ທ່າມກາງການກະຕຸ້ນ ແລະ ການໂຈມຕີຂອງສະພາບແວດລ້ອມນີ້, ຜູ້ຄົນກໍເກີດມີຄວາມປາຖະໜາທີ່ຈະຢູ່ລອດທີ່ແຮງກ້າຂຶ້ນ ແລະ ດັ່ງນັ້ນ ພວກເຂົາຈຶ່ງຈະສືບຕໍ່ກ້າວໄປ ແລະ ພວກເຂົາກໍຈະຄ່ອຍໆເຕີບໂຕເປັນຜູ້ໃຫຍ່, ຄ່ອຍໆປັບຕົວເຂົ້າກັບການດຳລົງຊີວິດຮ່ວມກັບຄົນອື່ນ ແລະ ກາຍເປັນຄົນທີ່ບອບບາງໜ້ອຍລົງ, ແຕ່ມີຄວາມອົດທົນ, ຄວາມອົດກັ້ນ ແລະ ຄວາມໜັກແໜ້ນແທນ, ໂດຍສາມາດທີ່ຈະບໍ່ຢ້ານກົວຕໍ່ຄວາມຫຍຸ້ງຍາກໃດໆ. ນີ້ຄືແຮງຈູງໃຈເບື້ອງຕົ້ນຂອງພຣະເຈົ້າໃນການຈັດແຈງຊະຕາກຳຂອງຜູ້ຄົນ; ນີ້ຄືແນວຄວາມຄິດພື້ນຖານຂອງຊະຕາກຳຂອງຜູ້ຄົນ ເຊິ່ງຖືກອອກແບບໂດຍອີງໃສ່ຮູບແບບເດີມຂອງສັນຊາດຕະຍານຂອງເນື້ອໜັງຂອງພວກເຂົາ. ນີ້ແມ່ນດ້ານໜຶ່ງ. ອີກດ້ານໜຶ່ງກໍຄື, ໂດຍສ້າງຂຶ້ນຈາກແນວຄວາມຄິດພື້ນຖານນີ້, ເມື່ອຜູ້ຄົນເດີນທາງຜ່ານໂລກນີ້, ຕັ້ງແຕ່ໄວເດັກຈົນເຖິງໄວຊະລາ, ໃນຂະບວນການທີ່ຄ່ອຍໆອາຍຸຫຼາຍຂຶ້ນເລື້ອຍ, ພວກເຂົາກໍມີປະສົບການກັບເຫດການໃນຊີວິດ, ໄດ້ຮັບປະສົບການຊີວິດ ແລະ ໄດ້ຮັບຫຼັກການ ແລະ ເສັ້ນທາງບາງຢ່າງສຳລັບການປະເຊີນກັບຄວາມຫຍຸ້ງຍາກຕ່າງໆໃນຊີວິດ. ດ້ວຍວິທີນີ້, ຜູ້ຄົນກໍຄ່ອຍໆເຕີບໂຕເປັນຜູ້ໃຫຍ່ ແລະ ສາມາດດຳລົງຊີວິດຢ່າງເປັນອິດສະຫຼະລະຫວ່າງສະຫວັນ ແລະ ແຜ່ນດິນໂລກ ແລະ ທ່າມກາງຄົນອື່ນໆໄດ້ຫຼາຍຂຶ້ນ. ພວກເຂົາຈະບໍ່ບອບບາງປານນັ້ນ ແລະ ພວກເຂົາຈະບໍ່ຮູ້ສຶກໝົດກຳລັງໃຈ ຫຼື ຜິດຫວັງ, ຫຼື ເຖິງກັບຮູ້ສຶກວ່າບໍ່ມີຄວາມຫວັງໃນການມີຊີວິດຢູ່, ເມື່ອພວກເຂົາພົບພໍ້ກັບອຸປະສັກ ຫຼື ຄວາມລົ້ມເຫຼວເລັກໜ້ອຍ. ແຕ່ກົງກັນຂ້າມ, ຫຼັງຈາກທີ່ປະສົບກັບສະຖານະການທີ່ຍາກລຳບາກຕ່າງໆ, ພວກເຂົາກໍຈະສາມາດເບິ່ງຊີວິດ ແລະ ຄວາມຕາຍໄດ້ຢ່າງຖືກຕ້ອງຫຼາຍຂຶ້ນເລື້ອຍໆ ແລະ ສາມາດຮັບຮູ້ໄດ້ຫຼາຍຂຶ້ນວ່າໜ້າທີ່ໃດທີ່ພວກເຂົາຄວນປະຕິບັດໃນຊີວິດ ແລະ ເປັນສິ່ງທີ່ພວກເຂົາຕ້ອງການທີ່ສຸດ ແລະ ດ້ວຍວິທີນີ້, ພວກເຂົາກໍຈະຮູ້ສຶກສະບາຍໃຈໃນຊີວິດຫຼາຍຂຶ້ນ. ໃນຂະບວນການນີ້, ຜູ້ຄົນຄ່ອຍໆເຕີບໂຕເປັນຜູ້ໃຫຍ່; ນັ້ນກໍຄື ພວກເຂົາຄ່ອຍໆກ້າວໄປເຖິງຈຸດທີ່ບໍ່ຢ້ານກົວຕໍ່ຄວາມຍາກລຳບາກ ແລະ ອັນຕະລາຍ, ບໍ່ຢ້ານກົວຕໍ່ຄວາມຕາຍ ແລະ ບໍ່ຢ້ານກົວຕໍ່ຄວາມຫຍຸ້ງຍາກໃດໆ. ໃນຕອນທຳອິດ, ເມື່ອຜູ້ຄົນຍັງໜຸ່ມນ້ອຍ, ພວກເຂົາຮ້ອງໄຫ້ ແລະ ບໍ່ສາມາດນອນຫຼັບໄດ້ເມື່ອພວກເຂົາໄດ້ຍິນຄຳເວົ້າທີ່ບໍ່ໜ້າຟັງ ແລະ ແທງໃຈດຳ ຫຼື ພົບພໍ້ກັບຄວາມຫຍຸ້ງຍາກ ຫຼື ອຸປະສັກເລັກໜ້ອຍ ແລະ ຮູ້ສຶກວ່າບໍ່ມີຄວາມຫວັງໃນການມີຊີວິດຢູ່. ພວກເຂົາກໍຄ່ອຍໆກ້າວໄປເຖິງຈຸດທີ່ພວກເຂົາມີພູມຄຸ້ມກັນ ແລະ ຄວາມຕ້ານທານໃນລະດັບໜຶ່ງໃນໃຈຂອງພວກເຂົາ ເມື່ອພວກເຂົາໄດ້ຍິນຄຳເວົ້າທີ່ແທງໃຈດຳ ແລະ ເມື່ອພົບພໍ້ກັບຄວາມຫຍຸ້ງຍາກ ແລະ ພວກເຂົາກໍບໍ່ຮູ້ສຶກວ່າບໍ່ມີປະໂຫຍດຫຍັງທີ່ຈະມີຊີວິດຢູ່ອີກຕໍ່ໄປ, ທັງບໍ່ຄິດເຖິງຄວາມຕາຍອີກເລີຍ. ຕໍ່ມາ, ເມື່ອພວກເຂົາໄດ້ຍິນຄຳເວົ້າທີ່ແທງໃຈດຳຍິ່ງກວ່ານັ້ນ ແລະ ພົບພໍ້ກັບອຸປະສັກ ແລະ ຄວາມລົ້ມເຫຼວ, ພວກເຂົາກໍສາມາດອົດທົນກັບພວກມັນໃນໃຈຂອງພວກເຂົາໄດ້ໂດຍບໍ່ໄດ້ຮັບຜົນກະທົບຫຼາຍ ແລະ ຮູ້ສຶກວ່າມັນເປັນເລື່ອງປົກກະຕິຫຼາຍທີ່ຜູ້ຄົນຈະປະສົບກັບສິ່ງເຫຼົ່ານີ້ໃນຊີວິດ ແລະ ພວກເຂົາກໍບໍ່ຕ້ອງການການປອບໂຍນ, ການໃຫ້ກຳລັງໃຈ ຫຼື ການຊ່ວຍເຫຼືອຈາກຄົນອື່ນອີກຕໍ່ໄປ ເພື່ອທີ່ຈະດຳເນີນຊີວິດຂອງພວກເຂົາຕໍ່ໄປ. ດ້ວຍວິທີນີ້, ຜູ້ຄົນບໍ່ໄດ້ຮັບຄວາມເຂັ້ມແຂງຫຼາຍຂຶ້ນເລື້ອຍໆບໍ? ຜູ້ຄົນມີຄວາມສາມາດໃນການຢູ່ລອດໄດ້ຢ່າງເປັນອິດສະຫຼະ ແລະ ຍັງມີແຮງຈູງໃຈໃນການຢູ່ລອດຢ່າງເປັນອິດສະຫຼະອີກດ້ວຍ. ທຸກຄົນຕ້ອງຜ່ານຊ່ວງເວລາທີ່ຍັງໜຸ່ມນ້ອຍ ແລະ ໄຮ້ດຽງສາ. ຈົນກວ່າຈະຮອດອາຍຸສີ່ສິບ ຫຼື ຫ້າສິບປີ ພວກເຂົາຈຶ່ງຄ່ອຍໆກ້າວໄປເຖິງສະພາບຂອງຄວາມເປັນຜູ້ໃຫຍ່ ແລະ ກາຍເປັນຜູ້ໃຫຍ່. ເຖິງແມ່ນວ່າຄົນໃດໜຶ່ງຈະຍັງບໍ່ທັນໄດ້ສ້າງຄອບຄົວ, ສ້າງອາຊີບ ຫຼື ກາຍເປັນພໍ່ແມ່ຄົນກໍຕາມ, ແຕ່ເມື່ອຕັດສິນຈາກສິ່ງທີ່ພວກເຂົາໄດ້ຜ່ານມາໃນຊີວິດ, ຈາກຄຳເວົ້າທີ່ພວກເຂົາເວົ້າອອກມາ ແລະ ຈາກການຮັບຮູ້, ຄວາມເຂົ້າໃຈ ແລະ ທັດສະນະຄະຕິທີ່ພວກເຂົາມີຕໍ່ຊີວິດຂອງພວກເຂົາ, ຕໍ່ການດຳລົງຊີວິດ, ຕໍ່ຄວາມຫຍຸ້ງຍາກທີ່ພວກເຂົາປະເຊີນ ແລະ ຕໍ່ສິ່ງທີ່ເປັນໄປ ຫຼື ບໍ່ເປັນໄປຕາມທີ່ພວກເຂົາປາຖະໜາ, ເຈົ້າກໍຈະພົບວ່າຄົນຜູ້ນີ້ໄດ້ເຕີບໃຫຍ່ຂຶ້ນ ແລະ ເປັນຜູ້ໃຫຍ່ແລ້ວ. ທັງໝົດນີ້ແມ່ນຍ້ອນຫຍັງ? ມັນແມ່ນຍ້ອນຄວາມຫຍຸ້ງຍາກ, ຄວາມຜິດຫວັງ ແລະ ແມ່ນແຕ່ຍ້ອນອຸປະສັກ ແລະ ຄວາມລົ້ມເຫຼວຕ່າງໆທີ່ປາກົດຢູ່ໃນຊະຕາກຳຂອງຜູ້ຄົນຕາມທີ່ພຣະເຈົ້າກຳນົດໄວ້. ເພາະສະນັ້ນ, ຈາກມຸມມອງນີ້, ຈຶ່ງບໍ່ຕ້ອງສົງໄສເລີຍວ່າ ອຳນາດສູງສຸດຂອງພຣະເຈົ້າເໜືອຊະຕາກຳຂອງຜູ້ຄົນນັ້ນແມ່ນສິ່ງທີ່ເປັນບວກ ແລະ ຜູ້ຄົນຄວນຍອມຮັບຄວາມຈິງນີ້ຢ່າງເຕັມທີ່. ສາມາດເວົ້າໄດ້ຢູ່ບ່ອນນີ້ບໍວ່າ ພຣະເຈົ້າມີເຈດຕະນາທີ່ພຽນພະຍາຍາມຢ່າງແທ້ຈິງໃນອຳນາດສູງສຸດຂອງພຣະອົງເໜືອຊະຕາກຳຂອງຜູ້ຄົນ? (ສາມາດເວົ້າໄດ້). ບໍ່ວ່າຄົນໃດໜຶ່ງຈະເຊື່ອໃນພຣະເຈົ້າ ຫຼື ບໍ່ກໍຕາມ, ໃນຂະນະທີ່ຜູ້ຄົນເຕີບໂຕເປັນຜູ້ໃຫຍ່ໂດຍເລີ່ມຕັ້ງແຕ່ການເກີດຂອງພວກເຂົາ, ຜູ້ທີ່ມີຂີດຄວາມສາມາດດີກໍເຖິງກັບສາມາດກ້າວໄປເຖິງຈຸດທີ່ເຂົ້າໃຈວ່າພວກເຂົາຢູ່ພາຍໃຕ້ຊະຕາກຳ ແລະ ສະແຫວງຫາພຣະເຈົ້າ. ເມື່ອຕັດສິນຈາກຂໍ້ເທັດຈິງນີ້, ເຈດຕະນາເດີມຂອງອຳນາດສູງສຸດຂອງພຣະເຈົ້າເໜືອຊະຕາກຳຂອງຜູ້ຄົນບໍ່ແມ່ນສິ່ງທີ່ເປັນບວກບໍ? (ແມ່ນແລ້ວ). ເຈົ້າເຫັນບໍ, ເມື່ອເຮົາເວົ້າແບບນີ້, ທຸກຄົນກໍພະຍັກໜ້າ ແລະ ຍອມຮັບວ່າມັນແມ່ນສິ່ງທີ່ເປັນບວກ. ເປັນຫຍັງຈຶ່ງເປັນແນວນັ້ນ? ເພາະສິ່ງທີ່ເຮົາກຳລັງເວົ້າແມ່ນຂໍ້ເທັດຈິງ ແລະ ເຮົາໄດ້ອະທິບາຍແກ່ນແທ້ຂອງເລື່ອງນີ້ຢ່າງຊັດເຈນແລ້ວ ແລະ ພວກເຈົ້າກໍໄດ້ປະສົບກັບມັນເຊັ່ນກັນ, ແມ່ນບໍ? (ແມ່ນແລ້ວ). ມະນຸດຊາດໄດ້ຮັບຜົນປະໂຫຍດຢ່າງແທ້ຈິງຈາກຊະຕາກຳທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າ. ບໍ່ວ່າພູມຫຼັງຂອງເຈົ້າຈະເປັນແນວໃດ ຫຼື ເຈົ້າມາຈາກໃສ ແລະ ບໍ່ວ່າເຈົ້າຈະມີບົດບາດຫຍັງໃນສັງຄົມນີ້ກໍຕາມ, ສະຫຼຸບແລ້ວ, ຕາບໃດທີ່ເຈົ້າດຳລົງຊີວິດຢູ່ພາຍໃຕ້ອຳນາດສູງສຸດຂອງພຣະເຈົ້າ, ເຈົ້າກໍໄດ້ຮັບຜົນປະໂຫຍດຈາກພຣະເຈົ້າ. ບາງຄົນເວົ້າວ່າ: “ນັ້ນບໍ່ຖືກຕ້ອງ. ພຣະເຈົ້າຕ້ອງມີອຳນາດສູງສຸດເໜືອຊະຕາກຳຂອງປະຊາກອນທີ່ພຣະເຈົ້າເລືອກ, ເໜືອຊະຕາກຳຂອງມະນຸດ. ພຣະເຈົ້າບໍ່ມີອຳນາດສູງສຸດເໜືອຊະຕາກຳຂອງຜູ້ທີ່ກັບຊາດມາເກີດຈາກມານຮ້າຍ ຫຼື ຈາກສັດ”. ຄຳເວົ້ານີ້ຖືກຕ້ອງບໍ? (ບໍ່ຖືກຕ້ອງ). ສິ່ງໃດກໍຕາມທີ່ເປັນສິ່ງທີ່ຖືກສ້າງລ້ວນແຕ່ຢູ່ພາຍໃຕ້ອຳນາດສູງສຸດຂອງພຣະເຈົ້າ. ຕາບໃດທີ່ມັນເປັນສິ່ງທີ່ຖືກສ້າງ, ມັນກໍມີຊະຕາກຳ. ເຈົ້າເປັນສິ່ງທີ່ຖືກສ້າງ, ສະນັ້ນ ເຈົ້າຈຶ່ງມີຊະຕາກຳຂອງເຈົ້າ. ພຣະເຈົ້າໄດ້ຈັດແຈງຊະຕາກຳໃຫ້ເຈົ້າ, ສະນັ້ນ ຊະຕາກຳຂອງເຈົ້າຈຶ່ງບໍ່ແມ່ນສິ່ງທີ່ເຈົ້າເລືອກ, ທັງບໍ່ແມ່ນສິ່ງທີ່ເຈົ້າໄດ້ສ້າງຂຶ້ນ; ມັນມາຈາກອຳນາດສູງສຸດຂອງພຣະເຈົ້າ. ສະນັ້ນ, ບໍ່ວ່າເຈົ້າຈະມີບົດບາດຫຍັງກໍຕາມ, ບໍ່ວ່າເຈົ້າຈະກັບຊາດມາເກີດຈາກມະນຸດ, ຈາກສັດ ຫຼື ຈາກມານຮ້າຍກໍຕາມ, ໃນເມື່ອຕອນນີ້ເຈົ້າເບິ່ງຄືວ່າເປັນສະມາຊິກຂອງມະນຸດຊາດ, ເຈົ້າກໍມີຊະຕາກຳຢ່າງແນ່ນອນ ແລະ ຊະຕາກຳຂອງເຈົ້າກໍຢູ່ພາຍໃຕ້ອຳນາດສູງສຸດຂອງພຣະເຈົ້າຢ່າງແນ່ນອນ. ໂດຍອີງໃສ່ຈຸດນີ້, ອຳນາດສູງສຸດຂອງພຣະເຈົ້າເໜືອຊະຕາກຳຂອງຜູ້ຄົນບໍ່ແມ່ນສິ່ງທີ່ເປັນບວກບໍ? (ແມ່ນ). ເປັນຫຍັງພວກເຮົາຈຶ່ງເວົ້າວ່າອຳນາດສູງສຸດຂອງພຣະເຈົ້າເໜືອຊະຕາກຳຂອງຜູ້ຄົນຈຶ່ງແມ່ນສິ່ງທີ່ເປັນບວກ? ເພາະພຣະເຈົ້າມີເຈດຕະນາທີ່ພຽນພະຍາຍາມຢູ່ເບື້ອງຫຼັງຊະຕາກຳທີ່ພຣະອົງຈັດແຈງໃຫ້ແກ່ສິ່ງທີ່ຖືກສ້າງໃດກໍຕາມ; ທັງໝົດນີ້ກໍເພື່ອໃຫ້ມະນຸດຊາດສາມາດດຳລົງຊີວິດໄດ້ຢ່າງປົກກະຕິ ແລະ ເປັນລະບຽບຮຽບຮ້ອຍໃນໂລກນີ້, ດ້ວຍເງື່ອນໄຂແຕ່ກຳເນີດຕ່າງໆທີ່ພຣະເຈົ້າໄດ້ຊົງປະທານໃຫ້. ພຣະເຈົ້າບໍ່ໄດ້ປະຕິບັດຕໍ່ຄົນໃດຄົນໜຶ່ງຢ່າງບໍ່ຍຸຕິທຳ. ດັ່ງທີ່ມີກ່າວໄວ້ວ່າ, ແສງຕາເວັນສ່ອງແສງໃສ່ຄົນດີ ແລະ ຄົນຊົ່ວ. ນີ້ຄືອຳນາດສູງສຸດຂອງພຣະເຈົ້າ. ຖ້າບໍ່ດັ່ງນັ້ນ, ເປັນຫຍັງພວກເຮົາຈຶ່ງເວົ້າວ່າມີພຽງພຣະເຈົ້າເທົ່ານັ້ນທີ່ເປັນພຣະຜູ້ສ້າງມະນຸດຊາດ ແລະ ມີພຽງພຣະເຈົ້າເທົ່ານັ້ນທີ່ມີອຳນາດສູງສຸດເໜືອມະນຸດຊາດ? ເພາະນີ້ຄືສິ່ງທີ່ພຣະເຈົ້າເຮັດ, ພຣະເຈົ້າມີຄວາມສາມາດນີ້ ແລະ ພຣະອົງມີແກ່ນແທ້ນີ້ ແລະ ສິດອຳນາດນີ້. ຈຸດນີ້ເຮັດໃຫ້ຊັດເຈນວ່າ ອຳນາດສູງສຸດຂອງພຣະເຈົ້າເໜືອຊະຕາກຳຂອງຜູ້ຄົນນັ້ນແມ່ນສິ່ງທີ່ເປັນບວກ ແລະ ສິ່ງນີ້ບໍ່ສາມາດຖືກປະຕິເສດ ຫຼື ສົງໄສໄດ້. ນັ້ນກໍຄື, ເມື່ອພິຈາລະນາເຖິງກົດເກນແຫ່ງຊີວິດທາງເນື້ອໜັງຂອງມະນຸດຊາດ, ຊະຕາກຳແຫ່ງຄວາມຍາກລຳບາກ ແລະ ຊ່ວງເວລາທີ່ຍາກລຳບາກທີ່ພຣະເຈົ້າຈັດແຈງໃຫ້ຜູ້ຄົນສາມາດຊ່ວຍໃຫ້ພວກເຂົາຄ່ອຍໆເຕີບໂຕເປັນຜູ້ໃຫຍ່ ແລະ ສາມາດສຳເລັດການເດີນທາງຂອງພວກເຂົາຜ່ານຊີວິດນີ້ໄດ້ຢ່າງລ່ຽນໄຫຼ. ຈາກມຸມມອງນີ້, ອຳນາດສູງສຸດຂອງພຣະເຈົ້າແມ່ນສິ່ງທີ່ເປັນບວກ.

ເມື່ອເບິ່ງຈາກອີກດ້ານໜຶ່ງຂອງຊະຕາກຳຂອງຜູ້ຄົນແລ້ວ, ມີຫຼາຍຄົນທີ່ດຳລົງຊີວິດທີ່ຍາກລຳບາກ ແລະ ບໍ່ສົມຫວັງ. ພາຍນອກແລ້ວ ພວກເຂົາເບິ່ງຄືວ່າບໍ່ໄດ້ເຮັດສິ່ງທີ່ບໍ່ດີຫຍັງເລີຍ ແຕ່ພວກເຂົາພັດເບິ່ງຄືກັບວ່າກຳລັງຖືກລົງໂທດ. ຕົວຢ່າງ: ບາງຄົນສູນເສຍພໍ່ໄປແຕ່ໄວເດັກ, ສູນເສຍສາມີໄປໃນໄວອາຍຸກາງຄົນ ແລະ ສູນເສຍລູກຊາຍໄປໃນໄວຊະລາ, ຄອບຄົວຖືກຄວາມຕາຍເຮັດໃຫ້ແຕກສະຫຼາຍ. ບາງຄົນກໍປະສົບອຸບັດຕິເຫດເຊັ່ນ: ລົດຕຳກັນ ຫຼື ເຮືອບິນຕົກ. ບາງຄົນກໍມີຄວາມພິການ: ບາງຄົນຕາບອດ, ບາງຄົນຫູໜວກ ແລະ ບາງຄົນກໍສູນເສຍແຂນ ຫຼື ຂາ. ບາງຄົນກໍຖືກໂກງຈົນໝົດເນື້ອໝົດຕົວ ແລະ ບາງຄົນກໍໃຊ້ເວລາທັງຊີວິດເພື່ອໃຊ້ໜີ້. ເມື່ອສິ່ງໂຊກຮ້າຍຕ່າງໆເຫຼົ່ານີ້ເກີດຂຶ້ນກັບຜູ້ຄົນ, ຫຼາຍຄົນກໍເວົ້າວ່າ: “ສະຫວັນບໍ່ຍຸຕິທຳ. ສິ່ງນີ້ເບິ່ງບໍ່ຄືກັບສິ່ງທີ່ສະຫວັນຄວນເຮັດເລີຍ. ຖ້າພຣະເຈົ້າມີອຳນາດສູງສຸດເໜືອຊະຕາກຳຂອງຜູ້ຄົນ, ພຣະອົງຈະເຮັດໃຫ້ພວກເຂົາທຸກທໍລະມານຫຼາຍຂະໜາດນີ້ໄດ້ແນວໃດ? ພຣະອົງຈະປ່ອຍໃຫ້ຄົນບໍລິສຸດທົນທຸກກັບການຖືກໂຈມຕີ ແລະ ປະເຊີນກັບຄວາມໂຊກຮ້າຍແບບນີ້ໄດ້ແນວໃດ?” ຖ້າຜູ້ຄົນເບິ່ງຈາກມຸມມອງຂອງເຈດຕະນາເດີມຂອງພຣະຜູ້ສ້າງໃນການກຳນົດຊະຕາກຳຂອງມະນຸດ, ພຣະຜູ້ສ້າງມີເຈດຕະນາທີ່ພຽນພະຍາຍາມຕໍ່ມະນຸດຊາດ ແລະ ການທີ່ພຣະເຈົ້າມີອຳນາດສູງສຸດເໜືອຊະຕາກຳຂອງຜູ້ຄົນນັ້ນແມ່ນສິ່ງທີ່ເປັນບວກ. ແຕ່ເມື່ອມີບາງສິ່ງທີ່ພິເສດເກີດຂຶ້ນໃນຊະຕາກຳຂອງຜູ້ຄົນ ເຊິ່ງເບິ່ງຄືວ່າເປັນເລື່ອງທີ່ໜ້າເສົ້າສະຫຼົດໃຈຈາກມຸມມອງຂອງມະໂນທຳແຫ່ງຄວາມເປັນມະນຸດ, ຜູ້ຄົນກໍຄິດບໍ່ຕົກວ່າເປັນຫຍັງການທີ່ພຣະເຈົ້າມີອຳນາດສູງສຸດເໜືອຊະຕາກຳຂອງຜູ້ຄົນຈຶ່ງແມ່ນສິ່ງທີ່ເປັນບວກ ແລະ ພວກເຂົາກໍບໍ່ຮູ້ວ່າເກີດຫຍັງຂຶ້ນກັນແທ້. ຫຼາຍຄົນເຊື່ອວ່າຍັງມີຄວາມບໍ່ຍຸຕິທຳໃນການທີ່ພຣະຜູ້ສ້າງຈັດແຈງຊະຕາກຳຂອງມະນຸດ ແລະ ຮູ້ສຶກວ່າການເວົ້າວ່າທຸກສິ່ງທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ແມ່ນສິ່ງທີ່ເປັນບວກນັ້ນເບິ່ງຄືວ່າຈະຟັງບໍ່ຂຶ້ນປານໃດ. ດ້ວຍເຫດນັ້ນ ບາງຄົນຈຶ່ງສະຫຼຸບອອກມາເປັນຄຳສຸພາສິດທີ່ວ່າ: “ຜູ້ທີ່ສ້າງຂົວ ແລະ ສ້ອມແປງຖະໜົນຫົນທາງສຸດທ້າຍກໍຕາບອດ ໃນຂະນະທີ່ຄົນທີ່ເຮັດການກະທຳທີ່ຊົ່ວຮ້າຍຫຼາຍຢ່າງພັດໄດ້ຮັບພອນໃຫ້ມີລູກເຕັມບ້ານຫຼານເຕັມເມືອງ”. ບາງຄົນເວົ້າວ່າ: “ສິ່ງນີ້ບໍ່ຍຸຕິທຳ. ການສ້າງຂົວ ແລະ ການສ້ອມແປງຖະໜົນຫົນທາງຄືການສະສົມບຸນ ແລະ ເຮັດຄວາມດີ. ຄົນທີ່ເຮັດແບບນັ້ນຄວນມີລູກເຕັມບ້ານຫຼານເຕັມເມືອງ ແລະ ຮັ່ງມີຫຼາຍ. ພວກເຂົາຈົບລົງດ້ວຍການຕາບອດໄດ້ແນວໃດ? ເປັນໄປໄດ້ບໍທີ່ຊະຕາກຳແບບນັ້ນກໍຢູ່ພາຍໃຕ້ອຳນາດສູງສຸດຂອງພຣະເຈົ້າ ແລະ ແມ່ນສິ່ງທີ່ເປັນບວກເຊັ່ນກັນ? ນີ້ກໍຟັງບໍ່ຂຶ້ນ!” ຖ້າຜູ້ຄົນບໍ່ເຂົ້າໃຈຄວາມຈິງ ແລະ ບໍ່ມີຄວາມຮູ້ກ່ຽວກັບພຣະເຈົ້າ, ພວກເຂົາກໍຄິດບໍ່ຕົກ ຫຼື ເບິ່ງບໍ່ອອກແທ້ໆກ່ຽວກັບສິ່ງເຫຼົ່ານີ້. ຜູ້ບໍ່ມີຄວາມເຊື່ອມັກຈະເວົ້າຢູ່ສະເໝີວ່າ: “ສະຫວັນຮັບແພງສິ່ງທີ່ມີຊີວິດ”. ຄຳເວົ້ານີ້ໝາຍຄວາມວ່າແນວໃດ? ມັນໝາຍຄວາມວ່າ ຖ້າມີພຣະເຈົ້າ, ຖ້າມີສະຫວັນ, ແລ້ວພຣະເຈົ້າກໍຄວນຫ່ວງໃຍປະຊາກອນຂອງພຣະອົງ. ຖ້າພຣະອົງເປັນພຣະຜູ້ສ້າງ, ພຣະອົງກໍຄວນຫ່ວງໃຍສິ່ງທີ່ຖືກສ້າງຂອງພຣະອົງ ແລະ ປະຕິບັດຕໍ່ສິ່ງເຫຼົ່ານັ້ນຢ່າງມີເມດຕາ; ພຣະອົງບໍ່ຄວນປ່ອຍໃຫ້ສິ່ງທີ່ຖືກສ້າງທົນທຸກກັບຄວາມເຈັບປວດເຫຼົ່ານີ້. ໃນສາຍຕາຂອງຜູ້ຄົນ, ຖ້າມະນຸດຊາດດຳລົງຊີວິດຢູ່ພາຍໃຕ້ອຳນາດຂອງຊາຕານ ແລະ ມານຮ້າຍ, ມັນກໍເປັນເລື່ອງທີ່ເຂົ້າໃຈໄດ້ທີ່ພວກເຂົາອາດຈະທົນທຸກກັບຄວາມເຈັບປວດເຫຼົ່ານີ້, ແຕ່ເນື່ອງຈາກມະນຸດຊາດດຳລົງຊີວິດຢູ່ພາຍໃຕ້ອຳນາດປົກຄອງຂອງພຣະເຈົ້າ ແລະ ພາຍໃຕ້ອຳນາດສູງສຸດຂອງພຣະເຈົ້າ, ພວກເຂົາກໍບໍ່ຄວນທົນທຸກກັບສິ່ງເຫຼົ່ານັ້ນ. ໂດຍສະເພາະເມື່ອເວົ້າເຖິງປາກົດການຂອງຊະຕາກຳແບບນີ້ທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າ, ຜູ້ຄົນກໍຍິ່ງບໍ່ສາມາດເຂົ້າໃຈໄດ້ວ່າເກີດຫຍັງຂຶ້ນກັນແທ້. ຖ້າຜູ້ຄົນບໍ່ເຂົ້າໃຈຄວາມຈິງ, ມັນກໍຍາກຫຼາຍສຳລັບພວກເຂົາທີ່ຈະຮັບຮູ້ວ່າທຸກສິ່ງທີ່ພຣະເຈົ້າມີອຳນາດສູງສຸດເໜືອ ແລະ ຈັດແຈງນັ້ນລ້ວນແຕ່ມີຄວາມໝາຍ; ພວກເຂົາຄິດບໍ່ຕົກກ່ຽວກັບບາງສິ່ງ ແລະ ຕິດຢູ່ໃນສະຖານະການພິເສດເຫຼົ່ານີ້. ຖ້າຄົນໃດໜຶ່ງມີຫົວໃຈທີ່ຢຳເກງພຣະເຈົ້າເລັກນ້ອຍ, ພວກເຂົາກໍຈະເວົ້າວ່າ: “ຖ້າພວກເຮົາອະທິບາຍເລື່ອງນີ້ບໍ່ໄດ້, ແລ້ວພວກເຮົາກໍຢ່າເວົ້າເຖິງມັນ, ພວກເຮົາບໍ່ຄວນຕັດສິນມັນຕາມອຳເພີໃຈ”. ຖືວ່າພວກເຂົາພໍມີເຫດຜົນຢູ່ພໍສົມຄວນ. ບາງຄົນບໍ່ມີມະໂນທຳ ຫຼື ເຫດຜົນ, ແຮງໄກທີ່ຈະມີຫົວໃຈທີ່ຢຳເກງພຣະເຈົ້າ. ພວກເຂົາບັງອາດ ແລະ ກ້າທີ່ຈະຕັດສິນຕາມອຳເພີໃຈ ເມື່ອພວກເຂົາປະເຊີນກັບສິ່ງທີ່ບໍ່ເປັນໄປດັ່ງທີ່ຫວັງ, “ຫຶ! ຜູ້ຄົນຍັງເວົ້າວ່າສະຫວັນຮັກແພງສິ່ງທີ່ມີຊີວິດ, ແລ້ວເປັນຫຍັງບາງຄົນທີ່ເບິ່ງຄືວ່າດີຫຼາຍພັດຕາຍຕັ້ງແຕ່ອາຍຸຍັງນ້ອຍ? ແຖມຍັງຕາຍແບບຜິດທຳມະຊາດ, ປະລູກຫຼານໄວ້ເປັນຝູງ. ຊ່າງໜ້າສົງສານຫຼາຍ, ໜ້າເສົ້າສະຫຼົດໃຈຫຼາຍ! ແລ້ວຜູ້ຄົນກໍຍັງອ້າງວ່າການທີ່ພຣະເຈົ້າມີອຳນາດສູງສຸດນັ້ນແມ່ນສິ່ງທີ່ເປັນບວກ. ຖ້າການທີ່ຜູ້ຄົນມີຊະຕາກຳທີ່ໜ້າເສົ້າສະຫຼົດໃຈແບບນີ້ຢູ່ພາຍໃຕ້ອຳນາດສູງສຸດຂອງພຣະເຈົ້າ, ແລ້ວພຣະເຈົ້າກໍບໍ່ຊອບທຳ!” ຄົນເຫຼົ່ານີ້ຕັດສິນພຣະເຈົ້າຕາມອຳເພີໃຈແບບນີ້ແຫຼະ. ຊະຕາກຳຂອງຜູ້ຄົນຢູ່ພາຍໃຕ້ອຳນາດສູງສຸດຂອງພຣະເຈົ້າຢ່າງບໍ່ຕ້ອງສົງໄສ. ສິ່ງນີ້ບໍ່ສາມາດຖືກຕັ້ງຄຳຖາມ ຫຼື ປະຕິເສດໄດ້ໃນທຸກເວລາ. ຄຳເວົ້າທີ່ວ່າ “ຊະຕາກຳຂອງຜູ້ຄົນຢູ່ໃນພຣະຫັດຂອງພຣະເຈົ້າ” ນັ້ນຖືກຕ້ອງຢູ່ສະເໝີ ແລະ ເປັນຂໍ້ເທັດຈິງຢູ່ສະເໝີ, ເພາະການທີ່ພຣະເຈົ້າມີອຳນາດສູງສຸດເໜືອຊະຕາກຳຂອງຜູ້ຄົນນັ້ນແມ່ນສິ່ງທີ່ເປັນບວກ ແລະ ສິ່ງນີ້ຈະບໍ່ມີວັນປ່ຽນແປງໃນທຸກເວລາ. ແລ້ວເປັນຫຍັງຜູ້ຄົນຈຶ່ງປະເຊີນກັບສະຖານະການທີ່ໜ້າເສົ້າສະຫຼົດໃຈເຊັ່ນນັ້ນ? ມີສິ່ງໜຶ່ງທີ່ຜູ້ຄົນບໍ່ຮູ້ ຫຼື ພວກເຂົາອາດຈະເຂົ້າໃຈມັນໃນທາງຫຼັກຄຳສອນ ແຕ່ບໍ່ສາມາດອະທິບາຍໃຫ້ຊັດເຈນໄດ້, ນັ້ນກໍຄື ຊະຕາກຳຂອງທຸກຄົນລ້ວນແຕ່ມີເຫດ ແລະ ຜົນ. ການທີ່ເຈົ້າມີຊະຕາກຳແບບໃດ ແລະ ເຈົ້າທົນທຸກກັບສິ່ງໃດໃນຊີວິດນີ້ ອາດຈະເປັນຜົນມາຈາກຊາດກ່ອນຂອງເຈົ້າ ແລະ ຍັງອາດຈະກາຍເປັນເຫດໃນຊາດໜ້າຂອງເຈົ້າອີກດ້ວຍ. ມັນກໍຄືກັບທີ່ຜູ້ບໍ່ມີຄວາມເຊື່ອເວົ້າວ່າ: “ກຳໃດໃຜກໍ່ ກຳນັ້ຕ້ອງຕາມສະໜອງ”. ໃນຊາດກ່ອນ, ເຈົ້າອາດຈະສ້າງເຫດ ແລະ ຜົນບາງຢ່າງໄວ້, ຖ້າພຣະເຈົ້າຈັດແຈງໃຫ້ເຈົ້າກັບຊາດມາເກີດເປັນມະນຸດ ແລະ ກາຍເປັນສະມາຊິກຂອງມະນຸດຊາດໃນຊີວິດນີ້, ແລ້ວເຈົ້າກໍຕ້ອງຈ່າຍລາຄາສຳລັບເຫດ ແລະ ຜົນທີ່ເຈົ້າໄດ້ສ້າງໄວ້; ເຈົ້າຕ້ອງຊົດໃຊ້ສຳລັບພວກມັນ. ການທີ່ເຈົ້າຈະຊົດໃຊ້ ຫຼື ບໍ່ ແລະ ເຈົ້າຄວນຊົດໃຊ້ ຫຼື ບໍ່ນັ້ນ ເຈົ້າຕັດສິນໃຈເອງບໍ່ໄດ້. ບໍ່ມີໃຜທີ່ເຮັດຄວາມຊົ່ວແລ້ວເຕັມໃຈທີ່ຈະຍອມຮັບການລົງໂທດ. ມີພຽງພຣະຜູ້ສ້າງເທົ່ານັ້ນທີ່ສາມາດຈັດແຈງເລື່ອງນີ້ໄດ້, ມີສິດອຳນາດທີ່ຈະເຮັດສິ່ງນີ້ ແລະ ແນ່ນອນວ່າມີລິດທານຸພາບທີ່ຈະເຮັດສິ່ງນີ້ໄດ້. ແລ້ວຫຼັກການຂອງພຣະຜູ້ສ້າງໃນການເຮັດສິ່ງນີ້ແມ່ນຫຍັງ? ມັນກໍຄືການໃຫ້ລາງວັນຄົນດີ ແລະ ລົງໂທດຄົນຊົ່ວ. ເຖິງແມ່ນວ່າມະນຸດຊາດຈະບໍ່ເຂົ້າໃຈອຳນາດສູງສຸດຂອງພຣະເຈົ້າ, ບໍ່ຮູ້ຈັກພຣະເຈົ້າ ແລະ ບໍ່ເຂົ້າໃຈພື້ນຖານ ແລະ ຫຼັກການແຫ່ງອຳນາດສູງສຸດຂອງພຣະເຈົ້າກໍຕາມ, ແຕ່ສຳລັບພຣະເຈົ້າແລ້ວ, ຍ້ອນວ່າພຣະອົງມີອຸປະນິໄສທີ່ຊອບທຳ ແລະ ຍ້ອນອັດຕະລັກຂອງພຣະອົງໃນຖານະພຣະຜູ້ສ້າງ, ພຣະອົງຈຶ່ງໄດ້ກຳນົດກົດລະບຽບ ແລະ ກົດເກນແຫ່ງສະຫວັນສຳລັບມະນຸດຊາດ ແລະ ສຳລັບທຸກຊັບພະສິ່ງ. ກົດລະບຽບ ແລະ ກົດເກນແຫ່ງສະຫວັນເຫຼົ່ານີ້ອີງໃສ່ຫຍັງ? ພວກມັນອີງໃສ່ອຸປະນິໄສທີ່ຊອບທຳຂອງພຣະເຈົ້າ ແລະ ອີງໃສ່ສິດອຳນາດ ແລະ ລິດທານຸພາບຂອງພຣະເຈົ້າ. ການກຳນົດກົດລະບຽບ ແລະ ກົດເກນແຫ່ງສະຫວັນເຫຼົ່ານີ້ໄດ້ສະທ້ອນໃຫ້ເຫັນໃນປາກົດການໜຶ່ງໃນໂລກມະນຸດ, ນັ້ນກໍຄືການກັບຊາດມາເກີດຂອງມະນຸດ. ຂະບວນການກັບຊາດມາເກີດຂອງມະນຸດມັກຈະກ່ຽວຂ້ອງໂດຍກົງກັບເຫດ ແລະ ຜົນ, ເຊິ່ງເຫດ ແລະ ຜົນນີ້ກໍໄດ້ສະທ້ອນ ແລະ ປາກົດໃຫ້ເຫັນໃນບາງສິ່ງທີ່ພິເສດໃນຊະຕາກຳຂອງຜູ້ຄົນ. ນອກຈາກນີ້, ໃນຂະບວນການກັບຊາດມາເກີດຂອງມະນຸດ, ມະນຸດຈະໄດ້ຮັບລາງວັນຈາກພຣະເຈົ້າ ພ້ອມທັງໄດ້ຮັບການລົງໂທດຈາກພຣະເຈົ້າ. ພຣະເຈົ້າລົງໂທດຄົນທີ່ເຮັດຄວາມຊົ່ວ; ນັ້ນກໍຄື ພຣະອົງເຮັດໃຫ້ພວກເຂົາປະເຊີນກັບຄວາມໂຊກຮ້າຍ ແລະ ເຫດຮ້າຍທຸກປະເພດ ແລະ ປະເຊີນກັບການລົງໂທດທຸກປະເພດທີ່ໃນສາຍຕາຂອງຜູ້ຄົນເບິ່ງຄືວ່າບໍ່ສົມຄວນໄດ້ຮັບ ແລະ ບໍ່ສົມເຫດສົມຜົນ. ການລົງໂທດບາງຢ່າງເຖິງກັບເປັນເລື່ອງທີ່ໜ້າເສົ້າສະຫຼົດໃຈເປັນພິເສດໃນສາຍຕາຂອງມະນຸດ, ແຕ່ການທີ່ສະຖານະການທີ່ໜ້າເສົ້າສະຫຼົດໃຈນີ້ເກີດຂຶ້ນກັບພວກເຂົານັ້ນແມ່ນມີເບື້ອງຫຼັງ. ມັນບໍ່ແມ່ນສິ່ງທີ່ພຣະເຈົ້າກະທຳຕໍ່ພວກເຂົາໂດຍບໍ່ມີເຫດຜົນ, ແຕ່ເປັນການລົງໂທດທີ່ພວກເຂົາຕ້ອງທົນທຸກຍ້ອນພວກເຂົາໄດ້ເຮັດການກະທຳທີ່ຊົ່ວຮ້າຍຫຼາຍຢ່າງ. ເມື່ອຜູ້ຄົນເບິ່ງບໍ່ອອກເຖິງຕົ້ນປາຍສາເຫດຂອງເລື່ອງນີ້, ພວກເຂົາກໍເວົ້າຈາໄຮ້ສາລະ ແລະ ຈົ່ມວ່າສະຫວັນ ແລະ ຈົ່ມວ່າພຣະເຈົ້າ ເຊິ່ງເປັນເລື່ອງທີ່ໂງ່ຈ້າຫຼາຍ. ແລ້ວຄົນທີ່ໄດ້ຮັບພຣະຄຸນຂອງພຣະເຈົ້າເດສະຖານະການເປັນແນວໃດ? ຍ້ອນວ່າໃນຊາດກ່ອນພວກເຂົາໄດ້ສະສົມບຸນ ແລະ ເຮັດຄວາມດີຫຼາຍຢ່າງ, ເຮັດຫຼາຍສິ່ງທີ່ເປັນປະໂຫຍດຕໍ່ມະນຸດຊາດ ແລະ ເຮັດຫຼາຍສິ່ງທີ່ບໍ່ໄດ້ເຮັດໃຫ້ພວກເຂົາຖືກກ່າວໂທດ ແຕ່ໄດ້ຮັບລາງວັນຕາມກົດລະບຽບ ແລະ ກົດເກນແຫ່ງສະຫວັນຂອງພຣະເຈົ້າ, ພວກເຂົາຈຶ່ງໄດ້ຮັບພອນຫຼາຍຢ່າງໃນຊີວິດນີ້. ເຮົາຈະຍົກຕົວຢ່າງໃຫ້ຟັງ. ສົມມຸດວ່າມີຜູ້ຍິງຄົນໜຶ່ງເກີດໃນຄອບຄົວທີ່ມີຄວາມສຸກ, ເຖິງແມ່ນວ່າຄອບຄົວນີ້ຈະບໍ່ຮັ່ງມີປານໃດ ເປັນຄອບຄົວທີ່ມີລູກຊາຍຫຼາຍຄົນ ແລະ ບໍ່ມີລູກສາວເລີຍ ແລະ ພຣະເຈົ້າກໍຈັດແຈງໃຫ້ລາວມາຢູ່ໃນຄອບຄົວນີ້. ທັນທີທີ່ເດັກຍິງຄົນນີ້ເກີດມາ, ລາວກໍກາຍເປັນແກ້ວຕາດວງໃຈຂອງຄອບຄົວ, ເປັນຕາຮັກຕາແພງຫຼາຍຈົນພວກເຂົາທະນຸຖະໜອມປານໄຂ່ໃນຫີນ. ເດັກຍິງຄົນນີ້ໜ້າຕາດີ, ສະຫຼາດ ແລະ ໜ້າຮັກ ແລະ ພໍ່ແມ່ ພ້ອມທັງຜູ້ຫຼັກຜູ້ໃຫຍ່ກໍລ້ວນແຕ່ມັກລາວ. ຊີວິດທັງຊີວິດຂອງລາວກໍລາບລື່ນ. ບໍ່ວ່າລາວຈະເຮັດຫຍັງ ຫຼື ປະເຊີນກັບຄວາມຫຍຸ້ງຍາກໃດໆ, ກໍມີຜູ້ອຸປະຖຳຄ້ຳຊູລາວສະເໝີ ແລະ ຄວາມຫຍຸ້ງຍາກທັງໝົດຂອງລາວກໍຖືກແກ້ໄຂໄດ້ຢ່າງງ່າຍດາຍ. ລາວບໍ່ມີເລື່ອງໃຫ້ໜັກໃຈ ແລະ ດຳລົງຊີວິດຢ່າງສະບາຍ ແລະ ມີຄວາມສຸກ. ລາວມີບຸນແທ້ໆ! ເລື່ອງນີ້ມັນເປັນແນວໃດກັນແທ້? ພຣະຜູ້ສ້າງລຳອຽງຕໍ່ບາງຄົນບໍ? (ບໍ່). ແລ້ວເປັນຫຍັງບາງຄົນຈຶ່ງສາມາດໄດ້ຮັບພອນອັນຍິ່ງໃຫຍ່ແບບນີ້ໄດ້? ມັນໄດ້ຖືກກຳນົດໄວ້ໃນກົດລະບຽບ ແລະ ກົດເກນແຫ່ງສະຫວັນວ່າ ຄົນປະເພດໜຶ່ງທີ່ໄດ້ເຮັດສິ່ງທີ່ເປັນປະໂຫຍດຕໍ່ມະນຸດຊາດຄວນໄດ້ຮັບລາງວັນ ແລະ ລາວກໍອາດຈະເປັນໜຶ່ງໃນຄົນປະເພດນັ້ນ. ເມື່ອໄດ້ຮັບລາງວັນຈາກພຣະຜູ້ສ້າງແລ້ວ, ລາວຈຶ່ງໄດ້ຮັບພອນອັນຍິ່ງໃຫຍ່ແບບນີ້ໃນໂລກມະນຸດ. ລາວບໍ່ເຄີຍຕ້ອງກັງວົນເລື່ອງອາຫານການກິນ ແລະ ເຄື່ອງນຸ່ງຫົ່ມ; ບໍ່ວ່າລາວຈະໄປໃສ ກໍມີຜູ້ອຸປະຖຳຄ້ຳຊູ ແລະ ບໍ່ວ່າລາວຈະໄປໃສ ກໍມີແຕ່ຄົນມັກລາວ. ເຖິງແມ່ນວ່າລາວຈະອາຍຸສີ່ສິບ ຫຼື ຫ້າສິບປີ ແລະ ລູກໆຂອງລາວກໍໃຫຍ່ໝົດແລ້ວ, ພໍ່ແມ່ຂອງລາວກໍຍັງປະຕິບັດຕໍ່ລາວຄືກັບເປັນແກ້ວຕາດວງໃຈ; ເມື່ອໃດກໍຕາມທີ່ພວກເພິ່ນມີຂອງດີໆ ພວກເພິ່ນກໍຈະເກັບໄວ້ໃຫ້ລາວ. ຄົນອື່ນກໍອິດສາເມື່ອເຫັນລາວໄດ້ຮັບພອນແບບນີ້ ແລະ ບາງຄົນກໍຮູ້ສຶກວ່າມັນບໍ່ຍຸຕິທຳຍ້ອນພວກເຂົາບໍ່ສາມາດໄດ້ຮັບພອນແບບນັ້ນໄດ້. ຖ້າເຈົ້າຢາກໄດ້ຮັບຊະຕາກຳທີ່ພຣະຜູ້ສ້າງຈັດວາງໃຫ້ແບບນີ້ຄືກັນ ແລະ ໄດ້ຮັບຄວາມໂຊກດີ ແລະ ພອນແບບທີ່ລາວໄດ້ຮັບ, ແລ້ວເຈົ້າກໍຄວນສະສົມບຸນ ແລະ ເຮັດຄວາມດີໃຫ້ຫຼາຍຂຶ້ນ ແລະ ເຈົ້າກໍຄວນເຮັດສິ່ງທີ່ສະຫວັນກຳນົດວ່າເປັນການສະສົມບຸນ ແລະ ເຮັດຄວາມດີໃຫ້ຫຼາຍຂຶ້ນ, ແລ້ວເຈົ້າກໍຈະສາມາດໄດ້ຮັບພອນແບບນີ້ໄດ້ເຊັ່ນກັນ. ປາກົດການນີ້, ຂໍ້ເທັດຈິງນີ້ບອກຫຍັງແກ່ຜູ້ຄົນ? ບໍ່ວ່າຄົນເຮົາຈະມີຊະຕາກຳແບບໃດໃນໂລກມະນຸດ, ບໍ່ວ່າພວກເຂົາຈະໄດ້ຮັບພອນ ຫຼື ປະເຊີນກັບເຫດຮ້າຍ, ບໍ່ວ່າຊີວິດທັງຊີວິດຂອງພວກເຂົາຈະລາບລື່ນ ຫຼື ພວກເຂົາປະເຊີນກັບຄວາມໂຊກຮ້າຍ ແລະ ໄພພິບັດຫຼາຍຢ່າງກໍຕາມ, ມັນລ້ວນແຕ່ມີຄວາມສຳພັນບາງຢ່າງກັບຊາດກ່ອນ ແລະ ຊາດນີ້ຂອງພວກເຂົາ.; ແລ້ວໃນທີ່ສຸດ, ຊະຕາກຳຂອງພວກເຂົາຈະເປັນແນວໃດນັ້ນກໍກ່ຽວຂ້ອງກັບກົດລະບຽບ ແລະ ກົດເກນແຫ່ງສະຫວັນທີ່ພຣະເຈົ້າໄດ້ກຳນົດໄວ້. ຖ້າທຸກສິ່ງທີ່ພວກເຂົາເຮັດໃນຊາດກ່ອນສອດຄ່ອງກັບການສະໜອງໃຫ້ຂອງຂໍ້ກຳນົດຂອງກົດລະບຽບ ແລະ ກົດເກນແຫ່ງສະຫວັນທີ່ສົ່ງຜົນໃຫ້ໄດ້ຮັບລາງວັນ, ແລ້ວຊະຕາກຳຂອງພວກເຂົາໃນຊີວິດນີ້ກໍອາດຈະເບິ່ງຄືວ່າສວຍງາມ, ລາບລື່ນ ແລະ ດີຫຼາຍໃນສາຍຕາຂອງຜູ້ຄົນ. ຖ້າສິ່ງທີ່ພວກເຂົາເຮັດໃນຊາດກ່ອນໄດ້ລະເມີດກົດແຫ່ງສະຫວັນຫຼາຍຢ່າງ ແລະ ບັງເອີນໄປກົງກັບຂໍ້ກຳນົດຂອງກົດລະບຽບ ແລະ ກົດເກນແຫ່ງສະຫວັນທີ່ພຣະເຈົ້າໄດ້ກຳນົດໄວ້ເຊິ່ງສົ່ງຜົນໃຫ້ຖືກລົງໂທດ, ແລ້ວຊະຕາກຳທີ່ພຣະເຈົ້າຈັດແຈງໃຫ້ພວກເຂົາກໍຈະເປັນການທີ່ພວກເຂົາດຳລົງຊີວິດຢ່າງທຸກຍາກລຳບາກ ແລະ ໜ້າສົງສານເປັນພິເສດໃນສາຍຕາຂອງຜູ້ຄົນ, ຄືກັບວ່າຊີວິດນີ້ມີໄວ້ເພື່ອໃຫ້ພວກເຂົາມາຊົດໃຊ້ກຳໃນອະດີດເທົ່ານັ້ນ. ພວກເຂົາບໍ່ເຄີຍໄດ້ກິນອາຫານແຊບໆ ຫຼື ນຸ່ງເຄື່ອງດີໆເລີຍ ແລະ ບໍ່ມີໃຜມັກ ຫຼື ໃສ່ໃຈພວກເຂົາ. ພວກເຂົາຮູ້ສຶກວ່າເປັນຍ້ອນຊະຕາກຳທີ່ບໍ່ດີຂອງຕົນເອງ ພວກເຂົາຈຶ່ງທົນທຸກຫຼາຍຂະໜາດນີ້ໃນຊີວິດນີ້. ຈົນພວກເຂົາເຊື່ອໃນພຣະເຈົ້າ ພວກເຂົາຈຶ່ງເຂົ້າໃຈວ່າຊີວິດທັງຊີວິດຂອງຄົນເຮົາແມ່ນຖືກພຣະເຈົ້າກຳນົດໄວ້ລ່ວງໜ້າແລ້ວ. ເມື່ອພວກເຂົາຮັບຮູ້ວ່າພຣະເຈົ້າກຳນົດສິ່ງຕ່າງໆໄວ້ລ່ວງໜ້າແລ້ວ ພວກເຂົາກໍຈະອ່ອນນ້ອມຕໍ່ພຣະເຈົ້າໄດ້ງ່າຍຂຶ້ນ, ພວກເຂົາກໍຈະເປັນຄົນວ່າສະນອນສອນງ່າຍຂຶ້ນຫຼາຍ ແລະ ບໍ່ດີ້ນຮົນຕໍ່ສູ້ກັບຊະຕາກຳຂອງພວກເຂົາອີກຕໍ່ໄປ. ກ່ອນໜ້ານີ້ ພວກເຂົາຮູ້ສຶກຕໍ່ຕ້ານໃນໃຈວ່າ: “ຂ້ອຍໄດ້ເຮັດສິ່ງທີ່ບໍ່ດີຫຍັງແດ່? ຂ້ອຍບໍ່ມີສິ່ງໃດຄ້າງຄາໃຈໃນຊີວິດນີ້. ຂ້ອຍບໍ່ເຄີຍທຳຮ້າຍໃຜເລີຍ. ເປັນຫຍັງຂ້ອຍຈຶ່ງປະເຊີນກັບຊະຕາກຳແບບນີ້? ສະຫວັນບໍ່ຍຸຕິທຳເລີຍ!” ຫຼັງຈາກຍອມຮັບວຽກງານຂອງພຣະເຈົ້າ ພວກເຂົາກໍເຂົ້າໃຈວ່າ: “ນີ້ຄືຄວາມຊອບທຳຂອງພຣະເຈົ້າ, ພຣະເຈົ້າໄດ້ບີບບັງຄັບໃຫ້ຂ້ອຍມາຢູ່ຕໍ່ໜ້າພຣະອົງຜ່ານສິ່ງເຫຼົ່ານີ້!” ການຄິດແບບນີ້ກໍຖືກຕ້ອງເຊັ່ນກັນ ແລະ ນີ້ກໍເປັນຂໍ້ເທັດຈິງ. ແຕ່ການທີ່ຜູ້ຄົນໄດ້ຮັບການລົງໂທດນັ້ນມາຈາກອຳນາດສູງສຸດຂອງພຣະເຈົ້າກໍເປັນຂໍ້ເທັດຈິງເຊັ່ນກັນ. ທັງໝົດນີ້ ບໍ່ວ່າຈະເປັນການວຽນວ່າຍຕາຍເກີດຂອງເຫດ ແລະ ຜົນ, ການລົງໂທດຄົນຊົ່ວ ແລະ ໃຫ້ລາງວັນຄົນດີ ພ້ອມທັງກົດລະບຽບ ແລະ ກົດເກນແຫ່ງສະຫວັນ ສະຫຼຸບແລ້ວໝາຍຄວາມວ່າແນວໃດ? ເບື້ອງຫຼັງຂອງສິ່ງເຫຼົ່ານີ້ລ້ວນແຕ່ແມ່ນອຸປະນິໄສທີ່ຊອບທຳຂອງພຣະເຈົ້າ; ມີອຸປະນິໄສທີ່ຊອບທຳຂອງພຣະເຈົ້າມີອຳນາດສູງສຸດເໜືອສິ່ງເຫຼົ່ານີ້. ສະນັ້ນ ເຖິງແມ່ນວ່າສິ່ງຕ່າງໆນາໆທີ່ບໍ່ສອດຄ່ອງກັບຄວາມຄິດຫຼົງຜິດ, ຄວາມມັກ ຫຼື ຄວາມປາຖະໜາຂອງຜູ້ຄົນຈະປາກົດຂຶ້ນໃນຊະຕາກຳຂອງພວກເຂົາກໍຕາມ, ເລື່ອງທີ່ພຣະເຈົ້າມີອຳນາດສູງສຸດເໜືອຊະຕາກຳຂອງມະນຸດກໍຍັງຄົງແມ່ນສິ່ງທີ່ເປັນບວກ. ແບບນີ້ຟັງຂຶ້ນແລ້ວແມ່ນບໍ? (ແມ່ນແລ້ວ). ດ້ວຍຄວາມໃຈດີຂອງມະນຸດໃນຕົວເຈົ້າ, ເມື່ອເຫັນຜູ້ຄົນທົນທຸກ ເຈົ້າກໍຄິດວ່າ: “ຄົນນັ້ນຊ່າງໜ້າສົງສານແທ້! ຂ້ອຍທົນເບິ່ງໃຜທົນທຸກບໍ່ໄດ້ ແລະ ຂ້ອຍກໍທົນເບິ່ງຄົນຊົ່ວຮ້າຍລັງແກຄົນອື່ນບໍ່ໄດ້”. ບາງຄົນມັກຈະຖືກລັງແກຢູ່ສະເໝີໃນຊີວິດນີ້. ແມ່ນຫຍັງຄືເຫດຜົນສຳລັບເລື່ອງນັ້ນ? ນັ້ນກໍຍ້ອນວ່າໃນຊາດກ່ອນພວກເຂົາມັກຈະລັງແກຄົນອື່ນຢູ່ສະເໝີ ແລະ ທຳຮ້າຍຄົນໄປບໍ່ໜ້ອຍ, ສະນັ້ນ ໃນຊີວິດນີ້ພວກເຂົາເອງຈຶ່ງຕ້ອງຖືກລັງແກ. ຖ້າເຈົ້າມັກຈະລັງແກຄົນອື່ນຢູ່ສະເໝີ, ຜົນທີ່ເຈົ້າໄດ້ຮັບໃນທ້າຍທີ່ສຸດກໍຄືການຕົວເຈົ້າເອງຖືກລັງແກ. ນີ້ຄືຄວາມຊອບທຳຂອງພຣະຜູ້ສ້າງ. ການທີ່ເຈົ້າປະພຶດຕົນແບບນັ້ນ, ເຈົ້າໄດ້ລະເມີດກົດແຫ່ງສະຫວັນ, ສະນັ້ນ ເຈົ້າຈຶ່ງຄວນຈ່າຍລາຄາ ແລະ ທົນຮັບຄວາມເຈັບປວດ ແລະ ຄວາມທໍລະມານສຳລັບຄວາມຊົ່ວທີ່ເຈົ້າໄດ້ເຮັດໃນຊາດກ່ອນ. ນີ້ຄືຄວາມຊອບທຳຂອງພຣະເຈົ້າ ແລະ ເຈົ້າບໍ່ສາມາດຫຼົບໜີມັນໄປໄດ້. ສະນັ້ນ ຂໍ້ເທັດຈິງທີ່ວ່າມະນຸດມີຊະຕາກຳທຸກປະເພດນັ້ນຍິ່ງເຮັດໃຫ້ເຫັນໄດ້ຊັດເຈນຂຶ້ນວ່າ ກົດລະບຽບ ແລະ ກົດເກນແຫ່ງສະຫວັນທີ່ພຣະເຈົ້າກຳນົດໄວ້ນັ້ນ ບໍ່ມີໃຜສາມາດປ່ຽນແປງໄດ້ ແລະ ບໍ່ມີໃຜໄດ້ຮັບການຍົກເວັ້ນ. ພຣະຜູ້ສ້າງບໍ່ເຄີຍມີຄວາມຮູ້ສຶກຂອງເນື້ອໜັງຕໍ່ມະນຸດຊາດ ແລະ ແນ່ນອນວ່າ ແກ່ນແທ້ຂອງພຣະຜູ້ສ້າງກໍຄືການບໍ່ມີຄວາມຮູ້ສຶກຂອງເນື້ອໜັງ. ພຣະອົງມີພຽງແຕ່ອຸປະນິໄສທີ່ຊອບທຳເທົ່ານັ້ນ. ທຸກສິ່ງທີ່ພຣະເຈົ້າກະທຳ, ຖ້າເວົ້າໃນພາສາຂອງມະນຸດແລ້ວ ລ້ວນແຕ່ສົມເຫດສົມຜົນ ແລະ ຊອບທຳ. ແລ້ວຖ້າເບິ່ງຈາກມຸມມອງຂອງຄວາມຈິງເດຄວນເວົ້າແນວໃດ? ມັນຄືອຸປະນິໄສທີ່ຊອບທຳຂອງພຣະເຈົ້າ, ມັນລ້ວນແຕ່ແມ່ນສິ່ງທີ່ເປັນບວກ. ຜູ້ຄົນຄວນຍອມຮັບສິ່ງນີ້ຈາກພຣະເຈົ້າ ແລະ ບໍ່ຄວນມີການຕັດສິນ ຫຼື ການປະເມີນໃດໆຕໍ່ພຣະເຈົ້າທີ່ບໍ່ສອດຄ່ອງກັບຄວາມເປັນຈິງ ຫຼື ບໍ່ສອດຄ່ອງກັບຄວາມຈິງ. ເຖິງແມ່ນວ່າເຈົ້າຈະເຫັນໃຈ ແລະ ສົງສານບາງຄົນຈາກມຸມມອງຂອງມະນຸດກໍຕາມ, ແຕ່ໃນຖານະຜູ້ຕິດຕາມພຣະເຈົ້າທີ່ເຂົ້າໃຈຄວາມຈິງບາງຢ່າງ, ເຈົ້າຄວນສັນລະເສີນອຸປະນິໄສທີ່ຊອບທຳຂອງພຣະເຈົ້າ ແລະ ເຈົ້າກໍຄວນສັນລະເສີນອຳນາດສູງສຸດຂອງພຣະເຈົ້າເຊັ່ນກັນ. ການທີ່ພຣະເຈົ້າມີອຳນາດສູງສຸດແບບນີ້ແມ່ນດີຫຼາຍ! ແມ່ນຍ້ອນພຣະເຈົ້າມີອຳນາດສູງສຸດເໜືອຊະຕາກຳຂອງຜູ້ຄົນດ້ວຍວິທີນີ້ນັ້ນເອງ ມະນຸດຊາດຈຶ່ງສາມາດຢູ່ລອດມາໄດ້ຢ່າງເປັນລະບຽບຈົນເຖິງທຸກມື້ນີ້. ຖ້າຊາຕານມີອຳນາດສູງສຸດເໜືອຊະຕາກຳຂອງຜູ້ຄົນ, ມະນຸດຊາດກໍຄົງຈະຕົກຢູ່ໃນຄວາມວູ່ນວາຍໄປດົນແລ້ວ ແລະ ມັນກໍຄົງເປັນໄປບໍ່ໄດ້ທີ່ພວກເຂົາຈະມີຊີວິດຢູ່ຈົນເຖິງທຸກມື້ນີ້. ຈົ່ງເບິ່ງວ່າອານາຈັກຂອງມານຮ້າຍເປັນແນວໃດ; ຖ້າປາສະຈາກອຳນາດສູງສຸດຂອງພຣະເຈົ້າ, ໂລກມະນຸດກໍຄົງຈະຄືກັນກັບອານາຈັກຂອງມານຮ້າຍ. ອານາຈັກຂອງມານຮ້າຍແມ່ນຫຍັງ? ຕົວຢ່າງທີ່ເປັນຈິງທີ່ສຸດກໍຄືການຕໍ່ສູ້ພາຍໃນທັງແບບເປີດເຜີຍ ແລະ ແບບປິດບັງ ພາຍໃນການປົກຄອງແບບຜະເດັດການຂອງພັກກອມມູນິດຈີນ, ເຊິ່ງເຕັມໄປດ້ວຍການນອງເລືອດ ແລະ ເຈດຕະນາຂ້າຟັນ. ນັ້ນແຫຼະຄືອານາຈັກຂອງມານຮ້າຍ. ສະຖານະການພາຍໃນຂອງການປົກຄອງແບບຜະເດັດການຂອງພັກກອມມູນິດຈີນບໍ່ວຸ່ນວາຍບໍ? ຜູ້ຄົນມັກຈະຫາຍຕົວໄປຢູ່ເລື້ອຍໆ ແລະ ເຖິງແມ່ນວ່າພວກເຂົາຈະຖືກລອບສັງຫານຢ່າງຊັດເຈນ, ກໍບໍ່ມີໃຜກ້າປະກາດເລື່ອງນີ້. ນີ້ຄືຄວາມວຸ່ນວາຍແຫ່ງອານາຈັກຂອງມານຮ້າຍ ແລະ ມັນຍັງເປັນຄວາມວຸ່ນວາຍຂອງໂລກທີ່ຊົ່ວຮ້າຍໃນປັດຈຸບັນອີກດ້ວຍ.

ມັນເປັນທີ່ແນ່ນອນຢ່າງບໍ່ຕ້ອງສົງໄສເລີຍວ່າ ການທີ່ພຣະເຈົ້າມີອຳນາດສູງສຸດເໜືອຊະຕາກຳຂອງມະນຸດນັ້ນແມ່ນສິ່ງທີ່ເປັນບວກ. ບໍ່ວ່າຈະເບິ່ງຈາກມຸມມອງຂອງເຈດຕະນາເດີມຂອງພຣະເຈົ້າໃນການກຳນົດຊະຕາກຳຂອງມະນຸດ ຫຼື ເບິ່ງຈາກມຸມມອງຂອງຜົນຮັບແຫ່ງຊະຕາກຳຂອງມະນຸດທີ່ເກີດຈາກກົດລະບຽບ ແລະ ກົດເກນແຫ່ງສະຫວັນທີ່ພຣະເຈົ້າໄດ້ກຳນົດໄວ້, ກໍຄວນເວົ້າຢ່າງແນ່ນອນໂດຍບໍ່ຕ້ອງສົງໄສເລີຍວ່າ ການທີ່ພຣະເຈົ້າມີອຳນາດສູງສຸດເໜືອຊະຕາກຳຂອງມະນຸດນັ້ນແມ່ນສິ່ງທີ່ເປັນບວກ ບໍ່ແມ່ນສິ່ງທີ່ເປັນລົບ. ຖ້າເຈົ້າມີຄວາມຄິດຫຼົງຜິດກ່ຽວກັບຄວາມຈິງຂໍ້ນີ້, ເຈົ້າກໍສາມາດສະແຫວງຫາຄວາມຈິງໃນພຣະທຳຂອງພຣະເຈົ້າເພື່ອແກ້ໄຂຄວາມຄິດຫຼົງຜິດຂອງເຈົ້າໄດ້, ແຕ່ເຈົ້າບໍ່ສາມາດເວົ້າໂດຍອີງໃສ່ຄວາມຄິດຫຼົງຜິດ ແລະ ຈິນຕະນາການຂອງເຈົ້າວ່າ: “ຊະຕາກຳຂອງຜູ້ຄົນທີ່ຢູ່ພາຍໃຕ້ອຳນາດສູງສຸດຂອງພຣະເຈົ້າຄວນຈະດີ ແລະ ເປັນປະໂຫຍດຕໍ່ພວກເຂົາທັງໝົດ. ແລ້ວເປັນຫຍັງບາງຄົນຈຶ່ງມີຈຸດຈົບແບບນັ້ນຍ້ອນອຳນາດສູງສຸດຂອງພຣະເຈົ້າ? ນີ້ບໍ່ໜ້າຈະແມ່ນອຳນາດສູງສຸດຂອງພຣະເຈົ້າຕິເບາະ?” ເຈົ້າບໍ່ຄວນເວົ້າແບບນັ້ນເດັດຂາດ. ຄຳເວົ້າທີ່ກະບົດ ແລະ ໝິ່ນປະໝາດພຣະເຈົ້າຢ່າງຮ້າຍແຮງແບບນີ້ ຕ້ອງບໍ່ອອກມາຈາກປາກຂອງເຈົ້າເດັດຂາດ. ນັບຕັ້ງແຕ່ມື້ນີ້ເປັນຕົ້ນໄປ, ຕ້ອງຍອມຮັບ ແລະ ຢືນຢັນຄວາມຈິງທີ່ວ່າ “ຊະຕາກຳຂອງມະນຸດແມ່ນຢູ່ພາຍໃຕ້ອຳນາດສູງສຸດຂອງພຣະເຈົ້າ ແລະ ອຳນາດສູງສຸດຂອງພຣະເຈົ້າກໍແມ່ນສິ່ງທີ່ເປັນບວກ”. ຈົ່ງຢ່າສົງໄສໃນສິ່ງນີ້ເລີຍ. ບໍ່ວ່າຊະຕາກຳຂອງມະນຸດທີ່ເຈົ້າເຫັນດ້ວຍຕາຂອງເຈົ້າເອງ ຫຼື ທີ່ເຈົ້າປະສົບນັ້ນຈະບໍ່ສອດຄ່ອງກັບຄວາມຄິດຫຼົງຜິດຂອງເຈົ້າແນວໃດກໍຕາມ ຫຼື ເຖິງແມ່ນວ່າເຈົ້າຈະຄິດວ່າມັນບໍ່ມີມະນຸດສະທຳກໍຕາມ, ເຈົ້າກໍຄວນເຊື່ອ ແລະ ຢືນຢັນວ່າ ການທີ່ພຣະເຈົ້າມີອຳນາດສູງສຸດເໜືອຊະຕາກຳຂອງມະນຸດນັ້ນແມ່ນເລື່ອງຈິງ ແລະ ແມ່ນສິ່ງທີ່ເປັນບວກ. ຈຸດນີ້ຕ້ອງບໍ່ສົງໄສເດັດຂາດ. ຄວາມຈິງຂໍ້ນີ້ໄດ້ຖືກໂອ້ລົມຢ່າງຊັດເຈນແລ້ວບໍ? (ແມ່ນແລ້ວ). ນີ້ເປັນບັນຫາທີ່ສຳຄັນຫຼາຍໃນການຮູ້ຈັກພຣະເຈົ້າ ແລະ ມັນກໍຖືກແກ້ໄຂແລ້ວ ແມ່ນບໍ? (ແມ່ນແລ້ວ). ຄັນຊັ້ນ ມື້ນີ້ ໃຫ້ພວກເຮົາຈົບການໂອ້ລົມຂອງພວກເຮົາໄວ້ພຽງສໍ່ານີ້ກ່ອນ. ລາກ່ອນ!

ວິທີການໄລ່ຕາມເສາະຫາຄວາມຈິງ (19)

ຜູ້ຄົນສາມປະເພດທີ່ແບ່ງຕາມແຫຼ່ງກຳເນີດຂອງພວກເຂົາ

ຄຸນລັກສະນະຂອງຜູ້ທີ່ກັບຊາດມາເກີດຈາກມະນຸດ

II. ການແຍກແຍະສິ່ງທີ່ຖືກອອກຈາກສິ່ງທີ່ຜິດ ແລະ ການຮູ້ວ່າອັນໃດຖືກຕ້ອງ ແລະ ອັນໃດບໍ່ຖືກຕ້ອງ

C. ວິທີການແຍກແຍະສິ່ງທີ່ເປັນບວກອອກຈາກສິ່ງທີ່ເປັນລົບ

ກ່ຽວກັບຫົວຂໍ້ຂອງສິ່ງທີ່ເປັນບວກ, ຄັ້ງທີ່ແລ້ວພວກເຮົາໄດ້ໂອ້ລົມກ່ຽວກັບວ່າສິ່ງທີ່ເປັນບວກແມ່ນຫຍັງ ແລະ ໄດ້ໃຫ້ຄຳນິຍາມແກ່ພວກມັນ. ສິ່ງທີ່ເປັນບວກແມ່ນຫຍັງ? (ທຸກສິ່ງທີ່ພຣະເຈົ້າສ້າງຂຶ້ນ, ພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ເປັນສິ່ງທີ່ເປັນບວກ). ພວກເຈົ້າຈື່ຄຳນິຍາມຂອງສິ່ງທີ່ເປັນບວກໄດ້ແລ້ວ ແຕ່ພວກເຈົ້າສາມາດຈັບໃຈຄວາມຕົວຢ່າງທີ່ຍົກຂຶ້ນມາໄດ້ບໍ? (ພວກເຮົາສາມາດຈັບໃຈຄວາມພວກມັນໄດ້ໃນລະດັບໜຶ່ງ). ຄຳນິຍາມນີ້, ແນວຄວາມຄິດກ່ຽວກັບສິ່ງທີ່ເປັນບວກນີ້ເປັນຄວາມຈິງບໍ? (ມັນເປັນຄວາມຈິງ). ພວກເຈົ້າແນ່ໃຈບໍ? ເມື່ອອ່ານພຣະທຳຂອງພຣະເຈົ້າ, ເຈົ້າຮູ້ສຶກວ່າຄຳນິຍາມນີ້ເປັນຄວາມຈິງ ແລະ ຖືກຕ້ອງ ແຕ່ເມື່ອເຈົ້າພົບກັບບາງສິ່ງທີ່ບໍ່ສອດຄ່ອງກັບຄວາມຄິດຫຼົງຜິດຂອງເຈົ້າ, ເຈົ້າກໍບໍ່ສາມາດເຂົ້າໃຈມັນໄດ້ ແລະ ຈະບໍ່ຍອມຮັບຄວາມຈິງ. ບໍ່ວ່າສິ່ງໃດໜຶ່ງຈະຖືກເບິ່ງວ່າແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບຕາມຄວາມຄິດຫຼົງຜິດຂອງຜູ້ຄົນກໍຕາມ, ສະຫຼຸບແລ້ວ ຕາບໃດທີ່ມັນບໍ່ແມ່ນສິ່ງທີ່ພຣະເຈົ້າໃຫ້ນິຍາມວ່າແມ່ນສິ່ງທີ່ເປັນບວກ, ມັນກໍບໍ່ແມ່ນສິ່ງທີ່ເປັນບວກ ແຕ່ແມ່ນສິ່ງທີ່ເປັນລົບ. ເຈົ້າສາມາດແຍກແຍະສິ່ງຕ່າງໆດ້ວຍວິທີນີ້ໄດ້ບໍ? (ໄດ້. ຖ້າພຣະເຈົ້າໄດ້ໃຫ້ນິຍາມບາງສິ່ງວ່າແມ່ນສິ່ງທີ່ເປັນບວກ ແລະ ສິ່ງນີ້ບໍ່ສອດຄ່ອງກັບຄວາມຄິດຫຼົງຜິດຂອງຂ້ານ້ອຍເອງ ແລະ ຂ້ານ້ອຍບໍ່ສາມາດທຳຄວາມເຂົ້າໃຈມັນໄດ້, ແຕ່ຂ້ານ້ອຍຮູ້ວ່າສິ່ງທີ່ພຣະເຈົ້າກ່າວແມ່ນຄວາມຈິງຢ່າງແນ່ນອນ, ແລ້ວຂ້ານ້ອຍກໍຈະຮຽນຮູ້ທີ່ຈະປະຕິເສດຕົນເອງ). ຖ້າສິ່ງນີ້ສ້າງຄວາມເສຍຫາຍໃຫ້ແກ່ເຈົ້າ ຫຼື ເຖິງຂັ້ນສ້າງຄວາມເສຍຫາຍໃຫ້ແກ່ຄົນທັງປວງ, ເຊິ່ງອີງຕາມຄວາມຄິດຫຼົງຜິດຂອງຜູ້ຄົນແລ້ວ ມັນບໍ່ໄດ້ໃຫ້ຜົນປະໂຫຍດແກ່ພວກເຂົາ ແລະ ບໍ່ໄດ້ນຳເອົາຄວາມສຸກ ຫຼື ຄວາມເພີດເພີນໃດໆມາໃຫ້ ແຕ່ພັດກໍ່ໃຫ້ເກີດຄວາມເຈັບປວດ ແລະ ຄວາມໂຊກຮ້າຍ, ແລ້ວເຈົ້າຈະເບິ່ງເລື່ອງນີ້ແນວໃດ? ເຈົ້າຍັງຈະຍຶດໝັ້ນໃນມຸມມອງຂອງເຈົ້າທີ່ວ່າ “ຄຳນິຍາມຂອງພຣະເຈົ້າກ່ຽວກັບສິ່ງທີ່ເປັນບວກນັ້ນຖືກຕ້ອງແທ້ໆ, ຜູ້ຄົນບໍ່ສາມາດເຮັດການປະເມີນດ້ວຍຄວາມຄິດຫຼົງຜິດຂອງພວກເຂົາ ແລະ ພວກເຂົາກໍບໍ່ສາມາດປະເມີນບາງສິ່ງໂດຍອີງໃສ່ວ່າພວກເຂົາໄດ້ຮັບຜົນປະໂຫຍດຈາກມັນ ຫຼື ບໍ່” ບໍ? ເຈົ້າບໍ່ສາມາດແນ່ໃຈກ່ຽວກັບເລື່ອງນີ້ໄດ້, ແມ່ນບໍ? (ພວກເຮົາບໍ່ສາມາດແນ່ໃຈໄດ້). ຄວາມຈິງທຸກດ້ານບໍ່ພຽງແຕ່ມີເຫດຜົນ ຫຼື ຟັງຂຶ້ນໃນລະດັບຂອງຫຼັກຄຳສອນເທົ່ານັ້ນ ແຕ່ໃນຊີວິດຈິງ, ເມື່ອປະະເຊີນກັບຂໍ້ເທັດຈິງທັງໝົດ, ມັນຄືຄຳກ່າວທີ່ບໍ່ມີວັນປ່ຽນແປງຕະຫຼອດການ. ຖ້າເຈົ້າບໍ່ສາມາດແນ່ໃຈໃນສິ່ງນີ້ໄດ້, ແລ້ວໃນໃຈຂອງເຈົ້າ, ແນວຄວາມຄິດຂອງເຈົ້າກ່ຽວກັບຄວາມຈິງກໍຄຸມເຄືອຢ່າງແທ້ຈິງ. ຄວາມຈິງດ້ານຕ່າງໆທີ່ພວກເຮົາໂອ້ລົມກັນລ້ວນແຕ່ກ່ຽວຂ້ອງກັບມຸມມອງທີ່ມີຕໍ່ຜູ້ຄົນ, ເຫດການ ແລະ ສິ່ງຕ່າງໆ; ພວກມັນກ່ຽວຂ້ອງກັບແກ່ນແທ້ ແລະ ສະຖານະການຕົວຈິງຂອງຜູ້ຄົນ, ເຫດການ ແລະ ສິ່ງຕ່າງໆ ແລະ ພວກມັນຍັງຊ່ວຍໃຫ້ຜູ້ຄົນເຫັນວ່າພຣະເຈົ້າປະຕິບັດຕໍ່ຜູ້ຄົນ, ເຫດການ ແລະ ສິ່ງຕ່າງໆເຫຼົ່ານີ້ແນວໃດ, ມຸມມອງ ແລະ ທັດສະນະຄະຕິຂອງພຣະອົງກ່ຽວກັບສິ່ງເຫຼົ່ານີ້ເປັນແນວໃດ. ເນື່ອງຈາກຄຳນິຍາມຂອງສິ່ງທີ່ເປັນບວກແມ່ນຄວາມຈິງ, ແນ່ນອນວ່າມັນກໍກ່ຽວຂ້ອງກັບສະຖານະການຕົວຈິງ ແລະ ແກ່ນແທ້ຂອງຜູ້ຄົນ, ເຫດການ ແລະ ສິ່ງຕ່າງໆທີ່ຄອບຄຸມໂດຍຂອບເຂດຂອງຄຳນິຍາມນີ້, ໃນຂະນະທີ່ຍັງກ່ຽວຂ້ອງກັບທັດສະນະຄະຕິ, ມຸມມອງ ແລະ ຄຳກ່າວຂອງພຣະເຈົ້າກ່ຽວກັບສິ່ງຕ່າງໆເຫຼົ່ານີ້ອີກດ້ວຍ. ສະນັ້ນ, ບໍ່ວ່າຜູ້ຄົນຈະຄິດວ່າຄຳນິຍາມຂອງສິ່ງທີ່ເປັນບວກນັ້ນຖືກ ຫຼື ຜິດຕາມຄວາມຄິດຫຼົງຜິດຂອງພວກເຂົາກໍຕາມ ແລະ ບໍ່ວ່າມຸມມອງເບື້ອງຕົ້ນຂອງຜູ້ຄົນກ່ຽວກັບຄຳນິຍາມຂອງສິ່ງທີ່ເປັນບວກໃນບໍລິບົດຂອງວັດທະນະທຳດັ້ງເດີມ ຫຼື ຊີວິດປະຈຳວັນຂອງພວກເຂົາຈະເປັນແນວໃດກໍຕາມ, ສະຫຼຸບແລ້ວ ເນື່ອງຈາກຄຳນິຍາມຂອງສິ່ງທີ່ເປັນບວກນີ້ແມ່ນຄວາມຈິງ, ຜູ້ຄົນ, ເຫດການ ແລະ ສິ່ງຕ່າງໆທີ່ມັນຄອບຄຸມລ້ວນແຕ່ແມ່ນສິ່ງທີ່ເປັນບວກ ແລະ ສິ່ງທີ່ກົງກັນຂ້າມກັບມັນລ້ວນແຕ່ເປັນສິ່ງທີ່ເປັນລົບ. ສິ່ງນີ້ເປັນທີ່ແນ່ນອນໂດຍປາສະຈາກຂໍ້ສົງໄສໃດໆ. ພວກເຈົ້າຕ້ອງມີຄວາມເຂົ້າໃຈຢ່າງແຈ່ມແຈ້ງກ່ຽວກັບເລື່ອງນີ້. ບໍ່ວ່າຈະເປັນເວລາໃດ ຫຼື ໃນສະພາບແວດລ້ອມທາງສັງຄົມໃດກໍຕາມ ແລະ ບໍ່ວ່າສິ່ງທີ່ເປັນບວກຈະມີຜົນກະທົບຕໍ່ເຈົ້າແນວໃດ ຫຼື ທັດສະນະຄະຕິ ແລະ ມຸມມອງຂອງເຈົ້າກ່ຽວກັບມັນຈະເປັນແນວໃດກໍຕາມ, ຄຳນິຍາມຂອງສິ່ງທີ່ເປັນບວກ ແລະ ແກ່ນແທ້ຂອງຜູ້ຄົນ, ເຫດການ ແລະ ສິ່ງຕ່າງໆທີ່ຄອບຄຸມໂດຍຄຳນິຍາມນັ້ນແມ່ນບໍ່ປ່ຽນແປງ. ເຂົ້າໃຈບໍ? (ເຂົ້າໃຈ).

ຄັ້ງກ່ອນ, ຫຼັກໆແລ້ວພວກເຮົາໄດ້ໂອ້ລົມກ່ຽວກັບຕົວຢ່າງທີ່ສະເພາະເຈາະຈົງຈຳນວນໜຶ່ງທີ່ກ່ຽວຂ້ອງກັບຄຳກ່າວທີ່ວ່າ “ທຸກສິ່ງທີ່ພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ເປັນສິ່ງທີ່ເປັນບວກ”. ພວກເຮົາບໍ່ໄດ້ໂອ້ລົມກັນຢ່າງລະອຽດປານໃດກ່ຽວກັບພາກສ່ວນທີ່ກ່າວວ່າ “ທຸກສິ່ງທີ່ພຣະເຈົ້າສ້າງຂຶ້ນລ້ວນແຕ່ເປັນສິ່ງທີ່ເປັນບວກ”. ສະນັ້ນ, ພວກເຈົ້າສາມາດຢືນຢັນໄດ້ບໍວ່າຄຳກ່າວນີ້ຖືກຕ້ອງ ຜ່ານການໂອ້ລົມ ຫຼື ຜ່ານຄວາມຈິງທີ່ພວກເຈົ້າໄດ້ເຂົ້າໃຈໃນຫຼາຍປີທີ່ຜ່ານມາ? ຫຼື ພວກເຈົ້າສາມາດພິສູດໄດ້ບໍວ່າທຸກສິ່ງທີ່ພຣະເຈົ້າສ້າງຂຶ້ນລ້ວນແຕ່ແມ່ນສິ່ງທີ່ເປັນບວກ ໂດຍອີງໃສ່ຜູ້ຄົນ, ເຫດການ ແລະ ສິ່ງຕ່າງໆທີ່ພວກເຈົ້າໄດ້ເຫັນ ແລະ ໄດ້ປະສົບໃນຊີວິດ? ພວກເຈົ້າສາມາດຈັບໃຈຄວາມສິ່ງຕ່າງໆດ້ວຍວິທີນີ້ໄດ້ບໍ? ພວກເຈົ້າສາມາດສະແຫວງຫາຄວາມຈິງແບບນີ້ໄດ້ບໍ? (ພວກເຮົາສາມາດຈັບໃຈຄວາມບາງສິ່ງທີ່ງ່າຍດາຍກວ່າດ້ວຍວິທີນີ້ໄດ້). ມີຫຼັກການໜຶ່ງຢູ່ບ່ອນນີ້. ເມື່ອເບິ່ງໃນລະດັບຜິວເຜີນ, ຫົວຂໍ້ກ່ຽວກັບສິ່ງທີ່ພຣະເຈົ້າສ້າງຂຶ້ນ, ພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າແມ່ນກວມເອົາຂອບເຂດທີ່ກວ້າງຂວາງຫຼາຍ ແລະ ເປັນນາມມະທຳຢ່າງສູງ ແຕ່ໃນຄວາມເປັນຈິງແລ້ວ, ພວກມັນເຊື່ອມໂຍງຢ່າງໃກ້ຊິດກັບຜູ້ຄົນ, ເຫດການ ແລະ ສິ່ງຕ່າງໆທີ່ຜູ້ຄົນສຳຜັດໃນຊີວິດຈິງ, ຍັງສາມາດເວົ້າໄດ້ອີກວ່າພວກມັນເຊື່ອມໂຍງກັນຢ່າງສະໜິດແໜ້ນ; ພວກມັນບໍ່ໄດ້ແຍກອອກຈາກຄວາມເປັນຈິງ. ສິ່ງນີ້ກ່ຽວຂ້ອງກັບບັນຫາໜຶ່ງ. ເມື່ອເຈົ້າປະະເຊີນກັບຜູ້ຄົນ, ເຫດການ ແລະ ສິ່ງຕ່າງໆທີ່ບໍ່ຄາດຄິດຫຼາຍຢ່າງໃນຊີວິດຂອງເຈົ້າ, ເຈົ້າບໍ່ສາມາດກຳນົດໄດ້ວ່າພວກມັນແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ. ເຖິງແມ່ນວ່າເຈົ້າຈະເຂົ້າໃຈຫຼັກຄຳສອນໃນການແຍກແຍະສິ່ງທີ່ເປັນບວກ ແລະ ສິ່ງທີ່ເປັນລົບໄດ້ກໍຕາມ, ເຈົ້າກໍຍັງບໍ່ສາມາດກຳນົດມັນໄດ້. ເຖິງແມ່ນວ່າພວກມັນຈະເປັນປະເພດຂອງສິ່ງທີ່ລວມຢູ່ໃນສິ່ງທີ່ເປັນບວກກໍຕາມ, ເຈົ້າກໍບໍ່ຍອມຮັບວ່າພວກມັນແມ່ນສິ່ງທີ່ເປັນບວກໃນຄວາມຄິດຫຼົງຜິດຂອງເຈົ້າ ແລະ ເຈົ້າກໍຮູ້ສຶກລັງກຽດ ແລະ ກຽດຊັງພວກມັນໃນໃຈຂອງເຈົ້າ ແລະ ເຖິງຂັ້ນຄິດວ່າພວກມັນບໍ່ຄູ່ຄວນຢ່າງຍິ່ງທີ່ຈະຖືກຈັດຢູ່ໃນຂອບເຂດຂອງສິ່ງທີ່ເປັນບວກ, ແຕ່ພວກມັນກໍຖືກພຣະເຈົ້າສ້າງຂຶ້ນ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າຢ່າງແທ້ຈິງ ແລະ ພວກມັນກໍຈັດຢູ່ໃນໝວດໝູ່ຂອງສິ່ງທີ່ເປັນບວກ. ນີ້ຄືເວລາທີ່ຫຼັກການປະຕິບັດສຳລັບວິທີທີ່ຜູ້ຄົນຄວນປະເຊີນກັບສິ່ງປະເພດເຫຼົ່ານີ້ເຂົ້າມາມີບົດບາດ. ຫຼັກການປະຕິບັດທີ່ງ່າຍດາຍທີ່ສຸດກໍຄື: ກ່ອນອື່ນໝົດ, ເຈົ້າຕ້ອງແນ່ໃຈວ່າສິ່ງທີ່ກຳລັງເວົ້າເຖິງນັ້ນເປັນປະເພດຂອງສິ່ງທີ່ຄອບຄຸມໂດຍຄຳນິຍາມຂອງສິ່ງທີ່ເປັນບວກ. ເຖິງແມ່ນວ່າເມື່ອເບິ່ງຕາມຄວາມຄິດຫຼົງຜິດຂອງຜູ້ຄົນແລ້ວ ມັນເບິ່ງຄືວ່າບໍ່ແມ່ນສິ່ງທີ່ເປັນບວກກໍຕາມ, ຖ້າມັນເປັນສິ່ງທີ່ຢູ່ໃນໝວດໝູ່ຂອງສິ່ງທີ່ເປັນບວກທີ່ພຣະເຈົ້າໃຫ້ນິຍາມໄວ້, ແລ້ວກ່ອນອື່ນໝົດ, ເຈົ້າຕ້ອງແນ່ໃຈວ່າມັນແມ່ນສິ່ງທີ່ເປັນບວກ ແລະ ບໍ່ມີຄວາມຜິດພາດໃດໆກ່ຽວກັບມັນຢ່າງແນ່ນອນ. ມີຄວາມໝາຍສຳຄັນໃນການທີ່ພຣະເຈົ້າສ້າງມັນຂຶ້ນມາ; ມັນກໍເພື່ອໃຫ້ຜູ້ຄົນໄດ້ຮຽນຮູ້ບົດຮຽນບາງຢ່າງຈາກມັນ. ມັນຈຳເປັນຕ້ອງແນ່ໃຈໃນສິ່ງນີ້. ນີ້ຄືຫຼັກການປະຕິບັດຢ່າງໜຶ່ງ. ຢ່າງທີສອງ, ກ່ຽວກັບສິ່ງນີ້ ຫຼື ເລື່ອງປະເພດນີ້, ພວກເຮົາບໍ່ຈຳເປັນຕ້ອງເປັນຄືກັບນັກວິທະຍາສາດ ແລະ ສຶກສາທຳມະຊາດ ຫຼື ໜ້າທີ່ຂອງມັນ ຫຼື ມັນມີບົດບາດຫຍັງໃນຊີວິດມະນຸດ ຫຼື ໃນລະບົບຕ່ອງໂສ້ອາຫານທັງໝົດ. ພຽງແຕ່ໃຫ້ແນ່ໃຈວ່າມັນແມ່ນສິ່ງທີ່ເປັນບວກກໍພຽງພໍແລ້ວ. ບາງຄົນເວົ້າວ່າ “ຖ້າສິ່ງທີ່ເປັນບວກນີ້ມັກຈະປາກົດຂຶ້ນໃນຊີວິດຂອງຜູ້ຄົນ ແລະ ແຊກແຊງຊີວິດຂອງພວກເຂົາ, ເຊິ່ງສົ່ງຜົນກະທົບຕໍ່ມຸມມອງຂອງພວກເຂົາທີ່ວ່າມັນແມ່ນສິ່ງທີ່ເປັນບວກ, ແລ້ວຄວນປະຕິບັດຕໍ່ມັນແນວໃດ?” ນັ້ນເປັນເລື່ອງທີ່ຈັດການໄດ້ງ່າຍ. ຖ້າເຈົ້າຈຳເປັນຕ້ອງໃຊ້ມັນໃນຊີວິດຂອງເຈົ້າ, ກໍຈົ່ງໃຊ້ມັນຕາມຄວາມຈຳເປັນ; ໃຫ້ມັນຮັບໃຊ້ເຈົ້າ. ຖ້າເຈົ້າບໍ່ຈຳເປັນຕ້ອງໃຊ້ມັນ ແລະ ມັນມັກຈະແຊກແຊງເຈົ້າ ຫຼື ລົບກວນຄວາມຮູ້ສຶກທາງຮ່າງກາຍໃດໆຂອງເຈົ້າ, ແລ້ວເຈົ້າກໍສາມາດໄລ່ມັນໜີ ແລະ ຢູ່ຫ່າງຈາກມັນໄດ້. ພຽງແຕ່ຢ່າປ່ອຍໃຫ້ມັນມາແຊກແຊງເຈົ້າ ຫຼື ເຮັດໃຫ້ເຈົ້າເຈັບປວດຮ່າງກາຍ. ນີ້ຄືຫຼັກການທີສອງ. ນອກຈາກນີ້, ເຈົ້າຕ້ອງຮູ້ວ່າຖ້າມັນມາຈາກການສ້າງຂອງພຣະເຈົ້າ, ການກຳນົດຂອງພຣະເຈົ້າ ຫຼື ອຳນາດສູງສຸດຂອງພຣະເຈົ້າ, ແລ້ວເຈົ້າກໍບໍ່ຄວນຮູ້ສຶກລັງກຽດມັນ, ກຽດຊັງມັນ ຫຼື ປະຕິເສດມັນ. ແຕ່ເຈົ້າຄວນຍອມຮັບມັນ ແລະ ຮັບຮູ້ມັນ. ສິ່ງທີ່ດີກວ່ານັ້ນກໍຄືການຈັດການມັນ ແລະ ນຳໃຊ້ມັນຢ່າງສົມເຫດສົມຜົນ. ສິ່ງເຫຼົ່ານີ້ຄືຫຼັກການປະຕິບັດ, ລວມທັງໝົດມີສາມຂໍ້. ສາມຫຼັກການນີ້ມີຫຍັງແດ່? (ຂໍ້ທຳອິດກໍຄື, ຕາບໃດທີ່ບາງສິ່ງຢູ່ໃນຂອບເຂດຂອງສິ່ງທີ່ເປັນບວກທີ່ພຣະເຈົ້າໃຫ້ນິຍາມໄວ້, ພວກເຮົາຕ້ອງແນ່ໃຈວ່າມັນແມ່ນສິ່ງທີ່ເປັນບວກ. ມີຄວາມໝາຍສຳຄັນໃນການທີ່ພຣະເຈົ້າສ້າງມັນຂຶ້ນມາ; ມັນກໍເພື່ອໃຫ້ຜູ້ຄົນໄດ້ຮຽນຮູ້ບົດຮຽນບາງຢ່າງຈາກມັນ. ຂໍ້ທີສອງກໍຄື, ບົນພື້ນຖານຂອງການແນ່ໃຈວ່າມັນແມ່ນສິ່ງທີ່ເປັນບວກ, ພວກເຮົາໃຊ້ມັນຖ້າຈຳເປັນ. ຖ້າພວກເຮົາບໍ່ຈຳເປັນຕ້ອງໃຊ້ມັນ ແລະ ມັນແຊກແຊງຊີວິດຂອງພວກເຮົາ, ແລ້ວພວກເຮົາກໍສາມາດໄລ່ມັນໜີ ແລະ ຢູ່ຫ່າງຈາກມັນໄດ້, ໂດຍບໍ່ປ່ອຍໃຫ້ມັນລົບກວນຊີວິດຂອງພວກເຮົາ. ຂໍ້ທີສາມກໍຄື, ຖ້າມັນຖືກພຣະເຈົ້າສ້າງຂຶ້ນມາ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າ, ພວກເຮົາກໍບໍ່ຄວນຮູ້ສຶກລັງກຽດມັນ ຫຼື ກຽດຊັງມັນ; ພວກເຮົາຄວນຍອມຮັບມັນ ແລະ ຮັບຮູ້ມັນ. ສິ່ງທີ່ດີກວ່ານັ້ນກໍຄືການທີ່ສາມາດຈັດການມັນ ແລະ ນຳໃຊ້ມັນຢ່າງສົມເຫດສົມຜົນ). ສາມຫຼັກການນີ້ປະຕິບັດໄດ້ງ່າຍບໍ? ບໍ່ໄດ້ງ່າຍປານນັ້ນ, ແມ່ນບໍ? (ບໍ່). ຖ້າມີຍຸງບິນດັງວຸ້ນໆຢູ່ຂ້າງຫູຂອງເຈົ້າ, ເຈົ້າກໍຈະໄລ່ມັນໜີ, ໂດຍຄິດໃນໃຈວ່າ “ທຸກສິ່ງທີ່ພຣະເຈົ້າສ້າງຂຶ້ນລ້ວນແຕ່ດີ; ຂ້ອຍພຽງແຕ່ຈະໄລ່ມັນໜີ ແລ້ວກໍຈົບເລື່ອງ”. ເຈົ້າຈະສາມາດປະຕິບັດຕາມສາມຫຼັກການນີ້ໄດ້. ແຕ່ຖ້າເຈົ້າໄລ່ມັນໜີ ແລ້ວມັນກໍກັບມາອີກ ແລະ ກັດເຈົ້າ, ຍິ່ງເຈົ້າຄິດກ່ຽວກັບມັນຫຼາຍເທົ່າໃດ, ເຈົ້າກໍຈະຍິ່ງໃຈຮ້າຍຫຼາຍຂຶ້ນເທົ່ານັ້ນ: “ຂ້ອຍປ່ອຍເຈົ້າໄປແລ້ວ, ແຕ່ເຈົ້າກໍບໍ່ຍອມປ່ອຍຂ້ອຍໄປ. ຄັ້ງນີ້, ຂ້ອຍຈະຕົບເຈົ້າຢ່າງແນ່ນອນ!” ການຕົບມັນເປັນການກະທຳທີ່ຖືກຕ້ອງບໍ? ຄວາມຈິງແລ້ວ, ການຕົບມັນກໍບໍ່ຜິດ; ສິ່ງນີ້ສາມາດຖືວ່າເປັນການຈັດການທີ່ເໝາະສົມ. ແຕ່ໃນເວລາດຽວກັນ, ເຈົ້າຈະບໍ່ເລີ່ມສົງໄສຂໍ້ເທັດຈິງທີ່ວ່າຍຸງແມ່ນສິ່ງທີ່ເປັນບວກບໍ? ໂດຍສະເພາະເມື່ອຕຸ່ມຈາກຮອຍກັດຂອງມັນນັບມື້ນັບຄັນຂຶ້ນເລື້ອຍໆ, ຄັນຈົນທົນບໍ່ໄດ້, ເຈົ້າກໍຈະຄິດໃນໃຈວ່າ: “ພຣະເຈົ້າສ້າງຍຸງຂຶ້ນມາມີປະໂຫຍດຫຍັງ? ຜູ້ຄົນຈະທົນທຸກກັບຄວາມເສຍຫາຍນີ້ບໍ ຖ້າບໍ່ມີຍຸງ? ແນ່ນອນວ່າ ສິ່ງນີ້ເບິ່ງຄືວ່າບໍ່ແມ່ນສິ່ງທີ່ເປັນບວກ!” ຄວາມມີເຫດຜົນຂອງເຈົ້າຈະບອກເຈົ້າວ່າການຄິດແບບນີ້ແມ່ນຜິດ, ຍຸງແມ່ນສິ່ງທີ່ເປັນບວກ ເພາະມັນເປັນສິ່ງທີ່ມີຊີວິດນ້ອຍໆທີ່ຢູ່ໃນຂອບເຂດຂອງສິ່ງທີ່ເປັນບວກທີ່ພຣະເຈົ້າໄດ້ສ້າງຂຶ້ນ. ແຕ່ເຈົ້າກໍຍັງບໍ່ສາມາດທຳຄວາມເຂົ້າໃຈມັນໄດ້: “ມັນບໍ່ໄດ້ໃຫ້ຜົນປະໂຫຍດແກ່ຜູ້ຄົນ, ແລ້ວເປັນຫຍັງພຣະເຈົ້າຈຶ່ງສ້າງມັນຂຶ້ນມາ?” ເຖິງແມ່ນວ່າຕຸ່ມຈາກຮອຍຍຸງກັດຈະບໍ່ໃຫຍ່, ແຕ່ຄວາມຄັນນັ້ນກໍຮ້າຍແຮງຫຼາຍ. ສຳລັບຜູ້ທີ່ມີອາການແພ້, ການເກົາມັນສາມາດນຳໄປສູ່ອາການບວມແດງ ແລະ ເຖິງຂັ້ນຕິດເຊື້ອ ແລະ ເປັນໄຂ້ໄດ້. ມາຮອດຈຸດນີ້, ເຈົ້າຈະເກີດມີຄວາມຄິດຫຼົງຜິດ ແລະ ພົບວ່າມັນຍາກທີ່ຈະຍອມຮັບໄດ້: “ຍຸງເບິ່ງຄືວ່າບໍ່ແມ່ນສິ່ງທີ່ເປັນບວກສຳລັບຂ້ອຍ. ຖ້າພວກມັນແມ່ນສິ່ງທີ່ເປັນບວກ, ພວກມັນຈະລົບກວນຜູ້ຄົນ ແລະ ເຮັດໃຫ້ພວກເຂົາເຈັບປວດໄດ້ແນວໃດ? ສິ່ງທີ່ເປັນບວກບໍ່ຄວນມີຜົນກະທົບທີ່ເປັນບວກບໍ? ຜົນກະທົບນີ້ບໍ່ເປັນບວກ; ພວກມັນກຳລັງມີບົດບາດທີ່ເປັນລົບ ແລະ ມີຜົນກະທົບທີ່ເປັນລົບຕໍ່ຜູ້ຄົນ. ຍຸງຈະຖືກຈັດຢູ່ໃນໝວດໝູ່ຂອງສິ່ງທີ່ເປັນບວກໄດ້ແນວໃດ? ມັນເປັນເລື່ອງທີ່ເຫຼືອເຊື່ອ. ສິ່ງທີ່ພຣະເຈົ້າໄດ້ເຮັດນັ້ນບໍ່ສອດຄ່ອງກັບຄວາມຄິດຫຼົງຜິດຂອງຂ້ອຍ!” ໃນໃຈຂອງເຈົ້າ, ເຈົ້າຈະເກີດມີຄວາມຄິດຫຼົງຜິດກ່ຽວກັບການທີ່ຍຸງເປັນສິ່ງທີ່ເປັນບວກ. ປາກຂອງເຈົ້າເວົ້າວ່າ “ກ່ອນອື່ນໝົດ, ເຈົ້າບໍ່ສາມາດປະຕິເສດໄດ້ວ່າຍຸງແມ່ນສິ່ງທີ່ເປັນບວກ. ອັນທີສອງ, ຖ້າເຈົ້າບໍ່ຕ້ອງການໃຫ້ພວກມັນລົບກວນເຈົ້າ, ເຈົ້າກໍສາມາດໄລ່ພວກມັນໜີ ແລະ ຢູ່ຫ່າງຈາກພວກມັນໄດ້. ສຸດທ້າຍ, ເຈົ້າບໍ່ຄວນຮູ້ສຶກລັງກຽດພວກມັນ ຫຼື ກຽດຊັງພວກມັນ, ແຕ່ຄວນຍອມຮັບພວກມັນ, ຮັບຮູ້ພວກມັນ ແລະ ຈັດການພວກມັນຢ່າງສົມເຫດສົມຜົນ”. ເຖິງແມ່ນວ່າເຈົ້າຈະເວົ້າແບບນັ້ນ, ແຕ່ຫຼັກການຂໍ້ສຸດທ້າຍນີ້ກໍຍາກຫຼາຍສຳລັບເຈົ້າທີ່ຈະປະຕິບັດໄດ້. ມັນຂ້ອນຂ້າງງ່າຍສຳລັບເຈົ້າທີ່ຈະຍອມຮັບແມງໄມ້ທີ່ມີປະໂຫຍດ. ເຖິງຢ່າງໃດກໍຕາມ, ເມື່ອເວົ້າເຖິງຍຸງ, ຖ້າເຈົ້າພະຍາຍາມທີ່ຈະຍອມຮັບພວກມັນ, ຈັດການພວກມັນຢ່າງສົມເຫດສົມຜົນ ແລະ ບໍ່ສາບແຊ່ງພວກມັນ, ເຈົ້າສາມາດເຮັດສິ່ງນີ້ໄດ້ບໍ? (ກ່ອນການໂອ້ລົມຂອງພຣະເຈົ້າ, ບາງຄັ້ງເມື່ອຂ້ານ້ອຍອາລົມບໍ່ດີ ແລະ ຖືກຍຸງກັດ, ຂ້ານ້ອຍກໍຈະຮູ້ສຶກລັງກຽດເປັນພິເສດ ແລະ ເວົ້າສິ່ງທີ່ບໍ່ດີບາງຢ່າງອອກມາ. ໃນອະນາຄົດ, ຂ້ານ້ອຍຈະພະຍາຍາມຢ່າງສຸດຄວາມສາມາດເພື່ອຫຼີກລ່ຽງສິ່ງນີ້ ແລະ ຈະບໍ່ເວົ້າສິ່ງເຫຼົ່ານັ້ນອີກຕໍ່ໄປ). ເຈົ້າບໍ່ຄວນສາບແຊ່ງພວກມັນ; ເຈົ້າຄວນຍອມຮັບພວກມັນ, ປະຕິບັດຕໍ່ພວກມັນຢ່າງຖືກຕ້ອງ ແລະ ຈັດການພວກມັນຢ່າງສົມເຫດສົມຜົນ. ພາກສ່ວນທີ່ກ່ຽວກັບການຈັດການຢ່າງສົມເຫດສົມຜົນນີ້ຈະປະຕິບັດໄດ້ຍາກຫຼາຍແມ່ນບໍ? (ແມ່ນແລ້ວ). ຖ້າເຈົ້າຮັບຮູ້ ແລະ ຍອມຮັບພວກມັນທາງຄຳເວົ້າ ແລະ ທາງຫຼັກຄຳສອນ, ນັ້ນກໍຈະເປັນສິ່ງທີ່ຂ້ອນຂ້າງເຮັດໄດ້ງ່າຍ. ຖ້າພວກມັນທຳຮ້າຍເຈົ້າ, ເຈົ້າກໍສາມາດຢູ່ຫ່າງຈາກພວກມັນ ແລະ ຫຼີກລ່ຽງພວກມັນໄດ້ເຊັ່ນກັນ. ແຕ່ການທີ່ຈະໃຫ້ເຈົ້າຍອມຮັບພວກມັນ ແລະ ຮັບຮູ້ພວກມັນຈາກໃຈຂອງເຈົ້າ, ເພື່ອປະຕິບັດຕໍ່ພວກມັນຢ່າງຖືກຕ້ອງ ແລະ ຍິ່ງໄປກວ່ານັ້ນຄືການຈັດການພວກມັນຢ່າງສົມເຫດສົມຜົນ, ສິ່ງນີ້ຈະເປັນເລື່ອງຍາກສຳລັບເຈົ້າທີ່ຈະເຮັດໄດ້. ເປັນຫຍັງມັນຈຶ່ງຍາກ? ເພາະວ່າເມື່ອພວກມັນທຳຮ້າຍເຈົ້າ, ເຈົ້າບໍ່ຮູ້ສຶກວ່າເຈົ້າໄດ້ຮັບຜົນປະໂຫຍດຈາກພວກມັນ, ແຕ່ເຈົ້າກຳລັງຖືກພວກມັນທຳຮ້າຍ. ນັ້ນກໍຄື, ຕາມຄວາມຄິດຫຼົງຜິດຂອງເຈົ້າແລ້ວ, ສິ່ງທີ່ເປັນບວກຄວນມີຜົນກະທົບທີ່ເປັນບວກ, ແຕ່ແທນທີ່ຈະໄດ້ຮັບຜົນປະໂຫຍດທີ່ເປັນບວກໃດໆຈາກຍຸງ, ເຈົ້າພັດຮູ້ສຶກວ່າພວກມັນມີຜົນກະທົບທີ່ເປັນລົບຕໍ່ເຈົ້າ. ມາຮອດຈຸດນີ້, ການທີ່ເຈົ້າຈະບໍ່ຮູ້ສຶກລັງກຽດ ຫຼື ກຽດຊັງພວກມັນ, ແຕ່ຍອມຮັບພວກມັນ ແລະ ເຖິງຂັ້ນຈັດການພວກມັນຢ່າງສົມເຫດສົມຜົນນັ້ນ, ຈະບໍ່ແມ່ນເລື່ອງທີ່ເຮັດໄດ້ງ່າຍ. ເຖິງແມ່ນວ່າຜູ້ຄົນສາມາດຍອມຮັບວ່າຍຸງເປັນສິ່ງທີ່ເປັນບວກໃນລະດັບຂອງຫຼັກຄຳສອນ ແລະ ພວກເຂົາຍັງສາມາດຝືນໃຈປະຕິບັດຕໍ່ຍຸງຢ່າງຖືກຕ້ອງໄດ້ກໍຕາມ, ແຕ່ເມື່ອພວກເຂົາຖືກຍຸງລົບກວນໃນຊີວິດຈິງ, ມັນກໍຍາກຫຼາຍສຳລັບພວກເຂົາທີ່ຈະປະຕິບັດຕໍ່ພວກມັນຕາມຫຼັກການ. ສິ່ງນີ້ຮຽກຮ້ອງໃຫ້ຜູ້ຄົນເຂົ້າໃຈຄວາມຈິງ, ເຂົ້າໃຈທຳມະຊາດຂອງຜູ້ຄົນ, ເຫດການ ແລະ ສິ່ງຕ່າງໆທີ່ສະເພາະເຈາະຈົງຫຼາຍຢ່າງທີ່ກ່ຽວຂ້ອງພາຍໃຕ້ສາມດ້ານທີ່ຄອບຄຸມໂດຍສິ່ງທີ່ເປັນບວກ, ເຊິ່ງກໍຄືສິ່ງທີ່ “ຖືກພຣະເຈົ້າສ້າງຂຶ້ນມາ, ຖືກພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າ”, ພ້ອມທັງບົດບາດປະເພດໃດທີ່ພວກມັນມີໃນຊີວິດ ແລະ ການຢູ່ລອດຂອງມະນຸດ ແລະ ຈຸດປະສົງດັ້ງເດີມຂອງພຣະເຈົ້າໃນການສ້າງພວກມັນ ແລະ ມອບວິຖີຊີວິດໃຫ້ແກ່ພວກມັນແມ່ນແນວໃດ. ສິ່ງເຫຼົ່ານີ້ຄືສິ່ງທີ່ຜູ້ຄົນຈຳເປັນຕ້ອງເຂົ້າໃຈ. ຖ້າຜູ້ຄົນເຂົ້າໃຈຈຸດປະສົງດັ້ງເດີມຂອງພຣະເຈົ້າ ແລະ ເຈດຕະນາໂດຍລວມຂອງພຣະອົງ ແລະ ຫຼັກການພື້ນຖານ, ແລ້ວສຳລັບສິ່ງທີ່ເປັນບວກບາງຢ່າງທີ່ບໍ່ສອດຄ່ອງກັບຄວາມຄິດຫຼົງຜິດຂອງພວກເຂົາ, ບາງທີນອກເໜືອຈາກການຢູ່ຫ່າງຈາກພວກມັນແລ້ວ, ພວກເຂົາຍັງສາມາດຍອມຮັບພວກມັນ, ຮັບຮູ້ພວກມັນ, ຈັດການພວກມັນຢ່າງສົມເຫດສົມຜົນ ແລະ ນຳໃຊ້ພວກມັນຢ່າງຖືກຕ້ອງໄດ້ໃນລະດັບທີ່ແຕກຕ່າງກັນ. ພວກເຮົາຈະໂອ້ລົມກ່ຽວກັບຫົວຂໍ້ນີ້ເທື່ອລະໜ້ອຍ.

ການໄຈ້ແຍກອະລິຍະທຳ ແລະ ວັດທະນະທຳຂອງມະນຸດ

ຫົວຂໍ້ “ສິ່ງທີ່ພຣະເຈົ້າສ້າງຂຶ້ນ” ກວມເອົາຂອບເຂດທີ່ກວ້າງຂວາງຫຼາຍ, ສະນັ້ນ ພວກເຮົາຕ້ອງຍົກຕົວຢ່າງບາງຢ່າງກ່ອນ ແລ້ວຈຶ່ງໂອ້ລົມກ່ຽວກັບພວກມັນເທື່ອລະໜ້ອຍ. ພວກເຮົາຫາກໍເວົ້າກ່ຽວກັບຍຸງ. ສາມາດເວົ້າໄດ້ຢ່າງໝັ້ນໃຈວ່າບໍ່ມີໃຜມັກຍຸງ ຫຼື ເຕັມໃຈທີ່ຈະຢູ່ຮ່ວມກັບພວກມັນ; ໃນທາງກົງກັນຂ້າມ, ທຸກຄົນກຽດຊັງຍຸງ ແລະ ເຖິງຂັ້ນປາຖະໜາທີ່ຈະບໍ່ເຫັນພວກມັນເລີຍຕະຫຼອດຊີວິດຂອງພວກເຂົາ. ເຖິງແມ່ນວ່າເລື່ອງຂອງຍຸງຈະບໍ່ແມ່ນເລື່ອງໃຫຍ່, ມັນກໍກ່ຽວຂ້ອງກັບສິ່ງປະເພດໜຶ່ງ ແລະ ມັນຍັງກ່ຽວຂ້ອງກັບຄວາມເຂົ້າໃຈຂອງຜູ້ຄົນກ່ຽວກັບທຳມະຊາດຂອງສິ່ງປະເພດໃດໜຶ່ງໃນທ່າມກາງຜູ້ຄົນ, ເຫດການ ແລະ ສິ່ງຕ່າງໆທີ່ພຣະເຈົ້າສ້າງຂຶ້ນອີກດ້ວຍ. ແນ່ນອນວ່າ, ສິ່ງສຳຄັນຢູ່ບ່ອນນີ້ກໍຄື ມັນກ່ຽວຂ້ອງກັບການທີ່ຜູ້ຄົນມາຮູ້ຈັກ ແລະ ເຂົ້າໃຈຄວາມຈິງ ແລະ ມັນຍັງກ່ຽວຂ້ອງກັບຫຼັກການປະຕິບັດສຳລັບວິທີທີ່ຜູ້ຄົນປະຕິບັດຕໍ່ສິ່ງປະເພດໃດໜຶ່ງໃນທ່າມກາງຜູ້ຄົນ, ເຫດການ ແລະ ສິ່ງຕ່າງໆໃນຊີວິດຂອງພວກເຂົາ. ເພາະສະນັ້ນ, ເຖິງແມ່ນວ່າຍຸງຈະບໍ່ແມ່ນສິ່ງທີ່ມີຊີວິດຂະໜາດໃຫຍ່, ແຕ່ເລື່ອງທີ່ມັນກ່ຽວຂ້ອງນັ້ນບໍ່ແມ່ນເລື່ອງນ້ອຍໆ; ມັນຄຸ້ມຄ່າທີ່ຜູ້ຄົນຈະພະຍາຍາມເຂົ້າໃຈ ແລະ ຄົ້ນຄວ້າພວກມັນ. ເນື້ອໃນຂອງ “ສິ່ງທີ່ພຣະເຈົ້າສ້າງຂຶ້ນ” ກ່ຽວຂ້ອງກັບຫົວຂໍ້ໃນລະດັບມະຫາພາກ ແລະ ລະດັບຈຸລະພາກ. ເມື່ອກີ້ນີ້, ພວກເຮົາໄດ້ໂອ້ລົມກັນໂດຍຫຍໍ້ກ່ຽວກັບສາຍພັນນ້ອຍໆໃນດ້ານຈຸລະພາກ ນັ້ນກໍຄືຍຸງ. ມັນເປັນສິ່ງທີ່ມີຊີວິດປະເພດທີ່ຂ້ອນຂ້າງນ້ອຍເຊິ່ງຜູ້ຄົນສາມາດເບິ່ງເຫັນໄດ້ດ້ວຍຕາເປົ່າ; ສິ່ງໃດກໍຕາມທີ່ນ້ອຍກວ່າຍຸງແມ່ນບໍ່ຄຸ້ມຄ່າທີ່ຈະໂອ້ລົມກັນ. ຍຸງເປັນສິ່ງທີ່ມີຊີວິດປະເພດໜຶ່ງທີ່ຜູ້ຄົນມັກຈະສຳຜັດໄດ້ເລື້ອຍໆ, ເປັນສິ່ງທີ່ມີຊີວິດໃນລະດັບຈຸລະພາກທີ່ຂ້ອນຂ້າງນ້ອຍເຊິ່ງສາມາດເບິ່ງເຫັນໄດ້ດ້ວຍຕາເປົ່າ. ເນື່ອງຈາກບັນຫານີ້ຢູ່ໃນລະດັບຈຸລະພາກ, ພວກເຮົາຈະໂອ້ລົມກ່ຽວກັບມັນໃນພາຍຫຼັງ. ສະນັ້ນ, ກ່ອນອື່ນໝົດພວກເຮົາຄວນໂອ້ລົມກ່ຽວກັບຫຍັງ? (ລະດັບມະຫາພາກ). ໃຫ້ພວກເຮົາໂອ້ລົມກ່ຽວກັບສິ່ງທີ່ເປັນມະຫາພາກກ່ອນ. ມີສິ່ງທີ່ເປັນມະຫາພາກຫຼາຍຢ່າງ. ສິ່ງທີ່ໃກ້ຊິດກັບຊີວິດຂອງຜູ້ຄົນທີ່ສຸດ ຫຼື ສິ່ງທີ່ຜູ້ຄົນສາມາດສຳຜັດ, ຮູ້ສຶກ ແລະ ເບິ່ງເຫັນໄດ້ ແລະ ເປັນສິ່ງທີ່ຄຸ້ນເຄີຍສຳລັບທຸກຄົນ ນອກເໜືອຈາກວັດຖຸໃນສະພາບແວດລ້ອມການດຳລົງຊີວິດທີ່ພຣະເຈົ້າສ້າງຂຶ້ນສຳລັບມະນຸດແລ້ວ ກໍຄືມະນຸດຊາດນັ້ນເອງ. ສະນັ້ນ, ເມື່ອເວົ້າເຖິງມະນຸດຊາດ, ໃນບັນດາຜູ້ຄົນ, ເຫດການ ແລະ ສິ່ງຕ່າງໆທີ່ຜູ້ຄົນສາມາດເບິ່ງເຫັນໄດ້, ສິ່ງໃດແດ່ທີ່ຄຸ້ມຄ່າໃຫ້ເວົ້າເຖິງ? ສິ່ງໃດແດ່ທີ່ຄຸ້ມຄ່າເຮັດຄວາມເຂົ້າໃຈ? ຫົວຂໍ້ທີ່ຄຸ້ມຄ່າເຮັດຄວາມເຂົ້າໃຈທີ່ສຸດເມື່ອເວົ້າເຖິງສັງຄົມມະນຸດກໍຄືສິ່ງທີ່ເອີ້ນວ່າອະລິຍະທຳຂອງມະນຸດຊາດ. ຫົວຂໍ້ຫຼັກທີ່ອະລິຍະທຳນີ້ກວມເອົາກໍຄືວັດທະນະທຳທີ່ແຕກຕ່າງກັນ. ການເກີດຂຶ້ນຂອງວັດທະນະທຳທີ່ແຕກຕ່າງກັນແມ່ນມາຈາກການສຶກສາພາຍໃນສັງຄົມທີ່ແຕກຕ່າງກັນ; ການສຶກສາພາຍໃນສັງຄົມທີ່ແຕກຕ່າງກັນກໍ່ໃຫ້ເກີດວັດທະນະທຳທີ່ແຕກຕ່າງກັນ ແລະ ພາຍໃຕ້ເບື້ອງຫຼັງຂອງວັດທະນະທຳທີ່ແຕກຕ່າງກັນເຫຼົ່ານີ້, ສິ່ງທີ່ເອີ້ນວ່າອະລິຍະທຳຂອງມະນຸດຊາດໃນຍຸກສະໄໝຕ່າງໆຈຶ່ງໄດ້ຖືກຳເນີດຂຶ້ນ. ນີ້ຄືແຫຼ່ງທີ່ມາ ແລະ ຕົ້ນກຳເນີດຂອງອະລິຍະທຳມະນຸດ. ສັງຄົມຕາເວັນອອກມີອະລິຍະທຳຂອງຕົນ ແລະ ແນ່ນອນວ່າມັນກໍມີສິ່ງທີ່ເອີ້ນວ່າວັດທະນະທຳຂອງຕົນເຊັ່ນກັນ. ການເກີດຂຶ້ນຂອງວັດທະນະທຳນີ້ມາຈາກວິທີທີ່ສັງຄົມຕາເວັນອອກໃຫ້ການສຶກສາແກ່ປະຊາຊົນຂອງຕົນ. ໃນທຳນອງດຽວກັນ, ສັງຄົມຕາເວັນຕົກກໍມີສິ່ງທີ່ເອີ້ນວ່າອະລິຍະທຳຂອງຕົນເຊັ່ນກັນ. ອະລິຍະທຳຕາເວັນຕົກກໍມາຈາກວັດທະນະທຳຂອງຕົນ ແລະ ການເກີດຂຶ້ນຂອງວັດທະນະທຳຂອງຕົນກໍມາຈາກການສຶກສາຂອງສັງຄົມຕາເວັນຕົກເຊັ່ນດຽວກັນ. ນັ້ນກໍຄື, ການສຶກສາຂອງສັງຄົມຕາເວັນຕົກໃນຍຸກສະໄໝຕ່າງໆໄດ້ສ້າງວັດທະນະທຳຕາເວັນຕົກຂຶ້ນມາ ແລະ ພາຍໃຕ້ເບື້ອງຫຼັງທາງວັດທະນະທຳດັ່ງກ່າວ, ອະລິຍະທຳຕາເວັນຕົກກໍຄ່ອຍໆຖືກຳເນີດຂຶ້ນ, ເປັນຮູບເປັນຮ່າງ ແລະ ພັດທະນາມາຈົນເຖິງປັດຈຸບັນນີ້. ບໍ່ວ່າຈະເປັນວັດທະນະທຳຕາເວັນອອກ ຫຼື ຕາເວັນຕົກ, ທັງສອງລ້ວນແຕ່ໄດ້ໃຫ້ການສຶກສາແກ່ປະຊາຊົນຂອງຕົນດ້ວຍວິທີນີ້, ຈາກຄົນຮຸ່ນໜຶ່ງສູ່ຄົນອີກຮຸ່ນໜຶ່ງ. ຕະຫຼອດຍຸກສະໄໝຕ່າງໆ, ພວກມັນໄດ້ຫຼໍ່ຫຼອມ ແລະ ສົ່ງອິດທິພົນຕໍ່ຄົນຮຸ່ນແລ້ວຮຸ່ນເລົ່າຢ່າງຕໍ່ເນື່ອງ ແລະ ເຜີຍແຜ່ຈາກຄົນຮຸ່ນໜຶ່ງໄປສູ່ຄົນອີກຮຸ່ນໜຶ່ງຕະຫຼອດຍຸກສະໄໝຕ່າງໆ, ໃນຂະນະດຽວກັນກໍພັດທະນາ ແລະ ສືບຕໍ່ກ້າວໄປຂ້າງໜ້າຢ່າງຕໍ່ເນື່ອງ. ດ້ວຍວິທີນີ້, ວັດທະນະທຳ ແລະ ອະລິຍະທຳຕາເວັນອອກ ແລະ ຕາເວັນຕົກຈຶ່ງຄ່ອຍໆເປັນຮູບເປັນຮ່າງ ແລະ ຂະຫຍາຍຕົວ ແລະ ຄ່ອຍໆໄດ້ຮັບການຍອມຮັບ ແລະ ຮັບຮູ້ຈາກຜູ້ຄົນ, ຄ່ອຍໆເປັນຮູບເປັນຮ່າງ ແລະ ຖືກສ້າງຕັ້ງຂຶ້ນໃນສັງຄົມຕາເວັນອອກ ແລະ ຕາເວັນຕົກ. ສິ່ງນີ້ໄດ້ສ້າງວັດທະນະທຳ ແລະ ອະລິຍະທຳກະແສຫຼັກຂອງຕາເວັນອອກ ແລະ ຕາເວັນຕົກຂຶ້ນມາ. ຕາເວັນອອກມີວັດທະນະທຳ ແລະ ອະລິຍະທຳກະແສຫຼັກຂອງຕົນ, ຕາເວັນຕົກກໍເຊັ່ນດຽວກັນ. ສັງຄົມຕາເວັນອອກ ແລະ ຕາເວັນຕົກໄດ້ສ້າງວັດທະນະທຳ ແລະ ອະລິຍະທຳທີ່ແຕກຕ່າງກັນຂຶ້ນມາ ໃນແງ່ຂອງແກ່ນແທ້, ຮູບແບບ ແລະ ອິດທິພົນຂອງພວກມັນທີ່ມີຕໍ່ມະນຸດຊາດ. ບໍ່ວ່າຈະເປັນວັດທະນະທຳຕາເວັນອອກ ຫຼື ຕາເວັນຕົກ, ທັງສອງລ້ວນແຕ່ມີອິດທິພົນທີ່ບໍ່ສາມາດລຶບລ້າງໄດ້, ບໍ່ສາມາດຕ້ານທານໄດ້ ຫຼື ບໍ່ສາມາດທົດແທນໄດ້ຕໍ່ຊີວິດ, ການຢູ່ລອດ, ຄວາມຄິດ ແລະ ມຸມມອງຂອງຜູ້ຄົນ. ເນື່ອງຈາກພວກເຮົາກຳລັງເວົ້າເຖິງວັດທະນະທຳຕາເວັນອອກ ແລະ ຕາເວັນຕົກ, ພວກມັນຍ່ອມມີຄວາມແຕກຕ່າງກັນຢ່າງແນ່ນອນ. ວັດທະນະທຳຕາເວັນອອກມີຄວາມຄິດ ແລະ ມຸມມອງຫຼັກທີ່ຕົນໃຫ້ຄຸນຄ່າ, ໃນຂະນະທີ່ວັດທະນະທຳຕາເວັນຕົກກໍມີຄຸນລັກສະນະສະເພາະຂອງຕົນ ແລະ ມີຄວາມຄິດ ແລະ ມຸມມອງຫຼັກທີ່ຕົນໃຫ້ຄຸນຄ່າ. ສະນັ້ນ, ວັດທະນະທຳຕາເວັນອອກໃຫ້ຄຸນຄ່າກັບສິ່ງໃດ? ໂດຍຫຼັກໆແລ້ວ ວັດທະນະທຳຕາເວັນອອກສອນກ່ຽວກັບຫຍັງ? ຄົນສ່ວນໃຫຍ່ບໍ່ຄ່ອຍເຂົ້າໃຈດ້ານນີ້. ບາງຄົນໃນພວກເຈົ້າອາດຈະສັບສົນຢ່າງສິ້ນເຊີງ: “ເປັນຫຍັງພຣະອົງຈຶ່ງເວົ້າກ່ຽວກັບສິ່ງທີ່ເປັນບວກໂດຍເລີ່ມຈາກຈຸດນີ້?” ສິ່ງທີ່ເປັນມະຫາພາກຫຼາຍຢ່າງໂດຍທຳມະຊາດແລ້ວມີອົງປະກອບທີ່ເປັນນາມມະທຳຫຼາຍຢ່າງຢູ່ໃນຕົວພວກມັນ. ເຖິງແມ່ນວ່າພວກເຈົ້າຍັງບໍ່ເຂົ້າໃຈດ້ານນີ້ກໍຕາມ, ຖ້າພວກເຈົ້າຕັ້ງໃຈຟັງ, ພວກເຈົ້າກໍຈະເຂົ້າໃຈ.

ກ່ອນອື່ນ ໃຫ້ພວກເຮົາໂອ້ລົມກ່ຽວກັບວັດທະນະທຳຕາເວັນອອກ. ວັດທະນະທຳຕາເວັນອອກໃຫ້ຄຸນຄ່າກັບສິ່ງໃດ? ແກ່ນແທ້ຂອງມັນແມ່ນຫຍັງ? ອິດທິພົນຂອງມັນທີ່ມີຕໍ່ຜູ້ຄົນແມ່ນຫຍັງ? ມີຫຍັງແດ່ທີ່ເປັນຄຸນລັກສະນະຫຼັກຂອງວັດທະນະທຳຕາເວັນອອກທີ່ເຈົ້າໄດ້ສຳຜັດດ້ວຍຕົນເອງ ຫຼື ທີ່ເຈົ້າໄດ້ເຫັນ, ໄດ້ເຂົ້າໃຈ ຫຼື ໄດ້ຮັບຮູ້ ແລະ ຮຽນຮູ້ຜ່ານອິດທິພົນທີ່ແນບນຽນຂອງການສຳຜັດກັບມັນໃນໄລຍະຍາວ? ເມື່ອພວກເຮົາເວົ້າເຖິງວັດທະນະທຳ, ມັນກໍກ່ຽວຂ້ອງກັບການສຶກສາ. ບໍ່ວ່າຈະເປັນການສຶກສາທີ່ມາຈາກຄອບຄົວ, ໂຮງຮຽນ ຫຼື ຈາກສັງຄົມກໍຕາມ, ມັນກໍລ້ວນແຕ່ກ່ຽວຂ້ອງກັບວັດທະນະທຳ; ມັນກ່ຽວຂ້ອງກັບການສຶກສາຂອງຊາດໃດໜຶ່ງ ຫຼື ກຸ່ມຄົນໃດໜຶ່ງ. ການສຶກສາສ້າງພູມຫຼັງທາງວັດທະນະທຳ, ນັ້ນເປັນສິ່ງທີ່ແນ່ນອນ. ພວກເຈົ້າຮູ້ບໍວ່າວັດທະນະທຳຕາເວັນອອກໃຫ້ຄຸນຄ່າກັບການສຶກສາປະເພດໃດ? (ວັດທະນະທຳຕາເວັນອອກໃຫ້ຄຸນຄ່າຢ່າງຍິ່ງກັບຮີດຄອງປະເພນີ). ແລ້ວແກ່ນແທ້ຂອງຮີດຄອງປະເພນີແມ່ນຫຍັງ? “ຮີດຄອງປະເພນີ” ເປັນແນວຄວາມຄິດໜຶ່ງ. ເນື້ອໃນສະເພາະທີ່ແນວຄວາມຄິດນີ້ກວມເອົາແມ່ນຫຍັງ? ມັນຄືຂໍ້ກຳນົດສຳລັບວິທີທີ່ເຈົ້າຄວນຄິດ, ສິ່ງທີ່ເຈົ້າຄວນເຮັດ ແລະ ທິດທາງ ແລະ ເປົ້າໝາຍໃດທີ່ເຈົ້າຄວນປະພຶດຕົນ. ນີ້ຄືແກ່ນແທ້ສະເພາະຂອງການສຶກສາຂອງມັນ. ການສຶກສາທີ່ສັງຄົມຕາເວັນອອກໃຫ້ຄຸນຄ່າກໍຄືການສຶກສາດ້ານສິນທຳທາງສັງຄົມ ແລະ ການສຶກສາດ້ານສິນທຳທາງສັງຄົມນີ້ກໍຍັງມີເນື້ອໃນສະເພາະອີກດ້ວຍ. ຕົວຢ່າງ: ແນວໂນ້ມທາງອຸດົມຄະຕິໜຶ່ງທີ່ມັກຈະຖືກເຜີຍແຜ່ໃນສັງຄົມຕາເວັນອອກກໍຄືການໃຊ້ເຫດຜົນເພື່ອໂນ້ມນ້າວຈິດໃຈຄົນອື່ນ. ນີ້ແມ່ນໜຶ່ງໃນນັ້ນບໍ? (ແມ່ນແລ້ວ). ນອກຈາກນີ້ຍັງມີການມີມາລະຍາດກ່ອນໃຊ້ກຳລັງ, ການຍອມໃຫ້ຄົນອື່ນຍ້ອນຄວາມມີມາລະຍາດ ແລະ “ໃຈຂອງນາຍົກລັດຖະມົນຕີກວ້າງພໍທີ່ຈະແລ່ນເຮືອໄດ້”. ນອກຈາກນີ້ຍັງມີ “ຄວາມສາມັກຄີເປັນສິ່ງປະເສີດ, ຄວາມອົດທົນເປັນເລີດ” ແລະ “ການປະນີປະນອມຈະເຮັດໃຫ້ຂໍ້ຂັດແຍ່ງແກ້ໄຂໄດ້ງ່າຍຂຶ້ນຫຼາຍ”. ມີຫຍັງອີກ? “ສຸພາບບຸລຸດແກ້ແຄ້ນສິບປີກໍຍັງບໍ່ສາຍ”, “ຕາບໃດທີ່ຍັງມີຊີວິດ ກໍຍັງມີຄວາມຫວັງ”, “ຜູ້ຊາຍທີ່ຍິ່ງໃຫຍ່ຮູ້ວ່າເວລາໃດຄວນຍອມ ແລະ ເວລາໃດຄວນຢືນຢັດເພື່ອຕົນເອງ” ແລະ “ຄວາມທະເຍີທະຍານຂອງລູກຜູ້ຊາຍຕົວຈິງນັ້ນກວ້າງໄກ”. ມີຫຍັງອີກ? (“ຄວາມກະຕັນຍູເປັນຄຸນນະທຳທີ່ຄວນຍຶດຖືເໜືອສິ່ງອື່ນໃດ” ນັບນຳບໍ?) ນັ້ນກໍນັບຄືກັນ. ນອກຈາກນີ້ຍັງມີ “ຊ່າງເປັນຄວາມສຸກແທ້ໆ ເມື່ອໝູ່ເດີນທາງມາຈາກແດນໄກ”, ເຊິ່ງກ່ຽວຂ້ອງກັບການຕ້ອນຮັບແຂກ. ມີຫຍັງອີກ? (“ຂ້ອຍຍອມຮັບລູກປືນແທນໝູ່ໄດ້” ແລະ “ຢ່າບັງຄັບຄົນອື່ນໃນສິ່ງທີ່ເຈົ້າເອງກໍບໍ່ປາຖະໜາ”). ຜົນກະທົບທີ່ແນວຄວາມຄິດທັງໝົດເຫຼົ່ານີ້ໃນການສຶກສາຕາເວັນອອກຕັ້ງໃຈຈະບັນລຸກໍຄືການເຮັດໃຫ້ຜູ້ຄົນໃຫ້ຄຸນຄ່າກັບສິນທຳທາງສັງຄົມ; ແນວຄວາມຄິດເຫຼົ່ານີ້ສອນຜູ້ຄົນວ່າພວກເຂົາຄວນປະຕິບັດຕາມກົດລະບຽບມາລະຍາດໃດແດ່ໃນສັງຄົມ ແລະ ເຮັດໃຫ້ຜູ້ຄົນປະຕິບັດຕໍ່ສິ່ງທີ່ເອີ້ນວ່າມາລະຍາດນີ້ວ່າເປັນສັນຍາລັກແຫ່ງລັກສະນະຂອງຄົນໆໜຶ່ງ. ການສຶກສາຕາເວັນອອກໃຊ້ສິ່ງເຫຼົ່ານີ້ເພື່ອຈັດລະບຽບພຶດຕິກຳຂອງຜູ້ຄົນ. ຖ້າຄົນໃດໜຶ່ງຕ້ອງການທີ່ຈະຕັ້ງຕົວໃນສັງຄົມ, ກ່ອນອື່ນໝົດ ພວກເຂົາຕ້ອງຮັບປະກັນວ່າໃນທຸກສິ່ງ ພວກເຂົາໄດ້ຮັບຄວາມຊື່ນຊົມ, ການນັບຖືຢ່າງສູງ ແລະ ຄວາມເຄົາລົບຈາກຄົນອື່ນ. ມີພຽງແຕ່ການບັນລຸລັກສະນະທາງສິນທຳທີ່ມີຄຸນລັກສະນະຂອງຄວາມເປັນມະນຸດດັ່ງກ່າວເທົ່ານັ້ນ ຈຶ່ງຈະສາມາດຖືວ່າເປັນຄົນດີຢ່າງແທ້ຈິງໄດ້. ຫຼັງຈາກທີ່ໄດ້ຮັບການສຶກສາແບບນັ້ນ, ຜູ້ຄົນກໍໃຊ້ແນວຄວາມຄິດເຫຼົ່ານີ້ກ່ຽວກັບສິ່ງທີ່ເອີ້ນວ່າລັກສະນະທາງສິນທຳເພື່ອຢັບຢັ້ງຕົນເອງ, ໂດຍພະຍາຍາມປະຕິບັດຕາມຂໍ້ກຳນົດເຫຼົ່ານີ້. ການສຶກສາຕາເວັນອອກນີ້ສອນໃຫ້ຜູ້ຄົນປະຕິບັດຕາມມາລະຍາດທາງພາຍນອກ, ເພື່ອໃຫ້ພວກເຂົາເບິ່ງຄືວ່າເປັນຄົນທີ່ສຸພາບ, ມີມາລະຍາດດີ, ເປັນຄົນທີ່ມີລັກສະນະທາງສິນທຳທີ່ສູງສົ່ງ. ສ່ວນສິ່ງທີ່ຜູ້ຄົນກຳລັງຄິດຢູ່ພາຍໃນ, ບໍ່ວ່າພວກເຂົາຈະມີຄວາມຕ້ອງການຂອງຄວາມເປັນມະນຸດ, ຄວາມປາຖະໜາ ຫຼື ແມ່ນແຕ່ຄວາມທະເຍີທະຍານ ແລະ ຄວາມປາຖະໜາໃດກໍຕາມ, ມັນກໍຄວນຖືກເກັບກົດ ແລະ ຝັງໄວ້ເລິກໆໃນໃຈຂອງພວກເຂົາ, ບໍ່ໃຫ້ຖືກເປີດເຜີຍອອກມາ. ເມື່ອກ່ອນ ພວກເຮົາໄດ້ໂອ້ລົມກ່ຽວກັບດ້ານນີ້ຂອງການສຶກສາຕາເວັນອອກມາຫຼາຍພໍສົມຄວນແລ້ວ. ທຳມະຊາດຂອງແນວຄວາມຄິດການສຶກສາທາງອຸດົມຄະຕິທັງໝົດເຫຼົ່ານີ້ແມ່ນຫຍັງ? ພວກມັນສອດຄ່ອງກັບຄວາມຕ້ອງການຂອງຄວາມເປັນມະນຸດບໍ? ພວກມັນສອດຄ່ອງກັບແກ່ນແທ້ຂອງຄວາມເປັນມະນຸດບໍ? (ບໍ່). ເປັນເພາະວ່າພຶດຕິກຳທີ່ຜູ້ທີ່ຢູ່ພາຍໃຕ້ການສຶກສາດ້ານສິນທຳທາງສັງຄົມຕາເວັນອອກນີ້ໃຊ້ຊີວິດຕາມ ແລະ ເປີດເຜີຍອອກມາກົງກັນຂ້າມກັບແກ່ນແທ້ຂອງຜູ້ຄົນ ແລະ ຄວາມຕ້ອງການຂອງຄວາມເປັນມະນຸດຂອງພວກເຂົາຢ່າງສິ້ນເຊີງ, ສິ່ງນີ້ຈຶ່ງພິສູດຈຸດໜຶ່ງໄດ້ຢ່າງສົມບູນວ່າ: ແນວຄວາມຄິດຫຼາຍຢ່າງທີ່ການສຶກສາດ້ານສິນທຳທາງສັງຄົມຕາເວັນອອກນີ້ສົ່ງເສີມຂັດກັບສະຖານະການຕົວຈິງຂອງຜູ້ຄົນ ແລະ ສິ່ງທີ່ມີຢູ່ຈິງພາຍໃນຄວາມເປັນມະນຸດຂອງພວກເຂົາ. ເພື່ອປົກປິດບັນຫາທີ່ແທ້ຈິງຂອງຜູ້ຄົນ ແລະ ເພື່ອໃຫ້ພວກເຂົາສາມາດດຳລົງຊີວິດຢ່າງມີກຽດຫຼາຍຂຶ້ນໃນສັງຄົມ, ເພື່ອໃຫ້ເບິ່ງສູງສົ່ງຂຶ້ນ ແລະ ຄູ່ຄວນກັບການຮັບຮອງຂອງຄົນອື່ນຫຼາຍຂຶ້ນ, ການສຶກສາດ້ານສິນທຳທາງສັງຄົມນີ້ຈຶ່ງເກີດຂຶ້ນໃນສັງຄົມຕາເວັນອອກ. ດັ່ງນັ້ນ, ຕ້ອງເວົ້າວ່າການສຶກສາໃນບໍລິບົດແບບນີ້ຄືການສຶກສາໃນການເສແສ້ງ. ແກ່ນແທ້ ຫຼື ຜົນກະທົບທີ່ຕັ້ງໃຈໄວ້ຂອງການສຶກສາໃນການເສແສ້ງນີ້ກໍຄືການຕັກເຕືອນທຸກຄົນບໍ່ໃຫ້ເປີດເຜີຍທາດແທ້ຂອງພວກເຂົາຕໍ່ຄົນອື່ນ, ບໍ່ວ່າລັກສະນະຂອງພວກເຂົາຈະເປັນແນວໃດ ແລະ ບໍ່ວ່າພູມຫຼັງຂອງພວກເຂົາຈະເປັນແນວໃດກໍຕາມ, ພວກເຂົາຄວນຮຽນຮູ້ທີ່ຈະເສແສ້ງ ແລະ ປິດບັງຕົນເອງ, ເພື່ອໃຫ້ພວກເຂົາສາມາດມີກຽດສັກສີ ແລະ ຄວາມພາກພູມໃຈຫຼາຍຂຶ້ນຕໍ່ໜ້າຄົນອື່ນ, ດຳລົງຊີວິດດ້ວຍຄວາມເຄົາລົບຕົນເອງ ແລະ ດຳລົງຊີວິດໃນວິທີທີ່ເຮັດໃຫ້ພວກເຂົາໄດ້ຮັບຄວາມຊື່ນຊົມ ແລະ ການຮັບຮອງ.

ໃນບໍລິບົດຂອງການສຶກສາຕາເວັນອອກໃນການເສແສ້ງນີ້, ຄົນຕາເວັນອອກໄດ້ຮຽນຮູ້ຫຍັງແດ່? ພວກເຂົາໄດ້ຮຽນຮູ້ທີ່ຈະເກັບກົດ ແລະ ອົດທົນ. ການສຶກສາທາງອຸດົມຄະຕິຕາເວັນອອກໄດ້ສ້າງຄຸນລັກສະນະບາງຢ່າງພາຍໃນຄວາມເປັນມະນຸດຂອງຄົນຕາເວັນອອກ ແລະ ຜົນສະທ້ອນຂອງຄຸນລັກສະນະນີ້, ບໍ່ວ່າຈະເບິ່ງໃນລະດັບຄວາມຄິດ ຫຼື ໃນແງ່ຂອງພຶດຕິກຳ, ກໍຄືມັນເຮັດໃຫ້ຜູ້ຄົນຮຽນຮູ້ວິທີທີ່ຈະເກັບກົດ ແລະ ອົດທົນ. ເວົ້າສະເພາະເຈາະຈົງແລ້ວ, ບໍ່ວ່າໃນຍຸກສັງຄົມໃດກໍຕາມ, ພາຍໃຕ້ຊົນຊັ້ນປົກຄອງໃດກໍຕາມ ແລະ ໃນສະພາບແວດລ້ອມການດຳລົງຊີວິດໃດກໍຕາມ, ເມື່ອປະເຊີນກັບຜູ້ຄົນ, ເຫດການ ແລະ ສິ່ງຕ່າງໆທຸກປະເພດ, ຜູ້ຄົນຕ້ອງຮຽນຮູ້ວິທີທີ່ຈະເກັບກົດ ແລະ ອົດທົນ ແລະ ບໍ່ເປີດເຜີຍອາລົມ ແລະ ຄວາມຄິດທີ່ແທ້ຈິງຂອງພວກເຂົາອອກມາ. ການເອີ້ນມັນວ່າ “ການເກັບກົດ ແລະ ການອົດທົນ” ເປັນການເວົ້າໃຫ້ເບິ່ງດີ; ໃນຄວາມເປັນຈິງແລ້ວ, ມັນຄືການເສແສ້ງ. ແລ້ວຜູ້ຄົນໃຊ້ຫຍັງສຳລັບການເສແສ້ງນີ້? ພວກເຂົາໃຊ້ຄວາມຄິດ, ມຸມມອງ, ກົນລະຍຸດສຳລັບການປະພຶດຕົນ ແລະ ປັດຊະຍາການດໍາລົງຊີວິດທາງໂລກຕ່າງໆທີ່ດຶງມາຈາກການສຶກສາດ້ານສິນທຳທາງສັງຄົມຕາເວັນອອກ ຫຼື ຈາກວັດທະນະທຳຕາເວັນອອກເພື່ອເສແສ້ງປິດບັງຕົວຕົນ, ເພື່ອໃຫ້ພາຍນອກແລ້ວພວກເຂົາເບິ່ງຄືວ່າເປັນຄົນທີ່ສຸພາບ, ມີມາລະຍາດດີ, ເປັນຄົນທີ່ມີລັກສະນະທາງສິນທຳທີ່ສູງສົ່ງ ພ້ອມມີຄວາມສຸດຈະລິດ ແລະ ກຽດສັກສີ, ສາມາດໄດ້ຮັບການນັບຖືຢ່າງສູງ, ການຮັບຮອງ ແລະ ຄວາມຊື່ນຊົມຈາກຄົນອື່ນ. ນີ້ຄືອິດທິພົນຂອງການສຶກສາດ້ານສິນທຳທາງສັງຄົມຕາເວັນອອກທີ່ມີຕໍ່ຜູ້ຄົນ; ຜົນກະທົບຫຼັກຂອງມັນກໍຄື ໃນທີ່ສຸດກໍເຮັດໃຫ້ຜູ້ຄົນຮຽນຮູ້ທີ່ຈະເກັບກົດ ແລະ ອົດທົນ. ຄຳວ່າ “ເກັບກົດ ແລະ ອົດທົນ” ກວມເອົາການເຮັດໃຫ້ຜູ້ຄົນອົດທົນຕໍ່ທຸກສິ່ງ, ໃຊ້ເຫດຜົນເພື່ອໂນ້ມນ້າວຈິດໃຈຄົນອື່ນ ແລະ ຄວນສຸະພາບກ່ອນທີ່ຈະຫັນໄປໃຊ້ກຳລັງເມື່ອຈັດການກັບຜູ້ຄົນ, ໂດຍພະຍາຍາມປະຕິບັດຕໍ່ຄົນອື່ນດ້ວຍຄວາມເມດຕາຢ່າງທີ່ສຸດ. ມັນຄືກັບວ່າພວກເຂົາໃຈກວ້າງເປັນພິເສດ, ມີຫົວໃຈແຫ່ງຄວາມເມດຕາ ແລະ ຄວາມອົດກັ້ນ; ພວກເຂົາເສແສ້ງວ່າເປັນຄົນທີ່ຍິ່ງໃຫຍ່ ແລະ ສູງສົ່ງເປັນພິເສດ, ເຖິງຂັ້ນດູຖູກທຸກສິ່ງຈາກຈຸດຢືນທີ່ສູງສົ່ງຂອງສິນທຳມະນຸດ. ເພາະສະນັ້ນ, ພາຍໃນບໍລິບົດວັດທະນະທຳຕາເວັນອອກນີ້, ຊີວິດວັດທະນະທຳຂອງຄົນຕາເວັນອອກໂດຍພື້ນຖານແລ້ວແມ່ນເຕັມໄປດ້ວຍຄວາມຄິດ ແລະ ແນວຄວາມຄິດເຫຼົ່ານີ້. ໃນເວລາດຽວກັນ, ວັດທະນະທຳນີ້ກໍຖືກນຳໃຊ້ເພື່ອຫຼໍ່ຫຼອມ ແລະ ສົ່ງອິດທິພົນຕໍ່ຄົນຮຸ່ນຕໍ່ໄປຢ່າງຕໍ່ເນື່ອງ. ຕົວຢ່າງ: ໃນຮູບເງົາ ແລະ ລະຄອນໂທລະພາບ, ມັກຈະມີການສົ່ງເສີມຄວາມຄິດບາງຢ່າງ, ໜຶ່ງໃນນັ້ນກໍຄື “ວິລະບຸລຸດຜູ້ຍິ່ງໃຫຍ່ເຮັດໜ້າທີ່ຂອງຕົນເພື່ອປະເທດຊາດ ແລະ ປະຊາຊົນຂອງພວກຕົນ”. ພາບລັກຂອງວິລະບຸລຸດຜູ້ຍິ່ງໃຫຍ່ໃນຄວາມຄິດຂອງຜູ້ຄົນແມ່ນຫຍັງ? ໃນຮູບເງົາສີລະປະການຕໍ່ສູ້ກຳລັງພາຍໃນ, ເຈົ້າຈະເຫັນວ່າວິລະບຸລຸດຜູ້ຍິ່ງໃຫຍ່ສ່ວນໃຫຍ່ຈະສະຫງ່າງາມ ແລະ ສຸພາບຮຽບຮ້ອຍ, ສວມໝວກໄມ້ໄຜ່, ພ້ອມກັບດາບ ຫຼື ກະບີ່ຢູ່ຂ້າງກາຍ. ພວກເຂົາບໍ່ສະແດງອາລົມ ແລະ ບໍ່ເຫັນແກ່ຕົວ, ໂດຍຄຳນຶງເຖິງໂລກ, ຄົນທຳມະດາສາມັນ ແລະ ສິ່ງທີ່ມີຊີວິດທັງປວງຢູ່ໃນໃຈຂອງພວກເຂົາ ແລະ ພວກເຂົາກໍເດີນທາງໄປທົ່ວເພື່ອຜະດຸງຄວາມຍຸຕິທຳ, ເຮັດສິ່ງທີ່ດີ ແລະ ສ້າງບຸນກຸສົນ. ເມື່ອພວກເຂົາເຫັນຄວາມອະຍຸຕິທຳ, ພວກເຂົາກໍຈະຊັກດາບອອກມາເພື່ອຊ່ວຍເຫຼືອ, ໂດຍລົງມືເຮັດເມື່ອເຖິງເວລາທີ່ຈຳເປັນ. ນີ້ຄືພາບລັກຂອງວິລະບຸລຸດຜູ້ຍິ່ງໃຫຍ່ໃນຄວາມຄິດຂອງຜູ້ຄົນ ແລະ ມັນຍັງເປັນຄຸນຄ່າທີ່ບຸກຄົນດັ່ງກ່າວມີໃນຄວາມຄິດຂອງຜູ້ຄົນອີກດ້ວຍ. ເຫດຜົນທີ່ຮູບເງົາ ແລະ ລະຄອນໂທລະພາບສ້າງຕົວລະຄອນແບບນີ້ຂຶ້ນມາກໍຍ້ອນວ່າຄົນຕາເວັນອອກທຸກຄົນລ້ວນແຕ່ມີຄວາມປາຖະໜາແບບນີ້ໃນໃຈຂອງພວກເຂົາຕໍ່ສັງຄົມ ແລະ ມະນຸດຊາດ. ພວກເຂົາປາຖະໜາໃຫ້ມີຄົນແບບນັ້ນຢູ່ໃນສັງຄົມ ຫຼື ໃນຊີວິດ, ເພື່ອທີ່ພວກເຂົາເອງຈະບໍ່ຈຳເປັນຕ້ອງເກັບກົດ ແລະ ອົດທົນອີກຕໍ່ໄປ ແລະ ບໍ່ຖືກຜູກມັດ ແລະ ຖືກລ່າມໂສ້ໂດຍວັດທະນະທຳທາງສັງຄົມນີ້ອີກຕໍ່ໄປ. ແທ້ຈິງແລ້ວຍ້ອນວ່າຜູ້ຄົນມີຄວາມຕ້ອງການນີ້ ຕົວລະຄອນດັ່ງກ່າວຈຶ່ງຖືກສ້າງຂຶ້ນຢ່າງຕໍ່ເນື່ອງໃນຜົນງານທາງວັນນະຄະດີ ແລະ ສິລະປະບາງຢ່າງ. ສິ່ງນີ້ຕອບສະໜອງຄວາມຕ້ອງການຂອງການໂຄສະນາຊວນເຊື່ອທາງວັດທະນະທຳ ແລະ ມັນຍັງຕອບສະໜອງຄວາມຕ້ອງການຂອງຜູ້ຊົມອີກດ້ວຍ. ຄົນທຳມະດາສາມັນໄດ້ເກັບກົດ ແລະ ອົດທົນໃນສັງຄົມມາດົນເກີນໄປແລ້ວ ແລະ ເຈັບປວດເກີນໄປແລ້ວ; ພວກເຂົາຕ້ອງການທາງອອກ, ແຕ່ກໍບໍ່ມີເລີຍ. ພວກເຂົາສາມາດຊອກຫາຄວາມເພິ່ງພໍໃຈໄດ້ພຽງແຕ່ໃນຕົວລະຄອນວິລະບຸລຸດ ແລະ ວິລະບຸລຸດຜູ້ຍິ່ງໃຫຍ່ທີ່ຖືກສ້າງຂຶ້ນໃນຜົນງານທາງວັນນະຄະດີ ແລະ ສິລະປະເຫຼົ່ານີ້ເທົ່ານັ້ນ. ເພາະສະນັ້ນ, ຜົນງານຮູບເງົາ ແລະ ໂທລະພາບດັ່ງກ່າວ ແລະ ຕົວລະຄອນດັ່ງກ່າວຈຶ່ງໄດ້ຮັບການຍອມຮັບ ແລະ ການຍົກຍ້ອງຈາກສາທາລະນະຊົນ. ເມື່ອສາທາລະນະຊົນເຫັນວ່າການກະທຳທີ່ຊອບທຳຂອງວິລະບຸລຸດຜູ້ຍິ່ງໃຫຍ່ເຫຼົ່ານີ້ໃນຮູບເງົາ ແລະ ລະຄອນໂທລະພາບ ຫຼື ການກະທຳຂອງພວກເຂົາໃນການຊັກດາບອອກມາເພື່ອຊ່ວຍເຫຼືອເມື່ອພວກເຂົາເຫັນຄວາມອະຍຸຕິທຳນັ້ນ ເໝາະສົມກັບຄວາມຕ້ອງການທາງຈິດໃຈຂອງພວກເຂົາຢ່າງສົມບູນ, ພວກເຂົາທຸກຄົນກໍຕົບມື ແລະ ໂຫ່ຮ້ອງ, ໂດຍຮ້ອງຂຶ້ນວ່າ “ສົມນໍ້າໜ້າ! ນີ້ແຫຼະຄືສິ່ງທີ່ເຈົ້າໄດ້ຮັບຈາກການເຮັດຄວາມຊົ່ວ! ນີ້ແຫຼະຄືສິ່ງທີ່ເຈົ້າໄດ້ຮັບຈາກການທຳຮ້າຍປະຊາຊົນ!” ສຽງໂຫ່ຮ້ອງຂອງພວກເຂົາສະທ້ອນໃຫ້ເຫັນເຖິງຄວາມເຈັບປວດຈາກການທີ່ຕ້ອງເກັບກົດ ແລະ ອົດທົນທີ່ຄົນຕາເວັນອອກປະສົບໃນຊີວິດປະຈຳວັນຂອງພວກເຂົາ, ພ້ອມທັງຄວາມກົດດັນທີ່ໜັກໜ່ວງ, ຫຼາກຫຼາຍ ແລະ ຄວາມເສຍຫາຍອັນໃຫຍ່ຫຼວງທີ່ພວກເຂົາອົດທົນຈາກສັງຄົມ ແລະ ຊົນຊັ້ນປົກຄອງ. ດັ່ງນັ້ນ, ຜົນງານຄວາມບັນເທີງດັ່ງກ່າວຈຶ່ງໄດ້ຮັບການຕ້ອນຮັບຈາກຄົນທຳມະດາສາມັນຈາກໃຈຈິງ ແລະ ໄດ້ຮັບການຮັບຮອງ ແລະ ເປັນທີ່ປາຖະໜາຂອງພວກເຂົາ.

ແທ້ຈິງແລ້ວຍ້ອນວ່າການເກັບກົດ ແລະ ການອົດທົນທີ່ເກີດຈາກການສຶກສາດ້ານສິນທຳທາງສັງຄົມຕາເວັນອອກນີ້ໄດ້ຜູກມັດ ແລະ ຈຳກັດຄົນຕາເວັນອອກໃນແງ່ຂອງຄວາມຄິດ ແລະ ຄວາມເປັນມະນຸດຂອງພວກເຂົາໃນລະດັບທີ່ສູງທີ່ສຸດເທົ່າທີ່ຈະເປັນໄປໄດ້, ຄວາມເປັນມະນຸດ ແລະ ຄວາມຄິດຂອງພວກເຂົາຈຶ່ງຖືກບິດເບືອນຢ່າງໜັກ. ການບິດເບືອນນີ້ສະແດງອອກແນວໃດ? ມັນສະແດງອອກໃນຂໍ້ເທັດຈິງທີ່ວ່າທຸກຄົນເກັບຄວາມກຽດຊັງໄວ້ໃນໃຈຕໍ່ເຈົ້າໜ້າທີ່ ແລະ ຄົນຮັ່ງມີ; ເມື່ອພວກເຂົາເຫັນສິ່ງທີ່ບໍ່ຍຸຕິທຳ, ພວກເຂົາກໍຮູ້ສຶກກຽດຊັງຢູ່ພາຍໃນ ແລະ ເຊື່ອມໂຍງມັນເຂົ້າກັບຊົນຊັ້ນປົກຄອງ ຫຼື ຄົນຮັ່ງມີໃນທັນທີ, ໂດຍຮູ້ສຶກວ່າຄວາມເຈັບປວດທັງໝົດຂອງພວກເຂົາແມ່ນເກີດຈາກຄົນເຫຼົ່ານັ້ນ. ນີ້ແມ່ນດ້ານໜຶ່ງ. ນອກຈາກນີ້, ເນື່ອງຈາກການສຶກສາດ້ານສິນທຳທາງສັງຄົມຕາເວັນອອກສ້າງລັກສະນະທີ່ເກັບກົດ ແລະ ອົດທົນໃຫ້ແກ່ຜູ້ຄົນ, ຄວາມຄິດຂອງຄົນຕາເວັນອອກຈຶ່ງຖືກຜູກມັດ ແລະ ຖືກລ່າສາຍໂສ້ໃນລະດັບທີ່ໃຫຍ່ຫຼວງ. ເມື່ອປຽບທຽບກັບຄົນຕາເວັນຕົກແລ້ວ, ມັນເປັນເລື່ອງຍາກສຳລັບຄົນຕາເວັນອອກທີ່ຈະບັນລຸການຄິດແບບອິດສະຫຼະ ຫຼື ການປົດປ່ອຍຄວາມຄິດໃນລະດັບຂອງຄວາມຄິດ; ນັ້ນກໍຄື, ພວກເຂົາບໍ່ສາມາດຄິດ ແລະ ໃຫ້ເຫດຜົນໄດ້ຢ່າງເສລີໄດ້ດ້ວຍຕົນເອງ ແລະ ຢ່າງອິດສະຫຼະ. ເພາະສະນັ້ນ, ໃນສະພາບແວດລ້ອມທາງສັງຄົມຂອງຕາເວັນອອກ, ທຸກຄົນຕັ້ງແຕ່ເດັກນ້ອຍຈົນເຖິງຜູ້ໃຫຍ່ລ້ວນແຕ່ມີຄຸນລັກສະນະຂອງຄວາມເປັນທາດ; ມັນເປັນເລື່ອງຍາກສຳລັບພວກເຂົາທີ່ຈະຄິດກ່ຽວກັບບັນຫາໃດໜຶ່ງຢ່າງອິດສະຫຼະ ຫຼື ເຮັດສຳເລັດໜ້າວຽກໃດໜຶ່ງຢ່າງອິດສະຫຼະຕາມຫຼັກການ ແລະ ແຜນການ. ອີກດ້ານໜຶ່ງກໍຄື ການເກັບກົດ ແລະ ການອົດທົນຂອງຄົນຕາເວັນອອກເຮັດໃຫ້ພວກເຂົາເປັນປໍລະປັກຕໍ່ສັງຄົມ, ມະນຸດຊາດ ແລະ ທຸກຊົນຊັ້ນທາງສັງຄົມ. ສິ່ງນີ້ຍັງໄດ້ນຳພາພວກເຂົາໃຫ້ເກີດມີຄຸນລັກສະນະທີ່ຂ້ອນຂ້າງຫຼົບຫຼີກໃນຄວາມເປັນມະນຸດຂອງພວກເຂົາ, ເຊິ່ງສາມາດສະຫຼຸບໄດ້ວ່າເປັນຄວາມຕໍ່າຊ້າປະເພດໜຶ່ງ. ເນື່ອງຈາກໂລກນີ້ບໍ່ຍຸຕິທຳຫຼາຍ, ຜູ້ຄົນຈຶ່ງຕ້ອງທົນຕໍ່ຄວາມກົດດັນ ແລະ ພັນທະນາການຕ່າງໆຈາກສັງຄົມ, ສະພາບແວດລ້ອມການເຮັດວຽກຂອງພວກເຂົາ ແລະ ຄອບຄົວຂອງພວກເຂົາ ແລະ ສິ່ງນີ້ສົ່ງຜົນຕໍ່ຄວາມຕ້ອງການປົກກະຕິຂອງຄວາມເປັນມະນຸດຂອງພວກເຂົາ, ເຊິ່ງກໍຄືຄວາມຕ້ອງການທາງອາລົມ ແລະ ທາງຮ່າງກາຍທີ່ປົກກະຕິຂອງພວກເຂົາ, ບໍ່ໄດ້ຮັບການຈັດການຢ່າງເໝາະສົມ ຫຼື ຢ່າງຍຸຕິທຳ. ດັ່ງນັ້ນ, ທຸກຄົນຈຶ່ງມີທັດສະນະຄະຕິທີ່ບໍ່ຈິງຈັງ, ມັກເຍາະເຍີ້ຍ ຫຼື ເບື່ອໂລກຕໍ່ຊີວິດຂອງພວກເຂົາ. ທັດສະນະຄະຕິນີ້ເຮັດໃຫ້ຄົນຕາເວັນອອກຮູ້ສຶກວ່າຄວາມຫວັງໃນການມີຊີວິດຢູ່ນັ້ນຮິບຫຣີ່ຫຼາຍ; ພວກເຂົາເກືອບຈະບໍ່ຮູ້ສຶກເຖິງແຮງຊຸກຍູ້ໃດໆໃນການມີຊີວິດຢູ່ ແລະ ບໍ່ມີໃຈສຳລັບສິ່ງໃດກໍຕາມທີ່ພວກເຂົາເຮັດ. ດ້ວຍວິທີນີ້, ພວກເຂົາຈຶ່ງເກີດມີທັດສະນະຄະຕິທີ່ຫຼົບຫຼີກ ແລະ ມີເລ່ລ່ຽມໃນການດຳລົງຊີວິດທາງໂລກ ແລະ ຄວາມຫຼົບຫຼີກ ແລະ ຄວາມມີເລ່ລ່ຽມນີ້ສາມາດສະຫຼຸບໄດ້ວ່າເປັນ “ຄວາມຕໍ່າຊ້າ”. “ຄວາມຕໍ່າຊ້າ” ນີ້ໝາຍເຖິງຫຍັງ? ມັນໝາຍເຖິງທັດສະນະຄະຕິທີ່ບໍ່ຈິງຈັງໃນທຸກສິ່ງທີ່ຄົນໆໜຶ່ງເຮັດ. ຕົວຢ່າງ: ທັດສະນະຄະຕິຂອງບາງຄົນຕໍ່ການປະຕິບັດໜ້າທີ່ຂອງພວກເຂົາກໍຄືການເຮັດຕາມໃຈມັກ, ຖ້າພວກເຂົາຮູ້ສຶກມັກເຮັດບາງສິ່ງ, ພວກເຂົາກໍເຮັດມັນໜ້ອຍໜຶ່ງ; ຖ້າພວກເຂົາບໍ່ຮູ້ສຶກມັກເຮັດ, ພວກເຂົາກໍບໍ່ເຮັດ. ເມື່ອວຽກຂອງພວກເຂົາມີຄວາມກົດດັນແມ່ນແຕ່ໜ້ອຍດຽວ, ພວກເຂົາກໍຈົ່ມວ່າມັນຍາກສໍ່າໃດ ແລະ ຢາກພັກຜ່ອນ. ຖ້າເຈົ້າໂອ້ລົມກ່ຽວກັບຄວາມຈິງກັບພວກເຂົາ ແລະ ບອກພວກເຂົາວ່າພວກເຂົາຈະເຮັດໃຫ້ວຽກຊັກຊ້າແບບນີ້, ພວກເຂົາກໍເວົ້າວ່າ “ຊ່າງມັນເຖາະ. ຕອນນີ້ຂ້ອຍຮູ້ສຶກຢາກພັກຜ່ອນ. ຂ້ອຍຢາກມ່ວນຊື່ນຈັກໜ້ອຍ!” ພວກເຂົາບໍ່ມີທັດສະນະຄະຕິທີ່ຈິງຈັງ ແລະ ຮັບຜິດຊອບໃນສິ່ງໃດກໍຕາມທີ່ພວກເຂົາເຮັດ. ບໍ່ວ່າຈະເປັນຕໍ່ວຽກງານ, ຊີວິດປະຈຳວັນຂອງພວກເຂົາ ຫຼື ແມ່ນແຕ່ທັງຊີວິດ ແລະ ຄວາມເຊື່ອຂອງພວກເຂົາ, ພວກເຂົາກໍສັບສົນ, ບໍ່ມີທັດສະນະຄະຕິທີ່ຈິງຈັງ ແລະ ມີທັດສະນະຄະຕິທີ່ບໍ່ຈິງຈັງ. ບໍ່ວ່າພວກເຂົາຈະໄປໃສ, ພວກເຂົາກໍຢາກຈະບຸກທະລຸໄປຊື່ໆ. ເມື່ອພວກເຂົາພົບກັບອຸປະສັກ, ມັນກໍບໍ່ໄດ້ເຮັດໃຫ້ພວກເຂົາກັງວົນເລີຍ; ພວກເຂົາທົນບໍ່ໄດ້ທີ່ຈະຖືກຄວບຄຸມ ແລະ ປາຖະໜາທີ່ຈະເພີດເພີນກັບອິດສະຫຼະພາບ. ຖ້າພວກເຂົາຖືກປ່ອຍໃຫ້ເປັນອິດສະຫຼະ, ພວກເຂົາກໍຈະເຮັດຄວາມຊົ່ວຢ່າງບໍ່ຄິດໜ້າຄິດຫຼັງ; ຖ້າພວກເຂົາສູນເສຍອິດສະຫຼະພາບ, ພວກເຂົາກໍຈະຈົ່ມວ່າທຸກຄົນ ແລະ ທຸກສິ່ງ. ນີ້ຄືທັດສະນະຄະຕິປະເພດທີ່ພວກເຂົາມີ. ນີ້ບໍ່ແມ່ນຄວາມຕໍ່າຊ້າບໍ? (ແມ່ນແລ້ວ). ນີ້ຄືຄຸນລັກສະນະທີ່ເປັນເອກະລັກທີ່ຄົນຕາເວັນອອກໄດ້ສ້າງຂຶ້ນມາພາຍໃນສະພາບແວດລ້ອມທາງສັງຄົມຂອງຕາເວັນອອກ. ບາງຄົນກໍກໍມີການເກັບກົດ ແລະ ການອົດທົນເຊັ່ນກັນ; ພວກເຂົາສາມາດອົດທົນຕໍ່ທຸກສິ່ງ ແລະ ສາມາດເຮັດເຊັ່ນນັ້ນໄດ້ເປັນເວລາດົນນານຫຼາຍ. ພວກເຂົາມີຄວາມອົດທົນ ແລະ ຄວາມຢືດຢຸ່ນທີ່ພິເສດ, ສາມາດທົນຕໍ່ຄວາມຍາກລຳບາກໃດໆກໍໄດ້, ສາມາດຢູ່ລອດໄດ້ໃນທຸກສະພາບແວດລ້ອມ, ສາມາດຍິ້ມໄດ້ໃນທຸກສະພາບແວດລ້ອມ ແລະ ຍັງສາມາດນອນຫຼັບໄດ້ເມື່ອເຖິງເວລານອນໃນຕອນກາງຄືນ ໂດຍບໍ່ເສຍນໍ້າຕາແມ່ນແຕ່ຢົດດຽວ. ຕົວຢ່າງ: ເມື່ອມີນໍ້າຖ້ວມ ແລະ ເຮືອນຊານ, ທົ່ງນາ ແລະ ສັດລ້ຽງຂອງບາງຄົນຖືກນໍ້າຖ້ວມໝົດ, ພວກເຂົາກໍເບິ່ງຄືວ່າບໍ່ໄດ້ເຈັບປວດຫຼາຍປານໃດ. ພວກເຂົາຈົດຈໍ່ຢູ່ກັບການເກັບສິ່ງຂອງທີ່ມີຄ່າໃນນໍ້າຖ້ວມຢ່າງຕັ້ງໃຈ, ໂດຍວາງແຜນທີ່ຈະລວຍ. ຄົນອື່ນເຕືອນພວກເຂົາວ່າ “ມັນບໍ່ປອດໄພທີ່ຈະສ່ຽງຊີວິດຂອງເຈົ້າເພື່ອເກັບສິ່ງຂອງແບບນີ້!” ພວກເຂົາຕອບວ່າ “ນໍ້າຖ້ວມເປັນໂອກາດທີ່ດີເລີດທີ່ຈະລວຍ. ໂອກາດນີ້ຫາໄດ້ຍາກ!” ຄົນອື່ນເວົ້າວ່າ “ທົ່ງນາຂອງພວກເຮົາຖືກນໍ້າຖ້ວມ, ເມັດພືດຂອງພວກເຮົາຖືກນໍ້າພັດໄປ, ລັດຖະບານບໍ່ໄດ້ໃຫ້ການບັນເທົາທຸກໃດໆ ແລະ ບໍ່ມີໃຜມາຊ່ວຍ. ພວກເຮົາຈະດຳລົງຊີວິດຕໍ່ໄປແນວໃດ? ຊີວິດໃນໂລກນີ້ຍາກລຳບາກເກີນໄປ. ສູ້ຕາຍໄປເລີຍຍັງດີກວ່າ!” ແຕ່ພວກເຂົາເວົ້າວ່າ “ເມື່ອໄພພິບັດເກີດຂຶ້ນ, ເຈົ້າຕ້ອງເພິ່ງພາຕົນເອງ. ສະຫວັນຍ່ອມມີທາງອອກໃຫ້ມະນຸດຢູ່ສະເໝີ. ນໍ້າຖ້ວມເປັນໂອກາດທີ່ດີທີ່ຈະລວຍ. ມັນເປັນທຸລະກິດທີ່ບໍ່ມີຕົ້ນທຶນ ແລະ ມີກຳໄລມະຫາສານ. ເຖິງແມ່ນວ່າພວກເຮົາຈະສູນເສຍບາງສິ່ງໄປ, ພວກເຮົາກໍຈະເກັບສິ່ງອື່ນກັບຄືນມາ, ນັ້ນຈະຊົດເຊີຍຄວາມສູນເສຍໄດ້ຢ່າງດີ ແລະ ພວກເຮົາອາດຈະໄດ້ກຳໄລໜ້ອຍໜຶ່ງນຳອີກ!” ເຈົ້າເຫັນບໍ, ຄົນປົກກະຕິຈະຮູ້ສຶກເຈັບປວດເມື່ອໄພພິບັດເກີດຂຶ້ນ ແລະ ພວກເຂົາປະສົບກັບຄວາມສູນເສຍ, ແຕ່ໃນທ່າມກາງຄົນຕາເວັນອອກ, ມີ “ບຸກຄົນທີ່ເປັນວິລະບຸລຸດ” ແບບນີ້, ບໍ່ວ່າໄພພິບັດໃດຈະເກີດຂຶ້ນກັບພວກເຂົາ, ພວກເຂົາກໍສາມາດໄຫຼໄປຕາມກະແສ ແລະ ເຖິງຂັ້ນຊອກຫາໂອກາດທີ່ຈະລວຍໄດ້. ພວກເຂົາບໍ່ກັງວົນ ຫຼື ຮູ້ສຶກທຸກໃຈ ແລະ ເຖິງແມ່ນວ່າລັດຖະບານຈະບໍ່ໃຫ້ການບັນເທົາທຸກ ຫຼື ແກ້ໄຂບັນຫາຂອງພວກເຂົາ, ພວກເຂົາກໍບໍ່ສົນໃຈ. ມັນຄືກັບວ່າ, ຫຼັງຈາກທີ່ປະສົບກັບໄພພິບັດມາຫຼາຍ, ພວກເຂົາກໍລຶ້ງເຄີຍກັບມັນແລ້ວ. ສັງຄົມຈີນບໍ່ແມ່ນແບບນີ້ບໍ? ດັ່ງນັ້ນ, ເມື່ອພິຈາລະນາເຖິງການສຶກສາປະເພດນີ້ໃນສັງຄົມຈີນ, ຜົນງານທາງວັນນະຄະດີ ແລະ ສິລະປະທີ່ຜູ້ຄົນເສບໃນເວລາຫວ່າງຂອງພວກເຂົາ ຫຼື ວິທີທີ່ພວກເຂົາຜ່ອນຄາຍ ສ່ວນໃຫຍ່ແລ້ວແມ່ນຮູບແບບຂອງການດູຖູກຕົນເອງ ແລະ ການເຍາະເຍີ້ຍຕົນເອງ. ນີ້ຄືວິທີທີ່ຄົນຈີນສ້າງຄວາມບັນເທີງໃຫ້ກັບຕົນເອງ, ໂດຍຊອກຫາການປົດປ່ອຍເລັກນ້ອຍສຳລັບຄວາມເກັບກົດໃນໃຈຂອງພວກເຂົາ. ແຕ່ຫຼັງຈາກນັ້ນ, ໃນຊີວິດປະຈຳວັນ, ພວກເຂົາກໍຍັງສືບຕໍ່ເສແສ້ງ, ເກັບກົດ ແລະ ອົດທົນຄືກັບແຕ່ກ່ອນ. ບໍ່ວ່າລັດຖະບານຈະປະຕິບັດຕໍ່ພວກເຂົາແນວໃດກໍຕາມ, ຄົນທຳມະດາສາມັນກໍລຶ້ງເຄີຍກັບການປະຕິບັດແບບນີ້ແລ້ວ. ຕາບໃດທີ່ພວກເຂົາບໍ່ອຶດຫິວ, ພວກເຂົາກໍຮູ້ສຶກພໍໃຈແລ້ວ; ໂດຍປາສະຈາກການຂົ່ມຂູ່ຂອງຄວາມຕາຍທີ່ໃກ້ເຂົ້າມາ, ພວກເຂົາກໍບໍ່ຄິດທີ່ຈະກະບົດ. ຄົນທຳມະດາສາມັນໄດ້ຍອມຈຳນົນຕໍ່ສິ່ງດັ່ງກ່າວ: “ເປັນຂີ້ທູດກໍຍັງດີກວ່າຕາຍ; ສະຫວັນຍ່ອມມີທາງອອກໃຫ້ມະນຸດຢູ່ສະເໝີ. ໃຫ້ພວກເຮົາດຳລົງຊີວິດແບບນີ້ຕໍ່ໄປເຖາະ! ສິດທິມະນຸດບໍ? ປະຊາທິປະໄຕບໍ? ສິ່ງເຫຼົ່ານັ້ນເປັນຄວາມປາຖະໜາທີ່ຟຸມເຟືອຍ. ພວກເຮົາຄົນຈີນ ເກີດມາເພື່ອຊະຕາກຳທີ່ໜ້າສົມເພດນີ້. ຕາບໃດທີ່ພວກເຮົາຍັງມີຊີວິດຢູ່, ນັ້ນກໍດີພໍແລ້ວ!” ນີ້ບໍ່ແມ່ນການໂງ່ຈ້າ ແລະ ມຶນຊາຈົນເຖິງທີ່ສຸດບໍ? ພວກເຂົາຍັງມີກຽດສັກສີຂອງຄວາມເປັນຄົນເຫຼືອຢູ່ບໍ? (ບໍ່). ນີ້ຄືສະຖານະການທີ່ໜ້າສົມເພດ.

ຜົນງານທາງວັນນະຄະດີ ແລະ ສິລະປະສ່ວນໃຫຍ່ທີ່ສ້າງຂຶ້ນໃນຕາເວັນອອກແມ່ນແຕກຕ່າງຈາກຜົນງານໃນຕາເວັນຕົກຫຼາຍ ໃນສິ່ງທີ່ພວກມັນສະທ້ອນ ແລະ ສົ່ງເສີມ. ເຖິງແມ່ນວ່າຜົນງານທາງວັນນະຄະດີ ແລະ ສິລະປະຕາເວັນອອກຈະສະທ້ອນໃຫ້ເຫັນເຖິງຄວາມບໍ່ຍຸຕິທຳທາງສັງຄົມບາງຢ່າງ, ແຕ່ນີ້ກໍບໍ່ແມ່ນຄວາມຄິດທີ່ຜູ້ກຳກັບ ຫຼື ນັກຂຽນບົດຕ້ອງການສົ່ງເສີມຢ່າງແທ້ຈິງ ແລະ ມັນບໍ່ໄດ້ເຮັດເພື່ອຕອບສະໜອງຄວາມຕ້ອງການບາງຢ່າງຂອງຜູ້ຊົມ. ພວກເຂົາສົ່ງເສີມຫຍັງກັນແທ້ໃນຜົນງານເຫຼົ່ານີ້? ມັນຍັງຄົງເປັນການສຶກສາດ້ານສິນທຳທາງສັງຄົມຕາເວັນອອກ. ການສະແດງອອກຫຼັກຂອງມັນກໍຄືຄວາມຮູ້ສຶກຮັກຊາດ, ໂດຍສົ່ງເສີມວ່າຜູ້ຄົນຄວນຮັກປະເທດຊາດຂອງພວກເຂົາ, ຫ່ວງໃຍປະເທດຊາດ ແລະ ປະຊາຊົນ, ເປັນ “ລູກຜູ້ຊາຍທີ່ແທ້ຈິງທີ່ມີຄວາມທະເຍີທະຍານທີ່ກວ້າງໄກ”, ຊັກດາບອອກມາເພື່ອຊ່ວຍເຫຼືອເມື່ອພວກເຂົາເຫັນຄວາມອະຍຸຕິທຳ ແລະ ຍອມຮັບລູກປືນແທນໝູ່. ພວກເຂົາສົ່ງເສີມຫຍັງອີກ? “ການປະນີປະນອມຈະເຮັດໃຫ້ຂໍ້ຂັດແຍ່ງແກ້ໄຂໄດ້ງ່າຍຂຶ້ນຫຼາຍ” ແລະ “ສຸພາບບຸລຸດແກ້ແຄ້ນສິບປີກໍຍັງບໍ່ສາຍ”. ຄວາມເປັນມະນຸດທີ່ພວກເຂົາສົ່ງເສີມນັ້ນຄວາມຈິງແລ້ວແມ່ນວ່າງເປົ່າ; ມັນເປັນພຽງຈິນຕະນາການ ແລະ ການອະນຸມານຂອງຜູ້ຄົນ. ພວກເຂົາສົ່ງເສີມມັນກໍພຽງເພື່ອຄວາມໝັ້ນຄົງຂອງລະບອບການປົກຄອງຂອງຊົນຊັ້ນປົກຄອງເທົ່ານັ້ນ, ເພື່ອໃຫ້ຜູ້ຄົນເຮັດວຽກໜັກຄືກັບສັດທີ່ແບກຫາບພາລະໃຫ້ກັບຊົນຊັ້ນປົກຄອງຕະຫຼອດໄປ, ໂດຍບໍ່ອະນຸຍາດໃຫ້ມີການຕໍ່ຕ້ານແມ່ນແຕ່ໜ້ອຍດຽວ. ຄວາມຄິດທີ່ວ່າງເປົ່າເຫຼົ່ານີ້ຖືກນຳໃຊ້ເພື່ອເຮັດໃຫ້ຜູ້ຄົນມຶນຊາ ແລະ ເຮັດໃຫ້ພວກເຂົາຫຼົງຜິດ, ຕອບສະໜອງຄວາມຕ້ອງການຄວາມບັນເທີງຂອງພວກເຂົາ ແລະ ຄວາມຕ້ອງການຊົ່ວຄາວໃນໃຈຂອງພວກເຂົາ. ຕົວຢ່າງ: ສິ່ງທີ່ຖືກສົ່ງເສີມໃນນິຍາຍສິລະປະການຕໍ່ສູ້ກຳລັງພາຍໃນ ຫຼື ຮູບເງົາ ແລະ ລະຄອນໂທລະພາບແມ່ນຫຍັງ? ຈິດວິນຍານແຫ່ງຄວາມເປັນວິລະບຸລຸດ, ການກາຍເປັນວິລະບຸລຸດຜູ້ຍິ່ງໃຫຍ່ທີ່ປຸ້ນຄົນຮັ່ງມີເພື່ອຊ່ວຍເຫຼືອຄົນທຸກຍາກ ແລະ ຊັກດາບອອກມາເພື່ອຊ່ວຍເຫຼືອຄົນອື່ນ. ກໍຄືດັ່ງຄຳກ່າວທີ່ວ່າ “ວິລະບຸລຸດຜູ້ຍິ່ງໃຫຍ່ເຮັດໜ້າທີ່ຂອງຕົນເພື່ອປະເທດຊາດ ແລະ ປະຊາຊົນຂອງພວກເຂົາ”. ການສົ່ງເສີມຈິດວິນຍານແຫ່ງຄວາມເປັນວິລະບຸລຸດເຮັດໃຫ້ຄົນທຳມະດາສາມັນບໍ່ພຽງແຕ່ຍົກຍ້ອງຕົວລະຄອນດັ່ງກ່າວເທົ່ານັ້ນ ແຕ່ຍັງປາຖະໜາ ແລະ ໄລ່ຕາມເສາະຫາທີ່ຈະກາຍເປັນຄົນປະເພດນີ້ອີກດ້ວຍ. ຜົນງານທາງວັນນະຄະດີ ແລະ ສິລະປະຕາເວັນອອກສົ່ງເສີມຫຍັງອີກ? ພວກມັນສົ່ງເສີມລັດທິວິລະບຸລຸດ: ການເຮັດວຽກໜັກ ແລະ ທຸ່ມເທແຮງກາຍແຮງໃຈເພື່ອປະເທດຊາດ, ເພື່ອຊາດ ແລະ ເພື່ອຄວາມເປັນຢູ່ທີ່ດີຂອງພື້ນທີ່ ແລະ ປະຊາຊົນໃນພື້ນທີ່ນັ້ນ ແລະ ການເສຍສະລະໄວໜຸ່ມ ແລະ ຊີວິດຂອງຕົນເອງເພື່ອພາລະກິດອັນຍິ່ງໃຫຍ່ຂອງຊາດ. ສະຫຼຸບແລ້ວ, ຊີວະປະຫວັດ ແລະ ຕຳນານຂອງບຸກຄົນໃນວົງການສິລະປະການຕໍ່ສູ້ກຳລັງພາຍໃນເຫຼົ່ານີ້ທີ່ສ້າງຂຶ້ນໃນສະພາບແວດລ້ອມທາງສັງຄົມຕາເວັນອອກ ແລະ ໂດຍສະເພາະແມ່ນສັງຄົມຈີນ, ບໍ່ວ່າພວກມັນຈະເປັນແບບດັ້ງເດີມ ຫຼື ທັນສະໄໝ ຫຼື ເປັນເລື່ອງແຕ່ງ ຫຼື ອີງໃສ່ບຸກຄົນ ແລະ ເຫດການທາງປະຫວັດສາດທີ່ແທ້ຈິງກໍຕາມ, ລ້ວນແຕ່ສອນໃຫ້ຜູ້ຄົນພະຍາຍາມເພື່ອຄວາມບໍ່ເຫັນແກ່ຕົວ ແລະ ການເສຍສະລະຕົນເອງ. ທັງໝົດນີ້ລ້ວນແຕ່ຖືເອົາສິ່ງນີ້ເປັນຫົວຂໍ້ ແລະ ແກນກາງການສຶກສາຂອງພວກມັນ, ໂດຍມີຈຸດປະສົງເພື່ອເຮັດໃຫ້ຜູ້ຄົນມີສິນທຳທາງສັງຄົມທີ່ສູງສົ່ງ. ຄວາມບໍ່ເຫັນແກ່ຕົວ ແລະ ການເສຍສະລະຕົນເອງໝາຍເຖິງການບໍ່ມີຕົວຕົນ; ພວກເຂົາສົ່ງເສີມວ່າສ່ວນລວມມາກ່ອນສ່ວນຕົວ, ປະເທດຊາດມາກ່ອນຄອບຄົວ ແລະ ມີພຽງແຕ່ວິທີນີ້ເທົ່ານັ້ນທີ່ຄົນເຮົາຈະສາມາດມີຊີວິດທີ່ດີໄດ້. ນີ້ຄືຄວາມຄິດປະເພດທີ່ພວກເຂົາປູກຝັງໃຫ້ກັບຜູ້ຄົນ. ນັ້ນກໍຄື, ພວກເຂົາສອນເຈົ້າບໍ່ໃຫ້ເຫັນແກ່ຕົວ, ບໍ່ໃຫ້ຄິດເຖິງແຕ່ຕົນເອງ, ບໍ່ໃຫ້ເສຍສະລະ ຫຼື ທຸ່ມເທຄວາມພະຍາຍາມໃດໆເພື່ອເຫັນແກ່ຊີວິດຂອງເຈົ້າເອງ, ການຢູ່ລອດຂອງເຈົ້າເອງ ຫຼື ສິ່ງໃດກໍຕາມທີ່ກ່ຽວຂ້ອງກັບຕົວເຈົ້າເອງ ແລະ ເຖິງຂັ້ນບໍ່ໃຫ້ດີ້ນລົນເພື່ອສິ່ງເຫຼົ່ານີ້ແຕ່ຢ່າງໃດເລີຍ. ແຕ່ເຈົ້າຕ້ອງເສຍສະລະ ແລະ ອຸທິດຕົນເພື່ອປະເທດຊາດບ້ານເກີດຂອງເຈົ້າ, ເພື່ອສັງຄົມ, ເພື່ອມະນຸດຊາດ ແລະ ເພື່ອພາລະກິດອັນຍິ່ງໃຫຍ່ຂອງຊາດ. ຄຳສອນເຫຼົ່ານີ້ຖືກເອີ້ນລວມກັນວ່າເປັນການສຶກສາໃນການເສແສ້ງ. ສິ່ງທີ່ເອີ້ນວ່າການສຶກສາໃນການເສແສ້ງນີ້ບໍ່ເປັນຈິງ ແລະ ບໍ່ສອດຄ່ອງກັບຄວາມຕ້ອງການຂອງຄວາມເປັນມະນຸດ; ບົນພື້ນຖານຂອງການຖອນເອົາຄວາມຕ້ອງການຂອງຄວາມເປັນມະນຸດຂອງຜູ້ຄົນ, ສັນຊາດຕະຍານດັ້ງເດີມຂອງພວກເຂົາ ແລະ ສິດທິພື້ນຖານໃນການຢູ່ລອດຂອງພວກເຂົາໄປ, ມັນຍູ້ດັນໃຫ້ຜູ້ຄົນເສຍສະລະຢ່າງໄຮ້ຄວາມໝາຍເພື່ອປະເທດຊາດ ແລະ ຊາດ, ເພື່ອພາລະກິດທີ່ວ່າງເປົ່າ ແລະ ໄຮ້ສາລະ. ຄຸນນະທຳແຫ່ງການເສຍສະລະຕົນເອງນີ້ເປັນສິ່ງທີ່ສັງຄົມຕາເວັນອອກໄດ້ບັງຄັບປູກຝັງເຂົ້າໄປໃນຄວາມເປັນມະນຸດຂອງຜູ້ຄົນຢ່າງສິ້ນເຊີງ. “ບັງຄັບປູກຝັງ” ໝາຍຄວາມວ່າມັນບໍ່ແມ່ນສິ່ງທີ່ເກີດຂຶ້ນເອງຕາມທຳມະຊາດຈາກຄວາມເປັນມະນຸດ, ບໍ່ແມ່ນສິ່ງທີ່ມີຢູ່ແລ້ວໃນສັນຊາດຕະຍານໂດຍກຳເນີດຂອງຄວາມເປັນມະນຸດ, ບໍ່ແມ່ນສິ່ງທີ່ສັນຊາດຕະຍານໂດຍກຳເນີດສາມາດບັນລຸໄດ້ ແລະ ບໍ່ແມ່ນສິ່ງທີ່ເຈດຈຳນົງເສລີໂດຍກຳເນີດ ຫຼື ເຈດຈຳນົງສ່ວນຕົວຂອງຄົນເຮົາປາຖະໜາທີ່ຈະບັນລຸ. ແຕ່ມັນເປັນສິ່ງທີ່ຊົນຊັ້ນປົກຄອງ ຫຼື ນັກສັງຄົມວິທະຍາບັງຄັບປູກຝັງເຂົ້າໄປໃນຈິດໃຈຂອງຜູ້ຄົນ, ໂດຍເຮັດໃຫ້ພວກເຂົາຫຼົງຜິດ ຫຼື ບັງຄັບໃຫ້ພວກເຂົາຍອມຮັບພັນທະ ແລະ ຄວາມຮັບຜິດຊອບທາງສັງຄົມດັ່ງກ່າວ ແລ້ວຈາກນັ້ນກໍໃຫ້ການສຶກສາແກ່ພວກເຂົາພາຍໃຕ້ປ້າຍບັງໜ້າອັນຍິ່ງໃຫຍ່ຂອງສິ່ງທີ່ເອີ້ນວ່າ “ລັກສະນະທາງສິນທຳທີ່ສູງສົ່ງ”, ເຊິ່ງເຮັດໃຫ້ພວກເຂົາບໍ່ມີກຳລັງທີ່ຈະຫຼຸດພົ້ນ ແລະ ຢ້ານເກີນກວ່າທີ່ຈະພະຍາຍາມ. ນີ້ກໍຍ້ອນວ່າຖ້າເຈົ້າຫຼຸດພົ້ນຈາກການສຶກສານີ້ ຫຼື ທຳລາຍມັນ, ຖ້າເຈົ້າບໍ່ຍອມຮັບການສຶກສານີ້, ແລ້ວເຈົ້າກໍຈະເປັນສັດຕູຂອງທັງສັງຄົມ ແລະ ທັງຊາດ, ເຈົ້າເປັນຄົນກະບົດຢ່າງຮ້າຍກາດ, ເຈົ້າບໍ່ແມ່ນມະນຸດ, ເຈົ້າເປັນຄົນແປກປະຫຼາດ ແລະ ເຈົ້າຈະຕ້ອງຜະເຊີນກັບສະພາບການດຳລົງຊີວິດທີ່ເຈົ້າຖືກປ່ອຍໃຫ້ໂດດດ່ຽວ. ດັ່ງນັ້ນ, ເຖິງແມ່ນວ່າຜູ້ຄົນຈະຮູ້ສຶກບໍ່ພໍໃຈບາງຢ່າງໃນໃຈຂອງພວກເຂົາ, ເຖິງແມ່ນວ່າພວກເຂົາຈະກຽດຊັງສັງຄົມນີ້ ແລະ ການສຶກສາປະເພດນີ້, ພວກເຂົາກໍບໍ່ມີທັງກຳລັງ ຫຼື ຄວາມກ້າຫານທີ່ຈະຫຼຸດພົ້ນຈາກມັນໄດ້, ແຮງໄກທີ່ຈະມີຄວາມກ້າຫານທີ່ຈະເວົ້າວ່າ “ບໍ່” ຕໍ່ມັນ. ພວກເຂົາເຮັດໄດ້ພຽງແຕ່ອົດກັ້ນຍອມຮັບມັນໄວ້, ພວກເຂົາບໍ່ມີພະລັງທີ່ຈະຕໍ່ຕ້ານ ແລະ ເຮັດໄດ້ພຽງແຕ່ອົດທົນຢ່າງງຽບໆ. ຖ້າເຈົ້າບໍ່ອົດທົນ, ເວົ້າໃນແງ່ກວ້າງແລ້ວ ສັງຄົມກໍຈະປະນາມເຈົ້າ ແລະ ລັງກຽດເຈົ້າ ແລະ ເມື່ອເວົ້າໃນແງ່ແຄບແລ້ວ, ຄອບຄົວ ແລະ ຄົນທີ່ເຈົ້າຮັກກໍຈະລັງກຽດເຈົ້າ, ຕີຕົວອອກຫ່າງຈາກເຈົ້າ ແລະ ເຮັດໃຫ້ເຈົ້າໂດດດ່ຽວ ແລະ ເຖິງຂັ້ນກ່າວໂທດເຈົ້າວ່າເປັນຄົນກະບົດຢ່າງຮ້າຍກາດ. ໃຫ້ພວກເຮົາມາເບິ່ງຕົວຢ່າງໜຶ່ງ. ຕົວຢ່າງ: ເມື່ອຕອນທີ່ເຈົ້າຍັງເປັນເດັກນ້ອຍ, ສົມມຸດວ່າພໍ່ແມ່ຂອງເຈົ້າສອນເຈົ້າວ່າ: “ເມື່ອລູກອອກໄປຂ້າງນອກ ແລະ ເຫັນຜູ້ໃຫຍ່, ລູກຕ້ອງທັກທາຍພວກເພິ່ນ. ເອີ້ນຄົນທີ່ອາຍຸນ້ອຍກວ່າພໍ່ແມ່ວ່າ ‘ອາວ’ ຫຼື ‘ນ້າ’ ແລະ ເອີ້ນຜູ້ເຖົ້າວ່າ ‘ພໍ່ຕູ້’ ຫຼື ‘ແມ່ຕູ້’. ເມື່ອມີຄົນເອົາບາງສິ່ງໃຫ້ລູກ, ລູກຕ້ອງເວົ້າວ່າ ‘ຂອບໃຈ’. ຖ້າມີເດັກນ້ອຍຄົນອື່ນຕີລູກ, ລູກຕ້ອງອົດທົນໄວ້; ໃຫ້ຕອບໂຕ້ກໍຕໍ່ເມື່ອລູກທົນບໍ່ໄຫວແທ້ໆເທົ່ານັ້ນ. ລູກຕ້ອງສະແດງຄວາມອົດກັ້ນຢ່າງເຖິງທີ່ສຸດ”. ແລ້ວມື້ໜຶ່ງ, ເຈົ້າອອກໄປຂ້າງນອກ ແລະ ເຫັນຄົນໆໜຶ່ງ, ແຕ່ຍ້ອນວ່າເຈົ້າຂີ້ອາຍ, ເຈົ້າຈຶ່ງບໍ່ກ້າທັກທາຍພວກເຂົາ. ພໍ່ແມ່ຂອງເຈົ້າຮູ້ສຶກວ່າພວກເພິ່ນເສຍໜ້າ, ດັ່ງນັ້ນ ພວກເພິ່ນຈຶ່ງລົງວິໄນເຈົ້າເມື່ອເຈົ້າກັບເມືອຮອດເຮືອນ ແລະ ຕັ້ງແຕ່ນັ້ນມາ ເຈົ້າກໍຈະຟ້າວທັກທາຍທັນທີເມື່ອໃດກໍຕາມທີ່ເຈົ້າເຫັນຄົນອື່ນ. ເພື່ອຫຼີກລ່ຽງການຖືກຕີ, ບໍ່ວ່າເຈົ້າຈະຮູ້ສຶກອາຍສໍ່າໃດ ຫຼື ບໍ່ເຕັມໃຈສໍ່າໃດຢູ່ພາຍໃນ, ເຈົ້າກໍຍັງຕ້ອງຝືນໃຈ ແລະ ທັກທາຍຜູ້ຄົນ. ການເຕີບໃຫຍ່ຂຶ້ນໃນສະພາບແວດລ້ອມແບບນັ້ນ, ຄົນເຮົາບໍ່ມີທາງເລືອກອື່ນນອກຈາກຕ້ອງອົດທົນກັບທຸກສິ່ງ. ເຖິງແມ່ນວ່າໃນເລື່ອງນ້ອຍໆແບບນີ້, ເຈົ້າກໍຕ້ອງປະພຶດແບບນີ້; ບໍ່ວ່າຈະຢູ່ເຮືອນ ຫຼື ອອກໄປໃນສັງຄົມ, ເຈົ້າກໍເຮັດໄດ້ພຽງເທົ່ານີ້ແຫຼະ. ຖ້າເຈົ້າຮູ້ສຶກບໍ່ສະບາຍໃຈ ແລະ ຢາກຈະເອົາແຕ່ໃຈຈັກຄັ້ງໜຶ່ງ, ບໍ່ຕ້ອງເວົ້າເຖິງການທີ່ສັງຄົມຈະປະນາມເຈົ້າເລີຍ, ແມ່ນແຕ່ຄອບຄົວ ແລະ ພໍ່ແມ່ຂອງເຈົ້າກໍຈະສັ່ງສອນ ແລະ ຕຳນິເຈົ້າ. ຫຼັງຈາກທີ່ເຈົ້າເຕີບໃຫຍ່ຂຶ້ນ, ເຈົ້າກໍຮັບຮູ້ວ່າການທັກທາຍຜູ້ຄົນແມ່ນເພື່ອຮັກສາໜ້າຕາ ແລະ ເພື່ອເຮັດໃຫ້ການຕັ້ງຕົວໃນສັງຄົມງ່າຍຂຶ້ນ. ເຖິງຢ່າງໃດກໍຕາມ, ເມື່ອຕອນທີ່ເຈົ້າຍັງເປັນເດັກນ້ອຍ, ເຈົ້າບໍ່ສາມາດທຳຄວາມເຂົ້າໃຈເລື່ອງນີ້ໄດ້, ເຖິງແມ່ນວ່າເຈົ້າຈະຍັງຕ້ອງປະພຶດແບບນີ້ກໍຕາມ. ຖ້າເຈົ້າບໍ່ເຮັດ, ເຈົ້າກໍຈະຖືກລົງວິໄນ ແລະ ບາງຄັ້ງອາດຈະຖືກພໍ່ແມ່ຂອງເຈົ້າດ່າ ຫຼື ຕີຕໍ່ໜ້າຄົນອື່ນນຳອີກ, ເຊິ່ງເປັນສິ່ງທີ່ເຈົ້າຈະບໍ່ມີວັນລືມໄປຕະຫຼອດຊີວິດ. ເພາະສະນັ້ນ, ໃນບໍລິບົດທາງສັງຄົມທີ່ກວ້າງຂຶ້ນ, ເຈົ້າເຮັດໄດ້ພຽງແຕ່ຍອມຮັບການສຶກສານີ້ໃນສິ່ງທີ່ເອີ້ນວ່າ “ລັກສະນະທາງສິນທຳທີ່ສູງສົ່ງ”. ບໍ່ວ່າຜົນສະທ້ອນຂອງການຍອມຮັບມັນຈະເປັນແນວໃດກໍຕາມ, ບໍ່ວ່າມັນຈະສົ່ງອິດທິພົນຕໍ່ຄວາມເປັນມະນຸດຂອງເຈົ້າແນວໃດໃນທີ່ສຸດ ແລະ ບໍ່ວ່າລັກສະນະ ຫຼື ຄຸນລັກສະນະຂອງຄວາມເປັນມະນຸດທີ່ມັນເຮັດໃຫ້ເຈົ້າສ້າງຂຶ້ນມາຈະເປັນແນວໃດກໍຕາມ, ໃນທີ່ສຸດແລ້ວ, ເຈົ້າຕ້ອງແບກຮັບຜົນສະທ້ອນເຫຼົ່ານີ້ໄວ້ພຽງຄົນດຽວ.

ຄຸນລັກສະນະຂອງຄວາມເປັນມະນຸດທີ່ຄົນຕາເວັນອອກພັດທະນາມາຈາກການສຶກສາຂອງພວກເຂົາໃນສັງຄົມຕາເວັນອອກກໍຄື ການເກັບກົດ ແລະ ການອົດທົນ. ຢູ່ເບື້ອງຫຼັງການເກັບກົດ ແລະ ການອົດທົນນີ້ ຄວາມຈິງແລ້ວມີຄວາມຄິດ, ມຸມມອງທີ່ສະເພາະເຈາະຈົງ, ວິທີການປະພຶດຕົນ ແລະ ທັດສະນະຄະຕິຕ່າງໆທີ່ມີຕໍ່ທຸກສິ່ງທຸກຢ່າງຢ່າງຫຼວງຫຼາຍ ເຊິ່ງພົບເຫັນໃນການສຶກສາດ້ານສິນທຳຂອງສັງຄົມຕາເວັນອອກ. ນີ້ຄືສິ່ງທີ່ສັງຄົມຕາເວັນອອກເປັນ. ໃນທຳນອງດຽວກັນ ສັງຄົມຕາເວັນຕົກກໍມີກະແສຫຼັກການສຶກສາທາງວັດທະນະທຳຂອງຕົນເອງ ເຊິ່ງຜ່ານສິ່ງນັ້ນ ຊາວຕາເວັນຕົກກໍພັດທະນາຄຸນລັກສະນະຂອງຄວາມເປັນມະນຸດຂອງພວກເຂົາຂຶ້ນມາເຊັ່ນກັນ. ແລ້ວກະແສຫຼັກການສຶກສາທາງວັດທະນະທຳ ຂອງຕາເວັນຕົກນີ້ແມ່ນຫຍັງ? ໂດຍຫຼັກໆແລ້ວມັນໃຫ້ຄຸນຄ່າກັບຄວາມເປັນຕົວຂອງຕົວເອງ ແລະ ຄວາມເປັນເອກະລາດ. ສິ່ງນີ້ແຕກຕ່າງຈາກສະຖານະການໃນສັງຄົມຕາເວັນອອກ ເຊິ່ງຮຽກຮ້ອງໃຫ້ຜູ້ຄົນເສຍສະລະ ແລະ ອຸທິດຕົນເພື່ອປະເທດຊາດ ແລະ ເພື່ອສັງຄົມ ໂດຍເຮັດສິ່ງຕ່າງໆທີ່ບໍ່ກ່ຽວຂ້ອງກັບຊີວິດສ່ວນຕົວຂອງພວກເຂົາ. ໃນທາງກົງກັນຂ້າມ ສິ່ງທີ່ສັງຄົມຕາເວັນຕົກສອນຜູ້ຄົນແມ່ນກົງກັນຂ້າມກັນຢ່າງສິ້ນເຊີງກັບສິ່ງທີ່ສັງຄົມຕາເວັນອອກຮຽກຮ້ອງໃຫ້ພວກເຂົາເຮັດ. ສັງຄົມຕາເວັນຕົກບໍ່ໄດ້ຮຽກຮ້ອງໃຫ້ເຈົ້າອຸທິດສິ່ງໃດໃຫ້ແກ່ສັງຄົມ, ມວນມະນຸດ ຫຼື ພາລະກິດອັນຍິ່ງໃຫຍ່ຂອງຊາດ; ສິ່ງທີ່ເປັນແກນກາງຂອງການສຶກສາແບບຕາເວັນຕົກຄືການເຮັດໃຫ້ເຈົ້າຄິດດ້ວຍຕົວເຈົ້າເອງ, ຮຽນຮູ້ທີ່ຈະຈັດການກັບບັນຫາຂອງເຈົ້າເອງ ແລະ ບໍ່ສ້າງຄວາມເດືອດຮ້ອນໃຫ້ແກ່ຄົນອື່ນ, ສັງຄົມ ຫຼື ພາກລັດ. ມັນໃຫ້ສິດທິທີ່ເປັນເອກະລາດ, ພື້ນທີ່ສຳລັບຄວາມຄິດທີ່ເປັນເອກະລາດ ແລະ ພື້ນທີ່ສ່ວນຕົວທີ່ເປັນເອກະລາດແກ່ເຈົ້າ ພ້ອມທັງບົ່ມເພາະຄວາມສາມາດໃນການຄິດທີ່ເປັນເອກະລາດຂອງເຈົ້າ ແລະ ຄວາມສາມາດຂອງເຈົ້າໃນການຄິດ ແລະ ຈັດການກັບບັນຫາຢ່າງເປັນເອກະລາດ. ເຈົ້າຕ້ອງແກ້ໄຂບັນຫາຂອງເຈົ້າເອງ, ເຈົ້າຕ້ອງເປັນເອກະລາດ, ເປັນຕົວຂອງຕົວເອງ ແລະ ເພິ່ງພາຕົນເອງ. ພາກຕາເວັນຕົກມີພູມຖານທາງວັດທະນະທຳຂອງການສຶກສາດ້ານອຸດົມການປະເພດນີ້ ແລະ ພາຍໃຕ້ພູມຫຼັງທາງວັດທະນະທຳນີ້ ຊາວຕາເວັນຕົກຍັງໄດ້ພັດທະນາຄຸນລັກສະນະຂອງຄວາມເປັນມະນຸດບາງຢ່າງທີ່ກ່ຽວຂ້ອງກັບແກນກາງຂອງອຸດົມການທາງການສຶກສາຂອງພວກເຂົາຂຶ້ນມາອີກດ້ວຍ. ຄົນຕາເວັນອອກໄດ້ພັດທະນາຄຸນລັກສະນະທາງການສຶກສາ ແລະ ວັດທະນະທຳຂອງຕາເວັນອອກພາຍໃຕ້ພູມຫຼັງຂອງການສຶກສາດ້ານສິນທຳຂອງສັງຄົມຕາເວັນອອກ. ເນື່ອງຈາກຊາວຕາເວັນຕົກໄດ້ຮັບຄຸນລັກສະນະທາງການສຶກສາຂອງສັງຄົມຕາເວັນຕົກ, ພວກເຂົາກໍມີແກ່ນແທ້ທີ່ກ່ຽວຂ້ອງກັບຄຸນລັກສະນະນັ້ນເຊັ່ນກັນ. ແກ່ນແທ້ຂອງຄຸນລັກສະນະທາງການສຶກສາທີ່ຊາວຕາເວັນຕົກມີ ຄວາມຈິງແລ້ວແມ່ນແຕກຕ່າງຈາກແກ່ນແທ້ຂອງຄຸນລັກສະນະທາງການສຶກສາທີ່ຄົນຕາເວັນອອກມີ. ຄຸນລັກສະນະທາງການສຶກສາທີ່ຄົນຕາເວັນອອກມີແມ່ນການສຶກສາໃນເລື່ອງການເສແສ້ງ, ໃນຂະນະທີ່ຄຸນລັກສະນະທີ່ຊາວຕາເວັນຕົກມີແມ່ນການສຶກສາໃນເລື່ອງຄວາມເຫັນແກ່ຕົວ. ແນວຄວາມຄິດຫຼັກທຸກຢ່າງຂອງການສຶກສາແບບຕາເວັນຕົກສອນໃຫ້ຜູ້ຄົນເປັນເອກະລາດ ແລະ ເປັນຕົວຂອງຕົວເອງ, ໃຫ້ຄິດແກ້ໄຂບັນຫາຂອງພວກເຂົາເອງ ພ້ອມທັງໃຫ້ຈັດການ ແລະ ຄຸ້ມຄອງວຽກງານຂອງພວກເຂົາເອງ. ສະນັ້ນ ການສຶກສາແບບຕາເວັນຕົກຈຶ່ງມີຄຸນລັກສະນະຂອງການເປັນການສຶກສາໃນເລື່ອງຄວາມເຫັນແກ່ຕົວ. ການສຶກສາໃນເລື່ອງຄວາມເຫັນແກ່ຕົວນີ້ແມ່ນບໍ່ຄືກັບການສຶກສາແບບຕາເວັນອອກຢ່າງສິ້ນເຊີງ, ມັນເປັນຄຸນລັກສະນະທີ່ແຕກຕ່າງກັນ. ຄຸນລັກສະນະນີ້ນຳພາໃຫ້ຊາວຕາເວັນຕົກໃຫ້ຄວາມສຳຄັນກັບພື້ນທີ່ສ່ວນຕົວທີ່ເປັນເອກະລາດ, ເຈດຈຳນົງ, ການຄິດ, ຄວາມຄິດ, ມຸມມອງ ແລະ ແນວຄວາມຄິດທີ່ເປັນອັດຕະວິໄສ ແລະ ສິດທິຂອງພວກເຂົາເອງ, ເງື່ອນໄຂການດຳລົງຊີວິດໃນປັດຈຸບັນຂອງພວກເຂົາ ພ້ອມທັງອາລົມ ແລະ ຄວາມຮູ້ສຶກໃນປັດຈຸບັນຂອງພວກເຂົາ. ພວກເຂົາບໍ່ຈຳເປັນຕ້ອງໃສ່ໃຈກັບສິ່ງອື່ນໆຫຼາຍປານໃດ ຫຼື ຄວາມຮັບຜິດຊອບຕໍ່ສັງຄົມ ຫຼື ຄອບຄົວໃດໆ. ພວກເຂົາຕ້ອງຄິດຫາທາງແກ້ໄຂບັນຫາຂອງພວກເຂົາເອງກ່ອນ, ຈັດການກັບອາລົມຂອງພວກເຂົາເອງ ແລະ ແກ້ໄຂເລື່ອງສະເພາະໜ້າຂອງພວກເຂົາເອງ ແລ້ວຫຼັງຈາກນັ້ນຈຶ່ງຄ່ອຍເປັນເລື່ອງອື່ນໆທັງໝົດ. ການສຶກສາແບບຕາເວັນອອກໄດ້ສອນໃຫ້ຄົນຕາເວັນອອກເກັບກົດ ແລະ ອົດທົນ, ໃນຂະນະທີ່ການສຶກສາແບບຕາເວັນຕົກໄດ້ສອນໃຫ້ຊາວຕາເວັນຕົກປົກປ້ອງສິດທິຂອງພວກເຂົາ. ໃນເລື່ອງນີ້ ຊາວຕາເວັນຕົກ ແລະ ຊາວຕາເວັນອອກແມ່ນແຕກຕ່າງກັນຢ່າງສິ້ນເຊີງ. ເມື່ອຄົນຕາເວັນອອກພົບກັບບາງສິ່ງບາງຢ່າງ, ພວກເຂົາກໍພຽງແຕ່ອົດທົນກັບມັນຕໍ່ໄປ. ເມື່ອພວກເຂົາບໍ່ສາມາດອົດທົນກັບມັນໄດ້ອີກຕໍ່ໄປແທ້ໆ, ພວກເຂົາກໍບອກຕົນເອງວ່າ “ເປັນຂີ້ທູດກໍຍັງດີກວ່າຕາຍ. ເຈົ້າຕ້ອງອົດທົນເພື່ອໃຫ້ມີຊີວິດຢູ່ລອດ”. ກົງກັນຂ້າມກັບການເກັບກົດ ແລະ ການອົດທົນຂອງຄົນຕາເວັນອອກ, ຊາວຕາເວັນຕົກມີຄຸນລັກສະນະທີ່ແຕກຕ່າງກັນ: ຜ່ານການສຶກສາທາງສັງຄົມຂອງພວກເຂົາໃນເລື່ອງຄວາມເປັນຕົວຂອງຕົວເອງ ແລະ ຄວາມເປັນເອກະລາດ, ພວກເຂົາໄດ້ຮຽນຮູ້ທີ່ຈະປົກປ້ອງສິດທິຂອງພວກເຂົາ. ເມື່ອປຽບທຽບກັບການເກັບກົດ ແລະ ການອົດທົນຂອງຄົນຕາເວັນອອກ, ການທີ່ຊາວຕາເວັນຕົກປົກປ້ອງສິດທິຂອງພວກເຂົານັ້ນ ບໍ່ແມ່ນວ່າມີຄວາມເຄົາລົບຕົນເອງ ແລະ ກຽດສັກສີຫຼາຍກວ່າໃນລະດັບໃດໜຶ່ງບໍ? ນັ້ນກໍຄື ມັນມີຄວາມເປັນເຈົ້າການຫຼາຍກວ່າໜ້ອຍໜຶ່ງ, ແມ່ນບໍ? (ແມ່ນແລ້ວ). ການປົກປ້ອງສິດທິຂອງຕົນເອງເປັນແນວຄວາມຄິດທີ່ເປັນພື້ນຖານຢ່າງແທ້ຈິງ, ມັນໝາຍເຖິງການລົງມືປະຕິບັດທີ່ຈຳເປັນເພື່ອປົກປ້ອງສິດທິມະນຸດຂັ້ນພື້ນຖານຂອງຕົນເອງ, ລວມທັງສິດທິໃນຄວາມເຊື່ອ, ສິດທິໃນການມີຊີວິດ, ສິດທິໃນການປາກເວົ້າຢ່າງເສລີ ແລະ ອື່ນໆ. ແນ່ນອນວ່າ ໂດຍຫຼັກໆແລ້ວ ການປົກປ້ອງສິດທິຂັ້ນພື້ນຖານນີ້ ໝາຍເຖິງຫຍັງ? ມັນໝາຍເຖິງການທີ່ຜູ້ຄົນມີພື້ນທີ່ສຳລັບຄວາມຄິດທີ່ເປັນເອກະລາດ, ສາມາດພິຈາລະນາບັນຫາຕ່າງໆໄດ້ຢ່າງເສລີ ແລະ ເປັນເອກະລາດ ໂດຍບໍ່ປ່ອຍໃຫ້ສະພາບແວດລ້ອມທາງສັງຄົມໃດໆ ຫຼື ຜູ້ຄົນ, ເຫດການ ແລະ ສິ່ງຕ່າງໆທີ່ຢູ່ອ້ອມຂ້າງມາສົ່ງອິດທິພົນ ຫຼື ຄວບຄຸມໄດ້. ບໍ່ວ່າມຸມມອງທີ່ເກີດຈາກການພິຈາລະນາບັນຫາຂອງຄົນໆໜຶ່ງຈະຖືກ ຫຼື ຜິດກໍຕາມ ຫຼື ວິທີຄິດຂອງຄົນໆໜຶ່ງຈະຖືກຕ້ອງ ຫຼື ບໍ່ກໍຕາມ, ການມີຄວາມເປັນຕົວຂອງຕົວເອງ ແລະ ເສລີພາບຄືສິ່ງທີ່ສຳຄັນທີ່ສຸດ. ສະຫຼຸບແລ້ວ ຊາວຕາເວັນຕົກອາໄສຢູ່ໃນສັງຄົມທີ່ເສລີ ແລະ ໃນບໍລິບົດທາງວັດທະນະທຳຂອງການສຶກສາທາງສັງຄົມຕາເວັນຕົກ, ຈິດໃຈຂອງພວກເຂົາແມ່ນມີຄວາມຫ້າວຫັນຫຼາຍ ແລະ ມັກຈະຢູ່ໃນສະພາວະທີ່ເປັນອິດສະຫຼະ. ສະນັ້ນ ເມື່ອປຽບທຽບກັບຜູ້ຄົນໃນສັງຄົມຕາເວັນອອກ, ຊາວຕາເວັນຕົກກ້າຄິດຫຼາຍກວ່າ, ມັກຄິດຫຼາຍກວ່າ ແລະ ເກັ່ງໃນການຄິດຫຼາຍກວ່າ, ໃນຂະນະທີ່ສ່ວນໃຫຍ່ແລ້ວ ຄວາມຄິດຂອງຄົນຕາເວັນອອກຈະຖືກຜູກມັດ, ເປັນແບບແຜນຕາຍຕົວ ຫຼື ຖືກເກັບກົດ. ພາຍໃຕ້ສະຖານະການປົກກະຕິ ຈິດໃຈຂອງຊາວຕາເວັນຕົກແມ່ນມີອິດສະຫຼະ, ຫ້າວຫັນ ແລະ ເຕັມໃຈທີ່ຈະຄິດກ່ຽວກັບບັນຫາຕ່າງໆ. ຖ້າຈະເວົ້າໃນທາງທີ່ບໍ່ເໝາະສົມ, ພວກເຂົາເຕັມໃຈທີ່ຈະພິຈາລະນາເຖິງສິ່ງທີ່ແປກປະຫຼາດ ແລະ ບໍ່ທຳມະດາຫຼາຍກວ່າ, ເຖິງຂັ້ນຄິດໝົກມຸ້ນຈົນເກີນໄປ. ນີ້ຄືການສະແດງອອກເຖິງຄຸນລັກສະນະຂອງຄວາມເປັນມະນຸດທີ່ພວກເຂົາພັດທະນາພາຍໃນການສຶກສາທາງສັງຄົມຕາເວັນຕົກ ແລະ ການສະແດງອອກເຖິງຄວາມເປັນມະນຸດນີ້ແມ່ນກ້າວໜ້າກວ່າຂອງຊາວຕາເວັນອອກ. ໃນດ້ານໜຶ່ງ ພວກເຂົາປົກປ້ອງສິດທິໃນການມີຊີວິດຂອງພວກເຂົາ ແລະ ໃນອີກດ້ານໜຶ່ງ ພວກເຂົາກໍຍັງປົກປ້ອງມຸມມອງຕ່າງໆທີ່ເກີດຈາກຄວາມຄິດທີ່ເສລີຂອງພວກເຂົາອີກດ້ວຍ. ດ້ວຍເຫດນີ້ ແນວຄວາມຄິດ, ມຸມມອງ ແລະ ຮູບແບບທາງສິລະປະທີ່ສະແດງອອກໃນຜົນງານທາງວັນນະຄະດີຕາເວັນຕົກ ຫຼື ໃນຊີວິດທາງສິລະປະ ແລະ ການບັນເທີງຂອງຕາເວັນຕົກຈຶ່ງມີຄວາມຫຼາກຫຼາຍ ແລະ ກວ້າງຂວາງ. ໃນບັນດາສິ່ງເຫຼົ່ານັ້ນຂອງມະນຸດຊາດທັງປວງ, ຜົນງານທາງວັນນະຄະດີ ແລະ ຊີວິດການບັນເທີງຂອງຕາເວັນຕົກແມ່ນຂ້ອນຂ້າງມີອິດສະຫຼະ ແລະ ລໍ້າສະໄໝ ແລະ ຜູ້ຄົນສາມາດດຶງເອົາແຮງບັນດານໃຈ ແລະ ໄດ້ຮັບຜົນປະໂຫຍດຢ່າງຫຼວງຫຼາຍຈາກພວກມັນ. ຈົ່ງເບິ່ງ, ຜົນງານທາງວັນນະຄະດີ ແລະ ສິລະປະຂອງຕາເວັນອອກບາງຢ່າງສະໜັບສະໜູນແນວຄວາມຄິດຫຍັງແດ່? ຄວາມຮັກຊາດ, ຄວາມຮັກຕໍ່ຄອບຄົວ, ຄວາມຮັກຕໍ່ພໍ່ແມ່ຂອງຕົນ ແລະ ອື່ນໆ. ສິ່ງເຫຼົ່ານີ້ລ້ວນແຕ່ເປັນສິ່ງທີ່ພົບເຫັນໄດ້ໃນການສຶກສາດ້ານສິນທຳຂອງສັງຄົມຕາເວັນອອກ ຫຼື ເປັນສ່ວນໜຶ່ງຂອງແກນກາງຂອງວັດທະນະທຳຕາເວັນອອກ. ເພາະວ່າວັດທະນະທຳແບບຕາເວັນຕົກໄດ້ມອບພື້ນທີ່ສຳລັບຄວາມຄິດທີ່ເສລີ ແລະ ເປັນຕົວຂອງຕົວເອງໃຫ້ແກ່ຊາວຕາເວັນຕົກ, ໄດ້ສ້າງຄຸນລັກສະນະຂອງຄວາມເປັນມະນຸດນີ້ຂຶ້ນພາຍໃນພວກເຂົາ ແລະ ໄດ້ມອບສິດທິໃນຄວາມຄິດທີ່ເສລີນີ້ໃຫ້ແກ່ພວກເຂົາ, ຊາວຕາເວັນຕົກຈຶ່ງມີແກ່ນສານທາງປັນຍາໃນຊີວິດທາງວັນນະຄະດີ ແລະ ສິລະປະຂອງພວກເຂົາຫຼາຍກວ່າຄົນຕາເວັນອອກ ແລະ ໃນເວລາດຽວກັນ ຂອບເຂດຄວາມຄິດຂອງພວກເຂົາກໍກວ້າງຂວາງກວ່າ. ເຈົ້າເຫັນບໍວ່າ ຂອບເຂດຄວາມຄິດຂອງຄົນຕາເວັນອອກ ຫຼື ແນວຄວາມຄິດທີ່ພວກເຂົາສະແດງອອກ ແລະ ສະໜັບສະໜູນໃນຊີວິດທາງວັນນະຄະດີ ແລະ ສິລະປະຂອງພວກເຂົານັ້ນມີຈຳກັດ, ແຄບ ແລະ ຖືກຈຳກັດຫຼາຍ, ໃນຂະນະທີ່ຫົວຂໍ້ຕ່າງໆທີ່ປາກົດໃນຊີວິດທາງວັນນະຄະດີ ແລະ ສິລະປະຂອງຊາວຕາເວັນຕົກແມ່ນຂ້ອນຂ້າງກວ້າງຂວາງ ແລະ ປາສະຈາກຂໍ້ຈຳກັດຂອງລັດຖະບານ. ບາງຫົວຂໍ້ເຫຼົ່ານີ້ເປັນການສະທ້ອນເຖິງກົດໝາຍບາງຢ່າງທີ່ລັດຖະບານນຳສະເໜີໃນຊ່ວງເວລາໃດໜຶ່ງໃນແງ່ຂອງຄວາມເປັນມະນຸດຂອງຜູ້ຄົນ ຫຼື ຜົນກະທົບທີ່ມັນມີຕໍ່ສັງຄົມ ຫຼື ເຖິງຂັ້ນຕໍ່ຊີວິດ ແລະ ຄອບຄົວຂອງບຸກຄົນ. ສ່ວນຫົວຂໍ້ອື່ນໆກໍເປັນການສະທ້ອນເຖິງການສຶກສາ ແລະ ສິດທິມະນຸດ ພ້ອມທັງບັນຫາອື່ນໆອີກຫຼາຍຢ່າງເຊັ່ນ: ການສົນທະນາໃນທ່າມກາງຜູ້ຄົນທຸກຊົນຊັ້ນທາງສັງຄົມ ພ້ອມກັບຜູ້ອົບພະຍົບ ກ່ຽວກັບຄວາມສະເໝີພາບທາງເຊື້ອຊາດ, ການຈຳແນກເຊື້ອຊາດ ແລະ ຄວາມສຳພັນລະຫວ່າງຜູ້ຄົນທີ່ມີສີຜິວແຕກຕ່າງກັນ. ຈາກສິ່ງນີ້ ສາມາດເຫັນໄດ້ວ່າຂອບເຂດຂອງຫົວຂໍ້ຕ່າງໆທີ່ສະທ້ອນໃຫ້ເຫັນໃນຜົນງານທາງວັນນະຄະດີ ແລະ ສິລະປະຂອງຕາເວັນຕົກແມ່ນຂ້ອນຂ້າງກວ້າງຂວາງ ເຊັ່ນດຽວກັບແນວຄວາມຄິດ ແລະ ມຸມມອງຕ່າງໆທີ່ກ່ຽວຂ້ອງອີກດ້ວຍ. ພວກມັນເຖິງຂັ້ນສະທ້ອນໃຫ້ເຫັນເຖິງຜົນກະທົບທາງສັງຄົມທີ່ເກີດຈາກວິທີການ ແລະ ວິທີທີ່ໜ່ວຍງານບັງຄັບໃຊ້ກົດໝາຍບາງແຫ່ງນຳໃຊ້ພາຍໃນກອບກົດໝາຍທີ່ກວ້າງຂຶ້ນ ພ້ອມທັງພາລະທາງຈິດໃຈຕ່າງໆທີ່ຕົກຢູ່ກັບສາທາລະນະຊົນ ຫຼື ຜົນກະທົບຕ່າງໆທີ່ຕາມມາຕໍ່ຊີວິດຂອງຜູ້ຄົນ. ສິ່ງເຫຼົ່ານີ້ລ້ວນແຕ່ເປັນແນວຄວາມຄິດ ແລະ ມຸມມອງທີ່ຖືກນຳສະເໜີໃນຜົນງານທາງວັນນະຄະດີ ແລະ ສິລະປະຕ່າງໆຂອງຕາເວັນຕົກ. ໃນດ້ານໜຶ່ງ ສິ່ງເຫຼົ່ານີ້ຄືຄວາມຄິດທີ່ໄດ້ຮັບການສະໜັບສະໜູນພາຍໃນບໍລິບົດວັດທະນະທຳແບບຕາເວັນຕົກ, ໃນອີກດ້ານໜຶ່ງ ພວກມັນຄືຄວາມຄິດ ແລະ ມຸມມອງທີ່ປາກົດຂຶ້ນຍ້ອນວ່າຜູ້ຄົນມີອິດສະຫຼະໃນການຄິດພາຍໃນບໍລິບົດຂອງການສຶກສາທາງວັດທະນະທຳແບບຕາເວັນຕົກ. ສະຫຼຸບແລ້ວ ແນວຄວາມຄິດຕ່າງໆທີ່ຊາວຕາເວັນຕົກນຳສະເໜີໃນຜົນງານທາງວັນນະຄະດີ ແລະ ສິລະປະຂອງພວກເຂົາ ພ້ອມທັງຄວາມຄິດ, ມຸມມອງ, ປັດຊະຍາການດຳລົງຊີວິດທາງໂລກ ແລະ ທັດສະນະຄະຕິຂອງຊາວຕາເວັນຕົກໃນທ່າມກາງຊົນຊັ້ນທາງສັງຄົມທີ່ແຕກຕ່າງກັນ ແລະ ອຸດສາຫະກຳທີ່ແຕກຕ່າງກັນໃນວິທີທີ່ພວກເຂົາປະຕິບັດຕໍ່ທຸກສິ່ງທຸກຢ່າງນັ້ນ ແມ່ນແຕກຕ່າງຈາກຂອງຄົນຕາເວັນອອກຢ່າງສິ້ນເຊີງ. ນີ້ຄືຕົວຢ່າງງ່າຍໆ: ໃນຕາເວັນອອກ ເມື່ອພະນັກງານເຮັດວຽກໃຫ້ກັບບໍລິສັດ, ຊີວິດການເປັນຢູ່ຂອງພວກເຂົາມາຈາກນາຍຈ້າງຂອງພວກເຂົາ, ສະນັ້ນ ພວກເຂົາຈຶ່ງຕ້ອງເຮັດທຸກຢ່າງທີ່ນາຍຈ້າງບອກໃຫ້ພວກເຂົາເຮັດ. ເຖິງແມ່ນວ່າພວກເຂົາຈະຖືກຂໍໃຫ້ເຮັດວຽກບ້ານບາງຢ່າງໃຫ້ນາຍຈ້າງຂອງພວກເຂົາເຊັ່ນ: ໄປຮັບລູກຂອງນາຍຈ້າງ ຫຼື ໄປຊື້ເຄື່ອງອຸປະໂພກບໍລິໂພກ, ພວກເຂົາກໍຕ້ອງເຊື່ອຟັງຢ່າງສິ້ນເຊີງ ແລະ ບໍ່ກ້າປະຕິເສດ. ພວກເຂົາເຖິງຂັ້ນຕ້ອງກຽມພ້ອມຮັບສາຍໃນຊ່ວງເວລາພັກຜ່ອນຂອງພວກເຂົາ. ພວກເຂົາເປັນຜູ້ຮັບໃຊ້, ລູກນ້ອງ ແລະ ຂ້າທາດຂອງນາຍຈ້າງຂອງພວກເຂົາ. ຄວາມສຳພັນລະຫວ່າງຜູ້ບັງຄັບບັນຊາ ແລະ ຜູ້ໃຕ້ບັງຄັບບັນຊາລະຫວ່າງພະນັກງານ ແລະ ນາຍຈ້າງໃນ ຕາເວັນອອກແມ່ນເປັນແບບນີ້. ພະນັກງານອາດຈະຮູ້ສຶກບໍ່ສະບາຍໃຈ, ອາລົມເສຍ ແລະ ບໍ່ເຕັມໃຈ ແຕ່ພວກເຂົາກໍບໍ່ມີທາງເລືອກ, ພວກເຂົາເຮັດໄດ້ພຽງແຕ່ອົດທົນ. ນັ້ນຄືນາຍຈ້າງຂອງພວກເຂົາ, ຜູ້ທີ່ສະໜອງຊີວິດການເປັນຢູ່ໃຫ້ແກ່ພວກເຂົາ, ສະນັ້ນ ພວກເຂົາຈຶ່ງເຮັດໄດ້ພຽງແຕ່ຍອມໃຫ້ຄົນເຫຼົ່ານັ້ນບົງການ. ໃນຕາເວັນອອກ ບໍ່ວ່ານາຍຈ້າງຈະຂູດຮີດພະນັກງານຂອງພວກເຂົາແນວໃດກໍຕາມ ແລະ ບໍ່ວ່າການກະທຳຂອງພວກເຂົາຈະບໍ່ສົມເຫດສົມຜົນແນວໃດກໍຕາມ, ພະນັກງານກໍເຮັດໄດ້ພຽງແຕ່ອົດທົນກັບມັນ, ພວກເຂົາບໍ່ມີທາງທີ່ຈະຫຼຸດພົ້ນຈາກສະຖານະການນີ້ໄດ້. ບາງປະເທດໃນຕາເວັນອອກອາດຈະມີກົດໝາຍແຮງງານເຊັ່ນກັນ ເຊິ່ງມີຈຸດປະສົງເພື່ອປົກປ້ອງສິດທິ ແລະ ຜົນປະໂຫຍດທີ່ຖືກຕ້ອງຕາມກົດໝາຍຂອງພົນລະເມືອງທຸກຄົນ, ແຕ່ໃນລະດັບສັງຄົມ ເພາະວ່າມັນເປັນ ຕາເວັນອອກ ຈຶ່ງບໍ່ມີພະນັກງານຄົນໃດກ້າຟ້ອງຮ້ອງນາຍຈ້າງຂອງພວກເຂົາ ເຖິງແມ່ນວ່ານາຍຈ້າງຈະລະເມີດກົດໝາຍແຮງງານກໍຕາມ. ບໍ່ວ່າສິດທິຂອງພວກເຂົາຈະຖືກລິດຮອນແນວໃດ ຫຼື ພວກເຂົາຈະຖືກນາຍຈ້າງຂູດຮີດແນວໃດກໍຕາມ, ພວກເຂົາກໍບໍ່ສາມາດເຮັດຫຍັງໄດ້. ເຖິງແມ່ນວ່າຈະມີກົດໝາຍແຮງງານ, ພວກເຂົາກໍບໍ່ສາມາດໃຊ້ກົດໝາຍເພື່ອປົກປ້ອງສິດທິ ແລະ ຜົນປະໂຫຍດຂອງຕົວເອງໄດ້. ພວກເຂົາເຮັດໄດ້ພຽງແຕ່ປ່ອຍໃຫ້ມັນເປັນໄປ ແລະ ປ່ອຍໃຫ້ສະຖານະການດຳເນີນຕໍ່ໄປ. ໃນທາງກົງກັນຂ້າມ ພາກຕາເວັນຕົກແມ່ນແຕກຕ່າງກັນ. ຄວາມສຳພັນລະຫວ່າງຜູ້ບັງຄັບບັນຊາ ແລະ ຜູ້ໃຕ້ບັງຄັບບັນຊາລະຫວ່າງພະນັກງານ ແລະ ນາຍຈ້າງໃນ ຕາເວັນຕົກມີຢູ່ພຽງແຕ່ໃນລະດັບຂອງການເຮັດວຽກ ແລະ ໃນຊ່ວງເວລາເຮັດວຽກເທົ່ານັ້ນ. ນອກເວລາເຮັດວຽກ ບໍ່ມີຄວາມສຳພັນສ່ວນຕົວທາງອາລົມລະຫວ່າງພວກເຂົາ. ຖ້ານາຍຈ້າງຂອງເຈົ້າຂໍໃຫ້ເຈົ້າເຮັດວຽກລ່ວງເວລາ, ເຈົ້າກໍສາມາດປະຕິເສດໄດ້. ຖ້ານາຍຈ້າງຂອງເຈົ້າຂໍໃຫ້ເຈົ້າຊ່ວຍໄປຮັບລູກຂອງພວກເຂົາ ຫຼື ໄປຊື້ເຄື່ອງອຸປະໂພກບໍລິໂພກ, ເຈົ້າກໍສາມາດເວົ້າໄດ້ວ່າ “ເຈົ້າບໍ່ມີສິດມາຂໍໃຫ້ຂ້ອຍເຮັດສິ່ງນີ້. ນັ້ນບໍ່ແມ່ນວຽກຂອງຂ້ອຍ. ຂ້ອຍບໍ່ມີພັນທະທີ່ຈະຕ້ອງຮັບໃຊ້ເຈົ້າ”. ເຈົ້າສາມາດປະຕິເສດໄດ້. ຖ້ານາຍຈ້າງຂອງເຈົ້າບັງຄັບໃຫ້ເຈົ້າເຮັດສິ່ງເຫຼົ່ານີ້ຊໍ້າແລ້ວຊໍ້າອີກ, ເຈົ້າກໍສາມາດຟ້ອງຮ້ອງພວກເຂົາໄດ້ ແລະ ກົດໝາຍແຮງງານຂອງຕາເວັນຕົກກໍຈະມີຜົນບັງຄັບໃຊ້, ກົດໝາຍຈະຕອບສະໜອງຕາມຄວາມເໝາະສົມ. ຊາວຕາເວັນຕົກສາມາດເຮັດແບບນີ້ໄດ້ ແລະ ພວກເຂົາກໍບໍ່ຢ້ານທີ່ຈະເຮັດ ແຕ່ຄົນຕາເວັນອອກນັ້ນຢ້ານ. ຕາມຄວາມຄິດຫຼົງຜິດຂອງຄົນຕາເວັນອອກແລ້ວ ເຈົ້າຄວນເຮັດທຸກຢ່າງທີ່ຜູ້ບັງຄັບບັນຊາຂອງເຈົ້າ ຫຼື ຄົນທີ່ມີສະຖານະ ຫຼື ຊື່ສຽງຂໍໃຫ້ເຈົ້າເຮັດ ແລະ ໃຫ້ບໍລິການແກ່ພວກເຂົາໂດຍບໍ່ຄິດຄ່າໃຊ້ຈ່າຍ. ເຈົ້າເຖິງຂັ້ນຕ້ອງເວົ້າວ່າ “ຂ້ອຍເຕັມໃຈທີ່ຈະຮັບໃຊ້ເຈົ້າ, ທີ່ຈະສະລະຊີວິດຂອງຂ້ອຍເພື່ອເຈົ້າ ແລະ ຈະບໍ່ຫວັງສິ່ງຕອບແທນໃດໆ. ການຮັບໃຊ້ເຈົ້າຄືກຽດຂອງຂ້ອຍ!” ບໍ່ວ່າພວກເຂົາຈະຂູດຮີດເຈົ້າສຳລັບແຮງງານຂອງເຈົ້າ ຫຼື ລິດຮອນສິດທິມະນຸດຂອງເຈົ້າກໍຕາມ, ເຈົ້າກໍຄວນຍອມຮັບມັນ ແລະ ບໍ່ຮຽກຮ້ອງຄ່າຕອບແທນໃດໆ. ຖ້າເຈົ້າຮຽກຮ້ອງ, ນັ້ນໝາຍຄວາມວ່າເຈົ້າເປັນຄົນເນລະຄຸນ ແລະ ເຮັດໃຫ້ພວກເຂົາເສຍໜ້າ ແລະ ພວກເຂົາກໍຈະເຮັດໃຫ້ເຈົ້າຕ້ອງຊົດໃຊ້ສຳລັບສິ່ງນັ້ນ. ໃນທາງກົງກັນຂ້າມ ຊາວຕາເວັນຕົກແມ່ນແຕກຕ່າງກັນ. ພວກເຂົາໄດ້ຮຽນຮູ້ທີ່ຈະປົກປ້ອງສິດທິຂອງພວກເຂົາ ແລະ ໃຊ້ສິດທິເຫຼົ່ານີ້ຢ່າງມີປະສິດທິພາບທີ່ສຸດ ໂດຍໃຊ້ມັນໃຫ້ເຖິງທີ່ສຸດເທົ່າທີ່ພວກເຂົາຈະເຮັດໄດ້. ເຖິງແມ່ນວ່າປະທານາທິບໍດີ ຫຼື ບຸກຄົນທີ່ມີຊື່ສຽງບາງຄົນຈະບໍ່ໃຫ້ເງິນທິບຫຼັງຈາກກິນອາຫານກໍຕາມ, ກໍຈະມີການຍື່ນຄຳຮ້ອງຮຽນ, ນີ້ຄືສິດທິທີ່ກົດໝາຍແຮງງານມອບໃຫ້ແກ່ຄົນງານ. ເມື່ອຄົນຕາເວັນອອກພົບກັບສະຖານະການດັ່ງກ່າວ, ພວກເຂົາກໍບໍ່ກ້າຮ້ອງຮຽນ. ພວກເຂົາຄິດວ່າ “ຄົນເຫຼົ່ານັ້ນເປັນເຈົ້າໜ້າທີ່, ເປັນຄົນທີ່ມີຊື່ສຽງ. ຂ້ອຍຈະຊະນະຄະດີຟ້ອງຮ້ອງພວກເຂົາໄດ້ບໍ? ເຖິງແມ່ນວ່າຂ້ອຍຈະຊະນະ, ຂ້ອຍຈະເຮັດແນວໃດຖ້າພວກເຂົາສ້າງຄວາມຫຍຸ້ງຍາກໃຫ້ຂ້ອຍຢູ່ເບື້ອງຫຼັງ? ຖ້າຂ້ອຍຟ້ອງຮ້ອງພວກເຂົາ, ຂ້ອຍກໍຈະຕ້ອງພົບກັບບັນຫາຮ້າຍແຮງ ແລະ ຂ້ອຍອາດຈະເຖິງຂັ້ນສູນເສຍຊີວິດຂອງຂ້ອຍ”. ເພາະສະນັ້ນ ຄົນຕາເວັນອອກຈຶ່ງຍອມເສຍປຽບດີກວ່າທີ່ຈະກ້າຂໍເງິນທິບ. ສິ່ງນີ້ເອີ້ນວ່າການອົດທົນ. ແຕ່ຊາວຕາເວັນຕົກນັ້ນແຕກຕ່າງກັນ. ພວກເຂົາຄິດວ່າ “ເປັນຫຍັງຂ້ອຍຈຶ່ງຕ້ອງອົດທົນກັບມັນ? ຂ້ອຍບໍ່ໄດ້ເກີດມາເພື່ອໃຊ້ຊີວິດຂອງຂ້ອຍເພື່ອຄົນອື່ນ, ຂ້ອຍມີຊີວິດຢູ່ເພື່ອຕົວຂ້ອຍເອງ. ຂ້ອຍຕ້ອງປົກປ້ອງສິດທິຂອງຂ້ອຍ. ນີ້ຄືເງິນທີ່ຂ້ອຍສົມຄວນໄດ້ຮັບ. ຂ້ອຍບໍ່ສົນດອກວ່າເຈົ້າຈະເປັນບຸກຄົນທີ່ມີຊື່ສຽງ ຫຼື ເປັນຄົນໃຫຍ່ຄົນໂຕ, ເຈົ້າຕ້ອງຈ່າຍ. ທຸກຄົນເທົ່າທຽມກັນ. ເຈົ້າມີສິດຫຍັງທີ່ຈະບໍ່ໃຫ້ເງິນທິບ? ຖ້າເຈົ້າບໍ່ໃຫ້ເງິນທິບ, ຂ້ອຍຈະຟ້ອງເຈົ້າ!” ແລ້ວເມື່ອພວກເຂົາໄດ້ຮັບເງິນທິບ, ເລື່ອງກໍຈົບລົງ. ສິ່ງເຫຼົ່ານີ້ຄືຄວາມຄິດ, ມຸມມອງ ແລະ ວິທີການຈັດການກັບຜູ້ຄົນ, ເຫດການ ແລະ ສິ່ງຕ່າງໆທີ່ແຕກຕ່າງກັນ ເຊິ່ງຄົນຕາເວັນອອກ ແລະ ຄົນຕາເວັນຕົກມີຜ່ານການສຶກສາທາງວັດທະນະທຳຂອງພວກເຂົາເອງ.

ສັງຄົມຕາເວັນອອກ ແລະ ສັງຄົມຕາເວັນຕົກມີຄວາມແຕກຕ່າງກັນໃນເລື່ອງວິທີການປູກຝັງທາງວັດທະນະທຳຂອງພວກເຂົາ ແລະ ເນື້ອໃນສະເພາະຂອງການປູກຝັງນັ້ນ. ຮູບແບບການປູກຝັງທີ່ແຕກຕ່າງກັນເຫຼົ່ານີ້ໄດ້ສ້າງວັດທະນະທຳຂອງມະນຸດທີ່ແຕກຕ່າງກັນຂຶ້ນມາ ພ້ອມທັງສ້າງຄຸນລັກສະນະຂອງຄວາມເປັນມະນຸດຂອງກຸ່ມຊົນເຜົ່າທີ່ແຕກຕ່າງກັນ. ດ້ວຍຄຸນລັກສະນະຂອງຄວາມເປັນມະນຸດເຫຼົ່ານີ້ ຄົນຕາເວັນອອກຈຶ່ງມີວິຖີຊີວິດ, ສະພາບການດຳລົງຊີວິດ, ຮູບແບບການຄິດ ແລະ ທັດສະນະຄະຕິຕໍ່ການວາງຕົວໃນທາງໂລກຂອງພວກເຂົາເອງ, ໃນຂະນະທີ່ຊາວຕາເວັນຕົກກໍມີວິຖີຊີວິດ, ສະພາບການດຳລົງຊີວິດ ພ້ອມທັງວິທີການ ແລະ ທັດສະນະຄະຕິຕໍ່ການວາງຕົວໃນທາງໂລກຂອງພວກເຂົາເອງ. ໃນທັດສະນະຄະຕິທັງສອງແບບຂອງການວາງຕົວໃນໂລກນີ້ ແບບໜຶ່ງຄືການອົດກັ້ນ ແລະ ການອົດທົນ, ອີກທັງຍັງສະຫງວນທ່າທີເປັນພິເສດ, ສ່ວນອີກແບບໜຶ່ງໃຫ້ຄວາມສຳຄັນເປັນພິເສດກັບການປົກປ້ອງສິດທິຂອງເຈດຈຳນົງ ແລະ ຄວາມປາຖະໜາທີ່ເປັນອັດຕະວິໄສຂອງຜູ້ຄົນ. ແບບໜຶ່ງເກີດຈາກການປູກຝັງໃຫ້ຮູ້ຈັກສ້າງພາບ ແລະ ອີກແບບໜຶ່ງເກີດຈາກການປູກຝັງຄວາມເຫັນແກ່ຕົວ. ບໍ່ວ່າຄຸນລັກສະນະຂອງຄວາມເປັນມະນຸດເຫຼົ່ານີ້ຈະເກີດຈາກການປູກຝັງປະເພດໃດກໍຕາມ, ບໍ່ວ່າຈະເປັນການອົດກັ້ນ ແລະ ການອົດທົນ ຫຼື ການປົກປ້ອງສິດທິຂອງຕົນເອງ, ການສະຫງວນທ່າທີ ຫຼື ການເປີດເຜີຍ, ສິ່ງໃດແມ່ນສິ່ງທີ່ເປັນບວກ? (ບໍ່ວ່າຈະເປັນຊາວຕາເວັນອອກ ຫຼື ຊາວຕາເວັນຕົກ ຄຸນລັກສະນະຂອງຄວາມເປັນມະນຸດເຫຼົ່ານີ້ລ້ວນແຕ່ບໍ່ແມ່ນສິ່ງທີ່ເປັນບວກເລີຍ). ເປັນຫຍັງພວກເຈົ້າຈຶ່ງເວົ້າວ່າພວກມັນບໍ່ແມ່ນສິ່ງທີ່ເປັນບວກ? ຂໍຟັງເຫດຜົນສະເພາະຂອງພວກເຈົ້າເບິ່ງ. ພວກເຈົ້າບໍ່ມີໃຜສາມາດບອກເຫດຜົນໄດ້ເລີຍ ແມ່ນບໍ? (ພວກເຮົາບໍ່ສາມາດບອກໄດ້.) ບໍ່ວ່າເລື່ອງທີ່ກຳລັງເວົ້າເຖິງຢູ່ນີ້ຈະເປັນແນວໃດກໍຕາມ ພວກເຈົ້າລ້ວນແຕ່ຢ້ານວ່າຄົນອື່ນຈະສອບຖາມເຖິງລາຍລະອຽດຢ່າງຖີ່ຖ້ວນ ແລະ ເມື່ອມີຄົນເຮັດແບບນັ້ນ ເຈົ້າກໍຮູ້ສຶກສັບສົນ ແລະ ບໍ່ສາມາດອະທິບາຍສິ່ງຕ່າງໆໄດ້ຢ່າງຊັດເຈນ. ສິ່ງນີ້ພິສູດວ່າເຈົ້າຂາດຄວາມຊັດເຈນໃນເລື່ອງນັ້ນ, ສະນັ້ນ ພວກເຈົ້າຄວນໂອ້ລົມກ່ຽວກັບເລື່ອງດັ່ງກ່າວ. ຄຳຖາມທີ່ເຮົາໄດ້ຖາມພວກເຈົ້າໄປນັ້ນເປັນຫົວຂໍ້ທີ່ຄຸ້ມຄ່າແກ່ການໂອ້ລົມກັນ ແມ່ນບໍ? (ແມ່ນແລ້ວ.) ຫົວຂໍ້ນີ້ກ່ຽວຂ້ອງກັບ “ສິ່ງທີ່ພຣະເຈົ້າໄດ້ສ້າງຂຶ້ນ”. ສະນັ້ນ, ໃຫ້ພວກເຮົາມາເບິ່ງນໍາກັນກ່ອນວ່າ: ມວນມະນຸດທີ່ພຣະເຈົ້າສ້າງຂຶ້ນມານັ້ນເປັນສິ່ງທີ່ຖືກສ້າງປະເພດໃດ? ສິ່ງທີ່ພຣະເຈົ້າສ້າງຂຶ້ນແມ່ນສິ່ງທີ່ເປັນບວກ. ສິ່ງໃດແດ່ທີ່ພຣະເຈົ້າສ້າງຂຶ້ນໃນຕົວບຸກຄົນໃດໜຶ່ງ? (ເຈດຈຳນົງເສລີຂອງຄົນດັ່ງກ່າວ ແລະ ສະຕິປັນຍາທີ່ພຣະເຈົ້າມອບໃຫ້ແກ່ລາວ.) ເວົ້າລວມແລ້ວ ເງື່ອນໄຂທີ່ມີມາແຕ່ກຳເນີດຂອງບຸກຄົນໃດໜຶ່ງລ້ວນແຕ່ແມ່ນພຣະເຈົ້າເປັນຜູ້ມອບໃຫ້ ແລະ ສ້າງຂຶ້ນມາ. ຖ້າພວກເຮົາໃຊ້ຄຳວ່າ “ສ້າງຂຶ້ນ”, ມັນອາດຈະເປັນນາມມະທຳເລັກໜ້ອຍ ເພາະວ່າທຸກຄົນເກີດມາຈາກພໍ່ແມ່ຂອງພວກເຂົາ ບໍ່ໄດ້ຖືກສ້າງຂຶ້ນດ້ວຍນໍ້າມືຂອງພຣະເຈົ້າເອງ. ການໃຊ້ວະລີທີ່ວ່າ: “ສິ່ງທີ່ພຣະເຈົ້າສ້າງຂຶ້ນມາ” ແມ່ນກວ້າງເກີນໄປເລັກໜ້ອຍ, ມັນບໍ່ຄ່ອຍເໝາະສົມປານໃດ. ໃນກໍລະນີນັ້ນ ການເວົ້າວ່າ: “ເງື່ອນໄຂທີ່ມີມາແຕ່ກຳເນີດທີ່ພຣະເຈົ້າມອບໃຫ້ແກ່ຜູ້ຄົນ” ແມ່ນມີຄວາມສະເພາະເຈາະຈົງ ແລະ ເປັນພາວະວິໄສຫຼາຍກວ່າ. ເງື່ອນໄຂທີ່ມີມາແຕ່ກຳເນີດທີ່ພຣະເຈົ້າມອບໃຫ້ແກ່ຜູ້ຄົນນັ້ນກ່ຽວຂ້ອງກັບຫົວຂໍ້ “ສິ່ງທີ່ພຣະເຈົ້າສ້າງຂຶ້ນມາ”. ສະນັ້ນ, ພວກເຮົາສາມາດເວົ້າໄດ້ບໍວ່າເງື່ອນໄຂທີ່ມີມາແຕ່ກຳເນີດຂອງຄົນເຮົາລ້ວນແຕ່ແມ່ນສິ່ງທີ່ເປັນບວກ? (ເວົ້າໄດ້.) ຮູບຮ່າງໜ້າຕາຂອງຄົນເຮົາ, ຄວາມສາມາດທາງດ້ານພາສາ ແລະ ປະສາດສຳຜັດທັງໝົດ ພ້ອມທັງຄຸນລັກສະນະທາງສະລີລະວິທະຍາ ຕະຫຼອດຈົນເຖິງເຈດຈຳນົງເສລີ, ຄວາມສາມາດທີ່ໃຊ້ໃນການຄິດ ແລະ ໄຕ່ຕອງ, ຈຸດແຂງ ແລະ ພອນສະຫວັນຕາມທຳມະຊາດຂອງພວກເຂົາ ແລະ ກົດເກນການຢູ່ລອດທັງໝົດທີ່ປະຕິບັດຕາມໃນຖານະສິ່ງທີ່ມີຊີວິດ, ສິ່ງເຫຼົ່ານີ້ລ້ວນແຕ່ແມ່ນສິ່ງທີ່ເປັນບວກ. ເຊິ່ງເວົ້າໄດ້ວ່າ ເງື່ອນໄຂທີ່ມີມາແຕ່ກຳເນີດທີ່ພຣະເຈົ້າມອບໃຫ້ແກ່ຜູ້ຄົນລ້ວນແຕ່ແມ່ນສິ່ງທີ່ເປັນບວກ. ສະນັ້ນ, ສິ່ງທີ່ເປັນບວກເຫຼົ່ານີ້ລວມເຖິງຄວາມຄິດຕ່າງໆທີ່ເກີດຂຶ້ນໃນຈິດໃຈຂອງຄົນເຮົາ ຫຼື ສິ່ງທີ່ພວກເຂົາຍອມຮັບຈາກສັງຄົມ ແລະ ຈາກຍຸກສະໄໝທີ່ແຕກຕ່າງກັນບໍ? (ບໍ່ລວມ.) ສິ່ງໃດກໍຕາມທີ່ຜູ້ຄົນໄດ້ຮັບຈາກສັງຄົມ ຫຼື ຈາກມວນມະນຸດນັ້ນບໍ່ແມ່ນສິ່ງທີ່ພຣະເຈົ້າມອບໃຫ້ ແລະ ບໍ່ແມ່ນສິ່ງທີ່ພຣະເຈົ້າສ້າງຂຶ້ນມາແຕ່ເດີມ. ສາມາດເວົ້າໄດ້ວ່າ ຕາບໃດທີ່ບາງສິ່ງມາຈາກສັງຄົມ ຫຼື ຈາກມວນມະນຸດ, ມັນກໍບໍ່ແມ່ນສິ່ງທີ່ເປັນບວກ. ຖ້າສະຫຼຸບໃນລັກສະນະຄວາມໝາຍກວ້າງໆ, ພວກເຮົາກໍອາດຈະເວົ້າແບບນີ້. ແລ້ວຖ້າຈະເວົ້າໃຫ້ສະເພາະເຈາະຈົງເດ? ຄຸນລັກສະນະຂອງຄວາມເປັນມະນຸດ ແລະ ວິທີຄິດທີ່ເກີດຂຶ້ນພາຍໃນບໍລິບົດທາງວັດທະນະທຳຂອງການປູກຝັງດ້ານສິນທຳຂອງສັງຄົມຕາເວັນອອກນັ້ນ ບໍ່ແມ່ນວ່າມີຄວາມບິດເບືອນໃນລະດັບໃດໜຶ່ງບໍ? ມັນຍັງສາມາດເວົ້າໄດ້ແບບນີ້: ໃນສັງຄົມຕາເວັນອອກ, ຈິດໃຈຂອງຜູ້ຄົນຖືກຜູກມັດ ແລະ ບິດບ້ຽວ, ພວກເຂົາຖືກເຮັດໃຫ້ເສື່ອມຊາມ ແລະ ໄດ້ຮັບອິດທິພົນຈາກຄວາມຄິດ ແລະ ມຸມມອງບາງຢ່າງຈາກສັງຄົມ ແລະ ຈາກຊາຕານ. ສິ່ງນີ້ບໍ່ໄດ້ໝາຍຄວາມວ່າຈິດໃຈຂອງພວກເຂົາໄດ້ຜ່ານການດັດແປງຂອງຊາຕານແລ້ວບໍ? (ແມ່ນແລ້ວ.) ຈິດໃຈຂອງຜູ້ຄົນໄດ້ຜ່ານການດັດແປງ ແລະ ຄວາມຄິດຂອງພວກເຂົາກໍບໍ່ໄດ້ເກີດມາຈາກຄວາມເປັນມະນຸດຂອງພວກເຂົາ. ຄຳສອນເຫຼົ່ານີ້ບໍ່ໄດ້ມາຈາກສິ່ງທີ່ເປັນບວກ ແລະ ບໍ່ໄດ້ມາຈາກພຣະເຈົ້າ. ເນື່ອງຈາກພວກມັນບໍ່ໄດ້ມາຈາກພຣະເຈົ້າ, ສະນັ້ນ ບໍ່ວ່າພວກມັນຈະສ້າງຄວາມຄິດ, ມຸມມອງ ແລະ ຮູບແບບການຄິດໃດໆຂຶ້ນມາກໍຕາມ ພ້ອມທັງບໍ່ວ່າໃນທີ່ສຸດແລ້ວພວກມັນຈະສ້າງຄຸນລັກສະນະຂອງຄວາມເປັນມະນຸດໃດໆຂຶ້ນມາກໍຕາມ ລວມທັງສິ່ງອື່ນໆທີ່ເກີດຕາມມາຈາກສິ່ງເຫຼົ່ານັ້ນ ລ້ວນແຕ່ແມ່ນສິ່ງທີ່ເປັນລົບ, ບໍ່ແມ່ນສິ່ງທີ່ເປັນບວກ. ນີ້ຄືສິ່ງທີ່ພວກເຈົ້າແນ່ໃຈແລ້ວ ແມ່ນບໍ? (ແມ່ນແລ້ວ.) ຈິດໃຈຂອງຄົນຕາເວັນອອກຖືກຜູກມັດ ແລະ ບິດບ້ຽວ ພ້ອມທັງໄດ້ຮັບອິດທິພົນຈາກຄວາມຄິດ ແລະ ມຸມມອງບາງຢ່າງຂອງຕາເວັນອອກ, ສະນັ້ນ ສິ່ງທີ່ສະແດງອອກໂດຍຄຸນລັກສະນະຂອງຄວາມເປັນມະນຸດຂອງພວກເຂົາຈຶ່ງລ້ວນແຕ່ແມ່ນສິ່ງທີ່ເປັນລົບ. ຕອນນີ້ໃຫ້ພວກເຮົາມາເບິ່ງສັງຄົມຕາເວັນຕົກ. ເນື້ອໃນຂອງການປູກຝັງທາງດ້ານອຸດົມການຂອງຊາວຕາເວັນຕົກແມ່ນຫຍັງ? ມັນກ່ຽວຂ້ອງກັບຄວາມຈິງບໍ? ເນື້ອໃນຂອງການປູກຝັງແບບຕາເວັນຕົກ ແລະ ການສະແດງອອກເຖິງຄວາມເປັນມະນຸດທີ່ມັນສອນໃຫ້ຜູ້ຄົນພະຍາຍາມບັນລຸນັ້ນ ມາຈາກພຣະທຳຂອງພຣະເຈົ້າບໍ? (ບໍ່ໄດ້ມາຈາກພຣະທໍາຂອງພຣະເຈົ້າ.) ເພື່ອເວົ້າໃຫ້ຊັດເຈນຍິ່ງຂຶ້ນ ເຮົາຂໍຖາມພວກເຈົ້າໜຶ່ງຄຳຖາມ: ການປູກຝັງນີ້ ລວມທັງຫຼັກການທີ່ຢູ່ເບື້ອງຫຼັງຄວາມຄິດ ແລະ ມຸມມອງເຫຼົ່ານີ້ກ່ຽວກັບການຈັດການກັບຊີວິດ, ການມີຊີວິດລອດ ແລະ ເລື່ອງທາງໂລກ ພ້ອມທັງວິທີການເຫຼົ່ານີ້ສຳລັບການຈັດການກັບສິ່ງເຫຼົ່ານັ້ນ ສອດຄ່ອງກັບພຣະທຳຂອງພຣະເຈົ້າບໍ? ມັນສອດຄ່ອງກັບຄວາມຈິງບໍ? (ບໍ່ສອດຄ່ອງ.) ມັນບໍ່ສອດຄ່ອງໃນທາງໃດ? (ມັນຄືກັບການປູກຝັງແບບຕາເວັນຕົກທີ່ປູກຝັງຄວາມເຫັນແກ່ຕົວ ເຖິງແມ່ນວ່າມັນຈະເຄົາລົບເສລີພາບທາງຄວາມຄິດ ແຕ່ມັນສອນໃຫ້ຜູ້ຄົນຄິດເຖິງແຕ່ຕົນເອງ ແລະ ບໍ່ຄິດຄໍານຶງເຖິງຄົນອື່ນ. ສິ່ງນີ້ບໍ່ສອດຄ່ອງກັບພຣະທຳຂອງພຣະເຈົ້າ ແລະ ຄວາມຈິງ.) ແລ້ວພຣະທຳຂອງພຣະເຈົ້າ ແລະ ຄວາມຈິງກ່າວວ່າແນວໃດ? (ໃນການມີປະຕິສຳພັນຮ່ວມກັນ ຜູ້ຄົນບໍ່ຄວນຄິດເຖິງແຕ່ຜົນປະໂຫຍດ ຫຼື ຄວາມຮູ້ສຶກຂອງຕົນເອງເທົ່ານັ້ນ ແຕ່ພວກເຂົາຄວນຄິດວ່າການກະທຳຂອງພວກເຂົາຈະສາມາດເສີມສ້າງຄົນອື່ນໃນຂະນະທີ່ຍັງສອດຄ່ອງກັບຄວາມຈິງໄດ້ແນວໃດ.) ພຣະທຳຂອງພຣະເຈົ້າບອກເຈົ້າວ່າ ບໍ່ວ່າເຈົ້າຈະຄິດກ່ຽວກັບບັນຫາຕ່າງໆຢ່າງເສລີ ແລະ ຢ່າງມີພາວະວິໄສ ຫຼື ພາຍໃຕ້ການຄອບງຳຂອງຄວາມຄິດ ຫຼື ມຸມມອງໃດໜຶ່ງກໍຕາມ, ເຈົ້າກໍບໍ່ຄວນເຮັດເຊັ່ນນັ້ນພຽງເພື່ອປົກປ້ອງຜົນປະໂຫຍດຂອງເຈົ້າເອງ ຫຼື ປົກປ້ອງກຽດສັກສີ ແລະ ໜ້າຕາຂອງເຈົ້າເອງ, ນີ້ບໍ່ແມ່ນຫຼັກການທີ່ຜູ້ເຊື່ອໃນພຣະເຈົ້າຄວນໃຊ້ໃນການພິຈາລະນາບັນຫາຕ່າງໆ. ເມື່ອເຈົ້າພິຈາລະນາບັນຫາຕ່າງໆ, ເຈົ້າຄວນໃສ່ໃຈວ່າວິທີການຂອງເຈົ້າສອດຄ່ອງກັບຄວາມຈິງ ຫຼື ບໍ່, ບັນຫາເຫຼົ່ານີ້ສາມາດແກ້ໄຂໄດ້ໂດຍໃຊ້ຄວາມຈິງ ຫຼື ບໍ່ ແລະ ວິທີການຂອງເຈົ້າສອດຄ່ອງກັບຫຼັກການຄວາມຈິງ ແລະ ນຳໄປສູ່ການອ່ອນນ້ອມຕໍ່ພຣະເຈົ້າ ຫຼື ບໍ່. ນີ້ຄືຫຼັກການສຳລັບການພິຈາລະນາບັນຫາຕ່າງໆ. ບໍ່ວ່າເຈົ້າຈະກຳລັງຈັດການກັບຜູ້ຄົນ ຫຼື ກຳລັງຈັດການກັບບັນຫາກ່ຽວກັບຄອບຄົວຂອງເຈົ້າ ຫຼື ສິ່ງອື່ນໆທີ່ຢູ່ອ້ອມຕົວເຈົ້າກໍຕາມ, ເຈົ້າກໍຕ້ອງປະຕິບັດຕາມພຣະທຳຂອງພຣະເຈົ້າ ແລະ ຫຼັກການຄວາມຈິງ, ແທນທີ່ຈະພຽງແຕ່ປົກປ້ອງສິດທິ ແລະ ຜົນປະໂຫຍດຂອງເຈົ້າເອງ. ສິ່ງເຫຼົ່ານີ້ແມ່ນຫຼັກການຂອງການປະພຶດຕົນຕາມທີ່ພຣະເຈົ້າຮຽກຮ້ອງ. ສະນັ້ນ, ເມື່ອເບິ່ງແບບຜິວເຜີນແລ້ວ, ເມື່ອປຽບທຽບກັບການປູກຝັງທາງດ້ານວັດທະນະທຳແບບຕາເວັນອອກ, ການປູກຝັງທາງດ້ານວັດທະນະທຳແບບຕາເວັນຕົກໃຫ້ຄວາມສຳຄັນກັບສິດທິມະນຸດ ແລະ ການປົກປ້ອງສິດທິຂອງຜູ້ຄົນຫຼາຍກວ່າ. ມັນເໜືອກວ່າວັດທະນະທຳຕາເວັນອອກ ແຕ່ກໍບໍ່ໄດ້ໝາຍຄວາມວ່າມັນສາມາດທົດແທນຄວາມຈິງໄດ້. ເຈົ້າຕ້ອງບໍ່ຄິດວ່າພຽງເພາະມັນເໜືອກວ່າວັດທະນະທຳຕາເວັນອອກ ຫຼື ເພາະມັນເຄົາລົບສິດທິມະນຸດ ແລະ ເຮັດໃຫ້ຜູ້ຄົນເປັນເອກະລາດ ແລະ ມີອິດສະຫຼະ, ມັນຈຶ່ງສາມາດເຂົ້າມາແທນທີ່ຫຼັກການຄວາມຈິງ ແລະ ຖືກພັນລະນາວ່າເປັນສິ່ງທີ່ເປັນບວກໄດ້. ການປູກຝັງທາງດ້ານວັດທະນະທຳແບບຕາເວັນຕົກພຽງແຕ່ເໜືອກວ່າການປູກຝັງທາງດ້ານວັດທະນະທຳແບບຕາເວັນອອກ ແລະ ສອດຄ່ອງກັບຄວາມຕ້ອງການຂອງຄວາມເປັນມະນຸດຫຼາຍກວ່າເທົ່ານັ້ນ ແຕ່ມັນບໍ່ສາມາດນຳມາທຽບເທົ່າກັບຫຼັກການຄວາມຈິງໄດ້ ແລະ ບໍ່ສາມາດທົດແທນຫຼັກການເຫຼົ່ານັ້ນໄດ້ເຊັ່ນກັນ. ມັນພຽງແຕ່ສະໜັບສະໜູນ ແລະ ເຄົາລົບຄວາມຕ້ອງການຂອງຄວາມເປັນມະນຸດ ພ້ອມທັງກຽດສັກສີ ແລະ ສິດທິ ແລະ ຜົນປະໂຫຍດຂອງຜູ້ຄົນໃນລະດັບໃດໜຶ່ງເທົ່ານັ້ນ. ເຖິງຢ່າງໃດກໍຕາມ ຄວາມເຄົາລົບນີ້ກ່ຽວຂ້ອງໃນແງ່ຂອງຄວາມເປັນມະນຸດເທົ່ານັ້ນ. ໃນແງ່ຂອງຄວາມຈິງ ແລະ ຄວາມຍຸຕິທຳແລ້ວ, ມັນບໍ່ໄດ້ສະໜັບສະໜູນສິ່ງເຫຼົ່ານີ້ເລີຍ. ເພາະສະນັ້ນ ການປູກຝັງທາງດ້ານວັດທະນະທຳແບບຕາເວັນຕົກຈຶ່ງເປັນການປູກຝັງຄວາມເຫັນແກ່ຕົວ. ການປູກຝັງຄວາມເຫັນແກ່ຕົວໝາຍຄວາມວ່າ: “ທຸກຄົນຕ້ອງຮັບໃຊ້ຜົນປະໂຫຍດຂອງຂ້ອຍ. ຂ້ອຍຕ້ອງຄິດທຸກຢ່າງໃຫ້ຖີ່ຖ້ວນດ້ວຍຕົວຂ້ອຍເອງກ່ອນທີ່ຂ້ອຍຈະເຮັດມັນ. ຜົນປະໂຫຍດສ່ວນຕົວຂອງຂ້ອຍ, ສິດທິມະນຸດຂອງຂ້ອຍ ແລະ ສິດທິສ່ວນບຸກຄົນຂອງຂ້ອຍຄືສິ່ງສຳຄັນທີ່ສຸດ”. ມີຄວາມຖືກຕ້ອງທາງສິນທຳໃດໆທີ່ຈະເວົ້າເຖິງຢູ່ບ່ອນນີ້ບໍ? ມີຄວາມຍຸຕິທຳໃດໆທີ່ຈະເວົ້າເຖິງບໍ? (ບໍ່ມີ.) ຖ້າບໍ່ມີຄວາມຍຸຕິທຳ ຫຼື ຄວາມຖືກຕ້ອງທາງສິນທຳ, ມັນຈະສອດຄ່ອງກັບຫຼັກການຄວາມຈິງໄດ້ແນວໃດ? ການປູກຝັງທາງດ້ານວັດທະນະທຳແບບຕາເວັນຕົກເຄົາລົບສິດທິມະນຸດຂອງເຈົ້າ, ມັນໃຫ້ສິດແກ່ເຈົ້າໃນການຄິດກ່ຽວກັບບັນຫາຕ່າງໆ ແລະ ສະແດງຄວາມຄິດເຫັນຂອງເຈົ້າຢ່າງເສລີໃນລະດັບໃດໜຶ່ງ. ດ້ວຍວິທີນີ້ ໂດຍພື້ນຖານແລ້ວມັນສາມາດປົກປ້ອງກຽດສັກສີ ແລະ ສິດທິມະນຸດຂອງຜູ້ຄົນໄດ້. ສະນັ້ນ, ໃນລະດັບໃດໜຶ່ງ ການປູກຝັງແບບຕາເວັນຕົກຈຶ່ງສອດຄ່ອງກັບຄວາມຕ້ອງການຂອງຄວາມເປັນມະນຸດຫຼາຍກວ່າ. ແຕ່ການປູກຝັງແບບຕາເວັນຕົກສາມາດນຳພາຜູ້ຄົນໄປສູ່ເສັ້ນທາງທີ່ຖືກຕ້ອງໃນຊີວິດໄດ້ບໍ? ມັນສາມາດເຮັດໃຫ້ຜູ້ຄົນປະຕິບັດຕໍ່ທຸກຄົນ ແລະ ເຮັດທຸກສິ່ງຕາມຫຼັກການຄວາມຈິງໄດ້ບໍ? ມັນບໍ່ສາມາດເຮັດສິ່ງນີ້ໄດ້. ການປູກຝັງແບບຕາເວັນຕົກສາມາດຮັບປະກັນວ່າທຸກຄົນມີສິດທິມະນຸດ ແລະ ມີສິດທີ່ຈະປົກປ້ອງກຽດສັກສີຂອງພວກເຂົາ, ສິ່ງນີ້ສອດຄ່ອງກັບຄວາມຕ້ອງການຂອງຄວາມເປັນມະນຸດຢ່າງສິ້ນເຊີງ. ເຖິງຢ່າງໃດກໍຕາມ, ເມື່ອວັດແທກກັບສະຖານະການຕົວຈິງໃນສັງຄົມແລ້ວ, ມີໜ້ອຍປະເທດທີ່ຈະສາມາດບັນລຸມາດຕະຖານໃນການຮັບປະກັນສິດທິມະນຸດໄດ້ຢ່າງຄົບຖ້ວນ. ເວົ້າຕາມຄວາມເປັນຈິງແລ້ວ, ໃນສັງຄົມປັດຈຸບັນ ການທີ່ສາມາດອະນຸຍາດໃຫ້ຜູ້ຄົນຄິດກ່ຽວກັບບັນຫາຕ່າງໆໄດ້ຢ່າງເສລີ ແລະ ສະແດງຄວາມຄິດເຫັນຂອງພວກເຂົາໄດ້ຢ່າງເສລີ ຖືວ່າເປັນລະບົບສັງຄົມທີ່ດີຫຼາຍ. ພຣະເຈົ້າໄດ້ມອບເຈດຈຳນົງເສລີ ແລະ ຄວາມສາມາດໃນການຄິດກ່ຽວກັບບັນຫາຕ່າງໆຢ່າງເປັນເອກະລາດໃຫ້ແກ່ຜູ້ຄົນ, ສິ່ງນີ້ເປັນພຽງດ້ານໜຶ່ງຂອງຂີດຄວາມສາມາດທີ່ພຣະອົງມອບໃຫ້ແກ່ພວກເຂົາເທົ່ານັ້ນ. ເຖິງຢ່າງໃດກໍຕາມ, ພຣະເຈົ້າບໍ່ເຄີຍບອກເຈົ້າວ່າ: “ຈົ່ງເຫັນແກ່ຕົວ, ຈົ່ງເຮັດຕາມໃຈຕົນເອງ. ທຸກສິ່ງຕ້ອງຖືເອົາຜົນປະໂຫຍດຂອງເຈົ້າເອງເປັນສູນກາງ. ຜົນປະໂຫຍດຂອງເຈົ້າເອງຄືສິ່ງສຳຄັນທີ່ສຸດ. ໃນທຸກສິ່ງ ເຈົ້າຕ້ອງເປັນເອກະລາດ ແລະ ເປັນນາຍຂອງຕົວເຈົ້າເອງ ແລະ ບໍ່ຈຳເປັນຕ້ອງສະແຫວງຫາຄວາມຈິງ, ຖາມເຖິງຄວາມປະສົງຂອງສະຫວັນ ຫຼື ຄຳນຶງເຖິງຜົນປະໂຫຍດຂອງຄົນອື່ນ”. ພຣະເຈົ້າບໍ່ເຄີຍສອນໃຜແບບນີ້. ນັບຕັ້ງແຕ່ຈຸດເລີ່ມຕົ້ນຂອງການທີ່ພຣະເຈົ້ານຳພາຜູ້ຄົນໃນຊີວິດຂອງພວກເຂົາ, ພຣະອົງໄດ້ຊີ້ໃຫ້ເຫັນເຖິງວິທີການດຳລົງຊີວິດ ແລະ ການປະພຶດຕົນທີ່ສະເພາະເຈາະຈົງໃນທຸກດ້ານ, ບອກໃຫ້ຜູ້ຄົນໄລ່ຕາມເສາະຫາຄວາມຈິງ, ໃຫ້ອ່ອນນ້ອມຕໍ່ການຈັດວາງ ແລະ ການຈັດແຈງຂອງພຣະອົງ, ໃຫ້ເປັນຄົນຊື່ສັດ, ໃຫ້ບັນລຸໜ້າທີ່ຂອງສິ່ງທີ່ຖືກສ້າງ ແລະ ອື່ນໆ. ສິ່ງເຫຼົ່ານີ້ລ້ວນແຕ່ເປັນການໄລ່ຕາມເສາະຫາທີ່ສຳຄັນທີ່ສຸດໃນຊີວິດຂອງຄົນເຮົາ. ໃນບັນດາຄວາມຈິງອັນຫຼວງຫຼາຍທີ່ພຣະເຈົ້າໄດ້ສະແດງອອກມາ, ພຣະອົງບໍ່ເຄີຍບອກໃຫ້ເຈົ້າປົກປ້ອງສິດທິຂອງເຈົ້າ ແລະ ພຣະອົງກໍບໍ່ເຄີຍບອກໃຫ້ເຈົ້າຄິດກ່ຽວກັບບັນຫາຕ່າງໆຢ່າງເສລີ ແລະ ປົກປ້ອງພື້ນທີ່ທີ່ເປັນເອກະລາດຂອງເຈົ້າເອງ. ພຣະເຈົ້າບໍ່ເຄີຍກ່າວແບບນັ້ນເລີຍ. ພຣະເຈົ້າພຽງແຕ່ມອບຄວາມສາມາດໃນການຄິດກ່ຽວກັບບັນຫາຕ່າງໆຢ່າງເປັນເອກະລາດໃຫ້ແກ່ເຈົ້າເທົ່ານັ້ນ, ກໍມີພຽງເທົ່ານັ້ນ. ເຈົ້າມີຄວາມສາມາດນີ້ ແລະ ເຈົ້າຍັງມີເງື່ອນໄຂທີ່ມີມາແຕ່ກຳເນີດຂອງເຈດຈຳນົງເສລີອີກດ້ວຍ. ເຖິງຢ່າງໃດກໍຕາມ, ໃນຂະນະທີ່ພຮະອົງໄດ້ມອບເງື່ອນໄຂທີ່ມີມາແຕ່ກຳເນີດດັ່ງກ່າວໃຫ້ແກ່ຜູ້ຄົນ, ພຣະເຈົ້າກໍໄດ້ກຳນົດກົດໝາຍ ແລະ ພຣະບັນຍັດສຳລັບພວກເຂົາ ພ້ອມທັງສະໜອງຄວາມຈິງຕ່າງໆໃຫ້ແກ່ພວກເຂົາ, ໂດຍບອກພວກເຂົາເຖິງວິທີການປະພຶດຕົນ ແລະ ວິທີການນະມັດສະການພຣະເຈົ້າ, ໃນທຸກເລື່ອງ ລ້ວນແຕ່ມີຫຼັກການຄວາມຈິງທີ່ຜູ້ຄົນຄວນປະຕິບັດຕາມ. ແຕ່ໃນພຣະທຳທັງໝົດຂອງພຣະເຈົ້າ ແລະ ຄຳຕັກເຕືອນຂອງພຣະອົງທີ່ມີຕໍ່ຜູ້ຄົນ, ພຣະອົງບໍ່ເຄີຍບອກໃຫ້ຜູ້ຄົນເຮັດຕາມໃຈຕົນເອງ, ເປັນເອກະລາດ ຫຼື ຮຽນຮູ້ທີ່ຈະປົກປ້ອງສິດທິຂອງພວກເຂົາ. ຄວາມຄິດ, ມຸມມອງ ຫຼື ຄຳກ່າວ ແລະ ຄຳສອນດັ່ງກ່າວບໍ່ເຄີຍປາກົດຢູ່ໃນພຣະທຳຂອງພຣະເຈົ້າ ຫຼື ໃນຄວາມຈິງເລີຍ. ໃນທາງກົງກັນຂ້າມ ໃນພຣະທຳທີ່ພຣະເຈົ້າເປີດໂປງອຸປະນິໄສທີ່ເສື່ອມຊາມຂອງຜູ້ຄົນ, ພຣະອົງໄດ້ເປີດໂປງຄວາມອວດດີ ແລະ ຄວາມເຫັນແກ່ຕົວຂອງພວກເຂົາ. ຄວາມເຫັນແກ່ຕົວນີ້ເປັນຄຸນລັກສະນະທີ່ຄວາມເປັນມະນຸດຂອງຜູ້ຄົນເປີດເຜີຍອອກມາ ຫຼັງຈາກທີ່ພວກເຂົາຖືກຊາຕານເຮັດໃຫ້ເສື່ອມຊາມແລ້ວ. ໃນຕົວບາງຄົນ ມັນສະແດງອອກມາໃນຂະນະທີ່ພວກເຂົາພະຍາຍາມປົກປ້ອງຜົນປະໂຫຍດຂອງພວກເຂົາເອງ ຫຼັງຈາກທີ່ພວກເຂົາຖືກຊາຕານເຮັດໃຫ້ເສື່ອມຊາມແລ້ວ, ສ່ວນໃນຕົວຄົນອື່ນໆ ມັນເປັນພຽງຜົນຜະລິດຈາກການປູກຝັງຂອງສັງຄົມນີ້ເທົ່ານັ້ນ. ໃນທັງສອງກໍລະນີ, ມັນກໍຄືຄວາມເຫັນແກ່ຕົວ. ບໍ່ວ່າມັນຈະເກີດຂຶ້ນມາແນວໃດກໍຕາມ ສະຫຼຸບແລ້ວ ຕາບໃດທີ່ເຈົ້າເຫັນແກ່ຕົວ, ນັ້ນກໍຄືຄຸນລັກສະນະ ແລະ ການເປີດເຜີຍຂອງຄວາມເປັນມະນຸດທີ່ເຈົ້າສະແດງອອກມາໃນຂະນະທີ່ດຳລົງຊີວິດຢູ່ພາຍໃຕ້ອຸປະນິໄສທີ່ເສື່ອມຊາມ. ຕອນນີ້ເຂົ້າໃຈແຈ່ມແຈ້ງແລ້ວບໍ? (ເຂົ້າໃຈແລ້ວ.)

ຄວາມອາດສາມາດຕ່າງໆທີ່ລວມຢູ່ໃນເງື່ອນໄຂຕິດໂຕມາແຕ່ກຳເນີດທີ່ພຣະເຈົ້າປະທານໃຫ້ແກ່ຜູ້ຄົນ ຫຼື ຂີດຄວາມສາມາດ ແລະ ຄວາມສາມາດທີ່ຜູ້ຄົນມີມາແຕ່ກຳເນີດນັ້ນ ບໍ່ມີຫຍັງກ່ຽວຂ້ອງກັບການສຶກສາແບບຕາເວັນຕົກ ຫຼື ຕາເວັນອອກເລີຍ. ຄວາມອາດສາມາດຕ່າງໆທີ່ຢູ່ໃນເງື່ອນໄຂຕິດໂຕມາແຕ່ກຳເນີດທີ່ພຣະເຈົ້າປະທານໃຫ້ແກ່ຜູ້ຄົນນັ້ນລ້ວນແຕ່ແມ່ນສິ່ງທີ່ເປັນບວກ. ເປັນຫຍັງເຮົາຈຶ່ງເວົ້າວ່າພວກມັນແມ່ນສິ່ງທີ່ເປັນບວກ? ເພາະວ່າເງື່ອນໄຂຕິດໂຕມາແຕ່ກຳເນີດເຫຼົ່ານີ້ມາຈາກພຣະເຈົ້າ. ໂດຍສະເພາະແລ້ວ ການມີເງື່ອນໄຂຕິດໂຕມາແຕ່ກຳເນີດເຫຼົ່ານີ້ຊ່ວຍໃຫ້ມະນຸດທີ່ຖືກສ້າງຂຶ້ນສາມາດຍອມຮັບສິ່ງທີ່ເປັນບວກ ແລະ ສາມາດຮຽນຮູ້, ໄຕ່ຕອງຕົນເອງ, ສຳຜັດ ແລະ ເຂົ້າໃຈຜູ້ຄົນ, ເຫດການ ແລະ ສິ່ງຕ່າງໆທີ່ພວກເຂົາພົບພໍ້ໃນຊີວິດຈິງ. ພຣະເຈົ້າໄດ້ຈັດແຈງ ແລະ ກຽມພ້ອມສິ່ງນີ້ໄວ້ສຳລັບຜູ້ຄົນ, ສະນັ້ນ ມັນຈຶ່ງແມ່ນສິ່ງທີ່ເປັນບວກ. ບໍ່ວ່າຈະເປັນການສຶກສາແບບຕາເວັນອອກ ຫຼື ຕາເວັນຕົກ ຫຼື ວັດທະນະທຳຕາເວັນອອກ ຫຼື ຕາເວັນຕົກ, ທັງສອງລ້ວນແຕ່ບໍ່ມີຫຍັງກ່ຽວຂ້ອງກັບຄວາມຈິງທີ່ພຣະເຈົ້າສັ່ງສອນ ແລະ ສະໜອງໃຫ້ແກ່ຜູ້ຄົນ. ມັນເຖິງຂັ້ນຂັດແຍ້ງກັບຄວາມຈິງ ແລະ ຄວາມເປັນມະນຸດທີ່ພຣະເຈົ້າຮຽກຮ້ອງໃຫ້ຜູ້ຄົນມີ. ເພາະສະນັ້ນແລ້ວ, ບໍ່ວ່າຈະເປັນການສຶກສາແບບຕາເວັນອອກ ຫຼື ການສຶກສາແບບຕາເວັນຕົກກໍລ້ວນແຕ່ບໍ່ແມ່ນສິ່ງທີ່ເປັນບວກ. ບໍ່ວ່າມັນຈະມາຈາກສັງຄົມ, ຈາກກະແສທີ່ຊົ່ວຮ້າຍ ຫຼື ຈາກຊົນຊັ້ນປົກຄອງໃດໜຶ່ງກໍຕາມ, ມັນກໍບໍ່ແມ່ນສິ່ງທີ່ເປັນບວກ. ເຖິງແມ່ນວ່າການສຶກສາແບບຕາເວັນຕົກຈະກ້າວໜ້າ ແລະ ດີກວ່າການສຶກສາແບບຕາເວັນອອກເລັກໜ້ອຍ, ສາມາດໃຫ້ເສລີພາບແກ່ຜູ້ຄົນໃນລະດັບໜຶ່ງ ແລະ ຕອບສະໜອງຄວາມຕ້ອງການບາງຢ່າງຂອງພວກເຂົາໄດ້ກໍຕາມ, ມັນກໍພຽງແຕ່ນຳໃຊ້ເຈດຈຳນົງເສລີຂອງຜູ້ຄົນ ແລະ ຄວາມອາດສາມາດຂອງພວກເຂົາໃນການຄິດກ່ຽວກັບບັນຫາ ແລະ ສະແດງຄວາມຄິດເຫັນຢ່າງອິດສະຫຼະເທົ່ານັ້ນ. ນັ້ນກໍຄື ມັນນຳໃຊ້ສິ່ງທີ່ເປັນບວກ ແຕ່ຄວາມຄິດທີ່ມັນສະໜັບສະໜູນ ແລະ ເປົ້າໝາຍທີ່ມັນຕັ້ງເປົ້າທີ່ຈະບັນລຸນັ້ນບໍ່ແມ່ນເພື່ອເຮັດໃຫ້ຜູ້ຄົນຍ່າງໃນເສັ້ນທາງທີ່ຖືກຕ້ອງ ແລະ ບໍ່ແມ່ນເພື່ອຊ່ວຍໃຫ້ພວກເຂົາກາຍເປັນມະນຸດທີ່ຖືກສ້າງຂຶ້ນຢ່າງແທ້ຈິງຕາມທີ່ພຣະເຈົ້າຕ້ອງການ. ສະນັ້ນ ເມື່ອພິຈາລະນາຈາກສິ່ງນີ້, ເຖິງແມ່ນວ່າການສຶກສາແບບຕາເວັນຕົກຈະເໜືອກວ່າການສຶກສາແບບຕາເວັນອອກ ຫຼື ຕອບສະໜອງຄວາມຕ້ອງການຂອງມະນຸດຊາດກໍຕາມ, ມັນກໍບໍ່ໄດ້ເຮັດໃຫ້ພວກເຂົາສາມາດອ່ອນນ້ອມຕໍ່ພຣະເຈົ້າໄດ້, ປະພຶດຕົນຢ່າງເໝາະສົມໃນຖານະສິ່ງທີ່ຖືກສ້າງ ແລະ ເຮັດສຳເລັດໜ້າທີ່ຂອງສິ່ງທີ່ຖືກສ້າງ ໂດຍຜ່ານການນຳໃຊ້ເຈດຈຳນົງເສລີ ຫຼື ຄວາມອາດສາມາດບາງຢ່າງຂອງຜູ້ຄົນ. ການສຶກສານີ້ຍັງບໍ່ໄດ້ນຳພາຜູ້ຄົນໃຫ້ມາຢູ່ຕໍ່ໜ້າພຣະເຈົ້າ ຫຼື ຊ່ວຍໃຫ້ພວກເຂົາສາມາດນະມັດສະການພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍໄດ້ອີກດ້ວຍ. ການສຶກສາແບບຕາເວັນອອກ ແລະ ການສຶກສາແບບຕາເວັນຕົກມີບົດບາດດຽວກັນ: ທັງສອງລ້ວນແຕ່ເຮັດໃຫ້ຜູ້ຄົນອອກຫ່າງຈາກພຣະເຈົ້າ ແລະ ຈາກຄວາມຈິງ. ບໍ່ວ່າຈະເປັນວັດທະນະທຳຕາເວັນອອກ ຫຼື ວັດທະນະທຳຕາເວັນຕົກ, ທັງສອງລ້ວນແຕ່ເກີດຂຶ້ນພາຍໃຕ້ພູມຫຼັງທາງສັງຄົມທີ່ກວ້າງຂວາງແຫ່ງການປົກຄອງຂອງຊາຕານເໜືອມະນຸດຊາດ ແລະ ຜ່ານຂະບວນການທີ່ຊາຕານເຮັດໃຫ້ມະນຸດຊາດເສື່ອມຊາມ. ດັ່ງນັ້ນ, ບໍ່ວ່າຈະເປັນການສຶກສາໃນຮູບແບບວັດທະນະທຳຕາເວັນອອກ ຫຼື ຮູບແບບວັດທະນະທຳຕາເວັນຕົກ, ທຸກຄົນລ້ວນແຕ່ດຳລົງຊີວິດຢູ່ໃນໂລກມະນຸດແຫ່ງຄວາມເສື່ອມຊາມຂອງຊາຕານນີ້. ໃນທຳນອງດຽວກັນ, ມະນຸດຊາດກໍຖືກເຮັດໃຫ້ເສື່ອມຊາມໃນສັງຄົມທີ່ແຕກຕ່າງກັນ ຫຼື ພາຍໃຕ້ການສຶກສາຂອງຮູບແບບສັງຄົມທີ່ແຕກຕ່າງກັນເຊັ່ນກັນ ແລະ ຜົນຂອງຄວາມເສື່ອມຊາມນີ້ກໍຄື ຜູ້ຄົນໄດ້ເກີດມີຄວາມເປັນມະນຸດເຊິ່ງມີອຸປະນິໄສທີ່ເສື່ອມຊາມເປັນຊີວິດ ໃນທຸກລະດັບ ແລະ ຮູບແບບວັດທະນະທຳທີ່ແຕກຕ່າງກັນ. ຄົນຕາເວັນອອກມີອຸປະນິໄສທີ່ເສື່ອມຊາມແຫ່ງຄຸນລັກສະນະຂອງຄວາມເປັນມະນຸດທີ່ສ້າງຂຶ້ນໂດຍວັດທະນະທຳຕາເວັນອອກ, ໃນຂະນະທີ່ຄົນຕາເວັນຕົກມີອຸປະນິໄສທີ່ເສື່ອມຊາມແຫ່ງຄຸນລັກສະນະຂອງຄວາມເປັນມະນຸດທີ່ສ້າງຂຶ້ນພາຍໃຕ້ພູມຫຼັງຂອງວັດທະນະທຳຕາເວັນຕົກ. ເຖິງແມ່ນວ່າຄົນຕາເວັນອອກ ແລະ ຄົນຕາເວັນຕົກອາດຈະເບິ່ງຄືວ່າແຕກຕ່າງກັນໃນແງ່ຂອງຄຸນລັກສະນະຂອງຄວາມເປັນມະນຸດຂອງພວກເຂົາກໍຕາມ, ແຕ່ໃນແງ່ຂອງອຸປະນິໄສທີ່ເສື່ອມຊາມຂອງພວກເຂົາແລ້ວ, ເນື່ອງຈາກພວກເຂົາທຸກຄົນລ້ວນແຕ່ຖືກຊາຕານເຮັດໃຫ້ເສື່ອມຊາມ, ທັງຄົນຕາເວັນອອກ ແລະ ຄົນຕາເວັນຕົກຈຶ່ງດຳລົງຊີວິດຢູ່ພາຍໃນອຸປະນິໄສທີ່ເສື່ອມຊາມດຽວກັນ ແລະ ທັງສອງລ້ວນແຕ່ມີຄວາມເປັນມະນຸດທີ່ມີອຸປະນິໄສທີ່ເສື່ອມຊາມດຽວກັນເປັນຊີວິດ. ດ້ວຍວິທີນີ້, ແກ່ນແທ້ທຳມະຊາດຂອງຄົນຕາເວັນອອກ ແລະ ຄົນຕາເວັນຕົກຈຶ່ງຄືກັນ: ພວກເຂົາທັງສອງລ້ວນແຕ່ເປັນປໍລະປັກຕໍ່ຄວາມຈິງ ແລະ ຕໍ່ພຣະເຈົ້າ. ສະນັ້ນ ຈຶ່ງບໍ່ມີຫຍັງໜ້າຍົກຍ້ອງກ່ຽວກັບທັງຄົນຕາເວັນອອກ ຫຼື ຄົນຕາເວັນຕົກເລີຍ. ບໍ່ວ່າຈະເປັນວັດທະນະທຳຕາເວັນອອກ ຫຼື ວັດທະນະທຳຕາເວັນຕົກ, ເມື່ອຢູ່ຕໍ່ໜ້າພຣະເຈົ້າ ແລະ ຄວາມຈິງແລ້ວ, ພວກມັນທັງສອງກໍລ້ວນແຕ່ແມ່ນສິ່ງທີ່ເປັນລົບ, ໂດຍບໍ່ມີສິ່ງໃດທີ່ໜ້າຊື່ນຊົມເລີຍ. ທັງອະລິຍະທຳຕາເວັນອອກ ແລະ ຕາເວັນຕົກລ້ວນແຕ່ຂັດແຍ້ງກັບຈຸດປະສົງດັ້ງເດີມຂອງພຣະເຈົ້າໃນການສ້າງມະນຸດຊາດ ເຊິ່ງກໍຄືເພື່ອໃຫ້ມະນຸດຊາດນະມັດສະການພຣະອົງ; ພວກມັນໃຊ້ຮູບແບບການສຶກສາທາງວັດທະນະທຳຂອງຕົນເອງເພື່ອຍາດເອົາມະນຸດ ເຊິ່ງຢູ່ໃນກຸ່ມຂອງສິ່ງທີ່ຖືກສ້າງ ໄປຈາກພຣະພັກພຣະເຈົ້າ. ໃນແງ່ນີ້, ທັງຕາເວັນອອກ ແລະ ຕາເວັນຕົກແມ່ນຄືກັນ, ແມ່ນບໍ? (ແມ່ນແລ້ວ). ບໍ່ມີຫຍັງໜ້າຍົກຍ້ອງກ່ຽວກັບພາກຕາເວັນອອກ ແລະ ກໍບໍ່ມີຫຍັງໜ້າຍົກຍ້ອງກ່ຽວກັບພາກຕາເວັນຕົກເຊັ່ນກັນ. ເຈົ້າຈະເຫັນວ່າ, ເຖິງແມ່ນວ່າທັງສອງຈະຍອມຮັບວຽກງານໃນຍຸກສຸດທ້າຍຂອງພຣະເຈົ້າແລ້ວກໍຕາມ, ຫຼັງຈາກທີ່ຄົນຕາເວັນອອກຍອມຮັບວຽກງານຂອງພຣະເຈົ້າ, ພວກເຂົາກໍເລີ່ມຕ້ອນຮັບອ້າຍເອື້ອຍນ້ອງທັນທີ ແລະ ພາພວກເຂົາໄປເທດສອນຂ່າວປະເສີດໃຫ້ຍາດພີ່ນ້ອງ ແລະ ໝູ່ເພື່ອນຂອງພວກເຂົາຢ່າງຫ້າວຫັນ; ພວກເຂົາມີຄວາມກະຕືລືລົ້ນ ແລະ ຄວາມຫ້າວຫັນຢ່າງຫຼວງຫຼາຍສຳລັບວຽກງານການເທດສສອນຂ່າວປະເສີດ, ໃນທາງກົງກັນຂ້າມ ຄົນຕາເວັນຕົກພັດແຕກຕ່າງອອກໄປ. ພວກເຂົາລະມັດລະວັງຫຼາຍກ່ຽວກັບວຽກງານການເທດສອນຂ່າວປະເສີດ. ເຖິງແມ່ນວ່າຫຼັງຈາກທີ່ພວກເຂົາໄດ້ຍອມຮັບວຽກງານໃໝ່ຂອງພຣະເຈົ້າເປັນເວລາເຄິ່ງປີ ຫຼື ໜຶ່ງປີແລ້ວກໍຕາມ, ເມື່ອເຈົ້າຖາມພວກເຂົາວ່າພວກເຂົາໄດ້ເທດສອນຂ່າວປະເສີດໃຫ້ຍາດພີ່ນ້ອງ ແລະ ໝູ່ເພື່ອນຂອງພວກເຂົາແລ້ວ ຫຼື ບໍ່, ພວກເຂົາກໍເວົ້າວ່າ “ພໍ່ແມ່, ຍາດພີ່ນ້ອງ, ໝູ່ເພື່ອນ ແລະ ສະມາຊິກໃນຄຣິສຕະຈັກຂອງຂ້ອຍສ່ວນໃຫຍ່ລ້ວນແຕ່ມີຄວາມຄິດ ແລະ ມຸມມອງທີ່ເປັນອິດສະຫຼະຂອງຕົນເອງກ່ຽວກັບເລື່ອງການກັບມາຂອງພຣະຜູ້ເປັນເຈົ້າ. ຂ້ອຍຕ້ອງຄິດຢ່າງຮອບຄອບ ແລະ ຕິດຕໍ່ກັບພວກເຂົາກ່ອນທີ່ຂ້ອຍຈະສາມາດມອບພວກເຂົາໃຫ້ພວກເຈົ້າໃນຖານະຜູ້ທີ່ອາດຈະໄດ້ຮັບຂ່າວປະເສີດ. ຄຸນລັກສະນະຫຼັກຂອງວິທີທີ່ພວກເຮົາໃນຕາເວັນຕົກປະພຶດຕົນກໍຄື ພວກເຮົາຕ້ອງປົກປ້ອງສິດທິຂອງພວກເຮົາ ແລະ ພວກເຮົາຕ້ອງປົກປ້ອງພື້ນທີ່ອິດສະຫຼະຂອງພວກເຮົາໃຫ້ຫຼາຍທີ່ສຸດເທົ່າທີ່ຈະຫຼາຍໄດ້. ເຈົ້າຈະພຽງແຕ່ເທດສອນຂ່າວປະເສີດໃຫ້ຜູ້ຄົນໂດຍບໍ່ຄຳນຶງເຖິງຫຍັງເລີຍໄດ້ແນວໃດ?” ເຈົ້າເວົ້າວ່າ “ເຈົ້າເທດສອນຂ່າວປະເສີດໃຫ້ພວກເຂົາ ເພື່ອໃຫ້ພວກເຂົາສາມາດຕ້ອນຮັບພຣະຜູ້ເປັນເຈົ້າ, ໄດ້ຮັບຄວາມຈິງທີ່ພຣະເຈົ້າສະແດງອອກໃນຍຸກສຸດທ້າຍ ແລະ ມີໂອກາດໄດ້ຮັບຄວາມລອດພົ້ນ ແລະ ລອດຊີວິດຈາກໄພພິບັດໄດ້. ນີ້ຄືພຣະບັນຊາຂອງພຣະເຈົ້າ ແລະ ມັນເປັນຄວາມຮັບຜິດຊອບທີ່ເຈົ້າຄວນປະຕິບັດໃຫ້ສຳເລັດ”. ພວກເຂົາຕອບວ່າ “ເອີ, ຂ້ອຍກໍຍັງຕ້ອງປົກປ້ອງຕົນເອງກ່ອນ; ພຣະບັນຊາຂອງພຣະເຈົ້າເອົາໄວ້ກ່ອນ. ຂ້ອຍສາມາດຕັດສິນໃຈໃນເລື່ອງນີ້ໄດ້. ຂ້ອຍຕ້ອງມີຄວາມຄິດທີ່ເປັນອິດສະຫຼະຂອງຕົນເອງ ແລະ ບໍ່ສາມາດຖືກພວກເຈົ້າຊັກຈູງໄດ້. ຊາວຕາເວັນຕົກຢ່າງພວກເຮົາໃຫ້ຄຸນຄ່າກັບປະຊາທິປະໄຕ ແລະ ເສລີພາບ; ພວກເຮົາມີຄວາມຮັບຮູ້ໃນການປົກປ້ອງສິດທິຂອງພວກເຮົາ. ພວກເຮົາບໍ່ຄືກັບພວກເຈົ້າຄົນຕາເວັນອອກທີ່ມີຄວາມກະຕືລືລົ້ນຢ່າງຫຼັບຫູຫຼັບຕາ. ພວກເຮົາທຸກຄົນລ້ວນແຕ່ມີພື້ນທີ່ດຳລົງຊີວິດສ່ວນຕົວຂອງພວກເຮົາເອງ ແລະ ບໍ່ມີໃຜລົບກວນໃຜ”. ເຫັນບໍ? ໃນຊ່ວງເວລາທີ່ສຳຄັນແບບນີ້ເອງທີ່ຄຸນລັກສະນະຂອງຄວາມເປັນມະນຸດຂອງຄົນຕາເວັນອອກ ແລະ ຕາເວັນຕົກຖືກຈຳແນກ ແລະ ຖືກແຍກແຍະຄວາມແຕກຕ່າງ. ແຕ່ເຖິງຢ່າງໃດກໍຕາມ, ບໍ່ວ່າຄຸນລັກສະນະຂອງຄວາມເປັນມະນຸດຈະຖືກສ້າງຂຶ້ນໂດຍການສຶກສາແບບຕາເວັນອອກ ຫຼື ແບບຕາເວັນຕົກກໍຕາມ, ບໍ່ວ່າຈະເປັນຄວາມກະຕືລືລົ້ນ ຫຼື ຄວາມເສີຍຊາ, ຕາບໃດທີ່ຄົນໃດໜຶ່ງດຳລົງຊີວິດຢູ່ພາຍໃນອຸປະນິໄສທີ່ເສື່ອມຊາມຂອງຊາຕານ, ພວກເຂົາກໍເປັນສະມາຊິກຂອງມະນຸດຊາດທີ່ເສື່ອມຊາມ. ບໍ່ມີຄວາມແຕກຕ່າງລະຫວ່າງຄວາມສູງສົ່ງ ແລະ ຄວາມຕ່ຳຕ້ອຍຢູ່ບ່ອນນີ້; ທຸກຄົນລ້ວນແຕ່ຕ້ອງການຄວາມເຂົ້າໃຈຄວາມຈິງ, ການສະໜອງແຫ່ງພຣະທຳຂອງພຣະເຈົ້າ, ຄວາມລອດພົ້ນຂອງພຣະເຈົ້າ ແລະ ຍິ່ງໄປກວ່ານັ້ນກໍຄື ການພິພາກສາ ແລະ ການລົງທັນຂອງພຣະເຈົ້າ.

ເຖິງແມ່ນວ່າຄົນຕາເວັນອອກ ແລະ ຄົນຕາເວັນຕົກຈະມີວັດທະນະທຳທີ່ແຕກຕ່າງກັນ ແລະ ດຳລົງຊີວິດຢູ່ໃນອະລິຍະທຳທີ່ແຕກຕ່າງກັນພາຍໃຕ້ອຳນາດປົກຄອງ ແລະ ອຳນາດສູງສຸດຂອງພຣະເຈົ້າກໍຕາມ, ພວກເຂົາກໍມີພຽງຕົວຕົນດຽວຕໍ່ໜ້າພຣະເຈົ້າ ນັ້ນກໍຄືສິ່ງທີ່ຖືກສ້າງ. ພື້ນຖານຂອງຄວາມສະເໝີພາບຂອງສິ່ງທີ່ຖືກສ້າງກໍຄື ເງື່ອນໄຂຕິດໂຕມາແຕ່ກຳເນີດທີ່ພຣະເຈົ້າສ້າງຂຶ້ນມາສຳລັບຜູ້ຄົນນັ້ນຄືກັນ. ບໍ່ວ່າຈະມີຄວາມແຕກຕ່າງທາງວັດທະນະທຳໃດໆລະຫວ່າງຄົນຕາເວັນອອກ ແລະ ຄົນຕາເວັນຕົກ, ບໍ່ວ່າພວກເຂົາຈະແຕກຕ່າງກັນແນວໃດໃນແງ່ຂອງຮູບລັກສະນະ, ພາສາ ຫຼື ຮູບແບບ ແລະ ວິທີການຄິດກ່ຽວກັບບັນຫາຂອງພວກເຂົາກໍຕາມ, ຕາບໃດທີ່ຕໍ່ໜ້າພຣະເຈົ້າ ເຈົ້າເປັນສິ່ງທີ່ຖືກສ້າງທີ່ພຣະອົງສ້າງຂຶ້ນມາ, ແລ້ວສິ່ງທີ່ເປັນບວກພຽງຢ່າງດຽວທີ່ເຈົ້າມີກໍຄືເງື່ອນໄຂຕິດໂຕມາແຕ່ກຳເນີດທີ່ພຣະອົງໄດ້ປະທານໃຫ້ແກ່ເຈົ້າ; ສິ່ງອື່ນໆທັງໝົດລ້ວນແຕ່ແມ່ນສິ່ງທີ່ເປັນລົບ. ສິ່ງນີ້ອາດຈະຟັງເບິ່ງຄືວ່າເປັນການເວົ້າລວມໆສຳລັບພວກເຈົ້າ, ສະນັ້ນ ເພື່ອໃຫ້ສະເພາະເຈາະຈົງ, ທຸກສິ່ງໃນຕົວເຈົ້າ ນອກເໜືອຈາກເງື່ອນໄຂຕິດໂຕມາແຕ່ກຳເນີດທີ່ພຣະເຈົ້າໄດ້ປະທານໃຫ້ແກ່ເຈົ້າແລ້ວ ກໍຄືສິ່ງທີ່ພຣະເຈົ້າຕ້ອງການປ່ຽນແປງ ແລະ ເປັນສິ່ງທີ່ເຈົ້າຄວນປ່ຽນແປງ ແລະ ປະຖິ້ມໂດຍການຍອມຮັບຄວາມຈິງ. ສິ່ງທີ່ເຈົ້າຈຳເປັນຕ້ອງຮູ້ຈັກມີຫຍັງແດ່? ສິ່ງທີ່ເອີ້ນວ່າວັດທະນະທຳຂອງມະນຸດຊາດ, ບໍ່ວ່າຈະເປັນແບບຕາເວັນອອກ ຫຼື ແບບຕາເວັນຕົກ, ກໍລ້ວນແຕ່ປະກອບດ້ວຍຄວາມຄິດ ແລະ ມຸມມອງ ຫຼື ທິດສະດີ ແລະ ຄຳກ່າວ ທີ່ຊົນຊັ້ນປົກຄອງໃນຍຸກສະໄໝຕ່າງໆໄດ້ສ້າງຂຶ້ນມາເພື່ອໃຫ້ການສຶກສາແກ່ມວນຊົນ. ແຕ່ບໍ່ວ່າຈະເປັນວັດທະນະທຳຕາເວັນອອກ ຫຼື ຕາເວັນຕົກ, ມັນກໍບໍ່ມີຫຍັງກ່ຽວຂ້ອງກັບຄວາມຈິງ. ເຖິງແມ່ນວ່າມັນຈະບໍ່ຂັດແຍ້ງກັບຄວາມຈິງກໍຕາມ, ມັນກໍຍັງບໍ່ສາມາດເອີ້ນວ່າແມ່ນສິ່ງທີ່ເປັນບວກໄດ້. ບໍ່ວ່າວັດທະນະທຳໃດໜຶ່ງຈະດີສໍ່າໃດກໍຕາມ, ມັນກໍບໍ່ສາມາດທຽບເທົ່າກັບຄວາມຈິງໄດ້, ແຮງໄກທີ່ຈະສາມາດເປັນຕົວແທນໃຫ້ແກ່ຄວາມຈິງໄດ້. ເຖິງແມ່ນວ່າມັນຈະບໍ່ແມ່ນສິ່ງທີ່ຜູ້ຄົນຖືວ່າແມ່ນສິ່ງທີ່ເປັນລົບກໍຕາມ, ມັນກໍບໍ່ສາມາດຖືກຈັດຢູ່ໃນໝວດໝູ່ຂອງສິ່ງທີ່ເປັນບວກໄດ້ຢ່າງເດັດຂາດ. ພວກເຈົ້າຕ້ອງມີຄວາມຊັດເຈນກ່ຽວກັບເລື່ອງນີ້. ເຖິງແມ່ນວ່າກະແສຄວາມຄິດໃດໜຶ່ງຈະຂ້ອນຂ້າງລໍ້າໜ້າ ແລະ ກ້າວໜ້າໃນທ່າມກາງມະນຸດຊາດ ແລະ ມັນປົກປ້ອງສິດທິ ແລະ ຜົນປະໂຫຍດຂອງຜູ້ຄົນ ພ້ອມທັງການຢູ່ລອດຂອງພວກເຂົາ ໂດຍບໍ່ຂັດແຍ້ງກັບຄວາມຈິງເລີຍກໍຕາມ, ມັນກໍຍັງບໍ່ສາມາດຖືກຈັດຢູ່ໃນໝວດໝູ່ຂອງສິ່ງທີ່ເປັນບວກໄດ້ຢ່າງເດັດຂາດ. ເປັນຫຍັງຈຶ່ງບໍ່ໄດ້? ເພາະມີພຽງສິ່ງທີ່ຢູ່ໃນຂອບເຂດຂອງສິ່ງທີ່ພຣະເຈົ້າສ້າງຂຶ້ນ, ພຣະເຈົ້າກຳນົດໄວ້ ແລະ ຢູ່ພາຍໃຕ້ອຳນາດສູງສຸດຂອງພຣະເຈົ້າເທົ່ານັ້ນຈຶ່ງແມ່ນສິ່ງທີ່ເປັນບວກ. ແລ້ວເປັນຫຍັງສິ່ງທີ່ຢູ່ໃນຂອບເຂດນີ້ຈຶ່ງຖືກຈັດຢູ່ໃນໝວດໝູ່ຂອງສິ່ງທີ່ເປັນບວກ? ກໍຍ້ອນວ່າພວກມັນກ່ຽວຂ້ອງກັບຄວາມຈິງ. ໃນແງ່ຂອງພາບລວມ, ເມື່ອເບິ່ງຈາກລະດັບຂອງພຣະເຈົ້າ ແລະ ຈາກມຸມມອງຂອງພຣະເຈົ້າແລ້ວ, ພວກມັນກ່ຽວຂ້ອງກັບລິດທານຸພາບ ແລະ ສິດອຳນາດຂອງພຣະເຈົ້າ; ອຸປະນິໄສຂອງພຣະເຈົ້າ; ຫຼັກການ ແລະ ຈຸດປະສົງດັ້ງເດີມທີ່ຢູ່ເບື້ອງຫຼັງການສ້າງ, ການກຳນົດ ແລະ ອຳນາດສູງສຸດຂອງພຣະເຈົ້າເໜືອສິ່ງທັງປວງເຫຼົ່ານີ້ ແລະ ເປົ້າໝາຍທີ່ພຣະອົງຕ້ອງການບັນລຸ ພ້ອມທັງຜົນກະທົບທັງໝົດທີ່ເກີດຈາກສິ່ງທີ່ເປັນບວກທີ່ພຣະອົງຕ້ອງການປົກປັກຮັກສາ. ເນື່ອງຈາກເມື່ອເບິ່ງຈາກລະດັບຂອງພຣະເຈົ້າແລ້ວ, ພວກມັນກ່ຽວຂ້ອງກັບສິດອຳນາດ, ລິດທານຸພາບ ແລະ ຄວາມຄິດຂອງພຣະເຈົ້າ, ພ້ອມທັງກົດເກນ ແລະ ກົດລະບຽບທີ່ຖືກສ້າງຕັ້ງຂຶ້ນເຊິ່ງກ່ຽວຂ້ອງກັບການທີ່ພຣະເຈົ້າເຮັດສິ່ງທັງໝົດນີ້ ແລະ ຜົນກະທົບທີ່ສິ່ງນີ້ມີຕໍ່ມະນຸດຊາດ, ສິ່ງທີ່ຢູ່ໃນຂອບເຂດນີ້ຈຶ່ງແມ່ນສິ່ງທີ່ເປັນບວກຢ່າງແນ່ນອນ. ຈາກມຸມມອງຂອງມະນຸດແລ້ວ, ທຸກໆສິ່ງທີ່ພຣະເຈົ້າສ້າງຂຶ້ນ, ພຣະເຈົ້າກຳນົດໄວ້ ແລະ ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແຕ່ເປັນປະໂຫຍດຕໍ່ຜູ້ຄົນ; ພວກມັນທັງໝົດມີຢູ່ເພື່ອຮັກສາ ແລະ ປົກປ້ອງການຢູ່ລອດ ແລະ ການສືບພັນຢ່າງເປັນລະບຽບຮຽບຮ້ອຍຂອງມະນຸດຊາດ. ຍັງມີອີກຈຸດໜຶ່ງທີ່ສະເພາະເຈາະຈົງກວ່ານັ້ນອີກ ເຊິ່ງກ່ຽວຂ້ອງກັບການຄຸ້ມຄອງຂອງພຣະເຈົ້າ: ສິ່ງເຫຼົ່ານີ້ມີຢູ່ເພື່ອຊ່ວຍໃຫ້ຜູ້ຄົນເຂົ້າໃຈຄວາມຈິງ ແລະ ຮູ້ຈັກພຣະເຈົ້າໄດ້ດີຂຶ້ນ, ຈົນໃນທີ່ສຸດກໍກ້າວເຂົ້າສູ່ເສັ້ນທາງແຫ່ງການໄດ້ຮັບຄວາມລອດພົ້ນ ແລະ ກາຍເປັນຄົນທີ່ຢຳເກງພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍ, ນີ້ຄືຜົນຮັບທີ່ຕ້ອງບັນລຸໃຫ້ໄດ້. ສະນັ້ນ ບໍ່ວ່າຈະເບິ່ງຈາກມຸມມອງຂອງພຣະເຈົ້າ ຫຼື ຈາກມຸມມອງຂອງມະນຸດ, ຜູ້ຄົນ, ເຫດການ ແລະ ສິ່ງຕ່າງໆທີ່ຢູ່ໃນຂອບເຂດຂອງສິ່ງທີ່ພຣະເຈົ້າສ້າງຂຶ້ນ, ພຣະເຈົ້າກຳນົດໄວ້ ແລະ ຢູ່ພາຍໃຕ້ອຳນາດສູງສຸດຂອງພຣະເຈົ້າລ້ວນແລ້ວແຕ່ແມ່ນສິ່ງທີ່ເປັນບວກ. ບໍ່ມີຂໍ້ສົງໄສໃດໆກ່ຽວກັບເລື່ອງນີ້. ລອງຄິດເບິ່ງດູ, ອະລິຍະທຳ ແລະ ວັດທະນະທຳຂອງມະນຸດສາມາດທຽບເທົ່າກັບສິ່ງທີ່ຢູ່ໃນລະດັບຂອງພຣະທຳຂອງພຣະເຈົ້າ ແລະ ຄວາມຮຽກຮ້ອງຕ້ອງການຂອງພຣະເຈົ້າສຳລັບມະນຸດໄດ້ບໍ? ພວກມັນບໍ່ສາມາດທຽບເທົ່າ ຫຼື ເອື້ອມເຖິງສິ່ງດັ່ງກ່າວໄດ້ຢ່າງແນ່ນອນ. ເນື້ອໃນຂອງການສຶກສາ ຫຼື ວັດທະນະທຳຂອງມະນຸດບໍ່ໄດ້ກ່ຽວຂ້ອງກັບແກ່ນແທ້ຂອງພຣະເຈົ້າ, ອຸປະນິໄສຂອງພຣະເຈົ້າ ຫຼື ກົດເກນ ແລະ ກົດລະບຽບທີ່ພຣະເຈົ້າໄດ້ສ້າງຕັ້ງຂຶ້ນສຳລັບມະນຸດຊາດ, ແຮງໄກທີ່ມັນຈະກ່ຽວຂ້ອງກັບຈຸດປະສົງດັ້ງເດີມຂອງພຣະເຈົ້າໃນການສ້າງທຸກຊັບພະສິ່ງ. ຍິ່ງໄປກວ່ານັ້ນ ຈາກມຸມມອງຂອງມະນຸດ, ການສຶກສາ ແລະ ວັດທະນະທຳປະເພດນີ້ບໍ່ສາມາດຊ່ວຍໃຫ້ມະນຸດຊາດຮູ້ຈັກພຣະເຈົ້າ ເຊິ່ງເປັນພຣະຜູ້ສ້າງໄດ້ ແລະ ພວກມັນກໍບໍ່ສາມາດຊ່ວຍໃຫ້ມະນຸດຊາດດຳລົງຊີວິດໄດ້ດີຂຶ້ນ ຫຼື ສືບພັນ ແລະ ດຳລົງຊີວິດຕໍ່ໄປໄດ້ຢ່າງປົກກະຕິ ແລະ ຢ່າງເປັນລະບຽບຮຽບຮ້ອຍໄດ້. ໃນທາງກົງກັນຂ້າມ ພາຍໃນສະພາບແວດລ້ອມທາງການສຶກສາຂອງວັດທະນະທຳ ແລະ ອະລິຍະທຳປະເພດນີ້, ມະນຸດຊາດຈະມຸ່ງໜ້າໄປສູ່ຄວາມເສື່ອມໂຊມ ແລະ ຄວາມພິນາດ. ຍັງມີອີກດ້ານໜຶ່ງທີ່ສຳຄັນກວ່ານັ້ນ: ເມື່ອຕົກຢູ່ພາຍໃຕ້ສິ່ງທີ່ເອີ້ນວ່າ “ການສຶກສາທາງວັດທະນະທຳ” ແລະ “ອະລິຍະທຳທາງສັງຄົມ” ນີ້, ຈາກສິ່ງເຫຼົ່ານັ້ນ ມະນຸດຊາດບໍ່ສາມາດເຂົ້າໃຈຄວາມຈິງ, ຄວາມໝາຍສຳຄັນຂອງການທີ່ພວກເຂົາມີຊີວິດຢູ່ ຫຼື ວິຖີແຫ່ງການຢູ່ລອດໄດ້. ພວກເຂົາຍັງບໍ່ສາມາດໄດ້ຮັບມຸມມອງທີ່ຖືກຕ້ອງກ່ຽວກັບຊີວິດ ແລະ ກ້າວເຂົ້າສູ່ເສັ້ນທາງແຫ່ງການໄດ້ຮັບຄວາມລອດພົ້ນຜ່ານມັນໄດ້ອີກດ້ວຍ ແລະ ບໍ່ສາມາດກາຍເປັນຜູ້ທີ່ສາມາດນະມັດສະການພຣະເຈົ້າ ຫຼື ຢຳເກງພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍໄດ້. ໃນທາງກົງກັນຂ້າມ ໃນສະພາບແວດລ້ອມທາງສັງຄົມຂອງການສຶກສາທາງວັດທະນະທຳ ແລະ ອະລິຍະທຳດັ່ງກ່າວ, ມະນຸດຊາດກໍນັບມື້ນັບເສື່ອມຊາມ ແລະ ຊົ່ວຊ້າຫຼາຍຂຶ້ນ, ຫ່າງເຫີນຈາກພຣະເຈົ້າອອກໄປເລື້ອຍໆ ແລະ ເຮັດຄວາມຊົ່ວຢ່າງບໍ່ມີຂອບເຂດ. ໃນທີ່ສຸດແລ້ວ ເຖິງແມ່ນວ່າພຣະເຈົ້າຈະບໍ່ທຳລາຍມະນຸດຊາດກໍຕາມ, ມະນຸດຊາດກໍຍັງຈະນຳເອົາຄວາມພິນາດມາສູ່ຕົນເອງຢູ່ດີ. ຖ້າມະນຸດຊາດປົກຄອງຕົນເອງ, ມະນຸດຊາດກໍຈະມຸ່ງໜ້າໄປສູ່ຄວາມພິນາດ; ສິ່ງນີ້ເປັນສິ່ງທີ່ບໍ່ສາມາດຫຼີກລ່ຽງໄດ້. ມະນຸດຊາດມີລະດັບວັດທະນະທຳທີ່ສູງສົ່ງ, ມີຄວາມຮູ້ຫຼວງຫຼາຍ, ມີອະລິຍະທຳທີ່ຍິ່ງໃຫຍ່ ແລະ ກໍເຊື່ອໝັ້ນ ພ້ອມທັງເພິ່ງພາວິທະຍາສາດ, ແລ້ວເປັນຫຍັງມະນຸດຊາດຈຶ່ງຍັງຈະນຳເອົາຄວາມພິນາດມາສູ່ຕົນເອງ? ມະນຸດຊາດໄລ່ຕາມຄວາມຮູ້ ແລະ ເຄົາລົບນັບຖືວິທະຍາສາດຫຼາຍຂະໜາດນັ້ນ, ແຕ່ບໍ່ພຽງແຕ່ມະນຸດຊາດຈະບໍ່ເຂົ້າໃຈຄວາມຈິງ ຫຼື ກ້າວເຂົ້າສູ່ເສັ້ນທາງແຫ່ງການເຊື່ອໃນພຣະເຈົ້າ, ການຕິດຕາມພຣະເຈົ້າ ແລະ ການກາຍເປັນຜູ້ທີ່ສາມາດຢຳເກງພຣະເຈົ້າ ແລະ ຫຼີກລ່ຽງຄວາມຊົ່ວຮ້າຍໄດ້ເທົ່ານັ້ນ, ແຕ່ຍັງສາມາດນຳເອົາຄວາມຈິບຫາຍມາສູ່ຕົນເອງໄດ້ອີກດ້ວຍ. ນີ້ມັນເກີດຫຍັງຂຶ້ນ? ຕອນນີ້ໂລກກາຍເປັນແນວໃດແລ້ວເນື່ອງຈາກການຄຸ້ມຄອງຂອງມະນຸດຊາດ? ນໍ້າ, ດິນ ແລະ ອາກາດຂອງທັງໂລກໄດ້ປົນເປື້ອນ, ສະພາບແວດລ້ອມທາງນິເວດວິທະຍາໄດ້ຮັບຄວາມເສຍຫາຍຢ່າງໜັກ ແລະ ຊີວິດຂອງມວນມະນຸດກໍຄ່ອຍໆຕົກຢູ່ໃນສະພາບທີ່ສິ້ນຫວັງ. ນີ້ຄືຂໍ້ເທັດຈິງທີ່ທຸກຄົນສາມາດເບິ່ງເຫັນໄດ້, ສະນັ້ນ ຈຶ່ງບໍ່ຈຳເປັນຕ້ອງລົງລາຍລະອຽດ, ແມ່ນບໍ? (ແມ່ນແລ້ວ). ສະນັ້ນ ບໍ່ວ່າຈະເປັນວັດທະນະທຳຕາເວັນອອກ ຫຼື ຕາເວັນຕົກ, ບໍ່ວ່າມະນຸດຊາດຈະມີອະລິຍະທຳປະເພດໃດກໍຕາມ, ເຖິງແມ່ນວ່າມັນຈະບໍ່ຂັດແຍ້ງກັບຄວາມຈິງເລີຍກໍຕາມ, ມັນກໍຍັງບໍ່ສາມາດຖືກຈັດຢູ່ໃນໝວດໝູ່ຂອງສິ່ງທີ່ເປັນບວກໄດ້. ມຸມມອງ, ຄວາມຄິດ, ທິດສະດີ, ຫຼັກຄຳສອນ, ຂໍ້ໂຕ້ແຍ້ງ ແລະ ພຶດຕິກຳທີ່ລວມຢູ່ໃນຫົວຂໍ້ “ວັດທະນະທຳ ແລະ ອະລິຍະທຳຂອງມະນຸດ”, ຜະລິດຕະພັນ, ຜົນງານ ຫຼື ການປະຕິຮູບໃດໆທີ່ຖືກສ້າງຂຶ້ນພາຍໃຕ້ຫົວຂໍ້ນີ້ ແລະ ອື່ນໆ ລ້ວນແຕ່ບໍ່ແມ່ນສິ່ງທີ່ເປັນບວກ. ບາງຄົນເວົ້າວ່າ “ເນື່ອງຈາກສິ່ງເຫຼົ່ານີ້ບໍ່ແມ່ນສິ່ງທີ່ເປັນບວກ, ນັ້ນໝາຍຄວາມວ່າພວກເຮົາຕ້ອງວິພາກວິຈານພວກມັນ ແລະ ຈັດໃຫ້ພວກມັນເປັນສິ່ງທີ່ເປັນລົບບໍ?” ເຮົາບໍ່ໄດ້ເວົ້າຢ່າງເດັດຂາດຂະໜາດນັ້ນ. ສິ່ງເຫຼົ່ານີ້ອາດຈະບໍ່ກ່ຽວຂ້ອງກັບສິ່ງທີ່ເປັນບວກ ຫຼື ສິ່ງທີ່ເປັນລົບ, ແຕ່ເຖິງຢ່າງໃດກໍຕາມ ພວກມັນກໍບໍ່ແມ່ນສິ່ງທີ່ເປັນບວກຢ່າງແນ່ນອນ. ນັ້ນກໍຄື ເຖິງແມ່ນວ່າສິ່ງເຫຼົ່ານີ້ຈະບໍ່ຂັດແຍ້ງກັບຄວາມຈິງ ແລະ ບໍ່ລະເມີດຫຼັກການແຫ່ງການສ້າງ, ການກຳນົດ ແລະ ອຳນາດສູງສຸດຂອງພຣະເຈົ້າກໍຕາມ, ຖ້າພວກມັນບໍ່ແມ່ນສິ່ງທີ່ເປັນລົບ, ພວກມັນກໍຍັງບໍ່ແມ່ນສິ່ງທີ່ເປັນບວກຢ່າງເດັດຂາດ. ສະຫຼຸບແລ້ວ ນີ້ຄືສິ່ງທີ່ເຮົາບອກເຈົ້າ: ເຖິງແມ່ນວ່າບາງສິ່ງຈະບໍ່ຂັດແຍ້ງກັບຄວາມຈິງກໍຕາມ, ຕາບໃດທີ່ມັນບໍ່ແມ່ນສິ່ງທີ່ພຣະເຈົ້າສ້າງຂຶ້ນ, ພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າ, ມັນກໍບໍ່ແມ່ນສິ່ງທີ່ເປັນບວກ. ນີ້ຄືຫຼັກການສຳລັບການແຍກແຍະວ່າບາງສິ່ງແມ່ນສິ່ງທີ່ເປັນບວກ ຫຼື ບໍ່; ເຈົ້າຄວນແຍກແຍະສິ່ງຕ່າງໆດ້ວຍຕົວເຈົ້າເອງໂດຍອີງໃສ່ຫຼັກການນີ້. ແມ່ນຫຍັງຄືຈຸດທີ່ສຳຄັນທີ່ສຸດຢູ່ບ່ອນນີ້? ມັນກໍຄື ເຈົ້າຕ້ອງມີຄວາມຊັດເຈນໃນໃຈຂອງເຈົ້າວ່າ ເມື່ອເຈົ້າບໍ່ສາມາດເບິ່ງເຫັນໄດ້ຢ່າງຊັດເຈນວ່າບາງສິ່ງແມ່ນສິ່ງທີ່ເປັນບວກ ຫຼື ສິ່ງທີ່ເປັນລົບ, ກ່ອນອື່ນ ເຈົ້າສາມາດພຽງແຕ່ປະມັນໄວ້ກ່ອນ ແລະ ບໍ່ສົນໃຈມັນ. ເມື່ອວຸດທິພາວະຂອງເຈົ້າເຕີບໃຫຍ່ຂຶ້ນ ແລະ ເຈົ້າເຂົ້າໃຈຄວາມຈິງຢ່າງຊັດເຈນແລ້ວ, ເຈົ້າກໍຈະສາມາດແຍກແຍະມັນໄດ້ເອງໂດຍທຳມະຊາດ. ແຕ່ສຳລັບຕອນນີ້, ເຈົ້າຕ້ອງແຍກແຍະໃຫ້ຊັດເຈນວ່າສິ່ງໃດເປັນສິ່ງທີ່ເປັນບວກທີ່ມາຈາກພຣະເຈົ້າ ແລະ ເຈົ້າຕ້ອງຍອມຮັບ ແລະ ປະຕິບັດຕໍ່ພວກມັນຢ່າງຖືກຕ້ອງ. ສິ່ງນີ້ເປັນປະໂຫຍດຕໍ່ການເຕີບໃຫຍ່ໃນຊີວິດຂອງເຈົ້າ. ຍັງມີອີກຈຸດໜຶ່ງທີ່ສຳຄັນ: ຖ້າບາງສິ່ງແມ່ນສິ່ງທີ່ເປັນບວກເຊິ່ງຄຳນິຍາມຂອງສິ່ງທີ່ເປັນບວກກວມເອົາ, ແລ້ວເຈົ້າກໍຕ້ອງບໍ່ປະຕິບັດຕໍ່ມັນຄືກັບວ່າມັນແມ່ນສິ່ງທີ່ເປັນລົບຢ່າງເດັດຂາດ. ນີ້ເປັນເລື່ອງຂອງຫຼັກການ ແລະ ເຈົ້າຕ້ອງມີຄວາມຊັດເຈນກ່ຽວກັບເລື່ອງນີ້.

ຄວາມສຳພັນລະຫວ່າງກົດເກນ ແລະ ກົດລະບຽບແຫ່ງການຢູ່ລອດທີ່ພຣະເຈົ້າສ້າງຂຶ້ນສຳລັບທຸກຊັບພະສິ່ງ ແລະ ການຢູ່ລອດຂອງມະນຸດຊາດ

ຕອນນີ້ພວກເຮົາໄດ້ສົນທະນາກັນກ່ຽວກັບອະລິຍະທຳ ແລະ ວັດທະນະທຳຂອງມະນຸດຈົບແລ້ວ, ຕໍ່ໄປໃຫ້ພວກເຮົາລົມກັນກ່ຽວກັບຄວາມສຳພັນລະຫວ່າງການຢູ່ລອດຂອງມະນຸດຊາດທີ່ພຣະເຈົ້າສ້າງຂຶ້ນນີ້ ກັບກົດເກນ ແລະ ກົດລະບຽບແຫ່ງການຢູ່ລອດທີ່ພຣະເຈົ້າສ້າງຂຶ້ນສຳລັບທຸກສິ່ງ. ຈາກມຸມມອງມະຫາພາກ, ໂລກທີ່ພຣະເຈົ້າສ້າງຂຶ້ນມານັ້ນມີພູເຂົາ, ແມ່ນໍ້າ, ທະເລສາບ, ປ່າໄມ້, ມະຫາສະໝຸດ, ແຜ່ນດິນ ແລະ ທະເລຊາຍ, ພ້ອມທັງມີດວງອາທິດ, ດວງຈັນ ແລະ ດວງດາວ ແລະ ພື້ນທີ່ເທິງແຜ່ນດິນໂລກ ແລະ ຈັກກະວານທີ່ຜູ້ຄົນບໍ່ສາມາດເບິ່ງເຫັນໄດ້. ແລ້ວມີຫຍັງແດ່ຈາກມຸມມອງຈຸລະພາກ? ມີໂມເລກຸນນ້ອຍໆ, ໂມເລກຸນໃນອາກາດ ແລະ ຈຸລິນຊີຕ່າງໆ. ບໍ່ວ່າຈະເບິ່ງຈາກມຸມມອງມະຫາພາກ ຫຼື ຈຸລະພາກກໍດີ, ມັນລ້ວນແຕ່ກ່ຽວຂ້ອງກັບການສ້າງຂອງພຣະເຈົ້າ, ການສ້າງດ້ວຍພຣະຫັດຂອງພຣະເຈົ້າ ແລະ ດ້ວຍຄວາມຄິດຂອງພຣະເຈົ້າ. ຈາກມຸມມອງການສ້າງຂອງພຣະເຈົ້າ, ແຜ່ນດິນໂລກ ແລະ ສິ່ງທີ່ມີຊີວິດທັງໝົດເທິງໂລກມີຢູ່ເພື່ອຈຸດປະສົງໃນການຮັກສາການຢູ່ລອດຂອງມະນຸດຊາດເທິງແຜ່ນດິນໂລກ ແລະ ພຣະເຈົ້າຕ້ອງການຮັບເອົາມະນຸດທີ່ຖືກສ້າງຂຶ້ນທີ່ພຣະອົງປາຖະໜາຈາກທ່າມກາງຜູ້ຄົນເທິງແຜ່ນດິນໂລກ. ສະນັ້ນ ກົດເກນ ແລະ ກົດລະບຽບແຫ່ງການຢູ່ລອດທີ່ພຣະເຈົ້າສ້າງຂຶ້ນສຳລັບທຸກຊັບພະສິ່ງຈຶ່ງເປັນເງື່ອນໄຂພື້ນຖານທີ່ສຸດສຳລັບການຢູ່ລອດຂອງມະນຸດ. ດັ່ງນັ້ນ ຈຶ່ງສາມາດກ່າວໄດ້ຢ່າງຊັດເຈນວ່າພວກມັນແມ່ນສິ່ງທີ່ເປັນບວກ, ແມ່ນບໍ? (ແມ່ນແລ້ວ). ເງື່ອນໄຂພື້ນຖານທີ່ສຸດສຳລັບການຢູ່ລອດຂອງມະນຸດແມ່ນຫຍັງ? ນໍ້າ, ອາກາດ, ແສງແດດ, ອາຫານ, ສິ່ງເຫຼົ່ານີ້ຖືກພຣະເຈົ້າສ້າງຂຶ້ນມາບໍ? (ແມ່ນແລ້ວ). ພວກມັນແມ່ນສິ່ງທີ່ເປັນບວກບໍ? (ແມ່ນແລ້ວ). ແລ້ວເປັນຫຍັງການມີຢູ່ຂອງສິ່ງເຫຼົ່ານີ້ຈຶ່ງຖືກກ່າວວ່າແມ່ນສິ່ງທີ່ເປັນບວກ? ມີເຫດຜົນສຳລັບສິ່ງນີ້: ການມີຢູ່ຂອງສິ່ງເຫຼົ່ານີ້ຂຶ້ນຢູ່ກັບການມີຢູ່ຂອງກົດເກນ ແລະ ກົດລະບຽບແຫ່ງການຢູ່ລອດສຳລັບທຸກຊັບພະສິ່ງ. ມີກົດເກນ ແລະ ກົດລະບຽບແຫ່ງການຢູ່ລອດຫຍັງແດ່ໃນທ່າມກາງທຸກຊັບພະສິ່ງ? ສີ່ລະດູການ; ກາງເວັນ ແລະ ກາງຄືນ; ລົມ, ນໍ້າຄ້າງແຂງ, ຫິມະ ແລະ ຝົນ, ສິ່ງເຫຼົ່ານີ້ລ້ວນແຕ່ເປັນກົດລະບຽບ. ມີຫຍັງອີກ? ໃຫ້ພວກເຈົ້າລອງຄິດເບິ່ງບາງຢ່າງຄືກັນ. (ຍັງມີລະດູການທາງສຸລິຍະຄາດອີກດ້ວຍ). ລະດູການທາງສຸລິຍະຄາດລວມຢູ່ໃນສີ່ລະດູການ. ມີຫຍັງອີກ? ການຂ້າງຂຶ້ນ ແລະ ຂ້າງແຮມຂອງດວງຈັນ, ການຂຶ້ນ ແລະ ລົງຂອງກະແສນໍ້າ. ຍັງມີ “ປາໃຫຍ່ກິນປານ້ອຍ”, ນີ້ຄືກົດເກນ ແລະ ກົດລະບຽບແຫ່ງການຢູ່ລອດ ແລະ ບໍ່ແມ່ນສິ່ງທີ່ເປັນລົບ. ຜູ້ຄົນໃຊ້ວະລີທີ່ວ່າ “ປາໃຫຍ່ກິນປານ້ອຍ” ເພື່ອພັນລະນາເຖິງທຳມະຊາດທີ່ໂຫດຮ້າຍຂອງໂລກມະນຸດ; ນີ້ຄືການເອົາປະກົດການປົກກະຕິຂອງສິ່ງທີ່ເປັນບວກມາເອີ້ນວ່າເປັນສິ່ງທີ່ເປັນລົບ. ຍັງມີຮູບແບບກິດຈະກຳຂອງສິ່ງທີ່ມີຊີວິດອີກຫຼາຍຢ່າງ. ລອງຄິດເບິ່ງວ່າມັນລວມມີຫຍັງແດ່. (“ຜູ້ແຂງແຮງກວ່າລ່າຜູ້ອ່ອນແອກວ່າ” ນັບເປັນກົດເກນແຫ່ງການຢູ່ລອດບໍ?) ບໍ່, ນັ້ນເປັນວິທີການເວົ້າໃນແງ່ລົບຂອງຜູ້ຄົນ; ມັນຄວນຈະເປັນ “ການຢູ່ລອດຂອງຜູ້ທີ່ເໝາະສົມທີ່ສຸດ”. (ຂ້ານ້ອຍຈື່ໄດ້ວ່າພຣະເຈົ້າເຄີຍໂອ້ລົມວ່າ ທຸກສິ່ງລ້ວນແຕ່ສົ່ງເສີມເຊິ່ງກັນ ແລະ ກັນ, ຕໍ່ຕ້ານເຊິ່ງກັນ ແລະ ກັນ ແລະ ຢູ່ຮ່ວມກັນ. ສິ່ງນັ້ນນັບນຳບໍ?) ແມ່ນແລ້ວ, ມັນນັບນຳ. ພວກມັນທັງໝົດລ້ວນແຕ່ສົ່ງເສີມເຊິ່ງກັນ ແລະ ກັນ, ຕໍ່ຕ້ານເຊິ່ງກັນ ແລະ ກັນ ແລະ ຢູ່ຮ່ວມກັນ, ນີ້ຄືດ້ານທີ່ສຳຄັນຫຼາຍ. “ແມງມ້າຈອບຈັບຈັກຈັ່ນ, ໂດຍບໍ່ຮູ້ວ່າມີນົກຂະມິ້ນຢູ່ທາງຫຼັງ” ກໍເປັນອີກຢ່າງໜຶ່ງ; ສິ່ງນີ້ກ່ຽວຂ້ອງກັບການທີ່ສິ່ງຕ່າງໆສົ່ງເສີມ ແລະ ຕໍ່ຕ້ານເຊິ່ງກັນ ແລະ ກັນໃນລະດັບໜຶ່ງ. (ການເກີດ, ຄວາມແກ່, ຄວາມເຈັບປ່ວຍ ແລະ ຄວາມຕາຍແມ່ນໜຶ່ງໃນນັ້ນບໍ?) ແມ່ນແລ້ວ, ມັນແມ່ນ. ຍັງມີ “ກາປ້ອນອາຫານໃຫ້ແມ່ທີ່ແກ່ຊະລາ ແລະ ລູກແກະຄຸເຂົ່າລົງດູດນົມ”, ເຊິ່ງກ່ຽວກັບສັດລ້ຽງລູກດ້ວຍນົມ ແລະ ນົກ, ນີ້ຄືປະກົດການໃນອານາຈັກສັດ, ມັນເປັນກົດລະບຽບຂອງທຳມະຊາດ. ຄວາມຈິງແລ້ວມີກົດເກນ ແລະ ກົດລະບຽບແຫ່ງການຢູ່ລອດຫຼາຍຢ່າງສຳລັບທຸກຊັບພະສິ່ງ: ການປ່ຽນແປງຂອງສີ່ລະດູການ; ການປາກົດຂຶ້ນຂອງລົມ, ນໍ້າຄ້າງແຂງ, ຫິມະ ແລະ ຝົນ; ວົງຈອນຂອງກາງເວັນ ແລະ ກາງຄືນ; ການຂ້າງຂຶ້ນ ແລະ ຂ້າງແຮມຂອງດວງຈັນ; ການຂຶ້ນ ແລະ ລົງຂອງກະແສນໍ້າ; ການທີ່ທຸກສິ່ງສົ່ງເສີມເຊິ່ງກັນ ແລະ ກັນ, ຕໍ່ຕ້ານເຊິ່ງກັນ ແລະ ກັນ ແລະ ຢູ່ຮ່ວມກັນ; ພ້ອມທັງການເກີດ, ຄວາມແກ່, ຄວາມເຈັບປ່ວຍ ແລະ ຄວາມຕາຍຂອງມະນຸດ ແລະ ສິ່ງທີ່ມີຊີວິດອື່ນໆທັງໝົດ ແລະ ຮູບແບບກິດຈະກຳຂອງສິ່ງທີ່ມີຊີວິດຕ່າງໆ. ສິ່ງທີ່ມີຊີວິດບາງຊະນິດນອນໃນຕອນກາງເວັນ ແລະ ເຄື່ອນໄຫວໃນຕອນກາງຄືນ, ໃນຂະນະທີ່ບາງຊະນິດເຄື່ອນໄຫວໃນຕອນກາງເວັນ ແລະ ນອນໃນຕອນກາງຄືນ, ຄືກັບມະນຸດ. ສິ່ງທີ່ມີຊີວິດບາງຊະນິດອາໄສຢູ່ເປັນຝູງ, ໃນຂະນະທີ່ບາງຊະນິດມັກຢູ່ໂດດດ່ຽວ; ຕົວຢ່າງ: ໂດຍທົ່ວໄປແລ້ວນົກອິນຊີຈະບິນໂດດດ່ຽວ, ໃນຂະນະທີ່ຫ່ານປ່າຈະບິນເປັນຝູງ ແລະ ເປັນສັດທີ່ມັກຢູ່ຮ່ວມກັນ. ຍັງມີປະກົດການໃນໂລກຂອງສິ່ງທີ່ມີຊີວິດທີ່ກາປ້ອນອາຫານໃຫ້ແມ່ທີ່ແກ່ຊະລາ ແລະ ລູກແກະຄຸເຂົ່າລົງດູດນົມ. ສິ່ງທັງໝົດເຫຼົ່ານີ້ລ້ວນແຕ່ເປັນປະກົດການ ແລະ ການສະແດງອອກປະເພດຕ່າງໆທີ່ສາມາດເບິ່ງເຫັນ ແລະ ສຳຜັດໄດ້ໃນຊີວິດຈິງ. ການປາກົດຂຶ້ນຂອງປະກົດການໃນລະດັບມະຫາພາກ ແລະ ຈຸລະພາກທັງໝົດເຫຼົ່ານີ້ລ້ວນແຕ່ເປັນໄປຕາມກົດເກນ ແລະ ກົດລະບຽບທີ່ພຣະເຈົ້າໄດ້ສ້າງຕັ້ງຂຶ້ນ. ການເລີ່ມຕົ້ນ, ການມີຢູ່ ແລະ ການດຳເນີນຕໍ່ໄປຂອງກົດເກນ ແລະ ກົດລະບຽບທັງໝົດເຫຼົ່ານີ້ລ້ວນແຕ່ມີຈຸດປະສົງດຽວຄື: ເພື່ອຮັກສາສະພາບແວດລ້ອມການດຳລົງຊີວິດທີ່ເປັນພື້ນຖານທີ່ສຸດຂອງແຜ່ນດິນໂລກ, ເຊິ່ງເປັນບ້ານແຫ່ງການຢູ່ລອດຂອງມະນຸດຊາດນີ້. ດ້ວຍສະພາບແວດລ້ອມການດຳລົງຊີວິດທີ່ເປັນພື້ນຖານທີ່ສຸດນີ້, ມະນຸດຊາດຈຶ່ງມີແຜ່ນດິນໂລກເປັນບ້ານທີ່ພວກເຂົາເພິ່ງພາອາໄສເພື່ອການຢູ່ລອດ, ເຮັດໃຫ້ພວກເຂົາສາມາດສືບພັນ ແລະ ດຳລົງຊີວິດຕໍ່ໄປໄດ້. ມັນຍັງສະໜອງນໍ້າ, ອາກາດ, ແສງແດດ ແລະ ອາຫານພື້ນຖານທີ່ມະນຸດຊາດຕ້ອງການຢ່າງບໍ່ມີວັນສິ້ນສຸດໃຫ້ອີກດ້ວຍ. ມີພຽງແຕ່ການສະໜອງທີ່ບໍ່ມີວັນສິ້ນສຸດນີ້ເທົ່ານັ້ນທີ່ຊີວິດທາງຮ່າງກາຍຂອງມະນຸດ ເຊິ່ງເປັນສິ່ງທີ່ຖືກສ້າງຂຶ້ນນີ້ ຈະສາມາດມີຢູ່, ສືບພັນ ແລະ ໄດ້ຮັບການຄໍ້າຊູຢ່າງຕໍ່ເນື່ອງ ແລະ ມະນຸດຊາດຈຶ່ງມີໂອກາດທີ່ຈະມາຢູ່ຕໍ່ໜ້າພຣະເຈົ້າ ແລະ ຍອມຮັບຄວາມລອດພົ້ນຂອງພຣະອົງ ເມື່ອພຣະອົງປະຕິບັດວຽກງານການຄຸ້ມຄອງຂອງພຣະອົງ, ກາຍເປັນສິ່ງທີ່ຖືກສ້າງທີ່ພຣະເຈົ້າຍອມຮັບ. ເພາະສະນັ້ນ ໃນທ່າມກາງທຸກສິ່ງທີ່ພຣະເຈົ້າສ້າງຂຶ້ນມານັ້ນ, ບໍ່ວ່າສິ່ງທີ່ມີຊີວິດໃດໜຶ່ງຈະມີຮູບແບບແນວໃດກໍຕາມ, ບໍ່ວ່າກົດເກນ ແລະ ກົດລະບຽບແຫ່ງການຢູ່ລອດຂອງມັນຈະເປັນແນວໃດກໍຕາມ ແລະ ບໍ່ວ່າຄວາມສຳພັນຂອງມັນກັບສິ່ງອື່ນໆທັງໝົດຈະເປັນແນວໃດກໍຕາມ, ສະຫຼຸບແລ້ວ ມັນກໍຢູ່ລອດທ່າມກາງກົດເກນ ແລະ ກົດລະບຽບທີ່ພຣະເຈົ້າສ້າງຂຶ້ນ. ເຊິ່ງເວົ້າໄດ້ວ່າ ສິ່ງທີ່ມີຊີວິດທຸກຊະນິດ, ບົນເງື່ອນໄຂທີ່ວ່າພຣະເຈົ້າສ້າງຂຶ້ນ, ລ້ວນແຕ່ປະຕິບັດຕາມກົດເກນ ແລະ ກົດລະບຽບທີ່ພຣະອົງໄດ້ສ້າງຕັ້ງຂຶ້ນ, ໂດຍຕ່າງກໍມີບົດບາດທີ່ຂາດບໍ່ໄດ້ຂອງພວກມັນເອງໃນທ່າມກາງສິ່ງເຫຼົ່ານັ້ນ. ນີ້ຄືລະບົບຕ່ອງໂສ້ອາຫານທີ່ເກີດຂຶ້ນຜ່ານກົດເກນ ແລະ ກົດລະບຽບທີ່ພຣະເຈົ້າໄດ້ສ້າງຕັ້ງຂຶ້ນສຳລັບມະນຸດຊາດ ແລະ ລະບົບຕ່ອງໂສ້ອາຫານນີ້ກໍມີຄວາມສຳຄັນຢ່າງຍິ່ງຕໍ່ມະນຸດຊາດ. ເງື່ອນໄຂເບື້ອງຕົ້ນສຳລັບການມີຢູ່ຂອງລະບົບຕ່ອງໂສ້ອາຫານກໍຄື ທຸກສິ່ງຕ້ອງປະຕິບັດຕາມກົດເກນ ແລະ ກົດລະບຽບທີ່ພຣະເຈົ້າໄດ້ສ້າງຕັ້ງຂຶ້ນ. ຖ້າພວກມັນບໍ່ສົນໃຈກົດເກນ ແລະ ກົດລະບຽບເຫຼົ່ານີ້ ແລະ ສ້າງຄວາມວຸ່ນວາຍ, ຜົນທີ່ຈະຕາມມາກໍຄື ລະບົບຕ່ອງໂສ້ອາຫານທີ່ມີຢູ່ໃນທ່າມກາງທຸກສິ່ງທີ່ພຣະເຈົ້າສ້າງຂຶ້ນນັ້ນຈະຂາດສະບັ້ນລົງ. ເມື່ອລະບົບຕ່ອງໂສ້ອາຫານນີ້ຂາດສະບັ້ນລົງ, ນໍ້າ, ອາກາດ, ແສງແດດ ແລະ ອາຫານທີ່ມະນຸດຊາດເພິ່ງພາອາໄສເພື່ອການຢູ່ລອດກໍຈະໄດ້ຮັບຜົນກະທົບໃນລະດັບທີ່ແຕກຕ່າງກັນ, ບໍ່ວ່າຈະຄ່ອຍໆເປັນຄ່ອຍໆໄປ ຫຼື ໄດ້ຮັບຜົນກະທົບຕາມໆກັນມາ. ເພາະສະນັ້ນ, ກົດເກນ ແລະ ກົດລະບຽບທັງໝົດສຳລັບທຸກສິ່ງທີ່ພຣະເຈົ້າໄດ້ສ້າງຕັ້ງຂຶ້ນ ແລະ ສິ່ງທີ່ມີຊີວິດແຕ່ລະຊະນິດທີ່ພຣະເຈົ້າສ້າງຂຶ້ນ ລ້ວນແຕ່ມີຜົນກະທົບທີ່ສຳຄັນຕໍ່ລະບົບຕ່ອງໂສ້ອາຫານ. ຖ້າມີບັນຫາເກີດຂຶ້ນກັບກົດລະບຽບແຫ່ງການຢູ່ລອດໃດໜຶ່ງສຳລັບທຸກຊັບພະສິ່ງ, ມັນກໍຈະມີຜົນກະທົບຕໍ່ເນື່ອງເຖິງການມີຢູ່ ແລະ ການດຳເນີນຕໍ່ໄປຂອງລະບົບຕ່ອງໂສ້ອາຫານ ແລະ ດັ່ງນັ້ນ ນໍ້າ, ອາກາດ, ແສງແດດ ແລະ ອາຫານພື້ນຖານທີ່ມະນຸດຊາດຕ້ອງການກໍຈະໄດ້ຮັບຜົນກະທົບ. ດັ່ງນັ້ນ ລະບົບຕ່ອງໂສ້ອາຫານຈຶ່ງເປັນແຫຼ່ງທີ່ມາຫຼັກ ແລະ ເປັນຕົວຊີ້ວັດທີ່ສຳຄັນວ່າ ມະນຸດຊາດຈະສາມາດຢູ່ລອດໄດ້ ຫຼື ບໍ່. ລະບົບຕ່ອງໂສ້ອາຫານນີ້ແມ່ນຫຍັງແທ້? ລະບົບຕ່ອງໂສ້ອາຫານກ່ຽວຂ້ອງກັບການສ້າງຂອງພຣະເຈົ້າ. ໃນທ່າມກາງທຸກຊັບພະສິ່ງທີ່ພຣະເຈົ້າສ້າງຂຶ້ນ, ມີສິ່ງທີ່ຈັບຕ້ອງໄດ້ ແລະ ກໍມີບາງສິ່ງທີ່ຈັບຕ້ອງບໍ່ໄດ້ເຊິ່ງບໍ່ສາມາດເບິ່ງເຫັນໄດ້ດ້ວຍຕາເປົ່າ. ສິ່ງທີ່ຈັບຕ້ອງໄດ້ເຫຼົ່ານີ້ລວມມີພູເຂົາ, ແມ່ນໍ້າ, ປ່າໄມ້, ດິນ, ທະເລຊາຍ, ຂົ້ວໂລກເໜືອ ແລະ ຂົ້ວໂລກໃຕ້, ດວງອາທິດ, ດວງດາວ ແລະ ດວງຈັນ, ພ້ອມທັງສັດ ແລະ ພືດຕ່າງໆ ແລະ ອື່ນໆ. ສິ່ງທີ່ຈັບຕ້ອງບໍ່ໄດ້ລວມມີຈຸລິນຊີ, ອາກາດ, ລວມເຖິງລັງສີອຸລຕຣາໄວໂອເລດໃນແສງແດດ, ພ້ອມທັງສິ່ງທີ່ມະນຸດໄດ້ຄົ້ນຄວ້າ ເຊິ່ງເອີ້ນວ່າອະຕອມ ແລະ ພະລັງງານ, ສານອາຫານທີ່ເບິ່ງບໍ່ເຫັນບາງຢ່າງທີ່ມີຢູ່ໃນອາກາດ ແລະ ໃນນໍ້າ ແລະ ອື່ນໆ. ສິ່ງທີ່ເປັນມະຫາພາກ ແລະ ຈັບຕ້ອງໄດ້ທັງໝົດເຫຼົ່ານີ້, ພ້ອມກັບຈຸລິນຊີ ແລະ ສານທີ່ມີຢູ່ໃນສິ່ງຕ່າງໆເຊັ່ນ: ແສງແດດ ແລະ ອາກາດທີ່ຜູ້ຄົນບໍ່ສາມາດເບິ່ງເຫັນໄດ້, ສິ່ງທັງໝົດເຫຼົ່ານີ້ລວມເຂົ້າກັນເປັນສະພາບແວດລ້ອມການດຳລົງຊີວິດທີ່ຈຳເປັນສຳລັບການຢູ່ລອດຂອງມະນຸດ. ຖ້າມີບັນຫາເກີດຂຶ້ນໃນສະພາບແວດລ້ອມການດຳລົງຊີວິດນີ້, ການຢູ່ລອດ ແລະ ອະນາຄົດຂອງມະນຸດຊາດກໍຈະປະເຊີນກັບຄວາມທ້າທາຍ ແລະ ຕົກຢູ່ພາຍໃຕ້ການຄຸກຄາມ. ສະນັ້ນ, ກົດເກນ ແລະ ກົດລະບຽບແຫ່ງການຢູ່ລອດສຳລັບທຸກສິ່ງຈຶ່ງເປັນເງື່ອນໄຂພື້ນຖານທີ່ຈຳເປັນສຳລັບການຮັກສາລະບົບຕ່ອງໂສ້ອາຫານ ແລະ ການມີຢູ່ຂອງລະບົບຕ່ອງໂສ້ອາຫານກໍເປັນເງື່ອນໄຂພື້ນຖານສຳລັບການຢູ່ລອດຂອງມະນຸດຊາດ. ດັ່ງນັ້ນ ບໍ່ວ່າຈະເປັນກົດເກນ ແລະ ກົດລະບຽບ, ລະບົບຕ່ອງໂສ້ອາຫານ ຫຼື ນໍ້າ, ອາກາດ, ແສງແດດ ແລະ ອາຫານ, ຖ້າມີບັນຫາເກີດຂຶ້ນກັບສິ່ງໃດໜຶ່ງໃນສິ່ງເຫຼົ່ານີ້, ມັນກໍຍ່ອມຈະສົ່ງຜົນກະທົບຕໍ່ການຢູ່ລອດຂອງມະນຸດຊາດຢ່າງແນ່ນອນ, ນັ້ນກໍຄື ມັນຈະສົ່ງຜົນກະທົບຕໍ່ການຢູ່ລອດຂອງຊີວິດທາງຮ່າງກາຍຂອງສິ່ງທີ່ຖືກສ້າງນີ້ ເຊິ່ງກໍຄືມະນຸດຊາດ. ສະນັ້ນ ສຳລັບພຣະເຈົ້າແລ້ວ, ຕ້ອງບໍ່ມີບັນຫາໃດໆເກີດຂຶ້ນກັບກົດເກນ ແລະ ກົດລະບຽບແຫ່ງການຢູ່ລອດສຳລັບທຸກຊັບພະສິ່ງ, ລະບົບຕ່ອງໂສ້ອາຫານ, ນໍ້າ, ອາກາດ, ແສງແດດ ແລະ ອາຫານ; ພວກມັນທັງໝົດຕ້ອງໄດ້ຮັບການຮັກສາ, ຖືກຄໍ້າຊູ ແລະ ດຳເນີນຕໍ່ໄປຢ່າງເປັນລະບຽບຮຽບຮ້ອຍ, ມີພຽງແຕ່ວິທີນີ້ເທົ່ານັ້ນທີ່ມະນຸດຊາດຈະສາມາດຢູ່ລອດຕໍ່ໄປໄດ້ ແລະ ຊີວິດທາງຮ່າງກາຍຂອງພວກເຂົາຈຶ່ງຈະໄດ້ຮັບການຄໍ້າຊູໄດ້.

ມີບັນຫາໃດແດ່ທີ່ກ່ຽວຂ້ອງກັບການຢູ່ລອດຢ່າງຕໍ່ເນື່ອງຂອງມະນຸດຊາດ? ໃນບັນດາກົດເກນ ແລະ ກົດລະບຽບແຫ່ງການຢູ່ລອດສຳລັບທຸກຊັບພະສິ່ງ, ເຊິ່ງຄືດ້ານທີ່ກວ້າງກວ່າເຊັ່ນ: ກາງເວັນ ແລະ ກາງຄືນ ພ້ອມທັງສີ່ລະດູການລ້ວນແຕ່ເປັນສິ່ງທີ່ຈຳເປັນ. ໃນສິ່ງເຫຼົ່ານີ້ ໂດຍພື້ນຖານແລ້ວບໍ່ມີສິ່ງໃດທີ່ຜູ້ຄົນຄິດວ່າເປັນສິ່ງບໍ່ດີຕາມຈິນຕະນາການຂອງພວກເຂົາ. ເມື່ອເວົ້າເຖິງສິ່ງທີ່ມີຊີວິດຕ່າງໆເຊັ່ນ: ຕົ້ນໄມ້, ດອກໄມ້ ແລະ ພືດ, ເນື່ອງຈາກພວກມັນບໍ່ມີຜົນກະທົບທີ່ຮ້າຍແຮງເຖິງແກ່ຊີວິດຕໍ່ຜູ້ຄົນ, ຜູ້ຄົນຈຶ່ງບໍ່ເກີດຄວາມຄິດຫຼົງຜິດໃດໆກ່ຽວກັບພວກມັນ. ເຖິງຢ່າງໃດກໍຕາມ, ມີບາງສິ່ງທີ່ມີພິດ ແລະ ເປັນອັນຕະລາຍໃນລະບົບຕ່ອງໂສ້ອາຫານເຊັ່ນ: ຍຸງ ເຊິ່ງມີຜົນກະທົບທີ່ເປັນລົບຕໍ່ຮ່າງກາຍຂອງມະນຸດ. ສິ່ງເຫຼົ່ານີ້ຄືສິ່ງທີ່ຜູ້ຄົນບໍ່ມັກຕາມຄວາມຄິດຫຼົງຜິດຂອງພວກເຂົາ, ໂດຍສະເພາະສິ່ງມີຊີວິດທີ່ມີພິດຮ້າຍແຮງບາງຊະນິດເຊັ່ນ: ງູ, ແມງງອດ ແລະ ຂີ້ເຂັບບາງຊະນິດ. ສະນັ້ນ ເປັນຫຍັງພຣະເຈົ້າຈຶ່ງສ້າງສິ່ງທີ່ມີພິດເຫຼົ່ານີ້ຂຶ້ນມາ? ຈຸດປະສົງຂອງພຣະອົງໃນການສ້າງພວກມັນແມ່ນຫຍັງ? ພວກມັນມີບົດບາດຫຍັງໃນລະບົບຕ່ອງໂສ້ອາຫານ? ສິ່ງນີ້ສຳຄັນຫຼາຍ. ເຖິງແມ່ນວ່າເມື່ອຕັດສິນຈາກຮູບລັກສະນະ ຫຼື ທຳມະຊາດຂອງພວກມັນ ຫຼື ຈາກຄຸນລັກສະນະການດຳລົງຊີວິດບາງຢ່າງທີ່ພວກມັນມີໃນທ່າມກາງສິ່ງທີ່ມີຊີວິດອື່ນໆແລ້ວ, ມັນເບິ່ງຄືວ່າພວກມັນບໍ່ໄດ້ມີບົດບາດທີ່ເປັນບວກກໍຕາມ, ແຕ່ເປັນຫຍັງພວກມັນຈຶ່ງຖືກເອີ້ນວ່າແມ່ນສິ່ງທີ່ເປັນບວກ? ສິ່ງນີ້ຕ້ອງອະທິບາຍໃນແງ່ຂອງລະບົບຕ່ອງໂສ້ອາຫານ. ພວກເຮົາບໍ່ໄດ້ກຳລັງສຶກສາຊີວະວິທະຍາ, ພວກເຮົາຈະບໍ່ໂອ້ລົມກ່ຽວກັບສິ່ງຕ່າງໆຈາກມຸມມອງທາງວິທະຍາສາດ, ແຕ່ຈະເບິ່ງເລື່ອງນີ້ຈາກມຸມມອງຂອງເຈດຕະນາຂອງພຣະເຈົ້າໃນການສ້າງສິ່ງທີ່ມີຊີວິດແບບນີ້ຂຶ້ນມາ. ດ້ານໜຶ່ງ, ພຣະເຈົ້າໄດ້ມອບທັກສະພິເສດໃຫ້ແກ່ພວກມັນເພື່ອຮັບປະກັນການຢູ່ລອດຂອງພວກມັນ, ເຊິ່ງຊ່ວຍໃຫ້ພວກມັນສາມາດຮັກສາຊີວິດຂອງພວກມັນໄວ້ໄດ້ດ້ວຍວິທີນີ້. ອີກດ້ານໜຶ່ງ, ພວກມັນຍັງມີບົດບາດບາງຢ່າງໃນລະບົບຕ່ອງໂສ້ອາຫານ, ວິຖີການຢູ່ລອດຂອງພວກມັນ ແລະ ພິດທີ່ພວກມັນປ່ອຍອອກມາສາມາດສະໜອງສານອາຫານ ຫຼື ແຫຼ່ງອາຫານທີ່ຈຳເປັນໃຫ້ແກ່ສິ່ງທີ່ມີຊີວິດອື່ນໆໄດ້. ນອກເໜືອຈາກນັ້ນ, ພວກມັນຍັງສະໜອງເງື່ອນໄຂທີ່ຈຳເປັນສຳລັບການແຜ່ກະຈາຍ, ການຂະຫຍາຍພັນ, ການແຕກແໜງ ແລະ ການວິວັດທະນາການຂອງເຊື້ອໂລກ ພ້ອມທັງການຖ່າຍທອດຢີນໃນທົ່ວຊີວະມົນທົນ, ເຊິ່ງມີບົດບາດບາງຢ່າງໃນດ້ານນີ້. ມີພຽງແຕ່ການມີຢູ່ຂອງສິ່ງທີ່ມີຊີວິດເຫຼົ່ານີ້ເທົ່ານັ້ນ ຊີວະມົນທົນຈຶ່ງຈະສາມາດຮັກສາຄວາມສົມດຸນທາງພັນທຸກຳ ແລະ ຄວາມສົມດຸນໃນແງ່ຂອງຄວາມຫຼາກຫຼາຍຂອງເຊື້ອໂລກ, ເຮັດໃຫ້ເຊື້ອໂລກປະເພດຕ່າງໆຢູ່ໃນສະພາບທີ່ສົມດຸນ. ຍົກຕົວຢ່າງເຊັ່ນ: ຍຸງ ແລະ ແມງວັນ. ພວກມັນກິນແມ່ກາຝາກບາງຊະນິດ ແລະ ຍັງແຜ່ກະຈາຍເຊື້ອໂລກບາງຊະນິດ. ພວກເຮົາຈະບໍ່ລົງເລິກໄປກວ່ານີ້, ມັນເປັນພຽງແນວຄວາມຄິດທີ່ລຽບງ່າຍແບບນີ້. ສະຫຼຸບແລ້ວ, ສິ່ງທີ່ມີຊີວິດພິເສດບາງຊະນິດຮັບໃຊ້ຈຸດປະສົງພິເສດບາງຢ່າງສຳລັບມະນຸດຊາດ ແລະ ຍັງມີບົດບາດທີ່ຂາດບໍ່ໄດ້ໃນລະບົບຕ່ອງໂສ້ອາຫານ. ບົດບາດທີ່ຂາດບໍ່ໄດ້ນີ້ຮັກສາການມີຢູ່ຂອງລະບົບຕ່ອງໂສ້ອາຫານ. ທຸກຊັບພະສິ່ງສາມາດຢູ່ລອດ ແລະ ດຳເນີນຕໍ່ໄປໄດ້ຢ່າງເປັນລະບຽບຮຽບຮ້ອຍໄດ້ກໍຕໍ່ເມື່ອລະບົບຕ່ອງໂສ້ອາຫານນີ້ມີຢູ່ ແລະ ບໍ່ຖືກທຳລາຍ. ເນື່ອງຈາກທຸກຊັບພະສິ່ງມີຄວາມສຳພັນທີ່ພວກມັນສົ່ງເສີມເຊິ່ງກັນ ແລະ ກັນ, ຕໍ່ຕ້ານເຊິ່ງກັນ ແລະ ກັນ ແລະ ຢູ່ຮ່ວມກັນ, ລະບົບຕ່ອງໂສ້ອາຫານຈຶ່ງຕ້ອງບໍ່ຖືກຕັດຂາດ. ການມີຢູ່ຂອງສິ່ງທີ່ມີຊີວິດຕ່າງໆພາຍໃນລະບົບຕ່ອງໂສ້ອາຫານຕ້ອງຮັກສາໄວ້ໃນສະພາບທີ່ສົມດຸນ ແລະ ພື້ນທີ່ການດຳລົງຊີວິດ ແລະ ການມີຢູ່ຂອງພວກມັນກໍຕ້ອງໄດ້ຮັບການຮັກສາໄວ້. ເພາະສະນັ້ນ, ກົດເກນ ແລະ ກົດລະບຽບແຫ່ງການຢູ່ລອດສຳລັບທຸກຊັບພະສິ່ງທີ່ພຣະເຈົ້າສ້າງຕັ້ງຂຶ້ນມາຈຶ່ງມີຄວາມສຳຄັນຢ່າງຍິ່ງ. ມີພຽງແຕ່ການມີຢູ່ຂອງກົດເກນ ແລະ ກົດລະບຽບແຫ່ງການຢູ່ລອດທີ່ພຣະເຈົ້າສ້າງຂຶ້ນສຳລັບທຸກຊັບພະສິ່ງເທົ່ານັ້ນທີ່ສາມາດຮັບປະກັນການດຳເນີນຕໍ່ໄປຂອງລະບົບຕ່ອງໂສ້ອາຫານ ແລະ ຮັບປະກັນວ່າມັນຈະບໍ່ຖືກຕັດຂາດ. ການມີຢູ່, ການດຳເນີນຕໍ່ໄປ ແລະ ການປົກປ້ອງລະບົບຕ່ອງໂສ້ອາຫານແມ່ນການຮັບປະກັນພື້ນຖານວ່າຜູ້ຄົນຈະສາມາດໄດ້ຮັບນ້ຳ, ອາກາດ, ແສງແດດ ແລະ ອາຫານໄດ້. ມີພຽງແຕ່ເມື່ອຜູ້ຄົນມີການຮັບປະກັນພື້ນຖານນີ້ເທົ່ານັ້ນ ຊີວິດທາງຮ່າງກາຍຂອງພວກເຂົາຈຶ່ງຈະສາມາດຮັກສາໄວ້ໄດ້; ມີພຽງແຕ່ເມື່ອນັ້ນເທົ່ານັ້ນທີ່ພວກເຂົາຈຶ່ງຈະສາມາດສືບເຊື້ອສາຍ ແລະ ດຳລົງຊີວິດຕໍ່ໄປໃນບ້ານເທິງແຜ່ນດິນໂລກນີ້ ເຊິ່ງເປັນສະພາບແວດລ້ອມການດຳລົງຊີວິດແບບນີ້. ມີພຽງແຕ່ວິທີນີ້ເທົ່ານັ້ນ ມະນຸດຊາດຈຶ່ງຈະສາມາດມີອະນາຄົດ ແລະ ມີຄວາມຫວັງ.

ຫຼັກການສຳລັບການປະຕິບັດຕໍ່ທຸກຊັບພະສິ່ງທີ່ພຣະເຈົ້າໄດ້ສ້າງຂຶ້ນ

ກົດເກນ ແລະ ກົດລະບຽບທີ່ສີ່ລະດູການ, ກາງເວັນ ແລະ ກາງຄືນ ພ້ອມທັງລົມ, ນ້ຳໝອກກ້າມ, ຫິມະ ແລະ ຝົນປະຕິບັດຕາມ ເຊິ່ງເປັນສິ່ງທີ່ມີຢູ່ພາຍໃຕ້ກົດເກນ ແລະ ກົດລະບຽບທີ່ພຣະເຈົ້າໄດ້ສ້າງຂຶ້ນ ພ້ອມທັງຮູບແບບທີ່ພວກມັນປາກົດຂຶ້ນນັ້ນ, ບໍ່ວ່າຈະພິຈາລະນາໃນແງ່ໃດກໍຕາມ, ລ້ວນແຕ່ແມ່ນສິ່ງທີ່ເປັນບວກທີ່ພຣະເຈົ້າໄດ້ສ້າງຂຶ້ນມາ. ສຳລັບສິ່ງທີ່ມີຊີວິດຕ່າງໆ, ບໍ່ວ່າຮູບລັກສະນະ, ວິຖີການຢູ່ລອດ ຫຼື ວິທີການລ່າສັດ ຫຼື ການຫາອາຫານຂອງພວກມັນຈະເປັນແນວໃດກໍຕາມ, ສະຫຼຸບແລ້ວ ຕາບໃດທີ່ພວກມັນດຳລົງຊີວິດຢູ່ພາຍໃຕ້ກົດເກນ ແລະ ກົດລະບຽບທີ່ພຣະເຈົ້າໄດ້ສ້າງຕັ້ງຂຶ້ນ ແລະ ຕາບໃດທີ່ພວກມັນເປັນສ່ວນໜຶ່ງທີ່ສຳຄັນ ແລະ ຂາດບໍ່ໄດ້ໃນລະບົບຕ່ອງໂສ້ອາຫານທີ່ພຣະເຈົ້າໄດ້ສ້າງຂຶ້ນມາ, ພວກມັນກໍແມ່ນສິ່ງທີ່ເປັນບວກທີ່ມາຈາກພຣະເຈົ້າ. ຜູ້ຄົນບໍ່ຄວນຕັດສິນພວກມັນໂດຍອີງໃສ່ມຸມມອງ ແລະ ຄວາມມັກຂອງພວກເຂົາເອງ. ບາງຄົນອາດຈະເວົ້າວ່າ: “ຖ້າເປັນແນວນັ້ນ ຍຸງ ແລະ ແມງວັນແມ່ນສິ່ງທີ່ເປັນບວກບໍ? ແລ້ວງູພິດ, ຂີ້ເຂັບ ແລະ ແມງງອດເດ? ໂດຍສະເພາະຄັນຄາກທີ່ໜ້າກຽດຫຼາຍ, ພວກມັນກໍແມ່ນສິ່ງທີ່ເປັນບວກຄືກັນບໍ?” ວິທີການເວົ້າທີ່ຖືກຕ້ອງແມ່ນແນວໃດ? ບົດບາດຂອງສາຍພັນເຫຼົ່ານີ້ທີ່ພຣະເຈົ້າໄດ້ສ້າງຂຶ້ນມາ ພ້ອມກົດເກນ ແລະ ກົດລະບຽບທີ່ພວກມັນປະຕິບັດຕາມລ້ວນແຕ່ແມ່ນສິ່ງທີ່ເປັນບວກ. ແລ້ວຮູບລັກສະນະທາງຮ່າງກາຍ ແລະ ໜ້າຕາຂອງພວກມັນເດ, ພວກມັນແມ່ນສິ່ງທີ່ເປັນບວກບໍ? ເຈົ້າສາມາດເອີ້ນພວກມັນວ່າແມ່ນສິ່ງທີ່ເປັນບວກໄດ້ ຖ້າເຈົ້າຈຳເປັນຕ້ອງເອີ້ນແທ້ໆ, ແຕ່ພວກມັນບໍ່ແມ່ນສິ່ງທີ່ເປັນລົບ. ຢ່າງໜ້ອຍທີ່ສຸດ, ໃນແງ່ຂອງກົດລະບຽບທີ່ພວກມັນປະຕິບັດຕາມ, ບົດບາດທີ່ສິ່ງທີ່ມີຊີວິດເຫຼົ່ານີ້ມີ ແລະ ຄວາມຈຳເປັນຂອງພວກມັນໃນລະບົບຕ່ອງໂສ້ອາຫານ, ພວກມັນກໍມີຢູ່ໃນຖານະສິ່ງສິ່ງທີ່ເປັນບວກ. ວິທີການເວົ້າແບບນີ້ບໍ່ຖືກຕ້ອງບໍ? (ຖືກຕ້ອງ). ເວົ້າໃຫ້ຊັດເຈນກໍຄື, ເນື່ອງຈາກສິ່ງທີ່ມີຊີວິດດັ່ງກ່າວປະຕິບັດຕາມກົດເກນ ແລະ ກົດລະບຽບທີ່ພຣະເຈົ້າໄດ້ສ້າງຕັ້ງຂຶ້ນ ແລະ ປະຕິບັດຄວາມຮັບຜິດຊອບ ແລະ ພາລະກິດທີ່ພຣະເຈົ້າໄດ້ກຳນົດໄວ້ໃຫ້ພວກມັນສຳເລັດ, ເນື່ອງຈາກພວກມັນປະຕິບັດຕາມພາລະກິດຂອງພວກມັນ, ບໍ່ວ່າຈະເປັນການແຜ່ກະຈາຍເຊື້ອໂລກ ຫຼື ການຮັກສາຄວາມສົມດຸນໃນການຂະຫຍາຍພັນຂອງຈຸລິນຊີຕ່າງໆ, ເມື່ອເບິ່ງໃນແງ່ຂອງບົດບາດທີ່ພວກມັນມີ ພ້ອມທັງຄວາມໝາຍສຳຄັນ ແລະ ຈຸດປະສົງໃນການທີ່ພຣະເຈົ້າສ້າງພວກມັນຂຶ້ນມາແລ້ວ, ການມີຢູ່ຂອງພວກມັນກໍແມ່ນສິ່ງທີ່ເປັນບວກ. ຖ້າພວກເຮົາຈະເວົ້າວ່າຍຸງແມ່ນສິ່ງທີ່ເປັນບວກໃນຕົວມັນເອງ, ສິ່ງນີ້ອາດຈະຍາກທີ່ຈະເຂົ້າໃຈ ຫຼື ຍອມຮັບໄດ້ເລັກໜ້ອຍ. ເຖິງຢ່າງໃດກໍຕາມ, ເມື່ອຕັດສິນຈາກເຈດຕະນາຂອງພຣະເຈົ້າໃນການສ້າງມັນຂຶ້ນມາ, ກົດເກນ ແລະ ກົດລະບຽບທີ່ມັນປະຕິບັດຕາມ ແລະ ບົດບາດທີ່ມັນມີໃນລະບົບຕ່ອງໂສ້ອາຫານ, ມັນກໍເປັນສິ່ງທີ່ຂາດບໍ່ໄດ້, ດ້ວຍເຫດນັ້ນ ມັນຈຶ່ງແມ່ນສິ່ງທີ່ເປັນບວກ. ບາງຄົນເວົ້າວ່າ: “ເນື່ອງຈາກຍຸງແມ່ນສິ່ງທີ່ເປັນບວກ, ນັ້ນໝາຍຄວາມວ່າພວກເຮົາຕ້ອງຍອມຮັບພວກມັນ ແລະ ພວກເຮົາບໍ່ຄວນຕົບພວກມັນບໍ?” ຖ້າຍຸງກຳລັງຈະກັດເຈົ້າ, ເຈົ້າກໍຍັງຄວນຕົບມັນ. ຖ້າມີແມງວັນບິນດັງວຸ້ນໆຢູ່ອ້ອມຕົວເຈົ້າໃນຂະນະທີ່ເຈົ້າກຳລັງກິນເຂົ້າ, ເຈົ້າກໍສາມາດໄລ່ມັນໜີ ຫຼື ຕົບມັນໄດ້. ນີ້ກໍຍ້ອນວ່າຍຸງ ຫຼື ແມງວັນທີ່ໜ້ອຍລົງໜຶ່ງ ຫຼື ສອງໂຕຈະບໍ່ກໍ່ໃຫ້ເກີດບັນຫາໃດໆຕໍ່ລະບົບຕ່ອງໂສ້ອາຫານ ແລະ ມັນກໍຈະບໍ່ສົ່ງຜົນກະທົບຕໍ່ການເຮັດສຳເລັດພາລະກິດຂອງສິ່ງທີ່ມີຊີວິດເຫຼົ່ານີ້. ຖ້າສິ່ງທີ່ມີຊີວິດດັ່ງກ່າວຕ້ອງການປະຕິບັດພາລະກິດຂອງມັນໃຫ້ສຳເລັດ, ມັນກໍຄວນຊອກຫາສະຖານທີ່ທີ່ເໝາະສົມເພື່ອປະຕິບັດພາລະກິດນັ້ນ. ມະນຸດບໍ່ຕ້ອງການມັນໃນສະພາບແວດລ້ອມການດຳລົງຊີວິດຂອງພວກເຂົາ, ສະນັ້ນ ພຽງແຕ່ໄລ່ມັນໜີ ແລ້ວກໍຈົບເລື່ອງ, ຈົ່ງຢູ່ຮ່ວມກັບມັນຢ່າງສັນຕິ. ຖ້າມັນບໍ່ຢູ່ຮ່ວມກັບເຈົ້າຢ່າງສັນຕິ ແລະ ຍັງຄົງລົບກວນເຈົ້າຢູ່, ແລ້ວການໄລ່ມັນໜີ ຫຼື ຕົບມັນກໍບໍ່ເປັນຫຍັງ. ສິ່ງນີ້ເອີ້ນວ່າການຈັດການທີ່ສົມເຫດສົມຜົນ ແລະ ການປະຕິບັດຕໍ່ທີ່ຖືກຕ້ອງ. ບາງຄົນເວົ້າວ່າ: “ຍຸງມັກຈະລົບກວນຂ້ອຍ ແລະ ກັດຂ້ອຍຫຼາຍຄັ້ງ. ຂ້ອຍສາມາດສາບແຊ່ງພວກມັນໄດ້ບໍ?” ນັ້ນບໍ່ຈຳເປັນ. ເຈົ້າພຽງແຕ່ຕົບພວກມັນກໍພໍ. ເຈົ້າມີສິດທີ່ຈະຕົບພວກມັນ; ສິ່ງນີ້ສອດຄ່ອງຢ່າງສົມບູນກັບຫຼັກການທີ່ວ່າມະນຸດຊາດ ເຊິ່ງເປັນຜູ້ດູແລທຸກຊັບພະສິ່ງ ຄວນປະຕິບັດຕໍ່ທຸກຊັບພະສິ່ງແນວໃດ. ຕົວຢ່າງ: ຖ້າມີງູພິດເຂົ້າມາໃນເຮືອນຂອງເຈົ້າ ແລະ ເຈົ້າເຫັນວ່ານີ້ບໍ່ແມ່ນບ່ອນທີ່ມັນຄວນຢູ່, ກໍພຽງແຕ່ໄລ່ມັນເຂົ້າໄປໃນປ່າ. ຖ້າເຈົ້າຖືກມັນກັດ ແລະ ໄດ້ຮັບພິດ, ເຈົ້າກໍຕ້ອງຫາວິທີຮັບການປິ່ນປົວທາງການແພດໂດຍທັນທີ. ບໍ່ຈຳເປັນທີ່ເຈົ້າຈະຕ້ອງພະຍາຍາມຊອກຫາມັນເພື່ອແກ້ແຄ້ນ ແລະ ຂ້າມັນ. ຖ້າມັນທຳຮ້າຍເຈົ້າອີກ, ນັ້ນຈະບໍ່ຍິ່ງເປັນບັນຫາຫຼາຍຂຶ້ນບໍ? ສະນັ້ນ, ຢ່າໄປຕອບໂຕ້ມັນ; ພຽງແຕ່ຮຽນຮູ້ທີ່ຈະປ້ອງກັນຕົວເອງຈາກມັນກໍ່ພໍ. ຄົນສະຫຼາດຈະສາມາດຮຽນຮູ້ບົດຮຽນຈາກເລື່ອງນີ້ໄດ້. ສາມຫຼັກການທີ່ພວກເຮົາຫາກໍເວົ້າເຖິງມີຫຍັງແດ່? (ຂໍ້ທຳອິດ, ຕ້ອງແນ່ໃຈວ່າມັນແມ່ນສິ່ງທີ່ເປັນບວກ. ຂໍ້ທີສອງ, ຖ້າມັນປາກົດຂຶ້ນໃກ້ເຈົ້າ ແລະ ເຈົ້າບໍ່ຕ້ອງການຫຍຸ້ງກັບມັນ, ແລ້ວກໍພຽງແຕ່ຢູ່ຫ່າງຈາກມັນ, ຢ່າປ່ອຍໃຫ້ມັນເຂົ້າໃກ້ ແລະ ຢ່າປ່ອຍໃຫ້ມັນລົບກວນເຈົ້າ. ຂໍ້ທີສາມ, ມີມຸມມອງທີ່ຖືກຕ້ອງຕໍ່ມັນ. ຢ່າຮູ້ສຶກລັງກຽດມັນ ຫຼື ກຽດຊັງມັນ. ແຕ່ຈົ່ງຍອມຮັບ ແລະ ຮັບຮູ້ມັນ ແລ້ວຈັດການມັນຢ່າງສົມເຫດສົມຜົນ). ຈັດການມັນຢ່າງສົມເຫດສົມຜົນ ແລະ ປະຕິບັດຕໍ່ມັນຢ່າງຖືກຕ້ອງ. ຢ່າຈົ່ມວ່າພຣະເຈົ້າ ຫຼື ຕັດສິນວ່າພຣະເຈົ້າຜິດທີ່ສ້າງມັນຂຶ້ນມາ ຫຼື ພຣະອົງອາດຈະເຮັດຜິດພາດພຽງເພາະວ່າມັນໄດ້ລົບກວນເຈົ້າ ຫຼື ບາງຄັ້ງກໍສ້າງບັນຫາບາງຢ່າງໃຫ້ແກ່ເຈົ້າ ຫຼື ເຖິງຂັ້ນກັດ ແລະ ປ່ອຍພິດໃສ່ເຈົ້າ, ການເບິ່ງມັນແບບນີ້ແມ່ນບໍ່ຖືກຕ້ອງ. ມັນອາດຈະເປັນຍ້ອນວ່າເຈົ້າບໍ່ໄດ້ຈັດການມັນໃຫ້ດີ ຫຼື ມັນອາດຈະເປັນຍ້ອນວ່າມັນຫຼົງເຂົ້າມາໃນເຮືອນຂອງເຈົ້າ ແລະ ລົບກວນເຈົ້າ. ແຕ່ຖ້າເຈົ້າເວົ້າກັບມັນຢ່າງອ່ອນໂຍນວ່າ: “ເຈົ້າມາຜິດທາງແລ້ວ, ນີ້ບໍ່ແມ່ນເຮືອນຂອງເຈົ້າ. ຖ້າເຈົ້າບໍ່ມີເຈດຕະນາຮ້າຍຕໍ່ຂ້ອຍ, ຂ້ອຍກໍຈະບໍ່ທຳຮ້າຍເຈົ້າ. ຈົ່ງຍ້າຍໄປບ່ອນທີ່ເຈົ້າຄວນຢູ່”, ແລ້ວເມື່ອມັນເຫັນວ່າເຈົ້າຈະບໍ່ທຳຮ້າຍມັນ, ມັນກໍຈະຫັນຫຼັງກັບ ແລະ ຈາກໄປເອງ. ເຈົ້າເວົ້າກັບມັນວ່າ: “ລາກ່ອນ. ຈົນກວ່າພວກເຮົາຈະພົບກັນໃໝ່! ການພົບກັນຂອງພວກເຮົາໃນຄັ້ງນີ້ຖືວ່າມີວາດສະໜາຕໍ່ກັນ. ຖ້າພວກເຮົາຖືກກຳນົດໃຫ້ພົບກັນອີກ, ຂ້ອຍກໍຍັງຈະປ່ອຍເຈົ້າໄປ”. ເມື່ອໄດ້ຍິນດັ່ງນີ້, ມັນກໍຈະຄິດວ່າ: “ມະນຸດຊ່າງຍິ່ງໃຫຍ່. ພວກເຂົາຮູ້ວິທີຈັດການພວກເຮົາແທ້ໆ. ພວກເຂົາບໍ່ມີຄວາມປະສົງຮ້າຍ”. ຕາບໃດທີ່ເຈົ້າບໍ່ທຳຮ້າຍມັນ, ມັນກໍຈະບໍ່ທຳຮ້າຍເຈົ້າເຊັ່ນກັນ. ສັດບາງຊະນິດທຳຮ້າຍຜູ້ຄົນກໍຍ້ອນວ່າຜູ້ຄົນມັກຈະທຳຮ້າຍພວກມັນຢູ່ສະເໝີ; ພວກມັນພຽງແຕ່ທຳຮ້າຍຜູ້ຄົນຫຼັງຈາກທີ່ເກີດຄວາມເປັນປໍລະປັກຕໍ່ພວກເຂົາ, ໂດຍເຮັດເຊັ່ນນັ້ນກໍຍ້ອນຄວາມໂງ່ຈ້າ ແລະ ຄວາມໂຫດຮ້າຍຂອງຜູ້ຄົນ. ໃນຄວາມຄິດຂອງສິ່ງທີ່ມີຊີວິດດັ່ງກ່າວ, ໂດຍທຳມະຊາດແລ້ວພວກມັນບໍ່ມີຄວາມເປັນປໍລະປັກ ຫຼື ຄວາມບໍ່ເປັນມິດຕໍ່ມະນຸດ. ເຈົ້າເຫັນບໍ, ເມື່ອໂນອາສ້າງເຮືອໃຫຍ່, ບໍ່ມີສັດໂຕໃດທຳຮ້າຍໃຜເລີຍ ແລະ ໂນອາຍັງສາມາດມີປະຕິສຳພັນກັບສັດ ແລະ ຝຶກພວກມັນໄດ້ອີກດ້ວຍ. ໃນເວລານັ້ນ, ມະນຸດ ແລະ ສັດເປັນມິດຕໍ່ກັນ. ຕໍ່ມາ, ມະນຸດກໍນັບມື້ນັບເສື່ອມຊາມຢ່າງເລິກເຊິ່ງ ແລະ ກາຍເປັນຄົນໂຫດຮ້າຍຢ່າງສິ້ນເຊີງ, ມັກຈະຕ້ອງການລ່າສັດເພື່ອເອົາຊີ້ນຂອງພວກມັນຢູ່ສະເໝີ ແລະ ດັ່ງນັ້ນ ຄວາມເປັນປໍລະປັກລະຫວ່າງມະນຸດ ແລະ ສັດຕ່າງໆຈຶ່ງເພີ່ມຂຶ້ນ. ສັດກິນຊີ້ນ, ທັນທີທີ່ພວກມັນໄດ້ກິ່ນຂອງມະນຸດ, ພວກມັນກໍຮູ້ສຶກວ່າມີອາຫານແຊບໆຖືກນຳມາໃຫ້ແລ້ວ ແລະ ຕ້ອງການກິນໃຫ້ອີ່ມ. ຝ່າຍໃດເປັນຜູ້ກໍ່ໃຫ້ເກີດເລື່ອງນີ້? ມັນເກີດຈາກຄວາມໂຫດຮ້າຍຢ່າງສິ້ນເຊີງຂອງມະນຸດຊາດທັງໝົດ. ເຈົ້າເຂົ້າໃຈບໍ? (ເຂົ້າໃຈ).

ບໍ່ວ່າຈະເບິ່ງໃນແງ່ມະຫາພາກ ຫຼື ຈຸລະພາກກໍຕາມ, ທຸກຊັບພະສິ່ງທີ່ພຣະເຈົ້າສ້າງຂຶ້ນມາລ້ວນແຕ່ແມ່ນສິ່ງທີ່ເປັນບວກຢ່າງແນ່ນອນ. ບໍ່ວ່າຈະເບິ່ງໃນແງ່ຂອງເຈດຕະນາດັ້ງເດີມຂອງພຣະເຈົ້າໃນການສ້າງພວກມັນຂຶ້ນມາ, ກົດເກນ ແລະ ກົດລະບຽບທີ່ພຣະເຈົ້າສ້າງຂຶ້ນສຳລັບພວກມັນ ຫຼື ຈຸດປະສົງ ແລະ ຜົນທີ່ບັນລຸໄດ້ໃນທີ່ສຸດກໍຕາມ, ພວກມັນລ້ວນແຕ່ມີຢູ່ເພື່ອມະນຸດຊາດ; ພຣະເຈົ້າໄດ້ອອກແບບ ແລະ ສ້າງພວກມັນຂຶ້ນມາສຳລັບມະນຸດໃນບົດບາດຂອງພວກເຂົາໃນຖານະຜູ້ດູແລທຸກຊັບພະສິ່ງ. ດັ່ງນັ້ນ, ບໍ່ວ່າຮູບລັກສະນະ ຫຼື ໜ້າຕາຂອງທຸກຊັບພະສິ່ງທີ່ພຣະເຈົ້າສ້າງຂຶ້ນມາຈະເປັນແນວໃດກໍຕາມ ຫຼື ພວກມັນມີຜົນກະທົບຊົ່ວຄາວຕໍ່ຜູ້ຄົນແນວໃດກໍຕາມ, ຜູ້ຄົນຄວນປະຕິບັດຕໍ່, ຈັດການ ແລະ ເຂົ້າໃຈພວກມັນຢ່າງຖືກຕ້ອງ ແລະ ຍອມຮັບພວກມັນຈາກພຣະເຈົ້າ, ສິ່ງນີ້ມີຄວາມສຳຄັນຢ່າງຍິ່ງ. ກ່ອນອື່ນ, ຜູ້ຄົນຕ້ອງແນ່ໃຈວ່າ ຕາບໃດທີ່ບາງສິ່ງແມ່ນຖືກພຣະເຈົ້າສ້າງຂຶ້ນມາ, ບໍ່ວ່າມັນຈະດີ ຫຼື ບໍ່ດີ, ສວຍງາມ ຫຼື ໜ້າກຽດກໍຕາມ, ບໍ່ວ່າມັນຈະມີຮູບລັກສະນະແບບໃດກໍຕາມ ແລະ ຍິ່ງໄປກວ່ານັ້ນ ບໍ່ວ່າມັນຈະມີຜົນກະທົບຊົ່ວຄາວຕໍ່ເນື້ອໜັງຂອງມະນຸດແນວໃດກໍຕາມ, ສະຫຼຸບແລ້ວ ຕາບໃດທີ່ມັນມາຈາກພຣະເຈົ້າ ແລະ ພຣະຫັດຂອງພຣະເຈົ້າໄດ້ສ້າງຂຶ້ນມາ, ມັນກໍມີບາງສິ່ງທີ່ຈະປະກອບສ່ວນເຂົ້າໃນການຢູ່ລອດຂັ້ນພື້ນຖານຂອງມະນຸດຊາດ. ບົນພື້ນຖານນີ້, ຜູ້ຄົນຄວນຍອມຮັບທຸກຊັບພະສິ່ງທີ່ພຣະເຈົ້າສ້າງຂຶ້ນຈາກພຣະເຈົ້າ ແລະ ບໍ່ເລືອກທີ່ຈະກ່າວໂທດ ຫຼື ຍອມຮັບພວກມັນຕາມອຳເພີໃຈ ຫຼື ຝ່າຍດຽວໂດຍອີງໃສ່ມຸມມອງ ແລະ ຄວາມມັກຂອງພວກເຂົາເອງ. ແຕ່ກົງກັນຂ້າມ, ພວກເຂົາຄວນຢືນຢູ່ໃນມຸມມອງຂອງສິ່ງທີ່ຖືກສ້າງໃນການທຳຄວາມເຂົ້າໃຈພວກມັນ, ຮຽນຮູ້ທີ່ຈະຈັດການພວກມັນ ແລະ ປະຕິບັດຕໍ່ພວກມັນຢ່າງຖືກຕ້ອງ ແລະ ສິ່ງທີ່ດີກວ່ານັ້ນກໍຄື ການຮຽນຮູ້ທີ່ຈະຢູ່ຮ່ວມກັນ ແລະ ມີປະຕິສຳພັນກັບພວກມັນຢ່າງຖືກຕ້ອງ. ນີ້ຄືຄວາມຮັບຜິດຊອບ ແລະ ພັນທະທີ່ຜູ້ຄົນ ເຊິ່ງເປັນນາຍຂອງແຜ່ນດິນໂລກນີ້ ແລະ ເປັນຜູ້ດູແລໂລກນີ້ທີ່ພຣະເຈົ້າສ້າງຂຶ້ນມາ ຄວນປະຕິບັດໃຫ້ສຳເລັດ. ມັນເປັນບົດບາດທີ່ຜູ້ຄົນຄວນມີໃນທ່າມກາງສິ່ງທີ່ມີຊີວິດອື່ນໆທັງໝົດ ແລະ ມັນຍັງເປັນຫຼັກການທີ່ຜູ້ຄົນຄວນຍຶດໝັ້ນທີ່ສຸດ ໂດຍເລີ່ມຈາກຈຸດຢືນຂອງຄວາມເປັນມະນຸດ. ຖ້າເຈົ້າບໍ່ມັກບາງສິ່ງທີ່ພຣະເຈົ້າໄດ້ສ້າງຂຶ້ນມາ, ເຈົ້າກໍສາມາດຢູ່ຫ່າງຈາກພວກມັນໄດ້. ຖ້າເຈົ້າມັກພວກມັນ, ເຈົ້າກໍສາມາດມີປະຕິສຳພັນກັບພວກມັນຢ່າງໃກ້ຊິດ ແລະ ເຂົ້າຫາພວກມັນເພື່ອຮຽນຮູ້ກ່ຽວກັບພວກມັນ ແລະ ຈັດການພວກມັນ ຫຼື ສິ່ງທີ່ດີກວ່ານັ້ນກໍຄື ປົກປ້ອງສະພາບແວດລ້ອມການດຳລົງຊີວິດຂອງພວກມັນ, ປະຕິບັດຕໍ່ພວກມັນຢ່າງມີເມດຕາ, ປ່ອຍໃຫ້ພວກມັນມີພື້ນທີ່ການດຳລົງຊີວິດຢ່າງພຽງພໍ ພ້ອມທັງປົກປ້ອງ ແລະ ຮັກສາສິດທິໃນການຢູ່ລອດຂອງພວກມັນຢ່າງເໝາະສົມ. ຄວາມຈິງແລ້ວ, ທຸກຊັບພະສິ່ງລ້ວນແຕ່ອ່ອນແອເມື່ອທຽບກັບມະນຸດ. ເຖິງແມ່ນວ່າພຣະເຈົ້າໄດ້ມອບທັກສະ ແລະ ສັນຊາດຕະຍານໃນການຢູ່ລອດໃຫ້ແກ່ທຸກຊັບພະສິ່ງກໍຕາມ, ແຕ່ບໍ່ມີສາຍພັນໃດນອກຈາກມະນຸດທີ່ສາມາດສ້າງເຄື່ອງມື ແລະ ອາວຸດຂຶ້ນມາໄດ້; ບໍ່ມີສາຍພັນໃດໃນພວກມັນທີ່ມີອຳນາດໃນການທຳລາຍກົດເກນ ແລະ ກົດລະບຽບທີ່ພຣະເຈົ້າໄດ້ສ້າງຕັ້ງຂຶ້ນມາ ແລະ ພວກມັນກໍບໍ່ໄດ້ລິເລີ່ມທີ່ຈະເຮັດເຊັ່ນນັ້ນ. ມີພຽງແຕ່ມະນຸດເທົ່ານັ້ນທີ່ມີຄວາມໂລບມາກຢ່າງບໍ່ສິ້ນສຸດ ທັງໃນຈິດໃຈ ແລະ ໃນຄວາມຕ້ອງການຂອງພວກເຂົາ ຕໍ່ສິ່ງທີ່ມີຊີວິດຕ່າງໆ ແລະ ຕໍ່ທຸກຊັບພະສິ່ງ. ໃນເວລາດຽວກັນ, ມີພຽງແຕ່ມະນຸດເທົ່ານັ້ນທີ່ດຳເນີນການຄົ້ນຄວ້າທາງວິທະຍາສາດ, ມີສ່ວນຮ່ວມໃນການຜະລິດສານເຄມີ ແລະ ສ້າງເຄື່ອງມື ແລະ ອາວຸດຕ່າງໆເພື່ອການຢູ່ລອດ ຫຼື ເພື່ອຊີວິດທີ່ດີກວ່າ. ແລ້ວກໍມີພຽງແຕ່ມະນຸດເທົ່ານັ້ນທີ່ສາມາດສຶກສາວິຊາການ ແລະ ຄົ້ນຄວ້າ ຫຼື ປ່ຽນແປງສະພາບແວດລ້ອມການດຳລົງຊີວິດຂອງສິ່ງທີ່ມີຊີວິດຕ່າງໆໄດ້. ເຖິງຢ່າງໃດກໍຕາມ, ສິ່ງທີ່ມະນຸດໄດ້ເຮັດສ່ວນໃຫຍ່ກ່ຽວກັບການຢູ່ລອດຂອງສັດ ແລະ ສິ່ງທີ່ມີຊີວິດຕ່າງໆ ພ້ອມທັງກົດເກນຂອງລະບົບຕ່ອງໂສ້ອາຫານນັ້ນ ລ້ວນແຕ່ເປັນການທຳລາຍ ແລະ ການຂັດຂວາງ, ບໍ່ແມ່ນການສົ່ງເສີມ. ສະນັ້ນ, ທ້າຍທີ່ສຸດແລ້ວ ມີພຽງແຕ່ມະນຸດເທົ່ານັ້ນທີ່ສາມາດສ້າງອາວຸດເພື່ອຂ້າຟັນກັນເອງ ແລະ ທຳລາຍສະພາບແວດລ້ອມການດຳລົງຊີວິດຂັ້ນພື້ນຖານຂອງພວກເຂົາເອງ. ມີພຽງແຕ່ມະນຸດເທົ່ານັ້ນທີ່ພັດທະນາອຸດສາຫະກຳ, ໂດຍສະເພາະອຸດສາຫະກຳເຄມີ, ເຊິ່ງຜະລິດສານທີ່ເປັນອັນຕະລາຍທຸກຊະນິດທີ່ສ້າງຄວາມເສຍຫາຍ ແລະ ທຳລາຍແຜ່ນດິນໂລກທີ່ມະນຸດຊາດອາໄສຢູ່ ເຊິ່ງເປັນບ້ານພຽງຫຼັງດຽວສຳລັບການຢູ່ລອດຂອງພວກເຂົາ. ແລ້ວກໍມີພຽງແຕ່ມະນຸດເອງເທົ່ານັ້ນທີ່ເປັນສາເຫດເຮັດໃຫ້ນ້ຳ, ອາກາດ, ແສງແດດ ແລະ ອາຫານທີ່ຈຳເປັນສຳລັບການຢູ່ລອດຂອງພວກເຂົາປົນເປື້ອນ ແລະ ເນົ່າເປື່ອຍ. ສິ່ງນີ້ໝາຍຄວາມວ່າ ມະນຸດເອງເປັນຜູ້ທຳລາຍເສັ້ນທາງສູ່ການຢູ່ລອດຂອງພວກເຂົາເອງ, ມັນບໍ່ໄດ້ເກີດຈາກສິ່ງທີ່ມີຊີວິດອື່ນໆ. ເພາະສະນັ້ນ, ໃນຖານະນາຍຂອງທຸກຊັບພະສິ່ງ, ວິທີທີ່ມະນຸດທີ່ຖືກສ້າງຂຶ້ນຄວນປະຕິບັດບົດບາດໃນການຈັດການທຸກຊັບພະສິ່ງຢ່າງເໝາະສົມ ເຊິ່ງລວມເຖິງສິ່ງທີ່ມີຊີວິດທັງໝົດນັ້ນ ຈຶ່ງມີຄວາມສຳຄັນຢ່າງຍິ່ງ. ຖ້າມະນຸດຍັງສືບຕໍ່ນຳໃຊ້ວິທີການທາງວິທະຍາສາດເພື່ອສ້າງອາວຸດ ຫຼື ເຄື່ອງມືຕ່າງໆ ຫຼື ມີສ່ວນຮ່ວມໃນການຜະລິດສານເຄມີຂຶ້ນມາ, ມັນກໍຈະນຳໄປສູ່ໄພພິບັດທີ່ຮ້າຍແຮງ, ບໍ່ວ່າຈະສຳລັບພວກເຂົາເອງ ຫຼື ສຳລັບສິ່ງທີ່ມີຊີວິດອື່ນໆກໍຕາມ. ເຊິ່ງເວົ້າໄດ້ວ່າ, ມະນຸດໄດ້ຢຽບຍ່ຳກົດເກນ ແລະ ກົດລະບຽບແຫ່ງການຢູ່ລອດສຳລັບທຸກຊັບພະສິ່ງດ້ວຍມືຂອງພວກເຂົາເອງ ແລະ ໄດ້ທຳລາຍລະບົບຕ່ອງໂສ້ອາຫານດ້ວຍຕົນເອງເຊັ່ນກັນ. ແນ່ນອນວ່າ ມະນຸດເປັນຜູ້ທີ່ທຳລາຍແຜ່ນດິນໂລກດ້ວຍຕົນເອງ ເຊິ່ງເປັນບ້ານທີ່ພວກເຂົາເພິ່ງພາອາໄສເພື່ອການຢູ່ລອດ. ສິ່ງນີ້ເປັນເລື່ອງທີ່ໜ້າເສົ້າສະຫຼົດໃຈຢ່າງຍິ່ງ. ໃຜເປັນຜູ້ທີ່ຕ້ອງຮັບຜິດຊອບຕໍ່ຜົນສະທ້ອນທັງໝົດເຫຼົ່ານີ້? (ຜູ້ຄົນ). ພວກມັນເກີດຈາກການທີ່ຜູ້ຄົນມ້າງເພ ແລະ ທຳລາຍສິ່ງທີ່ເປັນບວກທີ່ພຣະເຈົ້າໄດ້ສ້າງຂຶ້ນ. ໃນທີ່ສຸດແລ້ວ, ຜູ້ຄົນກໍເຮັດໄດ້ພຽງແຕ່ໄດ້ຮັບຜົນກຳທີ່ພວກເຂົາໄດ້ກໍ່ໄວ້ເທົ່ານັ້ນ. ຖ້າຕັ້ງແຕ່ຕົ້ນມາ ຜູ້ຄົນສາມາດຮູ້ເຖິງບົດບາດຕ່າງໆທີ່ທຸກຊັບພະສິ່ງທີ່ພຣະເຈົ້າໄດ້ສ້າງຂຶ້ນມີ, ເຄົາລົບ, ທະນຸຖະໜອມ ແລະ ເບິ່ງແຍງສິ່ງທີ່ມີຊີວິດຕ່າງໆ, ປະຕິບັດຕາມກົດລະບຽບ ແລະ ກົດເກນແຫ່ງການຢູ່ລອດສຳລັບທຸກຊັບພະສິ່ງທີ່ພຣະເຈົ້າສ້າງຕັ້ງຂຶ້ນ ແລະ ປົກປ້ອງສະພາບແວດລ້ອມຂັ້ນພື້ນຖານຂອງແຜ່ນດິນໂລກ ເຊິ່ງເປັນບ້ານທີ່ພວກເຂົາເພິ່ງພາອາໄສເພື່ອການຢູ່ລອດ, ແລ້ວມະນຸດຊາດກໍຄົງຈະບໍ່ມາເຖິງຈຸດທີ່ພວກເຂົາເປັນຢູ່ໃນທຸກມື້ນີ້. ສະນັ້ນ, ກ່ຽວກັບຫົວຂໍ້ທີ່ວ່າທຸກສິ່ງທີ່ພຣະເຈົ້າສ້າງຂຶ້ນມາລ້ວນແຕ່ແມ່ນສິ່ງທີ່ເປັນບວກນັ້ນ, ສິ່ງທີ່ຜູ້ຄົນຄວນເຂົ້າໃຈກໍຄືຄວາມໝາຍສຳຄັນຂອງກົດເກນ ແລະ ກົດລະບຽບແຫ່ງການຢູ່ລອດທີ່ພຣະເຈົ້າໄດ້ສ້າງຂຶ້ນສຳລັບທຸກຊັບພະສິ່ງ ພ້ອມທັງເຫດຜົນທີ່ຜູ້ຄົນຕ້ອງປະຕິບັດຕາມກົດເກນ ແລະ ກົດລະບຽບເຫຼົ່ານັ້ນ ພ້ອມທັງວິທີທີ່ພວກເຂົາຄວນປະຕິບັດຕາມ. ໃນເວລາດຽວກັນ, ຜູ້ຄົນຄວນຮູ້ວ່າຈຸດປະສົງຂອງພຣະເຈົ້າໃນການສ້າງສິ່ງທັງໝົດນີ້ກໍເພື່ອເຫັນແກ່ມະນຸດຊາດ ແລະ ດັ່ງນັ້ນ ພວກເຂົາຈຶ່ງຄວນທະນຸຖະໜອມ ແລະ ປົກປ້ອງມັນໄວ້. ຖ້າເຈົ້າບໍ່ສາມາດເຂົ້າໃຈຄວາມໝາຍສຳຄັນຂອງສິ່ງທັງໝົດນີ້ໄດ້, ຢ່າງໜ້ອຍເຈົ້າກໍຄວນຖືວ່າມັນແມ່ນສິ່ງທີ່ເປັນບວກ, ເປັນສິ່ງທີ່ເປັນບວກທີ່ສຳຄັນ ແລະ ຂາດບໍ່ໄດ້ເຊິ່ງການຢູ່ລອດຂອງເຈົ້າຕ້ອງເພິ່ງພາອາໄສ, ພ້ອມທັງທະນຸຖະໜອມ, ເບິ່ງແຍງ ແລະ ຈັດການມັນ. ເຈົ້າຄວນປະຕິບັດຕໍ່ມັນຢ່າງຖືກຕ້ອງ ແລະ ປົກປ້ອງມັນດ້ວຍຄວາມສາມາດ ແລະ ບົດບາດຂອງເຈົ້າທີ່ເປັນນາຍ. ມີພຽງແຕ່ວິທີນີ້ເທົ່ານັ້ນ ມະນຸດຊາດຈຶ່ງຈະສາມາດມີອະນາຄົດ ແລະ ຄວາມຫວັງ ແລະ ສາມາດສືບຕໍ່ດຳລົງຊີວິດຢ່າງມີຄວາມສຸກໄດ້, ແມ່ນບໍ? (ແມ່ນແລ້ວ).

ຫົວຂໍ້ທີ່ວ່າທຸກຊັບພະສິ່ງທີ່ພຣະເຈົ້າໄດ້ສ້າງຂຶ້ນມາລ້ວນແຕ່ແມ່ນສິ່ງທີ່ເປັນບວກນັ້ນຊັດເຈນຂຶ້ນຫຼາຍແລ້ວບໍ? (ຊັດເຈນຫຼາຍແລ້ວ). ໃຫ້ພວກເຮົາຢືນຢັນເປັນຄັ້ງສຸດທ້າຍກ່ຽວກັບວິທີທີ່ເໝາະສົມໃນການປະຕິບັດຕໍ່ວັດຖຸ ແລະ ສິ່ງທີ່ມີຊີວິດຕ່າງໆທີ່ພຣະເຈົ້າໄດ້ສ້າງຂຶ້ນມາ. ເຊີນເວົ້າຄືນສາມຫຼັກການທີ່ພວກເຮົາຫາກໍໂອ້ລົມກັນເມື່ອກີ້ນີ້. (ຂໍ້ທຳອິດ, ຕາບໃດທີ່ບາງສິ່ງຢູ່ໃນຂອບເຂດຂອງສິ່ງທີ່ເປັນບວກທີ່ພຣະເຈົ້າໄດ້ໃຫ້ນິຍາມໄວ້, ພວກເຮົາຄວນແນ່ໃຈໃນໃຈຂອງພວກເຮົາວ່າມັນມາຈາກພຣະເຈົ້າ, ມັນແມ່ນສິ່ງທີ່ເປັນບວກ ແລະ ມີຄວາມໝາຍສຳຄັນຢູ່ເບື້ອງຫຼັງການທີ່ພຣະເຈົ້າສ້າງມັນຂຶ້ນມາ; ມັນກໍເພື່ອໃຫ້ຜູ້ຄົນໄດ້ຮຽນຮູ້ບົດຮຽນບາງຢ່າງຈາກມັນ. ຂໍ້ທີສອງ, ບົນພື້ນຖານຂອງການແນ່ໃຈວ່າມັນແມ່ນສິ່ງທີ່ເປັນບວກ, ຖ້າພວກເຮົາບໍ່ມັກມັນ ຫຼື ບໍ່ຕ້ອງການສຳຜັດກັບມັນ, ພວກເຮົາກໍສາມາດບໍ່ສົນໃຈມັນໄດ້. ຖ້າມັນແຊກແຊງຊີວິດຂອງພວກເຮົາ, ພວກເຮົາກໍສາມາດໄລ່ມັນໜີ ຫຼື ຢູ່ຫ່າງຈາກມັນໄດ້ ແລະ ພວກເຮົາຍັງຄວນຮຽນຮູ້ບົດຮຽນບາງຢ່າງ ແລະ ໄດ້ຮັບຂໍ້ຄິດເຕືອນໃຈບາງຢ່າງຈາກມັນອີກດ້ວຍ. ຂໍ້ສຸດທ້າຍ, ຖ້າມັນຖືກພຣະເຈົ້າສ້າງຂຶ້ນ, ພຣະເຈົ້າກຳນົດໄວ້ ຫຼື ຢູ່ພາຍໃຕ້ອຳນາດສູງສຸດຂອງພຣະເຈົ້າ, ພວກເຮົາກໍບໍ່ຄວນຮູ້ສຶກລັງກຽດມັນ ຫຼື ກຽດຊັງມັນ, ແຕ່ຄວນຍອມຮັບ ແລະ ຮັບຮູ້ມັນດ້ວຍທັດສະນະຄະຕິທີ່ຖືກຕ້ອງ ແລ້ວກໍຈັດການມັນຢ່າງສົມເຫດສົມຜົນ). ການຈັດການມັນຢ່າງສົມເຫດສົມຜົນແມ່ນມີຄວາມສຳຄັນຢ່າງຍິ່ງ. ຖ້າມະນຸດບໍ່ຮູ້ວິທີຈັດການທຸກຊັບພະສິ່ງເທິງແຜ່ນດິນໂລກທີ່ພຣະເຈົ້າໄດ້ສ້າງຂຶ້ນມາ, ມັນກໍມີແນວໂນ້ມທີ່ຈະສົ່ງຜົນກະທົບທີ່ເປັນອັນຕະລາຍຕໍ່ການຢູ່ລອດຂອງພວກເຂົາ. ຖ້າກົດເກນ ແລະ ການມີຢູ່ຂອງລະບົບຕ່ອງໂສ້ອາຫານຖືກທຳລາຍໄປ, ແລ້ວການຢູ່ລອດຂອງມະນຸດຊາດກໍຈະຕົກຢູ່ໃນຄວາມສ່ຽງ. ປັດຈຸບັນນີ້ ມະນຸດຊາດບໍ່ໄດ້ຢູ່ໃນສະພາບແວດລ້ອມການດຳລົງຊີວິດແບບນີ້ບໍ? (ແມ່ນແລ້ວ). ມະນຸດຊາດໄດ້ພັດທະນາອຸດສາຫະກຳໃນຂະໜາດໃຫຍ່, ປ່ອຍອາຍພິດ, ນ້ຳເສຍ ແລະ ສານພິດທີ່ເຮັດໃຫ້ແມ່ນ້ຳ, ທະເລສາບ ແລະ ແມ່ນແຕ່ນ້ຳບາດານກໍປົນເປື້ອນ. ບໍ່ມີນ້ຳສະອາດໃຫ້ດື່ມອີກຕໍ່ໄປ; ຜູ້ຄົນສາມາດດື່ມໄດ້ພຽງແຕ່ນ້ຳທີ່ນຳມາໃຊ້ໃໝ່ເຊິ່ງຜ່ານການບຳບັດດ້ວຍວິທີການຂອງມະນຸດເທົ່ານັ້ນ, ເຊິ່ງເຖິງແມ່ນວ່າຈະບໍ່ມີພິດ ແຕ່ກໍມີສານອາຫານໜ້ອຍກວ່າຫຼາຍ. ປາໃນແມ່ນ້ຳ, ທະເລສາບ ແລະ ທະເລກໍຖືກປົນເປື້ອນ ແລະ ບໍ່ດີຕໍ່ສຸຂະພາບເຊັ່ນກັນ. ມັນບໍ່ແມ່ນເລື່ອງງ່າຍທີ່ຈະຊອກຫາອາຫານທີ່ບໍ່ປົນເປື້ອນໄດ້. ມະນຸດຊາດບໍ່ໄດ້ກຳລັງພາຕົນເອງຕົກຢູ່ໃນສະຖານະການທີ່ຍາກລຳບາກບໍ? ສິ່ງນີ້ບໍ່ໄດ້ເກີດຈາກມະນຸດຊາດເອງບໍ? ບໍ່ພຽງແຕ່ນ້ຳດື່ມຈະປົນເປື້ອນເທົ່ານັ້ນ ແຕ່ອາກາດກໍຍັງບໍ່ດີອີກດ້ວຍ; ມີສານທີ່ເປັນອັນຕະລາຍຫຼາຍຢ່າງໃນອາກາດ ແລະ ດຽວນີ້ ເຖິງແມ່ນວ່າເຈົ້າຢາກຈະສູດອາກາດບໍລິສຸດຈັກບາດໜຶ່ງ ມັນກໍຍັງເປັນເລື່ອງຍາກ, ບາງຄັ້ງຜູ້ຄົນເຖິງຂັ້ນຕ້ອງໃສ່ຜ້າອັດປາກອັດດັງເພື່ອປ້ອງກັນເຊື້ອໄວຣັສ. ຄຸນນະພາບອາກາດກໍຮ້າຍແຮງຫຼາຍ, ຜູ້ຄົນລະມັດລະວັງກ່ຽວກັບການກິນອາຫານທຸກຊະນິດ ແລະ ດຽວນີ້ຜູ້ຄົນກໍເປັນພະຍາດທຸກຮູບແບບ, ໂດຍມີຄົນໜຸ່ມສາວບາງຄົນກໍເປັນມະເຮັງ ຫຼື ເບົາຫວານເຊັ່ນກັນ. ໃຜເປັນຜູ້ກໍ່ໃຫ້ເກີດຜົນສະທ້ອນທັງໝົດເຫຼົ່ານີ້? (ຜູ້ຄົນ). ພວກມັນລ້ວນແຕ່ເກີດຈາກຜູ້ຄົນ. ນີ້ຄືວິທີທີ່ຜູ້ຄົນໄດ້ຈັດການບ້ານເທິງແຜ່ນດິນໂລກທີ່ພຣະເຈົ້າໄດ້ສ້າງຂຶ້ນມາສຳລັບພວກເຂົາ, ທໍລະມານຕົນເອງຈົນເຖິງຈຸດທີ່ພວກເຂົາບໍ່ສາມາດກິນ ຫຼື ດື່ມໄດ້ຢ່າງເໝາະສົມ ແຕ່ກໍຍັງຮູ້ສຶກມີຄວາມສຸກຫຼາຍ. ນີ້ຄືສິ່ງທີ່ເກີດຂຶ້ນຈາກການປະຖິ້ມພຣະເຈົ້າ, ບໍ່ມີຄວາມສຸກຫຍັງເລີຍ. ທາງອອກພຽງທາງດຽວສຳລັບຜູ້ຄົນໃນຕອນນີ້ກໍຄືການຍອມຮັບຄວາມລອດພົ້ນຂອງພຣະຜູ້ສ້າງ, ໄລ່ຕາມເສາະຫາຄວາມຈິງ ແລະ ຍ່າງໃນເສັ້ນທາງແຫ່ງການຢຳເກງພຣະເຈົ້າ. ມີພຽງແຕ່ວິທີນີ້ເທົ່ານັ້ນ ເຈົ້າຈຶ່ງຈະສາມາດລອດພົ້ນໄດ້, ເຈົ້າຈຶ່ງຈະສາມາດໄດ້ຮັບຄວາມຫວັງໃນການດຳລົງຊີວິດ ແລະ ເຈົ້າຈຶ່ງຈະສາມາດກາຍເປັນສະມາຊິກຂອງມະນຸດຊາດໃໝ່ໄດ້. ມັນງ່າຍດາຍແບບນັ້ນເລີຍ, ບໍ່ມີທາງອື່ນອີກແລ້ວ. ຄົນຕາເວັນອອກຮູ້ສຶກວ່າອະລິຍະທຳຕາເວັນຕົກນັ້ນສູງສົ່ງ ແລະ ຄົນຕາເວັນຕົກຕ້ອງມີທາງອອກແນ່ນອນ. ພວກເຂົາມີບໍ? (ບໍ່ມີ). ຄົນຕາເວັນອອກຮູ້ສຶກວ່າພວກເຂົາໄດ້ທົນທຸກຢ່າງໜັກ, ເກີດຄວາມກຽດຊັງຢ່າງເລິກເຊິ່ງ ແລະ ອົດທົນກັບຄວາມຍາກລຳບາກຫຼາຍເກີນໄປ ແລະ ຕ້ອງການໃຫ້ຄົນຕາເວັນຕົກມາຊ່ວຍໃຫ້ລອດພົ້ນ. ພວກເຂົາມັກຈະຄິດຢູ່ສະເໝີວ່າຕາເວັນຕົກເປັນດັ່ງສະຫວັນ, ການໄປຕາເວັນຕົກຄືການໄດ້ຂຶ້ນສະຫວັນ, ພວກເຂົາຈະມີອິດສະຫຼະ ແລະ ມີຄວາມສຸກໃນຕາເວັນຕົກ. ແຕ່ຄົນຕາເວັນຕົກບໍ່ໄດ້ຮູ້ສຶກວ່າພວກເຂົາມີຄວາມສຸກຫຼາຍປານໃດ. ພວກເຂົາເວົ້າວ່າ: “ເຖິງແມ່ນວ່າຊີວິດຂອງພວກເຮົາຈະຮັ່ງມີກວ່າຄົນໃນຕາເວັນອອກເລັກໜ້ອຍ, ແຕ່ພວກເຮົາກໍແທບຈະບໍ່ມີຄວາມສຸກຫຼາຍກວ່າເລີຍ”. ຕາບໃດທີ່ເຈົ້າເປັນຄົນເທິງແຜ່ນດິນໂລກນີ້, ເປັນສະມາຊິກຂອງເຜົ່າພັນມະນຸດ, ເຈົ້າກໍບໍ່ມີຄວາມສຸກເທິງແຜ່ນດິນໂລກນີ້, ຍ້ອນວ່າ ການດຳລົງຊີວິດຢູ່ໃນບ້ານເທິງແຜ່ນດິນໂລກນີ້, ທຸກສິ່ງທີ່ເຈົ້າຍອມຮັບລ້ວນແຕ່ມາຈາກຊາຕານ. ບໍ່ວ່າຈະເປັນຄວາມຄິດ ແລະ ມຸມມອງຂອງມະນຸດ ຫຼື ກົດເກນແຫ່ງການຢູ່ລອດ, ບໍ່ວ່າຈະເປັນການສຶກສາຂອງຕາເວັນອອກ ຫຼື ຕາເວັນຕົກ, ກໍບໍ່ມີສິ່ງໃດເລີຍທີ່ສາມາດເຮັດໃຫ້ເຈົ້າໃຊ້ຊີວິດຕາມລັກສະນະຄ້າຍຄືຂອງມະນຸດທີ່ແທ້ຈິງໄດ້ ແລະ ບໍ່ມີການສຶກສາທາງສັງຄົມ ຫຼື ຄວາມຄິດ ຫຼື ມຸມມອງປະເພດໃດເລີຍທີ່ສາມາດຊ່ວຍໃຫ້ເຈົ້າ ເຊິ່ງເປັນສິ່ງທີ່ຖືກສ້າງ ສາມາດຕັ້ງຕົວໃນໂລກຂອງມະນຸດໄດ້. ເນື່ອງຈາກມະນຸດຊາດນີ້ດຳລົງຊີວິດຢູ່ພາຍໃຕ້ອຳນາດຂອງຊາຕານ ແລະ ຖືກຊາຕານຄວບຄຸມໄວ້, ທາງດຽວສຳລັບຜູ້ຄົນທີ່ຈະດຳລົງຊີວິດຕໍ່ໄປໄດ້ກໍຄືການຍອມຮັບຄວາມລອດພົ້ນຂອງພຣະເຈົ້າ, ຍອມຮັບຄວາມຈິງທັງໝົດທີ່ມາຈາກພຣະເຈົ້າ, ປະຕິບັດຕາມພຣະທຳຂອງພຣະເຈົ້າ ແລະ ບັນລຸຄວາມລອດພົ້ນ. ມີພຽງແຕ່ເມື່ອນັ້ນເທົ່ານັ້ນ ມະນຸດຊາດຈຶ່ງຈະສາມາດກັບຄືນສູ່ໂລກທີ່ກົດເກນ ແລະ ກົດລະບຽບແຫ່ງການຢູ່ລອດສຳລັບທຸກຊັບພະສິ່ງສາມາດດຳເນີນໄປໄດ້ຢ່າງອິດສະຫຼະຢ່າງແທ້ຈິງ ແລະ ດຳລົງຊີວິດຢູ່ໃນໂລກທີ່ມີລະບົບຕ່ອງໂສ້ອາຫານທີ່ສົມບູນຢ່າງແທ້ຈິງ; ມີພຽງແຕ່ວິທີນີ້ເທົ່ານັ້ນ ມະນຸດຊາດຈຶ່ງຈະສາມາດເຮັດບົດບາດຂອງຜູ້ດູແລທຸກຊັບພະສິ່ງໄດ້ຢ່າງແທ້ຈິງ ແລະ ປະຕິບັດຄວາມຮັບຜິດຊອບຂອງບົດບາດນີ້ໃຫ້ສຳເລັດໄດ້. ນອກເໜືອຈາກນີ້ແລ້ວ, ບໍ່ມີທາງທີສອງໃຫ້ມະນຸດຊາດເລືອກຍ່າງອີກ. ນີ້ຄືທາງອອກພຽງທາງດຽວຂອງມະນຸດຊາດ, ເປັນທາງອອກພຽງທາງດຽວທີ່ສາມາດນຳເອົາຄວາມຫວັງ ແລະ ຄວາມສຸກມາສູ່ມະນຸດຊາດໄດ້. ພວກເຈົ້າເຂົ້າໃຈບໍ? (ເຂົ້າໃຈ). ເມື່ອພວກເຈົ້າເຂົ້າໃຈແລ້ວ, ພວກເຈົ້າກໍຈະມີເສັ້ນທາງໃຫ້ຍ່າງໄປ. ພຽງແຕ່ພະຍາຍາມ ແລະ ໄລ່ຕາມເສາະຫາໄປໃນທິດທາງນີ້, ໄປສູ່ເປົ້າໝາຍນີ້. ຢ່າຫັນຫຼັງກັບ, ຢ່າຍອມແພ້ ແລະ ຢ່າຢຸດເດັດຂາດ!

ມື້ນີ້ພວກເຮົາຂໍຈົບການໂອ້ລົມກັນໄວ້ພຽງເທົ່ານີ້. ລາກ່ອນ!

ວັນທີ 14 ເມສາ 2024

YouTube: https://l. kingdomsalvation.org/lo/video
Facebook: https://l. kingdomsalvation.org/lo/facebook
Twitter:  https://l. kingdomsalvation.org/lo/twitter
Blog: https://1.kingdomsalvation.org/lo/blog

Email: contact.lo@godfootsteps.org

